
Det  hår  år  en  digital  kopia  av  en  bok  som  har  bevarats  i generationer  på  bibliotekens  hyllor  innan  Google  omsorgsfullt  skannade  in 
den.  Det  år  en  del  av  ett  projekt  for  att  gora  all  vårldens  bocker  mojliga  att  upptåcka  på  nåtet. 

Den  har  overlevt  så  långe  att  upphovsråtten  har  utgått  och  boken  har  blivit  allmån  egendom.  En  bok  i allmån  egendom  år  en  bok 
som  aldrig  har  varit  belagd  med  upphovsrått  eller  vårs  skyddstid  har  lopt  ut.  Huruvida  en  bok  har  blivit  allmån  egendom  eller  inte 
varierar  från  land  till  land.  Sådana  bocker  år  portar  till  det  forflutna  och  representerar  ett  overflod  av  historia,  kultur  och  kunskap 
som  många  gånger  år  svårt  att  upptåcka. 

Markeringar,  noteringar  och  andra  marginalanteckningar  i den  ursprungliga  boken  finns  med  i filen.  Det  år  en  påminnelse  om  bokens 
långa  fård  från  forlaget  till  ett  bibliotek  och  slutligen  till  dig. 

Rikt linjer  for  anvåndning 

Google  år  stolt  over  att  digitalisera  bocker  som  har  blivit  allmån  egendom  i samarbete  med  bibliotek  och  gora  dem  tillgångliga  for 
alla.  Dessa  bocker  tillhor  månskligheten,  och  vi  forvaltar  bara  kulturarvet.  Men  det  hår  arbetet  kostar  mycket  pengar,  så  for  att  vi 
ska  kunna  fortsåtta  att  tillhandahålla  denna  resurs,  har  vi  vidtagit  åtgårder  for  att  forhindra  kommersiella  foretags  missbruk.  Vi  har 
bland  annat  infort  tekniska  inskrånkningar  for  automatiserade  frågor. 

Vi  ber  dig  åven  att: 

• Endast  anvånda  filerna  utan  ekonomisk  vinning  i åtanke 

Vi  har  tagit  fram  Google  boksokning  for  att  det  ska  anvåndas  av  enskilda  personer,  och  vi  vill  att  du  anvånder  dessa  filer  for 
enskilt,  ideellt  bruk. 

• Avstå  från  automatiska  frågor 

Skicka  inte  automatiska  frågor  av  något  slag  till  Googles  system.  Om  du  forskar  i maskinoversåttning,  textigenkånning  eller  andra 
områden  dår  det  år  intressant  att  få  tillgång  till  stora  mångder  text,  ta  då  kontakt  med  oss.  Vi  ser  gårna  att  material  som  år 
allmån  egendom  an  vånds  for  dessa  syften  och  kan  kanske  hjålpa  till  om  du  har  ytterligare  behov. 

• Bibehålla  upphovsmårket 

Googles  "vattenståmpel"  som  finns  i varje  fil  år  nddvåndig  for  att  informera  allmånheten  om  det  hår  projekt  et  och  att  hjålpa 
dem  att  hitta  ytterligare  material  på  Google  boksdkning.  Ta  inte  bort  den. 

• Håll  dig  på  rått  sida  om  lagen 

Oavsett  vad  du  gor  ska  du  komma  ihåg  att  du  bår  ansvaret  for  att  se  till  att  det  du  gor  år  lagligt.  Forutsått  inte  att  en  bok  har 
blivit  allmån  egendom  i andra  lånder  bara  for  att  vi  tror  att  den  har  blivit  det  for  låsare  i USA.  Huruvida  en  bok  skyddas  av 
upphovsrått  skiljer  sig  åt  från  land  till  land,  och  vi  kan  inte  ge  dig  några  råd  om  det  år  tillåtet  att  anvånda  en  viss  bok  på  ett 
sårskilt  sått.  Forutsått  inte  att  en  bok  går  att  anvånda  på  vilket  sått  som  helst  var  som  helst  i vårlden  bara  for  att  den  dyker 
upp  i Google  boksokning.  Skadest  åndet  f5r  upphovsråttsbrott  kan  vara  mycket  hogt. 


Om  Google  boksokning 

Googles  mål  år  att  ordna  vårldens  information  och  g5ra  den  anvåndbar  och  tillgånglig  overallt.  Google  boksokning  hj ålper  låsare  att 
upptåcka  vårldens  bocker  och  forfattare  och  forlåggare  att  nå  nya  målgrupper.  Du  kan  soka  igenom  all  text  i den  hår  boken  på  webben 

Dette  er  en  digital  kopi  af  en  bog,  der  har  været  bevaret  i generationer  på  bibliotekshylder,  før  den  omhyggeligt  er  scannet  af  Google 
som  del  af  et  projekt,  der  går  ud  på  at  gøre  verdens  bøger  tilgængelige  Online. 

Den  har  overlevet  længe  nok  til,  at  ophavsretten  er  udløbet,  og  til  at  bogen  er  blevet  offentlig  ejendom.  En  offentligt  ejet  bog  er  en  bog, 
der  aldrig  har  været  underlagt  copyright,  eller  hvor  de  juridiske  copyright  vilkår  er  udløbet.  Om  en  bog  er  offentlig  ejendom  varierer  fra 
land  til  land.  Bøger,  der  er  offentlig  ejendom,  er  vores  indblik  i fortiden  og  repræsenterer  en  rigdom  af  historie,  kultur  og  viden,  der 
ofte  er  vanskelig  at  opdage. 

Mærker,  kommentarer  og  andre  marginalnoter,  der  er  vises  i det  oprindelige  bind,  vises  i denne  fil  - en  påmindelse  om  denne  bogs  lange 
rejse  fra  udgiver  til  et  bibliotek  og  endelig  til  dig. 


Retningslinjer  for  anvendelse 

Google  er  stolte  over  at  indgå  partnerskaber  med  biblioteker  om  at  digitalisere  offentligt  ejede  materialer  og  gøre  dem  bredt  tilgængelige. 
Offentligt  ejede  bøger  tilhører  alle  og  vi  er  blot  deres  vogtere.  Selvom  dette  arbejde  er  kostbart,  så  har  vi  taget  skridt  i retning  af  at 
forhindre  misbrug  fra  kommerciel  side,  herunder  placering  af  tekniske  begrænsninger  på  automatiserede  forespørgsler  for  fortsat  at 
kunne  tilvejebringe  denne  kilde. 

Vi  beder  dig  også  om  følgende: 

• Anvend  kun  disse  filer  til  ikke-kommercielt  brug 

Vi  designede  Google  Bogsøgning  til  enkeltpersoner,  og  vi  beder  dig  om  at  bruge  disse  filer  til  personlige,  ikke-kommercielle  formål. 

• Undlad  at  bruge  automatiserede  forespørgsler 

Undlad  at  sende  automatiserede  søgninger  af  nogen  som  helst  art  til  Googles  system.  Hvis  du  foretager  undersøgelse  af  maski- 
noversættelse,  optisk  tegngenkendelse  eller  andre  områder,  hvor  adgangen  til  store  mængder  tekst  er  nyttig,  bør  du  kontakte  os. 
Vi  opmuntrer  til  anvendelse  af  offentligt  ejede  materialer  til  disse  formål,  og  kan  måske  hjælpe. 

• Bevar  tilegnelse 

Det  Google- "vandmærke"  du  ser  på  hver  fil  er  en  vigtig  måde  at  fortælle  mennesker  om  dette  projekt  og  hjælpe  dem  med  at  finde 
yderligere  materialer  ved  brug  af  Google  Bogsøgning.  Lad  være  med  at  fjerne  det. 

• Overhold  reglerne 

Uanset  hvad  du  bruger,  skal  du  huske,  at  du  er  ansvarlig  for  at  sikre,  at  det  du  gør  er  lovligt.  Antag  ikke,  at  bare  fordi  vi  tror, 
at  en  bog  er  offentlig  ejendom  for  brugere  i USA,  at  værket  også  er  offentlig  ejendom  for  brugere  i andre  lande.  Om  en  bog 
stadig  er  underlagt  copyright  varierer  fra  land  til  land,  og  vi  kan  ikke  tilbyde  vejledning  i,  om  en  bestemt  anvendelse  af  en  bog  er 
tilladt.  Antag  ikke  at  en  bogs  tilstedeværelse  i Google  Bogsøgning  betyder,  at  den  kan  bruges  på  enhver  måde  overalt  i verden. 
Erstatningspligten  for  krænkelse  af  copyright  kan  være  ganske  alvorlig. 


Om  Google  Bogsøgning 

Det  er  Googles  mission  at  organisere  alverdens  oplysninger  for  at  gøre  dem  almindeligt  tilgængelige  og  nyttige.  Google  Bogsøgning 
hjælper  læsere  med  at  opdage  alverdens  bøger,  samtidig  med  at  det  hjælper  forfattere  og  udgivere  med  at  nå  nye  målgrupper.  Du  kan 

Brich  aua  in  lauten  Klagen, 
Du  dastres  Martyrerlied, 

Das  ich  so  lang  getragen 
Im  flammenstillen  GemUth  ! 
Heinrich  Heine. 

et  Barbari,  der  stadig  stigende  betegner  den  sidste 
Tredjedel  af  det  nittende  Aarhundrede,  har  blandt 
andet  givet  sig  Udslag  i en  Genoplivelse  af  Natio- 
n alhadet  og  Racehadet,  som  den  europæiske  Dan- 
nelses ypperste  Repræsentanter  ved  Aaret  1848 
[roede  i Færd  med  at  slukkes.  Forskellige  Religi- 
onsbekenderes Foragt  for  hverandre  har  samtidig  vist  en  ny, 
undertiden  forfærdelig,  Opblussen,  og  i mange  Tilfælde  kommer 
hertil  endnu  alt  det  Had,  der  avles  af  Klassekampen. 

Der  er  noget  af  alt  dette  i den  Uvilje,  for  hvilken  Jøderne  i 
Europa  omtrent  fra  Aaret  1870  stedse  stærkere  har  været  Gen- 
stand. Det  syntes  en  Tid  lang,  som  lod  Jødehadets  Styrke  i hvert 
Land  sig  beregne  efter  det  Procentantal,  Jøderne  indtog  af  Befolk- 
ningen, og  i Regelen  lader  det  sig  vistnok  maale  saaledes.  Imid- 
lertid har  den  om  Middelalderen  mindende  Højde,  som  Ufordrage- 
ligheden mod  Jøderne  har  naaet  i Frankrig,  hvor  deres  Tal  dog 
er  saa  ringe,  vist,  at  Regelen  ingen  ubetinget  Gyldighed  har,  men 
at  ogsaa  Magtspørgsmaalet  kommer  i Betragtning. 


I 

De  europæiske  Lande,  i hvilke  den  saa  længe  forfulgte  og 
undertrykte  jødiske  Stammes  Vilkaar  er  slettest,  er  Rusland,  hvis 
Masse-Uddrivelser  af  Jøderne  alt  for  tyve  Aar  siden  vakte  almin- 

delig  Opmærksomhed  og  hvor  de  tilbageblevne  den  Dag  i Dag  paa 
enhver  Maade  mishandles,  dernæst  Rumænien,  som  i de  sidste 
Aar  har  overgaaet  alle  andre  Stater  ved  den  Raahed,  hvormed 
Magthaverne  og  Befolkningen  dér  har  sat  en  Forfølgelse  mod  de 
jødiske  Rumænere  i Scene,  som  samtidigt  med  ikke  ringe  Frækhed 
og  Kløgt  forsøges  borthyklet  og  bortløjet. 

I denne  lille,  halvciviliserede  Stat  fremkaldte  allerede  den  nu- 
værende Kong  Carols  (Karl  af  Hohenzollem’s)  første  ledende  Minister, 
Bratianu,  i den  sidste  Halvdel  af  Tredseme  Jødeforfølgelser  i 
den  Hensigt  at  vinde  den  lavere  Befolkning  for  sig.  Dengang 
havde  Rumænien,  der  nu  tæller  6 Millioner,  vel  4V2  Million 
Indbyggere,  hvoriblandt  170,000  Jøder,  som  ved  Siden  af  det 
frembringende  Bondefolk  repræsenterede  Landets  økonomiske  Driv- 
kraft. Man  holdt  den  jødiske  Befolkning  nede  under  Retløshedens 
Tryk.  Paaskuddet  dertil  afgav  da  som  sidenhen,  i Rumænien 
som  i andre  Lande,  den  Paastand,  at  Jøderne  ved  Aager  hindrede 
Bondestandens  Fremgang,  en  Paastand,  hvis  Usandhed  lader 
sig  godtgøre;  thi  de  Bondeopstande,  der  i Aarene  1866,  1888 
og  1899  er  brudte  ud  i Rumænien,  har  fundet  Sted  i Egne,  hvor 
der  enten  slet  ikke  findes  Jøder  eller  hvor  de  kun  forefindes  i for- 
svindende ringe  Tal,  og  de  Retssager,  hvortil  Opstandene  gav 
Anledning,  har  bevist,  at  Bøndernes  Klager  gjaldt  kristne  Godsejere. 

Den  Forfatning,  som  Fyrst  Carol  i 1866  efter  sin  Tronbe- 
stigelse gav  Rumænien,  indeholdt  i sin  Artikel  7 den  Bestemmelse, 
at  Ikkekristne,  altsaa  Jøder,  var  udelukkede  fra  at  opnaa  Stats- 
borgerret. Men  dengang,  da  man  stod  under  Indflydelse  af  det 
andet  franske  Kejserdømmes  Grundtanker,  hyldede  man  ligefuldt 
endnu  Samvittigheds-  og  Religionsfrihedens  Principer.  Alle  Ind- 
fødte var  uden  Hensyn  til  forskellig  Bekendelse  lige  for  Loven,  og 
fra  Fyrst  Cuza’s  borgerlige  Lovbog  gik  den  Bestemmelse  over  i 
den  ny  Forfatning,  at  Udøvelsen  af  de  almindelige  Borgerrettig- 
heder ikke  var  afhængig  af  Statsborgerretten. 

Men  allerede  i 1867  vedtog  det  under  Bratianu's  Ministerium 
valgte  Parlament  en  Politilov,  ifølge  hvilken  det  forbødes  enhver 
som  helst  Fremmed  at  nedsætte  sig  i en  Landkommune  uden 
særlig  Tilladelse  af  Kommunaløvrigheden  — i Kraft  af  denne 
Lov  begyndte  allerede  da  Jødernes  Uddrivelse  af  Landsbyer  og 
Flækker,  og  den  foregik  med  saadan  Raahed,  at  man  for  at  blive 
af  med  adskillige,  som  man  havde  forjaget  fra  Sted  til  Sted, 
druknede  dem  i Donau  ved  Galatz. 

Disse  Tilstande  blev  ikke  ukendte  i Europa,  og  paa  Berliner- 
kongressen i 1878  opnaaede  Rumænien  kun  sin  Anerkendelse  af 
Stormagterne  som  selvstændig  Stat  paa  Betingelsen  af,  at  for  Frem- 
tiden Religionsforskellighed  ingen  politisk  Betydning  skulde  have. 
Artikel  44  i Berliner  Traktaten  erklærer,  at  i Rumænien  „Forskel 
i religiøs  Tro  eller  Bekendelse  ikke  kan  gøres  gældende  mod  nogen 
som  Grund  til  Udelukkelse  eller  som  Uformuenhed  i nogetsom- 
helst,  der  berører  Nydelsen  af  borgerlige  og  politiske  Rettigheder". 
Paa  dette  Tidspunkt  var  de  rumænske  Jøders  Antal  som  nu  om- 
trent 250,000. 

Rumænien  gik  ind  paa  ethvert  Krav,  der  stilledes  til  det,  og 
anerkendtes  paa  de  stillede  Betingelser  som  selvstændigt  Konge- 
rige. Dog  næppe  var  det  forønskede  opnaaet,  før  man  fandt  paa 
en  Udvej  til  at  unddrage  sig  sine  Forpligtelser,  en  Vending  saa 
plump,  et  Bedrag  saa  frækt,  at  det  næppe  har  mange  Sidestykker 
i Aarhundredets  politiske  Historie.  Ganske  vist,  sagde  man,  skal 
religiøse  Forskelligheder  for  Fremtiden  ingen  Betydning  have.  Men 
dette  gælder  kun  for  Landets  indfødte  Befolkning.  Da  Jøderne  er 
fremmede,  har  Bestemmelsen  ingen  Gyldighed  for  dem.  Saaledes 
stempledes  da  den  ulykkelige  israelitiske  Befolkning,  der  i uminde- 
lige Tider  havde  haft  Sæde  i Landet  og  visselig  ikke  var  mindre 
indfødt  end  det  herskende  Blandingsfolk,  heller  ikke  var  Under- 
saatter  af  nogen  anden  Stat,  som  fædrelandsløs  og  derfor  retløs. 
Den  europæiske  Folkeret  hævder  imidlertid,  at  ingen  kan  være 
uden  Fædreland. 

Medens  Stormagternes  Mening  i 1878  naturligvis  havde  været, 
at  Jøderne  ved  en  simpel  administrativ  Forholdsregel  skulde  opnaa 
Borgerrettigheder,  blev  det  ved  Lov  af  1879  fastsat,  at  de  i Landet 
indfødte  Jøder  kun  en  for  en  kunde  ansøge  om  Indfødsret,  der  i 
hvert  enkelt  Tilfælde  alene  kunde  gives  ved  en  af  Kammer  og  Senat 
vedtaget  Lov,  og  faktisk  er  fra  den  Tid  til  nu  i alt  næppe  200 
Jøder,  endda  mod  Erlæggelsen  af  svære  Pengesummer,  bievne 
rumænske  Borgere.  Denne  Lov  af  1879  udelukkede  dem  samtidigt 
fra  al  Erhvervelse  af  Grundejendom,  der  kun  tillodes  Indehaverne 
af  politiske  Rettigheder. 

Rigtignok  viste  man  det  Højsind  straks  efter  Uafhængigheds- 
krigen  at  give  900  Jøder  Borgerret,  som  havde  kæmpet  i de 
forreste  Rækker.  Men  de  fleste  af  dem  laa  i de  bulgarske  Grave, 
de  andres  Borgerdiplomer  blev  „glemte"  i en  patriotisk  Obersts 

Mappe,  hvor  de  senere  fandtes,  og  for  syv  Aar  siden  ved  en 
Ministerialbeslutning  tilintetgjorte. 

En  ny  Lov  forbød  Jødernes  Ophold  i Landsbyer  og  Flækker 
og  tillod  kun  nogle  faa  Ophold  i Landkommunerne.  Talrige 
jødiske  Familier  blev  fordrevne  fra  . Hus  og  Hjem  og  maatte  drage 
til  Byerne,  hvor  Elendigheden  mellem  Jøderne  følgelig  voksede 
med  rivende  Fart.  De  paa  Landet  tilbageblevne  havde  Alt  at  lide 
af  Øvrighedens  Vilkaarlighed.  Hvert  Øjeblik  truedes  den  jødiske 
Familie  af  et  Udvisningsdekret;  undertiden  slæbte  man  fattige 
gamle  Mennesker  ud  af  deres  Hytter,  ja  kastede  Barselkvinder  med 
deres  spæde  Barn  ud  paa  Vejen  i Sne  og  Storm. 

Efterhaanden  gaves  nu  en  hel  Række  af  Love  og  Fortøjninger, 
der  vanskeliggjorde  Jøderne  deres  Eksistens.  I sin  Begærlighed 
efter  Indtægter  tog  Staten  Eneret  paa  enhver  sikker  Industri,  saa- 
ledes  Tobaks-,  Tændstikke-  og  Cigaretpapirs-Fabrikationen.  Da  To- 
baksmonopolet og  Skatten  paa  Udskænkning  af  spirituøse  Drikke- 
varer indførtes,  udelukkedes  Jøderne  saavel  fra  alt  Salg  af  Tobak 
som  fra  alt  Værtshushold  i Landkommunerne.  End  ikke  Med- 
hjælpere turde  de  være.  Da  kun  Statsborgere  kunde  udnævnes  til 
Embeder  i Stat,  Distrikt  og  Kommune,  men  næsten  kun  Jøder  sad 
inde  med  Kundskaber  i Lægevidenskaben,  greb  man  den  Udvej, 
vel  at  ansætte  Jøder  som  Læger,  men  saaledes,  at  de  ligefuldt 
ikke  blev  betragtede  som  Embedsmænd,  og  kun  paa  ubestemt  Tid, 
indtil  man  fandt  en  Kristen,  der  ønskede  Pladsen.  Det  blev 
Jøderne  forbudt  at  eje  eller  lede  et  Apotek,  ja  endog  blot  at 
være  Apoteksmedhjælpere.  Det  forbødes  dem  at  drive  Material- 
handel, og  dem,  der  allerede  havde  en  saadan,  berøvede  man  den 
ved  alskens  Lovtrækkeri.  De  turde  hverken  være  Kom-  eller 
Vekselmæglere,  end  ikke  være  Medhjælpere  i nogen  Mæglerforret- 
ning. De  turde  ikke  have  Fuldmagt  for  nogen  Toldembedsmand, 
ikke  have  nogen  Ekspeditionsforretning.  Ved  Valget  til  Handels- 
kamrene kunde  de  hverken  være  Vælgere  eller  vælges.  De  turde 
ikke  være  Direktører  eller  Embedsmænd  ved  Nationalbanken,  end 
ikke  om  de  valgtes  dertil.  Det  samme  gjaldt  om  Landets  to  store 
Kreditanstalter  Crédit  Rural  og  Crédit  Urbain.  I intet  Land  er 
paa  Grund  af  Vejenes  og  Gadernes  daarlige  Beskaffenhed  Bisse- 
kramhandelen  saa  nødvendig  og  saa  udbredt,  og  en  Mængde  fat- 
tige rumænske  Jøder  tjente  ligesom  Slovaker,  Grækere  og  Make- 
doniere deres  Brød  ved  at  bringe  alle  Slags  Varer  omkring  i 
Byernes  ubrolagte  Forstæder.  Men  selv  dette  usle  Erhverv  blev 

dem  berøvet,  idet  man  gav  en  Lov  mod  omvandrende  Handels- 
mand, som  efter  Ordre  kun  blev  bragt  i Anvendelse  mod  Jøder. 
— Enhver  jødisk  Skomager,  der  gik  om  for  at  sælge  et  Par  Sko, 
blev  indespærret,  for  at  han  saa  ved  at  købe  sig  løs  kunde  fylde 
Politimandens  Lommer. 

Ja  selv  de  jødiske  Daglejere  berøvede  man  deres  Brød.  I 
Donauhavnene  var  mange  fattige  Jøder  sysselsatte  som  Lastdragere. 
Øvrigheden  lod  dem  bortjage  og  erstatte  med  Folk  fra  den  anden 
Side  af  Donau. 

Medens  man  imidlertid  saaledes  med  stor  Følgestrenghed  be- 
røvede Jøderne  enhver  Borgerrettighed,  glemte  man  ikke  at  paa- 
lægge dem  alle  Borgerpligter.  De  var  værnepligtige  som  alle  andre 
indfødte  Rumænere.  Det  var  tilmed  saa  langt  fra,  at  de  gjorde 
noget  Forsøg  paa  at  unddrage  sig  Militærtjenesten,  at  den  jødiske 
Befolkning  i Sammenligning  med  den  kristne  er  repræsenteret  i 
Hæren  ved  Forholdstallet  11  mod  49/io,  og  det  skønt  man  har 
berøvet  Jøderne  enhver  Ret  til  Forfremmelse.  De  kan  ikke  blot 
ikke  blive  Officerer,  men  end  ikke  Underkorporaler.  Ikke  des 
mindre  viser  de  officielle  Tal,  at  medens  Antallet  af  kristne  De- 
sertører i vore  Dage  naaede  18  Procent,  har  kun  1 Procent  af 
Jøderne  unddraget  sig  deres  Værnepligt  ved  Flugt,  en  Kendsgerning, 
der  er  saa  meget  des  mere  paafaldende,  som  den  jødiske  Soldats 
Liv  i Kasernen  er  en  eneste  Kæde  af  Ydmygelser  og  Mishandlinger. 

Ogsaa  i Rumænien  værner  man  om  det  nationale  Arbejde. 
For  at  fremme  det  gav  man  en  Lov,  ifølge  hvilken  enhver  Op- 
retter af  en  Fabrik  eller  Industri  forpligtedes  til,  at  efter  tre  Aars 
Forløb  skulde  indfødte  Rumænere  udgøre  mindst  Halvdelen  af  de 
Arbejdere,  han  sysselsatte.  Loven  krævede  ikke,  at  disse  Ru- 
mænere skulde  være  Statsborgere;  men  den  fortolkedes  saaledes, 
at  Jøderne  blev  udelukte. 

Paa  de  rumænske  Hospitaler  plejes  de  indenlandske  syge 
gratis.  Men  fattige,  syge  Jøder  maa  som  fremmede  erlægge  en 
af  Hospitalsbestyrelsen  for  hvert  enkelt  Tilfælde  vilkaarligt  fastsat 
Sum,  og  af  Patienterne  tør  selv  under  disse  Omstændigheder  kun 
10  Procent  være  Jøder.  Herfra  er  gjort  den  Undtagelse,  at  i visse 
svære  og  sjældne  Sygdomstilfælde  kan  de  optages  uden  Vederlag, 
idet  man  har  villet  sikre  sig  dem  som  Forsøgsobjekter  i viden- 
skabeligt mærkværdige  Tilfælde. 

Ifølge  den  rumænske  Forfatning  skal  Elementærundervisningen 
i de  offentlige  Skoler  gives  alle  Indfødte  gratis.  For  om  muligt  at 

udelukke  Jøderne  fra  den  almindelige  Dannelse  og  med  fuld  Be- 
vidsthed om  at  man  ramte  denne  saa  lærelystne  Befolkning 
haardest  ved  at  gøre  Kundskaben,  det  afgørende  Vaaben  i Kam- 
pen for  Livet,  utilgængelig  for  den,  indførtes  i Skoleloven  fra 
1893  den  forfatningsstridige  Bestemmelse,  at  jødiske  Børn  kun  op- 
toges i de  offentlige  Skoler  mod  en  Betaling,  der  kunde  fastsættes 
vilkaarligt,  Fremmedskatten  kaldt,  i Regelen  30  Francs,  og  kun 
ifald  der  var  Pladser  tilovers.  Med  andre  Ord,  det  afhang  nu  af 
Skolebestyrerne,  om  det  jødiske  Barn  fandt  en  Plads,  og  hermed 
var  faktisk  dets  Udespærrelse  sikret.  Samtidig  gjorde  man  paa 
alle  Maader  de  bestaaende  jødiske  Menighedsskoler  Livet  surt.  I 
de  lærde  Skoler  var  „Fremmedskatten"  betydeligere,  begyndte  med 
60,  steg  til  90  Francs.  I Forstskolerhe  kunde  Jøder  kun  optages 
ved  særlig  Tilladelse  af  en  Minister.  Kunstskoleme  og  Værksteds- 
skolerne er  helt  bievne  lukkede  for  dem.  Da  de  som  sidste  Til- 
flugt søgte  Handelsskolerne,  blev  det  bestemt,  at  de  dér  havde  at 
erlægge  en  Fremmedskat  af  90  Francs  for  Elementærundervis- 
ningen, 150  Francs  for  den  højere  Undervisning  og  at  kun  en 
Tiendedel  af  Eleverne  turde  være  Jøder.  Til  Understøttelser  og 
Stipendier  tør  de  aldrig  komme  i Betragtning,  end  ikke  til  dem, 
der  er  oprettede  af  Jøder,  og  det  skønt  Statsunderstøttelseme  ud- 
redes, ligesom  Skolerne  opretholdes,  for  Skatteydernes  Penge  og 
Jøderne  tidt  er  dem,  der  maa  skatte  mest. 

I Fjor  blev  Universitetsvæsenet  reformeret  i samme  Aand.  Hid- 
til havde  Jøderne  alene  søgt  til  det  medicinske  Fakultet,  eftersom 
den  eneste  frie  Virksomhed,  det  var  dem  tilladt  at  drive,  var 
Lægepraksis.  Nu  blev  der  paalagt  hver  enkelt  en  Fremmedskat 
af  300  Francs,  hvorved  de  faktisk  er  bievne  forviste  fra  Universitetet. 
I de  andre  Fakulteter,  det  juridiske,  teologiske  o.  s.  v.,  som  ingen 
Jøde  kan  indlade  sig  med,  er  der  paa  Skrømt  paalagt  den 
jødiske  Student  en  langt  ringere  Afgift  af  40 — 60  Francs. 

Hvad  her  er  opregnet,  omfatter  kim  Hovedpunkterne.  At 
eftergaa  de  rumænske  Magthaveres  Opfindsomhed  i det  enkelte 
med  Hensyn  til  Bestræbelserne  for  at  gøre  den  jødiske  Befolkning 
Opholdet  i Landet  uudholdeligt,  vilde  kræve  en  Bog. 

II 

Da  man  ved  Hjælp  af  Love  og  Reglementer  var  naaet  saa 
vidt,  man  formaaede,  blev  det  de  privates  Sag  at  gribe  ind  og 

fuldstændiggøre,  hvad  Regering,  Kammer  og  Senat  havde  ladet 
ufuldendt.  Nu  gjaldt  det  for  hver  enkelt  Rumæner  om,  saa  vidt 
det  stod  til  ham,  at  martre  Jøderne,  berøve  dem  deres  Ejendom, 
mishandle  dem  og  slaa  dem  ihjel.  For  at  imidlertid  de  mange 
enkelte  kunde  gribe  Sagen  saaledes  an,  at  ingens  Kraft  gik  tabt 
men  frembragte  det  størst  mulige  Udslag,  stiftedes  8.  November 
1895  den  saakaldte  antisemitiske  Alliance,  en  hemmelig  Forening, 
der  siden  da  har  virket  som  en  formelig  MatFia  og  indført  Ræd- 
selstilstande  for  de  ulykkelige  rumænske  Israeliter.  Og  for  at  denne 
Maffia  ret  kunde  virke,  var  det  nødvendigt,  at  den,  som  den  sicili- 
anske, omgav  sig  med  uigennemtrængelig  Hemmelighedsfuldhed.  Ikke 
engang  dens  Statuter  er  trykte,  og  først  i disse  Dage  er  det  lykke- 
des at  faa  dem  opspurgte  og  offentliggjorte  (Die  jiidische  Presse 
7.  Dec.  1900).  Disse  Statuter  udgør  6 udførlige  Kapitler,  af  hvilke 
det  første  er  det  vigtigste.  I dettes  første  Paragraf  hedder  det,  at 
denne  i Rukarest  grundede  antisemitiske  Alliance  har  Forgreninger 
i hele  Landet  og  Forbindelser  med  alle  Selskaber,  der  forfølger  lig- 
nende Formaal  i Udlandet.  I den  anden  Paragraf  hedder  det: 
Alliancen  vil,  da  det  jødiske  Element  ikke  lader  sig  assimilere, 
kæmpe  mod  enhver  Forøgelse  af  Jødernes  politiske  Rettigheder  og 
anvende  alle  tilladelige  Midler,  der  kan  bidrage  til  at  gøre  Jødernes 
Stilling  i Rumænien  umulig  og  følgelig  fremme  deres  Udvandring 
af  Landet.  I Paragraf  3 siges:  For  med  større  Sikkerhed  at  naa 
dette  Maal,  bliver  Alliancen  en  hemmelig  Forening.  Ethvert  Med- 
lem maa  ved  sin  Optagelse  aflægge  Ed  paa,  at  det  strengt  vil 
bevare  Hemmeligheden  saavel  hvad  alle  Alliancens  Handlinger  og 
Hensigter  angaar,  som  med  Hensyn  til  Medlemmernes  Navne. 

Første  Gang  denne  Liga  lod  høre  fra  sig  var  i November 
1898.  Dens  Organisation  var  da  i Orden,  dens  Talsmænd  ud- 
sendte i alle  Retninger;  de  havde  overalt  ophidset  mod  Jøderne 
og  anbefalet  at  boycotte  dem.  Det  er  vel  bekendt,  at  forhen- 
værende og  nuværende  Ministre  og  næsten  alle  Medlemmer  af 
Kammeret  og  Senatet  tilhører  Alliancen;  følgelig  var  og  er  dens 
Autoritet  umaadelig.  17.  og  23.  November  brød  Gadeuroligheder 
ud  i Bukarest,  under  hvilke  der  fandt  en  Plyndring  af  de  jødiske 
Huse  Sted,  som  var  anordnet  af  den  nuværende  Domæneminister 
N.  Filipescu,  blev  understøttet  af  den  daværende  Minister  Phereky- 
dis  og  taalt  af  Førsteministeren  Sturdza.  Pherekydis  truede  de 
plyndrede  Jøder  med  Udvisning,  ifald  de  ikke  tog  deres  Klager  og 
Ansøgninger  om  Skadeserstatning  tilbage,  og  det  skønt  det  retsligt 

blev  godtgjort,  at  de  patriotiske  Plyndrere  havde  sat  Byttet  til  of- 
fentlig Auktion.  Kun  Mangelen  af  Pengemidler  holdt  Jøderne  fra 
allerede  dengang  at  udvandre. 

IMaj  1899  fulgte  for  de  undertrykte  og  mishandlede  end  værre 
Rædselsdage  i Jassy.  Efter  at  have  sat  Byens  Forstæder  i Bevæ- 
gelse ved  uophørlige,  ophidsende  og  truende  Taler  besluttede  An- 
tisemitføreme  (Professorer,  Studenter  og  Embedsmænd)  at  gaa  an- 
grebsvis til  Værks.  Under  Øvrighedens  Øjne  fordeltes  Opraab,  der 
angav  Kendetegn  for  de  af  Kristne  beboede  Huse,  som  jo  skulde 
skaanes,  og  opfordrede  de  Kristne  til  at  bevæbne  sig  med  Stokke 
mod  Jøderne.  Præfekten,  Politipræsidenten,  Deputerede  og  Sena- 
torer tegnede  sig  for  Bidrag  til  denne  „Manifestation*.  Man  slog 
Vinduer  ind,  brød  Døre  op,  plyndrede  Butikker  og  nedbrød  Huse. 
Derefter  fandt  en  Skinundersøgelse  Sted,  som  gav  Anledning  til  at 
der  for  Retten  paany  ophidsedes  mod  Jøderne.  Den  offentlige  An- 
klager tog  sin  Klage  mod  Ophavsmændene  tilbage,  derimod  blev 
flere  Jøder  dømte  til  3 — 6 Maaneders  Tugthus,  fire  endog  til  2 — 3 
Aars  Tugthusstraf,  fordi  de  havde  gjort  Modstand  mod  de  Angri- 
bere, der  stod  dem  efter  Livet. 

Fra  nu  af  maatte  det  være  alle  Rumænere  af  jødisk  Afstam- 
ning klart,  at  de  i deres  Fædreland  var  retløse  og  helt  ubeskyttede. 
Hidtil  havde  de  med  trofast  Kærlighed  omfattet  det  Land,  i hvilket 
deres  Forfædre  Aarhundreder  igennem  havde  set  Fædrelandet,  og 
med  den  Vedhængen  derved,  som  i alle  Stater  er  ejendommelig  for 
den  israelitiske  Befolkning,  havde  de  grebet  enhver  Lejlighed  til  at  ud- 
tale, at  de  var  Rumænere,  at  de  følte  sig  som  Rumænere,  i Krigen 
ikke  blot  af  Pligtfølelse,  men  af  Fædrelandskærlighed  havde  kæmpet 
som  Rumænere,  endda  de  var  Rumænere  uden  Borgerrettigheder 
og  uden  Menneskerettigheder.  Men  nu  var  Afgørelsens  Stund  kom- 
met. Misvækst  og  Dyrtid,  der  brød  løs  i Sommeren  1899,  gjorde 
deres  Stilling  fortvivlet.  Al  Handel  ophørte;  der  gaves  ikke  mere 
Kredit.  Det  var  Jøderne  umuligt  at  skaffe  det  tørre  Brød  til  deres 
Familier  og  dem  selv.  De  spæde  Børn  frøs  ihjel  i Vuggerne;  For- 
ældre stjal  et  Brød  for  at  standse  de  ældre  Børns  Klager.  I Jassy 
begyndte  man  for  Penge,  der  blev  sendt  fra  Jøder  andetsteds  i 
Europa,  at  fordele  Brød  iblandt  de  udhungrede  Haandværkere. 
1 Nattens  Mørke  sneg  de  sig  over  den  lange  Gaard  til  Uddelings- 
stedet, skamfulde  over  at  maatte  tigge,  de  som  Aaret  forud  endnu 
havde  fortjent  30—40  Francs  om  Ugen.  De  kom  i usle  tynde 
Pjalter  — alt  andet  Tøj  havde  de  maattet  sætte  ud  — for  at  mod- 

tage  nogle  faa  Brød.  Ofte  kom  Børnene  for  at  hente  Brødet  i de 
syge  Forældres  Sted. 

Af  et  Brev  fra  Galatz  af  28.  Maj  ses  det,  at  hvem  der  besøgte 
Byen  havde  Ulykkelige  for  Øje,  som  bogstavelig  sultede  ihjel,  Kvin- 
der, der  krummede  sig  sammen  af  Hunger,  Børn,  der  gik  til  Grunde 
ikke  blot  af  Mangel  paa  et  Stykke  Brød,  men  — saa  utroligt  det 
lyder  — af  Mangel  paa  en  Slurk  Vand.  Fra  andre  Byer  var  den 
jødiske  Befolkning  strømmet  saa  stærkt  sammen  til  Rumæniens  anden 
Hovedstad,  at  mange  laa  i hundredvis  i aabne  Gaardsrum,  andre  i 
Synagogerne,  men  de  fleste  paa  Kirkegaardene,  hvor  man  saa  dem 
flakke  om  som  sultne  Ulve,  pinte  af  Solens  Hede  om  Dagen  og  af 
Mosquito-Stik  om  Natten;  Børnene  var  næsten  nøgne,  Kvinderne 
mest  febersyge,  alle  barfodede,  grædende,  forpinte  af  den  nagende 
Tørst  og  Sult.  Imellem  dem  Grupper  paa  en  hundrede  unge  Mænd, 
der  liggende  i to  Telte  om  Dagen  foretog  Marsehøvelser  i den  fan- 
tastiske Hensigt  at  gaa  til  Fods  over  Budapest  til  Hamborg  og 
derfra  sejle  ud  i den  vide  Verden. 

Paa  dette  Tidspunkt  anvendte  den  rumænske  Regering  alle 
Midler  for  at  forhindre  Udvandringen  af  en  Befolkning,  som  for 
Rumænien  betydede  en  stor  Kapital.  Thi  en  Stats  kostbareste  Kapital 
er  dog  Menneskene  i Landet.  Og  den  ringeste  Værdi,  man  kan 
tillægge  Mennesket,  er  hvad  dets  Forsørgelse  koster.  Selv  om  man 
kun  anslog  Ernæringen  af  de  250,000  jødiske  Rumænere  til  den 
aarlige  Sum  af  300  Francs  Stykket,  gik  man  dog  ved  dens  Udvan- 
dring tabt  af  en  Kapital  paa  75  Millioner  Francs  om  Aaret.  Og  da 
Erfaringen  lærer,  at  en  Menneskegruppe  under  nogenlunde  regel- 
rette Forhold  blot  fortærer  tre  Fjerdedele  af  hvad  den  frembringer, 
vilde  Tabet  være  et  aarligt  af  100  Millioner  Francs. 

III 

Ingen  besværliggørende  Forholdsregler  formaaede  imidlertid  nu 
at  standse  de  ulykkeliges  Lidenskab  for  at  komme  ud  af  det 
Helvede,  hvori  de  befandt  sig. 

Og  saa  begyndte  en  ganske  planløs  Løben  bort.  Ingen  tænkte 
paa  andet  end  at  flygte,  udvandre  som  eneste  Redning.  De,  som 
havde  nogle  Ejendele,  solgte  dem  for  Spotpris,  og  drog  af  Sted  over 
Verdenshavet  til  Amerika,  andre  spredtes  for  alle  Vinde.  De,  som 
slet  intet  havde,  men  daglig  led  Sult,  mistede  i deres  Fortvivlelse 
alt  Overlæg  og  indbildte  sig,  ved  vild  Flugt  at  kunne  forbedre 

deres  Tilstand,  brød  op  til  Fods  med  Kvinder  og  Børn,  saa  man 
paa  alle  Rumæniens  Landeveje  saa'  Skarer  af  forsultne  Jøder,  der 
vandrede  af  Sted  til  Konstantinopel  eller  til  en  hvilken  som  helst 
Havn,  hvor  de  kunde  finde  en  Rheder,  der  for  nedsat  Pris  vilde 
indskibe  dem  til  en  eller  anden  0 som  Cypern  eller  Kreta,  hvor 
de  haabede  at  kunne  vinde  Livets  Ophold.  Mange  søgte  til  Eng- 
land, mange  til  de  Forenede  Stater  og  Kanada,  mange  til  Kina. 
Opad  Donaufloden,  ad  Jernbanerne  eller  til  Fods  stræbte  de  — for- 
gæves — at  undfly  Ulykken.  Advarsler  mod  saa  jammerligt  ud- 
rustede at  drage  til  fremmede,  ugæstfri  Egne  nyttede  intet.  Ud- 
vandrerstrømmen væltede  sig  ustandselig  afsted.  Ingen  stræbte  at 
lindre  deres  Nød  uden  deres  Stammefæller  i Ind-  og  Udland.  Af 
den  græsk -rettroende  Befolkning  var  ingen  Menneskelighed  at  vente. 
Men  med  Rette  fremhæver  en  rettænkende  protestantisk  Præst 
( Nathanael  XVI.  Aargang,  5.  Hefte)  det  beklagelige  i,  at  heller  ikke 
Protestanterne  i Rumænien  skænkede  Jøderne  nogen  Understøttelse 
eller  viste  dem  nogensomhelst  Deltagelse;  „ofte  nok  det  modsatte. " 

De  ulykkelige  Udvandrere  fulgte  dels  Anførere,  som  ingenlunde 
var  denne  Stilling  voksne,  dels  Lokkeraab  fra  havesyge  Eventyrere. 
Blot  et  Eksempel.  En  Fantast,  der  havde  udbredt  et  Flyveskrift 
iblandt  dem,  hvori  det  forsikredes,  at  Sultanen  i Anatolien  havde 
anvist  rigelig,  frugtbar  Jord  for  rumænske  Kolonister,  bevægede 
mangfoldige,  deriblandt  en  Gruppe  paa  700  Personer,  til  at  forsøge 
deres  Lykke  i Lilleasien.  En  ung  Kvinde,  der  var  Øjenvidne  til 
deres  Bortgang,  skrev  25.  Marts  til  mig  derom:  „Det  er  mig  umu- 
ligt at  skildre  de  aandelige  Kvaler,  jeg  har  lidt  ved  Synet  af  disse 
Ulykkelige,  der  ved  Menneskehaand  med  Forsæt  var  styrtede  i 
Elendighed.  Der  var  som  en  Vulkan  i mit  Indre,  da  jeg  saa  disse 
Mennesker  drage  forbi,  paa  hvis  Ansigter  læstes  den  dybeste  Jam- 
mer, og  dog  en  stor,  fast  Beslutning."  En  Del  af  dem  blev  allerede 
vist  tilbage  ved  den  tyrkiske  Grænse,  en  anden  kom  vel  til  Anatolien, 
men  stod  saa  der  uden  noget  som  helst  Redskab  til  Opdyrkning  af  en 
ufrugtbar  Jord  og  maatte  kummerligt  søge  tilbage.  Ikke  bedre  gik 
det  dem,  som  tyede  til  Cypern.  Arbejdet  i det  sumpede  Jordsmon, 
det  dem  uvante,  farlige  Klima,  Mosquito-Plagen,  der  medtog  dem 
skrækkeligt,  og  den  elendige  Løn,  med  hvilken  de  af  Sulten  blev 
tvungne  til  at  nøjes,  fik  dem  til  snart  at  vende  Øen  Ryggen.  Sørge- 
ligst har  et  Flyveskrift  virket,  der  affattet  i det  rumænske  Sprog 
og  gratis  fordelt  i Tusinder  af  Eksemplarer  samvittighedsløst  ikke 
gik  ud  paa  andet  end  paa  at  skaffe  en  pengebegærlig  Udvandrings- 

agentur  en  rundelig  Indtægt.  Paa  den  mest  løgnagtige  Maade  blev 
her  Canada  prist  som  et  sandt  Guldland,  i hvilket  den  engelske 
Regering  ikke  blot  vilde  skænke  de  ankommende  rigeligt  Erhverv, 
men  fulde  Rettigheder  som  engelske  Statsborgere.  Dette  ene  Flyve- 
skrift satte  Tusinder  i Bevægelse  over  Oceanet. 

Imidlertid  tog  den  israelitiske  Alliance,  der  med  Hovedsæde  i 
Paris  strækker  sig  over  Europa  og  Amerika,  sig  efter  Evne  af  de 
Udvandrende,  og  Udsendinge  fra  den  raadslog  i Fællesskab  om, 
hvorhen  man  med  nogen  Udsigt  til  et  heldigt  Udfald  kunde  lede 
Strømmen.  Forholdene  i Tyskland,  Østerrig,  Frankrig  og  England 
gjorde  en  Masseindvandring  i disse  Lande  umulig.  De  Forenede 
Stater  stod  som  det  i Længden  eneste  mulige  Tilflugtssted.  Det 
var  ogsaa  derhen  at  Massen  af  de  udvandrende  trængte  sig  uden 
ringeste  Anelse  om  den  amerikanske  Lov,  at  Indvandring  formenes 
alle  saadanne  fremmede,  der  sandsynligt  vil  falde  den  offentlige 
Velgørenhed  til  Byrde  eller  hvis  Overfart  er  blevet  betalt  af  andre 
eller  som  ved  deres  Ankomst  bliver  understøttede  af  andre. 

Wien  var  efter  Sagens  Natur  den  By,  til  hvilken  Hovedmassen 
af  Emigranter  kom  som  til  deres  første  Holdested.  Den  israelitiske 
Alliances  Repræsentanter  dér,  som  snart  saa  sig  oversvømmede 
af  Udvandrere  i saadant  Tal,  at  blot  det  at  skaffe  dem  Tag  over 
Hovedet  for  nogle  Dage  blev  en  Opgave,  som  kun  kunde  løses 
ved  den  største  Imødekommen  fra  Autoriteter  og  private,  fik  det 
Hverv  at  sigte  Emigranterne,  udtage  de  kraftige,  unge  Mænd,  der 
forstod  et  Haandværk  eller  duede  til  Markarbejde,  og  sende  de 
øvrige  tilbage.  De  brugbare  skulde  ved  de  tyske  Repræsentanters 
Hjælp  sendes  til  Hamborg  eller  Rotterdam,  hvorfra  de  atter  ved 
Bistand  af  de  franske  Repræsentanter  skulde  befordres  videre  til 
de  oversøiske  Lande.  Bud  paa  Bud  sendtes  til  Rumænien  med 
Advarsler  mod  planløs  og  overilet  Udvandring,  der  kun  vilde  forøge 
Elendigheden.  Men  ingen  Advarsel  frugtede  det  allerringeste,  Be- 
vægelsen var  for  stærk,  en  Fortvivlelsesfeber  havde  grebet  de 
ulykkelige  forpinte;  de  vilde  bort,  hvordan  det  end  sidenhen  vilde 
gaa  dem.  Hver  Dag  bragte  enten  med  Jernbanen  eller  med  Skib 
ad  Donau  Hundreder  af  Emigranter  til  Wien,  som  befordredes 
videre  til  Havnestaderne.  I den  første  Halvdel  af  Juli  1900  havde 
man  i Wien  400  Emigranter  om  Dagen  at  skaffe  Husly  til  og  at 
forsørge,  i den  sidste  Halvdel  1470 — 2000  om  Dagen.  At  skaffe 
det  sidste  Antal  Tag  over  Hovedet  var  umuligt,  de  sov  i de  aabne 
Banegaarde  eller  paa  aaben  Mark. 

Paa  dette  Tidspunkt  indløb  Meddelelse  om,  at  Øvrigheden  i 
New  York  havde  nægtet  de  rumænske  Emigranter,  der  med  Dam- 
peren Phønicia  var  sendte  fra  Hamborg,  som  paupers  (til  Fattig- 
væsenet hjemfaldne)  at  gaa  i Land,  og  at  disse  allerede  var  paa 
Hjemvejen.  Som  Følge  deraf  afslog  de  hamborgske  Dampskibs- 
selskaber at  befordre  rumænske  Emigranter  til  Amerika,  og  denne 
Vej  var  saaledes  helt  afskaaret.  10.  Juli  meddeltes  fra  Rotterdam: 
Paa  Grund  af  Arbejder-Strike  er  foreløbig  al  Befordring  til  Amerika 
indstillet.  Og  hertil  sluttede  sig  en  næsten  enslydende  Meddelelse 
fra  Antwerpen.  Saa  var  da  alle  Havnestædeme  lukkede. 

Alt  fra  Udvandringens  Begyndelse  havde  den  ungarske  Stat 
som  Grænselandet  taget  sine  Forholdsregler  imod  den  og  spærret 
den  rumænsk-ungarske  Grænse.  Det  vil  sige:  Regeringen  havde 
gjort  det  umuligt  for  nogen  Emigrant  at  nedsætte  sig  i Ungarn 
eller  blot  forblive  der,  ved  kun  at  tillade  dem  Passagen,  der  med 
deres  Billet  kunde  godtgøre,  at  de  begav  sig  til  et  Punkt,  der  laa 
uden  for  Ungarn,  og  under  hele  Gennemrejsen  gennem  Landet 
turde  ingen  Emigrant  stige  ud  af  Jernbanen  eller  forlade  Damp- 
skibet. Denne  Omstændighed  forøgede  i høj  Grad  Sammenstrøm- 
ningen af  Emigranter  til  Wien,  hvor  det  tilsidst  maatte  forbydes 
dem  at  gaa  i Land  fra  Damperne  og  hvorfra  de,  trods  deres  For- 
tvivlelse, umiddelbart  blev  sendte  tilbage.  I Midten  af  August  var 
Wien  omtrent  rømmet  af  de  rumænske  Udvandrere. 

Og  langs  den  rumænsk-ungarske  Grænse  havde  man  nu  det 
enestaaende  Skue  af  en  hel,  jammerfuld,  flydende  Befolkning,  som 
var  kastet  frem  og  tilbage  over  Grænsen  og  laa  der  i Lejr  under 
skrøbelige  Telte,  ude  af  Stand  til  at  komme  videre,  eftersom  den 
stødtes  tilbage  alle  Vegne  fra,  og  ude  af  Stand  til  den  Selvover- 
vindelse at  vende  hjem  til  det  Land,  hvor  Martyriet  ventede  den; 
dobbelt  grusomt  efter  dens  frugtesløse  Forsøg  paa  at  undslippe 
fra  det. 

IV 

Paa  dette  Tidspunkt  var  da  Forholdet,  efter  Opgivelse  af  den 
indsigtsfuldeste  Hjemmelsmand,  den  Mand,  som  har  gjort  mere 
end  nogen  anden  for  at  komme  de  ulykkelige  til  Hjælp,  Hr.  Astruc, 
Skolebestyrer  i Rustchuk,  det,  at  af  Rumæniens  250,000  Jøder  led 
de  100,000  af  Sult. 

15.  August  fandt  han  i Galatz  600  Emigranter,  der  lige  var 
tilbagesendte  fra  Wien.  Der  var  omtrent  100  Familier,  som  hver- 

ken  havde  Husly  eller  Møbler,  men  laa  paa  Gaderne  eller  i Gaar- 
dene,  og  de  kristne  Arbejdere  taalte  ikke  jødiske  Lastdragere  ved 
Siden  af  sig.  Astruc  aabnede  en  Samaritan  og  skildrer  den  for- 
færdende Tilstrømning  til  den  af  en  Menneskehob,  der  bestod  af 
sande  Skeletter.  Blinde  og  lamme  førtes  ind;  Mænd,  der  havde 
mistet  deres  Hustru  og  Børn  og  Formue,  lededes  ind  som  sinds- 
svage. Dér  stod  en  ung  Mand,  som  foruden  Rumænsk  talte  Fransk, 
Engelsk  og  Tysk  og  endda  var  ude  at  Stand  til  at  tjene  30  Øre 
om  Dagen,  nu  tilmed  var  bleven  brystsyg.  Dér  kom  en  ung  Pige, 
der  var  bleven  gal  af  Lidelser,  efter  at  hendes  Fader,  som  var 
bleven  fordreven  fra  den  Landsby,  de  beboede,  havde  tabt  For- 
standen derover  og  ved  sin  kort  derefter  indtrufne  Død  havde 
efterladt  hende  ene  i Verden,  blottet  for  alt.  Dér  kom  en  Enke 
med  ni  nøgne  Børn,  dér  en  Soldat,  der  intet  havde  spist  i fire 
Dage,  siden  han  forlod  Kasernen,  hvor  han  havde  døjet  det  meste 
ondt,  et  Menneske  kan  lide,  af  sine  overordnedes  Tyranni  og  sine 
Kammeraters  Haan.  Dér  stod  en  Dame,  hvis  Mand  havde  dræbt 
sig  i Fortvivlelse  og  som  nu  i tre  Maaneder  havde  været  ude  af 
Stand  til  at  sørge  for  sine  Børn.  Alle  disse  Stakler,  Kvinder,  Børn, 
og  Oldinge  styrtede  sig  i skrækkelig  Trængsel  over  Føden,  af 
hvilken  det  blotte  Syn  gjorde  dem  vilde. 

Midt  under  denne  Elendighed  offentliggjorte  en  modig  Mand, 
Hr.  Motru,  Professor  ved  Universitetet  i Bukarest  en  Afhandling  i 
Nova  Revista  Romana  (1.  August  1900)  i hvilken  han  rettede  et 
Angreb  paa  den  sejrrige  Antisemitisme  i hans  Fædreland.  Han 
siger  her:  „Alt,  hvad  man  andensteds  har  fremsat  som  Gisning 
angaaende  Forskellighederne  mellem  Arer  og  Semiter,  er  hos  os 
blevet  forkyndt  som  Evangelium.  Antisemiterne  i Udlandet  har 
ikke  opfundet  noget,  som  ikke  er  blevet  godkendt  hos  os.  De 
blodige  Historier,  der  i Middelalderen  opstod  i stakkels  Munkes 
syge  Fantasi,  Vankundighedens  Indbildninger,  alt,  hvad  man  nogen- 
sinde har  kunnet  skrive  eller  sige  mod  Jøderne,  er  blevet  det  dag- 
lige Brød,  som  vore  antisemitiske  Apostle  fordeler  blandt  troende 
Sjæle:  Jøderne  er  Vampyrer,  Jøderne  er  Skyld  i Skatterne ; Jøderne 
har  forarmet  Verden;  uden  dem  vilde  der  være  Overflod  og  Lykke, 
uden  dem  vilde  det  rumænske  Folk  være  stærkt  og  blomstrende  . . .“ 

Men  en  Udtalelse  som  denne  var  kun  en  Røst  i Ørkenen. 
Ingen  sluttede  sig  til  Motru,  ingen  følte  det  vanvittige  i at  angribe 
denne  til  den  yderste  Fattigdom  bragte  Befolkning,  der  havde  søgt 
til  ljeme  Lande  blot  for  at  kunne  opnaa  Ret  til  at  arbejde,  som 

Udsugere  af  de  Kristne,  der  systematisk  havde  tilstoppet  alle 
Hjælpekilder  for  den. 

Imidlertid  havde  Rumæniens  rent  jammerfulde,  finansielle  Til- 
stand, det  vil  sige  Frygten  for  at  de  store  jødiske  Pengemænd  i 
Vesteuropa  under  Indtrykket  af  den  grusomme  Forfølgelse,  hvorfor 
deres  Stammefrænder  var  Genstand,  skulde  nægte  de  Laan,  som 
Staten  ikke  kunde  undvære,  i Juli  Maaned  foranlediget  et  Minister- 
skifte. Politikeren  Peter  Carp , som  var  bekendt  for  sin  Uvilje  mod 
at  man  forholdt  Jøderne  Menneskerettigheder,  blev  udnævnt  til 
Førsteminister  og  skulde  forsøge  at  raade  Bod  paa  den  opstaaede 
fortvivlede  Tilstand.  Om  hans  gode  Vilje  er  der  næppe  Grund  til 
at  tvivle.  Men  som  Forholdene  laa,  var  han  faktisk  i al  sin  til- 
syneladende Magtfylde  afmægtig.  Vel  lykkedes  det  ham  at  give 
enkelte  humane  Mænd  som  Arion  og  Alexander  Marghiloman 
Pladser  i sit  Ministerium,  men  han  nødtes  til  i det  at  optage 
ganske  utvetydige  Antisemiter  som  T.  Måjoreseu  og  især  det  par- 
lamentariske Flertals  Tillidsmand  N.  Filipescu,  hvem  han  selv  kun 
faa  Maaneder  forinden  i Anledning  af  de  Mishandlinger  af  Jøderne, 
som  paa  Filipescu’s  Anstiftelse  fandt  Sted  i Bukarest  1898,  i Jassy 
1899,  havde  tilraabt:  „I  Gammelkonservative  har  besudlet  Fanen 
med  Skam  og  Blod!"  De  følgende  Begivenheder  har  i alt  for  rigt 
Maal  bevist  Carps  Magtesløshed. 

I August  udstedtes  en  ny  Lov  for  de  Fremmede,  med  hvilke 
altid  kun  menes  Jøderne,  ifølge  hvilken  enhver  Fremmed  inden 
d.  2.  September  maatte  fra  Politiet  skaffe  sig  en  skreven  Tilladelse 
til  at  opholde  sig  i Landet,  der  naturligvis  ikke  udstedtes  gratis. 
Enhver  Jøde,  der  efter  den  nævnte  Dato  ikke  var  forsynet  med  et 
saadant  Papir,  blev  udvist,  selv  om  han  var  født  i Rumænien  og 
dér  havde  aftjent  sin  Værnepligt. 

Der  var  imidlertid  mange,  som  ikke  vilde  ansøge  om  denne 
ydmygende  Tilladelse  til  at  opholde  sig  i deres  Fædreland  og  som 
var  besluttede  paa  at  lade  det  komme  til  det  yderste.  Derefter 
bragte  i November  de  rumænske  Aviser  følgende  tilsyneladende 
højst  humane  Regeringskundgørelse : 

„De  i Landet  fødte  og  opvoksede  Fremmede  behøver  hverken 
et  Legitimationsbevis  eller  et  Pas  for  at  kunne  blive  i Landet,  i 
Fald  de  godtgør,  at  de  har  indgivet  Ansøgning  om  Indfødsret." 

Og  Regeringen  skyndte  sig  med  telegrafisk  at  meddele  Europa : 
En  Forordning  fra  Ministeren  til  Præfekterne  opfordrer  Jøderne  til 
at  søge  om  Tildelelse  af  Borgerret. 

Denne  Meddelelse  var  desværre  kun  beregnet  paa  at  fylde  Rumæ- 
niens tomme  Statskasse.  Det  hele  var  en  Finansmanøvre.  I Rumænien 
findes  efter  en  i Finansministeriet  anstillet  Beregning  i Øjeblikket 

100.000  voksne  Jøder  af  Mandkøn,  der  betragtes  som  fremmede,  skønt 
de  ikke  har  Fremmedpas,  eftersom  de  ikke  tilhører  nogen  anden  Stat. 
Disse  maa  fra  nu  af  for  at  opnaa  Indfødsret  indgive  en  Ansøgning  og 
har  at  betale  1)  for  selve  Ansøgningen  25  Francs  o:  2,500,000  Francs. 
2)  for  Stempelpapir  og  Bevislighederne  angaaende  Skattebetaling, 
Militærtjeneste,  Varigheden  af  Opholdet  i Landet  o.  s.  v.  mindst 
5 Francs  x 500,000  Francs,  dernæst  3)  for  Legalisering  af  alle  disse 
Aktstykker  6 Francs  o:  600,000  Francs.  Kommer  hertil  4)  en 

400.000  Francs  for  Anskaffelse  og  Afskrivning  af  mistede  Dokumen- 
ter, ses  det  at  Jøderne  foreløbig  har  at  betale  4 Millioner  Francs 
til  Statskassen,  foruden  alle  de  Sportler,  Embedsmændene  griber 
Lejligheden  til  at  udpresse  af  dem.  Da  nu  det  store  Flertal  af 
dem  er  yderligt  fattigt,  saa  fattigt,  at  50  Francs  for  dem  er  en 
Sum,  de  umuligt  paa  én  Gang  kan  bringe  til  Veje,  bliver,  som  de 
rumænske  Blade,  der  forsøger  paa  at  undskylde  Carp,  aabenhjertigt 
tilstaar,  hele  Følgen,  at  hver  enkelt  Jøde  i Haab  om  at  opnaa 
Indfødsretten  Aar  efter  Aar  erlægger  en  ny  Skat  af  et  Femfranc- 
stykke  til  Embedsmændene,  en  Skat,  han  foreløbigt  betragter  som 
forbigaaende,  men  som  man  vil  forstaa  at  gøre  til  permanent. 

Samtidigt  viser  det  sig,  at  der  overalt  i Rumænien  er  afholdt 
antisemitiske  Folkeforsamlinger,  i hvilke  der  vedtages  en  enslydende 
Resolution,  som  gaar  ud  paa  en  Boycottning  af  alle  de  Jøder, 
som  efter  Udvandring  fra  Rumænien  er  vendte  tilbage.  I Spidsen 
for  Bevægelsen  staar  en  tidligere  Senator,  Redaktøren  af  Bladet 
Appararea  Nationale  Urechia  og  Redaktøren  for  Bladet  Romania 
Juna  Popovici.  Deres  Blade  ligesom  Aviserne  Adeverul  og  Patriotul 
opfordrer  daglig  til  Rov  og  Mord.  I den  lille  By  Podul  Ilvati  blev 
de  Tilbagevendende  overfaldne  af  bevæbnede  Bønder,  deres  Huse 
nedbrudte,  ti  Mænd  dræbte  og  mange  saarede.  I Jassy  og  Botoehani 
faldt  de  organiserede  Bander  i store  Skarer  over  Jøderne,  og  da 
disse  satte  sig  til  Modværge,  blev  de  slaaede  ned  af  Bønderne,  deres 
Huse  nedrevne,  deres  Ejendele  overhældte  med  Petroleum  og  brændte. 
Her  kom  Tropperne  til  og  nøjedes  med  at  arrestere  de  Jøder,  der 
ikke  var  flygtede.  Alt  dette  er  Antisemit-Ligaens  Værk. 

Undertiden  viser  dog  Bønderne  sig  langt  menneskeligere  end 
Embedsmændene. 

I September  blev  en  jødisk  Enke  med  otte  umyndige  Børn 

Tilskueren  1901.  ^ 

udvist  af  en  Landsby  i Nærheden  af  Galatz,  hvor  hun  var  født  og 
havde  opholdt  sig  hele  sit  Liv,  og  det  til  Trods  for,  at  Regeringen 
lige  i et  konfidentielt  Cirkulære  til  Præfekterne  havde  forordnet,  at 
man  nu  skulde  lade  Jøderne  bo  i Fred  paa  Landet.  Hun,  der  i 
Sommer  havde  forsøgt  at  udvandre,  blev  ved  sin  Tilbagekomst 
hindret  i paany  at  bosætte  sig  . ved  Udvisningsdekret  af  Borg- 
mesteren. Da  imidlertid  Bønderne  i Landsbyen  ikke  vilde  have 
hende  udvist,  underskrev  de  alle  en  Ansøgning  til  Regeringen. 
Denne  formaaede  ikke  at  sætte  sin  Vilje  igennem  imod  de  under- 
ordnede Embedsmænd. 

Under  disse  Omstændigheder  kan  det  ikke  undre,  at  de  jødiske 
Menigheder  alle  Vegne  i Landet  indsender  Bønskrifter  til  Kong 
Carol,  der  i sine  fire  Bind  Livserindringer  har  udbredt  sig  saa  vidt- 
løftigt om  alt,  hvad  Rumænien  skylder  ham.  Et  Bønskrift  fra 
Byen  Roman  lyder  saaledes: 

Deres  Majestæt!  Nu,  da  der  træffes  Bestemmelser,  ifølge  hvilke  Joderne 
ikke  mere  kan  udvandre,  vover  vi  i Ydmyghed  at  nærme  os  Tronens  Trin. 
Antisemit-Ligaen  truer  os  med  Død  og  Fordærv.  Overalt  hvor  Ligaen  er 
organiseret  — og  det  er  den  næsten  i alle  Byer  og  Flækker  — finder  den  os 
fattige  og  elendige.  Hos  os  i Byen  Roman  har  den  organiseret  sig  med  det 
særlige  Formaal  at  føre  Beviset  for  at  de  Kristnes  Grusomhed  overskrider  alle 
Grænser.  I Spidsen  for  Ligaen  staar  Borgermester  og  Senator  C.  Balaisti,  Oberst 
ved  det  her  garnisonerende  Regiment  G.  Garceanu,  Post-  og  Telegrafdirektøren 
Nicziesti,  videre  talrige  Embedsmænd,  deriblandt  ogsaa  Dommere  ved  den  her- 
værende Ret.  For  disse  Mænd  er  det  let  at  hyre  Folk  i hundredevis,  deriblandt 
talrige  Vagabonder,  som  i et  givet  Øjeblik  styrter  sig  over  os  som  vilde  Dyr, 
udøver  de  frygteligste  Grusomheder  og  underkaster  os  Torturkvaler.  Derfor 
beder  vi  Deres  Majestæt  at  forbarme  sig  over  os  og  redde  os.  saa  at  vi,  der 
allerede  er  bragte  til  Bettelstaven,  i det  mindste  beholder  det  nøgne  Liv.  Frels 
os,  Deres  Majestæt,  fra  disse  Blodhundes  Hænder!  Hvad  bar  vi  forbrudt? 
Intet  andet  end  at  vi  blev  fødte  i dette  Land.  Vi  gor  ingen  noget  ondt,  vi  vil 
kun  arbejde  for  at  kunne  leve  i Overensstemmelse  med  Loven. 

Et  lignende  Bønskrift  blev  indsendt  til  Førsteministeren  Carp. 
Hverken  fra  Kong  Carol  eller  ham  er  der  kommet  noget  Svar. 

V 

Der  er  ingen  Grund  til  den  Tro,  at  Kong  Carol  med  Tilfreds- 
stillelse iagttager  Tilstandene  i sit  Land.  som  de  er  bievne  op- 
elskede  af  hans  Ministre.  I Halvfjerdsernes  Slutning  hændte  det,  at  en 
Ungdomsven  af  Kongen,  en  meget  fornem  Tysker,  der  var  an- 
kommen som  hans  Gæst  til  Slottet  i Bukarest . en  Dag  ytrede 

Ønsket  om  at  faa  Lov  til  at  lære  hans  daværende  Ministre  at 
kende,  som  netop  i Anledning  af  Statsraad,  der  skulde  holdes,  var 
forsamlede  i en  nærliggende  Sal.  „Med  Fornøjelse,  min  kære  Ven!" 
svarte  Kongen.  „Der  er  kun  en  lille  Formalitet  at  opfylde,  den 
samme,  hvortil  man  gerne  opfordres  paa  Badeanstalter.  Giv  mig 
Deres  Ur  og  Deres  Portemonnaie ! Dem  laaser  vi  inde  i mit  Skrive- 
bord. Det  er  altid  sikrere,  naar  man  gaar  ind  til  mine  Ministre." 

Efter  al  Sandsynlighed  er  Kong  Garol  ganske  ude  af  Stand  til 
at  gøre  sin  Vilje  gældende,  naar  det  gælder  om  Menneskekærlighed 
eller  endog  blot  Menneskefornuft  over  for  Rumænere  af  jødisk  Æt. 

Berøiptere  end  Kongen  er  i Europa  Dronningen,  den  over- 
maade  frugtbare  Garmen  Sylva,  der  gerne  lader  sig  forherlige  som 
Digterinde  og  jævnlig  kalder  franske  Forfattere  til  sig,  som  efter 
Tilbagekomsten  skriver  rosenfarvede  Beretninger  om  de  idylliske 
Tilstande  i det  med  en  saa  poetisk  Dronning  benaadede  Rumænien. 
I Landet  selv  paaskønnes  Dronningens  Fortjenester  m aaske  ikke  i 
samme  Grad.  I det  mindste  har  der  en  Vise  stærkt  slaaet  an, 
der  i Oversættelse  kan  gengives  saaledes: 


I Slottet,  der  straaler  saa  rigt, 
en  Dronning  Rimene  fletter. 

Hun  sukker  i ensomme  Nætter, 
og  Sukket  bliver  et  Digt. 

Paladset  er  smykt  som  til  Fest, 
hun  skriver  sit  Folk  ud  af  Sjælen, 
hun  kalder  ni  Muser  til  Gæst, 
og  de  lystrer  det  Bud  uden  Dvælen. 

Dog  hist  fra  en  Flok  uden  Brød 
fra  hjemløse  Stakler,  man  jager, 
som  ud  over  Vidderne  drager, 
et  Skrig  af  Fortvivlelse  lød. 

De  har  set  deres  Velfærds  Forlis; 
hvert  Haab  om  Bistand  dem  svigter. 
Men  Garmen  Sylva,  hun  digter 
en  Sang  til  Barmhjertigheds  Pris. 


De  skælvende  Oldinge  mumler 
det  gamle  hebraiske  Ord: 

Hør,  Israel,  hør!  og  de  tumler, 
og  knækkede  synker  til  Jord. 

Med  Kolben  man  giver  dem  Lise, 
i Kraven  der  tages  et  Tag. 

Men  Dronningen  digter  en  Vise 
om  Fryden  ved  Nattergalslag. 

De  Hungrende  slet  ingen  ynker, 
bad  de  end  ydmygt  og  fromt, 
Barnet  ved  Moderbryst  klynker, 
det  Bryst  er  udtørret  og  tomt. 

De  svage  slaas  ned  for  Fode. 
mangt  Øje  brister  i Kval. 

Garmen  Sylva  digter  en  Ode 
om  det  ædleste  Rets-Ideal. 


O Dronning,  du  digtende  Kvinde, 
digt  videre  i dit  Palads! 

Som  Eventyrdigterinde 
du  faar  i Historien  Plads. 

VI 

Fra  Konge,  Dronning  og  Ministre  i Landet  selv  er  der  for  de 
ulykkelige  jødiske  Rumænere  ingen  Bistand  at  haabe.  Men  haab- 

løs  er  deres  Tilstand  ikke  derfor.  Ifald  alle  Mænd  af  jødisk  Af- 
stamning i Europa  og  Amerika  stod  sammen  til  deres  Forsvar, 
var  sig  deres  Magt  bevidst  og  brugte  denne  Magt,  vilde  disse 
Mænd  snart  faa  Bugt  med  Ugerningsmændene  i en  barbarisk 
Smaastat.  Den  Tid  er  forbi,  hvor  den  jødiske  Stamme  var 
nødt  til  at  lade  sig  mishandle  uden  et  Kny. 

Visselig  danner  denne  Stamme  ikke  mere  hverken  statligt 
eller  sprogligt  nogen  Enhed ; vistnok  er  forlængst  endog  rent 
nationalt  dens  Ætlinger  gaaede  op  i de  Folkeslag,  de  tilhører. 
Tidligt  har  de  indprentet  sig  Jeremias’  Forskrift  at  fremme  den 
Stats  Bedste,  som  deres  Gud  har  bortført  dem  til  (Jer.  29,  7). 
Mange  af  dem  mindes  i vore  Dage  kun  deres  Afstamning,  naar 
den  forekastes  dem  med  Haan.  Men  overfor  det  moderne  Barbari 
og  dets  frække  Grusomhed  kan  de  slet  ikke  være  andet  bekendt 
end  at  føle  sig  solidariske  med  de  forfulgte.  Der  er  desuden  ingen 
Skam  i at  tilhøre  det  ene  af  Jordens  to  højest  begavede  Folkeslag, 
Grækere  og  Jøder. 

Jødernes  Historie  er  fra  Middelalderen  af  en  Lidelseshistorie, 
hvortil  intet  Folk  i Verden  har  Mage.  Alt  hvad  Menneskeslægten 
har  kunnet  opbyde  af  Raahed,  Dumhed,  Hykleri,  Rovbegærlighed, 
Forfølgelseslyst,  Blodtørst  og  udtænkt  Grusomhed  har  den  ladet 
gaa  ud  over  denne  faatallige,  men  stærke  Stamme.  Ved  Udgangen 
af  Middelalderen  var  Jøderne  i hele  Vesteuropa  dels  myrdede,  dels 
brændte,  dels  fordrevne.  Den  herlige  Elegi  fra  Troyes,  som  det 
1874  lykkedes  den  udmærkede  jødiske  Franskmand  Arsene  Darme- 
steter  at  tyde,  den  ældste  Elegi  i det  franske  Sprog,  forfattet  af  et 
Øjenvidne  til  den  stolte  jødiske  Befolknings  Opbrænding  paa  Baalet 
ved  Autodafeen  i Troyes  24  April  1288,  er  et  af  de  mange  Vidnes- 
byrd om,  hvor  gammel  deres  Lidelseshistorie  er  selv  i et  af  Europas 
tidligst  civiliserede  Lande.  I det  fjortende  Aarhundrede  naaede 
Raseriet  mod  Jøderne  det  vanvittige.  I Mainz  brændtes  paa  én 
Gang  6000  Jøder,  i Erfurt  sloges  paa  én  Gang  8000  ihjel,  i Wien 
indelukkede  hele  Menigheden  sig  i Synagogen  og  gav  sig  selv 
Døden,  som  paa  Josephus’  Tid  de  heltemodige  Forsvarere  af  den 
sidste  jødiske  Fæstning  Masada  mod  Titus,  hvilke  da  alt  Haab 
var  ude,  dræbte  sig  til  sidste  Mand  hellere  end  at  overgive  sig 
(Josephus:  Den  jødiske  Krig  7,  8).  Hundredetusinder  af  Jøder  har 
i Middelalderen  med  deres  Blod  gødet  Europas  Jordbund,  andre 
Hundredetusinder  har  foretrukket  den  kvalfuldeste  Død  for  Af- 
sværgen  af  deres  Tro.  Hvor  man  ikke  kunde  udrydde  dem,  stræbte 

man,  som  endnu  den  Dag  idag  i Rumænien,  at  vanære  dem,  umu- 
liggjorde dem  ved  skændige  Love  ethvert  hæderligt  Erhverv  og 
tvang  dem  ned  i den  smudsigste  Aagerforretning,  for  da  at  pris- 
give dem  til  Foragt. 

Da  endelig  Frigørelsens  Time  slog,  i Frankrig  under  den  store 
Revolution,  i Europas  andre  Hovedlande  efter  1848,  var  det  uund- 
gaaeligt,  at  en  saa  systematisk,  saa  langvarig  Fornedrelse  havde  sat 
dybe  Spor.  Den  frigjorte  Jøde  viste  sig  i mangfoldige  Tilfælde 
modbydelig  af  Indre  som  af  Ydre.  Men  den,  som  forarges  over 
en  ret  skrækkelig  Jøde,  bør  i ham  se  et  Vidnesbyrd  om,  hvad 
kristen  Menneskekærlighed  efter  at  have  virket  et  Aartusind  har 
kunnet  gøre  ud  af  et  ædelt  Folk.  Dog  Frigørelsen  har  ikke  alene 
røbet,  at  Jøderne  var  bievne  (uretfærdigt)  fornedrede;  den  har 
virket  fordummende  og  sløvende  paa  dem.  Ifald  Jøderne  i Middel- 
alderen ikke  havde  været  klogere  end  de  nulevende  viser  sig,  saa 
havde  de  aldrig  overlevet  Forfølgelserne  imod  dem.  Da  Jøderne  saa' 
Skrankerne  falde  omkring  dem,  indbildte  de  sig,  at  ogsaa  For- 
dommen imod  dem  var  falden;  da  man  gav  dem  Lov  til  at  op- 
træde som  Vælgere  og  valgbare,  indbildte  de  sig,  at  nu  elskede 
man  dem  som  Medborgere.  Hvis  man  blot  ikke  forhaanede  dem 
lige  op  i Ansigtet,  ansaa  de  sig  for  ligestillede  med  deres  Om- 
givelser. De  saa  og  forstod  ikke  Hadet  omkring  dem.  De  ganske 
imbecile  iblandt  dem  paastod  endog,  at  i det  Land,  hvori  de 
levede,  fandtes  intet  Had.  Kunde  de  stundom  ikke  lukke  Øjnene 
for  det,  saa  forbavsedes  de  derover.  Og  dog  var  Forholdet  det 
simple,  alt  berørte:  Der  var  intet  Had,  hvor  der  ikke  fandtes 
Jøder  (som  i Norge).  Der  var  forholdsvis  ringere  Had,  hvor  der 
fandtes  faa  (som  i Danmark).  Der  var  mægtigt  Had  overalt  hvor 
der  var  mægtige  Jøder,  de  være  nu  mere  eller  mindre  talrige 
(som  i Frankrig,  Tyskland  og  Østerrig). 

Overalt  hvor  der  med  den  nævnte  Uforstand  hos  Jøderne  har 
forenet  sig  de  nyligt  Frigivnes  Utaalelighed,  vil  den  i de  sidste 
tredive  Aar  vaagnede  europæiske  Uvilje  mod  dem  nødvendigvis 
faa  en  gavnlig  Indflydelse.  Den  vil  ikke  blot  dæmpe  deres  Lyst  til 
at  stille  Rigdom  til  Skue,  men  virke  forædlende  paa  deres  hele  Holdning. 

Skræmme  dem  kan  Antisemit-Forbund  ikke.  Det  hykkelske 
Navn  for  Jødehadet  er  saa  meget  latterligere  i kristne  Mænds  og 
Kvinders  Mund,  som  Jesus  i egen  Person  jo  var  Semit  og  den 
eneste  vitterligt  semitiske  Aandsretning  i Europa  er  den,  som  popu- 
lært kaldes  Kristendom. 

Jøderne  i Rumænien  ep  svinebundne.  De  har  ikke  i Landet 
selv  et  eneste  Blad  til  deres  Raadighed,  de  vover  ikke  med  Navns 
Nævnelse  at  skrive  en  Spalte  mod  deres  Undertrykkere  i Europas 
Aviser;  de  tør  kun  med  Iagttagelse  af  talrige  Forsigtighedsregler 
sende  Dokumenter  og  Aktstykker,  ja  simple  Breve  over  Grænsen; 
de  vover  end  ikke  at  skrive  en  bekendt  Udlændings  Navn  paa 
Konvolutten  og  de  anraaber  Enhver,  til  hvem  de  vender  sig,  om 
aldrig  at  nævne  sine  Hjemmelsmænds  Navne.  Under  et  saadant 
Rædselsstyre  lever  de. 

Men  paa  to  Maader  kan  deres  Stammefæller  komme  derm  til 
Hjælp;  thi  to  Ting  er  der,  som  deres  rumænske  Undertrykkere 
frygter. 

De  kan  sige  den  simple  Sandhed  om  Rumæniens  Forhold, 
ganske  ubekymrede  om  de  løgnagtige  officielle  Dementier,  som 
naturligvis  vil  følge.  Herved  gør  de  Gavn.  Thi  Rumæniens  Anti- 
semiter vil  have  Europas  offentlige  Mening  i Ryggen,  og  de  lider 
under  at  stemples,  som  de  Barbarer,  de  er. 

Dernæst  kan  den  jødiske  Finansverden,  der  selv  om  dens 
Magt  overdrives,  altid  er  en  saare  betydelig  Magt,  nægte  at  forstrække 
den  ved  egen  Skyld  i Bund  og  Grund  ødelagte  rumænske  Stat 
med  nogetsomhelst  Pengelaan,  før  denne  Stat  har  opfyldt  den 
Betingelse,  paa  hvilken  alene  i 1878  Stormagterne  anerkendte  dens 
Uafhængighed.  Herved  gør  de  Gavn.  Thi  Rumæniens  Antisemiter, 
der  forekaster  Jøderne  Pengegriskhed , har  et  eneste  Begær  paa 
denne  Jord,  Begæret  efter  Penge,  og  kan  de  kun  opnaa  dem  ved 
at  kaste  deres  Grundsætninger  over  Bord,  saa  kommer  det  til  at 
gaa  ud  over  Grundsætningerne,  og  den  jødiske  Befolkning  i Ru- 
mænien kan  atter  aande  op. 

Georg  Brandes 

J ngang  i sine  unge  Dage  mødte  Søren  Kierkegaard 

’ (w  kU/GAyoj  G.  Sibbern  paa  Gammeltorv  og  spurgte  ham, 
^ vZSYCSré  hvorledes  Filosofien  forholder  sig  til  Livet  i Virkelig- 
heden. Sibbern  blev,  som  han  selv  har  fortalt, 
forundret  over  Spørgsmaalet,  fordi  al  hans  Filosofi 
'gik  ud  paa  at  studere  Liv  og  Virkelighed;  men  han 
forstod,  at  En,  der  var  stærkt  paavirket  af  Hegel,  kunde  spørge 
saaledes.  Dog  falder  Spørgsmaalet  ikke  bort,  fordi  Livet  og  Virke- 
ligheden bliver  Genstande  for  Filosofien.  Tvertimod  stilles  det  netop 
derved  endnu  skarpere.  Thi  Livet  skal  jo  først  og  fremmest  leves, 
ikke  studeres,  og  Virkeligheden  stiller  os  først  og  fremmest  Op- 
gaver for  vor  Villen  og  Handlen.  For  at  studere  og  tænke  maa 
man  stille  sig  udenfor  Livet,  se  paa  dette  som  paa  en  Genstand.  Da 
Wieland  raadede  den  unge  Arthur  Schopenhauer  fra  at  studere 
Filosofi,  svarede  denne:  „Livet  er  en  mislig  Sag;  jeg  har  besluttet 
at  tilbringe  mit  med  at  tænke  derover.  “ Schopenhauer  var  altsaa 
enig  med  Sibbern  i,  at  Filosofen  skal  studere  Livet;  men  han 
glæder  sig  over,  at  dette  Studium  kan  lægge  Beslag  paa  hele  Livet, 
saa  at  man  slipper  for  det  „virkelige  Livs"  Pinagtigheder.  Scho- 
penhauer kunde  til  sin  Filosofis  Motto  have  brugt  Goethes  Ord: 
„Was  im  Leben  uns  verdriesst,  man  im  Bilde  gern  geniesst".  Det 
kommer  da  an  paa  Forholdet  mellem  Billedet  af  Livet  og  selve 
Livet.  Uenigheden  mellem  Sibbern  og  Schopenhauer  bestaar  i,  at 
Sibbern  er  begejstret  over,  at  han  gennem  Filosofien  staar  i For- 
hold til  Livet,  medens  Schopenhauer  vil  benytte  Beskæftigelsen  med 
Billedet  af  Livet  til  at  slippe  fra  selve  Livet. 


Digitized  by  e.oo5le 


24 


Filosofien  og  Livet 


Klarest  vil  maaske  det  hele  Spørgsmaal  kunne  belyses,  naar 
Vægten  lægges  paa,  at  det  at  filosofere  selv  er  en  Form  for  aande- 
ligt  Liv.  Den  Strid,  der  synes  at  bestaa  mellem  Videnskaben  og 
Livet,  kommer  for  en  stor  Del  af,  at  man  fra  deres  Side,  der  mest 
føre  Ordet  „Liv“  i Munden,  overser,  at  ogsaa  Tænken  og  Forsken 
er  en  Form  for  aandeligt  Liv,  medens  Tænkerne  og  Forskerne  ere 
tilbøjelige  til  at  stille  Tankelivet  over  eller  dog  udenfor  de  andre 
Former  for  aandeligt  Liv.  Ved  Spørgsmaalet  om  Filosofiens,  eller 
i det  Hele  Videnskabens  Forhold  til  Livet,  spørges  der  altsaa 
egentligt  om  Forholdet  mellem  to  Former  af  aandeligt  Liv. 

I 

Grunden  til,'  at  man  ved  Filosofien  snarere  end  ved  andre  Viden- 
skaber kommer  til  at  spørge  om  dens  Forhold  til  Livet,  ligger  i, 
at  Filosofien  særligt  beskæftiger  sig  med  Spørgsmaal,  der  ved- 
kommer Livet  i dets  Helhed  og  ligger  paa  Grænsen  mellem  Tanke- 
livet og  de  andre  Livsformer.  Filosofiske  Problemer  angaar  Er- 
kendelsens Natur,  Betingelser  og  Grænser,  Tilværelsens  Væsen  og 
Værd,  samt  Grundlaget  for  Vurderingen  af  menneskelige  Handlinger 
og  Samfundsforhold.  Det  er  Filosofiens  Opgave  at  samle  og  bruge 
alt,  hvad  der  kan  tjene  til  at  belyse  disse  Spørgsmaal,  og  der- 
igennem at  orientere  os  overfor  Livets  og  Tilværelsens  sidste 
Gaader.  I sine  Forsøg  herpaa  træder  Filosofien  op  som  en  selv- 
stændig Form  for  Aandsliv,  der  virker  bestemmende  tilbage  paa 
Aandslivets  andre  Former.  Saaledes  har  Vedantafilosofien  været  af 
stor  Betydning  for  den  indiske  Aandsudvikling;  Platonismen  har 
vældigt  paavirket  den  kristne  Kirkes  Udvikling  i Oldtid  og  Middel- 
alder, og  i det  forløbne  Aarhundrede  har  Spinozas  og  Kants  Ideer 
baade  direkte  og  indirekte  paavirket  den  aandelige  Udvikling,  selv 
hos  dem,  der  mente  slet  ikke  at  have  noget  med  Filosofi  at  gøre. 
Der  er  her  stadigt  et  Tankearbejde  at  gøre,  uden  hvilket  Aands- 
livet vil  miste  Klarhed  og  Dybde.  Og  dette  Arbejde  kan  kun  gøres 
ret,  naar  det  gøres  med  fuld  Frihed,  — naar  Tankearbejdet  staar 
som  en  selvstændig  Form  for  Livet,  ikke  blot  som  et  Middel,  men 
som  Formaal,  altsaa  som  det,  der  har  umiddelbar  Værdi.  Filoso- 
fien skal  søge  at  gøre  Regnskabet  op  med  Hensyn  til  Menneskets 
Stilling  i Tilværelsen  som  erkendende,  følende  og  villende,  og  en 
saadan  Opgørelse  kan  kun  have  Betydning,  naar  den  gøres  uhildet, 
hensynsløst,  med  fuld  Frihed,  — hvilket  Resultat  den  saa  end 
fører  til.  Tanken  er  den  Del  af  Livet,  der  skal  kaste  Lys  over 

de  andre  Dele  af  Livet,  og  det  kan  da  ikke  nytte,  at  disse  andre 
Dele  af  Livet  kalde  sig  selv  for  „ Livet u og  ville  hovmesterere 
Tanken.  De  Erfaringer,  Tanken  behøver  for  at  kunne  behandle 
sine  Opgaver,  maa  den  selv  søge  og  selv  anerkende:  kun  ved  Tan- 
kens Hjælp  kan  der  skelnes  mellem  virkelig  Erfaring  og  blotte 
Forestillinger  eller  Illusioner.  I sit  Forsøg  paa  at  komme  til  Klar- 
hed, det  vil  sige  til  fuld  Bevidsthed  om  Menneskets  Stilling  i Til- 
værelsen, arbejder  Filosofien  Haand  i Haand  med  al  anden  viden- 
skabelig Forsken  og  har,  i sine  betyd ningsfuldeste  Perioder,  ikke 
skilt  sin  Sag  fra  dennes. 

Men  hvor  vanskeligt  er  det  ikke  at  komme  til  fuld  Bevidst- 
hed? Bag  vor  klareste  Bevidsthed  ligger  der  stedse  ubevidste  Ten- 
denser og  Dispositioner,  der  først  senere  kunne  drages  frem.  Vor 
Bevidsthed  arbejder  sig  stedse  frem  af  et  dunkelt  Kaos,  hvis  spredte 
Elementer  formes  ved  en  uvilkaarlig  Sammenfatten.  . Selv  vor 
klareste  Tænken  har  derfor  sin  Akilleshæl,  nemlig  det  Punkt,  hvor 
de  ubevidste  Kræfter  virke.  Denne  Akilleshæl  kan  siden  opdages, 
og  Tænkningen  kan  maaske  undgaa  at  blive  oftere  saaret  paa 
dette  Sted.  Da  Tetis  dyppede  sin  Søn  i Ild  for  at  gøre  ham 
usaarlig,  holdt  hun  ham  i Hælen ; hun  var  ikke  saa  klog  at  dyppe 
ham  to  Gange  og  anden  Gang  holde  ham  i den  anden  Hæl.  Denne 
Klogskab  har  Filosofien  vundet  paa  sin  Vej,  jo  mere  den  har  fri- 
gjort sig  fra  Dogmatismen.  Ethvert  filosofisk  Forsøg  hviler  paa 
visse  Forudsætninger,  som  den  filosoferende  ikke  kan  være  sig 
fuldt  bevidst,  og  som  udtrykker  den  Afhængighed,  Tanken  trods 
al  sin  Energi  stedse  staar  i til  andre  Sider  af  Livet.  Men  saa- 
danne  Forudsætninger  kan  saa  senere  Tænkning  drage  frem,  og 
derpaa  beror  — afset  fra  det  nye  Stof,  den  fortsatte  ydre  og  indre 
Erfaring  kan  bringe  — den  filosofiske  Forskens  Fremskridt.  Achilles 
maa  stedse  paany  gøres  usaarlig,  da  der  stedse  forestaar  nye 
Kampe,  og  derfor  bliver  der  altid  en  Achilleshæl,  saalænge  Livet 
og  Udviklingen  varer.  Filosofen  kan  ikke  undgaa  at  være  Barn 
af  sin  Tid  og  sit  Folk.  I sit  mest  aktive  Tankearbejde  ledes  han 
ofte  af  en  uvilkaarlig  Trang  til  at  finde  Udtryk  for  Ejendommelig- 
heder og  Tendenser,  han  ikke  agter  paa  — netop  fordi  de  ligger 
ham  saa  nær.  Fra  denne  Side  set  staar  Filosofien  i et  passivt, 
modtagende  Forhold  til  Aandslivets  andre  Sider.  De  filosofiske 
Tanker  bliver  her  Symptomer  eller  Symboler,  saa  meget  Arbejde 
deres  Udformning  end  har  kostet.  Platons  Idelære  si  aar  overfor 
Erfaringsverdenens  Dunkelhed  og  Uro,  ligesom  Olympen  i sin  evige 

Glans  staar  over  Menneskelivets  Kampe  og  Omskiftelser,  og  i Kant  s 
„Kritik  der  reinen  Vernunft"  staaar  den  evige  Stræben  som  det 
forløsende  Ord,  ikke  mindre  end  i Goethe’s  „Faust*.  Hvad  Myten 
og  Digtningen  udtrykker  i Billedets  Form,  udtrykker  Filosofen  i 
sine  Ideer.  Og  hvor  det  væsentligt  er  Livets  dunkle  Trang,  der 
driver  Tanken  frem,  alt  medens  denne  mener  at  følge  sine  egne 
Love,  — der  kan  det  blive  vanskeligt  at  afgøre,  hvor  Tænkningen 
hører  op,  og  hvor  Poesien  begynder.  Maaske  kan  de  sidste  Gaader 
kun  besvares  i Poesiens  symbolske  Form.  Det  bliver  da  Kritikens 
Sag  at  agte  paa,  at  Grænsen  mellem  Tænkning  og  Poesi  over- 
holdes. 

Det  er  altsaa  et  dobbeltsidigt  Forhold,  Filosofien  staar  i til 
Livet,  — et  aktivt  i det  bevidste  Tankearbejde  paa  Grænseproblem- 
ernes Omraade,  og  et  passivt  i den  uvilkaarlige  Symboliseren. 
Begge  Sider  af  Forholdet  har  deres  store  Betydning,  og  begge  vil 
stedse  kunne  paavises,  hvor  Filosofiens  Gerning  øves  i større 
Stil.  Efter  de  forskellige  filosofiske  Retningers  Ejendommelighed  vil 
Vægten  komme  til  at  ligge  snart  mere  paa  den  ene,  snart  mere 
paa  den  anden  af  disse  to  Sider.  I Romantikens  Filosofi  fik  — 
trods  det  betydelige  Tankearbejde,  der  øvedes,  og  som  man  nu  til 
Dags  ikke  altid  tilstrækkeligt  anerkender  — Symboliseringen  Over- 
vægten over  den  egentlige  Tænken,  medens  Positivismen  stræbte 
at  holde  sig  saa  nær  som  muligt  til  de  bestemte,  givne  Erfaringer. 
Mellem  disse  to  Retninger  har  Kampen  staaet  i det  19.  Aarhun- 
dredes  Filosofi.  Vi  kunne  nu  ved  Aarhundredets  Slutning  se  til- 
bage paa  denne  Kamp  uden  Parliskhed  og  forstaa  den  ud  fra  de 
historiske  Forhold,  under  hvilke  det  filosofiske  Arbejde  skulde 
øves.  Hvad  der  ganske  særligt  karakteriserer  det  nu  forløbne 
Aarhundrede,  i Sammenligning  med  dets  Forgænger,  var  nu  ogsaa 
netop  dets  Blik  for  denne  historiske  Betingethed  af  alt  Aandsliv, 
altsaa  ogsaa  af  Tankelivet.  Det  har  indskærpet  det  Afhængigheds- 
forhold, i hvilket  den  enkelte  stedse  staar  til  hele  Slægten.  Ro- 
mantiken  og  Positivismen  fremdrog  hver  paa  sin  Maade  denne 
Afhængighed.  Johann  Gottlieb  Fichte,  der  kan  betragtes  som 
Grundlægger  af  Romantikens  Filosofi,  udtalte,  at  ved  Valget  af  de 
Principer,  der  tilsidst  bestemme  vor  Verdensanskuelse,  er  det  Tæn- 
kerens Personlighed,  der  gør  Udslaget.  Et  filosofisk  System  var 
for  ham  ikke  et  dødt  Bohave,  man  paa  udvortes  Maade  kunde 
anskaffe  sig  en  Gang  for  alle,  men  det  var  en  Tankeverden,  der  fødes 
i Menneskets  inderste  Sjæl.  Hvilken  Filosofi  man  har,  beror  paa, 

hvilket  Menneske  man  er.  Hegel  førte  denne  Tankegang  videre  i 
sit  geniale,  men  dunkle  Skrift  „Phånomenologie  des  Geistes®,  der 
skulde  vise,  hvorledes  Tænkningens  Art,  Grad  og  Retning  bestem- 
mes ved  det  Udviklingstrin,  til  hvilket  Aandslivet  var  naat.  I Comte’s 
Lære  om  de  tre  Stadier,  indskærpes  det,  at  Erkendelsens  Metode 
og  Resultater  bliver  forskellige  efter  Menneskets  Udviklingstrin:  i 
det  „teologiske®  Stadium  anvendes  andre  Forklaringsmaader  end  i 
det  „metafysiske®,  og  det  „positive®  Stadium,  den  nyere  Erfarings- 
videnskabs Standpunkt,  stiller  sine  Spørgsmaal  og  fordrer  sine  Svar 
efter  andre  Forudsætninger  end  de  to  tidligere  Stadier.  Hvad  der 
i det  ene  Stadium  er  god  Forklaring,  er  det  ikke  i det  andet. 
Erkendelsens  Fremgangsmaade , Opgaver  og  Resultater  afhænger 
saaledes  stedse  af  Aandslivets  og  Kulturens  almindelige  Udvikling. 
Det  mest  omfattende  Synspunkt  herfor  er  givet  i Udviklingsfilo- 
sofien, der  betragter  al  Erkendelse  i Lyset  af  Kampen  for  Til- 
værelsen og  af  Tillempelsens  Nødvendighed.  Livets  og  Livskampens 
Vilkaar  bestemmer  gennem  mange  Mellemled  de  Former,  i hvilke 
Problemerne  stilles,  og  de  Løsninger,  man  mener  at  finde. 

At  Filosofien  saa  klart  er  bleven  opmærksom  herpaa,  betegner 
et  stort  Fremskridt  i Forstaaelsen  af  Forholdet  mellem  Tankelivet 
og  Livets  andre  Former.  — Jeg  gaar  nu  over  til  at  undersøge 
dette  Forhold  mere  i det  Enkelte. 

II 

Filosofen  er  først  og  fremmest  Logiker.  Man  har  endog  for- 
søgt den  Definition  af  Filosofien,  at  den  er  Videnskaben  om  den 
menneskelige  Erkendelse.  Denne  Definition  er  ikke  udtømmende, 
men  den  fremhæver  et  Hovedpunkt.  En  Undersøgelse  af  vore 
Begrebers,  Dommes  og  Slutningers  Natur  og  Oprindelse  og  af  hele 
den  Maade,  paa  hvilken  de  hænger  sammen  med  vor  Bevidstheds 
Væsen  og  Virkemaade,  vil  altid  være  af  afgørende  Betydning  i Filo- 
sofien. Det  er  tilsidst  Logikerens  Opgave  at  sige,  hvad  det  er  at 
forstaa.  Hvad  kræves  der  til  fuld  Forstaaelse  af  en  Sag,  og 
hvorvidt  er  fuld  Forstaaelse  mulig?  Det  er  Bestræbelsen  for  at 
forstaa,  der  fører  til  Udviklingen  af  Begreber,  Domme  og  Slutninger, 
og  naar  vi  søger  at  forstaa  noget,  omsætter  vi  det  i vore  Begrebers, 
Dommes  og  Slutningers  Former,  idet  vi  danner  saa  sammenhæng- 
ende Tankerækker,  som  vi  formaar,  paa  Grundlag  af  det  i Erfar- 
ingen givne  Indhold.  Men  med  hvilken  Ret  omsætter  vi  saaledes 
Tilværelsens  Indhold,  som  vi  jo  dog  ikke  selv  har  frembragt,  i vor 

Tænknings  Former?  Dersom  Tilværelsen  skulde  være  fuldt  for- 
staaelig  (rationel),  maatte  alt  dens  Indhold  kunne  fremstilles  som 
et  stort  System  af  Begreber,  Domme  og  Slutninger,  og  hver  enkelt 
Begivenhed  i Verden  maatte  kunne  stilles  i samme  Forhold  til 
andre  Begivenheder,  som  Konklusionen  i en  Slutning  staar  i til 
Præmisserne.  Paa  alle  Videnskabens  Omraader  arbejder  Tanken 
utrætteligt  paa  gennem  Iagttagelse  og  Analyse  at  føre  Tilværel- 
sens Indhold  tilbage  til  saa  simple  Synspunkter,  at  en  rent  logisk 
Formulering  bliver  mulig.  Erkendelsesproblemet  opstilles,  naar  det 
Spørgsmaal  opkastes,  hvorvidt  Tilværelsesindholdet  paa  udtømmende 
Maade  kan  omsættes  i Tankens  Former. 

For  Logiken  har  kun  det  Gyldighed,  der  paa  modsigelsesfri 
Maade  kan  indordnes  som  Led  i en  Tankerække.  Men  selv  om 
en  saadan  rent  logisk  Formulering  var  mulig  af  alt  i Tilværelsen, 
vilde  Tilværelsens  Indhold  og  Beskaffenhed  ikke  derved  være  ud- 
tømmende karakteriseret.  Vi  vilde  i det  højeste  kunne  sige,  at 
Tilværelsen  kan  opfattes  eller  forstaas,  som  om  dens  Tilstande  og 
Begivenheder  forholdt  sig  til  hverandre,  ligesom  Leddene  i en  Slut- 
ningsrække forholde  sig  til  hverandre.  Men  Tilstandene  og  Be- 
givenhederne indeholder  stedse  andet  og  mere  end  de  rent  logiske 
Forhold,  efter  hvilke  de  kan  ordnes  i vor  Forstaaelse.  De  specielle 
Egenskaber  (Kvaliteter),  hvormed  de  optræde,  ere  ikke  forklarede, 
fordi  vi  med  strengeste  Nøjagtighed  kunne  paavise  deres  Forhold 
til  andre  Egenskaber.  De  specielle  Farvekvaliteter  f.  Ek.  ere  ikke 
forklarede  i deres  Ejendommelighed,  fordi  det  lovmæssige  Forhold 
mellem  Farverækken  og  Lysets  Brydningsgrader  er  paavist.  Og 
der  bliver-  i hvert  Tilfælde  den  store  Forskel  tilbage  mellem  en 
Tankerække  og  en  Række  af  Begivenheder  eller  Tilstande,  at  i 
Tankerækken  forholder  det  ene  Led  sig  til  det  andet  blot  som 
Grund  til  Følge,  men  i Begivenhedernes  Række  forholder  det  ene 
Led  sig  tillige  til  det  andet  som  Aarsag  til  Virkning.  Den  Begiven- 
hed, vi  kalder  Aarsagen,  gaar  i Tiden  forud  for  den  Begivenhed, 
vi  kalder  Virkningen.  Tidsforholdet  har  her  afgørende  Betydning, 
medens  i Tankerækken  Konklusionen  egentlig  er  given,  saasnart  vi 
har  Præmisserne,  hvor  lang  Tid  vi  end  behøver  for  at  indse  det. 
I den  rene  Logik  har  Tidsforholdet  ingen  Betydning.  Men  i Til- 
værelsen sker  der  noget;  Forskellen  mellem  Fortid  og  Fremtid 
har  her  real  Betydning.  Der  gives  her  et  „endnu  ikke*  og  et 
„ikke  mere";  der  opstaar  derved  en  Modsætning  mellem  Erindring 
og  Forventning,  og  det  bliver  Spørgsmaalet,  om  vi  med  Rette 

grunder  vore  Forventninger  paa  vor  Erindringer,  og  om  de  Forvent- 
ninger, vi  saaJedes  begrunder,  bliver  bekræftede  ved  de  følgende  Be- 
givenheder. Saasnart  Filosofien  — med  Hume  og  Kant  — blev  klar 
over  den  væsentlige  Forskel  mellem  Forholdet  mellem  Grund  og 
Følge  paa  den  ene  Side  og  Forholdet  mellem  Aarsag  og  Virkning 
paa  den  anden  Side,  var  Erkendelsesproblemet  stillet  for  Alvor,  og 
det  blev  et  stort  Sporgsmaal,  om  Tilværelsen  kunde  antages  at 
være  forstaaelig,  rationel  i sig  selv. 

Som  Logiker  tager  Filosofen  kun  Hensyn  til  en  eneste  aandelig 
Fornødenhed,  Trangen  til  Forstaaelse.  Det  er  hans  Opgave  at 
afstikke  Grænsen  mellem  det  forstaaelige  og  det  uforstaaelige.  Men 
der  gives  andre  aandelige  Fornødenheder  end  Trangen  til  at  for- 
staa,  og  det  hører  til  Filosofiens  Opgaver  ogsaa  at  undersøge  disse 
andre  Fornødenheder  og  deres  Forhold  til  hin  rent  intellektuelle 
Trang.  Filosofen  skal  ikke  blot  være  Logiker,  men  ogsaa  Psyko- 
log. Selve  Begrebet  Forstaaelse  er  et  psykologisk  Begreb,  da  al 
Forstaaelse  bliver  til  ved  en  Bevidsthedsproces.  Al  Forstaaelse  er 
en  Ytring  af  det  personlige  Liv,  hvis  mangfoldige  Former  og 
Trin  Psykologen  skal  følge  Skridt  for  Skridt  fra  dets  mest  elemen- 
tære Ytringer  til  de  højeste.  Her  optræder  Filosofen  som  Iagttager 
og  skal  øve  en  Beskrivelsens  Kunst,  der  snart  kan  kræve  Evner 
af  lignende  Art  som  Digterens,  snart  fører  til  Anvendelse  af  den 
eksperimentale  Metode.  De  ofte  zarte  og  halvt  skjulte  Nuancer,  i 
hvilke  sjælelige  Fænomener  fremtræde,  maa  opsøges  ad  højst  for- 
skellige Veje.  Og  naar  Iagttagelsen  og  Beskrivelsen  lykkes,  staar 
endnu  Forklaringen  tilbage,  Paavisningen  af  Aarsagsforholdene  paa 
det  sjælelige  Omraade.  Her  har  Filosofen  det  for  ham  mest  nær- 
liggende Eksempel  paa  et  Tilværelsesindhold,  som  ikke  udtøm- 
mende kan  fremstilles  i rent  logisk  Form.  Og  dog  arbejder  han 
stadig  paa  en  saadan  Fremstilling.  Selv  de  højeste  sjælelige 
Tilstande  søger  han  at  finde  Love  og  Betingelser  for;  selv  deres 
skjulte  og  stille  Fremvækst  søger  han  at  efterspore.  Han  søger  en 
Kontinuitet  i det  personlige  Livs  Udvikling,  der  kan  gøre  det  mu- 
ligt at  opfatte  de  forudgaaende  Tilstande,  som  om  de  forholdt  sig 
til  de  følgende,  som  Præmisser  til  Konklusion.  Men  hans  egen 
direkte  Erfaring  viser  ham  her  tydelig,  at  de  virkelige  Tilstande 
ikke  er  udtømmende  karakteriserede,  fordi  deres  indbyrdes  Forhold 
kan  fremstilles  paa  denne  Maade.  — 

Baade  som  Psykolog  og  som  Logiker  kommer  Filosofen  i Be- 
røring med  andre  Videnskaber,  idet  han  benytter  Naturvidenskaben 

og  de  historiske  Videnskaber  til  at  belyse  Sjælelivets  Udvikling, 
og  idet  han  i de  specielle  videnskabelige  Metoder  finder  Anvendelsen 
af  de  almindelige  logiske  Principer.  Og  i begge  Egenskaber  vil  han 
ogsaa  tilsidst  føle  sig  stillet  over  for  det  metafysiske  Problem, 
Problemet  om  Tilværelsens  inderste  Natur  og  Væsen.  Ti  den 
Maade,  paa  hvilken  dette  Problem  behandles,  vil  væsentlig  afhænge 
af  det  Resultat,  man  er  kommen  til  ved  Behandlingen  af  Erkendelses- 
problemet, og  af  den  Opfattelse,  man  har  dannet  sig  om  Sjæle- 
livets Natur  og  om  dets  Forhold  til  andre  Sider  af  Tilværelsen. 
Og  hvis  man  helt  afviser  dette  Problem,  saa  vil  det  ogsaa  væsent- 
lig være  af  Grunde,  der  er  hentede  fra  Logik  eller  Psykologi.  I 
denne  Sammenhæng  vil  det  især  være  af  Interesse  at  se,  hvilken 
Betydning  et  Forsøg  paa  at  behandle  Tilværelsesproblemet,  altsaa 
paa  at  danne  en  metafysisk  Hypotese,  kan  have. 

En  saadan  Hypotese  kan  tjene  som  en  Ide  eller  et  Princip,  en 
ledende  Tanke,  der  stiller  os  videre  gaaende  Spørgsmaal  og  Pro- 
blemer, hvor  en  ængstelig  Begrænsning  til  de  enkelte  foreliggende 
Erfaringer  vilde  standse  Forskningen.  Der  vil  kunne  gives  os  en 
større  Horizont  for  vort  Arbejde  paa  de  specielle  Omraader,  — en 
Advarsel  mod  at  standse  for  tidlig.  Saaledes  vil  den  Antagelse, 
at  Tilværelsen  baade  fra  sin  materielle  og  sin  aandelige  Side  danner 
en  stor  Kontinuitet,  et  stort,  ubrudt  System  af  Aarsagsrækker,  na- 
turlig opfordre  til  at  vedblive  at  søge,*  indtil  man  i det  enkelte 
har  fundet  de  bestemte  Mellemled  og  derved  udfyldt  de  Huller, 
der  syntes  at  være  i de  ydre  eller  indre  Begivenheders  Rækker. 
Derimod  vil  spiritualistiske  og  indeterministiske  Antagelser  inde- 
holde en  Fristelse  til  at  stanse  Forskningen  for  tidlig  og  slaa  sig 
til  Ro  med  „Sjælens"  eller  „den  frie  Villies"  Indgriben  i Begiven- 
hedernes Gang.  Dette  er  den  ene  Betydning,  en  metafysisk  Hypo- 
tese kan  have. 

En  anden  Betydning  har  den  ved  at  være  et  Forsøg  paa  at 
gøre  vort  intellektuelle  Regnskab  op.  Vi  drager  i den  metafysiske 
Hypotese  de  sidste  Konsekvenser  af  vor  Erkendelse  og  ser,  hvorhen 
de  peger.  En  saadan  Opgørelse  vil  være  af  stor  Betydning  for  det 
hele  Aandsliv.  Det  er  en  fundamental  Orientering,  der  foretages. 
Tænkningens  Historie  viser  os.  at  der  her  er  visse  Hovedsystemer, 
mellem  hvilke  Kampen  staar.  Deres  Tal  og  deres  specielle  Karakter- 
piærker  er  ikke  de  samme  til  enhver  Tid.  Nogle  metafysiske 
Muligheder  kan  falde  bort  som  ugyldige  eller  ufornødne,  og 
andre  komme  i deres  Sted,  eller  de  ældre  Hypoteser  maa  om- 

arbejdes  for  at  kunne  harmonere  med  de  Krav,  nye  Erfaringer 
stille.  Maaske  er  det  en  evig  Strid,  vi  her  staa  overfor.  Men  saa 
er  det  dog  af  Betydning,  at  vi  bliver  klar  over,  hvad  Striden  an- 
gaar,  hvorfor  den  er  nødvendig,  og  hvorledes  den  maa  føres. 

Paa  det  Grænseomraade , hvor  de  metafysiske  Hypoteser  be- 
væger sig,  og  hvor  Tænkning  og  Poesi  ofte  saa  umærkelig  kan 
gaa  over  i hinanden,  vil  Filosofens  Individualitet,  hans  „personlige 
Ligning*  uundgaaeligt  komme  til  at  spille  en  Rolle.  Overfor  det 
menneskelige  Hang  til  Dogmatisme,  — det  vil  sige,  til  at  gøre  sine 
Forudsætninger  til  de  eneste  rette  eller  eneste  mulige,  --  er  det  af 
Vigtighed  at  være  opmærksom  herpaa.  Men  deraf  følger  ikke,  at  et- 
hvert Forsøg  paa  at  opbygge  en  Tankeverden  paa  Grænsen  af  vor 
sikre  Erkendelse  er  uberettiget  og  unyttigt,  naar  Forsøget  foretages 
baade  med  kritisk  Såns  og  med  dyb  Følelse  af  Problemernes  Brod. 
En  bomeret  Skepsis  kan  være  ligesaa  betænkelig  for  Aandslivets 
Klarhed  og  Sundhed,  som  en  bomeret  Dogmatisme.  Hverken  nye 
Tvivl  eller  gamle  Dogmer  bør  hindre  os  i at  se  os  frit  omkring, 
selv  naar  vi  er  komne  ud  i Grænseregionerne.  Kun  den  uafvise- 
lige Fordring  gælder,  at  der  maa  tilstræbes  en  Harmoni  mellem 
den  videnskabelige  Forstaaelse  af  Tilværelsen  og  den  Tankeverden, 
den  enkelte  opbygger  paa  Videnskabens  Grænser.  I Længden  kan 
en  Strid  mellem  Videnskabens  og  det  personlige  Livs  Krav  ikke 
bestaa.  Der  er  en  Ting,  man  i Regelen  overser,  naar  man  taler 
om  Modsætningen  mellem  „Tro  og  Viden*.  Videnskabelig  Forsken 
er  ikke  et  rent  upersonligt  Anliggende.  Det  har  den  aldrig  været 
for  de  store  Forskere,  hvem  Videnskabernes  grundlæggende  Tanker 
skyldes.  I Bestræbelsen  for  at  finde  Sammenhæng  i Naturens 
Gang  og  i Aandens  Liv,  og  mellem  begge,  ytrer  sig  en  personlig 
Trang,  en  aandelig  Livsfornødenbed.  Vor  Sjæls  uvilkaarlige  Stræben 
efter  at  bevare  Enheden  med  sig  selv  under  alle  Forandringer,  der 
opleves  og  erfares,  og  efter  at  sammenfatte  alle  de  forskellige  Ele- 
menter, der  rører  sig  i den,  er  den  sidste  Forklaring,  der  kan  gives 
af  den  Utrættelighed,  med  hvilken  der  arbejdes  paa  at  finde  Aar- 
sagerne  til  alt,  hvad  der  sker.  Jo  mere  det  nye  kan  opfattes  som 
Fortsættelse  eller  Omsætning  af  det,  der  forud  kendtes,  des  bedre 
fyldestgøres  hin  Trang.  Ønsket  om  at  finde  naturlige,  det  vil  sige: 
i Erfaringen  kendte  og  paaviselige,  Aarsager  til  Begivenhederne,  er 
derfor  ikke  blot  paatvunget  Erkendelsen  udefra,  men  udtrykker  en 
væsentlig  Side  i vort  Aandslivs  Natur.  Videnskabelig  Forsken  er 
et  Personlighedsarbejde,  ligesaa  vel  som  Kunsten  er  det,  og  ligesaa 

vel  som  den  praktiske  Karakterudvikling  er  det.  Der  er  en  Analogi, 
og  mere  end  en  Analogi,  mellem  Tænkning  og  Karakter:  begge  fordre 
Sammenhæng  og  Konsekvens  og  bekæmpe  det  sporadiske,  det  iso- 
lerede og  det  fragmenl  ariske.  Kun  ved  denne  Betragtning  for- 
staas  den  dybe  Glæde,  der  opstaar,  naar  Tankearbejdet  gaar  frem, 
og  naar  Forstaaelse  vindes. 


III 

Filosofen  er  ikke  blot  Logiker  og  Psykolog;  han  er  ogsaa  Etiker. 
Det  er  ikke  blot  hans  Opgave  at  konstruere  Tankerækker  og  finde 
Aarsagsrækker,  men  ogsaa  at  prøve  Værdier,  at  gennemføre  en 
sammenhængende  Vurdering  af  menneskelige  Egenskaber,  Hand- 
linger og  Samfundsformer.  Al  Vurdering  bestemmes  til  sidst  ved 
en  Grundværdi,  en  umiddelbar  Værdi,  i Forhold  til  hvilken  al 
anden  Værdi  gælder.  Hvad  der  for  Mennesket  har  umiddelbar 
Værdi,  det  vil  sige:  medfører  umiddelbar  Tilfredsstillelse,  søger 
han  at  fastholde,  og  hvis  det  ikke  umiddelbart  kan  fastholdes  eller 
opnaas,  søger  han  efter  Midler  til  at  virkeliggøre  det  og  fæstne  det. 
De  Formaal,  Mennesket  stiller  sig,  bestemmes  ved,  hvad  der  har 
umiddelbar  Værdi  for  ham,  og  af  de  Formaal,  det  stiller  sig,  be- 
stemmes igen  de  Normer,  den  Maalestok,  som  det  anvender  ved  Vur- 
deringen af  Egenskaber,  Handlinger  og  Livsforhold.  Begreberne: 
Værdi,  Formaal  og  Norm  ligge  saaledes  i samme  Række.  Ud  fra 
en  vis  Grundværdi  kan  Tænkningen  skride  frem  med  logisk  Nød- 
vendighed, naar  der  raades  over  den  fornødne  Erfaring  til  at  fast- 
stille  den  Maade,  paa  hvilken  en  Egenskab,  en  Handling  eller  en 
Samfundsordning  griber  ind  i det  menneskelige  Liv.  Spørgsmaalet 
bliver,  om  Egenskaben,  Handlingen  eller  Samfundsordningen  ligger 
i en  Række,  der  i sin  Fortsættelse  fører  til  Grundværdiens  Virkelig- 
gørelse. 

Den  etiske  Tænkning  er  altsaa  kun  en  speciel  Anvendelse  af 
logisk  og  psykologisk  Tænkning.  Forholdet  mellem  Formaal  og 
Middel  er  egentlig  ikke  forskelligt  fra  Forholdet  mellem  Grund  og 
Følge  og  mellem  Aarsag  og  Virkning.  Formaalets  Værdi  indeholder 
Grunden  til  Midlets  Værdi,  og  Midlet  er  Aarsag  til  Formaalets 
Virkeliggørelse.  Den,  der  har  stillet  sig  et  Formaal,  fordi  Noget 
staar  for  ham  som  værdifuldt,  kan  ikke  uden  at  komme  i Mod- 
sigelse med  sig  selv  undlade  at  vælge  de  Midler,  der  viser  sig  nød- 
vendige til  Formaalets  Opnaaelse;  i hvert  Tilfælde  maa  han  til- 
lægge disse  Midler  en  afledet  Værdi.  Alt  hvad  der  har  Værdi  for 

os,,  søger  vi  uvilkaarligt,  om  ikke  med  fuld  Bevidsthed,  at  hævde, 
og  denne  Hævden  ytrer  sig  først  og  fremmest  i en  Anerkendelse 
af  Værdien  af  de  Egenskaber,  Handlinger  og  Samfundsordninger, 
der  kunne  være  Midler  og  Veje  til  det  værdifuldes  Bestaaen.  Fuld- 
komnest  vil  denne  Hævden  være,  naar  selve  Bestræbelsen  for  at 
finde  saadanne  Midler  og  Veje,  og  naar  selve  disse  Midler  og  Veje 
kunne  faa  umiddelbar  Værdi  for  os.  Afstanden  mellem  Værdi  og 
Norm  og  mellem  Formaal  og  Middel  bliver  da  saa  ringe  som  muligt. 

Det  er  af  Betydning  at  fremhæve  dette  indre  Slægtskab  mellem 
Etik,  Logik  og  Psykologi.  Den  Fordom  er  endnu  ikke  forsvunden, 
at  man  ved  Overgangen  til  Etiken  maa  afføre  sig  sin  ellers  sæd- 
vanlige Maade  at  tænke  og  forske  paa.  Den  etiske  Tænkning 
indfører  kun  den  specielle  Forudsætning  af  en  Grundværdi,  men 
behøver  ellers  ingen  særegne  Love  eller  Principer.  Vanskelighederne 
for  Etiken  beror  dels  paa,  at  vor  Erfarings  Omfang  og  Sikkerhed 
ikke  altid  tillader  os  at  drage  ganske  nøjagtige  Konsekvenser,  dels  paa, 
at  enhver  etisk  Tankegang  kun  gælder  under  Forudsætning  af  be- 
stemte Grundværdiers  Gyldighed.  Den  etiske  Undersøgelse  standser, 
naar  Spørgsmaalet  om  selve  disse  Grundværdier  rejses.  Hvorledes 
vi  filosofisk  maa  stille  os,  naar  Diskussionen  har  naaet  dette  Punkt, 
vil  vi  i det  følgende  vise. 


IV 

Baade  som  Logiker,  som  Psykolog  og  som  Etiker  støder  Filo- 
sofien paa  Vanskeligheder,  der  hænge  sammen  med  vor  Erkendelses 
Begrænsning.  Det  vil  være  af  Interesse  at  se,  hvorledes  han  maa 
stille  sig  til  disse  Vanskeligheder. 

Det  er  allerede  ovenfor  bemærket,  at  Tilværelsen  ikke  kan 
omsættes  til  et  logisk  System,  den  fuldkomneste  Form  for  For- 
staaelse,  vi  besidde.  Den  eksakte  Naturvidenskab  nærmer  sig  til 
dette  intellektuelle  Ideal  paa  de  Omraader,  hvor  nøjagtig  Maaling 
og  Beregning  kan  afløse  den  blotte  Iagttagelse  og  Beskrivelse,  og 
hvor  det  derfor  er  muligt  at  føre  Lovene  for  Begivenhedernes 
Gang  tilbage  til  en  Række  af  Ligninger.  Men  selv  om  en  saadan 
Reduktion  af  det  kvalitative  til  det  kvantitative  kunde  gennem- 
føres paa  alle  Omraader,  vilde  Forskellen  mellem  den  logiske 
Form  og  det  reale  Indhold  dog  stedse  blive  tilbage.  Det  reale, 
kvalitative  Indhold  maatte  stedse  forudsættes  og  tages  som  givet, 
men  kan  ikke  udledes  af  selve  den  logiske  Form:  det  er  altsaa 
ligere  end  denne  Form,  saa  betydningsfuld  denne  end  maatte 

være.  Der  bestaar  til  sidst  et  irrationelt  (i  matematisk  Forstand 
irrationelt)  Forhold  mellem  vor  Erkendelses  Form  og  dens  Indhold. 
Tanken  er  selv  en  Del  af  Tilværelsen,  og  vi  benytter  denne  Del 
som  en  Form,  i hvilken  hele  Tilværelsen  skal  udtrykkes.  Men 
denne  Opgave  kan  ikke  udtømmende  løses,  da  Tanken  stedse  søger 
og  finder  nyt  Indhold,  Indhold,  den  maa  tage,  som  det  kommer, 
og  ikke  kan  hekse  frem  af  sine  rene  Former.  Selv  om  det  Ind- 
hold, den  hidtil  har  haft  at  bearbejde,  nogenlunde  villigt  har  ladet 
sig  udtrykke  i Tankens  Former,  saa  ligger  deri  ingen  Garanti  for, 
at  det  vil  gaa  lige  saa  let  for  det  fremtidigt  givne  Indhold.  De 
rette  Linjer,  ved  hvilke  Tanken  beskriver  Tilværelsens  Bevægelse, 
kunde  maaske  være  forsvindende  smaa  Dele  af  en  uendelig  Kurve, 
hvis  Formel  det  ikke  er  den  muligt  at  finde. 

Det  var  dette  irrationelle  Forhold  mellem  Erkendelsens  Form 
og  Indhold,  Kant  paa  en  noget  uheldig  Maade  udtrykte  ved  at  op- 
stille det  meget  omdisputerede  Begreb  „Ding  an  sich“.  I den  be- 
stemte Skikkelse,  i hvilken  han  opstillede  dette  Begreb,  kan  det 
ikke  fastholdes.  Men  som  Udtryk  for  det  irrationelle  Forhold  mellem 
Erkendelsens  Form  og  Indhold  kan  det  ikke  forsvinde  fra  Filosofien, 
men  vil,  saa  ivrigt  man  end  vil  søge  at  dække  over  det,  stikke 
Hovedet  op  paa  et  eller  andet  Punkt  i enhver  filosofisk  Opfattelse. 
Det  udtrykker  den  Kendsgerning , at  der  intet  Bevis  kan  føres  for 
Tilværelsens  Rationalitet.  Det  kunde  jo  være,  at  hele  vor  stolte 
Videnskab  kun  blev  mulig  ved,  at  Tilværelsen  i lange  Tider,  saa 
at  sige,  kun  havde  vendt  sin  rationelle  Side  ud  imod  os,  men  at 
vi,  hvis  den  engang  vendte  en  af  sine  andre  Sider  ud  imod  os, 
vilde  staa  over  for  en  fuldstændig  Umulighed  af  at  opstille  sammen- 
hængende Tankerækker,  der  kunde  anvendes  paa  den.  Tilværel- 
sens logiske  Istid  vilde  da  begynde. 

Ogsaa  ad  en  anden  Vej  kan  de  irrationelle  Muligheder,  en 
indgaaende  Drøftelse  af  Erkendelsesproblemet  opdager,  belyses.  Al 
Videnskab  fremgaar  af  Livet,  af  Menneskets  Trang  og  Vilje  til  at 
orientere  sig  i Tilværelsen.  Sandheden  er  for  saavidt  et  Viljes- 
produkt. Men  er  Sandheden  nødvendig?  Er  den  det  højeste? 
Kan  vor  Vilje  ikke  frigøre  sig  fra  de  Regler  og  Normer,  den  dog 
selv  har  frembragt?  — Det  berettigede  i en  saadan  Spørgen  (der 
ikke  er  saa  ny,  som  man  i den  nyeste  Tid  har  ment)  beror  paa, 
at  det,  der  for  os  er  Sandhed,  stedse  svarer  til  vort  bestemte  Livs- 
eller Udviklingstrin,  og  at  der  behøves  en  ny  Sandhed,  naar  et 
nyt  Livstrin  er  naaet.  Selv  den  mest  eksakte  Videnskab,  vi  nu 

besidder,  svarer  til  et  bestemt  Livstrin,  hvis  Tid  engang  vil  være 
forbi,  saa  at  den  maa  afløses  af  en  ny  Erkendelse.  Dette  følger 
ligefrem  af,  at  al  Erkendelse  grunder  sig  paa  Erfaring.  Al  vor 
Videnskab  opstaar  ved  Tydning  af  de  Erfaringer,  der  hidtil  er 
gjorte.  Deraf  følger  nu  dog  ikke,  at  man  med  tilbørlig  god  eller 
ond  Vilje  uden  videre  kunde  bryde  ud  og  stille  sig  uden  for  den 
Sandhed,  der  er  naaet.  Den,  der  virkeligt  har  naaet  et  nyt  Livs- 
trin,  vil  have  nok  at  gøre  med  at  finde  den  nye  Sandhed,  der 
svarer  til  dette  Trin.  Lad  ham  saa  fremstille  den,  for  at  de  andre, 
der  ikke  har  naaet  det  „højere"  Trin,  kan  faa  en  Anelse  om  de 
Begivenheder,  der  forestaar  i Sandhedens  Verden.  Kan  han  ikke 
det,  er  det  kun  Afmagt,  naar  han  pukker  paa  sin  Vilje,  og  det  er 
et  Spørgsmaal,  om  det  virkelig  er  en  Vilje,  der  rører  sig  hos  ham. 
Og  de,  der  endnu  staar  paa  det  „lavere"  Trin,  vil  i hvert  Tilfælde 
prøve  paa,  om  det  dog  ikke  alligevel  skulde  være  den  gamle  Logik 
og  de  gamle  Sandheder,  han  benytter  i sine  Protester  mod  „Sand- 
heden", og  maaske  endog  benytter  paa  en  altfor  menneskelig  Maade. 

Hvor  der  virkeligt  naaes  et  nyt  Livstrin,  vil  Erkendelsen 
straks  begynde  at  virke  for  at  finde  en  kontinuerlig  Sammenhæng 
mellem  det  nye  Trin  og  de  tidligere.  Enhver  ny  Religion  søger 
saaledes  at  betragte  de  tidligere  Religioner  som  forberedende  Trin, 
som  Veje,  der  maatte  vandres,  før  Tidens  Fylde  kunde  komme. 
Og  den  videnskabelige  Erkendelse  søger  ad  biologisk,  psykologisk 
og  historisk  (sociologisk)  Vej  at  finde  Lovene  og  Vejene  for  Over- 
gangen fra  en  Livsform  til  en  anden.  Saaledes  bære  vi  os  ad, 
naar  vi  sammenligner  Menneskets  Erkendelse  med  Dyrets,  den 
græske  Videnskab  med  de  vilde  Folkeslags  Forestillinger,  den 
moderne  Videnskab  med  den  græske.  Det  er  denne  Metode,  Hegel, 
Comte  og  Spencer  hver  paa  sin  Maade  har  anvendt  for  at  vise 
Erkendelsens  Afhængighed  af  Livets  Trin.  Paa  en  saadan  Maade 
vil  Erkendelsen,  naar  det  ikke  længere  er  muligt  at  bygge  en 
sammenhængende  Tankerække,  stedse  gaa  længere  tilbage  og  under- 
søge, om  der  ikke  ved  selve  Tankerækkens  første  Udspring  viser 
sig  en  Sammenhæng,  som  baade  kan  forklare,  hvorledes  Tanke- 
rækken blev  mulig,  og  hvorfor  den  ikke  kunde  fortsættes  længere.  — 

Hvad  der  saaledes  gælder  for  vor  Erkendelse  i det  hele  gælder 
særlig  for  den  etiske  Erkendelse.  Etiken  opererer,  som  vi  har  set, 
med  Begreberne  Værdi  og  Formaal  som  grundlæggende.  Men  her 
opstaar  da  det  Spørgsmaal;  hvilke  umiddelbare  Værdier,  hvilke 
højeste  Formaal  skulle  lægges  til  Grund  ved  Vurderingen  og  be- 

stemme  dennes  Norm  og  Maalestok?  Der  er  Mulighed  for  lige 
saa  mange  etiske  Systemer,  som  der  kan  gives  Grundværdier  eller 
Grundformaal,  ud  fra  hvilke  en  konsekvent  gennemført  Vurdering 
af  menneskelige  Egenskaber,  Handlinger  og  Samfundsformaal  er 
mulig.  Men  fra  det  ene  Grundformaal  eller  den  ene  Grundværdi 
til  den  anden  fører  ingen  rent  intellektuel  Vej;  Overgangen  sker 
ved  en  psykologisk  og  historisk  Proces,  der  kan  være  lang  og  ind- 
viklet og  foregaa  gennem  mange  Forskydninger  og  Omsætninger. 
Her  gaar  Etiken,  ligesom  før  Erkendelseslæren,  tilbage  til  Biologi, 
Psykologi  og  Sociologi.  Forgæves  vil  man  søge  at  omgaa  denne 
Vanskelighed  ved  at  definere  Etiken  som  Læren  om  Samfundets 
nødvendige  Krav  til  den  enkelte.  Hvis  den  enkelte  har  Magt, 
Snildhed  og  Konsekvens,  vil  han  ikke  lade  sig  imponere  heraf. 
Selv  om  man  maaske  kan  tvinge  ham  til  at  indrømme,  at  han 
gør  klogest  i at  rette  sig  efter  de  Krav,  Samfundet  stiller  til  ham, 
vil  han  ikke  deraf  lade  sig  tvinge  til  at  anerkende,  at  de  er  gode, 
berettigede,  retfærdige.  Denne  Anerkendelse  opstaar  kun  hos  ham, 
naar  Samfundets  Bestaaen  og  Udvikling  faar  umiddelbar  Værdi 
for  ham.  Han  maa  opdage  Samfundslivets  Værdi.  Og  denne  Op- 
dagelse sker  ikke  ved  blot  Ræsonnement.  Atter  her  komme  vi  til- 
bage til  Livets  forskellige  Trin:  hvad  der  er  etisk  konsekvent  paa 
det  ene  Trin,  behøver  ikke  at  være  det  paa  det  andet.  Den  etiske 
Tænknings  Betydning  bestaar  i,  at  den  drager  alle  Konsekvenser 
af  de  Grundværdier,  der  kundgøre  sig  paa  et  givet  Livstrin;  men 
den  er  ikke  tilstrækkelig  til  direkte  og  definitivt  at  føre  fra  et 
Livstrin  til  et  andet. 

Men  den  Sammenhæng,  Etiken  ikke  kan  skaffe  os,  fordi  Grund- 
værdierne, og  med  dem  Udgangspunkterne  for  de  etiske  Tanke- 
rækker, kunne  staa  i Strid  med  hverandre,  kan  findes  ved  at  gaa 
tilbage  til  Biologi,  Psykologi  og  Sociologi.  Her  kunne  vi  studere 
Værdiernes  Opstaaen,  Udvikling  og  Forsvinden.  Værdiernes  Histo- 
rie kan  have  Kontinuitet,  selv  om  de  etiske  Systemer,  der  er  Pro- 
jektioner ud  fra  de  enkelte  Livstrin,  i deres  Principer  staa  skarpt 
imod  hverandre.  — 

Men  — Nissen  flytter  med.  Thi  Biologi,  Psykologi  og  Socio- 
logi er  jo  selv  Erkendelsesarter  og  bygger  paa  al  Erkendelses  sidste 
Principer.  Ogsaa  den  Maade,  paa  hvilken  en  biologisk,  psykologisk 
og  sociologisk  Erkendelse  til  given  Tid  udvikler  sig,  vil  bero  paa 
det  Livstrin,  der  er  naaet.  Vi  synes  da  at  bevæge  os  i en  Kreds: 
selve  Videnskaben  om  Livstrinnenes  Udvikling  beror  paa  det  Livs- 

trins  Beskaffenhed,  til  hvilket  Udviklingen  har  ført!  Denne  Kreds 
betegner  dog  ingen  Fejl  i vor  Tankegang.  Den  betegner  kun,  at 
vi  her  staa  ved  et  Vekselvirkningsforhold,  der  uafbrudt  gør  sig 
gældende:  Erkendelsen  afhænger  af  Livet,  og  selve  den  Opfattelse 
af  Livet,  man  danner  sig,  afhænger  af  den  Maade,  paa  hvilken 
Erkendelsen  bestemmes  i sin  Afhængighed  af  Livet.  Denne  Kreds- 
gang udelukker  ikke  en  Fremskriden,  — naar  blot  den  Kreds,  vi 
her  stadigt  paa  ny  maa  beskrive,  igen  (som  Epicykel)  bevæger 
sig  henad  en  større  Kreds,  og  denne  maaske  igen  henad  en  endnu 
større,  og  saa  fremdeles.  Vi  staa  her  ved  en  Proces,  der  kan  fort- 
sættes i det  uendelige,  men  hvis  Lov  vi  kunne  opdage  allerede 
inden  for  vor  Erfaring. 

Selv  om  vi  se  bort  fra  dette  Hovedproblem,  kan  der  være 
Vanskeligheder  nok  ved  at  forstaa  Udviklingen  fra  et  Livstrin  til 
et  andet.  Kontinuiteten  kan  ikke  overalt  paavises  i det  enkelte. 
Der  er  Punkter,  hvor  Forskningen  atter  og  atter  standser.  Der  er, 
saa  langt  Bevægelserne  af  Kloderne  og  af  Atomerne  end  forfølges 
tilbage,  stedse  en  vis  Retning  af  Bevægelsen  og  en  vis  Fordeling  af  de 
virkende  Kræfter,  der  ikke  kunne  udledes  af  Bevægelsernes  alminde- 
lige Love.  Ved  Stoffernes  Sammensætning  opstaa  nye  Stoffer  med  nye 
Egenskaber,  der  ikke  finde  deres  Forklaring  ved  den  almindelige 
Lov  om  Materiens  Bestaaen  under  alle  Forandringer;  tvertimod 
forudsætter  jo  netop  denne  Lov,  at  der  sker  Forandringer,  det  vil 
sige,  at  der  opstaar  nye  Egenskaber.  Livets  og  Bevidsthedéns 
Opstaaen  staar  som  en  uløst  Gaade,  og  lignende  Gaader  staar  vi 
ved,  naar  de  store  historiske  Personligheders  Optræden  fører  Men- 
neskelivet ind  paa  nye  Veje.  Her  er  Knuder,  der  idetmindste  fore- 
løbigt ikke  kan  løses.  Betyder  det,  at  Kontinuiteten  virkeligt  er 
brudt  paa  disse  Punkter,  eller  betyder  det  kun,  at  Sammenhængen 
er  saa  indviklet,  at  vi  ikke  kan  udrede  den,  eller  at  der  i Knu- 
derne er  indflettet  flere  Traade  end  de,  vi  kender  fra  vor  Erfaring?  — 
Saa  stor  Vægt  man  end  vil  lægge  paa  saadanne  uløste  eller  uløse- 
lige Spørgsmaal,  saa  lader  Forskningen  sig  dog  ikke  standse  af 
dem.  Hvor  den  ikke  kan  forklare,  iagttager  og  beskriver  den.  Og 
den  glæder  sig  over  Tilværelsens  Fylde,  der  lover  os,  at  vort  intel- 
lektuelle Arbejde  ikke  skal  mangle  Stof  og  Opgaver,  hverken  paa 
det  aandelige  eller  paa  det  materielle  Omraade.  Vor  Sans  kan 
sløves,  og  vor  Tanke  blive  træt,  men  Tilværelsen  er  evigt  ung,  og 
selv  naar  det  bliver  Vinter  for  os,  kan  der  for  den  begynde  et 
nyt  Foraar. 

Der  venter  endnu  Filosofen  en  stor  Opgave.  Som  Logiker 
opererer  han  med  Begreberne  Grund  og  Følge,  som  Psykolog  med 
Begreberne  Aarsag  og  Virkning  og  som  Etiker  med  Begreberne 
Formaal  og  Middel.  Men  til  sidst  kunne  disse  forskellige  Syns- 
punkter ikke  falde  uden  for  hverandre.  De  maa  alle  komme  til 
deres  Ret  i vor  afsluttende  Opfattelse  af  Tilværelsen.  I de  meta- 
fysiske Systemer  har  i Reglen  et  af  disse  Synspunkter  haft  Over- 
vægten. Man  har  opfattet  Tilværelsen  som  en  stor  Logik,  eller 
som  en  stor  Mekanisme,  eller  som  et  Værdiernes  Rige.  Kunne  nu 
alle  disse  Synspunkter  formes  i én  Ide? 

Herom  føres  den  store,  maaske  den  evige  Strid  mellem  Verdens- 
anskuelserne. Kun  da  har  denne  Strid  filosofisk  Interesse,  naar 
den  føres  med  klare  Tanker  og  paa  en  saadan  Maade,  at  der 
stadigt  arbejdes  paa  et  bestemt  Grundlag  af  Erfaring  og  viden- 
skabelig Forstaaelse.  Det  er  her,  Videnskab,  Filosofi  og  Religion 
støde  sammen.  Det  er  Religionsfilosofiens  Opgave  at  undersøge 
denne  Grænsestrids  Betingelser  og  Betydning. 

Et  opmærksomt  Blik  paa  Problemernes  Udvikling  gennem 
Tiderne  fører,  efter  min  Opfattelse,  til  det  Resultat,  at  det  stunder 
til  Fald  baade  for  den  religiøse  og  den  antireligiøse  Dogmatisme. 
Intet  Dogme,  det  vil  sige:  ingen  Forestilling,  der  direkte  eller  in- 
direkte er  udsprungen  af  den  religiøse  Følelse,  forklarer  Tilværelsen 
for  os,  hverken  i det  hele  eller  i det  enkelte.  Der  er  Huller  i vore 
Tankerækker  og  i vore  Aarsagsrækker;  men  de  kunne  ikke  fyldes 
ved,  at  man  appellerer  til  Guders  eller  Sjæles  Indgriben.  Et  saa- 
dant  Hul’ er  et  uløst  Problem,  hverken  mere  eller  mindre.  Men 
selv  om  Hullerne  udfyldes,  saa  kan,  som  vi  have  set  ovenfor,  Til- 
værelsens Indhold  ikke  udtømmes  i nogen  Tankerække  eller  Aar- 
sagsrække.  Det  er  sikkert  et  vigtigt  Bidrag  til  Tilværelsens  Karak- 
teristik, at  dens  Tilstande  og  dens  Begivenheder  i stort  Omfang 
kunne  beregnes  og  forudsiges  gennem  de  Love,  vor  Erkendelse 
kan  finde.  Dette  Moment  betone  de  monistiske  Systemer  ganske 
særligt:  da  al  Forstaaelse  beror  paa,  at  der  er  Enhed  og  Sammen- 
hæng i alt,  hvad  der  sker,  en  Identitet  bag  alle  Forskellighederne, 
saa  slutter  man,  at  da  Tilværelsen  er  forstaaelig  i saa  høj  Grad, 
som  den  er  det,  maa  der  ogsaa  være  Enhed,  Sammenhæng,  Identitet 
i dens  Væsen.  Men  da  den  Mulighed  ikke  er  udelukket,  at  Til- 
værelsen staar  i et  irrationelt  Forhold  til  vor  Erkendelse,  kan  ingen 
Monisme  blive  mere  end  en  spekulativ  Hypotese. 

Den  Enhed,  som  logisk  Tænkning  og  Aarsagsforklaring  sporer 
i Tilværelsen,  vil  være  den  samme,  hvorledes  det  saa  gaar  med 
det,  vi  kalde  Værdier.  Den  logiske  Konsekvens  og  den  kausale 
Sammenhæng  er  den  samme,  hvad  enten  Udgangs-  og  Slutnings- 
punkterne for  de  Tanke-  og  Aarsagsrækker,  vi  kunne  danne,  er 
værdifulde  eller  ikke.  Forstaaelsen  er  for  saavidt  uafhængig  af 
Vurderingen. 

Men  derved  bortfalder  ikke  den  Kendsgerning,  at  Menneskene 
i deres  personlige  og  praktiske  Liv  arbejde  med  Begreber  som 
Formaal  og  Værdi.  Den  Kendsgerning , at  saadanne  Begreber 
dannes  og  maa  dannes,  maa  tages  med  i Betragtning  ved  vor  af- 
sluttende Betragtning  af  Tilværelsen.  Det  er  her,  ligesom  ved  Er- 
kendelsen, en  Del  af  Tilværelsen,  der  træder  i Forhold  til  den 
øvrige  Tilværelse.  I den  religiøse  Følelse  udtales  en  Dom  om 
Tilværelsen  som  Helhed  betragtet.  De  Værdier,  Mennesket  kender, 
har  deres  Udspring  i virkelige  Forhold.  Deres  Skæbne  er  ind- 
vævet i Tilværelsens  store  Sammenhæng.  Den  religiøse  Følelse 
bestemmes  ved  det  Forhold,  Mennesket  erfarer  mellem  Værdierne 
og  Virkeligheden,  og  den  religiøse  Tro  er  en  fast  Forvisning  om, 
at  hvad  der  virkeligt  har  Værdi,  ogsaa  vil  bestaa,  hvilken  Bølge- 
gang det  saa  maa  gennemfare,  og  hvilke  Forandringer  og  For- 
skydninger det  saa  maa  undergaa.  Forskellen  mellem  religiøse 
Standpunkter  vil  ifølge  Sagens  Natur  dels  kunne  bero  paa,  hvad 
det  er,  man  tillægger  Værdi,  — dels  paa,  hvorvidt  man  kender 
Virkeligheden,  — dels  paa,  hvilket  Forhold  man  har  erfaret, 
mellem  det  værdifulde,  man  har  fundet,  og  den  Virkelighed,  man 
kender.  Her  er  Aarsager  nok  til  Strid.  Og  da  baade  Værdierne, 
Virkeligheden  og  Forholdet  mellem  dem  er  i stadig  Udvikling,  vil 
Striden  atter  og  atter  kunne  blusse  op  i nye  Former. 

Religionsfilosofiens  Opgave  er  det  at  udfinde,  hvad  Striden  egent- 
lig gælder,  og  at  undersøge  den  psykologiske  Mulighed  af  at  forene 
Tro  paa  Værdiens  Bestaaen  med  den  videnskabelige  Forstaaelse  af 
Tilværelsen  og  med  det  etiske  Arbejde  paa  Værdiens  Opdagelse  og 
Frembringelse.  Filosofi  kan  ikke  frembringe  Tro.  Tro  udtænkes 
ikke  og  konstrueres  ikke,  men  vokser  frem  af  Livet.  Tro  er  Gen- 
stand for  Filosofien,  ikke  Frugt  af  Filosofien.  Filosofien  under- 
søger dens  psykologiske  Mulighed  og  dens  etiske  Betydning,  saavel 
som  dens  erkendelsesteoretiske  Berettigelse.  I denne  sidste  Hen- 
seende bliver  det  især  Opgaven  at  fastsætte  Grænsen  mellem  Tænk- 
ning og  Poesi. 

Maaske  er  det  Højeste  kun  tilgængeligt  for  os  i Poesiens  Formr 
og  en  Livspoesi,  i hvilken  det  personlige  Liv  fik  Udtryk  for  sine 
dybeste  Erfaringer,  vil  mere  og  mere  vise  sig  at  fyldestgøre  den 
Trang,  der  forhen  kun  kunde  tilfredsstilles  ved  Myter  og  Dogmer. 
Da  vil  Goethe  faa  Ret: 

Und  deines  Geistes  hSchster  Feuerflug 

Hat  sebon  am  Gleichniss,  hat  am  Bild  genug! 

Skal  Livet  bevare  sin  Sundhed  og  Energi  under  den  frem- 
skridende Deling  af  Arbejdet,  saa  maa  de  delte  Kræfter  kunne  for- 
enes til  Samvirken.  Der  maa  ske  nye  Koncentrationer,  hvis.  For- 
tidens store  Værdier  skulle  bevares  i nye  Former  og  under  de 
ændrede  Vilkaar.  Dertil  kræves  store,  nydannende  Personligheder, 
i hvilke  Digteren,  Profeten  og  Tænkeren  forenede  arbejde  paa 
samme  Værk.  I Forhold  til  et  saadant  Værk  er  det  at  filosofere 
kun  et  ensidigt  Arbejde;  men  det  er  et  Arbejde,  der  skal  og  maa 
gøres,  og  som  indirekte  og  ad  mange  Omveje  kan  yde  Bidrag  til 
den  store  Koncentrationsproces,  af  hvilken  et  nyt  Livstrin  fremgaar. 

Harald  Høffding 

Den  ene 

Saadan  blev  Livet  givet, 
at  faar  du  for  megen  Glæde, 
maa  du  til  andre  i samme  Stund, 
at  ogsaa  de  kunne  æde. 

Og  stænger  du  Gaard  og  Stue, 
fordi  din  Sorg  blev  for  stor, 
den  tiende  Time  rider  du  ud, 
hvor  du  ved,  Mennesker  bor. 

Hvem  kan  bære  sin  Lykke, 
hvem  kan  magte  sin  Sorg? 

Lykken,  den  maa  du  dele 
og  tage  din  Trøst  paa  Borg. 

Saa  stort  er  Livet,  at  ingen 
tør  kalde  det  ringeste  sit, 

. . . din  Sorg,  din  Glæde  — et  Hovslag 
iblandt  ti  Tusinders  Ridt. 


Den  anden 
Saa  fattigt  er  Livet, 
saa  kummerligt  smaat, 
at  ikke  du  ejer 
et  Trin,  du  har  traadt, 

at  har  du  blot  nævnet 
et  Ord,  som  var  dit, 
før  Aften  har  Tusinder 
gjort  det  til  sit. 

din  Lykke,  den  maatte 
til  Torvet  vandre, 
din  Sorg,  dit  bedste, 
gav  du  de  andre. 

Hvad  er  saa  dig, 
du,  som  var  én? 

— et  tusindsplintret 
Dryp  under  Gren! 

Den  ene 

Ak  nej,  thi  derfor 
er  Livet  stort: 

Det  fylder  saa  lidet, 
hvad  du  har  gjort! 

Men  er  det  lidt  kun, 
et  hvirvlet  Frø. 
det  er  dog  dit 
og  kan  aldrig  dø. 

Eg  og  Stene 
hygger  et  Hus, 
ingensteds  bindes 
din  Tankes  Sus, 

du  er  i den 
som  Fluens  Surren 
i Vejens  Solstøv 
om  Grøfteburren. 

Den  anden 
Har  Livet  kysset 
din  blege  Mund, 
du  bliver  et  Støvfnug 
i samme  Stund. 

Din  Fryd,  som  aksled 
dig  Kongekaaben, 
din  Sorg,  som  drypped 
dig  Edderdraaben, 

det,  hvorpaa  du 
i hele  Vrimlen 
kendte  din  Plads 
som  Stjærne  paa  Himlen, 

kun  som  et  Pust 
i en  vissen  Skov, 
kun  et  Bytte 
for  andres  Rov. 

Den  ene 

Andre,  andre,  — aa,  Herregud! 

Det  er  det  store,  det  eneste  Bud: 

Tal  om  det,  som  volder  dig  Nag, 
og  du  har  talet  din  Næstes  Sag, 

tal  om  det,  som  volder  dig  Fest, 
og  du  har  alle,  som  lever,  til  Gæst. 

Det  er  Livet:  at  være  én 

og  bære  hundredfold  Sne  paa  Gren, 

at  være  én  — og  sprede  omkring 
Knopskæl  fra  tusinde  Blade  i Spring. 

Den  anden 

Til  hvem?  — til  dem, 
som  forbander  Livet, 
fordi  det  for  Knop 
kun  Skæl  har  givet? 

Den  ene 

Selv  den,  som  tungest 
i Dag  det  bar, 
ved  ikke  hvad  Fryd 
det  i Morgen  har. 

Den  anden 

Aa,  Haab  og  Drømme, 

— du  arme  Nar! 

Nej,  da  er  Døden 
det  dybeste  Svar! 

Den  ene 
Døden,  Livet, 

— det  samme  Ord! 

Den  anden 
Maaske  for  den, 
som  paa  alting  tror! 

Men  naar  det  hele 
blev  dig  saa  goldt, 
at  du  har  tvivlet 
dit  Hjerte  koldt! 

Den  ene 

Din  Kulde  skjuler 
et  Kraterskød, 
din  Tvivl  er  luende 
Lavaglød. 

Du  kræved  det  største, 
saa'  Livet  stort 

— og  fandt  det  usselt 
og  ondt  forgjort, 

og  dog  saa  mægtigt, 
at  al  din  Fryd 
sank  ind  deri 
som  en  fattig  Lyd. 

Thi  du  har  drømt 
saa  dyb  en  Drøm, 
at  ikke  der  findes 
den  brede  Strøm, 


Digitized  by  v^.oo5Le 


Stemmer 


45 


som  turde  spejle 
din  Viljes  Færd 
og  bære  dens  Billed 
dit  Hjerte  nær. 

Du  sidder  inde 
med  større  Hede 
end  Sol,  der  synker 
i Vesteriede, 

din  Tvivl  den  er  dig 
et  Herskersværd, 

...  thi  ingen  kom  Troen 
saa  svimlende  nær, 

og  ingen  har  troet 
saa  dybt  som  den, 
der  drømte  for  rigt 
til  at  give  sig  hen. 


Viggo  Stuckenberg 

OM  SCENEINSTRUKTION 

(FØR  OG  NU) 


i taler  allesammen  ens:  Arbejderen  — Grossereren 
— Kunstneren  — Politikeren.  Vort  fælles  daglige 
litterære  Brød:  Bladene,  vor  Hovedlæsning,  danner 
og  udvikler  vort  fælles  Sprog.  Vi  kan  alle  sammen 
skrive  en  velformet  Novelle  eller  en  klingendeDigtcyclus 
(men  vi  glemmer  Schillers  manende  Ord  til  Dilettanten : 

Weil  ein  Vers  dir  gelingt  in  einer  gebildeten  Sprache, 

Die  fur  Dich  diclitet  und  denkt,  glaubst  Du  schon  Dichter  zu  sein.) 

Vi  spiller  alle  stærkt  paa  Instrumenter  — vi  maler  — vi  agerer 
Komedie  — vi  sætter  i Scene.  Vi  har  Skoler  for  alle  Kunstens 
Grene  — endnu  dog  ikke  for  Sceneinstruktion,  skønt  et  brændende 
Ønske  derom  har  været  offentligt  fremsat.  Kunsten  synes  at  være 
gaaet  os  alle  i Blodet. 

I Julihæftet  1898  af  „Cosmopolis"  skriver  Émile  Faguet  i en 

Litteraturkritik  om  denne  Nutidssygdom:  „ ce,  je  ne  sais  quoi, 

qui  n'est  pas  du  talent,  — qui  deviendra  du  talent  peut-étre,  — 
qui  tres  probablement  ne  deviendra  du  talent  jamais  et  qui  aura 
toujours  fair  d’étre  sur  le  point  de  devenir  du  talent.  Le  cas 
est  tres  fréquent  dans  les  litteratures  tres  avancées,  oii  l’intelligence 
littéraire  est  assez  forte  et  assez  informée  pour  avoir  tous  les 
caracteres  exterieures  de  la  faculté  créatrice  sans  étre  vraiment 
cette  faculté  elle-méme."  — Vi  finder  det  samme  Fænomen  paa  alle 
Kunstens  Omraader:  en  Intelligens,  der  har  alle  Skaberevnens 
ydre  Mærker  uden  at  være  denne  Evne  selv.  Man  kunde  jo  mene, 

at  denne  Kunstens  Popularisering  var  en  herlig  Ting.  Aa  ja!  — 
Naar  — for  at  tage  et  Eksempel  fra  Skuespillets  Omraade  her- 
hjemme — i vort  Aarhundredes  første  Halvdel  Alverden  spillede 
Dilettantkomedie,  da  var  dette  et  Udslag  af  den  Kunstbegejstring, 
en  rig  Produktion  af  store  Digteres  Værker,  fortolkede  af  selv- 
stændige Kunstnere,  havde  frembragt  i Publikum  — Vildskud  af 
Kunstens  befrugtende  Magt  paa  Aandslivet.  Men  i vor  Tid,  hvor 
Skuespillet  vedblivende  Synes  at  sanke  Kræfter  til  Gennembruddets 
Stund  i en  langsommelig  Vinterdvale,  dér  vil  det  om  sig  gribende 
Amatørvæsen  og  Dilettanteri  virke  som  et  Ukrudt,  der  kvæler  de 
svage  Spirer  i Kunstens  Have,  hvor  Gartnernes  — jeg  mener 
Sceneinstruktørernes  — Ukyndighed  lader  dette  Uvæsen  brede  sig. 

At  gøre  opmærksom  paa  denne  Fare,  der  truer  Skuespil- 
kunstens i Forvejen  svage  Trivsel  og  muligvis  give  et  ringe  Bidrag 
til  at  fjerne  denne  Fare,  er  Hensigten  med  efterfølgende  Linier. 

Det  er  et  sikkert  Tegn  paa  bristende  Evne  hos  Digterværket 
eller  dets  Fortolkere,  naar  Teatermaler,  Maskin-  og  Belysnings- 
mester træder  i Forgrunden  i det  Minde,  Publikum  bærer  hjem 
fra  en  Forestilling.  Paa  samme  Vis  er  det  kun  i en  Tid,  der  er 
fattig  paa  selvstændige  Kunstnere,  at  Sceneinstruktøren  kan  komme 
til  at  indtage  den  opsigtvækkende  Plads  i Teaterlivet,  som  vor 
Tid  giver  daglige  Eksempler  paa,  idet  han  forveksler  sin  Gerning 
med  Elevinstruktørens  eller  i mange  Tilfælde,  hvor  han  paatvinger 
sine  Meninger  i Henseende  til  Opfattelse  — Udførelse  — Paa- 
klædning  o.  s.  v.,  med  Lederens  af  et  Marionetteater.  Men  hvad  er 
en  Sceneinstruktør?  Han  repræsenterer  Digteren,  hvor  denne 
ikke  selv  kan  overtage  Ledelsen  af  Værkets  Indstudering:  én  vil 
være  anonym  — en  anden  har  ikke  fornøden  scenisk  Erfaring  — 
eller  Værket  tilhører  en  fremmed  Litteratur  eller  en  afdød  Digter. 
Idealet  er  naturligvis,  at  Digteren  selv  arbejder  med  paa  og  over- 
vaager  sin  Digtnings  Genfødelse  til  scenisk  Liv.  Men  blot  det  at 
se  Fantasiskikkelserne  faa  Liv  — haandgribeligt  Liv  i Kød  og  Blod 

— kan  lade  ham  i glad  Betagethed  momentvis  glemme  at  under- 
søge, om  det  nu  ogsaa  virkelig  er  hans  Skikkelser,  der  spadserer 
rundt  paa  Scenen.  Jeg  bringer  i Erindring  her  Historien  med 
Hauch,  der  kom  hjem  fra  en  Prøve  paa  „Søstrene  paa  Kinnakulle* 

— en  Prøve  uden  Dekorationer  og  Belysning.  Han  udbredte  sig 
begejstret  over,  hvad  han  havde  set:  „Hvilken  Fantasi  over 
Bjergkongens  Hule!  Guldet,  der  i mægtige  Aarer  bryder  ud  af 
Stenens  Skød  — Diamanter  og  ædle  Stene,  der  som  en  blinkende 

Strøm  risler  ned  ad  Siderne  o.  s.  v.“  Der  havde  slet  intet  af  dette 
været  at  se;  men  ganske  vist  var  det  Hr.  og  Fru  Nielsen, 
Mikael  Wiehe  og  Fru  Hejberg,  der  spillede  Rollerne,  og  deres 
Fantasi  kunde  jo  nok  forgylde  en  gammel  Dekoration  efter  Digterens 
Impuls  bedre  end  nogen  Teatermaler.  Historien  viser,  hvor- 
ledes en  Digters  Fantasi  supplerer  og  udfylder,  som  det  almindelige 
Publikums  ikke  kan.  Og  jeg  tør  sige,  at  jeg  i min  Teatererfaring 
ikke  har  truffet  én  Forfatter,  hvis  Kritik  har  kunnet  bestaa  Ild- 
prøven, naar  en  indtagende  Skuespillerinde  gav  Kød  og  Blod  til 
en  af  hans  Skikkelser.  Her  vil  være  mange  Tilfælde,  hvor  Scene- 
instruktørens nøgterne  Kritik  vil  være  gavnlig.  Og  endnu  mere  i 
det  modsatte  Forhold,  hvor  denne  skal  varetage  Skuespillernes 
Interesser.  Det  er  jo  rimeligt,  at  jo  mere  levende  en  Forfatter 
har  digtet  sig  ind  i sine  Skikkelsers  — sine  Børns  — Liv,  des  pinligere 
vil  det  være  ham  at  overlade  dem  i fremmede,  ofte  unænsomme 
Hænder.  Navnlig  kan  jeg  tænke  mig,  at  de  fremmede  Røster, 
der  svarer  hinanden  deroppe  paa  Scenen  — ofte,  uden  at  man 
mærker,  der  høres  efter,  hvad  der  skal  svares  paa  — mangen  Gang 
maa  skurre  fælt  i en  Digters  Øre,  hvis  Personers  Tale  har  for- 
tonet sig  i en  aandig  Harmoni,  sammensat  af  de  fineste,  for  hver 
ejendommeligste  Afskygninger.  Men  i denne  Kamp  mellem  Skue- 
spillernes og  Digterens  Skikkelser,  hvor  Skuespillernes  Ret  er  lige 
med  Digterens  — thi  egentlig  er  Dramaet  ikke  længer  Digterens 
alene,  naar  han  har  sluppet  det  ind  i den  nye  Kunstsfære  — ført 
Læsedramaet  op  i Rampens  Lys  — : her  vil  Sceneinstruktørens  Voldgift 
ofte  blive  paakaldt.  Og  endelig,  hvor  denne  helt  overtager  Digterens 
partes  ved  fremmed  eller  klassisk  Litteratur,  træder  han  i et  Sam- 
arbejde med  Skuespillerne,  baseret  paa  samme  aandelige  Ar- 
bejde. Han  siger  til  dem:  „Vær  saa  god,  mine  Damer  og  Herrer, 
her  er  de  Sceneomgivelser  — de  Møbler  og  Rekvisiter,  Digteren 
forlanger  — her  er  de  Døre  — Ind-  og  Udgange,  han  ønsker. 
For  Kontinuitetens  Skyld  maa  man  foreløbig  huske  paa,  at  Stil- 
lingerne ved  1ste  Scenes  Slutning  maa  være  saadan  og  saadan. 
Nu  kan  Deres  Arbejde  begynde.  De  har  jo  alle,  ligesom  jeg,  i 
Helheden  og  indtil  de  mindste  Enkeltheder  studeret  Digterens  Værk. 
Jeg  skal  imidlertid  støtte  Deres  Hukommelse  for  Stykkets  Traad ; 
jeg  skal  være  for  Dem  det  savnede  Spejl,  der  i den  rette  Afstand 
— nemlig  fra  Publikums  Plads  — trofast  og  diskret  gengiver  Dem 
Fejl  og  Fortrin;  jeg  skal  være  Dem  en  taktfuld  Kapelmester,  der 
med  sikkert  Øre  giver  Dem  Tempoerne  og  stemmer  Instrumenterne 

harmonisk  sammen."  Og  saa  begynder  Digterens  Skabninger  at 
arbejde  sig  frem  til  Liv  i Skuespillernes  Skikkelser,  hver  med  sit 
Krav  paa  Leverum  — en  Kamp  for  Tilværelsen  fra  alle  Sider  — 
dobbelt  haard,  fordi  denne  Tilværelse  er  saa  flygtig  som  Døgnfluens, 
koncentreret  til  et  Moment  i en  kort  Aftenstund.  — Saaledes 
var  Situationen  — og  vil  den  altid  være  — , naar  selvstændige 
Kunstnere  behersker  Scenen.  Man  har  talt  meget  om  Høedt  som 
Sceneinstruktør.  Naturligvis  — som  fremragende  Skuespiller  selv, 
omgivet  af  jævnbyrdige  Kolleger,  har  han  først  og  fremmest  vidst 
at  værdsætte  det  individuelle,  personlige,  selvstændige  Arbejde. 
Man  har  sagt,  at  han  indførte  Naturlighed  i Scenens  Tale:  han  har 
vel  i sin  Instruktion,  som  han  gjorde  det  i sit  Spil,  „hadet" 
Vildskuddene  af  den  fra  Aarhundredets  Begyndelse  nedarvede 
Deklamation  i Tragedien.  Men  naturlig  Tale  i den  danske  Komedie 
behøvede  han  næppe  at  lære  Dr.  Ryge  — Mikael  Wiehe  — Fru 
Nielsen  — Fru  Hejberg  — Fru  Sødring  — Phister  o.  s.  v.  For 
det  moderne,  franske  Lystspils  Vedkommende  indførte  han  dets 
rigere,  mere  virkelighedstro,  ydre  Iscenesættelse  og  det  hurtige 
Tempo,  som  Fremstillingen  af  det  franske  Naturel  nødvendigt 
førte  med  sig.  En  fortrinlig  Elevinstruktør  og  for  Resten  i sin  uaf- 
hængige Stilling  som  velhavende  Mand  ikke  saa  lidt  af  en  Amatør. 

— Saa  ser  vi  senere  Meiningerne , uden  første  Rangs  Skue- 
spillere, med  fortrinligt  indøvede  Massevirkninger  og  hele  det  ydre 
Apparat  i den  skønneste  Orden:  et  hertugeligt  Amatørteater. 
Vi  har  derefter  set  to  fremmede  Skuespillere  — en  norsk,  udgaaet 
fra  Meiningerne,  og  en  svensk  — optræde  som  Sceneinstruktører 
og  vække  stor  Opsigt:  de  var  begge  fortrinlige  Elevinstruktører, 
hvortil  deres  Trupper  trængte  — ligesom  til  Opsigt. 

Jeg  vil  her  benytte  Lejligheden  til  at  slaa  den  ganske  menings- 
løse Paastand  ned,  der  har  vovet  sig  offentligt  frem  herhjemme, 
at  en  udøvende  Skuespiller  ikke  egner  sig  til  Sceneinstruktør. 
Hvem  skulde  da  egne  sig  dertil,  naar  ikke  den,  der  saa  at  sige  er 
født  dertil?  Det  aandelige  Arbejde  er  fælles  for  Skuespiller  og 
Sceneinstruktør:  den  dybeste  Indtrængen  i Digterværkets  Aand. 
Og  hvem  kan  hamle  op  i praktisk  Indsigt  paa  scenisk  Omraade 
med  Skuespilleren,  hvis  Liv  fra  den  tidlige  Morgen  til  den  sildige 
Nat  leves  mellem  Kulisser  og  Sætstykker?  Og  hvad  siger  Historien 

— Erfaringen?  Var  ikke  Shakespeare  og  Moliére  Skuespillere  og 
Instruktører?  De  var  Digtere  tillige  — o,  hellige  Trefoldighed, 
hvilke  Værker  Du  skabte!  — Alle  Udlandets  store  Genier  paa 

Tilskueren  1901.  4? 

Skuespillets  Omraade  har  instrueret  eller  instruerer  deres  Teater  eller 
deres  Trup.  Tænk  paa  Schrøder  o?  Iffland  af  de  ældre!  I Nutiden: 
Irwing  — Rossi  — Salvini  — No  velli  — Ristori  — Duse  — Sarah 
Bernhardt  — Coquelin  og  mange  andre.  Burgteatrets  berømte 
Skuespillere  afløser  hinanden  periodevis  som  Instruktører.  I Munchen 
bestrider  Possart  Operaens  og  Skuespillets  Scener  samtidig  med 
sine  store  Roller.  I Berlin  styrer  en  Skuespiller  ligervis  Hofskue- 
spilhuset. Herhjemme  har  vi  set  en  Række  kunstinteresserede  — 
Amatører  eller  Dilettanter  maa  de  vel  nærmest  kaldes  — paa  dem 
alle  passer  ialfald  mer  eller  mindre  Faguets  Ord,  jeg  begyndte  med 
— slaa  sig  paa  Teaterledelse  og  Sceneinstruktion.  Amatøren  vil 
selv  spille  alle  Rollerne  paa  sit  Dukketeater,  klæde  Dukkerne  paa 
og  trække  i Traadene;  han  kan  altsaa  ikke  bruge  selvstændige 
Kunstnere  — knap  nok  Brugbarheder  — helst  blot  Elever.  Nu 
er  de  endeløse  Prøvers  Tid:  Dilettantens  Liv,  der  gaar  op  i 
alle  Bagatellerne  en  Rædsel  for  den  virkelige  Kunstner,  der  først 
lever  og  vokser  i Samarbejdet  med  Publikum.  Man  møder  med 
indtil  de  mindste  Enkeltheder  udarbejdede  Scenarier:  Bevægelser, 
Gestus,  Mimik,  Pavser  — alt  foreskrives  de  agerende  paa 
Arrangementsprøven : 2 Skridt  til  højre  — 21/«  til  venstre  — 4 Skridt 
skraat  mod  Baggrunden  — 5 lige  ned  mod  Lamperækken  o.  s.  v. 
(Men  naar  nu  Instruktøren  har  lange  Ben  og  Skuespilleren  korte, 
kommer  der  mon  saa  ikke  Fejl  i Regnestykket  ?)  Misforstaaelsen 
er  rimeligvis  opstaaet  ved  Studiet  af  indforskrevne  franske  Scenarier, 
idet  man  oversaa,  at  disse  er  opskrevne  af  Regissøren  efter  den 
færdige  Forestilling,  som  det  endelige  Resultat  af  Prøvernes  Sam- 
arbejde mellem  Forfatter  og  Skuespillere.  Skuespillerne  tager  i deres 
Magelighed  imod  dette  anden  Mands  Arbejde  — denne  færdige  Tygge- 
mad og  lader  sig  saaledes  lidt  efter  lidt  glide  over  i Elevernes  Rækker. 
Her  ligger  Faren.  Skuespilkunstens  Jordbund  er  mager  nok 
for  Tiden  herhjemme:  ét  — siger  og  skriver  ét  — Teater,  nemlig 
Folketeatret,  ejer  en  virkelig  brugbar  Talescene;  selv  Dagmar- 
teatret  har  mange  døde  Punkter  i akustisk  Henseende  og  Kasino 
og  Nationalteatret  er  umulige  som  Talescener.  Og  saa  kommer 
dertil  Manglen  paa  virkeligt  ægte  Kunstinstinkt  og  leder  Udviklingen 
nedad  mod  Elevkomedie  og  Dukketeater,  medens  der  tiltrængtes 
med  alle  Midler  at  fremkalde  og  udvikle  det  selvstændige  kunst- 
neriske Arbejde! 

Mit  Raad  til  de  teaterledende  er:  lad  Skuespillerne  selv 
arbejde!  Ikke  gennem  Enkeltmands  Opfattelse  af  de  forskellige 

Roller,  paatvungen  og  paaklistret  disses  Ihændehavere,  men  gen- 
nem de  forskellige  Individualiteters  Brydning  under  de  forskellige 
Rollers  Genskaben,  foregaar  Genfødelsen  af  det  skrevne  Drama 
til  Scenens  Liv  — naturligvis  under  Digterens  eller  hans  Sted- 
fortræder Sceneinstruktørens  aarvaagne  Øje  og  ledende  Haand. 
Lad  Begynderne  lære  at  staa  og  gaa  — tale  og  synge  — blive 
Herrer  over  det  Stof,  de  skal  arbejde  i:  deres  Krop  og  deres  Stemme. 
Men  lad  dem  saa  at  sige  fra  den  første  Dag  eller  rettere  Aften 
blive  sig  det  kunstneriske  Ansvar  bevidst  gennem  Optræden  for 
Publikum.  Hvad  der  kan  læres  i Kunst  er  jo  vitterligt  intet 
uden  for  Haandelavets  Tilegnelse  — de  haandværksmæssige  tricks 
— og  ingen  bliver  virkelig  Soldat,  før  han  har  været  i Ilden. 
Gennem  aarelang  Elevskole  fremelskes  hovedsagenlig  — ikke  just 
af  Lærerne,  men  af  Eleverne  indbyrdes  — alle  Kunstens  Unoder: 
Forfængelighed  — Rollesyge  — Jalousi  o.  s.  v.,  medens  Ansvars- 
følelsens Alvor,  der  dog  altid  kan  danne  en  lille  Modvægt,  forsvinder 
under  denne  „Legen  Teater".  Lad  deres  Uddannelse  foregaa  i 
Rampens  Lys  — for  Publikums  Øjne  — selv  om  Publikum  paa 
Grund  af  Rollens  Lidenhed  maaske  ikke  faar  rigtig  Øje  paa  dem; 
thi  selvfølgelig  begyndes  der  smaat.  Men  lad  dem  straks  føle  det 
selvstændige  Ansvar  — behandl  dem  aldrig  som  Brikker,  der 
flyttes.  Lær  dem  fra  første  Færd  at  høre:  det  er  Hemmeligheden 
ved  alt  Sammenspil;  saa  simpelt  og  selvfølgeligt  det  lyder,  saa 
sjældent  er  det  at  paatræffe  i Praksis.  Lyt  efter  din  Medspillendes 
Replik!  Det  farver  din  Mimik,  det  forhindrer  den  fæstnede 
Form  fra  at  stivne  i Manér,  giver  den  ved  hver  Gentagelse 
Nyhedens  Interesse,  idet  den  mindste  lille  Øjeblikkets  Variation  op- 
fanges og  bevares.  Herigennem  opøves  det  kunstneriske  Arbejde 
og  Ansvar.  Hold  Amatører  og  Dilettanter  langt  borte!  Husk 
Goethes  Ord:  „Der  wahre  Kunstler  steht  fest  und  sicher  auf  sich 
selbst,  — sein  Streben,  sein  Ziel  ist  der  hochste  Zweck  der  Kunst. 
Er  wird  sich  immer  noch  weit  von  diesem  Ziele  finden  und  daher 
gegen  die  Kunst  oder  den  Kunstbegriff  notwendig  allemal  sehr 
bescheiden  sein  und  gestehen,  dass  er  noch  wenig  geleistet  håbe, 
wie  vortrefflich  auch  sein  werk  sein  mag  und  wie  hoch  auch  sein 
Selbstgefuhl  im  Verhåltniss  gegen  die  Welt  steigen  mochte.  Dilet- 
tanten oder  eigentlich  Pfuscher  scheinen  im  Gegentheil  nicht  nach 
einem  Ziele  zu  streben  — nicht  vor  sich  hin  zu  sehen,  sondem 
nur  das,  was  neben  ihnen  geschieht.  — — — Der  Dilettan- 
tismus beførdert  das  gleichgultige,  halbe  und  karakterlose. 

Dilettanten  kOnnen  keinen  guten  Kunstler  neben  sich  leiden. 

4* 

tfberall  wo  die  Kunst  selbst  noch  kein  rechtes  Regulativ  hat,  wie 
in  der  Poesie,  Gartenkunst,  Schauspielkunst,  richtet  der  Dilettantis- 
mus mehr  Schaden  an  und  wird  anmassender.  Der  schlimmste 
Fali  ist  bei  der  Schauspielkunst.* 

Jeg  vilde  ønske,  at  jeg  med  dette  Citat  kunde  give  det  kunst- 
interesserede Publikum  Lyst  til  at  læse  Goethes  Bemærkninger  om 
Kunst  og  Dilettantisme  om  igen.  Paa  alle  Kunstens  Omraader 
trænger  vor  Tid  til  at  klare  sig  disse  Begreber. 

Emil  Poulsen 


Digitized  by 


Google 


DE  SIDSTE  AARS  ØKONOMISKE  UDVIKLING 


an  kan  ofte  overfor  de  økonomiske  Bevægelsers 
Vekslen  være  fristet  til  at  anvende  den  gamle  Ben 
Akibas  Ord  i Uriel  Acosta:  Es  war  alles  da.  Man 
synes,  at  Opsving  og  Tilbagegang  stadig  afløser 
hinanden  paa  samme  Maade,  som  de  altid  har 
gjort,  at  hvad  vi  ser  idag  har  vi  set  for  Aar  til- 
bage. Det  er  for  saa  vidt  sandt,  som  en  vis  Rytme  i det  økono- 
miske Liv  vistnok  altid  vil  gøre  sig  gældende,  fordi  enhver  øko- 
nomisk Bevægelse  bærer  Spiren  til  en  Reaktion  i sig;  men  der  er 
dog  en  stadig  Udvikling  tilstede,  som  gør,  at  selv  om  mange 
økonomiske  Fænomener  gentager  sig,  saa  gentager  de  sig  ikke  paa 
samme  Maade,  og  der  kommer  stadig  nye  Forhold  til,  som  be- 
virker, at  hele  Bevægelsen  faar  en  anden  Karakter  end  den  tidligere 
har  haft. 

Tidligere  Erfaringer  har  vist.  hvorledes  der,  efter  at  en  Op- 
svingsperiode var  afsluttet  og  afløst  af  en  Krise  eller  en  Stilstands- 
tid,  atter  er  kommet  et  meget  hurtigt  Opsving.  I denne  Hen- 
seende saa'  Tilstanden  anderledes  ud,  dengang  Halvfjerdsernes 
store  Opsving  i Omsætning  og  Spekulation  havde  kulmineret.  Den 
roligere  Periode  med  Tilbageholdenhed  i Henseende  til  vidtstrakte 
Spekulationer  og  Fastgørelser  af  Kapital,  — en  Periode,  der  ka- 
rakteriseredes ved  lav  Rentefod  og  faldende  Varepriser,  — blev  af 
usædvanlig  lang  Varighed.  Der  er  selvfølgelig  mange  forskellig- 
artede Aarsager,  der  havde  Del  i dette  Resultat;  men  der  er  én 
af  disse,  som  der  er  særlig  Grund  til  at  fremhæve.  I Halvtjerdserne 
indlededes  den  Omvæltning,  som  bestaar  i,  at  Evropa  i stedse 

stigende  Omfang  faar  sin  Komforsyning  fra  Amerika,  — en  Om- 
væltning, der  giver  sig  Udslag  i en  betydelig  Nedgang  i Sæd- 
priserne, som  med  enkelte  Svingninger  har  varet  lige  til  vore 
Dage,  og  efter  al  Sandsynlighed  vil  vedvare  i alt  Fald  et  Stykke 
ind  i det  kommende  Aarhundrede.  Dette  Forhold  har  haft  en 
dobbelt  Virkning.  Først  og  fremmest  den,  at  Landbruget  i Europa 
har  haft  en  vanskelig  Periode  at  gennemgaa,  og  dernæst  den,  at 
Rentefoden  fik  en  dalende  Tendens,  idet  den  saakaldte  flydende 
Kapital  stod  til  Disposition  i et  hidtil  ukendt  Omfang.  Hvis  man 
nemlig  vil  undersøge,  hvori  den  flydende  Kapital,  hvis  Mængde  er 
medbestemmende  ved  Rentefodens  Fastsættelse,  bestaar,  vil  man 
finde,  at  den  bestaar  i Subsistensmidler  og  andre  elementære 
Produktionsfomødenheder.  At  anlægge  Kapital  er  det  samme 
som  at  sætte  Arbejde  i Gang,  og  hertil  behøves  først  og  fremmest 
Midlerne  til  at  ernære  Arbejdsstyrken,  indtil  Arbejdet  har  givet 
sig  Udslag  i reelle  Forbrugsgenstande. 

Paa  den  anden  Side  var  der  i Firserne  og  en  stor  Del  af 
Halvfemserne  et  andet  Forhold,  der  bidrog  til  at  fastholde  Rente- 
fodens dalende  Tendens.  Tilbøjeligheden  til  Fastgørelse  af  Kapi- 
taler voksede  ikke  i samme  Forhold  som  Udbudet.  Man  havde 
bag  sig  en  Periode,  i hvilken  Kapitalfastgørelsen  havde  naaet  et 
overordentligt  Omfang,  en  Periode,  i hvilken  Europas  og  Amerikas 
store  Jærnbanelinier  var  byggede,  Dampskibsflaaderne  udvidede,  Tele- 
graflinier anlagte,  og  i hvilken  Haandværksvirksomheden  med 
store  Omkostninger  og  Kapitalfastgørelser  var  omdannet  til  fabriks- 
mæssig Storindustri.  Kapitalfastgørelsen  stod  i nøje  Forbindelse 
med  de  store  tekniske  og  naturvidenskabelige  Opfindelser,  og  disse 
blev  udnyttede  til  det  yderste.  Men  netop  derfor  maatte  Reak- 
tionen i Firserne  og  Halvfemserne  komme,  fordi  der  ikke  var 
Mulighed  for  at  udnytte  dem  videre  med  Haab  om  et  fremtidigt 
betydeligt  Udbytte.  Efter  at  de  store  Hovedbanelinier  var  anlagte, 
kunde  man  ganske  vist  vedblive  at  anlægge  Jærnbaner,  men  det 
blev  kun  de  sekundære  Linier,  hvis  Udbytte  var  tvivlsomt,  og  til 
hvis  Udførelse  man  derfor  ikke  tænkte  paa  at  gaa,  før  Rentefoden 
var  faldet  saa  langt,  at  selv  et  lille  Udbytte  kunde  tænkes  at 
dække  Kapitalofferet.  En  stor  teknisk  Opfindelse  var  gjort,  Elek- 
tricitetens Anvendelse  som  Drivkraft  og  til  Belysning.  Men  det 
varede  længe,  inden  den  i Praksis  fik  den  Betydning,  at  den  førte 
til  store  Fastgørelser  af  Kapital.  Grunden  hertil  var  navnlig  den, 
at  dens  Benyttelse  hindredes  af  de  store  bestaaende  Kapitalanlæg: 

Jæmbaner,  Sporvogne,  Gasværker  o.  s.  v.,  som  tildels  vilde  gøres 
værdiløse,  saa  snart  man  i meget  stor  Stil  skred  til  Benyttelse  af 
Elektricitet. 

Følgen  af  alle  disse  Forhold  blev  som  sagt  en  faldende  Rente- 
fod, som  fik  sit  kraftigste  Udtryk  i Halvfemsernes  Midte.  I den 
første  Halvdel  af  Halvfemserne  traadte  et  Moment  til,  som  yder- 
ligere skærpede  den  Tendens,  der  allerede  i Forvejen  var  tilstede. 
Den  lave  Rentefod  i de  store  vest-  og  mellemevropæiske  Lande 
havde  naturligt  ført  Kapitalister  til  at  se  sig  om  efter  en  mere 
lønnende  Anvendelse  af  Kapitalen  udenfor  deres  Hjemland,  og 
Følgen  blev,  at  store  Kapitalbeløb  strømmede  ud  baade  fra  Eng- 
land, Tyskland  og  Frankrig  til  Rusland,  Skandinavien,  Østrig  og  i 
en  vis  Periode  i stort  Omfang  til  Sydamerika.  Disse  udenlandske 
og  maaske  i særlig  Grad  de  sydamerikanske  Kapitalanlæg  frem- 
bragte en  Reaktion,  der  viste  sig  i en  stigende  Rentefod  og  i noget 
højere  Varepriser  henimod  Aaret  1890;  men  i dette  Aar  kom  heri 
et  Tilbageslag,  og  det  kom  fra  Sydamerika.  Den  saakaldte  Ba- 
ringkrise  aabenbarede  for  Almenheden  den  overordentlige  Risiko, 
der  var  forbunden  med  Anlæggelsen  af  Kapital  i sydamerikanske 
Værdier,  og  den  gjorde  i en  Del  Aar  det  kapitalanlæggende  Publi- 
kum bange  for  at  lade  Kapitalen  vandre  for  langt  ud  over  Lan- 
dets Grænser. 

Et  Par  Tal  vil  give  nogen  Oplysning  om  Rentefodens  Bevæ- 
gelser fra  Begyndelsen  af  Halvfemserne  indtil  de  senere  Aar,  hvor 
et  Omslag  i nogle  Retninger  atter  har  fundet  Sted.  Gennemsnittet 
af  Bank  of  Englands  Diskonto,  som  i 1890  var  4,58  procent,  naaede 

1 intet  af  de  følgende  Aar  nær  op  derimod  og  var  i 1895  kun 

2 procent.  De  andre  evropæiske  Hovedbankers  Diskonto  viser  en 
lignende  Bevægelse,  som  faar  et  meget  skarpt  Udtryk  i den  ham- 
borgske Privatdiskonto,  hvis  Gennemsnit  i 1890  var  3,74,  me>‘ 
det  i 1894  og  1895  var  henholdsvis  1,84  og  1,8».  Paa  vort  hjem- 
lige Marked  var  Udviklingens  Karakter  nogenlunde  ensartet  med 
Udlandets.  Gennemsnittet  af  Nationalbankens  Diskonto  var  i 1890 
3,72,  i 1891  4,  men  i 1895  kun  3, 50.  Endnu  tydeligere  viser 
Rentefodens  Bevægelse  sig  baade  her  og  i Udlandet  i Renten  af 
de  faste  og  varige  Kapitalanbringelser,  af  hvilke  Kurserne  paa 
sikre  og  solide  Obligationer  giver  et  Billede.  Gennemsnitskursen 
for  engelske  28A  procents  Consols,  som  i 1890  var  96l/s,  steg  til 
1103/4  i 1896  og  112  i 1897.  Det  tyske  3 procents  Rigslaans 
Gennemsnitskurs  steg  paa  samme  Maade  fra  85, 10  i 1891  til  99,28 

i 1896.  Vore  egne  37«  procents  Statsobligationer  noteredes  i 1890 
97l/2,  hvilket  svarer  til  en  Rentefod  af  3,59  procent.  I Aaret  1895 
naaede  de  op  i 102,  men  da  denne  høje  Kurs  var  en  Følge  af 
specielle  Aarsager,  der  ikke  berørte  Rentefodens  almindelige  Ni- 
veau, har  det  mere  Interesse,  at  Kursen  endnu  i 1897  og  1898 
var  100,  saa  at  den  Rente,  man  fik  af  disse  Papirer,  kun  var  nøj- 
agtig 37«  procent.  Hvor  lav  denne  Rente  var,  ses  bedst  ved 
Sammenligning  med  Tider,  der  ligger  længere  tilbage  end  1890. 
De  4 procents  danske  Statsobligationer  stod  i 1878  i 89,  hvilket 
giver  en  Rente  af  omtrent  47*  procent.  Kursen  stiger  i den  føl- 
gende Tid,  men  først  i 1885  bliver  Gennemsnittet  100,  svarende 
til  en  Rentefod  af  4 procent.  En  lignende  Bevægelse  viser  sig  i 
Kurserne  paa  Kreditforeningspapirer. 

Til  at  maale  den  samtidige  Bevægelse  i Varepriserne  har  man 
forskellige  Metoder,  deriblandt  de  af  det  engelske  Ugeblad  Eco- 
nomist  offenliggjorte  Indextal.  Det  er  en  Samling  af  Priserne  paa 
22  Varer,  hvis  Pris  for  Perioden  1845 — 50  sættes  til  100  for  hver, 
altsaa  tilsammen  2200.  For  hvert  af  de  følgende  Tidspunkter  an- 
sættes de  i Forhold  dertil,  saa  at  et  Indextal  paa  over  2200  be- 
tegner en  Prisstigning  i Forhold  til  Perioden  1845 — 50,  et  Tal 
under  2200  en  Prisnedgang.  Alle  saadanne  Forsøg  paa  at  finde 
en  Gennemsnitspris  for  alle  Varer  lider  naturligvis  af  visse  Mangler. 
Blandt  dem,  der  karakteriserer  den  her  valgte,  er  bl.  a.  den,  at 
der  tillægges  hver  Artikel  lige  stor  Vægt  i Henseende  til  Slut- 
resultatet uden  Hensyn  til  den  Mængde,  hvormed  de  deltager  i 
Verdensomsætningen,  ligesom  der  ogsaa  kan  rettes  Indvendinger 
mod  Valget  af  Varer.  Men  de  andre  Metoder,  man  har  forsøgt, 
har  ogsaa  lidt  af  visse  Mangler,  og  det  har  i Reglen  vist  sig,  at 
hvor  det  gælder  om  i større  Træk  at  fastslaa  Bevægelsen  for 
længere  Perioder,  har  de  forskellige  Fremgangsmaader  givet  sam- 
stemmende Resultater. 

Naar  vi  holder  os  til  Indextallene,  viser  det  sig,  at  den  opad- 
gaaende  Prisbevægelse  i Halvfjerserne  kulminerede  i Aaret  1876, 
der  sluttede  med  et  Indextal  af  2723.  Derefter  følger  en  — dog 
ikke  helt  regelmæssig  — nedadgaaende  Bevægelse,  indtil  Bunden 
foreløbig  naas  i 1885  med  Tallet  2023.  Der  følger  i Firsernes 
Slutning  en  lille  Opgang,  saa  at  man  i 1889  er  oppe  paa  2236; 
men  den  paafølgende  Nedgang,  der  forøvrigt  lige  saa  lidt  som  den 
tidligere  Bevægelse  er  helt  regelmæssig,  fortsætter  sig  ud  over  Aar- 
tiets  Midte,  saa  at  det  laveste  Tal  først  er  naaet  i 1898,  der  ender 


Digitized  by  v^.oo5Le 


De  sidste  Aars  økonomiske  Udvikling 


57 


med  et  Indextal  af  1918,  men  hvor  man  iøvrigt  i Aarets  Løb  var 
saa  langt  nede  som  til  Tallet  1885  (i  April). 

I de  to  sidste  Aar  har  Billedet  vendt  sig.  Baade  paa  det 
store  Verdensmarked  og  i særlig  Grad  herhjemme  er  Knapheden 
paa  Kapital  følelig,  og  Rentefoden  og  Gennemsnittet  af  Varepri- 
serne er  steget;  for  de  sidstes  Vedkommende  ganske  vist  ikke  saa- 
ledes,  at  vi  paa  langt  nær  har  naaet  Niveauet  fra  den  store  Stig- 
ningsperiode i Halvfjerdserne,  men  saaledes  at  Gennemsnitspriserne 
fra  det  overmaade  lave  Standpunkt,  hvortil  de  var  kommet  ned, 
er  gaaet  op  i Højde  med  Forholdene  fra  Tiden  omkring  1890. 

Bank  of  Englands  Gennemsnitsdiskonto  er  i Tiden  fra  1895 
til  1899  steget  fra  2 til  3,7«  procent,  den  hamborgske  Privatdis- 
konto i samme  Tid  fra  1,89  til  4, 15.  og  herhjemme  var  Gennem- 
snittet af  Nationalbankens  Diskonto  i 1899  5, 41,  medens  Gennem- 
snittet for  1900  endda  vil  blive  noget  højere.  Kursen  paa  engelske 
Konsols  er  gaaet  ned  til  mellem  98  og  99  og  paa  tysk  Rigslaan 
til  c.  88.  For  danske  372  procents  Statsobligationer  er  Kursen  i 
Efteraaret  1900  omkring  90,  hvilket  giver  en  Rente  af  3,89  procent 
imod  37*  for  2 Aar  siden.  Men  langt  mere  iøjnefaldende  er 
Kursnedgangen  for  Kreditforeningsobligationer  — en  naturlig  Følge 
af,  at  der  af  disse  Papirer,  i Modsætning  til  Statsobligationer,  er 
stadigt  nyt  Udbud  paa  det  danske  Marked.  Ogsaa  af  Kreditfor- 
eningspapirer havde  man  i Halvfemsernes  Midte  og  noget  derud- 
over en  Rente,  der  ikke  var  synderlig  over  372  procent,  idet  f. 
Eks.  Kursen  for  den  aabne  372  procents  Serie  af  Østifternes  Kre- 
ditforening i 1895  gennemsnitlig  var  982/«.  I Efteraaret  1900  er 
Kursen  sunket  til  omkring  81,  hvilket  svarer  til  en  effektiv  Rente 
af  47«  procent. 

Hvad  Varepriserne  angaar,  var  Bevægelsen  i Indextallet  i hele 
Aaret  1899  stærkt  opadgaaende,  og  Aaret  slutter  med  Tallet  2145. 
Opgangen  fortsættes  med  stor  Voldsomhed  i de  første  Maaneder  af 
1900,  saa  at  Tallet  i April  og  Maj  er  2240,  og  efter  en  lille  Ned- 
gang i Løbet  af  Sommeren,  blev  Efteraarets  Resultat  det  samme 
som  Foraarets.  Naar  man  undersøger,  hvilke  Varer  det  var,  som 
i Aarene  1899  og  1900  ramtes  af  en  Prisstigning,  maa  der  lægges 
Vægt  paa,  at  Kornsorterne  ikke  var  blandt  disse.  Prisen  paa 
Hvede  og  en  Del  andre  Kornsorter  var  i disse  Aar  ikke  særlig  høj, 
og  den  var  endda  en  Del  lavere  end  den  havde  været  paa  forskel- 
lige Tidspunkter  siden  1890.  Derimod  indtraadte  der  for  andre  af 
Landbrugets  Produkter  saasom  Kød  og  Flæsk  en  Prisstigning  i 

Efteraaret  1900.  For  nogle  af  de  Varer,  hvis  Pris  steg,  kunde 
der  nævnes  særlige  Aarsager,  f.  Eks.  Bomuld,  hvis  Prisstigning 
stod  i Forbindelse  med  en  særlig  uheldig  amerikansk  Bomuldshøst. 
løvrigt  var  de  Varer,  hvis  Pris  steg  stærkt,  saadanne,  efter  hvilke 
der  bliver  en  stigende  Efterspørgsel,  naar  den  industrielle  Produk- 
tion tager  Fart,  naar  Jærnbaneanlæg,  Dampskibsbygning,  Bjærg- 
værksdrift  og  Byggevirksomhed  florerer.  Det  var  Varer  som  Mur- 
sten, Cement,  Jærn,  Staal,  andre  Metaller  og  Kul.  Prisen  paa  en 
Vare  som  Uld  steg  stærkt,  men  en  Reaktion  indtraadte  allerede 
omkring  Midten  af  1900,  og  ret  tidlig  kom  den  ogsaa  for  adskil- 
lige Byggematerialers  Vedkommende.  Sent  paa  Efteraaret  kom 
der  ogsaa  Tilbagegang  i Jærnpriseme,  medens  andre  Varer  og 
deriblandt  Stenkul  bevarede  det  usædvanlig  høje  Standpunkt 
længere. 

Opgangen  i Priser  og  Forhøjelsen  af  Renten  er  ikke  to  iso- 
lerede Fænomener,  der  staar  ved  Siden  af  hinanden  uden  For- 
bindelse. Man  kan  ganske  vist  ikke  følge  deres  Sammenhæng  paa 
den  Maade,  at  Renten  netop  stiger  eller  falder  i den  samme  Maa- 
ned  eller  paa  den  samme  Aarstid,  hvor  visse  Varer  gaar  op  eller 
ned  i Pris.  Men  der  har  dog  været  en  nøje  Sammenhæng  mellem 
Priser  og  Rentefod:  de  har  paavirket  hinanden,  og  deres  Bevæ- 
gelse har  haft  en  fælles  Aarsag.  En  stærk  og  nogenlunde  varig 
Prisforhøjelse  i en  stor  Gruppe  af  Verdensmarkedets  vigtigste  Va- 
rer, kræver  en  forøget  Benyttelse  af  Omsætningsmidler,  og  denne 
vil  i vore  Dage,  hvor  Kreditomsætningen  tager  en  saa  overordent- 
lig stor  Plads  ved  Siden  af  Metalomsætningen,  kræve  en  An- 
spændelse af  Bankers  og  andre  Kreditinstitutioners  Virksomhed, 
der  ialtfald  ikke  vil  kunne  undgaa  midlertidig  at  berøre  Diskon- 
toens Højde.  Men  dette  er  kun  det  ydre  Udtryk  for  noget  dybere 
liggende.  De  høje  Priser  er  i dette  Tilfælde  Resultatet  af,  at  de 
faste  Anlæg  af  Kapital  har  skabt  et  i Forhold  til  Produktions- 
muligheden stærkt  stigende  Forbrug  af  Raaprodukter , og  de  er 
derfor  et  Udtryk  for  den  Vækst  af  den  faste  Kapital  i Forhold  til 
Forraadet  af  flydende,  disponibel  Kapital,  for  hvilken  den  stigende 
Rentefod  er  et  andet  Udtryk.  Derfor  er  disse  to  gaaet  Haand  i 
Haand  med  hinanden. 

Naar  der  spørges  om  de  dybere  liggende  Aarsager  til  det  ret 
ennemgribende  Omslag  siden  Aarhundredets  Midte,  er  der  An- 
ledning til  at  se  paa,  hvorvidt  den  Forandring,  der  er  foregaaet  i 
Guldproduktionen,  kan  antages  at  have  spillet  nogen  Rolle.  Jeg 

har  i en  tidligere  Artikel  i Tilskueren  (1894  Side  31)  meddelt  en 
Oversigt  over  den  aarlige  Guldproduktion,  hvoraf  det  fremgaar,  at 
den  fra  1873  til  1892  kun  voksede  fra  145,000  til  197,000  Kilo- 
gram. Siden  den  Tid  er  der  som  bekendt  sket  en  mærkelig  For- 
andring, bl.  a.  fremkaldt  af  den  vestaustralske  og  sydafrikanske 
Guldproduktion.  En  Oversigt  over  de  senere  Aars  Produktion 
viser  følgende  stærke  Tilvækst: 


1893 

237,000  Kilogram 

1897 

358,000  Kilogram 

1894 

272,000  — 

1898 

432,000  — 

1895 

299,000  — 

1899 

c.  470,000 

1896 

305,000  — 

I Aaret  1900  er  Produktionen  formodentlig  noget  mindre  paa 
Grund  af  Stansningen  i de  sydafrikanske  Miner.  — Hvis  man  vil 
forstaa  Forholdet  mellem  Produktionsforøgelsen  og  de  tidligere 
nævnte  Forandringer  i det  almindelige  Prisniveau,  maa  man 
fastholde,  at  det  paa  den  ene  Side  ikke  kan  fastslaas,  at  en  For- 
øgelse af  Guldmængden  ikke  har  nogen  som  helst  Indflydelse  paa 
Produktion  og  Priser,  men  at  det  paa  den  anden  Side  heller  ikke 
gaar  an  at  tilskrive  enhver  Forandring  i Guldproduktionen  en 
saa  at  sige  mekanisk  Virkning  paa  disse  Forhold. 

Enhver  Forøgelse  af  Guldmængden  virker  gennem  en  Mængde 
Mellemled,  og  dens  Virkning  er  i højeste  Grad  afhængig  af  den 
Maade,  hvorpaa  den  foregaar,  og  de  Forhold,  hvorunder  den  kom- 
mer til  at  virke.  Guldopdagelserne  i Aarhundredets  Midte  virkede 
stærkt  stimulerende  paa  Priser  og  Produktion,  fordi  de  oversøiske 
Guldopdagere  straks  brugte  det  fundne  Guld  til  en  stor  Forbrugs- 
forøgelse,  der  satte  den  europæiske  Industri  i en  livlig  Bevægelse. 
Anderledes  gik  det,  da  Produktionen  i Halvfemserne  begyndte  at 
stige.  Forøgelsen  formaaede  ikke  at  overvinde  Modstanden  mod 
Spekulation  og  Kapitalfastgørelse.  De  Kapitalister,  der  disponerede 
over  Guldet,  benyttede  det  ikke  til  Varekøb,  men  lod  det  ophobe 
sig  i Bankerne,  hvis  Beholdninger  voksede  enormt.  Fra  1890  til 
1895  steg  Bank  of  Englands  Metalbeholdning  fra  22  til  42  Milli- 
oner Pund  Sterling,  den  tyske  Reichsbanks  fra  801  til  1012  Milli- 
oner Mark  og  Banque  de  Frances  fra  2590  til  3390  Millioner 
Francs,  og  samtidig  sank  Priserne  og  Rentefoden  som  foran  vist. 
Først  da  andre  Aarsager  kom  til  at  bryde  Modstanden  mod  Spe- 
kulation og  Kapitalanlæg,  kom  Guldet  ud  i Cirkulationen.  Samtidig 
steg  Brugen  af  Banksedler  og  andre  Kreditomsætningspapirer  meget 

stærkt,  og  efterhaanden  steg  Varepriserne  samtidig  med  at  Rente- 
foden gik  i Vejret. 

Blandt  de  andre  Aarsager,  som  har  bragt  Stimulation  i Pro- 
duktion og  Priser,  kan  de  politiske  Forhold  nævnes.  De  sidste 
6 Aar  af  det  nittende  Aarhundrede  har  været  usædvanlig  rige  paa 
krigerske  Forviklinger.  Efter  Krigen  imellem  Kina  og  Japan,  kom 
Kampene  mellem  Grækenland  og  Tyrkiet,  mellem  Spanien  og 
Amerika,  mellem  England  og  Transvaal  og  tilsidst  Europas,  Ame- 
rikas og  Japans  Aktion  i Kina.  Det  er  jo  utvivlsomt,  at  disse 
Krige  medfører  et  stærkt  forøget  Forbrug  af  Kul  og  Jæm  og 
mange  andre  Produktionsfornødenheder,  og  at  de  gennem  de 
stærkt  forøgede  Statsudgifter  og  Anspændelsen  af  Stalens  Kredit 
lægger  direkte  Beslag  paa  Kapitalmarkedet,  men  de  er  dog  kun  et 
Moment  blandt  flere,  og  dette  bliver  bl.  a.  klart  derved,  at  Be- 
vægelsen i Priser  og  Rentefod  havde  givet  sig  tydelige  Udslag 
adskillig  Tid  før  den  for  Europa  kostbareste  Krig  — den  trans- 
vaaJske  — brød  ud.  Der  kræves  derfor  til  Forstaaelse  af  de 
senere  Aars  Begivenheder  en  Forklaring  af,  hvad  der  bortset  fra 
de  politiske  og  militære  Forhold  bidrog  til  at  stimulere  den  indu- 
strielle og  merkantile  Kapitalfastgørelse  saa  stærkt,  at  Priserne  og 
navnlig  den  almindelige  Rentefod  paavirkedes  i et  saa  betydeligt 
Omfang. 

Hovedforklaringen  er  den,  at  de  seneste  Aars  Begivenheder 
er  en  nødvendig  og  naturlig  Reaktion  mod  det  lave  Standpunkt, 
hvortil  Rentefoden  var  naaet.  Man  havde  saa  at  sige  naaet 
Bunden,  idet  de  billige  Betingelser,  hvorpaa  Kapitalen  stilledes  til 
Raadighed,  den  lave  Rente,  man  opnaaede  ved  at  holde  sig  til  de 
almindelige  Kapitalanbringelser  — Statspapirer  o.  1.  — overvandt 
den  Modstand,  der  havde  hersket  imod  fastere  og  mere  risikable 
Kapitalanlæg.  Naar  Anlæg  af  sekundære  Banelinier  og  Kapital- 
fastgørelser i elektriske  Anlæg  tidligere  var  gaaet  trevent,  fordi 
man  ikke  dristede  sig  til  at  tage  fat  paa  dem,  saalænge  Kapitalen 
ikke  var  bleven  overordentlig  billig,  saa  var  nu  denne  Betingelse 
indtraadt,  og  der  kommer  nu  et  Tidspunkt,  hvor  Sekundærbaner 
bliver  byggede  efter  en  meget  stor  Maalestok,  og  de  elektriske  An- 
læg — særlig  i Tyskland,  men  ogsaa  andre  Steder  — tog  en  Fart, 
hvis  Mulighed  man  for  faa  Aar  siden  ikke  havde  tænkt  sig.  Havde 
det  kapitalanlæggende  Publikum  hidtil  valgt  at  sætte  Pengene  i 
Sparekassen  eller  anlægge  dem  i sikre  Papirer,  saa  frembragte 
efterhaanden  den  stadig  lavere  Rente,  som  slige  Anlæggelser  gav, 

Tilbøjelighed  til  at  gaa  ind  paa  Aktietegninger,  og  der  blev  skabt 
en  Mulighed  for  en  ny  Grunderperiode.  Eksempelvis  kan  nævnes, 
at  medens  den  Kapital,  der  anlagdes  i nystiftede  Aktieselskabers 
Aktier  i Tyskland,  i en  Række  Aar  — fra  1891  til  1894  — stadig 
var  under  100  Millioner  Mark,  steg  den  allerede  i 1895  til  250 
Millioner,  men  naaede  i 1899  544  Millioner,  et  Beløb,  der  ikke 
havde  været  naaet  siden  den  forrige  store  Grunderperiodes  sidste 
Aar  1873. 

Endelig  skete  der  det,  at  Hjemlandets  lave  Rentefod  bragte 
Kapitalisterne  til  at  overvinde  den  Frygt  for  Kapitalens  Udvan- 
dring, som  havde  hersket  siden  Baringkrisen.  Engelsk,  tysk  og 
fransk  Kapital  støttede  Foretagender  af  store  Dimensioner  udenfor 
Landenes  Grænser.  De  Kapitaler,  som  f.  Eks.  Rusland  trak  til 
sig  baade  til  Statsformaal,  til  Forøgelse  af  sin  Guldbeholdning  og 
til  private  industrielle  Foretagender,  var  overordentlig  store.  Alene 
den  sibiriske  Jærnbane  slugte  store  Summer.  Ogsaa  de  skandi- 
naviske Lande  fik  deres  Andel  af  den  storevropæiske  Kapital,  og 
man  var  ikke  længer  bange  for  at  lade  Kapitalen  drage  over 
Vandet.  Hvad  der  end  kan  siges  om  de  afrikanske  Guldfunds 
direkte  Virkning,  kom  der  ialtfald  nu  et  Tidspunkt,  hvor  de  fik  en 
indirekte  Indflydelse,  idet  store  evropæiske  Kapitaler  — og  ikke 
alene  engelske,  men  franske  og  navnlig  tyske  — blev  anbragt  i 
Afrika  i Jæmbaner,  Minedrift  og  andre  Foretagender.  Den  livlige 
Kommunikation,  som  skabtes  af  disse  Forhold,  og  som  senere 
yderligere  udvikledes  ved  de  politiske  Begivenheder,  frembragte  en 
stor  Konjunktur  i Fragtfarten  og  gav  derigennem  Anledning  til 
store  Kapitalers  Anvendelse  i Skibsbyggeriet.  Med  det  industrielle 
Opsving  fulgte  nu  som  altid  en  Forøgelse  af  det  personlige  For- 
brug, hvorunder  det  tildels  ogsaa  kan  henregnes,  at  der  kom  en 
kraftig  Vækst  i Byggevirksomheden  og  i de  Industrier,  der  danner 
Grundlaget  for  den. 

Som  foran  vist,  har  Rentefodens  Bevægelse  i Danmark  af- 
spejlet den  Bevægelse,  som  i Halvfemserne  har  fundet  Sted  i de 
store  Kulturlande.  Men  for  en  Del  af  Bevægelsens  Vedkommende 
maa  dette  ikke  opfattes  som  et  Spejlbillede  i den  Forstand,  at  det 
samme,  som  skete  i Udlandet,  ogsaa  foregik  herhjemme,  men 
snarere  saaledes,  at  det  var  Udlandets  Forhold,  der  blev  den  di- 
rekte Aarsag  til  Udviklingen  i Danmark.  Den  lave  Rentefod  i 
Slutningen  af  Firserne  og  en  stor  Del  af  Halvfemserne  var  i en 
væsentlig  Grad  en  Følge  af,  at  udenlandsk  Kapital  blev  stillet  til 

vor  Raadighed.  Det  skete  navnlig  i den  Form,  at  danske  Værdi- 
papirer blev  optagne  paa  Verdensmarkedet,  og  senere  hen  ogsaa 
derigennem,  at  danske  Beholdninger  af  udenlandske  Papirer  blev 
solgt  til  Udlandet.  Inddragningen  af  udenlandsk  Kapital  blev 
fremmet  ved  Optagelse  af  Statslaan  og  ved  Konverteringerne,  idet 
i begge  Tilfælde  de  nye  Obligationer  i Henseende  til  Form,  Tekst, 
Kuponsbetaling  o.  s.  v.  er  indrettede  saaledes,  at  de  passer  for 
Udlandets  Behov. 

Med  Hensyn  til  de  Beløb,  som  Danmark  paa  denne  Maade  er 
kommen  til  at  skylde  til  Udlandet,  er  der  tidligere  foretaget  nogle 
Undersøgelser  af  Professor  Falbe  Hansen,  og  disse  er  for  den 
sidste  Tids  Vedkommende  fortsat  efter  samme  System  af  den 
parlamentariske  Skattekommission.  De  Tal,  man  ved  disse  Un- 
dersøgelser er  naaet  til,  kan  af  forskellige  Grunde  ikke  gøre  For- 
dring paa  absolut  Nøjagtighed,  men  de  giver  tilsammen  et  godt 
Billede  af  Bevægelsens  Karakter.  — Efter  de  nævnte  Undersøgelser 
udgjorde 

1872  1891  1899 

Udenlandske  Værdipa- 
pirer i dansk  Eje  . . 161  Mili.  Kr.  114  Miil.  Kr.  92  Mili.  Kr. 
Danske  Værdipapirer  i 

udenlandsk  Eje  . . . 30.  — — 106  — — 305  — — 

Altsaa  vort  Tilgode- 
havende i Udlandet  131  Mili.  Kr.  8 Mili.  Kr. -213  Mili.  Kr. 

saa  at  Forøgelsen  af  vor  Gæld  i Tiaarets  Løb  er  omkring  220 
Millioner  Kroner.  — Et  Par  Hundrede  Millioner  er  ganske  vist  i 
Forhold  til  vor  Nationalformue  og  Landets  produktive  Evne  ingen- 
lunde noget  overvældende  stort  Beløb,  men  Tallet  viser  dog,  at 
Forholdene  har  forandret  sig  væsentligt  siden  den  Tid,  da  vi  var 
Udlandets  Kreditorer. 

Naar  man  vil  undersøge,  hvorvidt  denne  Indkaldelse  af 
fremmed  Kapital  har  været  heldig  og  nødvendig,  er  der  Anledning 
til  at  erindre  det  Kapitalforbrug,  som  fra  Midten  af  Firserne  har 
fundet  Sted  fra  Statens  Side  saavel  til  militære  som  til  civile 
Øjemed.  Det  er  især  Anlæget  og  Monteringen  af  Københavns  Be- 
fæstning og  Bygningen  af  Statsbaner  og  af  Privatbaner  med  Stats- 
hjælp, der  her  kommer  i Betragtning.  Alene  den  i Statsbanerne 
anlagte  Kapital  er  fra  Aaret  1886  til  1900  vokset  fra  146  Millioner 
til  230  Millioner.  Det  er  da  intet  Under,  at  til  Trods  for  en 

stadig  og  stærk  Stigning  i de  indirekte  Afgifter  er  i samme  Tids- 
rum Statens  Kassebeholdning  gaaet  ned  fra  62  til  20  Millioner 
samtidig  med  at  Statsgælden  er  vokset  fra  195  til  omtrent  220 
Millioner. 

Disse  Kapitaludlæg  fra  Statens  Side  vilde  næppe  kunne  have 
fundet  Sted  uden  Forstyrrelse  af  den  borgerlige  produktive  Virk- 
somhed, naar  ikke  i hvert  Fald  en  Del  af  Kapitalen  var  blevet 
laant  fra  Udlandet,  og  i det  hele  og  store  har  det  derfor  været 
rigtigt,  at  man  ikke  veg  tilbage  for  at  optage  fremmed  Kapital. 
Navnlig  vilde  utvivlsomt  Landbruget  have  haft  Vanskeligheder  ved 
at  skaffe  den  Kapital,  som  under  de  daværende  Forhold  var  nød- 
vendig for  det.  Det  kan  nemlig  ikke  nægtes,  at  de  i Begyndelsen 
af  Artiklen  nævnte  Forhold  paa  Landbrugets  Omraade,  som  i den 
store  Verden  bidrog  til  at  skabe  Rigdom  paa  flydende  Kapital,  for 
et  gammelt  Land,  hvis  Hovederhverv  var  Landbrug,  og  hvis 
Hovedudførselsgenstande  var  Landbrugets  Produkter,  frembragte 
særlig  vanskelige  Forhold,  som  forøgedes  ved  de  Foranstaltninger 
fra  vore  Naboers  Side,  der  vanskeliggjorde  vor  Udførsel  baade  af 
Korn,  Mel  og  Kreaturer.  Man  maatte  for  at  bjærge  sig  gaa  over 
til  en  langt  intensivere  Drift,  og  denne  Intensitet  i Driften  var  i 
første  Omgang  lig  med  et  stort  Forbrug  af  Kapital.  Og  hele  den 
nye  Maade,  Landbruget  kom  til  at  arbejde  paa,  betød  ogsaa  i 
Længden  en  større  Baandlæggelse  af  Kapital.  Naar  man  i Stedet 
for  at  udføre  Kom  og  andre  raa  Produkter  maa  indføre  Korn  og 
Foderstoffer  og  udføre  de  forædlede  Produkter,  saa  at  den  samme 
Overskudsudførsel  som  tidligere  nu  kræver  en  stærkt  forøget  Ind- 
og  Udførsel  og  en  i meget  høj  Grad  forøget  Kvægbesætning  med 
tilhørende  Bygninger,  Slagterier  og  Mejerier,  er  det  klart,  at  Land- 
bruget under  de  nye  Forhold  til  Stadighed  behøver  mere  Kapital 
end  tidligere. 

Den  Hjælp,  der  fra  Udlandet  er  ydet  vort  Kapitalmarked,  har 
altsaa  først  og  fremmest  haft  den  Betydning,  at  den  har  hjulpet 
vort  Landbrug  ud  over  en  af  de  vanskeligste  Perioder,  det  i lang 
Tid  har  haft  at  gennemgaa,  og  heri  ligger  det  bedste  Varsel  for 
de  Forestillinger,  man  nødvendigvis  maa  gøre  sig  med  Hensyn  til 
Fremtidens  Udvikling.  Naar  man  i stort  Omfang  har  laant  i Ud- 
landet, vil  Hovedspørgsmaalet  angaaende  de  fremtidige  Følger  af 
denne  Laanen  jo  være  det,  hvorvidt  de  Virksomheder,  hvortil  den 
laante  Kapital  er  anvendt,  i Fremtiden  vil  give  et  saadant  Ud- 
bytte, at  man  dermed  kan  forrente  og  tilbagebetale  Laanene.  Det 

er  da  utvivlsomt  i denne  Henseende  et  Plus,  at  en  betydelig  Del 
af  Kapitalen  har  været  anvendt  til  at  bevare  Landbrugets  Ydeevne. 

En  anden  Side  af  Sagen  er  den,  at  det  jo  altid  er  vanskeligt 
at  trække  den  rette  Grænse,  og  at  der  derfor  kom  en  Tid,  da 
man  stolede  for  stærkt  paa,  hvad  man  kunde  udrette,  naar  man 
havde  Adgang  til  det  udenlandske  Kapitalmarked.  Resultatet  af 
vor  Forbindelse  med  Udlandet  blev  den,  at  vort  Kapitalmarked 
fulgte  Udlandets  Bevægelser,  og  Rentefoden  faldt;  men  som  natur- 
ligt var,  fulgte  vi  ogsaa  med,  da  Reaktionen  indtraadte.  Den 
lave  Rentefod  bragte  en  tilsvarende  Virkning  her  som  andetsteds, 
Tilbøjeligheden  til  Kapitalfastgørelse  stimuleredes , og  Tilbage- 
slaget blev  stærkere,  fordi  man  i saa  høj  Grad  havde  stolet  paa 
den  udenlandske  Kapital,  og  Adgangen  til  denne  blev  vanskeligere 
og  vanskeligere  — i hvert  Fald  blev  den  Rente,  man  maatte  be- 
tale for  den,  højere  — og  Forrentningen  og  Amortisationen  be- 
gyndte at  tynge  paa  vort  Kapitalmarked. 

1 hvor  høj  Grad  de  sidste  Aars  Udvikling  ogsaa  herhjemme 
lagde  Beslag  paa  Kreditinstitutionerne  og  deres  Virkemidler  frem- 
gaar  af  følgende  Tal,  der  angiver  Summen  af  de  4 københavnske 
Hovedbankers  Udlaan  (Veksler,  Laan,  Kassekredit  o.  s.  v.).  Be- 
løbet var 

i Aaret  1890  c.  113  Millioner  Kroner 

- — 1895  c.  142  — — 

- — 1900  c.  242  — — 

Medens  der  altsaa  i de  første  5 Aar  er  en  Stigning  af  knap 
30  Millioner,  er  Tilvæksten  i de  sidste  5 Aar  omtrent  100  Millioner. 

Kapitalfastgørelsen  har  foruden  det,  der  vedrører  Landbruget 
og  dets  Hjælpevirksomheder,  navnlig  fundet  Sted  i Form  af  en 
stærk  Udvidelse  af  Dampskibsflaaden,  Oprettelse  af  industrielle 
Aktieselskaber  og  en  stærkt  forceret  Byggevirksomhed  baade  i 
København  og  andre  Byer.  I Forbindelse  med  den  sidste  staar 
Udviklingen  af  Teglværker  og  Cementfabriker. 

Den  samlede  Kapital  (Aktier  og  Partialobligationer)  i alle 
danske  Aktieselskaber  var  (ifølge  Th.  Green:  Fonds  og  Aktier) 

1891  282  Millioner  Kroner 
1896  358  — — 

1899  493  — — 

Man  har  draget  i Tvivl,  at  de  mange  Aktieselskaber  har  haft 

synderlig  Betydning  for  Kapital  knapheden,  idet  man  særlig  har 
henvist  til,  at  det  for  en  stor  Del  er  allerede  bestaaende  Virksom- 
heder, der  er  gaaet  over  til  Aktieselskaber,  saa  at  det  hele  i 
Grunden  kun  er  en  Formforandring.  Denne  Betragtning  holder 
dog  ikke  Stik.  For  det  første  er  det  kun  en  Del  af  den  nye  Ak- 
tiekapital, hvorom  dette  gælder.  I mange  Tilfælde  kan  det  paa- 
vises, at  nye  Selskabers  Oprettelse  og  ældres  Udvidelse  falder  sam- 
men med  ganske  nye  Kapitalanlæg;  dette  gælder  f.  Eks.  om 
Dampskibsselskaberne,  hvis  Flaade  i de  senere  Aar  er  blevet  saa 
overordentlig  stærkt  forøget.  Og  selv  i de  Tilfælde,  hvor  et  Ak- 
tieselskab tilsyneladende  blot  har  overtaget  en  bestaaende  Forret- 
ning, betød  denne  Overtagelse  ofte  samtidig  en  Udvidelse  af 
Virksomheden,  der  begyndte  med  en  betydelig  Udvidelse  af  de 
faste  Anlæg.  Paa  Kapitalmarkedet  har  disse  Anlæg  virket  langt 
ud  over  Stiftelsen,  og  i et  større  Omfang,  end  Tallene  for  Aktie- 
kapitalen tyder  paa,  fordi  saa  mange  af  Selskaberne  er  startede 
med  for  lille  Driftskapital  og  derfor  vedblivende  maa  søge  Bankers 
og  Bankierers  Støtte  i betydeligt  Omfang. 

Ogsaa  den  forcerede  Byggevirksomheds  Betydning  har  man 
søgt  at  reducere,  men  med  Urette.  Naar  Bankernes  Udlaansvirk- 
somhed  er  steget  saaledes,  som  det  i det  foregaaende  er  vist, 
skyldes  det  i ikke  ringe  Omfang  Laan  til  Byggeforetagender,  og 
naar  Kreditforeningernes  Udlaan  i o Aar  er  vokset  med  omtrent 
200  Millioner  Kroner,  er  ganske  vist  en  Del  gaaet  til  Landbruget  -r 
men  en  overordentlig  stor  Del  er  ogsaa  gaaet  til  Byernes  Bygge- 
foretagender. Paa  Østifternes  Kreditforenings  Repræsentantmøde  i 
Oktober  1900  oplystes  det,  at  i Foreningens  sidste  Regnskabsaar 
var  83  procent  af  Laanesummen  gaaet  til  København.  Og  i 
Forbindelse  med  Byggevirksomheden  staar  den  deraf  fremkaldte 
Industri,  Udvidelsen  af  Teglværkers  og  Gementfabrikers  Virksom- 
hed, som  nu  lider  under  Tilbagegangen  i Priserne  paa  deres 
Produkter. 

Det  har  derfor  ikke  været  med  Urette,  at  man  har  advaret 
imod  at  gaa  for  vidt  paa  denne  Bane,  og  dette  saa  meget  mere, 
som  en  stor  Del  af  denne  Byggevirksomhed,  foretagen  med  Kapi- 
taler, der  er  laant  fra  Udlandet,  ikke  giver  Midlerne  til  Tilbagebe- 
taling af  de  laante  Beløb,  idet  den  ikke  producerer  nye  Værdier, 
som  kan  benyttes  dertil.  Man  maa  selvfølgelig  altid  opføre  de 
Bygninger,  som  er  nødvendige  for  at  huse  den  voksende  Befolk- 
ning eller  for  at  rumme  de  nyopstaaede  produktive  Foretagender 

Tilskueren  1901  5 

(Fabriksbygninger  o.  desl.);  men  der  er  en  anden  Art  af  Bygge- 
foretagender, som  falder  ind  under  Begrebet  Luksus,  og  som  derfor 
kun  maa  foretages,  naar  man  virkelig  har  Raad  dertil.  Foretages 
de  uden  at  denne  Betingelse  er  tilstede,  medfører  de  desuden  den 
sociale  Fare,  at  den  nødtvungne  Stansning,  der  tidligere  eller 
senere  maa  komme,  frembringer  Arbejdsløshed  blandt  den  talrige 
Arbejderskare,  som  de  har  samlet  i Byerne. 

Heldigvis  gælder  det  jo  — foruden  om  Landbruget  — tillige 
om  en  hel  Del  af  den  senere  Tids  Foretagender,  at  de  er  virkelig 
produktive,  d.  v.  s.  at  de  har  Mulighed  for  at  skaffe  Landet  et 
Udbytte,  der  foruden  at  forrente  og  amortisere  Gælden  endda  kan 
give  et  Overskud.  Dette  er  f.  Eks.  Tilfældet  med  Forøgelsen  af 
Dampskibsflaaden , idet  jo  ikke  alene  de  nærmest  forløbne  Aar 
har  udvist  gode  Konjunkturer  for  Fragtfarten,  men  dette  ogsaa 
har  Udsigt  til  at  fortsættes  nogle  Aar  endnu.  Og  heldigvis  har 
Forholdene  tvunget’  os  til  i nogen  Grad  at  stanse  paa  dette  Om- 
raade,  thi  ogsaa  her  kan  man  let  gaa  for  vidt.  Selve  de  store 
Konjunkturer  bærer  i sig  Spiren  til  et  Omslag,  fordi  de  høje 
Fragter  overalt  i Verden  opfordrer  til  at  forcere  Skibsbyggeriet , 
indtil  den  herved  frembragte  Konkurrence  atter  for  en  Tid  bringer 
Fragterne  ned.  Men  endnu  er  som  sagt  Udsigterne  for  vor  Skibs- 
fart gunstige,  og  det  er  særlig  heldigt,  at  en  saa  stor  Del  af 
Flaadeforøgelsen  — i Modsætning  til,  hvad  der  nogle  Gange  har 
været  Tilfældet  — bestaar  af  gode  og  moderne  indrettede  Skibe. 

Aaret  1900  danner  i det  hele  herhjemme  forsaavidt  et  Vende- 
punkt, som  der  har  været  en  Stansning  i Startningen  af  nye 
Foretagender,  og  den  Kapital,  der  har  været  udkrævet,  mere  er 
gaaet  til  den  nødvendige  Fortsættelse  af  tidligere  paabegyndte.  I 
en  Del  af  Aaret  har  man  foruden  af  de  Kapitalkrav,  der  i denne 
Anledning  stilledes,  været  tynget  af  et  Par  særlige  Forhold  fra  Aaret 
1899.  nemlig  Lockouten,  som,  selv  om  det  iøvrigt  kan  være  van- 
skeligt at  overse  alle  dens  Virkninger,  i hvert  Fald  nødvendig- 
gjorde et  betydeligt  Forbrug  af  opsparet  Kapital,  og  Høsten  i 1899, 
der  paa  Grund  af  Tørken  var  saa  fattig  særlig  paa  Hø,  at  den 
nødvendiggjorde  en  meget  stor  Indførsel  af  Foderstoffer  i den 
nærmest  følgende  Tid.  I Modsætning  hertil  synes  jo  heldigvis 
den  rige  Høst  i 1900  at  aabne  bedre  Udsigter  for  det  kommende 
Aar. 

I det  hele  maa  Haabet  for  Fremtiden  bygges  paa,  at  man 
ved  nøgternt  og  solidt  Arbejde  vedbliver  at  udnytte  Landets 

naturlige  Hjælpekilder  og  ined  fornuftig  Sparsommelighed  anvender 
den  Kapital,  der  er  stillet  til  Raadighed.  Den  Fordel  har  man  jo 
iåltfald  haft  af,  at  man  netop  i denne  Periode  er  tyet  til  Udlan- 
dets Kapitalmarked,  at  man  har  faaet  Kapitalen  paa  særdeles 
billige  Vilkaar.  Det  er  muligt,  at  vi  i den  nærmeste  Fremtid  ikke 
vil  kunne  undvære  yderligere  udenlandske  Kapitaler;  men  overfor 
stadige  Opfordringer  til  — ved  mere  eller  mindre  kunstige  Mid- 
ler — vedblivende  at  skaffe  store  fremmede  Kapitalbeløb  ind  i 
Landet  under  de  dyrere  Betingelser,  paa  hvilke  de  nu  kan  faas, 
maa  det  alvorlig  overvejes,  om  man  kan  være  sikker  paa,  at  saa- 
danne  Kapitaler  anvendes  paa  en  virkelig  produktiv  Maade. 

November  1900. 

E.  Meter. 

ed  Aarhundredskiftet  staar  vort  Land  ved  et  politisk 
Vendepunkt.  En  politisk  Situation,  saa  tilspidset 
som  den,  der  behersker,  eller  maaske,  rettere  sagt, 
forkuer  vore  Dages  offentlige  Liv,  er  en  Sjældenhed 
i et  Lands  Historie.  Øjeblikkets  politiske  Tilstand 
er  ligesom  trukket  sammen  til  en  præcis,  eenstemmig 
Fordring:  Venstreministerium.  Det  er  den  Spids,  hvori  alle 
Hovedlinierne  i vort  politiske  Liv  fra  den  sidste  Menneskealder 
løber  ud.  Man  kan  opfatte  denne  Periodes  Politik  som  en  For- 
fatningskamp eller  som  en  social  Udviklingsproces,  eller  som  en 
omfattende  Bevægelse  af  ideolog  Natur  — Linien  kommer  til  samme 
Punkt.  Endog  om  man  sætter  Lovgivningsarbejdet  som  Formaalet, 
bliver  Resultatet  det  samme.  Alle  de  større  Lovgivningsarbejder 
ligger  og  raadner  op,  det  ene  efter  det  andet,  fordi  Højreregeringerne 
hverken  har  Interesse  eller  politisk  Kredit  nok  til  at  turde  binde 
an  med  dem.  Hvor  ærgerligt  er  det  ikke  for  en  Dansk  at  iagttage 
den  Fart,  der  er  kommen  i Lovgivningsarbejdet  i Norge,  efter  at 
det  første  Venstreministerium  er  blevet  dannet.  Skolevæsenet,  Rets- 
plejen, Strafferetten,  for  blot  at  nævne  et  Par  af  de  Omraader, 
hvor  et  Lands  Kulturudvikling  bedst  maales,  er  blevet  reformeret, 
og  en  frisk  Strøm  af  forynget  Energi  og  Stemning  gyder  sig  gennem 
disse  store  Opgaver.  I Danmark  naar  vi  ikke  videre  end  til  at 
lave  Foreninger  og  holde  Møder  til  Drøftelse  af  slige  Æmner. 

Den  politiske  Tilstand  i Danmark  er  nu  bleven  til  en  saadan 
offentlig  Skam  for  hele  Nationen,  at  alle  blues  derved  og  generer  sig 
ved  at  tale  derom.  Anstændige  danske  Mænd  skammer  sig  for  hver- 

andre  over  at  opleve  saa  pinlige  og  stødende  Tilstande,  og  Skam- 
følelsen har  naaet  den  Grad,  at  man,  naar  man  kommer  sammen, 
underforstaar  de  politiske  Begivenheder  som  en  Ydmygelse,  man 
oplever  i Fællesskab,  men  gør  bedst  i ikke  at  tale  om,  for  ikke 
at  ødelægge  Stemningen.  Enhver  ved,  hvad  der  er  sket,  enhver 
har  modtaget  sit  pinlige  Indtryk,  men  man  lader,  som  om  intet 
var  passeret,  ser  til  den  anden  Side  og  skynder  sig  at  tale  om 
noget  andet.  Vort  offentlige  Liv  har  i adskillig  Tid  været  behersket 
af  den  Stemning,  der  føles  i en  Selskabssal,  naar  En  gør  en  grov 
Skandale. 

Foruden  Skammen  er  der  endnu  en  Følelse,  der  i lange  Tider 
har  lammet  det  politiske  Mæle  i Danmark.  Det  er  Følelsen  af,  at 
det  er  et  fuldstændigt  ørkesløst  Ordspild  at  drøfte  vore  politiske 
Tildragelser.  For  at  Politik  skal  kunne  interessere,  maa  der  i 
Begivenhederne  være  en  Logik,  der  ud  fra  visse  Forudsætninger 
fører  til  visse  Virkninger.  Naar  et  Ministerium  forelægger  et  Lov- 
forslag og  erklærer  Forslaget  for  sit  Program,  maa  det  være  givet, 
at  hvis  Lovforslaget  forkastes  og  Ministeriet  altsaa  mister  sin  Ud- 
rustning, saa  ligger  det  der  og  har  bibragt  sit  Parti  et  Nederlag. 
Selv  naar  en  aldeles  bestemt  politisk  Stemning  og  Vilje  behersker 
hele  Folketinget  og  Halvdelen  af  Landstinget,  Byerne  og  Landet, 
de  forskelligste  Kredse  og  Erhverv,  er  dette  jo  en  ligegyldig  Sag, 
saa  længe  der  ikke  er  en  offentlig  Moral,  i Kraft  af  hvilken  man 
kun  kan  drage  een  Slutning  deraf.  Naar  Præmisser  og  Konklusion 
ikke  staar  i et  vist,  for  almindelige  dødelige  bekendt  Forhold  til 
hinanden,  eller  de  afgørende  Præmisser  er  Stemninger  og  Intriger 
i en  lille  Hofklike,  som  kun  de,  der  tilhører  denne  Klike  eller  har 
•Forbindelser"  i den,  kan  vide  noget  om,  saa  bliver  politisk  Drøf- 
telse til  Kaffesladder  og  Værtshus-Passiar,  et  Stof  for  Rygtesmede, 
Vindmagere  og  Paréholdere. 

Det  er  derfor  besynderligt  at  høre  forskellige  samtidige  tage 
Ordet  for,  at  nu  skal  Trommen  røres  kraftigere  end  nogen  Sinde 
før  — ja  endog  Dansen  gaa.  Hvad  er  der  at  tage  fat  i og  bruge 
Kræfterne  til  ud  over  den  Ageren,  der  kan  være  en  Træning  af 
Evnerne  til  senere  Tider?  For  at  der  kan  føres  aktiv  Venstre- 
politik,  maa  der  være  en  Højrepolitik.  Provisoriet,  det  var 
Politik,  og  det  kunde  mødes  med  Politik,  Afsløringspolitiken,  Be- 
stræbelsen for  at  trække  dets  Linier  op  og  gøre  det  aabenlvst,  at 
Forfatningen  var  kuldkastet.  Forliget  var  ogsaa  Politik,  det 
kunde  brændemærkes,  og  selv  om  det  ikke  kunde  hindres,  kunde 

Spidsen  brækkes  af  det,  saa  at  dets  Virkning  sløvedes  og  den 
Linie,  det  vilde  drage,  udslettedes.  I den  Reedtz-Thottske 
Skattepolitik  laa  der  ogsaa  en  politisk  Tanke  skjult,  som  det 
gjaldt  om  at  bringe  op  i Dagens  Lys,  nævne  dens  Trylleord  og  der- 
med gøre  den  ufarlig  og  moden  til  Fald.  Men  da  Baron  Reedtz- 
Thott  faldt,  havde  Højrepolitiken  foreløbig  ikke  flere  Muligheder. 
Saa  var  det,  at  man  tog  sin  Tilflugt  til  den  politiske  Teater- 
Garderobe  og  opstillede  en  Dekoration,  hvorpaa  der  var  malet: 
Dette  skal  være  Højrepolitik.  Hvis  ikke  Højre  er  bukket 
under  for  en  politisk  Forvildelse,  kan  Partiet  ikke  gøre  sig  skyldig 
i den  komiske  Misforstaaelse,  at  det  skulde  være  ægte  og  regulær 
Højrepolitik,  at  bevare  Regeringen.  Det  vilde  i hvert  Fald 
vistnok  lysne  lidt  i vore  Højremænds  Tanke,  hvis  den  Situation 
skulde  komme,  at  Venstre,  efter  at  have  lidt  en  Række  Nederlag 
som  Regeringsparti  og  selv  tilstaaet  sin  Nød,  dog  beholdt  Regeringen 
for  at  bevare  Magten.  Men  det  er  en  af  de  Fataliteter,  der 
knytter  sig  til  vore  politiske  Tilstande,  at  intet  af  Partierne  faar 
Lejlighed  til  at  gøre  Prøve  paa  deres  Politiks  Rigtighed  ved  at  se 
den  fra  den  anden  Side.  Højrepartiet  har  kun  Regeringsbænkens 
Indsigt  i,  hvad  Politik  er,  Venstre  kun  den  politiske  Erfaring, 
Oppositionsstillingen  giver.  Hvor  Stillingen  stadig  skifter  mellem 
Partierne,  bruger  man  den  ikke  længere  end  til  det  Punkt,  hvortil 
man  kan  risikere,  at  ogsaa  Modpartiet  gaar. 

Højre  har  selv  tilstaaet,  at  det  ingen  anden  Opgave  har  end 
at  bevare  Magten.  Det  kaldes  ogsaa,  at  Regeringen  vil  ind- 
skrænke sig  til  at  administrere.  Enten  det  har  fundet  sit 
Udtryk  deri,  at  man  har  beordret  Ministeriernes  Kontorpersonale 
til  at  besætte  Taburetterne  eller  man  har  taget  Partiets  deklarerede 
Stræbere  til  Bænkevarmere,  Ideen  er  den  samme.  Man  skal  have 
nogle  til  at  holde  Taburetterne  varme  for  Højre,  — de,  der  er 
villige,  mælde  sig!  Der  har  været  Øjeblikke,  hvor  ingen  var  villig, 
men  det  gjorde  ikke  noget.  Naar  det  kun  gælder  om  at  beholde 
Pladsen,  er  det  nok  at  markere,  at  Sædet  er  optaget. 

Venstres  Opgave  burde  da  ligge  i den  nødtvungne  Proklama- 
tion af,  at  der  i Øjeblikket  intet  politisk  Liv  er  i Danmark,  men 
kun  et  parlamentarisk  Tableau,  i hvilket  Venstre  ikke  vil  optræde 
frivilligt.  Naar  et  Par  af  Venstres  første  Mænd  har  trukket  sig 
tilbage  til  deres  Telte,  er  Forklaringen  vistnok  ogsaa  den,  at  disse 
Mænd  føler  det  under  deres  Værdighed  at  agere  med  i den  Slags 
„Politik".  Hørup  har  nedlagt  sin  Pen.  Denne  Ironi,  hvis  Latter- 

mildhed  og  Lunhed  alt  var  forbi,  og  hvis  Kulde  i de  senere  Aar 
var  sunket  Grad  efter  Grad,  er  til  sidst  stivnet  i en  saadan  Iskulde, 
at  ogsaa  Spottens  Ord  er  døde  og  kun  den  tavse  Foragt  blevet 
tilbage.  Christoffer  Hage,  der  sad  tilbage  paa  Rigsdagen  som 
en  Vestatjener,  der  holdt  Liv  i den  parlamentariske  Veltalenheds 
svage  Lue,  er  blevet  tavsere  Aar  efter  Aar.  Under  den  sidste 
Finanslovsforhandling  tog  han  slet  ikke  Ordet,  og  denne  Tavshed 
virkede  som  en  tydelig  Demonstration. 

Det  var  en  Gang  — i Sammensmeltningens  Blomstringstid  — 
blevet  Skik  paa  visse  Steder,  at  haane  „Ordet"  som  tomt  Bulder. 
Nu  er  Ordet  forstummet.  Vort  offentlige  Liv  har  mistet  sin  fordum 
saa  rige  og  smukke  Form,  og  naar  det  engang  igen  faar  et 
Indhold,  er  Formen,  hvori  dette  Indhold  skulde  støbes,  tabt.  Man 
maa  blues,  naar  man  tænker  paa  en  Finanslovdebat  som  denne 
sidste,  hvor  den  politiske  Impotens  stilledes  til  Skue  i al  sin  Veder- 
styggelighed.  Og  med  hvilke  Svovlstikker  skrives  der  ikke  nu  om 
Politik  i Bladene! 

Sikkert  nok  er  det  os  alle,  der  maa  betale  dette  Gilde,  hvor- 
ved det  Forraad  af  politisk  Kultur,  mange  Aars  Arbejde  havde 
opsparet  i Nationen,  paa  den  skændigste  Maade  forødes.  Spørgs- 
maalet  er:  For  hvis  Skyld  gøres  dette  Gilde? 

Det  hedder  sig,  at  Hensynet  til  Kongen  er  det  afgørende. 
Hs.  Majestæt  ønsker  ikke  i sin  høje  Alderdom  at  omgive  sig  med 
nye  Mænd.  Sligt  siges  ikke  offentligt,  men  man  hvisker  derom  i 
Krogene.  Kongen  er  jo  ansvarsfri  og  maa  være  fredhellig.  Men 
denne  Regel  har  rigtignok  til  Forudsætning,  at  Kongen  ikke  per- 
sonlig griber  ind  i Regeringen.  Hvor  den  kongelige  Vilje  er  Stats- 
styrelsens Tap,  maa  ogsaa  denne  Vilje  drages  ind  i den  offentlige 
Debat.  Hvis  det  anførte  Rygte  har  Ret,  er  den  danske  Konge 
paa  sin  Vis  en  ikke  mindre  personlig  Hersker  end  den  tyske 
Kejser.  Men  i Tyskland  hvisker  man  ikke,  man  taler  og  skriver 
højt  og  drøjt  om  Kejserens  Indgriben,  ja  man  taler  og  skriver 
snart  ikke  om  andet.  Hos  os  derimod  standser  Debatten  lige  paa 
dette  Punkt,  hvor  Tampen  maaske  brænder. 

Jeg  tror  ikke,  at  Rygtet  taler  sandt  — selv  om  der  er  Grunde 
nok  for,  at  det  kunde  have  Ret. 

De  danske  Kongedynastier  har  aldrig  forstaaet  at  skabe  deres 
Trone  en  folkelig  Basis  eller  at  give  Talsmænd  for  de  brede  Sam- 
fundslag Adgang  til  Tronens  Nærhed.  End  ikke  i de  to  Øjeblikke, 
da  det  danske  Kongedømme  kom  Befolkningen  nærmest  og  følte 

sig  solidarisk  med  den,  i 1660  og  1848,  blev  der  knyttet  noget 
varigt  Baand  mellem  Kongemagt  og  Folk.  Af  helt  personlige 
Grunde  blev  Frederik  den  7de  halvvejs  tvunget  til  at  omgive  sig 
med  borgerlige  Mænd  i den  sidste  Periode  af  sin  Regeringstid , og 
denne  korte  Tid  er  vel  ogsaa  den  mest  demokratiske,  vi  har  op- 
levet. Men  det  synes,  som  om  en  bevidst  Kuldkasten  af  denne 
Tendens  skete,  da  det  nuværende  Dynasti  kom  paa  Tronen.  Af 
de  Kredse,  der  havde  staaet  Frederik  den  7des  Hof  Qernt  og  haft 
sit  Tilhold  hos  den  daværende  Tronarving,  dannedes  der  nu  et 
Hof,  saa  eksklusivt  som  ingen  Sinde  før,  og  omkring  dette  Hof  drog 
først  Provisoriet  een  Mur,  saa  klerikal  Indflydelse  en  anden,  og 
endelig  Kongens  høje  Alder  en  tredje.  Var  Befolkningen  end 
dobbelt  saa  underdanig  som  den  er,  den  fik  dog  ikke  Adgang  til 
at  knytte  noget  Baand  mellem  sig  og  Hoffet.  Eller  saa  forsigtigt 
maatte  den  i hvert  Fald  nærme  sig  Tronen  og  frembære  sine 
Ønsker,  at  Baandet  vilde  blive  som  den  Lænke,  hvomied  Fenris- 
ulven  var  bundet:  Af  Kattefjeds  Lyd  og  Fiskes  Aande. 

Des  fastere  en  Position  er  dermed  skabt  for  dem,  der  har 
muret  sig  fast  om  Tronen  og  gjort  sig  til  en  Kaste  over  det  øvrige 
Folk.  Det  er  disse  „Rigets  Dignitarer*,  som  „Nationaltidende* 
vilde  sige,  for  hvis  Skyld  Gildet  gøre.  De  har  ikke  noget  Samfunds- 
element, ikke  nogen  bestemt  politisk  Interesse  bag  sig.  Kliken, 
her  er  Tale  om,  er  nok  udgaaet  af  de  adelige  Godsejeres  og  højere 
Embedsmænds  Kreds,  men  den  har  ikke  disse  Stænder  i sammen- 
sluttet Helhed  bag  sig.  En  ny  Grevernes  Fejde  er  udbrudt,  Gods- 
ejernes Rækker  er  i Opløsning,  der  er  allerede  dannet  et  nyt  Parti, 
hvis  Politik  er  rettet  paa  en  Alliance  med  de  borgerlige  Samfunds- 
klasser. Embedsstanden  er  godt  paa  Vej  til  Venstre,  i hvert  Fald 
naar  man  ikke  netop  kun  regner  med  de  højeste  Embeder  og 
Oldermændenes  Kreds.  Den  øvrige  Embedsstand  staar  i Øjeblikket 
omtrent,  hvor  den  stod  i Trediverne  og  Fyrrene.  Hvad  1848  den- 
gang blev  for  den,  en  Befrielse,  hvorved  den  udløstes  og  aandede 
op  i fornyet  Spændstighed,  det  vil  et  Venstreministerium  blive  for 
den  nu. 

Men  bliver  Sagen  bedre,  om  der  ogsaa  bag  Modstanden  mod 
Venstreministeriet  stod  disse  to  Kredse,  Adelsmændene  og  Embeds- 
mændene?  Hvad  er  da  disse  to  Kredse  værd,  ikke  i Penge,  i 
produktivt  Arbejde,  men  i den  Evne,  det  gælder  om,  naar  man 
skal  bære  det  politiske  Liv:  Samfundsfølelse,  Almensans,  Borger- 
sind kalder  man  den. 

Der  er  i vor  Historie  et  Varsel  om  den  danske  Adels  Fremtid, 
som  i en  sørgelig  høj  Grad  er  slaaet  til.  Jeg  tænker  paa  denne 
Stands  Forhold  til  den  betydeligste  Mand,  den  har  frembragt, 
Tyge  Brahe.  Han  sprængte  sin  Stands  Ramme  for  at  faa  Plads 
til  sit  Talent,  sin  videnskabelige  Dannelse  og  et  rigere  personligt 
Liv.  Han  vilde  være  Videnskabsmand  og  ikke  Hofmand,  det  an- 
saa  Standsfællerne  for  et  Forræderi.  Han  vilde  ikke  være  Slave 
af  Standsfordomme  og  giftede  sig  med  en  uadelig  Kvinde,  det  be- 
tragtede de  som  en  Forbrydelse.  Det  i sand  Betydning  aristo- 
kratiske ved  Manden  havde  de  ikke  Spor  af  Sans  for. 

Det  Snæversind,  Adelsmændene  lagde  for  Dagen  ved  denne 
historiske  Prøve,  har  fulgt  dem  ned  gennem  Tiderne  i stigende 
Grad,  indtil  de  i vore  Dage  er  endt  som  den  tarveligste  Faktor  i 
vort  Samfundsliv.  Hvor  slet  et  Eksempel  giver  vore  Godsejere 
ikke,  naar  det  gælder  de  almene  Kulturopgavers  Fremme,  Kunstens 
og  Videnskabens  Beskyttelse.  Engang  samlede  de  dog  paa  Kunst; 
vi  har  Moltkes  Galleri,  Samlingen  paa  Gaunø,  og  Kunst-Kataloger 
oplyser  om,  at  der  paa  adskillige  Herregaarde  hænger  Billeder  af 
vore  bedste  Kunstnere  fra  Fortiden.  Nu  er  det  Grosserere  og 
Fabrikanter,  Haandværkere,  Læger  og  Jurister,  der  køber  Billeder; 
Adelsmændene  samler  paa  Heste  og  Hunde.  Og  hvad  er  der 
bleven  af  Traditionen  om  Herremændene  som  Litteraturens  og 
Videnskabens  Beskyttere?  Hvilke  Bøger  anskaffes  til  Herrega ardenes 
„ Biblioteker"?  Spørg  vore  Boghandlere.  Eller  man  tænke  paa 
den  Behandling,  Husmandsloven  fik  i Landstinget!  Ikke  een  af 
Greverne  havde  Øje  for  Sagens  almene  Betydning,  ikke  et  Argu- 
ment. der  bundede  i moderne  human  Kultur,  den  snæverste  Hori- 
zont  over  hele  Linien. 

Netop  ogsaa  Snæversind,  omend  i anden  Form,  har  dødet 
Borgersindet  i Embedsstanden  og  med  Borgersindet  det  Initiativ, 
der  gør  dobbelt  Nytte,  naar  det  udgaar  fra  Embedsklassen.  Naar 
man  tænker  paa  den  Række  stolte  Navne,  Embedsstanden  i Slut- 
ningen af  forrige  Aarhundrede  talte,  og  hvor  levende  en  Almensans, 
der  dengang  levede  i denne  Kreds,  forstaar  man  den  historiske  Be- 
rettigelse til  den  store  politiske  Magt,  Embedsstanden  har  haft 
gennem  hele  det  følgende  Aarhundrede.  Men  det  nationalliberale 
Parti  har  demoraliseret  denne  Stand.  Da  dette  Parti,  der  for  en 
Menneskealder  siden  rummede  saa  godt  som  hele  Embedsstanden, 
gjorde  sig  til  Forbundsfælle  af  Godsejerpartiet  for  at  standse  det 
politiske  Livs  Udvikling,  blev  den  politiske  Traad,  der  knyttede 

Datidens  Embedsmænd  til  Fortidens,  klippet  over.  Fra  det  Øjeblik 
af  satte  Vissenheden  sit  Præg  paa  Embedsstanden,  og  den  Angst, 
Statskupet  spredte  om  sig,  gjorde  den  senere  saa  sløv  for  offentlige 
Interesser,  at  Avancement  blev  Standens  eneste  Tanke. 


Mellem  A.  D.  Jørgensens  historiske  Afhandlinger  er  der  en, 
der  handler  om  „den  politiske  Magts  Tyngdepunkt".  Forfatterens 
Tanke  er  meget  optimistisk.  Efter  hans  Mening  har  nemlig  vort 
Lands  historiske  Udvikling  været  saa  lykkelig,  at  den  politiske 
Magts  Tyngdepunkt  altid  har  ligget  der,  hvor  Arbejdet  for  Folkets 
Opgaver  er  blevet  gjort.  Afhandlingen  ender  med  den  Spaadom: 
Den,  der  vil  danne  sig  en  Mening  om,  hvorhen  Magten  vil  flytte  sit 
Tyngdepunkt  i den  kommende  Tid  — „han  maa  nøje  vogte  paa, 
i hvilke  Kredse  det  værdifuldeste  Arbejde  for  vort  Samfund*  udføres, 
hvor  Folkets  sande  Interesser  fremmes,  hvor  Tidens  Ideer  udformes 
i størst  Rigdom  og  til  den  fyldigste  Frugtbargørelse : thi  dér  for- 
beredes ogsaa  vor  Fremtid". 

Dette  er  skrevet  for  17  Aar  siden.  Og  naar  man  tænker  paa 
den  Udvikling,  der  er  sket  i den  mellemliggende  Tid  og  paa,  hvem 
der  har  baaret  den,  da  vil  ingen  kunne  nægte,  at  denne  konserva- 
tive Historikers  Ord  er  gjort  frygteligt  til  Skamme.  Efter  dem 
burde  vi  forlængt  have  haft  et  Venstreministerium.  Thi  til  Reversen 
af  Medaillen,  Højres  Nedgang,  svarer  som  en  Avers  Venstres 
Opgang,  et  omfattende  politisk  Arbejde,  udført  af  Venstrepartiet, 
et  Arbejde,  der  sikkert  kan  maale  sig  med,  hvad  der  er  blevet 
udrettet  i de  Epoker  af  vor  Historie,  der  gik  forud  for  og  be- 
grundede et  Magtskifte. 

Det  første  og  største  Arbejde,  der  ligger  bag  os,  er  det,  der 
er  lagt  ind  i Forfatningskampen.  Der  er  dem,  der  vil  sige, 
at  Forfatningskampen  ikke  betegner  noget  Arbejde.  Overfladisk 
set  kan  det  ogsaa  synes,  at  den  har  ført  Standsning  af  Arbejdet 
med  sig,  og  man  vil  ikke  være  længe  om  at  hente  Visnepolitiken 
frem  af  dens  Skammekrog  som  det  aabenbare  Bevis  for,  af  Forfat- 
ningskampen tærede  mere  end  den  nærede.  Men  de,  der  ligesom 
hin  Historiker  søger  at  uddrage  en  og  anden  Moral  af  de  politiske 
Begivenheder  herhjemme,  vil  ikke  røres  af  de  mange  salte  Taarer, 
der  er  fældede  over  „denne  golde  Strid  om  Magten".  Der  ligger 
tværtimod  en  meget  stor  Vinding  i,  at  denne  Strid  blev  ført  og 
ført  med  saa  megen  Lidenskab  som  det  skete.  Jeg  ved  ikke  ret, 
men  er  det  ikke  første  Gang,  at  Lidenskaben  er  bleven  vakt  i det 


Digitized  by  v^oosLe 


Venstreministerium 


75 


danske  Folk?  Mon  det  da  ikke  skulde  betyde  noget  for  et  Folks 
Skæbne,  og  mere  end  dets  Litteratur,  Kunst  og  Teater,  at  det  en- 
gang i sin  Udvikling  har  oplevet  Lidenskabens  Øjeblik,  at  Tusinder, 
hvis  Tanker  og  Hjerter  var  tomme  og  snævre,  fik  et  Indhold,  der 

fyldte  dem,  lod  dem  føle  solidarisk  med  andre  og  hengive  sig  for 

en  Idé?  Det  er  dog  paa  den  Maade,  at  et  Folk  bliver  et  Folk  af 
Borgere  og  ikke  et  Indbegreb  af  Undersaatter.  Langt  mere  end 
en  Kamp  om  Magt  har  Forfatningskampen  været  Kampen  for  en  Idé. 

Intet  politisk  Stikord  har  faaet  en  saa  fejlagtig  Adresse  som 
det  samfundsopløsende.  Højre  har  som  bekendt  paataget  sig 
„Samfundsbevarelsen"  og  tildelt  Venstre  „Samfundsopløsningen". 
Berg  og  Hørup  Samfundsopløsere!  Deres  politiske  Arbejde  har  jo 
netop  været  det  organisatoriske.  Vælgerforeninger  og  Aviser 
fra  Skagen  til  Gedserodde,  fra  Blaavandshuk  til  Christiansø,  et 

Net  af  Organisationer  over  hele  Landet,  saa  langt  deres  Indflydelse 
rakte,  ikke  en  død  Plet!  Naar  Bønderne  nu  lovprises  for  den 

klassebevidste  Dygtighed,  hvormed  de  har  organiseret  deres  øko- 
nomiske Foretagender,  maa  det  ikke  glemmes,  at  det  har  været 
en  Følge  af,  at  de  i Forvejen  stod  politisk  organiserede.  Hvor 
Andelsmejerier  og  Svineslagterier  nu  florerer,  har  Grundlovsforeninger 
og  Avisaktieselskaber  først  bredt  sig  i frodig  Mængde. 

Forfatningskampen  var  desuden  en  Pligt,  fordi  Forfatningen  i 
sig  selv  var  en  Fordring,  der  skulde  opfyldes,  et  Ideal,  der 
skulde  naas.  Gennem  en  Forfatning  trækker  der  sig  et  Løsen, 
og  naar  man  læser  den  igennem,  hører  man  Tonerne  af  en  Appel, 
der  kalder  til  Vaaben.  Forfatningens  Liv  er  Striden,  — men  især 
gjaldt  det  vor  Forfatning;  den  var  beregnet  paa  at  skulle  udstaa 
en  Kamp,  inden  for  dens  Ramme  stod  to  Slagordener  opstillede, 
og  det  Folk,  der  med  den  Forfatning  ikke  saa  hurtigt  som  muligt 
havde  optaget  den  Kamp,  som  Forfatningen  selv  gav  det  Anvisning 
paa,  ja  udfordrede  det  til,  vilde  have  svigtet  sin  vigtigste  Opgave. 
Heller  ikke  maa  den  Omstændighed,  at  Striden  blev  uafgjort,  eller 
det  Tilbageslag,  der  fulgte  ovenpaa,  forlede  En  til  Mismod.  Kam- 
pens Frugt  er  den,  at  meget  af  den  konstitutionelle  Ret,  Grund- 
loven siger,  at  Borgerne  har,  men  som  altsaa  kun  betød,  at  de 
burde  have  den,  nu  er  erobret,  — vel  ikke  saaledes,  at  den  kan 
gennemføres  ved  Dom  og  Proces,  men  i den  Forstand,  at  den  er 
gaaet  ind  i vort  Folks  politiske  Bevidsthed. 

Dette  Arbejde  er  Venstres.  Ved  Siden  af  det  gaar  den  store 
sociale  Udvikling,  der  for  Bondestand  og  Borgerstand,  Haandværker- 

stand  og  Arbejderstand  har  medført  et  Opsving  i Velstand,  Dan- 
nelse, Anseelse.  Mindst  gælder  dette  om  den  højere  Borgerstand. 
Det  danske  Bourgeoisi  har  altid  været  en  Spidsborgerklasse. 
Karakteristisk  nok  har  den  eneste  selvstændige  Bevægelse,  denne 
Klasse  har  kunnet  rejse,  været  den  enfoldige  „ Borgerliste “- 
Politik,  hvis  Program  var  det  rene  Spidsborgervæsen.  Hverken 
Højre  eller  Venstre  eller  overhovedet  Partimand : det  Program  be- 
tyder ikke,  som  man  lod  sig  indbilde,  at  man  udgør  et  Slags 
politisk  Centrum,  det  betegner  tværtimod,  at  man  med  hængende 
Haler  vandrer  i Fangenskab  i Regeringspartiets  Fæstning,  at  man 
vender  tilbage  til  Tiden  før  1830. 

Det  er  værst  for  Borgerstanden  selv,  at  den  ikke  er  naaet  til 
politisk  Bevidsthed.  Den  opnaar  dog  ikke  den  sociale  Position  i 
Hoffets  Hale,  som  Godsejerne  og  visse  Dele  af  Embedsstanden  har 
Privilegium  paa,  og  naar  denne  Konstellation  engang  er  forbi, 
tager  den  i sin  Nedgang  Bourgeoisiet  med  sig.  Det  bliver  da 
Bondestanden  og  de  Mænd,  der  støtter  sig  til  denne  Stand,  der 
kommer  til  at  danne  de  nye  Stjernebilleder.  Det  er  stor  Skade, 
thi  netop  i Danmark  var  der  god  Brug  for  en  bred  demokratisk 
højere  Borgerstand  som  Modvægt  mod  Bønderne,  stor  Skade  ogsaa, 
fordi  den  Del  af  Venstrepartiets  Politikere,  der  skulde  have  Ryg- 
stød i et  saadant  Købstadsparti,  risikerer  en  Dag  at  blive  klemt 
ud  af  Partiet  som  Førere  uden  Tropper. 

Det  nytter  nemlig  ikke  en  Klasse  noget  at  være  en  Penge- 
magt, naar  den  ikke  har  forstaaet  den  Kunst  at  afgrænse  sig. 
Denne  Opgave  har  derimod  Bondestanden  og  Arbejderstanden 
forstaaet.  Arbejderstanden  har  gennem  sin  faglige  Organisation 
nedadtil  befriet  sig  for  det  egentlige  Proletariat,  opadtil  draget  den 
lavere  Borgerstand,  Middelstandens  og  Haandværkerstandens  Kredse 
til  sig.  Begge  Stænder  har  mesterligt  forstaaet,  hvad  det  betyder 
at  holde  Skellet  i Orden.  Middelstanden  i Byerne  har  ikke  ladet 
sig  friste  af  „Borgerliste “-Partiet,  Bønderne  ikke  af  Agrarpartiet. 
I disse  to  Befolkningslag  ligger  derfor  nu  Magtens  Tyngdepunkt, 
og  til  dem  støtter  sig  de  Politikere,  der  har  Vejen  aaben  for  sig. 

Dog  denne  stærke  Samfundsmagt  vilde  ikke  have  dannet  sig 
alene  paa  Grundlag  af  et  politisk  og  et  økonomisk  Arbejde.  Ind- 
smeltet i den  som  det  ædleste  Element,  der  har  givet  dets  Støb- 
ning en  fastere  og  rigere  Form,  ligger  det  Aandsarbejde,  Littera- 
turens og  Videnskabens  Mænd  fra  den  sidste  Menneskealder  har 
udfort.  Den  aandelige  Bevægelse  fra  Aarhundredets  Begyndelse 

havde  sin  store  Andel  i Dannelsen  af  den  Samfundsmagt,  der 
kuldkastede  Enevælden,  men  Paavirkningen  var  dengang  kun  in- 
direkte, og  da  først  den  politiske  Interesse  blev  almindelig,  trak 
Forfatterne  sig  fornemt  tilbage.  Da  derimod  Aandslivet  ved  70’eraes 
Begyndelse  fik  en  ny  Blomstring,  gjorde  det  sig  fuldt  ud  solidarisk 
med  Samfundslivet.  Litteraturens  Idé  var  nu  netop  den  samme 
sociale  Retfærdighedstanke,  der  bar  Almuens  Rejsning.  Det  er  et 
Forhold,  der  hyppigt  gentager  sig:  Det  Ideal,  der  foresvæver  de 
mest  fremskredne  Aander,  er  det  samme,  for  hvilket  de  under- 
trykte Klasser  i Folket  kæmper,  — hvor  fjernt  end  den  Enkelte 
i disse  Klasser  kan  være  fra  personlig  at  tilegne  sig  det.  Deraf 
kommer  det,  at  disse  Ideologer  finder  Forstaaelse  hos  Almuen, 
deraf  kommer  det  atter,  at  denne  under  sin  politiske  Fremrykning 
hyppig  til  Førere  ikke  vælger  Mænd  af  sin  egen  Midte,  men  Mænd, 
der  er  udgaaede  af  de  højere  Stænder. 

Af  dette  Forbund  fremstod  den  Aandsretning,  der  med  beraad 
Hu  betegnede  sig  som  „det  litterære  Venstre"  og  tilførte  Partiet 
baade  i Rigsdagen  og  i Pressen  et  meget  vigtigt  Element.  Tidt 
nok  blev  det  forsøgt  at  sætte  Lus  i Skindpelsen,  og  til  Bonde- 
standens Fordærv  lykkedes  det  ogsaa  Mistanken  at  faa  Indgang. 
Til  Gengæld  blev  Bevægelsen  fornyet  i Forbundet  mellem  den 
radikale  Intelligens  og  Arbejder-  og  Middelstanden.  Den  Realisme, 
hvori  det  moderne  Aandsliv  bunder,  har  desuden  givet  Stof  til  en 
hel  Række  reformatoriske  Opgaver,  der  vil  komme  Demokratiet 
til  gode,  men  som  dette  ikke  kan  løse  uden  ved  Hjælp  af  de 
Kundskaber  og  det  Initiativ,  der  findes  i videnskabelige  og  litte- 
rære Kredse. 

Kravet  om  et  Venstreministerium  har  da  nu  en  saa  bred 
historisk  Basis,  at  det  ikke  længer  som  i 1870-  og  1880-erne  kan 
kaldes  et  politisk  Magtkrav,  rejst  af  det  ene  politiske  Parti,  men 
er  en  Fordring,  selve  den  historiske  Udvikling  stiller.  Derfor  lyder 
Fordringen  nu  endog  fra  Højres  Side.  Det  er  en  sjælden  Situation: 
det  ene  Parti  forlanger,  at  det  andet  skal  tage  Magten.  Det 
minder  om  1060,  da  Folket  forlangte,  at  Kongen  skulde  tage  Magten. 


Hvis  vi  da  omsider  faar  dette  Venstreministerium,  — hvad 
er  der  saa  opnaaet?  Jeg  føler  dette  Spørgsmaal  liggende  i 
Luften  som  en  Indvending.  Man  retter  sin  Kikkert  mod  det 
vordende  Venstreministerium,  hvis  Omrids  tydeligt  kan  skimtes, 
man  retter  den  paa  den  politiske  Situation,  hvoraf  et  saadant 

Ministerium  vil  fremstaa : opfyldt  som  den  er  af  økonomiske 
Spørgsmaal,  vil  det  blive  fra  dem,  at  Stødet  kommer,  og  Venstre- 
ministeriet  vil  ikke  blive  en  Erobring  i Forfatningskampen,  end 
mindre  i den  aandelige  Strid.  Det  vil  da  blive  snævre  økonomiske 
Spørgsmaal  af  agrarisk  Farve,  dette  Ministerium  vil  faa  som  sit 
nærmeste  Program;  det  vil  blive  Landbostanden,  det  støtter  sig  til, 
en  af  pekuniære  Bekymringer  optaget  Landbostand,  hvis  politiske 
Grupper  straks  vil  løbe  sammen,  medens  Venstres  Vælgerkorps  i 
Byerne  maaske  samtidig  sprænges.  Vil  det  ikke  blive  en  snæver- 
sindet og  aandsfattig  Regering? 

Hvad  det  kommende  Venstreministerium  bærer  i sit  Skød,  — godt 
eller  ondt,  sandsynligvis  ondt,  — om  det  skal  Kampen  staa  i næste 
Omgang,  i denne  Omgang  staar  Kampen  om  at  faa  et  Venstre- 
ministerium — et  Venstreministerium  in  blanco,  som  det  rent 
formelle  Tegn  paa,  at  Kronen  flyttes  derhen,  hvor  Magten  ligger 
og  længe  har  ligget.  Først  da  faar  vi  atter  et  offentligt  Liv,  og 
med  dets  Opvaagnen  vil  atter  det  offentlige  Livs  Organer  komme  i 
normal  Funktion.  I Øjeblikket  er  der  ikke  eet  politisk  Organ,  der 
virker  efter  sin  forfatningsmæssige  Bestemmelse. 

At  Forfatningskampen  faar  sin  Afslutning,  vil  være  den  første 
Fordel.  Fra  det  første  Venstreministeriums  Datum  vil  det  være 
anerkendt,  at  Kongens  frie  Ret  ikke  er  Forfatningens  Nerve, 
men  at  Meningen  er  den:  Der  skal  dannes  Partier  og  regeres 
gennem  dem.  Det  vil  blive  anerkendt  ikke  de  jure,  men  de  facto 
derved,  at  Højre,  naar  det  igen  faar  Magten,  opnaar  den  ved  at 
kaste  Venstre  ud  af  Stillingen.  Naar  Højre  først  engang  har  mistet 
Regeringen,  kan  det  kun  generobre  den  parlamentarisk,  og  Ad- 
komsten til  Regeringen  er  dermed  slaaet  fast  fra  begge  Partiers 
Side.  De,  der  glæder  sig  til  at  se  det  her  paa  Pladsen  hidtil 
ukendte  Eksperiment,  en  Landstingsopløsning,  vil  maaske  ikke  en- 
gang faa  deres  Nysgærrighed  tilfredsstillet.  Landstinget  er  allerede 
nu  i Færd  med  at  indøve  sig  i Parlamentarisme.  Grev  Ahlefeldt 
taler  om  „at  imødekomme  Befolkningens  Ønsker",  for  at  de  Kon- 
servative ikke  skal  miste  deres  Pladser. 

Hidtil  har  det  kun  været  Godsejere  og  Embedsmænd,  der  har 
raades  for  Styret  i Danmark.  Snart  har  Hartkornet,  snart  Latinen, 
særligt  Professor-Juraen,  sat  kraftigst  Kulør  paa  Helheden.  Men 
udover  en  skønsom  Regulering  af  Forholdet  mellem  disse  to  Por- 
tioner har  Opgaven  aldrig  strakt  sig.  Det  vil  blive  noget  af  en 
Revolution  i vort  offentlige  Liv,  naar  endelig  engang  disse  to  op- 

slidte  Elementer  træder  af,  og  Statsraadet  aabnes  for  Mænd  i 
borgerlige  Stillinger.  Dette  umulige  System  med  at  give  en  ganske 
lille  Klike  af  Mænd  uden  for  Befolkningen  og  uden  for  de  borgerlige 
Sysler  som  Landbrug,  Handel  ogHaandværk  et  Slags  Monopol  paa  den 
højeste  Magt,  har  i Danmark  vedligeholdt  en  social  Rangforordning, 
der  hører  hjemme  i Middelalderens  Aarhundreder,  og  fremavlet  et 
Snobberi,  der  har  ædt  sig  igennem  uden  Partihensyn.  Der  har 

været  som  en  dyb  Kløft  i Samfundet  — de  Fine  o:  dem,  der  ikke 

havde  noget  Erhverv  eller  nogen  Haandtering,  og  saa  Pakket. 
Ganske  som  en  Levning  fra  Middelalderen,  da  kun  Junkerstanden 
og  den  lærde  Stand  ansaas  for  at  have  respektable  Beskæftigelser. 
Denne  Fordom  har  ogsaa  bidraget  til  det  Snobberi,  hvormed  det 
højere  Borgerskab,  der  i Forvejen  lider  af  den  traditionelle  Angst 

for,  at  det  skulde  være  mindre  „fint“  at  drive  et  Erhverv,  har 

gnedet  sig  op  ad  Regeringskliken,  i Stedet  for  at  organisere  sig 
frit  og  selvstændigt.  Det  vil  derfor  blive  en  Sprængning  af  mange 
Standsfordomme,  en  gennemført  social  Udluftning  og  Omjustering, 
naar  Regeringen  gaar  over  paa  borgerlige  Hænder. 

For  Forholdet  mellem  Kongemagt  og  Folk  betyder  et  Venstre- 
ministerium  en  lignende  heldig  Omkalfatring  af  Begreberne.  Den 
omtalte  Lippe-Detmoldske  Rangforordning  har  vist  særlig  haft 
høj  Kurs  ved  Hoffet.  Det  ejendommelige  Fænomen,  at  Højres 
politiske  Ledere  slet  ikke  kender  og  har  opgjort  sig  nogen  per- 
sonlig Dom  om  Venstres  ledende  Mænd,  træffes  sandsynligvis  i 
forstærket  Grad  paa  allerhøjeste  Steder.  Søren  Kierkegaard  siger 
etsteds:  man  begynder  med  ikke  at  kende  hinanden  og  ender  med 
at  miskende  hinanden.  Dette  Ord  turde  vistnok  finde  Anvendelse 
paa  Kongedy nasliets  Forhold  til  de  borgerlige  Partier  og  deres 
politiske  Førere.  Det  er  formodentlig  ret  misvisende  Forestillinger 
om,  af  hvad  Kaliber  Venstremænd  er,  der  er  gængse  ved  Hoffet. 
Man  kan  slutte  et  og  andet  af  den  Omstændighed,  at  mange 
Højremænd  efter  deres  eget  Sigende  er  blevet  saa  behageligt  over- 
raskede, naar  de  tilfældig  er  komne  i personlig  Berøring  med  et 
af  disse  Venstre-Uhyrer , om  hvem  de  havde  læst  i deres  Aviser. 
Saadan  vil  det  ogsaa  gaa,  naar  Venstre  kommer  til  Hove,  og  det 
er  et  stort  politisk  Fremskridt. 

Dog  hvad  der  mest  trænges  til  i vort  politiske  Liv,  og  hvad 
kun  et  Venstreministerium  kan  skaffe,  det  er  igen  at  faa  nogle 
Skel  og  Delingslinier  oven  paa  al  den  Opløsning  og  Sammen- 
røring, den  nuværende  Tilstand  har  ført  med  sig.  Det  er  ganske 

overvældende,  som  det  er  blevet  moderne  at  være  „Venstremand14. 
Højrepolitiken  er  skredet  sammen,  og  den  politiske  Vindfløj  staar 
i Venstre.  Af  disse  to  Omstændigheder  har  der  rejst  sig  en  Hvirvel, 
i hvis  Vinde  Venstre  er  blevet  ganske  overføget.  Derved  er  en 
„Venstremand"  blevet  til  en  overordentlig  løs  Figur,  der  skræver 
over  alle  Partiskel,  fra  det  ene  politiske  Hjørne  til  det  andet  og 
ligesom  Molboen  ikke  kan  finde  sine  egne  Ben.  Det  er  en  af 
Grundene  til,  at  det  offentlige  Liv  er  gaaet  i Staa.  Der  er  ingen  Mod- 
standere, ingen  Stridspunkter,  ingen  Forskel.  Et  Venstreministerium 
vil  skabe  den  store  Forskel:  Demokrati  her  og  ikke  dér. 

Fremskridt  paa  den  og  ikke  paa  hin  Side.  Idet  det  politiske 

Tyngdepunkt  flyttes  ned  i det  brede  borgerlige  Samfund,  vil  dette 
blive  sprængt  i 2 Dele.  Bondestanden  vil  enten  gaa  til  Proprie- 
tærerne for  sammen  med  dem  at  ruste  sig  til  Kamp  mod  Hus- 
mændene,  eller  den  vil  holde  sin  Ramme  aaben  ud  mod  Hus- 

mandsklassen og  sætte  et  forsvarligt  Lukke  mellem  sig  og  det 
store  Hartkorn.  I Byerne  vil  der  enten  dannes  et  bredt  Venstre- 
parti,  der  begynder  i Embedsstanden  og  den  højere  Borgerstand 
og  skærer  dybt  ned  i Middelstanden  til  det  Punkt,  hvor  Arbejder- 
bevægelsen begynder,  — eller  ogsaa  vil  Bourgeoisi  og  Bureaukrati 
trække  sig  sammen  til  en  Højreklike  uden  for  det  offentlige  Liv,  og 
den  Ulykke  vil  da  ske,  at  Købstædernes  Venstre  klemmes  ihjel 
mellem  denne  Klike  og  Arbejderstanden.  Skel  og  Kamp,  Liv  og  Død! 

Paa  denne  Maade  vil  ogsaa  noget  af  det  Tryk,  der  nu  hviler 
over  Forholdet  mellem  den  ældre  og  yngre  Aldersklasse,  blive 

hævet.  Som  det  hidtil  er  gaaet,  staar  den  Generations  Mænd,  der 
traadte  op  i Halvfjerdsernes  Morgenrøde,  og  tager  Lys  og  Luft 
fra  dem,  der  skulde  afløse  dem.  Mellem  to  Aldersklasser  maa  der 
altid  til  en  vis  Grad  være  et  Avancement.  Naar  Mændene  fra  en 
vis  Periode  bliver  staaende  i deres  oprindelige  Oppositions-Stilling 
udover  Tiden,  bliver  der  ingen  Opgaver  i det  politiske  Liv  for 
dem,  der  kommer  efter,  ingen  anden  i hvert  Fald  end  slavisk  at 
træde  i de  udtraadte  Fodspor,  og  det  er  en  noget  vel  beskeden 
Lod  for  Mænd  mellem  30  og  40.  En  sejrende  Venstrebevægelse 
vilde  skaffe  Alburum  for  begge  Aldersklasser.  Politiske  Tanker  i 
en  bestemt  Form  vil  tabe  deres  Magt  over  Sindene,  naar  de  først 
er  bievne  anerkendte.  Politiske  Institutioner  og  Organisationer  vil 
ikke  være  de  samme  Dagen  efter  Sejren  som  Dagen  før.  Der  vil 
blive  Huller  af  fylde,  Tanker  og  Bevægelser  at  give  fornyet  Form, 
og  især  vil  der  blive  Brug  for  mange  flere  Kræfter  i det  offentlige  Liv. 

Det  er  tidt  blevet  fremhævet,  hvor  selvmorderisk  Højre  har 
baaret  sig  ad.  For  at  bevare  Magten  har  Partiet  fortæret  sig 
selv  til  sidste  Rest.  Men  uheldigvis  har  ogsaa  Venstre  undergivet 
den  Domæne,  hvor  dette  Parti  sad  som  Herre,  en  lignende  Rov- 
drift. Især  har  det  benyttet  sin  Magt  i Finansudvalget  til  deraf 
at  skabe  sig  en  Slags  Overadministration.  Den  halve  Snes  Venstre- 
mænd,  der  udgør  dette  Udvalgs  Flertal,  har  ikke  kunnet  komme 
Magten  saa  nær  uden  at  faa  Kløe  i Fingrene.  De  har  villet  regere 
med,  ja  regere  ovenover.  Begærlighed  har  trængt  paa  og  Svag- 
hed givet  efter,  indtil  der  nu  ikke  længer  er  noget  Skel  mellem 
Administration  og  Lovgivningsmagt.  Krigsministeren  tør  ikke  paa 
egen  Haand  afgøre,  hvilke  Sange  Soldaterne  skal  have  at  synge 
paa  Marschen,  men  „lover  at  forelægge  Resultatet  for  Finansud- 
valget44. Det  er  dog  langt  over  Grænsen  for  fair  play  i det 
politiske  Liv.  Og  ovenfra  virker  dette  Forbillede  ud  i alle  Forhold, 
hvor  Venstre  sidder  i Repræsentation,  Højre  i Administration.  At 
være  Medlem  af  Kjøbenhavns  Magistrat  vil  engang,  naar  dette 
Hverv  tilfalder  Venstre,  blive  en  Post  af  den  Slags,  man  kun  under 
sine  værste  Fjender.  — 

Hvad  der  da  i disse  Nedgangsaar  er  sat  til  paa  begge  Sider,  er 
uberegneligt.  For  Venstre  er  Faren  den,  at  alle  Skel  og  Grænser 
i det  offentlige  Liv  efterhaanden  udslettes,  alle  parlamentariske 
Former  forvitres,  og  dermed  Partiets  Muligheder  fortabes. 

Højre  er  kommet  saa  langt  ned,  at  det  ikke  skulde  undre, 
om  der  hændte  Partiet  noget  menneskeligt.  Det  vilde  i Virkelig- 
heden falde  godt  i Traad  med  tidligere  politiske  Oplevelser  her- 
hjemme, at  et  Regimente  blev  ført  lige  til  det  Punkt,  hvor  det 
slog  over  i sin  Modsætning.  Vi  er  jo  altid  gaaet  fra  den  ene 
Yderlighed  til  den  anden,  fra  det  mest  indskrænkede  Kongedømme 
til  det  mest  absolute,  og  igen  fra  den  absolute  Enevælde  til  den 
frieste  Forfatning.  Det  er  vistnok  rigtig  blevet  forklaret  saaledes, 
at  den  danske  Sindighed  og  Taalmodighed  har  fundet  sig  i Til- 
standene, indtil  disse  var  bleven  saa  absurde,  at  de  af  sig  selv  ved 
en  tilfældig  Begivenhed  styrtede  sammen  og  efterlod  en  Tomt, 
hvorpaa  der  rejstes  noget  helt  nyt.  Der  er  et  og  andet  Tegn,  der 
kunde  tyde  paa,  at  Højres  Afgang  fra  Skuepladsen,  hvis  den  stadig 
skydes  ud,  kan  naa  en  saadan  Yderlighed,  at  den  bliver  en  definitiv 
Abdikation.  Men  deri  vilde  der  ingen  Lykke  være  for  nogen  af 
Parterne. 

Erik  Henrichsex 

EN  SYGEHISTORIE 

Hannah  Joel:  Hinsides.  En  psykologisk  Redegørelse.  København  1900. 


et  er  hverken  en  Roman  eller  en  religiøs  Afhand- 
ling, her  foreligger,  skønt  man  af  Titelbladet  kunde 
fristes  til  at  vente  enten  det  ene  eller  det  andet.  Det 
er  et  lidende  Menneske,  der  beretter  om  sin  Kamp 
med  Sindssygdommen,  om  sine  Nederlag  og  om  sin 
Sejr.  Sjeldent  gør  man  sig  vistnok  — uden  for 
Sindssygelægernes  Kreds  — nogen  levende  Forestilling  om,  hvilke 
indre  Kampe  der  maa  føres  af  dem,  hvis  Sjæleliv  er  kommet  ud 
paa  Sindssygdommens  Grænse.  De  mørke  Stemninger,  den  vold- 
somme Virkning  af  alle  Sanseindtryk,  de  opstigende  Hallucinationer 
og  de  pludselige  Bevægelsesimpulser  skal  stadig  holdes  nede  af 
den  udtrykkelige,  med  Bevidsthed  fastholdte  Forestilling  om,  hvor 
Virkeligheden  ligger.  Hvad  de  sædvanlige,  sunde  eller  normale  Men- 
nesker kun  undtagelsesvis  lærer  at  kende  af  egen  Erfaring,  Vanske- 
ligheden ved  at  skelne  mellem  Drømmens  og  Virkelighedens  Verden, 
det  bliver  for  saadanne  Mennesker  den  daglige  Opgave,  og  en  Op- 
gave, der  gør  det  umuligt  for  dem  at  løse  andre  Opgaver;  ja, 
selve  hin  Opgave  formaar  de  maaske  ikke  at  løse. 

I den  foreliggende  Bog  er  en  saadan  Sygehistorie  fortalt  med 
stor  Udførlighed  og  med  ikke  ringe  psykologisk  og  litterært  Talent. 
Ved  første  Gennemlæsning  sætter  Bogen  maaske  Læserens  Taal- 
modighed  paa  Prøve;  men  anden  Gang  vil  han  beundre  den  Rig- 
dom af  Enkeltiagttagelser  og  den  Finhed  i Skildringen,  som  For- 
fatteren raader  over.  Bogen  vil,  bedre  end  nogen  videnskabelig 

Afhandling,  kunne  virke  til  Forstaaelse  af  det  syge  Bevidsthedsliv, 
og  det  er  noget,  der  i høj  Grad  behøves.  Thi  selv  om  det  ikke 
skulde  være  rigtigt,  at  Sindssygdom  tiltager,  saa  er  den  dog  hyp- 
pigere, end  man  forhen  havde  trot.  Og  desuden  belærer  Bogen 
os  ikke  blot  om  Ting*  der  kun  vedkommer  de  sindssyge.  Alle 
kan  af  egen  Erfaring  kende  Tungsindets,  Bekymringernes  og 
Illusionernes  Magt,  og  det  er  derfor  ikke  nogen  helt  fremmed 
Verden,  Bogen  fører  ind  i. 

Hannah  Joél  betragtede  sig  ikke  som  sindssyg,  da  hun  efter 
sine  Omgivelsers  Raad  tog  sin  Tilflugt  til  Sindssygehospitalet.  Hen- 
des Tilstand  karakteriserer  hun  især  ved  den  voldsomme  Maade, 
paa  hvilken  alle  Sanseindtryk  virker,  baade  Indtrykkene  fra  Om- 
verdenen og  fra  hendes  eget  Legeme.  Hun  maatte  kæmpe  for  at 
samle  sine  Tanker.  Hun  ønskede  blot  at  kunne  lukke  Øjne  og 
Øren  for  alt  og  blot  „se  indefter",  for  at  kunne  blive  færdig  med, 
hvad  der  arbejdede  i hendes  Tanker.  Selv  naar  alt  er  stille  uden 
om  hende,  banker  dog  Hjertet  og  tilintetgør  Freden.  For  at  faa 
Ro  har  hun  benyttet  Opium,  og  hun  priser  dette  Middel,  fordi  det 
ikke  som  Vin  fremkalder  „en  Strøm  af  Livsfølelse",  men  blot  ned- 
stemmer Pinagtighedem  saa  Tanken  kan  faa  Lov  til  at  leve  sit 
Liv  i Fred.  Af  forskellige  Antydninger  kan  man  slutte,  at  hun 
har  dyrket  et  Studium,  og  at  det  er  for  at  kunne  samle  sig  om  dette, 
at  hun  har  taget  sin  Tilflugt  til  det  farlige  Middel.  Nu  hjælper 
det  hende  ikke  mere,  og  skønt  det  ikke  siges  med  tydelige  Ord, 
er  det  dog  en  Opiumsafvænningskur,  hun  underkastes  paa  Hospitalet. 

Paa  Hospitalet  fører  hun  saa  en  lang  Dobbeltkamp,  — en 
Kamp  mod  de  indre  Forstyrrelser  og  en  Kamp  mod  den  systema- 
tiske Behandling,  Læger  og  Opsyn  vil  tvinge  hende  ind  under. 
Det  indre  Kaos  truer  med  at  overvælde  hende,  og  fra  den  anden 
Side  møder  hun  den  faste  Vilje,  der  kræver  en  bestemt  Orden 
overholdt.  I sin  Vildelse  forstaar  hun  hverken  det  ene  eller  det 
andet;  begge  Dele  synes  hende  i lige  Grad  at  true  hendes  Person- 
lighed, og  over  for  begge  Dele  optræder  hun  med  en  febrilsk  Selv- 
hævdelse, fra  hvilken  hun  atter  og  atter  synker  tilbage  i Sløvhed, 
Raserianfald  eller  Hallucinationer. 

Hun  føler  en  Uvilje  imod  som  Patient  at  blive  indordnet  i en 
bestemt  Rubrik.  Hendes  Tilfælde  og  Tilstand  har  for  hende  selv 
en  saadan  Særegenhed,  at  hun  harmes  over  den  Lethed,  med 
hvilken  man  formaar  at  klassificere  hende.  Hun  mener,  at  Lægerne 
lader  Personlighederne  rette  sig  efter  Rubrikkerne,  i Stedet  for  om- 

vendt  at  lade  Rubrikkerne  rette  sig  efter  Personlighederne.  Det  er 
en  Kamp,  der  vel  atter  og  atter  føres.  Den  syge  føler  sig  for- 
urettet ved  blot  at  skulle  staa  som  Eksempel  paa  et  Artsbegreb, 
som  forud  er  dannet,  og  sommaaske  ikke  engang  nu  beriges  med 
en  ny  Nuance.  En  oprørsk  Stemning,  en  stadig  Irritabilitet  og 
Ironi  var  Følgen  deraf. 

Ikke  mindre  haard  var  den  anden  Kamp,  Kampen  med  de 
urolige  Stemninger,  med  Hallucinationer  og  Impulser.  Selvmords- 
forsøg og  Raserianfald  afveksler  med  rastløs  Uro  og  kaotisk  Fanta- 
seren.  Beskrivelserne  af  Raserianfaldene  hører  sikkert  til  det  bedste 
i Bogen.  Impulsen  kommer  saa  hurtigt  og  overvældende,  at  Pa- 
tienten først  opdager,  hvad  hun  gør,  ved  at  se  sine  Hænder  klemt 
om  Halsen  paa  en  anden  Person.  Der  er  ingen  særlig  Uvilje  mod 
den,  det  gaar  ud  over;  Ofret  eksisterer  under  Anfaldet  slet  ikke 
som  Genstand  for  Patientens  Bevidsthed.  — Fortræffelig  er  dog 
ogsaa  Beskrivelsen  af  Hallucinationerne.  Der  er  Stemmer,  der  taler; 
skulde  det  være  Hallucinationer?  spørger  hun  sig  selv,  men  afviser 
denne  Mulighed,  fordi  Lyden  er  saa  tydelig,  skønt  hun  ogsaa  hører 
Stemmer  af  Mennesker,  hun  ved,  ikke  er  til  Stede.  Undertiden  er 
det  et  enkelt  Ord  eller  en  Vending,  der  er  brugt  over  for  hende, 
og  som  vedbliver  at  genklinge  under  stadige  Variationer,  ledsaget 
af  Syns-  og  Hørehallucinationer.  De  haardeste  Kampe  føres  mod 
en  Hærskare  af  Skikkelser,  der  trænger  frem  bagfra.  Det  gælder 
at  have  Ryggen  fri,  op  mod  Væggen  eller  Kakkelovnen,  og  om  at 
faa  Skikkelserne  frem  foran  sig  for  bedre  at  kunne  bekæmpe  dem. 
Uroen  og  Rastløsheden  hos  Patienten  opstaar  ved,  at  hun  for  en- 
hver Pris  skal  have  Bugt  med  „det  bag  ved*.  — 

Vendepunktet  i Sygdommen  kommer  pludseligt  og  overraskende. 
Om  det  er  begrundet  i Sygdommens  naturlige  Gang,  eller  om  det 
hænger  sammen  med  en  Ufuldkommenhed  i Fremstillingen,  kan  jeg 
ikke  bedømme.  Lige  efter  stærke  Anfald  opdukker  Overbevisningen 
om  at  være  rask,  og  en  Spadseretur  benyttes  til  at  flygte  fra  Ho- 
spitalet. Hannah  Joél  føler,  et  hun  nu  maa  tage  sin  Skæbne  i 
sin  egen  Haand  og  rive  sig  ud  af  den  ansvarsløse  Tilstand,  Livet 
paa  Hospitalet  — denne  „Selvopgivelsens  levende  Grav*  — fører 
med  sig.  Hverken  Lægerne  eller  hendes  Slægtninge  skal  have 
Ansvaret  for  det  Skridt,  hun  gør:  „Jeg  maa  have  Skylden  alene. 
Det  Skridt,  som  maa  tages,  og  som  de  andre  ikke  vover  at  lade 
mig  tage,  naar  jeg  blot  beder,  det  maa  jeg  rask  tage  selv,  selv 
tage  og  give  mig  Frihed!*  — Men  der  staar  endnu  en  haard  Kamp, 

efter  at  hun  er  vendt  tilbage  til  Hjemmet.  I lange  søvnløse  Nætter 
maa  der  kæmpes  med  Skygger  og  Stemmer.  Og  selv  om  Dagen 
er  det  kun  „i  Ryk*,  at  den  fulde  Virkelighed  af  Omgivelserne  kan 
holdes  fast.  Det  gaar  dog  fremad  Fod  for  Fod.  En  ensom  Jule- 
aften føres  den  sidste  Kamp  for  at  holde  sig  oppe.  Livets  lyse  og 
dets  mørke  Punkter  kan  hver  for  sig  samles  til  Striber:  de  sunde 
Mennesker  ser  kun  de  lyse  Striber;  i Sindssygdom  samler  de  mørke 
Punkter  sig  til  herskende  Striber.  Det  gælder  om  at  holde  den 
lyse  Stribe  sammen,  skønt  de  mørke  Punkter  ofte  truer  med  at  op- 
løse den.  „Jeg  vælger  at  prøve  Livet  i Lyset  igen,  og  dog  huske, 
hvad  jeg  lærte  der  hinsides!  Om  jeg  magter  at  naa  frem,  ved  jeg 
ikke.  Jeg  maa  blot  prøve  ydmygt,  lade  fare  alt  fordums  Overmod, 
vove  mig  frem  Prik  for  Prik*.  Nu  rører  sig  ogsaa  Trangen  til  at 
øve  og  modtage  Kærlighed,  føle  sig  i levende  Forhold  til  Menne- 
sker. Saaledes  indfanger  hun,  som  hun  selv  siger,  „ét  for  ét  Ele- 
menterne til  Livet*,  bygger  sit  Hus  paa  ny,  det,  der  var  sunket 
sammen  ved  Sorg  og  Sygdom. 

Maaske  burde,  som  allerede  bemærket,  Overgangen  fra  Sygdom 
til  Sundhed,  fra  „det  Hinsides*  til  den  nærværende  Virkelighed,  fra 
de  mørke  til  de  lyse  „Prikker*  være  skildret  udførligere.  Men  For- 
fatteren har  ikke  villet  give  Overgange  og  Forklaringer,  hvor  hendes 
egne  Iagttagelser  ingen  saadanne  udviste.  Og  det  er  ogsaa  det, 
man  især  lærer  af  denne  Bog,  at  Viljen  til  at  holde  Livet  .sammen 
maa  fødes,  maa  blive  til  ved  en  Livsproces,  der  for  en  stor  Del 
forløber  i det  skjulte,  i det  ubevidste.  At  det,  der  bygger  Verden 
for  os,  — den  Verden,  de  sunde  og  normale  let  tager  som  en  altfor 
selvfølgelig  Ting  — til  sidst  ligger  i vort  eget  Indre,  det  erfares 
for  Alvor  af  den,  i hvem  Grundlaget  vaklede  og  sank,  saa  at 
det  møjsommeligt  maatte  sammenføjes  igen,  Sten  for  Sten.  Og 
hele  denne  Proces,  baade  Opløsningen  og  Sammenføjningen,  kunde 
kun  skildres  som  det  her  er  sket,  af  en,  der  var  Tænker  og  Iagt- 
tager, og  som  efter  de  mørke  Oplevelser  havde  Evne  og  Trang 
til  at  genføde  det  oplevede  i stemningsfuld  og  forstaaende  Erin- 
dring. — 

Medens  Slutningsafsnittet  er  for  kort,  er  Skildringen  af  Syg- 
domstiden maaske  noget  for  bred;  den  lider  ogsaa  af  Ensformig- 
hed og  er  ikke  altid  tydelig  ved  første  Læsning.  Det  autobiogra- 
fiske Fragment,  Forfatteren  har  givet,  vilde  desuden  have  vundet 
i Klarhed,  hvis  der  var  kastet  mere  Lys  over  den  Livsperiode, 

der  gik  forud  for  Sygdommen.  Men  som  Bogen  foreligger,  er  den 
vor  fulde  Tak  værd.  Forfatteren  har  evnet  og  villet  give  sig  selv, 
sin  Smerte  og  sin  Kamp,  og  hun  har  derved  ikke  blot,  som  det 
kan  formodes  og  haabes,  selv  vundet  Klarhed  og  Kraft,  men  ogsaa 
ladet  dem,  der  ikke  selv  har  vandret  de  Veje,  som  faldt  i hendes 
Lod,  nyde  godt  af  hendes  Erfaringer. 

Harald  Høffding 

et  blev  ikke  fin  de  siécle  — alt  det,  som  man  i 
de  sidste  Aartier  døbte  med  det  Navn.  Hverken  den 
tørre  Brutalisme  eller  den  elegante  Dandysme,  hver- 
ken den  ironiske  Renanisme,  den  absintgrønne  De- 
kaden tisme  eller  den  hvidsjælede  Mysticisme  holdt 
sig  ret  Halvfemserne  ud.  Bl.  a.  har  store  praktiske 
Verdensbegivenheder  og  visse  internationale  moralske  Bevægelser 
i de  sidste  Aar  bragt  os  Virkeligheden  nærmere  ind  paa  Livet 
og  gjort  Hjerterne  varmere,  saa  at  — som  vi  har  set  i Frankrig  — 
ironiske  Skeptikere  er  forvandlede  til  gesinnungstuchtige  Borgere, 
ufølsomme  Artister  til  følelsesfulde  Tolstoyanere,  perverse  „Au  re- 
bours* Gourmander  er  gaaet  i Kloster,  og  Nattens  mystiske  Elskere 
har  vendt  sig  til  Dyrkelse  af  Sol  og  Livsglæde.  Naar  vi  her- 
hjemme ser  os  om  i vort  Aandsliv,  er  det  gaaet  paa  samme 
Maade.  Vort  europæiske  Nedbrydningsparti  er  bleven  brave  Bor- 
gerrepræsentanter og  Nationalister,  vore  lapsede  Don  Juaner  dyr- 
ker Børn  og  Familieliv  — nu  og  da  med  et  Tilbagefald  — , det 
giftiggrønne  „Livets  Træ  “ forvandlede  sig  til  et  rosenkranset  Kors- 
træ, og  det  symbolistiske  „Taarn“  afløstes  af  det  journalistiske 
.Vagten Naar  vi  foretager  et  Rundskue  over  Julelitteraturen 
— og  dermed  i det  hele  over  Arten  af  vor  litterære  Produktion 
nu  ved  Aarhundredskiftet  — , saa  er  der  forskellige  Aandstyper  og 
Smagsretninger  at  udhæve,  men  man  konstaterer  overalt  Tilbage- 
gang — ialfald  for  Øjeblikket  — af  alle  de  Moderetninger,  som 
har  pyntet  sig  med  Prætensionen  at  skulle  følge  det  forløbne  Aar- 
hundrede  til  Døren.  Højst  betegnende  er  det  saaledes,  at  i vor 

Efteraarslitteratur  ser  man  Sv.  Lange,  der  før  byggede  lette,  kølige 
Luftkasteller  for  sine  ironiske  og  symbolistiske  Fantasier,  pludselig 
skildre  aktuel,  københavnsk  Virkelighed  i naturalistisk  Romanstil 
og  prise  varm,  kraftig  Hjertelighed;  og  ogsaa  den  kølige,  eksperi- 
menterende Artist  K.  Larsen  slaar  sig  i sine  sidste  to  Bøger  saa 
smaat  paa  Hjerteligheden.  Blot  man  ser  hen  over  Julelitteraturens 
Bogpakker,  bemærker  man  ligesom  igen  en  vis  borgerlig  Skikke- 
lighed i Omslagenes  Udstyrelse,  en  vis  hæderlig  Trivelighed  igen  i 
Omfanget  af  Bindene  — efter  de  mange  Aargange  stofløst  svind- 
sottige Bind  og  stiliserede  Omslag. 

De  to  Bøger  af  A.  Steenbuch  og  den  debuterende  H.  Kid  de 
har  Interesse,  allerede  fordi  de  er  de  eneste  Repræsentanter,  vi  i 
Aar  har  at  opvise  for  de  symbolske  idealiserende  Kunstformer,  som 
man  i 1890erne  begyndte  at  opkultivere  herhjemme.  Og  de  er 
begge  Vidnesbyrd  om,  hvilke  vedvarende  kunstneriske  Værdier 
der  har  aflejret  sig  som  Erhvervelser  af  den  forbigaaende  Mode- 
strømning. 

Steenbuchs  „Skæbner"  er  en  Række  smaa  Scener  i Sam- 
taleform. Det  er  jævne  Hverdagsmennesker,  der  taler,  og  deres 
Ord  falder  ganske  jævnt  og  dagligdags,  men  hele  Karakteristiken  af 
dem  og  hele  den  ydre  og  indre  Situation,  hvori  de  staar,  er  holdt 
abstrakt  svævende  og  fantastisk  uvirkelige:  det  er  den  lykkelige 
og  den  ulykkelige  ude  i Parkens  Tusmørke;  den  ældste  og  den 
yngste  Broder  og  Søsteren,  der  kaldes  til  deres  Moders  Dødsleje; 
de  to  Søstre  og  Herredsfogedens  Besøg.  Paa  en  tom  kulisseløs 
Scene  tegner  Figurerne  sig  i vage  Omrids,  enstonig  lavmælt  lyder 
der  os  nogle  løsrevne,  antydende  Samtalestumper  i Møde;  kun  yderst 
omtrentligt  og  ufuldstændigt  véd  Ordene  at  gøre  Rede  for,  hvad 
der  foregaar  indvortes  og  udvortes,  og  intetsomhelst  Hensyn  tages 
der  til  at  sætte  Tilhørerne  ind  i de  forudsatte  Forhold.  Des  mere 
ægges  disses  Fantasi  til  Selvvirksomhed  og  kan  frit  efter  egen  Hu 
bygge  videre  paa  den  løselig  skimtede  Historie;  de  enkelte,  an- 
tydede Livsskæbner  virker  ogsaa  næsten  blot  som  Anslag  for  al- 
mindelige, tungsindig  følelsesfulde  Stemninger.  Det  er  en  Kunst- 
form, der  gaar  ud  paa  at  vinde  visse  Virkninger  ved  frivillig  at  ind- 
skrænke sine  Virkemidler,  som  Balletten,  naar  den  giver  Afkald 
paa  Ordet,  eller  naar  Grisaillen  maler  Billeder  blot  ved  forskellige 
Afskygninger  af  samme  Farve.  Der  er  ikke  mere  Grund  til  at  tale 
om  Affektation  eller  Kunstleri  herved  end  ved  enhver  Kunstarts 
Oversættelse  af  Naturen  i sit  Sprog.  Den  absolute,  ensidige  Gen- 

nemførelse  af  Stilprincipet  er  her,  som  ellers,  en  nødvendig  Be- 
tingelse for  den  kunstneriske  Virkning.  Som  al  anden  Stilisering 
har  ogsaa  denne  til  Opgave  at  vise  os  Virkeligheden  fra  en  ny, 
interessant  Synsvinkel,  at  fremdrage  til  dybere  Forstaaelse  en  Side 
af  Virkeligheden,  som  man  ellers  ikke  kunde  faa  saa  godt  fat  paa. 
Og  ingen  bør  nægte,  at  den  Maeterlinckske  Kunstform  er  egnet  til 
at  belyse  visse  Sider  af  Livets  og  Sjælens  Gaader  paa  en 
Maade,  som  ingen  anden  Fremstillingsmaade  kan  det. 

Samlingen  indledes  med  et  lille,  stilfærdig  fordringsløst  og  fint 
ironisk  Proverbe,  om  man  saa  tør  kalde  det,  — en  Samtale  mel- 
lem Proprietæren  og  hans  Søn  Studenten,  der  pludselig  har  følt 
Kald  til  at  blive  Officer.  Det  er  fra  1890  og  viser,  hvordan  For- 
fatteren allerede  dengang  ud  fra  hele  sin  Poesis  og  sit  Talents  Na- 
tur var  noget  paa  Vej  hen  mod  den  Kunstform,  som  han  siden 
fuldfærdig  optog  fra  det  fremmede  Forbillede.  Men  „Blod4*  ska- 
der alligevel  nærmest  de  efterfølgende  Stykker,  fordi  det  gør 
Læserne  det  umuligt  ikke  hele  Tiden  over  for  disse  at  føle  det  ikke 
frit  indefra  fødte,  men  tildels  udefra  tilegnede  i deres  Kunstform. 
Naar  man  for  sig  selv  oversætter  „Kærlighed44,  „Da  deres  Moder 
døde44  eller  „I  tredje  og  fjerde  Led44  tilbage  til  samme  mere  jordisk 
jævne  Stil,  hvori  „Blod44  var  holdt,  føles  det,  at  i den  Form  kom 
deres  naturlige  Poesi  langt  bedre  til  sin  Ret  i sin  sære  Finhed  og 
Motiverne  blev  langt  mindre  skruede  og  søgte,  end  de  nu  synes. 
Hele  den  forsagende,  overfølsomme  Grundtone  er  ægte  Steenbuchsk, 
men  Kunststilen  fører  den  ud  i saa  affektert  Sentimentalitet  som 
i „Søstrene44.  Den  blinde  Moders  fintfølende  Gætten,  naar  hun 
L Eks.  længe  har  mærket  paa  Datterens  Stemme,  at  hun  er  kom- 
men til  at  holde  af  nogen,  er  sanddru  Virkelighedspoesi,  men  „den 
ulykkeliges44  synske  Skarpsindighed  er  et  tillært  Maeterlincksk  Pa- 
radoks. Den  hele  diskret  lavmælte  og  tilslørede  Talestil  er  i og 
for  sig  Forf.  naturlig  og  ægte  nok,  men  talrige  Replikker  som 
„Den  ulykkelige 44 s:  „Jeg  taler  dæmpet,  naar  jeg  er  i Kirke44,  føles 
ulideligt  skabagtige.  Saaledes  er  der  baade  Kunst  og  Poesi  i Steen- 
buchs  Bog,  men  der  er  ikke  rigtig  organisk  Enhed  mellem  det 
poetiske  Indhold  og  den  kunstneriske  Form. 

Den  debuterende  H.  Kiddes  Samling  „Sindbilleder44  hol- 
der sig,  ligesom  „Skæbner44,  oppe  i en  poetisk-ideal  Stil,  og  har 
i øvrigt  samme  søgt  sindrige  Motivvalg,  samme  sørgmodige  og 
ironisk  følsomme  Yndlingstoner  som  Sleenbuchs  Bog.  Det  er  smaa 
Situationsbilleder,  undertiden  hentede  fra  den  hverdagslige  Virke- 

lighed,  oftere  fra  en  fjern  Æventyrverden  eller  fra  Myternes  og 
den  hellige  Skrifts  Verden;  altid  er  ialfald  Billedet  stærkt  stili- 
seret: abstrakt  i alle  Forhold,  holdt  i faa  rene  Farver  og  fortonende 
sig  perspektivisk  mod  en  vid  Baggrund.  Intet  er  umiddelbar,  bog- 
stavelig Livsgengivelse,  alt  er  enten  blot  sindbilledligt  Sprog  eller 
rummer  dog  en  Tanke,  udløser  en  Stemning,  som  fører  ud  over 
det  enkelte  Billedes  Ramme,  og  det  er  mod  denne  almindelige 
Følelses-  og  Tanke-Horisont,  at  den  enkelte  Tildragelse  fortoner  hos 
Digter  og  Læser.  Derfor  er  Stilen  i høj  Grad  enkel  og  kortfattet, 
stemt  i en  vis  monoton  Syngen,  der  skal  hypnotisere  og  simplificere 
Sjælen,  — i øvrigt  uden  de  affekterte,  bamlig-højtidelige  Vendinger 
som:  „Men  da  var  det,  at“  o.  1.,  som  ellers  hører  med  til  mo- 
derne Pasticher  af  Parabelstilen. 

Urgammel  og  ærværdig  er  jo  Parablen  og  Paramythien  som 
et  Fantasiens  Udtryksmiddel:  For  ikke  at  tale  om  selve  det 
mythedannende  Kulturtrin,  har  jo  baade  den  indiske  Visdom  og  Jesu 
Lære  talt  med  Parablens  Billedsprog.  I Nutiden  er  Turgenjeffs 
„Prosadigte"  eller  V.  Rydbergske  Visioner  nære  Forbilleder  for  Digt- 
formen, og  de  yngre  herhjemme:  Stuckenberg,  Jørgensen,  ogsaa 
C.  Ewald,  har  jo  flittig  dyrket  den.  Naivt  er  det  imidlertid,  naar  man 
særlig  har  villet  se  en  Elev  af  den  sidste  i Kidde;  baade  Kunsten  og 
Aandsretningen  er  saa  inderlig  forskellig,  det  er  Biblen  og  Myterne, 
der  her  direkte  har  beaandet  et  moderne,  religiøst  Gemyt.  — Hr. 
Kidde  har  en  levende  malerisk  Skønhedssans.  Jødelands  olivengraa 
Bjerge  og  støvhvide  Veje  og  Byernes  Løvhaver  bag  de  hvide  Mure 
ligger  tørre  og  hede  i Middagens  Sollys.  I den  nordiske  Novem- 
beraften ligger  den  unge  Mand  udstrakt  paa  sit  Sygeleje  i den 
lave,  nøgne,  halvkolde  Stue,  og  gennem  Vinduet  skuer  det  store 
snedækte  Hedeland  ind  som  et  hvidt  og  kummerfuldt  Ansigt  og 
fylder  det  mørknende  Rum  med  et  spøgelsesagtigt,  sneblaanende 
Skær.  Efter  Gudernes  Fald  farer  Fenrisulven  ene  om  paa  den 
øde  Jord  og  hører  blot  langt  borte  gennem  Natten  Lyd  af  fjerne, 
larmende  Vande  og  Sus  af  bladløse,  tomme  Skove.  — Sikker  er 
ogsaa  Forfatterens  sproglige  Evne,  og  han  iscenesætter  med  dra- 
matisk Arrangement.  — Men  mærkelig  er  især  den  modne  Efter- 
tanke og  den  dybe  Livsfølelse,  som  har  undfanget  disse  Fantasier. 
Den  unge  Forfatters  Refleksion  ser  Tingene  fra  saa  mange  Sider  paa 
én  Gang,  og  hans  Følelser  er  saa  tvedelte  og  dobbeltbundede  over 
for  dem,  saa  at  de  smaa  Sindbilleder  virkelig  kommer  til  at  rumme 
dybsindig  Dialektik  og  fint  kultiverede  Følelsesblandinger.  Det  er 

Stemninger  af  medlidende  Tungsind  og  bitter  Ironi,  som  atter  og 
atter  varieres  i „Sindbilledeme".  Saaledes  vender  i flere  af  dem 
det  samme  tunge  Spørgsmaal  tilbage  med  sin  stikkende  Brod:  Er 
Livets  Ret  den  højeste  Ret?  Har  han,  der  tager  Roserne  fra  sin 
elskedes  Grav  for  at  give  dem  til  sin  nye  Kærlighed,  Ret  over  for 
ham,  der  bliver  ved  at  sværme  om  Graven?  Har  hun  Ret,  den 
unge,  skønne  Kvinde,  som  tager  den  eneste  Rose,  der  under  Kors- 
vandringen blomstrer  og  dufter  i Tornekransen  til  Lise  for  den 
lidende  Jesus,  — tager  den  og  fæster  den  ved  sin  Barm?  Eller 
hun,  der  tager  sin  Ring  tilbage  fra  Krøblingen  og  giver  den  til 
den  sunde  — ladende  ham,  den  anden,  ene  tilbage  paa  sit  Smer- 
tens Leje.  Summum  jus,  summa  injuria,  — Sindbillederne  svarer 
ikke;  de  dømmer  ikke  de  stærke  Mænd  og  glade  Kvinder,  der  paa 
hvide  Heste  drager  til  Livets  Fest  — skønt  Forfatterens  Hjerte 
tydelig  nok  er  med  Germand  Gladensvend,  der  ikke  kan  vinde 
med  paa  sin  halte  Helhest.  Men  gennem  alle  de  smaa  Digtninge 
gaar  en  andagtsfyldt  Betragtning  af  Tilværelsen,  som  er  dybt  reli- 
giøs, lige  ærbødig  for  Livets  og  for  Dødens  Ret,  blot  agtpaagivende 
for  at  lære  sig  Lovene  at  kende,  for  lydig  at  bøje  sig  under  dem. 

Det  er  ret  en  Poesi,  paa  hvilken  det  tyske  „Sinnen"  passer. 
Mange  Slags  Tonarter  kan  denne  sindrige  Eftertanke  slaa  ind  paa: 
der  er  skælmsk  Ynde  i „Æblerne",  dump  Livstræthed  i „Udrunden", 
der  er  ophøjet  Storhed  i Vidars  Kamp  med  Fenrisulven.  Konven- 
tionel Moral  og  moderne  Umoral  eksisterer  lige  lidt  for  denne 
„Sinnen":  „Pigens  Vadested"  forarger  de  gammeldags,  „Det  fej- 
reste  Træ“  forarger  de  moderne.  — Der  er  megen  kondenseret 
Livsvisdom  i den  lille  Bog,  maaske  dog  lidt  vel  meget  øst  af 
litterær  Læsning,  og  der  er  megen  formende  Kunstnerevne,  næsten, 
for  en  saa  ung  Forfatter,  betænkelig  megen. 

— En  fælles  Smagsretning  forbinder  S.  Michaélis'  og 
J.  V.  Jensens  sidste  Prosabøger,  hvor  forskellige  de  to  Forfattere 
end  er  i Aandsart  og  Dannelse.  Der  er  baade  en  god  Del  Ro- 
mantik af  den  „sataniske"  Skole  i dem  og  en  god  Portion  Nietzsche; 
i Revolte  mod  moderne  Borgerlighed,  Kristelighedsmoral  og  Huma- 
nitet søger  begge  til  skærende  grelle  og  grusomt  vilde  Virkninger 
og  dyrker  i æstetisk  Trods  Rovdyrsmoral  og  Næveretsadel  som 
Modvægt  mod  den  slatne  og  blødsødne  Samtid.  Det  er  saaledes 
især  Landsknægtenes  lovløse  og  blodfyldte  Tid,  de  har  forelsket 
sig  i,  og  de  maler  begge  lidenskabeligt  med  raa  og  skingrende 
Farver.  Drachmanns  Landsknægte  var  jo  nogle  blødhjertede  God- 

mænd  bag  deres  raslende  Plader  og  store  Fagter.  Men  disse  der- 
imod er  ligesom  ridsede  med  den  Klingerske  Gravstiks  fantastiske 
Grumhed  og  malte  med  Zartmanns  nervøst  brutale  Kolorit. 

Det  er  navnlig  for  Michaélis’  Vedkommende,  at  Tanken  ledes  hen 
paa  kunstneriske  Sidestykker.  Trods  sine  uhyggelige  Æmner  virker 
Dødedansen  først  og  fremmest  som  en  Række  Malerier  eller 
Stik.  En  brændende  Skønhedsdyrkelse  og  indtrængende  Kunst- 
forstaaelse  er  jo  Bogens  Forfatter  egen.  En  sjælden  Specialitet  har  han 
skabt  sig  i at  gengive  Kunstværker  i Ord.  Dødedansfortællingeme 
er  til  Dels  inspirerede  af  slige  og  genfortæller  f.  Eks.  Titians  Billede 
af  Karl  5.,  der  i Feltherrerustning  rider  frem  fra  et  Skovbryn: 
Hingstens  sirligt  langstrakte  Trav,  det  blege,  forstenede  Ansigt,  de 
rødrandede  Øjne,  Blikkets  kolde  Langsyn,  — og  saaledes  ogsaa 
Durers  kristelige  Ridder:  han  har  en  bly  tung  Vægt  af  Gud  i sit 
Hjerte  og  staar  i sine  Stigbøjler  som  paa  Troens  urokkelige 
Diamantklippe.  En  Række  lignende  Oversættelser  af  Kunst  inde- 
holder den  lige  udkomne  nydelige  Digtsamling  „Til  Livets  Fest". 
Der  er  et  Digt  til  „Athena  Lemnia "hovedet  i Bologna,  helt  antikt 
i Aand  og  Stil:  „Barsk  er  din  Ynde,  Din  buede  Læbe  ej  kender 
til  Latter,  — Smilet  hensmulrer  og  dør.  Evig  er  Alvorens  Blu", 
et  andet  til  „Colleoni"  statuen  — et  lydeløst  Stykke  Bronzeskulptur 
i Ord  — , en  dybsindig  Tolkning  af  Michel  Angelos  Slaver  samt 
Digte  til  Rembrandtske  Billeder,  blandt  hvilke  det  til  Nellikepigen 
er  af  den  fineste,  mest  nænsomme  Ømhed. 

Til  Gengæld  omsætter  Naturen  sig  ofte  uvilkaarlig  for  For- 
fatteren til  Kunst;  Drueklaserne  minder  ham  om  fyldige,  gyldne 
Ornamentér,  Firbenene  paa  en  Mur  om  Bronzeornamenter,  og 
Scener  af  Livet  forekommer  ham  ikke  sjældent  bekendte  fra 
Kobberstik.  Energisk  hamler  hans  Sprogkuust  ogsaa  uafbrudt  op 
med  Gravstik  og  Pensel  i at  gengive  de  vanskeligste  Synsindtryk. 
Der  er  i Bogen  f.  Eks.  en  døende  Soldats  Hoved,  som  stikker  op 
af  en  Grøftekant  og  stivt  betragter  en  Ligrøver,  mens  det  slubrer 
Luften  ind  bovnende  som  en  Fiskegælle.  Eller  der  er  en  Dryp- 
stenshule, hvis  Indre  stykkevis  flakker  frem  i Genskæret  fra  et 
Risbaal.  Eller  et  Rovfuglefysiognomi , der  gennem  et  Murskaar 
kigger  ned  i et  mørkt  Fangehul:  det  gule  runde  Øje  i den  lighvide 
Hudcirkel  sender  skarpe  stive  Sideblik  ned.  medens  Hovedet  bugter 
sig  frem  i Stød  som  en  Slangehals.  Idet  den  enkelte  Linie  i 
Billedet  trækkes  op  med  hensynsløs  Fasthed  og  Energi,  hentes  der 
ofte  langvejs  fra  Lignelser  til,  der  virker  som  voldsomme  Over- 

driveiser,  som  tvinger  den  dovne  Læserfantasi  op  i Højde  med 
Situationen;  saaledes  maa  jo  en  Skytte  altid  sigte  noget  over  sit  Maal. 
Ligrøveren  „piller*  en  rustningsklædt  Ridder  som  et  Krebsdyr  og 
kaster  Skallerne  til  Side,  de  forskellige  Fodfolksafdelinger  stritter 
over  Sletten  som  Kæmpepindsvin,  og  i Kampen  fælder  alle  Lanser, 
Plejle  og  Spær  sig  over  Jorden  som  et  uhyre  Skrabnæsespil,  der 
flænses  op  og  ned  i et  Virvar  af  Hug  og  Udfald,  af  Stød  og  Stik. 
Men  er  det  mon  borneret  ikke  at  kunne  døje  et  Billede  som  dette 
om  Solskæret  i en  klam,  taaget  Morgen,  at  „det  flød  trægt  som 
en  Efterbyrd  af  mat  sivende  Blod*?  Der  er  ofte  noget  forceret  i 
Forf/s  Naturalisme,  som  ikke  er  af  rigtig  ren  Smag. 

Det  er  Dødedansens  Melodier,  der  varieres  i Bogens  For- 
tællinger. Døden  i Paveskrud,  som  lader  sig  kysse  paa  sin  Knokkel- 
taa,  medens  Ligstanken  staar  ud  gennem  den  gyldenstyks  Pragt. 
Verdenskejseren,  som  begraver  sin  Livslede  og  Menneskeforagt  i 
en  Munkekutte  og  indhyllet  i den  overværer  sin  egen  Ligbegængelse. 
Der  er  den  hede,  stolte,  forsmaaede  Dronning  med  de  dybe  Nat- 
skyggeøjne; med  sin  Fod  træder  hun  paa  den  uselig  Skriver,  som 
hun  har  givet  Gift  for  at  han  ej  skal  røbe  hende,  men  hun  maa 
se  sin  adelige  Elsker  klynget  op  i Galgen,  da  Kongen  har  fulgt 
hans  Veje  ikke  blot  til  sit  eget  kongelige  Sovegemak,  men  ogsaa 
andetsteds  i Sporet  af  den  kongelige  Elskov.  Saa  er  der  Ridderfruen; 
hendes  Hests  Hove  rider  et  Barn  itu  og  samtidig  giver  hendes 
stolte  Bliks  Klinge  Barnets  Fader,  den  djærve  Ridder,  et  Skaar  i 
Hjertet.  Han  skal  over  til  hendes  Borg  for  at  kræve  hende  til 
Regnskab  for  Barnets  Drab,  men  naar  det  kommer  til  Stykket,  er 
det  i Grunden  kun  hendes  mandgalneGraadighed,  der  har  hypnotiseret 
ham  til  sig.  Endelig  er  der  bestialske  Landsknægtsslagsmaal  og 
skaanselsløst  Ligrøveri,  Inkvisitionsfængsler  og  Benrade:  det  er 
hele  den  Gautier-Baudelaireske  Skoles  „danse  macabre*.  Lidt  for 
meget  mærkes  den  litterære  Dannelse  paa  Oprindelighedens  Bekost- 
ning: der  er  noget  V.  Hugosk  i Novellen  om  Dronningen,  den 
forgiftede  Skriver  og  Ringen  med  Medusahovedet ; der  er  Studier 
af  Callot  og  „Simplicissimus*  i Fortællingen  om  Bonden.  Noget 
forceret  er  der  stedse  i disse  „contes  cruels*,  noget  hysterisk  eksalteret 
ogsaa  i Bogens  blodskudte  Kønslyst.  Helt  hjemløs  i den  plumpe 
Baronverden  svæver  f.  Eks.  det  romantiske  Erotiksværmeri  i den 
forfaldne  Kirke,  der  skildres  i Smag  med  Zolas  Paradouhave.  Den 
samme  Overspænding  i baade  Vildskab  og  Erotik  led  allerede  den 
af  G.  Brandes  saa  højstemt  lovpriste  „Æbelø*  af.  Michaélis’ 

Talent  bliver  af  en  litterær  Smag  eller  Theori  saa  ofte  spændt  en 
Grad  ud  over  sit  naturlige  Leje,  saa  at  en  uren  Skingren  nu  og 
da  blander  sig  ind  i dens  ellers  saa  fine  og  sikre  Musik. 

J.  V.  Jensens  to  sidste  Bøger  „Foraarets  Død"  og  „Den 
store  Sommer-  hænger  indbyrdes  sammen  og  skal  vel  endnu 
have  en  Fortsættelse.  Men  det  bliver  alligevel  ikke  Helheden,  som 
har  Betydning,  man  er  ikke  i mærkelig  Grad  spændt  paa,  hvor 
Forf.  vil  hen  eller  hvad  han  mener  med  det  hele.  Hvorfor  „Den  store 
Sommer"  har  dette  Navn,  er  f.  Eks.  temlig  gaadefuldt.  Overhovedet 
skøtter  Forfatteren,  nu  saalidt  som  før,  om  at  skabe  Sammenhæng 
i sine  Figurer  eller  sin  Historie.  Han  haaner  gerne  den  „brusk- 
agtige  Tænkning"  og  vil  selv  være  den  klare,  stærke  Hjerne;  men 
en  saadan  Mangel  paa  Tugt  og  Organisation,  som  der  er  i hans 
frodigt  ynglende  Tankeliv,  skal  man  lede  længe  efter:  han  giver 
sig  sine  paradoksale  Indfald  og  fikse  Ideer  i Vold,  smækker  sine 
Historier  sammen  og  flytter  rundt  med  sin  Aksel  og  Mikkel  i den 
letsindigste  Vilkaarlighed  og  med  den  suveræneste  Ringeagt  for 
sit  Publikum. 

Man  kan  se  sig  helt  galhovedet  paa  alle  de  Unoder,  som  en 
lille  ungdommelig  Beundrerskare  opelsker  hos  Forfatteren,  thi  de 
skygger  for  den  ubændige  Naturkraft,  der  er  i hans  Talent,  og 
som  „Tilskueren"  lige  fra  først  af  varmt  har  prist.  Var  der  noget 
æstetisk  artistisk  i Michaelis’  Vildskab,  — denne  er  min  Tro  ægte 
nok.  Ligesom  Strindberg,  som  Jensen  i det  hele  har  meget  til- 
fælles med,  giver  han  sig  med  en  lidenskabelig  Energi  helt  hen 
som  en  ubeskreven  Tavle  til  at  lade  Naturindtrykkene  ridse  sig  ind. 
Her  er  en  Skildring  af  en  Tordennat,  med  Himlens  Flammen  og 
Lynnedslag  i en  Smedje,  og  der  er  en  Skildring  af  en  Hests 
Flaaning  i frisk  Vinterluft,  — der  er  næsten  noget  maniakalsk  i 
Indtrykkenes  pinlige  Skarphed  og  Styrke.  Hvor  det  gælder  vold- 
somme, korporlige  Tildragelser,  vokser  Forfatterens  Indbildning  til 
en  Hallucinations  Oprør;  det  er  en  rent  fysisk  Fornemmelse,  der 
tager  Læseren  i Kværken.  Aksel  sidder  i sit  Kammer  i Skumringen 
og  hører  med  Et  som  løbende  Trin  hen  over  Loftet;  han  springer 
derop  og  har,  straks  han  aabner  Kammerdøren,  Følelsen  af,  at  En 
i samme  Nu  gemmer  sig  derinde.  I hastig  Tempo  følger  nu  den 
korte  Scene  mellem  de  to,  den  skræmte  Flygtnings  Tale  og  Be- 
vægelse. Saa  knager  Stigen  voldsomt,  en  raa  Stemme  bryder 
Stilheden,  og  ind  gennem  Døren  vælter  en  bred  Knægt  i Læder, 
raslende  af  Jærn,  som  en  rasende  Stud  med  Selen  og  Hamlen  paa 

Haserne.  Det  var,  som  om  Aksel,  — vaabenløs,  i Skjorte,  som 
han  er  — blæstes  til  Side.  „Hans  Haand  kom  mod  det  skraa  Tag. 
og  han  brækkede  en  løs  Lægte  til  sig,  vidste  næppe,  hvad  der 
foregik.  Tramp,  en  kort  Hvirvel  mellem  de  to,  som  mellem  en 
Bøffel  og  en  ung  Hest.  Han  slog  sin  Pind  i Støv  og  Stumper  paa 
Soldatens  Hjælm,  hørte  hans  hede  Prust,  og  da  var  Kampen  aldeles 
pludselig  forbi,  de  skiltes  ad.  Den  unge,  ubekendte  gik  baglæns, 
tøvede  et  Nu,  som  om  han  hentede  Vejret,  og  gav  saa  et  højt, 
lyst  Skrig  fra  sig“.  Der  er  en  Feber  som  i et  Mareridt  over  en 
saadan  Scene,  og  den  sætter  brutalt  Pres  paa  Læserens  Pulsslag. 

Man  faar  et  Indblik  i Forfatterens  Fantasivirksomhed  af  et 
andet  Sted  i Bogen.  Det  fortælles,  hvordan  den  danske  Hær  en 
Vinternat  ved  Baalet  inde  i Tivedens  Skove  faar  Efterretningen 
om  Sten  Stures  Død.  Aksel,  der  selv  har  set  ham  blive  saaret 
og  køres  bort  over  Isen  paa  Bogesund,  ligger  hele  Natten  med  et 
Dækken  svøbt  om  Hovedet  og  tænker  og  tænker  paa  en  Mands 
gruelige  Fattigdom  i Døden  . . paa  dette  ensomme  Menneske,  der 
døde  i Slæden  paa  Mælarens  frosne  Strømme  med  et  knust  Ben 
under  sig.  Han  døde,  han  maatte  dø.  „Sneen  sænkede  sig  i den 
sorte  Luft  eller  om  det  var  selve  Himlen,  der  hældede  og  truede 
med  at  komme ; Søen  gav  sig  sukkende  under  Slæden,  som  tviv- 
lede al  Jorden  nu  om  at  kunne  holde  længere.  Da  brast  et 
menneskeligt  Hjerte  af  kongelig  Bekymring.  Sveriges  hvide  Land 
sank  fra  ham  som  Is  og  sukkende  Sø,  Sten  Stures  Kongeomsorg 
og  hans  Sygdom  og  hans  Smerte  fik  Ende  i den  snævre  Slæde 
som  en  Bamegraad,  der  tier,  som  en  Vugge,  der  staar  stille.  Da 
de  saa'  til  Sten  Sture,  var  han  død.  Sneen  smeltede  ikke  længere 
paa  hans  Ansigt.  Saa  langt  Øjet  rakte,  var  der  kun  Is  og  Sne, 
Sten  Sture,  og  du  sad  stille,  vidt  ude  fra  den  frosne  Ørken  tonede 
det  som  svage  Nødraab  og  Genlyd  af  syngende  Nødraab,  O Sten 
Sture.  “ 

Den,  der  af  et  Par  Linier  i sin  historiske  Lærebog  (thi  det  er 
jo  ikke  Aksel,  men  Joh.  Jensen,  der  drømmer)  kan  forsættes  i en 
saadan  Vision  og  sjælelig  Bevægelse,  har  virkelig  historisk  Fantasi. 
Hvor  letsindig  den  historiske  Tidstegning  paa  mange  Punkter  er 
sjudsket  af,  — i Billedet  af  Adelshærens  Nederlag  i Ditmarsken 
eller  Kong  Kristierns  raadvilde  Færgeture  paa  Lillebælt  i Februar- 
natten 1523  er  der  storladen  historisk  Poesi.  Her  er  da  en  Gang 
en  Digter,  som  kan  lade  sig  overskygge,  voldtage  af  Historiens  Aand. 

Ogsaa  et  andet  viser  den  lille  Sten  Sture-Vision,  — nemlig  al 

den  saarbare  Tyndhudethed,  al  den  vældende  Ømhedstrang,  som 
sluttes  inde  bag  Forfatterens  hævnlystne  Haardførhed.  Hans 
Hovedperson  er  den  underlige,  hjemløse  Mikkel,  altid  Skæbnes 
Stedsøn,  altid  kastet  planløst  om  af  Tilfældet.  En  Dag,  han 
kommer  ind  i Kirken,  under  Orgelbruset,  uden  for  alt,  som  han 
stedse  er,  synker  han  ligesom  sammen  i sit  Hjerte,  føler  for  en 
Stund  sine  Aars  Byrde  af  stolt  Ensomhed  smelte.  Du  er  som  de 
andre,  ikke  stærkere.  „Og  hvordan  gik  det  dig,  hvad  blev  der  af 
den  fødte  Mildhed  i dit  Hjerte,  den  dybe  Trang  til  at  bruge  God- 
hed mod  alle,  der  holdt  dig  søvnløs  i din  Ungdom?  Livet  vilde 
ikke  forløse  din  overmægtige  Trang  til  Lykke,  det  nødte  dig  til 
Had,  Hævn,  og  du  blev  hjemløs."  Man  føler  en  Bekendelse  heri, 
der  ikke  kan  andet  end  gaa  til  Hjerte.  Det  er  en  uhyggelig  op- 
revet, abnorm  Sjæleverden,  som  lever  bag  og  gennem  Jensens 
Bøger.  Der  er  et  perverst  monom  ant  Humor  i Skildringen  af 
Blodbad  og  Lemlæstelser;  Benradmanden  og  den  Døde  med  Kisten 
paa  sin  Bag  vanker  om  i Bogen,  og  Forfatteren  elsker  at  skildre 
Scener  som  en  stærk,  ung  Karl,  der  ligger  ensom,  forkommen 
paa  et  Tagkammer  mellem  fremmede  og  dør  langsomt,  pinefuldt, 
i indbidt,  kold  Haabløshed.  Og  selve  Bogens  Planløshed  er  som 
en  stum  Haan  og  Anklage  mod  Tilværelsens  oprørende  Menings- 
løshed. Men  midt  derimellem  kommer  der  en  Skildring  som  den 
af  Axel  den  sorgløses  Død,  ude  i sin  Sygestol  under  aaben  Himmel, 
den  mildeste,  fredeligste  Sommeraften  — med  en  dæmpet  Sang 
til  det  lave,  grønne  Land,  den  bløde,  friske  Seng  i Havet,  Landet, 
til  hvis  Kyster  to  blaa  Have  bejler  og  mellem  hvis  yndefulde  Enge 
Fjorde  og  Sunde  synger.  Op  og  ned  rystes  ogsaa  Læserne  hele  Vejen 
snart  af  flove  Paradokser,  forrykte  Indfald  og  Mark  Twainske  Vittig- 
heder, snart  af  mærkværdige  Tankelyn,  der  aabner  Dybder,  og  Lig- 
nelser af  helt  visionær  Kraft. 

Joh/s  Jensens  Talent  er  et  vidunderligt  stærkt  og  rigt  Strenge- 
instrument, men  saa  sært  forstemt,  at  skurrende  Mislyd  uafbrudt 
kvæler  de  rene  Melodier,  der  vil  løfte  sig  ud  af  det. 

— Men  nu  slipper  Pladsen  op,  saa  maa  Rundskuet  fort- 
sættes næste  Gang. 

Vald.  Vedel 

I Afskedsdigtet  til  sin  „gamle  Ven  Sophus  Schandorph*  lader 
Drachmann  den  „vin-glade  og  sang-kære “ Digter  efter  Døden 
blive  bænket  i Fader  Evans  himmelske  Kro. 

Her  drikker  i ophøjet  Ro 

Carl  Bagger  og  Wessel  og  Mantzius  med, 

og  Lars  Mathiesen  — for  to. 

Med  Vinløv  om  Issen  føres  Schandorph  til  Sæde  mellem  Bellman, 
Ewald,  Rahbek  (?)  og  Aarestrup  (!?),  og  her  toner  hans  Latter, 
og  „han  bliver  ved  med  at  leu. 

I alle  Nekrologer  over  Schandorph  tales  der  om  hans  Latter, 
den  vil  gaa  over  i Historien: 

. . . denne  Latter,  min  gamle  Ven, 
hav  Tak  for  dens  Djærvhed  og  Kraft; 
den  skabte  Dig  Venner. 

Drachmanns  Digt  er  pompøst.  Muligvis  bliver  det  de  sidste 
pompøse  Ord,  der  er  at  sige  om  det  store  Drikkeri  her  i Landet, 
Digterne  i Danmark  synes  endelig  i Færd  med  at  løfte  Hovedet 
fra  det  fra  Fortiden  arvede,  æventyrlige  Drikkehorn,  som  desværre 
selv  Guden  for  alle  Drikke-  og  Slagsbrødre  i Norden  ikke  mægtede 
at  tømme.  Havde  han  kunnet  det,  havde  Sagnet  maaske  faaet 
en  Afslutning  om  Følgerne  af  Bælgeriet,  hvorved  Idrættens  Skønhed 
var  bleven  mindre. 

Imidlertid,  der  er  Ægthed  over  det  Billede  af  Schandorph, 
som  Digtet  skaber.  Saaledes  opfattede  Drachmann  Schandorph, 

og  saaledes  er  han  bleven  opfattet  af  tusinde  samtidige,  om  end  i 
mindre  pompøs  Stil.  Der  vil  vokse  Anekdoter  op  om  Schandorphs 
Livsglæde,  om  hans  Drøjhed  i Tale  og  Færd  og  om  hans  ufor- 
styrrelige Humør.  Og  skulde  Schandorph  selv  have  bestemt  sit 
Eftermæle,  vilde  han  næppe  have  haft  noget  væsentligt  at  indvende 
imod  denne  Opfattelse,  særlig  ikke,  hvis  den  overraskende  var 
bleven  ham  forelagt  i de  Drachmannske  Vers.  Mod  en  færdig 
Mening  i en  smuk  Form  var  Schandorph  ikke  rustet,  til  hurtige 
Indvendinger.  Det  Stemningssvøb,  hvori  hans  Domme  hvilede,  var 
let  at  sætte  i Bevægelse,  det  var  tillige  sammensat  af  ikke  faa 
Lag,  og  det  tog  som  Regel  Tid  for  Schandorph  at  faa  sine  i og 
for  sig  klare  Tanker  ud  af  Svøbet. 

Men  altsaa  imod  den  gængse  Opfattelse  af  ham  vilde  Schan- 
dorph selv  efter  moden  Overvejelse  ikke  have  rejst  væsentlige 
Indvendinger.  Han  var  glad  ved  at  være  glad  og  ved  at  anses 
for  at  være  det,  hans  støjende  Latter  kom  fra  Hjertet,  og  den 
smittede  uvægerlig  alle  ved  sin  Umiddelbarhed.  Han  havde  altid 
fundet,  det  var  genialt  at  le,  — som  ung  vilde  han  spille  Holberg. 

Men  at  det  blev  ham,  der  i Litteraturen  kom  til  at  løfte  en 
Del  af  den  komiske  Arv,  vilde  han  dog  fra  først  af  have  forsvoret. 
Han  sad  endnu  som  moden  Mand  dybt  inde  i de  romantiske  Egne 
og  dyrkede  Skønhedssyner  og  ønskede  ikke  at  forstyrres.  Lysten 
til  at  spille  Holberg  var  et  forholdsvis  hurtig  overstaaet  Standpunkt. 
Man  læse  hans  egen  Beretning  derom,  et  Ord  af  Heiberg  om  at 
se  Tiden  an  et  Aar  endnu,  var  nok  til  for  bestandig  at  vende 
hans  Planer  andetsteds  hen. 

Ja  saaledes  fortæller  han,  og  saaledes  gik  det  ogsaa  til  — 
udvortes  set.  Men  saa  let  gik  det  nu  alligevel  ikke.  Schandorph 
dækker  her  som  overalt  ellers  i sine  „ Oplevelser"  Tingen  under 
den  let  skemtefulde  Tone,  han  i Meddelelserne  om  sig  selv  har 
fundet  det  opportunt  at  anslaa.  Det  var  ikke  alene  Holberg,  han 
vilde  spille,  han  vilde  overhovedet  være  Skuespiller,  og  det  blev 
en  af  hans  Ungdoms  ikke  faa  alvorlige  Skuffelser,  at  disse  Længsler 
ikke  fik  Liv. 

Men  Forfatter  i munter  realistisk  Stil,  Prosaskribent?  Det 
havde  Schandorph  ikke  drømt  om  at  blive. 

Det  var  Vennerne  i den  lille  Kreds  af  Frondører  fra  Tredseme, 
hvortil  han  hørte,  som  lokkede  ham  til  at  gøre  det  første  Forsøg. 
De  syntes,  at  han  mundtlig  kunde  være  saa  morsom,  naar  han 
fortalte  Historier  fra  Købmandsgaardene  og  Markederne  i Ringsted, 

fra  Suserupgaard  og  fra  Krebsekroen  ved  Sorø,  hvorfor  saa  ikke 
prøve  paa  ogsaa  at  være  det  i Skrift?  Inderst  inde  har  Schandorph 
hørt  paa  den  Art  Opfordringer  med  megen  Uvilje.  Et  stort  satirisk 
Digt,  en  ny  „Adam  Homo\  det  lod  sig  høre,  men  skrive  For- 
tællinger om  almindelige  Borgere  og  Bønder,  om  drukne  Folk,  der 
maabede  og  vrøvlede,  skrive  paa  plat  Prosa?  Det  var  jo  som  at  gaa 
fra  det  kongelige  Teater  til  Kasino ! — hvilket  i Datidens  Sprog  vilde 
sige  noget  andet  og  mere,  end  det  nu  betyder  at  gaa  fra  Kasino 
til  Nørrebros  Teater.  Han,  Poeten,  den  videnskabelig  dannede 
Digter  med  Syner  fra  en  Verden,  hvis  Skønhed  Mængden  kun 
kunde  ane,  aldrig  blive  fortrolig  med,  skulde  han  forlade  sine 
Idealer  for  at  snakke  den  udannede  Plebs  efter  Munden?  De 
morsomme  Historier!  Ja  vel,  de  var  morsomme,  han  morede  sig 
selv  over  dem,  men  havde  de  noget  med  Kunst  at  gøre?  Man 
kunde  lige  saa  gerne  opfordre  ham  til  paa  Tryk  at  meddele,  at 
han  om  Morgenen  trak  sine  Støvler  paa.  Nej,  ét  var  Livet  fra 
Dag  til  Dag  med  dets  Glæder  og  Sorger  og  de  Hvilesteder,  man 
der  kunde  finde,  noget  helt  andet  var  de  Tanker  og  Forestillinger, 
som  kunde  løftes  op  i Skønhedens  Rige  og  dér  adles  til  Kunst. 
Vennernes  Raad  kunde  kun  være  dikteret  af  den  ringe  Agtelse,  de 
nærede  for  hans  Talent. 

Det  er  med  den  Art  Stemninger  til  Baggrund,  at  Schandorph 
blev  Prosaskribent  Selvfølgelig  var  disse  Stemninger  da  ned- 
dæmpede,  Schandorph  havde  en  skønne  Dag  taget  dem  i Struben 
og  søgt  at  klemme  Vejret  af  dem.  Det  var  en  Idræt  han  før 
havde  øvet.  Næsten  alle  de  af  Schandorph  digtede  Personer  er 
splittede  Naturer,  der  enten  lever  under  Selvironiens  tunge  Svøbe 
eller  i Enfold  erkender  deres  Underlegenhed  lige  over  for  det  af 
dem  selv  opstillede  Ideal  eller  paa  anden  Maade  dukker  Nakken. 
Bestandig  oplever  man  i Schandorphs  Bøger  et  sjæleligt  Spring 
frem  og  et  tilbage,  og  det  er  i saa  Henseende  snart  sagt  ligegyldigt, 
hvilken  Person  man  har  for  sig,  om  det  er  Thomas  Fris  eller 
Albrecht  i „Uden  Midtpunkt*,  Pastor  Holm,  Pastor  Birk  eller 
Pastor  Jespersen,  Damberg  i „Smaafolk*  eller  Lammedri veren  i 
Historien  fra  Trommesalen,  eller  om  det  er  Wolfgang  Altmann  i 
Schandorphs  sidste  Bog  eller  mulig  en  af  Kvindefigurerne.  Der  er 
en  evig  Bølgen  af  Opstemthed  og  Nedstem  thed  i de  skildrede 
Menneskers  Tilstande.  Strengt  taget  synes  det,  som  om  dette 
Fænomen  er  den  eneste  psykologiske  Proces,  hvis  Kurve  Schan- 
dorph for  Alvor  har  studeret  Han  har  tilmed  gjort  altfor  meget 

ud  deraf.  Den  pludselige  Standsning  og  Selvbefamling  indtræder 
jævnlig  i Øjeblikke  og  hos  Mennesker,  hvor  Tingen  gør  et  usand- 
synligt Indtryk.  Men  denne  Evne  altsaa  til  at  gaa  uden  for  sig 
selv,  til  at  mistro  sig  selv,  til  i det  ene  Øjeblik  at  synes,  at  alt  i 
En  er  Kraft  og  Skønhed  for  i det  næste  at  opdage,  at  det  er 
lutter  Svaghed,  har  Schandorph  kendt,  og  kendt  i saa  høj  Grad, 
at  Kundskaben  herom  kunstnerisk  er  bleven  omsat  til  hans  her- 
skende Indsigt. 

Da  Schandorph  blev  Prosaskribent,  var  han  i Selvfornemmel- 
sernes Bølgedal.  Ganske  vist  var  hans  Spot  over  Prosaen  for- 
stummet, men  samtidig  laa  Digterdrømmene  og  drev  paa  Vandet. 

Og  saa  gjorde  han  Lykke. 

Han,  som  ikke  før  havde  kunnet  opnaa  Anerkendelse  noget- 
steds, blev  nu  rost  af  den  fornemste  Kritik.  Schandorph  var  da 
ikke  langt  fra  de  fyrretyve  Aar. 

Af  dem,  der  blev  forundrede  over,  at  vi  i Schandorph  havde 
faaet  en  Prosaforfatter,  som  ikke  kunde  forbigaas,  var  Schandorph 
saaledes  maaske  den,  der  undrede  sig  mest.  Men  det  var  en 
frugtbar  Undren,  for  den  førte  umiddelbart  ud  i den  Opdagelse, 
at  medens  han  havde  siddet,  udadtil  nogenlunde  uvirksom  midt 
i en  Vennekreds,  sysselsat  med,  hvad  han  troede  var  at  forfine  sin 
Aand,  var  der  sket  en  aandelig  Revolution  i Danmark.  Poesi  var 
fra  Drøm  bleven  til  Virkelighed.  Brandes  havde  aabnet  Sluserne 
for  de  nye  Tanker. 

Med  Vælde  kastede  Schandorph  sig  da  over  Opdagelsen,  udgav 
Bog  paa  Bog  og  blev  den  Forfatter,  Brandes  i sit  Essai  over 
Schandorph  i „det  moderne  Gennembruds  Mænd"  karakteriserer 
„som  en  lattermild  Skildrer  af  det  lavere  Folkeliv,  som  en  Genre- 
maler, der  ikke  gaar  af  Vejen  for  det  drøje  eller  naivt-grimme, 
men  har  sin  Morskab  deraf' \ 

I et  Hovedsynspunkt  forekommer  det  mig  imidlertid,  at  Brandes 
i dette  Essai  har  Uret:  Han  mener,  at  Stammen  i Schandorphs 
Begavelse  er  „et  djærvt,  firskaaret,  grovkornet  Talent  med  Hang  til 
det  burschikose  og  Smag  for  det  burleske",  medens  de  lyriske 
Safter,  der  stadig  spores  inden  for  den  ru  Bark,  skyldes  Indpod- 
ning af  en  ædlere  Træsort.  Det  turde  forholde  sig  netop  omvendt 
Schandorph  er  Stængelen  med  den  blaa  Blomst,  som  ved  Ind- 
podning bliver  kraftig  nok  til  at  sætte  store,  kødrige  Frugter. 

Forholdt  det  sig  nemlig  saaledes  som  Brandes  mener,  vilde 
Schandorph  hurtig  være  bleven  hjemme  i den  ny  Kunstart.  Han 

vilde  have  opdaget  og  genkendt  sig  selv  i hver  Prosalinie,  han 
fik  nedskrevet,  hans  Talent  vilde  have  skabt  en  Form,  der  vilde 
staa  gennem  Tiderne.  Men  dette  blev  ikke  Tilfældet.  Schandorph 
kunde  oprindelig  ikke  skrive  Prosa*  og  han  lærte  det  aldrig.  Hans 
Stil  er  et  naivt-pretentiøst  forandret  Parlando  uden  Rytme  eller 
Rejsning.  En  Replik  kunde  Schandorph  skrive  og  mange  Replikker, 
og  hyppig  lykkedes  i Bøgerne  den  ene  Side  efter  den  anden  for 
ham,  men  det  er  tilfældigt,  lige  saa  ofte  vandrer  man  hen  ad  hans 
Prosa  som  ad  en  over  en  frodig  Mark  lejlighedsvis  frembragt 
Kørevej. 

Saa  daarlig  stod  det  ikke  til  med  den  danske  kunstneriske 
Prosaform  paa  den  Tid,  Schandorph  voksede  op,  at  han  ikke,  om 
Realismen  eller  den  muntre  Naturalisme  havde  været  det  ham  i 
Sjælen  baarne  Talent,  havde  kunnet  hugge  ned  som  den  be- 
friede Glente  over  sin  Form.  Umiddelbart  foran  hans  Øjne  skrev, 
for  kun  at  nævne  denne  ene:  Goldschmidt.  Nej  Sagen  var,  at 
den  fortællende  Prosa  var  hans  følende  Sjæl  fremmed,  den  kom 
ham  kunstnerisk  ikke  ved,  en  højbaaren  Aand  som  hans  kunde  kun 
gøre  sig  forstaaelig  paa  Vers. 

Schandorph  var  fra  den  lille  By  og  fra  de  forholdsvis  smaa 
Forhold.  For  ham  betød  Opdragelsen  paa  Sorø  Akademi  og  det 
derefter  erhvervede  akademiske  Borgerbrev  ikke  alene  Optagelse  i 
Landets  aandelige  Adelstand  — det  var  alle  enige  om,  at  det 
betød  — , det  var  for  ham  en  Stigning  af  svimlende  Art.  Den 
Forskel,  han  følte  mellem  sit  aandelige  Udgangspunkt  og  det  Maal, 
hvortil  han  var  naaet,  dannede  Grundlaget  for  hans  Sjæls  Stemthed, 
Fornemmelsen  fyldte  ham  bevidst  og  ubevidst  med  Hovmod,  han 
var:  Jeg!  den  højt  opløftede  Sophus  Schandorph,  Lyrikeren,  den 
akademiske  Digter.  Hvad  der  skete  ude  mellem  Bønderne,  kunde 
være  Genstand  for  hans  Skemt,  ikke  for  hans  virkelige  Opmærk- 
somhed. 

Realist  blev  Schandorph  ved  Indpodning,  og  næsten  indtil  sin 
sidste  Stund  beholdt  han  den  hemmelige  Undren  over,  at  det,  han 
i sin  Tid  agtede  ringe  som  en  Art  Slendrian  i sine  aandelige  Til- 
stande: Virkelighedssansen,  Hukommelsen  for  de  smaa  Ting,  den 
brede  Latter,  alt  det,  han  kom  saa  usigelig  let  til,  kunde  skabe 
ham  Berømmelse.  Det  lader  sig  nu  heller  ikke  nægte,  at  han 
kom  for  let  til  denne  Berømmelse.  Han  forstod  ikke  at  arbejde 
med  det,  der  oprindelig  havde  været  ham  en  Hvile  for  Aanden. 
Han  skrev  de  mange  Bøger,  men  Stoffet  naaede  som  i Leg  til 

hans  ^Bevidsthed,  han  fordybede  sig  ikke  deri,  og  i hans  Sjæl  var 
der  ikke  Frygt  og  Bæven  for  den  Form,  han  nu  paatog  sig  at 
mestre.  Han  var  ikke  født  med  denne  Form,  han  havde  ikke 
under  sin  Opvækst  lært  at  behandle  den  med  Respekt,  for  det 
lærte  man  ikke  paa  den  Tid  i det  lærde  Lag,  og  nu  da  han  altsaa 
skulde  være  Prosaist,  var  han  nødt  til  at  lade  staa  til.  Schandorph 
var  ikke  ligegyldig  paa  dette  Punkt.  Han,  som  for  Alvor  var 
bleven  en  begejstret  Tilhænger  af  det  nye  i Tiden,  ønskede  varmt 
at  blive  en  moderne  Stilist,  han  vidste  blot  ikke,  hvordan  saadan 
noget  gik  til,  og  de  Forsøg  paa  Modernisme,  man  i hundredvis 
kan  spore  i hans  Bøger,  løber  ud  i Anvendelsen  af  visse  pragt- 
fuldt farvede  Adjektiver  og  korintisk  svungne  Sætningskapitæler. 
Det  havde  passet  hans  brave  fortællende  Søjleskafter  bedre,  om 
disse  Kapitæler  havde  manglet. 

Men  altsaa  Schandorph  blev  det  nyes  Mand,  og  han  blev  det 
ihærdigt.  Som  Forfatter  vender  han  sig  med  megen  Spot  mod 
Fortidens  udhulede  Idealer.  Endnu  i sin  sidste  Roman  — den, 
han  skrev  med  Døden  paa  Læberne  — fører  han  djærve  Hug  mod 
det  „dannede"  Humbug. 

Forstandsmæssig  set  var  Schandorph  moderne,  længe  inden 
han  kunstnerisk  slog  om.  Et  er  ogsaa  at  have  alle  Kategorierne 
klare,  et  andet  er  instinktmæssig  at  leve  i denne  Klarhed,  og  et 
tredje  endelig  kunstnerisk  at  kunne  frembringe  i Kraft  af  den 
vundne  Aandsklarhed.  Saare  faa  kan  gøre  det.  Som  oftest  følger 
Liv  og  Kunst  langt  bag  efter  de  i Individet  fremad  skridende 
Tanker.  Man  kan  i „Oplevelser"  læse  sig  til,  hvordan  Schandorph, 
da  „Gennembrudet"  kom  herhjemme,  stod  aandelig  rustet  til  at 
forstaa  det.  Men  hvad  man  ikke  kan  læse  om  dér,  er  om  de 
sjælelige  Kampe,  det  havde  kostet  ham  at  naa'  saa  vidt,  om  de 
Saar,  han  under  Kampen  modtog,  og  om  de  Ar,  han  længe  efter 
beholdt.  Med  den  for  Schandorph  ejendommelige  Blufærdighed 
eller  Skyhed  for  at  stille  sit  Indre  til  Skue,  gaar  han  i Beretningen 
om  sin  egen  Udvikling  let  hen  over  aarelange  Anfægtelser,  Tvivl 
og  Mismod.  Der  er  nogen  Beregning  med  i dette.  Schandorph 
havde  vundet  sig  sit  Navn  som  munter  Skribent,  og  det  passede 
ham,  at  Samtiden  holdt  sig  til  denne  Side  af  hans  Natur.  Han 
ønskede  ikke  at  antyde  nogen  som  helst  disharmonisk  Stemning 
hverken  fra  Fortid  eller  Nutid,  og  jeg  har  den  Opfattelse  af 
Schandorph,  at  det  til  sidst  virkelig  ogsaa  lykkedes  ham  i det 

væsentlige  at  naa’  den  aandelige  Ro,  han  eftertragtede.  Han  blev 
den  muntre  Mand,  han  vilde  være. 

Schandorph  havde  Lykken  med  sig  som  Forfatter.  Han  blev 
taget  for  god.  Men  det  vilde  være  at  drive  et  underligt  Spil  med 
hans  Minde,  om  man  uden  videre  satte  ham  hen  blandt  de  For- 
fattere, der  har  opbygget  Nutidens  Kunst,  og  som  Fremtiden  i sine 
Bestræbelser  atter  umiddelbart  vil  støtte  sig  til.  Saaledes  for- 
holder det  sig  ikke,  og  saaledes  vil  Fremtiden  ikke  dømme.  Der 
vilde  blive  et  for  uretfærdigt  Fald  i Dommen  om  Schandorph,  om 
man  nu  anbragte  ham  paa  en  fremskudt  Plads,  hvor  han  ikke  hører 
hjemme. 

Schandorphs  Kunst  betød  for  sin  Tid  Overgangen  fra  gammelt 
til  nyt  Formen  slog  som  omtalt  fra  første  Færd  ikke  til,  Emnerne 
var  vel  prægede  af  Tidens  Aand,  men  han  maatte  bruge  Ironien 
for  at  faa  Tankerne  ført  igennem,  og  han  blev  idelig  og  altid 
stikkende  i Overdrivelserne.  Hans  Vilje  hørte  Fremtiden  til,  hans 
Følelse  bundede  i Fortiden,  hans  psykologiske  Udgangspunkter  var 
tydelige  nok,  men  de  var  ikke  nye  eller  rige  og  fine,  om  end  jævnlig 
fint  følte.  Særlig  var  det  dog  Overdrivelserne  med  de  bestandig 
genkommende  Mindelser  fra  den  engang  saa  blomstrende  Lyst- 
spilliteratur  og  Anvendelsen  af  Ironien,  som  gjorde  Schandorph 
gammeldags  i Tonen.  Det  nye  er  lige  paa,  det  gør  bl.  a.  ikke 
Nar  ad  de  Figurer,  det  selv  stiller  op.  Schandorph  fik  til  Opgave 
at  indvinde  et  helt  nyt  Felt  for  vor  Begriben.  Smaaborgeren  i 
Provinsen  og  Karlen  i Lo  og  Lade  blev  ham  saa  at  sige  udleveret 
først  af  Vennerne  senere  af  den  offentlige  Mening  til  Behandling, 
ingen  havde  jo  som  han  røbet  Kendskab  til  disse  Mennesker.  Men 
han  kunde  ikke  i den  Grad  bryde  med  sin  Fortid,  at  han  uden 
Forbehold  vilde  indlade  sig  paa  Opgaven.  Der  maatte  Selvhævdelse 
til1  og  den  i sit  Væsen  noget  bange  Ironi  blev  hans  Skildringers 
uforanderlige  Skjold  og  Følge.  En  Kusk  kunde  man  jo  heller  ikke 
saadan  uden  videre  tage  op  i Litteraturen,  først  naar  han  blev  set 
ovenfra,  under  Ironiens  Belysning,  blev  han  en  brugelig  Figur. 
Schandorph  kunde  overmaade  godt  gøre  de  Tankebevægelser  efter, 
som  t.  Eks.  førte  Zola  til  at  skildre  Vaskepigen,  Blikkenslageren, 
Smeden  og  Alfonsen  som  det,  han  mente,  de  var,  men  han  for- 
maaede  ikke  at  føle  aktivt  kunstnerisk  paa  samme  Maade  som 
Zola.  Hans  Stemninger  var  en  Gang  for  alle  romantisk  kuld- 
skære. 

Imidlertid  arbejdede  Schandorph  sig  til  Tider  ud  af  sin  værste 

Kuldskærhed,  og  han  naaede  nu  og  da  at  komme  tæt  ind  paa 
sine  Friluftsfigurer : Tjenestepigen  i „Smaafolk“,  Brænderikarlen  i 
„Et  Levnedsløb  fortalt  paa  Kirkegaarden“  osv.,  men  aldrig  slap 
han  ud  af  Overdrivelsernes  forunderlige  Svimmelhed.  Endnu  i sin 
sidste  Roman,  der  er  anlagt  saa  ligefremt,  og  som  røber  en  saa 
mærkelig  aandelig  Kraft  hos  den  dødssyge  Forfatter,  maa  han  i 
Skildringen  af  Helgas  Oplevelse  med  den  fine  Handelsrejsende  i 
Faderens  Butik,  i Badescenen  paa  Københavns  Red,  i Optrinet  i 
Kirken  og  hvor  som  helst  ellers  ty  til  Ord,  der  peger  langt  ud  over 
den  Virkelighed,  han  ønsker  at  fremstille.  Og  som  det  gik 
Schandorph  her  som  gammel,  gik  det  ham  bestandig  fra  det  første 
Minut,  han  satte  Pen  paa  Papiret  for  at  frembringe  Prosa. 

Naar  det  imidlertid  ikke  blev  disse  typiske  Overgangsegen- 
skaber hos  Schandorph,  som  faldt  hans  Samtid  stærkest  i Øjnene, 
skyldes  det  først  og  fremmest  det  frodige  Humør,  han  kunde 
trylle  ind  i sine  Bøger.  Sætter  man  sig  nu  til  at  læse  Schandorphs 
Fortællinger,  med  den  fulde  Bevidsthed  altsaa  om,  at  dette  ikke 
skal  betyde  moderne  Litteratur,  vil  man,  tror  jeg,  blive  overrasket 
over,  hvor  morsomme  de  kan  være.  Der  er  en  Rigdom  paa  Iagt- 
tagelser, en  Bredde  i Fremstillingen  af  det  snurrige,  som  Gang  paa 
Gang  fanger.  Det  ubehjælpsomme  i Formen  glider  bort  for  Ens 
Opmærksomhed,  faar  nu  og  da  endog  en  særegen  Ynde  ved  at  lægge 
historisk  Kolorit  over  Stilen,  og  af  et  godt  Hjerte  nyder  man 
Bonden,  der  siger:  „Det  var  som  Saten“  til  hvad  i Verden,  der 
bliver  ham  meddelt,  og  Kusken  med  „Beg  paa  Springgaasen* 
og  Butikssvenden  og  Fragtmanden  og  Prangeren,  Spidsborgeren, 
Konerne  og  det  hele.  Unægtelig  er  det  morsomme  ikke  altid  mor- 
somt, men  saa  hjælper  Forfatterens  besynderlige,  naivt  elskværdige 
Tro  paa  Stoffets  uimodstaaelige  Grinagtighed  En  over  den  forbi- 
gaaende  Træthed,  og  man  læser  videre. 

Og  dernæst  har  jo  Schandorph  frembragt  Romaner  af  Be- 
tydning. Schandorph  var  en  gennemdannet  Mand,  og  han  var 
Digter.  Hans  Dannelse  spillede  ham  ganske  vist  undertiden  nogle 
Puds,  som  naar  han  lader  sine  Personer  være  altfor  litteratur-  og 
sprogkyndige,  eller  han  selv  optræder  midt  blandt  Figurerne  i sine 
Bøger  og  taler  hvilket  af  de  europæiske  Hovedsprog,  man  nu  mu- 
ligvis kunde  antages  at  nære  Ønske  om  at  høre,  og  dertil  Latin  og 
Græsk.  I „Thomas  Frisa  forekommer  der  en  hel  Side  Homer,  sat  med 
græske  Typer,  og  forinden  har  man  faaet  Tysk,  Fransk,  Italiensk, 
Spansk  og  Latin  i mere  end  rundelige  Portioner.  Det  var  nu  en 


Digitized  by  CjOOQle 


Sophus  Schandorph 


105 


Gang  saa  med  Schandorphs  Dannelse,  rent  som  Stof  betragtet,  at 
den  var  hans  Kæledægge  og  Genstand  for  hans  evige  og  alvorlige 
Kultus.  Men  ved  Siden  deraf  er  hans  Aand  gennemlyst  af  Viden 
og  øvet  Dømmekraft,  han  bliver  egentlig  ikke  naragtig,  selv  hvor 
han  gaar  Dannelsesumulighederne  urimelig  nær.  I anden  Del  af 
.Thomas  Fris"  — første  Del  er  nogenlunde  ødelagt  af  den  lange 
Friehlingske  Episode  — slaar  der  En  i Møde  en  Aandsmyndighed, 
som  tvinger  til  Respekt.  Forfatteren  skildrer  vigtige  Forhold  i 
den  Tidsalder,  der  falder  sammen  med  hans  egen  Ungdom,  i saa 
haandgribelige  og  faste  Træk  og  med  saa  meget  Klarsyn,  at  denne 
Skildring  for  bestandig  vil  blive  en  Kilde,  man  maa  ty  til,  naar 
hin  Periode  skal  bedømmes.  Hans  Domme  er  ikke  overlegne, 
dertil  stod  Schandorph  det  Hovedstadsliv,  han  her  afmalte,  i sidste 
Instans  for  Qærnt  og  fjendtlig  — han  siger  selv  i „Oplevelser",  at 
han  aldrig  kom  til  at  føle  sig  hjemme  i København,  og  det  er 
sandt,  han  var  og  blev  den  indvandrede  — , men  der  er  uhildet 
Friskhed  over  hans  Opfattelse  og  megen  Sandhed.  Og  i Henriette 
har  Schandorph  for  én  Gangs  Skyld  skabt  en  Damefigur,  man  vil 
huske.  Hun  er  ikke  mere  sand,  end  Dameskikkelser  i Digternes 
Bøger  plejer  at  være,  men  hun  er  gjort  færdig,  hun  er  gaaet  efter 
i Enkelthederne,  og  hun  er  i sin  lille  Maalestok  overraskende 
nydelig  og  ondartet. 

Og  i mange  af  Schandorphs  øvrige  Romaner  kan  man  læse 
sig  baade  fornøjet  og  alvorlig,  kun  at  man  ikke  stiller  sine  For- 
dringer forkert.  Han  er  en  elskværdig  og  rolig  Fortæller,  der 
trods  sin  Bredde  og  sine  mange  muntre  Svinkeærinder  fører  En  for- 
holdsvis hurtig  af  Sted.  Han  søger  ikke  dybt  og  naa’r  ikke  højt, 
han  ligner,  som  det  er  sagt  om  ham,  den  0,  hvor  han  er  født, 
Sjælland.  Men  som  man  ved  en  Rejse  gennem  sjællandske  Land- 
skaber beholder  et  ret  stort  Indtryk  af  megen  Frodighed,  saaledes 
vil  man  ved  Læsningen  af  Schandorphs  Bøger,  der  hver  for  sig 
ikke  fæster  sig  uudslettelig  i Mindet,  beholde  et  Indtryk  af  en 
kraftig  Vilje  mod  det  sunde  og  sande.  Der  er  for  saa  vidt  det 
behagelige  ved  Schandorphs  Prosa,  at  den  ikke  røber  meget  af 
„Artisten",  den  behager  sig  ikke  i Særegenheder  og  kender  ikke 
Anfægtelser  fra  nogen  Art  af  kunstnerisk  Overkultur. 

Kunstner  for  Alvor  var  Schandorph  egentlig  kun  i bunden  Stil. 
Som  ung  skrev  han  ubetydelige  Digte,  som  ældre  opnaaede  han  et 
Herredømme  over  Formen,  der  ikke  synes  mig  tilstrækkelig  aner- 
kendt Der  er  over  hans  Vers  noget  arkitektonisk  pragtfuldt,  som 

nu  og  da  gør  disse  klassiske.  Man  læse  t.  Eks.  Digtet  om 
J.  C.  Schiødte  eller  Gengivelserne  efter  Giuseppe  Giusti,  der  er 
Katedral  i det  ene  og  henrivende  Villastil  i det  andet.  Men  for 
at  skaffe  Plads  til  sin  uudtømmelige  Fond  af  Prosafortællinger  lod 
Schandorph  Versene  hvile,  og  der  synes  ikke  at  være  sket  nogen 
Ulykke  derved,  idet  Emner,  der  fordrede  Vers,  efterhaanden  aaben- 
bart  ikke  paatrængte  sig  den  „ sang-kære  “ Digter. 

Og  saa  er  dette  Spørgsmaal  om,  hvor  Schandorph  var  større 
eller  mindre  som  Digter,  for  Vennerne  efter  hans  Død  saa 
uendelig  ligegyldigt.  De  har  et  kraftigt  Indtrykt  af  Schandorphs 
Person,  som  de  hver  for  sig  værner  om.  For  nogle  slaar  det 
Drachmannske  Billede  til , for  andre  stiger  der  frem  for  Hu- 
kommelsen Billedet  af  en  Mand,  der  ikke  kunde  sige  et  ondt 
Ord  om  sin  Næste.  Og  de  husker  Schandorph  som  den,  der  med 
næsten  kvindelig  Blidhed  samlede  dem  for  med  Mandfolke-Skemt 
at  holde  paa  dem  og  med  Mands  Vilje  at  forsvare  dem,  og  de 
smiler  ved  Tanken  om,  hvor  barnagtig  smagløs  Schandorph  kunde 
være,  og  de  bliver  alvorlige  ved  Erindringen  om,  at  en  mere  hen- 
given Ven  skulde  de  have  ondt  ved  at  finde. 

Erik  Skram 

En  Vinteraftens  gule  Luft 
staar  over  sorte  Tage; 
en  skarp  og  gylden  Aftenluft 
bag  Tage  langt  tilbage. 

Jeg  ser  saa  vidt,  jeg  ser  saa  fjæmt, 
her  fra  mit  høje  Kammer, 
og  i den  kolde  Aftenstund 
jeg  ser,  hvor  Himlen  flammer. 

En  Skorstensrøg  staar  brun  og  rank 
mod  Luftens  gyldne  Gule; 
jeg  stirrer  længe,  stirrer  langt 
mod  denne  Skønhedssmule. 

Der  var  en  Gang  — det  ligger  nu 
saa  mange  Aar  tilbage  — 
jeg  gik  og  saa,  hvor  Solen  sank. 
men  ej  bag  Storstadstage. 

Den  røde.  runde  Vintersol 
gik  ned  bag  nøgne  Grene, 
og  om  mig  blaaned  Markers  Sne, 

°g  jeg  var  ung  og  ene. 

Tusmørket  kom,  saa  himmelblaat, 
udover  Sne  og  Stilhed, 
og  fjærnt  mig  vented  Hjemmets  Lys 
og  kære  Stuers  Mildhed. 

Ak  Tid  saa  ren  som  Frostvejrssne 
og  hvide,  øde  Veje, 
min  Ungdoms  friske  Vinterluft, 
var  du  engang  mit  Eje? 

Ak,  du  er  skjult,  mit  Vinterland, 
bag  Skorstenspibers  Stime; 
fra  Vindvet  kun  bag  Byens  Rand 
jeg  ser  en  gylden  Strime. 


II 

Efter  Paul  Verlaine 

Det  regner  i alle  Gader 
og  i mit  Hjærte  med. 

Jeg  drog  saa  langt  af  Lande 
og  fandt  dog  ingen  Fred. 

Ak,  Lyd  af  Regn,  som  falder 
i alle  Gader  smaa; 
det  regner  i mit  Hjærte, 
min  Himmel  er  saa  graa. 

Det  regner  i mit  Hjærte, 
jeg  véd  ej  selv,  hvorfor. 

0 taabelige  Hjærte, 

hvi  er  din  Sorg  saa  stor? 

Det  er  min  store  Kvide, 
at  Himlen  er  saa  graa, 
og  Regnen  falder  vide 

1 alle  Gader  smaa. 

III 

Strænge  Herr  Synd  og  Jomfru  Sorg 
var  før  mit  Hjærtes  Venner; 
de  kommer  nu  og  klager  sig, 
at  jeg  dem  ikke  kender. 

Jeg  løfter  mit  Hoved  og  gaar  forbi 
og  ser  til  en  anden  Side; 

Mester  Synd  og  saa  Jomfru  Sorg, 
de  kan  det  ikke  lide. 

Ak,  Jomfru  Sorg  i Silkeskrud, 
med  hvide,  ledige  Hænder, 
min  Herre  har  mig  strængt  forbudt, 
at  jeg  Eder  mere  kender! 

Og  Mester  Synd  i Fløjelsvams 
med  Sliren  ved  din  Hofte  — 
saa  falsk  mig  skurrer  dit  Strængespil, 
der  daared  mig  altfor  ofte. 

Der  er  kun  Gift  i dit  Bægers  Bund, 
kun  Bærme  og  bitter  Galde  — 
det  var  saa  sort  en  Midnatsstund, 
jeg  lod  det  i Gulvet  falde. 

Det  skrattede  hult  og  falsk,  da  det  faldt  — 
jeg  tør  det  aldrig  forglemme  — 
og  i den  sorte,  fortvivlede  Nat 
jeg  bad  med  bævende  Stemme. 

Da  randt  den  første  Stjærne  frem, 
Morgenstjæmen  den  milde, 
da  fandt  jeg  den  Vej,  som  fører  mig  hjem, 
hvad  enten  snart  eller  silde. 

Ak,  kære  Gud,  som  jeg  dengang  fandt, 
lad  mig  ej  fra  dig  vige! 

Ak,  Morgenstjærne,  som  mildt  oprandt, 
lys  mig  til  Himmerigs  Rige! 

Saa  lys  en  Lund,  saa  lys  en  Luft, 
saa  mild  en  Sommersolskinsdag, 
en  Morgenstund  med  Lindeduft 
og  svage  Vindes  sagte  Drag. 

Der  leger  Skygger  hid  og  did, 
og  lyse  Knopskæl  regne  ned; 
det  er  en  Tid  saa  solskinsblid, 
saa  mild  og  lys  og  fuld  af  Fred. 

Lyst  er  hvert  Løv,  og  lys  hver  Blomst, 
og  Skyggen  fyldt  af  Solskinsstænk; 
med  Bogen  paa  min  Havebænk 
jeg  hilser  Lysets  Atterkomst. 

Ak,  skønne,  høje  Himmelblaa 
og  Træers  gyldne  Kirkehal  — 
lad  mig  i Lys  og  Klarhed  gaa 
den  lange  Dag  til  Mørkefald. 

O,  alle  dybe  Himles  Gud, 
højt  over  Løvets  gyldne  Tag  - 
før  os  af  Verdens  Solskin  ud 
fra  Lys  til  Lys,  fra  Dag  til  Dag. 

Johannes  Jørgensen 

ET  BLAD  AF  DENS  HISTORIE 


Tidsskrift-  og  Avisartikler,  i Samtaler  Mand  og  Mand 
imellem,  dukker  i de  senere  Aar  med  stigende  Hyp- 
pighed Spørgsmaalet  frem  om  „den  gule  Fare “,  om 
den  Fare,  der  truer  Europas  Arbejderklasse  og  der- 
igennem de  europæiske  Samfund  ved  Konkurrencen 
fra  Østasien.  Den  sidste  Sommers  Begivenheder  i 
Kina  har  givet  Spørgsmaalet  en  forøget  aktuel  Interesse. 

Man  tænkte  sig  i Begyndelsen  denne  Fare  fremkomme  der- 
ved, at  den  stigende  Forbindelse  mellem  Europa  og  Østasien,  især 
Kina,  den  gamle  Forbindelse  tilVands  og  den  fremtidige  til  Lands 
ad  den  sibiriske  Jærnbane  skulde  føre  en  saadan  Masse  billig  Ar- 
bejdskraft over  til  Europa,  at  den  hvide  Arbejderklasse  enten 
maatte  nedstemme  sine  Fordringer  til  Livet,  saaledes  at  de  kom  i 
Niveau  med  Østasiaterens,  eller  lade  sig  fortrænge  af  ham.  Dette 
vilde  i og  for  sig  kun  danne  Slutstenen  paa  den  Række  af  For- 
trængelser  fra  Arbejdsmarkedet,  for  hvilke  den  voksne,  uddannede 
europæiske  Arbejder  har  været  udsat  lige  fra  det  Øjeblik,  da  den 
kapitalistiske  Produktion  begyndte.  Han  er  først  blevet  fortrængt 
ved  Hjælp  af  sin  egen  Hustru  og  sine  egne  Børn,  derefter  af  andre 
mandlige  Arbejdere,  der  var  billigere,  og  denne  Fortrængelses- 
proces  foregaar  stadig  omkring  os:  polske  og  svenske  Arbejdere 
fortrænger  danske,  italienske  fortrænger  tyske  og  franske. 

Imidlertid  har  Arbejderorganisationerne  rejst  sig  imod  denne 
Fortrængelse  af  det  ene  Lands  højere  kultiverede  Arbejderklasse 
ved  det  andet  Lands  mindre  kultiverede,  ikke  saaledes,  at  de  har 
krævet  Forbud  mod  de  fremmedes  Indtrængen,  men  saaledes,  at 

de  enten  ved  Organisation  af  de  indvandrede  har  faaet  dem  til 
at  stille  de  samme  Krav,  som  de  selv  stiller,  eller  saaledes,  at  de 
ved  deres  egen  Styrke  har  kunnet  forbyde  Kapitalen  at  antage 
billigere  Arbejdskraft,  og  da  det  er  Kapitalens  eneste  Vinding  ved 
at  indkalde  fremmed  Arbejdskraft,  at  den  er  billigere,  har  de  ved 
deres  Krav  om  éns  Løn  faktisk  mange  Steder  kunnet  sætte  en 
Stopper  for  en  saadan  Indkaldelse. 

Det  er  dog  langtfra  i alle  Arbejdsgrene  og  i alle  Lande,  at 
Organisationerne  kan  træde  op  med  en  saadan  Styrke,  at  de  for- 
maar  at  værne  Landets  Arbejdere  mod  den  fremmede  Konkurrence; 
navnlig  i de  Fag,  der  ingen  udlært  Arbejdskraft  kræver,  og  til 
hvilke  Fag  den  indvandrede,  laverestaaende  Arbejder  ogsaa  bedst 
egner  sig,  er  Forholdene  ofte  vanskelige.  I de  store  Havnestæder 
og  paa  Landet  er  derfor  ogsaa  Konkurrencen  mellem  indfødt  og 
fremmed  Arbejdskraft  haardest. 

Vanskeligere  end  over  for  andre  europæiske  Arbejdere  bliver 
Stillingen  over  for  ikke-europæiske,  navnlig  østasiatiske  Arbejdere. 
De  europæiske  Arbejdere  kan  organiseres,  og  navnlig  i det  sidste 
Aar  er  der  f.  Eks.  fra  det  italienske  Socialdemokratis  Side  gjort 
store  Anstrengelser  for  at  oplyse  Vandrearbejderne  om  Organisa- 
tionens Betydning,  og  om,  hvorledes  de  ved  at  byde  sig  frem  til 
billig  Pris  nedsætter  Livsvilkaarene  for  andre.  Helt  anderledes 
derimod  med  den  østasiatiske  Arbejder,  hvor  Sprogets  og  Kulturens 
Forskellighed  sætter  saa  skarpe  Skel.  Hvor  et  Fags  Arbejdere 
derfor  er  stærke  nok,  vil  de  gennemføre  et  ligefremt  Forbud  mod 
Indførsel  af  kinesiske  Arbejdere.  Det  vil  saaledes  erindres,  at  Sø- 
fyrbødernes Fagforening  her  i Landet  var  stærk  nok  til  at  tvinge 
det  østasiatiske  Selskab  til  at  opgive  den  Import  af  Kinesere  til 
Tjeneste  som  Fyrbødere  i Selskabets  Skibe,  der  allerede  var  paa- 
begyndt; derimod  har  den  maattet  se  paa,  at  de  af  Selskabets 
Skibe,  som  hører  under  den  russiske  Afdeling,  betjenes  af  Kinesere. 

Er  der  saaledes  end  Omraader,  hvor  Konkurrencen  mærkes, 
og  hvor  den  sikkert  ogsaa  vil  tiltage  i Skarphed,  saa  tør  det  vist- 
nok siges,  at  naar  man  ser  hen  til  Organisationernes  voksende 
Betydning,  da  vil  en  Import  af  billig  østasiatisk  Arbejdskraft  næppe 
kunne  tænkes  i saa  stort  et  Omfang,  at  den  vil  berøre  den  euro- 
pæiske Industri- Arbejderklasses  Livsnerve.  Frygten  for  Strid  med 
de  indfødte  Arbejdere  og  Udsigten  til,  at  de  indvandrede  dog 
rimeligvis  i Tidens  Løb  vil  gaa  den  Vej,  de  skal,  nemlig  ind  i en 

Organisation,  betager  Kapitalen  Lyst  og  Mod  til  at  søge  Profit  ad 
denne'  Vej. 

Men  — naar  Bjærget  ikke  kan  komme  til  Mohammed,  saa 
gaar  Mohammed  til  Bjærget.  Kapitalen  vil  aldrig  være  i Ro,  saa 
længe  der  er  billigere  Arbejdskraft  at  opdrive.  Med  samme  Sik- 
kerhed som  Magnetnaalen  søger  mod  Nord,  søger  Kapitalen  hen 
imod  den  billige  Arbejdskraft.  Den  har  hidtil  været  vant  til  at 
kalde  den  billige  Arbejdskraft  til  sig,  — det  er  nu  forbundet  med 
Vanskeligheder,  og  den  søger  derfor  selv  hen  til  den.  Det  er  ikke 
i den  østasiatiske  Arbejders  Indvandring  til  Tjeneste  for  den  euro- 
pæiske Kapital,  at  Faren  for  den  europæiske  Arbejderklasse  ligger, 
men  i den  europæiske  Kapitals  Udvandring  for  i Østasien  at  tage 
den  østasiatiske  Arbejder  i sin  Tjeneste.  Kinesere  og  Indere  vil 
ikke  befolke  Europas  Fabriker,  men  Europas  Fabriker  vil  staa 
stille,  medens  Maskinerne  gaar  i Bombay  og  Shanghai. 

To  Formaal  er  paa  en  mærkelig  Maade  blandede  sammen 
i de  europæiske  Foretagender  i Østasien,  uhyre  karakteristisk  netop 
for  det  Anarki,  der  hersker  i Produktionen  under  Kapitalismens 
Ægide.  Paa  den  ene  Side  bestræber  man  sig  for  ved  sine  Ope- 
rationer at  skaffe  ny  Afsætningsomraader  for  de  Varemasser,  der 
paa  Grund  af  Arbejdets  nuværende  Produktivitet  stadig  opdynges, 
paa  den  anden  Side  forøger  man  netop  disse  Varemængder  ved  at 
lade  den  billige  Arbejdskraft  derovre  deltage  i den  moderne  Pro- 
duktion. Saaledes  vælter  den  kapitalistiske  Produktion  sig  stadig 
frem,  tvunget  af  en  indre  Nødvendighed:  Produktionen  kræver  et 
nyt  Afsætningsmarked;  dette  ny  Afsætningsmarked  byder  ved 
Siden  af  sin  Evne  til  at  konsumere  Varer  Muligheden  for  en  for- 
øget Produktion  med  større  Profit,  men  denne  forøgede  Produktion 
kræver  atter  ny  Afsætningsmarkeder,  indtil  Jorden  er  blevet  for 
lille.  Den  manchesterske  Fabrikant,  der  afslørede,  at  hans  Inter- 
esse for  Planetverdenen  skyldtes  hans  Lyst  til  at  forsyne  Nabo- 
planeternes Mennesker  med  Bomuldstøj,  var  i det  mindste  ærlig; 
det  er  ikke  alle,  der  saa  resolut  kaster  Masken,  hvad  enten  den 
nu  hedder  videnskabelig  Interesse  eller  Kristendommens  og  Kul- 
turens Udbredelse. 

Den  Kamp,  der  ved  Kapitalens  Udvandring  truer  med  at  ud- 
bryde mellem  den  europæiske  og  den  østasiatiske  Arbejder,  er 
allerede  paa  sine  Steder  i fuld  Gang.  I den  Udvikling,  Forindiens 
økonomiske  Liv  har  gennemgaaet  i de  sidste  Aartier,  skelner  man 
med  stor  Tydelighed  Kampens  Form. 

Tilskuere*  1901  S 

Da  Englænderne  kom  til  Indien  for  300  Aar  siden,  fandt  de 
dér  et  fint  udviklet  Væverhaandværk ; de  indiske  Bomuldstøjer 
blev  en  god  Handelsvare,  og  den  engelske  Kapital  trak  Væverne 
til  sig  og  gjorde  dem,  hvor  den  kunde  det,  afhængige  af  sig.  Imod 
de  importerede  indiske  Tøjer  rejste  imidlertid  den  engelske  Uld- 
industri sig,  og  ved  Told  og  Forbud  søgte  den  at  fortrænge  dem. 
Saa  udviklede  der  sig  en  Bomuldsindustri  i England  selv,  og  den 
blev  drevet  ved  Maskiner;  ogsaa  den  rejste  sig  mod  de  indiske 
Tøjer  og  fik  Importen  af  dem  hindret  ved  Told.  Den  indiske 
Væver,  hvis  Livsvilkaar  under  det  engelske  Herredømme  var  blevet 
komplet  forandret,  som  fra  hovedsagelig  at  være  en  Producent  af 
sin  egen  Landsbys  Forbrugsgenstande  var  bleven  Vareproducent 
til  Verdensmarkedet,  saa’  ikke  blot  dette  ny  Verdensmarked,  som 
Englænderne  selv  havde  tvunget  ham  til  at  være  Leverandør  til, 
lukket,  men  han  saa*  sig  angrebet  i sit  eget  Land:  de  maskin- 
fabrikerede  engelske  Tøjer  konkurrerede  ham  ud,  og  selv  hvor 
det  lykkedes  ham  at  holde  sig  oven  Vande  — og  der  er  endnu 
adskillige  Millioner  Haandvævere  i Indien  — dér  gled  Garnets 
Spinding  ud  af  hans  Haand  og  overtoges  af  den  engelske  Stor- 
industri. 

Den  engelske  Kapital  optraadte  i Begyndelsen  over  for  Inderne 
overvejende  som  Handels-  og  Aagerkapital,  ikke  som  Industri- 
kapital. For  at  der  kan  drives  kapitalistisk  Industri  i et  Land, 
maa  der  nødvendigvis  være  en  besiddelsesløs  Klasse,  som  for  at 
leve  maa  sælge  sin  Arbejdskraft ; men  Inderne  var  ikke  besiddel- 
sesløse, da  Englænderne  kom  til  deres  Land;  de  var  saa  godt  som 
udelukkende  Bønder  og  Medejere  af  Landsbyens  Fællesjorder,  ogsaa 
Væverne  underholdtes  som  oftest  af  Landsbyens  Fællesfond.  Eng- 
lænderne ophævede  dette  Fællesskab.  De  gjorde  Skatteopkræveren, 
Zamindaren,  til  Ejer  af  Distriktet,  Bønderne  til  hans  Fæstere. 
De  paalagde  Skatter,  der  var  éns  i gode  og  daarlige  Aar,  medens 
de  tidligere  Regeringer  havde  paalignet  dem  efter  Høstens  Udbytte, 
og  dette  Forhold  drev  saavel  de  ny  Godsejere  som  Bønderne  over 
i Pengeudlaanemes  Arme ; Konfiskationer  og  Udsættelser  fandt 
Sted,  og  der  opstod  efterhaanden  en  besiddelsesløs  og  gæld- 
bunden Klasse  Mennesker.  Først  da  kunde  en  moderne  Storindu- 
stri udfolde  sig,  og  i 1854  oprettedes  den  første  moderne  Tekstil- 
fabrik i Bombay.  I 1879,  25  Aar  efter,  var  der  allerede  58 
Fabriker  for  Bomuldsindustrien;  de  havdfe  l1/*  Million  Tene 
og  12,000  Vævestole  i Gang,  og  de  beskæftigede  40,000  Arbejdere. 

I 1884,  altsaa  5 Aar  efter,  var  Antallet  af  Fabriker  vokset  fra 
58  til  74,  foruden  at  9 Fabriker  til  var  under  Opførelse.  Tenenes 
Antal  var  henad  2 Millioner,  Vævestolenes  over  16,000,  og  der  be- 
skæftigedes omtrent  60,000  Arbejdere.  I 1890  udviste  Tællingerne, 
at  Væksten  var  foregaaet  endnu  hurtigere.  Fabrikernes  Antal  var 
naaet  op  til  125.  Af  Tene  var  der  over  3 Mili.,  af  Vævestole 
omkring  24,000,  og  der  beskæftigedes  112,000  Arbejdere.  Af  disse 
Fabriker  faldt  Hovedmængden,  89,  paa  Bombay  og  dens  Omegn, 
i hvilken  Del  af  Indien  Bomuldsdyrkningen  ogsaa  har  sit  største 
Omfang,  8 laa  i Bengalen,  8 i Madras,  Resten  spredt  i det  indre, 
5 samlede  ved  Cawnpur  i Nordvest-Provinserne,  hvor  den  moderne 
Storindustri  i det  hele  har  fundet  et  godt  Tilholdssted.  Bombay 
og  dens  Omegn  er  desuden  Sædet  for  en  stor  Mængde  Etablisse- 
menter, som  ved  Dampkraft  renser  og  nedpakker  Bomulden. 

Den  unge  kapitalistiske  Bomuldsindustri  i Indien  har  haft  for- 
skellige Vanskeligheder  at  kæmpe  med.  Først  er  Anlægskapitalen 
i Indien  betydelig  højere  end  i Europa;  Maskinerne  fabrikeres  saa- 
ledes  ikke  i Indien,  men  maa  transporteres  derover  fra  England. 
Dernæst  saa  den  i England  anbragte  Industrikapital  med  stor  For- 
bitrelse den  ny  Modstander  træde  frem;  den  kastede  Masser  af  Varer 
ind  paa  det  indiske  Marked  uden  at  kræve  en  Øres  Fortjeneste, 
blot  for  at  slaa  Konkurrenten  ned,  inden  han  voksede  til.  I Bom- 
bays  Fabriker  indtraf  der  derfor  stadige  Arbejdsstandsninger.  En 
tredje  Vanskelighed  beroede  paa  Indernes  Uvanthed  med  det  ny 
Arbejde.  Den  koncentrerede  Opmærksomhed,  som  det  stadige  Ar- 
bejde hele  Dagen  igennem  og  navnlig  Arbejdet  med  Maskiner  kræ- 
ver, kan  et  Menneske  kun  lidt  efter  lidt  naa  at  yde,  og  der  hører 
Generationer  til  for  at  udvikle  den.  Den  europæiske  Arbejderklasse 
har  Gang  paa  Gang  revolteret  mod  Kapitalens  Fordring  om,  at 
Erhvervsarbejdet  skal  udfylde  hele  Livet,  ikke  blot  fordi  den  ikke 
vilde,  men  ogsaa  fordi  den  ikke  kunde  gaa  ind  herpaa.  De  sejge 
Kampe,  der  blev  førte  om  „Blaa  Mandag",  var  Begyndelsen,  senere 
er  Opgaven  blevet  den  ugentlige  Fridag  og  Normalarbejdsdagen. 

Naar  den  europæiske  Arbejder  har  Vanskelighed  ved  at  bøje 
sig  for  Kapitalens  Fordringer  om  Arbejdstidens  Længde  og  Arbej- 
dets Intensitet,  hvor  meget  vanskeligere  maa  det  da  ikke  falde  en 
Tropebeboer,  som  taaler  færre  Anstrengelser.  Man  tænke  sig  nu, 
hvad  det  vil  sige  for  Inderen  i det  tropiske  Klima  at  arbejde  i en 
Storfabrik  med  dens  Larm,  dens  støvfyldte  Luft  og  dens  Hede; 
og  den  almindelige  Arbejdstid,  naar  der  ikke  er  Overarbejde,  er  i 

Indiens  Bomuldfabriker  fra  6 Morgen  til  6 Aften,  kun  afbrudt  af 
1 Times  Pavse  midt  paa  Dagen  til  Spisning  og  Røgning.  I Siam 
gives  der  de  Straffefanger,  der  træder  Trædemøllens  Hjul  ved 
Overrislingsarbejdet,  5 Minuters  Hvile  hvert  Kvarter. 

Indernes  Uvanthed  med  Fabriksarbejdet  giver  sig  imidlertid 
ikke  Udslag  i Fordringen  om  forkortet  Arbejdstid,  men  i mange 
Ulykkestilfælde  under  Arbejdet  og  i slet  Arbejde.  De  indiske  Fa- 
briker afholdt  sig  paa  Grund  af  Arbejdernes  ringe  Øvelse  længe 
fra  at  fabrikere  Varer,  til  hvis  Forarbejdelse  der  kræves  større 
Paapasselighed;  de  spandt  kun  de  grovere  Garnnumre,  og  Indien 
vedblev  derfor  længe  at  være  et  godt  Marked  for  England  i de 
højere  Garnnumre  og  de  finere  Tøjer,  men  i de  senere  Aar  er 
der  ogsaa  heri  indtraadt  en  Forandring:  de  indiske  Fabriker  spin- 
der stadig  finere  Garnnumre,  og  i Mellemnumrene  aftager  nu  den 
engelske  Indførsel.  I Vævningen  er  man  ogsaa  gaaet  over  til  at 
væve  Strømper,  Underbenklæder,  Haandklæder  o.  lign.  Ogsaa  paa 
anden  Maade  ses  det,  at  Arbejdsevnen  vokser;  et  enkelt  Aktiesel- 
skab, „the  Empress  Spinning  and  Wéaving  Mills  Company  at 
Nagpur “,  opgiver  saaledes,  at  det  gennemsnitlige  Kvantum  Raa- 
bomuld,  der  falder  paa  hver  Arbejder,  er  blevet  halvtredjedoblet  i 
Løbet  af  8 Aar. 

De  Vanskeligheder,  den  indiske  Storindustri  har  at  kæmpe 
med,  er  den  saaledes  paa  Vej  til  at  overvinde.  Arbejdet  bliver 
bedre,  Moderlandets  vilde  Konkurrence  opgives,  tilbage  er  kun  den 
høje  Anlægskapital. 

Til  Gengæld  for  Vanskelighederne  er  der  imidlertid  andre 
Forhold,  der  stiller  den  ganske  anderledes  frit  end  dens  engelske 
Søster.  Først  og  fremmest  har  den  den  billige  Arbejdskraft. 
Om  den  indiske  Arbejdskraft  siger  den  engelske  Forfatter  William 
Hunter:  Den  er  til  Stede  i rigelig  Mængde,  den  er  billig,  villig  og 
ikke  tilbøjelig  til  at  strike.  Om  dens  Billighed  afgiver  følgende 
Oplysninger  om  Lønforholdene  i de  indiske  Bomuldsfabriker  til- 
strækkelige Vidnesbyrd.  Arbejdet  er  saa  godt  som  altid  Akkord- 
arbejde. Foruden  de  Lidelser,  der  tilføjes  Inderne  ved  den  lange, 
uafbrudte  Arbejdstid,  har  de  altsaa  over  deres  Hoveder  det  op- 
hidsende Akkordarbejdes  Svøbe,  og  den  ugentlige  Løn,  de  opnaar. 
er,  vel  at  mærke  efter  de  mest  besmykkende  Opgivelser,  følgende: 

Drenge  l,8i— 2,58  Kr.,  Kvinder  2, 07 — 2, 58  Kr.,  Mænd7,75 — 16, so  Kr. 

Alt  for  en  effektiv  Arbejdsdag  paa  11  Timer. 

Des  værre  kender  jeg  intet  til  Forholdet  mellem  den  voksne 
mandlige,  den  voksne  kvindelige  og  den  barnlige  Arbejdskraft  i 
disse  Fabriker;  at  ,dømme  efter  den  store  Forskel  mellem  Kvin- 
dernes og  Børnenes  Løn  paa  den  ene,  Mændenes  paa  den  anden 
Side,  er  det  det  sandsynligste,  at  Fabrikerne  væsentlig  befolkes 
af  de  to  første,  medens  Mændene  bruges  til  Tilsyn  o.  lign.;  det 
berettes  ogsaa  udtrykkelig,  at  medens  Tilsynet  i Begyndelsen  altid  var 
engelsk,  er  dette  nu  sjældnere  Tilfældet 

Ikke  blot  har  den  indiske  Bomuldsindustri  fremfor  den  engelske 
Søsterindustri  denne  billige  Arbejdskraft,  men  som  allerede  nævnt 
er  den  almindelige  Arbejdstid  11  Timer,  medens  den  allerede  idet 
sidste  Halvhundredaar  i England  ved  Lov  har  været  fastsat  til 
10  Timer  for  Kvinder  og  Børn  og  derved  faktisk  ogsaa  for  Mæn- 
dene. I Indien  er  der  først  1881  skredet  ind  mod  den  værste 
Udbytning  — karakteristisk  nok  blev  denne  Indskriden  fremkaldt 
ved  Agitation  fra  Lancashires  Bomuldsfabrikanter  — men  Loven 
omfatter  kun  Børn  og  unge  Personer,  ikke  de  voksne  Kvinder,  og 
gaar  for  øvrigt  særlig  ud  paa  at  hindre  Ulykkestilfælde  ved  at 
foreskrive  Regler  for  Maskinernes  Pasning  og  Rensning. 

Til  disse  gode  Betingelser  for  den  indiske  Bomuldsindustri 
kommer  endvidere,  at  den  sparer  den  Udgift,  den  engelske  har 
ved  Transporten  af  Raabomulden  fra  Indien  til  England. 

Den  indiske  Bomuldsindustri  har  under  disse  Omstændigheder 
udviklet  sig  saaledes,  at  den  ikke  blot  for  en  stor  Del  forsyner 
det  indiske  Marked,  men  den  er  allerede  en  Eksportindustri;  den 
udfører  Garn  til  Kina  og  Japan,  Tøjer  til  Arabien  og  Sydøstafrika. 

Af  andre  Tekstilindustrier  kan  nævnes  Juteindustrien. 
Ved  Industriudstillingen  1851  i London  viste  Juten  sig  for  første 
Gang  i Europa,  og  snart  begyndte  en  Bearbejdelse  af  det  til 
Sækketøj  med  Hovedsæde  i Dundee,  og  denne  ny  Industri  fik 
under  Krimkrigen,  da  Udførselen  af  Hør  og  Hamp  fra  Rusland 
saa  godt  som  standsede,  en  mægtig  Udvikling.  I 70erne  begyndte 
Fabrikation  af  Jute  paa  moderne  Vis  i Indien;  i 1890  var  der 

— Opgivelserne  betegnes  for  øvrigt  som  for  smaa  — 25  Fabriker 
med  over  160,000  Tene  og  over  8000  Vævestole,  og  der  beskæf- 
tigedes 61,200  Arbejdere.  Medens  Bomulden  væsentligst  dyrkes  i 
det  vestlige  Indien,  og  Bomuldsindustrien  derfor  — som  omtalt 

— har  sit  Hovedsæde  i Bombay,  dyrkes  Juten  udelukkende  i 
Bengalen,  og  de  24  Fabriker  findes  ogsaa  her,  den  25de  i 
Cawnpur.  Allerede  i 70emes  Slutning  udtalte  en  Englænder, 

der  paa  det  nøjeste  fulgte  den  kapitalistiske  Produktion  i Indien: 
Der  er  kun  liden  Tvivl  om,  at  Indien  i Tidens  Løb  vil  være  i 
Stand  til  ikke  blot  at  fortrænge  Dundee-Fabrikateme  paa  det  ame- 
rikanske og  andre  fremmede  Markeder,  men  at  forsyne  England 
selv  med  Sække  billigere,  end  de  kan  laves  i Dundee. 

Storfabrikationen  af  Uld  har  endnu  kun  naaet  en  ringe  Ud- 
strækning; der  fandtes  i 1890  kun  i alt  5 Fabriker,  hvoraf  et  Par 
ved  Cawnpur;  de  beskæftigede  et  Par  Tusind  Arbejdere,  og  der 
fabrikeredes  udelukkende  grove  Varer.  Derimod  har  Stordriften 
i Silkeindustrien  udfoldet  sig  stærkt.  I 1890  var  der  i Ben- 
galen 81  moderne  Silkespinderier,  som  beskæftigede  15,800  Ar- 
bejdere; af  disse  Spinderier  tilhørte  de  17  et  og  samme  Aktie- 
selskab, „the  Bengal  Silk  Company".  I Nordvestprovinserne  har 
et  stort  Bradford-Firma,  Leister  & Co.,  et  kæmpemæssigt  Spinderi. 
I Bombay  er  der  et  Silkevæveri,  der  beskæftiger  725  Arbejdere. 

Om  alle  disse  Etablissementer  gælder  det,  at  de  overvejende 
bliver  drevne  for  europæisk  og  da  særlig  for  engelsk  Kapital. 
Jute-  og  Silkefabrikeme  bliver  det  fuldstændig,  i Bomuldsfabrikeme 
siges  ogsaa  indfødte  at  være  Aktionærer.  Hvor  stor  den  Kapital 
er,  der  er  anbragt  i disse  Foretagender,  kan  ikke  nøjagtig  opgives. 
Den  udgjorde  i 1890  for  Uld-  og  Jutefabrikerne  og  for  116  af  de 
125  Bomuldsfabriker  ca.  250  Mili.  Kr.,  for  Silkeindustrien  er  der 
ingen  Opgivelse. 

Uden  for  Tekstilindustrien  har  den  europæiske  Kapital  særlig 
anbragt  sig  i Papir-  og  Læderindustrien.  Store  moderne  Papir- 
fabriker har  fuldstændig  ødelagt  den  lokale  Papirtilvirkning,  som 
tidligere  eksisterede  i mange  Dele  af  Landet.  Læderfabrikationen 
har  særlig  sit  Sæde  i Cawnpur.  Ogsaa  Mine-  og  Teglværksindu- 
strien drives  for  engelsk  Kapital,  navnlig  udnyttes  Kulminerne,  og 
til  deres  Drift  anvendes  Santaler.  De  indiske  Kulminedistrikter 
afgiver  det  samme  sørgelige  Skue  som  de  engelske  ved  Begyndelsen 
af  det  19.  Aarhundrede.  De  muntre,  sanddru  og  tillidsfulde  San- 
taler, som  faar  det  bedste  Lov  af  alle  de  Englændere,  der  har  været 
Embedsmænd  hos  dem,  og  om  hvem  det  hedder,  at  ingen  kan 
komme  i Berøring  med  dem  uden  at  vindes  af  dem,  de  er  ved 
det  overvældende  Arbejde  i Kulminerne  blevet  fornedrede  og  øde- 
lagte og  er  Slaver  af  Brændevinen. 

Naar  vi  har  betragtet  disse  Industrier,  er  vi  selvfølgelig  langt- 
fra færdige  med  de  engelske  Kapitalanlæg  i Indien.  Der  er  mange 
andre.  Først  og  fremmest  Jæmbanerne,  i hvilke  der  af  private 

er  anbragt  henad  3 Milliarder  Kr.,  dernæst  Indigodyrkningen,  der 
dog  nu  ikke  længer  er  det  Eldorado  for  Kapitalen,  som  den  før  har 
været,  og  Tedyrkningen,  der  nu  er,  hvad  Indigodyrkningen  før 
var.  Mange  andre  kunde  endnu  fortjene  at  nævnes,  bl.  a.  Sukker- 
produktionen, men  om  de  fleste  af  dem  gælder  det,  at  de  i det 
mindste  er  knyttede  til  Stedet  og  ikke  vilkaarlig  kan  fjernes  fra 
det.  De  kan  derfor  ikke  betragtes  som  Udslag  af  det,  vi  her  har 
dvælet  ved:  Kapitalens  bevidste  Flytning  af  Produktionen  hen  til 
den  billige  Arbejdskraft. 

Vi  har  fremdraget  Indien,  fordi  Forholdene  dér  allerede  har 
undergaaet  en  lang  Udvikling  og  saa  at  sige  allerede  viser  Tænder. 
Men  akkurat  de  samme  Resultater  giver  en  Betragtning  af  For- 
holdene i Kina  og  Japan.  Det,  Stormagterne  tilstræber  i Kina,  er 
jo  netop  foruden  større  Handelsrettigheder  forøget  Ret  til  at  grund- 
lægge ny  Industrier  derovre,  en  Ret,  der  overhovedet  først  er  til- 
staaet  fremmede  efter  den  kinesisk-japanske  Krig  i 1895,  det  vil  med 
andre  Ord  sige:  Retten  til  at  gøre  Kinas  nøjsomme  og  flittige  Mil- 
lioner til  Lønarbejdere  for  den  europæiske  Kapital.  Den  ny  Pro- 
duktion, der  tog  fat  øjeblikkelig  efter  Fredsslutningen  mellem  Kina 
og  Japan,  har  allerede  virket;  Toldlister  over  Indførselen  viser  alle- 
rede den  begyndende  Omvæltning  og  dens  Følger.  Medens  Ind- 
førsel af  Uld-  og  Bomuldsvarer  til  Kina  er  i Nedgang,  er  Indførselen 
afRaabomuld  i Opgang,  medens  Indførselen  af  Tændstikker  ligeledes 
er  i Nedgang,  er  Indførselen  af  Materiale  til  Tændstikfabrikationen 
i Opgang.  En  Del  af  de  vigtigste  Importartikler  til  Japan  er  alle- 
rede flyttet  over  blandt  Eksportvarerne. 

Tilbageslaget  af  hele  denne  Udvikling  i Østasien  har  naaet 
Europa,  og  den  engelske  Tekstilindustri  befinder  sig  utvivlsomt 
for  Tiden  i en  frygtelig  Krise.  Med  ufordulgt  Ængstelse  har  man 
i England  fulgt  Udviklingen  i de  senere  Aar,  og  praktiske  som 
Englænderne  er,  har  de  først  og  fremmest  søgt  at  tilvejebringe 
et  omfattende  statistisk  Materiale  for  at  kunne  bedømme  For- 
holdene nøgternt. 

En  lille  Undersøgelse  af  disse  Tabeller  er  alt  andet  end  op- 
muntrende. Tager  vi  ud  af  Tekstilindustrien  de  Grupper,  som 
vi  har  betragtet  for  Indiens  Vedkommende,  Bomulds-,  Jute- 
og  Silkeindustrien,  viser  den  engelske  Udførsel  sig  i stærk  Til- 
bagegang. Den  gennemsnitlige  aarlige  Værdi  af  Udførselen  ud- 
gjorde, udtrykt  i Millioner  f 

For  Bomuldsvarer 

For  Jute  varer 

For  Silkevarer 

(Garn  og  Tøjer) 

(Garn  og  Tøjer) 

(Garn  og  Tøjer) 

1885—89 

62,5 

2,4 

2,8 

1890-94 

60,9 

2,8 

2,1 

1895—99 

57,8 

2,5 

1.7 

Føjer  vi  hertil  Udførselen  af  Strømper  og  færdige  Sække,  da 
ses  ogsaa  dér  Nedgangen.  Den  gennemsnitlige  aarlige  Værdi  ud- 
gjorde — ligeledes  udtrykt  i Millioner  f — 


For  Strømper  For  Sække 
1885 — 89  0,46  0,76 

1890 — 94  0,27  0,64 

1895 — 99  0,i9  0,46 


Det  vil  ses,  at  Bomuldsindustrien  indtager  den  aldeles  domi- 
nerende Plads  mellem  disse  Industrier,  og  en  nærmere  Under- 
søgelse af  dens  Kaar  har  derfor  Krav  paa  Interesse.  Det  viser  sig 
ved  en  saadan,  at  Tabet  mest  rammer  Udførselen  af  Bomulds- 
gamet, ikke  forholdsvis  saa  meget  Tøjerne.  Udførselen  fordeler  sig, 
som  følger 

For  Garn  For  Tøjer 

1885—89  11,6  50,9 

1890—94  10,3  50,6 

1895—99  9,s  48,5 

Nu  er  det  navnlig  med  Hensyn  til  Gamet,  at  Indien  optræder 
som  Konkurrent,  og  det  er  ogsaa  i Indførselen  af  Gam  til  Indien, 
at  der  stadig  ses  Nedgang;  Værdien  af  den  udgjorde  i 1896  2, o«, 
i 1897  1,96,  1898  1,59,  1899  1,44  Miil.  £. 

Udførselens  Værdi  er  imidlertid  ikke  den  eneste  Maalestok  for 
Tilbagegangen.  Udførselens  Mængde  og  Industriens  Arbejderstyrke 
giver  ogsaa  Oplysninger.  Den  gennemsnitlige  aarlige  Udførsel  ud- 
gjorde, for  Bomuldsgarnet  udtrykt  i Millioner  Ibs.,  for  Tøjerne  i 
Millioner  yards, 


Garn 

Tøjer 

1885—89 

251,9 

4,833,7 

1890—94 

235,9 

4,975,o 

1895—99 

242,7 

5,139,$ 

Som  man  vil  se,  har  Produktionsmængden  lidt  sine  Tab  paa 
Garnet,  medens  Tøjerne  er  gaaet  lidt  fremad.  Ikke  mindre  end 
16  Mili.  Ibs.  gennemsnitlig  om  Aaret  mindre  i 90emes  første  Halv- 

del  mod  80ernes  sidste  Halvdel,  og  selv  det  glimrende  Forretnings- 
liv i det  sidste  Femaar  har  ikke  formaaet  at  faa  Produktions- 
mængden op  paa  Højde  med  80ernes  Slutning,  ikke  engang  Halv- 
delen af  Tabet  er  indvundet.  Det  ser  ud  til,  at  Englænderne  har 
ændret  deres  Produktion  noget  og  i Anledning  af  de  ringere  Ud- 
sigter for  Gamet  har  kastet  sig  mere  over  Vævningen.  Ganske 
vist  har  Konkurrencen  trykket  Priserne  saaledes,  at  Værdien  er 
gaaet  ned,  men  Produktionsmængden  har  dog,  som  det  ses,  været  i 
nogen  Opgang.  Det  samme  fremgaar  af  en  Betragtning  af  Fabrik- 
ernes Art.  Des  værre  gaar  Opgivelserne  om  disse  Forhold  fore- 
løbig ikke  længere  frem  end  til  1890,  efter  hvilken  Tid  det  netop 
vilde  være  allerinteressantest  at  have  dem.  Det  ses  af  disse  Op- 
lysninger, at  Antallet  af  Spinderier  er  i stadig  Nedgang  og  har 
været  det  siden  1874,  medens  Væverierne  vokser  i Tal.  I og  for  sig 
behøver  disse  Tal  intet  at  betyde,  thi  de  kan  bero  paa  en  Drifts- 
koncentration.  Af  mere  Betydning  er  det  imidlertid,  at  Antallet 
af  Tene  har  været  saa  godt  som  stillestaaende  fra  1878  til  1890. 
Medens  Tenene  i 1874  udgjorde  41,9  Millioner  og  i 1878  var 
vokset  til  44,i,  var  de  i 1885  ikke  kommet  højere  end  til  44,8,  i 
1890  til  44,5,  derimod  var  Antallet  af  Maskinvæve  i Aarene 
1878—90  steget  fra  514,911  til  615,714. 

Des  værre  svigter  altsaa  det  statistiske  Materiale  paa  dette 
Punkt  ved  Aar  1890,  men  om  Arbejderstyrken  foreligger  der  Op- 
lysninger indtil  Aaret  1897.  Det  viser  sig  da,  at  Arbejderantallet 
har  været  i stadig  Vækst  indtil  Aaret  1895,  hvor  det  udgjorde  ialt 
for  Mænd,  Kvinder  og  Børn  538,883.  I 1896  var  det  sunket  til 
532,920,  i 1897  til  527,223,  altsaa  Afskedigelser  midt  i de  mest 
glimrende  Forretningsaar.  Det  ligger  da  nær  at  antage,  at  den 
Vækst  i Udførselsmængden,  der  har  fundet  Sted,  grunder  sig  paa 
Overproduktion  i 90emes  Begyndelse,  og  at  Varerne  er  solgt  til 
Spotpris  fremgaar  jo  ogsaa  deraf,  at  den  noget  øgede  Udførsels- 
mængde svarer  til  en  stærkt  forringet  Udførselsværdi.  Nedgangen 
i Antal  har  ramt  de  mandlige  Arbejdere  før  de  kvindelige.  Alle- 
rede i 1890  naaede  Mændene  Maksimum,  nemlig  208,187,  i 1897 
var  de  gaaet  ned  til  199,576,  Kvinderne  naaede  i 1895  Maksimum 
med  333,653  og  var  i 1897  gaaet  ned  til  327,647.  Dog  falder 
Nedgangen  for  Mændene  særlig  paa  Børnene  og  de  unge  Arbejdere, 
først  fra  18%  følger  de  voksne  Mænd  efter;  deres  Tal  var  i 1897 
1900  lavere  end  i 18%.  For  Kvindernes  Vedkommende  er  der 
ikke  efter  1890  skelnet  mellem  Børn  og  voksne. 

Betragter  vi*  Indførselen  af  Raabomuld  til  England,  saa  taler 
ogsaa  den  det  samme  Sprog.  Den  gennemsnitlige  aarlige  Værdi 
udgjorde,  udtrykt  i Millioner  £ 

1885—89  40,i,  1890-94  36, i,  1895—99  32,8. 

Det  samme  Billede  af  begyndende  Depression  viser  ogsaa  de 
to  andre  omtalte  Tekstilindustrier,  Jute-  og  Silkeindustrien.  Medens 
Juteindustrien  i 1890  beskæftigede  44,810  Arbejdere,  var  Tallet  i 
1897  kun  43,655,  medens  Silkeindustrien  i 1885  beskæftigede 
42,995,  var  Tallet  i 1897  kun  36,637;  for  Silkeindustriens  Ved- 
kommende har  der  siden  1885  været  Nedgang  i Tenenes  Antal, 
siden  1878  i Vævestolenes,  men  ogsaa  her  mangler  Oplysninger 
efter  1890. 

Det  er  umuligt  at  skjule  den  engelske  Tekstilindustris  Ned- 
gang. Ogsaa  i de  øvrige  europæiske  Lande  gør  en  Depression  i 
denne  Industri  sig  gældende,  og  der  er  sikkert  al  mulig  Grund  til 
at  frygte,  at  denne  Depression  under  den  stærke  Vækst  i Østasiens 
Produktion  snarere  vil  vokse  end  aftage. 

Et  stort  Spørgsmaal  rejser  sig  da  ved  Indgangen  til  det  ny 
Aarhundrede.  Hvorledes  skal  den  kapitalistiske  Produktionsform 
og  Samfundets  Krav  kunne  forliges?  Det  gængse  Forsvar  for 
Kapitalismen  har  været  det,  at  den  „skaffede  Arbejde".  Hvormed 
vil  den  nu  retfærdiggøre  sig,  naar  den  unddrager  det  Samfund, 
der  ved  sit  Arbejde  har  skabt  Kapitalen,  d.  v.  s.  Midlerne  til  fortsat 
Arbejde,  selve  disse  Midler  for  at  sende  dem  ud  til  den  billige  Ar- 
bejdskraft? Det  er  ikke  et  Spørgsmaal,  der  angaar  Brødet  for  den 
besiddende  Klasse  som  Helhed.  Det  er  ganske  ligegyldigt  for  Aktio- 
nærer, om  deres  Penge  er  anbragt  i Europa  eller  i Asien,  eller  ret- 
tere, det  er  dem  en  større  Profit  at  have  dem  i Asien  end  i Europa. 
Men  for  de  besiddelsesløse  gælder  det  selve  det:  at  være  eller  ikke 
være.  Dog  kan  Kapitalens  Udvandring  ogsaa  komme  til  at  ramme 
de  besiddende,  idet  den  rammer  Samfundet  som  Helhed.  Det 
betaler  sig  saaledes  langt  bedre  at  oprette  en  elektrisk  Sporvogn  i 
Bangkok  end  i København.  Derovre  tjener  man  sine  20%  om 
Aaret,  og  man  har  aldrig  andet  Vrøvl  med  sine  Funktionærer,  end 
at  man,  naar  man  synes,  de  har  forset  sig,  trækker  fra  i deres 
Løn,  hvis  man  da  ikke  er  saa  naadig  at  give  dem  en  Dragt 
Prygl  i Stedet.  Her  hjemme  har  vi  en  Borgerrepræsentation  og 
en  Funktionærorganisation,  og  de  blander  sig  i Spørgsmaal  om 
Minuters  Arbejdstid,  hvor  ingen  i Bangkok  bryder  sig  om  Timer. 

Vi  ser  da  ogsaa  Følgen.  Medens  Siameserne,  der  endnu  har  saa 
inderlig  god  Tid,  allerede  i Aarevis  har  rutschet  med  „Lynvognen" 
gennem  Bangkok,  saa  snegler  vi  os  endnu  her  i København,  hvor 
dog  de  fleste  af  os  har  travlt,  afSted  med  Hestesporvogn.  Elektrisk 
Sporvogn  i Bangkok,  medens  man  endnu  i Europas  Storstæder 
kører  med  Heste,  elektrisk  Lys  i Østens  Huse,  medens  vi  endnu 
beskedent  samler  os  om  Petroleumslampen,  Kapitalmangel  og  dyre 
Penge  i Europa  til  Hindring  af  Samfundets  Udvikling,  medens 
Østasien  med  Vold  og  Magt  skal  have  Jæmbaner  anlagte  og 
Miner  bearbejdede,  det  er  Tidens  Tegn ; det  er  Varsler  om  de  Kaar, 
Privatkapitalismen  vil  berede  Europa  — hvis  da  ikke  andre  Fak- 
torer træder  til. 

Nina  Bang  f.  Ellinger 

I ANLEDNING  AF  PROFESSOR  POULSENS  ARTIKEL 


ensigten  med  den  lille  Opsats  om  Sceneinstruktion, 
som  Hr.  Emil  Poulsen  har  skrevet  i Januar-Hæftet 
af  dette  Tidsskrift,  har  aabenbart  været  den,  at 
give  yngre  Kræfter,  der  føler  Kald  til  at  varetage 
Sceneinstruktørens  vanskelige  Hverv,  godeRaadpaa 
Grundlag  af  den  Erfaring,  hans  sceniske  Virksom- 
hed har  bragt  ham. 

Da  jeg  ikke  paa  alle  Punkter  er  enig  med  Hr.  Poulsen,  kunde 
jeg  ønske  i samme  gode  Hensigt  at  knytte  et  Par  Bemærkninger  hertil. 

Forfatteren  giver  to  Billeder  af  Sceneinstruktører.  Muligvis 
Portrætter.  Det  ene  — meget  sort  og  tungt  — skal  virke  som 
Skræmmebillede,  det  andet  — lyst  og  let  — som  Paradigma. 

Den  sorte  Instruktør  møder  paa  første  Prøve  med  et  meget 
detailleret  Scenarium.  Han  har  regnet  ud  — endogsaa  i Brøkdele 
og  under  tilbørligt  Hensyn  til  Skuespillerbenenes  forskellige  Længde  — 
hvor  mange  Skridt  de  rollehavende  under  hele  Stykket  har  at  gøre 
til  højre  og  venstre  og  lige  ud  og  tilbage.  Han  har  derhos  opskrevet 
alle  Gestus  til  hver  især,  og  noteret  hvert  lille  Minespil,  der  skal 
vise  sig  hos  de  agerende,  baade  naar  de  taler  og  naar  de  hører. 
Og  denne  „færdige  Tyggemad",  som  Forfatteren  meget  betegnende 
kalder  det,  præsenterer  han  nu  Teatrets  Kunstnere,  der  „i  deres 
Magelighed"  tager  imod  den.  „Heri  ligger  Faren",  siger  Hr.  Poulsen. 

Jeg  tror  nu  ikke,  den  Fare  er  synderlig  stor. 

For  det  første,  fordi  jeg  har  bedre  Tanker  om  Skuespillerne. 
Det  kan  jo  nok  være,  at  en  enkelt  Skuespiller,  der  har  virket  i 
mange  Aar,  paa  sine  gamle  Dage  kan  blive  træt  og  magelig  — 

det  er  jo  ikke  unaturligt.  Men  ellers  gaar  rigtignok  min  Erfaring 
ud  paa  ganske  det  modsatte.  Jeg  har  altid  set  enhver,  der  over- 
hovedet fortjente  Navn  af  Kunstner,  opfyldt  af  den  ivrigste  Interesse 
for  sin  Gerning,  og  den  almindelige  Klage  gaar  ud  paa,  ikke  at 
der  er  for  meget,  men  at  der  er  for  lidt  at  bestille. 

Men  dernæst  fordi  „ Mageligheden*  næppe  nogen  Sinde  vil  komme 
i det  Tilfælde  at  fristes  af  den  omtalte  Tyggemad.  Én  Scene- 
instruktør som  den  skildrede  har  nemlig  aldrig  eksisteret  og  vil 
heller  aldrig  komme  til  det.  Viste  han  sig  paa  Teatret,  vilde  han 
øjeblikkelig  blive  sendt  tilbage  til  den  Daareanstalt , hvorfra  han 
øjensynligt  var  brudt  ud. 

Hr.  Poulsens  ideale  Sceneinstruktør  er  en  ganske  anden  Mand. 
Han  har  den  faste  Overbevisning,  at  „hvad  der  uden  for  de  haand- 
værksmæssige  tricks  kan  læres  i Kunst  er  vitterligt  intet8,  og  at 
Skuespillernes  Uddannelse  derfor  ikke  bør  foregaa  paa  Prøverne, 
men  om  Aftenen  „i  Rampens  Lys,  for  Publikums  Øjne*.  Hvilket 
med  andre  Ord  vil  sige,  at  det  store  Publikum  er  øverste  Dommer, 
og  at  den  saglige,  kunstforstandige  Kritik  intet  har  at  betyde. 

Dette  Sceneinstruktørernes  Paradigma  møder  ikke  — som  hint 
sorte  Faar  — med  et  udarbejdet  Scenarium.  Han  holder  ved  den 
første  Prøve  en  lille  Tale  til  Skuespillerne.  Han  siger  omtrent: 
Mine  Damer  og  Herrer!  Jeg  forudsætter,  at  de  alle,  ligesom  jeg,  i 
Helheden  og  indtil  de  mindste  Detailler  har  studeret  Digterens 
Værk.  Her  er  de  Sceneomgivelser  — de  Møbler  og  Rekvisitter  og 
Døre,  Digteren  forlanger.  Nu  sætter  jeg  mig  ned  i Parkettet  og 
skal  der  — fra  Publikums  Plads  — trofast  og  diskret  — berette 
dem,  hvorledes  det  hele  tager  sig  ud.  Jeg  skal  ogsaa  nok  give 
dem  Tempoerne  og  stemme  Instrumenterne  harmonisk  sammen.  Vær 
saa  god ! Det  er  Skuespillerne,  der  skal  arbejde,  ikke  mig.  — 

Jeg  tror  ærligt  talt  ikke  det  vil  vare  længe,  før  han  opdager, 
at  den  Forudsætning,  hvorpaa  hans  Teori  hviler,  ikke  slaar  til. 
Det  vil  hurtigt  gaa  op  for  ham,  at  Størsteparten  af  Skuespillerne 
ikke  har  anden  Kendskab  til  Stykkets  Helhed  end  den  rent  over- 
fladiske, der  kan  erhverves  ved  den  saakaldte  Læseprøve1).  Han  vil 


l)  Der  tages  kun  to  Afskrifter  (kun  de  færreste  Stykker  foreligger  trykte), 
hvoraf  Instruktøren  har  den  ene,  og  Suffløren  den  anden,  saa  at  Skuespillerne 
ligefrem  er  afskaaret  fra  et  indgaaende  Studium  af  Digterens  Værk.  Det  er 
beklageligt  — men  saadan  har  det  altid  været.  Økonomi  og  Hensyn  til  Tiden 
er  vel  sagtens  Aarsag  dertil. 

endvidere  faa  Øje  for,  at  Opfattelsen  baade  af  Helhed  og  Detailler 
paa  mange  Punkter  er  — og  maa  være  — saare  forskellig  for  de 
forskellige  Individualiteter,  saa  at  der  ofte  vil  blive  svaret  i Vest, 
naar  der  bliver  spurgt  i Øst.  Han  vil  fremdeles  blive  Vidne  til, 
hvorledes  Kunstner-Egoismen  hvert  Øjeblik  trænger  sig  frem  og 
gør  Ulykker:  En  Baggrundsfigur  trænger  sig  frem  i første  Linie,  — 
de  store  kunstnere  tager  Luven  fra  de  smaa  og  berøver  dem  Lej- 
ligheden til  efter  Evne  at  gøre  sig  gældende  med  den  Vægt,  som 
Stykkets  Tarv  kræver, — en  „magelig"  Skuespiller  holder  sig  haard- 
nakket  ved  Sufflørkassen  o.  s.  v.  o.  s.  v.  Han  vil  kort  sagt  faa  en 
kraftig  Følelse  af,  at  hvis  ikke  Harmonien  skal  ødelægges,  Hel- 
heden sprænges  og  al  god,  klar  Mening  forvirres  eller  fordunkles, 
saa  maa  der  være  en,  der  med  Kraft  og  Myndighed  tager  Ledelsen 
i sin  Haand. 

Men  dette  sker  sandelig  ikke  ved  at  holde  Taler  til  Skuespil- 
lerne. Man  kan  ikke  sidde  nede  i Parkettet  og  „give  Tempoer* 
og  „stemme  Instrumenterne  til  et  harmonisk  Hele".  Instruktørens 
Plads  er  paa  Scenen.  Han  er  snart  her,  snart  der.  Han  anholder 
de  falske  Toner,  korrigerer  Misforstaaelserne , fjerner  Uklarheden, 
opildner  de  ligegyldige  og  dæmper  dem,  der  i kunstnerisk  Iver 
trænger  sig  ud  over  den  Plan,  som  anvises  dem  af  Situation  og 
Karakter.  Han  maa  have  en  klar  Hjerne  og  en  tydelig  Tale,  der 
formaar  at  ramme  Hovedet  paa  Sømmet.  Han  maa  kunne  over- 
bevise og  lade  sig  overbevise  med  Grunde.  Han  maa  have  det 
fineste  Øre  for  Livets  Musik  og  først  og  fremmest  en  inderlig  Kær- 
lighed til  Skuespillerens  Kunst. 

Til  at  udføre  dette  vanskelige  og  anstrengende  Hverv  kræves 
ikke  alene  en  god  Fysik  og  en  fint  dannet  Aand.  Man  maa  tillige 
have  Talent.  Paastanden  om,  at  en  Skuespiller  ikke  skulde  egne 
sig  til  Sceneinstruktør,  er  ganske  vist  saa  taabelig,  at  al  Gendrivelse 
er  overflødig.  Men  det  synes  mig,  at  Hr.  Poulsens  egen  Paastand, 
at  kun  Skuespillere  og  Forfattere  kan  paatage  sig  denne  Opgave, 
ikke  i saa  Henseende  giver  den  noget  efter.  Man  fristes  virkelig 
til  at  spørge,  om  da  denne  Evne  pludseligt  kommer  over  dem, 
naar  Forfatteren  har  skrevet  sit  første  Drama  og  Skuespilleren 
spillet  sin  første  Rolle,  og  om  den  maaske  forlader  dem  lige  saa 
pludseligt,  naar  de  holder  op  med  at  skrive  og  spille?  Til  at  være 
Sceneinstruktør  fordres  en  egen  Evne.  Man  har  den,  eller  man 
har  den  ikke,  hvad  enten  man  saa  i øvrigt  er  Digter  eller  Skue- 
spiller eller  ingen  af  Delene.  Man  kan  være  en  udmærket  dra- 

matisk  Forfatter  uden  at  besidde  den,  og  jeg  tiltror  Hr.  Poulsen 
Selvkritik  nok  til  i sig  selv  at  se  et  Eksempel  paa,  at  man  just 
heller  ikke  behøver  at  være  en  fremragende  Sceneinstruktør,  fordi 
man  er  en  udmærket  Skuespiller. 

De  Raad,  jeg  kunde  ønske  at  lægge  fremtidige  Sceneinstruk- 
tører paa  Sinde,  kommer  altsaa  til  at  lyde  noget  anderledes,  end 
Hr.  Poulsens: 

Tro  ikke,  du  kan  nøjes  med  at  sidde  i Parkettet  og  lade 
Skuespillerne  uddanne  sig  i Rampens  Lys.  — Det  er  et  Paaskud 
for  Magelighed. 

Tro  ikke,  at  man  ikke  kan  lære  noget  i sin  Kunst.  — Det  er 
meningsløs  Tale. 

Bøj  dig  i Respekt  for  enhver  Ytring  af  kunstnerisk  Selv- 
stændighed. — Det  skylder  du  Skuespilleren. 

Find  dig  dog  ikke  i,  at  den  sprænger  den  sammenhængende 
harmoniske  Helhed.  — Det  skylder  du  Digteren. 

Mød  til  den  første  Prøve  saa  omhyggelig  forberedt  som  det 
er  dig  muligt.  — Det  skylder  du  baade  Skuespilleren,  Digteren  og 
dig  selv. 

Og  endelig: 

Overbevis  med  Grunde.  Puk  aldrig  paa  din  Autoritet! 

William  Blogh 

INDLEDNING  TIL  KRITIKEN  OVER  VOR  TIDS 


HISTORISKE  TANKEGANGE 

I 

o Forbemærkninger  maa  jeg  gøre.  Den  første  er 
den,  at  jeg  ikke  er  Historiker,  og  at  jeg  følgelig  ikke 
kan  give  nogen  som  helst  faglig  Belysning  eller 
Kritik  af  historiske  Tankegange.  Overhovedet  alt, 
hvad  der  vedrører  disse  Tankeganges  videnskabe- 
lige Værdi,  maa  jeg  lade  ude  af  Betragtning.  Denne 
videnskabelige  Værdi  er  vel  nærmest  at  betragte  som  en  frem- 
tidig Nytteværdi.  Det,  som  derimod  interesserer  mig,  og  som  jeg 
vil  søge  at  belyse,  er  de  historiske  Tankeganges  Værdi  i Nutiden, 
den  Glæde  og  Nytte,  vi  har  af  dem,  alle  vi,  der  i Forhold  til  det 
historiske  Studium  er  udenforstaaende.  Jeg  har  ment,  det  kunde 
være  nyttigt,  at  de  historiske  Tankeudfoldelser  blev  betragtede, 
ikke  saaledes,  som  de  næsten  altid  betragtes : fra  Historikernes  egne 
Synspunkter;  men  saaledes,  som  de  maa  ses  af  det  Publikum, 
for  hvis  Skyld  de  bliver  til. 

Den  anden  Forbemærkning  angaar  Udtrykket  »historisk  Tanke- 
gang®. Det  viser  sig  nemlig,  at  naar  man  vil  betragte  de  historiske 
Tankegange  paa  den  angivne  Maade,  saa  duer  det  ikke  at  bruge 
Udtrykket  historisk  i den  almindelige  Betydning,  den,  der  er  ind- 
ført af  Historikerne;  man  maa  derimod  ved  Udtrykket  historisk 
forstaa  et  psykologisk  Forhold.  Forskellen  mellem  de  to  Betyd- 
ninger er  kortelig  denne,  at  Fortiden  og  det  historiske  Omraade, 
naar  det  tages  i den  almindelige  Betydning,  strækker  sig  fra  Tider- 
nes Begyndelse  indtil  nu;  mens  derimod  Fortiden  i psykologisk 
Forstand  for  hvert  enkelt  Individ  betyder  Tiden  fra  dets  Fødsel 

indtil  Nuet.  Ud  fra  psykologisk  Synspunkt  har  mari  da  en  historisk 
Tankeudfoldelse  overalt,  hvor  man  har  Erindring  og  Anvendelse  af 
foruddannet  Viden.  Al  Opfattelse  og  Ræsonnement,  der  har  Basis 
i tidligere  Opfattelser  og  Ræsonnementer,  er,  psykologisk  set,  af 
hel  eller  delvis  historisk  Karakter.  For  at  tage  et  enkelt,  ubetyde- 
ligt Eksempel:  naar  man  bruger  Udtrykket  original  om  en  Ting 
eller  en  Person,  saa  udtaler  man  noget  rent  og  skært  historisk; 
man  fortæller  intet  om  Tingen  eller  Personen  i og  for  sig,  men 
man  bestemmer  sammes  historiske  Stilling.  Man  udfolder  blot  en 
Baggrund  af  tidligere  Oplevelser. 

Betragter  man  nu  paa  rent  foreløbig  Maade  det  historiske  i 
angivne  Omfang  og  Betydning,  altsaa  i Betydning  af  Individets 
samtlige  Erindringsfunktioner,  saa  ses  det,  at  en  overordentlig  stor 
Del  af  hvert  Menneskes  Sjæleliv  er  historisk  af  Karakter.  Hver 
Dag  benytter  vi  et  Mylr  af  Erindringer.  Vil  man  nu  udføre  en 
Kritik  over  vor  Tids  Erindringsfunktioner,  da  skulde  man  jo  egent- 
lig kende  og  gennemgaa  alle  de  enkelte  Individer  hver  for  sig, 
undersøge  Dag  for  Dag,  hvilke  og  hvor  mange  disse  Erindringer  er, 
og  med  hvilken  Virkning  de  fletter  sig  ind  i Individets  Liv.  Saa 
grundigt  kan  nu  ingen  gaa  til  Værks.  Ingen  kan  naa  videre  end 
til  at  faa  samlet  en  vis  Kreds  af  enkelte  Eksempler  og  almindelige 
Iagttagelser.  Men  ogsaa  det  kan  blive  værdifuldt. 

Dog  maa  enhver,  der  vil  give  en  kritisk  Belysning  af  sine 
egne  eller  sin  Tids  Erindringsfunktioner,  helst  være  i Besiddelse  af 
skarp  Sans  i to  Henseender.  Han  maa  kunne  skelne  til  Bunds  i, 
hvad  der  er  umiddelbar  Livsudfoldelse,  og  hvad  der  er  egentlig 
Vidensudfoldelse;  det  er  langtfra  altid  saa  let,  thi  Viden  kan  i den 
Grad  gaa  over  i Kød  og  Blod,  at  den  kun  virker  som  en  Ud- 
videlse af  det  umiddelbare.  Som  Eksempel  her  paa  skal  jeg  nævne 
Ting  som  Stedssans,  Iagttagelsesevne  over  for  Bevægelser,  Opfattelse 
af  Ansigtsudtryk,  musikalsk  Sans,  Stemningssans  over  for  Landskaber 
o.  s.  v.  Dernæst  maa  Kritikerne  atter  og  atter  huske  paa,  at  de  histo- 
riske Tankegange  er  livsvarige  Værdier,  positive  eller  negative; 
han  maa  vide  at  skønne  psykologisk  over  dem  i den  Henseende. 
Spørgsmaalet  om  de  historiske  Tankegange  som  Helhed  betragtede 
er  hverken  mere  eller  mindre  end  Spørgsmaalet  om  Menneskets 
Aandsbygning. 

Jeg  skal  efter  denne  Indledning  forsøge  at  give  enkelte  Ind- 
ledningsrids til  en  kritisk  Belysning  af  den  omtalte  Art. 

Erindringsfunktionerne  indtager  i vort  Liv  en  stadig  større  og 

større  Plads.  Sammenligner  man  Størrelsen  af  den  aandelige  Bal- 
last, vi  fører,  og  den,  primitive  Mennesker  gaar  omkring  med,  er 
Forskellen  næsten  voldsom.  Erindringsfunktionerne  har  bredt  sig 
til  alle  Sider  og  aldeles  overfløjet  det  umiddelbare  Liv.  Vi  lever  paa 
vore  Tanker,  paa  møjsommeligt  oparbejdede  indre  Horisonter,  meget 
mere  end  paa  Indtryk,  Fornemmelser.  Vi  kan  i bogstaveligste  For- 
stand næppe  gaa  to  Skridt,  uden  at  Mængder  af  foruddannet  Viden 
skyder  frem  og  regulerer  vore  Bevægelser.  Saglige  og  begrebs- 
mæssige  Horisonter  breder  sig  for  vort  Blik  næsten  overalt,  hvorhen  vi 
vender  det.  Vor  Tanke  føres  til,  ikke  alene  at  beskæftige  sig  paa 
kryds  og  tværs  med  de  Ting,  der  i egentlig  Forstand  vedrører  os, 
men  med  alle  fem  Verdensdele,  et  Par  Tusindaars  Menneskeliv, 
hele  Verdensindholdet  og  omtrent  alle  de  fomuftmæssige  Tankekom- 
binationer,  der  kan  væves  ud  af  det.  Hele  det  aandelige  Sam- 
kvem, vi  lever  i med  andre,  er  i Bund  og  Grund  gennemspundet 
med  historiske  Tankeudfoldelser.  Omtrent  alle  Samtaler  og  al 
Tænkning,  der  præsteres  under  Samtaler,  er  af  historisk  Karakter; 
alle  Almensager,  al  Diskussion,  al  offentlig  Mening,  alt  Arbejde  har 
Basis  i historiske  Tankegange.  Spørgsmaalet  er:  med  hvilken  Virk- 
ning denne  uhyre  Mængde  af  historisk  Tankestof  fletter  sig  ind  i 
vort  Liv? 

Herved  er  der  mange  Forhold  at  bemærke.  Man  maa  agte 
baade  paa  de  historiske  Tankeudfoldelsers  praktiske  Nytteværdi  og 
paa  deres  æstetiske  Værdi:  den  umiddelbare  Lyst  eller  Ulyst,  der  er 
forbunden  med  deres  Optræden  i hvert  givet  Øjeblik.  — Den  prak- 
tiske Nytte,  vi  har  af  vor  Viden,  af  vore  Erfaringsdannelser,  er  det 
næppe  nødvendigt  at  gennemgaa1).  Livets  Gang  indprenter  denne 
Nytte.  Mindre  paaagtet  og  mere  indviklet  er  derimod  de  æstetiske 
Omstændigheder  ved  de  historiske  Tankeganges  Optræden.  Her 
gælder  det  at  faa  Bund  under  Fødderne.  Ved  Udtrykket  æstetisk 
Værdi  forstaar  jeg:  øjeblikkelig  Lykkeværdi. 

Først  og  fremmest  maa  den  Omstændighed  fremdrages,  at  Erin- 
dringsfunktionerne udgør  aandelig  Næring,  det  vil  sige,  de  tilfreds- 
stiller aandelig  Bevægelsestrang.  For  at  antyde  det  nærmere:  enhver 
Ting,  der  kommer  os  for  Øje,  kan  vi  ikke  alene  se,  men  ogsaa  op- 
fatte tankemæssigt;  vi  har  Ideforbindelser  til  næsten  alle  vore  For- 
nemmelser; naar  vi  er  voksne,  har  vi  knyttet  Tankeudslag  og  In- 

Af  samme  Grund  forbigaar  jeg  Omtalen  af  de  etiske  Horizonter  og  hele 

det  store  Spørgsmaal  om  deres  Forhold  til  de  æstetiske. 

teresse  til  saa  mange  Ting,  at  ethvert  af  vore  mindste  Foretagender 
kan  faa  Underlag  af  en  Mening,  en  Hensigt.  Dette  er  æstetiske 
Værdier.  Hvert  Menneske  har  et  vist  Fond  af  Bevægelsestrang. 
Alle  Øjeblikke  maa  vi  røre  os  sjæleligt  i større  eller  mindre  Grad; 
det  vilde  ikke  være  muligt  uden  et  stort  Forraad  af  Viden,  uordnet 
saa  vel  som  ordnet.  Det  er  en  kulturel  Erhvervelse,  som  maa 
nævnes  blandt  de  første,  at  det  Forraad  af  aandelige  Bevægelses- 
muligheder, som  vor  Tid  sidder  inde  med,  er  uudtømmeligt,  og  at 
der  er  noget  for  enhver  Gane,  for  fattige  som  for  rige,  for  Skræd- 
derdrenge, for  Barnepiger,  saa  vel  som  for  Lærde  og  Embedsmænd ; 
alle  har  deres  aandelige  Føde.  Hvis  nogen  af  os  et  enkelt  Øjeblik, 
eller  en  Dag  igennem,  eller  et  Aarhundred  igennem  har  Lyst  til 
at  røre  sig  aandeligt,  saa  staar  der  ham  Veje  nok  aabne.  Spillerum 
og  atter  Spillerum  har  vore  Tanker  udover  den  Mundfuld  Mad,  vi 
synker,  ud  over  den  Fodsbred  Jord,  vi  træder  paa,  ud  over  det  Ar- 
bejde, vi  har  for.  For  den,  i hvem  en  uopslidelig  Tankekraft 
vælder,  maa  vor  Tid  være  herlig;  han  kan  faa  sin  aandelige  Be- 
vægelseslyst tilfredsstillet,  ikke  alene  i al  Almindelighed,  men  efter 
sin  Individualitet  og  efter  sin  skiftende  Lyst.  Vil  han  forme  nye 
Tanker  eller  lave  nye  Tankeordninger,  da  forefinder  han  opad 
tusind  Studieomraader.  Foretrækker  han  færdige  Tankeganges  brede 
Flugt,  Begrebers  vældige  Vingefang,  Ordenes  Vægt,  Horizonternes 
Uendelighed,  da  forefinder  han  velassorterede  Lagere  i disse  Bran- 
cher. Han  finder  dem  ogsaa,  hvis  han  ønsker  at  mætte  sig  med 
Skarpsindighedens  Vellyst,  Logikens  Mandighed,  Indfaldenes  æg- 
gende Sprudlen,  Diskussionernes  smidige  Dans  eller  Poesiens  drøm- 
mende Belysninger.  Der  er  fuldt  op  af  alt. 

Enhver  historisk  Tankeudfoldelse  er  en  Værdi  i det  Øjeblik, 
den  fremtræder  som  Udslag  af  sjælelig  Bevægelsestrang.  Men  histo- 
risk Tankeudfoldelse  er  ikke  altid  Udslag  af  en  saadan  Trang. 
Tanker,  som  er  udarbejdede,  dukker  op,  ogsaa  naar  man  ikke  har 
Brug  for  dem.  Et  Menneskes  Forraad  af  Viden,  af  Begreber,  at 
Associationer  kan  være  ham  en  Forbandelse  saa  vel  som  en  Vel- 
signelse. Det  kan  være  ham  en  Tankebyrde  saa  vel  som  en  Tanke- 
lettelse,  det  kan  splitte  hans  Kræfter,  og  det  kan  gøre  ham  stærk. 
I nogle  Tilfælde  kan  det  give  ham  Iagttagelsessans,  i andre  Til- 
fælde kan  det  forhindre  ham  i at  danne  Iagttagelser.  Det  kan  gøre 
ham  udygtig  til  at  handle,  og  det  kan  gøre  ham  reaktionskraftig. 
Det  kan  fremme  og  smidiggøre  hans  Tankegang,  det  kan  ogsaa 
hæmme  og  stivne  den.  De  historiske  Tankeudfoldelser  har  i næsten 

alle  Tilfælde  baade  en  Avers  og  en  Revers.  Vi  maa  ikke  nøjes 
med  kun  at  betragte  den  ene  af  dem. 

Naar  man  meget  stærkt  sammenfatter  og  populariserer  Reg- 
lerne for  Erindringsfunktionernes  æstetiske  Virkning,  saa  lyder  de 
saaledes:  Associationer,  som  dukker  op  og  danner  fast  Billede 
sammen  med  det,  der  vækker  dem,  er  æstetisk  værdifulde.  Associa- 
tioner som  danner  klar  og  bestemt  Videreformning  af  den  foregaaende 
Tanke,  er  æstetisk  værdifulde.  Endelig  maa  man  vel  ogsaa  prak- 
tisk set  regne  de  Associationer  for  værdifulde,  der  fører  over  til 
enten  et  stemningsfuldt  Billede  eller  en  klar  Tankefortsættelse.  Men 
opdukkende  Forestillinger,  som  ikke  opfylder  nogen  af  disse  Be- 
tingelser, altsaa  hverken  fængsler  Opmærksomheden  eller  fører  den 
koncentreret  over  paa  noget  nyt,  de  er  æstetisk  set  værdiløse.  Ja, 
værre  end  det,  de  er  skadelige,  fordi  de  absorberer  sjælelig  Energi 
og  derfor  udmagrer  de  Øjeblikke,  hvori  de  forekommer.  De  nøjes 
end  ikke  dermed,  de  udmagrer  ogsaa  de  næstfølgende  Øjeblikke, 
idet  de  nedsætter  Opmærksomhedskraften  eller  Tankekraften,  hvor- 
med man  tager  fat  paa  det,  der  kommer  efter.  Af  den  Art  Asso- 
ciationer, som  baade  forbitrer  vort  øjeblikkelige  Befindende  og  lam- 
mer  den  sjælelige  Fremadbevægelse,  har  vi  mange. 

Nogle  Forestillinger  har  denne  skadelige  Virkning,  fordi  de 
er  utydelige.  De  er  saa  taagede  og  ugribelige,  at  der  hverken 
kan  dvæles  i dem  eller  gaas  videre  paa  dem.  De  virker  for- 
armende paa  den  sjælelige  Tilstand,  de  fører  os  over  i død 
Aandsfraværelse;  hver  af  dem  efterfølges  af  flere  eller  færre  Øje- 
blikkes Lamhed  i det  aandelige  Maskineri.  Saaledes  virker  alle 
Tankedannelser,  man  er  gaaet  fra  paa  Halvvejen,  alle  Erindringer 
af  det  uklart  tænkte  og  uklart  sete.  Saaledes  virker  Overvejelser  og 
Overblik,  man  er  bleven  forstyrret  i.  Saaledes  virker  alle  ufærdige 
Brokker  af  Viden  og  Oversigt. 

Ogsaa  Tankegange,  som  man  i og  for  sig  kan  udfolde  klart, 
virker  skadeligt  i alle  Tilfælde,  hvor  Udfoldelsen  af  dem  paa  Grund 
af  Omstændighederne  ikke  bliver  fuldstændig.  Der  sker  da  noget, 
som  man  kunde  kalde  en  Beskæring  af  Tankegangen.  Til  Dag- 
ligbrug naar  vi  er  optagne  af  Arbejde  og  forfølger  bestemte  prak- 
tiske Hensigter,  strejfer  der  saa  mange  Tankegange  frem  i os, 
som  vi  ikke  kan  forfølge  til  Enden,  fordi  det  vilde  føre  os  bort  fra 
det,  vi  egentlig  har  for.  Disse  blotte  Paabegyndelser  af  Tankegange 
virker  ødelæggende  paa  Befindendet,  fordi  de  sprænger  Øjeblikkets 
Tankesammenhold  uden  dog  at  yde  nogen  Stemning  eller  give 

noget  nyttigt  Vink.  For  alle  Tankegange,  der  under  vore  praktiske 
Sysselsættelser  skyder  ud  til  Siderne,  gælder  den  Regel,  at  de  skal 
være  saa  simple  eller  saa  helhedsagtige,  at  de  kan  finde  Plads  i et 
enkelt  Øjeblik.  Saa  snart  de  er  discursive  Helheder,  det  vil  sige,  saa 
snart  de  maa  forfølges  gennem  flere  Øjeblikke  for  at  blive  fuldt 
fremtænkte,  saa  fremtænkes  de  ikke  fuldt  og  virker  følgelig  skade- 
ligt Dette  er  selvfølgelig  ikke  ensbetydende  med,  at  discursive  hi- 
storiske Tankegange  altid  er  til  Forbitrelse  for  os;  naar  vi  en  sjæl- 
den Gang  virkelig  har  Brug  for  dem  og  faar  dem  helt  fremar- 
bejdede,  saa  har  de  naturligvis  Liv  og  Glans. 

Ogsaa  paa  andre  Maader  end  de  to  nævnte  kommer  der 
Splittelse  mellem  det  umiddelbart  sansede  og  det  historiske.  Den 
Omstændighed,  at  hele  vor  Tilværelse  er  gennemsyret  af  Erindrings- 
funktioner, har  affødt  i os  en  overhaandtagende  Vane  til  at  be- 
handle alting  tankemæssigt.  Vi  kan  næppe  se  en  Sten  eller  et 
Træ,  uden  at  vi  straks  skal  ligesom  tage  fat  deri  med  Tanken. 
Jeg  skal  fra  et  af  mine  andre  Arbejder  laane  et  enkelt  Eksempel 
herpaa. 

Jeg  gik  paa  en  Dæmning  mellem  to  Søer;  hen  over  Vandet 
kom  Lyd  af  Klokkeringning  fra  en  Kirke,  det  var  Aften,  stille  Luft, 
og  der  var  ejendommelig  vidtaabent  ud  til  begge  Sider  hen  over 
Vandfladerne.  Med  hele  dette  Sceneri  stemte  de  brede  Klokkelyd 
godt  sammen.  Alle  Fornemmelser,  hele  Befindendet  havde  noget 
sammenvokset  og  helhedsagtigt  over  sig.  Men  saa  tog  Tanken  lat 
i Klokkelyden,  greb  om  den  i bogstaveligste  Forstand,  trak  den 
frem  for  sig  alene  og  knyttede  et  Par  Bemærkninger  til  den.  Fra 
det  Moment  var  det  hele  forstyrret.  Klokkelydene  vilde  ikke  mere 
lægge  sig  ind  i Sceneriet,  de  var  ligesom  ikke  Fornemmelser  mere 
og  vilde  ikke  ligge  stille  hen,  som  de  andre  Fornemmelser  laa  hen, 
de  var  Tanker  og  vilde  røre  sig  som  Tanker.  Naturligvis  kunde  de 
da  ikke  længer  tone  sammen  med  de  øvrige  Fornemmelser,  men 
dannede  ligesom  et  specielt  Afsnit,  en  Kreds  for  sig.  Og  derved 
var  Indtrykket,  som  Billede  betragtet,  ødelagt ; i Stedet  var  kommet 
et  tvespaltet  sjæleligt  Befindende.  Det  er  jo  da  ogsaa  klart,  at 
naar  man  skal  optage  et  Indtryk,  saa  skal  man  sanse  kraftigt  og 
sanse  sammenhængende.  Tager  Tanken  fat  og  knytter  Bemærk- 
ninger til  nogen  af  Sansebilledets  Dele,  saa  blandes  uvedkommende 
Ting  ind,  og  der  kommer  Tankegang,  hvor  der  kun  skulde  være 
Bevægelse  af  Sanseapparaterne.  Først  naar  Billedet  er  fuldstøbt, 
maa  Tanken  tage  fat  i det  som  en  Helhed.  Det  er  let  nok  at 

opstille  og  forstaa  denne  Lov  for  Iagttagelsesdannelse,  men  det  er 
ikke  let  at  efterleve  den,  naar  man  er  historisk  inficeret  i en  Grad 
som  vi.  Vor  erindringsmæssige  Viden  plaprer  uvilkaarligt  frem 
over  Indtrykkene,  svækker  deres  Kraft  og  ødelægger  deres  Sammen- 
hæng. Altid  skal  vi  pille  med  vor  Viden  ved  de  Ting,  vi  ser; 
Følgen  er,  at  vi  næsten  ingen  æstetisk  værdifulde  Iagttagelsesbille- 
der faar  dannet,  vore  Sansninger  nedsættes  til  at  blive  en  Hob  af 
flygtige  og  usammenhængende  Fornemmelser. 

Vi  har  hidtil  set  paa,  hvorledes  vore  historiske  Tankeudfoldelser 
forliges  med  vore  Indtryk  og  vort  praktiske  Arbejde.  Vi  maa  ogsaa  se 
paa,  hvorledes  det  gaar,  naar  vi  bevæger  os  udelukkende  i Tan- 
kens Verden,  inden  for  de  historiske  Tankeganges  eget  Omraade. 

Naar  man  tænker  over  en  Sag  udtrykkelig  for  at  samle  og 
afklare  sin  Mening  om  den,  bevæger  man  sig  udelukkende  i de 
historiske  Tankeganges  Verden  og  har  Tid  nok  at  gøre  sig  færdig 
med  Sagen,  saa  vidt  man  overhovedet  har  Begreb  om  den.  Det 
skulde  synes,  at  der  her  ingen  skadelig  Beskæring  af  Tankeudfol- 
delsen  kunde  finde  Sted.  Men  Ulykken  er  den,  at  jo  omtrent  en- 
hver Sag  har  mange  Sider.  En  Sag,  et  Spørgsmaal  er  ikke  en 
enkelt  Tankerække,  men  en  Sammensætning  af  mange  Tanke- 
rækker. Og  disse  Tankerækker  lader  sig  sjældent  sammenstøbe  til 
en  æstetisk  værdifuld  Helhed,  men  de  trækker  Tanken  hver  til  sin 
Side;  de  ligesom  haler  hver  i sin  Stump  af  et  Net.  De  rent  per- 
sonlige Anliggender  er  de  letteste  at  faa  Opgør  over,  saadan  at 
man  har  en  i æstetisk  Henseende  tilstrækkelig  kompakt  Mening  om 
dem.  Den  rent  private  Anskuelse  klarer  sig  lettest  frem,  og  man 
ser  da  ogéaa,  at  Folks  Tanker  strømmer  lettest,  friest,  glansfuldest, 
naar  de  faar  Lov  til  at  tale  som  blotte  Individer,  sige  deres  rent 
egoistiske  Mening.  Men  se  paa  alle  de  Sager,  der  er  officielle  og 
almene,  se  paa  de  Meninger,  der  skal  for  Offentligheden,  de  Leve- 
regler, der  skal  have  Anvendelse  under  forskellige  Forhold,  — hvor 
er  der  ikke  her  Strid  og  Splid,  hvordan  kommer  ikke  den  ene 
Tanke  frem  og  slaar  den  anden  ihjel  eller  skubber  den  ud  i en 
Sidestilling,  akkurat  ligesom  de  forskellige  Deltagere  i en  Diskussion 
behandler  hinanden.  En  saadan  Strid  mellem  Tankegange  inden  for 
en  og  samme  Hjernes  Vægge  er  ærgerlig.  Og  den  er  skadelig, 
æstetisk  set. 

Spørges  der  saa,  hvilket  Resultat  en  saadan  Brydning  af  Ideer 
og  Synspunkter  fører  til,  da  finder  man  atter  ikke  noget  ublandet 
godt.  Naar  Ideer  brydes,  da  files  og  flikkes  der  paa  dem  for  at 

faa  dem  til  at  forenes.  Naar  to  Synspunkter  eller  Tankerækker 
sammenstøbes,  sker  det  paa  den  Maade,  at  der  tages  Uddrag  af 
dem,  og  disse  Uddrag  sammentænkes  under  en  ny  Forestilling, 
som  omfatter  dem  abstrakt.  Brydning  mellem  Tankerækker  har 
Abstraktion  og  atter  Abstraktion  til  Resultat.  Man  kommer  læn- 
gere og  længere  bort  fra  det  konkrete,  det,  som  er  oplevet  eller 
kan  opleves,  og  man  havner  i Tanker  og  Udtryk,  som  er  saa 
almenomfattende,  at  de  er  intetsigende.  Se  paa  en  moderne  Gennem- 
snitsbegavelse, en  moderne  „Dannet*,  hvor  tilbøjelig  han  er  til  at 
tale  om  alt  muligt,  om  mange  flere  Ting,  end  et  enkelt  Menneske 
kan  have  Forstand  paa;  og  hvor  svævende  taler  han  ikke,  hvor 
overskuende!  Han  taler  i almindelige  Udtryk,  i historiske  Vendinger, 
der  er  absolut  uangribelige,  men  lige  saa  intetsigende,  som  de  er 
uangribelige.  Hvor  strømmer  ikke  vore  Blade,  vore  Diskussioner, 
vore  Samtaler  over  af  den  Art  Bemærkninger,  der  lige  saa  gerne 
kunde  være  usagte,  fordi  de  aldrig  siger  noget  om  nogen  bestemt 
Ting,  men  blot  drejer  sig  om  Tingen.  Og  paa  samme  Maade 
drejer  saamænd  oftest  Tankerne  i vort  stille  Sind  sig,  den  ene  be- 
standig uden  om  den  anden.  Efterhaanden  opnaar  vi  vel  at  skjule 
Tingenes  egentlige  individuelle  Indhold  under  et  Bjærg  af  almene 
Betragtninger,  som  ingen  gider  huske,  og  ingen  gider  regne 
med  uden  han,  der  har  fundet  paa  dem.  Følgen  af  alt  dette  er 
hverken  mere  eller  mindre  end  aandelig  Livslede. 

Betragt  dernæst  den  Omstændighed,  at  en  historisk  Tankegang 
i det  Øjeblik,  den  fremtænkes,  tager  vor  Tid  og  sluger  vor  Inter- 
esse. Denne  Tid  og  denne  Interesse  kunde  anvendes  anderledes. 
Den  historiske  Tankeretning  udelukker  alle  andre  Tankeretninger, 
Tilbageblikket  udelukker  det  fremadvendte  Syn.  Der  er  ingen 
Tvivl  om,  at  den  gennemgaaende  erindringsagtige  og  tilbagesku- 
ende Karakter,  vort  Sjæleliv  har,  er  en  Deformitet  og  en  meget 
dyr  Deformitet.  Den  Tilbøjelighed,  vi  har  til  i vort  stille  Sind  at 
underholde  os  med  det  just  passerede,  sløver  vort  Blik  for,  hvad 
der  i Øjeblikket  passerer.  Vore  Tanker  plaprer  over  den  Jord, 
vor  Fod  har  forladt,  og  vi  har  ingen  Sans  for  Ørkesløsheden  deri. 
Vi  snakker  om  det,  vi  har  oplevet,  og  glemmer  at  tænke  over 
det,  vi  vil  opleve.  Vort  aandelige  Fremad  liv  er  paa  altfor 
mange  Punkter  et  tilfældigt  Miskmask.  Aandeligt  Fremadliv  har 
sin  Rod  i en  lynsnar  øjeblikkelig  Omsigt  over  det,  der  sker;  men 
denne  lynsnare  Øjebliksomsigt  har  vi  ikke;  vi  skal  altid  tænke  os 
om,  vi  stanser  Fremadbevægelsen  for  at  tage  Bestik  bagud.  Og 

imens  løber  Begivenhedernes  Traad  os  af  Hænde.  Vi  ender  vel 
med  at  blive  aandelige  Baglængsgængere. 

Den  aandelige  Baglængsgang  har  sine  Forsvarere.  Man  an- 
fører, at  vore  indvundne  Erfaringer  jo  da  skal  udnyttés.  De  skal 
vel  saa.  Men  skulde  vi  ikke  ogsaa  tænke  over,  hvad  denne  Be- 
nyttelse koster  os,  og  om  den  ikke  kan  drives  for  vidt?  Hvordan 
bygger  vort  Liv  sig  op,  hvordan  sætter  vi  os  Maal,  paa  Basis  af 
hvilke  Tanker  har  vore  smaa  og  store  Handlinger  Retningsbestem- 
melse, hvordan  foregaar  vor  Tankevækst,  vor  aandelige  Sanken  i 
Lade?  Med  Forbigaaelse  af  nogle  faa  Tilfælde  og  nogle  faa  Om- 
raader  er  Svaret  evig  og  altid  det  samme:  abstrakte  Erindringer 
er  vor  Basis.  Naar  man  skal  benytte  Erfaringer,  maa  man  ab- 
strahere dem.  Alt  Arbejde  imod  Maal  er  nødvendigvis  Operationer 
ud  fra  Abstraktioner.  Al  Handlen  paa  Grundlag  af  Omtanke  er 
nødvendigvis  abstrakt  Stilen.  Al  bevidst  aandelig  Sanken  i Lade 
er  Udfyldning  af  abstrakte  Tankerammer.  Hvad  betyder  det? 
Hvad  betyder  det,  at  vort  Fremadliv  er  et  abstrakt1)  Fremadliv? 
Det  betyder  intet  mindre  end  en  systematisk  Tilbagetrængning  af 
alt  umiddelbart  Liv  og  al  umiddelbar  Individualitetsdannelse.  Det 
betyder  Udmagring  af  Handlekraft  og  af  Produktion  ud  fra  Im- 
pulser. Det  betyder,  at  vi  har  en  Syndflod  af  Teorier,  som  vi 
ikke  kan  praktisere.  Det  betyder  endelig  Vantrivsel  af  alle  de 
Ting,  der  ifølge  deres  Natur  ikke  kan  dannes  abstrakt,  men  kun 
gennem  en  af  al  Tænkning  uforstyrret  Opsummering  af  Øjebliks- 
stemninger og  umiddelbare  Reaktioner.  Jeg  tænker  paa  saadanne 
Ting  som  Venskab,  Kærlighed,  Taknemmelighed,  Godhed,  Ærlighed, 
Retfærdighedssans,  alt,  hvad  der  skal  Naturudvikling  til,  alle  de 
store  Stemningsbaggrunde,  som  er  naturdannede  Helheder.  Hvor 
er  ikke  disse  Ting  i det  store  og  hele  sammenmakkede  ad  teoretisk 
Vej  hos  os!  Det  vil  sige  forlorne. 

Endelig  en  Ting  til,  som  med  vor  nuværende  Psykologi  ikke 
er  til  at  bevise,  men  som  man  vanskelig  kan  nære  Tvivl  om.  Alle 
disse  abstrakte  Tankebe vægeiser,  dette,  at  vore  Tingsforestillinger 
køres  rundt  og  atter  rundt  i vor  Hjerne,  sammenplantes  paa  saa 
mange  Maader,  forekommer  i en  utrolig  Mængde  forskellige  Sam- 
menhæng, snart  abstraherede  (d.  v.  s.  forfladede)  paa  én  Maade, 

*)  Jeg  maa  dog  tilføje  den  Bemærkning,  at  der  gives  flere,  højst  forskellige 
Arter  af  Abstraktioner ; ikke  alle  fortjener  ublid  Omtale  fra  æstetisk  Syns- 
punkt. Men  desværre  er  det  umuligt  i en  Haandevending  at  skelne  mellem 
værdifulde  og  skadelige  Arter. 

snart  paa  en  hel  anden,  det  ødelægger  vor  Hukommelse ; ikke  alene 
vor  Erindring  af  den  enkelte  Ting,  men  vor  Hukommelsesevne, 
vor  Hjernes  Evne  til  at  fastholde  og  opbygge.  Se  paa  de  Menne- 
sker, vi  kalder  Naturmennesker,  dem,  der  omgaas  Tingene  prak- 
tisk og  konkret,  ikke  teoretisk;  hvilken  forbavsende  Hukommelse 
har  de  ikke,  hvor  véd  de  ikke  at  tumle  og  placere  og  hitte  Rede 
i deres  Viden  paa  en  klar  Maade!  Hvor  bliver  ikke  deres  Oplevel- 
ser staaende!  Iagttag  dernæst,  i hvilken  Grad  vi  andre  forflygtiger 
Oplevelser  og  Indtryk,  indtil  der  kun  er  tomme  Tankeskeletter  til- 
bage af  dem ; se,  hvordan  vore  Stemninger  vejres  hen  til  tør  Nøg- 
ternhed. hvordan  vore  Planer  hentaages  i Tusindtal,  hvordan  vi 
atter  og  atter  abstraherer,  d.  v.  s.  glemmer  vort  aandelige  Fodfæste. 
Naar  vi  skal  være  ærlige : hvilken  uhyggelig  Følelse  af  Fortidstom- 
hed  gaar  vi  ikke  omkring  med  hver  især  i sit  stille  Sind  — trods 
alle  vore  Erindringsfunktioner.  Det  kan  jo  dog  ikke  være  Meningen, 
at  det,  vi  kalder  vort  Indre,  skal  være  en  udflydende  Masse. 

Jeg  har  nu  berørt  de  Forhold  og  Omstændigheder,  som  synes 
mig  at  udgøre  de  væsentligste  Sider  af  Erindringsfunktionernes 
eller  de  historiske  Tankeganges  almindelige  Æstetik.  Jeg  haaber, 
det  allerede  nu  maa  fremlyse,  at  der  trænges  til  Kritik  paa  disse 
Omraader.  Vi  kan  ikke  blive  ved  at  fare  blindt  frem.  Vi  maa  tage 
vor  Aandsbygnings  Forhold  under  omfattende  Overvejelse,  vi  maa 
i højere  Grad  lære  at  vælge  og  vrage  vor  aandelige  Føde. 

n 

Mest  for  at  opøve  Skelneevne  over  for  historiske  Tankegange 
og  deres  Virkemaade  skal  jeg  løseligt  skitsere  enkelte  af  de  let- 
behandlelige konkrete  Eksempler,  der  falder  mig  ind. 

En  Dag  fører  Tilfældet  en  lille  Flok  af  unge  Herrer  og  Damer 
sammen.  Der  improviseres  en  Art  Fest.  Rødmende  af  Løsslup- 
penhed kaster  de  unge  Mennesker  sig  ind  i Samværets  mange 
Arter  af  sprudlende  Øjeblikslyst.  Den  ene  tænker  ikke  paa,  hvem 
og  hvad  den  anden  er;  men  lever  blot  i Situationen;  hos  hver 
enkelt  bestraales  blot  de  Værdier,  han  i Øjeblikket  formaar  at  ud- 
folde. Man  ser  ikke  sine  gode  Venner  oftere  fortroligt  i Øjnene 
end  sine  ny  Bekendte;  der  er  et  kammeratligt  Sidemandsforhold 
mellem  alle.  Lad  der  ogsaa  være  et  Par  ældre  Mennesker  til 
Stede.  De  forholder  sig  ikke  som  de  andre;  de  kaster  sig  ikke 
ind  i Øjeblikket,  ind  i Situationen,  hver  af  dem  husker,  hvem  han 

er,  hvem  den  anden  er.  Umærkeligt  og  ligesom  af  Selvfølge  dan- 
ner de  en  Kreds  for  sig,  i svagt  betonet  Afeideshed.  Hvordan  for- 
løber nu  Tiden  for  dem?  Luften  beherskes  af  de  unge,  den  sum- 
mer utrætteligt;  Lydene  bølger  højt,  bratte  Kurver  op,  bratte  ned; 
der  er  Latter,  Udbrud,  gækkende  Hvisken;  Klynger,  der  knytter 
sig,  Klynger,  der  løser  sig  op.  Rummet  krydses  af  mange  Bevæ- 
gelser. Smil  bryder  frem,  kruser  Sindene,  flyver  hen;  Øjekast  lyser; 
der  tænkes  ikke,  Ordene  leger  Tagfat,  Tankerne  danser  blot  i Sin- 
dene. I alt  dette  er  der  vel  en  Sammenhæng,  men  den  er  ikke 
let  at  finde,  Sindet  maa  glide  med  i det,  som  sker,  man  maa  for- 
staa  sig  paa  Tankernes  Musik,  paa  fine  Strømninger  i Muskler, 
paa  alle  smaa  Vellystkrusninger  i Stemmerne,  naar  de  faar  Lov 
til  ubehersket  at  forme  sig  over  pludselige  Tanker.  Hvad  syssel- 
sætter nu  de  to  ældre  Mennesker  sig  med  i deres  stille  Sind,  mens 
de  i ensformig  Samtaletone  veksler  aandsfra værende  Bemærkninger? 
Mindes  de  deres  svundne  Ungdom,  som  de  saa  tit  vemodigt  tænker 
tilbage  paa,  griber  de  Lejligheden  til  at  suge  til  sig  hvert  Pust  af 
frank  og  ung  Uvilkaarlighed,  glider  deres  Sind  med  i det,  som 
sker,  finder  de  nogen  Sammenhæng  deri?  Dog  ikke.  De  kommen- 
terer. Der  er  saa  meget,  som  de  virkelig  maa  finde  naragtigt,  især 
naar  de  tænker  paa,  hvem  den  er,  og  hvem  den  er.  Og  naar 
de  tænker  paa,  at  Livet  jo  dog  alligevel  er  alvorligt,  og  at  det  er 
Realiteter,  det  kommer  an  paa;  og  at  alt  dette  her  jo  kun  er  en 
flygtig  Episode.  Den  unge  Mand  dér  var  Alvorsmand,  i Gaar  og 
maa  være  Alvorsmand  i Morgen  igen,  det  er  en  løjerlig  Kontrast 
at  se  ham  blandt  de  vildeste  nu;  Gud  ved,  hvordan  egentlig  hans 
sande  Natur  er?  Den  unge  Pige  dér,  hendes  Fader  gaar  helt  sik- 
kert fallit  i en  nær  Fremtid,  det  synes  hun  helt  at  have  glemt 
o.  s.  v.  Og  i Overensstemmelse  med  disse  fornuftige  Tanker  lægger 
de  to  Menneskers  Ansigter  sig  i Stemningsfolder;  de  taler  ikke  om 
disse  Ting,  Gudbevares!  det  vilde  ikke  passe;  og  det  er  jo  ogsaa 
godt,  at  den  unge  Pige  er  lykkelig,  saa  længe  det  varer,  hun  kan 
faa  det  haardt  nok  siden.  Altsaa,  de  siger  ingenting  derom.  Men 
deres  Øjne,  deres  Stemmer  bliver  særdeles  kloge  og  kolde;  deres 
Holden  sig  afsides  bliver  mere  determineret.  Som  om  de  havde 
valgt  den  bedste  Del,  som  de  ikke  vilde  vige  fra:  det  i Øjeblikket 
lykkeligste  og  det  for  deres  egen  Individualitet  nyttigste?  Og  ikke 
netop  det  modsatte? 

Naar  vi  skal  tage  Afsked  med  noget  kært,  fylder  vi  ofte  en 
Række  af  forudliggende  Stunder  med  Klagetanker;  som  om  det 

gjaldt  om  at  oparbejde  Sorgen.  Og  under  selve  Farvellet  staar  vi 
og  overfamler  det  bortdragendes  Billede  med  Klagetanker.  Som 
om  det  gjaldt  at  forspilde  de  sidste  Øjeblikkes  Samvær,  der  ifølge 
Forholdene  er  egnede  til  at  være  dybere  og  intensere  i Erindrings- 
lykke end  noget  tidligere;  og  som  om  det  gjaldt  at  tilsløre  det 
kære  Minde  gennem  et  sidste  Stempel  af  Tankevaklen?  Og  ikke 
netop  det  modsatte?  — Naar  vi  forlader  en  skøn  Egn,  som  vi  al- 
drig mere  skal  se,  staar  vi  ikke  med  lysende  Øjne  og  alle  Nerver 
spændte  i straalende  Glæde,  i intens  Opfattelse.  Nej  vi  anser  det 
for  rigtigt  at  føle  en  Art  Sting  i Hjertet,  vi  lader  Blikket  flakke, 
vi  ligesom  gemmer  os  bort  fra  at  se  paa  noget.  Som  En,  der  ikke 
kan  drikke  mere  og  lader  sit  Glas  staa. 

En  Mand  holdt  Fest.  Det  var  en  udmærket  Fest,  siger  han; 
men  den  kostede  skam  ogsaa  meget,  føjer  han  til  i sit  stille  Sind. 
Som  om  han  ikke  kunde  have  en  Mindets  Glæde  uden  at  maatte 
ødelægge  den  med  en  ørkesløs,  plagende  Tilføjelse.  — Tre  unge 
Mennesker,  hvoraf  kun  den  ene  havde  Penge,  slog  sig  løs  en  Aften. 
De  to  morede  sig  misundelses  værdigt.  Den  tredje  fik  ikke  Humøret 
op,  han  var  meget  generøs  som  Giver. 

Bladene  falder  af  en  Blomst,  de  løsner  sig  med  disse  sære, 
baade  langsomme  og  pludselige,  yndefulde  Sæt,  flagrer  nedad  og 
lægger  sig  i Støvet  som  Flager  af  en  friskere  Verden,  som  smaa 
Lys.  Ser  vi  overhovedet  den  Slags  Ting,  eller  i al  Fald,  ser  vi 
dem  uden  at  gide  tænke  en  Tanke  derved?  Ser  vi  dem  saa  stærke 
og  ubekymrede,  som  Naturen  giver  os  dem,  uden  med  vore  Tan- 
ker at  fordreje  dem  til  at  være  Billeder  af  Livets  Forkrænkelighed 
ellersligt?  Hvad  har  Livets  store  Skæbnelinjer  med  alle  smaa  ynde- 
fulde Ting  at  gøre?  Hvorfor  skal  vi  „se“  dem  historisk,  naar  de 
ikke  i sig  selv  er  saa  grimme  og  tomme,  at  denne  Tilsløring  be- 
taler sig? 

En  fornuftig,  sat  Mand  med  meget  alvorlige  Interesser  har  ret 
ofte  Anfald  af  en  mærkværdig  Kaadhed,  han  lader  sine  Tanker 
svinge  og  danse,  sine  Miner  spille,  sit  Hoved  rokke  paa  en  ligefrem 
barnagtig  Maade.  Man  ser  det  og  korser  sig  og  takker  Gud,  at 
man  er  klogere.  Der  er  ogsaa  noget  at  korse  sig  over  i den  An- 
ledning, nemlig  det,  at  naar  der  endelig  er  et  enkelt  Menneske, 
der  har  redebon  Sans  for  sine  stille  og  fjerne  Naturtrang,  og  som 
mægter  at  krænge  Spændetrøjen  af  sig,  at  han  saa  maa  gaa  saa 
langt  bort  fra  de  alfare  Veje  for  at  hente  Friskhedsværdier,  et  Øje- 
bliks sund  og  styrkende  Lise. 

Et  lille  Barn  piller  et  Stykke  Legetøj  itu.  Naar  den  ene  Haand 
trækker  til  den  ene  Side,  den  anden  til  den  anden  Side,  er  der 
noget  som  siger  ritsch,  ratsch!  der  kommer  allehaande  ny  Ting 
frem;  der  plumper  Ting  ud  og  falder  paa  Jorden;  Barnet  er  midt 
i den  højeste  Ivrighedsekstase,  da  kommer  Papa  til.  Og  alle  de 
soleklare  Fornuftgrunde,  der  taler  til  Ugunst  for  Barnets  Beskæf- 
tigelse, strømmer  som  et  Lyn  ind  paa  ham  og  sætter  ham  i Be- 
vægelse. Han  konfiskerer  i Hast  Legetøjet  og  er  uvenlig.  I Stedet 
for  at  han  skulde  have  listet  sig  bort  igen  paa  Tæerne  og  over- 
ladt til  Barnet  selv,  om  det  kunde  være  saa  heldig  ingensinde  at 
faa  historiske  Tankegange  over  Tildragelsen. 

En  berømt  Mand  lever  som  en  berømt  Mand.  Berømmelsen 
sidder  ham  altid  usynlig  i Ryggen;  hvor  han  vender  og  drejer  sig, 
skinner  den  igen  som  en  bestandig  monoton  Basis  for  hans  Maade 
at  røre  sig  paa,  hans  Udtalelser,  hans  privateste  Befindende  endog. 
De  han  taler  med,  maa  helst  vide,  hvem  han  er.  Han  har  meget 
let  ved  at  holde  sig  fra  at  kigge  snart  lystigt,  snart  bamlig- 
nyfigent  til  højre  og  til  venstre.  Han  kan  ligesom  hæve  sig  over 
mange  Smaating.  Han  føler  aldrig  Angst  for  at  have  sagt  noget 
forkert,  naar  han  f.  Eks.  har  sagt,  at  Træer  hører  til  Planteverde- 
nen, eller  at  Berlin  ligger  i en  Nærhed  af  et  halvt  Døgns  Rejse. 
Mærkværdigt  blot,  at  han  ikke  keder  Livet  af  sig.  Mærkværdigt, 
at  han  ikke  sørger  for,  at  Menneskene  forholder  sig  menneskeligt 
overfor  ham;  at  han  ikke  stiller  sig  ud  i Solen,  i Blæsten,  i Træk- 
luften  og  tager  sine  Forkølelser  som  de  andre ; i Stedet  for  evig  og 
altid  at  gaa  i Læ  af  sin  egen  Skygge. 

Meget  gode  Venner  vil  nødig  modtage  Tjenester  af  hinanden; 
det  vilde  forrykke  Forholdet,  om  den  ene  skulde  blive  den  anden 
taknemmelig  for  en  bestemt  Sags  Skyld;  der  vilde  da  ligge  histo- 
riske Tankegange  og  lure  under  deres  Samvær.  Venskab  betyder 
nemlig  intet  andet  end  den  gensidige  Sindsfrihed,  som  man 
giver  saa  mange  Navne:  Tillid,  Fortrolighed,  Mangel  paa  For- 
behold, Unødvendigheden  af  at  belægge  det,  man  siger  og  gør, 
med  kedelige  Forklaringstilføjelser;  det  at  kunne  tale  højt  lige  saa 
ærligt  som  man  tænker,  lige  saa  let,  lige  saa  hurtigt,  lige  saa 
springende,  uden  Indledninger.  Terrænets  fuldstændige  Renhed  er 
da  en  Livsbetingelse.  Der  maa  ikke  ligge  bestemte  Tanker  til 
Grund,  kun  at  Sindene  lidt  efter  lidt  har  vendt  sig  mod  hin- 
anden, uden  at  det  vides  eller  huskes  hvorledes. 

Man  hilser  med  Hatten  og  med  et  velvilligt  Øjekast  paa  Folk, 

man  er  blevet  præsenteret  for  og  har  vekslet  et  Par  Bemærk- 
ninger med.  Var  det  ikke  heldigere,  at  man  indskrænkede  sig  til 
blot  at  hilse  paa  dem,  man  interesserer  sig  for,  og  imod  hvem  et 
Smil  uvilkaarligt  flyver  frem  paa  Ens  Ansigt?  Ja,  endog  dem  vil 
man  undertiden  helst  gaa  forbi,  fordi  man  er  indadvendt,  sammen- 
falden over  en  eller  anden  meget  stille  Ting  inderst  inde  i sit  Be- 
findende og  derfor  absolut  utilbøjelig  over  for  alt,  hvad  der  hedder 
Omverden. 

En  Aften  bliver  man  sat  i Stemning  af  et  eller  andet,  af  en 
eller  anden.  Der  er  en  indre  Skyden  i Ens  Tanker,  et  jublende 
og  ivrigt  Fremadløb  i Ens  Stemninger,  en  Befindendets  Vækst,  en 
Beslutningernes  Fødsel.  Dagen  efter  tager  man  Erindringerne  frem, 
det  hele  passerer  Revu  for  Ens  allermest  nøgterne,  historiske  Om- 
dømme: Det  hele  slaas  saa  temmelig  hen  som  Galimathias.  Hvil- 
ken historisk  Fadæse,  hvilket  Brud  paa  al  naturlig  sjælelig  Vækst! 
Som  om  man  kunde  dømme  i Stemningssager,  naar  man  er  ude 
af  Stemning  eller  i en  aldeles  modsat?  Som  om  man  ikke  skulde 
sige  til  sig  selv:  lad  det  ligge,  ubeskadiget,  indtil  det  af  sig  selv 
kommer  igen  og  fylder  og  prøver  at  vokse  videre!  Man  piller  jo 
dog  ikke  Blomsterknopperne  op  i sine  Haver  eller  Urtepotter,  hvor- 
for da  i Sjælelivet?  Man  hører  saa  meget  om,  at  Individet  maa 
være  frit,  maa  leve,  arbejde  selvstændigt,  for  ikke  at  blive  et  Nul. 
Men  Tingene  i Menneskets  Indre,  saavel  som  Menneskene  i Sam- 
fundet, har  deres  naturlige  Frihedstrang  og  Selvstændighedsbehov 
ved  Siden  af  deres  Samfundsbehov.  Der  finder  mange  stygge  Mord 
Sted  i Menneskets  Indre. 

En  besøgende  i Huset  overrækker  lille  Peter  en  Gave.  „Peter!" 
siger  Forældrene,  „gaa  pænt  hen  og  sig  den  rare  Mand  Tak!"  Peter 
har  allerede  søgt  Ensomhed  for  at  nyde  Tingen,  men  nu  maa 
han  frem  og  bukke.  Bagefter  kan  han  ligesom  ikke  rigtig  finde 
sin  forrige  Glæde  igen.  Giveren  hører  nemlig  ikke  med  til  Gavens 
Stemningsvirkning,  Giveren  er  ham  en  Distraktion.  Og  fra  anden 
Side  set:  det  straalende  Ansigt,  Peter  satte  op,  da  han  fik  Gaven, 
var  det  ikke  den  naturlige  Tak,  meget  mere  veltalende  end  den 
tomme  Takkeceremoni?  Giveren  skal  se,  at  hans  Gave  har  Glædes- 
virkning, det  er  den  naturlige  historiske  Følge.  Resten  har  uhyg- 
gelige Tredjemænd  fundet  paa.  Uhyggelige  Tredjemænd  overhovedet, 
— det  er  en  hel  Bog. 

Han  er  kedelig!  hun  er  dum,  affekteret!  Selskabet  i Aftes  var 
kedeligt!  saaledes  hedder  det.  Herregud,  man  kunde  jo  have  gjort 

Selskabet  morsomt,  men  man  har  vel  selv  været  kedelig.  Hvor- 
naar  kommer  vi  ud  over  disse  historiske  Domme,  hvis  Væsen  er 
Kvietisme  og  personlige  Falliterklæringer  for  den  talende.  Er  det 
ikke  muligt  at  forholde  sig  saaledes  til  en  kedelig  Mand,  at  han 
bliver  morsom?  Og  har  man  da  ikke  selv  en  Del  af  Skylden  for 
hans  Kedsomhed?  Og  hvad  vil  det  sige,  at  en  Dame  er  affektert,  — 
kan  den  Smule  Skorpe  ikke  let  fjernes,  blot  man  ikke  kryber  i 
en  Krog  for  den,  blot  man  ikke  selv  gør  sig  medskyldig  i den? 
En  ung  Mand  vinder  en  smuk  Dame  og  er  meget  kry.  Som  om 
det  ikke  var  en  Ting  plat  ud  ad  Landevejen.  Nej,  lad  en  Mand 
komme  og  rose  sig  af  at  have  gjort  en  utækkelig  Dame  smuk,  det 
vilde  der  være  værdifuld  historisk  Mening  i. 


III 

De  historiske  Tankedannelser  udgør  et  Kompleks,  der  ligesom 
har  to  Stokværk.  Det  ene  dannes  af  Menneskets  Erindringsfunk- 
tioner. Disse  det  stille  Sinds  Fænomener  har  jeg  nærmest  haft 
Sigte  paa  i det  foregaaende.  Det  andet  er  de  officielle  historiske 
Tankegange,  dem  skal  jeg  nu  forsøge  at  give  nogen  Belysning. 
Ved  de  officielle  historiske  Tankegange  forstaar  jeg  dem,  der  kom- 
mer frem  i Literaturen,  i Bladene,  i Politik,  under  Diskussioner, 
samt  i alle  samfundsmæssige  Institutioners  Virkemaade.  Fælles 
for  dem  alle  er  den  Omstændighed,  at  de  fremsættes  for  at  blive 
tilegnede.  Hvad  der  skal  bedømmes,  er  ikke  deres  lykkelige  eller 
ulykkelige  Funktion  hos  den,  der  fremsætter  dem,  men  hos  den, 
for  hvem  de  fremsættes.  Man  har  i det  væsentligste  kritiseret 
dem,  naar  man  har  belyst  Tilegnelsen  af  dem. 

Det  er  umiddelbart  indlysende,  at  Tilegnelsen  har  det  lykkeligste 
Forløb  og  de  værdifuldeste  Nyttevirkninger,  naar  der  hos  den,  der 
tilegner  sig  noget,  er  et  Behov  til  Stede  derfor.  Jeg  ser  da  ikke 
rettere,  end  at  man  som  Princip  for  officielle  historiske  Tanke- 
gange kan  opstille  dette,  at  man  først  og  fremmest  skal  udarbejde 
og  udbrede  de  Tankegange,  der  modsvares  af  det  største  Behov. 
Vort  historiske  Behov  vil  da  være  at  undersøge.  Og  Kritiken  af 
de  officielle  historiske  Tankegange  vil  nærmest  bestaa  i en  Be- 
tragtning af,  paa  hvilken  Maade  og  i hvilken  Udstrækning  de  til- 
fredsstiller historisk  Behov. 

Under  Opdragelsen  er  der  ejendommelige  Faktorer  at  tage 

Hensyn  til.  Det  er  ganske  sandt,  at  man  i Skolerne  foranlediger 
Tilegnelse  af  megen  Viden,  som  der  hos  Børnene  ingen  praktisk 
Anvendelse  er  for.  Hvad  kommer  Afrika  dem  ved,  hvad  kommer 
Fønicieme  og  Romerne  dem  ved,  hvad  kommer  Tyskernes  og 
Englændernes  Talemaader  dem  ved?  Ganske  vist,  praktisk  talt 
grumme  lidt.  Men  al  denne  Viden  kan  fremsættes  i saadan  Sam- 
menhæng, at  Tilegnelsen  af  det  er  interesseret,  det  vil  sige  saaledes, 
at  et  æstetisk  Behov,  Trangen  til  aandelig  Bevægelse  tilfredsstilles ; 
og  i saa  Tilfælde  kan  Tilegnelsen  blive  fuldt  naturlig,  og  den 
senere  Brug  ligesaa. 

Værre  gaar  det  med  Størstedelen  af  den  kritiske  Paavirkning, 
som  Menneskene,  Mand  og  Mand  imellem,  udsætter  hinanden  for. 
Voksne  Menneskers  Kritik  af  hinanden  er  jo  hovedsagelig  af  histo- 
risk Karakter,  en  Udfoldelse  af  historiske  Tankegange.-  Denne 
Kritik  kan  have  to  Former:  den  kan  være  en  Kritik  ud  fra  almene 
Begreber  og  abstrakte  Principer.  Denne  Art  af  Kritik  har  ikke 
megen  Værdi,  men  det  er  den,  der  florerer,  fordi  den  er  lettest  at 
udføre.  For  den  unge  Mand  vil  denne  Kritik  sige:  at  blive  maalt 
med  den  gamles  Alen;  den  vil  sige,  at  der  ses  bort  fra  hans 
Individualitet  og  dermed  bort  fra  det,  der  for  ham  er  Sagens 
Kærne.  Denne  Kritik  virker  altid  som  en  Beskæring,  aldrig  som 
en  egentlig  Fremhjælp.  En  anden  Art  af  historisk  Kritik  er  den, 
der  netop  gaar  ud  fra  Kendskab  til  Individualiteten  og  har  Hen- 
blik paa  denne  Individualitets  Vækstbetingelser.  Denne  Kritik  er 
nærsagt  den  eneste  værdifulde  for  Mennesker  fra  deres  Fødsel  til 
deres  tredivte  Aar  eller  saa.  Fra  den  Tid  begynder  den  abstrakte 
og  almene  Kritik  at  kunne  virke  paa  dem  og  dermed  at  faa  Værdi. 

Om  de  øvrige  officielle  historiske  Tankeudfoldelser,  særlig  de 
literære,  gælder  vel,  at  de  skal  knytte  sig  direkte  ind  i og  sam- 
men med  det  Liv,  som  vokser  umiddelbart  frem.  Tilegnelsen  af 
dem  skal  ikke  være  en  ren  og  skær  Videnserhvervelse,  men  en 
Fordøjelse  af  tiltrængt  Næring.  Man  kan  maaske  sige  det  saa- 
ledes, at  de  historiske  Tankegange  altid  skal  fungere  som  en  Til- 
sætning. Vi  trænger  til  dem,  for  at  vi  ikke  paa  alle  Punkter  skal 
være  stedte  som  Nybegyndere;  vi  trænger  til  dem,  for  at  vore 
Interesser,  vor  Opførsel  og  vore  Handlinger  kan  klargøres  og  for- 
størres gennem  erhvervet  Tankeorden  og  Horisontvidde.  Vi 
trænger  maaske  ogsaa  til  dem  for  at  have  aandelig  Sysselsættelse 
nok.  Men  hvis  de  ikke  har  en  saadan  praktisk  eller  æstetisk  An- 
vendelse i vort  Liv,  vil  de  kun  være  dødt  Hukommelsesstof. 

Saa  selvindlysende  dette  Princip  end  maa  synes  at  være,  er 
det  dog  ikke  kommen  til  at  blive  raadende.  Man  fylder  os  med 
Viden  om  hele  Menneskehedens  Fortid,  om  Rub  og  Stub,  alt,  hvad 
der  er  passeret,  alle  Forhold,  der  har  haft  Virkelighed  og  Liv. 
Man  fylder  os  med  Kendskab  til  hele  Verden,  alle  Naturtingenes 
Systemer.  Uden  Hensyn  til  om  vi  har  Brug  for  det,  maa  vi  døje 
det  alt  sammen.  Det  Princip,  der  raader,  er  ikke  det,  at  vi  skal 
sidde  inde  med  den  Viden,  vi  har  Brug  for,  men  det,  at  vi  skal 
sidde  inde  med  Kundskab  om  alt,  hvad  der  vides.  Dette  sidste 
Princip  gælder  kun,  hvor  der  er  Tale  om  Dannelsen  af  en  Viden- 
skab, men  det  gælder  ikke,  hvor  der  er  Tale  om  Tilfredsstillelse 
af  Nutidens  almene  historiske  Behov.  Videnskaben  er  ét,  den  al- 
mene Hobs,  Publikums  Behov  i Livet  er  et  andet.  Man  synes  ikke 
at  tænke  paa,  at  der  i Historien  og  i de  øvrige  eksakte  Videnskaber 
er  Hundredetusinder  af  Enkeltheder,  som  det  er  lige  saa  latterligt 
at  indplante  Viden  om  i den  almene  Mands  Hjerne,  som  det  vilde 
være  latterligt  paa  alle  Gadehjørner  i Landet  at  lade  sætte  Opslag 
om,  hvorvidt  en  bestemt  Sten  paa  en  bestemt  Mark  i Gaar  af  en 
forbigaaende  blev  sparket  til  højre  eller  til  venstre.  Man  gør  Nar 
ad  de  gamle  Skolastikere,  fordi  de  øvede  deres  Skarpsindighed  i 
Disputer  om  Jomfru  Maries  og  Englenes  daglige  Vaner  og  sligt. 
Vi  sysselsætter  os  med  mange  Ting,  som  det  ikke  er  stort  bedre 
at  spilde  Tid  paa. 

I Bund  og  Grund  forkert  er  hele  det  hovedsagenlige  Anlæg, 
vor  Popularisering  af  Videnskaberne  har.  Det  duer  ikke  at  give 
den  almene  Mand  Videnskaberne  i letfattelig  Form  og  saa  overlade 
ham  selv  at  søge  sig  ud,  hvad  han  kan  have  Gavn  og  Glæde  af. 
Thi  for  det  første  sætter  man  ham  da  et  Arbejde  for,  af  hvilket 
en  stor  Del  er  overflødigt.  For  det  andet  fører  man  ham  ind  paa  en 
grundforkert  Tankegang  over  Tingene,  nemlig  Videnskabens  syste- 
matiserende Opstillinger.  Han  skulde  aldrig  tænke  Tingene  i deres 
videnskabelige  Sammenhæng,  han  skulde  tænke  dem  i deres  prak- 
tiske Sammenhæng.  Han  skulde  ledes  til  altid  at  tænke  ud  fra 
sit  Behov;  thi  paa  de  Punkter  alene  har  han  naturlig  Tankekraft ; 
Videnskaberne  skulde  afkrystallisere  sig  uden  om  hans  Arbejde  og 
hans  Opførsel  og  hans  Iagttagelser.  Man  behøver  blot  at  se  efter, 
hvor  kejtet,  hvor  overfladisk  og  magert  den  saakaldte  populære 
Videnskab  bliver  fordøjet  af  den  almene  Mand.  Og  man  behøver 
blot  at  se  efter,  med  hvilken  Intelligens  Videnskaben  bliver  for- 
døjet, saa  snart  den  præsenteres  paa  den  anden  Maade,  afkrystal- 

liseret  uden  om  de  praktiske  Forhold.  Saaledes  har  f.  Eks.  vore 
Landbrugere  faaet  den. 

At  anvende  i det  praktiske  Liv  en  Bunke  systematisk  ordnede 
og  detaillerede  videnskabelige  Forestillinger  er  et  Arbejde,  som 
kræver  megen  Aandsflid  og  ualmindelig  Omtanke.  Dette  Arbejde 
lægger  man  nu  paa  urette  Sted,  man  lægger  det  paa  Publikum, 
det  burde  gøres  af  Videnskabsmændene.  Behandler  vi  ikke  vor 
legemlige  Føde  for  at  gøre  den  fordøjelig?  Er  det  ikke  latterligt, 
at  der  blandt  et  Utal  af  videnskabelige  Arbejdere  kun  er  et  Par, 
som  principielt  har  sat  sig  for  at  skabe  fordøjelig  videnskabelig 
Litteratur? 

En  Sigtning  og  en  Sammenføjning  af  de  eksakte  videnskabelige 
Forestillinger  efter  Behovets  Princip  er  lige  netop  paabegyndt  i 
vore  Dage,  men  den  er  langtfra  radikal  nok.  Bladene  opagiterer 
endnu  almen  Interesse  for  Hundreder  af  Bøger,  som  aldrig  burde 
uden  for  Videnskabsmændenes  Kreds.  Man  skal  ikke  skabe  et  Flor 
af  smaa  aandelige  Interesser  eller  Tankekredse,  som  har  altfor 
Mile  Jordbund.  De  tager  Pladsen  op  for  bedre  Ting.  Man  skal 
ikke  liste  Folk  til  at  udfolde  Tænkning  paa  et  Mylr  af  Omraader, 
hvor  de  aldrig  kan  tænke  godt.  Dermed  ødelægger  man  deres 
Intelligens.  Vi  lever  i en  Atmosfære,  der  er  saa  pebret  af  aande- 
lig  Reklame,  at  sunde  Mennesker  hvert  Øjeblik  maa  nyse. 

De  kuriøseste  af  alle  Videnskabsmænd  synes  mig  de  profes- 
sionelle Historikere  at  være.  Enkeltvis  betragtede  kan  de  selv- 
følgelig være  meget  passable,  men  som  Flok  eller  Korporation  be- 
tragtede ser  de  underligt  ud.  Hvad  er  det  nemlig,  de  gør?  De 
bygger  og  fylder  et  vældigt  Pakhus  for  Viden  om  Fortiden.  Det 
Hovedprincip,  der  dominerer  deres  Arbejde,  synes  at  være  det,  at 
Fortiden  skal  rekonstrueres.  De  synes  ikke  at  have  Øje  for,  at 
det  til  syvende  og  sidst  jo  dog  kun  gælder  om  at  tilfredsstille  Nu- 
tidens og  Fremtidens  historiske  Behov. 

Jeg  dadler  dem  ikke  for,  hvad  de  gør,  deres  Arbejder  har 
naturligvis  en  vis  Værdi.  Jeg  dadler  dem  for,  hvad  de  ikke  gør. 
De  søger  ikke  paa  omfattende  Maade  at  udfinde  og  tilfredsstille 
deres  Samtids  historiske  Behov.  Man  skulde  dog  synes,  at  just 
dette  maatte  være  en  professionel  Historikers  Opgave.  Men  de 
gør  det  ikke,  de  er  Videnskabsmænd,  de  laver  Pakhus.  Var  det 
mon  ikke  nok,  naar  Halvdelen  af  dem  helligede  sig  dertil,  kunde 
vi  ikke  faa  den  anden  Halvdel  til  at  gøre  noget  for  os?  Vort 

historiske  Behov  — Herregud!  at  det  virkelig  er  os,  der  skal  for- 
tælle Historikerne,  hvad  vort  historiske  Behov  er! 

Et  Par  Ting  skal  jeg  nævne,  som  forekommer  mig  at  være 
de  vigtigste.  For  det  første  maa  de  gøre  os  Historien  umiddelbart 
fordøjelig.  De  skal  ikke  give  os  den  med  alle  Pakkenelliker  i,  de 
skal  give  os  i Uddrag  og  i praktisk  Sammenhæng  det,  vi  har  Brug 
for.  Det  er  en  stor  Kunst,  men  vi  forlanger,  at  man  forsøger  sig 
paa  den.  Dernæst  skal  de  lære  os  en  rigtig  og  ikke  en  forkert 
historisk  Tankegang.  De  skal  lære  os  Tankegangen  ud  fra  Nu- 
tiden, ud  fra  vore  praktiske  Forhold,  ud  fra  de  foreliggende  Inter- 
esser og  Sager.  De  skal  ikke  forlede  os  til  at  se  paa  Nutiden 
som  en  Forlængelse  af  Fortidens  Linjer;  det  gør  de  ved  altid  at 
tale  om  Fortiden  først  og  om  Nutiden  sidst  og  i Belysning  af 
Fortidens  Begreber.  De  skal  derimod  lære  os  at  se  paa  Nutiden, 
paa  den  umiddelbare  Selviagttagelse  og  Omtanke,  som  det  væsent- 
lige? og  paa  Fortiden  som  noget,  man  kan  bruge  til  at  sammen- 
ligne og  derigennem  kritisere  Nutiden  med.  De  skal  trække  den 
Slags  Linjer,  de  skal  stille  Tingene  sammen,  saa  de  danner  den 
Art  Sammenligningsbilleder.  Historien  i en  saadan  Fremstilling 
vilde  lære  os  at  blive  revolutionære  i bedste  Forstand,  det  vil 
sige,  den  vilde  gøre  os  til  gode  Selviagttagere.  Nu  derimod  lærer 
Historien  os  nærmest  at  blive  konservative,  at  se  paa  Nutiden 
med  Fortidens  Begreber. 

Dernæst  et  andet  historisk  Behov.  Det  er  ikke  nok,  at  Histo- 
rikerne beskæftiger  sig  med  de  officielle  Sager,  Statslivet,  Insti- 
tutionerne, kort  sagt  de  Sager,  der  har  almen  Betydning.  Det  er, 
som  om  Mennesket  ikke  var  andet  end  en  Samfunds-Ener.  Vi 
lever  dog  ogsaa  et  Privatliv  og  trænger  deri  fuldt  saa  meget  til 
historisk  Afklaring,  som  vi  trænger  til  den  i det,  der  vedrører  det 
offentlige.  Der  er  i Privatlivet  en  Mængde  Formationer  at  studere 
og  klarlægge  i deres  historiske  Dannelse ; der  er  en  Mængde  typiske 
Sammenhæng  at  gøre  Rede  for.  Nu  behandles  den  Slags  Ting 
gennem  Streifbemærkninger  i Romaner,  gennem  Strejfbemærkninger 
i Aviserne.  Det  er  en  alt  for  løs  og  overfladisk  Behandling.  De 
af  Privatlivets  Forhold,  som  man  gennem  sit  eget  Liv  og  gennem 
sin  Bekendtskabskreds  kan  faa  nogenlunde  Rede  paa,  bør  man 
studere  og  skildre  historisk  med  blot  tilnærmelsesvis  saa  stor  en 
Flid  og  Begavelse,  som  man  nu  anvender  paa  forsvundne  Personer 
og  Begivenheder.  Det  vilde  hjælpe,  og  Historikerne  er  dog  nærmest 
til  at  tage  videnskabeligt  fat  her.  — Der  er  historiske  Biografier!  vil 

man  sige.  Der  er  ogsaa  Selvbiografier!  Ganske  vist.  Men  de  gør 
kun  grumme  ringe  Fyldest.  De  Tankegange,  de  fremfører,  er  i 
Reglen  meget  lidt  udarbejdede  i causal  Henseende.  Til  Belysning 
af  Privatlivets  historiske  Linjer  virker  de  nærmest  kun  som  Apro- 
pos er.  En  velbegavet  Historiker,  der  principielt  gjorde  Nutidens 
Privatliv  til  sit  Felt,  vilde  kunne  opnaa  ganske  anderledes  Re- 
sultater. 

Et  andet  Felt,  hvor  vi  har  haardt  Brug  for  historiske  Ud- 
arbejdelser, er  Individernes  indre  Liv.  Sjælelivets  typiske  For- 
mationer trænger  vi  i høj  Grad  til  at  faa  belyste  baade  med  Hen- 
syn til  deres  Dannelse  og  til  deres  Værdi  som  Basis  for  Øjebliks- 
livet og  den  fremtidige  Skæbne.  Hvordan  et  Træ  vokser,  og 
hvordan  det  kan  anvendes,  anser  man  det  for  nødvendigt,  at  vi 
ved  Besked  om;  men  hvordan  Ting  som  Bitterhed,  Foragt,  Taal- 
modighed,  Taknemmelighed,  Vid,  Tungsind,  aandelig  Skematicisme 
o.  s.  v.  vokser  frem  og  virker,  det  lader  man  ligge  hen,  ganske 
som  om  det  ikke  kom  os  ved.  Man  giver  det  i det  højeste  Navne 
og  Strejfbemærkninger  at  løbe  med.  Og  i Livet  ser  man,  hvordan 
Menneskene  staar  og  stritter  med  allehaande  Egenskaber,  Vaner 
og  aandelige  Udvækster,  som  er  dem  meget  dyre,  uden  at  de  ved 
af  det,  og  uden  at  de  kender  den  svageste  Antydning  af  Raad  og 
Hjælp  for  det.  Det  er  til  at  stejle  over,  at  man  ofrer  Papir  og 
Tiykkerimaskiner  og  Plads  i Boghandlervinduerne  og  Professor- 
poster  og  Tid  og  Arbejde  paa  den  oldenborgske  Stamme,  mens 
vore  egne  aandelige  Fallitter  ingen  Opmærksomhed  faar.  Og  at 
vi  har  et  helt  vidtforgrenet  System  af  legemlig  Sundhedsrøgt, 
mens  den  Tanke  næppe  nok  er  udkastet,  at  en  sjælelig  Læge- 
videnskab er  mulig.  Tag  det  lille  Faktum,  at  den  Mand,  der  har 
udkastet  Tanken  herom  og  arbejdet  aarevis  paa  dens  Realisation, 
Ludvig  Feilberg,  kun  har  faaet  ringe  Tilslutning.  Saa  god  Om- 
tanke har  Historikerne  haft,  at  de  af  al  deres  Indflydelse  næppe 
har  anvendt  et  Gran  til  Udbredelse  af  Arbejder,  der  stilede  mod 
Tilfredsstillelsen  af  Menneskets  vigtigste  historiske  Behov. 

Det  er  ikke  nok  med,  at  der  er  hele  historiske  Felter  — og 
det  af  de  allervigtigste  — , som  Historikerne  ikke  har  vist  nogen 
virksom  Opmærksomhed.  De  har  ogsaa  paa  det  alleralvorligste 
forsømt  de  historiske  Tankeganges  Æstetik.  Det  skulde  dog  synes 
naturligt,  at  de  professionelle  Historikere  ifølge  hele  deres  Stilling 
og  deres  Arbejdes  Art  fik  en  skarp  Sans  for  at  skelne  mellem 
de  værdifulde  og  de  ørkesløse  historiske  Tankegange.  De  var  vel 

de  nærmeste  til  at  udfolde  en  dræbende  Kritik  imod  alle  historiske 
Tankeslagger,  de  abstrakte  Omsvøb,  som  saa  at  sige  alle  Sager 
lammes  af,  den  Tingenes  Forsvinden  bag  almindelige  og  intet- 
sigende Fraser,  der  volder  saa  megen  Fortræd. 

Endelig  vilde  der  vel  være  Mening  i,  om  Historikerne  havde 
Blik  for  at  bøde  lidt  paa  de  Ulykker,  som  en  hundredaarig  alt  for 
planløs  Udfoldelse  af  historiske  Tankegange  har  paaført  os.  Vi  er 
paa  mange  Omraader  saa  oversvømmede  af  en  Syndflod  af  Speku- 
lationer og  ud  til  Siden  skydende  Idéudviklinger,  at  en  Deshistorisation 
vilde  virke  i høj  Grad  frugtbargørende  paa  os.  Med  Deshistorisation 
tænker  jeg  paa  en  saadan  Nedslagtning  af  vidtsvævende  og  resul- 
tatløse Spekulationer  og  Undersøgelser,  som  f.  Eks.  en  Kopernikus, 
en  Kant,  en  Pasteur,  en  Darwin  hver  for  sig  foraarsagede,  idet  de 
indførte  enkelte,  naturlige  Synspunkter,  ud  fra  hvilke  Tingene  blev 
simple  og  klare  at  behandle.  En  saadan  Deshistorisation  har  vidt- 
forgrenet  Værdi,  ikke  alene  med  Hensyn  til  det  Fag,  hvori  den 
foregaar,  men  for  Aandslivet  som  Helhed.  Saa  snart  en  Sag  er 
for  vidtsvævende,  er  den  ødelagt  og  virker  tillige  fordummende 
paa  den  Hjerne,  hvori  den  verserer.  Saa  snart  en  Tids  intellek- 
tuelle Liv  er  for  vidtløftigt,  bliver  med  det  samme  alle  Debatter 
for  indviklede,  endeløse  og  pilne  i deres  Logik ; og  hele  det  offent- 
lige Aandsliv  faar  en  saadan  Tone,  at  det  intellektuelle  Vigtig- 
mageri  kommer  til  at  florere.  Det  er  Tilfældet  i vore  Dage,  og 
derfor  trænger  vi  til  Deshistorisation.  Til  en  saadan  kræves  der 
imidlertid  vel  et  fuldvoksent  Geni,  og  vi  kan  ikke  forlange,  at  vore 
Historikere  skal  være  Genier;  men  vi  tænker  os  Muligheden  af,  at 
de  drog  historisk  Lære  af  Genierne  og  vandt  Blik  for  Deshisto- 
risationens  Betydning,  saa  at  de  dog  i nogen  Maade  kunde  holde 
os  de  værste  Vidtløftigheder  fra  Livet.  Goethes  Ord  om  Begræns- 
ningen gælder  ikke  alene  for  Kunsten,  men  for  Aandslivet  som 
Helhed  betragtet,  og  gælder,  ikke  som  en  Biting,  men  som  en 
uomgængelig  Betingelse  for  aandelig  Sundhed  og  Kraft. 

For  at  nævne  en  anden  Ting:  Historikerne  kunde  ogsaa  finde 
Udvej  til  at  bøde  vor  Mangel  paa  Iagttagelsessans.  De  burde 
forlængst  have  opdaget,  at  Iagttagelsessansen  i ikke  ringe  Grad 
kan  historisk  oparbejdes.  Har  man  — endog  kun  ganske  tørt  og 
logisk  — gennemanalyseret  fem,  seks  forskellige  Tilfælde  af  Reg- 
nens Strømmen,  af  Skyernes  Flugt,  da  har  man  skabt  sig  en 
virkelig  uvilkaarlig  Sans  for  disse  Tildragelser.  Paa  samme  Maade 
hjælper  det  at  gennemanalysere  forskellige  Dages  Vejr,  forskellige 

Himmelhvælvinger,  Virkningen  af  forskelligt  Lys,  Befindender  i 
Mørke,  forskellige  Landskaber,  Menneskers  og  Dyrs  Stillinger  og 
Bevægelser,  Huse,  Vindenes  forskellige  Karakter,  Lydes  Fjernhed 
og  Nærhed,  Solnedgange,  Spejlbilleder  i Vand,  Perspektivvirkninger 
o.  s.  v.  Man  kunde  tænke  sig,  at  i det  mindste  én  Historiker 
gjorde  sig  det  til  Opgave  at  faa  Iagttagelsesanalyser  indført  som 
et  Undervisningsfag  ved  Skolerne. 

Jeg  har  hørt  mere  end  én  Historiker  sige,  at  det  historiske  Stu- 
dium, det  historiske  Fag  forekom  ham  at  være  noget  af  det  største 
og  vigtigste.  Jeg  kan  ikke  sige,  det  har  forekommet  mig  at  være 
det,  men  jeg  vil  ønske,  det  maa  blive  det. 

C.  Lambek 

e religiøse  Tilstande  i Tyskland  har  i det  sidste 
halve  Aarhundrede  formet  sig  paa  en  Maade,  der 
er  vidt  forskellig  fra  Forholdene  herhjemme.  Der 
har  i vort  Naboland  udviklet  sig  en  Kristendom 
uden  Dogmatik,  som  har  forstaaet  at  tiltrække 
mange  af  de  højest  dannede  og  derved  er  blevet 
en  Kulturfaktor  af  stor  Betydning.  Bevægelsen  er  udgaaet  fra 
Universiteterne,  fra  selve  den  teologiske  Videnskab,  inden  for  hvilken 
den  nu  er  ubetinget,  omend  ikke  ubestridt,  dominerende;  men 
den  er  derfra  trængt  ud  i Folket  og  behersker  ogsaa  Menigheds- 
livet i vide  Krese.  Den  berømteste  Repræsentant  for  denne  „ ny- 
rationalistiske" Teologi  er  sikkert  for  Øjeblikket  (ved  Siden  af 
Wellhausen,  hvis  Betydning  dog  mere  ligger  paa  det  gammel- 
testamentlige Omraade)  Berliner -Professoren  Harnack,  hvem  det 
foreliggende  Skrift  skyldes.  Det  fortjener  derfor  allerede  som 
Udtryk  for  en  betydningsfuld  Aandsretning  en  ganske  særlig  Op- 
mærksomhed. 

Grundtanken  i Harnacks  Bog  er  følgende.  Det  historiske 
Fænomen,  der  kaldes  Kristendommen,  er  sammensat  af  to  højst 
forskellige  Bestanddele.  Den  ene  er  en  Opfattelse  af  Tilværelsens 
Grundproblemer,  der  paa  én  Gang  er  ren,  d.  v.  s.  ikke  indeholder 
endeligt  begrænsede,  partikularistiske  Momenter,  og  kraftig,  d.  v.  s. 
indeholder  de  afgørende  positive  Bestemmelser  af  det  religiøse, 
prægede  af  en  mægtig  Personlighed.  Denne  Bestanddel  er  i Hoved- 
sagen identisk  med  Jesu  eget  Evangelium,  og  dette  atter  med 

Religionen  selv.  Den  anden  er  senere  Tiders  Aflejringer  herover, 
af  yderst  forskellig  Oprindelse:  jødisk  Religiøsitet,  græsk  Spekula- 
tion, romersk  Politik  og  meget  andet  har  givet  sit  Bidrag,  i for- 
skellig Grad  inden  for  de  forskellige  Konfessioner.  Alle  disse  Til- 
sætninger er  i Grunden  fremmede  for  Religionen  i dens  Renhed, 
hvor  mægtige  de  end  kan  have  været  og  være  som  forbi- 
gaaende  Bærere  af  dens  evige  Indhold.  Brydningen  mellem  disse 
to  Elementer  i den  historiske  Udvikling  ser  Hamack  under  Billedet 
af  et  Kildespring,  der  stadig  sander  til,  men  aldrig  tørrer  ud:  snart 
baner  det  rene  Vand  sig  Vej  under  og  mellem  Aflejringerne,  til- 
syneladende uadskillelig  forenet  med  dem,  men  dog  bevarende  sin 
Sundhed  og  Kraft;  til  andre  Tider  bryder  det  igennem  og  kommer 
næsten  fuldstændig  rent  frem  for  Dagens  Lys.  Det  afgørende 
Gennembrud  af  denne  Art  skete  ved  Luther;  vel  indtraadte  der 
atter  straks  en  Forurensning,  men  den  er  ikke  af  væsentlig  Betyd- 
ning, og  man  behøver  blot  at  føre  Luthers  Grundsætninger  igennem 
for  at  fjerne  dem  og  naa  Evangeliet  i dets  Renhed. 

Harnack  indskrænker  sig  i sin  Fremstilling  af  »Kristendom- 
mens Væsen “ ingenlunde,  som  man  efter  Titlen  kunde  tro,  til 
at  fremstille  Jesu  Evangelium  i dets  oprindelige  Skikkelse.  Ud  fra 
den  meget  rigtige  Betragtning,  at  et  historisk  Fænomen  ikke  alene 
skal  forstaas  og  bedømmes  i sig  selv,  men  ogsaa  i sine  Virkninger, 
giver  han  en  Udsigt  over  de  Forvandlinger,  Evangeliet  paa  sin 
Vandring  gennem  Tiderne  er  undergaaet,  lige  fra  Apostelmenig- 
heden til  Luther.  Paa  dette  Felt  er  han,  den  store  Dogmehisto- 
riker, hjemme  som  ingen  anden.  Hans  Fremstilling  er  ypperlig, 
paa  én  Gang  aandfuld  og  belærende;  den  kan  læses  med  Interesse 
og  Udbytte  af  enhver,  ganske  uden  Hensyn  til  hans  Standpunkt 
(Katolikker  maaske  undtagne).  En  Kritik  af  den  ligger  ganske 
uden  for  nærværende  Anmelders  Kompetence. 

Den  historiske  Overlevering  om  Jesu  Liv  og  Lære  finder  H. 
saa  godt  som  udelukkende  i de  tre  første  Evangelier.  Efter  en 
Ekskurs  om  deres  Mirakelberetninger,  hvori  han  rigtigt  viser,  a 
disse  alene  ingenlunde  er  nok  til  at  frakende  Evangelierne  i deres 
Helhed  historisk  Troværdighed,  gaar  han  over  til  at  fremstille  Jesu 
Lære,  hvilket  han  gør  uden  historisk  Detail  eller  Bevisførelse,  blot 
med  Samling  og  Karakteristik  af  Hovedtrækkene.  Disse  er  efter 
Harnack  tre,  der  dog  mere  er  forskellige  Sider  af  den  samme  Sag 
end  selvstændige  og  adskilte  Grundtanker.  Det  første  Hovedpunk 
er  Gudsriget  og  dets  Komme,  hvortil  H.  knytter  Forestillingen  om 

Gud  som  staaende  uden  for  Verden  og  i en  vis  Modsætning  til  den. 
Det  andet  er  Barneforholdet  til  Gud,  hvormed  tillige  Menneske- 
sjælens uendelige  Værdi  er  givet.  Det  tredje  er  Kærlighedsbudet; 
det  er  det  selvstændigste  af  de  tre,  men  sættes  dog  (for  øvrigt  paa 
en  lidt  uklar  Maade)  i Forbindelse  med  de  egentlig  religiøse  Grund- 
forestillinger. — Efter  Fremstillingen  af  Evangeliet  følger  et  mere 
polemisk  Parti,  hvori  H.  gennemgaar  andre  Opfattelser  af,  hvad 
der  er  Kristendommens  Væsen,  og  søger  at  eftervise  deres  Uhold- 
barhed. Med  særlig  Skarphed  afviser  han  den  ældgamle  og  endnu 
herskende  Opfattelse,  at  en  bestemt  Forestilling  om  Kristi  Person 
(som  Gud-Menneske)  skulde  være  en  nødvendig  Betingelse  for  at 
tilegne  sig  hans  Evangelium. 

Dette  Afsnit  af  Hamacks  Bog  vil  selvfølgelig  vække  kraftig 
Modsigelse  fra  de  forskelligste  Sider,  ikke  mindst  herhjemme,  hvor 
den  lutherske  Opfattelse  af  Evangeliet,  der  væsentlig  er  grundet 
paa  Johannes  og  Paulus,  endnu  er  saa  godt  som  eneraadende. 
Man  vil  bestride  Hamacks  Ret  til  at  forkaste  det  fjerde  Evange- 
lium som  Kilde  til  vor  Kundskab  om  Jesus,  og  man  vil  rimeligvis 
ogsaa  benægte,  at  hans  Gengivelse  af  det  Billede,  de  tre  første 
Evangelier  byder,  er  korrekt.  Med  en  saadan  Kritik  af  hans  histo- 
riske Metode  og  dens  Resultater  skal  jeg  ikke  befatte  mig;  den 
maa  billigvis  overlades  til  Folk,  der  sidder  inde  med  de  nødven- 
dige teologiske  Forudsætninger.  Men  Harnaeks  Skrift  er  ikke  en  blot 
historisk  Redegørelse  for  Indholdet  af  Jesu  Evangelium.  Det  inde- 
holdér  tillige  en  Værdsættelse  af  dette  Evangelium.  Samtidig  med 
at  han  fremstiller  det,  søger  H.  stadig  at  paavise,  at  det,  Jesus 
har  forkyndt  — enkelte  historisk  betingede  Synsmaader  fraregnede 
— er  ren  Religion  uden  Tilsætning,  ja  selve  Religionen;  og  denne 
Betragtning  er  ham  aabenbart  lige  saa  magtpaaliggende  som  hans 
historiske  Opgave  i snævrere  Forstand.  Fra  denne  Side  set  ligger 
hans  Bog  altsaa  aaben  for  en  Kritik,  der  tager  hans  historiske 
Resultater  som  givne,  men  underkaster  hans  religiøse  Værdsættelse 
af  dem  en  Prøvelse.  En  saadan  Kritik,  som  ikke  kræver  særlig 
teologisk  Viden,  men  kun  almindeligt  Kendskab  til  religiøse  Spørgs- 
maal  og  Eftertanke  over  dem,  skal  i det  følgende  forsøges. 

Som  allerede  ovenfor  antydet,  er  det  ikke  ethvert  Udsagn  af 
Jesus,  ja  end  ikke  hele  hans  Evangelium,  Harnack  vil  hævde  Gyl- 
dighed som  ren  Religion.  Han  indrømmer,  at  Jesu  Forkyndelse  af 
Gudsrigets  udvortes  Tilkommelse  har  været  en  vigtig  Bestanddel  af 
hans  Evangelium,  og  han  hævder,  at  Jesus  har  betegnet  sig 

som  Messias  og  lagt  Vægt  paa  denne  Forestilling;  men  han  er- 
klærer samtidig  begge  Dele  for  historisk  betingede  Forestillinger, 
der  har  haft  overordentlig  Betydning  for  at  skaffe  Evangeliet  Ind- 
gang i den  Kres,  for  hvilken  det  først  blev  forkyndt,  men  som 
ikke,  saaledes  som  Resten,  har  blivende  Gyldighed,  særlig  heller 
ikke  Gyldighed  for  os.  En  saadan  Sondring  lader  sig  aabenbart 
ikke  foretage,  med  mindre  man  paa  Forhaand  sidder  inde  med 
Kriterier  paa,  hvad  der  er  ren  Religion  og  hvad  ikke,  Kriterier, 
som  ikke  er  hentede  fra  Evangeliet  selv.  Efter  Hamacks  hele 
Fremgangsmaade  nødes  man  til  at  antage,  at  han  gaar  ud  fra 
et  naturligt  Begreb  om  Religion  og  ikke  fra  et  aabenbaret. 

Hvorledes  dette  Begreb  er  beskaffent,  oplyser  Harnack  os 
intetsteds  direkte  om;  han  afslaar  endog  (S.  7)  at  gaa  ind  paa 
dette  Spørgsmaal.  Men  lejlighedsvis  kommer  han  dog  til  at  nævne 
visse  Kriterier  paa  det  religiøse:  det  indeholder  intet  statutarisk 
eller  partikularistisk;  det  henvender  sig  til  Menneskene  som  Men- 
nesker; det  er  derfor  tidløst,  uafhængigt  af  Kulturens  skiftende 
Standpunkt  Alle  disse  Bestemmelser  er  virkelig  væsentlige  for 
Begrebet  naturlig  Religion,  som  det  almindelig  opfattes,  og  deres 
Brug  hos  H.  bekræfter  vor  Antagelse,  at  han  gaar  ud  fra  et  saa- 
dant  Begreb;  det  er  bl.  a.  i Henhold  til  dem,  at  han  S.  46  er- 
klærer Jesu  Evangelium,  set  fra  en  vis  Side,  for  „ Religionen  selv" 
i Modsætning  til  „positiv  Religion".  Men  de  udtømmer  ikke  Reli- 
gionens Væsen;  de  har  Konsekvenser,  som  Harnack  ikke  drager, 
men  som  her  for  det  følgendes  Skyld  maa  antydes.  De  er  os 
Danske  tilvante,  fordi  de  med  saa  stor  Kraft  og  Klarhed  er  frem- 
satte af  S.  Kierkegaard;  men  Kierkegaard  erklærer  selv,  og  med 
Rette,  at  han  har  dem  fra  Grækerne  og  særlig  fra  Sokrates. 

Naar  den  sande  Religion,  o:  det  enkelte  Menneskes  rigtige 
Forhold  til  Tilværelsen  som  Helhed,  skal  være  naturlig  og  ikke 
overnaturlig  (aabenbaret),  saa  maa  den  efter  Mulighed  ligge  i et- 
hvert Menneske  som  Menneske  (jvfr.  Harnack  S.  6 og  13).  Enhver 
maa  væsentlig  set  naa  den  ved  sig  selv;  den  kan  ikke  bibringes 
ham  udenfra.  Alle  Mennesker  maa  religiøst  set  væsentlig  være 
stillede  lige,  ingen  har  noget  Undtagelsesforhold  til  det  religiøse. 
Religionen  kan  ikke  have  noget  almengyldigt,  men  kun  et  indivi- 
duelt positivt  Indhold;  dens  almengyldige  Bestemmelser  er  alle 
negative,  fordi  de  er  Grænsebestemmelser.  Disse  Grænsebestem- 
raelser  kan  udtrykkes  direkte  og  meddeles  ligefrem;  derimod  er 

ethvert  positivt  Indhold  utilgængeligt  for  direkte  Meddelelse,  en 
Forkyndelse  deraf  altsaa  i Grunden  hensigtsløs. 

Anlægger  man  nu  denne  Maalestok  paa  Jesu  Evangelium,  saa- 
ledes  som  Hamack  fremstiller  det,  saa  vil  man  se,  at  der  bh  ver 
langt  flere  Steder,  hvor  det  ikke  staar  Maal,  end  Harnack  vil  ind- 
rømme. Allerede  det,  at  der  stadig  tales  og  maa  tales  om  Jesu 
Forkyndelse,  ja  endog  om  hans  Prædiken,  stemmer  betænkelig. 
Ser  man  paa  Indholdet  af  denne  Forkyndelse,  saa  maa  det  er- 
kendes, at  Hovedpunktet  og  det,  der  giver  Harnack  Lejlighed  til 
at  karakterisere  Kristendommen  som  Religionen  selv,  nemlig  Op- 
fattelsen af  Forholdet  til  Gud  som  et  Bameforhold , baade  er  en 
positiv  og  dog  en  ægte  religiøs  Bestemmelse.  Begge  Dele  viser  sig 
klart  deri,  at  den  aldeles  ikke  kan  direkte  meddeles;  den  maa 
personlig  opleves.  Men  at  gøre  den  til  „Religionen*,  hvorved  man 
konsekvent  maa  nægte  enhver  anden  Opfattelse  af  Gudsforholdet 
Karakteren  af  Religion,  er  en  Overdrivelse,  der  røber  en  stærk 
Forvirring  i Begreberne.  Endvidere  er  Evangeliets  Forkastelse 
af  al  „Gudsdyrkelse*  i udvortes  Forstand  utvivlsomt  rent  reli- 
giøs; betegnende  herfor  er  allerede  dens  Negativitet.  Derimod 
med  en  Sætning  som  den,  at  Gud  er  uden  for  Verden,  er  man  alle- 
rede midt  i det,  der  direkte  kan  meddeles  og  optages  som  Lære, 
o:  man  er  udenfor  „ren*  Religion.  Og  hvad  endelig  den  af  Har- 
nack saa  ivrigt  bekæmpede  Kristologi  angaar,  saa  indrømmer  han 
selv,  at  Jesus  mente  at  staa  i et  særligt  og  fra  alle  andre  Menne- 
sker forskelligt  Forhold  til  Gud,  og  han  indrømmer  det  uden  Pro- 
test. Men  hermed  er  man  i Strid  med  den  naturlige  Religions 
fundamentale  Forudsætning,  som  er,  at  alle  Mennesker  er  væsentlig 
lige  nær,  religiøst  set;  man  er  i Virkeligheden  inde  paa  et  helt 
andet  Omraade,  nemlig  den  aabenb arede  Religion.  („Ingen  kender 
Faderen  uden  Sønnen  og  den,  hvem  Sønnen  vil  aabenb  ar  e det*; 
jvfr.  Hamack  S.  93.)  Det  nytter  herefter  kun  lidet,  at  Hamack 
saa  ivrigt  hævder,  at  Jesus  aldeles  ikke  har  stillet  en  bestemt 
Opfattelse  af  sin  egen  Person  som  Betingelse  for  at  modtage  hans 
Evangelium,  eller  overhovedet  givet  den  Plads  deri.  I al  religiøs 
Forkyndelse  er  det  et  Kardinalpunkt,  hvilken  Stilling  Forkynderen 
giver  sig  selv.  Den  historiske  Udvikling  har  her  været  konse- 
kventere  end  dens  berømte  moderne  Fremstiller.  Straks  fra  første 
Færd  af  har  Opfattelsen  af  Jesu  Person  levende  beskæftiget  hans 
Tilhængere;  og  Skridt  for  Skridt,  ad  en  Vej  som  Hamack  kender 
bedre  end  nogen  anden,  er  man,  med  Jesu  egne  Ord  som  Udgangs- 

punkt,  naaet  til  at  gøre  ham  til  ét  med  Gud.  Men  har  man  først 
gjort  det,  saa  følger  det  af  sig  selv,  at  denne  Betragtning  opsluger 
alt  det  andet  og  bliver  det  ene  afgørende.  Herom  er  det  i alt 
Fald  her  i Danmark  unødvendigt  at  tale  videre;  enhver  kan  selv 
læse  efter  hos  S.  Kierkegaard. 

Det  har  været  mig  magtpaaliggende  at  fremdrage  dette  Punkt, 
fordi  det  i Virkeligheden  er  typisk  for  det  hele.  Man  kan  ikke 
læse  Hamacks  Bog  med  Eftertanke  uden  at  se,  at  til  næsten  alle 
de  Punkter  i den  historisk  udviklede  Kristendom,  som  Hamack 
afviser  som  fremmede  Tilsætninger  til  den  oprindelige  rene,  findes 
der  Spirer  i Jesu  eget  Evangelium,  saaledes  som  H.  selv  fremstiller 
det  Ikke  blot  Kristologien,  men  Opfattelsen  af  Kristendommen 
som  en  »Bekendelse*,  en  Lære,  og  Hovedindholdet  af  denne  Lære 
(Synden  i teologisk  Forstand  og  Forløsningen  ved  Kristus)  er 
Konsekvenser  af  Jesu  eget  Evangelium.  Visselig  ikke  logisk  nød- 
vendige Konsekvenser,  deri  maa  man  give  Harnack  Ret;  paa  dette 
Omraade  er  overhovedet  alt  strengt  taget  vilkaarligt;  heller  ikke 
havde  de  været  dragne  saaledes  uden  Paavirkning  udefra,  fra 
Forestillingskrese,  der  er  Evangeliet  fremmede;  men  det  er  Evan- 
geliet selv,  der  har  trukket  dette  fremmede  til  sig.  Det  bliver  En 
af  Hamacks  Forsøg  klart,  netop  fordi  det  er  udført  med  saa  stor 
Dygtighed,  at  det  ikke  lader  sig  gøre  at  fremstille  Jesu  Evan- 
gelium, selv  i den  reneste  Skikkelse  hvortil  det  paa  Grundlag  af 
Overleveringen  kan  føres  tilbage,  som  ren  naturlig  Religion.  Kristen- 
dommen vilde  da  ogsaa  være  en  endnu  større  historisk-psykologisk 
Gaade  end  den  er,  hvis  et  saadant  Forsøg  kunde  lykkes,  hvis 
man,  som  Hamack  i de  første  Ord  af  sin  Bog  synes  at  gøre,  uden 
videre  kunde  stille  Kristus  paa  Linie  med  Sokrates.  Den  sokratiske 
, Religion*,  om  hvis  Eksistens  som  virksom  Faktor  den  Dag  i Dag 
Hamack  synes  uvidende,  har  altid  forholdt  sig  til  alle  fremmede 
Tilsætninger  som  Ild  til  Vand:  den  kan  kvæles  af  dem,  men  den 
kan  ikke,  som  Evangeliet,  assimilere  sig  med  dem. 

For  den,  der  ser  saaledes  paa  Sagen,  maa  ogsaa  Opfattelsen 
af  Kristendommens  Væsen  og  dens  historiske  Udvikling  blive  en 
anden.  Den  egentlige  Vanskelighed  bliver  at  forst  aa  det,  som  for 
Hamack  forstaar  sig  af  sig  selv:  hvorledes  Kristendommen  gennem 
snart  to  Aartusinder  har  kunnet  være  Bærer  af  saa  megen  ægte 
Religiøsitet;  hvad  det  er  i den,  der  stadig,  paa  Trods  af  alt  det, 
der  maatte  virke  hæmmende,  har  gjort  dette  muligt  for  den.  Dette 
vilde  man,  hvad  enten  det  alene  findes  i Jesu  Evangelium  eller 

ogsaa  uden  for  det,  kalde  dens  Væsen.  At  forfølge  dette  Spørgs- 
maal  her,  vilde  føre  for  vidt ; kun  paa  ét  Punkt  havde  jeg  Lyst  til 
at  gøre  opmærksom,  fordi  det  ofte  (ogsaa  hos  Hamack)  frem- 
hæves i delvis  falsk  Belysning.  Kristendommen  stillede  fra  først 
af  den  Fordring  til  Menneskene,  og  vel  at  mærke  til  ethvert  Men- 
neske uden  Forskel:  Du  skal  have  min,  Kristendommens  Helheds- 
opfattelse af  Tilværelsen.  Det  er  denne  Fordring,  der  som  lige- 
frem Konsekvens  har  medført  Kætterbaalene , Myrderierne  paa 
Hedninger,  Forfølgelser  af  Jøder  o.  s.  v.  — Ting,  som  nu  alle  er 
enige  om  at  fordømme.  Men  i denne  Fordring  gemmer  sig  en 
anden,  som  er  ægte  religiøs  og  almengyldig,  ja  er  den  religiøse 
Fordring  selv:  Du  skal  have  en  Helhedsopfattelse  af  Tilværelsen. 
Og  denne  Fordring  er  Kristendommen  egen;  den  var  aldrig  paa 
den  Maade,  med  det  Eftertryk,  med  evig  Fordømmelse  i Bag- 
grunden, og  med  den  universelle  Gyldighed,  stillet  til  Menneskene 
før.  Her  finder  man,  tror  jeg,  et  lille  Stykke  af  * Kristendommens 
Væsen",  og  et  Stykke,  som  i alt  Fald  ikke  skriver  sig  fra  Grækerne 
(jvfr.  Hamack  S.  164). 

Jeg  tror  altsaa  ikke,  at  man  kan  godkende  Harnacks  Opfattelse 
af  Jesu  Evangelium  som  væsentlig  identisk  med  den  naturlige  Reli- 
gion. Men  hans  Bog  kan,  netop  fordi  han  er  saa  lidet  klar  paa 
dette  Punkt,  ogsaa  opfattes  fra  en  helt  anden  Side:  som  et  Forsøg 
paa  indenfor  Aabenbaringstroens  Grænser  at  nærme  sig  saa  meget 
som  muligt  til  det  naturlige.  Fra  denne  Side  set  viser  Harnacks 
Kristendom  sig  som  et  betydeligt  Fremskridt  i Sammenligning 
med  det,  han  vender  sig  imod.  Man  mærker  for  det  første  hos 
den  store  Dogmehistoriker  en  tydelig  Stræben  efter  at  holde  sig  fri 
for  Dogmatik.  Det  er  muligt  uden  Tvang  at  opfatte  Harnacks 
Fremstilling  som  en  blot  Henvisning  til  Evangeliet  og  Vejledning 
til  at  læse  det  rigtigt,  saaledes  at  det  i sidste  Instans  overlades 
til  enhver  at  tage  det  deraf,  han  kan  bruge,  og  lade  Resten  ligge. 
H.  vilde  sikkert  vedkende  sig  dette  Standpunkt,  der  efter  hans 
Mening  er  identisk  med  Protestantismens  øverste  Grundsætning 
(S.  200  f.).  Han  har  personlig  den  Overbevisning,  at  der  heraf  vil 
resultere  Enighed  om,  hvad  Evangeliets  væsentlige  Indhold  er; 
dette  staar  ham  selvfølgelig  frit  for.  Han  drager  endvidere  den 
ganske  rigtige  Konsekvens,  at  der  fra  dette  Standpunkt  strengt 
taget  ikke  kan  være  Tale  om  „Kirke"  i udvortes  Forstand;  der  kan 
vel  bestaa  Organisationer  „for  Ordenens  og  Opdragelsens  Skyld", 
men  de  kan  aldrig  blive  noget  væsentligt  Udtryk  for  det  religiøse. 

Dette  er  store  Skridt  hen  imod  Anerkendelsen  af  de  fundamentale 
religiøse  Principper.  Gjort  Skridtet  fuldt  ud  har  H.  dog  ikke.  Skal 
der  til  denne  Enighed  i det  væsentlige  høre  Sætninger  som  „Gud 
uden  for  Verden",  hvorpaa  H.  lægger  særlig  Vægt,  saa  har  vi  i 
Virkeligheden  et  Dogme  af  ganske  samme  Art  som  „Gudmenne- 
sket", og  som  kan  misbruges  paa  ganske  samme  Maade  som  dette. 
Der  naas  aldrig  nogen  Sikkerhed  mod  Kætter-  eller  andre  Forføl- 
gelser, saa  længe  man  for  Alvor  vil  knytte  det  religiøse  til  noget 
historisk.  Det  fylder  sig  da  straks  med  et  positivt  Indhold,  der  er 
individuelt  betinget  og  dog  vil  være  almengyldigt;  og  saa  snart  det 
er  sket,  er  Følgerne  uberegnelige. 

Heldigvis  gives  der  paa  den  aabenbarede  Religions  Omraade 
ikke  Konsekvenser  i egentlig  Forsi  and.  Ingen  kan  være  konsekvent 
helt  igennem,  ikke  engang  Katolicismen,  ej  heller  Kierkegaard;  og 
i saa  Fald  er  det  for  Logikens  Skyld  i Gruriden  ligegyldigt,  hvor 
man  lægger  Inkonsekvensen.  Derfor  beror  ogsaa  Afgørelsen  heraf 
for  de  fleste  Menneskers  Vedkommende  slet  ikke  paa  logiske,  men 
paa  højst  reale  Hensyii.  Saaledes  er  Harnacks  Standpunkt  aaben- 
bart  i meget  væsentlig  Grad  dikteret  af  Erfaringer,  der  ligger  uden 
for  Evangeliet:  dels  af  hele  den  moderne  Verdensopfattelse,  som 
den  navnlig  er  bestemt  af  Naturvidenskabens  Resultater  (dette  er- 
kender han  selv);  dels  af  et  Begreb  om  religiøs  Frihed,  som  man 
ikke  finder  udtalt  i Kristendommen  paa  noget  af  dens  Udviklings- 
trin, men  som  er  klart  fremme  hos  Sokrates  og  andre  Grækere, 
og  som  gennem  Korstog  og  Trediveaarskrige  og  lignende  blodige 
Erfaringer  er  banket  ind  i det  moderne  Europas  Bevidsthed,  under 
stadig  og  endnu  langtfra  opgivet  Modstand  fra  den  officielle  Kristen- 
doms Side.  Det  er  en  Indbildning  at  tro,  at  den  kraftige  Tilbagevenden 
til  Urkristendommen,  der  i vore  Dage  gaar  for  sig,  alene  er  dikteret 
af  en  historisk  Sandhedstrang;  den  er  lige  saa  meget  baaren  af 
ægte  religiøse  Motiver  af  største  Værdi.  Men  derved  faar  den 
ogsaa  for  dem,  der  staar  udenfor  det  hele,  en  høj  Grad  af  Inter- 
esse. Netop  naar  man  mener,  at  det  positive  Indhold  er  væsentlig 
ligegyldigt,  og  at  det  afgørende  er,  i hvad  Aand  det  optages,  maa 
man  se  med  Sympati  paa  hele  den  Strømning  inden  for  Kristen- 
dommen, der  arbejder  paa  at  opfatte  og  forkynde  denne  saaledes, 
som  den  selv  forlanger  det:  i Aand  og  Sandhed.  At  paa  vise,  at 
den  er  inkonsekvent,  kan  være  nødvendigt,  naar  den  som  her 
fremtræder  med  Krav  paa  at  være  „Religionen";  det  er  des  værre 
let  nok,  og  man  maatte  af  Hjertet  ønske,  at  det  var  meget  sværere. 

At  faa  fat  i de  bevægende  Kræfter  i den  er  ulige  vanskeligere, 
fordi  den  til  Dels  ikke  er  sig  dem  selv  bevidst;  men  det  er  til  Gren- 
gæld langt  mere  tilfredsstillende,  fordi  man  da  opdager  en  Be- 
vægelse hen  imod  det,  som  Kristendommen  paa  sit  Sprog  kalder 
den  hellige  almindelige  Kirke,  og  som,  hvorledes  man  end  vil  be- 
nævne det,  altid  bliver  det  sidste  Maal  for  al  sand  religiøs  Stræben. 

Men  ogsaa  fra  et  helt  andet  Synspunkt  maa  Harnacks  Bog 
anbefales  til  Opmærksomhed  herhjemme.  Der  er  blandt  de  mange, 
for  hvis  indre  Liv  Kristendommen  er  bleven  fremmed,  altfor  lidt 
Interesse  for  den  som  religionshistorisk  Fænomen.  Og  dog  er  den 
jo  fra  denne  Side  set  det  største  og  mærkeligste,  vi  kender.  Et- 
hvert Bidrag  til  at  forstaa  dens  Væsen  er  altid  værd  at  paaagte, 
naar  det  blot  er  udgaaet  af  en  oprigtig  Trang  til  at  finde  Sand- 
heden. At  dette  gælder  Harnacks  Skrift,  kan  ikke  miskendes  af 
nogen  uhildet  Læser;  og  saa  er  det  tilmed  øst  af  en  Kundskabs- 
fylde, som  yderst  faa  er  i Besiddelse  af. 

Dr.  Lehmanns  Oversættelse  er  let  læselig,  smagfuld  og,  saa 
vidt  jeg  har  kontrolleret  den,  korrekt.  Hans  korte  Indledning  er 
vel  egnet  til  at  orientere  i de  Forhold,  hvoraf  Harnacks  Bog  er 
fremgaaet.  Han  fortjener  Tak,  fordi  han  har  gjort  den  tilgængelig 
for  de  videst  mulige  Kredse  herhjemme. 


A.  B.  Drachmann 


Digitized  by  v^.oo5Le 


SKULPTUR 

EN  MINDRETALSBETÆNKNING 


die  Menschen  glauben,  die  Orgaue,  ein 

Kunstwerk  zu  geniessen,  bUdeten  sich  e benso  von 
selbst  aus,  wie  die  Zunge  und  der  Gaum,  man  ur- 
teile  Qber  ein  Kunstwerk,  wie  aber  eine  Speise.  Sie 
begreifen  nicht,  was  far  einer  andern  Kultur  es 
bedarf,  um  sich  zum  wahren  Kunstgenusse  zu  er- 

beben Wie  schwer  ist  es,  was  so  na- 

tOrlich  scheint,  eine  gute  Statue,  ein  trefiliches 
Gem&lde  an  und  far  sich  zu  beschauen 

Go STUE 

nderligt  som  Evnen  og  Viljen  ofte  kæmper  haab- 
løst  med  hinanden  i Nutiden.  Trangen  til  Livets 
Forskønnelse  breder  sig  opad  og  nedad  og  ud  til 
Siderne,  til  Periferier,  man  for  kort  Tiden  siden  slet 
ikke  turde  regne  med;  men  hvor  bristende  er  ikke 
oftest  Evnen  til  at  tilfredsstille  den. 

Se  hen  til  Tidens  store  Kulturlande,  se  f.  Eks.  til  det  mægtige 
Land  imod  Syd.  Med  virkelig  store  Ofre  og  med  den  tapreste 
Vilje  er  her  i de  sidste  Tiaar  ophobet  Dynger  af  den  gamle  Kul- 
turs kosteligste  Skatte,  lagt  til  Rette  i velordnede,  oplysende,  let 
tilgængelige  Samlinger.  Kunstskoler  og  Kunstakademier  er  bragt 
til  Veje  overalt,  hvor  blot  en  Malerdreng  har  brugt  en  Pensel. 
Budstikken  er  løben  det  ganske  Land  rundt  i Tusinder  af  Aviser 
og  Tidsskrifter  med  de  bedste  og  de  varmeste  Prædikener  over 
Kunstens  eneste  og  sande  Evangelium  — og  lige  meget  hjælper 
det.  Trods  alle  fortvivlede  Anstrengelser,  hvor  er  ikke  Kunsten  i 
Tyskland  jammerlig  i Øjeblikket. 

Og  hvorledes  er  det  gaaet  herhjemme!  Malerisamlinger  har  vi 
aldrig  haft  mange  af,  og  de,  vi  har  og  har  haft,  var  aldrig  betyde- 
lige — maaske  til  Held  for  vor  Malerkunst ; og  Glyptoteker  kendte 

vi  indtil  for  nylig  slet  ikke  til.  Og  dog,  vi  frembragte  en  hel 
Kæde  af  udmærkede  Billedhuggere  fra  Wiedewelt  og  Thorvaldsen 
til  Freund  og  Bissen  og  Jerichau.  Saa  fik  vi  Thorvaldsens  Museum 
og  Afstøbningssamlinger  og  endelig  ved  en  enkelt  stort  anlagt  Mands 
Anstrengelser  i den  seneste  Tid  dette  rige  Glyptotek  med  Værker 
af  gammel  Kunst,  som  vi  saa  længe  havde  maattet  savne.  Og 
mere  end  det;  vi  har  samtidigt  set  herlige  klassiske  Bronzer  skyde 
op  af  Jordbunden  i vore  Parker  og  Lystanlæg  med  en  Frodighed, 
som  boede  vi  under  helt  andre  og  lykkeligere  Himmelstrøg. 

Trods  alle  de  udmærkede  Samlinger,  der  er  voksede  op  om- 
kring os,  har  vor  Billedhuggerkunst  dog  alligevel  ligget  brak.  Et 
Par  enkelte  Undtagelser  er  der  vel,  et  Par,  som  imod  Ligegyldig- 
heden eller  imod  Strømmen  har  kæmpet  for  de  gode  Traditioner; 
men  i det  store  og  hele  ser  vi  kun  Middel maadighed.  Vore  Kunst- 
nere er  ikke  bievne  inspirerede  af  den  megen  gode  Kunst,  der  er 
bragt  hjem  til  dem,  vort  Publikums  Smag  er  ikke  bleven  højnet, 
dets  Dømmekraft  ikke  skærpet.  Se  blot  selv!  Gaa  ned  igennem 
vor  By  fra  Storkespringvandet  og  til  Hornblæsermonumentet  f.  Eks., 
kast  paa  Vejen  et  Blik  paa  „Politibetjenten"  paa  Raadhuset  eller 
paa  nogle  af  de  mange  andre  udvendige  plastiske  Prydelser  paa 
denne  Bygning,  — eller  tænk  paa  Lurblæserne,  som  man  har 
lovet  os,  og  paa  meget  andet,  vi  har  i Vente  fra  samme  Kant,  og 
døm  saa  selv,  om  vi  ikke  er  langt  nede  paa  Skraaplanet! 

En  Trøst  er  det  dog,  at  der  ikke  prales  meget  med  Elendig- 
heden. Som  nu  de  nyeste  Raadhusskulpturer,  der  næsten  synes 
at  maatte  være  smuglede  op  paa  deres  Plads  om  Natten,  saa 
ubemærket  er  de  komne  der;  og  hvor  de  ser  beskedne  og  und- 
skyldende ud.  Disse  „Politibetjente",  der  som  af  Vanvare  er  satte 
op  under  en  gammeldags  Madonnabaldakin  — der  for  Resten 
ogsaa  selv  synes  at  være  noget  malplaceret  — fordi  der  dog 
skulde  staa  noget  under  den,  har  jo  kun  ét  Ønske,  snarest  muligt 
at  komme  ned  igen  og  gemme  sig  i Vrimlen;  — de  næsten  af- 
væbner os  i vor  Kritik  ved  al  deres  Beskedenhed.  Og  hvor  mange 
af  vore  større  Monumenter  er  det  ikke  ligefrem  vanskeligt  at  finde 
i de  Afkroge  af  Byen,  hvor  man  har  gemt  dem. 

I stærk  Modsætning  til  denne  danske  Fattigdom,  der  synes  at 
være  sig  sin  Uformuenhed  bevidst,  staar  en  fremmed  Kunstvirksom- 
hed, som  i Øjeblikket  har  sit  Hjem  i et  Værksted  ude  paa  Frede- 
riksberg, paa  Fryden  dals  vej.  Her  søger  den  offentlige  Mening  sin 
Trøst  for  de  Savn,  som  dansk  Kunst  ikke  er  i Stand  til  at  ud- 

fylde  og  herfra  udgaar  til  hele  Norden  — Norge  dog  maaske  und- 
tagen — en  Begejstring  for  den  store  Kunst  saa  enstemmig  og 
stærk,  at  man  sikkert  maa  tilbage  til  Thorvaldsens  Dage  for  at 
finde  et  Sidestykke.  Én  Gang  om  Aaret  eller  hvert  andet  Aar 
undfanges  her  et  Storværk,  der  under  Trompeters  Klang  holdes 
over  Daaben  for  at  glide  ud  i det  store  Publikums  Bevidsthed 
som  Verdens  ottende,  niende  eller  tiende  Underværk  i uafbrudt 
Rækkefølge. 

Noget  af  det  tidligste,  man  vil  erindre  som  udgaaet  af  dette 
Værksted,  er  Udførelsen  eller  rettere  Reproduktionen  af  gamle 
Freunds  Ragnaroks  Frise,  et  mærkeligt  Indfald,  over  hvilket  Freund 
vistnok  har  vendt  sig  i sin  Grav;  omtrent  som  et  gammelt  græsk 
Billedværk  i Barok- Oversættelse,  om  man  ikke  ved  Sammenlig- 
ningen syndede  mod  Barokken,  der  jo  dog  kunde  være  saare 
dygtig.  Den  antikke  Aand  i det  noble,  liniefaste  Basrelief  blev 
ikke  forstaaet  eller  skaanet  i nogen  synderlig  Grad;  Resultatet  er 
ganske  vulgært. 

Senere  har  vi  set  en  Del  kirkelig  Skulptur,  soin  ikke  skulde 
synes  egnet  til  at  forskaffe  Kunstneren  nogen  synderlig  Sympati 
herhjemme;  mest  bekendt,  i hvert  Fald  lettest  tilgængelig,  er  den 
Daabsengel,  der  som  en  Markskriger  uden  for  sit  Telt  staar  og 
vaager  over  Døbefonten  i Marmorkirken,  en  Figur,  der  i hele  sin 
Fremtoning  er  saa  usmagelig  og  tilmed  i kunstnerisk  Henseende 
gjort  med  en  saadan  Ufinhed,  at  man  skulde  forsværge,  at  noget 
Menneske  i en  By,  hvor  Thorvaldsens  Kirkestatuer  ellers  hører  til 
det  mest  sacrosancte,  kunde  tage  den  i Forsvar. 

Endelig  indviedes  Menneskeslægtens  store  Æra  med  de  to 
Mennesker,  den  fangne  Moder  og  Slægtens  Moder;  disse 
Værker,  der  desværre  alle  ere  indlemmede  i en  offentlig  køben- 
havnsk Samling,  ere  i meget  høj  Grad  manieristiske  uden  til  Gen- 
gæld at  besidde  nogle  af  de  tekniske  Fuldkommenheder,  der  jo 
ellers  saa  ofte  kendetegner  udprægede  Manieristers  Arbejder.  Den, 
der  ved  et  Besøg  i Ny  Garlsberg  Glyptotek  vil  gøre  sig  den  Ulej- 
lighed at  underkaste  disse  Ting  en  nøjere  Prøvelse,  vil  forholdsvis 
hurtigt  kunne  overbevise  sig  om,  med  hvilken  Overfladiskhed  de 
baade  ere  sele  og  gjorte.  Sluttelig  fremstod  Værket  fra  disse 
Dage,  Moderen  for  dem  alle  sammen,  selve  Moder  Jord;  ja 
en  bekendt  letfængelig  Forfatter  har  nu  ikke  villet  slaa  sig  til  Ro 
hermed,  men  har  forlænget  Perspektivet  helt  ud  i Fremtiden  og 
leveret  os  en  Ønskeseddel  paa  Giganter  i progressiv  Vækst,  over 

hvilke  Fremtidsguder  han  haaber,  at  Efterslægtens  Katedraler  og 
Søjleskove  maa  hvælve  sig;  — mindre  kan  nu  ikke  gøre  det! 

Det  sidste  Storværk,  Moder  Jord,  der  efter  Sigende  skal  være 
Slutstenen  paa  det  gamle  Aarhundredes  Kunst  og  Hovedhjørne- 
stenen for  det  nyes,  har  givet  Anledning  til  disse  Linier,  dog 
ingenlunde  paa  Grund  af  Værkets  egne  indre  eller  ydre  Egen- 
skaber, men  helt  og  holdent  for  den  uhørte  Bevægelses  Skyld, 
som  det  har  vakt,  og  af  Hensyn  til  den  Betydning,  det  derigennem 
maaske  kunde  faa  for  dansk  Kunst.  Beundringen  for  dette  Værk 
har  nemlig  været  saa  uhørt  enstemmig  og  saa  fuldttonende  i det 
store  Publikum  og  i den  offentlige  Mening,  at  end  ikke  den  mindste 
lille  ondskabsfulde  Avis  har  turdet  dryppe  den  ellers  altid  tilstede- 
værende Bitterdraabe  i dette  fulde  Glædesbæger. 

Værket  bestaar  af  en  temmelig  plump  kvindelig  Figur  i meget 
overnaturlig  Størrelse;  hun  sidder  paa  og  er  fastvokset  til  et 
Klippestykke  eller  en  Jordknold.  I hendes  Skød  ligger  i grimme 
Stillinger  to  Mennesker  af  omtrent  naturlig  Størrelse.  Medens  disse 
sidste  er  udførte  i en  vis  overfladisk  Realisme  fra  Slutningen  af 
det  nittende  Aarhundrede,  er  Hovedfiguren  i sin  stive,  ubevægelige 
Stilling  og  med  det  stiliserede  Ansigt  et  Udtryk  for  en  hel  mod- 
sat Kunstopfattelse  hen  imod  gammel  orientalsk  Kunst. 

Hovedideen,  den  store  Moder  med  Børnene  i sit  Skød,  er  nu 
ikke  særlig  ny  og  original  — man  finder  allerede  Motivet  i Old- 
tidens Kunst.  Dette  skal  nu  ikke  forkleine  Arbejdet;  hvor  finder 
man  vel  et  virkeligt  kunstnerisk  Motiv,  som  ikke  engang  har  været 
benyttet.  Selve  den  kunstneriske  Opfattelse  og  Udførelsen  af  det 
gamle  Motiv  kan  derimod  fordres  at  være  ny,  og  paa  dette  Punkt 
maa  der  vistnok  tilkendes  Kunstneren  den  fulde  Paternitet.  Det 
vilde  nemlig  være  beklageligt,  om  man  skulde  kunne  genfinde 
en  saa  ukunstnerisk  Sammenblanding  af  Stiludtryk,  som  det  der 
her  er  ydet,  og  et  saa  raabende  Misforhold  i de  optrædende  Fi- 
gurers indbyrdes  Størrelsesforhold  andetsteds.  Kun  en  Kunstner 
med  ringe  kunstnerisk  Kultur  skulde  synes  i Stand  til  at  gøre  sig 
skyldig  i sligt. 

Der  findes  i Kunsten  visse  almengyldige  Love  om  Figurernes 
Ligevægt  og  deres  Rumudfyldning  — om  den  Maade,  paa  hvilken 
et  givet  Rum  bedst  udfyldes  af  givne  Figurer  eller  om  den  Maade, 
en  Figur  i sin  tættest  sluttede  Form  er  i Stand  til  at  udfolde  det 
mest  mulige  af  legemlig  Skønhed,  Bevægelse  o.  s.  fr.  — Love  om 
Liniernes  Harmoni,  om  hele  Værkets  dekorative  Enhed  og  Hold- 

ning  og  meget  mere,  Love,  som  Kunsten  maa  følge,  om  den  skal 
naaT  noget,  og  som  ogsaa  altid  — ubevidst  maaske  — er  bievne 
fulgie  enten  af  hele  mægtige  Kulturfolk  eller  af  de  enkelte  store 
Genier. 

Vejene  fremad  er  mange  og  forskellige  — lige  gode  mulig- 
vis — men  man  kan  kun  følge  én  ad  Gangen.  Man  kan  ikke 
putte  en  Bonde  af  Jan  Steen  ind  i Raphaels  Stanzer,  ikke  hæfte 
et  Kapitel  af  Zola  til  en  Shakespearesk  Tragedie  og  følgelig  lige 
saa  lidt  i samme  Lerklump  tale  med  forskellige  Tungemaal.  Der 
var  Tider,  hvor  man  i højere  Grad  end  nu  til  Dags  havde  Brug 
for  at  kunne  gøre  Forskel  paa  Personerne;  det  var  den  Tid,  da 
Menneskene  havde  mere  Samkvem  med  deres  Guder.  Men  gaa 
til  den  klassiske  Oldtid  eller  Renæssancens  Blomstring,  intet  Sted 
er  der  i selve  den  kunstneriske  Fremstillingsmaade  en  væsentlig  For- 
skel imellem  Guder  og  Mennesker,  imellem  de  optrædende  Personer 
i det  hele  taget.  Guderne  kan  være  ædlere  end  Menneskene, 
Englene  kan  faa  Vinger  paa,  en  hellig  Mand  en  Glorie  om  Hovedet, 
o.  s.  v.,  men  de  er  alle  i lige  Grad  Børn  af  den  samme  Tid,  alle 
udførte  ud  fra  samme  kunstneriske  Synspunkt  og  samme  Kulturtrin. 

Paa  lignende  Maade  med  Størrelsesforholdet:  De  forskellige 
Figurer  i samme  Kunstværk  nærmes  saa  meget  som  muligt  til 
hinanden  i Størrelse  for  ai  undgaa  enhver  Disharmoni  i Kom- 
positionen. Derfor  er  Vorherre  ikke  meget  større  end  Adam  i 
det  sixtinske  Kapel,  derfor  er  det  vanskeligt  at  kende  Mennesker 
fra  Guder  i den  græske  Kunst,  hvor  store  og  alt  omfattende  disse 
end  ellers  er  tænkte.  — Ja  saa  stærk  og  alt  andet  beherskende 
er  hos  Grækeren  den  rene,  afklarede  kunstneriske  Følelse,  at  alle 
andre  Følelser  maa  vige  for  den,  naar  han  giver  sig  af  med  Kunst. 
Derfor  kan  han  gøre  Hestene  for  smaa  paa  Parthenonsfrisen,  derfor 
gør  han  endog  undertiden  bevidst  en  Figurs  enkelte  Forhold  noget 
forkerte,  for  at  ikke  Beskueren  skal  mærke  et  for  den  kunstneriske 
Følelse  langt  væsentligere  Misforhold,  eller  for  at  der  kan  ske 
f.  Eks.  Rumudfyldningen  dens  Ret. 

For  enhver  virkelig  Kunstner,  for  den,  der  gør  Kunst  for 
Kunstens  Skyld  og  ikke  for  Tendensen  eller  Reklamen  er  jo  dog 
det  første,  hvorom  hans  Tanke  drejer  sig,  selve  den  kunst- 
neriske Idé:  Form,  Bevægelse,  Linie  eller  Farve,  hvor  igennem 
han  faar  Udtryk  for,  hvad  han  som  Kunstner  har  paa  Hjerte. 
Det  er  f.  Eks.  ikke  selve  det  at  gøre  en  Eva,  en  Venus  eller 
en  Nymfe,  der  er  det  første  for  Kunstneren,  men  det  at  faa  Lej- 

lighed  til  at  fremstille  den  nøgne  Kvinde  af  den  Legemsbygning, 
i det  Bevægelsesmoment,  med  den  Rytme  i Linie  eller  Farve,  som 
han  maaske  engang  har  været  Vidne  til  eller  har  forestillet  sig. 
Han  bestræber  sig  for,  idet  det  menneskelige  Legeme  udfolder  sig 
for  hans  Syn  eller  Bevidsthed  i hele  dets  Uendelighed,  at  tage 
netop  det,  som  han  anser  for  det  værdifuldeste  og  ejendomme- 
ligste og  søger  saa,  naar  han  udmønter  det  i Værket,  at  lægge  sin 
Personlighed  deri.  Dette  er  for  ham  Hovedsagen  og  ikke  den 
udefra  givne  Titel,  Legende,  Anekdote  eller  Tendens. 

Men  alt  dette  er  jo  saa  selvfølgeligt,  at  man  vrider  sig  ved 
at  nedskrive  det,  og  vel  heller  ikke  gjorde  det,  om  man  ikke 
vidste,  hvor  langt  den  bildende  Kunst  er  sat  til  en  Side  i den  al- 
mindelige Dannelse,  fordi  den  nu  engang,  i Følge  sin  Natur,  kræ- 
ver et  langt  og  indgaaende,  ganske  selvstændigt  Arbejde,  og  ikke 
som  de  andre  frie  Kunster,  Musiken  og  Digtekunsten,  i enhver 
dannet  omtrent  træffer  noget  af  en  Amatør  eller  Dilettant;  selv 
den  Mand,  der  maaske  paa  andre  Omraader  har  naaet  højt,  i 
Videnskab,  Politik,  Litteratur  staar  ofte  over  for  et  Maleri,  en 
Statue,  en  Bygning  som  en  ren  Bøffel.  Det  er  næppe  Charles 
Dickens  alene,  som  vender  hjem  efter  den  obligate  italienske  Rejse 
med  den  inderste  Erkendelse  af,  at  det  berømteste  Billede  i Vati- 
kanets Stanzer  egentlig  er  noget  „utroligt  Smøreri*,  om  han 
end  maaske  nok  er  ene  om  at  turde  offentlig  udtale  og  vedkende 
sig  en  saadan  Mening  om  en  Raphael. 

Paa  dette  Punkt,  hvor  den  kunstneriske  Idé  støder  op  til  Le- 
genden eller  Anekdoten,  ligger  det  store  Svælg,  som  man  føler  Dag 
for  Dag  uddybes  mere  og  mere,  jo  mindre  Tid  der  levnes  Slæglen  til 
at  opdyrke  sin  Aand  for  Forstaaelsen  af  bildende  Kunst,  — Svælget 
imellem  den  gode,  altid  vanskeligt  tilgængelige  Kunst  og  det  store 
Publikum,  som  nu  en  Gang  ikke  har  Tid  eller  Lyst  til  at  arbejde 
for  Forstaaelsen  af  noget,  der  kun  anses  for  skabt  til  Nydelse  og 
Rekreation,  og  derfor  straks  spørger  efter  Titel  og  „Fortælling* 
som  Nøglen  til  det  hele,  eller  leder  efter  det  almindelige  kurante 
Skønhedsbegreb,  hvortil  det  nu  er  opdraget;  dette  Publikum  som 
f.  Eks.  ikke  er  i Stand  til  at  fatte  de  aandelige  Værdier,  der  kan 
findes  i en  ganske  simpel,  gammel  arkaisk  Figur,  der  staar  lige  op 
og  ned  uden  at  „fortælle*  noget  og  uden  at  udraabe  mere  eller 
mindre  dybsindige  Sentenser,  uden  at  paradere  med  imaginære 
Kræfter  og  unaturlig  Gestus,  men  kun  finder  et  sa adan t Kunstværk 

snurrigt  eller  kedeligt  og  kun  kan  betragte  Værdsættelsen  heraf 
som  den  pure  Affektation. 

Og  dog,  om  den  store  Gruppe,  Moder  Jord,  nu  havde  rum- 
met andet  end  Ler,  vilde  man  vel  gerne  have  tilgivet  mange- 
haande  Forsyndelser;  vi  er  jo  ikke  nu  til  Dags  saa  overordentlig 
strenge  i vore  Fordringer.  Om  man  bag  den  havde  følt  en  stor 
kunstnerisk  Tanke  eller  mærket  en  ejendommelig  Personlighed, 
om  man  i den  havde  fundet  et  Udtryk  for  en  mandig  Trods,  en 
stærk  Smerte  eller  en  anden  dyb  menneskelig  Følelse.  Umuligt  at 
opgrave  nogen  af  disse  dyrebare  Egenskaber  af  den  Bunke  Jord 
som  ikke  synes  at  være  bleven  formet  af  nogen  som  helst  indre 
Trang,  men  kun  opstaaet  som  et  Raab  ude  i Larmeri  for  Sensa- 
tionens Skyld. 

En  stor,  kæmpestor  Kvindefigur  af  en  dvask  og  daarlig  Form, 
i en  ualmindelig  hæslig  Stilling  med  vidtskrævende  Ben  og  med 
et  Par  afklædte  Modeller  i Skødet.  Hvorfra  man  end  betragter 
Værket  er  det  umuligt  at  opdage  en  eller  anden  dekorativ  eller 
plastisk  smuk  Virkning.  Der  findes  i Bogladevinduerne  i denne 
Tid  et  Fotografi  efter  Gruppen : gengivet  for  øvrigt  i sidste  Hæfte 
af  Tidsskriftet  „Kunst8,  saa  det  maa  vel  være  taget  fra  den  mest 
gunstige  Side.  Det  gengiver  særligt  det  centrale,  Hovedfigurens 
Skød,  hvor  tolv  Arme  og  Ben  mødes!  det  beviser  mere  end 
mange  Ord  den  ganske  forvirrede  Komposition.  Men  man  kunde 
saa  vente,  at  Kunstværket  bød  paa  store  tekniske  Fuldkommen- 
heder; dog  heller  ikke  i denne  Retning  er  der  megen  Grund 
til  Glæde.  Der  er  ikke  den  Haand  eller  Fod  eller  noget  andet 
Stykke  af  den  store  Lermasse,  som  man  kan  pege  ud  som  noget, 
der  er  særlig  godt  gjort.  Disse  Lemmer  rummer  jo  hverken 
Muskler  eller  Knogler,  Fingrene  er  runde,  oppustede  som  Hanske- 
fingre,  Ler,  kun  Ler  uden  indvendig  Liv.  — Et  Monument  har 
man  kaldt  Kunstværket,  men  maatte  tilføje  „som  ikke  er  monu- 
mentalt8; thi  Størrelsen  alene  gør  det  ikke. 

Saa  har  man  fremhævet  som  noget  særlig  genialt  dette  Træk, 
at  Hovedfiguren  ikke  løsner  sig  helt  fra  Baggrunden.  Hvad  nu 
Symboliken  heri  angaar,  saa  er  den  dog  yderst  banal,  og  plastisk 
set  synes  Indfaldet  mindre  heldigt.  Men  man  har  fundet  heri  et 
højst  moderne  Træk,  ja  man  har  endogsaa  taget  Anledning  til 
en  Sammenligning  med  Ro  din. 

Det  forholder  sig  nemlig  saaledes,  at  i en  Del  af  Rodins 
Skulpturer  er  Figurerne  ikke  frigjorte  eller  løsnede  fra  den  Marmor- 

blok,  de  er  huggede  ud  af.  Dette,  der  naturligvis  med  Hensyn  til 
selve  Arbejdets  kunstneriske  Indhold  er  noget  ganske  uvæsentligt, 
staar  i nøjeste  Forbindelse  med  denne  Kunstners  hele  Arbejds- 
maade,  hans  direkte  Forhold  til  Marmoret.  Skal  Figuren  hugges 
ud  heraf,  maa  den  jo  ligesom  afskalles  udefra,  Lag  efter  Lag  maa 
tages  af  Stenblokken,  inden  Figuren  kommer  helt  frit  frem.  Stanser 
nu  Kunstneren  for  tidligt,  er  han  bleven  træt,  eller  mener  han 
maaske  paa  et  givet  Tidspunkt,  at  han  har  faaet  Hovedsagen  med, 
og  at  han  ikke  behøver  at  gaa  videre,  saa  fremkommer  #disse 
„Sammenvoksninger®,  der  simpelt  hen  ikke  betyder  andet  end,  at 
Figuren  ikke  er  bleven  færdig;  Opfindelsen  er  meget  langt  fra  at 
være  ny,  hos  ingen  er  den  ble  ven  mere  berømt  end  hos  M i ch  el- 
an gel  o,  der  jo  saa  ofte  i Mismod  lod  et  Arbejde  halvfærdigt. 
Den  Billedhugger,  der  derimod  arbejder  med  Leret,  følger  den  helt 
modsatte  Fremgangsmaade.  idet  han  bygger  Figuren  op  indenfra 
udefter  ved  at  lægge  paa,  Lerklump  uden  paa  Lerklump.  Sammen- 
voksninger imellem  Lemmerne  bliver  her  noget  kunstigt,  noget  for- 
lorent, noget  man  nemlig  maa  lave.  — Ikke  desto  mindre  er  der 
adskillige  Kunstnere,  for  hvem  en  vis  ydre  Chikhed  er  Hovedsagen, 
der  i stor  Udstrækning  praktiserer  dette,  men  derfor  har  man  ikke 
Lov  til  at  kalde  det  moderne  — et  ogsaa  for  en  Kunstner  i 
mange  Henseender  meget  godt  Tillægsord  — eller  Rodinsk.  Rodin 
har  endda  yderligere  den  Undskyldning,  at  en  stor  Del  af  de  Figurer, 
der  er  udgaaede  fra  hans  Værksted,  og  som  der  her  formodentlig 
sigtes  til,  er  gjorte  i et  ganske  bestemt  dekorativt  Øjemed,  nemlig 
til  som  bærende  Led  at  indsættes  i en  Port  hvælving  i et  fransk 
Museum;  de  store  Marmorblokke,  som  Figurerne  ikke  helt  løsner 
sig  fra,  have  en  konstruktiv  Bestemmelse  i Bygningen. 

Men  de  Godtfolk  har  saamænd  aldrig  forstaaet  virkelig  moderne 
Kunst,  om  de  har  set  den,  endsige  Rodin;  ellers  vilde  de  føle  den 
Afstand,  der  er  imellem  Ophavsmanden  til  Moder  Jord  og  den 
slore  Franskmand,  mellem  den  tomme  og  overfladiske  Publikums- 
kunst uden  nogen  virkelig  ny  kunstnerisk  Form  eller  Idé  og  saa 
Rodins  sjælfulde,  tanketunge,  sære,  for  Publikum  saa  lidet  til- 
gængelige Kunst,  imellem  Balzacmonumentets  sublime  Mester  og 
den  Mand,  der  lod  Ibsens  og  Bjornsons  latterlige  Statuer  dreje  op 
paa  Maskine  efter  et  Par  Dukkemodeller. 

Det  er  ubegribeligt,  hvorledes  Mænd,  der  har  paataget  sig  at 
skrive  om  Kunst,  har  kunnet  faa  det  Indfald,  at  sammenligne 
disse  Kunstnere.  Men  hvilke  Dybsindigheder  har  man  ikke  kunnet 

hitte  paa  denne  Gang,  hvad  har  man  ikke  kunnet  læse  ud  af 
denne  Figur?  Hele  Kunstens  Historie  f.  Eks.  Men  overfor  et  Stykke 
Skulptur  er  det  første  fornødne  dette:  at  kunne  se!  — Og  man 
undres  over,  hvad  det  egentlig  er,  der  i denne  „ Moder  Jord*  har 
kunnet  henrive  alle  de  mange  Mennesker,  der  til  daglig  Brug  kan 
gaa  ganske  uberørte  og  interesseløse  forbi  den  mest  sjælfulde 
Kunst;  thi  det  kan  dog  vel  ikke  alene  være  de  ti  Læs  Blaaler, 
som  Kunstneren  egenhændigt,  efter,  hvad  man  omhyggeligt  har 
noteret,  skal  have  stablet  op,  der  er  Skyld  i hele  Sukces’en. 

Man  har  i de  sidste  Tiaar  oplevet  meget  mærkeligt  i Kunstens 
Udvikling  i de  forskellige  Lande,  meget  som  man  for  blot  et  halvt 
Aarhundrede  siden  maatte  have  anset  for  utænkeligt.  Store  gamle 
Kulturlande  med  stærke  Traditioner,  der  netop  nyligt  har  ud- 
kæmpet sejrrige  Kampe  for  deres  Nationalitet  og  deres  Enhed,  er 
uden  Sværdslag  i Løbet  af  Maaneder  bleven  fuldstændigt  erobrede 
af  ganske  fremmede,  unationale  Stilretninger  uden  mindste  Rod  i 
Landene  selv. 

Sligt  har  vi  heldigvis  endnu  ikke  herhjemme  været  Vidne  til. 
Danske  Kunstnere  er  dragne  udenlands  og  har  lært  noget;  — det 
har  de  gjort  lige  fra  Thorvaldsen  og  Eckersberg  og  indtil  de  yngste 
nulevende,  men  som  den  danske  Kunst  saa  godt  som  altid  har 
levet  af  sit  eget  Land,  har  den  ogsaa  stedse  haardnakket  til  sit 
Held  holdt  fast  ved  sin  egen  nationale  Udtryksform. 

Dog  det  vilde  være  Synd  at  nære  et  altfor  forfængeligt  Haab 
til  det  danske  Publikum  i Fremtiden;  til  næste  Aar  ved  denne 
Tid,  naar  der  igen  er  undfanget  et  Underværk  paa  Frydendalsvej, 
vil  Vejene  atter  ligesom  i Aar  være  sorte  af  den  Menneskestrøm, 
der  med  Beundring  paa  Lommen  og  „den  nationale  Kunst* 
paa  Læben  iler  ud  til  Mesterens  Værksted.  Men  man  har  Lov  til 
at  ønske,  at  den  danske  Kunst,  der  hidtil  ikke  har  slaaet  Følge 
ad  denne  Vej,  sin  Fattigdom  til  Trods,  maa  ride  Stormen  af  og  be- 
vare sit  eget  ubeskaaret  og  ubeskadiget  af  fremmed  Parvenukunst 
indtil  bedre  Tider. 

Johan  Rohde 

e Breve,  Robert  Browning  og  Elisabeth  Barrett  veks- 
lede i Aarene  1845—46,  fra  de  lærte  hinanden  at 
kende  og  til  de  giftede  sig,  er  nylig  blevet  offent- 
liggjorte af  deres  Søn1).  Man  kan  kun  være  tak- 
nemlig over,  at  disse  Breve  har  faaet  Lov  at  komme 
frem.  De  har  dybere  Værd  end  somme  af  de  to 
Ægtefolks  Digterværker.  Ikke  blot  ved  den  Kundskab,  de  bringer 
om  deres  Væsen  og  Meninger  og  Domme  over  Mennesker  og 
Bøger,  eller  ved  den  rent  æstetiske  Glæde,  de  yder:  og  han  var 
en  ypperlig  og  kvik  Iagttager  og  Fortæller,  hun  skrev  smidig  og 
let,  med  varm  Følelse  og  poetisk  Skønhed.  Men  de  har  aabnet 
deres  Sjæle  i Brevene;  det  forundes  os  at  følge  og  gennemleve 
deres  sjældne  og  rørende  Kærlighedseventyr  nøjagtig  og  paa  første 
Haand.  De  kunde,  med  Miltons  Ord,  haabe  at  skrive  godt  i prise- 
lige Ting,  da  selve  deres  Liv  var  et  sandt  Digt. 

Elizabeth  Barrett  (f.  6.  Marts  1806)  var  Datter  af  en  velstaa- 
ende  Herremand  og  Plantageejer.  Hun  voksede  op  paa  Landet 
og  havde  sit  Hjerte  i Bøger  og  Poesi,  sin  Erfaring  i Drømme. 
„Det  var  et  ensomt  Liv,  der  grønnedes  som  Græsset  rundt  om 
det.“  I Brevene  gives  en  Del  Billeder  fra  hendes  Barneliv.  Hun 
elskede  Naturen.  Man  ser  hende  løbe  om  i det  høje  vaade  Græs 
og  snakke  med  Træer  og  Blomster  eller  lege  med  Frøer  og  Mark- 
mus. Men  den  fæle  fede  Tudse  gik  hun  langt  udenom,  og  hun 


l)  The  Lettern  of  Robert  Browning  and  Elizabeth  Barrett.  2 vols.  Lon- 
don 1899. 

var  angst  for  den  tolde  glidende  Flagermus.  Hun  skrev  Digte  i 
smaa  Spændebøger  og  plejede  at  kysse  Bøgerne  og  gemme  dem 
varsomt  hen;  men  skulde  hun  ud,  lagde  hun  dem  frem,  for  at  de 
kunde  faa  Luft  og  Stedforandring:  hun  var  saa  taknemlig  for  den 
Glæde,  de  havde  bragt  hende.  En  Dag  gik  hun  med  sit  Forklæde 
fuldt  af  Smaapinde  og  med  en  Tændstik  for  at  lave  et  Brændoffer 
til  den  blaaøjede  Athene,  som  var  hendes  Yndlingsgudinde.  Hun 
læste  tidlig  meget  og  lærte  Græsk  sammen  med  sin  Broder. 

Hendes  Fader  forbød  hende  at  læse  Bøgerne  paa  den  ene 
Side  af  Reolen:  Gibbon  og  Fielding  og  lignende  upassende  For- 
fattere. Saa  var  hun  meget  lydig  og  rørte  aldrig  nogen  af  disse 
Bøger,  men  istedenfor  læste  hun  dem  paa  den  anden  Side,  Paine 
og  Voltaire,  Hume  og  Rousseau  o.  1.,  som  aldrig  nogen  mistænkte 
hende  for  at  se  paa. 

Hun  levede  paa  samme  Maade  i sin  Ungdom,  læsende,  dig- 
tende, drømmende.  Hun  var  fyrig  og  nervøs,  sart,  men  energisk. 
Hendes  Liv  var  ensformigt  udadtil,  men  indvortes  stærkt  og  rigt 
og  i det  hele  lykkeligt.  „Men  mellem  mig  og  den  Tid,"  skriver 
hun,  „vokser  Cypresserne  tykke  og  mørke." 

Hendes  Moder  døde,  og  hun  selv  blev  syg.  Efter  Sigende 
faldt  hun  af  Hesten  og  fik  en  Skade  i Ryggen.  Hendes  Lunger 
blev  daarlige,  og  hun  havde  aldrig  været  stærk.  I Vinteren  1840 
skulde  hun  til  Sydkysten,  da  Lægerne  mente,  hun  ikke  kunde 
taale  at  blive  i London,  hvor  Familien  da  boede..  Hun  rejste  til 
Torquay  sammen  med  sin  Broder  Edward,  hvem  hun  elskede  heftig 
og  højest  af  alle.  sine  Søskende;  han  var  den  eneste  af  dem,  der 
havde  Interesser  fælles  med  hende.  Da  han  skulde  rejse  hjem,  tog 
hun  sig  det  saa  nær,  at  han  fik  Lov  at  blive  hos  hende.  Nogen 
Tid  efter  sejlede  han  ud  paa  en  Lysttur,  men  Baaden  kom  aldrig 
tilbage.  „I  tre  Dage  ventede  vi,"  skriver  hun,  „og  jeg  haabede, 
saa  længe  jeg  kunde,  — o,  den  rædselsfulde  Kval  i de  tre  Dage! 
Og  Solen  skinnede,  som  den  skinner  i Dag,  og  der  var  ikke  mere 
Blæst  end  nu,  og  Søen  under  Vinduerne  var  saa  jævn  som  dette 
Papir,  og  mine  Søstre  trak  Gardinerne  tilside,  for  at  jeg  selv  kunde 
se,  hvor  glat  Vandet  var,  og  at  det  ikke  kunde  gøre  nogen  ondt, 
— og  andre  Baade  kom  tilbage,  én  for  én."  Ulykken  slog  hende 
ned.  „Jeg  kunde  ikke  tale  eller  græde,  men  laa  i Uger  og  Maa- 
neder,  halvt  bevidst,  halvt  ubevidst,  for  nær  Gud  under  hans  knu- 
sende Haand,  til  at  jeg  overhovedet  kunde  bede." 

I Aarevis  var  hun  saa  syg,  at  hun  næppe  kom  udenfor  sit 

Kammer.  Men  der  var  en  stærk  Vilje  i hendes  skrøbelige  Legeme, 
aandelig  var  hun  spændig  og  fuld  af  Liv.  Digtningen  blev  hendes 
Maal  og  Støtte,  og  efterhaanden  begyndte  hun  at  vinde  lidt  Kræfter 
tilbage.  Endnu  i 1845  var  hun  dog  saa  svag,  at  det  var  en  hel 
Rejse  for  hende  at  gaa  fra  den  ene  Ende  af  Værelset  til  den  an- 
den. Ved  denne  Tid  lærte  hun  Browning  at  kende. 

Han  var  den  Gang  33  Aar,  frodig  og  indtagende,  livlig  og 
tillidsfuld.  Han  boede  tæt  ved  London  og  levede  lykkelig  sam- 
men med  sine  Forældre.  Hans  Digtning  havde  vundet  ham 
kyndige  Beundrere  og  Venner.  Elizabeth  Barrett  regnede  ham 
blandt  Tidens  ypperste  Poeter.  Hendes  Vers  gjorde  ogsaa  et 
dybt  Indtryk  paa  ham;  da  han  havde  læst  hendes  Digtsamling  af 
1844,  sendte  han  hende  d.  10.  Januar  1845  en  varm  Tak  for  den 
Glæde,  hun  havde  bragt  ham.  Det  blev  Begyndelsen  til  Brevveks- 
lingen mellem  dem.  De  havde  en  fælles  Ven  i hendes  Slægtning 
John  Kenyon,  de  nærede  gensidige  poetiske  Sympatier,  men  der 
var  navnlig  en  stor  sjælelig  Samklang  og  Dragning  mellem  dem. 
De  skriver  straks  til  hinanden  frejdig  aabenhjærtet  og  fortrolig 
muntert.  Hun  tog  ellers  saa  godt  som  aldrig  mod  Besøg  — Horne, 
den  Forfatter,  der  tidligere  stod  hende  personlig  nærmest,  havde 
aldrig  talt  med  hende  — men  Browning  fik  straks  Løfte  om  et 
Møde,  naar  den  mildere  Aarstid  tillod  hende  at  modtage  ham. 
Han  længtes  efter  at  se  hende;  sidst  i Februar  finder  han,  at  nu 
er  det  rigtig  varmt  Foraar,  og  Fuglene  véd  det,  og  ved  Foraarstid 
skulde  han  se  hende,  sikkert  se  hende.  Men  hendes  Foraar  kom- 
mer ikke  saa  tidlig:  Østenvinden  synes  endnu  at  blæse  gennem 
Sol  og  Maane,  og  den  kan  hun  ikke  taale.  Men  Brevene  følger 
stadig  hurtig  efter  hverandre  og  bringer  dem  nærmere  i gensidig 
Glæde.  Det  er  altsarnmen  en  ren  Fryd  for  mig,  siger  han,  naar 
blot  De  skriver.  Og  hun:  hvor  De  taler  venlig  og  mildt  til  mig, 
det  er  herligt  at  være  lysvaagen  og  tænke  paa  Dem  som  min 
Ven.  Kærligheden  er  ved  at  boble  frem  gennem  hans  Breves 
dansende  Kvikhed,  og  hendes  faar  en  varmere  og  ømmere  Tone. 
De  mødtes  første  Gang  d.  20.  Maj  1845.  Hun  havde  varet  ham 
ad,  at  han  vilde  føle  sig  skuffet  ved  at  se  hende.  Hendes  Poesi, 
om  den  ellers  havde  noget  Værd,  var  Blomsten  af  hende,  den 
havde  alle  hendes  Farver,  Resten  var  kun  en  Rod,  skikket  til 
Muld  og  Mørke.  Men  han  følte  ingen  Skuffelse;  han  elskede 
hende  ved  første  Syn.  Hun  var  betaget  af  ham,  kunde  ikke 
blive  ham  kvit.  Tanken  om  ham  forfulgte  hende,  sagde  hun  næste 

Morgen  til  sin  Fader.  Men  hun  drømte  ikke  om  Elskov  mellem 
dem;  og  da  han  et  Par  Dage  efter  røbede  sine  Følelser  i et  Brev, 
viste  hun  ham  rolig  og  alvorlig  tilbage.  Han  vidste  ikke,  hvad 
Smerte  han  havde  voldt  hende  ved  at  tale  saa  vildt,  sagde  hun; 
det  var  ufornuftige  Fantasier,  som  han  ikke  maatte  gentage,  ikke 
behøvede  at  tilbagekalde,  men  helt  skulde  glemme  for  hendes 
Skyld,  som  var  hans  Ven.  Hvis  han  svarede  herpaa  eller  kom 
med  yderligere  Hentydninger,  saa  maatte,  saa  vilde  hun  ikke  se 
ham  mere,  og  han  vilde  senere  give  hende  Ret. 

Han  svarede  smilende,  at  hun  havde  ganske  og  aldeles  mis- 
forstaaet  ham.  Han  havde  blot  i al  Skikkelighed  villet  sige  hende, 
hvor  underlegen  han  følte  sig  overfor  hende.  Men  han  havde 
maaske  udtrykt  sin  Taknemlighed  lidt  for  larmende.  Hun  bad 
skamfuld  om  Tilgivelse  for  sin  Misforstaaelse,  og  de  vedblev  at 
mødes  og  skrive  til  hinanden  som  gode  Venner.  Men  de  vokser 
inderligere  og  stærkere  sammen,  og  hendes  Følelser  faar  en  dybere 
Glød,  uden  at  hun  selv  mærker  det.  Han  bliver  hendes  kæreste 
Ven;  hun  beder,  at  hun  aldrig  maa  gøre  hans  jævne  Sti  ru  med 
en  eneste  af  sine  Flintesten;  hun  viser  ham  større  Fortrolighed, 
end  hun  nogensinde  har  vist  andre.  Han  er  stadig  munter,  hen- 
synsfuld og  venlig,  men  nu  og  da  slaar  der  Funker  ud  af  den 
Kærlighed,  han  holder  i Tømme.  Han  har  kun  én  større  Fryd  i 
Verden  end  at  høre  fra  hende  (nemlig  at  se  hende).  Hun  er  bange 
for,  han  skal  blive  træt  af  hende.  Han  svarer,  at  den  Tanke 
kunde  han  slette  ud  af  hendes  Sind  med  et  Par  Ord,  men  han 
vil  vente.  Sidst  i August  har  hun  i tre  Dage  ikke  hørt  fra  ham 
og  bliver  angst  for,  at  hun  har  saaret  ham  (hun  har  ingenting 
gjort),  og  saa  maa  han  tale  ud.  Da  hun  i Maj  bad  ham  være 
tavs,  vidste  hun  ikke,  hvad  Magt  han  havde  over  sig,  at  han 
kunde  sidde  og  tale  og  lytte  saa  rolig,  som  han  siden  havde  gjort. 
tLad  mig  sige  nu,  denne  eneste  Gang,  at  jeg  elskede  Dem  af  min 
Sjæl  og  gav  Dem  mit  Liv,  saa  meget  af  det,  som  De  vilde  tage; 
dette  er  afgjort  og  uforanderligt;  det  var  helt  uafhængigt  af  nogen 
Gengæld  fra  Deres  Side;  hvad  De  kunde  og  vilde  give  mig  af 
Deres  Hengivenhed,  vilde  De  give  mig  ædelt  og  simpelt.*  Han  be- 
høvede ikke  at  sige,  hvad  der  vilde  være  hans  højeste  Lykke  selv 
om  nok  saa  lang  Tid. 

Hun  vægrede  sig  stadig.  Det  var  ikke  blot  Tavshed,  hun  havde 
bedt  om;  han  skulde  helt  lade  de  Tanker  fare.  Han  gav  hende 
sit  Liv;  om  hun  saa  lagde  hele  sit  Hjerte  deri,  hvad  kunde  hun 

da  bringe  ham  andet  end  Ængstelse  og  mere  Kummer,  end  han 
var  født  til.  Hvad  kunde  hun  give,  som  det  ikke  vil  være  uædel- 
modigt at  give.  Derfor  skulde  de  forlade  dette  Æmne. 

Men  det  vilde  han  ikke.  Hendes  Mistvivl  og  Betænkeligheder 
prellede  ganske  af  paa  ham. 

Hun  kunde  ikke  give  ham  nogen  Sorg,  kun  den  højeste  Lykke. 
Mod  hendes  Frygt  stiller  han  sin  urokkelige  Tryghed  og  Tro  paa 
hende.  Hun  strider  imod  for  hans  egen  Skyld.  Hun  vil  ikke 
gærde  sig  bag  kvindelig  Forsigtighed  og  Tilbageholdenhed:  hverken 
nu  eller  før  har  nogen  Mand  været  for  hende,  hvad  han  er;  og 
hvis  hun  var  anderledes  i nogle  Henseender  og  fri  i andre,  vilde 
hun  modtage  det  store  Hverv  at  vare  hans  Lykke  glad  og  stolt 
og  taknemlig  og  give  sig  dertil  med  Sjæl  og  Liv.  Men  hun  vil 
ikke  hjælpe  til  at  gøre  Uret  mod  ham.  Hun  skriver  stilfærdig  og 
ligefrem  uden  nogen  Skrigen  op,  men  hun  bær  sin  Sjæl  mod  ham, 
brusende  som  en  Bølge.  Han  svarer  blot,  at  hvis  hun  for  Øje- 
blikket mener  det  umuligt,  vil  han  ganske  føje  sig  efter  hendes 
Ønske,  men  han  venter  rolig,  trolig.  Og  naar  hun  skønner,  at 
Hindringerne  er  borte,  skal  han  staa  rede,  om  10  Aar  som  nu. 
Hun  kan  ikke  fatte  det  vidunderlige,  at  han  overhovedet  bryder 
sig  om  hende.  Men  hun  kan  ikke  staa  imod.  Hvis  hun  kan  fris 
for  sin  Sygdom,  siger  hun  d.  27.  Septbr.  1845,  vil  hun  være  alt  for 
ham,  hvad  han  kan  ønske,  Ven  eller  mere  end  Ven. 

Sygdommen  var  ikke  den  eneste  Hindring  for  deres  Ægteskab. 
De  maatte  ogsaa  regne  med  hendes  Fader.  Han  var  en  from  og 
retskaffen  og  dygtig  Mand,  men  urimelig  despotisk  mod  sine  Børn. 
Det  var  deres  religiøse  Pligt  at  lyde  ham,  og  han  krævede,  at 
denne  Lydighed  skulde  være  en  slavisk  Underdanighed.  Lystrede 
de  ham  ikke  i et  og  alt,  kunde  de  være  forvissede  om,  at  han 
smed  dem  paa  Gaden.  I Sommeren  1845  mente  Lægerne,  at 
Elizabeth  for  sit  Helbreds  Skyld  skulde  tilbringe  den  kommende 
Vinter  i Pisa.  Slægten  trængte  ind  paa  Faderen,  at  han  maatte 
give  hende  Lov  at  rejse;  men  han  vilde  ikke  samtykke  deri.  Hun 
kunde  rejse,  om  hun  lystede  (hun  havde  sin  egen  Formue),  men 
saa  fik  hun  hans  højeste  Mishag.  Hun  opgav  da  Rejsen,  men 
han  blev  ved  at  være  fortørnet  over,  at  hun  havde  villet  tage  af- 
sted. Før  plejede  han  hver  Aften  at  komme  op  og  bede  ved 
hendes  Seng,  det  faldt  nu  bort.  Han  havde  en  ren  sindssyg  Uvilje 
mod,  at  Børnene  forelskede  sig.  En  af  Døtrene  havde  engang 
været  ved  at  tillade  sig  denne  Misgerning,  men  Faderen  tvang 

hende  til  at  lade  den  Tanke  fare.  Hun  underkastede  sig  ydmyg. 
,Men  hvor  hun  maatte  lide,*  skriver  Elizabeth.  „O,  de  rædsels- 
fulde Scener!  Jeg  hører  endnu,  hvor  hendes  Knæ  maatte  slaa  mod 
Gulvet.  Hun  blev  baaret  ud  af  Værelset  i stærk  Krampe;  jeg  stod  op 
for  at  følge  hende,  og  skønt  jeg  dengang  var  helt  rask  og  kun  led 
med  hende,  faldt  jeg  fladt  ned  paa  mit  Ansigt  og  besvimede.* 
Overfor  Elizabeth  var  Faderen  tryg.  Hun  var  den  reneste  Kvinde, 
han  kendte,  sagde  han  engang;  han  tænkte,  at  hun  aldrig  kunde 
faa  Elskovsgriller.  Det  var  haabløst  at  vente  sig  hans  Samtykke 
til  et  Giftermaal  med  Browning.  Han  maatte  ikke  faa  det  mind- 
ste at  vide  om  deres  Kærlighed.  Det  vilde  have  dræbt  hende.  Hun 
kunde  bedre  taale,  at  Folk  sparkede  hende,  end  at  de  talte  haarde 
og  grusomme  Ord  til  hende.  Det  var  hende  heller  ingen  ringe 
Sag  at  sætte  sig  op  mod  Faderen.  Hun  holdt  af  ham;  hun 
vidste,  at  bag  hans  stenhaarde  Skal  laa  der  en  stærk  Kærlighed 
til  Børnene  og  navnlig  til  hende.  Og  hun  var  taknemlig,  fordi 
han  aldrig  havde  sagt  et  Ord  om,  at  hun  holdt  Broderen  Edward 
tilbage  i Torquay.  Hun  var  ganske  klar  over,  at  tog  hun  Brow- 
ning, var  alt  ude  mellem  hende  og  Faderen.  Men  hun  traf  sit 
Valg.  En  af  hendes  Onkler  havde  engang  advaret  hende  mod  at 
forelske  sig:  det  vilde  blive  for  Liv  og  Død. 

Og  nu  elskede  hun. 

De  holdt  da  deres  Kærlighed  hemmelig  og  nød  Lykken  i 
deres  Breve  og  deres  Møder  trods  den  lurende  Fare.  Det  er  som 
Musik  at  læse  disse  Breve,  i hendes  lyse  lidenskabelige  Violin- 
toner,  der  bærer  Elskoven  frem  som  en  hvid  Flamme,  i hans 
lyder  den  dybe  stærke  Violoncel  ømt,  varsomt,  lykkelig.  Deres 
Sjæle  klinger  nøje  sammen,  hans  saa  fuldt  mandig,  hendes  saa 
helt  kvindelig.  Hendes  medfødte  Munterhed  vaagner,  der  er 
kvidrende  Glæde  i hendes  Ord,  smidig  Skælmskhed  og  bløde  Kær- 
tegn; hans  falder  simple  og  ærlige,  næsten  tilbageholdende,  fordi 
Ord  ikke  ere  mægtige  at  rumme  og  nævne  hans  Kærlighed. 
Den  kommer  frem  i Smaating;  han  skriver  op,  hvorlænge  han 
har  været  hos  hende;  i November  1845  fortæller  han,  at  nu  har 
han  ialt  været  sammen  med  hende  i 24  Timer.  Han  gemmer 
Indpakningspapir,  hvorpaa  hun  har  skrevet  et  Par  Ord.  Han  har 
den  roligste  Tillid  til,  at  hun  er  hans  Livs  Lykke.  Blot  hun  kan 
blive  rask,  vil  alt  gaa  godt. 

Og  hun  kom  sig  virkelig  forbavsende.  Lykken  er  god  til 
Lægedom.  Det  gik,  som  hun  siger  i Brevene  og  i sine  berømte 

Sonetter:  hans  Kærlighed  drog  hende  tilbage  fra  Dødens  Tærskel. 
Hun  følte  Livet  ind  til  Hj ærterød derne,  lidenskabeligt  og  fryde- 
fuldt. Hun  behøvede  ikke  mere  at  bæres  op  og  ned  ad  Trap- 
perne, hun  kørte  ud,  hun  kunde  atter  gaa  paa  Gaderne  og  Jor- 
den. Det  virkede  helt  frisk  og  nyt  igen  at  føle  Græsset  under 

Fødderne,  at  gaa  i de  grønne  Løvskygger,  at  faa  Regnstænk  paa 

Kinderne  og  Kjolen.  Vinteren  1845—46  blev  mild  og  satte  hende 
ikke  tilbage. 

Browning  fik  da  Mod  til  at  trænge  paa  en  Afgørelse:  efter 

Sommeren  skulde  de  gifte  sig  og  rejse  til  Italien.  Hun  ind- 

villigede, selv  om  hun  gøs  ved  at  vove  Springet.  I Juni  henstillede 
hun,  om  det  ikke  var  bedst  at  tøve  endnu  et  Aar.  Det  kunde 
han  ikke  se  nogen  Grund  til.  Lad  det  da  blive,  som  vi  mente, 
det  skulde  være,  svarer  hun.  Stillingen  bliver  ogsaa  efterhaanden 
noget  farlig;  de  stod  paa  gloende  Lejærn,  sagde  hun. 

Hans  hyppige  Besøg  (to  Gange  om  Ugen)  kunde  nok  vække 
Mistanke;  men  dem  vilde  hun  ikke  miste;  engang,  da  hun  i en 
hel  Uge  ikke  kunde  modtage  ham,  skriver  hun  tilsidst:  enten  det 
er  klogt  eller  uklogt  — imorgen  maa  og  vil  jeg  se  dig.  Sidst 
paa  Sommeren  raadede  hun  selv  til,  at  de  skulde  mødes  noget 
sjældnere,  for  at  det  ikke  skulde  gaa  galt  paa  Falderebet  Hun 
havde  indviet  sine  Søstre  i Sagen,  Brødrene  begyndte  at  ane 
noget,  og  flere  af  deres  Kendinge  gættede,  hvad  der  var  i Gære. 
Faderen  var  hun  forsaavidt  mindst  bange  for;  ingen  i Huset  vilde 
røbe  hende,  og  han  vilde  ingen  Mistanke  nære,  før  han  fik  Kends- 
gerningens nøgne  Klinge  i Haanden.  Men  selv  han  begyndte  at 
føle  Ubehag  ved  Brownings  Besøg.  Engang  først  i August  blev 
det  Tordenvejr,  mens  Browning  var  hos  hende,  saa  han  maatte 
blive  siddende  længe  i hendes  Værelse,  til  Uvejret  var  drevet  over. 
Om  Aftenen  kom  Faderen  ind  til  hende.  „Jeg  laa  paa  Sofaen  og 
havde  en  hvid  Slobrok  paa,  for  at  være  fri  for  Baandene  — 
Luften  var  saa  trykkende,  trods  Uvejret  havde  renset  den.  Han 
saa'  næsten  ud,  som  om  Tordenen  var  gaaet  ind  i ham,  og  sagde: 
„Har  du  haft  den  Dragt  paa  siden  i Morges?*  „O  nej,8  svarede 
jeg,  „først  lige  nu  paa  Grund  af  Heden.8  „Naa,8  sagde  han  med 
endnu  alvorligere  Mine  (hvor  han  saa  misfornøjet  ud,  Kæreste), 
„det  lader  til,  Ba,  at  den  Mand  har  været  hele  Dagen  hos  dig.® 
Dertil  svarede  jeg,  saa  rolig  jeg  kunde,  at  du  flere  Gange  havde 
villet  gaa,  men  ikke  kunde  for  Regnen  — og  dermed  endte  den 
Samtale.  Kort  nok  — men  den  tog  Vejret  fra  mig  — hvad  jeg 

havde  tilovers  efter  den  forrige  Frygt.  Og  tænk.  hvor  det  maa 
have  været  en  skrækkelig  Dag,  naar  Lynilden  var  den  mindste 
Rædsel.4  (Hun  var  yderlig  angst  i Tordenvejr.)  Hun  mente 
imidlertid,  at  Faderen  hurtig  vilde  glemme  dette  Indtryk.  Brow- 
ning  derimod  frygtede,  at  han  skulde  falde  paa  at  sende  hende  ud 
paa  Landet,  hvor  de  vanskeligere  kunde  ses.  Det  slog  til.  Den 
9.  Septbr.  fik  en  af  Brødrene  Ordre  til  at  se  efter  en  Lejlighed  i 
Dover  eller  et  lignende  Sted.  hvor  Familien  kunde  bo,  mens  Huset 
i London  blev  gjort  i Stand.  Saa  siger  Browning,  at  nu  maa  de 
handle,  og  hun  svarer:  din  Vilje  er  min.  Den  11.  Septbr.  faar 
han  de  nødvendige  Papirer  i Orden,  og  næste  Morgen  gaar  hun 
ud  med  sin  Pige,  Wilson,  der  var  hendes  fortrolige.  Hun  var  saa 
nervøs,  at  hun  var  ved  at  besvime,  men  hun  strammede  sig  op, 
fik  en  Droske  fat  og  kørte  hen  til  Marylebone  Kirke.  Der  traf 
hun  Browning  og  blev  viet  til  ham.  Hun  tog  derpaa  hen  til  sin 
blinde  Ven  Boyd  og  sendte  Wilson  hjem  med  Bud  til  Søstrene,  at 
de  skulde  hente  hende.  Inden  de  kom,  havde  hun  faaet  Tid  til 
at  hvile  sig,  saa  hun  kunde  spøge  over  deres  forskrækkede  An- 
sigter: de  kunde  ikke  fatte,  hvor  hun  var  blevet  af. 

Hun  blev  hjemme  endnu  en  .Uge,  mens  Forberedelserne  til 
Opbrudet  blev  trufne.  Tiden  var  knap,  da  Familien  skulde  rejse 
den  21.  Septbr.  Det  var  Dage  fulde  af  Spænding  og  Ængstelse, 
men  hun  holdt  sig  rank.  Mest  pintes  hun  af  Tanken  om  Faderen; 
hun  begyndte  en  Dag  at  skrive  sit  Afskedsbrev  til  ham,  men 
kunde  ikke  gøre  andet  end  græde.  Hendes  Kærlighed  var  hendes 
Trøst  og  Styrke:  Nu  har  jeg  Ret  til  at  elske  dig  aabent,  skriver 
hun,  og  at  høre  andre  Folk  kalde  det  min  Pligt,  naar  jeg  gør 
det,  men  selv  om  det  var  Synd,  gjorde  jeg  det  ligefuldt.  Ved  Wil- 
sons  Hjælp  fik  hun  det  nødvendige  Tøj  bragt  paa  Jernbanen,  og 
den  19.  Septbr.  kørte  hun  bort  med  den  tro  Pige  — som  hun  ikke 
kunde  lade  tilbage,  da  Faderen  straks,  naar  Sagen  blev  aabenbaret, 
vilde  have  kastet  hende  paa  Døren.  Hun  traf  Browning  hos  en 
af  hans  Venner,  og  om  Eftermiddagen  dampede  de  bort  til  Italien. 
Dermed  endte  deres  Brevveksling,  thi  siden  hen  var  de  altid  sam- 
men. Faderen  tilgav  hende  aldrig,  vilde  ikke  høre  fra  hende, 
efterlod  hende  ikke  en  Skilling.  Men  hun  havde  til  Gengæld  sin 
dybe  og  rige  Ægteskabslykke,  der  ikke  mindskedes,  til  hun  døde 
i 1861. 

Niels  Møller 

ærdeles  mange  nye  Udviklingsmuligheder  synes  de  litte- 
rære Retninger  fra  1890  egentlig  ikke  længer  at  indebære. 
Yndere  af  Sophus  Glaussens  frodige  og  magelige  Talent 
vil  i „Byen*  befinde  sig  i samme  Smaabysforhold  med 
samme  Selskabelighed  og  Kysseleg,  som  i de  tidligere 
Bøger,  og  kunne  nyde  hans  evig  ungdommelige  Livsoplagt- 
hed  og  altid  jævnt  jordiske  Gemytfylde,  ligesom  hans  noget 
beregnede  Gapricer.  1 Gustav  Wieds:  „Det  svage  Køn*  er  der 
Baroner,  som  taler  om  Hopper  og  Fruentimmer,  og  en  Baronesse,  der 
souperer  med  sin  Løjtnant  i Separatkabinet,  medens  Gemalen  er  med 
Børnene  i Kasino  og  ser  „Snehvide*;  der  er  et  Pigebarn,  som  efter  vel- 
kendte Opskrifter  holder  det  gaaende  nok  saa  idyllisk  med  tre  Brødre  paa  én 
Gang,  og  der  er  naturligvis  grinagtige  Replikker  og  gaminagtig  kaade  Paren- 
teser. Det  bedste  af  de  nye  Satyrspil  „Fru  Mimi*  har  jo  i sin  Tid 
livet  op  her  i „Tilskueren*  med  sin  løsslupne  Lystighed.  1 Helge  Rodes 
„Den  Rejsende*  gaar  den  kendte  ironiske  og  følsomme  Turist  om  og 
ser  paa  de  snurrige  Smaamennesker  med  alle  deres  pudsige  Fagter,  ler 
og  græder  over  de  menneskelige  Naragtigheder  og  sitrer  mimoseagtig 
for  alle  Tilværelsens  rige  og  sælsomme  Indtryk  — lidt  pretiøst  og  over- 
klogt alt  sammen,  men  forresten  en  aandfuld  Løsgængers  poetiske  Under- 
holdning. Karl  Larsens  „16  Aar"  endelig  føjer  et  nyt  Nummer  til 
hans  Virtuositets  forbløffende  rige  Repertoire.  Efter  Sjoverne  og  Køben- 
havnerinderne, Jenserne  og  Latinskoledrengene  har  han  nu  villet  „gøre* 
det  IGaarige  Provinsbarn.  Og  fermt  og  fint  er  det  gjort  alt  sammen.  T.  Eks. 
Indledningskapitlets  Gengivelse  af  Bysnakkens  Tankegang:  Den  gamle 
Agents  Svigerdatter  var  bleven  hjulpen  „som  vistnok  ikke  nogen  anden 
vilde  være  bleven  det  og  maaske  heller  ikke  i ret  mange  Byer*,  og  hun 
„kunde  dog  nok  nu  sidde  der  med  en  tusind  Kroner  om  Aaret  foruden 
den  fri  Bolig,  og  det  var  dog  egentlig  virkelig  godt,  naar  man  tænkte  . . .* 
Endvidere  Beate  selv  med  hendes  smaa  hastig  understregende  „bogstavelig 

talt* er,  .saadan  rigtig*,  .udviklet,  netop  udviklet*1,  hendes  forskellige 
Omdigtninger  paa  Moderens  og  Faderens  Historie,  hendes  alvorlige  Vilje 
til  at  .tænke  igennem1*,  hvad  hun  oplever,  hendes  Sans  for,  .hvad  det 
kommer  an  paa  her  i Livet*  og  hendes  Trang  til  ,at  være  lidt  for  den 
gamle  Hr.  Petersen  og  hans  Ven*.  Nydeligt  ironisk  tegner  sig  ogsaa  gennem 
hendes  godtroende  Ord  baade  den  fordringsfulde,  sygelige  Moder  og  den 
ældre  Søsters  Kærlighedsoplevelser.  En  Del  mindre  .documenté*,  bygget 
paa  et  noget  fattigere  Materiale  af  Noter  end  Larsens  tidligere  Studier 
synes  i øvrigt  den  nye  Bog,  og  over  for  den  unge  Piges  Forelskelse  kommer 
al  hans  Iagttagelseskunst  til  kort.  Der  er  ingen  Gnist,  ingen  Draabe  af  Erotik 
i denne  knastørre  Fremstilling.  Saa  lever  og  vibrerer  i Fru  Mallings 
.Malin  Skytte*  ganske  anderledes  uden  Studieapparat  dette  evigt 
feminine  i hver  Sætning.  Hendes  Malin  er  meget  individuel  og  meget 
svensk  i sin  originale  Blanding  af  frisk  og  dygtig  Hjemmegjorthed  ude 
fra  Landgaarden  og  saa  romanesk  Glimrelyst  og  Artistnaturel,  men  typisk 
eva-agtig,  urkvindelig  forbliver  hun  fra  først  til  sidst:  kringelkroget  og 
dog  prægtig  retlinet , undineagtig  ikke-til-at-faa-Hold-paa  og  dog  saa 
praktisk  reel,  impulsiv  og  dog  beregnende;  dertil  impressionabel,  med- 
delsom, behagelysten , og  levende  i lutter  Romanscener.  Fru  Mallings 
lette  Damehaand  har  mere  medfødt  Kunstnerblod  i sig  end  mangen  Mands 
indstuderede  Kunstudøvelse. 

Men  man  ser  sig  uvilkaarlig  om  efter  en  Litteratur,  der  kan  yde, 
hvad  90ernes  Københavnerdigtning  saa  lidet  har  bragt,  og  gaar  blandt 
Julelitteraturen  paa  Opdagelsesrejser  i Egne  af  Bogverdenen,  man  hidtil 
har  forsømt.  Bøgersom  Zach.  Nielsens  .Kilderne*,  P.  E.  Benzons 
.Gerda  Rossen*  og  E.  Egehergs  .Helligbrøde*  bringer  Bud  fra 
Højskolernes  og  Præstegaardenes  landlige  Kredse.  Imidlertid  viser  det  sig 
desværre  snart,  at  det  er  svært  at  faa  noget  ret  ud  af  disse  Bøger, 
uden  man  lærer  at  nedstemme  Fordringerne  til  Ordets  og  Menneskefrem- 
stillingens Kunst  ret  betydeligt. 

Det  er  Bøger,  der  fortæller  om  Provinsens  dannede  Middelstand,  til 
hvilken  Forfatterne  selv  hører;  Personerne  er  Præster,  Skolelærere, 
Læger,  Skovridere,  Købmænd.  Men  rent  forbavsende  mangler  Forfatterne 
Sans  for  at  iagttage  og  Evne  til  at  skildre.  De  er  fortrolige  med  Na- 
turen og  Landbedriften,  og  den  brune  Skov  med  de  sorte  Brakmarker 
eller  et  klingende  Slædeføre  glimter  lejlighedsvis  frem  som  Dekorationer, 
— men  aarvaagent  aflurede  nye  Naturmærkværdigheder  eller  lyrisk  Natur- 
sværmeri  finder  man  ikke  i disse  Landboers  Bøger.  De  tænker  heller 
ikke  paa  at  sætte  os  ind  i Livets  H verdagsgænge  i Volstrup  Skolelærer- 
bolig eller  i den  Rossenske  Købmandsgaard  eller  paa  at  male  bredere 
.Milieu “billeder  med  talrige  Bipersoner  i Silhouetrids  og  en  Flimren 
af  spredte  Samtalestumper  — som  saa  mange  Københavnerforfattere 
formaar  det.  Zach.  Nielsen  har  en  vulgært  gemytlig  Provinsslagter 
og  den  gamle,  spinkle  Præstemand,  der  gaar  og  stirrer  ned  og 
kun  synes  at  have  Tanke  for  at  finde  de  Steder  paa  Vejen,  hvor  han 
med  Sikkerhed  kan  sætte  sin  Fod.  Egeberg  har  sin  tyndhaarede,  per- 
tentlige Apoteker  og  hans  fløjelsbløde  Frue,  Benzon  har  den  gamle 
Oberst  eller  den  halvgamle  Pige,  der  tørrer  Husblas.  Men  de  er  gamle, 

udtjente  Travere,  alle  sammen.  Og  næsten  rørende  naivt,  nøjsomt  og 
kluntet,  efter  aflagte  Romanopskrifter,  er  f.  Eks.  Apotekerfruens  Dagligstue 
karakteriseret  i „ Helligbrøde  *,  eller  de  to  Veninders  Københa vnervæsen  i 
1ste  Kapitel  af  „Kilderne8.  Det  friske  Blik  og  det  hensigtsløse  Virkelig- 
hedsstudie er  overalt  forskærtset  af  indgroede  Paaforhaandsmeninger  og 
traditionelle  Synsmaader.  Øjet  er  desuden  ikke  hurtigt  nok,  Haanden 
ikke  let  nok  til  det  pittoreske,  Øret  for  lidet  fint,  Organet  for  lidet 
smidigt  til  at  imitere. 

Forfatterne  holder  sig  til  et  Par  Personer  at  tumle  med.  De  er 
yderst  almindelig  karakteriserede.  Man  vilde  ikke  kende  dem  igen,  om 
man  saa  stødte  Næsen  imod  dem:  Z.  Nielsens  Heltinde  er  Københavner- 
inden,  der  er  „begravet8  paa  Landet;  Egebergs  Hovedperson  er  den 
rødmussede,  kraftig  byggede  Jæger  og  Proprietær,  og  Gerda  Bossens 
Signalement  er  lige  saa  lidet  sigende.  Alt  det  i Menneskene,  som  vor 
Københavnerlitteratur  fortrinsvis  har  lagt  sig  efter  at  skildre  og  er  naaet 
saa  vidt  med,  den  irrationelle  Naturside,  Tempoet  og  Temperamentet, 
Ideforbindelserne  og  Stemningsvingningerne  — alt  dette  ugribelige  og 
skiftende  og  inderligst  personlige  smutter  ganske  uden  om  disse  Forfatteres 
meget  omtrentlige  og  massive  Opfattelse.  Gerda  Rossen  er  en  ung  Pige, 
ældre  og  adskillig  mere  udviklet  end  K.  Larsens  Beate,  men  alligevel  — 
at  der  i Ordforraad,  Tempo,  sjælelig  Turnus  og  Habitus  ikke  er  givet  det 
mindste  af  Alderen  og  Kønnet,  at  hun  taler  (hør  f.  Eks. : „To  Mennesker 
kan  jo  da  være  noget  for  hinanden  uden  den  Kærlighed,  som  vil  besidde. 
Eller  kan  en  Mand  ikke  det?8),  at  hun  tænker  og  føler  og  beslutter 
ganske  gennemsnitligt  og  almenmenneskeligt,  — det  er  dog  ingen  Men- 
neskeskildring at  byde  moderne  Læsere.  Eller:  i „Helligbrøde8  staar 
Fru  Brun  glad  og  intetanende  i sin  Stue,  da  hendes  Mand  med  ét  halv- 
død, maaske  allerede  død,  bringes  ind  i Gaarden  og  op  i Stuen.  Og 
Fortællestilens  Tempo  eller  Rytme  forbliver  ganske  uforrykket;  ordentligt 
og  redigt  fortælles  der  fremad,  hvad  der  foregaar,  Skridt  for  Skridt  . . . 
ikke  et  Spor  af  Aandenød,  Hjertebanken,  Forvirring  og  Rystelse  forraader 
sig  gennem  Fremstillingen,  skønt  alt  ses  ud  fra  Hustruens  Øjenruder. 
Tænk,  hvad  J.  V.  Jensen  vilde  have  givet  her.  Eller  vi  har  endelig  Breve 
i alle  tre  Bøger,  f.  Eks.  i „Helligbrøde8  et  fortvivlet  Brev  fra  en  forraadt 
Hustru  hjem  til  sin  Moder  . . . ikke  et  Forsøg  gøres  der  paa  virkelig  at 
eftergøre,  hvordan  et  Brev  under  den  givne  Situation  og  fra  vedkom- 
mende Haand  maa  tage  sig  ud.  Ganske  tankeløst  er  saadanne  Breve 
skrevne  med  Forfatterens  vanlige  Haand  og  ud  fra  hans  Skind.  For- 
fatterne tænker  og  føler  i vid  Almindelighed  i Anledning  af  den  fore- 
liggende Historie,  men  hverken  mægter  eller  gider  rent  umiddelbart, 
uden  Bagtanke,  leve  sig  ind  i den. 

Ulykken  er  netop,  at  der  altid  er  en  Bagtanke  — eller  en  Fordom. 
Disse  Forfattere  er  Sjælesørgere  og  Lærere.  De  er  vante,  er  saa  at 
sige  forpligtede,  til  at  have  opgjorte  Meninger  og  Domme  om  alt  og  til 
at  vejlede  og  rette  Læsernes  Syn.  Derfor  vurderer  og  bedømmer  de  alt 
og  hindrer  derved  sig  selv  og  Læserne  i uhildet  at  se  og  forstaa.  Det 
er  en  Dom,  saa  snart  det  hedder:  „Hun  fremholdt  dette  selvretfærdigt 
for  sig,  Gang  efter  Gang8,  eller:  „Sandt  at  sige  var  der  faldet  eu 

pinende  Skam  over  den  unge  Kone*.  Endnu  mer  pædagogiseres  der, 
naar  det  hedder:  .Naar  hun  sad  med  sin  lille  Dreng  ved  Brystet,  da 
følte  hun,  at  hun  med  ét  Slag  var  kommen  langt  bort  fra  sin  umodne 
Alders  Flaneliv  og  havde  gjort  Skridtet  ind  i det  Land,  hvor  det  store 
Ansvar,  men  ogsaa  de  store,  modne  Glæder  gror*.  Men  hele  Fortæl- 
lingen og  Personernes  Udvikling  lægges  overhovedet  til  Rette,  ja!  er  fra 
først  til  sidst  komponeret  efter  pædagogiske  Hensyn.  Zach.  Nielsens 
Bog  handler  meget  gesinnungsttichtig  om,  hvordan  den  pjankede  og 
selviske  Københavnerinde  gennem  Tilskikkelser  optugtes  til  alvorligt 
Livssyn  og  Forsagelse.  Forskellige  Episoder  illustrerer  til  at  begynde  med, 
hvor  vanskøttet  og  vanartet  hendes  hele  Sjæleliv  er,  men  tillige  hvilket 
sejgt  og  sundt  Tømmer  der  er  inderst  i hende.  Og  nu  leder  Livets  Til- 
dragelser, efter  en  af  Forsynet  og  Digteren  vel  lagt  Plan,  hende  Skridt 
for  Skridt  derhen,  hvor  hun  skal.  Manden  bliver  syg  og  Barnet  bliver 
døvstumt  og  Stormfloden  kommer  og  alt  indfinder  sig  paa  det  Tidspunkt, 
hvor  der  efter  Planen  er  Brug  derfor.  Tilsidst,  da  Manden  skal  ud  paa 
Mission,  dør  han  nok  saa  poetisk  af  et  Hjerteslag  midt  under  en  Afskeds- 
højtidelighed i Kirken,  men  hun  tager  hans  Forehavende  op  og  rejser  alene 
af  Sted.  — Edv.  Egebergs  Bog  handler  ikke  mindre  moralsk  om,  hvordan 
selv  en  nok  saa  øjeblikkelig  Forglemmelse  af  den  ægteskabelige  Troskab 
er  en  Helligbrøde  og  mellem  samvittighedsfulde  Mennesker  næsten  ikke 
er  til  at  oprette  og  sone.  Og  Benzons  Fortælling  skildrer,  hvordan  to 
unge,  der  elsker  hinanden,  pludselig  rives  fra  hinanden  ved  Afsløringen 
af,  at  de  i Virkeligheden  er  Stedsøskende,  Børn  af  samme  Fader,  og 
hvordan  den  unge  Pige  af  sin  dygtige  Natur  og  af  Kristendommen  henter 
Kraft  til  at  ofre  sin  Elskov,  medens  den  unge  Mand  derimod  gaar  i 
Hundene,  da  han  ikke  formaar  at  skabe  sin  Kærlighedsattraa  om  til 
rolig  Søskendefølelse. 

Jeg  har  prøvet  mig  selv,  om  det  er  Aandsretnmgen , Tendensen,  i 
disse  Bøger,  der  gør  mig  det  vanskeligt  at  faa  Udbytte  af  dem.  Deres 
Moral  synes  mig  ganske  vist  saa  hildet  og  naturfjendtlig,  at  jeg  har 
vanskeligt  ved  at  lade  være  med  at  forarge  mig  over  dem.  Men  det  er 
alligevel  ogsaa  dette,  at  den  moralske  Synsmaade  hæmmer  Forfatterne  i 
psykologisk  at  uddybe  deres  Æmner.  I Egebergs  . Helligbrøde*  er  der 
en  Læge,  som  forsvarer  den  .brødefulde*  Mand  ved  at  henvise  til  Mis- 
forholdet mellem  hans  sunde,  driftstærke  Landmandsnatur  og  hendes 
næsten  naturløse  Gammeljomfru-agtighed.  Og  her  er  jo  aabenbart  Spørgs- 
maalets,  Æmnets  Rødder,  hvor  der  burde  graves,  hvis  Fremstillingen 
skal  faa  Interesse.  Hvad  har  han  lidt  i sit  Ægteskab  af  Utilfreds- 
stillelse, og  hvor  stort  Offer  har  hun  Ret  at  fordre  af  ham?  Her  var 
det,  Luther  dristig  satte  Boret  ned.  Men  Egebergs  Præst  svarer  blot 
med:  .Forsagelse*  og  .Viljeskraft*,  og  vi  forbliver  paa  Æmnets  Yderside, 
opererende  med  .Brøde*,  .Ægteskabets  Hellighed*  o.  s.  v.  Saaledes 
netop  ogsaa  i Benzons  Bog.  Der  tages  fat  med  Energi  paa  et  meget 
sammensat  og  interessant  moralsk  Æmne,  de  første  Kapitler  er  knappe 
og  kraftige  og  river  Læseren  virkelig  med  i ikke  ringe  Forventning,  men 
— saa  slaas  der  en  Dør  i for  os,  vi  kommer  ikke  længer  ind  i Sagens 
Kærne.  Forfatteren  gør  selv  etsteds  den  Bemærkning,  at  den  unge 

12* 


Digitized  by  v^.oo5Le 


180 


Litterært  Rundskue 


Pige  havde  lettere  end  den  unge  Mand  ved  at  arbejde  det  Følelsesskifte 
op  i.  sig,  som  Opdagelsen  af  Halvsøskende-Forholdet  mellem  dem  nød- 
vendiggjorde, — fordi  hendes  Kærlighed  først  for  nylig  var  bleven  sig  be- 
vidst og,  „som  det  oftest  er  Tilfældet  hos  uberørte  unge  Kvinder*, 
endnu  var  helt  uden  Attraa.  Ja,  men  saa  er  det  ikke  noget  videre  in- 
teressant Mirakel,  at  Kristendommen  kan  hjælpe  hende  ud  over  Sagen, 
og  Interessens  Tyngdepunkt  maa  alene  ligge  paa  den  unge  Mands  Kamp. 
Men  han  holdes  blot  paa  behørig  Afstand  som  et  pjaltet  og  .uregerligt 
daarligt  Subjekt. 

Og  alligevel,  — der  er  i al  Fald  i disse  Bøger  den  meddelagtige 
Livsinteresse , som  vor  Københavnerdigtning  næsten  altid  savner  og  som 
er  et  sine  qua  non  for  Kunst,  der  virkelig  skal  betyde  noget  for 
Livet,  selv  om  den  — som  figura  udviser  — ikke  er  nok  til  at  skabe 
Kunst.  Vort  Publikum  hungrer  efter  den  uironiske  og  uartistiske  Livs- 
deltagelse og  Livssamvittighed,  som  den  store,  norske  Digtning  har 
vænnet  os  til  at  fordre  af  Kunsten.  Der  er  i de  Livstilfælde,  som  de 
nævnte  Forfattere  tænker  sig  op,  f.  Eks.  ogsaa  i Toras  Forhold  til  sit 
døvstumme  Barn  hos  Z.  Nielsen,  noget  lbsensk;  og  en  Mand  som 
Edv.  Egeberg  stiller  sig  paa  sin  Vis  lige  saa  nøjeregnende  og  meget- 
fordrende  over  for  Livet  som  Ibsen;  i en  Figur  som  Præsten  — ube- 
tinget den  interessanteste  i „Gerda  Rossen*  — viser  P.  E.  Benzon  den 
alvorligste  Sjælesørgervilje  til  at  trænge  til  Bunds.  Men  vil  man  for- 
nemme, hvad  det  er,  disse  Præster  og  Lærere  mangler  i Aandsfrihed  og 
Forskermod  over  for  deres  Æmner,  saa  tænke  man  blot  efter  Læsningen 
af  „Gerda  Rossen*  paa  Samtalerne  mellem  Almers  og  Asta  i 2den  Akt 
af  „Lille  Eyolf*  — hvor  der  i nogle  faa,  stilfærdige  Ord  røres  saa  sikkert 
og  fint  inderst  inde  ved  det  samme  Æmnes  Nerverødder.  Der  kan  kun  laves 
god  Kunst,  naar  man  helt  uforbeholdent  formaar  at  skyde  alle  Ordenes 
Svøb  bort  og  trænge  ind  til  Tingenes  Egentlighed. 

Dette  radikale,  o:  til  Roden  trængende  Natursyn  paa  Livet  er  der 
noget  af  i en  Bog  som  Vald.  Rørdams  „Karen  Kjeldsen®,  og 
derfor  er  den  ogsaa  kunstnerisk  langt  værdifuldere  end  de  nævnte  Bøger. 
Den  er  ellers  vokset  frem  i Landluft  og  behandler  landlige  Mennesker 
som  de,  og  den  gennemvarmes  af  en  ikke  mindre  ægte  Livsmeddelagtighed 
og  Livssamvittighed  — er  for  saa  vidt  ligesaa  ukøbenhavnsk  som  de. 
Det  er  en  ung  Proprietærsdatter,  der  under  sin  Faders  Paavirkning 
vokser  op  i fri,  frank  Naturlighed,  til  moderne,  naturmæssig  Dannelse,  — 
saa  godt  som  uberørt  af  konventionel  eller  kristelig  Forkvakling.  Der 
spirer  et  smukt  og  fint  Kærlighedsforhold  frem  mellem  hende  og  en  ung, 
sympatetisk  Godsejer  i Nærheden,  men  saa  kommer  hans  konventionelle 
og  kristelige  Moralopdragelse  imellem  og  ridser  først  smaa  Skaar  i deres 
unge  Samliv  og  slaar  det  til  sidst  grimt  og  brutalt  itu.  Og  hun  knækker 
sammen,  da  det  gaar  op  for  hende,  at  de  uhjælpelig  staar  hver  paa  sin 
Side  af  et  Svælg,  og  at  det,  der  for  hende  var  deres  Elskovs  skønneste 
og  stol  teste  Sejr,  for  ham  kun  var  en  „Kødets  Fristelse*  og  en  Syndens 
Vederstyggelighed. 

Der  er  meget  J.  P.  Jacobsensk  i Stilens  syngende  Rytmer  og  i de 
følelsesfulde,  billedrige  Betragtninger  over  Livets  Kaar,  . . men  dybere 

inde  ogsaa  i hele  det  Naturforskersyn,  hvoraf  Bogen  bæres.  Blot  man 
læser  en  Skildring  som  den  S.  94  flg. , hvor  den  unge  Pige  staar  ved 
Vinduet,  med  Nakken  mod  Panelet,  og  ser  ud  paa  de  blomstrende  Linde, 
føler  man,  hvilken  Naturforstaaelse  der  her  har  gjort  Livet  langt  rigere 
og  mangfoldigere , langt  finere  og  fastere  i sit  Spind  og  langt  dybere  til 
Bunden  end  det  traditionelle  Livsbillede,  de  før  omtalte  Forfattere  opererer 
med  i deres  Bøger.  Og  hele  Bogen  igennem  følges  den  unge  Piges 
aandelige  Tilblivelse  og  Vækst  helt  naturhistorisk.  Man  ser  det  vestlige 
Limfjordslandskab,  som  det  ligger  og  former  Menneskene  fra  Stenalderen 
til  nu,  ser  Studeprangerslægtens  sunde  Virkelighedssans  og  sejge,  sindige 
Egenhaandsarbejde  efterhaanden  generations  vis  føres  over  paa  aandelig 
Dannelses  Omraader,  forfines  ved  gennem  Giftermaal  at  indpodes  med 
en  Professordatters  rationalistiske  Kultur',  og  endelig  sætte  Blomst  i 
Karen  ...  ser  hende  formes  under  Faderens  Opdragelse,  under  Land- 
bedriftens Naturligheder  udenom  osv.  osv.  Nogen  rigtig  intensiv  Indlevelse 
i Situationerne,  nogen  videre  overbevisende  Fantasiraagt  er  der  ikke  i 
Bogen,  — særdeles  betydelig  Kunst  er  den  egentlig  ikke  — , men  den 
friere  og  rigere  aandelige  Sfære  i Bogen  medfører  i sig  selv  en  finere 
og  sandere  Menneskefremstilling  end  Højskole-  og  Præstebøgernes. 

— Ogsaa  en  anden  Modvægt  mod  90ernes  artistiske  Københavnerlitte- 
ratur er  i de  senere  Aar  dukket  op,  nemlig  en  fornyet  Blomstring  af 
landlige  Almueskildringer.  Provinsialister  er  kommen  frem,  som  istedenfor 
at  anlægge  moderne  Hovedstadshabit  og  -sprog  tværtimod  vil  „gøre*  sig 
over  for  samme  Hovedstadspublikum  ved  deres  Provinsdialekt  og  Vad- 
melsdragt. Som  paa  Rigsdagen  og  i Studenterforeninger,  har  ogsaa  i 
Litteraturen  en  saadan  Ærkeprovinsialisme  visse  Betingelser  for  at  gøre  Lykke. 
Nogle  er  Jyder  — som  J.  Aakjær,  L.  Mylius  Erichsen,  maaske  J.  Skjold- 
borg. Andre  er  Bornholmere  — som  Andersen  Nexø,  Fritjof  Bon  og 
vistnok  ogsaa  Jacob  Hansen.  De  er  af  et  andet  haardere,  sejgere,  tørrere 
Ved  end  det  Kuld  af  smidige,  lyriske,  hurtig  moderniserede  Fynboer, 
som  for  c.  12  Aar  siden  kom  ind  i Litteraturen:  J.  Jørgensen,  S.  Claussen, 
Michaélis,  N.  Møller,  — den  sidste  er  nok  for  Resten,  og  det  mærkes, 
halvt  Jyde. 

J.  Aakjær  laver  i „Vadmelsfolk*  Litteratur  og  Demokrati  paa 
sit  Fjends  Herreds  Hedeboer.  Han  skriver  helt  med  Københavnere  for 
Øje  og  vil  underholde  og  forbløffe  ved  det  fremmedartede  Stykke  Men- 
neskenatur, han  har  at  forevise;  vil  ogsaa  agitere  mod  alle  Slags  fine 
og  kunstige  Fornemmelser  og  al  Slags  „trøsket  Dogmes  Hjærnedunst* 
— som  han  sang  forleden  til  Ære  for  Schandorph  — ved  ret  at  sylte 
Læserne  ned  i plump  landlig  Naturlighed  og  forstandig  bondsk  Jordiskhed. 
Der  er  polemisk  Journalistik  i Skildringerne,  „la’  vos  bare  være  Menne- 
sker* er  deres  udfordrende,  stiltiende  Omkvæd,  og  Farverne  er  smurt 
paa  og  Atmosfæren  røget  til  med  et  fantasifuldt  Humør  og  lyrisk  Over- 
drivelse. Nogen  meget  nøjeregnende  Kunstnersamvittighed  og  nogen 
videre  dybtstikkende  Menneskegranskning  er  hans  friske,  livlige  Fortæller- 
talent ikke  besværet  af.  Han  gasser  sig  over  de  bestialske  Ædeorgier  i 
„Mens  Pølsen  koger*  og  over  Elskovsmøderne  i Kostaldens  duftende 
Lunhed,  og  det  er  ham  gode  Løjer  at  udmale  Niels  Baks  rørende  Øm- 

hed  for  sin  Mødding;  han  snakker  ogsaa  ukunstnerisk  med  og  ræsonnerer 
med  satirisk  Vid.  Der  er  en  Lyriker  og  en  Romantiker  i ham.  Han  fan- 
taserer gærne  om  Taterforbrydelser  og  Galskab,  og  der  er  en  Zolask 
naturalistisk  Lyrisme  i hans  Stil  her  og  der.  Naar  den  sløve,  jordgriske 
Niels  gaar  og  graver  efter  Kartofler  roder  han  som  en  Muldvarp,  der 
graver  efter  Rødder,  og  „det  eneste,  der  forundrede  En,  var,  at  han 
kastede  sin  Frugt  i en  Spand  og  ikke  straks  puttede  den  i Munden*; 
til  sidst  omkommer  han  under  Mergelgravning  ved  et  Jordskred.  „Det 
var,  som  de  kølige,  vaade  Dunster  fra  Jordlag,  der  ikke  havde  set  Solen 
i Millioner  af  Aar,  nu  paa  deres  Vej  mod  Lyset  steg  op  om  ham  og 
berusede  ham  og  slog  ham  med  Blindhed*.  Da  man  trak  ham  ud, 
holdt  han  endnu  i Døden  en  mægtig  Jordklump  i sine  favnende  Arme.  — 
Schandorph  maa  have  kunnef  nyde  denne  saftige  og  lyriske  Tillavning 
af  Vadmelsfolkelivet  og  dette  nidkære,  renlivede  Frisind. 

Af  dette  sidste  har  Hr.  Mylius  Erichsen  en  ikke  mindre  Portion, 
men  han  gør  en  anderledes  tør  og  benet  Figur  end  Aakjær.  Hans 
Skitser  fra  Vesterhavet  og  Heden;  „Vestjyder*,  er  solide  Studier  i 
Marken  og  trofast  bevarede  Erindringer  fra  Drenge-  og  Ungdomsaarene. 
Hans  Hjerte  slutter  — synes  det  — snævert  og  fast  om  sin  vestjydske 
Hjemstavn,  sine  præcise,  personlige  Oplevelser  og  Indtryk,  sine  udprægede 
Sympatier  og  Interesser.  Der  er  en  vis  ædruelig  Sikkerhed  i hans 
Skildringer  af  Naturlivet  og  en  vis  jævn  Inderlighed  i hans  Gengivelse 
af  Fiskeres  eller  Drenges  uudviklede  Sjæleliv,  som  begge  Dele  sætter 
Læserne  i et  nært  Tillids-  og  Fortrolighedsforhold  til  baade  Æmnerne 
og  Fortælleren.  Der  er  ikke  nogen  videre  ejendommelig  eller  frugtbar 
Originalitet  i ham,  adskilligt  er  egentlig  kun  dygtig  og  upaaklagelig  gjort, 
men  temmelig  middelmaadigt  og  ligegyldigt;  ikke  sjælden  efterligner  ogsaa 
Forfatteren,  saa  godt  han  formaar  det  paa  sin  Vestjydsk,  Drachmanns 
Vers  og  Prosa , skønt  han  samtidig  protesterer  kraftig  mod  dennes  sjæl- 
landske Lyrik  og  Romantik.  Men  der  er  stadig  en  vis  sejg  Tilforlade- 
lighed, her  i Opfattelsen  af  et  Naturindtryk,  dér  i Gengivelsen  af  Per- 
sonernes Tale,  og  altid  en  stille,  ægte  Varme  i Interessen.  Han  skriver,  ikke 
blot  for  at  gøre  Litteratur,  men  han  er  jydsk  Patriot  med  Liv  og  Sjæl. 

Den  praktisk  sociale  Interesse  og  Hensigt,  som  aabenbart  stedse 
leder  Forfatterens  Pen,  er  imidlertid  ogsaa  det,  der  væsentligst  skader 
hans  Kunst.  Kunst  er  indre  Frihed  og  Hensigtsløshed,  men  her  hos 
M.-E.  er  alt  saa  hildet  og  villet.  Han  er  og  vil  være  Vestjyden,  Demo- 
kraten, Christensen-Stadil-eren ; han  er  Reporteren,  der  skal  se  frisindet- 
menneskeligt  paa  Boel-Hanne,  han  er  den  borgersindede  Talsmand  for 
Fiskernes  økonomiske  Ophjælp  og  Frigørelse  fra  Harboørepræsternes 
Helvedesreligion.  Alt  sammen  lutter  fortjenstfulde  Personer,  men  det  er 
Egekronen,  ikke  Laurbærkransen  de  kan  bejle  til. 

Hr.  Johan  Skjoldborg  synes  at  være  kommen  mere  udefra  til 
sine  jydske  Hede-  og  Klitboer,  i al  Fald  er  han  af  et  lysere  og  blødere 
Gemyt  end  den  Egn  og  Befolkning,  han  skildrer.  Han  staar  ikke  rigtig 
godt  i Aar  med  sin  Samling  Smaastykker:  „Almue*,  men  han  har  tidligere 
udgivet  to  Fortællinger  „En  Stridsmand*  og  „Kragehuset*,  som  har 
gjort  megen  Lykke.  Han  studerer  sin  Egns  Folkeliv  med  vaagen  In- 

teresse  for  Sæder  og  for  Landbedrift  og  med  ærlig  Iver  for  Folkets 
moralske  Opdragelse  og  Dygtiggørelse  for  Livet.  Man  mærker  Læreren 
og  den  blonde  Sangviniker  i ham.  Han  skildrer  Arbejdet  og  den  jævne, 
daglige  Syssel,  med  lunt  Humor  og  med  blød  Følsomhed,  og  han  for- 
herliger  Husmandens  næsten  haabløse,  men  dog  aldrig  opgivne  Kamp 
for  at  fravriste  Lyngen  Jordstykker;  han  har  ogsaa  med  dygtig  For- 
staaelse  fortalt  om,  hvordan  denne  Jordhulernes  Befolkning  i 80erne 
vaagnede  til  Aviser  og  Politik,  hvordan  den  stod  fuldt  rede  til  Oprør  i 
Provisorieaaret,  blot  Dag  efter  Dag  ventende  Signal  fra  Førerne  i Køben- 
havn, og  hvordan  efter  Skuffelsen  det  politiske  Høre  dog  satte  de  bedste 
Frugter,  omsat  i økonomiske  Organisationer.  Milefjern  er  han  fra  at 
have  Hr.  Aakjærs  Smag  for  at  „s’encanailler*;  han  dyrker  optimistisk 
det  dygtigt  sunde  og  moralsk  kønne,  — som  en  Pædagog  bør  det.  Men 
han  er  ogsaa  fjernt  fra  Hr.  M.  Erichsens  vel  jævne  Lige-udaf-Landevejen ; 
han  spinder  gærne  en  lille  rørende  Romanende.  I Smaaskitserne  er  Tilbøje- 
ligheden for  det  følsomt  kønne  bleven  noget  for  stor  hos  Hr.  Skjoldborg. 
Men  „ Polle  og  Bus-Karen“  og  „ Staldmandens  Søndag  “ er  baade  sanddru 
og  gemytfuldt  menneskelige  Folkelivsk  ild  ringer. 

Bornholmerne:  Fr.  Bon,  Jacob  Hansen  og  Andersen  Nexø  har  alle 
tre  noget  friskt,  grovt,  naivt  over  sig,  og  de  svulmer  af  rask,  kry  Lyst 
til  at  udæske  cg  vise  Selvstændighed.  Fr.  Bons  „Tempel  tjenere* 
fra  ifjor  Jul  lyste  af  redelig  Vilje  til  at  slaa  løs  og  til  at  forarge,  men 
Satiren  var  saa  bamset,  om  jeg  saa  maa  sige,  daskede  blot  rundt,  uden 
virkelig  Ondskab,  i glad  Brug  af  sine  Kræfter,  og  Uartighederne  struttede 
af  rødmusset  Ufordærvethed  bag  den  lapsede  Manér,  saa  at  Bogens 
lystige  og  livfulde  Scener  virkede  helt  harmløst,  om  end  lidt  flovt  og 
vulgært.  En  vaagen,  kritisk  Iagttager  og  et  kraftigt,  robust  Temperament 
stikker  der  nu  i al  Fald  i Fr.  Bon.  Af  Jacob  Hansen  har  jeg  med 
Skam  at  tale  om  ikke  faaet  læst  den  gefærlige  Bog  „En  kritisk  Tid*  og 
ikke  heller  „Neropolis*.  I den  Samling  Smaanoveller  „Menneskenes 
Dø  tre*,  som  han  mødte  med  i Efteraaret,  fornemmer  Læseren  baade 
en  oprigtig  Raahed  i Følelsen  og  Tænkemaaden  og  ikke  mindre  en  Art 
trodsig  forbitret  og  drengeagtig  forargelysten  Vilje  til  at  stille  Gudsfor- 
gaaenhed  til  Skue.  Der  er  for  Resten  en  ganske  pikant  Dril  lelyst  i den 
Forvorpenhed,  hvormed  Forfatteren  i et  Par  af  Fortællingerne  begegner 
Kønnet,  der  er  en  Art  Glæde  ved  det  uelskværdige  og  ondskabsfulde  i 
ham,  som  indebær  adskillige  Løfter.  Der  stikker  Kloen  af  en  farlig  Vildkat 
frem  her  og  der  mellem  meget,  der  er  utilladelig  stilløst  og  mislykket. 

Mindre  forceret  rask  end  de  nævnte,  men  maaske  nok  saa  solid  er 
Andersen  Nexø.  Ogsaa  hans  tidligere  Bøger  har  jeg  forsømt  at 
læse,  men  de  to  Bøger,  han  har  udgivet  i denne  Sæson,  kendetegner 
ham  vist  ganske  godt.  Der  er  en  egensindig  Vilje  i ham  til  at  grave 
sig  egne  Veje  rigtig  godt  nede  i det  ægte  Muld;  men  han  har  en 
Svaghed  for  det  sære,  bitre,  parodoksale  og  smører  undertiden  tykt  paa 
for  at  komme  saa  fjernt  fra  det  banale  og  blødsødne  som  muligt. 
Imellem  „Muidskud*s  Smaastykker  er  der  egentlig  flere  fantastiske 
Huskud  end  veritable  Vækster,  der  er  skudt  lige  op  af  Livets  Jordbund. 
Historien  om  den  onde,  vilde  Hovsmed  og  om,  hvordan  han  er  bleven 


Digitized  by  v^.oo5Le 


184 


Litterært  Rundskue 


den,  han  er,  er  et  æventyrligt  Vildskud  af  Sagndannelse , og  en  lystig 
Skrøne  er  ligesaa  Skildringen  af  den  gamle  Jomfrus  Mandfolkehad  og 
hendes  Omvendelse.  Der  findes  ogsaa  et  kraftigt  socialistisk  Tendens- 
nummer, — ligesom  i Jacob  Hansens  Bog  — , og  der  er  humoristisk  føl- 
somme Skildringer  af  Stakler.  Men  i Stykket  om  Konen,  der  sætter  Ild 
paa  Broderens  Gaard  og  som  ingen  Forhørsdommer  faar  Bugt  med,  er  der 
virkelig  gravet  sikkert  og  kraftigt  ned  i ukultiveret,  uberørt  Naturbund. 

Langt  betydeligere  er  imidlertid  Romanen  „ En  Moder*.  Alt  muligt  er 
umotiveret  i Bogen,  baade  hvordan  den  levelystne  Enkefrue  falder  paa  at 
begrave  sig  og  Datter  i den  lille  By,  hvordan  den  havarerede  Hr.  Halvor 
havner  hos  dem,  og  hvordan  han  og  Enkefruen  til  sidst  rejser  til  Køben- 
havn sammen.  Men  som  Portræt  af  en  Type  er  den  friskbagte  Enke  og 
hendes  Livsbane  en  straalende  ny,  lilterær  Erobring.  Opdraget  af  en 
Tante,  som  kun  talte  til  hende  om  Ribsgelé  og  Kjolebesætninger,  gives 
hun,  da  hun  er  befunden  mand-voksen,  bort  til  en  gammel,  velstaaende 
Pebersvend  — det  er  nu  en  Gang  Meningen  med  et  kønt  Pigebarn,  at 
hun  skal  giftes  bort  — , og  af  barn  faar  hun  smukke  Klæder  og  For- 
lystelser mod  at  være  god  og  føjelig  mod  ham.  Ogsaa  et  Barn  faar 
hun,  et  komisk,  lille  levende  Stykke  Legetøj,  hvis  besværligere  Pasning 
hun  dog  overlader  til  Manden  og  Pigerne.  Nu  er  hun  — ah,  det  gjorde 
alligevel  godt!  — bleven  Enke,  endnu  i 30aarene,  med  et  Stykke  skaaret 
ud  af  sin  Ungdom,  men  alligevel  endnu  med  meget  godt  at  se  frem  imod, 
og  en  køn,  ung  søsterlig  Veninde  ved  Siden,  som  hun  næsten  slet  ikke  kan 
tænke  sig,  er  hendes  Datter.  Der  er  i Bogen  nogle  Scener,  hvor  den 
15aarige  i ubevogtet,  dagligdags  Drøssestemning  dasker  om  i Landsby- 
haven, nu  og  da  nappende  et  Stikkelsbær,  nu  og  da  kiggende  ud  paa 
Vejen  eller  ind  efter  Moderen,  med  blot  smaa  lette  Strøjf  af  Stemninger, 
smaa  lette  Flagretanker  ud  og  ind  ad  Hjernen  . . let  kedende  sig  og 
ubevidst  længselsfuld,  men  helt  uberørt  og  ubekymret  endnu  og  fuld  af 
frisk  Livsglæde.  Og  der  er  Scener,  i hvilke  Moderen  og  hun  paa  det 
mest  henrivende  leger  Søstre  sammen,  betror  sig  til  hinanden,  ubevidst 
vækker  Elskovstrang  hos  hinanden.  Til  sidst,  da  den  unge  har  skaffet 
sig  en  Kæreste,  kan  Moderen  ikke  resignere,  ikke  lade  være  at  erobre 
ham  fra  Datteren,  — hun  har  jo  nok  noget  ondt  af  hende,  men  hvad? 
selv  er  hun  højt  i 30erne  og  kan  ikke  vente,  men  hendes  egen  kære 
Helga  har  Livet  for  sig  og  mange  smukke  Bejlere  i Vente.  Og  har  hun 
sin  Moders  Natur,  kommer  hun  ogsaa  nok  over  det  temmelig  let. 

Der  er  i denne  Menneskeskildring  sat  de  letteste  Farver  op  med 
den  fasteste  Haand,  og  en  meget  maskulin  og  tungsindig  Natur  har  med 
Modsætningens  Ironi  faaet  Ram  paa  to  Kvindfolks  sorgløse  Kvidren  og 
ansvarsløse  Gliden  gennem  Livet.  Og  han  er  saa  taknemmelig  for  deres 
intet  anende  Dementi  af  hele  det  vedtagne  moralske  Livskema,  — at  han 
behandler  de  to  Yum-Yum’er  næsten  med  overbærende  Forelskelse. 

Endnu  har  vi  nogle  af  Julelitteraturens  interessanteste  Bøger  tilbage. 

Vald.  Vedel 

Højskoleforstandere  og  nogle  Højskolelærere 
holdt  Møde  med  nogle  Officerer  i Strib,  og  dér 
:et  indbyrdes  Aftale  om,  at  Officererne  skal  ind- 
ss  til  at  holde  Foredrag  paa  Højskolerne  og  af 
skolelærerne  derfor  til  Gengæld  skal  have  Lej- 
sd  til  at  paavirke  Underofficerer  og  vel  sagtens 
ogsaa  de  menige.  Mødet  har  vakt  Opsigt,  og  har  givet  Anledning 
til  mange  Artikler,  flere  Foredrag  og  talrige  Diskussioner.  Man 
har  ment,  at  noget  nyt  her  brød  frem.  Den  gamle  Mistanke  mod 
Højskolerne  for  at  være  hemmelige  Amesteder  for  Militæraand  er 
vakt  til  Live,  og  Officererne  har  fattet  Haab  om,  at  her  var  Vejen 
fundet  til  at  faa  en  Indflydelse  paa  Befolkningen,  der  svarer  til, 
hvad  Officerer  har  i andre,  mere  militærsindede  Lande.  Jeg  tror 
dog,  alle  Parter  overvurderer  Mødets  Betydning.  Det  vil  ikke  komme 
til  at  sætte  Mærker.  Det  skal  vise  sig,  at  kun  et  ringe  Mindretal 
af  Højskoler  drister  sig  til  at  lade  Officers-Foredrag  være  et  fast 
Led  i den  Paavirkning,  der  udgaar  fra  dem.  Det  skal  vise  sig,  at 
de  foredragsholdende  Officerer,  naar  de  kommer  ud,  vil  være  meget 
forsigtige  i Valget  af  deres  Ord.  De,  der  agiterer  for  livligt,  vil 
snart  mærke,  at  det  skorter  paa  Indbydelser.  Naar  danske  Høj- 
skolemænd  og  danske  Officerer  kommer  hverandre  lidt  tættere  ind 
paa  Livet,  vil  de  desuden  aldeles  ikke  befinde  sig  vel  i hverandres 
Selskab.  Man  maatte  kende  begge  Parter  meget  daarligt,  hvis 
man  troede  noget  andet.  Enkelte  Undtagelser,  saavel  fra  Høj- 
skolerne som  fra  Officererne,  vil  kun  bekræfte  Reglen.  De,  der 
har  set  en  Kilde  springe  i Strib,  vil  ikke  komme  til  at  opleve,  at 

der  løber  nogen  Bæk.  Vandet  vil  flyde  sparsomt  derfra,  og  snart 
er  det  forsvundet  i Sandet  uden  at  sætte  Spor. 

Der  skal  noget  andet  og  mere  til. 

Hvis  alle  Officererne  resolut,  sammen  med  „Vort  Forsvar* 
gjorde  Vendingen  over  til  Venstre,  saa  vilde  det  kendes.  Hvis  deres 
Korps,  under  lovlige  og  loyale  Former,  lagde  sit  Lod  i Vægtskaalen 
over  for  Kongemagten,  for  at  faa  afskediget  det  nuværende  Mini- 
sterium og  et  Venstreministerium  udnævnt,  saa  vilde  de  faa  en 
Stilling  herhjemme,  der  nok  kunde  give  deres  Ord  mere  Vægt  i 
Fremtiden.  Thi  saa  politisk  er  vort  Folk,  at  nogle  faa  Foredrag 
paa  enkelte  Højskoler,  ikke  gør  ringeste  Indtryk  paa  det.  Men  de, 
som  det  ser  i sine  egne  Rækker,  i den  politiske  Kamp,  ved  Valg 
og  ved  Møder,  de,  som  vil  hjælpe  Bonde  og  Borger  og  Arbejder 
op  af  den  politiske  Pariastilling,  dem  aabner  det  Armene  for.  Og 
hvis  der  er  Ærlighed  i det,  bevarer  det  Hengivenheden  længe. 

Men  herfor  er  der  nu  vist  ingen  Fare.  Danske  Løjtnanter 
føle  ikke  i sig  Spor  af  folkelig  Fristelse.  Et  adeligt  Bal  og  en 
'Kammerjunkertitel  smager  dem  meget  bedre,  end  noget  som 
helst  Fællesskab  med  Bønder  nogen  Sinde  kan  komme  til.  De  vil 
endnu  gennem  mange  Aar  begegne  deres  Rekrutter,  som  de  hidtil 
har  gjort,  og  lade  deres  Liv  og  Tanker  gaa  rundt  i de  for  dem 
afpassede  Former.  Engang  imellem  vil  vel  nok  et  lidenskabeligt 
Udbrud  kunne  bringe  de  bedste  mellem  dem  til  at  spidse  Øren. 
Men  i Øjeblikket  ses  det  ikke,  hvorfor  der  skulde  komme  saa  al- 
vorlig en  Rystelse,  at  den  rystede  dem  over  i et  andet  Forhold  til 
den  jævne  Befolkning. 

For  Afvekslingens  Skyld  skal  man  jo  af  og  til  beskæftige  sig 
med  noget  nyt.  Saa  kommer  saadan  en  lille  Episode  som  dette 
Strib-Møde  belejligt.  Der  er  et  Udgangspunkt  for  at  sætte  Tankerne 
i Bevægelse.  Og  den  politiske  Fantasi,  der  i Danmark  hungrer  og 
tørster,  saa  den  er  nær  ved  at  æde  sine  egne  Tarme,  kaster  sig 
over  det  og  holder  et  medynksværdigt  Liv  paa  det  et  Par  Maaneder. 

Der  sker  overhovedet  intet  nyt  i Danmark,  før  vi  faar  et 
V ens  tremini  sterium . 

* * 

* 


Men  — da  ogsaa  „ Tilskueren *s  Læsere  har  Krav  paa,  at  en- 
hver Draabe,  der  kan  læske  deres  politiske  Tørst,  bruges,  saa  er 
der  jo  intet  i Vejen  for  at  benytte  Anledningen  til  at  undersøge 

Stillingen  til  Militærvæsenet,  som  den  kan  tænkes  at  blive  adAare 
fra  Venstres  Side. 

Man  læste  i „Flensborg  Avis"  i en  Nytaarsartikel  i Aar,  at 
smaa  Nationers  bedste  Værn  var  Varsomhed  i deres  Politik. 
Det  laa  ikke  uden  for  Tankegangen  hos  Redaktør  Jessen  at  tilføje: 
og  Klogskab.  Man  læser  senere  — Lørdag  d.  2.  Februar  — i 
samme  Blad  et  Stykke,  som  det  vistnok  vil  være  rigtigt  at  drage 
saa  langt  frem  her  i Kongeriget  Danmark  som  muligt.  Det  lyder: 
.Man  har  spurgt:  Hvad  kan  det  nytte?  Lad  os  indrømme,  at 
dette  Spørgsmaal  ikke  er  uhjemlet.  Det  er  sandt,  at  hvis  Danmark 
ofrede  sin  halve  Formue  paa  Befæstninger  og  Udrustninger,  og  naar 
alle  danske  Mænd  blev  udviklede  til  at  være  Verdens  tapreste 
Soldater,  saa  vilde  alligevel  Danmark  ikke  ved  egen  Kraft  kunne 
hævde  sin  Tilværelse  over  for  en  europæisk  Stormagt.  Det  er  des- 
uden sandt,  at  man  i Verdenshistorien  sjældent  eller  aldrig  ser 
Eksempler  paa,  at  et  Folk  gaar  til  Grunde,  alene  fordi  det  har 
savnet  Vaaben  eller  Tapperhed.  Polakkerne,  der  foreløbig  for  lange 
Tider  har  tabt  deres  nationale  og  politiske  Uafhængighed,  er  næppe 
mindre  tapre  end  deres  Naboer.  De  fleste  Tab  og  Nederlag, 
vore  egne  ikke  undtagne,  skriver  sig  mindre  fra  Mangel 
paa  Vaaben  eller  Mangel  paa  Tapperhed,  end  fra  Man- 
gel paa  Klogskab.  Naar  det  gælder  et  Riges  Bestaaen,  saa  har 
alle  Tider  en  klog  Statsstyrelse  og  et  omskuende  Blik  vejet  mere 
til  end  de  bedste  Vaaben  og  den  største  Tapperhed".  Hvis  vi  kunde 
læse  vor  Danmarkshistorie  — men  det  kan  vi  ikke;  dertil  beherskes 
vi  altfor  overmægtigt  af  Tanken  om  vore  Fjenders  Skurkagtighed 
— saa  satte  vi  de  understregede  Ord  som  Motto  over  vore  Børns 
Historiebøger.  Hvis  vi  vilde  lære  af  vor  Danmarkshistorie  — men 
det  vil  vi  ikke  — saa  satte  vi  Politikere  til  at  styre  vor  Stat,  der 
var  kloge  og  varsomme,  og  som  havde  saa  megen  Yndest  og  Tillid 
i Befolkningen,  at  de  turde  være  kloge  og  varsomme,  naar  det 
gjaldt.  Det  gjorde  vi,  i Stedet  for  evindelig  at  raabe  det  ensformige 
Raab  om,  at  naar  der  bare  blev  givet  en  lille  Million  om  Aaret 
mere  ud  til  Militærvæsenet,  saa  var  der  gjort  noget  alvorligt  for 
Danmarks  Sikkerhed.  Det  var  ikke  1 Million,  der  manglede  i 1864 
og  Aarene  forud,  det  var  Klogskab  og  Varsomhed.  Det  var  ikke 
Bagladegeværeme  — heller  ikke  en  Læssøe,  som  Krieger  troede  — 
der  manglede  os  paa  Londonerkonferencens  Tid  for  at  redde,  hvad 
reddes  skulde.  Det  var  kun  en  Politiker,  der  havde  Sans  for 
de  virkelige  Forhold,  og  som  stod  saa  stærkt  i Befolkningen,  at 

han  turde  løbe  Risikoen  ved  at  blive  udskældt  i 14  Dage.  Hi- 
storiens Dom  over  Politik  fra  1858—64  er  endnu  ikke  fældet.  Vi 
taler  alle  sammen  med  uldne  Ord  om  dette  Afsnit,  fordi  Hall  og 
Lehmann  og  Krieger  og  Monrad  var  store  Lys  i Romerretten,  Ad- 
vokaturen, Retshistorien  og  Teologien,  og  fordi  det  endnu  ikke  er 
tilladeligt  i Danmark  at  sige,  at  store  Lys  i disse  Discipliner  kan 
være  meget  smaa  Politikere1).  Men  naar  vi  engang  kommer  saa 
langt  hen  ad  Tiden,  at  det  gaar  an  at  røre  ved  disse  Helgener, 
saa  vil  Dommen  ikke  blive  skrevet  i sukkerstrøede  Ord,  og  i dens 
Præmisser  vil  der  ikke  komme  til  at  staa,  at  det,  der  var  i Vejen, 
var,  at  vi  havde  givet  1 Million  for  lidt  ud  til  vort  Militærvæsen. 
Redaktør  Jessen,  der  sidder  dernede  mellem  Tyskerne,  og  afveks- 
lende gaar  i deres  Fængsler  og  skriver  sit  beundringsværdige 
Dansk  lige  i Ansigtet  paa  dem,  ved  det  maaske  ikke,  men  bør 
vide  det,  at  heroppe  i Danmarks  Højrekredse  er  dette  med  Klog- 
skaben og  Varsomheden  uhyre  lidt  populært.  Man  tror,  at  inde  i 
de  Ord  ligger  Fejgheden  gemt.  Den,  der  taler  med  de  Ord,  er  paa 
Forhaand  mistænkt  som  en  Slags  Nihilist,  og  hvis  han  tilføjer  noget 
om  Oplysningen  og  Kulturen  som  vor  Nationalitets  sande  Bærere, 
saa  er  han  stemplet.  Derimod  er  Millionen  kolossalt  populær  i de 
samme  Kredse.  De  17  Millioner,  vi  aarlig  giver  ud  til  Militær- 
væsenet,  er  akkurat  nok  til,  at  det  hele  bliver  værdiløst;  der 
mangler  netop  den  Million,  som  vilde  skabe  Sikkerheden.  Den  er 
man  paa  Jagt  efter,  Aar  efter  Aar,  snart  i aaben  Agitation,  snart 
ad  hemmelige  Veje;  den  tror  man  paa  som  paa  selve  Evangeliet 
til  den  danske  Stats  Frelse;  for  dens  Skyld  sprænger  man  For- 
fatningen og  gør  de  7/s  af  Befolkningen  til . en  Afart  af  Borgere, 
hvis  Repræsentanter  Kongemagten  umuligt  kan  vise  nogen  Tillid. 
— Nu  er  en  Million  jo  i og  for  sig  ikke  nogen  farlig  Ting.  Faar 
de  nogen  Sinde  fat  i den,  saa  bærer  det  danske  Folk  sagtens  nok 
den  Byrde.  Men  efter  forholdsvis  kort  Tids  Forløb  vil  selve  Mil- 
lionens Venner  føle,  at  Sikkerheden  ikke  er  blevet  et  Haar  bedre, 
og  Jagten  efter  den  næste  vil  begynde.  Og  bestandig  vil  Millionen 
sætte  Klogskaben  og  Varsomheden  i Skammekrogen. 

Klogskaben  og  Varsomheden  har  i det  hele  ondt  ved  at  gaa  i 
Kødet  paa  danske  Mænd.  Redaktør  Jessen  er  selv  et  EksempeL 
Han  er  imellem  dem,  der  ikke  vil  have,  at  vi  skal  sælge  vore  vest- 

indiske  Øer  til  Amerika.  Vi  skal  beholde  dem,  fordi  — ja,  det  er 
næsten  ikke  muligt  at  formulere,  hvorfor  vi  skal  beholde  dem. 
Men  saa  vidt  Tanken  kan  begribes,  er  det  den,  at  vi  skal  have 
disse  Øer,  fordi  vi  dog  ogsaa  skal  vise,  at  vi  kan  have  et  Stykke 
Koloni  der  ude  i den  vide,  vide  Verden  og  regere  den.  Den  skal 
ligge  ovre  mellem  Antillerne  og  forkynde,  at  Danmark  er  til,  og 
at  det  er  et  godt  lille  Land,  der  er  paa  Højde  med  andre  Nationer. 
Men  nu  er  Sandheden  den,  at  regere  — det  er  netop  det,  vi  ikke 
kan.  Vi  har  vore  Gaver.  Misregimentet  fra  Overklassen  har  frem- 
kaldt en  kraftig  Selvhjælpsbevægelse  i Befolkningens  store  Lag. 
Det  er  den,  det  skyldes,  at  vore  Bønder  har  dannet  enestaaende, 
økonomiske  Sammenslutninger,  der  beundres  alle  andre  Vegne.  Vi 
har  vore  Højskoler,  vi  er  stolte  af.  Vi  kan  lave  Smør,  opdrætte 
Kvæg  og  fabrikere  Porcelæn,  og  i det  hele  gør  den  jævne  Befolk- 
ning et  fortræffeligt  Arbejde.  For  det  er  vi  kendt  Verden  over, 
og  for  dets  Skyld  har  vi  den  civiliserede  Verdens  Agtelse.  Vor 
Aandskultur  er  ogsaa  god  nok.  Vi  elsker  vort  Sprog,  nogle  i Skaal- 
taler,  andre  i Gerning.  Disse  sidste  har  haft  Held  med  deres  Ar- 
bejde; hver  GangStøv  har  villet  lægge  sig  over  det  — sidste  Gang 
for  en  30  Aar  siden  — er  der  kommet  Mænd,  som  paa  ny  har 
gjort  det  friskt,  farverigt,  mangesidigt.  Ingen  Nation  af  lignende 
Størrelse  har  mere  Grund  til  at  være  stolt  over  sit  Sprog.  Men 
regere  — det  meste  af  det  sidste  Aarhundrede  er  jo  gaaet  med  til 
at  bevise,  at  vi  ikke  kan  regere.  I 30  Aar  har  vi  ikke  haft  en 
Mand,  der  kunde  regere  i Overensstemmelse  med  Befolkningen.  Vi 
prøvede  i nogle  Aar  med  Forfatningen  — det  gik  ikke.  Vi  har 
sprængt  Forfatningen  — det  gik  ikke.  Vi  har  prøvet  at  lappe  den 
sammen  igen  ved  et  Slags  Forlig  — det  gik  slet  ikke.  For  Øje- 
klikket er  det  saa  galt  som  nogen  Sinde.  Vi  har  en  Regering,  der 
har  9/io  af  Folketinget  mod  sig,  og  som  ogsaa  er  i Mindretal  mellem 
Landstingets  valgte  Medlemmer.  Kun  ved  Hjælp  af  dets  egne 
Stemmer  naar  det  i Landstinget  et  Par  Stemmers  Flertal.  End 
blusser  Rosen  i Danmark,  og  endnu  tøjres  den  danske  Ko  i saftigt 
Græs,  men  Politikkens  Urt  har  det  ikke  været  til  at  faa  til  at  gro 
i vor  Have.  — Hvad  de  vestindiske  Øer  angaar,  er  der  Enighed 
mellem  de  salgslystne  og  de  kolonikære  om,  at  til  dette  Øjeblik 
har  vi  regeret  dem  slet,  saa  slet,  at  Øerne  klager  sig,  og  vi  selv 
mest  har  haft  Udgifter  og  Besvær  af  dem.  De  ligger  ikke  derovre 
og  forkynder,  at  det  danske  Folk  er  et  dygtigt  Folk.  Heldigvis  for 
os  tier  de  ganske  stille.  Naar  man  træffer  en  Tankegang  som 

den,  at  vi  ved  at  have  disse  Øer  liggende  der  langt  ude  i den 
store  Verden,  har  ligesom  en  Føler  ude,  gennem  hvilken  Impulser 
til  aandelig  Berigelse  af  vor  Nation  kan  komme,  saa  er  dette  et 
Fantasteri,  en  VirkeHghedsløshed,  som  vi  med  vore  national- 
liberale Erfaringer  maa  have  al  mulig  Grund  til  at  gyse  over  at 
høre.  Det,  de  vestindiske  Øer  er,  det  er  dette:  De  er  nationalt 
totalt  værdiløse;  de  er  i vor  økonomiske  Status  et  betydeligt  Minus: 
de  beboes  af  en  ganske  fremmed  og  utilfreds  Befolkning;  da  de 
kan  have  militær  Interesse  for  andre  — og  store  — Nationer,  og 
da  vi  umulig  kan,  og  heller  ikke  vil,  militært  værge  dem  mod  at 
blive  revet  med  ind  i Begivenheder,  der  har  med  Verdenspolitikken 
at  gøre,  saa  har  deres  Besiddelse  intet  som  helst  med  de  to  Dyder, 
Klogskab  og  Varsomhed,  at  skaffe.  Naar  der  er  en  vis  Stemning 
for  at  afslaa  Amerikas  Tilbud,  saa  er  det  et  Udslag  af  vort  po- 
litiske Drømmeri,  vor  Hang  til  Fantasterier,  vor  Smag  for  lidt 
Eventyr,  saa  længe  Eventyret  er  i sin  Vorden  og  risikoløst  — et 
af  de  mange  Vidnesbyrd  om,  at  vi  endnu  er  politisk  syge,  og  at 
den  Kur,  vi  trænger  til,  er  en  Bondekur. 

* * 

* 

Redaktør  Jessen  skriver  i den  Artikel,  der  ovenfor  er  taget 
et  Citat  af,  endvidere  følgende:  „Man  kunde  tænke  sig,  at  der  paa 
radikal  Side  blev  opstillet  det  Løsen:  Det,  vi  trænger  til,  er  intet 
Forsvar,  slet  intet  Værn,  saa  kommer  vi  ikke  i den  Fristelse  at 
lege  Krig,  og  saa  kan  ingen  erobre  os.  Herimod  kan  indvendes, 
at  i 1866  blev  Hannover  indtaget  af  Prøjsen  uden  Sværdslag,  og 
skønt  der  ikke  blev  sluttet  Fred,  ikke  oprettet  eller  underskrevet 
nogen  Fredstraktat,  saa  sidder  Prøjsen  den  Dag  i Dag  inde  med 
Landet."  Hannover  i 1866  er  imidlertid  et  slet  Eksempel  paa 
Fordærveligheden  ved  ingen  Hær,  intet  Værn  at  have.  Hannover 
havde  en  Hær,  en  Hær,  der,  straks  i første  Opbud,  var  20,000 
Mand  stærk.  Hannover  brugte  sin  Hær,  den  tog  Parti  for  Østrig 
mod  Prøjsen.  Hæren  gik  i Kamp,  blev  indesluttet  og  maatte  over- 
give sig.  — Prøjsen  tilbød  Hannover  Forbund  og  Garanti  for  dets 
Besiddelser  paa  Betingelse  af,  at  Hannover  vilde  sende  Hæren 
hjem  og  holde  sig  neutral  i Krigen,'  samt  slutte  sig  til  den  prøjsiske 
Forbundsreform.  Hvis  Hannover  slet  ingen  Hær  havde  haft.  vilde 
Bismarck  rimeligvis  slet  ingenting  have  fordret  af  det,  og  havde 
den  hannoveranske  Regering  tillige  — foruden  ingen  Hær  — haft 
Klogskab  og  Varsomhed,  saa  havde  Hertugen  af  Cumberland  efter 

al  Sandsynlighed  siddet  som  Konge  i Hannover  den  Dag  i Dag, 
og  været  en  af  Fyrsterne  i det  tyske  Kejserrige.  En  Hær  og  ingen 
Klogskab  var  H anno  vers  Ulykke.  Klogskab  og  ingen  Hær  havde 
rimeligvis  været  dette  Kongeriges  Frelse. 

* 

* * 

Sandsynligvis  vil  Redaktør  Jessen  sige:  Bedst  er  det  dog  at 
have  begge  Dele,  baade  Klogskaben  og  Hæren.  En  god  Klogskab 
og  en  god  Hær.  Redaktør  Jessen  vil  vel  nok  lade  Klogskaben 
gaa  foran  Hæren,  men  han  venter  sig  en  Del  af  dem  begge.  Vi 
vil  se  paa,  om  det  er  med  Rette.  — I 1 887  holdt  A.  D.  Jørgensen 
paa  Falkenstjernes  Højskole  et  Foredrag  om  Forsvarssagen,  hvori 
han  sagde:  „At  en  Stormagt  skulde  kaste  sig  over  os  midt  i den 
dybeste  Fred,  uden  i Forvejen  at  være  paa  det  rene  med,  at  der 
deraf  vilde  opstaa  en  almindelig  Krig,  vil  ingen  forudsætte;  vi  kan 
kun  vente  et  Overfald  midt  under  en  Verdenskrig  eller  som  Ind- 
ledning til  en  saadan.“  Jeg  ved  ikke,  hvorfor  ingen  skulde  kunne 
forudsætte,  at  en  Stormagt  — hvis  den  fik  den  mærkelige  Lyst  — 
kunde  overfalde  Danmark,  uden  at  et  saadant  Overfald  blev  Sig- 
nalet til  en  almindelig  Krig.  Tværtimod.  Hvis  Tyskland  fik  den 

— fra  et  tysk  Standpunkt  set  dumme  — Idé  at  overfalde  og  sætte 
sig  i Besiddelse  af  Danmark,  uden  at  dette  stod  i Forbindelse  med 
den  øvrige  Verdenspolitik,  saa  er  der  størst  Sandsynlighed  for,  at  ingen 
anden  Stormagt  foretog  sig  noget  militært  i den  Anledning.  Eng- 
land ikke,  Frankrig  ikke,  Rusland  næppe.  Vi  svigter  vore  Er- 
faringer — vi  er  ikke  koldblodige  og  ærlige  mod  os  selv,  hvis  vi 
forudsætter  noget  andet.  Ingen  af  Stormagterne  vil  ind  i Verdens- 
krigen, før  den  yderste  Nød  tvinger  dem.  Og  Danmarks  Erobring 
er  for  ingen  af  dem  den  yderste  Nød.  Men  over  for  saadant  et 
Overfald  hjælper  ingen  dansk  Hær  og  ingen  dansk  Fæstning.  Der 
kan  ikke  stilles  nogen  absolut  Sikkerhed  op  imod  det;  og  den 
relative  Sikkerhed  ligger  udelukkende  i det  lille  Lands  Klogskab 
og  Varsomhed,  deri  at  det  ingen  Anledning  giver  til  at  ophidse 
Stemningen  i den  store  Magt  mod  sig,  og  deri  at  det  sørger  for, 
at  der  ingen  Fortjeneste  er  ved  Erobringen.  Saa  vidt  er  den  po- 
litiske Erfaring  vistnok  naaet,  at  der  er  ingen  Fordel  ved  at  besidde 
et  Land  med  en  fremmed  Nationalitet  og  et  fremmed  Sprog,  med 
en  høj  national  Kultur,  som  der  er  Sammenhold  om  og  Vilje  til 
at  holde  fast  ved.  En  saadan  Erobring  giver  ingen  Pengemagt 

— den  koster  mere  end  den  indbringer.  Den  giver  ingen  Militærmagt 

— den  er  i vanskelige  Tider  en  militær  Svækkelse  i Stedet  for  en 
Styrke.  I vore  konstitutionelle  Dage  med  de  frie  Forfatninger  har 
enhver  Regering,  der  vil  noget  mere  end  at  holde  det  gaaende, 
indre  Vanskeligheder  nok;  en  saadan  Erobring,  hvorfra  en  haard- 
nakket  Opposition  i alle . Spørgsmaal  vil  udgaa,  vil  forringe  den 
erobrende  Stats  Muligheder  for  en  fornuftig  indre  Politik.  Det  er 
kun  de  i Kultur  underlegne  Nationer,  der  i vore  Dage  er  Fordel 
ved  at  undertvinge.  — A.  D.  Jørgensen,  der  jo  var  en  Ven  af  Kø- 
benhavns Befæstning,  gør  i samme  Foredrag  opmærksom  paa  Faren 
ved  at  skabe  „en  Fæstning  af  første  Rang*  ved  København.  Faren 
er,  at  en  saadan,  meget  stærk  Fæstning  tiltrækker  Stormagternes 
Rovlyst.  Derfor  vil  A.  D.  Jørgensen  kun  have  „saadanne  For- 
hindringer for  en  Besættelse  af  Byen,  som  efter  menneskelige  Be- 
regninger kan  betrygge  os  for  en  vis  begrænset  Tid“.  Denne  Fare 
er  sikker  nok.  Hvis  København  virkelig  var  en  saadan  stærk 
Fæstning,  vilde  denne  Fæstning  være  det  eneste,  som  en  fremmed 
Stormagt  havde  Interesse  af  og  Lyst  til  at  gøre  en  Krig  for.  Alt 
det  andet  Danmark  vilde  ikke  friste  nogen. 

A.  D.  Jørgensen  tænker  sig  at  Faren  for  os  først  kom- 
mer som  Episode  i en  Verdenskrig,  en  mellem  Tyskland  og  Rus- 
land f.  Eks.  Situationen  er  da  den,  at  Tyskerne  er  rykkede  ind 
paa  Sjælland  og  vil  erobre  København,  og  vi  forsvarer  den,  indtil 
Russerne  kommer.  Lykkes  dette,  ligger  altsaa  Tyskerne  uden  for 
Københavns  Fæstningsværker,  Russerne  inden  for  Københavns 
Fæstning.  Det  Spørgsmaal,  der  da  afgøres,  er  ikke  Spørgsmaalet 
om  Danmarks  Selvstændighed.  Det  er  afgjort.  Spørgsmaalet  er, 
om  det  skal  være  Tyskerne,  vi  skal  være  afhængige  af,  eller  det 
skal  være  Russerne.  Det  er  herom,  Slaget  ved  København  staar. 
Sejrer  Tvskerne,  beholder  de  simpelthen  København.  Sejrer  Rus- 
serne, og  vi  skylder  dem  alt,  saa  slipper  de  ikke  mere  Taget  i 
os.  Den  russiske  Haand  hviler  da  paa  os.  Da  vi  i Begyndelsen 
af  Halvtredserne  havde  Brug  for  Kejser  Nikolaus  Y s Velvilje  til 
Ordningen  af  vore  Tronfølge-Forhold,  benyttede  han  sig  heraf  til 
at  blande  sig  i vore  indre  Spørgsmaal  lige  ned  til  Forslaget  om 
en  ny  Jagtlov.  Hvordan  mener  man,  vi  vilde  blive  stillet  over 
for  Russerne,  hvis  vor  Eksistens  hvilede  paa,  at  de  havde  for- 
svaret os,  og  at  de  vilde  forsvare  os?  — Hvis  vi  heraf  skal  drage 
Slutninger,  maa  Hovedslutningen  være  den:  Vor  Hærkanikkebi- 
dragetil  vor  nationale  Sikkerhed  over  for  Stormagterne. 
I en  Krig  med  dem  eller  mellem  dem,  vil  den  ikke  have  anden 

Opgave  end  den,  at  møde  paa  Grænsen  og  paa  militær  Vis  mar- 
kere, at  vi  benægter  den  fremmede  Magts  Ret  til  at  lade  frem- 
mede Soldater  betræde  vort  Land.  Over  for  Stormagterne  hviler 
vor  Eksistens  paa  Klogskaben  og  Varsomheden  alene. 

* * 

* 

Hvis  vi  skulde  basere  vor  Eksistens  paa  Hjælpen  andetsteds 
fra  i Farens  Stund,  vilde  det  da  ogsaa  være  mere  end  letsindigt 
at  løbe  an  paa  Tilfældet.  Man  maatte  da  sikre  sig  i Forvejen,  at 
den  kom  og  fra  hvem  den  kom.  Med  andre  Ord:  man  kan  ikke 
grundlægge  sine  Beregninger  for  Hær,  Flaade  og  Fæstning  paa  den 
fremmede  Hjælp,  uden  at  man  har  Alliancen  i Orden.  I Fredens 
Tid  maatte  den  Magt  opsøges,  der  vilde  yde  Hjælpen,  og  i Fre- 
dens Tid  maatte  det  afgøres,  hvad  vi  fra  vor  Side  skulde  yde  for 
at  faa  Hjælpen.  Militær  Gengæld  kunde  der  jo  over  for  en  Stor- 
magt ikke  være  Tale  om.  Vederlaget  maatte  være,  at  denne 
Stormagt  havde  Sikkerhed  for,  at  vi  gjorde  dens  Vilje,  i hvert 
Fald  i alle  udenrigske  Sager.  Men  Følgen  heraf  vilde  være  en 
vældig  Svækkelse  i Selvstændighedsfølelsen  hos  vort  Folk.  Der 
vilde  da  være  en  fremmed,  som  bestandig  kunde  blande  sig  i 
vore  indre  Forhold,  og  naar  vi  ser,  hvorledes  det  piner  Norge,  at 
det  ikke  helt  kan  ordne  alle  sine  Sager  som  det  vil,  saa  faar  vi 
en  Forestilling  om,  hvilke  Kvaler  denne  Lydlands-Stilling  vilde 
paaføre  os.  Saa  ti  Gange  hellere  leve  sit  eget  Liv  fuldt  ud,  og 
se  Skæbnen  an,  i Tillid  til,  at  den  kloge  og  varsomme  plejer 
at  kunne  undgaa  de  fleste  Farer.  — Der  er  en  anden  Alliance,  en 
Alliance  uden  for  Stormagterne,  som  er  manges  militære  Drøm. 
Det  er  den  skandinaviske.  For  den  har  baade  Chr.  Hage  og  Berg 
talt,  og  der  er  mange  Venstremænd,  som  tror,  at  naar  vi  en  Dag 
skal  søge  det  virkelige  Grundlag  for  vort  Forsvarsvæsen,  saa  maa 
det  søges  dér.  Men  det  er  vistnok  ikke  saa.  Denne  Alliance  er 
ikke  tilstrækkelig,  ikke  mulig  og  ikke  ønskelig.  Den  er  ikke  til- 
strækkelig; thi  et  Forsvarsforbund  paa  en  halv  Snes  Millioner 
Mennesker  giver  i vort  nuværende  Europa  ingen  militær  Sikker- 
hed; det  Forsvarsforbund,  der  skal  betrygge,  skal  op  over  de  50 
Mili.  Mennesker.  Den  er  ikke  mulig:  alene  det  nuværende  Forhold 
mellem  Norge  og  Sverrig  gør  det  utænkeligt.  Naar  Norge  og  Sver- 
rig  ikke  kan  enes  om  en  fælles  Udenrigspolitik,  hvordan  skulde 
de  saa  enes  om  et  fælles  Forbund  med  en  tredje?  Den 
er  ikke  ønskelig:  thi  medens  den  kun  byder  en  forsvindende  Be- 

tryggelse,  vil  den  ganske  sikkert  have  den  bestemte  Følge:  at  nære 
de  storsvenske  Planer.  Disse  Planer  har  vi  i den  første  Skan- 
dinavismes Dage  ikke  været  tilstrækkelig  opmærksomme  paa.  Vi 
ved  nu,  se  Jul.  Clausens  Bog  om  Skandinavismens  Historie,  at 
Carl  XV,  da  hans  Taler  lød  mest  uegennyttigt  over  for  Danmark, 
drømte  Drømmen  om  de  3 nordiske  Riger,  forenede  under  Bema- 
dottemes  Scepter.  Der  har  vel  i den  gyldne  nationalliberale  Tid 
været  danske  Mænd,  der  ikke  fandt  noget  afskrækkende  ved  denne 
Tanke.  Nu  tror  jeg,  saadanne  Mænd  ikke  vil  kunne  tælles  i Du- 
sinvis i Danmark.  Vi  har  intet  tilovers  for  det  svenske  Hegemoni, 
og  vi  agter  ikke  at  drive  en  Politik,  der  kun  vil  bane  det  Vejen. 

— Saaledes  har  den  danske  Hær  og  Flaade  heller  ingen  Opgave 
paa  Alliancernes  Omraade. 

Saa  er  vi  da  ved  det  sidste  Spørgsmaal:  Skal  Danmark  da 
slet  ingen  Hær  have  ? Hvis  der  ikke  eksisterede  andre  Forhold  for 
Danmark,  end  Forholdet  til  Stormagterne,  kunde  vi  lige  saa  godt 
undvære  en  Hær.  Men  alle  Muligheder  er  ikke  udtømte  med 
Stormagterne.  Verden  staar  ikke  stille,  den  kan  hurtig  stille  os 
over  for  Situationer,  som  vi  ikke  drømmer  om.  For  Øjeblikket 
finder  vi  ikke  nogen  med  os  jævnbyrdig  i Europa,  som  vi  kan  tænke  os 
at  komme  i Kamp  med.  Hvis  der  var  en  saadan,  der  truede  os, 
var  jeg  ikke  et  Øjeblik  i Tvivl  om,  at  vi  vilde  have  en  Hær. 
Norge  interesserede  sig  ikke  stærkt  for  Militærvæsen  saa  længe 
Sverrig  var  en  Ven,  og  der  ikke  kunde  tænkes  anden  Fjende  end 
Rusland.  Men  da  Sverrig  blev  Fjende,  da  vilde  Norge  have  en 
Hær.  Over  for  den  jævnbyrdige  — eller  den  omtrentlig  jævnbyrdige 

— kan  en  Hær  noget,  og  der  er  ingen  anden  fornuftig  Hær  og  Flaade 
for  en  Nation  at  faa  end  den,  der  er  indrettet  paa  at  tage  det  op  med 
den  jævnbyrdige,  selv  om  den  jævnbyrdige  ikke  er  at  finde  i Øje- 
blikket. Ingen  ved,  hvorfra  han  kan  komme;  derfor  er  det  uklogt 
at  lægge  et  Lands  Forsvar  paa  et  eneste  Punkt;  ingen  ved,  hvor 
meget  han  vil  tage,  derfor  er  det  urigtigt  at  lægge  store  Dele  af 
Landet  helt  blot.  Et  Land  paa  2 V*  Miil.  Mennesker  skal  have  et 
Forsvar,  der  passer  til  21/«  Mili.  Mennesker,  det  vil  sige  det  halve 
af  et  Forsvar  til  5 Mili.  Mennesker.  V20  af  et  Forsvar  til  50  Miil. 
Mennesker.  Hvem  vilde  for  en  Menneskealder  siden  have  drømt 
om  Muligheden  af,  at  Norge  og  Sverrig  skulde  ruste  sig  mod  hin- 
anden? Og  dog  er  det  det,  der  nu  sker.  Sæt  at  Sverrig  en  Dag 
gjorde  Alvor  af  Krigen  mod  Norge.  Sæt  at  Sverrig  sejrede,  og  i 
en  Sejrsrus  besluttede  at  realisere  den  skandinaviske  Tanke,  saa- 

ledes  som  Carl  XV  tænkte  den,  med  de  tre  Kroner  paa  den 
svenske  Konges  Hoved ! Sæt,  det  blev  til  en  rask  lille  Indmarch  i 
Danmark!  En  Stormagts  Indmarch  i vort  Land  vilde  være  for 
Danmark,  hvad  Hjertelammelsen  er  for  Mennesket.  For  slige 
Skæbnens  haarde  Slag  bøjer  man  Hovedet,  og  kender  kun  én 
Følelse,  Sorgen.  Skammen  har  ingen  Plads  her.  Men  en  svensk 
Indmarch  vilde  først  og  fremmest  være  en  Haan,  og  Skamrødmen 
vilde  bedække  vore  Kinder,  hvis  vi  ikke  tog  Kampen  op  imod  en 
saadan  Brutalitet,  og  hvis  vi  ikke  havde  noget  at  tage  den  op 
med.  — Eller  sæt  at  Norge  sejrede  i Kampen.  Sæt,  det  løsrev 
sig  fra  Sverrig,  valgte  sig  en  Konge,  der,  som  saa  mange  Konger 
før  ham,  vilde  vinde  sit  Lands  Hengivenhed  ved  at  forøge  dets 
Omraade.  Sæt  han  lod  den  norske  Flaade  gaa  til  Island  for  at 
bemægtige  sig  dette  gamle,  norske  Land!  Da  vilde  vi  nødig  und- 
være en  dansk  Flaade  af  passende  Størrelse.  — Men  det  er  umu- 
ligt! Ja  lige  saa  umuligt  som  selve  Krigen  * mellem  Sverrig  og 
Norge.  Heller  ikke  mere.  Og  der  er  sket  de  Ting  i nyere  politisk 
Historie,  som,  faa  Aar  før  de  blev  til  Virkelighed,  var  mere  umulige 
end  dette. 

Ingen  dansk  Politiker  tror  paa,  at  vi  slipper  for  Hær  eller 
Flaade.  saa  længe  alle  andre  Stater  i Verden  har  Hær  og  Flaade. 
Men  det  gælder  at  finde  en  Maalestok  for  det,  vi  skal  have.  Saa 
længe  vi  stiller  vort  Land  paa  den  ene  Side  over  for  én  eller  flere 
Stormagter  paa  den  anden  Side,  saa  længe  er  Forholdet  mellem 
Maal  og  Midler  for  vort  Forsvarsvæsen  saa  fortvivlet,  at  ethvert 
Forslag  bliver  meningsløst,  ja  paa  Grænsen  af  det  latterlige.  Vi 
kan  først  faa  Mening  i det,  naar  vi  har  gjort  os  det  klart,  at  over 
for  Stormagterne  har  vi  slet  ingen  andre  Vaaben  end  Klogskaben 
og  Varsomheden.  Til  dem,  der  synes  at  det  er  en  ringe  Sikkerhed, 
er  der  kun  at  sige,  at  bedre  gives  den  ikke  for  en  lille  Stat.  — 
Vort  Militærvæsen  har  vi  kun  Brug  for  og  Nytte  af,  hvis  Forhol- 
dene engang  formede  sig  saaledes,  at  der  stilledes  det  Opgaver, 
som  det  kunde  magte.  Ingen  kan  sige,  hvilke  disse  Opgaver  kan 
blive;  men  ingen  kan  benægte,  at  de  mulig  kan  vise  sig,  og  i saa 
Fald  vil  de  rimeligvis  komme  fra  en  Kant,  hvor  vi  mindst  drømmer 
om  det.  Da  vort  Militærvæsen  i alle  Fald  kun  i et  meget  be- 
grænset Antal  Tilfælde  kan  yde  os  Sikkerhed  og  værne  os  mod 
Ydmygelse,  bør  det  heller  aldrig  spille  nogen  Førsterolle  i vort 
Samfund.  Det  er  et  subsidiært  Hjælpemiddel  i visse  Tilfælde  af 
bestemt  begrænset  Art;  mindst  af  alt  er  det  et  Universalmiddel. 

Derfor  bør  ikke  Klogskaben  og  Varsomheden,  ikke  Retsbevidstheden 
i vort  Folk,  ikke  Sammenholdet  i Nationen,  ikke  den  kraftige  Vækst 
fra  Bunden  af  i Befolkningen  — intet  af  alt  dette  bør  tilsidesættes 
for  at  fremme  Militærvæsenet.  Thi  alt  dette  yder  den  største 
Sikkerhed,  vi  kan  faa  for  vor  Bestaaen  som  Nation.  Der  er  spillet 
højt  Spil  med  alt  dette  i Provisorietiden  — forbavsende,  at  det  er 
gaaet  saa  godt;  en  Guds  Lykke,  at  der  ikke  er  spillet  mere  væk. 
»Vort  Forsvar",  der  støttede  den  provisoriske  Befæstning  om  Klø- 
benhavn, har  nu  Øjet  fuldt  aabent  for  den  umaadelige  Risiko,  vi 
har  løbet  — og  undgaaet.  Det  vilde  være  heldigt,  om  ret  mange 
Officerer  havde  faaet  samme  Syn.  Saa  kunde  vi  bedre  tale  med 
dem  den  Dag,  vi  skulde  have  en  Plan,  en  ledende  Tanke  med  de 
Penge,  vi  giver  ud  aarlig  til  vort  Militærvæsen. 

Vilh.  Lassen 

BSS^ohleden  Aften,  da  vi  traf  sammen,  mærkede  vi  det, 
kære  Henrik!  sikkert  begge  to  igen  saa  tydelig, 
hvor  vi  i de  senere  Aar  er  gledne  fra  hinanden. 
Vi,  som  i vor  Studentertid  saa  let  kunde  stemme 
Tonen  sammen,  naar  vi  drøftede  Estrup  og  Hørup, 

^ ^ Kristendom  og  Spencer,  vi  ser  nu  — lader  det  til 

— saa  mange  Ting,  smaa  og  store,  med  forskellige  Øjne,  vejer 
dem  med  forskellig  Vægt.  Ikke  nok  med,  at  vi  i vort  private  Liv  er 
kommen  fra  hinanden  ved  hver  at  stifte  Familie,  — ogsaa  naar  vi 
taler  om  offentlige,  almene  Æmner,  holder  jeg  mangen  Gang  imod, 
hvor  du  holder  med,  og  du  finder  mig  lunken,  hvor  du  selv  flammer 
og  fra  gammel  Tid  maatte  tro,  at  ogsaa  jeg  stod  i Lue.  Sidst  vi 
mødtes,  kom  du  netop  med  en  Bemærkning  herom,  og  i den  var 
der  baade  Forundring  og  nogen  Bitterhed;  du  syntes  sagtens,  det 
var  mig,  som  havde  forandret  mine  Synsmaader,  og  ikke  dig. 

Det  er  da  det,  som  jeg  i Dag  vil  tage  Mod  til  mig  og  sige 
dig,  at  der  virkelig  i de  sidste  fem  Aar  er  foregaaet  en  Foran- 
dring i mig.  Qg  jeg  kan  ikke  lade  dig  faa  et  Indblik  i,  hvori 
denne  egentlig  bestaar,  paa  en  rigtigere  Maade  end  ved  at  betro 
dig  nogle  Optegnelser,  jeg  i det  sidste  Halvaars  Tid  har  gjort. 
De  var  ikke  bestemt  til  at  læses  af  nogen,  og  jeg  véd  ikke  om  du 
vil  kunne  forstaa  dem,  men  somme  Tider  tænker  jeg,  at  maaske 
dog  ogsaa  du,  uden  ret  at  ville  være  ved  det,  bærer  Spirer  i dig 
til  det  religiøse  Liv  paa  rent  menneskelig  Grund,  som  er  bleven 
mig  en  medicina  mentis,  — og  til  hvis  Fremtidskirke  der  kan 
hænde  allerede  nu  i Stilhed  føres  Sten  rundt  om  os  og  i os. 

Sommeren  1*99 

Jeg  føler  det  i Sommer  herude  paa  Landet  saa  tydelig,  hvor- 
dan den  samme  Julistemning,  der  ligger  over  Mark  og  Dyr  uden- 
om mig,  ogsaa  er  den,  mit  Liv  nu  er  kommen  ind  i.  Rundtom 
staar  Markerne  stille  og  modner  sig  gule  og  tunge  i de  tørre  Sol- 
skinsdage, og  Køeme  ligger  og  lader  Yverne  fyldes  og  spændes, 
og  baade  Naturen  og  Bonden  bereder  sig  til  Høstens  Opgør;  og 
saaledes  føler  jeg  ogsaa  mit  Liv  staa  i sin  modnende  Midsommer. 
Mit  Legem  er  midt  i Tredi veaarenes  sejrrige  Tegn  — ingen  Bleg- 
sot, ingen  Migræne  længer  som  i Tyverne,  og  endnu  intet  af 
Fyrreaarenes  Gigt  og  Mavekatarh ! Og  min  Aand  bølger  ikke 
længer  som  i Ynglingeaarene  viljeløst  for  dunkle  Drifters  Pust 
eller  sløres  af  vage  Drømmerier,  men  tænker,  føler  og  virker  saa 
rolig,  klart  og  kraftigt  som  aldrig  før.  Og  som  Aaret  derude  over 
Markerne  har  antaget  sit  bestemte  Fysiognomi,  saadan  ligger  Livet 
i rene  og  faste  Linier  omkring  mig,  til  begge  Sider.  Saa  mange 
fagre  Foraarsforjættelser  og  vide  Fremtidsplaner  er  blaanet  bort 
for  mig,  og  de  før  saa  uendelige  Horisonter  forude  har  Aar  for 
Aar  trukket  sig  sammen  og  tegner  mer  og  mer  min  Fremtidsbane 
ind  i bestemte  Linier;  jeg  kan  allerede  tydelig  se  dem  i det 
fjerne  løbe  sammen  i et  Punkt,  udover  hvilket  jeg  ikke  skal  naa. 
Men  saa  ligger  ogsaa  til  Gengæld  saa  meget  af  det,  jeg  i mine 
unge  Dage  gik  og  drømte  om  og  stræbte  imod,  allerede  nu  i rig 
Opfyldelse  omkring  mig,  baade  her  i mit  Hjem  og  ude  i min 
Virksomhed,  og  hvad  der  dengang  knoppedes  i mig,  folder  sig  nu 
roligt  ud  i Blomst  og  Frugt.  Netop  saaledes  som  derude  de 
gyldne,  korntunge  Agre  og  de  lave,  svedne  Kløvermarker  er  den 
Virkelighed,  — halvt  en  Opfyldelse,  halvt  en  Skuffelse  — , som 
Aaret  nu  skænker  Bonden  i Stedet  for  Foraarets  uendelige  Muligheder. 

Ja,  jeg  føler  mig  som  midt  paa  min  Vandrings  Bue,  hvor 
Livet  overses  saa  klart.  Foran  ser  jeg  endnu  mine  gamle  For- 
ældre gaa,  trætte  og  mætte  af  Aar  og  Skridt  for  Skridt  flyde 
mere  sammen  med  Horisonten  og  bøje  sig  længere  mod  Graven, 
saa  stille  og  uafvendelig  som  Skyggerne  længes  hen  mod  Solens 
Nedgang.  Inde  i Stuen  ved  Siden  af  mig  sidder  som  en  ferm  og 
hyggelig  Husfrue  hun,  hvem  mine  Ungdomsdrømme  galdt;  vi  har 
allerede  vænnet  os  til  at  staa  gode  og  onde  Aar  igennem  sammen 
og  ser  frem  mod  mange  flere.  Og  ind  og  ud  gennem  Værelserne 
løber  mit  lille  Barn  og  ler  og  græder  og  pludrer,  „fuld  af  Jordens 
nye  Vin“.  Det  er,  som  hele  Tilværelsens  Ring  knytter  sig  sammen 

om  mig;  jeg  husker  mig  selv  staa  og  rode  i min  Faders  Reol  som 
min  Dreng  nu  i min,  og  den  samme  Have,  jeg  selv  er  vokset  op 
i,  i den  gaar  ogsaa  min  Dreng  og  graver  .... 

Og  jeg  griber  mig  (skønt  det  falder  mig  saa  fremmed)  i en 
Trang  nu  og  da  til  at  folde  Hænderne  sammen  og  holde  Sabbat. 

Det  er  dette,  som  foregaar  paa  det  sidste  i mig,  — overordent- 
lig mærkværdigt  og  underligt  for  mig.  Ligesom  om  noget  fødes  i 
mig.  Sagtens  er  der  saa  mange,  mange  andre,  der  har  gennem- 
levet det  samme,  men  for  mig  er  dette,  jeg  er  ved  at  opleve,  saa 
højst  sælsomt  og  mere  betydningsfuldt  end  noget  andet.  Jeg  føler 
det,  som  jeg  aldrig  før  rigtig  har  fundet  Tid  til  at  besinde  mig 
paa  Livet  og  blive  rigtig  helt  vaagen  paa  det.  Som  om  alle  mine 
Interesser  og  Gøremaal  havde  overdøvet  for  mig  det,  der  var  det 
egentlige  og  laa  bagved.  Og  det  er  for  engang  at  kunne  føle 
Livet  selv  og  blive  mig  det  bevidst,  at  jeg  ligesom  synes,  jeg  nu 
af  og  til  maa  lægge  Arbejdet  ud  af  Hænderne  og  holde  Helligdag. 

Jeg  véd  saa  udmærket  godt,  hvordan  det  er  kommet  alt- 
sammen saaledes  med  mig.  Var  jeg  Romanforfatter,  skulde  jeg 
kunne  skildre  Led  for  Led,  hvordan  min  nuværende  Krise  er  kom- 
men nødvendig  som  Reaktion  mod  hele  min  sjælelige  Udvikling. 

Saa  tidt  jeg  kommer  hjem  til  Provinsbyen  i de  høje  store  Stuer 
med  de  tunge  gammeldags  Møbler,  hele  det  gamle  Byfogedhjem, 
hvori  min  Barndom  voksede  op,  føler  jeg  en  Betryggelse  som  af 
en  solid  Kapital,  jeg  har  i Ryggen,  — fra  den  rene,  sunde, 
tempererede  Luft,  jeg  har  indaandet  dér,  og  den  Gænge  af  solide 
Livsvaner,  jeg  er  bleven  holdt  i fra  Barn  . . . Men  med  det 
samme  kan  jeg  somme  Tider  være  nær  ved  at  briste  i Graad,  saa 
bitterlig  fattige  synes  mit  Hjem  og  min  Ungdom  mig  alligevel  i 
mangt  og  meget  at  have  været. 

Naar  jeg  tænker  paa  min  Skoletid,  husker  jeg  ogsaa,  hvor 
langt  jeg  var  forud  for  de  fleste  i Skolen  — jeg  var  jo  hjemme, 
fra  vant  til  at  følge  de  voksnes  Samtaler  og  læste  „Gengangere* 
og  „Naturalismen  i England*  paa  en  Tid,  da  de  andre  i Klassen 
var  ved  P.  P.  og  „Svenskerne  paa  Kronborg*  — , jeg  respekteredes 
ogsaa  af  alle  for  min  dygtige  og  pligtopfyldende  Arbejdskraft. 
Men  Kammeraterne  holdt  sig  ligesom  paa  Afstand  af  min  skarpe 
Tunge  og  min  koldt  „vigtige*  Overlegenhed.  Og  saa  gik  jeg  dog 
selv  allerede  dengang  og  følte  mig  dem  saa  underlegen  — lige- 
som skamfuldt  behæftet  med  en  hemmelig  Vanmagt,  — naar  jeg 

hørte  dem  snakke  om  deres  Skøjteløben  og  Balforelskelser.  Alle- 
rede dengang  vansmægtede  noget  i mig,  midt  i det  gode,  for- 
standige, dygtige  Forældrehjem.  — Der  var  en  Præstegaard  paa 
Landet,  som  vi  Børn  af  og  til  kom  i,  og  fra  hvilken  jeg  hver 
Gang  vendte  hjem  i en  sært  forvirret,  sødt  smertefuld  Stemning, 
som  jeg  var  Uger  om  at  vinde  mig  tilbage  igen  fra.  Hjemme  hos 
os  lød  der  aldrig  en  Tone,  men  derude  var  alle  Stuerne,  hele  Livet 
som  spundne  ind  i et  Slør  af  bløde,  dæmpede  Klavertoner.  Altid 
var  der  Sang  og  Dans,  unge  Piger  og  en  Luft  af  Erotik  derude. 
Jeg  var  kejtet  og  umulig  til  baade  Sang  og  Dans  og  Fjas,  og  led. 
Som  kun  en  15aarig  Skoledreng  kan  lide.  Men  jeg  var  syg  om 
Hjertet  Uger  efter,  elverskudt  af  Tusmørkemusikken  og  de  blege, 
lvshaarede  unge  Piger. 

Men  saa  kom  Studenteraarene ; jeg  klemte  paa  Juraen,  var 
ivrigt  Medlem  af  „ Studentersamfundet ivrig  „ Politik 44 læser,  helt 
oppe  i „Sager*.  At  jeg  forelskede  og  forlovede  mig  kort  efter 
Eksamen,  skød  sig  foreløbig  blot  ind  i mit  Liv  som  en  løsreven 
Episode;  det  føltes  af  mig  næsten,  som  noget  af  et  Væddemaal 
med  mig  selv,  som  et  indre,  skjult  Instinkt,  der  for  en  Gangs 
Skyld  brød  igennem  mit  bevidste  Selv  og  kommanderede  tørt  uden 
at  give  Grunde.  Indtil  videre  gjorde  Forlovelsen  lidet  Afbræk 
hverken  i mit  brogede  Interesseliv  eller  i min  ærgerrige  Fremad- 
stræben.  Og  jeg  vandt  mig  da  ogsaa  hurtig  en  Position  baade  i 
den  juridiske  Stat  og  i den  offentlige  politiske  Debat. 

Nu  først  — nu  da  jeg  er  bleven  Samfundsstøtte  og  Ægtemand 
og  Fader,  nu  kommer  det  ret  over  mig.  Efter  alt  det  bevægede 
Hjerneliv  i Ord  og  Ideer,  al  den  anspændte  Fart  for  stramme 
Tøjler  kommer  der  nu  Stunder,  da  jeg  falder  sammen  i en  grun- 
dende Dvælen  — som  om  et  Indre-jeg,  der  aldrig  har  faaet  Lov 
før  at  komme  frem  for  Tanketummelen  og  Forjagetheden,  nu  stille 
skyder  frem  i mig,  da  de  andre  er  bleven  trætte.  Og  har  der  før 
været  noget,  der  ligesom  vansmægtede  og  skreg  i mig,  saa  er 
Jordbunden  nu  endelig  bleven  saa  sprukken  af  Tørke  i mig,  at 
virkelig  Dybets  Kilder  engang  selv  borer  sig  Vej  til  Luft. 

Først  og  fremmest  er  det  vel  Hjemmet  og  Børnene,  som 
tøer  op  i En.  Det  hørte  jo  ogsaa  engang  til  mit  Program,  at 
alle  de  smaa  Reder  skulde  sløjfes,  hvori  Menneskene  klinede  sig 
sammen  og  lukkede  sig  inde  med  Mage  og  Yngel,  og  at  al  Vane- 
lunheden  og  Smaaligheden  skulde  udluftes  og  aabnes  til  fælles- 

menneskeligt  Almenliv.  Hvor  jeg  spottede  over  Frasen  om  »ikke 
at  slukke  Lysene  i de  smaa  Hjem*.  Jeg  er  bange  for,  at  Tempe- 
raturen vilde  synke  adskillige  Grader  og  Vejrliget  forraaes  ude  i 
Verden,  hvis  alle  Smaacellerne  ophørte  at  frembringe  Varme  og 
straale  den  ud  gennem  Væggene  ogsaa  til  Livet  udenfor.  Det  er 
dog  her  i den  »Verden  i en  Nøddeskal*,  inden  for  hvilken  vi  lever 
og  dør,  det  er  dog  her  alene,  at  det  ene  Menneske  lærer  at  læse 
i den  andens  Blik,  at  tyde  en  Stemmeklang  og  Betoning,  at  forme 
og  at  formes,  hævde  sig  og  ofre  sig,  her  alene,  at  de  Skaller,  den 
tykke  Hud  kan  fældes,  som  skiller  Sjæl  fra  Sjæl.  Hvem  lærer 
i den  mest  udstrakte  Bekendtskabskres  Mennesker  at  kende  og 
hvem  smelter  selv  i den  mest  begejstrede  Virken  for  Ideer  og 
Sager  virkelig  sammen  med  Mennesker?  De  »springer  det  menne- 
lige  over*  — som  Søskendeparret  i »Over  Evne*  — alle  de,  der  lever 
uden  for  Familielivet  Ingen  har  mer  end  jeg  levet  i Politik  og  i Bøger 
med  hele  min  Sjæl  og  troet,  at  Livets  højeste  Fylde  laa  deri;  men 
naar  jeg  nu  sidder  og  klapper  min  lille  Drengs  lyse  Hoved,  falder 
Pennen  mig  mangen  Gang  af  Haand,  og  alle  de  Ideer,  der  boblede 
i min  Hjerne,  gaar  ligesom  af  Kog.  Og  i den  bløde  Tysthed  i Sjælen 
er  det  da,  som  fornemmede  vi  det  inderste  Hjerteslag  i alting. 

Ogsaa  et  andet  stort  er  kommet  ind  i mit  Liv  og  har  for- 
vandlet alt  for  mig.  At  tænke  sig,  at  indtil  min  Søster  iforfjor 
døde,  havde  jeg  aldrig  lært  Døden  at  kende.  Jeg  vidste  jo,  at  den 
fandtes,  og  i Aarenes  Løb  pillede  den  ogsaa  adskillige  bort  i Udkanterne 
af  min  Slægt  og  Bekendtskabskreds.  Men  saa  særlig  lykkelig  — 
var  det  mon  ogsaa  en  Lykke?  — har  min  Opvækst  været,  at  jeg 
indtil  op  i Trediveaarene  aldrig  havde  mistet  nogen  af  mine  nær- 
meste, aldrig  havde  set  et  Menneske  dø  eller  staaet  ved  et  Lig.  Før 
Døden  nu  forleden  Aar  ubarmhjertig,  uden  Varsel,  rev  min  gifte 
Søster  bort  midt  i det  lykkeligste  Familielivs  Skød.  Dengang 
kom  Døden  med  ét,  stor  og  frygtelig,  inden  for  min  Horisont,  ja! 
ind  over  min  Dørtærskel  — og  siden  da  kommer  den  aldrig,  aldrig 
væk  derfra.  Men  med  den  er  der  kommen  baade  en  vis  rolig 
Alvor  og  en  egen  Grøde  ind  i mit  Sind. 

Jeg  har  faaet  Noderne  frem  og  har  endelig  en  Gang  faaet 
Fornøjelse  af  den  Smule  Musik,  min  gamle  Spillelærerinde  tærpede 
i mig  i mine  Drengeaar. 

Nogen  videre  dybsindig  Musik  er  det  ikke,  og  de,  som  bor 
nedenunder,  lider  vist  ikke  saa  lidt  ved  mine  Kunstøvelser,  men 

Musikken  virker  paa  mig  som  et  Bad,  der  vasker  ud  om  Aftenen 
al  den  Gnidreskrift,  som  Dagen  har  kradset  eller  gnavet  ind  i 
Sjælens  Overflade,  og  blødner  og  opløser  alskens  Forhærdelser  og 
Knuder,  som  Dagen  kan  have  afsat  paa  dens  Hud.  Sjælen  gaar 
ligesom  Hel  og  ren  og  blød  paa  ny  ud  af  Badet;  de  Rynker,  der 
var  ved  at  fure  sig,  er  glattet  ud,  det,  der  var  ved  at  størkne  til 
Dødkød,  er  bleven  levende  igen. 

Man  kan  jo  saa  daarlig  ude  i Livet  lade  være  med  at  ridses 
og  rynkes  lidt  af  Nag  og  Bekymringer  eller  under  det  ru  Vejrlig 
derude  at  trække  en  Skal  af  Ufølsomhed  eller  Trods  om  sit  Indre. 
Men  naar  den  lædskende  Dugregn  af  Klaverets  Melodier  blot  et 
Kvarters  Tid  har  rislet  gennem  Øret  ned  over  Sindets  Bund,  saa 
er  Nagets  Torn  ude  og  Trodsens  haarde  Hud  blddnet.  — Jeg  er 
ogsaa  begyndt  at  kunne  mærke  paa  Folk,  om  de  kan  lide  Musik 
eller  ikke.  Det  er  som  de  første  havde  et:  Bagved  i al  deres  Liv, 
gik  rundt  med  en  sød  Hemmelighed,  sammen  med  deres  Medind- 
viede. Især  hører  jeg  nu  efter  paa  Folks  Stemmer  og  holder  af 
dem  eller  ikke  efter  deres  Stemmer.  Der  er  de  tynde,  skarpe,  der 
skratter,  og  de  flade,  pap-agtige,  der  har  ligesom  Kridt  paa  Tun- 
gen ; — jeg  synes,  det  er  dem,  som  overalt  spiller  mest  op  i Døg- 
nets Musik.  Men  det  er  de  dybe,  slørede  eller  dæmpet  metalliske, 
som  jeg  føler  mig  tiltrukken  af. 

Saa  griber  jeg  mig  ogsaa  i at  læse  Salmer  i den  sidste  Tid : Grundt- 
vigs og  Ingemanns  og  Wallins,  Kingos  og  Brorsons.  Alt  det  med  Kri- 
stus  og  Opstandelse  og  Syndefald  og  Genløsning  slaar  jeg  det  døve 
Øre  til  for,  — hvad  der  unægtelig  giver  adskillige  stumme  Tangenter 
og  Huller  L Melodien.  Men  naar  jeg  sidder  og  nynner  paa  de  gamle 
Sange  om  Sorg  og  Glæde,  der  vandre  tilhobe,  om  at  sige  Verden  ret 
Farvel  eller  om  Dagen,  der  gaar  med  raske  Fjed,  saa  bliver  alt 
andet,  jeg  ellers  interesserer  mig  for,  saa  ubetydeligt  og  sekun- 
dært, og  det  er  mig,  som  om  jeg  med  de  simple  gamle  Ord  og 
Toner  tages  ind  med  i Menneskehedens  dybeste  og  sandeste  Livs- 
bevidsthed. Om  disse  kristne  Troende  saa  tusind  Gange  ikke  vil  vide 
af  mig  — lige  saa  lidt  som  jeg  paa  min  Side  kan  bruge  deres 
metafysiske  Dogmer,  — saa  føler  jeg  mig  dog  mangen  Gang  mere 
i Slægt  med  dem  og  deres  Livssyn  end  med  saa  mange  af  dem, 
der  kalder  sig  Fritænkere  — vel  sagtens  fordi  de  overhovedet  kan 
sige  sig  fri  for  nogen  Sinde  at  tænke  over  Liv  og  Død. 

Baade  Spillet  og  Salmelæsningen  er  mig  Former  for  det,  jeg 
før  kaldte  i ærværdig  Stil  at  folde  Hænderne  og  holde  Sabbat. 

September 

Om  man  blot  kunde  tvinge  sig  selv  til  at  „holde  Hviledagen  hellig" 
og  lære  hverandre  den  evige  Betydning  heraf  i hele  Livets  Økonomi! 
Nu  først  er  det  gaaet  op  for  mig:  I Ugens  6 Dage  skal  Maskinerne 
gaa  og  Hænderne  virke,  Hverdagslarmen  skal  og  maa  fylde  Ugen, 
den  er  jo  Livets  egen  Væv  . . . men  den  7de  Dag  skal  Hjulene 
holde  op  at  surre  og  Butiksdøren  at  gaa,  alle  der  arbejder,  skal 
lægge  deres  Værktøj  hen  og  Kampen  skal  have  Pusterum  og  Støjen 
tie  . . . tie  for  alt  det,  den  til  daglig  overdøver.  Og  Folk  skal 
lære  sig  den  Dag  at  lægge  Hænderne  i Skødet  og  „vorde  stille", 
som  Sibbem  sagde. 

Og  ingen  maa  sige,  han  ikke  har  Raad  eller  Tid  dertil.  Sandt 
er  det,  at  der  kræves  Raad  dertil,  at  det  er  en  Luksus,  som  stjæler 
baade  Tid  og  Penge  fra  Grottekvæmens  ustanselige  Arbejde.  Men 
der  maa  skaffes  Raad.  Saa  maa  i Himlens  Navn  — eller  for 
Livets  egen  Skyld  — Kværnen  faa  noget  mindre  Mel  malet.  En- 
hver maa  kunne  og  kan  og  skal  frigøre  sig  — den  samvittigheds- 
fulde Familieforsørger  saa  vel  som  den  driftige  Forretningsmand  og 
den  samfundsforbedrende  Politiker.  Det  er  jo  herom,  det  hedder  „Se 
til  Fuglene  i Luften  ...  se  til  Liljerne  paa  Marken".  Ja,  man  kan  lære 
det  af  Spurvene  paa  Stenbroen  og  Vagabonden  paa  Grøftekanten. 
Verdensbekymringerne  — hvortil  alt  i Livet  hører,  ogsaa  Familie- 
kærlighed og  Borgersind  og  uinteresseret  Forskning  — de  skal  fylde 
Ens  Hjerte  og  Ens  Tid,  men  saa  helt  maa  deres  Bølger  ikke  over- 
skylle os  eller  deres  Tjørnekrat  gro  sammen  om  os,  at  vi  ikke 
i al  Fald  én  Dag  af  Ugens  syv  kan  løfte  Hovedet  op  derover  og 
trække  Vejret  frit  ovenover. 

Men  Ulykken  er  jo,  at  de  fleste  af  os  har  Uroen  i os  og  ikke 
kan  undvære  Larmen  om  os;  der  blev  intet  tilbage  i os  uden  Ked- 
somhed, hvis  vi  ikke  fik  Lov  til  at  læse  og  snakke,  tænke  og 
virke  ustanseligt.  Man  aner  ikke,  at  man  snakker  og  virker  Livets 
største  Værdier  ud  af  Tilværelsen!  Hvorfor  lyder  vel  det  meste  af 
vort  Nutidslivs  Musik  saa  flad  og  klangløs  som  tom  Støj  — og  hvor- 
for forbliver  det  saa  goldt  og  uden  Næring  for  Sjælen,  alt  det  Kæmpe- 
arbejde i Industri  og  Videnskab  og  Politik,  som  vore  Blade  lovpriser  og 
vore  Verdensudstillinger  brouter  med?  — uden  fordi  saa  lidet  længer 
gror  op  i Tavshedens  og  Stilhedens  Jordbund,  med  Ubevidsthedens 
langsomme  Vækst,  uden  at  nære  af  usynlige  Kilder  rundt  om  fra, 
Kløgt  eller  Vilje  kan  lægge  en  Tomme  til.  Underlig  impotent  er 
og  bliver  vor  Tid  i Poesi  og  Kunst,  i Filosofi  og  Religion. 

Stojande  Verid,  du  mig  plågar. 

Hvar  finnes  stillhet,  dit  vill  jag  vandra. 

På  allt,  hvad  hjertat  frågar, 

ej  får  du  svar  af  dig  sjelf,  ej  af  andra. 


Skogen  talar,  boljan  talar, 
backen  talar  allrabåst, 
tala  djur  och  berg  och  dalar, 

Menskan  talar  allramest 
Tig  du  stilla  uti  ringen, 
h6r  ej  mycket  på, 
ty  det  basta  såger  dig  ingen, 
vis  år  blott  den,  som  kan  tystna’n  førstå. 

Medens  jeg  skriver  dette,  er  Septemberaftenen  ved  at  falde 
paa,  klar  og  stille;  og  som  jeg  sidder  og  spørger  mig  selv,  hvor- 
for jeg  aldrig  før  tog  mig  Stunder  til  at  lægge  Hænderne  ind  i 
hinanden  og  „ vorde  stille  “,  saa  føler  jeg  mig  for  første  Gang  som 
tagen  ind  i Fællesskabet  af  den  store  hænderfoldende  Men- 
neskehed uden  om  mig  og  tilbage  gennem  Tiderne,  — hvor  lidet 
jeg  end  tager  Del  i deres  fteligionsforestillinger.  Saharas  Patriark, 
der,  under  Ørkenvandringen  med  sin  Husstand  og  sine  Kameler, 
stiger  ned  med  alle  sine  om  sig  og  hilser  Solens  Nedgang  med  sit 
„Gud  er  Gud“  . . . Bretagnes  Høstfolk,  der  ved  Angelus’  Bede- 
slagene fra  Landsbykirken  lægger  Greb  og  Rive  og  med  Huen  for 
Brystet  beder  deres  Aftenbøn  . . . over  hele  Jorden  og  gennem 
alle  Tider  holder  Aftenen  samme  tyste  Tale  til  Menneskene,  og 
det  er  samme  stille  Lytten  og  samme  aandelige  Bundfældning,  der 
fylder  deres  Sind  som  mit,  — hvad  Ord  de  saa  bruger  og  i hvilke 
Forestillinger  de  end  udformer  det,  de  føler.  Og  jeg  siger  mig 
selv,  at  den  Dag  Kampen  om  Brødet  og  Magten  har  faaet  banlyst 
al  Sabbatsfred  fra  Jorden,  den  Dag  har  Livet  mistet  sin  Sjæl. 

Dette  med  Sabbaten  og  de  foldede  Hænder  er  naturligvis  nær- 
mest poetiske  Udtryk  for  mig  og  betyder  især  ikke  ørkesløs  Hvila  De 
foldede  Hænder  er  det  gamle  naturlige  Udtryk  for  en  indre  Samlethed, 
hvorunder  man  slutter  sig  inde  for  Yderverdenen  og  holder  sammen 
paa  sit  Indre,  lige  som  Fingrene  nittes  ind  mellem  hverandre.  Det  er 
en  energisk  Isolationsakt,  det  drejer  sig  om,  ved  hvilken  man  løser  sig 
helt  ud  fra  Øjeblikket  og  den  praktiske  Indgriben  i Livet,  og  samtidig 
en  alsidig  Overvaagenhed,  hvorunder  alle  Sider  af  det  indre  Liv  ligger 
belyste  og  alle  Sjælens  Kræfter  kommer  til  at  udligne  sig  og  aflejre 
sig  efter  deres  varige  Styrkeforhold.  En  Betragtningens  Time, 

hvorunder  Livets  Billede  spejler  sig  saa  rent  og  helt  for  En  som 
aldrig  ellers,  med  det  store  og  det  smaa,  Lys  og  Skygge  ligelig 
fordelte.  En  Besindelsens  Time,  hvorunder  der  ligesom  holdes  al- 
mindelig Generalforsamling  i En,  og  det,  som  ellers  holdes  skjult, 
møder  op  med  lige  Stemmeret  som  det,  der  til  daglig  fører  det 
store  Ord,  og  de  Dage,  der  er  gaaet,  og  de,  som  skal  komme, 
træder  lige  saa  klart  i Lyset  som  Dagen  i Dag.  Personlighedens, 
Allivets  Time  „sub  specie  æternitatis“, — saa  godt  da,  et  Menneske 
evner  at  naa  op  dertil. 

Alt,  hvad  der  optog  Dagen  af  enkelte  Interesser  og  Bestræ- 
belser, flyder  i saadanne  Eftertankens  Timer  sammen  for  En  med 
Tilbageslaget  af  alle  tidligere  Dages  Bekymringer  og  Interesser  og 
Foruddønet  af  dem,  der  skal  komme.  Var  Dagen  et  fladt,  tanke- 
løst Solskin,  saa  bliver  dette  nu  uddybet  ved  Folien  af  de  Skygger, 
der  lejrer  sig  om  det.  Og  var  Dagen  et  dødt  Graavejr,  et  trist 
Mulm,  saa  løses  det  nu  op  i Halvskygger  ved  Erindringens  og 
Haabets  Lysskær  fra  andre  Tider.  Intet  enkelt  faar  Lov  til  at  be- 
herske Sjælen,  den  vugger  frit  i sin  egen  Uendelighed.  Herregud! 
hvor  blev  det  smaat  — det,  som  bevægede  og  plagede  mig  i Dagens 
Løb?  Det,  jeg  maser  med  og  har  over  Armene  for  Tiden,  de 
Genvordigheder  og  Nag,  som  piner  mig,  de  Forfængelighedsspørgs- 
maal,  der  optager  mig  . . . hvad  er  der  bleven  af  det,  som  jeg 
i Fjor  ved  samme  Tid  var  i Fyr  og  Flamme  for,  og  som  dengang 
nagede  mig?  Og  længere  tilbage,  saa  langt  jeg  husker  ...  Nu  er  der 
intet  Liv  længer  i hverken  det  ene  eller  det  andet.  Ærgrelserne, 
Smaatriumfeme  . . . Jeg  han  vende  dem  i Erindringen  som  visne 
Blade.  Og  ud  af  det  visne  Løv  af  døde  Interesser  og  Bekym- 
ringer lyder  der  et  tyst  og  beroligende  „Warte  nur,  balde  — ruhest 
du  auch*  ud  til  alt,  jeg  nu  har  at  trækkes  med.  Jeg  kan  ogsaa 
med  humoristisk  Selvironi  se  ud  i Fremtiden  og  se  mig,  bestandig 
den  samme,  altid  ivrig  og  optaget  paa  nye  Hold,  ængstet  med  nye 
Bekymringer,  rodende  mig  ind  i andre  Galskaber,  sangvinsk  og 
hypokonder  da  som  nu.  Det  bølger  allerede  frem  i mig  — det, 
der  skal  komme.  Men  under  alt  det,  der  bølger  frem  fra  Fortid 
og  Fremtid,  bliver  jeg  flot  igen,  om  jeg  var  kommen  paa  Grund  i 
Dagens  Løb.  Hverken  glad  eller  bedrøvet  er  jeg,  ser  ikke  frem, 
ikke  tilbage,  tænker  hverken  paa  dette  eller  hint.  Fortiden  lyder 
blot  for  mig  som  en  dæmpet  Orkestermusik,  i hvis  Brus  alle  de 
enkelte  Instrumenter  forsvinder  med  deres  Særtoner.  Fremtiden 

kun  som  det  dumpe  og  skingre  Kaos  af  Lyd,  naar  alle  Strængene 
stemmes  for  den  Musik,  der  skal  vaagne,  naar  Dirigentens  Takt- 
stok hæves. 

Oktober 

Jeg  har  ogsaa  et  andet  Hav,  hvori  jeg  kan  faa  Dagens  Inter- 
esser og  Bekymringer  til  at  flyde  bort.  Nu,  da  de  mørke  Aftener 
er  faldne  paa,  trækker  jeg  gerne  Forhængene  til  Side  og  ser  fra 
min  3die  Sal  gennem  Ruden  ud  over  de  aabne  Gartnerhaver  og  ud 
imod  alle  Ildøjnene,  som  — højt  og  lavt  fra  — lyser  mig  i Møde 
fra  den  store  Stad.  Øjet  bliver  hængende  ved  alle  disse  Lys- 
prikker, der  som  ved  en  mystisk  Magnetisme  alle  sammen  drager 
og  fængsler  den  flakkende  Eftertanke.  Jeg  kan  intet  høre  af  alle 
de  Bud,  som  her  fra  Tusinder  af  Hjem  sendes  ud  i Nattemørket, 
men  jeg  tyder  Lysene  paa  maa  og  faa:  Dér  en  varm,  rødskærmet 
Dagligstuelampe  bag  Gardiner  og  her  en  Lysestump  paa  et  umalet 
Køkkenbord  ved  et  nøgent  Vindu.  Hist  en  Students  eller  en  Sy- 
piges beskedne  Porcellænskuppel  bag  Rullegardinet,  og  derovre 
Festsalens  Lysekrone.  Men  Lysene  flyder  alligevel  sammen  i én 
Anonymitet,  og  jeg  overvældes  af  det  tunge,  bedøvende  Aandepust 
af  ukendt  Masseliv  uden  om  og  neden  for  mig.  Hvordan  skulde  jeg 
kunne  tage  min  Sorg  frem  nu  igen,  som  før  pinte  mig?  den  er  jo 
næsten  ikke  til  at  faa  fat  paa  nu  — saa  indskrumpet  er  den,  har  mistet 
sin  Brod,  gemmer  sig  ligesom  undselig  for  alle  de  andre,  der  anes 
herude  . . . Andre  Gange  kan  jeg  ogsaa  gaa  hen  til  Vinduet  med 
en  Stemning  af  sorgløs  Munterhed  og  faa  den  dæmpet,  — thi  ogsaa 
den  lette,  muntre  Latter  taber  pludselig  sit  Mæle,  naar  den  konfron- 
teres med  alle  de  Tusinder  stumme  Øjne  derude.  Det  er  som  en 
vældig,  mistænksomt  vaagende  Argus , der  genner  dig  tilbage  i din 
Ringheds  Musehul,  som  kun  én  af  de  hundrede  tusinder,  hver  Gang 
du  i din  Glæde  eller  din  Sorg  vokser  dig  stor  for  dig  selv  eller 
alene  føler  dig  selv  i Tilværelsen. 

Vil  undertiden  Magnetismen  ude  fra  Ildøjnene  ikke  rigtig  virke, 
saa  véd  jeg  at  hjælpe  paa  Fantasiens  svigtende  Bærekraft  og 
bygge  en  Forbindelsesledning  op  ud  til  de  ubekendte  Mængder. 
Jeg  tvinger  mig  til  ret  at  tænke  paa  f.  Eks.  min  Ven  Y’s  forviklede 
Husforhold  med  den  vanskelige  Hustru  og  det  syge  Barn,  og  paa 
det  Lyspunkt,  som  nu  er  kommen  ind  i Hjemmet  ved.  hans  uven- 
tede Avancement.  Eller  jeg  tænker  mig  ind  i,  hvad  jeg  hørte  i 
Dag  om  Rengøringskonen  fra  Trapperne  og  hendes  skiftende  „Lo- 
gerende"   eller  paa  den  halvgamle  ensomme  Frøken,  der  nu  og 


Digitized  by  v^.oo5Le 


Nikodemus’  Skriftemaal 


207 


da  spiser  hos  os.  Og  saaledes  gaar  Tanken  videre  ud  ad  Vejene 
til  alle  Sider  . . lægger  til  og  multiplicerer  og  gætter  sig  længer 
frem,  til  Tanken  segner  og  Hjertet  bliver  tungt  af  Overmæt- 
hed  — og  Husrækkernes  Øjengeledder  begynder  alle  sammen 
at  tale  til  mig. 

Endnu  længer  kan  jeg  flygte  fra  mig  selv,  naar  jeg  i Efter- 
natten  løfter  Øjnene  opad  og  bliver  ene  med  det  uendelige  Stjerne- 
ocean. Der  stryger  et  iskoldt  Pust  ned  over  mig  deroppe  fra  det 
mørkeblaa;  det,  som  nys  varmede  og  bevægede  mit  Blod,  staar 
nu  stille  og  fryser  i Aareme.  Ens  lille  lette  Munterheds  Sommer- 
fugl flagrer  sorgløs  herud  i Rummet  og  vil  paa  spæde,  tynde  Vin- 
ger naa  op  til  Stjernerne,  men  dens  lyse  Flordragt  gennemisnes 
straks,  dens  Vingekraft  lammes  efter  et  Øjeblik,  og  den  falder  død 
ned  ved  Ens  Fod.  Alle  de  beboede  Verdener,  der  ruller  og  suser,  Aar- 
tusinder  efter  hverandre,  ud  gennem  Rummets  Øde,  hver  bærende  med 
sig  sine  Millioners  Tilværelsessum  og  rugende  stumt  over  den  mellem 
de  Tusinder  andre  Kloder,  som  evig  afsondrede  aldrig  kan  meddele 
sig  for  hverandre.  Hver  lille  Lyskæme  med  sit  Straalebundt  vokser, 
naar  Tanken  paa  sin  Himmelflugt  nærmer  sig,  . . . bliver  et  larmende, 
levende  Verdenslegeme,  bliver  en  Tilværelse  med  alle  Slags  ukendte 
Livsformer,  myldrende,  kæmpende,  lidende,  ligesom  hernede.  Og 
naar  Tanken  igen  flyver  bort  til  en  anden  Himmelegn,  trækker 
alt  dette  sig  atter  sammen  i en  lille,  glimtende  Stjerne  blandt  My- 
riader andre ...  At  de  dog  kan  skraale  deres  drukne  og  sjofle  Viser 
dernede,  hvor  de  tumler  op  af  Kælderhalsen,  — at  ikke  Ordene 
sidder  fast  i deres  Struber,  naar  de  kommer  ud  under  den  tavse, 

straalende  Aabenbaring At  de  læspende  Frøkner  i deres  lange 

Aftenkaaber,  som  dernede  tripper  hjem  fra  Teatret,  kan  pjatte  deres 
Skuespillersladder  videre,  — uanfægtede,  uberørte  af,  at  de  har 
Evigheden  aaben  over  deres  Hoveder!  Saa  er  det  da  bedre  til  at 
forstaa,  at  alle  de  smaa  Mennesker  ruller  ned  og  trækker  for,  naar 
Stjemenatten  gaar  frem  udenfor,  — tænder  Lampen  saa  hyggelig  i 
deres  smaa  Stuer  og  gemmer  sig  bort  mellem  deres  Pygméinter- 
esser  uden  at  turde  eller  ville  se  herud.  — Og  dog,  ogsaa  fra 
alle  deres  Lilleputsorger  og  Bekymringer  kunde  de  jo  komme  fri, 
naar  de  blot  bar  dem  ud  her  under  Verdensrummet.  Hvor  skulde 
vel  Bjergprækenens:  „Glem  da  nu  her  for  din  Nødtørft  et  Øjeblik 
Sorgen*  lyde  mere  ophøjet  end  herude? 

Ja,  jeg  føler,  at  der  er  noget  endnu  tilbage  i mig  af  Kaldæas 
Stjemedyrkere  og  Stjernetydere.  Snever  og  kunstig  og  umulig 

bliver  hele  Korsfæstelsesreligionen  herude  under  den  kolde,  funk- 
lende Uendelighed.  Dens  tavse,  matematiske  Cirkellege  gaar  gen- 
nem Rum  og  Tid  uden  at  ane  de  afsindige  Smaafantasier,  hvori 
vor  Hjerne  vil  spænde  Universet  ind.  Men  at  tro,  at  Himmel- 
legemerne, som  vi  faar  Varme  og  Lys  og  Liv  fra,  og  som  øver 
deres  Indvirkning  paa  Vand  og  Luft  og  Jord  hernede,  ogsaa  ad 
mystiske  Veje  kan  bestemme  og  lede  vore  Skæbner,  — det  synes 
mig  endda  den  mindst  taabelige  af  Menneskenes  kosmiske  Fantasier. 

Ogsaa  ad  en  anden  Vej  kan  jeg  for  en  Stund  drukne  mit  Selv 
ude  i den  store,  fælles  Leven.  Det  er  ved  ret  for  Alvor  at  bruge 
den  moderne  Erkendelse  af  alts  Sammenhæng.  Jeg  tager  da  i 
min  Aftenensomhed  fat  ved  det  ondt,  en  Mand  forleden  tilføjede 
mig,  og  som  har  pint  og  forbitret  mig  hele  Ugen  og  endnu  bølger 
og  svider  paa  Bunden  af  mig.  Jeg  arbejder  rigtig  med  ham,  kry- 
ber helt  ind  i hans  Skind  og  bliver  ved  med  at  se  Sagen  og  mig 
fra  hans  Øjnes  Vinduer,  indtil  jeg  føler  paa  mig,  hvor  han  maatte 
hade  mig,  miskende  mig,  ville  mig.  ondt  og  aldeles  ikke  kunde  tænkes 
at  have  handlet  anderledes.  Saa  kan  min  Vrede  og  Bitterhed 
heller  ikke  længer  holde  sig  kogende,  som  da  Blikket  borede  sig 
fast  i den  enkelte  Krænkelse : naar  jeg  ser  ud  over  den  hele  Sam- 
menhæng, maa  min  Følelse  afsvales  til  en  vis  filosofisk  Sørgmodig- 
hed over  alt  det,  som  nødvendig  stedse  paa  ny  maa  gøre  Menneskene 
onde  mod  hverandre  . . . Eller  jeg  tager  fat  — hvor  ofte  maa  jeg 
ikke  gøre  det  om  og  om  igen?  — paa  min  gamle,  store  Sorg,  som 
har  givet  mig  saa  mange  graa  Haar:  dengang,  jeg  ikke  gjorde 
det  store  Valg,  men  lod  Lejligheden  slippe  af  Hænde.  Jeg  under- 
søger til  alle  Sider,  hvorfor  det  maatte  gaa  saaledes,  følger  Grun- 
dene tilbage  i min  Natur,  min  Fortid,  leder  frem  fra  mine  Drenge- 
aar,  hvorledes  jeg  allerede  dengang  bar  mig  ad  netop  lige  saadan, 
— følger  ogsaa  Grundene,  som  laa  i ydre  Forhold,  andres  Paa- 
virkning,  i lange  Sammenhæng  af  Begivenheder,  hvis  Modstand 
ikke  var  til  at  bryde  — saa  længe  til  Ærgrelsen  og  Sorgen  maa 
lægge  sig  og  mister  sin  Kraft  ved  fra  et  enkelt  Punkt  at  fordeles 
over  en  saa  stor  Sammenhæng.  Angeren  synker  mat  ned  til  Re- 
signation over,  at  jeg  nu  én  Gang  er  saadan,  som  jeg  er,  og 
Ærgrelsen  beroliger  sig  til  en  Ironi  over,  hvormange  uvedkommende 
Ubetydeligheder  der  spinder  et  Menneskes  Skæbnetraad. 

Og  herfra  gaar  jeg  videre  og  finder  en  Tilfredsstillelse  i at 
knytte  alle  Livsforholdene,  hvori  jeg  færdes,  sammen  i store,  faste 

Sammenhæng,  og  uafset  om  disse  gaar  imod  eller  med  mine  Ønsker, 
virker  de  beroligende  paa  mig.  Alt  er,  som  det  maa  være,  intet 
kunde  ikke  have  været,  og  intet  kunde  have  været  anderledes,  end 
det  er.  Selv  hvor  jeg  maa  opgive  at  finde  Sammenhængen  og 
Nødvendigheden,  er  jeg  overtydet  om,  at  den  er  der.  Ingen  Over- 
bevisning er  fastere  indgroet  i det  moderne  Kulturmenneske  end 
denne.  Og  den,  for  hvem  den  ikke  er  en  død  Tro,  men  som  vænner 
sig  til  aldrig  at  løsne  den  enkelte  Begivenhed,  den  enkelte  Person 
ud  af  sin  Jordbund  og  Forhistorie,  han  vil  aldrig  forgæves  lægge 
Sammenhængtroen  som  Lægemiddel  paa,  hvad  der  møder  ham. 
Jeg  husker,  hvor  min  Smerte  skreg  op,  oprørt  som  over  for  et  For- 
ræderi, da  min  Søster  blev  dødssyg  ...  Da  jeg  havde  faaet 
gennempløjet  alle  de  mange  Lægebøger  om  hendes  Sygdom  og 
faaet  mig  det  hele  forklaret  atter  og  atter  af  Lægen  fra  den  første 
Sygdomsspire  til  dens  Udbrud,  saa  naaede  jeg  til  sidst  at  se  Døds- 
faldet som  saa  nødvendigt  som  Frugtens  Fald,  naar  den  er  moden, 
og  skikkede  mig  med  dump  Undergivenhed  i det. 

Og  nu  i Natten  — ene  over  alle  Byens  ubekendte  Lys 
og  under  de  kolde,  fjerne  Stjerner  — føler  jeg  usynlige  Traade 
spinde  mig  sammen  med  al  Byens  Liv  dernede  — min  Familie 
inde  bag  Sovekammerets  Dør,  min  Vennekreds  om  i Byen,  mine 
Forretningsforbindelser,  videre  og  videre  ud  til  alle  Verdenshjørner. 
Der  falder  en  Tryghed  over  mig,  jeg  tages  ind  i en  stor  Samhørighed ; 
ingen  Side  af  mit  Væsen  og  mit  Liv  er  der,  som  ikke  omgærdes  til 
højre  og  venstre,  og  min  Skæbne  er  forbunden  med  alle  de  andres. 
Den  øde,  uhyggelige  Ensomhed  kan  ikke  naa  mig  mer.  Hvad  der 
skal  ske  med  mig  og  med  dem  alle,  staar  i de  evige  Magters  Haand, 
jeg  er  Led  i Universets  lovordnede  Bevægelse.  „Verden  vil,  at  det 
skal  ske;  altsaa  siger  jeg  til  Verden:  jeg  vil  det  som  du“,  siger 
Mark  Aurel.  „Mine  Hovedhaar  er  talte*,  siger  den  kristne,  og 
Tyrken  lægger  sine  Arme  over  Kors:  „Allah  er  Allah*. 

Den  store  Sammenhæng  maner  alligevel  ogsaa  aktivt  til  at 
tage  sig  sammen  og  trykker  paa  mig  som  et  tungt  Ansvar.  Jeg 
er  jo  selv  en  Maske  i den  mægtige  Væv,  mange  af  dens  Traade 
gaar  igennem  mig,  og  hvad  jeg  lever  indvendig  og  udadtil,  er 
ikke  alene  Virkninger  af  Sammenhængen,  men  virker  ogsaa  selv 
videre  som  Aarsager  i den.  Nu  bliver  jeg  ikke  længer  lille  ved 
min  Tanke,  jeg  vokser  ved  den,  min  Vilje  svulmer  i mig,  en  Del 
af  Verdens  Fremtid  slumrer  i mig,  Ting  for  Evigheden  skal  fuld- 

byrdes  gennem  mig.  Virkningerne  bliver  ved  at  gaa  videre  uden 
at  kunne  stanses  — af  Ordet,  naar  det  én  Gang  er  sluppet  uden 
for  Tændernes  Gærde,  af  Gerningen,  naar  jeg  har  taget  Hæn- 
derne bort  fra  den.  Hvor  jeg  staar  og  gaar  og  hvad  jeg  foretager 
mig,  kan  jeg  ikke  lade  være  med  at  øve  Indflydelse  til  alle  Sider; 
selv  hvor  jeg  tror,  jeg  mest  passer  mig  selv,  giver  jeg  Eksempel, 
anstifter,  gør  Propaganda,  overalt  bliver  jeg  Islæt  i andres  Skæbne 
og  i min  egen.  I altid  videre  Ringe  ud  til  Siderne  og  ned  gennem 
Tiden  forplanter  ustanselig  Følgerne  sig.  Ængsteligt,  ængsteligt  og 
svært  bliver  det  at  leve,  — at  man  i det  hele  tør  løfte  sin  Finger 

til  noget  som  helst!  Men  tillige  ogsaa  saa  fortrøstningsfuldt, 

forjættelsesrigt  — at  intet  er  forgæves,  intet  spildt : den  beskedneste 
Virken,  den  mindste  Selvovervindelse  . . . den  Venlighed  og  God- 
hed, du  viser  en  utaknemmelig;  den  Umage,  du  redelig  gør  dig  for  at 
bringe  et  Forhold  i Lave,  som  atter  og  atter  bryder  op  paa  ny 
det  sætter  Spor,  det  udsaar  Frø  alligevel  . . . 


Der  er  en  Følelse,  jeg  havde  saa  lidet  af  som  yngre  og  som 
nu  udvikler  sig  mer  og  mer  i mig  af  Bevidstheden  om  alts  Sam- 
menhæng. Det  er  Følelsen  af  Solidaritet.  Først  overfor  mig  selv, 
min  Fortid  og  Fremtid.  Som  ung  var  ingen  Person  mig  mere 
fremmed  og  uvedkommende  end  jeg  selv  som  Skoledreng  og  som 
50  aarig.  Gladelig  slog  jeg  mig  til  Ridder  paa  den  første  og  kon- 
traherede gladelig  Forpligtelser  for  den  sidste.  Nu  kan  jeg  ikke 
længer  saa  let  skubbe  fra  mig  eller  fornægte  mig  selv,  som  jeg  var 
i Fjor.  Jeg  føler,  her  er  en  Arv  og  Gæld,  som  ikke  kan  fragaas; 
kan  jeg  ikke  nægte  at  være  min  Fortids  Arving,  maa  jeg  ogsaa 
overtage  dens  Gæld.  Ja,  der  kan  jo  være  det,  som  ligger  saa 
langt  tilbage  og  er  bleven  mig  saa  fremmed,  at  jeg  med  Sandhed 
kan  sige:  jeg  har  intet  mere  i mig  af  den,  der  handlede  saaledes 
— og  dog!  man  er  nu  vitterlig  vokset  op  af  dette  forhenværende 
jeg,  og  en  nøjeregnende  Æresfølelse  vil  vel  ofte  alligevel  føle  sig 
forpligtet  — ; men  i al  Fald  saa  længe  jeg  endnu  føler  noget  i mig  af 
det  samme  Selv  som  dengang,  er  jeg  solidarisk  med  min  Fortid. 
At  jeg  én  Gang,  da  det  gjaldt,  syg  og  svag  indlod  mig  paa  Halv- 
heder, faar  mig  endnu,  ved  Tanken  derpaa,  til  at  blusse  og  blues; 
det  vidner  mig  saa  sikkert  og  sørgeligt  om,  hvor  holdningsløs  jeg 
har  været,  og  jeg  er  ikke  forsikret  om,  at  jeg  er  bleven  en  væ- 
sentlig anden  nu.  Mindet  er  mig  en  stadig  Advarsel  om,  hvad  der 
bor  i mig  . . . Saaledes  kan  jeg  heller  ikke  saa  letsindig  som  før 

lege  fremmed  over  for  mit  fremtidige  Jeg.  Hvad  jeg  nu  vil  og  lover 
mig  selv  og  andre,  det  kan  jeg  ikke  en  Gang  om  nogle  Aar  skubbe 
fra  mig,  det  forpligter  mig,  i al  Fald  saa  længe  jeg  ikke  virkelig  er 
bleven  en  hel  anden. 

Men  ogsaa  med  alle  de  andre  udenom  mig  føler  jeg  mig  mer 
og  mer  solidarisk.  Hvor  hører  mit  op,  og  hvor  begynder  de 
andres?  Min  økonomiske  og  sociale  Stilling,  min  Dannelse,  Be- 
gavelse, mine  Anskuelser  — fra  hvor  mange  Vandaarer  i Jords- 
monnet trækker  en  Sø  vel  sin  Næring?  Til  Gengæld  har  jeg  Andels- 
ret i Gud  véd!  hvormange  Tanker  og  Følelser.  Tænk  om  paa 
Dommedag  enhver  skulde  vindicere  sit  aandelige  Eje  — som  sit 
Kød  og  sine  Ben  — tilbage  og  afgive  de  andres?  Men  saa  kan  jeg 
heller  ikke  skelne  mellem,  hvad  der  kommer  mig  ved,  og  hvad 
der  bliver  de  andres  Sag.  Jeg  har  direkte  Interesse  i,  at  det  gaar 
dem  godt,  og  direkte  Ansvar  for,  hvad  de  gør.  Alle  har  vi  „ charge 
d’åmes*  og  alle  er  vi  meddelagtige.  — Intet  er  saa  stort  i vor  Tid, 
som  det  Fællesliv,  der  er  i Færd  med  at  vokse  op  i Menneskene  og 
vokse  dem  sammen.  Alle  de  store  Opfindelser  og  hele  Udviklingen 
af  Livsforbindelserne  — alt  virker  jo  sammen  til  at  bryde  Skille- 
rummene mellem  de  enkeltes  Bevidsthed,  til  at  genspejle  ét  og  det 
samme  i tusind  Hjerner,  faa  Hjerterne  til  at  banke  i samme  Takt 
og  det  samme  Fælleslivs  Pulsslag  til  at  gennemstrømme  alle.  Naar 
jeg  sidder  her  i Aftentimen  og  véd,  at  der  i de  allerfleste  Hjem,  hvis 
Lys  jeg  ser  skinne,  i Aften  har  været  diskuteret  om  Dreyfiissagens 
nyeste  Fase,  som  Aviserne  meddelte  i Dag,  er  det,  som  jeg  mærker, 
hvordan  en  ny,  stor  Tid  er  ved  at  fødes  i Menneskeheden. 


December 

Naar  jeg  om  Formiddagen  sidder  fordybet  ved  mit  Arbejds- 
bord i mine  Sager  og  Forordninger,  kan  jeg  ofte  blive  saa  distræt 
ved  at  se  skraas  over  Vejen  hen  til  et  Vindu  i en  Villas  1ste 
Etage.  Dér  sidder  en  Mand,  ikke  stort  ældre  end  jeg,  bøjet  paa 
samme  Maade  som  jeg  over  sit  Arbejdsbord,  næsten  hele  Formid- 
dagen igennem.  Det  er  ikke  Retsakter,  som  mine,  han  beskæftiger 
sig  med,  han  tegner  nok  for  en  Ingeniør  eller  Arkitekt.  Men  jeg 
føler  ham  alligevel  som  mit  Alter-Ego,  og  jeg  synes,  at  hans  Liv 
og  mit  er  ikke  stort  andet  end  én  Melodi,  blot  udsat  for  to  for- 
skellige Instrumenter.  Jeg  aner  ellers  intet  om  hans  Livsforhold,  men 
naar  han  rejser  sig  træt  af  at  sidde  og  gaar  et  Par  Slag  op  og  ned 
ad  Gulvet,  eller  naar  han  en  Dag  — som  nu  idag  — sidder  og  retter 

og  visker  ud  og  ud,  men  en  anden  Dag  det  hele  gaar  som  en  Dans 
for  ham  under  Fløjten  og  Trallen,  saa  forstaar  jeg  ham  som  den 
ene  Arbejder  den  anden.  Og  naar  hans  blege  Ansigt  med  de 
matte,  lyse  Øjne  og  de  mange  Furer  kommer  hen  til  Vinduet,  ser 
jeg  ind  i et  Liv  af  samme,  fredelige  Stueensomhed,  af  samme 
ordentlige  Pligtopfyldelse,  samme  smaa  Næringssorger  og  samme 
smaa  Arbejdets  Ærgrelser  og  Tilfredsstilleiser,  som  sagtens  ogsaa 
mit  Ansigt  fortæller  ham  om. 

I Dag  fik  jeg  den  Stemning,  som  Synet  af  min  Nabo 
sætter  mig  i.  paa  en  særlig  Maade  ligesom  fordoblet,  da  min  lille 
Dreng  kom  ind  til  mig,  jublende  fra  sit  Livs  første  Skolegang, 
uhyre  optaget  af  Kammeraterne  og  denv  sorte  Tavle  og  klar  paa, 
at  han  vilde  være  Lærer,  naar  han  blev  stor.  Enten  det  nu  var 
Erindring  eller  Illusion,  stod  det  for  mig  som  i en  Vision,  hvor- 
ledes jeg  selv  som  5 aars  Dreng  var  kommen  hjem  fra  min  første 
Skolegang  med  de  samme  straalende  Øjne  og  de  samme  Forsik- 
ringer paa  Læben  over  for  min  Fader.  Jeg  saa1  Scenen  igen  og  den 
stod  ved  Siden  af  den,  jeg  nu  oplevede,  som  to  lidet  forskellige 
Behandlinger  af  samme  Motiv  og  af  samme  Kunstner.  — Genganger- 
liv og  Dobbelttilværelse  her  som  skraas  overfor. 

Og  disse  to  Dagens  Indtryk  vider  sig  ud  for  mig  og  kalder 
mange  lignende  til  Hjælp,  og  hele  Menneskelivets  Mangfoldighed 
bliver  saa  simpel  for  Eftertanken.  Hvor  er  det  dog  ens  for  alle! 
Nu  i Nattetimen  lukker  Byens  Ildøjne  sig  derude,  ét  for  ét,  bag 
de  hvide  Snemarker  — som  Stjerneskud  gaar  hvert  Øjeblik  ét  ud  for 
mit  Syn,  — og  Husrækkerne  og  Etagerne  igennem  lægger  Folk  sig  til 
Ro  nu.  I hvilke  Kaar  de  lever,  og  hvad  deres  Dag  har  været  optaget 
af.  har  den  dog  efterladt  samme  Træthed  hos  dem  alle,  og  Legem 
og  Aand  søger  til  samme  Søvnens  Vederkvægelse.  I samme  Døgnets 
Cirkel,  i samme  Aarstidernes  Kredsgang,  i samme  Aarenes  og  Tiaare- 
nes  Bue  fra  Barndom  til  Alderdom  gaar  alles  Liv  hen;  det  er  de 
samme  Sygdomme,  vi  har  at  trækkes  med,  de  samme  elementære 
Tilfredsstillelser,  Sorger  og  Ærgrelser,  der  under  forskellige  Former 
nærer  os  og  tærer  paa  os.  Hvor  overfladisk  er  det  dog  at  blive 
hængende  ved  Mangfoldigheden  af  Livets  Virvar  og  ved  alle  de 
smaa  ydre  Forskelligheder  i Livsforhold  og  Samfundsstilling,  i Be- 
gavelse eller  Dannelse,  og  at  forskanse  sig  selv  bag  sine  sociale 
og  individuelle  Attributer!  I de  afgørende  Situationer  af  Liv  og 
Død  mærker  vi  det  atter  og  atter,  hvordan  alle  Skaller  falder  af 
og  vi  staar  til  Hobe  i vor  nøgne  menneskelige  Enshed  som  Jyder 

for  Vor  Herre.  Eller  naar  vi  blot  krænger  den  sociale  Yderside  af, 
som  vi  plejer  at  blive  staaende  ved  over  for  vore  Medmennesker, 
og  kommer  dem  ind  paa  Livet,  saa  opdager  vi,  at  de  i Grunden 
er  os  saa  lige  og  staar  os  saa  nær.  Der  var  et  Menneske,  som 
i alt  var  mig  saa  uvilkaarlig  imod  og  som  syntes  min  Natur  saa 
polært  modsat;  forleden  kom  jeg  i et  Ærinde  hjem  til  ham  og 
saa*  ham  i hans  Hverdagsstue  med  sine  Bøger  og  sine  Børn,  og 
jeg  syntes  næsten,  det  var  mig  selv,  jeg  saa*;  fra  da  af  kan  jeg 
ikke  faa  fat  længer  i min  Uvilje  for  ham.  Der  var  ogsaa  en 
Slægtning  af  mig,  med  hvem  jeg  havde  afbrudt  Forbindelsen,  fordi 
vi  ikke  kunde  tale  ti  Ord  med  hinanden  uden  at  blive  himmelvidt 
uenige  om  Religion,  Politik,  Moral  og  meget  andet.  Fornylig  kom 
vi  ved  en  Begravelse  til  at  staa  ved  Siden  af  hinanden,  medens 
Præstens  Spade  slog  sit  Sand  ned  i den  aabne  Grav,  og  jeg  kunde 
ikke  lade  være  med  at  se  paa,  hvordan  det  samme  Tidsspand  havde 
gjort  hans  Tinding  lige  saa  graa  og  havde  furet  hans  Ansigt  med 
de  samme  Rynker  som  paa  mig.  „Siehe,  wir  hassen  wir  streiten, 
es  trennet  uns  Neigung  und  Meinung,  — aber  es  bleichet  indess 
dir  sich  die  Locke  wie  mira  staar  der  hos  Schiller. 

Der  falder  en  saadan  Tryghed  og  Ydmyghed  over  En,  ud  fra 
denne  Bevidsthed  om  Fællesskab  for  alle  Mennesker  i Liv  og  Død. 
Det  var  en  saa  stolt,  men  saa  øde  Ensomhed,  hvori  jeg  tronede  i 
mit  Selvs  ur-egne  Ejendommelighed,  det  føles  lidt  smaat,  men  saa 
hyggeligt  nu  i Stedet  for  at  blive  en  mellem  de  mange.  Hvor  lidt 
betyder  alt  det,  vi  har  at  hovmode  os  af,  over  for  hverandre?  Hvor 
lidt  betyder  de  Varietetsforskelle,  som  Breddegrad  eller  historiske 
Forhold  har  affødt  mellem  Nationerne  og  som  de  nu  til  Dags  igen 
vil  gøre  saa  stort  et  Nummer  af?  En  dyb  demokratisk  og  kosmo- 
politisk Fællesmenneskelighed  fylder  mit  Indre  ud,  saa  alle  smaa 
Særfornemmelser  flyder  udenfor.  Ogsaa  en  vis  Konservatisme 
nedfælder  sig  naturlig  af  Bevidstheden  om  det  menneskelige  Fæl- 
lesskab. Hvad  kan  Menneskers  Paahit  og  Nyhedslyster  gøre  fra 
eller  til?  Hvad  har  al  den  historiske  Udvikling,  vi  er  saa  stolte  af, 
egentlig  forandret  i den  menneskelige  Natur  eller  i vor  Tilværelses 
Grundvilkaar?  Civilisationsmenneskets  Hovmod  vægrer  sig  ved  at 
ville  se  det,  men  i Virkeligheden  er  Menneskeverdenen  trods  alle 
Overfladelivets  Omskiftelser  i det  store  og  væsentlige  som  Plante- 
verdenen, der  staar  Aar  efter  Aar  og  knoppes  og  grønnes  og 
sætter  Frugt  og  visner,  — nu  som  for  3000  Aar  siden.  Hvortil 

da  alt  dette  Marthas  Jag  med  at  forandre  og  udvikle  os  — - 
i Stedet  for  at  sidde  stille  hen  ved  Livets  Fod. 

Jeg  var  forleden  i Kirke,  i en  Købstadskirke  ude 

paa  Landet.  Som  altid  før,  naar  jeg  har  forvildet  mig  derind,  fløj 
alle  Præsternes  og  Salmernes  Ord  om  den  korsfæstede  og  om  Op- 
standelsen Hus  forbi  ud  over  mit  Hoved.  Men  naar  jeg  saa’  det 
lille  nøgne,  hvidkalkede  Rum  med  de  stive  Træstolerader  fyldes 
af  Købstadens  og  det  omliggende  Landsogns  Befolkning:  Bonde- 
koner i Gyldenstykskyse  ved  Siden  af  sippede  Byfrøkner  i Jaquet 
og  med  Næseklemmer  eller  den  gamle  Kancelliraad  og  Toldforvalter 
ved  Siden  af  en  ræbende,  vadmelsklædt  Bondemand,  og  hørte  dem 
alle  synge  med:  „ ..kalder  paa  gammel  og  paa  ung,  — mest  dog 
paa  Sjælen  træt  og  tung",  saa  betog  Indtrykket  af  den  kristne 
Menighed  mig  dog  med  baade  Ærefrygt  og  Andagt.  I Ugens  Løb  er 
Embedsmand  og  Kræmmersvend  og  Bondekone  jo  nok  fremdeles 
skilte  fra  hverandre  ved  sociale  Skranker,  men  én  Time  om  Ugen 
falder  de  altsaa  dog  til  Side,  og  „Menneskenes  Børn"  forsøger 
at  føle  sig  som  Brødre,  „Ét  Legem  og  én  Aand,  ét  Haab,  én  Tro, 
én  Gud  og  Alles  Fader",  som  de  siger  o:  af  samme  guddommelige 
Oprindelse,  med  samme  Arvesynd  i sig,  samme  Natur  at  kæmpe 
med,  samme  Frelser  at  klynge  sig  til  og  samme  Dom  at  vente  . . . 

Jeg  kan  ikke  lade  være  med  at  spekulere  paa,  hvad  de  Ikke- 
kristne  skal  kunne  sætte  i Stedet  for  dette.  Jeg  ser  jo  nok,  at 
der  i en  politisk  og  social  Bevægelse  altid  er  noget  af  dette  menig- 
hedsdannende, som  samler  Individerne  som  menige  under  fælles 
Fane,  men  det  er  dog  ifølge  Sagens  Natur  altid  kun  et  Parti 
over  for  et  andet  Parti,  altsaa  søndrende,  og  med  enkelte,  bestemte 
Formaal  for  Øje,  altsaa  ikke  omfattende  hele  Livet.  Jeg  kan 
egentlig  snarere  tænke  mig  Teatret  som  Kirkens  AJløser  — og 
Sætningen:  „nul  prince  n’a  aimé  son  successeur"  vilde  da  ogsaa 
i dette  Tilfælde  holde  Stik  Ved  Opførelsen  af  en  Wagnersk 
Opera  eller  nu  forleden  ved  „Over  Ævne"  sker  der  virkelig  noget 
af  dette,  at  en  mægtig  fællesmenneskelig  Sjælsbevægelse  samler 
tusind  Mennesker,  der  ellers  intet  har  med  hverandre  at  gøre,  lige- 
som i én  fælles  Bølge,  for  hvilken  alle  smaa  Skaller  uden  om 
Sjælene  falder  af  og  Menneskeligheden  flydendegøres  i alle.  Allige- 
vel, der  maa  findes  noget  andet  — en  Form,  hvori  Menneskene 
aktivt  kan  tage  Del,  og  alle  Aldre  og  Livsstillinger  og  begge  Køn 
kan  mødes,  som  i „Sorrig  og  Glæde  de  vandre  tilhobe"  eller  „Her 
mødes  alle  Veje  . . . her  synker  alle  Hænder".  Uden  en  Form 

for  Menighedsliv  kan  Fremtidens  Religion  ingen  Magt  faa  over 
Hjerterne.  Først  naar  Haand  legemlig  lægges  i Haand  og  Øje 
direkte  ser  i Øje,  først  da  bliver  Menneskeligheden  flydende 
inde  i os. 

Især  skulde  vi  vel  alle  kunne  finde  hverandre  i vor  Svaghed 
og  Magtesløshed  over  for  den  Tilværelses  Vilkaar,  som  vi  er  under- 
givne. Vi  dukker  jo  op  til  Livet  uden  vort  Vidende  eller  vor 
Vilje  . . fødes  irid  i et  Hjem  og  i Forhold,  som  vi  intet  kan  gøre 
fra  eller  til  ved  . . vi  har  en  Gæld  at  slæbe  paa  fra  vore  For- 
fadre eller  en  Arvekapital  af  Styrke  og  gode  Anlæg  at  tære  paa 
. . men  alle  maa  vi  tage  til  Takke  og  holde  Hus  med  den  Ud- 
styrelse, vi  har  faaet  af  Naturens  Haand,  og  leve  under  de  Om- 
stændigheder, der  bliver  os  beskaarne  . . indtil  vi  til  Slut  ekspe- 
deres ud,  som  vi  kom  ind,  uden  at  nogen  spørger  os  om  Forlov. 

Hvor  vi  gaar  og  staar,  støder  vi  Hovedet  mod  den  „ lille  Ring, 
der  begrænser  vort  Liv".  Vi  gaar  ud  om  Morgenen  for  at  stride 
for  en  stor  Sag;  naar  vi  er  komne  et  Stykke  ud  af  Vejen,  er  vi 
allerede  trætte  og  sultne  og  maa  vende  om.  Vi  kæmper  daglig 
med  Smaaligheden  eller  Svagheden  i os  og  higer  efter  at  blive 
store  og  fri,  men  bedst  vi  tror  Smaadjævlene  overvundne  og  for- 
jagede, kiger  de  frem  igen  af  deres  Smuthuller.  Eller  mange  af 
os  lever  egentlig  vort  Liv  som  en  lødløs,  vantreven  Vækst,  der 
har  faaet  en  Sten  væltet  over  sig.  Intet  Liv  ranker  sig  frit  tilVejrs 
og  ud  til  Siderne.  Overalt  er  der  rigeligt  sørget  for,  at  Træerne 
ikke  vokser  ind  i Himlen. 

Og  saa  den  Taage,  vi  lever  i,  famlende  om  paa  det  uvisse,  — véd 
intet  og  har  intet  som  helst  at  lide  paa.  „En  Spindeltraad,  der  som  en 
Baad  — paa  Himmelhavet  flyder,  — véd  ingen  Vej,  og  aner  ej,  — 
hvad  Liv  og  Død  betyder."  Hvad  hjælper  den  faste  Sammenhæng 
os,  som  vi  tror  paa,  naar  vi  dog  endnu  sikrere  véd,  at  vi  næ- 
sten aldrig  kan  regne  denne  Sammenhæng  ud?  Enkelte  skrøbe- 
lige Traade  kan  vi  følge  ud  til  Siderne  om  os,  men  ikke  én 
Maske  i det  indviklede  Spind  kan  vor  Erkendelse  gen  frembringe, 
og  hvad  vi  forsøger  at  spinde,  flænger  det  første  Vindstød  over.  Vi 
griber  efter  moden  Overvejelse  ind  i vor  Vens  Skæbne,  fordi  vi 
føler  det  som  vor  Pligt  at  redde  ham  fra  det  aabenbare  Fordærv, 
og  vor  Vennehaand  styrter  ham  kun  dybere  ned  deri  ....  Aah! 
alle  disse  sikre  Mennesker,  som  gaar  om  med  de  opgjorte  Me- 
ninger og  fælder  Domme  til  højre  og  venstre  . . . disse  energiske 

Mænd,  der  griber  til,  starter  og  tager  Téten,  og  hvem  Verden  hører 
til,  . . . disse  Kvinder  med  de  snævre  Hjerner  og  de  bankende 
Hjerter,  som  mener  det  saa  vel  og  ægger  Mændene  til  Uret  Jeg 
elsker  de  varsomme,  de  tvivlraadige,  de  ydmyge,  de,  som  siger: 
„vi  véd  ikke,"  de,  som  er  sene  til  at  løfte  Haanden.  Der  er 
mange  for  mange  Overbevisninger  og  mange  for  mange  løftede 
Hænder  i Verden. 

Helt  værgeløse  staar  vi  jo  ogsaa  selv  for  Skud.  Fra  vor  Fødsels- 
stund véd  vi  — som  en  eller  anden  har  sagt  — ‘at  den  Pil  er  be- 
gyndt at  flyve,  som  en  skønne  Time  skal  give  os  Dødsskuddet  — 
men  fra  hvad  Kant  den  kommer,  hvor  langt  den  er  under  Vejs  og 
hvad  Øjeblik  den  naa'r  os,  det  véd  ingen.  I Skoven  staar  Stammerne 
ranke  og  grønnes,  og  ingen  kan  se  paa  dem,  hvilke  der  allerede 
er  mærkede  af  Storm  eller  af  Forstmand  til  at  falde  til  Efteraaret. 
Enhver  er  saa  sikker,  mig  gælder  det  ikke,  det  bliver  en  Sag  for 
de  andre,  — til  han  ligger  ramt  og  fældet.  Der  var  f.  Eks.  den 
unge  Mand,  jeg  var  i Selskab  hos  i Efteraaret,  han,  der  altid  stod 
for  mig  som  en  Lykkens  udkaame:  rig,  velbegavet,  smuk,  vin- 
dende blandt  Mænd,  dyrket  af  Damer,  en  stor  Karriere  foran  sig, 
et  Overklasses  Menneske  i alt  ...  nu  sidder  han  stum  og  dorsk 
paa  et  Sindssygehospital  med  tunge,  runde  Øjne,  som  ingen  kan 
holde  ud  at  se  paa.  Tænk,  om  man  med  Tro  kunde  synge  „Min 
Gud  befaler  jeg  min  Vej". 

I al  Fald  maa  det  vel  for  os  alle  gælde  om  at  lære  at  leve 
Livet , som  det  er  lagt  for  os  . . . acceptere  de  Forhold , hvori  vi 
er  sat,  og  føle  den  dybe  trøsterige  Resignation  i Ordet  „Der 
Mensch  ist.nicht  geboren  frei  zu  sein".  Saa  at,  naar  vi  har  gjort, 
hvad  vi  selv  formaar,  vi  lægger  Resten  i de  store  Magters 
Haand  og  med  Ro  tager  imod,  hvad  der  bydes  os.  *Jeg  synes, 
jeg  lærte  noget  heraf  den  Tid,  jeg  boede  ude  paa  Landet.  Naar 
Landmanden  har  pløjet  og  saa’t,  kører  han  hjem  med  sine  Heste 
og  sidder  saa  Foraaret  og  Sommeren  igennem  og  venter  paa, 
at  Himlen  skal  give  sin  Sol  og  sin  Regn  i rette  Tid;  det  lidt, 
han  kan  udrette  selv,  er  gjort,  nu  beror  det  ene  paa  Himlens 
Magter,  om  han  skal  gaa  ind  til  Vinteren  med  Lade  og  Stænge 
fyldte  med  Kom  og  Hø.  Han  lever  Jordens  og  Planternes  Liv 
med  — saaledes  som  de  staar  stille,  med  Roden  fæstnet,  hvor  den 
én  Gang  er  sat,  og  med  Hovederne  blottede  under  aabne  Him- 
mel, rede  til  at  tage  imod  ondt  og  godt,  hvad  der  undes  dem. 

Men  mener  maaske  nogen,  at  den  Lære  kan  være  god  nok 

for  dem,  der  ligger  slagne  og  værkbrudne  paa  Livets  Valplads, 
ikke  for  de  stærke  og  sejrende,  hvem  Livet  hører  til,  — ja,  ja! 
saa  er  det  jo  ogsaa  de  fleste  af  os  — de,  som  ligger  under,  og 
der  kryber  ti  tavse  i Skyggen  for  hver,  der  lever  og  larmer  i 
Solskinnet.  Og,  til  syvende  og  sidst,  selv  de,  der  lever  og  larmer, 
er  de  i Bunden  altid  saa  raske  og  føler  de  sig  saa  sejrende,  som 
de  lader?  Bryder  ikke  i ensomme  Timer  ogsaa  adskillige  skjulte 
Saar  op  i dem? 

Januar 

I Aften  vil  det  nu  alligevel  ikke  hjælpe  — alt  det,  jeg  har  faaet 
bygget  mig  op  om  Sammenhæng  og  Fællesskab  og  Livets  Uende- 
lighed og  „die  Grånzen  der  Menschheit“.  Grænserne  er  ikke  de 
samme,  hver  har  sine:  sine  Legemsskavanker  at  trækkes  med,  sit 
aandelige  Pund  at  husholde  med,  sine  Livsviikaar  at  bakses  med. 
Og  saaledes  vises  man  alligevel  tilbage  til  sit  Selvs  Enkelthed  og 
Ensomhed.  Mit  eget  Liv  er  dog  som  ingen  andens,  mit  Liv  er 
mit  og  min  Sorg  er  min,  og  jeg  er  i Bunden  ganske  ene  med  dem 
uden  at  hverken  Kone  eller  Barn  eller  Slægt  eller  Venner  kan  dele 
dem  med  mig.  Andre  har  deres,  det  véd  jeg  nok,  og  der  kan  i 
roligere  Stunder  være  en  vis  Husvalelse  i dette  Kammeraderi. 
Men  naar  Livet  rigtig  trykker,  er  der  alligevel  ingen  Fynd  i den 
Hjælp,  da  mærker  man,  i hvilket  livsvarigt  Cellefængsel  man  er 
hendømt  fra  Vuggen  af.  Gennem  Rudens  Glas  ser  man  de  andre 
leve  derude,  Røsterne  fra  deres  Liv  naa’r  som  svage  Genlyd  til 
Ens  Øre,  man  kan  ogsaa  selv  ved  Tegn  og  ved  Læbens  Lyd  give 
de  andre  derude  nogenlunde  Forestilling  om,  hvad  der  foregaar  i 
Ens  egen  Celle,  men  uoverstigelig  skilt  bliver  dog  Verden  derude, 
fra  min  Ensomhedsverden  herinde,  og  den  svage  Udveksling  af 
Tegn  aabenbarer  kun,  hvor  stor  Afstanden  er.  Men  især  er  der 
én,  Tanke,  som  uforsonlig  belyser  de  nøgne  Cellevægge  om  hver 
enkelts  Tilværelse,  det  er  Tanken  om  Døden. 

Og  — af  flere  sammenstødende  Grunde  — har  denne  Tanke 
besøgt  mig  i Nat,  og  alle  de  andre  Tanker,  jeg  havde  faaet  bygget 
op  om  mig,  blev  ligesom  til  Luft  med  det  samme,  — saa  jeg  sad 
igen  i min  ensomme  Nøgenhed  over  for  Dødens  Nærværelse. 

Alt  andet  bliver  saa  uvist,  saa  taaget  og  stofløst,  den  alene 
staar  i klar,  fast  Virkelighed  og  venter  paa  mig;  alt  andet  kan 
man  komme  udenom,  kan  man  i al  Fald  prøve  at  slippe  fra,  men 
den  er  der  ikke  noget  som  helst  at  stille  op  imod.  Det  stærkeste, 
sundeste  Legems  Mekanisme  siger  paa  et  vist  Punkt  stop,  den 

Hjerne,  der  nu  lever  i den  livligste  Overvaagenhed,  slaar  en  skønne 
Stund  Klik.  Dagen  og  Timen  rykker  altid  nærmere  — , hvor  nær 
den  er,  véd  du  ikke  — da  du  skal  forlade  alt  dette  du  har  om 
dig  og  som  dit  Hjerte  hænger  ved.  Den  Morgen  rinder  op,  da  du 
ikke  er  med  længer  i Verden. 

Intet  kan  være  taabeligere  end  fejgt  at  vende  Øjnene  bort  fra 
denne  sikre  Slutning  paa  alt,  som  tværtimod  stadig  bør  være  det 
Lys,  i hvilket  alle  Enkelthederne  i Livet  maa  ses.  Jo  mindre  for- 
trolig man  gør  sig  med  Døden,  des  mere  overrumplende  vil  den 
komme,  hæslig  kværkende  som  en  Snigmorder.  Vil  man  kunne 
dø  rolig,  maa  man  vænne  sig  til  at  se  den  i Øjne  og  berede  sig 
til  den.  Skal  det  ikke  komme  til  at  rive  og  slide  altfor  fortvivlet 
i den  Sjæl,  der  hænger  ved  Verden,  gælder  det  om  i Tide  og  lidt 
efter  lidt  at  løsne  en  Kende  paa  de  Baand,  der  binder  En  til  højre 
og  til  venstre  til  Livet.  Der  er  engang  sagt  et  Ord,  som  lyder 
haardt  og  nøgent  nok:  „Elsk  Skygger  som  Skygger “ — knyt  dig 
ikke  fastere  til  det,  som  dog  engang  skal  være  forbi,  end  at  du 
kan  skilles  fra  det  igen.  Fattigt  vilde  det  nu  vistnok  blive  for  En, 
om  man  ikke  undte  sig  Rigdommen  af  at  eje  — eje  Guld,  Ære, 
Menneskers  Kærlighed  — for  at  kunne  spare  sig  Smerten  ved 
Skilsmissen  derfra.  Saa  maa  man  hellere  tage  den  med,  fremfor 
ikke  at  leve  Livet.  Men  Enhver,  der  forstaar  at  høre,  vil  overalt  høre 
Døden  igennem  hvert  Øjeblik  af  Livet,  snart  som  en  forstærkende 
Sangbund,  snart  som  en  dæmpende  Sordine.  Forstærkende,  an- 
sporende  — thi  hvis  Døden  ikke  hang  os  over  Hovedet,  vilde  alt  jo 
gaa  i Staa.  Intet  vilde  haste,  ingen  vilde  anstrenge  sig,  Tanken 
vilde  dvæle,  Haanden  aldrig  faa  løftet  sig  ...  Det  er  den  ilende  Tid, 
den  truende  Død,  der  bestandig  knalder  med  Pisken  over  Hovederne. 
I Elskovs  Sanserus,  i Forlystelsesanstalternes  skingrende  Larm,  i 
Maskinernes  Feberhast,  paa  Politikkens  Tribuner  og  i Videnskabens 
Laboratorier  — overalt  er  det  Dødstanken,  der  driver  Livet  op  i 
Gæren  og  Sprudlen,  i Spænding  og  Fest.  Men  saa  er  det  ogsaa 
samme  Tanke,  der  imellemstunder  igen  lammer  Kraften  og  dæmper 
Festen,  naar  Kraften  og  Festen  i deres  Overmod  er  ved  at  glemme 
sig.  Jeg  véd  det  selv;  naar  jeg  sidder  og  glæder  mig  ved  at  se 
hele  min  Stue  fyldt  med  Bogreoler  og  føler  min  Hjerne  pakket 
med  Lærdom,  kan  pludselig  det  gamle  Ord:  „I  Nat  skal  dit  Liv 
tages  fra  dig“  faa  alle  Skattene  til  at  forvandles  til  vissent  Løv 
for  mit  Øje  ligesom  i Æventyrene. . . . Men  hvor  mange  Smerter 
har  saa  ikke  ogsaa  Dødstanken  lindret,  hvor  mangen  Brodd  har  den 

ikke  rykket  ud  med  sit  „Hvad  er  alt  dette  mod,  at  jeg  engang 
skal  dø?*  Jeg  husker  denne  Replik  af  en  moderne  dramatisk 
Digtning,  mange  fandt  den  saa  latterlig,  men  mig  har  den  grebet 
dybt.  Saadan  er  det,  Dødstanken  skal  staa  og  brede  Hænderne 
ud  for  at  tage  imod  alle  dem,  der  er  besværede,  og  slette  Livets 
ubetydelige  Krimskrams  ud  af  deres  Sjæle  med  sit  dybe,  ætsende 
Evighedsblik : „Hvad  er  alt,  alt,  jeg  lider  og  strider  her,  mod  at 
jeg  engang  skal  dø?* 

Livet  leves  og  fattes  først  ret,  naar  „Dødens  Himmel  hvælver 
sig  over  det*,  som  jeg  etsteds  har  set  det  udtrykt.  Jeg  følte  det 
forleden,  da  jeg  var  ude  paa  en  Landsbykirkegaard,  hvor  nogle  af 
mine  fjernere  Slægtninge  ligger.  Man  havde  nu  alligevel  rigtig 
godt  af  nu  og  da  at  gaa  ud  paa  Kirkegaarden  og  tænke  lidt  paa 
dem,  der  nu  kun  er  hvide  Ben  og  ligger  tyste  og  glemte  og  smuldrer 
i Jorden  med  samt  alle  de  Viljer  og  Begær,  alle  de  Tanker  og 
Følelser,  som  udgjorde  Livet  og  Verden  for  dem.  Der  stiger  en 
saadan  Ro  op  fra  Graven  ind  i den,  som  tramper  urolig  og  forpint  om 
oven  over.  Han  lærer  af  de  dødes  Tale  at  skønne  paa,  at  han  lever,  og 
at  komme  ud  over  som  Smaating,  hvad  der  før  taarnede  sig  op  som 
Marer  om  ham.  Ja  ve  den  Dag,  da  Menneskene  glemmer  deres 
døde,  — som  de  næsten  synes  godt  paa  Veje  til  nu  om  Stunder. 
Den  erindrende  Leven  med  de  døde  skulde  for  hver  Slægt  være 
det  Foryngelsesbad,  hvorud  af  den  gik  med  friskt  Mod  til  at  leve 
sit  nye  Liv,  og  paa  samme  Gang  det  Daabsbad,  hvori  dens  vilde 
Hedendom  bøjes  under  Dødens  Lov.  Holdt  op  for  Dødens  Øje 
tegner  alt  sig  i de  rette  Proportioner:  det,  der  syntes  os  vigtigt, 
krymper  sammen  til  smaat,  og  det  elementære  dagligdags,  som  vi 
næppe  agtede,  bliver  det  væsentlige,  store.  Rigtig  set  med  Dødens 
Øje  bliver  Livet  mindst  af  alt  fattigere  end  før,  tværtimod  lægger 
der  sig  en  glansfuld,  varm  Dugg  forklarende  over  det;  men  det 
bliver  forflygtiget,  transparent  og  usubstantielt,  og  Forgængeisens 
Tema  klinger  igen  overalt  i Dagens  Døen,  i Aarets  Visnen,  i Ti- 
dernes Skiften,  — beroligende  og  uddybende  Livet. 


Då,  hur  dagen  rundlig 
eller  snåf  år  vorden, 
skall  os  qvållen  samla 
blid  och  stjårneljus; 
rummet  rymmer  alla 
hos  vår  moder  jorden, 
rummet  rymmer  alla 
i vår  faders  hus. 

i:»* 


Digitized  by  v^.oo5Le 


220 


Nikodemus’  Skriftemaal 


„I  vår  faders  hus4*  det  tror  jeg  nu  ikke  paa.  Men  hvem  der 
har  tænkt  over  Sagen,  tør  egentlig  afgjort  forkaste,  at  der  er  noget 
ud  over  og  bag  ved  Døden?  Naar  vi  tror  vore  Øjne  og  tager  vor 
Sanseverden  helt  for  gode  Varer  som  den  virkelige,  egentlige,  synes 
det  ganske  vist  ikke  let  muligt  at  tænke  sig  nogen  fortsat  Eksi- 
stens efter  Legemets  Undergang.  Men  fornuftige  Folk  véd  nu  dog 
alligevel,  at  det  hele  er  en  Fænomenverden,  vi  lever  i,  og  at  det 
kun  er  vore  egne  Fornemmelser  og  Forestillinger,  vi  har  paa  første 
Haand,  medens  vi  selv  skaber  os  vort  Verdensbillede  ud  af  vort 
eget  „Jega.  Hvordan  skulde  saa  egentlig  dette  Bevidsthedsprodukt 
kunne  vende  tilbage  og  lære  noget  om  selve  Bevidsthedens  Ophav 
og  Ende?  Det  vilde  jo  være  som  om  Personerne  i en  DigtersVærk 
vilde  træde  ud  af  Bogens  Blade  og  slaa  ham  Pennen  af  Haanden. 

Det  føler  jeg  i Nat,  da  Dødens  Aande  — jeg  véd  ikke  hvor- 
for — svæver  mærkbart  her  inde  i Stuen,  medens  min  Kone  og 
mit  Barn  sover  rolig  ved  Siden  af,  — at  alle  Spekulationer  ud  fra. 
hvad  jeg  har  set  og  læst  og  oplevet,  ikke  kan  bruges  til  det 
mindste  over  for  Døden,  og  at  Ensomheden  fra  min  Dødstime  ogsaa 
forvandler  hele  mit  Liv  til  et  Eneboerliv,  hvor  mange  Baand  jeg 
saa  knytter  til  mine  Medmennesker  og  hvor  meget  jeg  end  kaster 
mig  ud  i Livet. 

Alt  andet  lærer  man  i Skolen  af  nyttigt  og  unyttigt,  alt  andet 
faar  sin  særlige  Pleje  og  Arne  i Samfundets  Institutioner,  men 
hvad  gøres  der  uden  for  de  konfessionelle  Kirker  for  at  opdrage  de 
unge  og  mane  de  ældre  til  nu  og  da  at  blive  for  Alvor  ensomme 
med  sig  selv  og  orientere  sig  over  Liv  og  Død?  Og  hvad  er  under 
vore  Forholds  sammensatte  Livsformer  og  Mangfoldighed  baade 
vanskeligere  og  vigtigere  end  nu  og  da  at  samle  sig  til  fri  Over- 
sigt over  Helheden  og  genføde  Enkeltheden  og  Enheden  i sig? 

Det  er  jo  dette,  jeg  prøver  paa,  naar  jeg  om  Aftenen  lægger 
mine  juridiske  Papirer  bort  og  alle  andre  er  til  Sengs  i Huset.  Jeg 
sidder  i Tystheden  og  hører. . . . Mærker  Blodet  syde  let  i Øret  og 
banke  sagte  mod  Halskraven!  fornemmer  næsten,  hvor  det  gaar 
sine  dunkle,  snoede  Gange  rundt  i Legemet.  Hører  Uret  dikke 
trofast  og  uafladelig  Sekundernes  Sum  fuld  og  dreje  Viserne  Skub 
for  Skub  frem  paa  Skivens  Kres.  Følger,  hvordan  mit  Aande- 
dræt  rolig  fylder  og  tømmer  Lungen.  Alt,  der  sysler  uænset  med 
at  bære  Livet,  kommer  i denne  tyste  Time  frem  paa  Overfladen, 
medens  det  forvirrede  Meget,  der  optog  mig  i Dagens  Løb,  er  gaaet 

til  Ro.  Jeg  føler  blot  Livet.  En  stor  stille  Følelse  af  Magt  og 
Velvære  fylder  Sjælen  langsomt  helt  op  til  Randen,  — det  organiske 
Normalbefindende,  der  til  daglig  ligger  skjult  neden  for  Bevidst- 
hedslivets Tærskel.  Og  en  dyb  Taknemmelighed  — som  jeg  blot 
ikke  véd,  hvor  jeg  skal  adressere  hen  — bliver  levende  i mig:  for 
Blodet,  der  ruller  gennem  Aarerne,  og  Safterne,  der  siver  gennem 
Legemet,  for  hele  Livets  Fylde  og  Rigdom  i og  om  mig.  Fra  Væ- 
relset indenfor  hører  jeg  de  sovendes  Aandedrag  gennem  den  aabne 
Dør.  rundt  om  paa  Reolerne  falder  Lyset  fra  Lampen  over  mine 
kære  Bøger  eller  hen  over  Væggens  Fotografier  og  Kobberstik,  — 
jeg  skønner  saa  dybt  nu  paa  alt,  hvad  Livet  indeholder  for  mig. 

Og  hvor  jeg  ser  omkring  og  bagud  i mit  Liv,  synes  alt  mig  saa 

vidunderlig  interessant  værdifuldt : Arbejdssliddet,  Ærgrelserne,  Smaa- 
sejrene,  Sorgerne. ..  intet  vilde  jeg  undvære,  jeg  velsigner  det  alt 
sammen,  alt,  der  har  været  og  paa  Forhaand  ogsaa  alt  det,  der 
maa  komme  af  ondt  og  godt.  Jeg  akcepterer  det  hele  Liv  uden 

Revolte,  ja!  jeg  attraar  det  uden  Forbehold.  Alle  mine  Organer 

er  i Orden,  rede  til  at  funktionere  og  med  Trang  til  Funktion. 

Der  er,  om  jeg  saa  maa  sige  noget  naturhistorisk  i mit  Befin- 
dende. Jeg  føler  mig  som  en  Organisme,  midtvejs  mellem  Fødsel 
og  Død,  allerede  ikke  voksende  længer  og  langsomt  forbenende  i 
Hjemesømmene,  men  fuldmoden  og  i fuld  Kraft,  rede. til  at  nyde 
og  lide,  slide  og  slides,  dø  og  opløses  som  alle  de  andre  Organismer 
paa  Livsrigets  forskellige  Trin.  Jeg  véd  ikke  rigtig,  om  det  er  det 
Menneskekranium,  som  min*  Svoger  Lægen  forærede  mig  i Fjor  og 
som  nu  holder  mig  Selskab  oppe  fra  Bogskabet,  der  gør  mig  saa 
naturhistorisk  i mit  Livssyn  og  min  Livstemning.  Men  jeg  tror 
nok,  at  Folk  fra  Ungdommen  af  vilde  blive  indøvede  til  en  roligere 
og  dybere  Eftertanke  over  alt  levendes  Kaar,  dersom  de  fik  en 
mere  indgaaende  naturhistorisk  Undervisning,  og  vilde  lære  sig  at 
bøje  sig  mere  selvfølgelig  under  disse  Kaar.  . . . „lade  Livet  forme 
sig  om  Livets  egne  Love",  som  var  Summen  af  den  Bogs  Visdom, 
der  hed  „Niels  Lyhne". 

Saa  simpelt  og  ligefrem  syfies  mig  nu  ogsaa  det  Instinkt  at 
virke,  som  det  gælder  om  at  følge  overalt  gennem  Livet.  Gøre 
det  gode  — i Aften  forekommer  det  mig  ikke  som  en  vag  og  ube- 
stemt Frase,  men  som  et  saa  klart  og  præcist  Program.  „Gøre 
det  gode",  det  er  at  handle  i Livets  Mening,  i Sandhedens  Aand, — 
ikke  gøre  det  lille  til  det  store,  det  enkelte  til  det  hele,  men  give 
alt  sin  Ret  og  sætte  alt  paa  sin  Plads.  Godhedsdriften  er  selve 

det  uforvildede  Livets  Instinkt.  Naar  man  følger,  hvad  denne 
Stemme  paa  hvert  Punkt  tilsiger  En,  handler  man  i Retning  af 
Livet  og  vil  geraade  i bedre  Harmoni  og  mere  tilfredsstillende 
Samstemning  med  det,  end  naar  man  giver  efter  for  de  modstrit- 
tende Stemmer,  som  alligevel  i Længden  er  de  svagere.  Hvad  det 
gode  er,  eller  i al  Fald  af  hvilke  Slags  indre  Rørelser  og  Motiver  det 
fremgaar  og  i hvilken  Retning  det  virker,  — det  er  jo  uden  for  de 
indviklede  Kollisionstilfælde  som  Regel  saa  saare  simpel  en  Sag, 
at  ingen  kan  undskylde  sig  med  ikke  at  kunne  finde  ud  af  det. 
Man  har  det  som  en  indre  Erfaring,  en  indre  Aabenbaring,  om 
man  vil.  Og  længere  skulde  Haanden  ikke  række  end  Øjet  kan 
følge  den,  og  hellere  gøre  det  gode,  der  ligger  for  nærved,  end 
indlade  sig  paa  at  virke  ude  i det  store  ubestemte,  hvor  man  maa 
begynde  med  meget  ondt  i det  nære  for  at  naa  store  Goder  ude 
i en  ubestemt  Fremtid. 

Saa  simpelt  og  tydeligt  som  det  synes  mig  nu  at  se  det  gode, 
saa  simpelt  og  let  synes  jeg,  det  maa  være  at  gøre  det.  Nu  jeg 
sidder  udenfra  og  betragter  Livet,  kan  jeg  ikke  forstaa,  at  det  ikke 
falder  Menneskene  saa  ligefrem  at  handle  i Livets  Mening,  se  det 
enkelte  som  enkelt,  det  lille  som  lille  og  give  alt  sin  Ret,  sætte 
alt  paa  sin  Plads.  Hvor  kan  den  enkelte  sætte  sin  Egenvilje  som 
Verdens  Centrum,  naar  han  ser,  hvor  lille  han  er  i den  store 
Leven?  Og  hvor  kan  det  enkelte  Øjeblik  søge  alene  sit  eget,  uden 
at  tage  Hensyn  til  alle  de  Øjeblikke,  som  har  været,  og  alle  de, 
som  vil  komme?  Alt  andet  bliver  ogsaa  saa  ligegyldigt  mod 
dette  at  gøre  det  gode.  Og  det  gælder  at  have  det  sikre  In- 
stinkt for,  hvem  der  handler  og  hvad  der  handles  i Livets  Mening, 
og  hvad  der  er  Oprør  og  Modarbejden  mod  denne.  Jeg  hørte 
forleden  en  gammel  Kone  sige  bekymret:  „Man  taler  altid  nu 
til  Dags  om,  hvor  dygtige  og  begavede  eller  ikke  Folk  er.  I min 
Tid  spurgte  man,  om  Folk  var  gode  eller  ikke.“  Jeg  begynder  at 
synes  som  hun,  at  det  er  derefter  man  skal  bestemme  Folk,  fordi 
det  er  derefter,  de  har  Betydning  for  Livet. 

Jeg  er  ved  at  forstaa,  hvad  de  Kristne  mener  med  Guds  Fred 
— den  Fred,  der  overgaar  al  Forstand.  De  synger  „O  Kristelig- 
hed — du  skænker  vort  Hjerte,  hvad  Verden  ej  véd\  Det  religiøse 
Liv,  der  er  i Færd  at  fødes  i mig,  har  allerede  skænket  mig  lidt  af 
det  samme.  Ikke  at  jeg  er  bleven  mere  fremmed  eller  desinteresseret  for 
Livet,  tværtimod!  jeg  mærker,  hvordan  jeg  netop  fra  mine  rolige 

Betragtningstimer  henter  fordoblet  Kraft  og  Appetit  paa  Dagens 
Arbejde.  Mangen  Gang,  naar  jeg  om  Formiddagen  sidder  til  op 
over  Ørene  i al  min  Jura,  kan  der  stige  en  bred  Bølge  af 
jublende  Livsfylde  og  Livstaknemmelighed  op  i mit  Bryst  og  ligefrem 
stemme  imod  Svælget.  Og  jeg  tror,  ingen  skal  kunne  mærke  nogen 
Art  Slappelse  hos  mig.  Men  der  er  kommen  ligesom  et  Stormcentrum 
inderst  i mig,  hvor  der  altid  er  blikstille,  eller  som  en  bestemt 
Grundtone,  der  klinger  igennem  bag  alle  Sjælens  Enkeltrørelser, 
saa  der  ingen  Brud  og  Mislyd  kommer,  . . saa  Alvor  og  Spøg, 
lavt  og  højt  gaar  jævnt  over  i hinanden,  og  noget  af  den  jævne 
Humor  tages  befriende  med  op  i Alvoren,  og  noget  stort  og  højt 
kommer  med  ind  i det  dagligdags  trivielle.  Der  er  kommet  en  Enhed 
og  Sikkerhed  i alt  mit  Liv,  som  jeg  aldrig  har  kendt  før. 

Jeg  husker  ude  paa  Landet  i Sommer,  hvordan  jævnlig  nogle 
Frelserpiger  kom  og  spillede  og  talte  paa  den  lille,  aabne  Plads 
i Landsbyen.  De  kom  med  deres  Guitar  og  „Krigsraab44  og  lod 
Børnene  samle  sig  om  dem,  og  saa  tog  de  fat  med  deres  lidt 
drævende  unge  Stemmer  paa  de  glade  engelske  Melodier  og  de 
tarvelige  aandløse  Ord.  Og  i den  klare  Aftenfred  kom  Konerne 
og  de  gamle  Mænd  ud  af  Dørene,  — Konerne  med  Pattebørn  paa 
Arm  og  en  Grødslev  endnu  i Haanden  — , og  de  unge  Arbejds- 
mænd,  der  kom  hjem  fra  Dagsværket  og  lige  havde  faaet  spist 
deres  Nadver,  kom  ud  i Arbejdstøjet  og  hang  dovne  op  ad  Have- 
laager  eller  smed  sig  med  Piben  i Mund  i Græsset.  Smaa- 
pigeme  stod  andægtige  med  Fingeren  i Munden,  nogle  halvvoksne 
Drenge  gjorde  Grin,  som  de  saa  Mursvendene  nu  og  da  forsøge 
sig  paa.  Men  jeg  kunde  mærke,  hvordan  selv  de,  der  ikke  vilde 
være  ved  det,  fandt  en  Tilfredsstillelse  ved  nu  før  Hvilen  og  Nat- 
ten at  lytte  til  denne  Klimpren  og  denne  mer  end  tarvelige  For- 
kyndelse af  „Ordet44 ; man  kunde  formelig  fornemme,  hvordan 
Mandfolketheden  for  en  Stund  skallede  af  paa  de  unge  Karle,  og 
Køkkensorgeme  og  Sladderen  og  Nabonaget  smeltede  bort  omkring 
Kvindfolkenes  Sind  — og  Hjerterne  blev  nøgne,  som  da  de  kom 
af  Moders  Liv  og  bævede  stille  for  Musikken  og  Ordene. 

Hvis  der  havde  været  nogen  Magt  i min  Stemme,  kunde  jeg  ikke 
tænke  mig  noget  skønnere  end  at  gaa  rundtogsøge  at  lokke  „ Sabbats  “- 
freden  frem  i de  bekymrede  og  arbejdende  Mennesker,  — bede  dem 
lægge  Hænderne  ned  en  Stund  og  folde  dem  i andagtsfuld  Eftertanke 
— og  saa  aabne  deres  Sind  for  Livets  Uendelighed,  den  store  Sam- 
menhæng i alt,  det  store  Fællesskab  for  alle  Mennesker  i Liv  og 

Død,  — lære  dem  ydmygt  at  tage  Livet,  som  det  falder,  og  leve 
det,  som  det  er  lagt  for  dem,  — at  holde  alt,  de  oplever,  hen  for 
den  sikre  Døds  Øje,  og  prøve  at  leve  Livet  uden  unyttigt  Oprør, 
efter  dets  Love  og  i Overensstemmelse  med  dets  Mening.  Det  er 
jo  ikke  dybsindige,  ikke  epokegørende  ny  Forestillinger,  de  er  saa 
gamle  som  Menneskehedens  Eftertanke  over  sine  Kaar,  og  de  ligger 
bag  ved  alle  de  Religioner,  der  er  bygget  op,  men  jeg  tror  at  der 
af  dem  endnu  kan  hentes  Styrkelse  for  Menneskene  til  at  leve  og 
til  at  dø.  — Naar  de  blot  kunde  genfødes  i nye,  levende  Former. 

Ja  kære  Henrik,  naar  jeg  nu  sender  dig  disse  Brudstykker  af 
mine  Aftenbetragtninger  — de  skal  kun  give  dig  „ Tonen  * i dem 
— som  jeg  ingen  anden  har  betroet,  vil  de  maaske  lyde  som  tomt 
Klingklang  i dine  Øren,  hvis  du  slet  intet  har  i dig  af  den  samme 
Musik,  som  er  begyndt  at  spille  sig  frem  inde  i mig.  Men  vi  har 
dog  forstaaet  hinanden  dengang,  vi  var  unge,  og  du  maa  sagtens 
kunne  genkende  i dig  selv  nogle  af  de  Tanker  og  Stemninger,  som 
bevæger  mig,  — hvor  langt  vi  end  synes  at  være  komne  fra  hin- 
anden. I al  Fald  vil  du  kunne  forstaa,  hvordan  der  ligesom  er  kom- 
men en  ny  Belysning  over  mangt  og  meget  i Livet  for  mig,  og  en 
anden  Tone  i min  Stemme  maaske  ogsaa  nu  og  da,  end  den,  du 
før  kendte ....  Hjertet  banker  endnu,  det  maa  du  tro,  for  samme 
skønne  Ting,  som  i vor  fælles  Ungdom,  men  der  er  nu  med 
Aarene  noget  andet,  som  ligger  mig  endnu  nær  paa  Hjærte. 

PAVEN 

Der  sidder  nu  paa  Pavens  Stol  en  bedre  bænket 

end  Gerbert,  som  i gammel  Tid  ved  Trolddom  har  den  krænket. 

Han  gav  dog  Helved  kun  sin  egen  Krop  at  fjæle, 

men  denne  her  vil  gi?  sig  selv  og  alle  kristne  Sjæle. 

Gid  Himlen  mod  ham  snart  sit  Straffelyn  maa  slænge! 

Raab  højt  til  Gud:  hvi  sover  du  saa  længe? 

De  ødelægger  Herrens  Værk,  forfalsker  hvert  hans  Ord; 

hans  Kæmner  stjæler  Skatten  fra  hans  Kirkes  Bord; 

hans  Mægler  rider  rundt  til  Rov  og  Mord; 

hans  Hyrde  blev  en  siugen  Ulv,  der  Hjordens  Faar  vil  flænge. 

Walther  r.  d Vogehceide,  f c.  1230 


FILOSOFEN 

Jeg  blev  en  lærd.  Syv  dyre  Aar  til  Ende 
bortvisned  golde,  mens  jeg  tegned  op 
de  vises  Tvistemaal  om  Sjæl  og  Krop. 

Et  har  jeg  lært:  min  Tro  til  Tvivl  at  vende. 
Kundskab  og  Kløgt  er  Troens  Fald  og  Fjende. 


Digitized  by  v^.oo5Le 


To  Digte 


Min  Pudel  sov,  mens  jeg  sad  krum  og  sled 
og  tumled  mange  dumme  tykke  Bind; 
jeg  slugte  Blad  for  Blad;  min  Finger  gled 
hen  over  gammelt  Tryk;  med  ivrigt  Sind 
jeg  prøved  Ord  og  Tegn  i Nattens  Stund 
og  ødte  Lys,  og  stadig  sov  min  Hund. 

Med  skrumpen  Aare,  ikkun  Ben  og  Hud, 
jeg  læste  Scotus  og  Aquinas  ud, 
ind  i Donat,  den  mugne,  jeg  mig  grov 
og  i Zabarell;  og  stadig  Hunden  sov. 

Og  længer  frem;  og  først:  er  Sjælen  til? 

Saa:  kan  den  dø?  . . . Hold  op!  jeg  tror  I vil! . . . 
De  trak  i Haar  og  Øre,  brugte  Mund,  — 
en  Kiv  og  Larm!  Men  stadig  sov  min  Hund. 
Dernæst:  har  Sjælen  Krop  og  Sted  og  Vinger? 
Er  Viljen  fri?  Paa  ny  Trompeten  klinger! 

Der  for  i Vaaben  mangen  Filosof; 
de  hug  med  Elementer,  Form  og  Stof; 
jeg  vakled,  vidste  ingen  sikker  Vej, 
men  tænkte,  læste,  søgte  Lys  og  Lov, 
skrev  hele  Bind;  og  stadig  Hunden  sov. 

Saa  vaagned  den  og  gabed.  Tro  I mig: 
saa  vidt  jeg  véd,  er  den  saa  klog  som  jeg. 

John  Maraton,  f 1634 

sin  1888  udgivne  Biografi  af  Ewald  har  A.  D.  Jør- 
gensen fremdraget  en  Mængde  nye  Enkeltheder  til 
Oplysning  om  Digterens  Levned  og  spredt  Klarhed 
over  det  alt  foreliggende,  oftere  gennempløjede  Stof, 
som  han  har  lagt  til  Rette  med  Kunst  og  Behæn- 
dighed. Alligevel  frembyder  Bogen  ved  nøjere  Prø- 
velse ikke  faa  angribelige  Punkter.  Forfatterens  bekendte  Forkær- 
lighed for  nye  Syn  har  her  forledt  ham  til  en  Række  dels  for- 
hastede, dels  altfor  kunstige  Slutninger.  Da  A.  D.  Jørgensens 
Arbejde  udkom,  fremhævede  en  kyndig  Anmelder,  at  det  herefter 
vilde  være  vanskeligt  for  Efterfølgerne  at  føje  nyt  til  det  nu  givne 
Billede  af  Digterens  Livsforhold.  Vor  Tid,  der  er  Specialforsknin- 
gernes  Tid,  i hvilken  man  med  Forkærlighed  søger  til  de  hidtil 
kun  i forsvindende  Grad  raadspurgte  Familiearkiver,  hvis  Brev- 
gemmer efterhaanden  aabnes,  vil  dog  uden  Tvivl  i ikke  ubetydelig 
Grad  kunne  rette  og  fuldstændiggøre  Forgængernes  Arbejder. 

Naar  vi  i det  følgende  fremfører  en  Række  Korrektiver  og  sup- 
plerende Bemærkninger  til  Johannes  Ewalds  Biografi,  maa  vi  paa 
Forhaand  udbede  os  Læsernes  Overbærenhed  for  et  Brud  paa  Tids- 
følgen, som  Stoffets  Gruppering  har  medført. 

Vore  Meddelelser  tager  deres  Udgangspunkt  fra  Skildringen  af 
Johannes  Ewalds  Forhold  til  Søskendeparret  Frederik  og  Frede- 
rikke Munter.  Da  de  lærte  Digteren  at  kende,  var  Broderen 
en  ung  teologisk  Student  paa  sytten  Aar,  hans  Søster  kun  tretten 
Aar  gammel.  Allerede  med  sin  „Rolf  Krage*  havde  Ewald  vundet 

de  ungdommelige  Hjerter,  der  beundrede  ham  i Løn  uden  endnu 
at  kende  ham  personlig. 

Ved  Opførelsen  af  Balders  Død  paa  Hofteatret  14.  Februar 
1778  var  Munter  til  Stede.  Forestillingen  gjorde  et  dybt  og  varigt 
Indtryk  paa  ham  og  vakte  Ønsket  hos  ham  om  at  gøre  Digterens 
Bekendtskab.  En  Uge  senere  noterer  han  i sin  Dagbog  Skuffelsen 
over,  at  hans  Ven  Sneedorff  ikke  har  holdt  sit  Løfte,  at  ville  føre 
ham  sammen  med  Digteren.  Men  allerede  faa  Uger  efter,  24.  Marts 
faar  han  sit  Ønske  opfyldt.  „Vi  bleve  gode  Venner-,  hedder  det 
i hans  Optegnelser.  I Løbet  af  Foraaret  aflagde  han  hyppigt  Besøg 
hos  Ewald.  Hjemvendt  fra  længere  Sommerudflugter  rundt  om  i 
Landet  indfinder  han  sig  atter  jævnligt  i Løbet  af  Efteraaret  og 
bringer  Digteren  Nytaarsmorgen  sin  Lykønskning  til  Aarsskiftet.  I 
Januar  og  Februar  drøfter  han  med  ham  sin  Plan  om  at  oversætte 
„Balders  Død*4  paa  Tysk.  Den  4.  April  begynder  han  paa  Arbejdet, 
der  lægger  meget  Beslag  paa  hans  Tid,  og  eftersom  det  skrider 
frem,  læser  han  de  enkelte  Scener  og  Akter  højt  for  Digteren,  ind- 
henter hans  Raad  og  lytter  til  hans  Kritik. 

Da  Ewald  i de  første  Dage  af  Juni  flyttede  ud  til  Gjentofte, 
opsøger  han  ham  gentagne  Gange  her,  naar  han  er  Gæst  hos 
A.  P.  Bernstorff,  i hvis  Hus  han  er  Ewalds  varme  Talsmand.  Det 
var  Bemstorffs  Hensigt,  som  Pram  fortæller,  at  tage  sig  af  Ewald, 
men  allerede  i November  1780  blev  den  store  Statsmand  fjernet 
fra  sin  Stilling.  Med  hans  Interesse  for  dansk  Sprog  og  Litteratur 
havde  det  dog  altid  været  saare  smaat  bevendt.  Bemstorffs  Svoger 
Digteren  Grev  Frederik  Leopold  Stolberg,  der  havde  lært  Ewald  at 
kende  i Rungsted,  var  til  Stede  ved  Førsteopførelsen  af  „Balders 
Død"  paa  Hofteatret.  Han  betegner  Stykket  som  „saare  skønt,  rigt 
paa  ædel  og  stor  Fantasi,  efter  Shakespeares  Forbillede*4. 

I de  første  Dage  af  Aaret  1780  læser  Munter  for  Ewald  første 
Akt  af  sin  Oversættelse  og  bliver  til  Gengæld  af  denne  gjort  be- 
kendt med  Digterens  endnu  utrykte  Arbejde  „Fiskerne,  der  endog 
inspirerer  den  tyskfødte  Yngling  til  at  skrive  en  Sømandssang  paa 
Dansk. 

I Januar  overværede  han  den  første  Opførelse  af  Fiskerne. 

En  udførlig,  hidtil  utrykt  Skildring  af  hin  i den  danske  Scenes 
Historie  saa  minderige  Aften  tør  her  finde  en  Plads.  Brevskriver- 
inden  er  Grevinde  Sophie  Schulin,  Søster  til  selve  Teaterchefen, 
Ewalds  Velynder,  Kammerherre  Hans  Vilhelm  Warnstedt. 

„Den  Atten,  mari  for  første  Gang  gav  „Fiskerne"  paa  Teatret, 

Tar  af  forskellige  Grunde  højst  mærkværdig.  Teatret  var  fyldt  til 
sidste  Plads,  og  flere  hundrede  Mennesker  maatte  endog  gaa  bort 
med  uforrettet  Sag.  Midt  imellem  de  pyntede  Dafner  i de  oplyste 
Loger  saa  man  lige  over  for  Scenen  de  fem  gode  Fiskere  i deres 
simple,  brune  Dragter,  med  kortklippede  Haar  paa  engelsk  Manér 
og  alle  med  det  beskedneste  Væsen,  alle  med  prægtige  Fysiogno- 
mier. En  Kvinde,  der  ligesom  hende  i Stykket  hed  Birthe,  var 
ogsaa  til  Stede.  Det  var  Kongens  Fødselsdag,  der  blev  fejret  ved 
Forherligelsen  af  en  saa  menneskekærlig  Handling,  der  vel  fortjener 
at  foreviges.  Her  var  for  en  Gangs  Skyld  virkelig  agerende  til 
Stede.  Alle  disse  Tanker  i Forening  fik  alles  Hjerter  til  at  banke, 
og  man  saa  Tilskuerne  udgyde  flere  Taarer  over  anden  Akt  af 
dette  Stykke,  end  der  nogen  Sinde  er  bleven  grædt  over  Voltaires 
mest  rørende  Tragedie.  Musikken  til  Stykket  er  komponeret  af 
Hartmann  og  er  som  Helhed  selve  Emnet  værdig.  Dog  faldt 
første  og  tredje  Akt  noget  trættende,  det  kunde  ikke  være  ander- 
ledes, i Betragtning  af  den  ringe  Interesse,  Stykket  frembyder  ud 
over  Hovedhandlingen,  og  denne  virker,  synes  mig,  altfor  beklem- 
mende, fordi  man  altfor  tidlig  faar  at  vide,  i hvilken  Fare  det 
stakkels  Skib  er  stedt. 

Det  er  umuligt  at  skildre,  hvilket  Liv  og  Røre  der  udfoldes  i 
den  skønne  Scene,  hvor  alle  løber  frem  og  tilbage,  raaber  og  haster 
for  at  redde  Skipperen,  hvem  man  alt  i et  halvt  Kvarters  Tid  har 
set  omtumlet  af  Bølgerne,  klyngende  sig  til  Masterne  af  sit  kæntrede 
Skib,  nu  og  da  opløftende  Armene  for  at  anraabe  Matroserne  om 
Hjælp.  Ikke  mindre  gribende  var  det  Øjeblik,  daBaaden  blev  sat 
i Vandet,  hvis  Bølger  var  saa  naturligt  oprørte  og  voldsomme,  at 
man  næsten  følte  sig  søsyg  ved  at  se  paa  dem.  Efter  at  Baaden 
længe  havde  været  kastet  frem  og  tilbage  ved  Matrosernes  ivrige 
Arbejde,  dels  af  Bølgernes  Voldsomhed,  dels  af  Matrosernes  ivrige 
Manøvrer,  saa’  man  omsider  Baaden  lægge  til  ved  Skibet  og  den 
stakkels  halvdøde  Skipper  dukke  op,  hvem  Selvopholdelsens  Drift 
gav  Kraft  til  at  springe  ned  i den  frelsende  Baad. 

Men  det  mest  rørende  var  dog  det,  at  Parterret,  der  idelig 
gav  Skuespillerne  sit  Bifald  til  Kende,  alle  som  én  rejste  sig  op  og 
vendte  sig  om  mod  Fiskerne  i Logerne,  klappede  i Hænderne  og 
raabte  „Længe  leve  Fiskerne*." 

Den  10.  Februar  opførtes  Stykket  til  Fordel  for  Forfatteren, 
hvis  pekuniære  Udbytte  ved  denne  Lejlighed  næppe  var  mindre 
end  350  å 300  Rdlr.,  efter  vore  Penge  henved  1200  Kr. 

Vi  vender  tilbage  til  Munter,  der  i Sommeren  1780  ved  arkæo- 
logiske Studierejser  og  Besøg  hos  Faderens  fornemme  Venner,  Fa- 
milierne Reventlow  paa  Fyen  og  Lolland,  i flere  Maaneder  var 
forhindret  i at  besøge  Ewald.  Den  18.  November  fejrede  han  sam- 
men med  Digterens  Venner  den  sidste  Fødselsdag,  Ewald  skulde 
opleve.  Munters  hyppige  Besøg  i de  næstfølgende  Uger  vidner 
om  hans  Ængstelse  for  Digterens  hastigt  fremadskridende  Sygdom. 
Den  9.  Februar  var  Ewald  dog  taalelig  vel  og  skrev  denne  Dag  et 
Brev  til  Rogert  angaaende  et  Titulaturspørgsmaal , da  han  vilde 
sende  Hersleb  1.  Bind  af*  sine  Skrifter.  Munter  viser  sin  Omhu 
for  Vennen  ved  sine  hyppige  Besøg,  og  7.  Marts  var  han  hos  en  af 
sine  Bekendte,  den  litterært  interesserede  Kammerherre  v.  der  Luhe. 
der  boede  i Prinsens  Palæ,  for  at  bede  denne  om  gammel  Vin  til 
Styrkelse  for  den  syge. 

Den  syttende  Marts,  om  Formiddagen,  Ewalds  Dødsdag,  kaldtes 
Munter  til  Digterens  Dødsleje  og  blev  Vidne  til  hans  Bortgang. 

„Da  jeg  indfandt  mig  hos  Ewald,  droges  han  alt  med  Døden. 
Han  rallede,  men  havde  sine  Sansers  fulde  Brug  og  forstod,  hvad 
Dr.  Schønheider  bad  med  ham,  han  laa  stille  hen,  talte  meget 
lidt.  Hans  Venner  — Schønheider,  Rogert.  Sneedorf,  Rothe  og 
jeg  — stod  omkring  hans  Leje. 

Han  beklagede  sig  til  Aaskow  over,  at  han  ikke  kunde  drage 
Aande,  og  da  denne  sagde  ham,  at  Døden  var  nær  forestaaende, 
spurgte  han,  hvor  mange  Timer  han  endnu  kunde  leve.  Aaskow 
svarede,  at  han  haabede,  der  kun  var  faa  Timer  tilbage.  „Gud 
være  lovet.  Gud  ske  Lov11,  sagde  Ewald.  Klokken  23A  Middag  fik 
han  nogle  faa  Trækninger,  han  laa  stille  og  sov  rolig  hen.  Ingen 
af  os  kunde  nøjagtigt  bestemme,  naar  Dødsøjeblikket  indtraadte. 
Jeg,  Rogert  og  Madam  Skov  saa  ham  dø.  Fred  være  med  hans 
Støv.  Guds  Fred!  Hans  Øjne  bevarede  deres  Glans  en  hel  Time 
efter  Dødens  Indtræden.  Han  var  frygtelig  indfalden,  og  snart 
efter  Døden  forandrede  sig  hans  Ansigt.11 

Om  Aftenen  gik  Munter,  ledsaget  af  sin  Ven,  Friederich  Bern- 
hard Wickede,  bekendt  som  en  kunstfærdig  Silhouettør,  hen  i 
Sørgehuset.  Wickede  klippede  et  Skyggerids  af  den  dødes  skarpe 
Profil.  Denne  Relikvie  er  endnu  bevaret  i det  na  Hr.  Lensgreve 
C.  E.  Reventlow  tilhørende  wickede-munterske  Silhouetalbum,  i 
hvilket  en  stor  Del  af  Silhouetterne,  og  de  bedste,  er  klippede  af 
Wickede  selv. 

Som  Erindring  om  den  hensovede  Ven  tog  Munter  et  Blad 

Papir  med  sig,  paa  hvilket  Ewald  havde  nedskrevet  et  Par  Skrift- 
steder, i hvilke  han  har  søgt  Trøst  i sine  haarde  Lidelser.  Bladet 
er  endnu  bevaret,  indklæbet  i Frederikke  Bruns  „Autographen". 
Herpaa  er  optegnet  Davids  Salmer  43,  5;  94,  12;  146,  5.  Vers. 

Dagen  efter  Ewalds  Død  var  Munter  atter  hos  Mad.  Skov. 
Digterens  Moder,  der  beteg- 
nende nok  ikke  var  til  Stede 
ved  Sønnens  Død , havde 
ogsaa  indfundet  sig  og  paa- 
tegnede hans  Testamente, 
ved  hvilket  Mad.  Skov  ind- 
sattes til  hans  eneste  Ar- 
ving. Der  er  bevaret  en 
uhyggelig  Fortælling  om,  at 
Ewalds  Rygrad  var  krummet 
den  Grad,  at  man  maatte 
knække  den  over  for  at  faa 
ham  lagt  i Kiste,  hvilket 
skete  samme  Dag. 

Munter  var  blandt  de 
66  Par,  der  om  Eftermid- 
dagen Klokken  3 den  23. 

Marts , under  Klangen  af 
Aftenklokkerne  fra  Trinitatis 
Kirke  fulgte  Ewald  til  Jor- 
den1). Vejen  gik  gennem 
lille  og  store  Kannikestræde 
forbi  Regensen  hen  til  den 
aabne  Grav  ved  Kirkens 
østlige  Ende.  Hans  Søster,  den  16aarige  Frederikke  Munter,  hvem 
Ewald  havde  givet  Indvielsen  til  Digterkaldet,  og  den  12aarige 
Constance  Wickede,  Datter  af  den  ovennævnte  F.  B.  Wickede, 
strøede  Blomster  paa  Digterens  Grav. 

Om  Aftenen  var  Munter  til  Stede  ved  Sørgehøjtiden  paa  Teatret, 
hvor  „Fiskerne"  opførtes.  Indtægten  var  375  Rdlr.,  den  største  i hele 
Sæsonen8),  hvilket  viser,  at  Publikum  havde  indfundet  sig  fuldtalligt. 

^Trinitatis  Ligbog  (Kirkegaarden  i Byen)  indeholder  følgende  Notits: 
D.  23.  Johannes  Ewald.  Student,  37  Aar  gi.,  fr^  Skindergaden  Kl.  3 med  Aften 
Klockerne.  (b  Bdlr.  5 Mark  4 Sk.).  Dødsaarsag:  Tæring. 

2)  Indtægten  varierer  ellers  fra  57  til  330  Rdlr.  (Teaterkassens  Regnskab  1781). 

Skønt  optagen  af  Forberedelser  til  Rejsen  opsøgte  Munter  i de 
følgende  Dage  Ewalds  Venner  for  at  finde  Trøst  i Savnet  og  vel 
ogsaa  for  at  drøfte  Planen  om  en  Indsamling  til  en  Mindesten  paa 
Digterens  Grav.  Før  han  forlader  Hovedstaden,  tager  han  endnu 
en  sidste  Afsked  med  den  friske  Grav,  der  gemmer  „Skjaldens 
Ben“,  Vennen,  han  har  elsket  og  beundret. 

En  Maaned  efter  Ewalds  Jordefærd  tiltraadte  Frederik  Munter 
sin  første  store  Udenlandsrejse.  Med  Faderen  og  Søsteren  Frede- 
rikke vedligeholdt  han  en  endnu  bevaret  omfattende  Brevveksling 
under  hele  sin  Fraværelse  fra  Hjemmet.  I de  sidste  Dage  af  Juli 
foretog  Familien  Munter  en  Udflugt  til  Helsingør,  Helsingborg  og 
Kulien.  I sin  udførlige  Skildring  af  Hændelserne  paa  den  lille 
Rejse  skriver  den  gamle  Munter  følgende  til  Sønnen: 

„I  Gaar  — 27.  Juli  — var  vi  hele  Dagen  hos  den  gamle  Oberst- 
inde  Eigtved.  Hun,  der  er  opdragen  i den  gamle  Ewalds  Hus,  for- 
talte os  en  Mængde  Anekdoter  om  hine  Tider.  . Du  kunde  her 
have  tilfredsstillet  dit  Begær  efter  Oplysninger  om  den  salig  Ewalds 
Moder,  hvis  Du  havde  været  her.  Du  kunde  ogsaa,  hvad  der  for 
Dig  som  Ewalds  Biograf  maatte  være  af  særlig  Interesse,  være 
bleven  belært  om,  at  han  egentlig  var  Søn  af  en  vis  Etatsraad  og 
Borgmester  i København,  Valeur,  hvem  jeg  endnu  har  kendt  godt. 
Denne  er  ogsaa  Fader  til  Johannes  Ewalds  Broder  Husarritmesteren. 
Kun  den  tredje,  der  sammen  med  Digteren  begav  sig  paa  Rejsen 
til  Tyskland,  har  været  en  virkelig  Søn  af  gamle  Ewald. 

Endnu  en  Fortælling  om  gamle  Madam  Ewald.  Hun  stod  i 
et  ømt  Forhold  til  en  kongelig  Lakaj  ved  Navn  West.  En  Aften 
i Skumringen,  da  hun  venter  denne,  ser  hun  et  Menneske  i konge- 
ligt Livre  træde  ind  i Huset.  Hun  tror,  at  det  er  hendes  West 
og  kysser  ham  rigtig  hjertelig.  Manden  bliver  højst  betuttet  og 
fremstammer  noget,  der  oplyser  hende  om,  at  hun  har  taget  grun- 
dig fejl.  „Gud  forlade  mig,"  udbryder  hun,  „at  jeg  har  kysset  et 
Verdens  Barn.  Saaledes  plejer  vi  Guds  Børn  at  hilse  hverandre.* 

Kort  sagt,  min  kære  Fritz,  vil  Du  have  rigtig  autentiske  Op- 
lysninger om  Ewalds  Ungdom,  maa  Du  henvende  dig  til  Oberstinde 
Eigtved,  der  kan  meddele  Dig  et  rigt  Forraad  af  samme." 

Frederikke  Munter  tilføjer  følgende  i sit  Brev: 

„Vor  Værtinde  er  en  prægtig  Kone,  saa  brav  og  god,  venlig 
og  deltagende.  Man  maa  have  hende  kær.  Hun  ved  mange  Hi- 
storier om  den  slemme  Mad.  Ewald,  som  er  et  rigtigt  Bæst  (Best). 
Fader  har  skænket  mig  Ewalds  Buste,  den  ligner  ham  meget!* 

Som  Indledning  til  en  udførligere  Omtale  af  Ewalds  Moder 
skal  her  straks  forudskikkes  nogle  Oplysninger  om  den  ovenfor 
nævnte  Dame,  Oberstinde  Eigtved,  der  har  rejst  hine  overraskende 
og  haarde  Beskyldninger  mod  hende. 

Sophie  Christine  Walther  var  Datter  af  en  Præst  fra 
Sachsen,  hvis  Enke  var  Kammerfrue  hos  Dronning  Sophie  Magda- 
lene.  Hun  fødtes  1726  og  blev,  som  nævnt,  opdraget  i Ewalds 
Hus,  fik  Ansættelse  som  Kammerjomfru  hos  Prinsesse  Louise  og 
ægtede  1743  den  bekendte  Hofbygmester  og  Kirkeinspektør,  Oberst 
Nikolaj  Eigtved,  der  allerede  efter  ti  Aars  Ægteskab  efterlod  hende 
som  Enke1).  Senere  flyttede  hun  med  sin  Søn  og  Datter  til  Hel- 
singør. Med  stor  Dygtighed  og  Energi  gjorde  hun  over  for  Kongen 
og  Finanskollegiet  sine  Rettigheder  og  Krav  efter  Manden  gældende. 

Oberstinde  Eigtved  afgik  1795  ved  Døden. 

Disse  faa  Bemærkninger  om  Meddelerindens  sociale  og  intellek- 
tuelle Forhold  ville  formentlig  kunne  tjene  til  Støtte  for  Veder- 
hæftigheden  af  hendes  Udsagn,  der,  som  ogsaa  det  følgende  turde 
godtgøre,  er  mere  end  Bagvaskelse  og  løs  Sladder. 

Ewalds  Moder  Marie  Wulf  fødtes  23.  April  1715  i Køben- 
havn. Hendes  Fader,  hvem  A.D.  Jørgensen  betegner  som  Øltapper  (!), 
var  en  søgt  og  anset  Bygningsentreprenør,  der  i sine  Velmagtsdage 
var  en  ret  formuende  Mand.  Mathias  Wulf  havde  flere  store 
Bygningsarbejder  under  Hænder,  da  han  1723  indgik  Kontrakt 
med  Københavns  Overpræsident  General  Christian  Ditlev  Revent- 
low,  Dronning  Anna  Sofies  Broder,  om  at  foretage  en  gennem- 
gribende Restauration  og  delvis  Ombygning  saavel  af  den  saa- 
kaldte  Storkanslers  Gaard,  der  strakte  sig  fra  Købmagergade  til 
Pilestræde,  som  ogsaa  af  en  anden  stor  Gaard,  der  tilhørte  Gene- 
ralen. Dennes  Hustru  Grevinde  Benedikte  Margrethe,  født  Brock- 
dorff,  hvis  store  Kløgt  og  mandhaftige  Energi  er  lige  saa  bekendt 
som  hendes  mange  uheldige  Egenskaber,  især  Pengegriskhed  og 
Hjerteløshed,  blev  Kilden  til  Wulfs  Ulykke.  Hun  opholdt  Arbejdet 
under  alle  mulige  Paaskud  og  chikanerede  ham  paa  enhver  Maade. 
Ved  Udgangen  af  Aaret  1725  var  Arbejdet  færdigt,  men  Reventlow 
nægtede  at  foretage  Syn  af  Bygningerne  og  betale  Wulf  den  be- 
tydelige Sum  Penge,  han  skyldte  ham.  Wulf  opbrugte  sin  sammen- 


*)  Om  hendes  Standhaftighed  og  modige  Optræden  over  for  Kristian  VII,  der 
vilde  gøre  hendes  Datter  til  sin  Elskerinde,  fortæller  G.  D.  Biehl.  Hist.  Tids- 
skrift 3.  R.  IV,  491. 

16 

sparede  Kapital,  10,000  Rdlr.,  til  at  betale  Haandværkerne  med. 
1728  var  hans  Gæld  med  Renter  17,000  Rdlr.  Forgæves  rejste 
han  hos  Grev  Reventlow  Krav  paa  en  Erstatning  af  10,000  Rdlr. 
for  „Kredits,  Velfærds  og  Helbreds  Spilde8.  Kort  efter  afgik  han 
ved  Døden.  Hans  Enke  Marie  Mårtens  fik  Bevilling  til  at  sidde 
i uskiftet  Bo  med  sine  fem  Børn.  1729  nedsattes  en  Kommission 
(bestaaende  bl.  a.  af  Gehejmeraad  V.  Lerche,  Generalbygmester  Ernst 
og  Overlandbygmester  Krieger)  til  at  undersøge  den  afdødes  Mellem- 
værende med  Grev  Reventlow , og  deres  enstemmige  Kendelse 
faldt  ud  til  Fordel  for  Wulfs  Enke.  Det  siges,  at  Wulf  var  en  ret- 
skaffen og  paalidelig  Mand,  der  var  bleven  ulykkelig  ved  at  være 
kommen  i Handel  med  Grev  Reventlow,  ja,  har  haft  ham  sin 
Ruin  og  endelige  Død  at  takke,  og  den  alene  maa  tilskrives  den 
elendige  Tilstand,  i hvilken  han  efterlod  sin  Enke.  1730 — 31  førte 
Enken  Processen  mod  Reventlow  ved  Højesteret  for  at  erholde  de 
endnu  efter  Kontrakten  resterende  2000  Rdlr.,  som  skyldtes  hendes 
afdøde  Mand. ' Paa  én  Undtagelse  nær  er  Assessorernes  Vota  ganske 
ubetinget  paa  Wulfs  Side.  Dommens  Udfald  kendes  ikke,  men 
Enken  har  dog  faaet  nogen  Erstatning  tilkendt. 

Under  de  mange  Sorger  og  Genvordigheder,  der  hjemsøgte 
Mathias  Wulfs  Efterladte,  søgte  Enken  Trøst  og  Tilflugt  hos  Præsten 
Enevold  Ewald,  der  1727  var  bleven  Gejstlig  ved  Vajsenhuset  og 
som  var  den  første  Talsmand  for  den  pietistiske  Retning  her- 
hjemme. Hun  blev  snart  en  af  de  ivrigste  Tilhængere  af  den  nye 
Lære  og  betroede  Ewald  efter  sin  Mands  Død  sin  ældste  Datter 
Maries  Opdragelse.  Dette  tør  man  slutte  af  Mindeversene  over 
Johannes  Ewalds  Stiffader  Hulegaard,  i hvilke  der  hentydes  til 
Forholdet  mellem  Marie  Hulegaard  og  hendes  første  Mand: 

Af  ham  opelsket  som  en  ædel  Pode, 

Opfyldte  du  hans  Haab  og  blev  hans  Lyst. 

Den  endnu  unge  Præst  fattede  Kærlighed  til  sin  Plejedatter, 
og  i August  1730  blev  han,  34  Aar  gammel,  viet  til  den  næppe 
sekstenaarige  Marie  Wulf.  Hermed  stemmer  ogsaa  N.  M.  Petersens 
Ytringer.  „Pigen  fandt  Naade  for  hans  Øjne,  han  opdrog  hende 
selv  til  hendes  Bestemmelse  og  tog  hende  til  Ægte.8 

Selv  angiver  Ewalds  Hustru  i sin  nedenfor  meddelte  Supplik, 
at  hendes  Ægteskab,  der  opløstes  ved  Mandens  Død  11.  November 
1754,  varede  i 24  Aar  tre  Maaneder.  Naar  A.  D.  Jørgensen 
antager,  at  Enevold  Ewald  har  været  tvende  Gange  gift,  første 
Gang  i Aaret  1730,  med  en  Dame,  hvis  Navn  er  ubekendt,  og  var 

Enkemand  1739,  da  han  ægtede  Marie  Wulf,  gør  han  sig  skyldig 
i en  betænkelig  Vildfarelse.  Hin  tørste,  mysteriøse  Hustru  har 
aldrig  eksisteret.  At  Ewald  gjorde  Indskud  i Enkekassen  for  Marie 
Wulf  1739  betyder  ikke,  at  han  først  indgik  Ægteskab  i dette 
Aar,  i hvilket  der  oprettedes  en  ny  Klasse  af  Interessenter,  efter 
at  der  fra  1736  ikke  havde  fundet  Indskrivninger  Sted.  Det  vilde 
jo  ogsaa  være  ret  paafaldende,  om  Navnene  paa  en  saa  bekendt 
Mands  Hustru  fuldstændig  skulde  være  gaaet  tabt  for  Efterverdenen. 

Dette  Korrektiv  kuldkaster  en  Række  Slutninger,  som  A.  D.  Jør- 
gensen har  draget  med  Hensyn  til  Digterens  Forældre  og  Barn- 
domshjem. 

Hvorledes  Forholdet  mellem  Ewald  og  hans  Barnekone  har 
været  i de  første  Aar  af  deres  Ægteskab,  vides  ikke.  Synderlig 
lysteligt  har  det  næppe  været  „for  et  ganske  ungt  Blod,  som 
elskede  Munterhed  og  Pynt,  til  stor  Forargelse  for  Manden  med 
det  meget  stille  Væsen,  redelig,  men  altfor  godtroende,  med  et 
maadeligt  Judieium,  saa  at  man  uden  for  hans  Forretninger  ikke 
skulde  tro,  at  han  forstod  et  Ord.“  Hun  fødte  ham  en  Række 
svage  Børn,  der  døde  spæde.  Eftersom  Ewalds  Svaghed  tiltog, 
afbrød  han  mere  og  mere  Forholdet  til  den  ydre  Verden,  fordybet 
i Bøger  og  tørre  teologiske  Studier. 

For  at  hjælpe  paa  sit  skrøbelige  Helbred,  tog  han  allerede 
før  1735  i den  mildere  Aarstid  et  længere  Ophold  paa  Landet 
Det  Aar  Sønnen  Johannes  fødtes,  boede  Forældrene  paa  Petersborg 
ved  Høsterkøb,  nær  ved  Hørsholm.  I hine  Aar,  om  ikke  før,  maa 
Ewalds  Hustru  have  gjort  Bekendtskab  med  Johannes  Valeur,  der 
1737  havde  købt  Gaarden  Nebbegaard  i Bloustrød  Sogn,  ved  Selsø, 
omgiven  af  en  smuk  Have  og  Bøgeskov  med  vide  Udsigter.  Den 
ligger  kun  en  Fjerdingvej  fra  Petersborg. 

Endnu  kortere  blev  Afstanden  mellem  Valeurs  Sommerbolig 
og  Ewalds  Hjem,  da  denne  i de  tre  Somre  1750 — 52  boede  paa 
Agiltegaard,  kun  godt  og  vel  tusinde  Alen  fra  Nebbegaard.  Det 
ligger  nær  at  antage,  at  Fru  Ewald  har  formaaet  sin  Mand  til  at 
flytte  Nebbegaard  nærmere  for  at  have  kortere  Vej  til  sin  Elsker. 

Johannes  Valeur  fødtes  i Aaret  1700  og  var  Søn  af  en 
velhavende  Købmand  i København,  der  selv  skrev  sit  Navn  paa 
godt  Dansk  Herman  Walløer,  hvad  enten  hans  Slægt  nu  stammer 
fra  Vallø  paa  Sjælland  eller  Hvaløeme  i Norge.  Sønnen  med  sin 
Forkærlighed  for  franske  Sæder,  Sprog  og  Litteratur  gav  Familie- 
navnet dets  franske  Form.  Moderen  var  Datter  af  Københavns 

16* 


Digitized  by 


Google 


236 


Bidrag  til  Johannes  Ewalds  Levned 


Præsident  Konferensraad  Johannes  Meller.  Valeur  blev  sat  i Metro- 
politanskolen  og  herfra  dimitteret  til  Universitetet.  Allerede  1722 
tog  han  teologisk  Eksamen  og  gik  derefter  paa  Rejser  i Udlandet 
Hans  Hu  stod  ikke  til  Præstegerningen,  men  til  administrativ  Virk- 
somhed og  æstetiske  Sysler.  Hjemvendt  blev  han  1727  udnævnt 
til  Assessor  i Hofretten  og  siden  til  Raadmand  i København  og 
Værge  for  Vor  Frelsers  Kirke.  Under  Arbejderne  paa  Genopførelsen 
af  de  ved  Hovedstadens  store  Brand  nedbrændte  Bykvarterer  fik 
han  rig  Lejlighed  til  at  vise  sin  fremragende  praktiske  Dygtighed. 
Senere  blev  han  tillige  Assessor  i Højesteret  og  udnævntes  til 
Etatsraad,  samt  beskikkedes  til  Viceborgmester  i København. 

Valeur  nærede  en  levende  Interesse  for  dramatisk  Kunst  og 
oversatte  flere  Skuespil  fra  Fransk  til  Brug  for  den  danske  Scene. 
1757  blev  han  Medlem  af  Teaterdirektionen  og  fik  overdraget  Til- 
synet med  den  kunstneriske  Side  af  Administrationen.  Synderlig 
Betydning  fik  hans  Virksomhed  dog  ikke  for  Teatret.  Allerede 
1761  trak  han  sig  tilbage  fra  Direktionen,  træt  af  de  mangehaande 
Bryderier,  denne  Stilling  medførte.  Da  Struensee  i Marts  1771  op- 
løste Københavns  Magistrat , blev  ogsaa  Valeur  afskediget  som 
Borgmester,  hvilket  han  skal  have  taget  sig  saa  nær,  at  han  faa 
Maaneder  efter  afgik  ved  Døden  paa  Nebbegaard. 

Valeur  havde  1726  ægtet  den  30aarige  Enke  Charlotte  Amalie 
Kellermann,  født  Bølcke. 

Om  Valeurs  ydre  Personlighed  vil  man  af  vedføjede  Portræt 
efter  Originalmaleri  kunne  danne  sig  en  Forestilling  og  anstille 
Sammenligning  mellem  hans  og  Johannes  Ewalds  Træk.  Om  hans 
personlige  Forhold  til  Ewalds  Moder  vidner  ogsaa  den  Omstændig- 
hed, at  han  1759  paategner  hendes  Livrentepolice. 

Enhver,  der  har  læst  A.  D.  Jørgensens  Biografi  af  J.  Ewald, 
véd,  hvor  stærkt  han  tager  Parti  for  Digterens  Moder,  „der  med 
dyb  Smerte  maatte  se  paa  sin  Søns  Forvildelser*,  „der  støttede 
ham,  aldrig  til  Overflod,  altid  kun  til  det  nødvendige*.  Ingen  Gis- 
ning er  ham  for  dristig,  ingen  Omstændighed  ringe  nok,  som  han 
ikke  tager  til  Indtægt,  naar  den  synes  at  bekræfte  hans  Opfattelse. 
Samtidiges  Udtalelser,  der  ikke  kan  misforstaas,  og  som  inde- 
holder haarde  Bebrejdelser  mod  Ewalds  Moder,  afvises,  uden  at 
Forfatteren  i nævneværdig  Grad  formaar  at  afkræfte  dem. 

Allerede  Frederik  Munter  siger  i sin  1781  offentliggjorte  Bio- 
grafi om  Johannes  Ewalds  Fader,  at  denne  paa  Grund  af  Hypo- 
kondri og  allehaande  huslige  Sorger  tilbragte  den  Tid,  han  ikke 


Digitized  by  v^.oo5Le 


Bidrag  til  Johannes  Ewalds  Levned 


237 


var  beskæftiget  med  sin  Præstegerning,  paa  sit  Studerekammer. 
Han  gav  sig  ikke  af  med  Børnenes  Opdragelse,  der  ganske  var 
overladte  til  deres  Moder,  „en  meget  ung  Kone*.  Moderen,  hedder 
det  endvidere,  „miskendte  sin  Søn  Johannes". 

Selv  omN.M.  Petersen,  der  som  Hjemmel  anfører  sin  Svigermoder, 
Professorinde  Aphelen, 
ikke  i Enkelthederne  har 
været  helt  vel  underrettet, 
har  man  ikke  Grund  til 
i Hovedtrækkene  at  for- 
kaste Troværdigheden  af 
hans  Ytringer  om  hendes 
Letsindighed  og  Forfænge- 
lighed. Hertil  kommer 
Oberstinde  Eigtveds  Vid- 
nesbyrd og  den  nys  frem- 
dragne Udtalelse  af  Poul 
Rasmussen,  den  bekendte 
Komponist,  der  fortæller, 
at  hun  døde  af  Drik. 

Efter  alt  dette  maa 
man,  i Modsætning  til  A. 

D.  Jørgensen,  i disse  ulyk- 
kelige Ferhold  i Barn- 
domshjemmet søge  for- 
mildende og  undskylden- 
de Omstændigheder  ved 
Dommen  over  Johannes 
Ewalds  moralske  Forvil- 
delser. Tillige  kan  man, 
rent  menneskeligt  set,  ej  heller  dømme  for  haardt  om  Ewalds 
Moder,  der  livsglad  og  let,  alt  i Barnealderen  blev  knyttet  til  en 
Mand,  mere  end  dobbelt  saa  gammel  som  hun,  en  skrantende, 
melankolsk  Stuelærd,  hvis  daglige  Omgang  var  heldørede  „Hellige*, 
hvoraf  sikkert  ikke  faa  skjulte  deres  Synder  under  Hykleriets  Maske. 
Typer,  som  Digteren  selv  har  skildret:  Madam  Kuchlein,  Broder 
Jammerfuld,  Madam  Peberkværn  og  Jomfru  Slipslap,  „karrige, 
menneskesky,  kvækeriske,  pedantiske  Mennesker  og  kærlingagtige 
Klynkere*.  Hvem  tænker  ikke  ved  Skildringen  af  Konrektor 
Misocosmus  med  de  „alentykke  Kommentarer",  paa  Ewalds  Fader, 

hvem  Digteren,  betegnende  nok,  i sit  Levned  og  sin  Digtning  forbi- 
gaar  med  Tavshed. 

Hvis  Oberstinde  Eigtveds  saa  bestemt  udtalte  Paastand  om, 
at  Johannes  Ewald  virkelig  var  en  Gøgeunge,  Søn  af  den  for- 
nemme Højesteretsassessor  og  Borgmester,  den  elegante  Verdens- 
mand, Tilhængeren  af  den  frivole  franske  Muse,  i hvis  Hjemstavn 
det  den  Gang  ansaas  for  fineste  Mode,  at  Ægtemanden  akkommo- 
derede  sig  med  Hustruens  Galan,  i en  Tid,  hvor  Hanrejen  ret  be- 
tegnende er  den  stereotype  Lystspilfigur  — ledes  Tanken  hen  paa 
Digterens  egen  Fortælling  om  Frantz  Ehrenpriis,  hvis  Papa  var  „en 
stor,  en  grumme  stor  Hanrej,  den  største  Hanrej  i Byen8. 

Og  ved  en  Idéforbindelse,  der  ligger  saare  nær,  rinder  Aladdins 
Ord  om  sin  Fader  os  i Hu: 

Den  store  Allah  ved, 

Om  just  jeg  var  hans  Søn.  Han  var  alt  gammel. 

Da  han  min  Moder  tog,  og  hun  var  ung 
Og  smuk,  hvis  man  kan  tro,  hvad  Rygtet  siger. 

Al  Sefi,  en  Emir,  kom  tit  i Huset, 

Han  havde  mig  ret  kær,  jeg  lignte  ham. 

Om  man  vil,  kan  meget  i Digterens  Liv  her  igennem  forklares. 
Ikke  den  sene  Efterfødning  af  en  tidlig  ældet  Fader,  hvis  Livskraft 
ebbede  ud,  men  lønlig  Elskovs  fuldmodne  Frugt  med  Geniets  Stem- 
pel, Digtningens  Mærke,  der  kan" være  Fredløshedens  Kainsmærke. 
Deraf  det  vilde  og  utæmmede,  der  ofte  er  et  Kendetegn  for  lovløs 
Kærligheds  Børn.  Deraf  det  søndrede  og  delte,  den  store  Dis- 
harmoni mellem  Johannes  Ewalds  Liv  og  hans  Digtning.  Derfor 
droges  han  atter  og  atter  fra  den  skovklædte  Strand  med  dens  be- 
friende, rensende  Pust  — tilbage  til  den  trange  Gyde  uden  Lys  og 
Sol,  fra  de  grønne  „Høje8,  han  priser  i sin  Digtning,  Symbolet  paa 
Frigørelsen  fra  Lavlandslivet  — tilbage  til  den  „taagefulde8  Bys 
lumre  Kældre  med  det  lave  Loft,  hvor  Skøger  og  Drankere  søger 
til.  Men  selv  her  har  han  kunnet  afryste  den  skæmmende  Ham, 
kunnet  bryde  op  fra  det  skurrile  Lag,  fra  Sækkepibens  og  Narre- 
bjældernes  Mislyd,  og  flygte  op  til  sit  ensomme  Tagkammer  under 
Hanebjælken,  nærmere  de  evige  Stjerner.  Og  medens  Lyset  er 
brændt  ned  i Stagen,  og  den  ulmende  Tande  har  kæmpet  sin 
sidste  Kamp  ved  Morgenens  første  Skær,  et  Billede  paa  hans  eget 
Liv,  er  der  strømmet  rene  Toner  som  en  luttrendeBod  af  hans  Sjæl 

Hemmeligheden  ved  hans  Fødsel  har  næppe  kunnet  skjules 
for  Sønnen,  sligt  hviskes  og  tiskes  i Krogene,  de  frække  Spurve 

pludrer  det  ud  paa  alfar  Gade  — og  dog  elskede  han  den,  der  gav 
ham  Livet.  Derfor  hedder  det  i et  af  Ewalds  skønneste  Digte, 
rettet  til  Moderen:. 


O Du  mit  Intets  tro  Veninde, 

Hvad  var  jeg,  da  Dit  varme  Bryst 
Oplivede  mig  til  at  finde 
Det  første  Gysende  af  Lyst? 

Hvor  var  min  Sjæl,  o elskte,  sig, 

O Du,  som  fødte  mig  med  Smerte, 

Fortæl,  hvor  var  jeg,  da  Dit  Hjerte, 

Med  stærke  Slag  opvakte  mig. 

Et  lignende,  smukt  Udtryk  for  hans  sønlige  Kærlighed  findes 
i det  prægtige,  humoristiske  Brev  til  Moderen  fra  November  1778 
i Anledning  af  dennes  Sygdom.  Baade  Moder  og  Søn  havde  meget 
at  tilgive  hinanden.  Johannes  Ewalds  store  Hjerte  har  sikkert 
ingen  Sinde  ladet  det  mangle  paa  Tilnærmelse  og  Hengivenhed. 

Med  Rette  bemærker  Digterens  seneste  Biograf  Dr.  Rønning, 
der  tager  stærkt  Afstand  fra  Jørgensens  Opfattelse  af  Ewalds  Moder, 
at  det  ikke  tyder  paa  Tillid  eller  nogen  synderlig  høj  Mening  om 
Hustruen,  naar  den  gamle  Ewald  paa  sit  Dødsleje  sender  sine 
Børn  til  Slesvig. 

Om  Ewalds  Lærer  i Slesvig,  Karl  Frederik  Kraft,  der 
1756  afløste  Licht  som  Rektor  ved  Domskolen  i Slesvig,  findes  ikke 
uinteressante  Oplysninger  i en  kun  lidet  kendt  Selvbiografi  af 
dennes  Søn,  D.  N.  Kraft,  Præst  i Eggebek. 

Det  ses,  at  Kraft  ved  Siden  af  sin  Lærergerning  dyrkede 
Muserne.  Han  skrev  Lejlighedsdigte,  et  paa  Tysk,  for  „ hvilket  han 
fik  en  lille  Rulle  danske  Dukater*,  og  et  latinsk,  der  senere  blev 
optrykt  og  meget  læst  og  rost.  Guldberg  priste  Krafts  fortræffelige 
Latin,  og  denne  modtog  engang  200  Rdlr.  af  den  danske  Konge. 
Tillige  var  han  en  god  Sanger.  Han  plejede  hver  Aften  højt  at 
istemme  en  aandelig  Sang  i sit  Sovekammer,  førend  han  sov  ind. 
Han  skrev  en  god  Haand  og  var  ikke  ukendt  med  nyere  Sprog, 
Fransk  og  Italiensk. 

Naar  A.  D.  Jørgensen  priser  Fru  Hulegaard,  fordi  hun  skaffede 
sin  syge  Søn  ud  paa  Landet  til  Ryga  ard,  hans  første  Landophold, 
maa  det  bemærkes,  at  et  senere  fremdraget  Vidnesbyrd  gaar  ud 
paa,  at  det  var  selve  Ejeren  af  Rygaard,  Torkel  Baden,  „en  Ung- 
domsbekendt af  Ewald “,  der  viste  ham  denne  Kærlighedsgerning. 
Han  fandt  ham  fattig  og  forladt,  boende  paa  en  Kvist  i Gjertrud- 

stræde,  han  købte  ham  Klæder  og  overtalte  ham  til  at  følge  med 
til  Rygaard,  hvor  han  levede  et  helt  Aar  „uden  Svir  og  Brænde- 
vin". Da  Ewald  engang  kom  til  Byen  og  havde  en  Sum  Penge, 
60  Rdlr.,  faldt  han  atter  tilbage  til  sin  gamle  Svaghed. 

Støttet  til  sin,  i øvrigt  uhjemlede  Paastand,  at  Fru  Hulegaard, 
ved  at  faa  Ewald  anbragt  paa  Rygaard,  vilde  „rive  ham  ud  af 
slet  Selskab  og  skaffe  ham  frisk  Luft",  slutter  A.  D.  Jørgensen, 
„at  hun  saaledes  støttede  ham  fremdeles".  Ogsaa  for  denne  Paa- 
stand bliver  han  Beviset  skyldig. 

Efter  sin  anden  Ægtefælle  Peter  Hulegaards  Død  1769  beholdt 
Ewalds  Moder  dennes  Hørkræmmerforretning,  indtil  „en  nedrig  og 
utaknemmelig  Betjenters  Utroskab  1776 — 77  tvang  hende  til  at 
forlade  Hus  og  Gaard."  Det  er  ikke  klart,  men  adskilligt  synes 
at  tyde  derpaa,  at  hun  sigter  til  Mads  Frederiksen  Hulevad,  der 
bestyrede  hendes  Forretning  som  Svend,  efter  hendes  Mands  Død. 

Forholdet  til  eller  Forbindelsen  med  Valeur  har  antagelig 
varet  ved  til  dennes  Død. 

Mer  end  Sønnen  Johannes  har  dennes  Broder  Enevold,  Jagt- 
junkeren og  Husarofficeren,  sikkert  trukket  paa  hendes  Pung.  Om 
denne  er  der,  som  bekendt,  kun  lidet  eller  intet  godt  at  melde. 

I November  1781  skriver  Bal thasar  Munter  følgende  til  Sønnen 
om  Enevold  Ewald: 

„Ewalds  Broder  har  i disse  Dage  begaaet  en  nederdrægtig 
Streg.  En  vis  Madame  Høyer  i Roskilde,  en  slet  Person,  med  hvem 
han  lever  sammen,  sad  en  Aften  i Teatret  ved  hans  Side  i en 
Loge,  i hvilken  der  ikke  maa  sidde  Kvinder  af  daarligt  Rygte.  En 
Hollænder,  Handelsbetjent  paa  de  Conincks  Kontor,  der  forhen 
havde  staaet  i Gunst  hos  Mad.  Høyer,  men  var  bleven  fortrængt 
af  Ewald,  gjorde  Kammerherre  Warnstedt  opmærksom  paa,  at 
Mad.  Høyer  sad  i Logen,  og  Teaterchefen  sagde  i denne  Anledning 
Ewald  adskillige  ingenlunde  smigrende  Komplimenter.  Efter  at 
Forestillingen  var  forbi,  passede  Ewald  Hollænderen  op  nede  ved 
Holmens  Kanal,  lod  ham  holde  fast  af  Madam  Høyers  Mand  og 
tilredte  ham  ynkelig  med  sin  dragne  Sabel." 

Enevold  Ewald  var  først  Underofficer  og  blev  1774  udnævnt 
til  Sekondløjtnant,  som  bemidlet  uden  Løn.  1776  indtraadte  han 
i Hæren  ved  Husarerne,  blev  1778  Premierløjtnant  og  udnævntes 
til  Jagtjunker.  1782,  i Oktober,  dømtes  Ewald,  der  var  indlagt 
paa  Hospitalet  for  en  Kønssygdom  og  havde  gjort  megen  Gæld, 
til  at  hensættes  et  Aar  i Citadellet  med  Tab  af  tre  Kvartalers 

Gage  paa  Grund  af  slet  Husholdning  og  uordentlig  Opførsel. 
1785,  i Februar,  blev  han  afskediget  og  fik  1000  Rdlr.  udbetalt 
én  Gang  for  alle  i Stedet  for  Pension.  I Juli  1786  er  han  i Wien. 
Den  derværende  danske  Gesandt  foreslaar,  at  hans  hos  en  Jøde 
pantsatte  Afskedspatent  skal  indløses  af  Staten  og  kasseres,  for  at 
han  ikke  fremdeles  skal  vanære  sin  Løjtnants-  og  Jagtjunkertitel. 
1791,  da  Moderen  var  død,  var  han  Staldmester  i Siebenburgen. 

Fra  1786  er  der  bevaret  en  Ansøgning  til  Kongen  fra  Ewalds 
Moder,  der  giver  et  godt  Indblik  i hendes  slette  Tilstand.  Bøn- 
skriftet lyder  bogstavret: 

Til  Kongen: 

Da  min  Skiebne  er  i min  høye  Alderdom  meget  tung,  ja  tun- 
gere, allemaadigste Konge,  end  jeg  selv  kand  bære  den!  saa  maae 
ieg  tage  min  aller  under  danigste  Tilflugt  til  Deres  Kongelige  Maye- 
stæt  og  bede:  at  Deres  Mayestæt  ville  i Naade  tillægge  mig  en 
aarlig  Pension!  Jeg  var  givt  med  Salig  Professor  Ewald  i 24 
Aar  og  3 Maaneder , da  Høyst  Salig  Kong  Friderieh  den  5te  sendte 
mig  Bud,  samme  Dag  min  Mand  døede,  og  lod  mig  tilsige  Sin  høye 
Naade  og  en  anseelig  Pension.  Men  af  visse  Aarsager,  som  her 
blev  for  vidtløftig  at  skrive,  kunned  ieg  ei  faae  den  strax,  dog 
maatte  ieg  ikke  være  bange;  saa  ieg  næste  nye  Aar  derpaa  fik 
100  Rdr.  af  Post  Cassen,  og  siden  blev  Salig  Conferentze  Raad 
Schrødersee  bestandig  sendt  til  mig  med  kongelig  Naadegave,  og 
4 Aar  derefter  tillagd  mig  endnu  50  Rd.  af  samme  Gasse,  hvilket 
vel  vist  endnu  findes  i Protocollen.  Og  ved  hver  Gang  lod  Høyst 
bemeldte  Konge  mig  sige,  at  ieg  skulle  ikke  være  bange,  thi  ieg 
skulle  faae  det  Beløved  paa  een  vis  Fod. 

Saaledes,  allemaadigste  Konge,  gik  det  hen  paa  5 Aar,  da 
Kiøbmand  Huulegaard  blev,  efter  alle  mine  Venners  Raad,  min 
anden  Mand,  som  ieg  paa  11  Aar  var  givt  med,  og  efter  hans 
Død  blev  ieg  ved  utroe  Folk  og  mange  andre  Bedragere,  saa  ieg 
kom  ud  fra  al  min  Handel  og  maatte  miste  min  Gaard  under  For- 
beholdenhed af  et  Heft,  som  ieg  i disse  dyre  Aaringer  kand  i min 
høye  Alder  ey  komme  igiennem  med,  saa  ieg  har  maattet  laant 
efter  at  ieg  i 11  Aar  har  Tid  efter  anden  solgt  det  lidet,  ieg  be- 
holdt tilovers,  indtil  ieg  nu  ikke  har  det  fornødne,  saa  at  i hvor 
kummerlig  ieg  end  har  levet,  saa  seer  ieg  dog  nu,  at  ieg  har  tiet 
saa  længe,  at  det  nær  var  bleven  forbie  med  mig.  Dette  ville 
Deres  Kongelige  Mayestæt  lettelig  befinde,  naar  det  i Naade  maatte, 

allemaadigst  betænkes,  at  ieg  hverken  haver  faaet  Brænde  eller 
mindste  Forraad  indkiøbt  til  Vinteren.  Og  da  ieg  er  i mit  72^  Aar 
og  dertil  sygelig  af  Alderdom  og  andre  Svaghed,  saa  kand  det  ikke 
vare  længe.  Saa  ieg  aller  under  danigst  beder  Deres  Mayestæt  at 
ville  vise  mig  den  høy  kongelige  Naade  og  give  mig  noget  aarlig 
i Pension,  da  Gud  veed  ieg  høylig  trænger  dertil. 

Ønskende  at  Gud  vil  igien  velsigne,  bevare  og  opholde  Deres 
Kongelige  Mayestæt,  hvorom  ieg  uafladelig  skal  bede  og  saaledes 
haabe  allemaadigste  Bønhøring,  som  ieg  mig  til  fortrøster  i aller- 
dybeste  Underdanighed.  Maria  Huulegaards  Enke, 

boende  i Prindsensgade  ved 
Borgergade  hos  en  Garver  N°  379. 

Marie  Hulegaard  afgik  ved  Døden  27.  April  1791  (ikke  4.  Maj). 
Hendes  Kaar  var  yderst  smaa  og  Bohavet  tarveligt,  af  rede  Penge 
fandtes  kun  15  Skilling.  Blandt  de  faa  Bøger,  hun  ejede,  var  et 
Eksemplar  af  Sønnens  samlede  Skrifter.  Hos  Pastor  Holst  i store 
Kannikestræde  henstod  en  Del  af  hendes  første  Mands  Skrifter 
i uhæftet  Tilstand.  En  Assistentshusseddel  viser,  at  Pengenøden 
var  alt  begyndt  at  hjemsøge  hende.  Hendes  eneste  Arving  var 
Sønnen  Enevold  Ewald. 

* * 

* 

Der  har,  som  bekendt,  været  fremsat  forskellige  Gisninger  om 
Navnet  paa  den  Kvinde,  hvem  Ewald  under  sit  Ophold  i Rungsted 
en  Tid  var  til  Sinds  at  ville  ægte.  Senest  har  Frk.  Ida  Falbe- 
Hansen  i Tidsskriftet  „Dania"  stillet  dette  Spørgsmaal  under  Debat. 

Husstanden  i Rungstedkro  bestod,  da  Ewald  boede  her,  af 
følgende  Personer:  Digterens  Vært,  Fiskemester,  Postekspeditør  og 
Kroforpagter  Oluf  Jakobsen,  dennes  Hustru  Cathrine  Marie,  deres 
voksne  Børn  Johannes  — der  allerede  1780  var  Kromand  i Birke- 
rød og  samme  Aar  indgik  Ægteskab  med  Anna  Sophie  Adler,  — 
og  Anna  Hedevig,  senere  gift  med  Pastor  Andreas  Wøldike.  Des- 
uden boede  her,  enten  til  Stadighed  eller  i Besøg  en  Søsterdatter 
af  Mad.  Jakobsen.  Efter  at  Ewalds  fortræffelige  Værtinde  var  af- 
gaaet  ved  Døden.  52  Aar  gammel,  i Maj  1775,  af  en  hidsig  Feber, 
trøstede  Enkemanden  sig  snart  med  hendes  unge  Niece.  I Maj 
1778  fik  han  Bevilling  paa  at  ægte  Sophie  Hedevig  Røers  „af 
Rungsted",  Søsterdatter  af  hans  første  Hustru  Cathrine  Marie 

Køster.  Der  var  periculum  in  mora,  thi  allerede  6.  Juni  havde 
de  Barn  i Kirke.  Jakobsen  selv  døde  allerede  1781,  8.  November, 
i Hørsholm,  hvor  han  boede  til  Leje. 

Schønheyder  modsatte  sig  ivrigt  Ewalds  Ægteskabsplaner  og 
betegner  Digterens  Udkaarne  som  „en  Pige,  der  nu  i ham  er  falden 
paa  en  ny  Elsker,  der  skal  blive  én  af  de  sidste  i Snesen". 

Sandsynligheden  taler  for,  at  det  har  været  Sophie  Hedevig 
Røers,  i hvem  Ewald  var  forelsket,  og  som  han  en  Stund  tænkte 
paa  at  fæste. 

Til  A.  D.  Jørgensens  Omtale  af  Ewalds  Ophold  i Søbækshus 
ved  Humlebæk  1776 — 77  kan  gives  adskillige  væsentlige  Berigtigelser 
og  supplerende  Bemærkninger.1) 

A.  D.  Jørgensen,  der  besynderligt  nok,  ikke  har  indhentet 
Oplysninger  paa  selve  Stedet,  identificerer  fejlagtigt,  vistnok  støt- 
tende sig  til  Badens  Bemærkning  (Prøvestenen  I,  27)  selve  Tippe- 
rup  Mølle  (Søbæks  Mølle,  Sømølle)  med  Ewalds  Bolig. 

Naar  man  fra  Tipperup  følger  Strandvejen  et  Stykke  mod 
Nord  og  bøjer  om  ad  en  Sidevej  (Stockholmsvejen)  ser  man  snart 
Søbækshus  eller  Sømøllegaarden  til  venstre  for  Vejen  i omtrent 
1000  Alens  Afstand  fra  Møllen. 

Af  Gaardens  tre  Længer  bærer  den  sydlige  paa  en  Husstolpe 
Indskriften  N.  J.  S.  1753,  uden  Tvivl  den  daværende  Beboer  Niels 
Jensens  Forbogstaver.  Det  ses  af  en  Præsteberetning  fra  1771, 
i.  Juni.  at  Niels  Jensen  i Søbækshus,  der  nærede  sig  af  lidt 
Avling  og  Savskæreri,  var  død  14  Dage  forud  og  havde  efter- 
ladt sig  en  Enke  paa  52  Aar  uden  Børn  som  Betler.  Ikke 
længe  efter  hans  Død  flyttede  Ewalds  Husvært  Herman  Lem, 
Forvalteren  paa  Krogerup,  der  holdt  Bryllup  9.  Juli  samme  Aar, 
ind  i Huset. 

Der  er  saaledes  næppe  Tvivl  om,  at  den  nuværende  Bygning 
er  den  samme,  i hvis  Stuer  Ewald  har  boet.  Dette  stadfæstes 
ogsaa  af  en  stedlig  Tradition.  Gaardens  nuværende  Bestyrer  ved 
at  berette,  at  den  temmelig  anselige  Høj,  som  findes  i Haven  ud 
til  Vejen,  er  opført  af  Ewald. 

At  Digteren  med  sin  store  Forkærlighed  for  Høje  (Højen  ved 
Elben-Elhøj-Rungstedhøj)  har  følt  Trang  til  Udsigt  over  Sundet, 

l»  Jeg  skylder  Hr.  Arkivsekretær  J.  Bloch  Tak  for  Meddelelsen  af  disse  Op- 
lysninger, der  »Ile  er  tilvejebragte  af  ham. 

der  her  dækkes  af  det  bakkede  Terræn,  og  har  ladet  den  opkaste,  er 
rimeligt  nok,  men  at  han  selv,  som  nævnt,  skulde  have  gjort  det 
med  egne  Hænder,  er  næppe  tænkeligt,  naar  man  tager  Hensyn 
til  hans  skrøbelige  Legemstilstand. 

Paa  Toppen  af  Højen  danner  en  Mængde  Rodskud  fra  en 
mægtig  Lindestub  en  bred  Krone.  Paa  denne  Høj  har  Ewald  an- 
tagelig, som  ogsaa  Thaarup  formoder,  iagttaget  den  Solnedgang, 
han  skildrer  i „Aftenen". 

I Tipperup  Mølle,  der  1770  bestyredes  af  en  Møllersvend,  Hans 
Henriksen,  boede  dengang  de  to  Søskende,  Anna  Dorothea  og 
Kirstine  Kølbel,  vistnok  Søstre  til  den  Kølbel,  der  har  været  Skriver 
hos  Ewalds  Ven  Moltke. 

1771  ægtede  Anna  Dorothea  som  nævnt  Ewalds  Vært  Lem. 
Endnu  1776  boede  i Tipperup  Mølle  Jomfru  Kirstine  Kølbel,  til 
hvem  Ewald  bad  sin  Ven  Spendrup  at  adressere  Brevene  til  ham, 
da  han  havde  Grund  til  at  formode,  at  man  af  Omhu  for  ham 
brød  hans  Breve.  Herfra  vilde  Digteren  selv  afhente  dem.  I Ok- 
tober, da  han  ventede  et  Pengebrev,  som  han  imødesaa  med  Utaal- 
modighed,  beder  han  Spendrup  om  at  sende  det  direkte  til  Lems 
Adresse.  A.  D.  Jørgensens  Sammenblanding  af  Lokaliteterne  Tippe- 
rup Mølle  og  Søbækshus  har  foranlediget  ham  til  følgende  dristige 
Slutning,  der  altsaa  savner  enhver  Begrundelse:  Kirstine  Kølbel 
var  i Huset  hos  sin  Søster,  Fru  Lem,  og  har  især  haft  Indflydelse 
paa  hans  Behandling.  Den  ovenomtalte,  ganske  naturlige  Forandring 
af  hans  Brevadresse  tillægger  ham  et  Brud  mellem  Digteren  og  Jomfru 
Kølbel,  der  skal  være  „det  Fruentimmer,  paa  hvilken  den  Tid  den 
største  Del  af  hans  Lykke  beroede",  og  hvem  han  paa  hendes 
Spørgsmaal,  om  han  fandt  hende  skøn,  gav  et  kort,  benægtende  Svar. 

Da  Ewalds  Levned  og  Meninger  er  nedskrevet  1775,  og  han 
tilmed  bemærker,  at  hin  Kvinde  „aldrig"  tilgav  ham  hans  Uhøflig- 
hed, hvilket  Tidsbegreb  dog  forudsætter  en  Aarrække,  kan  Talen 
billigvis  slet  ikke  være  om  hans  Ophold  i Søbækshus.  Med  Lieben- 
berg  kan  vi  temmelig  sikkert  antage,  at  Ewald  hermed  sigter  tfl 
sin  egen  Moders  Koketteri. 

Ewalds  Testamente  har  tidligere  været  aftrykt  af  Molbech 
i dennes  Biografi  af  Digteren.  Alligevel  turde  det  have  sin  Be- 
rettigelse at  meddele  Ordlyden  af  samme  paa  dette  Sted.  Akt- 
stykket er  ingenlunde  paalideligt  gengivet,  Madame  Skous  og  Dr. 
Schønheyders  Paategninger  har  ikke  før  været  meddelte.  I det 

hele  taget  er  Digterens  Testamente  et  saa  værdifuldt  og  for  ham 
karakteristisk  Aktstykke,  der  tillige  gør  hans  Hjerte  Ære,  at  det 
fortjener  at  kendes  af  videre  Krese  end  af  de  faa,  der  nu  om  Stunder 
har  Molbechs  glemte  Bog  ved  Haanden: 

Uskiønsom  vil  jeg  ikke  døe.  Den  største  Erkientlighed  har 
min  Værtinde,  Madame  Sal.  Skovs  fortient  af  mig.  Det  er  hendes 
meer  end  moderlige  Omsorg  og  Pleye  jeg  har  at  takke,  at  jeg 
uagtet  de  smerteligste  Legems -Svagheder,  hvormed  jeg  især  i 
Hendes  Huus  har  været  plaget,  er  bleven  holdet  ved  Live.  Sin 
Tid,  sin  Rolighed,  endog  sin  Helbred  har  Hun  opofret  for  at  giøre 
mig  det  meest  smertefulde  Liv  fordrageligt.  I den  Umuelighed, 
som  det  er  mig  at  adlyde  mit  Hierte  og  belønne  saa  megen  God- 
hed, vil  jeg  dog  give  Hende  et  Beviis  paa  min  Erkientlighed. 
Det  er  derfor  min  faste  og  uryggelige  Villie,  som  ieg  og  hermed 
erklærer  saa  at  være,  at  alt  hvad  jeg  ved  min  dødelige  Afgang 
efterlader  mig  af  Meubler,  Bøger,  Linnet,  Klæder,  reede  Penge,  som 
og  hvad  mig  hos  Boghandler  Hr.  Proft  for  Oplaget  af  mine  Skrifter 
efter  Akkord  endnu  kommer  til  Gode,  det  skal  altsammen  uden 
Undtagelse  af  noget  her  ikke  nævnet,  som  kunde  være  min  Eye- 
dom,  altsammen  skal  dette  tilhøre  og  tilfalde  foromtalte  Madame 
Anna  Kristina  Salig  Tømmermester  Skous  Efterleverske  og  Hendes 
Arvinger,  uden  nogen  Rettens  Behandling  eller  Skifte,  og  uden 
nogen  Tiltale  af  mine  Arvinger.  Dog  skal  deraf  forlods  udredes 
min  Begravelse,  den  jeg  vil  have  saa  lidet  bekostelig,  som  skee 
kan,  efter  den  Aftale,  som  jeg  derom  har  taget  med  nogle  af  mine 
Venner  i foromnte  Madame  Skovs  Overværelse,  saa  og  hvad  lovlig 
og  beviislig  Krav  nogen  hos  mig  kan  have  at  fordre,  hvilket  alt 
forlods  bør  udreedes  og  betales.  Jeg  er  overbeviist  om,  at  min  kiere 
Moder,  Madame  SL.  Huulegaards  saa  meget  meere  er  fomøyet 
med  denne  min  sidste  Villie,  som  hun  selv  ofte  har  været  Vidne 
til  Madame  Skous  venskabelige  Opførsel  imod  mig,  og  bedre  end 
nogen  veed,  hvor  sielden  saa  stor  en  Godhed  er  at  vente  hos 
Fremmede  for  mig.  Hvad  endnu  mere  fortiener  min  kiere  Moders 
og  hver  skiønsomt  Menneskes  Biefald  til  dette  mit  Testamente,  er, 
at  denne  min  Ubetydelige  Formue,  som  forbenDle  Madame  Skov 
herved  bliver  skiænket,  er  ikke  vundet  ved  Arv,  eller  forhværvet 
ved  nogen  Gage,  men  er  sammensparet  af  hvad  jeg  med  min  egen 
Vinskibelighed  har  fortient  meest  i den  Tiid,  da  ieg  har  været  i 
ovenbemælte  min  Vertjndes  Huus. 

Jeg  underskriver  og  forsegler  denne  min  sidste  Villie  i det 
aller  under  danigste  Haab  om  min  Konges  allemaadigste  Biefald  og 
Bekræftelse  herpaa;  Tillige  med  den  faste  Forsikkring,  at  mine 
Velyndere,  høyvelbaarne  Herr  Conference  Raad  Carstens,  Ridder 
og  Høyærværdige  Hr.  Doctor  Schønheyder  Sognepræst  for  Trefol- 
digheds  Menighed  her  i Staden  vil  tilstaae  mig  denne  sidste  Be- 
vaagenhed  at  paasee  denne  min  sidste  Villies  nøyagtige  Opfyldelse. 

Til  Beviis  paa  min  egenhændige  Underskrift  og  utvungne  vel- 
villige Tilstaaelse  herudi  have  efterskrevne  tvende  med  mig  under- 
tegnet og  forseglet. 

Givet  i Kiøbenhavn  den  15de  Martj  1780. 

Johannes  Ewald.1) 

(L.  S.) 

At  foromtalte  Testament  er  i vores  Overværelse  af  Testator  Hr.  Ewald 
underskrevet  og  forseglet  Bevidne  vi  som  overværende  efter  Begiering. 

Dl.  Rogerts.  N.  S.  Milling. 

i mod  denne  min  Salig  Søns  sidste  Villie  har  ieg  slet  intet  og  er  fornøyed 
der  med.  Maria  Huulegaard,  Enke. 

Kiøbenhavn,  d.  18.  Marti  1781. 

Selve  Testamentet  er  nedskrevet  med  Mad.  Skous  egen  Haand, 
næsten  Skønskrift,  der  vidner  om,  at  hun  har  haft  en  god  Skolegang. 

Schønheyder  har  givet  Andragendet  om  Stadfæstelse  følgende 
Paategning: 

Afdøde  Johannes  Ewalds  Efterladenskab  er  mig  nøie  bekiendt, 
at  det  ikke  udgiør  over  300  rdlr.  om  saa  Bøger  og  Meubler  blive 
alle  solgte.  Hvad  de  følgende  Deele  af  hans  Skrifter,  hvilke  endnu 
skal  trykkes,  ville  bringe  Arvingerne  for  Fordeel ; det  er  hidtil  ikke 
Besiddelse  men  ubestemt  Forventning.  Ifølge  denne  Stervboets 
Beskaffenhed  beder  jeg,  som  den  salige  Ewald  har  begiært  det  af 
mig,  at  ved  den  Kongelige  Naade  og  Bekostningernes  Eftergivelse  hans 
sidste  Ønske  at  efterlade  sin  Vertinde  og  Pleierinde  en  Giengieldelse 
af  den  Ømhed  og  utrettelige  Godhed,  hvilken  visselig  ikke  kunde 

MEnevold  Ewald  forsegler  med  et  Signet,  der  viser  en  Trane,  staaende 
paa  ét  Ben,  medens  den  i det  andet  holder  en  Sten  — Symbolet  paa  Vagt- 
somheden. Omskriften  lyder:  Yorsicht  schat  nicht.  Digterens  Segl,  der  kun 
kendes  fra  dette  ene  Aftryk,  viser  et  Skjold,  delt  paa  langs.  I første  Felt  en 
Stjerne  og  3 Bolger  (Juelernes  Vaaben).  Amlet  Felt  er  tværdelt  med  samme 
Mærke  foroven  og  Tranen  forneden.  Paa  Hjelmen  en  Stang  med  en  Stjerne 
og  to  Drueklaser  med  korslagte  Stilke. 

være  større,  hvormed  hun  i 31/*  Aar  har  omgaaet  ham,  maatte 
saa  meget  som  mueligt  er  opfyldes.  . allerunderdanigst 

Kiøbenhavn  d.  19.  Martii  1781.  Ghr.  Schønheyder. 

Med  dyb  Forstaaelse  af  Ewald  baade  som  Digter  og  Men- 
neske gemte  Ane  Christine  Skou  Ewalds  efterladte  Papirer  og  vær- 
nede om  dem  med  stor  Pietet.  Medens  Ewalds  Moder  ikke  i sine 
Bønskrifter  til  Kongen  og  Finanskollegiet , i hvilket  den  for  dansk 
Litteratur  saa  varmt  interesserede  Ernst  Schimmelmann,  Baggesens 
og  Øhlensehlågers  højsindede  Mæcen,  havde  Forsædet,  med  et  eneste 
Ord  nævner,  at  hun  var  Moder  til  den  store  Digter,  hvis  Navn 
var  paa  alles  Læber,  er  det  Madam  Skous  Stolthed  hele  Livet 
igennem,  at  det  forundtes  hende,  at  kunne  værne  og  frede  om 
Johannes  Ewald  i hans  sidste  Leveaar.  Visselig  staar  det  danske 
Folk  i Gæld  til  denne  udmærkede  Kvinde,  der  med  moderlig  Ømhed 
og  Kærlighed  'ofrede  sig  for  ham  uden  egenkærlig  Beregning  og 
Vindesyge,  nøjet  med  hin  Løn,  der  er  større,  end  Mennesker  for- 
maar  at  give. 

Louis  Bobé 

ian  om  et  Kunstværk  ønsker  at  udtale  en  Me- 
, som  kan  blive  staaende,  blive  erkendt  gyldig 
>g  det  er  jo  dog  en  dybere  Tilfredsstillelse  end 
at  „imponere  Rakket*  — saa  tror  jeg,  at  man 
være  i Stand  til  for  et  Øjeblik  at  løsne  sig 
sine  individuelle  Sympatier  og  forsøge  at  se 
Værket  fra  Kunstnerens  eget  Udgangspunkt  En  Kritiker  er  jo 
ikke  radikal  ved  at  være  voldsom,  men  ved  at  føre  sin  Under- 
søgelse dybt. 

Der  siges,  at  over  for  et  Stykke  Skulptur  er  det  første  for- 
nødne dette:  At  kunne  se. 

Unægtelig,  men  vil  man  overbevise  andre,  er  det  ikke  altid 
tilstrækkeligt  at  sige:  Jeg  ser,  eller:  Jeg  ser  intet!  En  udmærket 
Vej  til  baade  selv  at  se  rigtig  og  at  demonstrere  sit  Syn  er  Sam- 
menligningen. 

Naar  Kunstneren  maler  en  Studie,  sammenligner  han  Skridt  for 
Skridt  de  forskellige  Valører  og  Størrelsesforhold:  Der  skal  vejes, 
det  er  ikke  gjort  med  at  se,  og  den  daglige  Opøvelse  af  Dømme- 
kraften paa  det  særlige  Omraade  kan  faa  Betydning  for  hans 
Aand,  hvis  han  da  har  nogen,  der  er  værd  at  snakke  om. 

Naar  man  nu  for  nylig  er  draget  skarpt  til  Felts  imod  et 
Kunstværk  som  „Moder  Jord%  da  er  det  meget  karakteristisk,  at 
man  har  bedømt  Sindings  Værk  ud  fra  et  Syn  ganske  modsat  det, 
der  saa  aabenbart  har  været  Kunstnerens,  ja  man  har  villet  nægte 
hans  Udgangspunkt  enhver  Berettigelse,  idet  man  ensidigt  har 
hævdet,  at  for  den  „virkelige  Kunstner"  er  der  kun  én  første  Be- 

væggrund,  nemlig  „selve  den  kunstneriske  Idé:  Form,  Bevægelse 
o.  s.  v.*.  Det  er  jo  klart,  at  hvad  der  i dette  Arbejde  først  og 
fremmest  har  bevæget  Sinding,  er  et  Livsindhold,  en  menneskelig 
Følelse.  Men  han  har  paa  ingen  Maade  i Udførelsen  ljemet  sig 
saa  meget  fra  den  antike  Udtryksform,  at  den,  der  elsker  græsk 
Skulptur  højst  af  al  Kunst,  behøver  at  staa  fremmed.  Tværtimod 
er  dette  sidste  Værk  ogsaa  i den  Retning  en  Sejr  for  Sinding, 
som  denne  Gang  har  naaet  en  ganske  uangribelig  Modenhed  i sin 
Skildring,  én  stilfærdig  Ægthed  i Bevægelser  og  dog  samtidig  har 
formaaet  at  lægge  Højhed  og  Myndighed  over  sin  Ytring. 

Der  kunde  hentes  utallige  Eksempler  paa  Faren  ved  at  være 
„litterær4*  i bildende  Kunst,  at  ville  skabe  „aus  dem  tiefsten  Inne- 
ren  des  Bewusstseins*  o.  s.  v.  Men  det  turde  maaske  siges,  at  vi 
netop  herhjemme  snart  har  reageret  tilstrækkeligt  imod  „ Ide-Indhold  “ 
og  „Fortælling*  og  har  været  nær  ved  at  komme  dertil,  at  vor  hele 
•bildende  Kunst  har  faaet  et  Præg  af  aandelig  Ubetydelighed. 

Her  er  for  vor  Malerkunsts  Vedkommende  ganske  særlig  Zahrt- 
man  og  Joakim  Skovgaard  traadt  befriende  til  Hjælp.  Legenden, 
Anekdoten,  Tendensen  har  ikke  skræmmet  dem,  saa  lidt  som  deres 
store  Forbillede  Rembrandt.  Det  er  ikke  simpelthen  Abstraktioner 
som  „Form,  Bevægelse,  Linier,  Farve,  Rytme*  — om  end  disse 
er  udadskillelige  endog  fra  den  første  spirende  Forestilling  — der 
har  bevæget  denne  til  hans  Radering  „Jesus  renser  Templet*.  Nej 
det  er  et  inderlig  menneskeligt,  glødende,  gnistrende  Had  til  al 
Slags  pøbelagtig  Tarvelighed. 

Blandt  vore  store  Billedhuggere  (som  var)  er  vel  Jerichau  i en 
ganske  særlig  Grad  digterisk  bevæget;  det  aandelige  Moment  er 
dog  vel  ikke  underordnet  den  legemlige  Skønhed  i Adam  og  Eva, 
Leda  eller  Kristus? 

Træd  da  med  saadanne  Eksempler  for  Bevidstheden  frem  for 
Sindings  Moder  Jord,  og  det  maa  erkendes,  at  det  er  et  Kunst- 
værk, i hvilket  der  netop  er  et  vel  afvejet  Forhold  mellem  den 
suveræne  Tanke  og  Menneskefølelse  paa  den  ene  Side  og  det  særlig 
kunstneriske  paa  den  anden. 

I dette  sundt,  bevægede,  menneskelige  Værk,  som  taler  til 
Mennesker,  er  der,  tværtimod  hvad  man  har  paastaaet,  ingen 
Mangel  paa  smukke,  plastiske  Enkeltheder.  De  hvilende  Stillinger 
udtrykker  Søvnen  skuffende  naturligt.  Den  unge  Mands  Fødder  og 
Hoved  er  overordentlig  smukt  modelleret,  den  hele  Gruppe  bærer 
et  slaaende  Præg  af  ædrueligt  og  tilforladeligt  Naturstudium. 

Alt  dette  givet,  tør  man  vel  nok  hengive  sig  til  Glæden  over 
de  Tanker,  som  synger  sig  frem  af  dette  Ler,  og  hvis  Gyldighed 
overbeviser. 

Med  særlig  Skønhed  og  Kraft  er  her  udtrykt  et  Tillids  og 
Trygheds  Forhold  til  den  Jord,  vi  er  runden  af.  Vi  genkender 
dette,  thi  vi  holder  af  Moder  Natur,  selv  om  hun  er  ubønhørlig, 
udeltagende,  selv  om  Digteren  kan  høre  hende  spotte:  „I  kalder 
mig  en  Moder,  og  jeg  er  en  Grav*.  Til  hendes  Skød  glider  vi 
ind,  naar  vi  har  leget  os  træt  med  al  vor  ædende  Forfængelighed, 
vor  Lidenskab  og  Sorg  og  Strid,  vor  Lyst  og  vor  Længsel.  — Nej, 
ikke  sandt?  Den  „virkelige  Kunstner*  er  Menneske,  først  og  sidst 
Menneske,  og  det  fuldgyldigste  Kunstværk  er  det,  inden  for  hvis 
Ramme  spejler  sig  det  videste  og  det  dybeste,  Mennesker  kan 
erkende  og  føle.  „Kunst  for  Kunstens  egen  Skyld*  er  et  Elevstand- 
punkt og  fører  til  Udvendighed.  Kunsten  er  ikke  et  Maal  i 
sig  selv,  men  et  Middel  til  Meddelelse,  en  Skrift  — i sin 
højeste  Form:  En  Forkyndelse,  en  Ildskrift. — 

Der  er  indvendt,  at  Hovedskikkelsen  skulde  være  ægyptisk  i 
Stilen  og  derfor  staa  i et  Misforhold  til  de  naturalistisk  sete  Men- 
neskeskikkelser, og  at  en  saadan  Sammenblanding  af  Stilarter  er 
noget  uhørt.  Først  maa  dertil  siges,  at  der  vist  kunde  nævnes 
mange  Eksempler  paa  Blanding  af  Stil.  Hele  Arkitekturens  Vækst 
gennem  Tiderne  beror  jo  herpaa.  Uforsvarligt  bliver  det  kun,  naar 
det  ikke  lykkes  at  smelte  Elementerne  sammen.  Tag  blandt  Ma- 
lerier Joakim  Skovgaards:  Kristus  fører  Røveren  ind  i Paradiset 
Har  det  faldet  nogen  ind,  at  det  er  Tegn  paa  en  „ringe  kunst- 
nerisk Kultur*,  naar  Skovgaard  maler  sin  Røver  naturalistisk  — 
19de  Aarhundreds  Stil  — paa  det  samme  Lærred  som  med  sin 
Forgyldning  og  sine  stiliserede  Engle  har  Reminiscenser  fra  15de 
Aarhundreds  italienske  Malerkunst? 

I terra  maters  Skikkelse  er  der  nødvendigvis  tilstræbt  noget 
abstrakt,  men  Gruppens  Helhed  er  paa  ingen  Maade  brudt  derved, 
thi  hun  er  lige  saa  naturalistisk  behandlet  som  Menneskebørnene, 
kun  holdt  yppigere,  mere  voluminøs,  hun  betyder  jo  selve  Frodig- 
heden, den  bløde,  frembringende  og  opløsende  Muld.  Langt  mere 
end  om  orientalsk  Skulptur  minder  hun  om  nordisk  Eventyrstil. 
Mangen  moderne  Fremstilling  af  Nøkke  og  Huldre  er  i Slægt  med 
denne  grovkornede  Skikkelse.  Niels  Skovgaards  ypperlige  Troldkælling 
i St.  Laurentius-Visen  er  hendes  fjerne  plebejiske  Slægtning. 

Man  har  anket  over,  at  Moder  Jords  Skikkelse  skræver.  Indeed? 

how  very  unladylike!  Men  saadan  er  hun  virkelig!  O,  Moder  Jord, 
i din  Omgang  med  Mennesker  bør  du  lægge  dig  efter  Studiet  af 
Knigge!  Du  har  undertiden  nogle  Maader  at  være  paa,  saa  Gud 
maa  sig  forbarme;  saadanne  Utidigheder  f.  Eks.  som  Jordskælv  og 
vulkanske  Udbrud  er  virkelig  ikke  passende!  — Eller  kender  du 
maaske  en  højere  Lov  end  Kulturens?  — 

At  bebrejde  Kunstneren,  at  han  har  gjort  den  fra  Ideens  Side 
overmenneskelige  Skikkelse  noget  større,  end  Skikkelserne  i hendes 
Skød,  synes  virkelig  urimeligt.  Hvorledes  skulde  Forholdet  ellers  nogen- 
lunde anskueligt  udtrykkes?  At  der  intetsteds  skulde  findes  Præcedens 
herfor  i Kunstens  Historie,  lyder  lidt  overraskende.  Man  kan  jo 
blot  t.  Eks.  se  paa  Nilguden  i Vatikanet,  og  der  er  fuldt  op  af 
Eksempler,  lige  fra  de  ægyptiske  og  assyriske  Relieffer,  hvor  Sejr- 
herrens  Overmagt  er  udtrykt  ved,  at  hans  Fjender  i smaa  bitte 
Skikkelser  er  hobet  sammen  under  hans  ødelæggende  Haand,  som 
med  ét  Slag  rammer  dem  alle.  Men  for  øvrigt,  saadanne  For- 
skrifter og  Reglementer  er  jo  lidt  akademiagtige,  og  det  er  ganske 
pudsigt,  at  man  kan  begejstres  over  Rodins  Balzae,  hvor  dog 
Staven  er  brudt  over  al  tilvant  Forestilling  om  Form  og  Middel, 
mens  man  i det  nærværende  Arbejde  kritiserer  Moder  Jords  Fingre 
ud  fra  et  Akademiforberedelsesklasse-Synspunkt.  Det  minder  om 
Berlingske  Tidendes  mangeaarige  Gladstone-Sympatier  og  store 
Kærlighed  til  — udenlandsk  — Frisind. 

Hvad  Sindings  Produktion  som  Helhed  angaar,  da  er  den  vel 
ikke  mere  uangribelig,  end  Menneskeværk  er.  Der  har  været  Ting, 
som  ikke  var  holdt  i Tone  rigtig.  Dette  kan  vel  siges  om 
Daabsengelen  med  den  lovlig  stærke  Armbevægelse  — jeg  har 
kun  set  Skitsen  dertil.  Men  Barbarkvinden,  der  bærer  sin  saa- 
rede  Søn  bort  fra  Kampen,  er  da  et  saa  djærvt  og  kunstnerisk  ren- 
livet Stykke  Skulptur,  som  man  kan  forlange,  og  den  fangne  Moder 
er  en  meget  fuldkommen  og  indtagende  plastisk  Komposition.  For 
dem,  der  holder  af  en  minutiøs,  yderlig  omhyggelig  gennemført 
Modellering,  er  der  jo  Ansigtet  og  Hænderne  paa  Slægtens  ældste, 
som  staar  skaaret  i Træ  i Glyptoteket. 

Men  alle  disse  hans  egne  Arbejder  viser,  sammenlignet  med 
Moder  Jord,  at  Sinding  er  naaet  til  større  aandelig  Magt  nu  og 
videre  Syn. 

Det  er  bleven  bebrejdet  Kunstneren,  at  han  undertiden  lader 
sine  Statuer  »dreje  op  paa  Maskine  efter  Dukkemodeller  “.  Det 
bør  siges,  at  dette  er  en  meget  lidet  vel  overvejet  Indvending.  Den 

mekaniske  Kopiering  til  større  Maalestok  frembringer  jo  kun  et  om- 
trentligt Resultat,  som  saa  gennemarbejdes  af  Kunstneren,  der  skraber 
i Gibsen  og  modellerer  med  Gibsmasse,  som  han  ellers  vilde  gøre 
det  med  Ler.  Har  man  nogen  Sinde  set  en  kyndig  Mand  opholde 
sig  over,  at  en  Maler  kvadrerer  sit  Lærred  og  sin  Skitse  for  at 
slippe  nemmere  til  Forstørrelsen?  Af  samme  Art  er  Forargelsen 
over,  at  en  Kunstner,  naar  han  har  fuldført  et  kolossalt  Arbejde, 
lukker  sit  Atelier  op  og  byder  alle  velkommen  o.  s.  v. 

Saadanne  Ting  har  jo  intet  med  Værdsættelsen  af  en  Kunst- 
ners Virksomhed  at  gøre. 

At  kalde  Sindings  Produktion  „fremmed  Parvenukunst",  lyder 
ganske  chauvinistisk.  Han  har  i levet  18  Aar  i Danmark,  og  hans 
Indflydelse,  som  forgrener  sig  til  næsten  al  ung  dansk  Billedhugger- 
kunst, har  vel  være  fremmedartet,  men  ikke  mere  end  den,  vi  jo 
alle  af  Hjertet  takker  Georg  Brandes  for,  eller  — for  at  tage  en 
mere  nærliggende  Sammenligning  — Krøyers  og  Tuxens. 

Og  har  hans  Energi  ikke  i den  Tid  hidført  saadanne  Spræng- 
ninger, udvidende  og  løsnende,  som  først  og  fremmest  skulde  til 
for  at  forberede  ny  Grøde  i vor  Skulptur?  Ingen  kan  være  blind 
for,  at  der  har  været  en  Periode  af  Slaphed  og  jævn  Kedsomme- 
lighed over  dansk  Plastik  siden  H.  E.  Freund  og  gamle  Bissen, 
siden  den  uforglemmelige  Jerichau.  „Et  Par  enkelte  Undtagelser  er 
der  vel"  siges  der  „et  Par,  som  imod  Ligegyldigheden  eller  imod 
Strømmen  har  kæmpet  for  de  gode  Traditioner.  " 

Jo!  Men  — med  hvor  megen  Kraft  og  med  hvor  meget  Held? 

Kan  det  ikke  meget  snarere  siges , at  endnu  den  Dag  i 
Dag  er  der  ingen  anden  end  Sinding,  hvis  Evners  Omrids  paa 
nogen  Maade  kan  bringe  hine  store  Skikkelser  i Erindring! 

Det  var  jo  dog  ellers  det  allersimpleste  at  nævne  et  Par 
Navne,  eller  bare  et  eneste  Billedhuggerværk  fra  den  senere  Tid, 
som  ved  sin  ubestridelige  Genialitet  ad  Sammenligningens  Vej 
med  Lethed  skulde  gøre  det  af  med  en  „tom  og  overfladisk  Publi- 
kumskunst". 

Intet  saadant  nævnes.  Ja!  Hvis  vi  maatte  tage  Malerkun- 
sten med! 

Men  blandt  Billedhuggerne?  Jeg  er  ikke  utilbøjelig  til  at  tro,  at 
der  kan  vorde  en  betydelig  Kunstner  afWillumsen,  ogsaa  til  Udøvelse 
af  plastisk  Kunst  — han  er  i al  Fald  en  Personlighed.  Siegfried 
Wagners  „monumentale  Kvindebuste"  og  Fru  Marie  Carl  Nielsens 
Udkast  til  et  Dronning  Margrethe  Monument,  som  saaes  i Kunst- 


Digitized  by  CjOOQle 


Audiatur  et  altera  pars 


253 


foreningen,  indeholdt  hver  paa  sin  særegne  Maade  en  Forjættelse. 
Heller  ikke  maa  man  underkende  Bonnesens  Talent,  selv  om  man 
over  for  dette  endnu  savner  egentlig  Tryghed,  eller  Rudolf  Tegners, 
foreløbig  meget  problematiske.  Dog  alt  dette  er  jo  kun  Løfter, 
Spirer,  muligvis  til  stor  Kunst.  — 

Kan  nogen  virkelig  for  Alvor  undre  sig  over,  at  det  danske 
Publikum  er  dybt  utilfredsstillet  af  en  Skulptur,  hvis  Skaberevne 
og  aandelige  Sekraft  og  Medmenneskelighed  betegnes  ved  Vilh.  Bis- 
sens nydelige  „Pottemagerske",  Saabyes  „Susanne"  og  Brandstrups 
nok  saa  ærlige  og  fine,  men  sandt  for  Dyden  ikke  meget  betydelige 
Portrætkunst,  ved  al  denne  Jævnhed,  der  vil  triumfere,  naar  Sinding 
angribes? 

Der  er  lige  saa  langt  imellem  denne  pæne  Habilitet,  og  hvad 
Menneskehjertet  (Publikum  bestaar  jo  af  Mennesker)  mer  og  min- 
dre bevidst  og  med  mer  og  mindre  Styrke  attraar  i Kunst,  som 
der  er  imellem  Rytterstatuen  i Esbjerg  og  Andrea  Verrocchios 
Colleoni,  af  hvilken  vi  herhjemme  har  en  fortræffelig  Bronceafstøb- 
ning  i Michaélis’s  pompøse  Vers: 

I Venezias  Smøgelabyrint 

staar  han  bøj,  staar  han  stejl 
paa  sin  knejsende  Plint. 

Han  er  langt  fra  de  gyngende  Vover. 

Han  rider  som  Torden  paa  Tage 
og  Kirkerne  tramper  han  over. 

Han  staar  rejst  i de  bærende  Bøjler. 

Med  det  yderste  Led  af  sin  Finger 
han  Gangeren  tøjler. 

Det  behøver  slet  ikke  at  have  været  lutter  Pjank,  der  har 
drevet  Folk  — drevet  dem  faareflokkevis  — ud  at  se  paa  Moder 
Jord.  Denne  Foragt  for  „Publikum"  er  altfor  hyppig  kun  en 
sjælelig  Manierisme,  som  er  meget  udbredt  blandt  Kunstnere, 
for  hvem  den  virkelig  rummer  en  Fare,  som  en  indefter  og  om 
sig  ædende  Goldhed. 

Det  forekommer  mig,  at  der  netop  er  en  velgørende  Overens- 
stemmelse mellem  hin  Kaaring  af  Sindings  Kunst  og  saa  den 
Kendsgerning,  at  Bjømson,  Ibsen  og  Holger  Draehmann  er  de 
Forfattere,  som  Folk  læser  om  og  om  igen. 

Knud  Søeborg 

Professor  Blochs  Bemærkninger  i sidste  Hæfte 
f „Tilskueren"  om  min  Artikel  om  Sceneinstruk- 
on  i Januarhæftet  bestaar  hovedsagelig  i en  Imøde- 
aaelse  af  Ting,  jeg  aldrig  har  sagt.  Skønt  jeg  nu 
ike  tvivler  om,  at  den  opmærksomme  Læser  ved 
t sammenholde  Artiklerne  straks  maa  blive  op- 
mærksom herpaa,  vil  jeg  dog  tillade  mig  her  endnu  en  Gang  at 
fastslaa  mit  Standpunkt  over  for  de  forskellige  Mistydninger,  Hr.  Bloch 
har  gjort  sig  skyldig  i. 

1.  Intetsteds  har  jeg  sagt,  „at  det  er  Skuespillerne,  der  skal 
arbejde  — ikke  Sceneinstruktøren".  Tværtimod!  Jeg  frem- 
hæver og  understreger  Sceneinstruktørens  Samarbejde  med  Skue- 
spillerne, først,  idet  han  lægger  det  ydre  sceniske  Apparat  til 
Rette  for  dem  og  støtter  dem  i Arbejdet  ved  stadig  at  gøre  Styk- 
kets Indhold  nærværende  for  dem,  og  dernæst  ved  „fra  Publi- 
kums Plads"  at  være  Øjne  og  Øren  for  Skuespilleren,  der  jo  hver- 
ken kan  se  eller  høre  sig  selv  agere.  — Og  her  er  han  uilndværlig. 
Paa  Scenen  er  han  oftest  en  Mægler  mellem  Kunstnerne  indbyrdes 
og  Kunstnerne  og  Forfatteren.  I Parkettet  foregaar  hans  betyd- 
ningsfuldeste  Arbejde:  Bedømmelsen  af,  hvor  vidt  Skuespilleren 
naa'r  de  tilsigtede  Virkninger;  og  det  er  netop  fra  „Publi- 
kums Plads",  at  dette  skal  undersøges;  thi  Teatrets  Publikum  er 
Skuespillerens  øvers  te  Dommer  — det  Publikum,  hvori  „den 
saglige,  kunstforstandige  Kritik"  jo  ogsaa  har  sit  Sæde. 

Hr.  Bloch  maa  lægge  Mærke  til,  at  jeg  taler  om  Sceneinstruktion, 
ikke  om  Elevinstruktion;  endvidere:  at  denne  „Publikumsplads" 

for  den  samvittighedsfulde  Instruktør  ikke  er  nogen  „ Mageligheds- 
plads*, maa  Hr.  Bloch  dog  vel  nok  have  erfaret,  selv  om  han  ikke 
synes  tilfiilde  at  forstaa  dens  Betydning. 

2.  Intetsteds  har  jeg  sagt,  at  man  intet  kan  lære  i 
Kunst.  Lærdommen  paa  Elevskolen,  siger  jeg,  er  jo  vitterlig 
intet  uden  for  Haandelavets  Tilegnelse  og  de  haandværksmæssige 
Tricks  og  for  Resten  i Længden  — alle  Kunstens  Unoder.  I Livet 
lærer  man  som  bekendt  saa  længe  man  lever;  men  Skuespillerens 
Liv  er  netop  i „Rampens  Lys* : her  gror  hans  Evner,  her  vokser 
de;  her  foregaar  det  mystiske  Samarbejde  mellem  hans  og  Til- 
skuerens Fantasi,  hvorpaa  al  Illusion  beror.  Derfor  — saa  tidlig 
som  mulig  i Ilden!  — Desværre  kan  Hr.  Bloch  jo  her  ikke  tale 
med  af  personlig  Erfaring. 

3.  Jeg  har  ikke  sagt,  „at  kun  Skuespillere  og  Forfattere  kan 
paatage  sig  Sceneinstruktion.*  Jeg  har  sagt,  at  Skuespilleren 
fremfor  nogen  har  Betingelserne  derfor,  idet  han  som  ingen  anden 
har  Lejlighed  til  at  erhverve  sig  den  praktiske  Indsigt  ved  sin 
Færden  paa  Scenen  fra  Morgen  til  Aften  og  en  Side  af  hans 
aand  el  i ge  Arbejde:  den  dybeste  Indtrængen  i Digterens  Værk, 
falder  sammen  med  Sceneinstruktørens.  Jo  større  Skuespillerens 
kunstneriske  Evner,  jo  rigere  hans  kunstneriske  Uddannelse  er, 
desto  fyldigere  er  Betingelserne  til  Stede  for  hans  Virksomhed  som 
Sceneinstruktør,  forudsat  at  han  ikke  mangler  praktisk  Evne  og 
Indsigt,  hvad  der  jo  maa  gaa  Haand  i Haand  dermed. 

Jeg  maa  i denne  Forbindelse  gøre  opmærksom  paa  et  mær- 
keligt Udslag  af  de  høje  Tanker  Hr.  Bloch  giver  sig  ud  for  at 
have  om  Skuespillerne.  Han  skriver:  „Jeg  har  altid  set  enhver, 
der  overhovedet  fortjente  Navn  af  Kunstner,  opfyldt  af  den  ivrigste 
Interesse  for  sin  Gerning.*  Og  paa  samme  Side  lidt  længere  nede: 
»Det  vil  hurtigt  gaa  op  for  ham  (nemlig  Instruktøren),  at  største 
Parten  af  Skuespillerne  ikke  har  anden  Kendskab  til  Stykkets  Hel- 
hed end  den  rent  overfladiske,  der  kan  erhverves  ved  den  saa- 
kaldte  Læseprøve.*  — I Sandhed  en  mærkelig  Maade  at  vise  sin 
Interesse  paa  ved  at  forsømme  den  første  Betingelse  for  Opfattelsen 
af  Rollen,  nemlig  Kendskabet  til  Stykket.  Men  de  stakkels  Kunstnere 
er  undskyldte  — nu  kommer  det  i en  Note  under  Teksten  — 
Teaterbestyrelsen  forholder  dem  skændigt  Midlerne  til  al  dybere 
Indtrængen:  „der  tages  kun  2 Afskrifter  (kun  de  færreste  Stykker 
foreligger  trykte),  hvoraf  Instruktøren  har  den  ene  og  Suffløren  den 
anden,  saa  at  Skuespillerne  ligefrem  er  afskaaret  fra  et  indgaaende 

Studium  af  Digterens  Værk."  Aldeles  ikke!  Der  er  3 Eksemplarer, 
nemlig  Forfatterens  Manuskript,  Sceneinstruktørens  og  Sufflørens 
Afskrifter,  der  alle  — til  Tider  — staar  til  Raadighed  for  Skue- 
spillerne og  vitterlig  ogsaa  gaar  paa  Omgang  mellem  disse,  ikke 
alene  i Tiden  mellem  Læseprøven  og  de  egentlige  Prøvers  Begyn- 
delse — Tiden,  hvor  Rollen  læres  og  studeres  — men  under  hele 
Indstuderingen. 

Hermed  er  jeg  i Grunden  færdig  med  Hr.  Blochs  Bemærk- 
ninger. Jeg  vil  slutte  med  at  gentage  mit  Raad  til  de  ledende, 
hvormed  jeg  endte  min  første  Artikel  — et  Raad,  som  jeg  tror 
mig  berettiget  til  at  give,  ikke  fordi  jeg  overvurderer,  hvad  jeg  har 
ydet  hverken  som  Skuespiller  eller  Sceneinstruktør,  men  fordi  jeg 
mener,  at  en  Menneskealder  levet  i Teatrets  Tjeneste  har  afsat  den 
fornødne  Erfaring;  et  Teaterliv,  hvori  ingen  Begivenhed  af  Betyden- 
hed  er  forefaldet  paa  det  klassiske  eller  moderne  Dramas  Omraade, 
som  jeg  ikke  ved  kunstnerisk  Medvirkning  eller  Paavirkning  har 
haft  væsentlig  Lod  og  Del  i — uden  at  tale  om  den  Række  Dra- 
mer (Shakespeare,  Moliere,  Ibsen,  Bjømson,  Drachmann  o.  s.  v.), 
jeg  som  selvstændig  Sceneinstruktør  gennem  en  Aarrække  har  ført 
frem.  Altsaa:  Sørg  for  — især  i en  Tid,  der  er  fattig  paa  frem- 
ragende sceniske  Talenter  — at  fremme  Skuespillernes  selvstændige 
kunstneriske  Arbejde!  Behandle  dem  ikke  som  Elever!  og  hold 
Amatøren  og  Dilettanten  borte  fra  Scenens  Gerning.  Husk  det 
gamle  Ord: 

Dilettant  heisst  der  kuriose  Mann, 
der  Andet  sein  Vergnugen  dran 
etwas  zu  machen.  das  er  nicht  kann  — 

nemlig:  Kunst. 

Emu.  Poulsen 

Zusehlagen  kann  die  Masee,  da  ist  sie  respectabel, 
Urtheilen  gelingt  ihr  miserabel. 

Gorm 

gamle  Dage  hændte  det  ikke  saa  sjældent,  at  „Publi- 
kum" var  Genstand  for  særdeles  kraftige  Udskæld- 
ninger. Den  skikkelige  Eckermann,  der  gjorde  sit 
Navn  udødeligt  ved  at  skrive  op,  hvad  en  anden 
sagde,  har  efterladt  os  mangfoldige  Vidnesbyrd  om 
den  Ringeagt,  Goethe  nærede  for  den  store  Mængdes 
Mening,  og  de  andre  Nationers  udvalgte  Aander  gav  ham  i saa 
Henseende  ikke  noget  efter.  De  behandlede  rent  ud  det  højtærede 
Publikum  en  canaille  og  kunde  ikke  finde  Haansord  stærke  nok  til 
at  udtrykke  den  Foragt,  de  følte  for  Massens  Dom,  for  dens  Uviden- 
hed og  Brutalitet. 

Nu  synes  det  ikke  mere  at  være  saaledes.  Det  er  kun  nogle 
faa  Aar  siden,  at  der  paa  det  kongelige  Teater  blev  opført  et 
Stykke,  hvori  en  Digter  uden  Omsvøb  erklærede,  at  det  er  det 
ærede  Publikum,  lige  fra  Galleriet  til  Parkettet,  paa  hvis  Dom  det 
beror,  om  et  Digterværk  har  kunstnerisk  Værdi  eller  ikke,  og  det 
bragende  Bifald,  hvormed  Publikum  Aften  efter  Aften  godkendte 
sin  Udnævnelse  til  æstetisk  Autoritet,  synes  at  bekræfte,  at  det  var 
et  Ord,  sagt  i rette  Tid.  Mange  Tegn  varsler  om,  at  den  gammel- 
dags Opfattelse  af  Kunstneren  som  en  overlegen  Aand,  der  præ- 
diker Skønhedens  og  Sandhedens  Evangelium  for  den  uvidende 
Masse,  er  ved  at  lægges  ad  acta.  Vi  fornemmer  det  i Samtaler, 
vi  læser  det  i vore  Aviser,  og  rundt  omkring  os  ser  vi  Kunstnerne 
bøje  sig  for  dette  imponerende  Væsen  med  de  mange  Hoveder, 
studere  dets  Vaner  og  smigre  for  dets  Tilbøjeligheder. 

Men  med  Erkendelsen  af,  at  det  store,  majestætiske  Publikum 
er  ved  at  sætte  sig  til  Rette  paa  Dommersædet,  følger  Pligten  til 
at  søge  at  komme  paa  det  rene  med,  hvad  det  egentlig  er,  denne 
Domstol  har  at  dømme  om,  og  hvor  vidt  dens  Beskaffenhed  og 
Sammensætning  yder  nogen  Garanti  for,  at  den  dømmer  rigtigt 

Der  er  den  Forskel  paa  Natur-Indtryk  og  Kunst-Indtryk,  at 
medens  det  første  blander  sig  med  Modtagerens  øjeblikkelige  og 
tilfældige  Bevidstheds-Indhold  og  laaner  sine  Farver  fra  dette,  bort- 
jager Kunst-Indtrykket  Tilfældighederne,  der  forstyrrer  dets  Helhed, 
og  bemægtiger  sig  Tanker  og  Følelser  med  en  saadan  Styrke,  at 
det  for  en  Stund  helt  fylder  den  nydendes  Bevidsthed. 

Naturen  forholder  sig  ophøjet  ligegyldig  lige  over  for  Be- 
skueren. Den  har  ingen  Hensigt  med  ham,  den  vil  ham  ingenting. 
Den  lader  sig  kun  beskue.  Den  er  uden  Ønske  om  at  glæde  eller 
belære.  Den  er  glad  for  den  glade,  sørgmodig  for  den  bedrøvede, 
dybsindig,  gaadefuld,  tankeløs  — altsom  den  tilfældige  Beskuers 
Sindsretning  eller  sjælelige  Evner  fører  det  med  sig. 

Kunsten  derimod  er  et  Menneskeværk.  Bag  ved  dens  Frem- 
bringelser ligger  der  en  Menneskesjæls  levende  Attraa  efter  at 
aabenbare  sit  Indhold  for  andre,  delagtiggøre  dem  i sit  indre  Syn, 
for  derigennem  at  gøre  dem  Livet  — Naturen  — dybere,  ind- 
holdsrigere, skønnere.  Det  er  Kunstens  Mission,  ikke  blot  at  skænke 
Modtageren  den  øjeblikkelige  Glæde,  der  ligger  i den  rolige,  an- 
svarsløse Nyden,  men  tillige  at  skærpe  hans  Syn  for,  hvad  der  er 
væsentligt  og  værdifuldt  i Livet.  Den  lærer  ham  at  se  med  Kunst- 
nerens Øje  og  høre  med  hans  Øre.  Deri  ligger  dens  opdragende  Magt. 

Nu  kan  det  jo  være,  at  Skylden  ligger  hos  Kunstneren,  hvis 
Virkningen  udebliver.  Det  ydre  Kunstværk  forholder  sig  til  det 
indre,  som  Menneskets  Tale  til  dets  Tanker.  Det  kan  ikke  nytte, 
at  man  tænker  nok  saa  dybt  og  skønt,  naar  man  ikke  kan  ud- 
trykke sig;  men  det  kan  heller  ikke  nytte,  at  man  kan  udtrykke 
sig,  naar  man  ingenting  har  at  sige.  Og  ligesom  der  gives  Kunst- 
nere, der  saa  ufuldkomment  behersker  deres  Udtryksmidler,  at  hvad 
de  indvendigt  føler  med  stor  Klarhed,  kun  dunkelt  eller  forvirret 
skaffer  sig  Udtryk  i Kunstværket,  saaledes  gives  der  andre,  der  — 
i Lighed  med  de  øvede  Festtalere,  som  vi  saa  rigeligt  er  belemrede 
med  herhjemme  — med  saa  megen  Behændighed  forstaar  at  kaste 
Retorikens  pailleterede  Drapperi  over  banale  Tanker  og  Følelser,  at 
man  glemmer  Indholdsløsheden  over  Pragten.  Men  det  ene  er  lige 

saa  galt  som  det  andet:  i begge  Tilfælde  vil  Kunstværket  forfejle 
sin  Virkning. 

Men  det  kan  ogsaa  være,  at  Skylden  ligger  hos  Modtageren. 
Selv  om  man  nemlig  tænkte  sig  et  Kunstværk  saa  fuldkomment, 
at  Formen  fuldt  og  helt  gennemskinnedes  af  det  indre  Syn,  saa 
vilde  dog  Tilegnelsen  kræve  Forudsætninger,  over  hvis  Tilveje- 
bringelse Kunstneren  ikke  er  Herre. 

Det  er  nemlig  kun  i uegentlig  Forstand,  at  man  kan  tale  om 
en  Overførelse  af  det  indre  Kunstværk  fra  den  ene  Bevidsthed  til 
den  anden.  Tanker  og  Følelser  er  ikke  som  Ting,  der  kan  skænkes 
bort  Kunstnerens  Virksomhed  indskrænker  sig  til  at  skabe  de 
ydre  Betingelser  for,  at  Tanker  og  Følelser,  der  har  Lighed  med 
dem,  hvoraf  hans  indre  Syn  er  sammenvævet,  kan  fremkaldes 
hos  andre.  Men  hvis  de  ikke  allerede  forud  er  til  Stede,  kan  de 
ikke  fremkaldes.  Kunstværket  henter  ikke  sin  berigende  og  for- 
ædlende Kraft  derfra,  at  det  fra  nyt  skaber  de  enkelte  Bestanddele, 
hvoraf  det  er  sammensat,  men  fra  den  Betydning  eller  Belysning, 
det  modtager  gennem  Sammenhængen  og  Helheden.  Byggeplanen, 
hvorefter  det  indre  Kunstværk  skal  genoprejses  i et  andet  Menne- 
skes Bevidsthed,  kommer  fra  Kunstneren.  Materialerne,  hvoraf  det 
skal  dannes,  maa  den,  der  skal  nyde  det,  selv  drage  frem  fra  det 
hemmelige  Rum  i Sjælen,  hvor  Genfærdene  af  hans  Oplevelser 
færdes.  Men  Mængden  og  Beskaffenheden  af  dette  Materiale  er 
forskellig  for  hvert  Menneske.  Jo  mere  elementære  og  almen- 
menneskelige derfor  de  Forestillinger  og  Følelser  er,  som  Kunst- 
værket fremkalder,  desto  mere  vil  de  forstaaendes  Kreds  og  der- 
med Kunstværkets  Eksistensberettigelse  udvides.  Heri  ligger  Grunden 
til,  at  Musikken  af  alle  Kunstarter  er  den  populæreste.  Idet  den 
løsriver  Følelsen  fra  dens  Motiv  og  nøjes  med  at  udtrykke  dens 
Grundkarakter,  er  den  sikker  paa  i ethvert  Menneskehjerte  at  finde 
en  Resonansbund,  som  den  kan  sætte  i Svingning;  thi  ethvert  Men- 
neske har  følt  Glæde,  Sorg,  Fortvivlelse,  Angest,  Vemod  o.  s.  v.,  og  det 
er  til  Forstaaelsen  ligegyldigt,  med  hvilke  Forestillinger  disse  Følelser 
i hans  Indre  har  været  forbundne.  De  Kunstarter  derimod,  der 
giver  Følelserne  et  konkret  Liv  ved  at  sammenknytte  dem  med 
bestemte  Forestillinger,  forudsætter  et  langt  større  Apparat  af 
Livs-Indtryk,  og  kan  derfor  i langt  mindre  Grad  gøre  Regning  paa 
Forstaaelse. 

Hvis  nu  Kunstværket  kun  gjorde  Indtryk  paa  de  forstaaende, 
og  lod  dem  ganske  uberørte,  der  ikke  sad  inde  med  de  Forud- 

sætninger,  den  inderlige  Tilegnelse  kræver,  saa  vilde  dets  praktiske 
Virkning  tillige  være  en  Maalestok  for  dets  Værdi.  Men  saaledes 
forholder  det  sig  ikke.  Selv  om  Kunstværket  ikke  opfylder  sin 
Mission:  at  omplante  Kunstnerens  indre  Syn  i den  nydendes  Be- 
vidsthed, besidder  det  — ligesom  saa  meget  andet  i Omverdenen  — 
i det  blotte  Spil  af  Former  og  Farver,  Toner  og  Bevægelser  en 
sansevækkende  Kraft,  der  virker  underholdende  og  oplivende  paa 
Sindet.  Men  derved  bliver  den  Dom  over  den  kunstneriske  Evne, 
der  ligger  i Kunstværkets  praktiske  Virkning,  uklar  og  tvetydig, 
saa  meget  mere  som  den  ikke  er  ledsaget  af  Præmisser,  der  giver 
Adgang  til  at  skønne  om  dens  Betydning:  hvad  enten  Virkningen 
naa’r  til  Bunds  i Sjælen  eller  nøjes  med  at  kildre  Sanserne,  er  dens 
Ytringsformer  saa  lige,  at  den  fortjente  og  den  ufortjente,  den  vej- 
ledende og  den  vildledende  Anerkendelse  ikke  kan  skelnes  fra 
hinanden. 

Ikke  heller  vil  en  nøjere  Undersøgelse  af  Domstolens  Beskaffen- 
hed indgyde  synderlig  Tillid  til  dens  Autoritet. 

Det,  man  kalder  „Publikum",  er  en  Samling  af  Individer. 
Men  det  Baand,  der  binder  dem  sammen,  vil  ved  nærmere  Efter- 
syn vise  sig  at  være  saare  skrøbeligt.  Foruden  de  almindelige 
Egenskaber,  der  adskiller  Mennesket  fra  Dyret,  behøver  de  nemlig 
ikke  at  have  andet  tilfælles,  end  at  hvert  enkelt  Individ  staar  i et 
saadant  ydre  Forhold  til  Kunstværket,  at  dette  bliver  i Stand  til 
at  paavirke  dets  Sanser,  og  at  disse  Sanser  overhovedet  er  kapable 
til  at  modtage  Indtryk.  Enhver,  der  blot  kan  høre  og  se,  er  alt- 
saa  eo  ipso  i Stand  til  at  blive  Medlem  af  Institutionen  med  deraf 
følgende  Ret  til  at  afgive  sin  Stemme. 

Men  disse  Forudsætninger  tilfredsstiller  ikke  selv  de  allertarve- 
ligste  Fordringer  til  en  dømmende  Myndighed.  Kun  i én  Hen- 
seende kunde  en  saadan  Dom  have  Autoritet,  nemlig  for  saa  vidt 
den  angik  Sanse-Indtrykkenes  Styrke  og  Liv.  Men  da  det  ikke  er 
om  Styrken  af  disse  Indtryk,  men  om  deres  Evne  til  at  overføre 
Kunstnersjælens  Syn  i Modtagerens  Bevidsthed  at  der  skal  dømmes, 
mister  Dommen  al  Betydning.  Dens  Resultat  vil  paa  Forhaand 
være  givet:  de  grelleste  Farver,  den  mest  overlæssede  Arkitektur, 
de  ordrigeste  Fraser  og  den  lunge-kraftigste  Deklamation  vil  være 
sikre  paa  Prisen. 

Der  maa  altsaa  andre  Forudsætninger  til.  Men  jo  mere  For- 
dringerne stiger,  des  mere  skrumper  Dommernes  Antal  ind.  Tænkte 
man  sig,  at  der  ved  Indgangen  til  den  Sal,  hvor  Kunstværket  var 

udstillet  til  Bedømmelse,  var  posteret  et  æstetisk  Politi  med  Ordre 
til  kim  at  admittere  saadanne,  hvis  Stupiditet  i Kunst-Sager  ikke 
overskred  Grænsen  for  det  almindelige,  vilde  allerede  mange  være 
tvungne  til  at  holde  sig  borte.  Men  hvis  ikke  blot  den  abnorme, 
men  ogsaa  den  normale  Stupiditet  skulde  stænges  ude,  vilde  det 
se  rent  galt  ud.  Skulde  kun  de  have  Adgang,  der  sad  inde,  ikke 
blot  med  Kendskab  til  Kunstens  Formaal  og  Midler,  men  med  et 
Fond  af  Livs-Indtryk  og  aandelig  Evne,  der  kvalificerede  dem  til 
fint  og  nøje  at  vurdere  Styrken  af  den  Traad,  der  forbinder  Kunsten 
med  Livet,  — saa  vilde  der  blive  udmærket  Plads  i Salen. 

Intetsteds  har  man  bedre  Lejlighed  til  at  gøre  Studier  over 
denne  meget  sammensatte  Domstol  end  i et  Teater.  Det  Publi- 
kum, der  ellers  holder  sig  i en  taaget  Fjernhed,  der  tillader  Kunst- 
nerens Fantasi  efter  Behag  at  udstyre  det  med  de  Egenskaber,  der 
bedst  stemmer  med  hans  Interesser,  er  her  sluttet  inde  mellem  fire 
Mure,  tvunget  til  at  udlevere  sig  selv  som  Iagttagelsesobjekt,  saa 
længe  Forestillingen  varer.  Man  kan  baade  høre  og  se  det. 

J.  L.  Hejberg  kalder  et  Sted  Publikum  for  „en  kolosal  Van- 
skabning*. Der  er  noget  træffende  heri.  Den,  der  fra  Scenen, 
mellem  Kulisserne,  uden  at  kunne  se  Publikum,  har  sin  Opmærk- 
somhed henvendt  paa  de  Lyde,  der  fra  Tilskuerpladsen  naar  hans 
Øre,  vil  i Virkeligheden  vanskeligt  kunne  frigøre  sig  fra  Forestil- 
lingen om  et  Væsen  af  kolossale  Dimensioner,  en  tinderlig  Blanding 
af  Dyr  og  Menneske,  paa  en  Gang  tiltrækkende  ved  sin  naive  God- 
modighed og  frastødende  ved  sin  Brutalitet.  Man  mærker  hurtigt, 
at  det  just  ikke  er  gennem  Intelligensen,  at  man  skal  faa  denne 
Kolos  i Tale;  den  forbavsende  lange  Tid,  der  hengaar  mellem 
Replikken  og  dens  Virkning,  vidner  om,  at  Vejen,  der  forbinder 
Øret  med  Hjernen,  er  saa  lang  og  besværlig,  at  kun  de  robusteste 
Tanker  kan  trænge  igennem.  Men  i den  klodsede  Krop  sidder  der 
et  blødt  Hjerte,  — og  der  gives  en  Kunst,  saa  ægte  og  oprindelig 
i sit  Indhold,  saa  simpel  i sine  Midler  og  saa  uforfalsket  af  selviske 
Interesser,  at  den  — blot  i Kraft  af  sin  rene  Menneskelighed  — 
formaar  at  trænge  ned  gennem  alle  de  Lag,  der  indkapsler  det, 
og  fylde  det  med  sin  Glæde.  Da  springer  Kilderne  i det  store, 
enfoldige  Hjerte,  og  der  bliver  stille  som  paa  et  helligt,  indviet 
Sted.  Men  en  saadan  Kunst  er  sjælden,  og  selv  den  formaar  kun 
momentvis  at  tæmme  dette  store  Monstrum.  Selv  plumpt  og  bru- 
talt elsker  det  det  grove  og  det  stærke.  Det  maaler  Lidenskabens 
Kraft  ved  Stemmens  Styrke.  De  groveste  Løjer  kan  bringe  det  til 

at  vride  sig  af  Latter,  og  den  falskeste  Patos  kan  faa  dets  senti- 
mentale Hjerte  til  at  bæve  af  Medfølelse.  Latteren  lyder  som  hæse 
Brøl,  Medfølelsen  som  en  vaad  Snøften,  paa  en  Gang  komisk  og 
sympatetisk  som  smaa  Børns  Sorger.  Ganske  barnligt  og  kritik- 
løst giver  dette  store,  plumpe,  enfoldige  Væsen  sig  hen  i Nydelsen. 
Aften  efter  Aften,  nøjagtigt  paa  de  samme  Steder,  lyder  dets  Latter, 
dets  Snøften,  dets  klaskende  Bifald.  Det  trættes  aldrig  ved  at  høre 
de  samme  Ideer,  de  samme  Udtryk,  de  samme  Lyde.  Men  vé  den, 
der  forstyrrer  dets  Vaner.  Som  det  røde  Klæde  bringer  Tyren  til 
at  skumme  af  Raseri,  faar  alt,  hvad  der  er  nyt  og  uvant,  dets 
Galde  til  at  flyde  over.  Det  rejser  sig  i sin  plumpe  Vælde  og 
knuser  det  — hvis  det  kan. 

Men  det  skrækindjagende  Indtryk,  man  gennem  Øret  modtager 
af  dette  Uhyre,  forandres  og  formildes,  naar  man  fra  Tilskuer- 
pladsen tager  det  i Øjesyn.  Enheden  opløser  sig  i sine  Elementer, 
og  man  opdager,  at  der  i den  grovkornede  Hjerne  hist  og  her 
findes  fint  byggede  Celler,  og  i Hjertet  sarte  Fibre,  der  egner  sig 
til  at  modtage  og  opbevare  selv  de  fineste  Nuancer  af  Tanker  og 
Følelser.  Idet  Kikkerten  løber  frem  og  tilbage  langs  Stolerækkerne 
præsenterer  den  Iagttageren  alle  Afskygninger  af  Forstaaelse,  lige 
fra  en  næsten  dyrisk  Gloen  til  den  mest  overraffinerede  Intelligens. 
Det  bredeste  Grin  afveksler  med  det  fineste  Smil  eller  med  Mis- 
hagets Alvor,  den  højrøstede  Hulken  med  stille,  taarefyldte  Øjne 
eller  med  Blikkets  ironiske  Glimt.  Men  man  opdager  tillige,  at  de 
forstaaende  er  i sørgelig  Minoritet.  Man  maa  gennemvandre  en 
vidtstrakt  Ørken  af  stupide  eller  indifferente  Fysiognomier,  før  man 
vederkvæges  ved  et  aarvaagent  Øje,  der  i sin  levende  Afspejling  af 
Sindets  Bevægelser  yder  Garanti  for,  at  alle  Kneb  opdages,  og  at 
ingen  ægte  Tone  gaar  upaaskønnet  forbi. 

Mellem  Majoriteten  og  Minoriteten  — det  store  og  det  lille 
Publikum  — føres  den  Kamp,  hvoraf  Kunstens  Vanrøgt  eller 
Trivsel  afhænger.  Jo  mere  uhindret  det  store  Publikum  faar  Lov 
til  at  optræde  som  dømmende  Myndighed,  i desto  højere  Grad  vil 
Kunstneren  føle  sig  fristet  til  at  bøje  sig  under  dets  Magt.  I sin 
vældige  numeriske  Overlegenhed  ser  det  sig  i Stand  til  at  byde 
saa  glimrende  Vilkaar,  at  det  ikke  er  noget  Under,  om  Kunstnerne 
massevis  træder  i dets  Sold.  Magelighed,  Berømmelse  og  Guld  er 
saa  fristende  Haandpenge,  at  der  skal  meget  til  at  staa  imod. 

Den  Skuespiller,  der  ofrer  sig  til  denne  Moloch  har  nemlig 
ikke  nødigt  at  slide  synderligt  paa  sine  aandelige  Kræfter.  Hvorfor 

skulde  han  anstrenge  sig  med  at  forfølge  Tanken  og  Følelsen  ind 
i dens  hemmeligste  Skjul  for  at  fængsle  dens  dirrende  Liv  i en 
Form,  der  saa  nøje  slutter  sig  om  dens  fine  Særegenhed,  at  den 
kun  tilhører  denne  Tanke  og  denne  Følelse?  De,  han  skal 
tækkes,  forlanger  det  ikke.  For  dem  er  Kærlighed  Kærlighed  og 
Had  Had.  Enhver  af  Sindets  Bevægelser  har  sin  Rubrik  og  sin 
vedtagne  Form.  Den,  der  engang  for  alle  har  anskaffet  sig  et 
fuldstændigt  Sæt,  ser  sig  i Stand  til  med  korteste  Varsel  at  gennem- 
løbe den  hele  Skala  af  Sindsbevægelser  med  sikker  Udsigt  til  at 
reussere.  Blot  han  tilfredsstiller  Publikums  Ønske  om  at  se  i Dag 
akkurat  det  samme,  som  det  saa  i Gaar,  forlanges  det  i øvrigt 
ikke,  at  han  skal  lade  sig  hæmme  i sine  frie  Rørelser  med  smaalig 
Hensynstagen  til  den  Mening,  der  fordres  af  Karakter  og  Situation. 
For  dette  Publikum  er  Teatret  et  Forlystelsessted  og  ikke  andet. 
Man  vil  more  sig  dér,  som  man  morer  sig  i en  Manege.  Den  jævne 
Kunst,  der  stræber  sandt  og  levende  at  gengive  det  menneskelige 
Liv,  som  det  er,  kan  kun  daarligt  hamle  op  med  det  brogede 
Virvar,  hvor  glimrende  Toiletter  og  velskabte  Former  straaler  i 
pragtfuld  Belysning,  mens  Klovner  skærer  Grimaser  og  gør  Badut- 
spring og  Trommehinden  rystes  af  lungekraftige  Brøl.  Og  For- 
nøjelsen betales  kontant  med  rungende  Bifald,  der  bringer  Kunst- 
nerens Selvfølelse  til  at  svulme,  og  som  tillige  er  et  værdifuldt 
Aktiv,  der  let  kan  omsættes  i Livets  mangehaande  Behageligheder. 
Det  er  ikke  mere  end  menneskeligt,  om  Kunstneren,  fristet  af  saa 
store  Fordele,  ombytter  Studiet  af  sin  Kunst  med  Studiet  af  Mid- 
lerne til  at  vinde  Publikums  Bifald.  Og  Erfaringen  viser,  at  der  i 
Virkeligheden  angles  ivrigt  efter  denne  gyldne  Fisk.  Hvorhen  man 
saa  vender  sit  Øje,  træffer  det  paa  vindskibelige  Kunstnere,  der 
har  deres  Medetøj  i Orden  og  nøje  véd,  hvad  Madding  der  skal 
sættes  paa  Krogen.  Det  kan  skære  i Hjertet  at  se,  hvorledes  unge 
Talenter,  det  ene  efter  det  andet,  opgiver  den  besværlige  Kamp 
for  at  finde  egne  Former,  for  under  Publikums  klaskende  Bifald 
og  Kritikkens  Opmuntringer  at  iføre  sig  det  Sæt  Manerer,  som  vi 
alle  kender  saa  godt. 

Til  Værn  mod  disse  Fristelser  har  Kunstneren  kun  ét  at  gøre: 
af  al  Magt  at  holde  sin  Samvittighed  vaagen.  Den  Uro,  den  gyder 
ham  i Blodet,  er  Modgift  mod  Forfængelighedens  og  de  selviske 
Interessers  lokkende  Sirener.  Den  skræmmei  ham  op,  hver  Gang 
han  vil  søge  Hvile  paa  sine  Laurbær,  og  driver  ham  bestandig 
mod  fjernere  Maal.  Uden  den  fuldkomne  Hengivelse  og  det  Slid 

paa  Legeme  og  Sjæl,  som  den  fører  med  sig,  frembringes  ingen 
ægte  Kunst.  Men  saa  gives  der  heller  ingen  renere  Lykke  end 
den,  en  ægte  Kunstner  føler  ved  at  skabe  sit  Værk.  Den  vokser 
i en  Luft,  der  er  renset  for  Forfængelighedens  og  Begærlighedens 
Aande.  Den  Kunst,  hvori  den  sætter  Blomst,  lukker  sig  sky  for 
Hobens  plumpe  Berøring;  men  de  indviede,  for  hvem  den  viser 
sig  i sin  Skønhed,  bevarer  længe  og  taknemmeligt  Mindet  om  dens 
rene  Glans. 

Denne  trofaste  Erindring,  der  sidder  fast  i Sjælen,  er  den 
Magt,  som  de  forstaaendes  lille  Kreds  sætter  imod  Mængdens  larmende 
Bifald  og  Pressens  Basunstød.  Og  denne  Magt  er  den  stærke,  fordi 
den  holder  ud.  Den  renser  Helligdommens  Forgaard  for  dem,  der 
køber  og  tinger,  og  bereder  Vejen  for  Sandheden  og  Livet. 

William  Bloch 

f et  lille  Frø  kan  der  vokse  et  stort  Træ  frem.  De 
Par  Kroner,  Alma  Bondesen  i Juni  1 899  fik  til  Farveløn 
for  Elise  Andersens  Kjole,  er  siden  skudt  op  til  en  stor 
Justitssag,  — en  tyk  Stamme  med  frodigt  Løvværk  af 
beskrevet  og  trykt  Papir  og  mange  rare  Kroner  til 
Frugt.  Det  er  os  andre,  som  maa  betale  dem;  men 
vi  har  faaet  tilstrækkelig  Valuta  for  Pengene  i den  al- 
mindelige Spænding,  Sagen  vakte,  og  i Glæden  over  dens  Udfald.  Alle 
Vegne  gottede  man  sig  efter  Dommen.  Højesteret  varmede  sine  Hænder 
i et  Solskin  af  Folkeyndest,  smilende  som  Deux  ex  machina,  der  frelser 
de  uskyldig  forfulgte;  Aviserne,  der  havde  rejst  Sagen,  brystede  sig  i 
veltilfreds  Stolthed,  og  Defensor  svævede  af  Sted  paa  sin  Kappe,  ligesom 
Faust,  i en  salig  Fylde  af  Sejrsfølelse.  Alma  Bondesen  selv  kunde  jo 
ogsaa  være  glad.  Havde  Kriminalretten  sørget  for,  at  hun  gik  „derfra* 
som  „en  mærket  Forbryder*,  saa  var  hun  nu  kommen  frygtelig  tilbage. 
Den  gode  Kriminalret  tænkte  nok  ikke  paa,  hvor  profetisk  den  talte,  da 
den  i sin  Tid  forvissede  hende  om,  at  „hendes  Navn  ikke  skulde  blive 
glemt  deroppe*.  Det  husker  de  sikkert.  Nu  stod  hun  rentvættet  med 
Palmer  i Hænderne  og  500  Kroner.  Man  bør  haabe,  hun  har  følt  disse 
Penge  som  Balsam  for  Tort  og  Svie.  Adskillige  sølle  Tampe,  der  lusker 
rundt  og  fryser,  tog  sikkert  med  Kyshaand  mod  5 Dages  Vand  og  Brød, 
naar  de  fik  dem  saa  kongelig  betalt,  med  100  Kr.  pr.  Dag.  Andre 
Folk  kunde  være  prikne  nok  til  at  føle  sig  saarede  over,  at  man  vilde 
vederlægge  dem  Ærekrænkelse  og  Sjælelidelser  med  Sølv.  Men  Justitsen, 
som  vi  har  den,  er  nu  en  Gang  en  meget  stiv  og  grov  Maskine.  — Man 
kunde  ellers  være  noget  betænkelig  ved  at  lade  Alma  faa  alle  de  Penge: 
hun  er  jo  en  daarlig  Økonom  og  kan  ikke  holde  Bede  paa  sine  Pengesager. 

Man  skulde  ogsaa  tro,  at  anklagede  — Kriminalretten  med  dens 
Betjenthale  — er  bleven  glad  ved  Dommen:  det  maa  jo  vane  frydefuldt 
for  den,  at  en  uskyldig  dømt  faar  Oprejsning ; og  den  selv  slap  saamænd 
naadig.  Men  som  Menneskenes  Natur  en  Gang  er,  kan  det  gerne  være, 

den  sidder  og  surmuler.  Er  den  ikke  selv  glad,  har  den  til  Gengæld 
været  Aarsag  til  Glæde  i andre.  For  en  Tilskuer  har  det  altid  sin 
Morskab,  naar  Tingene  vendes  lidt  op  og  ned  i denne  Verden,  naar 
Baronen  og  Jeppe  bytter  Stilling,  naar  Kongen  bliver  Tigger  og  Tiggeren 
Konge.  Og  idet  Hjulet  saadan  snurrer  rundt,  er  det  ikke  blot  Jeppe, 
der  bliver  en  komisk  Figur.  Kriminalretten  paa  Anklagebænken  har  da 
ogsaa  kunnet  tjene  Godtfolk  til  adskillig  Fornøjelse.  Den  har  ikke,  hvad 
mulig  enfoldige  Mennesker  kunde  vente,  vist  sig  som  en  ruelsesfuld  Mis- 
dæder; den  slog  sig  ikke  for  sit  Bryst  og  sagde  til  Højesteret:  Fader! 
jeg  har  syndet  og  er  ikke  værd  at  kaldes  din  Søn.  Ingenlunde;  nu  den 
var  paa  den  gale  Side  af  Skranken,  aabenbarede  den  meget  mere  en 
god  Del  af  de  Unoder,  som  har  forarget  den  selv  dybt  hos  andre,  der 
var  kommen  i Fidtefadet.  Den  hørte  ikke  til  de  grædende  Inkvisiter 
„med  uskyldige  Blikke “ som  Alma;  den  var  nærmest  noget  muggen; 
men  selvfølgelig  ikke  saa  lidt  uskyldig  at  se  paa.  Anklageren  har  gerne 
at  give  Synderen  hans  værste  Laser  paa;  anklagede  trækker  derimod  i 
sit  bedste  Søndagstøj.  Saaledes  Kriminalretten  her-  Mens  den  ellers 
synes  at  gøre  sig  det  mageligt  i Skjorteærmer  og  med  Hænderne  i 
Bukserne , traadte  den  nu  op  i nydelig  Uniform , saa  stram  og  pæn , at 
det  var  en  Lyst.  Den  var  overmaade  dannet  og  havde  saa  godt  som 
ingenting  gjort.  Naar  den  havde  holdt  et  Menneske  i Tvang  og  Fæng- 
sel et  halvt  Døgn  uden  at  give  hende  Mad,  saa  var  det  hendes  egen 
Skyld:  hun  kunde  have  bedt;  anklagede  havde  virkelig  andre  Ting  at 
tænke  paa.  Naar  Dommeren  i Almas  Nærværelse  paalagde  en  Betjent 
eventuelt  at  arrestere  hendes  Broder,  var  det  aldeles  ikke  en  fingeret 
Ordre  for  at  faa  hende  til  at  bekende.  Den  blev  givet  i fuld  Alvor, 
siger  han;  men  om  den  alvorlige  Ordre  ikke  skulde  bruges  til  at  lægge 
Pres  paa  hende,  glemmer  han  i Farten  at  sige  noget  om.  Og  ved  at 
værge  sig  til  den  ene  Side,  blotter  anklagede  sig  til  den  anden.  Det  er 
mildest  talt  ikke  hyggeligt,  at  Retten  for  fuldt  Alvor  tænker  paa  at  arre- 
stere en  Mand  efter  noget  løst  Snak,  som  mest  gaar  ud  paa,  at  han 
klæder  sig  noget  lapset.  Anklagede  er  ogsaa  svært  pæn  i sin  Mund: 
det  kunde  aldrig  falde  ham  ind  at  kalde  Pigen  en  „Tyvemær*;  maaske 
har  man  sagt  „Tyvetøs*,  men  det  er  jo  noget  ganske  andet.  At  der 
er  sagt  „Hold  Kæft*  til  hende  eller  „fræk  Tyv*  husker  Retten  ikke. 
lldesindede  Mennesker  kunde  gerne  falde  paa,  at  den  Slags  Sprogblomster 
mulig  var  saa  dagligdags  i Forhørene,  at  Duften  af  dem  ikke  længer 
bed  sig  fast  i Erindringen.  Men  i det  hele  virker  Anklagedestillingen 
vist  svækkende  paa  Hukommelsen.  Kriminalretten  har  noget  ondt  ved 
at  huske  adskilligt  af,  hvad  der  skete  i Forhørene  , og  Svækkelsen  føles 
lige  fra  Hovedet  til  Halen,  — der  stadig  dikker  smukt  i Takt  med 
Hovedet.  Selv  Retsvidnets  Erindring  bliver  uklar.  Man  bliver  ganske 
rørt  ved  at  se  dette  ærværdige  Symbol  paa  Folkets  Deltagelse  i Retter- 
gangen træde  ud  af  sin  stille  Krog  og  afgive  Erklæringer.  Det  er  som 
en  Ende  paa  al  Tvist  til  Stadfæstelse.  Retsvidnet!  Hvor  det  minder  os 
om  længst  forsvundne  Dage,  da  vi  ydmygelig  tjente  i Fru  Justitias  Tempel. 
Vi  havde  et  rigtig  flinkt  Retsvidne;  han  var  noget  rødnæset,  men  det 
klædte  ham  ikke  ilde;  han  var  ogsaa  temmelig  døv;  men  han  havde 

endnu  Kræfter  nok.  til  at  slæbe  af  med  Protokollen.  — Kriminalretten  er 
i øvrigt  mindre  haardhudet  over  for  Anklagerens  Tiltale  end  andre  i 
samme  Stilling.  De  tager  med  dukket  Hoved  mod  en  hel  Skylle  fleurs 
de  rhétorique , mens  Kriminalretten  farer  op  og  er  meget  stødt,  saa 
snart  Aktor  (den  saakaldte  Defensor)  inden  for  passende  Grænser  holder 
den  til  Uden.  Naar  somme  Ink  visiter  er  satte  til  Vægs,  krænger  de  vil- 
lig Posen  og  tømmer  den  uden  Forbehold;  andre  linner  den  kun  tomme- 
vis, de  vrider  og  vender  sig  og  gør  en  Masse  Krumspring  for  at  blotte 
sig  saa  lidt  som  muligt.  Anklagede  her  hører  nærmest  til  de  sidste. 
Kriminalretten  piler  til  højre  og  venstre  og  hvirvler  en  Mængde  Støv 
op  for  at  godtgøre,  at  Alma  har  været  modsigende  og  upaalidelig  i sine 
Udsagn.  Og  da  den  endelig  maa  krybe  gennem  Bekendelsens  Hul,  gør 
den  det  meget  trevent  og  lader  som  det  kun  er  en  lille  Ting,  den  har 
at  sige.  Paa  et  eneste  Punkt,  mumler  anklagede,  maa  han  give  Alma 
Ret  : hun  har  ikke  brugt  Ordet  * svigagtig*  om  sit  Forhold  med  Elises 
3 Kroner.  Det  eneste  Punkt  er  imidlertid  ogsaa  tilstrækkeligt;  for  paa 
det  ene  Ord  kom  det  hele  an.  Naar  hun  ikke  havde  brugt  de  3 Kr.  i 
svigagtig  Hensigt,  kunde  hun  i hvert  Fald  ikke  straffes  uden  efter  Elises 
Ønske,  og  Elise  ønskede  hende  aldeles  ikke  straffet.  Efter  den  knebne 
Tilstaaelse  skynder  anklagede  sig  at  komme  med  sin  Undskyldning.  Den 
er  ogsaa  kostelig.  Han  havde  daarlig  Tid,  saa  for  Nemheds  Skyld 
brugte  han  Ordet  „ svigagtig*.  Man  kunde  dog  mene,  han  ikke  var 
Dommer  for  at  gøre  hvad  der  var  nemmest,  men  hvad  der  var  ret- 
færdigst.  Tog  det  saa  megen  Tid  at  gøre  det  Par  Spørgsmaal,  som 
hurtig  vilde  have  bragt  Sagen  paa  det  rene  og  ud*  af  Verden?  Havde 
han  bedre  Tid  til  mulig  at  dømme  en  uskyldig  til  Straf?  Undskyldningen 
tilfredsstiller  imidlertid  anklagede,  han  har  faaet  Bekendelsens  beske  Smag 
af  Munden  og  skyder  atter  Brystet  frem:  han  maa  *rfted  Styrke  hævde, 
at  der  i hvert  Fald  fra  Alma  Bondesens  Side  har  foreligget  en  fuld- 
stændig og  klar  Tilstaaelse  af  at  have  til  egen  Fordel  forbrugt  de  hende 
af  Elise  Andersen  betroede  Penge  uden  dennes  Vidende  og  Vilje “.  Det 
er  en  Trompetfanfare,  der  skal  dække  Nederlaget:  tom  Lyd  og  Luft;  for 
i den  Tilstaaelse  mangler  bare  ogsaa  den  bedragerske  Hensigt.  Saa 
bugter  han  sig  lidt  og  søger  at  slippe  uden  om  den  for  * Svigagtigheden  * 
saa  kedelige  Omstændighed,  at  Alma  havde  haft  Elises  Penge  liggende  i 
adskillig  Tid  og  først  brugte  af  dem,  Dagen  før  hun  blev  anholdt  for 
det  Tyveri,  hun  ikke  havde  begaaet.  Men  saa  stiver  han  sig  atter  op: 
„Endnu  da  Sagen  blev  optaget  til  Dom,  nærede  jeg  den  bestemte  Tro,  at 
Alma  Bondesen  var  skyldig  i det  hende  paasigtede  Tyveri,  en  Tro,  som  jeg 
ikke  viger  af  Vejen  for  at  paatage  mig  det  fulde  Ansvar  for*.  Han 
havde  ikke  nødig  at  stille  sig  saadan  i heroisk  Positur;  der  er  ingen, 
som  vil  kappe  Hovedet  af  ham  for  det.  Men  han  har  heller  ingen 
Grund  til  at  vifte  med,  at  han  havde  den  Tro.  Det  viser  mest  af  alt, 
at  han  næppe  vilde  have  været  synderlig  skarpsynet  for  Kejserens  nye 
Klæder.  Hans  Tro  var,  som  Begivenhederne  viste,  skrupgal.  Og  den 
kunde  nok  være  bleven  rokket,  inden  den  virkelige  Tyv  blev  nappet. 
Den  var  egentlig  kun  velbegrundet , til  det  viste  sig , at  Køkkendøren  til 
hendes  Husbonds  aflaasede  Lejlighed  uden  Besvær  kunde  lukkes  op.  (Det 

kom  frem  i Forhøret  16.  Aug.  1899;  Pigen,  der  havde  hjulpet  Alma 
med  at  pirke  Nøglen  ud,  der  sad  i Døren,  blev  først  forhørt  14.  Sepibr.) 
De  gode  Vidnesbyrd,  Retten  fik  om  Almas  tidligere  Forhold,  kunde 
ogsaa  have  gjort  den  vaklende  i Troen.  Ligesaa  det  Kendskab  til  hende 
Karakter,  som  Dommeren  kunde  have  faaet  i Forhørene:  at  hun  var 
blød  som  Voks  over  for  Indtryk  og  Paavirkninger  fra  Omgivelserne,  og 
at  der  i hendes  Hukommelse  ligesom  var  noget  hakkelseagtigt,  — den 
var  ikke  lang  i Straaet.  Naar  hun  var  saadan,  og  naar  hun  i Bedrageri- 
sagen  lod  sig  bøje  som  en  Visk  til  at  sige,  hvad  Dommeren  vilde,  mens 
hun  i Tyverisagen  uvægerlig,  trods  alt  blev  ved  at  hævde  sin  Uskyldig- 
hed, saa  har  Dommerens  bestemte  Tro  paa  hendes  Skyld  ikke  været 
saa  fiffig,  at  det  er  værd  at  prale  med  den.  Den  røber  mest,  at  hans 
Menneskekundskab  og  Sans  for  Sjælelivet  ikke  er  saa  fyldige  som  ønske- 
ligt hos  en  Forhørsdommer. 

Overhovedet  er  det  næppe  altid  de  mest  glimrende  Psykologer,  der 
uddannes  i Justitsministeriet  og  sendes  til  Kriminalretten.  De  har  syslet 
mere  med  Papirer  end  med  Mennesker.  Og  i Kontorerne  lærer  de  sag- 
tens fremfor  alt  at  have  Orden  i Papirerne.  Derfor  stræber  de  ogsaa 
efter  at  faa  Orden  i deres  Forhør.  Og  hvor  kan  det  være  i skønnere 
Orden , end  naar  anklagede  tilstaar  sin  Skyld  i velvalgte  Ord , der  viser 
sig  at  stemme  ganske  nøjagtig  overens  med  Straffelovens  Udtryk?  Hvor 
det  er  nemt  og  tidsbesparende  for  Retten,  naar  den  skal  dømme!  Der 
er  ingen  Tvivl  om,  hvilken  Paragraf  man  skal  bruge.  Naar  Alma, 
ifølge  Forhøret,  udtrykkelig  siger,  at  hun  „ svigagtig  har  fragaaet  Mod- 
tagelsen af  Pengene  *,  saa  behøver  Dommerne  slet  ikke  at  gruble  over, 
om  Straffelovens  §254  kan  komme  til  Anvendelse:  hun  har  citeret  dens 
Ord,  som  om  hun  var  oppe  til  juridisk  Eksamen.  Det  er  saa  nemt  som 
Fod  i Hose,  og  uhyre  bekvemt,  hvis  Sagen  skal  for  Højesteret.  Kriminal- 
retten kan  da  folde  Hænderne  over  sin  Mave  og  trygt  afvente  Appellen: 
den  har  sine  Papirer  i Orden. 

Dommeren  vilde  vist  alligevel  have  handlet  klogere,  om  han  ikke 
havde  stillet  sig  op  og  bekendt  sin  faste  Tro  paa  hendes  Skyld  i Tyve- 
riet. Den  Tro  har  en  Eftersmag,  en  vis  Lugt.  Man  kan  jo  ikke  vel 

afværge  en  stille  Mistanke  om,  at  det  vist  var  den  Tro,  der  førte  til 

Dommen  for  Bedrageri.  Tankegangen  bliver:  Hun  har  stjaalet;  det  kan 
vi  ikke  overbevise  hende  om;  men  helt  skal  hun  ikke  slippe;  saa  klem- 
mer vi  hende  med  Bedrageriet.  Det  er  en  smuk  Tanke;  den  minder 
paafaldende  om  Smeden  og  Bageren.  Øvrigheden  skal  ikke  bære  Sværdet 
forgæves.  Det  bliver:  Kan  vi  ikke  fælde  en  Lindorm  med  det,  saa 
stikker  vi  en  Graaspurv.  Men  ligesom  Tyrfing  maa  det  aldrig  drages, 

uden  at  det  faar  Blod  at  drikke.  Det  var  dog  maaske  heldigere,  om 

det  kunde  bære  Indskriften  paa  de  gamle  Toledoklinger:  Drag  det  aldrig 
uden  Grund;  stik  det  aldrig  i Skeden  uden  Hæder.  I Alma  Bondesens 
Sag  frembyder  Kriminalretten  absolut  ikke  Billedet  af  en  Lovens  Ridders- 
mand, der  stikker  Sværdet  i Skeden  med  Hæder ; den  minder  meget  mere 
om  en  Bulbider,  der  stikker  Halen  mellem  Benene,  efter  at  den  har 
faaet  et  Drag  over  Næsen. 

en  Reisordning,  vi  her  i Danmark  lever  under  nu 
i Begyndelsen  af  det  tyvende  Aarhundrede,  er  just 
ikke  en  saadan,  der  kan  faa  vore  Hjerter  til  at 
svulme  af  Stolthed.  Vi  har  bl.  a.  — for  at  nævne 
noget  af  det  værste  — en  tragikomisk  Civilproces, 
ep  Straffeproces,  der  har  saa  mange  Mangler,  at 
den  faktisk  er  et  yndet  Objekt  for  ondartede  Angreb  fra  nær  sagt 
alle  Sider,  og  en  forældet  og  til  dels  ganske  inhuman  Straffelov. 
Den  tragikomiske  Civilproces  og  den  let  angribelige  Straffeproces 
skal  jeg  imidlertid  ikke  her  komme  ind  paa.  Behandlingen  af 
disse  Dele  af  vort  Retssystem  vil  jeg  overlade  til  andre.  Derimod 
skal  jeg  her  gøre  et  lille  Forsøg  paa  i korte  Træk  at  vise,  hvor 
paatrængende  nødvendigt  det  er  at  faa  vor  Straffelov  revideret. 

Vor  Straffelov  — det  er  naturligvis  den  almindelige  borgerlige 
Straffelov  af  10.  Febr.  1866  jeg  taler  om  — er  kun  en  Menneske- 
alder gammel,  og  dog  har  den  alt  længe  været  ganske  forældet. 
Ja,  ondskabsfulde  Folk  vil  endog  mene,  at  den  er  født  forældet. 
Dette  sidste  være  nu,  som  det  være  vil.  Hvad  jeg  her  vil  søge  at 
paavise,  er  ikke,  at  Loven  var  daarlig  allerede  dengang,  da  den 
blev  givet,  men  kun,  at  den  nu  er  paa  tværs  af  de  Krav,  som 
man  maa  stille  til  en  rationel  og  retfærdig  Lov  om,  hvad  og  hvor- 
ledes man  skal  straffe. 

At  Straffeloven  ikke  længere  fyldestgør  de  Fordringer,  som 
man  med  Føje  kan  stille  den,  er  nu  ikke  til  at  undre  sig  over. 
I den  Menneskealder,  der  er  forløbet  siden  1866,  er  der  af  Krimina- 
lister og  Sociologer  hele  Verden  over  præsteret  et  ganske  særligt 

intensivt  Arbejde,  og  under  dette  Arbejde  har  det  vist  sig,  at  en 
Række  af  de  Grundbetragtninger,  hvorpaa  vore  Fædres  Straffelove 
hviler,  er  mer  eller  mindre  forfejlede.  Særlig  er  dette  Arbejde  præ- 
steret af  den  Kreds  af  Mænd,  der  danner  den  vidtforgrenede  , Union 
internationale  de  droit  pénal“.  Men  ikke  alene  det  Arbejde,  der 
saaledes  er  præsteret  af  Kriminalister  og  Sociologer  i skøn  For- 
ening, skyldes  det,  at  man  nu  ser  med  ganske  andre  Øjne  paa, 
hvad  og  hvorledes  man  bør  straffe,  end  man  gjorde  for  30 — 40 
Aar  siden.  Jævnsides  hermed  og  i al  Fald  væsentlig  uafhængig 
heraf  er  gaaet  en  Revolution  i den  almindelige  læge  Opfattelse  af 
Brøde  og  Skyld,  en  Revolution  i Opfattelsen*  som  har  bevirket,  at 
Straffe,  som  man  for  en  Menneskealder  siden  fandt  rimelige  og 
retfærdige,  nu  staar  for  En  som  noget  nær  barbariske.  Æren 
for  denne  Revolution  maa  det  siges  skyldes  i ikke  ringe  Grad  den 
mægtige  socialdemokratiske  Bevægelse,  hvis  Bølgeslag  har  sat  sine 
dybe  Spor  ogsaa  i de  Lag,  der  staar  Bevægelsen  Qemest.  Den, 
om  end  ganske  vist  ikke  den  alene,  skyldes  det,  at  man  nu  langt 
mere  end  nogen  Sinde  tidligere  har  Blikket  aabent  for,  at  de  sociale 
Forhold  bærer  en  væsentlig  Del  af  Skylden  for  den  som  det  synes 
stadig  voksende  Kriminalitet,  og  at  man  er  blevet  klar  paa,  at 
skønt  Straffen  stadig  er  et  uundværligt  Middel  i Kampen  mod 
Kriminaliteten,  er  Straffen  dog  paa  den  anden  Side  ikke  det  eneste 
Middel  og  fremfor  alt  ikke  det  bedste.  Ondet  ligger  dybere  end 
nogen  Straf  kan  naa,  og  der  maa  derfor  først  og  fremmest  søges 
anden  Helsebod  end  den,  en  Straffelov  kan  give.  Imidlertid  er 
det  ikke  Meningen  at  komme  ind  paa,  hvilke  andre  Midler  det 
saaledes  er,  man  bør  anvende  i Kampen  mod  Forbrydelserne.  I 
denne  lille  Artikel  er  Æmnet  mere  begrænset.  Jeg  gaar  her  ud 
fra  som  det  givne,  at  Straf  ikke  kan  undværes,  og  jeg  vil  kun  søge 
at  paavise,  at  selv  under  de  givne  sociale  Forhold  er  en  Revision 
af  den  gældende  Straffelov  en  Nødvendighed. 

Naar  jeg  nu  altsaa  her  vil  søge  at  paavise,  at  en  Revision  af 
Straffeloven  af  1866  er  paatrængende  nødvendig,  ja  saa  paatræn- 
gende nødvendig,  at  det  staar  for  mig,  som  om  der  gøres  en  blodig 
Uret,  hvis  Regering  og  Rigsdag  ikke  snarest  sætter  Revisionen  af 
Straffeloven  i sin  Helhed  paa  Dagsordenen,  saa  vil  jeg  naturligvis 
ikke  gaa  ind  paa  alle  Spørgsmaalets  Detailler.  Jeg  vil  selvfølgelig 
holde  mig  til  saadanne  Dele  af  Spørgsmaalet , som  ikke  kræver 
særlige  juridiske  Forudsætninger.  Jeg  vil  dernæst  for  en  væsentlig 
Del  holde  mig  tildenSide  af  Sagen,  at  vor  Straffelov  paa  overmaade 

mange  Punkter  trænger  til  en  Revision  i formildende  Retning. 
Imidlertid  vil  jeg  ikke  gerne  misforstaas,  som  om  det  var  mm 
Mening,  at  en  ny  og  rationel  Straffelov  i alle  Maader  vilde  blive 
mildere  end  vor  nugældende.  Tværtimod  er  jeg  ganske  enig  med 
Lederne  af  »Union  internationale  de  droit  pénal*  i,  at  det  særlig 
over  for  de  professionelle  Forbrydere  vil  være  nødvendigt  at  an- 
vende langt  haardere  Midler  end  dem,  som  man  f.  Eks.  herhjemme 
hidtil  har  nøjedes  med.  Til  den  Side  af  Sagen,  at  man  i mange 
Tilfælde,  hvor  der  nu  straffes,  helt  kan  undvære  at  straffe  eller 
kan  nøjes  med  ringere  Straf  end  den,  der  hjemles  ved  vor  gældende 
Straffelov,  svarer  netop  som  Reversen  af  Medaillen,  at  man  i 
mange  andre  Tilfælde  maa  anvende  mere  haardhændede  Midler 
end  dem,  man  nu  anvender. 

Først  og  fremmest  trænger  da  vor  Straffelovs  Bestemmelser 
om,  under  hvilke  Betingelser  man  kan  straffe  Børn,  til  at  revideres. 
At  en  grundig  Revision  af  denne  Del  af  Straffeloven  er  en  paa- 
trængende Nødvendighed,  hører  jo  ganske  vist  nu  til  de  alt  noget 
bedagede  Sandheder,  men  da  alles  Erkendelse  af  denne  Sandhed 
endnu  ikke  har  ført  til  noget  fyldestgørende  Resultat,  er  det  stadig 
enhvers  Pligt  at  gøre  sit  til  at  holde  denne  Sandhed  levende  i 
Folks  Bevidsthed.  Imidlertid  er  der  jo  nu  et  lille  Haab  om,  at 
der  vil  ske  nogen  Bedring  af  de  bestaaende  Tilstande,  idet  Re- 
geringen i Januar  d.  A.  har  forelagt  Landstinget  et  »Forslag  til 
Lov  om  offentlig  Forsorg  for  vanrøgtede,  vanartede  og  forbryderske 
Børns  Opdragelse4*.  Dette  Forslag  har  sine  gode  Sider  og  betegner 
under  alle  Omstændigheder  et  Fremskridt  i Forhold  til  det  be- 
staaende, men  det  har  dog  paa  den  anden  Side  ogsaa  mange  Mangler 
og  har  bl.  a.  den  store  Mangel,  at  det  ikke  forandrer  Straffelovens 
Regler  om  den  kriminelle  Lavalder.  Bliver  Forslaget  til  Lov  i ufor- 
andret Skikkelse,  bliver  det  altsaa  vedvarende  dansk  Ret,  at  Børn 
mellem  10  og  15  Aar  kan  straffes.  Dette  bør  imidlertid  ikke  være 
det  danske  Samfunds  sidste  Ord  i denne  Sag.  Det  er  en  uaf- 
viselig Fordring,  at  den  kriminelle  Lavalder  forhøjes  betydeligt 
og  mindst  til  14  Aar,  hvad  der  alt  er  gældende  Ret  i vore  to 
Nabolande,  Norge  og  Sverrig.  Børn  mellem  10  og  14  Aar  bør 
aldrig  kunne  behandles  som  Forbrydere ; den  Mulighed  bør  ligge 
ganske  uden  for  Samfundets  Tanke.  Hvad  saadanne  Børn  begaar 
af  Forsyndelser  mod  Straffelovens  Regler,  kan  dog  aldrig  blive 
andet  end  — muligvis  ondartede  — Drengestreger,  og  bør  derfor 
behandles  som  saadanne,  ikke  stemples  som  Forbrydelser.  Den 

nuværende  Ordning  er  en  Skam  for  vor  Tid.  Som  det  nu  er,  er  det 
ikke  alene  en  Mulighed,  at  Børn,  der  ikke  er  stort  mere  end  10  Aar 
gamle,  kan  arresteres  og  holdes  i Varetægtsarrest  i lang  Tid,  men  det 
er  desværre  ofte  Dommernes  sørgelige  Pligt  at  lade  dette  skee.  Mest 
oprørende  for  Tanken  er  dog  maaske  den  Bestemmelse  i vor  Straffe- 
lov, at  Børn,  naar  de  blot  er  over  10  Aar  gamle,  kan  idømmes 
Forbedringshusarbejde.  Ganske  vist  har  der  i de  senere  Aar  ikke 
hensiddet  noget  Barn  under  15  Aar  i vore  Straffeanstalter,  men 
tidligere  var  det  ikke  saa  helt  sjældent,  at  den  nævnte  Bestemmelse 
blev  bragt  til  Anvendelse,  og  det  er  da  endelig  heller  ikke  længere 
siden  end  d.  29.  Aug.  1896,  at  en  tolv  Aar  gammel  Dreng 
blev  løsladt  af  Vridsløselille  Forbedringshus  efter  at  have  hensiddet 
i Forbedringshuset  i 8 Maaneder!1)  Man  taler  saa  meget  om  den 
Uret,  der  begaas  her  i Verden,  men  nogen  større  Uret  end  den, 
man  saaledes  i Lovens  Navn  har  begaaet  og  stadig  vil  kunne  begaa 
mod  Børn,  der  endnu  er  langt  fra  Bamealdrens  Grænse,  kan  jeg 
egentlig  daarlig  tænke  mig,  og  jeg  tror,  at  man  vanskelig  vil  kunne 
finde  Ord,  der  er  stærke  nok  til  at  brændemærke  en  saadan  Lov- 
bestemmelse som  den  nævnte. 

Vor  Straffelov  griber  i det  hele  ind  i ikke  saa  faa  Tilfælde, 
hvor  Straf  i Virkeligheden  ikke  hører  hjemme.  Straffelovens  For- 
søgsparagraf er  saaledes  særlig  ilde  berygtet,  idet  den  strækker 
sine  Fangarme  langt  ud  over  alle  rimelige  Grænser.  „Tanker  er 
toldfri",  hedder  det,  men  for  vor  Straffelov  synes  dette  næsten  ikke 
at  gælde.  Efter  Straffeloven  kan  man  nemlig  straffe  for  Forsøg 
enhver,  der  foretager  nogen  Handling,  der  sigter  til  at  fremme 
Fuldbyrdelsen  af  en  Forbrydelse.  Det  vil  sige,  at  Politiet  kan  gribe 
ind,  naar  „Forsøget"  i og  for  sig  er  en  ganske  umistænkelig  Hand- 
ling, der  faktisk  ligger  „milevidt"  fra  Forbrydelsens  Fuldbyrdelse. 
Set  fra  et  Politistandpunkt  kan  dette  være  meget  heldigt,  men  set 
fra  Synspunktet:  Borgernes  Krav  paa  Sikkerhed  over  for  Politi- 
vilkaarlighed , er  denne  Bestemmelse  ganske  uhyggelig,  idet  den 
— som  det  er  sagt  — giver  Anklagemyndigheden  et  Værn,  bag 
ved  hvilket  denne  uangribeligt  kan  indlede  kriminel  Forfølgning 
mod  Folk,  som  i Virkeligheden  ikke  har  gjort  noget  strafbart.  En 
saa  vidt  gaaende  Bestemmelse  findes  da  heller  ikke  i nogen  anden 

l)  Det  bør  dog  inaaske  siges  paa  dette  Sted,  at  Børn  under  15  Aar  ikke 
udstaar  den  dem  idømte  Forbedringshusstraf  efter  samme  Regler  som  Voksne. 
De  holdes  saaledes  ikke  uafbrudt  i Enkeltcelle,  men  beskæftiges  bl.  a.  ved  Ar- 
bejde i Fællesskab  i Straffeanstaltens  Køkkenhave. 

europæisk  Straffelov,  og  saavel  det  svejtsiske  som  det  norske 
Straffelovsudkast  — der  begge  er  højt  ansete  — tager  ogsaa  be- 
stemt Afstand  fra  en  saadan  Forsøgsregel  som  den  danske.  Man 
finder  dernæst  i vor  Straffelovs  specielle  Del  flere  Bestemmelser, 
der  hjemler  Straf  for  Handlinger,  som  ganske  utvivlsomt  ikke  burde 
kunne  straffes.  Vor  Straffelovs  Blasfemibestemmelse  gaar  saaledes 
langt  videre  end  de  fleste  fremmede  Straffelove,  idet  den  hjemler 
Straf  for  den,  der  driver  Spot  med  eller  forhaaner  noget  her  i 
Landet  bestaaende  Religionssamfunds  Troslærdomme  eller  Guds- 
dyrkelse, selv  om  Spotten  og  Forhaanelsen  ikke  er  frem- 
sat offentlig.  Hvis  den  Ulykke  skulde  overgaa  os,  at  et  religiøst 
intolerant  Parti  fik  Magten,  vilde  vi  sikkert  snart  faa  at  føle,  hvor 
uhyggelig  en  Straffebestemmelse  som  den  nævnte  er.  Med  Loven 
i Haanden  vilde  Anklagemyndigheden  kunne  sætte  ethvert  Hensyn 
til  Privatlivets  Fred  til  Side  og  kunne  rejse  kriminel  Undersøgelse 
for  »blasfemiske*  Ytringer,  der  var  faldet  i en  Familiekres  eller 
under  et  selskabeligt  Samvær.  Bedst  vilde  det  naturligvis  være, 
om  vi  helt  kunde  faa  Blasfemiparagraffen  strøget,  men  da  man  jo 
ikke  tør  haabe,  at  vi  i en  overskuelig  Tid  vil  naa  et  saa  højt 
Kulturtrin,  at  en  saadan  Straffebestemmelse  vilde  anses  for  en 
Utilbørlighed,  faar  man  nøjes  med  at  stille  det  Krav  til  Staten  — 
og  dette  Krav  er  i al  Fald  ganske  uafviseligt  — at  den  ikke 
straffer  Blasfemi,  med  mindre  den  blasfemiske  Ytring  er  fremsat 
offentligt.  Saa  vil  vi  i al  Fald  være  naaet  til  at  have  en  Regel, 
der  ikke  er  helt  middelalderlig. 

Vor  Straffelov  har  endvidere  endnu  den  Dag  i Dag  en  Be- 
stemmelse om  Straf  for  Hor,  skønt  det  i Praksis  vist  kan  siges 
at  have  vist  sig,  at  det  ikke  er  Kræmen  af  krænkede  Ægte- 
fæller, der  benytter  sig  af  den  saaledes  aabnede  Adgang  til  at 
faa  deres  Hævnfølelse  tilfredsstillet.  Vi  straffer  dernæst  — mira- 
bile  dictu  — den,  der  i god  Tro  har  giftet  sig  med  en  alt 
gift  Person,  naar  vedkommende  fortsætter  Samlivet  med  Biga- 
men  efter  at  være  kommet  til  Kundskab  om  dennes  tidligere 
Ægteskab.  Altsaa  vi  kan  straffe  — og  den  Straf,  som  Loven 
hjemler,  er  ikke  helt  ringe  — vi  kan  straffe,  siger  jeg,  den  Kvinde, 
som  i god  Tro  har  giftet  sig  med  en  Bigam  og  derpaa  i mange 
Aar  har  levet  sammen  med  ham  og  har  faaet  Børn  med  ham,  og 
som  nu,  da  hun  faar  at  vide,  at  hendes  Mand  har  begaaet  Bigami, 
ikke  kan  overvinde  sig  selv  til  at  bryde  Samlivet  med  ham.  Denne 
Bestemmelse  er  vistnok  ogsaa  temmelig  enestaaende.  Vor  Straffe- 

lovs  Blodskamsparagraffer  er  fremdeles  et  Vidnesbyrd  om,  at  vi 
herhjemme  paa  mange  Omraader  drager  særlig  vide  Grænser  for 
det  strafbare.  Der  findes  saaledes  en  hel  Række  Lande,  bL  a. 
England,  Holland,  Belgien,  Frankrig  og  Italien,  som  overhovedet 
ikke  straffer  Blodskam.  Dette,  der  synes  helt  revolterende  for  en 
almindelig  dansk  Bevidsthed,  giver  unægtelig  meget  at  tænke  over, 
og  man  kan  med  den  nævnte  Kendsgerning  for  Øje  ikke  helt  skyde 
det  Spørgsmaal  fra  sig,  om  det  just  er  nødvendigt,  at  vi  herhjemme 
straffer,  hvad  man  f.  Eks.  i det  ærbare  England  lader  gaa  straffrit 
hen.  Et  Spørgsmaal,  der  saa  meget  mere  frembyder  sig  til  Be- 
svarelse, som  det  jo  er  givet,  at  Blodskam  er  en  Forbrydelse,  der 
i langt  det  overvejende  Antal  Tilfælde  skyldes  ulykkelige  sociale 
Forhold.  Selv  om  man  nu  imidlertid  maaske  bør  være  enig  med 
f.  Eks.  det  norske  Straffelovsudkast,  der  har  ment,  at  Blodskam 
bør  straffes  i visse  Tilfælde,  er  det  i al  Fald  ganske  nødvendigt, 
at  Blodskamsforbrydelsens  Begreb  ikke  strækkes  helt  ud  i det  ab- 
surde, saaledes  som  vor  Straffelov  gør  det,  naar  den  f.  Eks.  straffer 
kønsligt  Forhold  mellem  Nevø  og  Tante. 

I denne  Sammenhæng  skal  endnu  nævnes  vor  Straffelovs 
Bestemmelse  om  det  saakaldte  forargelige  Samliv.  Denne  Be- 
stemmelse om , at  man  kan  straffe  to  Personer,  der  uden  at 
være  gifte  lever  sammen,  som  om  de  var  Mand  og  Hustru,  er 
det  ogsaa  absolut  nødvendigt  at  faa  bragt  ud  af  Verden.  Ganske 
vist  er  det  — i al  Fald  her  i København  — forholdsvis  sjæl- 
dent, at  Sager  mod  „Samlevere"  ender  med  Straf,  men  dette 
har  i Virkeligheden  ikke  meget  at  betyde,  da  der  dog  i Henhold 
til  den  nævnte  Bestemmelse  mellem  Aar  og  Dag  rejses  ikke  saa 
faa  kriminelle  Undersøgelser,  under  hvilke  de  vedkommende  saa 
er  udsatte  for  alle  de  Plagerier,  som  en  inkvisitorisk  Under- 
søgelse af  saadanne  Forhold  nødvendigvis  maa  føre  med  sig.  Det 
gamle  Ord  om  de  smaa  og  de  store  Tyve  er  jo  ikke  helt  Munds- 
vejr, og  en  saadan  Bestemmelse  som  den  nævnte  er  da  i Virke- 
ligheden ogsaa  en  Bekræftelse  herpaa.  Thi  har  man  nogen  Sinde 
set  andre  end  Smaafolk  behandlede  som  „Forbrydere"  paa  Grund 
af  deres  forargelige  Samliv?  Netop  dette  gør  imidlertid  Bestem- 
melsen saa  aldeles  umulig  for  enhver,  for  hvem  det  er  om  at  gøre, 
at  Loven  saa  vidt  mulig  er  lige  for  alle.  Ganske  lærerigt  er  det 
da  ogsaa,  at  Sverig,  England,  Holland,  Tyskland  og  de  romanske 
Lande  ikke  har  nogen  Bestemmelse  om  Straf  for  Konkubinat. 
Dobbelt  besynderligt  tager  det  sig  derfor  ud,  at  det  ellers  saa 

fremskredne  norske  Straffelovsudkast  har  en  Bestemmelse  om  Straf 
for  forargeligt  Samliv,  selv  om  denne  Bestemmelse  betegner  et 
Fremskridt  i Forhold  til,  hvad  der  for  Øjeblikket  er  gældende  norsk 
Ret.  Imidlertid  maa  det  dog  siges,  at  det  synes  at  kunne  læses 
mellem  Linierne  i Motiverne  til  det  nævnte  Udkast,  at  Udkastets 
Forfattere  meget  gerne  ser,  at  den  foreslaaede  Straffebestemmelse 
om  „forargeligt  Samliv*  ikke  ophøjes  til  Lov,  og  at  de  kun  har  op- 
taget denne  Bestemmelse,  fordi  de  — i øvrigt  mærkeligt  nok  — ikke 
har  dristet  sig  til  helt  at  gøre  Brud  med  det  bestaaende  paa  dette 
Punkt.  Endelig  skal  lige  berøres,  at  vor  Straffelovs  Bestemmelse 
om  crimen  bestialitatis  og  hvad  dertil  hører  trænger  til  en  alvorlig 
Beskæring,  selv  om  man  sikkert  samtidig  maa  sætte  Straf  for  for- 
skellige herhenhørende  Handlinger,  som  nu  er  straffri. 

Vor  Straffelov  har  videre  den  store  Skavank,  at  den  er  altfor 
stiv  og  ubøjelig.  Hører  en  Handling  først  til  den  Kres  af  Hand- 
linger, som  Straffeloven  har  stemplet  som  Forbrydelser,  saa  hjælper 
der  ingen  „Kære  Mo’r.*  At  en  „Forbrydelse*  kan  lades  ustraffet, 
er  Straffeloven  en  næsten  ganske  utænkelig  Tanke.  Netop  herved 
viser  den  sig  som  en  ægte  Affødning  af  den  Straffeteori,  som  man 
har  kaldt  Gengældelsesteorien.  Ifølge  denne  skal  og  maa  Brøden 
ubetinget  følges  af  Straffen  — Øje  for  Øje,  Tand  for  Tand  — og 
rokker  man  herved,  rokker  man  ved  selve  det  sædelige  Samfunds 
Grundpiller.  Nu  til  Dags  er  dette  Standpunkt  imidlertid  forlængst 
forældet.  Man  indser  nu,  at  Relativiteten  i høj  Grad  bør  gøre  sig 
gældende  ved  Afgørelsen  af,  om  man  i et  givet  Tilfælde  skal  straffe 
eller  ej.  Derfor  har  ogsaa  den  betingede  Straffedom  — en  ameri- 
kansk Opfindelse  — gaaet  sin  Sejrsgang  over  hele  Verden.  Her- 
hjemme kender  vi  den  imidlertid  ikke,  og  netop  dette  er  en  af 
Hovedgrundene  til,  at  de  i Straffesager  fældede  Domme  saa  hyp- 
pigt vækker  Indignation  i vide  Krese.  Princippet  for  den  betin- 
gede Straffedom  synes  da  ogsaa  saa  indlysende  retfærdigt.  Det 
synes  saa  inderligt  selvsagt,  at  det  under  visse  Betingelser  bør 
staa  Domstolene  aabent  at  sige  til  den,  der  har  forbrudt  sig  mod 
Straffeloven:  Du  har  ganske  vist  begaaet  en  Handling,  hvorfor 
Loven  har  fastsat  Straf,  og  du  har  herfor  forskyldt  den  og  den 
Straf;  du  skal  imidlertid  slippe  for  Straf,  fordi  du  er  saa  ung, 
fordi  Forbrydelsen  er  saa  ringe,  fordi  du  har  gjort,  hvad  du  kunde 
for  at  gøre  godt  igen , hvad  du  forbrød , o.  s.  v.,  men  du  maa  sam- 
tidig vide,  at  hvis  du  forser  dig  igen,  inden  der  er  gaaet  f.  Eks. 
3 Aar,  saa  rammes  du  ikke  alene  af  den  Straf,  som  den  nye  For- 

bry delse  drager  efter  sig,  men  tillige  af  den  Slraf,  som  du  nu 
foreløbig  slipper  for;  holder  du  dig  derimod  ærlig  og  vel  i de 
nævnte  3 Aar,  er  du  en  fri  Mand  og  er  stillet,  som  om  du  aldrig 
havde  begaaet  en  Forbrydelse.  Denne  udmærkede  Institution  har 
vi  altsaa  ikke,  og  hvor  paatrængende  nødvendigt  det  er  at  faa  den 
indført  herhjemme,  derom  blev  der  fra  mange  Sider  aflagt  Vidnes- 
byrd paa  den  danske  Kriminalistforenings  1ste  Aarsmøde  i Efter- 
aaret  1900.  Bl.  a.  blev  det  oplyst,  at  det  efter  Udtalelser  af  om- 
trent Halvdelen  af  vore  Underdommere  og  af  forskellige  Kriminal- 
retsassessorer  maatte  antages,  at  det  vilde  blive  et  meget  stort 
Antal  Personer,  som  vilde  blive  fritaget  for  Straf.  Tallet  vilde  gaa 
op  til  flere  Hundrede  om  Aaret.  Altsaa,  som  Forholdet  nu  er, 
straffer  man  herhjemme  aarligt  med  mere  eller  mindre  vanærende 
og  mere  eller  mindre  demoraliserende  Straffe  Hundreder  af 
Mænd  og  Kvinder,  som  det  store  Flertal  af  Kriminalister  er 
enige  om  burde  slippe  for  Straf.  Jo  mere  man  fordyber  sig  i 
Tanken  herom,  jo  mere  oprørt  bliver  man  over  for  den  Brutalitet, 
som  vor  Straffelov  saaledes  udviser,  og  man  staar  ganske  ufor- 
staaende  over  for  den  Kendsgerning,  at  saavel  Regering  som 
Rigsdag  lader  det  ene  Aar  gaa  hen  efter  det  andet  uden  at  gøre 
noget  for  at  faa  vedtaget  en  Lov  om  betingede  Straffedomme. 
For  øvrigt  vilde  det  sikkert  ogsaa  være  heldigt,  hvis  man  sammen 
med  de  betingede  Straffedomme  fik  indført  „ Advarslen*  som  et 
Middel,  hvormed  man  kunde  nøjes  i Tilfælde,  hvor  det  var  klart, 
at  selv  en  betinget  Straffedom  vilde  være  en  Uretfærdighed.  Som 
sagt  disse  to  Institutioner  bør  vi  snarest  muligt  have  indført  — 
og  det  saa  meget  mere  som  Domstolene,  naar  de  faar  den  be- 
tingede Straffedom  og  Advarslen  at  operere  med,  meget  bedre  vil 
kunne  tage  det  Hensyn  til  Motivet,  Bevæggrunden  til  Forbrydelsen, 
som  man  efter  Sagens  Natur  utvivlsomt  bør  tage,  men  som  man 
med  saa  stive  Regler  som  vor  Straffelovs  kun  i meget  ringe  Om- 
fang kan  tage  — rent  bortset  fra,  at  Straffeloven  ligefrem  ud- 
trykkelig har  sagt,  at  der  ikke  bør  tillægges  Motivet  nogen  Betyd- 
ning, naar  det  gælder  om,  hvor  vidt  man  skal  straffe  eller  ej. 
Dette  sidste  er  jo  ganske  gammeldags,  og  det  kan  maaske  være 
paa  sin  Plads  her  paa  dette  Sted  at  sige,  at  hvis  denne  Straffe- 
lovens Regel  om  Motivets  Betydning  eller  rettere  Betydningsløshed 
ikke  bliver  forandret,  saa  vil  vi,  naar  vi  engang  faar  Juryinstitu- 
tionen indført,  sikkert  opleve  det  for  Respekten  for  Loven  saa 
højst  uheldige,  som  man  kender  fra  mange  andre  Lande,  at  Juryen 

paa  Trods  af  Lovens  udtrykkelige  Ord  tager  sig  selv  Forlov  og 
frifinder,  fordi  Bevæggrunden  til  Forbrydelsen  gør  denne  saa  for- 
holdsvis lidet  strafværdig.  Man  er  ligefrem  nødt  til  at  have  saa- 
danne  Ventilbestemmelser,  hvis  man  ikke  vil  risikere,  at  den  af  en 
veltalende  Defensors  Ord  grebne  Jury  skal  sprænge  Loven. 

Vor  Straffelov  lider  videre  af  den  skæbnesvangre  Fejl,  at  den 
i mange  Tilfælde  anvender  Straffe,  som  alle  maa  indrømme  er 
ganske  uforholdsmæssig  strenge.  Naturligvis  vilde  Indførelsen  af 
den  betingede  Straffedom  bøde  noget  herpaa,  men  man  maa  dog 
ikke  tro,  at  hermed  var  alt  i saa  Henseende,  som  det  skulde  være. 
Nej,  langtfra.  Jeg  skal  her  søge  at  paavise  dette  m.  H.  t.  for- 
skellige Bestemmelser  i Straffeloven,  som  har  Strafferammer  af  en 
ganske  uforholdsmæssig  Strenghed.  Jeg  nævnede  ovenfor  Blod- 
skamsparagrafferne og  skal  nu  nævne  dem  igen  i denne  Sammen- 
hæng. Selv  om  man  nemlig  mener  — hvad  jeg  altsaa  gør  — at 
man  vedvarende  bør  have  Straffebestemmelser  for  Blodskam  i visse 
Tilfælde,  er  det  i al  Fald  hævet  over  enhver  Tvivl,  at  de  Straffe- 
satser,  vi  her  har,  gaar  langt 'ud  over  alle  rimelige  Grænser.  Naar 
saaledes  vor  Straffelov  straffer  den  Fader,  der  staar  i kønsligt  For- 
hold til  sin  Datter,  med  mindst  4 Aars  Forbedringshusarbejde,  og 
ikke  hjemler  nogen  som  helst  Adgang  til  at  gaa  lavere  ned  med 
Straffen,  selv  om  der  foreligger  nok  saa  formildende  Omstændig- 
heder, saa  er  dette  en  Bestemmelse,  til  hvilken  der  kun  i de  fær- 
reste Lande  findes  noget  tilsvarende.  Vi  herhjemme  er  ikke  alene 
blandt  de  ivrigste  til  at  strække  Blodskamsforbrydelsens  Begreb 
saa  vidt  som  muligt,  men  vi  er  ogsaa  i første  Række,  naar  det 
gælder  Straffens  Strenghed.  Det  er  saaledes  ganske  belærende  at 
se,  at  det  norske  Udkast  for  det  her  nævnte  Tilfælde  har  en 
Minimumsstraf  af  1 Aars  Fængsel,  og  at  Minimum  efter  den  tyske 
Straffelov  er  1 Aars  Tugthusarbejde.  Imidlertid  hører  Blodskams- 
forbrydelsen  jo  heller  ikke  herhjemme  til  de  almindelige  Forbrydelser 

— hvad  man  maaske  kunde  fristes  til  at  slutte  af  den  Bidskhed, 
hvormed  Straffeloven  farer  ud  efter  alt,  hvad  der  hedder  Blodskam 

— og  da  den  oftest  foreligger  under  alt  andet  end  særlig  formil- 
dende Omstændigheder,  bliver  det  maaske  ikke  i saa  overordentlig 
mange  Tilfælde,  at  man  her  vil  føle  Savnet  af  en  Minimumsstraf, 
der  naa’r  tilbørligt  langt  ned  i Straffenes  Række.  Af  vidtrækkende 
Betydning  er  det  derimod,  at  vore  Straffebestemmelser  for  de  aller 
hyppigst  forekommende  Forbrydelser,  nemlig  Tyverier,  er  ganske 
urimelige  og  i Virkeligheden  ganske  inhumane.  Vor  Straffelovs 

Stivhed  viser  sig  atter  her.  At  man  kan  se  paa  et  Tyveri  med 
nogenlunde  milde  Øjne,  det  var  maaske  i 1866,  da  Straffeloven 
traadte  i Kraft,  noget  temmelig  uhørt  — nu  hører  det  derimod  til 
det  ganske  almindelige,  at  man  betragter  Tyverier  af  mindre  be- 
tydelige Ting  som  noget,  Domstolene  helst  skal  have  saa  lidt  at  gøre 
med  som  muligt  — minima  non  curat  prætor.  For  vor  Straffelov 
er  derimod  næsten  intet  saa  smaat,  at  den  ikke  tager  det  med. 
Man  har  ganske  vist  en  Paragraf,  der  omhandler  de  saakaldte 
undtagne  Tyverier,  for  hvilke  der  sættes  en  lav  Straf  (Bøder  indtil 
100  Kr.  eller  simpelt  Fængsel  indtil  1 Maaned).  Men  for  denne 
§’s  Anvendelse  er  der  af  Loven  draget  saa  snævre  Grænser,  at  den 
ikke  har  faaet  videre  praktisk  Betydning.  De  fleste  paa  Tyvsvis 
iværksatte  Tilegnelser  af  Andenmands  Ting  behandles  netop  af 
vor  Straffelov  ikke  som  undtagne,  men  som  ganske  almindelige 
Tyverier,  selv  om  det  stjaalne  kun  er  nogle  faa  Ører  værd.  Stjæler 
saaledes  en  Person  nogle  gamle  Klude  eller  andet  gammelt  Skrab, 
der  maaske  ikke  har  mere  end  50  Ørers  Værdi,  saa  er  han  — naar 
han  to  Gange  før  er  straffet  for  Tyveri  og  selv  om  den  sidste  Dom 
ligger  8 — 9 Aar  tilbage  i Tiden  — paa  det  ubarmhjertigste  hjem- 
falden til  en  Straf  af  mindst  8 Maaneders  Forbedringshusarbejde! 
Dette,  at  Straffen  forhøjes,  naar  en  Person  efter  at  være  straffet 
for  en  Forbrydelse,  begaar  en  Forbrydelse  af  samme  eller  beslægtet 
Art,  kan  i og  for  sig  være  godt  nok,  men  jeg  tror  at  turde  sige, 
at  Flertallet  af  de  danske  Kriminalister  vilde  føle  det  som  et  uhyre 
Fremskridt,  naar  det  blev  Reglen  i dansk  Ret,  at  man  ikke  ube- 
tinget nødes  til  at  forhøje  Straffen  for  den,  der  efter  at  være 
dømt  én  eller  flere  Gange  for  Tyveri  igen  forser  sig.  Det  norske 
Straffelovsudkast  er  naturligvis  ogsaa  her  paa  den  rette  Side. 
Efter  det  er  Forhøjelsen  af  Straffen  i et  Tilfælde  som  det  nævnte 
ikke  en  ubetinget  Nødvendighed,  men  noget,  der  beror  paa  Dom- 
merens Skøn. 

Noget  af  det  mest  fortvivlede  i vor  Straffelov  er  dog  Straffe- 
lovens § 229,  der  omhandler  de  saakaldte  grove  Tyverier  og  for 
disse  — første  Gang  begaaede  — fastsætter  en  Straf  af  mindst  8 
Maaneders  Forbedringshusarbejde.  Naturligvis  kan  der  være  god 
Mening  i at  fremhæve  visse  Tyverier  som  særlig  grove,  men  som 
vor  Straffelov  at  bestemme,  at  de  Tyverier,  der  stemples  som  grove, 
ubetinget  skal  straffes  med  Forbedringshusarbejde , det  hører  efter 
alle  kyndiges  Mening  til  de  ganske  urimelige  Ting,  og  det  fører  til, 
at  Domstolene  atter  og  atter  maa  idømme  Straffe,  som  de  selv 

finder  altfor  ubarmhjertigt  strenge.  Og  Urimeligheden  kommer 
særlig  grelt  frem  derved,  at  det,  der  skiller  mellem  „grove*  og 
„simple*  Tyverier,  og  det,  hvorpaa  det  altsaa  kommer  til  at  bero, 
om  den  ikke  tidligere  straffede  Tyv  ubetinget  skal  have  Forbedrings- 
husarbejde  eller  ej,  det  er  for  en  meget  væsentlig  Del  de  latter- 
ligste Finesser,  som  vilde  være  rene  Godbider  for  en  af  Middel- 
alderens Skolastikere,  men  som  det  er  ganske  uværdigt  for  vor 
Tids  Dommere  at  give  sig  af  med.  Udenforstaaende  aner  natur- 
ligvis ikke,  hvad  det  er  for  mærkelige  Overvejelser,  Domstolene 
nødes  ind  paa,  naar  de  f.  Eks.  skal  til  al  afgøre,  om  en  Nøgle  er 
falsk  eller  tillistet,  om  et  Skur  er  saa  stort,  at  det  kan  kaldes  et 
Hus,  om  en  Aabning  i et  Hus,  er  som  Loven  siger:  bestemt  til 
Indgang  eller  ej  o.  s.  v.,  o.  s.  v.,  og  Ulykken  er  jo  saa  den,  at  det 
ikke  er  en  forholdsvis  ligegyldig  Ting,  hvilket  Resultat  disse  sko- 
lastiske Overvejelser  fører  til,  men  at  det  netop  beror  paa  disse 
Overvejelser,  om  en  Mand  skal  dømmes  efter  § 229  og  derfor  nød- 
vendigvis skal  vandre  i Forbedringshuset,  eller  om  han  kan  slippe 
med  en  kortere  Tids  Fængsel  paa  Vand  og  Brød.  For  at  give 
Læserne  af  denne  Artikel  et  lille  Begreb  om,  hvad  det  er  for  Sub- 
tiliteter, der  kommer  til  at  afgøre,  f.  Eks.  om  en  Nøgle  er  falsk 
eller  ej,  skal  jeg  her  nævne  et  Eksempel : I en  Ejendom  paa  Øster- 
bro er  alle  Entrénøgler  ens.  Peter  finder  en  Entrénøgle  paa  Ejen- 
dommens Trappe  og  begaar  ved  Hjælp  af  denne  Nøgle  Tyveri  paa 
første  Sal.  Var  det  Beboeren  paa  anden  Sal,  der  havde  tabt 
Nøglen,  straffes  Peter  for  groft  Tyveri.  Var  det  derimod  Beboeren 
paa  første  Sal,  der  havde  tabt  Nøglen,  straffes  Peter  kun  for  sim- 
pelt Tyveri!  Eller  for  at  nævne  endnu  et  Eksempel:  Peter  flytter 
fra  Nr.  21  til  Nr.  23  i samme  Gade.  I de  to  Ejendomme  er  Entré- 
nøglerne  ens  til  alle  Lejlighederne.  Peter  glemmer  ved  Flytningen 
at  aflevere  Nøglen  til  Nr.  21  og  faar  ved  Indflytningen  i Nr.  23 
udleveret  en  Nøgle  til  denne  Ejendom.  Hvis  han  nu  vil  stjæle  i 
Nr.  21,  gælder  det  for  ham  ikke  at  forveksle  de  to  Nøgler.  Bruger 
han  nemlig  den  Nøgle,  der  hører  til  Nr.  21,  er  Tyveriet  simpelt. 
Bruger  han  derimod  Nøglen,  der  hører  til  Nr.  23,  er  Tyveriet  groft! 

Som  en  anden  Række  Straffebestemmelser,  der  meget  hyppigt 
føles  som  altfor  stive  og  strenge,  skal  jeg  dernæst  nævne  Falsk- 
paragrafferne.  Ogsaa  disse  har  i altfor  stort  Omfang  Forbedrings- 
husarbejde  som  Minimumsstraf,  og  dette  er  saa  meget  værre,  som 
det  meget  ofte  kommer  til  at  bero  paa  noget,  som  i og  for  sig 
synes  at  være  ganske  og  aldeles  ligegyldigt,  om  Falskneren  kan 


Digitized  by 


Google 


280 


Revision  af  Straffeloven 


slippe  med  kortere  Tids  Fængsel  paa  Vand  og  Brød,  eller  om  han 
efter  Loven  maa  idømmes  Forbedringshusarbejde.  Naar  saaledes 
en  Mand  skriver  en  falsk  Kvittering,  saa  er  Minimumsstraffen  nor- 
malt 1 Aars  Forbedringshus,  medens  Minimumsstraffen  er  Fængsel 
paa  Vand  og  Brød  i 2 X 5 Dage,  naar  det  er  en  falsk  Attest, 
han  har  skrevet.  Nu  hænder  det  — for  at  tage  et  Eksempel  — 
meget  ofte,  at  en  Cykletyv,  der  vil  pantsætte  den  stjaalne  Cykle, 
laver  sig  et  falskt  Dokument  for  overfor  Pantelaaneren  at  legitimere 
sig  som  rette  Ejer,  og  giver  han  saa  Dokumentet  Formen  af  en 
Kvittering,  udstedt  af  den,  af  hvem  han  foregiver  at  have  købt 
Cyklen,  og  lydende  paa  den  opgivne  Købesum,  er  Forbedringshus- 
arbejde i mindst  1 Aar  ham  sikkert,  medens  han  vil  kunne  slippe 
med  Fængsel  paa  Vand  og  Brød,  hvis  han  giver  Dokumentet 
Formen  af  en  Attest  om , at  den  eller  den  har  solgt  ham 
Cyklen.  Altsaa  den  Tilfældighed,  om  Tyven  benytter  den  ene  eller 
den  anden  Form,  kommer  til  at  spille  en  aldeles  afgørende  og  for 
Tyven  maaske  skæbnesvanger  Rolle.  Man  kunde  endnu  nævne 
mange  andre  §§  i Straffeloven  som  Eksempler  paa,  at  vor  Lov  har 
altfor  høje  Straffeminima , men  de  Eksempler,  jeg  alt  har  givet, 
turde  maaske  være  fuldt  tilstrækkelige  til  at  dokumentere  min  Paa- 
stand om  vor  Straffelovs  Stivhed  og  Strenghed. 

Vor  Straffelov  har  dernæst  blandt  sine  mange  Skrøbeligheder 
den,  at  dens  Straffemidler  for  en  stor  Del  er  meget  uheldige. 
Jeg  er  imidlertid  bange  for  at  blive  for  vidtløftig,  og  jeg  skal  der- 
for nøjes  med  at  nævne,  at  vore  Fængselsstraffe  er  i høj  Grad 
uheldige.  Der  er  i Tiden  en  stærk  Bevægelse  oppe  mod  de  korte 
Frihedsstraffe,  der  dels  findes  for  lemfældige,  dels  anses  for  lige- 
frem demoraliserende.  Denne  Bevægelse  er  sikkert  i alt  va'sentlig 
rigtig,  og  under  alle  Omstændigheder  er  den  Ordning,  som  vi  her- 
hjemme har  af  Fængselsstraffene,  den  nemlig,  at  de  ikke  er  for- 
bundet med  nogen  som  helst  Tvang  til  Arbejde,  saa  iøjnefaldende 
umulig,  at  man  ikke  har  nødig  at  spilde  mange  Ord  for  at  opnaa 
Enighed  heroin.  Man  behøver  blot  en  eneste  Gang  at  besøge  et 
Fængsel  for  at  faa  et  levende  Indtryk  af,  hvor  uhyggelig  demorali- 
serende en  saadan  Fængselsstraf  — ganske  i Strid  med  dens  Be- 
stemmelse — kan  virke,  naar  man  her  ser  store  Drenge  og  unge 
Mænd  i dybeste  Ørkesløshed  drive  om  i Cellerne. 

Til  Slutning  skal  jeg  endnu  nævne,  at  der  i vor  Straffelov  findes 
adskillige  Bestemmelser,  der  er  affattede  paa  en  saa  ubestemt  Maade, 
at  de  er  ligefrem  egnede  til  at  virke  som  Rottefælder.  Det  har  fra 

gammel  Tid  været  en  Regel,  som  man  har  holdt  fast  ved  i Strafferetten, 
at  ingen  bør  kunne  straffes  for  en  Handling,  med  mindre  Loven 
udtrykkelig  har  fastsatStraf  for  Handlingen.  Sætningen,  nullum 
crimen  sine  lege,  er  da  ogsaa  anerkendt  i de  fleste  Lande.  Vor 
Straffelov  er  imidlertid  atter  her  paa  den  gale  Side.  I dens  § 1, 
der  begynder  med  de  noget  mærkelig  lydende  Ord:  »ingen  kan 
straffes  efter  denne  Lov%  hedder  det  videre,  »med  mindre  han  har 
gjort  sig  skyldig  i et  Forhold,  der  gaar  ind  under  en  af  de  i Loven 
givne  Straffebestemmelser  eller  ganske  maa  sættes  ved  Siden 
af  en  i samme  som  Forbrydelse  betegnet  Handling.*  Det 
vil  altsaa  sige,  at  vor  Straffelov,  i Strid  med,  hvad  der  vistnok 
gælder  i alle  andre  Lande,  har  aabnet  Mulighed  for,  at  man  kan 
straffe  Handlinger,  der  ikke  rammes  af  Lovens  Ord,  men  som  af 
Domstolene  skønnes  at  være  analoge  med  en  eller  anden  Hand- 
ling, hvis  Strafbarhed  er  hjemlet  i Loven.  Dette  er  jo  allerede 
galt  nok.  Analogi  er  en  Retskilde,  som  ganske  vist  er  helt  uund- 
værlig i Civilretten,  men  paa  Strafferettens  Omraade  bør  den  være 
banlyst,  i al  Fald  hvor  det  gælder  Spørgsmaalet  om,  hvad  der  er 
strafbart.  Værre  er  det  imidlertid,  at  Straffeloven  ikke  har  nøjedes 
med  at  fastsætte,  at  man  kan  straffe  i Henhold  til  Analogi,  men, 
som  ovenfor  nævnt,  i endnu  mere  flagrant  Strid  med  Princippet, 
nullum  crimen  sine  lege,  har  adskillige  §§,  der  er  affattet  saa  ube- 
stemt, at  det  er  ganske  umuligt  at  sætte  blot  nogenlunde  faste 
Grænser  for,  hvad  der  efter  dem  er  strafbart.  Som  Eksempler 
paa  saadanne  særlig  uheldige  §§  skal  jeg  nævne  §§  90, 245  og  257. 

I § 90  fastsættes  Straf  for  den,  der  »ved  Trusler,  Forhaanelser 
eller  anden  fornærmelig  Adfærd  krænker  den  Ærbødig- 
hed, der  skyldes  Kongen*.  Denne  Bestemmelse  har  en  mærke- 
lig Duft  af  det  18.  Aarhundrede  over  sig,  og  det  synes  i Virkelig- 
heden mere  end  besynderligt,  at  en  saadan  Bestemmelse  for  kun 
en  Menneskealder  siden  har  kunnet  ophøjes  til  Lov.  Hvor  langt 
det  er  fra,  at  den  er  rationel,  ser  man  bedst,  naar  man  sammen- 
ligner den  med  den  tilsvarende  Bestemmelse  i det  norske  Udkast, 
hvor  der  fastsættes  Straf  for  den,  der  begaar  nogen  »Ærekrænkelse* 
mod  Kongen.  Medens  den  norske  Bestemmelse  giver  faste  Holde- 
punkter for,  hvad  det  er  der  er  strafbart,  er  der  ikke  saadanne 
faste  Holdepunkter  i § 90.  Thi  hvad  er  fornærmelig  Adfærd,  der 
krænker  den  Ærbødighed,  som  skyldes  Kongen?  Og  hvor  har  man 
Regler  for,  hvilken  Ærbødighed  Kongen  har  Krav  paa?  Herunder 
kan  jo  med  nogen  ond  Vilje  bringes  saadant  noget  som , at  en 

Person  ikke  hilser  Kongen,  at  han  ikke  rejser  sig,  naar  Kongens 
Skaal  udbringes,  at  han  bekranser  en  tidligere  Konges  Buste,  men 
lader  den  regerende  Konges  Buste  staa  ubekranset  o.  s.  v.  Med 
andre  Ord:  Paragraffen  aabner  paa  Grund  af  sine  ganske  vage 
Udtryk  Muligheden  for  en  Brug  af  den,  som  ligger  ud  over  afle 
nogenlunde  fornuftige  Grænser. 

Den  anden  af  de  nævnte  Paragraffer  er  § 245,  vor  berygtede 
Pengeafpresningsparagraf.  Denne  er  som  bekendt  affattet  s&aledes, 
at  den  efter  sine  Ord  baade  rammer  saadanne  Handlinger,  som 
enhver  maa  stemple  som  i høj  Grad  foragtelige  og  strafværdige, 
og  saadanne  Handlinger,  som  enhver  honnet  Mand,  der  ikke  er 
bange  for  at  vove  sit  Skind,  kan  føle  sig  forpligtet  til  at  foretage. 
Særlig  vore  Sagførere  — men  for  øvrigt  ogsaa  vore  Dommere  — 
vil  kunne  tale  med  herom.  Men  en  Straffebestemmelse,  om  hvilken 
dette  kan  siges,  kan  naturligvis  ikke  vedblive  at  være  gældende 
Ret.  Den  maa  hurtigst  muligt  i Smeltediglen  til  Omsmeltning 
sammen  med  Straffelovens  øvrige  §§. 

Endelig  er  der  § 257.  Denne  §,  der  omhandler  de  saakaldte 
undtagne  Bedragerier,  er  affattet  paa  en  saa  ubestemt  Maade, 
at  nær  sagt  enhver  blot  noget  fedtet  Optræden  i Handel  og  Vandel 
kan  bringes  ind  under  den.  Dette  gaar  naturligvis  ikke  an.  Bor- 
gerne, ogsaa  de,  der  sætter  Pris  paa  at  gaa  Grænsen  for  det  straf- 
bare saa  nær  som  muligt,  har  Krav  paa  forud  at  vide,  hvad  de 
maa  gøre,  og  hvad  ikke.  Og  det  maa  jo  nærmest  opfattes  som 
en  behagelig  Spøg,  naar  man  har  villet  forsvare  §’en  ud  fra  det 
Synspunkt,  at  den  netop  virker  saa  udmærket  over  for  de  Indi- 
vider, der  er  anlagt  for  Bedragerier,  men  som  dog  ikke  gerne  vil 
begaa  noget  strafbart.  Naar  nemlig  saadanne  Individer  ikke  véd 
og  heller  ikke  forud  kan  skaffe  sig  at  vide,  om  en  vis  Handling 
er  strafbar  eller  ej,  vil  de,  paastaar  man,  netop  herved  tvinges  til 
at  holde  sig  langt  borte  fra  det  strafbares  Grænser  og  vil  ikke 
vove  sig  til  at  foretage  Handlinger,  der  kan  tænkes  at  nærme 
sig  det  strafbare.  En  saadan  Betragtning  kan  der  naturligvis  ikke 
være  Tale  om  at  anerkende.  Der  bør  være  lige  Ret  for  Loke  og 
for  Thor. 

Jeg  standser  her.  Ikke  fordi  der  ikke  kan  gøres  flere  væsentlige 
Indvendinger  mod  vor  Straffelov.  Straffeloven  er  desto  værre  saa  fuld 
af  Mangler,  at  den  trænger  til  en  Revision  helt  igennem,  og  det 
er  sikkert  ingen  Overdrivelse  at  sige,  at  der  ikke  er  en  eneste  § 
i Straffeloven,  der  ved  en  Revision  bør  blive  staaende  uforandret 

Naar  jeg  standser  her,  er  det  kun,  fordi  jeg  er  bange  for,  at  den 
megen  Jura  alt  er  faldet  Tidsskriftets  Læsere  for  Brystet.  Men 
for  øvrigt  tror  jeg  da  ogsaa  for  saa  vidt  at  have  naaet  mit  Øje- 
med, som  jeg  i det,  jeg  her  har  givet,  bl.  a.  efter  Evne  har  doku- 
menteret, at  vor  Straffelov  straffer  Hundreder  og  atter  Hundreder, 
der  ikke  burde  straffes,  at  den  anvender  Straffe,  der  i uhyggelig 
mange  Tilfælde  er  ganske  ubarmhjertig  strenge,  og  at  dens  Straffe 
til  Dels  er  daarlige  og  demoraliserende  Midler  i Kampen  mod  Krimi- 
naliteten. En  Straffelov,  om  hvilken  alt  dette  kan  siges,  og  jeg 
tror  at  turde  hævde,  kan  siges  med  Rette,  en  saadan  Straffelov 
bør  snarest  søges  underkastet  en  gennemgribende  Revision.  Det 
ske,  og  det  ske  snart! 

I Januar  1901 

R.  Gram 

vorledes  har  de  store  Digtere  bidraget  til  at  lyælpe 
Menneskeheden  fremover  i Løbet  af  det  nittende 
Aarhundrede?  Under  Syslen  med  dette  Spørgsmaal 
er  jeg  kommen  til  at  mindes  en  Anklage,  som  for 
et  Par  Aar  siden  blev  rettet  mod  de  norske  Digtere 
i et  Par  Artikler  i et  større  norsk  Blad.  En  af 
Norges  dygtigste  og  mest  litteraturkyndige  Præster  rettede  den 
Anke  mod  vore  Digtere,  at  de  i det  store  og  hele  ikke  har  bi- 
draget til  at  værne  om  „vort  Folks  inderste  Livsmagt,  Religionen.* 
Til  Dels  har  de  derimod  bidraget  til  at  nedbryde  den.  Men  „de 
haabløse  Slægter  er  uduelige*.  Med  andre  Ord:  et  Folk  er  i 
Længden  ikke  levedygtigt  uden  religiøst  Haab.  Den  Slutning  var 
altsaa  uundgaaelig,  at  vore  Digtere  i det  store  og  hele  har  bi- 
draget til  at  svække  deres  Folks  Levedygtighed. 

Mon  ikke  det  samme  maatte  siges  om  det  sidste  Hundredaars 
Digtere  ogsaa  i de  store  Kulturlande?  Enkelte  betydelige  Kræfter 
har  draget  i Retning  af  Kirkens  Tro;  men  endnu  større  Kræfter 
har  draget  i en  anden  Retning.  Kræfternes  Diagonal  peger  visselig 
ikke  i Retning  af  den  gamle  Tro.  Goethe  og  Schiller  og  Heine  i 
Tyskland.  Alfred  de  Vigny,  Victor  Hugo,  Leconte  de  Lisle,  for 
ikke  at  tale  om  Naturalisterne  i Frankrig.  Eller  Byron,  Shelley, 
Keats,  Swinburne  og  mange  flere  i England.  Selv  Wordsworth, 
Tennyson  og  Browning  kan  næppe  siges  at  repræsentere  Kirkens 
Tro.  Man  maa  gaa  tilbage  til  Dante  og  Milton  for  at  finde  første 
Rangs  Digtere,  som  har  givet  et  fuldtonigt  Udtryk  for  den  over- 
leverede Kristentro. 

Har  Digterne,  trods  deres  dybe  Instinkt,  alligevel  taget  aldéles 
fejl  af  Folkenes  Livsbehov?  Men  Digterne  staar  jo  i saa  Fald 
ikke  alene.  Sammen  med  dem  maa  en  overmaade  stor  Del  af 
det  sidste  Hundredaars  Tænkere  og  Videnskabsmand  have  været 
aldeles  paa  Vildspor.  En  lang,  og  som  det  synes,  voksende  Skare 
af  store  og  dybe  Aander. 

Det  er  betegnende,  at  en  saa  overordentlig  dygtig  Polemiker 
som  Dr.  Georg  Brandes  har  kunnet  benytte  det  nittende  Aar- 
hundredes  store  Digtere  og  Tænkere  som  Murbrækkere  i sit  An- 
greb paa  den  gamle  Tro.  Eller,  om  man  vil,  som  Vejvisere 
bort  fra  denne  Tro.  Der  hvor  saa  mange  af  Aarhundredets 
største  og  dybeste  Aander  gik  foran,  kunde  vel  Ungdommen  trygt 
følge  efter.  Der  hvor  den  rigeste  Kunst  blomstrede  frem,  og  hvor 
Forskningen  voksede  friest,  — der  maatte  man  befinde  sig  paa 
Livets  Vej. 

Men  en  meget  stor  Del  af  Ungdommen  er  bleven  skuffet. 
Kanske  ogsaa  Lederne  selv.  Den  for  Religionen  befriede  Tankes 
Vej  har  i al  Fald  ikke  vist  sig  at  være  Livets  Vej  i den  Grad, 
som  de  fleste  havde  haabet.  Og  mange  søger,  saa  godt  de  kan, 
at  finde  Vejen  tilbage  til  Kirkens  Tro.  Enkelte  vil  ikke  se  sig  til- 
bage eller  standse,  førend  de  kan  hvile  Hovedet  i den  store  mid- 
delalderlige Kirkes  Skød. 

Der  gives,  saa  vidt  jeg  ser,  i det  hele  tre  forskellige  Synspunkter 
for  Betragtningen  af  disse  Fænomener.  Den  ortodokse  Kirke 
repræsenterer  det  ene,  og  Mænd  som  Dr.  Georg  Brandes  det 
andet.  Hvis  Kirkens  nedarvede  Tro  er  den  absolute  Sandhed, 
som  ikke  paa  noget  væsentligt  Punkt  underligger  Udviklingens  og 
Forvandlingens  Lov,  da  er  en  overmaade  stor  Del  af  det  forløbne 
Aarhundredes  Digtning  og  Forskning  fuldstændig  paa  Afveje.  Eller 
ogsaa  er  det  Kirkens  Tro,  som  er  en  fuldstændig  Illusion,  en  sti- 
mulerende * Livsløgn"  for  svage  Mennesker  og  svage  Tider,  en  i 
Længden  svækkende  Medicin,  som  vi  lidt  efter  lidt  maa  afvænnes 
fra  at  føle  Trang  til. 

Jeg  kan  ikke  slutte  mig  til  nogen  af  disse  to  Opfattelser.  Og 
jeg  føler  mig  overbevist  om,  at  Fremtiden  tilhører  et  tredje  Alter- 
nativ. Jeg  mener,  at  Kirkens  Tro  gemmer  Sandhedselementer, 
som  Menneskeheden  aldrig  vil  vokse  fra.  Men  Religionen  som  alle 
andre  Kultur-Organer,  er  underlagt  Udviklingens  Lov.  Efter  mange 
Tegn  at  dømme  er  vi  midt  oppe  i en  Forvandlingens  Tid,  da  det 
religiøse  saa  vel  som  det  sociale  Liv  undergaar  en  farlig  men  nød- 

vendig  Krise.  Tusinder  og  atter  Tusinder  af  sandhedssøgende  Men- 
neskers Løsrivelse  fra  den  gamle  Tro  er  et  af  Symptomerne  paa, 
at  den  er  bleven  for  snæver  for  en  voksende  ydre  og  indre  Er- 
faring. 

Det  forekommer  mig  klart,  at  Nutidens  religiøst  sindede  Men- 
nesker, hvad  enten  de  er  Præster  eller  Lægfolk,  har  et  dobbelt 
Ansvar.  Ikke  blot  Ansvaret  for,  at  noget  af  det  levedygtige  og 
livsgavnlige  i den  store  gamle  Religion  gaar  tabt  gennem  ligefremt 
Frafald;  men  ogsaa  Ansvaret  for,  at  det  hele  lidt  efter  lidt  kan 
gaa  tabt  gennem  Mangel  paa  Fornyelse. 

Lad  os  tænke  os  en  Bro,  hvoraf  en  Bys  Forsyning  med  en- 
kelte Livsfornødenheder  afhænger.  Paa  to  Maader  kan  Broen  øde- 
lægges. Enten  derved  at  den  voldsomt  afbrydes,  eller  derved,  at 
den  ikke  stadig  efterses  og  fornyes.  Sæt  nu,  at  de,  som  bor  i Byen, 
deler  sig  væsentlig  i to  Partier.  Det  ene  Parti  mener,  at  Broen 
er  raadden  og  fuldstændig  ubrugelig,  men  at  man  godt  kan  klare 
sig  uden  nogen  Bro  paa  dette  Sted.  Man  maa  vænne  sig  til  at 
leve  uden  den  Tilførsel,  man  før  fik  fra  den  Kant.  Menneske- 
naturen kan  jo  vænne  sig  til  at  undvære,  hvad  der  i lang  Tid 
har  været  anset  for  et  nødvendigt  Behov.  Det  andet  Parti  mener, 
at  Broen  er  uundværlig,  og  at  vi  derfor  maa  tro,  at  den  er  solid 
nok.  Selvopholdelsesdriften  .tilsiger  os  at  tro  det.  Men  begge 
Parter  er  enige  om,  at  Broen  ikke  kan  ombygges  i nogen  nævne- 
værdig Grad.  Den  er  bygget  saa  langt  tilbage  i Tiden,  at  man 
ikke  længer  ved,  hvordan  en  slig  Ting  bygges. 

Paa  den  Maade  bidrager  begge  Partier  til,  at  Broen  ødelægges. 
Udsigterne  for  Religionen  synes  ikke  at  være  lyse  ved  Indtrædelsen 
i det  nye  A århundrede. 

Og  dog  repræsenterer  begge  disse  yderliggaaende  Partier  til- 
sammen et  Fremskridt  fra  den  religiøse  Status  for  hundrede  Aar 
siden,  da  man  var  ivrig  i Færd  med  at  flikke  paa  den  gamle  Tro 
ved  Hjælp  af  en  rationalistisk  Om  tydning.  Noget  har  vi  dog  lært 
i Løbet  af  det  forløbne  Aarhundrede,  nemlig,  at  det  ikke  nytter  at 
reparere  den  omtalte  Bro  ved  noget  Slags  Flikverk.  Dertil  er  den 
altfor  helstøbt.  Man  reparerer  ikke  et  Mesterværk.  Deisme  og  Ra- 
tionalisme, Unitarianisme  og  den  engelske  »bred-kirkelige*  Bevægelse 
kan  have  gjort  Nytte  i deres  Tid.  Men  den  gamle  Tro  er  ganske 
sikkert  et  altfor  organisk  Hele  til  at  dens  Mangler  skulde  kunne 
istandsættes  stykkevis.  Deri  har  Nutidens  ortodokse  Teologer 
utvivlsomt  Ret.  Og  her  mener  jeg,  er  Forklaringen  til,  at  saa 

mange  højt  begavede,  kundskabsrige  og  hæderlige  Folk  frem- 
deles holder  fast  ved  den  gamle  Tro  i den  gamle  Form.  De  føler, 
at  den  indeholder  en  livsgavnlig  Kraft,  og  de  ser,  at  hvis  den 
skulde  forandres  i noget  væsentligt  Punkt,  maatte  hele  Grundlaget 
forandres. 

Men  Sagen  er  ogsaa  den,  at  det  netop  er  selve  Grundlaget, 
som  svigter,  og  at  Videnskaben,  uden  at  tilsigte  det,  allerede  har 
begyndt  at  bygge  op  en  ny  Grundvold  for  religiøs  Tro.  Og  dette 
nye  Grundlag,  som  endnu  saa  at  sige  ligger  under  Vandet  og 
næppe  er  synligt  for  de  fleste,  er  muligvis  det  vigtigste  Bygværk, 
som  det  forløbne  Aarhundrede  har  givet  os  i Arv. 

Men  først  maa  vi  se,  om  det  virkelig  er  sandt,  at  det  gamle 
Grundlag  svigter. 

Den  nedarvede  Kristentro  er  et  overordentlig  ærværdig  Byg- 
værk, vistnok  et  af  Menneskehedens  genialeste  Værker.  Men  det  er 
bygget  paa  et  gammelt  mytologisk  Fundament,  paa  storstilede 
Sagn,  som  i Lys  af  Kendsgerningernes  Aabenbaring  har  vist  sig 
at  være  misvisende  og  uholdbare.  Læren  om  Verdensbefrierens 
Sejr  over  Døden  er  bygget  paa  den  sublime  Tanke,  at  Døden  kom 
ind  i Verden  paa  Grund  af  Menneskenes  Synd.  Der  var  noget 
usigelig  stort  og  skønt  i denne  Forestilling,  som  m aaske  ikke  er 
os  overleveret  i den  oprindeligste  Form.  Sygdom  og  Død  er  vor 
Skyld.  De  er  Onder,  som  vi  Mennesker  selv  har  forvoldt.  Et 
himmelstormende  Haab  sprang  frem  af  denne  Tanke.  Lidelse  og 
Død  er  komne  ind  i Verden  ved  et  Fejltrin.  Følgelig  er  de  noget, 
som  kan  rettes.  Vi  kan  bidrage  vort  til  at  gøre  Fejlen  god  igen. 
Sygdom  og  Død,  Hævn  og  Tvedragt,  Grusomhed  og  Vold  er  ikke 
noget,  som  ligger  i Tingenes  Natur.  De  hører  ikke  til  Menneskenes 
eller  Dyrenes  oprindelige  Væsen.  Følgelig  maa  de  atter  kunne 
forsvinde.  Er  vi  ikke  stærke  nok  selv,  da  maa  der  være  en  over- 
menneskelig Befrier,  som  vil  komme  os  til  Hjælp. 

Naar  vi  kender  Aarsagen  til  et  Onde,  da  kan  vi  have  Haab 
om  at  overvinde  Ondet.  Denne  Sætning,  som  er  bleven  frem- 
hævet af  Claude  Bernard,  er  paa  en  Maade  Menneskehedens  Fri- 
hedsbrev. Af  selve  Kundskaben  om  det  for  Livet  skadelige  ud- 
vinder vi  Magt  til  at  bekæmpe  det  skadelige.  Derfor  var  det  en 
Tankevej,  som  maatte  forsøges:  at  søge  Aarsagen  til  Døden  i en 
urgammel  og  aldrig  senere  afrystet  Synd.  Den  som  overvandt 
Synden,  vilde  med  det  samme  være  Sejrherre  over  Døden  og 
hele  dens  Følge.  Her  aabnede  sig  en  lysende  Vej  for  det  dristigste 

af  alle  menneskelige  Haab.  Denne  store  og  ægte  menneskelige 
Tanke  er  Grundlaget  for  den  paulinske  Kristentro.  Den  nedarvede 
Tro  er  bygget  paa  det  sublimeste  af  de  gamle  østerlandske  Sagn, 
som  til  alle  Tider  vil  staa  som  et  ægte  menneskeligt  og  for  sin 
Tid  naturligt  Digt. 

Men  det  nittende  Aarhundrede  har  vist,  at  det  var  Drøm  og 
Digt.  Den  mosaiske  Beretning  om  Skabelsen  af  en  Dyre-  og 
Menneskeverden,  som  oprindelig  var  saare  god,  og  om  de  første 
Menneskers  Syndefald  er  overleveret  os  i et  gammelt  og  ærværdigt 
skriftligt  Dokument.  Men  det  nittende  Aarhundrede  har  opdaget 
en  overordentlig  meget  ældre  og  mere  autentisk  Aabenbaring  om 
Liv  og  Død  og  om  en  Del  af  Skabelsens  Hemmelighed. 

Blandt  alle  de  nye  historiske  Dokumenter,  som  det  forløbne 
Aarhundrede  har  opdaget  og  tydet  fra  Ægyptens  Hieroglyfer  til 
de  nordiske  Runer,  eller  fra  Gokstadskibet  til  Gravfundene  i det 
gamle  Mykene,  er  der  intet,  som  i Ælde  eller  vidtrækkende  Be- 
tydning kan  sammenlignes  med  selve  Stenlagenes  Billedskrift,  som 
fortæller  os  om  Forverdenens  Planter  og  Dyr.  Gennem  disse  geo- 
logiske Vidnesbyrd  er  Livs-Historiens  Perspektiv  blevet  forlænget 
med  Millioner  af  Aar.  Som  Kulturmennesket  plejer  at  nedlægge 
historiske  Dokumenter  i Grundmuren  af  en  monumental  Bygning, 
saaledes  er  der  af  ikke-menneskelige  Magter  nedlagt  en  vidunderlig 
Skat  af  Dokumenter  under  selve  Opbygningen  af  den  faste  Grund- 
mur, oven  paa  hvilken  vi  bygger  og  bor. 

Og  denne  geologiske  Billedskrift  indeholder,  om  end  i Brud- 
stykker, en  virkelig  autentisk  Aabenbaring  om  en  stor  Del  af 
Skabelsens  Historie  paa  vor  Klode.  Det  er  ikke  usandsynligt,  at 
denne  Stenlagenes  Aabenbaring  er  den  mest  epokegørende  af  alle 
det  nittende  Aarhundredes  Begivenheder.  Især  naar  den  ses  som 
et  fjeldfast  Hovedled  i det  nittende  Aarhundredes  nye  Skabelseslære. 

Vi  véd  nu  gennem  Vidnesbyrd,  som  ikke  skylder  Mennesker 
deres  Tilblivelse,  og  som  ikke  synes  at  kunne  omstødes  af  menne- 
skelig Kritik,  at  Døden  kom  ind  i Verden  uendelig  længe  før  der 
er  Spor  af  Mennesker  eller  endog  blot  af  højere  Dyr  eller  Planter. 
De  saakaldte  siluriske  Jordlags  forstenede  Billede  af  en  Skorpion, 
forsynet  med  Giftbrod,  bærer  Vidnesbyrd  om  Død  og  Drab  fra  en 
Tid  meget  ældre  end  selve  Stenkulsperioden.  Den  geologiske  Ge- 
nesis viser  os,  at  Døden  hørte  med  til  selve  Skabelsens  Værk. 
Hvis  dette  er  en  lidet  glædelig  Aabenbaring,  saa  er  der  til  Gren- 
gæld en  Følgeslutning,  som  indeholder  nyt  Haab.  Det  er  den, 

at  Skabelsens  Værk  endnu  ikke  er  forbi.  Den  sjette  Skabelses- 
dag er  ikke  løbet  til  Ende.  Mennesket  synes  nærmest  at  være  i 
Slyngelalderen,  Våge  ingrat.  Heller  ikke  nogen  af  de  andre  Ska- 
belsesdage er  forbi.  Den  Dag  i Dag  formes  nye  Kloder  i Verdens- 
rummet, og  paa  vor  Planet  bygges  ny  Jord  og  nye  Arter  af  levende 
Væsener.  Vi  selv  er  kaldede  til  at  være  med  om  Menneskets 
Skabelse,  et  Hundredtusindaars  Værk.  Ja,  dette  bliver  netop  det 
centrale  i den  nye  Fromhed.  Hver  af  os  har  arvet  en  liden 
Brøkdel  af  Verdens  skabende,  fremadstræbende  Drift.  Selve  vor 
Livsdrift  er  en  Gnist  af  den  guddommelige  Ild. 

Noget  Haab  er  vel  ogsaa  indesluttet  i den  Aabenbaring,  at 
Døden  gennem  Millioner  af  Aar  har  virket  i Livets  Tjeneste,  for 
saa  vidt  som  den  har  bidraget  til  Livsformernes  Udvikling  og 
Fremgang.  Den  har  spillet  en  lignende  Rolle  som  Sekretionen  i 
det  menneskelige  Legeme.  En  Afdøen  synes  at  følge  med  al 
Vækst. 

Et  nyt  Haab  følger  med  den  Vished,  at  Verden  endnu  er  i 
Vækst  og  Vorden.  Og  at  den  har  Tiden  for  sig.  Jo  mere  vi 
lever  os  ind  i den  nye  Verdenshistorie,  grundlagt  af  mange  Viden- 
skaber i Forening,  af  Astronomi  og  Geologi,  Botanik  og  Zoologi, 
Arkæologi  og  Historie,  desto  mere  bliver  det  umuligt  at  tænke  sig 
Verdensaltet  som  et  en  Gang  for  alle  afsluttet  System,  enten  det  nu 
er  et  guddommeligt  Monarki  eller  en  endnu  mere  utænkelig  Meka- 
nisme — uden  Mekanikus. 

Vi  nødes  til  at  tænke  os  „Naturen"  som  begavet  med  ube- 
grænsede Muligheder.  Til  Forestillingen  om  ubegrænset  Rum  og 
Tid  maa  føjes  Forestillingen  om  ubegrænset  Plasticitet  og  uud- 
tømmelig nyformende  Kraft. 

Herbert  Spencer  gjorde  sig  efter  mit  Skøn  skyldig  i en  stor 
Fejlregning,  naar  han  i First  Principles  tænkte  sig,  at  Verdenslivet, 
set  i det  store,  var  en  Slags  mekanisk  Vippeleg  mellem  Udvikling 
og  Opløsning,  mellem  „Evolution"  og  „Dissolution".  Og  Udvik- 
lingen skulde  væsentlig  blot  indeholde  de  Stadier  i Differentiation 
og  Integration,  som  vi  allerede  kender : fra  mekaniske  til  kemiske 
Forbindelser,  fra  disse  igen  til  ubevidst  organisk  Liv  og  videre  til 
højere  og  højere  Former  af  bevidste  Organismer.  Men  naar  Men- 
nesket var  bleven  fuldkommen  afpasset  efter  sine  Livsvilkaar,  da 
skulde  Opløsningen  begynde,  for  atter  at  følges  af  en  ny  Periode 
af  væsentlig  lignende  Udvikling.  Verden  skulde  altsaa  ikke  mere 
kunne  finde  paa  noget  væsentlig  nyt,  efter  at  den  havde  fundet 

paa  saa  geniale  Ting  som  at  skabe  Solsystemer  af  Stjemetaage  eller 
Stjemestøv  og  udført  Mirakler  som  at  skabe  kemiske  Forbindelser  som 
Vand  af  to  Gasarter;  og  af  kemiske  Forbindelser  atter  levende 
Væsener  i vidunderlig  Afveksling;  og  af  Livet  atter  Bevidstheden, 
det  sidste  og  største  af  Skabelsens  kendte  Mirakler.  Efter  dette 
skulde  Naturen  være  som  en  effeta  parens,  en  udtømt  Moder,  som 
ikke  længer  kunde  føde  nye  Undere! 

Men  vi  har  ingen  Grund  til  at  tro,  at  Verden  har  tabt  noget 
af  sin  nyformende  Kraft.  Vi  lever  endnu  i den  skabende  Urtid. 
Vi  maa  tænke  os,  at  Naturen  gemmer  Evnen  til  nye  Undere,  lige 
saa  store  som  den  kemiske  og  den  organiske  syntese,  eller  som 
det  at  skabe  Bevidsthed  og  ved  Bevidsthedens  Hjælp  lidt  efter  lidt, 
gennem  Hundretusinder  af  Aar,  at  gøre  Kampen  for  Livet  til  en 
Kamp  ogsaa  for  andres  Liv,  fra  en  bellum  omnium  contra  omnes 
til  alles  Kamp  for  alle. 

Naturvidenskabens  Aabenbaring  om,  at  Skabelsen  foregaar  nu 
som  fra  Arilds  Tid,  vil  lidt  efter  lidt  vænne  os  til  at  lade  en  stor 
Plads  staa  aaben  for  de  ukendte  Muligheder.  Og  vi  kan  næppe 
undgaa  at  skimte  disse  Muligheder  i Retning  af  vor  Higen  efter 
fortsat  Liv  i en  eller  anden  Form.  I dybe  Drag  vil  vi  inddrikke 
Følelsen  af  Tidens  Uendelighed  og  af  Verdens  endnu  ikke  udtømte 
formende  Kraft.  Og  vort  nuværende  Liv  vil  uvilkaarlig  komme 
til  at  staa  for  os  som  en  bitte  liden  Brøkdel  af  vort  hele  Verdensliv, 
om  end  en  usigelig  interessant  Brøkdel.  Vi  kan  ikke  i Længden 
undgaa  at  give  en  hypotetisk  Værdi  til  det  ukendte.  Og  her  er 
vi  stillet  midt  i et  Enten-eller.  Indsætter  vi  ikke  en  gunstig  Værdi, 
vil  der  af  sig  selv  paatrænge  sig  en  ugunstig  Værdi.  I vor  Be- 
vidsthed er  der  en  horror  vacui.  Og  det,  som  vi  kalder  * Naturen 
er  jo  aldeles  ikke  indifferent.  Den  foretrækker  de  mere  levedygtige, 
derfor  — under  ellers  lige  Omstændigheder  — de  mere  forhaab- 
ningsfulde  for  de  haabløse  Slægter.  De  Nationer,  som  er  for  kri- 
tiske og  for  gammelkloge  til  at  tro,  at  Naturen  har  godt  i Sinde, 
og  at  Døden  er  Livets  Tjener,  dem  vil  Naturen  befri  fra  den  Syg- 
dom at  leve. 

Det  for  unge  og  livskraftige  Mennesker  naturlige  er  at  fylde 
den  store  ukendte  Fremtid  med  Haabets  Farve,  ligesom  vor  Syns- 
sans har  skabt  den  store  blaa  Himmel  af  Atmosfærens  ubetydelige 
Støvfnug. 

Mennesketanken  kan  ikke  være  absolut  agnostisk.  Hvis  Tan- 
ken ikke  var  nødt  til  at  virke  paa  Udenverdenen  og  slaa  ud  i 

Handling  eller  i Undladelse  af  Handling,  da  kunde  vi  tilbageholde 
vor  Dom  og  sige  med  Newton:  „Jeg  former  ikke  Hypoteser.* 
Det  kunde  gaa  an,  hvis  vi  blot  var  Tilskuere.  Men  vi  er  daglig 
nødte  til  at  handle,  og  vor  Verdensbetragtning  sætter  i Længden 
dybe  Spor  i vort  Liv.  Vi  maa  leve  delvis  paa  en  Hypotese,  paa 
en  Tro  eller  Mistro.  Det  er  med  os  som  med  en  Columbus,  en 
Nansen,  eller  en  Hær  i Felten.  Vi  maa  haabe  for  at  kunne  gaa 
fremad. 

Religionernes  dristigste  Haab  er  Menneskehedens  barnlige 
Drømme.  Ikke  sande  i deres  Enkeltheder , men  sandsynligvis 
langt  mindre  vidunderlige  end  selve  den  Virkelighed,  som  er  i 
Vente;  ligesom  Naturvidenskabens  Skabelseshistorie  i Eventyrlighed 
langt  overgaar  de  mest  storstilede  Myter  og  Sagn.  Det  sande  i 
de  gamle  Religioner  er  først  og  fremmest  det  forhaabningsfulde, 
livsbekræftende  Element.  Den  vildeste  østerlandske  Fantasi  er 
mindre  paa  Vildspor  end  den  nøgterne  og  kritiske  Forstandighed, 
som  ikke  vil  tro  mere  end  det,  vi  hidtil  har  Erfaring  for. 

Noget  af  det  vigtigste,  som  Videnskaben  har  fremdraget,  især 
siden  Kant  grundlagde  Erkendelseslæren  paa  ny,  er  dette,  at  yor 
Erfaring  om  Virkeligheden  er  begrænset  af  vore  Sansers  og  i det 
hele  af  vore  nuværende  Evners  Natur.  Vor  Bevidsthed  er  et  Lys, 
som  forblinder.  Ingen  Sandhed  er  vissere  end  den,  at  der  uden 
om  vor  empiriske  Virkelighed  er  en  langt  større  „metempirisk* 
Virkelighed,  som  Verdensrummet  uden  om  vor  lille  Jords  Atmosfære. 

Men  heraf  følger,  at  det  er  en  kolossal  Fejlberegning  at  lade 
denne  større  Virkelighed  aldeles  ude  af  Betragtning  i det  prak- 
tiske Liv.  Vi  véd,  at  det  store  ukendte  X efter  al  Sandsynligheds- 
beregning maa  være  langt  større  end  alle  vore  kendte  Størrelser. 
Og  alligevel  skulde  vi  sætte  det  ud  af  Betragtning,  og  altsaa  prak- 
tisk talt  sætte  det  lig  Nul,  i Opgøret  af  vort  Livs  Budget. 

Dette  mener  jeg,  er  Positivismens  og  den  rene  Agnosticismes 
store  Regnefejl.  Den  sætter  X,  som  sandsynligvis  er  en  uendelig 
Størrelse,  praktisk  lig  Nul.  Derfor  mener  jeg,  at  alle  de  gamle 
mytiske  Religioner  indeholder  en  langt  større  Livsens  Sandhed. 
Thi  de4  giver  dog  i al  Fald  en  stor  positiv  Værdi  til  dette  X.  Og 
derfor  kan  man  forstaa,  at  store  Kulturer  har  kunnet  blomstre  i 
Ly  af  disse  tilsyneladende  saa  fantastiske  Drømme.  Lad  den  men- 
neskelige Fantasi  give  en  nok  saa  svimlende  Værdi  til  det  over- 
menneskelige — Sandsynligheden  taler  dog  for,  at  disse  Digte  og 
Drømme  ikke  er  paa  langt  nær  fantasirige  nok  i Sammenligning 

med  Virkeligheden;  omtrent  som  vor  Barndoms  Eventyr  blegner 
i Lyset  fra  den  moderne  Videnskabs  Eventyr. 

Man  taler  saa  meget  om  Fortidens  Overtro.  Ak  nej.  Menne- 
skenes Tro  og  Drømme  vil  nok  altid  være  underlegne  under,  hvad 
Virkeligheden  gemmer  i sit  Skød.  Og  en  af  Videnskaben  opdraget 
Menneskehed  vil,  mener  jeg,  komme  til  at  tro  endnu  langt  større 
om  Verdens  Fremtid  end  nogen  af  de  gamle  Haabets  Forkyndera 
Nutiden  trænger  til  større  Tro  og  følgelig  større  religiøs  Fantasi  end 
nogen  foregaaende  Tid. 

Vor  Kultur  har  i mange  Aarhundreder  baaret  Korset  i sit  Mærke. 
Og  det  kristne  Kors  synes  at  være  en  Omdannelse  og  Fornyelse 
af  et  endnu  langt  ældre  religiøst  Symbol,  Hjulet  eller  Tegnet  for 
Solvognen,  Solen  som  den  store  livgivende  Magt.  Men  dette  gamle 
Mærke  synes  ikke  at  kunne  holdes  oppe  længere  ved  egen  Hjælp. 
Videnskaben  er  i Færd  med  at  komme  Religionen  til  Hjælp.  Selve 
den  mest  abstrakte  Videnskabs  Tegn  for  det  ukendte  er  som  et 
nedfaldet  Kors,  halvt  støttet  til  Jorden  og  halvt  stræbende  opad. 
Ved  dette  Tegn  skal  vi  atter  sejre.  De  Folk,  som  tror  paa  det 
ukendte,  har  Udsigt  til  at  sejre  i Livets  Kappestrid.  Er  det  ikke 
selve  Ungdommens  Mærke?  Ikke  den  visse  Løn,  ikke  den  trygge 
Assurance,  men  Troen  paa  det  vinkende  ukendte,  de  eventyrlige 
Muligheder.  Et  nyt  Amerika  for  al  ungdommelig  Livstro. 

Troen  paa  det  kosmiske  Fremskridt  er  imidlertid  ikke  blot  en 
Tro  paa  Fremtiden.  Det  er  først  og  fremmest  en  Tro  paa  de 
nulevende  Kræfter.  En  Forvisning  om,  at  der  er  ideelle  Kræfter  i 
Naturen,  klarest  aabenbarede  i Menneskenes  Natur.  Al  den 
heroisk  opofrende  Menneskekærlighed  og  Higen  efter  Fuldkommen- 
hed, som  for  alle  Tider  er  historisk  aabenbaret  hos  Kristendom- 
mens Stifter  og  hans  ægte  Disciple  gennem  atten  Hundrede  Aar, 
er  en  overmaade  vigtig  Del  af  Kendsgerningernes  Aabenbaring  af 
det  guddommelige  i Naturen.  Men  denne  Aabenbaring  begyndte 
længe  før  Kristi  Tid,  længe  før  Abraham  og  Moses.  Den  begyndte 
før  Menneskene  blev  til,  i Dyrenes  Kærlighed  til  deres  smaa. 
Kanske  i Planternes  ubevidste  Omsorg  for  de  nye  Spirer.  I alle 
levende  Væseners  Higen  efter  at  vokse  og  udfolde  deres  Kræfter. 

I selve  Livets  Drift  og  i Kampen  for  Livet,  — som  jo  aldeles  ikke 
var  brutal,  saa  længe  man  ikke  havde  nogen  Følelse  af  at  tilføje 
andre  Smerte. 

Ingen  Positivisme  eller  Agnosticisme  kan  komme  bort  fra  den 
Kendsgerning,  at  Naturkræfterne  paa  vor  Klode  i noget  saadant 

som  Millioner  af  Aar  har  virket  i Retning  af  Liv,  og  tilmed  i Ret- 
ning af  mere  og  mere  vidunderlig  sammensat  Liv.  Dette  mener 
feg  er  det  nye  Grundlag  for  vor  Tro.  Det  er  umuligt  helt  at  for- 
klare en  saa  eventyrlig  Fremgang  fortsat  gennem  saa  eventyrlig 
lange  Tidsrum,  uden  at  antage,  at  der  i selve  den  uorganiske 
Natur  gives  noget,  som  er  beslægtet  med,  hvad  vi  kalder  Instinkt 
eller  Drift  hos  Dyr  og  Mennesker.  Hvorfra  skulde  ogsaa  de  le- 
vende Væsener  have  faaet  deres  „Vilje  til  Liv*  og  alle  deres  vidun- 
derlige Instinkter,  om  der  ikke  gaves  skjulte  Spirer  i lignende  Ret- 
ning i al  Materie? 

Men  heraf  følger,  at  vi  gennem  alle  Naturens  virkende  Kræfter 
kan  se  Skinnet  af  noget  overmenneskeligt,  som  virker  mod  stor- 
artede Maal.  Vi  ser  Lysningen  af  den  skjulte  Guddom,  om  ikke 
netop  selve  Lyset. 

At  der  i den  „større  Virkelighed*  maa  være  højere  Tilværelses- 
former end  Menneskene,  eller  at  Mennesket  ikke  kan  være  det 
højeste  Væsen,  er  en  Forestilling,  som  til  alle  Tider  synes  at  have 
paatrængt  sig  den  menneskelige  Bevidsthed.  Der  er  noget  absurd 
eller  mod  al  vor  Selvkundskab  skurrende  i den  Tanke,  at  vi  Men- 
nesker skulde  være  Tilværelsens  Toppunkt.  Hvad  har  vi,  som  er 
af  os  selv?  „Hvad  har  vi,  som  vi  ikke  har  annammet ?“  Den 
højeste  menneskelige  Virksomhed,  Geniets,  er  jo  i høj  Grad  ledet 
eller  drevet  af  et  uvilkaarligt  Instinkt,  beslægtet  med  Dyrenes  In- 
stinkter og  med  den  geniale  Søvngængersikkerhed,  hvormed  Plan 
terne  vokser  og  blomstrer  og  bærer  Frugt. 

Denne  Følelse  af,  at  Mennesket  har  faaet  sine  største  Evner 
som  Arv  eller  Gave,  og  at  vi  ikke  har  skabt  hverken  Livets  eller 
Bevidsthedens  Undere,  har  til  alle  Tider  været  Grundlaget  for 
Træn  paa  overmenneskelige  Magter.  Og  denne  Tro  er  mindst 
lige  saa  naturlig  nu  som  nogen  Sinde  før,  Ja  den  vil  paatrænge 
sig  med  kanske  endnu  større  Magt,  efterhaanden  som  vi  lever  os 
ind  i den  Kendsgerning,  at  Verden  er  bleven  endnu  langt  mere 
vidunderlig  end  før  gennem  Videnskabens  Aabenbaring,  og  at  Men- 
nesket har  faaet  en  endnu  langt  mindre  central  Plads. 

Det  over-menneskelige  i Verden  har  aldrig  været  saa  sikkert 
aabenbaret  som  for  Arvingerne  efter  det  Aarhundrede,  som  op- 
dagede Stenlagenes  vel  gemte  Billed-Beretning  om  Livets  Fremgang 
paa  vor  Jord,  gennem  Æoner  af  Aar,  fra  enklere  til  mere  og  mere 
fint  og  kunstfærdig  sammensatte  Former. 

1 denne  nye  Genesis  vil  sandsynligvis  alle  kommende  Tider 

have  et  klippefast  Grundlag  for  en  Verdensreligion,  som  vil  optage 
i sig  det  levedygtige  i alle  de  gamle  mytologiske  Religioner. 

Det  over-menneskelige  har  aabenbaret  sig  ikke  som  et  fuld- 
komment eller  almægtigt  Væsen,  men  som  en  altid  virkende  Stræben 
mod  højere  og  rigere  Liv.  Men  dette  er  vel  netop  den  Guddom, 
vi  trænger  til.  Religionshistorien  viser,  at  alle  de  store  gamle  Re- 
ligioner, fra  Ild-  og  Soldyrkelsen  til  Jødedommen  og  Kristendom- 
men, har  bestaaet  i at  søge  Forbund  med  Livets  Magter1).  Re- 
ligion er  Menneskets  Forbund  med  tænkte  eller  virkelige  over- 
menneskelige Væsener,  som  i det  hele  virker  til  Livets  Bevarelse 
og  Fornyelse.  Gennem  Religionen  søger  vi  instinktmæssig  Hjælp 
for  vor  Higen  efter  Liv.  Vi  søger  at  knytte  den  store  omgivende 
Naturs  hemmelighedsfulde  Magter  til  vort  menneskelige  Livs-Forbund. 

Vi  ser  heraf  det  naturlige  og  den  for  alle  Tider  berettigede 
Kærne  i de  gamle  før-kristelige  Natur-Religioner.  Der  var  noget 
evig  sandt  i Soldyrkelsen  og  i det  hele  i Dyrkelsen  af  animistisk 
opfattet  Naturkraft.  Jeg  mener,  at  disse  gamle  Religioner  sand- 
synligvis vil  fornyes  i en  omdannet  Form.  Kristendommen  har 
med  al  sin  Storhed  ikke  været  konservativ  nok.  Den  har  optaget 
meget,  men  visselig  ikke  nok,  fra  de  ældre  Religioner,  som  dog  i 
det  store  og  hele  maa  have  hjulpet  Menneskene  fremad  i kanske 
mange  Titusinder  af  Aar. 

Den  levedygtige  Kærne  i de  gamle  Natur-Religioner,  i Til- 
bedelsen af  Solen  som  Livgiver  og  Jorden  som  den  alt  nærende 
Moder  og  af  alle  Frugtbarhedens  Magter,  er  efter  mit  Skøn  dette, 
at  vi  kan  uddrage  suggestiv  Kraft  af  Forestillingen  om  de 
store  livnærende  Naturmagter,  som  vi  ser  med  vore  Øjne. 

Og  noget  af  det  mærkeligste  ved  det  nittende  Aarhundrede  er 
dette,  at  Digtere  og  Seere  uvilkaarlig  og  af  Instinkt  har  begyndt 
at  forny  noget  af  den  gamle  religiøse  Naturdyrkelse.  Det  gælder 
netop  banebrydende  Digtere  som  Wordsworth,  Shelley,  Byron 
og  Keats,  Victor  Hugo  og  Wergeland.  Men  man  finder  noget  af 
det  samme  ogsaa  i den  sidste  Halvdel  af  Aarhundredet,  kanske 
ikke  mindst  hos  Bjørnson,  eller  i England  mere  bevidst  hos  en 
Naturskildrer  som  Richard  Jefferies2)  og  utvivlsomt  hos  mange 
andre,  — ja  hos  nær  sagt  alle  de  sidste  halvandet  Hundrede  Aars 


*)  Jfr.  en  Afhandling  i „Ringeren*  for  1898,  Nr.  4 og  5 af  Dr.  Brede  Christensen. 
*)  Jfr.  en  Artikel  af  nærværende  Forf.  om  Richard  Jefferies  i Nyt  Tids- 
skrift, ny  Række,  April  1894. 

store  Digtere.  Betegnende  er  det  ogsaa,  at  nogle  af  det  nittende 
Aarhundredes  Digtere  som  Shelley,  Victor  Hugo  og  Wergeland  viser 
os  et  nyt  Opkomme  af  den  samme  store  mytedannende  Evne,  som 
har  skabt  de  gamle  ariske  Religioner. 

Det  er  dette,  jeg  vilde  svare  paa  den  Anke,  som  er  bleven 
rettet  mod  det  nittende  Aarhundredes  Digtere,  at  de  for  en  stor 
Del  har  bidraget  til  at  svække  Religionen  og  dermed  Nationernes 
Livskraft.  Digterne  har  instinktmæssig  søgt  at  forny  Religionen, 
ikke  mindst  ved  at  gribe  tilbage  til  en  af  de  ældste  og  mest  ur- 
menneskelige Former  af  Religion,  til  selve  Natur- Animismen.  Som 
i Shelleys  Bøn  til  Vestenvinden  eller  den  døende  Wergelands  Bøn 
til  det  livsfomyende  Foraar  og  alle  dets  Børn  og  Plejebørn  fra 
Anemonen  og  Løvetanden  til  det  gamle  Lønnetræ.  Eller  i Ragni 
Kallems  Søgen  Hjælp  hos  de  inderste  Kræfter  i Norges  Natur,  de 
bortgemte  Skovblomster,  i Bjømsons  „Paa  Guds  Veje“. 

Det  viser  sig,  at  Videnskab  og  Digtning,  hver  fra  sin  Kant, 
nvilkaarlig  har  arbejdet  i Løbet  af  hele  det  nittende  Aarhundrede 
paa  en  ny  Reformation,  som  griber  meget  længere  tilbage  end  den 
gamle,  og  som  søger  sit  Grundlag  i et  langt  ældre  Dokument  end 
Hebræernes  hellige  Skrifter. 

Januar  1901. 

Chr.  Collin 

AF  ET  UFULDENDT  DIGT 

I 

Saa  giv  mig  begge  Hænder! 
endskønt  de  er  saa  fine 
af  Skabning  og  i Huden, 
de  passer  dog  til  mine. 

Saa  smalle,  og  saa  magre: 

Jeg  elsker  det,  at  mærke 
hvor  trygt  og  varmt  de  hviler 
i mine  brede  stærke. 

Og  naar,  som  nu,  jeg  kysser 
en  efter  en  de  slanke 
smaa  Fingre,  og  bag  Huden 
kan  mærke  Pulsen  banke, 

Som  om  dit  Blod  fra  Hjærtet 
til  Fingerspidsen  stræber, 
hastigt,  for  dér  at  møde 
mit  Blod  i mine  Læber, 

Da  synes  alt,  hvad  ellers 
mit  Hjærtes  Attraa  raaber 
uroligt  paa,  og  alt  hvad 
med  hedest  Hu  jeg  haaber 

Ja,  næsten  som  en  Sygdom, 
urent  — mod  denne  spæde 
Berørings  Blomsterblidhed 
og  uskyldsfulde  Glæde. 


II 

Nej  nej!  Jeg  slipper  ikke. 

Endnu  kun  to  Minutter: 

Se  her,  se  Tommelfingren, 
hvor  smækkert  den  sig  slutter 

TU  Haanden,  og  hvor  fornemt 
tilspidset  Langemanden 
gaar  frem  foran  de  andre, 
Høvding  i Adelsstanden. 

Hvor  er  de  yndefulde, 
hver  Strækning  og  hver  Bøjning, 
hver  enkelt  og  dem  alle 
i smidig  Sammenføjning, 

Med  deres  rosenrøde 
aflange  blanke  Negle, 
der  fanger  Vindueslyset 
i buehvalte  Spejle  — 


III 

Og  saa  de  fine  Linjer 
her  inde  i den  hule 
Haand:  Kan  du  se?  Du  ved  vel, 
Folk  siger,  de  skal  skjule 

Vor  Skæbnes  dunkle  Lønskrift, 
Flugt,  Fald  og  Fryd  og  Vrede, 
i sine  Grundtræk  synlig 
fra  Fødslen  allerede. 

Begge  Hænder 


Ak,  disse  Linjer  slides 
og  vrides  nok,  og  brydes, 
saa  deres  første  Mening 
tilsidst  kan  næppe  tydes. 

Det  ved  jeg  dog:  Hvis  dine 
din  Skæbne  kan  udsige, 
saa  raader  deres  Runer 
min  Skæbnes  Lov  tillige, 

Thi  af  mit  Hjærtes  Strømme 
dit  Hjærte  gennemstrømmes  — 
til  Rigdom  eller  Armod: 
derefter  skal  jeg  dømmes. 


IV 

Nu  — hvad  de  end  betyder, 
de  Streger  og  de  Ridser  — 
betragt  engang  her  ude 
de  smalle  Fingerspidser 

Med  disse  andre  Linjer 
i Huden,  disse  Bølger, 
næsten  usynligt  svungne, 
som  Fingrens  Runding  følger: 

De  Linjer  ændres  aldrig; 
hvor  vidt  man  end  vil  vandre, 
de  findes  aldrig  svungne 
paa  samme  Vis  hos  andre. 

Som  naar  da  Gudens  Navn  er 
indbrændt  hver  Sten  i Templet, 
er  Mennesket,  hvert  enkelt, 
som  Enkeltvæsen  stemplet, 

Og  helt  til  Fingerspidsen 
attraar  jeg  fuldt  fortrolig 
at  kende  dig,  dit  Væsens 
vidunderlige  Bolig. 

Ej  Blikket  blot,  som  straaler, 
ej  blot  din  Mund,  der  brænder, 
og  Brystets  blide  Bølger, 
men  ogsaa  dine  Hænder. 

Ja,  netop  dine  Hænder: 

De  eneste,  som  mine 
med  lige  Tryghed  griber 
i Vellyst  og  i Pine. 

De  eneste,  jeg  attraar 
at  favnes  af  — at  holde, 
naar  Døden  blæser  paa  mig, 
og  mine  bliver  kolde. 

De  Hænder,  som  skal  bære 
mit  Barn  og  gærne  vil  det; 
de  eneste  i Verden, 
som  jeg  kan  ønske  til  det. 

De  Hænder,  som  jeg  gav  mig 
i Vold,  for  at  de  skulde 
opskrive  eller  slette 
mit  Navn  i Livets  Rulle. 

De  Hænder  vil  jeg  kende, 
forstaar  du  nok.  Ærbødigt 
kysser  jeg  dem,  og  slipper 
dem,  ak,  saa  hjærtens  nødigt. 

Valdemar  Rørdam 

ransvaalkrigen  nærmer  sig  sin  Afslutning.  Maaske 
vil  det  vare  Uger,  maaske  Maaneder,  inden  den 
sidste  Guerillahob  overgiver  sig,  men  at  det  vil 
ske,  derom  er  der  ingen  Tvivl  mere.  Og  der  vil 
ikke  blive  Fred  paa  andre  Betingelser  end  dem, 
den  engelske  Regering  selv  foreskriver.  Alle  de 
taabelige  Mæglingsrygter,  Fostre  af  internationale  Fredsvenners 
Fantasi,  der  snart  har  ladet  den  russiske  Kejser  snart  Kanadas 
Guvernør  optræde  som  Mæglere,  vil  forstumme;  de  boerervenlige  eller 
rettere  engelskfjendtlige  Demonstrationslyster , der  bragte  Folke- 
masserne til  at  raabe  Vive  Tarbitrage!  paa  Krugers  Rejse  gennem 
Frankrig  og  det  belgiske  Kammer  til  at  vedtage  en  Resolution  om, 
at  Regeringen  skulde  tilbyde  sin  Mægling,  vil  ophøre,  ligesom 
Rygterne  om  Sir  Alfred  Milners  Tilbagekaldelse  og  Chamberlains 
„Forhandlinger"  med  de  liberale  Førere.  Den  engelske  Regerings 
Politik  vil  ikke  denne  Gang  vige  af  fra  den  lige  Vej  mod  Maalet 
— tidligere  Regeringers  vankelmodige  og  planløse  Holdning  har 
bragt  Ulykke  nok  over  Sydafrika  — og  Maalet  er  Englands  uom- 
tvistede  Herredømme  over  de  engelske  Kolonier  og  Protektorater 
og  de  to  tidligere  Fristater.  Enhver  Fredsslutning  paa  Betingelse 
af  disses  vedblivende  Bestaaen  som  fri  og  selvstændige  Stater,  er 
umulig.  Alle  halve  Forholdsregler  vil  før  eller  senere  bringe  hele  Kon- 
flikten op  igen.  Den  Tro,  der  har  bragt  Boererne,  vildledt  af  deres 
politiske  Førere,  til  at  haabe  paa  en  for  dem  lykkelig  Udgang  af 
Konflikten,  Troen  paa,  at  England  vilde  vige  i den  diplomatiske 

Holmgang,  i hvert  Fald  ikke  lade  det  komme  til  Krig,  og  at  Boe- 
reme,  hvis  det  alligevel  skulde  komme  dertil,  godt  kunde  tage 
Kampen  op,  stærke  og  velforberedte  som  de  var,  den  maa  ikke 
faa  Lov  og  Lejlighed  til  atter  at  vokse  op,  hvis  der  skal  blive 
varig  Fred  i Sydafrika. 

Den  Skæbne,  der  er  overgaaet  de  to  Republikker,  er  selvfor- 
skyldt Man  kan  godt  nære  Beundring  og  Sympati  for  de  kæm- 
pende Boerer,  anerkende  deres  Tapperhed,  Offerberedvillighed,  Ud- 
holdenhed o.  s.  v.  og  dog  mene,  at  de  ikke  har  haft  Retten  paa 
deres  Side.  Thi  det,  Krigen  i sidste  Instans  drejede  sig  om,  var 
ikke  Englands  Ret  eller  Ikke-Ret  til  at  tage  sig  af  Uitlandeme  i 
Transvaal  og  saaledes  blande  sig  i Republikkens  indre  Anliggender, 
endnu  mindre  selvfølgelig  Besiddelsen  af  de  transvaalske  Guld- 
miner — et  ganske  taabeligt  Paafund  — men  det  var  om  Lige- 
berettigelsen af  de  to  Nationer,  den  engelske  og  den  hollandske, 
der  begge  har  faaet  Hjem  i Sydafrika,  og  om  det  Overherredømme, 
som  den  engelske  Stat  har  vundet  gennem  Erobring,  lovformeligt 
Køb  og  Afstaaelse  af  Kapkolonien  (London  Traktaten  1814),  5 
Krige  imod  Kafferne,  Kolonisering  af  den  østlige  Del  af  Kapstaden 
og  af  Natal,  hvor  den  hvide  Befolkning  stadig  er  overvejende 
engelsk,  gentagne  Krige  med  Zuluer  og  Matabeler,  fredelige  Trak- 
tater med  andre  indfødte  Stammer,  Anneksion  af  det  insolvente 
Transvaal  (1877),  Konventioner  med  den  genoprettede  Republik 
o.  s.  v.  o.  s.  v.  — Over  for  dette,  som  det  skulde  synes  retslig 
velfunderede  Overherredømme  hævder  Hollænderne,  at  de  som  de 
første  europæiske  Kolonister  i Landet,  og  som  de  mange  nu1,  har 
baade  Førstefødselsretten  og  Majoritetens  Ret  til  at  dommere. 
Men  da  de  ikke  tillige  har  den  stærkeres  Ret  og  en  hollandsk 
Stormagt  i Ryggen,  kommer  de  alligevel  til  at  lade  England  be- 
holde den  Magtstilling,  det  nu  en  Gang  * har.  Det  er  vistnok 
ogsaa  det  bedste  for  alle  Parter.  Hollandsk  Regimente  i Sydafrika 
har  aldrig  været  lysteligt.  Det  gamle  hollandske  Handelskompagni 


1 Det  er  umuligt  at  opgive  nøjagtigt  Forholdet  imellem  Englændere  og 
Hollændere  i Sydafrika.  Poul  Langhans  (Justu9  Perthes)  opgiver  det  i Tu- 
sinder til:  Kap:  360  Holi.,  140  Engl.,  20  andre,  Natal:  15  H.,  45  E.,  5 a., 
Transvaal:  200  H.f  55  E«,  35  a.  og  Oranje:  80  H.,  5 E.,  5 a.  Engelske  Kilder 
ogiver:  Kap:  270  H.,  195  E.  o.  a.,  Natal:  5 H.,  43  E.  o.  a.,  Transvaal:  100  H., 
tøt  E.  o.  a,  Oranje:  80  H.,  15  E.  o.  a.  — Præsident  Kruger  angav  selv  under 
Blomfontein-Konferencen  1899,  at  der  da  var  30—40,000  Borgere  (o:HolI.)  og 
70,000  voksne  mandlige  Uitlandere  i Transvaal. 

Tilskueren  1901.  20 

behandlede  sine  hollandske  og  huguenottiske  Kolonister  nærmest 
som  Livegne  — forbød  bl.  a.  de  sidste  at  tale  deres  Modersmaal 
— og  det  nu  afsluttede  Krugerske  Regimente  i Transvaal  var  i 
mange  Henseender  lige  saa  despotisk.  Man  maa  gaa  tilbage  til 
de  italienske  Republikker  i Middelalderen  for  at  finde  Sidestykke  til 
denne  oligarkiske  Stat,  hvor  kun  Betegnelsen  „ Republik"  mindede 
om  Frihed  og  Lighed.  Stil  op  mod  den  en  af  de  selvstyrende 
engelske  Kolonier,  f.  Eks.  Kanada,  der  ogsaa  har  en  Befolkning  af 
forskellige  Nationaliteter.  Den  har  gennemgaaet  en  lignende  Ud- 
viklingskamp som  den,  Sydafrika  nu  er  midt  oppe  i,  og  er  kommet 
lykkelig  over  den.  Franskmændene  i Kanada  ønsker  ikke  mere  at 
fordrive  Englænderne  eller  blive  det  engelske  Overherredømme 
kvit;  thi  Byrderne,  det  medfører,  er  faa,  Fordelene  mange.  Med 
England  bag  sig  staar  Dominion  of  Canada  som  en  Stormagt  i de 
nordamerikanske  Staters  Samfund.  Det  vil  komme  til  at  gaa  lige- 
dan i Sydafrika.  Præsident  Brands  forhaabningsfulde  Ord:  Alles 
zal  recht  komen!  vil,  hvor  trangt  det  end  i Øjeblikket  ser  ud,  en- 
gang gaa  i Opfyldelse.  Thi  Sydafrika  er  i social,  økonomisk  og 
etnologisk  Henseende  som  ét  Land,  hvori  de  to  hvide  Hovednationer 
overalt  er  uadskillelig  sammenblandede.  Det  er  meningsløst, 
naar  den  ene  af  dem  tænker  paa  at  underkue  eller  fordrive  den 
anden.  Den  eneste  Betingelse,  paa  hvilken  de  kan  leve  sammen  i 
god  Forstaaelse  og  Landet  skride  frem  i Udvikling,  er  Lighed  i 
alle  mulige  Forhold,  og  den  vil  nu  blive  gennemført  Sydafrika 
kan  trives  under  to,  tre  eller  seks  Regeringer,  men  ikke  under  to 
absolut  modsatte  sociale  og  politiske  Systemer:  fuldkommen  Lighed 
mellem  Hollændere  og  Englændere  i de  engelske  Kolonistater  og 
Undertrykkelse  eller  Tilsidesættelse  af  Englænderne  ved  Hollænderne 
i den  ene  af  Republikkerne. 

Nu  vil  man  maaske  sige,  at  Faren  for  Englændernes  (Uitlan- 
dernes)  Undertrykkelse  o:  Udelukkelsen  fra  Borgerret  i Transvaal 
i Længden  næppe  var  stor.  Naar  den  gamle  Diktator-Præsident 
døde  — og  han  er  nu  76  Aar  — vilde  det  stokkonservative 
Regimente  sandsynligvis  være  forbi  og  mere  frisindede  Strømninger 
gøre  sig  gældende;  en  forholdsvis  liberal  Opposition  havde  jo 
længe  været  samlet  om  General  Joubert.  Men  Sagen  er,  at  der  i 
de  sidste  Aar  var  indtraadt  en  Konstellation,  hvorunder  hidtQ 
splittede  Kræfter  havde  sluttet  sig  sammen  i en  fælles  Bevægelse 
mod  samme  Maal : Hollændernes  Supremati  i hele  Sydafrika.  Det  har 
været  Maaletfor  Krugers  Politik  lige  siden  Frihedskrigen  i 1880 — 81. 

Han  vilde  som  en  anden  Washington  grundlægge  de  forenede  Stater 
i Sydafrika  med  Transvaal  som  Hovedstat  og  Pretoria  som  Hoved- 
stad; lykkedes  det  ikke  straks  at  faa  Kapkolonien  med,  saa  gik  det 
nok  senere,  naar  den  sydafrikanske  Republik  havde  vokset  sig 
mægtig  og  stor  ved  Udvidelser  mod  Øst,  Vest  og  Nord.  Han  har 
arbejdet  mod  dette  Maal  med  hele  sin  Races  seje  Ihærdighed, 
har  brugt  List  eller  Magt,  som  det  bedst  passede,  og  er  kun  veget 
for  Overmagten  for  i næste  Øjeblik  at  gaa  frem  igen.  Han  har 
aldrig  gjort  og  vilde  aldrig  gøre  Englænderne  nogen  Indrømmelse, 
han  ikke  blev  tvunget  til.  Fra  anden  Side  arbejdedes  der  ogsaa 
hen  imod  Hollændernes  Supremati.  I Kapkolonien,  hvor  en  meget 
stor  Del  af  Befolkningen  er  engelsk,  og  i Oranje  Fristaten  begyndte 
der  i 70eme  en  national  hollandsk  Bevægelse,  hvis  Førere,  Ung- 
Afrikandeme,  ligeledes  satte  som  deres  Maal  en  hollandsk  Forbunds- 
stat i Sydafrika  med  Kapstaten  som  den  første  i Forbundet  — 
men  her  førte  Bevægelsen  ikke  Ulemper  med  sig  som  i Transvaal; 
Englændere  og  Hollændere  levede  godt  og  fredeligt  sammen,  dansede 
sammen,  gjorde  Forretninger  sammen  og  giftede  sig  sammen. 
Forholdet  til  Transvaal,  det  andet  Arnested  for  den  hollandske 
Bevægelse,  „ Afrikanderismen",  var  kun  saa  som  saa.  De  mere 
oplyste  Kap-Afrikandere  var  ikke  fri  for  at  se  ned  paa  Transvaal- 
Boereme  som  nogle  uvidende  og  dumme  Bønder,  der  styredes  af 
en  Klike  bornerte  Pietister,  „Doppeme",  og  Slægtskabsfølelsen  kunde 
til  Tider  blive  ret  lunken,  naar  Staternes  Særinteresser  kom  i Kon* 
flikt.  Afrikander-Forbundets  Stiftelse  (1881)  og  en  livlig  Agitation 
over  hele  Sydafrika  vakte  imidlertid  Samfølelsen,  og  efter  Opdagelsen 
af  de  udstrakte  Guldlejer  i Transvaal  (1886),  som  hurtig  gjorde 
denne  Stat  til  den  rigeste  i Sydafrika,  voksede  Respekten 
for  den  hos  Kap-Hollænderne.  Men  det  var  dog  først  efter  Rhodes' 
og  Jamesons  mislykkede  Forsøg  paa  at  styrte  Kruger-Oligarkiet  i 
Pretoria  ved  Nyaarstide  1896,  at  Afrikanderne  i Kap  og  Trans^ 
vaal  fandt  og  forstod  hinanden.  Nu  fik  Transvaal,  Hollænderstaten 
par  excellence,  ogsaa  den  moralske  Overmagt,  og  Pretoria  blev  de 
engelskhadende  Ung-Afrikanderes  Mekka,  Midtpunktet  for  den  pro- 
hollandske  og  antiengelske  Bevægelse.  Forbindelsen  besegledes,  da 
Kruger  i Juni  1898  gjorde  Afrikanderforbundets  Stifter,  F.  W.  Reitz 
til  sin  Førsteminister.  Fra  nu  af  blev  Parolen  over  hele  Sydafrika: 
Afrika  for  Afrikanderne!  eller  i mere  populær  Form:  Schiet  de 
Engelsche  uit  die  land! 

Saaledes  er  Hovedtrækkene  i Afrikanderpolitiken. 

40* 

Hollandsk  Særfølelse  har  selvfølgelig  eksisteret  i Sydafrika  lige 
fra  det  Øjeblik,  Englænderne  i Slutningen  af  forrige  Aarhundrede 
bemægtigede  sig  Kapkolonien,  skønt  dette  for  Kolonisterne  nærmest 
var  en  Befrielse  fra  et  tungt  Aag.  Bitterhed  i Følelsen  over  for 
Englænderne  kommer  først  til  Orde  efter  Slaveemancipationen  1834, 
der  tilføjede  de  velstaaende  Kolonister  store  Tab,  og  i Forbindelse 
med  den  voksende  Usikkerhed  i Grænsedistrikteme  under  Kaffer- 
krigene bragte  en  Mængde  af  dem  til  at  bryde  op  og  drage  mod 
Nord  (det  store  Træk  1836—38)  for  at  søge  sig  ny  Hjem  udenfor  den 
engelske  Regerings  Magtomraade.  Pieter  Retiefs  Afskedsmanifest,  drøne 
forunderlig  storslaaede  og  simple  Klage,  skyder  Skylden  for  Broddet 
paa  Missionærernes  Bagtalelser  og  paa  de  rigorøse  Love  om  For- 
holdet til  Negerne,  men  aander  intet  Had  til  Englænderne  som 
Medkolonister.  I de  følgende  Aartiere  kommer  det  nu  og  da  til 
Sammenstød  mellem  de  bortdragne  Boerer  og  den  engelske  Re- 
gering, men  oftere  kæmper  Englændere  og  Hollændere  sammen  i 
broderlig  Forening  mod  Kafferne.  Til  Tider  modsætter  de  sig 
Regeringens  Forsøg  paa  at  gøre  sit  Overherredømme  gældende  — 
i Natal  har  1841  f.  Eks.  en  hollandsk  Skibsfører  indbildt  dem,  at 
Holland  er  en  Stormagt,  der  vil  tage  dem  under  sin  Beskyttelse, 
og  de  overgiver  sig  ikke,  før  de  fra  Holland  har  faaet  bestemt  Be- 
sked, at  derom  kan  der  ikke  være  Tale  — til  andre  Tider  tager 
de  mod  Englands  Hjælp  og  Beskyttelse,  og  da  den  engelske  Rege- 
ring i 1854  af  fiskale  Hensyn  opgiver  Oranjekolonien,  som  6 Aar  i 
Forvejen  var  annekteret,  protesterer  baade  engelske  og  hollandske 
Kolonister  derimod  og  ansøger  nogle  Aar  efter  om  at  blive  kon- 
federeret  med  Kapkolonien  for  saaledes  atter  at  komme  under  engelsk 
Overhøjhed.  Det  bestemmende  i hele  denne  Periode  er  mere 
Spørgsmaalet:  republikansk  Uafhængighed  overfor  undersaatlig 
Afhængighed  end  Hollændere  kontra  Englændere.  De  smaa  re- 
publikanske Boerer-Samfund , der  havde  faaet  Ret  til  Selvstyre 
ved  Sand  River  Konventionen  1852,  sloges  indbyrdes  for  et  godt 
Ord,  og  den  hele  Tilstand  nord  for  Vaalfloden  var  nærmest  anarkisk. 
Det  lykkedes  imidlertid  den  yngre  Pretorius  efter  nogen  Kamp  al 
samle  dem  i „den  sydafrikanske  Republik",  der  fik  sin  Grundlov  1857. 

Hans  Efterfølger,  Th.  Burgers  (1872—77),  en  Kap-Hollæn- 
der, tidligere  holl.  reformert  Præst,  var  en  Fantast  med  store 

Planer,  men  uden  Evne  til  at  gennemføre  dem.  Men  han  blev 
den  første  „Afrikander*,  der  offenlig  fremførte  Planen  til  en  stor 
hollandsk  Stat  i Sydafrika,  „et  forenet  Sydafrika  under  hollandsk 
Flag,  et  andet  Holland  med  en  hollandsk  talende  og  hollandsk 
sindet  Befolkning,  lige  saa  energisk  og  frihedskær  som  det  gamle 
Land,  men  videre  i Udstrækning  og  større  i Magt*,  som  han  engang 
udtrykte  det  i en  Tale  i Amsterdam,  hvor  han  søgte  at  rejse  et 
større  Laan  til  Udførelsen  af  et  af  sine  Projekter,  Anlæget  af  en 
Jernbane  til  Delagoabugten.  For  at  udvide  Landets  Grænser  be- 
gyndte han  Krig  med  omboende  Kafferstammer,  men  dette  benyt- 
tede hans  Modstandere,  det  konservative,  religiøse  Separatistparti, 
„Doppeme*,  der  lededes  af  Kruger,  til  at  modarbejde  ham,  og  da 
det  gik  galt  i Krigen,  erklærede  de  det  for  en  „Gudsdom* 
over  den  „fritænkerske*  Præsident  og  nægtede  ham  al  Støtte.  I 
dame  fortvivlede  Situation,  hvor  Statskassen  var  tom  og  Zuluerne 
ved  Grænsen,  var  det,  at  den  engelske  Befuldmægtigede  Shepstone 
i 1877  greb  ind  og  ved  Burgers’  Hjælp  annekterede  Republikken. 
Det  skulde  være  Indledningen  til  en  Konfederation  af  samtlige 
Kolonier  og  Stater  i Sydafrika  i Lighed  med  the  Dominion  of 
Canada,  som  Lord  Carnavon  havde  istandtbragt  for  10  Aar  siden; 
men  inden  man  naaede  saa  vidt,  var  Situationen  længst  forandret. 

Det  lykkedes  ikke  Englænderne  at  vinde  Boereme,  skønt  mange 
af  disse  indsaa,  at  de  stod  sig  bedst  ved  den  ny  Tingenes  Ord- 
ning. Kruger  rejste  gentagne  Gange  til  London  for  at  bevæge, 
Regeringen  til  at  tilbagekalde  Anneksionen,  men  da  selv  Gladstone, 
der  var  kommet  til  Roret  efter  Disraeli  1880,  nægtede  at  gøre 
det,  besluttede  Kruger  at  forsøge,  hvad  et  Oprør  kunde  føre  til. 
Sammen  med  Joubert  gennemagiterede  han  Landet,  og  da  alt  var 
parat,  begyndte  Oprøret  med  et  Massemøde  ved  Paarde  Kraal  den 
8.  December,  Proklamering  af  Republikkens  Genoprettelse  og  Valg 
af  Kruger,  Joubert  og  Pretorius  til  Styrere.  De  sendte  en  større 
Styrke  af  Boerer  til  Natal-Grænsen  for  at  besætte  Laings  Nek 
Passet  og  hindre  engelske  Tropper  fra  at  komme  deres  Landsmænd 
i Transvaal  til  Hjælp.  Den  engelske  General  Sir  George  Colley 
søgte  at  forcere  Passet,  men  led  en  Række  Nederlag  — ganske 
som  i den  sidste  Krig  — og  faldt  sluttelig  paa  Majuba  Hiil  den 
27.  Febr.  1881,  hvor  et  Par  Hundrede  Boerer  stormede  Højen  og 
nedskød  de  4 — 500  Englændere,  der  havde  besat  den. 

Denne  lille  Bærer-Sejr  blev  af  den  største  Betydning  for  Begiven- 
hedernes senere  Udvikling;  den  affødte  Afrikander politiken,  idet  den 

gav  Transvaal-Boereme  en  Selvfølelse  og  Tro  paa  egen  Uover- 
vindelighed, som  blev  deres  Ulykke,  og  i hele  Sydafrika  fremkaldte 
en  Antagonisme  mellem  Englændere  og  Hollændere,  som  aldrig 
helt  forsvandt  og  nu  under  Krigen  er  blusset  stærkere  op  end 
nogensinde  før.  Først  Gronjes  Overgivelse  ved  Paardeberg  paa 
selve  Majuba-Dagen  slettede  Indtrykket  af  hin  Sejr  og  hint  Nederlag. 

Majuba-Sejren  æggede  Hollændernes  Nationalbevidsthed  over 
hele  Sydafrika.  Den  Nationalitetsbevægelse,  der  i Europa  efter 
Midten  af  Aarhundredet  afløste  eller  forenede  sig  med  Frihedsbe- 
vægelsen i de  foregaaende  Tiaar,  kom  efterhaanden  ogsaa  til 
Sydafrika.  De  indvandrede  Hollændere,  Englændere  og  andre  Eu- 
ropæere, der  her  levede  sammen,  beholdt  vel  altid  selv  Følelsen 
af,  at  de  først  og  fremmest  var  Hollændere,  Englændere  o.  s.  v., 
men  hos  deres  Børn,  der  var  født  i Afrika,  opstod  ganske  natur- 
ligt en  Følelse  af,  at  de  ogsaa  var  Afrikanere,  og  i de  næste  Ge- 
nerationer bevirkede  socialt  Samliv,  ægteskabelige  og  andre  For- 
bindelser, at  denne  Følelse  voksede,  medens  Bevidstheden  om  at 
være  af  engelsk  eller  hollandsk  Æt  kom  til  at  spille  en  ringere  Rolle. 
Paa  lignende  Maade  var  der  i 17de — 18de  Aarhundrede  foregaaet 
en  Fusion  af  de  hollandske,  franske  og  tyske  Befolkningselementer. 
Et  fortsat  fredeligt  Samliv  vilde  sikkert  ogsaa  efterhaanden  have 
gjort  Nutidens  europæisk  afstammede  Afrikanere  „Afrikanderne* 
til  én  Nation  af  en  ejendommelig  hollandsk-engelsk  Blanding  med 
begge  Sprog  som  Modersmaal. 

Men  i denne  Proces  brød  nu  en  særlig  hollandsk  National- 
følelse ind.  Den  var  ikke  ukendt  hos  de  unge  Kap-Hollændere, 
der  drog  til  Europa  for  at  fuldende  deres  Studier  ved  Universiteterne 
i England  og  Holland.  De  befandt  sig  aldrig  rigtig  vel  i England; 
de  frastødtes  af  Englændernes  overlegne  Væsen  og  følte  sig  frem- 
mede mellem  dem  (som  Islænderne  i København),  og  denne  Følelse 
af  Uoverensstemmelse  og  Tilsidesættelse  svandt  ikke,  naar  de  kom 
hjem  igen  til  Kap  og  her  stod  overfor  eller  kom  ind  i en  Admini- 
stration, hvis  Præg  og  Former  og  hvis  officielle  Sprog  var  engelsk, 
skønt  en  overvejende  Del  af  Befolkningen  var  hollandsk  og  hol- 
landsktalende. De  følte  sig  tværtimod  endnu  mere  som  hollandske 
Afrikandere,  i Slægt  med  baade  Hollænderne  i Europa  og  Hol- 
lænder-Boereme  i Transvaal,  der  i sin  Tid  havde  unddraget  sig 
det  engelske  Herredømme  og  nu  efter  den  skammelige  Anneksion 
atter  havde  afkastet  det  engelske  Aag.  Der  gik  et  Sus  af  Begejstring 

gennem  dem,  naar  de  tænkte  paa  Majuba  Hiil.  Og  den  Tanke 
opstod  hos  dem,  at,  hvad  der  var  sket  i Transvaal  ogsaa  kunde 
lade  sig  udføre  andetsteds,  ikke  straks  selvfølgelig  men  med 
Tiden,  naar  man  blot  holdt  Nationalbevidstheden  godt  vaagen  i 
sig  selv  og  søgte  at  vække  den  hos  andre,  især  i de  brede  Lag  af 
Befolkningen,  de  mange. 

F.  W.  Reitz  var  en  af  disse  Ung-Afrikandere,  i hvem  alt 
dette  gærede.  Han  var  Søn  af  en  velhavende  Farmer  i Kap- 
kolonien, hvis  Fader  var  indvandret  fra  Holland.  Han  blev  Stu- 
dent ved  South  African  College  i Kap,  gik  til  England,  studerede 
Jura  ved  Edinburgh  Universitetet  og  senere  ved  Inner  Temple  i 
London,  hvor  han  fik  Sagførerbestalling  i 1868.  Han  rejste  saa 
tilbage  til  Kap,  praktiserede  i nogle  Aar  som  Advokat  ved  Retterne 
her  og  blev  midt  i 70eme  kaldet  som  Dommer  til  Oranje  Fri- 
staten  af  Præsident  Brand,  der  selv  havde  gennemgaaet  en  lig- 
nende juridisk  Uddannelse.  Han  kom  hurtig  til  at  indtage  en 
fremskudt  Plads  i det  lille  Samfund,  hvis  Hovedstad  Blomfontein 
dengang  næppe  havde  mere  end  2 — 3000  Indbyggere.  Medens 
han  var  her,  foregik  Anneksionen  af  Transvaal,  og  hans  lidet 
engelskvenlige  Følelser  oprørtes.  Blandt  Oranje-Boereme  var  Stem- 
ningen naturligvis  for  Transvaaleme,  saa  meget  mere  som  England 
nogle  Aar  i Forvejen  havde  annekteret  Kimberley  Diamantmine- 
Distriktet,  der  rettelig  tilhørte  Oranjestaten.  Da  Transvaaleme 
gjorde  Oprør,  vilde  Oranje-Boereme  drage  dem  til  Hjælp,  men 
deres  besindige  Præsident  John  Brand  holdt  dem  tilbage.  Han 
vilde  ikke  risikere  en  Krig  med  England,  erkendte  ogsaa,  at  Syd- 
afrika ikke  kunde  undvære  England  som  beskyttende  Stormagt 
udad  til  og  som  ordensholdende  Magt  i de  tit  vanskelige  Forhold 
mellem  Staterne  og  mellem  den  hvide  og  sorte  Befolkning.  Efter 
Majuba-Nederlaget  blev  imidlertid  Begejstringen  mellem  Oranje- 
Boereme  saa  stærk,  at  Brand  lod  den  engelske  øverstkommanderende 
vide,  at  han  ikke  længer  saa  sig  i Stand  til  at  holde  igen  paa 
dem,  men  han  tilbød  samtidig  at  forsøge  at  mægle  mellem  Op- 
rørerne og  den  engelske  Regering.  Ved  hans  Hjælp  kom  saa 
Pretoria  Konventionen  (1881)  i Stand,  hvorved  Transvaal  blev  et 
Slags  selvstyrende  Lydland  under  den  engelske  Krone.  Kruger  og 
de  andre  Boerer-Førere  var  imidlertid  ikke  tilfreds  hermed,  og  de 
helmede  ikke,  før  de  havde  faaet  det  ændret.  Ved  London  Kon- 
ventionen 1884  stilledes  den  „Sydafrikanske  Republik"  næsten 

ganske  fri  af  England,  der  kun  forbeholdt  sig  en  begrænset  Ret 
til  at  kontrolere  dets  Udenrigs-Forbindelser. 

Reitz  havde  imidlertid  ikke  været  ledig.  Englændernes  for- 
skellige Uheld  og  Nederlag  under  Oprørskrigen,  deres  Villighed  til 
at  vige  og  straks  at  opgive,  hvad  de  for  knap  et  Aar  siden  høj- 
tidelig havde  erklæret,  at  de  aldrig  vilde  slippe,  gav  Respekten  for 
deres  Magt  et  Grundskud  og  højnede  Selvfølelsen  hos  Hollænderne 
over  hele  Sydafrika.  Det  gjaldt  om  at  smede  medens  Jernet  var 
varmt.  Reitz  fattede  Planen  til  en  Forening,  hvis  Formaal  skulde 
være  at  vække  og  udvikle  denne  Nationalfølelse,  at  skabe  en  Afri- 
kander-Nation af  overvejende  hollandsk  Tilsnit,  der  kunde  skaffe 
Hollænderne  den  Magt  og  Indflydelse,  de  ifølge  deres  numeriske 
Overlegenhed  og  som  de  oprindelige  Kolonister  havde  berettiget 
Krav  paa,  samt  endelig  at  gøre  denne  Nation  til  et  frit  Folk  i en 
fri  og  uafhængig  Stat.  I Bloemfontein  fandt  han  en  Værkfælle  i 
Carl  Borckenhagen,  en  indvandret  Tysker,  der  redigerede  Landets 
eneste,  i hvert  Fald  bedste  Avis  „De  Express-.  Borckenhagen  var 
et  udmærket  Hoved  — talte  og  skrev  bl.  a.  Engelsk  og  Hol- 
landsk lige  saa  let  £om  sit  Modersmaal  — en  varmhjertet  Mand, 
der  omfattede  sit  ny  Fædreland  med  al  sin  Interesse.  Som  Tysker' 
kunde  han  ikke  lide  Englænderne  og  sluttede  sig  til  Hollænderne, 
der  hurtig  akcepterede  ham  som  deres  egen1.  Reitz  og  Borcken- 
hagen søgte  en  medforbunden  i Præsten  S.  J.  du  Toit,  en  bekendt 
Prædikant  og  ivrig  hollandsksindet  Folkeleder  i Kapkolonien.  Disse 
tre  stiftede  i 1881  Afrikander  Forbundet  (Afrikander  Bond). 
Skønt  det  ikke  direkte  udtaltes  i Forbundets  Program,  at  der  til- 
sigtedes en  anti-engelsk  Bevægelse,  og  skønt  Opfordringen  til  Ind- 
trædelse i Forbundet  ogsaa  rettedes  til  Engelskmænd,  Franskmænd, 
Tyskere  og  Amerikanere,  var  der  dog,  blandt  Hollænderne  i det 
mindste,  en  stille  Forstaaelse  af,  at  Forbundet  først  og  fremmest 
var  deres,  og  Reitz  lagde  heller  ikke  over  for  Venner  og  bekendte 
Dølgsmaal  paa,  at  det  var  hans  Tanke,  skønt  han  naturligvis  ikke 
havde  noget  imod  at  drage  Englænderne  med  ind  i det,  for  at 
det  ikke  altfor  meget  skulde  faa  Udseende  af  at  være  rettet  netop 
mod  dem. 

Der  begyndte  nu  en  ihærdig  Agitation  for  Forbundet  over 
hele  Sydafrika,  og  det  fik  en  stor  Tilslutning.  Dette  at  blive  en 
Nation  for  sig  selv,  en  Afrikander-Nation,  med  eget  Fædreland, 

1 Borckenhagen  faldt  ved  Elandslaagte. 

tiltalte  de  fleste,  ogsaa  Englænderne,  baade  de  indfødte  og  ind- 
vandrede. Derfor  opgav  man  jo  ikke  sin  oprindelige  Nationalitet 
eller  sit  Modermaal;  det  havde  hverken  Australierne  eller  Ny 
Zeelænderne,  der  vedblev  at  være  engelske  og  engelsksindede,  selv 
om  de  først  og  fremmest  var  Australiere  og  Ny  Zeelændere.  Dertil 
kom,  at  den  engelske  Regering  jo  ikke  altid  havde  været  at  stole 
paa,  naar  det  gjaldt  de  Engelskes  Interesser;  baade  i 1854  i 
Oranje  og  i 1884  i Transvaal  havde  den  svigtet  dem  og  ladet  dem 
sørge  for  sig  selv.  Og  endelig  behøvede  den  politiske  Forbindelse 
med  England  jo  ikke  derfor  at  brydes;  ogsaa  blandt  Hollænderne 
var  der  mange  besindige,  der  tænkte  som  Englænderne  med  Hensyn 
til  Forholdet  til  England.  Men  for  de  fleste  blev  Krugers  Ord  til 
Præsident  Brand,  da  han  under  Oprøret  i 88  bad  om  hans  Hjælp: 
.Frihed  skal  opgaa  over  Sydafrika  som  Solen  af  Morgensky eme, 
som  Frihed  opgik  over  de  Forenede  Stater  i Amerika,  og  da  skal 
det  lyde  fra  Zambesi  til  Simonsbugten:  Afrika  for  Afrikanderne!* 
til  Bevarelsens  egenlige  Valgsprog.  Der  dannede  sig  imellem  dem 
en  Gruppe  af  intransigente  Ung-Afrikandere,  og  de  blev  de  ivrigste 
Agitatorer.  Agitationen  dreves  gennem  Pressen  og  fra  Taler- 
stolene ved  Møder  omkring  i Landdistriktemes  Smaabyer,  fra 
Prækestolene  i Kirkerne  og  fra  Katedrene  i Undervisningsanstalterne. 
Den  afpassede  klogt  sin  Form  efter  de  lokale  Synsmaader  og  In- 
teresser, kunde  være  moderat  og  loyal,  men  ogsaa  drives  med  en 
utrolig  Frækhed.  Hvad  den  allerede  dengang  kunde  tillade  sig 
uden  at  drages  til  Regnskab  af  de  engelske  Autoriteter,  viser  bl.  a. 
et  Skrift  „ Transvaal-Krigen “ (De  Transvaalsche  Orlog),  der  udgaves 
efter  Oprøret  af  det  ledende  hollandske  Blad  i Kap  „De  Patriot* 
og  spredtes  i store  Masser  over  Landet  Som  Prøve  et  Par 
atater:  England  er  nu  blevet  tvunget  til  atter  at  slippe  det  stjaalne 
Transvaal.  Det  skal  blive  endnu  værre  medtaget,  hvis  det  igen 
vover  at  begynde  paa  sin  Røver-  og  Morderpolitik  . . . Den 
Smule  Respekt,  en  Afrikander  havde  for  engelske  Kanoner 
og  Soldater  er  nu  væk  . . . Engelskmændene  har  gjort  sig 
hadet,  de  selv,  deres  Sprog  og  alt,  hvad  deres  er;  og  vel  var  det; 
thi  det  modsatte  var  i Lag  med  at  arbejde  sig  frem  . . . Afri- 
kander Forbundet  skal  være  Forberedelsen  til  en  fremtidig  Kon- 
federation  af  alle  Stater  og  Kolonier  i Sydafrika.  Den  engelske 
Regering  taler  nok  ogsaa  om  en  saadan  under  engelsk  Flag.  Men 
det  skal  aldrig  ske.  Den  eneste  Hindring  for  en  Forening  er  netop 
det  engelske  Flag.  Lad  dem  stryge  det,  og  inden  Aaret  er  omme, 

skal  en  Konfederation  under  det  fri  Afrikanderflag  være  dannet  — 
Vi  Boerer  er  den  rette  Adel  i Sydafrika.  Vi  ejer  Jorden,  og  de 
indbildske  smaa  Englændere  er  afhængige  af  os.  Det  indser  de 
nu,  og  derfor  begynder  de  at  ville  erhverve  Jord;  men  vi  siger: 
Pas  paa  Fristatere  og  Transvaalere ! sælg  aldrig  Landet  til  Jin- 
goeme,  selv  om  de  byder  nok  saa  høje  Priser!"  — Om  Brochuren 
end  ikke  er  skrevet  af  Reitz,  er  den  i hvert  Fald  ganske  i hans 
Aand,  og  i den  lededes  ogsaa  de  antiengelske  Blade,  der  fandtes 
eller  startedes  omkring  i Sydafrika  som  „De  Patriot*  og  „Ons 
Land"  (Vort  Land  o:  Hollændernes  Land)  i Kap  og  det  engelske 
„South  African  News",  der  blev  Forbundets  særlige  Organ,  „Volks- 
stem"  i Pretoria,  „De  Express"  i Blomfontein  o.  fl. 

Præsident  Brand  havde  ikke  noget  godt  Øje  til  Forbundet  og 
dets  Agitation,  der  kun  „saaede  Uenighed,  hvor  Enighed  skulde 
gro",  han  erklærede  det  offenlig  paa  et  Møde  som  Svar  paa  en 
Henvendelse  fra  Forbundet  og  gentog  det  bagefter  skriftlig,  for  at 
det  ikke  skulde  misforstaas.  Forbundets  Aviser  stemplede  til  Gengæld 
„Sir"  John  Brand,  der  efter  Pretoria  Konventionens  Afslutning 
havde  taget  imod  en  engelsk  Riddertitel,  som  „engelsche  zind". 
De  fleste  Oranje  Boerer  holdt  imidlertid  trofast  ved  deres  Præsi- 
dent, vilde  i hvert  Fald  ikke  aabenlyst  gaa  imod  ham,  og  en  Del 
af  de*  besindigere  dannede  et  Slags  moderat  Fremskridtsparti,  der 
lededes  af  J.  G.  Fraser,  Folkeraadets  Formand,  Præsidentens  Ven 
og  mest  betroede  Mand,  i øvrigt  født  Skotte,  Søn  af  en  indkaldt 
skotsk  Præst. 

I Oranjestaten  holdtes  altsaa  de  intransigente  Ung-Afrikandere 
med.  Reitz  og  Borckenhagen  i Spidsen  nogenlunde  i Skak;  til 
Gengæld  vandt  de  Terræn  i Kapkolonien,  hvor  de  havde  det  Held 
i 1882  at  faa  vedtaget  i Parlamentet,  at  Hollandsk  i Fremtiden 
skulde  være  officielt  Sprog  ved  Siden  af  Engelsk.  Dette  var  jo 
kun  en  Retfærdighedshandling,  da  en  saa  stor  Del  af  Befolkningen 
var  udelukkende  hollandsk-talende,  men  det  bør  dog  ikke  glemmes, 
at  da  den  engelske  Uitlander-Befolkning  i Transvaal  senere  frem- 
satte en  lignende  Fordring,  blev  den  haanlig  afvist  af  Magthaverne 
dér.  I det  hele  optraadte  Forbundet  i Kapkolonien  som  en  politisk 
Magtfaktor,  der  endog  i 1883  tillod  sig  at  sende  den  engelske  Re- 
gering et  venskabeligt  Raad  om  at  give  efter  for  Transvaals  For- 
dring om  Ændringer  i Pretoria-Konventionen,  og  da  det  virkelig 
lykkedes  den  snilde  Kruger  at  bevæge  Lord  Derby  og  Gladstone 
til  at  gaa  ind  paa  en  ny  Konvention  (London  Konventionen  1884), 

hvori  bl.  a.  Englands  Krav  paa  „ Suverænitet"  var  slettet,  tilskrev 
Afrikander-Forbundet  sig  en  væsenlig  Del  af  Æren  herfor.  Kruger 
selv  var  af  en  anden  Mening  og  holdt  i det  hele  dengang 
Forbundet  og  dets  Førere  paa  Afstand.  Han  havde  nok  samme 
politiske  Maal:  England  ud  af  Sydafrika!  men  han  vilde  helst  selv 
lede  Aktionen  og  gøre  den  sydafrikanske  Republik  (Trans vaal)  til 
den  dominerende  Stat  i Fremtidsfederationen.  I Stedet  for  at 
bruge  dygtige  unge  Afrikandere  fra  Kap  til  de  forskellige  Stats- 
embeder, som  han  ikke  kunde  besætte  med  sine  egne  Boerer,  fordi 
de  ganske  manglede  Uddannelse,  indkaldte  han  fra  Europa  Hol- 
lændere (bl.  a.  Dr.  Leyds)  og  Tyskere,  som  blev  ganske  afhængige 
af  ham,  og  som  han  ogsaa  ugenert  skaffede  sig  af  med,  naar  han 
ikke  længer  havde  Brug  for  dem  eller  de  ikke  vilde  „makke  ret“. 
Denne  Forbigaaelse  vakte  nok  en  Del  Misstemning  blandt  Ung- 
Afrikandeme  i Kap,  men  de  var  nu  en  Gang  tvungne  til  at  se  hen 
til  Transvaal  som  det  Sted,  hvor  Engelskhadet  var  kraftigst  og 
Indflydelsen  fra  England  i Modsætning  til  Oranjestaten  mindst. 

Kruger  vilde  gerne  drage  Oranjestaten  over  til  sig  og  bort  fra  den 
engelsk-inficerede  Kapkoloni.  Da  der  blev  Tale  om  at  bygge 
Jernbaner  i Oranjestaten  i Tilslutning  til  Kap-Banerne,  indbød  han 
Brand  til  en  Konference  i Pretoria  (1887).  Brand  sendte  Fraser 
og  to  andre  moderate  Folkeraads-Medlemmer  til  Konferencen,  og 
for  dem  udviklede  Kruger  nu  sit  Afrikander-Program,  hvori 
Delagoa  Banen  og  Delagoa  Bugten  og  Forbindelsen  ad  denne  Vej 
med  Europa  og  europæiske  Stormagter  (Tyskland)  var  Hovedpunktet ; 
ingen  Jernbaneforbindelse  med  Kap;  der  skulde  lukkes  af  for  den 
engelske  Handel  og  al  den  engelske  Indflydelse,  som  trængte  ind 
syd  fra  over  Kap.  Kruger  sagde  bl.  a.:  „Delagoabanen  er  et 
Livsspørgsmaal  for  os.  Hjælp  os!  Hvis  I hænger  jer  i Halen  paa 
Kolonien  (Kap),  saa  skær  I Halsen  over  paa  os.  Hold  jer  fra 
dem.  Vi  skal  hjælpe  jer  ogsaa  med  Tilskud,  om  I vil.  Jeg 
vil  dele  med  jer,  men  vil  I ikke,  saa  gaa  jeres  Vej.  Herren 
alene  raader!  Lad  os  tale  rent  ud.  Vi  vil  ikke  være  afhængige  af 
England.  Tag  ingen  Jernbaneforbindelse  med  Kap.  Undvær  heller 
al  Jernbane.  Det  er  bedre  end  at  tage  deres  Penge.  Lad  dem 
beholde  dem  selv.  Herren  styrer  — ingen  anden  — Befrielsen  er 
nær  for  Haanden lu  — Fraser  lod  sig  imidlertid  ikke  lokke,  og  der 
kom  dengang  intet  ud  af  Krugers  Forsøg  paa  at  faa  Tag  i Oranje- 
staten. 

Men  desværre  døde  Brand  Aaret  efter,  og  nu  fandt  Kruger  og 

Oranje- Afrikanderne  hinanden.  Reitz  blev  opstillet  mod  Fraser 
som  Kandidat  til  Præsident  værdigheden,  og  ved  en  ivrig  Agitation 
og  Paavirkning  baade  fra  Syd  (Kapstaden)  og  fra  Nord  (Trans- 
vaal),  rimeligvis  ogsaa  ved  en  passende  Anvendelse  af  transvaalsk 
Guld,  der  nu  var  begyndt  at  strømme  ind  i Statskassen,  lykkedes 
det  at  gennemføre  Valget  af  Reitz.  Dette  var  Afrikanderpolitikens 
første  og  store  Sejr.  Følgerne  viste  sig  snart.  Allerede  næste  Aar 
(1889)  sluttede  Reitz  en  betinget  defensiv  Alliance  med  Krager,  og 
samtidig  vedtoges  paa  en  Kongres  i Middelbourg  et  nyt  og  ud- 
førligt Program  for  Afrikander-Forbundet,  hvis  Hovedpunkter  var 
Oprettelsen  af  et  fast  Forbund  mellem  de  forskellige  Stater  i Spé* 
afrika  og  Gennemførelsen  af  dette  Statsforbunds  Uafhængighed. 
Forholdet  til  Vorherre  berøres  gentagne  Gange  i Programmet, 
Forholdet  til  England  forbigaas  derimod  ganske.  Hotmeyer,  Kap- 
Afrikandernes  Leder,  havde  udarbejdet  Programmet,  og  Reitz  havde 
sanktioneret  det.  Man  skulde  tro,  at  dets  utilslørede  engelsk- 
fjendtlige Afrikanderisme  havde  ført  til  Forbundets  Sprængning. 
Men  det  blev  ikke  Tilfældet.  Englænderne  i Transvaal  dannede 
vistnok  et  nyt  Forbund,  National  Union,  hvis  Formaal  dog  nær- 
mest var  Varetagelsen  af  deres  egne  lokale  Interesser  og  Tilveje- 
bringelsen af  Reformer  for  Udlanderne,  men  i Kapkolonien  fulgte 
Englænderne  Cecil  Rhodes*  Raad  og  blev  i Forbundet.  Paa  den 
Maade  mente  Rhodes,  og  vistnok  med  Rette,  at  man  bedst  havde 
Haand  i Hanke  med  det.  Han  vedblev  at  staa  paa  en  venskabelig 
Fod  med  Hofmeyer  og  de  andre  Afrikanderførere  i Kap,  og  ved 
deres  Hjælp  blev  han  i 1890  Premierminister  i Kolonien.  De  mønte 
at  bruge  ham,  medens  han  i V irkeligheden  brugte  dem  til  Fremme 
af  sine  egne  Planer.  Ogsaa  han  vilde  et  „ Afrika  for  Afrikander nc 
men  hans  Afrika  var  et  Federativ  forbund  under  Englands  Over- 
højhed og  Englands  Flag,  og  hans  Afrikandere  var  loyale  Eng- 
lændere og  Hollændere  i fredelig  Forening. 

Tilværelsen  blev  ikke  lutter  Behagelighed  for  Reitz  i hans  ny 
Værdighed  som  Oranje  Fristatens  Præsident.  Der  udviklede  sig 
nemlig  et  strammere  og  strammere  Forhold  mellem  Kapkolonien  og 
Transvaal.  I Kap  var  Cecil  Rhodes  Regeringens  ledende  Mand,  og 
hans  Planer  med  Hensyn  til  Sydafrikas  Fremtid  var  jo  Kragers 
ganske  modsatte.  Skulde  han  fremme  sine,  maatte  han  krysse 
Kragers.  Med  megen  Snarraadighed  bragte  han  Landet  nord  for 
Transvaal,  Matabeleland  og  Mashonaland,  under  engelsk  Indflydelse 
og  nogle  Aar  efter  ogsaa  Landene  mod  Vest,  Bechuanaland,  og 

mod  Øst  Amatongaland,  saa  at  Krtiger  med  Rette  kunde  klage  over, 
at  han  havde  fanget  ham  som  i en  Fælde.  Kap-Afrikanderne  gik 
i Begyndelsen  ikke  videre  villig  med  til  at  modarbejde  Krtiger, 
men  med  stort  politisk  Snille  vidste  Rhodes  at  spille  Kap-Inter- 
esseme  ud  mod  Transvaal-Fordringeme  og  fik  dem  efterhaanden 
helt  med  sig.  I én  Henseende  havde  Krtiger  Overtaget  Transvaal 
var  blevet  Sydafrikas  rigeste  Stat  Efter  Opdagelsen  af  de  ny  og 
udstrakte  Guldlejer  i Witwaters-Rand  (1886)  var  Statens  Indtægter 
vokset  kolossalt.  I 1884  maatte  England  eftergive  sit  Tilgode- 
havende for  ikke  at  tømme  Statskassen,  i 1889  var  Indtægten 
allerede  over  1 V*  Mili.  Pd.  St.,  og  den  steg  i Løbet  af  de  følgende 
5 Aar  til  det  dobbelte.  Samtidig  var  vistnok  den  fremmede  særlig 
engelske  Indvandring  vokset  enormt,  men  Krtiger  havde  allerede  i 
1887  gjort  den  ganske  uskadelig  i politisk  Henseende  ved  at  for- 
høje Tiden  for  Borgerrets  Erhvervelse  fra  5 til  10  Aar  og  i 1890 
til  14  Aar  med  en  Naturalisationsperiode,  i hvilken  vedkommende 
helt  fraskrev  sig  Borgerret  i sit  Fødeland  uden  samtidig 
at  blive  Borger  i det  ny  Land.  Dette  afholdt  selvfølgelig 
alle  fra  at  søge  Borgerret  Krtiger  brugte  Statens  Penge  godt  til 
Forberedelse  af  sit  Værk:  Republikkens  fuldstændige  Uafhængighed 
og  Overherredømme.  Han  omsatte  dem  for  en  stor  Del  i Riiler 
og  Kanoner,  tilvirkede  og  indforskrev  Masser  af  Ammunition,  ind- 
kaldte tyske  Officerer  til  Uddannelse  af  sit  Statsartilleri  og  til  at 
lede  Fæstningsbyggeriet,  gennemførte  med  uhyre  Bekostning  Dela- 
goabane-Projektet  og  søgte  ogsaa  ved  diplomatiske  Midler  at  vinde 
Stemningen  for  sig  i Europa,  bl.  a.  i den  tyske  Presse  og  hos  den 
tyske  Regering,  som  det  kunde  være  godt  at  have  i Baghaanden, 
naar  det  engang  gik  løs  mod  England. 

Det  var  ikke  let  for  Reitz  at  modstaa  Indflydelsen  fra  Krtiger, 
men  da  denne  hensynsløst  forlangte  og  aldrig  gav  til  Gengæld, 
behandlede  Oran jesta ten  snart  som  Vasalstat  og  snart  som  et 
ganske  fremmed  Land,  paalagde  høj  Indførselstold  for  dets  Pro- 
dukter, stillede  Oran j e-Boereme  i Klasse  med  Udlændinge  med 
Hensyn  til  Borgerrets  Erhvervelse  og  sluttelig  forsøgte  at  standse 
al  Indførsel  derfra  og  al  Transittrafik  ikke  blot  ad  Oranje-Banen, 
men  ogsaa  over  Vadestederne  i Vaalfloden,  maatte  Reitz,  hvor 
nødig  han  vilde,  gøre  fælles  Sag  med  Kap  og  ved  den  engelske 
Regerings  Hjælp  bringe  Krtiger  til  Fornuft.  Et  Ultimatum  kurerede 
ham.  Men  Reitz  selv  var  blevet  saa  aandelig  medtaget,  at  han  i 
Efteraaret  1895  maatte  nedlægge  Præsidentskabet  og  søge  Helsebod 

for  sine  angrebne  Nerver.  Ved  det  paafølgende  Præsidentvalg 
stillede  Fraser  sig  atter,  men  Traditionen  fra  Præsident  Brands 
Tid  var  nu  blegnet  saa  stærkt,  og  Afrikanderne  havde  arbejdet 
saa  godt1,  at  den  moderate,  engelskvenlige  Kandidat  ved  Prøve- 
valget i Folkeraadet  kun  opnaaede  en  Tredjedel  af  Stemmerne 
(19  af  60).  Valgt  blev  Dommer  Steyn,  Reitz’s  Ven,  en  Fuldblods- 
Afrikander  og  Krugers  Mand. 

Hvor  dette  bar  hen,  saa  Rhodes  klart,  og  han  søgte  da  ved 
et  af  disse  Kup,  som  ikke  hører  til  Sjældenhederne  i oversøiske 
Lande,  at  sætte  en  Stopper  derfor  og  fælde  sin  Modstander.  I 
Forbindelse  med  nogle  Førere  for  de  misfornøjede  Johannesburgere 
planlagde  han  en  Rejsning;  hans  betroede  Mand,  Dr.  Jameson, 
skulde  komme  Oprørerne  til  Hjælp  med  en  anselig  Styrke  af 
rhodesiske  Politisoldater,  og  i Forening  skulde  de  styrte  det  Kru- 
gerske  Regimente  i Pretoria.  Forsøget  mislykkedes  som  bekendt 
paa  en  ret  ynkelig  Maade,  men  det  fik  skæbnesvangre  Følger.  Den 
intrasigente  Del  af  Afrikanderne  i Kap,  som  Rhodes  havde  holdt 
udenfor  sine  Planer,  blev  forbitret  over  dette  * Forræderi11  af  deres 
Fører.  De  indsaa  nu,  at  han  kun  havde  brugt  dem,  og  at  han 
slet  ikke  vilde  det  samme  som  de,  men  tværtimod  det  modsatte. 
De  glemte  al  deres  Jalousi,  alle  Krugers  Told-Chikanerier,  al  hans 
Foragt  for  den  engelskbefængte  Koloni.  Anslaget  mod  det  Kru- 
gerske  Oligarki  blev  et  Anslag  mod  selve  den  hellige  Afrikander- 
isme,  mod  Hollændernes  Odelsret  — nu  gjaldt  det  for  alle,  der 
vilde  „Afrika  for  Afrikanderne"  o:  Hollænderne,  om  at  holde  sam- 
men. „Den  Dag,  Jameson  overgav  sig,  blev  Afrikanderismens  sande 
Fødselsdag,"  sagde  en  af  Førerne.  Den  klarede  unægtelig  ogsaa 
Situationen.  Kruger  mangedoblede  sine  Rustninger,  Rhodes  fra- 
traadte  som  Premierminister  i Kap  og  rejste  til  Rhodesia,  og 
Steyn,  der  under  et  Besøg  i Pretoria  var  blevet  hyldet  som  den 
tilkommende  Præsident  for  de  forenede  Republikker,  fuldendte,  hvad 
Reitz  havde  begyndt,  idet  han  i Foraaret  1897  fik  Oranje  Folke- 
raadet til  at  gaa  ind  paa  Krugers  Forslag  om  Afslutning  af  en 
offensiv  og  defensiv  Alliance  mellem  de  to  Republikker,  hvorefter 
Oranjestaten  rigelig  forsynedes  med  Vaaben  og  Ammunition  fra 
de  transvaalske  Forraad,  der  var  eller  i den  nærmest  følgende  Tid 


1 Selve  Valget  foregik  forst  i 1896,  efter  Jamesons  Indfald,  og  dette  bi- 

drog yderligere  til  Forringelse  af  Frasers  Cbaneer,  saa  meget  mere  som  Fraser 
altid  havde  fordømt  Krugers  Behandling  af  Uitlanderne. 

gjordes  saa  store,  at  der  blev  Rifler  nok  til  ogsaa  at  forsyne  Kap- 
kolonien, naar  Boererne  her  i en  eventuel  Krig  sluttede  sig  til 
deres  Frænder  mod  Nord. 

De  intransigente  Ung-Afrikandere  havde  nu  ganske  Overtaget 
nord  for  Oraiyefloden,  og  Kruger  beseglede  Pagten  med  dem,  da 
han  i Juli  1898  erstattede  sine  tidligere  indkaldte  hollandske  Raad- 
givere,  deriblandt  Dr.  Leyds,  med  ægtefødte  Afrikandere.  Reitz, 
do*  atter  var  rask,  gjordes  til  Statssekretær  (Førsteminister)  efter 
Leyds,  som  gik  til  Europa  i Egenskab  af  Gesandt  og  Befuld- 
mægtiget; en  ung  Advokat  fra  Kap,  Smuts,  der  var  varmt  anbe- 
falet af  Kap-Afrikandernes  Leder  Hofmeyer,  blev  Stats  Attorney 
(nærmest  Justitsminister),  og  Grobelaar,  en  Slægtning  af  Kriiger,  blev 
Understatssekretær  for  de  udenrigske  Anliggender.  Afrfkanderpolitiken 
havde  vundet  sin  anden  store  Sejr;  nu  var  den  snart  stærk  nok 
til  at  byde  selve  den  engelske  Regering  Brodden.  Reitz,  der 
med  sin  engelsk  juridiske  Uddannelse  ansaas  for  særlig  skikket  til 
at  tage  de  engelske  Lov-  og  Konventionsfortolkninger  under 
Behandling,  blev  den  ledende  Diplomat  i Sydafrika,  medens  Leyds 
efter  Evne  og  Lejlighed  skulde  bearbejde  Stemningen  i Europa. 
Den  snart  74aarige  Kruger  sad  som  alles  „Onkel  Paul®  og  styrede 
baade  Exekutivraad  og  Folkeraad,  støttet  af  en  paalidelig  Majoritet 
af  konservative  Dopper-Boerer  i første  Folkeraad.  Den  engelske 
Regering,  der  var  blevet  noget  myg  efter  Jameson-Historien,  søgte 
ved  fredelige  Forestillinger  at  skaffe  Uitlanderne  bedre  Vilkaar, 
men  Kruger,  for  hvem  det  aldrig  har  ligget  at  give  efter  blot  en 
Tomme  uden  at  være  tvunget  dertil,  afviste  kort  alle  Forestillinger, 
og  hidset  af  sine  Afrikandere  tilsidesatte  han  glat  væk  London 
Konventionens  Bestemmelser  om  Indskrænkning  i Republikkens  Ret 
til  at  slutte  Overenskomster  med  fremmede  Stater,  paalagde  Uit- 
landeme  nye  Byrder  og  Forpligtelser,  gennemdrev  i Folkeraadet 
Uve,  der  stred  baade  mod  Konventionen  og  mod  Grundloven,  og 
alsatte  sluttelig  Højesterets  Justitiarius  Kotzé,  der  protesterede 
herimod.  Afrikanderne  nød  deres  Magtfuldkommenhed  i fulde  Drag. 

I Foraaret  1897  kom  Sir  Alfred  Milner  til  Kap  som  engelsk 
High  Commissioner.  Han  var  af  alle  Partier  hjemme  i England 
udpeget  som  den  dygtigste  og  besindigste  Statsmand,  man  kunde 
tode  til  den  vanskelige  Post.  Han  skyndte  sig  heller  ikke 
®ed  at  tage  Standpunkt  i Striden,  men  undersøgte  grundig  alle 
Foihold,  forhandlede  med  de  forskellige  Partiers  ledende  Mænd, 
lærte  sig  Hollandsk  og  gennemrejste  Kolonien.  Mere  og  mere  kom 

han  paa  det  rene  med,  at  Englands  Politik  i Sydafrika  først  og 
fremmest  maatte  gaa  ud  paa  Bekæmpelse  ved  alle  Midler  af  det 
Hegemoni,  som  de  intransigente  engelskfjendtlige  Ung- Afrikandere 
med  Pretoria  Regeringen  i Spidsen  vilde  paatvinge  hele  Sydafrika, 
og  som  de  ved  det  vidt  forgrenede  Afrikander-Forbund  var  godt 
paa  Veje  til  at  gennemføre  ogsaa  i Eapkolonien.  Med  fast 
Haand  greb  han  ind,  da  Kruger  og  Reitz  i August  1898  brød 
Swazi-Konventionen  og  frejdig  benægtede,  at  den  engelske  Regering 
havde  nogen  Ret  til  at  blande  sig  deri,  skønt  Konventionen  var 
sluttet  mellem  England  og  Transvaal.  Ved  en  Trussel  om  Krig 
blev  Kruger  atter  tvunget  til  at  give  efter.  Samtidig  led  Kruger 
en  ny  Skuffelse,  idet  Tyskland  sluttede  en  Overenskomst  med 
England  om  Adkomsten  til  Delagoabugten,  der  ganske  berøvede 
ham  Haabet  om  nogen  Sinde  at  komme  i Besiddelse  af  denne  Bugt 
og  derved  i direkte  Forbindelse  med  Omverdenen1,  og  det  var 
ham  kun  en  svag  Trøst,  at  Afrikanderne  ved  et  samtidigt  Valg  i 
Kapkolonien  fik  Majoritet  i Parlamentet,  saa  at  det  engelske 
Ministerium  Sprigg  maatte  træde  af,  hvorpaa  et  Afrikander-Mini- 
sterium med  Schreiner  i Spidsen  kom  til  Roret  Thi  Kruger 
havde  stadig  ingen  rigtig  Tillid  til  Kap-Hollænderne  og  stolede 
ikke  paa,  at  de  vilde  gøre  fælles  Sag  med  ham,  naar  det  engang 
gik  løs  — hvad  de  jo  heller  ikke  gjorde.  Reitz  var  af  en  anden 
Mening  og  bestyrkedes  heri  af  sine  Venner  i Kap.  Schreiner  og 
hans  Kolleger  og  mange  andre  mere  fordægtige  Afrikandere  forsikrede 
Sir  Alfred  om  deres  Loyalitet,  hvortil  han  svarede,  at  de  selvfølge- 
lig var  loyale,  da  det  modsatte  vilde  være  ganske  unaturligt  og 
afskyeligt.  For  Resten  stolede  heller  ikke  han  rigtig  paa  dem, 
efter  det  Kendskab,  han  havde  faaet  til  de  intransigente  Afrikan- 
deres Planer  og  Forhaabninger  og  deres  tætte  Forbindelse  med 
den  engelskfjendtlige  Regering  i Pretoria,  men  han  haabede,  at 
han  ved  sin  bestemte  Optræden  og  den  faste  Støtte,  han  havde  i 
den  engelske  Koloniminister  Chamberlain,  skulde  kunne  bibringe 
dem  en  sikker  Overbevisning  om,  at  den  engelske  Regering  ikke 
vilde  lade  sig  skubbe  ud  af  den  paramount  power-Position,  som 
den  nu  engang  havde  i Sydafrika  ogsaa  overfor  Krugers  Republik. 


1 Det  var  ved  dc*me  Lejlighed,  at  Dr.  Leyds,  der  henvendte  sig  i det 
tyske  Udenrigsministerium,  af  en  Departementschef  fik  den  Besked,  at  Hs.  Maj. 
Kejseren  indtrængende  anmodede  om,  at  Dr.  Leyds  og  hans  Regering  vilde 
holde  op  med  at  agitere  mod  Overenskomsten  gennem  de  tyske  Aviser. 

I den  Behandling,  Englænderne  (Uitlanderne)  lier  fik,  laa  en 
Krænkelse,  som  ikke  burde  taales.  Der  vilde  aldrig  blive  Fred  i 
Sydafrika  og  et  godt  Forhold  mellem  Hollændere  og  Englændere, 
saa  længe  der  var  et  Sted,  hvor  de  to  Nationer  ikke  betragtedes 
som  jævnbyrdige  med  lige  Rettigheder  og  lige  Pligter. 

Da  Ung-Afrikanderne  kom  til  Roret  i Transvaal,  fattede  Uit- 
landerne Haab  om,  at  der  skulde  blive  taget  mere  Hensyn  til 
daes  Besværinger  end  under  de  indkaldte  Hollænderes  Styrelse, 
og  Reitz  og  Smuts  modtog  dem  ogsaa  med  Forekommenhed  og 
lovede  at  gøre  for  dem,  hvad  de  kunde;  men  det  varede  ikke  længe, 
inden  Uitlanderne  indsaa,  at  de  to  Herrer  blot  spillede  Spenlows 
Rolle,  medens  Kruger  var  Jorkins,  den  altid  urokkelige.  Saa  bad 
de  gennem  en  Masse-Adresse  (21,684  Underskrifter)  om  den 
engelske  Regerings  Hjælp;  som  engelske  Borgere,  hvad  de  fleste 
af  Underskriverne  var,  mente  de  sig  berettigede  dertil,  og  Regeringen 
modtog  Adressen.  Selvfølgelig  følte  Pretoria  Regeringen  sig  stærkt 
krænket  herover  og  tilvejebragte  en  Modadresse  med  nogle  hun- 
drede flere  Underskrifter,  hvori  Adressanteme  lovpriste  Regeringen, 
men  samtidig  søgte  dog  Reitz  og  Smuts  at  bringe  Splittelse  blandt 
Uitlanderne  ved  at  indlede  Forhandlinger  med  Kapitalisterne  og 
love  dem  forskellige  Lettelser  for  Minedriften  m.  m.  Forhandlingerne 
godtgjorde  hurtig,  at  det  ikke  var  Alvor  med  Regeringens  Tilbud. 
Et  Forsøg  paa  at  vinde  særlig  de  rige  Jøder  ved  at  love  dem  Ad- 
gang til  Borgerret  i en  paatænkt  ny  Grundlov  — hidtil  havde  de 
som  Jøder  været  ganske  udelukket  derfra  — førte  heller  ikke  til 
noget;  derimod  fik  de  adskillige  tusende  Underskrifter  paa  Mod- 
adressen af  „Peruvians*  o:  fattige  russiske  og  polske  Jøder;  det 
kostede  ikke  noget  videre. 

Den  engelske  Regerings  Demonstrationer  efter  Uitlandemes 
Adresse  turde  Reitz  ikke  afvise,  og  han  fik  da  Præsident  Steyn  til 
at  foreslaa  Milner  en  Konference,  hvor  Sagen  kunde  diskuteres 
mundlig  og  et  Forsøg  gøres  paa  at  finde  et  Grundlag  for  en  ende- 
lig Ordning.  Milner  accepterede  Forslaget  og  fra  den  31.  Maj — 
5.  Juni  1899  holdtes  Konferencen  i Blomfontein  mellem  ham  og 
Kruger,  der  var  ledsaget  bl.  a.  af  Smuts,  men  ikke  af  Reitz,  samt 
bistodes  af  Oranje-Eksekutivraad  Fischer,  ogsaa  en  udpræget  Ung- 
Afrikander. 

Milner  fremdrog  straks  Uitlanderspørgsmaalet  som  det  vig- 
tigste. Kunde  det  blive  ordnet,  vilde  Uitlanderne  selv  ved  deres 
Indflydelse  i det  lovgivende  Folkeraad  kunne  hjælpe  sig  til  Ord- 

Tilskutren  1901  2 1 

ning  af  de  andre  Stridsspørgsrnaal  vedrørende  Undervisningen  i 
engelsk  Sprog,  ulovlig  Spiritushandel,  Pressefrihed,  Forsamlingsret, 
Myndighedernes  Udvisningsret,  Domstolenes  Uafhængighed  m.  m. 
Han  foreslog  derfor,  at  der  skulde  gives  Uitlanderne  Borgerret  efter 
5 Aars  Ophold  i Landet,  naar  de,  i Besiddelse  af  en  vis  Formue 
eller  Indtægt  og  uden  at  være  straffede,  erklærede,  at  de  vilde 
tage  stadigt  Ophold  i Landet  og  aflægge  Ed  paa  at  adlyde  Lan- 
dets Love,  opfylde  deres  Borgerpligter  og  forsvare  Landets  Uaf- 
hængighed. Dernæst  foreslog  han  en  Forøgelse  af  første  Folkeraad1 
med  flere  nye  Medlemmer,  særlig  for  Guldminedistriktet,  saaledes 
at  disse  dannede  en  passende  Minoritet  (Vs)  i Raadet.  Kruger 
vilde  til  en  Begyndelse  aldeles  ikke  indlade  sig  paa  noget  saadant, 
der,  som  han  sagde,  med  det  samme  vilde  gøre  det  af  med  de 
gamle  Borgere.  I et  senere  Møde  fremkom  han  dog  selv  med  et 
meget  detaljeret  Forslag  (som  han  rimeligvis  havde  haft  med  i 
Lommen  til  eventuelt  Brug),  hvori  han  tilbød  en  7 Aars  Ventetid 
i Forbindelse  med  en  Naturalisationsperiode  og  omgærdet  af  saa 
mange  indskænkende  Bestemmelser,  at  Borgerrets  Erhvervelse  blev 
ganske  illusorisk,  og  saa  gjorde  han  tilmed  Tilbudet  kun  paa  Betingelse 
af,  at  den  engelske  Regering  vilde  undergive  alle  andre  nuværende 
og  fremtidige  Stridsspørgsrnaal  Voldgift.  Denne  ægte  Krugerske 
Prangerpolitik  vilde  Milner  ikke  indlade  sig  paa,  og  efter  nogle 
Dages  Forhandlinger  sluttede  Konferencen  uden  Resultat.  Milner 
havde  faaet  en  Fornemmelse  af,  at  han  trods  al  Venligheden  fra 
Steyns  Side  var  kommen  midt  op  i en  Ung-Afrikander  Rede,  hvor 
de  alle  holdt  sammen,  og  hvor  det  gjaldt  om  at  faa  ham  til  at 
indrømme  et  eller  andet,  som  de  senere  kunde  benytte  — hvilket 
ogsaa  skete  med  Voldgi ftsspørgsmaalet  — men  hvor  der  i Virke- 
ligheden fra  deres  Side  ikke  var  Spor  af  ærlig  Vilje  til  Forhandling 
eller  Trang  til  at  faa  løst  det  brændende  Spørgsmaal  om  Uitlan- 
dernes  Borgerretsforhold.  Det  samme  Indtryk  gør  de  forskellige 
Forslag,  som  Pretoria  Regeringen  i de  nærmest  følgende  Maaneder 
fremsatte  til  Overenskomst  om  Differenspunkterne.  Hver  lille  Ind- 
rømmelse paa  et  Punkt  følges  af  en  større  Fordring  paa  et  andet 
Man  kan  ikke  fortænke  Milner  og  Chamberlain  i,  at  de  omsider 
blev  træt  af  denne  Kispudsleg,  som  førtes  af  Reitz,  hvis  egenlige 
Mening  var,  at  den  engelske  Regering  aldeles  ingen  Ret  havde  til 


1 Den  egentlig  lovgivende  Forsamling  (25  Medlemmer).  Andet  Folkeraad 
var  kun  raadgivende  for  visse  Forhold  og  ganske  uden  Betydning. 

at  blande  sig  i Republikkens  indre  Anliggender,  og  at  Republikkens 
Ret  til  Selvstyrelse  hverken  skrev  sig  fra  Konventionen  af  1881 
eller  fra  den  af  1884,  men  ene  og  alene  fulgte  af  „denne  Repu- 
bliks iboende  Ret  som  en  suveræn,  international  Stat",  hvilket 
overlegne  Standpunkt  han  stadig  under  Forhandlingerne  hævdede. 

Et  nyt  Bevis  paa  sine  gode  Hensigter  gav  Konsortiet  Reitz 
og  Smuts  gennem  et  ganske  plumpt  Forsøg  paa  at  lave  en  engelsk 
Sammensværgelse  (en  ny  Raid)  mod  Pretoria  Regeringen  ved  Hjælp 
af  agents  provocateurs ; de  arresterede  nogle  ret  tvivlsomme  Indi- 
vider, hvoraf  et  udgav  sig  for  at  have  været  Officer  i den  engelske 
Hær,  og  i Fængslet  søgte  Agenterne  at  lokke  dem  til  at  sige,  at 
de  havde  haft  et  eller  andet  fordægtigt  i Sinde.  Meddelelser  om 
Opdagelsen  af  denne  „Sammensværgelse"  telegraferedes  til  euro- 
pæiske Regeringer  og  Hovedblade,  men  da  Milner  forlangte  Sagen 
omhyggelig  undersøgt  ved  Domstolene  og  bestemt  afslog  Smuts’s 
, venskabelige"  Tilbud  om  at  lade  Sagen  falde,  hvis  den  engelske 
Regering  ønskede  det,  kom  den  sande  Sammenhæng  for  Dagen  og 
prostituerede  ubehjælpelig  Pretoria  Regeringen. 

Konflikten  tilspidsede  sig  mere  og  mere;  men  de  ledende 
Afrikandere  i Transvaal  og  Oranjestaten  følte  sig  overbevist  om, 
at  den  engelske  Regering  ikke  vilde  lade  det  komme  til  Krig. 
Partiforholdene  hjemme  i England  vilde  hindre  det  — de  liberale 
skrev  jo  i deres  Aviser,  at  der  nok  maatte  øves  et  stærkt  Tryk, 
men  Vaabenmagt  maatte  ikke  anvendes;  private  Breve  fra  engelske 
Politikere  sagde  det  samme.  Den  gamle  Dronning  vilde  ogsaa 
modsætte  sig  en  saadan  Krig  i sine  sidste  Leveaar  og,  last  not 
least,  England  havde  jo  ikke  nogen  Hær,  det  var  værd  at  tale 
om,  havde  den  i hvert  Fald  ikke  i Afrika  og  vilde  ogsaa  i Mindet 
om  Majuba  Hiil  betænke  sig  paa  igen  at  slaas  med  Boereme.  — 
Endog  da  de  erfarede,  at  der  var  givet  Ordre  til  at  overføre  5000 
Mand  Tropper  fra  Indien  til  Natal,  mente  de,  at  en  tilsvarende 
Optræden  fra  deres  Side  vilde  gøre  den  fornødne  Virkning,  og  den 
10.  September  tog  Kruger,  Reitz,  Steyn  og  Fischer  den  skæbne- 
svangre Beslutning  at  beordre  en  Række  Boerer-Kommandoer  til 
Natal-Grænsen. 

Depeche-Udvekslingen  mellem  Chamberlain,  Milner  og  Reitz 
var  imidlertid  blevet  fortsat  som  en  March  paa  Stedet,  men  da 
Chamberlain  fik  Efterretning  om  Boerernes  Udkommandering,  slut- 
tede han  den  med  en  Depeche  af  22.  September  hvori  han  med- 
delte, at  Regeringen  nu  vilde  „fremsætte  sine  egne  Forslag  til  en 

21* 


Digitized  by  CjOOQle 


320 


Afrikanderpolitik 


endelig  Ordning  af  de  vanskelige  Forhold,  som  var  opstaaet  i Syd- 
afrika som  en  Følge  af  den  Politik,  den  sydafrikanske  Republiks 
Regering  havde  ført  i mange  Aar“.  Ordene  kunde  jo  tages  som 
en  Trussel  om  Tvang,  skønt  de  næppe  var  ment  saaledes.  Pretoria 
Regeringen  betænkte  sig  længe  paa,  om  den  skulde  opfatte  dem 
saåledes,  men  saa  blev  den  af  andre  Omstændigheder  tvunget  der- 
til. Boereme  ved  Grænsen  blev  utaalmodige  over  at  skulle  ligge 
dér  uvirksomme  i et  forfærdeligt  Vejr  og  vilde  frem  og  slaas  eller 
hjem  igen.  Det  sidste  vilde  føre  til  en  ren  Fiasko,  saa  heller 
bryde  Broen  af  og  gaa  frem.  Den  9.  Oktober  sendte  Reitz 
sin  afsluttende  Depeche,  hvori  han  forlangte,  1)  at  alle  Strids- 
spørgsmaal  skulde  afgøres  ved  Voldgift,  2)  at  de  engelske  Tropper 
skulde  trækkes  bort  fra  Grænsen,  3)  at  alle  Tropper,  der  var  an- 
komne til  Sydafrika  siden  1.  Juni,  skulde  sendes  bort  igen.  4)  at 
ingen  ny  Tropper  maatte  landsættes,  5)  Svar  inden  5.  Oktober 
Kl.  5.  Intet  Svar  eller  Afslag  vilde  blive  betragtet  som  Krigser- 
klæring. Det  var  Reitz’s  sidste  diplomatiske  Mesterværk:  han 
lagde  Ansvaret  for  Krigserklæringen  over  paa  den  engelske  Rege- 
ring, fordi  den  ikke  vilde  rømme  engelsk  Territorium  og  ikke 
hindre  engelske  Tropper  i at  lande  i engelske  Havne! 

Præsident  Steyn  fulgte  ganske  i Reitz’s  Spor,  uagtet  der  jo 
ikke  var  mindste  Strid  eller  Forvikling  mellem  England  og  Oranje 
Fristaten;  ogsaa  han  stillede  Fordring  til  Milner  om,  at  de  engelske 
Tropper  skulde  trækkes  bort  fra  Grænsen,  han  udkommanderede 
engelske  Undersaatter  og  erklærede  sluttelig,  at  Oranje  Fristaten 
stod  Last  og  Brast  med  Søsterrepublikken. 

Kap- Afrikanderne  var  i Knibe.  De  vidste  ikke,  hvor  de 
skulde  gøre  af  dem  selv.  Schreiner  gik  til  Milner  og  sagde  ham, 
at  de  fandt  Krugers  Tilbud  om  de  7 Aar  med  Tilbehør  i alle 
Henseender  tilfredsstillende.  Milner  tog  meget  køligt  derimod. 
Hofmeyer  rejste  til  Pretoria  og  forsikrede  Regeringen  dér  om  Kap- 
Regeringens  og  Kap-Afrikandernes  Støtte,  og  i Pretoria-Bladene 
berettedes,  hvorledes  han  havde  beset  Stadens  vældige  Fæstnings- 
værker og  forsikret  sig  om  Kanonernes  Skydeevne.  Men  heller 
ikke  det  imponerede  Milner.  Saa  fremsendte  Afrikanderne  i Kap- 
Parlamentet  i de  sidste  Dage  af  September  en  Adresse  til  den 
engelske  Regering,  undertegnet  af  52  Medlemmer  og  5 Ministre, 
hvori  de  udtalte  Sympati  for  Transvaal  og  bad  Regeringen  for 
Fredens  Skyld  henvise  Stridsspørgsmaalene  til  en  forenet  Kom- 
missions Afgørelse;  men  straks  efter  kom  en  anden  Adresse  fra 

Resten  af  Parlamentet  (53  Medlemmer),  der  fuldt  ud  billigede  Re- 
geringens Politik.  Til  syvende  og  sidst  erklærede  Schreiner,  at 
Kapstaten  vilde  holde  sig  neutral,  hvorfor  det  vel  var  tvivlsomt, 
om  den  engelske  Regering  kunde  benytte  Statens  Baner  til  Troppe- 
forsendelser.  Milner  svarede  kort,  at  Kapstaden  kunde  holde  sig 
neutral,  hvis  den  vilde,  men  Banerne  benyttede  Regeringen. 

Den  fredelige  Forhandlings  Form  var  mislykkedes  for  Afri- 
kanderpolitiken ; nu  havde  den  kun  Krigen  tilbage.  Men  Afrikander- 
førerne  gik  til  den  med  samme  tillidsfulde  Fornemmelse  af  Over- 
legenhed og  samme  fantastiske  Forhaabninger,  som  de  havde  haft 
under  den  diplomatiske  Forhandling.  De  var  jo  glimrende  forbe- 
redte, de  forholdsvis  faa  engelske  Tropper,  der  var  i Sydafrika, 
skulde  de  snart  faa  Bugt  med,  og  de  skulde  naa  Søen,  inden  For- 
stærkning kunde  ankomme.  Kap-Hollænderne  vilde  rejse  sig  i 
Tusendvis,  hvor  Boererne  kom  frem,  og  saa  — de  politiske  For- 
viklinger, der  vilde  opstaa  i Europa.  Hvad  Reitz  ventede  sig  af 
dem,  lod  han  komme  til  Orde  i et  Interview,  offenliggjort  i „Eclio 
de  Paris  Frankrig  og  Rusland  havde  aldrig  haft  bedre  Lejlighed 
til  at  gøre  det  af  med  en  ubehagelig  Fjende.  Hvis  Frankrig  ikke 
hævnede  sig  nu,  var  det  en  Forbrydelse,  Bevis  paa  Nationens 
tiltagende  Opløsning;  nu  var  Øjeblikket  der  til  at  fordrive  Eng- 
lænderne fra  Ægypten.  Og  Rusland;  det  laa  jo  i Ruslands  Inter- 
esse at  anstifte  Oprør  i Indien  o.  s.  v. 

Hvilke  bitre  Skuffelser  blev  ikke  det  hele  til!  Etter  et  kort- 
varigt Fremstød  med  overmodige  Proklamationer,  Anneksioner  og 
Konfiskationer  — Tilbagetog  over  hele  Linien,  Nederlag,  Kapitula- 
tioner og  Flugt.  De  civile  Afrikander-Førere  forsvandt  ud  af  Lan- 
det; kun  Steyn  gik  til  Hæren.  Reitz  og  Smuts,  der  straks  ved 
Krigens  Udbrud  havde  faaet  en  Udvisning  af  Uitlanders  sat  i 
Scene,  en  hjerteløs  Foijagelse  af  over  20,000  Mænd,  Kvinder  og 
Børn  alene  fra  Johannesburg,  endte  deres  Ledelse  af  Landets  Vel- 
færd med  inden  deres  Afrejse  fra  Pretoria  i de  sidste  Dage  af  Maj 
1900  at  beordre  Johannesburg  Minernes  Ødelæggelse.  Det  var 
Hævnen,  en  lumpen  Hævn,  over  deres  sejrende  Fjender.  Men  ikke 
engang  den  lykkedes.  Den  besindige  Boerer-Kommandant  i Jo- 
hannesburg, Dr.  Krause,  arresterede  de  af  Smuts  udsendte  Minører, 
og  Dagen  efter  besatte  Lord  Roberts  Staden. 

Med  denne  mislykkede  Bedrift  fik  Separatist-Afrikandernes 
overmodige  og  dumdristige  Politik  sin  passende  Afslutning. 

M.  Galschiøt 

Der  kredser  en  skinnende  Maage, 
graat,  graat  ruller  Havet  som  Bly; 
de  sydende  Skumstriber  koge, 
men  Maanen  staar  højt  over  Sky. 

Der  snapper  et  Gab  op  af  Skummet 
og  svandt,  til  det  snapper  paany ; 
Søfuglen  slaar  Sving  gennem  Rummet, 
men  Maanen  staar  højt  over  Sky. 

O Sjæl,  altfor  brat  i din  Vending, 
løft  Vingerne  varsomt  og  fly; 
du  kredser  for  nær  ved  den  Brænding, 
men  Maanen  staar  højt  over  Sky. 

II 

Jeg  drømte  mig  om  min  første  Skat, 

— de  Lokker  af  Guld  sig  tvinde. 

Vi  sad  i den  lyseblaa  Sommernat 
tæt  sammen  bag  grønne  Linde. 

Der  vandrede  Kys  fra  Mund  til  Mund, 

— o,  liflige  Leg  at  lege. 

Alle  smaa  Stjerner  sprang  op  af  Blund 
og  stirred  af  Nid  sig  blege. 


Digitized  by  v^oosle 


Digte  af  H.  Heine 


323 


Jeg  springer  op  og  jeg  ser  mig  om, 

— dulgt  Savn  er  langsomt  at  lindre. 

Over  en  Plads,  der  blev  mørk  og  tom, 
le  Stjernerne  tyst  og  tindre. 

III 

„ Ærens  Glans  gør  Graven  blank.  “ 

Sniksnak,  Sludder,  Vrøvl  og  Pjank! 

Bedre  Glans  af  Smør  og  Fedt 
hos  en  Mejerske,  som  hedt 
knuger  En  i Favn  med  stærk 
Kostaldslugt  i Skørt  og  Særk. 

Pelevs’  Søn  har  sagt  med  Skel: 

Heller  her  et  Liv  som  Træl 
end  bag  Lethes  Taageflor 
efter  Døden  vorde  stor 
og  som  Skyggedrot  og  Heros 
blive  lovprist  af  Homeros. 

Ved  Thor  Lange 

U.  Høffding:  Religionsfilosofi . (Det  nordiske  Forlag.) 


\rofast  og  godt  har  Høffding  muret  Hus  ved  Hus  paa 
Filosofiens  Mark  her  hjemme;  nu  har  han  bygget 
sig  en  Kirkefløj.  Bred  og  rummelig,  venlig  og  lys, 
saadan  som  Kirkerne  staar  der  ude  paa  Landet; 
ikke  just  svimlende  høj  til  Loftet  og  allermindst 
med  Taame  og  Spir;  men  desto  lunere  ligger  den 
i Læ  paa  den  grønne,  moderlige  Jord,  og  desto  tryggere  kommer 
man  selv  til  Sæde  derinde. 

Han  taler  udførligt,  taler  sagligt  og  redeligt,  Tænkerens  og 
Forskerens  Sprog,  kun  til  Opbyggelse  for  den,  der  tænker.  Han 
skildrer  det  religiøse  Liv  og  drøfter  dets  Berettigelse  og  Betyd- 
ning. Dommen  falder  ud  til  Gunst  for  Religionen.  Det  hævdes 
først*  at  en  Forstaaelse  er  mulig  mellem  Videnskabens  Antagelser 
og  Religionens  blivende  Paastande;  det  fromme  Sindelag  anvises 
der  en  naturlig  og  nødvendig  Plads  i vore  Sjæle,  og  Talen  havner 
da  i den  praktiske  Paastand,  at  vort  Liv  og  dets  Arbejde  i Virke- 
ligheden kun  bliver  Stykværk,  hvis  det  ikke  samles  om  faste  Tros- 
idealer. 

Saadant  kan  siges  paa  maa  og  faa,  og  Religionsfilosofeme 
har  saa  at  sige  aldrig  bestilt  andet;  men  Høffdings  Bog  er  intet 
løst  Projekt,  den  er  Facit  af  et  langt  Regnskab.  Han  har  jo  an- 
vendt sit  Liv  just  paa  at  komme  ud  over  det  maa  og  faa,  hvori 
han  var  vokset  op;  den  tomme  og  knarvorne  Teologi  fra  Aarhun- 
dredets  Midte  og  Rasmus  Nielsens  vildtvoksende  Spekulationer.  Han 
fandt  ad  lange  Veje  den  faste  Grund  for  sine  Fødder  i Tilliden  til 
Erfaringsvidenskaben,  og  han  ofrer,  nu  som  før,  ikke  en  Fodsbred 


Digitized  by 


Google 


Høffdings  Religionsfilosofi 


325 


af  dens  Land;  han  mener  blot,  og  betoner  stærkere  end  før,  at 
Verden  strækker  sig  langt  paa  den  anden  Side  Haven,  og  at  der 
gror  et  og  andet  i Præstens  Mark,  som  ogsaa  maa  tages  i Øjesyn: 
En  udtømmende  Erfaringsvidenskab  maa  ogsaa  regne  med  Men- 
neskeslægtens religiøse  Indhold. 

Nu  er  der  fra  gammel  Tid  en  Opskrift,  som  tit  har  været 
brugt,  hvor  det  gjaldt  om  at  redde  Religionen  og  dog  lade  Viden- 
skaben ubeskaaren,  den,  Høffding  træffende  stempler  som  „den 
fredløse  Antagelse,  at  religiøse  Sandheder  bedst  bo  i Videnskabens 
Huller".  Denne  Manér  er  lige  kejtet,  hvad  enten  den  vil  hjælpe  til 
at  forklare  Naturen  eller  til  at  give  Gud  en  Ansættelse.  De  to  er 
ikke  til  for  at  lappe  paa  hinanden,  de  vil  hver  for  sig  beherske  Ver- 
den ubestridt:  Naturlove,  som  ikke  er  algyldige,  er  ingen  Nytte  til, 
og  en  Guddom,  som  ikke  er  algyldig,  kan  man  spare  sig  at  tro  paa. 

Nu,  ogsaa  dette  har  man  vidst  Raad  for:  de  store  Tænkere, 
der  fattede  denne  dobbelte  Fordring  i dens  Alvor,  har  ofte  søgt 
at  besvare  den  ved  at  indføre  et  dobbelt  Regnskab  med  en  „Na- 
turens Verden"  og  en  „Aandens  Verden",  som  hver  skulde  bestaa 
for  sig:  Aanden  omspænder  og  overhvælver  Naturen.  Det  er  den 
gode,  gammeldags  Idealisme:  man  gaar  i Naturens  Skole  til  Hver- 
dags  og  i Ideernes  Kirke  om  Søndagen;  men  man  er  lige  hjulpen 
med  det;  de  to  Omraader  falder  uden  for  hinanden  og  Naturen 
bliver  ikke  bedre  af  disse  Ideer,  eller  Ideerne  bedre  af  at  have 
Naturen  paa  Siden  af  sig.  Intet  Under,  at  man  da  til  sidst  blev 
træt  og  lod  Idéens  Fugl  flyve ; man  slaar  sig  paa  Materien , paa 
det  positive,  paa  Virkeligheden,  uden  at  ane  eller  betænke,  hvilke 
Gaader  der  gemmer  sig  bag  Ordene  „Materie"  og  „Virkelighed", 
eller  man  bliver  „Agnostiker"  og  mener,  at  der  er  noget,  som 
hedder  „det  uerkendelige",  og  som  er  helt  forskelligt  fra  alt,  hvad 
Erfaringen  viser,  hvorfor  vi  da  heller  ikke  skal  gruble  over  det  — 
men  hvor  véd  man  nu  det  fra? 

Skal  Religionen  hjælpe  os  til  noget,  maa  dens  Kræfter  ligge 
inden  for  den  Verden,  vi  kender,  og  dens  „Idéer"  mødes  med  vor 
videnskabelige  Tænkning.  Det  er  denne  Vej,  Høffding  vil  gaa. 
Han  vil  have  Enhed  i Tingene,  men  ikke  for  enhver  Pris.  Han 
kalder  derfor  sit  Standpunkt  „kritisk  Monisme":  han  vil  ikke  tilstede 
nogen  dualistisk  Splittelse  mellem  Natur  og  Aand,  men  han  vil 
lige  saa  lidt  nøjes  med  Positivismens  letkøbte  Monisme,  der  bringer 
en  Enhed  til  Veje  i Tilværelsen  ved  blot  at  lukke  Øjet  for  alt  det, 
der  kunde  forstyrre  Enheden. 

Hvordan  ser  da  saadan  en  „kritisk  Monisme4  ud?  Den  gør 
for  det  første  opmærksom  paa,  at  vi  i al  vor  Forsken  stoler  paa. 
at  der  er  en  indre  Enhed  i Naturen.  Saa  lidt  vi  end  kender  til 
den  Aarsagsrække , der  behersker  Naturen,  saa  synes  vi  dog,  at 
den  vidner  om  et  Enhedsprincip,  og  at  dette  er  den  sidste  Forud- 
sætning for  vor  Erkendelse;  det  er  ogsaa  det,  vi  maaler  Erkendel- 
sens Fremskridt  paa:  jo  mere  Enhed  vi  finder,  des  bedre  er  der  erkendt, 
og  uden  et  saadant  Enhedsprincip  bliver  Tilværelsen  ikke  forstaaelig. 

Nu  er  der  imidlertid  intet  i vor  Viden,  der  borger  for,  at  der 
virkelig  findes  en  saadan  Enhed.  Vi  vinder  den  i Grunden  kun 
ved  Tro  og  støder  altsaa  allerede  her,  inden  for  den  tørre  Erkendelses 
Omraade,  til  sidst  paa  en  Grundpaastand,  som  vi  kunde  kalde 
religiøs,  og  et  Noget,  som  man  kunde  kalde  Gud.  „Hvis  man 
definerer  Gud  som  Princippet  for  Tilværelsens  Forstaaelighed  og 
derfor  igen  som  Princippet  for  Tilværelsens  Enhed,  saa  viser  der 
sig  her  Muligheden  af  et  med  den  videnskabelige  Erkendelse  har- 
monisk foreneligt  Gudsbegreb.4  „Ihm  ziemt’s  die  Welt  im  Innem 
zu  bewegen,4  siger  Goethe.  Et  saadant  Gudsbegreb  er  ikke  nogen 
Lap  paa  Naturens  sidste  Hul,  endsige  da  noget  Brud  paa  Naturens 
Orden.  Tværtimod:  „Religionens  højeste  Begreb  vil  da  netop 
fordre  Gennemførelsen  af  det  videnskabelige  Aarsagsbegreb , og 
religiøs  Forstaaelse  og  videnskabelig  Forstaaelse  vil  ikke  længere 
udelukke  hinanden.4  Den  Forstandskarakter,  som  har  udviklet 
sig  under  den  moderne  Erfaringsvidenskabs  Indflydelse,  vil  selv 
kunne  faa  religiøs  Betydning:  „alle  Spørgsmaal,  Problemer  og  Op- 
gaver vil  kunne  stilles  med  det  Øjemed  klarere  at  fatte  den  store 
Tanke,  i hvilken  Videnskaben  og  Religionen  mødes.4 

Men  kan  et  saadant  Gudsbegreb  da  have  religiøs  Betydning? 
Er  det  noget  andet  end  en  fysisk  Hypotese?  Ja,  hvis  vi  blot  brugte 
det  til  at  forklare  Naturen,  saa  var  der  ikke  vundet  noget  religiøst; 
men  vi  lever  ikke  blot  for  at  forklare  Tingene,  der  er  ogsaa 
noget,  der  hedder  at  sætte  Pris  paa  Tingene.  Hver  Gang  vi 
føler  Velbehag  eller  Ubehag,  overalt  hvor  vi  nyder  Skønhed,  ytrer 
Sympati  eller  Kærlighed;  naar  vor  Samvittighed  rører  sig  eller 
Sindet  hæver  sig  til  Andagt,  foretager  vi  Vurderinger  af  de 
Ting,  som  omgiver  os.  Der  er  en  Værdiernes  Verden  og  ikke 
blot  en  Tingenes  Verden  her  i Tilværelsen,  og  enhver  Ting 
kan  blive  til  en  Værdi,  hvis  der  er  nogen,  der  forstaar  at  vurdere 
den.  Men  medens  det  gaar  nogenlunde  let  at  faa  Folk  til  at 
skønne  Nytten  ved  en  Ting  eller  at  se  det  smukke  eller  gode  der- 

ved,  saa  bliver  det  en  langt  vanskeligere  Sag  at  fastslaa,  hvilken 
Værdi  det  hele  Menneskeliv  eller  den  hele  Tilværelse  har. 
Pessimisten  eller  den  fuldstændigt  ligegyldige  — hvis  der  gives 
saadanne  — vil  sige,  at  Livet  ingenting  er  værd  eller  at  det  snart 
ikke  er  noget  værd  længer;  men  netop  derved  at  de  bruger  Ordet 
„værd"  beviser  de,  at  de  anlægger  en  Vurdering  paa  Tilværelsen 
og  udtaler,  at  den  i Grunden  burde  være  noget  værd.  Alle  andre 
Mennesker  indrømmer  uforbeholdent  — enten  de  véd  af  det  eller 
ej  — at  Tilværelsen  har  eller  bør  have  eller  burde  have  en  Værdi, 
og  man  finder  hos  de  forskellige  en  større  eller  mindre  Tro  paa, 
at  denne  Værdi  er  altomfattende  og  uforgængelig.  Men  i samme 
Grad  som  et  Menneske  nærer  en  saadan  Tro,  i samme  Grad  er 
han  i Virkeligheden  religiøs.  Og  er  han  naaet  til  at  tale  om  en 
inderste  og  evig,  blivende  og  bærende  Værdi  i Tilværelsen,  da  taler 
han  om  det,  som  kaldes  Gud.  Man  maa  for  at  leve  Livet  tro 
paa  Værdiens  Bestaaen,  ligesom  man  for  at  erkende  Naturen 
maa  tro  paa  Kraftens  Bestaaen.  Og  ligesom  Gud,  naar  man 
nærmer  sig  ham  fra  Naturens  Side,  bliver  det  Enhedsprincip,  som 
borger  for  Kraftens  Bestaaen,  saaledes  bliver  han,  naar  man  gaar 
til  ham  med  en  følende  og  villende  Menneskesjæl,  Verdens  højeste 
Værdi  eller  Princippet  for  Værdiens  Bestaaen.  „Der  maa 
danne  sig  Forestillinger  om  en  Værdiernes  Verden,  hvis  Realitet 
ikke  opgives,  fordi  menneskelig  Tanke  og  menneskelig  Evne  har 
fundet  deres  Grænser.  Der  maa  opstaa  en  Anelse  om,  at  Princip- 
pet for  denne  Værdiernes  Verden  til  sidst  er  ét  med  Princippet  for 
Tilværelsens  Aarsagssammenhæng,  at  det,  der  gør,  at  vi  kunne 
finde  Værdier  i Tilværelsen,  er  det  samme,  som  gør,  at  vi  kunne 
finde  den  forstaaelig." 

Nu  falder  al  Pessimisme  bort,  nu  bliver  Livet  værd  at  leve; 
thi  Tilværelsen  har  sin  fulde,  umistelige  Værdi.  „Evigheden  staar 
da  ikke  som  Tidens  Fortsættelse  eller  som  en  fjern  Tid,  men  som 
Udtryk  for  det  værdifuldes  Kontinuitet  gennem  Tidernes  Skiften. 
Det  bliver  da  muligt  at  se  Tidens  Uafsluttelighed  og  Uendelighed 
under  Øjne  uden  at  blive  svimmel  og  uden  at  faa  Indtryk  af  det 
rastløse  eller  formaalsløse.  “ 

Men  selvfølgelig  bliver  det  en  rent  personlig  Sag,  om  et  Men- 
neske vil  nære  en  saadan  Tro;  den  kan  ikke  paatvinges  ham. 
„Religion  kan  ikke  laves  eller  konstrueres.  Den  vokser  ud  af 
Livet,  udspringer  af  Menneskets  Grundstemning  under  Livets  Kamp, 
af  dets  Vilje  til,  trods  alt,  at  fastholde  Gyldigheden  af  det  højeste 

værdifulde,  som  dels  Oplevelser  har  ført  det  til  at  kende.  Den 
Hypotese,  at  Religion  er  Tro  paa  Værdiens  Bestaaen,  melder  sig 
her  naturligt;  dens  Væsen  er  ikke  at  give  nogen  fysisk  eller  logisk 
Forklaring  af  Tilværelsen.  De  Gaader,  Videnskaben  ikke  kan  løse, 
løser  Religionen  heller  ikke.  Skal  de  religiøse  Forestillinger  have 
nogen  Betydning,  kan  det  da  kun  være  den  at,  tjene  som  symbol- 
ske Udtryk  for  Menneskets  Stemning,  Higen  og  Ønsker  under 
Livskampen,"  — med  andre  Ord:  ved  at  bære  en  religiøs  Følelse. 

I Livets  Drama  staar  Mennesket  baade  som  medspillende  og 
som  Tilskuer.  Han  har  sin  rent  umiddelbare  Selvopholdelse  og 
Selvhævdelse  at  passe ; han  har  paa  den  anden  Side  Medmennesker, 
Opgaver  og  Ideer  at  hengive  sig  til.  Han  maa  selv  spille  med, 
men  samtidig  agte  paa  Spillets  Gang  i det  hele.  Han  sætter  sine 
Værdier  ind,  og  maa  nu  se  til,  hvilken  Medfart  Virkeligheden  be- 
reder dem.  „Han  vil  føle  sig  saaledes  inddraget  med  hele  sit 
inderste  Væsen  og  med  de  højeste  Værdier,  han  kender,  i den 
hele  store  Tingenes  Orden  og  Gang,  at  der  vil  opstaa  en  levende 
Følelse  hos  ham  af  Lyst  eller  Ulyst,  alt  efter  den  Skæbne.  Vær- 
dierne lider.  I sin  mest  umiddelbare  Fonn  faar  denne  Følelse 
Luft  i Udbrud  af  Haab  og  Frygt,  Beundring  og  Afsky,  Glæde  og 
Sorg.  Denne  ved  Værdiernes  Skæbne  under  Tilværelseskampen 
bestemte  Følelse  er  den  religiøse  Følelse.  Den  bedømmer 
Forholdet  mellem  Værdi  og  Virkelighed."  „Den,  som  vil  erfare 
Gud,  maa  øve  sit  Øje  i at  finde  en  værdifuld  Kerne  bag  Virkelig- 
hedens haarde  Skal,  og  øve  sit  Sind  i taalmodigt  Haab  om,  at  en 
saadan  Kerne  stedse  vil  kunne  findes.  Den,  som  vil  arbejde  for 
„Guds  Rige",  maa  arbejde  paa  at  finde,  frembringe  og  hævde  det 
Værdifulde.  Du  føler  ham,  hver  Gang  dit  Hjerte  banker  af  hellig 
Lyst;  — du  hører  ham  i dine  bedste  Tanker  som  evig  Røst." 

Hvorledes  vi  skal  tænke  os  „Ham"?  „Personligt  Liv  er  den 
højeste  Eksistensform,  Erfaringen  viser  os."  Dog  rammer  denne 
Form  ikke  Guddommens  Væsen;  ikke  fordi  „Personlighed"  er  for 
høj  en  Bestemmelse,  men  fordi  den  er  for  lav  en  Bestemmelse. 
„Guddommen  maa  være  mere  end  Personlighed,  naar  den*  skal 
være  Enhedsprincippet  i den  hele  Tilværelse."  Vi  er  overhovedet 
ilde  farne  med  Gudsbegrebet,  fordi  vi  aldrig  kan  gøre  os  det  klart; 
vor  Erkendelse  duer  ikke  til  det.  Den  er  jo,  som  hele  den  Ver- 
den, den  hører  til,  bestandig  under  Udvikling,  bestandig  „stedt  i 
Vorden"  og  derfor  bestandig  uafsluttet.  „Enhver  Tilstand  kommer 
da  til  at  staa  som  foreløbig,  i det  højeste  som  en  Station  paa 

Vejen",  og  „den  religiøse  Undseelse  stammer  ikke  blot  fra  en 
naturlig  Sky  for  at  udtale  sig  om  de  inderste  Oplevelser,  men  og- 
saa  fra  en  vis  ubestemt  Anelse  om,  at  ethvert  Billede  og  ethvert  Ord, 
i hvilket  man  vil  udtrykke  det  Højeste,  kun  kan  give  noget  ende- 
ligt og  begrænset  og  derved  ikke  blot  udæsker  Kritik  fra  andre, 
hvad  der  er  det  mindste  ved  Sagen,  men  hos  Individet  selv  vækker 
Tvivl  om  Gyldigheden  og  Værdien  af  det,  der  hidtil  har  staaet  for 
ham  som  det  Højeste.  Det  medfører  for  mange  Naturer  en  stor 
aandelig  Smerte  at  gøre  det  sidste  Regnskab  op  paa  dette  Punkt, 
især  hvor  Pieteten  for  de  overleverede  Former  kommer  til  og  vil 
skaane  disse  for  Kritik."  — Men  det  er  nu  en  Gang  vor  Menneske- 
lod, som  vi  maa  bære,  og  selv  om  Uklarhedens  Nisse  flytter  med, 
hver  Gang  vi  tager  Bolig,  saa  kan  den  nye  Lejlighed  jo  godt  være 
bedre  end  den  gamle,  og  „hvorfor  skulde  Nissen  absolut  være  et 
uhyggeligt  Væsen?"  „Hvem  har  sagt,  at  vi  skulde  kunne  forklare 
alt,  eller  at  det  skulde  være  umuligt  at  leve,  om  vi  ikke  faa  alt 
forklaret"  ? 

Nu  er  denne  Uklarhed  saa  meget  mindre  trykkende  som  det 
ikke  først  og  fremmest  er  Religionens  Opgave  at  klare  Tankerne, 
men  at  vække  Livsfølelsen  og  styrke  Karakteren.  Den  Verden  af 
Lyst  og  Kvide,  som  Tanken  om  det  Højeste  skaber  i Menneske- 
sjælen, er  Religionens  sande  Rigdom.  Hos  den,  hvem  Uroen  og 
Deltheden  gør  træt  og  mødig  under  Livets  Gang,  vækker  den 
Trang  til  Hvile,  saaledes  som  den  indiske  Grubler,  som  Augu- 
stin, som  Pascal  og  Kierkegaard  har  søgt  den,  saadan  som  Jesus 
af  Nazareth  bød  den.  Hos  andre  er  Følelsen  af  Livets  Harmoni 
det  bærende,  den  fører  dem  til  Selvudfoldelse  og  Hengivelse, 
forhøjer  og  udvider  deres  Livsstemning  indtil  den  stiger  til  Reli- 
giøsitet. Det  er  Rousseaus  og  Goethes  og  Schleiermachers  — til 
Dels  ogsaa  Grundtvigs  — Religiøsitet.  Saa  er  der  den  platoniske 
Natur,  for  hvem  Tankens  Beskuelse  af  Tilværelsens  store  Hel- 
hed er  det  højeste;  saaledes  som  Spinoza  har  bygget  sin  hele 
Fromhed  op  i rolige  Tankeformer  og  lært  os,  at  Tanken  har  sin 
Ret  selv  der,  hvor  den  bevæger  sig  paa  sin  egen  Grænse.  Og 
vidt  forskellig  fra  ham  igen  den  kække  Viljens  og  Troens  Mand, 
der  dyrker  sin  Gud  i tillidsfuld  Voven.  Det  er  Luthers  Djærv- 
hed og  faste  Fortrøstning;  „er  Troen  og  Tilliden  ret,  saa  er  ogsaa 
din  Gud  den  rette".  Men  i den  Vægt  og  Dybde,  hvormed  Resig- 
nationen optræder  i den  religiøse  Tro,  har  denne  dog  maaske 
naaet  sit  højeste.  „Den  inderligste  Form  for  Tro  fremtræder,  hvor 

Viljen  uden  Afetumpning  og  uden  Træthed  hævder  sig  paa  selve 
sin  Grænse  i det  levende  Ønske  om,  at  det  højeste  Værdifulde  maa 
komme  til  sin  Ret.  Det  mest  religiøse  Ord,  som  er  talt  i Verden, 
er  Ordet  iGethsemane:  „Ske  ikke  min  Vilje,  men  din!-  Viljen  op- 
gives ; men  selve  denne  Opgivelse  er  et  positivt  Ønske  eller  er  kun 
den  negative  Side  af  et  positivt  Ønske. - 

Den  krampagtige  Tilstand,  hvori  f.  Eks.  Opvækkelsen  i den 
danske  Kirke  befinder  sig,  har  intet  af  denne  ophøjede  Ro  i sig; 
den  stammer  ikke  fra  religiøs  Energi  alene,  men  fra  den  Konflikt, 
der  skabes,  naar  den  kirkelige  Dogmatik  ikke  vil  agte  paa  og  føje 
sig  efter  det  menneskelige  Aandslivs  hele  Grundlag.  I saadanne 
ulykkelige  Tider  finder  den  stærke  Trosnatur  den  højeste  Sandhed 
i Paradokset. 

Den  almindelige  Tilstand  for  fromme  Folk  bliver  dog  ikke  en 
saadan  subjektiv  Trods,  men  en  vis  Tilslutning  til  givne  religiøse 
Forbilleder  og  Autoriteter,  hos  hvilke  man  finder  Hvile,  Trøst  og 
Styrke.  En  vis  Grad  af  Kulsviertro  vil  aldrig  kunne  undværes  i 
en  Religion,  selv  ikke  i Protestantismen,  fordi  der  altid  er  Børn 
af  Aar  og  Børn  i Aanden,  som  aldrig  kommer  videre  end  til  den. 

Men’  dette  er  kun  en  Nødstand,  som  man  af  humane  og  pædago- 
giske Grunde  maa  tolerere;  Maalet,  der  skal  stiles  efter,  er  tegnet 
af  Protestantismen.  „Dens  Ære  er  det,  at  den  saa  energisk  har 
hævdet  den  enkeltes  Pligt  til  ot  gøre  sine  egne  Erfaringer  og 
drage  sine  egne  Slutninger.-  „Et  klart  Princip,  der  konsekvent 
kan  gennemføres,  faar  Protestantismen  dog  kun,  naar  den  støtter 
sig  til  den  frie  Samvittighed  og  de  personlige  Erfaringer,  de  en- 
kelte gør  angaaende  Værdi  og  Virkelighed.-  Thi  skal  den  religiøse 
Følelse  blive  mægtig  iblandt  os,  maa  den  først  og  fremmest  være 
fri;  — kun  derved  kommer  den  i naturlig  Harmoni  med  de  øvrige 
Livsværdier.  „Det  er  Orientalismen,  der  vil  tvinge  os  i Knæ;  men 
det  er  som  Grækernes  Arvtagere,  vi  fastholder  Overbevisningen  om, 
at  en  oprejst  Stilling  i Livets  højeste  Spørgsmaal  er  mulig.  “ 

Religion  er  en  personlig  Sag;  men  det  er  ikke  en  Smagssag  i 
den  Forstand,  at  det  er  en  Følelsesluksus,  man  anlægger  sig  uden 
Vinding  og  opgiver  uden  Tab.  Historien  lærer  os  noget  andet,  og 
den  enkelte  Menneskeskæbne  ligesaa.  Ikke  just  derved  — som 
det  ofte  paastaas  — at  Religionen  har  skabt  Moralen  (thi  det  har 
den  ikke),  men  ved  den  Betydning  den  har  haft  som  „en  ejen- 
dommelig Form  for  aandelig  Kultur-.  I Religionens  klassiske 
Tider  har  den  som  en  mægtig  Organisator  samlet  alle  aandelige 

Magter  og  alle  Livsværdier  under  sig  og  gjort  dem  gældende  for 
høj  og  lav.  Den  har  udvidet  Blikket,  givet  det  sædelige  nye  Motiver, 
og  „ navnlig  er  det  betydningsfuldt,  at  Menneskekærlighed  er  blevet 
et  væsentligt  Element  i en  stor  Folkereligions  Etik."  Men  ogsaa 
nu,  da  de  forskellige  Aandsmagter  har  viklet  sig  ud  af  Religionens 
Svøb,  bevarer  den  sin  høje  Betydning  for  det  menneskelige  Sind. 
Thi  ikke  med  ethvert  Sindelag  kan  Livet  leves,  og  Videnskab  alene 
gør  det  ikke.  Den  hæmmer  og  knuger  os  med  sine  store  Gaader 
— der  tit  bliver  større,  hver  Gang  der  aabnes  en  ny  Synskres  — 
fuldt  saa  vel  som  den  klarer  Tanken  og  letter  Vejen.  Der  maa 
noget  til,  som  * hindrer  Tanken  i at  se  sin  egen  Skygge,  at  den 
ikke  som  Bukefalos  skal  stejle  for  Skyggen".  „Bevidstheden  maa 
være  optagen  af  et  ideelt  Indhold,  koncentreret  om  en  lysende 
Tanke,  for  at  den  ikke  skal  hæmmes  i sin  Stræben  ved  Forestil- 
lingen om  Tilværelsens  mørke  og  disharmoniske  Sider:  dette  er 
en  Betingelse  for,  at  selve  Kampen  mod  det  mørke  og  disharmoni- 
ske kan  føres."  Denne  Koncentration  af  Sindets  Kræfter, 
denne  ideelle  Fordybelse  eller  Optagethed  af  det  højeste  er  Reli- 
gionens stadige  og  uundværlige  Gerning  i Menneskeslægten,  det 
store  praktiske  Bevis  for  dens  Berettigelse.  „Der  kan  intet  Bevis 
føres  for,  at  det  Værdifuldes  Tilbliven  i Verden  skyldes  en  Til- 
fældighed." Og  dersom  vi  — udvikler  Høffding  — tyder  dets 
Udstraalinger  som  Tegn  paa,  at  der  gennem  Tilværelsens  store 
Udviklingsgang  foregaar  et  guddommeligt  Arbejde,  saa  kan  vi  op- 
fatte vor  egen  Gerning  som  en  Del  af  dette  Guddoms  værk.  „Da 
falder  der  Lys  ind  i vort  Arbejdsrum.  Skrankerne  for  vor  Evne 
og  Drift  ser  vi  da  som  de  Grænser,  inden  for  hvilke  vor  Livsger- 
ning falder,  — for  saa  vidt  de  da  ikke  kan  ryddes  og  aabne  Vej 
for  nye  Opgaver.  Vi  ser  os  paa  en  Gang  i vor  selvstændige  Ejen- 
dommelighed og  i indre  Sammenhæng  med  en  omfattende  Tinge- 
nes Orden." 

Men  ogsaa  her  gælder  det,  at  Religionen  maa  befri  sig  selv, 
hvis  den  vil  frigøre  andre.  Konservativ  som  den  af  Naturen  maa 
være,  vil  den  imidlertid  gerne  mene  og  sige  det  gamle,  ogsaa  dér, 
hvor  det  er  antikveret.  I sin  klassiske  Tid  har  den  kristne  Kirke 
med  Føje  kunnet  lære  Menneskene  ikke  blot  Religion,  men  Natur- 
videnskab, Historie,  Moral  og  Økonomi,  kort  sagt  alt,  og  den  har 
svært  ved  at  glemme  det  den  Dag  i Dag.  Historien  og  Moralen 
vil  den  dog  i hvert  Fald  forbeholde  sig.  I hine  Tider  var  ogsaa 
en  stor  og  skarpt  udviklet  Dogmatik  en  aandelig  Nødvendighed,  ja 

en  priselig  Bedrift  — nu  er  den  kun  en  Hæmsko.  Religionen  bar 
i vore  Dage  ganske  vist  en  aabenlys  og  heftig  Fjende  i Empirismen  i 
det  ensidige  Erfaringsmenneske  med  hans  Vrangvijje  og  bomerede 
Tvivl;  men  den  har  en  endnu  skadeligere  Fjende  i sin  egen  Lejr: 
Dogmatismen.  Sand  Tro  vil  udvide  Aandens  Horisont  baade  over 
den  bomerede  Tvivl  og  over  bomerede  Dogmer,  men  den  har  ondt 
ved  at  skaffe  sig  Luft  for  disse  to. 

Mange  har  nu  til  Dags  løsrevet  sig  fra  Dogmerne,  men  de 
har  rigtignok  kastet  Religionen  over  Bord  med  det  samme.  Det 
sker  ikke  uden  smertelige  Tab.  „De  mange  Forbehold  og  kritiske 
Betænkeligheder,  der  fører  over  fra  Dogmatismens  til  Livspoesiens 
Standpunkt,  synes  at  maatte  svække  den  Koncentration,  Livet  ikke 
kan  undvære.*  Man  spiller  Hamlet  i lille  Format  og  glider  ned  i 
„en  selvtilfreds  Dekadence,  der  betragter  Skummet  som  Bølgegan- 
gens bedste  Produkt.  Dog  den  sande  Kultur  er  ikke  blot  Skum,  men 
Bølge.*  Hos  mange  bliver  Kritikken  og  Negationen  Hovedsagen, 
ikke  blot  et  Befrielsesmiddel.  „En  ironisk,  blaseret  Holdning  bliver 
Følgen  og  anses  maaske  som  Tegn  paa  det  mest  fremskredne 
Standpunkt.  Det  er  ikke  ud  fra  en  saadan  Form  — en  af  Fili- 
steriets mange  Former  — at  en  Overgang  til  et  nyt  Livsstadium 
bliver  mulig.  Udviklingen  har  løbet  sig  fast,  og  det  virkelige  nye 
maa  komme  fra  en  hel  anden  Kant.*  „Der  er  ingen  Grund  til  at 
tvivle  om,  at  der  vil  kunne  naas  nye  Former  for  harmonisk  Kon- 
centration, naar  Eftervirkningerne  og  Sidevirkningerne  af  den  dog- 
matiske Snæverhed  og  den  kritiske  Blaserthed  er  forsvundne.®  „Den 
religionshistoriske  Erfaring  har  hidtil  kun  vist  os  en  Bortfalden  af 
specielle  Former  eller  Genstande  for  religiøs  Tro,  ikke  en  Udtørren 
af  selve  den  levende  Kilde,  af  hvilken  Troen  udsprang.* 

Saaledes  omtrent  er  Gangen  i Høffdings  nye  Bog.  Grund- 
tanken, Religionen  som  en  Værdiernes  Verden,  skyldes  ikke  ham 
selv;  den  stammer  især  fra  Tyskeren  Lotze,  der  fremsatte  den  for 
mere  end  en  Menneskealder  siden,  og  den  moderne  tyske  Teologi 
har  levet  paa  den  i 30  Aar;  men  den  særlige  Formulering  af  Reli- 
gionen som  Tro  paa  Værdiens  Best aaen  er  en  selvstændig  Frugt  af 
Høffdings  Tænkning,  og  intetsteds  er  denne  Værdsætning  udfoldet 
med  en  saadan  Mangfoldighed  og  med  saa  bred  en  Kundskab  som 
i denne  danske  Bog.  Det  er  det,  der  er  vundet  ved  at  den  er 
skrevet  nu  og  ikke  for  30  Aar  siden,  da  dens  bærende  Tanke 
allerede  var  given.  Høffding  kunde  den  Gang  ikke  have  skrevet 


Digitized  by  v^.oo5Le 


Høffdings  Religionsfilosofi 


333 


denne  Bog;  det  var  blevet  et  Skema  uden  levende  Indhold  og 
uden  personlig  Vægt.  Han  var  dengang  just  paa  Vej  bort  fra 
Teologi,  Spekulation  og  Religion  og  ind  i „Erfaringens  frugtbare 
Lavland* . Han  blev  en  troende  i Evolutionismens  Lejr , og  gennem  de 
store  Arbejder  i Psykologi,  i Etik  og  i Filosofiens  Historie,  hvormed 
han  stillede  sin  Aands  Hunger,  og  med  hvis  Frugter  han  berigede  os, 
sporer  man  en  stor  Frigørelse,  men  ogsaa  Mindelser  om  et  for- 
bitret Brud.  Et  Liv  i ufortrøden  Forskning  og  stille  Selvfordybelse 
synes  dog  at  have  ført  Høffding  ud  over  dette,  som  det  ogsaa  har 
løftet  ham  over  den  Empirisme,  han  en  Tid  lang  hældede  til.  Og 
paa  denne  Studiernes  lange  Vej  har  han  sanket  sig  en  Viden, 
som  gør  ham  til  en  af  vort  Lands  universelleste  Aander.  Menneske- 
sjælen og  Mennesketankens  Historie  har  han  gennemgransket  som 
faa.  Nu  samler  Traadene  sig  i hans  Haand:  Psykologien,  Etiken, 
Historien,  ja  selv  Teologien,  hvis  moderne  Ytringer  han  er  fortro- 
lig med,  ruster  ham  til  den  voveligste  af  alle  Tankens  Opgaver: 
de  religiøse  Problemer.  Derfor  har  denne  Bog  en  saa  overordent- 
lig Fylde  af  sjælelig  Iagttagelse  og  historisk  Stof.  Her  er  Grækere 
og  Kirkefædre,  Munkemystik  og  moderne  Tænkere;  her  er  først 
og  fremmest  en  naturhistorisk  Skildring  og  Systematik  af  de  reli- 
giøse Sjælstilstande  i deres  talrige  Arter  og  Variationer,  til  hvilken 
der  intetsteds  findes  Mage;  denne  psykologiske  Del  vilde  allerede 
give  Bogen  blivende  Betydning,  og  den  vil  skænke  enhver,  der 
giver  sig  i Lag  med  den,  et  højst  værdifuldt  Overblik  over,  hvad 
der  daglig  foregaar  omkring  ham  blandt  troende  og  vantro,  eller 
hvad  vor  meste  Læsning  fører  os  for  Øje. 

Men  Bogens  egentlige  Vægt  ligger  i den  personlige  Oplevelses 
Kraft,  hvoraf  dens  Tanker  har  rejst  sig.  Det  er  en  aandelig  Bog, 
med  menneskelig  Visdom  i,  skrevet  ud  fra  den  frie  Overlegenhed, 
som  man  kun  naa’r  til  ad  den  smalle  Vej.  Dens  Forfatter  har 
tumlet  saa  længe  med  Virkelighedens  haarde  Skal,  at  han  har 
faaet  Smag  for  Kernen.  Han  har  „øvet  sit  Øje“  og  „øvet  sit 
Sind  i taalmodigt  Haab  om  at  en  saadan  Kerne  stedse  vil  kunne 
findes*.  Han  har  paa  sin  Vis  „erfaret  Gud“,  og  derfor  kan  han 
skrive  noget  om  disse  Ting. 

Med  fuld  Sympati  og  med  et  Skær  af  Selvbekendelse  anfører 
Høffding  Zolas  Studentertale  fra  1893.  „Jeg  indrømmer,  at  vi  paa 
Litteraturens  Omraade  har  indsnævret  Horisonten  for  meget.  Jeg 
har  for  mit  Vedkommende  allerede  beklaget,  at  jeg  har  været 
Sekterer,  idet  jeg  fordrede,  at  Kunsten  skulde  holde  sig  til  de  be- 

viste  Sandheder.  De  nyeste  Forfattere  har  aabnet  Horisonten  ved 
at  generobre  det  ubekendte,  Mysteriet,  og  deri  har  de  gjort  veL* 

For  os  herhjemme  med  vore  to  brede,  befærdede  Gader:  den 
bornerede  Tro  med  dens  Dogmatisme  og  Fanatisme,  og  den  bor- 
nerede  Tvivlen  og  Blaserthed  eller  den  selvtilfredse  Empirisme  — 
vil  Høffdings  Bog  sikkert  komme  noget  paa  tværs  og  udæske 
til  Kritik.  Men  de  to  Alfarveje  er  Gud  ske  Lov  ikke  det  eneste 
her  i Landet.  Der  er  meget  Folk  i denne  Stad,  som  endnu  ikke 
har  bøjet  Knæ  hverken  for  Moloch  eller  Astarte,  og  som  ønsker 
fremdeles  at  bevare  deres  oprejste  Stilling;  for  dem  er  denne  hu- 
mane og  frisindede  Bog  et  glædeligt  Varsel  om  bedre  Tider. 

Indvendinger  kan  man  jo  altid  hitte  paa.  Det  vilde  ikke 
være  svært  at  vise,  at  Skildringen  af  Buddha  er  forfejlet,  fordi 
Pointen,  Sjælevandringen,  er  overset.  Ogsaa  Kristus  falder  noget 
mat,  nu  da  vi  har  en  Skildring  som  Wellhausens  at  sammenligne 
med.  Kapitlet  om  disse  to,  som  mange  vil  søge  til,  er  Bogens 
svageste.  Styrken  ligger  i det  hele  taget  ikke  i det  religions- 
historiske, men  i det  psykologiske  og  i Vurderingsprincippets  Gen- 
nemførelse. Dog  er  Parsismen  truffet  paa  et  Haar,  og  Stykket 
om  Urkristendom  og  moderne  Kristendom  er  højst  belærende, 
navnlig  for  os  herhjemme,  der  fra  kirkelig  Side  holdes  uvidende 
paa  dette  vigtige  Punkt. 

Mod  Bogens  hele  Tankegang  vil  en  skarpladt  Atheist  have 
sit  Angreb  parat:  „Høffding  glider  for  let  over  det  Ansvar,  et 
Menneske  paatager  sig  ved  at  give  sig  en  Tro  i Vold  o:  ved  at 
sige:  „jeg  ønsker  det  skal  være,  derfor  paastaar  jeg,  at  det  er.* 
Ikke  vor  Videns  Udstrækning  gælder  det,  — ti  det  véd  enhver, 
som  véd  noget,  at  den  er  meget  ringe  — men  vor  Erkendelses 
Princip  er  krænket  med  denne  Flyden-bort.  Bogen  har  ikke 
virkelig  godgjort  et  rent  empirisk,  sokratisk  Standpunkts  Ugyldig- 
hed. Den  er  altsaa  ingen  videnskabelig  Religionsfilosofi,  men 
netop  det,  den  ikke  vil  være:  en  filosofisk  Religion. * 

Andre  vil  komme  med  Æskerne  og  Tommestokken  og  sige: 
Det  er  Pantheisme,  det  er  Livspoesi,  det  er  ikke  Religion!  Eller: 
det  er  ikke  Religion  nok,  det  er  ingen  fuldstændig  Gud  osv.  — 
Med  Navne  og  Ord  kommer  man  dog  ingen  Vegne;  det  er  Aan- 
den, der  levendegør.  „Ganske  vist,"  vil  den  kristne  sige,  „men 
saa  længe  du  ikke  kan  stille  dig  til  din  Gud  som  Jeg  til  Du,  saa  er 
der  dog  intet  Liv  i din  Religion!" 

Lad  dem  kun  komme  allesammen!  Det  er  jo  Meningen  med 
en  saadan  Bog. 

Flere  vilde  den  dog  kalde  frem,  om  den  var  skreven  med 
storre  Fynd,  om  Klarheden  brød  saa  stærkt  igennem  eller  Varmen 
steg,  saa  den  rev  med.  Men  dette  er  ikke  Høffdings  Vis.  Hans 
fattelige,  prunkløse  Tale  er  ikke  anlagt  paa  at  virke  stærkt;  men 
den  har  meget  at  fortælle,  vil  gerne  forklare  alt  og  gøre  det 
magtpaaliggende.  Den  gentager  ofte  sine  Grundsætninger,  belyser 
dem  fra  nye  Sider  og  udfolder  sit  Indhold  i dets  fulde  Bredde. 

Ej  heller  er  Høffding  en  Mand,  som  arbejder  meget  i Sproget; 
han  bekymrer  sig  lidet  om  at  fjerne  Fremmedord  eller  at  lede  efter 
gode  danske  Ord  og  Vendinger.  Han  føler  ingen  Ulyst  ved  ab- 
strakte Orddannelser  og  kan  godt  anbringe  seks  Ord  paa  „hed"  i 
fem  Linier.  Det  støder  ham  ikke  at  gentage  den  samme  Ordlyd 
flere  Gange  efter  hinanden,  og  et  accentueret  Tonefald  tilstræber 
han  ikke.  Det  er  alene  Realiteterne,  der  ligger  ham  paa  Sinde; 
de  faar  da  forme  Talen  som  bedst  de  kan.  Er  Sagen  klar  og 
Manden  helt  ved  Sagen,  saa  vil  der  ogsaa  komme  Stil  deraf.  Og 
stundom,  mest  i korte,  afsluttende  Sætninger,  er  Høffding  og  hans 
Sag  saa  fuldt  til  Stede,  at  Ordet  faar  en  næsten  ordsprogelig  Kraft 
og  uvilkaarligt  fæstner  sig  og  bevares.  Men  heller  ikke  den  stille, 
bredere  Tale  er  uden  Stil  og  Stemning.  Den  redelige  Tænkning, 
det  hjærtelige  Sind  har  ogsaa  sin  Muse.  Og  denne  Muse  er  hus- 
vant hertillands,  fra  den  Tid,  da  hun  og  gamle  Sibbern  blev  Venner. 
I Sjæl  og  Sind  er  Høffding  en  Frænde  af  denne  prægtige  Tænker, 
og  det  er  ikke  den  ringeste  Ros,  som  kan  siges  om  Høffdings  Bog, 
at  den  er  fostret  i Sibberns  Aand. 

Edv.  Lehmann 

et  er  en  Mærkedag,  naar  den  Mand,  der  hidtil  har 
stammet,  taler  rent  og  klart;  thi  Ordet  er  Befrielsen. 

Et  nyt  Slægtled  — de  Trediveaarige,  Sven  Lange, 
de  to  Brødre  Rode  — har  nu  en  efter  en  fundet  Ordene, 
de  fine,  de  skarpe,  de  talende  Ord. 

Man  havde  ikke  Ret  til  at  vente,  at  Helge  Rode  fra 
„Hvide  Blomster  * gennem  „ Kongesønner*  og  „ Sommer* 
eventyr*  skulde  naa  til  dette  modige,  dybt  grebne  og  dybt  gribende 
Drama.  Men  jeg  har  heller  aldrig  saa  klart  iagttaget,  hvor  lidt  en 
Anmelders  Hurtigopfattelse  si  aar  til,  naar  det  gælder  om  at  gribe  noget 
usædvanligt.  Anmeldelserne  Dagen  efter  Premiéren  viste  tilstrækkelig 
tydeligt,  hvilken  dum  Skik  det  er  med  disse  forstaaende  Fraser,  Publikum 
skal  have  serveret  umiddelbart  efter  Forestillingen. 

Det  vil  imidlertid  være  uretfærdigt,  hvis  der  ikke  i det  mindste  blev 
gjort  Forsøg  paa  at  forstaa  dette  Drama,  der  er  saa  ejendommeligt  og 
vækker  saa  rige  Stemnings-  og  Tankeassociationer. 


Gennem  Helge  Rodes  Digtning  lød  der  hyppigst  en  bleg,  klinger 
Hymne,  en  Dithyrambe  til  dette  mystiske  Liv,  hvis  Fryd  og  Smerte  er 
lige  berusende.  I sære  højtspændte  — ikke  sjældent  overspændte  — 
Ord  fandt  hans  Tilbedelse  Udtryk. 

Ved  Siden  deraf  en  tør,  sarkastisk  Spot,  der  er  lige  saa  rendyrket 
ironisk,  som  Begejstringen  er  sfærisk. 

Ingen  af  disse  to  Former,  der  klinger  u forligede  vekselvis,  er  skikket 
til  at  fange  Livet.  Denne  Lyrik  og  denne  Spot  skyder  over  Maalet. 
Virkeligheden  finder  sig  udmærket  i at  undvære  den  første  og  forfalder 
derfor  heller  ikke  til  den  sidste.  Dybsindighederne  er  mere  stilfærdige 
og  Satiren  er  maaske  ikke  slet  saa  vittig,  men  ofte  ejer  den  mere  Bitter- 
hed, undertiden  mere  Humor. 


Digitized  by  v^ooQLe 


Helge  Rodes  nye  Skuespil 


337 


I .Kampene  i Stefan  Borgs  Hjem*  er  denne  Stildualisme  vel 
endnu  ikke  fuldstændig  overvundet,  men  Personerne  træder  dog  gennem- 
(raaende  ganske  anderledes  tungt  paa  Jorden  end  i de  tidligere  Stykker. 

Forfatteren  kan  skrive  saa  karakteristiske  og  naturlige  Replikker  som 
Grans,  hvor  hvert  Ord  med  den  inderligste  Humor  maler  den  halvt 
sentimentale,  halvt  forsorne  Dranker. 

Gran  kommer  ind.  Alfhild  staar  et  Øjeblik  og  betragter  ham. 

Gran 

utaalmodigt  brummende 

Naa,  kan  du  ikke  kende  mig.  Ældre? 

Her  har  vi  allerede  det  tykke  Mæle,  der  sparer  paa  Ordene,  fordi 
de  er  saa  vanskelige  at  udtale. 

Det  er  navnlig  hvor  Lidenskaberne  mødes  i en  Krise,  at  Helge  Rode 
falder  for  Fristelsen  til  at  benytte  et  symbolistisk  Blomstersprog,  men  at 
han  ikke  behøver  det,  kan  man  se  af  Samtalen  mellem  Ravn  og  Alf- 
hild i 2den  Akts  7de  Scene,  hvor  hun  giver  ham,  sin  Elskede  og  tid- 
ligere Elsker,  sin  Datter. 

Tvivl  og  Haabløshedens  Resignation  hulker  i Ordene.  Hendes  Liv 
er  dømt,  dette  er  Døden.  „Aaja,  jeg  maa  faa  Lov  til  at  sørge  lidt, 
ikke  sandt.  Jeg  er  hare  en  gammel  Kone  nu.* 

Hvor  meget  dybere  griber  ikke  et  saadant  Udraah  end  de  Ord, 
Helen  og  Ravn  veksler,  da  de  skilles. 

H elen 

støtter  sig  til  en  Stol,  bævende 

Farvel  Richard. 

Ravn 

vender  sig  i Døren  og  siger  sagte  i lidenskabelig  Ekstase 

Stjernen  i dit  inderste  Indre  — 

Helén 

strækker  Armen  halvt  frem 

Den  brænder  — den  brænder  for  dig! 

I tredje  Akt  efter  Richards  Død  siger  Helen,  da  Borg  giver  hende 
nogle  Blomster: 

.Blomsterne  er  ikke  det  samme  som  før.  De  er  bleven  saa  underlige 
og  store  og  skønne  — og  visner  paa  en  Gang  og  blomstrer  igen  — dybt 
inde  i Rummet.8 

Jeg  maa  ærligt  tilstaa,  at  jeg  af  disse  Ord  aldeles  intet  formaar  at 
slutte  angaaende  de  psykiske  Processer,  der  har  ført  til  dette  Resultat 
Det  er  mørk  Tale  for  mig.  I første  Øjeblik  vækker  Ordene  et  vagt 
æstetisk  Velbehag,  der  umiddelbart  efter  knuses  af  Bevidstheden  om, 
hvor  intetsigende  de  er. 

Men  alt  synes  mig  at  tyde  paa,  at  saadanne  Steder  kun  er  Rudi- 
menter. Man.  kan  vel  ikke  sige,  at  Forfatteren  i nogen  af  sine  Personer  har 
givet  os  en  hel  rund  og  solid  Virkelighed,  men  der  er  dog  leveret  over- 

ordentlig  dygtig  Karaktertegning  og  Stykket  er  rigt  paa  Træk,  der  viser, 
hvor  skarpt  Forfatteren  formaar  at  se. 

Richard  Ravn  er  fuldstændig  ubetydelig  og  udvisket,  men  har  for 
øvrigt  heller  ikke  andet  at  gøre  i Stykket  end  at  være  Genstand  for  de 
to  Kvinders  Kærlighed. 

Ved  Siden  af  ham  staar  Helen,  den  unge,  halvt  udviklede  Kvinde,  der 
efter  Borgs  Sigende  har  „en  Sjæl  af  Lys  og  Æter  “.  Hvis  der  gives  saa- 
danne  Væsener,  saa  er  det  i hvert  Tilfælde  ikke  lykkedes  Forfatteren  al 
overtyde  Læseren  derom.  Helen  adskiller  sig  ikke  mærkbart  fra  en 
hvilken  som  helst  mere  normalt  konstrueret  ung  Pige,  der  uprøvet  og 
uberørt  endnu  ejer  Sindets  Blankhed. 

Stefans  Moder,  Magda  Børresen,  er  derimod  et  Skridt  henimod  en 
levende  Realisme,  selv  om  Forfatteren  ikke  er  naaet  længere  end  til  en 
nødtørftig  Tegning  af  en  mishandlet  Natur.  Hendes  psykiske  Forkrøbling 
er  tegnet  for  udelukkende,  med  for  grelle  Træk.  Han  formaar  endnu 
ikke  at  lade  Ondskab,  Sygdom  og  Hæslighed  slynge  sig  ind  som  Traade 
mellem  et  Væv  af  ligegyldige  og  fortræffelige  Egenskaber,  saa  man  ser 
det  mærkelige  Kunstværk  for  sine  Øjne,  der  hedder  en  Menneskesjæl. 

Denne  Faible  for  de  helt  sorte  eller  helt  hvide  Figurer  har  endog- 
saa  affødt  en  saadan  Skikkelse  som  Frida  Stjernkrone  der  vilde  være  en 
Pryd  for  et  Kotzebuesk  Stykke. 

Talrige  psykologiske  Strejflys  lader  dog  En  ane,  hvad  Rode  vil  være 
i Stand  til,  naar  han  engang  bliver  Herre  over  Stoffet. 

Magda  har  fortalt,  at  hun  læser  meget  i Bibelen,  hun  kommer  un- 
der Paavirkning  af  Vin  og  gamle  Erindringer  i en  religiøs  Ophidselse, 
hvor  hun  taler  i gammeltestamentligt  Sprog;  hun  er  den  ivrigste  til  at 
synge  Salmer,  men  desuagtet  er  hun  inderst  inde  uforandret  den  gamle 
Hedning,  der  tænker  paa  Josua  Petersen,  som  hun  traf  ved  Foreningens 
Juletræ. 

Da  Alfhild  taler  om  at  lade  Helen  komme  til  sin  Slægt,  der  er 
hellig,  vækker  det  Uvilje  hos  Magda.  Alfhild  siger:  „Prøver  vi  ikke  selv 
saa  godt,  vi  kan,  paa  at  komme  tilbage  ?“ 

Magda. 

Jo — o — Men  saadan  en  Præst,  som  har  været  hellig  fra  han  blev 
født,  til  han  gaar  i Graven. 

Det  synes  hende  dog  for  meget  af  det  gode. 

Tegningen  af  Alf  hiids  Karakter  rummer  baade  nogle  af  de  fineste 
og  svageste  Replikker,  der  forekommer  i Bogen. 

1 saadanne  Scener  som  den  citerede  mellem  hende  og  Ravn  eller 
i Opgøret  med  Stefan  staar  Billedet  af  hendes  fine,  bløde  og  hæderlige 
Natur  klart  og  fuldstændig  for  Læseren.  Beundringsværdige  er  hendes 
dejlige  Replikker,  da  hun  har  faaet  Efterretningen  om  Ravns  Død. 

Alfhild 

stadig  jamrende 

Han  var  min  Elsker.  Det  er  min  Skyld. En  eneste  Gang.  Saa 

brød  jeg.  En  eneste  Gang  blot. Nu  har  jeg  faaet  det  igen.  En  eneste 

Aften.  Hvorfor  skal  jeg  dømines?  Saa  kom  han,  og  saa  glemte  vi  alt.  Har 
jeg  da  ikke  gjort  nok.  Aldrig  mere  saa  jeg  ham.  Aldrig  efter  den  ene 
Gang.  Og  det  var  dog  min  eneste  lykkelige  Stund.  Den  eneste  fuldkommen 
lykkelige  Stund. 

Hvilken  Jammer  i disse  Ord.  Hun  lider  ved  Tanken  baade  om 
den  ene  Stund,  hun  nød,  og  al  den  Lykke,  som  ikke  blev  hendes. 

Til  Gengæld  har  Forfatteren  flere  Steder  gjort  hende  usmagelig 
sentimental,  f.  Eks.  naar  hun  siger  om  den  gamle  Biskops  Død:  „Han 
laa  og  sang:  ^Dejlig  er  Jorden*.  Saa  sagde  han:  „Bare  Kærlighed  — 
bare  Kærlighed  alt  sammen.1 

Det  at  hun  kan  begejstres  for  noget  saadant  giver  hende  et  lige- 
frem faarel  Præg,  og  man  behøver  ikke  at  være  Stefan  Borg  for  at 
finde  det  latterligt.  Det  stemmer  heller  ikke  med  hendes  Natur  at  lade 
Refleksionen  blande  sig  i hendes  Smerte. 

Da  hun  har  faaet  Ravns  Død  at  vide  og  kDap  er  over  den  første 
bedøvende  Fortvivlelse,  udbryder  hun  patetisk:  „Men  det  siger  jeg,  at 
hvis  dette  er  Nemesis,  saa  er  det  ikke  Gud  i Himlen,  men  det  onde 
Menneske,  som  er  Nemesis.1 

Det  er  ikke  netop  i den  Art  Situationer,  at  Menneskene  er  oplagt 
til  at  filosofere. 

For  at  kunne  forstaa  hende  helt,  maa  hun  betragtes  sammen  med 
Stefan  Borg.  Ingen  af  dem  staar  fuldt  levende,  men  Forholdet  mellem 
dem  er  derimod  klargjort  saa  fyldigt  som  det  kan  forlanges.  Naar  de 
saaledes  kaster  Lys  over  hinanden,  udfolder  deres  Væsen  sig  helt. 

I den  glimrende  Scene,  hvor  det  store  Opgør  finder  Sted  mellem 
dem,  har  Forfatteren  ved  hensynsløst  at  blotte  deres  Samlivs  intimeste 
Punkt  vist,  hvorledes  de  lever  Livet  i forskelligt  Tempo. 

Borg. 

— Kan  du  huske,  da  jeg  kom  hed  og  glødende  til  dig.  Kan  du 

huske  din  fornuftige,  pedantiske  Tale.  Det  var  Is  for  mig,  skønt  der  gik  Maa- 
neder,  før  Kulden  begyndte  at  virke. 

Alfhild. 

Is  for  dig.  At  jeg  vilde,  du  skulde  handle  som  en  hæderlig  Mand. 

Borg. 

Ja.  at  du  i det  Øjeblik  var  fuld  af  Hæderlighed  og  skulde  have  Aftaler 
for  Livet,  at  vi  skulde  „vandre  Livet*,  at  vi  skulde  „leve  Livet  sammen  i 
Sandhed  og  Arbejde  for  de  Smaa*  og  Sludder  og  Vrøvl.  Nu  vel,  jeg  blev  nødt 
tO  at  give  Køb. 

Fra  dette  Øjeblik  vokser  Hadet  og  Foragten  op  i ham.  Man  aner 
gennem  denne  Samtale  den  Sø  af  boblende  Lidenskaber,  hans  Indre 
rummer,  og  man  forstaar,  hvorfor  han  altid  er  nødt  til  at  staa  uden  for 
ag  selv.  Al  hans  Energi  gaar  med  til  at  kølne  Lidenskaben,  til  at  give 
den  nogenlunde  beherskede  Former.  Hans  Ironi  er  aldrig  voldsom;  han 
ligesom  puster  paa  den,  inden  han  lader  Ordene  komme  over  Læben. 
Den  er  en  Haanens  Sentimentalitet.  („Siden  jeg  spørger,  maa  det  for- 

modes  at  interessere  mig.*)  Derfor  har  han  heller  ikke  Styrke  nok  til 
at  være  svag  („paa  din  Ydmyghed  følger  Hadet  værre*).  Svagheden 
bryder  Grænserne  for  Kaos. 

I Alfhilds  Sjæl  har  Hadet  naaet  den  hvidglødende  Intensitet,  der 
grænser  til  Kærlighed.  („Men  at  Tanken  blot  kan  røre  ved  det.  Væmme- 
ligt! — — “)  Forfatteren  har  ødelagt  Virkningen  af  dette  rigtige  psyko- 
logiske Træk  ved  at  lade  hende  udtale  det  for  tydeligt.  Det  burde  som 
i de  citerede  Ord  kun  skimtes  som  en  Anelse. 

Ved  et  genialt  Motiv  har  Forfatteren  faaet  os  til  at  føle  den  Atmo- 
sfære af  koldt,  hvilende  Had,  der  omgiver  disse  Mennesker. 

Ingen,  der  har  set  Stykket,  vil  glemme  det  Øjeblik,  da  Borg  fixerer 
hende  og  spørger: 


„.  . . . En  Zoolog. • Hvorfor  kalder  du  din  gamle  Ven  Richard  Ravn  — „en 
Zoolog  “. 


Alfhild 

forvirret 

Javist.  Richard  Ravn.  Det  er  jo  lige  meget. 


Borg. 

Hvorfor  ikke  kalde  ham  Richard  Ravn.  „En  Zoolog*.  Nu,  det  er  dog 
ikke  noget  at  blive  rød  for. 


Dette  er  udmærket,  men  endnu  bedre  er  den  dramatiske  Økonomi, 
hvormed  Forfatteren  benytter  dette  Træk.  Borg  har  ikke  glemt  Alfhilds 
Forvirring,  naar  det  senere  gælder  om  at  ramme  hendes  svageste  Punkt 
Ved  at  gentage  dette  Navn  for  hende:  „Richard  Ravn  — ah,  Richard 
Ravn*,  afpresser  han  hende  Tilstaaelsen  om  deres  Forhold. 

Hun  paa  sin  Side  husker  ogsaa  at  henvise  til  hans  egne  tidligere 
brugte  Ord,  da  hun  slynger  ham  sin  Haan  i Ansigtet:  „Her  i Huset 
siger  vi  Sandheden.* 

Ved  at  Ondskaben  saaledes  repeteres  faar  man  en  isnende  Følelse 
af  hvorledes  intet  Nag  gaar  til  Spilde  i dette  Hus. 

Men  dette  Had  er  kun  en  Forklaring  af  disse  to  Menneskers  For- 
hold. Vil  man  finde  Grunden  til,  at  de  alle  tvinges  ind  i den  ødelæg- 
gende Hvirvel,  maa  man  søge  dybere. 

Det  gælder  om  at  finde  det  Punkt,  fra  hvilket  Tragedien  vokser 
ud.  Samtidig  vil  man  maaske  faa  Rede  paa,  hvorfor  dette  Drama  trods 
sine  Mangler  griber  saa  dybt  og  ikke  lader  En  Ro,  før  man  har  for- 
staaet. 

Den  Digtning,  der  griber  mest.  er  den  der  rummer  den  reneste 
Menneskelighed,  den,  der  er  Resultat  af  de  mest  almindelig-menneskelige 
Faktorer:  Kærlighed,  Had,  Skinsyge,  Tvivl  o.  s.  v. 

Den  Digtning,  der  smager  af  Hensigt,  f.  Eks.  al  Problemslitteratur, 
kan  interessere  lige  saa  meget  — ja  mere,  men  det  personlige  Chok  er 
uendelig  svagere. 

Man  kan  være  i Tvivl  om,  hvad  der  optager  En  mest,  „Kongs- 
emnerne*  eller  „Et  Dukkehjem*,  men  man  kan  ikke  være  i Tvivl  om, 
at  det  første  har  mest  at  gøre  med  En  personlig.  I alle  kæmpes  der 

en  Kamp  mellem  Kong  Hakon  og  Skule  Jarl  — selv  i den  Spækhøker, 
hvis  Kongstanke  er  en  Butik  med  Spejlglasruder  — men  ikke  alle  er 
gift  med  en  bornert  Ægtemand  og  endnu  færre  er  utilfredse  dermed. 
Af  samme  Grund  har  „ Hamlet*  og  „Othello*  i Dag  som  for  tre  hun- 
drede Aar  siden  Personlighedsværdi  for  Læseren,  og  det  er  „ Medea* 
ikke  „Antigene*  der  griber  En  dybest  i den  antikke  Digtning. 

Slægten  vokser  jo  frem  under  nogenlunde  samme  Vilkaar.  Til  en- 
hver Tid  vil  der  i Sjælene  være  en  eller  anden  Brist,  et  eller  andet 
Punkt,  hvor  Lidelsen  er  fælles.  Kan  være  at  den  er  forbigaaende,  at  Tiden 
vil  stille  den,  at  en  ny  Slægt  har  en  anden  Klage,  men  den  Digter,  der 
giver  Ord  til  sit  Slægtleds  Nød  — han,  siger  vi,  har  grebet  dybt. 

Det  er  denne  Brist,  der  foraarsager  alle  Tragedier  i Livet  som  i 
Digtningen,  — der  findes  ingen  anden  virkelig  Tragedie.  De  ydre 
Effekter:  Skrigene,  Skuddene  er  tilfældig  Støj.  — Tragedien  sidder 
stille  inde  i hvert  Menneskehjerte.  En  lille  Brist  er  det  hele.  Det  hed- 
der, at  Trolden  drog  Jomfruen  ned  i Strømmen,  da  hun  red  over  Blide- 
Bro,  men  det  var  hendes  Ganger,  „den  skred  paa  femten  Søm*. 

Intet  Trylleri  — kun  et  lille  Guldsøm,  der  manglede. 

Helge  Rode  har  talt  saa  tydeligt.  Hans  Drama  er  en  tredobbelt 
Tragedie.  Alfhild  elsker  først  Stefan  og  saa  Ravn,  Stefan  først  Alfhild 
og  saa  Helen,  og  denne  først  Ravn  og  saa  Stefan  — ingen  af  dem 
fanger  Lykken,  alle  bliver  de  knust. 

Jeg  har  ikke  taget  Ravn  med;  thi  denne  gaar  til  Grunde  af  helt 
andre  Aarsager  — af  dramatisktekniske  Hensyn.  Men  disse  tre  har  fælles 
Skæbne;  thi  hos  dem  alle  ligger  Bristen  i deres  Væsens  større  Hur- 
tighed til  at  gribe  end  til  at  slippe. 

Det  er  et  ganske  simpelt  psykologisk  Fænomen.  Alle  véd,  at  et 
Indtryk  ikke  forsvinder  saa  hurtig  som  det  modtages,  men  først  i det  Øjeblik 
bliver  dette  skæbnesvangert,  naar  det  er  de  fineste  og  stærkeste  Traade 
i Jeget,  der  ved  Mindet  er  bundet  i det  Øjeblik  de  behøves  andetsteds. 
Derfor  er  dette  Problem  aktuelt,  thi  medens  vore  Nerver  nu  som  før 
opmagasinerer  Indtryk,  medens  vor  Bevidsthed  kun  langsomt  giver  sine 
Billeder  fra  sig,  er  vort  Væsen  stedse  blevet  større,  rigere  og  mere  im- 
pressionabelt.  Ogsaa  her  har  Tiden  brudt  Skranker  og  Volde  ned  — vort 
Indre  er  en  aaben  By,  hvor  ingen  fremmed  kan  formenes  Adgang. 

Vi  ejer  ikke  længer  Trofasthed,  vi  er  født  flygtige,  men  vi  har  ikke 
samtidig  lært  at  glemme.  Livet  sætter  Ar. 

Den  hæslige  Brynde,  der  var  Bundfaldet  i den  sidste  Skaal,  vil 
plumre  den  næste  Drik ; Smerten  fra  det  sidste  Brud  vil  ikke  glemmes 
under  den  nye  Lykke;  Pligten  fra  det  sidste  Forhold  vil  endnu  tynge, 
naar  det  nye  møder  med  sine  Krav. 

Kampene  i Stefan  Borgs  Hjem  er  Fortællingen  om  Arrene,  som 
man  ikke  vil  være  ved. 

At  elske  det,  man  husker,  eller  at  glemme  det,  man  ikke  elsker  — 
det  er  Harmoni.  En  svunden  Tid  havde  maaske  lettere  ved  det  første, 
vi  har  endnu  ikke  lært  det  andet. 

Det  nytter  ikke  længer  at  forlange  Trofasthed,  som  en  sejg  Ved- 
hængen  trods  alt,  men  man  kan  uddanne  Evnen  til  at  leve  ethvert 

Forhold  helt  ud,  til  at  bryde  og  binde  i rette  Tid.  Trofasthed  mod 
sig  selv. 

Denne  Forskel  mellem  Hjertets  og  Nervernes  Evne  til  at  glemme 
tager  Menneskene  i Rodes  Skuespil  ikke  Hensyn  til  og  derfor  gaar  de 
til  Grunde.  Alfhild  vaklede  mellem  Gran  og  Borg  og  hun  vakler  mellem 
denne  og  Ravn  — slipper  og  griber  altid  i urette  Tid. 

Helen  er  den  stærkeste  af  dem,  thi  ganske  vist  dør  hendes  Kærlig- 
hed til  Ravn  ikke  den  afgørende,  sunde  Død,  da  den  nye  Kærlighed 
vokser  frem,  men  hun  har  Viljen  til  at  give  Fortiden  og  Fremtiden  hver 
sin  Ret,  og  da  denne  sidste  stiller  sine  Krav  for  tidligt,  skyder  hun 
Borg  ned. 

Svag  fremfor  alle  er  Stefan  Borg.  Hele  hans  Styrke  er  konsekvent 
Selvbedrag. 

Alfhild  véd  det,  naar  hun  siger  til  ham: 

„Jeg  véd  godt,  at  du  siger,  at  den,  som  er  klog  og  stærk,  besejrer 
det,  som  vi  kalder  Gengældelse.  Men  mon  du  har  tænkt  paa  den,  som 
bor  i En  selv.  — — — 

Kan  du  huske,  at  jeg  engang  talte  til  dig  om  Hjertets  Nemesis. 
— — — Skal  jeg  sige  dig,  hvorfor  du  skjalv  den  Gang.  Du  skjalv  for 
den  frygtelige  Tanke,  at  du  maaske  intet  Hjerte  havde.  Og  véd  du,  hvor- 
for den  Tanke  forekom  dig  saa  frygtelig?  Fordi  du  har  et  Hjerte. 
Og  det  skal  være  min  Hævn  og  din  Nemesis,  at  du  skal  komme  til  at 
føle,  at  du  har  et  Hjerte.  “ 

Derfor  kan  hun  roligt  sige,  at  de  døde  vil  rejse  sig  mod  ham. 
Derfor  rejser  det  døde  sig  mod  ham,  fordi  det  er  blevet  levende  be- 
gravet. 

„Stefan  Borgs  Hjem“  er  den  gamle  Historie  om,  at  en  Kends- 
gerning ikke  viger  for  nogen  Logik.  Det  første  Træk  er  givet,  og  der- 
for ender  det  trods  alle  Modtræk  i alle  Varianter  med  Mat. 

Dybt  har  Forfatteren  grebet  og  dristigt  har  han  formet  sit  Drama. 
Livets  Dans  er  ikke  længere  som  i hans  tidligere  Stykke  et  enkelt  Par. 
der  danser  sammen  indtil  de  naar  Afgrunden. 

Han  ser  nu  Hvirvlen.  Par  slynger  sig  ved  Par.  Haand  griber  om 
Haand,  men  ofte  vil  Taget  ikke  løsnes  hurtig  nok,  og  da  brydes  Takten 
og  Kæden  sprænges.  Endnu  har  man  ikke  lært  at  danse  Livets  Dans 
til  Fuldkommenhed. 

Harald  Ch.  Nielsen 

traks  jeg  kom  ind  til  Moster,  kunde  jeg  mærke,  der  var 
Trompetstød  og  Hanegal  i Luften. 

Har  du  vundet  i Lotteriet?  spurgte  jeg. 

Ok  nej;  men  har  du  ikke  set,  den  er  kommen? 
Hvilken  én? 

Ih,  Pastor  Schacks  Bog;  den  er  rigtignok  udmærket, 
kan  du  tro. 

Jamen,  jeg  troede,  du  havde  hørt  Velærværdighedens  Foredrag, 
Moster ! 

Naturligvis;  men  det  er  heller  ikke  for  min  egen  Skyld.  Men  der- 
henne var  vi  jo  næsten  alle  sammen  enige  med  ham  i Forvejen,  saa  vi 
trængte  ikke  saa  meget  til  det,  skønt  det  var  jo  en  stor  Nydelse;  men 
nu  er  den  trykt,  saa  den  kan  omvende  Verdens  Børn. 

Som  mig  og  mine  Lige? 

Ja  netop  det;  og  jeg  har  rigtig  siddet  saadan  og  glædet  mig  til,  at 
du  skulde  komme  herop;  for  jeg  tror  sikkert,  at  den  maa  bære  god 
Frugt  i dig. 

(Nu  kunde  jeg  forstaa,  hvorfor  hun  et  Par  Dage  før  havde  sagt  til 
Henriette  , at  nu  kunde  jeg  gerne  snart  faa  * Sangværket** ; skønt  jeg 
burde  jo  have  kendt  det  Fif). 

Hun  sad  og  puslede  nede  i Sybordet  og  kom  endelig  frem  med  en 
tynd  Pakke  i Silkepapir. 

Ser  du,  her  er  den  nu;  tjen  mig  saa  og  læs  den,  lille  Anders. 

Ja  ja  da,  Moster;  saa  tar  jeg  den  med  hjem  da.  — Jeg  skal  nok 
passe  svært  godt  paa  den. 

Nej,  saadan  gaar  det  slet  ikke  an;  jeg  kan  paa  ingen  mulig  Maade 
undvære  den  saa  længe.  Jeg  ved  nok , hvordan  du  plejer  at  ligge  hen 
med  Bøger. 

Jeg  skal  sende  dig  den  i Morgen  den  Dag,  Moster. 

Nej,  nej;  saa  blader  du  bare  lidt  i den  og  kigger  hist  og  her  og 
gir  mig  en  Slidder  for  en  Sladder.  Jeg  kender  dig  jo  nok,  min  gode. 
Sæt  dig  nu  ned  og  vær  rar  og  læs  den  med  det  samme. 

Jamen  jeg  er  saa  rædsom  træt,  Moster;  jeg  har  haft  saa  rivende 
travlt  i Dag. 

Aa,  Sniksnak!  det  er  jo  saadan  en  lille  tynd  Bog. 

Jeg  vil  sige  dig,  jeg  falder  sammen  som  en  Karklud  over  den. 

Vist  ikke  nej;  nu  skal  du  faa  en  rigtig  god  Kop  Kaffe,  saa  hjælper 
det  nok. 

Naa,  ja  ja  da;  men  jeg  maa  have  Lov  til  at  ryge  under  Operationen. 
Ellers  sætter  jeg  mig  paa  Bagbenene. 

Uh,  det  Stinkeri!  Men  man  skal  jo  ofre  sig,  saa  faar  jeg  vel  finde 
mig  i det. 

Saa  trippede  hun  af,  og  jeg  sukkede  og  skar  Ansigter  og  fik  Cigaren 
tændt  og  faldt  til  Ro  i en  Lænestol  og  klemte  paa. 

Hun  kom  ind  igen  med  Kaffen  og  satte  den  uhyre  stille  ned  og  for- 
svandt lydløst  hen  i sin  Stol,  og  det  var  knap,  jeg  kunde  høre  hendes 
Strikkepinde. 

Naa?  sagde  hun,  da  jeg  var  færdig. 

Tja,  sagde  jeg. 

Hvad  siger  du  nu?  spurgte  hun;  føler  du  dig  ikke  sønderknust? 

Jo,  jeg  er  nok  noget  mør  ovenpaa;  men  din  Kaffe  hjælper  godt, 
Moster. 

Er  det  nu  da  ikke  en  dejlig  Mand,  Pastor  Schack? 

Jo,  han  er  saamænd  vist  skikkelig  nok;  og  bare  han  vilde  nøjes 
med  at  sige,  at  han  for  sin  Person  kan  ikke  lide  de  Bøger,  og  at  han 
føler  i sin  Samvittighed,  at  de  er  umoralske,  saa  skulde  jeg  ikke  have 
noget  mod  at  læse  ham;  men  naar  han  bliver  filosofisk,  saa  er  han 
skam  ikke  morsom. 

Er  han  ikke?  Gud,  han  er  saa  vittig. 

Ja,  især  naar  han  finder,  at  Wied  og  Brandeserne  og  Henrik  Pon- 
toppidan  er  blaserte;  det  er  meget  vittigt. 

Ja,  jeg  kender,  Herren  være  lovet,  ikke  noget  til  disse  Mennesker; 
men  jeg  finder  det  rigtignok  opofrende  af  Pastor  Schack,  at  han  har 
siddet  og  studeret  alle  deres  smudsige  Bøger.  Men  du  synes  kanske,  at 
denne  Wieds  rædsomme  „ Ideale  Hjem*  og  denne  Pontoppidan  — fhj! 
hans  „Svage  Køn*  er  saadan  nogen  storartede  Bøger! 

Aa,  „Det  ideale  Hjem*  synes  jeg  slet  ingenting  om,  Moster,  for  den 
har  jeg  ikke  læst;  og  Wieds  »Svage  Køn*,  — naa,  jeg  mener  ikke,  den 
er  saa  udmærket,  som  den  er  raabt  ud  til.  Figurerne  er  tit  lovlig  tynde 
og  karrikerede,  og  Situationerne  ikke  altid  saa  morsomme,  og  en  Bunke 
Saftigheder  kunde  gerne  være  sparet. 

Naa,  ser  du  det!  Hvad  siger  Pastor  Schack! 

Aa,  Pastor  Schack,  han  er  lige  saa  gal  til  den  anden  Side!  Han 
rakker  den  ned  uden  at  gøre  mindste  Forskel  paa  ondt  og  godt.  Der 
er  skam  en  Del  snurrigt  Humør  i den,  en  bukkeagtig  Kaadhed,  selv  om 
det  lugter  vel  stramt  somme  Tider.  Wied  har  virkelig  noget  af  en  Satyr  i sig. 

Ja,  Holberg,  han  skrev  da  ogsaa  satyriske  Bøger,  ved  jeg;  og  det 
beviste  Pastor  Schack  saa  grundigt,  at  denne  Wied,  hvad  han  hedder,  ikke 
kan  undskylde  sine  Griserier  med,  at  Holberg  ogsaa  har  brugt  simple 
Ord;  for  Holberg  var  saa  sædelig. 

Ja  meget;  kan  du  f.  Eks.  huske  „Julestuen-,  Moster:  der  er  nogen 
nette  Stævnemøder,  eller  „Den  Ilte  Juni-,  den  foregaar  paa  et  Slags, 
ja  hvad  skal  man  sige,  paa  saadan  et,  forstaar  du  vel,  mindre  ærbart 
Hus , og  en  Bande  slemme  Kumpaner  og  Fruentimmer  løber  af  med 
Profitten  og  jubilerer.  Og  ligesaadan  i „Den  pantsatte  Bondedreng"  — 

Aa,  lad  mig  være  fri  for  saadan  gamle  ækle  Geschichterl  Men 
Pastor  Schack  havde  ogsaa  en  Mængde  andre  ældre  Skribenter,  han 
kunde  nævne.  Han  er  saa  grusom  lærd,  Pastor  Schack! 

Naa,  de  andre  faar  man  da  ikke  meget  at  høre  om.  For  Resten  skal 
jeg  gerne  indrømme  ham,  at  den  Undskyldning  med  de  gamle  ikke  duer 
saa  farlig;  og  den  er  brugt  saa  tit,  at  den  keder  mig  usigelig.  Men  jeg 
synes  egentlig  ikke,  man  føler  Pastoren  saa  tynget  af  sin  Lærdom. 

Det  er  fordi  han  er  saa  beskeden.  Lagde  du  ikke  ogsaa  Mærke  til, 
at  han  siger  straks,  han  er  slet  ikke  Æstetiker;  inen  han  er  virkelig 
meget  æstetisk,  kan  du  tro. 

Ja,  Gud  hjælpe  os  alle  sytten ! Du  ved,  jeg  er  et  svært  fredsomme- 
ligt Menneske ; men  der  var  én  Ting,  jeg  blev  gal  over  i den  Bog : Han 
siger,  at  Poul  Møller  ikke  har  skrevet  nogen  Mesterværker!  Saadan 
snakker  han  om  Digte,  der  er  bleven  modnede  og  lagrede!  Hvor  Pokker 
skal  han  da  kunne  dømme  dem,  der  endnu  gærer  ganske  friske? 

Det  ved  jeg  da,  at  den  Møller  har  jo  kun  skrevet  en  ganske  lille 
Smule  Vers. 

Tror  Du,  Mesterværker  bliver  regnede  i Læssevis? 

Men  han  roste  ham  jo  ogsaa  for  en  Sætning,  han  har  skrevet;  den 
var  ogsaa  saa  nydelig;  du  husker  nok:  at  den  sande  Digter  maa  være 
et  sandt  Menneske. 

Det  var  rart,  om  de  var  det.  Men  du  ved,  at  Menneskene  er  ikke 
saa  gode  som  de  burde  være. 

Det  er  vist. 

Alle  have  vi  syndet,  og  Menneskets  Hjertes  Tanke  er  ond  fra  hans 
Ungdom,  og  der  bor  ikke  noget  godt  i os. 

Det  er  sikkert. 

Menneskets  Væsen  er  da  i Grunden  bare  Siethed.  ikke? 

Hvad  mener  du? 

Jo,  det  sande  Menneske  er  saa  da  egenligt  det  slette  Menneske,  og 
det  slette  Menneske  er  den  sande  Digter. 

Aa,  skaan  mig  for  dine  Fiksfakserier  og  Narrestreger!  Du  ved  meget 
godt,  at  Meningen  er,  at  de  store  Digtere  maa  være  store  Mennesker. 

Store  Digtere!  Sikken  Ære,  Pastor  Schack  gør  adskillige  af  dem, 
han  hegler  igennem,  naar  han  bedømmer  dem  som  store  Digtere.  Jeg 
kunde  for  Resten  give  dig  en  artig  Liste  over  ganske  ypperlige  Digtere, 
der  har  haft  fæle  Skavanker  som  Mennesker. 

Ja,  undskyld  min  Dreng,  alt  det  kender  Pastor  Schack  vist  nok  saa 
godt  til.  Du  snakker  bare  hen  i Vejret,  men  han  er  nu  saa  viden- 
skabelig og  saadan  saa  logisk. 

Han  vil  vist  gerne  være  det.  Jeg  kommer  til  at  tænke  paa  en  vis 
Djævel,  der  ogsaa  traadte  op  som  Logiker.  Videnskabelig  og  logisk! 
Den  Slags  Videnskab  kan  man  finde  hver  Dag  i Aviserne.  Man  maler 

et  Dødningehoved  og  to  Ben  over  Kors  paa  en  Flaske  og  advarer  Folk 
mod  at  drikke  af  den,  for  de  kan  jo  se,  der  er  Gift  i den.  Og  saa  er 
det  maaske  Vin  eller  bajersk  Øl.  Det  kan  ogsaa  være  en  farlig  Drik; 
men  det  er  ikke  Skedevand.  Man  skælder  Folk  ud  for  en  Mening,  de 
lige  har  fralagt  sig.  Man  plukker  noget,  de  har  sagt,  ud  af  Sammen- 
hængen og  ser  væk  fra  de  nærmere  Bestemmelser.  Man  laver  en  fir- 
kantet Æske,  som  Tingene  skal  stoppes  ned  i,  og  saa  sker  de  en 
Ulykke,  hvis  de  er  ottekantede. 

Ja,  det  siger  du  bare  af  Arrigskab,  fordi  du  ikke  kan  slippe  væk 

fra  ham.  Men  jeg  har  selv  hørt  Pastor  Schack,  og  jeg  ved,  at  han  be- 

viste det  alt  sammen  saa  tydelig. 

Kunde  du  virkelig  følge  med  hele  Tiden,  Moster? 

Naa,  i enkelte  Øjeblikke  kunde  jeg  nok  tabe  Traaden  en  Smule: 

men  det,  det  kom  an  paa,  forstod  jeg  meget  godt.  Og  det  kan  du  da 

heller  aldrig  komme  fra,  at  Diglerne  fordærver  os  alle  sammen,  naar  de 
ikke  er  moralske. 

Herre  du  milde!  Kan  vi  nu  ikke  slippe  for  Moralen! 

Ja,  den  vilde  1 nok  helst  slippe  udenom. 

Kære  Moster,  det  vamler  saadan  for  mig,  naar  jeg  hører  det  om 
Kunsten  og  Moralen.  Det  har  man  nu  gaaet  og  tumlet  med  frem  og 
tilbage,  for  og  imod,  lige  siden  Methusalem  var  en  lille  Dreng.  Og  lige 
vidt  kommer  man.  Hvad  kan  det  hele  nytte?  Enten  er  Digtningen 
daarlig  Digtning,  og  saa  gaar  den  til  Bunds,  om  den  er  aldrig  saa  moralsk, 
eller  den  er  fortræffelig  Digtning,  og  saa  flyder  den  ovenpaa,  selv  om 
den  ikke  er  moralsk.  Det  er  i hvert  Fald  saadan  et  uhyre  vanskeligt 
Spørgsmaal,  saa  det  kan  ikke  løses  med  Bælgvanter  paa. 

O,  det  kan  man  saamænd  ganske  simpelt,  min  gode;  man  siger  blot 
til  de  Digtere,  at  de  skal  værsgo  og  skrive  moralsk. 

Bare  de  lystrer,  lille  Moster.  Og  hvad  er  saa  Moral?  Den  ene  har 
sin  og  den  anden  har  sin,  og  der  er  et  gabende  Svælg  imellem  dem. 

Aa,  Udflugter!  Naar  disse  slette  Mennesker  vil  afskaffe  Ægteskabet, 
saa  er  de  umoralske  for  hele  Verden,  og  det  ved  de  godt  selv. 

Hvem  er  det,  der  vil  afskaffe  Ægteskabet? 

Det  vil  jo  han,  denne  Karl  med  det  ideale  Hjem. 

Det  skal  du  nu  ikke  være  saa  vis  paa.  Han  er  nemlig  noget  af  en 
Ironiker  og  Paradoksmager. 

Det  er  da  sikkert  nok,  at  de  undergraver  Ægteskabets  Hellighed  og 
vil  indføre  denne  væmmelige  frie  Kærlighed. 

Ved  du,  at  den  er  saa  væmmelig?  Naa,  men  Ægteskabets  Hellighed 
er  Folk  ikke  saa  enige  om.  Du  mener  det;  der  er  mange  som  mener, 
det  tit  kan  være  meget  vanhelligt.  Du  linder,  Udødelighedstroen  saa  skøn 
og  opløftende ; andre  synes  maaske,  den  er  lige  saa  umoralsk  som  at 
drikke  Brændevin. 

Anders!  jeg  frabeder  mig  at  høre  saadan  nogen  Frivoliteter  og  Hæs- 
ligheder i mit  Hus. 

Jeg  tier  bumslille. 

Jo,  Moral  det  ved  man  hvad  er,  og  Umoral  har  styrtet  mange  Riger 
i Fordærvelse. 

Virkelig  ? 

Jo,  jeg  har  læst,  at  Romerriget  gik  under  paa  Grund  af  deres 
Usædelighed. 

Latifundia  perdidere  Italiam. 

Ja,  gem  du  dig  bare  bag  dine  franske  Brokker.  Disse  usædelige 
Franskmænd  de  er  ogsaa  ganske  ødelagte,  siger  Pastor  Schack. 

Nu  har  man  raabt  denne  Usædelighed  efter  dem  i mange  Hundrede 
Aar,  og  de  har  dog  udrettet  et  og  andet  imens.  Jeg  kunde  ogsaa  nævne 
dig  Folk,  som  aldrig  har  vist  større  Kraft,  end  mens  de  var  meget  usæde- 
lige og  navnlig  i deres  Litteratur. 

Aa  Visvas.  Vil  du  virkelig  paastaa,  at  umoralske  Bøger  ikke  kan 
skade  Folk? 

Jeg  ved  ikke,  hvad  jeg  skal  tro,  Moster.  Se,  forleden  faldt  jeg  over 
en  lille  engelsk  Bog,  en  Børnebog,  kan  du  tænke  dig.  Det  er  en  af  de 
mest  umoralske  Bøger,  jeg  har  set.  Helten  han  slaar  sin  Kone  ihjel  og 
sit  Barn,  fordi  det  skriger.  Og  han  slaar  en  gammel  Mand  ihjel  og  en 
Doktor  og  flere.  Og  han  løber  væk  med  en  ung  Pige  og  gifter  sig  ikke 
med  hende.  Og  han  synger  og  danser  og  er  evig  glad,  uden  den  mindste 
Smule  Anger.  Saa  bliver  han  nok  sat  i Fængsel;  men  da  han  skal  hen- 
rettes for  sine  Synder,  narrer  han  Bødlen  og  faar  ham  hængt  i Stedet. 
Naar  han  saa  endda  kom  i Helvede  til  sidst,  kunde  det  være  moralsk 
nok.  Men  hvad  sker?  Da  Djævelen  kommer  og  henter  ham,  saa  slaar 
han  ham  ihjel  ogsaa  og  raaber  Hurra  for  det  helel  Og  den  Historie  har 
man  ladet  Børn  høre  i et  Par  Hundrede  Aar,  saa  der  er  ikke  en  Dreng 
eller  Pige  i England,  der  ikke  kender  den. 

Det  var  da  forskrækkeligt!  Hvad  er  det  for  en  ugudelig  Historie? 

Det  er  en  Marionetkomedie,  som  hedder  „ Punch  og  Judy“.  Men 
den  synes  dog  ikke  at  have  fordærvet  Englænderne  saa  synderlig. 

Ja,  det  kan  man  ikke  vide.  Det  er  naturligvis  den,  som  er  Skyld  i, 
at  disse  Englændere  nu  slaar  de  uskyldige  Boere  ihjel.  Du  kan  da  ogsaa 
se,  at  dette  demoraliserede,  men  ellers  agtværdige  og  retskafne  unge 
Menneske,  som  Pastor  Schack  taler  om,  han  maatte  net  gaa  til  Be- 
kendelse om,  hvordan  denne  Ibsens  Bøger  havde  fordærvet  ham.  Det 
var  ellers  en  flov  én  for  ham,  at  Pastor  Schack  saadan  kunde  tage  ham 
i det,  mens  han  ellers  vilde  paastaa,  at  disse  moderne  Digtere  ikke  kan 
skade  os. 

Det  kunde  jo  være  kedeligt  nok  for  ham,  hvis  Pastoren  havde  Ret 
i hvad  han  siger.  Men  han  har  bare  ogsaa  her  taget  klumphaandet  paa 
Sagerne  og  ikke  holdt  Tingene  ude  fra  hinanden.  I det  med  Ibsen,  dér 
er  jo  nemlig  slet  ikke  Tale  om  hvad  Folk,  naar  de  læser  rigtig,  bør  faa 
ud  af  hans  Stykker.  Det  er  kun  om  det  første,  øjeblikkelige  Indtryk, 
som  nogle  af  hans  Stykker  kan  have  gjort  paa  en  grøn  Ungdom,  som 
endnu  ikke  har  lært  at  tage  Digt  bare  som  Digt.  Det  er  noget,  ligesom 
naar  man  lærer  et  nyt  Menneske  at  kende,  saa  bliver  man  straks  smittet 
af  hans  Talemaader  og  hans  Bevægelser  og  saadan  noget.  Men  naar  der 
saa  er  gaaet  en  lille  Tid,  reagerer  man  derimod.  Saadan  blev  der  ogsaa 
straks  nogen  Efterabelse  af  Tonen  eller  Personerne  hos  Ibsen,  men  det 
arbejdede  man  sig  jo  igennem  og  naaede  saa  til  en  virkelig  æstetisk  Til- 

egnelse  af  Stykkerne,  og  n Giften*  i ham  viste  sig  saa  for  de  mere  mod- 
standsdygtige i Længden  at  indeholde  adskillig  Næringsværdi. 

Det  staar  saamænd  i meget  god  Overensstemmelse  med,  hvad  det 
samme  agtværdige  unge  Menneske  ellers  siger.  Det  er  ogsaa  en  af  Pastor 
Schacks  Vittigheder,  naar  han  vil  gøre  ham  til  én,  der  mener,  at  Digt- 
ningen ikke  har  Indvirkning  paa  det  virkelige  Liv.  Gud,  han  gaar  jo  altid 
og  præker  om  „ Livsværdierne 11  i Digtningen,  saa  han  ellers  nærmest  bliver 
regnet  for  en  Moralist.  I den  Artikel  af  ham,  som  Pastor  Schack  har 
saa  Cravlt  med,  sagde  han  meget  tydelig,  at  Folk  tit  tager  altfor  haandfast 
paa  Digtningen  og  ganske  ufordøjet  bruger  den  til  Forbillede,  som  en 
Lære,  de  skal  gaa  efter.  Saa  nægter  han  vel  heller  ikke,  at  den  kan 
have  en  skadelig  Indvirkning  paa  Folk!  Han  sagde  ogsaa  noget  om,  at 
meget  af  den  moderne  Digtning  heller  ikke  har  stort  andet  Fonnaal  end 
at  præke  en  eller  anden  Lærdom  og  derfor  naturlig  maa  staa  for  Slag 
fra  dem,  som  holder  paa  andre  Meninger.  Derimod  syntes  han  nok.  at 
naar  man  saadan  i det  hele  skal  tale  om  den  rigtige  Digtnings  Indvirkning 
paa  Folk,  der  har  Begreb  om  at  læse,  og  paa  deres  Liv,  saa  er  den  mere 
indviklet  og  ikke  saa  let  at  faa  fat  i,  som  Pastoren  mener.  Den  siger 
ikke:  saadan  og  saadan  skal  du  gøre,  den  virker  meget  mere  sammensat, 
den  sætter  de  sjælelige  Kræfter  i Fart,  øver  Evner  og  Følelser  og  Attraa, 
som  det  daglige  Liv  ingen  Tumleplads  giver.  Den  gør,  at  Folk  paa  en 
skikkelig  Maade  slipper  af  med  adskillige  Fornemmelser,  som  helst  ikke 
maa  bryde  ud  i det  borgerlige  Liv.  Og  paa  den  anden  Side,  at  man 
faar  ekserceret  en  hel  Del  Tanker  og  Følelser,  som  man  bagefter  kan 
have  Gavn  af  i Virkeligheden.  Dens  Værdi  beror  overhovedet  ikke  paa 
det  bestemte  Stof  eller  de  bestemte  Meninger  i den,  men  paa,  hvor  dybt 
og  stærkt,  hvor  rigt  og  frugtbart  et  aandeligt  Røre  den  sætter  os  i.  Det 
er  netop  saadant  et  aandeligt  Røre  f.  Eks.  „ Vildanden*  vækker.  Og  det 
er  just  det  kedeligste  ved  Digtningen  herhjemme  for  Tiden,  at  den  saa 
lidt  kan  sætte  os  i frugtbart  Røre.  Den  er  skam  ikke  saa  farlig,  den  er 
bare  saa  ringe.  Saadannoget  er  det  nok,  Vedel  mener. 

For  Resten  saa  tror  jeg,  at  Digtningen  er  som  Tiden  er,  og  en  for- 
sumpet Tid  giver  kun  sure  Bøger.  Det,  mener  jeg  — 

Her  opdagede  jeg,  at  Moster  havde  tabt  Traaden  i min  Tale.  Hun 
var  faldet  i Søvn.  Saa  listede  jeg  mig  hen  og  fik  »Sangværket-  fat  og 
luftede  Pastor  Schack  ud  med  Grundtvigs  Vers. 

V.  HØRUP 

TIL  HANS  60-AAKIGE  FØDSELSDAG 


jaar  jeg  for  mig  selv  nævner  Hørups  Navn,  fyldes 
mit  Sind  af  Stemninger.  Det  er  alle  de  Stem- 
ninger, hans  Ord,  mundtlige  og  skrevne  Ord,  har 
vakt  i mit  Sind,  der  bliver  levende,  og  alle  de 
Syner  og  Drømme,  disse  Stemninger  har  befrugtet 
min  Fantasi  med,  der  stiger  op  af  Erindringens 
Gemme.  Jeg  véd  ikke,  om  det  kommer  af  den  landlige  Klang  i 
hans  Stemme,  eller  om  Aarsagen  er  den,  at  jeg  har  hørt  ham  tale 
i fri  Luft,  i en  Bøgeskov  og  med  det  aabne  Landskab  omkring 
sig,  eller  det  er  fordi  det  Sprog,  han  bruger,  og  det  Stof.  hvori 
han  arbejder,  er  saa  hjemmegjort  — men  altid  smelter  Billedet 
sammen  med  Indtryk  af  den  danske  Natur : Det  hvisker  forborgent 

gennem  Korn  og  Siv,  der  gaar  en  Susen  gennem  Skoven,  Søen 
koger.  Det  kommer  maaske  ogsaa  af  en  anden  Grund.  Naar  det 
i ren  praktisk  Forstand  gælder  om  at  tilegne  sig  Hørup,  under- 
lægge sig  ham  som  en  Studiegenstand,  former  hans  Skikkelse  sig  for 
ens  Bevidsthed  af  lutter  Enkeltindtryk,  Øjebliksbilledér  som  dem, 
man  modtager  af  Naturen.  Han  har  ikke  nedlagt  og  sammenfattet 
sine  Tanker  i en  Bog,  han  har  ikke  proppet  sig  af  paa  Paragraffer 
og  Afhandlinger,  og  kun  saare  sjælden  omsat  de  mange  konkrete 
Tanker  til  abstrakte  Læresætninger.  I sin  Interesse  for  det  kon- 
krete ligner  han  næsten  en  Digter,  for  ikke  at  sige  en  Kvinde.  Den, 
der  vil  studere  Hørup,  maa  først  i Erindringen  tage  hele  Massen 
af  hans  Bladartikler  og  Taler  og  lade  alle  disse  Øjeblikke  virke 
paa  sig,  til  den  første,  løse  Skikkelse  former  sig  deraf.  Han,  der 
ikke  kan  lide  Historikerne  og  Historieskrivningen,  har  gjort  hvad 
han  kunde  for  at  unddrage  sig  deres  Behandling.  Han  kunde  med 
Søren  Kierkegaard  sætte  * Øjeblikket  • som  Titel  paa  alt,  hvad  han 
har  frembragt. 

Med  dette  ungdommelige,  af  Fantasien  paavirkede  Billed  for- 
binder sig  et  andet  Indtryk,  der  mere  virker  paa  Følelsen.  Naar 
jeg  lægger  Øret  til  vort  offentlige  Liv  og  hører  efter  de  mange 
Stemmer,  der  lyder  igennem  det,  skelner  jeg  tydeligt  Hørups  Stemme 
fra  alle  de  andre.  Ikke  alene  derpaa,  at  han  er  den  gode  Raaber 
i Striden,  hvis  Signaler  har  den  frejdigste  Klang,  men  ogsaa  der- 
paa, at  der  i Klangen  er  en  Undertone  som  af  en  bristende  Streng. 
Jeg  kommer  da  til  at  tænke  paa  Einar  Tampeskiælvers  Ord  til 
Hakon  Jarl:  „For  veg,  for  veg  er  Jarlens  Bue*.  Jeg  sigter  ikke 
dermed  til  Hørups  politiske  Personlighed , thi  den  har  været  sejg 
og  stærk  som  nogen  Jyde,  i en  sjælden  Grad  utilbøjelig  til  Efter- 
givenhed baade  over  for  Modstandere  og  Meningsfæller.  Men  Hørup 
har  i vor  Politik  været  den  revolutionære  Idealist,  der  „har  sigtet 
til  et  fjernt,  ophøjet  Maalu,  og  den  Bue,  hvormed  han  har  villet 
naa  dette  fjerne  Maal,  hvad  andet  har  den  været  end  vor  For- 
fatning? Hørups  Maal  var  intet  ringere  end  det,  at  Danmark 
skulde  blive  som  et  nordisk  Schweitz,  et  Land,  hvis  Befolkning 
afgjorde  sine  Sager  ved  Valg  og  Afstemninger,  et  demokratisk 
Land,  hvor  Flertallet  regerede,  og  et  aabent  Land,  over  hvis 
grønne  Marker  ingen  Fæstningsvolde  ragede  op.  Men  For- 
fatningen spændte  ikke  saa  vidt,  med  den  kunde  der  kun  naas 
nære  Maal,  og  den  maatte  bruges  med  Varsomhed,  hvis  den  ikke 
skulde  briste. 

Den,  der  som  ung  har  oplevet  dette:  at  se  Hørup,  da  For- 
fatningen var  brudt,  da  der,  som  han  selv  sagde,  ingen  anden 
Forfatning  var  end  Modstanden  mod  Forfatningsbrudet,  se  ham 
i denne  mærkelige  Situation,  da  Statskup  og  Pressefrihed  gik  i 
Spænd  med  hinanden  for  det  offentlige  Livs  Vogn,  hver  Dag  føre  denne 
ulige  Kamp,  i hvilken  Ordets  Kunst  og  Vid  voksede  i Forhold  til 
Modstandens  Brutalitet  — han  vil  have  modtaget  et  Indtryk  baade 
af  Stolthed  og  Ydmygelse.  Er  der  dem,  paa  hvem  Hørup  under 
denne  Kamp  har  virket  som  en  Fører  til  Stridens  Verden,  saa 
er  der  ogsaa  andre,  for  hvem  han  er  bleven  en  Konge  i Haabløs- 
hedens  og  Afmagtens  Skyggerige.  Naar  han  engang  kaldte  Retten 
,den  lurvede  Ret“,  føler  jeg  ogsaa  dette  som  et  Udtryk  for  den 
Selvspot,  Kampen  til  Tider  har  maattet  fylde  ham  med. 

Jeg  tror  ikke,  at  Hørup  selv  vilde  værge  sig  imod  at  blive 
kaldt  Stemnings-  eller  Følelsespolitiker.  Men  Betegnelsen  vilde 
være  lidet  udtømmende.  Hørup  er  ikke  blot  en  Agitator,  men 
ogsaa  en  politisk  Tænker.  Der  er  i hans  Taler  og  Artikler  ned- 
lagt et  Fond  af  statsretlig  Visdom,  som  maaske  kun  den,  der  selv 
er  Jurist  og  hjemme  i Statsrettens  Rævehule,  tilfulde  kan  vurdere. 
Hørup  er  en  glimrende  Dialektiker,  og  skulde  man  gøre  en  Ind- 
vending mod  hans  Dialektik,  maatte  det  være  den,  at  dens  Vir- 
tuositet af  og  til  bringer  den  i en  ubehagelig  Nærhed  afSofistiken. 
Alle  de  mange  Billeder  og  Lignelser,  hvori  hans  Taler  og  Artikler 
er  klædte,  er  heller  ikke  Broderier  og  Smykker  paa  Stilen,  men 
fremtræder  altid  som  Sindbilleder  for  Tanken.  Efter  en  udbredt 
Mening  er  Hørup  helt  igennem  en  dialektisk  Natur,  uden  stærk 
Overbevisning,  og  med  noget  problematisk  inderst  i sit  Væsen. 
Jeg  tror  ogsaa,  der  i hans  Sjæl  er  det  opløsende  Element,  for 
hvis  Berøring  alle  Dogmer  bliver  vaklende;  det  mærkes  paa  hans 
Tanker,  at  de  er  bievne  hærdede  i Tvivl.  Men  jeg  tror  lige  saa 
vist,  at  Tvivlen  er  det  underordnede,  Overbevisningen  det  over- 
ordnede. Den  røber  sig  i hans  Tankes  Lidenskab,  i hans  Stil,  i 
hvilken  der  aldrig  lyder  en  uægte  Tone.  Enhver,  der  har  lagt 
Mærke  til,  hvor  let  den  falske  Følelses  Sprog  røber  sig,  kan  ikke 
være  i Tvivl  herom. 

Af  hans  Taler  og  Artikler  kunde  der  gøres  et  Udvalg,  hvori 
man  samlet  vilde  have  hans  Forfatningstanker,  og  han  burde  selv 
ordne  dette  Udvalg.  Det  største  Fortrin  ved  disse  Tanker  er  deres 
dybe  Oprindelighed.  Her  er  ingen  historiske  Baggrunde,  ingen 
perspektiviske  Vuer,  ingen  Henvisninger  til,  hvordan  det  er  i Eng- 

land  og  andetsteds.  Hørup  er  ingen  Studiets  Mand,  jeg  mistænker 
ham  endog  for  at  nære  en  rodfæstet  Foragt  for  Videnskaben; 
man  behøver  heller  ikke  at  være  grumme  lærd  for  at  vide,  hvor 
gold  den  officielle  statsretlige  Videnskab  er.  Altid  paa  egen  Haand, 
altid  lige  paa,  altid  med  den  hjemlige  Erfaring  og  sin  Personlighed 
som  Kildespring,  — saadan  er  Hørups  Inspiration. 

Naar  jeg  tænker  paa  vor  Forfatning,  ser  jeg  Hørup  for  mig, 
og  hans  Aand  bliver  levende  i mig  som  en  Række  „Øjeblikke". 
Jeg  husker  dem,  disse  Øjeblikke,  da  en  politisk  Tanke,  henkastet 
af  ham  som  i Skæmt,  men  i sin  faste  Form,  er  slaaet  ned  i mig 
og  er  blevet  liggende  i mig,  indtil  den  er  steget  op  som  en  ny- 
opdaget  Verden,  for  atter  at  gaa  under  og  stige  op  igen,  indtil 
den  var  bleven  min  egen  personlige  Erobring.  Man  skulde  synes, 
intet  Emne  var  fladere  og  utaknemligere  end  en  Række  Grund- 
lovsforskrifter, som  ethvert  Menneske  med  normal  Tænkeevne  og 
sund  Retsfølelse  kan  forstaa.  Og  dog,  der  er  langt  til  Bunden  i 
en  Forfatning,  allerede  naar  det  gælder  at  forstaa  den  helt,  læn- 
gere end  de  fleste  aner,  men  der  er  endnu  længere  til  Bunden, 
naar  det  gælder  at  anvende  den,  allerlængst  for  et  Folk.  hvis  po- 
litiske Frihed  til  Bedstemoder  har  en  200-aarig  Enevælde.  Da 
Hørup  traadte  ind  i det  politiske  Liv,  stod  Demokratiet  endnu 
langt  tilbage  i begge  Retninger,  ængsteligt  og  uden  Selvtillid.  Hvad 
en  ung  juridisk  Student  i hine  Aar  lærte  af  Hørup,  at  opdage  For- 
fatningen, at  gaa  til  Bunds  i dens  Mening,  det  samme  lærte  ogsaa 
Demokratiet  af  ham. 

Men  for  den  unge  juridiske  Student  fra  Firserne  laa  der  om 
disse  Artikler  og  Taler  en  egen  festlig  Glans.  Vi  havde  nemlig  som 
bekendt  et  andet  Værk,  en  anden  Forfatningslære,  der  i fire  ugen- 
lige Timer  blev  foredraget  for  os.  Det  var  „Den  danske  Statsforfat- 
ningsret" af  Henning  Matzen.  Aah  Matzen!  at  den  grusomme 
Skæbne  dog  skulde  friste  dig  til  at  udfordre  Hørup  til  denne  Vædde- 
strid,  som  engang  Marsyas  udfordrede  Apollon!  Dine  juridiske 
Fortolkninger,  der  i vor  videnskabelige  Tungnemhed  forekom  os 
at  smage  af  den  Slags  Jura,  man  kan  faa  paa  en  billig  Skrivestue 
i Kompagnistræde,  de  blev  dekorerede  med  Universitetets  gyldne 
Rektorkæde,  og  i dem  blev  vi  eksaminerede  ved  det  grønne  Bord! 
Men  husker  du,  hvad  Straf  Apollon  gav  Marsyas  for  hans  Dristighed  ? 
Han  flaaede  ham  levende! 

Man  behøver  ikke  at  læse  mange  Linier  af  Hørups  første  Taler, 
før  man  opdager,  hvem  der  var  hans  tidligste  Fjende.  Det  var 
de  National  liberale.  Hørup  har  altid  haft  en  levende  Sans 
for.  at  det  er  lige  saa  vigtigt  at  have  Modstandere  som  Tilhængere. 
Og  Ungdommen  dengang  var  lykkeligere  stillet  end  Ungdommen  i 
vore  Dage,  naar  den  saa  sig  om  efter  Gærdet,  den  skulde  over. 
Hvis  der  i Nutidens  Ungdom  var  et  politisk  Talent,  vilde  det  have 
Vanskelighed  ved  at  finde  sit  Gærde.  Hørup  selv,  der  naturligt 
vilde  være  den,  man  nu  skulde  op  imod,  staar  endnu  i sin  Op- 
positionsstilling, og  giver  en  det  lidet  behagelige  Valg  mellem  enten 
at  falde  ham  i Ryggen  eller  at  hænge  ham  i Skøderne.  Men  den- 
gang var  endnu  alt  saa  jomfrueligt  i det  offentlige  Liv.  Fortid  og 
Fremtid  var  afstukket  saa  klart.  Fortiden  var  de  Nationalliberale, 
de  frembød  sig  af  sig  selv  som  det  færdige,  afsluttede,  der  skulde 
bort  for  at  Fremtiden  kunde  komme  til.  Fremtiden,  det  ufærdige, 
var  Venstre;  det  stod  som  en  Jomfru,  der  venter  sin  Bejler. 
Bejleren  kom.  Det  var  Hørup. 

Til  at  optage  denne  Kamp  mod  de  Nationalliberale  var  Hørup 
udmærket  anlagt  og  udrustet.  Skolelærersønnen  har  sikkert  tidligt 
næret  sig  med  bitre  Stemninger  mod  det  nationalliberale  Kieresi, 
og  Brodden  er  bleven  skærpet  ved  de  Paavirkninger,  han  modtog 
fra  Bondevennernes  Kredse,  særligt  fra  I.  A.  Hansen.  Men  denne 
de  Nationalliberales  fødte  Antipode  mødte  dem  i en  Rustning,  der 
var  gjort  af  samme  Metal  som  deres  egen,  blot  mange  Gange  stær- 
kere og  smidigere.  Han  var  juridisk  Kandidat  med  et  stort  Laud, 
der  havde  vakt  Professorernes  Opmærksomhed,  og  hvad  kunde 
være  mere  estimeret  i dette  juridiske  Professor-Parti  end  en  juri- 
disk Kandidaf  med  et  stort  Laud?  For  det  maatte  selv  Krieger 
respektere  ham.  Han  var  en  Mand  med  en  udpræget  litterær  Form 
baade  naar  han  skrev  og  talte,  og  hvad  stod  i højere  Kurs  hos 
dette  Parti  af  Æstetikere?  En  saadan  Modstander  havde  de  Na- 
tionalliberale endnu  ikke  mødt.  Goldschmidt  var  Hørups  Lige  som 
Skribent,  men  han  var  Jøde;  Bergs  brede  parlamentariske  Litani 
gjorde  aldrig  noget  Indtryk  paa  dem,  det  var  kun  Hørup  og  Hol- 
stein,  hvis  Vaaben  naaede  dem,  fordi  de  var  hentede  i samme 
Rustkammer  som  deres  egne  og  blev  førte  med  en  aldrig  svigtende 
Overlegenhed  og  et  straalende  Humør. 

Hørup  var  dog  den  værste,  og  det  var  ogsaa  ham,  der  blev 
de  Nationalliberales  Bane.  Holstein  angreb  dem  kun  i Rigsdagen, 

hvor  de  allerede  havde  mistet  deres  Fodfæste,  men  Hørups  Angreb 
tog  Jorden  bort  under  deres  Fødder  dér,  hvor  de  troede  dem  fastest 
plantede.  Han  angreb  dem  i København,  han  tog  i sin  Politiks  4 

Sold  de  hellige  Magter,  der  havde  været  deres  Støtter  i Kampen 
mod  „Transtøvlerne*,  Litteraturen,  Kunsten  og  Videnskaben,  han 
gjorde  deres  Aviser  til  fattige  Skygger  af  fordums  Herlighed.  De 
lyste  ham  og  hans  i Band.  Han  svarede  med  at  behandle  dem 
som  afdøde  og  lyse  Gravens  Velsignelse  over  dem.  Som  Kejser 
Karl  den  5te  maatte  de  Nationalliberale  i de  Tider  overvære  deres 
egen  Begravelse,  og  tilmed  mindst  én  Gang  om  Ugen.  De  belagde 
ham  og  hans  med  det  selskabelige  Interdikt,  hvormed  de  altid 
straffede  deres  Modstandere.  Det  var  jo  i de  Tider,  da  der  i Kø- 
benhavn ikke  var  flere  Venstremænd  end  at  de,  som  Hørup  engang 
har  sagt,  „kunde  samles  om  en  Kalvesteg*,  og  da  det  Pas,  der 
gav  Adgang  til  „det  gode  Selskab*,  blev  viseret  i det  national- 
liberale Hovedkvarter.  Naar  man  læser  Debatten  i Folketinget  om 
Rigsretstiltalen  i 1877,  hører  man  i Rimestads  Udtalelse  om  „den 
Personlighed,  Flertallet  havde  fundet  værdig*  til  at  fungere  for 
Rigsretten  som  offentlig  Anklager  mod  saa  fine  Folk  som  Hall  og 
Krieger,  hele  dette  Partis  farisæiske  Hovmod.  Hørup  var  den  % 

første,  maaske  ogsaa  den  eneste,  der  ikke  tog  dette  Pas  og  det 
Selskab,  det  lukkede  op  for,  for  gode  Varer;  han  kaldte  det  rent 
ud  for  simple  Varer.  Og  del  var,  som  havde  han  gættet  Trylle- 
ordet. Ringens  Magt  var  brudt  i samme  Nu,  de  Nationalliberale 
hørte  sig  tiltalte  i en  Tone,  der  mindede  dem  om  Sangen  i „Figaros 
Bryllup*:  Hvis  De,  Hr.  Greve,  har  Lyst  til  at  danse  osv.  „Den Per- 
sonlighed, Flertallet  havde  fundet  værdig*,  det  var  en,  der  be- 
handlede deres  Parti  som  et  Konsortium,  der  havde  taget  den 
danske  Politik  i Entreprise,  og  deres  Politik  som  en  — en  Skidt- 
mads, spillet  med  fedtede  Kort. 

Naar  Hørup  lod  Folketinget  stille  nogle  nationalliberale 
Ministre  for  Rigsretten,  var  det  sikkert  mest  for  Symbolets  Skyld, 
for  at  vise  Offentligheden,  at  Konsortie-Politiken  ikke  mere  var 
gangbar  Mønt.  De  Transaktioner,  Anklagen  gjaldt,  særligt  Salget 
af  Marmorkirkens  Grunde  til  Tietgen,  var  netop  saadanne,  der 
ligger  lige  for  Haanden,  naar  et  Ministerium  opfatter  sig  selv 
som  en  Bestyrelse  og  Rigsdagen  som  en  Generalforsamling  af  lydige 
Aktionærer.  Men  i sin  Jomfrutale  i Folketinget  havde  Hørup 
sagt:  Administrationens  Ret  beror  paa  dens  Forhold  til  Rigsdagen. 

Det  var  det  samme,  som  om  han  havde  sagt  til  de  Nationalliberale : 

Hvad  I kunde  gøre  før,  da  I selv  var  Rigsdagen,  det  kan  I ikke 
gøre  nu,  da  det  er  os,  der  er  Rigsdagen! 

For  Hørup  blev  denne  Rigsretssag  en  personlig  Triumf  — et 
Vovespil,  som  det  var  af  ham  uden  Erfaring  i Procedure  at  mødes 
i Skranken  med  Landets  mest  skolede  Advokat.  Let  og  anstands- 
mæssigt bar  han  for  denne  ene  Gang  Advokatens  Kappe,  uanfægtet 
udstod  han  en  vanskelig  Formalitetsprocedure,  endda  han  maatte 
gøre  dobbelt  Front,  baade  mod  Defensor  og  mod  Rigsrettens  meget 
myndige  Formand,  og  i Realitetsproceduren  tegnede  han  med  den 
rigtige  Fordeling  af  Lys  og  Skygge,  som  er  Advokatens  Kunst,  det 
Billede  af,  hvad  Højres  Bevillingsret  vilde  føre  til,  som  netop  senere 
Tider  stadfæstede. 

I Agitationens  Hede  begik  Hørup  naturligvis  blodig  Uret  mod 
de  Nationalliberale.  Efter  at  han  har  faaet  dem  udryddede,  og  de 
er  gaaet  ind  til  Historiens  Hvile,  fælder  han  en  mere  human  og 
historisk  korrekt  Dom  over  dem.  Ja,  det  er  ikke  frit  for,  at  han, 
naar  der  er  Lejlighed  dertil,  sætter  sig  paa  deres  Grav  og  knuser 
en  Taare  ved  at  mindes  dem.  Naar  de  stiger  op  for  hans  Erin- 
dring, dette  tætte  Regiment  af  jævnhøje,  solide  Dygtigheder,  der 
fyldte  saa  godt  i Geledet,  fordi  hver  Plads  og  hver  Mand  fra 
Skaberens  Haand  syntes  bestemte  for  hinanden,  tænker  han  vist 
ved  sig  selv:  Hvilket  udmærket  Parti!  Hvem  der  havde  haft  et 
saadant! 

Da  Hørup  kom  ind  i Politiken,  var  „det  forenede  Venstre44 
sammensat  af  Bondevenner,  Bjørnbakkere  og  grundtvigske  Høj- 
skolemænd.  Man  skulde  synes,  at  disse  xWodsætninger  ikke  var 
for  store  for  et  Parti.  Bonden  var  dog  den  højere  Enhed,  hvori 
de  alle  gik  op.  Det  nuværende  Reformparti , der  strækker  sig  fra 
pietistiske  Venstrebønder  til  fritænkerske,  halvsocialistiske  Køben- 
havner-Radikalere, har  i Aarevis  og  uden  at  man  har  mærket 
synderlig  Spænding,  holdt  sin  Ramme  lukket.  Men  Hørup  har 
altid  virket  som  et  Sprængstof  i sit  Parti.  Han  har  villet  drive 
Partiet  fremad  mod  det  store  Maal,  at  skabe  et  Demokrati,  der  tog 
Landet  i Besiddelse  som  et  nyt  Folk,  og  for  at  overvinde  Mod- 
standen i sit  eget  Parti,  har  han  maattet  følge  Romernes  Valg- 
sprog: Divide  et  impera!  Del  og  hersk!  Spræng  bort  alt,  hvad 
der  ikke  kan  følge  med,  nævn  Ordet,  der  rører  Bunden  i de  po- 
litiske Modsætninger,  først  dér  begynder  Sammenholdet  og  Styrken 
i din  Hersken! 

Fra  det  første  Øjeblik,  Hørup  fik  fast  Fod  i Venstre,  begynder 

denne  aldrig  hvilende  Kamp  mellem  ham  og  de  moderate  Grundt- 
vigianere. Han  har  blottet  Modsætningerne,  uddybet  dem,  hindret 
alle  Overenskomster,  spændt  Ben  for  Ministerkandidater.  Hans 
Angst  har  været  den,  at  Demokratiet  som  et  halvfærdigt  Parti 
skulde  falde  i Grundtvigianernes  Hænder  , at  Bonden  skulde  blive 
gjort  til  en  militaristisk  Højskolemand.  Derfor  udslyngede  han  de 
stærke  Sætninger.  1 Forfatningssagen:  „Ingen  over  og  ingen  ved 
Siden  af  Folketinget!"  og  i Militærspørgsmaalet:  „Hvad  skal  det 
nytte?",  hvormed  han  skræmte  Livet  af  Grundtvigianerne. 

Paa  udenforstaaende  har  denne  Kamp  mellem  Hørup,  Berg 
og  Bojsen  tidt  kunnet  gøre  Indtryk  af  en  af  Ærgerrighed  og  per- 
sonlig Magtsyge  udsprungen  Rivaliseren.  Rivaler  har  de  været, 
Rivaler  til  Demokratiets  Gunst,  og  skinsyge  paa  hinanden  har  de 
ogsaa  været,  og  Hørup  maaske  mest,  fordi  Drømmen  om  Demo- 
kratiets Fremtid  gjorde  hans  Tanke  hed. 

Til  at  føre  denne  Kamp  inden  for  Demokratiet  var  Hørup  fra 
Naturens  Haand  udstyret  med  sjældne  Gaver.  Selv  i nær  Slægt 
med  Bonden,  med  et  Kraftuddrag  af  den  danske  Bondes  Evner  og 
Instinkter  i sin  Natur,  med  barnefødt  Sans  for  alle  Bondens  ma- 
terielle Interesser  — og  saa  samtidig  begavet  med  den  fineste  Kul- 
tur, en  Dialektiker  af  Tanke,  en  Kunstner  i sin  Form,  med  fast 
moralsk  Holdning  i sin  Karakter.  Hvor  sjældent  et  Tilfælde  er 
ikke  dette!  I Reglen  føres  Demokratiet  enten  af  Mænd  af  sin  egen 
Midte,  og  Bevægelsen  bliver  da  saa  flad  og  spidsborgerlig.  Et 
Eksempel  herpaa  er  det  danske  Socialdemokrati.  Eller  det 
føres  af  Mænd  fra  en  hel  anden  Verden,  af  en  højere  Æt,  ukendte 
med  dets  materielle  Vilkaar  og  derfor  tilbøjelige  til  Doktrinarisme. 
Et  Eksempel  herpaa  er  det  tyske  Socialdemokrati,  stiftet  som  det 
er  af  lærde,  jødiske  Videnskabsmænd  som  Marx  og  Lasalle.  Men 
i Hørup  har  begge  disse  Fører-Betingelser  blandet  Blod  med  hinanden. 

I første  Omgang,  da  han  stod  sammen  med  Berg  og  I.  A.  Han- 
sen, var  han  ogsaa  uimodstaaelig  stærk.  Men  siden,  da  I.  A.  Hansen 
var  død,  da  Berg  og  han  stod  haardt  imod  hinanden,  da  han 
ifølge  sin  Personligheds  Ejendommelighed  ingen  for  ham  helt 
brugbare  Underførere  fandt,  da  han  tilmed  for  at  gøre  sit  Parti 
stærkt  i den  offentlige  Mening,  formælede  Demokratiet  med  Dan- 
nelsen, da  fik  de  andre  Vaaben  imod  ham.  Hvert  dristigt  Ord  af 
Georg  Brandes  fik  Hørup  serveret  paa  sin  Tallerken.  „Det  er 
ingen  rigtig  Politiker",  raabte  de  efter  ham,  „det  er  en  Æstetiker". 

Til  Godsejerne  har  Hørup  stillet  sig  helt  anderledes  end  til 

de  Nationalliberale.  Adskillige  har  undret  sig  over  i det  politiske 
Tilbageblik,  han  gav  i nogle  Nytaarsartikler , at  se  ham  som  en 
Tilhænger  af  det  Forbund  mellem  „de  store  og  de  smaa  Bønder", 
der  atter  er  blevet  aktuelt.  Men  denne  Tanke  om  Godsejerne  som 
den  anden  Samfundsklasse,  vor  Forfatning  var  bygget  paa,  træffer 
man  paa  Hørups  Vej  straks  ved  dens  Begyndelse.  I en  Rigsdagstale 
fra  Samlingen  1877—78  siger  han:  Demokratiet  og  de  konservative 
Godsejere,  det  er  Modsætningen;  hvad  der  er  imellem  er  et  Kon- 
sortium. Han  har  mange  Gange  overdænget  Godsejerne  med 
Spottegloser,  der  ikke  i Grovhed  staar  tilbage  for  Plougs.  I et 
Digt  „Herrefærd",  en  Nidvise  over  Provisoriet,  Hørup  har  skrevet 
i April  1877,  og  som  staar  trykt  i „Morgenbladet"  Dagen  efter 
Provisoriets  Udstedelse,  en  Vise,  der  begynder  saa  muntert  som 
en  Jægersang:  „God  Morgen,  Folkens  i Hus  ogGaard  — nu  sidder 
vi  op!“,  hedder  det  senere: 

Nu  nager  det  atter  i Herremands  Bug 
efter  Andenmands  Mad. 

Fra  den  Gang  han  jaged  i Bondens  Bug, 
fra  den  Gang  han  davred  paa  Bondens  Dug 
i Savn  han  sad. 

Han  sadled  i Vaaren  sin  høje  Hest: 
vi  rider  i Ring. 

I Grøften  ligger  dog  Bonden  bedst, 
vi  rider  ham  ned  med  Bram  og  Blæst 
som  ingen  Ting. 

Ganske  vist,  han  elsker  ikke  de  nuværende  Godsejere,  men 
han  anerkender  dem  i Princippet,  som  en  Samfundsmagt.  Han 
har  slidt  med  dem,  søgt  at  emancipere  dem  fra  Embedsmændene, 
fra  „Konsortiet-  og  dets  Politik.  Han  har  villet  gøre  dem  til 
Anti-Militarister , føre  dem  sammen  med  Bønderne  til  en  fælles 
Husholdning  om  Smør  og  Svin  og  andre  agrariske  Interesser.  Men 
forgæves.  Af  alle  de  Skuffelser,  Hørup  har  lidt  i sit  politiske  Liv, 
maa  denne  have  været  den  bedrøveligste. 

II 

I en  af  sine  første  Taler  paa  Rigsdagen  udtalte  Hørup  denne 
Sætning:  „Jeg  er  overbevist  om,  at  den  Modsætning,  der  nu  er 
til  Stede  her  i Landet,  gaar  meget  dybere,  og  den  er  meget  mindre 
bygget  paa  Teorier,  Doktriner  eller  politiske  Læresætninger  end 
paa  noget,  der  snarere  ligner  Race  modsætninger." 

I denne  Sætning  ligger  Nerven  i Hørups  Politik. 

Senere  Tider  har  bekræftet  dens  Rigtighed  i en  Grad,  der 
giver  Ordene  Karakter  af  en  Spaadom.  Der  er  to  Racer  i Dan- 
mark, en  herskende  og  en  tjenende,  en,  for  hvem  Landet  flyder 
med  Mælk  og  Honning,  og  en,  hvem  det  rækker  Tidsler  og  Bulme- 
urt.  Og  jo  tyndere  den  herskende  Race  har  slidt  sig,  des  begær- 
ligere er  den  bleven. 

Sikkert  med  beraad  Hu  har  Hørup  valgt  Ordet  Racemod- 
sætning og  ikke  f.  Eks.  Klassemodsætning.  Han,  i hvem  der  er 
saa  megen  Race,  ren  demokratisk  Race,  har  i sin  Natur  følt  Mod- 
sætningen som  en  Modsætning  i Blod,  Folkets  sunde,  oprindelige, 
af  brede  materielle  Interesser  nærede  Blod  mod  et  fortyndet  og 
udpint,  af  en  afbleget  Kultur  fostret  Blod.  Derfor  kan  han  ikke 
fordrages  med  Grundtvigianerne,  fordi  der  ingen  fuldblods  Race  er 
i dem.  Det  er  halvblods  Folk. 

Hørups  Politik  har  da  været  den:  Han  har  villet  en  social 
Omvæltning.  Det  Lag  i Samfundet,  der  var  nederst,  skulde 
ovenpaa,  og  det  andet  Lag,  der  hidtil  havde  været  oppe  i Lys  og 
Luft,  skulde  ned.  Hans  Bestræbelse  har  været  den : at  rejse  Demo- 
kratiet i Selvbevidsthed,  svinge  det  i Vejret  i materielt  Velvære  og 
i Dannelse,  indtil  det  var  blevet  saa  stærkt,  at  den  offentlige 
Mening  i Landet  tilhørte  og  bar  det. 

Der  er  i denne  Kamp  for  at  give  en  Race  moralsk  Rejsning 
noget,  der  i høj  Grad  minder  om  Bismarck  — af  hvis  politiske 
Skole  Hørup  jo  i øvrigt  ikke  kan  beskyldes  for  at  være  en  Elev.  I 
sine  „Tanker  og  Erindringer"  fremhæver  Bismarck  netop  stærkt,  hvor- 
ledes hans  første  politiske  Opgave  var  den,  at  faa  den  tyske  Race  til  at 
forstaa  dens  eget  Værd.  Tyskerne  følte  sig  dengang  som  en  Eng- 
lænderne og  Franskmændene  underlegen  Race.  Hvad  Bismarck 
søgte  at  indpode  dem  var,  som  han  selv  siger,  „at  Bifaldet  af 
den  offentlige  Mening  fra  Paris  og  London  ikke  var  et  mere  au- 
tentisk Bevis  paa  deres  Værd  end  deres  egen  Bevidsthed." 

Netop  den  samme  Kamp,  men  inden  for  sit  Lands  Grænser, 
maatte  Hørup  tage  op.  Hans  første  politiske  Opgave  har  været 
af  ren  moralsk,  folkeopdragende  Karakter.  Man  maa  huske,  hvor- 
ledes Stillingen  var,  da  han  traadte  op.  I den  offentlige  Mening 
var  Venstre  Egenkærligheden,  Misundelsen,  Middelmaadigheden, 
„den  plebejiske  Aands  onde  Instinkter",  og  Partiet  dukkede  Nakken 
dybt  under  denne  Ringeagt. 

Saa  kom  Hørup  og  Piben  fik  en  anden  Lyd.  I den  første 

politiske  Tale,  han  har  holdt,  ved  en  stor  Folkefest  paa  Møen  i 
Sommeren  1874,  har  man  hans  Program.  Han  sætter  sine  egne 
paa  den  høje  Hest  og  lader  de  andre  holde  Stigbøjlen.  Han  'kan 
ikke  lide  — siger  han  — at  tale  ondt  om  de  Nationalliberale,  det 
var  Synd;  han  vilde  tværtimod  ønske,  Venstre  vilde  være  god  imod 
dem.  Og  med  sit  Udgangspunkt  i Vallø  og  Vemmetofte  Klostre, 
som  Venstre  dengang  havde  aabnet  et  Felttog  imod,  fordi  deres 
Bestaaen  formentlig  var  stridende  mod  Grundloven  (i  øvrigt  en  urigtig 
Paastand),  fortsætter  han: 

* Misund  dem  ikke  deres  Jomfruklostre;  lad  os  hellere  bygge  Klostre 
ogsaa  for  nationalliberale  Mandfolk,  hele  dette  syndige  Parti  bør  gaa  i 
Kloster  for  at  angre  og  fortryde.  — — — Men  lad  dem  ikke  bilde  sig 
ind,  at  de  er  kaldede  til  at  sidde  Ret  over  Demokratiet  — og  saa  skulde 
det  være  dømt  — at  de  kunne  lægge  deres  Alen  paa  vore  Mænd  — 
og  saa  skulde  de  ikke  være  større  — , at  de  kunne  veje  vore  Formaal  — 
og  saa  skulde  de  være  fundne  for  lette.  Demokratiet  er  sin  egen  Dom 
og  sit  eget  Maal  og  sin  egen  Vægt,  og  lad  dem  nu  lære.  at  vi  have  et 
Maal  ogsaa  for  dem.* 

Og  med  en  sidste  Appel  til  sit  Partis  Selvfølelse,  slutter  han 
med  at  løfte  Venstres  Førere  op  for  Folkets  Øjne:  „Lad  os  løfte 
dem  højt,  at  de  kan  føre  os  stærkt!" 

Man  vil  straks  lægge  Mærke  til  en  udpræget  Herskerfølelse 
hos  denne  33aarige  Mand,  der  paa  dette  Tidspunkt  kun  i „Morgen- 
bladet* havde  skrevet  nogle  Artikler  om  Udlandet,  og  undre  sig 
over  en  saadan  Myndighed  i Sproget  i Nærværelse  af  de  gamle 
Førere.  Men  først  naar  man  kaster  et  Blik  i en  samtidig  Aargang 
af  I.  A.  Hansens  „Almueven*  eller  Høgsbros  „Dansk  Folketidende*, 
føler  man  rigtigt,  hvad  denne  Tale  betyder  i Indhold  og  Form.  1 
„Almuevennen*  hedder  det  med  rørende  Tone:  „Har  vi  ikke  i de 
sidste  Aar  maattet  høre  Beskyldninger  for  Fremme  af  Arbejdernes 

Fordringer. Hvo  véd  ikke,  hvilken  Forhaanelse  og  Forfølgelse 

Bondevennerne  maatte  lide  af  de  Nationalliberale.*  I „Dansk  Folke- 
tidende* udstøder  Bjørnstjerne  Bjørnson  hjerteskærende  Martyr- 
skrig: „Ja,  det  er  Udstødelsen,  det  kommer  an  paa.  Vi,  som  vil 
hjælpe  de  smaa  mod  de  store,  vi  skal  udstødes  af  Samfundet  med 
Gud  og  alt  skikkeligt  Folk*.  Han  dolerer  videre  over,  hvor  for- 
færdeligt det  er  for  de  akademisk  dannede  at  tabe  deres  tilvante 
Omgang*  og  endog  „den  almindelige  Agtelse*,  og  hvad  det  be- 
tyder „at  føle  Smerte  over  Miskendelse  af  dem,  de  helst  vilde  elske, 
og  Byrden  af  den  almindelige  Foragt,  som  „Dannelsen*  har  skæn- 
ket dem  som  Livets  Gave.* 

Hørup,  der  paa  dette  Tidspunkt  havde  indrettet  sig  en  Følje- 
ton i „Morgenbladet*,  hvor  han  i en  Føljetonists  Frispasmager- 
Rolle  fik  Lejlighed  til  at  sige  adskilligt,  der  ikke  lod  sig  sige  oppe 
i Bladet,  skrev  som  Svar  herpaa  en  Føljeton  med  Titel:  „Hr.  B. 
Bjørnson,  Korset  og  Udstødelsen*.  Her  gør  han  syndigt  Nar  ad 
Bjørnsons  Martyrium  og  frabeder  sig  paa  Venstres  Vegne  at  blive 
belemret  dermed.  Det  hedder: 

Det  burde  forbydes  Digtere  at  skrive  Prosa  eller , hvis  det  var  for 
strengt,  burde  der  vedtages  en  Udentingsbeslutning , hvori  „det  forenede 
Venstre*  anmodede  Hr.  Bjørnson  om  ikke  at  skrive  Breve  til  Hr.  Høgs- 
bro og  sætte  os  20  Aar  tilbage  i Tiden.  Men  hvis  ogsaa  det  var  for 
meget,  burde  i hvert  Fald  „det  forenede  Venstre*  fraraade  Monitoren 
at  optage  dem. 

I samme  Aand  behandlede  han  i en  anden  Føljeton  Bjørn- 
sons Skuespil  „Redaktøren*.  Tryg  for  sit  eget  Vedkommende  for, 
at  hans  Lunger  ingen  Skade  vilde  tage  af  de  nationalliberale 
Avisers  Angreb,  følte  han  denne  Venstremand,  der  dør  af  Avis- 
angreb, som  en  personlig  Fornærmelse  og  en  Fornærmelse  mod 
Venstre.  Anmeldelsen  slutter:  „Vor  Konstitution  taaler  ikke,  at  vi 
spytter  Blod;  det  er  Tid  nu  at  klemme  Iglerne.* 

Der  er  et  Udtryk,  der  bestandig  vender  tilbage  i Hørups  Artikler 
og  Taler.  Det  er  den  offentlige  Mening.  I dette  lidet  haand- 
gribelige  Væsen,  der  er  i Slægt  med  Monrads  den  stille  Magt, 
ser  han  den  virkelige  Forfatning  inkarneret.  Det  er  den  almindelige 
Bevidsthed,  han  kæmper  for  at  vinde.  Medens  andre,  Lassalle  f.  Eks., 
inkarnerede  den  virkelige  Forfatning  i en  Række  ydre  Magtfaktorer, 
Hoffet,  Hæren,  Adelen,  de  Industridrivende  osv.,  og  først  gav  den 
almindelige  Opinion  Plads  som  den  sidste  i denne  Række,  har  den 
for  Hørup  haft  den  første  og  overvejende  Plads.  Han  har  ment, 
at  naar  man  først  havde  vakt  en  demokratisk  offentlig  Mening, 
forstærket  den  med  Talent,  Kundskab,  Kunst  og  Videnskab,  og  saa 
samlet  den  om  et  bestemt  politisk  Øjemed  og  organiseret  den  for 
et  politisk  Parti,  saa  var  Sejren  vundet.  Men  han  har  overset, 
hvad  Erfaringen  rigeligt  har  bekræftet,  at  længer  end  til  et  vist 
Punkt  kan  man  ikke  komme  ad  denne  Vej.  Det  kommer  da  an 
paa,  om  dette  Punkt  ogsaa  er  Forfatningens  Tyngdepunkt. 

Saaledes  er  det  imidlertid  ikke  efter  vor  Forfatning,  den 
skrevne  Forfatning.  Efter  den  ligger  Tyngdepunktet  i Lands- 
tingets Flertal  og  i Rigsretten.  Først  naar  Landstingets  Flertal 

er  erobret,  vil  den  straffende  Gudinde  i Rigsrettens  Skikkelse  ramme 
Kongemagten,  hvis  den  ikke  giver  sig.  Landstingets  Flertal  er 
som  bekendt  34.  Heraf  vælger  Kongen  forlods  de  12.  Naar  alt- 
saa  blot  Kong  Hartkorn  og  Kong  Pengesæk  kan  kapre  de  22 
andre,  er  Stillingen  ikke  tabt  for  Højre. 

Jeg  kan  nemlig  ikke  være  enig  med  Hørup,  naar  han  mange 
Gange  har  sagt,  at  Forfatningen  — forstaaet  som  den  skrevne 
Grundlov  — er  god  nok,  den  er  blot  ikke  bleven  anvendt  som 
den  skulde.  Enhver  skreven  Lovs  Styrke  viser  sig  nemlig  først 
og  skal  først  vise  sig  under  en  abnorm  Situation.  Alle  Love,  ogsaa 
Forfatningslove,  har  til  Forudsætning  Menneskenes  Siethed,  Hjer- 
ternes Haardhed,  de  skal  netop  staa  deres  Prøve,  naar  de  mis- 
bruges. En  Proceslov  opstiller  sit  Princip  med  det  Tilfælde  for 
Øje,  at  den  tiltalte  er  uskyldig,  en  Ægteskabslov  underforstaar , at 
Ægteskaberne  er  ulykkelige,  en  Kontraktslov,  at  Kontrahenterne 
snyder  hinanden,  og  en  Forfatningslov  endelig,  den  tager  netop 
paa  Kornet  saadanne  Tilfælde  af  Konflikt  og  Misregimente,  som 
vi  har  oplevet. 

Efter  min  Opfattelse  tjener  imidlertid  denne  Betragtning  af 
Forfatningen,  der  jo  er  den  diametralt  modsatte  af  Hørups,  netop 
til  Forherligelse  af  hans  Politik.  Naar  det  Punkt,  hvortil  den  demo- 
kratiske Politik  skulde  føres  frem,  laa  saa  højt  oppe  i Samfundet, 
at  det  kunde  hævdes  af  en  lille  Klike  af*  Godsejere  og  „Krøsus'er41, 
maatte  denne  Politik  anlægges  netop  som  Hørup  har  gjort.  Det 
maatte  være  en  Politik  i det  lange  Løb,  for  at  Agitationen  kunde 
vinde  Tid  og  Kræfter,  det  maatte  være  en  Politik  med  et  bredt 
Leje,  der  kunde  optage  alle  de  Samfundslag  og  Aandsstrømninger, 
der  bar  den  frem.  Skellet  maatte  graves  dybt  og  Løsenet  formu- 
leres skarpt,  ellers  vilde  Bevægelsen  standse  ved  den  første  Mellem- 
station. Og  nu  mangler  der  jo  ogsaa  kun  et  Par  Stemmer  i 
Landstinget. 

I Hørups  Politik  dominerer  Magtspørgsmaalet.  I lang  Tid  var 
det  jo  saa,  at  naar  Højre  sagde  til  Venstre:  I vil  til  Magten,  Skarn 
som  I er!,  saa  skammede  Venstre  sig  og  benægtede  det.  Men 
Hørup  har  ikke  været  Ministerpolitiker  som  de  Moderate,  for  ham 
var  Magten  noget  andet  end  Taburetten.  Af  Lovene  har  derfor 
ogsaa  kun  de  interesseret  ham,  der  betegnede  en  Forandring  af 
Magtforholdene.  Først  og  fremmest  Finansloven,  paa  hvis  Be- 
handling han  i mange  Aar  øvede  en  stor  Indflydelse.  Af  samme 
Grund  greb  han  Militærspørgsmaalet  og  stillede  det  paa  Spidsen 

som  en  af  de  Sager,  der  gravede  Skellet  dybest,  »skilte  den  gamle 
Tid  og  den  ny,  Eventyret  og  Virkeligheden." 

Thi  for  Hørup  er  Militarismen  en  Aandsmagt,  først  i anden 
Række  et  socialt  Anliggende  og  et  Spørgsmaal  om  Pengenes  An- 
vendelse. Han  skriver  i en  Avisartikel: 

Og  hvad  er  denne  Aand  (o:  Militarismen)  andet  end  Æstetikens, 
Fantasiens,  Eventyrets,  den  drømte  Storheds  Aand,  der  brød  igennem 
som  en  ny  og  sejrende  Tid  med  Digtningen  i Aarhundredets  Begyndelse, 
fortsatte  sig  i den  nationalliberale  Politik  fra  Aarhundredets  Midte  og 
drog  sit  sidste  Suk  i Dybbøls  Skanser. 

Denne  Aand  greb  Hørup  i Struben,  da  han  i Folketinget  stil- 
lede den  Spørgsmaalet : Hvad  skal  det  nytte?  Og  saa  fred- 
hellig følte  Militarismen  sig  endnu  paa  dette  Tidspunkt,  at  Spørgs- 
maalet som  bekendt  virkede  omtrent  som  et  uartigt  Ord,  der  ind- 
bragte Hørup  en  kraftig  Reprimande  af  Tingets  Formand.  Det  er 
et  Bevis  paa,  hvor  stor  Virkning  Hørups  Agitation  har  haft,  at  i 
vore  Dage  enhver,  der  efterlæser  Stedet,  tværtimod  modtager  Ind- 
trykket af  en  spagfærdig  Tone.  Det  hedder: 

»Dersom  der  i tidligere  Tid  var  nogen  Tendens  i Folket  til  at  be- 
handle denne  Sag  rent  overfladisk,  paa  Fantasiens  Vej,  med  overspændt 
æstetisk  Følelsestilskyndelse,  saa  tror  jeg,  at  det  er  forbi.  Jeg  tror,  at 
dette  Spørgsmaal:  Hvad  skal  det  nytte?,  dette  Spørgsmaal,  der  er 
en  Hæder  for  vort  Folks  Forstandighed,  breder  sig  mere  og  mere  ud 
gennem  alle  Lag  i Befolkningen." 

For  denne  militære  Fantasi  vilde  Hørup  rense  Folkebevidstheden 
ikke  blot,  fordi  den  var  skabt  afen  æstetisk,  fantastisk  Aand,  men  ogsaa 
for  at  rydde  Terrænet  for  de  materielle  Interesser,  hvorom  han  vil, 
Politik  skal  dreje  sig.  Det  er  et  drilsk  Lune  af  Skæbnen,  at  Hø- 
rups eget  Blad  er  blevet  Organ  for  Teaterpjanket.  Thi  i hans 
Ungdom  har  det  sikkert  mangen  Gang  vendt  sig  i ham,  naar  han 
saa  Datidens  politiske  Aviser  staa  paa  den  anden  Ende  over  dette 
elendige  Postyr  i Teaterverdenen.  Det  er  interessant  at  lægge 
Mærke  til,  hvilke  Love  Hørup  har  været  Ordfører  for  i Folketinget. 
Det  er  en  Lov  om  skadeligt  Vands  Afledning,  en  Lov  om  Spare- 
kasser, en  Lov  om  Foranstaltninger  mod  Svinedifteritis,  Loven  om 
Kunstsmør.  Herhen,  til  Smør  og  Flæsk  og  Vandløb,  vil  han  flytte 
den  saglige  Politiks  Tyngdepunkt.  Han  vil,  at  Bøndernes  Sager 
skal  være  de  mægtigste : Intet  over  og  intet  ved  Siden  af  Smør 
og  Flæsk! 

III 

Det  er  ikke  i „Rigsdagstidende",  man  skal  studere  Hørup  som 
Taler.  I „Rigsdagstidende"  ligner  alle  Talere  hverandre.  Det  er 
en  forunderlig  Evne.  Stenograferne  har  til  at  udviske  Talernes 
Personlighedspræg.  „Rigsdagstidende"  er  det  mest  søvndyssende 
Værk,  jeg  kender. 

Hørup  var  en  udmærket  Taler  paa  Rigsdagen , vistnok  dens 
bedste.  Han  hævede  den  parlamentariske  Veltalenhed  adskillige 
Trin  ivejret,  og  for  Demokratiet  var  det  en  uvurderlig  Styrke,  paa 
Rigsdagen  at  have  en  Mand,  der  gjorde  dets  Sag  interessant  ved 
sin  livfulde  Form.  Han  hørtes  altid,  og  mod  Slutningen  af  sin 
Rigsdagstid  ærgrede  han  tydeligt  Modstanderne  ved  at  sænke 
Stemmen  til  en  saa  sagte  Tale,  at  de  maatte  anstrenge  deres 
Øren.  Han  talte  under  hyppige  Afbrydelser,  som  han  greb  og 
vendte  mod  Afbryderens  Bryst.  Saaledes  engang,  da  Holstein 
tilraabte  ham:  „Tag  Ordene  tilbage,  saa  er  Sagen  i Orden!"  Han 
svarede  da:  „Det  ærede  Medlem  har  tidt  bragt  sig  selv  i Orden 
paa  den  Maade."  Han  talte  tidt  bedst,  naar  han  var  vanskeligst 
stedt.  En  af  de  bedste  Taler,  han  har  holdt,  er  den  om  Rets- 
reformen  i Samlingen  1891—92,  skønt  han  da  havde  hele  Stem- 
ningen imod  sig,  ogsaa  i sit  eget  Parti.  Og  mangen  Gang  slog 
han  en  Modstander  flad  og  forvandlede  en  Helt  til  en  Skrædder. 

Vil  man  studere  ham  som  Taler,  skal  man  høre  ham  paa  et 
Folkemøde.  Straks  han  viser  sig  paa  Talerstolen,  modtager  man 
et  stærkt  Indtryk  af  hans  Personligheds  Ejendommelighed.  Han 
ligner  ingen  anden.  Det  var  et  udmærket  Billed,  Stuckenberg  fandt, 
da  han  j en  Sang  kaldte  ham  „Klinten  mellem  Hveden".  Og  naar 
han  begynder  at  tale,  forstærkes  dette  Indtryk  ved  den  mærkelige 
Modsætning  mellem  Maalets  landlige  Accent  og  den  fuldkommen 
kunstneriske  Maade,  hvorpaa  han  bruger  Ordet,  Talens  pointerede 
Form,  Sætningernes  faste  Knaphed,  deres  plastiske  Kraft.  Man 
bliver  straks  festlig  tilmode,  man  giver  sig  tryg  ind  under  denne 
Talers  Magt,  han  vil  ikke  kede  sin  Tilhører.  Der  er  i Hørup  en 
Rædsel  for  Banaliteten,  baade  i Tanke  og  i Form;  det  mærker 
Tilhøreren  hurtigt.  Alt,  hvad  Kong  Midas  rørte  ved,  forvandlede 
sig  til  Guld.  Ethvert  Emne,  Hørup  behandler,  selv  det  mest  ked- 
sommelige, bliver  ved  en  Trolddom  skinnende  nyt.  Jeg  tror,  han 
kunde  tale  om  den  mellemkommunale  Beskatning,  saa  en  Sten 
skulde  høre  efter. 

Det  er  som  Agitator,  Hørup  har  udfoldet  sine  Evner  rigest,  • 

lige  udmærket  som  han  er  som  Taler  og  Skribent.  Naar  man 
skildrer  ham  som  Taler,  skildrer  man  ham  tillige  som  Skribent, 
thi  han  taler  og  skriver  paa  samme  agitatoriske  Vis.  Det  er  Liden- 
skabens Sprog,  han  taler  og  skriver.  Enten  det  smyger  sig  lavt 
langs  Jorden,  svalet  i Ironiens  Bad,  udløst  i Latter,  tindrende,  med 
Smilehul  i Kinden,  af  overlegen  Humor,  eller  det  rejser  sig  og  farer 
frem  som  et  susende  Vejr,  — altid  har  det  den  samme  Virkning: 
Det  ægger,  stikker  Ild  paa,  sætter  Mod  i,  forarger.  Hørup  vil  be- 
væge mere  end  han  vil  overbevise  og  begrunde.  Han  respekterer 
ikke  som  Grænse  for  sin  Agitation  den  historiske  Ret,  heller  ikke 
den  videnskabelige  Sandhed.  Dialektiken  er  for  Overklassen,  Under- 
klassen skal  have  det  paa  en  anden  Maade.  Han  skrev  engang  i 
Anledning  af  en  temmelig  muggen  Professor- Af  handling:  „Naar 
Videnskaben,  Litteraturen  og  Kunsten  har  udtømt  deres  frem  og 
tilbage  for  Overklassen,  kommer  der  en  Dag,  hvor  der  skal  ske 
noget,  og  den  kommer  altid  med  en  Appel  til  det  menige  Folk. 
Det  er  Profeternes,  Omvæltemes,  Agitatorernes  Dag,  men  deres 
Dag  kommer  aldrig  i den  „adækvate*  Form.* 

Jeg  finder  en  Slags  personlig  Bekendelse  fra  Hørups  Side  om 
Agitationen  som  formelt  Begreb  i en  Anmeldelse  af  Dr.  G.  Brandes* 
Bog  om  Lassalle.  Brandes  havde  i sit  Skrift  i stærke  Ord  anklaget 
Lassalle  for  hans  Agitations  demagogiske  Karakter,  dens  alminde- 
lige Angreb  paa  de  højere  Stænder,  og  betegnet  den  Art  Agitation 
som  „absolut  forkastelig*.  Hørup  indvender  herimod,  at  Agitationen 
har  sin  egen  Økonomi,  hvor  det  gode  og  slette  er  uafhængigt  af 
Indholdet.  Hans  Tanke  er  omtrent  denne:  Dersom  Lassalle  havde 
sagt,  hvad  der  for  en  historisk  Betragtning  havde  været  sandere, 
at  de  begunstigede  Klasser  netop  er  saa  humane,  saa  billigt- 
tænkende,  saa  villige  til  at  gøre  Ret,  som  de  efter  deres  Op- 
dragelse, efter  Tidens  almindelige  Moral  og  efter  hele  den  historiske 
Udvikling  kunde  være,  saa  havde  han  ikke  skærpet  Følelsen  af 
Forurettelse  til  den  Grad,  der  behøves  for  at  opnaa  et  praktisk 
Udslag,  Dannelsen  af  et  Parti. 

Hørup  er  Demagog,  og  han  vil  være  det.  Den  Lud,  Lassalle 
anvendte  mod  det  tyske  Bourgeoisi,  er  intet  imod  den  Dosis,  Hørup 
tilberedte  for  de  Nationalliberale.  Naar  hørte  man  før  i Danmark 
et  saadant  Sprog  og  fornam  man  et  saadant  Had,  Racehad?  Eller 
er  det  maaske  snarere  en  instinktmæssig  Frygt  for,  at  det  menige 
Folk  aldrig  skal  kunne  frigøre  sig  for  Indflydelsen  fra  oven,  der 
har  gjort  Hørups  Agitation  saa  voldsom?  Man  maa  sikkert  søge 

ned  til  meget  dybe  Indtryk  i Hørups  Sind,  for  at  forklare  Styrken 
af  dette  Instinkt.  Denne  stolte  Søn  af  Almuen,  der  15  Aar  gam- 
mel ved  en  ministeriel  Ordre  blev  optaget  paa  Friplads  i Metro- 
politanskolen,  hvor  han  kom  i Selskab  med^Embedsmændenes  og 
det  rige  Bourgeoisis  Sønner,  har  tidligt  følt  sig  som  en  fremmed, 
han  har  i sit  Hjerte  optaget  den  samme  Verden  af  Smerte  og 
Alvor  som  den,  der  fylder  en  ærekær  jødisk  Drengs  Sind,  og  af 
denne  Bevidsthed  har  han  suget  Ensomhedens  Styrke,  indtil  han  i 
sit  Indre  har  hørt  Stemmen,  der  kaldte  ham  til  Strid. 

Hans  Agitation  kan  antage  den  højeste  Voldsomhed,  stige  til 
Brutalitet,  Kynisme.  Efter  Udstedelsen  af  det  første  Provisorium  i 
1877  sagde  han  ved  en  Grundlovsfest  i Lejre: 

Det  skal  ej  ske,  at  den  dummeste  og  unyttigste  Race  i Landet, 
denne  Race,  der  siden  Grundloven  har  groet  i Skyggen  af  vort  Folkeliv, 
som  Svampene  gror  i Skyggen  af  Skoven,  uden  anden  Livsgrund  end 
den,  at  der  ingen  Sol  var  og  intet  Lys,  ingen  Sol  i deres  Sind  og  intet 
Lys  i deres  Hjerte  til  at  skønne  andet  end  deres  egen  Fordel  — sikkert 
og  vist,  de  skal  ikke  regere  over  os.  — — — 

Der  skal  Aar,  ja  Slægter  til , for  at  dække  det  igen , som  de  nu 
har  gravet  mellem  sig  og  os. 

Bag  denne  Tale  ligger  det  stærke  Indtryk  af  det  første  Rets- 
brud. Senere  da  Retsbrudet  blev  en  permanent  Tilstand,  antog 
Hørups  Agitation  andre  Former.  Hyppigst  blev  det  nu  dens  Maal 
at  forfølge  alt  Skin,  Skinforfatningen,  Skinfriheden,  for  ad  den  Vej 
at  vække  de  Indifferente  og  klare  Tankerne  for  dem,  der  kun 
tænker  halvt  og  overfladisk.  Han  gjorde  som  Wessel,  forvandlede 
Heltene  til  Skræddere,  trak  Samfundsbevarelsens  og  Patriotismens 
Heltefagter  ned  i en  lavkomisk  Sfære.  Han  stillede  Tingene  paa 
Spidsen,  afslørede  Konsekvenserne,  blottede  Hykleriet,  tog  Para- 
dokset og  Karikaturen  i sin  Tjeneste.  Jeg  mindes  en  Vending,  der 
kan  staa  som  Eksempel  paa  hans  Metode.  For  at  skildre  en  Side 
af  Skinnet,  brugte  han  engang  det  udødelige  Udtryk  „ Friheds- 
faget-. I dette  Udtryk  har  man  hele  den  Karikatur  af  et  offent- 
ligt Liv,  der  fremkommer,  naar  Folk  gemmer  deres  politiske  Over- 
bevisning i Dagligstuens  Hemmelighed,  og  Udøvelsen  at  de  stats- 
borgerlige Rettigheder  bliver  en  Bestilling,  der  betros  nogle  dertil 
egnede  Skrigehalse.  Enhver,  der  har  haft  en  Smule  Ansættelse  i 
Faget,  kender  Stemningen,  der  slaar  ham  i Møde:  I Skumringen 
en  Tak  og  et  Haandtryk,  men  i Dagslyset  dette  Skraal:  Det  er 
en  Bladskriver,  rør  ikke  ved  ham  med  en  Ildtang!  Og  saa,  sam- 

tidig  med  at  man  gør  Avisskriveriet  til  en  offentlig  Prostitution, 
denne  stadig  rindende  Krokodillegraad  over  Pressens  Usselhed! 

Naar  Julius  Lange  vilde  sige  noget  ondt  om  Hørups  Ar- 
tikler, sagde  han:  fjjkedevand!  Ordet  er  træffende  nok  for  en 
vis  Side  af  Hørups  agitatoriske  Form,  men  Spørgsmaalet  er,  om 
det  ikke  nok  saa  meget  er  en  Ros  som  en  Dadel.  Skedevand  er, 
saa  vidt  jeg  véd,  en  stærk  Syre,  og  Syre  opløser.  Da  nu  Vrøvlet 
har  floreret  i det  danske  Forfatningsliv  i disse  Aar,  sammensat 
som  det  har  været  af  Absolutisme  og  Forfatning  eller  rettere  af 
noget,  der  hverken  var  det  ene  eller  det  andet,  var  Skedevand 
netop,  hvad  der  trængtes  til. 

Af  og  til  gaar  Hørup  dog  efter  min  Mening  for  vidt  i Brugen 
deraf.  Han  har  flere  Gange,  aabenbart  med  beraad  Hu,  betegnet 
Militarismen  som  „den  sjofleste  Sag  i Landet®.  Det  er  og  bliver 
en  Afstumpethed  for  en  Nation,  at  den  ikke  kan  banke  sine 
Fjender.  Militærfornemmelsen  er  noget  af  et  Instinkt,  i Slægt  med 
Kønsinstinktet.  Det  er  en  naturlig  Følelse  i Folket,  at  det  stritter 
imod  sin  Vanskæbne  og  har  ondt  ved  at  komme  til  Ro  i Resig- 
nationen. Hvad  „sjofelt®  der  er  heri,  indser  jeg  ikke. 

Men  Hørups  Agitation  drager  ogsaa  sin  Aande  af  en  bred 
Sympati  med  Demokratiet.  Det  er  dens  positive  Side.  I en  Tale 
for  Hostrup  talte  han  netop  om  „den  skabende  og  fødende  Sym- 
pati, der  er  Politikens  Kilde  ikke  mindre  end  Poesiens®.  Ingen 
har  som  han  kunnet  give  Folkestemningen  sit  Udtryk.  I Som- 
meren 1883,  da  en  Deputation  af  sjællandske  Bønder  havde  haft 
Audiens  hos  Kongen,  for  at  bede  ham  om  at  give  Estrup  Afsked, 
og  Bøndernes  Ordfører  havde  benyttet  Lejligheden  til  at  sige 
Kongen  nogle  djærve  Ord  af  den  Slags,  der  ikke  refereres  offentligt, 
og  som  ingen  nu  om  Stunder  vover  at  sige  Allerhøjstsamme,  tog 
Hørup  ved  et  Folkemøde  paa  Lolland  — et  af  denne  Sommers  4 
store  Møder  — Tilhørerne  om  Hjertet  ved  at  minde  om  „de  Ord, 
de  sjællandske  Bønders  Ordfører  har  talt  til  Kongen,  Ord  der  er 
gaaet  fra  Mund  til  Mund,  gentagne  med  Stolthed,  saa  langt  det 
danske  Bondemaal  rækker.® 

Men  naar  Folkets  Hjerte  er  mat,  naar  Bagler-Bispen  røgter 
sit  Kald,  da  stemmer  Hørups  Agitation  sig  imod  som  en  Dæmning 
af  braaddet  Haan  og  Foragt.  Mod  denne  Dæmning  brødes  For- 
liget i de  fire  bitre  Aar  fra  1890  til  1894,  og  saa  stærk  havde 
Dæmningen  været,  at  Forliget,  da  det  omsider  sivede  igennem, 
kom  ud  som  en  udtørret,  kraftesløs  og  viljeløs  Strøm,  der  tabte 


Digitized  by  v^.oo5Le 


V.  Hørup 


367 


sit  Spor  i Sandet.  I saadanne  Øjeblikke  kan  Hørups  Sprog  blive 
saa  lidenskabeligt,  at  det  henter  sin  Inspiration  fra  Profeten  Esaias: 
Gør  dette  Folks  Hjerte  til  Fedt  og  gør  dets  Øren  døve  o.  s.  v., 
eller  i sit  Ordforraad  minder  om  de  værste  Skænde-Replikker  hos 
Shakespeare,  f.  Eks.  den  Scene  i „Henrik  den  fjerde",  hvor  Prins 
Henrik,  spillende  sin  Fader,  giver  Falstaff  hans  Skudsmaal. 

Urbant  er  dette  Sprog  ikke,  hverken  i den  overførte  eller 
ligefremme  Betydning  af  Ordet.  Det  er  et  Sprog,  der  henter  sine 
Billeder  fra  Landet,  kommer  fra  Sanserne  og  taler  til  Sanserne. 
Ualmindeligt  friske  Sanser  maa  Hørup  have,  især  nogle  mærkelige 
Øjne,  der  har  set  alting  og  bevaret  Aftryk  af  det  sete  i Bevidst- 
heden. En  Række  Billeder  af  Scener  paa  Landet  drager  forbi 
ens  Øje.  Til  de  unge  Politikere  siger  han,  at  de  skal  „bide  sig 
fast  som  Møtrikker  paa  Enden  af  den  Bolt,  der  er  slaaet  gennem 
det  gamle  Venstretømmer".  Om  Politikere,  der  bestandig  vender 
tilbage  til  deres  Ugerninger,  at  „de  løber  kaglende  omkring  de 
Nælder,  hvori  de  har  lagt  deres  Vindæg".  Om  den  Egenskab  ved 
Agitationen,  at  den  drager  til  sig  med  den  ene  Haand  og  støder 
bort  med  den  anden:  „Den  er  som  Løben  i Ostekarret:  her  Osten, 
der  Vallen;  her  Demokratiet,  der  Kliken". 

Det  er  ikke  min  Sag  at  udtale  mig  om  Hørups  sproglige  Be- 
gavelse; enhver,  der  kan  læse  og  høre,  véd  desuden,  hvor  stor  den 
er.  Og  denne  Egenskab  hos  den,  at  den  er  saa  ulitterær,  ikke 
henter  sine  Billeder  fra  Bøger,  men  fra  Naturen,  at  den  er  som 
skudt  op  af  Muldet,  i Slægt  med  Folkesproget  og  dog  saa  fin  en 
Kunst  — den  gør,  at  Hørups  Ord  med  lige  Fynd  virker  paa  Al- 
muen og  paa  de  mest  udviklede  og  kræsne. 

De  Infamier  mod  Sproget,  der  begaas  i det  almindelige  Avis- 
dansk, er  jo  en  Tilgift,  vi  hver  Dag  faar  til  Morgenkaffen.  Vi 
ender  nok  alle  med  at  blive  Opvartere,  Bladenes  Smag  og  Stil 
opdrager  os  i hvert  Fald  dertil.  Derfor  tvivler  jeg  ikke  om,  at 
det  gaar  mange  andre  som  det  gaar  mig.  Naar  jeg  tænker  paa, 
at  jeg  i saa  mange  Aar,  Morgen  efter  Morgen  har  læst  mit  Moders- 
maal  i en  saadan  Form  som  Hørups,  er  blevet  vækket  om  Mor- 
genen af  den  lattermilde  Klang  i hans  Sprog,  da  stiger  der  op  i 
mit  Sind  en  stor  Taknemlighedsfølelse  mod  ham.  Den  er  maaske 
særlig  stor  hos  den,  der  ikke  er  ukendt  med  at  læse  politiske, 
juridiske,  økonomiske  Spørgsmaal  behandlede  af  Magister  Stygotius 
i lærde  Bøger.  Det  bliver  ikke  let  at  være  politisk  Bladskriver 
efter  Hørup. 

24* 

IV 

Hørup  er  som  Politiker  Partimand  fra  Isse  til  Saal.  Det 
hænger  sammen  med  hans  Opfattelse  af  Forfatningen,  at  den  er 
Regeringen  ved  Partier.  Men  naar  han  har  strammet  Parti- 
fordringen saa  stærkt,  beror  det  vist  ogsaa  paa  en  Erfaring,  han 
gjorde,  da  han  traadte  ind  i den  aktive  Politik.  Naar  han  saa' 
paa  Højre,  lærte  han  at  forstaa  den  Styrke,  der  ligger  i et  disci- 
plineret Parti ; naar  han  saa*  paa  sine  egne,  havde  han  Billedet  af 
det  evigt  bristende  Sammenholds  Svaghed.  Det  var  et  af  de 
Midler,  han  maatte  bruge  for  at  rejse  Venstre,  at  han  maatte  lære 
det  Disciplin.  Naar  Højre  dengang  sagde  til  Venstre:  I gør  Sagen 
til  en  Partisag!,  saa  fik  Venstre  Samvittighedsnag  som  over  en 
Misgerning  og  skammede  sig.  Højre  havde  derimod  sin  Samvittig- 
hed i Orden.  Jeg  har  i Topsøes  „Politiske  Portrætstudier  “ i 
Skildringen  af  de  2 Formænd,  Krabbe  og  Liebe,  fundet  Ordet 
„Parti11  som  Sigtelse  mod  Krabbe  varieret  5 Gange  paa  én  Side: 
Partimand,  Partitilbøjelighed,  Partiledelse,  Partidaad,  Partilakaj, 
medens  Liebe  i samme  Aandedrag  skildres  med  en  Helgenglorie 
af  Upartiskhed  og  Selvstændighed  om  sit  Hoved  — Liebe! 

Derfor  fører  Hørup  Partiets  Scepter  med  Jernhaand.  Han  fordrer, 
at  Partiet  skal  dække  det  enkelte  Medlem  som  Flaget  dækker  Lad- 
ningen. Navnlig  taaler  han  ikke,  at  Modstanderne  skærer  en 
Mand  ud  af  Rækken  for  at  ødelægge  den  enkelte.  Det  har  harmet 
ham,  at  Venstre  i sin  Tid  lod  de  Nationalliberale  behandle  Tscher- 
ning  paa  den  Vis. 

Hørups  Vægt  er  ogsaa  Partivægten,  og  det  er  jo  ingen  Guld- 
vægt. Mangen  Stymper  og  Nævefægter  kan  blive  stor  paa  den 
og  mangen  Mand  af  virkelig  Betydning  ganske  lille.  Thi  Spørgs- 
maalet:  Hvad  er  den  Mand  værd  for  Partiet,  vil  han  følge  os  i 
tykt  og  tyndt?  er  jo  somme  Tider  ikke  et  Spørgsmaal  om,  hvor 
stor  Manden  er,  men  om,  hvor  lille  han  er.  I Hørups  Parti  drives 
ogsaa  Parti-Incassoforretningen , alt  ses  i Partibelysning.  Og  efter- 
haanden  som  Partiet  har  snævret  sig  ind  til  Bladkontoret,  og  dettes 
ledende  Haand  kun  sjælden  er  Hørups,  er  Tilstanden  undertiden 
ret  utaalelig  for  dem,  der  er  udenfor. 

Der  falder  meget  Lys  over  en  fremragende  Politiker.  Han 
kommer  bestandig  i Positioner,  hvor  hele  Folket  ser  ham,  og  hvor 
hans  Personlighed  tager  sig  ud.  Men  der  falder  ogsaa  dyb  Skygge 
over  ham.  En  af  disse  sorte  Skygger  er  Partivæsenet.  Det  vækker 


Digitized  by  v^.oo5Le 


V.  Hørup 


369 


Anstød  netop  hos  de  bedste,  de  i Kuløren  mest  ægte.  Denne 
Skygge  sænker  sig  over  deres  Øjne  med  et  forvirrende  Indtryk  af 
Snæverhed,  Ufrihed,  Parole-  og  Stræbervæsen , der  driver  dem 
langt  bort  fra  Partiets  Rækker.  Selv  om  man  villigt  indrømmer, 
at  baade  Politik  og  Journalistik  har  sin  egen  Moral,  maaske  ogsaa 
sin  egen  Psykologi,  maa  dog  den  politiske  Moral  læmpes  efter  de 
enkelte  Tilfælde,  og  ikke  være  et  saadant  tyrannisk  og  absolut 
Dogme  som  i det  Hørupske  Hus. 

Jeg  vil  forøvrigt  tro,  at  Hørup  slet  ikke  er  noget  Parti- 
menneske.  Men  det  er  vanskeligt  at  vide,  thi  Hørups  Psykologi 
er  en  Gaade,  man  forgæves  gnider  sin  Pande  imod,  som  „det 
dunkle,  men  interessante  Sted  hos  Tacitus*,  Rektoren  i Kjellands 
Roman  „Gift*  hver  Aften  gnider  Panden  imod.  Den,  der  studerer 
en  Digters  Lyrik,  faar  med  det  samme  et  Indblik  i det  digtende 
Menneske,  og  den,  der  studerer  en  Filosofs  Værker,  ser  ogsaa 
gennem  dem  ind  i hans  Aand.  Men  en  Politikers  Ord  er  Hand- 
linger, ikke  Indskydelser  af  Aanden,  og  det  lader  sig  ikke  gøre,  at 
slutte  fra  hans  politiske  Udtalelser  til  hans  menneskelige  Væsen. 

Hørup  er  tilmed  et  yderst  forbeholdent  Menneske,  stejl  og 
utilgængelig  i sin  Aandsfomemhed.  Ingen  Mand  besidder  vist  et 
Privatbrev  fra  ham,  hvori  han  har  aabnet  sit  Væsen.  Da  engang 
i Folketinget  under  en  Forhandling  om  Rigsdagseden  en  Grundt- 
vigianer troede  at  have  fanget  ham  i en  irreligiøs  Udtalelse,  hvor- 
med der  kunde  rumles  ud  over  Landet,  svarede  han:  „Derfor  har 
det  ærede  Medlem  fuldstændig  Uret,  naar  han  tror,  at  jeg  har 
udtalt  noget  om  mit  teologiske  Standpunkt.  Det  kunde  aldrig 
falde  mig  ind  at  fortælle  hverken  det  ærede  Medlem  eller  andre 
samtidige,  hvad  jeg  tror  paa.  Det  er  noget,  som  jeg  forbeholder 
fuldstændig  for  mig  selv,  som  jeg  til  det  yderste  vil  hævde  er 
enhver  anden  uvedkommende.* 

Lad  der  nu  ogsaa  være  Politik  i en  saadan  Udtalelse,  den 
betegner  alligevel  ogsaa  en  personlig  Holdning.  En  Gang  imellem 
aabner  Hørup  sig  dog  med  et  lille  skælmsk  Blink  ud  til  en  Verden 
hinsides  Partiernes  Horisont.  Han  lader  forstaa,  at  Højremeninger, 
Venstremeninger,  socialdemokratiske  Meninger,  alt  hvad  der  har 
Etikette  og  er  „durch  und  durch*,  er  ham  lige  spidsborgerligt  og 
noget,  hvormed  man  kommer  gennem  Livet  paa  en  anstændig 
Maade,  men  ikke  netop  Sandhedens  sidste  Ord  om  Tingene.  An- 
tydninger heraf  finder  man  i en  Rigsdagstale  fra  Samlingen 

1888 — 89,  under  Forhandlingen  om  et  Lovforslag  mod  usædelige 
Skrifler. 

Hørup  giver  sig  aldrig  helt.  Han  er  i sin  Individualitet  en 
bestemt  Modsætning  til  den  grundtvigske  Type,  han  har  ikke 
Hjertet  paa  Læben,  der  er  noget  lønligt,  en  sjælelig  Blu,  ogsaa 
nogen  Mistænksomhed  i hans  Væsen.  At  være  Demokrat  er  for 
ham  ikke  at  være  gemytlig  i Skjorteærmer.  Han  er  Aandsaristokrat 
i sin  Holdning,  Individualist  i sin  Moral.  Heri  er  der  intet,  der 
modsiger  en  demokratisk  Politik.  Frihedsfølelsen  er  en  aristokra- 
tisk Følelse,  og  vil  man  gennemtrænge  Almuen  med  denne  Følelse, 
maa  man  bære  sig  selv  frit  og  højt.  Derfor  holder  Hørup  til  det 
yderste  paa  sin  Værdighed,  hvor  beskeden  og  jævn  han  end  er  i 
sin  Optræden.  Til  den  bekendte  Sætning:  „Ingen  over  og  ingen 
ved  Siden  af  Folketinget!"  svarer  vistnok  i hans  stille  Sind  en 
anden  Sætning,  nemlig  den:  Ingen  over  og  ingen  ved  Siden  af 
Hørup ! 

Som  Vandet,  der  har  den  dybe  Grund y er  stille,  er  Hørups 
Væsen  jævnmodigt,  stilfærdigt,  bredt  og  velvilligt.  Hans  frodige 
Flegma,  som  han  i et  vist  Overmod  ynder  at  stille  til  Skue  som 
Magelighed,  har  været  hans  Styrke  under  den  Dobbelttilværelse  af 
en  politisk  Førers  Aktivitet  og  en  Skribents  Passivitet,  han  har 
maattet  føre,  og  som  kun  en  Mand  af  en  sjælden  robust  aandelig  og 
legemlig  Konstitution  har  kunnet  udholde  med  en  saadan  sejg 
Ufølsomhed,  som  Hørup  har  formaaet,  uden  nogen  Sinde  at  tage 
Slid  deraf.  Naar  man  gør  sig  klart,  hvor  megen  passiv  Halv- 
bevidsthed der  skal  til  for  Dag  ud  og  Dag  ind  at  holde  Sindet  i 
den  produktive  Stemning,  hvoraf  Skribentvirksomheden  er  betinget, 
og  hvor  aktivt,  splittet  og  travlt  et  Liv,  en  politisk  Fører  kastes 
ind  i,  synes  det  noget  nær  en  overnaturlig  Aandsligevægt,  Hørup 
har  været  i Besiddelse  af. 


V 

Ved  den  liberale  Vælgerforenings  Grundlovsfest  den  5.  Juni 
1884  holdt  Hørup  den  frejdigste  Tale,  han  nogen  Sinde  har  holdt. 
Den  ligger  endnu  for  min  Erindring  som  badet  i hvidt  Lys.  Han 
brugte  en  Lignelse  om,  hvordan  Forstmændene  engang,  da  For- 
aaret  kom  for  sent,  pønsede  paa  at  give  Skoven  dens  Kulør.  Men 
en  Morgen  vaagnede  de  og  fandt  Skoven  grøn.  „Der  traf  vi 
Kuløren !“  sagde  Forstmændene.  Saa  fortsatte  han:  „Og  saadan  gaar 
det  ogsaa  ganske  lydløst  i Politiken.  Saften  stiger  fra  Roden  til 

Toppen  af  Træet.  Kampen  grøder.  Det  summer  i Luften  her- 
hjemme med  radikal,  moderat,  liberal,  reaktionær,  men  en  Dag 
gaar  Solen  op  og  lyser  over  det  store  danske  Demokrati.  Og  saa 
siger  vi:  Der  har  vi  Kuløren !“ 

Alt  blomstrede  i Danmark  dengang.  De,  der  var  ganske 
unge,  syntes  virkelig,  at  de  kunde  høre  Græsset  gro.  Folkets 
Hjerte  var  stort  af  Forventning,  og  Hørup  følte  det  banke  i Takt 
med  sit.  Han  følte,  at  endelig  engang  stod  det  danske  Folk 
under  Politikens  Tegn,  nu  var  Demokratiets  Vilje  smedet  sam- 
men til  en  Hammer,  og  denne  Hammer  ønskede  han  i sin  Haand. 
Derfor  kaldte  han  det  Blad,  han  samme  Efteraar  stiftede,  „Politiken". 

Der  lød  nok  pessimistiske  Røster.  Man  spurgte:  Hvad  vil 
Venstre  gøre,  naar  Regeringen  bryder  Forfatningen,  hvilken  Magt 
har  det  da  at  stille  bag  sin  Ret?  Men  Hørup  tænkte:  Folket 
har  ingen  Ret.  Folket  tror.  det  har  en  Forfatning,  men  saa 
længe  Provisoriet  er  en  aaben  Dør,  sidder  Retten  i Spydstagen. 

10  Aar  derefter,  i Maj  1894,  stod  Hørup  paa  det  Sted,  som 
igennem  ham  var  bleven  en  historisk,  nu  forsvunden  Plet  af  Dan- 
mark, i Havdrup.  Han  tog  Afsked  med  sine  Vælgere,  sagde  Rigs- 
dagspolitiken  Farvel.  Denne  Tale  er  et  Modstykke  til  den  fra 
1884.  Der  er  i den  et  renligt  Menneskes  uovervindelige  Mod- 
bydelighed for  den  Fedtethed,  der  var  bleven  den  ny  politiske 
Retning,  og  den  Hævngerrighed,  et  ubrudt  Sind  føler  i Nederlagets 
Time.  Forliget  havde  taget  Jorden  bort  under  Hørups  Fødder; 
han  forudsaa’  vel,  at  Forliget  vilde  blive  udvisket,  men  han  vidste 
ogsaa,  at  det  Forsæt  og  den  Stemning,  der  havde  baaret  hans 
Politik,  var  sunket  sammen.  Det  var  for  ham  ikke  blot  en  poli- 
tisk, men  ogsaa  en  psykologisk  Sag.  Han  sagde  i Talen:  „Der  er 
Gengældelse  i sligt.  Vi  i vor  Generation  har  paa  en  Maade  været 
lykkelige,  vi  har  dog  arbejdet  med  Tro  paa,  at  Retten  til  sidst 
skulde  blive  den  stærkeste.  — — Der  vil  blive  nok  af  syge  Sind 
og  matte  Viljer,  men  trangt  med  Mod  og  Daadskraft  her  i Landet." 
Han  følte  sig  hævnet  gennem  den  Slappelse,  der  vilde  komme  efter. 

Derimod  følte  han  sig  billigvis  ikke  hævnet  derved,  at  de,  der 
havde  staaet  ham  haardest  imod,  skyndte  sig  med  at  gøre  hans 
Politik  til  deres.  Taget  i de  groveste  Træk,  er  den  Politik,  Venstre- 
partiet  har  ført  siden  1895,  en  Fortsættelse  af  Hørups,  og  han  har 
ogsaa  loyalt  støttet  den  paa  alle  Punkter.  Men  man  kan  ikke 
spille  Hamlet  uden  Hamlet  og  ikke  føre  Hørupsk  Politik  uden 
Hørup.  Man  kan  have  det  samme  Program,  de  samme  Forbunds- 

fæller  og  Modstandere,  som  han  havde,  staa  paa  hans  Skuldre  og 
drage  sig  hans  Arbejde  til  Nytte,  der  er  dog  i et  bestemt  Øjeblik 
sket  et  Knæk  i Udviklingen.  Det  vil  vise  sig,  naar  Sejren  engang 
vindes,  og  alle,  Højre  og  Venstre,  erkender  den  for  vunden.  Da 
vil  ingen  tale  om  Hørup,  ingen  om  Forfatningen  eller  Retten,  man 
vil  ikke  mærke  det  dybe  Skel  mellem  to  Samfundsklasser  og  to 
Tider,  han  vilde  grave.  Men  Hørups  Tid  vil  atter  komme,  thi 
hans  Politik  er  af  den  Slags,  der  bølger  op  og  ned,  men  ikke  gaar 
under.  Den  kan  føre  Devisen,  der  staar  paa  Paris's  By-Vaaben: 
Fluctuat,  nec  mergitur. 

Naar  man  sammenstiller  de  to  Taler  fra  1884  og  1894,  faar 
man  Indtrykket  af  en  tragisk  Skæbne.  Hvis  Hørups  Politik  havde 
været  rettet  paa  Taburetterne,  eller  paa  en  Række  praktiske  For- 
maal,  havde  den  blot  været  noget  Fusk,  et  Døgnværk  uden 
historisk  Interesse. 

Men  Hørups  Politik  har  været  en  hel  anden.  Han  har  ikke 
for  sit  Øje  haft  svævende  Billedet  af  den  røde  Lakaj,  der  kommer 
med  et  Brev.  Han  har  simpelthen  villet  gøre  Demokratiet  til  det 
stærkeste,  først  i Tal,  saa  i Vægt  og  Indflydelse.  Han  har  villet 
give  Forfatningen  det  Underlag  af  Magt  og  Forstaaelse  fra  neden 
af,  som  den  burde  have  haft,  da  den  blev  udstedt.  Som  Agitator 
for  dette  Maal  har  han  ført  sin  Sag  igennem,  saa  vidt  en  enkelt 
Mands  Kraft  formaar,  og  naar  han  nu  sidder  med  tomme  Hænder, 
er  det,  fordi  han  har  naaet  det  Højdepunkt  i Bestræbelsen,  en 
saadan  Agitation  kan  naa. 

Saa  er  Tilbageslaget  kommet.  Som  Agitator  har  Hørup  været 
undergivet  den  Lov,  der  raader  i Aandens  Verden,  Omdrej- 
ningens Lov.  Mere  end  el  vist  Tidsrum  ad  Gangen  taales  det 
ikke  i den  store  Familie  af  Problemer  og  Interesser,  at  et  enkelt 
Medlem  har  Ordet.  Hørups  Politik  trykkede  mange  Ting  og 
Personer,  og  tidt  mærkede  man  denne  Skare  af  fornærmede  og 
tilsidesatte  ligge  ude  og  pønse  paa  Hævn.  Og  hvad  der  for  en 
politisk  Agitator  er  saa  vigtig  en  Sag,  Modstanderne,  ogsaa  de 
gled  bort,  da  Skyggen  af  Hørups  Politik  blev  lang.  Hvor  er  i 
Øjeblikket  den  Mand  i Dagspressen,  Hørup  kan  gide  være  over 
at  fægte  med?  Under  Omdrejningen  er  Hørups  Politik  nu  kom- 
men paa  det  sorte  Punkt.  Hvis  Ungdommen  nu  om  Stunder  har 
sit  Hjerte  i Politik,  er  det  i alt  Fald  ikke  i hans. 

Men  i vort  korte  Forfatningsliv  er  Hørup  Begivenheden,  der 
skiller  mellem  Fortid  og  Fremtid.  For  de  Nationalliberale  var  For- 

fatningen  kun  nogle  konstitutionelle  Former,  en  Statsret  fra  Universi- 
tetet, siden  en  Prokuratorstrid,  til  sidst  det  rene  Vinkelskriveri.  For 
de  gamle  Bondevenner  som  I.  A.  Hansen  betød  den  Almuens  Fri- 
givelse, og  denne  Følelse  af  at  være  ikke  et  frit,  men  et  frigivet 
Folk  blev  ved  at  staa  dem  i Kroppen  og  gjorde  dejes  politiske  Hold- 
ning ydmyg  og  forsagt.  De  grundtvigske  Højskolemennesker  havde 
aldrig  forstaaet  et  Ord  af  Forfatningen ; den  er  nemlig  ikke  helt  det 
samme  som  Teologi,  Mytologi  og  nordiske  Sange.  Alene  Hørup 
har  været  helt  i den  og  den  helt  i ham.  Thi  kun  for  ham  har 
det  været  Alvor  med  den  almindelige  Valgret.  Paa  denne  historiske 
Baggrund  staar  hans  politiske  Skikkelse  skaaret  med  skarpe  og  kraf- 
tige Træk. 

60  Aar  gammel  staar  han  endnu  i sin  fulde  Manddomskraft, 
uden  at  være  vegen  en  Tomme  fra  sin  Overbevisning,  og  med  sit 
Sind  ungt  og  bevæget.  Ungdommens  Overmod  og  Kaadhed  er 
endnu  i hans  Hjerte,  over  lystige  Indfald  og  overlegen  Spot  byder 
ingen  som  ban.  Og  medens  han  gaar  ude  paa  Landet  og  .lugter 
Møget*,  som  han  selv  siger,  har  han  vist  mange  mærkelige  Tanker, 
som  han  tier  med,  fordi  en  Politiker  maa  tie  stille  med  det  meste 
af,  hvad  han  tænker. 

Og  efterhaanden  er  Hørup  bleven  næsten  uangribelig.  Ingen  har 
Lyst  til  at  angribe  ham,  hans  store  Taalmodighed  giver  ham  en 
overlegen  Stilling.  Der  er  en  Tale  af  ham  fra  Efteraaret  1884, 
hvor  han  har  skildret  de  Radikales  politiske  Dont  under  Billedet 
af  en  taalmodig  Færgemand,  der  sætter  de  andre  over  Vadestedet. 
Saaledes  staar  han  selv  i Øjeblikket  og  hjælper  til  med  at  sætte 
Venstrereformpartiet  over,  uden  at  spørge  om,  hvor  dette  Parti 
egentlig  vil  hen,  naar  det  først  er  kommet  over.  »Med  hjælp- 
somme Hænder  færger  vi  det  næste  Sæt  over  Vadestedet,  uden 
ængstelig  at  spørge,  hvad  det  hedder.  Men  vi  gaar  i Land  med 
det  samme,  vi  agter  at  følge  dem  paa  Vejen,  og  dersom  de  bliver 
trætte,  saa  tænker  vi  at  fortsætte  Rejsen  alene.* 


Januar  1901 


Erik  Henrichsen 

{en  Rang,  det  engelske  Scenedrama  fra  de  sidste 
Decennier  indtager,  gælder  ikke  for  at  være  syn- 
derlig høj,  — til  Dels  med  Rette.  Swinbumes  poesi- 
fvldte  Tragedier  er  faktisk  vedblevne  at  være  Læse- 
1 dramaer;  og  de  Skuespil,  Tennyson  i sine  senere 
Aar  forfattede  og  fik  opført,  var  uden  ægte  drama- 
tisk Kød  og  Blod : hans  Queen  Mary  f.  Eks.  er  en  Studerekammer- 
Studie  efter  Froudes  „Englands  Historie",  i hvilken  det  ikke  er 
lykkedes  ham  at  smelte  Enkelthederne  sammen  til  levende  drama- 
tiske Skikkelser.  En  meget  stor  Del  af  de  Skuespil,  der  ellers  har 
fundet  Vej  til  Teatrenes  Brædder,  har  enten  været  Folkekomedier 
af  melodramatisk  og  sentimental  Art  med  en  fæl  Skurk,  der  ud- 
hysses  af  et  oprigtigt  Hjerte,  naar  efter  Forestillingens  Slutning 
paa  engelsk  Vis  Skuespillerne  passerer  Revu  foran  Tæppet,  og  en 
ædel  Helt,  som  hilses  med  drønende  Klapsalver,  — eller  det  har 
været  grove  og  meningsløse  Farcer,  hvis  Sceneheld  staar  i ligefrem 
Forhold  til  Mængden  af  væltede  Stole  og  agerende,  der  falder  paa 
Bagen.  Den  kunstneriske  Naivetet,  der  i England  maaske  er  mere 
udbredt  end  i Europas  andre  Kulturlande,  har  længe  følt  sig  til- 
fredsstillet ved  slige  Stykker.  Det  er  knap  til  at  kende  paa  det 
engelske  spillede  Nutidsdrama,  at  det  er  udgaaet  fra  en  Nation,  der 
for  300  Aar  siden,  da  den  var  som  besat  af  Lidenskab  efter  at  se 
Teaterforestillinger,  fik  denne  Lidenskab  tilfredsstillet  ved  Skuespil 
som  Hamlet  og  King  Lear;  og  der  er  ikke  meget,  der  minder  om, 
at  senere  hen  formedes  i dette  Folk  saa  sikre  Lystspilscener  og 
saa  vittigt  et  Replikskifte  som  kun  faa  Steder  ellers.  Englænderne 

har  i de  forløbne  Tider  haft  en  hel  Del  andre  Ting  at  foretage  sig 
end  at  tænke  paa  Udviklingen  af  deres  Drama.  De  har  blandt 
andet  gennem  en  Række  sejge  og  haarde  Kampe  hævdet  og  sikret 
deres  Frihed.  Men  de  Folk,  der  væsentlig  var  Frihedens  Vagt  og 
Værn,  tilhørte  den  puritanske,  teaterljendske  Retning  i Nationens 
Aandsliv,  og  det  er  da  med  nogen  Ret,  det  er  blevet  sagt,  at 
Dramaets  forholdsvis  lave  Standpunkt  i England  maaske  er  den 
drøjeste  Del  af  den  Pris,  Nationen  har  maattet  betale  for  sin  bor- 
gerlige og  religiøse  Frihed. 

Det  er  dog  ingenlunde  blot  og  bar  Usselhed  med  det  engelske 
Nutidsdrama.  Der  er  og  har  allerede  i flere  Aar  været  en  ganske 
tydelig  Stræben  efter  at  naa  langt  videre  end  til  Galleri-Folke- 
komedier og  Klown-Farcer.  Der  findes  Forfattere,  som  ikke  altid 
nøjes  med  paa  Scenen  at  udstille  tomme  Teaterstykker,  der  intet 
rummer  af  deres  egen  Sjæl.  Der  er  en  dramatisk  Skribent  som 
Pinero,  der  fra  Sentimentalitet  og  Farceløjer  med  Maalbevidsthed 
er  styret  mod  Fremstillingen  af  virkeligt  Sjæleliv  og  dybere  Konflikter, 
og  som  synes  at  være  i stadig  Udvikling.  Hans  nu  11  Aar  gamle 
Stykke  The  Profiigate  er  af  den  engelske  Kritiker  og  Ibsen-Over- 
sætter  Will.  Archer,  den  aarvaagne  og  utrættelige  Forkæmper  for 
god  Teaterkunst,  bleven  betegnet  som  det  Skuespil,  der  ved  sin 
stærkere  kunstneriske  Vilje  angav  et  nyt  Udgangspunkt  for  engelsk 
Drama.  Og  et  andet  dramatisk  Talent  af  en  mere  særegen  Art  end 
Pineros,  mere  uberegnelig,  mindre  behersket,  til  Gengæld  vittigere 
og  dybere,  finder  vi  hos  den  Mand,  paa  hvem  de  efterfølgende 
Unier  skulde  henlede  Opmærksomheden. 

Bernard  Shaw,  der  nu  er  44  Aar,  er  født  i Irland,  hvortil 
hans  fædrene  Slægt  udvandrede  fra  Yorkshire  for  et  Par  Hundrede 
Aar  siden ; paa  mødrene  Side  er  han  rimeligvis  af  normannisk  Af- 
stamning. Han  er  udgaaet  fra  Middelklassen  og  har  ingen  aka- 
demisk Uddannelse.  Han  er  ivrig  Socialist,  af  den  praktiske,  kon- 
stitutionelle Retning,  hvis  Ideer  har  fundet  Udtryk  i det  saakaldte 
Fabian  Society ; han  har  redigeret  dette  Selskabs  Fabian  Essays , 
har  selv  skrevet  et  Par  af  dem  og  er  paa  Møder  optraadt  som 
socialistisk  Taler.  I Journalistiken  har  han  virket  som  Kunst-  og 
Musikkritiker  og  Teateranmelder;  desuden  har  han  skrevet  et  Par 
Romaner  og  udgivet  syv  Skuespil,  som  han  ordner  i to  Grupper 
og  Bind:  Unpleasant  Plays  (tre  i Tallet)  og  Pleasant  Plays  (fire)1. 

1 Siden  denne  Artikel  blev  skrevet,  har  han  udgivet  endnu  et  Bind  Skue- 
tyd: Three  Plays  for  Puritans. 

For  den  dannede  „respektable*  Gennemsnits-Englænder  synes 
Bernard  Shaw  • at  være  noget  af  et  enfant  terrible . Han  siger  sine 
Medborgere  drøje  Ting,  — direkte,  som  naar  han  i Stedet  for  den 
almindelige  Lovprisning  af  det  engelske  Middelklasse-Hjem  taler 
om  „Arnens  afskyelige  Kedsommelighed*,  — eller  indirekte,  som 
naar  han  i en,  i øvrigt  altfor  udtværet,  Lystspilakt  lader  den  unge 
General  Napoleon  Bonaparte  give  en  ensidig,  men  til  Dels  ram- 
mende Skildring  af  den  engelske  Nationalkarakter:  „.  . . Der  er 
intet  saa  slet  eller  saa  godt,  at  man  ikke  vil  finde  Englændere 
gøre  det;  men  man  vil  aldrig  finde,  at  en  Englænder  har  Uret. 
Han  gør  alt  af  Princip.  Han  fører  Krig  af  patriotiske  Principper; 
han  plyndrer  af  Forretningsprincipper;  han  trælbinder  af  Hersker- 
principper; han  overfuser  af  mandige  Principper,  han  støtter  sin 
Konge  at  loyale  Principper  og  hugger  Hovedet  af  sin  Konge  af  re- 
publikanske Principper.  Hans  Feltraab  er  altid  Pligt.  . . .“  ( The 
Man  of  Destiny).  Shaw  forfærder  Englænderne  ved  sine  afvigende 
og  yderliggaaende  Anskuelser,  ofte  fremsatte  i skarpe  Paradokser; 
han  støder  dem  ved  sin  Lattermildhed  og  sin  fuldstændige  Mangel 
paa  al  Sans  for  det  højtidelige  (noget,  som  — meget  fejlagtigt  — 
bliver  opfattet  som  Mangel  paa  Alvor  hos  ham)j  men  han  indtager 
dem  ved  sit  lyse  Vid.  Han  kan  fare  bidsk  ud;  og  hans  Kampiver 
og  paradoksale  Ensidighed  har  en  Gang,  da  han  havde  sagt  nogle 
ubillige  Ord  om  Shakespeares  Henrik  IV,  faaet  hans  gode  Ven 
Archer  til  spøgende  at  fremsætte  den  Formodning,  at  han  ned- 
stammede fra  de  gamle  nordiske  Vikinger  og  derfor  med  visse 
Mellemrum  maatte  have  Luft  i umotiverede  Anfald  af  Bersærker- 
gang; — men  der  synes  tillige  at  være  en  egen  lystig  Uforbløffet- 
hed  over  hans  Væsen. 


II 

Shaws  Dramer  er  i deres  første  Oprindelse  knyttede  til  den 
Bevægelse  og  Uro  i Sindene,  der  i England  som  andet  Steds  i 
Europa  er  bleven  vakt  ved  Henrik  Ibsens  Skuespil.  Det  nye  og 
dristige  i den  norske  Dramatikers  Tanker  og  Sujetter,  hans  ufor- 
færdede Rokken  ved  fastslaaede  moralske  Værdier,  hans  dybe 
sjælelige  Karakteristik  og  hans  tekniske  Mesterskab  har  gjort  et 
blivende  Indtryk  paa  store  Kredse  af  de  yngre  Slægtled  i England, 
samtidig  med  at  hans  Produktion  har  fremkaldt  den  skarpeste 
Indsigelse  hos  andre.  Ogsaa  i Litteraturen  har  den  afsat  Mærker. 

Den  større  Dristighed  i Pineros  senere  Skuespil  er  næppe  uden 
Indflydelse  fra  Ibsen.  Og  Bernard  Shaw,  der  i en  summarisk  lille 
Bog  (The  Quintessence  oflbsenism,  1891)  paa  Grundlag  af  en  stærk 
Beundring  for  den  norske  Digter  har  fremsat  sin  Opfattelse  af 
hans  Dramaer,  er  navnlig  i sine  første  Skuespil  under  en  vis 
Paavirkning  af  ham. 

Disse  første  Skuespil  var  ved  deres  Fremkomst  for  en  halv 
Snes  Aar  siden  knyttede  til  en  kunstnerisk  Bevægelse,  hvori  atter 
Ibsens  Digtning  var  en  levende  Impuls,  en  Bevægelse,,  der  fik  Ud- 
slag i det  saakaldte  Independent  Theatre  i London.  Denne  Insti- 
tution var  grundet  ved  Initiativ  af  en  ung.  teaterbegejstret  Hol- 
lænder, Grein,  og  havde  — som  Théåtre  Libre  i Paris  og  * Studen- 
tersamfundets frie  Teater"  her  — til  Formaal  at  opføre  Stykker, 
der  paa  Grund  af  deres  Finhed  eller  Dristighed  ikke  kunde  antages 
at  ville  samle  det  store  Publikum  om  sig.  Tidligere  (i  1880)  var 
af  Ibsens  Dramaer  * Samfundets  Støtter"  bleven  spillet  i England, 
ni  Aar  senere  opførtes  „Et  Dukkehjem",  og  nu,  i 1891,  var  det 
første  Stykke,  Independent  Theatre  spillede,  den  norske  Digters 
gribende  Tragedie  „ Gengangere".  Ved  dets  Opførelse  i London  — 
som  ved  dets  Udgivelse  i København  — drog  dette  Mesterværk 
Strømme  af  Skældsord  over  sig.  Man  kaldte  det  for  „udtværet, 
kedeligt  Snavs",  „en  aaben  Kloak",  et  væmmeligt  Saar  uden  Ban- 
dage", „plump,  næsten  raadden  Usømmelighed"  „en  smudsig  Hand- 
ling, foretaget  offentlig"  o.  s.  v. ; man  paakaldte  Autoriteternes  Hjælp 
til  Standsning  af  Skandalen  og  betegnede  Ibsen  selv  dels  som  en 
Slags  Dæmon,  der  ved  Nattetide  stavrer  om  for  at  finde  Menneske- 
Lig,  medens  han  om  Dagen  sidder  og  blinker  mod  Lyset,  som  „en 
dum,  gammel  Ugle",  dels  i al  Korthed  som  „den  skandinaviske 
Humbugsmager  “ L 

Det  ser  ud,  som  om  der  ved  det  Krav  om  Kvindens  person- 
lige Frigørelse,  man  kan  læse  ud  af  Ibsens  Skrifter,  var  kommen 
stærkere  Røre  end  før  ind  i Kvindebevægelsen  i selve  det  Land, 
hvor  Stuart  Miil  har  lagt  den  faste  Grundvold,  hvorpaa  Bestræ- 
belsen for  Kvindens  sociale  Frigørelse  kunde  bygge.  Noget 
skyldes  vel  dette  den  Omstændighed,  at  en  Paavirkning  gennem 
Fantasien  har  lettere  ved  at  trænge  ud  til  større  Kredse  end  en 


1 Se  The  Quintessence  of  Ibsenism , S.  89 — 92,  hvor  Shaw  har  genoptrykt  en 
Hoben  Kraftsteder  fra  Bladenes  Anmeldelser,  som  oprindelig  blev  samlet  af 
Will.  Archer. 

Paa virkning  gennem  Tænkningen;  — og  sikkert  medfører  den  første 
Art  Paavirkning  mere  blot  Overfladerøre  end  den  sidste.  At 
imidlertid  Kvindebevægelsen  i England  i hvert  Fald  til  Dels  har 
samlet  sig  om  Ibsens  Navn,  derom  har  man  et  morsomt,  noget 
satirisk  Vidnesbyrd  netop  i et  af  Shaws  Stykker,  The  Philandeier 
(„Klirmageren"),  der,  trods  en  ret  kaotisk  Psykologi,  vil  faa  nogen 
Betydning  som  Dokument,  hvis  Ibsens  Indflydelse  paa  engelsk 
Aandsliv  en  Gang  skal  skildres.  Shaw  fremstiller  her  bl.  a.  Livet 
i en  moderne  engelsk  Klub,  „Ibsen -Klubben",  hvor  Betingelsen  for 
Optagelse  er  : for  Mænds  Vedkommende,  at  de  ikke  er  mandige, 
for  Kvinders,  at  de  ikke  er  kvindelige,  — en  Bestemmelse,  bag 
hvis  absurde  Groteskhed  der  skjuler  sig  et  Udfald  mod  det  gængse 
Mands-  og  Kvindeideal.  I Klubbens  Læseværelse  staar  en  Buste 
af  Ibsen,  omgivet  med  prangende  Indskrifter  af  Titlerne  paa  hans 
Skuespil.  Denne  Buste  danner  paa  en  helt  symbolsk  Maade  lige- 
som Stykkets  Centrum.  I Sceneanvisningerne  hedder  det:  til  højre 
for  Ibsen,  til  venstre  for  Ibsen;  og  Busten  selv  vækker  de  vold- 
somste og  forskelligste  Følelser  hos  Personerne.  Damerne  sidder 
ved  Kaminen  og  tilbeder  den,  og  en  af  dem,  en  ilter  lille  atten- 
aars  Ibsen-Beundrer,  tilkaster  den  Fingerkys  og  kalder  den  fortrolig 
for  „gode  gamle  Henrik"  (good  old  Henrik).  Derimod  er  Herrernes 
Forhold  til  den  køligere:  en  truer  ad  den  med  knyttet  Haand 
og  føler  sig  stærkt  fristet  til  at  give  den  et  ordentlig  Rap  over 
Næsen  med  Ildrageren. 


III 

Der  synes  i Bernard  Shaw  at  være  Stof  til  en  fortræffelig 
Sceneinstruktør.  Han  ser  Betoningsnuancernes  vidtrækkende  Betyd- 
ning for  Gengivelsen  af  Sjælelivets  Stemninger  og  Forestillinger. 
Han  beklager,  at  vi  mangler  tekniske  Midler  til  i almindelig  Bogtryk 
at  angive  f.  Eks.  de  mangfoldige  Maader,  hvorpaa  et  Ja  og  et  Nej 
kan  siges,  men  forstaar  i øvrigt  i sine  Skuespil  ved  nøjagtige  Anvis- 
ninger at  udnytte  alt  i Retning  af  Betoning,  Gestus,  stumt  Spil  og 
lign.  for  at  opnaa  Klarhed  og  Liv  i en  Scene.  Nu  har  han,  som 
dét  synes  paa  Grundlag  af  denne  særlige  Evne,  dannet  sig  en  Art 
dramatisk  Teori,  hvis  Gennemførelse  i hans  Skuespil  leder  ham  til 
den  Paastand,  at  der  i disse  er  gjort  et  Forsøg  paa  at  indføre  en 
helt  ny  Kunstart.  Det  nye  skulde  bestaa  i,  at  Forfatteren  leverede 
en  ganske  anderledes  vidtgaaende  psykologisk  Kommentar  til  de 

optrædende  Personer  og  deres  Replikker,  end  man  tidligere  har 
været  vant  til.  I Stedet  for  de  nuværende  korte  Sceneoplysninger 
og  Angivelse  af  enkelte  Replikkers  Betoning  skulde  Forfatteren 
ved  vidtløftige  kommenterede  Udviklinger  klargøre  for  Skuespiller  og 
Læser  alle  de  psykologisk  bestemmende  Momenter  i Personernes 
Omgivelser  og  Naturel,  alle  de  sociale,  politiske,  religiøse  Betingelser, 
der  kan  have  været  medvirkende  til  at  danne  den  vedkommende 
Karakter,  saaledes  som  Forfatterens  Fantasi  har  set  den ; og  samtidig 
skulde  Replikkernes  sjælelige  Indhold  analyseres  ganske  anderledes 
end  nu  for  gennem  denne  Analyse  at  naa  deres  rette  Betoning  i 
Sknespillerens  Mund  eller  for  Læserens  Forestilling,  — en  lignende 
Udvidelse  af  den  dramatiske  Ramme,  som  Gustav  Wied  herhjemme 
uden  Pretention  har  foretaget  i sine  Satyrspil.  I og  for  sig  er  det 
saare  naturligt,  at  en  dramatisk  Forfatter,  i hvem  det  kan  have  kriblet 
ved  at  se  Skuespilleres  Brist,  og  som  har  Mistillid  til  sine  Læseres 
Forstaaelse,  selv  ønsker  at  være  omstændelig  Vejleder  til  den  rette 
Opfattelse  af  sine  Arbejder.  Og  man  vil  i Shaws  Dramaer  finde  meget 
detaillerede  Sceneangivelser,  — endog  saa  grotesk  minutiøse,  at  det 
et  Steds  udtrykkelig  meddeles,  at  der  paa  Sukkeret  i en  Sukker- 
skaal  skal  sidde  tre  Hvepse;  man  vil  finde  hele  Smaa-Af- 
handlinger  af  forklarende  Psykologi  og  en  Mangfoldighed  af  in- 
teressante Udredninger  af  det  Sjæleliv,  der  rører  sig  bag  den  enkelte 
Replik,  — hvilket  alt  sammen  kan  være  baade  lærerigt  og  mor- 
somt. Men  nogen  ny  dramatisk  Kunstart  kan  sikkert  ikke  derved 
grundlægges.  Thi  det  er  jo  til  syvende  og  sidst  ikke  andet  end 
Hjælpemidler,  der  for  Tilskuer  eller  Læser  tydeliggør  det,  som  er 
og  bliver  Dramaets  Væsen  og  Form:  Sjæleudfoldelse  gennem  di- 
rekte fremstillet  Handling  og  Replikskifte.  Disse  Hjælpemidler  har 
i Forhold  til  selve  Dramaet  en  lignende  Betydning  som  den  Kikkert, 
der  gør  os  Fremstillingen  paa  Scenen  tydeligere.  Men  selv  om  en 
Forfatter  ved  sit  Skuespils  Opførelse  forsynede  alle  Tilskuerne  med 
de  skarpeste  Teaterkikkerter,  vilde  ingen  dog  derfor  paastaa,  at 
Manden  havde  indført  en  ny  dramatisk  Kunstart. 

Dog,  dette  har  jo  mindre  at  sige ; — hvad  enten  Shaw  teore- 
tisk gør  Fordring  paa  det  ene  eller  det  andet,  bliver  hans  Dramaer 
lige  interessante. 


IV 

Den  Indflydelse  fra  Ibsen,  jeg  mener  at  kunne  spore  i Shaws 
Skuespil,  ligger  ikke  just  paa  Overfladen.  Det  er  en  aandelig  Im- 

puls,  der  her  er  Tale  om,  ikke  nogen  Efterligning  af  et  Forbillede. 

I de  Shaw’ske  Stykkers  Stil  er  der  intet  Ibsensk.  De  har  intet 
tilfælles  med  den  norske  Digters  faste,  stærkt  sammentrængte  Re- 
plikbygning, hvor  den  enkelte  Replik  staar  netop,  hvor  den  skal, 
og  lige  saa  lidt  kan  fjernes  uden  Sammenfald' som  Slutstenen  i en 
arkitektonisk  Bue.  Shaws  Dialog  ejer  en  Livfuldhed,  der  er  i Slægt 
med  Viddet  og  Glimmeren  i Restavrationstidens  engelske  Komedie; 
den  staar . Congreves  kvikke  Fantasi  og  straalende  Humør  langt 
nærmere  end  Ibsens  Dybde  og  barske  Humor.  Shaws  Smag  er 
dog  højst  usikker  og  føjer  sig  tit  efter  det  daarlige  moderne  engelske 
Teaters  slette  Krav.  Han  bryder  ofte  Stilen  ved  ren  Farce,  undser 
sig  f.  Eks.  ikke  ved  i et  af  Stykkerne,  da  en  ung  Herre,  der  i et. 
Rhin-Hotels  Have  er  bleven  overrasket  i at  kysse  en  Dame,  und- 
skyldende siger:  „I  saa  mig  jo  ikke  kysse  hende“,  at  lade  en  Al- 
vorsmand svare  med  følgende  Galleri-Replik:  „Vi  ikke  alene  saa 
det,  men  hørte  det.  Knaldet  gav  ligefrem  Genlyd  ned  langs 
Rhinen;*  — hanmodstaar  ikke  heller  Fristelsen  til  at  more  Publi- 
kum ved  at  lade  sine  Personer  sætte  roterende  Bogreoler  i snur- 
rende Bevægelse,  vælte  hinanden  om  i Lænestole  og  fare  bajads- 
agtigt  imod  hinanden,  saa  de  er  lige  ved  at  styrte.  Men  hvor 
Dialogen  er  bedst,  har  den  et  knitrende  Liv  og  en  Rigdom  paa 
fantasifulde  Indfald,  der  morer  og  fængsler. 

Shaws  Paavirkning  fra  Ibsen  maa  søges  i de  første  Skuespils 
Emner  og  i den  Stræben  efter  at  give  virkelige  Sjælemalerier  fra 
Nutidens  Liv,  som  er  tydelig  i dem.  Hans  første  Stykke,  WOo- 
wers'  Houses,  der  i en  noget  anden  Skikkelse  end  den  nuværende 
under  voldsom  Meningskamp  blev  opført  1892  .af  Independent  Theatre, 
frembyder  i sin  almindelige  Tendens  en  vis  Lighed  med  Ibsens 
gamle  Drama  „Samfundets  Støtter*  og  kan  muligvis  være  noget 
paavirket  af  Aanden  i dette.  Det  har  til  Hovedperson  en  Husejer, 
Enkemanden  Sartorius,  Fattigfolks  Barn,  der  har  svunget  sig  op 
og  tjent  en  Formue  ved  efterhaanden  at  anbringe  sine  Penge  i 
faldefærdige  og  sundhedsfarlige  Ejendomme,  hvis  elendige  Værelser 
udlejes  til  Londons  allerfattigste,  fra  hvem  Lejen  ubarmhjertig 
drives  ind  til  sidste  Hvid.  Shaws  Skuespil  er  hvassere  i sit  Grund- 
syn end  „Samfundets  Støtter*  med  dets  noget  godtkøbs  Folke- 
komedie-Slutning. Medens  Konsul  Bernick  tilsidst  staar  i Omven- 
delsens bengalske  Belysning  og  i en  offentlig  Festtale  lover  Bod 
og  Bedring,  falder  der  over  det  engelske  Stykkes  Hovedperson  i ' 
dets  Slutning  et  forstærket  grelt  Skær  af  Egoisme  og  Hykleri. 

Sartorius  bliver  nemlig  gjort  opmærksom  paa,  at  der  er  paatænkt 
et  nyt  Gadeanlæg,  som  vil  nødvendiggøre  flere  af  hans  Huses  Fjer- 
nelse; det  offentlige  maa  yde  Erstatning,  og  det  bliver  ham  derfor 
klart,  at  der  nu  er  mere  at  tjene  ved  at  forbedre  Husene  og  gøre 
dem  skikkede  til  menneskelig  Beboelse  end  ved  at  lade  dem  staa  i 
den  gamle  Tilstand;  følgelig  bliver  han  straks  Talsmand  for  denne 
humane  Side  af  Sagen.  Hans  Datters  Forlovede,  en  ung  Læge 
af  adelig  Familie,  er  først  bleven  forarget  og  forfærdet  over  den 
Maade,  hvorpaa  Svigerfaderen  tjener  sin  Formue,  hvad  der  be- 
virker et  Brud  med  den  unge  Pige;  men  senere  erfarer  han,  at 
de  Penge,  hvis  Renter  han  selv  lever  af,  af  hans  Familie  er  an- 
bragt i Sartorius’s  Ejendomme,  og  han  slaar  sig  til  Ro  og  gaar 
til  sidst  i Fællesskab  med  Svigerfaderen  om  den  nye  Spekulation; 
Forsoning  mellem  de  forlovede  paafølger,  og  alt  ender  i hyggelig, 
grumset  Familieharmoni.  Shaws  Stykke  staar  overmaade  langt 
tilbage  for  „ Samfundets  Støtter"  i Mangfoldighed,  Spænding  og 
teknisk  Bygning  og  er  ikke  noget  betydeligt  Skuespil;  men  der 
turde  i dets  Afslutning  være  mere  af  Livets  graa  Sandhed  end  i 
den  Maade,  hvorpaa  den  norske  Digter  ender  sit. 

Widowers 1 Houses  sammen  med  det  kort  efter  følgende  Mrs. 
Warren’s  Profession  danner  en  Gruppe  for  sig,  idet  de  begge  ved 
deres  Emner  peger  direkte  paa  sociale  Brøst.  I det  interessante 
Stykke  Mrs . Warren's  Profession,  som  er  langt  det  bedste  af  de 
to,  er  Emnet  mere  vovet.  Fru  Warren,  der  er  udgaaet  fra  et 
fattigt  og  uhyggeligt  Hjem,  har  som  ung  Pige  først  søgt  at  ernære 
sig  ved  at  slide  for  Livsopholdet  paa  almindelig  hæderlig  Vis,  indtil 
hun,  overtalt  af  en  Søster,  gaar  ind  paa  at  sælge  sin  Skønhed  for 
Penge.  Hun  har  ved  Stykkets  Begyndelse  erhvervet  en  Formue 
som  Medejerinde  og  Bestyrerinde  af  Prostitutions-Hoteller  i flere  af 
Europas  Hovedstæder.  Bestandig  borte  paa  Rejser  i Udlandet  har 
hun  kun  set  meget  lidt  til  sin  Datter  Vivie,  som  hun  omfatter 
baade  med  Ømhed  og  Stolthed.  Den  unge  Pige  er  bleven  op- 
draget i England  og  har  stadig  boet  hos  fremmede;  hun  kender 
knap  sin  Moder  og  ved  intet  om  hendes  Fortid  og  Indtægtskilde, 
om  hun  end  har  en  dunkel  Mistanke  om,  at  ikke  alt  er,  som  det 
burde  være;  hun  er  bleven  oplært  paa  bedste  Maade,  har  besøgt 
det  ansete  Kvinde-Kollegium  Newnham  College  i Cambridge  og  har 
netop  med  fremragende  Hæder  taget  en  vanskelig  matematisk  Eks- 
amen ved  Universitetet  der.  Vivie,  der  er  noget  af  en  Nutids  Type, 
har  arvet  Moderens  praktiske  Sans;  hun  er  en  forstandig-ædruelig 

Natur  uden  alt  Drømmeri  og  uden  Illusioner,  en  energisk  Karakter, 
hvis  Lyst  og  Lidenskab  er  praktisk  Arbejde,  og  som  udhviler  sig 
efter  Arbejdet  ved  en  Cigar,  lidt  Whisky  og  en  spændende  Kri- 
minalhistorie; en  ung  Mand,  en  indtagende,  men  ret  bedærvet 
Døgenigt,  har  lagt  noget  Beslag  paa  hendes  Følelser,  uden  at  det 
dog  volder  hende  synderlig  Vanskelighed  at  opgive  ham;  hun  er 
en  retskaffen  Natur  med  en  udpræget  moralsk  Renlighedssans  paa 
Bunden  af  sin  Sjæl.  Hun,  der  er  opvokset  i en  hel  anden  Sfære 
end  Moderen,  stilles  nu  over  for  denne,  som  højrøstet  og  grovkornet 
laver  sig  til  Rette  for  i Kraft  af  sin  moderlige  Kærlighed  myndigt 
at  gøre  Krav  paa  Vivies  datterlige  Hengivenhed  og  Lydighed  som 
noget,  der  er  hendes  selvfølgelige  Ret.  Hun  møder  Modstand  og 
udbryder  vredt:  „Ved  du,  hvem  du  taler  til,  Mamsel?“  Datteren 
betragter  hende  roligt  og  svarer  med  to  kolde,  gennemborende 
Spørgsmaal:  „Nej.  Hvem  er  du?  Hvad  er  du?“  Der  følger  nu 
en  med  stor  Kraft  skrevet  Scene,  hvori  Moderen  fortæller  Datteren 
sit  Livs  Historie  og  djærvt  hævder  Berettigelsen  af  sin  Selvop- 
holdelses-Moral.  Vivie  opgiver  efterhaanden  det  Selvretfærdigheds- 
Standpunkt,  ud  fra  hvilket  hun  begyndte  Samtalen,  og  trods  det 
Chok,  hun  har  faaet  ved  at  blive  vidende  om  sin  Moders  Fortid, 
forstaar  hun,  hvorledes  alt  dette  under  Omstændighedernes  Magt 
kunde  gaa  til,  og  der  bryder  frem  hos  hende  en  Sympati  med 
Moderen,  blandet  med  Beundring  over  hendes  Væsens  Styrke;  — 
„Du  er  stærkere  end  hele  England,*  siger  hun  til  hende.  Dog 
da  Datteren  senere  erfarer,  at  Moderen,  trods  sin  Rigdom,  endnu 
driver  sin  gamle  Næringsvej,  fyldes  hun  af  Væmmelse,  og  hun  iler 
til  London,  til  en  Veninde,  der  har  et  Kontor  for  Assurance-Be- 
regninger, for  som  hendes  Kompagnon  at  gøre  sine  matematiske 
Kundskaber  frugtbringende.  Hun  vil  afbryde  al  Forbindelse  med 
Moderen,  og  efter  en  sidste  virkningsfuld  Scene,  hvor  Vivie  staar 
fattet  og  kold,  men  ikke  helt  uvenlig  over  for  det  Kaos  af  stor- 
mende Følelser  og  patetiske  Godtkøbs-Ord,  der  møder  hende  fra 
Moderen,  skilles  de  for  stedse : Moderen  iler  bort,  smækkende  Døren 
harmfuldt  til  efter  sig,  og  Vivie  giver  sig  lettet  og  arbejdsoplagt 
i Færd  med  sine  Beregninger. 

Forholdet  mellem  Moder  og  Datter,  hele  denne  spændende 
Kamp  dem  imellem,  der  er  fremstillet  med  overlegen  psykologisk 
Forstaaelse,  er  Stykkets  Hovedmotiv.  For  øvrigt  rummer  Skuespillet 
en  bister  Verdenskundskab;  og  skønt  det  hele  vanskelige  Emne, 
med  dets  lidet  renlige  Bi-Episoder,  mister  meget  af  sin  Uhygge 

ved  Karaktertegningens  Livfuldhed  og  Dialogens  Vittighed,  forstaar 
man,  at  Forfatteren  har  indordnet  dette  og  det  foregaaende  Stykke 
(tillige  med  The  Philanderer)  under  Kategorien  Umpleasant  Plays . 

V 

Bernard  Shaw  fører  i sin  Forfattervirksomhed  en  stadig  Kamp, 
med  pludselige  og  heftige  Udfald,  mod  al  Romantik,  som  han 
kalder  „det  store  Kætteri,  der  bør  udryddes  af  Kunsten  og  Livet 
og  som  efter  hans  Opfattelse  vil  sige  en  Dyrkelse  af  virkeligheds- 
modsigende eller  sandhedsfordølgende  Idealer.  Hvor  han  tror  at  se  disse 
falske  Idealer,  er  det  ham  en  Lyst  med  djærve  Ord  eller  med  en 
munter  Vittighed  eller  en  højrøstet  Latter  at  rive  Masken  af  dem. 
Hans  Opfattelse  af  Ibsen  er  underbygget  af  dette  Had  til  falsk 
Idealisme.  Thi  Kvintessensen  af  den  norske  Digters  Virksomhed  er 
ifølge  Shaw  netop  Paavisningen  af  den  Trældom  under  falske 
Dyds-Idealer,  hvorunder  Samtiden  lider.  I en  Skikkelse  som  Brand 
ser  Shaw  knapt  og  tørt  en  vildledt,  hvis  umulige,  derfor  usande 
Idealer  faar  ham  til  at  begaa  Skyld  paa  Skyld  ved  sin  Haardhed 
mod  Barnet,  mod  Hustruen,  mod  Moderen:  „idet  han  stiger  højere 
og  højere  i Troskab  mod  sit  Ideal,  styrter  han  dybere  og  dybere 
i morderisk  Grusomhed"1. 

I de  to  nysomtalte  Stykker  peger  Shaw  paa  forskellig  Maade 
paa,  hvad  der  kan  rummes  af  Uhygge  bag  Samfundets  almindelige 
Respektabilitets-Ideal.  I et  andet  Skuespil,  Arms  and  the  Man. 
søndersnitter  han  under  megen  Lystighed  og  Skæmt  det  romantiske 
Kriger-  og  Helteideal,  som  det  har  dannet  sig  i et  ungt  Kvindesind, 
hvis  oprindelig  gode  Naturlighed  har  lidt  stærk  Skavank  ved 
sværmerisk  Drømmeri.  Handlingen  i dette  Stykke  er  henlagt  til 
Bulgarien  under  og  efter  dets  kortvarige  Krig  med  Serbien  i 1885. 
og  ved  forskellige  groteske  Træk  er  Nationen  søgt  karakteriseret 

1 Denne  en  Ikke*Skandina?s  nøgterne  Opfattelse  af  Brand-Skikkelsen,  en 
Skikkelse,  der  er  udsprunget  og  formet  af  særlig  nordisk  Aandsliv,  har  sin 
store  folke-psykologiske  Interesse.  Det  samme  gælder  Shaws  Bemærkninger  om 
de  Ibsenske  havarerede  eller  lidende  Drømmere,  hvis  potenserede  Fantasiliv 
ifølge  ham  virker  ganske  fremmedartet  paa  Englænderne.  Om  Peer  Gynt  siger 
han  med  fuld  Ret:  „Han  drømmer,  som  ingen  Englænder  drømmer*.  Og  han 
tilføjer,  vistnok  med  lige  saa  megen  Bet:  „Skønt  Antallet  af  Personer,  der  sløser 
deres  Liv  hen  over  Romanlæsning  i England,  maa  være  frygtelig  stort  og  rime- 
ligvis er  i Stigning,  har  vi  dog  ingen  Ulrik  Brendel,  Rosmer,  Ellida,  Peer  Gynt 
eller  noget,  der  overhovedet  ligner  dem*.  ( The  Quintessence  of  Ibsenism). 

som  endnu  halvbarbarisk,  men  dog  med  en  naiv  Stolthed  over 
den  indtrængende  vesteuropæiske  Civilisation : man  roser  sig  af,  at 
man  vasker  sine  Hænder  næsten  hver  Dag,  et  Bibliotek  med  en 
Hyldefuld  Romaner  og  en  elektrisk  Klokke  anses  for  et  Vidunder 
af  Kultur,  og  et  Adelsbrev,  der  gaar  tyve  Aar  tilbage  i Tiden,  er 
af  ærefrygtindgydende  Ælde.  Stykkets  unge  Pige,  Raina,  er  for- 
lovet med  en  bulgarsk  Officer,  Sergius  Saranoff,  som  just  paa  eget 
Ansvar  i Spidsen  for  sit  Regiment  har  foretaget  et  heltemodigt 
Kavalleri-Angreb  paa  et  serbisk  Batteri,  drevet  Fjenden  paa  Flugt 
og  vundet  Slaget.  Serberne  forfølges  af  Bulgarerne  gennem  Byen, 
hvor  Raina  netop  i sit  Soveværelse  har  erfaret  sin  Forlovedes  Be- 
drift og  sværmerisk  og  teatralsk  har  udtrykt  sin  Begejstring  over 
den.  Da  hun  atter  er  ene,  træder  pludselig  en  flygtende,  dødstræt 
serbisk-uniformeret  Artilleri-Officer,  der  er  klatret  op  ad  Tagrenden, 
ind  i hendes  Værelse,  og  dels  paavirket  af  Trusler,  dels  af  virkelig 
Medlidenhed  skjuler  hun  ham  for  Forfølgerne  og  redder  hans  Liv. 
Under  det  korte  Samvær  med  ham  begynder,  i en  ypperligt  skre- 
ven Lystspilakt,  Kuldkastelsen  af  hendes  romantiske  Forestillinger 
om  Krig  og  Heltemod,  dog  under  stadig  Modstand  fra  hendes  Side. 
Flygtningen,  Kaptajn  Bluntschli,  i Virkeligheden  en  Svejtser,  der 
efler  at  have  valgt  Krigen  som  Levevej  tjener  i den  serbiske  Hær, 
er  en  energisk,  modig,  praktisk  Mand,  der,  ganske  nøgtern,  intet 
besmykker,  altid  ser  Forholdene,  som  de  er,  og  retter  sig  efter  dem 
med  godt  og  uforstyrret  Humør;  Krig,  Tapperhed,  Heltemod  eksi- 
sterer kun  for  ham  som  rent  forretningsmæssige  Begreber.  Han 
har  paa  Bunden  af  sit  Naturel  en  stærk  Broder-Lighed  med  Vivie 
Warren;  de  er  i Virkeligheden  begge  Forfatterens  Hjertebørn  og 
er  Udtryk  for,  hvilke  Egenskaber  og  Opfattelser  Shaw  selv  vurderer 
højt.  Uden  at  ane  Rainas  Forhold  til  Sergius  fortæller  Bluntschli 
hende  i den  halvt  fortrolige  Samtale,  der  midt  under  hans  truende 
Fare  udspinder  sig  imellem  dem,  om,  hvor  latterlig  den  unge  kønne 
Mand,  der  havde  foretaget  Kavalleri-Angrebet  paa  deres  Batteri, 
havde  taget  sig  ud  for  dem,  medens  han  ganske  som  en  Opera- 
Tenor,  med  flot  Overskæg  og  lynende  Øjne,  havde  raabt  op  og 
svunget  sin  Sabel,  hvor  vanvittigt  i Virkeligheden  hans  Angreb 
havde  været,  og  at  det  kun  var  lykkedes,  fordi  Batteriet  havde 
faaet  udleveret  forkerte  Patroner  og  ikke  kunde  affyre  et  Skud 
paa  Fjenden.  Hun  forarges  vel  stærkt  over  hans  poesiforladte 
Opfattelse,  hun  viser  ham  sin  dybe  Foragt,  da  han  fortæller,  hvor 
ypperligt  styrkende  det  er  at  spise  Chokolade  i Felten,  langt 

mere  værd  end  at  have  Patroner  til  Pistolerne,  og  med  overlegen 
Medlidenhed  ser  hun  ham,  sulten  som  han  er,  graadig  sluge 
Resterne  af  en  Æske  Chokoladekager,  hun  -har  hentet  ham  fra  sin 
Kommode;  — men  alligevel,  da  han  til  sidst  forlader  Huset,  er 
Billedet  af  denne  „Chokolade -Soldat",  som  kun  kalder  ham,  ret 
dybt  fæstet  i hendes  Sjæl.  De  mødes  atter  nogle  Maaneder  efter, 
i Fredstid,  og  en  yderligere  Udrensning  af  Rainas  romantiske  Sind 
foregaar  under  nye  Udbrud  af  Forargelse,  indtil  hun  pludselig  fra 
den  højeste  Patos  af  Fornærmelse  over  at  blive  mistænkt  for  ikke 
at  være  helt  sanddru  slaar  om  i en  ganske  dagligdags  Tone  og 
spørger  ham:  „Hvordan  har  De  dog  opdaget  mig?"  Samtidig  er 
hendes  lige  saa  romantiske  Forlovede  Sergius,  der  ser  sin  Helte- 
daad  miskendt  under  en  kølig  Kritik  fra  Overkommandoen,  kom- 
men helt  i Vilderede  med  sine  tillærte  Idealer  og  formaar  ikke  at 
finde  fast  og  naturlig  Grund  for  sin  Handlemaade;  han  drives  let 
i Favnen  paa  en  ærgerrig  Kammerpige,  og  efter  adskillige  lystige 
og  farceagtige  Scener  brydes  Forbindelsen  mellem  Sergius  og  Raina, 
og  Sergius  havner  hos  Kammerpigen  og  Raina  hos  Svejtseren1. 

Medens  de  fleste  af  Karaktererne  i denne  livfulde  og  vittige 
Komedie  staar  ret  tydelige,  og  medens  navnlig  Bluntschli,  med  sin 
Blanding  af  Ærlighed  og  Ufinhed,  Friskhed  og  Plumphed,  er  lyk- 
kedes godt,  gør  Sergius’s  Skikkelse  ikke  noget  overbevisende  Ind- 
tryk. Man  mærker,  han  er  konstrueret  over  psykologiske  Teo- 
rier (Teorier,  som  Shaw  til  Punkt  og  Prikke  selv  gør  Rede  for, 
dels  i Stykkets  Sceneanvisninger,  dels  andet  Steds2);  hans  Følelsers 
og  Handlingers  stadige  Frem  og  Tilbage  synes  ikke  naturlige  og 
menneskelige;  og  vel  skal  det  menneskelige  hos  ham  være  gennem- 
trukket  af  Unatur,  men  ogsaa  det  kunstlede  kan  jo  fremstilles 
naturligt.  Denne  Anke  over  noget  mekanisk  konstrueret,  noget 
usammenhængende  i Figuren  rammer  andre  af  Shaws  Skikkelser. 
De  mangler  ikke  sjældent  kunstnerisk  Centrum  og  nærmer  sig 
baade  kunstnerisk  og  psykologisk  til  Kaos.  Muligt  skyldes  dette 
undertiden  et  bevidst  Forsæt  om  naturtro  at  ville  fremstille  Men- 
nesker, hos  hvem  alt  er  Periferi  og  Overflade;  men  naar  Resultatet 
bliver  Ytringer  og  Handlinger,  der  stadig  drejer  sig  i en  blot  og 
bar  Runddans  paa  Stedet,  saa  glipper  Kunsten  eller  synker  i 
bedste  Fald  ned  til  ren  Farce. 

1 Arms  and  the  Man  vil,  i Oversættelse  ved  Oskar  Hansen,  blive  opført  paa 
.Folketeatret*. 

* Se  den  Fortale,  han  har  skrevet  til  Archers  The  Theat rical , World’  of  1894. 

VI 

Mindst  af  dette  findes  i det  Skuespil,  hvori  Shaw  sikkert  er 
naaet  videst,  nemlig  Candida . Det  staar  særdeles  højt  ved  skarp 
Karakteristik,  ved  sin  fine  Sjæleiagttagelse  og  sin  brede  og  modne 
Humanitet.  Hovedkonflikten  udspilles  mellem  tre  af  Stykkets  Per- 
soner. James  Morell  er  en  40-aarig  londonsk  Præst,  begavet  med 
en  bred  og  fængslende  Veltalenhed;  han  er  kristelig  Socialist,  ivrig 
Propagandist,  der  indbydes  som  Taler  til  Masser  af  Møder,  hvor 
Tilhørerne  lytter  til  hans  Ord  med  en  Fryd,  som  overværede  de 
en  Festforestilling,  hos  Kvinderne  tilsat  med  lidt  Forelskelse  i hans 
personlige  Charme.  Han  er  livfuldt  og  stærkt  optaget  af  sin  Virk- 
somhed og  af  sig  selv  og  lever  i det  lykkeligste  Ægteskab  med  sin 
Hustru.  Der  er  i hans  Væsens  ydre  Form  noget,  der  kan  minde 
en  Nordbo  om  en  vis  Art  Grundtvigianer-Type.  Hustruen,  Can- 
dida, er  en  kæmesund  Natur  med  et  ypperligt  Hoved  og  Hjerte, 
en  bred  Ligevægt  og  en  rolig  Overlegenhed,  der  kan  lyse  som 
Humor  og  tindre  som  Ironi,  men  aldrig  støder  eller  saarer.  Hos 
disse  Ægtefolk  har  der  i nogen  *fid  boet  en  ung,  attenaarig  Digter, 
Eugene  Marchbanks,  der  er  paa  Kant  med  sin  adelige  Familie  og 
nu  har  fundet  Ly  hos  dem.  Det  er  en  Skikkelse,  man  paa  Grund 
af  dens  Væsens  nervøse  Egenartethed  kunde  tænke  sig  delvis  for- 
met af  Forfatteren  over  en  Natur  som  Shelley  i hans  yngste 
Dage;  — eller  maaske  ligger  Modellen  nærmere  i Tid  og 
kan  søges  i en  Digter-Drømmer  af  den  engelske  præ-rafaeliske 
Skole  (Philip  B.  Mårston?).  Eugene  Marchbanks  er  en  sær  og  sky 
Yngling,  med  en  Nervøsitet,  der  kan  vise  sig  som  legemlig  Fejghed, 
genert  og  kejtet,  drømmende  og  ekstatisk,  naiv  som  et  Barn  og 
dog  med  en  gennemtrængende  Indsigt;  han  kan  vække  Smil  ved 
sin  Naivetet  og  Iver,  men  Skikkelsen  taaler  paa  Grund  af  dens  per- 
sonlige Alvor  og  Inderlighed  et  Skær  af  Latterlighed  uden  at  forringes. 
Eugen  er  ved  Stykkets  Begyndelse  fyldt  af  en  beundrende  For- 
elskelse i Candida ; og  synsskærpet  af  sin  Skinsyge  til  at  se  Reversen 
af  Ægtemandens  Karakter  bliver  han  nu  den,  som  bringer  Rystelse 
og  Erkendelse  ind  i Morells  selvglade,  tillidsfulde  Sind,  idet  han 
i pludselige  og  voldsomme  Udbrud  mere  og  mere  skarpt  og  skærende 
og  med  stikkende  aandelig  Overlegenhed  slynger  ham  sin  Opfattelse 
af  ham  selv  og  hans  Forhold  til  Hustruen  i Ansigtet.  Han  stempler 
ham  som  en  Prækehest,  der  misbruger  sin  Hustrus  Flid  og  Arbejde : 
Morells  Idealer  er  Prækener  og  Skureborster,  — fordelt  saaledes, 

at  han  præker  og  hun  skurer;  — og  Candida,  hun,  hvis  Trang 
er  Virkelighed,  Sandhed,  Frihed,  hun  skal  stille  sin  Aands  Tørst 
ved  Billeder  og  Retorik!  „Tror  De,  en  Kvindes  Sjæl  kan  leve  af 
Deres  Talent  til  at  præke?"  Nej,  imod  Præstens  Ideer  vil  han, 
Digteren,  sætte  sine  og  rive  hende  ud  af  hendes  Trældom. 

Disse  stærke  Udbrud  virker  dybt  paa  Ægtemanden.  Og  nu 
har  Forfatteren  med  Finhed  maget  det  saa,  at  alt  som  Morells 
Tvivl  om  sig  selv  og  om  sin  Hustrus  fulde  Kærlighed  stiger,  vokser 
han  i Læserens  Sympati:  det  rent  menneskelige  bryder  ud  af  det 
oratoriske,  hans  personlige  Lidelse,  der  stønner  ved  Tanken  om 
muligt  at  skulle  miste  Hustruen,  dukker  frem  af  hans  tidligere 
noget  udposede  Selvglæde  og  vinder  ham  mere  og  mere  vort  Hjerte. 
Men  Candida  selv,  — hvorledes  er  hendes  Stilling?  Hun  har  hele 
Tiden  fuld  Forstaaelse  af  de  tos  inderste  Væsen,  som  nu  strides 
om  hende.  Alt,  hvad  Eugene  — hende  uafvidende  — med  stin- 
gende Ord  har  sagt  Morell  om  hans  Karakter,  har  hun  forlængst 
fomummet  og  siger  ham  det  selv,  men  spøgende  og  kærligt;  hun 
elsker  Morell,  samtidig  med  at  hun  har  den  ømmeste  og  fineste 
Forstaaelse  af  Eugene,  og  med  sædvanlig  Ligevægt  i Sindet  op- 
dager hun,  ganske  sikker  paa  sig  selv,  dennes  Forelskelse.  For 
Candida  er  Kærligheden  det  eneste  bindende;  og  da  Morell,  idet 
hun  mere  og  mere  drages  ind  i den  Kamp,  som  føres  om  hende,  ufint 
antyder,  at  han  stoler  paa  hendes  Pligtfølelse,  skurrer  dette  mod 
hendes  frie  og  stolte  Væsen,  og  hun  svarer:  „Sæt  din  Lid  til  min 
Kærlighed  til  dig,  James;  thi  hvis  den  forsvandt,  vilde  jeg  kun  bryde 
mig  meget  lidt  om  dine  Prækener."  Da  hun  endelig  trækkes 
ind  i den  hidsigere  og  hidsigere  Strid  som  den , der  skal 
vælge  mellem  de  to,  krænkes  vel  hendes  Æresfølelse  ved  den  Rolle 
som  Kampbytte,  man  tildeler  hende,  men  med  rolig  Ironi  gaar 
hun  ind  paa  Spillet: 

Candida:  Naa,  jeg  skal  altsaa  vælge!  Det  er  vel  ganske  afgjort,  at  jeg 
maa  tilhøre  den  ene  eller  den  anden? 

Morell:  Ja,  ganske.  Du  maa  træffe  et  afgørende  Valg. 

Candida:  Sig  mig  da,  mine  Herrer  og  Herskaber,  hvad  har  I at  give  for 
mit  Valg?  Jeg  er  nok  stillet  til  Auktion!  Hvad  byder  du,  James? 

Morell:  Jeg  har  kun  min  Styrke  at  byde  dig  til  dit  Forsvar,  min  ærlige 
Vilje  til  din  Sikkerhed,  min  Dygtighed  og  Flid  til  dit  Livsophold  og  min  Myn- 

dighed  og  Stilling  som  Værn  om  din  Værdighed.  Det  er  alt,  hvad  det  sømmer 
sig  en  Mand  at  byde  en  Kvinde. 

Candida:  Og  De,  Eugene?  Hvad  byder  De? 

Elgene:  Min  Svaghed!  Min  Forladthed!  Mit  Hjertes  Trang! 


Og  da  Morell  i sin  Sjæleangst  synker  sammen,  medens  Eugene 
staar  naglet  til  Pletten,  spændt  og  fattet,  siger  Candida,  idet  hun 
med  forstaaende  Indsigt  ser  igennem  deres  Ord:  „Jeg  giver  mig 
til  den  svageste  af  de  to.*  Eugene  fatter  lynsnart,  hvad  hun 
mener;  men  Morell,  der  endnu  har  Illusionen  om  sin  Aands  Styrke, 
forstaar  først  lidt  efter,  at  det  er  ham,  hun  har  valgt:  han  er  i 
Virkeligheden  bleven  støttet  og  baaret  frem  hele  Livet  igennem  af 
hendes  og  andres  Kærlighed  og  Beundring.  Eugene,  der  ser,  at 
Morell  — hvad  han  tidligere  har  troet  umuligt  — ganske  har 
fyldt  sin  Hustrus  Hjerte,  forsoner  sig  med  ham;  og  stærk  ved  sin 
Sorg  og  sit  Kald  iler  han,  efter  at  Candida  har  trykket  et  Kys 
paa  hans  Pande,  ud  i Natten  og  Ensomheden;  — men  først  har 
hun  med  mild  og  verdensklog  Humor  bedet  ham  lave  et  lille  Digt 
af  to  smaa  Sætninger  og  at  gentage  det,  hver  Gang  han  tænker 
paa  hende,  — to  Sætninger,  der  lyder:  „Naar  jeg  er  tredive,  er 
hun  fem  og  fyrre.  Naar  jeg  er  treds,  er  hun  fem  og  halvfjerds.* 
Tilbage  bliver  Mand  og  Hustru  i det  Hjem,  der  gennem  mange 
Aars  Vækst  er  formet  og  lovbundet  paa  sin  bestemte  Maade,  — 
han  med  sandere  Erkendelse  af  sig  selv,  hun  med  samme  sunde 
Kraft  som  før  til  at  tage  den  daglige  Kamp  op  med  Livets  Krav. 

Men  Læserens-  Tanker  følger,  naar  Stykket  er  endt,  Eugene 
ud  i Ensomhedens  Mørke;  thi  dybest  set  bærer  Digter- Ynglingen 
Dramaets  Grundtanke.  Det,  som  nemlig  Forfatteren,  der  kalder 
sit  Stykke  et  „Mysterium*,  om  end  dunkelt  har  ment  med  denne 
Skikkelse,  er  sikkert,  at  den  symbolsk  gennem  Natmulmet  skal 
pege  mod  en  gryende  Tid  med  friere  Leveformer,  med  lutrede 
Tanker  og  større  Formaal;  — den  skal  betegne  det  stadigt  fremad- 
søgende  i Geniet  og  Menneskeaanden,  den  Higen,  der,  som  Byg- 
mester Solness’  i Ibsens  Stykke,  ikke  finder  sig  til  Rette  i Nutidens 
jævne  Boliger,  men  vil  bygge  højere  og  højere  op  til  de  svimlende 
Tinder,  bygge  „Luftslotte  med  Grundmur  under*.  Og  muligvis  er 
der  atter  her,  i denne  det  engelske  Stykkes  Grundidé,  en  vag 
Inspiration  fra  den  norske  Bygmester. 

Der  kan  vel  rejses  en  og  anden  Indvending  mod  dette  Drama. 
Det  føles  saaledes  som  en  Mangel,  at  vi,  uden  fyldestgørende  Bevis, 

nødes  til  at  tage  Eugenes  fremragende  Digterevne  som  givet.  Mu- 
ligvis burde  ogsaa,  til  Trods  for,  at  Hovedvægten  i Dramaet  er 
lagt  paa  det  rent  psykologiske  i de  handlendes  personlige  Forhold 
til  hinanden,  Indholdet  af  den  unge  Digters  Ideer  være  bestemtere 
betegnet  i deres  Modsætning  til  Præstens.  Men  der  er  over  dette  Skue- 
spil af  Shaw,  der  straaler  af  hans  sædvanlige  Vid,  en  digterisk 
Kraft,  en  Simpelhed  og  Sjælfuldhed  som  intet  Steds  ellers  hos 
ham.  Hvis  det  betyder,  at  han  fra  det  Resultat,  han  her  har 
naaet,  vil  arbejde  videre  frem  og  dybere  ned  i Dramaets  Kunst, 
vil  der  endnu  være  meget  at  vente  af  ham. 

Sikker  kan  man  ikke  være.  Et  Lystspil,  You  Never  Can  Tell, 
som  han  har  skrevet  senere,  indeholder  morsomme  Figurer  og  en 
livlig  Dialog,  men  er  ikke  noget  betydeligt  Arbejde. 

Man  fornemmer  i Bernard  Shaws  Skuespil  en  Blanding  af 
ufint  og  sjælfuldt,  af  Farce  og  Vid,  af  løse  Indfald  og  sand  Psy- 
kologi; — men  der  er  tillige  en  virkelig  dramatisk  Begavelses 
lykkelige  Skaberevne  og  over  det  hele  en  bevidst  Stræben  mod 
god  og  ægte  Kunst. 

Adolf  Hansen 

DEN  RIGE  YNGLING 
var  i den  gyldne  Vaar. 

Jesus  kom  gaaende  op  ad  den  snævre  Sti  mel- 
m Fjældene  over  Genezaret  Sø.  Der  var  koldt 
* mørkt  hernede  under  de  skyggende  Fjældvægge; 
jjere  oppe  skinnede  Solen  dem  gnistrende  hvide. 
Jesus  gik  langsomt,  thi  Stien  var  stejl  og  stenet, 
hans  lange  Kjortel  slog  om  de  sandalklædte  Fødder.  Nede  bag 
sig  hørte  han  Disciplenes  snakkende  Stemmer,  og  Stenene,  der 
knasede  under  deres  Gang. 

Han  gik  med  bøjet  Hoved  under  den  anstrængte  Stigning, 
til  han  følte  to  Øjne  paa  sig  og  løftede  Blikket. 

Oppe  i det  snævre  Klippegab,  mod  den  blaa  Himmel,  stod  en 
ung  Mand  med  korslagte  Arme  og  ventede  paa  ham.  Hans  Silke- 
dragt glinsede  i Solskinnet,  og  det  store  rødgyldne  Haar  flimrede 
under  Fløjlshuen. 

Jesus  tøvede  et  Øjeblik,  saa  vandrede  han  videre;  men  da 
han  traadte  ud  af  Snævringen,  paa  den  aabne  Højde  over  Søen, 
gik  Ynglingen  frem  for  ham  med  udstrakt  Haand: 

„Mester,  det  er  dig,  jeg  søger. “ 

Jesus  standsede,  hans  Blik  gled  hen  over  Ynglingens  stolte 
Ansigt  og  fomemt-slanke  Skikkelse,  som  Silkekaaben  bølgede  om, 
indsyet  med  flammende  Tulipaner.  Saa  vendte  han  Hovedet  og 
saa  hen  til  Siden,  hvor  et  graasort  Æsel  stod  under  Klippevæggen, 
som  de  grønne  Akacier  dækkede.  Paa  Ryggen  af  Æslet,  i en 

guldprydet  Sadel,  sad  en  ung  Kvinde  foroverbøjet  og  stirrede 
forventningsfuld  paa  dem.  Hendes  lange,  sorte  Haar  hang  løst 
ned  over  den  rige  Dragt  og  den  halvt  blottede  Barm.  En  rød  Ane- 
monekrans brændte  om  hendes  Pande. 

Jesus  saa  paa  Ynglingen:  „Er  det  mig,  du  søger?" 

„Ja,  Mester,  og  jeg  har  søgt  dig  længe,"  han  mødte  bedende 
hans  Blik. 

„Hvad  vil  du  mig  da?" 

„Mester,  hvad  skal  jeg  gøre  for  at  vinde  dit  Behag  og  arve 
det  evige  Liv?" 

„Jesus  stod  og  fulgte  med  Øjnene  et  irgrønt  Firben,  som  vim- 
sede over  Stien. 

„Kender  du  ikke  Budene?" 

„Jo  — og  dem  har  jeg  holdt  fra  min  Ungdom  af." 

Jesus  smilte:  „Har  du?" 

Saa  rettede  han  sig  hurtigt: 

„Nuvel  — saa  kast  din  Silkekaabe,  sælg  al  dit  Gods  og  følg 
mig." 

Ynglingen  veg  et  Skridt  tilbage: 

„Mester?" 

Jesus  stirrede  ud  over  Søen  til  de  hinsides  Bjærge. 

„Forlad  al  din  Lyst,  tag  dit  Kors  og  følg  mig." 

Ynglingen  svøbte  frysende  Kappen  om  Skulderen. 

„Har  du  intet  andet  at  sige  mig?"  hviskede  han. 

Jesus  satte  Foden  haardt  i Jorden:  „Nej!" 

Ynglingen  bøjede  Hovedet,  vendte  sig  om  og  gik  langsomt 
tilbage  til  den  unge  Kvinde.  Hun  rettede  sig  i Sadlen  og  skød 
smilende  Haaret  fra  Kinderne. 

Men  Jesus  gik  hastigt  videre  ad  Stien;  dér,  hvor  den  drejede 
om  bag  Klippen,  standsede  han  et  Øjeblik  og  saa  tilbage. 

Ynglingen  stod  endnu  ved  Æslet;  den  unge  Kvinde  havde 
lagt  sin  slanke,  nøgne  Arm  om  hans  Hals  og  hviskede  ham  i 
Øret.  Anemonekransen  havde  hun  bundet  ham  om  Panden. 

Saa  gik  Jesus. 

Men  alt  som  han  kom  fremad,  blev  hans  Gang  langsommere 
og  langsommere,  tilsidst  standsede  han  helt,  med  Hænderne  støttet 
paa  den  vinranke-groede  Klippevold,  der  løb  langs  Stien  som  en 
Brystning  over  det  svimlende  Dyb. 

Ubevægelig  blev  han  staaende  og  stirrede  ned  over  den  lyse- 
blaa  Sø,  hvor  en  Vrimmel  af  hvide  Sejl  fløj  hen  med  glitrende 

Kølvandsfurer.  Hinsides  bugtede  Bjærgene  deres  høje  Linier  mod 
Himlens  Azur,  vilde  og  nøgne,  men  funklende  under  Solskinnet  i 
lillablaa  og  rosenrøde  Farver  og  med  en  Bræm  af  purpurne  Olean- 
drer  langs  Vandets  glødende  Spejling. 

Hvor  Bjærgene  veg,  lyste  Byerne  frem  mellem  mørke  Palme- 
og  Morbærlunde:  Gadara,  Gergesa,  Betsaida. 

Højt  oppe  i Nord  smæltede  Hermons  Snekuppel  bort  i Luftens 
Blaa,  og  imod  Syd,  hvor  Forbjærg  bag  Forbjærg  svømmede,  løb 
Jordan  ud  af  sin  Klippeport. 

Ude  over  Søen  svævede  en  sølvvinget  Fiskehejre. 

Dagen  var  stille  og  blændende  skøn. 

Men  Jesu  Øjne  fyldtes  med  Taarer,  og  Disciplene  stod  be- 
drøvet tavse. 

Da  traadte  Simon  frem,  hans  Blik  søgte  Jesu: 

„Herre,  hvorfor  sørger  du?" 

Jesus  svarede  ikke,  men  hans  Haand  rystede  paa  Muren. 

„Vi  er  jo  dog  med  dig." 

„Ak,  Simon  — I . . ."  Jesus  saa  sørgmodigt  smilende  paa  deres 
fattige  Flok. 

Simons  Kinder  blev  røde:  „Herre,  agter  du  os  ringere  end  hin 
silkeklædte  Dreng?" 

„Aa  — ringere  . . . nej,  men  I Stakler  — hvad  Lykke  havde 
I at  miste,  da  I kom  til  mig?  Hvorimod  Ynglingen  — han,  som 

ejede  al  Verdens  Lyst — ak,  Simon,  forstaar  du  da  ikke 

— havde  han  fulgt  — hvor  havde  jeg  da  ikke  sejret! 

Men  nu Simon,  Simon  — dette  vil  jeg  huske  i min 

Døds  bitreste  Time!" 

Jesus  sænkede  Hovedet,  og  Simon  tav  hjælpeløs. 

En  Flok  blaa  Duer  kom  susende  frem  fra  deres  Reder  under 
Fjældet  og  svirrede  ud  over  Søen.  Dybt  nede  fløj  Sejlene  hen. 
Omme  bag  Klippen  jublede  pludselig  en  ung  Kvindelatter  op, 
triumferende  i den  lyse  Vaar. 


SKRIGET  FRA  RAMA 

Paa  den  dejlige  Vaardag  talte  Jesus  til  Folket. 

Han  stod  højt  oppe  med  Ryggen  mod  en  Fjældsten  og  Hæn- 
derne støttet  i dens  Mos.  Hans  spejlklare  Øjne  var  løftet  mod 

Solskinnet,  og  hans  Læber  smilte  og  lyste.  Det  rødmende  Haar 
hang  fyldigt  om  den  rene  Pande  ned  paa  Skjortens  hvide  Lin. 

Op  omkring  ham  sad  hans  Disciple  i Kreds,  med  de  lange, 
taskebehængte  Vandringsstave  støttede  mod  Stenen.  Og  ned  ad 
Skrænten  hvilede  Folket,  Mænd  og  Kvinder,  i broget  Mængde, 
med  de  glansfulde  Øjne  rettede  paa  Mesteren. 

Ved  Højens  Fod  laa  Sletten  i Solskin  med  Livias’  Husklynge 
som  hvide  Blomster  i det  grønne,  hinsides  det  blaa,  glitrende 
Aaløb.  Bag  Stadens  Mure  tabte  den  sig  efterhaanden  i den  lette 
Foraarstaage,  frodig  og  grøn  i Dagens  dybe  Stilhed  med  Fugle- 
skygger  flyvende  hen  over  Græsset. 

Aabølgeme  rislede  og  klukkede,  og  Jesu  Stemme  tonede  højt 
og  klart. 

Længe  havde  han  talt  med  sit  syngende  Mæle,  nu  tav  han  og 
drog  Vejret  langt  og  tørstigt.  Hans  Blik  dalede  ned  over  Folket, 
men  endnu  rørte  ingen  sig,  hensunkne  i Lytten  laa  de  med  Øjnene 
fasttryllede  paa  ham.  Da  vendte  han  Hovedet  bort,  halvt  forlegen, 
rettede  sin  slanke  Skikkelse  og  traadte  hurtigt  tilbage  mellem 
Disciplene. 

I det  samme  kom  hele  Skaren  paa  Benene,  en  højlydt  Raaben 
og  Larmen  summede  op  i Solskinnet,  alle  trængte  de  sig,  puffende 
til  hverandre,  i Flok  opad  mod  Jesus  med  udstrakte  Arme  og 
tindrende  Øjne.  Og  han  rakte  smilende  sine  Hænder  imod  dem. 
Forrest  trængte  de  unge  Mødre  sig  frem  med  Børnene  løftede 
mod  ham: 

„Herre,  Herre,  velsign  dem  som  Jakob  velsignede  Efraim  og 
Manasse!" 

Men  nu  skød  Simons  brede  Skikkelse  sig  imellem: 

„Tilbage,  Kvinder,  tilbage!"  raabte  han  og  puffede  til  dem, 
„træng  ikke  paa  Herren  med  de  Børn!" 

Men  en  Haand  lagde^  sig  paa  hans  Skulder,  og  han  saa  ind  i 
Jesu  Ansigt. 

„Simon,  hvad  gør  du?  Har  du  da  glemt  alle  mine  Ord  om 
disse  smaa?  Simon,  lad  de  smaa  Børn  komme  til  mig!" 

Simon  veg  langsomt  tilbage,  han  slog  ydmyget  de  solblaa 
Øjne  ned. 

Men  Jesus  løftede  et  Barn  op  i hver  Arm,  bøjede  Hovedet 
tilbage  og  saa  op  i de  runde,  haarombruste  Ansigter,  som  uden 
Frygt,  i stille  Alvor  saa  ned  paa  den  fremmede  Mester;  vaklende 
lagde  de  smaa  deres  buttede  Arme  om  hans  Nakke. 

Det  lyste  underligt  i Herrens  Øjne,  som  han  stod  dér  med 
Børnene,  halvt  som  en  frydefuld  Glæde  og  halvt  som  en  lønligt 
vældende  Graad.  Han  smilte  med  halvaaben  Mund. 

Saa  sænkede  han  dem  længere  ned  mod  sit  Bryst  og  hviskede 
Velsignelsen  over  dem. 

Men  da  skingrede  en  Stemme  ham  ind  i Ansigtet: 

„O  du!  du  velsigner  Børnene,  du  siger:  lad  de  smaa  Børn 
komme  til  mig!  o du  tifold  forbandede  Barnemorder !• 

Jesu  Øjne  fløj  op  og  ind  i to  gnistrende  sorte  Kvindeøjne.  Foran 
ham  stod  hun,  høj  og  mager  med  det  gr  aa  Haar  flammende  om 
det  gule  Ansigt  under  det  røde  Klæde,  med  de  nøgne  Knokkel- 
arme rakte  i Vejret  med  knyttede  Næver  og  den  sort-  og  rød- 
stribede  Sørgekjortel  bølgende  om  det  magre  Legeme.  Folket  veg 
forfærdet  ned  ad  Skrænten,  kun  de  unge  Mødre  trængte  sig 
ængstelige  op  efter  deres  Børn.  Simon  foer  et  Skridt  frem. 

„Simon!  Simon!"  kaldte  Herren,  trykkede  Børnene  ind  i sin 
Favn  og  gik  frem  mod  Kvinden. 

„Kvinde,  hvorfor  bander  du  mig?" 

Kvinden  veg  uvilkaarligt  et  Fjed  tilbage,  hendes  stive,  luende 
Øjne  glippede;  men  saa  foer  hun  skrigende  op: 

„Du  forbandede,  du  forbandede!  stir  ikke  paa  mig  med  de 
Øjne!  mig  har  du  ingen  Ret  til  at  stirre  saaledes  paa!  Mig  faar 
du  aldrig  i Knæ,  jeg  kender  dig  for  godt!  Du,  som  taler  om 
Uskyld  og  Retfærd  og  selv  er  den  største,  den  blodigste  Synder 
af  alle!  Du,  som  velsigner  disse  Mødres  Børn  og  har  myrdet 
mine  og  mine  Søstres  Børn ! " * 

Da  bøjede  Jesus  sig  og  satte  Børnene  ned,  rettede  sig  tungt 
og  spurgte  med  sagte  Stemme: 

„Kvinde,  er  du  fra  Betlehem?" 

„Ja,  jeg  er  fra  Betlehem!  Ved  du  det  saa?  Tror  du,  jeg  har 
glemt  det,  fordi  der  gik  tredive  Aar  hen?  Tror  du,  jeg  har  glemt 
hvor  de  sled  mine  Børn  fra  min  Favn  og  slagtede  dem  for  mine 
Øjne?  Tror  du,  jeg  har  glemt  de  Skrig,  der  genlød  fra  Betlehems 
Fjælde  paa  hin  Kong  Herodes’  Dag?  Du  forbandede,  hører  du 
Profetens  Ord:  „En  Røst  blev  hørt  i Rama,  Veklage  og  bitter 
Graad,  Rachel  græd  over  sine  Børn,  hun  vil  ikke  lade  sig  trøste 
over  sine  Børn,  for  de  er  ikke  mere!"  Hører  du:  de  er  ikke  mere 
— og  jeg  vil  ikke  lade  mig  trøste!  Længe  nok  har  jeg  fulgt  dig 
og  lyttet  til  din  søde,  løgnagtige  Tale,  men  nu,  nu  da  du  velsig- 
nede disse  Mødres  Børn,  nu  maatte  jeg  skrige  ud  for  disse  lyttende 

Taaber,  hvorledes  du  lod  handle  mod  vore  Børn,  vi  Mødre  i Betle- 
hem, du,  en  Gud,  lod  din  Fader  ihjelslaa  vore  uskyldige  Børn,  for 
at  du  kunde  frelses,  og  du  kunde  leve!  Ud  af  Landet  rømmede 
din  Fader  og  Moder  med  dig;  men  os  lod  du  blive  tilbage  som 
Mordernes  Rov!  Nej,  ti  dog!  saa  ti  dog!  hvad  tror  du,  jeg  bryder 
mig  om  din  Fred,  om  dit  Paradis?  Fred  hos  dig,  som  myrdede 
mine  Børn,  Paradis  hos  dig!  Nej,  giv  mig  mine  Børn  igen!  mine 
to  eneste  Børn,  giv  mig  dem!  giv  mig  dem!“ 

Hun  tav  aandeløs,  rystende  over  alle  Lemmer  og  strøg  den 
gule  Fraade  fra  den  tandløse  Mund. 

Alle  Øjne  stirrede  paa  Jesus. 

Han  stod  sammensunken,  med  bøjet  Hoved,  hans  Læber 
dirrede. 

Fugleskyggerne  svippede  hen  over  Sletten,  Aaen  strømmede. 
Et  Barn  græd  højlydt  af  Angst. 

„Herre !u  udbrød  Simon  skærende. 


JOSEF  OG  NIKODEMUS 

Josef  og  Nikodemus  kom  oppe  fra  Jesu  Grav. 

Det  var  Nat,  og  stille  og  svalt. 

Deres  sandalklædte  Fødder  og  lange  Kapper  gled  lydløst  hen 
over  de  græsgroede  Gange,  der  snoede  sig  ned  gennem  Haven  oppe 
fra  Klippen,  hvor  den  forfulgte  havde  fundet  Ly. 

De  gik  i Skygge  under  de  lave  Oliventræer,  men  neden  for 
dem  laa  Haven  klart  belyst  af  den  stærke  Paaskemaane.  Her 
oppe  fra  Mørket  saa  de  kun  det  blaanende  Løvhav  ned  mod  den 
hvide  Mur,  bag  den  stod  en  Vagt  af  høje,  sorte  Cypresser.  Midt 
i Haven  hævede  en  enlig  Palme  over  de  lavere  Træers  brede 
Skærme  sin  hængende  Krone  paa  den  tynde,  bøjede  Stamme. 

Nu  drejede  Gangen,  og  Jerusalem  laa  for  deres  Øjne.  De 
standsede  brat  med  Blikket  fæstet  paa  Byen. 

Midt  ude  i Maaneskinnet,  tindrende  hvid  som  en  Stad  af 
Marmor  og  Is,  laa  den  bag  sine  Mure  mod  Oliebjergets  mørke 
Baggrund.  Øverst  over  Tagene  knejsede  Templets  aabne  Søjle- 
haller. 

Stribet  af  Palmers  og  Taarnes  Skygger  hvilede  den  i stille 
Søvn.  Opfyldt  af  store  Stene,  golde  og  graa,  løftede  Skrænterne 
rundt  om  den  hellige  Stad  op  i Maanelyset. 

„Nu  sove  de,“  hviskede  Josef. 

„Ja,  nu  sove  de,“  Nikodemus’  hvide  Tænder  glimtede  i hans 
sorte  Skæg,  „ — som  tilfredse  Dyr,  der  har  myrdet® 

Josef  bøjede  sit  graanende  Hoved. 

Nede  i Haven  randt  og  rislede  en  Kilde  — ensom  i den 
store  Nat. 

Nikodemus  traadte  et  Skridt  frem,  hans  magre  Hænder  dirrede: 

„Nu,  Josef  af  Arimatæa,  giver  du  mig  nu  Ret?  Har  du  nu 
lært  Menneskene  at  kende?" 

Josef  saa  op,  der  gik  et  Lys  over  den  brede  Pande  under 
Turbanens  hvide  Bind,  hans  store,  graa  Øjne  lyste  mod  Nikodemus: 

„Ja,  Nikodemus,  du  vise,  du  bitre,  nu  har  jeg  lært  Menneskene 
at  keride  — og  derfor  giver  jeg  dig  ingen  Sinde  Ret!* 

„Du  mener  — ?* 

Josef  strakte  sine  Arme  ind  mod  den  hvide  Maaneby  og  ud- 
brød med  sine  dybe  Røst: 

„Tilgiv  mig,  I,  som  sove  derinde,  tilgiv  mig,  at  jeg  gjorde 
Eder  saaledes  Uret ! at  jeg  kaldte  Eder  egenkærlige,  fulde  af  Grum- 
hed og  Begær,  at  jeg  kaldte  Eder  Daarer,  fulde  af  Tant  og  Gøgl, 
at  jeg  kaldte  Eder  troløse,  fulde  af  Svig  og  Bedrag.  Tilgiv  mig, 
der  saa  saa  lidet  og  kort,  han,  som  saa  meget  og  dybt,  han  vilde 
leve  for  Eder  og  dø  for  Eder  paa  Korset!  Tilgiv  mig,  I vidunder- 
lige, I Mennesker!* 

Hans  Arme  sank  ned,  han  vendte  sig  mod  Nikodemus  og 
hviskede  med  foldede  Hænder: 

„Broder,  Broder,  hvor  skal  vi  kunne  tjene  Menneskene  nok, 
dyrke  dem,  elske  dem  nok  for  at  sone  vor  Brøde  mod  dem?* 

Nikodemus  svarede  ikke,  han  stirrede  mørkt  op  mod  Gra- 
vens Klippe. 


TREDIVE  SØLVPENGE 

— Herre!  Herre!  tilgiv!  tilgiv!  — 

— Nu  Judas  — kommer  nu  du?  — 

— Herre,  tilgiv!  tilgiv!  — 

— Tilgiv  — — hvad  skal  jeg  tilgive?  — 

— - Herre,  Pengene!  Pengene!  at  jeg  solgte  dig!  — 

— Aa  — aa,  at  du  solgte  mig,  Judas Menneskene 

sælger  saa  meget  — 


Digitized  by 


Google 


Menneskens  Søn 


397 


— Herre  — tredive  Sølvpenge  — — — 

— Ja,  Judas,  tænk:  kun  tredive  Sølvpenge 

— Herre,  tilgiv!  tilgiv!  — 

— Jeg  har  intet  at  tilgive  — 

— Intet,  Herre?  — 

— Nej.  Men  du  selv  — kan  du  tilgive  dig  selv?  — 

— Herre  — mig  selv  — ? — 

— Ja,  Judas  — at  du  solgte  dig  selv  for  tredive  Sølvpenge  — 

, — Jesus,  hvorfor  sørger  du?  — 

— Jeg  sørger  ikke,  Gud  Fader  — 

— Jesus,  du  sørger.  Hvorfor  sørger  du?  — 

— O,  Fader  . . . — 

— Jesus,  du  kære,  nu  er  det  jo  ovre,  den  lange,  tunge  Korse- 
gang,  nu  er  den  jo  vandret  til  Ende  — du  blev  jo  trofast  til  det 
sidste,  i Fornedrelse  og  Pine  — hvorfor  glædes  du  nu  ikke  i 
Paradis?  — 

— 0,  Fader  ...  — 

— Jesus,  tal  til  din  Fader  — 

— Fader,  jeg  glædes  ikke  i Paradis  — 

— Glædes  ikke  i Paradis?  glædes  ikke  i din  Faders  Favn  — 

din  Fader,  som  græd  over  dig,  da  du  vandred  paa  Jorden 

— Nej,  Fader,  glædes  ikke  — 

— Men  hvorfor  dog?  Hvad  vil  du?  Jesus,  du  kære  — 

— Fader,  jeg  længes,  længes — 

— Længes?  Jesus,  hvad  længes  du  dog  efter?  Vandt  du  ikke 
over  Døden  til  Livet,  vandt  du  ikke  fra  Menneskenes  Stene  og 
Nagler,  hjem  til  din  Fader,  hjem  til  dit  Rige?  — 

— Fader,  dette  er  ikke  mit  Rige  — 

— Ikke  dit  Rige?  — 

— Nej,  Fader,  Jorden,  Jorden  er  mit  Rige — 

— Jesus  — 

— Ja,  og  jeg  længes  mod  dem  dernede,  mod  alle  de  Fædre 
i Kapemaum  og  alle  de  Mødre  i Nain,  mod  alle  de  gravlagte 
Lazari,  mod  alle  de  værkbrudne,  blinde,  spedalske,  mod  alle  de 
ensomme,  sorgfulde,  betrængte  — o,  Fader  — de  kalde  paa  mig 

baade  Dage  og  Nætter,  kalde  og  spørge,  hvorfor  jeg  ikke  kommer 
til  dem,  spørge  og  bede  ...  — 

— Ja,  Jesus  — men  de  andre  . . .?  — 

— Aa,  jo,  Fader,  jeg  længes  mod  dem  alle  mod  alle  de  Sjæle  og 
alle  de  Egne  — mod  Simon  og  Judas,  mod  Tolder  og  Farisæer, 
mod  Genezaret  sollyse  Strande  og  Getsemane  skumle  Lunde!  O. 
Fader,  send  mig  atter  derned!  send  mig  fra  Betlehem  til  Golgata, 
send  mig  fra  Krybbe  til  Kors!  Send  mig  til  Menneskene  igen! 
De  har  mig  behov,  og  jeg  har  dem  behov  ...  o,  Fader,  Menne- 
skens Søn  længes  mod  Mennesker,  længes,  længes  mod  Jorden ! — 

Harald  Kidde 

VOR  STENALDERS  TVEDELING 

SPØHGSMAALETS  HISTORIE  OG  ENDELIGE  AFGØRELSE 


Slutningen  af  forrige  Aar  publiceredes  der  paa  Carls- 
bergfondets  Bekostning  et  stort  og  meget  smukt  ud- 
styret Værk  om  „Affaldsdynger  fra  Stenalderen  i 
Danmark*,  forfattet  af  Arkæologerne  Kaptajn  A.  P. 
Madsen,  Direktør  Dr.  Sophus  Muller  og  Inspektør 
Carl  Neergaard,  Zoologerne  Dr.  C.  G.  Joh.  Peter- 
sen og  Inspektor  H.  Winge,  Botanikeren  Lektor  Dr.  E.  Rostrup 
og  Geologen  Dr.  K.  J.  V.  Steenstrup.  Dette  Værk  kan  gøre  Reg- 
ning paa  betydelig  Interesse  ikke  blot -i  den  videnskabelige  Verden 
men  ogsaa  hos  den  store  Del  af  vort  Folk,  som  sætter  Pris  paa 
Arkæologien,  en  Videnskab,  der  maa  siges  at  være  fostret  paa 
dansk  Jord,  væsentligst  af  de  to  evnerige  Mænd  C.  J.  Thomsen  og 
Worsaae,  der  helligede  deres  Liv  til  dette  Studium.  Hvad  der  ikke 
mindst  bidrager  til  denne  Interesse,  er  den  — dog  kun  for  den 
litterært  orienterede  synlige  — Baggrund,  som  Værket  har  i den 
Strid,  der  for  godt  40  Aar  siden  blev  rejst  og  endnu  i forrige 
Decennium  fortsattes  om  det  Spørgsmaal,  som  ved  det  ny  Værk 
er  løst  paa  en  saadan  Maade,  at  det  næppe  vil  friste  til  yderligere 
Strid.  Og  da  det  er  et  Folks  Pligt  at  holde  de  Mænd  i hædrende 
Minde,  der  har  været  dets  Foregangsmænd  i materiel  og  især  i 
aandelig  Henseende,  har  Forfatteren  af  nærværende  Afhandling 
ment  at  bidrage  sit  hertil  ved  at  vise,  hvem  det  er,  som  har  Hoved- 
fortjenesten i det  nævnte  vigtige  videnskabelige  Spørgsmaal. 

Arkæologien  omhandler  jo  væsentligst  den  Tid,  der  gaar  forud 
for  de  historiske  Beretninger  og  skaffer  os  derved  Indsigt  i Kultur- 

udviklingen  i Menneskehedens  tidligere  Tid.  Men  for  at  kunne  gøre 
dette  er  det  øjensynligt  den  første  Betingelse  at  kunne  bestemme, 
hvad  der  er  ældre  og  hvad  der  er  yngre,  bl.  a.  ved  at  lægge  nøje 
Mærke  til,  hvilke  Ting  der  følges  ad  i Fundene  og  hvilke  ikke. 
Og  derfor  maa  Arkæologien  som  Videnskab  dateres  fra  Trediverne 
i forrige  Aarhundrede,  da  Thomsen  — som  derfor  er  Grundlæggeren 
af  denne  Videnskab  — indsaa  og  fik  andre  til  at  indse  det  grund- 
læggende i den  store  „Tredeling":  Sten-,  Bronce-  og  Jernalderen. 
Indtil  da  havde  Oldsagerne  været  sammenblandede  i den  mest 
kaotiske  Forvirring;  men  nu  fik  man  et  fast  Udgangspunkt,  hvorfra 
man  kunde  bygge  videre.  Naar  man  hører,  hvorledes  en  fra  Be- 
gyndelsen fattig  Mand  ved  Dygtighed  i Løbet  af  sit  Liv  har  naaet 
til  stor  Rigdom,  da  er  altid  den  Del  af  Beretningen  den  mest 
fængslende,  som  omhandler  den  Tid,  da  han  lægger  Grunden  til 
sin  Formue.  Thi  det  er  de  første  Tusinder,  der  er  de  vanske- 
ligste. End  tydeligere  ses  dette  i Menneskehedens  Historie:  Hvilke 
kolossale  Fremskridt  er  der  ikke  gjort  i det  19de  Aarhundrede,  og 
hvor  smaa  synes  i Sammenligning  hermed  de  Fremskridt,  som 
Menneskeheden  har  gjort  under  sit  første  langvarige  Ophold  her  i 
Europa.  Thi  med  et  rundt  Tal  har  vel  Mennesket  levet  i Europa 
i hundredtusind  Aar,  idet  det  kendes  i Frankrig  og  andensteds  i 
den  „ palæoli thiske  Stenalder"  fra  den  forrige  Jordperiode,  da  det 
levede  sammen  med  udryddede  eller  fra  Europa  længst  forsvundne 
Dyr:  Huleløve,  Hyæne,  Mammuth,  Næsehorn,  Kæmpehjort,  Moskus- 
okse (og  Rensdyr).  Sammenlignet  hermed  er  Bebyggelsen  af  Dan- 
mark foregaaet  i en  sen  Tid,  i Begyndelsen  af  den  „neolithiske 
Stenalder",  idet  vort  Land  kun  har  været  beboet  i faa  Aar- 
tusinder.  De  kulturelle  Fremskridt,  der  foregik  i den  uhyre  lange 
Tid,  den  første  har  varet,  synes  nemlig  meget  smaa:  i (Begyndelsen 
af)  vor  forholdsvis  sene  Stenalder  havde  Mennesket  tæmmet  Hunden 
og  lært  at  lave  Lerkar,  medens  man  i den  palæolithiske  Tid  ikke 
holdt  Hund  og  næppe  kendte  Lerkar.  Netop  i den  neolithiske 
Stenalder  falder  da  det  største  kulturelle  Fremskridt,  som  Menneske- 
heden nogen  Sinde  har  gjort  i Europa:  Kendskaben  til  Kvægavl 
og  Agerbrug.  Forstaaelsen  af  denne  Forandring  er  da  et  betydeligt 
Fremskridt  i Arkæologien. 

De  smukt  forarbejdede  Flintsager,  som  findes  her  i Landet, 
har  længe  været  kendte,  længe  førend  man  kom  paa  det  rene 
med,  at  de  var  menneskelige  Redskaber  fra  en  længst  svunden 
Tid;  og  først  af  Thomsen  kunde  de  endeligt  fastslaas  som  saadanne 

paa  Grund  af  deres  Slidmærker.  En  anden  Slags  simpelt  forarbejdede 
Flintsager  lærte  man  derimod  herhjemme  først  at  kende  fra  Egø 
ved  Korsør  i 1844.  Da  Worsaae  foreviste  dem  i Oldskrift-Selskabet, 
gjorde  han  opmærksom  paa,  at  „Oldsagerne  af  Sten  ikke  hidrører 
ganske  fra  en  og  samme  Tid,  da  der  mellem  Stenalderens  Begyndelse 
og  Slutning  ligge  flere  eller  vel  endog  mange  Aarhundreder".  Hvor 
simpelt  forarbejdede  disse  Flinte  vare,  faar  man  et  godt  Indtryk 
af  ved  at  se,  at  Oldskrift-Selskabets  Oldsagkomité  mente,  at  fire 
økselignende  af  dem  næppe  var  Økser,  men  snarere  kun  en  halv 
tilfældig  Form,  som  var  opkommen  ved  Afslagningen.  Af  slige 
Flintsager  kendte  man  imidlertid  kun  faa  inden  1850.  Men  da  fik 
Worsaae  ved  Undersøgelsen  af  Skaldyngen  ved  Mejlgaard  Øje  for, 
at  saadanne  Skalsamlinger,  der  hidtil  af  Steenstrup  og  Forchhammer 
var  erklærede  for  geologiske  Dannelser,  var  Affaldsdynger  fra  Sten- 
alderen ; og  man  fik  da  snart  fremdraget  en  Mængde  lignende  simple 
Redskaber  fra  disse  Dynger.  I den  „geologisk-antikv ariske"  Komités 
Beretninger  blev  der  ikke  fremsat  nogen  Tanke  om,  at  Affalds- 
dyngerne og  Stengravene  hidrørte  fra  to  forskellige  Afsnit  af  Sten- 
alderen. 

Dog  kun  to  Aar  efter  Komitéens  sidste  Beretning  holdt  Worsaae 
i 1857  en  Forelæsning,  hvori  han  „troede  at  kunne  antyde  de  første 
Omrids  til  en  Deling  af  Sten-  og  Broneealderen".  En  virkelig 
Offentliggørelse  af  denne  Tanke  fandt  dog  først  Sted,  da  han  i 
1859  fremsatte  den  i Videnskabernes  Selskabs  „Oversigt".  Han 
gjorde  opmærksom  paa,  at  de  Oldsager,  der  forekom  i Stengravene, 
var  en  anden  Slags  end  de.  man  traf  i Affaldsdyngerne:  I Gravene 
fandtes  slebne  eller  smukt  forarbejdede  Stenredskaber  og  deres 
Lerkar  havde  ofle  ret  smagfulde  Former  og  Ornamenter:  de  frem- 
bød nette  Benredskaber  og  jævnligt  Ravsmykker.  Skaldyngerne 
derimod  indeholdt  (Skaar  af)  meget  raa  Lerkar  og  foruden  Sten- 
sager  tillige  talrige  Økser  af  Hjortetak  og  Benredskaber;  og  selve 
Flintene,  navnlig  den  omtalte  Slags  (de  „smaa  trekantede  Kiler"), 
var  raat  tilhuggede.  Disse  for  Dyngerne  karakteristiske  Flinte  var 
aldeles  ikke  kendte  fra  Gravene.  Ganske  vist  fandtes  der  i Dyngerne 
slebne  eller  bedre  forarbejdede  Stensager ; men  de  forekom  som  rene 
Undtagelser  og  ved  Sammenligninger  af  en  saadan  Art  var  det 
aabenbart  de  større  almindelige  Resultater,  hvorpaa  det  kom  an. 
Og  efter  alle  tidligere  Erfaringer  traf  man  i større  samlede  Fund 
af  Stensager  saa  godt  som  ingen  Sinde  de  raaeste  og  de  smukkeste 
blandede  mellem  hverandre.  Han  maatte  derfor  „anse  det  for  højst 

sandsynligt,  at  vi  nu  for  Danmarks  Vedkommende  kunne  paavise 
Stenalderens  Begyndelse  og  Slutning  gennem:  1)  den  ældre  Sten - 
alder , der  omfatter  Østersdyngeme  og  flere  af  vore  Kystfund  med 
deres  raa  Redskaber  af  Flint  og  Ben,  samt  2)  den  yngre  Stenalder , 
der  omfatter  de  store  Stenmindesmærker,  Dysser  og  Jættestuer  med 
deres  ziirligere  Sager  af  Sten,  Ben,  Rav  og  brændt  Ler.4 

Allerede  i samme  „Oversigt-  opponerede  Japetus  Steenstrup 
herimod.  Han  mente,  at  en  saadan  Tvedeling  vel  maaske  end- 
ogsaa  ved  første  Øjekast  vilde  have  Sandsynlighedens  Præg,  men 
at  dog  dens  Antagelse,  saaledes  som  Kundskaberne  da  stod,  ved 
nøjere  Betragtning  maatte  vække  flere  og  store  Betænkeligheder. 
Endskønt  han  maatte  indrømme  Worsaae,  at  det  kun  er  større 
almindelige  Resultater , der  maa  tages  op  i Sammenligningen, 
mente  han  dog,  at  „det  er  netop  hint  Mindretal  af  tilfældig  tabte 
Indblandinger1),  paa  hvilke  den  største  Vægt  maa  lægges*4  ved 
Sammenligningen.  Han  mente  nemlig,  at  Dyngerne  og  Gravene 
viste  to  uensartede  Sider  af  een  og  samme  Kulturtilstand:  i disse 
fandtes  den  afdødes  udvalgte  og  bedste,  men  i hine  de  „simpelt 
forarbejdede  og  til  en  simpel  Anvendelse  bestemte  Redskaber  og 
Vaaben4,  der  ikke,  som  Worsaae  mente,  havde  været  anvendt  som 
„Kiler-,  „Mejsler-  og  „Økser** ; deres  Anvendelse  maatte  vistnok 
søges  i Retningen  af  den  fredelige  Bedrift,  som  Datidens  Kyst- 
beboere i saa  høj  Grad  havde  udøvet,  nemlig  Fiske-,  Østers-, 
Musling-  og  Snegle-Fangsten.  De  Flintsager,  der  forekom  i Dyngerne, 
havde  været  mindre  værdifulde  og  var  i Reglen  bortkastede;  de 
omhyggeligt  forarbejdede  Flinte  havde  man  derimod  i Reglen  passet 
vel  paa,  saa  at  de  faa  af  dem,  der  fandtes  i Dyngerne,  turde  anses 
for  ufrivilligt  tabte.  Ved  en  Sammenligning  maatte  man  derfor 
sammenligne  disse  med  Stengravenes.  Det  var  imidlertid  et  stort 
Spørgsmaal,  om  Færdigheden  i at  behandle  Flintens  ejendommelige 
inuslede  Brud  burde  bedømmes  mest  efter  Tilslagningen  af  de  bedre 
forarbejdede  Stykker  og  ikke  snarere  efter  Afslagningen  af  de  regel- 
mæssige og  mange  Tommer  lange  Flintflækker,  der  var  vel  kendte 

x)  Nemlig  de  bedre  forarbejdede  Flintsager  i Dyngerne.  — En  meget  lignende 
Betragtning  gøres  gældende  i „Nordisk  Rundskue*  II.  Chra.  1895  („efter  O.  Smeaton 
i Weslminst.  Rev.*):  „Poteter,  mais  og  tobak  ansees  populært  som  indført  i Europa 
fra  Amerika  efter  Kolumbus’s  tid.  Men  tobaken  har  længe  været  kjendt  i Kina 
som  en  dyrket  plante,  og  piber  er  fundne  i irske  og  danske  kokkenmøddinger*. 
(Det  sidste  er  rigtigt:  ogsaa  ved  de  nye  Undersøgelser  fandtes  et  Par  Kridtpiber, 
tilligemed  et  Stykke  Mursten  og  en  Saks.  i Dyngen  ved  Aamølle.) 

baade  fra  Gravhøjene  og  Dyngerne  og  som  havde  været  „alene  et 
Øjebliks  Arbejde  eller  dannede  med  et  eneste  Slaga.  Thi  Flint- 
flækkerne  viste,  at  Dyngedanneme  havde  forst aaet  „mesterligen  at 
behandle  Flinten  ved  Tilslagning*.  Endelig  var  de  i Dyngerne 
hyppige  Redskaber  af  Ben  og  Hjortetak  aldeles  sikre  Vidner  om, 
at  de  var  forarbejdede  med  aldeles  glateggede  og  slebne  Redskaber, 
saa  at  altsaa  Dyngedanneme  maatte  have  haft  disse.  Tillige  for- 
udsagde  han,  at  veltilhugne  eller  slebne  Redskaber  vilde,  om  end 
i ringe  Antal,  findes  i alle  Dynger,  der  blev  nærmere  undersøgte, 
og  at  de  raaere  Redskaber  ogsaa  nok  vilde  findes  i Gravene. 

Da  Worsaae  i 1861  genoptog  Spørgsmaalet,  fremhævede  han 
til  Støtte  for  sin  Anskuelse  yderligere,  at  Hjortetaksøkserne  ligesaa 
lidt  forekom  i Gravene  som  de  „sm aa  trekantede  Kiler".  Men  hvad 
der  var  langt  vigtigere  var,  at  han  nu  viste,  at  der  maatte  bestaa 
en  langt  større  Forskel  i Kulturen  mellem  den  ældre  og  yngre 
Stenalder  end  han  før  havde  nævnet.  I Skaldyngerne  forekom  der 
nemlig  efter  Steenstrups  egne  Bestemmelser  ikke  Spor  af  andre 
Husdyr  end  Hunden,  og  selv  om  Steenstrup  nu  vilde  søge  at  bort- 
forklare de  faa  Levninger  fra  Stengravene  af  andre  Husdyr  (Hest, 
Okse  og  Kat),  som  han  tidligere  havde  bestemt,  saa  kunde  de  dog 
ikke  alle  bortforklares;  og  deres  Forekomst  i vore  Grave  var  i 
Samklang  med,  at  Hestetænder  og  Hesteknogler  sikkert  vidstes 
oftere  at  være  fundne  i Stengrave  i Mecklenburg  og  at  Stendysser 
i England  og  Frankrig  havde  indeholdt  Levninger  af  Hest,  Ko, 
Hund  og  som  det  syntes  flere  Husdyr.  Endvidere  omtalte  han,  at 
Stengravene  strakte  sig  længere  ind  i det  indre  af  Europa  end  man 
før  havde  vidst,  ja  lige  til  Breden  af  Søerne  i Schweitz,  hvor  der 
forekom  Rester  af  Pælebygninger  fra  Stenalderen  med  umiskendelige 
Spor  af  Agerbrug  og  talrigt  Husdyrhold.  Han  gjorde  derfor  gældende, 
at  Befolkningen  i den  ældre  Stenalder  væsentlig  havde  opholdt  sig 
ved  Kysterne,  Floderne  og  Søerne  og  levet  af  Jagt  og  Fiskeri,  samt 
at  de  oprindeligt  ikke  kendte  Kvægavl  eller  Agerbrug.  I den  yngre 
Stenalder  derimod  „var  aabenbart  fra  Kysterne  og  Floderne  af 
efterhaanden  det  indre  af  Europa  blevet  bebygget  (ved  nye  Folk?). 
For  saa  vidt  det  forhaandenværende  Materiale  tillod  det,  havde 
Stensageme  nu  antaget  mere  udviklede  Former  og  var  bleven  til 
Dels  smukt  slebne,  ja  gerne  polerede  ved  Eggen.  Rimeligvis  over- 
alt, men  fuldkommen  sikkert  i flere  Lande  havde  man  nu,  foruden 
Jagt  og  Fiskeri,  tillige  andre  Erhvervskilder,  baade  ordentlig  Kvægavl 
og  Agerdyrkning,  følgelig  ogsaa  faste  Boliger  og  bedre  Huse.  der 

stundom,  som  i Schweitz  og  andre  Lande,  vare  byggede  paa  Pæle 
i Søerne.  “ 

At  give  et  udtømmende  og  kort  Referat  af  det  Svar,  som 
Steenstrup  ufortøvet  gav,  er  en  alt  andet  end  let  Sag  paa  Grund 
af  dets  slyngede  Form  og  temmelig  uklare  Indhold.  Først  maa 
de  Forhold  omtales,  der  efter  hans  Mening  stred  mod  Tvedelingen: 
Selv  efter  Worsaaes  Opfattelse  var  begge  hans  Tidsaldre  kun 
meget  ensidigt  kendte,  idet  den  ældre  Befolkning  kun  skulde  have 
efterladt  Affaldsdynger  og  Kystfund,  medens  vi  ingen  Gravsteder 
skulde  have  fra  den  Tid;  omvendt  skulde  vi  fra  den  senere  Tid 
kun  have  Begravelserne  og  i øvrigt  ingen  andre  Mindesmærker  om 
deres  daglige  Liv  end  de  Redskaber,  Gravene  indeholdt.  Gravene 
frembød  gode  Jagtvaaben  uden  at  det  kunde  paavises,  hvilket  Vildt 
man  da  havde  fældet;  omvendt  indeholdt  Dyngerne  ikke  gode  Jagt- 
vaaben — thi  „vil  man  tildele  vore  Dyngedannere  Jagtvaaben,  da 
maa  man  give  dem  gode  saadanne*  — men  frembød  dog  i tusindvis 
Knogler  endog  af  Storvildt.  Worsaaes  Indvending,  at  man  ved 
Undersøgelsen  af  Dyngerne  ikke  havde  fæstet  sin  Opmærksomhed 
paa  om  de  bedre  forarbejdede  Flinte  laa  foroven  eller  forneden, 
ændsede  Steenstrup  lidet,  men  holdt  bestemt  paa,  at  i det  mindste 
to  Stykker  fra  Havelse-Dyngen  ikke  kunde  hidrøre  fra  senere  Ind- 
blandinger. — For  at  kunne  udføre  en  saadan  Sammenligning  som 
Worsaaes  maatte  man  allerførst  være  paa  det  rene  med,  at  man 
havde  at  gøre  med  nogenlunde  ensartede  Redskaber;  men  derom 
kunde  der  ikke  være  Tale  i det  foreliggende  Tilfælde:  De  Flinte, 
som  Worsaae  havde  anset  for  Lanseblade,  havde  ikke  kunnet 
være  dette,  da  de  baade  var  for  butte  i Enderne  og  for  sløve  paa 
Randene  og  i det  hele  for  plumpe  og  svære1).  De  „trekantede 
Kiler*  havde  ganske  vist  konstant  Eg,  men  dennes  Form  viste,  at 
den  havde  været  en  Bisag  ved  Redskabets  Brug.  Og  dog  viste 
Flintflækkeme,  at  deres  Forfærdigere  mesterligen  forstod  at  tilslaa 
Flinten;  de  var  et  usædvanligt  Behændighedsarbejde  og  han  maatte 
„atter*  træde  bestemt  op  imod,  at  det  er  en  simpel  Sag  at  afslaa 
saadanne  lange  Flintflækker.  Og  nu  først  foregik  den  egentlige 
Metamorfose  af  Dyngernes  simple  Flintsager,  som  han  svagt  havde 
antydet  i sin  forrige  Afhandling.  I den  geologisk -antikvariske 


*)  De  omstridte  Lanseblade  var  ikke  fra  Skaldynger,  men  fra  Kystfund, 
der  ogsaa  indeholder  Redskaber  fra  yngre  Tid.  Nu  anses  de  for  at  være  For- 
arbejder til  Spydblade  fra  den  yngre  Stenalder. 

Komités  Meddelelser,  der  netop  var  affattede  af  Steenstrup,  havde 
der  ideligt  været  Tale  om  „Flintkiler*  eller  „Flintøkser*,  ligegyldigt 
om  de  havde  „tilslebet  Eg*  eller  var  „raat  tilhugne*,  uden  paa 
nogen  som  helst  Maade  at  tilkendegive,  at  han  nærede  nogen  Be- 
tænkelighed ved  den  brugte  Betegnelse.  Endnu  i sin  forrige  Af- 
handling havde  han  omtalt  dem  som  „Vaaben  og  Redskaber*. 
Men  nu  hedder  det:  „Jeg  kan  paa  ingen  Maade  anerkende  disse 
Redskaber  for  at  være  det,  som  de  nu  gives  ud  for*,  og  der  gives 
derpaa  den  Tydning  af  dem,  at  de,  skønt  de  vel  i Formen  lignede 
Lanser  og  Økser,  slet  ikke  var  dette,  men  Pilkesænke.  Dog  vilde 
han  ikke  nægte,  at  det  kunde  være  lige  saa  rimeligt  at  antage  dem 
brugte  som  Skærpe  for  større  Redskaber  (f.  Eks.  et  Slags  Spader) 
eller  for  Østersskraben : og  havde  de  ikke  været  anvendt  just  som 
Pilkesænke,  kunde  de  alligevel  nok  have  været  anvendt  i Fiskeriets 
Tjeneste,  som  Vægte,  maaske  paa  Fiskegarnene.  Disse  Tydningers 
Rigtighed  forudsat,  var  Worsaaes  Sammenligning  mellem  dem  og 
Gravenes  Lanser,  Økser  o.  s.  v.  ganske  vist  aldeles  meningsløs. 
Tidligere  havde  Sleenstrup  tydet  „Flint knuderne*1)  som  Slynge- 
stene, men  nu  blev  de  (paa  Grund  af  Gnidmærker)  til  Fiskegarns- 
vægte;  og  da  Flintknuderne  baade  fandtes  i Gravene  og  Dyngerne, 
blev  de  til  et  Bindemiddel  mellem  begge.  Med  end  større  Styrke 
end  før  hævdede  Steenstrup,  at  Benredskaberne  i Dyngerne  gjorde 
det  „aldeles  uomtvisteligt,  at  Dyngedannerne  til  daglig  Brug  har 
haft  og  brugt  saadanne  Redskaber  med  sleben  Eg,  som  dem  vi 
finder  i Gravkamrene*.  Og  da  Worsaae  herom  havde  ytret,  at 
Bensageme  vel  lige  saa  godt  kunde  være  blevet  tildannede  med  en 
ved  en  simpel  Udspaltning  forbedret  Sten  eller  med  Eggen  af  en 
Flække,  erklærede  Steenstrup,  at  han  derved  stillede  „sig  selv 
uden  for  de  vaabenføre  Kæmperes  Række,  medens  det  Spørgsmaal 
behandles,  om  man  ved  Affaldsdyngerne  har  kendt  veldannede  og 
slebne  Skæreredskaber  eller  ikke*.  Han  bortforklarede  derpaa  sine 
tidligere  Udtalelser  om  Levninger  af  Husdyr  i Stengravene:  for 
Hesten  og  Katten  laa  det  nærmest  at  antage,  at  Levningerne  var 
nedslæbte  af  Ræve  og  Mus.  En  Parallelisering  med  den  fra  Pæle- 
bygningerne  i Schweitz  kendte  Kultur  advarede  han  stærkt  imod, 
fordi  han  ansaa  den  for  „farlig*.  Endeligt  mente  han,  at  hvis  det 
virkeligt  engang  skulde  vise  sig,  at  Dyngerne  og  Gravene  repræ- 


*)  Flintknuderne  anses  nu  (ligesom  „Flintkærnerne*)  for  at  være  Flinte, 
hvoraf  der  er  slaaet  „Flækker*. 

senterede  to  forskellige  Kulturer,  saa  var  det  endda  et  Spørgsmaal, 
hvilken  af  de  to  der  var  den  ældste.  (Senere,  i 1869,  erklærede 
han,  at  hvis  der  var  nogen  Forskel  i Tiden,  maatte  snarest  Gravene 
være  ældre  end  Dyngerne.) 

Worsaaes  umiddelbart  paafølgende  Svar  kan  nogenlunde  gen- 
gives ved  to  af  hans  Udtalelser:  „Naar  han  [Steenstrup]  kan  er- 
klære Eggen  paa  de  tresidede  økselignende  Kileformer  foren  „Bisag*, 
og  naar  han  for  Alvor  kan  ville  endog  kun  sandsynliggøre,  at  Sten- 
alderens Folk  skulde  saa  stadig  have  tilhugget  deres  Pilkesænke  og 
Fiskégarnsvægte  af  den  haarde  Flint,  i de  bestemt  udprægede,  ja 
bestemt  nuancerede  Former  som  Økser,  Meisler,  Landser  og  Pile 
m.  v.  og  i Former  som  de  ellers  brugelige  Egværktøj  og  Jagtred- 
skaber, da  er  der  vistnok  næppe  mere  nogen  Grænse  for  hvilken 
som  helst  Paastande  og  Forklaringer*.  Om  Husdyrene  sagde  han: 
„Man  kan  nu  fremsætte  saa  stærke  Tvivl,  man  vil,  om  de  i Sten- 
gravene hos  os  fundne  Knokler,  Hestetænder  og  andre  Levninger 
af  formentlig  tamme  Dyr.  Men  man  kan  ikke  tvivle  paa,  at 
Stenalderens  Befolkning  i flere  andre  Lande,  navnlig  i Schweitz 
og  Tyskland  langt  opad  imod  Nord,  har  været  i Besiddelse  af 
ikke  faa  tamme  Husdyr,  hvorfor  det  ogsaa  vilde  være  utroligt, 
hvis  vor  i andre  Henseender  paafaldende  udviklede  Stenalder  skulde 
have  ligget  uden  for  en  slig  højere,  dengang  ellers  saa  vidt  udstrakt 
Kulturstrømning*.  Og  for  at  vise,  hvor  ringe  Antallet  af  bedre 
forarbejdede  Stensager  var  i Dyngerne,  tilføjede  han  i en  Efter- 
skrift, at  uagtet  der  blev  fremdraget  over  fem  Hundrede  Flintflækker 
og  andre  Flintsager  ved  en  samme  Sommer  foretagen  Gravning 
ved  Mejlgaard,  var  der  blandt  disse  (ligesom  ved  tidligere  Grav- 
ninger) ikke  et  eneste  Stykke,  ja  ikke  engang  en  afbrukket  Stump, 
som  var  slebet  eller  forarbejdet  som  Stensageme  fra  Gravkamrene. 

Sin  afsluttende  Bemærkning  endte  Steenstrup  med:  „Jeg  skal 
derfor  saa  meget  mindre  fortsætte  Drøftelsen  af  et  Forhold,  som 
jeg  antager  nu  fra  begge  Sider  belyst  tilstrækkeligt,  til  at  man  paa 
Sagens  nuværende  Standpunkt  kan  fælde  en  grundet  Dom  derom.  * 
At  han  havde  Ret  heri,  véd  jeg  af  Erfaring  fra  min  Ungdom:  da  jeg 
med  dyb  Opmærksomhed  havde  læst  de  her  omtalte  Afhandlinger, 
var  jeg  slet  ikke  i Tvivl,  hverken  om  hvem  der  havde  Ret  eller 
om  hvem  der  havde  det  storladne  Syn  paa  Stenalderen  i Europa. 
At  Flertallet  af  vore  sagkyndige  i 1861  havde  den  samme  Op- 
fattelse, fremgik  af  Bemærkninger  i Afhandlingerne.  Anderledes 
var  det  i den  saakaldie  offentlige  Mening:  den  Kreds,  som  be- 

stemmer  denne  i videnskabelige  Spørgsmaal,  var  i høj  Grad  bunden 
i Autoritetstro ; og  for  den  stod  Steenstrup  som  „Autoriteten",  fordi 
han  allerede  dengang  gjaldt  for  at  være  Opdageren  af  Affalds- 
dyngernes sande  Natur.  Og  saa  slet  blev  disse  Afhandlinger  læst 
i den  toneangivende  Kreds,  at  man  ikke  saa’,  at  Worsaae  i 1861 
lyste  sig  „Affaldsdyngernes  egentlige  Opdagelse  (1850)“  paa  Haand 
eller  at  Steenstrup  derefter  ikke  vovede  at  modsige  ham  paa 
dette  Punkt. 

I Tidens  Løb  fremkom  der  en  Del  Kendsgerninger,  der  yderligere 
kunde  belyse  Spørgsmaalet.  1 1869  fremhævede  Worsaae  en  saadan, 
kendt  andensteds  fra,  at  nemlig  de  for  Køkkenmøddingerne  karak- 
teristiske raa  Stensager  fuldstændigt  manglede  i Norge,  Nordsverige 
og  det  nordostlige  Tyskland,  hvor  man  fandt  temmelig  mange 
slebne  Flintredskaber;  øjensynligt,  sagde  han,  fordi  disse  afsides 
liggende  Lande  ikke  var  beboede  paa  den  Tid,  da  de  primitive 
Redskaber  var  i Brug  i Danmark.  Endnu  i 1889  stadfæstedes 
dette  i det  væsentlige  af  Nordmanden  Dr.  Undset:  medens  Sten- 
gravene var  talrige  i det  sydlige  Sverige  [indtil  de  store  Søer]  og 
op  ad  Vestkysten,  var  de  for  Affaldsdyngerne  særlig  karakteristiske 
Former  kun  fundne  i Skaane;  og  i Norge  havde  man  kun  i den 
lige  over  for  Jylland  liggende  sydligste  Landsdel  fundet  nogle  faa 
Skivespaltere  (=  Worsaaes  „smaa  trekantede  Kiler*),  medens  man 
i de  senere  Aar  havde  truffet  Tusinder  af  den  yngre  Stenalders 
Flinte  i det  sydvestlige  af  Landet,  hvor  dog  Havet  i Stenalderen 
maatte  have  været  lige  saa  rigt  paa  Østers  og  Fisk  som  nu. 

Afdøde  Kammerherre  F.  Sehested  omtalte  i 1878,  at  de  „skæv- 
eggede  Redskaber"  (=  Worsaaes  „smaa  trekantede  Kiler")  „savnes 
ingenlunde  længere  inde  i Landet,  til  Eksempel  forekommer  de  i 
Mængde  omkring  Broholm,  Mil  fra  Havet.  De  findes  der  rundt 
omkring  paa  Markerne  som  alle  de  andre  Stenredskaber."  — Et 
ved  Kysten  af  Jagt  og  Fiskeri  levende  Folk  kunde  vel  føre  deres 
Økser,  men  fornuftigvis  ikke  deres  Pilkesænke  eller  Fiskegarnsvægte 
1 2 Mil  bort  fra  Stranden. 

1 1890  indrømmede  L.  Zinck,  at  der  ikke  var  fundet  en  eneste 
Skivespalter  i Stengravene. 

Samme  Aar  viste  G.  V.  Smith  ved  Forsøg,  at  man  var  i Stand 
til  at  hugge  i Træ  med  Skivespaltere.  Sammenlignet  med  hans 
Forsøg  viste  Sehesteds,  at  Skivespalteren  var  et  langt  mindre  godt 
Redskab  end  den  slebne  Flintøkse. 

I Sehesteds  2detVærk  (1884)  publiceredes  nemlig  en  Del  meget 
lærerige  Forsøg,  som  han  havde  anstillet  over  Brugen  af  Oldsagerne 
og  Tildannelsen  af  lignende  Redskaber.  Under  Forsøg  paa  at  efter- 
ligne Benredskaberne  ved  at  tildanne  Ben  med  slebne  Flinte,  ved 
Skæren  (ved  „at  aftage  Spaaner  ved  en  skydende  Bevægelse,  uden 
Stød  eller  Slag")  viste  Arbejdet  sig  saa  frugtesløst,  at  han  gik  over 
til  at  hugge  eller  støde  med  Redskabet,  „hvoraf  Følgen  var  den, 
at  Eggen  paa  Redskabet  ødelagdes,  medens  Benet  modstod  Huggene". 
Derimod  kunde  han  godt  fremstille  Bensager,  der  lignede  Sten- 
alderens, ved  at  skrabe  Benet  med  Kanten  af  en  Brudflade  af  en 
Flintflække  eller  lignende.  Steenstrups  Paastand,  at  Tilstedeværelsen 
af  Bensagerne  i Skaldyngerne  var  et  aldeles  uomtvisteligt  Bevis  for 
at  Dyngedanneme  havde  haft  slebet  Værktøj,  faldt  hermed  til 
Jorden;  men  i 1886  ændsede  han  det  dog  slet  ikke,  skønt  han  for 
et  andet  Punkt  henviste  til  Sehesteds  2det  Værk. 

Allerede  i 1866  omtalte  Sv.  Nilsson,  at  den  svenske  Zoolog 
Sundevall  havde  paavist,  at  en  Landsespids,  funden  i en  Stenalders- 
grav i Vestergøtland,  var  tildannet  af  et  Faareben;  og  senere  har 
man  (deriblandt  Anatomen  G.  Retzius)  andensteds  i Sverige  kon- 
stateret Forekomsten  af  Ben  af  Husdyr,  stundom  tildannede  til 
Redskaber,  i Stengrave.  I Danmark  var  det  derimod  ikke  muligt 
at  faa  disse  Vidnesbyrd  om  Husdyrhold  i Stenalderen  førend  Winge 
i 1888  absolut  uimodsigeligt  bestemte,  at  af  23  Prene,  fundne  i 
Stengrave,  var  kun  2 af  Raa,  men  20  af  Faar  og  1 af  Ged.  Og 
ingen  Zoolog  vil  vove  den  Formodning,  at  Bjergdyrene  Faar  og 
Ged  i vild  Tilstand  har  levet  i vort  Sletteland. 

Uden  for  Danmark  var  Worsaaes  Opfattelse  forlængst  trængt 
igennem  — der  kan  saaledes  henvises  til  den  bekendte  engelske 
Arkæolog  J.  Evans’  Udtalelse  paa  Kongressen  i Stockholm  1874. 
Men  ikke  saa  herhjemme,  fordi  Oppositionen  derimod  efter  Worsaaes 
Død  gentagende  kom  til  Orde,  baade  af  Steenstrup  i 1888  (og 
posthumt  i 1898)  og  i et  Par  Bind  af  L.  Zinck  i 1890  og  1893. 

Det  er  derfor  meget  let  forstaaeligt,  at  det  her  i Landet  maatte 
anses  for  hensigtsmæssigt  at  foretage  nøjagtige  Undersøgelser  af 
Affaldsdynger  fra  vor  Stenalder,  saa  meget  mere  som  der  kendtes 
nogle,  der  viste  Tegn  til  at  have  et  andet  Indhold  end  de  fra  den 
første  Tid  undersøgte . At  der  tillige  kunde  vindes  adskillige  inter- 
essante Oplysninger,  var  at  vente,  ved  nemlig  nøje  at  iagttage, 
hvor  højt  eller  dybt  de  forskellige  Oldsager  laa  i Dyngerne,  hvis 

Dannelse  utvivlsomt  har  taget  lang  Tid.  De  Undersøgelser,  hvis 
Resultater  nu  foreligge,  strakte  sig  gennem  6 Aar  (1893—98),  og 
foruden  af  Værkets  Forfattere  foretoges  de  af:  G.  V.  Blom,  C.  Fred- 
strup, H.  A.  Kjær,  Frode  Kristensen,  G.  F.  L.  Sarauw,  Th.  Søegaard 
og  Th.  Thomsen.  Man  gik  meget  metodisk  frem  ved  disse  Under- 
søgelser: den  Del  af  Dyngen,  man  efter  Prøvegravninger  udsaa  til 
Undersøgelse,  blev  der  optaget  et  Nivellement  af  og  den  inddeltes 
ved  Smaapæle  i Ruder  paa  1 □ M.  (ca.  21/*  □ Al.)  og  disse 
undersøgtes  da  Lag  for  Lag  af  ikke  8°  Tykkelse.  Da  de  fundne 
Oldsager  straks  mærkedes  og  bogførtes,  havde  man  herved  sikret 
sig  en  nøje  Bestemmelse  af  det  Sted  i Dyngen,  hvor  de  var 
fundne.  Af  de  5 Dynger  fra  den  ældre  Stenalder  er  den  ved  Erte- 
bølle  ved  Limfjorden  den  største  og  den,  der  ofredes  mest  Arbejde 
paa.  En  betydelig  Del  af  den  var  bortkørt;  oprindeligt  har  den 
været  224  Al.  lang  med  32  Al.s  største  Bredde  og  med  en  Maksimal- 
tykkelse af  6'.  Af  Dyngen,  som  den  forelaa,  lodes  1670  □ Al. 
uundersøgt,  men  797  □ Al.  undersøgtes  til  Bunden.  Foruden 
ca.  300  ubestemmelige  Flinte  optoges  der  ca.  7000  Oldsager  af 
Sten ; deraf  var  som  sædvanligt  Flintflækkerne,  tildannede  til  særligt 
Brug  eller  ikke,  i størst  Mængde  (ca.  4500);  næsten  alle  de  andre 
var  af  Former,  som  Arkæologerne  henregne  til  den  ældre  Sten- 
alder. Det  bemærkes,  at  temmelig  mange  af  Skivespalteme  (Wor- 
saaes  „smaa  trekantede  Kiler “)  havde  faaet  ny  Eg  ved  Tilskærpning. 
Men  af  denne  store  Mængde  var  der  kun  3 Brudstykker  af  slebet 
Værktøj  (Økse),  og  desuden  erkendte  man  som  tilhørende  den  yngre 
Stenalder:  2 tilhugne,  uslebne  Økser  og  1 Skiveskraber  (Skraber 
tildannet  af  en  afslaaet  Flintskive).  Af  de  ca.  380  Benredskaber 
var,  saa  vidt  Dyrearten  kunde  bestemmes,  ca.  40  af  Fugleknogler 
og  285  af  vilde  Pattedyr,  medens  kun  1 Bendolk  af  Okse  og 
1 Benstykke  til  ukendt  Brug  erkendtes  for  at  tilhøre  den  yngre 
Stenalder.  Det  samme  var  Tilfældet  med  nogle  Skaar  af  Lerkar. 
Alderen  af  4 Oldsager  var  tvivlsom.  Men  disse  saa  vel  som  de 
Sager,  der  tilhørte  den  yngre  Stenalder,  laa  for  oven  i Dyngen,  de 
fleste  endog  i det  øverste  Lag.  Som  sædvanligt  i Skaldyngerne 
(fra  den  ældre  Stenalder)  var  Lerkarrene  kun  faa,  vel  over  en 
Snes;  Brudstykker  af  det  samme  Kar  var  fordelte  over  næsten 
hele  Udgravningsfeltet.  „Afgjort  ikke  stammende  fra  Stenalderen* 
var  3 Knogler  af  tam  Okse.  For  Resten  fandtes  der  af  Pattedyr 
kun  Knogler  af  vilde  Dyr  (foruden  Hunden).  Det  er  af  stor  Inter- 
esse, at  der  fandtes  Knogler  af  Elsdyr;  thi  hidtil  kendtes  saadanne 


Digitized  by  v^.oo5Le 


410 


Vor  Stenalders  Tvedeling 


kun  fra  Moserne,  saa  at  det  endog  derfor  er  sagt,  at  Dyngerne 
maatte  være  senere  end  dette  Dyrs  Udryddelse  her  i Landet.  Af 
Uroksen  blev  der,  som  sædvanligt,  kun  fundet  meget  faa  Knogler. 

Medens  de  omfattende  Undersøgelser  af  denne  store  Dynge 
fortsattes  i fire  Somre,  nøjedes  man  med  at  undersøge  mindre 
Partier  af  de  andre  Dynger  fra  den  ældre  Stenalder,  ved  Havnø, 
Klintesø,  Aamølle  og  Faarevejle.  Omtalen  af  den  sidste  opsættes 
til  senere.  Paa  de  andre  Steder  var  Forholdene  væsentlig  som 
ved  Ertebølle:  i Dyngens  store  Masse  traf  man  kun  de  for  den 
ældre  Stenalder  karakteristiske  Oldsager,  medens  de,  der  tilhører 
eller  dog  muligvis  tilhører  den  yngre,  kun  fandtes  i de  øverste  Lag. 
Ved  Havnø  og  Aamølle,  tagne  under  ét,  fandtes  1 sleben  Flintøkse 
og  3 (?4)  andre  Stensager1)  fra  den  yngre  Stenalder;  desuden  et 
i Overfladelaget  ved  Havnø.  Da  der  her  fandtes  flere  Stensager 
fra  den  yngre  Stenalders  tidligere  Afsnit  i Pløjejorden  over  og  om- 
kring Dyngen,  sluttede  man,  at  Stedet  ogsaa  havde  været  besøgt 
efter  den  ældre  Stenalders  Afslutning.  Ved  Klintesø  forekom  af 
den  yngre  Stenalders  Former:  1 sleben  Flintøkse  og  1 sleben 
Grønstensøkse  i øverste  Lag,  og  10  Skiveskrabere  fra  øverste  og 
næstøverste  (foruden  fem,  hvis  Leje  ikke  kendes);  alle  disse  Sager 
laa  højere  oppe  i Dyngen  end  Sagerne  fra  den  ældre  Stenalder. 
Derimod  fandtes  en  sleben  Grønstensøkse  4"  længere  nede  end  en 
Skivespalter  og  et  Lerkarskaar  fra  den  ældre  Stenalder.  — Ved 
Aamølle  og  Klintesø  forekom  der  kun  faa  Skaar  af  Lerkar,  alle  af 
den  ældre  Stenalders  Typer.  Ved  Havnø  hidrører  de  derimod  fra 
ret  forskellig  Tid:  Skaarene  af  ca.  4 Kar  slutter  sig  ganske  til  de 
ældste  Former;  men  de  „fleste  af  de  øvrige  Skaar  [af  ca.  4 Kar] 
er  vistnok  yngre,  men  naa,  saa  vidt  det  skønnes,  ikke  ned  til  de 
ældste  Stengraves  Tid.“  — Benredskaberne  og  Knoglerne  i alle  tre 
Dynger  var,  saa  vidt  Dyrearten  kunde  bestemmes,  af  vilde  Dyr 
og  Hunden.  Der  forekom  vel  ogsaa  Knogler  af  andre  tamme  Dyr, 
Hest,  Faar  (og  maaske  Ged)  og  Okse;  men  det  bemærkes  om  de 
yderst  faa  Knogler  af  disse  Dyr,  at  de  øjensynligt  er  indblandede 
i senere  Tid ; hermed  stemmer  det  ogsaa,  at  de  fandtes  i Dyngernes 
Overflade.  — Menneskeknogler  forekom  hist  og  her;  men  desuden 
fandtes  6 Skeletter,  og  nogle  af  dem  vare  omgivne  af  Stene,  saa 

1 ) Heri  er  ikke  4 Flintsager  medregnede,  der  fandtes  i Overfladelaget  ved 
Aamølle;  thi  da  der  sammen  med  dem  fandtes  baade  Sager  fra  den  ældre 
Stenalder  og  de  omtalte  Kridtpiber  (og  Saks),  kunde  dette  Lag  ikke  betragtes 
som  uforstyrret. 

at  det  med  Sikkerhed  kunde  betegnes  som  Grave.  Allerede  for- 
længst er  der  truffet  Skeletter  i Skaldynger;  men  i det  mindste  i 
nogle  af  de  nu  omhandlede  Tilfælde  er  det  sandsynligt,  at  Ligene 
er  bleven  begravede  af  Dyngedannerne. 

Et  aldeles  forskelligt  Indhold  frembød  Dyngerne  paa  „Signal- 
bakken" ved  Aalborg,  Ørum  Aa  og  Lejre  Aa,  idet  de  nemlig 
stammer  fra  den  yngre  Stenalder.  Det  er  først  ved  det  foreliggende 
Værk,  at  man  har  lært  saadanne  at  kende.  De  paa  Signalbakken 
har  vel  været  kendt  i 50  Aar,  idet  de  blev  fundet  i 1851  af 
Steenstrup;  men  da  han  kun  havde  til  Formaal  for  saa  mange 
Steder  som  muligt  at  faa  Worsaaes  Syn  paa  disse  Dyngers  Natur 
bekræftet,  foretog  han  ikke  nogen  nøjere  Undersøgelse  af  dem,  og 
det  var  derfor  naturligvis  ikke  muligt  for  ham  at  se  den  vigtige 
Forskel  paa  Dyngerne  dér  og  de  andre  dengang  kendte.  Og  en 
tidligere  Forundersøgelse  af  den  yngre  Stenaldersdynge  ved  Ørum 
Aa  havde  vel  været  tilstrækkelig  til  at  vise  den  sagkyndige,  at  der 
her  forelaa  en  Dynge  fra  den  yngre  Stenalder,  men  for  en  skin- 
sagkyndig havde  den  været  et  Bevis  imod  Tvedelingen. 

Allerede  Udseendet,  endog  paa  Frastand,  af  en  Profil  af  disse 
Dynger  er  forskellig  fra  den  ældre  Stenalders.  Farven  af  disse  er 
rent  hvid  af  de  aldeles  overvejende  Bløddyrskaller,  men  af  den 
yngre  Stenalders  graa  eller  mørk,  fordi  Skallerne  langtfra  er  saa 
dominerende;  ja  ved  Signalbakken  indeholdt  den  ene  Dynge  i sin 
søndre  Del  slet  ingen  Skalter  (men  Oldsager  af  samme  Art  som 
andensteds).  Og  medens  den  ældre  Stenalders  Dynger  altid  laa 
ved  Vandets  daværende  Bred,  saa  kan  dette  vanskeligt  siges  at 
være  Tilfældet  med  den  yngres;  de  paa  Signalbakken  laa  saaledes 
120'  over  og  600  Al.  fra  den  daværende  Strandbred.  Begge  disse 
Forskelligheder  hidrører  fra,  at  Dyngerne  giver  et  uimodsigeligt  Bevis 
for  Rigtigheden  af  Worsaaes  Opfattelse:  at  Befolkningen  i den  ældre 
Stenalder  levede  af  Jagt  og  Fiskeri,  men  i den  yngre  væsentligt  af 
Kvægavl  og  Agerbrug. 

Af  Redskaber  fra  den  ældre  Stenalder  indeholdt  Dyngerne  ved 
Lejre  Aa  slet  ingen,  men  de  paa  Signalbakken  1 Skivespalter  (hvis 
Leje  er  ukendt,  da  den  fremdroges  inden  Komitéens  Udgravning) 
og  ved  Ørum  1 foruden  „enkelte  Skivespaltere",  fundne  ved  A.  P. 
Madsens  Forundersøgelse.  De  øvrige  karakteristiske  Stensager  — 
thi  de  simpleste,  Flintflækkerne.,  var  i Brug  i begge  Aldre  — 
var  derimod  Former,  der  betegner  den  yngre  Stenalder;  fra  alle 
tre  Dynger  tilsammen:  6 Stridsøkser  (ingen  fra  Lejre),  25  Økser 

(deraf  10  af  Bjergart),  12  Flintmejsler  (ingen  fra  Signalbakken). 
221  Skiveskrabere  og  8 Slibestene.  — Skaar  af  Lerkar  forekom  i 
betydeligt  Tal.  De  var  af  den  Slags,  som  Arkæologerne  forud 
havde  henført  til  den  yngre  Stenalder. 

De  Pattedyr,  hvis  Knogler  optoges  af  Dyngerne,  ere  ikke  som 
i den  ældre  Stenalders,  lutter  vilde  Dyr  (foruden  Hunden),  men, 
endog  overvejende,  tamme  Dyr,  Okse,  Faar  og  Svin  (men  ikke 
Hest).  Og  de  Racer , hvori  disse  Dyr  forekomme t &-e  netop  de 
samme  som  de  schweitziske  Pælebygningers . Winge,  som  har  fore- 
taget alle  de  zoologiske  Bestemmelser  af  Knoglerne,  har  med  en 
vis  Udførlighed  gjort  Rede  for  Forskellighederne  mellem  de  tamme 
og  vilde  Former  af  samme  Art.  Og  deri  har  han  gjort  klogt: 
det  er  derved  gjort  umuligt,  nu  eller  i Fremtiden,  sans  phrase  at 
sige,  at  det  ikke  er  udelukket,  at  han  har  forvekslet  dem.  Steen- 
strup  erklærede  allerede  i 1869,  at  der  ingen  Overgang  var  mellem 
Vildsvin  og  Urokse  paa  den  ene  Side  og  paa  den  anden  selv  de 
ældste  Former  af  tamt  Svin  og  Kvæg  fra  Tørvemoserne.  Winge 
kommer  til  det  samme  Resultat  for  disse  Dyr  og  Faaret  ved  Under- 
søgelsen af  Dyngernes  Knogler ; men  for  ham  er  det  et  Vidnesbyrd 
om,  at  Tæmningen  af  disse  Dyr  ikke  er  foregaaet  her  i Landet, 
men  at  de  tamme  Dyr  oprindeligt  er  indførte;  Worsaaes  Opfattelse, 
at  Udbredelsen  af  den  nye  Kultur  er  kommet  til  os  fra  Syd  (og 
ikke  omvendt,  som  adskillige  fremmede  Arkæologer  har  ment) 
faar  herved  Bekræftelse  fra  uventet  Side.  Tillige  mener  Winge  — 
og  han  giver  gode  Grunde  derfor  — at  det  tamme  Svin  ned- 
stammer fra  Vildsvinet  og  vort  Kvæg  fra  Uroksen.  Kun  er  det 
lidt  underligt  her  at  se,  at  han  om  den  tamme  Okse  siger,  at 
„man  ikke  mere,  som  man  har  gjort  det,  regner  den  for  en  anden 
Art“;  thi  Steenstrup  havde  jo  i Decennier  og  lige  til  det  sidste 
kæmpet  for  Erkendelsen  af  det  modsatte.  Dyngernes  Knogler  lærer 
os  endnu  mere:  For  vore  Dynger  havde  Steenstrup  allerede  i 1869 
set,  at  Hundeknoglerne  viste  saadanne  Knivsmærker,  at  det  maatte 
antages,  at  ogsaa  dette  Dyr  havde  tjent  til  Føde.  Om  han  end 
ikke  havde  gjort  opmærksom  derpaa,  var  dette  dog  et  stærkt 
Vidnesbyrd  om,  at  Ejerne  af  disse  Dyr  ikke  havde  andre  Husdyr. 
Rigtigheden  heraf  vises  nu  tydeligt  af  det  nye  Værk:  kun  i den 
ældre  men  ikke  i den  yngre  Stenalders  Dynger  har  Hundeknoglerne 
saadanne  Mærker.  Harens  Knogler  er  hverken  før  eller  nu  fundet 
i den  ældre  Stenalders  Aflejringer;  „man"  havde  derfor  ment,  at 
det  var  Overtro,  der  havde  forhindret  Stenaldersfolkene  i at  spise 

den.  I og  for  sig  var  dette  meget  usandsynligt,  naar  man  be- 
tænkte, at  de  (i  den  ældre  Stenalder)  spiste  alle  mulige  Dyr,  ogsaa 
Hund,  Vildkat  og  Los;  men  en  saadan  Mening  bliver  uholdbar, 
naar  det  erfares,  at  „et  Par  Knogler*  af  den  er  fundet  i Lejre- 
Dyngen.  Winges  Slutning  er  langt  simplere,  at  den  først  var  faa- 
tallig,  da  Landet  var  dækket  af  Skov,  og  at  den  først  udbredte 
sig,  da  Skoven  ved  Agerbrugets  Indførelse  veg  for  Mark.  Over- 
ensstemmende med  Husdyrholdet  i den  yngre  Stenalder  viser  da 
ogsaa  dennes  Dynger,  at  af  58  Redskaber  af  Pattedyrben,  der 
kunde  bestemmes  til  Art,  var  kun  5 af  vilde  Dyrs;  endogsaa 
Slagstokkene  er  nu  overvejende  af  tamme  Dyrs  Ben.  Det  bør 
ogsaa  nævnes,  at  Winge  har  paavist  en  interessant  Forskel  i den 
Maade,  hvorpaa  man  i de  to  Aldre  forarbejdede  Prene  af  Løbene 
af  Drøvtyggere. 

Frode  Kristensens  vigtige  Iagttagelse  af  Kom  i vor  Stenalder 
har  gentaget  sig  i Dyngerne:  Lerkarskaarene  viser  Aftryk  af  Avner 
og  Kom  (Hvede  og  Byg)  og  forkullede  Kom  (Byg).  Og  det  frem- 
hæves udtrykkeligt,  at  saadanne  ikke  forekommer  ved  Lerkarrene 
fra  den  ældre  Stenalder. 

Læseren  vil  sikkert  være  paa  det  rene  med,  at  det  efter  disse 
Udgravninger  er  sikkert,  at  de  slebne  (og  fint  tilhuggede)  Stenred- 
skaber er  samtidige  med  Beviserne  for  Kvægavl  og  Agerbrug  og 
talrige  Lerkar  af  en  vis  Art.  men  at  de  raat  tilhugne  Stensager 
ere  samtidige  med  Knoglerne  af,  Hunden  fraregnet,  lutter  vilde  Dyr, 
Mangel  paa  Agerbrug  .og  faa,  simple  Lerkar.  Men  er  de  to 
Grupper  forskellige  i Tid  og  hvilken  af  dem  er  i saa  Fald  den 
ældste?  vil  maaske  Læsere  spørge  af  Hensyn  til  Steenstrups  af- 
vigende Mening  paa  dette  Punkt.  Thi  han  havde  jo  benægtet,  at 
der  var  Forskel  i Tid  mellem  dem,  og  sagt,  at  hvis  der  var  For- 
skel i Tid,  maatte  snarere  Worsaaes  „yngre*  Stenalder  være  den 
ældste  og  hans  „ældre*  den  yngste.  Ogsaa  dette  besvarer  Dyngerne 
uomstødeligt:  i de  hidtil  omtalte  ligger  Worsaaes  „ældre*  Redskaber 
underst  og  hans  „yngre*  øverst.  Og  selv  uden  at  kende  Geolo- 
giens første  Grundsætninger  vil  dog  vist  enhver  kunne  skønne,  at 
dette  er  et,  endog  afgørende  Bevis.  Det  er  derfor  med  fuld  Ret, 
at  nogle  af  de  nævnte  Dynger  er  betegnede  som  den  ældre  Sten- 
alders, selv  om  den  allerøverste  Del  er  dannet  i den  yngre,  og 
at  de  andre  er  betegnede  som  den  yngre  Stenalders,  selv  om  f.  Eks. 
det  dybeste  Lag  af  den  ved  Ørum  Aa  er  dannet  i den  ældre. 

Saa  langt  tilbage  som  i 1869  sagde  Worsaae,  at  man  burde 

huske  paa,  at  alle  Skaldyngerne  ikke  var  indbyrdes  samtidige; 
de  maatte  tilhøre  en  Periode  af  lang  Varighed:  det  kunde  være, 
at  nogle  daterer  sig  fra  en  Overgangsperiode  mellem  de  to  Aldre; 
og  man  maatte  bortfjeme  enhver  Tanke  om  en  skarpt  afstukket 
Grænse  mellem  de  to  Aldre.  Tanken  om  en  saadan  Overgang 
synes  — thi  der  blev  i flere  Retninger  ikke  vundet  fuld  Klarhed  — 
yderligere  bekræftet  af  Dyngen  ved  Faarevejle,  om  hvilken  det 
siges,  at  „dette  Fund  kun  for  en  ringe  Del  gaar  tilbage  til  den 
fjerneste  Tid,  at  det  væsentlig  tilhører  Slutningen  af  den  ældre 
Stenalder  og  for  en  Del  naar  over  i det  følgende  Tidsafsnit.**  Den 
bestod  dels  af  en  egentlig  Skaldynge,  dels,  ved  Indersiden,  af  et 
mørkt  farvet  „Kulturlag*;  hvor  de  traf  sammen,  skød  de  sig  uregel- 
mæssigt og  paa  forskellig  Maade  ind  over  hinanden,  men  gennem- 
gaaende  var  dog  Kulturlaget  overliggende  og  antageligt  den  yngste 
Del.  Dyngen  var  fattig  paa  Oldsager:  26  godt  formede  Skive- 
spaltere  (9  i Skaldyngen,  17  i Kulturlaget);  10  Økser  af  ældre 
Stenalder,  næsten  alle  i Skallaget;  18  Skiveskrabere  „af  den  yngre 
Stenalders  udprægede  Form*  (4  i den  inderste  og  tyndeste  Del  af 
Skallaget,  Resten  i Kulturlaget).  Skaar  af  ældre  Stenalders  Kar 
fandtes  kun  tre  Steder,  i Skaldyngen;  paa  en  Snes  Steder,  især  i 
Kulturlaget,  forekom  Skaar  af  yngre  Præg,  lignende  nogle  øverst 
ved  Ertebølle  og  Havnø;  derhos  fandtes,  uden  for  Skallaget  eller 
ved  dets  Rand,  Skaar  af  mindst  3 Kar,  der  henføres  til  den  yngre 
Stenalders  første,  forud  for  Stengravene  liggende  Afsnit.  Knogler 
fremdroges  kun  af  vilde  Dyr  (foruden  Hund).  Paa  Grund  af  flere 
Forhold,  særligt  at  Skivespalteme  er  fundne  sammen  med  Lerkar 
af  yngre  Form,  udtales  det,  at  de  af  Tiden  udførte  Forandringer 
maa  have  gjort  sig  tidligere  gældende  ved  Behandlingen  af  Leret 
end  ved  Flintarbejdet ; og  det  forekommer  Forfatteren  af  nærværende 
Afhandling,  at  Forholdene  ved  flere  af  Dyngerne  tyder  paa,  at  Hus- 
dyrholdet og  Agerbruget  er  indtraadt  noget  senere  endnu.  Worsaaes 
Mening,  at  den  yngre  Stenalder  er  indført  ved  en  Indvandring  er 
nemlig  i alt  Fald  ikke  blevet  bekræftet  ved  de  nu  undersøgte  Dynger. 

Om  Tiden,  hvori  vor  Stenalder  falder,  har  der  tidligere  været 
fremsat  to  meget  forskellige  Meninger:  1842  antog  Steenstrup,  at 
Landets  almindelige  Beklædning  med  Eg  laa  hinsides  dets  Beboelse; 
fra  1869  mente  han  derimod,  at  Stenalderen  gik  tilbage  i det  mindste 
til  Fyrreperioden.  Ved  de  nu  foretagne  Undersøgelser  har  Rostrup 
bestemt  de  i Dyngerne  fundne  Kul.  Sit  almindelige  Resultat  heraf 
sammenfatter  han  i de  Ord:  „det  fremgaar  af  disse  Fund,  at  Dan- 

marks  Skove  i alt  Fald  i de  nærmeste  Omgivelser  af  de  undersøgte 
Køkkenmøddinger  eller  Affaldsdynger  og  i hele  Perioden,  hvori 
disse  blev  ophobede,  har  bestaaet  næsten  udelukkende  af  Løvskov, 
at  den  aldeles  overvejende  Del  heraf  var  Egeskov...44. 

Om  den  ældre  Stenaldersdynger  udtales  det,  at  særlig  Egred- 
skaberne har  et  vist  Lokalpræg  for  de  enkelte  Dynger.  Ved  Erte- 
bølle  maa  saaledes  Skivespalteme  henregnes  til  de  daarligste,  der 
kendes,  og  Økserne,  der  er  endnu  mere  usikre  i Formen  og  i 
Reglen  endnu  daarligere  tilhuggede,  viser  ingen  kendelig  Forskel 
fra  Dyngens  Bund  til  dens  Overflade.  Ved  Havnø  er  de  lidet 
bedre;  men  ved  Klintesø  og  især  Aamølle  er  de  baade  større  og 
bedre  tildannede.  De  gamle  Kar  i Ertebølle  slutter  sig  til  de  ældste 
Kar,  som  hidtil  er  fremdragne  i Sydeuropa  og  Orienten;  Nord  for 
Alperne  foreligger  der  næppe  noget,  som  kommer  dem  nær  i Ælde. 
Af  Flintflækkeme  ved  Ertebølle  er  derimod  et  meget  stort  Antal 
saa  fuldkomne  som  overhovedet  i den  nordiske  Stenalder.  — Alle- 
rede i 1862  kom  Steenstrup  til  det  Resultat,  at  Dyngernes  Hjorte- 
takker og  Knogler  af  unge  Dyr  viste,  at  Menneskene  havde  færdedes 
dér  de  to  Tredjedele  af  Aaret;  derimod  var  han  ikke  sikker  paa 
deres  Nærværelse  der  i de  fire  Sommermaaneder.  De  nye  Under- 
søgelser har  ved  Knogler  af  visse  Fugle,  der  kun  er  her  som 
Sommergæster,  vist,  at  man  ogsaa  havde  færdedes  der  om  Sommeren. 
Og  det  udtales,  at  det  ikke  kan  oplyses,  at  Opholdet  har  været 
uafbrudt,  men  at  der  heller  intet  foreligger  derimod. 

C.  Neergaard  udtaler,  at  alle  tre  Dynger  fra  den  yngre  Sten- 
alder tilhører  en  tidligere  Tid  af  denne;  at  de  Oldsager,  der  ret  tid- 
fæste Fundene,  repræsenterer  dels  Former,  som  har  hjemme  i 
Overgangsperioden  mellem  Stenalderens  to  Hovedafsnit,  dels  er 
saadanne,  som  forekommer  i de  ældste  smaa  Stengrave  og  den  be- 
gyndende Jættestuetid;  og  at  der  intetsteds  i dem  er  fremdraget 
Oldsager  af  den  for  de  yngste  Stengrave  typiske  Art.  Af  denne 
Udtalelse  og  af  den  Omstændighed,  at  Sophus  Muller  havde  kunnet 
fastslaa,  at  saa  simple  Redskaber  som  Skiveskraberne  tilhører  den 
yngre  Stenalder,  kan  det  ses,  hvor  meget  videre  vore  Arkæologer 
er  komne  siden  Worsaaes  Tid. 

Men  den,  der  viste  dem  Vejen  til  den  større  Indsigt,  paa  dette 
som  paa  saa  mange  andre  Omraader,  var:  J.  J.  A.  Worsaae. 

Og  „Ære  for  den  Stærke, 

Som  trodser  Tidens  Tand.* 

William  Sørensen 

landt  de  mange  Publikationer  af  Breve  og  Akt- 
stykker vedrørende  dansk  og  holstensk  Historie  i 
Perioden  1770 — 1830  er  den  store  Samling  „Efter- 
ladte Papirer  fra  den  Reventlowske  Fa- 
mi li  ekres“  en  af  de  interessan teste  og  ved  Siden 
af  „Meddelelser  fra  Krigsar ki verne “ ubetinget  den 
vigtigste  saavel  i politisk  og  litterær  som  i personalhistorisk  Hen- 
seende. Forarbejderne  paabegyndtes  allerede  i 1890,  i 1895  be- 
gyndte Udgivelsen  paa  Foranledning  af  Lensgreve  Revenllow  til 
Pederstrup  og  Brahetrolleborg , der  ikke  blot  aabnede  sine  store 
Arkiver  for  Forskningen,  men  tillige  sikrede  Udgivelsen  materielt. 
1 Løbet  af  1895—1896  udkom  de  tre  første  Bind,  der  rummede  et 
Udvalg  af  Brødrene  Christian  Ditlev  og  Johan  Ludvig  Reventlows 
og  deres  Søster  Louise  Stolbergs  efterladte  Breve;  de  modtoges 
med  berettiget  Opmærksomhed  og  Anerkendelse,  og  man  saa 
straks,  at  Udgiveren,  Hr.  Arkivassistent  cand.  phil.  L.  Bobé,  havde 
betydelige  Forudsætninger  for  Arbejdet. 

Det  var  et  for  Forskningen  nyt  Omraade,  Hr.  Bobé  tog  fat 
paa.  De  tyske  eller  tyskdannede,  i Danmark  og  Hertugdømmerne 
levende  Adelsslægters  Betydning  for  Danmarks  politiske  og  aandelige 
Liv  i Tiden  fra  1750  til  1830  var  ofte  fremhævet  og  Enkeltheder 
derom  kendte,  men  et  dybere  Studium  deraf  havde  hverken  danske 
eller  tyske  Forskere  indladt  sig  paa,  saa  lidt  som  der  var  frem- 
skaffet Materiale,  hvorpaa  et  nærmere  Kendskab  kunde  grundes. 
En  enkelt  Mand,  Hr.  Arkivsekretær  Bloch,  havde  vel  i etParSmaa- 
afhandlinger  givet  Prøver  paa  en  stor  Indsigt  i disse  Forhold 

og  ofte  ladet  den  komme  andre  Forskere  til  Gode,  men  Hr.  Bobé 
blev  dog  den  første,  der  for  Alvor  brød  Isen  ved  at  lukke  op  for 
de  danske  Reventlowers  Arkiver.  Han  indskrænkede  sig  ikke  her- 
til; Adgangen  til  de  ahlefeldtske  Arkiver  aabnedes  snart  efter  for 
ham,  ogsaa  i Arkivet  paa  Haseldorf  i Holsten  fik  han  Indgang, 
de  større  Fund  suppleredes  med  mindre,  og  Hr.  Bobé  har  søgt 
med  en  Udholdenhed  og  en  Sporsans,  der  først  ret  kan  vurderes, 
naar  man  har  gaaet  ad  lignende  Veje  og  véd,  hvor  vanskelig  en 
saadan  Eftersøgning  er. 

Da  der  først  var  lukket  op,  viste  de  skjulte  Skatte  sig  rig- 
holdige, og  nu  efter  at  ogsaa  de  bernstorffske  Papirer  er  fremdragne, 
er  der  Arbejdsstof  til  mange  Aar  ikke  blot  for  en  men  for  flere 
Forskere  paa  dette  Omraade,  hvor  Stoffet  for  ti  Aar  siden  var 
saare  magert. 

Hr.  Bobé  har  en  Hovedære  herfor,  og  det  var  heldigt,  at  den 
Del  af  Arbejdet  og  Materialet,  som  han  tog  fat  paa,  særlig  laa  for 
ham.  Stoffet  fra  de  mange  reventlowske,  bernstorffske,  stolbergske 
og  schimmelmannske  Brevsamlinger  er  meget  forskelligartet;  paa 
sine  Steder  er  den  politiske  Betydning  den  overvejende,  paa  andre 
den  litterære  eller  den  personalhistoriske,  selv  om  Materialet  natur- 
ligvis som  oftest  har  flersidig  Værdi,  er  der  dog  i Reglen  en  enkelt 
Hovedlinie.  For  Hr.  Bobés  Ævner  og  Interesser,  saaledes  som  de 
hidtil  er  fremtraadt,  ligger  øjensynlig  litterære  og  personalhistoriske 
Æmner  bedst,  og  dette  passer  netop  godt  til  Stoffet  i de  danske 
reventlowske  Arkiver.  De  bernstorffske  Arkivers  Indhold  er  i en 
ganske  anden  Grad  af  politisk  Natur. 

Hr.  Bobé  gik  til  Arbejdet  ikke  blot  med  betydelige  Kundskaber 
paa  de  nævnte  Omraader,  men  ogsaa  med  varm  Sympati  for  det 
følelsesfulde,  vel  ofte  overspændte  og  naivt  barnlige,  men  tillige  af 
ren  og  sund  Menneske-  og  Naturglæde  fyldte  Aandsliv,  der  var 
hine  Kreses  Særpræg;  ikke  blot  Energi  og  Forskerflid,  men  ogsaa 
personlig  Dragelse  har  bragt  ham  til  at  uddybe  og  udvide  sit 
Æmne. 

Udgivelsen  af  de  reventlowske  Papirers  fjerde  Bind  har  ladet 
vente  længe  paa  sig  formentlig  paa  Grund  af  Udgiverens  Syssel- 
sættelse med  Ahlefeldternes  Slægtshistorie.  Nu  er  det  ventede 
Bind  udkommet  og  bringer  første  Halvdel  af  Heinrich  Ernst 
Schimmelmanns  og  hans  Hustru  Charlotte  Schimmel- 
manns  Breve  til  de  førnævnte  reventlowske  Søskende  og  til 
enkelte  andre.  Bindet  indeholder  ingen  Redegørelse  for  Forde- 

lingen,  men  det  tør  vel  forudsættes,  at  Resten  af  Charlotte 
Schimmelmanns  Breve  kommer  i 5te  Bind.  En  Indledning  med 
Levnetsskildring  og  Karakteristik  af  de  vigtigste  Brevskrivere  har 
hvert  af  de  tidligere  Bind  bragt.  Man  savner  cn  saadan  her,  men 
ogsaa  den  kommer  forhaabenlig  i næste  Bind. 

Med  Interesse  maa  man  oppebie  den,  ligesom  man  i det  hele 
har  maattet  sætte  en  Del  Forventning  til  de  schimmelmannske 
Breve.  Ved  mange  Lejligheder  har  Hr.  Bobé  vist  særlig  Kendskab 
og  Forkærlighed  for  dette  Grevepar,  ret  naturligt  forøvrigt,  da  det 
schimmelmannske  Hus  i Tiden  fra  1784—1830  jo  var  Centrum 
for  det  dansk-tyske  litterære  Aandsliv  i København. 

Det  foreliggende  Bind  indeholder  Ting  af  megen  Interesse, 
selv  om  man  som  sagt  endnu  savner  Indledningen.  Ernst  Schim- 
melmanns Breve,  der  fylder  Bindets  første  Del,  er  uventet  faa; 
det  er  dog  en  naturlig  Følge  af  den  Begrænsning,  Værkets  Plads 
paabyder,  idet  man  har  til  Princip  kun  at  optage  Breve  fra  de 
danske  reventlowske  Arkiver.  Enkelte  andre  Breve  fra  Grev  Schim- 
melmann  har  man  dog  undtagelsesvis  medtaget  efter  Afskrifter  i 
Arkivet  paa  Ahrensburg  og  Koncepter  i Rigsarkivet,  men  meget 
er  det  ikke.  Hvad  der  findes,  fængsler  dog  hurtig. 

Dels  er  der  fortrinlige  Bidrag  til  Ernst  Schimmelmanns  Karakte- 
ristik. Vi  ser  ham,  da  det  første  Brev  er  fra  1774,  ganske  vist 
ikke  i det  rousseauske  Interiør,  hvori  Hr.  Arkivsekretær  Bloch 
for  nogle  Aar  siden  præsenterede  ham  sammen  med  August  Hen- 
nings i „En  Brevveksling  fra  Struenseetiden"  i „Museum".  Men 
vi  ser  ham  endnu  ungdommelig  sentimental  i Brev  til  hans  da- 
værende Forlovede,  senere  første  Hustru,  den  „yndige",  „englelige" 
og  „himmelske"  Emilie  Rantzau,  der  i Virkeligheden  vistnok  ogsaa 
var  ualmindelig  fin  og  skøn,  hvad  det  vedføjede  Portræt  vidner 
om.  Seks  Aar  senere  døde  Emilie  i Februar  1780  til  Kresens 
dybe  Sorg.  Det  blev  kritiske  Aar  for  den  unge  Ernst.  Wertherske 
Stemninger  og  megen  Weltschmerz  drog  ham  til  en  dyb  tung- 
sindig Ensomhed,  hans  Fader,  den  praktiske  Skatmester,  stræbte 
at  holde  ham  fast  i de  indviklede  Finanssager,  hvori  Emst 
Schimmelmann  jo  ogsaa  kom  ind  og  forblev  som  Finansminister 
i Tiden  efter  1784.  Bernstorffs  Fjernelse  i 1780  og  Sammen- 
sværgelsen, der  hidførte  Regeringsskiftet  1784,  greb  dybt  ind  i 
hans  modtagelige  Sind , men  mest  afgørende  var  — foruden 
Faderens  Død  Febr.  1782  — dog,  at  han  i Efteraaret  1781  for- 
lovede sig  paa  ny  og  i Maj  1782  ægtede  Charlotte  Schubarth. 

Kampen  mellem  Mindet  om  den  „himmelske"  Emilie  og  den 
pludselige  Forelskelse  i den  „jordiske"  Charlotte  har  sat  sig 
Spor  i Brevene  fra  denne  Tid , og  denne  ellers  ikke  ual- 
mindelige Tvedragt  i en  Enkemands  Liv  faar  en  mærkelig  religiøs 
moralsk-æstetisk  Farve  i det  stemningstunge  Sind  og  bliver  derved 
et  mærkeligt  Bidrag  til  Belysning  af  Tidens  Følelsesliv.  Udgaven 
her  bringer  kun  enkelte  Brudstykker,  men  fra  andre  Breve  kan 
den  Oplysning  tilføjes,  at  Kampen  ikke  blot  stod  mellem  den 
himmelske  og  den  jordiske  Kærlighed,  men  ogsaa  mellem  den 
pludselige  Forelskelse  i Charlotte  Schubarth  og  en  allerede  ret 
fremskreden  og  gengældt  Tilbøjelighed  for  en  anden  af  Kresens 
højtbegavede  Kvinder,  nemlig  Stolbergernes  Søster,  A.  P.  Bernstorffs 
Svigerinde,  Katharina  Stolberg.  Der  var  nogen  Skuffelse  hos  Bern- 
storffer  og  Stolberger  over,  at  Ernsts  Følelser  skiftede,  men  det 
hindrede  ikke,  at  Katharina  og  det  schimmelmannske  Par  vedblev 
at  være  Venner.  Af  „Kåthgen"  Stolberg  bringer  Bogen  iøvrigt  et 
udmærket  Billede,  knyttet  til  et  Brev  fra  Grevinde  Charlotte  fra 
1804,  der  vidner  om,  at  hun  ikke  blot  saa  med  Venskab,  men 
ogsaa  med  skarp  (og  fin)  Kritik  paa  sin  fordums  Rivalinde. 

Fra  Perioden  1780—1784  er  til  Belysning  af  de  politiske  For- 
hold et  enkelt  interessant  Brev.  Men  de  i denne  Henseende  vig- 
tigste Breve  findes  dog  paa  Stintenburg  og  vil  blive  offenliggjort 
mellem  A.  P.  Bernstorffs  Papirer.  I den  følgende  Tid  er  der  vigtige 
Øjeblikke,  hvor  Ernst  Schimmelmanns  fortrolige  Udtalelser  har 
politisk  Betydning.  Af  særlig  Interesse  finder  jeg  de  Breve  fra 
1799,  der  vedrører  Regeringens  Strid  med  det  slesvig-holstenske 
Ridderskab  og  Forberedelserne  til  Presseloven  af  27.  Septbr.  1799, 
hvorved  Trykkefriheden  indskrænkedes.  Denne  sidste  Forordnings 
Anvendelse  har  givet  Anledning  til  mange  Undersøgelser;  nu  ses 
det,  hvor  ivrig  Ernst  Schimmelmann  har  været  for  at  faa  det 
uskyldige  Sanderske  Selskab  opløst,  og  i Breve  fra  Grevinden 
læses  en  mærkelig  Tilfredshed  med  Loven  og  Uvilje  mod  de  oppo- 
sitionelle Forfattere. 

Af  de  senere  Breve  vil  et  fra  1809  vække  Opmærksomhed 
ved  Udtalelser  om  Forholdene  i Norge;  det  schimmelmannske  Hus 
havde  i disse  for  Norden  saa  vigtige  Aar  en  særlig  Anledning  til 
Interesse  for  de  norske  Forhold,  idet  Grev  Herman  Wedel  Jarlsberg 
var  en  nær  Ven  af  Slægten.  Fra  1810,  da  Spørgsmaalet  om  Nordens 
Forening  var  brændende,  og  Grev  Schimmelmann  skrev  et  Agita- 
tionsskrift til  Fordel  derfor,  findes  der  desværre  ingen  Breve. 

Brevene  efter  1813,  Nedgangens  og  Bankerottens  Aar,  i hvis  Slut- 
ning Schimmelmann  maatte  opgive  Finansstyrelsen , giver  Indblik 
i Landets  Nød  og  i de  Vanskeligheder,  som  Frederik  Vis  stejle  Karakter 
voldte  Ministrene,  men  ikke  mindst  vidner  de  om  Schimmelmanns 
Sorg  over  Ulykkerne  og  stærke  Kærlighed  til  Danmark,  som  han 
nu  helt  tilhørte.  I Decbr.  1815  skriver  han  til  Ungdomsvennen 
Christian  Ditlev  Reventlow  triste  Ord  om,  hvor  lidet  der  syntes 
naaet,  af  hvad  de  to  i begejstrede  Ungdomsdrømme  havde  haabet, 
men  føjer  han  til:  Bondens  Frigørelse  og  Landboreformerne,  som 
Reventlow  først  og  fremmest  har  hidført,  kan  ikke  gaa  til  Grunde. 
Vemodige  er  Brevene  fra  det  sidste  Aarti  efter  hans  Hustrus  Død 
1816;  han  fik  vel  større  Virksomhed,  da  han  1824  efter  Niels 
RosenkrantzsDød  blev  Udenrigsminister,  men  han  følte  og  han  sørgede 
over  Forskellen  mellem  den  Post,  han  nu  beklædte,  og  den,  som 
A.  P.  Bernstorff  i sin  Tid  sad  inde  med  før  Norges  Tab,  før  Fattig- 
dommen og  Reaktionen. 

Ernst  Schimmelmanns  Breve  er  dog  trods  de  interessante 
Enkeltheder  saa  faa  og  rettede  til  saa  mange  forskellige,  at  der 
mangler  en  vis  Helhed  og  Sammenhæng  i dem.  Udtømmende  Be- 
lysning af  hans  Personlighed  yder  de  ej  heller;  det  tør  haabes,  at 
Hr.  Bobés  Indledning  til  næste  Bind  vil  bringe  en  saadan  støttet 
paa  meget  andet  utrykt  Stof,  der  har  staaet  til  hans  Raadighed. 

Langt  større  Helhed  findes  i Charlotte  Schimmelmanns  Breve 
der  alle  er  rettede  til  Louise  Stolberg ; Bindet  bringer  Brevene 
fra  1780  til  Udgangen  af  1807,  Resten  til  1816  følger  i næste 
Bind.  Kun  denne  foreløbige  Ufuldstændighed  hindrer  En  i at 
fordybe  sig  i det  meget,  de  bringer  til  Grevindens  Karakteristik, 
hvad  man  ellers  kunde  fristes  stærkt  til,  saa  indholdsrige  er  de,  og 
saa  lidet  kendt  er  hendes  Personlighed. 

Brevene  til  Louise  Stolberg  hører  til  de  store  Brevrækker, 
hvoraf  der  lykkeligvis  er  bevaret  adskillige,  som  fører  os  dybt 
under  Overfladen  og  giver  intimt  Kendskab  til  Personer  og  Be- 
givenheder. I Struenseetiden , medens  Louise  Stolberg  var  i Be- 
givenhedernes Centrum,  kunde  hun  fortælle  fraværende  Venner 
om,  hvad  der  skete,  og  med  flydende  Pen,  der  gengav  hendes 
hvast  karakteriserende  Ord,  male  Begivenheder  og  Personer;  nu 
efter  1784  sad  hun  ovre  i Amtmandsgaarden  i Tremsbuttel  eller 
paa  Vindeby  og  holdtes  å jour  med  Livet  i København  af  Stats- 
ministerens kloge  Frue,  Midtpunktet  i Hovedstadens  fineste  Salonliv. 
Hermed  er  givet,  hvad  der  findes  i disse  Breve;  vi  lærer  det 

schimmelmannske  Hus’  æstetiske  Interesser  og  litterære  Mæcenats- 
virksomhed  at  kende,  Baggesens  og  Schillers,  Niebuhrs  og  Rein- 
holds  Navne  gaar  idelig  igen,  men  ogsaa  Brevenes  politiske  Ind- 
hold er  rigt.  Baade  Grevinde  Charlotte  og  Louise  Stolberg  fulgte 
ivrig  med  i indre  og  ydre  Politik,  deres  politiske  Sympatier  og 
Antipatier  var  udprægede,  men  Charlotte  Schimmelmann  var 
mindre  skarp  og  mindre  ensidig  i sine  Domme,  og  hun  havde 
større  praktisk  politisk  Forstand.  Hendes  Breve  er  derfor  som 
historisk  Kilde  lettere  at  bruge  end  Louise  Stolbergs,  de  har  et 
Plus  i Retning  af  Paalidelighed , men  maaske  et  Minus  i Aand- 
fuldhed. 

Det  er  just  saasanne  Breve,  vi  hidtil  har  savnet  for  Tiden 
efter  1784,  og  det  maa  beklages,  at  Pladshensyn  kun  har  tilladt 
at  medtage  saa  forholdsvis  faa.  Jo  nøjere  man  kan  følge  en  slig 
Brevrække,  desto  større  er  dens  Værdi;  man  faar  derved  et  langt 
sikrere  Skøn  over,  hvorledes  Svingninger  i Bedømmelse  at  Personer 
gradvis  opstaar,  og  man  kan  se  mange  Begivenheder  vokse  frem. 
Men  hvad  der  gives,  er  vigtigt.  For  blot  at  nævne  et  Par  Eks- 
empler: der  er  ypperlige  Siluationsmalerier  fra  Foraaret  1784, 
den  store  Ændring  med  Personer  og  Forhold  efter  A.  P.  Bemstorflfs 
Tilbagekomst  er  skildret  med  Kraft  og  Klarhed.  Brevene  fra  Halv- 
femserne viser,  hvor  mærkelig  vaklende  den  litterære  Adel  kom 
til  at  staa  overfor  det  ny  revolutionsfødte,  der  ogsaa  herhjemme 
satte  Sindene  i Bevægelse.  Vi  er  midt  i Brydningen  mellem  »den 
offenlige  Mening  og  Statsmagten  “ , og  mellem  Livsanskuelser  af 
højst  forskellig  Natur.  En  mærkelig  Bemærkning  i Brev  af  Januar 
1790  aabner  vide  Perspektiver.  „Bernstorff  a dit  hier  å la  cour 
que  Rousseau  étoit  un  scélérat,  mais  chut  la  dessus.  „Ce  scélérat 
est  å peu  pres  mon  saint*  skriver  Grevinden. 

Hvor  males  ikke  Tilbagegangen  efter  Bemstorflfs  Død  i Brevene 
— og  saa  meget  belydningsfulde,  er  disse  Udtalelser,  som  det  efter 
det  nysnævnte  vil  forstaas,  at  Charlotte  Schimmelmann  kunde  se 
med  Kritik  paa  Bernstorff.  Et  Aar  efter  hans  Død  skriver  hun 
om,  hvorledes  alt  er  forandret,  hvorledes  hendes  Mands  Ar- 
bejde er  langt  mindre  tilfredsstillende  end  før,  hvor  meget  han 
og  Bernstorff  var  for  hinanden.  Og  hun  fortsætter:  „Enfin  c’étoit 
un  commerce  d’idées,  de  principes,  de  sentimens;  c’étoit  de  la 
discussion,  de  la  chaleur,  du  zele,  un  aper^u  en  grand,  enfin  un 
coup  d’oeil  commun , tout  est  tombé  å plat , et  le  jeune  homme, 
der  durch  Bernstorff  gehoben  wurde,  sinkt  und  muss  sinken.* 

Det  er  en  træffende  Karakteristik  af  Perioden  1784 — 1797  og 
et  Sandsigerord  om  Tiden  1797 — 1830,  Bernstorffs  Tid  og  Fre- 
derik Vis. 

For  Tiaaret  1797 — 1807  er  der  vigtige  Udtalelser  om  Mod- 
sætningen mellem  Folkene  af  A.  P.  Bernstorffs  Skole,  hvem  Be- 
varelse og  Fortsættelse  af  Reformer  og  de  fredelige,  materielle 
Erhvervs  Udvikling  laa  stærkt  paa  Sinde,  og  Kronprins  Frederik 
med  de  overvejende  militære  Interesser  og  den  snævre  Selvhersker- 
natur.  I et  Brev  til  Louise  Stolberg  fra  1805  er  der  allerede  en 
Klang  af  Landets  Klager  mod  Kongen  i 1812 — 1814.  »Dites  å 
Poreille  et  bien  bas  å Chrétien  Bernstorff  un  mot  sur  ces  mésures 
militaires  violentes  qui  vont  abymer  notre  pays  et  nos  finances, 
si  on  fait  des  rassemblements  de  troupes  plus  qu’il  n’est  stricte- 
ment  nécessaire  . . . Vous  lui  rappelerés  qu’il  est  ministre  du 
conseil  autant  que  ministre  du  département  politique.  S’il  avoit 
vu  et  en  tendu  comme  moi  en  province  ce  que  le  paysan  souffre, 
ce  que  l’on  craint  å la  campagne  lorsque  dans  un  tel  moment 
il  manque  de  bras  pour  semer,  labourer  et  battre  ce  bied  qu’il 
faut  semer.  Si  tout  cela  étoit  bien  présent  dans  toute  son  impor- 
tance å celui  qui  est  non  seulement  chef  militaire  mais  pére  et 
souverain  de  notre  pays“. 

Af  slige  Udtalelser  er  der  mange,  men  dette  maa  være  nok 
til  at  vise,  hvor  interessante  disse  Breve  er. 

I en  Kritik  af  de  to  første  Bind  blev  der  i sin  Tid  klaget 
stærkt  over  Udgiverens  Tekstbehandling  og  ytret  Tvivl  om,  hvor- 
vidt hans  Læsning  og  Gengivelse  af  Originalbrevene  var  paalidelig. 
Efter  den  Lejlighed,  jeg  har  haft  til  at  kontrollere  dette,  tror  jeg, 
at  denne  Anke  er  uberettiget.  Fejl  vil  der  selvfølgelig  altid  findes 
i saa  stort  et  Værk,  men  jeg  har  Erfaring  for,  at  Udgiveren  netop 
læser  sikkert  — ofte  forbavsende  sikkert  i næsten  ulæselig  Skrift 
— og  Gengivelsen  er,  synes  jeg,  endogsaa  særdeles  paalidelig. 
Lignende  Anerkendelse  tilkommer  der  Noterne.  De  Oplysninger, 
der  findes  i de  udkomne  fire  Bind,  viser,  at  Hr.  Bobé  besidder 
enestaaende  Kendskab  til  Datidens  tyske  Litteratur  og  Litterær- 
historie og  til  den  dansk-holstenske  Adels  Genealogi  og  Personal- 
historie. I Noter,  der  ofte  naa’r  en  lille  Afhandlings  Størrelse,  har 
han  samlet  værdifulde  Oplysninger  og  fra  de  fjerneste  Kilder  frem- 
skaffet overmaade  vigtigt  Stof.  Hist  og  her  kunde  man  fremfor 
Kildehenvisninger  ønske,  at  Sagforholdet  kort  var  refereret,  men 
hvad  der  gives  er  nøjagtigt  og  udtømmede.  Kun  et  enkelt  nys- 

udkommet  dansk  historisk  Værk  om  et  nær  beslægtet  Æmne 
undgaar  Udgiveren  med  stor  Omhu  at  citere. 

Men  ved  Siden  af  denne  Anerkendelse,  som  ikke  maa  under- 
vurderes, og  som  Brugerne  af  Hr.  Bobés  Udgaver  idelig  tilskyndes 
til,  naar  de  hos  ham  finder  en  Oplysning,  de  ellers  kan  søge  for- 
gæves, kommer  der  unægtelig  visse  Indvendinger  til  Orde,  og  det 
er  mærkeligt  og  beklageligt,  at  Udgiveren  ikke  har  taget  Hensyn 
til,  at  de  allerede  for  længe  siden  har  lydt.  Ankerne  sigter 
væsenlig  paa,  at  Udgiveren  i alt  for  ringe  Grad  følger  de  Regler 
for  Udgivelsen  af  Breve  og  Aktstykker,  som  ellers  uvægerlig  følges 
i alle  gode  Publikationer,  ikke  mindst  her  i Landet;  der  er  en 
ikke  ringe  Uklarhed  og  Mangel  paa  Orden  i de  udkomne  Bind. 
Det  er  f.  Eks.  uheldigt,  at  der  intetsteds  gøres  ordenlig  Rede  for 
det  benyttede  Brevstof;  det  er  ofte  uklart,  hvor  de  enkelte  Ori- 
ginalbreve findes,  man  véd  ikke,  om  de  gengives  efter  Original, 
Koncept  eller  Afskrift  — hvad  der  ofte  er  afgørende  for  Vurdering 
af  dem.  Der  meddeles  sjældent  noget  om,  hvor  mange  Breve  af 
en  Samling  der  lades  utrykte,  naar  der  kun  meddeles  et  Udvalg, 
man  har  ingen  Vejledning  om,  hvilke  Principer  der  bestemmer 
Medtagelse  eller  Udeladelse.  Meget  slemt  er  det,  at  det  ikke 
bestemt  og  utvetydig  angives  naar  Breve  gengives  i Uddrag.  Hvor- 
ledes skal  man  f.  Eks.  ved  Ernst  Schimmelmanns  Breve,  der  er 
fyldte  med  Tankestreger,  se,  naar  en  eller  to  Tankestreger  skal 
betyde  Udeladelse  af  nogle  Linier  eller  af  det  halve  Brev?  Der 
kunde  fremhæves  adskilligt  i denne  Retning,  der  idelig  volder 
Brugeren  Tvivl  og  Vanskelighed.  Jeg  ved  vel,  at  det  ikke  er  let 
at  gennemføre  andre  og  korrekte  Principer,  men  det  forekommer 
mig,  at  Udgivere  af  ikke  let  tilgængelige  Privatpapirer  har  en 
særlig  Forpligtelse  til  at  give  udtømmende  og  klare  Oplysninger 
om  deres  Stof,  ikke  mindst  af  Hensyn  til  andre  Forfattere,  der 
har  Brug  derfor.  Man  arbejder  i sligt  dog  ikke  for  sig  selv  alene. 
Og  endelig  er  der  det  fortvivlede,  at  Udgiveren  ikke  sætter  Note- 
tegn i Teksten;  dette  er  ligeledes  imod  al  videnskabelig  Metode 
og  er  en  bitter  og  daglig  Malurt  for  dem,  der  ellers  glæder  sig 
over  og  anerkender  Udgiverens  dygtige  Arbejde.  Det  maa  paa 
alle  disse  Punkter  haabes,  at  der  nu  omsider  maa  ske  en  For- 
andring; bedre  sent  end  slet  ikke! 

Men  trods  disse  Indvendinger  kan  man  kun  glæde  sig  over 
de  schimmelmannske  Breve  og  haabe  paa  en  snarlig  Fortsættelse. 
Nu  har  Hr.  Bobé  iøvrigt  meddelt,  at  han  tillige  har  optaget  en 

ny  og  interessant  Opgave  til  Løsning:  en  Skildring  af  Frederikke 
Brun  og  hendes  Kres.  Atter  et  lykkeligt  Greb,  baade  fordi  her- 
ved løftes  en  ny  Skat  i de  brunske  Familiepapirer,  og  fordi  Hr.  Bobé 
her  faar  Lejlighed  til  at  vise  sine  Ævner  fra  en  ny  Side.  Hidtil 
har  hans  Arbejder  været  mindre  Afhandlinger  og  Kildepublikationer, 
en  samlet  Fremstilling  af  et  større  Hele  — al  historisk  Forsknings 
egentlige  Maal  — har  han  endnu  ikke  leveret.  En  Skildring  af 
den  munterske  - brunske  Kres  falder  i Centrum  af  Hr.  Bobés 
Ævner  og  Interesser.  Det  tør  ventes,  at  han  da  vil  skrive  en 
god  og  fængslende  Bog. 


Aage  Friis 

et  gav  sig  af  sig  selv,  at  jeg  maatte  ud  paa  Valgdagen 
og  stemme.  Dels  finder  jeg,  at  det  er  min  simple 
Skyldighed.  Jeg  har  hørt  engang,  at  hos  et  eller  andet 
Folk  straffede  man  dem,  der  i de  politiske  Kampe  ikke 
gik  med  en  af  Parterne.  Det  synes  jeg  var  saa  rigtigt. 

Og  dels  var  det  første  Gang,  der  skulde  stemmes  paa 

den  nye  Maade,  og  det  hemmelige  Rum  pirrede  min 
Nysgerrighed  svært.  Det  var  nu  ikke  synderlig  pralende  at  se  til,  — 
en  umalet  Fyrretræskasse  med  et  Tæppe  for;  det  mindede  noget  om  et 
Styrtebadsapparat.  Men  da  jeg  havde  faaet  mit  Papir  og  var  sluppet 
ind  i Ensomheden,  mærkede  jeg,  at  det  var  alligevel  et  ganske  under- 
ligt Sted.  Det  slog  mig  pludselig  og  stærkt,  hvor  jeg  her  var  gemt 

fuldstændig  bort  fra  Verden;  jeg  var  lukket  inde  i mit  Lønkammer,  usige- 
lig alene  med  min  egen  Sjæl.  Det  var  en  sær  Fornemmelse.  Ligesom 
med  et  Ryk  følte  jeg  mig  ude  af  de  vante  Gænger,  uden  Fodfæste,  helt 
svimmel;  jeg  kunde  ikke  huske,  hvad  jeg  egentlig  skulde;  det  gyngede 
for  mine  Øjne;  Tingene  og  Tankerne  løb  i Kreds  og  var  som  Aalehaler 
at  gribe  i. 

Omsider  fiskede  jeg  dog  en  Erindring  ud  af  dette  Kaos  og  hagede 
mig  ved  den : jeg  var  jo  kommen  herhen  for  at  stemme.  Og  jeg  skulde 
stemme  for  eller  imod  Ministeriet  Sehested.  Det  var  dog  altid  et  Punkt 
at  staa  paa.  For  eller  imod  Ministeriet  Sehested ! Men  hvad  vilde  det 
siger  Jo,  jeg  skulde  overveje  Ministeriets  politiske  Program,  dømme  om 
hele  dets  Herskergerning.  Men  nu  tog  Lønkamrets  Hekseri  Magten  fra 
mig  igen.  Jeg  kunde  med  min  bedste  Vilje  og  trods  alt  mit  Stræb  ikke 
faa  Tag  i noget  holdbart  Program  eller  øjne  Ministeriets  store  og  gode 
Handlinger.  Jeg  følte  ligesom  lidt  Støv  mellem  Fingrene  og  saa’  kun 
Ministeriet  Sehesteds  splitternøgne  Navn.  Saa  prøvede  jeg  at  klamre 
mig  til  Ministeriets  Medlemmer  enkeltvis.  Men  det  gik  ikke;  jeg  kunde 
slet  ikke  faa  dem  til  at  staa  for  mig  som  Ministre.  Jo,  Bramsen;  han 
var  i høj  Grad  Eksellence  og  i Ministeruniform;  men  han  vilde  ikke 

tage  sig  noget  fornuftigt  for;  han  stod  bare  og  legede  med  en  Bunke 
Gulddingeldangel.  De  andre  — ja,  Scharling,  syntes  jeg,  sad  med  Næsen 
nede  i et  tysk  nationaløkonomisk  Leksikon  og  regnede  efter  paa  sine 
Fingre , om  alle  hans  Avisartikler  nu  ogsaa  var  kommen  med  i hans 
Biografi.  Og  Goos  havde  ladet  alt  Justitsvæsen  fare;  han  var  bleven 
Professor  i Romerret  og  læste  over  Gaius  1,  56:  Liberi  patris  cottdi- 
tione.m  sequantur.  Hannibal  Sehested  stod  og  ballancerede  paa  to  Bro- 
holmerhunde og  søgte  at  komme  op  i Højde  med  sin  Navne  og  For- 
fader. Og  Juul-Ryssensten  gik  hjemme  i Mundelstrup  og  ledte  efter 
Gaardens  Alen,  for  med  den  vilde  han  maale  det  hele  Land. 

Stakkels  Juul  Ryssensten ! Der  er  nok  ogsaa  hemmelige  Rum  uden 
for  Valglokalerne,  men  det  er  vist  ikke  alle,  der  opdager,  hvordan  det 
spøger  i dem.  Det  har  han  maattet  lide  under.  Han  var  gaaet  ind  i 
sit  Lønkammer  for  at  udpønske  noget  umaadelig  snedig  noget,  der  rigtig 
kunde  støtte  Ministeriet  under  Valgstormen.  Og  han  havde  hittet  paa 
noget,  som  var  godt.  Nu  havde  hans  Parti  lavet  et  Lønningsforslag, 
der  flød  med  Mælk  og  Honning  som  det  Land  Kanaan:  det  skulde  trække 
Statsfunktionærerne  over  til  dem  med  mange  Lokomotivers  Kraft.  Men 
det  Søm  vilde  han  drive  længere  ind.  Trommerne  skulde  røres  vide  om 
Land:  Vi  er  et  prægtigt  Ministerium!  Derfor  behøver  vi  ingen  Attester, 
hverken  af  smaa  eller  store.  Gerningerne  taler.  Giv  Agt!  Vi  lægger 
ingen  af  vore  undergivne  et  Halmstraa  i Vejen,  om  de  staar  frem  i 
Valgkampen  paa  nogen  af  Siderne.  Vi  er  saa  ædle.  De  har  deres  fulde 
Frihed.  Vi  lader  vor  Sol  skinne  lige  naadig  over  retfærdige  og  uret- 
færdige! ...  Og  han  smilede  over  sin  Fiffighed:  hvem  kunde  staa  for  saa- 
dan  en  Englegodhed!  Men  paa  engang  tager  Lønkamrets  Nisse  den 
arme  Baron  og  leger  Himmelspræt  med  ham , og  saa  gaar  han  Gud- 
hjælpemig  hen  og  skriver  Brevet  til  Tegner  om  Trafikassistent  Ohlsson! 
Sikken  et  Ansigt  han  maa  have  sat  op,  da  han  kom  til  sig  selv  igen 
oven  paa  det!  Og  sikken  Ansigter  hans  Medbrødre  har  taget  imod  ham 
med  ! Det  vilde  jeg  have  givet  Penge  for  at  se. 

Men  det  mest  forheksede  hemmelige  Rum  har  sikkert  Kalundborg 
været.  Trolden,  der  byggede  Kirken  for  Esbern  Snare,  er  aabenbart 
vaagnet,  meget  styrket  og  svært  lebendig  efter  sin  lange  Søvn.  Hvor 
han  har  huseret  der  nede  ved  Valget!  Bare  én  stak  en  lille  bitte  Finger 
inden  for  Byen,  greb  han  fat  i den  og  snurrede  Personen  rundt  op  over 
alle  fem  Kirketaarne.  Han  virkede  endogsaa  paa  Afstand.  Først  farer 
han  i Hr.  Niels  Hjort,  en  stilfærdig  Skolemand , der  ellers  holder  sig  i 
det  skjulte  og  kun  passer  sin  egen  Dont,  og  faar  ham  til  at  styrte  ind 
i Politiken  som  en  Hund  i et  Spil  Kegler.  Han  danser  Æggedans  med 
Træskostøvler  paa;  han  skriger  ud  over  alle  Tage,  hvad  der  fremfor 
alt  bør  behandles  for  lukkede  Døre,  han  roder  Ting  sammen,  der 
ikke  har  med  hinanden  at  gøre:  vil  terrorisere  de  politiske  Partier  til  at 
stemme  om  indre  slesvigske  Bladspørgsmaal  og  kompromitterer  uforknyt 
sin  egen  Livssag  ved  at  gøre  den  til  Indsats  i Polilikens  Hasardspil.  — 
Saa  bliver  Hr.  Krabbe  lamslaaet  af  Utysket;  han  kan  ikke  se;  han  kan 
ikke  høre;  han  kan  ikke  huske;  han  kan  ikke  forstaa;  han  kan  ingenting, 
andet  end  tænke  paa  et  Levebrød  for  sin  fattige  Datter,  og  føle  Stolthed 

over  hendes  Begavelse  og  Fornemhed.  Og  saa  kommer  den  uskyldige 
Julius  Schiøtt  i Vinden.  Det  ene  Øjeblik  drager  han  frejdig  og  tryg  til 
Kalundborg,  baaret  frem  af  alle  Partiers  gode  Ønsker,  men  i det  næste 
er  de  bærende  Hænder  borte,  det  regner  med  Lussinger,  han  hvirvles 
rundt,  saa  Haaret  flyver  ham  om  Hovedet,  og  véd  ikke  af  sig  selv  at 
sige,  før  han  atter  sidder  i „Frem “s  sikre  Redaktørstol  og  trækker  Vejret 
dybt  og  forundrer  sig.  — - Og  nu  den  arme  Georg  Brandes!  Han  maa 
derned,  med  Djævelens  Vold  og  Magt,  skønt  alle  hans  gode  Venner 
haler  ham  i Frakkeskøderne.  Den  ulykkelige  Mand!  Han  véd  ikke, 
hvad  han  gør;  han  ser  ikke,  at  han  løber  lige  lukt  i den  visse  Under- 
gang, Fordærvelse  og  Ødelæggelse.  Zolas  Kamp  mod  de  franske  Milita- 
rister er  det  rene  Mælkemad  ved  Siden  af  Brandes’  mod  Krabbe.  Den 
Dom  vil  blive  fældet  af  alle  Historikere,  de  sindigste,  de  klogeste,  de 
mest  usentimentale,  ja  selv  af  Herman  Bang.  Al  den  Folkeyndest,  Bran- 
des møjsommelig  har  sparet  sammen,  sætter  han  ganske  letsindig  over- 
styr. Om  et  Par  Dage  rider  den  Herre  alene,  eller  kun  med  et  lille 
Følge  af  rodløse  Eksistenser,  uden  Fædrelandsfølelse.  Og  værre  endnu: 
Zola  blev  dog  kun  dømt  til  Bøder  eller  Fængsel,  Brandes  slipper  ikke 
for  Nørrefælled  eller  Amager.  Zola  rendte  bare  over  til  England,  Bran- 
des bliver  sikkert  deporteret  til  en  af  vore  vestindiske  Djævleøer,  St. 
Thomas  eller  St.  Groix.  Og  det  værste  af  det  hele:  han  jages  ud  af 
„Socialdemokraten “s  Kridthus,  nu  han  har  faaet  det  fortvivlede  Indfald, 
at  hans  Pligt  byder  ham  at  optræde  paa  egen  Haand,  da  han  Parti  ikke 
vil.  „ Socialdemokraten “,  der  ikke  blev  det  mindste  stødt  forleden,  da 
han  gav  en  af  dens  Medarbejdere  rent  paa , men  nøjedes  med  over- 
bærende at  ryste  paa  Hovedet  ad  hans  vildfarende  Alderdom,  finder  sig 
skam  ikke  i dette  her.  Den  trækker  de  urbane  Handsker  af  og  smøger 
Ærmerne  op.  Hjulet  gaar  rundt  i denne  Verden;  saa  vi  oplever  nok  de 
Løjer,  at  Brandes  faar  de  fæle  Ord  paa  Tallerkenen  om  „ Popularitetsjagt  “ 
og  „Overløberi*,  dem  der  nu  saa  tit  er  ruttet  med  til  andre.  For  „Socialen* 
har  vel  ogsaa  faaet  Troldhvirvlen  i Hjærnen,  saa  den  ikke  længer  husker, 
hvem  Brandes  er.  — Og  selv  „Politiken*  er  kommen  med.  Jeg  maa  sige,  jeg 
idag  har  rødmet  over  dette  mit  eget  Blad.  Det  plejer  altid  saa  nøj- 
agtig at  underrette  os  om,  hvad  Modstanderne  siger  og  gør,  gengiver 
deres  Meninger  og  Paastande  saa  redelig,  at  man  aldrig  har  nødig  at 
søge  Besked  andetsteds,  stikker  aldrig  sit  Hoved  i Busken  ligervis  som 
den  Fugl  Strudsen,  — en  Uskik  jeg  hader  som  Bøger  in  usum  Delphi  ni. 
Ingen  Skyklapper,  ingen  Umyndiggørelse,  ingen  Sæk  over  Hovedet;  men 
Lys  over  Landet,  Sol  paa  det  hele,  fri  Drøftelse  til  alle  Verdenshjørner, 
— det  har  altid  været  Forretningsprincips  hos  dette  Blad!  Men 
i Dag  har  det  skuffet  mig  dybt.  At  jeg  maa  gaa  ud  i Byen  og  høre 
om  Brandes’  Tog  til  Kalundborg,  mens  jeg  kunde  have  læst  derom 
til  Morgenkaffen,  det  havde  jeg  ikke  ventet.  Sæt,  jeg  vilde  have  været 
til  Kalundborg  for  at  høre  Brandes’  Tale!  Naa,  den  faar  jeg  jo  nok  i 
„Politiken*  i Morgen,  sammen  med  Bladets  værdige  og  grundige  Kritik 
af  den  skattede  Medarbejders  Særmening.  For  i Morgen  er  vel  nok  det 
hemmelige  Rum  lukket  for  denne  Sinde.  Eller  i hvert  Fald  efter  Hellig- 
dagene. 

„Er  det  Meningen,  De  vil  blive  dér  inde  til  i Morgen,  De?“  Og 
det  dundrede  ude  paa  Kassen. 

„Han  vil  naturligvis  trække  Valget  ud,  den  Rad,*  sagde  en  anden 

Røst. 

Det  var  sandt:  jeg  skulde  jo  stemme.  Saa  greb  jeg  en  mægtig 
Blyant  og  skrev  selvfølgelig  et  galt  Kryds  og  maatte  ud  og  have  en  ny 
Stemmeseddel.  Det  var  ikke  milde  Øjne,  de  langede  mig.  Jeg  skyndte 
mig  at  gøre  min  Borgerpligt  og  pilede  af. 

Men  jeg  var  nær  ikke  kommen  ud  af  Døren.  Den  var  optaget  af 
en  Herre  med  hvidt  Overskæg,  der  stod  og  fægtede  med  alle  fire  Lem- 
mer og  belærte  en  anden  om  Valgets  Udfald.  „Denne  Gang  kan  De 
Fanneme  være  vis  paa,  at  Højre  sejrer*,  sagde  han.  „For  se  nu  har 
vi  hemmelig  Afstemning;  og  saa  kan  De  ta  Gift  paa,  at  alle  de  Spæk- 
høkere og  Arbejdsfolk,  som  ikke  har  turdet  for  Socialisterne,  de  stemmer 
Højre,  og  alle  de  Husmænd  og  Indsiddere,  som  har  været  under  Gaard- 
mændenes  Knaldepisk.  Jo  jo,  nu  er  vi  oven  paa!* 

„Tillader  De?“  sagde  jeg,  og  i naadig  Sejrsfølelse  lod  han  mig 
slippe  ud. 

Hvad  er  den  tredje  Retning?  Intet 
Hvad  bør  den  være  ? Alt. 

Hvad  forlanger  den  at  være?  Noget. 

ormlen  for  Bevægelsen  i vort  højere  Skolevæsen 
synes  at  være  følgende:  Spørgsmaalet  om  en  Re- 
form rejses  og  drøftes;  Ministeriet  indhenter  Be- 
tænkninger hos  Rektorerne,  hos  Undervisningsinspek- 
tionen, hos  Fakulteterne,  maaske  ogsaa  hos  Biskop- 
perne; enten  Sagen  dør  hen  paa  dette  Tidspunkt, 
eller  der  forelægges  Rigsdagen  et  Lovforslag,  der  derpaa  slaas 
ihjel,  bliver  Resultatet  det  samme  negative.  I flere  Aar  hører  Of- 
fentligheden intet  til  Sagen,  saa  tages  den  op  igen,  gennemgaar  de 
samme  Faser  og  dør  atter  hen.  Åltid  Dødvande  efter  nogen  Tids 
Røre.  Er  det  da  kun  Marsh  paa  Stedet?  Kommer  der  intet  ud 
af  alle  disse  Meningsudvekslinger,  skriftlige  og  mundtlige? 

Jo,  heldigvis;  for  hver  Gang  naa'r  vi  et  Stykke  fremad,  selv 
om  det  maaske  ikke  syner  meget.  For  hver  Gang  kommer  der 
større  Enighed  om,  at  en  Reform  er  paatrængende  nødvendig. 
Men  samtidig  kommer  der  ogsaa  større  og  større  Enighed  om 
noget  positivt,  for  det  er  allerede  noget  positivt,  naar  man  véd, 
hvilke  Fag  der  skal  ud  af  Skolen  eller  dog  indskrænkes,  — og 
hvem  ser  ikke,  at  de  klassiske  Sprog  bliver  mere  og  mere  truede? 
Og  det  er  noget  endnu  mere  positivt,  naar  Enigheden  vokser  om, 
at  »nyere  Sprog44  skal  frem  og  i alt  Fald  have  en  Del  af  de  Timer, 
de  gamle  maa  afgive. 

De  københavnske  Skolebestyreres  Forslag  af  December  1898 
var  den  sidste  Anledning  til,  at  der  kom  Fart  i Diskussionen.  Det 
saa*  saa  fredeligt  ud,  at  mange  straks  ventede  sig  en  øjeblikkelig 

Gennemføren  af  det  som  en  Løsning,  der  kunde  samle  alle  Stem- 
mer om  sig.  Det  vilde  ikke  foregribe  en  endelig  Reform;  man 
vilde  ikke  rokke  ved  de  bestaaende  to  Retninger,  den  græsk-la- 
tinske  ( » sproglig— historiske " ) og  den  matematiske  (»  matematisk- 
naturvidenskabelige®), men  blot  have  Tilladelse  til  i nogle  køben- 
havnske Skoler  desuden  at  prøve  en  tredje  Retning  (den  * moderne 
humanistiske").  Det  skete  imidlertid  ikke,  som  Forslagsstillerne 
ønskede.  Efter  omtrent  tre  Fjerdingaars  Forløb  fremsatte  daværende 
Minister  Sthyr  i Landstinget  et  Lovforslag,  der  saa’  paafaldende 
ud  som  en  ringere  Eftertryksudgave  af  Skolebestyrernes;  og  i 
Landstingsudvalget  kom  der  et  tredje  Forslag  til,  der  igen  lignede 
de  to  andre.  Men  ingen  af  de  saaledes  foreslaaede  tre  »tredje 
Retninger"  har  tilsyneladende  haft  Livskraft  til  at  overleve  Mini- 
sterskiftet i Foraaret  1900. 

Fælles  for  dem  alle  var,  at  man  nu  kunde  blive  Student  uden 
Græsk  og  dog  uden  videre  meget  Matematik,  og  at  de  nyere  Sprog 
fik  flere  Timer  end  i nogen  af  de  to  bestaaende  Retninger.  For 
saa  vidt  kan  jeg  fra  mit  Standpunkt  udtale  min  Glæde  over  For- 
slagene: der  er  meget  tiltalende  i deres  Tanke,  saaledes  som  den 
navnlig  paa  den  smukkeste  Maade  er  bleven  forklaret  af  Skolebe- 
styrer Slomann  i »Tilskueren". 

Og  dog!  Ja  maaske  netop  fordi  dette  Program  var  saa  smukt 
og  blev  saa  lokkende  fremstillet,  bliver  man  saa  meget  dybere 
skuffet,  naar  man  ser  det  rigtig  efter  og  studerer  Planen  i dens 
Enkeltheder.  — Man  vil  eksperimentere  med  denne  Plan  i nogle 
Aar  i visse  Skoler,  inden  man  igen  rører  ved  Spørgsmaalet  om 
Latinskolens  Omordning  1 dens  Helhed.  De  Erfaringer,  man  høster 
paa  den  Maade,  vil  saa  blive  bestemmende  for  den  mere  gennem- 
gribende Reform,  som  man  forudser  maa  komme,  men  som  man 
foreløbig  skyder  til  Side.  Men  naar  har  man  set  Resultater  af 
en  Skoleordning?  Ja,  de  første  efter  Planen  uddannede  unge  Men- 
nesker kan  ikke  vise  meget,  for  i den  første  Tid  famler  man  na- 
turligvis en  Del;  hverken  Lærere,  Lærebøger  eller  Læremetoder  er 
endnu  rigtig  indrettede  paa  det  nye.  Man  maa  vente,  til  nogle  af 
de  følgende  Hold,  hvis  Uddannelse  er  begyndt,  efter  at  det  nye 
har  faaet  fast  Grund  under  Fødderne,  bliver  færdige:  ikke  blot 
færdige  med  Skolen,  for  Artiumsresultaterne  viser  jo  ingenting, 
men  med  Universitetet,  ja  egentlig  med  Livet  ogsaa;  først  da  kan 
man  afveje  Fordelene  og  Manglerne  ved  det  ny  Skolesystem.  Saa 
længe  har  man  dog  vel  ikke  Taalmodighed  til  at  vente,  og  jeg  er 

unægtelig  bange  for,  at  hvis  den  tredje  Retning  indføres  i en  af 
de  foreslaaede  Skikkelser,  vil  det  ikke  vare  ret  længe  inden  Skole- 
mand vil  sige,  at  nu  er  der  høstet  Erfaringer  nok:  nu  ser  man, 
at  de  unge  Mennesker  i den  ikke  har  lært  noget  rigtigt  paa  noget 
Omraade,  og  at  den  „ moderne-humanistiske"  Retning  staar  under 
de  to  andre.  Men  vil  man  deraf  drage  den  Slutning,  at  de  nyere 
Sprog  er  en  skral  Afløser  af  de  gamle  og  ikke  kan  bruges  som 
Dannelsesgrundlag,  saa  har  man  begaaet  den  kendte  Fejl  at  an- 
lægge Eksperimentet  galt,  saa  at  det  intet  som  helst  beviser. 

Man  har  af  det  gamle  beholdt  det  allerelendigste,  og  man 
har  kun  givet  det  nye  en  meget  tarvelig  Plads. 

Hvad  er  nemlig  Hovedfaget  i denne  saakaldte  moderne-hu- 
manistiske Retning,  der  i sit  Program  taler  om  at  „søge  sit  Midt- 
punkt i vor  egen  Tid*  og  om  at  meddele  et  „Kundskabsforraad, 
der  er  værdifuldt  i vor  Tids  Samfund*?  Ja  det  lyder  underligt, 
men  det  er  saa:  det  centrale  Fag  er  Latin!  Efter  Skolebestyrernes 
Forslag  faar  Latin,  der  læse£  i de  seks  øverste  Klasser,  i alt  30 
(ugentlige)  Timer,  det  vil  sige  halvanden  Gang  saa  meget  som 
Dansk  (20  Timer),  eller  lige  saa  meget  som  Engelsk  (12  Timer)  og 
Fransk  (18  Timer)  tilsammen,  eller  seks  Timer  flere  end  Engelsk 
og  Tysk  (12  Timer)  tilsammen.  Og  endda  har  Undervisningen  i 
Latin  en  meget  væsentlig  Støtte  i et  andet  Fag,  den  saakaldte 
Oldtidskundskab,  hvor  man  bl.  a.  skulde  læse  Vergil  og  Tacitus  i 
Oversættelse;  Latin  + Oldtidskundskab  (4  Timer)  faar  tilsammen 
næsten  tre  Gange  saa  mange  Timer  som  Tysk  eller  Engelsk ; og  ved 
Eksamen  vejer  disse  to  Fag  nøjagtig  lige  saa  meget  som  de  tre 
fremmede  Nysprog  tilsammen.  Resultatet  vilde  (eller  burde)  blive, 
at  en  Student  efter  denne  „moderne*  Retning  vidste  langt  bedre 
Besked  om  latinsk  Sprog,  Kultur  og  Historie  end  om  engelsk,  fransk 
eller  tysk.  — Endnu  grellere  træder  dette  frem  i Minister  Sthyrs 
Forslag,  hvor  den  „moderne-humanistiske*  Student  skulde  have 
37  Timer  Latin  + 5 Timer  Oldtidskundskab  imod  10  Timer  Engelsk. 

Hvorfor  skal  Latinen  have  denne  dominerende  Stilling  i den 
nye  Retning?  Det  vil  være  vanskeligt  at  finde  nogen  anden  Grund 
end  tankeløs  Konservatisme.  Man  indrømmer  selv,  at  i den  nu- 
værende Skoles  klassiske  Retning,  hvor  Latin  har  endnu  flere 
Timer  (46),  „lykkes  det  alligevel  ikke  at  give  Eleverne  et  virkeligt 
Herredømme  over  Sprogene  (Latin  og  Græsk)  og  kun  sjældent  en 
lidt  personlig,  paa  Selvsyn  grundet  Forstaaelse  af  Oldtidskultur. 
Timeantallet  er  paa  Grund  af  Sprogenes  Vanskelighed  ikke  til- 

strækkeligt  hertil*,  og  dette  er  da  netop  en  af  Grundene  til,  at 
man  vil  slaa  ind  paa  en  ny  Bane.  Men  dér  bliver  Latinunder- 
visningen jo  endnu  mindre  fyldig,  saa  at  den  kun  synes  at  kunne 
faa  den  ene  Virkning  at  kvæle  al  sund  Undervisning  i de  andre 
Fag.  At  dette  er  saa,  udtales  udtrykkeligt  af  vore  Universitets- 
lærere i klassisk  Filologi,  idet  de  to  normerede  Professorer  — lige- 
som alle  de  øvrige  Medlemmer  af  det  filosofiske  Fakultet  med  én 
eneste  Undtagelse  — udtaler,  at  „der  er  tildelt  Latin  etRaaderum, 
der  ikke  synes  foreneligt  med  den  Karakter,  den  ny  Retning  skulde 
have*  og  derfor  anbefaler,  at  man  indskrænker  Fagets  Timeantal 
endnu  mere  end  Skolebestyrerne  havde  gjort;  ja  Dr.  Siesbye  finder 
det  endog  „meget  tilraadeligt  enten  slet  ikke  at  have  Latin  som 
Fag  her  . . . eller  højst  indrømme  det  to  ugentlige  Timer*. 

I det  hele  taget  har  vi  jo  herhjemme  det  glædelige  Fænomen, 
at  de  Mænd,  som  man  ifølge  deres  Stilling  skulde  vente  var 
Latinens  selvskrevne  Talsmænd,  og  som  utvivlsomt  har  størst  Sag- 
kyndighed, er  de  stærkeste  Angribere  .af  Latin  som  Skolefag.  Pro- 
fessorerne Heiberg  og  Gertz,  der  er  uenige  om  mange  Ting,  mødes 
i skøn  Enighed  om  at  Latinen  „ikke  kan  beholde  sin  dominerende 
Stilling*  i Skolen  i Almindelighed,  og  i at  fordømme  den  Rolle, 
Latinen  spiller  og  har  spillet  i de  germanske  Folks  Skoleunder- 
visning. De,  der  kender  den  latinske  Litteratur  bedst  og  som  selv 
har  viet  en  stor  Del  af  deres  Liv  til  at  undervise  i den,  bruger 
saa  stærke  Ord  om  dens  Elendighed  baade  som  Litteratur  og 
som  Skolefag  betragtet,  at  jeg  ikke  behøver  at  sige  et  Ord  om 
den.  Selv  Madvig  er  jo  ikke  fri  for  at  haane  dem,  der  endnu  tror 
paa  Myten  om  den  klassiske  latinske  Litteraturs  Dejlighed. 

Der  maa  vel  altsaa  være  andre  vægtige  Grunde  til  at  lære 
Latin,  siden  man  vil  beholde  Faget  til  Trods  for  Litteraturens 
Tarvelighed.  Ja,  siges  der,  „vi  kan  ikke  røre  os  i vor  (egen)  ældre 
Litteratur  . . . uden  at  støde  paa  Citater  og  Hentydninger,  der  kun 
er  forstaaelige  for  den,  der  kan  Latin  (Holbergs  Erasmus  Mon- 
tanus  er  i det  Stykke  meget  ufolkeligt)*.  Dette  Eksempel  var 
maaske  ikke  saa  heldigt  valgt  af  Professor  Heiberg,  for  det  Hol- 
berg tager  paa  Komet  i begge  Hovedskikkelserne  dér,  er  jo  al  den 
Unatur,  Opblæsthed  og  Humbug,  der  til  Skade  for  sand  viden- 
skabelig Aand  trivedes  netop  i Kraft  af  Latinherrevældet.  Naar  en 
stor  Digter  med  hvas  Satire  forfølger  noget  slet,  skal  vi  dog  ikke 
beholde  det  slette  blot  for  at  gøre  Satiren  bedre  forstaaelig.  — Af 

Hensyn  til  de  latinske  Citater  hos  Holberg  og  det  af  Kroman 
nævnte  .Soli  deo  gloria*,  der  kan  grine  os  i Møde  fra  en  gammel 
Bilæggerovn,  kan  vi  da  i alt  Fald  kun  komme  til  at  indrømme 
meget  faa  Timers  Latinundervisning,  hvis  man  ikke  vil  nøjes  med 
den  simple  Udvej,  som  man  jo  allerede  er  kommen  ind  paa,  i 
Udgaver  af  ældre  Forfattere  i Fodnoter  at  oversætte  alle  saadanne 
Citater;  de  staar  jo  desuden  alle  i Konversationsleksika  og  Frem- 
medordbøger. — Der  var  en  Tid,  da  enhver  Mand  for  at  kunne 
begaa  sig  i det  praktiske  Liv  maatte  have  et  skarpt  Sværd  ved 
Lænd  og  være  øvet  i dets  Brug;  paa  samme  Maade  var  Latinen  i 
sin  Tid  nødvendig  for  at  kunne  være  en  Stridsmand  i den  litterære 
Stat;  den  der  ikke  kunde  svinge  det,  regnedes  til  den  aandelige 
Pøbel.  Men  Tiderne  skiftede:  Slagsværdet  blev  til  en  Paradeslire, 
som  man  tog  frem  ved  højtidelige  Lejligheder  for  at  pynte  sig 
med  — og  som  man  nu  passende  kunde  hænge  op  i Kuriositets- 
kammeret;  den  duer  hverken  til  Forsvar  eller  til  Pynt  længer. 

Andre  forsvarer  Bibeholdelsen  af  Latin  dermed,  at  Videnskabs- 
mænd  af  forskellige  Fag  ikke  kan  studere  deres  egen  Videnskabs 
Historie  uden  at  kunne  Latin,  da  videnskabelig  Litteratur  hele  Mid- 
delalderen igennem  og  i de  første  Aarh undreder  af  den  „nye  Tid* 
for  største  Delen  var  skrevet  paa  Latin.  Hertil  kan  svares,  at  der 
jo  ikke  er  Grund  til  at  bebyrde  alle  Drenge  med  et  svært  Fag, 
fordi  nogle  ganske  faa  af  dem  senere  bliver  Videnskabsmænd  — 
og  det  er  jo  endda  ikke  alle  Videnskabsmænd,  der  behøver  eller 
føler  Trang  til  at  gaa  saa  langt  tilbage  i deres  Videnskabs  Historie, 
at  de  træffer  paa  latinske  Skrifter.  Da  disse  tilmed  i Reglen  ikke 
er  affattede  paa  ciceroniansk  Latin,  er  meget  af  det,  man  netop  i 
Skolen  lægger  størst  Vægt  paa  ved  Latinundervisningen,  ret  over- 
flødigt ved  denne  Læsning.  Nej,  lad  de  faa  Videnskabshistorikere 
selv  om  at  skaffe  sig  de  fornødne  Kundskaber  i Latin,  ganske  som 
de,  der  giver  sig  af  med  ældre  dansk  Historie,  selv  maa  lære  saa 
meget  middelnedertysk,  som  er  nødvendigt  til  deres  specielle  Studium. 

Men  den  latinske  Grammatik?  Kan  de,  der  attraar  en  højere 
Dannelse,  gaa  uden  om  den?  I gamle  Dage  troede  man,  at  det 
latinske  Sprog  ved  sin  grammatiske  Indretning  stod  højt  over  alle 
andre,  og  at  dets  Formrigdom,  Regelmæssighed  og  klare  logiske 
Sætningsbygning  var  i særlig  Grad  egnet  til  at  skærpe  den  unges 
Tænkeevne.  At  Perfektum  af  am  o hedder  amavi,  af  deleo  de- 
levi,  af  gemo  gemui,  af  scribo  scripsi,  af  sumo  sumpsi, 
af  premo  pressi,  af  cado  cecidi,  af  spondeo  spopondi 

o.  s.  v.  med  mange  andre  Afvigelser  og  Uforklarligheder  — kom- 
mer der  mere  Logik  i en  Dreng,  fordi  han  lærer  det?  Det  er  nok 
snarere  Hukommelsen,  det  lægger  Beslag  paa;  det  kan  derfor  nok 
bringe  Drenge  til  Fortvivlelse,  men  næppe  til  Beundring  for  Spro- 
gets „regelmæssige  og  kunstfulde  Bygning*.  I Virkeligheden  synes 
de  romanske  og  germanske  Sprogs  Maade  at  danne  samme  Tid, 
ved  har  + Participium  (har  elsket,  ødelagt  o.  s.  v.)  at  være 
regelmæssigere  og  jo  ogsaa  kunstfuldere,  hvis  man  da  ikke  ser 
Idealet  for  Kunsten  i det  kunstige  eller  kunstlede.  Nej,  vil  man 
sige,  det  er  heller  ikke  i Formlæren,  at  Fuldendtheden  viser  sig, 
men  i Syntaksen,  f.  Eks.  i den  strengt  logiske  Adskillelse  mellem 
de  forskellige  Kasus  og  Tider.  Tja,  hvad  strengt  logisk  er  der 
egentlig  i,  at  det  at  lukke  en  inde  i et  Fængsel  kan  hedde  baade 
includere  aliquem  in  carcerem,  og  in  carcere  og  carcere 
uden  in,  ja  vel  endog  carceri  med  den  blotte  Dativ?  Og  selv  hvor 
der  ikke  er  en  saadan  Vaklen,  er  der  saa  noget  fortjenstfuldt  i Spro- 
gets strenge  Konsekvens?  Den  træffer  vi  jo  i alle  Sprog,  fra  Grøn- 
landsk til  Tibetansk.  Madvig  har  formodentlig  Ret,  naar  han  siger, 
at  der  er  dog  ingen  Grund  til  at  beundre  Romernes  Sprog,  fordi 
det  følger  sine  egne  Love,  eller  de  latinske  Forfattere,  fordi  de 
ikke  forsynder  sig  mod  de  Regler,  som  vi  jo  netop  har  udfundet 
ved  at  studere  disse  samme  Skribenters  Sprogbrug.  Beundringen 
for  den  latinske  Grammatik  som  saadan  findes  da  heller  ikke  nu 
til  Dags  hos  nogen  sagkyndig;  den  er  et  Spøgelse  fra  gammel  Tid, 
som  kun  huserer  hos  dem,  der  ikke  har  tænkt  Sagen  igennem. 

En  anden  Opfattelse  er  nær  beslægtet  med  denne  og  nu  øjen- 
synlig langt  farligere,  siden  den  virkelig  i vore  Dage  bruges  af 
Pædagoger  og  Filologer  som  Forsvar  for  en  udstrakt  Latinunder- 
visning. Det  er  denne:  Latinen  har  „stor  formel  Betydning,  navn- 
lig til  Støtte  for  den  almene  grammatiske  Forstaaelse* ; Latinen 
skal  indskrænkes,  saa  at  Undervisningen  skulde  væsentlig  have  en 
grammatisk  Karakter  og  afgive  den  faste  Støtte  for  al  grammatisk 
Undervisning  i Skolen*;  „grammatisk  Analyse  af  et  eller  andet 
Sprog  er  ganske  nødvendig*  og  Latinen  egner  sig  bedre  end  noget 
andet  Sprog  til  dette  „Grammatikterperi*,  til  denne  „Tjenergeming*. 
Er  dette  ikke  en  Genganger  af  den  gamle  Teori  om  en  „alminde- 
lig Grammatik*  med  grammatiske  for  alle  Sprog  gyldige  Begreber? 
Skal  en  Teori,  der  før  Midten  af  det  nittende  Aarhundrede  blev 
fejet  ud  af  Sprogvidenskaben  saa  kraftigt,  at  man  skulde  tro  den 
slaaet  ihjel  for  alle  Tider  — nu  have  den  praktiske  Følge, 

at  Latinundervisningen  beholdes  i et  Omfang,  som  ikke  ad  anden 
Vej  kan  forsvares?  Forhaabentlig  dog  ikke. 

Der  var  engang  en  tysk  Student,  som  averterede,  at  han  gav 
Sprogundervisning.  Der  meldte  sig  kun  én  Elev,  og  han  ønskede 
at  lære  Polsk.  Studenten  kunde  ikke  et  Ord  Polsk,  men  trængte 
slemt  til  Pengene.  Godt,  sagde  han:  »der  er  i Polsk  to  Sproglag, 
et  ældre  og  et  yngre ; den,  der  vil  lære  det  nuværende  Polsk,  staar 
sig  ved  først  at  kunne  det  gamle,  * og  saa  begyndte  han  at  gen- 
nemgaa  Horatses  Oder  med  Eleven,  medens  han  for  de  første  Penge, 
han  fik  for  Timerne,  anskaffede  sig  en  polsk  Parlør  for  siden  at 
kunne  gaa  over  til  det  yngre  Trin.  Saadan  er  det  jo  omtrent 
man  nu  vil  bære  sig  ad : lære  latinsk  Grammatik,  fordi  det  er  saa 
udmærket  en  Indledning  til  dansk  eller  tysk  Grammatik!  Ganske 
vist,  naar  man  i nogle  Aar  har  tumlet  en  Time  om  Dagen  med 
latinsk  Formlære  og  latinsk  Syntaks,  har  man  derigennem  til  at 
begynde  faaet  noget  forud  for  de  ikke-latinkyndige,  og  man  lærer 
saa  fra  først  af  lettere  at  omgaas  tyske  Konjunktiver  og  franske 
Subjonctifer.  Nogen  ubetinget  Forudsætning  for  at  forstaa  de 
andre  Sprogs  Grammatik  er  det  dog  ikke,  og  man  maa  spørge: 
staar  Fordelen  i noget  rimeligt  Forhold  til  den  Tid,  den  har 
kostet?  Der  er  jo  dog  i den  latinske  Grammatik  saa  uhyre  meget, 
der  ikke  kan  anvendes  paa  de  nævnte  Sprog,  som  altsaa  bliver 
unyttigt,  ja  i Masser  af  Tilfælde  positivt  skadeligt,  fordi  det  forleder 
til  Fejl  ved  uberettiget  Overførelse  fra  det  ene  Sprog  til  det  andet: 
Tysklæreren  maa  idelig  advare  mod  latinske  Konstruktioner  og 
bede  Eleverne  glemme  deres  latinske  Grammatik  i Tysktimen. 
Den  indirekte  Nytte  for  de  moderne  Sprog,  der  bliver  tilbage,  naar 
Skaden  trækkes  fra,  vil  vel  allerhøjst  blive  saa  stor  som  hvad 
der  kunde  indvindes,  om  man  anvendte  en  Sjettedel  af  den  til 
Latin  brugte  Tid  direkte  til  de  nyere  Sprog.  — Latinen  kan  sam- 
menlignes med  et  højt,  stejlt  Bjerg,  som  man  lader  Eleverne  med 
Besvær  klatre  opad,  ikke  for  Bjergets  egen  Skyld,  for  man  véd 
at  de  ikke  faar  nogen  som  helst  Fornøjelse  af  Udsigten  deroppe, 
men  ene  og  alene  fordi  de  saa  har  let  ved  at  rutsche  ned  til  et 
Sted  paa  den  anden  Side  af  Bjerget,  hvor  de  alligevel  skal  hen 
og  hvor  der  venter  dem  Fornøjelse  og  Udbytte.  Man  betænker 
blot  ikke,  at  der  gives  en  let  direkte  Vej  med  svag  Stigning  op  til 
dette  andet  Sted,  naar  man  bare  gaar  uden  om  det  skrækindjagende 
Bjerg. 

Latinens  Stilling  i Skolen  staar  for  mig  som  en  sørgelig  Arv 

fra  Fortiden,  som  man  snarest  mulig  burde  fjerne,  helst  fra  hele 
Skolen,  men  i hvert  Fald  fra  de  Retninger,  hvor  Dannelsen  skal 
baseres  paa  nyere  Sprog  og  (eller)  Naturfagene.  — I sin  Bog 
„English  Men  of  Science:  their  Nature  and  Nurture*  (London  1874) 
har  Francis  Galton  samlet  Data  med  Hensyn  til  Englands  mest 
fremragende  Naturforskere  for  at  faa  oplyst,  hvad  Rolle  Arvelighed, 
Omgivelser,  Opdragelse  o.  s.  v.  har  spillet  for  deres  Udvikling. 
Han  har  omhyggeligt  sigtet  sit  Materiale,  saa  vidt  muligt  efter 
objektive  Kriterier,  for  at  være  vis  paa  at  faa  alle  de  betydeligste  Vi- 
denskabsmand med  og  kun  dem.  Her  interesserer  os  de  Svar, 
som  disse  Forskere  selv  har  givet  paa  Spørgsmaal  om,  hvad  de 
anser  for  Manglerne  ved  deres  Opdragelse.  Vi  træffer  blandt  dem 
saadanne  Udtalelser  som:  „Tre  Aar  (fra  12—15  Aars  Alderen) 
anvendte  paa  Latin  og  Græsk  var  et  frugtesløst  Tidsspild.-  „Ingen 
Matematik  eller  moderne  Sprog;  heller  ingen  Øven  i at  iagttage 
og  drage  Slutninger.-  „Enorm  megen  Tid  anvendt  paa  Latin 
og  Græsk,  Sprog  som  jeg  ikke  er  bleven  fortrolig  med.“  „Ude- 
ladelse af  næsten  alt  nyttigt  og  godt,  undtagen  det  at  lære  at  læse. 
Latin!  Latin!  Latin  !*  „Fagene  næsten  udelukkende  klassiske  Sprog*. 
„Mangel  paa  enhver  naturvidenskabelig  Opdragelse  (scientific  train- 
ing);  altfor  meget  indskrænket  til  Klassikerne.*  „Latin  og  Græsk 
blev  der  lagt  større  Vægt  paa  end  paa  nyere  Sprog.*  „Mangel 
paa  Undervisning  i moderne  Sprog.*  „Moderne  Sprog  og  Kemi 
lærtes  ikke.*  „Matematik  forsømt;  alt  for  megen  Tillid  til  blot 
Hukommelsesarbejde;  aandelig  Udvikling  forsømt.  Routine  det  eneste, 
der  blev  vundet. *■  „I  Skolen  var  den  klassiske  Opdragelse,  d.  v.  s. 
Oversættelse,  Analyse  og  Læren  af  grammatiske  Regler  ikke  efter 
min  Smag.  I Oxford  spildte  jeg  megen  Tid,  da  jeg  ikke  havde 
megen  Sympati  med  Beskæftigelserne  og  Livet  ved  Universitetet.* 
„Den  klassiske  Undervisning  var  god,  sagde  man,  men  jeg  kunde 
ikke  fordøje  den.*  „Mit  Arbejde  i Skolen  var  altfor  overvejende 
klassisk,  og  næsten  alt  blev  meddelt  paa  Autoritet.*  „Intet  Fag 
taget  med  undtagen  de  klassiske;  den  største  Mangel  var,  at  For- 
standen ikke  blev  øvet.*  Galton  resumerer  denne  Del  af  sin  Un- 
dersøgelse i følgende  Ord:  „Ingen  af  dem,  der  havde  rimelig  Af- 
veksling, misbilligede  det;  ingen  af  dem,  der  var  opdragede  fuld- 
stændig efter  den  gamle  Skole,  var  tilfreds  dermed.*  Særlig  vil 
jeg  henvende  Opmærksomheden  paa  de  mange  Udtalelser  af  samme 
Art  som  den  sidste,  hvori  Mangelen  paa  „intellectual  training*  — 
der  er  desværre  ikke  noget  helt  tilsvarende  Ord  paa  Dansk  — blev 

fremhævet  som  det  væsentligste;  de  vedkommende  har  altsaa  ikke 
betragtet  Latinundervisningen  som  den  bedste  Skole  i Logik.  — 
Skulde  en  og  anden  Klassikerven  hertil  sige,  at  disse  Natur- 
forskere maaske  netop  gennem  deres  Latin  og  den  latinske  Gram- 
matiks Logik  var  blevet  til  de  fremragende  Videnskabsmænd  og 
Tænkere,  som  de  er,  vil  jeg  blot  svare,  at  der  blandt  Galtons 
Mænd  ogsaa  var  nogle,  der  ikke  havde  faaet  den  klassiske  Dan- 
nelse, og  at  de  ikke  havde  savnet  den;  og  saa  skulde  det  da  og- 
saa gaa  mærkeligt  til,  om  ikke  en  eneste  af  disse  ellers  klart- 
skuende Mænd  havde  følt  og  taknemmelig  erkendt  Betydningen 
af  Latin,  hvis  den  havde  haft  en  saadan. 

Latinen  er  en  Gøgeunge,  der  er  kommen  ind  i Skolen  og  dér 
sluger  alt  for  meget  af  den  kostbare  Tid,  som  man  ved  resolut  at 
kaste  den  ud  af  Reden  kan  stoppe  i Næbbene  paa  alle  de  legitime 
Unger,  der  nu  skraaler  efter  mere  Føde.  Man  kan  give  Børnene 
mere  Fritid,  mere  Tid  til  Friluftsliv  og  til  legemlig  Udvikling,  og 
endda  faa  meget  tilovers  til  de  Fag,  som  Nutiden  kræver  og  maa 
kræve  Kendskab  (eller  udvidet  Kendskab)  til.  Blandt  disse  regner 
jeg  i første  Linie  Naturfagene,  særlig  de  konkrete,  og  allermest 
Læren  om  Livet  og  de  levende  Organismer  med  den  rige  Anled- 
ning, disse  Fag  giver  til  at  øve  Evnen  til  selv  at  iagttage  og  drage 
Slutninger.  Modersmaalet  (med  Svensk)  kan  udmærket  bruge  nogle 
af  de  Timer,  der  bliver  fri.  Og  en  fornuftig,  udvidet  Undervisning 
i de  tre  moderne  Verdenssprog  vil  ogsaa  paa  en  harmonisk  Maade 
gaa  ind  i en  latinfri  Skoles  Undervisningsplan  og  give  sit  væsent- 
lige Bidrag  til  at  uddanne  en  for  Nutidslivet  i højeste  Forstand 
velrustet  Ungdom.  Begynder  man  ikke  de  fremmede  Sprog  for 
tidligt,  føjer  en  saadan  Skole  sig  paa  den  letteste  og  skønneste 
Maade  sammen  med  en  fornuftigt  indrettet  Bameskole  til  den  En- 
hedsskole, der  staar  for  mange  Mennesker  som  Fremtidens  Skole. 
Og  i den  vil  man  forhaabentlig  komme  bort  fra  vor  nuværende 
overtroiske  Dyrken  af  Eksaminer  og  ubegribeligt  smaalige  Pedanteri 
i Reguleringen  af  Eksamensfordringerne.  Det  vigtigste  ved  en  En- 
hedsskole — den  organiske  Sammenhæng  i hele  Skolevæsenet  uden 
nogen  Adskillelse  mellem  „ bedre  Folks  “ Børn  og  mindre  gode 
Folks  Børn  — kan  selvfølgelig  godt  forliges  med  nogen  Ulighed 
mellem  de  enkelte  Skolers  Undervisningsplaner,  især  for  de  højeste 
Klassers  Vedkommende.  Allerheldigst  vilde  det  maaske  være,  om 
man  indrømmede  Frihed  til  i det  (de)  sidste  Aar  at  slaa  af  paa 
Fordringerne  i ét  Fag  mod  Kompensation  i et  andet.  Og  naar 

der  ved  den  afsluttende  Eksamens  Karakterberegning  var  f.  Eks. 
tre  Dobbeltfag,  hvorfor  saa  ikke  lade  hver  Elev  efter  sine  egne 
Interesser  frit  vælge  ét  eller  to  blandt  Skolens  Fag,  som  for  hans 
Vedkommende  skulde  regnes  dobbelt?  Derved  vilde  man  give  en 
Opmuntringspræmie  til  den,  som  i en  tidlig  Alder  fik  Lyst  til  at 
udvide  sine  Kundskaber  paa  et  eller  andet  Omraade.  Næsten  alle, 
der  senere  har  bragt  det  til  noget  ud  over  det  almindelige,  har  i 
de  sidste  Skoleaar  haft  saadanne  Forkærligheder  og  dyrket  dem 
til  Trods  for,  at  det  nuværende  System  med  dets  Skæren  alle  over 
én  Kam  efter  Evne  stækker  Vingerne  paa  dem,  der  har  saadanne 
selvstændige  Flyvelyster. 

En  Enhedsskole  ser  det  imidlertid  ud  til,  at  vi  er  ret  langt 
fra,  selv  om  der  er  Tegn  til,  at  vi  virkelig  ad  forskellige  Omveje 
nærmer  os  til  den  (se  især  Georg  Bruuns  fortræffelige  lille  Skrift 
„Skolens  Enhed®,  Kolding  1900).  Og  en  af  Omvejene  er  maaske 
den  „tredje®  „moderne-humanistiske®  Retning  i Artiumsskolen. 
Men  naar  man  i den  vil  lægge  større  Vægt  paa  nyere  Sprog  end 
i de  to  gamle  Retninger,  saa  skulde  man  dog  først  klare  sig  deres 
Betydning.  Herom  siger  Ministeriet  i Motiverne  til  Lovforslaget: 
„At  der  fremdeles  bør  lægges  mere  Vægt  end  hidtil  i den  lærde 
Skole  paa  Undervisningen  i praktisk  Regning,  ligesom  nys  nævnt1 
paa  Undervisningen  i Engelsk,  forekommer  Ministeriet  hævet  over 
al  Tvivl,  da  en  stor  Del  af  Disciplene  efter  bestaaet  Afgangseks- 
amen jo  ikke  gaa  over  til  Universitetsstudier,  men  kun  have  haft 
til  Hensigt  gennem  Undervisningen  i den  lærde  Skole  at  skaffe  sig 
den  bedst  mulige  humane  Dannelse,  inden  de  træde  ud  i de 
praktiske  Livsstillinger,  som  deres  Hu  og  Evner  bestemme  dem 
for.®  Dette  er  den  eneste  Motivering  af  at  indrømme  Engelsk  en 
lidt  bedre  Stilling  end  nu,  hvor  mange  Studenter  slet  ikke  har 
lært  Engelsk  i Skolen,  andre  kun  to  Timer  ugentlig  i de  to  sidste 
Aar.  Altsaa  kun  af  Hensyn  til  dem,  der  ikke  skal  studere  videre, 
vil  man  give  Engelsk  nogle  flere  Timer!  Som  om  de  studerende 
ikke  havde  Brug  for  Engelsk!  Som  om  England  kun  var  et  Han- 
dels- og  Fabriksland,  som  de,  der  gav  sig  af  med  højere  aandelige 
Interesser,  ikke  behøvede  at  kende  noget  til!  Aner  Ministeriet  da 
virkelig  ikke,  at  Englænderne  paa  visse  Omraader  af  aandeligt 
Liv  er  naaet  absolut  højst  blandt  moderne  Nationer,  og  at  de  paa 
alle  andre  Omraader  har  præsteret  Ting,  som  man  ikke  kan  se 


1 Der  staar  virkelig  saaledes.  Meningen  er  vel  „ligesom  som  nys  nævnt.* 

bort  fra?  Blad  i moderne  videnskabelige  Arbejder!  — overalt  finder 
man  engelske  Værker  citerede.  Det  gælder  ikke  alene  saadanne 
Fag  som  Filosofi,  Psykologi,  Biologi  — tænk  blot  paa  den  moderne 
fra  England  stammende  Evolutionslære  og  dens  Indflydelse  paa  ikke 
alene  Zoologi  og  Botanik,  men  mangfoldige  andre  Grene  af  menneskelig 
Viden : Antropologi,  Etnografi,  Sociologi  o.  s.  v. : — men  ogsaa  andre 
Omraader,  hvor  Englænderne  ikke  har  Førerstillinger:  i danske 
medicinske  Værker  findes  ikke  saa  faa  Henvisninger  til  engelsk 
Litteratur,  og  der  vilde  sikkert  være  langt  flere,  hvis  Skolen  havde 
gjort  noget  mere  for  at  lette  Adgangen  til  den  for  vore  Studenter. 
Hvor  tit  hører  man  ikke  Beklagelser,  ogsaa  fra  Videnskabsmænd, 
over  at  de  selv  paa  egen  Haand  har  maattet  lære  sig  Engelsk  og 
derfor  kun  kan  det  mangelfuldt.  De  Teologer,  der  bryder  sig  om 
at  kende  lidt  til  andre  kirkelige  Forhold  end  vore  hjemlige,  finder 
i England  en  højst  interessant  Udvikling  at  forfølge.  Blandt  den 
klassiske,  orientalske  og  germanske  Filologis  saa  vel  som  blandt 
den  almindeligt  og  sammenlignende  Sprogvidenskabs  Hovedværker 
er  ikke  faa  skrevne  paa  Engelsk.  Den  rivende  Udvikling  i de 
amerikanske  Universiteter  maa  man  ogsaa  regne  med.  Alt  i alt 
bliver  det  mere  og  mere  nødvendigt  for  enhver  Videnskabsdyrker 
at  være  fortrolig  med  Engelsk,  og  intet  andet  Sprog  har  saa  gode 
Udsigter  til  at  blive  Videnskabens  fremtidige  Fællessprog,  paa  lig- 
nende Maade  som  Latinen  var  det  i gamle  Dage. 

Men  foruden  at  enhver  studerende  saaledes  gennem  Engelsk 
faar  Adgang  til  en  rig  Faglitteratur  paa  sit  eget  Omraade,  aabner 
dette  Sprog  ham  jo  ogsaa  Døren  til  en  Verden  af  allerstørste  Be- 
tydning for  hans  almene  Dannelse.  Alle  vigtige  Spørgsmaal  findes 
dér  behandlede,  hyppigt  lige  saa  klart  fremstillet  som  hos  Fransk- 
mændene,  ofte  tillige  lige  saa  grundigt  og  indgaaende  som  hos 
Tyskerne,  i Reglen  med  en  hos  andre  Nationer  ukendt  Sammen- 
smeltning af  Frisind  og  sund  Konservatisme.  Og  saa  selve  Skøn- 
litteraturen: en  Bogverden,  der  rummer  Hamlet  og  Henry  IV,  Pa- 
radise  Lost  og  Tom  Jones,  Prometheus  Unbound  og  Don  Juan, 
Tam  o*  Shanter  og  Lines  composed  above  Tintern  Abbey,  Vanity 
Fair  og  On  Liberty,  Sartor  Resartus  og  David  Copperfleld,  The 
Ring  and  the  Book  og  Songs  before  Sunrise,  Maud  og  Barrack 
Room  Ballads  (o.  s.  v.  o.  s.  v.)  behøver  ikke  at  sky  Sammenligning 
med  nogen  anden  i Verden;  enhver  Smag  og  enhver  Stemning 
kan  der  finde  noget  af  det  ypperste  for  sig.  — Om  dette  da  skal 
læses  i Skolen?  Noget  af  det,  ja;  andet  af  den  højeste  og  dybeste 

Litteratur  egner  sig  ikke  til  Skolelæsning.  Hvad  Skolen  kan  give, 
bliver  for  det  første  Grundlaget,  den  sproglige  Færdighed,  der  er 
Forudsætning  for  selvstændig  Fordybelse  i Litteraturen,  for  det 
andet  Kendskabet  til  et  Udvalg  af  den  gode  Litteratur,  et  Udvalg, 
der  er  afpasset  for  Ungdommen  og  er  egnet  til  at  højne  dens 
aandelige  Niveau  og  sætte  dens  Tanker  og  Fantasi  i sund  Be- 
vægelse, og  ikke  mindst  give  den  Smag  for  selv  at  søge  sin  Læs- 
ning blandt  de  store  Forfatteres  Værker.  Det  er  nemlig  noget,  vi 
med  Sikkerhed  kan  gaa  ud  fra  ved  at  udvide  Undervisningen  i 
nyere  Sprog,  at  vore  Elever  faar  Lyst  til  at  læse  videre  i dem  efter 
endt  Skoletid,  medens  vel  nu  knapt  én  af  fem  hundrede  (bortset  fra 
Filologerne)  aabner  Homer  eller  Aiskhylos  eller  Cicero  i deres  senere 
Liv  for  Fornøjelsens  Skyld.  I selve  Skoletiden  kan  man,  da  ved 
Engelsk  den  første  sproglige  Vanskelighed  er  saa  ringe,  temmelig 
snart  naa  til  at  lære  værdifulde  Ting,  og  i de  øverste  Klasser  vil 
man,  naar  blot  Tiden  ikke  afmaales  alt  for  knapt,  kunne  naa 
ikke  saa  lidt  igennem  af  den  virkelige  Litteratur  (foruden  Skøn- 
litteratur ogsaa  Historie,  naturvidenskabelige  og  filosofiske  Essays 
o.  desl.).  Hverken  i den  tyske  eller  navnlig  i den  franske  Litte- 
ratur er  der  en  saadan  Rigdom  paa  den  Art  Værker,  som  netop 
egner  sig  til  Gennemgang  i de  fremmedsproglige  Timer. 

Ved  Siden  deraf  er  der  noget,  som  man  ikke  maa  under- 
vurdere. Sproget  virker  ikke  alene  gennem  Bøger;  det  bør  læres 
paa  en  saadan  Maade,  at  det  for  Eleverne  ikke  blot  bliver  et  Øje- 
sprog,  men  et  virkeligt  Tungemaal  til  mundtligt  Samkvem  med 
de  indfødte.  Bestræbelserne  i denne  Retning  mødes  tit  med  Haan, 
som  om  det  man  vilde,  kun  var  at  lette  Eleverne  et  fremtidigt 
Hotelophold;  man  vil,  siges  der,  „lære  dem  at  bestille  en  Bøf  og 
betale  en  Bajer*.  Ja  var  det  ikke  andet,  kunde  man  trøstig  over- 
lade det  til  Livet  at  give  dem,  der  kommer  til  at  rejse,  den  Smule 
Gloseforraad,  der  er  nødvendigt  til  at  klare  sig.  Men  det  drejer 
sig  om  noget  helt  andet,  om  at  vore  dannede  unge  Mennesker, 
naar  de  paa  Rejser  eller  herhjemme  træffer  Udlændinge,  netop 
skal  være  kommet  ud  over  saadanne  Trivialiteter,  saa  de  kan  faa 
en  virkelig  Samtale  i Gang  om  det,  der  interesserer  dem  selv  og 
de  fremmede.  Man  kan  af  én  udenlandsk  Ven,  med  hvem  Sam- 
talen kan  gaa  nogenlunde  frit  uden  hvert  Øjeblik  at  gaa  i Staa 
paa  Grund  af  sproglig  Ubehjælpsomhed,  lære  mere  og  faa  et 
varigere  aandeligt  Udbytte  end  af  ti  Landsmænd,  der  er  opfødte 
med  de  samme  Tanker  og  Synsmaader  som  en  selv  og  daglig  læser 

de  samme  Bøger  og  Aviser  o.  s.  v.  Sproglig  Færdighed  kan 
ogsaa  ad  den  Vej  bidrage  til  at  udvide  ens  aandelige  Horisont1. 
Hvis  Tennyson  har  Ret  (hvad  han  utvivlsomt  har)  i,  at  „det  er 
Forfatterne  mere  end  Diplomaterne,  der  faar  Nationerne  til  at 
elske  hverandre*,  saa  maa  det  ikke  glemmes,  at  personligt  Samliv 
og  Samkvem  virker  i samme  Retning;  i begge  Henseender  har 
den  moderne  Sproglærer  den  smukke  Opgave  at  gøre  sine  Elever 
modtagelige  for  Paavirkninger,  der  i Længden  kommer  til  at  virke 
mere  end  Kongresser  i Haag. 

Jeg  slutter  her;  jeg  har  kun  talt  om  to  af  Skolens  sproglige 
Fag  — og  har  endda  ladet  flere  Sider  ligge,  bl.  a.  den  rent  prak- 
tiske Nytte  af  Sprogkundskaber,  den  opdragende  Magt,  der  kan 
ligge  i en  velindrettet  Sprogundervisning,  og  den  teoretiske  Nydelse, 
som  det  altid  er  at  lære  et  fremmed  Sprog.  Naar  jeg  kun  har 
talt  om  Sprogfagene,  er  det,  som  allerede  ovenfor  antydet,  ikke 
fordi  jeg  undervurderer  Betydningen  af  andre  Fag  eller  ikke  skulde 
unde  Fremtidens  Skoleungdom  god  og  fyldig  Undervisning  i dem; 
men  dels  fordi  jeg  kender  mest  til  Sprogene,  dels  fordi  det  er 
den  ubegribelige  Overvurdering  af  Latinen  og  den  ikke  mindre 
ubegribelige  Undervurdering  af  Engelsk,  der  har  kaldt  mig  frem 
paa  Arenaen. 

Otto  Jespersen 

1 „For  et  ikke  ganske  ringe  Tab  regner  jeg  det  ogsaa  ikke  tidlig  at  have 
modlaget  en  Impuls  til  og  haft  Lejlighed  til  at  vinde  Færdighed  i mundtligt  og 
skriftligt  Udtryk  i de  fremmede  levende  Hovedsprog.  De  sociale  Forhold,  hvor- 
under jeg  levede  i Hjemmet,  bødede  ikke  derpaa,  og  Manglen,  som  jeg  først 
senere  ufuldstændig  afhjalp,  har  ikke  blot  været  mig  til  Hinder  med  Hensyn 
til  videnskabeligt  Samkvem,  men  ogsaa  indskrænket  min  Evne  til  at  virke  for 
vigtige  Interesser  i anden  Retning  “ Madvig,  Livserindringer,  1887,  94. 

BIDRAG  TIL  DEN  POLITISKE  SKANDINAVISMES  HISTORIE 


en  politiske  Skandinavisme  har  hidtil  ventet  paa 
sin  Historieskriver,  og  de  færreste  véd  noget  rigtigt 
om  den.  Min  første  Følelse  var  derfor  Glæde,  da 
jeg  i afvigte  Efteraar  fik  ind  ad  min  Dør  en  smukt 
udstyret  Bog  med  Titel  „ Skandinavismen*.  Ved 
nærmere  Eftertanke  forandredes  dog  min  Glæde  til 
Forundring,  da  jeg  huskede,  hvor  mange  Bidrag  der  henligger  i 
Plougs  Pult  til  den  nordiske  Sags  Historie.  Skulde  Forfatteren  ad 
anden  Vej  være  kommen  til  Kundskab  om  Begivenhedernes  Sammen- 
hæng? Etter  endt  Læsning  af  Bogen  drister  jeg  mig  rolig  til  at 
sige,  at  trods  enkelte,  paa  svenske  Biblioteker  indhentede  ny 
Oplysninger,  der  er  af  Interesse,  burde  Forfatteren  have  afventet 
det  Øjeblik,  hvor  det  Materiale,  ved  Hjælp  af  hvilket  Skandinavismens 
Historie  maa  skrives,  forelaa  for  Offentligheden  i rigeligere  Mængde. 
Da  jeg  samtidigt  hurtigt  opdagede,  at  Forfatteren,  Hr.  cand.  mag. 
Julius  Clausen,  i sin  Brug  af  trykte  Kilder  ofte  udviser  en 
mærkelig  Mangel  paa  Omhu  og  Skønsomhed1,  har  jeg  bestemt 
mig  til  at  fremkomme  med  nogle  berigtigende  og  supplerende 
Bemærkninger. 


1 I en  Recension  af  Bogen  i „Politiken*  for  14  November  f.  A.  gør  saa- 
ledes  Anmelderen,  (Hr.  J.  A.  F.)  opmærksom  paa,  at  Forfatteren  aldeles  ikke  har 
benyttet  N.  Neergaards  Værk  „ Danmark  under  Junigrundloven*. 

Ganske  vist  hæmmes  jeg  ved  denne  Lejlighed  noget  i mine 
Bevægelser  ved  mit  Forhold  til  en  af  den  politiske  Skandinavismes* 
Hovedmænd.  Jeg  indrømmer  villigt  paa  Forhaand,  at  jeg  som 
andre  Mennesker  har  vanskeligt  ved  at  se  helt  objektivt  paa  den, 
jeg  skylder  Livet,  og  at  det  vistnok  er  saa  svært  for  en  Søn  at 
skrive  sin  Faders  Historie,  at  det  næsten  er  umuligt.  Jeg  søger 
da  Undskyldningen  for  min  offentlige  Optræden  mod  Hr.  Clausens 
Bog  i Bevidstheden  om,  at  jeg  virkelig  har  et  og  andet  af  Interesse 
al  oplyse  om  disse  Ting,  og  i Forsættet  om  at  være  redelig  i Be- 
nyttelsen deraf.  Det  er  mig  ikke  om  at  gøre  at  stille  Ploug  i 
Transparent  med  Nordlysglans  om  Hovedet;  men  jeg  vilde  paa 
den  anden  Side  gerne,  at  den  nulevende  Slægt  skulde  have  et 
noget  tydeligere  Billede  af  hans  Forhold  til  den  nordiske  Sag, 
end  den  har  kunnet  faa  af  det  foreliggende  Værk. 

Ploug  har  ikke  nogensteds  givet  en  samlet  Fremstilling  af  sit 
Forhold  til  den  skandinaviske  Enhedstanke.  Skal  dette  belyses, 
maa  de  enkelte  Momenter  samles  fra  mange  forskellige  Steder: 
Bladartikler,  Rigsdagstaler,  Foredrag  paa  Studentermøder,  ved 
nordisk  Højtid  o.  lign.  og  endelig  i hans  Digtning.  Denne  er  nu 
paa  en  mærkelig  Maade  forbigaaet  i Hr.  Clausens  Fremstilling.  At 
Forfatteren  mulig  ikke  tillægger  denne  Digtning  større  æstetisk 
Værd,  fritager  ham  ikke  for  at  gøre  sig  bekendt  med  den.  Hans 
Fremstilling  er  jo  ikke  rent  politisk-historisk ; hans  Emne  er  den 
skandinaviske  Tanke,  Enhedsbevægelsen,  og  i den  samlede  Frem- 
stilling af  denne  hører  de  Bidrag,  som  Poesien  giver,  nødvendigt 
med  for  at  fuldstændiggøre  Billedet.  Denne  Bevægelse  har  jo  i 
særlig  Grad  lagt  Beslag  paa  Kunsten  som  Agitationsmiddel.  Topsøe 
siger  etsteds,  at  den  holdt  sit  Indtog  til  Toner  af  Hartmann  og 
Heise;  ikke  faa  af  vore  største  Digtere  har  sunget  den  ind,  og 
den  stod  vitterlig  i intim  Forbindelse  med  Rørelserne  til  Fremme  af 
nordisk  Billedkunst.  Det  er  nu  ikke  blot  Ploug,  det  i saa  Hen- 
seende er  gaaet  ud  over:  Hauch,  Grundtvig,  Hostrup  og  Richardt, 
Ibsen  — næsten  anstødeligt  forekommer  det  mig,  at  dennes  berømte 
Digt  »En  Broder  i Nød*  ikke  omtales  med  et  eneste  Ord  — og 
Bjørason  med  fl.  a.  har  givet  skandinaviske  Følelser  Udtryk  i Sange, 
som  jeg  skal  være  den  sidste  til  at  sætte  bag  efter  Plougs;  men  , 
da  Fremstillingen  naturlig  kommer  til  at  beskæftige  sig  særlig 
med  ham,  hvis  nordiske  Følelsesliv  Forfatteren  dissekerer  paa  en 
ofte  ret  nærgaaende  Maade,  maa  det  synes  noget  ubilligt,  at  hans 
nordiske  Digtning  saa  aldeles  er  ignoreret.  Den  indeholder  dog 

ikke  faa  Bidrag  til  Tidens  og  hans  egen  Karakteristik.  Naar  Ploug 
aldrig  har  meddelt  en  samlet  Fremstilling  af  sit  skandinaviske 
Grundsyn,  har  det  væsentligt  sin  Aarsag  i en  ejendommelig  Be- 
grænsning hos  ham.  Han  var  en  mærkelig  konkret  Natur,  der 
havde  let  ved  at  samle  sig  helt  om  en  foreliggende  Opgave,  som 
lige  laa  for  Haanden,  men  uhyre  svært  ved  at  give  sig  ind  paa 
abstrakte  Undersøgelser  af  teoretisk  Natur1.  Hans  Evner  har 
oprindelig  ikke  gaaet  i den  Retning,  og  da  han  i en  yngre  Alder 
mødte  Livsopgaver,  der  særlig  lagde  Beslag  paa  den  nævnte  Egen- 
hed hos  ham,  udviklede  denne  sig  i Aarenes  Løb  stærkt. 


Det  synes  i det  hele,  som  om  Hr.  Clausens  Fremstilling  er 
bedst,  hvor  han  bevæger  sig  i en  forsvunden  Tid.  Den  bliver 
ringere,  naar  han  kommer  ned  mod  Nutiden.  Forfatteren,  hvis 
egentlige  Felt  er  det  historiske  Interiør,  meddeler  morsomme  og 
karakteristiske  Smaatræk  fra  Tyverne  og  Trediverne,  f.  Eks.  om 
det  Stød,  Dampskibet  „Caledonia*  gav  til  Samkvemmet  mellem 
Malmø  og  København  o.  a.  lign.  Endnu  for  Fyrrernes  Vedkommende 
er  der  en  Del  godt  at  sige  om  hans  Fremstilling,  endskønt  Beret- 
ningen om  Studentermødet  1843  lider  af  nogle  slemme  Pletter. 
Hvorfor  hører  vi  f.  Eks.  ikke  noget  om  Geijers  Deltagelse  i dette? 
Det  kan  da  umuligt  være  en  Forglemmelse.  Men  i modsat  Fald 
burde  Forfatteren  have  sagt  os,  hvorfor  han  i Modstrid  med  alle 
andre,  der  har  skrevet  om  dette  Møde,  frakender  Geijers  berømte 
Ord  „Gud  vålsigne  ert  hopp,  jag  delar  det*  enhver  Betydning. 
I sine  „Fortællinger  af  Nordens  Historie*  sætter  A.  D.  Jørgensen 
endog  Studentermødets  Betydning  udelukkende  i,  at  Sveriges  da- 
værende største  Mand  blev  vunden  for  den  ny  Tids  Tanke.  Jeg 
skal  dog  lade  dette  ligge  og  gaa  over  til  den  Mark,  hvor  Slaget 
skal  staa,  Halvtredsernes  Skandinavisme. 

For  dem,  der  som  Ploug  vilde  en  politisk  Forbindelse  mellem 
de  nordiske  Folk,  var  det  naturligt  at  søge  denne  tilvejebragt  ved 
en  Tilknytning  til  vore  urolige  udenrigspolitiske  Forhold.  „Dét  er 
Krigen,  der  danner  Staterne,  ligesom  det  haarde  Metal  alene  ved 


1 Det  er  vistnok  denne  Side  hos  Ploug,  som  Julius  Lange  har  tænkt  paa, 
naar  han  i sin  Essay  over  N.  L.  Høyen  lejlighedsvis  bemærker,  at  der  sikkert 
„laa  en  aandelig  Overensstemmelse  til  Grund  for  hans  Venskab  med  C.  Ploug*. 
(Nutidskunst  p.  101). 

Ilden  i smeltet  Tilstand  kan  dannes  til  ædle  Former" , sagde 
L.  K.  Daa  allerede  i 1852  i en  Tale  til  Studenterne,  og  deri  havde 
han  sikkert  Ret.  Selvfølgelig  interesserede  Ploug  sig  ligesom  Martin 
Hammerich  og  de  af  denne  paavirkede  Skandinaver  for  Udvikling 
af  indbyrdes  Kendskab  til  Landenes  Sprog  og  Litteratur,  for  for- 
bedrede Samkvemsmidler , fælles  Mønt  og  Vægt , nedsat  Porto  og 
alt  saadant;  men  han  har  haft  for  megen  politisk  og  historisk 
Dannelse  til  at  tænke  sig  Nordens  Sammenslutning  realiseret  ad 
saadan  Vej.  Det  lyder  meget  kønt,  naar  han  i en  Sang  til  Nordens 
Konger  fra  Foraaret  1875,  endnu  under  Indtrykket  af  Begiven- 
hederne 1864,  skriver: 

I sidde,  hver  af  jer  paa  Kærlighed  rig, 
roens  Folkene  stræbe  mod  skiftende  Med 
og  vokse  sig  sammen  i Frihed  og  Fred,  o.  s.  v.; 

sikkert  er  det  dog,  at  han  aldrig  i noget  Indlæg  i den  skandinaviske 
Sag  har  antydet  noget  om,  at  en  virkelig  politisk  Enhed  skulde 
kunne  naas  paa  den  Maade.  En  saadan  helt  frivillig  Sammen- 
slutning af  tre  Folkesamfund,  som  fuldbyrdedes  langsomt,  ligesom 
ad  organisk  Vej,  uden  paa  noget  Punkt  at  bryde  afgørende  med 
det  overleverede  og  uden  at  noget  af  Folkene  opgav  væsentligt 
af  sit  nationale  Eje,  vilde  sikkert  være  den  idealeste  Politik,  man 
kunde  tænke  sig.  Men  Verden  har  aldrig  set  noget  saadant,  og 
det  er  ikke  sandsynligt,  at  den  faar  det  at  se.  Allerede  i Aar- 
hundredets  Midte  var  — efter  Plougs  Mening  — hvert  af  de  tre 
Folks  Kultur  saa  fremskreden,  at  man  maatte  bevare  deres  indre 
Liv  for  at  lide  Skade  ved  en  eventuel  Sammenslutning;  og  nu 
vilde  der  selvfølgelig  aldrig  kunne  blive  Tale  derom.  Ingen  Sinde 
har  de  nationale  Værdier  staaet  i højere  Kurs  end  i dette  Øjeblik. 
Naar  han  derfor  stilede  mod  en  Forbindelse  mellem  de  tre  Folk, 
gaaende  ud  paa  at  bringe  deres  Styre  ind  under  fælles  Rammer 
for  Samfundslivet,  saa  havde  han  sikkert  Historiens  Vidnesbyrd 
for  sin  Politiks  Forsvarlighed.  Jeg  tænker  herved  ikke  blot  paa 
de  hyppigst  forefaldende  Tilfælde  af  Folkesammenslutning,  de  som 
fuldbyrdes  ved  Erobring  (her  begynder  jo  den  sejrende  Magt  altid 
med  at  bringe  det  undertvungne  Folk  ind  under  sine  egne  Organi- 
sationer), men  ogsaa  paa  et  bestemt  historisk  Tilfælde  af  fredelig 
Sammenslutning,  der  sikkert  har  foresvævet  Ploug  ved  hans  Planer 
om  en  dynastisk  Union  mellem  de  nordiske  Lande,  nemlig  den 
storbritanniske  Union  efter  Dronning  Elisabeths  Død.  Her  er  der 

mange  Berøringspunkter  med  de  nordiske  Forhold:  et  ældgammelt 
Arvefjendskab , ja  ligefremt  Nationalhad;  dertil  store  sproglige 
Forskelligheder  og  megen  anden,  endog  religiøs  Modsætning.  Det 
Baand,  som  laa  i den  fælles  Monark,  holdt  dog  trods  de  første 
Kongers  store  Skrøbeligheder,  og  ud  af  Forbindelsen  under  det 
fælles  Overhoved  sprang  efterhaanden  en  Enhed  i Institutioner, 
der  til  sidst  udglattede  de  nationale  Modsætninger.  Ad  en  lignende 
Vej  tænkte  Ploug  sig  Nordens  politiske  Enhed  realiseret  i Løbet 
af  nogle  Generationer,  medens  han  vanskelig  kunde  tænke  sig  en 
Begyndelse  fra  den  anden  Ende.  Den  Hast,  hvormed  Fælleslov- 
givningen er  gaaet  frem  i de  Aartier,  hvori  man  har  forsøgt  en 
Tilnærmelse  gennem  denne,  har  just  ikke  gjort  hans  Forvent- 
ninger om,  hvad  der  kunde  naas  ad  denne  Vej,  til  Skamme. 

Selv  om  man  nu  ikke  naaede  til  et  fælles  Monarki,  menmaatte 
nøjes  med  en  Union  mellem  de  tre  eksisterende  Kongeriger,  saa 
stod  det  som  alt  bemærket  fast  for  Ploug,  at  Unionen  maatte 
bygges  „paa’  fuld  indre  Frihed  og  Selvstændighed*. 
Disse  Ord  af  hans  Tale  paa  Upsala  Tinghøje  i Juni  1856  blev 
udtalte  med  stærkt  Eftertryk  og  er  ogsaa  udhævede  i det  officielle 
Referat,  medens  Hr.  Clausen  i sit  saare  mangelfulde  Ekcerpt  af 
denne  Tale  glider  hen  over  dem  uden  at  give  dem  den  Plads  i 
Udviklingen,  der  tilkommer  dem1.  Fortsættelsen  (udeladt  af  Hr.  C.) 
lyder  saaledes:  „Thi  hvor  nær  vi  end  staar  hinanden  i Udspring, 
hvor  enige  vi  end  er  i Tænkemaade,  saa  har  vi  dog  gennem 
Aarhundreders  Adskillelse  og  Splid  udviklet  os  paa  forskellig  Maade, 
og  hver  af  os  besidder  Ejendommeligheder  og  særegne  Institutioner, 
som  vi  for  ingen  Pris  vil  opofre  eller  lade  omstøbe,  selv  ikke 
for  en  Forbindelse  med  vore  Broderfolk  “. 

Men  skulde  Unionen  ikke  omfatte  Landenes  indre  Forhold 
(afset  fra  saadanne  rent  praktiske  Foranstaltninger  som  fælles 
Mønt  o.  lign.,  som  vi  i vor  Tid  maaske  vil  opleve  bliver  noget 
ganske  internationalt),  saa  maatte  jo  allerede  af  den  Grund  Ar- 
bejdet rettes  mod  Tilvejebringelsen  af  fælles  Organer  for  den 
udenrigske  Styrelse.  Alpha  og  Omega  var  her  Oprettelsen  af 
fælles  Krigsmagt.  Naar  den  plougske  Skandinavisme  saaledes  satte 
Tilvejebringelsen  heraf  i Spidsen,  saa  var  det  efter  det  udviklede 
ikke  fordi  man  i første  Række  vilde  sikre  Danmark  Hjælp  under 

1 Forfatterens  Omgang  med  Citater  er  ikke  altid  forsvarlig.  Den  Skik  at 
anføre,  hvem  en  Udhævelse  skyldes,  synes  han  saaledes  ikke  at  kende. 

en  eventuel  2den  slesvigsk  Krig,  men  simpelthen  fordi  man  ikke 
kunde  begynde  andensteds1. 

Plougs  Tanker  herom  faldt  i god  Jord  hos  Kong  O se  ar  den 
1ste,  hvis  Betydning  for  den  skandinaviske  Sag  Hr.  Clausen  sikkert 
vurderer  for  lavt.  I al  Fald  har  det  stødt  mig  i hans  ret  udførlige 
Omtale  af  Studentermødet  18562,  at  se  oversprungne  denne 
Konges  berømte  Ord  „hådanefter  år  krig,  skandinaviske 
broder  emellan,  omojligt*.  Er  dette  sket  forsætligt,  og  i saa 
Fald  hvorfor?  Disse  Ord  huskedes  længe,  og  har  jo  endog  været 
fremdragne  i Firserne  som  en  Mindelse  om,  at  Svenske  og  Nord- 
mænd  burde  forliges  bedre.  Ligeledes  har  Forfatteren  forbigaaet 
Kongens  Ord  „våra  svård  stå  redo  til  gemensamt  f6rsvar“.  Dette 
er  saa  meget  mere  besynderligt,  som  Kong  Oscar  jo  kort  efter  viste 
i Gerning,  at  det  ikke  var  en  Skaaltalefrase,  men  et  Ord,  han  var 
villig  til  at  handle  efter. 

Under  Studentermødet  havde  Ploug  en  Privataudiens  hos 
Kongen,  ud  af  hvilken  der  sprang  en  Forbindelse  mellem  dem,  om 
hvilken  der  hidtil  intet  har  været  Offentligheden  bekendt.  Selv 
over  for  sine  nærmeste  var  Ploug  meget  sparsom  med  Meddelelser 
om  hin  Samtale  med  Kong  Oscar,  og  jeg  skal  derfor  ikke  kunne 
sige  noget  bestemt  om,  hvor  vidt  Hr.  Clausen  har  Ret  i sin  Pag.  142 
meddelte  Formodning  om,  at  Sturzenbecker  og  Ploug  alt  i Juli 
1856  har  tilstillet  Kongen  et  Udkast  til  en  Alliancetraktat. 
Nærmest  maa  jeg  dog  antage,  at  det  beror  paa  en  Misforstaaelse 
af  det  paaberaabte  Brev  fra  Sturzenbecker,  idet  Ploug  dengang 
næppe  har  fundet  Øjeblikket  egnet  dertil.  Først  under  Kronprins 
Carls  Besøg  her  i København  i September  s.  A.,  modtog  han 
gennem  denne  en  Opfordring  fra  Kong  Oscar  til  at  sende  ham 
en  Redegørelse  for  sine  Tanker  om  en  Realisation  af  Planerne  om 
en  nordisk  Union.  Ved  samme  Lejlighed  havde  Ploug  en  længere 
Samtale  med  Carl  om  den  nordiske  Sag,  efter  hvilken  ogsaa  denne 
bad  ham  holde  sig  å jour  med,  hvad  der  passerede  i den  hernede. 
Efter  disse  Opfordringer  tilskrev  Ploug  først  den  6.  November  Kron- 
prinsen og  senere  — den  8.  December  — Kongen.  Koncepterne 


1 Jvnf.  hermed  Plougs  ledende  Artikel  i „Fdl.*  Nr.  186  for  13.  August 
1862,  hvor  dette  præciseres  nærmere. 

* Forfatterens  Skildring  af  dette  begynder  med  den  snurrige  Fejltagelse, 
at  Const.  Hansens  „kendte  Billede-  forestiller  Ankomsten  til  Stockholm.  Billedets 
Emne  er:  Studenternes  Hyldest  til  Kong  Oscar  paa  Drottningliolm. 

til  begge  disse  Skrivelser  har  han  opbevaret,  og  de  vil  nu  blive 
offentliggjorte  in  extenso  i „Historisk  Tidsskrift*1). 

Brevet  til  Kronprinsen  er  skrevet  kort  efter,  at  Andræ  under 
18.  Oktober  havde  afløst  P.  G.  Bang  som  Konsejlspræsident  og 
har  væsentligt  til  Formaal  at  henlede  Carls  Opmærksomhed  paa 
de  Farer  for  den  nordiske  Sag,  der  laa  i,  at  vor  Udenrigsminister, 
Geheimeraad  Scheele,  var  dens  bitre  Modstander,  og  i at  Hel- 
statspartiet paa  dette  Tidspunkt  muligen  havde  til  Hensigt  at  frem- 
tvinge Kong  Frederiks  Abdikation,  under  hvilken  Eventualitets  Ind- 
træden Ploug  vilde  anse  Sagen  for  spildt.  Under  de  foreliggende 
Omstændigheder  raader  han  til  at  behandle  Scheele  med  en  vis 
Forsigtighed  og  navnlig  til  at  have  en  Repræsentant  hernede,  „der 
med  Aarvaagenhed  og  Snuhed  forener  en  Agtelse  (ind)gydende  og 
Tillid  vækkende  Personlighed,  saa  at  han  kan  forskaffe  D.  K.  H. 
stadig  og  sikker  Underretning  om  Sagernes  sande  Tilstand  . . .* 

Dette  Ønske  fra  Plougs  Side  blev  imødekommet  ved,  at  den 
norske  Admiral  V ir  g in  i Løbet  af  den  efterfølgende  Vinter  sendtes 
hertil  som  Gesandt.  Denne  Mand  opfyldte  fuldt  de  Betingelser, 
Ploug  havde  anset  for  nødvendige. 

Skrivelsen  til  Kongen  (af  Ploug  betegnet  som  „Memoire*)  er 
af  ikke  ringe  historisk  Interesse.  Den  angiver  følgende  tre  Former 
for  Enhedstankens  Realisation,  der  betegner  lige  saa  mange  Grader  i 
dens  Udvikling:  en  defensiv  Alliance,  et  offensivt  og  defensivt 
Statsforbund,  og  en  dynastisk  og  reel  Union. 

Den  første  Form,  der  betegnes  som  den  laveste  Grad  i Ideens 
Udvikling,  betragter  Ploug,  da  Krig  mellem  de  tre  Lande  er  en 
moralsk  Umulighed,  og  indirekte  og  privat  Deltagelse,  naar  det 
ene  af  dem  blev  angrebet,  efler  Erfaringens  Vidnesbyrd  vilde  følge 
af  sig  selv,  kun  som  Staternes  Stempel  paa  et  faktisk  bestaaende 
Forhold.  Selvfølgelig  maatte  Sveriges  og  Norges  Garanti  for  Dan- 
marks Vedkommende  indskrænkes  til  de  Dele  af  Monarkiet,  der 
ikke  hørte  til  det  tyske  Forbund. 

En  højere  Udvikling  af  Ideen  vilde  et  offensivt  og  defensivt 
Statsforbund  være.  Om  Ordningen  af  et  saadant  stiller  Ploug 
forskellige  Forslag,  saaledes  bl.  a.,  at  ved  Fastsættelsen  af  Militær- 
forfatningen burde  det  tyske  Forbunds  tages  til  Mønster,  medens  der 


1 Samtidigt  med  Offentliggørelsen  dér  vil  de  tilligemed  samtlige  andre 
i denne  Afhandling  paaberaabte  Aktstykker  blive  overgivne  lil  Rigsarkivet  til 
fremtidig  Opbevarelse. 

om  forskellige  Punkter  af  Forbundstraktatens  Udførelse  burde  søges 
en  tredje  Magts  Voldgift.  Dertil  foreslaas  Storbritanniens,  som 
den  med  de  nordiske  Nationer  mest  beslægtede  og  i deres  Ud- 
vikling mest  interesserede  Magt.  Ogsaa  fra  et  saadant  Statsforbund 
maatte  de  til  det  tyske  Forbund  hørende  Landsdele  være  ude- 
lukkede. 

„Men  ligesom  en  blot  defensiv  Alliance,  selv  naar  den  be- 
grænses til  et  bestemt  kortere  Tidsrum,  dog  ikke  tilstrækkeligt 
vil  betrygge  Rigernes  Sikkerhed,  dels  fordi  de  i konstitutionelle 
Stater  jævnlig  vekslende  Regerihgssystemer  vilde  udøve  en  lige- 
ledes vekslende  Indflydelse  paa  dens  Fasthed,  dels  fordi  over- 
mægtig fremmed  Indflydelse  sikkert  vilde  forsøge  at  svække  eller 
bryde  den,  naar  et  belejligt  Øjeblik  dertil  kom  — saaledes  vilde 
formentlig  heller  ikke  et  of-  og  defensivt  Statsforbund  have 
Udsigt  til  at  bestaa  usvækket.  Ikke  blot  vilde  nemlig  Kongen  af 
Danmarks  dobbelte  Stilling  som  Medlem  baade  af  det  nordiske 
og  af  det  tyske  Forbund  medføre  Vanskeligheder,  paa  hvilke  det 
første  som  det  mindst  mægtige  let  kunde  strande;  men  der  maatte 
nødvendigt  opstaa  en  Skinsyge  mellem  de  tvende  Dynastier,  som 
baade  vilde  spores  i Regeringernes  indbyrdes  Forhold  og  som 
navnlig  vilde  puste  til  den  nationale  Skinsyge.  Derfor  kunde  et 
saadant  Forbund  i Stedet  for  at  blive  den  nordiske  Enigheds  Bol- 
værk let  blive  dens  Grav.  Altsaa  synes  enhver,  der  tænker  den 
skandinaviske  Tanke  helt  igennem,  at  maatte  erkende,  at  kun 
dennes  tredje  og  fuldkomneste  Form,  en  dynastisk  og  reel  Union, 
yder  fuld  gensidig  Sikkerhed  og  bærer  Haab  og  Livskraft  i sig 
for  kommende  Tider." 

Om  Muligheden  for  at  realisere  en  saadan  Union  bemærker 
Ploug,  at  det  af  de  to  herskende  Dynastier,  der  efter  al  Sand- 
synlighed vil  uddø  først,  er  det  i Danmark  regerende,  men  at  man 
dér  har  hastet  med  at  skaffe  en  Tronfølger,  og  at  Loven  om  Tron- 
følgen ikke  blot  er  grundlovmæssigt  sikret,  men  ogsaa  beskyttet 
ved  de  europæiske  Stormagters  Garanti.  Ad  lovlig  Vej  at  faa 
Tronfølgeloven  ændret  antager  han  for  umuligt,  hvis  det  gamle 
danske  Monarki  bliver  staaende,  hvorfor  Bestræbelserne  „synes  paa 
dansk  Side  mere  at  burde  gaa  ud  paa  at  tilvejebringe  de  fornødne 
Betingelser  end  at  burde  rettes  lige  mod  Maalet,  eller  at  burde  ind- 
skrænke sig  til  at  forberede  Muligheden". 

En  saadan  Mulighed  øjner  Ploug  i den  mellem  Danmark  og 

de  tyske  Stormagter  opstaaede  Konflikt1 2).  Saafremt  denne  Kon- 
flikt kunde  føre  til  Adskillelse  mellem  Danmark-Slesvig  og  de  til 
det  tyske  Forbund  hørende  Lande,  vilde  dels  Tronfølgeloven 
formentlig  tabe  sin  uangribelige  Karakter,  saaledes  at  Stormagter- 
nes Garanti  kunde  bortfalde*),  og  dels  vilde  Danmarks  grundlov- 
givende Myndighed  gaa  over  til  en  Repræsentation  for  Danmark 
og  Slesvig  alene.  Forbundslandenes  Udskillelse  og  Ejdergrænsens 
Hævdelse  bliver  saaledes  det  Maal,  som  den  nordiske  Sags  Venner 
i Danmark  saa  vel  som  i Broderlandene  nærmest  maatte  virke 
for,  og  for  dette  Maal  vil  den  svensk-norske  Regering  kunne  virke 
paa  dobbelt  Maade:  dels  ved  at  arbejde  for  den  antydede  Løs- 
ning ad  diplomatisk  Vej  og  i de  europæiske  Magters  Raad,  dels 
ved  at  træde  i et  beskyttende  Forhold  til  Danmark  under  de  for- 
haandenværende  Forhold.  Ploug  opfordrer  derefter  Kongen  til 
gennem  sin  Gesandt  at  foreslaa  Danmark  en  defensiv  Alliance, 
hvorved  Kong  Frederiks  Besiddelser  uden  for  det  tyske  Forbund 
sikres  ham.  Dette  Tilbud  antager  Ploug,  at  hans  Regering  umu- 
ligt vil  kunne  afvise,  og  dens  Politik  maa  derefter  nødvendigt  blive 
national.  En  større  Tilnærmelse  mellem  Folkene  vil  blive  Følgen 
heraf,  og  Realisationen  af  den  nordiske  Enhedstanke  i dens  mindst 
fuldkomne  Form  vilde  saaledes  kunne  bane  Vejen  for  en  af  de  andre 
Former,  og  det  hvad  enten  Udgangen  af  Konflikten  blev  fredelig 
eller  ikke.  I sidste  Tilfælde  vilde  der  endog  aabnes  en  Mulighed 
for  den  skandinaviske  Idés  Fuldbyrdelse  i dens  fuldkomneste  Form, 
idet  Forholdene  muligen  kunde  udvikle  sig  saaledes,  at  i Tilfælde 
af  en  Krig  virksom  Bistand  fra  Broderlandenes  Side  umiddelbart 
kunde  medføre  dette  Resultat.  „Den  Krone,  som  „Tåget  ofver 
Bålt“  ikke  forskaffede  Kong  Carl  den  Tiende,  den  vilde  en  svensk 
Hær,  der  gik  over  Bælterne  i modsat  Retning,  ikke  for  at  erobre, 
men  for  at  frelse  Danmark,  ufejlbarlig  hjembringe." 

For  at  dette  Resultat  skulde  blive  bestaaende  og  være  til 
Velsignelse  for  Rigerne,  mener  Ploug  dog,  at  det  maa  være  en 
absolut  nødvendig  Betingelse,  at  den  bliver  til  ikke  ved  et  Magt- 
bud eller  ved  en  Overenskomst  mellem  Regeringerne  alene,  men 
tillige  faar  Folkets  Samtykke  gennem  dets  tilstedeværende  lovlige 


1)  o:  Spørgsniaalet  om  Fællesforfatningens  Forelæggelse  forden  holstenske 
Stænderforsamling. 

2)  Ruslands  ved  Warschauerprotokollen  forbeholdte  Arvekrav  angik  kun 
Dele  af  Holsten. 

Repræsentation,  paa  hvis  Bearbejdelse  til  Fordel  for  Sagen  der 
dog  først  vil  kunne  begyndes,  naar  det  vides,  om  den  svenske 
Regering  virkelig  vil  stille  et  Allianeetilbud. 

Til  Slut  skitserer  Ploug  Omridsene  af  en  Forbundsorganisation 
i følgende  fire  Punkter: 

1)  „Danmark  indtræder  som  3dje  fuldkomment  ligeberettiget 
Medlem  i Unionen  med  samme  indre  Frihed  og  Selvstændighed 
som  Sverige  og  Norge. 

2)  Danmarks  Riges  Grundlov  af  5.  Juni  1849  anerkendes  som 
en  særlig  Forfatning  med  Forbehold  af  de  Forandringer,  som  dels 
Unionsforholdet,  dels  Slesvigs  Indordning  under  samme  nødven- 
diggøre. 

3)  Danmarks  Rige  omfatter  foruden  Bilande  og  Kolonier, 
Hertugdømmet  Slesvig  til  Ejderen.  Den  tysktalende  Tredjedel  af 
dettes  Befolkning  tilsikkres  lige  Ret  med  den  danske,  og  Hertug- 
dømmets Ejendommeligheder  beskyttes  ved  provinsielle  Institutioner. 

4)  Der  indrømmes  alle  3 Rigers  Repræsentationer  en  begræn- 
set, men  sikker  Indflydelse  paa  de  unionelle  Fællesanliggendér,  og 
de  dertil  fornødne  Forandringer  foretages  i Rigsakten  af  6.  August 
1815.* 

Som  Svar  paa  denne  Skrivelse  modtog  Ploug  ved  Aarsskiftet 
gennem  en  Kongen  nærstaaende  Person1)  en  Tilkendegivelse  om, 
at  hans  Forslag  var  blevet  antaget.  „Siden  jeg  sidst  havde  den 
Ære  at  underrette  Dem  om  Modtagelsen  af  Noten  af  8.  December, 
har  jeg  haft  Lejlighed  til  personlig  at  tale  med  den,  for  hvem 
den  i sidste  Instans  var  bestemt,  og  skal  efter  Ønske  paa  Ære 
meddele  Dem,  at  de  4 sidste  Punkter  af  samme  (i  Slutningen) 
ikke  blot  fuldt  antages,  men  at  man  overhovedet  aldrig  har 
tænkt  eller  forestillet  sig,  at  noget  godt  Maal  kunde  naas  uden 
netop  paa  disse  Grunde.  Jeg  tror  hermed  at  have  sagt  tilstrække- 
ligt til  at  overbevise  Dem  om,  at  Udgangspunkt  og  Maal  er  de 
samme  her  og  der.* 

„Yderligere,  hvad  de  3 Alternativer  angaar,  som  fremstilles  i 
Begyndelsen  af  nævnte  Note,  saa  turde  for  Øjeblikket  og  til  at 
begynde  med  det  første  (D.  A.)  være  det  mest  praktiske  for 

*)  C.  L.  Dahlfeldt,  Bibliotekar  hos  Kronprins  Carl,  senere  Generalkonsul 
i Helsingfors,  var  virksomt  Medlem  af  Frimurerordenen,  men  har  i øvrigt  ikke 
uden  for  denne  spillet  nogen  Bolle  af  Betydning.  Af  et  af  dennes  Breve  til 
Ploug  ses  det,  at  Valget  af  Virgin  til  Gesandt  til  Dels  skyldes  Plougs  Brev  til 
Kronprins  Carl. 

at  komme  til  det  tredje".  Ploug  raades  derefter  til  at  forhandle 
med  Virgin  gennem  Sturzenbecker , der  som  herboende  Svensk 
kunde  gaa  ud  og  ind  hos  Gesandten. 

Virgin  ses  nu  at  have  holdt  disse  ret  godt  å jour  med  Be- 
givenhedernes Gang.  Optegnelser,  der  er  fundne  i Plougs  Bo,  og 
som  til  Dels  hidrører  fra  Virgin,  dels  er  erhvervede  paa  anden  Maade, 
oplyser  om  de  efterfølgende  Begivenheder,  at  Kong  Oscar  allerede 
den  25.  Febr.  1857  har  tilskrevet  Frederik  den  Syvende  om  en 
Alliance.  Et  imødekommende  Svar,  der  gik  ud  paa,  at  Kongen 
udtalte  sin  Glæde  over  Tilbudet  og  takkede  for  delte,  afgik  nogle 
Dage  efter  (11.  Marts).  Den  27.  Marts  fremsendte  Kong  Oscar  et 
af  den  danske  Konge  den  31.  Marts  modtaget  Brev  indeholdende 
et  formuleret  Forslag  til  Grundtræk  af  en  Alliancetraktat.  Ind- 
holdet angives  som:  reel  Garanti  for  Slesvig,  moralsk  for  Holsten. 
16,000  Mand  skulde  møde,  naar  det  forlangtes. 

Ogsaa  paa  dette  Punkt  svarede  Frederik  den  Syvende  fore- 
løbigt venligt  (pr.  Telegram),  idet  han  bebudede  nærmere  Svar. 
Den  2.  April  kom  imidlertid  Berling  til  Virgin  med  den  Besked, 
at  man  ønskede  nogle  flére  Punkter  vedtagne.  Den  17.  April  — 
samme  Dag,  von  Scheele  afgik  som  Minister  — meddelte  Kongen 
denne  Indholdet  af  Kong  Oscars  Brev,  og  den  19.  s.  M.  afslog 
han  (Kong  Frederik)  Alliancen,  fordi  Holsten  ikke  var  medindbe- 
fattet.  I dette  Svar,  der  angives  at  være  konciperet  eller  i alt 
Fald  inspireret  af  Scheele,  skal  — efter  hvad  der  er  Ploug  meddelt 
— Afslaget  nærmere  være  motiveret  ved,  at  hverken  Kongen 
eller  hans  Forgængere  nogen  Sinde  havde  indgaaet  en  Traktat, 
der  ikke  omfattede  hele  Monarkiet.  Saafremt  v.  Scheele  virkelig 
har  skrevet  dette,  har  han  debiteret  en  positiv  Urigtighed.  Flere 
af  vore  Konger  har  indgaaet  Traktater,  i hvilke  f.  Eks.  Norge  ikke 
var  indbefattet,  og  navnlig  er  jo  A.  P.  Bernstorffs  bekendte 
Neutralitetsforbund  med  Sverige  af  1794  et  Eksempel  paa  en  Trak- 
tat, der  udelukkede  det  daværende  tyske  Rigsland  Holsten,  ligesom 
ogsaa  Svensk-Pommern  var  holdt  uden  for  dette  Forbund. 

Hr.  von  Scheele  havde  foruden  dette  skæbnesvangre  politiske 
Skridt  tillige  paa  anden  Maade  modarbejdet  Skandinavismen.  Han 
havde  ved  sin  berygtede  Cirkulære-Note  af  27.  Februar  1857  for- 
nærmet Kong  Oscar  ved  den  Maade,  hvorpaa  han  havde  omtalt  denne 
Konges  Udtalelser  ved  Studentermødet  i Sommeren  1856.  Hr.  Clau- 
sens  Fremstilling  af  Begivenhederne  i dette  Aar  er  ret  konfus. 
Han  gør  denne  Note  til  den  Tap , hvorom  Begivenhederne  drejer 

sig,  og  mener,  at  det  Liv,  der  kom  i den  skandinaviske  Diskussion  paa 
den  Tid,  skyldes  den.  Det  er  at  gøre  for  megen  Ære  af  den.  Den  skan- 
dinaviske Diskussion  var  allerede  i fuld  Gang,  og,  som  man  vil  se,  hand- 
ledes der  bag  Kulisserne.  Den  Blixen-Fineckeske  Pjece  „Skandinav- 
ismen praktisk44,  som  Hr.  C.  ganske  vilkaarligt  henfører  til  Marts  1857, 
var  allerede  udkommen  i Januar  s.  A.,  og  den  Opsigt  og  Bevægelse, 
som  den  vakte,  var  vistnok  den  nærmeste  Anledning  til  v.  Scheeles 
Depesche.  Hr.  Clausen  raillerer  overlegent  over  den  „vilde  Harme44, 
denne  vakte  hos  de  danske  Skandinaver,  og  over  hvor  „uendelig 
grov41  Ploug  blev  mod  Ministeren1),  særlig  fordi  denne  spydigt 
havde  betegnet  Skandinavismen  som  „denne  saa  poetiske  Idé44. 
Her  er  vist  noget,  Forfatteren  misforstaar.  Ordet  „poetisk44  sigter 
ikke,  som  han  synes  at  tro,  til  Ploug  eller  Barfod,  men  til  Kong 
Oscar  personlig,  der  jo  som  bekendt  var  Dilettant  som  Digter. 
Dette  forstod  Kongen  meget  godt,  og  der  blev  derfor  i Lagerheims 
Svarnote  — der  er  konciperet  af  Oscar  selv  — indrykket  en 
speciel  Ripost  derpaa  (Ordene:  „Det  er  vor  Pligt  at  fremhæve  det 
usædvanlige  ved  officielt  at  udtrykke  sig  paa  denne  Maade44). 

Saaledes  rullede  Stenen  ned  ad  Bjerget,  og  Ploug,  som  Chr. 
Winther  dog  maaske  har  haft  nogen  Grund  til  at  sammenligne 
med  Sisyfos,  kunde  saa  begynde  at  rulle  den  op  igen.  Men  det 
bør  mindes,  at  naar  det  Øjeblik  blev  spildt,  da  den  Tilnærmelse 
mellem  de  tre  nordiske  Rigers  Regeringer,  som  alle  betydeligere 
danske  Statsmænd  har  anset  for  ønskelig,  havde  Chancer  for  at 
kunne  realiseres,  saa  skyldtes  det  væsentligt,  at  vi  her  i Køben- 
havn havde  en  holstensk  Udenrigsminister,  og  naar  Danmark 
syv  Aar  senere  stod  som  en  Tigger  for  Sveriges  Dør,  saa  var 
Skylden  ikke  Plougs.  Han  havde  gjort,  hvad  han  formaaede,  for, 
at  det  skulde  være  anderledes. 


Det  var  naturligt,  at  Begivenhederne  i 1857  maatle  skærpe 
Plougs  Blik  for,  hvilken  Fare  for  nordisk  Folke-  og  Statsliv  der 
laa  i den  fortsatte  Bevarelse  af  det  gamle  danske  Monarki.  Medens 
hans  aarvaagne  Nationalfølelse  tidligt  havde  gjort  ham  til  politisk 
Skandinav,  saa  er  det  nu  nok  saa  meget  hans  skandinaviske  Følelse, 
der  driver  ham  frem  i ultra-national  Ejderpolitik.  Han  ser  sit 
Land  som  en  Brudgom,  der  bejler  til  en  ædel  Kvinde,  men  er 

*)  At  denne  havde  været  under  et  vist  Tryk  fra  Rusland,  var  selvfølgelig 
dengang  Ploug  lige  saa  ubekendt  som  alle  andre. 

bunden  i et  Forhold  til  en  Slegfred.  Løsningen  af  det  uværdige 
Baand  er  Betingelsen  for  dets  egen  — om  man  tør  sige:  personlige 
— Udvikling,  men  ogsaa  for  den  Forening,  der  kan  højne  dets 
Liv  end  mere.  Dette  Billede  er  ikke  noget  Paahit  af  mig;  Ploug 
bruger  det  flere  Gange  selv.  Paa  Upsala  Tinghøje  taler  han  om 
det  „polske  Ægteskab®,  som  Danmark  nys  har  indgaaet  (Forfat- 
ningen af  2.  Oktober  1855);  ved  Nordisk  Højtid  1862  synger  han 

længe  nok  har  vi  strakt  os  i Afmagtens  Døs 
og  sat  fremmede  Friller  paa  Skød 

og  nogle  Aar  efter  (i  Digtet  „Til  de  danske  Kvinder®) 

og  den  fik  aldrig  Manddom,  som  bort  sin  Ungdom  drev 
i Bolerskab  med  Holstens  Ridderfrue. 

Over  for  denne  Tankegang  staar  Skandinavismens  Historieskriver 
forunderlig  uforstaaende.  Han  har  dannet  sig  et  Billede  af  Ploug 
som  en  god  dansk  Mand,  hvis  Følelse  for  vor  egen  Sag  er  dyb 
og  oprigtig,  men  som  nærmest  ikke  er  nogen  god  Skandinav,  idet 
han  vil  misbruge  den  nordiske  Sag  i vore  nationale  Formaals 
Tjeneste.  Og  ud  fra  dette  selvdannede  Billede  fælder  han  i Ord 
saa  stærke,  at  de  ikke  hører  hjemme  i en  saglig  historisk  Frem- 
stilling, en  Fordømmelsesdom  over  den  plougske  Skandinavisme. 

1 den  sidste  Halvdel  af  Bogen  summer  det  én  om  Ørene  med  Ud- 
tryk som  „egenkær®,  „egoistisk®,  „snæversynet®  o.  a.  lign. 

Det  havde  været  ønskeligt,  om  Forfatteren  havde  brugt 
lidt  mindre  stærke  Udtryk  og  saa  til  Gengæld  sat  sig  nærmere 
ind  i det,  han  skriver  om.  Efterhaanden  som  de  Traade,  han 
skal  samle  i sin  Udvikling,  bliver  flere  og  flere  og  dertil  niere 
sammen  filt  rede,  taber  han  Overblikket  og  falder  hvert  Øjeblik  i et 
Hul;  men  hans  Domme  bliver  samtidigt  mere  og  mere  suffisante  i 
Tonen1).  Det  fremgaar  af  den  foran  refererede  Memoire  af  8.  De- 
cember 1856,  at  Ploug  saa  lidt  har  villet  misbruge  Skandinavismen 
i dansk  Politiks  Tjeneste,  at  man  mulig  med  større  Ret  kunde 

Side  143—144  udtaler  Forfatteren  saaledes,  at  den  Sympati  Hall  i 
1860  nærede  for  en  Alliance  er,  som  han  udtrykker  det,  „lige  til  al  forstaa% 
nu  da  Holstens  Udsondring  af  Fællesforfatningen  var  bebudet  ved  Reskr.  af 
6.  Novbr.  1858  og  var  gaaet  ind  i hans  politiske  Program  (udhævet  af  - 
mig).  Dette  er  næppe  rigtigt.  Holstens  Udsondring  gik  først  ind  i Halls  Pro- 
gram i 1861  ved  den  store  Adresse  og  Lehmanns  Indtræden  i Kabinettet,  medens 
Reskr.  6/ii  1858  nærmest  var  Hall  aftvunget  af  Tyskland,  hvor  det  fandt  en  i 
det  hele  gunstig  Modtagelse. 

sige,  at  han  for  skandinaviske  Formaals  Skyld  har  villet  drive  den 
danske  Politik  ud  paa  Eventyr.  Men.  som  alt  sagt:  han  saa’  i 
Realisationen  af  Skandinavismen  de  fuldkomneste  Levevilkaar  for 
dansk  Folkeliv;  en  udadtil  hæderlig  og  betrygget  Stilling,  der 
sikrede  Danmark  og  dets  to  Fæller  en  Slemme  med  i Europas  Raad. 
og  indadtil  fornøden  Frihed  til  Selvudvikling.  Han  mente  derfor 
med  god  Samvittighed  at  kunne  opstille  sit:  god  Dansk  — god 
Skandinav.  Det  er  dette  Synspunkt,  som  han  har  udviklet  i sin 
Artikelserie  af  1859,  i hvilken  Hr.  Clausen  har  fundet  et  Par  Sæt- 
ninger, som  han  — ved  at  udrive  dem  af  Sammenhængen  og  citere 
dem  med  spærret  Skrift  (uden  at  angive  hvem  Udhævelsen  skyldes)  — . 
kommer  til  at  tillægge  en  urimelig  Betydning1).  En  nærmere 
Paavisning  af,  hvor  urigtigt  Forfatteren  læser  disse  Artikler,  til- 
steder Pladsen  mig  ikke;  jeg  skal  kun  konstatere,  at  han  med 
den  for  ham  ganske  ejendommelige  Logik  fortsætter:  „En  mere 
egoistisk  Udtydning,  en  mere  forfærdende  Misopfattelse  af  den 
skandinaviske  Idé  lader  sig  næppe  tænke.  Stemningen  i Nabo- 
rigerne forandredes  dog  naturligvis2)  ikke  selv  ved  en  saa  kom- 
promitterende Bladartikel  som  denne.  * Hvis  Artiklen  virkelig  havde 
aabenbaret  de  danske  Skandinavers  skumle  Nederdrægtighed  for  den 
godtroende  Samtid,  hvorfor  har  den  da  ikke  paavirket  Stemningen 
mod  Skandinavismen  eller  mod  Ploug?  Begge  har  til  enhver  Tid 
haft  mange  Fjender,  der  gerne  greb  en  Blottelse,  naar  den  frem- 
bød sig.  Skulde  det  mon  være,  fordi  man  dengang  bedre  end  nu 
har  forstaaet  den  Kunst  at  læse? 

Sammenhængen  er  simpelthen  den.  at  den  paagældende  Artikel- 
serie, som  Hr.  Clausen  med  Urette  kalder  for  en  Artikel  om 
„Skandinavismens  Væsen41  — hvorfor  forandre  Plougs  Titel?  — 
er  et  Led  i en  Polemik  mod  de  gamle  Helstatsmænd  og  deres  Organ 
„ Flyveposten “.  Efter  det  haandgribelige  Bevis.  Ploug  nylig  havde 


l)  Det  er  saa  meget  mere  urigtigt  at  gøre  de  vedk.  Sætninger  til  Plougs 
Hovedtheses,  som  de  kun  er  et  i Seriens  3dje  Artikel  gjort,  mindre  nøjagtigt 
Referat  af  en  af  Plougs  egne  Sætninger  i dens  første  Artikel,  der  paa  det  afgørende 
Punkt  har  en  anden  Form,  som  ikke  tilsteder  den  Misforstaaelse,  Hr.  G.  gør 
sig  skyldig  i.  I sin  autentiske  Form  lyder  Sætningen  saaledes:  „Skandinav- 
ismen er  ikke  noget  personligt  eller  blot  dynastisk  Spørgsmaal, 
men  den  er  et  stort  aandeligt.  materielt  og  nationalt  Interesse- 
Spørgsmaal,  og  for  os  Danske  fremfor  alt  et  dansk  Spørgsmaal 
(„Fdl.*  for  18.  Febr.  1859). 

*)  Udhævet  af  mig  (H.  P.). 

modtaget  paa,  hvor  stærk  den  helstatlige  Indflydelse  var  paa  aller- 
højeste Sted,  maatte  han  søge  at  bøde  Gamet  dér,  hvor  han  saa’ 
det  sprængt,  og  koncentrere  sin  Energi  paa  Omvendelsen  af  vore 
Helst atsmænd  til  et  andet  Syn  paa  Skandinavismen.  Det  var  et 
stadigt  Slagord  om  dennes  Tilhængere,  at  de  ikke  var  gode  dan- 
ske Mænd  — senere  fandt  man  jo  endog  Udtrykket  „Hjemme- 
svenskere*  om  dem  som  Analogon  til  „Hjemmetyskere*  — og 
intet  var  derfor  naturligere  for  Ploug  end  stadig  at  indbanke  sin 
Thesis  om,  at  Skandinavismen  var  fremfor  alt  andet  et  dansk 
Spørgsmaal. 

Det  er  blevet  en  Trossætning  hos  den  yngre  Slægt,  at  de 
gamle  Skandinaver  ikke  tog  tilstrækkeligt  Hensyn  til  de  lavere 
Lag  i Samfundet,  og  Hr.  Clausen,  der  mindst  af  alt  er  Kritiker, 
synger  da  ogsaa  med  i Koret;  de  glemte  — siger  han  — at  regne 
med  disse  Lag.  Det  er  unægtelig  ep  let  Forklaring;  den  er,  for  at 
bruge  et  af  hans  Yndlingsudtryk  — „lige  til  at  forstaa*.  Jeg  skal 
dog  tillade  mig  at  pille  lidt  ved  dette  Dogme.  Som  man  vil  se, 
har  Ploug  i sin  Memoire  til  Kong  Oscar  ingenlunde  glemt  disse 
Lag  — lige  saa  lidt  som  han  har  glemt  det  tyske  Mindretal  i 
Slesvig  — men  han  har  haabet  paa  at  faa  dem  med  gennem 
Rigsdagen.  Dette  Haab  var  ikke  bygget  paa  Sand.  Ved  flere 
Lejligheder  viste  det  sig,  at  de  sjællandske  Bønders  Leder,  I.  A. 
Hansen,  som  Ploug  dengang  trods  politiske  Meningsforskellig- 
heder godt  kunne  komme  til  Rette  med,  paa  ingen  Maade  var 
uimodtagelig  for  skandinaviske  Forestillinger;  og  Balthasar 
Christensen-,  der  stod  mange  af  de  skandinaviske  Førere  person- 
lig nær,  lagde  man  ogsaa  megen  Vægt  paa  at  vinde  for  Sagen.  I 
denne  Henseende  var  Blixen-Finecke,  hvis  Indflydelse  hos 
Bondevennerne  ikke  var  ringe,  til  god  Nytte  for  de  skandinaviske 
Førere.  Det  er  saaledes  vistnok  ham,  der  har  været  virksom  for 
at  faa  Balt.  Christensen  til  at  gøre  personlig  Bekendtskab  med 
Kong  Carl1),  og  han  har  ogsaa  interesseret  sig  for  at  faa  et  Møde 
i Stand  i Gøteborg  mellem  svenske  og  danske  Rigsdagsmænd*). 

Naar  Hr.  Clausen  (Skand.  S.  139)  raillerer  over,  at  Ploug  i 
Sommeren  1857  skal  have  traraadet  et  Møde  mellem  skaanske  og 
sjællandske  Bønder,  uagtet  han  kort  i Forvejen  i Bladet  havde 
hævdet,  at  hver  Almuesmand  i det  ene  Rige  forstod  sin  Stands- 

M Ifølge  et  Brev  fra  Tornérhjelm  til  Ploug  (fra  Sommeren  1862?). 

-)  Ifølge  et  Brev  fra  Blixen  til  Ploug  af  19.  Okthr.  1862. 

fælle  i det  andet,  saa  giver  han  som  paa  saa  mange  andre  Steder 
urigtig  Besked.  Ploug  har  nemlig  kun  fraraadet,  at  Mødet  holdtes 
det  Aar,  idet  han  alt  da,  sandsynligvis  gennem  Sturzenbecker. 
har  faaet  et  Advis  om,  at  man  fra  svensk  Side  paatænkte  et 
Folkemøde  i Skaane  i Sommeren  1858.  Det  er  da  mulig  ikke 
helt  uforsætlig,  at  Hr.  C.  omhyggelig  passer  paa  ikke  at  nævne 
Plougs  Navn  ved  Omtalen  af  dette  Folkemøde,  uagtet  han  var 
Fører  for  den  store  Masse  af  danske  Deltagere.  Der  kom  nemlig 
kun  c.  100  Bønder,  Resten  var  Købstadfolk  og  Københavnere. 
Det  burde  ogsaa  have  været  omtalt,  at  to  danske  Venstreførere, 
I.  A.  Hansen  og  Frølund  optraadte  paa  dette  Møde,  der  sluttedes 
af  Ploug  med  Ønsket  om,  at  det  maatte  finde  sin  Fortsættelse 
paa  sjællandsk  Grund.  Desværre  blev  der  intet  af  dette. 

I øvrigt  fortsatte  Ploug  i Aarene  mellem  1857  og  1863  sit 
Arbejde  for  Sagen,  ofte  i spredt  Fægtning,  en  sjælden  Gang  med 
fuldt  Skyts.  Et  enkelt  Punkt  har  Forfatteren  her  ganske  over- 
sprunget: det  Rottwittske  Ministerium,  der  bragte  Blixen-Finecke 
ind  i Regeringen  som  Udenrigsminister.  Medens  „Dagbladet"  som 
særligt  Organ  for  det  Hallske  Parti  kastede  sig  ind  i en  voldsom 
Opposition  mod  de  ny  Magthavere,  fandt  Ploug  det  — af  skandi- 
naviske Hensyn  — rigtigt  at  bryde  ud  fra  Partiets  Gros  og  yde 
den  ny  Udenrigsminister  sin  Støtte.  Dette  maa  siges  at  være 
konsekvent  skandinavisk  Politik  og  maa  saa  meget  mere  anerkendes 
som  saadan,  som  Ploug  ellers  ikke  var  nogen  større  Beundrer  af 
den  ekscentriske  Baron.  Dennes  Pjece  fra  Januar  1857  „Skandinav- 
ismen praktisk"  havde  næppe  lært  ham  noget  nyt,  og  som  det  vil 
ses  af  hans  Anmeldelse  af  den  Blixenske  Pjece  (Fdl.  for  1857 
Nr.  37)  havde  han  noget  vanskeligt  ved  at  tage  dens  Forfatter  au 
serieux.  1 1859 — 60  støttede  han  som  sagt  dog  Blixen,  fordi  han 
tænkte  sig  den  Mulighed,  at  denne  med  sin  store  Bevægelighed  og 
sit  flotte  Initiativ  kunde  føre  Sagen  et  Skridt  videre  mod  dens 
Virkeliggørelse.  Hans  Optræden  ved  den  Lejlighed  — særlig  over 
for  det  berømte  „Svogerbrev"  — gav  endog  Anledning  til  det  Rygte, 
at  Blixen  med  A.  Hage  som  Mellemmand  havde  købt  Bladet 
„Fædrelandet".  Det  synes  i det  hele.  som  om  Ploug  trods  alt  har 
forstaaet  at  vurdere  Blixen  bedre,  end  denne  har  forstaaet  at  paa- 
skønne ham.  Jeg  skal  ikke  beklage  mig  derover,  da  jeg  ikke  til- 
lægger Blixens  Mening  om  Ploug  nogen  Betydning;  men  jeg  maa 
protestere  mod,  at  nogle  blixenske  Flotheder  i en  Artikel  i Nor- 
den (Nr.  40  for  1862)  nu  af  den  historiske  Forskning  bliver  kano- 

niserede  som  „næppe  vel  hørte4  Sandheder1).  Personligt  var  For- 
holdet i øvrigt  venskabeligt;  de  mødtes  navnlig  ofte  i A.  Hages 
Hus,  hvor  Blixen  var  en  hyppig  Gæst. 

I 1860  nødtes  Ploug  til  at  komme  ind  paa  det  for  Danske 
noget  delikate  Spørgsmaal:  den  norske  Statholderstrid.  Uden  at 
gaa  nærmere  ind  paa  denne  Sags  Detailler  mener  „Skandinav- 
ismens" Forfatter,  at  Ploug  handlede  uklogt  ved  i denne  at  tage 
Parti  for  Nordmændene,  og  han  tillægger  denne  Holdning  fra 
Plougs  Side  en  vis  Betydning  som  stødende  Svenskerne  fra  os. 
Hvad  det  sidste  Punkt  angaar,  da  synes  den  ærede  Forfatter  ikke 
at  have  helt  Uret,  idet  han  ved  Citater  af  svenske  Blade  — det 
er  overhovedet  hans  væsentlige  Fortjeneste  at  give  fyldige  Uddrag 
af  den  svenske  Presse  — paaviser,  at  man  i Sverige  lagde  Mærke 
til  Plougs  Stilling  i denne  Sag.  En  modsat  Holdning  vilde  imid- 
lertid have  indbragt  os  Ubehageligheder  fra  Nordmændene.  Plougs 
Stilling  maatte  i Hovedsagen  være  given  derved,  at  de  stockholm- 
ske Skandinaver,  særlig  August  Sohlman  og  hans  „Afton blad* 
støttede  de  norske  Krav.  Dette  har  Forfatteren  overset.  Det  vilde 
dog  have  set  besynderligt  ud,  om  Ploug  havde  stillet  sig  paa 
Storsvenskernes  Side  mod  de  svenske  Skandinaver.  — 1 disse 
Aar  kom  i øvrigt  Ploug  til  at  staa  Sohlman  nær,  og  der  udviklede 
sig  et  varmt  Venskab,  der  varede  til  dennes  tragiske  Død  i den 
kraftigste  Manddomsalder  i Sommeren  1874.  Fra  nu  af  er  det 
væsentligt  fra  ham,  at  Ploug  henter  sine  Domme  om  politiske  For- 
hold i Sverige. 

Det  synes  efter  Plougs  Papirer  at  dømme,  som  om  han  paa 


l)  Det  er  et  stift  Stykke,  naar  Forf.  (pag.  167)  paa  Basis  af  en  saadan 
blixensk  Ytring  letter  den  Beskyldning  bl.  a.  mod  „Fædrelandet4  og  Ploug.  at 
de  „foragter  den  tyske  Enhedsstræben  og  idelig  udslynger  Haansord  mod 
den4.  Jeg  vil  udsætte  en  Præmie  til  Hr.  Clausen,  hvis  han  vil  være  saa  god 

at  oplyse  mig  om,  hvor  saadanne  Ytringer  findes  i Artikler  i „Fædrelandet4. 

Plougs  Forhold  til  den  tyske  Enhedsstræben  kan  naturligvis  ikke  belyse? 
paa  dette  Sted.  Kun  her  saa  meget:  Der  kan  paavises  ikke  faa  Artikler  i „Fdl.‘. 
der  viser,  at  man  her  ikke  har  savnet  klart  Blik  for,  hvor  stor  Betydning  denne 
Bevægelse  kunde  faa  for  vore  Forhold.  Særlig  har  i 1861  Bladets  Medarbejder, 
Elberling.  i et  Par  udforlige  Artikler  givet  en  klar  Oversigt  over  denne  Sag. 
der  har  indbragt  ham  Anerkendelse  fra  tysk  Side  som  en  af  de  faa  Udlændinge, 
der  vurderede  Enhedsbevægelsen  rigtigt.  Blixen  var  næppe  nogen  grundig 

Læser  af  „Fdl.*  Etter  hans  Død  fandt  man  paa  en  af  hans  mange  Bopæle 

ojihohet  adskillige  ula*ste  Aargange  af  Bladet,  der  engang  var  bleven  bestilt 
dertil,  men  aldrig  senere  afbestilt. 

denne  Tid  (1860—1863)  gennem  Friherre  Joh.  Liljencrantz  har 
ført  en  Brevveksling  med  Kong  Carl,  drejende  sig  om  et  nordisk 
Forbund.  Det  er  imidlertid  ikke  muligt  paa  Basis  af  det  spar- 
somme Materiale  at  komme  til  nogen  anden  Kundskab  om,  hvor- 
paa  de  forhandlede  Forslag  har  gaaet  ud,  end  at  det  stadig  er 
den  dynastiske  Skandinavisme,  der  for  begge  Parter  staar  som 
Maalet.  Det  synes,  som  om  Kong  Carl  har  interesseret  sig  meget 
for,  at  danske  Rigsdagsmænd  skulde  vindes  — jfr.  hvad  foran  er 
nævnt  om  Balthasar  Christensen  — og  man  tager  næppe  fejl  i at 
antage,  at  Tanken  nærmest  har  kredset  om  at  faa  den  danske 
Tronfølgelov  forandret  til  Fordel  for  Huset  Bemadotte. 

Men  under  alt  dette  rykkede  for  Danmark^  Afgørelsens  Time 
nærmere.  Ministeriet  Hall  forfulgte  nu  med  hele  Nationens  Støtte 
en  national  Politik,  hvilket  naturligt  maatte  udjævne  Modsætnin- 
gerne mellem  Hall  og  Ploug1 * * * * * *).  Paa  den  anden  Side  begyndte  fra 
dette  Øjeblik  Svenskerne  at  falde  fra.  Naar  man  nu  med  vor 
Kundskab  ser  tilbage  paa  Begivenhederne  paa  begge  Sider  1864, 
maa  man  faa  en  relativ  Sympati  for  de  Svenske,  der  straks  med 
rene  Ord  sagde,  at  nu  vilde  de  ikke  være  med  længere,  fremfor 
for  dem,  der  først  faldt  fra  senere  i Katastrofens  Øjeblik,  ligesom 
man  ikke  kan  nægte  S.  A.  Hedlund  sin  Agtelse  for  det  Talent, 
hvormed  han  i „Gøteborgs  Handels-  og  Sjofartstidning*  forfægtede 
sit  dansk-fjendtlige  Standpunkt.  Paa  den  anden  Side  skærpede 
det  ogsaa  Plougs  Pen  engang  at  staa  over  for  en  jævnbyrdig 
Modstander  i den  nordiske  Sag.  Deres  Meningsudveksling  fra  Som- 
meren 1862  hører  utvivlsomt  til  de  interessanteste  i den  skandi- 
naviske Diskussion*).  Sin  sidste  Artikel8)  slutter  Ploug  med  følgende 
Ytringer,  der  ret  skarpt  angiver  hans  Synspunkt,  og  hvormed  jeg 
vil  afslutte  min  Fremstillings  første  Halvdel: 

„Det  forekommer  os,  som  man  fra  svensk-norsk  Side  ikke 
blot  maa  spørge:  hvilken  umiddelbar  Fordel  kan  vi  have  af  et 
Forsvarsforbund,  men  tillige,  hvilken  Skade  eller  hvilket  Tab  kan 
vi  lide  ved  ikke  at  slutte  det.  Vi  indrømmer  meget  villigt  vore 


l)  Hvad  Forf.  siger  herom,  bærer  paa  alle  Punkter  Vidnesbyrd  om,  at 

han  savner  det  Kendskab  til  Detaillerne  i den  danske  Politik  i disse  Aar,  som 

er  nodvendig  til  Forstaaelsen  af  den  skandinaviske. 

*)  At  Plougs  Indlæg  i denne  er  uomtalt  i „Skandinavismen-,  vil  jeg  helst 

tro  er  uforsætligt  fra  Forfatterens  Side.  Det  kan  skyldes,  at  han  for  en  stor 

Del  har  skrevet  sin  Bog  i Stockholm. 

8)  Fdl.  Nr.  186  for  1S62. 

ærede  svenske  samtidige  Ret  til  at  opfatte  og  besvare  begge 
Spørgsmaal  anderledes  end  vi;  vi  forlanger  blot,  at  man  tager 
dem  under  alvorlig  Overvejelse.  Det  er  umuligt  for  noget  men- 
neskeligt Øje  at  se  langt  ud  i Fremtidens  Mørke;  men  det  er  ikke 
umuligt,  at,  hvis  Lejligheden,  der  spildtes  1810,  der  spildtes  1848, 
der  spildtes  1857,  nu  atter  spildes,  saa  kan  den  anden  Statsfor- 
bindelse, der  foruden  den  nordiske  staar  Danmark  aaben,  nemlig, 
den  tyske,  med  Tiden  under  Forholdenes  fortsatte  Tryk  og  Af- 
magtens fortærende  Lidelse,  komme  til  at  synes  mindre  modbyde- 
lig og  afskrækkende,  end  den  er  nu;  eller  ogsaa  kan  en  tysk 
Revolution  med  deraf  fremgaaet  Eneherredømme  føre  til  den  dan- 
ske Halvøs  Tab  ,og  den  danske  Stats  Opløsning.  Da  kan  der 
mulig  blive  paanødt  Sverige  en  uvillig  Provins;  men  da  gaar  et 
nordisk  Folk  under  og  dermed  enhver  Udsigt  forSverige  og  Norge 
til  at  indtage  en  virkelig  uafhængig  og  agtelsebydende  Stilling  i 
Europa;  da  er  al  Tale  om  Unioner  og  Unionsparlamenter  forbi.* 
(Sluttes) 


Hother  Ploug 

GUSTAVE  FLAUBERT 

HANS  IDEER  OG  HANS  MODERNE  HOVEDVÆRK 

1 

om  ganske  ung,  18 — 19  Aar,  tilbragte  Gustave  Flau- 
bert  sine  Studenterferier  i Trouville.  Han  gjorde 
dér  Bekendtskab  med  en  engelsk  Familie,  den  en- 
gelske Admiral  Collier  og  hans  smukke  og  intelli- 
gente Døtre.  En  af  dem,  Gertrude  Collier,  senere 
Fru  Tennant,  blev  Flauberts  Ungdomsideal.  Han 
bevarede  hendes  Billede  i sin  Sjæl  med  en  ærbødig  Kærlighed,  der 
endnu  var  varm  og  levende,  da  han  som  ældre  Mand  traf  hende 
igen.  I et  lille  Brev  fra  1877  — seks,  syv  og  tredive  Aar  efter 
Samværet  i Trouville  — skriver  han:  „Véd  De,  hvad  jeg  kalder 
Dem  i mit  Indre,  naar  jeg  tænker  paa  Dem  (og  det  gør  jeg  ofte): 
„Min  Ungdom*. ‘ 

I et  Brev  til  Flauberts  Niece  Caroline  de  Commanville,  der 
udgav  hans  Korrespondance,  har  Fru  Tennant  efter  Flauberts  Død 
tegnet  et  Billede  af  ham  fra  hine  Aar: 

„Gustave  Flaubert  lignede  dengang  (1841)  en  ung  Græker.  I 
sin  Ungdoms  Kraft,  høj  og  slank,  fyldig  og  smidig  som  en  Athlet, 
var  han  selv  uvidende  om  de  Gaver,  han  fysisk  og  sjælelig  sad 
inde  med,  brød  sig  lidet  om  det  Indtryk  han  gjorde  og  var  helt 
ligegyldig  for  de  vedtagne  Former.  Hans  Dragt  bestod  af  en 
Skjorte  af  rødt  Flonel,  Benklæder  af  blaa  Uld,  et  Skærf  af  samme 
Farve  bundet  om  Livet  og  en  Hat,  som  sad  hvor  den  vilde ; under- 
tiden gik  han  barhovedet.  Naar  jeg  talte  til  ham  om  Ry  og  Ind- 
flydelse som  noget,  der  var  eftertragtelsesværdigt,  og  som  jeg  satte 
Pris  paa,  hørte  han  paa  mig,  smilte  og  var  fuldkommen  ligeglad. 

Tilskueren  1901  30 

Han  beundrede  Skønheden  i Naturen,  i Kunst  og  Litteratur  og  le- 
vede for  dette  uden  nogen  Tanke  paa  sig  selv.  Han  drømte  hverken 
om  Ære  eller  Vinding.  Var  det  ikke  nok,  at  der  gaves  noget,  som 
var  virkelig  skønt?  Hans  store  Glæde  var  at  finde  noget,  som 
han  kunde  beundre.  Det  charmante  ved  hans  Selskab  var  hans 
Entusiasme  for  alt  skønt,  og  det  charmante  ved  hans  Personlighed 
var  dens  stærke  Individualitet.  Han  hadede  alt  Hykleri.  Det,  som 
manglede  ham,  var  Interesse  for  de  ydre  Forhold,  for  det  borgerlig 
nyttige.  Dersom  nogen  sagde  ham,  at  Religionen,  Politikken,  For- 
retningslivet havde  lige  saa  stor  Interesse  som  Litteraturen  og 
Kimsten,  aabnede  han  Øjnene  med  Forbauselse  og  Medlidenhed. 
Det  var  kun  som  Videnskabsmand  eller  Kunstner,  det  var  Umagen 
værd  at  leve.* 

Den  Livsopfattelse,  Gertrude  Collier  havde  iagttaget  hos  sin 
unge  Beundrer,  blev  bestemmende  for  Flauberts  hele  Livsførelse. 
Sjælden  har  en  Mand  saa  tidlig  vidst,  hvad  han  vilde,  og  saa 
konsekvent  gennemført  sin  Vilje  i et  helt  Liv.  Det  er  muligt,  at 
hans  Veninde  har  Ret,  at  han  dengang  som  helt  ung  ikke  var 
synderlig  ærgerrig  paa  egne  Vegne,  og  at  han  tænkte  mere  paa 
at  iagttage  og  nyde  alt  skønt,  end  paa  selv  at  frembringe.  Han 
var  sig  dog  allerede  dengang  sin  Evne  bevidst,  og  man  har  fra 
de  Aar  digteriske  Brudstykker  af  betydelig  Interesse,  Prosadigte  i 
stærke  og  tunge  Farver  og  af  en  romantisk  Mysticisme,  som  ogsaa 
senere  skulde  klinge  igen  i den  store  naturalistiske  Digters  Pro- 
dukter, og  man  har  en  kritisk  Studie  over  Rabelais,  som  han  altid 
vedblev  at  elske,  der  viser  en  i hans  Alder  sjælden  Klarhed  og 
Modenhed.  Denne  Modenhed  lader  sig  alene  forklare  af  den  usæd- 
vanlige Kundskabsfylde,  Flaubert  allerede  som  Skoledreng  havde  er- 
hvervet sig.  Vi  ser  af  hans  Breve  fra  Drengeaarene,  med  hvilken 
Interesse  han  dyrker  sine  Klassikere,  — ti  Aar  gammel  forfatter 
han  en  Éloge  over  Comeille,  — og  hvor  han  følger  med  i moderne 
Litteratur:  han  véd  i Fjortenaarsalderen  god  Besked  om  Victor  Hugo 
og  Alexander  Dumas  pére,  hvad  de  for  Tiden  sysler  med,  og  han 
citerer  deres  Værker. 

Flaubert  var  vel  intet  Øjeblik  i Tvivl  om,  hvor  hans  Interesse 
laa.  Men  vi  ser,  at  han  i de  lange  Aar,  hvor  han  forberedte  sig 
til  sit  Kald  ved  indgaaende  Studier  af  alle  Tiders  og  saa  godt  som 
alle  Landes  Litteraturer,  undertiden  har  haft  sine  Tvivl,  hvor  langt 
hans  egen  Evne  gik.  Hans  store  Samvittighedsfuldhed  og  hans 
Selvkritik  ledede  undertiden  til  en  vis  Modløshed:  han  synes  at 

have  frygtet  for,  at  hans  Ulyst  til  at  præstere  noget,  før  han  følte 
sig  fuldt  rustet,  dog  til  sidst  bundede  i en  aandelig  Impotens. 

Det  er  saaledes  hans  Ungdom  glider  hen:  i Glæde  over  al 
den  Skønhed,  han  lærer  at  kende,  — i Arbejde,  der  kan  udvikle 
hans  Aand,  udforme  hans  Stil,  gøre  hans  Stil  til  Aandens  fuld- 
komne Udtryk.  27  Aar  gammel  skriver  han  under  sin  orientalske 
Rejse  fra  Konstantinopel  til  sin  Moder , der  mener,  at  han  nu  pas- 
sende kunde  gifte  sig: 

„Du  spørger,  hvomaar  jeg  tænker  at  gifte  mig.  Jeg  haaber:  aldrig. 
Saa  vidt  en  Mand  kan  svare  for  det,  han  vil  komme  til  at  gøre, 
svarer  jeg  her  nej.  Den  nære  Berøring  med  den  Verden,  som  jeg 
nu  i fjorten  Maaneder  har  haft  saa  tæt  ind  paa  mig,  har  bragt 
mig  til  mere  og  mere  at  trække  mig  ind  i mit  Sneglehus.  Naar 
jeg  skal  sige  min  inderste  Mening,  og  hvis  det  ikke  lyder  for  over- 
legent, vil  jeg  paastaa,  at  jeg  er  altfor  gammel  til  at  blive  en 
anden.  Man  har  passeret  Aldersgrænsen,  naar  man  som  jeg  har 
ført  et  indre  Liv  saa  fuldt  af  lidenskabelige  sjælelige  Undersøgelser 
og  vedholdende  Sindsbevægelser,  naar  man  i den  Grad  har  af- 
vekslende ophidset  og  beroliget  sig  selv,  naar  man  har  anvendt 
hele  sin  Ungdom  til  at  tumle  sin  Sjæl,  som  en  Rytter  tumler  sin 
Hest:  som  han  lader  den  galoppere  over  Markerne,  ægget  af  Spo- 
rerne, eller  gaa  i langsom  Pasgang,  hoppe  over  Grøfter,  trave  langt 
og  kort,  alt  sammen  blot  for  at  more  sig  og  lære  mere;  vel:  der- 
som man  ikke  knækker  Halsen  i Begyndelsen,  er  der  mindre  Sand- 
synlighed for,  at  man  gør  det  senere.  Jeg  har  da  ogsaa  taget  mit 
Parti  i den  Forstand,  at  jeg  har  fundet  Ligevægten,  Tyngdepunktet. 
Jeg  formoder,  at  intet  ydre  Stød  kan  bringe  mig  til  at  forandre 
Stilling  og  styrte  af  Hesten.  Ægteskab  vilde  for  mig  være  et 
frygteligt  Fald.  Alfreds  Død1)  har  ikke  udslettet  Erindringen  om 
den  Ærgrelse,  hans  Giftermaal  har  forvoldt  mig.  Det  har  for  mig 
været,  som  det  maa  være  for  fromme  Folk  at  høre  om  en  stor 
Skandale  foraarsaget  af  en  Biskop.  Naar  man  — stor  eller  liden 
— vil  blande  sig  i den  gode  Guds  Skabergerning,  maa  man  efter 
den  sunde  Fornufts  Regler  begynde  med  at  indtage  en  Stilling, 
hvor  man  ikke  selv  hvirvles  med.  Du  kan  skildre  Vin,  Kærlighed, 
Kvinder,  Krigerærens  Glans,  paa  det  Vilkaar,  min  kære,  at  du 
hverken  er  Drukkenboldt,  eller  Elsker,  eller  Ægtemand  eller  Rekrut. 


l)  Alfred  Le  Poittevin,  Flauberts  nærmeste  Ungdomsven.  Le  Poittevin  havde 
giflet  sig,  men  døde  kort  efter,  umiddelbart  før  Flauberts  Orientrejse. 

Kaster  man  sig  ud  i Livet,  ser  man  daarlig,  man  lider  eller  man 
nyder  for  meget.  Spørg  Kvinder,  som  har  elsket  Digtere  eller 
Mænd,  som  har  elsket  Skuespillerinder.* 

Flaubert  gennemførte  sit  Program,  han  levede  i Virkeligheden 
sit  Liv  i sit  kære  Arbejdsværelse  i Crouiset,  hvor  han  som  en 
Broder  i en  hellig  Orden  dyrkede  den  Skønhed,  til  hvis  Tjeneste 
han  saa  tidlig  følte  sig  indviet.  „1  Navn  af  det  Skønne,  den  eneste 
Magt,  der  fortjener  Ærbødighed,*  — saaledes  begynder  han  et  af 
sine  Breve.  Det  er  Nøglen  til  hele  hans  Virksomhed,  Aanden  i 
hele  hans  Forfatterskab,  der  forklarer  hans  Paradokser,  hans  under- 
tiden ubillig  haarde  Domme,  hans  Foragt  for  Døgnets  Rivninger, 
Politik  og  Presse,  der  kunde  gaa  til  en  pudsig  Yderlighed:  ,Min 
Kokkepige  har  i Dag  givet  mig  en  god  Lærdom,*  skriver  han  i et 
Brev  af  1853,  „hun  er  fem  og  tyve  Aar  gammel,  og  hun  véd  ikke 
andet,  end  at  Ludvig  Filip  fremdeles  er  Konge  af  Frankrig,  hun 
véd  overhovedet  ikke,  at  der  har  eksisteret  nogen  Republik  o.  s.  v. ; 
alt  det  har  ingen  Interesse  (bogstavelig),  og  jeg  som  troede,  jeg 
var  en  intelligent  Mand!  Men  jeg  er  bare  tredobbelt  Idiot,  det  er 
som  denne  Pige,  man  skulde  være.*  Saa  helt  lykkedes  det  ham 
ikke  at  stænge  sig  inde  i sin  Celle.  Men  alle  hans  Domme  over 
det  moderne  Liv,  der  lige  i hans  Nærhed  ytrede  sig  i saa  rig 
Mangfoldighed,  var  inspirerede  af  hin  unge  Græker,  der  levede  i 
ham  til  hans  Død:  „I  Navn  af  det  Skønne  — !“ 

II 

„Han  hadede  alt  Hykleri,*  siger  Fru  Tennant.  Det  er  den 
anden  store  Lidenskab  i Flauherts  Karakter:  hans  Kærlighed  til 
Sandheden.  En  Kærlighed,  der  gjorde  ham  ubarmhjertig,  bragte 
ham  til  at  forfølge  enhver  Illusion,  ethvert  smukt  Bedrag  og  til 
at  underkaste  sit  Følelsesliv  en  skarp  og  hensynsløs  Granskning. 
„Lad  os  søge  at  se  Tingene,  som  de  er.“  siger  han  i et  af  sine 
mærkeligste  Breve  til  Louise  Colet,  „lad  os  ikke  ville  have  mere 
Esprit  end  den  gode  Gud  selv*.  Det  er  ogsaa  en  af  de  Grunde, 
hvorfor  han  sætter  den  gamle  græske  Kultur  saa  højt:  De  græske 
Digtere  udsmykkede  ikke  Livet,  „med  koket  Følsomhed  og  elskværdig 
Kunst,  de  kendte  ikke  den  saakaldte  noble  Genre,  for  dem  var  der 
ingenting,  som  ikke  kunde  siges.* 

Den  alvorligste  Fordring  til  en  Digter  er,  at  han  søger  Sand- 
heden. At  han  gengiver  Livet  som  det  er.  Det  er  ogsaa  saaledes, 
det  er  skønnest.  Det  er  skønt  for  den,  der  forstaar  at  se,  — se 

Livets  Farver,  se  Skønheden  udfolde  sig  i et  broget  Farvespil,  se 
alt  ovenfra  med  Kunstnerens  Øje,  med  dens  Øje,  der  betragter 
Liv  og  Død  som  naturlig  sammenhængende,  der  glæder  sig  ved 
den  store  Sammenhængs  Skønhed.  Det  er  skønt,  selv  om  det  sam- 
tidig fylder  ham  med  en  sorgfuld,  smertelig  Følelse.  Den  Aand, 
der  ubarmhjertig  vil  Sandheden,  kan  alene  paa  denne  Maade  glæde 
sig  over  Livet.  Allerede  i trediveaars  Alderen  har  Flaubert  til- 
kæmpet sig  den  Opfattelse : „Jeg  vil,  at  der  skal  føles  en  Bitterhed 
i alt,  at  der  skal  lyde  en  evig  Piben  midt  under  vore  Triumfer,  og 
at  selve  Skuffelsen  skal  være  gemt  i Entusiasmen."  Han  har  en- 
gang, paa  sin  orientalske  Rejse,  oplevet  noget,  der  illustrerer  denne 
Livets  Dobbelthed:  „Da  jeg  kom  ind  i Jaffa,  mærkede  jeg  Lugten  af 
Citroner  og  af  Lig;  paa  Kirkegaarden  kunde  man  se  halvt  hen- 
tærede Skeletter,  mens  de  grønne  Træer  vuggede  deres  gyldne 
Frugter  over  vore  Hoveder.  Føler  du  ikke,  at  denne  Poesi  er 
fuldkommen,  at  det  er  den  store  Syntese? 

Der  er  imidlertid  meget  i Livet,  som  ikke  bærer  Præg  af  denne 
Dødens  og  Livets  højtidelige  Poesi,  som  hverken  maner  til  Alvor  eller 
Glæde.  Der  er  fremfor  alt  det  meget  tarvelige,  grimme,  som  Livet 
ogsaa  viser  os:  den  smaalige  Egennytte  og  den  snæversynede  Egen- 
retfærdighed, — og  især  den  menneskelige  Dumhed.  Hvordan 
staar  disse  dumme,  fordomsfulde  Menneskedyr,  der  lever  i et  Slags 
ordnede  Flokke,  hvor  de  i gensidig  Frygt  ernærer  sig  af  hinanden, 
for  en  Livsbetragtning,  der  først  og  fremmest  søger  Skønheden? 

Nu  er  det  mærkeligt,  at  just  Dumheden,  Fordommene,  de 
menneskelige  Svagheder  og  den  aandelige  Forvirring  i høj  Grad 
har  interesseret  Flaubert : en  stor  Del  af  hans  Digtning  er  viet  just 
til  disse  Sider  af  det  menneskelige  Væsen.  „Dumheden  trænger  mig 
formelig  ind  i mine  Porer,*  har  han  sagt.  Og  det  har  ikke  været 
ham  nogen  udelukkende  ubehagelig  Fornemmelse.  Tværtimod  for- 
volder et  nyt  Tilfælde  af  menneskelig  Taabelighed,  et  nyt  Bevis 
for  Menneskenaturens  Daarlighed  ham  ofte  en  særegen  Glæde.  Han 
ler,  med  den  stærke  hensynsløse  Latter,  hans  Venner  saa  meget 
omtaler,  ler  saa  det  runger  i Væggene. 

Denne  hvasse  Glæde  ved  Dumheden  er  dybt  beroende  i hans 
Natur.  Han  hører  til  samme  Race  som  Rabelais  og  Voltaire,  og 
navnlig  er  der  meget  hos  Flaubert,  som  er  i nær  Slægt  med  Rabe- 
lais’ drøje  Humør. 

Hans  Interesse  for  Dumheden  for  den  altid  tilbagevendende 
moralske  eller  intellektuelle  Daarlighed  hos  Mennesket,  er  paa  den 

ene  Side  en  umiddelbar  Tilbøjelighed  i hans  Væsen,  en  levende 
Sans  i hans  Sjæl,  i sin  særegne  Form  et  Træk  af  hans  Race,  — 
paa  den  anden  Side  er  den  et  Udtryk  for  hans  Skønhedstrang,  det 
er  Skønhedstrangen,  der  reagerer,  der  er  dens  Hævn  over  det 
uskønne.  Og  eftersom  det  ene  eller  andet  er  fremherskende,  kan 
hans  Ironi  virke  forskellig:  virke  som  en  stærk,  sund  Lystighed, 
der  hensynsløs  ler  Daarskaben  ihjel,  — eller  som  en  hvas  gennem- 
trængende Analyse  af  det,  han  hader,  det  menneskelige  daarlige. 
Hos  Flaubert  er  maaske  den  sidste  Form  den  hyppigste,  men  selv 
gennem  den  bitreste  Spot  klinger  der  gerne  som  en  godmodig 
Latter. 

Det  maa  erindres,  at  det  Felttog,  Flaubert  til  enhver  Tid  fører 
mod  det  daarlige,  ikke  bare  er  rettet  mod  det,  som  de  strengeste 
og  mest  fintfølende  blandt  os  i Almindelighed  opfatter  som  dumt. 
smaaligt  og  ufint.  Han  retter  tværtimod  hyppigt  sin  Krig  mod 
det,  man  i Almindelighed  vil  betragte  som  anerkendelsesværdigt, 
det  velfortjente  Gennemsnit.  Han  mødes  her  med  en  stor  nordisk 
Kunstner,  Henrik  Ibsen,  men  deres  Angreb  har  forskellige  Udgangs- 
punkter. Ibsen  opstiller  et  Ideal  og  maaler  del  middels,  det  bor- 
gerlig anerkendte  efter  dette  Ideal.  Flaubert,  der  føler  en  evig 
Længsel  mod  Sandheden,  men  som  véd,  at  det  højeste  aldrig  naaes 
— véd,  at  det  højeste  her  i Livet  er  at  holde  denne  Længsel  evig 
ny,  evig  vaagen,  — fyldes  med  Uvilje,  naar  han  møder  en  af  de 
mange,  der  slaar  sig  til  Ro  paa  et  af  Sandhedens  Trappetrin,  ind- 
retter sin  Bolig  dér  og  mener  at  være  kommen  did,  hvor  man 
skal.  Han  vil  til  Livs  alt,  som  er  næstbedst,  — han  tumler  fra 
Ungdommen  af  med  et  Digt,  som  skal  være  et  Slags  Revy  over 
de  anerkendte  Sandheder.  En  Plan,  som  han  i vekslende  Former 
berører,  bl.  a.  i et  Brev  til  Louise  Colet  af  Decbr.  1852: 

»Jeg  føler  nu  og  da  Trang  til  at  skrige  nogle  voldsomme  Skælds- 
ord til  Menneskene,  og  jeg  skal  nok  gøre  det  engang,  om  en  ti 
Aars  Tid,  i en  eller  anden  lang  Roman  med  brede  Træk;  det  er 
en  gammel  Tanke,  som  stadig  vender  tilbage,  — lave  et  Leksikon 
over  alle  de  accepterede  Ideer  (véd  du.  hvad  det  er?)  — navnlig 
hidser  Fortalen  mig  — og  saadan  som  jeg  vil  tage  det,  kan 
ingen  Lov  naa  mig,  skønt  jeg  agter  at  angribe  alt;  det  skal 
blive  en  Lovtale  i historisk  Fremstilling  over  alt,  som  efterhaanden 
er  blevet  billiget ; jeg  vil  vise,  at  Majoriteten  altid  har  Ret.  Minori- 
teten altid  Uret.  Jeg  skal  ofre  alle  de  store  Mænd  til  Ære  for 
Idioterne,  Martyrerne  til  Ære  for  deres  Bødler,  og  alt  dette  i en 

overdreven,  ødsel  Stil.  Og  for  Litteraturens  Vedkommende  vil  jeg 
fastslaa  — og  det  vil  være  nok  saa  let  — at  det  middelmaadige, 
som  passer  for  alle,  er  det  eneste  berettigede,  og  at  man  bør 
haane  al  Art  Originalitet  som  farlig,  dum  o.  s.  v.  Dette  Forsvar 
for  den  menneskelige  Pøbelagtighed  i alle  dens  Former,  ironisk  og 
skrigende  fra  Ende  til  anden,  — fuldt  af  Citater  og  Beviser  (som 
beviser  det  modsatte)  og  lykkelige  Dumheder,  — skal  én  Gang  for 
alle  gøre  det  af  med  al  Ekcentricitet  af  enhver  Art.  Jeg  skal  ad 
den  Vej  naa  frem  til  det  moderne  Lighedsbegreb,  til  det  Ord  af 
Fourier,  at  de  store  Mænd  bliver  overflødige,  og  det  er  med  dette 
Maal  for  Øje,  at  Bogen  skal  bygges.  Man  skal  for  alle  mulige 
Emner  i alfabetisk  Orden  finde  alt,  hvad  man  i det  gode  Selskab 
bør  mene  for  at  være  et  korrekt  og  elskværdigt  Menneske.* 

Flaubert  havde  lovet  sin  Veninde  dette  Leksikon  om  ti  Aar. 
Indtil  videre  var  han  beskæftiget.  „Jeg  har  Planer  for  hele  mit 
Liv,*  siger  han  etsteds,  og  han  frygter  for,  at  dette  hans  Liv 
ikke  vil  strække  til.  Det  strakte  heller  ikke  til  — til  Trods  for  hans 
lange  samvittighedsfulde  Arbejdsdag.  Men  det  store  Slag  han 
vilde  føre  mod  Middelmaadigheden,  mod  det  næstbedste,  de  accep- 
terede Sandheder,  det  fik  han  ført,  rigtignok  ikke  ti,  men  henved 
tredive  Aar  efter  i den  Bog,  der  endnu  ved  hans  Død  var  ufuld- 
endt, „Bouvard  et  Pecvchetu,  en  af  den  moderne  Litteraturs  mærke- 
ligste og  vanskeligst  tilgængelige  Bøger. 

III 

Enhver  Tid  giver  sig  gerne  fortrinsvis  Udtryk  i nogle  enkelte 
Værker:  i disse  Værker  har  den  nedlagt  saa  meget  af  sig  selv,  af 
det,  der  har  bevæget  den  stærkest,  fyldt  dens  Sind,  bestemt  dens 
Følemaade,  at  vi  gennem  dem  ligesom  indvies  i Tidens  indre  Hi- 
storie. Er  et  saadant  Værk  udsprunget  af  en  rig  Sjæl,  ledet  af  en 
paa  samme  Tid  følsom  og  kritisk  Iagttagelse,  formet  af  en  stærk 
kunstnerisk  Haand,  virker  det  som  et  Tidens  Monument;  det  er 
da  blevet  det  monumentale  Værk. 

Blandt  en  ældre  Generations  monumentale  Værker  regner  vi 
Goethes  »Wilhelm  Meisters  Lehrjahre*.  Det  er  Historien  om  den 
unge  Mand  af  Goethes  samtidige,  hans  Vandring  fra  Yngling  til 
Mand,  hans  Følelsesudvikling : Historien  om  Følelsernés  Forvandling 
under  Livets  Opdragelse.  En  Opgave,  der  for  hver  Generations 
Digtere  vender  tilbage,  Opgaven  par  préf&ence , der  frister  saa 
mange,  der  atter  stykkes  ud  i mange  Smaa-Opgaver,  beskæftiger 

hele  Kuld  og  løses  af  en  enkelt,  en  stor  Aand  og  stort  Menneske, 
der  har  levet  sin  Slægts  Liv,  og  havt  den  Aandens  Klarhed,  som 
overskuer  det  hele  og  ser  det  væsentlige,  en  Goethe  og  en  Flaubert. 

Hos  Goethe  er  den  unge  Mands  Følelses-Metamorfose  intimt  for- 
bunden med  en  Smagsudvikling,  en  æstetisk  Opdragelse.  Det  er  gen- 
nem Kvinder  og  Kunst,  Wilhelm  Meister  lærer,  dannes,  modnes. 
Men  Wilhelm  Meisters  Lehrjahre  er  ikke  blot  en  Virkelighedsskil- 
dring, et  Billede  af  Datidens  unge  Æstetiker,  der  dannes  i Livets 
Skole.  Bogen  er  tillige  et  stort  Læredigt,  den  giver  en  Række  be- 
tydningsfulde Vink:  en  Mand,  som  selv  har  levet  sin  Ungdom  stærkt 
og  rigt,  levet  den  paa  godt  og  ondt,  lægger  sine  Erfaringer  aabne 
for  sine  unge  Venner. 

I „ Uéducation  sentimentale u har  Flaubert  løst  den  samme  Op- 
gave for  en  anden  Tid  og  en  anden  Race.  Men  Flauberts  Roman 
har  ikke  den  dobbelte  Karakter  somGoethes:  den  har  ingen  Anvis- 
ninger, den  er  i al  sin  Rigdom  paa  Livskundskab  oprindelig  som  Livet 
selv,  den  bare  fortæller  om  en  ung  Mand:  saadan  gik  det  ham,  saa- 
ledes  henløb  hans  Ungdom,  — det  er  en  temmelig  almindelig  ung 
Mand,  denne  Frederik  Moreau,  og  han  faar  udrettet  svært  lidet, 
og  dog  er  det,  som  føler  vi  vort  eget  Liv  gemt  og  oplevet  i denne 
Bog,  saa  rig  og  almenneskelig  er  den,  og  det  er,  som  vi  har  kendt 
Frederic  Moreau  lige  fra  den  Morgen,  vi  træffer  ham  som  ung 
forventningsfuld  Student  om  Bord  paa  den  lille  Seinebaad,  til  han 
sidder  som  graanet  Ungkarl,  fri  for  enhver  Illusion  og  med  sin 
mangeaarige  Ven  og  Fjende  Deslauriers  mindes  sin  Ungdom,  — vi 
har  følt,  hvordan  han  lidt  efter  lidt  er  blevet  en  anden,  uden  at 
vi  kan  se  hvordan.  Der  er  i „L’éducation  sentimentale*  den  samme 
naturlige  Vækst  og  Afdøen  som  i Livet  selv. 

Man  kunde  undertiden  fristes  til  at  stille  det  Spørgsmaal: 
Hvad  er  det,  som  gør  en  Mand  stor?  Ikke  bare  stor  i en  enkelt 
Retning.  Ikke  bare  stor  formelt,  teknisk,  som  Dygtighed.  Men 
stor  som  Mand,  som  Personlighed.  Stor  til  Trods  for,  at  kanske 
alt  det  han  frembringer  er  fejlfuldt. 

Det  er  vanskeligt  at  svare  paa.  Men  der  er  dog  noget,  som 
viser  Vej.  En  Mands  aandelige  Rigdom,  hans  Fond  af  Følelse,  af 
Tænkning,  af  Viden,  af  Verdensforstaaelse,  Mangfoldigheden  i 
hans  Tanke-  og  Følelsesliv  kan  gøre  ham  stor.  Men  ogsaa  én 
hel  Følelse,  én  hel  Glæde,  én  hel  Sorg,  Helheden  i hans  Sjæls 
dybeste  Længsel,  kan  hæve  en  Mand  over  Folket  — ogsaa  det  kan 
gøre  ham  stor. 

Flaubert  har,  naar  han  omtaler  det  Menneske,  der  for  ham, 
Kunstneren,  der  elsker  Kunsten  højst  af  alt,  fortoner  sig  kanske 
som  det  største:  Shakespeare,  — for  denne  Mand  har  han  fundet 
Ord,  der  bedre  end  noget  andet,  jeg  erindrer,  maler  det  store: 

»Det,  som  udmærker  de  store  Genier,  det  er  deres  Evne  til  at 
samle  og  skabe,  de  samler  i én  Type  spredte  Personligheder  og 
bringer  nye  Personligheder  til  Menneskehedens  Bevidsthed;  er  det 
ikke  saa,  at  man  tror  lige  saa  vist  paa  Don  Quichottes  Tilværelse 
som  paa  Cæsars?  Just  her  er  Shakespeare  overvældende:  han  er 
ikke  noget  Menneske,  han  er  et  Kontinent;  der  findes  store  Mænd 
i ham,  Menneskemasser,  Landskaber;  slige  Folk  behøver  ikke  at 
tænke  paa  Stilen,  de  er  lige  mægtige  til  Trods  for  alle  deres  Fejl, 
ja  paa  Grund  af  dem;  men  vi,  vi  smaa,  vi  betyder  ikke  noget 
undtagen  i Kraft  at  den  fuldendte  Udførelse." 

Det  er  ikke  altid,  Flaubert  er  saa  beskeden  paa  egne  Vegne. 
Vi  føler,  hvor  lidet  han  end  siger  det  selv,  at  han  end  inderst  inde 
véd,  at  han  hører  til  Shakespeares Slægt,  saa  dyb  en  Forskel,  der 
end  maatte  være,  saa  meget  mere  sprudlende  oprindelig,  naiv  den 
gamle  engelske  Digter  end  er.  Flaubert  er  stor  i Kraft  af  et 
umaadeligt  Arbejde,  — vi  føler  hvordan  han  ved  sin  Vilje,  der 
aldrig  giver  tabt,  ved  sin  dybe  Hengivenhed  for  det  skønne  har 
formaaet  at  frigøre  de  Rigdomme,  der  ligger  bundne  i ham.  At 
Flaubert  blev  den,  han  var,  skyldes  den  Kapital  af  Kultur,  han  er 
Herre  over:  han  har  som  kun  ganske  faa  levet  sig  ind  i det  største 
af  menneskeligt  Liv,  der  er  os  opbevaret  i Fortids  Kunst  og  Viden- 
skab fra  gammelgræsk  Digtning  til  Spinozas  Filosofi,  — — men 
det  skyldes  ikke  mindre  Helheden  i hans  Følelse,  den  store  op- 
rindelige Lidenskab  i hans  Sjæl:  »Jeg  fører  en  streng  Tilværelse, 
fjern  fra  al  verdslig  Glæde,  og  der  er  intet,  som  holder  mig 
oppe,  undtagen  et  Slags  permanent  Vanvid,  der  nu  og  da  bringer 
mig  til  at  græde  af  Afmagt,  men  som  aldrig  aflader.  Jeg  elsker 
mit  Arbejde  med  en  fanatisk  og  pervers  Kærlighed,  som  en  Asket." 
Men  denne  Kærlighed  har  sine  lykkelige  Øjeblikke,  — Øjeblikke, 
hvor  den  hensætter  ham  i en  „état  lyrique ",  en  fri  hensynsløs 
Glæde:  det  er  da,  at  »Guds  Pust  gaar  igennem  en,"  og  »det  er 
bare  da,  vi  duer,"  forklarer  Flaubert,  „det  er  det,  som  gør  de 
middelmaadige  stærke,  som  gør  Folkene  saa  skønne  de  store 
Feberdage,  som  gør  de  grimme  smukke,  som  lutrer  de  urene: 
Tro,  Kærlighed;  »dersom  I har  Kærlighed  skal  I flytte  Bjerge."  Han, 
som  sagde  det,  har  forvandlet  Verden,  fordi  han  ikke  tvivlede." 

Flaubert  havde  denne  Kærlighed.  Aldrig  har  nogen  elsket 
sin  Kunst  med  den  fortærende  Lidenskab  som  han,  den  fortærer 
alt  andet,  skaber  det  om,  indlemmer  det  organisk.  Han  elsker 
Livet  for  Kunstens  Skyld,  alt  maa  tjene  den,  han  kender  kun  én 
Moral  i Verden:  det  Skønnes  Moral,  — kun  én  Elskov:  Kærlig- 
heden til  det  Skønne,  — kun  én  Religion.  For  Flaubert  er  det 
Skønne  Guddommens  Billede  i Livet,  og  Kunstneren  har  den  største 
Opgave,  det  største  Ansvar  af  alle.  Og  yuden  Religion  kan  man 
ikke  leve,*  — mener  Flaubert,  — uden  Religion  er  Kunstneren 
en  Fusker,  eri  Falskner,  daarligere,  u værdigere  end  alle  andre 
Verdens  Falsknere.  Det  er  denne  hans  kunstneriske  Religiøsitet, 
der  bringer  ham  til  at  dømme  saa  haardt  baade  om  alle  dem, 
der  blander  uvedkommende  Hensyn  ind  i Kunsten,  og  om  alle 
Dilettanter. 

Særlig  heftig  oprører  det  Flaubert,  naar  de  verdslige  Autori- 
teter vil  forgribe  sig  paa  Kunstens  Hellighed.  Politi  og  Tanke, 
Ord,  Poesi  har  intet  med  hinanden  at  gøre.  Endnu  flere  Aar  før 
Politiet  gjorde  et  forgæves  Attentat  paa  „ Madame  Bovary*  og  der- 
ved øgede  dets  Sukces,  skriver  han:  * Censur,  den  være  af  hvilken 
som  helst  Art,  forekommer  mig  at  være  en  Uhyrlighed  værre  end 
Menneskemord;  Attentat  mod  Tanken  er  Synd  mod  den  Hellig- 
aand.  Sokrates*  Død  hviler  endnu  paa  Menneskeslægten.  Jødernes 
Forbandelse  hår  maaske  ingen  anden  Mening,  de  har  korsfæstet 
Menneske-Ordet,  villet  dræbe  Gud.  Vore  Republikanere  har  i 
denne  Henseende  altid  oprørt  mig.  I 18  Aar  under  Ludvig  Filip, 
hvilke  dydige  Deklamationer  har  man  ikke  faaet  til  Livs,  hvor  har 
man  ikke  overdynget  den  romantiske  Skole  med  kluntede  Sar- 
kasmer, skønt  den  til  sidst  ikke  fordrede  andet  end  hvad  man 
for  Tiden  kalder  „fri  Udveksling*.  Det,  som  er  komisk,  det  er  de 
store  Ord:  „Hvad  skulde  der  saa  blive  af  Samfundet?*  Og  de  Sam- 
menligninger, man  trækker:  „Vil  I lade  Børnene  lege  med  Ild- 
vaaben?*  Disse  brave  Mennesker  tror,  at  Samfundet  hænger  i 
to-tre  smaa  Stifter,  og  dersom  man  river  dem  bort,  styrter  alt 
sammen,  de  tror  — i Overensstemmelse  med  en  gammel  Tanke- 
gang — , at  Samfundet  er  en  Menneskets  Gerning,  et  Arbejde  ud- 
ført efter  en  Plan.  Heraf  disse  Beskyldninger,  Forbandelser  og 
Forsigtighedsregler.  Den  individuelle  Vilje,  hvilken  den  saa  er, 
har  ikke  mere  Indflydelse  paa  Civilisationens  Tilværelse  eller  Op- 
løsning, end  den  har  paa  Træernes  Vækst  og  Atmosfærens  Sam- 
mensætning; du.  som  er  en  stor  Mand,  du  slynger  en  Gnist  her, 

en  Draabe  Blod  dér,  men  den  menneskelige  Kraft  vil,  naar  du  ikke 
er  mere,  vedblive  at  virke  uden  dig;  den  vil  gemme  Erindringen 
om  dig  blandt  alle  de  andre  døde  Blade;  din  lille  Plads  i Kulturen 
vil  forsvinde  under  det  grønne  Dække,  dit  Folk  vil  forsvinde  for 
nye  indtrængende,  din  Religion  for  en  anden  — og  saaledes  be- 
standig videre ; Vinter,  Foraar,  Sommer,  Høst,  — uden  at  Blomsterne 
nogen  Gang  ophøje  at  skyde  Knop  og  Flod  at  følge  paa  Ebbe.* 
Vi  føler  i disse  Ord,  hvor  Flauberts  kunstneriske  Syn  er  nøje 
bestemt  af  det,  jeg  vil  kalde  hans  Tro,  hans  Religion  som  Viden- 
skabsmand, af  en  dybt  gennemtænkt,  alvorlig,  hel  Livsanskuelse. 
Flaubert  som  Kunstner  og  som  Mand,  Personlighed  er  ikke  til  at 
skille  ad. 


IV 

Man  vil  allerede  have  bemærket,  at  der  i Flauberts  Meninger 
om  Kunst  ofte  er  en  stærk  Genklang  af  Romantikken.  Der  er  - 
allerede  i hans  Ligegyldighed  for  det  praktiske  Liv,  hans  Afsmag 
for  Politik,  hans  bundløse  Foragt  for  den  demokratiske  Ligheds- 
tanke, noget,  som  udpeger  ham  som  Romantiker,  som  Aristokrat 
i den  romantiske  Betydning  af  Ordet.  Og  han  har  navnlig  den 
samme  Opfattelse  af  Kunsten  som  noget  eksceptionelt,  noget  højere 
end  al  anden  menneskelig  Virksomhed,  Spidsen  af  det  menneske- 
lige, der  peger  op  mod  det  guddommelige.  Den  kunstneriske  Ska- 
ben sker  i Guds  Billede:  Kunstneren  forholder  sig  til  sit  Stof  som 
Gud  til  Verden.  Men  sammenstiller  man  Flaubert  med  de  tyske 
Romantikere,  der  har  formuleret  de  romantiske  Dogmer  baade  saa 
koncist  og  saa  udførlig,  vil  man  finde,  at  Ligheden  er  mere  tilsyne- 
ladende. De  mener  ikke  engang  det  samme  med  de  samme  Ord. 
For  det  første  erkender  Flaubert  i Virkeligheden  ingen  fri  Skaben 
i tysk-romantisk  Forstand;  den  Vilkaarlighed,  Romantikerne  hæv- 
der som  Digterens  Ret,  Retten  til  at  gribe  Emnet  an  fra  hvilket 
som  helst  Standpunkt,  behandle  det  under  hvilken  som  helst  virkelig 
eller  uvirkelig  Synsvinkel,  selv  om  Genstandene  derved  kommer  til 
at  stilles  paa  Hovedet,  — denne  Skaberens  suveræne  Ret,  den 
kender  Flaubert  ikke,  det  er  en  Tanke,  som  er  ham  helt  fremmed. 
For  Flaubert  staar  Kunstneren  stedse  som  en  Livets  Tolk.  Og 
Livet  kan  for  ham  aldrig  blive  den  indre  vilkaarlige  Drømmever- 
den, hvori  den  tyske  Romantiker  undertiden  omplantede  sit  Jeg. 
Som  god  Franskmand  glemmer  han  ikke  et  Øjeblik,  — selv  naar 
han  i »Den  hellige  Antonius’  Fristelser*  giver  sig  Mystikken  i Vold, 

— at  Mennesket  hører  sammen  med  den  Jord,  hvoraf  det  er  vokset 
frem,  og  hvortil  det  skal  vende  tilbage.  Hans  Digtning  tager  altid 
det  legemlige  med.  Hans  skabende  Evne  ligger  deri,  at  han  faar 
Livet  til  at  tale:  „Kunstneren  i hans  Værk  skal  være  som  Gud  i 
Universet,  til  Stede  over  alt  og  intetsteds  synlig;  Kunsten  er  som 
en  anden  Natur,  og  Skaberen  af  denne  Natur  har  at  følge  den 
givne  Forskrift.  * 

Flaubert  vokser  op  under  Indtrykket  af  Hugos  Ung- 
domssejre. Med  spændt  Opmærksomhed  følger  denne  Dreng,  som 
snart  sagt  er  voksen  i Fjortenaars  Alderen,  Chateaubriand  og  Hugo 
fra  Bog  til  Bog,  — lever  med  hele  sin  unge  modtagelige  Sjæl  med 
i denne  bevægede  Tid,  da  den  klassiske  Digtning,  der  havde  Aar- 
hundreders  jævn  Udvikling  og  Aarhundreders  roligt  Eneherredømme 
at  se  tilbage  paa,  slaas  af  en  ny  Poesi.  For  ham  har  dette  uendelig 
større  Interesse  end  Juli-  og  Februar-Revolutioner,  hele  den  politiske 
Kamp.  Og  det  Indtryk,  han  modtager  af  den  Varme  og  Skønhed, 
som  Romantikken  har  tilført  fransk  Kunst,  det  taber  sig  aldrig. 
Han  vender  altid  tilbage  til  de  store  romantiske  Digtere  i Udtryk, 
som  viser  en  dyb  Glæde  og  Taknemmelighed.  „Hvor  de  vil  være 
glemte  alle  Dagens  store  Mænd,*  skriver  han  mange  Aar  efter, 
„naar  han  — Victor  Hugo  — endnu  staar  ung  og  straalende.* 

De  første  Ting,  Flaubert  har  skrevet,  er  da  ogsaa  Prosadigte  i 
mystisk-romantisk  Retning.  Og  i de  lange  Aar,  hvori  han  for- 
bereder sig  til  sit  Kald,  er  det  betegnende  nok  to  store  Opgaver, 
han  væsentlig  sysler  med,  og  som  begge  senere  skulde  komme  til 
Udførelse:  den  ene  blev  hans  store  realistiske  Nutidsroman,  hans 
moderne  Hovedværk  „ L'éducation  sentimentale* , som  udkom  i 1869, 
den  anden,  den  Bog,  som  af  alle  har  voldt  ham  størst  Kamp  og 
Sindsbevægelse,  størst  Sorg  og  Glæde,  blev  kanske  det  mest  ejen- 
dommelige og  dybsindige  Digt  i hele  den  fransk-romantiske  Poesi 

— „ La  tentation  de  Saint  Antoine u,  — det  udkommer  midt  i Rea- 
lismens Tid  fem  Aar  efter  „ L'éducation  sentimentale 

Af  alle  Frankrigs  Digtere  i dette  Aarhundrede  synes  Flaubert 
mig  at  være  den,  der  favner  videst.  Den  dybeste  Grundtanke  i den 
realistiske  Bevægelse  — den  Bevægelse,  der  i Frankrig  har  sin  For- 
løber i Stendhal,  sin  første  store  Repræsentant  i Balzac,  — det  var  jo, 
at  der  eksisterede  en  inderlig  Sammenhæng  mellem  Mennesket  som 
Sjæl  og  Mennesket  som  Legeme,  det  var  Opdagelsen  af  Mennesket 
som  psykologisk  Skabning,  afhængigt  af  den  Jord,  hvoraf  det  var 
kommet,  — denne  Tanke  er  gaaet  Flaubert  i Blodet.  Og  den  fik 

et  fuldbaarent  Udtryk  i hans  første  Værk,  „Madame  Bovary*,  — 
for  saa  vidt  har  Zola  Ret  til  at  regne  en  litterær  Tid  i Frankrig 
fra  1856.  Men  der  bor  tillige  i denne  hensynsløse  Realist  en  fana- 
tisk Skønhedsdyrker,  som  aldrig  giver  tabt.  Han  har  selv  halvt  spø- 
gende karakteriseret  disse  to  Sider  i sit  kunstneriske  Temperament. 
„Der  er  i mig  — litterært  talt  — to  tydelig  forskellige  Mennesker, 
et,  som  er  forelsket  i det  høje  Ord,  i lyrisk  Schwung,  i de  store 
Vingeslag,  i alle  Ordets  Klangtoner  og  Tankens  Fjeldtinder;  og  en 
anden,  som  lægger  Virkeligheden  i Smeltediglen  og  graver  i den 
paa  kryds  og  tværs,  saa  længe  og  saa  meget  som  muligt,  som 
holder  af  at  gaa  i Rette  med  det  smaa  lige  eftertrykkelig  som  med 
det  store,  som  gerne  vilde,  at  man  rent  fysisk  skal  føle  de  Gen- 
stande, som  han  maler.  Og  den  sidste  af  dem  ynder  at  le  og  behager 
sig  i de  rent  fysiske  Fænomener  hos  Mennesket.* 

Disse  to  Sider  i Flauberts  Væsen  mødes  i én  stor  Følelse: 
Følelsen  for  Formen,  Ærbødigheden  for  Ordets  Skønhed,  Ordet,  der 
ejer  sin  egen  uafhængige  Skønhed,  enten  det  gengiver  Sjælens  „store 
Vingeslag*  eller  Menneskenes  „fysiske  Funktioner*.  Der  er  mange, 
der  har  standset  uforstaaende  lige  over  for.  Flauberts  Paradoks, 
at  Stilen,  det  er  i Virkeligheden  alt,  Stilen  bestemmer  Mandens 
Værd.  Ogsaa  Zola,  der  i sin  Dom  over  Flaubert  veksler  mellem  Beun- 
dring og  daarlig  gemt  Ærgrelse,  stopper  her  op : lidt  naivt,  som  han 
tager  Flauberts  Paradokser,  — de  Paradokser,  som  det  glædede  den 
gamle  Romantiker  at  give  sin  unge  begavede  og  ensidige  Ven  tillivs  — 
generer  det  ham  øjensynlig,  naar  Flaubert  vurderer  Chateaubriands 
Stil  højere  end  alle  Naturalismens  Grundsandheder.  Men  der  er 
det  at  mærke,  at  Stilen  for  Flaubert  har  en  anden  og  inderligere 
Betydning,  end  man  i Regelen  forbinder  med  det  Ord.  Og  i sin 
Korrespondance  gentager  han  i vekslende  Udtryk  denne  sin  æste- 
tiske Trosbekendelse:  „Formen  er  selve  Tankens  Kød,  ligesom 
Tanken  er  Livets  Sjæl*.  Naar  Formen  opfattes  paa  denne  Maade, 
som  den  levendegjorte  Tanke,  bliver  Stilen  noget  helt  andet.  Da 
bliver  den  det,  man  ellers  gerne  kalder  Kunstværkets  Sjæl. 

Flauberts  Teorier  hindrede  ham  da  heller  ikke  i at  glæde  sig 
over  det  store,  hvor  han  mødte  det.  Lige  saa  hurtig  han  byggede 
sit  Paradoks,  lige  saa  villig  fandt  han  Anvendelse  for  en  Undtagelse: 
det  store  var  suverænt  — ligegyldigt  paa  Grund  af  eller  paa  Trods 
af  den  Vej  det  fulgte.  En  og  anden  Gang  kunde  dette  eller  hint 
opirre  ham  saa  stærkt,  at  han  blev  blind:  saaledes  lige  over  for 
Stendhal  — men  som  Regel  vakte  Storheden,  i hvilken  Lejr  han 

fandt  den,  en  inderlig,  næsten  barnlig  Glæde.  Og  kanske  er  det 
netop  deri,  en  Mands  virkelige  personlige  Storhed  bestaar. 

V 

Flaubert  nærede,  som  allerede  nævnt,  en  Afsmag  for  Politik, 
som  ofte  giver  sig  Luft  i paradoksale  Udbrud.  Men  kunde  det 
end  aldrig  falde  ham  ind  at  tage  nogen  som  helst  praktisk  Del  i 
det  politiske  Liv,  hindrer  ikke  dette,  at  han  ofte  beskæftiger  sig 
med  de  sociale  Fænomener,  og  det  baade  i sin  Korrespondance 
og  i sin  Digtning.  Navnlig  da  i „L’éducation  sentimentale*.  Dette 
Værk  bestaar  egentlig  af  to  selvstændige  Beretninger,  der  har 
indgaaet  en  intim  Forbindelse:  Historien  om  den  unge  Mands 
Følelsesudvikling,  Mennesket,  der  desillusioneres,  — og  Historien 
om  de  moderne  politiske  Idealer  og  deres  Opløsning  i Livets  Ild- 
prøve, om  det  franske  Demokrati  af  dette  Aarhundrede,  der  falder 
sammen  i Desillusionerethed,  Blague,  Korruption. 

Flauberts  Uvilje  mod  det  moderne  Demokrati  har  ligesom  to 
Kilder,  to  Veje.  Demokratiet  er  ham  personlig  imod,  fordi  dets 
Krav  om  Lighed  fører  til  Tyranni.  Demokrati  er  intet  andet  end 
Majoritetsherredømme.  Det  betyder  kun  et  Herskerskifte.  Og 
Flaubert  kan  ikke  lide  den  ny  Hersker.  For  denne  vil  naturligvis 
søge  at  gennemføre  sin  Smag  og  sit  Tarv,  Gennemsnitlighedens, 
Middelmaadighedens  Behov,  den  vil  i Praksis  fastslaa,  at  Middel- 
maadigheden  er  det  eneste  berettigede,  — det  store,  det  originale, 
det  sjældne  af  enhver  Art  overflødigt.  Det  er  den  ene  Side  af 
Sagen.  Men  saa  opirrer  det  moderne  Demokratis  Ideer  Flaubert  i 
en  anden  Henseende:  ved  sin  kortsynede  og  doktrinære  Opfatning 
af  Tingene,  ved  sin  Mangel  paa  Forstaaelse  af  Livets  skiftende 
Mangfoldighed.  Ethvert  System,  der  fastholder  en  løsreven  og 
endelig  Sandhed,  én  Retfærdighed  for  alle  én  Gang  for  alle,  er 
ham  en  Daarlighed,  en  Fornægtelse  af  selve  Livets  levende  Princip. 

Man  fatter  i det  hele  taget  ikke  den  Voldsomhed,  hvormed 
Flaubert  udtaler  sig  dels  om  Kieresiet,  dels  om  det  moderne  De- 
mokrati (to  Magter,  som  han  stadig  flygter  for  at  se  i For- 
bund), naar  man  ikke  har  forsøgt  at  trænge  ind  i det,  der  er 
den  ledende  Følelse  og  ledende  Tanke  i hans  Forestilling  om  Livet: 
Forestillingen  om  Livet  som  evig  Vækst,  evig  Bevægelse,  — om 
Mennesket  som  et  Led  i denne  Vækst,  et  lidet  levende  og  seende 
Livskorn,  men  uden  Evne  til  at  bestemme  noget  af  Bevægelsens 
Karakter  eller  til  at  overskue  den  i videre  Udstrækning.  De  kirke- 

lige  Dogmer  og  de  socialistiske  Lykketeorier  forekommer  ham  lige 
blottede  for  sund  Sans. 

I 1863  skriver  han  til  Frøken  Leroyer  de  Chantepie:  „Man 
forfalsker  altid  Virkeligheden,  naar  man  vil  komme  til  en  endelig 
Konklusion,  den  hører  alene  Gud  til.  Og  desuden:  er  det  med 
Fiktioner,  at  man  kan  haabe  at  finde  Sandheden?  Historie  og 
Naturhistorie.  Det  er  den  moderne  Tids  to  Muser.  Det  er  ved 
dem  man  trænger  ind  i nye  Verdener.  Lad  os  ikke  vende  tilbage 
til  Middelalderen.  Lad  os  iagttage  — det  er  alt.  Og  efter  Aar- 
hundreders  Studier  bliver  det  kanske  en  eller  anden  forundt  at 
gøre  Syntesen?  Dette  Raseri  efter  at  ville  trække  Slutninger  er 
en  af  de  farligste  og  sterileste  Manier  hos  Menneskeheden.  Enhver 
Religion  og  enhver  Filosofi  har  gjort  Fordring  paa  at  eje  Gud,  at 
have  maalt  det  uendelige  og  at  kende  Lykkens  Recept.  Hvilket 
Hovmod  og  hvilken  Usseldom.  Jeg  ser  derimod,  at  de  største 
Genier  og  største  Værker  aldrig  har  draget  Konklusionen.  Homer, 
Shakespeare,  Goethe,  alle  Guds  ældste  Sønner  (som  Michelet  siger) 
har  vel  vogtet  sig  for  at  gøre  andet  end  at  fremstille.* 

Allerede  tidligere,  i et  andet  Brev  til  samme  Dame  (1857) 
har  Flaubert  nærmere  udviklet  denne  sin  Opfattelse.  Det  Brev  giver 
maaske  den  lettest  tilgængelige  Fremstilling  af  hans  Livs  praktiske 
Filosofi.  Hans  Veninde  var  religiøs  og  stærkt  ømfindtlig,  optaget  af  mo- 
ralske Problemer  og  Trosskrupler.  Nu  var  Flaubert  selv  af  en  over- 
ordentlig nervøs  Konstitution  og  led  af  et  epilepsilignende  Tilfælde, 
som  altid  forløb  under  svære  Kriser.  Men  ogsaa  udenfor  disse  Kriser 
kunde  hans  Nerver  genere  ham,  bl.  a.  fremkalde  Hallucinationer, 
som  han  imidlertid  ved  dette  Tidspunkt  mente  at  være  bleven 
kvit.  Deres  sjælelige  Lidelser  har  gensidig  været  paa  Bane.  „De 
spørger  mig,*  skriver  han  til  sin  Veninde,  „hvordan  jeg  har  helbredet 
mig  for  de  nervøse  Hallucinationer,  som  jeg  tidligere  led  af.  Ved 
to  Midler:  1)  ved  at  studere  dem  videnskabelig,  d.  v.  s.  ved  at 
forsøge  paa  at  gøre  mig  Rede  for  dem,  og  2)  gennem  min  Vilje- 
kraft. Jeg  har  undertiden  ligefrem  følt  Galskaben  komme.  Der 
stod  i min  stakkels  Hjerne  en  Hvirvelvind  af  Ideer  og  Billeder, 
hvor  det  var,  som  om  min  Bevidsthed,  mit  Jeg  svingede  som  et 
Skib  i Uvejr.  Men  jeg  klamrede  mig  til  min  Fornuft.  Og  den 
blev  Herre,  saa  belejret  og  nedbrudt  den  var.  Til  andre  Tider 
forsøgte  jeg  gennem  min  Fantasi,  selv  med  Vilje  at  vække  disse 
frygtelige  Sindstilstande.  Jeg  har  spillet  med  Vanvid  og  Fantasterier 
som  Mithridates  med  Giftstoffer.  En  stor  Selvtillid  holdt  mig  oppe, 

jeg  har  ligesom  besejret  Ondet  ved  at  gribe  det  legemlig.  Der  er 
en  Følelse  eller  snarere  en  Vane,  som  synes  at  mangle  Dem, 
det  er  Kærligheden  til  Kontemplation,  til  at  iagttage.  Tag 
Livet,  Følelserne,  hele  Deres  Jeg  som  en  Genstand  for  intellektuelle 
Øvelser.  De  oprøres  mod  Verdens  Uretfærdighed,  mod  dens  Lavhed, 
dens  Tyranni,  mod  al  Tilværelsens  Skændsel  og  Daarlighed.  Men 
kender  De  nu  alt  dette,  har  De  forstaaet  alt?  Er  De  som  Gud? 
Hvem  siger  Dem,  at  vor  menneskelige  Dom  er  ufejlbarlig,  at  Deres 
egen  Følelse  ikke  fører  Dem  vild?  Hvordan  kan  vi  med  vore 
kortrækkende  Sanser,  med  vor  endelige  Forstand  naa  til  en  absolut 
Forstaaelse  af  det  sande  og  gode?  Griber  vi  nogen  Sinde  det  abso- 
lutte? Dersom  man  vil  leve,  maa  man  opgive  at  have  en  sikker 
og  afgjort  Formening  om  noget  som  helst.  Saadan  og  saadan  er 
Menneskeheden,  det  drejer  sig  ikke  om  at  forandre  den,  men  om 
at  kende  den.  Lad  os  tænke  mindre  paa  os  selv.  Lad  os  opgive 
Haabet  om  en  Løsning.  Den  er  gemt  hos  Gud;  det  er  ham  alene, 
der  sidder  inde  med  den,  og  han  meddeler  den  ikke.  Men  der 
rummes  i selve  den  lidenskabelige  Trang  til  at  studere  Livet  ideelle 
Glæder  for  fine  Sjæle.  Foren  Dem  i Tanken  med  Deres  Brødre 
gennem  tre  Tusind  Aar,  genkald  Dem,  hvad  de  har  lidt,  hvad 
de  har  drømt,  og  De  vil  føle,  at  Deres  Hjerte  og  Deres  Intelligens 
begge  samtidig  udvides;  en  dyb  og  ubegrænset  Sympati  vil  som 
en  stor  Kappe  svøbe  sig  om  alle  menneskelige  Drømmebilleder  og 
alle  Væsener.  Forsøg  ikke  at  lukke  Dem  inde  i Dem  selv.  Læs 
i stor  Maalestok.  Læg  en  Plan  for  Deres  Studier,  lad  den  være 
streng  og  følg  den.  Læs  Historie,  den  gamle  Historie  fremfor  alt. 
Hengiv  Dem  til  et  regelmæssigt  og  anstrengende  Arbejde.* 

Vi  ser,  at  Flaubert  anbefaler  sin  Veninde  nøjagtig  den  Plan, 
han  selv  har  fulgt.  Dette  har  været  hans  Kur  mod  Livet,  hans 
virkelige  Lykke  ved  Livet.  Og  han  vil  nu  omvende  hende  til  sin 
Trosbekendelse. 

Han  fortsætter:  »Livet  er  en  saa  forfærdelig  Ting,  at  den 
eneste  Mulighed  for  at  bære  det,  er  at  undgaa  det.  Og  man 
undgaar  det  ved  at  leve  i Kunsten,  ved  uophørlig  at  søge  Sand- 
heden i Skønhedens  Gengivelse.*  Vi  genkender  Romantikkens  Grund- 
tanke. Men  det  er  paa  en  helt  forskellig  Maade,  Flaubert  og  de 
egentlige  Romantikere  skyr  Livet.  Romantikerne  opsøge  en  fri 
Drømmeverden,  en  omdigtet  Verden,  hvor  de  dyrker  en  vilkaarlig, 
selvvalgt  Skønhed.  — Flaubert  forlader  kun  Livet  for  at  betragte 
det  paa  Afstand  og  paa  den  Maade  opdage  de  Skønhedslinier,  som 

man  paa  nært  Hold,  mens  man  selv  nyder  og  lider  i Livets 
Hvirvel,  ikke  kan  gribe. 

„Læs  de  store  Mestre,14  — vedbliver  han  — „idet  De  forsøger 
at  faa  Øje  for  deres  Fremgangsmaade,  at  nærme  Dem  til  deres 
Sjæl,  og  De  vil  vende  tilbage  fra  dette  Studium  blændet  af  noget, 
som  gør  Dem  lykkelig.  De  vil  føle  Dem  som  Moses,  da  han  steg 
ned  fra  Sinai.  Han  havde  Straaler  om  sit  Hoved,  thi  han  havde 
givet  sig  hen  i Beskuelse  af  Gud. 

Hvorfor  taler  De  om  Samvittighedsnag,  om  Fejltrin,  om  usikre 
Anelser,  om  Trosbekendelser?  Lad  alt  det  ligge.  Lad  det  ligge, 
stakkels  Sjæl,  for  Deres  egen  Skyld.  Naar  De  føler  Deres  Bevidsthed 
ren,  kan  De  stille  Dem  for  den  evige  og  sige:  her  er  jeg.  Hvad 
er  det,  man  frygter,  naar  man  ikke  er  skyldig?  Og  hvad  er  det 
Menneskene  kan  være  skyldige  i,  — afmægtige  som  vi  er  baade 
i godt  og  i ondt?  Al  vor  Smerte  kommer  af  den  ledige  Tankes  Ud- 
skejelser. Tanken  er  graadig,  og  naar  den  ikke  har  Næring  af  Uden- 
verdenen,  kaster  den  sig  over  sig  selv  og  fortærer  Jeg’et  lige  til 
Rygmarven.  Det  gælder  at  forny  den,  at  føde  den  og  navnlig 
at  hindre,  at  den  ikke  strejfer  uvirksom  omkring.  Jeg  tager  et 
Eksempel : De  beskæftiger  Dem  meget  med  Verdens  Uretfærdighed, 
med  Socialisme  og  Politik.  Lad  gaa,  vel,  læs  til  en  Begyndelse 
alle  dem,  som  har  haft  de  samme  Interesser  som  Dem.  Gennemgaa 
Utopisterne  og  de  tørre  Drømmere.  Og  siden,  før  De  tillader  Dem 
at  gøre  Dem  en  endelig  Mening,  skulde  De  studere  en  temmelig  ny 
Videnskab:  Politisk  Økonomi.  De  vil  blive  ganske  forbavset  ved 
at  mærke,  at  De  selv  skifter  Mening,  fra  Dag  til  Dag,  ganske  som 
man  skifter  Skjorte.  Det  gør  ingenting,  Skepticismen  vil  ikke  have 
noget  bittert  ved  sig,  for  De  vil  være  som  Tilskuer  ved  Menneske- 
hedens Komedie,  og  det  vil  forekomme  Dem,  at  Historien  har  gaaet 
sin  Gang  gennem  Verden  blot  for  Dem. 

Overfladiske,  bomerede  Mennesker  eller  uklare  og  entusia- 
stiske Sjæle  vil  i alle  Ting  have  en  Konklusion;  de  søger  Livets 
Hensigt  og  det  uendeliges  Dimensioner.  De  tager  i deres  stakkels 
lille  Haand  en  Næve  Sand,  og  saa  siger  de  til  Oceanet:  „Jeg  skal 
tælle  Sandkornene  paa  dine  Kyster*.  Men  naar  Sandet  glider  bort 
mellem  Fingrene  paa  dem,  og  Kalkylen  bliver  lang,  saa  stamper 
de  med  Foden  og  græder.  Véd  De  hvad  man  bør  foretage  sig  paa 
Strandbredden?  Knæle  ned,  — eller  spadsere.  Spadser  De. 

Intet  stort  Geni  har  draget  nogen  Konklusion,  nogen  sidste 
Slutning,  og  ingen  stor  Bog,  — thi  Menneskeslægten  er  i evig 

Bevægelse,  den  standser  ikke.  Homer  drager  ingen  Slutning,  heller 
ikke  Shakespeare,  eller  Goethe,  ikke  engang  Bibelen.  — Ogsaa  det 
Ord,  som  nu  er  saa  stærkt  i Mode:  „Det  sociale  Problem*,  oprører 
mig  dybt.  Den  Dag,  det  bliver  løst,  bliver  den  sidste  Dag  for  vor 
Planet:  Livet  er  et  evigt  Problem,  Historien  ogsaa,  alt  er  det.  Der 
kommer  uophørlig  nye  Zifre  med  i Additionen.  Naar  et  Hjul 
svinger,  hvordan  vil  De  da  tælle  Straaleme?  Det  19de  Aarhundrede 
indbilder  sig  i sin  frejdige  Forfængelighed,  at  det  har  opdaget 
Solen.  Man  siger  f.  Eks.  at  Reformationen  var  Forberedelsen  til 
den  franske  Revolution.  Det  vilde  være  sandt,  hvis  det  blev 
staaende  dermed,  men  denne  Revolution  er  selve  Forberedelsen  til 
en  anden  Tingenes  Tilstand.  Og  saadan  videre  og  altid  videre. 
Vore  mest  fremskredne  Ideer  vil  synes  temmelig  latterlige  og  til- 
bagelagte, naar  nogen  Tid  er  gaaet.  Jeg  vædder  paa,  at  bare  i 
Løbet  af  50  Aar  vil  de  Ord:  „Socialt  Problem*,  „Massernes 
moralske  Forbedring*,  „Fremskridt*  og  „Demokrati*  være  redu- 
cerede til  udtærskede  Banaliteter.*  — „Det  er  fordi  jeg  tror  paa 
en  stedsevarende  Evolution  af  Menneskeheden  og  paa  dens  stadig 
vekslende  Former,  at  jeg  hader  al  Norm,  hvori  man  vil  presse 
den  ind,  alle  de  Formler,  man  bruger  til  at  definere  den,  alle  de 
Planer,  hvori  man  fantaserer  om  dens  Fremtid.  Demokratiet  er 
ikke  dens  sidste  Ord,  lige  saa  lidt  som  Slaveriet  var  det,  eller 
Feodalsystemet  eller  Monarkiet.  Den  Horisont,  det  menneskelige 
Øje  naar,  er  ikke  altid  den  samme  Strandbred,  — bag  denne  Ho- 
risont er  der  en  anden,  og  saadan  bestandig  videre.  Derfor  synes 
det  mig  en  tom  Daarskab  at  søge  den  bedste  Religion  eller  den 
bedste  Styrelsesform.  Den  bedste  er  efter  min  Mening  den,  som 
ligger  i sine  sidste  Krampetrækninger,  for  da  er  den  i Færd  med  at 
give  Plads  for  en  anden. 

Jeg  vil  Dem  en  Smule  til  Livs,  fordi  De  i et  af  Deres  foregaaende 
Breve  har  sagt,  at  hvad  De  fremfor  alt  ønsker,  er  „almindelig 
tvungen  Undervisning*.  Jeg  afskyr  alt  som  er  tvungent,  enhver 
Lov,  enhver  Styrelse,  enhver  Regel.  Hvem  er  dette  Samfund,  der 
skal  kunne  tvinge  mig  til  hvad  som  helst?  Hvilken  Gud  har  gjort 
det  til  min  Herre?  Mærk  vel,  at  De  paa  den  Maade  falder  tilbage 
i Fortidens  gamle  Uretfærdigheder.  Det  er  ikke  længer  en  Despot, 
som  raader  over  Individet,  men  det  er  Mængden,  den  offentlige 
Nytte,  Statens  evige  Fornuft,  alle  Folks  Vilje,  Robespierres  Maksime: 
Jeg  holder  mere  af  Ørkenen,  jeg  vender  tilbage  til  de  fri  Beduiner** 

VI 

Flaubert  bliver  aldrig  træt  af  at  pointere  de  to  Forestillinger, 
der  ligger  til  Grund  for  hans  Livsanskuelse:  Forestillingen  om 
Livets  evige  Variation  og  om  Gudsbegrebets  Uendelighed.  »Tror 
De,*  skriver  han  mange  Aar  senere  til  George  Sand,  »at  man 
nogen  Gang  elsker  to  Mennesker  paa  samme  Maade,  at  man  nogen 
Sinde  har  to  Følelser,  som  er  lige?  Jeg  tror  det  ikke,  vort  Individ 
skifter  hvert  Øjeblik  gennem  hele  sin  Tilværelse.*  Om  Gudsbegrebet 
siger  han  etsteds:  »Den  Maade,  hvorpaa  alle  Religioner  taler  om 
Gud,  oprører  mig,  for  de  behandler  ham  alle  med  en  vis  Sikkerhed, 
Overfladiskhed  og  Familiaritet.  Navnlig  irriterer  Præsterne  mig,  fordi 
de  altid  har  hans  Navn  paa  Læber?  »Guds  Godhed,  Guds  Vrede, 
fornærme  Gud,*  siger  de  stadig.  Det  er  at  betragte  ham  som  et 
Menneske,  eller  hvad  endnu  værre  er,  som  en  Bourgeois.  Man 
bliver  endog  ved  at  give  ham  Attributer,  ligesom  de  vilde  sætte 
Fjedre  paa  deres  Fetisch.  Nogle  maler  det  uendelige  i blaat,  andre 
i sort.  Det  er  da  nogle  Kannibaler!  I Virkeligheden  er  vi  ikke 
komne  længere,  end  at  vi  spiser  Græs  og  gaar  paa  fire,  — til  Trods 
for  alle  Balloner.  Den  Tanke,  som  Menneskene  gør  sig  om  Gud, 
er  ikke  synderlig  højere  end  Forestillingen  om  en  østerlandsk  Mo- 
nark, omgivet  af  sit  Hof.  Den  religiøse  Idé  ligger  i Virkeligheden 
flere  Aarhundreder  tilbage  for  den  sociale,  men  der  er  alligevel 
en  Mængde  Farcører,  som  giver  sig  Skin  af  at  falde  i Afmagt  af 
Beundring.* 

Et  andet  Sted  udtaler  han  sig  endnu  bestemtere  om  den  »aaben- 
barede  Religion* : »Jeg  bliver  mere  og  mere  indigneret  over  disse 
moderne  Reformatorer,  som  ikke  have  reformeret  nogenting.  Alle 
sammen,  Saint  Simon,  Leroux,  Fourier  og  Proudhon,  sidder  i 
Middelalderen  lige  op  til  Halsen ; alle  tror,  — hvad  man  for  Resten 
ikke  har  fæstet  sig  ved,  — paa  en  bibelsk  Aabenbaring.  Men  at 
ville  forklare  disse  ufattelige  Ting!  At  forklare  det  onde  ved 
Arvesynden,  det  er  intet  at  forklare.  At  gaa  helt  tilbage  til  Aar- 
sagen  er  anti-filosofisk,  anti-videnskabeligt,  og  Religionerne  mishager 
mig  paa  dette  Omraade  endnu  mere  end  Filosofeme,  fordi  de 
paastaar,  at  de  véd  Aarsagen.  Lad  Religionen  være  en  Hjertesag, 
en  Følelsessag.  Det  er  denne  Trang,  som  skal  respekteres,  og 
ikke  de  flygtige  Dogmer. 

Hvad  angaar  Forestillingen  om  en  Forsoning,  saa  stammer 
den  fra  en  Opfattelse,  fremmed  for  vor  Retfærdighedssans,  en 

barbarisk  og  konfus  Følemaade;  det  er  Arveligheden  overført  paa 
den  menneskelige  Ansvarlighed.  Den  gode  orientalske  Gud,  som 
slet  ikke  er  god,  lader  de  smaa  Børn  undgælde  for  Faderens  Fejl, 
ligesom  en  Pascha,  der  hos  en  Mand  kræver  hans  Faders  Gæld. 
Vi  befinder  os  endnu  paa  dette  Punkt,  naar  vi  taler  om  Guds  Ret- 
færdighed, Vrede  og  Medlidenhed,  alt  menneskelige  Egenskaber, 
relative,  endelige  og  som  Følge  heraf  uforenelige  med  det  absolutte.* 

Flauberts  Forestillinger  om  Gudsbegrebet  og  om  en  stedse- 
varig  Evolution  hos  alt  levende  svarer  paa  det  psykologiske  Om- 
raade  til  Forestillingen  om  en  uadskillelig  Sammenhæng  mellem  Sjæl 
og  Legeme.  Han  skriver  til  Frøken  Leroyer  de  Chautepie:  „Det 
var  en  trist  Historie  med  den  unge  Pige,  Deres  Slægtning,  som  er 
blevet  gal  af  religiøse  Skrupler,  men  den  er  temmelig  almindelig. 
Man  maa  have  et  robust  Temperament  for  at  vove  sig  op  paa 
Mysticismens  Tinder  uden  at  blive  svimmel.  Og  desuden  er  der 
i alt  dette  (fremfor  alt  hos  Kvinder)  Følelsesspørgsmaal,  som  gør 
Lidelsen  kompliceret.  Ser  De  ikke,  at  alle  disse  Kvinder  er  for- 
elskede i Adonis?  Det  er  den  evige  Brudgom,  som  de  længes  efter. 
Asketer  eller  vellystige  drømmer  de  om  Kærlighed,  den  store  Kær- 
lighed; og  for  at  finde  Helbredelse  (for  Øjeblikket  i det  mindste), 
er  det  ikke  en  Idé,  de  har  Behov,  men  en  Mand,  et  Barn,  en 
Elsker.  De  synes  kanske,  dette  er  kynisk.  Men  jeg  er  overbevist 
om,  at  de  mest  voldsomme  materielle  Krav  ubevidst  former  sig 
under  Tankernes  Indflydelse,  og  ligeledes,  at  selv  de  mest  urene 
kødelige  Ekstravaganser  er  delvis  foraarsagede  af  et  rent  Ønske 
om  noget  umuligt,  en  ætherisk  Længsel  mod  den  fuldkomne  Glæde. 
Desuden  véd  jeg  ikke  (og  ingen  véd  det),  hvad  de  vil  sige  de 
to  Ord:  Sjæl  og  Legeme,  hvor  det  ene  slutter  og  hvor  det  andet 
begynder.  Vi  føler  Kræfter,  og  det  er  alt.  Begreberne  Materia- 
lisme og  Spiritualisme  hviler  endnu  altfor  tungt  paa  den  menneske- 
lige Videnskab  til  at  man  kan  studere  alle  disse  Fænomener  uden 
Fordom.  Men  Menneskehjertets  Anatomi  er  endnu  ikke  skrevet. 
Hvordan  vil  De,  at  man  skal  behandle  det?  Det  er  det  19de  Aar- 
hundredes  eneste  Ære,  at  det  har  indledet  disse  Studier.  Den 
historiske  Sans  er  helt  ny  i Verden.  Man  begynder  at  studere 
Ideer  paa  samme  Maade  som  foreliggende  Begivenheder,  og  at 
dissekere  Troslærdomme  som  Organismer.  Der  er  en  hel  Skole, 
som  arbejder  i Stilhed,  og  som  engang  vil  gøre  noget." 

I de  Udtalelser,  jeg  har  anført,  vil  man  efter  min  Mening 
kunne  finde  det  essentielle  i Flauberts  Livsopfattelse.  — Tænkning 

og  Tro.  Det  er  ud  fra  dette  Helhedssyn,  hans  Domme  former  sig. 
Det  har  dannet  sig  tidlig,  og  det  er  inderlig  sammenhængende 
med  hans  kunstneriske  Anskuelser  og  Følemaade.  Vi  ser  det  i 
Virkeligheden  ogsaa  bedst,  naar  han  taler  om  Kunst:  hans  Domme 
er  her  ofte  vilkaarlige  og  ubillige.  Men  de  bestemmes  dog  i 
mere  eller  mindre  Grad  af  dette,  om  han  hos  vedkommende  Kunstner 
finder  en  Afspejling  — bevidst  eller  ubevidst  — af  den  Tanke- 
gang, der  ser  alt  i den  store  Sammenhæng.  — det  Hjerte,  der 
slaar  for  Mennesket  og  ikke  for  det  enkelte  Menneske.  I et  Brev 
af  1846  hedder  det:  „Der  er  to  Klasser  af  Digtere.  De  store,  de 
sjældne,  de  virkelige  Mestre,  der  gengiver  Menneskeheden.  De  be- 
skæftiger sig  ikke  fortrinsvis  med  sig  selv  og  deres  egne  Lidenskaber, 
de  sætter  til  Side  deres  egen  Personlighed  for  at  gaa  op  i andres, 
— de  gengiver  Universet:  det  spejler  sig  i deres  Værker,  skinnende, 
nuanceret,  mangfoldigt,  som  en  hel  Himmel,  der  dukker  sig  i Havet 
med  sine  Stjerner  og  sit  uendelige  blaa.  — Saa  er  der  nogle  andre, 
som  skaber  for  at  finde  Harmoni,  som  græder  for  at  røre,  som 
beskæftiger  sig  med  sig  selv  for  at  blive  udødelige;  de  vilde  kanske 
ikke  naaet  længer  ad  anden  Vej,  — i Mangel  af  Vidde  og  Storhed 
har  de  Ild  og  Verve.11  „Byron  hører  til  denne  Slægt,  Shakespeare 
til  den  anden;  hvem  vil  i Virkeligheden  kunne  sige  mig,  hvem 
Shakespeare  har  elsket,  hvem  han  har  bedraget,  hvad  han  har 
følt.  Det  er  en  Kolos,  som  overvælder;  man  har  vanskeligt  for 
at  tro,  at  det  er  et  Menneske." 

Nu  maa  man  erindre,  at  en  stor  Del  af  Flauberts  Meninger 
ere  saa  indhyllede  i Paradokser,  at  de  let  kan  give  Anledning  til 
Mistydning.  Fremdeles  maa  man  tage  i Betragtning  hans  store 
Modsigelsestrang:  naar  han  f.  Eks.  hos  Zola  mærker  den  Tilbøje- 
lighed til  at  lave  Formler,  til  at  klassificere  og  slaa  fast,  som  er 
ham  saa  afgjort  imod,  véd  han  ikke,  hvilke  Yderligheder  han 
skal  faa  anbragt  i modsat  Retning.  Baade  i hans  Korrespondance 
og  navnlig  i hans  mundtlige  Omgang  er  han  uberegnelig;  der  er 
nok  af  Modsigelser.  Men  under  det  hele  ligger  dog  en  bestemt 
Livsopfattelse. 

Der  er  imidlertid  ogsaa  i denne  Livsopfattelse  ligesom  to  ledende 
Drag,  to  Karaktermærker,  som  ikke  altid  kommer  til  Forsoning. 
Hans  Forestilling  om  en  Tingenes  inderlige  Sammenhæng  og  om 
en  stedsevarende  Evolution:  — Menneskets  Vækst,  enten  det  nu 
er  en  Fuldkommengørelse  eller  en  Opløsning,  — balancerer  ikke 
altid  godt  med  hans  Forestilling  om  Menneskets  aandelige  Afmagt, 

— denne  sidste  afføder  en  Skepticisme,  der  undertiden  nægter  alt, 
endog  stiller  sig  tvivlende  til  den  Sammenhæng,  der  er  hans  Reli- 
gion. Og  samtidig  fører  hans  Tro  paa  en  organisk  Udvikling, 
hvori  Mennesket  selv  ikke  kan  gribe  ind,  og  hans  personlige  Uaf- 
hængighedstrang ham  ligeledes  i to  Retninger:  han  er  undertiden 
konservativ  — hvad  skal  det  føre  til  at  lave  et  nyt  Samfund,  det 
kommer  af  sig  selv,  eller  det  bliver  ikke  bedre;  — og  han  er 
undertiden  Anarkist,  — han  taaler  ikke  Love,  taaler  ikke  Tvangs- 
regler. Han  er  den  i politisk  Henseende  umulige  Fremtoning: 
konservativ  Anarkist. 

(Sluttes) 

Hjalmar  Christensen 

aa  vor  Operascene  har  man  i Aar  hørt  én  helt  ny 
og  én  saa  godt  som  ny  dansk  Opera:  Ennas 
Lamia  og  Lange-Muller’ s Vikingeblod.  Større 
Modsætninger  end  disse  to  Operaer  er  det  vanskeligt 
at  tænke  sig;  de  staar  næsten  over  for  hinanden  som 
et  Positiv-  og  et  Negativbillede:  hvad  der  — i Hen- 
seende til  Komponisternes  Ejendommeligheder  — er  Lyssider  i den 
ene,  er  Skyggesider  i den  anden.  Kun  i ét  Punkt  ligner  de  hin- 
anden: ingen  af  dem  naaede  at  blive  en  Succes. 

.Vikingeblod"  har  lidt  en  ikke  fortjent  Vanskæbne:  i Fjor  da 
den  kom  frem,  oplevede  den  vistnok  fem,  i Aar  to  Opførelser  og 
maa  dermed  i alt  Fald  for  en  Aarrække  betragtes  som  skrinlagt. 
Det  er  Synd;  thi  i musikalsk  Henseende  hører  den  sikkert  med  til 
det  bedste,  vi  har  af  dansk  Opera. 

En  Operakomponist  er  jo  vanskelig  stillet.  Skal  hans  Opera 
blive  en  Succés,  maa  han  have  Tag  ikke  blot  i det  snævrere 
musikalske  Publikum,  men  ogsaa  i det  store,  brede  Lag,  og  hvor 
hyppigt  bliver  ikke  Hensynet  til  det  første  ofret  for  Hensynet  til 
det  sidste?  Værker  af  ringe  egentlig  musikalsk  Værdi  kan  jo  under- 
tiden faa  det  store  Publikum  til  at  fylde  Huset  Gang  efter  Gang. 
Eller  tror  man  maaske,  at  det  er  den  musikalske  Elite,  som  har 
forskaffet  „Paa  Sicilien"  eller  .Bajadser"  deres  utrolige  Sceneheld 
Europa  over? 

Hr.  Lange-Muller  er  det  gaaet  lige  omvendt:  han  har  med  sin 
Opera  beredt  den  lille  musikalske  Tilhørerkreds  her  i Byen  en  stor 

Nydelse  — den  sidste  Aften  „Vikingeblod"  opførtes,  var  der  lige- 
frem Feststemning,  Sørgefeststemning  over  det  faatallige  Publikum  — 
men  han  har  ikke  kunnet  faa  den  Mængde  med,  som  er  nødvendig 
for  at  fylde  Huset.  Dette  ligger  i flere  samvirkende  Omstændigheder. 

For  det  første  er  Teksten  til  „Vikingeblod"  uheldig,  paa  mange 
Punkter  udramatisk,  stillestaaende  — Komponisten  kunde  sikkert 
ved  at  faa  forholdsvis  smaa  Forandringer  indførte  have  faaet  den 
mere  egnet  til  musikalsk-dramatisk  Behandling.  Dernæst  var  der 
ingen  Rolle  for  Hr.  Herold,  og  over  for  den  ikke  ringe  Del  af  Pub- 
likum, som  kun  hører  efter  Udførelsen  og  ikke  efter  Musiken,  synes 
det  at  være  en  uundgaaelig  Nødvendighed  for  Succés’en,  at  der  til- 
deles Hr.  Herold  et  af  de  største  Partier.  Hertil  kommer,  at  Lange- 
Mullers  Orkester  for  det  meste  mangler  den  Glans,  som  saa  ofte 
kan  henrive  det  store  Publikum  til  Begejstring  og  som  hos  mange 
Komponister  tjener  til  at  dække  over  Mangler  og  Brøst  i Ideerne. 
Man  faar  det  Indtryk,  at  Lange-Mullers  Tanker  ikke  er  ret  orkestralt 
undfangede;  man  har  saa  hyppigt  Indtrykket  af,  at  de  enkelte  In- 
strumenter ikke  synger  af  fuldt  Bryst.  Og  endelig  savnes  i „Vikinge- 
blod" i en  ikke  ringe  Grad  Blikket  for  den  dramatiske  Helhed. 
Lange-Mullers  Talent  er  jo  væsentligt  af  lyrisk,  ikke  af  dramatisk 
Art,  og  medens  han  ypperlig  forstaar  at  frembringe  Stemning, 
har  han  ikke  forstaaet  at  skabe  den  rette  dramatiske  .Spænding. 
En  Sammenligning  paatrænger  sig:  man  tænke  paa  den  med  det 
højeste  dramatiske  Mesterskab  frembragte,  til  det  yderste  drevne 
Spænding  i 1ste  Akt  af  Lohengrin  henimod  dennes  Ankomst,  og 
man  sammenligne  hermed  de  forskelliges  Komme  og  Forventningen 
herom  i 4de  Akt  af  „Vikingeblod" ; her  er  smuk  Musik,  men  Spæn- 
dingen mangler  ganske.  Navnlig  Vikingernes  Ankomst  føles  underlig 
arrangeret,  kunstig:  man  mærker,  at  de  kommer,  fordi  der  maa 
denne  Afslutning  paa  Operaen.  Her  kunde  visse  Smaaændringer 
i Teksten  saavelsom  en  vis  musikalsk  Forberedelse  sikkert  have 
bødet  meget  paa  Sagerne.  Eller  man  drage  den  saa  nærliggende 
Sammenligning  mellem  de  to  uheldigt  forløbende  Elskovsscener 
mellem  de  nygifte  i de  to  Operaer:  hvor  ganske  anderledes  føles 
ikke  Spændingen  i Scenen  mellem  Elsa  og  Lohengrin,  som  yder- 
ligere paa  sit  Kulminationspunkt  kompliceres  ved  Telramunds 
Snigmordsforsøg?  Ogsaa  1ste  Akt  af  „Vikingeblod"  maa  paa  det 
Publikum,  som  ikke  er  i Stand  til  at  nyde  den  meget  smukke 
Musik  heri,  virke  stillestaaende.  Der  mangler  en  vis  musikalsk- 
dramatisk Afveksling.  Ligesom  Lange-Muller  gennemgaaende  lader 

Orkestret  spille  altfor  kompakt,  saaledes  er  det  ogsaa  paafaldende, 
i hvilken  Grad  han  er  tilbøjelig  til  at  bevæge  sig  i smaa  Node- 
værdier. Af  ganske  enkle  melodiske  Sætninger  til  Akkompagnement 
i liggende  hele  eller  halve  Noder,  spillet  af  mindre  Grupper  i Or- 
kestret — hvilke  hos  Wagner  ofte  frembringer  saa  velgørende 
brede  Hvilepunkter  mellem  de  bevægede  Partier  og  har  deres 
store  Betydning  for  det  dramatiske  Hele  — heraf  finder  man  i 
•Vikingeblod"  kun  yderst  lidt. 

Paa  de  her  anførte  Omstændigheder  beror  det  — tror  jeg  — 
at „Vikingeblod"  ikke  har  fundet  Rod  i det  større  Publikum.  Hvad 
nu  sluttelig  det  rent  musikalske  Indhold  angaar,  saa  føler  man  den 
ægte  musikalske  Personlighed,  som  Lange-Muller  er,  fra  først  til 
sidst  præge  Værket,  og  det  er  at  betragte  som  nogle  Smaauheld, 
naar  han  i sin  Beundring  for  Wagner  — han  har  bl.  a.  tilegnet 
sig  Ledemotivtekniken  og  anvender  den  stedvis  meget  smukt  — 
ikke  har  forstaaet  at  undgaa  nogle  lovlig  direkte  Reminiscenser, 
som  virke  lidt  stødende  og  fremmedartet,  særlig  af  den  Grund,  at 
det  Lange-Muller’ske  og  det  Wagner’ske  Gemyt  er  saa  grundfor- 
forskellige.  Men  kan  man  beklage  dette,  hvor  glæder  man  sig  saa 
ikke  over  største  Delen  af  Musiken,  dér  hvor  Lange-Muller  ret  er 
sig  selv!  Der  er  over  1ste  Akt  udbredt  en  ganske  egen,  meget  fin 
Poesi;  en  overordentlig  skøn  Stemning  er  f.  Eks.  givet  dér,  hvor 
Stjernetyderne  kommer  ned  og  ind  paa  Scenen,  og  hvor  glæder 
man  sig,  hver  Gang  Svanekoret  høres!  2den  Akt  rummer  baade 
en  almindelig  Stemning  af  frisk  Søluft  og  saa  henrivende  Enkelt- 
heder som  Prinsessens  lange  Solo;  i 3dje  Akt  er  navnlig  hele  det 
første  store  Ensemble  (de  store  Kor  og  Dansen)  fortræffelig,  karak- 
teristisk, ogsaa  i rytmisk  Henseende  interessant  Musik,  og  der 
findes  i Kærlighedsscenen  meget  smukke  Stykker;  endelig  er  i 
4de  Akt  det  sørgmodige,  stille  Begyndelseskor  saavel  som  Prin- 
sessens lange  Solo  („her  grønnes  ingen  Ege")  af  stor  Skønhed. 
Vilde  man  opregne  alle  de  smukke  Enkeltheder,  kunde  man  blive 
længe  ved,  og  Beskæftigelsen  med  Klaverudtoget  forskaffer  megen 
Nydelse. 

Hvad  Udførelsen  angaar,  saa  gav  Fru  Ulrich  en  overordentlig 
fin,  poesirig  Fremstilling  af  Prinsessen.  Søkongens  Parti  er  ikke 
særlig  egnet  for  Hr.  Helge  Nissens  Naturel  og  Stemmeklang,  men 
han  behandlede  det  ganske  anderledes  fornemt  og  kønt  end  hans 
Forgænger.  Ogsaa  Frøken  Krarup-Hansen  fortjener  al  Anerkendelse 
for  Fostermoderen. 

Heller  ikke  Enna*  s Lamia  blev  nogen  Succés,  og  den  blev 
ret  haardt  medtaget  i Dagspressen.  Naar  man  tænker  paa  den 
uhyre  Reklame,  som  i sin  Tid  blev  drevet  med  „ Heksen*,  saa  fore- 
kommer det  En  lidt  ubilligt,  naar  de  samme  Mennesker,  som  den- 
gang udgød  sig  i Panegyrik,  nu  stiller  sig  saa  køligt  Muligt,  at 
»Heksen*  var  en  Grad  bedre  — det  er  vanskeligt  uden  et  meget 
nøje  Kendskab  at  anstille  Sammenligning  af  to  i Tiden  saa  langt 
fra  hinanden  liggende  Opførelser  — men  nogen  Væsensforskel  er 
der  ikke,  og  „Lamia*  har  lignende  Fortrin  og  Fejl  som  „Heksen*; 
lad  os  da  være  redebonne  til  at  give  Hr.  Enna,  hvad  der  med 
Rette  tilkommer  ham.  Han  har  et  fortræffeligt  Blik  for  Valget  af 
Tekst  — Hr  Helge  Rodes  „Lamia*  er  en  ypperlig  Operatekst  — 
og  han  er  overordentlig  behændig,  dreven,  dygtig  til  at  lade  Mu- 
siken  potensere  Tekstens  dramatiske  Effekter.  Han  er  født  med 
Teaterblod  — men  rigtignok  ikke  med  „blaat  Blod*  — i sine  Aarer, 
og  han  forstaar  ypperligt  at  skrive  Roller,  som  de  rollehavende 
kan  bringe  noget  ud  af;  intet  Under  da,  at  Udførelsen  var  saa 
fortrinlig.  Ligeledes  har  Enna  hele  Taget  paa  at  frembringe  de 
flotte  Virkninger  i Orkestret:  de  store  Stigninger  med  Basunind- 
satsen som  Stigningens  clou,  det  pp  tremolo  i Violinerne,  Anven- 
delsen af  Horn,  Oboer  og  Fagotter  for  at  frembringe  Uhygge  osv.  osv. ; 
alt  sligt  kan  han  til  Punkt  og  Prikke.  Instrumenterne  synger  fuld- 
tonende, og  de  i sig  oftest  magre  Tanker  er  altid  fødte  til  orkestral 
Behandling.  Han  har  et  naturligt  Blik  for  den  dramatiske  Helhed 
og  Enhed;  han  forstaar  at  bringe  den  rette  Afveksling  til  Veje,  at 
anbringe  lange  Hvilepunkter  mellem  de  bevægede  Partier;  ogsaa 
i Orkesterbehandlingen  har  han  en  langt  større  Afveksling  i Be- 
sætningen end  Lange-Muller.  Han  formaar  — hvad  det  udvortes 
angaar  — i enhver  Henseende  at  skrive  spændende,  dramatisk, 
og  det  har  han  ogsaa  vist  i „Lamia*. 

Naar  derfor  det  store  Publikum  ikke  ret  gouterede  denne  Opera  i 
den  ypperlige  Udførelse,  den  fik,  saa  nærer  jeg  en  lille  Tvivl,  om 
det  har  været  ret  ærligt,  og  skulde  ikke  være  utilbøjelig  til  at  tro, 
at  det  har  ladet  sig  imponere  af  den  mindre  venlige  Kritik.  Thi 
Operaen  er  skrevet  just  for  det  store  Publikum.  Den  frembyder 
sandelig  ingen  Vanskeligheder  i Retning  af  Forstaaelse,  og  man 
kan  her  ikke  med  Wagner  sige: 

„Nur  ist’s  nichl  leicht  zu  behalten 

Und  das  årgert  uns're  Alten;* 

vilde  man  endelig  ærgre  sig  — men  Himlen  bevare  En  for  slige 
Dumheder  — saa  maatte  det  være  over  al  den  Bombast,  som 
sidder  fast  i Øret  efter  denne  Opera.  Desværre  — Musiken  er 
som  saadan  ikke  meget  værd.  Medens  man  i „Vikingeblod*  hvert 
Øjeblik  er  fristet  til  at  sige:  dette  er  ægte  Lange-Muller’ sk,  saa  véd 
jeg  ikke  ret,  hvad  man  i „Lamia*  skulde  betegne  som  ægte  Enna’sk. 
Og  skønt  denne  Musik  er  saa  fjern  som  muligt  fra  hellenisk  Aand, 
saa  gør  det  alligevel  et  underligt  Indtryk,  naar  den  vrede  Zeus 
overfor  sin  forstødte,  utro  Elskerinde  udtrykker  sig  paa  næsten 
ganske  samme  Maade  som  den  vrede  Wotan  overfor  en  ulydig 
Valkyrie,  eller  naar  Komponisten  stedvis  (med  Orkestret)  forlader 
det  antike  Hellas  og  fører  os  midt  ind  i det  middelalderlige  Venus- 
bjerg ved  Wartburg.  Sligt  kan  vanskeligt  anses  for  rene  Smaa- 
uheld,  da  Operaen  jo  som  Helhed  ikke  bæres  af  nogen  Personlighed; 
ikke  engang  Instrumentationen  føles  som  individuel. 

Som  Musik  betragtet  maa  sikkert  første  Halvdel  af  1ste  Akt, 
navlig  Dansen  og  Brudepigernes  korte  Kor  stilles  højest;  her  findes 
virkelig  yndefulde  smaa  Motiver.  Ligeledes  hører  Begyndelsen  af 
2den  Akt  med  til  det  bedste  i Operaen,  og  af  betydelig  dramatisk 
Virkning  er  Finalen  af  2den  Akt.  Men  de  patetiske  Afsnit  er 
baade  for  den  vældige  Zeus’  og  den  sanseberusende  Lamias  Ved- 
kommende musikalsk  set  ganske  tarvelige,  og  den  store  Duet  mellem 
Lamia  og  Celio  i 2den  Akt  indeholder  slemme  Simpelheder.  Hvor 
lidt  en  saadan  Musik  er  i Stand  til  at  bære  sig  selv  uden  de  dra- 
matiske Optrin,  viser  sig  dog  allerstærkest  i Ouverturen. 

Udførelsen  var  som  sagt  fortrinlig.  Frøken  Dons  havde  ud  af 
Lamia’s  Rolle  formet  en  Skikkelse,  man  ikke  glemmer,  og  det  holdt 
En  indtil  en  vis  Grad  skadesløs  over  for  Musikens  Tomhed  (f.  Eks. 
i den  indlagte  Arie)  at  høre  Hr.  Herold  synge ; ogsaa  Hr.  Simonsen 
gjorde  det  bedst  mulige  ud  af  Damis’  Rolle,  baade  som  den  ædle 
Yngling  og  som  den  ædle  Olding,  og  Fru  Brun  og  Hr.  Max  Muller 
behandlede  deres  Partier  kønt;  Fru  Brun  havde  her  en  af  sine 
bedste  Roller. 

En  anden  nyere  dansk  Opera,  Vifandaka  af  Alfred  Tofft 
blev  genoptaget  og  fik  en  enkelt  Opførelse  for  udmærket  Hus.  Den 
hører  til  samme  Genre  som  Ennas:  Komponisten  har  aabenbart 
stor  Lethed  i at  skrive  Roller  for  Sangerne  og  i at  skrive  orkestralt- 
dramatisk  uden  dog  i disse  Retninger  helt  at  naa  Enna.  Hans 
Musik  er  velklingende,  iørefaldende  — noget  af  det  bedste  er  ogsaa 
her  Partier  af  Balletmusiken ; man  faar  Indtryk  af,  at  Hr.  Tofft 

(ligesom  Hr.  Enna)  vilde  kunne  skrive  en  fix  Ballet,  navnlig  naar  det 
helt  kuhde  undgaas  at  berøre  de  patetiske  Strenge  deri.  Heller 
ikke  i „Vifandaka*  savner  man  talrige  direkte  Reminiscenser  fra 
andre  Operaer,  og  hvad  der  er  værre : denne  Musik  mangler  ganske 
den  Dybde,  den  virkelige  Inderlighed,  den  Personlighed,  som  varmer, 
overbeviser  og  forfrisker  og  som  til  syvende  og  sidst  er  det,  som 
skal  sikre  et  saadant  Værk  imod  at  „gaa  klangløst  ned  til  Orcus*. 
For  øvrigt  er  Toffts  Musik  blidere,  fredsommeligere,  men  ogsaa 
mindre  rig  paa  Afveksling  og  dramatisk  Liv  end  Ennas.  Alt  i alt 
maa  jeg  tilstaa,  at  Ennas  Talent  — malgré  tout  — er  mig 
mere  sympatisk  end  Toffts:  han  er  blodrigere,  kraftigere,  vold- 
sommere, og  jeg  foretrækker  hans  Brutalitet  for  Toffts  Sødlighed.  Det 
er  i „Vifandaka*  ikke  blot  de  Elskende,  som  smager  af  Honning, 
men  selve  Yama,  Dødens  og  Retfærdighedens  Gud,  er  en  rent 
kandiseret  Frugt  af  Hr.  Toffts  Talent  — og  Hr.  Cornelius  strøer 
endnu  mere  Sukker  paa.  Men  saa  megen  Sødme  virker  noget 
kvalmende.  — Operaen  bæres  oppe  af  Hr.  Herold;  den  staar  og 
falder  med  ham. 

En  ganske  anden  Friskhed  end  de  sidstnævnte  to  Operaer 
rummer  et  mindre  Arbejde,  som  ogsaa  kom  frem  i Vinter  paa  vor 
Nationalscene:  Hornemanns  Musik  til  Drachmanns  Gurre. 
Skønt  denne  Musik  ikke  er  særlig  betydelig  eller  anslaar  nogen 
særlig  ny  Tone,  føler  man  dog,  at  den  strømmer  fra  et  rigt  Gemyt, 
og  den  varmer  ved  sin  Naturlighed  og  Ægthed.  Det  er  dels  Or- 
kesterstykker (en  Overture,  tre  kortere  Mellemaktsstykker  og  Me- 
lodrama), dels  Sange  for  Enkeltstemme  og  et  ganske  kort,  for- 
træffelig harmoniseret  Kor.  De  enkelte  Stykker  passer  gennemgaaende 
meget  godt  til  den  Situation,  de  skildre.  I Ouverturen  anvendes 
som  Sidetema  Folkevisen  „Valdemar  og  Tove*,  der  sætter  over- 
ordentlig nydeligt  ind,  og  i dens  Coda  benyttes  Motivet  fra  Narre- 
visen,  medens  Tove  brændes;  den  første  Mellemaktsmusik  bestaar 
af  et  meget  fint  og  stemningsfuldt  Mollstykke,  i hvilket  „Tove- 
lilles  Morgensang*  indrammes;  ogsaa  de  senere  Stykker  er  smukt 
følte  og  fint  og  klart  instrumenterede.  Af  Sangene  synes  Narre- 
viserne  bedst. 

Af  Ny-Indstuderinger  har  der  særlig  været  Grund  til  at  glæde 
sig  over  to:  Iphigenia  i Aulis  og  Lohengrin.  Desværre  holdt 
Iphigenia  sig  kun  kort  Tid  paa  Repertoiret,  takket  være  vel  sagtens 
dens  ophøjede  Karakter,  som  gør  den  lidet  tilgængelig  for  Publikum 
saavel  som  for  visse  Dagbladsreferenter  — En  af  de  sidste  (som 

endda  gør  Fordring  paa  at  betegnes  som  Musikhistoriker)  fandt  sig 
endog  beføjet  til  at  anvende  Ordet  „træet*  paa  denne  vidunderlige 
Musik,  som  i sin  fuldendt  rene  Stil  kommer  en  græsk  Tragedie  nær. 
To  af  de  vokal-dramatiske  Præstationer  heri  var  udmærkede: 
Agamemnon  er  en  af  Hr.  Simonsens  ypperste  Roller,  og  Frøken 
Dons  havde  lagt  hele  sin  rige  Fantasi  og  Energi  ind  i Klytaimnestras 
Parti  (som  hun  maaske  dog  nok  opfattede  vel  moderne).  — I Lohen- 
grin  var  næsten  hele  Rollebesætningen  ny,  og  Hovedforventningen 
knyttede  sig  til  Hr.  Herold.  Det  er  jo  slet  ikke  hans  Specialitet  at 
synge  Wagner,  og  han  fik  i en  Del  af  Dagspressen  alt  andet  end 
Anerkendelse;  en  enkelt  Referent  skal  endda  have  kaldt  hans 
Lohengrin  for  en  Marzipanfigur  — naa,  det  er  i hvert  Fald  Mar- 
zipan,  man  kan  taale  adskilligt  af  uden  at  faa  Kvalme.  Lad  være, 
at  Hr.  Herold  stedvis  ikke  gør  denne  Figur  fuldt  saa  bred  og  fast, 
at  det  svarer  helt  til  Wagners  Intentioner;  ikke  destomindre 
maatte  hans  Udførelse  berede  enhver,  som  gerne  hører  smuk  Musik 
udmærket  sunget,  en  stor  Nydelse;  hvor  synger  han  ikke  f.  Eks. 
Gralsfortællingen  saa  vel  som  Afskedsstrofen  om  Hornet,  Sværdet 
og  Ringen  dejligt!  Og  meget  af  hans  Spil  og  Plastik  var  ogsaa 
overordentlig  smukt.  For  øvrigt  voksede  Hr.  Herold  i denne  Rolle  ; 
ved  senere  Opførelser  havde  han  afgjort  mere  af  Stilen  end  ved 
den  første.  Som  Elsa  hørtes  først  Fru  Brun,  senere  Fru  Ulrich. 
Til  Trods  for  Fru  Bruns  gode  Højde  og  større  Sikkerhed  i Ret- 
ning af  Tonerenhed  er  Fru  Ulrichs  Fremstilling  langt  at  foretrække: 
hun  giver  Figuren  en  ganske  anden  Poesi,  hun  gør  den  saa  menne- 
skelig overbevisende;  desuden  synger  hun  meget  af  Partiet  — eks- 
empelvis de  dejlige  Strofer  oppe  paa  Svalegangen  — meget  fint  og 
smukt.  Telramund  er  gammelkendt  som  en  fortræffelig  Præstation 
af  Hr.  Simonsen,  og  Frøken  Krarup-Hansen  virkede  i det  hele 
godt  sammen  med  ham  som  Ortrud ; Hr.  Helge  Nissen  behandlede 
Kongens  Parti  kønt  og  mandigt.  Af  de  tre  Herolder  endelig,  som 
man  i Løbet  af  Sæsonen  fik  at  høre,  holdt  Hr.  Max  Muller  Partiet 
bedst  i Stilen;  stedvis  laa  det  ham  vel  højt.  Men  sørgelige  er 
Korene.  Wagner  vilde  vende  sig  i sin  Grav,  om  han  hørte  disse 
Korstykker  klinge  saaledes.  Og  hvorfor  maa  det  store  Ensemble 
før  Tvekampen  altid  gaa  saa  daarligt?  Det  maatte  dog  kunne  læres. 

Det  er  i de  senere  Aar  blevet  Mode  i en  Del  af  Dagspressen 
at  rive  fuldkomment  systematisk  ned  paa  vor  Opera,  Det  maa 
desværre  siges,  at  nogle  af  de  fremførte  Anker  ikke  har  manglet 
nogen  Berettigelse.  For  det  første  er  det  sandt,  at  der  undertiden 
arbejdes  med  en  beklagelig  Langsomhed:  man  har  jo  særlig  hørt 
om  de  Aar,  der  hengaar,  inden  nye  danske  Operaer,  som  er  an- 
tagne  til  Opførelse,  naa'r  frem  i Rampens  Lys,  en  Omstændighed, 
der  er  højst  beklagelig  ikke  mindst  for  vedkommende  Komponister, 
idet  det  maa  være  noget  af  det  lærerigste  for  saadanne  at  høre 
deres  egne  Arbejder,  og  de  for  deres  videre  Udviklings  Skyld  helst 
maa  høre  dem  nogenlunde  snart  efter  at  de  er  skrevne.  Er  en 
Opera  fundet  værd  til  Antagelse,  saa  bør  den  utvivlsomt  opføres 
saa  hurtigt  som  muligt,  og  selv  om  man  ikke  bør  være  saa  ilter  i 
sin  Dom  som  visse  Dagbladskritikere,  saa  er  der  her  sikkert  be- 
gaaet  Synder  fra  Teatrets  Side.  Et  andet  Punkt,  som  oftere  er 
blevet  fremdraget,  er:  at  for  faa  nyere  udenlandske  Værker  endnu 
er  naaet  frem  til  Opførelse  hos  os.  Heller  ikke  denne  Anke  savner 
helt  Berettigelse.  At  vi  i København  endnu  har  maattet  nøjes 
med  at  høre  Fragmenter  af  saadanne  Mesterværker  som  Siegfried 
og  Tristan  og  Isolde  i Koncertsalen,  det  er  visselig  at  beklage; 
et  Værk  som  Tristan  og  Isolde  bør  ikke  naa  en  Alder  af  halv- 
hundrede Aar  — den,  det  nu  snart  har  — før  vi  faar  det  paa  vor 
Opera,  og  ligeledes  er  det  ganske  besynderligt,  at  en  saa  henrivende 
Opera  som  Cornelius*  Barberen  i Bagdad  ikke  er  naaet  til  os.  Men 
fra  denne  Beklagelse  og  til  den  stadige  Raaben  paa  det  nye  — 
hvad  som  helst  det  er  — er  der  et  langt  Spring.  . At  vi  ikke  har 
faaet  Wagners  tyske  og  franske  Aber  at  høre,  det  er  der  saa- 
mænd  ingen  Grund  til  at  opholde  sig  ved,  og  om  vi  hører  f.  Eks. 
Massenets  Værker  nogle  Aar  før  eller  senere,  det  er  der  vist  ingen 
Anledning  til  at  gøre  for  meget  Væsen  af.  Mærkeligt  nok  for  øvrigt: 
da  Verdis  sidste  Arbejder  kom  frem,  lykkedes  det  den  ene  af 
Pressens  Basunblæsere  for  det  nye  at  slaa  Falstaff  ihjel ; den  anden 
forsøgte  paa  et  Attentat  paa  Othello.  Dette  fortjener  at  noteres. 
Endelig  kunde  man  indvende , at  det  strengt  klassiske  Repertoire 
er  for  lille;  heller  ikke  er  det  vel  rigtigt,  naar  man  en  hel  Sæson 
igennem  slet  intet  hører  af  Weber. 

Imidlertid,  man  maa  ved  Bedømmelsen  af  disse  Forhold  tage 
noget  i Betragtning,  at  vor  nationale  Scene  ikke  er  en  eksklusiv 
Operascene,  og  at  man  ikke  altid  har  de  passende  Kræfter  til  Be- 
sættelsen af  de  større  Roller  (at  Hr.  Forchhammer  ikke  i sin  Tid 

blev  engageret,  har  man  sikkert  Ret  i at  beklage).  Og  naar  der 
paa  de  ovenfor  omtalte  Forhold  i en  indflydelsesrig  Del  af  Dags- 
pressen baseres  en  fuldstændig  systematisk  Forfølgelse  af  Johan 
Svendsen,  saaledes  at  der  saa  godt  som  aldrig  siges  et  godt  Ord, 
men  lutter  nedsættende  Domme  om  ham,  saa  begaas  der  en  stor 
Uretfærdighed.  Vor  1ste  Kapelmester  kunde  sikkert  mangen  Gang 
have  lagt  en  større  Vilje  og  Energi  for  Dagen;  men  selv  om  han 
heller  ikke  altid  er  ufejlbar  i sin  Opfattelse  — mange  Mozartbe- 
undrere  kan  f.  Eks.  ikke  slutte  sig  til  hans  Gengivelse  af  meget 
af  Mozarts  Musik  — saa  er  dog  gennemgaaende  det,  som  han 
præsterer  sammen  med  Kapellet,  noget  ganske  fortrinligt,  og  vi 
bør  huske  paa,  at  af  Dirigenter  med  en  saa  eminent  Begavelse  og 
med  en  saadan  Evne  til  at  sætte  sig  i Relation  til  et  Orkester  og 
stimulere  det,  findes  der  ikke  mange  Verden  over. 

Og  naar  Agitationen  mod  Johan  Svendsen  og  vor  Operaledelse 
i det  hele  fører  til,  at  overhovedet  ingen  Forestilling  i en  Del  af 
Dagspressen  faar  en  virkelig  varm  Ros,  men  højst  omtales  med  en 
vis  valen  Halv-Velvilje,  saa  er  det  — hvis  det  ikke  bunder  i en 
total  Mangel  paa  Indsigt  — Tendens  og  Uretfærdighed.  Enhver, 
der  har  fulgt  vor  Opera  i de  senere  Aar,  har  absolut  maattet 
glæde  sig  over  den  Fremgang,  den  har  haft  at  opvise.  Der  har 
iblandt  alt,  hvad  man  i denne  Vinter  har  hørt,  kun  været  én 
Forestilling,  jeg  som  Helhed  vilde  betegne  som  daarlig  (til  Trods 
for  en  god  Udførelse  af  enkelte  Partier) ; desværre  drejer  det  sig  just 
om  et  af  Operamusikens  højeste  Mesterværker : Don  Juan.  Naturligvis 
er  der  ogsaa  ved  mange  andre  Opførelser  Svagheder  til  Stede,  og 
navnlig  maa  her  Koret  fremhæves;  det  er  ikke  sjældent  — f.  Eks. 
i Lohengrin  — nærmest  en  Lidelse  for  Øret  at  høre  det  kgl.  Te- 
aters Kor  synge.  I det  store  Es-Dur  Ensemble  i 2den  Akt  af 
Lohengrin  maatte  man  ønske  blot  at  høre  det  dejlige  Orkester- 
stykke og  være  fri  for  de  urene  og  ildeklingende  Menneskestemmer. 
Men  dette  skulde  dog  ikke  være  Meningen.  Teaterkor  er  som 
Regel  ikke  dejlige,  men  er  vort  ikke  for  slet?  Foreløbig  maa  man 
da  trøste  sig  ved  vort  fortræffelige  Kapel  og  ved  vore  gode  Solister. 

Det  kunde  maaske  synes  overflødigt  at  fremhæve,  hvilken 
eminent  dramatisk  Sanger  vor  Opera  besidder  i Hr.  Herold,  da 
han  jo  er  Publikums  erklærede  Yndling,  og  jeg  gør  det  kun,  fordi 
ogsaa  han  i en  Del  af  Dagspressen  i den  sidste  Vinter  er  blevet 
behandlet  med  en  vis  Kølighed.  Det  er  en  stor  Sjældenhed,  at 
en  saadan  Stemmeklang  og  en  saadan  Behandling  af  det  musi- 

kalske  er  forenet  med  et  saadant  Skuespillertalent  — ja  det  er 
vel  egentlig  tvivlsomt,  om  nogen  af  vore  Skuespillere  i den  dra- 
matiske Kunst  naa’r  Hr.  Herold.  Og  hans  Talent  spænder  vidt: 
naar  man  har  beundret  et  saadant  Mesterværk  som  hans  Don 
José  eller  hans  Turiddu  og  Canio  — han  gør,  som  i de  to  sidste 
Roller,  selv  daarlig  Musik  udholdelig  — saa  undrer  det,  at  han  i 
et  fra  de  foregaaende  saa  forskelligt  Parti  som  Lohengrin  ogsaa 
kan  yde  noget  saa  smukt,  ikke  blot  sangligt,  men  ogsaa  i Op- 
fattelsen. — Dernæst  er  det  en  Fornøjelse  at  se,  hvorledes  Hr.  Helge 
Nissen  har  udviklet  sig  i det  sidste  Par  Aar.  Hans  Stemme,  der 
altid  har  haft  en  overordentlig  fin  Klang,  har  naaet  en  større 
Kraft,  og  han  manifesterer  sig  mere  og  mere  som  en  udpræget 
dramatisk  Begavelse;  hans  Mefistofeles , Tonio,  Leporello  er  for- 
træffelige Præstationer.  Om  Hr.  Simonsen  véd  enhver,  at  en 
saadan  Baryton  kan  kun  faa  Operascener  opvise;  hans  Stemme 
har  endnu  sin  fulde  Kraft  og  Glans  og  han  vil  engang  blive  saare 
vanskelig  at  erstatte.  Paa  Spindesiden  har  Teatret  to  ypperlige 
Kræfter  i Frøken  Dons  og  Fru  Ulrich;  den  sidste  har  som  be- 
kendt den  meget  følelige  Svaghed,  at  hun  paa  Aftener,  da  hun  er 
slet  disponeret,  kan  synge  ganske  overordentlig  urent,  men  hendes 
sjælfulde,  poetiske  Gemyt,  hendes  noble  Stemmeklang  og  inderlig 
musikalske  Opfattelse  holder  En  skadesløs  for  meget.  Og  foruden 
de  ovennævnte  besidder  jo  vor  Opera  endnu  adskillige  Dygtigheder 
og  Brugbarheder,  som  til  Tider  gør  særdeles  god  Fyldest. 

Alt  i alt  er  der  Grund  til  at  glæde  sig  over  det  store  Frem- 
skridt, som  vor  Opera  i Retning  af  Udførelse  har  gjort  i de  senere 
Aar.  Lad  os  derfor  ikke  søge  ved  tendentiøs  Gnavenhed  at  dis- 
rekommandere vor  Operascene  som  Helhed,  men  lad  os  haabe,  at 
det  maa  lykkes  dens  Ledelse  at  indfri  noget  af  den  Gæld,  hvori 
den  endnu  staar  til  os,  og  lad  os  haabe  paa  en  stadig  stigende 
Energiudfoldelse! 

Rudolph  Bergh 

Hverken  den  til  forskellige  Overleveringer  endnu 
noget  bundne  eller  den  fri  Udstilling  kan  denne 
i Gang  taale  Sammenligning  med  tidligere  Aar.  Char- 
1 lotten  borg  byder  paa  en  ganske  ualmindelig  Mængde 
ligegyldige  Ting.  Er  det  her  al  den  velsignede 
Gensurfrihed,  der  fylder  op  med  tarveligt  Gods? 
Af  de  494  Billeder  (Malerier  og  Tegninger),  som  var  ophængte 
1ste  April,  har  ikke  mindre  end  218,  som  betegnede  med  U.  C., 
unddraget  sig  Muligheden  af  at  blive  lukket  ude. 

Altsaa  kun  godt  og  vel  Halvdelen  af  Udstillingen  har  Komi- 
teen Ansvaret  for! 

At  en  mindre,  og  mere  renset  Repræsentation  vilde  være  til 
Held  for  Kunstnerne  selv,  som  bl.  a.  fik  deres  Billeder  bedre  hængt 
og  til  Lise  for  Elskere  af  Kunst  og  til  bedre  Vejledning  for  Publi- 
kum, derom  kan  der  ikke  være  Tvivl.  Spørgsmaalet  er,  om  der 
kan  oparbejdes  saa  megen  Idealitet  blandt  Kunstnerne,  at  det  gode 
Instinkt  hos  dem,  Hadet  til  Sløjheden  og  Middelmaadigheden  i dem 
selv,  vandt  Sejr  over  lumpen  Geschåftsaand. 

Men  i hvert  Fald  lidt  efter  lidt  bør  Antallet  af  censurfri  Ar- 
bejder, som  nu  er  4 pr.  Jubilant,  indskrænkes.  Og  endelig  kunde 
uden  Skade  Komiteen  være  mindre  lemfældig,  hvor  det  drejer 
sig  om  kedsommelig  Bravhed,  som  er  en  slem  Mikrobe  i 
dansk  Kunst. 

Indtil  2den  Ophængning  var  Charlottenborg-Udstillingen  at 
ligne  ved  en  Festsal,  hvor  enkelte  af  „de  høje  Herskabers"  Stole 
stod  tomme.  Saa  skred  Ejnar  Nielsen  frem  med  blændende  Myn- 
dighed og  fandt  naturligt  og  selvfølgeligt  op  til  den  ypperstes  Plads. 

Tilskueren  1901.  32 

Det  blændende  ved  Ejnar  Nielsen'  er  nu  imidlertid  i Aar 
af  en  lidt  udvendig  Art.  Hans  store,  lyse  Billede  af  to  unge  paa 
en  Altan  i Paris  er  som  en  rigt  tegnet,  fint  nuanceret  Drivplante, 
sært  skøn  for  Øjet,  men  uden  Duft,  uden  Vederkvægelse.  E^jnar 
Nielsen  saa’  mere  intimt  paa  Mennesker,  da  han  malede  Krøblingen 
og  Døden.  Den  overlegent  malede  Portrætgruppe  fra  Paris  — 
formodentlig  en  ung  nordisk  Billedhugger  og  hans  udpræget 
franske  Frue  eller  Veninde  — er,  i sine  lyse  Farver  og  sin  Anord- 
nings Rytmik,  en  Reaktion  imod  hint  store  formløse,  mørke  Al- 
muesbillede i Fjor,  men  i dette  Billede  ringer  ingen  Aftenklokker, 
dirrer  ingen  Strenge. 

Ogsaa  Bertha  Dorph  holdt  os  i Forventning,  indtil  hun  ved 
2den  Ophængning  frembar  sit  ypperlige  Bidrag  til  Aarets  Portræt- 
kunst, nemlig  Billedet  af  Overretssagfører  Guthmans  lille  Datter,  et 
Lærred,  som  funkler  og  lyser  af  Liv  og  bevidst  Skønhed,  i Farven 
nok  saa  rent  som  Dameportrættet  i Fjor,  i Tegning  og  Karakter 
overordentlig  klart  og  nobelt. 

Det  er  en  udsøgt  Glæde  at  følge  Farvernes  lige  saa  fine  som 
virkningsfulde  Samstemning,  det  ganske  lyse  Haar  mod  den  grønne, 
silkebetrukne  Væg  og  den  cremefarvede,  uldne  Kjole  mod  det 
brune  Panel.  I de  mørkegraa  Øjne  — som  nok  kunde  være  lidt 
mindre  og  ligge  lidt  rigtigere  for  hinanden  — spejler  sig  Vinduets 
firkantede  Lysning.  Armene  og  Hænderne,  se  hvor  dejligt  simpelt 
de  er  malt!  Glanslyset  i Lakskoene  er  lidt  for  hvidt,  men  i alt 
væsentligt  synger  jo  Billedet  sin  Sang  rent  og  lifligt. 

Den  brede,  spontane  Naturalisme  maatte  være  ganske  ander- 
ledes repræsenteret  end  ved  Krøyers  og  Jul.  Paulsens  Portrætter, 
hvis  den  i Aar  skulde  hævde  sig  ved  Siden  af  den  dybe,  ømme, 
alvorligt  skønne  Opfattelse,  der  giver  Kraft  og  Glans  til  Billeder 
som  dette  af  Bertha  Dorph,  som  begge  Vilh.  Tetens  Portrætter, 
som  Herman  Vedels  Dobbeltportræt  af  en  ung  Mand  og  en  ung 
Kvinde.  — Krøyers  Billede  af  Grevinde  Raben-Lewetzau  er  rent 
ud  sagt  et  af  den  Slags  Portrætter,  som  er  hjemfaldne  til  Pulter- 
kammeret. Mat  og  overfladisk  er  det,  et  Arbejde,  som  er  den 
prægtige  Maler  ganske  uværdigt. 

Opgaven  — en  efter  Sigende  smuk,  aristokratisk  ung  Frue 
trædende  frem  ud  af  Rammen  i en  simpel  hvid  Silkekjole.  — 
Opgaven  og  Anlæget  minder  om  Besnard,  men  saadan  som  de 
dovne  Slatter  minder  om  den  perlende  Vin  fra  i Aftes! 

Nogen  Trøst  turde  det  yde,  at  Otto  Baches  Glansbilleder  af 

Prins  Valdemar  og  Prinsesse  Marie  og  Kong  Georg  ufrivilligt  med 
megen  Kraft  vidner  om,  at  Krøyers  Kunst  mere  er  udmattet  end 
demoraliseret.  Paa  den  anden  Side  ses  jo  nu  i Raadhusudstil- 
lingen  det  mageløse,  ildhustemplede  Billede  af  de  arme  italienske 
Hattemagere.  Gid  det  maatte  mane  sin  Autor  og  minde  ham  om 
hans  ærefulde  Ansvar  i dansk  Malerkunst!  Det  gaar  vel  med 
Kunstnerne  selv  ligesom  med  deres  Billeder,  at  der  kan  være 
Punkter  i Udviklingen,  hvor  de  er  „indslaaet"  — Kraften  synes 
forsvunden.  Paa  Billederne  hjælpes  der  med  Fernis,  paa  Kunst- 
nerne med  Opmuntring  eller  skrap  Modgang,  alt  efter  Omstændig- 
hederne. 

At  Krøyer  har  det  godt  og  er  fuldt  ud  ved  Kræfter,  derom 
vidner  den  fornøjelige  legemstore  Skitse,  han  har  sendt  fra  Italien 
til  2den  Ophængning,  en  gammel  Tigger,  gennembagt  af  flimrende, 
lysende  Sol. 

Krøyers  nogenlunde  sideordnede,  Jul.  Paulsen,  er  ogsaa 
ude  i et  Uføre  for  Tiden.  Der  er  adskillig  Slaphed  at  spore  i hans 
Portrætter  i Aar,  endog  i det  store,  for  øvrigt  ganske  sympatetiske 
Portræt  af  Hustruen  i den  fri  Udstilling.  I Billedet  af  Fru  Heide 
er  det  dog  ikke  Frejdigheden,  det  har  skortet  saa  meget  paa,  men 
Kunstnerens  gode  Takt  har  her  fuldstændig  svigtet.  Det  har  tyde- 
lig nok  været  Jul.  Paulsens  Hensigt  at  give  noget  momentant,  et 
øjeblikkeligt  Indtryk  af  Modellen,  og  det  havde  været  til  at  ud- 
holde i et  lille  Lærred  paa  nogle  Tommer,  saa  meget  mere  som 
Ansigtet  ikke  er  uden  Karakteristik.  Men  denne  vældige  Flade  saa 
skødesløst  udfyldt  er  en  Uforskammethed.  Omgiven  af  en  Mængde 
tom  Baggrund  staar  en  lille  buttet  Dame  i sort  Fløjl  og  vrider  sig 
skæv  i Forekommenhed;  hendes  Fingerspidser  trommer  mod  hin- 
anden, understregende  den  Konversation,  hun  fører  med  Beskueren. 
Et  saa  stort  Portræt  er  jo  dog  at  opfatte  som  et  Monument,  og 
her  er  ikke  en  Gang  Værdighed  i den  rent  kunstneriske  Behandling. 

Et  lignende  Misgreb  præger  Portrættet  af  Fru  Hennings,  der 
tillige  i Farve  og  Stofgivning  virker  ubehageligt  aljasket.  Det 
kunde  være  betimeligt  i denne  Sammenhæng  at  minde  om  Mar- 
strands  Portræt  af  Fru  Hennings's  ganske  vist  betydeligere  For- 
gængerinde ved  Teatret.  Men  ogsaa  i Jul.  Paulsens  egen  Kunst  er 
der  tilstrækkelig  med  Eksempler  til  en  Sammenligning,  som  er 
ufordelagtig  for  hans  Portrætter  i Aar.  Saaledes  blot  hint  smukke 
Dobbeltbillede  af  Brygger  Jacobsen  og  Frue.  Fra  det  dvælende,  lidt 
stillestaaende,  men  af  ham  fuldkommen  magtede  har  Jul.  Paulsen 

i Aar  stræbt  over  til  en  anden  Side  i Kunsten,  over  til  Bevægelsen, 
men  er  bleven  stikkende.  Hos  Mesteren  Joakim  Skovgaard  kan  han 
lære  noget  om  den  uafviselige  Lov  om  Harmonien,  som  Bevæ- 
gelsen maa  underkaste  sig  for  at  blive  andet  og  mere  end  Uro. 

Jerndorffs  Portrætter  af  Olaf  Poulsen  og  den  gamle  Excel- 
lence Buch  stiller  sig  heller  ikke  ind  ved  Siden  af  hans  tidligere 
Produktion,  der  er  ligesom  en  Smule  gaaet  Professor  i dem,  de  er 
lidet  overraskende,  lidt  tørre  i Farven,  men  dog  ved  deres  Intelli- 
gens og  Dygtighed  absolut  aftvingende  Respekt.  Nok  saa  godt 
som  de  nævnte  er  det  senere  tilkomne  Billede  af  Konferentsraad 
Hansen. 

Hvad  der  i Aar  ikke  er  lykkedes  de  tre  sidstnævnte  Malere, 
nemlig  med  Styrke  at  hævde  Naturalismen  i Portrættet,  det  synes 
ved  et  lykkeligt  Greb  magtet  af  Anna  Ancher.  Hendes  lille, 
meget  inspirerede  — Skitse,  maa  det  maaske  kaldes  — af  Kyhn 
er  uden  Tvivl  det  fuldkomneste  Portræt  paa  Udstillingen. 

Den  gamle,  sympatetiske  Landskabsmaler,  Friluftsmanden  med 
det  yppige,  hvide  Skæg,  det  storttegnede  Hoved,  sidder  her  plantet 
med  sin  lange  Pibe,  hyggeligt,  fint  menneskeligt  opfattet  Jævnt  og 
naturligt  er  dette  Billede,  dog  adeligt  i sin  Form  og  sit  Udtryk,  en 
velstøbt  Sonet  til  varig  Ære  for  den,  som  blev  skildret  og  for  den, 
som  digtede  Skildringen.  Ja,  Anna  Ancher  er  en  stolt  og  elskelig 
Skikkelse  i dansk  Kunst! 

Tuxen  har  et  farveskønt  lille  Portræt  af  sin  Hustru,  fint  i 
Udtrykkets  Anstrøg  af  Melankoli. 

Viggo  Johansens  Selvportræt  er  et  smuktstemt,  nydeligt 
Maleri,  men  uden  videre  kraftig  Karakteristik  eller  Form. 

Blandt  unge  fremdukkende  Portrætmalere  kunde  nævnes  Aage 
Bertelsen,  som  har  malet,  med  en  lovlig  kluntet  Teknik,  men 
med  Friskhed  i Farve  og  Syn,  en  lille,  kæk  Trut  af  en  ung  Dame 
i snehvid  Sommerkjole  og  med  nogle  smaa  knitrende,  mørke  Øjne. 

— Baade  Tetens  og  Vedel  har  allerede  i tidligere  Aar 
vunden  Opmærksomhed  for  sig.  De  er  Lyrikere,  lidt  smægtende, 
men  med  høje  Maal  og  udmærkede  Evner.  I Vedels  „Musik*  er 
den  ældre  af  de  to  Damer  meget  aandfuldt  opfattet.  I Gruppen 
med  de  to  æstetiske  unge  Folk,  som  sidder  Haand  i Haand,  er  der 
sammenstillet  smukke  og  varme  Farver,  Ansigternes  Lød  er  lysende 
og  dog  mættet  med  Kolorit,  især  den  unge  Mands,  der  fremhæves 
af  det  mørkebrune  Haar  og  Skæg.  Billedets  Holdning  og  Anord- 

ning  er  præget  af  Smag.  Den  unge  Dame,  som  jo  dog  sidder 
længst  fremme  i Lyset,  burde  ogsaa  have  været  dominerende  i 
Udførelsen,  der  nu  for  hendes  Vedkommende  falder  lidt  løst  ud, 
som  om  der  ikke  var  bleven  Tid  til  at  gøre  hende  rigtig  færdig. 

Mere  ligeligt  gennemført  er  Vilh.  Tetens’  Portræt  af  en 
distingveret,  filosofisk  ung  Mand  mod  en  Baggrund  af  en  dæmpet 
Vindueslysning,  et  meget  smukt  og  fornemt,  men  lidt  goldt  Billede. 
Mere  Varme  og  sjælelig  Vibreren,  ogsaa  mere  koloristisk  Interesse 
er  der  ved  den  samme  Malers  store  Dobbeltportræt  i Lampelys. 

Paa  Charlottenborg  bliver  man  i Aar  uvilkaarlig  mest  ved- 
holdende optaget  af  Portrætterne.  Grunden  er  vistnok  den,  at  paa 
de  andre  Omraader  er  der  næsten  intetsteds  noget  rigtig  fangende 
nyt  og  friskt  at  spore.  Hvis  Fru  Slott-Møllers  Billede  af 
Gudrun  ved  Sigurds  Lig  havde  været  udstillet  paa  Charlottenborg 
i Stedet  for  hos  Winkel  og  Magnussen,  vilde  det  i Interesse  vær- 
digt have  taget  Kampen  op  med  de  interessanteste  blandt  Por- 
trætterne. Men  de  store  Krigsbilleder,  som  nu  dominerer  heroppe, 
kan  det  ikke.  Frants  Henningsens  „Dragon  Niels  Kjeldsen  i 
Kamp  med  preussiske  Husarer"  er  et  dygtigt  Billede  med  solide 
Egenskaber,  men  det  er  jo  da  alligevel  saadan,  hvad  skal  jeg  sige, 
„Skolelærerlitteratur" ; ikke  ved  Emnet,  — Steen  Blicher  har  be- 
handlet den  Slags  Ting  med  en  sjælden  Kunst,  — men  ved  det  ret 
almindelige  vedtægtsmæssige  kunstneriske  Syn.  Man  har  da  ganske 
anderledes  ublandet  Fornøjelse  af  at  studere  Frants  Henningsens 
mesterlige  lille  Billede  af  en  Revu  paa  Fælleden  med  Prins 
Christian,  der  gør  Honnør  med  sine  Tropper.  Det  er  en  lille  Perle 
af  realistisk  Malerkunst,  hvor  en  Mængde  smaa  bitte  Soldater  — 
og  Mennesker  — er  malede  og  karakteriserede  livfuldt  og  utrætte- 
ligt, svøbte  i Dagens  Lys  og  Luft. 

Otto  Baches  uhyre  Lærred,  forestillende  Løjtnant  Casten- 
skjolds  Angreb  paa  Skansen  ved  Kolding,  maa  for  saa  vidt  siges 
at  være  en  Monstrøsitet,  som  der  ikke  er  noget  Forhold  imellem 
Emnets  Betydning  og  Billedets  kolossale  Dimensioner.  Det  er  et 
dygtigt,  men  ikke  noget  interessant  Billede.  Brygger  Jacobsen  vilde 
have  gjort  sig  mere  fortjent  af  sit  Lands  Kunst  ved  at  have  for- 
anlediget f.  Eks.  Peter  Hansens  Skøjteløberbillede. 

I Farve  og  Komposition  er  Mølsteds  2den  April-Billede 
morsommere  end  baade  Baches  og  Frants  Henningsens  Bataille- 
billeder,  men  i de  sidstnævnte  er  der  dog  mere  af  et  personligt 
Indskud,  mere  gældende  Liv.  Mølsteds  Billede  med  dets  Skær  af 

Flammer,  dets  Røg-  og  Dampmasser,  dets  fantastiske  Uhyrer  af 
skudglimtspy  ende  Skibsskrog,  dets  Splinter  og  sammenbragede 
Kanoner  er  dygtigt  anordnet  og  fuldt  af  malerisk  Liv,  men  tomt 
og  balletagtigt  i den  menneskelige  Opfattelse  af  Emnet.  Hvad  skal 
vi  med  saadanne  drengeagtig  begejstrede  Fremstillinger  af  Blod- 
pøle og  døde  Kroppe? 

Pladsen  er  knap,  vi  maa  skynde  os  gennem  Resten  af  Ud- 
stillingen. Her  er  mer  og  mindre  smukke  Landskaber  af  følgende 
Kunstnere:  Ring,  et  Vinterbillede  fra  Vinderød,  Viggo  Johansen, 
et  fortræffeligt  Aftensolbillede  fra  Dragør,  med  spinkle  Træstammer, 
der  kaster  lange  blaa  Skygger  hen  over  Vejen  med  Gæssene,  af 
Hans  Dall,  Ole  Due  og  Kabell  (et  Vinterbillede).  Op  imellem 
disse  veludviklede,  fremskudte  Vækster  pipper  der  en  ganske  spæd 
lille  Spire  frem,  som  man  faar  Lyst  til  at  frede:  C.  Godtfredsens 
Vej  mellem  gult  Kom  op  mod  en  blaa  Sommerluft.  Knud 
Larsen  har  en  nydelig  Gruppe  af  Børn,  siddende  i Græsset  en 
dansk  Sommerdag.  De  binder  Kranse  og  passiarer,  har  det  meget 
fornøjeligt  og  meget  varmt  og  Øjnene  plirer  i det  stærke  Lys. 

Irmingers  lille  Frilufts-Genrebillede  „ Badegæster",  med 
Strandluft  og  uskyldigt  Kurmageri,  er  lige  saa  velsignet  yndefuldt 
og  kærnefriskt,  som  hans  religiøse  Billede  er  modbydelig  urent  i 
Farve  og  indeklemt  og  usundt  i Følelse. 

Blandt  Rings  Interiører  er  især  et  med  en  gammel  Kurve- 
fletter  og  hans  Kvinde.  De  to  Smaakaarsfolk  er  skildrede  paa  en 
Prik,  og  Ring  er  Klassiker  i de  Dele,  men  Anna  Ancher  for- 
sikrer os  i Billedet  af  Brændehuggeren  med  sin  Familie,  at  Lyset 
ogsaa  kan  kaste  Glød  og  Farve  ind  over  saadanne  Menneskers  Liv, 
og  Gabriel  Jensens  lille  Billede  fra  Bondelandet  vækker  til  Live 
kvidrende,  sollyse  Minder  om  Sommerferier  i vor  Barndom,  et  saa 
friskt  og  dygtigt  malet  landligt  Interiør  og  saa  tindrende  fornøjeligt 
fortalt  er  „den  lille  Syvsover*. 

Af  Interiører  kan  endnu  nævnes:  Hans  Smidths  glimrende 
karakteristiske  Billede,  med  Mindelser  om  norsk  Realisme:  En  vest- 
jydsk  Smugkro  med  en  Mængde  skraalende  og  drikkende  Bønder, 
og  Emma  Meyers  friske  og  luftige  Rum,  hvor  en  Malerinde 
arbejder  mellem  Blomster  og  grønne  Planter.  Blandt  Marinebilleder 
er  Michael  Anchers  „Søgang  ved  Skagens  Sønderstrand*  i sin 
store  Simpelhed  langt  det  prægtigste. 

Alb.  Repholtz  har  kastet  sig  over  grafisk  Kunst  og  udstiller 
nogle  nydelige  Sortkunstblade  efter  gamle  hollandske  Billeder. 

Og  nu  Billedhuggerne!  Her  straaler  den  norske  Augusta 
Finne-Døvle  med  nogle  distingverede  Kvindeportrætter  og  med 
et  Arbejde,  der  fører  Tanken  hen  paa  den  bedste  Tid  i græsk 
Kunst,  en  aldeles  bedaarende  Statue  af  en  lille,  kuldskær,  nøgen 
Pigeskikkelse,  over  for  hvis  Uskyld  og  kunstneriske  Klarhed  og  Høj- 
hed hine  Uhyrer  af  anmassende  og  aandsforladt  Skulptur,  i hvis 
Selskab  hun  er  stillet  op,  tager  sig  endnu  mere  utilgivelige  ud. 
Rud.  Tegners  Gravmonument,  en  ung  Kvinde,  der  hulkende 
knuger  sig  ind  imod  en  Klippevæg,  er  adskillig  ægtere  end  hans 
skruede  Gruppe,  kaldet  „ Lykken",  og  han  har  med  meget  Liv 
modelleret  en  ung  Kalligrafs  ædle,  men  desværre  vist  ikke  meget 
stærke  Hoved.  Brandstrup  har  en  nobel  Kvindebuste.  Et 
respektfuldt  Studium  af  Maleren  Tuxens  Buste  af  Irminger  anbe- 
fales Mængden  af  danske  Billedhuggere,  thi  overflødigere  og  kedsom- 
meligere Miskmask,  end  de  aarlige  Rækker  og  Rækker  af  karakter- 
løse, stilløse,  hensigtsløse  Gibshoveder  paa  Charlottenborg,  skal  man 
lede  længe  efter.  Siegfried  Wagners  „Portrætstøtte"  løfter  sig 
ud  af  alt  dette  og  stræber  højt,  mens  derimod  en  Dame  som  bærer 
samme  Navn,  er  meget  uheldig  med  sit  Forsøg  i det  monumen- 
tale — det  Herrehoved  er  virkelig  for  flovt  til  denne  grandiose 
Stil.  Bonnesens  unge  Valkyrie  til  Hest  er  et  muntert  og  nydeligt 
Arbejde  og  den  svenske  Theodor  Lundberg  er  i al  Fald  ingen 
Klodsmajor. 

Blandt  Arkitekterne  raader  Martin  Borch  med  Udkastet  til 
Privatbanken  og  den  skønne  St.  Andreaskirke. 

Paa  den  fri  Udstilling,  hvis  Omfang  kun  er  en  Tredjedel 
af  Gharlottenborgs,  men  hvis  Kvalitet  plejer  at  være  mere  renset, 
skuffes  man  i Aar  af  Krøyer,  hvis  Portræt  af  Georg  Brandes 
ikke  er  det  Monument  som  den  Mand  fortjener,  af  Jul.  Paulsen, 
som  dog  har  en  nydelig  Skitse  med  Svaner  og  et  karakterfuldt 
Fiskerhoved,  ja  af  de  allerfleste  gode  Navne,  endog  — ærlig  talt  — 
af  Zahrtmann.  Og  man  savner  tre  højtstræbende  og  evnerige  i 
denne  smukke  Kreds,  som  med  nogle  faa  udprægede  Undtagelser 
maa  siges  at  være  udsøgt.  De  savnede  er  Willumsen,  som  ikke 
har  formaaet  at  drukne  sin  Sorg  i den  hjemlige  Sagosuppe,  og 
Harald  og  Agnes  Slott  Møller,  som  har  brudt  med  Kammeraterne 
og  vel  sagtens  finder  Vejen  tilbage  til  Mater  Charlottenborg. 

Til  Gengæld  har  Udstillingen  i Aar  en  særlig  Tiltrækning  i 

den  Afdeling,  hvori  findes  en  indbudt  Kreds  af  norske  Malere.  Det 
er  i ganske  lille  Maalestok  den  samme  Idé,  som  gjorde  Secessio- 
nistemes  Udstilling  i Munchen  saa  overordentlig  lærerig,  dette  at 
man  ser  ophængt  hver  Nations  Billeder  for  sig  og  igen  hver  Indi- 
vidualitet for  sig,  det  fremmer  Muligheden  for  nyttige  Sammenlig- 
ninger. Særlig  repræsentativ  er  denne  norske  Afdeling  dog  ikke. 
Realisten  Ejebakke  er  den  dygtigste  i Lys  og  Form  og  Stofgiv- 
ning.  Hans  „Besøg  paa  Landet a skæmmes  af  Misforholdet  i 
Figurernes  Størrelse,  som  om  de  var  fotograferede  med  meget  kort 
Distance;  men  disse  Bønderfolk  er  prægnant  opfattede  og  meget 
plastisk  malede  i lysende,  brudte  Farver,  og  Bordet  med  den  fede, 
grønne  Ost  og  Tykmælken  er  skuffende  naturligt  gengivet. 

Sybergs  disputerende  Landsbyfolk  taaler  ikke  godt  Sammen- 
ligningen, dertil  er  den  maleriske  Behandling  for  klodset,  Farven 
altfor  tung  og  raa  og  Indholdet  for  uklart. 

Den  norske  Torvald  Erichsen  med  et  stiliseret  Profilpor- 
træt af  en  ung  Dame  og  Wet lesen  med  en  meget  spagfærdig  Ud- 
drivelse af  Paradiset  viser  en  sartere  Skønhedsfølelse,  mere  Sværmeri 
end  den  djærve  Ejebakke,  men  ikke  saa  megen  Kunnen.  I Kavli’s 
store  Billede  af  en  ung  Pige  er  der  god  Helhed  og  en  vis  Farve- 
glød,  men  det  er  for  utilfredsstillende  tomt,  saa  faar  man  mere  ud 
af  Oluf  Wold-Thornes  Portræt  af  sin  Hustru. 

Finds  Portræt  af  en  gammel  Præstemand  er  dog Normændene 
overlegent,  i Opfattelse,  i Kraft,  i Tilforladelighed,  og  alligevel  er 
det  ikke  det  bedste  Portræt,  Find  har  malet;  hans  Billede  af  Ma- 
leren Erichsen  var  smukkere  i Farven. 

Ganske  særlig  forfriskende  virker  de  danske  Maleres  Land- 
skaber ved  Sammenligningen  med  Nordmændenes.  ViggoPeder- 
sen  staar  ualmindelig  rigt  i Aar  med  en  hel  Række  af  ypperlige, 
farvefine  og  levende  Billeder,  saa  skønne,  at  de  fører  Tanken  hen 
paa  Corot,  paa  Daubigny,  paa  Millet.  Snart  er  det  Maaneskin  ved 
Frederiksborg  eller  Tisvilde,  snart  dejlige  Sølvtoner  i lyse  Nætter 
over  Havet,  saa  igen  mørke,  rullende  Skymasser,  efter  Torden, 
med  det  regnvaade  Løv  og  Græs  og  Husenes  Ruder,  glimtende  i 
den  frembrydende  Sol.  De  fleste  danske  maler  det,  de  ser.  Viggo 
Pedersen  maler  om  det,  han  har  set. 

Nærmest  Viggo  Pedersen  kommer  Gottschalk  med  sin  Allé 
ved  Christiansholm,  et  stilfuldt  komponeret  Landskab,  der  har  Duft 
af  Muld  og  styrkende  Foraarsluft  og  en  lige  saa  saftfuld  som 
troværdig  diskret  Farve. 

I Finds  store  Billede  af  Næstved  er  der  noget,  der  minder 
om  tidlig  dansk  Kunst,  f.  Eks.  Købke,  ved  en  vis  klar  Kølighed, 
en  lys  og  frejdig,  men  fuldendt  ligevægtig  Glæde  over  Danmark 
og  den  danske  Sommer.  Det  gule  Korn  bølger  og  nejer  sig  under 
sin  Modenheds  Vægt:  Finds  Kunst  er  somme  Tider  lidt  tung,  som 
nu  i Portrættet,  men  den  er  tung  af  Kerne. 

Joakim  Skovgaard  har  et  smukt  Billede  fra  Halland  og 
har  desuden  udstillet  Tegningerne  til  Mosaikeme  over  Immanuels- 
kirkens  Døre,  deriblandt  den  skønne  Fremstilling  af  den  fortabte 
Søns  Hjemkomst 

Vilh.  Hammershøj  s nydelige  Interiør  er  ikke  fuldt  saa 
interessant  som  det  der  saas  paa  Martsudstillingen  med  en 
klaverspillende  Dame. 

Endelig  er  her  Peter  Hansens  kække  og  lyse  Billeder, 
iblandt  hvilke  det  ene  ikke  blot  er  den  fri  Udstillings  bedste  Frem- 
visning, men  i det  hele  taget  den  fornøjeligste  Overraskelse,  Aaret 
har  budt  i dansk  Kunst.  Forhaabentlig  vil  andre  Aar  bringe  be- 
tydeligere Overraskelser.  Et  Løfte  om  saadant  var  Fru  Slott- 
Møllers  ikke  helt  magtede,  men  kloge  og  højtsigtende  Billede  af 
Gudrun  ved  Sigurds  Lig.  Men  Peter  Hansens  Smaamester-Billede 
er  alligevel  noget  af  en  Sejr  i vort  Maleri.  Det  vinder  jo  ikke  nyt 
Terræn  for  os,  dette  Billede  »fra  Isen  bag  Byen*.  Tom  Petersen, 
Brendekilde  og  Erik  Henningsen  har  malet  saadanne  Ting,  men 
Peter  Hansen  har  ligesom  løsnet  og  løftet  Opgaven  til  en  mere 
frigjort  og  ædlere,  kunstnerisk  Form. 

Disse  Flokke  af  legende  Drenge  paa  Isen  er  ganske  uberørte 
af,  at  de  i Virkeligheden  ordner  sig  med  den  fineste  Smag  i Lær- 
redet til  et  rytmisk  Hele,  og  at  de  staar  fint  og  skønt  i Farven. 
Knægtene  er  saa  optagne  af  deres  Lidenskab  og  Idræt,  at  de  vir- 
kelig lever  inden  for  Rammen.  Vi  har  i dansk  Maleri  haft  ondt 
ved  at  give  netop  Bevægelsen,  og  vi  har  — først  under  Loven 
om  »Sandhed*,  siden  under  den  lige  saa  bydende  Lov  om  »Skøn- 
hed* — ret  jævnlig  tumlet  saa  ubehændigt  med  Emnernes  Yder- 
side, at  vi  har  kværket  Livet  ud  af  det,  vi  tog  saa  tungt  paa. 
Og  Livet . . . Livet  vil  vi  netop ! 

Naar  man  ser  tilbage  over  de  to  Udstillingers  Resultat,  faar 
man  til  Trods  for  de  nævnte  smukke  Ting  et  Totalindtryk  af  Nøj- 
somhed og  Fantasiløshed.  Danske  Malere  har  aabenbart  mere  end 
de  unge  i Litteraturen  med  lidt  for  megen  Ivrighed  noteret  sig 
Kaalunds  tækkelige  Filosofi  for  smaa  Husholdninger,  de  har  med 
faa  Undtagelser  holdt  sig  utrættelig  paa  det  jevne,  paa  det  jevne 
— ikke  i det  lyseblaa!  Bortset  fra  saadanne  Rædsomheder  som 
„Bjærgtagen"  og  enkelte  andre  Billedhuggerudskejelser,  der  virkede 
noget  i Retning  af  altfor  fedt  Flæsk  eller  Umaadelighed  i Fløde- 
skum — saa  svarer  Efterfornemmelsen  for  dette  Aars  Udstillinger 
nærmest  til  Betegnelsen  brødflov. 

Der  har  været  Aaringer  i dansk  Maleri,  da  slige  Savn  ikke 
mærkedes,  den  Gang  den  store  Naturalisme  lige  foldede  sig  ud, 
da  Michael  Anchers  og  Krøyers  Kunst  drog  hen  over  Sindene  som 
en  god  Børing.  Og  siden  har  Joakim  Skovgaard  funden  Vej  til 
„dulgte  Kilder",  hvoraf  han  har  evnet  at  øse  „Kræfter  for  med 
Kraft  at  tale". 

Over  den  unge  Harald  Slott-Møller  var  der  for  enhalv  Snes 
Aar  siden  noget,  som  berettigede  til  betydelig  Forventning,  noget 
stærkt  og  stejlt  i det  personlige,  — han  styrtede  med  Portrættet 
af  Georg  Brandes,  men  det  var  dog  Kamp,  Idræt  — undertiden 
en  overraskende  Friskhed  og  Finhed,  som  i det  Interiør  med  en 
halvnøgen  Kvindeskikkelse  ved  et  Toilettebord,  der  købtes  af  Kunst- 
foreningen og  nu  ejes  af  Krøyer.  Siden  er  det,  som  var  der  gaaet 
Forfængelighed  og  anden  Daarlighed  over  i hans  Kunst.  Teknisk 
har  han  udviklet  sig  til  en  lidt  ufrisk  Smidighed,  der  staar  i For- 
hold til  sund  Evne  som  Polérthed  til  Hjærtelighed.  Paa  den  Ud- 
stilling, de  to  Ægtefæller  havde  hos  Winkel  og  Magnussen  i dette 
Foraar,  maatte  man  søge  fra  Slott  Møllers  Malerier  til  hans  Arbej- 
der i Sølv  og  Træ  for  at  vinde  den  gamle  Tro  paa  Manden  tilbage. 

Derimod  forekommer  det  mig  at  Fru  Slott-Møller  aldrig  har 
indgydt  mere  Tillid  end  med  det  store  Billede  i Aar.  Det  er  lidt 
arrangeret  paa  Bekostning  af  Sandsynligheden;  det  er  ikke  natur- 
ligt at  Sigurds  Lig  er  anbragt  saa  højt  og  saadan  til  en  Side,  i 
hvert  Fald  umuliggør  det  den  videre  Udfoldelse  af  Handlingen: 
Saasnart  den  sjælelige  Vanskelighed  med  Graaden  var  overvunden, 
vilde  der  møde  Gudrun  en  gymnastisk,  naar  hun  skulde  kaste  sig 
hulkende  over  den  elskedes  Lig  og  væde  det  med  sine  Taarer. 

En  anden  Indvending  er,  at  Kunstnerinden  ikke  har  evnet  at 
digte  Gudruns  Skikkelse  frem;  denne  er  det  dog,  vi  helst  vil  have 

noget  at  vide  om,  og  hun  glider  i Billedet  væk  for  os.  Mand- 
folkene i Hjørnet  af  Lærredet  er  svage,  som  Fru  Slott  Møllers 
Mænd  jævnlig  er  det.  Men  saa  meget  klogt  og  djærvt  er  der  i 
den  øvrige  Menneskeskildring,  og  en  saadan  digterisk  sandt  og  al- 
vorligt anslaaet  Tone  er  der  over  dette  Maleri,  at  man  gerne  til- 
giver Manglerne  og  først  og  fremmest  husker  paa,  at  her  var,  for 
en  Gangs  Skyld,  et  Stykke  dansk  Kunst,  hvori  der  var  Fjeldluft 
og  Menneskelighed  og  en  Vilje  til  det  stærke  og  sjeldne. 

Knud  Søeborg' 

en  Tilskuer,  der  i en  længere  Tid  har  set  en  hel 
*1  Skuespilkunst  af  forskellig  Slags,  og  i sine  Tanker 

l ordne  det  sete,  er  der  allerede  en  god  naturlig 

'itik  i Erindringen.  Kritik  er  den  Kunst  at  skille,  at 
Iskille  og  fremhæve:  det  Arbejde  gør  allerede  af  sig 
lv  Erindringen.  Hvor  meget  kan  jeg  uden  Anvendelse 
kunstige  Midler  huske  af,  hvad  jeg  har  set?  Svaret 
paa  det  Spørgsmaal  giver  ganske  vist  kun  et  personligt  Vidnesbyrd  om 
Billedernes  Kunstværdi,  men  er  jeg  nogenlunde  øvet  i Erindringskunsten, 
d.  v.  s.  har  jeg  en  tilstrækkelig  slet  Hukommelse  (til  at  glemme  det 

uvæsentlige)  og  en  tilstrækkelig  god  Erindring  (til  at  holde  paa  det 

væsentlige),  kan  det  dog  ogsaa  faa  nogen  almindelig  Gyldighed.  Ved 
Anvendelse  af  denne  primitive  Kritik  kan  der  fremkomme  overraskende 
Resultater. 

Det  store  bliver  smaat,  det  smaa  bliver  stort.  De  Figurer,  der 
holder  sig  bedst  i Erindringen,  er  de  stærkt  begrænsede,  sluttede,  Stereo- 
typerne. Hvor  en  Digter  har  givet  et  Omrids  uden  Bevægelse  og  Ud- 
vikling, som  Skuespilleren  fuldkomment  kan  udfylde,  der  bider  dette  faste 
Billede  sig  saaledes  ind  i Erindringen,  at  man  ikke  kan  blive  det  kvit. 
Et  saadant  Lillebillede,  der  virkede  med  en  fuldkommen  Realitet,  var  lige 
fra  Sæsonens  Slutning  Fru  Mantzius1  Tante  Hertha  i Gustav  Wieds  „ lille 
Komedie “ Skærmysler  paa  det  kgl. Teater.  Men  saadanne  Figurer  kommer 
saa  ogsaa  kun  for,  hvor  den  dramatiske  Konflikt  kun  er  Skærmysler.  De 
maa  saa  at  sige  staa  stille  for  at  man  tage  dem.  Rundt  omkring  fra 
dukker  saadanne  faste  Omrids  frem  for  Erindringen  — som  for  at 

nævne  et  Par  forskellige  Eksempler  Hr.  Reenbergs  nervøse  unge  Mand 
i Sv.  Lange  og  Gustav  Esmanns  Sangerinden  paa  Kasino  og 

Hr.  E.  Helsengreens  Birkedommer  i Eventyr  paa  Fodrejsen  og 

Tolder  i Tummelumsen  paa  Folketeatret  — og  giver  en  den  samme 
rolige  Glæde,  som  man  føler  over  for  gode  Portrætter.  Her  har  den 
kunstneriske  Form  roligt  og  villigt  ladet  sig  fylde  op  af  sit  levende  Indhold. 

Meget  asikrere,  opdager  man,  stiller  det  sig  med  de  digteriske  Fi- 
gurer, hvori  der  er  en  stærk  Bevægelse.  De  flimrer  allerede.  Altsaa, 
hvis  min  Erindring  ellers  er  paalidelig,  har  Skuespillerens  Kunst  ikke 
været  mægtig  nok  til  at  give  Fantasien  et  uforglemmeligt  Billede  af  det 
bevægede  Liv.  Man  husker  Figuren,  Situationen  maaske,  men  kan  ikke 
efterføle  Rytmen,  Bevægelsen.  Af  det  kgl.  Teaters  Opførelse  af  Richard 
den  Tredje  husker  jeg  nu  ikke  Hr.  Mantzius’  Richard  — skønt  eller 
maaske  fordi  den  var  saa  fast  formet,  saa  skarpskaaren , — anderledes 
end  jeg  husker  de  bedste  af  Bifigurerne,  de  to  smaa  Prinser,  der  dog 
kun  i en  enkelt  Scene  tegnede  deres  kække  Spinkelhed  mod  den  mørke 
Baggrund,  og  især  den  ene  af  Morderne  (Hr.  Andersen),  der  staar  for 
mig  som  et  breughelsk  Billede.  Maaske  her  er  Spirer  til  et  tragisk  Talent. 
Saa  husker  jeg  naturligvis  Frk.  Dons’  operamæssige  Enkedronning  og 
ærlig  talt  saa  husker  jeg  slet  ikke  mere.  Fra  det  andet  af  det  kgl.  Teaters 
Forsøg  i en  Stil,  der  ligger  noget  fra  Kongens  Nytorv,  Opførelsen  af 
d’Annunzios  Gioconda  husker  jeg  Hr.  Neiendams  Lucio.  Der  var  vir- 
kelig en  anden  Sol  over  denne  Skikkelse  end  den,  der  til  daglig  falder 
mellem  Gharlottenborg  og  Teatret,  selv  om  den  nordiske  Natur  svedte 
stærkt  under  Fremstillingen  af  den  tørre  italienske  Hede  i Florentinerens 
Deklamation  om  sin  Marmor-Muse.  Overfor  et  saa  alvorligt  kunstnerisk 
Arbejde  har  man  i al  Fald  meget  mindre  Lyst  til  at  kritisere  Skuespilleren 
end  hans  Publikum.  At  David  ikke  tager  sig  ud  foran  Vartov,  er  ikke 
Davids  Skyld,  men  Vartovs.  Fru  Hennings’  Silvia  i samme  Stykke  husker 
jeg  bedst  i en  enkelt  Situation.  I Slutningen  af  første  Akt,  hvor  Lucio 
i Ekstase  tilstaar  sin  Hustru  sin  Beundring  og  Taknemlighed,  var  det  meget 
smukt  at  se,  hvorledes  Silvia  tog  imod  dette,  saa  at  hun  ligesom  voksede 
ved  det.  Lad  hvem  der  vil  ærgre  sig  over  Fru  Hennings  Sølvertoner  — 
der  var  ogsaa  her  noget  at  ærgre  sig  over,  som  straks  i Begyndelsen, 
da  hun  kaldte  paa  Barnet  — hun  har  andre,  fulde,  varme  Brysttoner. 
Der  er  nu  engang  blandt  vore  Skuespillerinder  ingen,  der  kan  sige  saa- 
danne  Ting,  som  Silvia  siger  til  Lucio  („Mit  Bryst  er  det  sikreste  Sted 
i Verden*  o.  lign.)  med  saa  megen  Vederhæftighed  som  Fru  Hennings. 
I anden  Akt,  Kampen  mellem  Hustruen  og  Modellen  eller  Musen,  hvad 
man  skal  sige,  naaede  Fremstillingen  ikke  Digtningens  Skønhed.  Man 
husker  den  sidste  og  er  ved  at  glemme  den  første.  Fru  Oda  Nielsen 
skulde  fremstille  Gioconda,  der  er  skrevet  for  Duse : h u n og  ingen  anden 
er  den,  hvis  Ansigt  er  som  eet  Blik,  „lutter  Øje*.  Man  forstod  slet  ikke, 
at  denne  Gioconda  var  i Slægt  med  de  mægtige  Marmorbilleder,  der 
fyldte  Atelieret,  at  hun  var  Dronning  i et  Rige,  hvortil  den  lille,  varme 
Hustru  aldrig  kunde  faa  Adgang,  og  naar  man  ikke  forstod  det,  forstod 
man  intet.  Derimod  var  det  ikke  Fremstillingens  Skyld,  at  sidste  Akt 
virkede  ganske  irriterende  paa  en  nordisk  Smag.  I denne  fremstilles 
Silvia,  der  symbolsk  har  faaet  Hænderne  knust  under  den  omstyrtede 
Statue,  i sin  Lemlæstelse  som  en  meget  langstrakt  Appel  til  Medliden- 
heden i dens  ganske  upoetiske  Form  — ikke  meget  anderledes  end  naar 
de  sydlandske  Tiggere  præsenterer  deres  Vanskabtheder.  Det  virkede 
efter  den  antike  Skønhed,  Digteren  har  givet  denne  Figur,  som  om 
Venus  fra  Milo  vilde  strække  Stumpen  i Vejret  med  et  Eccolof  Til- 

skueren  vil  først  og  fremmest  vide,  hvad  Manden  siger  til  dette;  Dig- 
teren spørger,  om  han  da  har  glemt,  hvor  frygteligt  det  maa  være  for 
la  bimba  at  se  sin  Moder  i den  Tilstand.  Det  er  meget  italiensk. 
Nordboer  holder  ikke  af  at  lege  med  saadant 

Alligevel  — trods  de  Mangler  der  var  ved  Fremstillingen  — i et  Par 
Biroller  virkede  Hr.  Schyberg  og  Fru  Sinding  præcist,  som  naar  man 
mødte  et  Par  københavnske  Bekendtskaber  i Florens  — der  var  en  Hel- 
hedsstemning derover,  som  man  husker.  Saaledes  burde  man  altid 
kunne  huske  Stemningen  af  et  lyrisk  Drama.  Men  af  Lyrikken  i 
Drachmanns  Gurre  paa  det  kgl.  Teater  er  ikke  den  ringeste  Lugt  til- 
bage i min  Erindring.  Hvad  jeg  husker  bedst,  er  noget  helt  andet:  de 
grove  Ulyde ; dem  gjorde  man  afgjort  bedst  paa  Teatret.  I Badstuescenen 
skreg  den  stakkels  Tove  med  fuldkommen  Naturlighed  — o Heiberg!  — 
og  med  meget  mere  Kraft,  end  man  skulde  have  tiltroet  saadan  en  fin 
lille  Pige;  i en  særdeles  haandfast  Opgørelse  mellem  Kongen  og  den 
onde  Dronning  udviklede  baade  han  (Hr.  Zangenberg,  der  næsten  altid 
er  fortræffelig,  naar  han  kan  komme  til  at  udlade  Naturkraft)  og  hun 
(Fru  Emma  Thomsen)  en  saadan  animalsk  Styrke,  at  det  formelig 
gnistrede  af  dem  som  af  et  Par  Vildkatte.  Men  naar  Lyriken  fordamper, 
bliver  der  tilbage  en  ganske  prosaisk  Fornemmelse,  en  Ærgrelse  over, 
at  den  gode  og  kloge  Konge,  der  i levende  Live  næppe  var  noget  drach- 
mannsk  Temperament,  foruden  de  andre  Ulykker,  der  havde  ramt  ham 
efter  Døden,  nu  ogsaa  var  kommet  for  Skade  at  skulle  paa  Digterens 
Vegne  gaa  i Rette  med  et  utaknemligt  Folk  om  en  Pige.  — 

Men  det  er  vel  paa  Tide  at  forlade  denne  Erindrings-Kritik,  der  saa 
at  sige  gør  sig  selv.  Der  gives  jo  dog  ogsaa  paa  en  Tilskuerplads  en 
anden,  der  ordner  og  samler.  Det  er  især  to  Grupper  af  københavnske 
Teaterforestillinger,  der  lønner  sig  at  gøre  til  Genstand  for  en  saadan  Kritik: 
det  kgl.  Teaters  Holberg-Forestillinger  og  Dagmarteatrets  Forsøg  i det 
moderne  nordiske  Skuespil. 

Det  kgl.  Teåter  har  i den  forløbne  Sæson  spillet  3V2  holbergsk 
Komedier.  Det  er  Middeltallet,  ikke  saa  meget  som  det  burde  være, 
men  dog  betydeligt  mere  end  i de  ringeste  Holberg-Aar,  da  der  kun 
spilledes  et  Par  holbergske  Stykker  i Sæsonen.  Ogsaa  Valget  af  Styk- 
ker betegner  Middelvejen:  Genoptagelsen  afHenrich  og  Pernille  og 
Nyopførelsen  af  Gert  Westphaler  (i  een  Akt)  vejer  vel  ikke  meget 
til,  men  Opførelsen  af  Erasmus  M ontanus , der  aldrig  burde  tages  af 
Repertoiret,  i ny  Indstudering  saa  meget  mere,  medens  Fremførelsen  af 
den  halve  Ulysses  von  Ithacia  ganske  sindbilledligt  anskueliggør 
Maadeholdet  i den  Dyrkelse,  den  danske  Skueplads  vedblivende  føler  sig 
forpligtet  til  at  vie  sin  Grundlægger.  Men  mere  end  hvad  der  spilles 
af  Holberg  betyder  det  naturligvis,  hvordan  det  spilles.  Holberg  er,  bør 
være  Teatrets  Specialitet,  dets  Videnskab.  Her  er  det  ikke  blot  tilladt, 
men  nødvendigt,  at  stille  de  strengeste  Fordringer. 

Hvilken  festlig  Ouverture  til  Holbergs  Komedier  er  ikke  U lysses 
von  Ithacia,  ikke  mindst  Prologen.  Meget  var  her  fortræffeligt.  Iscene- 
sættelsen, som  for  en  Snes  Aar  siden,  overordentlig  morsom,  endda 
forøget  med  en  saa  uimodstaaelig  Slutningseffekt  som  det  parodiske  Te- 

aterlyn,  der  ledsagede  Gudindernes  Afmarche,  under  hvilket  Prins  Paris 
for  forvildet  om  som  en  Flue  i en  Flaske,  derpaa,  overvældet  af  de 
guddommelige  Magters  Nærhed,  lagde  sig  plat  ned  paa  Brædderne  og 
bedækkede  sit  Ansigt  med  sit  Kammerdugs-Lommetørklæde  og  endelig 
rejste  sig  op  igen  med  en  krænket  Mine  og  nøs  af  Salpeterlugten.  Ganske 
guddommelig  var  Frk.  Antonsens  Minerva;  uforglemmelig  den  Maade, 
hvorpaa  denne  bedrøvelige  Kakkelovnsfigur  værgede  sin  Jomfruelighed 
imod  Paris’  nærgaaende  Forslag  ved  at  sænke  Lansen  med  et  „Jeg  gør 
det  i Æ vighed  aldrig**.  Fuldkommen  klassisk  er  vedblivende  Hr.  Jern- 
dorffs  Paris:  i den  Tone,  hvormed  han  gjorde  Overgangen  fra  de 
klassiske  Præmisser  i den  berømte  Domsafsigelse  til  den  københavnske 
Slutning  med  „Kræsjanshavns  Kærke**  ligger  hele  Parodien.  Det  var 
Anslaget,  saaledes  skulde  der  tales.  At  kunne  tale  er  den  halve  Kunst 
ikke  mindst  hos  Holberg  og  allermest  i en  Komedie  som  U lysse  s, 
hvor  vort  Sprog  fejrer  en  af  sine  første  Triumfer:  naar  et  Sprog  med 
saa  megen  Sikkerhed  kan  fremstille  Parodi-Tonen,  er  det  allerede  vidt 
fremskredent  i litterær  Kultur.  Det  sproglige  maa  derfor  behandles  med 
megen  Ærbødighed.  Allerede  i Prologen  kludredes  der,  Fru  Mantzius 
tabte  næsten  alle  Pointerne  i Iris’  Monolog,  som  en  Skolepige  taber  sine 
Masker.  Og  i de  to  Akter  af  Komedien  blev  der  ikke  saa  meget  talt, 
som  der  blev  pebet  og  sunget.  Da  Ulysses  spilledes  i 1 884 , havde 
en  Operasanger,  der  spillede  en  af  Bifigurerne,  Holofernes,  af  Mangel 
paa  andre  komiske  Resourcer  fundet  paa  den  Udvej  at  tale  Fynsk. 
Dette  Indfald  havde  siden  da  ynglet.  Det  gik  nu  saa  vidt,  at  Ulysses 
selv,  der  foreskrives  at  skulle  tale  med  en  affekteret  skælvende  Røst 
som  Parodi  paa  Heltetonen,  talte  Lollandsk.  Lollandsk  i en  hol- 
bergsk  Komedie!  I Overensstemmelse  hermed  fremstillede  Hr.  Reumert 
den  parykomstraalede  Ulysses  som  en  Lirekassemand  med  stift  Ben ! 
Det  er  i det  hele  betænkeligt,  naar  Dialekten,  især  da  Teaterdialekten, 
begynder  at  brede  sig  i den  holbergske  Komedie  uden  for  de  egentlige 
Dialektroller  (som  i Hr.  Neiendams  Montanus  og  Hr.  Knudsens  Gert 
Westphaler).  Det  er  i al  Fald  et  Forsøg  paa  at  give  Figuren  en  Farve, 
som  Holberg  ikke  har  givet  den.  Endogsaa  Hr.  O.  Poulsens  Chilian 
paavirkedes  noget  af  den  almindelige  Usikkerhed : for  tyve  Aar  siden 
sagde  Hr.  Poulsen  ikke:  „Ja,  ja,  saa  vil  jeg  gakke,  saa  gakker  jeg**  — 
det  smager  mere  af  Revyerne  og  Klods-Hans  end  af  Holberg.  Ogsaa 
paa  andre  Steder  saa  man  den  ellers  saa  sprogfaste  Hr.  Poulsen  vakle. 
Henrichs  Ræsonnement  i Henrich  og  Pernille  om  den  magre  og  solide 
Fornemhed  kedede  nu,  fordi  man  mærkede,  at  Skuespilleren  skyndte  sig 
at  blive  færdig  uden  ret  at  vide,  hvad  disse  Ord  engang  havde  betydet; 
han  burde  have  læst  Falsters  Den  utidige  Rangsyge.  Intet  Under 
da  at  ogsaa  andre  begyndte  at  gøre  sig  det  bekvemt  i den  holbergske  Dik- 
tion ved  Hjælp  af  moderne  Snyltelyde.  Særlig  det  gentagne  jo  i Løjt- 
nantens Tale  i Erasmus  Montanus  (f.  Ex.  „I  gør  jo  Studeringer  til 
en  Fægtekunst**)  er  graverende  — det  er  paa  dette  Sted  Holberg  selv, 
der  taler  og  fremsætter  sin  surt  erhvervede  Overbevisning,  Stykkets 
Hovedsum  — tot  verba,  tot  pondera:  saa  mange  Ord,  saa  mange  Lis- 
pundslodder — som  ved  det  moderne  jo  henvises  til  de  almene  Sand- 

heders  Trivialitet.  Saadant  er  ikke  Sprog-Pedanteri,  eller,  hvis  det  er  det, 
saa  lad  os  kun  være  en  Smule  Pedanter!  Vi  har  intet  Akademi,  ingen 
gammel  Kunst-Stil  eller  -Skole  med  Aldersmyndighed,  men  vi  har  Hol- 
berg. Vi  har  et  gammelt  Fædreland,  hvorfor  bruger  vi  det  ikke? 

Der  var  iøvrigt  over  Hr.  O.  Poulsens  Chilian  noget,  der  føltes  be- 
tegnende for  Hr.  Poulsens  hele  Stilling  i det  holbergske  Repertoire  for 
Tiden.  Naturligvis,  der  var  endnu  et  stærkt  Skær  af  Glansen  i denne 
geniale  Skikkelse  bevaret,  men  det  mærkedes  dog  paa  denne  Chilian,  at 
han  var  træt,  mæt  af  Dage.  Der  var  næsten  noget  undskyldende  i den 
mellemfomøjede  Godmodighed,  hvormed  han  tridsede  rundt  blandt  de 
besynderlige  Komparser  — ligesom  en  gammel  Stalbroder,  der  præsen- 
terer sit  anløbne  Kompagni  med  et  surt  Smil,  der  siger,  at  dette  var  en 
Gang  morsomt.  Hr.  Poulsen  trænger  for  Tiden  meget  mindre  til  at 
gentage  sine  tidligere  Bedrifter  end  til  udføre  nye.  Han  maa  engang  og 
snart  spille  Jeppe.  Han  skylder  sig  selv  og  sit  Publikum  det.  At  ban 
kan  gøre  nye  Ting,  viste  hans  Per  Degn. 

Det  var  en  ganske  ny  Figur.  Hr.  Poulsen  fremhævede  stærkt 
Ynkeligheden  hos  Per  Degn  — det  var  e!  næsten  rørende  Billede  af 
den  intellektuelle  Forkommenhed,  som  Faldsmaal  af  den  moralske. 
Det  virkede  som  en  blichersk  eller  dickensk  Figur.  Skulde  man  indvende 
noget,  maatte  det  være,  at  den  nye  Per  Degn  ganske  manglede  den 
Dumhedens  Majestæt,  som  især  Ryges,  men  endnu  Schrams  Figur  havde ; 
der  var  derfor  ikke  den  rette  Magt  i Disputatsen1. 

Skulde  man  indvende  noget  væsentligt  imod  den  nye  Opførelse  af 
Erasmus  Montanus  i det  hele,  maatte  det  blive  det  samme:  at  den  har 
berøvet  Komedien  dens  typiske  Majestæt.  Eksempel  afgiver  allerede 
Jeronimus,  der  af  Holberg  er  ment  som  noget  majestætisk,  ikke  blot  en 
Landsby-Fyrste,  men  en  typisk,  statuemæssig  Fremstilling:  Dumheden  som 
religiøs  Fanatisme,  medens  Hr.  Jerndorff  bare  fremstillede  et  almindeligt 
Aalehode  — man  troede  virkelig,  at  denne  Jeronimus  var  Hanrej.  Et 
andet  Eksempel  er  Hovedpersonen  selv.  Straks  man  hørte  ham  tale, 
spidsede  man  Ører.  Dette  var  nyt  og  rigtigt.  Figuren  blev  jo  ganske 
levende  derved.  Hr.  Neiendams  Erasmus  var  til  Forskel  fra  Emil 
Poulsens  bondeagtig  (helt  ud  i Dialekten)  og  cfrengeagtig.  Det  var 
Hanekyllingen  („Musarum  et  Apollini  pullus *),  der  glædede  sig  ved  at 
gale.  Der  kom  god  haandgribelig  Fornuft  i Slutningen  paa  Komedien: 
det  var  mere  end  sandsynligt,  at  den  Fyr  virkelig  kunde  lade  sig  kurere 


1 Det  henstilles,  om  det  ikke  vilde  være  morsommere,  hvis  Degnen,  naar 
han  stikker  sin  sidste  Trumf  ud  (Post  molestam  senectutam  o.  s.  v.) 
ikke  remsede  Ordene  som  de  foregaaende,  men  sang  dem,  som  en  Slags 
Aandebesværgelse.  Det  er  jo  et  Citat  af  en  latinsk  Drikkevise,  som  Per  natur- 
ligvis bar  lært  at  synge.  Det  vilde  give  en  ægte  komisk  Afslutning  og  bedre 
end  nu  motivere  Montanus’  følgende  Replik:  »Vil  din  Slyngel  fiksere  mig?‘  Der 
er  ikke  Tradition  for  det,  men  Traditionen  er  jo  ikke  altid  rigtig.  Er  det  f.  Eks. 
rigtigt,  at  Chilian  i Samtalen  med  Trojaneren  gør  saa  mange  Kunster  med  det 
bekendte  Ligesaa  hos  os!  Ordene  betegner  blot  hans  sunde  Fornufts  stadig 
stigende  Forundring  over  Urimeligheden  af  en  Krig  mellem  to  Nationer,  der  er 
hinanden  saa  ganske  lige  i Naragtighed.  Rytmen  fordrer  en  Klimaks  og  netop 
ikke  Variationer. 


Digitized  by  VjOOQle 


Teatrene 


509 


ved  en  Livfuld  Hug.  Men  hvad  Figuren  havde  vundet  i individuel  Liv- 
agtighed havde  den  tabt  i typisk  Magt  og  alment  Indhold.  Det  var  lige* 
som  en  god  og  levende  moderne  Oversættelse  af  et  klassisk  Værk.  Det 
var  en  Lægmands-Erasmus.  Han  lignede  allermest  en  opblæst  Seminarist 
eller  Højskoleelev.  Djævelen  for  ikke  i ham,  naar  han  talte  Latin. 
Han  var  ikke  Legemliggørelsen  af  den  Latineraand,  den  frygtelige  For- 
malisme, den  B^sathed  af  det  uvirkelige,  hvis  Sammenstød  med  den 
drøje  og  faste  Realitet  er  Komediens  evige  Indhold. 

En  smuk  ny  Iscenesættelse  af  en  holbergsk  Komedie  saa  man  i 
Gert  Westphaler.  Hermed  tænker  jeg  ikke  saa  meget  paa  saadanne 
smaa  Netheder  som  Posten,  der  giver  rigtigt  Vand,  Pigen,  der  vrider  sin 
Karklud  ud  af  Vinduet  i øverste  Stokværk  o.  lign.,  som  paa  den  Sikker- 
hed og  Tydelighed,  hvormed  Scene-Instruktionen  havde  anskueliggjort 
Værkets  Rytme.  Det  regelmæssige  Forløb  af  en  holbergsk  Karakter- 
komedie er,  kunde  man  sige,  en  Slags  jævnt  tiltagende  Omdrejnings- 
bevægelse. Den  komiske  Hovedfigur  drejer  sig  om  sin  fikse  Ide  som 
om  en  Akse,  i Begyndelsen  ganske  jævnt,  saa  hurtigere  og  stedse  hur- 
tigere, indtil  man  ser  Vanviddet  slaa  ud  af  ham  i lys  Lue  (f.  Eks.  i 
Den  Stundesløse  „Jeg  er  Alexander  Magnus  og  I er  nogle  Slyngler*). 
Den  Plastik,  hvormed  denne  typiske  Bevægelse  fremtraadte,  gav  den  lille 
Komedie,  der  spilledes  dygtigt  og  respektfuldt,  en  virkelig  ny  Betydning. 
Derimod  kunde  der  ved  Opførelsen  af  Henrich  og  Pernille  være 
gjort  noget  mere  for  at  lade  Planen,  som  Holberg  selv  ansaa  som  møn- 
stergyldig, træde  tydeligt  frem.  I tredje  Akt  maa  f.  Eks.  Jeronimus’ 
Fortumlethed  drives  ud  i det  fantastiske.  Hr.  Mantzius  var  her  lille, 
trippende,  han  skulde  have  givet  det  groteske  Billede  af  en  i al  sin  Ge- 
valtighed  pludselig  forvirret,  ligesom  forpjusket  Majestæt,  noget  som  en 
Ugle  mellem  Spurve.  I Modsætning  hertil  skal  Leonard  være  straalende 
klar  og  rolig,  med  en  Sandfærdighedens  Autoritet  („Min  Herre,  jeg  hol- 
der ham  for  en  af  de  sanddrueste  Mænd,  jeg  kender*)  i Stemme  og 
Fremtræden,  som  Hr.  Borchsenius  ikke  fremstillede.  Stykket  er  nemlig, 
som  enhver  kan  se,  ikke  blot  i Scenegang,  men  i Karaktertegning  anlagt 
paa  Kontrast  og  Paralleller.  Til  Gruppen  Leander,  Henrich,  Arv  svarer 
Leonora,  Pernille,  Magdalone.  Inden  for  den  første  Gruppe  kunde  Mod- 
sætningen mellem  Leanders  Fornemhed,  Henrichs  polerede  Simpelhed 
og  Arvs  Bonderaahed  være  endnu  stærkere  fremhævet,  det  er  aabenbart 
muligt  og  vilde  være  rigtigt  at  give  denne  Henrich  et  stærkere  Realitets- 
præg af  Lakaj-Gemenheden  end  ellers:  den  Replik,  hvori  Henrich  til- 
byder Leander  at  aftræde  ham  sine  Ægtemandsrettigheder,  vilde  da  faa 
central  Betydning.  Ogsaa  Leonora  kunde  karakteriseres  noget  anderledes 
end  Fru  Hennings  gør  det:  denne  unge  Pige  er  ikke  saa  fint  et  Porcel- 
læn  som  den  unge  Frøken  i Maskeraden,  hendes  Diktion  er  ikke 
pretiøs,  men  djærv,  Ømheds-Udbruddet  til  sidst  vilde  da  virke  dobbelt 
indtagende.  — 

Fra  Holberg  til  Dagmarteatret  er  der  et  godt  Stykke  Vej.  Gid  den 
var  noget  kortere!  Gid  der  var  nogen  Forbindelse  mellem  Holberg  og 
Hr.  Martinius  Nielsen!  Om  f.  Eks.  Hr.  Nielsen  havde  lært  den  Kunst  at 
tale  i den  holbergske  Komedie! 

Tænker  jeg  paa,  hvad  jeg  i den  senere  Tid  har  set  af  moderne 
Skuespilkunst  paa  Dagmarteatret  — Helge  Rodes  Kampene  i Stefan 
Borgs  Hjem,  E.  Brandes’  Under  Loven  og  Bjørnsons  Poul  Lange 
og  Tora  Parsberg  — saa  tænker  jeg  bestandig  først  og  fremmest 
paa  Hr.  Martinius  Nielsen.  Det  er  bogstaveligt  at  forstaa:  jeg  ser  ikke 
for  mig  Stefan  eller  Gerhard  eller  Poul  Lange,  jeg  ser  paa  Grund  af 
Hr.  Nielsens  næsten  fuldkomme  Mangel  paa  Forvandlingsevne  kun  Skue- 
spilleren, bestandig  Skuespilleren  — hans  Positurer:  Fingrene  i den 
højtsiddende  Vestelomme,  Lommetørklædet  gratiøst  mod  Læberne,  det 
højre  Ben  atletisk  udspilet  fra  Stolen  — og  hører  ham  tale.  Det  sidste 
gør  det  ligefrem  ondt  at  tænke  paa.  Han  taler  Dansk  som  en  Prøjser. 
Denne  kommandoagtigt  fremstødende  Artikulation,  disse  langt  hensvirrende 
Konsonanter,  denne  voldsomme  Udhævelse  af  de  ubetonede  Taledele 
— det  er  simpelthen  en  Fornærmelse  mod  Modersmaalet.  Man  lægge 
blot  Mærke  til,  med  hvilken  Centnervægt  Hr.  Nielsen  udtaler  det  lille 
beskedne  Ord  jeg  — og  nu  har  endogsaa  dette  direktorale  Jeg  bredt 
sig  til  Damernes  Tale!  Hr.  Nielsen  maa  finde  sig  i,  at  man  tager  ham  i 
Skole  for  hans  Uvaner,  indtil  han  aflægger  dem.  Saadant  er  sket  før. 
Demosthenes  f.  Eks.  var  ingen  ringere  Deklamator  end  Hr.  Nielsen  og 
gik  dog  i en  fremrykket  Alder  og  lærte  Græsk  paa  Strandbredden. 
Hvis  Hr.  Nielsen  derfor  ikke  vil  betro  sig  til  andre  — f.  Eks.  Skuespiller 
Jemdorff  eller  Professor  Jespersen  — kunde  man  ønske,  at  han  vilde 
anvende  sin  Ferie  til  at  tale  Dansk  med  Vesterhavet. 

Først  naar  man  har  paatalt  denne  radikale  Ufuldkommenhed  ved 
Hr.  Martinius  Nielsens  Kunst,  der  nu,  da  Teatret  under  hans  allesteds- 
nærværende Ledelse  stiler  mod  de  højeste  Maal,  er  den  største  Fare  for 
Udfaldet,  kan  man  gaa  over  til  at  udtale  sin  Anerkendelse  af,  ja  Tak- 
nemlighed for  hans  Arbejde.  Denne  Mand,  der  som  Kunstner  er  saa 
utilbøjelig  til  at  ofre  sit  eget  Jeg,  skaaner  i andre  Henseender  ikke  sig 
selv  og  søger  ikke  sit  eget.  Maaske  Skuespilleren  faar  for  lidt  Tid  til 
ret  at  arbejde  med  sig  selv,  fordi  Direktøren  har  saa  meget  at  bestille. 
Der  er  Fart,  Energi  og  ikke  mindst  Mod  over  Dagmarteatrets  Ledelse 
for  Tiden.  Ingen  kan  vel  for  Alvor  mene,  at  der  som  Helhed  spilles 
bedre  Komedie,  ogsaa  moderne  Komedie,  paa  Dagmarteatret  end  paa  det 
kgl.  Teater,  men  alle  kan  være  enige  om,  at  det  er  godt,  at  Dagmar- 
teatret griber  dristigt  til,  naar  det  kgl.  Teater  ængsteligt  lader  Haanden 
falde.  Naar  det  kgl.  Teater  f.  Eks.  ikke  har  vovet  at  spille  det  bjørnsonske 
Stykke,  vel  nok  fordi  det  har  tvivlet  om  at  kunne  give  Hovedpersonen 
en  tilfredsstillende  Udførelse,  er  det  godt,  at  Dagmarteatret  har  vovet 
det,  og  forstaaeligt,  at  Heldet  har  fulgt  den  kække. 

Man  maa  virkelig  være  Hr.  Martinius  Nielsen  taknemmelig  fordi  han 
har  spillet  dette  Stykke  og  selv  vovet  at  spille  Hovedrollen  deri.  Rent 
udvortes  fyldte  han  smukt  i Rollen,  smukkere,  end  nogen  anden  for 
Tiden  vilde  kunne  gøre  det.  Hr.  Nielsens  Poul  Lange  var  først  og 
fremmest  en  smuk  Mand  og  en  distingveret  Mand.  Hvad  Poul  Lange 
tilsidst  fortvivlet  udbryder:  „ Hører  jeg  til  Pøbelen ?“  sagde  Hr.  Nielsen  be- 
standig, i Blik  og  Miner,  i Holdning  og  — naturligvis  — Toilette.  I 
anden  Akt,  ved  Festen,  hvor  Poul  Lange  bliver  moralsk  henrettet  af  de 

plebejiske  Politikere,  virkede  han  ganske  knusende  ved  sin  fornemme 
Overlegenhed:  ingen  rankede  sin  Ryg,  bar  sit  Hoved  som  han,  ingens 
Kjole  sad  som  hans.  Saaledes  gaar  en  Gentleman  under  Guillotinen. 
Paa  denne  Maade  blev  Poul  Langes  Tragedie  mere  en  udvortes  — Pø- 
belens  Had  til  det  distingverede  — end  den  voksede  ud  af  hans  egen 
Karakter.  Denne  Karakter  er  overordentlig  smukt  udviklet  i første  Akt: 
først  ser  man,  let,  næsten  lystspilagtigt,  som  et  foreløbigt  Signalement, 
hans  ængstelige  Hensynsfuldhed  og  Ubeslutsomhed  i Spillet  med  Buket- 
terne; saa  viser  sig  over  for  Diplomaten  den  officielle  Poul  Lange, 
Avisernes,  Politikernes,  den,  som  alle  kender;  derpaa  i Samtalen  med 
Vennen  den,  som  kun  Vennerne  kende*-,  og  tilsidst,  i det  stærke  Følelses- 
udbrud til  den  elskede,  den,  som  kun  Digteren  kender.  Denne  Figur  — 
Manden  med  den  bundne  Varme,  som  ikke  kan  udløses,  uden  at  han 
gaar  til  Grunde  derved  — gav  Hr.  Nielsen  ikke. 

Meget  smukt  spillede  her  Fru  Betty  Nansen.  Ogsaa  her  er  der  en 
bunden  Varme,  en  længe  gemt  Inderlighed,  der  bliver  fri,  men  saaledes 
at  det  er  en  Jubel  at  se  det.  Der  var  over  Fru  Nansens  Spil  i denne 
Akt  netop  hvad  der  skulde  være:  Glansen  af  en  dulgt  Lykke,  der  lo  og 
spillede  i Ord  og  Miner,  indtil  den  tilsidst  bryder  mægtigt  frem  i dette  : 
„Nu  er  jeg  den  lykkeligste  Kvinde  i gamle  Norge*.  Netop  dette,  en 
Natur,  der  benaades  af  Lykken,  formaar  denne  Kunstnerinde  at  fremstille. 
Der  var  tillige  overalt  i hendes  Diktion  en  Forening  af  moderne  Finhed 
og  den  gamle  Stils  Storhed,  der  virkede  ganske  bjørnsonsk:  alene 
den  Maade,  hvorpaa  hun  sagde:  „Din  Hensynsfuldhed  har  rejst  et  I-de-al 
for  mig  • — det  var,  som  om  hun  gav  Ordet  dets  store  Præg  igen.  Ogsaa 
i anden  Akt,  hvor  der  dog  er  mere  festlig  Deklamation  end  personlig 
Inderlighed,  bevaredes  Adelsnaturen.  Først  i tredje  Akt  glippede  det  og 
paa  en  ejendommelig  Maade.  Det  kan  undertiden  være  farligt  at  spille 
naturalistisk;  da  Fru  Nansen  græd  sin  mageløse  Virtuos-Graad  gik  ens 
Tanker  uvilkaarligt  fra  Deltagelsen  i Toras  Sorg  over  til  Beundring  for 
Fru  Nansens  Præstation,  Hvor  der  sad  en  Kvinde  i den  bitreste  Kvide 
sad  der  nu  blot  en  Skuespillerinde,  der  med  beundringsværdig  Efter- 
tanke pillede  en  Taare  af  Kjolelivet  Fru  Nansen,  i hvem  der  er  saa 
meget  Kvinde,  maa  vogte  sig  for  Skuespillerinden.  Allerede  nu  er  der 
i en  enkelt  Modulation  af  Stemmen,  der  straks  føles  som  unaturlig,  og 
visse  Haandbevægelser,  de  udslagne  Arme,  nogen  Maner.  — Af  Birol- 
lerne spilledes  nogle  særdeles  godt,  ikke  mindst  Hr.  Jak.  Jakobsens 
rødhaarede  Fanatiker,  der  lignede  en  Troldgut,  tegnet  af  Moe  eller  Kit- 
telsen. Hr.  Albr.  Schmidts  Arne  Kraft  var  for  smaat  tænkt;  det  var 
ikke  som  Modsætning  til  Poul  Lange  den  aabne  bjørnsonske  Natur  af 
hvem  der  strømmer  en  Varme,  stærk  nok  til  at  smelte  Isen  i hele  Norge, 
men  noget  meget  mindre  — som  naar  en  yngre  dansk  Akademiker 
opponerer  imod  Meldahl.  Heller  ikke  Selskabet  af  de  norske  Politikere  i 
anden  Akt  virkede  hverken  i Iscenesættelsen  eller  Karakteristiken  af  de 
enkelte  Typer  helt  overbevisende. 

I Sammenligning  med  dette  frembød  Dr.  Edv.  Brandes’  Under 
Loven  mindre  Interesse,  ud  over  den  det  altid  har  at  se  et  dygtigt 
Stykke  dygtigt  spillet.  Fortræffeligt  spilledes  de  to  Kvinder,  Hustruen 

af  Fru  Augusta  Wiehe  og  især  Helene  af  Fru  Betty  Nansen.  Det  var 
en  helt  anden  Figur  end  den  bjørnsonske  Tora  med  hendes  Himmel - 
hoch  jauchzend,  zum  Tode  betrUbt;  det  var  fra  først  til  sidst  i eet  og  alt, 
i Mine,  Holdning,  Dragt  — lige  til  Haarsætningen  — den  bitre 
Resignation,  Resignationen  satis  phrase  netop  som  det  skulde  være. 
Desværre  var  Hr.  Martinius  Nielsen  ikke  den  Gerhard:  udadtil  Man- 
digheden og  Hæderligheden  selv,  indvendig  en  brændende  Lue,  den  i 
en  dansk  Kaptejn-Skikkelse  sørgelig  forskabte  Løvejæger,  for  hvem  For- 
fatteren kræver  vor  Medfølelse.  Endnu  mindre  var  den  lille  Johanne  — 
Barnet,  der  er  af  saa  stor  Betydning  for  dette  Ægteskabsdramas  Løsning 
— hvad  hun  skulde  være:  Fru  Jakobsen  havde  bidt  sig  fast  i det 
storartet,  der  af  Forfatteren  ihærdigt  anvendes  til  disse  fjorten  Somres 
Karakteristik,  og  spillede  Rollen  med  en  Slags  vilter  Muthed,  der  gen- 
kaldte en  af  Fruens  tidligste  Præstationer  (i  *Texas-Jack“  paa  Kasino), 
men  ingenlunde  gjorde  Faderens  Følelse  for  denne  lille  Pige  forstaaelig. 
Ogsaa  de  * dydige  “ Personer  i Stykket  havde  af  andre  Grunde  fortjent 
en  finere  Behandling.  Forfatteren,  der  kender  sine  „Hjertemennesker“ 
og  ved,  at  de  under  Hykleriets  Maske  skjuler  den  gemeneste  Liderlighed, 
har  nemlig  givet  disse  Folk  en  saa  grov  Behandling,  at  de  afgjort  ikke 
taaler  nogen  grovere,  uden  at  Tilskuernes  Retfærdighedsfølelse  sætter  sig 
til  Modværge. 

Vilh.  Andersen 

ENGELSK  MALERKUNST 


ET  KAPITEL  AF  DENS  HISTORIE  OG  ÆSTHETIK 


I 

DET  PRÆRAFAELITISKE  BRODERSKAB 

et  er,  betegnende  nok,  fra  en  Maler,  der  ogsaa  var 
Digter  og  mere  Digter  end  Maler,  at  den  engelske 
„Prærafaelisme"  stammer  ned. 

William  Blake  — nu  almindelig  anerkendt 
som  Slægtens  ældste  i den  store  Familie  af  digtende 
Malere,  der  igennem  hele  det  19de  Aarhundrede.  men 
navnlig  fra  dets  Midte  at  regne,  har  arbejdet  paa  at  udvikle  den 
aul,  der  siden  er  bleven  den  herskende  i Englands  Malerkunst,  — 
William  Blake  var  et  af  de  mærkeligste  Mennesker,  der  nogen  Sinde 
har  levet.  Ti  Aar  gammel  var  han  Kunstner,  tolv  Aar  gammel 
Digter,  siger  Cunningham  om  ham.  Han  blev,  medens  han  levede, 
kaldt  forrykt  af  de  fleste,  beundret  kun  af  faa.  Visselig  var  han 
gal,  sammenlignet  med  andre  Mennesker.  Han  følte  ikke  sin  Aand 
som  sin  Ejendom;  han  troede  den  behersket  af  andre  Aander, 
selve  Evighedens,  der  dikterede  ham,  naar  han  skrev,  og  førte  hans 
Haand,  naar  han  malede.  Han,  der  som  Maler  og  Tegner  vilde 
være  Digter,  og  som  var  fuld  af  Geni  som  Poet,  var  næsten  blottet 
for  Talent  til  at  male  og  tegne.  Hans  Billeder  er  paa  en  Maade 
selve  Malerkunstens  Negation.  Hans  Figurverden  er  en  Spøgelse- 
Verden  med  hallucinationsmærket  Forlængelse  af  alle  Forhold  i 
Figuren;  han  er  uden  Forstaaelse  af  den  naturlige  Form  i denne, 
uden  svageste  Respekt  for  dens  naturlige  Farve,  men  fuld  af  skæl- 

vende  Følelse,  snart  af  højtidsfuld  Glæde,  snart  af  dyb  Rædsel,  for 
Figuren  som  Meddeler  og  Medium.  Hvad  han  malede,  var  heller 
ikke  Menneskene,  som  han  vaagen  saa’  dem  færdes  for  sine  Øjne, 
men  som  han  saa’  dem  komme  hvidklædte  eller  nøgne  i sine  Drømme. 
Han  var  Spiritist  i den  Forstand,  som  Ordet. har  faaet  100  Aar 
efter  hans  Fødsel.  „The  Spirit  told  me“,  var  et  af  de  hyppigst 
forekommende  Udtryk  i hans  Samtaler.  Han  manede  Kristus  og 
Apostlene,  Moses  og  Profeterne,  Homer  og  Dante  og  Milton  frem, 
saa  de  kom  og  sad  for  ham  i natlige  Seancer,  under  hvilke  den 
legemlig  stærke  og  robuste  Mand  lod  sig  sønderslide  af  sine  sinds- 
svage Visioner. 

I Aaret  1809  foranstaltede  han  i London  en  Udstilling  af  en 
Del  af  sine  Værker.  For  at  bane  Vej  for  deres  Forstaaelse  havde 
han  ledsaget  dem  med  en  beskrivende  Katalog,  den  sjældneste  af 
alle  hans  nu  saa  sjældne  Bøger,  hvis  Tekst  han  ofte  selv  stak  i 
Kobber,  ligesom  Billederne  i dem  var  stukne  og  kolorerede  af  ham 
selv.  Han  kalder  i denne  Katalog  sine  Billeder  „Fresker8,  skønt 
de  i Virkeligheden  var  malede  med  Temperafarve.  Han  forklarer, 
hvorfor  han  afskyr  Oliefarven  og  det  dermed  følgende  Clair-Obscur, 
i hvilket  han  ser  Aarsagen  til  Kunstens  ri  vende  Forfald.  Han 
hader  derfor  Oliefarvens  store  Virtuoser:  Correggio  fremfor  alle, 
hvem  han  kalder  „a  most  effeminate  and  eruel  demon8,  Tizian  og 
Rubens,  om  hvem  han  bruger  Ordet  „a  most  outrageous  demon8. 
Al  koloristisk  Kunst  var  for  ham  en  Djævlekunst,  og  kim  i en 
Tilbagevenden  til  de  Former,  Kunsten  havde  haft  før  Rafael,  saa’ 
han  en  Mulighed  for  den  Frelse  for  Kunsten,  som  han  dog  ikke 
selv  var  i Stand  til  at  bringe  den. 

Han  stod  dengang  ene  med  sin  Anskuelse  i sit  eget  Land, 
vidste  maaske  knap,  at  den  var  nær  i Slægt  med  den,  til  hvilken 
de  tyske  „Nazarener8  bekendte  sig.  De  havde  jo  i Rom  sammen- 
svoret sig  just  om  den  Opgave  at  befri  Kunsten  for  alle  Slags 
Kunststykker,  at  forenkle  og  forædle  den  og  gøre  den  udtryksfuld 
med  inderligere  Midler  end  de  overfladisk  maleriske.  Blakes  An- 
skuelser naaede  dog  snart  nogen  Udbredelse  i England.  De  paa- 
virkede Fussli;  de  paavirkede  ogsaa  John  Flaxman,  og  de  fandt 
i David  Scott  deres  ligefremme  Fortsættelse.  Nervesyg  allerede 
som  Barn,  saa  overnervøs  at  han,  da  han  engang  havde  for- 
mummet  sig  med  et  hvidt  Tørklæde,  besvimede  ved  at  se  sit  eget 
Billede  i et  Spejl,  udviklede  han  sig  i en  ganske  tidlig  Alder  under 
Indflydelse  af  Coleridge?s  Digte  og  Ossians  Sagn  til  en  Mystiker  og 

Metafysiker,  der  ikke  gav  Blake  noget  efter  i Troen  paa  Kunsten 
som  Magi.  Lige  saa  lidt  som  hin  var  han  Maler;  han  gav  sig 
ikke  Tid  til  at  blive  det.  Men  han  forbandt  med  sit  mindre  Geni 
mere  Talent  og  var  en  ulige  bedre  Tegner.  Hans  Illustrationer  til 
Coleridge’s  »The  anden t Mariner"  — Spøgelseshistorien  om  Spø- 
. gelsesskibets  Lidelser  paa  Grund  af  Drabet  af  en  hellig  Albatros, 
der  har  sat  sig  til  Hvile  paa  Skibet,  — røber,  trods  al  deres 
Aandeagtighed,  en  langt  sikrere  og  langt  mere  udviklet  Formsans 
end  Blakes.  Men  han  delte  dennes  Uvilje  mod  den  egentlige  Maler- 
kunst. Da  han  i 1833  besøgte  Italien,  syntes  Tizian  ham  en  gammel 
Mand  uden  Fantasi;  Tintoretto  kaldte  han  en  blind  Polyfem,  Ve- 
ronese  en  Dogernes  Page.  Hans  senere  Omvendelse,  hans  Forta- 
belse i mislykkede  titaniske  Forsøg  å la  Wiertz  berører  imidlertid 
ikke  Prærafaelismens  Forhistorie. 

Til  denne  Forhistorie  hører  derimod  endnu  en  Skotte,  Wil- 
liam Dyce.  Flere  Aar  før  David  Scott  havde  han  været  i Italien, 
havde  sluttet  sig  nær  til  Overbeck  og  viser  sig  i saadanne  Billeder 
som  »Maria  med  Barnet"  og  »Jakobs  Møde  med  Rachel"  (»Kunst- 
halle" i Hamburg)  som  det  egentlige  Mellemled  mellem  de  tyske 
Nazarener  og  de  senere  engelske  Prærafaeliter.  At  overhovedet 
den  engelske  Prærafaelisme,  der  var  forberedt  et  halvt  Aarhundrede 
før  det  berømte  Broderskab  stiftedes,  ikke  var  saa  ganske  uden 
Paavirkning  fra  Cornelius  og  Overbeck:  dette  er  en  Sandhed,  som 
er  historisk,  selv  om  Englænderne  ikke  vil  høre  Tale  om  den.  Trods 
alt,  hvad  der  adskiller  de  tyske  Nazarener  fra  de  senere  engelske 
Prærafaeliter,  er  det  dog  let  at  paavise  den  historiske  Traad  imellem 
dem.  Dyce  er  langtfra  det  eneste  Bevis  i saa  Henseende.  Det 
vides,  at  Rossetti  som  ganske  ung  har  følt  sig  dybt  bevæget  af 
Fuhrichs  Tegninger  til  Legenden  om  Genoveva  (efter  Tiecks  Drama). 
Det  vides  ogsaa,  at  han  og  Holman  Hunt  noget  senere  har  kendt 
og  skattet  et  Produkt  paa  anden  Haand  af  de  tyske  Munkemaleres 
Ideer.  Thi  paa  en  Rejse  til  Paris  følte  de  sig  dragne  — ikke  til 
Delacroix,  der  syntes  dem  rent  ud  skrækkelig,  et  vildt  og  ubæn- 
digt Geni,  men  til  Flandrin,  Nazarenemes  sobre  Discipel1.  Og  der 
er  endnu  flere  Vidnesbyrd  om  Indflydelse  fra  hin  tyske  Kunst  paa 

1 »Hunt  og  jeg,"  skrev  Rossetti  hjem,  »besluttede  højtideligt,  at  de  mest 
fuldkomne  Værker,  vi  alt  i alt  har  set  i vort  Liv,  er  to  Malerier  af  Hippolyte 
Flandrin  i Kirken  St.  Germain  des  Prés.  Vidunderlige!  Vidunderlige!!  Vid- 
underlige! ! ! 

Senere  skiftede  Rossetti  dog  til  den  Grad  Mening  med  Hensyn  til  Delacroix, 

33* 


Digitized  by 


Google 


516 


Engelsk  Malerkunst 


den  samtidige  og  noget  senere  engelske.  Medens  Dyce  i Rom 
sluttede  sig  til  Overbeck,  gik  Will.  Caves  Thomes  til  Munchen  for 
at  studere  under  Cornelius,  og  selve  Rossettis  Lærer,  Madox  Brown. 
har  vedkendt  sig  at  være  i Gæld  til  Brødrene  i Klosteret  S.  Isidore1. 

Ford  Madox  Brown,  der  var  født  1821,  havde  hentet  sin  kunst- 
neriske Opdragelse  først  paa  Akademierne  i Brugge  og  Gent,  siden 
hos  Baron  Wappers  i Antwerpen.  Hurtigt  revolterede  hans  Sandheds- 
kærlighed mod  det  daværende  Historiemaleri,  hvis  Løgnagtighed 
trivedes  frodigt  i de  samme  Byer,  i hvilke  de  gamle  Nederlænderes 
Aander  forgæves  gik  igen  som  Sandhedsvidner.  Han  begyndte  at 
føle  det  som  en  Skændsel  at  male  Tingene  med  andre  Farver  end 
dem,  han  saa’  for  sine  Øjne,  og  flere  Aartier  før  Friluftsmaleriet 
blev  opfundet  i Frankrig,  dyrkede  han  saa  godt  han  kunde  paa 
egen  Haand  „the  outdoor  effects  of  light\  Han  kom  til  Paris  og 
fandt  i den  franske  Kunst  — Géricault  alene  fraregnet  — den 
samme  Mangel  paa  Sandhedskærlighed  som  i den  samtidige  belgiske; 
han  kom  til  England  og  fandt  Kunstens  derværende  Tilstand  værre 
endnu  end  andre  Steder.  Til  den  ene  Side  en  Kunst,  der  var 
bleven  til  udelukkende  i Omgang  med  gammel  Virluoskunst;  til 
den  anden  Side  en  Kunst,  som  var  bleven  til  i et  endnu  fjernere 
Forhold  til  Naturen  og  — som  Blakes  — var  den  rene  Fornægtelse 
af  den.  Han  rejste  efter  et  kort  Ophold  her  til  Italien,  begejstredes 
over  Lionardo  i Milano,  Masaccio  og  Filippino  i Florents,  og  lærte, 
allerede  inden  han  kom  til  Rom,  at  elske  Perugino  og  den  unge 
Rafael.  Af  moderne  Kunst  i Rom  var  det  mest  Flandrins  og  Na- 
zarenemes,  som  drog  ham  til  sig,  navnlig  de  sidstes.  Overbeck 
stod  dengang  paa  Højden  af  sin  Berømmelse,  gennem  ham  var 
Opmærksomheden  bleven  vakt  for  den  tidlige  Renaissances  Kunst- 
nere, og  af  Overbecks  Kunst  bestyrkedes  han  nu  i den  Nydelse, 
han  allerede  paa  Vejen  til  Rom  havde  haft  af  det  15de  Aarhun- 
dredes  Malere. 

I 1846  vendte  Brown  tilbage  til  England.  Han  havde  gentagne 
Gange  haft  udstillet  her,  han  havde  ogsaa  vakt  Opmærksomhed, 
men  mest  ved  sin  Tørhed,  sin  Kejtethed  i Foredraget  og  ved  den 
Jernflid,  hvormed  hans  Billeder  var  udførte.  Man  vidste  ikke,  om 

at  han  ansaa’  ham  for  den  nyere  Tids  største  Mester  (Madox  Brown’s  Dagbog. 
Pag.  47  i W.  M.  Rossetti’s  „Ruskin,  Rossetti.  Preraphaelitism ; Papers  1854  to 
1864“,  Lond.  1899). 

1 Se  et  Brev,  skrevet  til  Cornelius  Gurlitt,  aftrykt  i dennes  Artikel  om  Burne 
Jones  i „Die  Kunst  unserer  Zeit“.  MGnchen,  Hanfstaengl.  1895. 

man  i disse  Billeder  skulde  se  et  Tegn  paa  ungdommelig  Ube- 
hjælpsomhed eller  et  trodsigt  Brud  med  al  Tradition  i Landet- 
Man  lærte  ham  nu  ved  hans  Tilbagekomst  hurtigt  at  kende.  Hvad 
der  var  af  Trods  i ham,  var  ægget  yderligere  op  af  personlige 
Ulykker,  der  havde  ramt  h^m.  Kort  efter  hverandre  havde  han 
mistet  sine  Forældre,  sin  Hustru  og  sin  ældste  Søn.  Ensom  som 
han  nu  følte  sig  i Livet,  følte  han  sig  paa  engelsk  Grund  endnu 
ensommere  end  forhen  i Kunsten.  For  den  Kampstemning,  hvori 
han  befandt  sig,  fandt  han  dog  noget  Afløb  i en  Kamp,  hvori 
han  indlod  sig,  en  stor  kunstnerisk  Konkurrence.  I 1835  havde 
Parlamentet  besluttet  at  lade  sig  bygge  et  Hus  og  bygge  det  i 
gammel  engelsk  Stil.  Forud  for  denne  Beslutning  var  der  gaaet 
en  langvarig  Strid,  i hvilken  de  nationale  Stil-Traditioner  havde 
haft  at  kæmpe  med  den  antike  Stils  Privilegium  paa  at  anvendes 
til  alle  offentlige  monumentale  Bygninger.  Charles  Barry,  hvis 
Udkast  blev  det  foretrukne  af  henved  firsindstyve  indsendte  Projekter, 
byggede  nu  Londons  største  offentlige  Bygning,  og  „the  gothic 
revival"  skriver  sig  fra  dengang.  I 1847  blev  Overhuset,  1852 
Underhuset  i det  væsentlige  færdige.  Men  allerede  1841  var  man 
begyndt  at  tænke  paa  Bygningens  maleriske  Udstyrelse;  man  ud- 
skrev i 1843  en  første  Konkurrence  om  Udsmykningen  af  Over- 
huset, og  den  efterfulgtes  af  en  ny  Konkurrence,  der  skulde  skaffe 
Underhuset  dets  Dekoration.  Der  fremkom  i alt  140  Kartoner. 
De  overvejende  mange  af  de  indsendte  Arbejder  tilhørte  den  da- 
gældende historiske  Retning,  hin  intemational-kontinentale  Retning, 
hvis  Centrer  var  Gallait  og  Biéfve  i Belgien,  Delaroche  i Frankrig. 
Dyce  og  Caves  Thomes  havde  indsendt  Kartoner,  i hvilke  Ind- 
flydelsen fra  den  specifik  tyske  Karton-Kunst  var  umiskendelig,  og 
der  var  egentlig  kun  to  af  de  konkurrerende  Kunstnere,  som  lod 
ane,  at  en  national  engelsk  Malerkunst  var  ved  at  danne  sig.  Den 
ene  af  disse  to  konkurrerende  var  en  ganske  ung  og  dengang 
ganske  ukehdt  Maler,  der  helt  havde  opdraget  sig  paa  egen  Haand, 
den  senere  saa  navnkundige  G.  F.  Watts.  Han  vandt  en  af  de 
første  Priser;  og  for  den  dermed  følgende  Pengesum  rejste  han  til 
Italien,  hvor  han  blev  i fire  Aar.  Den  anden  var  Madox  Brown, 
som  ganske  vist  ikke  sejrede  i Konkurrencen,  men  dog  opnaaede 
en  mindre  Prisbelønning. 

Et  Par  af  hans  Kartoner  — den  ene  forestillede  „Haraids  Lig 
bringes  til  Wilhelm  Erobreren “,  den  anden  „Adam  ogEva“  — kan 
man  endnu  se  i London,  henholdsvis  i South  London  School  of 


Digitized  by  v^.oo5Le 


518 


Engelsk  Malerkunst 


Art.  og  i Westminster  Technical  Institute.  Adam  og  Eva  er  frem- 
stillede sammenkrøbne  i Rædsel  under  Kundskabens  Træ,  gennem 
hvis  Løv  der  farer  en  Stormvind.  Skrækkestemningen  minder  stærkt 
om  Blake,  men  den  er  frembragt  med  anderledes  rent  kunstne- 
riske Midler  end  Stemningerne  hos  denne.  Til  hvilken  Grad  Madox 
Brown  nu  var  Herre  over  sine  Midler  viser  dog  endnu  bedre  den 
anden  Karton.  Der  er  i Gruppen  af  de  tre  Mænd,  som  bærer 
Haraids  atletiske  Legeme,  en  Kraft  i Bevægelsen  og  en  Energi  i 
Udtrykket,  som  udelukkende  skyldes  Linjernes  overordentlig  strenge 
Karakter.  % 

Søger  man  efter  de  Værker,  der  har  forberedt  Prærafaelismen 
i England,  har  for  dens  Historie  Browns  Billed  af  „Wickliff  reading 
his  Translation  of  the  Bible  to  John  of  Gaunt“  en  særegen  af- 
gørende Betydning.  Det  blev  malet  1847  og  udstillet  paa  en  Slags 
fri  Udstilling  paa  Hyde  Park  Comer.  Næppe  var  det  nemlig  ud- 
stillet, saa  modtog  Brown  et  Brev,  i hvilket  en  ham  ubekendt  ung 
Mand  tolkede  ham  sin  Beundring  og  bad  ham  blive  sin  Lærer. 
Brevet,  der  var  undertegnet  Dante  Gabriel  Rossetti,  satte 
Brown  i Forlegenhed.  Han  var  vant  til  at  blive  forhaanet  eller 
ignoreret;  fraregnet  hin  ene  Prisbelønning  havde  han  ingen  Op- 
muntring kendt.  Han  maatte  spørge  sig  selv,  om  ikke  det  unge 
Menneske  gjorde  Nar  af  ham,  og  han  bevæbnede  sig  med  en  solid 
Stok  den  Dag,  da  han  gik  ud  for  at  opsøge  ham  efter  hans  Adresse. 
Da  han  med  Brevet  i Haanden  stod  foran  Rossetti  og  spurgte  denne: 
„Hvad  er  Meningen V*  var  han  dog  allerede  ikke  mere  i Tvivl 
om,  at  Brevet  var  ærlig  ment,  og  der  sluttedes  fra  det  Øjeblik  et 
varmt  og  varigt  Venskab  mellem  den  endnu  unge  Lærer  og  den 
endnu  yngre  Elev.  Efter  Rossettis  Død  skrev  Madox  Brown:  „Jeg 
véd  nu,  hvad  jeg  næppe  var  mig  bevidst  før,  at  jeg  altid  plejede 
at  arbejde  i et  vagt  Haab  om  at  opnaa  hans  Bifald. a 

Rossetti  var  fra  Fødslen  af  en  fremmed  i den  By,  hvor  han 
levede.  Hans  Moder  var  kun  engelsk  paa  mødrene  Side,  hans 
Fader  en  fuldblods  Italiener,  født  i det  neapolitanske.  Skønt  han 
var  Statsembedsmand,  Konservator  ved  det  kgl.  Museum  i Neapel, 
havde  Faderen  under  Revolutionen  1820  søgt  med  en  Slagsang  at 
opflamme  sine  Landsmænd  til  Rejsning.  Regeringen  forfulgte  ham, 
han  flygtede  forklædt  som  engelsk  Officer  om  Bord  i et  engelsk 
Krigsskib  og  kom  med  dette  til  Malta.  Derfra  frelste  han  sig  i 
1824  til  London,  hvor  han  slog  sig  ned,  og  hvor  han  to  Aar  efter 

giftede  sig.  Han  syslede  med  litterære  Arbejder,  blev  ansat  ved 
King’s  College  som  Docent  i Italiensk  og  udgav  1832  en  Bog  om 
den  pavefjendtlige  Aand,  som  hidførte  Reformationen,  og  om  den 
hemmelige  Indflydelse,  den  øvede  paa  det  13de  og  14de  Aarhun- 


Dante  Gabriel  Rossetti  som  ung.  Selvportræt  Efter  Tegning  i Bly 


dredes  Litteratur1.  Bogen  var  et  Resultat  af  mange  Aars  Fordy- 
belse i litterære  Studier,  særlig  af  Dante.  Han  opfattede  denne  og 
hans  Kreds  som  et  hemmeligt  politisk  Samfund,  stiftet  i storpolitisk 
reformatorisk  Øjemed.  Dante  skulde  efter  hans  Mening  have  valgt 
sine  poetiske  Omskrivninger  af  Frygt  for  Pavedømmets  Hævn. 

Dantes  Aand  i denne  Forklaring  spøgede  i den  ældre  Rossettis 
Hus  og  gik  igen  i hans  Børn.  „All  around  me  partook  of  the 


1 Oversat  1834  af  Caroline  Wood  under  Titlen:  Disquisitions  on  the  Anti- 
papal  Spirit  which  produced  the  Reformation.  2 vol.  in  8vo. 

influence  of  the  great  floren  tine"  siger  Dante  Gabriel  i 1861  i sin 
Fortale  til  „The  early  Italian  poets".  Hans  ældste  Søster  Maria 
udgav  „En  Skygge  af  Dante",  og  ogsaa  hans  yngre  Søster,  Chri- 
stina Rossetti,  „Goblin  Market"s  udmærkede  Digterinde,  viste  sig 
i sin  omfattende  litterære  Virksomhed  dybt  paavirket  af  den  store 
Florentiner.  Endnu  mere  gjaldt  dette  de  to  Sønner:  William,  der 
blev  en  anset  Kunstkritiker,  samt  Dante  Gabriel,  der  allerede  i 
Daaben  fik  det  tilbedte  Navn  at  bære. 

Faderen  nærede  en  aabenbar  Forkærlighed  for  denne  Søn,  hvis 
digteriske  og  kunstneriske  Anlæg  hurtigt  kom  til  Udtryk.  Hans 
Skoleuddannelse  blev  kun  kort;  men  han  lærte  i sit  Hjem  saa 
meget  mere.  Han  beherskede  det  engelske  og  italienske  Sprog 
med  lige  Fuldkommenhed,  han  var  dygtig  i Fransk  og  kunde  saa 
meget  Tysk,  at  han  senere  kunde  oversætte  Digtninge  i dette  Sprog 
til  Engelsk.  „Rossetti/  siger  Holman  Hunt1,  „havde  dengang 
maaske  et  mere  udbredt  Kendskab  til  europæisk  Poesi  end  nogen 
anden  dalevende.  Havde  han  gennemlæst  et  Digt  blot  to  Gange 
eller  tre,  havde  han  det  bogstavelig  paa  Spidsen  af  sin  Tunge,  og 
han  havde  en  Stemme,  der  i sjælden  Grad  var  egnet  for  Reci- 
tation." 

I Hjemmet  lod  man  Drengens  kunstneriske  Tilbøjeligheder  have 
frit  og  spredt  Løb,  — til  utvivlsom  Skade  for  Fuldmodningen  af 
hans  kunstneriske  Talent,  men  til  utvivlsom  Gavn  for  dettes  Ud- 
vikling i sær  personlig  Retning.  I højere  Grad  end  nogen  anden 
af  den  Boheme,  han  tilhørte,  var  for  ham  med  det  fyrige  italienske 
Naturel  al  Tvang  og  alle  Regler  en  Rædsel.  Lige  saa  lidenskabe- 
ligt som  han  ærede  al  Umiddelbarhed  i Anskuelse,  lige  saa  for- 
hadt var  ham  alt,  hvad  der  videnskabeligt  gjorde  Fordring  paa  at 
være  bevisligt.  „Hvad  har  det  vel  for  Betydning  for  Menneskene/ 
kunde  man  høre  ham  sige,  „om  det  er  Solen,  der  bevæger  sig  om 
Jorden,  eller  Jorden,  der  bevæger  sig  om  Solen."  Han  var  saa 
oprørsk  anlagt,  at  han  lige  saa  meget  af  Trods  som  af  Trang 
gjorde  Natten  til  Dag  ved  at  arbejde,  digte  og  tegne  om  Natten 
og  sove  eller  i hvert  Fald  søge  Hvile  om  Dagen.  Han  var  skødesløs 
i sin  Paaklædning,  lidet  renlig  med  sit  Legeme,  bund-uordentlig 
med  sit  Hjem  som  med  sin  Levemaade.  „Hvis  De  vilde  gøre  mig 


1 The  Pre-Raphaelite  Brotherhood.  A Fight  for  Art.  „Contemporary  Re- 
view • vol.  XLIX,  p.  471,  737,  820  (April-Maj-Juni,  1880).  Disse  tre  Artikler  er 
Kildeskriftet  til  Broderskabets  Historie. 

til  Behag,"  skrev  dengang,  han  var  ung,  den  pertentlige  Ruskin 
til  ham,  „saa  holdt  De  Deres  Værelse  i en  bedre  Stand  og  tilbragte 
Natten  i Deres  Seng."  Med  sin  medfødte  Sky  for  al  Konveniens 
maatte  selvfølgelig  Rossetti  føle  en  større  Afsky  end  nogen  anden 
for  den  konventionelle  Kunst,  der  i hans  Ungdom  var  den  herskende 
i England.  Først  af  Reynolds,  Gainsborough,  Raebum,  senere  af 
Lawrence,  Mulready,  Wilkie  og  Leslie  var  det  rent  haandværks- 
mæssige  blevet  udviklet  til  den  Grad  i engelsk  Kunst,  at  det 
næppe  noget  andet  Sted  i Verden  var  saa  let  at  tilegne  sig  det, 
som  i London.  Men  netop  dette  udadtil  færdige,  formfuldendte  og 
modne,  i hvilket  der  ikke  var  flere  Muligheder  for  Udvikling,  maatte 
støde  og  fjerne  Rossetti  og  nærme  hans  Sympati  til  Madox  Brown. 

Den  Undervisning,  han  søgte  hos  denne,  skulde  dog  blive  ham 
en  stor  Skuffelse.  Brown  satte  ham  dels  til  at  kopiere  sine  egne 
Billeder,  dels  til  at  male  kedelige  Nature-morte-Billeder,  og  Rossetti 
forlod  ham  saa  meget  lettere,  som  han  ved  den  Tid  havde  sluttet 
sig  nær  til  et  Par  jævnaldrende,  der  ganske  delte  hans  Anskuelser: 
William  Holman  Hunt  og  John  Everett  Millais. 

Den  første  af  disse  var  i Aaret  1847  tyve  Aar  gammel.  Han 
havde  haft  at  kæmpe  med  sine  Forældre  for  at  faa  Lov  til  at 
blive  Maler.  Han  havde  maattet  ernære  sig  kummerligt  med  at 
kopiere  og  restaurere  gamle  Billeder  og  havde  forgæves  gjort  Forsøg 
paa  at  komme  ind  paa  Akademiet,  hvor  hans  Ven  Millais,  der 
var  opdragen  under  rige  Forhold  og  forbavsende  tidligt  havde  lagt 
sit  Talent  for  Dagen,  allerede  havde  været  Elev  i flere  Aar.  Tretten 
Aar  gammel  havde  Millais  faaet  Akademiets  Medaille  for  den  bedste 
Tegning  efter  Antiken,  17  Aar  gammel  udstillede  han  allerede  et 
kompliceret  Historiemaleri,  der  af  Kritiken  rostes  som  det  bedste 
Billed  paa  Udstillingen  1846.  De  to  Venner  talte  gerne  sammen 
om  Kunst,  og  en  Dag  kunde  Hunt  fortælle,  at  en  ubekendt  havde 
givet  ham  et  mærkeligt,  og,  som  det  syntes,  godt  Raad.  Hunt 
sad  i National  Gallery  og  kopierede  i sit  Ansigts  Sved  Wilkies 
blinde  Violinspiller.  En  forbipasserende  sagde  til  ham,  at  han  bar 
sig  galt  ad  ved  at  præparere  en  Undergrund  for  sin  Kopi,  at  han 
burde  male  den  Stykke  for  Stykke  som  en  Fresko.  De  to  unge 
Malere  tænkte  meget  herover,  undersøgte  nøje  de  gamle  Billeder  i 
Galleriet  og  kom  til  det  Resultat,  at  saaledes  havde  de  primitive 
malet  før  det  Tidspunkt,  hvor  Freskotekniken  var  ved  at  blive 
opgivet  til  Fordel  for  Oliefarven. 

Medens  Millais  altid  malede  og  tegnede  og  intet  læste,  var 

Holman  Hunt  en  stor  Bogsluger.  En  Aften  bragte  en  af  hans 
Kammerater  det  nylig  udkomne  første  Bind  af  Ruskin’s  „ Modern 
Painters".  Hunt  bladede  Bogen  igennem;  hurtigt  vakte  den  hans 
Nysgerrighed,  snart  hans  Begejstring.  Den  talte  — med  den  store, 
miskendte  Turner  som  Paaskud  og  Eksempel  — Naturalismens  Sag 
mod  Konventionalismen,  og  den  talte  den  lidenskabeligt  glødende 
snart  af  Harme  mod  dens  Modstander,  snart  af  Varme  for  den  selv. 
Et  Skrig  efter  Sandhed,  et  Skrig  fra  Hjertet,  lød  gennem  Bogen. 
Et  Sandhedsvidne  for  Naturen  var  opstaaet  og  krævede  af  Kunstens 
unge  Dyrkere  i et  voldsomt  og  næsten  bibelagtigt  bydende  Sprog 
Sandhed  for  Sandhedens  egen  Skyld,  for  Kunstens,  for  Naturens, 
for  Guds.  „From  young  artists  nothing  ought  to  be  tolerated  but 
simple  bona  fide  imitation  of  nature.  They  have  no  business  to 
ape  the  execution  of  masters;  to  utter  weak  and  disjointed  repeti- 
tions of  other  men’s  words,  and  mimic  the  gestures  of  the  preacher, 
without  understanding  his  meaning  or  sharing  in  his  emotions. 
. . . Their  duty  is  neither  to  choose,  nor  compose,  nor  imagine,  nor 
experimentalize;  but  to  be  humble  and  earnest  in  following  the 
steps  of  nature,  and  tracing  the  finger  of  God  . . . They  should  go 
to  Nature  in  all  singleness  of  heart,  and  walk  with  her  laboriously 
and  trustingly,  having  no  other  thoughts  but  how  best  to  pene- 
trate  her  meaning  and  remember  her  instruction;  rejecting  nothing, 
selecting  nothing,  and  scoming  nothing;  believing  all  things  to  be 
right  and  good,  and  rejoicing  always  in  the  trutha:  saadanne 
stærke  og  strenge  Ord,  henvendte  til  de  unge  Kunstnere,  holdt 
Hunt  vaagen  hin  Nat. 

De  var  altsaa  ikke  blot  de  tre,  der  vilde  det  samme;  en  Qerde 
ubekendt,  saa  følte  de,  stod  dem  nær.  Af  de  tre  var  Millais  den, 
der  havde  mest  Talent,  Hunt  den,  der  havde  klarest  Forstand, 
Rossetti  den,  der  havde  mest  Geni.  Det  blev  derfor  ham,  der  rev 
de  andre  med  sig.  Hans  Passioner  blev  deres,  og  navnlig  blev 
hans  Kultus  af  Keats  en  Religion  for  dem  alle.  „A  thing  of  beauty 
is  a joy  for  ever",  „beauty  is  truth",  „the  poetry  of  earth  is  never 
dead",  — saadanne  Ord  af  Keats  blev  deres  Slagord,  og  Grund- 
stemningen i Keats’  Digtninge  „The  Eve  of  St.  Agnes"  og  „Isabella" 
gik  over  og  blev  Grundstemningen  i deres  første  nye  Forsøg. 

Men  Formen  og  Formlen  til  disse  Forsøg  manglede  de  endnu, 
da  de  en  Aften  i 1848  pludselig  fandt  den.  De  var  samlede  hos 
Millais  og  sad  bøjede  over  et  Bind  med  Carlo  Lasinio’s  Gengivelser 
af  Freskerne  i Pisas  Campo  Santo.  Her  var  jo  i malerisk  Form, 

hvad  de  i digterisk  Form  havde  fundet  hos  Keats.  Hvad  denne 
var  i Digtekunsten,  syntes  Gozzoli  dem  at  være  i Malerkunsten. 
Her  fandt  de  en  Poesi,  der  udelukkende  grundede  sig  paa  Sandhed, 
en  Kunst  af  den  simple  og  oprigtige  Art,  som  Ruskin  har  kaldt 
.etemally  and  unalterably  true".  „Tænk,"  siger  Holman  Hunt, 
„hvad  det  var  for  en  Aabenbaring  at  finde  et  saadant  Værk  i et 
saadant  Øjeblik  og  at  møde  det  med  vor  tredobbelte  Begejstring." 

Hin  Nat  — thi  naturligvis  blev  det  Nat,  før  de  skiltes  — 
stiftede  de  tre  Ynglinge,  den  19aarige  Millais,  den  20aarige  Ros- 
setti,  den  21aarige  Hunt  den  Sammensværgelse,  de  gav  Navn  af 
Det  pr  ær  af  ael  it  iske  Broderskab. 

„Broderskab"  kaldte  de  det,  fordi  Ordet  lød  saa  smukt  middel- 
alderligt, og  de  sværmede  for  Middelalderen.  „Det  prærafaelitiske" 
kaldte  de  det,  fordi  de,  trods  alt,  hvad  de  senere  hver  især  har 
sagt  i modsat  Retning  om  den  Ting,  utvivlsomt  til  at  begynde 
med  var  inderlig  overbeviste  om,  at  den  Frelse,  de  vilde  bringe 
Kunsten,  maatte  søges  i den  Formel  for  Kunsten,  der  forud  for 
Rafael  havde  været  den  herskende  i Italien.  I Stedet  for  det  K.  A. 
(Royal  Academy),  det  var  de  andre  Kunstneres  Ærgerrighed  at 
kunne  føje  til  deres  Navn,  enedes  de  om  at  betegne  sig  selv  og 
deres  Billeder  med  et  P.  R.  B.  (Pre-Raphaelite  Brother).  Agitatoren 
mellem  dem,  Rossetti,  gjorde  nu  Proselyter  for  Alliancen  og  søgte 
at  tilføre  den  flere  af  de  unge.  De  blev  dog  foreløbig  kun  syv, 
der  havde  Lov  til  at  kalde  sig  P.  R.  B.,  og  de  fire  nye  var  ingen 
stor  Gevinst  for  Partiet.  Den  ene  var  Rossettis  Broder,  William 
Michael,  der  vilde  hellige  sig  de  grafiske  Kunster,  men  som  i Stedet 
for  gav  sig  til  at  skrive;  den  anden  var  Billedhuggeren  Woolner, 
der  snart  efter  gik  til  Australien;  den  tredje  var  Collinson,  der 
altid  ufravigelig  faldt  i Søvn  ved  Broderskabets  Møder,  og  som 
siden  gik  i Kloster;  den  fjerde  var  F.  G.  Stephens,  der  dengang 
var  Maler,  men  snart  efter  blev  Kritiker.  Madox  Brown  var  der- 
imod ikke  Medlem  af  Partiet,  tiltrods  for  at  han  baade  personlig 
og  kunstnerisk  stod  det  saa  nær  som  nogen.  Mellem  andre  For- 
skrifter, som  Broderskabet  havde  forpligtet  sig  til  at  overholde,  var 
nemlig  ogsaa  den,  at  naar  en  af  dem  havde  fundet  den  Model, 
han  behøvede  til  en  Figur,  saa  var  han  forpligtet  til  „to  a hair" 
at  gennemføre  sin  Figur  udelukkende  efter  denne  ene  Model.  Paa 
denne  vanvittige  Fordring  vilde  Brown  ikke  indgaa,  og  han  slut- 
tede sig  mest  af  den  Grund  ikke  til  Sammensværgelsen. 

De  enedes  om  at  fejre  Keats  med  en  Række  Illustrationer  til 

et  af  hans  Digte,  der  skulde  tegnes  eller  males  strengt  efter  de 
nye  Principer  og  siden  mangfoldiggøres.  Den  pligtopfyldende 
Hunt  gav  sig  straks  i Færd  med  Arbejdet;  Millais,  der  havde  sit 
Atelier  fuldt  af  paabegyndte  Billeder  i gammel  Stil,  tøvede  og 
betænkte  sig;  Rossetti  havde  travlt  med  at  propagere  og  havde 
vel  overhovedet  ikke  faaet  noget  Arbejde  færdigt  til  den  først- 
kommende Udstilling,  hvis  ikke  Hunt,  med  hvem  han  delte  Atelier, 
samt  Brown  havde  holdt  ham  i Ørene. 

Da  Udstillingstiden  kom,  var  Millais  den  eneste,  der  havde 
fuldbragt  et  Billede  med  Motiv  fra  Keats,  nemlig  af  „Lorenzo  og 
Isabella",  en  Version  af  en  Fortælling  af  Boccaccio.  Hunt  var 
endt  med  at  foretrække  en  Scene  af  Bulwers  „Rienzi",  og  Rossetti 
havde  malet  et  Billede  af  Jomfru  Maria  i hendes  Pigealder.  Medens 
de  to  første  uden  Vanskeligheder  fik  deres  Billeder  optagne  paa 
den  akademiske  Udstilling,  maatte  Rossetti  nøjes  med  at  se  sit 
Arbejde  bragt  frem  i Udstillingen  paa  Hyde  Park  Gomer,  hvor 
Madox  Brown  plejede  at  udstille  og  ogsaa  samme  Aar  havde  udstillet. 

Samtlige  disse,  historisk  saa  mindeværdige  Billeder  hidsættes 
her  i Gengivelser. 

Hunts  Billede  fremstiller  det  Øjeblik,  hvor  Rienzi  knæler  foran 
sin  Broders  Lig  og  sværger  Hævn.  Hans  unge  Ven  Adrian  knæler 
ved  hans  Side,  et  Par  Landsknægte  ser  til.  Bag  denne  Gruppe  ser 
man  Stephan  Colonnas  Riddere  ride  bort;  Morderen  er  kendelig 
paa,  at  han  tørrer  sit  Sværd  i sin  Kappe.  Kendte  man  intet  til 
den  Kunst,  der  var  gaaet  forud  i England,  vilde  man  vistnok  have 
vanskeligt  ved  at  forstaa  den  Betydning,  der  er  blevet  tillagt  dette 
Billede  i den  engelske  Kunsts  Historie.  Det  er  ganske  vist  meget 
inderlig  følt  i Udtrykket  i Hovederne;  der  er  ogsaa  i de  to  Lands- 
knægtes Bevægelse  eller  rettere  Mangel  paa  Bevægelse  en  tydelig 
Stræben  efter  at  undgaa  det  forceret  teatralske;  men  dette  er  ikke 
undgaaet  i Hovedpersonerne  i Billedet.  Med  en  vis  Ret  har  man 
dog  kunnet  sige  om  dette  Billede,  at  det  var  det  ærligste  Stykke 
Historiemaleri,  der  indtil  da  var  set  i England.  Det  manglede 
nemlig  al  Slags  kunstigt,  dunkelt  Glairobscur;  det  havde  hverken 
Guldtone  eller  Sølvtone;  det  var  malet  saaledes,  at  hver  Ting  — 
trods  den  gryende  Aften  og  Maanen,  som  er  ved  at  komme  op  — 
havde  sin  klare,  rene  og  stærke  Lokalfarve,  og  det  gjorde  med 
den  i hvert  Fald  malerisk  Fyldest  for  Broderskabets  Fordring  til 
Sandhed. 

Men  medens  Hunts  Billede  dog  kun  i denne  ene  Henseende 

kunde  siges  at  svare  til  Broderskabets  Fordringer  til  absolut  og 
konsekvent  Sandhed,  var  disse  ganske  anderledes  sket  Fyldest  i Mil- 
lais’  Billede.  Det  forestillede  et  florentinsk  Selskab  i Dragter  fra  ca. 
Aar  1400,  siddende  omkring  et  dækket  Bord,  der  tegner  sig  i Per- 
spektiv indefter  i Billedet,  saaledes  at  Figurerne  ses  den  ene  bag 
den  anden  og  mest  i Profil.  Isabella  sidder  i Forgrunden,  kær- 


WiUiam  Holman  Hunt:  Rienzi 


tegnende  sin  Mynde  for  at  beskæftige  sin  ledige  Haand  og  for  at 
skjule  sin  Sindsbevægelse  i det  Øjeblik,  hvor  Lorenzo,  vendende 
sig  mod  hende  for  at  byde  hende  Halvdelen  af  en  Orange,  faar 
hende  til  svimlende  at  slaa  sit  Blik  ned  for  det  svimle  Blik,  hun 
møder.  Thi,  som  det  hedder  hos  Keats: 

De  kunde  aldrig  bo  i samme  Gaarde, 
saa  ikke  Hjærtet  steg  og  havde  Kvide; 
sad  de  til  Bords,  de  kendte  vel,  hvor  saare 
hver  blev  husvalet  ved  den  andens  Side. 

Ærgerlig  ved  at  være  Vidne  til  saa  intim  en  Scene  mellem  deres 
Søster  Isabella  og  en  Mand,  der  er  langt  under  deres  Rang,  løfter 
den  ene  af  hendes  Brødre  sit  Glas,  som  vilde  han  drikke  med  sig 


Digitized  by 


Google 


526 


Engelsk  Malerkunst 


selv  paa  Lorenzos  Undergang,  medens  den  anden  Broder  faar  Afløb 
for  lidt  af  det  Raseri,  hvormed  han  gad  kvæle  Lorenzo,  ved  at 
knase  en  Nød  i en  Nøddeknækker  og  lange  et  Spark  i Smug  til 
Søsterens  tro  Hund.  Bag  det  elskende  Par  staar  en  Anretter,  der 
ser  alt  og  lader,  som  om  han  intet  ser,  i Modsætning  til  de  uind- 


Johan  Everett  Millais:  Lorenro  og  Isabella 


viede  i Selskabet,  der  virkelig  intet  ser,  men  lader  sig  Maden  og 
Vinen  smage. 

Beundringsværdigt  var  dette  Billede  fortalt.  Det  var  gribende 
stærkt  fortalt  og  dog  ganske  uden  Anvendelse  af  Frase.  Lige  til 
den  tykke  Middagsherre,  der  tørrer  sig  om  Munden  med  sin  Serviet, 
var  Livet  her  studeret  i dets  naturlige  og  ligefremme  Ytringer. 
Magen  til  Konsekvens  som  den,  der  var  i dette  Billedes  Realisme, 
var  ikke  set  i Hundreder  af  Aar.  Hver  af  Figurerne  var  da  ogsaa 
— i nøje  Overensstemmelse  med  Broderskabets  Program  — malet 
med  fuld  Brug  af  den  enkelte  Model.  Modellerne  havde  Millais 
taget  i sine  nærmeste  Omgivelser.  Isabella  var  et  Portræt  af  hans 
Svigerinde,  Lorenzo  af  M.  W.  Rossetti,  Broderen  af  Kunstneren 
selv,  Gæsten,  der  tørrer  sig  om  Munden,  af  William  Bell  Scott,  en 

Broder  til  Maleren  af  samme  Navn.  Mærkeligere  Billede,  har  Hunt 
med  Rette  sagt,  blev  aldrig  malet  af  en  tyveaarig.  Hver  Ting  deri, 
til  de  allermindste  og  uvæsentligste,  var  med  samme  sejge  Energi 
malet  færdigt  efter  Naturen  og  var  færdig  i Ordets  allerstrengeste 
og  inderligste  Forstand.  En  vis  § 18  hos  Ruskin1,  der  handler 
om  „Neeessity  of  finishing  works  of  art  perfectly“,  var  her  bogstavret 
fulgt  til  det  yderste. 

Saa  iøjnefaldende  som  i Hunts  og  Millais’  Arbejder  var  Klar- 
heden, Sandheden  og  Virkeligheden  ikke  i det  tredje  af  disse  histo- 
risk saa  betydingsfulde  Billeder,  Rossettis  „The  Girlhood  of  Mary*. 
Selv  havde  Rossetti  følt  det  nødvendigt  at  forklare  Fremstillingen 
og  havde  gjort  det  med  et  Par  Sonetter.  Den  ene,  der  stod  at 
læse  i Udstillingens  Katalog,  var  denne  (kendt  i flere  Varianter, 
men  vistnok  saalydende  i den  første  Redaktion): 

Saadan  som  Mø  en  Lilje  lig  hun  var, 
som  Engle  vanded  og  som  i Guds  Have 
gror  og  er  tryg.  Indtil  en  Morgen  skær 
hun  vaagned  i sin  hvide  Seng;  ej  bar 
hun  Angst;  men  græd  til  Dag  og  kendte  Ave: 
for  nu  var  Tidens  Fylde  kommen  nær. 


Den  anden,  der  stod  at  læse  paa  Billedets  Ramme,  forklarede  yder- 
ligere Billedet  saaledes: 

Disse  er  Symbolerne:  paa  det  røde  Klæde  i Midten  Trianglen;  hver  af 
dens  Sider  er  fuldkommen,  kun  ikke  den  anden:  for  at  vise,  at  Kristus 
endnu  ikke  er  født.  Bøgerne,  hvis  Hoved  er  gylden  Kærlighed,  som  Paulus 
har  sagt,  er  de  Dyder,  paa  hvilke  Sjælen  er  rig.  Derfor  staar  paa  dem  Liljen, 
hvis  Fortolkning  er  Uskyld.  Den  syvtomede  Rosentjørn  og  den  syvbladede  Palme 
er  hendes  store  Sorg  og  hendes  store  Løn.  Indtil  Tidens  Fylde  dvæler  den 
Hellige  udenfor.  Snart  vil  hun  have  naaet  sin  fuldkomne  Benhed:  ja,  Gud 
Herren  vil  snart  værdige  hende,  at  Hans  Søn  bliver  hendes  Søn. 

Endda  var  der  flere  Ting  end  de,  som  Sonetterne  nævner,  der 
ikke  umiddelbart  vilde  have  været  til  at  se  af  Billledet,  hvis  ikke 
Indskrifter  havde  suppleret,  hvad  dette  i sig  selv  kunde  meddele. 
Ogsaa  uden  Indskrifterne  i Glorierne  omkring  den  unge  Piges  og 
hendes  Moders  Hoveder  vilde  ganske  vist  enhver  kunne  forstaa, 
at  de  var  mente  som  Maria  og  Anna,  men  det  er  maaske  for 
mange  ikke  overflødigt,  at  der  i Glorien  om  Mandsfigurens  Hoved 


1 .Modern  Painters*  1ste  Binds  2den  Dels  6te  Afdelings  3dje  Kapitels  § 18* 

kan  læses  „S.  Joachinus*.  Den  Lilje,  som  vogtes  af  Englen,  og 
efter  hvilken  Maria  syer  et  Stykke  i sin  Brodereramme,  er  anbragt 
paa  en  Stabel  Bøger,  paa  hvilke  staar  skrevet  Titlerne  paa  de  6 
Kardinaldyder:  Caritas,  Fides , Spes,  Prudentia , Temperantia , For- 
titudo , og  der  er  endnu  en  Indskrift  — Tot  dolores  tot  gattdia  — 
paa  Baandet  om  det  Knippe  af  den  syvbladede  Palme  og  den  syv- 
tornede  Rosengren,  der  ligger  i Forgrunden  som  Sindbilleder  paa 
den  kommende  Passionshistorie.  Saa  meget  maa  man  læse  sig  til; 
andet  maa  man  tænke  sig  til,  f.  Eks.  at  Vinstokken,  hvormed 
Joakim  sysler,  betyder  Fremtidens  Kirke,  og  at  det  ikke  er  tilfældigt, 
at  Vedbenden  fra  Balkonen  klatrer  op  omkring  et  Espalier,  der 
har  Form  af  et  Kors. 

Med  al  sin  Symbolisme  og  Mysticisme  var  Billedet  dog  langt- 
fra uden  den  Realisme,  som  Broderskabet  havde  sat  øverst  paa 
sit  Program.  Rossetti  havde  for  saa  vidt  holdt  sig  dette  Punkt 
paa  Programmet  efterrettelig,  som  han  — i Lighed  med  Hunt  og 
Millais  — havde  hentet  sine  Modeller  blandt  sine  Omgivelser  (til 
Maria  havde  han  brugt  sin  Søster,  til  Anna  sin  Moder)  og  gengivet 
disse  Modeller  saa  portrætagtigt,  som  han  blot  formaaede  det.  Med 
megen  Omhu  havde  han  ogsaa  malet  alt  det  accessoriske  i Billedet 
færdigt  efter  Naturen  og  havde  f.  Eks.  indtrængende  fordybet  sig 
i Studiet  af  den  voksende  Vinstok,  hvis  Løv  er  gengivet  i Billedet 
med  den  yderste  Grad  af  Troskab.  Men  den  Sværmer,  Drømmer 
og  Poet,  som  hvilken  Rossetti  siden  skulde  gøre  sig  kendt,  har 
allerede  sværmet,  drømt  og  digtet  i dette  Billede  og  gjorde  det  til 
Udtryk  langt  mere . for  den  smærtelig-blide  Stemning,  der  var  hans 
Grundstemning,  end  for  den  forbigaaende  polemiske  Stemning, 
hvori  de  sammensvorne  befandt  sig,  og  hvori  de  med  deres  Billeder 
havde  haabet  ogsaa  at  hensætte  deres  Omverden. 

De  blev  til  deres  Forbavselse  beskæmmede  i deres  Haab  om 
en  Krig ; intet  af  deres  Billeder  vakte  den  ventede  og  ønskede  Mod- 
stand. Ingen  opdagede  de  odiøse  Bogstaver  P,  R.  B.,  hvormed 
hver  især  havde  signeret  sit  Arbejde;  ingen  anede,  at  en  Sammen- 
sværgelse mod  det  bestaaende  havde  dannet  sig.  Millais’  Billede 
blev  endog  solgt  straks;  over  Hunts  forbarmede  sig  en  ædelmodig 
Kunstven  snart  efter  Udstillingens  Slutning.  Hunt  og  Rossetti 
rejste  en  kort  Tur  til  Paris,  fortrød  her  den  Begejstring,  de  paa 
Afstand  havde  næret  for  Delacroix,  og  fattede  i Stedet  for  den 
Kærlighed  til  Flandrin,  hvorom  der  ovenfor  er  talt.  Hjemkommen 
fandt  Rossetti  paa  at  starte  et  Tidsskrift,  der  skulde  udbrede  de 


Digitized  by  v^.oo5Le 


Engelsk  Malerkunsl 


529 


Tanker,  som  Publikum  ikke  af  sig  selv  havde  kunnet  finde  i Bil- 
lederne. I sine  egne  Søstre,  i sin  Broder  og  i sine  Venner  havde 


Dante  Gabriel  Rossetti:  Jomfru  Maria  i hendes  Pigealder 


han  mere  end  nok  af  Medarbejdere.  Woolner  skrev,  Stephens 
skrev,  Collinson  skrev,  Madox  Brown  skrev  — endogsaa  Vers,  og 
alle  glødede  de  af  Lyst  til  at  digte,  kritisere  og  filosofere.  Saaledes 

opstod  „TheGerm",  hvis  fire  Hefter  oprindelig  kostede  sine  Holdere 
fire  Shilling,  og  som  nu  er  en  af  de  sjældneste  og  — i Forhold 
til  sit  ringe  Omfang  — vistnok  noget  nær  den  kostbareste  af  alle 
Bøger  i nyere  engelsk  Litteratur,  en  Bog,  som  nu  betales  med  fra 
3 til  400  Kroner,  og  som  man  i British  Museums  Bibliotek  kun 
faar  udleveret  ved  „ Reserven",  det  Bord,  der  er  forbeholdt  Frem- 
læggelsen af  de  mest  uerstattelige  Værker.  Det  første  Nummer  af 
„The  Germ"  udkom  d.  1.  Januar  1850.  Det  tredje  udkom  under 
den  ændrede  Titel  „Art  and  Poetry".  Det  Qerde  blev  det  sidste. 
Det  vægtigste  i Tidsskriftet  er  ubetinget  en  Række  fine,  fromme, 
lyriske  og  drømmeriske  Digte,  hvoraf  de  bedste  er  signerede  af 
Dante  Gabriel  Rossetti,  de  næstbedste  af  hans  Søster  Christina. 
Den  sidste  offentliggjorde  her  bl.  a.  „Dreamlands" ; den  første  de 
senere  saa  berømte  Digte  „My  Sisters  Sleep"  og  „The  Blessed 
Damozel",  Prosastykket  „Hånd  and  Soul"  samt  en  Række  dejlige 
Sonetter  til  Pris  for  Billeder,  han  havde  set  under  sit  Ophold  i 
Paris.  Desværre  var  det  overvejende  svagere  Kræfter,  der  bestred 
Kunsthistorien  og  Kunstfilosofien  og  havde  den  Opgave  at  forklare 
og  virke  for  Broderskabets  æstetiske  Anskuelser.  J.  L.  Tupper,  en 
Ven  af  Holman  Hunt  og  Bladets  Trykker,  skrev  om  „Grenstanden 
for  Kunsten",  en  ulæselig,  knudret  og  kludret  Afhandling,  i hvis 
Slutning  der  dog  tales  med  noget  af  den  Tydelighed,  hvormed 
man  i „The  Germ"  gerne  vilde  finde  Partiets  Teorier  fremsatte  og 
— trods  Sizerannes  Paastand  om  det  modsatte1  — virkelig  ogsaa 
finder  dem,  naar  man  taalmodigt  tager  sig  over  at  søge  dem. 
„Kunsten,"  hedder  det  her,  „bør  til  Genstand  have  Emner,  som 
henvender  sig  til  og  vækker  til  Virksomhed  Forstandens  og  Hjertets 
Evner,  vækker  dem  til  Handlinger,  hvori  Retfærdigheden,  Barm- 
hjertigheden, Lydigheden,  Loven  sker  Fyldest alle  Emner 

bør  være  store  og  al  skøn  Kunst  derfor  stor  Kunst."  John 
Seward  (et  af  Stephens  Pseudonymer)  skrev  om  „Den  tidlige  itali- 
enske Kunsts  Formaal  og  Tendens"  og  tog  heraf  Anledning 
til  at  sige,  at  „Fremfor  alt  er  Hjertets  Renhed,  Sjælens 
Frihed  for  Sanselighedens  Last,  nødvendig  for  den,  der 
har  indladt  sig  med  den  nye  Æra".  Kunsten  skulde  ifølge 
de  fremhævede  Sentenser  altsaa  være  stor  Kunst  og  fremgaa  af 
et  rent  Hjerte.  Derfra  var  der  ikke  langt  til  at  forlange  af  den, 


1 La  Peinture  Anglaise  Contemporaine.  Par  Robert  de  la  Sizeranne.  Paris 
1895,  p.  63. 

at  den  skulde  fremgaa  af  et  kristeligt  Sind,  og  dette  Forlangende 
til  den  blev  da  ogsaa  stillet  i en  „Dialog  om  Kunst"  af  en  pur  ung 
Forfatter,  John  Orchard.  Sine  egne  Meninnger  lader  han  komme 
tflOrde  igennem  Figuren  „Christian",  der  i Dialogen  heldigt  besejrer 
baade  „Kosraon",  „Sophon"  og  „Kalon",  Repræsentanterne  hen- 
holdsvis for  Videnskaben,  Filosofien  og  den  fri  artistiske  Opfattelse 
af  Kunsten  som  dens  eget  Maal,  af  Kunsten  for  Kunstens  egen 
Skyld.  Det  er  navnlig  mod  denne  Opfattelse,  at  „Christian"  vender 
sig,  idet  han  bl.  a.  erklærer  det  for  lastefuldt  at  indføre  en  nøgen 
Figur  i et  Kunstværk  alene  i en  skøn  Virknings  Øjemed.  Naar 
han  siger:  „Et  Kunstværk  maa  have  et  Maal",  saa  mener 
han  dermed,  at  Kunsten  bør  være  didaktisk;  men  den  har  ingen 
bedre  Lære  at  udbrede  end  Troen;  den  religiøse  Vækkelse  er  den 
store  Kunsts  størsle  Maal.  Realismen,  som  Broderskabet  havde 
sat  øverst  paa  sit  Program,  og  som  heller  ikke  savnede  sine  Tals- 
mænd i „The  Genn"  (Madox  Brown  forlangte  f.  Eks.  det  yderste 
i saa  Henseende  i en  Artikel  betitlet:  „Om  Bygningen  af  et 
Historiemaleri"),  var  saaledes  ingenlunde  selve  Maalet  for  disse 
unge  Kunstnere,  men  et  Middel  til  et  Maal,  der  var  af  højt  ideali- 
stisk Natur. 

Imidlertid  havde  Broderskabet  beredt  sig  til  at  slaa  sit  næste 
Slag.  Millais  havde  malet  „Jesus  i hans  Forældres  Hus"  og  „Fer- 
dinand og  Ariel"  efter  Shakespeares  „Stormen".  Hunt  havde  malet 
et  Billede  af  „Kristne  Missionærer,  der  forfølges  af  Druider",  Ros- 
setti  „Forkyndelsen"  (Ecce  Ancilla  Domini).  Den  sidste  udstillede 
igen  privat,  de  andre  paa  den  akademiske  Udstilling.  Alle  havde 
de  signeret  deres  Billeder  med  Broderskabets  Monogram,  hvis  Be- 
tydning det  var  lykkedes  at  holde  hemmelig  til  den  Dag,  da  Udstil- 
lingen aabnedes. 

Da  skete  det,  at  en  Avis  gav  den  rette  Forklaring  paa  de 
tre  mystiske  Bogstaver.  Havde  Brødrene  Aaret  forud  forgæves 
spejdet  efter  blot  en  Sky,  der  kunde  bebude  det  Uvejr,  hvoraf  de 
ventede  og  haabede  en  Rensning  af  den  æstetiske  Atmosfære  i 
Landet,  saa  brød  nu  dette  Uvejr  løs  pludselig  og  uventet  fra  den 
Maa  Himmel.  Det  var,  siger  Holman  Hunt,  som  havde  Følelsen 
for  Rafaels  Ære  været  den  dybestliggende  og  dyrebareste  af  alle 
Følelser,  der  var  den  engelske  Nation  hellige  og  ukrænkelige.  Alt, 
hvad  der  var  af  Konservatisme  i det  stokkonservative  Land  rejste 
sig  i sædelig  Forargelse  mod  de  tre  Oprørere,  og  i et  Stormløb 

fra  hele  Pressens  Side  søgte  man  at  kvæle  den  paatænkte  Revolu- 
tion i Fødslen. 

Det  ene  af  de  Billeder,  der  gav  Anledning  til  denne  Forargelse, 
fik  senere  en  Hædersplads  i Londons  National  Gallery  og  blev 
sacrosanct  i hele  den  engelske  Nations  Bevidsthed.  Det  var  Ros- 
settis  „Ecce  Ancilla  Domini  “.  Det  hører  langtfra  til  hans  bedste 
Arbejder;  men  det  er  hans  første  helt  ud  typiske.  Den  skælvende 
Vemodsstemning,  han  i „The  Girlhood  of  Marytt  havde  iklædt  en 
Form,  der  i hvert  Fald  til  en  vis  Grad  var  haandgribelig  realistisk, 
fornemmes  i dette  andet  Billede  — svagt  og  dilettantisk  malet, 
som  det  er,  — som  næsten  nøgen  og  dobbelt  saa  skælvende  netop 
paa  Grund  af  sin  Nøgenhed.  Hvis  nogen  havde  set  rigtigt  den- 
gang, vilde  han  have  set  allerede  af  dette  Billede,  at  det  sitrende 
sensitive  hos  Rossetti,  der  i vore  Dage  har  fundet  saa  megen  Sang- 
bund i en  nervøst  eksalteret  Slægt,  var  lidet  egnet  til  at  iklædes 
en  malerisk  Form,  der  krævede  saa  megen  Koldblodighed  og  Taal- 
modighed  som  den,  den  prærafaelitiske  Teori  forlangte  i Praksis. 
Af  Prærafaelisme  — saadan  som  Broderskabet  teoretisk  forstod 
den  og  havde  forpligtet  sig  til  den  i Praksis  — er  der  lidet  eller 
intet  i dette  Billede  ud  over  den  Tilnærmelse  til  Virkeligheden  eller 
Sandsynligheden,  der  var  tilstræbt  med  Anbringelsen  af  Maria  i en 
fattig  Vraa  og  paa  et  fattigt  Leje.  Men  Billedet  var  signeret  P.  R.  B. 
Man  saa’  paa  Bogstaverne  i Stedet  for  paa  Aanden  i det  og  mærkede 
ikke,  til  hvilken  Grad  Rossettis  fødte  Oprørsaand  allerede  var  paa 
Veje  til  at  frigøre  sig  af  de  oprørske  Bogstaver. 

Bogstavret  havde  derimod  Holman  Hunt  med  sit  Hang  til 
Bogstavelighed  taget  Forpligtelsen  mod  Bogstaverne.  Men  han, 
der  var  og  siden  vedblev  at  være  Prærafaelit  i en  helere  Forstand 
af  Ordet  end  nogen  af  de  andre,  vakte  mindst  Forargelse  af  dem 
alle.  Hans  Billede  var  heller  ikke  særdeles  mærkeligt.  Man  ser 
i Forgrunden  en  Hytte,  der  fortil  ud  mod  en  Flod  er  aaben, 
medens  den  bagtil  er  skærmet  med  en  Mur,  der  dog  ikke  naar 
Taget.  Gennem  den  aflange  Aabning  mellem  dette  og  Muren,  kun 
afbrudt  af  et  højt  Stenalter,  ser  man  ud  over  Egnen  bag  Hytten. 
En  af  Hedenskabets  Præster  ophidset  Menneskemængde  forfølger 
her  en  kristen  Missionær,  der  flygter  ned  til  Floden.  En  anden 
Missionær  er  det  lykkedes  at  naa  ind  i Hytten,  og  omkring  ham 
er  Hovedoptrinet  i Billedet  samlet.  Udmattet  er  han  segnet  om 
og  plejes  nu  af  nogle  Kvinder.  Et  Par  Drenge  presser  Vin, 
hvormed  man  vil  styrke  ham,  nogle  Ynglinge  lytter  ved  Døren 

videre  skøn  er  Kom- 
positionen ikke  og 
gribende  ikke  heller. 
Det  undrer  En  ikke 
at  erfare,  at  Hunts 
Hensigt  med  dette 
Billede . fra  første 
Færd  var  den  at 
konkurrere  med  det 
til  en  Guldmedaille, 
som  Royal  Academy 
Aaret  forud  havde 
udlovet  som  Beløn- 


ning for  den  bedste 
Fremstilling  af  „En 
Barmhjertigheds- 
handling". At  døm- 
me efter  Gengivelser 
(Originalen  er  ikke 
Forfatteren  bekendt) 
er  der  nedlagt  meget 
kærligt  Arbejde  i Ud- 
førelsen af  alle  En- 
keltheder i Billedet, 
men  for  selve  Emnet  synes  det  at  have  været  Hunt  vanskeligt  at 
oparbejde  nogen  rigtig  Varme. 

Han  fortæller  selv,  at  paa  Udstillingen  blev  hans  Billede  lige- 
gyldigt forbigaaet  af  de  besøgende.  De  indskrænkede  sig  til  at 
konstatere,  at  det  var  af  en  af  de  forrykte  Prærafaeliter  og  skyndte 
sig  til  Millais’  nærhængende  Billede.  I dette  var  Kristus  fremstillet 


Dante  Gabriel  Roeeetti:  Ecce  Ancilla  Douiini 


og  bereder  sig  til  at  afværge  et  muligt  Forsøg  paa  at  sprænge  den 
udefra.  Ret  sindrig  er  denne  Komposition,  i hvilken  man  paa  én  og 
samme  Tid  er  Vidne 


til,  hvad  der  foregaar 
uden  for  og  inde  i Hyt- 
ten, eller  maaske  end- 
og til  to  Situationer  i 
to  efterfølgende  Øje- 
blikke, — paa  gam- 
mel Kunsts  Vis.  Men 


Digitized  by  v^.oo5Le 


534 


Engelsk  Malerkunst 


som  Barn  i sit  fattige  og  simple  Hjem.  Motivet  var  taget  af  Zacha- 
rias XIII,  6.  Maria  knæler  og  spørger  Sønnen,  hvorledes  han  har 
saaret  sine  Hænder,  og  han  svarer:  „saaledes  er  jeg  bleven  saaret 
i deres  Hus,  som  elsker  mig“.  Døren,  paa  hvilken  Kristus  har  revet 
sin  Haand,  er  lagt  op  paa  Josefs  Høvlebænk,  og  den  hellige  Anna 
har  taget  en  Tang  for  at  trække  det  farlige  Søm  ud.  Josef  bøjer  sig 


William  Holman  Hunt : Kristne  Missionærer  der  forfølges  af  Druider 


frem  mod  Barnet  for  at  se  hans  Haand,  medens  Maria  knæler  og 
kysser  ham.  Johannes  kommer  bærende  en  Skaal  med  Vand;  fra 
den  anden  Side  Høvlebænken  ser  en  Læredreng  lige  saa  nysgerrigt 
til,  som  Faarene  i Folden  uden  for  Huset. 

Aldrig  før  havde  man  set  den  hellige  Historie  skildret  saa- 
ledes. Jesus  i saadanne  Omgivelser:  det  var  mere,  end  man  vilde 
taale.  „Times"  skrev:  „Hr.  Millais’  vigtigste  Maleri  er  rent  ud 
sagt  oprørende.  At  forsøge  at  sætte  den  hellige  Familje  i Forbin- 
delse med  de  usleste  Enkeltheder  i en  Tømmermands  Bod  uden 
den  tænkeligste  Forbigaaelse  af  Elendighed,  Snavs  og  Ubehag,  alt- 
sammen udført  med  den  samme  modbydelige  Akkuratesse,  er  af- 

skyeligt."  Forgæves  protesterede  Will.  Rossetti  i „The  Spectator". 
Det  ledende  Kunsttidsskrift  „Art  Journal"  talte  et  lignende  Sprog 
som  „Times’",  og  alle  mindre  Kritikere  fik  Mod  til  at  angribe Millais 
og  hans  Fæller,  efter  at  ogsaa  den  mægtige  Charles  Dickens  havde 
vendt  sig  mod  dem.  Han  skrev  i „Household  Words"  af  15de  Juni 
om  Millais’  Billed:  „For  at  nærme  Dem  denne  hellige  Familie, 
maa  De  udjage  af  Deres  Forestilling  alle  religiøse  Ideer,  alle  op- 
byggelige Tanker,  alle  ømme,  højtidelige,  sørgmodige,  ædle,  hellige, 


John  Everett  Millais:  Jesus  i sine  Forældres  Hus 


yndefulde  eller  smukke  Følelser  og  forberede  Dem  paa  den  laveste 
Dybde  af  alt,  hvad  der  er  gement,  afskyeligt,  frastødende  og  op- 
rørende. De  ser  en  Tømmermands  Værksted.  I Forgrunden  en 
hæslig,  skævhalset,  pludskæbet,  rødhaaret  Dreng  i Slobrok,  og  ved 
hans  Side  en  knælende  Kvinde,  der  er  saa  horribel  grim,  at  hun 
vilde  gøre  sig  gældende  som  et  Monstrum  i det  øvrige  Selskab  paa 
den  usleste  Knejpe  i Frankrig  eller  den  laveste  Genever-Shop  i Eng- 
land." Det  gik  ikke  Millais!  andet  Billed  „Ferdinand  og  Ariel" 
bedre.  Om  dette  Billed,  hvori  det  landskabelige  var  til  den  Grad 
pinefuldt  studeret  efter  Naturen,  at  en  samtidig  endog  erindrer  at 
have  set  Millais  med  et  Forstørrelsesglas  i Haanden  undersøgende 
Aarenættet  i et  Blad,  han  skulde  male,  — om  dette  Billede  blev 
der  bl.  a.  skrevet:  „Det  vilde  tage  mere  Plads,  end  Tingen  er 

værd,  at  forklare  alt  det  Vanvid  og  al  den  Frækhed,  der  er  i dette 
Værk." 

Alligevel  fandt  Millais  Købere.  Rossetti  afhændede  — rigtig- 
nok til  nedsat  Pris  — sit  Billed  fra  den  foregaaende  Udstilling. 
Kun  Hunt  fandt  slet  ingen  Liebhaber  og  maatte  derfor  kæmpe  med 
store  Vanskeligheder,  indtil  Millais’  Fader  kom  ham  til  Hjalp.  Da 
det  tredje  Slag  skulde  leveres,  manglede  Rossetti  paa  Slagmarken. 
En  Mængde  Omstændigheder  havde  forenet  sig  om  at  holde  ham 
borte.  Han  havde  lært  Tennyson  og  Browning  at  kende,  og  de 
havde  fyldt  ham  saaledes  med  poetiske  Syner,  at  det  nu  mere 
end  nogen  Sinde  var  ham  umuligt  at  samle  sig  om  et  enkelt 
Billede,  end  sige  at  male  et  Billede  i Overensstemmelse  med  den 
strenge  prærafaelitiske  Disciplin.  Fremdeles  var  Dante  gaaet  op, 
man  kunde  næsten  sige  staaet  op  for  ham  og  havde  saa  meget 
lettere  bemægtiget  sig  hans  Fantasi,  som  en  Beatrice  samtidig 
havde  aabenbaret  sig  for  ham  i Skikkelse  af  den  Model,  som  alle 
nu  om  Stunder  kender  af  en  Række  af  hans  senere  Billeder,  Miss 
Elizabeth  Eleanor  Siddal,  der  snart  blev  hans  Elskerinde  og  siden 
hans  Hustru.  Han  frembragte  nu  i Tegning  og  Akvarel  en 
Mængde  Illustrationer  til  Digte  af  Browning,  Henry  Tailor,  Ten- 
nyson samt  til  Dantes  Vita  nuova,  men  gjorde  i en  Aarrække 
kun  faa  og  smaa  Malerier,  som  han  ikke  udstillede.  For  at  bøde 
paa  Tabet  af  Rossetti  rekruterede  Millais  og  Hunt  sig  med  Charles 
Collins,  men  havde  ikke  mere  Held  med  ham  end  med  deres 
tidligere  Bundsforvandte.  Han  var  Skribent,  inden  han  blev  Maler; 
han  ægtede  selve  Fjendens,  Charles  Dickens’  Datter  og  blev  atter 
Skribent.  Millais  og  Hunt  var  i Virkeligheden  ene  om  at  yde 
Modstanden. 

Paa  Udstillingen  i 1851  mødte  den  første  af  dem  med  tre 
Billeder:  „Marianna",  „Duens  Tilbagekomst  til  Arken"  og  „Brænde- 
huggerens Datter"  (illustrerende  et  Digt  af  Coventry  Patmore), 
medens  Hunt  havde  søgt  Motivet  til  sit  eneste  Billede  i Konfliktens 
Løsning  i Shakespeares  „De  to  Adelsmænd  fraVerona".  Til  Trods 
for,  at  de  oprørske  Bogstaver  denne  Gang  manglede  paa  Billederne, 
vakte  disse  et  endnu  vildere  Raseri  end  de  forudgaaende.  Det  gik 
saa  vidt,  at  man  forlangte  Billederne  fjernede  fra  Udstillingen  og 
raabte  paa  Hjælp  fra  Politiet  for  at  sætte  en  Stopper  for  den 
offentlige  Forargelighed.  Indtil  med  én  Gang  en  skaffede  sig 
Ørenlyd:  JOHN  RUSKIN,  som  fik  Ordet  i „Times". 

Emil  Hannover 

et  er  meget  naturligt,  at  Tanken  om  at  skabe  en 
fælles  nordisk  Civillovgivning  omtrent  samtidig  er 
opstaaet  hos  forskellige  af  Skandinaviens  Jurister. 
Der  er  sikkert  større  Forskel  mellem  de  tre  nordiske 
Sprog  og  mellem  de  skandinaviske  Folks  Litteraturer 
end  mellem  de  tre  Landes  borgerlige  Lovgivning  — 
omend  Uensartetheden  gør  en  Sammenligning  vanskelig.  Man  kan 
som  Prøve  tage  det  Lovforslag  om  „Køb  og  Bytte",  der  for  nogle 
Aar  siden  blev  udarbejdet  i Sverige,  og  som  ikke  blot  handler  om 
Købe-  og  Byttekontrakten,  men  indeholder  en  stor  Mængde  for 
flere  Slags  Kontrakter  fælles  Regler  og  altsaa  staar  i Obligations- 
rettens og  dermed  den  hele  borgerlige  Rets  Centrum.  Man  vil  da 
se,  at  en  overvejende  Mængde  af  dette  Udkasts  Regler  ligesom 
dets  System  og  Form  er  et  juridisk  Stof,  Sverige  har  fælles  med 
Danmark  og  Norge.  Enhver  dansk  Jurist,  der  gennemgaar  det, 
har  Følelsen  af  at  være  paa  hjemlig  Grund.  Det  vilde  derfor  være 
en  let  Opgave  at  skabe  en  Fælleslov  af  dette  Udkast. 

For  Norges  og  Danmarks  Vedkommende  er  Forholdet  tilmed 
det,  at  Grundlaget  for  disse  to  Landes  borgerlige  Lovgivning  er 
det  samme,  nemlig  Christian  V's  Lovbog,  og  at  deres  Rets- 
videnskaberskabt af  den  samme  Mand,  Anders  Sandøe  Ørsted. 
Og -medens  Nordmændenes  Bestræbelser  for  efter  Adskillelsen  fra 
Danmark  at  løsrive  deres  Kultur  fra  Danmarks  i saa  mange  andre 
Henseender  er  lykkedes,  har  de  ikke  kunnet  gennemføre  denne 
Opgave  i deres  Jurisprudens  og  borgerlige  Lovgivning.  Vel  inde- 

holder  den  norske  Grundlov  af  1814  en  af  ungdommelig  Kraft- 
følelse  svulmende  Bestemmelse  om,  at  en  ny  almindelig  borgerlig 
Lovbog  skulde  foranstaltes  udgivet  „paa  1ste.  eller,  om  dette  ikke 
var  muligt,  paa  2det  ordinære  Storting".  Men  det  blev  hverken 
muligt  paa  2det  eller  noget  følgende  Storting,  og  i 1845  opgav 
man  helt  Tanken.  At  den  Impuls,  den  norske  Retsvidenskab  fra 
første  Færd  fik  fra  Danmark,  er  en  stadig  bestaaende  Indflydelse, 
og  at  de  to  Lande  derfor  til  en  vis  Grad  har  fælles  Retsvidenskab, 
det  indrømmer  de  norske  Jurister  meget  beredvilligt. 

Alle  tre  Lande  har  desuden  den  Grund  til  fælles  Optræden* 
at  de  befinder  sig  i samme  Situation  med  deres  borgerlige  Lov- 
givning. De  tre  Lande  har  nemlig  meget  gamle  Civillovbøger, 
mosbegroede  og  ældede  som  i intet  andet  europæisk  Land.  Dan- 
marks Lovbog  er  som  bekendt  fra  1683,  og  4 Aar  efter  blev 
denne  Lovbog  indført  i Norge.  Sverige  har  sin  Kodifikation  af 
den  borgerlige  Ret  i Sveriges  Riges  Lov  af  1734  med  dens 
forskellige  „balkar".  Naturligvis  er  der  senere  udkommet  mange 
særlige  Love  om  enkelte  Emner  af  Civilretten,  det  véd  i Danmark 
enhver,  der  har  kastet  et  Blik  paa  den  lange  Række  Bind,  der 
hedder  Schous  Forordninger,  men  netop  dette  Forhold  har 
gjort  den  borgerlige  Lovgivning  i alle  tre  Lande  til  en  Labyrint, 
hvor  det  er  fuldkommen  umuligt  for  Lægmanden  at  begive  sig  ind, 
og  hvor  endog  Juristen  kan  være  vildfarende  nok. 

Alligevel  er  det  grumme  lidt.  hvad  der  findes  af  skreven  Lov 
i de  skandinaviske  Lande.  Navnlig  om  Formueretten  gælder  det, 
at  største  Delen  af  dens  Regler  mangler  Lovhjemmel.  De  formue- 
retlige Regler  er  altsaa  i alle  tre  Lande  for  Hovedparten  de,  der 
stemmer  med  Forholdets  Natur  og  som  anvises  af  Retsviden- 
skaben. Og  her  møder  vi  da  et  nyt  Forhold,  der  nødvendigvis 
maa  have  forenet  de  tre  Landes  borgerlige  Ret  til  broderligt  Fæl- 
lesskab. Retsvidenskaben  har  alle  tre  Steder  haft  det  samme 
dogmatiske  Præg.  Hvis  man  tænkte  sig  en  Retsvidenskab,  der 
i sig  optog  de  sociale,  økonomiske  og  politiske  Tendenser  i Tiden, 
og  fastslog  Rettens  Indhold  efter  disse  Hensyn,  da  maatte  man 
forudsætte,  at  Resultatet  var  blevet  forskelligt  i de  tre  nordiske 
Lande.  Thi  de  holder  som  bekendt  ingenlunde  Trit  med  hverandre, 
hverken  socialt,  økonomisk  eller  politisk.  Men  naar  det  har  været 
overladt  den  juridiske  Tanke  alene  og  rent  begrebsmæssigt  at  ud- 
finde Retsreglerne,  tør  man  nok  antage,  at  Logiken  inden  for  Skan- 

dinaviens  stammebeslægtede  Folk  har  ført  dem  til  et  væsentligt 
ens  Resultat. 

Naturligvis  ytrer  Nationaliteten  sig  ogsaa  i den  borgerlige  Ret, 
om  end  mindre  her  end  i den  offentlige  Rel,  og  omend  Betyd- 
ningen af  Nationalitetsforskellen  i Retten  stadig  stærkt  overdrives 
og  undertiden  udarter  til  national  Vigtighed.  Inden  for  den  borger- 
lige Ret  kan  man  opstille  en  Skala,  begyndende  med  Handelsretten, 
der  er  den  mest  internationale  Ret,  og  endende  med  Familieretten 
som  den  mest  nationale.  Tæt  op  til  Handelsretten  ligger  Obli- 
gationsretten, der  atter  gaar  over  i de  rørlige  Tings  Ret,  medens 
Retten  om  fast  Ejendom  staar  nærmest  Familieretten  og  ligesom 
den  har  mange  nationale  Sædvaner  og  Lovbud  fra  ældgamle  Lov- 
bøger at  støtte  sig  til. 

Det  Fællesskab  i borgerlig  Ret,  der  hidtil  er  opnaaet  mellem 
de  nordiske  Lande,  ligger  ogsaa  helt  indenfor  Handelsretten.  Der 
eksisterer  ialt  5 Fælleslove,  Vekselloven,  en  Lov  om  Varemærker, 
en  Lov  om  Handelsregistre,  Firma  og  Prokura,  Søloven  og  Check- 
loven, og  kun  vort  Folketings  uforsvarlige  Holdning  over  for  For- 
fatterretteri  har  hindret,  at  der  ogsaa  paa  dette  Omraade  er  opnaaet 
en  Fælleslov.  Alle  disse  Love  er  komne  i Stand  uden  Vanskelighed, 
omend  Nordmændene  maaske  knurrede  noget  ad  Søloven.  Det  er 
da  naturligt,  at  man  ikke  agter  at  standse  her,  men  føler  Lyst  til 
at  prøve  paa  at  bryde  Hul  ogsaa  paa  de  Dele  af  den  borgerlige 
Ret,  hvor  det  internationale  og  nationale  brydes  med  hinanden. 

Den  vældige  Konkurrence  mellem  Landene  baade  i materiel 
og  ideel  Kultur  og  det  Opsving  af  de  imperialistiske  Ideer,  der  er 
saa  fremtrædende  i den  moderne  Tid,  har  naturligt  bevirket  en 
Tilbagevenden  til  den  skandinaviske  Tanke  som  det  nærliggende 
Svar  paa  det  Spørgsmaal,  ethvert  af  de  skandinaviske  Folk  maa 
gøre  sig  selv:  Hvorledes  udvider  vi  vort  Opland,  hvorledes  be- 
fæster vi  vor  Kultur?  Ogsaa  Juristerne  har  maattet  gøre  sigSpørgs- 
maalet:  Hvorledes  skal  vi  hævde  vor  Rets  Selvstændighed,  befæste 
dens  Indflydelse  og  Autoritet  udadtil?  Svaret  er  givet.  Hvad  en 
dansk,  en  norsk,  en  svensk  Lovbog  ikke  formaar,  vil  en  nordisk 
Lovbog  magte:  Hævde  sig  mellem  de  to  store  juridiske  Riger,  det 
romanistisk-tyske  og  det  engelsk-amerikanske. 

Som  et  ansporende  Forbillede  har  nu  Istandbringelsen  af  den 
tyske  Lovbog  maattet  virke.  Det  er  ikke  helt  tilfældigt,  at  Tanken 
om  et  fælles  juridisk  Norden  daterer  sig  fra  Aar  1900,  — Aaret, 
da  den  tyske  Lovbog  traadte  i Virksomhed.  Vel  har  Tyskland 

haft  en  umaadelig  stor  Fordel  fremfor  Norden  i sin  politiske  En- 
hed, ja  man  maa  vel  antage,  at  uden  den  var  Lovbogen  ikke 
kommet  i Stand.  Paa  den  anden  Side  svinder  Forskellene  mellem 
de  nordiske  Landes  borgerlige  Ret  ind  til  Bagateller  i Sammen- 
ligning med  de  Differencer,  den  tyske  Lovbog  har  maattet  udligne. 
Sydbayrisk-østerrigsk  Ret  og  preussisk  Landret,  germanisk,  romersk 
og  fransk  Ret,  partikulære  Ægteskabsretter  og  Arveretter  i Dusinvis. 
Alle  Modsætninger:  fremmed  og  indfødt,  almindelig  og  særlig,  mo- 
derne og  forældet,  systematisk  og  kasuistisk  — over  for  dette 
juridiske  Babelstaam  bliver  de  nordiske  Modsætninger  til  svage 
Afskygninger. 


II 

Ved  Universitetets  Reformationsfest  i Slutningen  af  1899  holdt 
Professor  juris  Jul.  Lassen  en  Tale  om  Privatretténs  Kodifikation, 
der  var  eller  rettere  blev  gjort  til  Udgangspunktet  for  Bevægelsen. 
I Virkeligheden  handler  denne  Tale  kun  om  en  dansk  Kodifikation, 
en  ny  „ Danske  Lov\  Selv  om  adskillige  af  Talerens  Argumenter 
ifølge  Sagens  Natur  har  tilstrækkelig  Vidde  til  ogsaa  at  omfatte 
en  fælles  nordisk  Lovbog,  sigter  han  dog  ikke  saa  vidt.  Først  til 
allersidst  i Talen  udkaster  han  i ganske  faa  Ord  Tanken  om  den 
større  Opgave,  den  fælles  nordiske  Lovbog. 

Imidlertid  hører  det  med  til  udenlandske  Bladkorrespondenters 
Metier  at  sende  deres  Blade  opsigtsvækkende  Nyheder  og  skabe 
Sensation  omkring  selv  mere  uskyldige  Tildragelser.  Følgelig  blev 
det  her  nedefra  telegraferet  til  svenske  og  norske  Aviser,  at  Pro- 
fessor Jul.  Lassen  paa  Universitetet  havde  holdt  en  Tale  om  en 
fælles  nordisk  Lovbog.  Og  bag  efter  har  man  aabenbart  fra  alle 
Sider  anset  det  for  god  Taktik,  for  ikke  at  bringe  den  altid  ulmende 
svensk-norske  Rivalitet  i Lue,  at  lade  den  neutrale  Dansker  be- 
holde Initiativet,  efter  at  dette  en  Gang  var  skudt  ham  i Skoen. 

Ganske  anderledes  bevidst  stod  Opgaven  nemlig  for  en  svensk 
Mands  Tanke.  Denne  Mand  var  Rigsdagsmanden  for  Stockholm, 
Revisionssekretær  Lindhagen.  Rigtigst  er  det  dog  maaske  at 
sige,  at  Tanken  har  ligget  i Luften,  været  en  halv  vaagen  Indsky- 
delse i flere  Sind,  indtil  En  har  udtalt  den.  Og  da  altsaa  Hr. 
Lindhagen  en  Dag  i en  stockholmsk  Avis  læste  en  Notits  om,  at 
Prof.  Jul.  Lassen  havde  holdt  denne  Tale  om  en  fælles  nordisk 
Lovbog,  da  slog  — som  han  selv  senere  har  udtalt  — „et  Blitz 

ned  i ham“,  og  det  var  „som  et  solbeskinnet  Landskab  laa  ud- 
bredt for  ham*. 

Baaren  af  Følelsen  af  at  være  i Forbund  med  andre,  lagde 
han  straks  Haand  paa  Værket  og  formede  en  Motion,  som  han 
indbragte  i den  svenske  Rigsdags  andet  Kammer,  en  Henvendelse 
fra  Rigsdagen  til  Kongen  om,  at  denne  skal  tage  Initiativ  til  en 
Samvirken  med  det  Formaal  at  faa  tilvejebragt  overensstemmende 
Civillove  for  de  tre  skandinaviske  Lande. 

Sverige  har  i sin  Lovgivning  den  Ejendommelighed,  at  der 
lige  siden  1734,  da  den  svenske  Lovbog  blev  udgivet,  har  bestaaet 
en  fast  Institution,  der  først  kaldtes  „Lagkommissionen ",  derpaa 
.Lagkom i ttéen“,  saa  „ Lagberedningen “ , atter  Lagkomittéen“  og 
endelig  nu  „Nya  Lagberedningen*,  hvis  Opgave  har  været  at 
forberede  nye  Love  og  stadig  arbejde  paa  Retsudvikling  ved  at 
paavise  Mangler  og  Huller  i den  bestaaende  Lovgivning  og  udbedre 
dem.  Det  er  paa  en  Maade  en  moderniseret  Form  af  det  prætoriske 
Edikt,  saaledes  som  det  kendtes  i det  gamle  Rom,  og  hvis  en 
saadan  Institution  magtede  sin  Opgave,  vilde  den  kunne  frembringe 
en  kronisk  Kodifikation,  som  bedre  vilde  svare  til  Udviklingen  end 
den  Kodifikations-Metode,  man  hidtil  har  fulgt  i næsten  alle  Lande. 
Man  kender  ogsaa  fra  den  allernyeste  Tid  et  Eksempel  paa,  at 
en  lignende  Tanke  er  bleven  optaget,  men  da  det  er  i Spanien,  er 
det  formodentlig  os  Nordboer  for  fjerntliggende. 

Sveriges  borgerlige  Ret  har  i hvert  Fald  ikke  haft  meget  Ud- 
bytte af  denne  Lovmoder.  I hendes  Skød  er  kun  undfanget  en 
Række  dødfødte  Udkast  til  en  ny  Lovbog,  og  Lindhagen  kan 
med  Rette  i „Motionen*  udtale,  at  Tiden  i Sverige  er  lige  saa 
„bfvermogen*  for  en  ny  Lovbog  som  i de  to  andre  Lande. 

Som  sin  Overbevisning  udtaler  han  dernæst  i „Motionen*,  at 
naar  undtages  visse  Dele  af  „Jordabalken*  (o:  Retten  om  fast 
Ejendom),  egner  den  borgerlige  Ret  sig  godt  for  et  saadant  fælles 
Lovarbejde,  fri  som  den  er  for  stridige  sociale  Tendenser.  Og 
videre  siger  han,  at  et  saadant  Arbejde  vil  være  et  fremragende 
Indskud  i de  fornyede  Bestræbelser  for  at  nærme  de  skandinaviske 
Folk  paa  de  kulturelle  Omraader  og  derved  skabe  dem  et  større 
Fædreland.  Det  belejlige  Øjeblik  foreligger  eller  hans  Mening  nu, 
og  en  Opsættelse  vil  rimeligvis  betyde,  at  Tanken  brister. 

Endnu  inden  dette  Dokument  forelaa  for  Offentligheden,  var 
det  første  Signal  blevet  givet  fra  norsk  Side.  Kort  efter  Nytaar 

1900  bragte  det  norske  Blad  Aftenposten  en  af  Professor 
Francis  Hagerup  skreven  Artikel.  Der  er  indenfor  den  nordiske 
Jurisprudens  ingen  større  Personlighed  end  denne  Forfatter,  ingen, 
der  raader  over  saa  megen  Dybsindighed  i Tanken  og  Rigdom  i 
Formen.  At  han  optraadte  som  en  Modstander  af  Tanken,  maatte 
derfor  for  dens  Tilhængere  være  et  haardt  Slag.  Hvad  der  dog 
især  gav  Anledning  til  Kommentarer  og  Mumlen,  var  noget  andet 
Man  kunde  have  forstaaet,  at  Professor  Hagerup  havde  erklæret 
sig  for  en  Modstander  af  Kodifikationer.  Det  er  et  reelt  Stand- 
punkt. Man  maatte  ligeledes  have  forsonet  sig  med,  at  han  havde 
afvist  Forsøget  paa  at  give  de  nordiske  Lande  en  fælles  borgerlig 
Ret  og  hævdet  dennes  nationale  Karakter.  Men  hans  Tanke  er  i 
begge  Henseender  den  modsatte.  Naar  han  stritter  imod,  er  det 
fordi  han  mener,  at  den  nordiske  Ret  ikke  er  tilstrækkelig  viden- 
skabeligt gennemarbejdet  til  at  være  moden  til  en  Kodifikation. 

Er  virkelig  den  nordiske  Ret  en  saadan  jus  barbarum? 
Har  de  nordiske  Lande  ingen  Jurisprudens,  eller  er  den  først  fra 
i Gaar  eller  i Forgaars?  Det  lyder  højst  overraskende  for  os  Danske, 
der  har  en  hundredaarig  Retsvidenskab,  hvis  Ret  foreligger  i et 
videnskabeligt  System,  der  er  som  et  Træ,  der  lige  kan  plukkes, 
og  i hvis  Land  intet  er  saa  anset  og  frygtet  som  teoretisk  Jura. 
Og  den  nordiske  Jurisprudens  er  jo  for  de  tre  Lande  en  Fælles- 
kasse, hvorpaa  hvert  af  dem  kan  trække;  hvad  den  ene  har  ind- 
skudt, kommer  den  anden  til  gode. 

Desuden  skal  en  Lovbog  ikke  alene  laves  af  Jurister  og  for 
Jurister.  Det  blev  netop  den  tyske  Lovbogs  Ulykke,  at  den  blev 
skrevet  lige  ud  af  Systemet,  fordi  dette  var  saa  højt  udviklet.  Den 
franske  Gode  civil  er  en  meget  bedre  Lovbog,  den  har  haft  en 
Mission  i den  europæiske  Lovgivning  som  ingen  anden  nyere  Lov- 
bog, og  den  var  dog  ikke  plukket  som  den  modne  Frugt  paa 
Videnskabens  Mark. 

Nordmændene  er  virkelig  de  yderlige  Standpunkters  Mænd. 
Først  denne  himmelstormende  Dristighed,  der  fandt  Udtryk  i deres 
Grundlov,  og  nu  denne  skrupuløse  Ængstelighed,  der  gør  dem 
svimle  ved  den  første  Tanke.  De  maa  derfor  ikke  tage  os  det 
fortydeligt  op,  at  vi  begyndte  at  stikke  Hovederne  sammen  og 
hviske  om,  at  der  vist  var  gaaet  norsk  Politik  i Sagen.  Og  norsk 
Politik  i et  nationalt  Anliggende,  — den  dukker  vi  os  for. 

Professor  Hagerup  blev  for  øvrigt  hurtigt  overfløjet  af  en 
anonym  norsk  Jurist  i Morgenbladet,  der  i en  hel  Serie  Artikler 

optog  Kampen  mod  den  fælles  Lovbog  fra  et  principielt  Stand- 
punkt, samlede  alle  Argumenterae  i Svinefylking  med  bredere 
Række  for  hver  Artikel,  og  i det  hele  leverede  sit  Slag  med  en 
saadan  Energi,  at  han  maa  antages  at  være  bleven  hørt,  i hvert 
Fald  af  det  politiske  Parti,  hvortil  han  hører. 

Lindhagens  Motion  blev  indbragt  i andet  Kammer  i Slutningen 
af  Januar  1900  og  henvist  til  „Lagutskottet*.  Sagen  vakte  megen 
Opmærksomhed  i Sverige,  de  fleste  større  Blade  skrev  Artikler 
derom,  nogle  som  Goteborg  Handels-  och  Sj6farts-Tid- 
ning  sluttede  sig  ivrigt  og  ubetinget  til  Planen,  andre  som  Stock- 
holms Dagblad  vilde  ikke  gaa  videre  end  til  Fællesskab  i 
Obligationsretten.  „Lagutskottet*,  der  afgav  sin  Betænkning  hen 
paa  Foraaret,  mente  ogsaa,  at  man  ikke  turde  „uppgifva  specielt 
nationella  traditioner,  hvilka  slagit  rot  i råttsmedvetandet*,  og  at 
den  fælles  skandinaviske  Lovgivning  burde  „begrånsas  til  den  del 
af  lagstiftningen,  dår  de  nationelle  elementen  utflfvat  minsta  in- 
flytandet  på  råttens  gestaltning/  d.  v.  s.  Obligationsretten.  Ved 
Behandlingen  paa  Rigsdagen  i første  Kammer  slog  Afzelius 
stærkt  paa  den  nationale  Tromme  og  kaldte  Lovbogen  for  „et 
juridisk  Volapuk*,  medens  i andet  Kammer  Hedin  begejstret 
sluttede  sig  til  Lindhagen  og  lod  nogle  drøje  Ord  falde  til  den 
,juridiska  titelauktoritet*  i første  Kammer,  der  havde  ført  „bara 
lost  prat*. 

I Danmark  maa  naturligvis  en  Bestræbelse  med  et  saa  langt 
Åandedrag  lammes  under  Trykket  af  den  almindelig  Stagnation 
og  Goldheden  af  alle  offentlige  Bestræbelser.  Vore  Aviser  er  ogsaa 
altfor  afstumpede  til  at  bringe  saa  tunge  Emner  til  Torvs.  Der- 
imod var  der  i Efteraaret  i „Juridisk  Forening*  et  Møde  om  Sagen, 
hvor  Lindhagen  var  til  Stede  og  med  en  ungdommelig  Ild,  der 
henrev  Tilhørerne,  tog  Del  i Diskussionen. 

III 

Har  Sagen  nogen  Fremtid?  Næppe.  Men  den  indeholder 
desuagtet  saa  mange  frugtbare  Tanker,  at  der  er  god  Grund  til  at 
beskæftige  sig  med  den,  uanset  hvad  Skæbne  den  faar. 

Hvad  der  gælder  om  Lovgivning  paa  den  offentlige  Rets  Om- 
rade: at  den  fylder  Samfundet  med  nye  Embedsmænd,  inddrager 
ttye  Sfærer  under  Samfundskontrollen,  umyndiggør  Borgerne  i 
sligende  Grad,  og  koster  dem  flere  Penge,  kan  ikke  indvendes  mod 

den  privatretlige  Lovgivning.  En  borgerlig  Lovgivning  koster  ingen 
Penge,  ja  den  sparer  netop  Borgerne  for  mange  Penge,  som  de 
under  en  Lovbogs  Mangel  maa  anvende  paa  kostbare  Processer, 
der  skaffer  den  Afgørelse,  Loven  burde  have  truffet. 

Hvis  man  tænker  sig  Idealet  naaet:  en  populær  og  almentil- 
gængelig Lovbog,  som  Hvermand  havde  paa  sit  Bord  som  sin 
Bibel,  vilde  han  ogsaa  føle  sig  mere  rank  i Ryggen  og  mindre 
under  Embedsmændenes  Værgemaal.  Men  selv  om  der  er  nok  saa 
mange  Segl  for  Lovbogen,  kan  man  dog  sige,  at  jo  mere  lovfæstet 
et  Lands  borgerlige  Ret  er,  des  friere  er  dets  Borgere.  Man  har 
sagt  om  Straffeloven,  at  den  er  Forbrydernes  magna  chart  a» 
fordi  ingen  kan  straffes,  medmindre  han  har  begaaet  en  Handling, 
der  af  Straffeloven  udtrykkelig  er  betegnet  som  Forbrydelse.  Paa 
samme  Maade  med  en  borgerlig  Lovbog.  Ogsaa  den  bliver  et 
magna  charta,  men  for  den  loyale  Borger.  Hvor  som  i de  nor- 
diske Lande  en  moderne  Lovbog  mangler,  kan  den  mest  lovlydige 
Borger,  der  frygter  Loven  og  følger  Landevejen,  ifalde  store  Erstat- 
ningsbeløb, fordi  han  i sin  Handel  og  Vandel  ingen  Garanti  har  i 
Lovens  Ja  eller  Nej,  men  maa  udsætte  sig  for  de  Luner,  hvormed 
enhver  Domstol  er  behæftet.  Statens  Samvittighed  er  mærkelig 
paa  dette  Punkt.  Man  opstiller  Sætningen  „ Ingen  Straf  uden  Lov* 
som  en  Beskyttelse  for  Forbryderen,  men  ikke  for  den  lovlydige 
Borger. 

Og  det  er  ingenlunde  kun  for  de  sjældne  Tilfælde,  at  der 
mangler  Lovregler.  Som  Situationen  er  i alle  de  skandinaviske 
Lande  med  en  kasuistisk  og  forældet  Lovbog  og  nogle  faa  over 
200  Aar  spredte,  tilfældige  og  usammenhængende  Love,  er  For- 
holdet tværtimod  det,  at  der  i Lovgivningen  mangler  Regler  for  de 
simpleste  og  i det  daglige  Liv  hyppigst  forekommende  Tilfælde.  En 
Mand  køber  en  Ting,  som  han  skal  betale  afdragsvis  den  1ste  i 
hver  Maaned.  Naar  nu  den  1ste  falder  paa  en  Søndag,  skal  han 
da  betale  om  Lørdagen  eller  har  han  Ret  til  at  vente  til  Mandag? 
En  Mand  testamenterer  mig  en  Pengesum.  Dødsboets  Behandling 
varer  ved  aarevis.  Skal  Udbetalingen  af  det  mig  skænkede  Beløb 
henstaa  til  Skiftets  Slutning,  eller  kan  jeg  fordre  det  forinden? 
Jeg  lejer  en  Lejlighed  og  skal  opsige  „med  3 Maaneders  Varsel* 
til  en  Flyttedag.  Skal  disse  3 Maaneder  regnes  efter  Kalenderen, 
eller  skal  jeg  opsige  inden  St.  Hansdag  og  Nytaar?  Jeg  er  bleven 
enig  med  Husejeren  om  et  Lejemaal  og  har  givet  ham  en  Sum 
paa  Haanden.  Er  Lejemaalet  nu  afsluttet  eller  sker  det  først  ved 

Oprettelsen  af  den  skriftlige  Kontrakt?  En  Debitor  skal  betale 
Rente  af  et  Laan  i Terminen.  Kreditor,  som  anser  Laanet  for 
forfaldent  af  Grunde,  der  ikke  vedrører  Rentebetalingen,  vil  kun 
give  ham  Kvittering  under  Forbehold.  Debitor  vil  kun  betale, 
naar  han  faar  ren  Kvittering,  og  da  han  ikke  kan  opnaa  dette, 
betaler  han  ikke  sin  Rente.  Er  Laanet  nu  forfaldent  paa  Grund 
af  Rentens  Udeblivelse?  Om  alle  disse  Tilfælde,  tagne  lige  ud  af 
det  daglige  Liv,  og  talrige  lignende  tier  Lovgivningen,  og  Afgørelsen 
tilfalder  altsaa  Domstolene. 

Om  Domstolene  giver  vor  Grundlov  i § 73  til  Borgernes  Be- 
tryggelse den  Regel,  at  de  „i  deres  Kald  alene  have  at  rette 
sig  efter  Loven\  Men  naar  der  ingen  Lov  er,  falder  denne 
statsretlige  Garanti  til  Jorden,  og  Sikkerheden  kommer  kun  til  at 
hvile  i Dommernes  Retsfølelse,  der  kan  være  paavirket  af 
mange  baade  fra  rene  og  plumrede  Kilder  udspringende  Stemninger. 
Fra  Enevældens  Tid,  da  Kongen  kunde  gøre  enhver  Undtagelse 
fra  Lovene,  er  den  borgerlige  Ret  i Danmark  i Forvejen  forplumret 
af  en  Bevillingspraksis,  der  udtrykkelig  blev  opretholdt  ved 
Bestemmelsen  i Grundlovens  § 27.  Vor  borgerlige  Lovgivning  er 
virkelig,  hvis  ikke  Billedet  er  for  drastisk,  at  ligne  med  en  Lus 
mellem  to  Negle,  paa  den  ene  Side  en  Bevillingspraksis,  paa  den 
anden  Side  en  Retspraksis.  Hvad  nytter  det  da,  at  vor  Grundlov 
siger:  Lovgivning,  Administration  og  Domsmagt  hver  for  sig,  naar 
foreløbig  paa  store  Stykker  af  den  borgerlige  Rets  Omraade  Lov- 
givningsmagten er  blevet  skubbet  ud  af  de  to  andre  Statsfaktorer. 
Først  ved  Udstedelsen  af  en  Lovbog  opnaar  Folket  den  Indflydelse 
paa  Hvermands  Ret,  der  forfatningsmæssigt  tilkommer  det. 

Det  19de  Aarhundrede,  der  jo  har  været  Forfatningernes  Aar- 
hundrede,  har  derfor  ogsaa  naturligt  været  de  borgerlige  Lovbøgers 
Tid.  Imellem  code  civil  fra  1804  og  Burgerliches  Gesetz- 
buch  fra  1896  ligger  omtrent  alle  de  andre  europæiske  Staters 
Lovbøger.  Kun  ét  Land  har  ingen  Lovbog  — England. 

Man  maatte  nu  daarligt  kende  Sympatierne  inden  for  de  nor- 
diske Lande,  hvis  man,  naar  Valget  staar  mellem  Tyskland  og 
England  som  Forbillede,  tvivlede  om,  at  Appellen  til  det  engelske 
Eksempel  vilde  være  den  mest  virkningsfulde.  At  være  engelsk, 
•det  er  paa  Moden  i Norden;  særligt  Nordmændene  synes  at  dyrke 
Englandssnobberiet  med  Lidenskab.  Hin  vælige  Morgenblads- 
forfatter pegede  naturligvis  straks  paa  England  som  det  tillok- 
kende, Tyskland  som  det  afskrækkende  Eksempel.  Men  fordi  Eng- 

land  har  haft  Styrke  nok  i sin  aristokratiske  Retskultur  til  at  bære 
en  Isolation  fra  den  europæiske  Retsudvikling  — en  Isolation,  som 
det  nu  selv  klager  over  og  søger  at  bøde  paa  bl.  a.  ved  at  ind« 
kalde  Tyskere  som  Retslærere  — turde  det  være  temmelig  dristigt 
at  mene,  at  man  her  i Norden,  hvor  al  Slags  juridisk  Raahed 
trives  og  Retsfølelsen  just  ikke  er  nogen  Passion,  kan  tillade  sig 
noget  lignende.  Den  Form,  hvori  Privatretten  foreligger  i England, 
spredt  i en  umaadelig  Masse  af  Domsafgørelser,  der  respekteres 
som  Love,  forudsætter  ogsaa  et  Tillidsforhold  fra  Befolkningens 
Side  til  den  juridiske  Stand,  Dommere  og  Sagførere,  der  gør  Rets- 
plejen til  Nationens  Stolthed  og  bedste  Værn  for  den  enkelte  i hans 
borgerlige  Liv.  Men  dette  Forhold  er  uden  Sidestykke  i Skandinavien. 

Et  af  Morgenbladsforfatterens  vigtigste  Argumenter  var 
dette,  at  en  Kodifikation  hæmmer  og  stivner  Rettens  Udvikling, 
medens  den  engelske  Fremgangsmaade  befordrer  den.  Jeg  tror 
ikke  paa  denne  Paastand.  Jeg  tror  tværtimod,  at  en  Kodifikation 
betegner  det  kraftige  Initiativ,  den  Udluftning,  der  med  visse  Mel- 
lemrum skal  til  for  at  bringe  den  borgerlige  Ret  fremad  og  ind  i 
nye  Baner.  Jeg  tror  ikke  absolut  paa  Rettens  stille  Vækst  i Trit 
med  Livets  Udvikling.  Tit  maa  dens  dunkle  Drift  udløses,  og  det 
sker  netop  gennem  en  Kodifikation.  Det  gælder  blot  at  finde  det 
gunstige  Øjeblik.  I saa  Henseende  er  code  civil  et  udmærket 
Eksempel.  Den  omsatte  netop  i borgerlig  Lovgivning  mange  Ideer 
fra  det  18de  Aarh undrede  og  fra  Revolutionen,  baade  den  i Paris 
og  den  i Manchester. 

Men  er  ikke  Indgangen  til  det  20de  Aarhundrede  et  lignende 
heldigt  Øjeblik?  Betragt  de  sidste  80  Aar  af  det  19de  Aarhundrede, 
og  se,  hvorledes  den  sociale  Tanke  bryder  igennem  i dette 
Tidsrum  og  ganske  stille,  men  uovervindelig  stærkt  gør  saa  én, 
saa  en  anden  Indskrænkning  i den  formueretlige  Individualismes 
2 Hovedprincipper,  Privatejendomsretten  og  Kontraktsfriheden.  Og 
se,  hvorledes  samtidig  Kvindeemancipationens  Tendens  sejrrig 
trænger  ind  i Familieretten  og  Personretten!  I Kapitlet  om  Ejen- 
domsretten møder  vi  f.  Eks.  den  sociale  Tendens  i Fordringen  om 
en  sund  Bebyggelse  af  de  store  Byer,  en  Fordring,  der  ikke  lader 
sig  gennemføre  uden  med  Opgivelse  af  den  uindskrænkede  Raadig- 
hedsret  over  fast  Ejendom.  I Brugsretten  møder  vi  den  som 
Kravet  paa  sunde  Boliger  for  de  fattige.  Det  lader  sig  ikke  op- 
fylde uden  vidt  gaaende  Begrænsninger  af  Kontraktsfrihedens  Ret  i 
Lejeforholdet.  Den,  der  frivilligt  lejer  en  usund  Bolig,  han  kaa 

dog  hæve  Lejemaalet  uden  Varsel,  — sa aledes  bestemmer  f.  Eks. 
Burgerliches  Gesetzbuch.  Og  hvorledes  er  ikke  Arbejdskon- 
traktens Frihed  bleven  næsten  ophævet  ved  Arbejdernes  og  Ar- 
bejdsgivernes Organisation  i Fagforeninger ! I Obligationsrettens 
Afsnit  om  Køb  og  Salg  har  vi  i Forslagene  om  særlige  Regler  for 
Køb  paa  Afbetaling  den  samme  Bestræbelse  for  Beskyttelse  af 
Svaghed  og  Letsindighed.  I Familieretten  er  Principet  om  den 
uindskrænkede  Forældremyndighed  Genstand  for  alle  moderne 
Kriminalisters  Efterstræbelser,  og  dets  Tur  til  Reform  kommer 
med  det  første. 

Hele  den  Bevægelse,  jeg  her  paa  nogle  Punkter  har  skitseret, 
betegner  sammenfattet  en  Vending  i Privatretten,  der  vil  føre  den 
ind  under  en  ny  Horisont.  Dens  Tid  er  derfor  nu  inde,  den 
trænger  til  at  faa  sin  ny  Bane  afstukket  og  sin  Produktion  frugt- 
bargjort i en  Kodifikation. 


IV 

Hvis  nu  dette  Skridt  blev  gjort  i hvert  af  de  nordiske  Lande 
i den  nærmeste  Tid,  og  vi  altsaa  fik  en  svensk,  en  norsk  og  en 
dansk  Lovbog,  da  vilde  disse  tre  Lovbøger  i Form  og  Indhold 
blive  hinanden  saa  lige,  at  det,  set  med  en  Fremmeds  Øjne  vilde 
staa  som  en  Urimelighed,  at  de  ikke  var  „vordne  ét*.  Lad  os 
tænke  os,  at  der  i Schweitz  eksisterede  en  Samling  af  med  hverandre 
nøje  beslægtede  moderne  Civillovbøger  for  de  forskellige  Kantoner, 
vilde  det  da  ikke  højlig  forundre  en  Skandinav,  at  Landet  ikke 
havde  foretrukket  en  fælles  schweitzisk  Lovbog? 

Alle  moderne  Lovbøger  bærer  til  en  vis  Grad  et  stærkt 
Fællespræg.  Som  andre  Videnskaber  er  ogsaa  Retsvidenskaben 
blevet  sammenlignende,  universel.  Der  opstaar  ikke  nu  om  Stunder 
en  juridisk  Tanke,  uden  at  den  saa  at  sige  gaar  paa  Toumé  gen- 
nem Landene,  finder  Tilhængere  overalt,  drøftes  og  adopteres 
paa  europæiske  Kongresser.  Man  er  allerede  naaet  dertil,  at  man 
har  opkastet  Spørgsmaalet : Er  en  Verdensret  mulig?  Meningen 
er  ikke,  at  man  agter  at  genoptage  Naturretsskolens  Tanke,  at 
der  skulde  eksistere  en  ideal,  kun  paa  Fornuften  grundet  Ret  med 
universel  Gyldighed.  Nationale  Forskelligheder  kan  ikke  udslettes. 
I Syden  modnes  Individerne  hurtigere  legemligt  og  aandeligt  end 
i Norden,  følgelig  bør  Myndighedsalderen  indtræde  tidligere  hist 
end  her.  I katolske  Lande  vil  Indflydelsen  af  den  kanoniske  Ret 

være  stærkere  end  i protestantiske  Lande.  Det  giver  forskellig 
Ægteskabsret.  I Lande,  hvor  Byliv  og  Byerhverv  ikke  har  over- 
fløjet Landbruget,  vil  historiske  til  Jordbesiddelsen  knyttede  Rets- 
regler have  bevaret  deres  Betydning. 

Men  hvor  universel  er  alligevel  ikke  den  moderne  borgerlige 
Ret,  ikke  blot  som  videnskabelig  Teori,  men  som  praktisk  Retsliv. 
Man  rejser  til  et  fremmed  Land,  tager  Jernbanebillet,  lejer  Værelse, 
gør  Indkøb  i Butikker,  og  det  falder  En  end  ikke  ind,  at  der  i 
disse  forskellige  Kontraktsforhold,  man  saaledes  indlader  sig  i, 
skulde  gælde  andre  Retsregler  end  i Ens  Hjemstavn.  En  for  hele 
Europa  og  Nordamerika  fælles  Lov  om  Veksler,  Groshavari,  Fragt 
og  lignende  Forhold  er  kun  et  Tidsspørgsmaal. 

Til  at  udrydde  mangfoldige  nationale  Sædvaner  af  den  bor- 
gerlige Ret  har  naturligvis  den  Omstændighed  meget  bidraget,  at 
der  engang  i Historien  har  eksisteret  en  Verdensret,  Romerretten. 
Den  romerske  Rets  Verdensherredømme  betegner  netop  dette: 
National  Tradition  i Retslivet  ofres  overalt  for  klare,  hensigts- 
mæssige, fint  formede  Retsregler. 

Mon  der  da  virkelig  mellem  de  norske  Fjælde,  i de  svenske 
Urskove  og  paa  de  danske  Sletter  skulde  slumre  Retsforestillinger, 
der  ikke  kunde  gaa  op  i en  højere  nutidssvarende  Enhed?  Man 
maa  have  Lov  at  tvivle  derom.  Og  hvis  de  tre  Lande  ikke  er 
naaede  lige  vidt  i Retsudvikling,  bør  ingenlunde  det  Land,  der  er 
bleven  tilbage,  anse  det  for  et  Angreb  paa  sin  Selvstændighed,  at 
dets  særlige  Ret  hist  og  her  bliver  tilsidesat.  Det  burde  tværtimod 
netop  af  den  Grund  føle  sig  som  den  begunstigede. 

Naar  man  sammenligner  den  borgerlige  Ret  i de  tre  nordiske 
Lande  i dens  nuværende  Skikkelse,  vil  Øjet  hurtigt  falde  paa 
en  Række  Uoverensstemmelser.  Man  maa  da  ikke  glemme,  at 
denne  Sammenstillen  er  saa  ugunstig  som  vel  muligt  for  Tanken 
om  en  fælles  Lovbog.  For  at  være  retfærdig,  maatte  man  først 
i Tanken  gøre  sig  et  Billed  af  den  danske,  den  norske  og  den 
svenske  Ret,  hver  for  sig  udformet  i en  moderne  Lovbog,  og  saa 
sammenligne  disse  tre  Lovbøger. 

Jeg  skal  alligevel  foretage  en  Sammenligning  i nogle  af  de 
Emner,  hvor  Ulighederne  er  mest  udhævede. 

Medens  Lovbydelsespligten  er  hævet  i alle  tre  Riger,  bestaar 
endnu  i Norge  for  Jord  paa  Landet  den  ældgamle  Odelsret,  og 
denne  Ret  maa  efter  den  norske  Grundlov  ikke  ophæves.  Retten 
gaar  ud  paa  at  sikre  Odelsjordens  Forbliven  i Familien,  altsaapaa 

at  bevare  et  Slags  Bonde-Aristokrati,  og  den  har  derfor  større 
offentligretlig  end  privatretlig  Betydning.  Sverige  har  »Indtegning* 
i Stedet  for  »Tinglæsning*,  og  paa  de  to  Instituter  er  der  nogen 
Forskel.  Reglerne  om  Hævd  er  omtrent  ens  i alle  tre  Lande,  dog 
anerkender  Sverige  ikke  den  ogsaa  lidet  praktiske  Hævd  af  Løsøre. 
Den  tinglige  Side  af  Lejeforholdet  er  ligeledes  omtrent  ens.  Flytte- 
dagstideme  er  naturligvis  ikke  de  samme,  Sverige  har  31.  Marts 
og  30.  September.  Brugsrettigheder  over  rørlige  Ting  anerkendes 
ikke  som  tinglige  i Sverige,  Underpanteret  i Løsøre  anerkendes 
med  faa  Undtagelser  slet  ikke  i Sverige  og  Norge.  Haandpanteretten 
er  derimod  omtrent  ens.  Sverige  har  nogle  ejendommelige  lov- 
bestemte Panterettigheder,  hvortil  intet  Sidestykke  kendes  i de  to 
andre  Lande. 

Inden  for  Familieretten  kan  nævnes:  I Danmark  og  Norge 
opfattes  Forlovelse  kun  under  ganske  særlige  Betingelser  som  et 
Retsforhold.  Anderledes  derimod  med  »Fæstning*  i Sverige.  At 
ufuldmyndige  Mænd  skal  have  deres  Forældres  Samtykke  til  Ægte- 
skab, gælder  ikke  i Sverige  og  Norge.  I Sverige  er  Aldersbetingelsen 
for  Ægteskab  21  Aar  for  Manden,  17  Aar  for  Kvinden.  Forbudet 
mod  beslægtedes  Ægteskab  har  i Danmark  og  Norge  en  lidt  anden 
Udstrækning  end  i Sverige.  Reglerne  om  det  borgerlige  Ægteskab 
er  omtrent  de  samme.  Formueforholdet  mellem  Ægtefæller  er  i 
Danmark  og  Norge  ordnet  ved  nye  Love  af  omtrent  ens  Indhold, 
og  Sveriges  ældre  Ret  har  Tilknytningspunkter  hertil.  I Sverige 
kan  man  ikke  blive  separeret  efter  Overenskomst,  i Norge  kun 
efter  Overenskomst,  i Danmark  saavel  efter  Overenskomst  som  paa 
andet  Grundlag.  Skilsmisseretten  er  i det  hele  ens  i alle  tre 
Riger.  I Norge  og  Sverige  er  Børn  forpligtede  til  at  underholde 
deres  trængende  Forældre.  Disse  to  Lande  har  ogsaa  Daabstvang. 
Det  familieretlige  Forhold  mellem  Forældre  og  uægte  Børn  er 
omtrent  det  samme  i alle  tre  Lande. 

I Sverige  og  Norge  bliver  en  Mand  myndig  med  det  21de  Aar, 
og  Sverige  kender  ikke  Mellemtilstanden  »Mindreaarighed*.  I 
Sverige  kan  Moder  være  Værge,  og  Faderen,  der  gifter  sig  igen, 
skal  indhente  mødrene  Frænders  Raad  i Barnets  Velfærdssager. 
I Danmark  er  Bestyrelsen  af  umyndiges  Pengemidler  overtaget  af 
Staten,  i Norge  er  den  et  kommunalt  Anliggende,  i Sverige  til- 
kommer den  Værgen  under  Kontrol. 

Arveretten  er  i Danmark  og  Norge  ordnet  ved  omtrent 
samtidige  Love  fra  Midten  af  det  19de  Aarhundrede  og  frembyder 

derfor  megen  Lighed.  Til  Gengæld  er  den  svenske  Arveret  gaaet 
sine  egne  Veje  og  har  end  ikke  Terminologi  fælles  med  de  to 
andre  Lande.  Arvefølgeordenen  er  dog  for  de  to  første  Arve- 
klassers Vedkommende  den  samme  i de  3 Riger,  men  derefter 
følger  Danmark-Norge  Linealprincippet,  Sverige  Gradualprincippet 
Det  er  en  fælles  Regel,  at  Mænd  og  Kvinder  gaar  lige  i Arv,  og 
at  Livsarvinger  er  Tvangsarvinger.  Om  uægte  Børns  Arveret, 
Ægtefællens  Arveret  og  mange  Testamentsforhold  gælder  der  der- 
imod i Sverige  andre  Regler  end  i Danmark-Norge. 

Mange  af  disse  Divergenser  beror  imidlertid  paa  Modsætningen 
mellem  moderne  og  forældet  Ret  og  udjævnes  af  sig  selv,  naar 
denne  Modsætning  ophører.  Ikke  heller  er  det  Hensigten  med  en 
fælles  Lovbog,  at  den  skal  omfatte  hele  den  borgerlige  Ret.  Mange 
Emner  kan  uden  Skade  blive  uden  for  Rammen,  saaledes  Arve- 
retten, endvidere  Landboretten,  Tyenderetten  og  andre  Partier  af 
Privatretten,  hvor  denne  grænser  op  til  den  offentlige  Ret 

V 

Naar  Tanken  om  en  fælles  nordisk  Lovbog  næppe  bliver 
realiseret,  skyldes  det  efter  min  Mening  mest  den  Aarsag,  at  der 
fattes  hvert  af  Landenes  Jurisprudens  den  produktive  Stemning, 
der  skal  drive  Værket,  især  naar  Værket  skal  blive  mere  end  en 
systematisk  Sammenfatning  af  den  bestaaende  Ret  Juristerne  i 
Norden  er  Konservatismens  Mænd,  deres  Sind  kender  ikke  den 
Brand,  som  tændes  ved  Følelsen  af,  hvilken  uhyre  social  Ulighed 
der  opretholdes  inden  for  den  borgerlige  Ret.  Men  uden  dette 
Djævelskab  i sig  er  den  borgerlige  Ret  et  goldt  Emne. 

Dog  det  Mod,  der  fattes  det  enkelte  Land,  vilde  maaske  svinge 
sig  i Vejret,  naar  Forsættet  blev  fælles.  Ikke  blot  vilde  derved 
Arbejdskraften,  Kundskaben,  Talentet  blive  det  tredobbelte,  men 
Formaalets  Storhed  vilde  vække  en  Kappelyst,  Begejstring  og 
Selvtillid,  for  hvilken  al  Smaalighed  maatte  dø.  Tanken  om,  at 
de  skandinaviske  Lande  ved  en  saadan  Lovbog  vilde  gøre  en  Ind- 
sats i det  europæiske  Retsliv,  som  det  enkelte  Land  var  ude  af 
Stand  til,  vilde  rykke  Opgaven  op  i en  højere  Sfære,  hvor  Maale- 
stokken,  hvormed  Uoverensstemmelserne  skulde  maales,  vilde  blive 
en  anden. 

Paa  de  Omraader  af  den  borgerlige  Ret,  hvor  den  befinder 
sig  i produktiv  Virksomhed,  staar  de  tre  Riger  paa  omtrent  samme 

bare  Bund.  Der  kunde  skabes  en  fælles  nordisk  Ret,  i hvilken 
de  brutaleste  Konsekvenser  af  Individualismen  var  brudte,  og  den 
sociale  Ret  kommen  til  bevidst  Gennembrud.  Til  at  gaa  foran 
paa  denne  Vej  har  de  smaa  Lande  naturlige  Anlæg.  Og  nordisk 
Ret  vilde  dermed  være  bleven  et  Forbillede  for  den  øvrige  Verden. 

Det  var  ét  Udgangspunkt.  Et  andet  ligger  i Formueretten. 
Et  Felt  af  den  er  allerede  Fællesret.  Der  er  Enighed  om,  at  op 
hertil  grænser  et  andet  og  vigtigere  Parti,  der  er  modent  til  Fæl- 
lesret, nemlig  Obligationsrettens  centrale  Afsnit.  Med  det  vilde  de 
formueretlige  Grundsætninger  træde  ind  i Ringen.  Nu  er  det  saa, 
at  jo  mere  systematisk  Formueretten  bliver,  des  mere  udvider  den 
sin  Omkreds.  Er  først  dens  Hovedprincipper  fælles,  vil  Emne 
efter  Emne  blive  draget  ind  i Fællesskabets  Kreds. 

Naturligvis  kan  man  bevidst  skærpe  Modsætningerne.  Saa  er 
Opgaven  umulig.  Denne  Tendens  er  af  den  norske  Morgenblads- 
forfatter bleven  formuleret  i et  næsten  klassisk  Udtryk,  der  for- 
tjener at  citeres.  Han  siger  om  den  norske  Jurisprudens,  at  dens 
Opgave  er,  at  »bearbejde  det  Retsliv,  der  leves  i de  norske  Byer 
og  Bygder”.  Det  er  Maalstræv  i juridisk  Anvendelse.  Al  Respekt 
for  det  Retsliv,  der  leves  i de  norske  Bygder  — mon  dog  ikke  de 
Former,  Omsætningslivet  antager  paa  disse  Steder,  har  mindre 
Betydning  end  det  internationale  Forretningsliv,  hvori  Norge  med 
sin  store  Handelsflaade  er  saa  interesseret? 

Avisartikler  og  Tidsskriftartikler  afgør  imidlertid  ikke  Sagen. 
Men  der  er  en  Institution,  der  er  som  skabt  til  Behandling  af 
dette  Spørgsmaal.  Det  er  det  skandinaviske  Juristmøde. 
Saa  vidt  vides  skal  dette  sammenkaldes  i Sommeren  1902.  Burde 
man  ikke  gøre  den  fælles  Lovbog  til  dette  Mødes  eneste  For- 
handlingsemne? 

Erik  Henrichsen 

vkntyret  kan  opfattes  som  et  Drama,  i hvilket  det 
guddommelige  Forsyns  Rolle  spilles  af  Faderen* 
der  testamenterer  Sønnerne  sine  tre  Ringe; 

de  tre  Religionslærdomme,  Kristendom,  Jøde- 
dom, Muhamedanisme  symboliseres  af  de  tre  Ringe; 
de  tre  Slags  Religionsbekendere:  Kristne,  Jøder* 
Muhamedanere  spilles  af  de  tre  Sønner; 

og  endelig  den  moderne  Filosofi  repræsenteres  af  Dommeren* 
der  skal  kende  Ret  imellem  dem. 

Det  er  Komedieplakaten.  Om  Stykkets  Opførelse  vil  jeg  som 
Recensent  tillade  mig  følgende  Bemærkninger: 

Faderen  spiller  Forsynets  Rolle  meget  slet.  Han  gør  det  til 
en  gammel  Mand,  som  gaar  i Barndom,  til  en  Nathue,  et  svagt 
Hjerte  og  et  svagt  Hoved.  Det  kan  maaske  være  en  ganske  elsk- 
værdig — eller,  som  Lessing  kalder  det,  en  from  Svaghed,  at  han 
af  overstrømmende  Følelse  for  hver  enkelt  af  Sønnerne,  naar  han 
netop  er  alene  med  ham,  lover  ham  sin  Ring,  der  skal  gøre  denne 
Søn  til  Slægtens  Hoved  og  Fyrste;  men  det  er  en  meget  stor  og  util- 
givelig Svaghed,  som  medfører  Løgn  og  Bedrag  fra  hans  egen 
Side  og  indbyrdes  Fjendskab  for  Sønnerne  efter  hans  Død;  saa- 
ledes  bærer  en  snedig  Don  Juan  sig  ad  med  sine  Elskerinder.  En 
forstandig  og  ærlig  Mand,  der  elskede  sine  tre  Sønner  lige  højt,  vilde 
have  talt  aabent  til  dem  alle  tre,  naar  de  var  samlede,  og 
formanet  dem  til  ogsaa  at  elske  hverandre.  I Stedet  derfor  ind- 
gyder Faderen  enhver  af  dem  hemmelig  den  Tro  — og  bekræfter 
den  ved  et  forfalsket  Pant  — , at  han  foretrækker  netop  ham  for 

de  to  andre,  giver  ham  Fortrin  og  Ret  over  dem.  Kan  man  tænke 
sig  noget  uslere!  Som  Forsyn  gør  han  ikke  sine  Sager  bedre  end 
Tvedragtens  Gudinde  i det  græske  Sagn,  som  kastede  Æblet  „til 
den  skønneste41  ind  mellem  de  tre  forfængelige  Gudinder,  hvoraf 
Følgen  blev  den  trojanske  Krig  osv.  osv. 

Da  dette  nu  ikke  kan  antages  at  have  været  Faderens  Hensigt, 
maa  man  sige,  at  han  af  et  Forsyn  at  være  er  altfor  lidt  forud- 
seende. Han  er  et  gammelt  Fæ,  og  maa  tillige,  da  han  bruger 
bedrageriske  Midler,  kaldes  noget  af  en  Kæltring. 

Der  henkastes  rigtignok  den  Hypotese,  at  han  bærer  sig  saa- 
ledes  ad,  fordi  han  ikke  længere  vil  taale  den  ene  Rings  Tyranni 
i sit  Hus.  Men  hvis  han  var  kommet  til  den,  formodentlig  rigtige, 
Erkendelse,  at  den  ene  Ring  havde  været  en  Tyran,  saa  burde 
han  have  kastet  den  bort  eller  begravet  den.  Men  Ulykken  er, 
at  han  mangler  det  vise  Mod,  der  søger  at  gøre  Ende  paa  de  falske 
Forhold,  men  derimod  synes  at  være  en  Mester  i den  smaalige  og 
slaviske  Underfundighed,  der  blot  søger  en  kløgtig  Udvej  af  Øje- 
blikkets Forlegenhed;  derfor  lader  han  Fordringen  paa  Tyranniet 
staa  ved  Magt  og  giver  — meningsløst  — enhver  især  af  Sønnerne 
Ret  til  at  tyrannisere  de  to  andre,  snyder  enhver  især  af  dem  tre- 
dobbelt 

Et  herligt  Forsyn,  som  giver  sin  Velsignelse  til  Menneskenes 
Ufordragelighed  og  opfordrer  dem  til  at  hade  og  myrde  hverandre 
i Religionskrige,  fordi  det  hemmelig  har  tilhvisket  ethvert  af  Par- 
tierne, at  det  — netop  det  — er  den  rette  Arving  til  Herredømmet 
over  Verden!  — Nej,  havde  han  blot  kastét  Ringen  bort!  Han 
kunde  jo  først  have  forklaret  Sønnerne , at  han  gjorde  det  just  af 
Retfærdighed  og  af  Kærlighed  til  dem,  og  at  det  var  Betingelsen 
for,  at  de  kunde  leve  som  Brødre  med  hverandre. 

Af  Ringene  forestiller  den  ene,  nemlig  den  ægte  og  nedarvede, 
den  sande  Religion;  thi  der  er  jo  en  af  Religionerne,  som  skal 
være  den  sande:  Ulykken  er  blot,  at  ingen,  ikke  engang  Forsynet, 
længere  véd,  hvilken  det  er  og  hvorpaa  man  kan  skelne  den  ægte 
Ring  fra  den  falske.  Da  nu  den  sande  Religion  dog  paa  en  eller  anden 
Maade  skulde  udmærke  sig  fremfor  de  usande,  tilskrives  der  den  ægte 
Ring  den  hemmelige  Kraft  at  gøre  den,  der  har  den  og  tror  paa 
den,  velbehagelig  for  Gud  og  Menneskene.  Det  er  noget,  som  Les- 
sing  har  føjet  til  den  gamle  Fortælling,  hvor  der  ikke  tales  om 
nogen  Tryllekraft  ved  den  ægte  Ring.  Men  hvad  er  Meningen? 
Bliver  Bæreren  af  Ringen  velbehagelig  for  Gud  og  Mennesker,  blot 

fordi  han  bærer  Ringen,  uden  Hensyn  til,  hvordan  han  ellers  bærer 
sig  ad,  om  han  er  en  Æsel  og  lyver,  snyder,  myrder  osv.?  Det 
vilde  være  en  overmaade  farlig  Egenskab  ved  Ringen  og  meget 
kompromitterende  for  den  guddommelige  og  menneskelige  Retfær- 
dighed. Og  hvis  han  i alle  Maader  er  dydig  og  elskværdig,  maa 
man  jo  antage,  at  han  ogsaa  uden  Ringen  vilde  være  behagelig 
for  Gud  og  Menneskene,  og  saa  er  Ringen  overflødig. 

For  Resten  skal  man  vist  ikke  tage  det  saa  nøje  med  hin 
hemmelige  Kraft,  som  Lessing  tilskriver  den  rette  Ring.  Man  mærker 
aldeles  intet  til  dens  Ytringer.  Man  skulde  tro,  at  denne  Kraft 
vilde  straale  som  en  Glorie  om  Hovedet  paa  den  af  Sønnerne,  der 
havde  faaet  den  ægte  Ring,  og  saaledes  aabenbare,  hvor  den  var; 
men  nej:  den  hemmelige  Kraft  er  og  bliver  hemmelig.  Lessing 
mener  ogsaa.  som  det  senere  viser  sig,  at  denne  Kraft  fuldkomment 
kan  erstattes  af  subjektiv  Dyd,  det  vil  altsaa  sige,  at  der  egentlig 
ingen  Kraft  er.  Og  det  vil  atter  sige,  at  det  ikke  kommer  an  paa 
Religion,  ikke  engang  den  ægte,  men  paa  Dyd. 

De  tre  Sønner  spiller  deres  Rolle  ret  vel  som  Repræsentanter 
for  de  tre  Religionsbekendelser.  Det  eneste,  man  kan  indvende, 
er,  at  de  optræder  noget  for  pænt  og  idealistisk.  Det  havde  været 
mere  naturtro,  mere  stemmende  med  Virkeligheden,  om  de  i Stedet 
for  at  henvende  sig  til  en  vis  Dommer,  var  gaaet  over  til  Haand- 
gribeligheder  og  faret  i Haarene  paa  hverandre.  Muhamedanismen, 
Jødedommen  og  Kristendommen  har  ikke  ladet  sig  nøje  med  at 
disputere,  de  har  pint,  korsfæstet,  myrdet  og  brændt  hinanden,  og 
saaledes  med  alle  Religionspartieme.  Historien  lærer,  at  Menneskene 
til  enhver  Tid  til  Ære  for  Troen  har  tilsidesat  alle  Begreber  om 
Ære  og  Ret;  nu  til  Dags  kommer  det  vel  sjældnere  til  Voldsom- 
heder, men  kun  til  Løgn  og  Bagvaskelse,  Mistænkeliggørelse,  Ud- 
stødelse af  selskabeligt  Samkvem  og  lignende  dannede  Misgeminger. 

At  Sønnerne  for  Resten  optræder  ganske  ensartet,  kan  ikke 
siges  at  være  en  Fejl.  Thi  — som  Lessing  selv  rigtig  fremhæver  — 
de  har  alle  lige  god  subjektiv  Grund  at  staa  paa,  og  det  er  dette, 
hvorpaa  det  herved  kommer  an.  De  paastaar  hver  især  i god  Tro 
at  have  sin  Aabenbaring,  Faderen  har  hvisket  sin  Foijættelse  og 
Velsignelse  til  enhver  af  dem,  og  „Faderen  kunde  ikke  være  falsk 
imod  dem“.  Desuden  tager  Digteren  jo  netop  ikke  Sigte  paa  Jøde- 
dom, Kristendom  og  Islam  som  særlige  Karakterer  af  Trosformer, 
men  paa  Trosformer  overhovedet,  af  hvad  Navn  de  end  nævnes  kan. 

Dommeren,  der  skal  skille  Sønnernes  Trætte,  spiller  den  mo- 

derae  Filosofis  Rolle.  Han  optræder  som  Stykkets  Ræsonnør  med 
noget  mere  Værdighed  end  Faderen  i Forsynets  Rolle;  og  det  er 
ogsaa  højlig  nødvendigt,  eftersom  Filosofien  skal  gøre  Faderens 
Fadæser  gode  igen:  den  skal  dække  over  Forsynets  Fejl.  Men 
man  føler  alligevel  tydelig  nok,  at  de  to  Personer  hører  til  samme 
Trup,  der  er  ved  deres  Maade  at  tage  Rollen  paa  en  stor  Over- 
ensstemmelse. De  hører  begge  til  en  Skole  af  Diplomater,  der  har 
deres  Styrke  i at  finde  paa  snilde  Udveje  af  en  vanskelig  Klemme, 
i at  give,  som  man  siger,  en  Sludder  for  en  Sladder;  men  har 
derimod  ingen  Styrke  i at  give  en  virkelig  og  endelig  Løsning  af 
Problemernes  Knude.  Og  det  er  overhovedet  Aanden  i den  hele 
Historie.  Det  er  saa  karakteristisk,  at  Historien  oprindelig  er 
kommet  fra  Jøderne  i Middelalderen,  fra  dette  kloge  Folk,  som 
levede  underkuet  i en  evindelig  truet  Tilværelse  og  som  maatte 
sno  sig  som  en  smidig  Aal  mellem  brutale  Hænder  for  at  undgaa 
at  blive  lagt  paa  Panden  og  stegt  Det  er  atter  karakteristisk,  at 
den  er  lagt  i Munden  paa  en  snild  Jøde,  der  er  stedet  lige  over 
for  en  muhamedansk  Sultan,  en  vilkaarlig  Despot,  som  kan  gøre 
med  den  arme  Jøde,  hvad  han  vil.  Og  Situationen  var  for  Les- 
sing  endnu  omtrent  den  samme:  atter  her  var  den  kloge  og  for- 
domsfrie Mand  klemt  inde  mellem  en  brutal  Regering  og  en  hævn- 
syg Gejstlighed.  Her  staar  ikke  en  ærlig  Tanke  lige  over  for  en 
anden  ærlig  Tanke:  man  anerkender  ikke  hinandens  Ret.  Men 
Tanken  staar  lige  over  for  ydre  Vold:  den  vil  ikke  opgive  eller 
fornægte  sig  selv,  men  den  maa  væbne  sig  med  diplomatisk  Snildhed, 
Glathed,  Utydelighed,  for  ikke  at  blive  fanget  og  tilintetgjort.  Ligesom 
Opfinderen  af  Historien  er  en  Diplomat,  er  Jøden,  som  fortæller  den, 
en  Diplomat,  og  Faderen,  der  forfalsker  Ringene  for  at  slippe  for 
sine  Løfter  til  Sønnerne,  er  det,  og  Lessing,  der  optager  Historien, 
er  det,  og  hans  alter  ego,  Dommeren,  er  det  Derfor  gaar  han 
ikke  lige  løs  paa  Utydeligheden,  men  lader  den  staa  hen. 

Man  maa  vel  antage,  at  et  saa  godt  Hoved  som  denne  Dom- 
mer — eller  denne  Lessing  — , der  selv  staar  uden  for  Søn- 
nernes Krav,  nok  ved  sig  selv  har  gjort  den  Slutning:  naar 
man  staar  lige  over  for  tre  Fordringer,  der  alle  gaar  ud  paa  det 
samme,  nemlig  hvad  man  kunde  kalde  Riget,  Æren  og  Magten, 
og  som  alle  kan  opvise  den  samme  Forjættelse  paa  denne  Arv 
og  et  Pant  paa  Foijættelsen,  der  maa  tages  for  lige  godt  for  dem 
alle,  — aldenstund  ingen  kan  skelne  det  ægte  Pant  fra  de 
uægte  — saa  ophæver  de  tre  indbyrdes  modsigende  Fordringer 

hverandre,  saa  eksisterer  der  ingen  særlig  Fordring;  naar  man 
skulde  finde  en  Dør  ved  at  den  var  mærket  med  et  Kors, 
men  finder  alle  Døre  mærkede  med  Kors,  saa  er  det  det  samme 
som,  at  ingen  er  det  Det  vil  sige,  overført  paa  de  tre  Religioner 
— eller  paa  Religionsforskellen  overhovedet  — , at  naar  de  alle 
sammen  er  lige  kraftige,  saa  har  de  ogsaa  alle  hver  for  sig 
tabt  deres  Kraft  som  særlig  Adkomst  til  Guds  Rige  og  Herre- 
dømmet over  Verden.  Saa  er  der  ikke  længere  nogen  aabenbaret 
Religion.  Og  det,  som  gør  Religionen  til  Religion,  er  jo  netop 
dens  Krav  paa  at  være  aabenbaret.  Er  der  ingen  Aabenbaring, 
som  har  Gyldighed,  saa  bortfalder  ogsaa  Talen  om  det,  som  skulde 
være  aabenbaret.  Saa  bortfalder  med  Begrebet  af  Religion  ogsaa 
Begrebet  af  Religionens  Indhold  — et  ateistisk  Resultat.  Saa 
er  man  alene  henvist  til  det  rent  menneskelige  Krav  til  individuel 
og  social  Dyd. 

Dette  giver  sig,  naar  man  gør  det,  som  kaldes  at  tænke  sin 
Tanke  til  Ende.  Om  Lessing  for  sit  eget  Vedkommende  har  gjort 
det,  ved  jeg  ikke;  i hvert  Fald  vover  hans  alter  ego,  Dommeren, 
ikke  at  gøre  det.  Han  siger  ikke  til  de  tre  Sønner:  .Naar  I hver 
har  en  gyldig  Fordring,  saa  er  det  lige  saa  godt  som,  at  ingen 
af  Eder  har  nogen  Fordring;  vi  maa  derfor  overhovedet  slaa  en 
Streg  over  den  Historie  om  Ringen.  Det  hele  kommer  an  paa,  at 
I,  ligesom  alle  andre  Mennesker  i Verden,  bliver  gode,  kærlige,  for- 
dragelige, ædelt  og  retfærdig  tænkende  og  handlende  Mennesker. 
Der  gives  slet  ingen  priviligerende  Ringe,  vi  vil  ikke  vide  af  sligt. 
Det  ene  Menneske  er  og  skal  være  stillet  ligesom  det  andet  lige 
over  for  Livets  Opgaver.  Det  er  netop  det  rette  og  gode*. 

Men  han  siger:  .Har  enhver  af  Eder  sin  Ring  fra  sin  Fader, 
saa  skal  enhver  af  Eder  ogsaa  sikkert  tro,  at  hans  Ring  er  den  ægte,  og 
saa  skal  han  i Væddestrid  med  de  andre  vise  Ringens  Underkraft 
og  komme  den  til  Hjælp  ved  at  beflitte  sig  paa  Dyd*. 

Han  stiller  sig  overlegent  og  ironisk  til  dem.  Han  opfordrer 
dem  ikke  til  at  opgive,  hvad  han  betragter  som  Illusion,  han  vil 
lade  dem  beholde  Illusionen  for  gennem  den  kærlig  og  velvillig  at 
narre  dem  derhen,  hvor  han  vil,  og  gøre  dem  opmærksom  paa 
Livets  egentlige  Opgave,  som  slet  ikke  kommer  Ringene  ved. 

Men  Dommeren,  eller  Filosofien,  som  han  forestiller,  kommer 
derved  til  at  spille  en  tvivlsom,  og  — forekommer  det  mig  — ube- 
rettiget Rolle.  Filosofien  skal  sige  Sandheden,  som  den  er,  og  sige 
til  Menneskene:  Eders  Styrke  skal  I søge  i at  kende  Sandheden, 

som  den  er.  Videnskaben  skal  ikke  holde  Lærlingen  i Umyndig- 
hed, men  skal  opdrage  ham  til  Myndighed.  Lad  ham  lære  at  gaa . 
og  staa  paa  sine  egne  Ben,  selv  om  han* falder  nogle  Gange  til 
en  Begyndelse.  Lad  ham  lære  at  svømme  ved  at  gaa  i Vandet. 
At  henvise  Mennesket  til  hans  Illusioner,  kan  være  en  øjeblikkelig 
Udvej,  der  i et  givet  Øjeblik  maaske  kan  være  klog,  men  i Læng- 
den bliver  den  i hvert  Fald  uholdbar. 

Thi  enten  siger  man:  bliv  til  evig  Tid  i din  Illusion  — og  i 
saa  Tilfælde  gør  man  Mennesket  til  evig  Tid  umyndigt,  hæver  ham 
aldrig  op  til  det  Standpunkt,  som  man  dog  selv  betragter  som  det 
sande;  eller  ogsaa  venter  man  paa,  at  der  vil  komme  det  Øjeblik, 
da  Mennesket,  Religionsbekenderen,  skal  gøre  den  Slutning,  som 
Filosofien  allerede  har  gjort  for  sit  eget  Vedkommende,  og  da 
Illusionen  i Kraft  af  denne  Slutning  brister;  men  det  Øjeblik  er 
farligt.  I intet  Øjeblik  af  sit  Liv  trænger  Mennesket  saa  meget  til 
kærlig  Hjælp  og  Støtte,  til  Sammenhold  med  andre  og  Forstaaelse 
med  dem,  som  naar  hans  Illusioner  om  de  vigtigste  Ting  brister. 

Thi  det  maa  være  klart,  at  Mennesket  umuligt  kan  leve  paa 
den  Tilstand,  man  kan  karakterisere  som  non  liquet. 

Julius  Lange 

Bræstefruen  trak  Sjalet  tættere  sammen  om  Skuldrene 
og  rykkede  Stolen  nærmere  hen  til  Kakkelovnen; 
det  vilde  slet  ikke  blive  varmt  i Stuen  den  Dag. 
Udenfor  drev  Stormen  sin  vilde  Jagt  efter  Skyer 
og  Støv  og  efter  slet  ingen  Ting,  og  den  førte  de  to 
Graders  Efteraarsfrost  ind  i Huset  med  saadan  en 
Myndighed,  at  der  skulde  en  hel  Juleild  til  at  modstaa  dem;  den 
ruskede  i det  store  Valnødtræ,  saa  det  knagede,  og  den  fik  end- 
ogsaa  Lampeskærmen  til  at  rasle  midt  inde  i Dagligstuen. 

Præstefruen  kiggede  ind  i Kakkelovnen,  hvor  Ilden  langsomt 
og  uvilligt  gennemglødede  et  lille  Lag  Koks,  og  da  hun  kastede 
endnu  et  Par  Skovlfulde  paa,  kvitterede  Ilden  med  en  tynd  Røg- 
søjle, og  saa  gemte  den  sig  under  det  hele,  som  om  den  helst 
vilde  være  fri  for  at  brænde. 


Det  var  ikke  til  at  holde  ud!  Hun  lagde  Avisen  fra  sig  paa 
Stolen,  fik  en  Del  Pinde  stukket  ind  mellem  Koksene  og  fyldte 
igen  mere  ovenpaa;  saa  lukkede  hun  Laagen  op,  for  at  det  rigtig 
skulde  trække,  og  derefter  tog  hun  med  Toget  til  Nabobyen,  hvor 
Præsten  netop  havde  en  Embedsforretning  at  besørge;  det  var  alt- 
for uhyggeligt  for  en  ung  Kone  at  være  alene  hjemme  i det  Vejr. 

Ilden  dovnede.  Den  var  ikke  synderlig  lysten  efter  Koks;  det 
varede  aldrig  mere  end  nogle  faa  Minutter,  og  saa  maatte  man 
bagefter  lade  sig  nøje  med  at  gløde  i al  Tarvelighed.  Kul  var 
noget  ganske  andet;  dér  kan  snos  Røgfrynser  og  væves  de  utænke- 
ligste Mønstre,  men  en  Koksild  har  ikke  noget  at  svøbe  sit  magre 
Legeme  i. 

Ilden  smagte  paa  Brændet;  Brændet  spyttede  Harpiks  ad 
Ilden,  og  det  gav  straks  mere  Madlyst.  En  lang  Finger  sendtes 
undersøgende  op  gennem  Koksbunken,  og  det  viste  sig,  at  den 
var  større  end  sædvanlig.  Da  tog  Uden  Brændet  i en  stor,  gloende 
Mundfuld,  og  derefter  slog  den  sine  Tænder  i Koksene,  saa  det 
knasede. 

Noget  efter  kom  Vinden  styrtende  ned  gennem  Skorstenen, 
hæseblæsende  som  en,  der  har  hittet  paa  noget  udmærket,  og  den 
hviskede  et  eller  andet  i Øret  paa  sin  Ven  Ilden,  saa  den  for  op 
med  et  Sæt  og  kiggede  nysgerrig  ud  i Stuen  for  at  se,  om  det 
virkelig  kunde  lade  sig  gøre.  Den  betragtede  de  tykmavede,  hjul- 
benede Stole,  der  stod  saa  hæderlig  fast  paa  deres  fire  Ben,  og 
Portieren,  der  havde  en  skinnende  Lænke  om  Livet  og  Metalkvaster 
ned  ad  Ryggen ; med  det  interessanteste  var  Avisen,  som  just  ikke 
var  saa  forfærdelig  langt  borte  fra  Kakkelovnsristen. 

Saa  gik  der  nogen  Tid.  Af  Koksens  sorte  Knopper  udfoldede 
der  sig  røde  Blomster,  som  snart  blev  hvide;  det  begyndte  at  blive 
mørkt  udenfor,  men  des  klarere  skinnede  den  glødende  Firkant 
ud  i Stuen,  hvor  fem  Bordben  viste  sig  i al  deres  nye  Glans,  mens 
Stolene  længere  borte  stod  og  saa*  hemmelighedsfulde  ud  i Halv- 
mørket; man  kunde  se  hver  Traad  i Brysselertæppet,  men  det 
var  endnu  saa  nyt,  at  det  kunde  staa  for  den  nærgaaende  Belys- 
ning, der  ogsaa  bredte  sig  under  Sofaen,  hvor  ellers  kun  Stue- 
pigens Kost  plejede  at  komme,  men  intet  Husmoderøje  opdagede 
de  smaa  Støvtrekanter  i de  vanskelige  Hjørner. 

Ude  paa  Vejen  brølede  det;  Herrehatte  fløj  af,  og  Dameskørter 
viste  stærk  Tilbøjelighed  til  at  gøre  det  samme.  En  bred  Ladning 
Vind  slog  ned  i Skorstenen,  hvor  den  kneb  sig  sammen  og  fik 
flere  Kræfter;  atter  gjorde  Ilden  et  Hop,  og  med  det  alleryderste 
af  en  saare  lang  Tunge  lykkedes  det  lige  netop  at  slikke  paa  den 
nærmeste  Snip  af  Avisen,  kun  et  Sekund,  men  det  var  ogsaa  nok. 
Ilden  sprang  med  et  Sæt  tilbage  i Kakkelovnen  ligesom  en  Dreng, 
der  efter  en  lille  Udflugt  hopper  i sin  varme  Seng  igen,  og  saa 
laa  den  og  gloede  rødt  hen  paa  Avisen. 

Dér  sad  en  driftig  lille  Brandspire  oppe  i Hjørnet  og  krum- 
mede sig  om  Randen  som  en  Orm;  den  spejdede  lysten  omkring 
sig,  og  da  den  ikke  kunde  komme  opad,  hvad  der  er  det  letteste, 
saa  krøb  den  med  den  største  Forsigtighed  nedefter  langs  Randen 
af  Avisen,  indtil  den  naaede  Lænestolens  Arm;  dér  stansede  den, 
Fløjlet  vilde  ikke  brænde,  Flammen  var  nær  ved  at  gaa  ud,  men 

reddede  Livet  ved  at  hoppe  over  paa  en  anden  Avisrand  neden- 
for, og  der  fortsatte  den  Vejen  nedad,  efter  at  den  havde  svedet 
Fløjlet,  men  saa  ubetydeligt,  at  det  ikke  gjorde  noget.  Flammen 
svingede  om  Hjørnet  forneden,  og  nu  rullede  den  som  et  bredt 
Baand  tværs  over  hele  Avisen,  tog  Fart  paa  op  ad  og  sprang  højt 
i Vejret  og  blev  til  ingenting,  for  der  var  ikke  mer  Papir,  men 
den  havde  faaet  sat  en  Aflægger  paa  Bordet,  hvor  der  laa  flere 
Aviser,  og  ved  Hjælp  af  Lampeskærmen  naaede  Flammerne  helt 
op  til  Loftet;  men  de  faldt  straks  ned  igen  og  krøb  sammen  over 
Bøger  og  Visitkort,  som  det  ikke  gik  saa  rask  med.  Den  blank- 
polerede Bordplade  slog  Rynker  og  saa*  ulykkelig  ud,  den  var  ikke 
vant  til  at  lide  Overlast,  havde  ikke  engang  gjort  Bekendtskab 
med  Kaffekopper,  Askebægre  eller  fedtede  Barnefingre. 

Ilden  sprang  fra  Bordet  ned  i Sofaen,  og  denne  Gang  kunde 
det  stolte  Fløjl  ikke  staa  imod,  skønt  det  protesterede  med  sin 
afskyeligste  Stank,  mens  det  modstræbende  og  ulmende  lod  sig 
antænde.  Ilden  knejste  op  ad  Væggen,  gloede  Familieportrætteme 
ind  i Ansigtet,  slog  Glasset  i Stykker,  sværtede  baade  Bedstefar 
Og  Bedstemor  og  hele  Familien  ned  til  de  yngste,  der  sad  stablede 
op  mellem  Puder  i Lænestole,  ja  den  forgreb  sig  endog  paa  en 
gammel  fornem  Oldemor  i Daguerreotypi,  saa  ingen  mere  skulde 
finde  Familieligheden  mellem  hende  og  den  yngste  Generation,  og 
mens  Oldemors  Ansigt  langsomt  slettedes  ud  paa  Sølvpladen,  kom 
flere  af  Kirkens  mest  ansete  Mænd  med  Morten  Luther  i Spidsen 
skramlende  ned  fra  Væggen. 

Ilden  krøb  ned  af  Sofaen,  den  snoede  sig  som  en  kælen,  gul 
Slange  om  Bordbenene  og  rullede  sig  i Brysselertæppet,  der  lige- 
som Fløjlet  havde  den  Fomemhed,  at  det  ikke  vilde  brænde;  men 
det  hjalp  ikke,  snart  smuldrede  det  hen  under  megen  Røg,  og  nu 
stod  Ilden  paa  det  bare  Gulv.  Brædderne  knitrede  afværgende  og 
knagede  ynkeligt,  da  Ilden  begyndte  at  vandre  hen  ad  dem;  saa 
gik  den  omkring  og  følte  paa  Møblerne,  gned  sig  mod  Stoleryggene 
og  fløj  op  ad  Portieren  smidig  som  en  Kat. 

Derefter  fik  den  Lyst  til  Bogskabet;  den  ragede  med  røde 
Hænder  paa  dets  lakerede  Sider  og  pikkede  med  sorte  Fingre  paa 
Glasset,  og  da  den  saaledes  havde  følt  sig  godt  for,  lagde  den  sig 
fladt  ned  paa  Gulvet  for  at  tage  Bunden  først.  Det  varede  ikke 
længe,  før  Flammerne  kom  kravlende  frem  paa  Maven  og  famlede 
op  ad  Lakeringen,  saa  den  blev  fuld  af  Vabler;  derpaa  fattede  de 

om  Skabet  fra  alle  Sider  som  stærke  Mænd,  der  vilde  flytte  det, 
og  de  saa’  gennem  Glasdøren  ind  til  Bøgerne. 

Dér  stod  de  i snorlige  Geledder,  næsten  alle  iførte  Pragtbind 
og  mange  dekorerede  med  Guldsnit;  der  var  Leksika  i alvorlige 
Klæder  og  samlede  Værker  i muntre  Dragter,  Bryllupsgaver  lignede 
de  og  var  de,  og  igennem  sig  havde  de  røde  Silkebaand,  som  laa, 
hvor  ingen  var  kommen  til,  for  ingen  havde  læst  dem;  der  var 
smaa  Digtsamlinger  i nobel  og  ejendommelig  Elegance,  Foræringer 
fra  Forlovelsestiden ; længere  nede  var  der  uopskaame  Tidsskrifter 
og  Subskriptionssager,  der  saa’  tarvelige,  men  lærde  ud,  og  nederst 
laa  kostbare  Billedværker,  der  ikke  kunde  staa  op  paa  Grund  af 
Længde  og  Bredde;  de  var  udmærkede  til  fremmede,  der  var  van- 
skelige at  underholde. 

Men  Glasset  holdt  Ilden  ude. 

„Her  kommer  ingen  ind  uden  den,  der  har  Nøgle!* 

„Du  skal  nok  se,  jeg  har  Nøgle,*  svarer  Ilden,  „og  den  lukker 
alle  Døre  op.* 

Glasset  holdt  alligevel  igen;  det  slog  ganske  vist  den  ene 
Revne  efter  den  anden,  men  Stumperne  forstod  at  hænge  sammen. 
Bagvæggen  var  brændt  igennem  paa  flere  Steder;  Flammerne  stak 
deres  røde  Søgere  ind  under  Hylderne,  op  ad  Bogryggene;  de  tog 
Forgyldningen  af,  hvor  de  kunde  komme  til,  og  satte  sorte  For- 
siringer paa  i Stedet  for.  Fra  Skabssideme  faldt  der  store  glødende 
Flager  ned,  og  Flammerne  rodede  med  tiltagende  Næsvished  mel- 
lem de  smukke  Bøger. 

Ved  Siden  af  stod  Klaveret  og  sukkede,  snart  i Højden  og 
snart  i Dybden;  inde  i Kakkelovnen  dansede  smaa  glade  Luer 
mellem  de  halv  udbrændte  Koks,  og  paa  Gulvet  tætved  stod 
lange  Flammer  paa  Tæerne  og  stak  Hovedet  ind  og  snakkede  med 
deres  Kammerater  paa  den  anden  Side  af  Risten. 

Da  lød  der  et  Brag,  Skabet  styrtede  sammen,  Glasset  fløj 
klingrende  hen  ad  Gulvet,  Geledderne  opløstes  og  væltede  hoved- 
kulds ud  over  hverandre  ned  paa  Gulvet;  nogle  Bøger  lagde  sig 
paa  Siden,  andre  stillede  sig  paa  Højkant,  men  adskillige  faldt  paa 
Ryggen  og  lukkede  sig  selv  op,  som  om  de  inviterede  Lysthavere 
til  at  læse.  Med  et  Bulder,  der  lød  som  et  Hurra,  kastede  Uden 
sig  glødende  af  Iver  over  de  værgeløse  Bøger,  og  i samme  Øjeblik 
eksploderede  Hængelampen  og  sendte  sin  Petroleum  til  Hjælp, 
men  Klaveret  spillede  Sørgemarch  til  det  hele,  saa  Strengene 
sprang  ved  det. 

Tilskueren  1901.  36 

Som  en  listig  Kattekilling  havde  Ilden  begyndt  sit  Værk,  nu 
skred  den  som  et  fuldvoksent  og  glubende  Rovdyr  ind  i Væ- 
relset ved  Siden  af  med  lange  og  myndige  Skridt,  og  alting* 
lystrede  dens  Vink.  Med  en  stor  Armbevægelse  rev  den  de  gul- 
lige Gardiner  af  Stængerne,  den  viftede  med  en  Finger  den  silke- 
broderede  Roset  ned  fra  Væggen,  og  den  kostbare  Palme  sammen- 
krøllede den  i ét  Tag,  lige  saa  let  som  en  ung  Pige  krøller  et 
kasseret  Brev  sammen  i sin  Haand,  og  den  skaanede  heller  ikke 
en  anden  Bryllupsgave,  den  kostbare  Sølvopsats,  hvor  Engelen 
snart  hang  med  Vingerne  og  bøjede  Hovedet,  mens  Sølvsveden 
perlede  frem  paa  dens  Pande. 

Men  saa  begyndte  det  at  tage  af;  Luerne  blev  kortere,  stod 
næsten  stille,  de  blev  mørkere  og  kunde  knap  ses  for  Røg,  de  var 
nær  ved  at  kvæles  — men  saa  sprængtes  der  en  Rude,  og  en 
uhyre  lang  Flamme  kastede  sig  hæftigt  ud  ad  Vinduet  som  et 
Menneske,  der  jager  Overkroppen  ud  af  en  Kupé  og  gisper  efter 
Luft.  Nu  sprængtes  ogsaa  de  andre  Ruder,  og  Ilden  gik  paa 
med  fornyede  Kræfter  og  frisk  Luft  i Lungerne;  den  tog  et  væl- 
digt Tag  i Døren  til  Præstens  Studereværelse,  hvor  man  havde 
Ordre  til  at  banke  sagte  paa,  den  gik  gennem  lukkede  Døre  og 
tog  hele  Huset  i Besiddelse  som  den,  der  har  Hovednøgle;  den 
kogte  Vand  i Køkkenet,  stegte  og  brasede  i Spisekammeret,  den 
brød  gennem  Gulvet  ned  i Kælderen,  hvor  den  paa  én  Gang  for- 
tærede alt  det  Brændsel,  den  skulde  have  levet  af  Vinteren  igen- 
nem, og  da  Gipsloftet  ikke  vilde  give  efter,  gik  den  ud  gennem 
Vinduerne  og  dundrede  løs  paa  Taget,  indtil  den  fik  revet  nogle 
Teglsten  bort;  saa  stak  den  sine  lange  Ben  ned  gennem  Hullerne* 
og  snart  opførte  den  et  vildt  Bakkanal  mellem  Lagner  og  Linned, 
blandt  knastørre  Trækasser  og  Egesparrer,  mens  andre  Flammer 
nedenunder  tilbuldrede  deres  Bifald. 

Folk  havde  længe  raabt  og  skreget  udenfor,  nu  kom  de  ogsaa 
med  Sprøjter;  Vandstraalerne  hvislede  ind,  Ilden  spyttede  arrig 
efter  dem,  men  lod  sig  ikke  forstyrre.  Hele  Huset  var  nu  en 
eneste  Bygning  af  Flammer  med  en  Mængde  Taarne  og  Spir  i 
fantastisk  Spidsbuestil,  og  der  sendtes  Udløbere  af  Sted  over  til 
Nabohuset,  hvor  de  bankede  paa  Vinduer  og  Døre  og  krævede 
øjeblikkelig  Indladelse.  Man  skreg  og  sprøjtede,  Vandet  lyalp 
Ilden  med  at  sprænge  Vinduerne,  og  saa  var  det  Hus  erobret 

Nye  Skrig.  Folk  styrtede  løs  paa  Buffeter  og  Skriveborde, 
tumlede  med  genstridige  Skuffer,  bearbejdede  Laase  med  forkerte 


Digitized  by 


Google 


Studie  i brandrødt 


563 


Nøgler,  rev  ud  af  Skabe  og  op  af  Gemmer:  Sølvtøj,  Linned, 
Penge,  mens  Ilden  stod  bagved  og  dunkede  dem  i Ryggen,  for 
at  de  skulde  skynde  sig  ud  af  Huset,  som  nu  havde  skiftet  Ejer. 
De  styrtede  paa  Dørs  med  det,  de  havde  faaet,  eller  væltede  sig 
ud  gennem  Vinduerne,  og  Ilden  sparkede  efter  dem  med  lange 
Flammeben;  de  smed  fra  sig:  Sølvtøj,  Porcelæn,  Papirer,  Duge, 
hvor  de  kunde  blive  af  med  det,  paa  Havegangene,  i Beddene, 
paa  Møddingen,  hvor  som  helst,  men  da  de  vilde  tilbage  efter 
mere,  mødte  Ilden  dem  i alle  Døre  og  Vinduer  og  forklarede  dem 
med  kraftige  Gebærder,  at  dér  havde  de  ikke  længere  noget  at 
gøre.  De  græd  og  bandede  og  blev  udenfor,  Ilden  grinede  og 
arbejdede  indenfor. 

Vinden  piskede  paa,  og  Eden  stormede  videre;  snart  sad  den 
ogsaa  paa  Væver  Olsens  Hus,  hvorfra  den  ønskede  sig  over  paa 
Morten  Becks  Proprietærgaard.  Men  dér  maatte  den  ikke  komme; 
de  bredte  Presenninger  paa  Stuehusets  yderste  Tagside,  og  inde 
fra  Gaardspladsen  satte  de  Stiger  helt  op  til  Rygningen,  hvor 
der  stod  Mænd  og  hældte  Vand  ned,  da  Ilden  begyndte  at  strække 
sine  Polyparme  der  henad.  Men  Haven  var  imellem,  og  det  var 
et  langt  Stykke  at  gaa  uden  at  faa  Næring  under  Vejs;  de  reste- 
rende Æbler  blev  stegt  paa  Træerne,  Kviste  og  Grene  forkulledes 
og  blev  givet  bort  til  Vinden,  Lysthuset  blev  undersøgt,  den  vilde 
Vin  gik  fra  rødt  til  sort,  og  Ilden  holdt  et  tarveligt  Maaltid  paa 
Bænke  og  Borde,  men  det  var  galt  med  Stuehuset.  Blæsten  rev 
Flammerne  itu,  og  de  hvirvledes  som  lasede  Faner  hen  mod  Byg- 
ningen og  varmede  Fjenden,  der  allerede  svedte  i Forvejen;  væl- 
dige Fortropper  af  Gnister  sendtes  ud,  men  de  fandt  en  Fællesgrav 
paa  den  vaade  Presenning,  store  Harpikstaarer  flød  ned  ad  Dørenes 
rynkede  Ansigter,  men  bagefter  kom  Vandet  og  gjorde  alting 
godt  igen.  Vandposten  tav  ikke  et  Øjeblik,  Spandene  cirkulerede 
uafbrudt  op  og  ned  ad  Stigerne,  Stuehuset  maatte  opgives.  Des- 
uden blev  Eden  angrebet  bagfra:  Væverens  Hus  blev  revet  ned; 
Gnisternes  Rækker  tyndedes  ud,  Polyp  armene  blev  korte  og  matte, 
og  de  matte  Menneskearme  tog  ogsaa  Sagen  med  større  Ro.  Men 
Asylkonens  Hus  kunde  de  ikke  redde,  og  ud  fra  denne  Stilling 
begyndte  Eden  nu  at  belejre  Morten  Becks  Halmstakke,  og  saa 
gik  Presenninger  og  Vandspande  den  Vej,  Armene  — baade  Edens 
og.  Menneskenes  — kom  atter  i Aktivitet. 

Men  ingen  lagde  Mærke  til  en  fin  lille  Røgsøjle,  som  piblede 
frem  under  Stuehusets  Tagskæg;  dér  havde  en  middelstor  Gnist 

bidt  sig  fast;  nok  saa  hyggeligt  havde  den  sit  paa  det  tørre  i 
Spindelvævet,  ved  Siden  af  en  Spurverede,  mens  Vandet  dryppede 
udenfor,  og  Vinden  kom  ind  og  gav  nyt  Mod,  naar  det  kneb. 
Spurvereden  blev  entret,  Gnisten  ynglede  rask  i det  tørre  Mos,  og 
efter  en  kort  Rugning  hoppede  der  flyvefærdige  Flammer  ud  af 
Reden,  men  de  var  endnu  for  spæde  til  at  taale  det  vaade,  der- 
for pressede  de  paa  den  anden  Vej,  til  de  slap  ind  paa  Loftsrum- 
met; dér  spredte  Yngelen  sig  over  det  hele,  og  snart  baskede  de 
med  Vingerne  ud  af  Vinduerne  og  hilste  paa  Mændene  henne  ved 
Stakkene,  og  de  besvarede  Hilsenen  med  høje  Raab;  de  lod  Stak- 
kene være  og  henlagde  Forsvaret  til  Ladebygningen,  men  et  Øje- 
blik efter  var  der  trukket  et  Ildsejl  over  heleGaarden,  og  Fjenden 
fik  næppe  indtaget  Stillingen,  førend  den  atter  rømmede  den.  Straks 
efter  stod  Stakkene  med  røde  Ildkapper  paa,  Vinden  løftede  den 
brændende  Halm  op  og  kastede  den  som  en  glødende  Regn  ud 
over  Landsbyen;  paa  to — tre  Halmstraa  sejlede  Ildkolonier  ud  for 
at  anlægge  Nybygder,  og  flere  Steder  avlede  ét  Straa  en  hel 
Brand.  Nu  var  Sejren  vis;  Ilden  stormede  det  ene  Hus  efter  det 
andet,  den  besatte  Gaderne,  for  at  ingen  skulde  staa  dér  og 
sprøjte,  den  ødelagde  Pumperne  og  holdt  Vagt  ved  Brøndene,  saa 
Vandet  blev  dernede  og  gjorde  ingen  Skade,  og  den  jog  Folk 
væk  fra  Gadekæret;  dens  Fjenders  Antal  øgedes  hvert  Minut,  og 
dens  Magt  tiltog  stadig. 

— Ude  paa  Vejen  kom  to  fra  Stationen.  Foroven  saa’  de  en 
blaa,  ligeglad  Himmel  og  forneden  et  lidenskabeligt,  rødt  Maleri, 
der  i Randen  flød . ud  i sodede  Flige,  som  knejste  og  bukkede,  vred 
sig  til  højre  og  til  venstre  som  Danserinder,  slog  Volter  eller  stod 
stift  ud  til  Siden  dirrende  i Blæsten,  sprøjtede  i lange  Straaler  ud 
af  Vinduerne  og  løb  krumbøjede  hen  ad  Tagrygninger.  Sorte 
Ruder  blev  oplyste,  man  saa’  ind  i Stuerne,  Skabsdøre  lukkedes 
op,  og  Eden  væltede  ud,  som  om  den  havde  ligget  gemt  derinde. 
Man  kunde  følge  Ilden,  mens  dens  sprang  fra  første  Etage  ned  i 
Stuen,  i Følge  med  et  Klaver  eller  paa  anden  Maade,  og  saa  kom 
der  mer  Illumination  i Vinduerne.  Paa  denne  Baggrund  saas 
Menneskene  sorte  som  Djævle;  nogle  for  hid  og  did  med  umenne- 
skelige Fagter,  andre  stod  i ubevægelige  Klumper  som  forfærdet 
Kvæg,  og  alle  Landeveje  var  fulde  af  klaprende  Træsko,  af  Heste- 
hove, af  knirkende  Enspændere  og  tungt  rundende  Arbejdsvogne.  — 

Næste  Morgen,  ved  den  Tid  da  Folk  skulde  have  begyndt  at 
staa  op,  blev  Vinden  træt. 

,Saa  holder  vi  op*,  sagde  den  og  lagde  sig. 

Og  Ilden  stak  alle  sine  Tusinder  af  Fingre  og  Arme  lige  i 
Vejret  som  Tegn  til,  at  den  vilde  nøjes  med,  hvad  den  havde 
faaet.  Men  endnu  nogen  Tid  vandrede  der  langs  Tagryggene  en 
Mængde  smaa  og  store  oprejste  Flammer,  som  snart  dukkede  sig 
her,  snart  sprang  op  dér,  ligesom  Ekvilibrister,  der  gør  Kunster 
paa  Line.  Længe  varede  det  dog  ikke,  før  de  sank  trætte  sam- 
men, eller  de  fik  deres  Bekomst  af  en  Sprøjtestraale  og  opgav 
Aanden  med  et  rygende  Suk.  Men  under  de  sammenstyrtede 
Huse,  nede  i Kældrene,  dér  lagde  Ilden  sig  til  Hvile;  den  maatte 
stadig  krybe  længere  ned  for  Vandet  ovenfra,  men  engang  imel- 
lem stak  den  dog  en  Luefinger  op  for  at  drille  Fjenden,  og  naar 
der  saa  var  hældt  adskillige  Spande  Vand  paa,  kom  en  anden 
Lue  frem  et  andet  Sted,  indtil  ogsaa  denne  Legen  Skjul  hørte  op. 
Og  saa  slumrede  den  store  Ildebrand  sødelig  ind  under  Ruinerne 
af  mange  Huse,  og  i et  Par  Dage  laa  den  og  ulmede  i behagelige 
Drømme  om,  hvad  den  havde  udrettet  denne  Gang,  og  hvad  den 
havde  Lyst  til  at  faa  udrettet  næste  Gang. 

Knud  Knudsen-Hjortø 

ed  Fremstillingen  af  Begivenhederne  i Efteraaret 
1863  er  Skandinavismens  Historieskriver  for  saa 
vidt  paa  ret  Køl,  som  de  Geers  Memoirer  har 
ledet  ham  til  Erkendelsen  af,  at  det  svenske  Stats- 
raad  ved  Mødet  paa  Ulriksdal  den  8.  September 
definitivt  havde  slaaet  Haanden  af  Danmark.  Alli- 
ancens Skæbne  blev  i Virkeligheden  afgjort  den  Dag.  Jeg  maa 
dernæst  yde  ham  min  Anerkendelse,  fordi  han  ikke  lægger  Skjul 
paa,  at  der  sikkert  var  en  ikke  ringe  Skyld  paa  Kong  Carls  og 
Manderstrøms  Side  for  de  skuffede  Forhaabninger  i Danmark,  en 
Ros,  jeg  saa  meget  villigere  indrømmer  Forfatteren,  som  hans  Bog 
i det  hele  bærer  Præget  af  at  være  skrevet  paa  en  Række  Stock- 
holmerindtryk. Derimod  maa  jeg  beklage  mig  over  den  Maade, 
hvorpaa  Historien  om  Telegrammet  om  „de  22,000  og  han  selv* 
fortælles.  Jeg  har  sjældent  set  noget  saa  løst  som  de  Sider  af 
Bogen,  hvor  der  dvæles  ved  dette  Telegram1;  et  vist  Minimum 
maa  dog  til  af  positiv  Viden  om  de  Ting,  man  skriver  om,  for  at 
man  kan  tale  om  „historisk  Fremstilling". 

Paa  Basis  af  von  Quantens  Afhandling  i Tidsskriftet  „Ur  dagens 
kronike"  fortælles,  hvorledes  den  herboende  svenske  Adelsmand, 

1 Det  er  mig  ubegribeligt,  at  Hr.  C.  har  kunnet  overse  Emil  Elberlings 
Redegørelse  i „Af  Dagens  Krønike44,  Augusthæftet  for  1889,  der  kunde  have 
ledet  ham  paa  det  rette  Spor. 

Løjtnant  Georg  Rosenmiiller,  sendte  Ploug  dette  famøse  Tele- 
gram, der  utilsløret  betegnes  som  det  rene  Fantasteri.  „De  22,000 
eksisterede  kun  i R.s  ophedede  Hjerne,4  skriver  Forfatteren.  Ploug 
bar  sig  saa  „taabeligt  og  ufint4  ad,  at  han  aftrykte  Telegrammet 
i „Fædrelandet"  for  15.  December  1863  og  Dagen  efter  fastholdt 
det,  medens  han  14  Dage  senere  indsaa,  hvor  uklogt  han  havde 
baaret  sig  ad  og  tilstod  dette  i et  Brev  til  August  Sohlman. 
Dette  Telegram  — siger  Forfatteren  — blev  ikke  glemt,  og  det 
omgav  Skandinavismens  Sag  fra  nu  af  og  Aar  igennem  med  et 
-Latterlighedens  og  Ironiens  Skær,  hvormed  den  ingenlunde  var 
tjent.  Heldigvis  indvirker  den  Rosenmullerske  Depeche  dog  kun 
paa  de  danske  Skandinavers  Fantasi. 

Aktstykkerne  i denne  Sag  eksistere  endnu,  og  jeg  skal  herved 
tillade  mig  at  offentliggøre  dem. 

Den  15.  Debember,  da  Ploug,  Gjødvad  og  den  udenrigspolitiske 
Medarbejder,  Elberling,  var  til  Stede  paa  „Fædrelandets"  Kontor, 
ankom  følgende  Telegram: 


Stockholm,  16/n  1863,  2 T.  25  M.  Efterm. 

Redaktør  Ploug,  Kbh. 

Pressionen  hår  båttre  framgång  ån  jag  hoppas  hos  er.  22,000 
komma  och  han  sjelf.  Sohlman. 

Dette  Telegram  ankom  en  halv  Times  Tid  før  Bladets  Slutning,* 
altsaa  Klokken  henad  4. 

Noget  senere  paa  Dagen,  endnu  inden  Bladet  sluttedes,  kom 
Etatsraad,  Appellationsretsraad  G.  Juel  til  Stede  paa  Kontoret  og 
overgav  Ploug  en  Afskrift  af  et  Telegram,  saalydende: 

Fra  vedkommende  har  jeg  modtaget  følgende  Telegram. 

„Allt  klart.  Vål  mottagen  af  vederbdrande,  forvissad  om  ofårdrag- 
lig  kraftig  hjelp  med  eller  utan  kontrakt.  All  skuld  får  det  skenbart 
oklara  faller  på  edra  fårvaltare.  Far  sjelf  kommer  med  drångarne, 
ålsta  brodren  frivillig*  *. 

Ploug  bestemte  sig  da,  i fuld  Overensstemmelse  med  sine  to 
Fæller,  til  at  trykke  det  første  Telegram,  men  telegraferede  sam- 
tidig tilbage  til  Sohlman  om  nærmere  Bekræftelse. 

Den  næste  Dag  modtog  han  da  følgende  Telegram: 


1 Dette  er  den  saakaldte  Rosenmftllerske  Depeche. 

Redakt6r  Ploug,  Kdpenhamn. 

Egenhåndig,  skriftlig,  personligt  bindende  fdrsåkran.  Depescher  till 
maktame  afgingo  igår.  Stockholms  sadelmakare  12,000  bandoler  og^ 
3000  renslar;  oerhdrd  verksamhet  i artillerivårkståderna.  Passa  på. 
Sponneck1.  Sohlman. 

1 Fædrelandet  for  16.  December  gør  saa  Ploug  Rede  for  den 
sensationelle  Meddelelse  i Gaarsnummeret.  Naar  man  læser  hans 
lille  Stykke  derom  med  de  modtagne  Efterretninger  for  Øje,  saa 
maa  det  utvivlsomt  erkendes  at  være  ret  forbeholdent  skrevet. 
Tilføjelsen,  at  »Sagen  endnu  ikke  synes  at  have  været  til  ny  For- 
handling  i det  svenske  Statsraada,  ses  saaledes  at  være  sat  til 
af  Ploug  selv,  uden  at  Telegrammerne  gav  Anledning  dertil, 
utvivlsomt  for  ikke  at  gøre  Publikum  altfor  sikkert.  Endelig  har 
Ploug  ved  at  ændre  Sohlmans  andet  Telegrams  Begyndelse  til 
Ordene  »At  Kongen  har  taget  sin  afgørende  Beslutning,  er  ganske 
utvivlsomt, * bidraget  sit  til  at  dække  Kong  Carl  et  eventuelt  Til« 
bagetog.  Ploug  har  jo,  da  han  skrev  disse  Ord,  vidst,  at  Kong 
Carl  havde  givet  sit  Løfte  og  givet  det  skriftligt. 

Dette  skriftlige  Løfte  ses  at  have  været  givet  til  Rosenmuller 
og  at  have  været  læst  af  Ploug  og  to  andre  Mænd*.  Der  findes 
nemlig  blandt  Plougs  Papirer  et  Brev  af  14.  December  fra  Kong 
Carls  Ven,  Dr.  G.  C.  Hebbe,  i hvilket  det  hedder: 

„ Rosenmiiller  medbringer  en  liden  Note  fra  K— n,  som  han  er  be- 
rettiget til  at  forevise  Dem  og  to  andre  Personer;  men  K— n ønsker, 
at  denne  Note  derefter  sønderrives  og  opbrændes,  — og  lider  paa 
Dem,  at  De  paaminder  Hr.  Rosenmiiller  om,  at  dette  sker.  Men  De 
kan  være  forvisset  om,  at  K— n holder,  hvad  deri  loves.  — Saa- 
ledes var  H.  Mts.  egne  Ord  til  mig  — med  Befaling  om  at  meddele 
dem  til  Hr«  Kandidaten  “ . — B Derom  kan  De  være  forvisset:  Kong  Carl  XV 
tillader  aldrig  Tyskerne  at  gaa  over  Ejderen  uden  at  ile  Danmark  til 
Hjælp.  — Maatte  det  Hallske  Kabinet  ikke  tabe  Modet.*  — 

Den  15.  December  — altsaa  samme  Dag,  det  bekendte  Tele- 
gram afsendtes,  — skriver  August  Sohlman  et  Brev  til  Ploug,  af 
hvilket  følgende  hidsættes: 


1 Sigter  til,  at  Sohlman,  der  var  fanatisk  ejder-dansk,  havde  hørt,  at  Sponneck 
var  paa  Hjemrejsen  fra  Grækenland  for  at  danne  et  helstatligt  Ministerium. 
Herom  har  Sohlman  tilskrevet  Ploug  nærmere  i sit  nedenomtalte  Brev  af 
15.  December. 

7 Formentlig  Blixen  og  A.  Hage. 

Stockholm,  15.  December  1863. 

Kære  Ven!  Om  end  segnende  af  Træthed  efter  usædvanlig  meget 
Arbejde',  Bryderi  og  Anstrengelser  i Dag,  vil  jeg  dog  forsøge  at  afsende 
Brev  til  Dig  for  at  klare  Stillingen  for  Øjeblikket.  — — — I Søndags 
Aftes  traf  jeg  Prins  Oscar  i Svea-ordenen.  Han  hviskede  til  mig  nogle 
fortvivlede  Ord  om  Stillingen,  som  berøvede  mig  Søvnen  den  Nat.  Han 
bad  mig  besøge  sig  tidligt  den  følgende  Morgen,  lod  mig  da  læse  Dit 
Brev,  klagede  over,  at  det  saa  yderst  populære  Ministerium,  som  dannede 
et  kompakt  og  solidarisk  Hele,  helt  og  holdent  lammede  Kongen,  og  at 
de  dyrebare  Øjeblikke  kunde  gaa  tabt.  Han  havde  selv  allerede  for 
flere  Dage  siden  bedet  om  at  maatte  gaa  til  Slesvig  som  frivillig;  og- 
saa  denne  Begæring  var  bleven  lagt  til  Side;  men  han  sagde,  at  han  i 
Nødsfald  vilde  gaa  uden  Tilladelse.  Jeg  skildrede  ham  saa  skarpt,  jeg 
formaaede,  den  Skændsel,  som  skulde  komme  over  vort  Land  og  vort 
Dynasti  ved  Uvirksomhed  nu,  manede  ham  til  snarest  at  anvende  alle 
Midler  til  at  opildne  Kongen  og  formaa  ham  til  at  bryde  sine  Lænker. 
Jeg  var  mer  end  klar  paa,  at  Ministeriets  Sprængning  kan  koste  os 
Repræsentations-Forslaget;  men  det  mindre  maa  vige  for  det 
større1.  Repræsentationsreform  kunne  vi  faa  en  anden  Gang,  om  den 
bliver  udsat;  men  et  Skandinavien  kunne  vi  aldrig  faa,  hvis  Danmark 
nu  gaar  under.  Jeg  forklarede  ham  og  bad  ham  sige  Kongen,  at  jeg 

og  mange  med  mig  skulle  blues  ved  at  hedde  Svenske,  skulle  højtidelig 

afsige  os  den  svenske  Nationalitet  og  gaa  ud  for  saa  snart  som  muligt 
at  lade  os  3lagte  i Krigen,  for  med  vort  Blod  at  aftvætte  den  Skændsel 

at  have  tilhørt  en  Nation,  som  kunde  te  sig  saa  uhæderligt.  Han  var 

ude  af  sig  selv.  Rosenmiiller  kom  senere  paa  Formiddagen  op  til  ham 
og  skildrede  Stemningen  i Danmark.  Han  skrev  da  et  Brev  til  Kongen 
og  sendte  ham  Dit  Brev.  Formodentlig  havde  han  ogsaa  i Gaar  en 
Samtale  med  ham.  Da  Rosenmiiller  i Eftermiddags  blev  kaldet  til  Carl, 
var  han  meget  opildne!  og  forsikrede,  at  det  skulde  blive  Handling.  Selv 
om  han  skulde  vælte  hele  Ministeriet,  med  hvilket  han  netop  i Dag 
havde  haft  et  stærkt  Skænderi  om  Sagen,  i hvilken  han  dog  mente  at 
kunne  stole  paa  de  Geer  og  Manderstrøm.  Han  gav  tillige  Rosenmiiller 
en  skriftlig  Forsikring  om,  at  hvad  enten  det  maatte  komme  til  Alliance 
eller  ikke,  skulde  han  forsvare  Slesvig.  Han  sagde,  at  han  skulde  samle 
22,000  Mand  i Skaane,  og  derpaa  spørge  Gliicksborgeren,  om  han  vil 
have  disse  til  Hjælp  i Slesvig  paa  Vilkaar,  at  Carl  selv  anførte  dem. 

— Baden  og  Nationalverein  har  her  paa  en  eller  anden  Maade 
ladet  forstaa,  at  hellere  end  at  kæmpe  mod  Svenskerne  i Slesvig,  vilde 
Tyskland  nok  kunne  lade  sig  nøje  med  Holsten,  om  det  fik  Sikkerhed 
for  at  kunne  faa  Kielerhavn.  Nu  naa’r  jeg  ikke  mere!  Gud  være  med 
Dig,  og  Gud  bevare  Skandinavien!  Din  Aug.  Sohlinan. 

I Julen  fik  Ploug  et  nyt  Brev  fra  Dr.  Hebbe,  dateret  Christiania 
den  24.  December,  i hvilket  Brevskriveren  først  udtaler  Haabet 


1 Udhævet  af  H.  P. 

om,  at  Kongens  Ønske  er  bleven  opfyldt,  idet  han  tillægger,  at 
Ploug  kan  være  fuldt  forvisset  om,  at  det  i Billetten  udtalte  Ønske 
skal  blive  opfyldt.  Han  fortsætter  derpaa: 

„De  maa,  om  de  saa  finder  for  godt,  meddele  i Deres  ærede  Blad, 
at  De  fra  fuldkommen  paalidelig  Kilde  har  erfaret,  at  Flertallet 
af  det  svenske  Kabinet  finder,  at  den  nye  Grundlov  af  18de  Novem- 
ber er  i fuld  Overensstemmelse  med  hele  Danmarks  og  altsaa  ogsaa 
Slesvigs  sande  Interesser,  og  at  det  er  den  danske  Regerings  Pligt  at 
at  forsvare  samme  mod  alle  de  Midler,  som  den  i dette  Øjemed  kan 
disponere  over,  — samt  at  Kong  Carl  XV  ikke  skal  tøve  med  at  tilbyde 
Danmarks  Konge  de  forenede  Rigers  Hjælp,  hvis  udenlandske  Magter 
ved  et  Indfald  i Slesvig  skulde  søge  at  tvinge  den  danske  Regering  til 
at  ophæve  ovennævnte  nye  Grundlov ! ! 

De  maa  være  forvisset  om,  at  jeg  ikke  meddeler  Dem  noget,  om 
hvilket  jeg  ikke  har  fuldkommen  Førstehaandskundskab. 

Maatte  det  Hallske  Kabinet  blot  forblive  standhaftigt  — saa  skulle 
Danmarks  Fjender  erfare,  at  Danmark  i Farens  Stund  ikke  er  uden 
Venner. 

De  maa  gerne  mundtlig  meddele  Excellencen  Hall,  at  dette  er,  hvad 
jeg  har  ytret  i et  privat  Brev  til  Dem,  men  at  han  skal  faa  at  se,  at 
mine  Ord  er  at  lide  paa.  — — 

Idet  jeg  forsikrer  Dem,  at  Danmark  i min  ringe  Person  har  en 
varm  og  oprigtig  Ven,  tegner  jeg  mig  med  den  fuldkomneste  Højagtelse 

Deres  ærbødigste  Tjener 

G.  G.  Hebbe. 

Kong  Carl  XV  er  lige  saa  varm  for  Danmarks  Sag,  som  han  har 
været,  og  skal  ikke  svige  de  Forhaabninger,  som  det  danske  Folk  sætter 
til  ham.  Vær  sikker  paa  det  — i hans  Kabinet  er  der  ikke  nogen 
varm  Ven  af  Danmarks  Sag.  At  han  ikke  kan  gøre  nogen  For- 
andring i Sammensætningen  af  sit  Lands  Statsraad  kommer 
deraf,  at  der  raader  Enighed  mellem  alle  dets  Medlemmer 
med  Hensyn  til  den  fo  reslaaede  Repræsentationsforandring1. 
Jeg  ansaa  det  for  nødvendigt  at  gøre  denne  Tilføjelse.  D.  S. 

Det  vil  heraf  ses  hvor  urigtig  og  fejlfuld  Hr.  Clausens  Frem- 
stilling er,  og  hvor  lidet  Grundlag  han  har  haft  for  sine  i en  alt- 
for absolut  Tone  holdte  Domme  over  de  paagældende  Personer 
og  deres  Handlemaade.  Telegramafsenderen  var  altsaa  Sohi  man, 
en  Mand  af  prøvet  Paalidelighed  og  en  nær  Ven  af  Kong  Carl. 
Han  forsynede  under  hele  denne  Periode  Ploug  med  Telegrammer, 
hvilke  af  ham  (Sohlman)  var  bestemte  til  at  trykkes  i 
„Fædrelandet". 


1 Udhævet  af  H.  P. 

Naar  ban  en  enkelt  Gang  i Brev  eller  Telegram  ønskede 
noget  fortiet,  da  betegnede  han  sin  Meddelelse  som  „privat*.  Hans 
Meddelelse  om  „de  22,000*,  der,  som  det  fremgaar  af  hans  foran 
citerede  Brev  af  samme  Dato  som  Telegrammet,  maa  antages  nær- 
mest at  have  haft  til  Formaal  at  bidrage  til  Ministeriet  de  Geers 
Fald,  bekræftedes  ved  Rosenmullers  Depeche,  hvilken  imidlertid 
aldeles  ikke  har  været  trykt  i „Fædrelandet*,  hvorfor  Hr.  CL  kunde 
have  sparet  sine  Uartigheder  mod  denne  Danmark  yderst  hen- 
givne Mand. 

Det  synes  mig  nu,  at  Ploug  vanskeligt  kunde  lade  være  at 
trykke  Telegrammet.  Han  kunde  ganske  vist  have  ventet,  til  Be- 
kræftelsen indløb;  i saa  Fald  havde  det  staaet  i Bladet  den  16de 
i Stedet  for  den  15de,  men  man  kan  ikke  beskylde  Ploug  for 
Taabelighed  eller  Ubesindighed,  fordi  han  rigtigt  formodede,  at 
Telegrammet  var  en  Besked  fra  Kong  Carl  selv.  Man  maa  der- 
imod anerkende,  at  han  snarest  har  foreholdt  sine  Læsere,  at  det 
ikke  var  sanktioneret  i Statsraad. 

Denne  Tilføjelse  skyldes  Plougs  Besindighed.  Som  nævnt 
indeholder  Telegrammerne  intet  derom.  Derimod  har  jeg  i enkelte 
Blade,  f.  Eks.  „Dannevirke*,  set  Efterretningerne  refererede,  som  om 
denne  Tilføjelse  hørte  med  til,  hvad  der  var  kommet  fra  Stockholm. 

Naar  Ploug  i sit  Brev  til  Sohlmann  af  28.  December  skriver 
de  af  Hr.  Clausen  med  Skadefryd  citerede  og  af  Politikkens  Kritiker, 
Hr.  J.  A.  F.,  med  en  beslægtet  Følelse  læste  Ord:  „Nu  erkender 
jeg,  at  det  var  en  Fejl  at  trykke  Dit  første  Telegram.  Men  dels 
blev  jeg  jublende  glad  over  dets  Indhold,  dels  troede  jeg  det 
politisk  rigtigt  at  binde  Kong  Carl  ved  hans  egne  Ord*1,  saa  synes 
det  mig  urigtigt  paa  Grundlag  af  dette  Citat  at  dømme  Ploug  paa 
egen  Tilstaaelse.  Man  betænke  vel,  at  Brevet  — der  i øvrigt  lige- 
som flere  af  Plougs  Breve  til  Sohlman  fra  samme  Periode  synes 
skrevet  i en  sen  Aftentime  og  i en  deprimeret  Sindsstemning  — 
er  stilet  til  selve  Afsenderen  af  Telegrammet.  Ham  skyldte  Ploug 
dog  ikke  Regnskab  for  Efterretningens  Urigtighed;  hvad  Ploug  havde 
at  , sige  derom,  havde  han  sagt  sine  Læsere  i „Fdl.“  for  16.  December. 
Ordene  „Nu  erkender  jeg*  har  Hr.  C.  ikke  kunnet  forstaa  Me- 
ningen med.  De  sigter  til  Efterskriften  i Hebbes  Brev  fra  Christiania 

1 Saaledes  lyder  Sætningen  i en,  som  det  synes,  omhyggelig  udført  Afskrift 
af  Plougs  Brev  til  Sohlman,  som  jeg  ved  dennes  Søn,  Redaktør  Harald  Sohlmans 
Velvilje  er  kommen  i Besiddelse  af.  Hr.  Cl.  har  næppe  læst  Plougs  Haand- 
skrift  rigtigt. 

af  24.  December  om,  at  Carl  ikke  vilde  give  sit  Ministerium  Af- 
sked. Da  Ploug  fik  det  at  vide,  forstod  han,  hvad  de  mange 
Løfter  og  den  megen  Tale  om  Carls  danske  Sindelag  var  værd1. 

Naar  Forfatteren  mener,  at  Skandinavismen  som  Følge  af  det 
meget  omtalte  Telegram  i lange  Tider  omgaves  med  et  Latterlig- 
hedens og  Ironiens  Skær,  saa  turde  det  være  noget  af  en  Misfor- 
staaelse.  Det  er  rigtigt,  at  Ploug  hyppigt  fik  det  paa  sin  Tal- 
lerken; mange  vil  endnu  kunne  huske  Billes:  Den  store  Kanepisk, 
der  svinges  af  »ham  selv*.  Men  Sagen  er,  hvad  Hr.  Clausen 
maaske  aldrig  har  hørt,  at  »Fædrelandet*  just  ikke  var  berømt 
for  den  Hurtighed,  hvormed  det  bragle  Nyheder.  Baade  Ploug  og 
Elberling  samstemmede  i,  at  de  helst  burde  bringes  med  Kommen- 
tar og  lign.:  og  saa  skulde  de  helst  være  paalidelige.  Jeg  kan 
endnu  mindes  fra  min  Barndom,  hvorledes  Ploug  smaavrissede, 
naar  hans  Hustru  undertiden  skændte  paa  ham,  fordi  en  Nyhed 
kom  i ,Fdl.“  otte  Dage  efter  at  man  havde  læst  den  i andre  Blade. 
Her  havde  Ploug  nu  for  en  Gangs  Skyld  skyndt  sig,  og  saa  var 
Udfaldet  blevet,  som  det  blev.  Plougs  Kolleger  maatte  have  været 
mer  end  Engle,  om  de  ikke  havde  benyttet  dette  til  polemiske 
Udfald.  Med  disse  Forudsætninger  forstaas  let  hans  Udbrud  i 
Brevet  til  Sohlman  af  den  Ærgrelse,  han  føler  over  at  have  givet 
forkert  Besked.  Som  loyal  Kollega  retter  han  ingen  Bebrejdelse 
mod  Sohlman,  skøndt  denne  sikkert  burde  have  været  mere  for- 
sigtig. Thi  at  Telegrammet  af  ham  er  afsendt  for  at  blive 
trykt  i »Fædrelandet*,  kan  næppe  være  Genstand  for  Tvivl. 
Han  var  jo  Bladets  faste  Leverandør  af  Efterretninger  fra  Stockholm. 

Men  medens  man  fra  dansk  Side  raillerede  over  dette  Tele- 
gram, blev  flere  af  Plougs  svenske  bekendte  vrede,  som  det  vil 
ses  af  von  Quantens  Beretning  i »Ur  dagens  kronike*,  dette  Væv 
af  Løshed  og  Fantasteri,  hvori  det  fortælles,  at  Ploug  fik  Efter- 
retningen fra  Rosenmuller  med  Paalæg  om  at  hemmeligholde  den, 
men  dog  trykte  den  for  at  binde  Kongen.  Dette  har  alt  forinden 
været  troet  af  mange,  idet  Rosenmuller  sikkert  in  bona  fide  og 
ganske  uden  ond  Mening  har  fortalt  sine  Venner*  at  han  havde 
telegraferet  i forbeholden  Form  (»Far  kommer  sjelf  med  drångame 
och  betaler  da  22,000  Daler  o.  s.  v.)  men  at  Ploug  havde  omskrevet 

1 Jvfr.  ogsaa  Plougs  Artikel  i „Fdl.‘  for  31.  Decbr.,  der  nævner  nogle  De- 
pecher fra  Manderstrøra  i Mellemtiden,  som  har  slaaet  hans  Forventninger  ned. 

* Bl.  a.  ogsaa  undertegnede  under  et  Besog  paa  hans  Gods  Tyllinge  i Som- 
meren 1877. 

Telegrammet1.  Dette  er,  som  det  vil  ses,  en  mindre  rigtig  Frem- 
stilling, og  havde  der  ikke  fundet  den  Forskydning  Sted  i Rosen- 
mullers Hukommelse,  at  han  troede,  han  havde  Tallet  22,000  i sit 
Telegram,  maatte  han  jo  straks  have  lagt  Mærke  til,  at  Ploug 
havde  dette  — rigtige  — Tal,  og  derfor  maatte  have  en  anden 
Hjemmelsmand  for  det. 

Denne  Antagelse,  at  Ploug  havde  udvist  en  særlig  Hensyns- 
løshed ved  Trykningen  af  det  oftomtalte  Telegram,  holdt  sig 
længe.  En  sjælden  Gang  — f.  Eks.  under  en  Polemik  mod 
v.  Quanten  i 1865  — har  han  slaaet  paa,  at  der  her  forelaa  et 
virkeligt  Kongeord;  men  først  da  von  Quantens  Afhandling  udkom 
i 1889,  lod  han  Offentligheden  tilflyde  en  kort  Notits  om,  at 
Efterretningen  var  fra  Sohlman*.  Naar  Ploug  tav  i saa  mange 
Aar  om  denne  Sag,  var  hans  Grund  — hvad  jeg  føler  mig  for- 
pligtet over  for  hans  Minde  til  at  oplyse  — at  han  fandt  Kong 
Carl  kompromitteret  ved  det  passerede,  og  at  han  skyldte  den, 
der  havde  staaet  denne  Konge  nærmest  af  alle  og  som  nu  har  sit 
Hjem  i vort  Land,  at  tie. 

Endnu  to  Gange  blev  Kong  Carl  af  Skandinaverne  opfordret 
til  at  gribe  ind.  Først  ved  Dannevirkes  Rømning,  efler  hvilken 
Ploug  modtog  følgende  Telegram  fra  Sohlman: 

Stockholm,  6.  Februar  1864.  2 T.  45  M.  Efterm. 

Tårar  af  harm  och  fdrbittring.  Nyckeln  til  denna  gåta?  Hvad  år 
det:  Kongen  och  Monrad  ångerldse?  Sohlman. 

Stockholm,  6.  Februar  1864,  4 T.  40  M.  Efterm. 

Omåtlig  sensation  af  harm  och  sorg.  Enhålligt  yttrande  ofverallt : 
Sveaborg,  Cronstadt  (Cronstedt).  Hvad  gor  danska  nationen? 

Sohlman. 

Stockholm,  s.  D. 

Enhålliga  tanken  hår,  allt  ifrån  de  hdgst  uppsatta  till  menige  man, 
år,  att  resan  till  armeen  endast  hade  detta  syftemål,  icke  var  nogon  Absa- 

1 Jfr.  Rosenmflllers  Artikel  i ØstgOta  Gorresp.  f.  21.  Septbr.  1889,  der  i øv- 
rigt indeholder  flere  iøjnespringende  Unøjagtigheder.  R.s  Telegram  var  jo 
f.  Eks.,  som  det  vil  ses  af  det  foregaaende,  slet  ikke  til  Ploug,  men  til  Juel. 

* Se  Emil  Elberlings  Meddelelse  i „Af  Dagens  Krønike"  for  August  1889. 

1 Paa  dette  Telegram  har  Ploug  skrevet  følgende  Goncept  til  et  Svar: 

August  Sohlman,  Stockholm. 

Stemningen  frygtelig.  En  usel  Proklamation,  contrasigneret  af  Monrad. 
Bed  vedkommende  handle  straks  efter  mit  sidste  Brev,  (o:  sidste|Brev  til  Sohl- 
man  af  2.  Februar,  hvori  Ploug  driver  paa,  at  Tropper  samles  snarest  i Skaane). 

lonsgerning.  Carl  ytterst  bestdrt,  slagen,  illamående,  tillbak  ad  ragen.  Oscar 
djupt  och  innerligt  bedrofvad,  nåra  fflrtviflan.  — — 

Sohlman. 

Fra  samme  Tid  udtaler  Sohlman  sig  ogsaa  i Breve  om  Kon- 
gens Forhold  til  Danmark.  I et  Brev  af  23.  Januar  sender  han 
en  fra  Carl  gennem  dennes  Bibliotekar,  von  Quanten,  bragt  Hilsen 
til  Ploug  og  Vennerne  i Danmark,  idet  han  (Kongen)  lader 
ham  sige : 

„At  det  ligger  ham  saa  ømt  paa  Sinde,  som  det  kan  ligge  nogen 
dansk  Mand,  at  vi  kommer  saa  snart  det  lader  sig  gøre,  og  at  han 
specielt  i den  skandinaviske  Ides  Interesse  skal  love,  at  ingen  skal  kunne 
siges  før  Sverige-Norge  at  have  gjort  noget  for  Danmarks  Sag; 

at  han  skynder  paa  Rustningerne  saa  meget,  som  det  er  muligt, 
men  at  det  er  umuligt  at  trylle  frem  en  Mængde  Sager,  som  maa  an- 
skaffes, for  at  en  Feltudredning  skal  være  mulig,  hvorved  vore  ind- 
viklede Administrationsforhold  med  alle  mulige  Kollegier  og  Forvaltninger 
indvirker  meget  forsinkende; 

at  det  er  ham  umuligt  med  Blikket  fæstet  baade  sønder-  og  østerud 
at  kompromittere  sig  officielt,  inden  man  er  lidt  i Orden; 

at  han  ikke  kan  sende  en  lille  Trop  til  Danmark,  men  en  saa  stor 
Styrke,  at  den  kan  gøre  Fordring  paa  at  være  et  hele  for  sig  selv  og 
ikke  staa  under  Gliicksborgeren  som  Krigsherre; 

at  man  er  meget  ubillig  i Danmark,  dersom  man  ikke  vil  indset 
at  det  er  umuligt  at  forhandle  om  en  speciel  Traktat,  saa  snart  de, 
danske  Spørgsmaal  bliver  henflyttet  paa  Londonerprotokollens  Grund  og 
Forhandlinger  begyndt  mellem  sammes  Underegnere  angaaende  denne 
Protokol  og  dens  Konsekvenser1; 

at  ingen  kan  være  mere  varm  og  utaalmodig  end  han,  men  at  han 
som  Regent  maa  se  til,  at  hans  Optræden  baade  er  Landet  værdig,  og 
kan  støttes  paa,  at  Nordens  Interesser  virkelig  har  været  tjente  dermed; 

at  blandt  andet  nu  Arbejderne  paa  det  endnu  ufærdige  Stykke  af 
Sodra  Stambanan  i høj  Grad  forceres  for  derigennem  at  faa  en  hurtig 
Kommunikation  for  svenske  Tropper  og  Materiel  under  Krigens  videre 
Fremgang;  og  sluttelig 

at  han  maa  søge  paa  en  eller  anden  Maade  at  være  betrygget  mod 
et  Overfald  fra  Rusland  i dette  Øjeblik.  “ 

Kort  efter  Dannevirkes  Rømning  — den  11.  Februar  — mod- 
tog Ploug  et  nyt  Brev  fra  Sohlman,  indeholdende  en  Redegørelse 


1 Det  maa  erindres,  at  Sverige-Norge  tilligemed  England,  Frankrig,  Rusland 
og  de  tyske  Stormagter  var  Garant  for  Londonertraktaten  af  8.  Maj  1852. 

(H.  P.) 

Tor  en  fortrolig  Samtale,  denne  sent  om  Aftenen  den  10de  havde 
haft  med  Carl.  Ifølge  dette  har  Sohlman  paa  ny  lagt  et  voldsomt 
Pres  paa  denne  og  mindet  ham  om,  at  et  stort  Øjeblik  gik  forbi, 
maaske  det  sidste,  hvor  der  var  Mulighed  for  at  realisere  den 
skandinaviske  Idé;  det  eneste,  hvor  der  gaves  ham  Lejlighed  til  at 
udføre  en  større  politisk  Handling,  som  kunde  skaffe  ham  et  ære- 
fuldt Navn  i Historien  og  maaske  tillige  det  eneste,  hvor  han  i sin 
fulde  Ungdoms-  og  Manddoms  Kraft  kunde  udføre  krigerske  Bedrifter. 
Som  Sagerne  stod  nu,  var  det  næsten  til  Skade  for  Sagen,  at  der 
ved  Roret  sad  en  Konge,  der  havde  Ord  for  at  være  krigslysten. 
„Hvis  Kong  Oscar  eller  en  anden  klog  og  forsigtig  Monark  havde 
regeret  nu,  saa  vilde  vi  allerede  være  kommet  betydelig  længere 
og  havde  ikke  staaet  i en  saa  falsk  og  svævende  Stilling.  Men 
netop  fordi  Deres  Majestæt  er  udskreget  for  at  være  modig  endog  til 
Overmod,  djærv,  foretagsom  og  ultraskandinavisk  sindet,  har  D.  M. 
i det  uendelige  af  alle,  fra  Ministeren  og  den  gamle  General  til 
den  yngste  Løjtnant  i Deres  Majestæts  Omgivelser  ideligt  faaet  at 
høre  Raabet:  Forsigtighed,  D.  M.,  Forsigtighed ! indtil  D.  M.  er 
bleven  vaklende  og  har  begyndt  helt  og  holdent  at  have  Mistillid 
til  Dem  selv;  ikke  vovet  at  stole  paa  eget  Omdømme,  eget  Hjerte". 
Carls  udførlige  Svar  gik  nærmest  ud  paa,  at  han  i og  for  sig  ansaa 
Bevarelsen  af  Ministeriet  som  noget  underordnet.  Det  skulde  koste 
ham  „lidet  Hovedbrud  at  jage  dem  bort  alle  ti",  hvis  Sagen  skulde 
kunne  fremmes  derved.  Vanskeligheden  ligger  i at  faa  dannet  et 
nyt  Ministerium,  som  paa  én  Gang  er  skandinavisk  og  tilbøjeligt 
til  at  fremme  Repræsentationsreformen,  hvad  Bildt  og  Lagerbjelke 
ikke  ville.  „Selv  har  han  haft  adskillige  Detajlbemærkninger  at 
gøre  mod  dette  Forslag,  men  efter  at  han  har  fremlagt  og  adop- 
teret det,  anser  han  sin  Ære  bunden  til  dets  Gennemførelse,  og 
det  vilde  derfor  være  i høj  Grad  krænkende  for  ham  at  tage  et 
Ministerium,  som  aabent  eller  i Hemmelighed  modarbejdede  det." 
Hvis  de  Geer,  der  er  nogenlunde  medgørlig,  vilde  slutte  sig  til 
ham,  vilde  det  gaa;  men  denne -har  stillet  som  Betingelse  for  Sve- 
riges aktive  Optræden,  at  England  gaar  med. 

Endelig  søgte  Ploug  selv  Kong  Carl  under  den  Rejse,  han 
ved  Paasketid  1864  foretog  til  Norge  for  at  paa  virke  de  ledende 
Politikere  til  Fordel  for  vor  Sag.  Inden  han  rejste,  søgte  han  og 
erholdt  sin  Regerings  Tilladelse  til  at  gøre  Forsøget.  Den  blev 
givet  ham  ved  følgende  Brev  fra  Konsejlspræsident  Monrad: 

København,  *°/*  1864. 

S.  T.  Hr.  Redaktør  Ploug. 

Højstærede ! I den  Samtale,  som  jeg  havde  med  Dem  i Gaar,  under- 
rettede De  mig  om,  at  De  ønskede  at  rejse  til  Christiania  for  ved  de 
talrige  Forbindelser,  som  De  har  med  politiske  Personligheder 
sammesteds,  at  udbrede  Klarhed  over  vore  Forhold  og  saaledes  støtte 
Antagelsen  af  den  af  Regeringen  Stortinget  forelagte  Proposition.  De 
ønskede  imidlertid  ikke  at  foretage  denne  Rejse,  for  saa  vidt  jeg  havde 
noget  derimod  at  erindre.  Efter  at  have  overvejet  Sagen  finder  jeg 
ikke,  at  Regeringen  kan  have  noget  at  bemærke  mod  dette  Deres  patri- 
otiske Foretagende.  Jeg  talte  i Gaar  Aftes  med  Kongen,  og  hans  Majestæt 
deler  min  Anskuelse.  Jeg  ønsker  Dem  en  lykkelig  Rejse  og  et  heldigt 
Udfald  af  Deres  Bestræbelser. 

Deres  ærbødige 

D.  G.  Monrad1. 

Under  sit  Ophold  i Christiania,  hvor  Ploug  mest  holdt  til  hos 
Bjørnson,  søgte  han  de  forskellige  Partiers  Ledere  og  havde  navn- 
lig en  Aften  Audiens  hos  Kong  Carl,  der  modtog  ham  med  stor 
Hjertelighed,  men  uden  at  der  kom  noget  Resultat  ud  deraf.  Ved 
den  Lejlighed  forebragtes  for  første  Gang  for  Kongen  det  danske 
Folks  Ønske  om,  at  vor  Tronfølger  maatte  ægte  hans  eneste  Datter. 
Ploug  fremsatte  — selvfølgelig  med  Monrads  Vidende  og  Vilje  — 
med  stor  Uforbeholdenhed  dette  Ærinde,  hvorpaa  Kongen  paa  sin 
flotte  Maade  gav  et  hjertelig  samstemmende  Svar.  Ogsaa  hos  Man- 
derstrøm  søgte  Ploug  Audiens  og  blev  “ogsaa  her  modtagen  med 
Forekommenhed.  Desværre  har  han  ikke  optegnet  noget  Referat 
af  disse  Samtaler;,  men  ét  borede  sig  fast  i hans  Erindring:  Man- 
derstrøms  indre  Bevægelse,  da  han  gav  ham  Haanden  til  Afsked 
med  de  Ord:  „Måhånda  Sverige  ha’  gåt  något  for  vidt*. 

Der  foreligger  her  vistnok  tilstrækkeligt  Materiale  til,  at  man 
— i Forbindelse  med,  hvad  der  tidligere  er  oplyst  — nogenlunde 
kan  bedømme  Kong  Carls  Handlemaade  ved  denne  Lejlighed.  I 
det  hele  og  store  tør  man  rolig  sige,  at  han  ikke  har  været  den 
vanskelige  Situation  voksen.  At  give  Løftet  skriftligt  fra  sig,  og 
samtidig  sende  Bud  til  Ploug,  at  Brevet  maa  brændes,  at  fastholde, 
at  Løftet  vil  blive  holdt,  og  saa  28.  December  lade  Ploug  forstaa, 
at  der  bliver  intet  nyt  Ministerium  af,  synes  alt  at  tyde  paa  enUbe- 


1 Det  vil  af  dette  Brev  ses,  hvor  urigtigt  det  er,  naar  von  Quanten  i sin 
omtalte  Artikel  i „Af  Dagens  Krønike*  skriver,  at  Ploug  officielt  repræsenterede 
Monrads  Kabinet  i Christiania  og  medbragte  fuldstændige  Instruktioner. 

stemthed  i Karakteren,  der  lukker  ham  ude  fra  at  kunne  regnes 
for  en  virkelig  politisk  Mand.  Efter  at  her  nede  Historiens  Lys 
forlængst  er  falden  over  Frederik  den  Syvende  og  hans  Samtid, 
er  der  noget  forkert  i,  som  sket  i Sverige,  særlig  i Fru  Gæcilie 
Bååth-Holmbergs  Biografi  af  Kongen  og  i von  Quantens  Be- 
retning, at  fastholde  Billedet  af  Carl  den  Femtende  som  en  næsten 
legendarisk  Skikkelse.  Han  var  sikkert,  som  Ploug  udviklede  i sin 
Nekrolog  over  ham,  en  svag  Karakter,  men  en  sympatetisk  Per- 
sonlighed, der  i og  for  sig  har  ment  det  godt.  Det  synes  ogsaa, 
som  om  han  virkelig  har  sørget  dybt  over  Danmarks  Ulykke.  Af 
de  her  bragte  Oplysninger  ses  det,  at  Broderen  Oscar  ikke  har 
ment  os  det  mindre  godt.  Det  viser  sig  jo,  at  han,  i al  Fald 
indirekte,  er  den  nærmeste  Foranledning  til  Historien  med  de  22,000 
Mand.  Sin  Beslutning  om  at  gaa  med  som  frivillig  var  han  selv- 
følgelig afskaaren  fra  at  bringe  til  Udførelse. 

Men  den,  som  de  her  bragte  Oplysninger  kaster  det  stærkeste 
Lys  over,  er  August  Sohlman.  Hans  Ildhu  for  Sagen,  hans 
Kærlighed  til  Danmarks  Folk  og  til  Sveriges  Ære  lyser  ud  af  alt. 
Saa  vist  som  en  Mands  Værd  maales  efter  den  Overensstemmelse, 
der  hos  ham  findes  mellem  Livssyn  og  Livsførelse,  Tale  og  Hand- 
ling, saa  vist  maa  man  række  Sohlman,  der  som  ung  stillede  sin 
Person  til  Raadighed  for  det  betrængte  Danmark,  og  som  i sin 
kraftigste  Manddom  satte  al  sin  Varme  og  Energi  ind  paa  den 
Enhedstankens  Virkeliggørelse,  Palmen  som  den  politiske  Skan- 
dinavismes mest  helstøbte  Mand. 


Plougs  Virken  for  den  politiske  Skandinavisme  er  egentlig  forbi 
med  hans  Rejse  til  Christiania.  For  saa  vidt  hans  Forhold  til  den 
nordiske  Sag  for  den  efterfølgende  Tids  Vedkommende  omtales  i Hr. 
Clausens  Bog,  er  jeg  nærmest  afskaaren  fra  at  drøfte  det.  Jeg  kan 
ikke  godt  indlade  mig  paa  at  diskutere  min  Faders  Følelsesliv  med  en 
Forfatter,  der  tidligere  — bl.  a.  ved  sit  Skrift  om  Baggesen  — 
har  vist,  at  han  ikke  forstaar  ret  at  opfatte  en  Karakter.  Og  jeg 
kedes  ved  at  trevle  fra  hinanden  det  Vildnis  af  Uefterretteligheder, 
Overdrivelser  og  Misforstaaelser , som  denne  Del  af  Bogen  inde- 
holder. Kun  maa  jeg  have  Lov  at  anholde  Forfatteren  paa  enkelte 
Punkter,  der  er  af  Betydning  for  Forstaaelsen  af  Plougs  Skandinavisme. 

Plougs  Brev  til  Sohlman  af  28.  Oktober  1864  giver  saa  fyldige 
Bidrag  til  Opfattelsen  af  de  danske  Skandinavers  og  hans  egen 

Tilskueren  1901.  37 

Stemning  i Wienerfredens  Dage,  at  Forfatteren  burde  have  gjort 
en  fyldigere  Brug  deraf.  Hvorledes  han  med  Kendskab  til  dette 
Brevs  Indhold  kan  insinuere,  at  Plougs  Motiv  til  at  holde  sig  til- 
bage i det  (øjeblik  er  det,  .at  man  ikke  i den  anden  Halvdel  af 
1864  gjorde  sig  populær  ved  at  tale  for  meget  om  Skandinavisme*, 
er  mig  uforstaaeligt.  — At  Ploug  i samme  Forbindelse  udlægges 
som  Forfatter  til  en  Artikel  i .Fædrelandet*,  der  er  af  en  ganske 
anden  Mand,  bemærkes  blot  i Forbigaaende. 

Naar  han  (pag.  194)  lader  en  Artikelrække  af  Ploug  i Marts 
1864  (Nr.  64,  68  og  69)  konkludere  i,  at  .Sverige  beskyldes  for 
at  spekulere  i Danmarks  Ulykke*,  saa  er  det  gennem  en  styg  For- 
vanskning af  Plougs  Ord.  Pladsen  tillader  mig  desværre  ikke  at 
aftrykke  Plougs  Ytringer  ved  Siden  af  Hr.  Clausens  Citat,  der 
uden  at  sætte  afbrydende  Prikker  sammendrager  forskellige  Sæt- 
ninger af  Artiklen  (i  Nr.  68,  4de  Spalte)  saaledes,  at  Meningen 
bliver  en  ganske  anden  end  Plougs.  Denne  er,  at  adskillige 
Svenske  — mest  af  den  ældre  Slægt  — ikke  vil  et  Skandi- 
navien, hvori  de  tre  Lande  stilles  paa  lige  Fod.  Disse  .Helstats- 
skandinaver* — som  Ploug  i øvrigt  mener  er  alt  andet  end  Skan- 
dinaver — maa  konsekvent  komme  til  at  ønske  Danmarks  Deling, 
fordi  det  er  lidet  rimeligt,  at  det  hele  nogen  Sinde  lader  sig  inkor- 
porere i Sverige1. 

Endelig  er  der  Referatet  af  Mødet  paa  Stockholms  Børs 
i Sommeren  1866,  hvor  Ploug  bl.  a.  udtalte,  at  Sverige  og  Norge 
burde  opstille  det  som  deres  vigtigste  politiske  Maal,  at  gengive 
Norden  dets  sande  nationale  Grænse.  Det  havde  været  ønskeligt, 
om  Forfatteren  her  havde  udtrykkelig  bemærket,  — hvad  hans 
Læsere  ellers  ikke  let  lægger  Mærke  til  — at  det  omtalte  Møde 
paa  Stockholms  Børs  holdtes  før  Sad  o v aslaget.  Ploug  har 
næppe  udelukkende  tænkt  paa  en  tredje  slesvigsk  Krig,  men  ogsaa 
paa  Virksomhed  for  den  sønderjydske  Sag  ad  anden  Vej.  Hvis 
Fru  Holmberg  har  Ret  i,  hvad  hun  fortæller  i sin  Biografi  af 
Carl  den  Femtende,  at  Pragerfredens  § 5 skyldtes  denne  Konges 


1 Forfatterens  utilbørlige  Maade  at  citere  paa  har  ført  en  æret  Anmelder  i 
„Aftenbladet*  paa  Glatis,  saa  at  ban  har  omtalt  Plougs  Artikler  som  et  Anfald 
af  Raseri.  De  paagældende  Artikler  gor  i Virkeligheden  paa  ingen  Maade 
Indtrykket  af  at  være  skrevne  i en  saadan  Stemning.  I et  Brev  til  Sohlman 
af  29.  Febr.  siger  Ploug  da  ogsaa,  at  han  længe  har  trykket  sig  ved  at  skrive 
disse  Artikler,  og  at  han  vil  gøre  sig  Umage  for  at  sige  Sandheden  saaledes, 
at  den  ikke  støder  fra. 

Indgriben,  saa  har  Kongen  jo  i Grunden  herved  uden  at  vide  det 
desavoueret  Sohlmans  Protest  mod  Plougs  Foredrag. 

Jeg  skal  indrømme,  at  hvis  dette  Foredrag  ikke  har  slaaet  an 
paa  Stedet,  saa  burde  det  helst  ikke  været  holdt.  Men  Tanke- 
gangen deri  er  der  i og  for  sig  næppe  noget  at  sige  til1.  Den 
falder  sammen  med  ikke  faa  andre  betydende  danske  Mænds  i de 
Dage.  Hvorledes  havde  ikke  Christian  Richardt  sunget  ved 
Nordisk  Højtid  samme  Aar  om  Bonden,  „der  pløjer  under  Rovfugl- 
banner: han  maa  med  at  rande  Fremtidens  Skjold11.  Og  nu 
Frederik  Paludan  Muller,  der  synger  om  „Drengen,  Pigen  og 
Vennen*,  der  skal  være  med  at  genvinde  Slesvig!  Mener  Hr. 
Clausen  virkelig,  at  disse  to  sjælfulde  Digtere  ligesom  Ploug  var 
brutale  og  stædige  Naturer?  En  saadan  Spreden,  som  Hr.  Clausen 
tænker  sig,  af  den  nationale  Følelse  i to  af  hinanden  uafhængige, 
en  for  Sønderjyderne  og  en  for  Norden,  kunde  en  saadan  Normal- 
hjerne  som  Plougs  ikke  gaa  med  til.  Jeg  skulde  ogsaa  tro,  at 
Frederik  Barfod,  — af  hvem  Hr.  Clausen  aldeles  hen  i Vejret 
gør  Rosenberg  til  en  Søn  i Aanden  — her  har  tænkt  som  Ploug, 
hvem  han  i disse  Aar  nærmest  fulgte*. 

Hvad  Forfatteren  siger  om  de  nævnte  to  Hædersmænd,  har  i 
mange  Maader  fornøjet  mig,  men  det  vilde  have  moret  mig 
i højere  Grad,  hvis  jeg,  der  har  kendt  dem  begge,  kunde  gen- 
kende mere  af  deres  Profil  deri.  At  Frederik  Barfods  Navn 


1 Da  Hr.  Clausens  Referat  af  Plougs  Ytringer  ikke  er  helt  loyalt,  skal  jeg 
tillade  mig  at  meddele  den  Gengivelse  af  dem,  som  de  rosenbergske  „Blade  til 
Menigmand*  dengang  bragte.  Herefter  lød  de  saaledes: 

G.  Ploug  ansaa  det  heller  ikke  for  nyttigt  nu  at  forhandle  om  en  frem- 
tidig nordisk  Forfatning.  Man  skulde  blot  stræbe  at  oplyse  Folkene 
om  Sagens  Betydning.  Lykkedes  det  at  overbevise  den  talrigste, 
mest  ejende  Stand  i alle  tre  Riger,  nemlig  Bondestanden,  saa 
vilde  den  skandinaviske  Sag  være  bragt  paa  fast  Fod  (hele  dette  af 
mig  udhævede  Stykke  er  fjernet  i Hr.  Cl.s  Referat).  . . . For  øvrigt  var  der  en 
kortere,  sikrere  Vej  til  Nordens  Enhed  end  den,  han  havde  anvist  nu,  nemlig 
hvis  Sveriges  og  Norges  Regeringer  og  Folk  for  Alvor  opstillede  det  som  deres 
vigtigste  politiske  Maal  at  gengive  Norden  dets  sande  nationale  Grænse,  at  gen- 
forene med  Norden  de  200,000  nordiske  Mænd  og  Kvinder,  som  ved  Wiener- 
freden  er  bleven  givne  til  Pris  for  fremmed  Undertrykkelse.  Heftig  bevæget 
udviklede  Taleren  dette  videre,  idet  han  til  sidst  mindede  om,  hvor- 
ledes Sardinien,  ved  at  blande  sig  i Krimkrigen,  havde  købt  sig 
Adgang  til  Europas  Raad  og  Bistand  til  Gennemførelsen  af  det 
italienske  Enhedsværk. 

* Jvfr.  Richard  Petersen:  Frederik  Barfod,  Pag.  275—276. 

„lyser  med  Ildskrift  i den  nordiske  Enhedsbevægelses  Historie®  er 
i Hr.  C.s  Mund  kun  en  intetsigende  Flovse.  Hans  Bog  siger  os 
egentlig  intet  om  Barfods  Betydning  for  den  nordiske  Sag.  Cg 
naar  han  midt  i nogle  smukke  Ord  om  Rosenberg  pludselig 
erklærer,  at  hans  „endeløse  Svada  ikke  virker  opløftende  paa  en 
kritisk  Eftertid41,  vidner  det  ikke  om  megen  Skønsomhed  i Ud- 
trykkene. Kedelig  var  det,  som  denne  iltre  og  livfulde  Mand  sidst 
af  alt  var.  Sin  Yndlingshelt  burde  man  dog  have  et  noget  tyde- 
ligere Billede  af. 

Barfods  Betydning  for  Skandinavismen  kan  ikke  maales  efter 
det  Antal  Tilhængere,  han  har  hvervet  den  her  i Landet,  thi  det 
er  sikkert  kun  faa.  Den  laa  væsentligt  i,  at  Svenskerne  havde 
Sans  for  hans  ejendommelige  Patos.  Under  Studentermødet  1875 
lagde  jeg  Mærke  til  det  paafaldende  Misforhold,  der  var  til  Stede 
mellem  den  Overlegenhed,  hvormed  en  Del  unge  danske  Aka- 
demikere tillod  sig  at  behandle  denne  Veteran  i Studentermødernes 
Historie,  og  paa  den  anden  Side  Svenskernes  dybe  Ærbødighed 
over  for  „Gubben  Barfod 11 . Han  var  i øvrigt  ret  i sit  Es  paa 
delte  Møde.  og  hans  store  Tale  under  Diskussionen  paa  Westman- 
lands  Nationsal  den  4.  Juni  er  sikkert  det  bedste  Indlæg,  han  har 
leveret  i den  skandinaviske  Diskussion. 

Rosenberg  var  af  en  hel  anden  Slags;  med  sit  ildfulde, 
næsten  trodsige  Temperament  og  store  Aandslivlighed  meget  for- 
skellig fra  Barfod.  Medens  dennes  Tro  paa  Nordens  Fremtid  nær- 
mest var  en  enfoldig  Barnetro,  var  der  i Rosenbergs  „stærke  Søn- 
dagstro11, som  Forfatteren  kalder  den,  et  mere  filosofisk  Moment 
til  Stede.  Han  var  ikke  for  intet  Kierkegaards  og  Rasmus  Nielsens 
Discipel.  Troen  var  hos  ham  nærmest  et  „credo  quia  absurdum®, 
som  sikkert  i hans  personlige  Liv  har  været  et  saare  værdifuldt 
Aktiv,  men  et  Aktiv,  der  ikke  har  egnet  sig  til  at  omsættes  som 
gangbar  politisk  Mønt.  Hans  Betydning  for  Skandinavismen  vil 
altid  nærmest  være  at  søge  i hans  store  Værk  „Nordboernes 
Aandsliv11. 

Første  Mand  iblandt  de  danske  Skandinaver  efter  1864  blev  i 
Virkeligheden  A.  F.  K rieg  er.  Ligesom  denne  efter  1866  overtog 
Førerstillingen  i Landstinget,  medens  Lehmann  traadte  mere  i 
Skygge,  saaledes  afløste  han  samtidig  Ploug  som  Fører  for  Ven- 
nerne af  den  nordiske  Sag.  Hans  Program  kan  angives  med  det 
ene  Ord:  Fælleslovgivning.  Hvor  udmærkede  Betingelser  han  med- 
bragte til  at  fremme  saadan  Lovgivning,  og  med  hvor  stor  Interesse 

og  Energi  han  optraadte  som  Befordrer  af  aandeligt  Samkvem 
mellem  de  tre  Folk,  er  i saa  friskt  Minde,  at  jeg  ikke  behøver  at 
dvæle  derved. 


Det  var  med  en  sælsom  Følelse,  at  Ploug,  da  Louis  de  Geers 
Memoirer  udkom,  læste  de  Ord,  hvormed  denne  i saa  mange  Hen- 
seender udmærkede  Mand  slutter  sin  Beretning  om  Ulriksdalmødet 
og  dets  Resultater: 

Vi  havde  faaet  Stryg,  men  det  er  nok  muligt,  at 
Skandinavismen  derigennem  havde  slaaet  dybere  Rod. 

Ja,  det  er  netop  Sagen.  Med  den  grandiose  Ærlighed,  der  er 
egen  for  saadanne  dybt  vederhæftige  Naturer  som  de  Geer,  har 
denne  hermed  skrevet  Dommen  over  sin  egen  Politik.  Idet  han 
med  Rette  kan  rose  sig  af  at  have  sparet  sit  Fædreland  Blod  og 
Taarer,  peger  han  tillige  paa  det  dødelige  Saar,  han  har  slaaet 
Skandinavismen.  Plougs  — og  sandsynligvis  ogsaa  Sohlmans  — 
Opfattelse  har  været  en  lignende.  De  har  begge  — i al  Fald  har 
Ploug  det  — regnet  med  Muligheden  af  et  Nederlag,  men  et 
Nederlag  som  Dybbøl,  et  uden  Skam.  Ogsaa  af  dette  Vaaben- 
broderskab  kunde  Enheden  være  opblomstret.  For  den,  der  har 
skrevet  Linierne: 

Vegen  er  for  Overmagt  liden  Flok  tilsidst, 
men  af  Danmarks  Ære  den  haver  intet  mist, 

var  der  intet  unaturligt  i at  ønske,  at  det  blaagule  Flag  ved 
Sankelmark  og  Dybbøl  havde  været  baaret  ved  Dannebrogs  Side. 

I sine  ældre  Aar  tav  Ploug  mest  om  Skandinavismen.  Selv  i 
sine  nærmestes  Kreds  talte  han  ikke  gerne  om  den.  Under  For- 
handlingerne om  Forsvarssagen  i Landstinget  i Foraaret  1882 
hørte  jeg  ham  et  Øjeblik  berøre  sin  Ungdoms  Tanke  om  et  For- 
bund mellem  de  nordiske  Folk;  det  lød  som  et  af  de  Suk,  hvor- 
med gamle  Folk  taler  om  en  forlængst  afdød  Ungdomsven. 

Hother  Ploug 

Iblandt  de  dejlige,  de  gamle  Vaser 
i Moster  Edels  Stue,  er  der  en, 
en  lille,  køligt  grøn  som  blege  Æbler, 
for  tidligt  faldne  fra  den  fulde  Gren.  — 

Det  Menneske,  hvis  lykkelige  Hænder 
har  formet  den,  var  klog  og  snild  og  stærk, 
og  han  har  ejet  Evnen  til  at  glæde  — 
og  denne  Evne  arvede  hans  Værk. 

Jeg  sad  i Dag  i Moster  Edels  Stue  — 
hun  vilde  talt,  men  tav  og  strøg  mit  Haar, 
tilsidst  fik  hun  dog  sagt  mig:  „ Denne  Vase 
min  lille  Pige  til  sit  Bryllup  faar.g 

Men  ét  jeg  maatte  hende  helligt  love, 
at  den,  hvis  Ring  jeg  satte  paa  min  Haand, 
han  maatte  glædes  dybt  som  jeg  og  fatte 
den  grønne  Vases  løndomsfulde  Aand. 


Det  kære  gamle  Hjerte!  Hvad  jeg  svared', 
jeg  véd  knap  selv  — jeg  blev  saa  glad,  saa  glad, 
at  jeg  i hendes  Skød  mit  Hoved  gemte 
og  loved  hende  alt,  hvorom  hun  bad.  — 

Ak,  der  er  en,  hvis  Hjerte  vilde  glædes 
ved  Vasens  lyse,  svale  Æblelød  — 
jeg  ser  den  i hans  Haand,  mod  Solen  løftet, 
mens  Blikket  jubler  mod  den  grønne  Glød. 

Hans  Sjæl  mer  dybt  og  brændende  betages, 
end  min  det  evner  — lidet  jeg  formaar 
at  glæde  ham.  Men  hvis  han  ikke  kommer, 
min  Vase  jeg  i tusind  Stykker  slaar. 


SOLBRÆNDT 

Vi  gik  i Aftes  sent  igennem  Engen, 
min  lystige  Veninde  — du  — og  jeg, 
og  jeg  gik  foran,  som  jeg  gerne  plejer, 
mens  Ellen  lo  og  talte  blot  med  dig. 

Det  høje,  modne  Græs  var  vaadt  af  Duggen, 
det  var  saa  lyst,  at  Blomsterne  jeg  saa, 
og  dog  saa  mørkt,  et  gennemsigtigt  Mørke, 
og  Himlen  var  saa  dybt  og  heftigt  blaa.  — 

Omkring  os  drev  i Strømme  Kløverduften 
saa  stærk  af  Sol,  saa  sval  af  Nattens  Dug, 
og  Sværmere  paa  store,  tyste  Vinger 
i Flugten  spredte  Høgeurtens  Fnug. 

Og  Ellen  talte  mer  og  mere  sagte, 
mens  sjældnere  og  sjældnere  hun  lo  — 
din  Stemme  var  saa  fredelig  og  stille, 
jeg  ved  ej,  hvad  I talte  om,  I to. 

Vi  altfor  hurtigt  kom  til  Havelaagen, 
jeg  var  saa  vaagen  og  min  Fod  saa  let, 
jeg  vilde  gerne  gaa  til  Verdens  Ende  — 
men  min  Veninde  sagde,  hun  var  træt.  — 

Da  til  Godnat  du  trykked’  vore  Hænder, 
da  tog  du  Ellens  først,  saa  hvid  og  fin  — 
du  kunde  se  i Mørket,  min  var  solbrændt, 
da  spøgende  du  løfted’  den  i din.  — 


Digitized  by 


. I 


584 


Vers 


min  Haand  var  rolig,  da  i din  den  hviled', 
min  hele  Sjæl  var  som  et  lydløst  Vand  — 
men  da  du  gik,  der  vaagned’  tunge  Bølger, 
der  vildsomt  higed’  mod  et  fremmed  Land 


DEN  SE  VAL  M URØDE  SILKE  — 

Denne  valmurøde  Silke, 
hvor  den  dog  er  dejlig  tung  — 

Moder  siger,  hendes  lille 

Pige  er  endnu  for  ung 

til  slig  Dronningpragt  at  bære 

Men  hun  smiler,  mens  hun  varsomt 
lukker  Bæltets  Spændeguld  — 
hvorfor  mon  min  kære  Moder 
er  i Dag  saa  tankefuld  — ? 

Intet,  intet  kan  hun  ane. 

For  der  er  jo  intet  — intet, 
knap  et  Smil  og  ej  et  Ord 
som  ej  Hvermand  maatte  vide, 
skønt  min  Lykke  er  saa  stor, 
at  mig  selv  jeg  ikke  kender. 

Ak,  vi  skal  i Aften  mødes 
mellem  mange,  du  og  jeg  — 
du,  som  neppe  véd,  jeg  kommer, 
jeg,  som  kommer  blot  til  dig  — 
hvor  mit  Hjerte  haster,  haster 

Knopper  to,  der  flygtigt  dufter, 
skære,  gule,  Moder  brød 
af  sit  Rosentræ  og  lagde 
tiende  dem  i mit  Skød  — 
mon  de  springer  ud  i Aften? 

Ingeborg  Petersen 

nderligt  nok : det  har  i den  forløbne  Vinter  været  i 
Cæciliaforeningen,  den  ifølge  sine  mangeaarige  Tra- 
ditioner mest  konservative  af  vore  Koncertinstitutioner, 
at  vi  har  hørt  de  største  nyere  Værker  for  Kor  og 
Orkester.  Det  er  kun  meget  lidt,  den  i Aar  har  bragt 
os  af  ældre  Musik;  det  fyldte  tilsammen  kun  største 
Delen  af  den  2den  Koncert,  paa  hvilken  ogsaa  nogle 
smaa  Kor  af  J.  P.  E.  Har  tman  n opførtes.  De  to  andre  Koncerter  ud- 
fyldtes helt  af  to  store  moderne,  religiøse  Værker:  Gésar  Francks 
Les  Béatitudes  og  Verdis  Requiem. 

Gésar  Franck  er  utvivlsomt  en  af  de  betydeligste  Musikere  af 
moderne  Tendenser.  Han  har  et  ejendommeligt,  ofte  sært  Fysiognomi 
— han  er  allerede  kendt  her  i Byen  gennem  forskellige  Værker  (en 
Symfoni  og  forskellig  Kammermusik  og  Klavermusik),  som  for  øvrigt 
stiller  ham  i et  nok  saa  gunstigt  Lys  som  „Les  Béatitudes-.  Tilfælles 
med  Bruckner  har  han  haft  den  Skæbne:  først  i sine  sidste  Leveaar 
og  efter  sin  Død  at  naa  frem  til  den  Anerkendelse,  han  fortjener,  og  vel 
sagtens  som  Følge  heraf  værdsættes  han  nu  — ogsaa  ligesom  Bruckner  — 
af  nogle  Fanatikere  endnu  langt  højere,  end  han  virkelig  har  Krav  paa. 
Hans  Harmonik  og  Stemmeføring  er  meget  ejendommelig,  ofte  over- 
raskende ny  og  smuk,  og  hans  Sans  for  det  klanglige,  f.  Eks.  i Orkester- 
behandlingen  meget  betydelig ; men  han  mangler  en  Egenskab,  som  næsten 
altid  karakteriserer  de  virkelig  Store:  den  faste  Stilsans,  og  han  er  en 
Mand  af  overmaade  usikker  Smag  i Henseende  til  den  tematiske  Op- 
findelse. Dette  viser  sig  ogsaa  i „Les  Béatitudes-.  Det  er  et  Værk, 
rigt  paa  udmærket  smukke  og  interessante  Enkeltheder,  fuldt  afstemning 
og  Følelse,  i sin  Harmonik  ofte  overraskende  og  virkningsfuldt;  Orkesteret 
klinger  udmærket.  Men  af  et  Værk,  der  bygges  paa  en  Parafrase  over 
Jesu  Bjergprædiken  som  Tekstunderlag,  kan  man  med  Rette  forlange,  at 
Musiken  fremfor  alt  skal  tilstræbe  den  høje  Stil,  at  den,  selv  om  det 
jordiske  Element  skildres,  skal  holde  sig  ganske  fjern  fra  det  banale  — 

jeg  behøver  til  Sammenligning  blot  at  minde  om,  hvorledes  de  onde 
Elementer  er  skildrede  i Matthæuspassionen  — ; langt  mindre  stiller 
man  Krav  paa  orkestral  Pragt  eller  paa  dramatiske  Virkninger.  Men  om 
Kirkestil  er  der  ikke  Tale  i .Les  Béatitudes*,  og  Savnet  af  en  virkelig 
vokal  Polyfoni  er  i høj  Grad  føleligt;  man  træffer  kun  ganske  svage 
Tilløb  til  en  saadan.  Derimod  har  mange  Steder  det  .virkningsfulde* 
hele  Magten:  et  Kor  som  .Poursuivons  la  richesse*  (1ste  Del)  med  sit 
karakteristiske,  rastløse  Triolakkompagnement  eller  som  (7de  Del)  .Ren- 
versons  les  lois“  vilde  være  af  fortræffelig  Virkning  paa  en  Scene,  og 
naar  Satan  optræder,  venter  man  ifølge  Musikens  Karakter  ikke  at  se  en 
kjoleklædt  Koncertsanger,  men  man  ser  ham  i flammemønstret  Dragt 
paa  en  Scene.  Musiken  er  navnlig  her  ganske  efter  den  sædvanlige 
Operarecept,  og  Motiver  som  f.  Eks.  dette  (1ste  Del): 


Allegro  molto  (piu  presto). 

eller  dette  (7de  Del): 


Allegro  molto. 

bringer  os  ikke  blot  ud  af  enhver  religiøs  Stemning,  men  er  af  en  saa 
vulgær  Natur,  at  det  undrer,  at  en  Musiker  som  Franck  har  kunnet 
skrive  den;  særligt  naar  det  sidste  Motiv  behandles  sekvensagtigt  i Dur, 
bliver  det  uudholdelig  plat.  En  Solo  som  Kristus’  .Bienheurenx  les 
pacifiques*  virker  ingenlunde  ophøjet,  men  snarest  som  et  ganske  kønt 
lille  Romancefragment;  ogsaa  Mater  dolorosa  gør  Indtryk  af  en  noget 
verdslig  Dame,  og  den  Forældreløse,  Moderen,  som  har  mistet  sit  Barn, 
og  de  to  sørgende  Ægtefæller  finder  intet  virkelig  dybt  Udtryk  for  deres 
Sorg;  hvad  maatte  ikke  her  have  været  opbudt  af  Følelse!  Endelig  fore- 
tager det  himmelske  Orkester  sig  undertiden  underlige  Ting.  Midt  i et 

Englekor  til  Teksten:  „Heureux  Thomme,  k qui  la  charité  sainte  ouvre 
le  royaume  des  cieux*  (1ste  Del)  dasker  et  Bækken  ind  som  Højdepunkt 
for  et  crescendo.  Et  Bækken  kan  gøre  sin  Virkning  ved  Skildringen  af 
et  Orgie,  men  som  Udtryksmiddel  for  den  himmelske  Barmhjertighed  er 
det  mildest  talt  uheldigt.  Ligeledes  er  Orkesterets  kromatiske  Passager 
i det  sidste  Osanna  temmelig  besynderlige  som  Udtryk  for  den  himmelske 
Harmoni. 

Les  Béatitudes  er  saaledes  et  Værk,  som  har  sin  Styrke  i Koloriten, 
i Stemningen,  men  som  er  svagt  i Tegning,  i Stil,  i den  æstetiske  Opfattelse 
og  som  rammer  sære  æstetiske  og  musikalske  Forsyndelser.  Ikke  desto 
mindre  glæder  man  sig  ved  den  megen  Skønhed,  som  findes  deri,  og 
det  er  prisværdigt,  at  vi  har  faaet  det  at  høre.  Allerede  Prologen 
rummer  en  meget  fin  og  blid  Stemning  (dens  Begyndelsesmotiv  bliver 
senere  med  forskellige  rytmiske  Ændringer  til  et  Ledemotiv  ved  alle 
Kristi  Solo’er).  Poetisk  og  vemodigt  virker  ogsaa  det  ændrede  Motiv  fra 
Koret  „Poursuivons  la  richesse*  i Modstykket  (til  Teksten  „Au  sein  du 
plaisir*)  saavel  som  „Le  ciel  est  loin*  (2den  Del);  ypperligt,  karakteri- 
stisk er  Slavekoret,  overordentlig  smukt  Koret  „Les  pacifiques*,  særlig 
dettes  langsomme  Stykke  og  noget  nær  det  sublime  er  „Chæur  des 
justes*  (8de  Del)  med  dets  herlige  Afslutning. 

Naar  jeg  maaske  har  dvælet  lidt  udførligt  ved  Skyggesiderne  i „Les 
Béatitudes*,  saa  er  det  til  Dels,  fordi  der  er  kommet  en  ligefrem  Gésar 
Franck-Raptus  over  en  Del  af  mine  musikalske  Bysbørn;  ja  denne  gaar 
hos  nogle  saa  vidt,  at  de  nævner  ham  sammen  med  Bach,  Beethoven 
og  Schumann.  Lidt  koldt  Vand  i Blodet  er  her  ikke  af  Vejen.  Det 
undrer  En,  naar  enkelte  Musikere  gaar  saa  vidt  i deres  Begejstring.  At 
de  talrige  Elementer  i Publikum,  hvis  Kritik  bestaar  i en  Panegyrik  over 
„dejlige  Klange*  og  „pragtfulde  Orkestervirkninger*,  og  som  ingen  Anelse 
har  om  Bygning  og  Stil,  men  nærmest  anser  den,  som  stiller  Fordringen 
om  Stilens  Renhed  til  et  Kunstværk  af  denne  Art,  for  en  Pedant,  — at 
disse  bliver  vilde  over  Les  Béatitudes,  undrer  En  mindre. 

At  Værket  fik  en  smuk  Udførelse  i Gæciliaforeningen,  behøver  næppe 
at  siges.  Skønt  denne  Art  Musik  ingenlunde  er  den,  som  ligger  bedst 
for  Kapelmester  Rungs  Talent,  saa  mærkedes  dog  tydeligt  den  Kærlighed 
og  Omhu,  med  hvilken  han  havde  indstuderet  dette  Værk;  Korene  gik  i 
det  hele  smukt.  Af  Soloerne  bør  fremhæves  Hr.  Helge  Nissens  for- 
træffelige Satan;  Kristus’  Parti  maa  selvfølgelig  mindst  af  alt  gøres  dra- 
matisk, men  behøvede  dog  ikke  at  blive  saa  monotont,  som  det  blev. 

Ver  dis  Requiem  og  Gésar  Francks  Værk  er  uhyre  forskellig- 
artede, ikke  blot  ved  Emnernes,  men  ogsaa  ved  Komponisternes  Natur 
og  Karakter.  Verdis  — som  jeg  maa  tilstaa  er  mig  det  mere  sym- 
patiske — udmærker  sig  ved  langt  større  Sundhed  og  Kraft,  Friskhed 
og  Naturlighed;  paa  den  anden  Side  har  han  ikke  saa  fine  Strenge  til 
Skildringen  af  den  stille,  inderlige  Hengivelse  som  Franck.  Hans  Værk 
har  for  øvrigt  en  langt  mere  konservativ  Karakter  end  dennes;  Steder 
som  „Te  decet  hymnus*  er  holdte  i ren,  gammel  Stil  og  han  er  heller 
ikke  gaaet  af  Vejen  for  at  skrive  to  store  Fugaer.  Naar  han  med  sit 
uhyre  Talent  alligevel  ikke  har  formaaet  at  skabe  et  Værk  i en  ensartet 

Stil,  saa  ligger  det  vel  dels  i,  at  han  er  Sydlænding,  Italiener,  dels  i at 
han  som  gammel  Operakomponist  ikke  — særlig  saa  snart  der  indtræder 
Soli  — har  kunnet  holde  sig  i Aande  ved  uafbrudt  at  skrive  kirkeligt, 
men  har  maattet  afveksle  med  nogle  Operanumre  — hans  Falden  ud  af 
Stilen  gør  et  langt  mindre  bevidst  Indtryk  end  Francks.  Allerede  det, 
at  han  har  kunnet  skabe  saadanne  Stykker , som  det  første  dejlige 
„Requiem  aeternam“  og  dettes  endnu  smukkere  Gentagelse  med  Sopran- 
solo føjet  til  (B-moll)  i ,Libera  me“  saavel  som  de  mægtige  Korstykker 
i Dies  irae  og  de  to.  Fuger,  er  beundringsværdigt.  Men  saadanne  Tema’er 
som  f.  Eks.  Salva  me,  Lacrymosa  og  Recordare  falder  helt  uden  for  Kirke- 
stilen ; svagt  er  ogsaa  Afsnittet:  Domine  Jesu. 

Udførelsen  var  god  og  smuk,  særlig  for  Korstykkemes  Vedkommende. 
En  beklagelig  Omstændighed  var  det,  at  Fru  Bruns  og  Frøken  Becks 
Stemmer  stod  saa  slet  sammen:  det  føltes  i en  uhyggelig  Grad  i Agnus 
Dei,  hvor  de  synger  et  langt  Stykke  unisono  i Oktav. 

Ogsaa  Musikforeningen  fejrede  Verdis  Minde  ved  at  opføre 
hans  Stabat  mater,  et  Værk,  som  er  friskt,  klangskønt  og  mere  virknings- 
fuldt end  stilfuldt,  tildels  fordi  det  i sin  Korthed  bestaar  af  lutter  korte, 
indbyrdes  uafhængige  Strofer,  som  uden  Ophold  glider  over  i hverandre, 
saaledes  at  der  slet  ikke  bliver  Lejlighed  til  nogen  egentlig  musikalsk 
Opbygning  og  Udvikling  i større  Stil;  men  det  indeholder  meget  smukke 
Enkeltheder. 

Det  er  med  noget  blandede  Følelser,  at  man  hører  de  fleste  moderne 
religiøse  Værker.  Man  kan  glæde  sig  over  de  mange  smukke  Enkelt- 
heder deri,  men  der  gør  sig  alligevel  nogen  Vemod  gældende,  naar  man 
ser,  i hvilken  Grad  Følelsen  for  den  høje  Stil  er  gaaet  tabt,  selv  hos 
saa  fremragende  Komponister.  Enten  dette  nu  er  noget  villet  eller 
ikke,  sikkert  er  det,  at  nogen  ny  stor  Stil  har  hverken  Verdi  eller  César 
Franck  formaaet  at  skabe.  Hvor  længes  man  ikke  efter  igen  engang  at 
høre  Matthæuspassionen ! Og  er  det  dog  ikke  en  Uretfærdighed,  at  de 
Komponister  af  mere  konservativ  Retning  — som  Fr.  Kiel1)  og  H.  v. 
Herzogenberg  — som  har  skrevet  fortræffelig  og  virkelig  stilfuld 
Kirkemusik,  konsekvent  skubbes  til  Side? 

Der  er  i vor  Tid  én  Mand,  som  har  formaaet  at  skabe  en  ganske 
ny  Form,  en  virkelig  ny  Stil  for  religiøs  Musik.  Mærkelig  nok  findes 
denne  i en  Opera:  Parsifal;  men  disse  Afsnit  af  Operaen  føles  alt  andet 
end  operamæssige:  med  sin  uhyre  sikre  Stilsans  har  Wagner  formaaet 
at  bringe  det  religiøse  Moment  ind  paa  Scenen,  ikke  — som  ellers  i 
Operaer  — som  Staffage  for  forskelligt  andet,  men  som  det  centrale, 
hvorom  det  øvrige  samler  sig;  her  breder  sig,  hvad  enten  man  hører 
denne  dejlige  Musik  i Koncertsalen  — just  nogle  af  disse  Partier  have  i 
sin  Tid  været  opførte  i Musikforeningen  — eller  i Bayreuth,  en  virkelig 
mystisk -religiøs  Stemning,  som  kun  forstærkes  ved,  hvad  der  foregaar 
paa  Operascenen.  Det  er  en  af  de  Ting,  som  bedst  viser  Wagners 
uhyre  Overlegenhed  over  for  alle  andre  * moderne4  Aander  — de  være 

1 ) Kiels  ene  Requiem  har  for  mange  Aar  siden  været  opført  i Koncert- 
foreningen af  Prof.  Malling. 

nytyske,  nyfranske,  nyitalienske  — : at  han  formaar  ikke  blot  at  bryde 
med  den  overleverede  Stil,  men  at  gyde  sine  Tanker  — hvilke  ogsaa 
som  saadanne  er  de  andres  langt  overlegne  — i en  fuldgyldig  Form. 

Det  er  i de  senere  Aar  blevet  Skik  at  fremhæve  Gæciliaforeningen 
paa  Musikforeningens  Bekostning,  og  det  kan  ikke  nytte  at  nægte  det: 
som  Regel  har  hins  Korpræstationer  staaet  højere  end  dennes, 
takket  være  fremfor  alt  Kapelmester  Rungs  Begavelse  og  utrættelige 
Energi  som  Korleder.  Men  med  Hensyn  til  Valget  af  nyere  religiøs 
Musik  har  Musikforeningen  indlagt  sig  større  Fortjenester  end  Cæcilia- 
foreningen:  det  har  bragt  os  de  to  Toppunkter  for  den  mere  konserva- 
tive og  for  den  nyere  Retning:  Brahms’  Requiem  og  Parsifal-Fragmentet; 
disse  to  Værker  staar  himmelhøjt  baade  over  César  Francks , Verdis  og 
Dvoråks  Arbejder. 

Foruden  Verdis  Stabat  mater  bragte  Musikforeningen  i denne  Vinter 
af  nyere  Musik  bl.  a.  Brahms’  Schicksalslied.  Dette  i sit  olympiske  og 
i sit  jordbundne  Parti  lige  dejlige  og  stilfulde  Værk  formaaede  Koret 
ikke  rat  at  bringe  til  Udtryk,  og  det  var  vel  til  Dels  derfor,  at  Publikum 
ikke  modtog  det  med  den  rette  Taknemmelighed.  Til  Dels  — thi  denne 
bundalvorlige,  enkle,  rene  Musik  uden  de  ydre  Effekter  maa  }o  i Regelen 
blive  noget  ældre  for  at  værdsættes  af  Massen,  hvis  den  da  overhovedet 
naar  saa  vidt.  Endelig  som  Slutning  paa  Sæsonen  en  ny  svensk  Sym- 
foni (D-Dur)  af  Hugo  Aifvén. 

Denne  sidste  er  et  meget  talentfuldt  Arbejde  og  aabenbarer  sin 
Komponist  som  en  fin  og  fornem  Aand  og  højt  kultiveret  Musiker. 
Hvad  man  mest  beundrer  i Symfonien,  er  ikke  selve  de  nøgne  Ideer, 
som  ikke  er  særlig  slaaende  ved  deres  Nyhed  eller  Dybde ; det  er 
navnlig  det  Arbejde,  som  bygges  op  over  dem,  som  giver  Symfonien 
dens  Værdi.  I det  tematiske  Arbejde  er  Aifvén  en  Mester,  og  man 
mærker,  at  han  har  dyrket  og  elsker  Klassikerne.  Det  er  streng  absolut 
Musik,  la  musique  pour  la  musique,  til  hvilken  man  aldeles  iklce  har 
dybsindige  Forklaringer  nødig. 

Første  Del  (Moderato)  staar  i et  underligt,  lidt  løst  Forhold  til  de 
tre  andre  Stykker:  den  er  af  ganske  lys  Karakter,  har  et  mildt  og  elsk- 
værdigt Hovedtema,  et  ikke  mindre  blidt  og  venligt  (meget  Brahms’sk) 
Sidetema  og  stedvis  stærkt  pastorale  Tendenser,  og  selv  om  Komponisten 
arbejder  en  større  Stigning  op  i Modulationsdelen,  saa  er  Hovedindtrykket 
af  dette  Afsnit  dog  det  lyse  og  milde,  og  man  overraskes  noget  ved 
oven  paa  dette  at  finde  hele  tre  Modstykker  af  kæmpende,  til  Dels  tragisk 
Karakter.  Det  andet  Stykke  (Andante)  virker  saaledes  navnlig  i sin  Be- 
gyndelse meget  dystert;  det  tredje  Stykke  er  bygget  over  et  Motiv,  som 
Takt  for  Takt,  Node  for  Node  er  en  Omdannelse  af  Hovedmotivet  i 
2den  Del  (omskrevet  fra  Andante  8/i  til  Allegro  6/V).  Maaske  kunde 
uden  Skade  en  af  Repetitionerne  i denne  Del  være  udeladt.  Det  sidste, 
store  Afsnit  (Præludium  og  Fuga)  er  vistnok  det  betydeligste  i Symfonien. 
Allerede  Præludiet  er  et  stærkt  polyfont,  meget  smukt  Stykke,  og  den 
følgende  Fuga  viser  Komponistens  Evne  til  kontrapunktisk  Sats  aller- 
stærkest.  En  første  Fuga  med  meget  bevæget  Tema  udmunder  gennem 
en  stor  Stigning  i en  prægtigt  klingende  Koral;  af  dennes  første  Melodi- 

toner  afledes  et  nyt  Fugatema  af  roligere  Karakter,  og  nu  væves  det 
første  og  det  andet  Fugatema,  saavel  som  dette  sidste  og  den  store 
Koral  sammen  i en  rig  Polyfoni.  Dette  Stykke  er  af  den  Art  Musik, 
som  det  var  ønskeligt,  at  der  blev  skrevet  mere  af  nu  om  Stunder.  Det 
skal  endnu  blot  tilføjes,  at  Symfonien  klinger  fortræffeligt  for  Orkester; 
men  det  er  her  ikke  blot  Orkestervirkningerne,  som  bærer  Værket,  saa- 
ledes  som  det  kan  ses  af  det  4-hændige  Klaverudtog. 

Den  første  af  Johan  Svendsens  og  Kapellets  Koncerter  var 
væsentligt  helliget  nyere  Musik;  kun  ét  ældre  Værk,  Gades  prægtige 
Michelangelo-Ouverture  hørtes  i fortræffelig  Udførelse.  Man  glædede  sig 
over  Anton  Svendsens  udmærkede  Violinspil  i to  franske  Stykker  (Mas- 
senet,  Saint-Saens)  af  noget  lettere  Karakter;  af  nyere  Orkester- 
værker opførtes  Tschaikovskys  5te  Symfoni  (E-moll)  og  nogle  mindre 
Stykker  af  Carl  Nielsen.  Det  er  unødvendigt  at  holde  den  Lovlale 
over  de  tre  første  Satser  af  Tschaikovskys  Symfoni,  som  de  fortjener; 
thi  Tsch.  er  vistnok  den  af  alle  moderne  Komponister  — bortset  fra 
Wagner  — som  her  i Byen  har  vundet  den  største  Skare  af  entusias- 
tiske Tilbedere.  Den  fjerde  Sats  synes  mig  at  staa  under  de  andre, 
og  man  kunde  maaske  paa  Grund  af  den  ubændige  Larm  i den  være 
fristet  til  at  minde  om  det  bekendte  Ord  om  Russeren  og  Tartaren,  hvis 
ikke  saa  mange  moderne  Vesteuropæere  da  ogsaa  maatte  mistænkes  for 
at  have  Tartarblod  i deres  Aarer.  — Carl  Nielsens  to  smaa  Stykker  af 
„Snefrid“  for  mindre  Orkester  slog  stærkt  an  hos  Publikum  og  fortjener 
det;  særligt  det  sidste  indeholder  en  overordentlig  fin  Stemning  og  klinger 
udmærket.  Større,  betydeligere,  men  mindre  let  tilgængeligt  er  For- 
spillet til  2den  Akt  af  hans  lige  nu  fuldendte  Opera  „Saul  og  David*, 
et  festligt,  kraftigt  Stykke,  fornemt  i Bygning  og  Holdning  saavel  som 
i Behandlingen  af  Orkesteret.  Den  kraftige,  stilfulde  Begyndelse: 


Allegro  marziale. 

udæsker  allerede  lidt,  og  Carl  Nielsens  bekendte  Trang  til  harmoniske 
Underforstaaelser,  der  stedvis  ytrer  sig  som  stærke  Haardheder,  gør  sig 
gældende  i Stykkets  videre  Forløb;  nu  og  da  stiller  sig  — i dette  saa- 
vel som  i nogle  andre  af  hans  Arbejder  — det  Spørgsmaal,  om  ikke 
Carl  Nielsen  i sin  spartanske  Foragt  for  al  Blødagtighed  undertiden 
glemmer,  at  ogsaa  Athenienserne  var  tapre  Folk.  Man  mene  nu 
imidlertid  herom,  hvad  man  vil;  det  er  i hvert  Fald  den  mest  udprægede 
Personlighed  blandt  vore  yngre  Komponister,  som  har  fuldendt  en  Opera, 
og  det  opførte  Fragment  spænder  yderligere  Forventningen  om  den. 

Paa  de  to  sidste  Kapelkoncerter  fremførtes  af  nyt  kun  en  „Vaar- 
sang*  for  Orkester  afSibelius,  som  ikke  var  synderlig  vaarfrisk  og  alt 
andet  end  betydelig.  Man  hørte  bl.  a.  en  ren  Mønsteropførelse  af  Beet- 
hovens  2den  Symfoni  — hvor  er  det  godt  en  Gang  imellem  at  høre 
klassiske  Værker  i den  Udførelse  som  tilkommer  dem! 

Næppe  nogen  Koncert  i Vinter  har  — undtagen  Joachim -Kvartettens 
og  Paderewskis  Aftener  — vakt  en  saa  frenetisk  Begejstring  hos  Pukli- 
kum  som  den  eneste  filharmoniske  Koncert.  Det  var  hele  anden  Akt, 
Forspillet  og  Finalen  af  3dje  Akt  af  „Tristan  og  Isolde*  som  opførtes, 
og  det  var  paa  Tide,  at  den  overvejende  Del  af  vort  Musikpublikum, 
som  ikke  har  haft  Lejlighed  til  at  børe  dette  Værk  i Udlandet,  i alt  Fald 
kunde  faa  en  Forestilling  om  det,  et  Indtryk  af  det.  Selvfølgelig  er  en 
saadan  Koncert  kun  et  Surrogat.  Men  naar  man  i nogen  Tid  næsten 
kun  har  hørt  den  senere  Wagner  i et  Par  nyere  danske  Operakompo- 
nisters Folkeudgave,  saa  gør  det  godt  igen  at  høre  den  store  Original 
selv  føre  Ordet. 

* Tristan  og  Isojde*  er  et  af  de  mærkeligste,  i sin  Art  pragtfuldeste, 
genialt-særeste  Værker,  som  eksistere.  En  „ Studie  zu  Tristan  und  Isolde“ 
har  Wagner  udgivet  som  Sang  og  givet  den  Navnet  „Im  Treibhaus*. 
og  der  har  altid  syntes  mig  at  være  noget  symbolsk  heri:  Tristan-Musiken 
virker  som  et  Flor  af  store,  underlige,  eksotiske,  farverige  Blomster,  op- 
fostrede  i en  næsten  overhed,  tropisk  Atmosfære.  Personerne  rører  ikke 
saaledes  som  en  Pamina  eller  en  Leonore  de  rent  urmenneskelige  Strenge 
i Hjertet,  men  de  er  fyldte  med  og  vævede  ind  i et  fantastisk  Spind  af 
Romantik,  som  henrykker  og  beruser.  Straks  i Begyndelsen  af  2den  Akt 
anslaar  Jagthornenes  korte  Strofer  den  natlige  Skovstemning  med  en 
mageløs  overbevisende  Kraft,  og  uendelig  stemningsfulde  er  saadanne 
Steder  som  Isoldes  Opfordring  til  Brangåne  om  at  slukke  Faklen,  eller 
den  lange  Advarsel,  som  Brangåne  synger  ned  til  de  elskende  i den 
mørke  Nat.  Ogsaa  den  uhyre  lange  — ved  Opførelsen  her  ikke  lidt 
forkortede  — Kærligliedsduet  indeholder  Momenter  af  den  største  Skøn- 
hed; blot  Begyndelsen  af  den  er  i sin  akute  Lidenskab  næsten  ude  over, 
i alt  Fald  lige  paa  Skønhedsgrænsen.  Forspillet  er  et  af  de  mærkeligste 
Udslag  af  Wagners  ejendommelige,  overordentlig  originale  Polyfoni. 

Hr.  Forchhammer,  der  som  bekendt  har  en  stor  prægtig  Heltetenor, 
sang  Tristan  — fremfor  alt  i 3dje  Scene  — i det  hele  smukt;  navnlig 
havde  hans  Foredrag  en  vis  fornem  Karakter;  men  det  „Ueberschwång- 
liche*  i Musiken  — og  der  eksisterer  vist  ikke  nogen  saa  „iiberschwång- 
lich*  Musik  i Verden  — formaaede  han  ikke  ret  at  bringe  til  Udtryk: 
han  var  lidt  for  dansk,  lidt  for  tør;  et  Ord  som:  „Lass  mich  sterben* 
hørte  man  baade  sunget  af  ham  og  af  Fru  Sedlmair,  og  Forskellen  traadte 
stærkt  frem.  Fru  Sedlmair  sang  godt  (men  naaede  ikke  paa  langt  nær 
op  ved  Siden  af  Fru  Sucher,  som  var  uforlignelig  i denne  Rolle).  Hr. 
Max  Muller  ydede  noget  fortræffeligt  som  Marke,  hvis  Parti  er  det 
mindst  taknemmelige,  og  Frøken  Ellen  Becks  store,  smukke  Stemme  fyldte 
godt  i Brangånes  skønne  Strofer.  Victor  Bendix  havde  som  Dirigent 
præsteret  et  udmærket  Arbejde,  og  det  var  en  Fornøjelse  at  høre  hans 
Maadehold  i Tempi  og  hans  fremragende  Evne  til  at  danne  Mellemled 

imellem  Sangerne  og  Orkestret  (om  end  dette  sidste  stedvis  spillede  endel 
for  stærkt).  Blot  en  lille  Bemærkning:  det  turde  være  højst  tvivlsomt, 
om  det  er  musikalsk  eller  æsthetisk  berettiget  umiddelbart  at  forbinde 
Slutningen  af  2den  Akt  med  Forspillet  ved  Hjælp  af  en  Fermat. 

Ved  Edvard  Griegs  Koncert  knyttede  Hovedinteressen  sig  til  hans 
nye  Sange,  af  hvilke  det  ene  Hefte  (op.  70)  blev  foredraget  fuldstændigt 
af  Kammersanger  Simonsen,  medens  Fru  Grieg  af  det  andet  Hefte  (op.  69) 
kun  havde  udvalgt  en  enkelt  og  forresten  sang  ældre  Grieg’ske  Sange. 
De  ti  nye  Sange  synes  langt  fra  alle  at  have  samme  Værdi.  Medens 
„Se  Dig  for44  er  smuk,  dyb  og  enkel,  og  „Lys  Nat44,  „Drømme44,  „Ved 
Moders  Grav44  er  stemningsfulde  og  uden  Tvivl  vil  vinde  stor  Ud- 
bredelse, saa  er  andre,  navnlig  de  stærkt  lidenskabelige,  langt  ringere  i 
Stemning  og  musikalsk  Indhold.  Hvad  der  skader  de  fleste  af  disse 
Sange  noget,  er  Teksterne:  Forfatteren,  Hr.  Otto  Benzon  er  en  meget 
vittig  Mand,  men  Lyriker  er  han  visselig  ikke,  og  de  flade  Prosavendinger, 
som  hyppigt  indfinder  sig  midt  imellem  højstemte  lyriske  Strofer,  er  alt 
andet  end  behagelige  at  bringe  til  Udtryk  i Sang.  — Nogle  Folkeviser  fra 
Jotunheimen,  som  Grieg  fomylig  har  fundet  og  udsat  for  Klaver  i ejen- 
dommelig og  smuk  Harmonisering,  foredrog  han  med  den  ham  egne  Poesi. 

Der  er  endnu  meget,  som  kunde  fortjene  Omtale.  Saaledes  en  ny 
Violinsonate  af  Sj ogren  (Nr.  3,  G-moll),  der  hørtes  i Kammermusik- 
foreningen,  et  smukt  og  velformet  Arbejde,  som  fortjener  megen  Ud- 
bredelse — eller  de  nye,  fine  Kompositioner  (Ganons  for  Damekor)  af 
Orla  Rosenhoff,  som  udførtes  i Privat  Kammermusikforening — eller 
en  Symfoni  af  en  ung  debuterende  Komponist,  Hakon  Børresen,  som 
vel  endnu  ikke  lader  erkende  noget  udpræget  Kunstnerfysiognomi,  men 
som  vidner  om  alvorlig  Stræben,  Dygtighed,  Skrivelethed  og  som  giver 
gode  Løfter.  Endelig  kunde  det  være  fristende  at  omtale  de  mest  frem- 
ragende Solister,  vi  have  hørti  Vinter:  fremfor  alle  Joachimkv  artetten, 
denne  Relikt  fra  Musikens  store  Tid,  Kulminationen  af  al  musikalsk-udøvende 
Kunst,  dernæst  den  udmærkede  Violinist  Ysaye  og  den  store  Pianist 
Paderewski,  der  tog  København  med  Storm  og  navnlig  som  Chopin- 
fortolker  vistnok  er  uden  lige.  Men  alt  dette  forbyder  Pladsens  Knap- 
hed mig  fra  at  komme  nærmere  ind  paa. 

Rudolph  Bergh 

aa  vidt  den  tyske  Tunge  tales  og  forstaas,  nyder 
Goethe  i vore  Dage  et  uanfægteligt  Ry.  Hans  Navn 
er  det-  tyske  Folks  største  Navn.  Som  Digter,  som 
Videnskabsmand,  som  Aand,  som  Menneske  er  han 
i lige  Grad  beundret.  Han  staar  for  det  tyske  Folk 
som  Personliggørelsen  af  den  højeste  Menneskelig- 
hed, forbilledlig  ved  Mangesidigheden  og  Fuldstændigheden  af  en 
Natur,  der  forener  stærke  Modsætninger. 

Ikke  blot  udgives  hans  Værker,  hans  Dagbøger,  hans  Breve 
indtil  hver  mindste  Billet,  han  har  skrevet,  med  mønsterværdig 
Omhu,  med  en  Varsomhed,  som  den  hidtil  kun  var  anvendt  paa 
Levningerne  af  den  antikke  Litteratur.  Ikke  blot  er  mundtlige  Ytrin- 
ger af  ham  fra  hans  ældre  Dage  opbevarede,  især  af  Eckermann 
og  Kansleren  v.  Muller.  Men  Brevene  til  ham,  og  alle  skriftlige  eller 
mundtlige  Ytringer  om  ham,  som  har  kunnet  samles,  bliver  udgivne. 
Der  gives  et  Goethe-Selskab  og  en  Goethe-Aarbog.  Der  er  grund- 
lagt en  over  hele  den  tysktalende  Verden  udbredt  Goethe-Filologi. 
Man  har  endog  udgivet  og  kommenteret  den  store  Mands  Vådske- 
Regninger.  Enhver  nok  saa  ubetydelig  Personlighed,  han  har  kendt, 
er  bleven  Genstand  for  særlig  Forskning.  I en  bekendt  privat 
Haandskriftsamling  i Berlin  findes  Breve  fra  hver  eneste  med  Goethe 
samtidig  Person,  der  er  omtalt  i Digtning  og  Sandhed . 

Uden  for  Tyskland,  særligt  i England  og  Frankrig,  kommer 
dog  ikke  sjældent  en  Misstemning  mod  Goethe  til  Orde.  Man  er- 
klærer sig  der  stundom  uvillig  til  i Goethe  at  se  en  Personlighed 

af  højeste  Rang,  ligesom  man  retter  skarp  og  ingenlunde  derfor 
uforstandig  Kritik  mod  hans  Digtning.  I England  har  Drivfjedren 
maaske  nok  været  Sysselsættelsen  med  det  Moralske.  Der  er  Sider 
af  Goethes  Væsen,  som  støder  an  mod  den  engelske  Opfattelse  af 
en  Gentlemans  Pligter,  f.  Eks.  Maaden,  hvorpaa  han  giver  den 
vakre  Kestner  og  hans  Hustru  Charlotte  til  Pris  for  den  offentlige 
Nysgerrighed  ved  sin  Udgivelse  af  Werther  med  den  Karikatur, 
den  bringer  af  Albert.  I Frankrig  har  Drivfjedren  til  de  Angreb 
paa  Goethe,  der  i den  senere  Tid  er  komne  frem,  været  patriotisk. 
Man  har  ment  at  man  vilde  ramme  det  sejrrige  Tyskland  lige  paa 
Hovedet,  i Fald  man  kunde  faa  den  Aand,  som  er  dets  ypperste 
Prydelse,  nedsat  til  en  Personlighed  af  underordnet  Rang.  Man 
har  da  læst  ham  med  ugunstige  Øjne,  og  man  stødes  i Frankrig 
oprigtigt  ved  den  ældre  Goethes  Omstændelighed  som  Fortæller  og 
ved  den  Mangel  paa  Evne  til  at  komponere,  som  følger  ham  Livet 
igennem.  Den  ny  kristelige  Bevægelse  i Frankrig  stemmer  desuden 
daarligt  overens  med  det  Kristendomsfjerne  hos  Goethe  og  med 
hvad  man  nu  som  for  hundrede  Aar  siden  kalder  hans  Egen- 
kærlighed. 

Vægtigst  blandt  de  Anker,  der  er  bievne  fremsatte  mod  Goethe, 
er  en,  som  forholder  sig  til  det  rent  Kunstneriske  i hans  Livsværk. 
Man  har  i England  sagt:  Naar  man  har  den  uhyre  Masse  af  Goe- 
thes Arbejder  for  sig,  studser  man  ved,  hvor  faa  Mesterværker  der 
findes  iblandt  dem.  Altfor  megen  Plads  optages  af  Lejlighedsdigt- 
ning, uvittige,  tunge  Komedier  eller  Farcer,  ufuldendte  Brudstykker, 
Epigrammer  om  nu  glemte  Personer  eller  Begivenheder,  døde  Alle- 
gorier, store  Masser  af  videnskabeligt  Materiale  sammenstablet  til 
Opførelsen  af  en  umulig  Teori,  den  sørgeligt  mislykkede  Farvelære. 
Og  som  Aarsag  til  Mesterværkernes  Faatallighed  angiver  man,  at 
Goethe,  naar  nogle  korte  Tidsrum  i hans  lange  Liv  undtages,  al- 
drig samlede  sig  om  sin  egentlige  Livsgeming  Poesien.  Han  lod 
Forholdene  tage  Magten  fra  ham.  Vi  ser  ham  f.  Eks.  hele  ti  Aar 
igennem  og  det  ti  af  Mandens  bedste  Aar,  fra  hans  27.  til  hans 
37.  Aar  (1776 — 1786)  opgive  al  digterisk  Virksomhed  for  at  hellige 
sig  til  adspredende  Hoftjeneste  og  trættende  administrative  Gøre- 
maal  i Weimar.  Derfor  blev  der  ingen  Enhed  i hans  større  Ar- 
bejder.  De  er  i Reglen  brudstykkeagtige  eller  daarligt  byggede. 
Han  tog  dem  bestandig  op  paany  og  omarbejdede  dem  eller  arbej- 
dede nye  Stykker  ind  i dem,  eller  han  fortsatte  dem,  naar  han 
halvt  havde  glemt  sin  oprindelige  Plan  med  dem.  Gotz  von  Ber - 

lichingm  eksisterer  i to  forskellige  Skikkelser.  Ifigetiia  blev  om- 
arbejdet fem  Gange.  Wilhelm  Meisters  Læreaar  laa  saa  længe  hen, 
at  Romanen  blev  udført  efter  en  anden  Plan,  end  den,  hvorefter 
den  var  anlagt.  Vandreaarene  blev  slet  ikke  udført  efter  nogen 
Plan.  Og  kommer  vi  endelig  til  Faust,  som  blev  begyndt  og  hen- 
lagt og  atter  optaget  og  atter  henlagt  og  optaget  paany,  saa  dens 
Udførelse  strækker  sig  over  60  Aar,  saa  er  det  vanskeligt  at  sige, 
hvor  mange  Faust* er  der  stikker  i den;  én  er  der  ikke.  Den  blev 
udgivet  i tre  Partier,  Brudstykket  1790,  første  Del  1808,  anden  Del 
efter  Goethes  Død.  Men  første  Del,  taget  for  sig,  indeholder  mange 
Stilarter.  Det  hele  Værk,  har  man  sagt,  rummer  en  Række  af 
geologiske  Lag,  og  undertiden  ligger,  som  ved  Sammenstyrtning  af 
Klippemasser,  disse  Lag  imellem  hverandre.  Værket  opløser  sig  da 
i Brudstykker  for  Beskuerens  Øjne. 

Goethe  var,  hedder  det  derfor,  som  Kunstner  en  Eksperimen- 
tator. Hans  Grundulykke  var,  at  han  ikke  forefandt  en  stor  literær 
Overlevering  bag  sig,  som  kunde  styrke  ham  og  vise  ham  Vej, 
men  at  han  forsøgsvis  vilde  eller  maatte  skabe  en  moderne  tysk 
Litteratur.  Følgelig  optog  han  Tilskyndelser  og  Indtryk  alle  Vegne  fra. 

Først  fra  Frankrig,  fra  det  attende  Aarhundredes  franske  Teater 
i Aleksandrinervers,  og  han  skrev  Den  Forelskedes  Limer , Erwin 
og  Elmire , kunstige  og  galante  Hyrdestykker.  Saa  kom  han  under 
Herders  Indflydelse,  blev  indviet  i Shakespeare,  grebet  af  Følsom- 
heden hos  Rousseau  og  Ossian  og  skrev  da  Werther , som  er  bygget 
paa  Rousseau,  og  Gotz , der  er  et  Ekko  af  Shakespeare.  Siden  for- 
falder han  til  en  Skinklassicisme,  efterligner  den  græske  Tragedie  i 
Ifigenia,  giver  Idyllen  en  skingræsk  Storladenhed  i Herman  og 
Dorothea,  leverer  Efterdigtning  af  Catullus  og  Propertius  i de  Ro- 
merske Elegier , af  Martialis  i de  Venezianske  Epigrammer,  vender 
tilbage  til  Racine,  oversætter  et  Sørgespil  af  Voltaire.  Til  sidst  paa- 
virkes  han  af  den  østerlandske  Poesi,  genfrembringer  Hafis  og 
Saadi.  Dowden  har  spurgt:  Hvad  er  hans  Stil?  og  har  svaret: 
Skal  vi  sige : fransk— engelsk— græsk— romersk— -persisk — tysk? 

Det  er  imidlertid  ikke  nogen  Indvending  mod  Goethe,  at  hans 
Livsværk  er  dannet  af  mange  forskellige  Stilarter.  Jeg  véd  med  mig 
selv,  at  da  jeg  første  Gang  paa  Marcuspladsen  i Venedig  stod  over- 
for Dogernes  gamle  Palads,  dette  Vidunder  i maurisk -gotisk  Stil, 
som  hviler  paa  en  Række  korte,  græske  Søjler  — over  dem  Spids- 
buer, over  dem  atter  den  massive  Mur  af  røde  og  hvide  Marmor- 
plader — saa  kom  paa  mine  Læber  det  ene  Ord : Goethe.  Det  slog 

mig,  hvor  mange  Verdener  der  var  forenede  til  et  Hele  i denne 
Rækkefølge  af  Stilarter,  den  antikke,  den  gotiske,  den  østerlandske. 
Og  jeg  mindedes  uvilkaarligt  overfor  denne  forbavsende  Arkitektur 
den  store  Aand,  som  paa  Digtekunstens  Omraade  havde  fuldbragt 
noget  Lignende,  som  sværmende  for  Strassburger-Domkirken  havde 
skabt  den  gotiske  Gretchen,  og  i Begejstring  for  Antikken  havde 
frembragt  Grækerinderne  Ifigenia  og  Elpore,  videre  havde  digtet 
den  italienske  Leonora,  den  hollandske  Clårchen,  den  persiske  Su- 
leika  og  forenet  alle  disse  Personliggørelser  af  forskellige  Landes  og 
Tiders  Aand  som  Statuer  om  Fodstykket  paa  sit  Livs  Monument. 

Den  Indvending,  at  Goethe  ikke  har  kunnet  følge  nogen  over- 
leveret tysk  Stilart  og  ikke  heller  har  kunnet  frembringe  nogen 
saadan,  er  da  af  ringe  Vægt.  Hvor  staar  det  skrevet,  at  det  mo- 
derne Geni,  som  kan  søge  sin  Næring  i al  jordisk  Kultur,  skal  være 
baaret  af  en  blot  national  Vedtægt,  forholde  sig  udelukkende  til  de 
af  den  nationale  Fortids  Kunstnere  slagne  Veje,  og  naar  en  Aand 
af  denne  Rang  faktisk  er  saadan  stillet,  at  den  for  første  Gang  har 
alle  de  historiske  Kunstformer  liggende  for  sig  som  en  opslaaet  Bog, 
skulde  den  da  ikke  turde  tilerobre  sig  det  af  dem,  som  stemmer  med 
dens  Natur?  Naar  Goethe  følger  Boileau  (se  Brevene  til  Cornelia),  saa 
Herder  og  gennem  ham  de  Aander,  han  dyrkede,  saa  Euripides  og 
Hafis,  er  han  i alle  disse  Forklædninger  bestandig  sig  selv,  Goethe, 
der  som  Mester  omformer  Alt,  hvad  han  som  Lærling  har  til- 
egnet sig. 

Det  gamle  snævre  Begreb  om  Selvstændighed  og  Originalitet 
er  saa  dumt.  Endnu  i Goethes  Ungdom  forstod  man  ved  et  Geni 
den,  som  var  underlig  og  sær,  den  som  (formentlig  og  tilsyne- 
ladende) ikke  skyldte  noget  andet  Menneske  noget.  Til  den  Art 
Oprindelighed  sigter  Goethe,  naar  han  lader  Mefistofeles  ledsage 
den  af  sin  Selvstændighed  indbildske  Student  med  den  bidende 
Replik,  som  begynder:  Original!  Fahr  hin  in  deiner  Pracht!  Var 
Originaliteten  vundet  saa  let,  saa  var  Den  et  Geni,  der  spiste  sin 
Suppe  med  sine  Støvler. 

En  Kunstner,  hedder  det,  følger  sit  sikre  Instinkt  og  er  ikke 
nogen  Eksperimentator.  Ingen  Kunstner  har  mere  end  Goethe  haft 
Instinkt.  Ikke  desmindre  har  han  stadig  forsøgt  sig  frem.  Og  hvor 
staar  det  skrevet,  at  en  Kunstner  ikke  maa  eksperimentere?  De 
sidste  fem  Aarhundreder  har  ikke  kendt  nogen  større  Kunstner  end 
Lionardo  da  Vinci  og  ingen  har  eksperimenteret  som  han.  Ved 
sin  Aands  overraskende  Mangesidighed  kan  han  minde  os  om  Goethe* 

han  overtræffer  ham  endog  ved  sin  Ufejlbarhed,  og  stadigt  har  han 
udkastet  kunstneriske  og  tekniske  Forsøg,  geniale,  videnskabelige 
Gisninger,  næsten  altid  uden  engang  at  offentliggøre  dem. 

Vægtigere,  interessantere  i ethvert  Tilfælde,  er  Anken  over 
Mangelen  paa  Enhed  i Goethes  større  Værker,  de  dobbelte  Lede- 
mod, de  forskelligartede  Lag,  hvoraf  de  bestaar.  For  ret  at  forstaa, 
hvorpaa  denne  Anke  løber  ud,  vil  vi  kaste  Blikket  paa  første  Del 
af  Faust , der  udenfor  Tyskland  i Regelen  betragtes  som  et  sim- 
pelt, fastsluttet  Værk  af  Goethes  Ungdom  i Modsætning  til  anden 
Del  som  hans  Alderdoms  vanskeligt  forstaaelige  Frembringelse. 

Prologen  i Himlen  aabnes  af  de  tre  Erkeengle,  der  med  stor- 
laden Fynd  skildrer  Solens  Bane,  Jordklodens  Pragt  og  Elementer- 
nes Liv  paa  Jorden.  Der  gives  ingen  skønnere,  rigere  Hymne  end 
den,  som  udmunder  i deres  trestemmige  Sang.  Sproget  har  her 
Orgeltoners  Fylde.  Saa  følger  den  humoristiske  Samtale  mellem 
Gudherren  og  Mefistofeles,  efterlignet  efter  den,  som  aabner  andet 
Kapitel  i Jobs  Bog.  • 

Blader  man  nu  om  til  den  følgende  Side,  hvor  Skuespillet  tager 
sin  berømte  Begyndelse:  Håbe  nun , ach , Philosophie,  saa  slaar  en 
helt  anden  Tone  En  i Møde.  Er  denne  Stilforskellighed  frembragt 
med  velberaad  Hu?  Ja  og  nej,  den  er  nærmest  en  Følge  af,  at 
Prologen  er  nedskreven  hele  23  Aar  efter  hint  første  Optrin,  som 
den  indleder.  Prologen  er  fra  1797,  Aabningsscenen  fra  1774. 
Aaret  forud  havde  Hans  Sachs’es  Knittelrim,  hans  korte,  muntre, 
gammeldags  Vers  gjort  et  dybt  Indtryk  paa  Goethe,  og  han  slog 
ind  i Sachs’es  Tone  og  Stil  for  at  genfrembringe  den  Scene,  der 
aabnede  Dukkekomedien  om  Faust,  som  han  allerede  i sin  Barn- 
dom havde  lært  at  kende. 

Eller  man  tage  den  anden  Samtale  mellem  Meflstofeles  og 
Faust.  Den  hører  til  det  meget,  som  fattes  i den  oprindelige  Faust- 
digtning,  som  Goethe  omkring  sit  25de  Aar  udkastede  den.  Det  korte 
Slutningsstykke  heri,  det  som  begynder  med  Ordene: 

Und  was  der  ganzen  Menschheit  zugetheilt  ist 

og  efter  hvis  Ophør  den  unge  Lærling  indfinder  sig,  blev  dog  offent- 
liggjort 1790,  i Goethes  41.  Aar,  men  Scenens  første,  langt  større 
Halvdel  blev  ikke  udgivet  før  atten  Aar  derefter,  i 1808,  i Goethes 
60de  Aar. 

Tag  nu  de  fire  Linier,  der  rimer  paa  hinanden: 

Mein  Busen,  der  vom  Wissensdrang  geheilt  ist. 

Soli  keinen  Schmerzen  kflnftig  sich  verschliessen. 

Und  was  der  ganzen  Menschheit  zugetheilt  ist, 

Will  ich  in  meinem  innern  Selbst  geniessen. 

Her  har  de  to  sidste  Linier  været  til  mindst  18,  men  efter  al  Sand- 
synlighed 34  Aar  før  de  to,  hvorpaa  de  rimer. 

Følgen  er,  at  saa  omhyggeligt  Skillelinien  end  er  udslettet,  saa 
lidet  er  der  Tale  om  samme  Sag  før  og  efter  den.  Det  gjaldt  om 
at  finde  en  Begyndelse  paa  Sætningen  med  Linier,  der  rimede  paa 
zugetheilt  ist  og  paa  geniesseu,  og  dette  er  visselig  lykkedes  tilfulde. 
Tilsyneladende  svarer  desuden  de  to  Sætninger  fortræffeligt  til  hin- 
anden ; de  to  første  Linier  handler  om  Sorg,  de  to  sidste  om  Glæde. 
Men  ser  man  nøjere  til,  stemmer  det  ikke. 

Mit  Bryst,  der  er  helbredt  for  Trangen  til  Kundskab,  skal  for 
Fremtiden  ikke  lukke  sig  for  nogen  Kval  — saaledes  lyder  den  til- 
føjede Begyndelse;  men  Slutningen  sagde  forud  langt  mere:  Hvad 
der  er  den  hele  Menneskeheds  Lod,  det  vil  jeg  nyde  i mit  Indre. 
— Dette  omfatter  jo  allerede  baade  det  Gode  og  det  Onde,  baade 
Glæder  og  Kvaler.  Og  var  det  endda  blot  denne  ringe,  formelle 
Modsigelse,  der  opstod,  men  nej!  en  ny,  alvorligere  Vanskelighed 
er  ved  Tilføjelsen  fremkommet.  Ifølge  Aftalen  i Prologen  skulde 
Faust  hjemfalde  til  Mefistofeles,  ifald  det  lykkedes  Fristeren  at 
faa  denne  Aand  til  at  æde  Støv,  ifald  han  kunde  lede  den  bort 
fra  dens  Udspring,  bort  fra  hin  rette  Vej,  som  det  gode  Menneske 
i sin  dunkle  Stræben  dog  altid  er  sig  bevidst.  Her  er  nu  Pagten 
med  Mefistofeles  bleven  saaledes  formuleret,  at  Faust  er  hjemfalden 
til  ham,  ifald  han  nogen  Sinde  lægger  sig  til  Ro,  erklærer  sig  for 
tilfreds  med  sig  selv  og  med  det  Opnaaede,  med  andre  Ord  bliver 
aandløs,  i dybere  Forstand  gammel.  Og  Væddemaalet  drives  af 
Faust  selv  ud  i en  saadan  Yderlighed,  Sagen  sættes  saaledes  paa 
Spidsen,  at  han  er  fortabt,  hvis  han  blot  en  eneste  Gang  i Livs- 
nydelse beder  Øjeblikket  dvæle.  Brøden  er  da  her  fra  det  Sæde- 
lige lagt  over  i det  Intellektuelle.  Faust  er  desuden  her  i et  og 
samme  Aandedræt  dobbeltartet.  Denne  sidste  Faust  væmmes  ved 
al  Viden,  er  kommet  sig  af  sin  Trang  til  en  Indsigt,  som  han  ikke 
mere  tror  paa  Muligheden  af,  og  higer  kun  efter  Tilfredsstillelse  af 
sanselig  Lidenskabelighed;  den  oprindelige  attraaede  derimod  at 
forstaa  selve  Verdensaltets  Væsen  og  udvide  sin  Tænke-  og  Føle- 
maade  saadan,  at  han  kunde  gennemtænke  alle  Menneskehedens 
Tanker,  genføle  dens  Følelser. 

Den  oprindelige  Faust  ønskede  ingen  Foryngelse;  den  25aarige 
Digter  kunde  endnu  ikke  forbinde  nogen  levende  Forestilling  med 
Driften  til  at  forynges.  Scenen  i Heksekøkkenet,  hvor  Faust  bliver 
ung,  hører  derfor  til  første  Dels  senere  Partier;  den  nedskrev  Goethe 
i Italien  1788,  øjensynligt  under  Indtrykket  af  den  Foryngelse  af 
hele  hans  Væsen  som  Menneske  og  Kunstner,  der  blev  den  39aarige 
Mand  til  Del  under  Sydens  Sol. 

Selvfølgelig  maa  denne  Fausts  Evne  til  Selvforyngelse  opfattes 
sindbilledligt  som  Geniets.  „Saadanne  [fremragende]  Mænd,  sagde 
Goethe  til  Eckermann  (11.  Marts  1828)  er  geniale  Naturer  ...  de 
oplever  en  gentagen  Pubertet;  deraf  kommer  det,  at  vi  hos  for- 
trinligt begavede  Mennesker  selv  i deres  Alderdom  iagttager  friske, 
særligt  frugtbare  Tidsrum.  Der  synes  hos  dem  at  indtræde  en 
temporær  Foryngelse  . . .“.  Foryngelsen  har  ikke  desmindre  ligget 
uden  for  Værkets  oprindelige  Plan. 

Gaar  vi  til  den  beundringsværdige  Scene  Skov  og  Hule,  som 
aabnes  med  Fausts  Tak  til  Verdensaanden , fordi  den  har  givet 
l i am  Alt,  hvorom  han  bad,  saa  udtrykker  Enetalen  her  roiig  Hersker- 
vælde, Sjælefred,  mægtig  Livsglæde,  storladen  Naturdyrkelse.  Det 
overrasker  derfor  Læseren  i den  samme  Scenes  Slutning  at  høre 
Faust  i Fortvivlelse  kalde  sig  en  Flygtning,  en  Hjemløs,  Umenne- 
sket uden  Rast  og  Ro  og  Maal  — han  som  nys  takkede  Aanden, 
fordi  den  havde  givet  ham  den  hele  Jord  til  Kongerige,  Kraft  til 
at  fornemme  og  nyde  den  helt. 

Scenens  Slutning  tilhører  det  ældste  Udkast  fra  1774,  da  Goethe 
i sin  Ungdoms  dæmoniske  Uro  efter  Bruddet  med  Friederike,  efter 
Flugten  fra  Charlotte,  efter  Opløsningen  af  Forholdet  til  Lili,  ude 
af  Stand  til  at  slaa  sig  til  Ro  hos  nogen  Kvinde,  forpint  af  Savn, 
han  følte,  og  endnu  mere  af  Savn,  han  havde  fremkaldt,  lige  util- 
fredsstillet i sin  Attraa  efter  verdensomspændende  Indsigt  og  i sin 
Higen  efter  guddommelig  Skaberkraft,  følte  sig  som  den  Hjemløse, 
den  Furiepiskede  — medens  Scenens  Begyndelse  er  digtet  fulde 
fjorten  Aar  derefter  i Italien,  i Villa  Borgheses  skønne  Have,  da 
Goethe  ved  Opfyldelsen  af  sit  saa  lidenskabeligt  nærede  Ønske  om 
at  se  Sydens  og  Kunstens  Herligheder,  for  første  Gang  i sit  Liv 
følte  sig  fuldstændig  lykkelig  og  var  fil  Mode,  som  havde  Aandeme 
nu  skænket  ham  Alt. 

En  dybere  sjælelig  Modsigelse  er  her  ganske  vist  ikke.  Som 
begge  de  udtrykte  Stemninger  er  opstaaede  i Goethes  Sjæl,  saa- 
ledes  lader  de  sig  forene  hos  Faust.  Efter  Goethes  Grundopfattelse 

var  det  netop  et  af  Geniets  dybeste  Kendetegn,  at  det  fortvivlede, 
det  vil  sige  én  Gang  for  alle  opgav  at  haabe  eller  forvente  ydre 
Goder,  og  Fausts  Væddemaal  med  Mefistofeles  beror  jo  ogsaa  kun 
paa,  at  han  véd  sig  som  Væsenet  »uden  Rast  og  Ro-.  Men  det 
lader  sig  ikke  nægte,  at  de  forskellige  Tidspunkter,  paa  hvilke  Sce- 
nens Elementer  blev  til,  har  gjort  Springet  her  brat  fra  én  Yder- 
lighed til  en  anden. 

Den  Stil,  hvori  denne  store  Enetale  er  skreven,  er  høj,  melodisk 
og  mandig.  Jamberne  har  en  Skønhed  og  er  behandlede  med  en 
Virtuositet,  de  hos  Goethe  først  naaede,  da  han  havde  omdigtet 
sin  Ifigenia  og  givet  den  en  ny  Skikkelse  paa  Vers.  Der  findes 
intet  Lignende  i Fausts  første  Del.  Dejligt  virker  her  den  stille 
Mildhed,  hvormed  Dyrene  paa  Landjorden,  i Luften  og  Vandet 
kaldes  Menneskets  Brødre,  omtrent  som  den  hellige  Francesco  af 
Assisi  tiltalte  dem;  derpaa  skildres  Naturen  i Oprør,  Stormen,  der 
vælter  Granerne,  saa  man  hører  dens  Brusen  og  Træernes  Fald; 
endelig  males  Maaneskinnet  og  Fortidens  sølvhvide  Skikkelser,  der 
i dette  blide  Lys  stiger  op  for  den  Drømmendes  Sind. 

Der  er  et  ikke  ringe  Spand  mellem  den  simple,  naive  Stil,  der 
er  anslaaet  i Værkets  tidligere,  afgørende,  erotiske  Optrin  og  den 
Højde  af  lyrisk  Talekunst,  hvortil  her  er  naaet;  men  endnu  større 
føles  dog  Afstanden,  naar  Læseren  herfra  naaer  frem  til  første 
Dels  næstsidste  Scene,  den,  som  er  overskrevet  Mørk  Dag , og 
lader  Blikket  glide  ned  over  Samtalen  her  mellem  Faust  og  Mefi- 
stofeles. Det  virker,  som  traadte  man  fra  et  højtliggende,  kunst- 
nerisk Stade  ned  paa  et  andet,  saa  meget  lavere  beliggende,  at 
man  dér  aander  langt  mindre  frit.  Her  for  første  Gang  i Værket 
en  Prosa-Samtale,  og  hvilken  Prosa!  Naturalistisk  som  man  var 
det  i Tyskland  1773:  den  krampagtige  Lidenskabelighed,  de  vilde 
Følelsesudbrud,  den  ustyrlige  Ordbram,  som  man  dengang  antog 
for  Shakespearesk.  Udraab  og  atter  Udraab,  Gentagelser,  Forban- 
delser, Superlativer!  Her  skæres  graadige  Tænder.  Her  rulles 
djævelske  Øjne  fnysende  rundt  i Hovedet.  Her  findes  en  helt  anden 
Djævel  end  den,  der  i Heksekøkkenet  var  Kavaler. 

Men  Heksekøkkenet  blev  jo  ogsaa  skrevet  i Rom , hvorfra 
Djævelen  tog  sig  ud  som  et  nordisk  Spøgelse,  der  ikke  kunde  be- 
handles alvorligt,  medens  vi  her  staar  ved  en  Scene,  der  er  endnu 
ældre  end  det  store  Brudstykke  af  Værket,  man  plejer  at  kalde 
Urfaust.  Denne  Scene  er  skrevet  i den  ældste  af  de  Goethe* ske 
Stilarter,  som  rummes  i Faust . Denne  Stil:  „Red  hende  eller  ve 

dig!  den  græsseligste  Forbandelse  over  dig  i Aartusinder!“,  det  er 
Stilen  fra  Goethes  første  Udkast  til  Giitz,  den  morsomme  Geschichte 
G ottf riedens  von  Berlichingen , denne  Stil,  som  senere  blev  efter- 
lignet i Schillers  Røverne.  Den  taler  nødigt  om  Aarhundreder,  aldrig 
om  Aartier;  Aartusinder  behøver  den.  Saaledes  siger  Franz,  da 
Adelheid  jager  ham  bort  henad  Morgengry:  „Skal  jeg  bort!  O det 
overtræffer  alle  Helvedesstraffe,  det  blot  at  kunne  nyde  Himlens 
Lyksalighed  et  lille  Øjeblik.  Tusind  Aar  er  kun  en  halv  Nat.  Hvor 
bader  jeg  Dagen!  O hvilte  vi  i den  oprindelige  Nat,  før  Lyset 
fødtes,  saa  vilde  din  Barm  være  en  af  de  evige  Guder,  der  i rugende 
Elskovsvarme  boede  i sig  selv  og  paa  ét  Punkt  avlede  Spirerne  til 
tusinde  Verdener  og  følte  tusinde  Verdeners  Salighed  paa  ét  Punkt!* 
Saaledes  skrev  Goethe  22  Aar  gammel;  men  endnu  tre  Aar  senere 
lægger  han  i Clavigo  Beaumarchais,  hvor  denne  taler  om  sin  Søsters 
utro  Forlovede,  dette  kanibalske  Udbrud  i Munden:  „Mine  Tænder 
er  lystne  efter  hans  Kød,  min  Gane  efter  hans  Blod!*  Ja,  i den 
ældste  Udgave  fortsættes:  „O  havde  jeg  ham  blot  hinsides  Havet! 
Jeg  vilde  fange  ham  levende  og  binde  ham  til  en  Pæl  og  stykkevis 
skære  Lemmerne  af  ham,  stege  dem  for  hans  Ansigt  og  lade  dem 
smage  mig  og  diske  op  af  dem  for  Jer  Kvinder*.  Helt  tilbage  til 
denne  Stil  kan  vi  altsaa  forfølge  Stilen  i Fanst,  som  vi  endnu  har 
Værket,  paa  et  Sted,  der  ikke  er  blevet  fjernet  ved  nogen  senere 
Omarbejdelse. 

Wilhelm  Scherer  sluttede  i sin  Tid  af  dette  Sted,  at  det  hele 
Drama  oprindeligt  havde  været  skrevet  i almindelig  Prosa  og  først 
senere  sat  i rytmisk  Prosa  og  derefter  paa  Vers.  Han  gik  ud  fra 
den  Fremgangsmaade,  Goethe  har  anvendt  overfor  ikke  faa  af  sine 
yngre  Aars  Arbejder.  Men  da  i 1887  Erich  Schmidt  blandt  den 
veimarske  Hofdame  Frøken  von  Gochhausens  Papirer  i et  Kvart- 
bind, der  indeholdt  mangt  og  meget,  fandt  en  Afskrift  af  det  store 
Faust-Brudstykke,  som  Goethe  medbragte  til  Weimar  og  som  han 
i Hof-  og  Vennekredse  da  læste  højt,  viste  det  sig,  at  Scherers 
Gisning  gik  meget  for  vidt.  Her  var  de  allerfleste  af  de  Partier, 
der  har  bevaret  Versets  Form,  allerede  versificerede  og  det  med 
saadan  Enhed  af  Form  og  Stof,  at  det  næppe  var  tænkeligt,  de 
fra  én  Form  var  bragte  over  i en  anden.  Imidlertid  fandtes  dog 
foruden  denne  Scene  to  andre  paa  Prosa,  der  nu  foreligger  paa 
Vers,  nemlig  Auerbachs  Kælder  og  Fængselsscenen,  saa  Scherer 
inden  for  en  vis  Begrænsning  alligevel  havde  haft  Ret. 

Da  Goethe  i 1790  udgav  sit  Brudstykke,  lod  han  dette  standse 

med  Optrinnet  i Domkirken,  og  Scenen  Mørk  Dag  blev  slet  ikke 
taget  med.  Øjensynligt  har  han  ikke  fundet  den  værdig  til  Op- 
tagelse i den  Form,  hvori  den  forelaa.  Men  da  han  efter  Schillers 
Død  i 1808  udgav  den  hele  første  Del,  efter  med  stor  Flid  og 
Umag  at  have  fuldstændiggjort  den,  har  han  øjensynlig  overfor 
denne  gamle  Scene  følt,  at  Leret  var  blevet  tørt;  han  kunde  ikke 
omforme  den  længer,  mistvi viede  maaske  ogsaa  om  paany  at 
kunne  anslaa  den  rette  Tone,  og  lod  den  staa,  som  den  var,  saa 
stærkt  den  ond  stikker  af  imod  den  omarbejdede  Fængselsscene, 
der  følger. 

Vi  har  da  nu  set,  af  hvor  uensartede  og  stilforskellige  Ele- 
menter, den  første  Del  af  Faust  bestaar.  Det  er  tydeligt  nok,  at 
de  35  Aar,  hvori  Goethe  har  ladet  den  ligge  ufærdig,  har  skadet 
dens  Enhed,  og  de  Utaalmodige  siger:  Hvorfor  i al  Verden  gjorde 
Goethe  dog  ikke  dette  sit  Arbejde,  sine  Arbejder  overhovedet,  fær- 
dige med  det  samme;  de  vilde  jo  have  vundet  derved;  hvorfor  var 
han  saa  adspredt  eller  saa  uenergisk? 

De  har  godt  ved  at  tale.  Det  var  selve  hans  Naturs  Mange- 
sidighed, selve  hans  Anlægs  Rigdom,  selv  Skarpheden  af  hans  kri- 
tiske Blik,  der  sinkede  ham. 

Goethe  har  jo  aldrig  betragtet  sig  blot  som  en  Digter.  Han 
havde  hele  sit  Liv  igennem  saa  stærkt  et  Hang  til  de  bildende 
Kunster,  at  han  brugte  Aar  til  sin  Udvikling  i dem;  han  blev  vel 
aldrig  mer  end  Dilettant;  men  han  kunde  ikke  raste,  før  han  saa’, 
til  hvilket  Punkt  han  kunde  komme. 

Goethe  var  dernæst  en  praktisk  anlagt  Mand.  Da  han  kom 
ind  i Statsraadet  i Weimar,  blev  han  Minister  med  Liv  og  Sjæl; 
den  hele  Forvaltning  interesserede  ham,  han  tog  sig  af  Alt,  og 
patriarkalsk  som  Regeringen  var  i dette  lille  Land  af  Laaland- 
Falsters  Størrelse,  krævede  Stillingen  efter  hans  Ungdomsopfattelse 
hans  Tilstedeværelse  ved  hver  Ildebrand  i Weimars  Omegn,  og  han 
ledede  Slukningen,  som  han  forestod  Rekrutudskrivningen  og  hvad 
der  laa  ham  nærmere:  Teatret. 

Goethe  var  endelig  en  Mand  med  store  videnskabelige  Anlæg, 
en  Forsker  og  en  Seer.  Hans  Natursans  er  saa  forbavsende  som 
hans  Kunstsans  og  hans  praktiske  Sans.  Fra  sin  tidligste  Ungdom 
droges  han  af  denne  Natursans  til  Forsøg  paa  Indtrængen  i Natur- 
altets Væsen.  Derfor  dyrkede  han  som  Student  Kemi;  derfor  for- 
dybede han  sig  senere  med  Henrykkelse  og  varigt  Udbytte  i Spinoza, 

og  hans  Blik  for  Enheden  i det  Skabte  ledede  ham  som  bekendt 
til  hans  epokegørende  Opdagelser  som  Botaniker  og  Osteolog. 

Han  var  for  mangfoldigt  anlagt  til  at  kunne  holde  sig  ved 
Stangen  som  Digter,  naar  han  havde  udkastet  et  omfattende  Værk. 
Den,  som  har  faa  Ideer,  har  lettest  ved  aldrig  at  slippe  en  Idé, 
før  han  har  virkeliggjort  den. 

Hertil  kom  Goethes  Følelse  af  det  Frembragtes  Ufuldkommen- 
hed; han  ventede  paa  rigere  Udvikling,  nyt  Syn  paa  Sagen  for  at 
føre  den  til  Ende.  Og  han  havde  ingen  Utaalmodighed  efter  at  se 
det  Frembragte  trykt;  ja,  hans  Ligegyldighed  for  at  lade  det  trykke 
steg  bestandig.  Han  var  forud  overbevist  om  Publikums  Uforstand 
og  Mangel  paa  Deltagelse.  Han  har  i hele  sit  Liv  kun  tre  Gange 
haft  Publikum  med  sig.  Først  da  han  skrev  Gotz,  saa  kort  der- 
efter da  han  udgav  Werther , endelig  da  Herman  oy  Dorothea  kom 
ud ; men  der  er  tre  og  tyve  Aar  mellem  Werther  og  Herman.  Ellers 
havde  han  kun  oplevet  Skuffelser.  Og  da  Brudstykket  af  Faust 
kom  ud  i 1790  og  bragte  alle  disse  Herligheder,  som  nu  i mer  end 
hundrede  Aar  har  været  Tysklands  allerypperste  Poesi  og  noget  af 
Jordens  ypperste,  var  Kulden  fuldstændig,  Deltagelsen  ingen.  Selv 
de  bedste  af  Goethes  senere  mest  forstaaende  Kritikere  var  tavse. 
Fra  Schillers  Kreds  lød  Haansord,  Gretchen  betegnedes  idiotisk 
som  „Gaas" ; KOrner,  Schillers  Nærmeste,  klagede  over  .Gadesanger- 
tonen" ; den  gamle  Klopstock  skrev  taabelige  Epigrammer.  Intet 
Under,  at  Goethe  lod  Fragmentet  ligge  og  først  senere,  plaget  af 
Schillers  Overhæng,  tog  det  op  paa  ny,  endelig  først  gjorde  det 
færdigt  — som  han  i Reglen  alene  gjorde  noget  færdigt  — da  det 
gjaldt  om  at  give  det  Plads  i en  ny  Udgave  af  hans  Samlede 
Skrifter. 

Faust  s Tilblivelseshistorie  er  denne:  Som  Barn  lærer  Goethe 
Faustsagnet  at  kende  først  i dramatisk  Bearbejdelse  som  Dukke- 
komedie, dernæst  i Form  af  moraliserende  Fortælling  som  Folke- 
bog, Historien  om  en  lærd  Eventyrer,  en  Mand  med  vild  Attraa, 
der  faar  sine  overmenneskelige  Ønsker  opfyldte  af  den  onde  Aand 
og  derfor  hjemfalder  til  Helvede.  Faust  har  Mefistofeles  ved  sin 
Side,  Wagner  til  Famulus.  Han  gør  mange  Slags  Undergerninger, 
deriblandt  dem  i Auerbachs  Kælder  (der  i Goethes  ældste  Udkast 
ligeledes  udføres  ikke  af  Mefistofeles  men  af  Faust). 

Stoffet  til  Folkesagnet  kom  fra  Marlowe’s  Dr.  Faustus,  som 
Goethe  saaledes  kun  indirekte  har  kendt  og  benyttet.  Det  er  et 
genialt  og  barnligt  Værk.  Da  det,  omhyggeligt  iscenesat,  for  første 

Gang  siden  Elisabeths  Dage  opførtes  i London  1896,  virkede  det 
næsten  mere  som  et  middelalderligt  Mysterie  end  som  en  Renæs- 
sancedigtning. Lessing  var  den  første  Tysker,  som  syslede  med 
Tanken  paa  et  Drama  om  Faust.  Han  har  udkastet  en  Plan, 
maaske  udført  største  Delen  af  Arbejdet;  men  det  er  gaaet  tabt; 
kun  en  Scene  er  os  levnet.  Blandt  Fausts  Lidenskaber  havde 
allerede  Marlowe  udhævet  Videbegærligheden;  den  er  bleven  hans 
Grunddrift  hos  Lessing. 

I Leipzig  saa'  Goethe  som  ung  Student  Auerbachs  Kælder  med 
Malerierne,  der  forestiller  Fausts  og  Mefistofeles*  Farter  og  Eventyr. 
I Frankfurt,  hvor  han  vaklede  mellem  pietistisk  Gudstro  under 
Frøken  von  Klettenbergs  Paavirkning  og  Oplysningstidens  Vantro 
under  Paavirkning  af  Voltaire,  fordybede  han  sig  i Alkymi  og 
Kabbala,  forsøgte  altsaa  selv  at  drive  Magi.  Men  hans  Ophold  i 
Strassburg  blev  afgørende.  Her  gav  den  lidende  Herder,  hvis 
Bekendtskab  han  gjorde  og  af  hvis  Aand  han  overvældedes,  ham 
visse  Grundtræk  til  Faust;  Ingen,  han  kendte,  havde  forsket  som 
Herder,  Ingen  var  Geni  som  han.  Ingen  svulmede  i Selvfølelse  som 
han.  Men  desuden  gav  Herder  med  sin  stadige  Satire  og  afvisende 
Sarkasme  ham  Grundtræk  til  Mefisto,  der  senere  fuldstændiggjordes 
under  Indtryk  af  Merck.  Friederike  gav  ham  Grundtrækkene  til 
Gretchen,  hvis  Navn  han  tog  fra  den  lille  Borgerpige,  han  som 
femtenaars  Dreng  i Frankfurt  havde  elsket.  Formodentlig  saa’  han 
desuden  i Strassburg  Folkeskuespillet  Faust . Fra  da  af  forlod 
Ideen  om  Faust  ham  ikke  mere  i hans  Liv. 

Han  havde  mange  andre  Planer:  Cæsar,  Goetz,  Muhamed, 
Prometheus,  Werther,  Den  evige  Jøde;  alle  disse  Hovedpersoner 
danner  en  Kreds  i hvis  Midte  Faustskikkelsen  staar.  Ved  Enden 
af  1773,  altsaa  24  Aar  gammel,  samler  Goethe  sig  om  Faust.  Fra 
Oktober  1774  til  Begyndelsen  af  1775  skrev  han  største  Delen  af 
den  saakaldte  Urfaust , i Efteraaret  1775  Resten  deraf.  Der  var  i 
den  unge  Goethe  to  Grunddrifter,  Trangen  til  at  forstaa  og  Trangen 
til  at  frembringe.  Han  attraaede  Visdom  og  Skaberkraft.  Derfor 
er  Prometheus  hans  ene  Helt:  Han  vil  kunne  skabe  Mennesker, 
som  Guderne  skaber.  Derfor  er  Faust  hans  anden  Helt:  Han  vil 
begribe  Verdensaltet,  som  Guderne  begriber  det.  Det  er  ikke  Om- 
fanget, men  Arten  af  Gudernes  Viden,  han  vil  tilegne  sig;  dette  er 
Modsætningen  mellem  ham  og  Wagner,  den  stakkels  Pedant,  der 
vil  vide  bestandig  mere.  I den  Grad  føler  Goethe  selv  paa 
samme  Maade  som  Faust,  at  der  næppe  er  en  Vending  i det  hele 

Værk  Urfaust,  hvortil  man  ikke  finder  Parallelstedet  i hans  Breve 
og  Digte  fra  samme  Tid. 

Paa  dobbelt  Maade  fornemmer  den  unge  Goethe  sig  hæmmet 
i sin  ideale  Stræben  efter  at  forstaa  Verdensaltet.  Han  er  kun  et 
enkelt  Menneske;  han  ser  ikke  Tingene  som  de  er,  men  som  de 
spejler  sig  i ham,  begriber  kun  den  Aand  han  ligner,  jkke  Jord- 
aanden.  Dernæst  naaer  han  som  Menneske  ikke  ind  til  selve  Livs- 
tanken, fordi  han  kun  har  det  utilstrækkelige  Middel  dertil,  Ordet. 
Wagner  er  tilfreds,  naar  han  har  en  Talemaade  at  løbe  med; 
Mefistofeles  raader  Lærlingen  til  at  nøjes  med  prægtige  Ord.  Den 
digterisk  filosofiske  Opfattelse,  der  lader  haant  om  Ord,  faar  sit 
højeste  Udtryk  i Scenen,  hvor  Gretchen  udspørger  Faust  om  hans 
Tro  og  hvor  denne  taler  ganske  som  Goethe  selv,  da  han  i April 
1774  afviste  Lavaters  Ven  Pfenniger,  som  krævede  ham  til  Regn- 
skab for  hans  Forhold  til  Religionen.  ( Name  ist  Schall  und  Rauch). 
Men  straks  i Fausts  første  Enetale  udtaler  han  sin  Ringeagt  for 
den  Videnskab,  der  kun  roder  i Ord  og  hvem  det  ikke  er  forundt 
at  skue.  Han  vil  tilegne  sig  Alnaturen  ikke  i døde  Ord  men  i 
levende  Anskuelse.  (Schau’  alle  Wirkungskraft  und  Samen , und 
thu’  nicht  mehr  in  Worten  kramen).  Naar  han  hengiver  sig  til 
Magien,  er  dette  Sindbilledet  paa,  at  han  utilfreds  med  viden- 
skabeligt Stykværk  vil  opnaa  det  geniale  Syn.  Goethe  bevarede 
jo  til  sin  Død  Fordommen  mod  den  forsøgsvis  fremadskridende 
Erfaringsvidenskab.  Fordi  han  undertiden  med  sit  blotte  Geniblik 
havde  set  ind  i Naturens  Væsen,  vægrede  han  sig  ved  den  Ind- 
rømmelse, at  en  Newton  med  sine  Beregninger  naaede  videre  end 
han.  Efterhaanden  lærte  Goethe  imidlertid  som  Forsker  ogsaa  den 
Selvovervindelse  at  nøjes  og  glæde  sig  ved  det  Enkelte,  at  se  det 
Hele  i det  Allermindste.  Han  opfattede  det  enkelte  Tilfælde  sind- 
billedligt, almengyldigt.  Ogsaa  denne  tilkæmpede  Ejendommelighed, 
grundet  paa  Geni  og  Resignation  i Forening,  nedlagde  han  i sin 
Faust  under  den  videre  Arbejden  paa  Værket. 

Alle  Kræfter,  der  bevægede  Goethe  hans  lange  Liv  igennem, 
kommer  da  til  Orde  her,  stiger  op  og  ned  heri  og  „rækker  hin- 
anden de  gyldne  Spande",  Ynglingens  Attraa,  den  Elskendes  Skæbner, 
Digterens  Skabertrang,  Forskerens  Kundskabstrang,  Geniets  Iso- 
lerthed,  Mandens  Livserfaring,  Alt  har  samarbejdet  herpaa.  Rundt 
om  deri  er  det  Evige  naaet. 

Hvad  gør  det  da,  at  Fausts  første  Del  ikke  er  et  ensartet  Værk 
med  enkelt  Harmoni,  naar  det  dog  er  saa  rigt  paa  selvstændige 


Digitized  by 


Google 


606 


Strejflys  over  Goethe 


Harmonier,  der  forenes  uden  Skurren.  De  har  alle  deres  Domi- 
nant i Fausts  Attraa  efter  det  Uendelige  i Viden,  Nydelse  og  Magt. 

Jo  mere  udviklet  Læseren  er,  des  mindre  vil  han  saares  af 
Partiernes  Uensartethed,  og  den  uudviklede  Læser,  der  en  Gang 
for  alle  er  vant  til  aldrig  fuldt  at  forstaa,  har  nu  i et  Aarhun- 
drede  end  ikke  opdaget  Uensartetheden  og  føler  den  slet  ikke. 
Han  er  tilfreds  med  de  mange  Tanker,  Værket  sætter  i Bevægelse 
hos  ham,  de  mange  bedre  Følelser,  det  kalder  til  Live  hos  ham 
— og  han  har  Ret. 

Georg  Brandes 

JEG  VILDE  GERNE  - 

Jeg  vilde  gerne  sætte  mig  ned  hos  din  Fod 
og  lytte  med  min  Sjæl  til  din  Tale. 

Længe  jeg  paa  stejle,  paa  stolte  Tinder  stod; 
du  kom  — og  de  sank  sammen;  da  længtes  jeg  imod 
den  dybeste,  den  ydmygste  blandt  Dale. 

Min  Sjæl  er  en  Verden,  hvor  alting  staar  i Brand, 
alle  Jordens  Vande,  ej  læske  den  de  kan; 
dertil  er  kun  i Stand 
din  Røst,  der  er  som  Dug  i Aftensvale. 

Jeg  vilde  geme  klynge  mig  sagte  til  dit  Knæ, 
naar  Sorgerne  knap  er  til  at  tælle. 

Da  læned  jeg  min  Pande  dertil  foruden  Ord, 
og  søgte  der  en  Tilflugt,  et  Hvilested,  et  Læ: 
nu  rave  jo  Klipper  og  Fjelde. 

Og  hverken  hist  i Himlen,  ej  heller  her  paa  Jord 

fandt  jeg,  hvor  jeg  for, 

det  Sted,  hvortil  mit  Hoved  jeg  kan  hælde. 

Dog  allerhelst  jeg  gemte  mit  Ansigt  i dit  Skød 
og  laa  der  som  død  — aa  saa  længe!  — 
og  græd,  for  ud  at  græde  al  Livets  bitre  Nød, 
alt,  hvad  jeg  forbrød, 

og  alt,  hvad  dybt  i Sinde  der  stivned  og  blev  haardt, 

og  Hadet,  som  mit  Hjerte  vil  sprænge  — 
følte  paa  mit  Hoved  en  Haand  saa:  varm  og  blød  — 
og  gid  da  Sjælen  sagtelig  med  Taareme  randt  bort, 
som  Bækken  gaar,  i Vaar,  gennem  Enge. 


EX  SAGA 

^Eb  blies  der  J&ger  in’s  goldene  Horn. 
und  alles,  was  er  blies,  das  war  verlom*. 

Saa  mangt  og  meget  hans  Ungdom  vilde, 
et  brusende  Hav,  som  aldrig  blev  stille. 

Elske  han  maatte  hver  elskelig  Kvinde, 
eje  de  mange,  den  eneste  vinde. 

Ham  lysted  at  skue  den  hele  Jord; 
over  Land,  over  Sø  hans  Længsel  for. 

Og  ud  over  Kundskabens  Riger  han  saa'  — 
der  var  ikke  det  Sted,  han  ej  gad  staa. 

Sfinksen,  der  Verdens  Løndom  vil  fjæle, 
han  skulde  tvinge  den  tavse  til  Mæle.  — 

Og  Ordets  Vælde  gik  ud  af  hans  Mund, 
som  Stormen  leger  med  Løv  i Lund. 

Endt  var  nu  Sandhedens  Stammen  og  Stumhed: 
ned  slynged  hans  Torden  Kong  Løgn,  Kejser  Dumhed. 

Hans  Harm  stak  Urettens  Urskov  i Brand; 

Af  Asken  voksed  Velsignelsens  Land.  — 

Han  drog  sit  gyldene  Bundgarn  af  Sange 
gennem  Tidernes  Hav,  tog  Slægter  til  Fange. 

Skatte  han  hæved  fra  Jorderigs  Havbund: 
reneste  Sjæle,  klareste  Ravfund, 

Perler  af  Taarer  og  Stjerner  af  Øjne  — 
slige,  som  lyser  i Natten  af  Løgne, 


Himmel  af  Pryd,  som  i Dybet  kan  blaane, 
og  Ildhu,  den  Sol,  og  Vemod,  den  Maane! 


Saa  drømte  hans  Længsel  og  aabned  sin  Favn 
mod  Verden,  — men  greb  kun  det  goldeste  Savn. 

Ej  blev  han  bænket  ved  Gudernes  Samfest; 
Kummerligheden,  hos  den  blev  han  Stamgæst. 

Kvinder  vandt  han  — som  intet  var  værd, 
ikke  den  ene,  hans  Sjæl  havde  kær. 

Af  Kundskabs  Verden  en  ussel  Tue  — 
udenpaa  — fik  han  Lov  at  skue. 

Og  Dybet  af  Visdom:  at  intet  kan  vides, 
undtagen  det  visse,  at  bundløst  der  lides. 

Udødeligheden  kom  ej  til  at  saa’ 

hans  Navn  med  Stjerner  paa  Markerne  blaa. 

Hvem  véd?  — Hvis  Kunsten  var  bleven  hans  Brud  — 
de  rev  ham  raat  af  dens  Helligdom  ud. 

Nu  tolker  han,  tilbedt  af  ældre  Damer, 
for  Mad  og  Te  v.  der  Reckes  Dramer, 

Fru  Schørrings,  Ewalds  og  Ebers  Romaner; 
at  han  selv  — var  Poet,  er  der  ingen,  der  aner. 

De  Vers,  der  var  avled  af  Møje  og  Kval. 
blev  vraged  til  sidst  af  „ Familiejournal  \ 

Præst  har  han  været.  Hans  Kirke  stod  tom; 
han  ynkede  selv  de  faa,  der  kom. 

Hvad  Lysets  Bedrifter  han  ellers  har  gjort? 

Avisartikler  om  smaat  og  stort, 

Mejsled*  med  Kunstnerens  Taalmod  utrættelig  — 
Papirkurven  slugte  dem  alle  umættelig. 

Hvad  han  rørte,  det  brast,  for  ham  selv  og  for  andre; 
Jorden  veg  bort,  hvor  han  skulde  vandre. 

Hans  Kraft  gik  ej  bort  for  at  gemmes  hos  Gud; 
i endeløst  intet  sived  den  ud. 

Bom  blev  der  sat  for  hans  Rejser,  de  lange; 
men  han  er  flyttet  adskillige  Gange. 

Nu  bli’r  han  i Reden  deroppe  paa  Kvisten, 
til  Folkene  kommer  med  Fyrretræskisten. 

Saa  bærer  den  sorte  Særpost  ham  bort, 

de  Par  Skridt,  til  det  Land.  hvor  man  sover  saa  haardt. 

Der  var  saa  mangt  og  saa  meget,  han  vilde; 
nu  vil  han  kun  ét:  være  død,  være  stille. 


FORSON  IN  GENS  G UD  - 

Forsoningens  Gud  — 

hvad  angaar  mig  dit  Tilgivelsesbud?  — 

Gaa  til  fygende  Sand, 

til  det  ilende  Vand, 

den  letfærdige  Vind 

og  det  troløse  Vejr, 

det  glemsomme  Spejl, 

den  ustadige,  flakkende  Flamme, 

til  Havets  Luner  og  Menneskers  Sind  — 
forkynd  det  der. 

Hos  mit  Had  gaar  du  fejl; 

jeg  er  idag  og  imorgen  den  samme. 


SVØM  1 DRØM  - 

Svøm  i Drøm  paa  hellig  Strøm, 

Lotus  i Knop,  bestandig  lukt, 
hvilende  vugget  fra  Rod  til  Top; 
over  dit  Hoved  gaar  Vindens  Flugt. 

Lad  ej  dit  Bæger  for  Lyset  op, 
bliv  ikke  Blomst,  sæt  aldrig  Frugt. 

Erik  Dall 

I 

ilaxdt  de  Lande  i Europa,  hvor  der  for  Tiden  af 
smaa  og  svage  Folk  kæmpes  en  Kamp  mod  større 
, Staters  Overmagt,  har  især  Finlandog  Nordsles- 
vi- i de  sidste  Aar  tildraget  sig  almindelig  Op- 
mærksomhed, mest  naturligvis  i de  skandinaviske 
Lande,  paa  Grund  af  de  opsigtvækkende  Begiven- 
heder, der  er  foregaaede  i dem.  Kun  altfor  ofte  synes  dog  Op- 
mærksomheden blot  at  medføre  en  ganske  almindelig  og  vag  Følelse 
af  Harme  over,  at  den  stærke  misbruger  sin  Magt  til  at  under- 
trykke den  svage,  uden  at  man  gør  sig  det  tilstrækkelig  klart, 
hvori  Forurettelsen  i det  enkelte  Tilfælde  bestaar,  hvad  det  i det 
enkelte  Tilfælde  er,  som  Striden  gælder.  Særlig  har  man  her  i 
Danmark  kunnet  iagttage  vor  velbekendte  Mangel  paa  Evne  til 
sundt  og  klart  at  bedømme  vore  egne  Anliggender  i deres  Forhold 
til  andre  Folks.  I den  Henseende  finder  man  altid  her  til  Lands 
en  stærk  Tilbøjelighed  til  at  gaa  til  Yderlighederne.  Saaledes  vil 
man  kunne  finde  dem,  der,  selv  om  de  med  Kraft  hævder  deres 
danske  Nationalitet  og  protesterer  mod  dens  Undertrykkelse,  og 
selv  om  de  fra  Fortiden  har  bevaret  stærke  skandinaviske  Sympa- 
tier, dog  staar  temmelig  ligegyldige  lige  over  for  de  russiske  Angreb 
paa  Finlands  Selvstændighed,  ja  endog  soger  at  reducere  dem  til 
en  ren  Ubetydelighed.  Forskellige  Omstændigheder  kan  bidrage 
til  at  fremkalde  en  saadan  Opfattelse,  dels  almindelig  Træghed  og 
Utilbøjelighed  til  at  beskæftige  sine  Tanker  med  andet  end  det, 
som  ligger  ligefor,  dels  Sympatien  for  det  russiske  Kejserhus, 
hvortil  man  i Danmark  føler  sig  saa  nøje  knyttet,  dels  Følelsen 

af,  at  vi  ved  at  skænke  Forholdene  i Finland  for  stor  en  Op- 
mærksomhed let  udsætter  os  for  at  sprede  vore  Kræfter  og  glemme 
den  store  Forskel  mellem  dem  og  Forholdene  i Nordslesvig,  som  i 
Virkeligheden  er  af  en  hel  anden  Art,  og  som  i ethvert  Fald  ligger 
os  langt  nærmere.  Paa  den  anden  Side  finder  man  ogsaa  i Dan- 
mark Folk,  som  ofrer  deres  varmeste  Interesse  til  Finnerne  saavel 
som  til  alle  andre  smaa  og  fortrykte  Folk  paa  den  hele  Jord,  Boerer 
og  Kubanere,  Grækere  og  Armeniere,  men  som  helst  taler  saa  lidt 
som  muligt  om  de  Forhold,  der  ligger  os  nærmest,  og  saa  endda, 
naar  de  kommer  ind  derpaa,  ikke  undlader  i Tide  og  Utide  at 
fremhæve,  at  de  Ulykker,  som  har  ramt  os,  bærer  vi  selv  for  en  stor 
Del  Skylden  for,  og  medens  de  med  Spænding  følger  alle  mulige 
andre  nationale  Kampe,  prædiker  de  kun  Haabløshedens  Evangelium, 
naar  Talen  er  om  vor  egen. 

Vender  vi  os  nu  fra  disse  forskellige  Opfattelser,*  som  raader 
her  i Danmark,  og  kaster  Blikket  mod  det,  som  sædvanlig  kaldes 
„den  europæiske  Opinion*,  saa  vil  det  straks  være  iøjnefaldende, 
at  de  finske  Tildragelser  gennemgaaende  har  vakt  en  langt  større 
Opmærksomhed  og  Indignation  end  den  Kamp,  der  har  staaet  i 
Nordslesvig.  En  talrig  Skare  af  Europas  betydeligste  Mænd  har  i 
Sommeren  1899  i Forening  indladt  sig  paa  det  usædvanlige  Skridt 
at  henvende  sig  direkte  til  Ruslands  Kejser  for  at  formaa  ham  til 
at  vise  sine  finske  Undersaatter  Retfærdighed.  Der  er  nu  al  mulig 
Grund  for  os  Danske  til  nøje  at  give  Agt  paa,  af  hvad  Art  de 
Overgreb  er,  som  den  europæiske  Opinion  saaledes  finder  Anled- 
ning til  at  paatale,  naar  de  øves  fra  russisk  Side  over  for  Finland, 
og  undersøge,  i hvad  Forhold  de  staar  til  Preussens  Fremfærd 
mod  den  danske  Befolkning  i Nordslesvig.  En  nøgtern  og  liden- 
skabsløs Sammenligning  vil  utvivlsomt  være  paa  sin  Plads,  selv 
om  Sammenligningens  Resultat  nærmest  vil  blive  det,  at  der  mere 
er  Tale  om  en  Forskel  end  om  en  Lighed. 

Hvad  gælder  Striden  i Finland?  Den  almindelige  europæiske 
Opfattelse  turde  vistnok  være  den,  som  en  svensk  Forfatter  ud- 
taler med  følgende  Ord:  „Når  Europa  tagit  del  i finnamas  kamp, 
har  det  skett,  dårf&r  att  en  stor  och  stark  nation  genom  en  brutal 
krånkning  af  besvuren  och  under  generationer  ihålgdhållen  rått 
s6kt  omintetgora  ett  litet  och  svagt  folks  pationella  tillvaro,  men 
framfOr  allt  dårfOr,  att  ett  stycke  af  Europas  egen  kultur  dårigenom 
satts  på  spel,  dårf6r  att  den  „store  och  starke*  år  den  slaviska 
rasens  målsman  och  den  „lille  och  svage*  en  representant  for  den 

våsterlåndska  odling,  som  i Rysslands  Osterlåndska  samhåilsordning 
har  sin  farligaste  och  n årmast e fiende.  Ur  denna  synpunkt  b6r 
fdrfattningsstriden  i Finland  ses  for  att  få  sin  råtta  belysning* *).  Til 
Grund  for  denne  Betragtning  ligger  i Virkeligheden  tre  forskellige 
Synspunkter,  af  hvilke  de  to  første  ganske  vist  ikke  holdes  rigtig 
klart  ude  fra  hinanden,  nemlig  et  politisk-statsretligt  (Rets- 
krænkelsen),  et  nationalt  (Forsøget  paa  at  tilintetgøre  det  finske 
Folks  nationale  Tilværelse)  og  et  kulturelt  (det  østerlandske  Sam- 
funds Overgreb  mod  den  vesterlandske  Kultur).  Vi  vil  for  Over- 
sigtens Skyld  tage  hvert  Synspunkt  for  sig. 

II 

Den  Handling,  som  ligger  til  Grund  for  hele  den  finske  For- 
fatningsstrid, er  Udstedelsen  af  det  kejserlige  Manifest  af  15.  Februar 
1899  med  de  dertil  knyttede  Grundregler  for  Lovgivningen  i Sager, 
som  angaar  det  hele  Kejserrige,  indbefattet  Finland.  Hidtil  har 
Finland,  saa  længe  det  har  været  forbundet  med  Rusland,  indtaget 
en  ganske  exceptionel  Stilling.  Medens  de  to  Lande  er  uadskille- 
lig forbundne,  saa  at  Ruslands  Kejser  som  saadan  tillige  er  Fin- 
lands Storfyrste,  har  Finland  sin  egen  konstitutionelle  Forfatning, 
idet  Storfyrsten  maa  dele  Lovgivningsmagten  med  den  finske  Landdag. 
Denne  bærer  ganske  vist  et  noget  gammeldags  Præg,  idet  den  paa 
middelalderlig  Vis  er  sammensat  af  de  4 Stænders  Repræsentation 
og  ordinært  kun  sammenkaldes  med  flere  (3 — 5)  Aars  Mellem- 
rum. Den  mangler  ogsaa  Indflydelse  paa  adskillige  Sager,  som  i 
andre  konstitutionelle  Stater  hører  ind  under  Folkerepræsentatio- 
nens  Magtomraade,  men  med  Hensyn  til  de  største  og  vigtigste 
Lovgivningsspørgsmaal  har  det  lige  til  den  sidste  Tid  været  officielt 
anerkendt,  at  de  ikke  kan  afgøres  uden  dens  Samtykke.  Heri 
er  der  nu  ved  Manifestet  og  Grundreglerne  af  15.  Februar  1899 
foretaget  den  Forandring,  at  med  Hensyn  til  de  Love,  som  ved- 
rører Kejserdømmets  hele  Omraade,  indbefattet  Fin- 
land, saavel  som  de  særlig  finske  Love,  som  berører  al- 
mindelige Rigsinteresser  eller  staar  i Forbindelse  med  Kejser- 
dømmets Lovgivning,  indskrænkes  Landdagens  Myndighed  fra  be- 
sluttende til  blot  raadgivende,  medens  Afgørelsen  henlægges  til  det 
russiske  Rigskonseil,  efter  at  dette  har  drøftet  vedkommende  Lov- 

1 V.  Spångberg:  FOrfattningsstriden  i Finland  (Studenterforeningen  Ver- 
dandis  småskrifter  nr.  93.  Stockholm  1900).  S.  3. 

forslag  i Forbindelse  med  Generalguvernøren  over  Finland,  den 
finske  Ministerstatssekretær  og  et  Antal  særlig  dertil  udpegede 
finske  Senatorer.  En  saadan  Indskrænkning  af  Landdagens  Magt- 
omraade  til  de  Anliggender,  som  kun  vedrører  Finlands  særlige 
Forhold  uden  at  have  almindelig  Rigsinteresse,  er  utvivlsomt  en 
Krænkelse  af  Finlands  Grundlove,  som  ikke  kan  ændres  paa  lov- 
lig Vis  uden  Landdagens  Samtykke.  Der  er  derfor  god  Grund  til 
at  tale  om  et  Statskup  i Finland,  begaaet  den  15.  Februar  1899. 

Dette  Statskup  er  imidlertid  af  en  egen  Art.  Medens  nemlig 
et  Statskup  efter  almindelig  Sprogbrug  er  en  Handling,  der  begaas 
af  vedkommende  Stats  egen  Fyrste  eller  Regering,  synes  man  her 
at  maatte  søge  Statskupets  Ophav  uden  for  Finlands  Grænser,  i 
Rusland.  Er  det  et  indre  finsk  Anliggende,  eller  er  det  et  Mellem- 
værende mellem  Finland  og  Rusland,  der  er  Tale  om?  Er  det 
Finlands  Storfyrste  eller  Ruslands  Kejser,  der  har  gjort  Statskup? 
At  vi  her  staar  over  for  et  vanskeligt  Spørgsmaal,  kan  man  se 
allerede  deraf,  at  Statsretslærerne  har  haft  saa  stort  Besvær  med  at 
finde  et  adækvat  Udtryk  for  Finlands  Forhold  til  Rusland.  Finland 
staar  over  for  Rusland  som  en  Stat,  ikke  som  en  Provins,  men  i 
et  underordnet,  ikke  i et  sideordnet  Forhold,  og  dog  er  Stillingerne 
som  russisk  Kejser  og  som  finsk  Storfyrste  uadskillelig  forbundne 
hos  den  samme  Person.  Nu  er  Manifestet  af  15.  Februar  1899 
udstedt  af  Nikolaus  II  som  Ruslands  Kejser  og  vedkommer  saa- 
ledes  i og  for  sig  ikke  Finland  og  kan  ikke  medføre  noget  finsk 
Statskup;  først  idet  Kejseren  i Egenskab  af  Finlands  Storfyrste 
gennem  finske  Embedsmænd  befaler  Manifestets  Offentliggørelse 
og  dets  Anvendelse  paa  finske  Forhold,  — først  da  er  Statskupet 
fuldbyrdet  i Finland.  Som  naturligt  er,  er  det  da  ogsaa  her  Lan- 
dets egen  Fyrste,  der  har  gjort  Statskup,  men  som  Følge  af  Kejser- 
storfyrstens Dobbeltstilling  kan  det  hele  Anliggende  baade  betegnes 
som  finsk  og  som  finsk-russisk. 

Spørger  vi  dernæst  om  Statskupets  faktiske  Følger  i politisk 
Henseende,  maa  vi  sige,  at  det  betyder  et  Skridt  henimod  Finlands 
Inkorporation  i Rusland.  Og  i samme  Retning  peger  den  Tron- 
tale, hvormed  Landdagen  1900  blev  aabnet.  Heri  forbydes  det 
Landdagen  at  udtale  sig  om  almindelige  Rigsanliggender,  og  der 
trues  eventuelt  med  den  hele  Stænderinstitutions  Ophævelse.  Men 
om  en  fuldstændig  Inkorporation  af  Finland  tilsigtes,  lader  sig  for 
Tiden  ikke  afgøre. 

Kaster  vi  nu  Blikket  paa  Nordslesvig,  viser  det  sig,  at  om 

nogen  egentlig  Sammenligning  paa  dette  Punkt  kan  der  slet  ikke 
være  Tale.  Nordslesvig  har  jo  ikke  Spor  af  politisk  Selvstændig- 
hed, hvilket  end  ikke  det  hele  Søndeijylland  har;  thi  det  er  jo 
ikke  nogen  Stat,  ikke  engang  noget  særligt  Administrationsomraade, 
men  kun  en  Del  af  en  preussisk  Provins.  Men  spørger  vi,  hvad 
der  med  Hensyn  til  Sønderjyllands  Skæbne  nærmest  kan  sammen- 
lignes med  det,  som  skete  i Finland  i 1899,  saa  maa  vi  gaa  en 
Menneskealder  tilbage  i Tiden,  til  den  Tid,  da  Sønderjylland  in- 
korporeredes i Preussen.  Den  Krig,  hvorved  Finland  løsreves  fra 
Sverige,  førte  ikke  til  nogen  Inkorporation,  hvortil  man  først  nu 
har  gjoH  de  forberedende  Skridt;  Sønderjyllands  Inkorporation  er 
derimod  forlængst  fuldbyrdet.  Som  Middel  til  Inkorporationen  har 
man  i det  ene  Tilfælde  anvendt  Statskup,  i det  andet  Tilfælde 
Krig,  et  Middel,  der  dog  vel  maa  betragtes  som  en  voldsommere 
Krænkelse  af  den  bestaaende  Retsorden,  end  et  Statskup  er.  Der 
kan  vel  ogsaa  være  Grund  til  at  minde  om,  at,  da  Preussen  og 
Østrig  den  16.  Januar  1864  stillede  den  Fordring  til  Danmark,  at 
Fællesforfatningen  af  18.  November  1863  skulde  være  ophævet 
inden  2 Dage,  hvilket  ikke  kunde  ske  paa  lovlig  Maade,  var  det 
netop  den  danske  Regerings  Vægring  ved  at  gøre  Statskup,  som 
foranledigede  de  to  Magter  til  at  tilbagekalde  deres  Gesandter  og 
overlade  Vaabnene  Afgørelsen.  Specielt  for  Nordslesvigs  Vedkom- 
mende maa  som  det  sidste  Skridt  til  at  give  Inkorporationen 
. Varighed  nævnes  Preussens  og  Østrigs  Overenskomst  af  1878  om, 
at  Pragfredens  Artikel  5 ikke  længere  skulde  have  Gyldighed.  Paa 
den  anden  Side  er  der  unægtelig  den  Forskel,  at,  medens  Danmark 
ved  Fredstraktaten  har  afstaaet  Hertugdømmerne,  saa  foreligger 
der  fra  Finlands  Side  intet  Afkald  paa  dets  Selvstændighed.  Det 
er  let  at  forstaa,  at  det  har  en  ikke  ringe  Betydning  for  Modstan- 
dens Styrke,  at  det  undertvungne  Folk  har  en  formel  Ret  at  støtte 
sig  til,  hvorfor  vi  jo  ogsaa  stadig  ser  Nordslesvigerne  hævde,  at  Op- 
hævelsen af  Pragfredens  Artikel  5 ikke  har  juridisk  Gyldighed; 
men  nogen  egentlig  Ændring  i Folkets  Stilling  medfører  dette  For- 
hold ikke.  Naar  et  Statskup  eller  en  Revolution  først  er  fuldbyr- 
det, saa  er  dermed  en  ny  Retstilstand  etableret,  ligesom  Tilfældet 
er,  naar  et  Land  er  erobret,  selv  om  en  formel  Afstaaelse  ved  en 
Fredstraktat  ikke  foreligger.  Kendsgerningerne  er  altid  stærkere 
end  de  juridiske  Hensyn,  og  det  ikke  mindst  i Folkeretten. 

Vi  maa  da  med  Hensyn  til  det  statsretlige  Brud,  som  er  for- 
øvet  ved  Statskupet  i Finland,  give  den  europæiske  Opinion  Med- 

hold  i dens  Fordømmelsesdom,  men  tillige  fremhæve,  at,  om  det 
end  som  Følge  af  Finlands  ejendommelige  statsretlige  Stilling,  hvor- 
til det  er  vanskeligt  at  paapege  nogen  Parallel,  faar  en  egen 
Karakter,  kan  det  dog  ikke  siges  i og  for  sig  at  have  nogen  værre 
Karakter  end  saa  mange  andre  i den  sørgelige  Række  af  Tilfælde 
i Historien,  hvor  Magt  er  gaaet  for  Ret. 

Vi  kan  imidlertid  ikke  indskrænke  os  til  Betragtningen  af  de 
enkelte  Begivenheder,  der  saa  vel  i Finland  som  i Nordslesvig  har 
medført  en  Omvæltning  af  den  bestaaende  Retsorden,  w men  maa 
ogsaa  se  lidt  nøjere  paa  de  forhaandenværende  Tilstande  i de  to 
Lande.  Utvivlsomt  er  en  politisk  Begivenhed  af  principiel  Be- 
tydning og  af  uberegnelig  Rækkevidde  mere  skikket  til  at  tildrage 
sig  almindelig  Opmærksomhed  end  selv  i høj  Grad  abnorme  Til- 
stande, der  fortsætter  sig  uforandret  eller  i stadig,  jævn  Udvik- 
ling, men  i Virkeligheden  er  det  dog  de  faktiske  Tilstande,  som 
det  ved  Anstillingen  af  en  Sammenligning  i Hovedsagen  kommer 
an  paa.  Det  gælder  blot  om  stadig  at  anstille  Sammenligningen 
mellem  de  Punkter,  der  virkelig  svarer  til  hinanden. 

Finland  fik  efter  at  være  blevet  erobret  med  Vaabenmagt  en 
saa  gunstig  Stilling  som  næppe  noget  erobret  Land,  der  kan  paa- 
vises i Historien.  Finland  blev  forenet  med  Rusland  som  en  selv- 
stændig Stat,  der  ganske  vist  formelt  blev  Rusland  underordnet, 
men  faktisk  nærmest  kom  til  at  indtage  en  privilegeret  Stilling  i 
Riget.  Den  russiske  Selvhersker  fandt  sig  i som  Finlands  Stor- 
fyrste at  dele  Magten  med  Stændernes  Repræsentation.  Finland 
fik  sin  egen  Regering  (Senatet),  bestaaende  af  indfødte  finske 
Borgere,  og  Finnerne  fik  selvfølgelig  ligeledes  Eneret  til  alle  Em- 
beder, høje  saavel  som  lave,  i hele  Landet;  kun  Stillingen  som 
Generalguvernør  fik  ogsaa  Russere  Adgang  til.  De  militære  Byr- 
der var,  indtil  der  i 1878  indførtes  almindelig  Værnepligt,  af  for- 
svindende Omfang,  og  selv  efter  1878  stilledes  Finnerne  dog  i den 
Henseende  langt  gunstigere  end  de  fleste  Folk  i Europa.  Hertil 
kommer,  at  den  finske  Hær  er  organiseret  i egne  Afdelinger,  med 
udelukkende  indfødt  Mandskab  og  Officerer  og  med  Landets  eget 
Sprog  til  Kommandosprog.  Trods  de  ringe  pekuniære  og  person- 
lige Militærbyrder  har  Landet  imidlertid  i Tillid  til  Ruslands  væl- 
dige Hærmagt,  der  koster  den  russiske  Befolkning  saa  store  Ofre, 
været  fuldstændig  betrygget  udadtil  og  i rigt  Maal  kunnet  vie  sine 
Kræfter  til  Fremme  af  sin  indre  Udvikling,  der,  som  alle  er  enige 

om,  under  Foreningen  med  Rusland  har  taget  et  glimrende  Op- 
sving. 

I de  sidste  Aar  er  der  nu  opstaaet  Fare  for,  at  der  heri  skulde 
indtræde  en  Forandring.  Det  er,  om  ikke  berettiget,  saa  dog  for- 
staaeligt,  at  Finlands  i mange  Henseender  begunstigede  Stilling 
maatte  vække  Misfornøjelse  i Rusland.  Især.  gjaldt  dette  med 
Hensyn  til  de  militære  Begunstigelser.  Dette  Spørgsmaal  hænger 
netop  nøje  sammen  med  Statskupet,  hvis  Formaal  særlig  var  at 
unddragé  den  finske  Stænderrepræsentation  Medbestemmelsesret 
paa  den  militære  Lovgivnings  Omraade.  I 1899  forelagdes  der 
Landdagen  — ikke  til  Beslutning,  men  kun  til  Ytring  — et  For- 
slag til  en  ny  Ordning  af  Militærvæsenet,  hvorved  saa  vel  Tjeneste- 
tiden som  Udskrivningskontingentets  Størrelse  i høj  Grad  forøgedes, 
ligesom  den  finske  Hær  foresloges  delvis  sammensmeltet  med  den 
russiske  derved,  at  nogle  finske  værnepligtige  skulde  kunne  gøre 
Tjeneste  i Rusland,  og  omvendt  Russere  have  Adgang  til  Officers- 
poster  i Finland.  Landdagen  besluttede  til  Trods  for  det  lov- 
stridige ved  Forelæggelsesmaaden  at  behandle  Forslaget  efter  dets 
Indhold  og  gjorde  betydelige  Indrømmelser  samtidig  med,  at  den 
paa  visse  Punkter  rejste  en  absolut  Modstand.  Endnu  er  Sagen 
ikke  bleven  endelig  afgjort,  men  hvis  man  tør  drage  nogen  Slut- 
ning af  de  Antydninger,  som  efter  omtrent  to  Aars  Tavshed  frem- 
kom i Marts  d.  A.  angaaende  det  russiske  Rigskonseils  videre 
Planer,  synes  rigtignok  Russernes  Fordringer  paa  flere  væsentlige 
Punkter  at  være  ble  ven  i høj  Grad  nedstemte.  Frygten  for  de 
forøgede  Militærbyrder  har  dog  været  saa  stor  i Finland,  at  der  i 
1899  er  udvandret  over  10,000  Mennesker. 

Ogsaa  paa  andre  Omraader  finder  vi  i den  nyeste  Tid  en 
Udvikling  i lignende  Retning.  Den  grundlovhjemlede  Bestemmelse 
om  Finnernes  Eneret  til  finske  Embeder  blev  overtraadt  i 1899, 
da  en  Russer  blev  udnævnt  til  finsk  Ministerstatssekretær  i St. 
Petersborg.  Fra  sidste  Aar  husker  man  Inddragelsen  af  de  finske 
Frimærker.  Men  maa  det  end  siges,  at  Tilstanden  paa  mange 
Maader  er  bleven  forværret  for  Finland,  saa  er  der  dog  lang  Vej 
endnu,  indtil  Finland  kan  naa  den  Tilstand,  som  i en  Aarrække 
har  hersket  i Nordslesvig  paa  de  nævnte  Omraader.  Her  er  ikke 
Tale  om  særskilt  Forvaltning,  egne  Embedsmænd,  særlige  Militær- 
afdelinger med  dansk  Kommandosprog  el.  lign.  Ogsaa  her  har 
Frygten  for  den  strenge  Militærtjeneste  medført  en  stærk  Udvan- 
dring, der  dog  i Tidens  Løb  er  aftaget,  som  Udvandringen  fra 

Finland  vel  ogsaa  med  Tiden  vil  gøre  det.  Dog  er  der  unægtelig 
enkelte  Omraader,  hvor  Finland  maa  siges  at  have  faaet  et  For- 
spring. Først  og  fremmest  er  Finlands  Presse  langt  mere  bunden, 
idet  der  findes  Censur,  og  Generalguvernøren  endog  har  Ret  til  at 
inddrage  Blade  for  bestandigt.  I Forbindelse  hermed  maa  nævnes 
Censuren  over  Telegrammer  og  aabne  Postforsendelser,  lige  som 
ogsaa  Forenings-  og  Forsamlingsfriheden  i det  mindste  paa  Papiret 
maa  siges  at  være  nok  saa  stærkt  indskrænket  i Finland.  Men 
over  for  disse  Forhold  fortjener  det  rigtignok  at  fremhæves,  at 
Finland  endnu  ikke  som  Nordslesvig  har  det  store,  over  hele 
Landet  spredte,  fremmede  Embedspersonale,  hvis  udtrykkelige  Op- 
gave det  er  at  bringe  enhver  Lovovertrædelse  for  Retten.  Og 
medens  de  preussiske  Dommere  i Nordslesvig  for  en  stor  Del  er  at 
opfatte  som  Regeringens  Redskaber,  har  Finland  sine  egne  Dom- 
stole, der  i det  mindste  for  Tiden  er  saa  langt  fra  at  være  af- 
hængige af  den  russiske  Regering,  at  man  i Finland  tværtimod 
sætter  sin  Lid  til  deres  Bistand  mod  Overgreb  fra  russisk  Side. 
Selv  om  Russerne  skulde  forsøge  paa  at  gennemføre  en  Militærlov 
mod  Landdagens  Vilje,  tør  Finnerne  endog  vove  at  haabe  paa, 
at  dens  Gyldighed  vil  blive  underkendt  af  Domstolene,  saa  at  de 
værnepligtige,  som  nægter  at  møde  i Henhold  til  den,  vil  blive 
frifundne.  Men  hvorledes  det  i denne  Henseende  vil  stille  sig  i 
Fremtiden,  er  det  jo  umuligt  at  afgøre  med  Bestemthed. 

III 

Vi  har  saaledes  set,  at  der  ikke  alene  med  Hensyn  til  Fin- 
lands hele  statsretlige  Stilling,  men  ogsaa  med  Hensyn  til  de  en- 
kelte Forvaltningsomraader  har  gjort  sig  en  Bestræbelse  gældende 
for  at  tilvejebringe  en  nøjere  Forbindelse  med  Rusland,  hvilket 
ikke  kan  ske  uden  en  Tilbagetrængen  af  Finlands  særlige,  natio- 
nale Ejendommeligheder.  Men  naar  vi  nu  gaar  over  til  at  under- 
kaste de  nationale  Forhold  en  særlig  Drøftelse,  maa  vi  straks 
henpege  paa,  at  Ordet  »national"  kan  bruges  i mere  eller  mindre 
omfattende  Betydning,  hvilket  har  til  Følge,  at  Grænsen  mellem 
det  nationale  Omraade  og  det  foran  omtalte,  rent  politiske  ikke  er 
saa  let  at  drage. 

Paa  det  Sted,  hvor  Hero  dot  lader  Athenerne  udvikle  de 
Motiver,  som  burde  bevæge  alle  Grækere  til  trods  deres  politiske 
Adsplittelse  at  forene  sig  til  Kamp  mod  Perserne,  lader  han  dem 

anføre  deres  Fællesskab  i Race,  Sprog  og  Religion  og  deres  ind- 
byrdes Overensstemmelse  i Sæder  og  Levevis.  Han  har  herved 
givet  en  Definition  af  Begrebet  „Nationalitet*,  som  nogenlunde 
kan  anvendes  ogsaa  i vore  Dage.  Men  ofte  finder  vi  rigtignok  Ud- 
trykket anvendt  baade  i en  videre  og  i en  snævrere  Betydning, 
hvilket  hænger  sammen  med,  hvor  stor  en  Del  af  Samfundslivet 
Statsmagten  til  enhver  Tid  har  inddraget  under  sit  umiddelbare 
Omraade,  og  hvor  meget  den  har  overladt  til  Borgernes  egen  For- 
sorg. Man  kan  saaledes  undertiden  udvide  Begrebet  „Sæder  og 
Levevis*  i den  Grad,  at  det  ogsaa  indbefatter  hele  Indretningen 
af  visse  offentlige  Anliggender,  som  naar  man  f.  Eks.  taler  om  et 
nationalt  Hærvæsen  eller  Postvæsen ; og  omvendt  kan  man  til  an- 
dre Tider  bruge  Ordet  „Nationalitet*  i langt  snævrere  Betydning, 
saa  at  der  hverken  tænkes  paa  Religion  eller  paa  Sæder  og  Leve- 
vis, ja  knap  nok  paa  Racen,  men  egentlig  kun  Sproget  bliver  til- 
bage som  det,  hvorved  Befolkningens  Nationalitet  tydeligst  og  mest 
elementært  lægger  sig  for  Dagen. 

Naar  nu  den  ovenfor  citerede  svenske  Forfatter  taler  om  Rus- 
sernes Forsøg  paa  ved  en  brutal  Krænkelse  af  besvoren  Ret  at 
tilintetgøre  det  finske  Folks  nationale  Tilværelse,  saa  er  det  klart, 
at  han  tager  Ordet  „national*  i en  meget  vid  Betydning,  i en  Be- 
tydning, som  indbefatter  Forhold,  der  hører  ind  under  det  særlig 
politiske  Omraade;  ved  Finlands  nationale  Tilværelse  mener  han 
aabenbart  endog  nærmest  Finlands  Bestaaen  som  Stat,  og  i For- 
søgene paa  at  berøve  Finlands  offentlige  Institutioner  deres  ejen- 
dommelige Særpræg  ser  han  en  national  Krænkelse.  Naar  man 
derimod  i Nordslesvig  taler  om  en  national  Kamp,  saa  tager  man 
Ordet  „national*  i den  allersnævreste  Betydning,  idet  det  dér  næ- 
sten udelukkende  er  Sproget,  der  er  Tale  om,  eftersom  det  er  den 
eneste  Rest,  som  Befolkningen  har  faaet  Lov  til  at  beholde  af  sine 
nationale  Ejendommeligheder,  for  saa  vidt  de  kan  lægge  sig  for 
Dagen  for  Offentligheden.  Kan  man  end  saaledes  baade  i Finland 
og  i Nordslesvig  med  Rette  lale  om  en  national  Kamp,  saa  maa 
man  dog  i begge  Tilfælde  nøje  passe  paa,  hvad  det  egentlig  er, 
som  man  taler  om,  og  ikke  lade  sig  vildlede  af  Udtrykket. 

Det  kunde  nu  ogsaa  være  gavnligt  at  berøre  Finlands  Forhold 
i national  Henseende  i Ordets  snævrere  Betydning,  særlig  med 
Hensyn  til  Sproget.  Disse  Forhold  er  nemlig  ret  ejendommelige. 
Af  Finlands  Befolkning  tilhører  omtrent  de  den  finske  Nationali- 
tet, medens  1 7 er  Svenskere,  og  disse  to  Nationaliteter  har  i en 

Aarrække  staaet  i et  meget  spændt  Forhold  til  hinanden.  Det 
svenske  Mindretal  har  i lange  Tider  udgjort  den  herskende  Klasse, 
som  det  gjorde  dengang,  da  Landet  var  forenet  med  Sverige,  og 
det  svenske  Sprog  har  været  Landets  officielle  Sprog.  Der  har  i 
Finland  i største  Delen  af  det  19de  Aarhundrede  staaet  en  national 
Kamp,  en  Kamp  mellem  det  finske  og  det  svenske  Sprog,  som  i 
Bitterhed  ikke  har  staaet  tilbage  for,  men  snarere  overgaaet  den, 
som  de  begge  nu  i Forening  har  begyndt  at  maatte  føre  mod  det 
russiske.  Det  lille  svenske  Mindretal,  som  paa  Grund  af  sin  Over- 
legenhed i Dannelse  og  Samfundsstilling  og  paa  Grund  af  Stænder- 
repræsentationens aristokratiske  Sammensætning  sad  inde  med  en 
Magt,  der  var  langt  større,  end  dets  Antal  kunde  berettige  det  til, 
har  kun  Skridt  for  Skridt  ladet  sig  aftvinge  Indrømmelser  til  det 
tilsidesatte  finske  Sprog.  Under  denne  Kamp  har  den  russiske 
Regering  indtil  den  sidste  Tid  ikke  gjort  noget  Forsøg  paa  at 
skaffe  det  russiske  Sprog  Indpas  i Finland  paa  Bekostning  af  Lan- 
dets egne  Sprog.  Derimod  har  den  for  saa  vidt  hjulpet  den  finsk- 
talende Befolkning  til  sin  Ret,  som  den  nuværende  Ligestilling 
mellem  Svensk  og  Finsk  paa  Grund  af  det  svenske  Partis  Mod- 
stand ikke  har  kunnet  gennemføres  under  Iagttagelse  af  de  kon- 
stitutionelle Former,  men  har  maattet  fastslaas  ad  administra- 
tiv Vej. 

Den  finsktalende  Befolkning  har  da  ogsaa  under  de  for  Fin- 
land lykkelige  Tider  før  de  sidste  Aars  sørgelige  Begivenheder  be- 
standig stillet  sig  langt  mere  velvilligt  og  loyalt  over  for  Rusland 
end  det  svenske  Parti,  der,  selv  om  det  naturligvis  formelt  op- 
traadte  aldeles  korrekt,  dog  ogsaa  dengang  ofte  lagde  et  uvilligt 
Sindelag  for  Dagen  over  for  den  russiske  Regering  og  alt  russisk. 
Nu  har  selvfølgelig  de  sidste  Aars  Strid  i høj  Grad  nærmet  de  to 
nationale  Partier  til  hinanden,  idet  deres  fælles  Interesser  mere  er 
kommen  i Forgrunden,  men  det  finske  Parti  optræder  dog  gennem- 
gaaende  med  et  langt  større  Maadehold  over  for  det  russiske  Regi- 
mente, idet  det  baade  fra  svensk  og  fra  russisk  Side  frygter  en 
Fare  for  sin  nationale  Ejendommelighed.  Selv  efter  Statskuppet 
har  dets  betydeligste  Fører,  Friherre  Yrjo-Koskinen,  udtalt  under 
et  Interview,  at  det  „saakaldte  svenske  Parti"  ikke  har  anden  Be- 
tydning end  med  sit  svenske  Rigssprog  at  give  Russerne  et  Paa- 
skud  til  i Stedet  at  paatvinge  Finnerne  det  russiske;  „naar  vi 
overhovedet  tillader  os  den  Luksus  at  holde  et  Rigssprog,"  sagde 

han,  „saa  finder  Russerne  det  naturligvis  rimeligere,  at  det  er  Rus- 
sisk, end  at  det  er  Svensk"1). 

Medens  Russerne  altsaa  i lang  Tid  har  indtaget  en  i Realite- 
ten anerkendelsesværdig  Holdning  i Sprogkampen,  har  Forholdene 
i de  senere  Aar  forandret  sig  saaledes,  at  der  nu  virkelig  ogsaa 
kan  siges  at  være  begyndt  en  Sprogkamp,  hvori  det  russiske  Sprog 
spiller  en  Rolle.  Allerede  i 1891  paabødes  det  ved  en  Forordning, 
som  var  kontrasigneret  af  den  finske  Ministerstatssekretær,  uagtet 
den,  i det  mindste  efter  finsk  Opfattelse,  var  grundlovsstridende, 
at  finske  Embedsmænd  skulde  f or  s t aa  Russisk,  og  Kendskab  her- 
til sattes  som  Betingelse  for  Avancement.  Ved  Militærlovforslaget 
af  1899  forsøgtes  et  lignende  Skridt  for  Hærens  Vedkommende, 
dels  ved  Fordringen  om  Officerers  og  Underofficerers  Kendskab  til 
Russisk,  dels  ved  Bestemmelsen  om,  at  russiske  Officerer  skulde 
kunne  ansættes  i Finland.  Endelig  er  det  ved  Manifest  af  20de 
Juni  1900  blevet  paabudt,  at  Russisk  fra  1903  skal  være  Senatets 
(den  finske  Regerings)  Forretningssprog  og  fra  1905  Landets  offici- 
elle Embedssprog.  At  en  Udvidelse  af  Undervisningen  i Russisk  i 
Finlands  Skoler  vil  følge  efter,  er  højst  sandsynligt,  og  maaske  er 
det  ogsaa  Russernes  Formaal  at  gøre  det  russiske  Sprog  til  Hærens 
Kommandosprog. 

Ogsaa  paa  det  nationale  Omraade  i snævrere  Forstand  ser  vi 
altsaa  i Finland  en  begyndende  Tilnærmelse  til  de  Tilstande,  som 
af  Preusserne  er  indført  i de  Lande,  som  de  har  gjort  sig  til 
Herrer  over.  Men  maa  det  end  saaledes  indrømmes,  at  der  ogsaa 
i Finland  føres  en  virkelig  Sprogkamp,  saa  maa  det  paa  den  an- 
den Side  bestemt  hævdes,  at  denne  Kamp  føres  paa  et  helt  andet 
Terræn  end  Sprogkampen  i Nordslesvig.  Forholdet  er  ganske 
simpelt  det,  at  Russerne  arbejder  paa  at  udvide  Kendskabet  til  deres 
eget  Sprog  i Finland,  medens  Preusserne  arbejder  paa  at  trænge  det 
danske  Sprog  ud  af  Nordslesvig.  Selvfølgelig  har  man  Grund  til 
at  føle  det  som  en  Forurettelse,  naar  et  fremmed  Sprog,  selv  om 
det  er  Rigssproget  i det  større  Statssamfund,  man  tilhører,  mere 
end  forhen  kræves  kendt  og  lært  af  dem,  der  modtager  en  højere 
Undervisning  eller  træder  i Statens  Tjeneste.  Et  saadant  Paabud 
saarer  nødvendigvis  den  nationale  Bevidsthed,  og  selv  om  det 
medfører  visse  positive  Fordele,  volder  det  dog  i det  mindste  Tids- 
spilde og  Ulejlighed.  Men  naar  et  Lands  Befolkning  maa  se  sit  eget 


*)  V.  Spångberg:  Statskuppen  i Finland  1899  (Stockholm  1899).  S.  42. 

Sprog  udelukket  fra  alle  Landets  Skoler,  de  lavere  saa  vel  som 
de  højere,  naar  Skolebørnene  ikke  alene  i Skolestuen,  men  paa 
Legepladsen,  ja  endog  paa  Vejen  til  og  fra  Skole  ikke  har  Lov 
til  at  tale  med  hverandre  i deres  Modersmaal,  og  naar  det  ende- 
lig forbydes  Forældrene,  selv  gennem  en  Huslærer,  at  lade  deres 
Børn  faa  Undervisning  i deres  eget  Sprog,  saa  har  vi  at  gøre 
med  Forhold,  der  er  himmelvidt  forskellige  fra  de  nys  omtalte,  og 
som  man  ikke  uden  at  gøre  sig  skyldig  i en  grov  Tankeløshed 
kan  forveksle  med  dem. 

Forskellen  mellem  den  nationale  Kamp  i Finland  og  i Nord- 
slesvig er  let  nok  at  fastholde,  naar  man  først  har  faaet  Øjet  op 
for  den.  Efter  at  Sprogforholdene  i Skolen  er  omtalt,  behøver  det 
kun  lige  at  nævnes,  at  i Nordslesvigs  rent  dansktalende  Egne  er 
Retssproget  fuldstændig  tysk,  og  at  det  danske  Sprog  ogsaa  stadig 
fortrænges  mere  og  mere  fra  Kirken,  medens  derimod  i Finland 
kun  Landets  egne  Sprog  lyder  i Retssalen  og  i Kirken  som  over- 
hovedet ved  alle  Lejligheder  i det  offentlige  Liv,  som  den  store 
Befolkning  har  noget  at  gøre  med. 

Ser  vi  endelig  paa  de  Forholdsregler  i Nordslesvig,  som  i de 
sidste  Aar  har  vakt  det  største  Røre,  nemlig  Udvisningerne  af 
danske  Undersaatter,  saa  er  det  efter  Forholdenes  Natur  umuligt 
at  finde  nogen  Forholdsregel  i Finland,  som  kan  stilles  lige  der- 
med. Men  naar  vi  erindrer,  hvorledes  Forholdet  er  med  Hensyn 
til  Sprogkampen,  saa  kan  vi  som  en  passende  Parallel  dertil  op- 
stille Begunstigelsen  af  russiske  Bissekræmmeres  Indvandring  i 
Finland  med  det  Formaal  at  drive  national  og  politisk  Propaganda. 
Forholdet  er  stadig  det  samme:  Russerne  arbejder  paa  at  faa  Ind- 
pas i Finland,  men  Preusserne  arbejder  paa  at  fordrive  fra  Nord- 
slesvig alt,  hvad  der  er  dansk. 

Efter  hvad  her  er  udviklet,  maa  vi  altsaa  give  den  europæiske 
Opinion  Ret  i dens  Protest  mod  de  sidste  Aars  Forholdsregler  i 
Finland,  betragtede  som  en  Forsyndelse  ogsaa  i national  Henseende, 
idet  det  politiske  Retsbrud  har  aabnet  en  Mulighed  i denne  Ret- 
ning, — en  Mulighed,  som  man  fra  russisk  Side  ogsaa  har  be- 
gyndt at  benytte.  Ja,  det  tør  end  ikke  betragtes  som  udelukket, 
at  de  nationale  Forhold  i Finland,  hvis  den  paabegyndte  Udvik- 
ling fortsættes  i en  længere  Aarrække.  engang  i Tiden  vil  naa  til 
et  lignende  Standpunkt  som  for  Øjeblikket  i Nordslesvig1).  Men 

l)  I Russisk  Polen  synes  Udviklingen  ganske  vist  for  Tiden  at  gaa  i den 
modsatte  Retning;  jfr.  Dr.  G.  Brandes's  Artikel  i „Sønderjydske  Aarbøger*  for  1900. 

det  maa  tillige  hævdes,  at,  naar  det  oplyste  Europa  med  fuld 
Føje  protesterer  mod  en  Systemforandring,  der  rummer  Fare  for 
en  Krænkelse  af  en  Befolknings  nationale  Ejendommeligheder,  saa 
kunde  den  have  langt  mere  Grund  til  at  tage  til  Orde  over  for  en 
Politik,  der  aabenlyst  sætter  sig  til  Maal  at  tilintetgøre  en  Be- 
folknings hele  nationale  Eksistens.  Selv  naar  Systemforandringen 
er  fuldbyrdet  og  ikke  mere  har  Nyhedens  Interesse,  kan  den  fort- 
satte, daglige  Kamp  for  Nationalitetens  Bevarelse  stadig  gøre  det 
samme  Krav  paa  Samtidens  Deltagelse.  Finnerne  betragter  ikke 
Statskupet  som  Kampens  Afslutning,  men  snarere  som  dens  Be- 
gyndelse, og  det  samme  Synspunkt  maa  ogsaa  anlægges  paa  den 
nationale  Kamp  i Nordslesvig. 


IV 

Naar  vi  nu  skal  se  paa,  hvilke  Følger  for  Kulturen  de  poli- 
tiske og  nationale  Kampe  i Finland  og  Nordslesvig  maa  antages 
at  have.  saa  er  det  ikke  muligt  at  operere  med  det  omfattende  og 
ret  uhandlelige  Begreb  Kultur  i al  Almindelighed,  men  vi  maa  be- 
tragte Kulturen  fra  den  særlig  politiske  og  nationale  Side.  En 
Kultur  kan  ikke  paatvinges  et  Folk  fra  oven,  men  har  som  Betin- 
gelse et  vist  Maal  af  Frihed;  enhver  Kultur  maa  have  sin  Rod  i 
Folket  selv;  den  maa  være  national,  — hvad  enten  vi  nu  vil  tage 
dette  Ord  i snævrere  eller  videre  Betydning.  Naar  man  udtaler 
Frygten  for,  at  de  russiske  Overgreb  mod  Finland  skal  medføre 
en  Nedgang  i Kulturen,  saa  kan  denne  Frygt  dels  være  rettet  mod 
den  slaviske  Nationalitet,  som  ved  sin  Fremtrængen  befrygtes  at 
ville  medføre  et  lavere  Kulturtrin  i de  Landstrækninger,  hvor  hid- 
til svensk  og  finsk  Nationalitet  med  deres  højere  udviklede  Kultur 
har  raadet,  — dels  imod  den  russiske  Regering,  som  ved  sit 
Tryk  fra  oven  befrygtes  at  ville  knuse  enhver  Kultur,  og  der  er 
næppe  nogen  Tvivl  om,  at  det  er  denne  Frygt,  der  er  den 
væsentlige.  Enhver  national  Kamp  er  en  Kamp  mellem  forskellige 
Kulturer,  men  Kulturen  har  andre  og  farligere  Fjender  end  frem- 
mede Nationaliteter. 

Naar  de  danske  Nordslesvigere  gør  Modstand  mod  den  tyske 
Nationalitet,  som  man  søger  at  paatvinge  dem,  saa  er  det  ikke, 
fordi  de  nærer  Frygt  for  gennem  den  at  nedtrykkes  til  et  lavere 
Kulturtrin.  De  betragter  ikke  den  tyske  Kultur  i og  for  sig  som 
den  danske  underlegen;  de  har  ikke  andet  imod  den,  end  at  den 

ikke  er  deres  egen.  Sammenligner  vi  de  to  Kulturer,  der  hver 
paa  sit  Sted  søger  at  trænge  erobrende  frem  paa  Nabokulturemes 
Bekostning,  den  slaviske  og  den  tyske,  saa  maa  vi  indrømme  den 
tyske  Kultur,  at  den  er  den  stærkest  og  rigest  udviklede.  Men 
det  vilde  være  Uret  at  nægte,  at  ogsaa  den  slaviske  Kultur  besid- 
der mange  Fortrin,  og  at  der  i mange  slaviske  Lande  rører  sig  et 
rigt  aandeligt  Liv,  som  det  øvrige  Europa  kun  i altfor  høj  Grad 
mangler  Kendskab  til.  Man  har  heller  ikke  Lov  til  kun  med  Uvilje 
at  se  paa  den  vaagnende  slaviske  Nationalitetsbevægelse,  som 
naturligvis  ikke  er  bleven  til  uden  Indflydelse  af  tilsvarende  Be- 
vægelser i Vesteuropa1).  Men  lige  som  man  maa  skelne  imellem 
Tysk  og  Preussisk,  idet  den  aand-  og  gemytrige  tyske  National- 
karakter kun  stemmer  daarligt  med  den  preussiske  Embedsmands- 
og  Soldatervælde,  saaledes  gør  man  ogsaa  vel  i at  aabne  Øjet  for 
den  lignende  Forskel  mellem  de  slaviske  Folks  i og  for  sig  saa 
blide  og  fredsommelige  Natur  og  den  hensynsløse  og  brutale  russi- 
ske Regeringsvælde.  Den  er  det,  som  er  Skyld  i Ruslands  nye- 
ste kulturfjendske  Færd  over  for  Finland,  idet  den  nu  har  antaget 
de  preussiske  Styrelsesprinciper  over  for  erobrede  Lande,  medens 
den  tidligere  endog  i paafaldende  høj  Grad  havde  ladet  Hensynet 
til  Kulturen  ske  Fyldest,  idet  den  havde  ladet  Finland  beholde 
Frihed  til  selv  i rigt  Maal  at  pleje  sin  nationale  Udvikling. 

Vi  maa  altsaa  ogsaa  fra  et  kulturelt  Synspunkt  give  den  euro- 
pæiske Opinion  Ret  i,  at  det  er  en  Forsyndelse  mod  Kulturen, 
som  Rusland  er  ved  at  begaa  ved  sin  nyeste  Politik  over  for  Fin- 
land; men  det  maa  hævdes,  at  en  saadan  Forsyndelse  alt  længe 
har  været  begaaet  af  Preussen  over  for  Nordslesvig,  og  at  denne 
fortjener  en  saa  meget  desto  skarpere  Dadel,  som  Preussen  i sig 
selv  staar  Kulturen  nærmere.  Medens  Ruslands  Fremfærd  til  Nød 
kan  undskyldes  dermed,  at  de  moderne  Kulturtanker  ikke  rigtig 
er  naaet  dertil,  saa  kommer  den  preussiske  Politik  over  for  Nord- 
slesvig og  de  andre  Lande  med  ikke-tysk  Nationalitet,  som  hører 
ind  under  det  preussiske  Statsomraade,  netop  til  at  staa  i et  saa 
meget  desto  grellereLys  derved,  at  den  støtter  sig  paa  selve  disse 
Kulturtanker  i en  forvrænget  Skikkelse,  saa  at  de  drejes  i en  Ret- 
ning, der  er  ganske  modsat  af  den  oprindelig  tænkte.  Paa  dette 
Forhold  skal  her  anføres  et  typisk  Eksempel.  Den  16de  Januar 
d.  A.  kunde  man  i danske  Blade  læse  følgende  Telegram  til  Rit- 


l)  Jvfr.  G.  Brandes:  Indtryk  fra  Rusland  S.  139  f. 

zaus  Bureau:  »Berlin  den  15de  Januar.  I Landdagens  Deputeret- 
kammers Møde  i Dag  klagede  Jazdzewski  over  Polakkernes  uret- 
færdige Behandling.  Finansminister  Miquel  svarede,  at  Rege- 
ringen vidste  sig  i Overensstemmelse  med  Nationens  overvej- 
ende Flertal  med  Hensyn  til  de  i Polen  trufne  Forholdsregler. 
Saa  længe  Preussen  bestaar,  vil  det  ikke  lykkes  Polakkerne  at 
bortrive  Landsdele,  der  kun  ligger  saa  faa  Dagsmarsher  fra  Ber- 
lin.* Om  det  end  maa  indrømmes,  at  Referatets  Knaphed  kan 
have  gjort  Formen  af  Ministerens  Svar  endnu  mere  stødende,  end 
den  i Virkeligheden  var,  saa  er  der  dog  ingen  Grund  til  at  tvivle 
om,  at  Aanden  deri  er  ganske  korrekt  gengivet.  Der  klages  over 
Uretfærdighed,  og  Svaret  lyder  paa,  at  saadan  er  Nationens  Vilje 
— sit  pro  ratione  voluntas.  Det  er  Tanken  om  Folkeviljens  Suve- 
rænitet, der  tages  i Undertrykkelsens  Tjeneste.  Og  hvad  menes 
der  saa  med  »Nationen*?  Ordet  er  utvivlsomt  at  tage  i politisk 
Forstand,  om  samtlige  preussiske  Statsborgere,  men  ved  behændig 
Benyttelse  af  den  deri  liggende  Ubestemthed,  som  ovenfor  er 
paapeget,  er  det  en  let  Sag  Over  for  de  »Nationaliteter*  (i  snævrere 
Forstand),  som  udgør  Mindretal  inden  for  »Nationen*,  at  udlede 
Forpligtelsen  til  i alle  Forhold,  lige  ned  til  Sproget,  at  omskabe 
sig  i Overensstemmelse  med  Flertallet.  Paa  den  Maade  misbruger 
den  preussiske  Regering  selve  Nationalitetsprincipet  til  Fremme  for 
den  nationale  Undertrykkelse,  og  paa  den  Maade  begaas  der  og- 
saa  en  Forsyndelse  mod  Kulturen.  Det  kan  tilføjes,  at,  naar  Talen 
er  om  Folk  af  tysk  Nationalitet,  som  er  Statsborgere  i et  andet 
Land,  vogter  man  sig  i Tyskland  for  at  gøre  den  Betragtning 
gældende;  de  regnes  selvfølgelig  ogsaa  med  til  »Nationen*. 

V 

Sammenfatter  vi  nu  til  Slutning  Resultatet  af  disse  Betragt- 
ninger, kan  vi  i Korthed  udtrykke  det  saaledes,  at  vi  Danske  paa 
alle  Punkter  maa  give  den  europæiske  Opinion  Ret  i dens  Dom 
om  de  russiske  Overgreb  over  for  Finland.  Og  dette  Standpunkt 
bliver  for  os  netop  saa  meget  desto  naturligere,  som  vi  har  en 
stadig  Lejlighed  til  paa  nært  Hold  at  se  de  Konsekvenser,  hvortil 
en  saadan  Politik  kan  føre.  Selv  om  maaske  en  Jævnførelse  af 
de  faktiske  Forhold  i Finland  og  i Nordslesvig  kunde  friste  os  til 
at  betragte  det,  som  for  Tiden  gaar  for  sig  i Finland  som  rene 
Bagateller  i Sammenligning  med  det,  som  sker  i Nordslesvig,  saa 

bør  tværtimod  den  nøjere  Fortrolighed  med,  hvad  der  kan  blive 
Følgen,  bevæge  os  til  at  se  paa  Finnernes  Kamp  som  en  alvorlig 
og  betydningsfuld  Kamp  baade  i politisk,  national  og  kulturel 
Henseende.  Men  netop  naar  vi  dømmer  saaledes  om  de  finske 
Forhold,  bliver  det  i endnu  langt  højere  Grad  vor  Pligt  med  den 
varmeste  Deltagelse  at  følge  Nordslesvigernes  Kamp,  der  er  naaet 
til  et  langt  mere  fremskredet  Stadium,  og  hvor  det  ikke  længer  er 
Udenværkerne,  men  selve  Kernen  af  det  nationale,  selve  den  sid- 
ste Rest  af  det  selvstændige  danske  Folkeliv,  der  staar  paa  Spil. 
Vi  er  ikke  i Stand  til  at  yde  Finnerne  nogen  direkte  Bistand;  vi 
kan  kun  hjælpe  dem  ved  enigt  og  samdrægtigt  at  holde  ud  i vor 
egen  nationale  Kamp.  Hvis  den  danske  Nationalitet  i Nordslesvig 
viser  sig  i Stand  til  al  bevare  sin  Livskraft  til  Trods  for  en 
Underkuelse,  der  omtrent  er  saa  stærk  som  tænkeligt  under 
Europas  nuværende  Kulturforhold,  saa  vil  ogsaa  Finnerne  saa  vel 
som  de  andre  Nationer,  der  har  deres  Nød  med  at  værne  om 
deres  nationale  Særpræg,  kunne  bevare  Haabet  om  en  lykkelig  Ud- 
gang af  Kampen. 

Vor  nationale  Kamp  i Nordslesvig  er  nemlig  ikke  at  opfatte 
som  en  Slags  Væddestrid  mellem  to  Nationaliteter  eller  Sprog, 
hvor  det  gælder  om,  hvem  der  skal  have  mest  Fremgang.  En 
saadan  Kamp  kunde  under  nogenlunde  lige  Forhold  nærmest  kun 
paakalde  Interesse  og  Deltagelse  hos  vedkommende  Nationer  selv. 
Men  den  er  en  Kamp  for  selve  Nationalitetsprincipet,  — 
ikke  just  det  Nationalitetsprincip,  som  har  spillet  saa  stor  en 
Rolle  i det  19de  Aarhundredes  Historie,  og  som  gik  ud  paa  ube- 
tinget at  kræve,  at  Staternes  Grænser  skulde  reguleres  i Overens- 
stemmelse med  Nationaliteterne,  — men  det  Nationalitetsprincip, 
som  kræver  Hensyntagen  til  Nationaliteten  ogsaa  dér,  hvor  de 
politiske  og  de  nationale  Grænser  ikke  falder  sammen.  Og  det  er 
en  Kamp  imod  det  Vrængebillede  af  Nationalitetsprin- 
cipet, der  gør  sig  gældende,  hvor  man  vil  skabe  national  Enhed 
i en  Stat  ved  at  udrydde  enhver  fremmed  Nationalitet  inden  for 
dens  Grænser.  I det  16de  og  17de  Aarhundrede  blev  der  udgydt 
Strømme  af  Blod,  før  Religionsfriheden  blev  anerkendt;  det  vilde 
være  sørgeligt,  om  det  20de  Aarhundrede  ikke  skulde  være  kom- 
met videre  i Kultur,  end  at  der  skulde  kræves  lige  saa  store  Ofre 
for  Anerkendelsen  af  Nationalitetsfriheden. 

Hans  Ræder 

40* 

Bn  lønlig  Ærgerrighedens  Orm  nagede  under  For- 
beredelserne til  Raadhusudstillingen  flere  af  dem, 
hvem  Udvalget  af  dansk  Malerkunst  var  betroet. 
Den  nævnedes  kun  i Spøg,  men  rørte  sig  under- 
tiden i Alvor.  Det  var  Haabet  om  at  finde  Dan- 
marks Trutat. 

„Tilskueren  “s  Læsere  vil  maaske  fra  en  Anmeldelse  af  Verdens- 
udstillingen i Fjor  mindes,  hvad  dette  Ord  betyder.  Trutat  er 
Navnet  paa  en  Maler,  født  i en  fransk  Provins,  pint  og  plaget  af 
den  medborgerlige  Dumhed,  død  24  Aar  gammel  af  Brystsyge  og 
nedfaren  i Glemselens  Grav,  hvorfra  han  atter  ved  Verdensudstil- 
lingen opstod  til  Ærens  Herlighed,  didoppe  han,  takket  været  faa, 
men  højst  fortrinlige  Arbejder,  i al  Fremtid  vil  trone  ved  Siden 
af  den  franske  Malerkunsts  Klassikere  fra  det  19de  Aarhundredes 
Midte. 


Interessen  for  de  tilsidesatte,  Svagheden  for  de  Kunstnere,  der 
efter  det  „forfriskende  Bad  i Glemselens  Nata  fremdukker  med 
Martyriets  Helgenglorie  straalende  om  deres  uberømte  Navne,  skyldes 
ikke  alene  Opdagerlystens  ivrige  Betjening  af  de  ustadige  Men- 
neskers stadige  Trang  til  nyt.  Viljen  til  at  gøre  gammel  Uret  god 
igen,  berigtige  tidligere  Vildfarelser  og  ompostere  Værdierne  efter 
Sandheds  Krav,  er  en  af  Menneskenaturens  ædleste  og  bedste  Til- 
bøjeligheder, hvad  der  jo  for  os  alle  er  en  kær,  maaske  haardt 
nødvendig  trøsterig  Tanke. 

Vel  er  Danmarks  Trutat  næppe  endnu  funden,  men  Raadhus- 
udstillingen har  ført  frem  til  Lyset  adskillige  Malere,  hvis  Arbejder 

kun  faa  har  kendt  og  færre  har  agtet  Saaledes  den  højtbegavede 
L.  A.  Schou,  hvis  dristige  og  tapre  Talent  endnu  stod  i Gæring 
ved  hans  Død,  saaledes  en  af  de  fleste  overset  nulevende,  ualmin- 
delig lødig  Kunstner,  Karl  Jensen,  saaledes  endvidere  en  hel  Række 
med  Urette  halvglemte  Landskabsmalere,  Kølle,  Kjeldrup  og  Dreyer. 

Dog  er  det  i mine  Øjne  ingenlunde  Forstærkningen  af  de  for- 
holdsvis ukendte,  der  giver  Udstillingen  dens  væsentligste  Værd. 
Med  alle  sine  Mangler,  sine  tilsyneladende  og  virkelige  Tilfeeldig- 
heder  i Udvalget,  har  efter  mit  Skøn  denne  Udstilling  en  over- 
raskende Rigdom  af  godt  og  glædeligt  nyt  at  fortælle  ogsaa  om 
de  Kunstnere,  der  almindeligt  regnes  for  kendte  og  skattede,  og 
som  maaske  i Virkeligheden  hverken  er  det  ene  eller  det  andet  i 
det  Omfang,  de  fortjener  at  være  det.  Hvor  mange  af  os  har 
forud  for  denne  Udstilling  vidst,  at  Karel  van  Mander  kunde  hæve 
sig  til  en  saadan  Finhed  i det  sjælelige  Udtryk,  som  der  findes  i 
det  levende  Blik  hos  Dobbeltportrættets  blonde  Dame  med  de 
krusede  Lokker,  eller  kendt  de  mærkeligste  Vidnesbyrd  om  Juels 
store  Naturbegavelse,  — Portrætterne  fra  hans  første  Tid,  Skitserne, 
Blomsterbuketten,  — eller  troet,  at  Rørbye  var  en  Kunstner  af  den 
Kraft  og  Betydning,  han  i Portrættet  af  gamle  Lorentzen  og  flere 
af  sine  Studier  viser  sig  at  være,  eller  anet,  at  Adam  Muller,  var 
en  fortrinlig  Portrætmaler  og  i Interiøret  med  Kunstnerens  Forældre 
har  malt  et  lille  Mesterværk,  eller  blot  husket,  hvor  intilligent  og 
ypperlig  en  Maler  Jørgen  Roed  var,  før  Alderen  lammede  hans 
Kraft?  Der  kunde  nævnes  hundrede  andre  Eksempler  paa,  hvad 
nyttig  og  værdifuld  Belæring  denne  Udstilling  byder  hver,  der  søger 
den.  Selv  af  de  Mestere,  vi  har  lært  forholdsvis  grundigt  at  kende 
gennem  Kunstforeningens  Udstillinger,  bringer  den,  ved  Siden  af 
Arbejder,  det  er  kært  og  godt  at  gense,  andre,  som  ikke  før  har 
været  udstillede  og  kendte.  Ogsaa  overfor  disse  Kunstnere  har  vi 
ofte  Grund  til  at  gøre  Afbigt  og  rette  gamle  Fejltagelser.  Som 
f.  Eks.  den,  at  Købkes  senere  Landskabsstudier,  hans  smukkeste, 
hans  bedste,  han  mest  klassiske,  skulde  staa  langt  tilbage  for  dem, 
han  malte  før  sin  italienske  Rejse,  eller  som  den,  at  C.  A.  Jensen 
under  fortsat  Rutineproduktion  efterhaanden  skulde  have  opslidt 
sit  Talent;  netop  i sit  allersidste  Arbejde,  Rudelbachs  Portræt,  er 
han  naaet  Fuldkommenheden  og  Frans  Hals  ganske  nær. 

Naar  en  af  mine  yngre  kunsthistoriske  Kollegaer  Hr.  Vilhelm 
Wanscher  — Navnet  er  „Tilskueren “s  Læsere  kendt  — i „Dansk 
Tidsskrift*  har  meddelt,  at  han  er  gaaet  fra  Udstillingen  akkurat 

lige  saa  klog  som  han  kom  derhen,  skyldes  denne  beklagelige 
Kendsgerning  sandelig  ikke  Udstillingen.  „Eckersbergs  koloristiske 
Poesiløshed"  virker  paa  ham,  som  om  han  fik  „Kridt  paa  Finger- 
spidserne", og  „det  er  det  værste",  han  kender.  Jeg  tilstaar  at 
have  haft  større  Nydelse  af  Eckersbergs  sunde  og  klare  Farver 
end  af  Hr.  Wanschers  Forfatterskab,  og  sparer  derfor  helst  mine 
Fingre  den  Ubehag  at  udrede  Artiklens  Urimeligheder.  — Ret 
overraskende  har  senere  en  endnu  yngre  Kollega,  Hr.  Mario  Krohn, 
paa  væsentlige  Punkter  udtalt  sig  i Overensstemmelse  med  Hr.  Wan- 
scher.  Lad  der  end  være  noget  skønt  og  opløftende  i Ungdom- 
mens ædle  Attraa  mod  Aandsoverlegenhedens  Storsyn,  den  ret- 
færdiggør ikke  en  knusende  Ringeagt  mod  de  smaa  Værdier,  de 
gamle  danske  „Bedsteborgere"  og  i Kunstnerhammen  klædte  „Degne* 
undertiden  har  naaet  at  frembringe.  Begge  de  Herrer  har  ved 
at  se  den  gamle  danske  Malerkunst  følt  sig  saa  lyerteligt  ilde  til 
Mode,  at  de  kun  har  kunnet  vise  den  de  sureste  Miner,  den  ene, 
fordi  „Sansekraften"  har  sagt  ham:  „Giv  mig  dybe  stærke  Farver, 
jeg  kan  drikke  mig  fuld  i",  den  anden  betynget,  fordi  han  paa  Ud- 
stillingen har  maattet  „sluge  mindre  utilhuggede  Kampesten  ganske 
raa".  Under  saa  bedrøvelige  Omstændigheder  kan  Dommen  vanske- 
ligt blive  sund  og  rigtig. 

Jeg  ved  jo  ogsaa  nok,  at  Kunsten  i andre  Tider  og  andre 
Lande  har  frembragt  adskilligt,  der  er  bedre  end  selv  det  bedste 
af  det  danske.  Det  skal  hverken  glemmes  eller  forties.  Men  det 
forekommer  mig  ikke,  at  Lejligheden  særligt  indbyder  til  kun  at 
mindes  det.  „Vi  er  for  glade  for  os  selv!“  bliver  der  sagt.  Det 
kan  hos  mange  Danske  være  en  slem  individuel  Lyde,  men  Fader 
Holberg  har  sikkert  haft  Ret  i at  mene,  at  det  paa  ingen  Maade 
kan  kaldes  en  almindelig  Nationallast.  Vor  Kunst  fortjener  næppe 
at  dadies,  fordi  den  er  Udtryk  for  den  Selvagtelse,  det  er  lykkedes 
at  opbygge  i dette  Land,  fordi  den  er  dansk  i sin  inderste  Kerne, 
stemmende  med  vor  Natur  og  Karakter,  vor  Races  ejendommelige 
Temperament  og  Kultur,  den  har  jo  anvendt  Paavirkningeme  fra 
Frankrig  efter  sit  særlige  Behov  og  tappert  modstaaet  alle  de  tyske 
Smagsforvildelsérs  Pest.  Vi  lykønskes  og  det  nævnes  den  til  Ære 
af  Nordmænd  og  Svenske,  af  Franske,  ikke  mindst  af  Tyskerne 
selv;  Udlandets  Domme  over  den  har  sjeldent  eller  aldrig  den  Tone 
af  Ringeagt,  der  undertiden  anslaas  herhjemme,  og  det  var  dog 
netop  vor  første  Pligt  at  erkende  det  med  Tak.  Saa  kan  vi  gerne, 
om  det  lyster  os,  tilføje,  at  dansk  Kunst  alligevel  i væsentlige  Hen- 

seender  staar  tilbage  for  den  nyere  franske  og  den  gamle  hollandske, 
som  disse  atter  for  den  italienske  og  den  italienske  for  den  græske. 
Men  denne  kritiske  Alen  tager  for  grove  Maal  til  at  give  Værdi- 
bestemmelser af  synderlig  Betydning.  Hver  af  dem  skal  i ærlig 
Hengivelse  ses  for  sig,  dømmes  for  sig,  nydes  for  sig.  Det  er  jo 
ubilligt  at  skænde  paa  Violen,  fordi  den  ikke  er  Palme. 

Talenterne  har  ikke  manglet  herhjemme.  Mange  har  der  været, 
selv  store  og  sjeldne  har  vi  haft,  og  de  har  ikke  alle  været  saa 
fuldendt  taabelige,  at  de  har  trængt  til  et  Kursus  hosHr.Wanscher 
eller  Hr.  Mario  Krohn  for  at  retledes  til  et  fornuftigt  Maal  for  deres 
Kunst.  Unægteligt  er  de  ofte  bievne  hæmmede  i Væksten.  Af 
alt,  hvad  der  har  arbejdet  for  at  tynge  dem  ned,  har  vel  det  hjem- 
lige .dannede*  Publikums  grænseløse  Uforstand  paa  Kunst  ikke 
haft  mindst  Magt  De  har  maattet  døje  al  den  æstetiske  Nar- 
agtighed, som  har  afsat  sig  en  vidunderlig  Pragtblomst  i den 
hejbergske  Kunstfilosofi,  disse  evige  Suk  efter  de  rige  Ideer  og  de 
store  Motiver  og  andet  af  samme  øverste  æstetiske  Urtekræmmer- 
skuffe, Suk,  som  menes  at  adle  det  betrængte  Bryst,  der  udstøder 
dem  ret  højtideligt  I Virkeligheden  betyder  de  sjeldent  andet,  end 
at  Øjnene  hverken  har  kunnet  eller  villet  lære  af  Kunstnernes  og 
Hjernen  ikke  fattet  den  simple  Ting,  at  en  Stump  af  den  jævneste 
Natur,  opfattet  af  en  Kunstnersjæl,  kan  være  Emnet  for  et  Mester- 
værk og  et  Bestillingsportræt  af  en  Skomagerkone  Aarsag  til  evig 
Uddødelighed.  Intet  Under,  om  ofte  en  vis  Forsagthed  har  sat 
Ufriskhedens  skæmmende  Præg  paa  Billeder,  der  maltes  for  et 
saadant  Publikum!  Intet  Under  heller,  om  Tanker  paa  andre  af 
Uhyrets  Vaner  og  Tilbøjeligheder  yderligere  har  måttet  Billedernes 
Gennemførelse.  Hos  Eckersberg  er  Redeligheden  overfor  alle  de 
smaa  Enkeltheder  ingen  Udyd,  saa  lidt  som  hos  van  Eyckeme. 
Men  hos  mange  af  Eckersbergs  Efterfølgere  er  Sirligheden  og  Om- 
stændigheden i Billedernes  Behandling  kun  bleven  daarlig  Vane; 
det  er  mindst  lige  saa  meget  for  at  imødekomme  Publikums  Smag 
som  for  at  tilfredsstille  Kunstnernes  egen  Samvittighed,  at  Studiernes 
og  Skitsernes  Djærvhed  udviskes  i Billeders  afglattede  Kopier  efter 
dem.  Hvor  der  skulde  være  kommen  et  Plus,  er  der  i Reglen  kun 
kommen  et  betydeligt  Minus. 

Raadhusudstillingen  oplyser,  at  der  i Galleriets  Repræsentation 
for  ældre  dansk  Malerkunst  foruden  andre  Mangler  findes  én  meget 
væsentlig.  Det  har  med  Rette  følt  sig  forpligtet  til  at  erhverve  de 
Billeder,  der  fremkom  som  Malernes  egentlige  Hovedværker,  det 

har  meget  med  Urette  gennem  mange  Aar  betragtet  alle  Stadier 
og  Skitser  som  Ubetydeligheder,  det  ikke  burde  give  Plads.  Men 
netop  mellem  dem  findes  adskilligt  af  det  bedste  og  af  det  bety- 
deligste, dansk  Kunst  har  naaet  at  frembringe.  Kun  i Skitserne 
er  Marstrand  den  store  og  fuldkomne  Mester,  kun  der  løsslipper 
han  helt  sin  Aand  og  sit  Vid.  Og  hvor  velgjorte  P.  G.  Skovgaards 
Billeder  end  kan  være,  Studierne  er  hundrede  Gange  bedre,  har 
intet  af  den  haandværksmæssige  Tørhed  i de  store  Billeders  altfor 
overlegne  sikre  Behandling  af  Løvmasserne  og  intet  af  Billedernes 
Farvetyngde;  med  den  største  Lethed,  Finhed,  Friskhed  og  Skønhed 
i Behandlingen  og  i Farven  fremtræder  der  Malerens  Naturglæde, 
Naturkendskab  og  vidunderlige  Formfølelse  ganske  uformørket  af 
nogen  Art  Manér. 

Hr.  Wanscher  fortæller  os  rigtignok,  at  alle  Studier  og  Smaa- 
billeder  »ikke  kommer  Almenheden  mere  ved  end  Noterne  under 
Teksten  i en  Bog.1*  Hvis  Visdomsord  stod  under  Teksten  i Hr.  Wan- 
schers  Artikel,  vilde  de  saa  være  mindre  værd?  Alt,  hvad  der  i 
Kunst  er  udmærket,  er  en  Del  af  Menneskehedens  Skat,  som  i høj 
Grad  vedkommer  Almenheden,  selv  om  det  kun  er  en  løs  Skitse 
f.  Eks.  af  Rembrandt  eller  en  lille  Haandtegning  f.  Eks.  af  Leo- 
nardo.  Smaa  Ting  kan  eje  stor  Finhed.  Finhed  er  noget  veder- 
styggeligt  i Hr.  Wanschers  Øjne,  men  lykkes  det  maaske  ham  selv 
at  undgaa  denne  Last,  bor  den  dog  virkeligt  til  Huse  i alt  hvad 
godt  Kimsten  har  frembragt,  ogsaa  det  største,  baade  hos  Parthenon 
og  i det  sixtinske  Loft.  Thi  et  Kunstværk  behøver  jo  just  heller 
ikke  at  være  ringe  af  Omfang  for  at  være  fint. 

Ulige  fornuftigere  ser  Hr.  Mario  Krohn  paa  Sagen.  Han  siger 
med  Sandhed,  at  en  smuk  Sonet  har  mindre  Værd  end  en  ypperlig 
Tragedie.  Maaske  har  vi  mest  Fornøjelse  af,  at  Digtere,  der  skriver 
gode  Sonetter  og  slette  Tragedier,  holder  sig  til  de  første,  men  det 
kan  være  rigtigt  nok,  at  store  Opgaver  udvikler.  Hr.  Krohn  paa- 
skønner de  Perler,  han  finder  mellem  Kampestenene,  »vidunderlige 
Ting,  Landskabs-  og  Portrætstudier,  der  i Friskhed  og  Ynde  ikke 
staar  tilbage  for  Hollændernes  skønneste  Skitser*.  En  velment, 
men  uheldigt  turneret  Kompliment!  Hvad  tænker  han  paa!  Maaske 
C.  A.  Jensen  og  Frans  Hals,  med  hvad  ellers?  Sikkert  ikke  paa 
Rembrandts  Skitser,  snarere  paa  hollandske  Landskabsmaleres  Stu- 
dier. De  har  kun  den  ene  Fejl.  at  de  aldeles  ikke  eksisterer;  hol- 
landsk Landskabskunst  er  Erindringskunst,  til  hvilken  der  ingen 
Sinde  er  malt  Studier  i Marken.  Rent  historisk  set  har  de  gamle 

danske  Landskabsstudier  den  Interesse  at  hidrøre  fra  den  Tid,  da 
Staffelieme  for  første  Gang,  saa  længe  Verden  har  staaet,  flyttedes 
ud  i Guds  fri  Natur.  Netop  det  første  Mødes  Sødme  skylder  de 
deres  ejendommelige  og  ufortabelige  kunstneriske  Tillokkelser. 

Der  er  danske  Malere,  der  i deres  Billeder  sjældent  hæver  sig 
over  det  middelgode  og  ofte  gaar  under  det,  men  som  i deres 
Studier  kan  fortjene  stor  Opmærksomhed  og  oprigtig  Beundring. 
Til  disse  hører  en  Kunstner,  der  vel  ikke  „syntes  født  til  Baga- 
teller”, men  som  ikke  har  efterladt  sig  synderlig  andet  af  Værd 
end  hvad  man  med  nogen  Ret  kan  betegne  som  saadanne, 
Maleren  Dankvart  Dreyer. 


II 

Da  Lundbye,  kort  efter  at  han  med  stor  Begejstring  havde 
hørt  Høyens  berømte  Foredrag  Marts  1844  „om  Betingelserne  for 
en  skandinavisk  Nationalkunsts  Udvikling”,  en  Dag  sad  og  grun- 
dede paa  den  Sag,  der  havde  været  hans  kære,  stadige  Tanke, 
saalænge  han  havde  ført  en  Pensel,  Muligheden  for  at  der  her  i 
Danmark  kunde  udvikles  en  ejendommelig  dansk  Kunst,  faldt  det 
ham  ind  at  forsøge  en  Karakteristik  af  enkelte  blandt  de  Malere, 
til  hvilke  hans  Forhaabninger  nærmest  knyttede  sig.  Han  valgte 
to : Skovgaard  og  Dreyer.  Han  ser  vel  klart,  at  Dreyer  i Dygtighed 
og  Grundighed  staar  langt  tilbage  for  Skovgaard,  men  om  den 
ejendommelige  Ynde  i Motivvalget,  Farvefinheden,  Stemningsfylden 
og  Poesien  i Dreyers  Landskaber  udtaler  Lundbye  sig  med  en 
Begejstring,  der  næsten  lader  den  forudgaaende  Omtale  af  Skov- 
gaard synes  kølig.  „Kæmpevisen  har  altid  tonet  dejligt  i umusi- 
kalske Øre,  og  jeg  har  troet  at  bemærke  en  fuldkommen  Harmoni 
mellem  dem  og  Landet,  hvor  de  fødtes,  ligesaa  klart  som  jeg  har 
følt  Folkekarakteren  speile  sig  i vor  Natur.  Noget  lignende  har 
jeg  følt  ved  Dreyers  Arbeider.”  Den,  der  kender  lidt  til  Lundbyes 
gode,  naive  Sjæls  Udtryksmaade,  vil  vide,  hvad  disse  Ord  betyder 
i hans  Mund. 

Naar  man  med  Lundbyes  Anbefaling  i Minde  opsøger  Dreyers 
Billeder,  lider  man  let  store  Skuffelser.  Som  Figurmaler  er  han 
uden  stor  Betydning,  det  betydeligste  af  hans  Figurbilleder,  „Hermods 
Sendelse  til  Hel  for  Balder,  (Privateje,  ikke  udstillet),  er  vel  ingen- 
lunde daarligt,  men  dog  naivt  og  tørt  akademisk.  — Modellen  til 
Hel  var  en  gammel  Kone,  der  senere  gæme  med  Stolthed  fortalte, 
at  en  Maler  engang  havde  bedt  hende  sidde  Model  for  sig,  fordi 

hendes  Hoved  var  saa  interessant.  — Dreyers  enkelte  Arkitektur- 
billeder som  „Koret  i Assens  Kirke"  (Galleriets,  f.  T.  paa  Amalien- 
borg) er  i sig  selv  ringe,  og  yderligere  forringes  de  ved  en  absurd 
Staffage  i Renaissancedragter.  Hans  store  Landskaber  er  af  højst 
ulige  Værd.  „Stensætningen  paa  Øen  Brandsø  * er  et  godt,  ja 
pragtfuldt  Billede,  stort  i Virkningen,  smukt  i Farven,  omhyggeligt 
i Behandlingen;  det  er  forstaaeligt  at  Lundbye  maatte  holde  af  et 
saadant  Billede,  der  i meget  ligner  Lundby  es  og  ikke  er  ringere 
end  Lundbyes  Refsnæsdysse  paa  Thorvaldsens  Museum.  Af  de 
Galleriet  tilhørende  store  Landskaber  af  Dreyer  er  for  Tiden  kun 
ét  fremhængt,  „Parti  af  Øen  Brandsø  med  Udsigt  til  Wedelsborg 
Skove",  og  Jul.  Lange  ivrede  endda  i sin  Tid  stærkt  for  at  faa 
det  magasineret.  Meget  med  Urette!  Det  er  et  godt,  et  betydeligt 
Arbejde,  om  det  end  som  mange  andre  danske  Landskaber  ved 
Atelierarbejdets  flittige  Renvask  er  bleven  noget  tørt  og  dødt  i 
Farven;  Staffagen,  de  to  Køer,  skyldes  aabenbart  Lundbyes  Haand. 
Et  smukt  Billede  af  „Carolinekilden  ved  Næsby  i Fyen*  fortjente 
at  tages  til  Naade  og  atter  fremhænges  i Samlingen.  Der  findes 
vel  endnu  mærkeligere  Billeder  af  Dreyer;  et  stort  Egeskovsbillede, 
der  for  mange  Aar  siden  var  udbudt  til  Salgs  for  en  billig  Pris, 
men  som  det  ikke  er  lykkedes  mig  at  genfinde,  staar  for  min  Er- 
indring som  storladent  i Virkningen  og  rigt  og  dybt  i Farven. 
Men  der  findes  ogsaa  adskillige  af  Dreyers  store  Landskaber,  om 
hvilke  det  er  vanskeligt  at  sige  synderlig  godt.  Behandlingen  kan 
være  forunderlig  slap,  Virkningen  flov  og  spinkel,  — som  i Aarhus- 
billedet  i Thorvaldsens  Museums  Magasin,  — undertiden  har  han 
tilsyneladende  hensigtsløst  fyldt  Lærredet  med  en  forvirret  Op- 
hobning af  usammenhængende  Enkeltheder,  — som  f.  Eks.  i Aarhus- 
Museets  Billede  med  Udsigten  over  Tybring  Bakker. 

Dreyers  Studier  har  været  lige  saa  lidt  efterspurgte  som  hans 
Billeder.  Jeg  kender  et,  meget  smukt,  som  har  ligget  længe  til  en 
Pris  af  5 Kroner  i en  søgt  Kunsthandlers  Mappe,  før  det  fandt  en 
Køber.  Samlerne  er  jo  desværre  i Reglen  Snobber,  Navnet  er  dem 
bedre  Garanti  end  Billedet  selv;  en  Samler  har  fortalt  mig,  hvor- 
ledes han  i rette  Tid  var  sluppen  af  Fedtefadet  ved  at  opdage,  at 
et  smukt  Maleri,  han  stod  i Færd  med  et.  købe  i den  Tro,  det 
skyldtes  Lundbye,  „kun  var  en  Dreyer".  Det  første  Skridt  til  en 
rimelig  Æresoprejsning  for  den  saa  haardt  ringeagtede  Maler  skete 
ved  den  Opmærksomhed,  en  friskt  og  mærkeligt  Søstudie  paa 
Kommandør  Wildes  Auktion  tildrog  sig.  Senere  har  Winkel  & 

Magnussen  haft  en  lille  Dreyer-Udstilling,  der  har  øget  Kendskabet 
til  og  Interessen  for  ham.  Studier,  der  havde  henligget  mis- 
handlede og  tilsvinede,  kom  nu  atter  for  Dagens  Lys,  sendtes  til 
Konservator  og  Forgylder  og  viste  sig  at  være  Aktiver  med  stigende 
Kurs.  Raadhusudstillingen  har  et  anseligt  Antal  Studier  af  Dreyer; 
Galleriet  har  nyligt  erhvervet  en  lille,  men  meget  udsøgt  Samling 
af  saadanne.  De  er  i og  for  sig  gyldig  Grund  nok  til  en  udførlig 
Omtale  af  Dreyer,  de  alene  vil  sørge  for,  at  dette  Navn  ikke  tiere 
skrives  i Glemmebogen. 

Selv  i sine  Studier  kan  Dreyer  rigtignok  aldeles  ikke  maale 
sig  med  Købke,  Lundbye,  Skovgaard  og  Kyhn.  Mange  af  de  af 
hans  Studier,  jeg  har  set,  er  ubetydelige  og  mange  er  malte  med 
en  naiv  Ubehjælpsomhed,  der  næsten  er  dilettantmæssig.  Men  de 
bedste  af  dem  har  en  Ejendommelighed,  der  er  udpræget,  over- 
raskende og  fængslende.  Paafaldende  mærkeligt  er  det,  at  de 
undertiden  fremkalder  vage  Minder  om  udmærket  fremmed  Land- 
skabskunst, baade  af  den  store  gamle  og  af  den  store  ny.  De  andre 
danske  Landskabsmaleres  Arbejder  gør  det  yderst  sjældent;  Im- 
pulser fra  den  gamle  Kunst  har  jo  ikke  hos  os  haft  den  Betydning, 
som  i England  og  i Frankrig,  og  Franskmændenes  danske  Elever 
synes  i mærkelig  ringe  Grad  paavirkede  fra  Aanden  og  Tonen  i 
det  19de  Aarhundredes  klassiske  franske  Landskabskunst.  Af  Raad- 
husudstillingens  nyere  Billeder,  bringer  kun  nogle  af  Jul.  Paulsens 
Arbejder  og  maaske  især  Karl  Jensens  store  stilfulde  Landskab 
den  i Erindring,  ingen  af  disse  Malere  har  direkte  lært  i Paris. 

Dreyer  er  selv  ikke  paa  anden  Haand  paavirket  fra  franske 
Landskabsmalere.  Hollændernes  Billeder  har  han  set  og  set  med 
Interesse,  — alene  Arkitekturbilledemes  akavede  Staffage  er  maaske 
Vidnesbyrd  derom.  — Galleriet  har  hans  aandfulde  Skitse  fra 
Odense  en  stille,  fugtig  Efteraarsmorgen , hvor  den  blegblaa  Æter 
begynder  at  skaffe  sig  Rum  mellem  Skybanker,  dannede  af  Taagen, 
som  er  lettet  fra  Aaen,  hvor  Drenge  sysler  ved  en  Baad  nær  den 
skraa  Pil;  endnu  ligger  en  fin,  graalig  Dis  over  St.  Knuds  Kirkes 
imponerende  Masse.  Skitsen  har  en  Smag  af  van  Goyen,  som 
næppe  er  tilfældig;  van  Goyens  herlige  Amhem-Prospekt  købtes 
1837  til  Galleriet  og  tildrog  sig  da  som  Nyhed  særlig  Opmærk- 
somhed. Umiskendeligt  klinger  ogsaa  en  Genlyd  fra  den  dybe 
Streng  paa  Ruisdaels  Harpe  fuldttonende  fra  Skitsen  til  Dreyers 
Efleraarsbillede,  mat  og  afkræftet  fra  Billedet  selv.  Dreyer  har 
maattet  tænke  paa  Ruisdael  ved  at  se  de  mørke  Ege  paa  Bakken 


Digitized  by  v^.oo5Le 


636 


Dankvart  Dreyer 


mod  den  skyede  Luft,  gennembrudt  af  en  dalende  Sol,  der  endnu 
naar  at  kærtegne  en  Trægruppe,  og  under  Ledelse  af  Ruisdaels 
Aand  har  han  følt  Efteraarets,  Aftnens  og  Ensomhedens  Vemod 
forenes  og  smelte  sammen  i gribende  Stemning.  Dog  ved  Siden 
af  det  Ruisdaelske  fremtræder  en  mere  moderne  Naturopfattelse, 
der  minder  lidt  om  Théodore  Rousseau  og  i Skitsen  et  Farve- 
anslag,  som  minder  lidt  om  Daubigny. 


Dreyer:  Fra  Odense  Aa  (Galleriet) 

Dreyer  har  afgjort  været  det,  man  kalder  „et  poetisk  Gemyt*. 
Det  røbes  allerede  af  Katalogtitleme  paa  hans  Figurbilleder:  „Den 
unge  Tobias*  Afsked",  „Hermods  Sendelse  til  Hel  for  Balder*, 
„Marsk  Stigs  forladte  Døttre".  Han  kunde  ikke  faa  Magt  med 
sine  Figurer,  de  sang  ikke  de  Melodier,  han  vilde,  de  skulde  bringe. 
Saa  vendte  han  sig  til  Naturen.  Den  kendte  han,  den  tilbad  han, 
i det  smaa  som  i det  store,  Blomsten  i Græsset  og  Stemningens 
Majestæt.  Ogsaa  paa  dette  Omraade  forsømte  han  at  uddanne 
sig  til  fremragende  professionel  Dygtighed  Og  det  sved  haardt  til 
ham,  men  i Studierne  har  han  anslaaet  Akkorder,  det  vel  er  værd 
at  lytte  til.  Overfor  dem  maa  en  opmærksom  Betragter  hvert 

Øjeblik  erkende  noget  udmærket  villet,  noget  fint  og  sjælfuldt  set, 
noget  smukt  og  ægte  følt.  Se  blot  Skyggen  under  den  blomstrende 
Rosenbusk,  der  helder  sig  frem  over  det  solbrune  Vand  i Assens 
Kirkegaardsaa!  Hvor  er  dette  lille  Indtryk  af  sommerlig  Natur 
mærkelig  intensivt  gengivet!  Eller  se  Aftenstudiet  med  det  vigende 
Sollys  paa  Gavl  og  Tag  af  Bondegaarden  ved  Dammen,  der  ligger 
omgiven  af  al  den  grønne  — maaske  en  Smule  skarpt  grønne  — 
Frodighed!  Eller  Galleriets  Studie  med  Skovvejen!  En  Haand 


\ **  :*\  , 1 

Dreyer:  Efteraarslandskab.  Skitse.  (Raadhusudstillingen) 


kan  næsten  dække  det,  men  det  har  indfanget  saa  meget  af  Sol 
og  Sommer,  af  Skovfriskhed  og  Skovduft,  at  den,  der  har  set  det, 
vistnok  ofte  maa  mindes  det,  naar  han  paa  varme  Sommerdage 
søger  Skovvejenes  kølige  Skygger. 

En  egen  Storladenhed  udmærker  Dreyers  Gengivelse  af  de 
aabne  Udsigter.  Der  er  først  og  fremmest  det  mærkværdige  lille 
Billede  med  Udsigten  over  tavlede  Marker  med  Hytter  og  Smaa- 
haver  under  Sommerdagens  fuldeste  Glans  til  Assens  By  med  dens 
Møller  og  Kirke,  til  Søen  og  den  sønderjydske  Kyst.  Det  er  et  af 
hans  tidligste  Landskabsforsøg,  malt  med  en  uøvet,  yderst  nænsom 
Haand,  næsten  miniaturagtig  fmt  i Gennemførelsen,  præget  af  en 
Uskyld,  der  er  rørende  og  hellig.  Van  Eyckernes  Baggrunde  er 

ikke  behandlede  med  større  Ærbødighed,  med  oprigtigere  Hen- 
givenhed for  Naturens  store  Under,  og  Herkules  Seghers  har  ikke 
fremstillet  de  hollandske  Fladelandskaber  med  mere  gennemtrængende 
Skarphed  i Karakteristikken.  Galleriet  har  et  stort  Studie,  hvor 
en  Vej  mellem  Lyngtuer  gaar  mod  lavt  Krat,  over  hvilket  man 
ser  Bakker,  en  Landsby,  Kysten,  Havet;  dæmpet  Sol  bryder  pletvis 
frem  fra  lette  Skyer.  Ogsaa  i dette  er  Storheden  i Opfattelsen 


Dreyer:  En  Skovvej.  (Galleriet) 


beundringsværdig.  Behandlingen  har  her  den  skønne  Friskhed  og 
Alfehaandslethed,  som  undertiden  kan  indtræde  blandt  de  tillok- 
kende Egenskaber  ved  Dreyers  Studier.  Samme  Dyder  har  Raad- 
husudstillingens  næsten  lige  saa  fortrinlige  Studie  med  Vejen  over 
Bakkerne,  Bækken  i Engen  tilvenstre  og  den  smukke  graa  Luft. 
Dreyer  har  i Jylland  søgt  en  endnu  mægtigere  Naturstorhed  end 
han  fandt  i Fyn.  Studiet  fra  den  ensomme  Vesterhavsstrand  er 
let  og  fint,  Hedeskitsen  med  Aftensolen  strejfende  Lyng  og  Sand- 
banker og  Skyernes  tætte  Lag  interesserer  som  et  utydeligt  Ainslag 
til  noget,  der  kunde  afklares  i Form  af  et  Mesterværk,  men  som 
sikkert  ikke  er  bleven  det. 

Naar  Haanden  var  ham  godt  lydig,  kunde  Dreyer  ofte  naa 
det  ejendommeligt  spillende  i Farve  og  Behandling,  der  f.  Eks.  er 
i Landskabet  med  Vandhullet  ved  Gærdet,  — et  Studie,  Galleriet 
har  faaet  med  den  smukke  Raffenbergske  Gave,  — og  i Galleriets 
allerkæreste  Studie  fra  Odense  med  Eftermiddagssolen  paa  den 
gule  Bygning.  Hvor  dejlig  staar  ikke  denne  Farve  mod  det  bag- 
vedliggende hvide  Hus’  kølige  Skygge,  og  hvor  nydelig  malte  er 


I 

Dreyer:  Parti  af  Odense.  (Galleriet) 

ikke  de  spinkle  Trær,  gennem  hvilke  man  over  skyggede  Tage  ser 
St.  Knuds  Kirkes  Silhouet!  Nogle  af  den  sidste  Verdensudstillings 
Gæster  vil  maaske  ved  at  se  det  erindre  et  lille  indtagende  Billede 
af  Fran^ais;  Dreyers  kunde  sikkert  staa  det  værdigt  ved  Siden. 
Men  det  er  dog  ikke  ved  et  Studie  som  dette,  Dreyer  stærkest 
minder  om  franske  Kollegaer.  Det  er  ved  Farven  i den  fortrinlige 
Skitse  fra  Ønsbjerg  Skov,  det  er  baade  ved  Farven,  ved  Behand- 
lingen af  Luften  og  ved  selve  Opfattelsen  af  Motivet  i Landskabet 
med  Regnbuen,  der  foruden  det  „franske"  har  noget,  der  minder 
om  Constable  og  lidt,  der  minder  om  Rubens.  Skade,  at  det  har 
lidt  saa  meget,  af  Hyldebuskene  ved  Kæret  staar  kun  Blomsterne 

igen.  Den  sande  Grund  til,  at  Dreyer  ofte  bringer  de  store  Mestre 
i Erindring  er  dog  vel  den,  at  der  i hans  ejendommelige  Syn, 
hans  koloristiske  Anlæg,  hans  Naturfølelse,  hans  Ævne  til  at  ind- 
suge Stemningens  fineste  Sødme  og  stærkest  krydrede  Aroma,  var 
en  god  Del  af  det  Stof,  hvoraf  de  virkeligt  store  Landskabsmalere 
bliver  dannede. 

Men  han  blev  selv  kun  en  Skitse  til  en  udmærket  Land- 


Dreyer:  Landskab  med  en  Regnbue.  (Ra  ad  husudstillingen) 


skabsmaler.  I Reglen  gled  alt  det,  han  havde  fundet  i Studierne, 
bort  fra  ham,  naar  han  i Billederne  skulde  føre  det  til  Forklarelse. 
Han  havde  ikke  Energi  til  at  trodse  det  frem.  Han  stræbte  at 
male  sine  Billeder  net  og  sirligt,  som  han  saa  andre  male  deres, 
men  blev  jævnligt  usikker,  vaklende  og  famlende,  snublede  over 
Sten,  de  andre  forstod  at  ljærne,  og  blottede  alle  sine  Skavanker; 
han  havde  aldrig  interesseret  sig  for  at  gøre  grundige  Formstudier 
og  Træerne  i hans  Billeder  fik  den  sløjeste  Karakterløshed,  Løv- 
masserne blev  til  Uld.  Billederne  synes  undertiden  malte  under 
en  sygelig  Sjælstilstand,  saa  kraftløse  og  ferske  kan  de  være. 

Hvor  urimeligt  flovt  virker  ikke  Vesterhavsbilledet  i Forhold  til 
Studiet,  og  hvilken  Forringelse  af  alle  Skitsens  gode  Egenskaber  i 
Efteraarslandskabet!  Det  er  en  Ynk  at  se.  — 

Lundbye  har  givet  følgende  Skildring  af  Dreyers  Person: 

.Dreyer  er  et  underligt  Menneske,  sky  og  tilbageholden,  sine 
Venner  hengiven,  men  meget  empfindOig  og  stødes  hyppig  tilbage, 
næsten  uden  man  kan  tænke  sig  Grunden.  Han  har  vist  en  ægte 
Kunstnersjæl  og  et  øvet  Øie,  men  føler  sig  maaske  Vel  meget 
krænket  af  Kritiken,  ihvorvel  denne  stundom  har  behandlet  ham 
ilde,  noget  en  Kunstner  bør  kunne  taale.  Hvad  jeg  ikke  kan  til- 
give ham  er  hans  Skjødesløshed  med  Hensyn  paa  sin  egen  Person, 
der  drives  til  en  Grad,  som  jeg  finder  en  Kunstner  uværdig,  ikke 
af  Trang  men  af  Uorden.  Ogsaa  hans  Hjem  er  aldrig  hyggeligt 
eller  blot  ordentligt,  saa  jeg  har  aldrig  besøgt  Dreyer  uden  for  at 
se  hans  Arbejder;  det  kunde  ikke  falde  mig  ind  i hans  Stue  at 
sidde  og  tale  med  ham,  jeg  savner  virkelig  en  Plads  dertil.  Dog 
dette  er  jo  Biting.  Et  eget  Træk,  som  ganske  karakteriserer  ham, 
fortalte  Skovgaard  mig  nyligt:  han  havde  nemlig  spurgt  Dreyer, 
hvorfor  han  ikke  vilde  være  med  ved  Thorvaldsem  B gravelse, 
hvortil  han  svarede:  jeg  er  bange  vi  kan  ikke  bære  den  svære 
Kiste.  Skovgaard  sagde  ham,  han  kunde  vel  tænke,  man  vilde 
ikke  tillade  det,  naar  det  var  saa  svært,  at  man  kunde  befrygte, 
den  vilde  tabes,  og  det  lod  som  han  derved  blev  beroliget,  men 
han  kom  ikke  med,  og  da  Skovgaard  bagefter  spurgte  ham  hvorfor, 
svarede  han:  jeg  var  bange  for  at  vi  kunde  ikke  bære  ham! 
Saa  underlig  upractisk  kan  han  være.  - Dreyer  staar  temmelig 
ene  i Verden,  har-  ikke  her  mange  Venner,  maaske  en  Følge  af 
hans  for  store  Empfindtlighed,  men  saavidt  jeg  kan  mærke  er  han 
sin  gamle  Moder  inderlig  hengiven  og  mere  end  én  Ytring  har 
viist  mig,  at  der  ogsaa  i ham  er  et  kærligt,  blødt  Gemyt. “ 

Dankvart  Dreyer  er  født  den  13  Juni  18 1G  i Assens,  hvor 
Faderen  var  Købmand.  „Medens  jeg“ , fortæller  hans  Bysbarn 
Jerichau  i sine  Erindringer,  „løb  med  de  andre  Drenge  paa  Spek- 
takkel,  sad  han  hjemme  hos  sin  Modei  og  Søster  og  tegnede,  og 
man  kan  næppe  tænke  sig  større  Tilbøjelighed  for  Kunsten  end 
hos  denne  Dreng.  Han  var  allerede  kommen  til  København  før 
jeg  og  var  langt  fremme  paa  Skolerne,  da  jeg  begyndte,  og  han 
var  den  bedste  Tegner  paa  Akademiet  blandt  Ungdommen.  Hvilken 
Kamp  forestod  der  mig  nu  ikke!  Thi  dersom  jeg  ikke  kunde 
komme  forud  for  Dreyer,  hvad  vilde  man  saa  sige  i Assens!  Min 

Moder  maatte  alt  høre  Meget  om  hans  store  Geni  og  om,  hvor 
langt  han  var  fremme  foran  mig. 

Dersom  jeg  ikke  kunde  komme  forud  for  den  forkjælede 
Dankvart,  hvad  var  saa  mit  Liv  værdt?  Det  første  Kvartal  jeg 
tegnede  paa  Gipsskolen,  tegnede  Dreyer  paa  Modelskolen  en  af 
de  bedste  Modelfigurer,  som  er  bleven  tegnet  i København,  og 
Professor  Freund  sagde,  at  han  straks  vilde  give  ham  den  store 
Sølvmedalje  derfor;  men  det  var  et  Sommerkvartal,  hvor  der  ingen 
Medaljer  kunde  falde,  og  jeg  avancerede  samme  Kvartal  ind  paa 
Modelskolen.  Nu  kom  Vinterkvartalet,  hvor  Dreyer  og  jeg  skulde 
konkurrere  til  den  lille  Sølvmedalje,  og  jeg  tegnede,  saa  mine 
Øjne  gnistrede,  sagde  Dreyer  til  mig,  og  mine  Kinder  blussede. 
Dreyer  tegnede  ogsaa  flittigt  og  godt,  men  da  Tegningerne  vare 
ophængte  til  Bedømmelse,  viste  det  sig,  at  mine  Tegninger  vandt 
Prisen;  thi  mig  alene  blev  tilkjendt  den  lille  Sølvmedalje,  og  nu 
var  jeg  saa  lykkelig  som  Scipio,  da  han  slog  Hannibal." 

Stakkels  Dreyer,  hans  Skuffelser  paa  Kunstnerbanen  begyndte 
tidligt.  To  Gange  konkurrede  han  til  den  lille  Guldmedalje,  men 
forgæves.  Hvad  det  er  for  en  uskaansom  Kritik,  der  har  krænket 
hans  saarbare  Sind,  ser  jeg  mig  ikke  i Stand  til  at  oplyse;  Høyen 
og  Wiborg  omtaler  hans  Billeder  med  Agtelse,  flere  af  dem  solgtes 
til  Kunstforeningen  og  fra  1839  til  1845  er  der  kun  to  Aar,  hvor 
Dreyer  ikke  har  afhændet  et  Billede  til  Galleriet.  Dreyer  havde  i 
hvert  Tilfælde  i sig  selv  en  utilfreds  Kritiker,  han  saa  kun  altfor 
godt,  at  han  som  Kunstner  ikke  var  bleven  det,  han  selv  havde 
drømt  og  hans  Venner  haabet.  Familien  foreslog  ham  at  rejse 
udenlands,  han  nægtede  det,  fordi  han  ikke  vilde  skilles  fra  sin 
gamle  Moder.  Saa  hellere  opgive  Kunsten  og  leve  som  Bonde. 
Han  elskede  jo  Landet,  hans  Vaner  var  jævne,  hans  Fordringer 
smaa.  Hans  Kammerater  havde  moret  sig  kosteligt  over  engang 
paa  et  Værtshus  at  høre  Dreyers  spæde,  fynske  Røst  spørge:  Har 
DeGrø’?  Den  er  sveden,  lød  Svaret.  Gi’  mej  Grø’  illein  (alligevel),, 
sagde  Dreyer. 

Saavidt  det  er  muligt  at  have  noget  Skøn  over  Kronologien 
af  Dreyers  Arbejder;  Billederne  har  sjældent  Aarstal;  Studierne 
aldrig  nogen  Betegnelse,  — viser  de  vel  ingen  Fremgang,  men 
heller  ingen  absolut  Tilbagegang.  De  senere  synes  oftere  — som 
Efteraarslandskabet  — at  have  en  stærkere  melankolsk  Stemning. 
Efter  1847  har  han  kun  udstillet  to  Billeder. 

Han  købte  et  Boelsted  ved  Barløse  paa  Fyen.  Det  gik,  som 

det  var  at  vente.  Han  var  „for  tung  for  Luften,  for  let  for 
Bølgerne".  Han  kunde  ikke  modstaa  at  hente  Malerkassen,  naar 
han  i Marken  saa  en  smuk  Luft  over  sin  Gaard,  men  stansede 
midt  i Studiet,  som  han  havde  grebet  sig  selv  i en  Last.  Billeder 
vilde  han  ikke  male;  kom  denne  forbandede  Trang  til  at  bruge 
Pensler  og  Farver  over  barn,  smurte  han  Roser  i Bondestil  hen 
over  Skabe  og  Døre.  Gaardens  Drift  gik  daarligt,  Udsigterne  til 
den  rene  Fattigdom  rykkede  truende  nærmere.  For  alle  fejlslagne 
Forhaabninger  søgte  han  Trøst  i Flasken.  Hans  Særhed  og  Men- 
neskeskyhed tiltog;  Gehejmeraaden  paa  Brahesborg  søgte  forgæves 
at  lokke  ham  til  sig  med  ærlig  Vilje  til  at  gøre  ham  noget  godt. 
Mennesker  kunde  ikke  gøre  det.  Saa  fik  han  Tyfus  og  døde  den 
4 November  1852,  kun  36  Aar  gammel. 

Karl  Madsen 

et  er  en  her  i Amerika  almindelig  udbredt  Mening, 
at  Kina  altider  bleven  venlig  behandlet  af  de  For- 
enede Stater.  Denne  Mening  har  sin  Støtte  i Begiven- 
heder, der  ligger  noget  tilbage  i Tiden.  Da  Lincoln 
var  Præsident,  sendte  han  som  de  Forenede  Staters 
Repræsentant  til  Kina  Anton  Burlingame,  som  forblev 
dér  i syv  lange  Aar  og  ikke  uden  Held  virkede  for  en  Indskrænk- 
ning i de  europæiske  Magters  stedse  stigende  Fordringer.  Bur- 
lingame blev  som  Løn  for  sine  Fortjenester  optagen  i den  kine- 
siske Statstjeneste,  og  i Spidsen  for  en  Ambassade  ankom  han  til 
Amerika,  hvor.  alt  var  forberedt  til  at  give  samtlige  Statsmænd 
en  glimrende  Modtagelse  med  Taler,  Østers  og  Champagne;  en 
Digter  udtrykte  ved  denne  Lejlighed  Haabet  om  alle  Stormagters 
nærmere  Tilknytning  til  Jordens  ældste  civiliserede  Folk.  Hvert 
af  hans  Vers  endte  med  Linierne: 


,Erie  blend  its  waters  blue 
with  the  wave  of  Tung-Ting-hu\ 

Ikke  længe  efter  ankom  i øvrigt  en  anden  kinesisk  Ambassade 
til  San  Francisko,  der  ligesom  den  første  gennemrejste  Amerika  paa 
Vejen  til  Europa,  men  Modtagelsen  var  ikke  blot  kølig,  men  førte  til 
alvorlige  Optrin  i San  Francisko,  hvor  man  kastede  Sten  efter  den 
derboende  kinesiske  Befolkning  og  lod  den  ganske  Verden  vide. 
at  den  yngste  af  alle  Nationer  truede  med  en  asiatisk  Invasion. 

Det  kinesiske  Diplomati  var  selvfølgelig  ikke  ufølsom  for  de 
af  Amerika  ydede  Tjenester,  og  der  begyndte  i de  Forenede  Stater 

Hdt  efter  lidt  at  danne  sig  de  mest  konfuse  Ideer  om  kinesisk 
Venskab.  Disse  Ideer  fik  yderligere  Næring,  da  Grant  paa  sin 
Rejse  omkring  Jorden  ankom  til  Kina.  Den  forhenværende  Præ- 
sident blev  her  Genstand  for  Ovationer,  som  ingen  tidligere  „ Bar- 
bar* havde  opnaaet,  og  de  Udtalelser,  der  faldt  fra  det  højeste 
kinesiske  Diplomati,  havde  en  saa  glødende  Farve,  at  selv  de,  som 
ansaa  Venskabet  mellem  Amerika  og  Kina  for  givet,  forbavsedes 
og  skrev  lange  Afhandlinger  om  en  Sammensmeltning  af  Verdens 
ældste  og  yngste  Civilisation.  Skønt  Privatmand  blev  Grant  be- 
tragtet som  fuldgyldig  Repræsentant  for  sit  Lands  politiske  Ind- 
flydelse og  blev,  blandt  andre,  af  Li  Hung  Chang  opfordret  til  at 
mægle  mellem  Kina  og  Japan  i Spørgsmaalet  om  Besiddelsen  af 
nogle  omstridte  Øer.  Mellem  Li  Hung  Chang  og  Grant  udvikledes 
efterhaanden  et  ret  venskabeligt  Forhold.  Begge  havde  de  jo 
været  Generaler  og  de  mest  fremtrædende  Figurer  ved  Under- 
kuelsen af  to  store  Oprørskrige.  Da  Li  mange  Aar  efter  besøgte 
de  Forenede  Stater,  lagde  han  egenhændig  en  Krans  paa  Grants 
Grav.  Han  modtoges  overalt  af  Amerikas  Handelsstand  med 
store  Fester,  men  man  skuffedes  noget  ved  senere  at  erfare,  at  de 
store  Bestillinger,  han  gjorde  paa  sit  Lands  Vegne,  tilfaldt  ikke 
Amerika,  men  derimod  Rusland. 

I de  mange  Svartaler,  Grant  pligtskyldig  maatte  holde  som 
Tak  for  de  kinesiske  Høflighedsbeviser,  hvormed  der  ødsledes,  og 
al  den  Virak  man  strøede  for  ham  og  hans  Landsmænd,  blev  han 
aldrig  træt  af  at  betone  Nødvendigheden  for  Kina  af  at  bevare 
sin  Integritet.  Den  samme  Opfattelse  kom  til  Orde  under  Grants 
Efterfølgere.  Da  den  nuværende  Præsident,  Mc.  Kinley,  afsendte 
Tropper  til  Kina  for  at  samvirke  med  de  allierede  Hære,  betonede 
han  udtrykkelig,  at  de  Forenede  Stater  ikke  ønskede  at  gøre  deres 
Indflydelse  gældende  til  Fordel  for  territorial  Afstaaelse.  Udtalelsen 
faldt  under  Valgkampagnen,  og  hans  Modstandere  benyttede  Lej- 
ligheden til  at  fremhæve,  at  den  kun  var  beregnet  paa  at  bort- 
lede Tanken  fra  den  Storpolitik  og  de  imperialistiske  Tendenser, 
man  tillagde  Mc.  Kinley  og  hans  Tilhængere.  Præsidenten  har 
imidlertid  ogsaa  efter  det  for  ham  saa  heldig  afsluttede  Valg  med 
Styrke  fremhævet  Nødvendigheden  af  et  udeleligt  Kina. 

Dogmet  om  Amerikas  venlige  Sindelag  mod  Kina  har  ganske 
naturlig  fremkaldt  den  Opfattelse,  at  Kina  favoriserer  Amerika  frem- 
for nogen  anden  Nation.  Der  foreligger  imidlertid  ikke  noget  Bevis 
for  denne  Paastands  Rigtighed,  da  et  virkeligt  Venskab  jo  helst 

maa  faa  sit  Udtryk  i en  Realitetshandling;  men  en  saadan  fore- 
ligger ikke.  Man  kan  sikkert  med  de  seneste  Erfaringer  for  Øje 
bestemt  paastaa,  at  den  kinesiske  Regering  nærer  en  absolut  Lige- 
gyldighed for  alle  fremmede,  og  særlig  Uvilje  mod  og  Frygt  for  de 
store  Nationers  Flaader  og’  Hære. 

Amerikas  Politik  lige  over  for  Kina  har  i al  Korthed  været 
følgende:  England  aabnede  de  kommercielle  Forbindelser  med 
Kina.  Amerika  fulgte  efter,  fordrede  og  fik  sin  Del  af  Privilegierne. 
Disse  Fordele  opnaaede  Englænderne  ved  de  meget  virksomme 
Midler:  Krudt,  Kugler  og  Staal.  Efterhaanden  som  Privilegierne 
udvidedes,  skærpedes  Appetiten.  De  europæiske  Stormagters  Parole 
lød:  Vi  maa  have  flere  Havne,  der  maa  gøres  flere  substantielle 
Indrømmelser,  vi  maa  have  Bosteder,  hvor  vore  Undersaatter  kan 
leve  under  deres  eget  Flag  og  hvor  de  kun  er  ansvarlige  for 
deres  egne  Love.  Der  var  kun  ringe  Variation  i Programmet.  I 
1869  blev  den  engelske  Flaade  slaaet  under  et  Forsøg  paa  at  pas- 
sere Peiho-Forterne.  Aaret  efter  landede  260  Krigs-  og  Trans- 
portskibe i Bugten  ved  Pochili,  en  Snes  Tusinde  engelske  og 
franske  Tropper  landsattes  og  de  nævnte  Forter  blev  tagne; 
Amerika  fik  sin  Andel  af  de  udvidede  Privilegier.  Krigen  i 1860 
endte  med,  at  Peking  blev  taget,  Kejseren  jaget  paa  Flugt,  Som- 
merpaladset gik  op  i Flammer  og  Kunstskattene  tog  Vejen  til  de 
europæiske  Museer  og  private  Samlinger.  Atter  udvidedes  Privi- 
legierne, og  Amerika  fik  selvfølgelig  sin  Andel  af  Udvidelsen.  Alt 
dette  udvirkedes  i Tidsrummet  fra  1840—1860.  Den  middelbare 
Aarsag  til  Krigens  Udbrud  var,  at  Kina  nægtede  at  aabne  flere 
Havne  og  Floder  til  Fremme  for  Magternes  Handelsinteresser. 

Under  de  Forhandlinger  om  Fred.  som  det  ydmygede  Kina 
selv  bad  om,  gjorde  Regeringen  en  sidste  haardnakket  Modstand 
mod  to  Punkter,  som  de  vestlige  Magter  lige  saa  haardnakket 
holdt  paa.  Det  første  Punkt  gjaldt  Fordringen  om  de  fremmede 
Gesandters  permanente  Residens  i Peking;  det  næste,  Fordringen 
om,  at  endnu  flere  Havne  og  sejlbare  Floder  skulde  aabnes  for 
fremmede  Købmænd.  Kinesiske  Statsmænd  protesterede  mod  den 
første  Fordring  med  den  Erklæring,  at  de  ikke  havde  Magt  til  at 
beskytte  Gesandternes  Liv  og  Ejendom,  da  Befolkningen  nærede 
stærke  Fordomme  imod  dem.  De,  der  forhandlede  paa  de  euro- 
pæiske og  amerikanske  Regeringers  Vegne,  svarede,  at  Gesandterne 
maatte  beskyttes,  og  at  Kejseren  og  Prinserne  maatte  bøde  med 
Livet,  hvis  der  rørtes  et  eneste  Haar  paa  de  fremmede  Repræsen- 

tanters  Hoveder.  Angaaende  den  anden  Fordring  førtes  der  lange 
Forhandlinger,  der  alle  endte  med  Kinas  Underkastelse.  En  tid- 
ligere amerikansk  Legationssekretær  har  samlet  de  Udtalelser,  som 
kinesiske  Statsmænd  fremførte  over  for  Amerikanernes  Forsikring 
om,  at  den  gule,  den  sorte,  den  røde  og  den  hvide  Mand  alle  var 
af  én  og  samme  Familie,  Guds  Børn,  og  at  den  hvide  Mand  fra 
Vesten  kom  til  Kina  under  Tvang  af  Fattigdom,  ikke  af  nogen 
indre  Tilskyndelse,  men  for  at  tjene  Penge  til  Underhold  af  Kone 
og  Børn.  Kinesernes  Svar  lød  i sammentrængt  Form: 

Vi  var  af  den  Mening,  da  I først  kom  her,  at  det  var  uklogt 
af  os  at  træde  i nærmere  Forbindelse  med  eder.  Eders  Stats- 
mænd var  imidlertid  af  en  anden  Mening;  vi  lod  os  overbevise, 
og  efter  indtrængende  Opfordring  gik  vi  ind  paa  Eksperimentet. 
Nu  ser  vi  Resultatet  I atten  Aar  har  vi  stadig  haft  Forviklinger, 
en  ny  ulykkelig  Krig  er  bleven  kæmpet,  hvor  gode  Mænd  paa 
begge  Sider  har  maattet  bøde  med  Livet.  Efter  tyve  Aars  Sam- 
vær er  vi  komne  til  den  Slutning,  at  vi  intet  har  tilfælles.  Vi 
taler  ikke  det  samme  Sprog,  vi  beder  ikke  til  de  samme  Guder, 
vor  Hudfarve  er  forskellig  og  vor  Opfattelse  af  Moralloven  i høj 
Grad  divergerende.  Det  nærmere  Samkvem  mellem  os  har  kun 
ført  til  hyppigere  Misforstaaelser.  Den  hvide  Mand  indlader  sig 
aldrig  i hæderligt  Ægteskab  med  den  gule  Kvinde,  og  den  gule 
Mand  indlades  aldrig  i hvide  Kvinders  Selskab,  selv  om  disse  staar 
paa  aldrig  saa  lavt  et  Trin.  Vort  Stridspunkt  i Kanton  har  givet 
Anledning  til  to  Krige,  og  vi  lever  aldrig  paa  fredelig  Fod.  Hvad 
andet  end  Strid  og  Kiv  kan  vi  vente  ved  at  aabne  endnu  flere 
Havne  og  Indlandssøer?  Lad  os  derfor  skilles;  vi  ønsker  eder  al 
Held  og  Lykke  i den  Del  af  Verden,  hvor  I hører  hjemme. 

Det  var  ikke  længe  efter  den  for  Kina  saa  ydmygende  Fred- 
slutning, at  Kineserne  i Massevis  begyndte  at  udvandre  til  Amerika 
og  Australien.  Bevægelsen  var  ikke  vanskelig  at  forstaa.  Kineserne 
vilde  tjene  flere  Penge  end  de  kunde  i deres  Fødeland,  de  lededes 
netop  af  de  samme  Motiver  som  Mænd  af  andre  Nationaliteter, 
der  tog  Ophold  i Kina.  De  første  Kinesere  landede  i Kalifornien' 
efter  Indbydelse  af  amerikanske  Jernbaneagenter.  Det  var  for 
nogle  og  fyrretyve  Aar  siden,  da  der  var  Mangel  paa  Arbejdskraft 
og  Anlæget  af  Paciflkbanen  paabegyndtes.  Da  de  vendte  hjem 
igen,  spredtes  ganske  naturligt  Rygtet  om  de  for  en  Kineser  store 
Summer,  der  kunde  tjenes,  og  Udvandringen  antog  efterhaanden 
saa  store  Dimensioner,  at  Arbejderbefolkningen  i San  Francisco 

rejste  sig.  Kampen  mod  Kineserne  var  for  saa  vidt  berettiget, 
som  det  var  umuligt  at  optage  Konkurrencen  med  en  Race,  der 
ikke  var  forvænt  og  derfor  kunde  arbejde  og  leve  særlig  billigt, 
men  den  førtes  raat  og  hensynsløst  under  Anførsel  af  en  Irlænder. 
Dagspressen  fandt  sin  Fordel  i at  støtte  denne  Mand,  der  i et 
voldsomt  og  kynisk  Sprog  opfordrede  Byens  Befolkning  til  at  fylde 
Havnen  (The  Golden  Gate)  med  kinesiske  Lig  og  fik  Medhold  af 
en  General  Butler,  der  lovede  at  oprette  Fabrikker,  hvori  Kinesernes 
Lig  kunde  pulveriseres  til  Gødning  for  Kaliforniens  Jord.  Situationen 
blev  stedse  alvorligere  og  antog  til  Slut  en  politisk  Karakter.  Op- 
fordringen til  at  udjage  Kineserne  blev  ikke  efterkommen,  men 
Amerikas  lovgivende  Forsamling  i Washington  vedtog  Udelukkel- 
ses-Akten og  gjorde  dermed  Ende  paa  den  kinesiske  Indvandring. 
Myndighederne  i Kina  henvendte  sig  til  det  amerikanske  Statsde- 
partement, der  svarede,  at  Befolkningen  i de  Forenede  Stater,  der 
aldrig  tilforn  havde  rejst  Indsigelse  mod  fremmede  Nationaliteters 
Indvandring,  maatte  gøre  en  Undtagelse,  hvor  det  gjaldt  Kinesere 
paa  Grund  af  visse  Ejendommeligheder  hos  denne  Race.  Med 
andre  Ord,  man  førte  de  samme  Argumenter  i Ilden,  som  Kineserne 
havde  ført  mod  andre  Racers  Indvandring  i deres  Land.  Lovlig- 
heden af  Forbudet  blev  bestridt,  men  i 1893  afsagde  de  Forenede 
Staters  Højesteret  en  Kendelse,  der  gik  ud  paa,  at  Kinas  Stand- 
punkt i 1860  og  den  amerikanske  Kongres'  Standpunkt  i 1893  var 
baseret  paa  moralsk  Nødvendighed  og  var  i Overensstemmelse 
med  offentlig  Lovs  Skik  og  Brug.  Kinesernes  moralske  Sejr  kom 
dem  ikke  synderligt  til  gode,  og  de  var  Diplomater  nok  til  at 
indse,  at  en  videre  Forfølgelse  af  Spørgsmaalet  kun  var  Tidsspilde, 
men  fra  den  Tid  af  daterer  sig  deres  Indkøb  af  og  Indøvelse  i 
hurtigskydende  Vaaben. 

Bortset  fra  det  underliggende  Motiv,  det  kommercielle  Ven- 
skab, kan  det  ikke  nægtes,  at  de  Forenede  Staters  Holdning  under 
de  sidste  Forviklinger  har  været  til  Støtte  for  det  kinesiske  Rige. 
Den  offentlige  Mening  var  stærkt  indigneret  over  den  tyske  Kej- 
sers Ord  om  ikke  at  give  Pardon,  og  man  mener  her,  at  Admiratl 
Kempflf  har  indlagt  sig  uvisnelig  Ære  og  kastet  Glans  over  Amerikas 
Navn,  da  han  nægtede  at  tage  Del  i Erobringen  af  Fortet  Taku  og 
motiverede  sin  Nægtelse  med  den  Erklæring,  at  de  allieredes  Ulti- 
matum stred  mod  al  moralsk  Lov  og  Ret.  I Spørgsmaalet  om  Boxernes 
Afstraffelse  ønskede  Regeringen  i Washington  ikke  al  fastsætte 
Straffedommen,  men  vilde  overlade  de  kinesiske  Myndigheder  at 

diktere  Straffen.  Endelig  har  den  stemt  for  en  Reduktion  af  den 
oprindelig  fastsatte  Krigsskadeserstatning  og  paa  dette  Punkt  ført 
sin  Mening  igennem. 

Forviklingerne  i Kina  har  selvfølgelig  været  til  Skade  for 
Amerikas  Handelsomsætning.  I den  sidste  Snes  Aar  har  Omsæt- 
ningen med  Kina  antaget  betydelige  Dimensioner.  Landets  officielle 
Statistik  viser,  at  Kina  i 1899  købte  Bomuldsvarer  til  et  Beløb  åf 
henved  10  Millioner  Dollars.  Amerikanerne  ser  i Kina,  under  en 
nogenlunde  rolig  Udvikling,  det  Marked  for  Staal-  og  Jernindu- 
strien, der  skal  hjælpe  dem  til  at  besejre  alle  andre  Nationers 
Konkurrence,  og  de  bestyrkes  i den  Tro  af  Kinas  Gesandt  i Was- 
hington, Wu-Tung-Tiang.  Denne  er  en  særlig  dannet  Mand,  der 
har  studeret  ved  Oxford-Universitetet,  og  som  aldrig  bliver  træt  af 
i Skrift  og  Tale  at  virke  for  en  nærmere  Tilslutning  mellem  Amerika 
og  Kina.  Der  er  næsten  aldrig  stille  om  hans  Navn;  snart  holder 
han  Foredrag  ved  Universiteterne  i de  store  Byer,  snart  for  Køb- 
mænd i deres  store  Klubber,  og  snart  skriver  han  Artikler  i Ame- 
rikas bedste  Tidsskrifter.  Han  er  Li  Hung  Changs  Protegé  og 
fortrolige  samt  hans  juridiske  Raadgiver.  Han  er  ikke  blind  for 
den  Art  af  Venskab,  der  bør  plejes  mellem  de  to  Lande,  og  han 
er  fri  for  al  Sentimentalitet,  naar  han  erklærer,  at  al  international 
Samvirken  er  baseret  paa  Forretning,  og  har  en  fremherskende 
selvisk  Oprindelse;  der  manøvreres  stadig  for  paa  den  ene  Side 
at  sælge  dyrt  og  for  paa  den  anden  Side  at  købe  billigt.  Han 
skildrer  det  egentlige  Kina,  hvorved  forstaas  de  atten  Provinser, 
der  strækker  sig  fra  den  store  Mur  til  den  kinesiske  Sø  og  fra 
Thibet-Plateauet  til  det  stille  Hav,  som  en  af  Verdens  rigeste  Egne 
med  en  stor  Variation  af  Klima  og  Jordbund,  med  umaadelige 
Rigdomme  af  Guld  og  Kobber  og  Kullejer,  der  er  i Stand  til  at 
forsyne  hele  Verden  med  Kul  i de  nærmeste  tre  Tusinde  Aar.  Men 
alle  disse  Jordens  og  Floders  Skatte  ligger  ubenyttede  hen,  thi 
Kineserne  er  en  Nation  af  Smaahandlende  uden  Kapital,  og  han 
ønsker,  at  amerikansk  Kapital  og  Foretagsomhed  vil  komme  hans 
Land  til  Hjælp  med  at  rense  Guldet  fra  Flodsandet  og  bære  Kul- 
lene fra  Gruberne.  Han  vil,  at  Amerikanerne  skal  bygge  Kinas 
fremtidige  Jernbaner  og  Lokomotiver,  hvilket  de  saa  meget  lettere 
vil  kunne  gøre  nu,  da  hele  Staal-  og  Jernindustrien  er  samlet  paa 
enkelte  Hænder  og  behersker  Verdensmarkedet  med  en  Kapital  af 
1 Billion  Dollars.  Han  opmuntrer  stadig  til  at  række  en  Haand 
til  fremtidige  Foretagender,  thi  han  véd,  at  Yankeen  altid  viser 

sig  mest  til  sin  Fordel,  naar  han  tumler  med  Planer  efter  kolossal 
Maalestok. 

Ministeren  taler  næppe  for  døve  Øren,  naar  han  opfordrer 
Amerikanerne  til  at  opmuntre  Handelsinteresser  i Orienten.  Her 
arbejdes  allerede  nu  med  en  Rastløshed  og  Intensitet  som  ingen 
Sinde  tidligere.  Kampen  om  Herredømmet  vil  komme  til  at  staa 
mellem  Amerika,  England  og  Tyskland.  Sidstnævnte  Land  har  i 
de  sidste  fem  og  tyve  Aar  gjort  et  stærkt  Indgreb  i Englands  Inter- 
esser, men  Amerika  med  sine  næsten  uudtømmelige  Hjælpekilder, 
med  sit  enestaaende  Jernbanenet  og  Filippinerne  som  nærmeste 
Nabo  til  Kina,  turde  maaske  dog  have  de  bedste  Chancer  for  den 
endelige  Sejr.  Minister  Wu,  der  er  en  skarp  Iagttager,  har  utvivl- 
somt haft  Øje  for  Udviklingens  Gang,  men  ved  Siden  af  sine 
Opfordringer  til  at  skride  ind  for  begge  Landes  Fællesinteresser, 
tager  han  ikke  i Betænkning  at  sige  Amerika  Sandheden  i for- 
sigtige Vendinger.  Kina,  siger  han  med  et  dybt  Suk,  fordrer  af 
Amerika  at  sættes  paa  lige  Fod  med  andre  Nationer,  og  han 
spørger,  om  det  er  hæderligt  at  stænge  alle  Kinesere  ude,  medens 
man  byder  de  mest  uvidende  Bestanddele  af  andre  Nationer  et 
hjerteligt  Velkommen.  Han  er  altid  bitter,  naar  han  gør  Ind- 
vandringsspørgsmaalet  til  Genstand  for  Omtale,  men  det  lyder 
næsten  naivt,  naar  han  opfordrer  Regeringen  i Washington  til  at 
virke  for  Vedtagelsen  af  en  Lov,  der  skal  tillade  Indvandring  af 
enhver  af  hans  Landsmænd,  der  ved  Ankomsten  til  Kalifomien 
kan  forstaa  og  læse  paa  Engelsk  den  amerikanske  Konstitution.  I 
Modsætning  til  den  Behandling,  Kina  har  nydt  af  de  Forenede  Stater, 
paapeger  han  den  kinesiske  Regerings  Imødekommen  over  for  alle 
Udlændinge.  Borgere  af  selv  de  mindste  Nationer,  som  Danmark, 
Norge,  Sverige  og  Grækenland,  kan  glæde  sig  ved  Nydelsen  af  Ret- 
tigheder og  Privilegier,  ja  Kina  er  endog  paa  enkelte  Punkter  gaaet 
ud  over,  hvad  international  Skik  og  Sædvane  fordrer.  Landet  er  i den 
Grad  vant  til  at  yde  Erstatning  til  Udlændinge,  der  er  faldne  som 
Ofre  for  en  rasende  Hob,  at  det  nu  betragtes  som  et  Slags  As- 
suranceselskab for  Liv  og  Ejendom.  Saa  mærkelig  er  Opfat- 
telsen af  Kinas  Forpligtelser  lige  over  for  Udlændinge,  der  har 
taget  midlertidigt  Ophold  inden  for  dets  Grænser,  at  en  ameri- 
kansk Missionær  i Provinsen  Shangtung  for  kort  Tid  siden  ind- 
sendte til  Myndighederne  i Peking  en  Fordring  paa  60  Dollars 
som  Erstatning  for  Ejendele,  der  var  bievne  frastjaalne  hans  Hus. 
Minister  Wu  oplyser  endelig  sine  Tilhørere  om,  at  den  kinesiske 

Toldtarif  begunstiger  de  fremmede  i Kina  paa  de  indfødtes  Be- 
kostning, idet  de  fleste  importerede  Sager  til  Brug  for  Udlændinge 
er  paa  Frilisten. 

Begunstigelser  af  nævnte  Natur  vises  som  bekendt  ikke  de  i 
Amerika  bosiddende  Kinesere.  Forgæves  har  de  i mange  Aar  søgt 
om  Retten  til  at  blive  amerikanske  Borgere;  deres  Sag  er  bleven 
ført  for  Landets  Højesteret,  men  altid  med  samme  Udfald:  Efter- 
kommere af  Hau  maa  vedblive  at  være  Kinesere  og  kan  ikke  op- 
naa  politisk  Stemmeret;  et  kinesisk  Barn,  født  i Landet,  faar  kun 
den  Beskyttelse,  som  enhver  anden  Udlænding  nyder  og  har  store 
Vanskeligheder  at  gaa  igennem,  naar  han  efter  at  have  besøgt  sine 
Forfædres  Fødeland  vender  tilbage  til  sit  eget.  Admiral  Dewey 
plæderede  forgæves  til  Fordel  for  to  Kinesere,  der  havde  udvist 
særlig  Dygtighed  og  Mod  under  Kampen  i Cavitbugten  ved  Manilla. 
I en  særlig  Skrivelse  til  Præsidenten  bad  han  om  Borgerret  for  de 
to  Mænd;  Præsidenten  ønskede  ikke  at  skabe  et  Præcedens  og 
Ansøgningen  blev  afslaaet.  Amerikanske  Embedsmænd  har  Ordre 
til  at  vaage  strengt  over  de  Bestemmelser,  der  regulerer  kinesiske 
Købmænds  Ophold  i Landet.  I deres  Iver  insisterede  de  paa  at 
give  Li  Hung  Chang  det  Bad,  enhver  Kineser  maa  tage  straks 
ved  sin  Landstigning,  indtil  en  Ordre  fra  Washington  bød  dem 
her  at  gøre  en  Undtagelse  fra  Reglen.  Et  kinesisk  Jonglørselskab, 
der  var  det  bedste  Trækplaster  for  en  af  Chikagos  mange  Varie- 
téer, fik  pludselig  Ordre  til  at  stanse  sin  Virksomhed  og  vende 
tilbage  til  Kina. 

For  den  store  Masse  af  den  amerikanske  Befolkning  staar 
Kina  endnu  som  det  yderste  Thule,  og  her  hersker  kun  meget 
taagede  Forestillinger  om  det  himmelske  Riges  Sønner.  De  store 
amerikanske  Tidsskrifter,  der  er  beregnede  paa  det  oplyste  og 
dannede  Mindretal,  indeholder  ganske  vist  til  Stadighed  Afhandlinger, 
der  er  skrevne  af  Mænd,  som  i en  Aarrække  har  opholdt  sig  i 
Kina  og  som  har  studeret  Landets  Institutioner,  dets  Sprog  og 
Sædvaner.  Som  en  rød  Traad  gaar  gennem  disse  Afhandlinger 
en  højlydt  Klage  over  de  gængse  Misforstaaelser  og  den  falske 
Opfattelse  af  en  Befolkning,  der  er  nøjsom  og  fredelig,  og  som 
finder  sig  tilfreds  og  lykkelig  ved  Dyrkelsen  af  deres  Forfædre. 
Amerikanske  Forfattere  skaaner  ikke  deres  egne  Landsmænd,  naar 
de  mener,  at  disse  har  begaaet  Overgreb.  Mark  Twain  har  saa- 
ledes  fornylig  rettet  et  stærkt  Angreb  mod  nogle  amerikanske 
Missionærer,  der  beskyldtes  for  at  have  plyndret  kinesiske  Hjem. 


Digitized  by  v^.oo5Le 


652 


Amerika  og  Kina 


Anklagen  i sin  Helhed  er  næppe  fuldt  berettiget,  men  af  de  fore- 
liggende Oplysninger  fremgaar  det,  at  Missionærerne  i deres  Iver 
for  at  beskytte  kinesiske  Kristne  har  foretaget  Handlinger,  der  ikke 
lader  sig  forsvare  for  en  moralsk  Domstol.  Men  hvor  meget  der 
end  skrives  for  at  rette  paa  de  herskende  vrange  Forestillinger, 
ser  den  gennemsnitlige  Amerikaner  dog  paa  Kineseren  som  et 
ham  aandeligt,  moralsk  og  fysisk  underlegent  Menneske,  en  Op- 
fattelse, der  kan  have  sin  Berettigelse  for  saa  vidt  som  det  ikke 
er  Blomsten  af  Kinas  Ungdom,  der  udvandrer  til  Amerika.  Noget 
egentligt  Had  nærer  man  ikke  her  til  den  gule  Mand,  thi  Race- 
hadet er  endnu  ikke  synderlig  stærkt  udviklet  i Landet,  — her 
findes  saaledes  ikke  som  i Tyskland  og  Frankrig  en  systematisk 
Forfølgelse  af  Jøder,  — men  man  frakender  Kineserne  lige  saa  vel 
som  Negrene  moralsk  Følelse,  Stolthed  og  Viljekraft,  og  man  bliver 
„sittlich  entrustet*  naar  man  erfarer,  at  en  hvid  Kvinde  har  ind- 
ladt sig  i Ægteskab  med  en  gul  Mand,  selv  om  Kvinden,  hvilket 
hyppigst  er  Tilfældet,  staar  paa  Prostitutionens  laveste  Trin. 

Endnu  en  Form  for  Forbindelsen  mellem  Landene  er  den 
amerikanske  Missionsvirksomhed  i Kina;  men  Begejstringen  for 
denne  er  ikke  vokset  paa  nogen  af  Siderne  under  de  sidste  ulyk- 
kelige Begivenheder.  Den  verdslige  Presse  har  ofte  taget  Ordet 
mod  Missionsvirksomheden  i Kina,  dels  fordi  lTdbyttet  anses  som 
aldeles  forsvindende  ringe  i Forhold  til  Arbejdet,  dels  fordi  man 
mener,  at  der  findes  et  stort  Felt  for  Missionen  i selve  Landet. 
Megen  Vægt  lægges  der  paa  en  Udtalelse  fra  en  Mr.  Bonsai, 
der  har  stor  Erfaring  som  Diplomat  i amerikansk  Tjeneste  og 
som  i en  Række  af  Aar  har  opholdt  sig  i Kina  og  er  fortrolig 
med  Landets  Sprog.  Paa  Sporgsmaal,  han  har  rettet  til  Kinesere 
med  Dannelse  og  som  ikke  er  fjendtligsindede  mod  Kristne,  om 
hvorfor  Missionærerne  støder  paa  saa  store  Vanskeligheder  i deres 
Gerning,  har  han  faaet  Svar.  der  gaar  ud  paa,  at  Befolkningen  i 
Kina  har  Vanskelighed  ved  at  forstaa,  hvorfor  der  altid  tales  til 
dem  om  hvad  der  vil  ske  ud  over  Graven.  Den  vise  Confucius, 
siger  de,  har  lært  dem,  at  eftersom  Mennesket  véd  saa  Uden  Besked 
om  selve  Livet,  saa  er  det  meningsløst  at  gøre  Paastand  paa  at 
vide,  hvad  Døden  er  og  hvad  der  følger  efter.  Kineserne  kan  ikke 
forsone  sig  med  Tanken  om  evige  Straffe,  og  det  saarer  deres 
Følelser,  naar  man  lader  haant  om  deres  Dyrkelse  af  Forfædre. 

Chica  (jo  i Juni  1001 

M.  Salmonsen 

VII 

’éducation  sentimentale “ 1 bliver  til  mellem  1864  og 
1869.  I Oktober  1864  skriver  Flaubert  til  en  Veninde: 
»Nu  har  jeg  en  MaanedsTid  været  beskæftiget  med 
en  Roman,  der  skal  foregaa  i Paris,  en  Skildring 
af  moderne  Sæder.  Jeg  vil  skrive  mit  Slægtleds  mo- 
ralske Historie,  eller  rettere  sagt  dens  Følelseshistorie. 
Det  er  en  Bog  om  Kærlighed,  om  den  menneskelige  Passion,  men 
om  den  Passion,  der  kan  forekomme  nu  til  Dags,  det  vil  sige:  den 
uvirksomme.  Ideen  er,  saaledes  som  jeg  har  grebet  den,  saa  vidt 
jeg  kan  skønne,  af  en  dyb  Sandhed,  men  kanske  netop  derfor 
bliver  Bogen  muligvis  ikke  morsom.  Der  sker  ikke  meget,  der  er 
ikke  megen  Handling;  desuden  strækker  Handlingen  sig  over  et 
altfor  stort  Tidsrum." 

Flaubert  har  allerede  mange  Aar  tidligere,  i et  Brev  til  sin 
Elskerinde,  Forfatterinden  Louise  Colet,  beskrevet  den  Følelse,  hvori 
»L’éducation  sentimentale"  ligesom  har  sit  Udspring  — en  af  dens 
Kilder,  den,  der  bestemmer  Bogens  Karakter  af  Følelseshistorie. 
Det  er  i 1846,  da  han  nylig  har  mødt  Louise  Colet,  under  den 
første  Opblussen  af  deres  Kærlighed.  Flauberts  Breve  vidner  om 
en  varm  Hengivenhed  for  denne  Kvinde,  der  gav  sig  saa  liden- 
skabeligt hen  og  samtidig  stillede  saa  store  Krav,  men  der  er  alle- 

1 Af  dette  Værk  er  der  i Aar  under  Titel:  „Frederic  Moreau*  udkommet 
en  norsk  Oversættelse,  indledet  med  en  Fortale  af  nærværende  Artikels  Forfatter. 

U.  A. 

rede  da  en  Skepsis,  en  Forudfølelse  af  den  kommende  Skilsmisse 
i hans  Kærlighedslyrik.  Han  beskæftiger  sig  allerede  her  med 
Kærlighedens  Væsen,  analyserer  den  og  stiller  dens  Horoskop. 
Han  vil,  at  hun  i Tide  skal  være  klartseende.  I denne  paa  samme 
Tid  lykkelige  og  smertelige  Stemning  finder  han  Behag  i at  se 
tilbage  paa  sit  Liv.  Rent  tilfældig  er  han  kommet  til  at  bivaane 
en  Gymnasiefest  i sin  Hjemstad.  Gamle  Minder  dukker  op.  Han 
finder,  at  det  hele  har  tabt  sin  Glans,  det  var  festligere  i hans 
unge  Dage,  dengang  han  selv  tilhørte  hin  Flok  af  unge  Mennesker, 
der  skulde  begynde  Livet.  „Det  mere  anselige  Publikum  har  tabt 
Interessen  for  disse  Fester.  Jeg  erindrer,  at  dengang  kom  der  en 
Mængde  Damer  i stort  Toilette.  Paa  Galleriet  var  der  bekendte 
Skuespillerinder  og  højerestaaende  Demimonde.  Hvor  vi  var  stolte, 
naar  de  saa’  paa  os. 

Engang  skal  jeg  fortælle  alt  dette.  Den  unge  moderne  Mand, 
— Sjælen,  der  aabner  sig  ved  seksten  Aars  Alderen  for  en  ube- 
grænset Kærlighed,  der  bringer  ham  til  at  begære  Luksus  og  Be- 
rømmelse, al  Livets  Glans,  for  hendes  Skyld,  — denne  Ynglinge- 
hjertets sørgmodige  Poesi,  — se  det  er  en  ny  Streng,  som  endnu 
ingen  har  slaaet.  paa.  Kære  Veninde,  jeg  vil  sige  dig  et  haardt 
Ord,  og  dog  er  det  udgaaet  af  den  dybeste  Sympati,  den  inder- 
ligste Medfølelse.  Dersom  du  nogen  Gang  bliver  elsket  af  saadant 
et  stakkels  Barn,  der  finder  dig  skøn,  en  Dreng,  sonr  jeg  dengang 
var,  frygtsom,  blød,  skælvende,  som  frygter  dig  og  søger  dig,  som 
undgaar  dig  og  forfølger  dig,  saa  vær  god  mod  ham,  stød  ham 
ikke  tilbage,  giv  ham  din  Haand  til  Kys,  og  han  vil  dø  af  Be- 
ruselse. “ 

„L’éducation  sentimentale*  fortæller  om  dette  Barn,  som  Flau- 
bert anbefaler  til  sin  Venindes  Skaansomhed,  — fortæller  om, 
hvordan  det  unge  Hjerte  lærer  og  forvandles.  Det  er  Bogens  ene 
Grundmotiv.  Det  andet  er  af  en  helt  forskellig  Art,  et  kultur- 
historisk Billede,  Skildringen  af  en  Episode  af  Frankrigs  Historie, 
af  den  Udvikling  Frankrig  og  da  fornemmelig  Paris  gennemgaar 
fra  Midten  af  1840’erne.  fra  den  Tid.  Ludvig  Filips  Styre  begynder 
at  vakle,  — Julimonarkiets  Opløsning,  — indtil  den  tredje  Napoleons 
Kejserdømme  følger  Republikken  som  en  Nødvendighed.  Flaubert 
vil  vise  den  historiske  Sammenhæng,  undersøge  de  Magter  i Sam- 
fundslivet, der  bestemmer  den  hele  Bevægelse,  — men  Skeptiker 
som  han  er  giver  han  sig  ikke  ud  for  at  kunne  levere  en  fyldest- 
gørende Forklaring.  Han  samler  kun  et  stort  oplysende  Materiale, 

han  fører  Læseren  gennem  et  Galleri  af  Mennesker,  Stemninger, 
Kræfter  i Bevægelse,  — han  giver  os  Tidens  Kolorit  og  analyserer 
dens  Sjæl  — han  lægger  frem.  Og  lidt  efter  lidt  er  det  som 

om  Læseren  faar  Tag  i de  mange  Traade det  hele  frem- 

gaar  som  historisk  sammenhængende.  Forfatteren  har  ingen  Møje 
sparet  sig,  Bogen  hviler  paa  et  indgaaende  Studium  af  Tidens 
Akter.  Flaubert,  der  selv  havde  levet  Tiden  med,  har  ikke  desto 
mindre  med  stor  Omhu  og  Nøjagtighed  atter  gennemgaaet  Tidens 
Presse,  ja!  for  at  Tonen  skal  være  helt  paalidelig,  gør  han  sig  den 
Umage  at  læse  om  igen  Aargange  af  gamle  Vittighedsblade:  Der  er 
en  litterær  Bohéme,  en  smidig,  letlevende  Fyr,  Hussonnet,  en  Pa- 
risergamin,  — udmærket  Figur,  — det  gælder  at  udstyre  ham  med 
Dagens  Vitser.  Denne  Mand  siger  ikke  i 1846  de  Vittigheder,  som 
var  „en  vogue*  i 1845. 

Der  er  ingen  Tvivl  om,  at  det  mægtige  Stof  til  en  vis  Grad 
tynger  Bogen.  Der  er  samlet  saa  meget,  fremlagt  saa  meget,  det 
er  blevet  et  bredt  historisk  Kulturbillede,  men  næppe  nogen  Roman. 
Ikke  det,  man  i Almindelighed  forstod  ved  Roman.  Ingen  rask 
Handling,  intet  som  kunde  fængsle  alle  og  enhver.  Bogen  kom 
paa  et  uheldigt  Tidspunkt:  1869.  Frankrig  var  optaget  af  andet 
end  Litteratur.  Den  blev  mødt  med  Ligegyldighed,  til  Dels  med 
Uvilje,  — Ligegyldighed  af  alle  dem,  der  fandt  Bogen  tung  og 
trættende,  Uvilje  af  dem,  der  fandt  Billedet  for  mørkt,  dens  Satire 
for  haard  og  bitter.  Naar  man  kender  Flauberts  Følelser  for  det 
moderne  Demokrati,  hans  Syn  paa  det  politiske  Liv,  er  det  ikke 
vanskeligt  at  forstaa,  at  han  ikke  egentlig  kærtegner  de  franske 
Politikere.  Det  Billede,  han  giver  af  den  sociale  Kamp,  lyser  af 
harmfuldt  Vid,  — et  Vid,  der  i sin  massive  Forlystelse  ved  Dum- 
heden, sin  hvasse  og  stærke  Latter  minder  om  visse  gammelfranske 
Digtere,  ikke  mindst  om  Rabelais. 

Den  franske  Litteraturhistoriker  Faguet,  som  er  af  dem,  der 
finder  Billedet  for  mørkt,  formulerer  sin  Kritik  saaledes:  „Et  af 
Digterens  Maal  har  været  at  give  os  et  „tableau  de  Paris*,  et 
Billede  af  Paris,  — af  det  franske  Samfund  fra  1840  til  1848.  Det 
er  ikke  helt  lykkedes  ham.  De  fleste,  som  har  gennemlevet  denne 
Tid,  vil  vistnok  — det  indrømmer  jeg  — , naar  de  bliver  spurgt, 
svare  En:  „Jo  det  er  meget  træffende,*  og  jeg  selv  har  hos  Mænd, 
som  havde  gennemlevet  den  Tid,  kunnet  genkende  visse  aandelige 
Særegenheder,  som  har  faaet  sit  Signalement  i „L’éducation  sen- 
timentale*. Det  er  sandt;  men  Flaubert  har  her  været  en  Smule 

vildledet  af  sin  personlige  Tilbøjelighed,  der  bragte  ham  til  næsten 
bestandig  at  fæste  sig  ved  ikke  alene  Tingenes  latterlige,  men 
endog  deres  groteske  Side.  Hans  Billede  af  1848  er  ganske  vist 
træffende,  men  i altfor  mange  Henseender  ufuldstændigt.  Det  er 
udelukkende  et  Resumé  — rigtignok  et  livfuldt  Resumé  — af  alle 
de  Dumheder,  som  blev  sagt  og  tænkt  paa  den  Tid.  Dette  Resumé 
virker  undertiden  pikant,  eller  snarere:  det  virker  med  stor  satirisk 
Kraft  og  indtrængende.  Men  Rammen  er  snæver,  og  som  det 
synes  snæver  med  Vilje.  Det  dæmper  Ens  Beundring,  kan  endog 
komme  til  at  hindre  En  i at  smile.  Man  har  Følelsen  af  at  læse 
en  Pamflet,  naar  man  vilde  have  haft  Historie,  og  naar  det  vilde 
været  naturligt  at  give  os  nogle  Sider  Historie,  selv  om  det  nu  var 
i Romanens  Tone.  Her  har  Flaubert,  som  det  ofte  hænder  ham, 
ladet  sig  skuffe  af  „Realismens*  Idé.  Han  har  forvekslet  den  med 
Satire,  fordi  det  nu  engang  var  hans  personlige  Anlæg.  Man  kan 
besynge  lyrisk,  eller  man  kan  behandle  Stoffet  satirisk;  døt  sidste 
er  ikke  det  samme  som  Realisme,  Virkeligheden  ligger  midt  imellem. 
Et  Virkelighedsbillede  af  den  borgerlige  Verdens  Forestilling« 
1840 — 48,  et  sandt  Billede  vilde  have  vist  en  lidt  naiv  Ædelhed,  en 
lidt  hul  Lyrik,  en  trohjertig  og  ærlig  Uvidenhed,  en  Del,  som  var 
latterligt,  en  Smule,  som  var  grotesk,  og  en  Smule  Korruption  — og 
det  var  det  Billede,  en  god  Roman  med  det  Formaal  som  „L’édu- 
cation  sentimentale*,  — det  Formaal  at  skildre  de  sociale  Sæder, — 
skulde  have  givet  ved  et  heldigt  Valg  af  forskellige  Momenter;  men 
af  det  Billede  har  ikke  Flaubert  vidst  at  give  mere,  kanske  ikke 
at  se  mere  end  en  lille  Del.  — Naar  jeg  tager  disse  Reservationer, 
som  jeg  anser  for  nødvendige,  vil  det  være  mig  tilladt  at  give  mit 
personlige  Indtryk,  ikke  som  Kritiker,  men  som  Læser,  og  da  maa 
jeg  tilstaa,  at  den  historiske  Del  af  „L’éducation*  har  moret  mig 
uendelig,  og  oprigtig  talt  er  det  af  alle  den  Bog,  som  jeg  holder 
mest  af.“ 

Jeg  for  min  Del  skulde  være  tilbøjelig  til  at  fæste  mig  mere 
ved  Faguets  Indtryk  som  Læser  end  ved  de  Indvendinger,  han  i 
Egenskab  af  retfærdig  Dommer  og  nøjeseende  Kritiker  finder  det 
nødvendigt  at  fremføre.  Der  er  ganske  vist  meget  for  Tidens 
Fysiognomi  karakteristisk,  som  ikke  fremgaar  af  Flauberts  Bog,  og 
det  er  fortrinsvis  det  mindre  sympatiske,  som  træder  i Forgrunden. 
Men  i saa  Henseende  giver  Romanen  sin  Forfatter  en  ganske  anden 
Frihed  til  just  at  dvæle  ved  det,  der  interesserer  ham  og  er  fristende 
for  hans  Evne,  end  Tilfældet  er  med  den  egentlige  Historie. 

Flauberts  Satire  gaar  navnlig  i to  Retninger:  den  er  først 
rettet  mod  de  Teoretikere,  som  just  dengang  fik  Anledning  til  at 
eksperimentere  med  de  sociale  Institutioner,  alle  dem,  som  troede 
paa  Systemer  og  vilde  konstruere  Samfundet  om,  — Mænd,  som 
tumlede  med  sociale  Utopier  og  vilde  tvinge  alle  til  at  blive  lykke- 
lige paa  den  og  den  Maade.  Disse  Teoretikere  havde  for  det  meste 
redelige  Hensigter,  men  de  var  efter  Flauberts  Mening  blinde,  ofte 
dumme,  og  der  gemte  sig  megen  Herskesyge  i deres  Lyst  til  at 
forbedre  Næstens  Kaar.  Det  var  til  Dels  klare,  men  trange  Hjerner, 
og  en  Del  af  dem  var  fødte  Tyranner,  de  elskede  at  bruge  Tvang, 
og  de  havde  ofte  smaa  Menneskers  Had  til  det  store.  — Saa  er 
videre  Flauberts  Satire  rettet  mod  den  politiske  Korruption,  Raadden- 
skaben  i alle  Lejre,  det  sociale  Køb  og  Salg.  Og  det  er  ikke  frit 
for,  at  denne  Korruption  ogsaa  angriber  Idealisterne:  selv  om  de 
ikke  gør  sig  selv  klart  Rede  for  det,  arbejder  de  ofte  paa  den  store 
politiske  Børs. 

Endelig  giver  Flaubert  en  Skildring  af  selve  det  Marked,  hvor 
baade  Teoretikerne  og  de  praktisk-politiske  Forretningsmænd  spe- 
kulerer — af  selve  det  Folk,  der  manøvreres  med,  — Folket,  der 
smigres  og  bruges,  som  skydes  ned  og  selv  nu  og  da  tager  sig  til 
Rette,  dette  store  lunefulde,  uberegnelige  Dyr,  som  en  Gang  imellem 
skyder  Ryg  og  ryster  alt  af  sig  og  ofte  lige  efter  kryber  sammen  for 
Pisken  i en  enkelt  myndig  Mands  Haand.  Dette  Dyr  har  Flaubert 
malet  med  Forkærlighed  og  stor  Kunst,  — her  har  hans  Sans  for 
det  groteske  haft  rigelig  Næring. 

De  politiske  Teoretikere,  Frihedsmænd  og  Idealister  repræsen- 
teres bl.  a.  af  Deslauriers,  Frederic  Moreaus  mangeaarige  Ven,  et 
skarpt  juridisk  Hoved,  ærgerrig,  energisk,  misundelig  og  altid  uheldig, 
— hans  Kritik  af  de  styrende  er  paa  samme  Tid  skarpsindig  og 
baaret  af  det  Had,  der  vokser  i en  forurettet  Ærgerrigheds  Bryst. 
Han  er  just  ikke  flatteret,  denne  Deslauriers,  men  han  virker  dybt 
menneskelig.  Saa  er  der  Sénécal,  den  fanatiske  Logiker,  der  mere 
og  mere  afslører  sig  som  den  Tyran  han  er,  — Manden,  som  ikke 
spørger  om  andet  end  Samfundsnytte,  som  giver  Pokker  i al 
Skønhed,  som  finder,  at  Kunst  er  Luksus,  — Flauberts  personlige 
Fjende.  Endelig  Dussardier,  den  store  godmodige  Sværmer,  der 
slaas  som  en  Løve  og  er  blød  som  et  Barn,  der  tror,  at  Menne- 
skene alle  kan  blive  lykkelige,  naar  bare  Folkene  bliver  frie  og 
Misbrugene  afskaffes. 

De  politiske  Børsspekulanter,  de  opportune  Friere  til  Magten 

har  deres  smukkeste  Repræsentant  i Dambreuse,  Millionæren,  den 
ledende  Mand  i en  Række  vældige  Foretagender  og  alle  Regeringas 
Ven.  Der  er  nogle  af  Bogens  Blade,  hvor  Flaubert  ligesom  har 
sammentrængt  det,  han  har  følt  ved  at  bivaane  det  store  Skuespil 
i diverse  Akter,  der  blev  opført  i Frankrig  ved  Midten  af  Aar- 
hundredet.  Det  er  f.  Eks.  Skildringen  af  det  store  Dyr  paa  hin 
Sejrens  Dag,  da  det  boltrer  sig  i Tuilerierne.  Der  er  Billedet  af 
en  Klub  fra  Begyndelsen  af  Republikkens  Tid,  fra  Valgkampen,  da 
alle  Mennesker  er  bievne  overvældede  af  en  politisk  Rus  og  alle 
føler  sig  kaldede,  — kanske  det  mest  sublime  Udtryk  forFlauberts 
Foragt  for  Demokratiet.  Og  der  er  endelig  Dambreuses  Begravelse: 
Beretningen  om  hvordan  den  store  Opportunist  stedes  til  Jorden, 
hvordan  denne  Mand,  der  har  „ elsket  Magten  med  saa  dyb  en 
Kærlighed,  at  han  gerne  havde  betalt  for  at  kunne  sælge  sig', 
følges  til  det  sidste  Hvilested  med  alle  obligate  Hædersbevisninger. 

og  et  Øjeblik  efter  er  glemt, allerede  da  Ligfølget  vender 

tilbage  fra  Kirkegaarden,  er  der  en  og  anden,  som  ved  at  fortælle, 
at  den  afdøde  var  en  af  de  „mere  fremragende  underkøbte  * under 
den  sidste  Regering.  „Og  siden  blev  der  ikke  Tale  om  ham  mere'. 

VIII 

Der  er  i „L’éducation  sentimentale'  en  Række  Forhold  mellem 
Mennesker,  Følelser,  som  lever  saa  at  sige  hver  sit  Liv,  vokser, 
hen  tørres  eller  dør.  Forfatteren  giver  os  en  Venskabsfølelse  eller 
Kærligheds  Udvikling,  dens  Historie.  Han  fortæller  om  de  pludselige 
Revolutioner  i Følelsernes  Verden  og  om  Følelsemes  daglige  Om- 
skiftelse, om  de  smaa  Tings  Betydning.  Han  viser  os,  hvordan 
Følelser,  som  skulde  synes  at  udelukke  hinanden,  at  ligge  i Krig 
med  hinanden,  alligevel  paa  samme  Tid  nærer  og  udvikler  hin- 
anden. Han  maler  os  Følelsernes  Vekselspil.  Han  paaviser  som 
den  ledende  Kraft  Menneskenes  evige  Trang  til  Fornyelse,  — en 
Kraft,  som  baade  gør  sig  gældende  inden  for  det  enkelte  Forhold 
og  som  fører  til  nye,  bringer  En  til  at  søge  nye  Mennesker,  nye 
Sjælsindtryk. 

Vi  véd,  at  Flaubert  har  følt  stærkt  og  trofast  som  Ven  — 
Venskabet  var  for  ham  næsten  en  Religion.  Det  er  i Samlivet 
med  sine  Venner,  det  intellektuelle  Samliv  i fælles  Interesser,  fælles 
Begejstring  for  det  skønne  i alle  Former,  han  kanske  har  fundet 
den  dybeste  Glæde  i sit  Liv.  Dette  har  ogsaa  nu  og  da  sat  sit 
Præg  paa  „L’éducation  sentimentale',  men  mindre  end  man  skulde 

tro.  Flauberts  Venskabsforhold  varede  for  det  meste  hele  Livet, 
og  der  er  kun  et  enkelt,  som  viser  større  Brydninger,  afgørende 
Disharmoni.  Det  er  Forholdet  til  Ducamp.  I „L’éducation  sentimen- 
tale* er  der  ogsaa  et  Venskab,  som  med  Afbrydelser  varer  et  helt 
Liv.  Det  er  Forholdet  mellem  Frederic  Moreau  og  Deslauriers.  Men 
det  minder  netop  om  Flaubert  og  Ducamp.  Hvad  Flaubert  har 
studeret  i „L’éducation  sentimentale"  er  just  Venskabets  indre 
Svagheder,  det  fjendtlige,  som  skjuler  sig  inde  i selve  Venskabs- 
følelsen, den  Egoisme,  som  er  der  trods  alt,  dette,  at  to  Mænd 
udnytter  hinandens  aandelige  Jeg  og  undertiden  tager  sig  betalt 
ogsaa  paa  anden  Maade.  Moreau  og  Deslauriers  er  Venner  fra 
Drengeaarene,  de  er  tilfældig  stødt  paa  hinanden,  de  har  haft 
deres  smaa  fælles  Eventyr,  men  det  som  i deres  første  Ungdom 
binder  dem  sammen,  er  dog  snarere  dette,  at  de  to  forstaar  at 
tale  sammen,  de  finder  gensidig  Gehør  for  hinandens  Drømme  og 
Planer.  De  har  hver  sine  Veje  at  gaa,  men  udrustede  med  en  alsidig 
Intelligens  og  fulde  af  Entusiasme  begge  to,  kan  de  alligevel  følge 
hinanden,  saa  længe  de  befinder  sig  i Ideernes  Verden,  saa  længe 
de  er  unge  og  bløde  og  lever  i Fremtidens  Drømme.  Der  er  i et 
af  Bogens  Begyndelseskapitler  et  lidet  Parti,  som  fortæller  om  den 
første  Følelseskonflikt  af  Betydning  i Frederic  Moreaus  Liv.  Han 
er  netop  som  ung  Student  kommet  hjem  til  sin  Moder,  og  som 
rimeligt  kan  være  synes  hun,  at  denne  første  Aften  bør  tilhøre 
hende.  Saa  dukker  Vennen  op,  han  er  vandret  en  lang  Vej  for 
at  træffe  Frederic,  de  fordyber  sig  i en  endeløs  Samtale  paa  en 
Spadseretur,  og  det  nytter  ikke,  at  Fru  Moreau  sender  Bud  efter 
Sønnen.  Paa  dette  Tidspunkt  sejrer  Venskabet.  Det  blusser  i en 
ung  sværmerisk  Fremtidsdrøm:  den  ene  drømmer  om  Skønhed  og 
Kvinder,  den  anden  om  Magt  og  om  sociale  Reformer.  De  hører 
paa  hinanden,  hver  af  dem  har  sin  Stund  at  snakke,  men  det  er 
i deres  egne  Billeder,  de  beruser  sig. 

Senere  dukker  der  Magter  op,  som  er  stærkere  end  Venskabet. 
Hos  Deslauriers  bliver  Ærgerrigheden,  Magtbegæret  det  stærkeste, 
— Vennen* har  ikke  mindst  den  Interesse  for  ham,  at  hans  Penge 
og  hans  Forbindelser  kan  blive  en  Løftestang  for  ham  selv,  Des- 
lauriers. Og  hos  Moreau,  der  visnok  ogsaa  har  ærgerrige  Tanker, 
bliver  de  kunstneriske  Interesser,  men  fremfor  alt  Kvinden  det 
stærkeste.  Og  én  Kvinde  kommer  til  for  ham  at  betyde  mere  end 
alt  andet  tilsammen.  Mod  det,  han  føler  for  hende,  har  hans 
Kærlighed  til  Moderen,  hans  Venskab  for  Deslauriers  lidet  at  sige, 

— her  maa  alt  andet  bøje  sig.  Det  bringer  ham  til  at  skuffe  og 
bedrøve  Moderen,  til  at  svigte  sin  Ven.  Der  er  hos  Deslauriers  mange 
stødende  Ting,  som  virker  afkølende  paa  Frederic.  Fredede  paa 
sin  Side  gør  Deslauriers  en  Streg,  som  denne  virkelig  har  Grund 
til  at  beklage  sig  over.  Deslauriers,  der  haaber  gennem  Pressen 
at  kunne  lægge  Grundvolden  for  den  Magt,  han  begærer,  har  for- 
maaet  Frederic  til  at  skyde  Kapital  ind  i et  Bladforetagende. 
Frederic  gør  det  ugerne,  han  har  netop  da  anden  Brug  for  sine 
Penge.  Imidlertid  giver  han  efter,  han  skriver  i Deslauriers’  egen 
Nærværelse  til  sin  Notar  i Rouen,  hvor  han  har  sin  Formue  an- 
bragt, og  beder  ham  sende  ind  den  fornødne  Sum.  Pengene 
kommer,  men  forinden  de  er  overbragte  Deslauriers,  faar  Frederic 
Visit  af  sin  Ven  Arnoux.  Arnoux  er  gift  med  den  Dame,  der  er 
Frederics  store  Kærlighed.  For  øvrigt  synes  han  om  Manden  selv, 
men  navnlig  for  hans  Hustrus  Skyld  er  han  tilbøjelig  til  at  komme 
Familien  til  Hjælp  i vanskelige  Situationer.  Og  nu  er  netop  Arnoux 
ilde  faren.  Saa  laaner  Frederic  ham  de  Penge,  der  var  bestemt 
for  Deslauriers  — han  skal  have  dem  igen  om  8 Dage,  han  holder 
Deslauriers  oppe  med  Snak,  men  Pengene  bliver  ikke  betalte,  og 
Deslauriers  opdager  Sammenhængen.  Venskabet  har  lidt  et  afgø- 
rende Nederlag,  og  Deslauriers  glemmer  det  ikke. 

Hvor  langt  de  to  Venner  fjerner  sig  fra  hinanden,  hvor  megen 
Uvilje  de  end  føler,  — hvor  ubehagelig  godt  de  under  det  lange 
Samvær  lærer  hinandens  Svagheder  at  kende,  — er  der  dog  noget, 
som  stadig  fører  dem  sammen,  en  umiddelbar  Tiltrækning.  For 
Deslauriers,  det  tørre  Forstandsmenneske,  med  den  stærke  Hjerne 
og  det  stødende  Væsen,  fattig  og  uden  Evne  til  at  føre  sig  i den 
store  Verden,  har  det  allerede  en  vis  Tiltrækning,  at  Frederic  just 
besidder  de  Egenskaber,  han  selv  mangler:  han  føler  sig  Frederic 
overlegen,  men  beundrer  ham  tillige,  — han  gouterer  hans  Elegance, 
hans  Sejre  hos  Kvinderne,  hans  sociale  Position,  — Frederic  har 
en  næsten  kvindelig  Charme  for  ham.  Og  Frederic  paa  sin  Side 
vender,  naar  han  er  træt  af  den  saakaldte  fine  Verdens  Flirt  og 
Korruption,  dens  selskabelige  Tomhed,  tilbage  til  sin  Deslauriers: 
denne  Mand  sidder  da  inde  med  noget,  han  har  tænkt  over  Tingene, 
og  han  véd  noget.  Og  saa  har  de  vænnet  sig  til  hinanden,  til  at 
udveksle  Tanker,  og  de  har  saa  mange  Minder  sammen.  Det  er 
som  et  Vaneægteskab,  en  intellektuel  Forbindelse,  den  er  ingen- 
lunde helt  lykkelig,  men  begge  Parter  kan  til  syvende  og  sidst 
ikke  undvære  hinanden.  Og  ved  Bogens  Slutning  finder  man  dem 

atter  sammen,  det  er  de  to,  der  har  det  sidste  Ord,  af  det  hele 
Galleri  er  del  de  to,  der  ligesom  bliver  siddende  tilbage: 

„Mod  Begyndelsen  af  Vinteren  1869  sad  Frederic  og  Deslau- 
riers  en  Aften  ved  Kaminilden,  endnu  engang  forsonede,  ligesom 
af  en  uundgaaelig  Skæbne,  en  Magt  i deres  Natur,  som  altid  førte 
dem  mod  hinanden,  bragte  dem  til  at  holde  af  hinanden.11  De 
fortæller  hinanden,  hvad  de  har  oplevet  i de  mange  Aar,  siden  de 
skiltes,  hvad  de  ved  om  fælles  bekendte,  om  Venner  og  Veninder 
— men  til  sidst  fordyber  de  sig  i Skoleminder,  i Begivenheder  fra 
deres  første  Ungdom,  det  er  ligesom  det  er  dette,  der  alligevel 
staar  for  dem  i det  vakreste  Lys.  De  genkalder  sig  deres  Planer 
fra  dengang.  „Det  er  ikke  gaaet,  som  vi  troede,"  siger  Frederic, 
„dengang  i Sens,  da  du  vilde  skrive  en  kritisk  Filosofiens  Historie, 
og  jeg  en  stor  middelalderlig  Roman  om  Nogent,  hvortil  jeg  havde 
fundet  Sujettet  hos  Froissard:  „Hvorledes  Messire  Brokars  de 
Fenestranges  og  Ærkebiskoppen  af  Troyes  myrdede  Messire  Eustache 
d’Ambrecicourt11.  Husker  du  det." 

Og  efterhaanden  som  de  drog  deres  Ungdom  frem  for  Lyset, 
sagde  de  ved  hver  Sætning: 

„Husker  du  det?“  — 

Der  er  en  dyb  Sørgmodighed  i denne  Bogens  sidste  Scene, 
hvor  de  toVenner  foretager  et  Resumé  af  deres  Liv,  — der  er  et 
Spørgsmaal,  som  ligger  under  det  hele:  hvad  har  vi  egentlig  haft 
igen  for  det,  vi  har  lidt  og  stridt. 

De  mindes  et  uheldigt  Eventyr,  de  havde  som  halvvoksne 
Drenge.  I Nærheden  af  deres  Gymnasium  laa  der  ude  paa  Landet 
et  berygtet  Etablissement,  relativt  meget  flot;  der  gik  det  Rygte, 
at  Ejerinden  var  af  tyrkisk  Oprindelse. 

„Dette  Fortabelsens  Sted  kastede  en  vis  fantastisk  Glans  over 
hele  Arrondissementet.  Man  betegnede  det  ved  Omskrivninger: 
„Det  Sted,  De  véd  nok,  — en  vis  Gade  — nede  ved  Broerne". 
Omegnens  Forpagterkoner  skalv  for  deres  Mænd,  Borgerkonerne 
flygtede  det  for  deres  Tjenestepiger,  fordi  Underpræfektens  Kokke- 
pige var  bleven  overrasket  der;  og  det  havde  selvfølgelig  en  hem- 
melig Tiltrækning  for  alle  Ynglinge. 

Nu  vel,  en  Søndag,  medens  man  var  i Vesper,  havde  Frederic 
og  Deslauriers  gjort  højtideligt  Toilette,  plukket  Blomster  i Fru  Mo- 
reaus  Have  og  var  derpaa  gaaet  ud  gennem  Porten  til  Markerne, 
og  ad  en  lang  Omvej  mellem  Vinhaverne  havde  de  listet  sig  ind 
hos  Tyrkinden,  fremdeles  bærende  de  store  Buketter;  Frederic 

frembød  sin,  som  en  Elsker  til  sin  Forlovede.  Men  den  stærke 
Varme,  Frygten  for  det  ubekendte,  Samvittighedsnag  og  fremfor 
alt  Glæden  over  at  se  saa  mange  Kvinder  til  sin  Disposition,  satte 
ham  i en  slig  Bevægelse,  at  han  ganske  bleg  blev  staaende  uden 
at  røre  sig,  uden  at  sige  noget.  Alle  lo  oprømte  over  hans  For- 
virring; i den  Tro,  at  de  gjorde  Nar  af  ham,  flygtede  han;  og  da 
Frederic  var  den,  som  havde  Pengene,  var  Deslauriers  pænt  nødt 
til  at  følge  ham. 

Man  saa’  dem  gaa  ud,  og  dette  blev  en  Historie,  som  ikke 
var  glemt  tre  Aar  efter. 

De  gentog  den  nu  udførlig  for  hinanden,  den  ene  udfyldte, 
hvad  den  anden  ikke  huskede;  og  da  de  var  færdige,  sagde  Frederic: 

»Det  er  noget  af  det  bedste,  vi  har  oplevet." 

»Ja,  kanske  Du  har  Ret!  Det  er  noget  af  det  bedste,  vi  har 
oplevet!"  sagde  Deslauriers." 

Denne  Bitterhed  er  dog  ikke  Bogens  egentlige  Grund- 
tone. Det  er  snarere  en  stærk  Streng,  som  der  nu  og  da  slaas  paa. 

I Forholdet  mellem  Deslauriers  og  Frederic  har  for  øvrigt  Flau- 
bert  lagt  sin  Skepsis  mere  aabent  frem  end  kanske  i noget  af  Bogens 
Kærlighedsforhold:  saa  megen  Løgn  og  Forfængelighed  han  end 
har  opdaget  i det  erotiske  Følelsesliv,  er  det  dog,  som  om  han 
indrømmer,  at  Kærligheden  mellem  Mand  og  Kvinde  er  og  bliv« 
Livets  største  reelle  Værdi. 

Det  kommer  navnlig  frem  i hans  Skildring  af  Fru  Arnoux  og 
Frederic,  deres  store  Kærlighed,  som  aldrig  tilfredsstilles,  men  som 
bestaar  trods  alt  , som  lever  i deres  Sjæl  stærkere  end  noget 
andet,  — skønt  Fru  Arnoux  bliver  hos  sin  Mand,  og  skønt  Fre- 
deric har  kvindelige  Forbindelser,  der  staar  ham  nærmere. 

Gennem  de  forskellige  Forbindelser,  hvori  Frederic  kommer 
til  Kvinder,  har  Flaubert  ligesom  villet  tegne  fire  store  Grundtyper, 
— den  erotiske  Følelses  Grundtyper.  Han  har  stillet  Frederic  i 
Relation  til  fire  Kvinder,  der  hver  især  er  særdeles  karakteristisk. 
Han  har  forstaaet  at  faa  levende  frem,  hvad  der  hos  hver  enkelt 
af  disse  Kvinder  er  det,  som  tiltrækker  ham  eller  binder  ham, 
er  Nerven  i hans  Følelse,  — derimod  er  det  lykkedes  ham  meget 
mindre  at  vise  os,  hvad  der  hos  hver  enkelt  Kvinde  drager  denne 
til  Frederic.  Han  har  set  dem  alle  med  Frederics  Øjne,  følt  dem 
som  de  stod  for  ham.  Men  saaledes  er  de  ogsaa  kommet  til  at 
teglie  sig  med  stor  Klarhed. 

Der  er  den  lille  Louise,  Provinspigen,  Datter  af  en  gammel. 

rig  Aagerkarl,  som  til  sidst  har  ægtet  sin  Mætresse  — et  vildt, 
utæmmet  Barn,  som  elsker  Frederic  med  hele  sin  Sjæls  og  sine 
Sansers  Lidenskab,  elsker  ham,  fordi  han  er  det  største  hun  véd; 
Mens  hun  endnu  var  Barn,  har  den  unge  Mand  leget  med  hende, 
laant  hende  Bøger,  snakket  fornuftigt  med  hende,  — han  har 
vundet  hendes  ubegrænsede  Tillid.  Hun  véd  ingen  flottere  Mand 
at  se  til,  ingen,  som  siger  saa  mange  kloge  og  morsomme  Ting. 
Og  da  Kvinden  i hende  vaagner,  — vaagner  tidlig  og  med  en  Magt 
som  hos  et  ungt  Rovdyr,  — saa  er  det  ham,  hele  hendes  Væsen 
forlanger.  Hun  er  villig  til  at  give  sig  hen  naar  som  helst,  der  er 
ingen  Skygge  af  Beregning,  intet  Forbehold,  — hun  ledes  helt  af  eu 
voldsom,  umiddelbar  Naturdrift.  Frederic  er  i dette  Forhold  den 
overlegne,  den  som  modtager,  han  er  endog  den,  som  maa  bringe 
det  hensynsløse  lille  Menneske  til  at  standse,  han  er  nødt  til  at 
tage  vare  paa  hende.  Det,  som  drager  ham  mod  hende  er  en 
lignende  Følelse  som  den,  der  behersker  hende,  men  en  langt 
svagere,  hans  Instinkt  som  Mand,  en  naturlig  fysisk  Tilbøjelighed. 
Hendes  Ild  varmer  ogsaa  ham.  Men  hvad  han  først  og  fremmest 
søger  i dette  Forhold,  er,  omend  ubevidst.  Næring  for  sin  For- 
fængelighed. Han  soler  sig  i hendes  Beundring,  han  finder  her 
Erstatning  for  de  Skuffelser,  han  andetsteds  maatte  lide.  Hun 
virker  paa  Manden  i ham,  hendes  ureflekterede  Hengivenhed  vækker 
ogsaa  hans  mandlige  Trang  til  at  beskytte  og  lede,  men  først  og 
sidst  er  hun  til  Glæde  for  hans  Forfængelighed.  Og  det  er  ogsaa 
denne,  som  er  medvirkende  til,  at  han  dog  til  sidst  ikke  kan  be- 
kvemme sig  til  at  gifte  sig  med  hende.  Han  stiller  højere  Maal, 
højere  Fordringer. 

Den  Kvinde,  der  griber  Frederic  Moreau  stærkest  som  Mand, 
der  taler  mest  umiddelbart  til  hans  Sanser,  det  er  Rosanette,  en 
Pige  af  Demimonden,  som  har  været  heldig  og  har  fundet  for- 
maaende  Beskyttere.  Turen  kommer  ogsaa  til  Frederic,  og  han 
bliver  den  af  hendes  mange  Elskere,  som  hun  giver  det  bedste 
hun  har.  Fra  Begyndelsen  af  er  der  andre  Ting  fremherskende. 
Beregning  fra  hendes  Side,  Forfængelighed  fra  hans.  Men  de  to 
er  som  skabte  for  hinanden,  — han  glemmer  alle  hendes  Unoder, 
hendes  Mangel  paa  Dannelse  i én  Sansernes  Rus.  Der  er  i deres 
Blod  den  samme  Rytme,  der  er  mellem  Mand  og  Kvinde  den 
fuldkomne  Harmoni.  For  hende  er  dette  nok,  og  da  der  saa 
kommer  et  Barn,  er  hun  helt  lykkelig,  hun  har  som  Kvinde*op- 
fyldt  sin  Bestemmelse,  hele  hendes  Stræben  gaar  nu  kun  ud  paa 

at  bevare  den  Mand,  hun  har  vundet.  Det  er  lykkedes  Flaubert 
at  gøre  os  denne  Kvinde  helt  levende,  hendes  ydre  Personligheds 
Channe,  hendes  forvirrede  lille  Hjerne,  hendes  varme  menneskelige 
Instinkter,  — vi  ser  hende  ved  Frederics  Side  under  deres  Strejftog 
paa  Landet,  hører  hendes  glade  Latter,  beundrer  hele  hendes 
smidige,  smukke  Person,  der  véd  en  eneste  Ting  i Verden : Elskov. 
Senere  kommer  der  én  Følelse  til,  og  den  er  endnu  stærkere: 
Moderkærligheden.  Hele  hendes  Ansigt  er  én  straalende  Glæde, 
da  Frederic  besøger  hende,  efter  at  hun  har  faaet  den  lille  Dreng, 
det  er  den  største  Lykke,  hun  har  følt,  og  hendes  største  Sorg 
møder  hende,  da  hun  senere  mister  ham.  Hun  giver  sig  hen  i 
sin  Smerte  med  en  blind,  vild  Lidenskab. 

Den  tredje  Kvinde,  der  spiller  en  Rolle  i Frederics  Liv  er 
Fru  Dambreuse,  den  kloge  og  sikre  Verdensdame,  med  den  fuld- 
endte ydre  Kultur.  Her  er  bans  Forraad  af  virkelig  Følelse,  sjæ- 
lelig som  sanselig,  forholdsvis  ringe.  Det  er  en  temmelig  kombi- 
neret Interesse,  der  fører  ham  mod  denne  Kvinde.  Først  Skønheds- 
sans: han  beundrer  den  fuldkomne  Harmoni  i hendes  Væsen,  hun 
er  alle  Kvinder,  han  kender,  overlegen  i Smidighed  og  Klogskab, 
hun  har  et  fuldkomment  Herredømme  over  sig  selv,  og  en  Gratie, 
der  til  alle  Tider  glæder  hans  Øje.  Hun  er  en  sjælden  Blomst  af 
en  gammel  Kultur.  Hendes  Sjæls  Kulde,  hendes  overlegne  Hjerne, 
hendes  fuldkomne  Formsikkerhed,  alt  imponerer  ham.  Der  er  i 
hans  Følelse  for  Fru  Dambreuse  Skønhedsglæde,  Trang  til  at 
beundre,  en  Søgen  efter  Raffinement  og  en  vis  Erkendelse  af  hendes 
aandelige  Overlegenhed.  „Han  følte  paa  sin  Side  hverken  den 
Henrykkelse  i hele  sit  Væsen,  som  førte  ham  mod  Fru  Anoux, 
heller  ikke  den  utøjlede  Glæde,  som  Rosanette  havde  hensat  ham 
i.  Men  han  begærede  hende  som  noget  sjældent  og  vanskeligt, 
fordi  hun  var  adelig,  fordi  han  var  rig,  fordi  hun  var  religiøs,  - 
han  forestillede  sig,  at  der  var  Nuancer  i hendes  Følelse,  sjældne 
som  de  Kniplinger  hun  bar,  — han  tænkte  sig  hende  med  en 
Amulet  paa  Brystet,  med  Kyskhed  i selve  Fordærvelsen.*  Han 
ønsker  at  vinde  Fru  Dambreuse  som  den  ualmindelige  og  højt- 
stillede  Kvinde  hun  er,  der  er  baade  Forfængelighed  og  Ærgerrighed 
i hans  Ønske.  Han  vinder  hende,  og  det  bliver  en  Skuffelse. 

Den  Kvinde,  han  altid  og  altid  vender  tilbage  til,  den  Kvinde, 
som  engang  i hans  unge  Aar  har  gjort  det  dybeste  Indtryk  paa 
hans  Sind,  og  som  han  gemmer  i sit  Hjerte  saa  længe  han  lever, 
— hans  store  Kærlighed  — det  er  Fru  Arnoux. 

„ Hovedtiltrækningen  ved  L’éducation  sentimentale/  siger  Georg 
Brandes,  „er  for  mig  den  Ynde  og  Kyskhed,  hvormed  Frederics  store 
Kærlighed  er  skildret/  „Frederic  elsker  uden  Bagtanke,  uden  Haab 
om  Genkærlighed,  absolut,  med  en  Følelse,  der  ligner  Taknemme- 
lighed, med  en  Trang  til  at  ofre  sig  for  den  elskede,  der  er  saa 
meget  stærkere,  fordi  den  ingen  Tilfredsstillelse  finder/ 

Fru  Arnoux  er  en  Dame  af  den  borgerlige  Verden,  gift  med 
en  Forretningsmand,  Sydfranskmand,  en  glad  Sjæl,  driftig,  letsindig, 
godmodig,  meget  utro.  Hun  elsker  ham,  og  selv  efter  at  han  har 
forspildt  hendes  Kærlighed,  vedbliver  hun  at  holde  af  ham  og  støtte 
ham.  Hun  er  en  jævn  Kvinde,  uden  hvad  man  kalder  højere 
Interesser,  optaget  af  sit  Hjem,  sin  Mand  og  sine  Børn,  hun  er 
meget  smuk,  af  en  rolig  harmonisk  Ynde,  har  liden  Fantasi,  men 
djb  og  varm  Følelse.  Hun  bliver  til  sidst  forelsket  i Frederic,  den 
store  Kærlighed  er  denne  Gang  gensidig.  Men  hele  hendes  Op- 
dragelse, hendes  Kærlighed  til  Hjemmet,  hendes  Syn  paa  Livet 
stiller  sig  i Vejen  for  et  Ægteskabsbrud.  De  kommer  aldrig  til  at 
tilhøre  hinanden,  men  i deres  Sjæl  kan  de  aldrig  løsrive  sig  fra 
hinanden.  Og  hun  bliver  skæbnesvanger  for  alle  hans  øvrige  For- 
bindelser. Det  er  Følelsen  for  Fru  Arnoux,  som  er  den  sidste  og 
afgørende  Grund  til  at  han  ikke  formaar  at  gifte  sig  med  Louise, 
det  er  ogsaa  den,  der  bevirker  Bruddet  med  Rosanette,  og  det  er 
en  Haan  mod  Fru  Arnoux'  Minde,  som  skiller  ham  fra  Fru  Dam- 
breuse,  da  deres  Giftermaal  efter  Dambreuses  Død  allerede  er  besluttet. 
Han  bryder  med  enhver  af  dem,  fordi  der  inde  i ham  lever  Billedet 
af  en  Kvinde,  som  var  ham  kærere  end  alle. 

Mange  Aar  efter,  da  han  er  en  graanet  Ungkarl,  faar  han 
Besøg  af  hende,  — de  tilbringer  en  kort  Eftermiddag  sammen, 
taler  om  gamle  Minder.  I Samtalens  Løb  kommer  han  til  at 
spørge  hende,  naar  hun  første  Gang  mærkede,  at  han  havde 
hende  kær: 

„Det  var  den  Aften  da  De  kyssede  mit  Haandled  mellem 
Handsken  og  Manchetten.  Jeg  sagde  til  mig  selv:  „Men  han  elsker 
mig  jo! . . . Han  elsker  mig/  Men  jeg  var  bange  for  at  blive  sikker 
paa  det.  Deres  Tilbageholdenhed  var  saa  henrivende,  at  jeg  nød 
den  som  en  ufrivillig  og  uafbrudt  Hyldning.* 

Han  angrede  intet.  Hans  Lidelser  fra  fordum  var  betalte. 

Da  de  kom  tilbage,  tog  Fru  Arnoux  sin  Hat  af.  Lampen, 
som  stod  paa  en  Konsol,  belyste  hendes  hvide  Haar.  Det  var  som 
et  Slag  lige  i Brystet. 

For  at  skjule  sin  Skuffelse,  satte  han  sig  paa  Gulvet  ved  hendes 
Fødder,  og  idet  han  greb  hendes  Hænder,  begyndte  han  at  sige 
hende  ømme  Ting: 

.Hele  Deres  Person,  den  mindste  af  deres  Bevægelser  syntes 
mig  at  have  en  overjordisk  Betydning  i Verden.  Mit  Hjerte  hævede 
sig  som  Støvet  efter  Deres  Skridt.  De  gjorde  samme  Indtryk  paa 
mig  som  Maaneskinnet  en  Sommernat,  naar  alt  er  Vellugt,  bløde 
Skygger,  uendelig  Klarhed;  og  al  Fryd  for  Sjæl  og  Sanser  var  for 
mig  gemt  i Deres  Navn,  som  jeg  atter  og  atter  gentog  for  mig 
selv;  jeg  forsøgte  at  kysse  det  med  mine  Læber.  Jeg  kunde  ikke 
forestille  mig  noget  højere  end  det.  Det  var  Fru  Arnoux  saaledes 
som  De  var,  omgivet  af  Deres  to  Børn,  øm,  alvorlig,  blændende 
vakker  og  saa  god ! Det  Billede  gemte  alt  det  andet  Og  det  er  vist 
saa,  at  jeg  bare  har  tænkt  mig  dette,  siden  jeg  altid  paa  Bunden 
af  mit  Hjerte  har  bevaret  Musikken  af  Deres  Stemme,  Glansen  i 
Deres  Øjne!” 

Og  hun  modtog  med  Henrykkelse  denne  Tilbedelse  af  en  Kvinde, 
som  hun  ikke  længere  var." 

Hjalmar  Christensen 


Digitized  by  v^.oo5Le 


PSYKOLOGISK  LITTERATUR 


C.  Latnbek:  Sjælelig  Bevægelseslære,  Kbhvn.  1901  (Lehmann  dfr  Stage) 


eskrivelse  og  Klassifikation  er  Videnskabens  første  Sta- 
dium. Det  kan  naa  en  relativ  Afslutning,  idet  man 
kommer  til  et  Punkt,  hvorfra  man  kan  se  tilbage  paa 
et  anseligt  Samlerarbejde,  medens  man  ved  at  se  fremad 
paa  den  hidtil  fulgte  Bane  kun  øjner  underordnede  Op- 
gaver, Snurrepiberier.  Det  gælder  da  om  at  bryde  nye 
Baner:  stille  nye  Spørgsmaal  og  finde  nye  Metoder  til 
deres  Besvarelse.  Der  danner  sig  egentlig  en  hel  ny  Videnskab  om  de 
samme  Fænomener  eller  dog  en  ny  Gren  af  Videnskaben,  og  del  kan 
tit  være  nødvendigt  at  give  den  et  nyt  Navn. 

Psykologi  har  været  Navnet  paa  en  Lære  om  Sjælen  og  dens  „ Ev- 
ner*. Denne  Psykologi  løb  tør  i en  ren  udvortes  Grupperen  af  Fæno- 
menerne. Ifølge  selve  sit  Princip  satte  den  Bom  for  al  Aarsagsforsk- 
ning.  Den  var  ufrugtbar  og  har  næppe  anden  Fortjeneste  end  at  have 
givet  Beneke  Anledning  til  skarpsindigt  og  klart  at  analysere  de  opstil- 
lede Evner  i deres  „Urvermøgen*  og  gendrive  de  med  Evneteorien  sam- 
menhængende gale  Opdragelsesideer,  der  endnu  ikke  er  helt  aflivede. 

Psykologi  har  været  Navnet  paa  den  analytiske  Beskrivelse  af  Be- 
vidsthedstilstandene, saa  vidt  disse  ved  Selviagttagelse  lod  sig  udskelne 
i deres  „ Elementer  *. 

Først  ved  den  betydelige  Forandring  i Metode,  som  Anvendelsen  af 
Eksperimentet  betegner,  føltes  der  Trang  til  et  nyt  Navn.  Man  foreslog 
„Psy kofysik*,  men  er  dog  bleven  staaende  ved  „ eksperimental  * eller  „fy- 
siologisk Psykologi*.  Ved  „eksperimental*  betegner  man  denne  Viden- 
skabsgrens Metode,  ved  „fysiologisk*  betegner  man  det  Omraade,  som 
denne  Metode  begrænser  Forskeren  til,  nemlig  Følgeforholdet  mellem 
fysiske  og  psykiske  Processer.  De  Processer,  den  undersøger,  er  til  et 
vist  Punkt  fysiske  og  bliver  saa  pludselig  psykiske,  hvad  enten  man  nu  vil 
antage,  at  det  er  Aarsagsrækken,  der  skifter  Karakter  (Vekselvirkning) 
eller  det  kun  er  Iagttageren,  der  foretager  Springet  og  ser  paa  Resten 
af  Processen  fra  en  ny  Side. 

Hr.  Lambek  kalder  sin  Psykologi  Sjælelig  Bevægelseslære  for 
dermed  at  betegne,  at  den  ligesom  den  eksperimentale  Psykologi  under- 
søger  Aarsagsrækker,  Processer,  Forandringer.  Den  „ eksperimentale* 
Metode  er  for  ham  kun  en  Underafdeling  af  den  „ processuelle 4 Metode, 
ved  hvilken  man  ogsaa  ad  Selviagttagelsens  og  Ræsonnementets  Vej  kan 
studere  Aarsagsrækker,  idet  man  ikke  bliver  staaende  ved  en  Fordybelse 
i de  enkelte  sjælelige  Tilstande,  som  Selviagttagelsen  viser  os,  men  for- 
nemmelig fæster  Opmærksomheden  paa  Forandringerne  i disse  Tilstande 
og  paa  de  Forhold  og  Betingelser,  under  hvilke  den  ene  Tilstand  fører 
over  i den  anden.  Udtrykket  sjælelig  Bevægelse  vil  han  dog  ikke  have 
forstaaet  som  en  rent  allegorisk  Betegnelse  for  psykiske  (immaterielle) 
Tildragelser,  men  der  tænkes  udtrykkelig  paa  den  Nerveproces  (Bevæ- 
gelse i Hjernen),  hvormed  Bevidsthedstilstandenes  Skiften  hænger  sammen. 
Fordelen  ved  at  henføre  det  umiddelbart  kendte,  de  sjælelige  Tilstande, 
til  det  næsten  ganske  ubekendte,  de  cerebrale  Processer,  bestaar  i,  at 
man  — hvor  hypotetiske  ens  Ræsonnementer  end  er  — dog  stadig  har 
Naturvidenskabens  Principper  at  støtte  sig  til,  naar  man  søger  at  forstaa 
disse  Bevægelsers  Forløb.  Tillige  maa  det  huskes , at  Nervebevægelser 
her  kun  interesserer  os  for  det  „ sjæleliges  * Skyld.  Den  mest  indgaaende 
og  fuldkomne  fysiologiske  Viden  vilde  være  værdiløs  for  Psykologien,  saa 
længe  den  ikke  kunde  oversættes  i Selviagttagelsens  Sprog,  i psykologiske 
Termini.  Paa  den  anden  Side  er  saadanne  Ufuldkommenheder  eller  Fejl 
ved  vore  fysiologiske  Hypoteser,  som  aldrig  vilde  føre  os  i Strid  med 
psykologiske  Fakta,  ganske  uden  Betydning  for  os.  Er  Hypoteserne  blot 
rigtige  i de  Hensender,  som  berører  Parallelismen  mellem  fysisk  og  psy- 
kisk, da  er  det  ligegyldigt,  om  de  i andre  Henseender  afviger  fra  det 
rette,  ganske  ligesom  det  er  ligegyldigt,  hvilke  øvrige  Egenskaber  et 
Vægtlod  har  eller  menes  at  have,  naar  blot  det  har  den  Vægt,  man 
tilskriver  det. 

Nervebevægelsernes  Art  (om  de  er  mekaniske  eller  kemiske  Pro- 
cesser) har  i og  for  sig  ikke  Interesse  for  Psykologien.  De  Kvalitets- 
forskelle, Psykologien  sysler  med,  er  nemlig  usammenlignelige  med  alle 
fysiske  Kvaliteter.  Det  er  Bevægelsernes  Opstaaen,  Forløb,  Forandringer 
og  Standsning,  o:  de  kvantitative  Bestemmelser,  der  maa  tænkes  at  frem- 
byde en  for  os  Mennesker  forstaaelig  Analogi  til  de  ledsagende  sjælelige 
Tilstande.  Derfor  behandler  Bevægelseslæren  de  sjælelige  Processer  under 
Synspunktet:  Energifænomener.  Energi  vil  sige  Bevægelsesaarsag  eller 
Bevægelsesændringsaarsag. 

A arsagsstudium  har  den  hidtidige  Selviagttagelsespsykologi , siger 
Forf.,  kun  rent  antydningsvis  givet  sig  af  med,  og  kun  hvor  Problemer 
rent  aabenlyst  frembød  sig  af  sig  selv,  saa  man  ikke  kunde  gaa  uden 
om  dem.  Et  Eksempel  herpaa  er  Associationsfænomenet.  Og  selv  her 
er  den  fundne  Lov  kun  Udtryk  for  en  forefunden  empirisk  Sammenhæng. 
Hvorledes  den  Proces  var,  hvorved  Associationen  oprindelig  kom  i 
Stand  har  man  ikke  nærmere  undersøgt  Man  har  indskrænket  sig  til 
at  konstatere,  at  visse  Betingelser,  f.  Eks.  Samtidighed,  var  til  Stede. 

Inden  Forf.  kan  gaa  nærmere  ind  paa  de  Fænomener,  der  er  hans 
egentlige  Emne*  Energifænomenerne,  maa  han  lægge  Selviagttagelses- 

stoffet  til  Rette  for  Læseren  gennem  en  dobbelt  Række  Analyser,  som 
ban  kalder  Tyærsnits-  og  Længdesnitsanalyser.  Denne  Sondring  bør  Læ- 
seren være  vel  paa  det  rene  med,  da  den  giver  Nøglen  til  Forstaaelsen 
af  det  følgende;  og  det  maa  bebrejdes  Forf.,  at  han  paa  dette  og  mange 
andre  vigtige  Punkter  overlader  det  ganske  til  Læseren  selv  ud  fra  Eks- 
empler at  granske  sig  til,  hvad  de  brugte  Udtryk  nøjagtig  skal  betyde. 
Udtrykkene  er  dog  ikke  vanskelige  at  forklare.  Vi  kan  samtidig  være 
Genstand  for  en  Mængde  forskellige  Paavirkninger , der  mere  eller  min- 
dre gør  sig  gældende  i Bevidstheden.  Hver  af  de  saaledes  fremkaldte 
Bevægelser  har  Mulighed  for  at  drage  sine  Procesfortsættelser  efter  sig. 
Vi  har  altsaa  et  Bundt  Aarsagsrækker,  der  kan  sammenlignes  med  Traa- 
dene  i et  Kabel.  Ved  et  Tværsnit  blotter  man  et  Plan.  der  viser  os 
hver  enkelt  Traads  Tykkelse  paa  et  givet  Punkt.  Ved  et  Længdesnit 
kan  man  forfølge  én  eller  flere  af  Traadene  i deres  Forløb,  deres  mu- 
lige Snoninger  og  Forviklinger.  Med  andre  Ord : den  ene  Gruppe  Ana- 
lyser viser  os  Samtid ighedsfænomener,  den  anden  Successionsfænomener. 

Længdesnitsanalyser  leder  os  ikke  direkte  til  nogen  Forstaaelse  af, 
hvorfra  Energien  til  Bevægelsens  Fortsættelse  kommer.  Men  de  viser 
os,  at  ingen  Fornemmelse  varer  i noget  kendeligt  Tidsrum  efter  Paavirk- 
ningens  Ophør.  Der  er  konstante  Standsningsfaktorer.  Den  ved  Paa- 
virkningen  meddelte  Bevægelsesmængde  kan  saaledes  ikke  forklare,  at 
Bevægelsen  kan  fortsætte  sig  i nye  Bevægelser  (reproducerede  Forestil- 
linger). Disse  maa  forklares  ved  en  Udløsning  af  potentiel  Energi.  Føl- 
gelig maa  der  i Hjernen  være  oplagret  Energi  at  øse  af.  Og  Studiet  af 
Samtidighedsfænomenerne  giver  interessante  Oplysninger  herom , naar 
man  fortolker  dem  efter  Hr.  Lambeks  Metode.  Ud  fra  en  Analyse  af  de 
Tilfælde,  hvor  samtidige  Indtryk  eller  Forestillinger  kæmper  med  hin- 
anden, saa  det  ene  fortrænger  det  andet,  eller  de  skiftevis  gør  sig  gæl- 
dende, drager  han  den  Slutning,  at  der  i Hjernen  er  en  fælles  Energi- 
beholdning. Naar  en  forhaandenværende  Bevægelse  udløser  al  den  dis- 
ponible Energi,  unddrages  denne  derved  andre,  samtidige  Bevægelser.  — 
Der  maa  paa  en  eller  anden  Maade  foregaa  Energistrømninger  i Hjernen 
og  stadig  produceres  ny  Energi.  Dette  er  det  almindelige  Energifænomen. 

Af  specielle  Energifænomener  anføres  det,  som  sjæleligt  hedder  „at 
være  i Aande“,  og  som  beror  paa  en  Forhøjelse  af  den  almindelige 
Energiudløsning  og  Energiomsætning  gennem  et  enkelt  vækkende  Ind- 
tryks Indvirkning  paa  den  almindelige  Energiproduktion. 

Det  er  en  biologisk  Lov,  at  stærkt  Forbrug  har  forøget  Tilførsel  af 
Næring  til  Følge,  større  Sugning  efter  Næring,  raskere  Cirkulation,  for- 
højet Omsætning.  Denne  Tilførsel  kan  erfaringsmæssigt  vedvare  efter 
Forbrugets  Ophør,  og  vil  da  medføre  en  Oplagring  af  Energi,  som,  hvis 
den  atter  sættes  i Omløb  ved  Iaandesætten,  inden  den  svinder  hen  eller 
degenereres,  paa  ny  kan  bære  Rente  og  saaledes  fremdeles,  indtil  denne 
større  Omsætning  er  blevet  en  varig  Erhvervelse,  en  „Vane 14 . Gennem 
Iaandesætten  synes  den  samlede  aandelige  Arbejdskraft  at  kunne  opar- 
bejdes, hvilket  har  den  allerhøjeste  pædagogiske  Betydning.  Man  er  alt- 
saa ikke  indskrænket  til  at  samle,  koncentrere  eller  flytte  den  Sum  af 
Energi,  et  Individ  raader  over.  Man  kan  ligefrem  forøge  den.  Noget 

Brud  paa  Energisætningen  (Energiens  Konstans)  er  her  selvfølgelig  ikke 
Tale  om,  da  der  stadig  føres  Energi  ind  i Organismen  udefra  (gennem 
Føden). 

Den  Tilstrømning  af  Energi,  der  efter  en  Bevægelses  Standsning 
foregaar  til  de  Organer  eller  Celler,  der  var  Sæde  for  Bevægelsen,  kal- 
des Restitution  eller  Reorganisation  og  reducerer  Standsningsfaktorerne, 
saa  Bevægelsen  Øjeblikket  efter  kan  reproduceres.  Restitutionen  er  ikke 
blot  en  Betingelse  for,  at  Forestillingerne  skal  kunne  komme  igen,  men 
Forf.  hævder  tillige  med  stor  Klarhed,  at  deres  Form,  Styrke  og  Sam- 
menhæng, naar  de  kommer  igen,  afhænger  af  Variationer  i Restitutionen, 
Variationer,  der  er  en  Følge  af  de  Omstændigheder,  der  var  til  Stede, 
da  Standsningen  indtraf  og  Restitutionen  begyndte.  Denne  Antagelse 
stemmer  for  øvrigt  med  den  af  Carpenter  fremsatte  fysiologiske  Lov  for 
Vanedannelsen,  at  Fornyelsen  af  Vævene  former  sig  efter  de  i dem  lej- 
rede Dispositioner,  eller  paradoksalt:  vi  lærer  at  løbe  paa  Skøjter  om 
Sommeren  og  at  svømme  om  Vinteren. 

1 Selviagttagelsespsykologiens  Sprog  kommer  Sætningen  til  at  lyde 
saaledes:  Den  Energibetoning,  hvormed  en  Forestilling  er  standset,  vil 
den  ved  Reproduktionen  dukke  op  med.  En  Række  ens-  eller  uensartede 
Standsningsomstændigheder  (Gentagelse),  kan  skabe  en  Resultantbetoning. 

Ud  fra  ovenstaaende  vil  det  forstaas,  at  der  kan  ligge  bunden 
Energi  ophobet  i en  Forsætforestilling,  saa  den,  ofte  automatisk,  fører  t3 
Udførelse  af  Handlingen,  naar  Omstændighederne  kommer  til  at  foreligge. 
Fænomenet  kunde  sammenstilles  med  posthypnotiske  Suggestioner.  Hand- 
lingsforestillingen var  Genstand  for  Koncentration,  da  man  standsede  i 
den  ved  Beslutningen.  Derfor  dukker  den  op  med  Energi.  Var  den 
derimod  et  underordnet  Gennemgangsled  i Processen,  vil  den  ogsaa 
naar  den  reproduceres,  selv  være  svag,  men  trække  sine  processuelle 
Fortsættelser  efter  sig.  Derfor  vil  Udførelsen  af  et  Fortsæt  berøve  Fore- 
stillingen om  Handlingen  dens  Forsætbetoning;  thi  nu  er  denne  Hand- 
ling reduceret  til  et.  Gennemgangsled.  Tanken  standser  ikke  mere  ved 
den.  Ligeledes  kan  Forsætbetoningen  fjernes  ved  at  man  tænker  Fore- 
stillingen om  igen,  anderledes,  o:  bestemmer  sig  om.  Saa  bliver  nemlig 
Restitutionen  en  anden. 

Endelig  skal  jeg  med  Forf.s  egne  Ord  fremdrage  det  særdeles  inter- 
essante Energifænomen,  som  han  kalder  Borefænomenet. 

„Man  staar  og  søger  at  komme  paa  et  Udtryk,  en  Tanke,  som  har 
Forbindelse  med  det,  man  i Øjeblikket  sysselsætter  sig  med.  Det  søgte 
ligesom  svæver  en  paa  Tungen,  men  vil  dog  ikke  frem.  Kommer  nogen 
en  til  Hjælp  og  nævner  det  søgte,  farer  ens  Tanke  med  en  Art  eksplosiv 
Styrke  ud  i det.  Ligesaa  om  man  Dagen  efter  tilfældig  kommer  paa 
det,  og  selv  om  man  da  ikke  kan  huske,  hvad  Brug  man  egentlig  til- 
sigtede af  det.  Det  er  altsaa  ikke  i det,  man  (associativt)  søger  ud 
fra,  at  Energibeholdningen  ligger.  Skønt  den  søgte  Forestilling  kun 
svævede  en  paa  Tungen,  anedes,  er  der  hobet  opmærksomhedsbestem- 
mende Energi  ind  i den.  — Man  „ borer  * altid  ud  fra  en  kendt  Fore- 
stilling, men  der  er  aldeles  ikke  Opmærksomhedskoncentration  om  denne, 
tværtimod,  den  kastes  ligesom  væk,  gøres  svag,  for  at  den  søgte  Fore- 

stilling  kan  tone  frem.  Og  saa  snart  den  Forestilling,  der  er  boret  ud 
fra,  paa  ny  kommer  igen  (uden  at  være  pointeret  af  andre  Formaal) 
kaster  man  sig  paa  ny  søgende  ud  fra  den.  En  saadan  søgende  Karakter 
har  vor  Tankegang  ofte,  og  der  er  deri  noget  opslidende,  tærende  (Tung- 
sind); man  fornemmer  ligesom  spildt  Energi,  aandelig  Udgift.  Energi- 
produktionen nedsættes,  fordi  udløsende  Irritationer  mangler  (modsat  i- 
Aande-Tilstanden).  Og  de  Tanker,  ud  fra  hvilke  man  flere  Gange  har 
boret,  faar  et  mat,  svindsottigt  Præg.  At  Energien  dog  ikke  er  spildt, 
men  blot  bortgemt  paa  fjerne  Steder,  i dunkle  Kroge,  det  ser  man,  naar 
man  følger  de  særlig  „ søgende  Aander*  videre  hen  i Livet.  De  reusserer 
undertiden.  En  enkelt  Gnist  kan  tænde  dem,  en  enkelt  Tanke  „slaa 
ned*  i dem;  og  paa  faa  Øjeblikke  kan  de  da  støbe  Tankebygninger,  som 
skulde  synes  at  maatte  tage  Dage  eller  Uger.  Med  rivende  Fart  aner 
og  ser  de  en  Tings  Forholdsbestemmelser  og  Forgreninger  til  hundrede 
Sider.  * 

Dette  og  mere  siger  Forf.  om  „det  underjordiske  Værksted  i Menne- 
sket, den  skjulte  Esse,  hvorpaa  Livets  underfulde  Ting,  al  betagende 
Glød,  al  Musik,  al  Poesi  af  høj  Rang  tilberedes.* 

Hvis  man  skulde  følge  sin  Lyst  til  at  citere  og  til  at  tage  alle  de 
specielle  Spørgsmaal  op  til  Drøftelse,  vilde  Anmeldelsen  svulme  op  til 
det  dobbelte  af  selve  Bogens  Omfang.  Jeg  har  søgt  at  gøre  opmærk- 
som paa  det  nye  og  frugtbare  i Hr.  Lambeks  Metode,  og  det  er  i For- 
hold dertil  ganske  betydningsløst,  hvilke  afvigende  Meninger  en  Anmelder 
kan  gøre  gældende  om  de  enkelte  underordnede  Spørgsmaal,  hvor  Forf.s 
Bevisførelse  lader  sig  angribe  eller  Uklarheder  paa  vise  (som  Side  19  og 
23)  og  jeg  afstaar  ganske  derfra.  Ikke  engang  et  Referat  af  Bogens 
Indhold  kan  her  være  Tale  om.  Thi  den  hører  ikke  til  disse  tykke 
Bind,  hvori  hver  Tanke  er  tværet  ud  i alle  sine  Fortsættelser,  saa 
Læseren  kan  lade  det  hele  løbe  igennem  sig  i færdigtænkt  Tilstand  og 
erhverve  sig  et  Resumé  ved  at  lade  Indtrykkene  udkrystallisere  sig,  idet 
alt  det  uvæsentlige,  d.  v.  s.  det  meste,  fordunster,  glemmes. 

Lambeks  Bog  er  udvortes  set  kun  en  Pjece.  Men  der  kunde  skrives 
Bind,  der  forfulgte  de  Tanker  og  Problemer,  som  den  opstiller.  Den 
er  i bedste  Forstand  „lovende*.  Selv  om  den  ikke  udtrykkelig  betegnede 
sig  som  1ste  Del,  vilde  man  straks  være  paa  det  rene  med,  at  der 
ligger  rige,  ubearbejdede  Skatte  i det  Værksted,  hvor  dette  Arbejde  er 
blevet  til.  Det  foreliggende  er  kun  et  grundlæggende  Arbejde,  der  vil 
skattes  af  alle  dem,  der  kan  se  Omridsene  af  den  Bygning,  der  skal 
rejses  paa  dette  Grundlag.  Man  kan  da  lige  saa  godt  straks  skænke 
Bogen  det  omhyggelige  Studium , den  fortjener.  Naar  Fortsættelsen 
kommer,  vil  man  dog  blive  nødt  til  at  indhente  det  forsømte.  — Maatte 
blot  Fortsættelsen  komme  frem  under  gunstigere  Forhold;  thi  den  For- 
kortelse, som  Forf.  erklærer  at  have  underkastet  sit  Manuskript  af  øko- 
nomiske Hensyn,  spores  paa  mange  Steder  og  gør  Tilegnelsen  af  det 
stærkt  sammentrængte  Stof,  der  i Forvejen  ikke  er  populært,  endnu  be- 
sværligere for  Læseren. 

Oven  i Købet  synes  Forkortelsen  mere  at  være  gaaet  ud  over  de 
vanskelige  begrebsmæssige  Redegørelser  end  over  de  ofte  minutiøse  Ana- 

lyser  af  Eksemplerne.  Det  er  da  ud  fra  disse  sidste,  at  Læseren  maa 
søge  at  forstaa  Forfatterens  Teorier  og  Hypoteser.  Disse  er  ofte  i Strid 
med  hidtidige  Opfattelser,  der  mere  afvises  ved  en  positiv  Argumenteren 
for  det  nye  end  gennem  en  omstændelig  Gendrivelse  af  Modstandernes 
Argumenter.  Det  er  ham  kun  hans  eget  Synspunkts  Uddybelse  om  at 
gøre,  og  udrustet  med  en  energisk  „ Boreevne  “ formaar  han  at  opspore 
de  Eksempler,  der  belyser  hans  Hypoteser,  „ stemmer  med  det  antagne.* 

Eksemplerne  er  ikke  blot  fortræffeligt  valgte  og  udpenslede,  men 
ogsaa  ordnede  med  den  største  Omhu.  Rimeligvis  har  denne  Omhu 
med  Ordningen  forledet  Forf.  til  at  overse,  at  den  Traad  der  for  ham 
med  logisk  Nødvendighed  fører  fra  Behandlingen  af  ét  Fænomen  til  det 
følgende,  ikke  med  samme  Klarhed  fremstiller  sig  for  Læseren,  som  alt- 
saa  maa  foretage  et  Spring  og  i bedste  Fald  først  paa  den  anden  Side 
af  Kløften  faar  Øje  paa,  at  der  dog  var  en  Bro,  som  førte  over  den. 

Den  tankevækkende  og  i-aande-sættende  Bog  bør  læses  mere  end 
én  Gang;  thi  mange  Ting  forstaas  først  paa  et  senere  Sted,  hvor  de 
faar  deres  nødvendige  Supplement.  Dette  er  vel  al  vidtrækkende  Ny- 
tænknings Kendemærke. 

Forf.  siger  et  Sted:  „ Ingen  -Videnskabsmand  kan  føre  sin  Viden- 
skab mere  end  et  vist  Stykke  fremad,  han  kører  fast  i visse* nu  og  da 
indtraadte  trætte  Tankestandsninger,  og  over  dem  bliver  hans  Tanke 
ligesom  gammel,  konservativ/ 

Efter  den  Energi,  hvormed  Hr.  Lambek  har  brudt  ny  Vej,  har  det 
lange  Udsigter,  inden  disse  Ord  kan  vendes  mod  ham  selv. 

Axel  Dam 

Foredrag  holdt  ved  den  lete  danske  Journalistkongres  i Aarhus  den  5te  August 


vis  man  her  i denne  Forsamling  lod  omdele  Sedler, 
paa  hvilke  Publikum  skulde  nedskrive,  hvilke  Egen- 
skaber det  vilde  kræve  af  det  ideale  Blad;  hvis 
man  gav  Publikum  et  Kvarter,  og  derefter  samlede 
Svarene  og  sorterede  dem;  saa  vilde  disse  vel 
blive  forskellige,  men  der  var  dog  visse  Ting, 
som  vilde  samle  et  sikkert  Flertal  om  sig.  — Publikum  vilde  for 
det  første  fordre,  at  den  ideale  Avis  skulde  være  upartisk;  den 
maatte  ikke  paa  Forhaand  dække  over  alle  Skyggesiderne  ved  ét 
Parti  og  fremhæve  dem  ved  et  andet;  den  skulde  være  objektiv 
og  saglig;  enhver  Sag  maatte  belyses  fra  alle  Sider;  Referater 
skulde  være  fuldstændige  og  fuldt  ud  korrekte;  alle  Talere  ved  et 
Møde  skulde  refereres  og  alle  skulde  refereres  lige  meget;  den  ene 
Taler  maatte  ikke  begunstiges  paa  den  andens  Bekostning,  ingen 
Farve,  ingen  Tilsætning.  Avisens  Opgave  skulde  være  at  udbrede 
nyttige  Kundskaber,  derfor  skulde  den  indeholde  belærende 
Artikler  om  Skattevæsen,  Rets-  og  Skolevæsen,  Køer  og  Heste, 
Tuberkulose  m.  m.  At  angribe  en  Person  eller  en  Sag  med  Vittig- 
hed, Haan  eller  Spot  skulde  være  aldeles  forbudt.  Sensation  ude- 
lukkes; alt,  hvad  der  blot  smager  af  Skandale,  holdes  borte; 
Kærligheds-  og  Selvmordsdramaer  banlyses.  Med  Hensyn  til  Efter- 
retningsvæsenet gælder  den  Grundlov,  at  man  gerne  vil  vente 
24  Timer  paa  en  vigtig  Efterretning,  naar  man  blot  er  sikker  paa, 
at  Redaktøren  har  anvendt  de  24  Timer  til  paa  enhver  mulig 
Maade  at  forsikre  sig  om,  at  hvad  han  bringer,  er  fuldstændig 

korrekt.  Hvad  endelig  angaar  Angreb  paa  Autoriteter  eller  Privat- 
mænd,  fastslaas,  at  saadanne  ikke  optages,  førend  man  ved  Hen- 
vendelse til  den  angrebne  Part  har  faaet  dennes  egne  Indrømmelse 
af,  at  han  har  baaret  sig  skandaløst  ad. 

Hvis  Publikum  saa  fik  en  ideal  Redaktør  til  denne  ideale  Avis, 
saa  var  der  ikke  et  Menneske,  der  vilde  læse  den!  Den  vilde 
sluge  en  halv  Snes  Tusinde  Kroner  hvert  Kvartal,  indtil  den  snart 
døde.  Og  Dødsaarsagen  var  — Mangel  paa  det  ideale  Publikum. 
De  nærværende  altid  undtagne.  Jeg  vil  ikke  benægte,  at  de  her 
tilstedeværende  Medlemmer  af  Publikum  er  nær  ved  at  være  ideale, 
men  naar  vi  tager  dem  fra,  kan  vi  vist  blive  enige  om,  at  Resten 
af  Publikum  er  meget  lidt  idealt.  Publikum  har  den  Presse,  det 
vil  have.  Her  er  i disse  Festdage  sagt  mange  gode  og  smukke 
Ord  om  os  Pressemænd.  Med  vi  ved  jo  godt,  at  disse  gode  Ord 
lyder  kun  om  os  paa  Festdagene.  Paa  de  søgne  Dage  er  det  helt 
andre  Ord,  der  siges  om  Journalisterne.  Vi  kender  godt,  hvad 
Skuespilleren,  der  ikke  er  ble  ven  rost,  hvad  Forfatteren,  hvis 
Bog  ikke  er  bleven  omtalt,  hvad  den  skikkelige  Borger,  som  ser 
sin  kære  Nabo  angrebet  i Bladet  — vi  kender  de  Ord,  de  alle 
bruger  om  os.  Men  de  Laster,  Publikum  finder  hos  Journalisterne, 
er  kun  Genspejlinger  af  Publikums  egne  Laster.  Og  hvad  Ordene 
fra  de  søgne  Dage  angaar,  saa  vil  vi  paa  en  Dag  som  denne  sige, 
at  vi  returnerer  dem  alle  til  Publikum  — de  uretfærdige, 
fordi  vi  aldrig  har  fortjent  dem,  de  retfærdige,  fordi  det  er  Publi- 
kum, der  vil  Journalisterne  saaledes. 

Pressen  kan  ikke  staa  højere  end  Publikum,  skal  heller  ikke 
gøre  det.  De  to,  Presse  og  Publikum,  skal  staa  paa  samme  Trin. 
Hvis  Pressen  er,  som  den  bør  være,  har  den  vel  den  ene  Fod 
oppe  paa  Trappens  næste  Trin,  og  opfordrer  Publikum  til  at  følge 
med.  Men  hvis  Publikum  er  for  tvært,  eller  for  tungt  at  løfte,  saa 
vil  det  ende  med,  at  Pressen  tager  Foden  ned  igen.  — Det,  jeg  her 
siger,  er  noget  andet  end  den  Tale,  vi  plejer  at  høre  om  Pressens 
store  Magt.  Den  faar  vi  ved  alle  Festligheder.  Den  sjette  eller 
syvende  Stormagt,  stærkere  end  nogen  af  de  andre  Stormagter, 
saadan  plejer  det  at  hedde.  Men  jeg  vil  — med  Fare  for  maaske 
at  blive  modsagt  af  enkelte  Kolleger  — protestere  mod  denne 
Tale.  Publikum  behager  sig  i over  for  Pressen  at  føle  sin  Afmagt; 
det  ynder  den  Forestilling,  at  det  er  som  et  blødt  Voks,  som 
Pressen  kan  forme  til,  hvad  det  skal  være.  Hvis  saa  var,  saa 
havde  vi  Pressemænd  Ansvaret  for  alt  det,  der  ikke  sker  i vort 

Samfund.  Men  det  Ansvar  vil  vi  ikke  have;  vi  lægger  det  hen, 
hvor  det  hører  hjemme,  hos  Publikum  selv.  — For  at  en  Kreds  af 
Personer  skal  være  en  Magt  i et  Samfund,  maa  den  første  Betingelse 
være,  at  den  staar  sluttet  og  enig.  Ved  Festbordene  i Gaar  og  i Dag 
har  Pressemændene  staaet  sluttede  og  enige;  men  hvomaar  har 
De  ellers  set  det  Syn?  Der  er  ikke  en  Avis,  som  i Dag  begynder 
at  kæmpe  for  en  Idé,  uden  at  der  i Morgen  er  en  anden,  der 
kæmper  mod  den.  Og  hvad  den  Indflydelse  angaar,  som  det 
enkelte  Blad  udøver  paa  sin  snævrere  Kreds,  saa  tror  jeg,  at  denne 
Indflydelse  er  i Aftagende.  For  en  Snes  Aar  siden,  da  vi  havde 
Hovedstadsblade  paa  5 — 6000  Abonnenter,  da  kunde  et  af  disse 
Blade  lettere  med  et  Par  Artikler  „flytte"  Publikum,  end  de  store 
Hovedstadsblade  paa  20,000  Holdere  i vore  Dage  kan  det.  Og  de 
Provinsblade,  vi  da  havde  paa  1 —2000  Holdere,  var  mere  bestem- 
mende for  deres  Egne  end  vore  nuværende  Provinsblade  paa 
5 — 6000  Holdere. 

Dette  hænger  vistnok  sammen  med,  at  jo  større  og  mere 
uensartet  Publikum  bliver,  desto  tungere  er  det  for  Bladene  at 
løfte.  Publikum  er  jo  ikke  det  samme  det  ene  Aar  som  det 
andet.  Avispublikumet  i Danmark  er  et  Amerika,  til  hvilket  der 
hvert  Aar  indvandrer  5 — 6000  Nybyggere.  De  kommer  fra  de 
dybeste  Kældere  og  fra  de  højeste  Kviste,  fra  Tjenestepige-  og 
Karlekamre,  fra  Husmandshytter,  fra  Moser  og  Kær  og  Herre- 
gaardenes  Indsidderstuer.  De  har  aldrig  været  med  før;  men  nu 
kommer  de  og  de  skal  optages,  naturaliseres.  Det  vilde  være 
højst  uheldigt,  om  de  ikke  kom  med.  At  de  melder  sig  som  Avis- 
læsere er  Tegnet  paa,  at  den  almene  Interesse  begynder  at  pippe 
i dem.  De  er  paa  Nippet  til  at  blive  Samfundsborgere.  Og  heri 
bør  de  have  Støtte.  Det  er  Bladenes  Pligt  at  skrive  saaledes,  at 
ogsaa  disse  Mennesker  kan  læse  dem,  og  det  er  Publikums  Pligt 
at  finde  sig  i,  at  de  bliver  tagne  med. 

Hvis  jeg  ellers  i en  Hast  skulde  sige  det  onde,  jeg  véd  om 
Publikum,  da  skulde  det  være  det,  at  en  altfor  stor  Del  af  det  har 
grumme  lidt  Interesse  for  alt  det  i et  Blad,  som  smager  af  Kamp 
for  en  Idé,  meget  mere  Interesse  for  alt  det  andet.  Mangen  en 
Journalist  har,  begejstret  for  en  stor  Idé,  grebet  sin  Pen  og  be- 
gyndt paa  en  Artikel  for  at  sætte  sit  Publikum  i Bevægelse  for 
Idéen.  Men  paa  Midtvejen  har  han  træt  lagt  Pennen.  Thi  det  er 
kommet  til  at  staa  ham  klart,  at  af  de  5000  Læsere,  han  maaske 
har,  er  der  kun  50,  der  vil  læse  Artiklen,  medens  de  4950  glider 

hen  over  den,  og  en  Del  af  dem  synes,  den  optager  Pladsen  for 
noget  morsommere.  Naar  en  Journalist  skriver  for  en  eller  anden 
Sag,  og  han  skriver  og  skriver  under  den  største  Ligegyldighed, 
da  er  man  tilbøjelig  til  at  paastaa,  at  han  skriver  ikke  godt  nok. 
Sandheden  er  meget  snarere,  at  han  skriver  ikke  grovt  nok.  Det 
er  næsten  umuligt  at  skrive  en  Sag  igennem,  naar  der  ikke  skrives, 
saa  det  gør  ondt.  Dette  er  en  Mangel  paa  Kultur  hos  Publikum. 
Paa  Sedlerne  vil  der  sikkert  blive  skrevet,  at  man  ynder  den  fine 
og  noble  Form.  Men  Virkeligheden  er  en  anden.  Det  vilde  være 
et  Fremskridt,  om  vi  fik  et  følsomt  Publikum.  De  gode  Presse- 
mænd  er  helst  fri  for  Basunerne  og  de  store  Trommer.  Men  vi 
vil  høres.  Og  jo  mere  døvt  Publikum  er,  desto  større  bliver 
Alarmen. 

Følsomhed  og  Modtagelighed  hos  Publikum  for,  hvad  der 
kommer  frem  i Pressen,  kræver  imidlertid  en  vis  Grad  af  Tillid 
til  Pressen.  Har  Publikum  paa  Forhaand  Mistillid,  saa  kan  det 
kun  blive  smaat  med  Følsomheden.  Og  fordi  en  Mand,  der  maaske 
hidtil  har  beteet  sig  som  en  daarlig  Person,  giver  sig  til  at  udgive 
en  Avis,  derfor  kan  man  umulig  forlange,  at  Publikum  skal  have 
Tillid  til  ham.  Hvorledes  man  skal  kunne  afgøre,  om  man  kan 
have  nogen  Tillid  til  et  Blad,  kan  jeg  ikke  indlade  mig  paa.  Jeg 
føler  mig  ikke  oplagt  til  her  at  kaste  med  Sten  mellem  mine 
Kolleger.  Det  er  kun  et  Vink,  jeg  vil  give  til  Vejledning.  Naar 
Pressen  som  Samfunds-Institution  omtales,  er  det  altid  under  den 
Forudsætning,  at  den  vil  noget  andet  end  at  tjene  Lommerne 
fulde.  Vi  Journalister  vil  ganske  vist,  ligesom  andre  Mennesker, 
gerne  have  en  god  Betaling  for  vort  Arbejde.  Vi  Bladejere  vil 
meget  gerne,  at  vore  Foretagender  giver  godt  Overskud.  Men 
heldigvis  gælder  det  dog  om  det  store  Flertal  af  de  danske  Blade, 
at  de  ikke  er  Forretninger  alene.  Her  paa  dette  Pressemøde  vil 
jeg  gøre  mig  til  Talsmand  for  den  Bøn  til  Publikum,  at  det 
hjælper  os  til,  at  det  kan  vedblive  at  være  saa.  Publikum  skal 
kræve,  at  der  er  i det  mindste  én  Sag,  som  Bladet  sætter  noget 
ind  paa,  ét  Maal,  én  almen  Idé  i det  Blads  Arbejde,  som  de  støtter. 
Lad  det  være  politisk  — i de  fleste  Blade  vil  det  vel  være  politisk 
— lad  det  være  socialt,  religiøst  — det  er  det  samme.  Publikum 
bør  føle,  at  mellem  saadanne  Blade,  for  hvilke  en  Sag  er  Maalet, 
og  de  rene  Forretningsblade  er  der  en  Kvalitetsforskel.  Den  rav- 
galeste  Idé  er  bedre  end  ingen  Idé.  Hvor  der  er  et  alment  For- 
maal,  dér  er  der  ogsaa  et  vist  Fond  af  Idealisme,  som  bærer  over 


Digitized  by  v^.oo5Le 


Presse  og  Publikum 


677 


mange  Rendestene,  hvor  de  farveløse  bliver  liggende.  Et  Blad 
skal  ikke  have  Program  for  alt  mellem  Himmel  og  Jord,  men  ét 
Sted  skal  der  være,  hvor  Bladet  staar  fast,  enten  det  brister 
eller  bærer. 

Til  Følsomheden  hos  Publikum  bør  svare  en  følsom  Presse. 
Dette  vil  sige : en  Presse,  der  er  modtagelig  for  alt,  hvad  der  kommer 
frem  i Samfundet,  forstaar  det  lige  ned  til  Vækstens  dybeste  Rødder. 
Det  er  let  nok  for  et  Blad,  der  selv  lever  i den  store  By,  at  være 
følsom  over  for  alt  det,  der  foregaar  paa  den  store  Bys  Over- 
flade. Men  der  er  langt  fra  Overfladen  til  Bunden  i Byerne,  og 
der  er  langt  fra  Byerne  ud  til  Udmarkerne,  til  Hede  og  Kær. 
Pressen  er  ikke,  som  den  skal  være,  hvis  der  ikke  inden  for  dens 
Kreds  findes  Folk,  som  forstaar  baade  det  dybest  nede  fra  Bunden 
og  det  længst  ude  fra  Kanterne.  Derfor  bør  Journalister  ikke 

være  gjorte  af  Stof  fra  et  bestemt  socialt  Milieu.  Jeg  anser  det 

for  en  Lykke,  at  vore  Pressemænd  er  bleven  rekrut erede  saa 

mange  Steder  fra.  Vi  har  faaet  dem  baade  fra  Studenterne, 

Seminaristerne , Typograferne , Landmændene,  Højskoleeleverne, 
Landinspektørerne,  Digterne  og  Arbejdsmændene.  Og  der  er  en 
stadig  Tilgang  fra  de  forskelligste  Steder.  Folk  af  andre  Nærings- 
veje har  en  bestandig  Lyst  til  at  falde  over  paa  Journalistiken. 
Adskillige  af  dem  skuffes;  det  viser  sig,  de  kan  ikke.  De  ud- 
rangeres. Men  tilbage  bliver  tilstrækkelig  mange  til,  at  danske 
Pressefolk  er  bravt  uensartede.  For  at  bevare  Uensartetheden 
anser  jeg  det  for  heldigt,  at  Journalisterne  ikke  faar  for  stram 
en  Organisation.  Vi  fejrer  en  Organisationernes  Fest.  Men  jeg 
kan  ikke  ved  denne  Lejlighed  lade  være  at  udtale  Ønsket  om,  at 
vore  Organisationer  ikke  maa  blive  snævre.  Saadanne  Organisa- 
tioner vil  altid  uniformere  deres  Folk.  Det  er  sikkert,  at  dette  er 
sket  med  vor  Arbejderstand.  Men  Journaliststanden  vilde  siettere 
fylde  sin  Opgave,  hvis  vi  gennem  vore  Organisationer  opdrog 
hverandre  til  at  være  Journalister  paa  samme  Maade. 

Jeg  har  krævet  et  følsomt  Publikum,  det  vil  sige:  et  Publikum, 
som  ikke  behøver  Mursten  i Hovedet  for  at  blive  vækket.  Et  saa- 
dant  Publikum  er  det  en  Glæde  at  skrive  for.  Det  lader  sig  paa- 
virke af  et  godt  og  rent  og  uoverlæsset  Dansk;  det  er  modtageligt 
for  Modulationerne  i Sproget,  og  naar  Modulationerne  er  nogen 
Nytte  til,  saa  lærer  Journalisterne  dem  ogsaa.  Over  for  et  saadant 
Publikum  vilde  Tjærekostene  nedlægge  Arbejdet  og  der  vilde  ikke 

blive  andet  end  Penne  tilbage  i Journalistikken.  Jeg  har  krævet 
en  følsom  Presse,  det  vil  sige:  en  Presse,  over  hvis  Ansigt  Lys 
og  Skygge  skifter  med  Lys  og  Skygge  hos  dets  Publikum,  ikke 
som  et  viljeløst  Ekko  af  Publikum,  men  som  et  sympatisk  Væsen, 
der  mærker  alt  og  føler  alt  det,  som  bevæger  Publikum.  Med  en 
saadan  Presse  og  et  saadant  Publikum  potenseres  Samfundets 
Liv.  Enhver  Bevægelse  i en  Del  af  Publikum  slaar  gennem 
Pressen  over  i den  øvrige  Del  af  Befolkningen  og  sætter  den  i 
Svingning.  Enhver  impulsiv  Kraft  i Pressen  har  Betingelserne  for 
at  bringe  Røre  omkring  sine  Idéer.  Bevægelserne  bliver  hurtigere : 
Fremskridtene  følger  i raskere  Tempo.  — Og  hvis  De  saa 
spørger  mig:  Bliver  vi  da  lykkeligere  af  det?  Saa  svarer  jeg 
Dem  ikke.  Thi  jeg  vil  ikke  ind  paa  det  evige  Spørgsmaal,  om 
Fremskridt  i Kultur  er  ensbetydende  med  forøget  Menneskelykke. 
Selma  Lagerløf  siger  et  Sted,  at  derinde  i Byerne  — Pressens 
Hjemsteder  — der  er  det  Synd  for  de  døde,  som  skal  begraves. 
Hun  kan  høre  dem  klage  nede  i deres  Kister.  Nogle  jamrer 
over,  at  de  ikke  har  Fjerbuske  paa  Ligvognen,  andre  tæller 
Kransene  og  er  ikke  fornøjede.  De  forstaar  ikke  at  begrave  deres 
døde  inde  i Byerne.  Men  ude  i Svartsjø,  dér  forstaar  de  det. 
Hvis  du  dør  i Svartsjø,  saa  véd  du,  at  du  faar  en  Kiste,  Mage 
til  alle  de  andre;  for  der  er  kun  én  Snedker,  og  han  har  kim 
én  Model.  Du  behøver  heller  ikke  klage  dig  for  Ligvognen. 
Du  bliver  kørt  til  Kirke  paa  en  Arbejdsvogn,  som  man  har  malet 
sort.  Du  ærgrer  dig  ikke  over,  at  du  ingen  Kranse  faar;  thi  der 
bliver  ikke  lagt  en  eneste  Blomst  paa  din  Kiste,  og  ikke  paa 
nogen  andens.  Du  sørger  ikke  over,  at  der  ikke  er  Følge  nok, 
for  de  er  der,  alle  i Sognet,  lige  fra  Rigsdagsmanden , som  ikke 
vilde  kende  dig  i levende  Live,  til  den  Pige,  som  du  dansede 
med  ved  St.  Hansfesten,  og  den  Mand,  du  handlede  Hest  med 
paa  forrige  Aars  Marked.  Du  ligger  ikke  og  tæller  Taarerne. 
Der  er  ingen,  der  græder.  For  det  vilde  være  altfor  sørgeligt, 
om  Taarerne  flød  for  nogle,  medens  der  var  andre  Grave,  hvor 
Øjnene  var  tørre.  Derfor  ligger  de  døde  rolige  i Svartsjø.  — 
Derude  i Svartsjø,  hvor  de  begraver  saa  godt,  der  har  de  ingen 
Presse.  Naar  den  engang  kommer,  saa  er  det  forbi  med  den 
gode  Begravelse.  Saa  bliver  der  baade  Fjerbuske  og  Blomster, 
og  der  bliver  Stønnen  fra  dem,  som  hverken  fik  Blomst  eller 
Busk,  hverken  i levende  Live  eller  døde.  Der  bliver  Kapløb, 

Kamp,  Bevægelse,  Fart,  Fremskridt.  Vi  har  en  Gang  for  alle 
valgt  vor  Vej,  og  den  fører  bort  fra  Svartsjø,  fra  den  trygge  Be- 
gravelse hen  imod  andre  Goder.  Skal  vi  Vejen,  bør  vi  sørge  for, 
at  vi  ikke  vinder  for  langsomt  frem  ad  den.  Der  er  faa  Ting. 
der  kan  bidrage  saa  meget  hertil  som  en  følsom  og  alsidig  Presse, 
skreven  for  et  følsomt  og  forstandigt  Publikum. 

Vilh.  Lassen 

DØDSANMELDELSE  I NORDEN  I DET 
16.  A ÅRHUNDREDE 


Katolicismens  Tid  havde  Sjæleringningen  været  til- 
strækkelig til  at  oplyse  alle  omboende  om,  at  En 
var  død.  Vidste  man  ikke  paa  Forhaand,  hvem 
delte  monne  være,  saa  løb  Rygtet  hurtigt  af  Sted 
baade  i Købstad  og  paa  Land,  og  ved  Kirken  kunde 
man  i hvert  Fald  faa  sikker  Bekræftelse  paa,  hvem 
den  hensovede  var.  . Som  i en  senere  Tid  ved  Ildebrand  under- 
rettedes alle  ved  Klokkernes  Klemten,  og  hvis  de  tililende  ikke 
ledtes  af  Skæret,  kunde  de  ved  Kirken  faa  Besked  om,  hvor  Ilden 
var.  Under  saadanne  Forhold  var  det  højeste,  Udviklingen  kunde 
drive  det  videre  til,  at  man  ved  Standspersoners  Død  maaske  til- 
lige lod  en  Udraaber  berette  det  i Gaderne  og  en  af  Præsterne 
forkynde  det  fra  Kirkedøren  for  den  tilstrømmende  Mængde. 

Men  efler  Reformationen  blev  Begravelsen  til  en  „Fest*.  Der 
maatte  da  udgaa  Indbydelse  dertil  som  til  enhver  anden  stor  Fa- 
miliebegivenhed: Barnedaab,  Forlovelse,  Bryllup.  Og  den  voksende 
Afstand  mellem  Dødsfald  og  Begravelse  satte  de  efterlevende  i 
Stand  til  at  lade  Indbydelsen  foregaa  med  al  den  Pomp,  som  Lej- 
ligheden krævede.  Meget  snart  bredte  sig  blandt  Adelen  i Danmark 
den  Skik,  at  Meddelelse  om  Dødsfald  og  Indbydelse  til  Begravelsen 
skulde  foregaa  skriftligt  og  ved  ridende  Bud.  Havde  den  afdøde 
Slægt  spredt  over  hele  Landet,  hvad  jo  hyppigt  var  Tilfældet, 
kunde  Tallet  af  ridende  Bud  blive  betydeligt,  og  mangen  Hest 
reden  træt,  førend  alle  havde  faaet  Underretningen.  Om  de  Van- 
skeligheder, som  Udfærdigelsen  af  disse  Breve  kunde  volde,  faar 

man  stundum  et  levende  Begreb.  Da  saaledes  en  kvindelig  Slægt- 
ning af  Fru  Kirstine  Erik  Lykkes  var  død  1565  paa  Skovgaard, 
skrev  Statholderen  i København  Hr.  Mogens  Gyldenstjeme  hende 
straks  til  og  bad  hende,  da  han  paa  Grund  af  Krigsforholdene  ikke 
kunde  forlade  Byen,  om  som  nærmeste  kvindelige  Slægtning  at 
tage  sig  af  Begravelsen.  Hun  svarede:  „.  . . Kære  Frænde!  Som 
I skriver  mig  til  om  hendes  Begravelse,  at  jeg  skulde  tilhjælpe  og 
bestille,  at  det  kunde  gaae  skikkeligt  og  vel  til,  saa  takker  jeg  Eder 
saa  ganske  gæme  derfor.  Gud  skal  være  mit  Vidne  dertil,  at  jeg 
skal  gøre  saa  meget  derudi,  som  jeg  hende  pligtig  er.  For  hun 
haver  vel  levnet  saa  meget  efter  sig,  at  hun  bør  at  have  en  ærlig 
Begravelse.  Kære  Frænde!  Som  I skriver,  at  hendes  Begravelse 
skulde  være  nu  paa  Onsdag  førstkommende,  saa  giver  jeg  Eder 
ganske  venligen  at  vide,  at  det  bliver  for  kort  til  den  Dag.  Thi 
Eders  Bud  kom  ikke  hid  før  i G aar.  Og  man  faaer  ikke  nu  saa 
snart  udskrevet  Brevene,  at  de  kan  blive  forskikket  inden 
den  Dag.  Men  det  skal  dog  skee  med  det  snareste,  vi  kan  have 
Brevene  skrevet  og  forskikket  til.  Gud  baade  vos  det!  at  vi  ikke 
kan  faae  Eder  her  til  og  flere  af  vore  gode  Venner,  som  vilde 
gærne  være  der  hos,  og  kunde  bestille  det  bedre  end  vi  fattige, 
bedrøvede  Kvindfolk.- 

Den  skriftlige  Indbydelse  var  saa  godt  som  altid  enslydende. 
Da  Skikken  jo  først  kan  være  opstaaet  i Danmark  omkring  Aar 
1560  og  i et  Nu  blev  almindelig,  staar  vi  her  over  for  et  af  disse 
Modens  Trylleslag,  hvor  alle  lystrede  og  det  med  en  Selvhengivelse 
og  en  Appel,  som  end  ikke  det  ypperste  Fremskridt  vilde  have 
været  i Stand  til  at  fremkalde.  Da  i den  følgende  Tid  enhver  fra 
Blaavandshuk  til  Avaskær,  ja  i Norge  og  til  Dels  i Sverige  med, 
skrev  disse  Breve  ens,  maa  vi  gaa  ud  fra,  at  de  fra  nu  af  har  hørt 
med  til  Børnelærdommen  paa  de  større  Gaarde.  Selv  om  En  ikke 
fik  boglig  Dannelse,  men  nøjedes  med  blot  at  lære  * Rytteri  og 
Gudsfrygt",  synes  denne  Kundskab  at  have  været  uundværlig.  Det 
hørte  jo  netop  med  til  adelig  Gudsfrygt  at  kunne  melde  sin  Faders, 
Hustrus  eller  et  Barns  Død  i ulastelige  Udtryk. 

Formularen  lød  saaledes:  „Min  ganske  venlig  Hilsen  eder  nu 
og  altid  forsendt  med  Gud  Vorherre.  Kære  (Otto)  synderlig  gode 
Ven!  Næst  min  venlige  Taksigelse  for  alt  Godt,  hvilket  jeg  gærne 
forskylde  vil  med  hvad  Gode,  jeg  veed  eder  til  Villie  og  Tjeneste 
at  kunne  være.  Og  giver  jeg  Eder  sørgeligen  tilkende,  at  Gud 
Almægtigste  haver  nu  heden  kaldet  min  kære  salig  (Hustru)  ærlig 

og  velbyrdig  (Fru  Karen  Bilde)  af  denne  forgængelige  Verden  og 
til  det  evige  Liv  og  Glæde.  Gud  give  (hende)  med  alle  tro  Kristne 
en  ærefuld  Opstandelse.  Saa  agter  jeg  udi  Jesu  Navn  at  lade 
(hendes)  salig  Lig  begrave  udi  min  Sognekirke,  (Husby)  Kirke, 
(tredie  Pintsedag),  som  er  den  5.  Juni  nu  førstkommende.  Er 
derfor  til  Eder  min  venlige  Bøn,  at  I ville  vel  gøre  og  have  den 
Umage  at  komme  hid  til  (Iversnæs)  om  Mandagen  tilforn  og  siden 
om  Tirsdagen  gøre  hende  den  sidste  Ære  og  Tjeneste  og  følge 
hendes  salig  Lig  til  sit  sidste  Lejersted.  Slig  eders  Umage  at  for- 
skylde og  fortjene  dertil  finde  I mig  altid  villigen.  Og  vil  eder 
hermed  Gud  Almægtigste  befalet  have.  Af  Iversnæs  den  14.  Mai 
Anno  1582“.  — • Udskrift:  „Ærlig  og  velbyrdig  Mand  (N.  N.)  til  (den 
og  den  Gaard)  min  synderlig  gode  Ven  (ikke  som  ellers:  „ganske 
venligen"  men:)  ganske  sørgeligen  tilskrevet. “ 

Hvor  sejg  en  Livskraft  der  har  været  i denne  Formular  kan 
ses  af,  at  den  endnu  tre  Hundrede  Aar  efter  ikke  er  helt  uddød. 
Om  end  ændret  i de  forskellige  Landsdele  og  afslidt  mangen  fint 
drejet  Snirkel,  anvendes  eller  anvendtes  dog  for  kort  Tid  siden 
dens  Grundbestanddel  endnu  af  den  danske  Bondebefolkning.  I 
Vestjylland  f.  Eks.  lyder  eller  lød  den  staaende  Indbydelse  saa- 
ledes:  „A  skal  hilse  dig  fra  (Hans  Poulsen)  og  Kone  og  Børn,  om 
Du  og  din  Kone  og  dine  Børn  ikke  vil  komme  og  følge  hans  Moder 
hen  paa  Torsdag  Kl.  9 — , og  din  Kone  komme  paa  Onsdag  og 
lægge  hende  i Kiste,  — saa  faa  en  Bid  Brød,  følge  med  til 
Kirken  og  saa  hjem  igen  og  faae  et  Maaltid  Mad.  Saa  lover  de 
igen  at  tjene  Jer  paa  hvad  Maade  de  kan,  helst  ved  en  glædelig 
Lejlighed." 

Moden  indskrænkede  sig  i det  1 6.  Aarhundrede  til  blot  at  an- 
give, hvorledes  en  Adelsmand  skriftligt  skulde  meddele  Dødsfald  og 
indbyde  til  Begravelsen.  Men  den  lod  Modtageren  af  Brevet  i 
Stikken,  hvis  han  følte  sig  opfordret  til  at  besvare  dette.  Her 
gaves  ingen  Formular.  Man  maatte  selv  opfinde  og  møjsommeligt 
tilhugge  den  hertil  svarende  Skabelon.  Det  har  hvad  Brevstilens 
Udvikling  angaar  en  vis  Interesse  at  se,  hvor  vanskeligt  det  faldt 
selv  for  Tidens  betydeligste  Mænd  paa  en  naturlig  Maade  at  ud- 
trykke deres  Følelser  ved  en  saadan  Lejlighed.  Bundne  af  Prædi- 
kestolen som  Datidens  eneste  Fællesorgan  for  Dannelse,  drev  de 
det  kun  til  at  kunne  udtale  deres  Medfølelse  i kirkelig  Formanings- 
form.  Da  saaledes  ovennævnte  Statholder  i København  Mogens 
Gyldenstjerne  i Sommeren  1564  mistede  sin  Hustru  og  dette  med- 

deltes  Slægt  og  Venner,  fik  han  følgende  to  Svar  fra  Kansler  Johan 
Friis  og  Admiral  Herluf  Trolle. 

Johan  Friis  skrev:  „Venlig  Hilsen  nu  og  alle  Tider  tilforn.  Kære 
Hr.  Magnus!  synderlig  gode  Ven!  takker  jeg  Dig  gærne  for  alt 
Godt,  hvilket  jeg  alletider  gærne  forskylde  vil.  Og  giver  jeg  Dig, 
venligen  tilkende,  at  jeg  haver  hørt,  at  den  almægtigste  Gud  haver 
kaldet  Din  kære  Hustru  til  sin  Naade.  Den  almægtigste  Gud  unde 
hende  en  salig  Opstandelse!  Og  skal  Du  vist  tro,  at  Din  Sorg  er 
mig  led,  at  det  skulde  hænde  Dig  paa  din  Alderdom  og  udi  din 
Skrøbelighed.  Og  endog  Du  kan  ringe  godt  have  af  min  Skrivelse, 
vilde  jeg  dog  ikke  lade  af  at  skrive  Dig  til  og  beder  Dig,  at  Du  vil 
komme  udi  Hu  de  store  Velgerninger,  som  den  almægtigste  Gud 
haver  udi  mange  Maade  gjort  imod  Dig,  som  Du  vel  selv  bedre 
kan  befinde,  end  jeg  kan  skrive  Dig  til,  og  ikke  nu  udi  din  Sorg 
fortørne  Gud  men  love  og  takke  Gud  for  sine  store  og  gode  Gaver. 
Da  skal  den  samme  gode  Gud  visselig  husvale  Dig  her  og  din 
salig  afgangne  Hustru  udi  den  evige  Salighed.  Og  dersom  jeg  udi 
nogen  Maade  kan  tjene  Dig  eller  gøre  det,  Du  kan  have  godt  af, 
da  skal  Du  vist  troe,  jeg  vil  det  gærne  gøre.  Og  vil  nu  og  alle 
Tider  have  Dig  den  almægtigste  Gud  befalet.  Af  Borreby  den 
5.  August  1564.  Johan  Friis  til  Hesselager." 

Medens  man  i dette  Brev  dog  sporer,  at  dets  Forfatter  som 
Landets  ypperste  Diplomat  og  Brevskriver  har  Øvelse  i at  bevæge 
sig  i høflige  Vendinger  — mange  af  de  gammeldags  Udtryk  i Brevet, 
der  for  os  lyder  troskyldige  og  hjertelige,  var  dengang  glatte  og 
gængse  — har  Herluf  Trolle  næsten  kun  kirkelige  Udtryk  til  sin 
Raadighed.  Hans  Brev  synes  forfattet  af  en  gejstlig,  og  det  giver 
næsten  et  Ryk  af  Forbavselse  i En,  naar  man  til  Slut  hører,  at 
det  er  skrevet  af  Admiralen  om  Bord  paa  Orlogsflaaden  i Øster- 
søen og  ledsaget  af  Hilsener  fra  dens  forsorne  Befalingsmænd : 

„Min  ganske  venlige  Hilsen  og  kærlige  Taksigelse  for  alt  Godt! 
Kære  Hr.  Magnus!  Din  store  Sorg  og  Bedrøvelse  for  din  kære 
Hustru  gør  mig  af  Hjærtet  ondt.  Gud  han  give  Dig  Trøst  i Dit 
Hjerte,  og  han  være  Din  Hjælp  og  Trøst!  han  hjælpe  dig  at  bære 
dette  store  Kors  taalmodeligen ! Kære  Hr.  Magnus!  saa  beder  jeg 
Dig  kærligen  som  min  gode  Ven,  at  Du  nu  vil  saa  meget,  som  mest 
muligt  er,  trøste  Dig  selv  med  et  godt  Taal  og  tage  dette  store 
Kors  taalmodeligen  af  Guds  Hånd.  Thi  alle  hans  Gerninger  ere 
gode  og  rette  og,  ihvor  det  gaaer  os,  da  ere  vi  dog  hans,  og  han 
sørger  for  os,  og  han  veed  hvilket  os  bedst  og  nyttigst  er.  Han 

forlader  Dig  dog  ikke,  endog  det  synes  for  dine  og  andres  Øjne, 
som  vi  forlades.  Det  skeer  dog  ikke,  han  er  Vor  Herre,  Vor  Gud. 
Vi  ere  hans,  alt  det  vi  have  er  og  af  ham.  Ham  være  Lov  og 
Tak  til  evig  Tid!  Kære  Hr.  Magnus!  Endog  at  Du  saa  saare  ilde 
.kunde  have  mistet  hende  nu  i din  Skrøbelighed,  desligeste  dine 
kære  Børn,  jeg  og  andre  hendes  gode  Venner,  som  hun  gjorde  alt 
Godt  med  al  Huldhed  og  Trohed,  da  er  det  dog  Guds  gode  Vitøe 
og  Gerning,  hende  til  Gode  og  Bedste,  og  hun  haver  visseligen 
Himmerige  og  den  evige  Glæde  og  Salighed.  Det  ville  vi  alle 
ønske  hende  af  Gud  og  vist  vide,  at  vi  finder  hende  udi  Guds 
Rige.  Kære  Hr.  Magnus!  saa  er  nu  Gud  din  kære  Herre  og  Gud, 
som  alle  Bedrøvede  trøster  og  husvaler.  Han  er  alle  Faderløses 
Fader  og  Moder,  han  forsørger  og  forsyner  alle.  Han  vil  ikke  for- 
lade Dig  eller  dine  Børn,  dér  forlad  dig  til!  dér  trøst  dig  paa! 
Gud  er  sanddru.  Gud  veed,  at  hendes  Død  gør  mig  ondt,  jeg 
mistede  en  huld,  tro  Ven.  Gud  han  give  hende  Himmerige  for 
alt  det  Gode,  hun  gjorde  mig.  Jeg  vil  det  og  fortjene  hos  hendes, 
imedens  jeg  lever.  Kære  Hr.  Magnus!  Trøst  dig  nu  selv  i Gud 
og  bær  dette  Kors  taalmodeligen.  Skriv  efter  din  Datter  Sybille, 
at  hun  bliver  hos  dig  nogen  Tid!  Lad  og  dine  Børn  være  hos  Dig 
og  tjene  Dig!  Gud  veed,  at  kunde  jeg  i nogen  Maade  tjene  Dig, 
da  gjorde  jeg  det  ganske  gæme.  Kære  Hr.  Magnus ! For  alting  da 
skaan  Dig  selv  for  overmaadig  Sorg  og  Græmmelse!  Du  kan  intet 
have  deraf  uden  at  fordærve  Dig  selv,  dine  Børn  til  Skade  og  For- 
dærv. Befal  det  nu  Gud  og  lad  af  igen  at  sørge  og  lad  Gud  være 
din  Trøst,  efterdi  du  nu  haver  ingen  Trøst  uden  ham.  Kære 
Hr.  Magnus!  fortænk  mig  ikke  denne  Skrivelse,  men  gør  herefter! 
Jeg  vil  nu  og  altid  have  Dig  Gud  almægtigste  befalet.  Han  give 
Dig  Glæde  og  Trøst  i den  hellige  Andt!  Amen.  Dette  gode  Sel- 
skab lader  sige  Dig  mange  gode  Nætter  og  deres  villige  Tjeneste. 
— Ex  kong.  Mait.s  Orlogsflode  Tirsdagen  den  22.  August  under 
Borgholm.  Herluf  Trolle  din  gode  Ven.* 

Svagheden  ved  denne  Art  Brevstil  var,  at  den  var  ganske  al- 
mindelig. Skønt  meget  taler  for,  at  Herluf  Trolles  Hjerte  har  været 
med  i disse  Ord  og  at  han  virkelig  havde  kendt  og  skattet  den 
afdøde,  afgiver  dog  dette  Brev  alene  ingen  sikker  Borgen  herfor. 
Som  Ligtaler  i Nutiden  kunde  denne  Slags  Breve  bugne  af  Følelses- 
udtryk i kirkelig  Tiltaleform,  uden  at  man  tør  gaa  ud  fra,  at  de 
ogsaa  var  personligt  sande  og  følte.  Gik  det  saaledes  med  det 
grønne  Træ,  vil  man  forstaa,  at  Mængden  af  Datidens  Svarskrivelser 

i Anledning  af  Dødsbudskab  var  ganske  ubestemte;  snart  græ- 
dende, snart  næsten  glubske  Formaninger,  ufuldbaame  Formularer, 
hvor  det  eneste  personlige  var  Navnene  i Adressen  og  Underskriften. 
Man  maa  da  særlig  vogte  sig  for  at  drage  Slutninger  af  saadanne 
Breve  og  mindst  af  alt  tro  paa,  at  de  her  saa  deltagende,  gudhen- 
givne Frænder  vare  de  samme  ved  Arveskiftet.  I den  korte  Mel- 
lemtid blegede  i Reglen  det  overflødige  bort  og  kun  Sandheden 
stod  tilbage:  * Dersom  jeg  udi  nogen  Maade  kan  tjene,  eller  gøre 
det,  jeg  kan  have  godt  af,  da  skal  Du  vist  troe,  jeg  vil  det  gærne 
gøre41.  Efter  de  faa  Ugers  Forløb  trak  det  nu  hyppigt  op  til 
Proces  mellem  Navnet  foroven  og  Navnet  for  neden  af  Brevet. 

Naar  adelige  i Danmark  indbyrdes  anvendte  skriftlig  Indbydelse, 
var  det  ganske  naturligt,  at  Kongen  gjorde  det  samme  i de  Til- 
fælde, hvor  han  lod  bekoste  en  af  sine  højere  Embedsmænds  Be- 
gravelse. Da  f.  Eks.  Rigsraad  og  kgl.  Sekretær  Korfitz  Ulfeldt  var 
død  1563  paa  Frederiksborg,  lod  Frederik  II  udsende  til  19Adels- 
mænd  og  6 Adelskvinder  følgende  Brev,  der  tydeligt  nok  var  en 
Genklang  af  Formularen  for  de  private:  „Vi  give  Eder  tilkende, 
at  Gud  Almægtigste  haver  nu  kaldet  vor  tro  Mand  og  Raad  Korfitz 
Ulfeldt  af  denne  syndige  og  forgængelige  Verden.  Gud  give  han- 
nem en  salig  og  glædelig  Opstandelse!  Og  agte  vi  at  lade  hans 
Lig  begrave  udi  Vor  Frue  Kirke  i vor  Købstad  København  Søn- 
dagen Judica  som  er  den  28.  Dag  Martii  førstkommende.  Thi 
bede  vi  Eder  og  begære,  at  I ville  give  Eder  til  fornævnte  vor 
Købstad  København,  saa  at  I er  der  om  Løverdagen  tilforn  og  om 
Søndagen  følger  hans  Lig  til  sit  Lejersted." 

Al  saadan  skriftlig  Indbydelse  var  i det  16.  Aarhundrede  en 
Brand  under  Næsen  paa  hæderlige  og  lærde  Folk,  som  Professorer 
og  gejstlige,  og  paa  velagtede  Borgmestre  og  Raadmænd.  Først  i 
det  17.  Aarhundrede  naaede  Borgerskabet  i Danmark  at  faa  Savnet 
udfyldt.  Det  var  alt  en  gammel  Skik  der  fulgtes,  naar  det  f.  Eks. 
i en  Dagbog  af  1708  hedder:  „Underskrev  jeg  og  forseglede  paa 
egne  og  samtlige  Medarvingers  Vegne  de  Begravelses  Breve,  med 
hvilke  vi  inviterede  fornemme  Venner  og  Kyndinger  til  vor  salig 
Moders  tilstundende  Ligbegængelse." 

Derimod  var  den  lærde  Stand  ganske  naturligt  her,  hvor  det 
angik  Affattelse  af  noget  skriftligt,  hurtigere  i Vendingen.  Og  man 
fandt  en  Form,  der  i visse  Maader  overgik  Adelens,  for  saa  vidt 
den  var  mere  offentlig  ved  at  udgaa  paa  Tryk  og  vidnede  om  den 
afdødes  store  Betydning.  Man  udstedte  ved  bekendte  Mænds  Død 

„Programmer"  med  Indbydelse  til  at  vise  den  afdøde  Hæder  ved 
at  overvære  hans  Begravelse.  I det  17.  Aarhundrede  blev  denne 
Skik  almindelig  i Danmark.  I Hamborg  var  disse  lærde  Program- 
mer endnu  almindeligere  end  i Danmark,  og  man  syntes  saa  godt 
om  dem,  at  Børsens  Folk  inddrog  Ideen  og  ved  Dødsfald  opslog 
paa  en  Væg  i Børssalen  en  Slags  Program  eller  Plakat:  en  med 
Tegninger  og  Skønskrift  prydet  Meddelelse  paa  Pergament  om 
Dødsfaldet  og  Indbydelse  til  Begravelsen.  En  af  de  ældste  kendte 
Indbydelser  i Danmark  fra  det  16.  Aarhundrede  viser  os  en  op- 
rindelig og  naiv  Form,  hvori  Spiren  til  baade  verdslige  Breve  og 
latinske  Programmer  ligger  til  Syne.  Det  er  en  latinsk  Henvendelse 
fra  Abel  Berner  i det  tyske  Kancelli  til  Rektor  og  Professorer  ved 
Københavns  Universitet,  dat.  Kbhvn.  24.  Septbr.  1585.  Han  med- 
deler dem,  at  han  Dagen  forud  har  mistet  sin  unge  Datter  og  at 
hun  skal  begraves  Dagen  efter.  Men  da  han  kun  har  saa  faa 
bekendte  i København,  beder  han,  om  ikke  Professorer  og  Stu- 
denter vil  følge.  Muligvis  burde  Brevet  straks  have  været  tilintet- 
gjort,  idet  dets  Bestemmelse  kun  var  at  tjene  som  skjult  Meka- 
nisme i offentlig  beskeden  Overraskelse.  I saa  Fald  har  det  svaret 
til  Nutidens:  Begravelsen  foregaar  i Stilhed  fra  den  og  den  Kirke 
den  12.  ds.  Kl.  1. 

Det  kunde  dog  være  et  Spørgsmaal,  hvad  der  var  det  fornemste, 
skriftlig  eller  mundtlig  Indbydelse.  Denne  blev  i hvert  Fald  noget 
andet,  naar  det  var  Kirken  selv,  der  besørgede  den.  I Sverige, 
hvor  man  bevarede  saa  mange  katolske  Skikke,  bevarede  man 
ogsaa  den,  at  Præsten  ved  mere  bekendte  Personers  Død  meddelte 
Nyheden  ved  Gudstjenesten.  I Luksusforordningerne  af  1664  og 
1668  for  Adelen  i Sverige  gik  man  da  ud  fra,  at  Dødsanmeldelse 
og  Indbydelse  til  at  følge  ved  adeligt  Dødsfald  skete  fra  Prædike- 
stolen. Foruden  denne  Maade  at  indbyde  paa,  der  jo  ikke  var 
rettet  direkte  til  nogen  enkelt,  brugtes  ogsaa  den  personlige  Ind- 
bydelse. Men  herom  tilføjedes  den  karakteristiske  Bemærkning, 
der  viser  andre  Høflighedsbegreber  end  i Danmark  og  Norge: 
„Rigens  Raad  bydes  mundtlig,  men  alle  andre  ved  Brev."  Aar  1668 
befales  det,  at  Breve  kun  maatte  sendes  til  „Slægten".  Alle  andre, 
af  hvad  Vilkaar  de  saa  end  vare,  „maatte  nøjes  med  Indbydelsen 
fra  Prædikestolene". 

I Tyskland  bevarede  man  ligesom  i Sverige  den  Skik,  at  med- 
dele nysindtrufne  Dødsfald  fra  Prædikestolen.  Ligeledes  holdt  sig 
i Tyskland  den  vistnok  ogsaa  middelalderlige  Skik,  at  man  i By 

lod  ved  dertil  lejede  Folk  bekendte  Folks  Død  udraabe  i Gaderne. 
Begge  Bekendtgørelsesmaader  var  i det  17.  Aarhundrede  efterspurgte 
som  Tegn  paa  Anseelse  og  blev  derfor  mere  og  mere  almindelige. 
Den  gejstlige  Bekendtgørelse  kaldtes:  „abkundigen",  den  verdslige 
„ansagen". 

For  Folk  som  de  var  flest  i Norden  var  offentlig  Meddelelse 
om  Dødsfald  og  Indbydelse  til  Begravelsen  egentlig  ganske  unød- 
vendige. Bys-  og  Sognebørn  kendte  Begivenheden,  førend  de  fik 
den  meddelt  paa  denne  Vis,  og  de  kom  af  sig  selv  uden  Indbydelse. 
Men  da  Tonen  engang  var  slaaet  an  fra  oven,  kunde  man  hverken 
i Købstad  eller  paa  Landet  undvære  en  Budbringer  ved  den  Lej- 
lighed. Fra  Slutningen  af  det  16.  Aarhundrede  kan  man  tydeligt 
spore,  at  Anvendelse  af  Indbydere  har,  været  almindelig. 

I Forordningen  af  1.  Maj  1624  paalagdes  det  endnu  Borgmester 
og  Raad  i Danmark  at  gøre  Anordning  om,  „hvad  de  der  bede 
til  Liget  at  følge,  skal  have  for  deres  Umage",  samt#overveje,  „om 
ikke  nogle  visse  Personer,  Klokkere  eller  andre,  dertil  kan  forord- 
nes". Men  i Forordningen  af  26.  Marts  1656  kunde  man  gaa  ud 
fra,  at  alt  var  i Orden,  idet  der  nu  i Byerne  var  faste  baade  „Bede- 
mænd"  og  „Bedekoner".  Omtrent  samtidig  maa  Forholdene  være 
bleven  ordnede  i Norge.  Det  hedder  f.  Eks.  i Optegnelser  fra  Bergen : 
„Den  16.  Novbr.  1662  blev  det  forkyndt  i Kirkerne,  at  Jakob  Bal- 
lentyn  skulde  bede  for  de  døde."  De  samme  højtidelige  Udtryk 
bruges  i en  Forordning  for  samme  By  næste  Aar:  Det  forbydes 
enhver,  ihvo  det  end  er,  at  „lade  andre  bede  for"  deres  afdøde 
end  den  eller  de,  som  dertil  af  Øvrigheden  er  forordnet.  Lidt  mere 
fornøjeligt  lyder  det,  naar  f.  Eks.  Kirsten  Christensdatter  Friis,  salig 
Samuel  Erichsens,  1720  blev  beskikket  til  Bedekone  i Æbeltoft 
„baade  i Glæde  og  sørgelige  Tilfælde". 

Ligesom  i Byerne  anvendtes  der  ogsaa  paa  Landet  i Danmark 
baade  mandlige  og  kvindelige  Indbydere.  Saavel  i Sønder-  som 
i Nørrejylland  synes  de  kvindelige  at  have  været  stærkt  benyttede, 
uden  at  man  dog  ret  kan  blive  klog  paa  Grænsen  mellem  deres 
og  de  mandliges  Virksomhed.  Begge  Køn  skulde  optræde  ærefrygt- 
indgydende. Fra  Sønderjylland  hedder  det:  „I  tidligere  Tid  havde 
den  som  bød  til  Begravelse,  en  Jernalen  med  en  Ring  i,  som  hun 
ringlede  med,  naar  hun  kom  ind  i Stuen,  inden  hun  fremførte 
Buddet;  senere  brugtes  en  Træalen.  Nu  er  det  rent  gaaet  af  Brug. 
Var  ingen  hjemme,  blev  en  Visk  Halm  plukket  ud  af  Taget  over 
Indgangsdøren;  naar  Folk  saa  kom  hjem,  kunde  de  se,  hvilket 

Bud  der  havde  været  der.  * I Sjælland  skal  Bydemanden  være  sort- 
klædt og  bære  en  sort,  høj  Silkehat. 

Man  vilde  dog  tage  meget  fejl,  hvis  man  fra  Betegnelsen  , Død- 
bider “,  „Bedemands- Ansigt",  „Bedemands-Stil*  o.  s.  v.  sluttede,  at 
de  kun  kunde  sætte  et  højtideligt  Ansigt  op  og  aflire  en  bestemt 
Besked.  De  var  tværtimod  kærkomne  Nyhedskræmmere,  der  for- 
uden den  egentlige  Nyhed,  som  de  havde  at  bringe,  kunde  med- 
dele en  Mængde  andet,  baade  Biomstændighederne,  der  jo  altid 
interesserede,  og  dertil  alt  det  meget , de  havde  opfanget  paa  Vejen 
hos  andre.  De  var,  hvad  enten  de  nu  kom  i „Glæde  eller  sørgelige 
Tilfælde*  velsete  Gæster  med  Tungen  paa  Gled,  Solskin  i Gaarde, 
Datidens  levende  Aviser. 

Og  de  forstod  at  bruge  sig.  De  bragte  ikke  blot  deres  eget 
lille  Erhverv  op.  Ifølge  Forordningen  af  26.  Marts  1656  skulde  en 
Bedemand  have  to  Rigsdaler  og  en  Bedekone  to  Slettedaler  efter  „de 
fornemste* ; efter  andre  kun  én  Rigsdaler,  eller  efter  Vilkaar.  Men 
der  var  mange  smaa  Biindtægter  baade  i Form  af  god  Beværtning 
og  Drikkepenge.  I Hamborg  blev  en  Bestilling  som  Bedemand 
den  11.  Aug.  1699  købt  for  3750  4.  og  en  anden  den  1.  Oktbr.  1704 
for  4425  4..  Men  hvad  der  forbavser  mest:  ved  deres  Talegaver 
og  Evne  til  at  gøre  sig  nyttige  lykkedes  det  dem  i Byerne  at  svinge 
sig  op  fra  at  være  blot  Budbringere  om  Dødsfaldet  til  at  være 
Arrangører  og  en  Slags  Værter  ved  den  hele  Fest.  Det  var  langt 
mere  end  man  kunde  have  ventet  sig  af  en  „Dødbider*:  at  ende 
i det  18de  Aarhundrede  som  Festens  Høvedsmand,  Familiens  Trøster, 
Følgets  Drikkebroder,  Vognrækkens  Hersker,  lystret  af  alle  fra  Rin- 
geren i Taamet  til  de  otte  skulende  Ligbærere  i Forstuen. 

Men  den  samme  Magt,  der  havde  baaret  Bedemændene  frem. 
styrtede  dem  atter.  De  havde  hentet  deres  Styrke  fra  at  være  sin 
Tids  levende  Aviser.  De  virkelige  Aviser  overflødiggjorde  dem.  I 
Nutidens  Dødsavertissementer  læses  undertiden  følgende  Tilføjelse: 
„Dødsbudskabet  meddeles  kun  paa  denne  Maade*.  Det  er  Døds- 
anmeldelsen over  det  16.  Aarhundredes  Begravelses -Indbydelser 
og  Bedemænd. 

— Der  var  en  Kreds,  til  hvem  hverken  Breve  eller  Bedemænd 
var  passende  Bud.  Og  dog  havde  den  berettiget  Krav  paa  at  faa  Døds- 
faldet meddelt.  Undlodes  dette,  kunde  den  falde  paa,  naar  den  ad 
anden  Vej  erfor  det,  af  sig  selv  at  .følge*  den  døde.  Men  dette  maatte 
netop  for  enhver  Pris  undgaas.  Hensigten  med  Dødsanmeldelsen 
var  da  her  just  at  bede  den  om  at  blive  hjemme  hvor  den  var. 

Derfor  kunde  heller  ingen  fremmed  bringe  dette  vanskelige  Budskab. 
Den  afdødes  nærmeste  maatte  selv  personlig  være  Budbringere. 

Dennes  Kreds  var  den  afdødes  levende  Ejendele:  Husdyr  og 
Planter. 

Ifølge  ældgammel  Skik  — fælles  for  alle  Gothogermaner  — 
skyldte  man  ved  Dødsfald,  særlig  naar  det  var  Husets  Herre  der 
var  død,  at  melde  dette  til  hele  G aardens  Besætning,  den  firbenede 
ikke  mindst.  Den  udgjorde  jo  en  væsentlig  Del  af  Hjemmet  og 
tog  Del  med  i dets  Glæde  og  Sorg.  Lænkehunden  vidste  det  vel 
allerede.  Dens  Tuden  vidnede  om,  at  den  havde  set,  hvad  der 
var  usynlig  for  andre,  alle  de  hemmelighedsfulde  Væsener,  der 
møder  op,  hvor  Død  er  i Gaarde.  Men  over  i Stalden  maatte  den 
afdødes  nærmeste  gaa  og  hviske  Nyheden  i Øret  paa  hver  enkelt 
Hest  og  Ko.  „Sørg  ikke!  Vor  Far  er  død.*  Og  ud  til  Bistaderne 
i Haven  maatte  han,  banke  paa  paa  hver  enkelt  og  melde  det 
skete.  „Imme!  din  Herre  er  død. — Forlad  mig  ikke  i min  Nød!“ 
siges  der  i Westphalen.  I Køgeegnen  nøjes  man  ikke  hermed,  man 
smykker  ogsaa  siden,  naar  Ligstuen  pyntes  med  hvidt,  hver  enkelt 
Bistade  paa  lignende  Vis.  Thi  et  flygtigt  Folkefærd  er  Bierne. 
Behandles  de  ikke  med  yderste  Hensynsfuldhed,  saa  flyver  Sværmen 
væk.  Rigtigst  var  det  ogsaa,  som  Hjertet  tilsagde  En,  at  melde 
det  videre  til  Træerne  i Haven  og  Sæden  paa  Marken.  Blot  saa 
meget  som  et  Baand  bundet  om  et  Frugttræ,  for  at  ogsaa  det 
fattige  Skind  kunde  vise  sin  Sorg,  var  m aaske  nok  til  at  sikre  en 
rigelig  Høst.  Og  selv  i nysaaet  Sæd  spirer  lønlige  Tanker.  I Dræ- 
tiden kan  enhver  se,  hvor  de  hæver  sig.  Betimelig  Omhu  virker 
Afgrøde. 

Men  foruden  denne  Meddelelse  til  Fæ  og  Grøde  skulde  man 
iagttage  en  anden  Forsigtighedsregel.  Man  skulde  straks  lade  dem 
fornemme,  at  de  havde  faaet  en  ny  Ejer,  ryste  dem  ud  af  det  gamle 
Leje.  Ligesom  man  i hvert  Hus,  hvor  en  var  død,  straks  skulde 
vække  hver  sovende,  at  ikke  Søvnen  skulde  blive  til  Dødssøvn, 
saaledes  skulde  man  ogsaa  snart  efter  Meddelelsen  til  Husdyrene 
lade  dem  skifte  Plads  og  røre  dem.  Heste  skulde  rides  trætte  og 
muligt  skifte  Stald.  Køerne  i Stalden  skulde  i det  mindste  bindes 
i anden  Baas.  Bistaderne  bankes  saa  stærkt  paa,  at  selv  ved 
Vintertid  de  slumrende  Bier  vaktes.  Øltønder  rystes,  Kom  i Bunker 
kastes,  Skfcker  til  Røg  hænges  om,  Mel  i Sække  endevendes.  Alt 
maatte  erfare,  at  Forandring  var  indtraadt,  en  ny  Tid  begyndt. 

Paa  en  egen  troskyldig  Maade  var  i disse  Skikke  over  for  Dyr 

og  Ejendele  en  hel  Folkestammes  Tankesæt  udtrykt.  Til  Grund 
laa  en  rørende  Opfattelse  af  Hjemmets  Betydning,  der  gav  hver 
enkelt  Bestanddel  Lod  med  i det  hele  og  stillede  Mennesker,  Dyr 
og  Planter  næsten  ens,  som  Børn  af  et  fælles.  Ved  Siden  heraf 
gav  sig  en  Frygt  for  den  døde  og  hans  Magt  til  Kende,  parret  med 
et  retskyndigt  Sinds  Trang  til  at  fælde  Dom  mellem  Liv  og  Død 
og  lovmærke  Ejerskifte.  Endelig  ytrede  sig  en  vis  lun  Godmodighed, 
der  foretrak  at  værne  Eje  og  undgaa  Tab  ved  saa  milde  Midler  som 
Læmpe  og  Høflighed.  Hvert  enkelt  Hjem  gengav  i det  smaa,  naar 
Ejerens  Dødsfald  indtraf,  et  Tronskifte  i det  store.  Den  ny  Konge 
mødte  paa  Tinge,  mild,  folkekær  og  alles  Broder,  for  at  hyldes. 
Kongen  er  død,  Kongen  leve.  Men  naar  Arvefølgen  var  sikret,  paakom 
der  den  ny  Ejer  en  Trang  til  at  understrege  Forandringen  ved  at 
lade  Lensmænd  skifte  Len,  Hirdmænd  Plads,  Heste  Stald,  Køer 
Baas.  Men  de  flygtige  Bier  maatte  bindes  ved  Hæderstegn. 

Troels  Lund 

Mennesker  meddeler  Læseverdenen  deres  Betragt- 
ninger over  en  indtruffet  Begivenhed.  Den  ene 
skriver:  det  og  det  er  Indholdet  af,  hvad  der  er 
hændt,  saadan  og  saadan  maa  man  dømme  om 
det,  dette  er  dets  Betydning  og  Virkninger.  Den 
anden  skriver:  det  og  det  Indtryk  gjorde  det  skete 
paa  mig,  disse  Følelser  og  Tanker  har  det  affødt  i mig.  Paa 
mange  Læsere  virker  den  førstes  Ord  uvilkaarlig  rent  objektive, 
som  om  selve  Virkeligheden,  „Tingene  i sig  selv“  her  rent  nøgent 
og  upersonlig  præsenterede  sig;  den  andens  Ord  derimod  synes 
blot  rent  subjektiv,  selvbefølende  Lyrik.  Begge  øser  dog  af  samme 
Tønde,  den  ene  propper  blot  paa  Flasker  med  fordringsfuld  viden- 
skabelig Etikette,  hvad  den  anden  uden  Omsvøb  byder  frisk  fra 
Fad  for,  hvad  det  er. 

Jeg  skal  ikke  docere  ud  i det  Blaa  om  Indholdet  og  Betyd- 
ningen af  det  Ministerskifte,  der  en  skønne  Dag  i Sommer  over- 
raskede os  rundt  i vore  Ferieophold,  — noget,  som  særlig  vilde 
tage  sig  løjerligt  ud  for  en  politisk  saa  lidet  sagkyndig  Mand  som 
jeg.  Men  jeg  vil  forsøge  i Korthed  at  give  en  Afspejling  af  de  øje- 
blikkelige Indtryk  og  Stemninger,  som  den  .mindeværdige  Liste  af 
23.  Juli  har  fremkaldt  hos  Folk,  der  som  jeg  staar  uden  for  selve 
det  aktive  politiske  Liv,  men  hvis  hele  Ungdom  har  været  bevæget  og 
bestemt  ved  den  sidste  Menneskealders  store  Kamp,  — beskrive 
vore  Fornemmelser  derved  og  udrede  de  Tanker,  der  af  sig  selv 

vikler  sig  frem  af  disse  uvilkaarlige  Fornemmelser.  Det  kan  i al 
Fald  maaske  belyse  noget  af  Tidsaanden. 

Det  første  Indtryk,  som  har  svært  ved  at  sætte  sig  igen,  har 
da,  tror  jeg,  været  en  helt  naiv  Forbavselse  over,  at  noget  saa 
stort  kunde  ske  herhjemme.  Den  ældre  Slægt,  der  har  gennem- 
levet 1848,  1864,  1870,  kan  ikke  rigtig  forestille  sig,  hvor  blankt 
egentlig  de  yngres  Liv  har  været  paa  store  offentlige  Begiven- 
heder, oplevede  paa  nært  Hold  og  i fuld  Meddelagtighed,  og  de 
forstaar  næppe  helt,  hvorledes  denne  Mangel  paa  Oplevelser  nød- 
vendig har  maattet  virke  paa  os.  Saa  overordentlig  meget  der  end 
i Virkeligheden  paa  alskens  Omraader  blev  udrettet  herhjemme  i de 
sidste  Tiaar,  — Samfundslivets  officielle  og  repræsentative  Ydreside 
var  og  blev  Aar  efter  Aar,  Aarti  efter  Aarti  saa  fortvivlende,  slø- 
vende upaavirket  af  Tidens  Løb.  Ikke  saa  meget  som  et  Tron- 
skiftes øjeblikkelige  Luftfornyelse  kom  og  flyttede  lidt  paa  denne  Evig- 
uforanderlighed.  Underneden  fornyede  det  økonomiske,  moralske, 
videnskabelige , kunstneriske  Liv  sig  helt  igennem , paa  alle 
Felter  undergik  Samfundslivet  en  Omdannelsesproces , men 
den,  der  havde  været  bortrejst  en  tyve  Aar  og  kom  hjem,  fandt 
i Hof-  og  Statskalenderen,  i den  røde  Bygning,  i „Berlingske  Ti- 
dende" hele  det  samme  officielle  Danmark,  som  han  forlod,  og 
Rigsdagens  Opposition,  de  liberale  Protestmøder,  „Politiken*,  Stu- 
dentersamfundet m.  m.  ufortrødent  marcherende  paa  Stedet  Uden- 
for kom  og  gik  Sverdruper  og  Gladstoner,  i Danmark  blev  det 
ved  det  samme.  De  ældre  har  saa  ofte  bebrejdet  Ungdommen 
dens  Mangel  paa  Ungdom,  dens  ufriske  Skepsis  og  Pessimisme. 
De  havde  let  for  at  tale  saaledes,  let  for  at  være  yngre  end  os, 
bag  deres  graa  Haar  — de  Plouger,  Biller,  Hostruper,  som  saa 
ofte  havde  faaet  Troen  i Hænde  paa,  at  der  kunde  ske  noget 
ogsaa  her  hos  os.  Vi  kunde  blot  ryste  vantro  paa  Hovedet.  Ikke 
alene  Viljens  Fremfærd  og  al  sangvinsk  Forhaabningsfuldhed  og 
Vovelyst,  men  selve  den  politiske  og  historiske  Fantasi  har 
været  væsentlig  forringet  hos  de  yngre  herigennem.  Hamlet  var 
— er  der  jo  mange  Æstetikere,  der  mener  — slet  ikke  en  Mand,  der 
ikke  kunde  handle,  fordi  hans  Daadskraft  var  lammet  af  Reflek- 
sion og  dunstede  bort  i lyriske  Stemninger,  men  en  Mand  ligesom 
andre,  der  af  Omstændighederne  holdtes  hen  i Uvirksomhed,  ikke 
kunde  komme  til  at  handle,  og  hvis  oprindelig  friske  Handlekraft 
derfor  nødtes  til  at  omsætte  sig  i gold  Tankegymnastik  og  for- 
dampe i Lyrik.  Megen  af  vor  Overproduktion  i de  sidste  Tiaar 


Digitized  by 


Google 


Gennembruddet 


693 


paa  Bøger  og  Vers  kan  tilskrives  Stagnationen  paa  det  politiske 
Omraade;  at  spille  handlende  med  ikke  blot  paa  Politikens,  men 
overhovedet  paa  det  handlende  Livs  Bræder  blev  for  mange  af 
de  bedst  begavede  en  saa  haabløs  og  frugtesløs  Gerning,  at  de 
meget  hellere  øvede  sig  i at  sidde  og  se  til,  at  iagttage  og  forstaa, 
uden  naivt  at  ville  løfte  en  Finger  for  at  forandre  noget  som  helst  i 
Verden.  Ogsaa  Indholdet  af  Bøgerne  og  Versene  fik  sit  bestemte  Præg; 
det  var  som  bekendt  ofte  intelligent  og  stemningsfint  og  kunst- 
fuldendt, men  Fantasien  forblev  underlig  gold  til  at  skabe  større 
Handlingssammenhæng,  Følelsens  Svingtjedre  underlig  vanmægtige 
t il  at  løfte  og  bære  opad.  Og  hvad  enten  de  handlede  om  at 
bygge  et  Hjems  Lykke  op  eller  at  tage  Kampen  op  mod  Samfund 
og  offentlig  Mening,  at  overvinde  Fortiden  inde  i sig  selv  eller  at 
omdanne  og  nyskabe  sit  Selv  — overalt  lød  Bøgernes  og  Versenes 
Omkvæd  ens:  om  „Overmagt"  og  „Den  gamle  Adam",  om  For- 
nuften som  Blindebuk  i Livets  Gækkeleg  og  Viljen  som  vanmægtig 
over  for  Naturens  Fatum.  „Hvad  kan  det  nytte?"  klang  igennem 
overalt  som  Ekko  af  Omkvædet  ude  paa  den  politiske  Arena  .... 
Og  saa  er  en  skønne  Dag  alligevel  det  sket,  som  vi,  selv  da  det 
trak  sammen  alle  Kanter  fra,  ikke  rigtig  kunde  tro,  skulde  komme 
— lige  saa  lidt  som  vi  i Sommer  troede  paa  Regnen,  hvor  mange 
Skyer  der  saa  trak  op.  Naar  det  er  sket,  hvad  kan  saa  ikke  alt 
ske?  Saa  er  Trylleformlen,  der  bandt  os  i en  Tornerosesøvn, 
atter  løst.  Og  sagtens  vil  det  komme  til  at  mærkes  ind  i os  alle, 
i vort  Temperament  og  vort  indre  Tempo,  at  Tiden  nu  har  faaet 
Gang  i Støvlerne  herhjemme.  Tanker  og  Viljer  vil  mere  end  før 
vende  sig  frejdig  fremover,  der  vil  i alskens  Retninger  drømmes 
og  ønskes  med  større  Fantasikraft,  vil  dømmes  og  vælges  mere 
friskt  og  resolut  end  før,  stræbes  og  handles  mere  dristig  og  sang- 
vinsk. Der  kan  jo  dog  altsaa  naas  til  et  Resultat,  naar  der  holdes 
ud.  Fremtiden  har  faaet  Dybde  og  Vidde  for  Blikket  og  befolker 
sig  med  en  bølgende  Skyggesværm  af  Muligheder. 

♦ * 

* 

Saa  føles  det  endvidere,  det,  der  er  sket,  paa  de  fleste  af  os, 
som  om  noget  tungt  og  stængende  nu  er  løftet  ud  af  vort  Liv. 
Ikke  blot  de,  der  stod  i selve  den  politiske  Strid,  men  alle  — ogsaa 
de,  der  var  flygtet  til  Middelalder  eller  Græker  eller  til  Differen- 
tialregning — alle  følte  et  Noget,  der  tyngede  over  dem  som  en 

ond  Samvittighed.  Eller  det  var  som  fen  saadan  almindelig  Ka- 
keksi,  der  præger  alle  en  Organismes  Livsfunktioner,  naar  et  gam- 
melt Saar  eller  en  Svulst  sidder  og  tærer  indvendig  paa  den. 
Naar  vi  talte  med  hverandre  eller  færdedes  blandt  Udlændinge, 
har  vor  Tale  nu  saa  længe  haft  dette  nedstemt  lavmælede  over 
sig,  vor  Holdning  dette  duknakkede,  ledsaget  af  disse  Skuldertræk 
og  Mundvigetrækninger,  som  vore  Naboer  i Nord  paa  et  Pressemøde 
definerede  den  danske  Journalist  ved.  Der  var  stadig  dette  gamle 
Forfatningsbrud,  som  Folket,  trods  Forliget  eller  takket  være  For- 
liget, aldrig  havde  faaet  Oprettelse  for,  og  der  var  denne  stedse 
fortsatte,  aabne  Tilsidesættelse  af  Folkets  Vilje  til  at  raade  i sit 
eget  Hus,  som  dybt  maatte  krænke  hver  enkelts  Nationalbevidst- 
hed. Hver  Gang  Tankerne  igen  tog  denne  gamle  Skade  frem  — 
og  selv  de,  der  i Selvopholdelsesdrift  søgte  alle  andre  Steder  hen 
med  deres  Tanker,  nødtes  jo  af  de  daglige  Forhold  saa  ofte  til- 
bage igen  dertil  — , hver  Gang  følte  man  sig  for  en  Stund  ligesom 
træt  i Lemmerne,  fik  som  en  bitter  Smag  i Munden,  og  som  et 
gustent  Skær  for  et  Øjeblik  lagt  over  baade  det  lysegrønne  og  det 
himmelblaa.  Og  man  følte  en  Slags  Skrupler,  naar  man  slog  disse 
triste  Sager  igen  ud  af  Hovedet  og  lod  de  professionelle  Politikere 

om  dem Nu  er  Krænkelsens  Indgreb  endelig  fjernet,  og  vort 

organiske  Befindende  aander  lettet  op;  nu  har  Retsbruddet, 
moralsk  sét  i al  Fald,  fundet  Oprettelse,  og  et  af  de  smukkeste, 
ideelle  Krav,  som  bor  i Menneskers  Sind,  har  vundet  Fyldest- 
gørelse. 

Nogen  Taknemmelighed  er  der  jo  intetsteds  at  gaa  hen  med,  — 
uden  til  de  Folkets  Førere,  som  har  troet  og  holdt  ud  og  gjort 
de  kleinmodige  til  Skamme,  der  — som  f.  Eks.  E.  B.  for  et 
Par  Aar  siden  — erklærede,  at  nu  var  „al  stolt  Politik  strandet  i 
Danmark*;  alle  andre,  véd  vi  jo,  har  forholdt  os  Retten  saa 
længe  som  muligt  og  har  kun  haardt  tvungne  ladet  sig  den  fravriste. 
Men  hele  Ungdommens  Livsanskuelse  og  historiske  Betragtning 
maa  nødvendigvis  farves  lysere  ved  at  se,  at  det  alligevel  gik  til 
sidst;  et  stort  moraliserende:  Sursum  corda!  taler  ud  af  det  skete. 
Al  den  Demoralisation,  som  var  straalet  ud  gennem  Samfundslivet 
fra  det  store  Eksempel  foroven,  har  jo  været  ganske  uberegnelig. 
Saa  mange  af  de  yngre,  og  ikke  de  ringeste,  tog  en  Skade  paa 
deres  Sjæl  i den  sidste  Halvdel  af  1880erne,  da  de  Aar  for  Aar 
maatte  se  Provisorieregimentet  efter  alle  Venstres  Trusler  fort- 
sætte sig  nok  saa  nydelig  Aar  efter  Aar  uden  at  det  skete,  som 

de  gik  og  ventede  paa  — og  den  Skade  er  som  et  Brandmærke 
bleven  siddende  paa  dem  for  Livet.  De,  og  mange,  mange  etter 
dem,  er  bleven  et  Kuld  af  moderne  Stræbere,  der  har  ment  grun- 
dig at  have  lært,  at  Magten,  ikke  Retten  regerer  Verden,  at  det 
gælder  at  være  fræk  og  brutal  og  gribe  til  eller  listig  sno  sig 
igennem,  og  at  Mills  eller  Gladstones  naive  Humanitarisme  var 
manet  i Jord  af  Bismarcks  eller  Nietzsches  „ Herremoral".  Og 
saa  skulde  det  dog  blive  den  brede,  blaaøjede  Christen  Bergske 
Degnetro  fra  1880erne,  — den  graahaarede  naive  Idealist  Hørup, 

— den  højpandede,  lystsmilende  Herman  Triers  smukke  Ord  — 
min  Sandten  om  det  ikke  blev  dem,  der  alligevel  var  de  stærkeste. 
Det  vil  mærkes  rundt  om  saavel  i Folks  private  Tankegang  og 
daglige  Handel  og  Vandel  som  i Samfundslivets  Funktioner,  at  mo- 
ralske Værdier,  hvis  Kurs  længe  har  været  langt  nede,  nu  i et 
stort  Eksempel  har  vist  sig  alligevel  i det  lange  Løb  at  være  de 
rentableste.  Sund  Fornuft  og  simpel  Retfærdighed  har  endelig 
trængt  igennem  alle  Taager  ved  selve  deres  egen  Klarhed.  Hvem 
i Alverden  — det  har  efterhaanden  alle  følt  — hvem  i Alverden 
skulde  sidde  i Borgerraadet  og  styre  deres  By  om  ikke  Mænd  som 
Philipsen  og  Marstrand  — indgroede  Københavnere,  der  fra  Barns- 
ben af  kender  hver  Brosten  i deres  By  og  ikke  et  halvt  Aar  vilde 
kunne  leve  uden  for  „København  K“, — tilhørende  gamle  nærings- 
drivende Borgerslægter,  i Besiddelse  af  den  socialt  og  økonomisk 
mest  uafhængige  Position  og  en  solid  Dannelse?  Eller  en  Mand 
som  Malermester  Jensen,  Formanden  for  de  samvirkende  Fag- 
forbund, Medlem  af  „Socialdemokratisk  Forbund  “s  Bestyrelse,  Ar- 
bejderbefolkningens reneste  Kraftuddrag?  Og  hvem  i hele  Verden 

— nu  er  ogsaa  det  endelig  gaaet  op  for  alle  — hvem  skulde 
være  nærmere  til  at  styre  de  danske  Bønders  Landbrug  end  en 
anselig  Gaardmand,  der  gennem  Aartier  har  siddet  i Sogneraad 
og  Amtsraad  og  bestyret  Bøndernes  Sparekasser?  Hvem  nærmere 
til  at  være  Finansminister  end  et  af  Handelsverdenens  og  Penge- 
verdenens  lyseste  Hoveder?  Hvem  til  at  styre  vort  Skole-  og 
Kirkevæsen  end  en  Folkeskolens,  Højskolens  og  Grundtvigianer- 
kristendommens  Mand?  Og  hvem  i det  hele  have  mere  Ret 
til  at  regere  vort  Folk  end  de,  der  gennem  en  langRække  Aar  har 
vidst  at  nyde  det  samme  Folks  Tillid,  har  ledet  dets  Meninger  og 
Handlinger  og  givet  dets  Ønsker  og  Vilje  Udtryk?  Det  er  jo, 
som  om  Landets  aabne,  jævne,  frie  Natur  selv  tilsagde  det  som 
den  ligefremmeste,  nødvendigste  Ting  af  Verden,  at  alle  de,  der 

bebor  og  dyrker  deres  Land  i Fællesskab,  ogsaa  maa  være  fælles  om 
selv  at  regere  over  Kvægudførsel  og  Jæmbaner,  Skattefordeling 
og  Præstekald  hele  det  flade,  aabne  Land  over.  Det  er  soleklart, 
at  netop  de  Mænd  skal  sidde  og  administrere  og  repræsentere 
Landet,  som  nu  gør  det  ....  Og  klarest  og  renest  kan  maaske 
netop  de  føle  deres  Logik  og  Retssans  tilfredsstillede  ved,  at  dette 
er  kommen  i Orden,  — som  i øvrigt  ingenlunde  føler  sig  over- 
tydede om,  at  de  nye  Ministre  alle  sammen  just  er  saa  meget  klo- 
gere og  fortræffeligere  end  dem,  der  sad  paa  Taburetterne  i de  tid- 
ligere Ministerier.  Hverken  at  Justitsministeren  er 'sin  Forgænger  sær- 
lig overlegen  i den  ene  eller  den  anden  Retning,  eller  Kultusministeren 
af  en  væsentlig  friere  og  højere  Kultur  end  sin  Forgænger,  — 

eller  at  den  ny  Trafikminister  har  saa  meget  større  Forstand 

jo,  det  sidste  tror  jeg  for  Resten  nok. 

\ 

* * 

* 

Som  en  Klargørelse  af  en  i høj  Grad  mudret  og  forløjet  Situation 
er  det  ny  Ministeriums  Dannelse  desuden  kommen  som  en  sand 
Befrielse  for  alle.  Det  ydre  er  bleven  bragt  i Overensstemmelse 
med  det  indre,  Skinnet  med  Virkeligheden,  — ogsaa  det  hører 
med  til  det  rationaliserende  og  moraliserende  i den  skete  Foran- 
dring. De,  der  længe  har  siddet  inde  med  den  meste  Magt  her- 
hjemme, har  faaet  den  endelige  Anerkendelse  og  Bekræftelse  af 
Magtstillingen  og  det  fulde  Ansvar  for,  hvordan  den  benyttes. 
Som  de  i de  senere  Aar  havde  artet  sig,  var  Forholdene  til  den 
ene  Side,  — til  højre,  — ynkelig  komiske,  til  den  anden  Side, 
— til  venstre,  — ubehageligt  hykkelske.  Man  véd,  hvordan  det 
stod  til  i det  politiske  Liv.  I Ministerierne  sad  der  en  Stok  af 
Embedsmænd,  som  kunde  uddele  Ordener  og  Titler,  og  desuden 
havde  en  — dog  allerede  temmelig  beskaaren  — Magt  til 
at  besætte  de  faste  Embeder.  Men  for  øvrigt  maatte  de  paa 
alle  mulige  Punkter  i Administrationen  spørge  sig  for  og  indhente 
Billigelse  i Finansudvalget.  Og  hver  Institution,  der  ønskedes  udvik- 
let, hver  Samfundssag,  der  sogtes  bragt  frem,  enhver,  der  vilde 
opnaa  en  Understøttelse  eller  virke  for  et  kommercielt  eller  indu- 
strielt Foretagende  — alt  og  alle  gik  enten  af  sig  selv,  eller 
vistes  beredvillig  af  Regeringskontorerne,  over  til  Finansudvalg  og 
Folketing.  Herovre  i Fredericiagadens  Kaserne  sad  den  lille  Kreds 
af  Mænd,  som  i Virkeligheden  regerede,  — som  gennem  deres 
Tag  om  Pengekassen  direkte  og  indirekte  fremmede  eller  hæm- 

mede,  hvad  de  fandt  for  godt,  af  Foretagender  og  Bestræbelser, 
selv  bedømte  alskens  Institutioners  Betydning,  selv  vejede  Viden- 
skabsmands Værdi,  straffede  en  Minister  ved  at  vanskøtte  en  Kirke- 
bygning, lod  sig  en  Professorpost  betale  ved  et  Stykke  Jærnbane, 
havde  deres  Finger  overalt  i Administrationen  — og  som,  just 
fordi  deres  Magt  var  usynlig  og  uofficiel,  ofte  følte  en  menne- 
skelig Trang  til  at  lade  den  mærkes  des  eftertrykkeligere  overalt.  Og 
imedens  nød  alligevel  „Oppositionen"  baade  paa  Rigsdagen  og  i 
den  offentlige  Mening  i fuldt  Maal  godt  af  sin  Stilling  som  Oppo- 
sition og  udnyttede  den  ofte  temmelig  „unfair".  Hvad  der  skete 
af  galt  og  hvad  der  ikke  skete  af  godt,  det  lastedes  uden  Skrupler 
paa  det  afmægtige  Ministeriums  Skuldre.  Om  en  eller  anden 
Jærnbaneulykke  skyldtes  Mangel  paa  Personel  og  Materiel,  og 
denne  Mangel  igen  Folketingets  Nægtelse  af  en  Bevilling,  — i hele 
den  offentlige  Opinions  Øjne  bar  Ministeriet  Skylden.  Og  unge 
„Frihedsmænd",  som  var  kommen  ind  i det  politiske  Liv  i den 
10de — Ilte  Time,  og  hvem  Frihedstræet  ingen  som  helst  Tome 
havde  budt,  men  kun  saftige  Frugter  og  sval  Skygge,  de  stod  alli- 
gevel i egne  og  Medborgeres  Bevidsthed  som  tapre  Helte,  der 
uegennyttig  ofrede  sig  til  Folkets  Forsvar  mod  den  overmægtige 
Reaktion. 

Men  adskillig  værre  har  dog  Hykleriet  været  uden  for  det 
politiske,  i vort  øvrige  offentlige  Liv,  fordi  dér  „Oppositionen"  — i alt 
Fald  her  i København  — endnu  langt  mere  afgørende  havde  sejret 
forlængst,  mén  dog  paa  Grund  af  Sammenfiltringen  med  det  poli- 
tiske endnu  officielt  stod  som  „Opposition".  Den  konservative 
Presse,  der  stadig  figurerede  som  Forsvarer  af  den  officielle  Kirke 
og  officielle  Moral,  den  „idealistiske"  forlængst  afdøde  Digt- 
ning og  alt  det  andet  nedarvede,  den  blev  skreven  af  en  yngre 
Slægt,  som  var  vokset  op  i den  ny  Tids  Luft  og  bevidst  eller 
ubevidst  havde  gaaet  i Hørups  og  Brandesemes  Skole;  i alle  Ræ- 
sonnementer og  hele  Fagonen,  i den  litterære  Kritik  og  i Varieté- 
anmeldelserne  — overalt  spillede  de  derfor  saa  temmelig  i Takt 
med  den  toneangivende  Presse  fra  den  anden  Side,  til  Trods  for 
Søndagens  Prækentekster  eller  de  „fra  agtede  Hænder"  modtagne 
Ledere,  som  ivrede  mod  Tidens  Materialisme  og  Ugudelighed, 
Modernisme  og  Amerikanisme.  I Journalistik  og  i Litteraturen,  paa 
Universitet  og  paa  Teater,  i Kunstforeninger  og  Musikforeninger  er 
det  „de  unge",  og  „Oppositionen",  der  længe  har  siddet  inde  med 
Riget,  Magten  og  Æren;  man  kan  jo  blot  gaa  Universitetets  Lek- 

tionskatalog  eller  Akademiets  Stipendiefordeling,  Finanslovens  For- 
fatterunderstøttelser  eller  Teatrenes  Repertoire,  Kunstforeningens 
Indkøb  eller  Bogmarkedets  Ny  oplag  igennem  — og  ingen  vil  nægte 
Faktum.  Og  det  er  som  ikke  ubekendt  — ikke  „Berlingske  Ti- 
dende", men  „Politiken6,  der  kan  tie  og  har  tiet  Forfattere  ihjel, 
kan  basunere  og  har  basuneret  Forfattere  baade  Nyoplag  og  euro- 
pæisk Ry  til.  Og  vedkommende  føler  jo  — som  heller  ikke  ube- 
kendt — meget  vel  sin  Magt  og  benytter  den  ikke  uden  Despoti 
og  Partiskhed,  forkynder  ogsaa  hyppig  triumferende,  at  „ingen  tør 
mukke  længere  mod  os6.  Og  alligevel  — det  er  det  uhyggelige 
Hykleri  — hver  Gang  nogen  forsøger  at  mukke  mod  de  herskende, 
trækker  man  ufortrødent  frem  med  hele  det  gamle  „Martyrologium6 
fra  Halvfjerdserne,  lige.  fra  de  sølle  3 Linier  i „Dagbladet6  mod 
I.  P.  Jacobsen,  og  Almenheden  opfordres  til  nok  en  Gang  at  fælde 
Harmens  og  Medfølelsens  Taarer  over  en  dum  Karrikatur  i 
Punch  Aargang  1875,  en  uretfærdig  Professoransættelse  1878,  en 
Eksklusion  af  Studenterforeningen  i 1880,  en  Molbechsk  Censur  af 
1883  m.  m.,  og  til  at  støtte  ved  Adresser  den  fortsatte,  uforfær- 
dede Frihedskamp  mod  Obskurantismens  Overmagt.  Ogsaa  her  i 
Presseverdenen  ser  man  — som  paa  Politikens  Arena  — friske 
Tropper,  som  der  ikke  saas  noget  til  paa  Barrikaderne  i 7Geme 
og  80eme,  da  der  dog  var  nogle  bankede  Trøjer  at  hente  for 
unge  radikale,  men  som  nu  fra  nogenlunde  farefri  Stillinger  dag- 
lig i Pressens  Spalter  dristig  fører  Lonas  Sag  mod  „ Vigilia6  for  en  ikke 
rimelig  Liniebetaling  og  hvad  andre  Emolumenter  det  kan  kaste 
af  sig,  — og  daglig  forkynder  deres  Foragt  for  Renegaterne,  som 
løber  over  til  „Magthaverne6. 

Hele  dette  Komediespil  kan  nu  faa  en  Ende.  Magtens  Insig- 
nier er  tilfalden  dem,  der  havde  Ret  til  dem,  fordi  de  havde  Mag- 
ten. Men  dermed  er  de  ogsaa  ophørt  med  at  kunne  faa  baade  i 
Pose  og  i Sæk  længer,  og  de,  der  har  Lyst  at  opponere,  kan 
udtale  sig  frit  og  ugenert  uden  at  komme  i en  skæv  og  tvetydig 
Stilling.  Forholdene  ligger  nu  rene  og  klare,  og  man  kan  trække 
Vejret  frit  og  se  fremad. 

* * 

★ 

Og  det  er  da  endelig  dette,  som  — tror  jeg  — de  indtraadte 
Begivenheder  har  givet  mange  at  tænke  over,  — at  der  nu  bliver 
meget  at  tage  fat  paa,  ikke  blot  i det  politiske  Liv.  Gennem- 

bruddet  er  kommen  sent,  og  der  er  meget  forsømt,  meget  for- 
kommet og  ogsaa  meget  Ukrudt  vokset  op  i de  mange  Kampaar. 
Mange  af  Livets  gode  Genier  har  ikke  kunnet  holde  det  ud  i vort 
offentlige  Liv  og  er  fløjne  bort,  og  det  skal  nu  til  at  ses,  om  de 
saa  let  kan  kaldes  tilbage.  Og  Kampens  Tid  har  manet  alskens 
grimme  og  skadelige  Dæmoner  op,  som  det  var  mindre  svært  at 
mane  frem,  end  det  sagtens  vil  blive  igen  at  besværge  dem. 

Der  er  saaledes  Naget  og  Bitterheden,  Misfornøjelsen  ogSortseeriet, 
som  er  bleven  en  Vane  og  Livsfornødenhed  for  saa  mange.  Hvor- 
dan faa  kureret  igen  alle  dem,  for  hvem  det  er  bleven  en  Tilfreds- 
stillelse med  et  bedsk  „ Selvfølgeligt"  at  konstatere  alt  muligt 
„rotten  inDenmark*  og  en  Bekvemmelighed  at  hylle  sig  i Diogenes- 
kappen  og  være  fritagen  for  at  tage  fat?  Og  hvordan  hindre,  at 
al  den  opagiterede  Trang  til  Utilfredshed  og  Opposition  meget 
hurtig  lige  bidsk  og  uregerlig  vender  sig  mod  alt,  hvad  der  nu  skal 
gøres  ? 

Og  der  er  alt  det  tossede  Grin  og  frivole  Pjat,  som  man  har 
våeret  nødt  til  at  søge  Forbund  med  for  at  holde  Humøret  oppe 
og  fordrive  Ventetiden.  Venstre  talte  i sin  Tid  — i de  første 
Tiders  Strid  og  Stræb  — foragtfuldt  om  det  københavnske  Højres 
Tivolihumør  og  Studenterforeningsvid.  Siden  da  er,  med  saa  meget 
andet,  ogsaa  Københavnerhumøret  gaaet  over  til  Venstre  — med 
Revyerne  og  Vittighedsbladene  og  med  alle  Kong  Publikums  Hofnarre 
i Pressen.  Men  det  vil  atter  sige,  at  Venstre  for  at  „erobre  Kø- 
benhavn" har  maattet  gøre  sig  gemen  med  den  goldeste  og  fladeste 
Københavneraand.  Hvordan  nu  vænne  Folk  af  med  den  blotte 
Driven  Halløj  og  Piften  i Fingrene?  Og  Folks  Maver,  der  nu  en 
Gang  er  forvænte  med  Avisernes  Sukkerknas  og  Flødeskum  og 
Knallerter,  hvordan  vil  de  kunne  fordøje  solide  Ledere  med  Ro- 
mertal over,  om  Skattefordeling  og  Retsreform? 

Og  der  er  alle  de  socialt  bindende  Magter,  som  er  bievne  svækkede 
og  igen  maa  udvikles.  Jeg  nævner  saaledes  Respekten  og  Autoritets- 
troen. Det  er  ingen  anden  end  deres  foregivne  Fjende:  Kritiken,  der 
maa  bygge  den  op  igen.  NaarFolk  begynder  at  indse,  at  der  er  en 
hel  Mængde  Ting,  de  ikke  forstaar  sig  paa,  men  som  forskellige 
andre  har  Chancer  for  at  forstaa  meget  bedre,  saa  begynder  de 
paa  mange  Felter  at  mistro  og  suspendere  deres  egen  Dom  og 
skyde  den  ind  under  disse  andres,  — respektere  dem  som  Auto- 
riteter. Det  er  Folk  nu  til  Dags  ikke  meget  tilbøjelige  til.  Det 
politiske  Liv,  selv  om  det  holder  Folk  sammen  under  en  rent  ydre, 

slavisk  Disciplin,  opdrager  dem  ikke  til  denne  frivillige  kritiske 
Selvunderkastelse.  Valgretten  opfattes  som  bekendt  ingenlunde 
saaledes,  at  Folket  udser  sig  Mænd,  som  det  i Kraft  af  deres  Ka- 
rakter, Forstand,  Kundskaber,  Flid  tror,  vil  være  i Stand  til  at 
skabe  sig  begrundede  Meninger  om  Landets  Affærer,  og  saa  for 
en  Tid  overgiver  Landets  Vel  i deres  Hænder,  — paa  Forhaand 
underordnende  sig,  hvad  Beslutninger  de  i de  forskellige  Sager 
maatte  fatte.  Nej,  det  selvbevidste  Vælgerfolk  dømmer  selv  og 
tager  selv  Standpunkt  i alle  foreliggende  Sager  og  sender  blot  sine 
delegerede  ind  for  at  stemme  efter  Vælgernes  Mandater. 

Og  paa  alle  Omraader  prætenderer  alle  saaledes  at  dømme 
selv.  Den  offentlige  Mening  indstævner  gennem  Aviserne  alt  for 
sin  Domstol,  og  om  en  Sindssygelæges  Patientindlæggelser  eller  en 
Borgmesters  Ejendomskøb,  om  Dreyfussag  eller  om  indre  Mission 
opgør  hver  Journalist  sig  og  med  ham  hver  Skomagerlærling,  efter 
at  have  læst  sin  Avis,  — i en  Haandevending  sin  selvstændige  Mening 
og  bøjer  sig  fribaarent  ikke  for  Autoriteter.  De,  der  systematisk 
har  undergravet  al  Autoritetstro  hos  Menigmand,  vil  faa  deres 
Hyre,  naar  de  selv  skal  være  Autoriteter. 

Men  især  er  der  da  én  Magt,  som  det  er  paa  Tide  igen  at 
styrke  i vort  offentlige  Liv,  hvor  den  er  vantrivedes  under  Parti- 
kampen, — den  skønneste,  fineste  Blomst,  Kulturen  udvikler  hos 
Mennesker:  Trangen  til  at  yde  Retfærdighed,  Glæden  ved  at  yde 
den.  Det  er  noget,  der  stjæler  og  hæmmer  en  Mands  Handlekraft, 
og  man  har  under  Kampen  sjælden  haft  Raad  til  at  lægge  denne 
Hæmsko  paa  sig  eller  bekoste  sig  denne  Luksus.  Naar  to  Menne- 
sker har  samme  Magt,  er  den,  der  føler  sig  bunden  til  at  bruge 
den  retfærdig,  adskillig  mindre  mægtig  end  den,  der  ikke  trykkes 
af  disse  Baand.  Naar  et  retskaffent  Menneske  og  en  Sjuft  er 
Fjender,  har  Sjuften  Overtaget,  han  kan  bruge  alskens  Vaaben, 
som  den  anden  ikke  kan  — hverken  forstaar  eller  formaar  sig  tU 
at  — bruge.  Foren  mindre  kampivrig  har  det  været  rent  forfærdeligt 
at  se  paa,  hvilken  Tro  der  i de  senere  Aar  selv  hos  de  bedste  har 
været  paa  Nødvendigheden  af  Uretfærdighed,  hvilken  bevidst  Vitøe 
til  Uretfærdighed  de  har  været  fyldt  af.  Dér  erklærede  jo  forleden 
paa  et  Journalistmode  en  af  Pressens  bedste  Mænd  ganske  aabent, 
at  intet  Blad  kunde  indlade  sig  paa  at  se  en  Sag  fra  to  Sider, 
referere  alle  Talere  med  lige  Hensyn  o.  s.  v.,  altsaa  at  ethvert 
Blad  forsætlig  og  bevidst  maa  ville  Uretfærdighed.  Og  hvilken 
Sum  af  større  eller  mindre,  forsætlige  Uretfærdigheder  der  fra 

begge  Sider  er  begaaet  i den  sidste  Menneskealders  Strid  herhjemme, 
det  er  det  vist  bedst  slet  ikke  at  tænke  over.  Det  allermeste  kan 
der  jo  ikke  blive  Tale  om  nogen  Sinde  at  faa  gjort  godt  igen,  men 
hvor  de  kæmpende  i Iver  for  at  ramme  Modstandere  har  for- 
armet sig  selv  og  deres  Liv  for  vigtige  Livsværdier,  dér  maa  det 
blive  Fremtidens  Sag  at  søge  at  generhverve  det  tabte  og  gen- 
oprette Ligevægten.  I Kampen  mod  Kristendommen  har  Radika- 
lismen som  bekendt  hyppig  paa  en  skæbnesvanger  Maade  under- 
kendt hele  den  religiøse  Livsside,  og  i Kampen  mod  den  bestaa- 
ende  officielle  Moral  har  man  ofte  virket  til  at  undergrave  selve 
Troen  paa  det  moralske  Livs  Betydning.  I begge  Henseender  vil 
der  blive  meget  at  raade  Bod  paa,  mange  løste  Baand  igen  at 
binde  og  afsatte  Magter  at  genindsætte. 

* * 

* 

Meget  at  hente  frem  igen  og  meget  at  mane  i Jord  igen 
vil  der  blive.  Men  ét  skulde  der  gerne  blive  tilbage  fra  den . lange 
Kamp,  — det,  som  var  det  stærke  Lys  i de  mange,  mørke  Aar. 
En  ren  Idé  — trods  al  den  Uret,  Kampen  medførte,  selve  den 
politiske  Retsidé  — har  holdt  de  forskelligste  Samfundsklasser, 
med  de  mest  modsatte  Interesser,  sammen  under  ét  Banner,  frem 
til  én  Retfærdighedens  Sejr.  Det  vilde  være  det  sørgeligste 
af  alt,  om  efter  Sejren  denne  Karnp  om  Retten  nu  blev 
afløst  af  en  rent  egoistisk  Interessekamp  mellem  de  for- 
skellige Samfundsklasser.  Hvis  ikke  den  gennem  Kampen 
vakte  politiske  Retsfølelse  nu  ogsaa  medfører  en  øget  social  Ret- 
færdighed, men  Sejrherrerne  blot  skal  til  at  slaas  om  Byttet,  saa 
er  der  i dybere  Forstand  tabt  mere,  end  der  er  vunden  ved  Sej- 
ren. Dog  — man  har  ingen  Ret  til  at  se  saa  sort  paa  Fremtiden, 
saa  længe  Sejrens  Skjold  endnu  er  blankt  og  uplettet. 

Vald.  Vedel 

EFTER  IWAX  PET  RO  WITSCll  MATLOFF  (1796-18U) 


Ak,  I Lygter  smaa, 
klare  Lygter  smaa, 
der  saa  smukt  paa  Rad 
langsad  Gaden  staa. 

Sig,  hvad  har  I hørt, 
og  hvad  har  I sét? 
Natten  er  saa  tavs, 
er  der  intet  skét? 

Natten  er  saa  mørk, 
og  I staar  paa  Vagt, 
som  vort  Politi 
kækt  og  uforsagt. 

Sig  mig,  har  I sét, 
har  I mærket  ej, 
at  en  Pige  hist 
lister  sig  paa  Vej, 
at  hun  lister  sig 
fra  sit  Jomfrubur, 
lister  sig  saa  tyst 
langs  den  hvide  Mur? 
Sig  mig,  har  jert  Blik 
denne  Pige  fulgt, 
har  I ogsaa  hørt 
hende  hviske  dulgt: 

„Ak,  du  stjal  min  Fred, 
og  jeg  fik  dig  kær, 
derfor  kysser  jeg 
nu  min  Hjertenskær!" 

Ak,  de  Lygter  smaa, 
klare  Lygter  smaa, 
hvor  de  brænder  tyst, 
mon  de  sér  derpaa? 

Har  de  noget  sét, 
mon  de  noget  véd? 
Ingen  Mo’ers  Sjæl 
derom  faar  Besked. 

Har  I heller  ej 
sét  hin  Ungersvend 
utaalmodigt  staa, 
søge  sig  en  Ven, 
prøve  om  han  kan, 
ved  sin  Tales  Glans, 
lokke  Pigen  nær, 
daare  hendes  Sans, 
til  hans  ømme  Blik 
og  hans  snilde  Sind 
lønnes  ømt  med  Kys 
paa  hans  Mund  og  Kind 
— Hvilket  saligt  Nu!  — 
og  til  Afsked  hun 
hvisker:  „Kom  igen, 
kom  i Morgen,  du!“ 

Ak,  de  Lygter  smaa, 
klare  Lygter  smaa, 
hvor  de  brænder  tyst, 
mon  de  sér  derpaa? 

Har  de  noget  sét, 
mon  de  noget  véd, 
ingen  Mo’ers  Sjæl 
derom  faar  Besked. 

Sig  mig,  har  I sét 
en  Morlille  graa 
frem  af  Nattens  Mulm 
som  en  Skygge  gaa? 
Fattigt  er  hun  klædt, 
Smerten,  hun  har  lidt, 
har  sig  draabevis 
gennem  Sjælen  slidt, 
og  i hendes  Blik 
lurer  Vanvids  Glød; 
thi  én  Stormvejrsnat 
hendes  Lykke  brød. 

Ak,  de  Lygter  smaa, 
klare  Lygter  smaa, 
hvor  de  brænder  tyst, 
mon  de  sér  derpaa? 
Har  de  noget  sét, 
mon  de  noget  véd, 
ingen  Mo’ers  Sjæl 
derom  faar  Besked. 

Sig  mig,  har  I sét 
den  Forbryder  hist, 
der  af  Anger  pint 
søger  Galgenfrist? 

Sét  ham  flygte  bort 
i den  sorte  Nat, 
søge  sig  et  Ly 
i det  skumle  Krat? 

Og  den  drukne  Fyr, 
der  i Pjalter  klædt 
har  paa  Kroen  hist 
sig  et  Leje  redt? 

Ak,  de  Lygter  smaa, 
klare  Lygter  smaa, 
hvor  de  brænder  tyst, 
mon  de  sér  derpaa? 

Har  de  noget  sét, 
mon  de  noget  véd, 
ingen  Mo’ers  Sjæl 
derom  faar  Besked. 

Sagtens  har  I ej 
givet  mindste  Agt, 
ingen  havde  bedt 
jer  at  holde  Vagt, 

I har  kun  den  Pligt, 
at  I brænder  smukt, 
til  det  sidste  Lys 
er  i Stagen  slukt. 
Gadens  Vægter  har 
Vægen  paa  jer  tændt; 
men  han  gav  jer  ej 
Sékraft  og  Talent. 

Ak,  de  Lygter  smaa, 
klare  Lygter  smaa, 
er  et  praktisk  Folk 
helt  fra  Top  til  Taa. 
De  er  tavse  Mænd, 
de  er  Embedsmænd, 
lutter  Embedsmænd, 
lutter  tavse  Mænd. 

Derfor  er  de  der, 
derfor  har  vi  dem, 
de  er  sat  som  Lys 
for  alt  Folket  frem. 
Lykke,  Navn  og  Ry, 
vinder  de  saa  let 
som  de  drage  kan 
deres  Aandedræt. 

Ingen  har  dem  bedt 
om  at  se  sig  om, 
de  skal  stille  staa 
som  en  Helligdom, 

de  skal  brænde  kun 
ingen  fordrer  mér, 
og  hvad  der  end  skér 
bare  holde  Mund, 
de  skal  stille  staa 
brænde  uafbrudt, 
ingen  af  dem  véd, 
naar  hans  Tid  er  slut, 
ingen  af  dem  véd, 
naar  han  selv  er  død, 
hvorfor  skal  han  da 
ænse  fremmed  Nød? 

Ak,  I Lygter  smaa, 
klare  Lygter  smaa, 
er  et  praktisk  Folk 
helt  fra  Top  til  Taa. 

I er  tavse  Mænd, 

I er  Embedsmænd, 
lutter  Embedsmænd, 
lutter  tavse  Mænd. 


Ved 

Aase  Matthison-Hansen 

)ER  er  faa  Nationer,  der  er  i Besiddelse  af  en  saa 
rig  Lyrik  som  Perserne.  Lyrikken  præger  i den 
Grad  dette  Folks  Naturel,  at  den  gennemsyrer  hele 
dets  litterære  Produktion.  I Epos,  i Fabel-  og 
! Æventyrdigtning,  i Brevskrivning,  i Filosofi  og  Hi- 
storie, overalt  titter  Lyrikken  frem;  de  alvorligste 
Emner  kan  ikke  behandles,  uden  at  Fremstillingen  krydres  ved 
isprængte  Vers.  Og  kaster  man  et  Blik  paa  den  persiske  Littera- 
turs uendelige  Række  af  Navne,  vil  man  kun  finde  meget  faa, 
der  ikke,  selv  om  deres  egentlige  litterære  Felt  har  været  et  andet, 
tillige  har  præsteret  en  lyrisk  Digtsamling,  et  saakaldt  Divan.  De 
første  Frembringelser  i den  nypersiske  Litteraturs  Morgengry  var 
Lyrik,  og  ingen  Sinde  er  den  lyriske  Kilde  ophørt  at  rinde;  endnu 
den  Dag  i Dag  digtes  der  Elskovs-  og  Vinsange  og  Tankedigte  i 
de  gamle  konventionelle  Former.  Og  enhver  Perser  kender  sine 
Klassikere  og  nævner  dem  med  Stolthed.  Den  ringeste  Lastdrager 
paa  Teherans  eller  Ispahans  Gader  kan  citere  sin  Djami  eller  sin 
Sadi,  og  helt  ovre  i det  fjerne  Indien  danser  Bajaderer  til  Tonerne 
af  Hafiz’  Ghazeler. 

For  den,  der  vil  forstaa  og  gengive  orientalsk  Poesi,  frembyder 
der  sig  ikke  faa  Vanskeligheder.  For  det  første  det  kunstigt  ud- 
arbejdede Blomstersprog,  som  ofte  slet  ikke  kan  forstaas  uden 
Kommentatorernes  Nøgle,  og  som  undertiden  vilde  lyde  plat  eller 
komisk  i europæiske  Øren.  Den  elskede  kaldes  f.  Eks.  „ Solen  “, 
„Livskilden*,  „Paradisfuglens  Skygge*,  „Liljestænglen*,  „Sukker- 

landet*,  hendes  Legeme  er  „Mælk  og  Rosenvand-;  „Haaret*  eller 
„Halmstraaet*  betegner  hendes  smækre  Midje,  „Cederen*,  „den 
lange  Længsel*,  „det  flydende  Vand*  hendes  Vækst,  hendes  Pande 
er  et  „Rosenblad*  eller  en  „Sølvtavle*,  hendes  Øre  en  „opblom- 
strende Rose*,  hendes  Ansigt  et  „Æble*,  et  „Tulipanblad*,  hendes 
Øjenhaar  er  „Pile*  eller  „Naale*,  „den  røde  Papegøje*  eller  „Sjæle- 
kilden* betegner  hendes  Læbe,  „Rubinæsken*,  „Rosenknoppen*, 
„Saltfadet*  hendes  Mund  o.  s.  v.  Hvem  kan  vel  regne  ud,  at 
„Hindustan*  eller  „Kina*  er  den  elskedes  Lokker,  „Turkestan* 
hendes  Kinder,  „Inderen*  eller  „det  forbrændte  Hjerte*  hendes 
Skønhedsplet,  „den  fromme  Mand*  hendes  Bryn  og  „Menneske- 
æderen* hendes  Øje?  Naar  en  Elsker  advares  mod  at  stige  ned  i 
Brønden,  menes  dermed,  at  han  ikke  skal  kysse  Smilehullet  i Pigens 
Hage,  da  det  vil  røve  ham  hans  Hjertefred.  Det  er  unødvendigt 
at  fortsætte  med  en  Opregning  af  alle  disse  mer  eller  mindre 
bizarre  Metaforer,  som  endda  ofte  sindrigt  kombineres  med  Ord- 
spil og  tvetydige  Udtryk.  Naar  saa  denne  Symbolisme  tillige  for- 
binder sig  med  religiøs  Mystik,  kan  man  forestille  sig,  hvor  kun- 
stigt, indviklet  og  barokt  det  hele  maa  blive.  Heldigvis  findes  der. 
særlig  fra  ældre  Litteraturperioder,  mange  Digtere,  der  forstaar  at 
anvende  Blomstersproget  med  Maadehold  og  Smag.  Først  i den 
efterklassiske  Tid,  Forfaldstiden,  sank  Lyrikken  ganske  ned  til  at 
blive  tom  Ordpragt  paa  Grundlag  af  den  traditionelle,  symbolisti- 
ske Retorik. 

En  anden  Ejendommelighed  ved  den  orientalske  Lyrik  er,  at 
den  kun  rummer  et  ret  begrænset  Materiale  af  Motiver  og  Tanker. 
Det  gælder  ikke  om  at  finde  noget  nyt,  men  blot  om  at  nuancere 
det  gamle.  Derved  faar  hele  Lyrikken  naturligvis  et  Præg  af  Ens- 
formighed, som  yderligere  fremhæves  ved,  at  Digtformerne  er 
saa  stereotype.  Saaledes  som  den  er,  tilfredsstiller  den  imidlertid 
Orientalernes  æstetiske  Trang.  Det  er  ikke  en  Ørneflugt  over  de 
store  Vidder,  det  er  en  sagte,  monoton  Vuggen  paa  kendte,  kære 
Bølger.  Orientaleren  kender  ikke  til  den  rastløse  Jagen  efter  nye 
og  originale  Emner,  han  vil  blot  frydes  ved  de  gamle  og  dog 
evig  unge  Stemninger,  som  hans  Forfædre  i Aarhundreder  bar 
glædet  sig  ved.  Det  er  naturligvis  først  og  fremmest  Kærligheden, 
og  da  næsten  altid  den  ulykkelige,  ubesvarede  Kærlighed,  der  ko- 
ster Strømme  af  Taarer  og  Hjerteblod,  den  smægtende  Længsel 
efter  Kvinden  med  det  haarde  Hjerte;  „ingen  knust  Genstand  duer 
til  noget,  undtagen  et  Hjerte,  thi  jo  mere  knust  det  er,  des  mere 

Værdi  har  det,“  hedder  det  i en  karakteristisk  persisk  Sentens. 
Endvidere  fejres  Foraaret  og  Ungdommen  og  Vinen,  den  hede. 
funklende  Vin,  som  Perserne  lige  fra  Kyros’  Dage  har  haft  Svag- 
hed for,  og  som  endnu  den  Dag  i Dag  — trods  Koranens  Forbud 
— flyder  i Strømme  derovre1).  Til  disse  lyriske  Motiver  kommer 
endelig  Persernes  filosofisk-religiøse  Ideer,  som  siden  nærmere  skal 
omtales. 

Den  ældste  nypersiske  Lyrik  (fra  det  10de  og  1 1te  Aarh.), 
som  vi  her  specielt  vil  beskæftige  os  med,  udmærker  sig  i Særdeles- 
hed ved  sin  Jævnhed  og  Naturlighed.  Sammenligningerne  er  endnu 
ikke  altfor  fantastiske,  Metaforerne  ikke  altfor  overdrevne;  i For- 
hold til  senere  Tiders  Poesi  hersker  der  her  endnu  en  vis  Nøgtern- 
hed. Ganske  vist  naa'r  disse  gamle  Digtere  sjældent  de  senere 
Klassikeres  Finhed  og  Elegance  i Form  og  deres  Dybde  i Indhold, 
men  til  Gengæld  har  de  det  Fortrin,  at  Sufismen  ikke  er  eneraa- 
dende  i deres  Produktion;  man  finder  absolut  verdslig  Lyrik  Side 
om  Side  med  den  begyndende  Sufisme. 

Hvad  Prosodien  angaar,  har  Perserne  laant  næsten  alle  deres 
Digtformer,  hele  deres  Metrik  samt  Rimet  fra  Araberne.  Verse- 
føddeme  beregnes  efter  Kvantiteten  ligesom  i de  klassiske  Sprog, 
og  Rimet  er  obligatorisk  og  bundet  til  nøje  fastsatte  Regler.  De 
vigtigste  lyriske  Digtformer  er:  K as  i den,  der  almindeligvis  be- 
staar  af  mer  end  24  Linier  (12  Dobbeltvers),  hvoraf  Linie  1,  2,  4, 
6 og  fremdeles  hver  anden  Linie  har  fælles  Rim;  da  der  herved 
ofte  kræves  et  meget  stort  Antal  indbyrdes  rimende  Ord,  kan  man 
hjælpe  sig  ved  Gentagelse  af  det  samme  Ord,  en  Fremgangs- 
maade,  som  de  persiske  Digtere  for  øvrigt  ikke  nærer  Skrupler  ved 
at  bruge,  ogsaa  naar  Antallet  af  de  nødvendige  Rim  kun  er  ringe. 
Kasiden  bruges  mest  til  Lovdigte  og  Satirer.  Ghazelen,  der  er 
bygget  som  Kasiden,  men  kun  kortere,  og  som  handler  om  Kær- 
lighed og  Venskab,  om  Vin  og  Ungdoms  Lyst.  RubaT,  firliniede 
Strofer,  hvor  Linie  1,  2 og  4,  undertiden  alle  fire  Linier  har  fælles 
Rim;  denne  Digtning,  der  benyttes  til  Fremstilling  af  mer  eller 


*)  Baade  Præster  og  Prinser  tilbringer  deres  Nætter  med  at  drikke.  Den 
kongelige  Families  Damer  lige  saa  vel  som  Bazarens  Piger  ligger  ved  Midnats- 
tid døddrukne  paa  deres  Tæpper  . . . , Jeg  har  kendt  højt  dannede,  videbegær- 
lige Mænd,  som  fandt  Glæde  i Filosofiens  mest  raffinerede  Nydelser,  og  som 
dog  ikke  vilde  kunne  finde  sig  i ikke  at  være  døddrukne  hver  Aften.  (Go- 
bineau). 

mindre  originale  Tanker  i en  kort  og  pikant  Form,  er  den  eneste 
ægte  persiske.  I Mesnevi,  der  bruges  i den  episke  og  didaktiske 
Poesi,  rimer  Verslinierne  parvis. 


Den  første  Opblomstring  af  nypersisk  Poesi  fandt  Sted  om- 
kring Midten  af  det  10de  Aarhundrede  og  støttedes  af  det  højt 
dannede,  nationale  persiske  Dynasti,  Samanideme,  der  paa  den 
Tid  som  uafhængige  Emirer  styrede  Nord-  og  Østasien. 

Hovedrepræsentanten  for  denne  Tidsalder  er  R u d a g i , * Digter- 
nes Adam",  „Mestrenes  Mester",  „Digternes  Karavanfører"  o.  s.  v.. 
utallige  er  hans  Hædersnavne  hos  de  orientalske  Biografer.  Han 
stammede  fra  Transoxanien.  Emir  Nasr  II,  den  største  af  alle 
de  samanidiske  Mæcenfyrster,  kaldte  ham  til  sit  Hof,  og  da  han 
var  sin  Tids  ypperste  saavel  i Digtning  som  i Strengespil,  blev 
han  snart  Fyrstens  Bordfælle  og  blev  overvældet  med  Guld  og 
Ære.  Han  skrev  som  alle  Hofdigtere  disse  konventionelle  svulstige 
Lovdigte  over  fyrstelige  og  adelige  Velyndere,  som  i Udtryk  og 
Karakter  ofte  minder  om  overspændte  Elskovselegier.  En  af  disse 
Kasider,  skrevet  til  Ære  for  Nasr  II,  begynder  f.  Eks.  saaledes: 

Min  Drot,  den  moskuslokkede,  jeg  tjener  tro, 

Nu  er  jeg  syg  af  Længsel,  har  ej  Rist  og  Ro. 

Hvornaar  skal  dog  Skilsmissens  Pine  liøre  op? 

Hvor  længe  skal  vel  Længsels  Kval  i Hjertet  bo? 

Ja,  tro  mig  kun,  mit  Blod  i Hjertet  syder, 

Søvnløse  græder  evig  mine  Øjne  to  . . . 

Men  hans  Lyrik  spænder  videre,  og  han  var  den  første,  der 
ret  udformede  de  forskellige  Digtarter.  Snart  spøgende , snart 
melankolsk,  men  altid  jævn  og  ukunstlet  som  ingen  anden  persisk 
Digter  forstaar  han  at  forme  sin  epikuræiske  Livsopfattelse  i sarte, 
fint  folte  Ghazeler: 

Glæd  dig,  naar  de  sorte  Øjne  til  dig  le, 

Livet  er  en  Fabel,  let  som  Vind  og  Sne: 

Glæd  dig  ved,  at  Livet  er  dig  skænket. 

Glem,  at  du  engang  ej  Livets  Lys  skal  se. 

Moskusduft  og  biode  Lokker  er  min  Lyst, 

Du  min  Kærlighed,  min  maaneskonne  Fe! 

Verden  er  et  Vindpust  og  en  flygtig  Sky.  — 

Bring  mig  Vin  og  lad  saa  ske,  hvad  der  skal  ske. 

Du,  som  vakte  fyrig  Lyst  og  Hjerter  stak  i Brand, 

En  Troskabsed  du  svor,  som  ej  du  holde  kan. 

Dine  Kinders  Smykke  er  de  skære  Perler, 

Mine  Kinders  Pryd  er  Taareperlers  klare  Vand. 

Mit  Liv  var  Sandhed,  dengang  Afskeds  Stund  var  Fabel, 

— Nu  mit  Liv  er  Fabel,  da  vor  Afskeds  Stund  er  sand  . . . 

Den  samme  smilende  Ynde,  den  samme  Vekslen  mellem  Livs- 
lyst og  mildt  Vemod,  mellem  let  Skæmt  og  tungsindig  Alvor  gen- 
finder vi  i hans  Rubai: 

Naar  jeg  er  død,  og  Læben  er  for  evig  stum. 

Naar  Kroppens  Hylster  for  Begær  ej  mer  har  Ruip, 

Da  sæt  dig  ved  mit  Hoved,  sig  med  kærlig  Røst: 

„Jeg  dræbte  dig,  ...  hvor  angrer  jeg,  at  jeg  var  grum!* 

Jeg  farver  sort  mit  Haar,  dog  ej  for  at  behage, 

Ej  for  at  skeje  ud  som  før  i Ungdoms  Dage; 

I Sorg  man  sværter  Dragten,  Haaret  sværter  jeg  — 

Som  Tegn  paa  Sorgen  over  Alderdommens  Plage. 

Hvorfor  mon  du  mod  Mekka  vender  dig  i Bøn? 

Tænk  heller  paa  Bokhara  og  din  Pige  skøn; 

Om  Bønner  bryder  Gud  sig  ej,  men  med  Behag 
Han  lytter,  naar  du  hvisker  Elskovsord  i Løn. 

Til  Hest  hin  rige  Yngling  vil  til  Hoffet  drage. 

At  øve  Stordaad,  vinde  Ære  uden  Mage; 

Men  lad  blot  ti  Aar  svinde,  og  ved  Kongens  Naade 
Affældig,  fattig  vender  han  til  Fods  tilbage. 


Omkring  ved  Aar  1000  var  Sultan  Mahmud  af  Ghazna 
Orientens  mægtigste  Fyrste.  Han  var  Søn  af  en  raa  tyrkisk 
Kriger  og  havde  nu  knust  Samanidemes  Rige  og  gjort  sig  det  meste 
af  Irari  samt  en  stor  Del  af  Indien  underdanig.  Hans  store  Magt 
og  den  Glans,  hvormed  han  omgav  sig,  har  skaffet  ham  en  lig- 
nende Popularitet  blandt  Perserne,  som  Harun-al-Raschid  har  op- 
naaet  blandt  Araberne,  og  Legender  om  hans  Ædelmodighed  og 
Gavmildhed  har  lagt  en  ufortjent  Glorie  om  hans  Hoved.  Mahmud 
var  en  stor  Kriger  og  en  vældig  Herskem  atur,  og  hans  Lyst  til 
at  blænde  bragte  ham  til  efter  Samanidemes  Mønster  at  optræde 
som  Mæcen  i stor  Stil.  Han  samlede  paa  Digtere  og  Lærde  paa 
samme  Maade  som  Frederik  Vilhelm  I af  Prøjsen  samlede  paa 

høje  Karle;  ved  glimrende  Løfter,  List  eller  Vold  skrabede  han 
sammen  alle  de  poetiske  eller  videnskabelige  Talenter,  han  kunde 
faa  fat  i,  for  at  de  kunde  pynte  paa  hans  Hof  og  forherlige  ham 
selv  i højtravende  Kasider.  I Virkeligheden  var  han  saa  temme- 
lig blottet  for  Kunstforstand  og  dertil  en  bornert,  fanatisk  Sunnit, 
der  med  brutal  Haand  knuste  alt,  hvad  der  smagte  af  schiitisk 
Kætteri. 

Selvfølgelig  florerede  Kasidedigtningen  i høj  Grad  ved  Mah- 
muds  Hof.  Ikke  blot  Sultanen  selv,  men  hans  Slægtninge  og 
hans  Yndlinge  blev  berømmede  i de  mest  eksalterede  Udtryk.  I en 
Kaside  af  „ Digterkongen  “ Unsuri  til  Ære  for  Mahmuds  Broder 
Nasr  betegnes  denne  som  den,  „der  bærer  Bjerge  i sin  Haand,  og 
for  hvem  Havet  kun  er  en  Duft  i Sandet*1,  hans  Haar  dufter  af 
Ambra,  og  hans  Kinders  Glød  er  saa  stærk,  at  hans  Hjerte  steges 
derved  (!).  Saa  er  dog  F ir  dusi  mere  smagfuld,  naar  han  f.  Eks. 
priser  Mahmud  i disse  Ord: 

Paa  to  af  Verdens  Ting  med  Ringeagt  du  saa1, 

Mens  ellers  Verdens  store  højst  af  alt  dem  skatte: 

Guldet,  naar  du  tog  din  gyldne  Krone  paa. 

Og  Livet,  naar  du  Hjælmen  paa  dit  Hoved  satte: 

Paa  den  anden  Side  er  der  ingen,  der  har  sagt  Mahmud  saa 
grove  Sandheder  som  den  samme  Firdusi.  Da  Sultanen  nemlig 
spiste  ham  af  med  en  lurvet  Løn  for  hans  udødelige  Mesterværk 
Schahname,  skrev  han  en  harmfhysende  Satire,  hvori  den  mest 
vidtdrevne  Selvfølelse  gaar  Side  om  Side  med  de  voldsomste  Be- 
brejdelser, og  som  ender  med  en  from  Bøn  om,  at  Gud  vil  sætte 
ham  selv  i Paradis  og  Sultanen  i Helvede.  I denne  Pamflet,  som 
man  for  Resten  nu  mener,  at  Mahmud  aldrig  har  faaet  at  se,  hedder 
det  bl.  a.1): 

Fra  Slaveslægt  stammer  du,  er  det  da  sært. 

Du  kongeligt  Ædelmod  aldrig  har  lært? 

Thi  hvis  du  var  Søn  af  en  højbaaren  Drot, 

Du  havde  mig  skænket  et  fyrsteligt  Slot, 

Og  var  ej  din  Moder  af  Herkomst  saa  lav, 

Du  Dynger  af  Guld  og  Juveler  mig  gav. 

Mahmud!  kun  ét  du  tilfulde  forstaar: 

At  holde  paa  alt,  hvad  i Hænde  du  faar  . . . 

l)  Her  er  Kasideformen  ikke  anvendt,  Satiren  er  skrevet  i det  fra  Schah- 
name kendte  Versemaal  Mutakarib  det  ene- 

ste af  alle  persiske  Versemaal,  der  nogenlunde  lader  sig  efterligne  paa  Dansk. 

Og  det  var  en  igennem  lange  Tider  opsparet  Galde,  der  flød  over 
her.  Thi  Mahmud  havde  aldrig  haft  Forstaaelse  af  Firdusis  Værd, 
og  Digteren  havde  — trods  sin  vedholdende  Smiger  — ikke  ret 
kunnet  faa  ham  til  at  lukke  Pungen  op.  En  Rubai,  som  Omar 
Khajjam  har  gjort  ham  den  Ære  at  plagiere,  kunde  ogsaa  tænkes 
at  have  en  hemmelig  Adresse  til  Mahmud: 

Hvor  længe  vil  du  leve  trist  og  sorrigfuld 
Og  samle  paa  det  hvide  Sølv,  det  røde  Guld? 

Hvis  ej  i Vennelag  dit  Gods  og  Guld  du  nyder, 

Saa  nyder  Fjender  det,  naar  du  er  lagt  i Muld. 

Firdusi  var  ikke  blot  Persiens  største  Epiker,  men  ogsgfa  som 
Lyriker  staar  han  maaske  højst  i sin  Samtid.  Han  ejer  en  Stem- 
ningsfylde og  en  Harmoni  i Rytmen,  som  gør  ham  til  en  værdig 
Efterfølger  af  Rudagi.  Hans  Lyriks  ædleste  Perler  er  dog  sikkert 
dem,  han  har  strøet  rundt  om  i Schahname  som  Hvilepunkter  i 
Begivenhedernes  ustanselige  Tummel,  naar  han  svinger  sig  ned  fra 
sin  høje  episke  Flugt  for  at  klage  over  Livets  jemhaarde  Lov,  al 
menneskelig  Storheds  Forgængelighed,  eller  for  at  prise  Kærligheden 
i kælne  Hyrdetoner,  eller  naar  hans  Digtning  fortoner  sig  i enkle 
og  dog  prægtige  Naturmalerier: 

Det  larmer  og  bruser  i Luft,  over  Jord  . . . 

Jeg  priser  den  Mand,  der  har  Vin  paa  sit  Bord, 

Den  Mand,  der  har  Penge  og  Frugter  og  Brød 
Og  dertil  en  Bedesteg  saftig  og  rød. 

I mit  Hus  forvist  slig  Velstand  ej  findes, 

Lad  den,  der  har  mere,  de  fattige  mindes. 

I Haven  staar  yppige  Roser  i Rækker, 

Mens  hist  Hyacinter  Bjergskrænterne  dækker. 

Fra  Busk  lyder  Bulburens1)  klagende  Røst, 

Stolt  hæver  sig  Rosen  med  svulmende  Bryst; 

Det  mørknes,  men  ej  kryber  Bulbul  i Læ, 

Mens  Stormvind  og  Regn  tvinger  Rosen  i Knæ. 

Fra  Sky  kommer  Duggen  og  susende  Vind, 

Sig,  hvi  er  Narcissen  saa  sorgfuld  i Sind? 

Den  Bulbul  kun  smiler  og  sætter  sig  hen 
Paa  Rosens  Hoved  og  synger  igen. 

Men  Skyen  er  Bulbul  en  mægtig  Rival, 

Dens  Løvebrøl  buldrer  paa  Bjerg  og  i Dal, 


x)  Bulbul  o:  Nattergalen,  hvis  Kærlighed  til  Rosen  er  et  almindeligt 
digterisk  Motiv  i Orienten. 

Grumt  flænger  den  Rosens  Klædning  i Harm, 
Og  knitrende  Ildglimt  slaar  ud  af  dens  Barm; 
Snart  væder  den  Jorden  med  Taarernes  Strøm 
At  vidne  for  Solen  sin  Kærligheds  Drøm. 

Men  Bulbul  kvidrer,  hvo  fatter  dens  Ord? 

Hvo  véd,  hvad  den  søger  i Rosernes  Flor? 

Lyt  til,  naar  Morgenen  gryr  over  Stad, 

Den  synger  om  Helte  de  ældgamle  Kvad. 


Firdusis  nærmeste  Arvtager  paa  Naturdigtningens  Omraade 
var  Nasir  Khosru,  der  levede  i det  meste  af  det  Ilte  Aarhun- 
drede  'og  var  Finanssekretær  hos  Seldschukfyrsten  Tschakyr  Beg 
i Merv  i det  nordlige  Iran.  Han  var  en  videbegærlig  og  livslysten 
Natur,  som  efter  at  have  studeret  alle  Religionssystemer  i og 
uden  for  Islam,  uden  at  finde  Tilfredsstillelse  i noget  af  dem,  slog 
sig  paa  et  lystigt  Liv.  Da  han  ogsaa  blev  ked  af  dette,  foretog 
han  flere  Pilegrimsfærder,  idet  han  gennemrejste  Persien,  Syrien, 
Palæstina,  Ægypten  og  Arabien  og  saa'  sig  godt  om  paa  Vejen. 
Han  havde  aabent  Blik  for  Natur  og  Kunst  og  nedlagde  sine 
Rejseerindringer  i et  Skrift  af  stor  kulturhistorisk  Interesse.  Han 
skrev  desuden  filosofisk-religiøse  Læredigte  og  Lovdigte.  Men 
intet  af,  hvad  han  har  skrevet,  virker  mere  fængslende  end  hans 
pragtfulde,  farvemættede  Naturskildringer.  Med  Vellyst  nød  han 
al  den  Skønhed,  som  den  yppige  orientalske  Natur  kan  give. 
Blomsternes  Duft  og  Farve,  Vindenes  Susen  i Havernes  Træer, 
Bækkenes  Rislen  og  . Havets  brusende  Vælde.  Sympatien  med  alt 
hvad  der  lever  og  aander  omkring  ham,  inspirerer  ham  til  i klang- 
fulde Rytmer  at  fejre  Naturens  betagende  Mystik,  Foraarets  gyldne 
Glans  og  Elementernes  Rasen  i Høst. 

Foraarsvinden 

(Kaside  ) 

Hil  dig,  Vind  fra  Norden,  Havens  Fostermo’r  er  du! 

Som  Borak1)  bærer  perlefyldte  Skyer  du. 

Sten  og  Torne  ved  din  Aande  fanger  Liv, 

Og  Livets  Gnist  i Dyr  og  Planter  puster  du. 

Støvet  grønnes,  hvor  din  Kappeflig  du  breder. 

At  Khidhr*)  vandrer  Verden  rundt,  beviser  du. 

*)  Borak.  den  Hest,  hvorpaa  Profeten  red  til  Himlen. 

*)  Khidhr  (o:  den  grønne),  Profeten  Elias.  Han  er  udødelig,  fordi  han 
har  drukket  af  Livets  Kilde,  og  er  saaledes  Symbol  paa  evig  Ungdom  og  udøde- 
lig Livskraft. 

Snart  paa  Bølgen  rider  du,  snart  rider  Skyen  dig. 

Som  Jordens  Ægtefælle  alt  befrugter  du. 

I Rosers  Guld  Støvtraades  Ædelsten  du  væver, 

Paa  grønne  Enge  drysser  Blomsterperler  du, 

Støv  og  Jord  er  Stoffet,  hvoraf  alt  du  skaber,  — 

Vist  er  Mesteren  blandt  alle  Mestre  du! 

Du  gyder  Ambraduft  i Jord  og  Blomsterflor, 

Alverden  køber  Vellugt,  og  Sælgeren  er  du. 

Narcissens  sløve  Øje  og  Blodrosens  Aasyn 
Er  vendt  mod  dig,  thi  Havens  høje  Drot  er  du. 

Efteraarsvinden 

(K  aside) 

Nu  gør  Høstens  barske  Vind  os  Verden  trang, 

Slukker  Sommersolens  Glød  paa  Mark  og  Vang. 

Slider,  rusker  Tulipanens  Øreflip, 

Standser  Fuglekvidder,  Nattegalesang, 

Knækker  Liljer,  Tulipaner  og  Narcisser; 

Alt  maa  visne.  Vinterstormen  er  i Gang! 

Haven  skælver,  sanseløs  og  Vanvid  nær, 

Alt  til  Lydighed  den  lumske  Stormvind  tvang. 

Vel  bar  Træer  Frugt  som  Pigebarm  Juveler, 

Men  Sommerens  Smaragder  ambragraa  nu  hang. 

Duggen  hænger  tungt  paa  rosenløse  Torne, 

Hastig  Slangen  søger  Skjul  for  Vintren  lang. 

Nøgent  er  hvert  Træ  og  nøgen  hele  Verden, 

Himlen  mørk  og  dyster  som  en  Klostergang; 

Gul  er  Jorden  som  en  Mithradyrkers  Alter, 

Luften  kold  som  Stod’rens  Suk  af  Armods  Trang; 

Graa  som  Moskus  er  Aakanden  nu,  mens  før 
Som  en  gylden  Maane  den  paa  Bølgen  hang. 

Gusten  Jord,  sortpansret  Himmel,  — Træers  Toppe 
Løvkranse  bærer  som  til  Fest  og  Bægerklang. 

Klædt  i Regnens  Silkedragt  Orangen  skælver. 

Hør  Tordens  Trommeskrald  til  Bølgebrusets  Sang! 

Rubal 

Nu  er  Verden  som  en  Dreng  paa  tretten  Aar, 

Hans  Ansigt  er  Jasminer,  og  Violer  er  hans  Haar. 

I Flok  og  Skare  kommer  Nattergale  hid 

Fra  Hindustan  i ilsom  Fart,  — nu  er  det  Vaar! 

* 

* * 

Men  ved  Siden  af  den  umiddelbare,  friske  Natur-  og  Elskovs- 
digtning begynder  Sufismen  at  bane  sig  Vej  for  snart  at  erobre 
hele  den  persiske  Poesi.  Sufismen  er  opstaaet  af  religiøs  Eksalta- 

tion  i Forbindelse  med  den  livlige  persiske  Fantasi  og  rimeligvis 
med  lidt  Paavirkning  af  indisk  Vedantafilosofi.  Det  er  Tanken  om 
Guds  Identitet  med  Verden  og  Menneskets  mystiske  Opgaaen  i 
Guddommen.  Verden,  som  den  viser  sig  for  vore  Øjne,  er  kun  et 
tomt  Skin,  kun  Gud  eksisterer,  og  den  sværmeriske,  uendelige 
Kærlighed  til  Gud  bliver  da  Maalet  for  al  menneskelig  Stræben; 
den  vidende  mister  sin  Individualitet  under  den  ekstatiske  Be- 
skuelse af  Gud  og  bliver  som  en  beruset  eller  en  forelsket.  Be- 
sidder man  denne  „Guds videns  Hemmelighed",  er  det  naturligvis 
ganske  ligegyldigt,  om  man  er  Muslim  eller  Kristen,  Ildtilbeder 
eller  Afgudsdyrker ; det  er  jo  kun  tomme  Former.  Ja  „den  vidende* 
er  endog  hævet  over  jordisk  Moral,  han  er  Gud  selv.  Sufien  lever 
undertiden  som  Asket,  optaget  af  sine  ensomme  Betragtninger, 
men  det  kan  ogsaa  hænde,  at  han  nyder  Livet,  idet  jordisk  Vin 
og  Kærlighed  staar  for  ham  som  Forbilleder  paa  den  store  Kær- 
ligheds Beruselse  og  som  de  Midler,  der  kan  vise  ham  „Vejen". 
Især  i senere  Tider  kunde  æstetiske  og  levelystne  Naturer  saaledes 
faa  deres  Skønheds-  og  Nydelsestrang  tilfredsstillet  under  Sufikap- 
pens  Dække,  og  for  dem  staar  Asketen  ofte  som  en  Daare  eller 
Hykler.  At  adskille  det,  der  i Sufiernes  Vin-  og  Elskovsdigte  skal 
forstaas  bogstaveligt,  fra  det,  der  skal  fortolkes  symbolsk,  bliver 
derfor  ofte  en  uløselig  Opgave. 

I Begyndelsen  af  det  Ilte  Aarhundrede  møder  vi  en  Repræ- 
sentant for  den  fuldt  udviklede  Sufisme  i Abu  Said,  om  hvem 
det  fortælles,  at  han  sad  syv  Aar  i Træk  i en  Krog  af  en  Hytte 
uden  nogen  Sinde  at  sove,  idet  han  uafladelig  raabte:  „Allah! 
Allah!"  saa  at  Vægge  og  Døre  til  sidst  stemte  i med.  Hans  Ry 
for  Hellighed  skal  have  været  saa  stort,  at  Folk  gned  Ansigt  og 
Hoved  med  hans  Kamels  Gødning. 

I Abu  Saids  Rubai  finder  vi  Sufismen  i den  ældre,  simplere 
Form,  hvor  alle  de  fra  det  jordiske  Liv  hentede  Billeder  er  at  for- 
staa  allegorisk.  Kærligheden  er  den  almindeligste  Betegnelse  for 
Forholdet  til  Guddommen.  Elskeren  er  Sufien,  „den  vidende®,  og 
den  elskede  eller  Vennen  er  Gud. 

Stat  op  ved  Nat!  om  Elskov  hvisker  hver  en  Mund, 

Hver  Elsker  gaar  til  Vennens  Hus  fra  bliden  Blund; 

Mens  ellers  hver  en  Dør  og  Port  er  lukt  og  stængt, 

Kun  Vennens  Dør  er  lukket  op  i Nattens  Stund. 

Sufien  jubler  af  Haab  og  smægter  af  Længsel  som  en  jordisk 
Elsker.  Han  laaner  den  verdslige  Poesis  Udtryk  for  Elskovsfølel- 

sens  vekslende  Stemninger  og  navnlig  dens  stadige  Kredsen  om 
Tanken  om  den  elskedes  Haardhed.  Han  søger  at  formilde  den 
grusomme  skønne  for  ved  sin  trofaste,  ydmyge  Hengivenhed  om- 
sider at  naa  „ Foreningen  “ o:  den  mystiske  Opgaaen  i Gud: 

Du  gav  mig  Hjem  og  Bolig  i din  egen  Vraa, 

Du  Adgang  til  Foreningsgildet  lod  mig  faa; 

Du  daared  mig  med  tusinde  kokette  Blikke 
Og  saa  — med  bortvendt  Aasyn  ud  i Ødet  saa\ 

O du,  der  — Maanen  lig  — beskinner  alt  og  alle, 

At  vorde  ét  med  dig,  derom  vi  beder  alle. 

Ve  mig,  handler  du  med  andre  bedre  end  med  mig! 

Og  handler  du  med  andre  som  med  mig,  da  ve  os  alle! 

Ikke  sjældent  anvender  Abu  Said  ogsaa  Vinen  som  Billede 
paa  Kærligheden  til  Gud.  Med  Rusen  betegner  Mystikeren  sin 
ekstatiske  Henrykkelsestilstand.  Vin  og  Elskov  gør  ham  forry kt, 
men  Vanvid  er  den  herligste  af  alle  Tilstande,  thi  det  er  Vejen 
til  den  sande  Viden.  Kun  den,  der  bortkaster  Selvet,  kan  opnaa 
„Foreningen". 

Jeg  drikker  Vin,  du  kære  Mester,  dadl  mig  ikke, 

Jeg  Slave  er  af  Kærlighed  og  stærke  Drikke; 

Blandt  fremmede  jeg  lever,  naar  jeg  har  Forstand, 

Jeg  heller  som  forrykt  ved  Vennens  Barm  vil  ligge. 

Deraf  følger,  at  Verdens  Visdom  kun  er  tom  Forfængelighed. 
I „den  »forryktes"  Hjerte1)  er  der  ikke  Plads  til  menneskelig 
Visdom: 

Om  end  i Visdoms  Ødemark  mit  Hjerte  slaar, 

Jeg  gaar  ej  frem,  min  Lærdom  er  — at  kløve  Haar. 

Om  i mit  Hjerte  tusind  Sole  straaler, 

Et  Sløvatoms  Fuldkommenhed  det  aldrig  naar. 

Den  sande  »vidende"  giver  Afkald  paa  begge  Verdener,  d.  v.  s. 
han  regner  ikke  blot  al  verdslig  Nydelse  for  foragtelig,  men  ogsaa 
de  ortodokse  troendes  Fromhed  i Haab  om  Paradiset.  Kun  i den 
absolutte  Frigørelse  finder  man  Løndybets  Hemmelighed,  det  store 
Nirvana: 

Jeg  bad  min  Læge  lindre  Smerten  i mit  Bryst 

„Fra  Verden  flygt,*  han  sagde,  „søg  hos  Vennen  Trøst.* 

„Hvad  bør  jeg  nyde?*  — „Nyd  dit  eget  Hjerteblod.* 

„Og  hvad  bør  mest  jeg  sky?*  — „Sky  begge  Verdners  Lyst.* 

x)  Hjertet  er  efter  muhamedanske  Forestillinger  Forstandens  Sæde. 

Atter  og  atter  tumler  Abu  Said  med  Enhedsbegrebet  og  ofte 
finder  han  et  fint  Udtryk  for  denne  Sufismens  Grundtanke: 

Saa  spurgte  jeg:  „for  hvis  Skyld  smykker  du  dig  selv?* 

Saa  svared  han:  „for  Verdensaltet,  for  mig  selv; 

Thi  jeg  er  Elskov,  Elsker,  elsket,  jeg  er  Skønhed, 

Og  jeg  er  Spejlet  jeg  er  den,  der  ser  mig  selv.11 

Før  Stjernerne  og  Himlens  Hvalv  blev  bragt  i Stand. 

Og  før  der  fandtes  Luft  og  Jord  og  Ild  og  Vand, 

Jeg  Enhedens  Mysterium  forud  forkyndte, 

— End  før  jeg  havde  Stemme,  Legem  og  Forstand. 


Der  var  en  Mand,  hvem  Sultan  Mahmud  gjorde  sig  megen 
Umage  for  at  indfange,  da  han  mer  end  nogen  anden  vilde  have 
kunnet  give  Hoffet  i Ghazna  Relief.  Det  var  den  store  Læge,  Filosof 
og  Polyhistor  Abu  Ali  Sina,  i Europa  mest  kendt  under  Navnet 
Avicenna.  Denne  Mand  førte  i hele  sit  Liv  en  meget  omflak- 
kende Tilværelse,  idet  han  opholdt  sig  snart  ved  det  ene,  snart 
ved  det  andet  af  Orientens  talrige  Smaahoflfer,  som  kun  gennem 
evige  Kampe  bestod  en  stakket  Stund  for  saa  at  blive  fortæret  af 
en  magtsyg  Nabo.  Men  hans  Selvstændighedstrang  var  for  stor 
til,  at  han  vilde  lade  sig  smede  i Mahmuds  Lænker. 

Han  levede  stærkt.  Han  delte  sin  Tid  mellem  anspændt  Ar- 
bejde — baade  som  Videnskabsmand  og  praktisk  Statsmand  — 
og  Nydelser  og  undte  sig  kun  liden  Søvn.  Snart  var  han  den 
dybsindige  Tænker,  snart  den  begejstrede  Forherliger  af  Wein, 
Weib  und  Gesang,  snart  den  kyndige  Læge  og  snart  den  travle 
Embedsmand,  altid  frisk  og  frejdig,  munter  og  livslysten.  Han 
sled  sig  op  i forceret  Arbejde  og  forceret  Nydelse  og  døde  endelig 
ved  at  tage  for  stor  en  Portion  af  et  af  ham  selv  tillavet  Læge- 
middel. 

Lyrikken  er  kun  en  forsvindende  Del  af  hans  kolossale,  alt- 
omfattende Produktion,  men  hans  lyriske  Digte  er  langtfra  uden 
Interesse.  De  er  Udtryk  for  en  ejendommelig,  stærk  selvbevidst 
Personlighed,  noget  paavirket  af  Sufisme,  men  med  et  originalt 
Særpræg  af  verdensmandsmæssig  Skepsis  og  aandsaristokratisk 
Overlegenhed. 

I en  Rubai  som  denne  er  Sufismen  umiskendelig: 

Ved  Guddomsnaade  fandt  jeg  Hellighedens  Port, 

Og  slap  jeg  fri  fra  godt  og  ondt,  fra  smaat  og  stort. 

Én  Ting  er  sikker:  dér,  hvor  denne  Naade  findes, 

Er  alt  det  gjorte  ugjort,  ugjort  er  som  gjort. 

Det  er  tydeligt  nok  „den  videndes"  Frigørelse  for  Hverdagsmen- 
neskenes  snævre  Moral,  han  her  besynger. 

Vanskeligere  er  det  at  bedømme,  om  hans  Vinsange  skal  for- 
staas  bogstaveligt  eller  symbolsk.  Dog  gør  den  oprømte  Tone  i 
dem  og  vort  Kendskab  til  Digterens  Person  os  tilbøjelige  til  at  an- 
tage, at  det  er  god,  substantiel,  jordisk  Vin,  han  mener: 

Hvor  er  Bægeret  med  Frelsens  Vand,  o Saki1)!  — hvor? 

Hvor  er  Spejlet,  som  Guds  Billede  os  viser,  — hvor? 

Gerne  jeg  mit  indre  Væsen  ret  gad  rense  ud; 

Hvor  er  Flasken  da,  hvis  Hals  du  knækked,  Saki,  — hvor? 

Avicenna  lever  Livet  efter  sine  egne  Love  og  behandler  med 
overlegen  Foragt  „Daarerne",  den  smaalig  ortodokse,  spidsborger- 
lige Hob: 

Vær  Æsel  kun,  min  Ven,  med  de  tre-fire  Taaber. 

Der  tror  at  eje  Visdom,  mens  kun  dumt  de  maaber. 

Saa  æselsagtig  er  den  Bande,  at  til  alle, 

Der  ikke  Æsler  er,  de  Navnet  „Vantro**  raaber. 

Andre  af  hans  Rubai  er  umiddelbare  Stemningsdigte,  Udtryk 
snart  for  det  lette,  livsfriske  Humor,  snart  for  den  trætte  Grublers 
Anfald  af  Mismod,  snart  for  Filosofens  Sindsro  i Erkendelsen  af 
Menneskets  Magtesløshed  over  for  Skæbnen: 

Imens  man  drikker  Elskovs  Vin  i Fryd  og  Gammen, 

Imens  man  jager  Vildt  paa  Elskovs  Slette  sammen, 

Saa  elsker  jeg  til  Døden  min  Søn  Ali’s  Fader, 

Ja  vi  to  er  som  Mælk  og  Sukker  smeltet  sammen. 

Gid  jeg  mig  selv  ej  kendte  — fra  Isse  og  til  Fod! 

Ak,  hvi  har  jeg  dog  grublet  med  frisk  og  frejdigt  Mod! 

I Stedet  for  at  frydes,  naar  Lykken  var  mig  god. 

Med  tusind  Øjne  græde,  naar  Lykken  gik  imod. 

Fra  Grøftens  Bund  til  Saturns  Top  ved  Himlens  Naade 
Jeg  alle  svære  Livsproblemer  kunde  raade; 

Jeg  sprængte  let  Bedragets,  Løgnens  tunge  Lænker, 

Og  alt  var  løst  — undtagen  Gravens  Gaade. 

*)  Saki  o:  Vinbærer. 

Stoisk  Sindsligevægt  prædiker  han  atter  i følgende  lille  Ghazel : 

Forbudt  er  for  den  ædle  mangen  Last. 

Fribaaren  Mand  mod  disse  seks  staar  fast: 

Misundelse  og  Lumpenhed  og  Løgn 
Og  Svaghed,  bønlig  Mine,  Kummer  uden  Rast. 

Vær  gavmild,  dersom  Lykken  er  dig  huld, 

Og  staa  med  Venners  Skare  Last  og  Brast; 

Om  Lykken  svigter,  vær  ej  bleg  om  Kind, 

Og  skjul  for  hver  og  én  din  Sorg  i Hast. 

Et  Spørgsmaal  ej  er  hele  Verden  værd, 

Hvi  sukke  over  hvert  et  Haab  der  brast? 

Vi  er  kun  Brikker,  hvormed  Skæbnen  spiller 
Paa  Verdens  Skakbræt  efter  Himlens  Terningkast. 


Den  Retning,  som  Avicenna  var  slaaet  ind  paa,  blev  uddybet  og 
udviklet  til  Fuldkommenhed  af  den  førklassiske  Periodes  mest  originale 
Digter,  Omar  Khajjam.  Han  var  efter  Sagnet  Ven  og  Studenter- 
kammerat af  Seldschuksultanen  Melikschahs  indflydelsesrige  Vezir 
Nizam-ul-mulk,  men  levede  ikke  desto  mindre  det  meste  af  sit 
Liv  stille  og  ensomt,  først  i Nischapur,  siden  i Merv,  ofrende  sig 
for  sine  astronomiske,  filosofiske  og  digteriske  Interesser,  under- 
støttet af  en  lille  Pension,  det  eneste,  han  havde  udbedt  sig  af  sin 
mægtige  Velynder.  Han  døde,  som  det  syntes,  over  hundrede  Aar 
gammel  i Aaret  1123. 

Omar  Khajjams  Rubai  gør  Indtryk  af  større  Kraft,  større 
Intensitet  i Stemningerne  end  Avicennas.  Indholdet  er  rigere  og 
Tankefylden  dybere.  Han  er  en  af  dem,  der  har  søgt  baade  ad 
Forstandens  og  ad  Følelsens  Vej  at  løse  de  store  Livsgaader.  Men 
han  kommer  til  kort,  Gaaderne  er  ham  for  svære,  hverken  Filoso- 
fien eller  den  haarde  islamitiske  Ortodoksi  hjælper  ham,  og  paa 
Ruinerne  af  sine  knuste  Idealer  opbygger  han  en  Digtning  fuld  af 
Fortvivlelse  og  Haan.  Han  er  en  underlig  Blanding  af  en  Voltaire 
og  en  Baudelaire,  en  blaseret,  overlegen  Spotter,  en  mørk  Me- 
lankoliker og  en  galgenhumoristisk  Paradoksmager. 

Ganske  enkelte  af  hans  Digte  er  Udtryk  for  en  harmonisk 
Livslyst,  en  mild,  oprindelig  Idealisme,  der  af  og  til  bryder  frem 
som  Solglimt  gennem  hans  bitre  Skepticismes  og  forrevne  Pessim- 
ismes Skyer: 

Hvor  end  jeg  skuer,  flyder  Kevser’s1)  Væld  i Vaarens  Rige, 

Og  grønt  som  Paradiset  Engen  er  og  Bækkens  Dige; 

Var  Sletten  før  som  Helved  gold,  den  straaler  nu  som  Himlen. 

Tag  Plads  i Paradiset  med  en  paradisisk  Pige! 

Giv  mig  lidt  Vin  og  saa  en  Bog  med  Digte  blot, 

Og  Brød  at  friste  Livet  med,  saa  er  det  godt. 

Og  dersom  du  og  jeg  i Ørken  sad  tilsammen, 

Da  var  jeg  rigere  end  Verdens  største  Drot. 

Bedre  kender  man  ham,  naar  han  priser  Nydelserne,  særlig 
Vinen,  i de  stærkeste  Ord  og  fuld  af  Haan  og  Trods  mod  alle 
Asketer: 

Naar  glad  jeg  kysser  Huripigens  Rosenmund 
Og  drikker  Vin  paa  grønne  Skrænt  i Vaarens  Stund, 

Lad  Rakket  kun  forarges,  ét  skal  I dog  vide: 

Tænkte  jeg  paa  Himlen,  var  jeg  værre  end  en  Hund! 

Saa  mangt  et  Bæger  Vin  jeg  i mit  Liv  har  smagt, 

At  naar  engang  min  Krop  i sorten  Muld  er  lagt, 

Slaar  Vindunst  op  af  Graven,  — og  gaar  én  forbi, 

Han  styrter  sanseløs  omkuld  ved  Rusens  Magt. 

Den  vanemæssige  Devotion  og  den  klynkende  Askese  er  ham 
bestandig  en  Torn  i Øjet,  i Særdeleshed  da  han  saa  ofte  ser 
Troens  strenge  Forkæmpere  afslørede  som  jammerlige  Hyklere. 
Han  behandler  dem  derfor  ogsaa  med  potenseret  Ironi: 

Til  Skøgen  Scheiken  sagde:  „Ser  jeg  ret, 

Saa  er  du  fuld  og  lokker  Mandfolk  i dit  Net!* 

„Vel  set*,  hun  svared,  „hvad  jeg  lader,  er  jeg, 

Men  er  du  ogsaa,  hvad  du  lader,  sig  mig  det!* 

Med  samme  voltaireske  Lune  gaar  han  løs  paa  de  ortodokses 
grove,  sanselige  Paradisbegreber: 

I Himlen  altsaa  Hurisang  os  fryder, 

Med  ædel  Vin  og  Honning  Kilder  flyder. 

— Saa  drik  og  elsk  paa  Jord,  det  er  ej  Synd, 

Naar  Himlen  selv  paa  Drik  og  Elskov  byder! 

Livet  er  usikkert,  alt  er  usikkert  her  paa  Jorden,  det  gælder 
da  om  at  nyde  Øjeblikket  og  glemme  baade  det  forbigangne  og 
det  kommende: 

Vi  ingen  Borgen  for  den  Dag  i Morgen  finder, 

Saa  drik  da,  til  al  Sorg  og  Kval  af  Hjertet  svinder, 

Drik  Vin,  du  maaneskønne,  medens  Maanen  skinner. 

Den  Tid  er  nær,  da  Maanens  Lys  os  her  ej  finder. 

l)  Kevser,  en  Nektarflod  i Paradiset. 

Tilskueren  1901 

Om  et  Par  Døgn  er  Livet  slut,  — ja  det  er  sandt,  — 

Lig  Ørknens  Vind,  lig  Vandet,  der  i Floden  randt. 

For  tvende  Dage  aldrig  dog  jeg  følte  Sorg: 

Den  Dag,  der  ej  er  kommet,  og  den  Dag,  der  svandt. 

Men  Omar  bliver  ikke  staaende  ved  det  horatsiske  „carpe 
diem\  Paa  Bunden  af  Vinbægeret  finder  han  de  samme  Gruble- 
rier, som  han  troede  at  have  forjaget  for  bestandig.  Den  frygte- 
lige Gaade  rejser  sig  med  ubønhørlig  Styrke:  hvad  er  Meningen 
med  Tilværelsen?  hvad  skal  al  denne  pyntede  Elendighed,  bele 
Livets  forvirrede  Komediespil  til? 

Ifald  det  stod  til  mig,  jeg  kom  ej  hid, 

Ifald  det  stod  til  mig,  jeg  gik  ej  did; 

Hvad  baader  vel  den  dumme  Verdens  Lov, 

At  komme,  gaa  og  stride  Livets  Strid? 

Jeg  har  Cypressens  Vækst  og  Rosenlød  paa  Kind, 

Jeg  ofte  tror  mig  smuk  og  tænker  i mit  Sind: 

Hvorfor  mon  Himmelkunstneren  har  pyntet  mig, 

Da  han  i dette  Smertenshus  mig  førte  ind? 

Sig  frem,  hvad  er  et  Menneske  i Grunden? 

Du  har,  Khajjam,  den  rette  Løsning  funden: 

En  Fløjte,  der  kan  pibe  af  og  til, 

En  malet  Lygte  med  en  Praas  i Bunden. 

Bittert  beklager  han  Menneskets  sørgelige  Lod,  Mennesket  som 
det  usle  Kryb,  der  til  Overmaal  af  Ulykke  har  faaet  Evne  til  at 
forstaa  sin  egen  Intethed: 

Der  hersked  Dag  og  Nat,  før  Du  og  jeg  blev  fød, 

Og  Himlens  Hjul  sig  drejed  over  Liv  og  Død. 

Træd  varsomt,  thi  maaske  er  Støvet  for  din  Fod 
Et  Kvindeøje,  der  har  huset  Livets  Glød. 

Den  Verden,  som  du  her  betragter,  — den  er  intet, 

Og  hvad  du  siger,  hvad  du  hører,  — det  er  intet, 

^Ja  iler  du  fra  Syd  til  Nord,  — du  finder  intet, 

Og  samler  i dit  Hus  du  Skatte,  — det  er  intet 

Ja  Verden  er  en  Illusion,  et  tomt  Blændværk,  og  Humbug  og 
Gøgl  er  alt  det,  som  Mennesket  praler  af,  ogsaa  Visdommen. 

De  store  Mænd,  der  nød  for  Kløgt  og  Lærdom  Ry 
Og  over  Jord  forkyndte  Visdoms  Morgengry, 

De  fandt  ej  Vejen  ud  fra  Livets  sorte  Nat, 

Fortalte  kun  en  Drom  — og  faldt  i Søvn  paa  ny. 

Det  er  interessant  at  sammenligne  den  dystre,  blaserede  Me- 
lankoli, hvormed  Omar  Khajjam  reducerer  al  menneskelig  Visdom 
til  intet,  med  den  gudhengivne  Abu  Saids  Fremstilling  af  den 
samme  Tanke  (se  S.  717). 

Men  hvad  kan  Mennesket  gøre  for,  at  det  er  saa  usselt?  Det 
har  dog  ikke  skabt  sig  selv.  Nej,  Gud,  Forsynet,  Skæbnen,  eller 
hvad  man  ellers  vil  kalde  denne  mystiske  Magt,  der  ubarmhjertigt 
tumler  med  os  som  med  hjælpeløse  Brikker,  den  bærer  Skylden, 
og  den  har  ingen  Ret  til  at  fordømme  de  Misfostre,  som  den  selv 
har  skabt. 

Hvem  har  vel  frembragt  Liv  og  Død?  — det  har  kun  du. 

Hvem  styrer  Verdens  Virvar  mon?  — det  gør  kun  du. 

Hvis  jeg  har  Skyld,  dadl  ej  din  viljeløse  Slave, 

Thi  hvem  har  Synden  skabt?  — det  har  kun  du. 

Den  Dag,  da  Himmelhesten  sprængte  frem,  for  Tøjler  fri, 

Da  Allah  sporede  Pervin  og  Muschtarl, 

Da  blev  vor  Lod  i Skæbnens  Statsraad  maalt  os  til, 

Og  er  vi  Syndere,  har  Skæbnen  Skyld,  ej  vi1). 

Dog  — hvad  hjælper  det  at  anklage  Gud  og  Skæbnen  ? Hvad 
hjælper  det  overhovedet  at  skuffe  sig  selv,  at  tro,  haabe  og  glemme? 
Der  er  kun  ét  at  gøre,  at  resignere: 

I denne  Gøgle  verden  lev  foruden  Ven, 

— Lyd  blindt  mit  Raad,  her  hjælper  intet  „men- ! — 

Tag  Smertens  Byrde  op  og  søg  ej  Lægedom, 

Tag  Sorgens  Kors  og  sæt  Dig  stille  hen. 

Men  med  Konstateringen  af  disse  sørgelige  Kendsgerninger  kan 
Omar  alligevel  ikke  slaa  sig  til  Ro.  Hans  søgende  Aand  spejder 
efter  noget  at  klynge  sig  til,  og  han  vender  sig  til  den  Gud,  som 
han  har  gjort  Oprør  imod.  Gud  er  naadig,  siges  der;  saa  maa 
det  da  netop  være  over  for  Syndere,  thi  andre  har  jo  ikke  Brug 
for  Naade.  Og  det,  han  venter  sig  af  denne  Naade,  falder  da  til 
syvende  og  sidst  saa  temmelig  sammen  med  de  sufiske  Forestillin- 
ger; „hvad  Forskel  er  der  paa,  om  „de  forryktes"  Dragt  er  Atlask 
eller  Sækkelærred?  Hvad  Forskel  er  der  paa,  om  „de  elskende - 
hviler  deres  Hoved  paa  Puder  eller  paa  en  Mursten?" 

Hvis  Ham  du  søger,  riv  dig  løs  fra  alt  Begær, 

Flygt  bort  fra  Børn  og  Viv,  de  er  dig  til  Besvær; 

l)  Sml.  Fitzgeralds  Oversættelse  (paa  Dansk  ved  H.  Bagger)  No.  LXXV. 
- Pervin  og  Muschtari  er  Pieladerne  og  Planeten  Jupiter. 

46* 

Hvad  Verden  byder,  er  kun  Lænker  om  din  Fod, 

Du  vinder  aldrig  fremad,  naar  Du  Lænker  bær. 

Og  til  Tider  er  det  ophøjede  etiske  Grundsætninger,  der  løber 
ham  i Pennen: 

Jeg  søgte  i det  fjerne  Blaa,  hinsides  Stjernevrimlen, 

Vor  Skæbnes  Pen  og  Tavle,  Helveds  Dyb  og  Himlen. 

Den  vise  Læremester  sagde:  „I  dit  Indre 

Søg  Skæbnens  Pen  og  Tavle,  Helveds  Dyb  og  Himlen.* 

Omars  Karakter  er  som  et  evigt  bølgende  Hav.  Den  er  gen- 
nemsyret med  Pessimisme,  selv  dér,  hvor  Livsglæden  prises.  Og 
det  er  et  Tidens  Tegn.  Det  er  Virkningen  af  det  evige  Kredsløb 
af  voldsomme,  blodige  Revolutioner  i et  Land,  som  aldrig  kunde 
komme  til  Ro.  Usikkerheden  i alle  Livsforhold  omsatte  sig  i Digt- 
ningen i denne  Blanding  af  Galgenhumor,  Mystik  og  Hengivelse  i 
Skæbnen,  for  hvilken  Omar  Khajjam  er  det  mest  prægnante  Udtryk. 

Hermed  ender  det  første  store  Afsnit  af  den  persiske  Lyriks 
Historie.  Fra  nu  af  er  Sufismen  eneraadende,  om  end  Omar 
Khajjams  Indflydelse  kan  spores  hos  de  fleste  af  de  store  Klassikere, 
særlig  hos  Hafiz. 

Arthur  Christensen 

i 

idens  Løsen  er  Organisation  og  Solidaritet,  Sammen- 
slutningstanken  gaar  sin  Sejrsgang  gennem  alle 
Lande.  I Arbejdernes  Fagorganisationer  har  den 
faaet  sit  tidligste  og  prægnanteste  Udtryk,  og  alt 
som  Fagforeningerne  vokser  i Indflydelse,  vinder 
Anerkendelse  — ogsaa  hos  Lovgivningsmagten  — 
og  naa’r  tilfredsstillende  Resultater  i Lønkampen,  bliver  de  i stedse 
højere  Grad  et  Eksempel  til  Efterfølgelse.  Først  og  fremmest  har 
Arbejdsgivere  i alle  Fag  taget  Eksemplet  op,  belært  af  Erfaringen 
om,  hvilken  Styrke  Solidariteten  giver.  Læger,  Landbrugere,  Køb- 
mænd og  mange  andre  er  fulgt  efter,  og  som  det  sidste  ny  paa 
Sammenslutningens  Omraade  arbejdes  der  netop  i Øjeblikket  ivrigt 
paa  at  skabe  en  Centralorganisation  af  samtlige  Landets  Stats- 
funktionærer. 

Allerede  for  Aar  tilbage  fandtes  der  en  Del  Foreninger  inden 
for  Statsfunktionærernes  Kreds;  men  disse  var  hovedsagenlig  af  filan- 
tropisk eller  selskabelig  Natur.  Først  i de  senere  Aar  har  man 
begyndt  at  lade  disse  Foreninger  virke  i Lønagitationens  Tjeneste, 
eller  man  har  stiftet  nye,  der  udelukkende  har  til  Formaal  at  ar- 
bejde paa  en  Forbedring  af  Funktionærernes  Livs-  og  Arbejds- 
vilkaar.  Denne  Bevægelse  er  navnlig  fremtvungen  af  de  stigende 
Konjunkturer  i Slutningen  af  Halvfemserne.  Statsfunktionærernes 
Lønninger  er  nemlig  fastsatte  ved  Lønningslove,  der  sædvanlig 
gives  for  en  tiaarig  Periode.  Imidlertid  er  det  ikke  meget,  sand- 
synligt, at  de  forskellige  Forhold,  der  gjorde  en  Lønningslov  til- 

fredsstillende  ved  dens  Vedtagelse,  skulde  holde  sig  stabile  i en 
saa  lang  Aarrække.  Enten  kommer  der  daarlige  Tider,  hvor  Pri- 
serne falder  paa  Livsfornødenheder,  paa  Husleje,  paa  Arbejde,  og 
da  er  Statsfunktionæren  veltilfreds.  Eller  der  kommer  gode  Tider 
med  stigende  Priser  paa  alle  Artikler,  og  da  mister  Pengene  en 
Del  af  deres  Værdi,  og  Statsfunktionæren  maa  indskrænke  sig. 

Netop  dette  sidste  Tilfælde  indtraf  i de  sidste  Aar  i Halvfem- 
serne. Priserne  paa  Levnedsmidler  steg  betænkeligt,  den  enorme 
Arbejdsløn  i Bygningsfagene  drev  Huslejen  op  til  en  uanet  Stør- 
relse, og  endelig  bevirkede  den  forøgede  Oplysning  blandt  Arbej- 
derne, at  denne  Befolkningsklasses  Fordringer  til  Livet  steg  i be- 
tydelig Grad.  Denne  Højnelse  af  Livsniveauet  for  Arbejderklassen 
virkede  atter  ind  paa  den  øvrige  Befolkning,  i hvis  Livsvilkaar  der 
gerne  skulde  finde  en  lignende  Forbedring  Sted.  Denne  maa  sikkert 
ogsaa  siges  at  være  indtraadt  for  Handelsstandens  Vedkommende, 
ligesom  Landboerne  paa  Grund  af  de  høje  Priser  paa  Landbrugs- 
produkter, navnlig  Flæsk,  for  Tiden  arbejder  under  taalelige  For- 
hold. Alene  Statsfunktionærernes  Lønninger  har  under  hele  denne 
Opgangsperiode  staaet  i Stampe,  for  største  Delen  bestemte  af 
Lønningslove  fra  Slutningen  af  Firserne.  Kun  Toldetaten  har  faaet 
en  Lønningslov  vedtagen  i 1899. 

Imidlertid  forstod  Statsfunktionæren,  at  han  havde  et  Middel 
til  Raadighed  under  Arbejdet  for  at  opnaa  højere  Løn;  det  var 
Organisation.  Ventetiden  blev  derfor  anvendt  til  at  samle  Kol- 
legerne i de  allerede  eksisterende  Foreninger,  til  at  stifte  nye  Orga- 
nisationer, hvor  dette  var  nødvendigt,  og  til  at  forberede  Stem- 
ningen ved  Agitation  i Pressen.  Da  de  tre  Lønningslove  for  Sam- 
færdselsetaterne i sidste  Rigsdagssæson  forelagdes  Folketinget,  stod 
alle  disse  Etaters  Funktionærer  organiserede.  Naturligvis  fandtes 
der  — og  der  findes  mærkelig  nok  endnu  — Statsfunktionærer, 
der  ikke  er  Medlemmer  af  deres  respektive  Foreninger;  men  disse 
udenforstaaendes  Antal  overstiger  i ingen  Etat  10°/°* 

II 

Rigsdagssamlingen  1900—1901  var  af  Statsfunktionærerne  imøde- 
set med  de  største  Forventninger;  men  desværre  bragte  den  kun 
ringe  positiv  Fordel  — Løntillægsloven.  Derimod  blev  den  paa 
anden  Maade  overordentlig  betydningsfuld,  idet  der  ved  Debatterne 
om  de  forelagte  Lønningslove  og  ved  Interpellationen  til  Trafik- 

ministeren  om  Statsfunktionæremes  grundlovsmæssige  Rettigheder 
vaktes  en  hidtil  ukendt  Interesse  for  Statsfunktionærspørgsmaalet 
ude  i den  store  Befolkning.  Allerede  i de  foregaaende  Aar  havde 
Pressen  Gang  paa  Gang  paavist,  at  Statsfunktionærernes  Lønninger 
ikke  længer  var  tidssvarende,  Funktionærerne  selv  havde  ved  An- 
dragender og  Deputationer  henvendt  sig  til  Administrationen,  og 
Folketingets  Medlemmer  havde  gentagne  Gange  opfordret  Regeringen 
til  at  forelægge  Lønningslove  for  Post-  og  Telegrafetaterne.  Man 
ventede  derfor,  at  Ministeren  ikke  længer  vilde  holde  sig  tilbage. 
Virkeligheden  overtraf  i høj  Grad  Forventningerne.  Regeringen 
forelagde  ikke  mindre  end  syv  Forslag  til  Lønningslove  for  Stats- 
funktionærer; men  — intet  af  disse  Lovforslag  gennemførtes. 

Mange  sammenstødende  Omstændigheder  bidrog  til,  at  Stats- 
funktionærernes  Lønningslove  fik  saa  ublid  en  Skæbne.  Det  var 
saaledes  i højeste  Grad  uheldigt,  at  saa  mange  Lønningslovforslag 
med  saa  store  Krav  til  den  i Forvejen  betrængte  Statskasse  ind- 
bragtes i samme  Samling;  thi  jo  flere  Lovforslag  — alle  lige  nød- 
vendige — des  mindre  Sandsynlighed  for  den  enkelte  Lovs  Gennem- 
førelse. Enkelte  af  Lovene  kunde  sikkert  med  Fordel  og  med  god 
Berettigelse  i den  forhaandenværende  Nødstilstand  have  været  fore- 
lagte i den  foregaaende  Samling.  Dernæst  var  det  beklageligt,  at 
den  i 1898  nedsatte  Jernbanekommission  ikke  formaaede  at  slutte 
sine  Arbejder  saa  betids,  at  en  Revision  af  Loven  om  Statsbane- 
driftens Ordning,  hvis  Gyldighed  udløb  1.  April  1901,  kunde  fore- 
tages inden  dette  Tidspunkt.  Derved  udsattes  en  Lønforbedring 
for  Statsbanernes  Embeds-  og  Bestillingsmænd  mindst  1 Aar,  idet 
Ministerens  Forsøg  paa  at  gennemføre  en  foreløbig  Forbedring  af 
Lønningerne  mødte  den  stærkeste  Modstand  hos  Folketingets  Venstre 
og  specielt  hos  Kommissionens  Medlemmer.  Endelig  var  de  politiske 
Forhold  saa  ugunstige  som  tænkes  kan.  Det  viste  sig  umuligt  at 
opnaa  Enighed  mellem  Partierne  om  Skattelovspørgsmaalene,  og 
saa  længe  disse  henstod  uafgjorte,  turde  Venstres  Repræsentanter 
for  Landkredsene  af  Hensyn  til  deres  Vælgere  ikke  gennemføre 
Lønningslovene.  Ved  Samlingens  Slutning  gennemførtes  Løntillægs- 
loven, der  var  udarbejdet  og  forelagt  af  det  Folketingsudvalg,  som 
havde  Dyrtidslovforslaget  og  Jernbaneloven  til  Behandling.  Loven 
giver  et  Tillæg  af  12%  af  de  første  600  Kr.  og  6%  af  de  næste 
400  Kr.  til  Personer,  hvis  Løn  ikke  overstiger  1500  Kr.,  udover 
hvilket  Beløb  Løntillæget  ej  heller  maa  forhøje  en  Lønning.  Nøds- 
tilstanden naa’r  imidlertid  langt  højere  end  til  Lønningerne  paa 

1500  Kr.,  og  Loven  svarer  saaledes  ikke  til  sin  Hensigt:  at  være 
et  Surrogat  for  de  henlagte  Lønningslove. 

Efterhaanden  som  de  forskellige  Lovforslag  fremkom  og  gik  i 
Udvalg,  gjaldt  det  for  Statsfunktionærernes  Foreninger  om  at  bi- 
drage til,  at  disse  Love  kunde  blive  saa  tilfredsstillende  som  muligt. 
Man  begyndte  i den  Hensigt  en  Agitation  blandt  Lønningsud- 
valgenes Medlemmer,  som  Rigsdagsmændene  selv  betegner  som 
enestaaende.  Intetsteds  var  de  i Sikkerhed  for  Statsfunktionærernes 
agiterende  Bestyrelsesmedlemmer,  der  søgte  at  bibringe  dem  Op- 
fattelsen af  det  retfærdige  i Funktionærernes  Krav.  Det  lykkedes 
da  ogsaa  at  komme  til  en  Forstaaelse  med  Udvalgenes  Medlemmer 
— officielt  maatte  Statsfunktionærernes  Foreninger  ikke  forhandle 
med  Rigsdagens  Udvalg,  et  Forbud,  der  synes  uberettiget  i en  Tid, 
hvor  man  giver  »De  samvirkende  Fagforbund"  Rang  som  Institu- 
tion. Kun  fra  udpræget  agrarvenlig  Side  mødte  Lovforslagene 
Modstand;  men  hvad  hjalp  det,  at  Udvalgene  stillede  sig  imøde- 
kommende? Den  politiske  Situation  i sin  Helhed  umuliggjorde 
Lovenes  Vedtagelse,  og  selv  det  af  Regeringen  i Februar  indbragte 
Dyrtidslovforslag  syntes  at  skulle  forsumpe.  Funktionærerne  fik 
i stedse  stærkere  Grad  Indtrykket  af,  at  Samlingen  vilde  slutte 
uden  Resultat  for  nogen  af  Etaterne.  For  at  drøfte,  hvad  der 
under  denne  Situation  var  at  gøre,  traadte  de  forskellige  Foreningers 
Bestyrelser  i Forbindelse  med  hverandre;  Tanken  om  en  Samvirken 
af  Statsfunktionærernes  Organisationer  var  realiseret. 

III 

Under  Forhandlingernes  Gang  naaede  man  hurtig  til  den  Op- 
fattelse, at  et  Resultat  i Øjeblikket  næppe  lod  sig  fremtvinge,  selv 
ved  forenede  Kræfter;  men  da  Valgene  stod  for  Døren,  vandt 
Tanken  om  at  organisere  Statsfunktionærerne  politisk  paa  det  da- 
værende Tidspunkt  stærk  Tilslutning.  For  ramme  Alvor  drøftede 
man  Betimeligheden  af  at  opstille  særlige  Statsfunktionærkandidater, 
og  enkelte  Ærgerrigheder,  der  sagdes  at  være  Pladsen  voksen,  var 
allerede  udsete  til  at  være  Funktionærernes  Samlingsmærke  i 
de  Byer,  hvor  deres  Valg  formentlig  lettest  lod  sig  gennemføre. 
Man  glemte  imidlertid,  at  Statsfunktionærerne  i ingen  af  Landets 
Kredse  er  saa  talrige,  at  de  er  i Stand  til  at  afgøre  Valgets  Ud- 
fald, og  Tanken  skrinlagdes  da  ogsaa  paa  et  i Februar  afholdt 
Statsfunktionærmøde,  der  senere  skal  omtales.  Én  Ting  var  Qp- 
havsmændene  til  denne  Bevægelse  dog  i hvert  Fald  klar  over:  Man 

burde  i Aar  ikke  gaa  til  Valg  efter  sine  personlige  politiske  An- 
skuelser, men  udelukkende  tage  Hensyn  til,  om  Kandidaten  havde 
virket  eller  vilde  virke  kraftigt  for  en  Forbedring  af  Statsfunktio- 
nærernes Lønninger.  „Hvad  er  naturligere,  “ skrev  „Vor  Stand*, 
Jernbaneforeningens  Medlemsblad,  „end  at  vi  give  vor  Stemme  til 
den  Kandidat,  der  stiller  sig  mest  velvillig  over  for  os  — Madstrævet 
maa  nu  være  det  afgørende.*  Denne  Anskuelse  hvervede  ikke 
faa  Tilhængere,  navnlig  blandt  de  konservative  og  socialdemokra- 
tiske Elementer.  Højre  syntes  jo  tilsyneladende  meget  ivrigt  for 
Statsfunktionærernes  Vel,  en  Iver,  der  kun  blev  overtruffen  af  Social- 
demokratiets. Det  skal  dog  siges  til  dette  sidste  Partis  Ros,  at 
det  altid  uden  Bihensyn  kæmper  for  bedre  Livsbetingelser  for  de 
smaa  i Samfundet,  hvorimod  Højres  Interesse  for  Statsfunktionæ- 
reme  ikke  uden  Grund  i Folketinget  er  bleven  betegnet  som 
„havende  sin  Aarsag  i de  forestaaende  Valg*. 

Medens  Statsfunktionærer  af  disse  to  Partier  saaledes  kunde 
følge  deres  politiske  Sympatier  samtidig  med,  at  de  virkede  i egen 
Interesse,  var  venstresindede  Funktionærer  ulige  værre  stillede;  thi 
det  syntes  virkelig,  som  om  Reformpartiet  var  utilbøjeligt  til  at 
gennemføre  de  haardt  nødvendige  Lønningslove.  Vel  forstod  de 
radikale  Statsfunktionærer,  at  den  forkvaklede  politiske  Situation 
var  Hindringen;  men  man  forestillede  dem  daglig,  hvor  let  det 
vilde  være  for  Venstre  at  gøre  Ende  paa  Nødstilstanden  ved  en 
hurtig  Behandling  og  derpaa  følgende  Vedtagelse  af  Regeringens 
Lovforslag.  Man  sagde  dem,  at  det  var  stridende  mod  deres  egen 
Interesse  at  stemme  paa  Kandidater,  der  ikke  havde  villet  gen- 
nemføre disse  Love,  og  man  forlangte  af  dem,  at  de  i Aar  kun 
skulde  gaa  til  Valg  som  Statsfunktionærer.  Den  konservative  Presse 
terpede  Dag  ud  og  Dag  ind,  at  kun  fra  Højre  kunde  Statsfunk- 
tionærerne vente  alvorlig  mente  Lønningsforbedringer,  og  den 
gjorde  alt  for  at  berøve  forskellige  af  Venstres  Folketingsmænd 
Funktionærernes  Tillid.  For  Gustav  Philipsens  Vedkommende  lyk- 
kedes disse  Bestræbelser,  idet  det  store  Antal  Funktionærer,  der 
ikke  har  Lejlighed  til  at  læse  Rigsdagstidende,  simpelthen  gik  ud 
fra,  at  han  end  ikke  undte  dem  et  ringe  Dyrtidstillæg,  og  de  be- 
ærede derfor  Hr.  Philipsen  med  et  ganske  ufortjent  Had.  Ufor- 
tjent, fordi  Hr.  Philipsen  kun  bekæmpede  Dyrtidslovforslaget,  for 
at  ikke  dets  Vedtagelse  skulde  skabe  et  farligt  Præcedens,  idet 
Folketinget,  som  han  udtrykte  sig,  ikke  anerkendte,  at  der  i Øje- 
blikket var  Dyrtid  i Landet,  hvilket  vil  sige,  at  Priserne  ikke  var 

saa  højt  oppe  som  i Halvfjerdserne,  da  vi  havde  den  sidste  virke- 
lige Dyrtid.  Hans  Anskuelser  trængte  igennem,  og  Finansministeren 
maatte  delvis  give  Hr.  Philipsen  Ret.  Folketingsmanden  havde 
senere  sin  betydelige  Andel  i Løntillægsloven,  som  til  Trods  for 
sine  store  Mangler  og  den  Sendrægtighed,  hvormed  den  er  bragt 
i Anvendelse,  dog  har  været  en  velkommen  Hjælp  for  de  ringest 
lønnede  Funktionærer.  Som  bekendt  generede  Højrepressens  Be- 
stræbelser dog  ikke  Hr.  Philipsen  synderligt  paa  Valgdagen. 

Imidlertid  var  Agitationen  i Pressen  og  blandt  Statsfunktio- 
næreme  indbyrdes  begyndt  at  øve  sin  Virkning.  Allerede  vaklede 
mange  hidtil  trofaste  Venstresind,  da  tre  intimt  samvirkende  Stats- 
funktionærforeninger, „Foreningen  Postvæsenets  4.  Lønningsklasse6, 
„Danske  Postassistenters  Forening"  og  „Alm.  Dansk  Telegraffor- 
ening", udsendte  Indbydelser  til  det  stærkt  omtalte  Gitymøde,  hvor 
Spørgsmaalet,  om  Statsfunktionærerne  burde  gribe  aktivt  ind  ved 
de  forestaaende  Folketingsvalg,  kom  til  Forhandling,  og  hvor 
endelig  den  sunde  Sans  sejrede,  idet  man  efter  flere  Timers  Drøf- 
telse naaede  til  det  fuldkommen  rigtige  Resultat,  at  Foreningerne 
som  saadanne  burde  staa  ganske  uden  for  Politiken. 

Hvad  der  i øvrigt  foregik  paa  Citymødet,  vil  være  i saa  frisk 
Minde,  at  vi  her  kun  behøver  at  optrække  Konturerne.  Samme 
Dag,  som  Mødet  afholdtes,  bragte  Bladene  Meddelelse  om,  at  Trafik- 
ministeren havde  tilkendegivet  Pakmester  P.  D.  Pedersen,  at  det 
var  uforeneligt  med  hans  Stilling  som  Pakmester  at  søge  Valg  til 
Folketinget.  Over  for  dette  Forsøg  paa  at  berøve  en  Statsfunktionær 
hans  grundlovsmæssige  Ret  vedtog  Forsamlingen,  der  bestod  af 
ca.  80  Personer,  Folk  af  alle  politiske  Anskuelser,  med  Enstem- 
mighed den  bekendte  Protestresolution,  der  vakte  Røre  over  det 
ganske  Land  og  henledte  en  stor  og  gavnlig  Opmærksomhed  paa 
Statsfunktionærerne;  ved  en  pludselig  Kulisseforandring  for  aaben 
Scene  traadte  herved  Spørgsmaalet  om  Statsfunktionærernes  grund- 
lovsmæssige  og  politiske  Ret  frem  foran  Lønningssagen.  Venstre 
og  Socialdemokratiet  stod  med  ét  som  Funktionærernes  natur- 
lige Forsvarere  og  sande  Venner,  medens  de  to  Partier,  der  tid- 
ligere var  mødtes  i Iver  for  Funktionærernes  Vel,  Højre  og 
Socialdemokratiet,  atter  blev  de  Ekstremer,  som  de  ellers  altid  gør 
Fordring  paa  at  være. 

Efter  at  Affæren  P.  D.  Pedersen  var  behandlet  uden  for  Dags- 
ordenen, vedtog  man,  at  alle  Folketingskandidaterne  burde  inter- 
pelleres om  deres  Slilling  til  Statsfunktionærernes  Krav,  medens 

derimod  Planen  om  at  opstille  Særkandidater  blev  opgiven  „i  hvert 
Fald  for  denne  Gang".  Funktionærernes  Interpellationer  blev  fore- 
tagne paa  alle  Valgsteder  og  paa  en  Masse  Vælgermøder.  Re- 
sultatet blev,  at  alle  Kandidater  var  forbavsende  enige  om  at 
virke  for  Funktionærernes  Interesser.  Jeg  kender  intet  Eksempel 
paa,  at  nogen  Rigsdagskandidat  har  nægtet  at  være  med.  Selv 
ikke  de  solideste  Agrarer  undslog  sig,  om  end  der  er  en  vis 
Temperamentsforskel  mellem  deres  og  Byrepræsentanternes  Udta- 
lelser. Skulde  man  saaledes  slutte  efter  Interpellationernes  Udfald, 
vil  Lønningslovenes  Vej  gennem  Tinget  i de  kommende  Samlinger 
være  strøet  med  Roser;  men  man  bør  dog  vare  sig  for  at  tillægge 
Interpellationerne  for  stor  Betydning.  Statsfunktionæremes  Sag 
bæres  kraftigst  frem  ved  Kravenes  Retfærdighed  og  ved  Nødven- 
digheden af  deres  hurtige  Fyldestgørelse.  Som  Reklame  virkede 
Interpellationerne  derimod  fortrinligt,  som  en  Opfordring  til  enhver 
i det  offentlige  Liv  interesseret  om  at  sætte  sig  ind  i Sagen. 

Det  største  Resultat  af  Mødet  var  dog,  at  der  nedsattes  et 
Udvalg,  der  skulde  forberede  Dannelsen  af  en  Centralorganisation 
af  Statsfunktionærer.  Her  var  Mødet  paa  fast  Grund;  her  anviste 
det  en  Vej,  der  syntes  fremkommelig,  saa  langt  Øjet  rakte,  men 
som  desvære  skulde  spærres  af  ikke  faa  overraskende  Vindfælder, 
og  paa  hvilken  Funktionærerne  endnu  stadig  kæmper  med  bety- 
delige Hindringer. 

Endnu  i Marts-Numrene  af  Statsfunktionærernes  Medlemsblade 
indprentes  Nødvendigheden  af  for  en  Gangs  Skyld  at  se  bort  fra 
de  politiske  Anskuelser.  Dette  blev  unødvendigt,  fordi  Interpella- 
tionerne fra  alle  Sider  besvaredes  gunstigt,  og  umuligt,  fordi  de 
politiske  Bølger  gik  mange  Fod  over  Madstrævets  daglige  Vande. 
Funktionærerne  gik  nu  som  altid  til  Valg  efter  de  store,  politiske 
Skillelinier. 

Rigsdagssamlingens  Afslutning  og  Valgenes  Udfald  bragte  ikke 
Stilhed  om  Statsfunktionærerne.  Vilh.  Ohlsson  blev  forflyttet  til 
Sparkær  og  Portør  Nielsen  til  Vedsted.  Den  sidste  er  Tillidsmand 
i „Dansk  Jernbaneforbund",  og  hans  Forflyttelse  er  derfor  bleven 
opfattet  som  et  Forsøg  paa  at  sprænge  de  underordnede  Jernbane- 
funktionærers Organisation,  et  Forsøg,  der  imidlertid  kun  bevirkede, 
at  Forbundets  Medlemmer  sluttede  endnu  fastere  sammen,  ja 
endogsaa  officielt  nærmede  sig  Socialdemokratiet.  I dettes  Grund- 
lovstog saas  et  meget  stort  Antal  uniformerede  Jernbanefunktio- 
nærer. Lige  saa  berettiget  det  er,  at  socialdemokratiske  Stats- 

funktionærer  deltager  i Partiets  Grundlovstog,  lige  saa  forkert  er 
det  imidlertid,  at  de  møder  i Uniform.  Uniformen  har  intet  at 
gøre  ved  nogen  som  helst  politisk  Demonstration.  Den  er  et  Ud- 
tryk for,  at  dens  Bærere  er  Statens  Tjenere,  og  som  saadanne 
bør  Funktionærerne  være  upolitiske  og  upartiske.  Uniformen  ud- 
sletter Individualiteten,  Uniformen  er  rent  Neutrum. 

IV 

Det  paa  Gitymødet  nedsatte  Udvalg,  der  skulde  forberede  Op- 
rettelsen af  en  Centralorganisation  af  Statsfunktionærforeninger, 
begyndte  straks  sit  Arbejde.  Det  udsendte  til  alle  Organisationerne 
Opfordring  til  at  forelægge  Generalforsamlingerne,  efterhaanden  som 
disse  afholdtes,  det  Spørgsmaal,  om  den  paagældende  Forening 
vilde  støtte  Oprettelsen  af  en  Centralorganisation  og  i bekræftende 
Fald  sende  en  Delegeret  til  et  Fællesudvalg,  hvis  Opgave  skulde 
være  at  udarbejde  Grundlag  og  Love  for  en  Fællesorganisation. 
Endnu  har  kun  et  Mindretal  af  Foreningerne  holdt  Generalforsam- 
ling ; men  endskønt  Sagen  saaledes  befinder  sig  i sit  første  Sta- 
dium, og  til  Trods  for  at  det  forberedende  Udvalg  først  i August 
Maaned  har  udsendt  et  Slags  Program  for  den  projekterede  Central- 
organisations Virksomhed,  har  Tanken  allerede  været  Genstand  for 
gentagne  og  hidsige  Angreb  i den  konservative  Dagspresse.  Disse 
Angreb  beror  imidlertid  paa  saa  fuldkomne  Misforstaaelser  af 
Organisationens  Maal  og  Midler,  at  den  store  Offentlighed  nødig 
skulde  forblive  i den  Tro,  at  de  omtalte  Dagspresseartikler  frem- 
stillede Sagens  rette  Sammenhæng. 

Certralorganisationen  skal,  siges  der,  være  et  Slags  „Statsfunk- 
tionærfagforbund". Ja,  dette  er  rigtigt;  men  dermed  ophører  ogsaa 
Ligheden  med  „De  samvirkende  Fagforbund",  — en  Sammenligning, 
som  man  i høj  Grad  ynder  at  anstille ; — thi  disse  er  socialdemokratiske 
Fagforeninger,  hvis  virksomste  Middel  er  Strejke  og  Blokade,  medens 
Statsfunktionærernes  Foreninger  er  ganske  uden  politisk  Særpræg  — 
om  end  en  enkelt  er  socialistisk  paavirket  — og  ganske  ude  af  Stand 
til  at  anvende  de  fri  Arbejderes  Kampvaaben.  Ganske  vist  har 
Tanken  om  en  Masseopsigelse  været  fremsat,  blandt  andet  af  Trafik- 
assistent Vilhelm  Ohlsson  i Januar-Numret  af  „Vor  Stand";  men 
de  Mænd,  der  staar  i Spidsen  for  Funktionærerne,  har  for  længe 
siden  indset,  at  Vejen,  der  betegnes  af  Strejker  og  Blokader,  er 
ufarbar  for  de  egentlige  Statsfunktionærer.  Derimod  har  flere 
i et  løsere  Forhold  til  Staten  staaende  Arbejderkategorier  — saa- 

ledes  Statsbanernes  Kolonnearbejdere  og  de  københavnske  Post- 
assistenter — haft  deres  Lønkonflikter.  Medens  Kolonnearbejdernes 
Strejke  vil  være  tilstrækkelig  bekendt  fra  Dagbladene  og  heller 
ikke  frembyder  større  Interesse,  idet  disse  akkordlønnede  Arbejdere 
staar  i det  løsest  mulige  Forhold  til  deres  tilfældige  Arbejdsgiver, 
Staten,  vil  nogle  Ord  om  Postassistenternes  Forhold  kunne  in- 
teressere. 

Disse  Funktionærer  er  hverken  Embeds-  eller  Bestillingsmænd, 
men  an  tagne  af  Københavns  Overpostmester  paa  Maanedsløn.  De 
er  vel  i Statens  Tjeneste,  men  ikke  statsansatte,  idet  de  lønnes  af 
en  Kontorholdssum  og  efter  Overpostmesterens  Bestemmelse.  I 
April  1900  indsendte  »Danske  Post  assistenters  Forening"  et  An- 
dragende til  Overpostmesteren  om  forbedrede  Lønninger  for  de 
københavnske  Postassistenter.  Svaret  lod  vente  paa  sig,  idet  Over- 
postmesteren ikke  kunde  træffe  Afgørelsen  alene;  den  laa  iGeneral- 
postdirektørens  Haand,  og  de  nødvendige  Penge  maatte  tages  paa 
forventet  Efterbevilling  paa  Finansloven.  Da  besluttede  Postassi- 
stenterne at  fremtvinge  en  Afgørelse.  Deres  Engageringsbureau,  gen- 
nem hvilket  største  Delen  af  Pladserne  hele  Landet  over  besættes, 
standsede  pludselig  al  Tilgang  til  København  og  anbragte  tilmed 
et  Antal  af  Hovedstadens  Assistenter  i Provinsen,  hvor  Pladserne  var 
bedre  lønnede.  P nogle  Maaneder  kneb  det  overordentlig  at  faa 
Assistentarbejdet  i København  udført.  Der  henstod  i dette  Tids- 
rum op  imod  en  halv  Snes  Pladser  ubesatte,  idet  kvalificeret  Mand- 
skab ikke  var  til  at  faa.  Da  blev  endelig  Overpostmesteren  sat  i 
Stand  til  at  imødekomme  Assistenterne,  et  Forlig  blev  indgaaet  og 
Tilgangen  atter  aabnet. 

Grunden  til  at  denne  Blokade  med  Held  kunde  gennemføres, 
var  den,  at  Postassistenterne  er  ganske  frit  stillede.  Anderledes 
med  de  virkelige  Statsfunktionærer,  de  af  Kongen  eller  Administra- 
tionens Chefer  fast  ansatte  og  efter  Lov  lønnede  Personer.  Man 
behøver  ikke  at  frygte  for,  at  disse  skal  etablere  hverken  Strejke 
eller  Blokade;  thi  det  er  tilkendegivet  Statsfunktionærerne  saa  ofte, 
sidst  ved  Cirkulære  fra  Generaldirektoratet  for  Statsbanedriften  af 
Februar  1901,  at  de  ved  at  forlade  deres  Tjeneste  vilde  gøre  sig 
skyldige  i et  lovstridigt  Forhold.  Statens  Embeds-  og  Bestillingsmænd 
er  nemlig  — efter  den  af  Administrationen  hidtil  hævdede  Op- 
fattelse — ikke  antagne  paa  Opsigelse.  Staten  kan  afskedige  dem 
uden  Varsel;  men  Staten  kan  Ogsaa  forlange,  at  de  skal  arbejde 
lige  til  det  Øjeblik,  deres  Afsked  bevilges.  Ønsker  en  Statsfunk- 

tionær  at  fratræde  sin  Stilling,  maa  han  indsende  Ansøgning  derom, 
og  indtil  Kongen  eller  Administrationen  har  bevilget  ham  denne, 
er  han  arbejdspligtig.  Det  er  muligt,  at  dette  Forhold  har  sine 
Mangler;  men  det  er  i hvert  Fald  i sin  Helhed  hensigtsmæssigt;  thi 
det  er  en  Garanti  for,  at  Statens  Arbejde  til  enhver  Tid  udføres. 
Forholdet  er  saa  almindelig  erkendt,  at  der  næppe  nogen  Sinde 
inden  for  Statsfunktionæremes  Kreds,  eller  blot  inden  for  en  enkelt 
Etat,  vil  kunne  ’opnaas  Enighed  om  at  foretage  en  Masseopsigelse, 
og  hvis  ikke  denne  i det  mindste  fik  Flertallet  for  sig,  vilde  dm 
være  resultatløs.  Men  der  er  desuden  andre  Omstændigheder,  som 
noget  nær  umuliggør  en  Strejkes  Etablering. 

I første  Række  er  der  de  økonomiske  Betænkeligheder,  som 
vil  opstaa  hos  de  ubemidlede  Funktionærer,  altid  de  ivrigste  for 
en  Lønforbedring.  Statsfunktionærerne  lønnes  maanedsvis  forud, 
og  et  stort  Antal  af  dem  vilde  derfor  ved  en  Strejkes  Udbrud  — den 
maatte  altid  tage  sin  Begyndelse  ved  en  Maaneds  Slutning  — staa 
ganske  uden  Eksistensmidler  og  derfor  betænke  sig  stærkt  paa 
at  gaa  med  til  en  Arbejdsstandsning.  Endvidere  er  en  Strejke 
udelukket,  fordi  Statsfunktionærernes  højeste  overordnede.  Mini- 
steren, ikke  paa  egen  Haand  kan  tage  nogen  som  helst  Bestem- 
melse om  en  Forhøjelse  af  Lønningerne,  idet  disse  er  bestemte  ved 
Lønningslove,  vedtagne  af  begge  Rigsdagens  Ting  og  stadfæstede 
af  Kongen.  Rigsdagen  maatte  sammenkaldes  eller,  hvis  den  var 
samlet,  afbryde  sit  Arbejde  for  at  behandle  Funktionærernes  For- 
dringer, hvilket  sikkert  vilde  blive  misbilliget  af  alle  Partier.  Ad- 
skilligt mere  kunde  anføres  imod  Sandsynligheden  af  en  Strejke; 
men  af  ovenstaaende  vil  formentlig  allerede  fremgaa,  at  den  kon- 
servative Presses  Angst  for , at  en  Centralorganisation  af  Statsfunk- 
tion ærforeninger  skal  anvende  de  socialdemokratiske  Fagforeningers 
Virkemidler,  er  blot  og  bar  Spøgelsefrygt.  Det  er  kun  lidet  over- 
bevisende idelig  at  paadutte  en  Organisation  Forsætter,  som  denne  be- 
stemt fralægger  sig,  og  imod  hvis  Udførelse  alle  Omstændigheder  taler. 

Hvilket  Formaal  stiller  da  en  saadan  Centralorganisation  sig? 
Den  skal  i første  Række  søge  gennemført  en  Lønforbedring,  der- 
næst værne  om  Funktionærernes  statsborgerlige  Rettigheder,  i øvrigt 
tage  Affære  i alle  Tilfælde,  hvor  en  Ændring  af  bestaaende  Forhold 
er  ønskelig.  Den  kunde  f.  Eks.  virke  for  en  aarlig  Ferie,  som 
uden  Udgift  Tor  den  ferierende  kun  er  de  færresté  Statsfunktionærer 
tildelt,  for  billige  og  ensartede  Kautions-  og  Pensionsforhold,  for 
Livs-,  Ulykkes-  og  Sygeforsikring,  for  Uniformsgodtgørelse  for  over- 

ordnede  Funktionærer  og  for  meget  andet.  Absolut  nødvendig  vil 
en  Centralorganisation  være,  naar  Tanken  om  ensartede  Lønninger 
for  Statsfunktionærer  i ensartede  Stillinger  skal  realiseres.  Denne 
Reforms  Nødvendighed  er  ofte  paavist  af  Folketingsmand,  Kaptajn 
Bluhme  og  har  allerede  vundet  megen  Tilslutning,  baade  i Tinget 
og  blandt  Statsfunktionærerne.  Den  nuværende  Ordning  betegner 
nemlig  et  enormt  Arbejde  for  Administration  og  Rigsdag;  thi  næppe 
har  den  ene  Etat  faaet  sine  Lønninger  forbedrede,  før  de  andre 
møder  med  Krav  om  lige  saa  høje  eller  højere  Satser.  Hvor  langt 
lettere,  om  man  kunde  nøjes  med  en  fælles  Lønningslov  for  i hvert 
Fald  de  tre  Samfærdselsetater  og  Toldetaten.  Men  skal  den  gen- 
nemføres, vil  det  være  af  største  Betydning,  at  der  findes  en 
Centralorganisation  som  Organ  for  Funktionærernes  fællesinteresser, 
saa  at  ikke  alle  de  mange  Statsfunktionærer  møder  frem  for  Rigs- 
dagen med  en  Masse  forskellige  Ønsker,  men  derimod  i Forvejen 
diskuterer  disse  inden  for  Centralorganisationen  og  lader  dem  gaa 
op  i en  højere  Enhed  af  fælles  Krav. 

Fordi  Centralorganisationen  er  afskaaren  fra  at  benytte  Strejken 
som  Middel  til  at  gennemføre  sine  Krav,  vil  den  derfor  ikke  vise 
sig  uden  Indflydelse.  Det  er  ikke  altid  gennem  Strid,  man  naa’r 
de  største  Resultater.  Statsfunktionærernes  enkelte  Foreninger  har 
saa  ofte  med  Held  talt  Medlemmernes  Sag  over  for  Administrationen, 
at  det  vilde  være  besynderligt,  om  en  Centralorganisation  ikke 
skulde  møde  den  samme  Velvilje.  Centralorganisationen  skal  virke 
ved  Anmodninger  og  Forestillinger,  som  faar  Eftertryk  i Kraft  af 
dens  store  Medlemsantal,  og  den  maa  anerkendes  af  Regering  og 
Rigsdag  som  Statsfunktionærernes  rette  Talerør  for  deres  fælles 
Interesser,  saa  at  det  maa  tillades  den  at  forhandle  direkte  med 
disse  Faktorer.  Da  vil  Centralorganisationen  gennem  sin  Besty- 
relse eller  sit  Forretningsudvalg  med  Udbytte  kunne  tale  Stats- 
funktionærernes Sag  og  vil  kunne  gennemføre  overordentlige  For- 
bedringer i deres  Livs-  og  Arbejdsvilkaar. 

Af  de  Foreninger,  der  hidtil  har  haft  Lejlighed  til  at  tage 
Stilling  til  Spørgsmaalet  om  en  Centralorganisations  Nødvendighed, 
har  Flertallet  vedtaget  at  sende  en  Repræsentant  til  det  forbere- 
dende Fællesudvalg,  nogle  andre  Foreninger  har  stillet  sig  afventende, 
medens  en  enkelt  med  en  ganske  ringe  Majoritet  har  nægtet  at  være 
med.  Selv  , Dansk  Jernbaneforbund tf,  haaber  man,  vil  naa  til  Er- 
kendelse af,  at  kun  Centralorganisationen  kraftigt  og  paa  rette 
Maade  kan  virke  for  Medlemmernes  Interesser. 

Denne  Forening  har  nemlig  under  Forhandlingerne  om  Portør 
Nielsens  Forflyttelse  til  Vedsted  taget  under  Overvejelse,  om  ikke 
dens  Medlemmers  Krav  og  Rettigheder  var  bedst  betryggede  ved, 
at  den  indmeldte  sig  i „De  samvirkende  Fagforbund*.  Det  er 
forstaaeligt,  at  denne  Plan  hilstes  med  Glæde  fra  socialdemokratisk 
Side,  men  ogsaa  „Politiken*  har  desværre  tilraadet  og  derved 
fremmet  Planens  Realisation.  Det  maa  dog  antages,  at  Bladet 
ikke  tilstrækkeligt  har  overvejet  Sagen;  thi  Jembaneforbundet  vilde 
ikke  have  den  fjerneste  Nytte  af  en  Tilslutning  til  „De  samvirkende 
Fagforbund*.  Denne  Institution  er  af  største  Betydning  for  de  fri 
Arbejdere,  der  raader  over  Midler  som  Strejke  og  Blokade,  idet 
den  Samvirken,  der  er  angivet  i Forbundets  Titel,  bestaar  i,  at  et 
Forbund,  der  strejker,  understøttes  af  de  andre.  Men  Jernbanefor- 
bundet vilde,  hvis  det  sluttede  sig  til  „De  samvirkende  Fagforbund6, 
kun  faa  den  tvivlsomme  Fornøjelse  at  fylde  Fagforbundets  Kasse; 
thi  det  er  saavel  som  alle  andre  Statsfunktionærforeninger  ude- 
lukket fra  at  bruge  Strejken  som  Kampmiddel.  Tillige  vilde  det 
vistnok  være  utænkeligt,  at  „De  samvirkende  Fagforbund*  for- 
handlede med  Myndighederne  paa  Jembanefunktionærernes  Vegne. 
Dertil  er  kun  Centralorganisationen  egnet  — eller  „Dansk  Jern- 
baneforbund* alene. 

Der  er  dem,  der  mener,  at  Statsfunktionærerne  overhovedet 
ikke  bør  organisere  sig  og  give  sig  af  med  at  fremsætte  For- 
dringer. Over  for  saadanne  Anskuelser  vil  det  maaske  skabe  noget 
bedre  Betingelser  for  en  Centralorganisation,  at  Trafikministeriet 
nu  er  lagt  i Hænderne  paa  en  Mand,  som  er  Bureaukratiets  dia- 
metrale Modsætning,  en  Mand,  der  altid  har  anerkendt  Organisa- 
tion som  Fremskridtets  Vej.  Det  er  endvidere  bleven  indvendt,  at 
en  Centralorganisation  rimeligvis  hurtigt  vilde  blive  en  Afdeling  af 
Socialdemokratiets  „samvirkende  Fagforbund*.  Hvad  der  i det 
foregaaende  er  sagt  om  „Dansk  Jembaneforbund*  gælder  imidlertid 
lige  saa  vel  de  andre  Statsfunktionærforeninger,  og  véd  man,  hvor 
konservative  Statsfunktionærerne  gennemgaaende  er  i Anskuelser, 
i Tænkemaade,  bliver  en  saadan  Indvending  endogsaa  komisk. 

Vil  Statsfunktionærerne  i det  hele  taget  organisere  sig,  hvad 
alle  Omstændigheder  tilskynder  til,  da  er  Dannelsen  af  en  Cen- 
tralorganisation den  eneste  Vej,  der  findes. 

August  1901 

A.  M.  Dcvantier 

■or  snart  to  Aar  siden  begyndte  Frankrigs  Folke- 
universiteter. De  føjedes  til  som  et  nyt  Led  i det 
storstilede  F olkeoplysningsarbejde,  den  tredje  Repu- 
blik har  sat  i Værk.  Republikkens  Mænd  har  i 
de  to  sidste  Aartier  omskabt  fransk  Undervisning 
fra  Rod  til  Top.  Som  de  har  draget  ind  i Skolen 
de  Hundredtusinder  fra  dé  fattigste  Hjem,  for  hvem  Bog  og  Pen 
før  var  ukendte  Vidundere,  har  de  budt  Bourgeoisiets  Døtre  den 
ypperste  moderne  Undervisning  i Stedet  for  Klosterdressuren,  og  i 
Bund  og  Grund  har  de  fornyet  Universiteternes  Arbejde.  Og  ikke 
tilfreds  dermed  har  man  villet  følge  Befolkningen  ogsaa  ud  over 
Skole-  og  Studietiden.  Derfor  har  man  Skridt  for  Skridt  fremmet 
den  Undervisning  for  unge  Mennesker,  forskellige  parisiske  Sel- 
skaber alt  i Forvejen  ydede,  og  har  i 1888  dertil  føjet  en 
Undervisning,  der  ogsaa  henvender  sig  til  de  ældre.  Fra  da  af 
holder  6 fast  ansatte  Professorer  paa  Paris’  Raadhus  Vinterens 
Aftener  igennem  videnskabelige  Foredrag  for  alle,  som  har  Lyst 
til  at  høre  dem.  Og  endnu  langt  videre  er  man  fra  1894  gaaet 
over  hele  Frankrig.  Rundt  om  ved  Skolerne  indførtes  paa  én  Gang 
Fortsættelseskursus  i de  mest  praktiske  Fag  for  Elever,  hvis  Skole- 
tid var  til  Ende,  og  oplysende  folkelige  Foredrag  for  Egnens  Be- 
folkning, snart  af  Skolens  Lærere,  snart  af  fremmede.  Saa  hastig 
har  Bevægelsen  bredt  sig,  at  disse  Fortsættelseskursus  i Vinteren 
1898—99  samlede  450,000  Drenge  og  Piger,  medens  der  i samme 
Vinter  holdtes  rigelig  100,000  Foredrag  med  over  4 Millioner 
Tilhørere. 

Tilskueren  1901  47 

Hertil  kom  saa  pludselig  Folkeuniversiteterne.  I Oktober 
1899  aabnedes  det  første,  og  et  Aars  Tid  derefter  fandtes  der  30—40 
i Paris  og  nærmeste  Omegn,  og  et  lignende  Tal  i Provinserne- 
Aviser  og  Tidsskrifter,  der  ikke  havde  skænket  Fortsættelseskursus 
og  Skoleforedrag  mange  Ord,  blev  i de  følgende  Maaneder  ikke 
trætte  af  at  drøfte  den  ny  Bevægelse.  Hvoraf  kom  den  plud- 
selige Iver  og  den  store  Interesse?  Sikkert  nok  ikke  deraf-  at 
man  her  havde  fundet  en  ny  Form  for  Undervisning,  langt  bedre 
end  den,  man  kendte  før.  Som  Undervisning  var  Folkeuniversi- 
teterne kun  et  beskedent  Fremskridt,  ingenlunde  overflødige,  men 
ikke  heller  særdeles  betydningsfulde.  Forklaringen  paa  Begejst- 
ringen laa  andetsteds.  Disse  ny  Folkeuniversiteter  var  som  et 
Pant  paa  Pagten  mellem  Universitetets  Mænd  og  Arbejderne,  det 
gamle  Forbund,  der  synes  at  fornys,  saa  tidt  Frankrig  gennem- 
gaar  sine  store  Kriser.  Og  Krisetid  var  det  jo.  Det  var  Dreyfus- 
affærens  Dage.  I Aristokratiets  og  Fabrikantverdenens  Saloner, 
fra  Officersklubberne  til  de  mondæne  Døtreklostre  var  „Dreyfus* 
blevet  det  Trylleord,  der  skulde  sikre  „det  gode  Selskab8  den 
Magtstilling,  det  var  ved  at  tabe,  og  gøre  alle  de  truede  Fordomme, 
det  levede  paa,  hellige  og  ukrænkelige.  Bag  Tredjestands  bekym- 
rede Rigmænd,  der  nys  havde  set  deres  Mand,  Méline,  falde,  rejste 
sig  atter  Adelsmænd,  Præster  og  Officerer  til  Kamp  mod  Revolu- 
tionstraditioneme,  helt  berusede  af  den  sjældne  Lykke,  endnu 
engang  at  føle  en  Art  Folkestemning  paa  deres  Side.  Mens  farce- 
agtige  Sammensværgelser  og  Revolutionsforsøg  af  de  mest  des- 
perate fulgte  Slag  i Slag,  saa’  det  ud  til,  at  alle  Slags  middelalder- 
lige Instinkter  var  ved  at  bryde  frem  paa  ny  gennem  Kulturskallen 
og  rive  Befolkningen  med  til  et  stort  Spring  tilbage.  Saa  over- 
maade  dybt  gik  det  hele  vist  egentlig  ikke,  men  i Øjeblikket  syntes 
det  selv  de  koldblodigste  helt  farligt. 

Det  er  ikke  for  meget  sagt,  at  en  dyb  Forfærdelse  herover 
greb  den  Del  af  Universitetets  Mænd,  som  ikke  selv  blev  trukket 
med  af  Strømmen.  Endnu  hører  man  dem  i Samtaler  atter  og 
atter  fremhæve,  hvorledes  dette  aabnede  deres  Blik  for,  i hvor 
ringe  Grad  Civilisationen  endnu  har  omskabt  Menneskene,  og  hvor 
let  al  Art  gammel  Raahed  stadig  kommer  til  Live,  saa  snart  Lejlighed 
bydes.  Det  har  været  dem  en  Tilfredsstillelse  som  Franskmænd, 
men  kun  en  ny  Sorg  som  Mennesker,  at  Boerkrigen  har  bragt 
Vidnesbyrd  om,  at  den  anden  store  Kulturnation  i saa  Henseende 
i hvert  Fald  ikke  er  videre.  De  tog  Striden  op  og  begyndte  det 

store  Felttog  mod  Fordommene,  men  kun  til  en  vis  Grad  fik  de 
Magt  med  dem,  og  naar  Dreyfuskampagnen  endte  med  en  Art 
Sejr,  saa  skyldtes  det  for  en  god  Del,  at  de  fandt  mægtige  For- 
bundsfæller i de  socialistiske  Arbejdere.  Det  blev  Fagforeningernes 
Titusinder,  der  paa  de  Dage,  da  Faren  var  størst,  med  Jaurés  og 
Allemane  i Spidsen,  flokkedes  om  Republikkens  Præsident  og 
bragte  Skræk  blandt  Væddeløbsbanens  adelige  Helte,  saavel  som 
i det  Beværtningspublikum,  Rochefort  for  Tilfældet  havde  gjort 
til  disses  Hjælpere. 

Faa  eller  ingen  af  Universitetets  Mænd  har  vel  troet  paa,  at  disse 
Arbejdere  hver  for  sig  var  klogere  eller  bedre  end  Borgerfolk,  der  var 
voksede  op  under  lykkeligere  Forhold  med  Adgang  til  mere  Kundskab. 
Alligevel  syntes  Forstaaelsen  med  dem  lettere.  „I  en  Arbejder- 
hjerne,"  siger  Anatole  France  etsteds,  „er  der  paa  den  Plads, 
hvor  Borgerfolk  gemmer  deres  taabelige  og  grusomme  Fordomme, 
et  stort  Hul.  Det  staar  endnu  tilbage  at  fylde  det.  Man  vil 
komme  dertil.  Det  vil  vare  længe,  men  i Mellemtiden  er  det  bedre 
at  have  Hovedet  tomt  end  at  have  det  fyldt  med  Skruptudser  og 
Slanger."  Dertil  kommer,  at  man  i Universitetskredsene  gennem- 
gaaende  finder,  at  Arbejderne  saa  temmelig  har  Ret  i deres  Klager 
over  det  bestaaende  Samfunds  Uretfærdighed;  Sympatien  er  paa 
deres  Side  over  for  det  væsentlig  nydende  Selskab,  der  giver 
Tonen  an,  Salonernes  og  Restauranternes,  Koncerternes  og  Te- 
atrenes faste  Publikum.  Det  laa  da  nær  at  knytte  Forbindelse 
med  den  Elite  af  Arbejdere,  Socialismen  har  skabt,  og  søge  sam- 
men med  dem  at  paavirke  og  udvikle  ogsaa  de  andre. 

Man  mødte  i Arbejdernes  Kreds  tilsvarende  Følelser.  Deres 
mest  fremmelige  Mænd,  de  unge  Førere  fra  Fagforeningerne,  Væl- 
gerforeningerne og  Oplysningsselskaberne,  havde  med  største  Be- 
kymring set  en  god  Del  af  deres  Arbejdsfæller  drages  med  af  Øje- 
blikkets Stemninger  trods  al  socialistisk  Opdragelse.  Med  Glæde 
tog  de  nu  mod  Hjælpen  fra  de  Videnskabens  Mænd,  der  saa  sik- 
kert og  kraftigt  havde  stemmet  sig  mod  den  Bevægelse,  der  syntes 
at  rive  næsten  alle  andre  med. 

Ud  af  denne  gensidige  Følelse  voksede  Folkeuniversiteterne. 
Hvad  enten  man  spørger  Akademikere  eller  Arbejdere  om  Oprin- 
delsen, faar  man  dette  Svar,  og  ogsaa  offentlig  er  den  samme 
Forklaring  givet.  En  Beretning  om  Folkeuniversiteterne  i Revue 
social  is  te  Januar — Februar  1901,  skrevet  af  en  af  de  Kvinder,  som 

staar  forrest  i Paris’  sociale  Oplysningsarbejde,  siger  saaledes  rent 
ud,  at  Folkeuniversiteterne  skylder  Dreyfusaffæren  deres  Tilbliven. 

Frankrigs  Folkeuniversiteter  fik  da  efter  Sagens  Natur  en  hel 
anden  Karakter  end  den  engelske  „university  extension*,  der  var 
det  direkte  Forbillede,  og  efter  hvis  Betegnelse  man  dannede  det  lykke- 
ligere valgte  Navn  „universités  populaires".  Kundskabsmedde- 
lelsen kunde  i Frankrig  ikke  blive  det  egentlige  Formaal;  man  saa’ jo 
netop  inden  for  de  velstillede  Klasser,  hvor  lidt  deres  større  Viden 
forslog  til  at  skabe  en  rimeligere  og  fornuftigere  Tankegang.  Man  satte 
i Stedet  Opdragelsen  som  Maal;  det  man  vilde  var  at  skærpe  og 
klare  Tanken,  mildne  og  forædle  Følelsen;  Midlet  dertil  skulde 
være  at  indvi  Tilhørerne  i den  videnskabelige  Kritiks  Fremgangs- 
maade,  saa  de  blev  forsigtigere  og  ædrueligere  i deres  Meninger, 
og  stille  dem  for  Øje  det  Ideal  at  Medfølelse  og  Samfølelse,  de 
bedste  blandt  Menneskene  har  skabt,  saa  de  derved  kunde  faa 
Lyst  til  at  følge  i samme  Spor.  Det  er  et  Maal,  som  kan  synes  vagt 
og  ubestemmeligt  og  det  er  det  vel  ogsaa,  men  dog  næppe  mere 
end  det  at  meddele  Kundskaber  paa  Maa  og  Faa  uden  at  vide 
hvorfor. 

Den  Mand,  der  satte  Bevægelsen  i Gang,  var  en  Typograf  ved 
Navn  Deherme.  Allerede  fra  1896  havde  han  i et  lille  Tidsskrift 
„la  Goopération  des  Idées “ søgt  at  faa  sine  Arbejdsfæller  i Tale, 
1898  føjede  han  dertil  en  beskeden  Foredragsforening,  og  i Ok- 
tober 1899  udvidedes  denne  til  et  Folkeuniversitet,  det  første  af 
alle,  rejst  midt  i den  gamle  Arbejderforstad  Saint-Antoine,  hvorfra 
Revolutionerne  saa  ofte  er  udgaaede.  Hans  Forventninger  gik 
vidt. 


„Som  I er  vi  Arbejdere/  siger  Foreningens  Opraab,  „men  vi  tror,  at 
Menneskelivet  har  Glæder,  der  er  stærkere,  varigere,  ædlere  og  dog  mindre 
kostbare  end  dem,  man  søger  i Beværtningerne.  Vil  I høre  os  til?  Vore 
Planer  er  store:  vi  vil,  at  Sandheden,  Skønheden  og  det  moralske  Liv  skal 
være  til  for  alle ; vi  vil,  at  alle  skal  have  Del  i disse  Goder,  der  danner  Menne- 
skehedens dyreste  Eje,  vi  vil,  at  som  Solen  er  til  for  ethvert  Øje,  skal  Tankens 
Lys  være  det  for  enhver,  der  tænker.  Vi  vil  en  virkelig  Kultur,  der  ikke 
lader  Flertallet  af  Menneskene  blive  uden  for  den,  en  Kultur,  som  ikke  er 
skabt  af  og  til  Fordel  for  nogle  enkelte,  men  som  alle  yder  deres  Bidrag  til  og 
nyder  Fordelene  af. 

Kammerater,  med  det  Maal  for  Øje  at  anvende  vore  Fritimer  til  vor 
fysiske,  aandelige  og  moralske  Udvikling,  det  vil  sige  for  vor  sociale  Frigørelse, 
rejser  vi  over  for  Beværtningen  og  Varietéen  vort  første  Folkeuniversitet.* 

„Kammerater,  gør  vore  Sale  til  eders  Sale,  vor  Forening  til  eders  For- 

ening.  Over  for  Beværtningen,  hvor  Legemet  ødelægges  og  Sjælen  nedværdiges, 
aabner  vi  Folkets  Hus  som  en  Arne  for  Retfærdighed  og  Broderskab. 

Sammen  med  os  vil  I blive  frie  Mænd,  Mænd  med  sund  Dømmekraft, 
og  vænne  eder  til  Overvejelse  og  Kritik. 

Sammen  vil  vi  søge,  hvad  der  er  vor  Pligt,  og  opfylde  den.  Men  vi  vil 
ikke  heller  forsømme  vore  Rettigheder;  vi  vil  skabe  hos  hver  enkelt  en  klar 
Bevidsthed  om  eget  Værd  og  eget  Ansvar  som  Menneske  og  som  Medlem  af 
Samfundet,  og  vi  vil  lære  ham  at  hævde  disse  Rettigheder.  Kort  sagt,  vi  vil 
arbejde  for,  at  Demokratiet  skal  gaa  over  fra  de  ufrugtbare  Formler,  hvoraf 
det  dør,  til  en  levende  Virkelighed,  frugtbar  paa  Frihed,  Retfærdighed  og  Sam- 
følelse. 

Vi  danner  fra  nu  af  den  levende  Kerne  til  et  idealt  Samfund,  og  vi  be- 
sværger eder  om  at  forene  eder  med  os.“ 

Intet  ringere  end  det  ideale  Samfund  var  da  Maalet,  og  hvor 
fjerne  end  Udsigterne  til  Virkeliggørelsen  var,  vist  er  det,  at  Ar- 
bejderne fulgte  den  Opfordring,  der  lød  til  dem.  Allerede  den 
første  Maaned  bragte  2200  Medlemmer  i Dehermes  Forening.  Eks- 
emplet var  givet,  og  rundt  om  grebes  Tanken  nu  baade  af  Pro- 
fessorer og  Arbejdere.  Det  ene  Folkeuniversitet  oprettedes  efter 
det  andet  i Paris’  Arbejderkvarterer,  og  snart  fulgte  Provinsbyerne 
med.  Nogle  Steder  var  det  Arbejderne,  der  tog  Initiativet,  andre 
Steder  Professorer  og  Lærere.  En  ivrig  Agitation  sattes  i Scene, 
ledet  af  de  samme  Mænd,  som  førte  an  i Dreyfuskampagnen ; 
Anatole  France  drog  som  Agitator  fra  den  ene  Arbejderforsamling 
til  den  anden,  og  Jaurés  hilste  i „La  Petite  République*  Folkeuniversi- 
teterne som  et  nyt  og  betydningsfuldt  Led  i „den  aandelige  Frigørelse, 
der  er  Omvæltningens  Betingelse,  ja  dens  Begyndelse*.  Andre  Socia- 
lister advarede  vel  forskrækket  mod  det  hele  som  et  nyt  Forsøg  af 
Bourgeoisiet  paa  at  lede  og  narre  Arbejderne,  men  de  blev  ikke  hørte. 

I hver  af  de  ny  Foreninger  mødtes  „intellectuels*  og  Arbejdere  i Be- 
styrelserne; hver  enkelt  af  Foreningerne  blev  stillet  ganske  selvstændig 
med  egne  Love  og  egen  Virkemaade.  Det  eneste  Bindeled  blev 
det  i Februar  1901  oprettede  „Folkeuniversitetsselskab*  med  en 
af  de  ivrigste  Professorer  G.  Séailles  i Spidsen.  Dets  Maal  var 
at  hjælpe  Foreningerne  med  Penge  og  i fornødent  Fald  med  Fore- 
dragsholdere. 

Hvert  af  Folkeuniversiteterne  fik  sine  faste  Lokaler,  og  deres 
Virksomhed  blev  af  omfattende  Art,  lagt  an  paa  at  gribe  bestem- 
mende ind  i Medlemmernes  hele  aandelige  Liv.  Hovedmidlet  blev 
dog  Foredragene.  Disse  er  af  meget  forskellig  Art.  Undertiden 
træffer  man  en  Forelæsningsrække,  der  strækker  sig  over  hele 
Vinteren,  med  ét  Foredrag  om  Ugen,  omtrent  som  de  sædvanlige 

Universitetsforelæsninger.  Saaledes  talte  i Vinter  i et  lille  Folke- 
universitet, der  bærer  Navnet  „Samfølelse",  F.  Buisson,  Folke- 
skolens Organisator,  før  Departementschef  i Kultusministeriet,  nu 
Professor  ved  Sorbonne,  om  Moralens  Historie  i en  sammenhæn- 
gende Foredragsrække,  medens  der  desuden  fandtes  samlede  Ræk- 
ker om  Frankrigs  Historie  og  fransk  Litteratur.  Hertil  føjedes 
saa  andre  Aftener  Enkeltforedrag,  om  Lørdagen  om  aktuelle 
Emner,  og  endelig  var  der  om  Søndagen  Musik,  Skuespil  eller 
Oplæsning;  Lørdagsforedragene  og  Søndagssammenkomsterne  var 
uden  Sammenligning  bedst  besøgte;  her  kunde  der  komme  3 — 400 
Mennesker,  medens  der  de  andre  Aftener  oftest  kun  var  30—40.  Paa 
lignende  Maade  stiller  det  sig  andre  Steder;  dog  er  sædvanlig 
Enkeltforedragene  mere  fremherskende,  Rækkerne  sjældnere.  Dis- 
kussion efter  Foredragene  staar  oftest  paa  Programmet,  men 
bliver  sjælden  til  stort;  derimod  har  man  sine  Steder  med 
Held  anvendt  en  af  Ugens  Aftener  til  Samtaler  om  den  for- 
løbne Uges  politiske  Begivenheder.  Sammenkomster  har  man 
sædvanlig  hver  Aften,  i nogle  af  Foreningerne  dog  kun  3 — 4 
Gange  i Ugen. 

Foredragenes  Emner  er  af  den  mest  brogede  Art;  alle  Viden- 
skaber yder  deres  Bidrag  dertil,  og  man  viger  ikke  tilbage  for 
nogen  Art  Emner,  hverken  dem,  der  kan  give  Anledning  til  Strid, 
eller  dem,  der  kunde  synes  for  vanskelige.  Hebt  tager  man 
Spørgsmaal,  der  staar  i Forbindelse  med  Nutidens  omstridte  Pro- 
blemer, og  hvad  end  Emnet  er,  søger  Foredragsholderen  altid  at 
drage  Lære  deraf  for  Opfattelsen  af  Øjeblikkets  Forhold.  Socia- 
lismen i alle  dens  Former  behandles  atter  og  atter,  som  i det 
hele  alle  mulige  sociale  Spørgsmaal;  ogsaa  Religionerne  fremstilles 
af  og  til,  om  end  sjældnere;  et  uudtømmeligt  Forraad  har  man 
dernæst  i fransk  Historie  og  Litteratur  saavel  som  i den  i Fran- 
krig saa  meget  anvendte  Filosofi;  ogsaa  Naturfagene  kommer  med, 
gennemgaaende  dog  noget  mindre.  Men  heller  ikke  Udlandet 
glemmes.  Blandt  de  meget  yndede  Emner  er  Ibsen  ogTolstoj,  og 
ogsaa  Bjørnson  ogNietsche  kan  man  høre  berette  om.  Af  Ibsen  er 
vel  nok  „En  Folkefjende"  det  foretrukne  Værk;  om  dette  Stykke  hørte 
jeg  en  Aften  en  fransk  Forfatter  holde  et  begejstret  Foredrag, 
hvori  han  forklarede,  hvor  ypperlig  det  passede  paa  Dreyfusaffæren. 
Den  dristige  Folkefjende  var  snart  Zola,  snart  Picquart,  og  hans  Af- 
sløringer nævnedes  stadig  „j’accuse".  Til  sidst  kom  saa  en  lille 

behændig  Forklaring  af,  at  man  dog  alligevel  skulde  holde  paa 
den  almindelige  Valgrets  Enevælde. 

Bedst  vil  Foredragenes  Karakter  ses  ved  at  tage  Programmet 
for  en  Uge  i et  af  Folkeuniversiteterne.  Det  var  saaledes  ude  hos 
Deherme  fra  5 — 11  Marts  1900:  Mandag,  Ch.  Gide,  juridisk  Pro- 
fessor: Ruskins  sociale  Ideer;  Tirsdag,  Dr.  Charcot:  Videnskaben 
og  Miraklerne  (Lysbilleder);  Onsdag,  Vandervelde,  det  belgiske 
Socialdemokratis  Fører:  Den  socialistiske  Organisation  i Belgien, 
samt  Forfatteren  Be  au  fils:  Baudelaire;  Torsdag  G.  Laurent, 
Professor  i Filosofi:  Epikur  (Led  i en  Række);  Fredag,  Forfat- 
teren Claparéde:  Japan  (Lysbilleder,  Led  i en  Række);  Lørdag, 
Tarbouchiech,  Professor  i Jura:  Moral  og  Ret  (Led  i en  Række), 
og  Armburster,  Sagfører:  Fransk  Tankegang;  Søndag  Kl.  3: 
Litterær  og  musikalsk  Matinée,  Kl.  8:  Litterær  og  kunstnerisk 
Soirée. 

Foredragsholdernes  Kreds  omfatter  højst  forskellige  Kræfter. 
Universitetets  Professorer  og  den  lærde  Skoles  -Lærere  er  meget 
talrige,  desuden  alle  Slags  Forfattere.  Ogsaa  socialdemokratiske 
og  radikale  Rigsdagsmænd  og  Journalister  møder  op  i betydeligt 
Tal.  Og  dertil  kommer  saa  Studenterne,  især  fra  École  normale 
supérieure.  Denne  Skole,  den  ypperste  Del  af  Paris’  Universitet, 
Planteskolen  for  Universitetsprofessorer,  var  hidtil  det  franske 
Bourgeoisis  Ære  og  Stolthed;  „les  normaliens“  modtoges  overalt 
med  Respekt  og  Beundring.  Nu  nævnes  de  i de  samme  Kredse 
med  bedrøvet  Hovedrysten,  og  spørger  man  hvorfor,  faar  man  til 
Svar,  at  de  er  grebne  af  et  utaaleligt  Hovmod  og  vil  vide  alting 
bedre  end  andre  Mennesker.  Forklaringen  er,  at  de  Studenter, 
som  nu  mødes  dér,  næsten  alle  er  Dreyfusarder,  ja  i ikke  ringe 
Tal  Socialister;  her  hvor  Brunetiére  nys  som  Lærer  i Litteratur 
var  højlig  beundret,  er  det  nu  G.  Monod  og  É.  Bourgeois,  Drey- 
fusarder af  reneste  Vand,  der  giver  Tonen  an,  og  Brunetiére  selv 
er  afløst  af  den  radikale  G.  Lanson,  en  af  Folkeuniversitetets  ivrigste 
Talere.  Mange  af  disse  Elever  fra  École  normale,  hvis  Kund- 
skaber allerede  er  betydelige,  og  som  i deres  Skole  oplæres  til  at 
holde  Foredrag,  virker  nu  i Folkeuniversiteterne,  til  Nytte  for  Ar- 
bejderne og  maaske  end  mere  til  Gavn  for  deres  egen  Udvikling. 

Til  Foredragene  føjes  imidlertid  rundt  om  i Folkeuniversiteterne 
Oplæsning  og  Skuespil,  Musik  og  Sang.  Heller  ikke  dette  er  dog 
blot  underholdende;  det  lægges  altid  an  med  det  Formaal  for  Øje 
samtidig  at  paavirke  og  belære.  Man  tage  saaledes  fire  Lørdags- 

soiréer  efter  hinanden  i et  Folkeuniversitet  ved  Navn  .Frigørelsen* 
ude  i et  af  de  mest  udprægede  Arbejderkvarterer.  Den  første 
Lørdag  er  det  Anatole  France,  der  læser  op  af  „Monsieur  Bergeret* 
og  andre  af  sine  sidste  Værker.  Han  læser  Smaastykker  om  Re- 
ligionens Taabelighed  og  Dommernes  Ufuldkommenhed,  og  de 
3—400  Arbejdere,  der  er  mødt,  Koner  og  Børn  medregnet,  lønner 
ham  med  stormende  Bifald.  Mens  han  hviler  sig  mellem  to 
Stykker,  læser  en  af  Arbejderne  et  lille  Afsnit  af  Voltaire  om  Mis- 
sionærerne i Kina;  det  er  netop  i de  Dage,  da  parisiske  Arbejdere 
samles  til  Møde  efter  Møde  for  at  protestere  mod  den  barbariske 
Krigsførelse  i Kina,  og  Bifaldet  da  følger  ogsaa  den  grove  Haan, 
hvormed  Voltaire  overdængede  sin  Tids  Missionærer,  men  alligevel 
mærker  man,  hvorledes  Forsamlingen  fuldt  vel  forstaar  at  vurdere 
Afstanden  mellem  Anatole  Frances  fine  Ironi  og  Voltaires  kraftige, 
mere  haandfaste  Spot.  Lørdagen  derefter  spiller  saa  Foreningens 
Skuespillergruppe  Hauptmanns  „Væverne*,  og  de  to  følgende  Lør- 
dage samles  man  til  Oplæsning  af  Shakespeares  „Kong  Lear* 
og  Perez  Galdos  „Elektra*,  det  berømte  Stykke,  der  i Vinter  i 
Spanien  har  givet  Anledning  til  stormende  kirkefjendske  Demon- 
strationer, saa  ofte  det  spilledes.  Og  ikke  blot  i Paris  byder 
Folkeuniversitetet  sine  Tilhørere  slige  Ting.  Da  jeg  i Slutningen 
af  Maj  dette  Aar  kom  til  Nancy,  havde  man  dér  i den  foregaaende 
Uge  spillet  tre  Stykker  af  Ibsen:  Per  Gynt,  En  FolkeQende  og  Et 
Dukkehjem.  Det  var  Lugné  Poés  Trup,  der  spillede,  og  Forestil- 
lingerne var  offentlige,  men  det  var  Folkeuniversitetets  ledende 
Mænd,  der  havde  foranstaltet  dem.  Ogsaa  i Valget  af  Musik  og 
Sang  tager  man  pædagogiske  Hensyn,  og  Koncerterne  indledes  ofte 
af  forklarende  Foredrag.  Ikke  sjælden  benyttes  Musik  og  Sang  ogsaa 
til  at  samle  Folk  til  Foredrag  og  lette  Interessen  derfor.  Saaledes 
ledsagedes  et  Foredrag  om  Finland,  som  en  ung  Student  i Vinter 
holdt  i det  ene  Folkeuniversitet  efter  det  andet,  af  finske  Sange 
og  Melodier  og  Oplæsning  af  finske  Eventyr. 

Baade  til  Skuespil,  Musik  og  Sang  anvendes  aldeles  over- 
vejende Dilettanter  fra  Foreningerne  selv.  Den  Interesse,  Profes- 
sorer, Forfattere  og  Studenter  har  vist  Foreningerne,  spores  saa 
godt  som  ikke  blandt  Skuespillere  og  Musikere;  de  har  nu  engang 
deres  Plads  i Boulevardkafeerne  og  de  elegante  Saloner.  Meget 
ofte  optræder  smaa  Børnekor,  der  synger  og  danser,  hvilket  synes 
i høj  Grad  at  glæde  baade  Børnene  og  Tilskuerne. 

Til  alt  dette  kommer  imidlertid  ogsaa  en  ligefrem  Undervisning 

for  de  Medlemmer,  som  ønsker  det.  Saaledes  findes  vedDehermes 
Folkeuniversitet  Kursus  i Tysk  og  Russisk,  Stenografi,  Fotografering, 
Sang  og  Musik,  samt  endelig  Fransk  for  Udlændinge.  Desuden 
ydes  der  i hvert  af  Folkeuniversiteterne  gratis  Retspleje  og  Læge- 
hjælp, der  ordnes  Museumsbesøg  under  sagkyndig  Ledelse,  sættes 
Lege  i Gang  for  Børn  o.  s.  v.  Endelig  har  hver  Forening  sit 
Bibliotek,  ofte  paa  flere  Tusinde  Bind,  og  i Læsestuerne  findes 
Tidsskrifter  og  Blade.  Et  enkelt  Sted,  i Folkeuniversitetet  ude  i 
Bellevillekvarteret,  raader  man  over  en  hel  Bygning,  og  en  Del 
Studenter  bor  i denne  for  derved  lettere  at  komme  i personlig 
Forbindelse  med  Arbejderne.  Pengene  til  det  alt  sammen  er  kom- 
met ind  dels  ved  Gaver,  dels  ved  Medlemmernes  Bidrag.  Bidraget  er 
50  Centimer  (36  Øre)  om  Maaneden  og  forslaar  da  ikke  til  meget,  men 
Lokalerne  er  ofte  beskedne,  og  Foredrag  og  anden  Medvirkning 
betales  ikke.  Alligevel  synes  det  stadig  let  at  faa  Foredrags- 
holdere; de  Kredse,  man  henvender  sig  til,  er  jo  i Frankrig 
gennemgaaende  saa  vel  lønnede,  at  de  uden  Vanskelighed  kan 
paatage  sig  noget  saadant;  der  er  mange  at  vælge  imellem,  og 
Iveren  er,  i hvert  Fald  endnu,  meget  stor. 

Medlemstallet  i de  forskellige  Foreninger  er  højst  vekslende. 
I Dehermes  havde  man  i Løbet  af  godt  et  Aar  12000  indskrevne, 
men  de  faste  Medlemmer  er  2—3000;  en  af  de  andre  Foreninger,  i Ar- 
bejderkvarteret nærmest  Quartier  latin,  har  et  lignende  Tal,  men  de 
fleste  betydelig  mindre,  nogle  vel  kun  3—400  Medlemmer.  I Pro- 
vinserne synes  Antallet  gennemgaaende  en  Del  større.  Hvor  mange 
der  møder,  er  selvfølgelig  ogsaa  højst  forskelligt;  fra  20—30  til 
o — 600  kan  det  skifte.  I Paris  er  de  mødende  aldeles  overvejende 
Arbejdere;  Lokalerne  findes  tidt  i lidet  tiltalende  Sidegader,  hvor 
det  er  billigst,  og  Udstyrelsen  svarer  ikke  altid  til  Bourgeois-For- 
dringer; allerede  derved  er  Tilhørerskarens  Sammensætning  givet. 
I Provinserne  er  Bourgeoisiet  langt  mere  med;  de  frisindede  Bor- 
gere møder  her  ikke  blot  som  Foredragsholdere,  men  ogsaa  som 
Tilhørere.  I Nancy  saa'  jeg  saaledes  baade  ved  et  Foredrag  om 
Hugos  sociale  Digtning  og  ved  et  andet  om  aktuel  Politik  en 
meget  blandet  Forsamling.  Velstaaende  Borgere,  Universitetspro- 
fessorer, Lærere  og  Lærerinder  fra  Seminarier  og  Skoler,  Elever 
fra  Byens  nysoprettede,  meget  omstridte  Pigelyceum  o.  s.  v.  mødtes 
her  med  Arbejderne. 

Den  hele  Folkeuniversitetsbevægelse  er  dog  ikke  gaaet  af 
ilden  Vanskeligheder  og  megen  Strid.  Det  gjaldt  jo  her  ikke  om 


Digitized  by  v^.oo5Le 


746 


Franske  Folkeuniversiteter 


at  yde  en  nogenlunde  upartisk  Undervisning,  men  om  at  vinde  Til- 
hængere for  en  vis  Tænke-  og  Følemaade  og  gribe  bestemmende 
ind  i Medlemmernes  hele  Levevis.  Helt  selvfølgelig  blev  man  da 
uenig  om  mangt  og  meget.  Mindre  betyder  det,  at  man  strides  lidt 
om,  enten  Vægten  skal  lægges  paa  at  udvikle  Kritikken  ved 
at  fremstille  Videnskabens  Forskningsmetode,  eller  man  især  skal 
tale  til  Følelserne.  Professorerne  holder  paa  det  første,  og  paa 
Undervisningskongressen  paa  Udstillingen  fik  de  vedtaget  en  Re- 
solution, der  anbefalede  det  Derimod  foretrækker  Politikere  og 
Journalister  saavel  som  Arbejdernes  ledende  Mænd  sædvanlig 
det  andet,  og  trods  alle  Bestræbelser  bliver  dette  i Virkeligheden 
det  mest  fremtrædende;  det  er  endnu  ad  denne  Vej,  man  lettest 
faar  Tag  i Tilhørerne.  Hele  denne  Uenighed  er  dog  lidet  betyd- 
ningsfuld, da  man  fortræffelig  kan  gøre  begge  Dele  paa  en  Gang. 

Værre  er  Uenigheden  om  Folkeuniversiteternes  politiske  Farve. 
Medlemmernes  store  Flertal  er  i Paris  mere  eller  mindre  udprægede 
Socialdemokrater,  i Provinserne  dels  det  samme,  dels  radikale; 
Foredragsholderne  er  overvejende  radikale,  Resten  Socialister. 
Foredragenes  Tone  og  Foreningernes  hele  Liv  faar  da  nødvendigvis 
deres  Præg  deraf.  Dette  har  vakt  en  Del  Bekymring.  Videnskaben 
skulde  jo  gerne  være  upartisk,  og  navnlig  i Begyndelsen  skrev 
mere  moderate  Universitetsmennesker,  der  var  med  i Bevægelsen, 
mange  Formaningsartikler  om  endelig  at  undgaa  Politikken.  Det 
var  og  blev  imidlertid,  som  Forholdene  stillede  sig,  umuligt,  og 
man  nøjedes  da  med  at  tilfredsstille  de  videnskabelige  Krav  ved 
højtidelige  Forsikringer  om,  at  Valgpolitik  og  Valgagitation  skulde 
man  holde  sig  borte  fra.  I Paris,  hvor  man  har  Vælgerforeninger 
til  den  Ting,  har  man  da  ogsaa  saa  temmelig  holdt  Løftet,  men  i 
Provinserne,  hvor  de  radikale  Partier  hidtil  ofte  har  været  meget 
tarveligt  organiserede,  synes  det,  at  Folkeuniversiteterne  alligevel 
saa  smaat  gør  Tjeneste  som  Vælgerforeninger.  Her  hvor  deres 
ledende  Mænd  jo  desuden  er  kendte  af  den  hele  By,  og  næsten 
altid  Radikalismens  Førere,  er  de  da  ogsaa  stadig  Genstand  for 
bitre  Angreb  fra  de  forskellige  nationalistiske  Grupper.  I Paris 
derimod  har  Modstanderne  ikke  bekymret  sig  saa  meget  om  disse 
Foreninger;  deres  Ledere  til  daglig  var  ubekendte,  deres  mere 
berømte  Foredragsholdere  saa  berømte,  at  det  var  raadeligst  ikke 
at  angribe  dem.  Her  har  man  derimod  haft  en  større  Strid  inden 
for  Folkeuniversitetet  selv,  der  en  Tid  syntes  at  skulle  føre  til 
stor  Forvirring.  Overalt  havde  man  proklameret  Tolerance  overfor 

Modstandere,  blot  med  det  Forbehold,  at  Foreningernes  Karakter 
altid  skulde  være  „demokratisk  og  verdslig".  Men  nu  hændte  det, 
at  Deherme  drev  Tolerancen  saa  vidt,  at  den  syntes  mange  at 
komme  i Strid  med  Princippet  „verdslig".  Han,  der  i sit  Tem- 
perament har  noget  af  Sektereren  og  med  religiøs  Overbevisning 
tror  paa  de  Midler  til  at  skabe  Fremtidens  ideale  Samfund,  som 
han  har  udfundet,  havde  faaet  den  Idé  at  lade  en  katolsk  gejstlig 
tale  i hans  Folkeuniversitet;  det  var  ikke  af  Sympati  for  Kato- 
likeme,  erklærede  han,  men  blot  for  at  faa  Lejlighed  til  at  besejre 
ham  i Diskussionen.  Den  første  Gang  var  Tilhørerne  nok  lidt 
forskrækkede,  men  fandt  sig  dog  med  Sindsro  i det  uundgaaelige; 
men  saa  hændte  det,  at  Socialistbladene  tog  fat  paa  Sagen;  de 
erklærede,  at  sligt  var  ganske  utilladeligt,  og  da  Katolikken  kom 
næste  Gang,  modtoges  han  af  en  Forsamling,  der  lavede  et  saadant 
Spektakel,  at  Forsøget  maatte  opgives. 

Her  udaf  blev  en  maanedlang  Diskussion,  hvor  man  ødslede 
mange  vrede  Ord  paa  hinanden;  i de  andre  Folkeuniversiteter  gik 
man  overalt  mod  Deherme,  kun  Bellevilleforeningen  undtaget; 
Tolerance  vilde  man  nok  have,  ogsaa  over  for  gejstlige,  saa  længe  det 
var  Protestanter,  Jøder  eller  andet  sligt,  men  at  man  skulde  ud- 
strække den  til  Katolikker,  det  var  for  meget  forlangt.  Saa  dyb 
er  Kløften  mellem  Frankrigs  Fremskridtspartier  og  den  Kirke,  det 
store  Flertal  af  Landets  Befolkning  endnu  formelt  tilhører.  Efter- 
haanden  er  man  dog  faldet  til  Ro,  og  Striden  synes  ikke  at  have 
faaet  andre  Følger  end  lidt  Kølighed  mellem  Deherme  og  de  andre. 

Hvor  stor  Betydningen  af  den  franske  Folkeuniversitetsbevæ- 
gelse vil  blive,  er  det  vanskeligt  at  have  nogen  Mening  om.  Den 
er,  som  saa  meget  andet,  der  har  sin  Oprindelse  i Dreyfusaffæren, 
begyndt  med  et  overmaade  stærkt  Tilløb,  og  maaske  vil  der  en 
Tid  følge  nogen  Slappelse.  Sandsynligst  er  det  dog,  at  man 
vil  fortsætte  og  naa  videre  frem;  der  findes  allerede  nu  ved  hvert 
Folkeuniversitet  Smaagrupper  af  yngre  Arbejdere,  hvem  denne 
Virksomhed  meget  interesserer,  og  som  sikkert  vil  blive  ved,  saa 
vidt  muligt  er.  Det  ideale  Samfund,  de  har  proklameret  som 
Maal,  vil  de  jo  ganske  vist  ikke  faa  ud  af  det,  men  derfor  kan 
Udbyttet  gerne  blive  betydeligt.  Allerede  det  er  meget,  at  talrige 
Arbejdere  drages  bort  fra  Beværtningslivet,  og  at  mange  af  dem 
faar  et  almennyttigt  Arbejde  at  tage  fat  paa,  som  interesserer 
dem,  og  paa  hvis  store  Betydning  de  tror.  Det  er  et  af  de  Midler, 
hvormed  Arbejdernes  ikke  altfor  glædelige  Lod  inden  for  det  be- 

staaende  Samfund  kan  mildnes  og  lettes,  det  er  et  af  de  Fore- 
tagender, der  giver  dem  Mod  og  Evner  til  at  arbejde  videre  paa 
deres  Kaars  Forbedring.  Sikkert  betyder  ogsaa  den  Undervisning, 
der  bydes,  en  Del,  og  gennem  Videnskabsmændenes  Fremstilling  af 
Spørgsmaal,  Tilhørerne  ellers  kun  hører  Agitatorerne  behandle,  bliver 
Arbejdernes  Betragtning  af  Forholdene  højst  sandsynlig  ædrue- 
ligere og  fornuftigere.  Utvivlsomt  kan  da  Folkeuniversiteterne 
bidrage  meget  til  videre  Udvikling  af  den  førende  Elite  inden 
for  Arbejderstanden,  som  den  socialdemokratiske  Bevægelse  alle- 
rede har  skabt.  Og  ikke  mindre  nyttig  turde  Virksomheden 
mellem  Arbejderne  være  for  Professorer,  Studenter  og  andre  9in- 
tellectuels*.  Den  Part  af  dem,  som  kommer  i Folkeuniversiteterne,  har 
jo  ganske  vist  i Forvejen  deres  Sympati  paa  Arbejdernes  Side.  men 
deres  daglige  Liv  er  dog  Bourgeoisiets,  og  skal  de  ret  personligt  føle  de 
bestaaende  Forholds  Uretfærdighed,  da  er  det  sikkert  højst  for- 
nødent, at  de  saa  meget  som  mulig  færdes  mellem  dem,  der  lider 
derunder.  Allerede  nu  har  Folkeuniversiteterne  øjensynlig  bidraget 
ikke  lidet  til  at  knytte  Baandet  fastere  mellem  Videnskabens  Mænd 
og  Arbejderne. 

Modstanderne  har  da  ogsaa  med  megen  Forskrækkelse  set  denne 
Bevægelse,  og  det  er  endt  med,  at  de  har  fundet  det  fornødent 
at  gøre  ligesaa.  Den  katolske  Gejstlighed  er  ikke  længere  tilfreds 
med  den  Lejlighed,  som  Gudstjeneste  og  Skriftemaal,  Daab  og  Konfir- 
mation, Ægteskab  og  Begravelse,  kirkelige  Skoler  og  Velgørenhed 
yder  dem  til  at  drive  deres  Agitation.  Allerede  for  længst  har  de 
taget  en  direkte  Agitationsvirksomhed  op  blandt  Arbejderne,  og 
dannet  baade  katolske  Fagforeninger  og  katolske  Studiekredse, 
hvor  unge  Arbejdere  oplæres  i kirkelige  Dogmer  og  Kirkens  soci- 
ale Teorier.  Nu  har  man  besluttet  dertil  at  føje  Folkeuniversiteter 
eller  som  man,  efter  det  katolske  Universitet:  „Institut  catholique% 
kalder  det  „Instituts  populaires".  En  kort  Tid  før  det  første  af 
disse  aabnedes,  hørte  jeg  i den  katolske  Studenterforening  Bevæ- 
gelsens Leder  holde  Foredrag  derom.  Han  forklarede,  at  under 
Dreyfusbegivenhedeme  havde  det  set  ud  til,  at  Drey fuspartiet: 
Fritænkere,  Frimurere,  Jøder  og  Protestanter  skulde  miste  den 
Magt  over  Arbejderne,  de  saa  længe  havde  haft.  Da  havde  de 
grebet  til  Folkeuniversiteterne  for  at  standse  Frafaldet , og  nu 
maatte  Katolikerne  gøre  det  samme  for  at  tage  Kampen  op.  Man 
skulde  oprette  Folkeuniversiteter,  der  vel  ikke  var  upartiske, 
det  katolske  Præg  maatte  sikres,  men  saa  tolerante,  at  ogsaa 

Folk  af  andre  Meninger  kunde  komme  der  og  paavirkes. 
I Overensstemmelse  hermed  aabnedes  i Februar  dette  Aar 
det  første  Folkeinstitut  i selve  Quartier  Latin;  et  Opraab  til  Ar- 
bejderne udstedtes , holdt  i lignende  Toner  som  Folkeuniversi- 
teternes, blot  med  stærk  Betoning  af,  at  man  ikke  vilde  drive 
Politik,  men  dog  heller  ikke  være  neutrale.  Katolicismens  berøm- 
teste Navne  fandtes  under  Opraabet:  P.  Bourget,  F.  Brunetiére, 
R.  Doumic,  d’Haussonville,  Vandal;  selv  en  ubestemmelig  som 
É.  Faguet  var  med,  hvorimod  en  fritænkersk  Nationalist  som 
Jules  Lemaitre  holdt  sig  tilbage.  Hele  8 Medlemmer  af  det  franske 
Akademi  var  blandt  Indbyderne,  og  en  af  dem  holdt  Indvielses- 
talen. 

Aabningsmødet  blev  da  ogsaa  lidt  af  en  mondæn  .Begivenhed. 
Der  var  overfyldt;  flere  af  Akademimedlemmeme  var  mødte,  mange 
katolske  Damer,  en  Del  gejstlige  ledsagede  af  katolske  Studenter 
og  Skoleelever  og  endelig  en  lille  Flok  Arbejdere.  Desuden  var 
en  Klynge  socialistiske  Studenter  til  Stede  for  at  holde  det  mest 
mulige  Spektakel.  De  gjorde  deres  bedste,  og  Mødet  endte  under 
megen  Forvirring  med,  at  Studenterne  sang  LTnternationale,  me- 
dens Katolikkerne  svarede  med  Marseillaisen,  som  de  saa  smaat  er 
ved  at  gøre  til  deres  Slagsang.  Imidlertid  kom  Foreningen  trods 
alt  i Gang,  og  ved  dens  første  Møder  samledes  et  anseligt  Publi- 
kum, sædvanlig  3 — 400.  Virksomheden  blev  en  nøje  Efterligning 
af  Folkeuniversiteternes,  blot  med  den  Forskel,  at  Foredragenes 
Tendens  blev  katolsk -konservativ.  De  socialistiske  Studenter 
vedblev  en  Tid  at  møde  og  tage  Diskussionen  op  efter  Foredragene. 
Særlig  livlig  gik  det  til  ved  en  Række  Foredrag  om  „Kirkens  Be- 
tydning for  Samfundet",  som  blev  holdt  af  en  juridisk  Professor 
ved  Navn  Chénon,  der  just  ved  samme  Tid  fremkaldte  store 
Spektakelscener  ved  nogle  Universitetsforelæsninger,  hvori  han 
docerede  Kongedømmet  af  Guds  Naade.  Den  Aften,  da  han  i 
Folkeuniversitetet  havde  udviklet,  hvorledes  Kirken  med  stort  Be- 
svær havde  faaet  Slaveriet  afskaffet,  fik  han  Svar  af  en  Student, 
der  nys  havde  lært  hos  sin  historiske  Professor,  at  Slaveriet 
var  bevaret  længere  paa  Kirkens  Godser  end  noget  andet  Sted. 
Han  forklarede  det,  og  han  sluttede  saa  af  med  at  slynge  ud  i den 
bestandig  mere  ophidsede  Forsamling:  „Der  var  to  Maader  at 
befri  Slaverne  paa.  Den  ene  var  Revolutionen;  det  er  vor 
Maade.  Den  anden  var  at  prædike  kristelig  Resignation  for  dem; 
det  er  eders  Maade.  Ved  den  har  I brugt  Tiden  fra  Kristus  til 

Revolutionen  til  ikke  at  befri  dem.“  Der  blev  heraf  en  mægtig 
Hurlumhej,  der  sluttede  med  en  højst  uparlamentarisk  Drøftelse 
af,  om  Paven  eller  Millerand  raadede  over  de  største  Rigdomme. 
Til  sidst  maatte  Dirigenten  hæve  Mødet,  og  Socialisterne  trak  sig 
da  tilbage  under  det  Raab,  franske  Katolikker  saa  tidt  maa  høre: 
Saint-Barthélemy,  Saint-Barthélemy.  Adskillige  bedagede  ka- 
tolske Damer  har  sikkert  den  Aften  lovet  sig  selv  ikke  at  komme  dér 
mere.  De  følgende  Gange  blev  der  Ro,  men  Forsamlingen  svandt 
saa  ogsaa  meget  stærkt  ind.  Sandsynligvis  vil  dog  dette  Folke- 
institut  blive  fortsat,  medens  der,  saa  vidt  vides,  intet  er  blevet 
af  de  tre  andre,  hvis  Oprettelse  var  planlagt  under  den  Forudsæt- 
ning, at  det  gik  godt  med  det  første.  Derimod  har  man  faaet  et 
Par  tilsvarende  katolske  Foreninger  i et  Par  Provinsbyer.  — 

Frankrigs  Folkeuniversiteter  har  saaledes  en  Karakter  vidt  for- 
skellig fra  Folkeuniversiteterne  i andre  Lande.  De  har  sat  der« 
Maal  videre  og  udfoldet  en  Virksomhed  betydelig  mere  omfattende, 
end  man  i andre  Lande  har  forsøgt;  til  Gengæld  har  Forvirringen 
været  langt  større,  og  skabte  som  de  er  i en  Kamptid  i et  altid 
debatterende  Folk,  er  de  bleven  Valpladsen  for  mange  Stridigheder. 
Mange  kan  dette  synes  besynderligt , og  paa  nogle  maaske 
virke  skræmmende,  men  det  passer  til  Frankrigs  Forhold,  og  vist 
er  det,  at  der  i disse  Folkeuniversiteter  er  naaet  et  Liv  og  en 
Virksomhed,  en  Iver  og  en  Interesse,  man  vanskelig  havde  opnaaet 
paa  anden  Vis. 

P.  Munch 

ed  det  19de  Aarhundredes  Begyndelse  var  Videnskaben 
om  Kunsten  og  det  skønne  ren  Metafysik.  Ved  Aarhundre- 
dets  Slutning  var  den  ved  at  blive  Psykofysik.  Og  dog 
staar  vi  stadig  med  uløste  Problemer  tilbage.  En 
eksperimental  Æstetiker  kan  paavise,  at  visse  Lyd- 
og  Linieforhold , visse  Farvesammenstillinger  har  en 
umiddelbar  behagelig  Virkning  paa  os,  og  at  det  er 
disse  elementære  Forhold,  der  sammen  med  de  associative  Faktorer 
væsentlig  betinger  vor  Kunstnydelse.  Men  selv  om  en  Teoretiker  kunde 
analysere  og  leddele  Alverdens  herligste  Kunstværker  i slige  simple  Ele- 
menter, hvis  Virkning  paa  os  han  kunde  forklare,  saa  er  det  dog  kun 
den  ene  Side  af  Sagen.  Tilbage  staar  at  vise,  hvad  det  er  der 
driver  Kunstneren  til  at  skabe  et  Værk,  da  det  dog  næppe  sker  blot 
for  vor  Skyld. 

Dette  Spørgsmaal,  hvorledes  opstaar  Kunst?  er  det,  Forfatteren, 
der  er  Professor  i moderne  Litteratur  ved  Helsingfors  Universitet,  i det 
foreliggende  Værk  søger  at  besvare.  Det  er  dels  en  psykologisk,  dels 
en  sociologisk  Undersøgelse  af  det  fundamentale  i al  Kunsts  Væsen,  eller 
rettere  det,  der  ligger  forud  for  det  egentlige  Værk,  selve  Kunstimpulsen 
Jeg  maa  for  den  psykologiske  Dels  Vedkommende  henvise  Fagmænd 
til  selve  Bogen  og  skal  blot  give  de  vigtigste  Resultater. 

Et  af  de  dybeste  Motiver  til  al  menneskelig  Virksomhed  finder  For- 
fatteren i den  rent  instinktive  Trang  til  at  give  en  overvældende  Følelse 
Udtryk:  Glæden  øges  og  Smerten  lindres  derved.  Særlig  Naturfolk  er 
aldeles  umaadelige  i deres  Følelsesytringer,  selv  en  stærk  Lyst  er  dem 
en  Plage,  hvorfra  de  maa  fri  sig  som  fra  en  Ulyst.  Bedre  end  noget 
andet  — hævder  nu  Yrjø  Hirn  — formaar  Kunsten  at  skænke  denne 
Befrielse  eller  rettere:  Kunst  opstaar  som  Resultat  af  Trangen  dertil. 
Kunstproduktionens  simpleste  Egenskaber  opstaar  af  samme  Trang,  idet 
enhver  ønsker  at  have  alle  med  i sin  Sorg  og  Glæde.  Enhver  udtrykt 

Følelse  har  en  Tendens  til  at  smitte,  og  vækker  den  Sympati  og  Ekko 
hos  sit  Publikum,  virker  dette  forstærkende  tilbage  paa  den.  Her  har 
vi  da  et  Princip,  der  gælder  for  al  Kunst  fra  de  allerlaveste  til  de 
højeste  Former:  en  stadig  mere  bevidst  Stræben  efter  ved  flere  og 
flere  Midler  at  lette  Meddelelsen  og  Tilegnelsen  af  en  Følelsestilstand 
hos  et  stadig  større  Publikum  — i sin  højeste  Form  et  Værk,  der  er 
løst  fra  Tid  og  Sted  og  henvender  sig  til  en  ideal  Tilskuer  og  Læser1). 

Kunstens  tidligste  Historie  maa  blive  en  Teknikkens,  Midlernes  Hi- 
storie, en  Udvikling  af  Følelsens  Overføringsevne,  og  af  de  forskellige 
Midler  kan  i de  store  Træk  ogsaa  de  forskellige  Artsformer  udledes. 
Raab  eller  Spring  af  Glæde  er  endnu  ikke  Kunst.  Det  simpleste  æstetiske 
Element,  der  maa  til,  er  Rytmen,  Bevægelsen  begrænset  inden  for  visse 
Tidsafsnit.  Den  er  virksom  i Lyd,  Bevægelse  og  i Ornamentik,  men 
vigtigst  for  den  i videst  Forstand  lyriske  Kunst. 

Samme  suggestive  og  smittende  Magt  som  Rytmen  har  Mimikken, 
der  grundlægger  det  dramatiske.  Visse  Følelser  og  Bevægelser  hører 
sammen.  Ikke  blot  Ansigtsudtryk,  men  Stillingen  (f.  Eks.  af  et  Billedhugger- 
arbejde) foraarsager  en  svag  indre  Efterligning,  der  virker  tilbage  paa 
Følelsen.  For  Naturmennesket  spiller  Legemets  Sprog  endda  en  langt 
større  Rolle  end  for  os. 

Imidlertid  er  det  jo  kun  ved  de  mindst  sammensatte  Følelsestilstande, 
at  Suggestionen  slaar  til.  Efterhaanden  som  der  indtræder  flere  intellek- 
tuelle Elementer  i det  Aandsliv,  der  skal  overføres,  maa  der  tales  til 
Tilskuernes  Intelligens.  Ønsket  om  at  finde  Forstaaelse  hos  disse  vil 
da  føre  Kunstneren  til  Beskrivelse  af  objektive  Begivenheder  eller  Ting. 
ved  hvilke  han  hos  sit  Publikum  kan  faa  en  Følelse  frem  lig  hans 
egen  — hermed  har  vi  Begyndelsen  til  Epikken. 

De  simpleste  Kunstformer  og  den  simpleste  Teknik  kan  da  afledes 
rent  psykologisk  af  Kunstimpulsen,  Sindstilskyndelsen  til  Produktion  og 
Kravet  om  at  finde  Ekko,  Svar  paa  Følelsen.  Kunsten  er  foreløbig  en 
rent  selvtilfredsstillende  Virksomhed.  Men  ser  vi  nærmere  til,  kendes 
paa  primitive  Trin  intet  til  en  rent  fri  og  formaalsløs  Kunst.  Vurde- 
ringen af  den  er  interesseret,  før  den  bliver  æstetisk.  Kunst  skyldes 
ikke  overflødig  Kraft,  men  gør  og  skal  gøre  en  positiv  Nytte.  Den 
Rolle,  den  tidlig  spiller,  og  den  Udvikling,  den  har  taget,  forstaas  kun, 
naar  vi  sætter  den  i Forbindelse  med  de  vigtigste  Livsforraaal.  Ved  at 
tjene  disse  bliver  den  en  Magt,  der  først  senere  — i hvert  Fald  delvis 

l)  Baade  i det  foreliggende  Værk  og  udførligere  i sin  Doktordisputats  (For- 
studier till  en  Konstfilosofi.  1896)  undersoger  Forf.  Grundene  til  at  ogsaa  den 
udtrykte  Smerte  finder  sit  Publikum  og  ofte  det  største.  Mange,  der  til  daglig 
Brug  har  det  mindst  morsomt,  har  jo  en  underlig  Interesse  af  at  overvære  Be- 
gravelser eller  foretrækker  Tragedier  for  Komedier.  Man  kan  sentimentalt  nyde 
sin  egen  Folsomhed  eller  nyde  det,  at  Ulykken  bekræfter  ens  almindelige 
Teorier  om  Livet.  Men  psykologisk  gælder  det  i det  hele,  at  overalt,  hvor  der 
kan  anvendes  aktive  Reaktioner,  kan  Smerten  medføre  en  relativ  Lystfølelse. 
Den  frir  os  ud  af  Folelseslosheden,  der  er  den  uudholdeligste  af  alle  Tilstande. 
Den  svage  og  slappe,  der  ikke  gider  gribe  efter  Glæden,  kan  endnu  strammes 
op  af  Smerten.  Men  for  at  betale  Omkostningerne  ved  denne  Lystfølelse  saa 
billigt  som  muligt,  soger  han  til  Kunstens  „laante  Smerter*. 

— kan  frigøre  sig.  Yrjø  Hirn  opstiller  fire  Faktorer,  som  Kunsten  til 
gensidig  Fordel  kommer  i Forhold  til:  den  belærende  og  erindrende 
Meddelelse,  Krigs-  eller  Arbejdsregulering  og  Stimulering,  seksuel  Ud- 
vælgelse og  magisk  Magt.  Jeg  skal  noget  nærmere  referere  Forfatterens 
Tankegang  i Undersøgelsen  af  disse  Forhold. 

Vilde  Folkeslag  har  meget  liden  Fantasi.  Det^  de  fortæller  — lige  saa 
meget  mimisk-dramatisk  som  med  Ord  — er  det  nylig  oplevede.  Oftest 
Krigs-  eller  Jagtscener  ved  Hjemkomsten.  De  prøver  ikke  at  lave  det 
om,  men  vil  netop  være  saa  nøjagtige  som  muligt.  Cook  var  et  Sted 
paa  Sydhavsøerne  Vidne  til  en  dramatisk  Genfremstilling  af  et  nylig 
stedfundet  mislykket  Flugtforsøg  af  en  lille  Pige.  Den  tilstedeværende 
lille  Synder  kunde  ikke  uden  Taarer  se  sin  Hjemkomst  og  ublide  Mod- 
tagelse gengivet  Et  saa  tydelig  „Til  Skræk  og  Advarsel*  er  vel  ret 
sjældent,  men  nogen  pædagogisk  Hensigt  ligger  der  vistnok  bag  den 
første  erindrende  Kunst,  der  gaar  ud  over  det  rent  aktuelle.  Store 
Sejre  f.  Eks.  fastholdes  i Mindet  , fordi  de  højner  Stammens  Stolthed 
og  Mod,  hvorimod  ydmygende  Erindringer  er  sjældne  og  kun  omtales 
for  at  ægge  til  Hævn.  1 Reglen  gælder  det,  at  Historie  og  historisk 
Kunst,  ægyptiske  og  assyriske  Mindesmærker  f.  Eks.,  skyldes  hovmodig 
Lyst  til  at  mindes  længe  efter  sin  Død.  De  stores  Historie  er  jo  den 
eneste,  vi  kender  langt  ned  i Tiden. 

Religiøst  virker  Kunsten  paa  samme  Maade  ved  at  fæstne  Traditio- 
nen om  Forfædrenes  Handlinger  i religiøse  Ritus  og  Ceremonier.  Og 
efterhaanden  som  Betydningen  af  de  Begivenheder  glemmes,  som  fore- 
stilles i Ceremonierne,  bliver  disse  Grundlaget  for  en  ny  Traditionsdan- 
nelse, idet  den  folkelige  Rationalisme  frit  digter  et  helt  nyt  Stykke 
mystisk  Fortidshistorie  ud  af  de  ikke  længer  forstaaede  rituelle  Handlin- 
ger, som  Forklaring  af  dem  (Euhemerisme). 

Endelig  gør  enkelte  særlig  sjældne  Begivenheder  et  saadant  Indtryk, 
at  Mindet  om  dem  bevares  gennem  Tiderne  og  støttes  af  den  kunstneri- 
ske Form.  Stammevandringer  f.  Eks.  har  nedfældet  sig  som  dunkle 
Erindringer  i de  fleste  Folkeslags  Sagn.  Besøg  af  fremmede,  særlig 
hvide,  spiller  ogsaa  en  stor  Rolle  for  den  vildes  Fantasi.  Hirn  omtaler 
en  Sang  fra  Hawaii  om  Cook,  der  endnu  synges  100  , Aar  efter,  men 
hvor  det  hele  — - vel  at  mærke  ikke  ved  fantastisk  Vilkaarlighed , men 
ved  Misforstaaelse  af  de  ukendte  Realiteter  — er  løftet  op  i en  mystisk 
Sfære.  Skibene  er  store  Øer,  Masterne  Træer,  Matroserne  Guder,  der 
drikker  .Blod.  (o:  Rødvin)  og  spiser  Ild  osv. 

Det  kunde  synes,  som  om  der  kun  var  et  Skridt  mellem  at  frem- 
stille den  aktuelle  Begivenhed  og  at  overlevere  den  til  følgende  Slægter 
eller  hos  disse  paakalde  Interesse  for  det  forbigangne.  Og  dog  er  dette 
Skridt  af  afgørende  Betydning  for  den  menneskelige  Aandsudviklings  Hi- 
storie. Talrige  af  de  lavest  staaende  Stammer  naar  aldrig  ud  over  det 
nærværende.  De  politiske  og  religiøse  Interesser,  der  har  bragt  andre 
til  #at  søge  Forbund  med  Fortid  og  Fremtid,  har  derved  mægtig  fremmet 
disses  Kultur  og  Kunst. 

Over  for  Darwin  og  hans  Elever,  der  har  villet  udlede  .Kunstimpul- 
sen af  den  seksuelle  Udvælgelse  og  Driften  til  at  tiltrække  det  andet 

Køn  ved  at  behage,  stiller  Yrjø  Him  sig  kritisk,  nærmest  tvivlende  om 
Muligheden  af  at  naa  et  enkelt,  enegyldigt  Resultat.  Naar  Hannen  i 
Dyreverdenen  i Parringstiden  udfolder  sine  skønneste  Farver,  synger  og 
danser  for  Hunnen,  fandt  Darwin  her  den  simpleste  kunstneriske  Virk- 
somhed appellerende  til  den  simpleste  æstetiske  Sans.  Him  hævder,  at 
dels  er  Hunnen  ikke  altid  til  Stede  ved  disse  Kunststykker,  dels  er  det 
en  overnormal  Nervespænding,  Hannen  søger  Befrielse  for,  og  i hvert  Fald 
er  det  ikke  Intelligens  eller  æstetisk  Sans,  der  tales  til,  men  Instinkt  og 
Følelse.  Hunnen  vælger  ikke  den  skønneste,  men  den,  der  viser  den 
største  Brunst  og  vækker  den  samme  hos  hende. 

I Menneskeverdenen  svarer  Klæder  og  Smykker  til  Dyrenes  skrigende 
Farver.  De  kan  have  til  Hensigt  at  tiltrække  det  andet  Køns  Opmærksom- 
hed. I Lande,  hvor  Nøgenhed  er  det  naturlige,  er  det  saaledes  temme- 
lig sikkert,  at  de  primitive  Klæder,  der  bruges,  broderede  Balter  f.  Eks., 
ikke  skal  skjule,  men  fremhæve  Nøgenheden.  Klæder  er  overhovedet 
ikke  Produkt  af  Skam,  men  omvendt  Men  de  kan  bave  allehaande 
andre  Grunde.  Overtroiske  — f.  Eks.  Angst  for  Besvangring  ved  Regn. 
Sol,  Vind  — eller  Skræk  for  „onde  Øjne*.  De  kan  sammen  med  alle 
Slags  Smykker  og  Prydelser  være  Kendetegn  og  Rangstegn,  tjene  til 
Adskillelse  fra  Nabostammer,  der  altid  finder  hinanden  latterlige.  Prydel- 
serne kan  bestaa  i Overdrivelser  af  naturlige  Særegenheder  — er  f.  Eks. 
Haarvæksten  af  Naturen  tynd,  vil  Skaldethed  være  det  ideale,  o.  lign. 
Den  almindeligste  Pynt  vil  dog  være  Krigs-  og  Jagttrofæer  eller  Symboler 
herpaa,  Ar  og  Tatovering.  De  hæver  ens  egen  Selvfølelse  og  skræmmer 
Fjenden,  har  ofte  ogsaa  magisk  Hensigt,  men  er  tillige  et  Legitimations- 
bevis. — Denne  Udsmykning  vil,  som  alt,  hvad  der  fremhæver  et  Køns 
Egenskaber,  nødvendig  virke  stærkt  paa  det  andet  Køn.  Et  Smykke 
eller  en  naturlig  Særegenhed  kan  jo  ogsaa  hos  civiliserede  Mennesker 
blive  Genstand  for  en  Art  Fetischisme.  Ved  det  åndet  Køns  Kritik 
eller  Begunstigelse  udvikles  saa  et  Stammeideal  af  seksuel  Tiltrækning, 
der  senere  opfattes  som  Skønhedsideal.  Men,  som  sagt,  det  er  mere 
alle  Slags  praktiske  Grunde  end  Hensynet  til  det  andet  Køn,  der  be- 
stemmer denne  første  „kunstnerisk*  udsmykkende  Virksomhed. 

Erotiske  Motivers  Betydning  for  Kunsten  hænger  paa  det  nøjeste 
sammen  med  de  sociale  Forhold,  særlig  Ægteskabsforholdene.  Hvor 
Valget  af  Ægtefælle,  som  hos  mange  primitive  Stammer,  overhovedet 
ikke  er  frit  — eller  hvor  f.  Eks.  ved  Krigsdanse  kvindelige  Tilskuere 
ikke  maa  være  til  Stede,  er  Betydningen  naturligvis  meget  ringe.  Hvor 
Kærlighed  findes  som  Motiv,  er  det  i hvert  Fald  senere  end  politiske 
og  religiøse  Emner  (blandt  andet  fordi  disse  angaar  hele  Stammen,  Kær- 
ligheden er  en  Privatsag).  Mange  af  de  vildes  erotiske  Sange,  Danse  og 
dramatiske  Fremstillinger  har  forekommet  de  rejsende  højst  obscøne  — 
ligeledes  Tegninger.  Men  de  er  næppe  altid  bievne  forstaaede  rigtig, 
i hvert  Fald  har  mange  af  dem  en  ren  moralsk  Hensigt,  skal  f.  Eks. 
advare  den  unge  mod  unaturlige  Laster  eller  nedbede  Frugtbarhed  over 
nygifte.  Faktisk  er  der  dog  Stammer  i Afrika,  der  er  bievne  svækkede 
ved  en  altfor  erotisk  hidsende  Kunst.  Andre  — og  det  er  de  kraftigste, 
mest  krigerske  — har  ved  alle  Midler  søgt  at  hindre  Opkomsten  af  en 

saadan.  Sangen  som  erotisk  Stimulans  er  ogsaa  mange  Steder  forbudt. 
Endnu  paa  Island  straffedes  den  Mand,  der  digtede  en  Kærlighedssang 
om  en  Kvinde,  med  Fredløshed. 

Kunde  man  med  Grund  spørge,  om  Kunsten  mest  hæmmer  eller  frem- 
mer i Kampen  for  Tilværelsen,  naar  vi  ser  hen  til  dens  Forbindelse 
med  Kønsfølelserne , bliver  dens  Værdi  derimod  uden  for  al  Tvivl , naar 
vi  ser  dens  Betydning  for  Krig  og  for  Arbejde.  1 Leg  eftergøres  de 
alvorligste  Beskæftigelser.  Hos  de  fredelige  Stammer  Jagt  og  Fiskeri, 
hos  andre  Krigsscener.  Dahomeynegrene  ender  enhver  Dans,  hvordan 
den  saa  begynder,  med  den  vigtigste  offentlige  Begivenhed,  en  Halshugning. 
Alvor  og  Leg  sættes  herved  i frugtbar  Vekselvirkning.  Endnu  Middel- 
alderens Fagdanse  er  Eksempler  herpaa,  og  her  kendtes  intet  til  senere 
Tiders  Krav  paa  i Kunsten  at  blive  løftet  ud  over  alle  det  daglige  Livs 
Forhold. 

Ogsaa  under  selve  Arbejdet  faar  kunstneriske  Elementer  deres  Be- 
tydning. Finnen  tror  ikke  den  Baad  bliver  god,  der  ikke  er  bygget 
under  „Baadebygningssangen*.  Som  Yrjø  Hirn  siger,  ogsaa  vi  tror 
gærne  paa  Sangens  hemmelighedsfulde  Magt,  blot  at  det  er  Byggeren 
og  ikke  hans  Materiale,  den  virker  paa.  Enhver  kender  Eksempler  paa 
Rytmens  Værdi  ved  Samarbejde.  Paa  Nilen  skal  2 Europæere,  der  kan 
ro  i Takt,  være  en  hel  Skare  Arabere  overlegne.  Men  ellers  staar  civi- 
liserede Mennesker  langt  under  de  vilde.  Ikke  blot  deres  Arbejde,  men 
deres  Danse  og  Marcher  gaar  med  en  forbløffende  Akkuratesse.  De 
assyriske  Soldater  eller  ægyptiske  Arbejdere  paa  Mindesmærkerne  bliver 
os  næsten  naturlige,  trods  deres  fuldstændige  Enshed,  naar  vi  hører, 
at  selv  Øjne  og  Fingre  paa  100  dansende  Krigere  kan  bevæge  sig  aldeles 
ens.  Musik  hører  med  til  Krigen,  og  alene  Rytmen  letter  mægtigt  Stam- 
mens Handlings-  og  Følelsesenhed  og  frembringer  tillige  den  Ophid- 
selsesrus, den  hyppigst  fejge  Vilde  har  nødig  for  at  gaa  i Kamp. 
Ved  Sang  hverver  Høvdingen  eller  i hans  Sted  de  gamle  Kvinder  unge 
Krigere.  Sang  kan  hidse  Naturfolk  til  Raseri  og  udøver  altid  en  særlig 
suggestiv  Magt.  Ogsaa  andre  Kunstarter  tager  Krigen  i sin  Tjeneste. 
Paa  Skjoldene  tegner  Krigeren  Afgudsbilleder  eller  Grimacer  til  at  skræmme 
Fjenden  (Schreckschmuck  kalder  Tyskerne  det).  — Krigerstammerne  har 
noget  fælles  over  alle  deres  Kunstprodukter;  endog  i Ornamentikken 
saavel  som  i Musik  og  dramatisk  Fremstilling  mærkes  et  kraftigt,  intens 
Liv,  ofte  forenet  med  megen  Ynde.  Deres  Danse  er  Kordanse,  fordi  de 
i det  hele  optræder  som  en  samlet  Masse,  mens  derimod  den  fredelige 
Hottentot  danser  for  sig  selv  og  har  udviklet  Begyndelser  til.  en  be- 
skrivende Kunst,  der  ogsaa  findes  hos  Eskimoerne  og  de  forhistoriske 
europæiske  Huleboere,  men  aldrig  hos  de  primitiveste  krigerske  Stammer. 

Kunsten  har  endelig  en  magisk  Værdi  eller  rettere  benyttes  af  Trold- 
manden til  hans  Formaal.  Den  vilde  tror  paa  en  hemmelig  Forbindelse 
mellem  Ting,  der  ligner  hinanden.  Troldmanden  maa  derfor  genfrem- 
stille det,  han  vil  have  Magt  over.  Ved  pantomimisk  Fremstilling  af 
Regnens  Komme  mener  han  at  kunne  hidføre  den,  og  paa  samme  Maade 
regulerer  han  Solens  Gang  og  jager  Vinteren  væk  — et  dramatisk 
Motiv,  der  holder  sig  langt  ned  i Tiden.  Ethvert  Billede  antages  at 

have  magisk  Magt,  hvorfor  alle  vilde  er  bange  for  at  blive  tegnede. 
Denne  Omstændighed  kunde  synes  at  hæmme  Kunsten,  men  fremmer 
den,  naar  der  laves  Billeder  til  Brug  mod  Fjender.  Paa  samme  Maade 
opstaar  Afgudsbilleder,  fordi  man  mener  at  kunne  besværge  Guden  til 
at  tage  Ophold  i det,  der  antages  for  et  Billede  af  dens  Bolig.  — 
Endelig  har  selve  Ordene,  oftest  kunstigt  sammenstillede,  en  magisk 
Magt,  kan  vække  Elskov,  fordrive  eller  indpode  Aander  o.  s.  v.  — 

„Naar  den  vilde  mener  at  have  den  Fjende  i sin  Magt,  hvis  Billede 
han  haaner,  saa  er  der  her  en  Forveksling  mellem  subjektiv  og  objektiv 
Realitet.  Men  i den  illuderende  Fremstilling  af  Virkeligheden,  vi  i vor 
Kunst  nyder  med  et  bevidst  Selvbedrag,  er  der  endnu  noget  magisk  i 
den  momentane  Tilfredsstillelse,  Kunsten  byder  for  vore  uopfyldte  Øn- 
sker — et  Øjeblik  virkeliggøres  vore  dybeste  Længsler,  et  Øjeblik  trium- 
ferer vor  Vilje  over  Verden.* 

„Selv  paa  sine  højeste  Trin  ophører  Kunsten  aldrig  at  være  os  en 
Lære,  aldrig  at  behage  os,  aldrig  at  stimulere,  aldrig  at  øve  en  magisk 
Virkning  i Illusionens  Øjeblik.  Det  er  sekundære  Egenskaber,  men  de 
har  mægtig  lettet  og  sikret  den  Følelses  meddelelse,  Kunsten  er.  De 
stammer  fra  det  tjenende  Forhold,  Kunsten  i sin  historiske  Udvikling 
staar  i til  det  praktiske  Livs  Fornødenheder  — og  dens  Værdi  hænger 
for  en  stor  Del  sammen  hermed.  Men  selv  om  vi  fastholder  disse 
ikke-æstetiske  Faktorers  Indflydelse,  kan  vi  dog  kun  ved  at  antage  en 
uafhængig  Kunstirapuls  forklare  Kunstens  væsentlige  Karakter.*  — — 

Mange  Problemer  faar  Forfatteren  kun  Tid  til  at  strejfe,  hvor  inter- 
essante de  end  kunde  være,  men  de  angaar  ikke  Undersøgelsen  af  selve 
Kunstens  Opstaaen.  Ved  Siden*  af  det  store  Stof,  der  er  samlet  og  de 
mange  interessante  Enkeltheder  er  det  værdifuldeste  i Yrjø  Hi  rus  JBog 
ni  aaske  ellers  nok  det,  at  han  klart  og  skarpt  har  skilt  ud  fra  hinanden 
de  Faktorer,  der  bestemmer  Oprindelse  og  Udvikling.  Tidligere  Kunst- 
teoretikere har  enten  ensidigt  fremhævet  en  enkelt  Faktor  eller  blandet 
dem  alle  sammen.  Gennemgik  man  Kunstens  Historie  med  de  af  Hira 
opstillede  Synspunkter  for  Øje,  vilde  den  først  for  Alvor  blive  Kulturhi- 
storie o:  med  al  mulig  Respekt  for  Geniets  Uberegnelighed  væsentlig  en 
Historie  om,  hvad  man  til  de  forskellige  Tider  har  søgt  og  har  fundet 
i Kunsten,  altsaa  Smagens  og  derigennem  Publikums  Historie. 

Georø  Christensen 

» præmonitua  præmunltun < 

[ har  i Danmark  siden  1864  savnet  alt,  hvad  der 
hedder  en  udenrigsk  Politik,  naar  vi  da  undtager 
Kongens  og  Ministeriets  betimelige  Optræden  i 
1870.  Den  totale  Mistillid  til  egne  Evner  og  Mu- 
ligheder, som  Krigen  voldte,  har  paa  intet  Punkt 
holdt  sig  saadan  som  paa  det  udenrigspolitiske. 
Udenrigspolitik  er  blevet  noget  ophøjet,  ubestemmeligt  storartet, 
noget,  som  man  for  enhver  Pris  ikke  tør  blande  sig  i,  og  i god 
Overensstemmelse  dermed  er  vore  Diplomaters  Virksomhed  næsten 
indskrænket  til  blot  Repræsentation.  Under  Ministeriet  Reedtz- 
Thott  skrev  endog  engang  selve  Regeringsbladet,  særlig  med  Hen- 
blik paa  det  udenrigspolitiske,  at  Landet  „ikke  havde  Raad  til 
at  drive  Politik". 

Her  er  netop  det  Punkt,  hvor  jeg  ønsker  at  sætte  ind;  jeg 
tillader  mig  at  hævde,  i Modsætning  til  Berlin gske  Tidende,  at 
„vi  ikke  har  Raad  til  at  lade  være  at  drive  Udenrigs- 
politik", og  det  er  dette  Hovedstandpunkt,  jeg  i det  følgende  vil 
søge  at  motivere. 

Ængstelsen  for  at  adoptere  et  bestemt  udenrigspolitisk  System 
har  haft  særlig  Betydning  for  hele  Forsvarsbevægelsens  Udvikling. 
I god  Overensstemmelse  med  Manglen  af  et  saadant  System  har 
de  forskellige  Ministerier,  der  siden  1864  har  fremlagt  militære 
Lovforslag,  aldrig  i deres  Motivering  saa  at  sige  forsynet  dem  med 
nogen  særlig  Adresse.  Københavns  Befæstning  er  bleven  til  med 
det  almindelige  Formaal  at  sætte  Landet  i Stand  til  at  hævde  sin 
Neutralitet  over  for  enhver  som  helst,  at  muliggøre  et  Forsvar  mod 

enhver  Angriber  i hvert  Fald  saa  længe,  indtil  denne  Angribers 
fødte  Modstander  blandt  Stormagterne  kunde  træde  hjælpende  til 

Men  medens  dette  saa  at  sige  er  det  officielle  Program  for  For- 
svarssagen, saa  er  det  ingenlunde  det  folkelige,  det,  hvorpaa  denne 
Sag  engang  blev  en  Magt  her  i Landet.  Thi  om  man  end  offi- 
cielt aldrig  saa  tydelig  har  vist  sin  Ængstelse  for  udenrigske  Kom- 
binationer, saa  har  den  menige  Mand  aldrig  ladet  sig  sin  Ret  fra- 
tage til  at  anstille  saadanne,  og  ganske  naturlig  blev  disse  satte  i 
Forbindelse  med  Forsvarssagen.  For  den  folkelige  Opfattelse  er  et 
Lands  Rustninger  mindre  for  Landet  selv  end  mod  en  fremmed 
Magt,  den  menige  Mand  tænker  sig  ikke  Forsvarsforanstaltningerne 
anvendte,  uden  at  han  samtidig  i sin  Fantasi  forestiller  sig,  hvem 
det  er,  de  anvendes  imod. 

Og  denne  Magt,  mod  hvem  Danmark  bereder  sig  til  Forsvar, 
er  for  den  folkelige  Opfattelse  som  bekendt  Tyskland.  Den  gamle 
Hævnfølelse,  der  ved  Forholdet  til  Sønderjylland  naturligt  er  holdt 
levende,  blev  jo  ogsaa  i Forsvarsbevægelsens  store  Dage  i Firserne 
taget  op  og  dyrket  som  et  virkningsfuldt  Ansporelsesmiddel  i Taler 
og  Sange;  Forsvarsbevægelsen  fik  derigennem  en  ganske  bestemt 
udenrigspolitisk  Karakter,  og  blev  atter  selv  Udgangspunktet  for 
videregaaende  udenrigspolitiske  Kombinationer;  hvad  det  var,  der 
her  var  oppe  i den  almindelige  Bevidsthed,  vistes  ogsaa  tydelig 
nok  ved  den  Popularitet,  som  den  tyskfjendtlige  Czar  Alexander  III 
nød  her  i Landet,  og  navnlig  da  i de  mest  forsvarsvenlige  Kredse. 

At  Landets  Forsvarsvæsen  saaledes  — og  iøvrigt  uden  Protest 
fra  Højreregeringens  Side  — blev  taget  til  Indtægt  for  en  bestemt 
udenrigspolitisk  Betragtning,  som  Led  i dennes  System,  har  gjort 
selve  Forsvarssagen  stor  Skade.  Derved,  at  vort  Forsvar  blev  op- 
fattet som  Led  i en  Politik,  der  nødvendigvis  maatte  styrte  Landet 
i store  Farer,  blev  der  aabnet  Spillerum  for  den  antimilitaristiske 
Agitation;  naar  vore  Soldater  kun  var  til  for  at  slaas  med  Ty- 
skerne, og  naar  enhver  kunde  se,  at  ved  en  Krig  med  Tyskland, 
uanset,  hvilke  allierede  vi  end  maatte  have,  var  kun  Farerne  sikre 
og  Fordelene  højst  uvisse,  fik  Raabet  „Hvad  kan  det  nytte?* 
Mulighed  for  at  trænge  igennem.  Og  jo  mere  Tyskland  steg  i 
militær  Glans  og  industriel  Velstand,  medens  dets  Modstander 
Frankrig  smuldrede  hen  i politisk  Magtløshed  og  national  Deka- 
dence, desto  stærkere  blev  dette  Raab. 

I de  senere  Aar  har  man  fra  forsvarsvenlig  Side  søgt  at  af- 
parere  dette  med  en  Henvisning  til,  at  vi  nu  er  kommen  bort 

herfra  og  at  det,  vi  tilsigter,  i Overensstemmelse  med  den  Hold- 
ning, Landet  officielt  har  indtaget,  er  den  absolutte  Neutralitet 

Det  er  imidlertid  mere  end  tvivlsomt,  hvorvidt  denne  blotte 
Forsikring  vil  være  nok  til  at  afkræfte  hint  Raab  om:  hvad  kan 
det  nytte?  Skal  nu  Forsvarsbevægelsen  kunne  tages  op  igen  med 
noget  Resultat,  da  gælder  det  først  og  fremmest  at  gøre  den 
menige  Mand  blandt  Vælgerbefolkningen  klart,  at  han  faar  noget 
for  sine  Penge,  og  at  den  Opgave,  der  vil  blive  at  løse,  ikke 
kommer  til  at  ligge  udenfor  Landets  finansielle  og  militære  Række- 
vidde. 

Det  er  Følelsen  heraf,  der  netop  i de  senere  Aar  har  ledet 
Folk  af  forskellige  Anskuelser  ind  paa  Tanken  om  Alliancer.  Og 
herved  kommer  vi  netop  ind  paa  det,  som  for  mig  er  Hovedsyns- 
punktet for  al  Forsvarsbevægelse,  nemlig  Nødvendigheden  af 
en  Kombination  af  den  militærs  Aktion  med  en  diplo- 
matisk. Vor  Stilling  er  i højeste  Grad  analog  med  Balkan- 
statemes,  Serbien  og  Bulgarien;  disse  bestaar  og  trives  kun  i Kraft 
af  en  vel  gennemført  Udenrigspolitik,  hvor  der  kun  bliver  saare 
liden  Plads  for  de  lyriske  imponderabilia. 

Og  lad  os  da,  førend  vi  undersøger  de  enkelte  Muligheder,  slaa 
fast,  at  Alliancer  er  Metoder  til  Opnaaelse  af  visse 
politiske  Formaal,  og  at  der  ved  Alliancer  derfor  kun  bør 
spørges  om,  hvad  der  opnaas,  og  hvilken  Pris  der  gives  derfor, 
og  ikke  om  andet.  Den  Købmand  i en  Indremissions  Landsby, 
der  ikke  vil  betjene  en  Kunde,  fordi  han  hører  til  de  vantro,  ja, 
han  kan  være  en  meget  hellig  Mand,  men  han  er  kun  en  meget 
daarlig  Købmand. 

Danmark  har  for  sine  eventuelle  udenrigspolitiske  Aktioner 
tvende  Formaal  at  forfølge:  det  ene  er  Landets  Selvstændighed, 
det  andet  er  Nationalitetens  Selvstændighed,  det  vil  sige,  Hensynet 
til  den  Del  af  det  danske  Folk,  der  lever  under  fremmed  Herre- 
dømme. Man  har  undertiden  stillet  sig  paa  en  ret  mærkelig  Maade 
til  disse  tvende  Spørgsmaal  og  villet  kombinere  den  sønderjydske 
Agitation  med  Hævdelsen  af  absolut  Neutralitet.  Dette  er  ikke 
logisk;  den  søndeijydske  Agitation  har  og  maa  have  det  Formaal 
at  frigøre  en  bestemt  Landsdel  fra  fremmed  Herredømme,  men 
dette  vil  ikke  kunne  ske,  medmindre  Landet,  enten  paa  den  ene 
eller  paa  den  anden  Maade,  træder  ud  af  den  neutrale  Stilling. 

Af  disse  to  Ting,  det  danske  Rige  i dets  nuværende  Omraade 
og  den  danske  Nationalitet  i sin  Helhed,  er  den  første  naturligvis 

absolut  den  vigtigste.  Kun  hvis  der  viser  sig  en  Mulighed  for  at 
forbinde  begge  Hensyn,  vil  ogsaa  det  andet  kunne  faa  en  Plads 
i Overvejelserne  om  en  udenrigspolitisk  Aktion. 

Der  foreligger  nu  ialt  fire  Muligheder : En  isoleret  Neutralitets- 
stilling, en  Alliance  med  Sverige-Norge,  en  Tilnærmelse  til  Tysk- 
land, og  en  Tilnærmelse  til  en  eller  til  en  Gruppe  af  de  Magter,  der 
under  givne  Forhold  kunde  blive  Tysklands  Fjender.  Disse  for- 
skellige Muligheder  har  allerede  fra  forskellige  Sider  været  drøftede 
enkeltvis;  i Sommeren  1899  udtalte  Generalløjtnant  Bahnson  sig 
for  et  skandinavisk  Forsvarsforbund,  og  jeg  ser,  at  Oberst  N.  P. 
Jensen  i Slutningen  af  sin  grundige  og  dygtige  Bog  om  ,den 
skaanske  Krig"  anbefaler  den  samme  Tanke.  Planen  om  en  Til- 
nærmelse til  England  er  særlig  bleven  undersøgt  af  en  Pseudonym 
„civis"  i en  fra  Februar  1899  dateret  Pjece:  Skal  Danmark  søge 
en  allieret  og  da  hvilken?  (jeg  kan  i Parentes  bemærket  her  kun 
udtrykke  min  Forundring  over,  at  noget  som  helst  Menneske,  han 
være  højt  eller  lavt  stillet,  vil  tale  med  om  den  Slags  Ting  uden 
at  lægge  Navn  til),  og  senere  er,  særlig  med  Henblik  paa  den 
økonomiske  og  kulturelle  Side  af  Sagen,  den  samme  Betragtning 
fremdraget  af  Dr.  H.  J.  Hansen  i den  første  Del  af  hans  ejen- 
dommelige Brochurerække:  Danmarks  Stilling  og  Tilstand  (I,  No- 
vember 1900).  Tanken  om  en  Tilslutning  til  Tyskland  er  gammel; 
dens  første  betydelige  Talsmand  var  den  tyske  Nationaløkonom 
Gustav  Høfken  i hans  t ankerige,  men  desværre  næsten  glemte 
Værk:  Der  deutsche  Zollverein  in  seiner  Fortbildung,  1842;  senere 
er  den  her  hjemme  ble  ven  fremdraget  af  Oldenburg  i hans  be- 
kendte Pjece  „Strategi  og  Politik"  fra  1881,  og  derefter,  om  end  i 
noget  forskellig  Form,  af  mig  i „Die  Zukunft",  Januar  1899. 

Af  disse  Muligheder  forekommer  det  mig,  at  en  isoleret  Stilling 
til  Hævdelse  af  Neutraliteten  absolut  maa  blive  den  svageste,  for 
saa  vidt  som  det  er  den,  der  vil  paalægge  vort  Forsvar  de  mest 
udstrakte  Opgaver.  At  holde  Danmark  udenfor  i en  ogsaa  til  Søs 
ført  Krig  mellem  Tyskland  og  Rusland-Frankrig  eller  mellem  Tysk- 
land og  England,  hvis  sligt  engang  skulde  hænde,  turde  næppe 
være  muligt.  Det  at  udstede  en  Neutralitetserklæring,  som  ikke 
kan  hævdes,  vil  ikke  være  tilstrækkeligt;  under  Krimkrigen  er- 
klærede Sverige  aabent  over  for  Rusland,  at  det  ikke  vilde  lukke 
sine  Havne  for  Vestmagterne,  simpelthen  fordi  det  ikke  kunde, 
og  den  danske  Udenrigsminister  Bluhme  søgte  gennem  vor  Ge- 
sandt i Petersborg,  Pies  s en,  at  klargøre  for  den  russiske  Regering 

det  naturlige  i dette  Standpunkt  (Frederik  Bajer:  Le  systéme 
de  neutralité  scandinave  pendant  la  guerre  de  Crimée,  i Revue 
d’histoire  diplomatique,  April  1900).  Og  jo  nærmere  Krigen  føres 
ved  vore  Kyster,  desto  større  bliver  Vanskelighederne.  En  Neu- 
tralitetserklæring er  i og  for  sig  kun  Udtalelsen  af  et  Non  possumus, 
idet  man  for  Resten  lægger  det  hele  i Fremtidens  Haand.  I en 
tysk-fransk  eller  tysk- engelsk  Søkrig  kan  det  komme  til  at  ligge 
nær  for  den  mindre  dybtgaaende  Del  af  en  fjendtlig  Eskadre  at 
søge  ind  i Sundet,  og  for  Spørgsmaalet  om  Tilførsel  af  Kul  og 
Proviant  vil  det  saa  ikke  have  andre  Udveje  end  med  det  gode 
eller  det  onde  at  faa  dette  over  København.  Dermed  er  Situationen 
givet:  en  isoleret  Neutralitetsstilling  maa  naturnødvendigt  føre  til, 
at  Danmark  maa  gøre  fjendtlig  Front  mod  den  af  de  krigs- 
førende Magter,  der  kommer  først,  og  da  dette  i de  fleste  Til- 
fælde vil  blive  Tyskland,  vil  altsaa  en  isoleret  Neutralitetsstilling 
medføre  samme  Risiko,  men  uden  at  medføre  samme 
Fordele,  som  en  Tilnærmelse  til  de  Magter,  der  kan  tænkes  at 
ville  blive  Tysklands  Modstandere. 

Det  er  Følelsen  af  et  vist  Ubehag  over  at  skulle  drages  med 
i den  storpolitiske  Tummel  sammen  med  Følelsen  af  det  ønskelige 
i en  direkte  Magttilvækst,  der  har  skabt  Tanken  om  en  skandinavisk 
Sammenslutning.  Jeg  maa  tilstaa,  at  selv  Ængstelsen  for  som  ren 
Lægmand  og  Civilist  at  skulle  gaa  imod  to  krigsvidenskabelige 
Autoriteter  som  General  Bahnson  og  Oberst  Jensen  ikke  kan  faa 
mig  til  at  fordølge,  at  jeg  ikke  indser,  hvad  der  ved  en  saadan 
Politik  vindes  for  Danmark.  For  det  første  er  selve  den  direkte 
Magtforøgelse  ingenlunde  betydelig,  og  for  det  andet  ligger  de  to 
Landes  Interesser  saa  fjernt  fra  hinanden  som  vel  muligt.  Hvis 
Sverige  virkelig  udsættes  for  et  Angreb  fra  russisk  Side,  indser  jeg 
ikke,  hvad  Betydning  et  dansk  Hjælpekorps  skulde  kunne  faa;  jeg 
tror,  at  den  Krigsminister,  der  skulde  foretage  en  Mobilisering  her 
med  det  Formaal  at  sende  danske  Soldater  mod  Russerne,  vilde 
faa  en  højst  ubehagelig  Stilling.  Og  hvis  Sverige  ikke  er  udsat 
for  et  saadant  Angreb,  som  er  det  eneste  positivt  mulige,  vilde 
altsaa  denne  Magt  blive  den  ydende  og  Danmark  den  nydende, 
men  jeg  indser  ikke  da,  hvorfor  fremtidige  Ledere  af  svensk  Uden- 
rigspolitik skulde  være  mere  abstrakt  idealistiske  end  Gripenstedt 
og  de  Geer  var  i 1863.  Det  forekommer  mig,  at  baade  den  historiske 
Erfaring  og  det  logiske  Ræsonnement  taler  imod  den  skandinaviske 
Tanke.  Ikke  engang  kulturelt  kan  jeg  tillægge  Nyskandinavismen 

synderlig  Betydning;  dertil  ligner  vi  Svenskerne  for  lidt  og  ved 
en  gensidig  Aandsudvikling,  bliver  det  næppe  os,  der  profiterer 
mest,  men  der  er  den  dog  forholdsvis  uskyldig.  Men  vil  man  til- 
med give  den  praktisk-politisk  Betydning,  da  turde  det  vel  være 
paa  Tide  at  mane  Minderne  frem;  hvad  Sverige  ikke  kunde  eller 
turde  i 1864,  vil  det  end  mindre  evne  eller  vove  nu. 

Tilbage  staar  da  kun  Spørgsmaalet,  om  Danmarks  Interesser 
falder  sammen  med  en  af  de  større  Magters  i den  Grad,  at  der 
derpaa  kunde  baseres  en  udenrigspolitisk  Aktion,  beregnet  til  at 
gaa  Haand  i Haand  med  Landets  eget  Forsvar  til  Hævdelse  af 
Selvstændigheden.  Lad  mig  her  forudskikke  den  almindelige  Be- 
mærkning, at  ligesom  al  Politik  maa  drives  „von  Fali  zu  Fail6, 
saaledes  ogsaa  al  Alliancepolitik.  Det  er  derfor  ved  den  Slags 
Overvejelser  naturligvis  den  øjeblikkelige  Magtfordeling,  der  tages 
Sigte  paa;  dette  har  jo  ogsaa  faaet  sit  korrekte  Udtryk  i,  at  slige 
Kompromisser  mellem  Staterne,  som  f.  Eks.  Triplealliancen,  kun 
afsluttes  paa  et  vist,  ret  kort,  Aaremaal. 

Saafremt  Danmark  indretter  sig  paa  Tilslutning  til  en  af  de 
Magter,  der  i givet  Fald  kan  blive  Tysklands  Fjende,  vil  Spørgs- 
maalet vel  først  og  fremmest  blive  det:  Kan  denne  Magt  i alle 
Tilfælde  komme  tidsnok  til  at  undsætte  Danmark,  det  vil  sige 
Danmarks  Hovedstad.  Det  viser  sig  da  ogsaa,  at  de  Forfattere, 
der  har  taget  Ordet  for  en  saadan  Politik,  alle  har  hævdet,  at 
København  maa  beskyttes  mod  at  kunne  tages  ved  et  pludseligt 
Overfald. 

Det  er  klart,  at  Faren  ved  et  saadant  er  mangefold  større, 
naar  Tyskland  er  Fjenden,  end  naar  Talen  er  om  en  anden  Magt. 
Det  er  endvidere  sandsynligt,  at  netop  det  pludselige  Overfald  vil 
blive  den  Form,  hvorunder  Krigen  kommer  til  vore  Kyster,  hvis 
den  kommer.  Jeg  kan  her  henvise  til  en  Udtalelse  af  den  tyske 
Politiker,  Professor  Delbruck,  med  hvem  jeg  i Januar  1899  havde 
en  Samtale  om  denne  Sag.  Han  paaviste,  at  Tysklands  Stilling 
over  Danmark  under  en  fremtidig  Krig  meget  let  kunde  blive  lig 
med  Englands  i 1807;  han  meddelte  endvidere  — jeg  gengiver  her 
hans  Ord  uden  Forbehold  og  uden  Garanti,  blot  med  den  Til- 
føjelse, at  Delbruck  gennem  sine  Forelæsninger  over  Krigshistorie 
staar  ledende  Militærkredse  nær  — at  dette  i den  tyske  Generalstab 
var  den  herskende  Opfattelse,  den,  der  ved  Udarbejdelsen  af  Pla- 
nerne var  lagt  til  Grund;  ved  et  eventuelt  Angreb  paa  Dan- 
mark maatte  det  først  og  fremmest  komme  an  paa  at  komme  saa 

hurtigt  som  muligt  og  med  saa  faa  Forberedelser  som  muligt 
levnet  for  det  danske  Forsvarsvæsen. 

Nu  er  det  ganske  vist,  at  den  verdenspolitiske  Situation  ikke 
fra  en  Dag  til  en  anden  antager  en  saadan  Karakter,  at  det  kunde 
foranledige  et  Overfald.  Alligevel  tror  jeg  ikke,  at  det  er  beret- 
tiget at  anlægge  Danmarks  Forsvar  paa  den  Forudsætning,  at  der 
vil  blive  givet  rigelig  Tid  til  at  forberede  sig.  En  vigtig  Faktor 
netop  i dette  Spørgsmaal  vil  ogsaa  vore  indre  politiske  Forhold 
blive.  Med  de  berømte  500,000  til  Brisantgranater  i frisk  Minde 
vil  i hvert  Fald  intet  Venstreministerium  og  vel  heller  næppe 
noget  Højreministerium  allerede  ved  de  første  Allarmsignaler  vove 
sig  frem  til  omfattende  Forholdsregler;  hvilken  Krigsminister  vil 
vel  over  for  en  saadan  paa  en  Gang  sorgløs  og  stædig  og  tillige 
af  Antimilitarisme  gennemsyret  Befolkning  som  den  danske  have 
Mod  nok  til  f.  Eks.  at  rydde  Forterrainet  paa  Nordfronten,  førend 
vi  har  Fjenden  lige  for  Næsen  af  os?  Og  er  den  Betragtning  her- 
skende i den  tyske  Generalstab,  som  Professor  Delbruck  betonede 
for  mig,  da  vil  jo  netop  selv  den  mindste  Rørelse  fra  vor  Side 
bringe  Tyskland  frem  paa  Scenen;  det  vilde  næppe  være  vanske- 
ligt for  Tyskland  allerede  i første  Omgang  gennem  et  diplomatisk 
Tryk  at  standse  alle  Forberedelser  eller  hvis  dette  ikke  frugter,  da 
at  slaa  til.  Fyrst  Bismarck  har  engang  skildret  en  saadan  politisk 
Situation  ved  det  drastiske  Billede  af  to  rejsende,  der  mødes  i den 
mørke  Skov;  den  ene  lægger  Fingeren  paa  Aftrækkeren  blot  for 
at  være  forberedt  paa  alle  Tilfælde,  men  da  fyrer  den  anden  alle- 
rede. Og  det  lader  sig  ikke  nægte,  at  i selve  Spørgsmaalet  om  at 
faa  Pistolen  hurtigt  op  af  Lommen  — alle  Styrkeforskelligheder  i 
øvrigt  fraregnede  — har  Tyskland  i selve  sin  Organisation  et  be- 
tydeligt Forspring  fremfor  os.  Selv  om  vi,  hvad  der  vel  nok 
skulde  kunne  gøres  uden  at  forurolige  nogen,  foretager  betydelige 
Troppedislokationer  og  Omordning  af  Garnisonerne  i Fredstid  til 
Gunst  for  Københavns  Befæstning,  vil  det  at  sætte  Fæstningen  i 
Forsvarsstand  for  os  dog  bestandig  være  en  Sag,  hvor  det  drejer 
sig  om  Dage,  medens  en  tysk  Troppestyrkes  Overførsel  til  Sjælland 
er  noget,  hvor  det  kun  kommer  an  paa  Timer. 

Det  er  klart,  at  vi,  naar  Danmark  skal  søge  sin  Støtte  hos 
en  anden  Magt  end  Tyskland,  væsentlig  vil  have  at  tage  Hensyn 
til  Styrkeforholdene  paa  Søen,  da  det  er  ad  denne  Vej,  at  den 
Undsætning  skal  komme,  som  jo  er  den  stadige  Forudsætning  for 
en  heldig  Gennemførelse  af  Københavns  Forsvar.  Lad  os  et  Øje- 

blik  dvæle  ved  hver  af  de  to  Muligheder.  I en  Krig  mellem  Tysk- 
land og  Frankrig-Rusland  vil  det  være  naturligt  for  Tyskland  at 
søge  at  faa  Herredømmet  i Sund  og  Bælt;  det  vil  derved  kunne 
holde  den  russiske  Østersøeskadre  borte  fra  den  franske  Flaade  og 
selv  ved  Hjælp  af  Kielerkanalen  være  i Stand  til  at  møde  hver 
af  Fjenderne  paa  det  belejligste  Tidspunkt.  Ifølge  Opgivelser  af 
Kaptejn  Eardley-Wilmot  i et  Flyveskrift:  Our  naval supremacy, 
is  it  assured?  udgivet  af  den  engelske  Navy  League  i London  i Januar 
1900  var  Styrkeforholdene  saaledes:  Af  Slagskibe  og  af  første  og 
anden  Klasses  Panserkrydsere  besad  Frankrig  40,  Rusland  29  og 
Tyskland  29  (heri  iberegnet  de  Skibe,  som  i Januar  1900  vare  bevil- 
gede eller  under  Bygning),  i Almanach  Hoaehette  1899  angives  den 
samlede  Tonnage  for  de  tre  Landes  Mariner  til  henholdsvis  540,733, 
237,244  og  241,055  Tons.  For  Chancerne  for  en  Kamp  i vore 
Farvande  maa  det  imidlertid  erindres,  at  baade  den  russiske  og 
den  franske  Marine  er  fordelt  paa  to  Have,  medens  den  tyske, 
takket  være  Kanalen,  kan  virke  som  en  Enhed.  Og  hvad  endelig 
angaar  Muligheden  af  et  Overfald  paa  Danmark,  maa  det  erindres, 
at  Tyskland  er  i Stand  til  at  opnaa  betydelige  Fordele  ved  at 
vælge  Tidspunktet  for  sin  Flaademobilisation.  Det  vil  maaske 
være  bekendt,  at  naar  England  i sin  Tid  traadte  saa  kraftigt  frem 
i Fashoda-Affæren,  var  det  til  Dels,  fordi  de  engelske  Statsmænd 
vidste,  at  Frankrig  ikke  paa  det  Tidspunkt  var  i Stand  til  at  fore- 
tage en  Mobilisation  af  Flaaden,  fordi  Søfolkene  fra  Bretagne  og 
Normandiet  paa  den  Tid  af  Aaret  ligger  paa  Torskefiskeri  ved 
Newfoundslandsbankerne ; England  kunde  derfor  netop  i det  Øje- 
blik spille  et  højere  diplomatisk  Spil,  end  det  maaske  ellers  vilde 
have  vovet. 

Det  vir  af  alle  disse  Grunde  næppe  være  klogt  at  stole  for 
meget  paa  den  Undsætning,  der  skal  komme  sejlende  til  os  paa 
franske  eller  russiske  Skibe.  Noget  ganske  andet  bliver  Forholdet, 
naar  Talen  er  om  England;  en  engelsk  Flaade  vilde  ret  hurtigt 
kunne  feje  rent  i Østersøen  og  de  danske  Farvande.  Men  de  geo- 
grafiske Afstande  vil  den  ikke  kunne  formindske,  det  vil  mindst 
tage  to  Dage  for  en  engelsk  Flaadeafdeling  at  naa  herop,  og  da 
vil  København  allerede  kunne  være  cerneret.  Og  mindst  fjorten 
Dage  vil  det,  efter  hvad  engelske  Officerer  har  opgivet  mig,  ud- 
kræve at  bringe  et  tilstrækkelig  stort  Landgangskorps  (25 — 30,000 
Mand)  hertil,  og  da  vil  Københavns  Skæbne  kunne  være  afgjort. 
Med  Københavns  Fæstning  i Hænderne  paa  et  tysk  Korps  vil 

dette  vistnok  med  Sindsro  kunne  finde  sig  i at  blive  cerneret  for 
en  Tid  paa  Sjælland,  og  en  Kamp  om  København  med  Fjenden 
indenfor  og  Vennen  udenfor  hører  til  de  Ting,  som  en  dansk 
Fædrelandsven  vistnok  nødigst  af  alt  vilde  opleve. 

Hertil  kommer,  at  det  for  de  Folk,  der  har  anbefalet  en  Til- 
nærmelse til  England,  ikke  er  lykkedes  at  bevise,  hvilken  Fordel 
der  deraf  vilde  flyde  for  England.  Det  er  sandt,  at  det  trods  alle 
de  strategiske  Betænkeligheder,  som  den  nære  Afstand  til  Tysk- 
land kan  vække,  alligevel  for  os  altid  vilde  have  sin  Betydning  at 
staa  skærmet  af  England.  Selve  det  diplomatiske  Tryk,  England 
uden  direkte  Magtanvendelse  vilde  kunne  anvende  for  at  holde 
agressive  Tendenser  borte,  vilde  være  af  størst  Nytte.  Men  jeg 
formaar  ikke  at  indse,  hvad  vi  kan  udrette  for  England.  Det  er 
bleven  sagt,  at  det  vilde  være  bekvemt  for  England  at  faa  sin 
Tilførsel  af  Levnedsmidler  sikret  over  Danmark,  men  det  er  jo 
kun,  hvis  Danmark  forbliver  neutralt;  vil  Tyskland  spærre  denne 
Tilførselskilde,  saa  er  vi  jo  lige  midt  i Tumlen.  Saafremt  England 
forbliver  Herre  paa  Havet,  vil  det  kunne  faa  sin  Tilførsel  fra  alle 
mulige  Steder  end  netop  fra  Danmark,  og  i modsat  Fald  vil  heller 
ikke  et  venligsindet  Danmark  kunne  nytte  det  noget. 

Det  er  klart,  at  alle  de  i det  foregaaende  anførte  Grunde  mod 
nogen  Tilnærmelse  til  en  eller  flere  af  dem,  der  kan  blive  Tysk- 
lands Fjender,  bliver  lige  saa  mange  Bevisgrunde  for  den  modsatte 
Politik,  en  Tilnærmelse  til  Tyskland.  I det  Øjeblik,  man  tænker 
sig  Tyskland  borte  fra  de  mulige  Fjenders  Række,  bliver  Køben- 
havns Befæstning  aktuel.  Den  vil  da  blive  angrebet  af  en  Fjende, 
der  kommer  sejlende  langsvejs  fra  og  som  altsaa  vil  give  til- 
strækkelig Tid  til  at  forberede  sig;  der  vil  kun  kunne  blive  Tale 
om  mindre  Landgangskorpser,  som  ikke  kommer  til  at  operere  med 
Hjemmet  umiddelbart  i Ryggen.  Og  dette  Landgangskorps  fødte 
Fjende  vil  kunne  komme  til  Stede  med  kort  Varsel  og  tryg  ved  en 
god  Retrætelinie.  Under  saadanne  Forhold  vil  Københavns  Be- 
fæstning virkelig  kunne  opfylde  sin  Bestemmelse,  den  vil  ikke  blive 
et  Lokkemiddel,  men  et  Skræmmemiddel,  som  vil  faa  Fjenden  til 
at  betænke  sig  to  Gange,  førend  han  tager  fat.  Fæstningen  vil  da 
virkelig  blive  Pantet  paa  Landets  Selvstændighed. 

Konsekvensen  bliver  altsaa  dette:  Vore  militære  Forholds- 
regler maa  suppleres  med  en  diplomatisk  Aktion,  der 
borteliminerer  Tyskland  af  de  mulige  Fjenders  Rækker. 
Og  dette  kan  da  tænkes  paa  to  Maader:  enten  som  et  direkte 

Forbund,  et  Schutz-  und  Trutz-Bundnis,  eller  som  en  entente  cor- 
diale , der  sikrede  os  imod  Angreb  fra  Tyskland,  samtidig  med  at 
vi  forpligtede  os  til  at  værne  vort  Land  og  vore  Farvande  mod 
Tysklands  Fjender. 

Ved  denne  Betragtning  kommer  imidlertid  to  Momenter  ind. 
som  i det  foregaaende  slet  ikke  har  eksisteret.  Det  ene  er  det  i 
Indledningen  antydede  Hensyn  til  Nationalitetens  Selvstændighed. 
det  andet  er  Hensynet  til  den  i Flertallet  af  den  danske  Befolk- 
ning herskende  principielle  Uvilje  over  for  Tyskland.  Det  vil  til 
rette  Forstaaelse  af  det  første  af  disse  to  Momenter  være  af  Inter- 
esse at  se  paa,  hvorledes  Sagen,  Forholdet  til  Danmark  og  Søn- 
derjylland, betragtes  fra  tysk  Side. 

Den  almindelige  Synsmaade  i Tyskland  er,  at  hvad  der  end 
maatte  ske  i Verden,  saa  vil  Danmark  altid  være  at  finde  paa 
Tysklands  Fjenders  Side.  Dette  er  officielt  blevet  udtalt  af  Caprivi 
paa  Rigsdagen,  og  den  Tone,  der  gaar  gennem  den  Del  af  den 
danske  Presse,  som  læses  i Tyskland,  har,  ogsaa  naar  det  drejer 
sig  om  alle  andre  Spørgsmaal  end  det  sønderjydske,  kim  kunnet 
bestyrke  denne  Opfattelse.  Vi  er  gennemgaaende  i vor  Behandling 
af  udenrigske  Spørgsmaal  langt  større  Chauvinister,  end  vi  selv 
ved  af ; den  Glorie,  der  i sin  Tid  lagdes  over  København  ved  Czar 
Alexanders  stadige  Ophold,  smigrede  os,  og  de  mange  løse  Presse- 
rygter,  der  bredte  sig  om  København  som  et  Midtpunkt  for  anti- 
tyske  Makinationer,  fik  Lov  at  brede  sig.  Agitationen  i det  danske 
Folk  i Sommeren  1870  er  heller  ikke  gaaet  Tyskerne  af  Minde,  og 
det  er  derfor  naturligt  for  dem  at  tro,  at  vi  ved  første  Kanonskud 
er  villige  til  at  gaa  imod  dem. 

Medens  Tyskerne  er  enige  i deres  Opfattelse  af,  hvorledes  Ti 
vil  stille  os  til  dem,  er  de  indbyrdes  uenige  i Opfattelsen  af,  hvor- 
ledes de  bør  stille  sig  til  os.  Indrepolitiske  Hensyn  griber  ind  her. 
Saa  vidt  jeg  ved  personlige  Forespørgsler  i forskellige  Partier  har 
kunnet  erfare  — en  systematisk  og  afsluttende  Karakter  har  mine 
Undersøgelser  desværre  ikke  kunnet  faa  — saa  er  Forholdet  det: 
de  højkonservative  vil  ikke  vide  noget  som  helst  af  hvad  dansk  er: 
disse  Folk  er  væsentlig  østelbiske  Agrarer,  som  frygter,  at  en  Til- 
nærmelse Danmark-Tyskland  skulde  kunne  medføre  Toldforbund, 
og  som  er  bange  for  den  danske  Konkurrence  paa  Markedet  for  Land- 
brugsprodukter. De  frikonservative  og  nogle  af  de  nationalliberale, 
navnlig  visse  Folk  fra  akademiske  Kredse,  har  et  levende  Indtryk 
af  den  Uret,  der  øves  mod  den  danske  Befolkning  i Sønderjylland. 

og  vilde  gerne  have  denne  Sag  bragt  ud  af  Verden,  især  naar  der 
samtidig  kunde  opnaas  politiske  Fordele  for  Tyskland;  disse  Folk 
arbejder  tillige  med  de  mere  abstrakte  Hensyn  som  Pangerma- 
nismen,  saaledes  som  den  bekendte  politiske  Forfatter,  Professor 
Konrad  Meyer  i Wurzburg,  der  netop  for  et  Par  Maaneder 
siden  har  talt  for  en  fredelig  Ordning  af  det  søndeijydske  Spørgs- 
maal.  Det  mægtige  Centrumsparti  interesserer  sig  kun  for  denne 
Ting,  for  saa  vidt  som  der  derigennem  kunde  aabnes  en  Mulighed 
for  en  Formindskelse  af  Marineudgifteme.  De  numerisk  betyd- 
ningsløse, frisindede  Partier  vil  af  rent  ideelle  Grunde  være  stemte 
for  en  fredelig  Ordning  af  Mellemværendet  Danmark-Tyskland.  Om 
Socialdemokraterne  har  jeg  intet  erfaret.  Vanskeligheden  ved  i det 
hele  taget  at  sige  noget  om,  hvordan  den  tyske  Regering  og  det 
tyske  Folk  vil  stille  sig  til  en  Tilnærmelse  fra  Danmark,  ligger 
deri,  at  som  sagt  denne  Mulighed  slet  ikke  er  dem  præsent;  men 
der  er  Grund  til  at  tro,  at  netop  det  Overraskelsens  Moment,  som 
altid  vilde  ligge  i en  eventuel  dansk  Forespørgsel,  vilde  være  et 
Plus  for  Tilvejebringelsen  af  et  gunstigt  Forhandlingsgrundlag. 
Da  der  i Slutningen  af  Marts  1901  i nordslesvigske  Blade  frem- 
sattes Antydninger  om  Muligheden  af  et  Mageskifte  mellem  Dansk 
Vestindien  og  det  danske  Sønderjylland,  blev  disse  Udtalelser,  som 
venteligt  var,  skarpt  og  kort  imødegaaede  i den  officielle  „Nordd. 
allgem.  Zeitung*.  Det  er  klart,  at  dette  Dementi  af  løse  Presse- 
rygter paa  den  anden  Side  intet  præjudicerer  med  Hensyn  til  den 
tyske  Regerings  Holdning  over  for  en  alvorlig  Henvendelse  fra 
Danmark  angaaende  de  to  Rigers  hele  indbyrdes  Forhold. 

Det  ses  let,  at  de  to  nye  Momenter,  der  fra  dansk  Side  kom- 
mer ind,  saa  snart  den  eventuelle  diplomatiske  Aktion  kommer  til 
at  gælde  Tyskland,  nemlig  Hensynet  til  Sønderjylland  og  Uviljen 
overfor  alt  tysk,  vil  komme  til  at  modarbejde  hinanden.  En  Ord- 
ning af  det  sønderjyske  Spørgsmaal,  eventuelt  ved  en  Grænseregu- 
lering, vil  forpligte  Danmark  til  at  indlade  sig  dybere  i Forholdet 
til  Tyskland,  og  Talen  om  Faren  for  den  danske  Nationalitet  i 
Kongeriget  vil  da  blive  stærkere  og  virkelig  ogsaa  mere  berettiget. 
Det  var  rart,  om  de  Folk,  der  giver  sig  saa  meget  af  med  Søn- 
derjylland, vilde  gøre  sig  klart,  at  vi  under  de  nuværende  Forhold 
i Europa  intet  kan  opnaa  for  dette  uden  at  risikere  noget  for 
Kongeriget;  vil  vi  have  en  Grænseregulering,  maa  vi  lukke  Kongeriget 
op  for  Tyskerne  og  saa  stole  paa,  at  vor  Nationalitet  er  stærk 
nok  til  alligevel  — selv  om  vi  politisk  og  delvis  ogsaa  økonomisk 

gaar  Haand  i Haand  med  Tyskland  — at  bevare  sin  Renhed. 
Erfaringerne  fra  vor  Litteraturs  Guldalder,  da  den  kulturelle  For- 
bindelse med  Tyskland  var  saa  stærk  som  ingen  Sinde  før  eller 
siden,  samtidig  med  at  dansk  Aandsliv  udviklede  sine  ypperste  og 
mest  nationale  Resultater,  synes  at  tyde  paa,  at  en  saadan  Tillid 
til  Nationalitetens  aandelige  Styrke  ikke  er  ganske  uberettiget  Det 
var  ud  fra  dette  Synspunkt,  at  jeg  i 1899  skrev  min  Artikel  i 
„Zukunft* ; jeg  foretrak,  og  foretrækker,  for  at  nævne  Tingen  i 
sine  alleryderste  Konsekvenser,  at  leve  i en  med  Tyskland  for- 
bunden Stat  med  visse  militære  Forpligtelser,  men  tillige  med  den 
danske  Nationalitet  samlet  til  en  Enhed  og  med  Mulighed  for  at 
hævde  denne  Nationalitet  saa  vidt  den  i det  hele  selv  formaar, 
fremfor  at  gaa  i en  evig  Angest  for  Fjenden  sydfra;  det  kan maaske 
blive  svært  at  holde  den  danske  Nationalitet  ren  og  ublandet,  naar 
vi  træder  i et  venskabeligt  Forhold  til  Tyskland,  men  det  vil  sik- 
kert blive  umuligt  i Tilfælde  af  en  tysk  Anneksion;  da  vil  hurtigt 
Hovedstaden  falde,  senere  Øerne,  sidst  Jylland,  den  dygtige  Del  af 
den  danske  Nation  vil  ende  som  Udvandrere  for  i det  næste 
Slægtled  at  være  et  engelsktalende  Folk,  og  da  er  Danmark  Bor 
sogunni*. 

Der  er  foreløbig  ingen  Grund  til  at  ængste  sig  altfor  meget  for 
Tysklands  Overvægt  i Tilfælde  af  en  Tilnærmelse;  hvor  slemt  det 
vil  blive  med  den  overlegne,  tyske  Nations  Tryk  paa  os,  kan  vi 
jo  ikke  ret  vel  vide  noget  om,  førend  vi  faar  at  vide,  hvor  meget 
Tyskland  overhovedet  vil  indlade  sig  med  os.  De  rent  militære 
Fordele,  der  er  for  Tyskland  ved  en  Tilslutning  fra  Danmark  er 
jo  iøjnefaldende  nok,  men  lige  saa  klart  er  det,  at  i samme  Grad 
som  disse  Fordele  er  store,  i samme  Grad  forrykkes  den  politiske 
og  militære  Ligevægt  i Nordeuropa  ved  et  dansk-tysk  Forbunds 
Indgaaelse,  og  det  Odium  og  den  Risiko,  som  følger  heraf,  vil  na- 
turligvis fortrinsvis  falde  paa  Tyskland.  Det  er  meget  muligt,  at 
Tyskland  vilde  se  sin  Fordel  ved,  at  Danmark  blot  bevarede  en  vel- 
villig Neutralitet,  saaledes  at  man  var  sikret  mod  ethvert  Angreb  fra 
dansk  Side,  samtidig  med  at  al  Tilførsel  kunde  foregaa  over  Dan- 
mark. Naar  Danmark  altsaa  vil  indrette  sit  Forsvarsvæsen  saa- 
ledes, at  de  Opgaver,  der  stilles  det,  ikke  kommer  til  at  ligge  uden 
for  dets  Evners  Rækkevidde,  og  dette  er,  som  vi  ovenfor  har  set, 
kun  muligt,  naar  Tyskland  bortelimineres  af  de  eventuelle  Fjendeis 
Rækker,  — ja,  saa  maa  man  i alle  Tilfælde  begynde  med 
en  Forespørgsel  hos  Tyskland,  en  Forespørgsel,  der,  som 

vi  har  set,  vil  komme  ret  overraskende.  Med  Landets  Selv- 
stændighed som  det  principielle  og  med  Hensynettil 
Sønderjylland  som  det  underordnede  vil  da  Tilbud  og 
Krav  blive  at  forme  efter  Tysklands  Svar;  der  vil  jo  i 
anden  Række  komme  en  Mængde  andre  Hensyn  til,  saaledes  f.  Eks. 
Hensynet  til  Fordelene  for  vort  Landbrug  og  de  mulige  Tab  for 
vor  Industri  ved  en  eventuel  Tilnærmelse  til  Tyskland. 

De  lyriske  Hensyn,  der  maatte  komme  op  imod  en  saadan 
diplomatisk  Aktion,  det,  at  man  overhovedet  ikke  vil  forhandle 
med  Tyskland  med  Muligheden  for  et  Forbund  eller  for  en  entente 
cordiale,  maa,  forekommer  det  mig,  bestemt  tilbagevises,  og  jeg 
mener,  at  ingen  er  nærmere  end  Hæren  til  at  tage  Affære  i denne 
Sag.  I Diplomatiet  saavel  som  i Krigen  (og  Krigen  er  jo,  som 
Glausewitz  sagde,  ikke  andet  end  en  Fortsættelse  af  Diplomatiet 
med  andre  Midler)  gælder  ingen  andre  Hensyn  end  de  rent  ratio- 
nelle; de  Motiver,  som  er  de  mest  rationelle,  de  er  eo  ipso  ogsaa 
de  mest  patriotiske.  Man  skulde  synes,  at  de  Officerer,  der  i sin 
Tid  af  lyriske  Hensyn  blev  tvungne  til  at  indtage  Dannevirke- 
stillingen  og  som  paadrog  sig  et  helt  Folks  Vrede  og  Foragt,  fordi 
de  var  patriotiske  nok  til  at  forlade  den,  — at  de  ikke  kan  være 
særlig  interesserede  i at  opelske  tilsvarende  lyriske  Følelser  hos 
det  næste  Slægtled.  Man  priser  i vore  Dage  Klogskaben  og  For- 
udseenheden hos  den  gamle  Hannibal  Sehested,  der  i sit  be- 
rømte politiske  Testamente  efter  Krigen  i 1660  raadede  til  at  lade 
Revancheideerne  fare  og  anvende  Landets  politiske  Kraft  til  andre 
Opgaver;  hvorfor  da  ikke  drage  Analogien  heraf  for  vor  egen 
Samtid  og  tage  efter  den  Lære,  som  ligger  deri? 

Det  forekommer  mig,  at  der  netop  i denne  Tid  er  Anledning 
til  at  betone  dette.  Jeg  har  — som  vel  de  fleste  Forsvarsvenner 
— med  Glæde  hilst  den  Bevægelse,  der  er  opstaaet  for  gennem 
Højskolerne  at  gøre  det  opvoksende  Slægtled  interesseret  for  Hæren 
og  dens  Formaal;  hvis  ad  denne  Vej  den  antimilitaristiske  Gift 
kan  bekæmpes  og  udryddes,  saa  er  det  kun  godt.  Men  noget 
ganske  andet  er,  om  de  historiske  Betragtningsmaader,  der  hidtil 
har  været  herskende  paa  Højskolerne,  nu  ogsaa  skal  indpodes 
Officererne;  skal  Hæren  nu  flaskes  op  med  en  Mikstur  af  old- 
nordisk Mytologi  og  Tyskæderi,  saa  er  vi  jo  ikke  kommen  længere 
nu,  end  vi  var  før  1864.  Det  maa  ikke  glemmes,  at  Højskolen  i 
dens  nuværende  Form  er  den  direkte  Arvtager  efter  de  Mænd  og 
de  Anskuelser,  som  fremtvang  Dannevirkestillingen  paa  Grund  af 

dens  „løftende"  historiske  Minder,  og  derved  gav  Krigens  Førelse 
en  skæv  Retning  fra  Begyndelsen  af.  Det  er  Hæren  selv,  det  til- 
kommer at  afgøre,  om  der  kan  kæmpes  og  hvor  der  skal 
kæmpes.  Vi  har  at  sørge  for,  at  Hæren  kan  blive  saa  god,  saa 
godt  uddannet  og  saa  vel  udrustet  som  muligt.  Resten  maa  vi 
overlade  til  den  selv.  Og  ser  Hæren,  at  Anskuelser,  der  er  popu- 
lære i Landet,  vil  drive  den  ind  i en  uholdbar  Stilling,  ja,  da  er 
som  sagt  ingen  nærmere  end  den  selv  til  at  rejse  Protest  herimod. 

Det  forekommer  mig,  at  den  af  mig  antydede  Politik,  Forbin- 
delsen af  en  diplomatisk  Aktion  med  de  militære  Rustninger,  vil 
kunne  faa  særlig  Betydning  under  den  politiske.  Fase,  vi  nu  er 
traadt  ind  i.  Jeg  ser,  at  Venstres  Fører,  Hs.  Exe.  Kultusminister 
Christensen  i sin  i Foraaret  udgivne  Pjece  „Dansk  Politik3  er 
kommen  bort  fra  sine  tidligere  Udtalelser  om,  at  Hæren  blot  skal 
bruges  til  at  „konstatere3  vor  Neutralitet.  Maa  jeg  her  blot  ind- 
skyde, at  det  forekommer  mig  som  den  mest  aabenbare  Forbry- 
delse at  ville  anvende  saa  meget  som  en  eneste  Soldats  Liv  til  en 
saadan  „Konstatering",  saafremt  denne  er  det  endelige  og  eneste 
Formaal  for  en  militær  Aktion.  Men  det  er  han  da  ogsaa  kommen 
bort  fra,  og  paa  Side  26  af  sin  Pjece  opstiller  han  som  Venstres 
Program:  „En  Ordning,  bygget  paa  vor  Neutralitet  og  med  det 
Formaal  at  sikre  Landet  mod  Overrumpling".  Jeg  ved  nu  ikke, 
og  det  ved  vel  endnu  heller  ingen  af  de  nuværende  Ministre,  hvor  vidt 
det  vil  lykkes  Venstre  at  rive  sig  løs  fra  Konsekvenserne  af  sin 
egen  aarelange  antimilitaristiske  Agitation.  Men  hvis  det  kan  det, 
saa  vil  det  være  at  ønske,  om  man  ved  diplomatiske  Forhandlinger 
kan  have  skabt  en  mere  rationel  Basis  for  Hærens  militære  Virk- 
somhed end  den  nuværende;  Hæren  kan  da  med  større  Selvtillid 
stille  sine  Fordringer,  fordi  den  ved,  at  det  ikke  vil  kunne 
siges,  at  disse  Fordringer  er  unyttige  og  de  Formaal,  de  tjener, 
umulige. 

Den  Tanke,  at  Hæren  selv  skal  interessere  sig  for  en  diplo- 
matisk Aktion,  har,  forekommer  det  mig,  saa  meget  mere  paa 
sig,  som  der  her  ikke  vil  stille  sig  praktiske  Hindringer  i den  nu- 
værende Ordning.  Der  maatte  forholdsvis  let  kunne  tilvejebringes 
en  Forbindelse  mellem  de  to  Departementer,  det  militære  og  det 
udenrigske.  Hertil  kommer,  at  de  Spørgsmaal,  der  ved  en  diplo- 
matisk Forhandling  af  den  ovenfor  antydede  Natur  maatte  komme 
paa  Tale,  jo  fortrinsvis  vil  blive  af  ren  militær  Natur,  og  derfor 
hører  ind  under  Hæren.  Og  med  Hensyn  til  det  rent  formelle  kan 

jeg  henvise  til,  at  man  baade  i Frankrig  og  endnu  mere  i Tysk- 
land i de  senere  Aar  i stigende  Grad  er  kommen  ind  paa  at  an- 
vende Militærpersoner  i den  diplomatiske  Tjeneste,  baade  paa 
ordinære  Poster  og  til  ekstraordinære  Sendelser. 


Det  skulde  glæde  mig,  saafremt  man  i militære  Kredse  maatte 
finde,  at  det,  jeg  her  har  tilladt  mig  at  antyde  som  en  Opgave  for 
Hæren,  heller  ikke  ligger  udenfor,  hvad  den  vil  eller  kan.  Det 
forekommer  mig,  at  Hæren  for  enhver  Pris  maa  søge  sig  befriet 
for  at  leve  under  det  forfærdelige  Tryk  af  Visheden  om  engang  at 
skulle  blive  stillet  over  for  en  uløselig  Opgave.  Set  fra  et  militært 
Standpunkt  er  Fredsperioden  jo  ikke  andet  end  den  naturlige  For- 
beredelsestid til  Krigen ; det  er  en  Opgave  af  ligesaa  vel  diplomatisk 
som  militær  Natur  at  udsende  éclaireurs  for  at  undersøge,  hvor 
og  med  hvem  der  skal  kæmpes.  Det  gælder  om  at  faa  saa  meget 
som  muligt  at  vide  og  saa  træffe  sine  Forholdsregler  derefter;  thi 
baade  i den  diplomatiske  og  i den  militære  Aktion  gælder  først 
og  fremmest  Ordet:  „savoir  et  prévoir,  cyest  pouvoirul. 

J.  ØSTRUP 


1 Ovenslaaende  Artikel  er  en  paa  enkelte  Punkter  forandret  og  udvidet 
Gengivelse  af  et  Foredrag,  holdt  i det  krigsvidenskabelige  Selskab  i København 
den  25.  Februar  1901. 

?a  i Vinter  G.  Heibergs  sceniske  Debutarbejde,  „Tante 
Ulrikke®,  sytten  Aar  efter  dets  Fremkomst,  opførtes 
paa  det  norske  „Nationalteater®,  blev  jeg  slaaet  af, 
hvor  ungt  og  friskt  Stykket  virkede.  Der  er  jo 
mange  Skuespil  og  Romaner  just  fra  Firserne,  som 
nu  ligger  ligesom  tilstøvede.  Den  Tilsætning  af 
Problemer,  aktuel  Politik,  Dagens  Avis,  som  dengang  dannede 
en  ikke  liden  Bestanddel  af  mange  Bøger,  er  forvitret  og  giver  nu 
Bøgerne  et  gammelt  Præg. 

Det  var  ikke  saa  med  „Tante  Ulrikke®.  Der  lyste  Ungdom 
og  Livsvarme  af  dette  Gunnar  Heibergs  første  Drama.  Vistnok 
kunde  ingen  være  blind  for,  at  den  Virkning,  Stykket  gjorde,  aldrig 
vilde  være  bleven  saa  dyb  og  stærk,  om  ikke  Titelrollen  var  givet 
til  en  stor  Kunstnerinde,  som  endog  ydede  noget  af  sit  største. 
Der  var  en  Magt  i Fru  Dybwads  Spil,  som  gjorde  Forestillingen 
til  en  sjælden  Oplevelse.  Men  samtidig  fik  man  et  umiddelbart 
Indtryk  af,  at  de  Tanker,  de  Krav,  de  Problemer,  som  sysselsætter 
„Tante  Ulrikke®,  som  har  bestemt  hendes  Skæbne,  her  ikke  er 
dramatisk  behandlede  i en  eller  anden  aktuel  Hensigt,  men  at  de 
er  opfattede  saaledes  som  de  spiller  ind  i Livet,  som  levende 
Motiver,  som  bestemmende  for  Menneskers  Skæbne. 

Og  den  sociale  Kamp,  hvorom  „Tante  Ulrikke®  bringer  Bud, 
interesserer  ikke  mindre  nu  end  da. 

Det  sociale  Problem,  de  store  Brydninger  mellem  Masserne, 
den  menneskelige  Tilværelseskamp  i dens  forskellige  Faser  har 
stedse  interesseret  Gunnar  Heiberg.  Denne  hans  Interesse  er  lige- 

som  den  ene  store  Livsnerve  i hans  Digtning.  I »Tante  drikke* 
fortæller  han  om  Individets  Kamp  for  at  skaffe  sig  Luft  og  Lys, 
Tante  Ulrikke  kæmper  for  sig  selv,  samtidig  med  at  hun  kæmper 
for  de  mange,  for  de  andre,  som  ogsaa  trykkes  ned  og  skubbes 
til  Side.  I »Det  store  Lod*  analyserer  Heiberg  Virkningen  af  en 
social  Omplantning,  af  en  Flytning  fra  Skyggesiden  til  Solsiden, 
og  han  kommer  til  det  Resultat,  at  det  personlige,  Indivi- 
dets egen  Sag,  den  enkeltes  Lykketrang  alligevel  er  den  stærkeste 
Drivfjeder  i den  sociale  Kamp,  det  stærkeste  Hjul  i det  aandelige 
Maskineri,  vi  kalder  Samfølelse,  — Tolerance  og  Frisind,  — Altru- 
isme. Den  Mand,  der  pludselig  faar  alt,  hvad  han  behøver,  faar 
det  godt  og  rundeligt,  saaledes  som  Haller  i »Det  store  Lod*,  er 
undergivet  en  farlig  Fristelse,  — Fristelsen  til  at  abandonnere 
sine  Kammerater,  melde  sig  ud  af  Laget.  Med  Evnen  til  Luksus 
vokser  Sansen  for  Luksus.  Den,  som  sidder  i Ly  af  det  store 
Figentræ,  kan  skabe  sig  mange  fine  smaa  Glæder,  som  maa  und- 
væres af  Daglønneren,  af  Trællen.  En  Flytning  gaar  aldrig  spor- 
løst hen.  — Endelig  har  Heiberg  i »Folkeraadet*  set  Mængden, 
Publikum,  det  store  Gros  under  ét,  som  var  det  én  Person,  han 
har  legnet  det  mangehovede  Uhyre,  saaledes  som  det  afspejler  sig 
i Parlamentarismen,  og  han  har  set  det  fra  den  komiske  Side. 
Han  har  lavet  en  Komedie  om  det  Individ,  som  hedder  Folke- 
repræsentationen.  Det  er  en  gammel  Tro,  at  de  mange  tilsammen 
er  klogere  og  bedre  end  den  ene.  I forrige  Aarhundrede  fortalte 
Rousseau,  — ligesom  en  Mængde  andre  Profeter,  — at  Folket 
som  Helhed  var  godt,  det  havde  Ret  til  at  styre,  og  det  styrede 
bedst.  Dette  har  siden  dengang  ogsaa  mange  kloge  Mænd 
troet,  men  er  efterhaanden  kommen  paa  andre  Tanker.  Heiberg 
fortæller  os,  at  det  Individ,  "som  hedder  Folkerepræsentationen,  i 
Virkeligheden  ikke  er  bedre  eller  klogere  end  hver  enkelt  af  os, 
— tværtimod  — snarere  det  modsatte:  dummere,  latterligere,  mere 
umoralsk,  udsat  for  allehaande  Svingninger.  Og  rundt  omkring  i 
Europa  synes  just  i vor  Tid  Rigsdage  og  Deputerkamre  at  be- 
kræfte den  Opfattelse.  Intetsteds  træder  Menneskets  Skrøbelig- 
heder klarere  for  Dagen  end  hos  disse  Folkets  kaarne. 

Jeg  har  sagt,  at  dette  Studium  af  de  sociale  Fænomener  var 
den  ene  af  de  bestemmende  Interesser  i Heibergs  Digtning.  Den 
anden  er  en  Trang  til  at  finde  ind  til  det  elementære,  dybest 
menneskelige,  oprindeligt  og  endeligt  afgørende  i vor  Sjæl.  En  Trang 
til  at  faa  de  Toner  til  at  klinge,  der  er  Menneskesjælens  Grundakkorder. 

Tilskueren  1901  49 

En  Trang  til  at  studere  Mennesket  i dets  Udvikling  fra  det  brutalt  op- 
rindelige til  det  aandelig  forfinede,  Menneskedyret  og  den  svækkede 
eller  højtudviklede  Kulturtype.  Den  aandelige  Vekselsang  af  Blo- 
dets og  Hjernens  Røster.  Det  er  denne  Interesse,  der  helt  præger  et 
Værk  som  „ Balkonen*,  i kunstnerisk  Henseende  hans  mest  fuldendte. 

* * 

* 

Gunnar  Heiberg  er  af  en  gammel  kendt  dansk-norsk  Embeds- 
slægt, selv  norsk  Østlænding,  Søn  af  en  anset  Departementsmand 
paa  mødrene  Side  af  dansk  Familie.  Vi  møder  dansk  Smidighed 
og  Stilsans  parret  med  et  østlandsk-norsk  Lune,  et  Vid,  der  er 
skarpt  og  skinnende,  der  lyser  som  Staal.  En  lykkelig  Krydsning 
af  to  Racers  bedste  Egenskaber.  En  hel  Støbning,  som  Person- 
lighed og  som  Stilist. 

Der  er  noget  kosmopolitisk-almenmenneskeligt  over  det  betyde- 
ligste af  Gunnar  Heibergs  Digtning:  „Det  store  Lod"  kunde  foregaa 
overalt  og  handler  om  Følelser,  der  er  bestemmende  for  alle 
civiliserede  Mennesker,  — „ Balkonen*  er  at  søge  i el  ubekendt 
Land,  — selv  „Folkeraadet"  er  kun  et  norskfarvet  Billede  af  et 
almindeligt  europæisk-amerikansk  Fænomen. 

Og  samtidig  er  der  en  udpræget  Norskhed  i Temperament  og 
Sprogtone,  tusind  smaa  norske  Fornemmelser  og  Tonefald  i hver 
Bog.  Det  er  nærmere  bestemt  ikke  alene  Norge  i Almindebghed. 
— det  er  Kristiania.  Der  er  Kristiania  i „Tante  Ulrikke*,  i „Gerts 
Have",  ja  endog  i „Balkonen". 

— De  fleste  vil  kende  Heibergs  Artikler  i Pressen,  den 

faste  og  klare  Form,  der  slutter  saa  tæt  om  Tanken,  den  fuld- 
komne Magt  over  Sprogets  Vaaben:  en  stærk  Vilje,  der  er  klar 
over  alle  aandelige  Muskler,  en  lys,  gennemtrængende  Forstand, 
der  altid  skærer  lige  ind  i Sagens  Kærne. 

Alt,  hvad  han  har  skrevet,  som  Digter  og  som  Journalist, 
røber  en  overlegen  Mandsvilje  og  gammel  Kultur.  Blandt  det 
meget  usikre,  ufærdige,  begavet  uklare  i norsk  Litteratur  staar 
Gunnar  Heiberg  dér  saa  rolig  og  sikker,  med  sin  fødte  Dannelse, 
sit  solide  Fond  af  Kundskab  og  Erfaring,  en  myndig  Mand,  der 
véd,  hvad  han  vil,  og  véd  at  sige  det  uden  Omsvøb,  kort  og  klart, 
sige  akkurat  det,  han  har  tænkt. 

Lidt  haard  kan  Heiberg  virke,  det  er  forholdsvis  sjælden  at 
træffe  en  godmodig  Tone,  der  klinger  ligesom  en  hvas  indvortes 
Latter  gennem  det  meste.  Og  dog  ejer  Heiberg  lyrisk  Varme, 

bløde  Strenge.  Og  i selve  hans  Latter  er  der  Lyrik,  lyrisk  Magt 
i hans  Harme,  i hans  kampberedte  Veltalenhed,  naar  han  retter 
sit  Stød  mod  alt,  hvad  der  er  smaaligt,  ufint,  forsumpet. 

Han  er  helt  og  uforbeholdent  frisindet,  for  saa  vidt  som  han 
til  det  yderste  fører  den  fri  individuelle  Viljes  Sag.  Han  er  ikke 
frisindet,  for  saa  vidt  som  han  er  Polemiker,  Kriger  af  Tempera- 
ment, og  Overbevisning.  Han  siger  aabent  og  ærlig:  Raahed  og 
Intolerance  kan  man  ikke  besvare  med  Tolerance.  En  Lære, 
f.  Eks.,  der  fastslaar,  at  anderledes  troende  skal  steges  i den  evige 
lid,  den  Lære  kan  ikke  vente  nogen  Imødekommenhed  af  os,  de 
anderledes  troende.  Ved  hvert  Angreb  paa  Kristendom  eller  kristne 
Præster  appellerer  disse  til  den  moderne  Tolerance,  mens  de  sam- 
tidig giver  deres  Modstandere  Brev  paa  den  evige  Pine.  Her  er  da 
ikke  Tale  om  Kompromis,  her  er  der  Krig  paa  Kniven.  Det  er  i vor 
Tid,  hvor  alle  Opfattelser  dæmpes  og  lempes,  hvor  man  finder 
noget  godt  i alt,  hvor  man  ved  enhver  Lejlighed  gaar  paa  Akkord, 
sjeldent  at  træffe  en  Mand,  der  saa  ærlig  bekender  sin  Uforsonlig- 
hed. Kristendommen  har  plejet  at  brænde  sine  Uvenner,  — det 
mener  nu  ikke  Heiberg  at  vi  skal  gøre,  men  hvor  vi  kan  ind- 
skrænke den  kristne  Gejstligheds  Magtomraade,  dér  skal  vi  benytte 
Anledningen.  Ingen  Svaghed,  ingen  tolerant  Blødagtighed.  Det  er 
med  en  uforstilt  Glæde,  Heiberg  beret.ter  om  det  Felttog,  den  nu- 
værende franske  Premierminister  Waldeck-Rousseau  har  aabnet 
mod  Gejstligheden  — et  Felttog,  hvis  endelige  Resultat  endnu  vel 
er  meget  usikkert. 

Heibergs  Uvilje  mod  Kristendommen  i Almindelighed  og  det 
gejstlige  Tyranni  i Særdeleshed  gør  ham  i øvrigt  efter  min  Mening 
ensidig  i sin  Dom,  blind  for  Omstændigheder,  der  ikke  er  uden 
Betydning.  Gennem  hele  hans  Journalistik  lyser  der  en  Mangel 
paa  Forstaaelse  af  Kristendommens  kulturelle  Mission.  Gejstlig 
Intolerance  og  Raahed  ufortalt,  har  Kristendommen  visselig  ud- 
øvet en  stor  og  gunstig,  mildnende  og  forfinende  Indflydelse  paa 
den  menneskelige  Følelsesudvikling.  Der  er  i Kristendommen  stærkt 
stridende  Elementer,  der  er  den  gamle  brutale  Jødedom,  den 
mosaiske  Tankegang,  hvori  der  gemmer  sig  megen  østerlandsk 
Grusomhed,  perverse  og  raa  Forestillinger  fra  en  barbarisk  Tid  og 
barbariske  Folkeslag  — — og  der  er  den  nytestamentlige  Moral- 
og  Følelsesreligion,  som  paa  den  ene  Side  grænser  til  Buddhismen, 
paa  den  anden  til  græsk  Filosofi.  Det  er  klart,  at  saa  forskellige 
Elementer  har  virket  i forskellig  Retning.  Men  historisk  set  maa 

de  heldige  Virkninger  ikke  overses.  En  anden  Sag  er  det,  at  man 
i en  Polemik  væsentlig  fæster  sig  ved  Fjendens  svage  Punkter. 
Og  en  helstøbt  og  myndig  Personlighed  som  Gunnar  Heiberg  er 
paa  Forhaand  tilbøjelig  til  ingen  Indrømmelser  at  gøre. 

* * 

* 

Gunnar  Heiberg  hører  til  den  lidt  ældre  Generation  inden  for 
den  nyere  norske  Litteratur  og  Kunst,  til  den  Generation,  der 
modtog  sine  første  betydningsfulde  Indtryk  i Firsernes  politiske, 
litterære  og  socialt-moralske  Kampe.  Han  er  vel  40  Aar,  altsaa 
omtrent  samtidig  med  Professor  Gerhard  Gran,  Teaterchef  Bjørn 
Bjørnson,  den  afdøde  Teatermand  og  Kritiker  Irgens  Hanssen  og 
med  en  Digter,  der  først  noget  senere  gjorde  sig  bemærket  hos 
os,  — ved  Siden  af  Gunnar  Heiberg  den  mærkeligste  blandt  de 
yngre  — Knut  Hamsun. 

Der  er  Tider,  hvor  et  Folks  Aandsliv  hurtig  forandrer  Fysio- 
gnomi. En  saadan  Epoke  kan  man  hos  os  iagttage  omkring 
1880.  Stærke  Strømninger  udenfra  faar  Indflydelse.  Og  fra  den 
Skare  af  unge  Fremskridtsmænd,  der  har  gjort  sig  fortrolige  med 
den  franske  naturalistiske  Litteratur  og  den  impressionistiske  Maler- 
kunst, der  er  mer  eller  mindre  radikale  i deres  Politik,  mere  eller 
mindre  Evolutionister  i deres  Livsbetragtning,  udgaar  der  et  Omslag 
i norsk  Aandsliv,  som  ikke  mindst  er  paafaldende  paa  Skønlittera- 
turens Omraade. 

Disse  Mænd  staar  nu  i deres  Manddoms  fulde  Kraft  Og  hvilken 
Vej  deres  Udvikling  end  har  taget,  saa  føler  man  dog  hos  de  fleste 
af  dem  det  Grundlag,  de  har  bygget  paa,  hos  de  betydeligste  som 
et  Fond  af  fordomsfri  Humanitet,  af  Respekt  for  den  individuelle 
Frihed,  af  kritisk  Skepsis  lige  over  for  al  saakaldt  Autoritet. 

Inden  for  denne  Lejr  vakte  Gunnar  Heiberg  tidlig  Forvent- 
ninger. Det  første  mere  betydende  Arbejde  fra  hans  Haand  ud- 
kom i 1884.  Det  var  „Tante  Ulrikke*.  Det  er  undfanget  under 
de  livlige  politiske  Rørelser  i Begyndelsen  af  Firserne.  Men  det 
peger  langt  ud  over  den  nationale  Krise.  Forfatteren  er  mindre 
interesseret  for  den  beskednere  liberale  Reform  end  for  den  store 
kosmopolitiske  Bevægelse  i Folkedybet.  Stykket  forbereder  paa 
flere  Punkter  „Det  store  Lod*.  Selv  viser  det  tilbage  til  „Sam- 
fundets Støtter*.  Bl.  a.  ved  den  Karakteristik,  det  giver  af  de 
højtbetroede  Herrer,  som  repræsenterer  Landets  moralske  Værdig- 
hed og  intellektuelle  Dannelse,  men  paa  Tomandshaand  nok  kan 

erindre,  at  de  i deres  Ungdom  har  „danset  paa  andet  end  bonede 
Gulve*.  »Det  var  jo  en  Maade  ogsaa  at  lære  Folkets  Trang  at 
kende  — i alt  Fald  det  smukke  Køns.* 

Af  Repræsentanterne  fra  den  frisindede  Lejr  rager  Heltinden 
Tante  Ulrikke  højt  op  over  det  almindelige.  Hun  er  beslægtet 
med  Lona  Hessel,  men  en  ganske  anderledes  betydelig  Personlig- 
hed. Varmhjertet,  højsindet,  mandig  som  hun  er,  er  hun  tillige 
saa  langt  fra  sentimental.  Hendes  Liv  har  gjort  hende  anderledes 
end  andre,  en  Særling  i det  ydre,  men  ingenlunde  forskruet.  Hun 
spørger  de  konservative  Herrer:  »Er  der  en  af  dere,  som  gider 
gøre  noget  for  alle  de  Tusinder  her  i Landet,  som  har  det  ondt 
og  trænger  til  Hjælp  — direkte  gøre  noget  — ikke  bare  skrive  i 
Protokoller  — men  direkte  — gøre  noget  selv  — er  der  nogen  af 
dere,  der  elsker  Norge  saaledes?*  Selv  har  hun  aldrig  Ro:  »Jeg 
synes  ikke,  jeg  kan  sidde  stille  et  Minut  ad  Gangen  — jeg  synes, 
jeg  hører  Klynk  og  Tuden  i alle  Kroge.*  Hos  Tante  Ulrikke  er 
den  almenmenneskelige  Medfølelse  blot  det  bestemmende:  gennem 
det,  hun  selv  har  levet  og  lidt,  har  hun  lært  at  leve  og  lide  med 
andre.  Hos  Student  Fredriksen,  Agitatoren  fra  Socialistmødet,  er 
Medfølelsen  nedadtil  slaaet  over  i Had  opadtil.  Her  er  Klassehadet 
blevet  bevidst.  Han  taler  om  de  velsitueredes  Familieglæde  paa 
Juleaften:  »Men  dette  er  det,  som  de  skal  ruskes  op  af.  For  de 
ser  jo,  at  der  er  fattige  Folk,  som  baade  sulter  og  fryser  samme 
Kvæld,  og  som  sidder  i Mørke  uden  at  der  er  nogen  Stue  ved 
Siden  af  med  Lys  og  Juletræ,  og  de  siger  jo,  at  de  har  Medliden- 
hed med  dem  — men  de,  som  har  det,  de  kan  ikke  hvile,  de 
faar  ikke  Fred,  de  fejrer  ingen  yndig  Jul  — hvis  de  har  Medliden- 
hed da.  Den,  som  har  Medlidenhed  til  den  ene  Kant,  han  faar 
snart  Hadet  til  den  anden  Kant,  og  han  ruster  sig  til  den  store 
Krig.  Tænkemaaden  er  det,  som  maa  forandres.  For  Eksempel 
— naar  en  af  sin  Overflødighed  eller  sit  gode  Hjerte  giver  Penge 
til  de  fattige,  en  halv  eller  to  eller  ti  Kroner,  saa  siger  han:  Vær 
nu  fornøjet  en  Stund.  Det  er  dette,  som  maa  forandres.  Han 
skal  sige : Vær  misfornøjet  og  vis  dig  misfornøjet  for  disse  ti  Kroner, 
saa  skal  du  faa  tyve  igen.*  — Saa  er  der  Tilhængeren  af  det 
store  liberale,  ubestemmelige  Parti,  Eivind  Stabel,  en  Mand  af 
blanke  Ord,  som  skinner  ham  selv  i Øjnene,  men  ingen  Overbe- 
visningshelt, en  født  Opportunist,  „falden  efter  en  Embedsmand*. 
Hans  Liberalisme  er  modtagelig  for  alle  Slags  Argumenter,  og  han 
er  fremfor  alt  ikke  overbevist  om  Nødvendigheden  af  at  prostituere 

Familien  paa  Folkemøder.  Han  forsvarer  den  individuelle  Frihed 
for  egen  Regning,  han  er  egentlig  en  fornuflig  Herre:  »Hvad  er 
Meningen  med  alt  denne  Frihedss træben,*  siger  han  til  den  unge 
varmhjertede  Helene  Blom,  der  har  faaet  den  Idé  at  ville  følge 
sin  Tante  paa  Socialistmødet,  „er  det  ikke,  at  vi  skal  være  fri 
hver  enkelt  af  os  og  i Gerning  vise  Verden,  hvad  Frihed  er.  Er 
ikke  det  Tidens  Pulsslag  — er  det  ikke  det,  der  kræves  i Tidens 
Digtning.*  Eivind  Stabel  er  ingen  latterlig  Figur,  som  han  blev 
gjort  til  ved  Stykkets  Opførelse  paa  Nationalteatret.  Han  er  en 
ganske  smidig  og  karakterløs  Yngling  med  gode  Fremtidsudsigter. 
Han  var  desuden  ung  for  tyve  Aar  siden  og  kanske  lidt  stærkere 
i Frasen,  end  de  unge  Stræbere  nu  til  Dags.  Han  er  pyntet  og 
lidt  forloren,  men  det  giver  ham  kun  et  let  Skær  af  Komik.  Fred- 
riksen  og  Eivind  Stabel  mødes  senere  i „Det  store  Lods*  Helt,  Haller. 

* * 

* 

1 Midten  og  Slutningen  af  Firserne  indtræder  der  stærke 

Brydninger  inden  for  den  saakaldte  frisindede  Aandsretning.  Det 
viste  sig,  at  hvor  enig  man  var,  naar  det  gjaldt  det  „absolutte 
Veto*  og  Professor  Monrads  kristelige  Hegeliamisme,  saa  var  der 
dog  inden  for  Partiet  afgørende  Modsætninger.  Hos  nogle,  særlig 
af  de  ældre,  havde  den  foregaaende  Tids  Idealisme  slaaet  stærke 
Rødder,  — saaledes  hos  flere  af  „Venstres*  mest  repræsentative 
Mænd,  Bjømstjerne  Bjørnson,  Ernst  Sars.  Deres  Radikalisme  var 
af  en  kendelig  ideel  Karakter,  og  i deres  Forhold  til  Evolutions- 
teorien var  de  troende  Optimister.  Ganske  anderledes  gennem- 
trængte  af  den  nyere  Tids  „naturalistiske*  Opfattelse  af  Forholdet 
mellem  Naturen  og  Menneskelivet  var  en  større  Gruppe  af  de 
yngre.  Hos  nogle  af  dem  udviklede  der  sig  ogsaa  tidlig  en  Indivi- 
dualisme, der  var  den  ældre  Generation  fremmed,  en  personlig 
Uafhængighedsfølelse,  der  reagerede  heftig  mod  anerkendte  sociale 
Normer. 

Oppositionen  i de  unges  Lejr  fik  snart  Lejlighed  til  at  ytre 
sig;  hvad  der  nærmest  gav  Anledning  til  Sammenstødet,  var  den 
bekendte  Sædelighedsbevægelse.  Paa  begge  Sider  gik  man  til 
Yderligheder,  fortabte  sig  i Paradokser  og  Unatur,  hvorom  „Kri- 
stianiabohémen*,  for  ikke  at  tale  om  „En  Handske*  og  „Syk 
Kjærlighet*  vil  give  Fremtiden  kuriøse  Vidnesbyrd. 

Ved  enhver  saadan  Strid  mellem  en  ældre  Aandsretning,  som 
har  den  saakaldte  dannede  Almenhed  i Ryggen,  støtter  sig  til 

herskende  Forestillinger  og  i Kraft  heraf  kan  udøve  et  Tryk  som 
Autoritet,  og  saa  en  yngre,  der  vil  skaffe  sig  Gehør  hos  den  samme 
Almenhed,  — er  det  naturligt,  at  den  unges  Angreb  rettes  særlig 
mod  den  ældres  Magtstilling  qua  Autoritet  — at  man  peger  paa 
det  Tryk,  som  udøves,  at  man  mistænkeliggør  og  latterliggør 
Autoriteten  lige  over  for  det  Publikum,  som  det  gælder  om  at 
erobre.  Ikke  sjælden  udkaares  en  enkelt  Mand  som  Repræsentant 
for  Autoriteten,  hans  Indflydelse  karakteriseres  som  Aandstyranni, 
og  hans  Tilhængere  udstyres  med  et  Anstrøg  af  tilbedende  Dumhed. 

Den  Bog,  der  gjorde  Heibergs  Navn  bekendt  i vide  Kredse, 
„Kong  Midas*  er  netop  en  Skildring  af  Autoritetens  golde,  stiv- 
nende og  fordærvende  Indflydelse.  „Her  i Landet/  siger  Gerhard 
Hjelm,  „er  alle  Mænd  saa  forfærdelig  store,  at  det  bliver  Verdens- 
historie med  engang,  — og  saa  er  der  ingen,  som  mukker,  ingen  tør 
mukke  — og  vover  nogen  sig  til  det,  saa  viser  han  Tegn  som 
stor  Mand,  akkurat  som  det  hemmelige  Politi,  naar  det  kniber/ 
Det  er  Autoriteten  som  Samfundspoliti,  det  gælder  at  slaa  ned: 
et  snæversynt,  selvkært  Samfundspoliti,  som  passer  paa,  at  ingen 
oppositionelle  Røster  kommer  tilOrde,  at  ingen  ler  højt  eller  glæ- 
der sig  uden  Tilladelse,  — et  Politi,  der  gaar  med  en  Lygte  om- 
kring i Privatlivet  og  sørger  for,  at  Sandhedens  Dagslys  falder  paa 
det,  som  Barmhjertigheden  byder  at  skjule,  — et  indiskret  magt- 
sygt Politi,  der  benytter  sin  Stilling  efter  Godtykke.  Heiberg  har 
malet  dette  Politis  Repræsentant,  Ramseth,  i Farver,  der  skinner 
af  hadefuld  Uvilje;  der  er  hensynsløs  Energi  i Skildringen,  men 
ikke  nok  Humør:  for  Ramseth  er  vel  en  farlig,  men  han  er  i 
Virkeligheden  ogsaa  en  komisk  Person.  Der  er  i det  hele  taget 
mere  Kampstemning  end  satirisk  Lune.  — Ved  Stykkets  første 
Opførelse  i Kristiania  af  et  svensk  Selskab,  med  Fru  Didi  Heiberg 
som  Gæst,  samlede  Interessen  sig  om  Fru  Heibergs  Anna  Hjelm. 
Hendes  Fremstilling  af  denne  Kvindesjæls  Passionshistorie  var  en 
stor  kunstnerisk  Bedrift.  Men  der  var  andre  af  Stykkets  Fortrin, 
som  traadte  mindre  for  Dagen  dengang  end  senere,  da  Stykket 
mange  Aar  senere  genoptoges  paa  et  norsk  Teater.  Da  blev 
navnlig  Forholdet  mellem  Ramseth  og  Anna  Hjelm  langt  bedre 
belyst.  Ramseth  virkede  da  anderledes  troværdig  og  menneskelig. 

Alt  i alt  forekommer  „Kong  Midas*  mig  at  være  et  mindre  mærke- 
ligt, mindre  personlighedspræget  Værk  end  „Tante  Ulrikke*.  Ogsaa  i 
sin  Form,  sin  Stil.  Disse  glatte,  fikse  Repliker  varsler  mindre  end  Stilen 
i „Tante  Ulrikke*  om  en  betydelig  og  egenartet  Personlighed.  Men  paa 

den  anden  Side  er  Forfatterens  dramatiske  Begavelse  i „Kong  Midas* 
ganske  umiskendelig,  — den  førsteopførelse  blev  ogsaa  en  afgjort 
Teatersucces.  Stykkets  største  Interesse  synes  mig  nu  at  være  af  hi- 
storisk Natur:  det  er  et  karakteristisk  Udtryk  for  en  stærk  Stem- 
ning i Datidens  Kulturkamp.  Det  tør  ogsaa  regnes  som  en  Faktor 
i Udviklingen,  det  har  øvet  en  gavnlig  Indflydelse  fremad.  Stykket 
er  en  af  de  første  kraftigere  Livsytringer  af  en  virkelig  frisindet 
Opposition  inden  for  det  saakaldte  Fremskridtsparti,  hvis  Frisindet- 
hed i mange  Livsspørgsmaal  næppe  engang  var  saa  stor  som  det 
gamle  Højres. 

Efter  „Kong  Midas*  kom  „Kunstnere*  (1893)  og  „Gerts  Have* 
(1894).  1 begge  disse  Skuespil  beskæftiger  Forfatteren  sig  med 
forskellige  Former  for  sjælelig  Forvrøvlethed , særlig  paa  det 
erotiske  Omraade.  Han  analyserer  de  snurrige  Foreteelser,  en 
moderne  „Frigørelse*  fra  moralske  og  sociale  Baand  kan  afsted- 
komme, naar  der  er  en  passende  Halvdannelse  til  Stede.  Det  er 
Studier  over  norsk  Halvkultur.  I „Kunstnere*  møder  vi  som  Bi- 
figurer en  Flok  mer  eller  mindre  forkomne  Kunstnereksistenser, 
der  viser  en  frodig  Begrebsforvirring.  1 „Gerts  Have*  staar  Perso- 
nalet ikke  denne  Kunstnerkreds  fjernt.  Man  har  let  ved  at  gen- 
kende Omgangstonen.  Paa  Hr.  Gerts  gæstfrie  Gaard  drives  et  ret 
aabenlyst  Kærlighedsspil,  hvori  alle  tilstedeværende  har  deres  Parti 
at  udføre  — rigtignok  under  et  livligt  Rolleskifte.  Man  søger 
efter  bedste  Lejlighed  at  bortsvindle  sin  erotiske  Formue.  Nu  og 
da  mærker  man  hos  enkelte  Personer  mere  Alvor,  en  ærlig 
Længsel  efter  noget  mere  indholdsrigt  end  denne  magre  Flirt.  — 
„Gerts  Have*  er  et  godt  lille  Lystspil.  Forfatteren  har  brugt  sine 
Øjne,  han  aflurer  sine  Medmennesker  deres  Svagheder  med  en 
snedig  Sporsans.  Men  baade  i „Gerts  Have*  og  „Kunstnere*  er 
Horisonten  lidt  snæver;  der  er  ikke  mange  af  de  Mennesker,  vi 
møder,  som  optager  os  ud  over  det  Øjeblik,  da  de  paagribes  i en 
eller  anden  pudsig  Daarskab.  Egentlig  er  der  kun  én  Personlig- 
hed, som  virker  betydelig,  Per  Sommerfelt,  den  unge  Digter,  der 
ikke  kan  bringe  sit  Forhold  til  Livet  og  til  Kunsten  i Samklang. 
Her  har  Digteren  været  nær  ved  at  finde  Ord  for  Sindsbevægelser, 
hvis  stærkeste  Svingninger  foregaar  langt  under  Sjælens  Overflade. 
Men  man  føler  endnu  tydelig,  hvor  han  famler,  hvor  han  er  sig 
det  vanskelige  bevidst.  Det  virker  ærlig,  dette  famlende,  det  viser 
kunstnerisk  Pietet,  viser,  at  det  velklingende  halvrigtige  er  Digte- 

ren  inderlig  imod.  Men  det  endelige  Indtryk  bliver  Uklarhed,  Uvis- 
hed, ubesvarede  Spørgsmaal. 

* * 

* 

Det  er  i de  tre  følgende  Arbejder,  Heibergs  Evne  kommer  til 
sin  fulde  personlige  Udfoldelse.  Først  i det  lille  Drama  „Balkonen*, 
knapt  i Form,  strengt  i Tanke  — og  overstrømmende  af  Liv  og 
Poesi.  Digteren  har  her  søgt  at  trænge  ind  i et  af  de  vanskelig- 
ste af  Livets  Problemer:  hvad  der  er  det  bestemmende  i Følelses- 
forholdet mellem  Mand  og  Kvinde,  — Vilkaar  og  Indsats  i den 
evige  erotiske  Kamp,  som  tillige  er  blevet  en  Kamp  mellem  Natur- 
menneskets Krav  og  Kulturmenneskets  Interesser.  Han  tænker  sig 
en  Kvindenatur,  hvor  det  oprindelige,  det  primitive  i Kvinden  er 
kraftig  bevaret,  et  skønt,  stærkt,  lykke-begærligt  Kvindedyr,  der 
søger  en  Erobrer  at  hengive  sig  til.  Og  da  den,  som  en  Gang 
har  vundet  hende,  har  bortciviliseret  Lyst  og  Evne  til  at  sidde 
som  den  vagtsomme  Borgherre,  hendes  røde  Slavindeblod  kræver, 

— ja,  saa  lader  hun  sig  uden  synderlig  Kamp  tage  til  Bytte  af 
den  næste,  som  har  Erobrerens  Lader  og  Tale. 

Der  gemmer  sig  en  dyb,  en  uendelig  Sørgmodighed  i „Bal- 
konen*. En  stor  Tro  til  Kærlighedens  Magt,  til  Kærlighedens 
Lykke,  og  en  endnu  stærkere  Overbevisning  om  Kærlighedens 
nedbrydende,  tilintet gørende  Herskervilje,  om  Menneskets  evige 
Trældom  under  den  største  af  alle  Naturkræfter.  Hos  Resmann 
melder  denne  Følelse  sig  som  en  bitter,  kynisk  Trods,  et  afmægtigt 
Raseri.  Han  taler  til  de  to  elskende,  — sin  unge  Hustru  Julie  og 
den  Mand,  han  med  Rette  mistænker:  „Kanske  De  ikke  ønsker, 
at  jeg  skal  gøre  Pladsen  varm  ved  hendes  Side  (han  ser  paa  dem 

— de  ser  spændt  paa  ham).  Ja  — hvad  kunde  jeg  vel  mene 
med  det?  Haha.  Som  om  det  var  saaledes,  det  gik  til  her  i Ver- 
den. En  gammel  ærværdig  Mand,  en  ung  smuk  Kone,  en  ung 
Mand,  som  — ser  efter  Lejlighed  og  helst  vil  betale  Værtinden 
Huslejen  in  natura.  Haha.  Le  du  ogsaa,  Julie!  (de  ler  alle; 
derpaa  et  lidet  Ophold).  Og  dog  vil  næppe  Forskellen  være  saa  stor 
paa  den  fine  Vægt,  som  hænger  under  Himlen.  Føler  ikke  jeg  mig 
ogsaa  stolt  over  at  være  en  ussel  Maddik,  fordi  det  store  da  føles  saa 
uendelig  stort.  Eller  er  jeg  gamle  mere  hjælpeløs  komisk  end  I 
unge,  naar  vi  ser  det  fra  det  store  Latterhjørne?  Eller  er  ikke  det 
gaadefulde  ogsaa  gaadefuldt  for  mig,  — for  om  jeg  ikke  er  ædel. 
For  ædel  er  jeg  ikke.  Vel,  Julie?  Og  pæn  er  jeg  ikke.  Og  Alde- 

ren  har  vredet  alle  mine  Lemmer  rundt,  saa  jeg  bare  kan  se  til- 
bage. Og  Lykke  har  jeg  ikke  gjort  her  i Verden.  Og  andre  har 
jeg  ikke  gjort  lykkelige.  Og  det  skal  være  den  allerstørste  Lykke. 
Haha  (rasende,  knytter  Næven  mod  Himlen).  Men  han  skal  staa 
mig  til  Ansvar  paa  Dommens  Dag." 

Resmann  er  Mennesket  i Krig  med  Livet,  den  stærke  Hjerne, 
der  har  gjort  sig  fortrolig  med  Livets  Latterlighed  og  Ondskab. 
Manden,  der  er  bleven  ond,  og  véd,  at  han  er  ond,  det  ældede 
Dyr,  der  forstaar,  at  dets  Tid  er  omme,  at  Kræfterne  ikke  strækker 
til,  at  den  stærkere  kommer.  Og  han  véd  fremfor  alt,  at  Kvinden, 
den  unge  livsbegærlige  Kvinde,  tilhører  den  stærkere.  Det  fylder 
ham  med  Had.  Og  alt  hvad  der  endnu  er  af  Vilje  og  Kraft  i 
hans  Tanke  og  hans  Blod  — det  omsættes  i en  lysende  Ondskab, 
en  Ondskab  fuld  af  Forstaaelse,  fuld  af  en  lang  Krigs  Erfaring  om 
Fjenden.  Ja,  for  Fjenden  er  Livet,  — først  og  fremmest  Kvinden. 

Til  Resmanns  Had  svarer  hos  Julies  anden  Mand,  Abel,  en 
vemodig,  resigneret  Bevidsthed  om  Livets  Skønhed  og  om  Livets 
Intethed,  om  den  fuldkomne  Lykkes  Umulighed,  om  Umuligheden 
af,  at  to  Sjæle  kan  tilhøre  hinanden:  „Jeg  synes,  at  hvert  Men- 
neskes Sjæl  er  som  en  0,  og  at  enhver  Bro  staar  for  Fald,  og  at 
det  er  Glæde  at  dyrke  sin  0.  Stormen  og  Stjernerne  og  Evigheden 
faar  mig  til  at  tænke,  og  jeg  føler  derved,  men  kommer  to  Men- 
neskers Sjæle  sammen,  da  maa  den  ene  vente  paa  den  anden,  og 
undertiden  maa  ogsaa  den  anden  vente,  og  de  bliver  staaende  og 
kommer  ikke  videre."  For  Abel  er  den  største  Glæde  blevet  den 
at  se  og  at  forstaa,  altid  at  forstaa  mere,  at  nærme  sig  mere  og 
mere  til  de  „store  Hemmeligheder".  Men  „Kærligheden  gaar  ikke 
ind  i Kulturen,"  den  gør  „gal,  dum,  blind,  uretfærdig".  Abel 
siger  dette  selv,  og  dbg  prøver  han  at  „civilisere"  Kærligheden, 
„civilisere"  den  Kvinde,  han  elsker.  Ja,  for  han  elsker  Julie,  men 
han  vil  ikke  være  hendes  Herre,  ikke  vogte  hende,  ikke  hver  Dag 
erobre  hende  paa  ny. 

Saa  kommer  den  tredje  Mand,  Antonio.  Han  er  af  dem,  der 
fører  deres  Krig  mod  Livet  med  Held,  med  Kampglæde,  med  den 
fødte  Sejrherres  Vellyst.  Han  elsker  Magten  og  han  elsker  Kvin- 
den: „Julie,"  siger  han,  „der  gives  Gerninger  saa  store  og  Men- 
nesker saa  stærke,  at  jeg  græder  — men  det  er  Ærgerrighedens 
Taarer.  Julie!  Julie!  Jeg  har  naaet  langt,  og  de  raaber  mit  Navn. 
og  de  bøjer  sig.  Men  jeg  vil  længere  — højere.  Og  naar  de 
Tanker  kommer  over  mig  om  Dagen,  saa  jager  jeg  dem  til  det  bliver 

Nat,  — jeg  er  bange,  nogen  skal  se  dem, — og  naar  det 

bliver  Nat,  da  er  jeg  bange  for  at  være  alene  med  dem,  og  jeg 
gemmer  dem,  til  det  bliver  lyst,  Julie.  Alt  kan  jeg  glemme,  alt 
kan  jeg  rive  ud.  Alt  glemmer  jeg,  alt  river  jeg  ud,  for  jeg  elsker 
dig.*  — „Jeg  elsker,  saa  jeg  glemmer  at  du  er  her  i Stuen,  elsker, 
saa  jeg  glemmer  hvor  du  er  dejlig,  og  ikke  føler,  hvor  du  ser  paa 
mig.*  — — Men  denne  Antonio,  som  véd,  at  „én  maa  være 
Herre*,  og  som  holder  saa  fast  om  den  Kvindes  Hjerte,  han  elsker, 
at  „det  aldrig  mer  faar  sove*  — han  sidder  dog  ved  Dramaets 
Slutning  med  Haanden  under  Kinden  og  tænker.  For  han  véd, 
at  den  stærkere  sejrer.  Og  der  kan  altid  komme  en  stærkere.  Og 
til  sidst  bliver  Livet  altid  Herre  over  Mennesket.  For  det  har  en 
endnu  mægtigere  Forbundsfælle.  Det  er  Døden.  Døden , som 
venter  den  lykkelige,  den  tilsyneladende  Sejrvinder. 

Sin  største  sceniske  Sejr  vandt  vel  Heiberg  med  „Det 

store  Lod*.  „Det  store  Lods*  Opførelse  paa  Karl-Johansteatret  i 
Kristiania  blev  .en  Teaterbegivenhed  af  Rang.  Heiberg  fandt  her 
Vejen  til  et  større  Publikums  næsten  uforbeholdne  Gunst.  Det 
var  et  broget,  modsætningsrigt  og  ingenlunde  forudindtaget  Publi- 
kum, — men  jeg  erindrer,  hvordan  Stykke  og  Spil  ved  egen  Magt 
fremtvang  et  Bifaldsudbrud  af  en  saa  umiddelbar  Varme,  og  efter 
tredje  Akt  saa  afgørende,  saa  uden  Forbehold,  at  de  sidste  Akters 
sceniske  Afslappelse  ikke  i nævneværdig  Grad  formaaede  at  sænke 
Stemningen. 

Og  dog  naa’r  ikke  dette  Heibergs  Skuespil  „Balkonen*  i poetisk 
Værd,  i kunstnerisk  Helhed  og  Kraft.  Men  der  taler  rigtignok  og- 
saa  ud  af  et  Værk  som  „Det  store  Lod*  en  ualmindelig  Mands 
store  og  fordomsfri  Menneskekundskab,  og  der  er  Partier,  hvis 
Skønhed  faar  sin  Fylde  og  Glans  af  den  samme  Lyrik,  som  vi  i 
„Balkonen*  saa  springe  ud  i Blomst. 

Særlig  de  tre  første  Akter  er  skrevne  med  megen  dramatisk 
Energi.  Men  helt  tilfredsstillende  har  Heiberg  ikke  formaaet  at 
løse  sin  Opgave.  „De,  som  staar  paa  den  anden  Side  af  Pengene, 
ser  ikke  saa  gyldent  paa  Tingene,*  siger  Haller  til  Statsministeren. 
Hvilken  Betydning  det  har  for  ens  Syn  paa  Livet,  ens  Karakter  og 
Krav,  om  man  befinder  sig  paa  den  ene  eller  den  anden  Side  af 
Pengene,  — det  er  dette,  Stykket  først  og  fremmest  skal  udrede. 
En  Overflytning  øver  en  gennemgribende  Indflydelse  paa  Nerver 
og  Tankesæt.  Spiren  i ens  Væsen,  som  hidtil  har  savnet  den 

rette  Temperatur,  udfolder  sig,  og  andet,  der  har  skudt  frodig 
Vækst,  skrumper  sammen,  overskygges  og  visner. 

Det  er  Haller,  der  flytter  over.  Men  de  enkelte  Stadier  i hans 
Udvikling  er  mere  paapegede  end  forklarede.  Og  nogen  betydende 
Personlighed,  der  interesserer  ved  sit  eget  Indhold,  er  han  ikke. 
Stykkets  dramatiske  Energi  holder  én  altid  vaagen,  men  Heltens 
Skæbne  er  os  forholdsvis  ligegyldig.  Og  de  krasse  Overgange,  det 
meget  halvudførte  i Billedet  gør  Indtrykket  utrygt.  Fremfor  alt 
vilde  Interessen  være  større,  om  Manden  havde  været  større.  Den 
smukkeste  Lyrik  i „Det  store  Lod*  samler  sig  om  den  unge  Pige, 
Ilka.  Hun  ejer  en  umiddelbar  kvindelig  Tiltrækning,  som  kun  de 
allerfærreste  af  norsk  Poesis  Kvindeskikkelser,  en  frisk,  original, 
sjælden  Skønhed.  Der  er  til  samme  Tid  en  sart  Skyhed  og  en 
imødekommende  Ærlighed  hos  hende,  en  Finhed  og  en  Dristighed, 
som  gør  hende  besynderlig  indtagende.  Og  da  saa  Aarene  er  gaaet 
og  den  Skuffelse,  hun  engang  led,  har  gjort  sin  Virkning,  — hvor 
stolt  hun  dog  bærer  sit  Hoved,  hvor  denne  Kølighed  og  denne 
selvkloge  Ironi,  hvor  ogsaa  den  klæder  hende! 

Som  Helhed  sætter  jeg  „Det  store  Lod*  under  baade  »Bal- 
konen" og  „Folkeraadet*.  De  to  Stykker,  „Balkonen*  og  „Folke- 
raadet*,  forekommer  mig  at  give  det  mest  karakteristiske  Billede 
af  Heiberg,  — Heiberg  som  Lyriker  og  som  Satiriker,  — den 
kloge  Menneskekender,  den  stærke,  dristige  Personlighed,  den  man- 
dige Stil,  — en  Stil,  der  er  lige  saa  fast,  muskuløs,  energisk,  som 
den  er  farverig:  der  er  Sætninger  i „Balkonen*,  som  ligner  tunge 
røde  Draaber  af  Blod  og  Ild,  og  der  er  Sætninger  i „Folkeraadet* 
og  i hans  Presseartikler,  skarpe  og  lysende  som  en  Kaardespids. 
Og  de  tilhører  ham  med  samme  Ret,  er  det  ene  som  det  andet 
hans  Personligheds  Ejendom  og  Udtryk. 

— „Folkeraadet*  er  saa  stærkt  sammentrængt,  det  dybe 
Alvor  saa  vel  gemt  i den  overgivne  Spøg,  at  man  til  en  Begyn- 
delse bliver  staaende  lidt  uvis,  afventende.  Den  æventyrlige  Form 
virker  ogsaa  fremmed,  overraskende. 

Jeg  husker  fra  Premieren  paa  Kristiania  Teater,  at  en  stor 
Del  af  Publikum  havde  vanskeligt  ved  at  orientere  sig.  En  Kritiker 
udtrykte  dette  saaledes,  at  man  maatte  tænke,  før  man  morede 
sig.  Ja,  det  havde  han  for  saa  vidt  Ret  i,  som  man  maatte  brage 
sin  Tanke,  før  man  havde  den  fulde  Glæde  af  Stykket.  Men  saa 
var  det  ogsaa  af  de  Kunstværker,  som  glædede  dybere  ved  andet 
Møde  end  ved  første.  Publikums  Usikkerhed  viste  sig  bl.  a.  saaledes. 

at  mange,  som  i det  ene  Øjeblik  ikke  var  Herre  over  deres  egen 
Latter,  i det  næste  fik  hentet  deres  Overbevisning  frem  igen  og 
følte  sig  pligtskyldig  fornærmede.  Selve  det  tanketunge  Værk,  der 
ligesom  gemmes  af  al  den  kaade  Moro,  er  ikke  saa  let  tilgængeligt 
for  de  mange.  Det  er  en  dristig  og  ny  Kunst,  suveræn  i sin  Form. 
Og  det  er  en  stor  og  alvorlig  Følelse,  der  som  en  varm  Strøm 
gennemrisler  Heibergs  Digtning.  Den  giver  den  hvasse  Latter  den 
dybe  Klang,  den  gør  de  overgivne  Løjer  til  en  varm  gennem- 
trængende Haan,  den  er  Digtets  harmfulde  Sjæl.  Fra  Digterens 
store  Tale  falder  der  Lys  over  Stykket.  Men  det  er  jo  paa  en 
Maade  lidt  for  sent,  teatermæssig  set  er  denne  strenge,  knappe 
Form  saa  fordringsfuld,  at  dette  Værk  har  vanskeligt  ved  at  blive, 
hvad  det  burde  blevet:  en  salt  og  frisk  Kilde  til  Fornyelse  af 
Folkets  politiske  Moral,  en  Kilde,  som  man  skulde  valfarte  til  for 
at  forynge  de  Sanser,  der  gerne  slides  og  sløves  i det  politiske 
Livs  Kampe  og  Vrøvl.  — — 

* * 

* 

Kanske  ikke  nogen  af  vore  Forfattere  — Hamsun  undtagen  — 
er  saa  udpræget  Artist  som  Heiberg.  Det  artistiske  synes  altid  at 
være  ham  Hovedsag.  Det  gælder  ham  fornemmelig  at  faa  Figu- 
rerne i Pennen,  at  gøre  dem  levende  gennem  Blækket.  Han  søger 
Farver,  der  staar  rigtig  mod  hinanden,  dristige  Belysningseffekter, 
dramatiske,  modsætningsrige  Situationer.  Hans  Kunst  har  altid 
det  ydre  Billede  for  Øjet,  den  enkelte  Begivenheds  Manifestation  i 
Uden  verdenen  — han  er  udpræget  Dramatiker,  men  den  drama- 
tiske Udvikling  opløser  sig  for  ham  i Situationer,  i Episoder,  der 
har  selvstændigt  Liv  og  derfor  undertiden  virker  for  stærkt  be- 
grænsede mod  den  følgende  og  foregaaende,  Nabosituationen.  En 
Fortælling  i Illustrationer:  Kunstneren  søger  ligesom  Begivenheder- 
nes Spidser,  de  karakteristiske  Vendepunkter,  han  indfinder  sig  i 
det  Øjeblik,  da  Slaget  staar.  Dette  er  nok  paa  en  Maade  Løsenet 
for  al  dramatisk  Kunst,  men  det  kan  praktiseres  mere  eller  mindre 
strengt,  og  den  strengeste  Maade  er  ikke  altid  den  bedste. 

Heiberg  er  artistisk  anlagt  ogsaa  saaledes,  at  han  ikke  gerne 
„gaar  noget  Ærinde  til  det  norske  Folk“.  Han  har  naturligvis 
gaaet  Ærinder,  han  ogsaa;  da  han  skrev  „Kong  Midas“  var  han 
ikke  bange  for  at  raabe  sit  Ærinde  højt  ud  blandt  Folket.  Men 
siden  har  den  stille  Kunstner  i ham  vokset  sig  næsten  eneraadig  i 
hans  Dramaer.  Han  elsker  Livet,  Livets  Spil,  det  hastig  vekslende, 

evig  sig  fornyende,  ubønhørlige  og  ufattelige  Skæbnespil.  Der  er 
noget  af  den  store  Betragters  nydelsesrige  Ro  i hans  Kunst.  Han 
er  i Stand  til  at  se  i forsvindende  Detailler  og  i store  Træk.  Men 
hans  Evne  til  at  give  en  indtrængende  og  fuldt  forklarende  Analyse 
begrænses  af  hans  Interesse  for  det  maleriske.  Han  har  ikke  den 
heftige  Forskertrang,  der  glemmer  alt  andet,  ogsaa  de  artistiske  Krav. 

* * 

* 

— Efter  „Folkeraadet*  har  Heibergs  Virksomhed  fortrinsvis 
været  af  journalistisk  Art.  I en  vis  Forstand  er  han  kanske  vor 
første  Journalist,  — der  er  de  af  hans  Artikler  i „Verdens  Gang*, 
som  er  smaa  kunstneriske  Mesterstykker.  Et  dramatisk  Arbejde 
skylder  vi  ham  dog  siden  „Folkeraadet*.  I „Harald  Svans  Mor* 
har  denne  vor  første  Journalist  atter  dokumenteret  sit  hvasse  Humør 
i en  fantastisk  straalende  Skildring  af  den  farlige  sociale  Magt,  der 
hedder  „moderne  Presse*.  Kun  Skade,  at  den  lyse  Pendant,  For- 
fatteren har  villet  give  Pressens  mørke  Aander,  Harald  Svans  Fru 
Moder,  er  blevet  udstyret  med  alle  Englenes  Attributter.  Det  virker 
jo  lidt  overraskende,  naar  Gunnar  Heiberg  præsenterer  os  en  Danie 
med  hvide  Vinger. 

— Damen  med  de  hvide  Vinger  er  det  eneste  virkelig  sentimentale 
Træk,  jeg  kan  erindre  hos  Heiberg.  De  fleste  norske  Forfattere 
har  ellers  ikke  sjælden  deres  sentimentale  Øjeblikke.  Heiberg  har 
ingen  medfødte  Gaver  i den  Retning:  jeg  aner  derfor  ikke  den 
hvide  Dames  Herkomst. 

Heiberg  er  i sit  Temperament  og  i sit  Sprog  norsk,  — norsk 
Østlænding.  Og  dog  er  der  meget,  — i hans  gennemarbejdede 
Reflektion,  hans  kølig  klare  Tankegang,  hele  hans  Dannelse  — som 
bringer  det  danske  Blod  i Erindring.  Saa  er  Heiberg  udpræget 
Bymenneske  — Menneskene  og  deres  Gerninger  forekommer  ham 
ulige  interessantere  end  Naturen.  En  smuk  Gade,  en  dekorativ 
Bygning,  et  lykkelig  anbragt  Monument  taler  stærkere  til  hans 
Fantasi  end  noget  Landskab.  Han  er  ligesom  af  Hjertet  hjemme- 
hørende i den  moderne  Storby,  han  elsker  den  kunstneriske  Vegeta- 
tion, som  udfolder  sig  i Paris’  Gader  og  Gadeliv.  Uden  Ros  og 
uden  Bebrejdelse:  han  er  den  mindst  bondefødte  af  alle  norske 
Forfattere.  Kosmopolit  i Kultur,  i Aandens  frie  og  vide  Syn,  i 
Smag  og  Interesser.  Men  Nordmand  i Temperament.  Og  med  et 
Øre  for  det  norske  Sprogs  Rytme  som  de  færreste. 

Hjalmar  Christensen 

}u  da,  efter  hvad  Telegrafen  melder,  den  kinesiske 
endelige  Fredsprotokol  er  undertegnet  saavel  af  de 
europæiske  Gesandter  som  af  de  kinesiske  Befuld- 
mægtigede, de  vedkommende  kejserlige  Edikters 
Redaktion  antaget,  Tidsrummet  for  Pekings  Røm- 
ning af  de  europæiske  Tropper  fastsat  til  den 
20.  September,  og  den  kinesiske  Krise  dermed  er  indtraadt  i et 
nyt  Stadium,  turde  det  være  af  Interesse  at  undersøge,  hvad  det 
er,  der  er  sket,  og  hvad  man  har  opnaaet  ved  denne  højst  mærke- 
lige og  vistnok  i vor  Tid  enestaaende  uretfærdige  og  barbariske 
Krig,  som  er  blevet  ført  af  Verdens  samlede  Stormagter  i det 
sidste  Aars  Tid  paa  den  anden  Side  Jorden  mod  den  ubehjælpsomme 
og  afmægtige  kinesiske  Kolos,  og  som  nu  tilsyneladende  har  fundet 
sin  Afslutning  — foreløbig. 

De  Fredsbetingelser,  som  efter  et  aarelangt  og  uværdigt 
Kævleri  mellem  Stormagterne  indbyrdes  er  bleven  dikteret  Kina, 
viser  sig  da  at  indeholdes  i 12  Punkter  som  følger: 

1)  En  kinesisk  særlig  Ambassadør,  hvortil  ved  et  Edikt  af 
9.  Juni  Kejserens  Broder,  Prins  Chun,  blev  udnævnt,  sendes  til 
Kejseren  af  Tyskland  for  at  udtrykke  for  denne  den  kinesiske  Re- 
gerings Beklagelse  over  den  tyske  Gesandt,  Baron  von  Kettelers 
Mord  i Peking,  medens  et  Monument  for  den  dræbte  rejses  paa 
Mordstedet  af  den  kinesiske  Regering. 

2)  En  anden  særlig  kinesisk  Ambassadør  sendes  til  Japan  for 
at  bede  om  Forladelse  for  Mordet  paa  den  japanesiske  Chargé 
d’Affaires,  Sugiyama,  der  ligeledes  blev  myrdet  i Peking. 

3)  De  mantsjuriske  Prinser,  kinesiske  Mandariner  og  andre 
fremragende  Personer,  som  ledede  eller  deltog  i Bokserbevægelsen 
og  i Angrebene  paa  de  europæiske  Legationer  i Peking,  straffes 
efter  den  kinesiske  Lovs  fulde  Strenghed,  og  den  aarlige  Eksamen 
for  den  litterære  Grad,  der  omtrent  er  det  samme  som  vor  Elmbeds- 
eksamen, suspenderes  i 5 Aar  i de  Byer,  hvor  Europæere  er 
blevet  dræbt  eller  mishandlet  i Fjor. 

4)  De  europæiske  Kirkegaarde,  som  blev  ødelagte  under  Op- 
røret, sættes  i Stand  igen  og  Monumenter  rejses  paa  Stedet  med 
den  kinesiske  Regerings  Beklagelse  af  det  skete. 

5)  Vaaben  og  Ammunition  maa  ikke  indføres  i Kina  i 2 Aar, 
hvilken  Frist  eventuelt  kan  forlænges  til  4 Aar. 

6)  Kina  betaler  en  Krigs-Erstatning  paa  450  Millioner  Tæls 
(ca.  60  Millioner  Pund  Sterling)  til  Fordeling  mellem  de  Magter, 
som  har  deltaget  i Krigen,  og  hvis  Undersaatter  led  Skade  under 
Bokseroprøret. 

7)  Et  Areal  udlægges  til  Brug  for  de  fremmede  Legationer  i 
Peking  og  befæstes  af  disse,  medens  det  tillades  dem  at  beholde 
et  vist  Antal  Tropper  (i  alt  vistnok  3000)  til  permanent  Beskyttelse 
af  Legationerne. 

8)  Taku-Forterne  ved  Peiho  Flodens  Munding  samt  andre 
Befæstninger  mellem  denne  og  Peking  sløjfes,  saa  at  Adgangen  til 
Hovedstaden  fra  Søen  er  fri. 

9)  Visse  strategiske  Punkter  mellem  Søen  og  Peking  besættes 
af  europæiske  Tropper  til  Vedligeholdelse  af  uhindret  Kommunikation 
med  Yderverdenen. 

10)  Den  kinesiske  Regering  forpligter  sig  til  at  lade  udgaa 
kejserlige  Edikter  over  hele  Landet  angaaende  Forbudet  imod  Ind- 
førsel af  Vaaben,  Afholdelsen  af  de  aarlige  Eksamina  og  Afstraffelsen 
af  de  skyldige  Mandariner.  Endvidere  til  at  udstede  Forbud,  under 
Dødsstraf,  imod  Dannelsen  af  anti-europæiske  hemmelige  Selskaber, 
samt  Paabud  til  Vicekongerne  og  Guvernørerne  over  hele  Riget 
om  at  holde  streng  Orden  i deres  Provinser  og  at  beskytte  Euro- 
pæerne under  Trusel  om  summarisk  Afskedigelse  for  bestandig  fra 
Regeringens  Tjeneste,  hvis  de  forsømmer  deres  Pligt  i denne 
Retning. 

11)  Kina  forpligter  sig  til  at  revidere  og  udvide  de  allerede 
bestaaende  Handelstraktater  med  de  fremmede  Nationer,  og  til  at 
yde  sin  Hjælp  med  Reguleringen  af  Whang-poo  og  Peiho  Floderne, 
der  danner  Adgangen  henholdsvis  til  Shanghai  ogTientsin,  gennem 

et  Bidrag  af  460,000  Tæls,  der  er  Halvdelen  af  de  Omkostninger, 
som  beregnes  at  ville  gaa  med  dertil,  og  gennem  Udnævnelsen  af 
en  blandet  kinesisk-europæisk  Kommission. 

12)  Tsungli-Jamen  (Udenrigsministeriet)  rekonstitueres  og  visse 
Forandringer  fastslaas  angaaende  det  Hof-Ceremoniel,  som  vil 
være  at  iagttage  ved  fremmede  Gesandters  Audiens  hos  Kejseren. 

De  første  to  Artikler  er  allerede  opfyldt  tant  mal  que  bien. 
Prins  Chun  har  gjort  sine  6 Buk  for  Kejser  Wilhelm  i Berlin,  og 
denne  har  maattet  renoncere  paa  den  først  forlangte  „Kotov*, 
som  man  jo  heller  ikke  godt  kunde  holde  paa  i Berlin,  hvor  den 
ikke  hører  til  Hofceremoniellet,  ligesom  ogsaa  de  europæiske  Ge- 
sandter, og  det  med  Rette,  i de  sidste  halvhundred  Aar  har  af- 
slaaet  at  udføre  den  i Peking,  hvor  den  hører  med  og  udføres  af 
enhver  Mantsjurer  eller  Kineser,  fra  Prinserne  og  nedefter,  som 
stedes  til  Audiens  hos  Kejseren.  Et  andet  Spørgsmaal  bliver  det, 
om  den  tyske  Regering,  nu  da  den  én  Gang  havde  forlangt 
„Kotov “en,  ikke  vilde  have  handlet  klogere  i at  insistere  derpaa  og 
hellere  ladet  Prins  Chun  blive  i Basel  end  tillade  ham  at  vende 
hjem  til  Kina  med,  hvad  aldeles  upaatvivlelig  vil  blive  betragtet 
som  en  vigtig  diplomatisk  Sejr  i et  Land,  hvor  Formen  er  Hoved- 
sagen, Substansen  det  underordnede. 

Ret  betegnende  er  det,  at  Artikel  6,  Fastsættelsen  af  „Erstat- 
ningen* og  dennes  Deling  mellem  Magterne  indbyrdes,  har  været 
den  af  Fredsbetingelserne,  som  har  fremkaldt  den  længste  Diskus- 
sion og  de  største  Vanskeligheder.  Lidet  imponerende  maa  de 
fremmede  Gesandters  indbyrdes  Kævleri  og  smaalige  Sjakren  have 
forekommet  Kineserne,  der  saa  at  sige  fra  første  Færd  uden  Ind- 
vendinger gik  ind  paa  at  betale,  hvad  der  forlangtes,  skøndt  nogle 
af  Magternes,  særlig  Ruslands  og  Tysklands,  Fordringer  maatte 
forekomme  dem  ret  opskruede  og  næppe  vilde  have  holdt  Stik  for 
-et  Retstribunale. 

Kina  skal  altsaa  betale  450  Millioner  Tæls,  beregnet  til  Kurs 
1 Tal  = 3 shillings,  med  4pCt.  Rente,  betalbar  halvaarlig,  og  at 
afdrage  i 39  Aar.  De  Kilder,  hvoraf  Pengene  skal  øses,  er  først 
og  fremmest  Søtolden,  det  vil  sige  Told  paa  Varer,  som  indføres 
og  udføres  søværts  til  og  fra  Kina  eller  befordres  i Transit  ad  Sø- 
vejen mellem  de  forskellige  „aabne  Havne";  dernæst  Saltskatten, 
som  i Kina  er  et  Regerings-Monopol.  Af  disse  to  Kilder  er  Sø- 
tolden langt  den  vigtigste  (den  androg  i 1899  henved  171/*  Milli- 
oner Tæls,  hvoraf  imidlertid  den  største  Del  allerede  er  hypotekeret 

for  tidligere  kinesiske  Laan)  og  den  eneste,  der  kan  kontroleres. 
da  den  oppebæres  af  europæiske  Toldembedsmænd  i kinesisk  Tje- 
neste under  Ledelse  af  Kinas  General-Toldinspektør,  Englændereo 
Sir  Robert  Hart 

Under  de  nugældende  Traktater  er  denne  Told  ansat  til  5 pCL 
ad  valorem,  saaledes  som  denne  var  i 1861,  da  Toldsatserne  blev 
tarifferet,  men  som  nu  til  Dags,  for  de  fleste  Artiklers  Vedkom- 
mende, er  meget  for  lav,  idet  Artiklerne  i de  mellemliggende  40 
Aar  er  steget  meget  betydeligt.  En  hel  Række  Indførselsartikler, 
saaledes  alt,  hvad  der  benyttes  til  Europæernes  personlige  Brug, 
betaler  dernæst  ingen  Told,  endskønt  nu  ogsaa  mange  af  dem 
benyttes  i stor  Udstrækning  af  Kineserne. 

Det  er  derfor  bestemt,  at  Indførselstolden  forhøjes  til  effek- 
tivt 5 pCt.  af  Varernes  Værdi,  og  at  al  Indførsel  beskattes,  und- 
tagen Ris,  Kom,  Guld  og  Sølv,  møntet  og  umøntet,  paa  Betingelse 
af,  at  der  udarbejdes  en  ny  Toldtarif  baseret  paa  Gennemsnits- 
værdien i 1897,  1898  og  1899,  og  at  denne  Tarif  træder  i Kraft 
2 Maaneder  efter  Fredsprotokollens  Underskrift,  dog  med  10  Dages 
ekstra  Frist  for  Varer,  som  befinder  sig  i Transit  inden  for  10 
Dage  efter  denne  Dato.  Det  anslaas,  at  denne  Forhøjelse  vil 
indbringe  henved  50  pCt.  mere  end  de  nugældende  Toldsatser, 
saa  at  der  altsaa  kan  paaregnes  ialt  henved  26  Millioner  Tæls 
aarlig  fra  Søtolden. 

Det  er  meget  at  befrygte,  at  Pengestraffen  kun  vil  gøre  et 
ringe  Indtryk  paa  de  anti-europæiske  Elementer  i Kina,  og  særlig 
vil  Literateme  og  Mandarinerne,  de  Klasser,  som  først  og  frem- 
mest har  Ansvaret  for  Bokseroprøret  og  som  ikke  direkte  kommer 
til  at  betale  en  Styver,  næppe  bryde  sig  det  mindste  om  at  Han- 
delen yderligere  beskattes  eller  om  at  de  sydlige  rige  Provinser, 
som  ingen  Del  havde  i Bevægelsen,  kommer  til  at  betale  Broder- 
parten af  Erstatningen.  Flertallet  af  Kinas  Befolkning  vil  i det 
hele  taget  aldrig  faa  at  vide,  at  nogen  saadan  har  eksisteret,  og 
det  vil  kun  blive  gennem  en  Fordyrelse  af  de  Artikler,  som  ind- 
føres fra  Europa,  at  det  overhovedet  vil  mærkes,  at  der  er  fore- 
gaaet  nogen  Forandring  i det  bestaaende. 

Hvad  angaar  Afstraffelsen  af  de  kompromitterede  Mandariner, 
da  vil  denne  næppe  frembyde  nogen  større  Vanskelighed,  saa 
længe  der  spilles  paa  Melodien : „de  smaa  Tyve  hænger  man,  de 
store  lader  man  løbe“,  og  den  europæiske  Koncert  er  jo  forlængst 
med  paa  disse  Noder.  Det  forholder  sig  ganske  vist  saa,  at  to 

ledende  Bokserchefer  er  bleven  henrettet  i Peking  af  de  allierede 
og  at  et  Par  høje  Mandariner  har  lidt  samme  Skæbne  i Paoting 
Fu,  men  selve  Anstifterne  og  Hovedledeme  af  Bokserbevægelsen 
og  af  Angrebene  paa  Legationerne  i Peking  i Fjor  Sommer:  Prins 
Tuan,  General  Tung  Fu-hsiang,  Kinas  Generalissimus  Vicekongen 
Jung-Lo,  og  andre  af  samme  Slags,  har  man  maattet  lade  gaa 
Ram  forbi  af  den  simple  Grund,  at  d’Hrr.  var  uhøflige  nok  til 
at  afslaa  Indbydelsen  til  at  udlevere  sig  selv  til  Europæerne,  og 
disse  ikke  besad  Midler  til  at  opsøge  dem  eller  til  at  tvinge  den 
kinesiske  Regering,  selv  om  denne  havde  kimnet  det,  til  at  ud- 
levere dem.  Prins  Tuan  og  Tung  Fu-hsiang  er  ganske  vist  offi- 
cielt blevet  degraderede  og  sendt  i Forvisning,  men  befinder  sig  nok 
ikke  desto  mindre  i bedste  Velgaaende,  den  ene  paa  den  mongolske 
Grænse,  den  anden  i Provinsen  Kansu,  i Færd  med  at  samle  en 
Armé  Mongoler  og  Kinesere,  hvormed  de  tilbyder  at  gaa  mod 
Barbarerne  i Peking  og  at  udrydde  dem,  hvilket  ikke  lykkedes 
dem  ved  det  første  Forsøg  i Fjor.  Jung-Lo  derimod  er  bestandig 
Enkekejserindens  højre  Haand  og  opholder  sig  sammen  med  hende 
og  Kejseren  i Hianfu,  uden  at  nogen  tænker  paa  at  røre  et  Haar 
paa  hans  Hoved.  Den  stærkt  kompromitterede  tidligere  Guver- 
nør i Shansi-Provinsen,  Yu  Hsien,  selve  Boksemes  Stormester,  den 
samme,  som  i Juli  Maaned  i Fjor  lod  nogle  og  tredive  Missionærer 
med  deres  Koner  og  Børn  myrde  i sin  Yamen  i Tai-yuan-fu,  siges 
at  være  henrettet  i Hianfu,  den  ligesaa  stærkt  eftersøgte  Kong  Li 
at  have  begaaet  Selvmord;  men  Efterretningerne  herom  hviler 
kun  paa  kinesisk  Vidnesbyrd,  og  det  er  ikke  urimeligt  at  antage, 
at  de  begge,  sammen  med  mange  andre  lige  saa  skyldige,  har 
faaet  Lov  til  at  forsvinde  i Mængden.  At  der  vil  blive  budt  de 
europæiske  Ministre  lige  saa  mange  Hoveder,  som  de  attraar,  kan 
næppe  betvivles.  I Kina  staar  den  Vare  ikke  i høj  Pris;  det  er 
ikke  forbunden  med  stor  Vanskelighed  at  finde  Stedfortrædere,  der 
for  en  rimelig  Betaling  til  efterlevende  Slægt  og  Venner  vil  lægge 
Navn  og  Hals  til. 

Befæstningen  af  Legationerne  i Peking  og  Sløjfningen  af 
Taku  Forterne  er  allerede  foregaaet,  og  de  europæiske  Ministre 
med  deres  Stab  og  Omgivelser  maa  herefter  anses  for  sikret  mod 
en  Gentagelse  af  Begivenhederne  i Fjor.  Men  et  andet  Spørgs- 
maal  er  det,  om  Kejseren  og  Hoffet  vender  tilbage  til  Peking,  saa 
længe  Legationernes  Forter  behersker  det  kejserlige  Palads  med 
deres  Kanoner  og  Legationernes  Bedækning  er  stærk  nok  til,  naar 

som  helst  at  gøre  sig  til  Herre  i Hovedstaden  og  i Paladset 
Kejserens,  Enkekejserindens  og  Hoffets  Tilbagevenden  er  jo  gen- 
tagende blevet  udsat,  og  der  har  endogsaa  forskellige  Gange  været 
Tale  om  at  vælge  en  anden  Hovedstad,  hvad  formentlig  intet  i 
Fredstraktaten  kan  forhindre.  Det  vilde  ikke  være  underligt,  om 
det  endte  med  et  eller  andet  Kompromis  i denne  Sag,  da  Gesand- 
terne jo  er  daarlig  tjent  med  at  lukke  sig  inde  i deres  Fæstning 
i Peking,  medens  Kejseren  og  Regeringen  befinder  sig  Hundreder 
af  Mile  derfra  og  betakker  sig  for  at  forlægge  Residensen. 

Forbudet  mod  Indførsel  af  Vaaben  og  Krigsammunition  i 2 
Aar  er  vistnok  fuldkommen  illusorisk  og  i al  Fald  lige  saa  uigen- 
nemførligt som  unyttigt  saa  længe  Kineserne  besidder  deres  Arse- 
naler i Foochow,  Shanghai,  Nanking,  Hankov,  Tientsin  og  andre 
Steder,  hvor  de  selv  fabrikerer  baade  det  ene  og  det  andet  efter 
en  stor  Maalestok.  I alt  Fald  vilde  det  jo  være  umuligt  at  afvæbne, 
hvad  der  allerede  eksisterer  af  kinesiske  Soldater,  og  sindssvagt  at 
forlange,  at  Regeringen  skulde  holde  Orden  og  Justits  mellem  sine 
Hundreder  af  Millioner  Undersaatter  med  saa  at  sige  de  bare 
Hænder. 

Noget  lignende  gælder  vistnok  Forbudet  mod  Afholdelsen  af 
offentlige  Eksamina  i 5 Aar  for  Ky-Jen  (Kandidat)  og  Ghang-Juan 
(Doktor)  Graden  i de  Provinser,  hvor  Myrderierne  af  Europæere 
fandt  Sted  i Fjor,  idet  et  saadant  Forbud  jo  nemt  vil  kunne  omgaas 
derved,  at  Studenterne  indstiller  sig  til  Eksamen  i en  af  de  andre 
Provinser.  Og  hvad  Skammen  for  vedkommende  Provinser  og 
Straffen  for  deres  Literati  angaar,  saa  har  det  allerede  været  fore- 
slaaet  fra  kinesisk  Side  at  indstille  alle  Eksamina  over  hele 
Kina  i de  5 Aar!  Saa  vilde  der  ingen  særlig  Skam  eller  Skade 
komme  over  nogen  enkelt,  og  for  en  Ordens  Skyld  kunde  det  jo 
hedde  sig,  ikke  at  Regeringen  foretog  denne  Handling  efter  Paabud 
af  Landets  Fjender  og  som  en  politisk  Straf,  men  at  det  skete  af 
eget  Initiativ  og  med  den  Hensigt  at  forberede  en  almindelig  Re- 
form af  hele  Eksamensvæsenet  i Landet. 

Tilbage  staar  kun  Revisionen  af  de  bestaaende  Handelstrak- 
tater mellem  Kina  og  Traktatmagteme,  og  denne  er  paa  Englands 
Forslag  bleven  udsat  til  et  senere  Tidspunkt  samt  vil  være  Gen- 
stand for  separate  Underhandlinger  med  hver  Magt  for  sig.  Alt 
hvad  der  for  Tiden  er  fastslaaet,  er  Reguleringen  af  Whang-poo 
og  Peiho  Floderne,  og  hertil  har  den  kinesiske  Regering  i Forening  med 


Digitized  by 


Google 


Fredslutningen  i Kina 


793 


Handelskamrene  i de  to  Riger  paataget  sig  at  anvende  visse  aar- 
lige  Beløb. 

Som  man  ser,  viel  Geschrei  und  wenig  Wolle ! 

Ikke  Spor  af  politisk,  administrativ  eller  fiskal  Reform  af 
nogen  som  helst  Slags  og  intet  Forsøg  paa  at  indføre  ordnede  Til- 
stande i Landet.  Enkekejserinden  faar  uhindret  Lov  at  vedblive 
med  at  usurpere  Regeringen;  hendes  Evnukker  og  mantsjuriske 
Raadgivere  til  at  beholde  Embeder  og  Magt,  Prins  Tuans  Søn  for- 
bliver Tronfølger,  og  Kejseren,  der  dog  havde  vist  Tegn  paa  Vilje 
og  Evne  til  at  betræde  Reformernes  Vej,  forbliver  faktisk  en  Fange 
i Enkekejserindens  og  hendes  Mænds  Hænder.  Alle  Drømme  om 
et  forbedret  og  nyt  Kina  forsvinder,  og  enhver  Kineser,  der  er 
kendt  som  Ven  af  Europæerne  og  deres  Kultur,  vil  blive  jaget  ud 
af  Landet  eller  slaaet  ned.  Dette  vil  fortsætte  sig  nogle  Maaneder 
eller  nogle  Aar,  indtil  et  nyt  Udbrud  finder  Sted,  rimeligvis  værre, 
større  og  farligere  end  det  sidste,  og  Europa  vil  saa  atter  staa 
Ansigt  til  Ansigt  med  en  kinesisk  Krise,  maaske  med  moskovitisk 
eller  japanesisk  Tilsætning,  som  der  vil  kræves  andre  end  en  Wal- 
dersee  til  at  magte.  Kinas  eneste  Chance  var,  at  de  europæiske 
Gesandter  som  et  sine  qua  non  havde  holdt  paa,  at  den  retmæs- 
sige Kejser  genindsattes  i Magten  med  Ret  til  at  vælge  sine  egne 
Omgivelser  og  sine  egne  Raadgivere,  mellem  „Reformatorerne*,  o ni 
han  saa  syntes,  men  uhindret  af  Enkekejserinden  og  de  ultra- 
konservative  Mantsjurer,  der  intet  har  glemt  og  intet  har  lært  af 
de  seneste  Begivenheder.  Men  det  synes  som  om  Enkekejserindens 
tro  Ven  og  Tjener,  den  gamle  Li  Hung  Chang,  endnu  en  Gang 
har  været  for  stærk  for  de  europæiske  Diplomater  og  gjort 
dem  mat  med  deres  egne  Brikker  og  paa  deres  eget  Skakbræt, 
hvortil  vel  ogsaa  deres  Jalousi  og  Frygt  for  hinanden  i en  ikke 
ringe  Grad  har  hjulpet  „Kinas  Bismarck*. 

De  eneste  praktiske  Resultater,  som  Europas  Stormagter  har 
faaet  ud  af  dette  sidste  Røvertog  imod  Kina  synes,  — foruden  de  250 
Millioner  Tæls,  der  hovedsagenlig  vil  komme  ud  af  Lommen  paa 
Befolkningen  i de  velhavende  sydlige  Provinser,  der  intet  som  helst 
havde  med  Bokserbevægelsen  at  skaffe  — at  være  den,  at  de  har 
givet  Rusland  en  længe  søgt,  velkommen  Lejlighed  til  at  flytte  sine 
sort-hvide  Grænsepæle  nogle  Hundrede  Mil  længere  imod  Syd,  til 
Trods  for  Petersborgs  højtidelige  Forsikringer  om  det  modsatte; 
at  de  har  lagt  en  af  Kinas  største  Provinser  øde,  ihjelslaaet  nogle 
Titusinder  af  uskyldige  Kinesere  og  jaget  andre  Titusinder  fra  Hus 

og  Hjem;  at  de,  den  europæiske  Civilisations  og  Kulturs  Bærere, 
Kristendommens  Riddere  og  Forkæmpere,  er  faret  hen  over  Lan- 
det som  en  Orkan  med  Mord,  Brand  og  unævnelig  Vold  i deres 
Spor;  samt  at  de  har  saaet  en  ny  Sæd  af  fortvivlet  Frygt,  uud- 
slukkeligt Had  og  uvisnelig  Foragt  hos  Hundredetusinder  af  kine- 
siske Mænd,  Kvinder  og  Børn,  der  vil  hade,  afsky  og  frygte  ,fan 
Kueitzu",  „den  fremmede  Djævel*,  „Barbaren*  og  „Umennesket1, 
hundrede  Fold  værre  end  nogen  Sinde,  og  aldrig  opgive  Haabet 
om  engang,  tidlig  eller  sent,  hvis  ikke  i denne  Greneration  saa  i den 
næste  eller  i den  næste  igen,  at  „jage  ham  ud  i Havet*,  bort  fra 
det  himmelske  Riges  Enemærker. 

J.  Hennlngsen 

BAROKSTILEN  I ITALIENSK  ARKITEKTUR 


Stil  i Arkitekturen,  man  almindelig  kalder  barok, 
er  bleven  ret  forskellig  karakteriseret,  idet  dens 
g kronologiske  Grænser  er  bleven  meget  forskellig 
7r!§  fastsatte.  Tidligere  lod  man  den  Stil,  der  gaar 
umiddelbart  forud  for  Barokken,  og  hvoraf  denne  er 
en  direkte  Udvikling  (den  saakaldte  Højrenæssance), 
strække  sig  over  det  meste  af  det  16.  Aarh.,  skønt  man  ikke  kunde 
undgaa  at  bemærke,  at  den  undergik  en  væsentlig  Forandring  i 
Løbet  af  Aarhundredet.  Barokstilen  indskrænkedes  da  til  at  om- 


fatte en  saakaldt  udartet  Arkitektur,  hvori  Renæssancen  opløses  og 
gaar  til  Grunde.  Barokstilens  Originalitet  syntes  meget  tvivlsom,  og 
den  ansaas  nærmest  for  Frafald  fra  Højrenæssancens  Ideal,  Til- 
bagegang i almindelig  arkitektonisk  Henseende. 

Imidlertid  har  nu  til  Dags  De  Geymullers  Forskninger  skabt 
en  noget  anden  Opfattelse  af  Højrenæssancen,  baseret  paa  Teg- 
ninger og  Udkast  af  de  Kunstnere,  der  repræsenterer  den.  Sam- 
tidig blev  man  nødt  til  at  forandre  Karakteristikken  af  Barokstilen : 
meget,  af  hvad  man  tidligere  regnede  til  Renæssancen,  var  i Virke- 
ligheden saa  ejendommeligt  i visse  Henseender,  at  det  maatte  an- 
ses for  Udgangspunkt  for  en  ny  Udvikling.  Derved  skærpedes 
tillige  Begrebet  Højrenæssance,  man  forstod  den  i dens  Forskel- 
lighed saavel  fra  den  foregaaende  som  den  efterfølgende  Kunst. 
Barokstilen  er  en  bevidst  Omformen  ikke  af  Renæssancen  i Al- 


mindelighed, men  direkte  af  Højrenæssancen,  og  Kendskab  til 
denne  er  derfor  nødvendig  for  Forstaaelsen  af  Barokstilen. 

Højrenæssancen  kan  næsten  kaldes  en  blot  ideel  Stil,  for  saa  vidt 
dens  Mindesmærker  enten  ikke  er  fuldendte,  eller  er  ødelagte,  eller 
— som  i de  fleste  Tilfælde  — kun  er  Tegninger  og  Skitser.  Dens 
højeste  Egenskaber  er  koncentrerede  i Bramante,  der  staar  som 
Centrum  i hele  den  arkitektoniske  Udvikling  i det  16.  Aarh.  Selv 
om  man  uden  Tvivl  tillægger  ham  en  Del  Bygninger,  som  han 
ingen  Andel  har  i,  er  der  dog  bevaret  saa  meget  fra  hans  Haand, 
at  man  kan  karakterisere  hans  Stil. 

Bramante  er  et  interessant  Eksempel  paa  Samvirken  af  for- 
skellige Landsdeles  Kunst.  Som  hos  Leonardo  da  Vind  udgør  den 
norditalienske  Kunst  en  væsentlig  Del  af  hans  Kunstnerejendomme- 
lighed. Derfra  det  lette,  elegante,  næsten  indsmigrende,  der  finder 
Udtryk  for  det  idylliske  saavel  som  for  det  elegiske,  alt  uden  nogen 
Patos  eller  Opbyden  af  Kraft.  Hos  Leonardo  hindres  denne  Ret- 
ning i at  slaa  over  i det  fade  og  affekterede  gennem  den  floren- 
tinske Opdragelse;  i Florens  er  Linien  uden  Hensyn  til  Følelsen 
Kunstens  højeste  Maal.  Hvad  Florens  er  for  Leonardo,  er  Rom 
for  Bramante.  Først  her  skaber  han  den  Stil,  man  sædvanligvis 
betegner  som  Renæssancens  Højdepunkt’ („  Højrenæssancen  “).  Han 
lærer  at  betragte  Bygningen  som  et  logisk  Hele,  hvori  hver  Del 
underordnes  Helheden.  Det  arkitektoniske  Kunstværk  beherskes  af 
et  bestemt  Proportionssystem,  der  i høj  Grad  reducerer  Fantasiens 
Indflydelse.  Ornamentet  bliver  saa  vidt  mulig  kun  konstruktivt, 
angiver  de  enkelte  Deles  Funktion,  Kraften  og  dens  Retning,  men 
breder  sig  ikke  som  i det  15.  Aarh.  overalt,  hvor  der  er  Plads 
dertil.  For  Logikken  ofres  ofte  Hensynet  til  Bekvemmelighed.  Der 
er  en  Stræben  mod  en  absolut  Skønhed  som  en  absolut  Enhed, 
der  kan  staa  ved  Siden  af  Platos  absolute  Sandhed.  Ved  Logikkens 
Hjælp  tror  man  at  kunne  gaa  uden  om  den  historiske  Udvikling 
og  skabe  en  Kunst,  der  er  Udtryk  for  alle  Tiders  Stræben.  At 
Højrenæssancen  heri  er  paavirket  af  Oldtiden  i Almindelighed,  er 
ubestrideligt;  den  direkte  Paavirkning  indskrænker  sig  derimod  til 
en  stadig  nøjagtigere  Reproduktion  af  det  antikke  Søjlesystem, 
ogsaa  den  doriske  Søjle  anvendes  af  Bramante.  Den  hele  * Hold- 
ning* er  imidlertid  ganske  selvstændig:  en  rolig  Nonchalance,  lige 
langt  fra  det  tunge  og  fra  det  sirlige.  Bramantes  Bygninger  vilde 
have  inkarneret  Renæssancens  Livsglæde,  dens  aandelige  Harmoni 
saavel  som  dens  selvbevidste  Krafl. 

Men  denne  Ligevægt  og  Harmoni  er  Bramantes  personlige 
Kendemærke,  den  har  sit  mest  fuldendte  Udtryk  i hans  Udkast  til 

Peterskirken  i Rom  (se  De  Geymfiller:  Les  projets  primitifs  de  St. 
Pierre).  I hans  sidste  Aar  bliver  hans  Stil  tungere  og  massivere. 
Feststemningen  forsvinder  fra  den:  formelt  nærmer  den  sig  mere 
den  antikke  romerske  Kunst.  Denne  hans  „ultima  maniera"  er  det, 
der  fortsættes  af  hans  Elever  (Rafael,  Peruzzi,  San  Gallo  etc.),  den 
udvikler  sig  stadig  mere  i Retning  af  en  doktrinær  Klassicisme, 
der  faar  Udtryk  ved  Stiftelsen  af  det  vitruvianske  Akademi.  Sin 
højeste  og  mest  harmoniske  kunstneriske  Form  finder  den  i Palladio. 
Det  er  saaledes  kun  en  enkelt  Side  hos  Bramante,  der  direkte 
fortsættes  af  hans  Elever;  de  fleste  af  disse  bliver  meget  gamle  og 
fortsætter  selvfølgelig  deres  Stil  gennem  *en  stor  Del  af  Aar- 
hundredet. 

Men  parallelt  med  denne  Kunst  udvikler  sig  med  Michel  Angelo 
som  Udgangspunkt  en  ganske  forskellig  Kunstretning.  Den  har 
ikke  sit  Udspring  i en  Mangel  paa  Evne  til  at  naa  Renæssancens 
rene  harmoniske  Skønhed,  den  har  et  andet  Maal  end  denne  og 
anvender  andre  Midler  for  at  naa  det.  Denne  saakaldte  Barokstil 
begynder  allerede  omkring  Aarhundredets  Midte  og  ikke  først  ved 
dets  Slutning,  da  begynder  derimod  dens  andet  Afsnit.  Barok- 
stilen er  en  original  Stil,  der  ingenlunde  mangler  logisk  Konsekvens; 
den  repræsenteres  i sin  første  Periode  af  Kunstnere  som  M.  Angelo, 
Vignola,  Giae.  della  Porta  . . . Selvfølgelig  danner  den  lige  saa  lidt 
som  nogen  anden  Stil  en  absolut  Enhed;  i sin  Oprindelse  er  den 
udelukkende  romersk,  og  i Rom  faar  den  sin  mest  logiske  Form. 
Først  senere  trænger  den  ind  i andre  Dele  af  Landet  og  modificeres 
selvfølgelig  af  disses  Ejendommeligheder,  ligesom  den  ogsaa  under- 
gaar  Forandringer  i sin  Udvikling. 

Enhver  Bygning  bestaar  af  ét  Rum  eller  af  flere  selvstændige, 
der  støder  sammen  eller  griber  ind  i hverandre.  Kun  i enkelte 
Tilfælde,  hvor  alle  Rum  tjener  samme  ideelle  Formaal,  staar  de  i 
direkte  Forbindelse  med  hverandre,  danner  med  andre  Ord  kun 
enkelte  Afdelinger  af  ét  stort  Rum,  saaledes  som  Tilfældet  er  i 
det  græske  Tempel,  den  kristne  Kirke.  I Kirken,  hvor  Hensynet 
til  det  praktiske  spiller  saa  ringe  en  Rolle,  som  det  overhovedet 
er  muligt  i nogen  Bygning,  finder  man  derfor  lettest  en  Stils  rent 
kunstneriske  Stræben.  I særlig  Grad  er  dette  Tilfældet  med 
Renæssancen ; dens  Begejstring  for  Centralkirken  skyldes  udelukkende 
æstetisk-logiske  Hensyn,  ikke  religiøse,  med  mindre  man  vil  kalde 
Kunsten  en  Religion.  Det  maa  da  kaldes  en  Lykke,  at  man  saa- 
vel  af  Bramante  som  af  M.  Angelo  har  fuldstændig  Plan  til  samme 

Bygning,  Peterskirken  i Rom,  Arkitekturens  højeste  MaaL  Netop 
i disse  to  Udkast  kan  man  maale  Forskellen  mellem  Renæssance 
og  Barok,  begge  i deres  Renhed  og  højeste  Fuldkommenhed  i 
kunstnerisk  Henseende.  Bramantes  St  Peter  er  en  Harmoni  mellem 
selvstændig  udviklede  Dele;  det  ene  er  afhængigt  af  det  andet,  men 
ingen  enkelt  Del  er  saa  dominerende,  at  den  fuldstændig  under- 
trykker andre.  Det  hele  finder  sin  naturlige  Afslutning  i Kuplen, 
der  forbinder  de  forskellige  Rum  til  en  eneste  Helhed  i direkte 
Afhængighed  af  hverandre  saavel  i Beliggenhed  som  i Belysning. 
— en  arkitektonisk  Rumsymfoni,  man  ikke  havde  set  Mage  til  siden 
Romernes  Dage.  « 

Her  betegner  Barokken  et  absolut  Brud  med  Renæssancen. 

Michel  Angelos  Model  til  St  Peter  gennemfører  en  absolut 
Centralisation.  Grundridset  er  rykket  sammen,  danner  et  kompakt 
afsluttet  Hele,  hvor  ingen  af  de  underordnede  Dele  naar  frem  til 
selvstændig  Udvikling,  men  alle  ligesom  opsluges  af  det  centrale 
Rum.  Siderummene  er  mindre  i Forhold  end  hos  Bramante,  det 
svagere  Lys  forhøjer  deres  Præg  af  individuel  Uselvstændighed;  de 
danner  ikke  en  Gentagelse  i mindre  Maalestok  af  Hovedrummet, 
men  snarere  et  Akkompagnement  til  det  Samtidig  bliver  Højde- 
aksen den  dominerende,  den  Linie,  ud  fra  hvilken  hele  Bygningen 
organiseres.  Centralrummet  ligesom  vokser  op,  støttet  paa  de  Ka- 
peller, der  omgiver  det,  som  paa  en  bred  Basis.  Ligesom  disse  psyko- 
logisk tjener  som  Forberedelse  til  Kupelrummet,  udfylder  de  organisk 
samme  Funktion  som  Soklen  paa  en  Mur  eller  Foden  paa  en 
Søjle.  Kan  man  betegne  Renæssancens  Centralkirke  som  Rum- 
Harmoni,  maa  Barokkens  kaldes  Rum-Organisme,  — en  Opfattelse 
af  Begrebet  Organisme,  hvortil  ingen  tidligere  Stil  er  naaet 

Saavel  Barok  som  Renæssance  staar  under  Indflydelse  af 
Therme-  og  Tempelkompositionerne  fra  Kejsertidens  Rom;  Renæs- 
sancen har  mere  Sans  for  den  rent  logiske  Sammenhæng  i disse, 
men  først  Barokken  forstaar  den  mægtige  Rumvirkning  samtidig 
med,  at  den  giver  den  logiske  Komposition  en  videre  original  Ud- 
vikling. Denne  Afhængighed  af  Rom  maa  særlig  fremhæves,  da 
man  jo  ofte  har  bebrejdet  det  16.  Aarhundredes  Arkitektur,  at  den 
ikke  gik  tilbage  til  Grækenland  som  Kilden.  Hvad  kunde  man  i 
Virkeligheden  have  lært  af  Grundridset  til  et  græsk  Tempel?  Den 
græske  Kunst  kender  kun  det  individualistisk  udviklede,  er  ganske 
uden  Sans  for  Samvirken  mellem  forskellige  Dele. 

Ogsaa  i det  ydre  gennemfører  Barokken  den  samme  Koncentra- 

tion,  alt  underordnes  Kuplen  og  formes  omkring  Højdeaksen  som 
„Dominante*.  Sidekuplerne  er  saa  smaa,  at  de  ikke  kan  virke 
sammen  med  Hovedkuplen,  men  kun  ledsage  den  som  et  uselv- 
stændigt Element';  hos  Bramante  derimod  dannede  de  sammen 
med  Kuplen  og  Taarnene,  af  hvilke  Faktorer  ingen  var  absolut 
dominerende,  en  Harmoni,  som  De  Geymuller  mener,  hverken  før 
eller  senere  er  naaet.  I Barokken  er  Koncentrationen  endog 
drevet  saa  vidt,  at  Fagaden  helt  fjernes,  eller  i hvert  Fald  gøres 
saa  lidt  fremtrædende  som  muligt. 

Barokkens  Komposition  maa  saaledes  kaldes  i eminent  Grad 
plastisk,  for  saa  vidt  Plastikkens  Maal  anses  for  at  være  Frem- 
bringelse af  selvstændige  Organismer.  Renæssancen  derimod  var 
malerisk,  idet  den  opløste  Helheden  i en  Række  selvstændige 
Dele,  den  var  Komposition  som  Modsætning  til  Organisation. 

Det  er  da  naturligt,  at  de  maleriske  Perspektiver,  hvorpaa 
Renæssancen  var  saa  rig,  forsvinder.  Noget  lignende  som  Brunel- 
lesco  har  gennemført  i St.  Spirito,  hvor  der  gennem  Søjlerækkerne 
aabnes  stadig  nye  Perspektiver  med  overraskende  Lysvirkninger, 
finder  man  ikke  mere.  Den  frie  maleriske  Cirkulation  af  Lys  og 
Luft  forsvinder.  Skønt  Michel  Angelo  selv  paastod  kun  at  fort- 
sætte Bramante,  har  han  dog  frembragt  et  Værk,  der  staar  som 
Type  for  en  ny  Stil.  Her  er  jo  kim  Tale  om  Komposition  i 
Almindelighed;  som  senere  skal  omtales,  forandres  i lige  saa  høj 
Grad  Renæssancens  Proportionssystem  og  Tektonik.  M.  Angelos 
St.  Peter  kan  jo  i og  for  sig  kun  staa  som  Type  for  Centralkirken; 
men  de  Principer,  der  her  kommer  til  Orde,  har  selvfølgelig  deres 
Oprindelse  i en  forandret  Opfattelse  af  den  arkitektoniske  Kom- 
position i sin  Helhed,  og  man  maa  derfor  vente  at  finde  en  lig- 
nende Udvikling  af  de  andre  arkitektoniske  Former. 

Ogsaa  i Langkirken,  den  saakaldte  Basilika,  har  Ti  et  Eksempel 
fra  M.  Angelos  Haand  i Kirken  „Sta.  Maria  degli  Angeli*,  en  gammel 
romersk  Thermesal,  som  han  ombyggede  til  en  Kirke.  Det  mægtige 
Hovedrum,  der  danner  Langskibet,  og  som  sikkert  ganske  har 
været  efter  Michel  Angelos  Hjerte,  dominerer  her  fuldstændig;  det 
ledsages  paa  begge  Sider  af  en  Række  Kapeller,  der  ligesom  i 
Centralkirken  holdes  uselvstændige  i Udstrækning  saavel  som  i 
Belysning.  Dette  er  netop  det  karakteristiske  ved  Barokken;  at 
man  senere  har  lilmuret  disse  Kapeller  er  en  Udvikling  i klassisk 
Retning,  hvor  man  tilstræber  et  enkelt  stort  Rum  („Raum  aus 
einem  Stuck*  Burckhardt). 

M.  Angelos  Form  for  Basilikaen  udvikles  ved  en  delvis  Kombi- 
nation med  Centralkirken  til  en  barok  Kirketype,  der  er  kendt 
over  hele  Verden  som  Udtryk  for  den  katolske  Reformation. 
De  mest  typiske  barokke  Kirker  findes  selvfølgelig  i Rom.  Den 
første  er  Vignolas  „Gesu"  i Rom,  der  senere  gentages  med  faa 
Forandringer,  i „St.  Andrea  della  Valle"  i Rom.  Som  man  ser. 


11  Gesi't  i Rom.  Længdesnit. 

er  der  intet  Sideskib,  dette  er  erstattet  af  Kapeller,  der  aabner 
sig  ud  mod  Midterrummet.  Disse  Kapeller  er  holdt  temmelig 
mørke  i Belysning  i Forhold  til  dette,  saa  de  ikke  træder  selv- 
stændig frem ; dog  udgør  de  paa  den  anden  Side  ikke  en  Del 
af  Hovedrummet,  idet  Aabningen  ud  mod  dette  ikke  naar  helt  op 
til  Arkitraven  over  Søjlerne,  men  har  et  Stykke  Mur  over  sig: 
fra  Midtskibet  ser  man  altsaa  ikke  Kapellet  i hele  dets  Udstræk- 
ning, kun,  at  det  er  der;  i øvrigt  har  det  en  arkitektonisk  selv- 
stændig Udvikling.  Tillige  staar  Kapellerne  i indbyrdes  Forbindelse 
ved  saa  stor  en  Aabning,  at  de  kan  kaldes  sammenhængende, 
men  ikke  saa  meget,  at  de  danner  et  Hele.  Idet  deres  ringe  Ud- 

strækning  hindrer  dem  i at  gøre  sig  gældende  over  for  Hoved- 
rummet, indtager  de  netop  den  for  Barokken  ejendommelige  Midte 
mellem  Selvstændighed  og  Uselvstændighed;  ligesom  ved  Central- 
kirken danner  de  en  Basis,  hvorpaa  Hovedrummet  vokser  op. 
Psykologisk  tilhører  de  ligesom  en  lavere  Region,  er  Udtryk  for 
en  mindre  Grad  af  Bevidsthed. 

Selve  Midterrummet  er  overdækket  med  en  eneste  Tønde- 
hvælving, hvorved  det  samles  til  en  Helhed,  ligesom  den  ensartede 
Belysning,  der  ikke  fremhæver  nogen  enkelt  Del  deraf,  lader  det 
staa  som  en  samlet  Masse  mod  de,  ledsagende  Kapeller. 

Dog  Langskibet  er  selv  kun  et  Led  i en  Udvikling.  Medens 
ved  Centralkirken  alt  forstaas  ud  fra  og  samler  sig  om  et  eneste 
Punkt,  er  Basilikaen  beregnet  paa  det  fremadskridende  Menneske. 
I Langskibet  dominerer  derfor  Dybdeaksen,  der  i Kuppelrummet 
gaar  over  i Højdeaksen.  Her  staar  vi  ved  Maalet  for  Udviklingen, 
Kirkens  Centrum.  Lyset  fra  Tambouren  lader  dette  Centralanlæg 
straale  i en  Klarhed,  mod  hvilken  det  øvrige  af  Kirken  synes 
dunkelt.  Koret,  der  slutter  i en  Halvcirkel,  er  ikke  saa  udviklet, 
at  det  danner  en  selvstændig  Del,  det  underordner  sig  ganske 
Kuplen.  Det  samme  er  Tilfældet  med  Tværskibet,  der  egentlig 
kun  viser  sig  som  to  kapellignende  Udvidelser  i Grundridset,  men 
som  i øvrigt  hører  fuldstændig  med  til  Kuppelrummét.  Dette,  Kirkens 
Centrum,  dominerer  altsaa  ikke  her  hele  Anlæget  som  ved  Central- 
kirken, men  paa  den  anden  Side  er  Langskibet  ikke  saa  langt,  at 
det  kan  hævde  sig  over  for  Kuplen,  det  udgør  kun  en  Forberedelse 
til  denne,  en  Forgaard,  før  man  træder  ind  i det  allerhelligste. 
Overgangen  dannes  af  de  to  nærmeste  Kapeller,  der  ud  mod  Lang- 
skibet kun  har  en  ringe  Aabning,  to  tilsvarende  findes  lige  over 
for  ved  Koret.  Paa  disse  Kapeller  hviler  Kuplen,  de  staar  i samme 
Forhold  til  denne  som  de  øvrige  Kapeller  til  Langskibet,  og  her 
ud  mod  Kuppelruminet  danner  Arkitraven  et  Fremspring  for  at 
markere  en  stærkere  Kraftanstrengelse.  Ved  Overgangen  til  Kuplen 
danner  de  to  Kapeller  saavel  en  Afslutning  paa  Langskibet  som 
en  Indledning  til  Centralanlæget,  indtager  saaledes  en  ganske  ejen- 
dommelig Stilling  i den  psykologiske  som  i den  arkitektoniske 
Komposition. 

Medens  ved  Centralkirken  den  ydre  Komposition  var  direkte 
Udtryk  for  den  indre,  er  dette  ikke  Tilfældet  her.  Den  ydre  bestaar 
nemlig  af  to  Faktorer,  Kuplen  og  Facaden,  men  denne  sidste  ud- 
formes i Virkeligheden  ganske  selvstændig  og  danner  ikke  noget 

direkte  Udtryk  for  Langskibets  Form.  Siderne  paa  TamgsHhot 
mangler  enhver  Karakteristik  og  indgaar  altsaa  ikke  som  Led  i 
Kompositionen.  Derimod  anvendes  stadig  større  Omhu  paa  Facaden, 
som  til  sidst  bliver  et  rent  Dekorationsstykke,  der  sættes  foran  Kirken 
Og  Facaden  faar  sin  egen  psykologiske  Stemning,  der  undertiden 
er  Udtryk  for  den  indre,  men  ofte  staar  i bevidst  Modsætning  til 
den,  udgør  saaledes  det  første  Elément  i den  psykologiske  Ud- 
vikling. 

Man  maa  ikke  anse  denne  den  katolske  Reformations  Kirke- 
type for  en  Form  af  Centralkirken,  der  af  rituelle  Hensyn  tvinges 
til  at  tage  Langskibet  med;  det  er  en  original  Kirkeform,  opstaaet 
ved  Koncentration  af  Renæssancens  Basilika.  I denne,  f.  Eks. 
St.  Lorenzo  i Florens,  forholder  Sideskibene  sig  til  Langskibet  som 
1 : 2,  Kuplen  udgør  en  Del  af  Helheden,  ikke  Maalet  for  Komposi- 
tionen ; Barokken  foretager  altsaa  samme  Sammenrykning  af  Grund- 
ridset som  ved  Centralkirken.  Et  andet  er,  at  man  sikkert  af  rent 
praktisk-religiøse  Grunde  vælger  Langkirken  som  saadan,  det  af- 
hænger af  Jesuiterne  i dette  Tilfælde;  den  specielle  Form,  den 
faar,  er  jo  derimod  Arkitektens  Sag. 

Dette  er  den  typiske  Barokstil,  saaledes  som  den  i Rom  ud- 
vikler sig  i Løbet  af  den  sidste  Halvdel  af  det  16.  Aarh.  Mai 
denne  Form  findes  ogsaa  kun  her  i sin  Renhed;  den  kombineres 
med  Paavirkning  fra  Renæssancen,  hvorved  der  opstaar  en  ret 
ejendommelig  Nuance  af  den.  Dette  er  i Virkeligheden  Forklaringen 
paa  den  norditalienske  Barok. 

Under  Indflydelse  af  Palladios  II  Redentore  i Venedig  med 
dens  Tredeling  i Grundridset  (Langskib,  Centralbygning  og  Sakri- 
stiet), opstaar  en  Række  Kirker,  der  er  mindre  koncentrerede  end 
i den  egentlige  Barok,  med  flere  Delinger  (saaledes  Rummet  i 
S.  Fedele),  med  større  Selvstændighed  for  de  enkelte  Dele  og 
maleriske  Perspektiver  mellem  disse;  man  nærmer  sig  atter  Renæs- 
sancens Harmoni.  Eksempler  er  Sta.  Marie  della  Salute  i Venedig, 
Sta.  Maria  di  Carignano  i Genua;  — overalt  er  der  noget  let  og 
gratiøst,  der  var  den  romerske  Barok  fremmed. 

Den  norditalienske  Kunst  paavirker  nu  atter  Rom  som  under 
Bramante,  og  derved  opstaar  den  Stil,  der  i Regelen  gaar  under 
Navn  af  Barok.  Den  indføres  ved  de  lombardiske  eller  toskanske 
Mestre,  der  i det  17  Aarh.  bliver  toneangivende  i Rom.  Man  søger 
at  ophæve  det  trykkende  og  tunge  i de  lange  lige  Gesimslinier, 
i Tøndehvælvingens  samlede  eller  kun  svagt  delte  Masse,  der 


Digitized  by 


Google 


Barokstilen  i italiensk  Arkitektur 


803 


hver  for  sig  satte  en  Stopper  for  alle  vertikale  opadstræbende 
Tendenser.  Arkitravens  Fremspring  („VerkrOpfung")  over  Søjlerne 
bryder  den  lige  horisontale  Linie,  til  sidst  opløses  den  helt  og  for- 
svinder undtagen  over  Søjlerne.  Der  opstaar  en  Række  vertikale 
„Stræbepiller*  uden  nogen  horisontal  Modvægt.  • 

I det  hele  løsnes  Sammenhængen,  og  de  enkelte  Dele  bliver 
mere  selvstændige.  Ogsaa  tektonisk  opløses  Rummets  Enhed 
mer  og  mer;  de  tektoniske 
Former  springer  frem  eller 
træder  tilbage,  saa  der  dannes 
Perspektiver,  der  synes  at 
fordybe  sig  uendeligt  i det 
ubestemte,  idet  Formerne 
skyder  sig  bag  hverandre 
uden  faste  Grænser;  noget 
lignende  som  Kulisserne  i 
et  Teater.  Den  fra  Nord- 
italien kendte  Deling  af 
Rummet  træffes  ogsaa  f.  Eks. 
i Sta.  Maria  Campitelli ; der 
er  i Virkeligheden  tre  Rum, 
afgrænsede  fra  hverandre 
ved  Søjler,  med  de  sædvan- 
lige Perspektiver. 

Farvetonen  i Barokkens 
første  Periode  karakteriseres 
ved  Caracciernes  tunge,  ma- 
sive,  næsten  vægtige  Farve, 
der  svarer  til  de  massive 
Legemer,  som  er  nødvendige 
for  at  bære  de  patetiske  Følelsesudbrud.  Denne  Stil  kender  kun 
Affekten  paa  dens  Højdepunkt,  hvor  den  med  dramatisk  Patos 
giver  sig  Udslag  i en  talende  Gestikulation.  Sin  højeste  Fuldendelse 
har  Retningen  fundet  hos  Rubens;  dog  udvider  denne  Farve- 
omraadet,  saa  det  foruden  den  naturlige,  virkelighedstro  Farve 
omfatter  saavel  denne,  i dens  højeste  Patos  som  den  næsten  fuld- 
stændige Mangel  paa  Farve,  det  farveløst  graalige. 

I Barokkens  anden  Periode  viger  Caracciernes  tunge  Farve  for 
en  lettere  og  lysere  Tone,  svarende  til  det  almindelige  Omslag, 
i Stemningen.  Det  maleriske,  Lys  og  Luft,  bryder  alt,  som  vil  af- 


stå. Maria  della  Salute  i Venedig. 

slutte  sig,  en  Tendens  mod  det  lette  og  elegante  gør  sig  overalt 
gældende.  Alle  Former  bliver  slankere  i Proportionerne.  Iøjnefal- 
dende er  den  analoge  Forandring  i Skulptur  til  Beminis  sarte,  elastiske 
Figurer  med  den  hurtige,  momentane  Bevægelse,  der  gennemsitrer 
hele  Legemet,  de  individuelt  karakteristiske  Hoveder,  den  fine 
naturalistiske  Gengivelse  af  alle  Legemets  Enkeltheder,  Beregningen 
af  Lys  og  Skygge  — en  malerisk-naturalistisk  Kunst 

De  samme  Principer  gennemføres  i den  ydre  Komposition. 
Facaden,  der  altid  har  staaet  i løs  Forbindelse  med  Langskibet 
bliver  endnu  mere  selvstændig  og  markeres  yderligere  ved  de  to 
Taarne,  som  Barokken  nu  optager.  Langskibet  bliver  kun  et  Binde- 
led mellem  Facaden  med  dens  Taarne  og  Kuplen;  Kompositionen 
bliver  en  Harmoni  mellem  Højdeakser,  en  flerstemmig  Harmoni  gan- 
ske som  i Højrenæssancens  Dage.  Tillige  bliver  Taamene  et  nyt  for- 
melt Element,  man  søger  at  forme  dem  saa  slanke  som  mulig; 
det  gaar  undertiden  saa  vidt,  at  de  trodser  al  tektonisk  Logik. 

Det  er  bekendt,  hvorledes  denne  Barokkens  indre  Forandring 
afspejles  i selve  Peterskirkens  Skæbne.  Til  M.  Angelos  Central- 
bygning  føjes  Fontanas  Langskib,  Carlo  Madema  afslutter  det  med  en 
Facade,  hvis  Udvikling  ligger  i Bredden.  De  projekterede  Taarne 
forsøger  Bemini  at  opføre;  men  da  Grunden  synker,  indrammer 
han  hele  Pladsen  med  de  bekendte  Colonnader,  for  hvilke  Kirken 
danner  Afslutningen;  derved  forsvinder  den  ganske  i sin  Helheds- 
virkning — en  direkte  Haan  mod  den  oprindelige  Centralbygning. 

I denne  sin  Forbindelse  med  Renæssancen,  som  den  har  mod- 
taget fra  Norditalien,  bliver  Barokken  i det  17  Aarh.  en  europæisk  Stil. 

Højrenæssancens  Maal  var  logisk  Distinktion:  klart  at  skille 
forskelligartede  Dele  fra  hverandre.  I Sammenligning  med  det 
15.  Aarh.  indeholder  Højrenæssancen  færre  Led  i Profilerne,  en 
Klarhed  og  Simpelhed  i Virkningen,  som  man  har  lært  af  de 
romerske  Profiler.  Dette  fortsætter  Barokken;  den  danner  ikke 
skarpe  Overgange  mellem  Linier  af  forskellig  Retning,  men  samler 
dem  til  et  Hele,  der  faar  sin  Karakter  gennem  en  enkelt  udtryks- 
fuldt dominerende  Profil.  Derfor  forsvinder  den  lige  Linie,  der  især 
anvendes  til  at  adskille,  mere  og  mere  for  den  krumme;  Hjørnerne 
afrundes,  saa  der  dannes  Overgange  uden  særskilt  Forbindelsesled. 
Derfor  ingen  klar  Begyndelse  eller  Afslutning.  Linierne  synes  at 
kunne  føres  stadig  videre  uden  Afbrydelse  — man  tænker  uvil- 
kaarlig  paa  Wagners  „uendelige  Melodi".  Disse  mægtige  pompøse 

Linier  gør  ofte  paa  den  uforberedte  Nordbo  Indtryk  af  noget 
usandt  — ganske  som  den  italienske  Opera. 

Heri  ligger  egentlig  Barokkens  Hovedfortjeneste,  den  frigør 
Arkitekturen  for  Afhængigheden  af  den  antikke  Linie  og  Profil. 
Borromini  ser  heri  en  af  sit  Livs  Opgaver.  Dybe  Indskæringer, 
stærkt  buede  Linier,  saa  der  opstaar  en  energisk  og  mangfoldig 
Virkning  af  Lys  og  Skygge,  ofte  uden  mindste  tektonisk  Hensyn  — 
dette  udvikler  Barokken  til  højeste  Mesterskab  selv  i dens  mest 
forvildede  Periode  med  Pozzo,  Valvassori  osv.  Denne  Erobring 
gaar  fuldstændig  tabt  under  den  følgende  Klassicismes  lige  og 
tørre  Linier. 

I nøje  Sammenhæng  med  Barokkens  Linier  staar  dens  Rytme, 
og  denne  har  derfor  ogsaa  gennemgaaet  samme  Udvikling  fra  Renæs- 
sancen. Dennes  Rytme  var  rent  metrisk,  en  Gentagelse  af  samme 
Faktor  og  samme  Mellemrum,  og  i samme  Styrke.  En  saadan  Frase 
repræsenterer  psykologisk  det  naive,  idylliske,  der  svarer  saa  godt 
til  det  15.  Aarhundredes  stille  Glæde.  Overgangen  til  Barokken  ser 
man  i Bramantes  „Cancelleria“  i Rom  med  dens  af  Geymuller 
benævnte  „travée  rythmique":  Pilastrene  danner  skiftevis  et  stort 
og  et  mindre  Mellemrum,  der  forholder  sig  til  hverandre  som  det 
gyldne  Snit.  Frasen  er  bleven  længere,  men  virker  ellers  i sin 
Helhed  som  det  15.  Aarhundredes. 

I Kirkefagaden  kan  Barokken,  uafhængig  af  alle  praktiske 
Hensyn,  udfolde  sine  æstetiske  Principper.  De  oprindelig  tektoniske 
Dele:  Søjler,  Nicher  elc.  anvendes  rent  dekorativt  i rytmisk  For- 
deling. Hele  Facaden  udgør  her  som  en  eneste  musikalsk  Frase 
med  den  dominerende  Accent  i Midten.  Pilastrene  fordobles  mod 
Midten  og  de  faar  tillige  større  plastisk  Fremspring,  saaledes  at  de 
f.  Eks.  afløses  af  Halvsøjler  eller  Søjler  mod  Midten;  Portalen  ud- 
gør Rytmens  Hovedaccent.  Den  samme  Rytme  gentages  i Nicher 
og  Vinduer,  disse  tiltager  i Størrelse  mod  Midten,  Plastikken  i 
Omramningen  ligeledes,  og  Rytmen  markeres  yderligere  ved  de  i 
Nicherne  anbragte  Statuer.  Man  har  altsaa  indført  et  nyt  rytmisk 
Element,  der  svarer  til  Tonestyrken,  Accenten,  i Musikken:  et  cres- 
cendo og  decrescendo,  der  danner  en  usammensat  „Frase*,  som 
man  ikke  kan  opløse  i mindre  selvstændige  Motiver,  saaledes  som 
Tilfældet  var  i Renæssancen.  Atter  her  mindes  man  enkelte 
Wagnerske  Temaer  — naar  Foredraget  er,  som  det  skal  være. 

Dette  Princip:  at  lægge  en  overvældende  stærk  Accent  paa  et 
enkelt  Punkt,  medens  hele  det  øvrige  er  ganske  ubetonet,  viser  sig 

ogsaa  uden  for  det  rytmiske.  Ved  Vinduer,  Nicher,  i det  hele  taget 
Muraabninger  lægges  Omramningens  Accent  i Regelen  foroven, 
medens  Renæssancen  anvendte  en  mere  ensartet  Omramning.  I Ba- 
rokken forsvinder  (eller  trænges  meget  tilbage)  Søjler,  Pilastre  etc. 
ved  Siden  af  Muraabninger,  medens  samtidig  den  øverste  Afslut- 
ning, Gavlen,  forstærkes,  ja  ofte  fordobles,  som  man  ser  paa  Facaden 
til  „Gesiia  af  della  Porta:  En  Segment-Gavl  anbragt  uden  om  den 

egentlige  Gavl.  Den  kraftigste 
Accent  opnaas,  naar  denne 
Gavl  kun  hviler  paa  Konsoler 
uden  mindste  vertikal  Støtte. 

Et  typisk  Eksempel  paa 
Udviklingen  til  en  ren  Barok- 
stil har  vi  i den  nuværende 
Facade  til  Gesu  (Gesu  della 
Porta)  sammenlignet  med  den 
af  Vignola  projekterede,  der 
staar  Renæssancen  nærmere. 
Vignolas  Fagade  bestaar  af 
to  Etager,  der  tydelig  frem- 
træder hver  for  sig  og  har  hver 
sin  Form;  hos  della  Porta  der- 
imod dominerer  den  nederste 
Etage,  saa  den  øverste  nær- 
mest danner  en  Afslutning, 
og  desuden  forbindes  begge 
ved  de  to  Side-Voluter,  saa 
Fagaden  fremtræder  som  en 
n Gesu  i Rom.  vignoias  Fa^deudkast  eneste  Helhed.  Det  samme 

gør  sig  gældende  i det  en- 
kelte i dekorativ  Henseende.  Vignola  opløser  Fladen  i en  Række 
adskilte,  delvis  selvstændige  Dele:  Mellemrummene  mellem  Pila- 
strene  opløses  i mindre  Felter,  der  afgrænses  ved  Rammer;  dette 
er  selv  Tilfældet  ved  Intervallerne  mellem  de  parvis  ordnede 
Pilastre,  det  hele  gør  et  mosaikagtigt  Indtryk.  Karakteristisk  er, 
at  der  ingen  tomme  Flader  findes. 

Ogsaa  her  koncentrerer  della  Porta  Virkningen;  de  parvis 
ordnede  Pilastre  rykkes  saa  tæt  sammen,  at  Intervallet  maa  lades 
tomt.  Fladen  opløses  ikke  i mindre  Dele,  men  virker  som  en  Hel- 
hed, hvor  den  ikke  brydes  af  Vinduer  eller  lignende.  Derved  op- 

staar  tillige  den  specielle  barokke  Rytme:  ubetonet  Begyndelse  og 
Slutning  med  Accenten  i Midten.  Som  man  ser,  har  della  Porta 
opnaaet  en  mægtig  samlet  Virkning  i Linie  som  i Rytme,  mod 
hvilken  Vignolas  Facade  gør  Indtryk  af  det  stykkevise,  af  enkelte 
Dele  sammensatte. 

Man  ser  tillige,  at  Vignolas  Facade  er  mere  „Dekoration"  end 
délla  Portas ; hos  denne  staar  Fladen  i den  Form,  som  den  tilfældig 
faar  ved  de  delende  Pilastre, 
og  store  Dele  af  den  er 
helt  tomme,  medens  ganske 
vist  paa  den  anden  Side 
Accenten  er  forstærket  for 
andre  Deles  Vedkommende ; 
men  en  gennemført  Dekora- 
tion af  Fladen  er  saaledes 
ingenlunde  typisk  for  Ba- 
rokken, som  man  ofte  har 
paastaaet. 

Vi  har  her  en  Analogi 
til  enkelte  af  M.  Angelos 
plastiske  Figurer;  den  sjæle- 
lige Bevægelse,  „Motivet", 
bryder  ofte  her  kun  frem 
paa  et  enkelt  Punkt,  me- 
dens hele  den  øvrige  Del 
af  Legemet  ligger  hen  uden 
Bevægelse:  I Adams  Ska- 
belse i det  sixtinske  Kapel 
er  Livet  koncentreret  i den  11  Gestl  1 Rom  Fa<;ade  (<*• della  Porta) 

udstrakte  venstre  Arm  og 

i Blikkets  Retning.  Man  ser  atter,  hvor  nøje  M.  Angelos  Kunst 
hænger  sammen  med  hele  den  barokke  Retning.  Denne  stærke  og 
ensidige  Fremhæven  af  enkelte  Punkter,  der  svarer  til  det  patetiske 
Foredrag  i Musikken,  er  der  ingen  Grund  til  at  brændemærke  som 
en  Jagen  efter  Effekt;  i hvert  Tilfælde  er  det  en  naturlig  Udtryks- 
maade  for  Italienerne. 

Ligesom  Barokken  underordner  alt  under  én  dominerende 
Hovedaccent,  kender  den  paa  den  anden  Side  ogsaa  „kromatiske" 
Virkninger,  saa  smaa  Stigninger,  at  man  næsten  opfatter  dem  som 
et  Hele.  Paa  Kirkefa^aden  f.  Eks.  danner  en  svagt  fremhævet 

Ramme  i Pilasterintervallet  en  Overgang  til  Pilastren,  og  denne  flan- 
keres paa  hver  Side  af  en  mindre  fremspringende  Halvpilaster.  I 
Stedet  for  den  simple  Sammenstilling  af  Muren  og  Pilastren  er  der  att- 
saa  indskudt  Overgangsled.  Det  samme  er  Tilfældet  paa  andre  Om- 
raader:  i Stedet  for  det  enkelte  simple  Omrids  træder  ligesom  en 
successiv  Udvikling  gennem  smaa  Overgange;  et  interessant  Eksempel 
træffer  man  i Kirkefa^aden , hvor  den  yderste  Pilaster  rykkes  et 
Stykke  bort  fra  Hjørnet,  saa  den  smalle  yderste  Murstribe  tjener 
som  Forberedelse. 

Lange  Rytmer  med  stærk  patetisk  Accent,  som  man  ofte 
naa’r  gennem  meget  smaa  Stigninger,  stærke  Dissonanser,  Harmo- 
nier, der  vanskelig  opfattes  — alt  dette  finder  vi  tilsvarrøde  i 
Wagners  Kunst  i den  Grad,  at  man  kan  bruge  ganske  de  samme 
Ord  for  at  karakterisere  den. 

Den  stærkere  Accent  træder  ligeledes  frem  i de  forskellige 
Funktionsudtryk.  Funktionerne  udføres  med  større  Energi  og  Kraft 
end  i Renæssancen,  med  en  lidenskabelig  Patos  i Form  af 
stærkere  Opadstræben  i de  understøttende  eller  bærende  Dele  og 
tillige  større  Tryk  i de  understøttede;  Gavlen  trykker  nedad, 
Kæpitæleme  udtrykker  en  energisk  Støtten  ....  en  udtryksfuld 
Mimik.  Det  samme  træffes  i Samtidens  Maleri  og  Plastik.  Dette 
er  en  Modsætning  til  den  antikke  Kunst  og  den  deraf  paavirkede 
Renæssance  i det  16.  Aarh.  Som  Middelalderens  Kunst  stræber 
Barokken  altsaa  efter  det  mimisk  udtryksfulde,  men  adskiller  sig 
fra  denne  ved  at  der  til  dens  Gestus  hører  en  tilsvarende  Masse, 
medens  der  til  Middelalderens  Gestus  ikke  svarede  noget  Legeme. 
Søjlerne  er  i Middelalderens  Kunst  saa  tynde,  at  de  intet  synes 
at  kunne  bære,  ligesom  de  magre  plastiske  Figurer  synes  at  maatte 
synke  sammen  under  det  voldsomme  Følelsesudbrud.  Barokken 
derimod  giver  sin  Gestus  Understøttelse  i Massen,  Søjlerne  erstattes 
af  den  massivere  Pille  o.  s.  v.f  og  man  synes  tillige  at  finde  Behag 
i Massen  som  saadan,  deraf  det  tunge,  glædesløse,  som  nogle  ser  i 
Barokkens  Værker.  Det  samme  iagttages  hos  M.  Angelo,  — Sjælen 
synes  ikke  at  kunne  gennemtrænge  de  vældige  Legemer. 

Den  energiske  Opadstræben  i Søjler  og  Piller  er  saa  stærk,  at 
den  bryder  Arkitravens  lige  Linie,  idet  der  dannes  Fremspring  over 
Søjlerne  og  saaledes  disses  Opadstræben  fortsættes.  I Barokkens 
senere  Periode  bliver  denne  — som  nævnt  — saa  stærk,  at  Arkitraven 
som  selvstændigt  Led  forsvinder,  idet  dens  mægtige  Fremspring 
i Forbindelse  med  Søjlerne  virker  som  de  gotiske  Stræbepiller. 

I Overensstemmelse  med  Barokkens  hele  Formsprog  er  det, 
at  dens  Mimik  gerne  samles  i et  enkelt  Punkt,  idet  man  i den 
enkelte  Form  ofte  kun  udtrykker  én  Funktion.  Renæssancen 
formede  t.  Eks.  Søjlen  af  flere  Dele,  hver  med  sin  individuelle 
Karakteristik,  Foden  karakteriseret  som  opadstræbende  og  tillige 
givende  efter  for  et  Tryk,  Skaftet  som  Overgangsled,  Kapitæ- 
let som  opadstræbende  og  bærende;  hver  enkelt  af  disse  Dele 
kan  da  atter  opløses  paa  samme 
Maade,  og  der  dannedes  et  rigt 
og  mangfoldigt  Sammenspil  mel- 
lem disse  forskellige  Funktions- 
former. Hele  denne  Karakteri- 
stik opgiver  Barokken;  ved  Søj- 
len samler  den  al  Virkning  i 
Kapitælet , Resten  er  kun  en 
eneste  udelt  Masse,  der  bærer 
dette.  Dette  Eksempel  viser  Prin- 
cipet  i Barokkens  Formdannelse. 

Mest  iøjnefaldende  er  dette  ved 
Murens  Behandling,  idet  Funk- 
tionsudtrykket ikke  overlades  til 
enkelte  Dele , men  udføres  af 
Muren  som  Helhed,  som  enkelt 
udelt  Masse ; den  bøjes  derfor 
konveks  eller  konkav,  formes  lige- 
som en  ren  plastisk  Masse,  saa- 
ledes  som  man  ser  det  hos  Bor- 
romini  og  efter  ham  i Nordeuropa 

(f.  Eks.  det  kgl.  Bibliotek  i Berlin) ; S.  Carlo  alle  qu&ttro  fontane  i Rom 

men  heller  ikke  heri  er  der  noget 

egentlig  malerisk.  Mest  bekendt  er  Borrominis  „S.  Carlo",  den  er 
et  Eksempel  paa,  at  en  Bygning  formes  som  man  former  en  Statue, 
uden  Hensyn  til  alle  arkitektoniske  Love. 

Ved  disse  Midler  bringes  det  tektoniske  System  ligesom  i Op- 
rør; de  massive  Dele,  der  springer  stærkt  frem  eller  træder  langt 
tilbage,  virker  patologisk,  men  er  i og  for  sig  kun  Udtryk  for  en 
overstrømmende  Kraft;  tillige  opstaar  derved  stærk  Vekslen  af  Lys 
og  Skygge,  og  i denne  maleriske  Effekt  har  man  ofte  set  hele 
Barokkens  Væsen;  det  er  dog  kun  en  enkelt  Side  heraf,  og  den 
behøver  ikke  engang  at  være  oprindelig  tilstræbt. 

Hvor  Søjler  anvendes,  udøver  Murmassen  ofte  en  saadan  Til- 
trækning, at  de  opsluges  af  den  og  saaledes  mister  deres  tektoniske 
Selvstændighed.  Bekendt  er  Trappegangen  i Laurenziana  af  IL 
Angelo,  hvor  Søjlerne  to  og  to  er  indeklemte  i en  Aabning  i 
Muren ; ligeledes  findes  Eksempler  paa,  at  Søjlerne  ere  skjulte  mere 
eller  mindre  i Muren  (f.  Eks.  Fagaden  paa  Sta.  Susanna) ; dette  har 
som  omtalt  ogsaa  rytmisk  Betydning:  der  dannes  en  stigende 
Rytme  ved,  at  Søjlerne  mod  Midten  træder  stærkere  frem.  Idet 
saaledes  en  Række  tektoniske  Former  forsvinder,  søger  Barokken  en 
Erstatning  i Dekorationen;  ogsaa  tektoniske  Former,  som  Søjler, 
anvendes  ganske  dekorativt.  Videst  gaar  i denne  Henseende 
Borromini,  der  anbringer  Søjler  under  de  mest  forskellige  Syns- 
punkter, saa  de  drejer  sig  i alle  Retninger  og  kun  tilstræber  et 
dekorativt-malerisk  Indtryk.  Det  er  for  saa  vidt  med  Urette,  man 
har  bebrejdet  Barokkens  Dekoration,  at  den  ingen  Hensyn  tager  til 
Konstruktionen,  men  breder  sig  over  hele  Fladen  som  f.  Eks.  ved 
Hvælvingen.  Ud  fra  Barokkens  Standpunkt  er  dette  konsekvent,  da 
den  betragter  Fladen  som  en  tektonisk  Form,  en  Helhed.  Dette 
er  Forklaringen  paa  det  barokke  Ornament,  der  behersker  store 
Dele  af  Arkitekturen.  Ornamentet  er  nemlig  selvstændigt  og  ud- 
formes efter  sine  egne  Love,  uafhængig  af  Konstruktionen.  Medens 
paa  den  ene  Side  Barokken  lader  store  Flader  staa  helt  uden  Orna- 
ment, overdækker  den  ogsaa  andre  saa  fuldstændig  dermed,  at  der 
kun  bliver  et  rent  dekorativt  Indtryk  tilbage.  Barokken  er  en  direkte 
Modsætning  til  den  moderne  Konstruktionsstil,  idet  den  skjuler  alt 
hvad  der  hører  til  Strukturen ; den  overtrækker  nemlig  de  Elementer, 
hvoraf  Muren  opbygges,  med  et  Gementlag,  saa  den  fremtræder 
som  en  udelt  Flade,  et  Tæppe,  som  man  kan  dekorere  efter  Behag. 
Det  er  kun  med  Formen  eller  Skallen,  at  Barokken  regner,  hvad  der 
udfylder  den,  er  den  ligegyldig,  — altsaa  en  Tilbagevenden  til  det 
gamle  romerske  Konstruktionssystem;  kun  M.  Angelo  indsaa,  at 
Betingelsen  for  at  frembringe  noget  lignende  som  det  vældige 
romerske  Rum  var  at  gribe  tilbage  til  den  romerske  Konstruktion: 
han  anvender  ogsaa  en  saadan  Mængde  af  Materiale,  at  Bramantes 
Konstruktioner  i Sammenligning  dermed  tager  sig  spinkle  og  rent 
gotiske  ud. 

Tillige  frigør  Barokken  definitivt  Arkitekturen  fra  Afhængig- 
heden af  det  antikke  Søjlesystem,  idet  dette  mister  al  konstruktiv 
Betydning  og  kun  anvendes  rent  dekorativt  symbolsk ; det  bliver  et 
væsentlig  Middel  til  at  karakterisere  (det  tunge  eller  lette  gennem 

Søjlernes  Proportioner  o.  s.  v.).  Heri  ligger  ogsaa  Stilens  Betydning 
for  Nutiden;  dens  slaacnde  overbevisende  Karakteristik  i Helheden 
har  f.  Eks.  G.  Semper  lært  overordentlig  meget  af,  og  med  ham 
hele  den  moderne  tyske  Arkitektur.  I konstruktiv  Henseende  er 
man  derimod  gaaet  andre  Veje. 

Ved  Omtale  af  Renæssancen  kommer  man  uvilkaarlig  til  paa 
de  forskellige  Omraader  at  anvende  Ordet  Harmoni;  i Sammen- 
ligning dermed  gør  Barokken  udstrakt  Brug  af  Dissonansen x).  Prin- 
cipet  for  Renæssancen  er,  at  den  gentager  samme  Figur  i Byg- 
ningens forskellige  Dele,  saaledes  i Cancelleria;  de  to  Vinduer  er 
proportionale  indbyrdes  og  med  Pilasterintervallet,  dette  er  igen 
proportionalt  med  hele  Fladen.  Denne  af  August  Thiersch  for 
Renæssancen  paaviste  Lov  har  Barokken  kun  ringe  Sans  for,  idet 
de  Steder,  hvor  samme  Proportion  gentages,  bliver  færre,  og  man 
heller  intet  gør  for  at  fremhæve  dem:  saaledes  er  i Gesii  Hoved- 
portalen med  Segmentgavlen  proportional  med  hele  den  midterste  Del 
af  Facaden,  der  dækkes  af  Hovedgavlen;  men  dette  Forhold  bliver 
mindre  iøjnefaldende  ved  den  under  Segmentgavlen  indskudte  Gavl, 
der  tiltrækker  sig  Opmærksomheden  som  Hovedsagen,  ligesom  heller 
ikke  Midterpartiet  straks  opfattes  som  et  Hele.  Denne  Vanskelighed  ved 
at  opfatte,  hvad  der  er  proportionalt,  gør  ofte  et  forvirrende  Indtryk. 

Men  tillige  giver  Barokken  absolute  Dissonanser:  Pilastre  om- 
slutter Vinduer,  Nicher,  der  er  altfor  store  i Forhold  til  Intervallet, 
de  ligesom  klemmes  inde  mellem  Pilastrene  og  trænges  derfor  opad, 
indtil  de  støder  mod  Gesimsen.  Denne  Opadstræben  er  karakteristisk 
for  Barokken;  foroven  finder  Dissonansen  i Regelen  sin  Opløsning 
i harmoniske  Forhold,  og  saaledes  fremkommer  der  i Facaden  rent 
dekorativt  en  Udvikling  opad ; dette  svarer  til  Barokkens  almindelige 
Tendens:  at  danne  en  Udvikling  i Stedet  for  straks  at  give  det 
færdige  og  afsluttede.  En  Konsekvens  af  denne  Modsætning  er 
Anvendelsen  af  geometriske  Figurer,  der  udtrykker  en  Retning, 
f.  Eks.  Rektangel,  Oval,  hvormed  Barokken  ofte  erstatter  Renæs- 
sancens Kvadrat,  Cirkel,  der  virker  ens  i alle  Retninger  og  saaledes 
udtrykker  det  neutrale,  harmoniske.  Det  finder  Anvendelse  ved 
Medailloner,  Vinduer,  Trappeanlæg  etc.  Uro  og  Spænding  er  saa- 
ledes det  karakteristisk  nye  i Barokkens  Proportionssystem:  at 
Dissonansen  opløses  bør  man  imidlertid  heller  ikke  glemme. 


1 Man  kan  her  minde  om,  at  netop  nu  Dissonans  og  Chromatik  indføres 
og  bruges  almindelig  i Musikken  af  Monteverde. 

Man  har  kaldet  hele  denne  Arkitektur  „Jesuitstil*,  — for  saa  Tidt 
med  Urette,  som  den  ikke  er  noget  Udtryk  for  Jesuitismen  i og 
for  sig.  Den  udtrykker  Tidens  Stemning  og  Opfattelse,  og  denne  søger 
Jesuiterne  som  bekendt  i Reglen  at  komme  i Møde;  netop  derfor  kan 
en  Jesuitstil  ikke  eksistere.  Og  Jesuiterne  har  udmærket  forstaaet 
det  16 — 17.  Aarh.  — Barokkens  Tid.  Det  er  Galilæis  og  Descårtes' 
Tidsalder;  man  opfatter  og  underkaster  sig  Naturens  Love  som 
en  given  Nødvendighed,  man  maa  underkaste  sig  dem.  Men 
tung  og  alvorlig  er  Stemningen  i Barokkens  første  Periode.  Senere 
viger  derimod  Trykket;  i de  ydre  Forhold  vender  Fred  og  Ro  til- 
bage, og  under  den  ny  Renæssance  i det  17.  Aarh.,  gør  den  gamle 
hedenske  rent  sanselige  Kraft  og  Livsglæde  sig  atter  gældende. 
Mennesket  er  ikke  saa  elendigt,  som  man  har  sagt;  naar  man  blot 
underkaster  sig  de  givne  Forhold,  er  Livet  vel  værd  at  leve.  Mai 
dermed  skifter  den  religiøse  Følelse  helt  Omraade,  den  er  ikke  For- 
standens Sag,  i den  taler  kim  Hjertet,  og  derfor  gælder  Forstandais 
Love  heller  ikke  for  den.  Religionen  taler  altsaa  til  Hjertet  og 
søger  at  paa virke  det  ad  den  Vej,  man  kalder  Fantasien  — for 
saa  vidt  man  ikke  her  ved  de  to  Ord  vil  forstaa  det  samme. 
Originalt  er  det,  at  Jesuiterne  i dette  Tilfælde  udelukkende  regner 
med  Sanseindtryk  og  Sansebilleder.  Man  taler  i Billeder,  man 
anskueliggør  i Billeder  vedholdende  og  ihærdigt,  indtil  de  sidder 
urokkelig  fast  i Bevidstheden.  Taine  har  givet  en  Skildring  af 
Jesuitemes  religiøse  Psykologi,  der  er  som  en  Tekst  til  deres 
Kirker:  det  gælder  om  at  se  de  Steder,  hvor  Kristus  har  vandret 
de  Situationer,  han  har  været  stedt  i,  at  høre  de  himmelske  Per- 
soners Samtale  såavel  som  de  fordømtes  Jammer,  at  lugte  Svovl- 
pølen, Forraadnelsen,  at  røre  ved  den  Ild,  der  fortærer  Sjælene. 
Et  Led  i denne  Bestræbelse  er  Kirken  gennem  det  Sprog,  den 
taler,  den  er  et  Middel;  men  dette  alene  har  ikke  skabt  hverken 
Barokstilens  Komposition  eller  Formsprog.  Kirken  har  saaledes  et 
agitatorisk  Maal,  men  tillige  er  den  et  Mindesmærke,  rejst  ikke  af 
Folket,  som  i Middelalderen,  men  af  Gejstligheden  som  et  Minde 
først  og  fremmest  for  Troen,  dernæst  for  Kirken  og  specielt 
for  Jesuiterordenen,  Troens  og  Kirkens  Hovedstøtte. 

Psykologisk  er  Barokken  en  Opløsning  af  det  regelbundne,  af 
den  harmoniske  Samvirken  mellem  Sjælens  Kræfter,  hvori  Høj- 
renæssancen saa?  sit  Maal,  og  som  den  fandt  udtrykt  hos  Plato. 
Hele  Højrenæssancen  staar  derfor  under  hans  Indflydelse;  thi  for 
Platon  er  netop  denne  Harmoni  Maalet  saavel  i den  enkeltes  Liv  som  i 

Samfundet.  Barokken  hylder  derimod  Kraften,  den  sjælelige  saavel 
som  den  rent  sanselige,  blot  fordi  den  er  Kraft,  — som  det  er 
skildret  af  Taine  med  en  overbevisende  Kraft.  Denne  Konflikt 
træder  stadig  frem  i Historien;  vi  træffer  den  i Grækenland  hos 
Plato,  i det  18.  Aarh.  i Kravet  paa  Følelsens  Selvstændighed;  i vor 
Tid  er  atter  Kraften  som  Kraft  hyldet  energisk  af  Nietzsche. 

Denne  Hævden  af  Kraften  forklarer  for  en  Del  den  barokke 
Arkitektur;  den  stræber  efter  Rumvirkning,  den  søger  at  virke 
ved  det  overvældende,  kolossale  i Dimensionerne;  deri  ligger  i 
og  for  sig  ikke  noget  barokt,  men  ved  at  man  reducerer  alle 
Overgange  til  den  mindst  mulige  Selvstændighed,  fremtræder  det 
kolossale  med  en  overvældende  Kraft,  der  har  en  ren  patologisk 
Virkning  ganske  ligesom  ved  Michel  Angelos  plastiske  Figurer. 
Denne  Virkning  frembringes  ikke  just  ved  at  Figurerne  er  Kolossal- 
figurer, skønt  dette  jo  ofte  er  Tilfældet  ved  M.  Angelo;  men  saa 
vel  i den  psykologiske  Karakteristik  som  i den  fysiske  Handling 
giver  de  Indtryk  af  at  virke  som  en  elementær  Naturkraft,  der 
unddrager  sig  al  menneskelig  Beregning.  M.  Angelos  eneste 
Maal  for  Fremstillingen  er  ikke  som  i den  græske  Kunst  og  i 
Renæssancen  en  Tilstand  af  harmonisk  Ligevægt  mellem  Sjæl  og 
Legeme,  opretholdt  i en  klar  Bevidstheds  Opfattelse.  Men  hans 
Kunst  har  ogsaa  Udtryk  for  mindre  Grader  af  Bevidstheden  lige 
fra  den  dybe,  tunge  Søvn,  som  selv  ikke  den  mest  ubekvemme 
Stilling  kan  forstyrre,  til  den  højeste  aandelige  Anspændelse,  der 
fuldstændig  glemmer  Omverdenen  og  atter  nærmer  sig  Mangel  paa 
Bevidsthed.  Mellem  disse  to  Yderpunkter  træffer  vi  Overgangen  fra 
Ubevidsthed  til  Bevidsthed,  saa  vel  som  det  omvendte  (Morgenen, 
Aftenen,  Slaverne  o.  s.  v.).  Fremstillingen  af  den  klare  Selvbevidsthed 
danner  saaledes  kun  et  Led  i denne  Række  af  Menneskehedens 
Udviklingsformer. 

Det  samme  træffes  hos  Richard  Wagner;  han  kender  Følelsen 
og  Tanken  i dens  mest  elementære  Form,  som  i Forspillet  til 
Rheingold.  Men  ved  Siden  deraf  findes  den  højeste  Ekstase, 
der  atter  nærmer  sig  Mangel  paa  Bevidsthed  som  i Slutningen  af 
„Siegfried",  „Tristan  oglsolde"  næsten  helt  igennem.  Midt  imellem 
disse  Yderpunkter  staar  „der  frohe  Held"  Siegfried,  den  sjælelige  og 
legemlige  Harmoni.  Disse  „Stadier"  er  karakteristiske  for  den  barokke 
Kunst  og  er  en  af  R.  Wagners  mange  Berøringspunkter  med  den. 

Borokkens  Rumvirkning  taler  ikke  alene  gennem  Rummets 
Proportioner,  den  støttes  af  Dekoration  og  Rummets  Udsmykning 

i det  hele.  Man  maa  imidlertid  erindre,  at  denne  ikke  altid  stammer 
fra  samme  Tid  som  Kirken  og  altsaa  heller  ikke  er  Udtryk  for 
samme  Stemning,  idet  Dekorationen  enten  senere  er  tilføjet  eller 
den  oprindelige  forandret.  Thi  at  den  undergaar  samme  Forandring 
fra  det  alvorlige,  trykkende  til  det  lette  som  Arkitekturen  er  en 
Selvfølge.  Den  Stemning,  der  herved  frembringes,  danner  Udtryk 
for  en  anden  Side  i Religionen  end  den  rent  arkitektoniske  Rumvirk- 
ning udtrykker.  Kirken  er  et  Forsamlingssted  for  en  Menighed 
modsat  det  græske  Tempel,  der  er  et  Etui  for  et  Gudebillede  eller 
et  Skatkammer  (at  bygge  kristne  Kirker  som  græske  Templer  er 
derfor  paa  Trods  af  al  Logik). 

Barokkens  Kirke  udvikler  sig  til  en  Salon,  hvor  man  kan 
betragte  hverandre  og  høre  god  Musik;  den  er  udstyret  med  den 
Elegance,  man  anvender  for  at  gøre  en  Bolig  fornem  og  hyggelig: 
Kapellerne  er  som  smaa  Boudoirer,  der  indbyder  til  uforstyrret 
Samtale. 

Forgyldningen  breder  sig  overalt,  kostbare  Marmorsorter  be- 
dækker Væggene,  Trapper  og  Forhæng  danner  en  Farveharmoni 
med  Hvælvingens  Malerier.  Det  er  en  mondæn  Sal,  hvor  man 
samles  til  Opbyggelse;  Mennesket  er  ikke  her  alene  med  sin  Sam- 
vittighed, der  søger  Svar.  Thi  dette  er  en  Gang  for  alle  givet 

Og  tillige  har  man  en  ren  sanselig-æstetisk  Nydelse  af  den 
Farvepragt,  der  udfoldes.  Ogsaa  her  fortsætter  Barokken  Høj- 
renæssancen. I denne  havde  den  maleriske  Komposition  naaet  sit 
Højdepunkt  i Retning  af  gennemført  Enhed,  den  udformedes  til  et 
uopløseligt  Hele,  saa  vel  i Linier  som  i Nuanceringen  af  det  psyko- 
logiske Udtryk.  Men  kun  enkeltvis  finder  vi  en  Komposition 
baseret  paa  Farvegruppering,  som  f.  Eks.  hos  Andrea  del  Sarto. 
Dette  bliver  nu  Principet  i Barokken,  denne  tænker  ikke  i Linier, 
men  i Masser.  Medens  i Renæssancen  hver  Del  har  sin  Lokal- 
farve, der  ikke  smelter  sammen  med  andre,  men  sidestilles  med 
dem,  underordner  Barokken  derimod  alle  Farver  under  en  bestemt 
Hovedfarve,  danner  Overgange  gennem  fine  Nuancer. 

Sit  højeste  Udtryk  har  denne  Komposition  maaske  naaet  i 
Barokkirken.  Denne  har  sin  bestemte  Farvetone,  efter  hvilken  alle 
Farver  er  stemte  og  aftonede.  Man  burde  ikke  glemme,  at 
dette  Princip,  der  siden  har  spillet  saa  stor  en  Rolle  i Maleriets 
Historie,  skyldes  Barokken.  I Barokkens  Kirke  udgør  ikke  alene 
Maleriet  men  ogsaa  Plastikken  en  uadskillelig  Bestanddel  i Rummets 
Virkning.  Statuer,  Gravmæler  med  deres  rige  Afvekslinger  af  Lys 

og  Skygge  kan  indgaa  som  Led  i Farvekompositionen.  Og  den 
samme  Bevægelse,  der  behersker  den  arkitektoniske  Komposition, 
er  jo  ogsaa  karakteristisk  for  Plastikkens  eller  Maleriets  Mennesker; 
de  urolige  Linier  udtrykker  en  Opadstræben,  der  finder  Genklang 
i den  tektoniske  Organisation;  der  er  samme  Patos  i Søjler,  Kapi- 
tæler osv.  som  i Figurerne.  Af  M.  Angelos  psykologiske  Udviklings- 
former bevarer  den  senere  Kunst  i Regelen  kun  den  aandelige 
Anspændelse,  der  giver  sig  Udslag  i Begejstring,  Ekstase . . . 

Tillige  lægges  stadig  større  Vægt  paa  psykologisk  Sammen- 
hæng mellem  de  enkelte  Figurer  og  de  enkelte  Grupper;  Ten- 
densen gaar  i Retning  af  en  Undertrykken  af  alle  Delinger,  saa 
der  dannes  en  fuldstændig  Helhedskomposition.  Der  er  sikkert 
aldrig  bleven  bygget  saa  meget  i nogen  Stil  som  i Barokstilen,  og 
en  meget  stor  Del  af  dens  Frembringelser  er  slet  og  ret  Haand- 
værk;  men  derefter  bør  man  selvfølgelig  ikke  dømme  dens  kunst- 
neriske Principer  og  Idealer.  Tages  der  Hensyn  til  de  Kirker,  der 
har  kunstnerisk  Værd,  maa  det  indrømmes,  at  Barokstilen  har 
tilstræbt  at  udforme  Rummet  til  et  Kunstværk  ved  Samvirken  med 
Maleri  og  Plastik.  Den  har  som  ingen  anden  moderne  Kunst  givet 
et  samlet  Udtryk  for  en  Periodes  Livsanskuelse  og  saaledes  søgt 
at  gennemføre,  hvad  Richard  Wagner  har  naaet  i sit  Musikdrama: 
„Das  Gesammtkunstwerk\  Den  egentlige  barokke  Stemning  finder 
maaske  sit  mest  karakteristiske  Udtryk  i Musikken.  Denne  gør  nu 
et  decideret  Fremskridt  med  Orlando  di  Lasso , Palestrina  og 
Monteverde,  den  sidste  som  Repræsentant  for  den  verdslige  Musik 
(Operaen)*  Den  kirkelige  udtrykker  samme  Følelse  som  den  øvrige 
Kunst  og  naa'r  et  Højdepunkt  i sjælelig  Dybde  og  Alvor  ved  sin 
Fremstilling  af  Elendigheden  i Synden,  Anger,  Bøn  om  Forbarmelse 
og  Naade,  der  gaar  lige  saa  dybt  som  den  samtidige  Protestantisme. 
Den  Følelsens  Ekstase,  der  hersker,  finder  man  Analogi  til  hos 
R.  Wagner;  denne  anvender  jo  ogsaa  alle  Sprogets  Ord  (under- 
tiden selvlavede),  der  betegner  Hensynken,  Hengiven,  Selvopgiven 
o.  s.  v.  Man  plejer  ganske  vist  at  kalde  Palestrina  klassisk,  men 
man  burde  endelig  engang  erindre,  at  „klassisk44  ikke  er  Betegnelse 
for  en  Stil,  men  kun  for  denne  i dens  Fuldkommenhed.  Wagner 
er  lige  saa  klassisk  som  Beethoven. 

Ogsaa  rent  teknisk  finder  vi  en  til  Arkitekturen  svarende  For- 
andring. 

Middelalderens  almene  upersonlige  Gontrapunktik,  hvor  ofte 
al  selvstændig  Melodi  forsvandt,  havde  Renæssancen  erstattet  med 

den  simple,  rene  Melodi,  der  gengiver  det  personlige,  individuelle  i 
Tale  og  Følelsesudtryk.  Maalet  er  ikke  længer  et  kunstigt  contra- 
punktisk  Væv,  men  at  forene  de  forskellige  Stemmer  til  et  udtryks- 
fuldt Hele,  der  ligesom  har  et  bestemt  Fysiognomi.  For  den 
verdslige  Madrigal  er  denne  Bestræbelse  lige  saa  karakteristisk 
som  for  Messen,  hver  har  kun  sin  Maade.  Der  opstaar  en  poly- 
fon  Musik,  hvor  hver  Stemme  har  sin  egen  melodiske  Fonn. 
medens  alle  i Samklang  danner  et  harmonisk  Hele. 

Musikken  finder  nye  Midler  til  at  karakterisere,  individualisere. 
Instrumenterne  anvendes  efter  deres  Ejendommelighed  og  særegne 
Stemme;  Chromatikken  og  Dissonansen  forøger  Udtryksmidlerne 
for  det  heftige,  lidenskabelige.  Selve  Melodien  bliver  i sin  Fonn 
dramatisk,  taler  som  den  virkelige  Lidenskab  i patetisk  Stil.  Der  er 
intet  vagt  eller  ubestemt,  end  mindre  formløst  eller  karakterløst;  i 
den  energiske,  dramatisk-udtryksfuldt  tegnede  Melodi  genkender  vi 
samme  Kunst  som  i Arkitekturens  Profiler. 

Selv  om  Musikken  ikke  kan  udgøre  en  Del  af  den  arkitektoniske 
Komposition,  hører  den  dog  for  Kirkens  Vedkommende  meget  neje 
sammen  med  den  og  stemmer  som  paavist  ganske  med  dens 
Karakter.  Sammenfatter  vi  i Tanken  alle  disse  Faktorer,  faar  vi  i 
Barokkens  Kirke  i dens  ideelle  Form  et  saa  samlet  og  saa  energisk 
talende  Helhedsbillede,  som  det  har  været  givet  meget  faa  Kunst- 
perioder at  realisere.  Og  der  turde  være  al  Grund  til  at  høre  op 
med  at  karakterisere  Barokken  som  Opløsning  og  Undergang. 

Medens  Renæssancens  Arkitektur  var  farveløs,  danner  for 
Barokken  Farven  et  Bindeled  mellem  de  tre  Kunstarter,  idet  den 
angiver  Helhedsstemningen  og  giver  den  rytmiske  Bevægelse  større 
Forstaaelighed  og  Klarhed.  Rummet  som  Kunstværk  udgør  saa- 
ledes  en  selvstændig  Helhed,  der  bestaar  ved  egne  Love  ganske 
uafhængig  af  alt  andet.  Dog  Erfaringen  viser,  at  en  saadan  Sam- 
virken  af  de  forskellige  Kunstarter  fører  til  disses  Opløsning. 
Farven  bliver  ikke  blot  det  forbindende  Element,  den  opsluger  de 
andre  Faktorer;  Maleri  og  Plastik  bliver  ren  Dekoration  uden 
psykologisk  Udtryk,  og  efter  Rokokoens  forgæves  Forsøg  paa  atter  at 
frembringe  Helhedskunstværket,  ganske  vist  med  en  anden  Farve- 
skala end  Barokken,  gaar  vi  med  det  19.  Aarh.  over  i Farveløsheden 
og  Adskillelsen  mellem  Kunstarterne.  Et  samlet  Udtryk  for  vor  Tid 
har  vi  ikke  frembragt:  Arkitektur,  Plastik  og  Maleri  er  uafhængig 
af  hverandre  gaaet  hver  sin  Vej. 

Karakteristisk  for  det  17.  Aarh.  er  den  ringe  Rolle,  som  saakaldte 

offentlige  Bygninger  spiller  i Arkitekturen  f.  Eks.  Raadhuse,  der 
repræsenterer  kommunalt  Liv,  dette  er  jo  overalt  veget  for  Ab- 
solutisme eller  „Tyranni".  Den  saakaldte  verdslige  Arkitektur 
er  saaledes  en  direkte  Afspejling  af  Menneskets  Opfattelse  af  sig 
selv,  som  han  er  eller  rettere  som  han  kunde  ønske  at  være. 
Selvfølgelig  bliver  Formen  afhængig  af  Fortidens  Kunst:  en  Periode 
skaber  ikke  en  Kunstform,  der  er  som  et  Aftryk  af  „Samfundet". 
I Karakteristikken  af  en  ny  Stil  maa  man  jo  altid  betone  For- 
skellen fra  den  foregaaende  eller  den,  der  danner  Grundlaget,  men 
man  maa  ikke  derfor  glemme,  at  Lighederne  selvfølgelig  er  langt 
de  overlegne;  dette  gælder  i særlig  Grad  om  Barokken.  Den  saa- 
kaldte verdslige  Arkitektur  bestaar  næsten  alene  af  Privatboliger, 
„Paladser";  den  gennemgaar  en  lignende  Udvikling  som  Kirken, 
idet  den  viser  Samfundet  fra  en  anden  Side.  Dette  kan  dog  ikke 
her  nærmere  paavises. 

Fælles  for  hele  Arkitekturen  bliver  imidlertid  en  almen  aandelig 
Tilstand  eller  Stræben,  der  danner  Basis  for  Kunsten  i dens  Alminde- 
lighed. Højrenæssancen  var  afsluttet  med  Ruin  paa  alle  Omraader. 
Roms  Plyndring  1527  havde  forberedt  Sindene  paa  de  mest  uventede 
og  oprørende  Begivenheder,  etter  at  dette  uhørte  var  sket.  Det 
sidste  Haab  om  et  fælles  Fædreland,  et  samlet  Italien,  en  Tanke, 
der  havde  baaret  Machiavelli  gennem  alle  Ulykker,  maatte  for- 
svinde. Den  almindelige  Opløsning  i alle  Forhold  — saa  vel  for 
den  enkeltes  som  for  Samfundets  Vedkommende  — ser  vi  tydelig 
nok  i alle  Skildringer  fra  det  16.  Aarhundredes  Rom.  Den  religiøse 
Strid  forøger  Forvirringen,  Tilstanden  svarer  for  en  stor  Del  til 
Slutningen  af  det  18.  Aarh.  i Frankrig.  I saadanne  Øjeblikke 
føler  man  en  Trang  til  at  bygge  alt  op  paa  ny  fra  Bunden  af; 
Rousseaus  og  Jesuiternes  Stilling  er  analog.  Jesuiteme  er  Pæda- 
goger: Koncentration  af  alle  Evner,  energisk  Viljekraft  —kun  der- 
ved kan  vi  hæve  os  over  Ulykken.  M.  Angelo  fuldender  Medicæemes 
Gravkapel,  et  Digt  om  Søvn  og  Død;  Høj  renæssancens  nydelses- 
glade Tid  er  for  bestandig  borte.  Denne  indre  Koncentration 
giver  sig  Udslag  i Selvfølelse,  Kraft,  der  ser  ned  paa  alt  smaat 
og  nipsagtigt  i Livet  som  i Kunsten.  Tiden  er  dybt  alvorlig  og 
søger  det  højtidelige  og  alvorsfulde,  der  tillige  viser  den  indre 
Kraft,  fjernt  fra  alt  sentimentalt  og  idyllisk.  Det  er  ikke  en 
Rubens'  selvglade  Kraft,  der  uden  Risiko  kan  strømme  ud  til  alle 
Sider,  men  en  bevidst  Sammendragen  og  Fastholden,  som  den 
mindste  Given  sig  hen  vilde  bryde.  Deraf  det  triste,  men  tillige 

Indtrykket  af  en  Kraft,  der  gaar  langt  ud  over  den  almindelig 
menneskelige. 

For  at  naa  dette  Maal  maa  man  bøje  sig  under  en  Autoritet 
i absolut  Lydighed,  saa  at  Vilje  som  Forstand  ofres  helt  eller  rettere 
reguleres  af  Autoriteten ; der  opstaar  da  Tilfredshed,  Glæde,  almindlig 

Harmoni I modsat  Fald  gaar  Begæret  sine  egne  Veje,  hvilket 

medfører  Utilfredshed,  Anger.  Det  er  en  ganske  social  Etik;  samme 
Myndighed  som  Staten  har  hos  Rousseau,  har  Paven  hos  Loyola. 
Men  begge  søger  i lige  Grad  at  forme  „Mennesket"  i sin  Alminde- 
lighed gennem  en  ren  formel  Opdragelse,  hvorved  man  sættes  i 
Stand  til  alt  uden  at  uddannes  til  noget  bestemt  — den  typisk 
franske  Opdragelse  den  Dag  i Dag. 

Jesuitismen  giver  som  intet  andet  et  Spejlbillede  af  Tiden, 
den  kommer  den  almindelige  Trang  i Møde;  M.  Angelo  var  dybt 
greben  af  den  og  tilbød  at  bygge  Ordenens  nye  Kirke  Gesu  uden 
Vederlag. 

Bag  ved  denne  Lydighed  ligger  Indifferentisme;  udadtil 
bliver  alt  saaledes  beregnet  paa  Repræsentation,  men  Renæssancens 
Lethed  og  Elegance  er  vegen  for  den  formelle  spanske  Etikette, 
det  langsomme  og  afmaalte,  svarende  til  den  tunge  Værdighed  i 
Gang,  Holdning  og  Tale,  der  siger  alt  med  Eftertryk,  en  Modsæt- 
ning til  Renæssansens  frie  Naturlighed  og  individuelle  Skarpsindig- 
hed saa  vel  som  til  den  spirituelle  Rokoko. 

Men  i Løbet  af  det  17.  Aarh.  bliver  Repræsentationen  kun 
Repræsentation,  den  forrige  Periodes  Ideal  forlades  ikke,  men 
bliver  Genstand  for  Betragtning,  Kraften  bliver  lettere  og  elegantere, 
men  ogsaa  mere  tom  og  indholdsløs.  „Giv  os  Kraft  og  Energi* 
beder  en  svag  Slægt,  og  vi  faar  det  patetiske,  heroiske,  saa  vel 
som  paa  den  anden  Side  det  elegiske  og  idylliske  — alt  Spejl- 
billeder, hvortil  ingen  Virkelighed  svarer,  et  Spil  af  Former,  en 
Leg.  I en  rent  hedensk  Nydelsesglæde  søger  man  at  glemme  den 
alt  beherskende  kirkelige  Autoritet.  Først  senere  i Frankrig  formes 
Samfundet  efter  en  ejendommelig  naiv-sentimental  Opfattelse  af 
Livet,  og  der  fremstaar  en  ny  original  Kunst:  Rokoko. 

R.  Vendelbo 

an  forstaar  ved  Vegetarisme  (af  vegetus  = 
kraftig)  en  Lære,  der  gaar  ud  paa,  at  Mennesket 
skal  leve  af  Planteføde  og  sky  de  Næringsmidler, 
der  hentes  fra  Dyreriget.  Dens  Tilhængere,  Ve- 
getarerne, opstiller  imidlertid  ikke  lige  strenge 
Fordringer,  idet  nogle  hævder,  at  man  kun  bør 
nyde  Frugter,  der  uden  egentlig  Tilberedning  er  tjenlige  Føde- 
midler, medens  andre  tillader  samtlige  Stoffer,  der  stammer  fra 
Planteriget,  og  atter  andre  tillige  Næringsmidler,  der  som  Mælk, 
Æg,  Smør,  Ost  kan  skaffes  til  Veje,  uden  at  man  behøver  at 
slagte  eller  paa  anden  Maade  dræbe  sine  Medskabninger. 

Vegetarismen  er  for  saa  vidt  gammel,  som  flere  religiøse  Sek- 
ter har  paabudt  Afholdenhed  lige  over  for  de  dyriske  Nærings- 
midler. Det  er  saaledes  Tilfældet  med  Buddhismen  og  ligeledes 
med  det  pytagoreiske  Samfund,  der  blomstrede  i Storgrækenland 
c.  600  Aar  f.  Kristus.  Der  er  imidlertid  en  meget  gennemgribende 
Forskel  mellem  disse  Vegetarer  fra  svundne  Tider  og  Nutidens; 
thi  medens  de  første  indskrænkede  sig  til  at  nyde  Planteføde  for 
at  være  Guddommen  til  Behag,  saa  hævder  den  moderne  Vegetar- 
isme, at  Mennesket  skal  afholde  sig  fra  Kød  for  sin  egen  Skyld, 
for  at  bevare  eller  generhverve  Sundheden.  Med  denne  Begrun- 
delse er  Fordringen  om  Ernæring  alene  med  Planteføde  først  frem- 
sat i det  nittende  Aarhundrede,  og  som  en  af  Lærens  Grundlæggere 
kan  nævnes  Lægen  Gr  aham. 

Medens  de  religiøse  Forestillinger  tidligere  saa  at  sige  ude- 
lukkende var  den  drivende  Kraft  i de  forskellige  aandelige  Bevæ- 

gelser,  saa  er  den  videnskabeligt  begrundede  Erkendelse  i den  nyere 
Tid  traadt  stærkere  og  stærkere  i Forgrunden,  og  enhver  ny  Lære. 
der  vil  vinde  Fremgang,  maa  i hvert  Fald  delvis  baseres  paa 
Forskningens  Resultater.  Den  moderne  Vegetarisme  fremtræder  da 
ogsaa  som  en  videnskabelig  begrundet  Lære,  og  dens  Hovedind- 
hold er  følgende:  Mennesket  viser  ved  sit  Tandsæt  og  sin  ana- 
tomiske Bygning  i sin  Helhed  den  største  Overensstemmelse  med 
de  frugtædende  Aber,  derimod  store  Forskelligheder  fra  de  kød- 
ædende Rovdyr  og  Altædere  som  Svinet.  Paa  Grundlag  heraf 
er  man  berettiget  til  at  slutte,  at  Frugt  er  den  Føde,  som  af 
Naturen  er  bestemt  for  Mennesket,  og  med  denne  Opfattelse  stem- 
mer den  rent  instinktmæssige  Modbydelighed  for  Blod  og  over- 
hovedet for  alt,  hvad  der  foregaar  og  findes  i Slagterierne,  medens 
Synet  af  Træer,  der  bugner  af  Frugt,  ganske  umiddelbart  vækker 
Følelse  af  Glæde  og  Lyst.  Ganske  utvivlsomt  er  den  Kost  som 
Mennesket  faar,  af  gennemgribende  Betydning  for  dets  Sundheds- 
tilstand, og  en  unaturlig,  skadelig  Ernæring  betyder  for  det  enkelte 
Individ  Sygdom,  for  Folkeslagene  legemlig  og  ogsaa  aandelig  De- 
generation. Men  den  vegetariske  Kost  vil  være  det  absolut 
vigtigste  Middel  til  at  forebygge  og  helbrede  Sygdomme,  til  at 
give  Slægten  legemlig  Styrke , og  endelig  til  at  løfte  og  højne  det 
moralske  Niveau. 

Som  man  let  ser,  er  Vegetarismen  en  i høj  Grad  teoretiserende 
og  spekulativ  Lære,  idet  der  paa  Grundlag  af  saa  at  sige  en  en- 
kelt Kendsgerning  drages  Slutninger  af  den  mest  vidtrækkende 
Betydning,  — ingen  kan  jo  være  i Tvivl  om,  at  hele  det  nuværende 
Samfundsliv  maatte  undergaa  en  radikal  Forandring  til  det  værre 
eller  til  det  bedre  hvis  Vegetarismen  vandt  almindelig  Tilslutning. 
Selve  denne  Slutningsmaade  er  nu  til  Dags  meget  lidet  anset  i 
Medicinen,  hvis  Dyrkere  derimod  tidligere  altid  søgte  at  opstille  et  teo- 
retisk System,  der  fuldt  og  helt  prægede  den  praktiske  Virksomhed. 

„ Gang  efter  Gang  har  man  nemlig  set,  hvorledes  en  tilsyneladende 
statelig  Bygning  rullede  over  Ende,  fordi  det  viste  sig,  at  den  ene 
eller  den  anden  Grundpille  knækkedes  af  den  fremadskridende 
Forskning.  Belært  af  sørgelig  Erfaring  maa  man  da  fordre,  at  de 
teoretiske  Ræsonnementer,  paa  hvilke  den  vegetariske  Lære  hviler, 
ogsaa  virkelig  kan  staa  for  den  mest  indgaaende  Kritik. 

Hvad  nu  først  angaar  Hovedhjørnestenen  i Vegetarismen  — 
Menneskets  anatomiske  Lighed  med  de  frugtædende  Aber  og  Ulighed 
med  Rovdyr  og  Altædere  — saa  er  den  i og  for  sig  paalidelig 

nok;  det  fremgaar  paa  overbevisende  Maade  af  sammenlignende 
anatomiske  Undersøgelser.  Derimod  kan  man  sikkert  rejse  beret- 
tigede Indvendinger  mod  de  Slutninger,  som  Vegetarerne  drager  af 
dette  Faktum.  Alle  levende  Organismer  besidder  nemlig  en  ofte 
nok  beundringsværdig  Evne  til  at  lempe  sig  efter  Forholdene;  der 
finder  en  Tilpasning  Sted.  Selv  om  det  er  uomtvisteligt,  at  der 
er  en  nøje  Overensstemmelse  mellem  Menneskets  og  de  frugt- 
ædende  Abers  anatomiske  Bygning,  og  selv  om  vi  ikke  har 
nogen  fornuftig  Grund  til  at  tvivle  om,  at  de  første  menneskelige 
Individer  har  levet  i Troperne  og  næret  sig  af  Træernes  Frugter, 
saa  følger  heraf  ikke,  at  delvis  Overgang  til  dyrisk  Føde,  som 
blev  nødvendig,  da  de  primitive  Mennesker  vandrede  ind  i de 
tempererede,  paa  spiselige  Frugter  relativt  fattige  Himmelstrøg, 
har  udøvet  en  saa  skæbnesvanger  Indflydelse  paa  Slægternes  Ud- 
vikling og  Trivsel,  som  Vegetarerne  paastaar.  Ja  man  kunde  maa- 
ske  endogsaa  hævde,  at  Erobringen  af  de  ikke  tropiske  Egne  af 
Jordkloden  lettedes  ved,  at  Mennesket  vænnede  sig  til  de  fra 
Dyreriget  stammende  Fødemidler,  ikke  blot  paa  den  Maade,  at 
Mængden  og  Udvalget  af  Næringsstoffer  forøgedes,  men  ogsaa 
ved,  at  Individerne  og  Slægten  i sin  Helhed  blev  bedre  skik- 
ket til  at  kæmpe  for  Tilværelsen  under  de  forandrede  Livsfor- 
hold. Et  Faktum,  som  den  moderne  Forskning  har  fastslaaet, 
kunde  pege  i denne  Retning.  Æggehvidestofferne  er  for  saa  vidt 
det  vigtigste  Element  i Fødemidlerne,  som  Mennesket  kan  leve 
nogen  Tid  alene  af  disse,  medens  det  hurtigt  taber  Huld  og 
Kræfter,  naar  det  kun  faar  de  to  andre  Hovedbestanddele,  nemlig 
Fedt  og  Kulhydrater.  Det  er  nu  godtgjort,  at  den  Æggehvide, 
som  indgives  med  de  dyriske  Fødemidler,  langt  lettere  opsuges  af 
Tarmkanalen  — og  det  er  jo  først  herved,  at  den  kommer  Lege- 
met til  gode  — end  Planteæggehvidestofferne. 

I og  for  sig  er  det  jo  noget  ejendommeligt,  at  Mennesket  paa 
den  ene  Side  faktisk  fordøjer  de  dyriske  Fødemidler  lettere  end 
de  vegetabilske,  medens  paa  den  anden  Side  førstnævnte  skulde, 
udøve  en  meget  skadelig  Virkning.  Hvis  man  vilde  efterligne 
Vegetarerne  og  drage  vidtgaaende  Slutninger  af  et  enkelt  Faktum 
— en  Fremgangsmaade,  der  med  et  meget  mildt  Udtryk  er  saare 
farlig  — saa  kunde  man  fristes  til  at  paastaa,  at  de  dyriske  Føde- 
midler, der  opsuges  saa  let  af  Tarmkanalens  Vægge,  er  den  mest 
passende,  paa  sin  Vis  naturligste  Kost.  Selvfølgelig  er  denne  Slut- 
ning ikke  berettiget,  men  til  Dels  i hvert  Fald  lige  saa  forsvarlig 

som  Vegetarernes  Ræsonnementer  ud  fra  den  fastslaaede  Lighed  i 
Menneskets  og  visse  Abearters  Bygning. 

Af  disse  korte  Bemærkninger  turde  det  fremgaa,  at  Vegetar- 
ismens teoretiske  Grundlag  ikke  er  saa  uangribeligt,  som  Lærens 
Tilhængere  paastaar.  Disse  viser  sikkert  en  ikke  ringe  Uklarhed  i 
Tankegangen  ved  den  Maade,  hvorpaa  de  benytter  Begreberne 
„ Naturen"  og  „naturlig".  Da  Frugt  efter  al  Sandsynlighed  har 
været  Menneskets  oprindelige  Føde,  kan  man  jo  gerne  kalde  denne 
Ernæring  for  den  naturlige;  det  har  imidlertid  kun  lidet  at  sige, 
hvis  man  ikke  tillige  kan  hævde,  at  det  er  den  absolut  formaals- 
tjenligste.  Nu  er  det  ganske  uomtvisteligt,  at  Legemets  Trang 
til  Føde  varierer  stærkt  efter  de  ydre  Forhold,  og  tænker  man  sig 
paa  den  ene  Side  det  primitive  Menneske  i Tropernes  Skove,  paa 
den  anden  Side  Kulturmennesket  i de  kølige  Egne,  saa  er  det  vel 
paa  Forhaand  givet,  at  samme  Kost  ikke  kan  passe  for  begge. 
Hvis  man  ogsaa  med  Hensyn  til  andre  Forhold  vilde  hævde,  at 
det  primitive  Menneskes  Livsvaner  var  det  „naturlige",  som  man 
skulde  tage  til  Rettesnor,  saa  vilde  man  jo  — hvad  ikke  nærmere 
behøver  at  paavises  — komme  til  de  mærkeligste  Resultater. 

Spørgsmaalet  om  Vegetarisraens  Berettigelse  kan  — saa  lidt 
som  de  fleste  andre  vigtige  Spørgsmaal  — besvares  udelukkende 
paa  Grundlag  af  spekulative  Betragtninger,  men  maa  prøves  ved 
Hjælp  af  Erfaringernes  Vidnesbyrd.  Der  er  imidlertid  her  den 
store  Vanskelighed,  at  det  Materiale,  som  Iagttagelse  og  Erfaring 
har  skaffet  til  Veje,  er  overordentlig  stort  og  stadig  vokser.  Derfor 
synes  Diskussionen  mellem  Lærens  Tilhængere  og  Modstandere 
foreløbig  ganske  endeløs,  og  det  er  her  kun  muligt  at  give  en 
kortfattet  Oversigt  over  de  Argumenter,  som  den  ene  eller  den 
anden  Part  uddrager  af  de  forhaandenværende  Erfaringer. 

For  at  være  fuldt  retfærdig,  maa  man  begynde  med  at  ind- 
rømme, at  nogle  af  de  Indvendinger,  som  Vegetarismens  Mod- 
standere har  fremsat,  næppe  kan  staa  for  Kritik.  Man  har 
saaledes  paastaaet,  at  vegetabilske  Fødemidler,  specielt  Frugt,  ikke 
kan  skaffes  til  Veje  i tilstrækkelig  Mængde.  Saafremt  pludselig 
en  stor  Del  af  Menneskeheden  vilde  hylde  Vegetarismen,  vilde  der 
ganske  vist  indtræde  en  akut  Nødstilstand.  Tilbudet  vilde  dog 
sikkert  snart  stige,  saa  at  det  dækkede  Behovet.  Man  har  end- 
videre hævdet,  at  de  vegetabilske  Fødemidler  indeholder  saa  lidt 
egentligt  Næringsstof  — hvilket  tilmed  opsuges  relativt  vanskeligt 
— at  Legemets  Krav  kun  kan  tilfredsstilles  ved  dem  alene,  naar 

der  indtages  saa  store  Mængder,  at  det  gaar  ud  over  Fordøjelses- 
organerne.  Det  er  imidlertid  godtgjort,  at  adskillige  Mennesker 
har  levet  aarevis,  og  beholdt  deres  Vægt,  paa  rent  vegetarisk 
Kost,  og  uden  synderlig  Vanskelighed  sker  dette  i hvert  Fald,  naar 
Føden  ikke  blot  bestaar  af  Plantestoffer,  men  ogsaa  af  Mælk,  Æg, 
Smør  og  Ost,  som  tilstedes  af  de  mindre  strenge  Vegetarer.  Føden 
skal  jo  imidlertid  ikke  blot  opretholde  Livet,  men  ogsaa  gøre  Men- 
nesket saa  vel  skikket  som  muligt  til  at  yde  legemligt  og  aandeligt 
Arbejde.  Der  findes  nu  ganske  vist  Eksempler  paa,  at  Mennesker, 
der  lever  paa  rent  vegetarisk  Diæt,  har  leveret  paafaldende 
Sportspræstationer;  de  er  dog  for  nogles  vedkommende  omtvistede 
og  i det  hele  meget  faatallige.  Det  er  sikkert  uberettiget,  naar 
man  tilskriver  dem  en  mere  almen  Betydning;  thi  Omsætningen  af 
Ernæringsstoffer  i Legemet  foregaar  med  meget  forskellig  Energi, 
og  det  er  jo  ogsaa  almindelig  bekendt,  at  nogle  Mennesker  holder 
sig  magre,  skønt  de  er  stærke  Spisere,  medens  andre  — ofte  nok 
til  deres  store  Sorg  — bliver  fede,  til  Trods  for,  at  de  til  Dels 
sulter  sig  selv. 

Om  det  nu  end  saaledes  ikke  kan  nægtes,  at  Vegetarerne  med 
et  vist  Skin  af  Ret  kan  anføre  enkelte  Iagttagelser  som  Støtte 
for  deres  Paastande,  saa  er  det  dog  sikkert,  at  et  langt  større 
Erfaringsmateriale  staar  til  deres  Modstanderes  Raadighed.  Den 
vegetariske  Lære  hævder  jo  — for  ganske  kort  at  rekapitulere 
dens  Hovedsætninger  — at  den  „ unaturlige*  dyriske  Kost  er  den 
alt  overvejende  Aarsag  til  Sygdom  og  Vantrivsel  saavel  for  det 
enkelte  Individ  som  for  hele  Slægten,  og  omvendt,  at  Planteer- 
næring  er  det  virksomste  af  alle  Helbredelsesmidler  i alle  Syg- 
domme og  den  Kraft,  der  skal  frembringe  en  ny  og  bedre  Men- 
neskeslægt. Man  kan  nu  uden  mindste  Vanskelighed  nævne  talrige 
Eksempler  paa,  at  Mennesker,  der  har  spist  store  Mængder  Kød, 
har  levet  et  meget  langt  Liv  eller  været  i Stand  til  at  præstere 
et  overordentlig  stort  legemligt  Arbejde,  eller,  last  not  least,  gjort 
sig  berømt  ved  deres  kunstneriske  eller  videnskabelige  Værker. 
Naar  paa  den  anden  Side  mange  af  Vegetarerne  faktisk  er  blege 
og  magre,  og  der  hidtil  ikke  inden  for  deres  Rækker  er  fremstaaet 
Stormænd  i Aandens  Verden,  som  har  vundet  almindelig  Aner- 
kendelse, saa  kan  man  sige,  at  Vegetarernes  Paastande  i hvert 
Fald  maa  være  en  hel  Del  overdrevne  og  ikke  kan  gøre  Fordring 
paa  Almengyldighed. 

Ganske  i samme  Retning  peger  en  Række  Erfaringer,  der 

angaar  ikke  enkelte  Individer,  men  større  Samfund.  Som  bekendt 
lever  Grønlænderne  ganske  fortrinsvis  af  dyrisk  Føde  og,  før  de 
kom  i Forbindelse  med  Europæerne,  saa  at  sige  udelukkende. 
Folket  staar  ganske  vist  ikke  højt,  men  det  har  dog  forstaaet  at 
skabe  Eksistensbetingelser  under  de  ugunstigste  Forhold,  det  kan 
fremvise  en  Skare  Mænd,  som  kan  udholde  overordentlig  store 
Anstrengelser,  og  endelig  er  de  paalideligste  Iagttagere  enige  om 
at  skildre  Grønlænderne  som  et  godlidende,  elskværdigt  Folkefærd, 
blandt  hvilket  der  kun  findes  faa  Forbrydere,  og  som  ikke  kender 
til  egentlige  Krige.  Hermed  stemmer  kim  daarligt  de  vegetariske 
Paastande  om  den  dyriske  Ernærings  skadelige  Virkning  i den  ene 
og  den  anden  Retning.  I visse  Egne  af  Jorden,  navnlig  i India 
og  Afrika,  lever  Befolkningens  store  Masse  næsten  alene  af  Plante- 
fødemidler.  Man  skulde  da,  saafremt  Vegetarismens  Lære  er  den 
sande,  her  finde  sunde,  moralske  Mennesker,  der  stod  højt  over  de 
kødspisende  Racer.  Snarere  det  modsatte  er  imidlertid  Tilfældet 
og  Betydningen  heraf  lader  sig  ikke  bortforklare  ved,  at  andre 
uheldige  Forhold  ophæver  den  gode  Virkning  af  den  vegetariske 
Kost;  thi  man  maa  jo  fastholde,  at  Vegetarerne  bestemt  hævder, 
paa  den  ene  Side  Kødets  uendeligt  store  Skadelighed,  paa  den 
anden  Side  den  vegetabilske  Ernærings  uendeligt  store  Gavnlighed, 
og  er  dette  rigtigt,  kan  andre  Momenter  umuligt  ganske  kompen- 
sere den  ene  eller  den  anden  Kostforms  Indflydelse. 

Nutidens  Kulturcentrer  findes  jo  i de  tempererede  Himmel- 
strøg, i de  Egne,  hvor  Trangen  til  dyrisk  Føde  ifølge  Vegetarernes 
Anskuelser  først  og  fremmest  har  vokset  sig  stærk.  Sikkert  er  det 
i hvert  Fald,  at  den  moderne  Civilisation  bæres  frem  af  Menne- 
sker, der  spiser  meget  Kød  og  stammer  fra  Kødspisere.  Det  er  nu 
altid  vanskeligt  at  vurdere  noget  saa  sammensat  og  mangfoldigt 
som  en  Kultur;  nogle,  som  f.  Eks.  Kineserne,  sætter  som  bekendt 
den  europæiske  Kultur  meget  lavt.  Uomtvisteligt  er  det  dog,  at 
de  kødspisende  Europæere  i de  sidste  Aarhundreder  har  erobret 
to  Kontinenter  og  med  Vælde  hersker  over  Verden.  Det  maa  dog 
utvivlsomt  betragtes  som  et  Bevis  paa  Slægternes  Kraft,  og  end 
mere  i Vægtskaalen  vejer  de  samtidige  store  Fremskridt  i Kunst 
og  Videnskab. 

De  dyriske  Fødemidler  er  gennemgaaende  dyrere  end  de 
vegetabilske,  og  som  Følge  heraf  stiger  Forbruget  af  de  første, 
naar  Velstanden  forøges;  saavel  det  ene  som  det  andet  har 
fundet  Sted  i de  sidste  Decennier,  og  det  tiltagende  Kødforbrug 

særlig  i de  brede  Lag  har  efter  Vegetarernes  Mening  haft  skæbne- 
svangre Følger.  I deres  Skrifter  hævdes  da  ogsaa,  at  Menneske- 
slægten degenererer  med  stærke  Skridt,  og  at  Overgang  til  vegetarisk 
Levemaade  er  det  eneste  Middel  mod  dette  Onde.  Det  maa  nu 
vel  indrømmes,  at  der  findes  adskillige  Samfundsonder  — som  i 
øvrigt  ved  Anvendelse  af  Energi  og  Fornuft  kan  indskrænkes 
eller  helt  udryddes,  — men  en  Aftagen  af  Menneskeslægtens 
legemlige  og  aandelige  Kraft  synes  der  ganske  sikkert  ikke  at  være 
Tale  om.  Statistikken  viser,  at  Gennemsnitslevealderen  er  steget 
meget  betydeligt  og  navnlig  i de  sidste  Aar,  hvor  Kødforbruget  er 
vokset,  og  denne  Kendsgerning  kaster  et  ejendommeligt  Lys  over 
Vegetarernes  Paastand,  hvorefter  Ernæring  udelukkende  med  Plante- 
stoffer vil  forlænge  Livet,  om  end  ikke  i det  uendelige,  saa  dog 
overmaade  betydeligt. 

Dette  ganske  summariske  Uddrag  af  en  stor  Mængde  Erfaringer 
turde  vel  vise  — i hvert  Fald  for  alle,  der  ikke  har  nogen  forud- 
fattet Mening  — at  den  vegetariske  Lære,  saaledes  som  den  frem- 
stilles af  de  overbeviste  Tilhængere,  umuligt  kan  være  rigtig;  ja 
man  har  vel  endog  Grund  til  at  undres  over,  at  et  ikke  saa  ringe 
Antal  har  sluttet  sig  til  den  med  varm  Begejstring.  Man  kan 
imidlertid  uden  synderlig  Vanskelighed  give  en  tilfredsstillende 
psykologisk  Forklaring  af  dette  tilsyneladende  ejendommelige  Fæ- 
nomen, og  dette  frembyder  utvivlsomt  nogen  Interesse. 

Vegetarismen  præsenterer  sig  som  en  ved  overfladisk  Betragtning 
vel  begrundet  Lære,  der  tilmed  er  simpel  og  let  forstaaelig.  Den  vig- 
tigste, ja  til  Dels  eneste  Sygdomsaarsag  er  den  unaturlige  Kost,  og 
Helbredelsesmidlet  er  ligeledes  et  enkelt:  Vegetarisk  Levemaade,  — 
Aandslivets  Historie  viser  nu  utvivlsomt,  at  der  hos  Mennesket 
findes  en  vis  Trang  til  at  forklare  de  brogede,  mangfoldige  Livs- 
fænomener ud  fra  et  enkelt  usammensat  Princip,  og  lige  over  for  en 
tilsyneladende  simpel  og  klar  Lære  som  Vegetarismen  føler  det 
derfor  en  vis  intellektuel  Tilfredsstillelse,  der  straks  gør  det  gun- 
stigt stemt.  Hertil  kommer  imidlertid,  at  Vegetarernes  Lære  ogsaa 
sætter  Følelseslivet  i Bevægelse,  idet  den  direkte  anraaber  Kær- 
ligheden til  Dyrene,  en  Følelse,  der  jo  navnlig  i Nutiden  har 
vokset  sig  stærk  og  utvivlsomt  er  et  af  de  smukkeste  Udslag  af 
Kulturens  voksende  Magt  over  Menneskets  Aand. 

Selv  om  man  nu  ogsaa  maa  lægge  megen  Vægt  paa  disse 
Momenter,  naar  man  vil  forstaa  Vegetarismens  stigende  Udbredelse, 
saa  giver  de  dog  ikke  nogen  fuldt  tilfredsstillende  Forklaring,  som 

man  først  faar  ved  det  Faktum,  at  der  findes  nogle  Mennesker, 
som  befinder  sig  vel  ved  at  leve  vegetarisk,  i hvert  Fald  for  en 
Tid.  De  mest  fremragende  Læger  i Nutiden  er  enige  om,  at  over- 
dreven Nydelse  af  Kød,  navnlig  sammen  med  andre  uheldige  For- 
hold, som  stillesiddende  Liv,  oprivende  aandeligt  Arbejde  og  lig- 
nende, er  en  ingenlunde  sjælden  Aarsag  til,  at  Individet  føler  sig 
utilpas  og  lidende,  samt  i Aarenes  Løb  kan  medføre  de  saa  al- 
mindeligt forekommende  kroniske  Sygdomme.  Naar  da  et  Men- 
neske, som  i det  væsentlige  lever  af  Kød,  under  vegetarisk  Paa- 
virkning  forandrer  denne  uheldige  Levemaade  og  som  Følge  heraf 
befinder  sig  betydeligt  bedre,  bliver  han  som  Regel  en  fanatisk 
Tilhænger  af  Læren  i dens  yderste  Konsekvenser,  og  lige  over  for 
alle  Argumenter  sætter  han  sin  egen  personlige  Erfaring.  Man  maa 
jo  imidlertid  huske  paa,  at  Brug  er  én  Ting,  Misbrug  en  anden. 
Det  er  vel  sikkert,  at  overdrevent  rigelige  Kødspiser  kan  gøre 
Skade,  men  heraf  følger  ingenlunde,  at  moderat  dyrisk  Kost  ikke 
kan  benyttes  til  stor  Gavn  for  Individet. 

Hvad  nu  til  Slutning  angaar  Vegetarismens  Fremtidsudsigter, 
saa  er  det  vel  altid  vanskeligt  at  være  Profet;  men  allerede  nu  tør 
man  vistnok  sige,  at  Vegetarernes  Forudsigelser,  ifølge  hvilke 
deres  Læresætninger  vil  blive  antagne  af  alle  og  skabe  en  ny  og 
bedre  Verden,  absolut  ikke  vil  gaa  i Opfyldelse.  Men  hermed 
skal  ingenlunde  være  sagt,  at  Vegetarismen  er  ganske  forfejlet  og 
kun  vil  gøre  Fortræd.  Den  har  allerede  bidraget  sit  til,  at  Læ- 
gerne med  større  Klarhed  erkender  den  alt  for  udelukkende  Kød- 
ernærings Farer  og  er  bleven  noget  betænkelige  ved  den  saa 
hyppige  Ordination:  Kraftig  Kost.  Den  vil  fremdeles  bevirke,  at 
det  saa  overmaade  vigtige  Spørgsmaal  om  den  rette  Diæt  bliver 
taget  op  til  indgaaende  videnskabelig  Undersøgelse.  Resultaterne 
heraf  kan  selvfølgelig  ikke  forudsiges;  dog  tager  man  næppe  fejl, 
naar  man  venter,  at  den  virkelig  videnskabeligt  begrundede  Ernæ- 
ringslære ikke  vil  opstille  en  enkelt  bestemt  Formel,  hvorefter  alle 
Mennesker  skal  leve,  saaledes  som  Vegetarismen  gør,  men'  frem- 
for alt  gøre  det  muligt  for  Lægerne  med  fuld  Sikkerhed  at  angive, 
hvilken  Kostform  der  passer  for  det  enkelte  Individ,  alt  efter  hans 
Konstitution,  Beskæftigelse  og  Livsvaner. 

H.  Jacobæus 

Dr.  Hans  Blutn:  Versbnlxche  Erinnerungen  an  den  FUrsten  Bismarck  y Verlag 

von  Albert  Langen 


de  mange  Skrifter  om  Bismarck,  der  er  ud- 
le  efter  hans  Død,  indtager  Hans  Blums  Bog 
emragende  Plads.  Forfatteren  „har  kendt  Bis- 
k i en  og  tredive  Aar,  har  i mange  Aar  set 
hyppig  og  hørt  ham  tale,  saavel  i Parla- 
et som  ved  den  huslige  Arne,  i Krig  og  Fred, 
paa  den  Tid,  at  han  stod  i den  største  Kraft  og  Magtfylde  saa- 
vel som  i de  Aar,  da  han  efter  at  være  bleven  styrtet  levede  i 
landlig  Tilbagetrukkenhed,  fjernt  fra  de  politiske  Forretninger". 
Det  er  da  heller  ikke  første  Gang,  at  han  giver  Verden  Meddelelse 
om  Bismarck:  det  var  ham,  der  i 1869  i „Gartenlaube"  offentlig- 
gjorde de  graadig  slugte  Meddelelser  fra  Bismarcks  første  parla- 
mentariske Soiréer,  og  i Efteraaret  to  og  halvfems  bragte  Leip- 
ziger  neueste  Nachrichten  hans  Beretning  om  et  Besøg  i 
Varzin,  der  ved  de  forskellige  Meddelelser  og  Afsløringer,  den 
bragte,  navnlig  om  Forholdet  til  Rusland,  vakte  en  sand  Avisstorm 
over  hele  Verden,  medens  de  et  halvt  Aar  senere  i Friedrichsruhe 
modtagne  yderligere  mundtlige  Meddelelser  blev  indarbejdede  i 
hans  Værk  Das  deutsche  Reich  zur  Zeit  Bismarcks.  Hvor- 
vel  de  her  stod  uden  direkte  Kildeangivelse,  kunde  Hjemmels- 
manden ikke  være  tvivlsom  og  skulde  heller  ikke  være  det  — der 
var  i Fortalen  betonet,  at  Forfatteren  havde  faaet  forskellige  Op- 
lysninger af  Fyrsten;  og  saa  blev  da  ogsaa  de  Dele  af  Værket,  der 
bragte  nye  Fakta  for  Dagens  Lys,  diskuterede  meget  livlig  af  hele 
den  europæiske  Presse.  For  flere  meget  vigtige  Spørgsmaals  Ved- 

kommende  var  dette  Værk  den  eneste  Kilde,  indtil  Bismarcks 
Tanker  og  Erindringer  udkom,  og  er  det  endnu  for  hans  Afskeds- 
historie. 

I sit  Forhold  til  Bismarck  har  Hans  Blum  væsentlig  Betydning 
som  sin  Faders  Søn:  han  giver  et  typisk  Billede  af  de  paa  hin- 
anden følgende  Generationers  forskellige  Stilling  over  for  de  store 
politiske  Spørgsmaal.  Hans  Fader  var  den  ved  sit  tragiske  Ende- 
ligt berømte  Demagog  Robert  Blum.  Han  var  i Oktober  1848 
sammen  med  en  Meningsfælle  bleven  udsendt  af  Venstrepartiet  i 
Frankfurter  Parlamentet  for  at  opmuntre  Oprørerne  i Wien  og 
deltog  i Kampen  mod  de  sejrrige  Tropper;  ikke  til  Trods  for,  men 
just  fordi  han  paaberaabte  sig  sin  Ukrænkelighed  som  deputeret, 
lod  Fyrst  Windischgråtz  ham  skyde  i Prateren.  Det  er  vanskeligt 
at  indse,  med  hvilken  anden  Ret  end  den  sønlige  Pietets  Hans 
Blum  kalder  dette  „det  ryggesløseste  Justitsmord,  som  Historien 
kender".  Tidens  Stemning  i de  forskellige  Lejre  tilkendegives  maaske 
tydeligst  af  følgende  Ord,  som  den  besindige  Moltke  dengang 
skrev  til  sin  Broder  i Holsten:  „De  velsindede  rejser  sig,  og  de 
lydeligste  Skraalere  er  forsvundne.  De  tre  Kugler  i Prateren  har 
ikke  blot  ramt  Robert  Blum,  men  endnu  mange  andre  — i Tysk- 
land". Det  var  de  tre  Kugler,  som  Freiligrath  veklagende  besang 
i sit  retoriske  Reqviem  i „det  revolutionære  Køln"  („zwei  Kugeln 
haben  ihm  die  Brust,  eine  den  Kopf  zerschlagen").  Dette  maatte 
forudskikkes  for  at  belyse  den  betydningsfulde  Situation,  i hvilken  vi 
første  Gang  finder  ham  i nærmere  Berøring  med  Bismarck. 

I Foraaret  1870  stod  den  første  tyske  Rigsdag  for  sin  vigtigste 
Opgave:  at  skaffe  Riget  en  samdrægtig  Retspleje.  Det  brændende 
Spørgsmaal  var  Dødsstraffen,  der  i første  Behandling  blev  afskaffet. 
Forholdene  var  her  meget  komplicerede:  i Sachsen  og  Oldenborg 
var  Dødsstraffen  dengang  afskaffet,  i Preussen  bestod  den  for 
fjorten  Forbrydelser.  Den  nye  Rigslov  havde  den  kun  for  to: 
Mord  og  Attentat  paa  Forbundsfyrster.  For  ikke  at  opleve  den 
Skandale,  at  man  ikke  havde  været  i Stand  til  at  skaffe  Riget 
fælles  Lov  og  Ret,  vilde  nu  en  Del  nationalliberale,  der  ligesom 
Blum  i og  for  sig  var  imod  Dødsstraffen,  gaa  ind  paa  den  for 
Mord,  naar  den  blev  ophævet  for  Attentat.  Længe  vidste  man 
ikke,  hvorledes  Kongen  vilde  stille  sig.  Da  kom  General  von  Mann- 
teufol  til  Berlin  og  forestillede  Kongen,  at  hvis  han  gav  efter,  vilde 
man  sige  om  ham,  at  han  havde  prisgivet  sine  Medfyrster  for 
Snigmordernes  Kugler.  Dette  virkede  saa  stærkt  paa  Kongens 

ridderlige  Sind,  at  han  erklærede  ikke  at  ville  sanktionere  Loven, 
hvis  Dødsstraffen  for  Fyrsteattentat  faldt  bort.  Blum,  der  som  Pa- 
triot og  Jurist  var  levende  interesseret  for,  at  Loven  kom  i Stand, 
var  i en  ejendommelig  Stilling.  Ikke  blot  maatte  det  synes  betænkeligt 
for  en  deputeret  fra  Sachsen  atter  at  indføre  Dødsstraffen  i sit 
snævrere  Fædreland,  hvor  den  var  afskaffet,  hvad  han  og  hans 
nationalliberale  Meningsfæller  dengang  — modsat  nu  til  Dags  — 
ansaa  for  et  civilisatorisk  Fremskridt;  men  han  var  desuden  Søn 
af  den  henrettede  Robert  Blum.  Ganske  vist  var  der  for  en  for- 
nuftig og  nogenlunde  ærlig  Tankegang  ingen  som  helst  Sammen- 
hæng mellem  Faderens  standretlige  Nedskydning  og  Dødstraf  for 
Mord  og  Attentat,  men  han  vidste  meget  vel,  at  Partigængere 
hverken  er  fornuftige  eller  ærlige,  og  at  hans  Votum  for  Døds- 
straffen vilde  blive  udskreget  som  et  Forræderi  mod  Faderens 
Minde.  Denne  Konflikt  skaffede  ham  mange  vaagne  Nætter.  Da 
han  d.  23.  Maj  traadte  ind  i Forsamlingssalen,  modtog  Føreren 
for  de  frikonservative,  Grev  Bethusy  Hue,  ham  med  de  Ord:  „De 
kommer  vel  for  at  fejre  den  sørgelige  Ligbegængelse.  * „Hvem  er 
nu  død,  Hr.  Greve?8  — „Den  tyske  Straflfelovbog8.  „Ikke  hvis  De 
og  Deres  ikke  giver  den  Dødsstødet. 8 „Hvad  for  noget,  Hr.  Blum! 
Vil  da  nogen  af  Deres  Parti  — vil  De  maaske  selv  stemme  for 
Loven?8  „Jeg  ganske  vist,  Hr.  Greve,  og  en  stor  Del  af  mine 
Partifæller,8  svarede  Blum  og  overrakte  ham  sin  Liste.  Glædes- 
straalende  kaldte  Greven  paa  en  anden  af  Partiets  Førere  for  at 
underrette  ham  om  den  uventede  Vending,  og  da  Præsidenten 
Simson  allerede  havde  aabnet  Forhandlingerne,  fik  han  Blum  til 
at  tage  Plads  mellem  de  frikonservative,  paa  hvis  Bænke  hans 
Liste  nu  cirkulerede,  af  hvilken  det  fremgik,  at  Lovens  Skæbne  af- 
hang af,  at  de  frikonservative  stemte  for  den  alle  som  én  Mand. 
Afstemningen  over  den  afgørende  første  Paragraf  var  allerede  be- 
gyndt; den  lød:  „En  med  Døden,  Tugthus  eller  Fæstningsstraf 
paa  over  5 Aar  truet  Handling  er  en  Forbrydelse8.  Der  stemtes 
fra  Pladsen  ved  Navneopraabning,  da  Forsamlingen  ønskede  at 
kende  de  enkeltes  Stilling  til  et  saa  vigtigt  Spørgsmaal,  og  Spæn- 
dingen forøgedes  for  Blums  Vedkommende  derved,  at  man  gik  fra 
et  af  de  første  Bogstaver  efter  B til  Z og  saa  først  tilbage  til  A, 
saa  at  han  først  kom  til  at  stemme,  da  det  allerede  maatte  være 
klart  for  alle,  at  det  store  Lovgivningsværk  nu  afhang  af  enkelte 
Stemmer.  Da  han  lydelig  svarede  „ja8,  mærkede  han,  at  Bismarck 
saa’  op  og  betragtede  ham  med  et  fornøjet  og  overrasket  Blik; 

men  i det  samme  brød  der  et  raat  Spektakel  med  „Fy*-Raab  tes 
fra  „Fremskridtets"  og  Socialisternes  Bænke.  Dette  brutale  Over- 
fald  virkede  saa  stærkt  paa  Blums  overspændte  Nerver,  at  handagde 
Hovedet  ned  paa  Pulten  og  græd  i sit  Lommetørklæde,  medens 
venskabelige  Hænder  trykkede  hans,  og  Præsidenten  under  hele 
Husets  levende  Bifald  i energiske  Udtryk  kaldte  Tumultuanteme  tQ 
Orden.  Faa  Øjeblikke  derefter  forlod  Bismarck  Salen,  da  Paragraffen 
var  vedtaget,  og  umiddelbart  derefter  kaldte  en  af  Tjenerne 
Blum  til  „Hr.  Ministerpræsidenten*,  som  Forbundskansleren 
endnu  tituleredes  af  det  konservative  Tjenerskab  i det  gamle 
Herrehus. 

Fuld  af  Uro  og  Bekymring  fulgte  Blum  Tjeneren.  I dette 
Øjeblik,  da  han  havde  gjort,  hvad  han  ansaa  for  sin  patriotiske 
Pligt,  „var  en  Ros  fra  Bismarcks  Læber  baade  for  meget  og  for 
lidt.*  Hvorledes  kunde  ogsaa  den  mægtige  Mand  ane,  hvad  der  var 
foregaaet  i ham?  Men  navnlig  foruroligede  ham  den  Tanke,  at 
Kansleren  kunde  tilbyde  ham  en  Stilling  i Forbundstjenesten;  alle- 
rede ved  hans  første  Tale,  i 1867,  havde  en  Sachser  beskyldt  ham 
for,  at  han  vilde  gøre  Karriere  ved  sit  „Bismarckeri*. 

„Men  jeg  skulde  snart  erkende,  at  dette  gennemtrængende,  klare 
Øje  ikke  blot  tydelig  saa’,  hvad  der  i dette  Øjeblik  foregik  i min  Sjæls 
Dyb,  men  ogsaa  havde  udforsket  alt,  hvad  der  i flere  Dage  og  Nætter 
havde  bevæget  mit  inderste,  ja  at  han  netop  derfor,  og  kun  derfor 
havde  ladet  mig  kalde.  Thi  han  gik  hurtig  hen  til  mig,  da  jeg  traadte 
ind  i hans  Værelse,  trykkede  min  Haand  og  sagde  langsomt  og  efter- 
trykkelig, idet  han  med  et  opmuntrende  Smil  saa’  mig  ind  i Øjnene : — 
„Jeg  har  bedet  Dem  komme  til  mig  for  i denne  Time,  som  jeg  haaber 
maa  være  velsignelsesrig  for  hele  Tyskland,  at  tilbyde  Dem  et  Forbund; 
ikke  et  Forbund  til  Gunst  for  en  levende,  — tilføjede  han  venlig,  da 
han  mærkede,  hvad  Blum  frygtede  — men  for  en  afdød.  Hvis  nogen 
Sinde  igen  de  Herrer,  som  i Dag  ledsagede  deres  Afstemning  med  Fy- 
Raab,  skulde  nedværdige  Deres  Fader  derved,  at  de  erklærer  ham  for  en 
af  deres,  saa  beder  jeg  Dem  at  raade  over  al  den  Magt,  som  jeg  be- 
sidder, navnlig  i Pressen,  for  at  holde  dette  Billede  rent.  Jeg  var  jo 
dengang,  i otte  og  fyrre  og  derefter,  en  afskyelig  Junker.  Jeg  vilde  ogsaa 
have  ladet  Deres  Fader  skyde,  hvis  jeg  havde  kunnet.  Jeg  vilde  ogsaa 
have  ladet  Gottfried  Kinkel1  skyde,  skønt  vi  nærede  gensidig  Højagtelse 
for  hinanden.  Men  nu  dommer  jeg  retfærdigere.  Deres  Fader  var 
liberal  — meget  liberal  — men  ogsaa  god  national.  Hvis  han  havde 
levet  i Dag  og  sad  i Rigsdagen,  vilde  han  have  taget  Plads  paa  de  samme 
Bænke  som  De  (o:  de  nationalliberales)*. 

1 Digter  og  Kunsthistoriker,  Professor  i Posen,  Deltager  i det  badenske 
Oprør,  dømt  til  livsvarigt  Fæstningsfængsel,  flygtede  til  London,  senere  Pro- 
fessor i Ziirich. 

I Virkeligheden  var  Robert  Blum,  da  han  døde,  længst  over- 
fløjet af  de  mere  radikale  end  liberale  Elementer,  som  bestandig 
kompromitterede  Forsamlingen  i Paulskirken. 

Den  vigtigste  Del  af  det  foreliggende  Skrift  udgør  Samtalerne 
med  Bismarek  efter  hans  Afsættelse  i Varzin  og  Friedriehsruhe  og 
den  sidste  af  disse  Samtaler  — eller  rettere  Meddelelser  — angaar  de 
nærmere  Omstændigheder  ved  Afskedigelsen.  De  ti  Sider,  der 
handler  derom  og  meddeler,  hvad  der  lod  sig  meddele  af  det  for- 
melige Foredrag,  som  Bismarek  holdt  for  ham  om  denne  verdens- 
historiske Begivenhed,  er  af  største  Betydning,  da  det  er  det  eneste, 
vi  véd  om  den  og  i overskuelig  Tid  vil  faa  at  vide,  eftersom  det 
tredje  Bind  af  Bismarcks  Memoirer  ikke  udkommer  i denne  Gene- 
rations Levetid.  De  Indsigelser,  der  fra  Familiens  Side  er  gjort 
over  for  enkelte  Punkter,  angaar  kun  Uvæsentligheder,  som  vel 
kan  have  forskubbet  sig  i Hr.  Blums  Hukommelse,  uagtet 
han  straks  efter  i Jernbanekupéen  stenograferede  Meddelelserne. 
Urokket  er  navnlig  den  vigtige  Kendsgerning,  at  Bismarek  ikke,  som 
det  hed  sig,  har  indgivet  en  Afskedsbegæring,  men  tværtimod, 
da  Kejseren  forlangte  en  saadan,  indgav  en  udførlig  og  eftertrykkelig 
Begrundelse  af,  hvorfor  han  ikke  kunde  tage  sin  Afsked:  — „navnlig 
i den  ydre  Politik  kunde  ingen  erstatte  mig;  ingen  besad  min  Er- 
faring, ingen  i saadan  en  Grad  som  jeg  de  udenlandske  Magters 
Tillid,  som  jeg  møjsommelig  havde  erhvervet  mig  i en  lang  Aar- 
række*  . . . Naar  der  er  blevet  protesteret  mod  Rigtigheden  af 
enkelte  Vendinger,  saa  er  der  dog  mange,  der  i den  kosteligste 
Grad  bærer  Ægthedens  Præg;  fremfor  alt  den  bidske  Humor  i 
det  Citat,  hvormed  Bismarek  indleder  Fortællingen  om  Hr.  Lucanus’ 
Aftenbesøg  d.  17.  Marts. 

Der  Eunuch  von  Singapur 

Sprach:  „Ich  bring’  die  seidne  Schur*. 

Hvem  husker  ikke  deSmaavers,  der  findes  over  hvert  Kapitel 
i Walter  Scotts  historiske  Romaner?  Over  dette  Slutningskapitel 
af  en  mægtig  historisk  Roman  vil  hint  populære  Citat  om  Eu- 
nuehen  fra  Singapor  blive  staaende,  og  faa  vil  misunde  Hr. 
Luc  anus  hans  Rolle. 

Karl  Gjellerup 

C.  MOLBECH  OG  DEN  MAD.  KRETZMERSKE1  SAG  1831-35 

en  amerikanske  Edsformular,  som  paalægger  Vid- 
net „to  tell  the  truth,  all  the  truth,  and  nothing 
but  the  truth",  bør  formentlig  gælde  som  Motto 
for  enhver,  der  optræder  som  Historieskriver,  selv 
om  hans  Omraade  er  Teaterhistorie.  At  Overskou 
i den  danske  Skueplads  i Skildringen  af  CL 
Molbech  som  Teaterdirektør  kun  har  henholdt  sig  til  den  første  og 
sidste,  med  Udeladelse  af  den  mellemste  Fordring:  at  berette  den 
hele  Sandhed,  er  det  Meddelerens  Hensigt  ved  nedenstaaende 
Aktstykker  at  konstatere. 

Overskou  omtaler  G.  Molbech  som  Teater-Direktør  paa  mange 
forskellige  Steder,  men  altid  med  mer  eller  mindre  Bitterhed,  og 
den  Anerkendelse,  som  ved  hans  Fratræden  1842  ydes  ham,  er  af 
underordnet  Betydning  og  stærkt  blandet  med  Malurt. 

Gaar  man  end  ud  fra,  hvad  der  virkelig  synes  at  fremgaa  af 
de  omtalte  Steder  i „den  danske  Skueplads",  at  Molbech  ikke 
egnede  sig  til  sin  Stilling  ved  Teatret,  særlig  i hin  vanskelige  Pe- 
riode, er  der  dog  én  Lejlighed,  hvor  Historieskriveren  ikke  blot 
havde  Anledning,  men  ogsaa  Forpligtelse  til  at  berette  den  hele 
Sandhed,  — nemlig  i den  Mad.  Kretzmerske  Sag,  der  endnu  staar 
som  en  teater-historisk  Skamplet.  Her  havde  det  unægtelig  givet 
Overskou  mere  Vægt  som  upartisk  Historieskriver,  om  han,  som 
aldeles  utvivlsomt  maatte  være  vidende  om  Detaillerne  i en 
Sag,  hvori  saa  mange  ledende  Teater-Personligheder  ind  vikledes. 

1 Navnet  staves  forskelligt;  selv  underskriver  Kunstnerinden  sig  Kræ  tuner. 

havde  renset  Molbech  for  en  Beskyldning  for  „den  haarde  Vil- 
kaarlighed*,  hvormed  Mad.  K.  behandledes  ved  sin  Afskedigelse 
1835,  som  han  tilskriver  Direktionen  som  Helhed,  skønt  Mol- 
bech, som  følgende  Aktstykker  bevise,  i den  hele  Sag  netop  stod 
imod  de  øvrige  Direktionsmedlemmer.  Det  maa  derfor  være  mig 
tilladt  endnu  en  Gang  at  lade  det  Publikum,  som  interesserer  sig 
for  Teaterhistorie,  efter  næsten  70  Aars  Forløb,  høre  et  Ekko  af 
Molbechs  „høje,  springende  Talestemme*,  hvorved  „Malicen  tog  Op- 
rejsning ved  latterlig  Efterligning.  • (Overskou:  den  danske  Skue- 
plads V,  pag.  595). 

O.  C.  Molbech 


Den  saakaldte  Mad.  Kretzmerske  Sag  bestaar  i Korthed  af  følgende 
Fakta:  Den  unge,  talentfulde  Balletdanserinde  Mad.  Kretzmer,  som  med 
stort  Held  havde  optraadt  paa  Scenen  i flere  Aar,  følte  sig  krænket  ved 
Dansedirektøren,  Hr.  Bournonvilles  bydende  Optræden,  og  da  hun  sam- 
tidig gentagne  Gange  meldte  sig  syg,  bragtes  Sygdommen  i Forbindelse 
med  hint  pinlige  Forhold.  Da  hun  ved  en  bestemt  Lejlighed  ønskede 
personlig  at  fremstille  sig  for  Direktionen  for  at  tale  sin  Sag,  afvistes 
hun  kort  af  Teaterchefen  Holstein,  som  forlangte,  at  hun  straks  skulde 
melde  sig  til  Tjeneste,  og  da  hun  vægrede  sig,  beordrede  hende  hensat 
i Blaataarn,  hvor  hun  i en  hel  Maaned  underkastedes  brutal  Behandling, 
ogsaa  fra  den  hende  assisterende  Læges  Side,  og  først  (ifølge  Overskou) 
løslodes  ved  Kongens  Intervention,  skønt  hun  haardnakket  fastholdt  sit 
først  angivne  Standpunkt,  at  være  ude  af  Stand  til  paa  det  Tidspunkt  at 
optræde  paa  Grund  af  Sygdom.  Efter  en  Maaneds  Hvile  meldte  Kunst- 
nerinden sig  atter  til  Tjeneste,  men  det  pinlige  Forhold  fortsattes  mellem 
hende  og  hendes  foresatte,  ligesom  ogsaa  Sygemeldingerne  vedblev,  ind- 
til hun  afskedigedes  4 Aar  senere. 

Fra  G.  Molbech  til  Mad.  Kretschmer. 

17.  Od.  1831. 

Jeg  tilskriver  Dem  disse  Linier  aldeles  ikke  for  at  sige  Dem  det 
mindste  ubehagelige,  og  ganske  af  egen  Drift.  Min  Hensigt  er  ene,  om 
muligt  at  virke  for  Deres  Vel;  og,  endskiøndt  jeg  i den  Stilling,  hvori 
jeg  staaer  til  Dem,  ikke  kan  eller  vil  yttre  noget  om  de  Forhold,  der 
har  paadraget  Dem  saamegen  Ubehagelighed,  kan  jeg  dog  uden  Tilbage- 
holdenhed sige  Dem,  at  det  har  giort  mig  meget  ondt,  at  see  en  ung, 
med  et  i sit  Slags  saa  udmærket  Talent  begavet  Konstnerinde  bragt  i 
en  Tilstand,  der  berøver  hende  sin  personlige  Frihed.  Som  Medlem  af 
Theater-Directionen  kan  jeg  ingenlunde  billige  eller  undskylde  Deres 
Handlemaade ; men  jeg  kan  i det  mindste  sige  Dem,  at  havde  De  tidligt 
nok  henvendt  Dem  til  mig,  skulde  jeg,  med  den  Agtelse  for  Ret  og 
Retfærdighed,  som  jeg  tør  tillægge  mig  selv,  og  som  andre  kiende  hos 
mig,  have  talt  Deres  Sag  i ethvert  Tilfælde,  hvor  Retten  virkelig  var 
paa  Deres  Side. 

Nu  kan,  hvad  der  er  skeet,  ikke  blive  ugiort.  Min  Hensigt  er  der- 
for ingen  anden,  end  for  Deres  egen  Velfærds  Skyld  at  bede  Dem  over- 
lægge det  Skridt  De  vil  grøre,  i at  træde  ud  af  en  Stilling,  hvori  De 
som  mimisk  Konstnerinde  har  erhvervet  Dem  saa  megen  Yndest  og  et 
saa  vel  fortient  Bifald,  og  hvori  De  vil  være  i Stand  til,  for  Deres  hele 
Liv  at  sikkre  Dem  en  uafhængig  Stilling.  Jeg  behøver  ikke  at  sige  Dem, 
hvad  De  selv  bedst  maa  føle,  at  De  heri,  og  i at  forlade  den  Konst- 
bane,  hvortil  De  fra  Barn  af  har  dannet  Dem,  vil  tabe  meget;  men  jeg 
vil  bede  Dem  erindre,  hvad  jeg  her  forudsiger  Dem,  at  De  engang,  og 
maaske  snart,  vil  angre  at  have  forladt  denne  Bane.  Jeg  vil  tilføie, 
hvad  der  kun  er  Sandhed,  at  det  vil  giøre  mig  ondt,  om  Theatret 
skulde  miste  en  Konstnerinde,  der  alt  har  præsteret  saa  meget,  og  hvis 
Udførelse  af  den  Rolle,  hvori  jeg  første  Gang  saae  Dem  paa  Scenen, 
upaatvivlelig  fuldkommen  fortiener  enhver  Berømmelse,  man  har  givet  den. 
Allerede  da  jeg  første  Gang  saae  Søvngængersken,  overdrog  jeg  skriftlig 
Dansedirecteuren  at  bevidne  Dem,  hvormeget  jeg  erkiendte  Deres  Fortieneste 
af  denne  Ballet.  Har  ban  giort  det,  saa  vil  De  allerede  for  et  Aar 
siden  have  erfaret,  at  jeg  interesserede  mig  for  Dem  som  Konstnerinde, 
og  at  jeg  ikke  mindre  hos  Dem,  end  i ethvert  andet  Tilfælde,  vil  lade 
Fortieneste  vederfares  sin  Ret. 

Jeg  har  nu  kun  dette  at  tilføie,  at  jeg  tør  forsikkre  Dem  om,  der 
kun  behøves  det  første  Skridt  af  Eftergivenhed  og  Føielighed  fra  Deres 
Side  for  at  bringe  Hs.  Exe.  Theaterchefen  til  aldeles  at  glemme  det 
Forbigangne.  Jeg  tør  endvidere  paa  min  egen  Haand  forsikkre  Dem 
om,  at  naar  De  alene  giør  delte  Skridt  ved  igien  at  melde  Dem  til 
Tieneste,  skal  De,  om  De  ønsker  det,  endog  i et  Par  Maaneder  kunne 
blive  ganske  fritaget  for  at  fremtræde  paa  Scenen.  1 Deres  Forhold  ti) 
den  Mand,  over  hvis  Handiemaade  imod  Dem  De  troer  at  have  Grund 
til  at  beklage  Dem,  kan  jeg  ikke  umiddelbart  blande  mig,  men  skal  for 
min  Deel  aldrig  negte  Dem  Forsvar,  hvor  De  har  virkelig  Grund  til 
Klage;  uden  at  jeg  derfor  vil  dølge  for  Dem,  hvad  De  selv  bedst  maa 
indsee,  at  De  i Deres  egen  Handiemaade,  i Deres  Kiøns  Rettighed  og  i 
trolig  Opfyldelse  af  det,  som  Deres  Stilling  til  en  Mand,  der  foruden  at 
staae  ved  Siden  af  Dem,  tillige  er  Dem  foresat,  udkræver,  vil  finde  Deres 
bedste  Forsvar.  Med  Hensyn  til  Deres  Fremtids  Stilling  tør  jeg  ende- 
lig love  Dem,  at  enhver  billig  Fordring,  som  De  kan  have  paa  For- 
bedring i Deres  Vilkaar  skal  i mig  finde  en  Talsmand,  ligesom  De  stedse 
hos  hele  Directionen  vil  møde  al  Villighed  til  at  opfylde  Deres  Ønsker, 
som  De  kan  have  Krav  paa  og  Omstændighederne  giøre  mulig. 

Ved  at  sige  Dem  hvad  dette  Brev  indeholder,  troer  jeg  at  have  op- 
fyldt en  Pligt,  der  i Følge  min  Embedsstilling  paaligger  mig,  saavel  imod 
Theatret  som  imod  Dem  selv.  Det  staar  til  Dem,  om  De  vil  lade  mine 
Ord  have  nogen  Indflydelse  paa  Deres  Stemning  og  Deres  Beslutninger. 
Er  De  uforanderlig  fast  i det,  at  forlade  Theatret,  kan  jeg  ikke  mere 
end  sige  Dem,  at  dette  vil  være  mig  meget  ukiært,  og  at  jeg  da  blot, 
med  personlig  Deltagelse  i Deres  Skiebne,  vil  ønske  Dem,  at  De  aldrig 
maa  komme  til  at  lide  for  meget  under  en  Overilelse,  hvorved  De  taber 
saa  meget.  C.  Molbech. 


Digitized  by  v^.oo5le 


Teaterliv  i Trediverne 


835 


Fra  Mad.  A.  Krætzmer  til  C.  Molbech. 

Blaataaren , den  18 . Oetober  1831. 

Modtagelsen  af  Hr.  Justitsraadens  ærede  Skrivelse  af  17de  d.  M. 
og  den  deri  yttrede  Velvillie  og  Deeltagelse  for  mig  har  været  mig  den 
største  Trøst  paa  en  tid,  da  alle  syndes  at  forlade  mig. 

Her  Justitsraaden  vil  dernæst  tillade  mig  til  skyldigst  giensvar  kor- 
teligen  at  fremstille  for  dem  gangen  i min  sørgelige  Skiebne. 

Som  deres  Velbaarenhed  formodentligen  bekiendt  nødsagedes  jeg 
alt  for  rum  tid  siden  at  klage  over  Her  Buornuviles  opførsel  i mod 
mig;  men  denne  min  Klage  var  ikke  saa  heldig  at  vinde  opmærksomhed 
hos  den  høie  Theater  Direction.  Som  en  Følge  her  af  vedblev  der  et 
ubehageligt  forhold  i mellem  Hr.  B.  og  mig,  vilket  havde  en  saare  ufor- 
delagtig indflydelse  paa  min  Stemning  og  Helbred  og  hindrede  mig  i at 
opfylde  de  mig  paaligende  Pligter.  Her  Doctor  Rahlff  infant  sig  der  for 
hus  mig,  og  uden  vist  at  behandle  mig  med  for  megen  Høflighed  og 
uden,  som  det  syntes,  at  sætte  nogen  tru  til  mit  foregivende  om  upase- 
lighed,  forreskrev  han  mig  de  mest  udmattende  kure.  Da  jeg  giorde 
ham  opmærksom  paa,  at  disse  endmere  forstyrrede  min  sundhed,  blev 
han  end  uhøfligere;  foranlediget  af  alle  disse  Ubehageligheder  besluttede 
jeg  at  tage  min  tilflugt  til  Theaterdirectionen  og  henvente  mig  derfor 
til  %Hans  Exellense  Theaterschefen,  hus  vem  jeg  imidlertid  ei  var  saa 
lykkelig  at  finde  Gehør,  men  blev  beordret  ufortøvet  at  forføie  mig  i 
Arest,  og  saaledes  er  jeg,  Hr.  Justitsraad,  uden  at  kiende  min  Brøde, 
hen  sat  som  en  forbryder  i et  skummelt  eensomt  Fængsel  og  under  de 
Ubehageligste  Omgivelser  Berøvet  min  Frihed;  tør  jeg  som  jeg  haaber 
under  disse  Omstændigheder  smigre  mig  med  deres  Velbaarenheds  Deel- 
tagelse, da  beder  jeg  dem  kun  at  oplyse  mig  om,  Hvori  min  Forseelse 
bestaaer,  noget,  som  selv  den  største  forbryder  tør  gjøre  Fordring  paa. 
Her  Justitsraaden  bemerker,  at  jeg  i mit  Kiøns  Forrettighed  best  vil 
finde  Vern  mod  Fornærmelser;  men  saa  saare  rigtigt  dette  er  blandt 
dannede  Mænd,  saa  vist  er  det  at  det  Modsatte  ofte  finder  Sted  blandt 
Andre,  og  hvad  kan  da  et  stakkels  hjelpeløst  Fruentimmer  gjøre  uden 
at  klage  til  sine  Høje  Foresatte;  men  naar  nu  slig  Klage  bliver  upaa- 
agtet,  da  er  det  vistnok  tungt,  men  dobbelt  tungt  er  det,  naar  den 
Krængede  indvidere  nedtrygges  ved  uforskyldte  Lidelser.  1 en  Række  af 
12  Aar  har  jeg  værret  ved  Theatret  og  under  de  smaaligste  Kaar  søgt 
at  opfylde  mine  Pligter,  men  aldrig  havde  jeg  ventet,  at  jeg  i et  skum- 
melt Fængsel  skulde  undgjelde  Forseelser  jeg  ikke  kjender.  Med  den 
inderligste  Kierlighed  til  mit  Fødeland  og  den  aller  dybeste  taknemme- 
lighed mod  Hans  Majestæt,  Kunsternes  Beskytter,  vil  jeg  anse  det  for  en 
Lykke  at  forblive  i min  stilling  her,  naar  jeg  kun  ved  mig  sikkret  mud 
en  uretfærdig  og  fornærmeligt  Behandling  af  minne  Lige,  og  i Besid- 
delse af  mine  høie  Foresattes  Velvillie,  — men  i mudsatfal  nødes  jeg 
om  enog  med  Taarer  at  sige  mit  Fødeland  Farvel  og  andetsteds  søge 
det  ophold,  som  her  ei  kan  blive  mig  til  Del.  — Jeg  tør  haabe  at  Her 
Justitsraaden  ikke  vil  anse  dette  som  utidig  Truds,  men  som  en  fast 
Beslutning  og  som  Frugten  af  Modent  Overlæg,  ja,  at  De  som  en  Mand 

af  Aand  og  Hjærte  selv  vil  billige  det.  Lige  saa  villig  som  jeg  nu  og 
altid  er  til  at  opfylde  minne  Pligter,  ligesaa  billigen  tør  jeg  haabe,  at 
man  vil  skjelne  imellem  Vrangvillighed  og  Uformuenhed  til  at  opfylde 
dem;  og  at  det  siste  er  tilfældet,  paastaar  jeg  ennu  engang  høytideligen ; 
thi  min  svækkede  Helbred  tillader  mig  ei  at  danse  for  det  første,  og 
den  bliver  virkeligen  ikke  bedre  ved  at  hen  sitte  i et  ensomt  skummelt 
Fængsel.  — Ihvad  derfor  den  høie  Theaterdirection  vil  bestemme  med 
Hensyn  til  mig,  beder  jeg  dog  Her  Justitsraaden  være  forsigret  om  min 
uskrømtede  Høiagtelse  og  Taknemmelighed. 

Deres  ærbødige  Tjennerinde 

A.  Krætzmer. 

Fra  C,  Molbech  til  Theaterchef  Holstein. 

31.  Oct.  1831 

Da  jeg  fra  meer  end  een  Side  havde  erfaret,  at  Mad.  Kretzschmer 
uagtet  hendes  Arrest  vedblev  i sit  Forsæt,  ikke  i nærværende  Øjeblik, 
paa  Grund  af  legemlig  Svaghed,  at  giøre  Tieneste,  om  endog  denne 
Vægring  skulde  paadrage  hende  Afskedigelse:  besluttede  jeg  endnu  at 
forsøge  eet  Middel  til  at  bringe  hende  til  fornuftigt  Overlæg  af  hendes 
Stilling  og  til  at  vise  sig  mere  føielig  mod  Deres  Excellences  Befaling. 
Jeg  tilskrev  hende  i Gaar  Morges  et  Brev,  hvori  jeg  i en  alvorlig,  men 
venlig  Tone,  uden  noget  af  den  kolde  Superiorilet  i Hr.  Bournonvilles 
Brev,  der  giorde  saa  uheldig  en  Virkning,  og  med  Erkiendelse  af  det 
unegtelig  sieldne  Talent,  hun  har  lagt  for  Dagen,  for  hendes  eget  Vels 
Skyld  bad  hende  betænke  det  overilede  Skridt,  at  forlade  Theatret,  og 
ombytte  den  visse  Udsigt  til  en  uafhængig  Stilling  med  en  uvis  Fremtid, 
der  kan  udsætte  hende  for  Trang  og  Mangel.  Jeg  gientog  for  hende, 
hvad  D.  Ex.  mundtlig  har  forsikkret  mig  og  hende,  at  naar  hun  vilde 
vende  tilbage  til  Føielighed,  vilde  De  ei  alene  skaane  hende  for  al  An- 
strengelse, saalænge  hun  ikke  fandt  sig  i Stand  til  at  udføre  noget  be- 
tydeligt, men  ogsaa  tage  ethvert  muligt  Hensyn  paa  fremtidig  Forbedring 
i hendes  Vilkaar,  for  saa  vidt  som  hun  ved  Flid  og  Fortieneste  erhver- 
vede sig  Krav  derpaa  m.  m.  Jeg  tilstaaer,  at  jeg  ikke  var  sikker  paa 
Virkningen  af  mit  Brev,  da  jeg,  som  aldeles  ubekiendt  med  Mad.  IL 
ikke  vidste,  om  jeg  havde  truffet  den  rette  Maade  at  tiltale  hende  paa. 
Men  jeg  modtog  allerede  silde  i Aftes  et  Svar  fra  hende,  skrevet  i den 
høfligste  Tone  og  med  en  Oprigtighed  og  Charakteerfaslhed  i Udtrykket, 
der  uden  at  have  noget  af  Trodsighed  vidner  om  indvortes  Overbevis- 
ning om,  at  hun  lider  uskyldig.  Hun  angiver  Bournonvilles  krænkende 
Opførsel  imod  hende  og  et  deraf  opstaaet  ubehageligt  Forhold  til  ham 
som  den  første  Aarsag  til,  at  hendes  Stemning  og  Helbred  allerede  mod 
Slutningen  af  forrige  Saison  begyndte  at  lide  og  at  giøre  hende  mindre 
skikket  til  at  optræde  paa  Skuepladsen.  Hun  besværer  sig  over,  at  Dr. 
RahlfT  „uden  just  at  behandle  hende  med  for  megen  Høflighed*  aldrig 
vilde  fæste  mindste  Tro  til  hendes  Forsikkring  om  Upasselighed,  men 
vedblev  at  foreskrive  hende  udmattende  Gure,  som  uden  at  hielpe 
hende,  endnu  meer  forstyrrede  hendes  Helbred,  og,  da  hun  sagde  ham 

dette,  „blev  endnu  uhøfligere  mod  hende “ o.  s.  v.  Efterat  have  end- 
videre beklaget  sig  over  at  maatte  i et  haard t Fængsel  „undgielde  for 
Forseelser,  som  hun  ikke  kiender/  slutter  hun  med  at  give  mig  den 
hø  i t idelige  Forsikkring,  at  det  „ikke  er  Vrangvillighed,  men  Uformuen- 
hed til  at  opfylde  sine  Pligter *,  som  har  givet  hende  Skinnet  af  at  være 
Deres  Excellence  ulydig,  og  det  alene  ligger  i hendes  svækkede  Hel- 
bred, at  hun  endnu  ikke  seer  sig  i Stand  til  i nogen  Tid  at  danse. 
Hun  erklærer  derfor:  „at  hun  med  den  inderligste  Kiærlighed  til  hendes 
Fødeland  og  den  allerdybeste  Taknemmelighed  mod  Hans  Majestæt  Kon- 
gen, Konsternes  Beskytter,  vil  anse  det  for  en  Lykke  at  forblive  i hen- 
des Stilling  ved  Theatret,  naar  man  kun  vil  sikkre  hende  for  en  for- 
nærmelig Behandling  af  hendes  Lige,  og  naar  hun  tør  giøre  sig 
Haab  om  hendes  høi  Foresattes  Vel villie  “ ; men  at  hun  uden  dette  Haab 
nødes  til  „om  endog  med  Taarer  at  sige  sit  Fødeland  Farvel  og  anden- 
steds søge  sit  Ophold/ 

Disse  ere  Mad.  K.’s  egne  Ord,  og  hendes  Brev  er  overhovedet 
skrevet  i en  saa  værdig  og  oprigtig  Tone,  uden  Trods  og  uden  Kryben, 
at  jeg  i det  mindste  efter  dette  ikke  kan  see  nogen  Grund  til  at  tiltroe 
hende  Falskhed  eller  Usandhed.  Det  har  endmere  bestyrket  mig  i den 
Formodning,  som  Fleres  mundtlige  Yttringer  have  givet  mig,  at  Bournon- 
ville  ved  upassende  Yttringer  af  bydende  Myndighed  mod  en  Konstner- 
inde,  der  jo  som  Solodandserinde  er  hans  Lige  (jeg  vil  slet  ikke  berøre 
andre  Aarsager,  som  Rygtet  angiver)  oprindelig  har  foranlediget  det 
spændte  Forhold  imellem  begge  og  den  forunderlige  Stemning  hos  Mad. 
K.,  der  synes  at  være  en  Blanding  af  physisk  Svaghed  og  Siælslidelse. 
Ogsaa  er  jeg  tilbøielig  til  at  troe,  at  Dr.  Rahlff  ikke  har  viist  hende  til- 
børlig Delicatesse  eller  den  Opmærksomhed  i de  udvortes  Former,  som 
hun  har  qvindelig  Æresfølelse  nok  til  at  giøre  Krav  paa,  og  at  han 
baade  har  været  noget  overilet  i sin  Adfærd  imod  hende,  og  i at  er- 
klære, at  hun  slet  intet  feilede. 

Deres  Excellence  vil  tillade,  at  jeg  paa  Grund  af  ovenstaaende,  og 
paa  Grund  af  de  Yttringer  i Mad.  K.’s  Brev,  der  vise  hende  villig  til  at 
opfylde  sine  Pligter  og  Deres  Excellences  Ønsker  og  Befalinger,  saasnart 
det  er  hende  physisk  muligt,  giver  mig  den  Frihed  at  intercedere  for 
hende  og  at  bede  D.  Exe.  lade  hende  idag,  efter  14  Dages  Arrest,  igien 
komme  paa  fri  Fod,  da  upaatvivlelig  en  længere  Fængsling  kun  vil  giøre 
hende  mere  fast  i det,  hun  kalder  „sin  faste  Beslutning,  grundet  paa 
modent  Overlæg  og  det  vil  give  Theater-Directionen  (som  allerede  er 
angrebet  i et  offentligt  Blad  i denne  Anledning)  Udseende  af  unyttig 
Haardhed,  at  holde  hende  længere  i Fængsel. 

Dersom  det  maatte  behage  D.  Exe.  at  tage  Hensyn  til  denne  min 
lntercession,  har  jeg  det  mest  grundede  Haab  om,  at  det  let  vil  kunne 
lykkes  at  bringe  Mad.  K.  tilbage  til  Eftertanke  og  fuldkommen  Føielig- 
hed ; saameget  mere,  som  jeg  nu  har  erfaret,  at  om  hun  besidder  nogen 
Trods,  lader  den  sig  dog  ved  venlige  Ord  bøie.  Jeg  kan  ikke  dølge 
for  D.  Exe.  at  jeg  vil  ansee  hendes  Afskedigelse  for  et  Tab  for  Balletten, 
som  vi  ikke  lettelig  faae  oprettet.  Om  B.s  Elever  er  det  sikkert  for 
tidligt  at  dømme  noget  afgiørende;  og  en  Konstnerinde  af  Md.  K.s  mi- 

miske  Talent  har  B.  selv  forsikkret  mig  at  høre  til  de  sieldent  fore- 
kommende Phænomener;  ligesom  det  ogsaa  er  hans  egne  Ord,  at  hun 
f.  Ex.  skal  give  „Søvngængersken*1  endog  bedre,  end  den  givesi 
Paris.  Foruden  at  vi  nu  dog  bør  tage  Hensyn  til  at  hun  er  en  indfødt 
Konstnerinde,  er  det  vel  uden  for  al  Tvivl,  at  vi  ei  ville  kunne  engagere 
nogen  udenlandsk  Solodandserinde,  der  kan  staa  ved  Siden  af  Mad.  K. 
under  det  3 dobbelte  af  hendes  nærværende  Gage,  eller  mere. 

I det  jeg  indstiller  Ovenstaaende  til  D.  Exe.  gunstige  Betænkning, 
har  jeg  den  Ære  o.  s.  v. 

C.  Molbech. 


D.  2de  Nov.  1831  indstiller  Molbech  atter  i Skrivelse  til  Teater- 
chefen Mad.  Kretzmer  til  Løsladelse  med  lignende  Begrundelse  som  i 
sidst  anførte  Brev,  idet  han  bl.  a.  henviser  til  „den  Skaansomhed  og 
Overbærelse,  der  aldrig  pleier  at  negtes  det  svagere  Køn  hos  nogen 
Nation,  der  giør  Paastand  paa  Gultur  og  Civilisation*,  samt  anfører  det 
som  sin  Overbevisning,  at  Ballettens  Berøvelse  af  denne  Kunstnerinde  er  i 
Modstrid  med  Teatrets  og  Publikums  Interesse.  — — 

Efter  Mad.  Kretzmers  Løsladelse  synes  Forholdet  imellem  Bournon- 
ville  og  Mad.  Kretzmer  vedvarende  at  have  været  spændt  og  Sygemel- 
dingerne at  have  været  saa  hyppige,  at  endog  Molbech  i en  Skrivelse 
til  Teaterchefen  af  17.  Ang.  1832  fraraader  Kunstnerindens  Indstilling 
til  et  Gagetillæg  og  kun  tilraader  en  betinget  Gratifikation  ved  Saisonens 
Slutning,  idet  han  samtidig  betragter  Mad.  Kretzmers  Afsked  som  sand- 
synlig; „thi  disse  vedvarende  fortrædelige  Underhandlinger  med  Mad. 
Kretzmer  maa  der  dog  paa  en  eller  anden  Maade  giøres  en  Ende  paa*.  — 

I 1835  krævede  Situationens  Uholdbarhed  en  endelig  Afgørelse,  og 
Direktionen  indstillede  Mad.  Kretzmer  til  Afskedigelse  uden  Pension, 
da  hun  paa  Grund  af  Sygdom  udbad  sig  en  Uges  Udsættelse  af  Op- 
førelsen af  Balletten  „Tyrolerne*,  hvori  hun  skulde  medvirke. 

At  den  i Overskous  „Den  danske  Skueplads*  V pag.  217  omtalte 
„haarde  Vilkaarlighed*  fra  Direktionens  Side  imidlertid  ikke  kan  skrives 
paa  Molbechs  Regning,  fremgaar  tydeligt  af  det  ikke  meddelte  Faktum, 
at  denne  d.  12.  Marts  1835  til  Kongen  indgav  et  „separat  Votum*  i 
denne  Anledning,  begrundet  paa: 

1)  Mad.  Kretzmers  umiskiendelige  Talent,  selv  om  hun  ved  Bournon- 
villes  Heftighed  var  bragt  til  at  vise  gjenstridig  og  upassende  Op- 
førsel; 

2)  Mad.  Kretzmers  virkelige  ogsaa  af  Bournonville  ved  Prøverne  con- 
staterede  sygelige  Tilstand; 

3)  den  formentlige  Forbigaaelse  af  Mad.  Kretzmer  ved  Besættelsen  af 
Hovedroller  i flere  Stykker  (hvad  Molbechs  Meddirektør  Kirstein  i 
Skrivelse  af  15.  Marts  1835  benægter); 

4)  og  endelig  ved  at  fremhæve  Dommens  haarde  Natur,  som  synes 
uforenelig  med  Teatrets  Tarv. 

1 Ballet  af  Bournonville.  opført  1ste  Gang  21.  Sept.  1829. 

Molbech  tilraader  at  give  Kunstnerinden  en  begrænset  Betænknings- 
tid, og  hvis  denne  viser  sig  ufrugtbringende,  anbefaler  han  Afske- 
digelse med  Understøttelse  efter  Kongens  Naade. 

1 Brev  til  Teaterchefen  af  528de  Marts  1835  hævder  Molbech  sin 
Anskuelse,  at  Direktionens  Indstilling  „ved  i et  og  Alt  at  give  Hr.  Bour- 
nonville  Ret  og  Mad.  Kretzmer  Uret 44  ikke  har  handlet  efter  rigtige 
Grundsætninger,  og  frasiger  sig  al  Deltagelse  i Mad.  Kretzmers  Afske- 
digelse, samt  fremhæver,  at  han  ved  sit  Separatvotum  har  „lagt  for 
Dagen,  at  han  — uanseet  hvad  enten  han  heri  kan  have  Ret  eller  ikke 
— ingen  Deel  har  i Maaden,  hvorpaa  det  Kongl.  Theater  nu,  efter  For- 
modning, mister  dette  første  Talent  blandt  det  q vindelige  Ballet-Personale*. 

I Skrivelse  af  29.  Marts  1835  meddeler  Teaterchefen  Molbech,  at 
Kongen  bar  tilkendegivet  ham,  „at  Mad.  Kretzmer  skal  have  sin  Afsked 
strax,*  men  indrømmer  Molbechs  Ret  til  at  have  en  afvigende  Anskuelse, 
selv  om  han  holder  det  for  nødvendigt,  „at  Directionens  Medlemmer  ikke 
særskilt  yttrer  sig  offentlig  over  en  fra  Directionens  Pluralitet  forskjellig 
Mening.* 

For  yderligere  at  illustrere  Molbechs  i den  hele  Sag  alvorlige  og 
værdige  Optræden  meddeles  endnu  følgende  Brevveksling  mellem  ham  og 
Bournon  ville: 


Fra  A.  Bournonville  til  C.  Molbech. 


D.  28de  Marts  1835. 


Hr.  Justitsraad: 

Det  gjør  mig  ondt,  at  De  som  dømmer  om  min  Konduite  og  mit 
mimiske  eller  plastiske  Talent,  ikke  (som  Theaterdirecteur)  en  eneste 
Gang  har  besøgt  Hoftheatret  for  at  see  hvorledes  en  Ballet  bliver  til, 
hvorledes  jeg  indstuderer  Rollerne  og  efter  hvilke  Principer.  De  vilde 
da  erhverve  Dem  en  Kompetence,  som  De  ikke  i Parquettet  eller  i Ad- 
ministrationen kan  erhverve.  At  De  underordner  mit  mimiske  Talent 
Mad.  Kretzmers  og  Hr.  Stramboes,  fordi  jeg  i mine  Balletters  Interesse  maae 
paatage  mig  de  mindre  effectfulde  Elskerroller,  er  let  at  undskylde,  men 
De  frakjender  mig  min  Ret  som  Mand  af  Ære.  Jeg  vil  være  retfær- 
digere mod  Dem;  jeg  kan  ikke  ansee  Deres  Anskuelse  for  ond  Villie. 
Er  det  Deres  Ønske  at  kjende  Sandheden,  da  vil  jeg  privat  sende  Dem 
et  Manuskript,  som  jeg  har  liggende  hjemme  til  Reenskrivning  og  som 
er  bestemt  til  først  for  Publicums  Domstol  at  møde  hvert  offentligt 
Angreb  mod  mig. 

Deres  ærbødige  Tjener 

August  Bournonville . 


Fra  G.  Molbech  til  A.  Bournonville. 

Kbh.  d.  29de  Marts  1835. 

1 Anledning  af  en  i Gaar  fra  Hr.  Dandsedirecteuren  modtagen 
Skrivelse,  hvori  De  beklager,  at  jeg  „aldrig  har  besøgt  Hoftheatret  for 
at  see,  hvorledes  en  Ballet  bliver  til*  og  „hvorledes  De  der  indstuderer 
Rollerne*  da  jeg  derved,  som  De  udtrykker  Dem  „vilde  erhverve  mig 
en  Cumpetence,  jeg  ikke  i Parquettet  eller  i Administrationen  kan  op- 
naae“,  vil  jeg  for  det  første  svare  Dem,  at  der  imellem  denne  Be- 

mærkning,  og  hvad  De  vi)  udlede  deraf,  aldeles  intet  Sammenhæng 
er.  Tusinder  af  Tilskuere  i det  kongelige  Theater,  som  aldrig  have  havt 
eller  faa  Fod  i Dandseskolen  paa  Hoftheatret,  kunne  derfor  ligefuldt 
erhverve  den  Øinenes  „Competence*  til  at  see,  hvo  der  iblandt  vort 
Bal  let- Personale  udmærker  sig  som  Mimiker  og  hvo  der  heri  staaer  til- 
bage. Dertil  behøves  kun  det  opmærksomme  dannede  Syn  og  den  ud- 
viklede Smag,  der  naturligvis  erhverves  mere  ved  at  see  gode  Bal- 
letter godt  opførte,  end  ved  at  see,  hvorledes  de  under  Dandse- 
mesterens  og  Balletmesterens  Gommando  blive  til.  For  det  andet  vil 
jeg  (blot  for  Historiens  Skyld,  thi  med  Hensyn  til  Deres  Argumentation 
er  det  ganske  overflødigt)  bemærke:  at  jeg  virkelig  dog,  i det  mindste 
for  mange  Aar  siden,  i Balletmester  Galeottis  Tid,  nogle  Gange  med 
hans  venskabelige  Tilladelse  har  * besøgt  Hoftheatret*  netop  for  at  see, 
„ hvorledes  en  Ballet  bliver  til*;  og  at  jeg  iøvrigt,  ligeledes  mangfoldige 
Aar  inden  jeg  var  vidende  om  Hr.  Dandsedirecteurens  Tilværelse,  baade 
ved  at  læse  Noverrés  berømte  Lettres  sur  la  danse,  og  hvad  han, 
Sulzer,  Engel,  og  flere  have  skrevet  over  Ballettens  og  Mimikens 
Theorie,  og  ved  jævnlig  Omgang  med  den  i sit  Fag  store  og  geniale 
Konstner,  jeg  nylig  har  nævnet,  og  hvis  henrivende  Productioner  det 
var  at  ønske  vi  oftere  maatte  kunne  see  fremkaldte  paa  vor  Scene, 
havde  dannet  mig  et  temmelig  klart  og  fuldstændigt  æsthetisk  Begreb 
om,  hvad  en  Ballet  er  og  kan  være,  inden  jeg,  allerede  bekiendt  med 
en  Galeottis  mesterlige  Gompositioner,  fandt  Leilighed  til  at  sammen- 
ligne dem  med  Balletterne  paa  de  store  Theatre  i Paris,  Turin,  Mai- 
land,  Bologna,  Venedig,  Wien  o.  fl.  Steder.  Min  Competence  til  at  be- 
dømme en  Ballet,  jeg  seer  paa  vort  eller  et  andet  Theater,  tør  jeg  der- 
for endog  datere  fra  en  ældre  Tid  end  den,  da  Deres  Skole  paa  Hof- 
theatret begyndte. 

I øvrigt  har  jeg  ved  Deres  Brev  kun  at  bemærke,  at  Deres  Udtryk, 
at  jeg  skulde  ville  „frakiende  Dem  Deres  Ret  som  Mand  af  Ære*,  hver- 
ken er  mig  tilfulde  forstaaeligt,  eller  i noget  Tilfælde  har  mindste  An- 
vendelse paa  det  Brev,  jeg  i Gaar  havde  den  Ære  at  tilskrive  Dem.  Det 
har  aldrig  været  min  Hensigt  at  frakiende  Dem  den  allermindste  Ret, 
som  De  har,  men,  i Følge  min  Charakteer  og  Tænkemaade  vil  jeg  lige- 
saa  lidt  berøve  nogen  Anden  sin  Ret,  og  kan  heller  aldrig  tilstaae  Dem 
nogen  Ret,  som  De  ikke  har.  — At  meddele  mig  Deres  for  Publicum 
bestemte  Forsvarsskrift,  vil  for  saa  vidt  være  ufornødent,  som  det  er 
ikke  mig,  De  har  at  forsvare  Dem  for;  og  min  Mening,  at  De  har 
Uret  mod  Deres  Stilling,  mod  Deres  Konst,  ja  mod  Dem  selv,  i en 
Handlemaade,  hvorved  De  har  bidraget  saa  meget  til  det  nu  formodent- 
lig afgiorte  Tab  af  et  udmærket  og  sieldent  Konst-Talent  og  dette  Talents 
sandsynlige  Undergang,  vil  De  vanskel  igen  kunne  forandre  hos  mig.  Jeg 
vil  ønske,  De  i den  Henseende  maatte  kunne  forsvare  Dem,  ikke  blot  for 
Publicum,  men  for  Dem  selv,  og  for  den  Dommer,  som  er  over  os  Alle. 

Deres  ærbødige  Tiener 

C.  Molberh. 


Digitized  by  v^.oo5Le 


MILITÆR  RETSREFORM 

ET  JUBILÆUM  I FORSVARSVÆSENET 


I 

ed  Udgangen  af  det  nittende  Aarhundrede  har  det 
danske  Forsvarsvæsen  kunnet  fejre  et  Halvhundrede- 
aars  Jubilæum,  der  maa  betegnes  som  enestaaende 
i dette  Ords  allerstrengeste  Forstand.  Og  den  tid- 
ligere Krigsminister,  Hr.  General  Schnack,  syntes 
da  virkeligt  ogsaa  at  have  tænkt  sig  denne  sjældne 
Højtid  fejret  paa  den  mest  passende  Maade,  da  han  et  halvt  Aar, 
inden  Rigsdagen  aabnedes  sidste  Gang,  nedsatte  en  Kommission 
til  Behandling  af  — den  jubilerende  Militærretsreform.  Imid- 
lertid blev  Rigsdagen  jo  sluttet,  uden  at  noget  Højtidsord  har  lydt; 
en  Redegørelse  for  dette  Jubilæums  Betydning  turde  vel  derfor  være 
paa  sin  Plads. 

Det  var  i December  1850,  at  Danmarks  daværende  Krigsminister, 
General  C.  F.  Hansen,  støttet  til  sin  højst  sagkyndige  Kollega 
fra  det  tidligere  Generalkommissariats  Kollegium,  Generalauditør 
A.  W.  Scheel,  aldeles  utilsløret  og  lydeligt  erklærede  Landet:  Vi 
kan  ikke  undgaa  at  bringe  den  militære  Retspleje  i Overens- 
stemmelse med  Landets  almindelige  ...ikke  undgaa  at  reformere 
denne  forældede,  utydelige,  ufuldstændige  og  til  Tidens  Fordringer 
ikke  passende  Lovgivning! 

Men  det  var  i December  1900,  at  Landet  havde  oplevet,  at 
man  virkelig  et  Halvhundredeaar  igennem  havde  forstaaet  at  und- 
gaa dette  uundgaaelige! 

Og  dog  maatte  en  Reform,  som  selve  Krigsminister  Hansen 

Tilskueren  1901  53 


Digitized  by  v^.oo5Le 


842 


Militær  Retsreform 


erkendte  uundgaaeligt  paabudt  af  Tidens  Fordringer,  nødvendigvis 
betragtes  saaledes  af  alle  uden  Undtagelse.  Thi  mindst  af  alt 
kunde  „gamle  General  Hansen  * mistænkes  for  vild  Reformiver  i 
de  nyere  Tiders  Aand;  tværtimod  var  hans  Ry  for  sær  Indlevethed 
i Aanden  fra  Enevoldsmagtens  Tider  ganske  særdeles  grundfæstet. 
Men  det  var  da  ogsaa  allerede  inden  Enevoldsmagtens  Ophør,  at 
Uomgængeligheden  af  den  Reform,  han  i 1850  forelagde  et  Udkast 
til,  var  bleven  i bedste  Form  anerkendt  baade  af  Regering,  Hær  og 
Folk.  — Den  var  allerede  i 1828  bleven  udpeget  til  at  „tages  under 
Overvejelse*  af  hans  gamle  Herre  og  Konge,  Frederik  VI;  den  var 
i Christian  VIII's  Hærorganisations  Kommission  bleven  forudsat  som 
selvfølgelig  af  Hærens  ypperste,  og  den  var  derfor  i Resc.  af  28.  April 
1842  bleven  beordret  som  „en  til  Tidens  Krav  svarende  Reform  i 
den  militære  Lovgivning  og  Rettergangsform*.  Ja  endog  Roskilde 
Stænderforsamling  havde  gentagende  i 1844  taget  Initiativet  til  at 
tilraade  dens  hurtige  Fremme. 

Uimodsigeligt  er  det  saaledes,  at  hvis  den  danske  Nation  over- 
hovedet nogen  Sinde  har  været  enig  om  noget  som  helst,  saa  var 
det  ved  Aarhundredets  Midte  om  sin  Militærretsbygnings  umulige 
Tilstand,  om  Uundgaaeligheden  af  dens  Genopbyggelse.  Og  lige 
saa  uimodsigeligt,  at  de  Materialier  hertil,  som  Scheel  havde  samlet 
efter  Christian  VIII’s  Paalæg,  var  fortræffelige.  Thi  ikke  mindre 
udmærket  ved  lærd  Arbejdsiver  end  ved  vidtskuende  Intelligens  og 
personlig  Karakter,  som  Generalauditør  A.  W.  Scheel  var,  havde 
han  tilvejebragt  disse  Materialier  under  de  mest  omfattende  Studier 
af  den  europæiske  Militærrets  hele  daværende  Udvikling.  Utvivl- 
somt derfor,  at  de  vilde  have  ydet  Danmark  en  Retsbygning  paa 
Højde  med  Datidens  — selvfølgelig  hvis  de  var  bleven  behørigt 
tilpassede  og  fastslaaede  ved  Love  og  Anordninger. 

Lad  os  et  Øjeblik  sætte,  at  Christian  VIII  ikke  var  død  saa 
tidligt,  ja  saa  vilde  selvfølgelig  dette  afsluttende  Arbejde  være  bleven 
udført.  Og  utvivlsomt  vilde  det  da  være  bleven  gennemført  med 
samme  Omhu  som  hele  den  øvrige  Reorganisation  af  1842  blev 
det;  det  vilde  altsaa  paa  lignende  Maade  som  i andre  Lande  være 
bleven  underkastet  en  omhyggelig  Prøvelse  af  Statsmænd,  Krigs- 
mænd  og  Videnskabsmænd  i Forening.  Og  ifølge  Scheels  Grundtræk 
maatte  Resultatet  da  være  bleven  en  Retsbygning,  der  væsentligt 
havde  lignet  den,  som  kort  forinden  i Preussen  med  alt  muligt 
Held  var  fremgaaet  af  sligt  Samarbejde.  Nemlig  denne  beundrings- 
værdige Militærlovgivning  af  3.  April  1845,  som  dannede  Grundlaget 

for  den  preusiske  Folkehærs  moralske  Genfødelse  efter  Fr.  Wil- 
helm IIFs  Dødt  og  som  et  Kvartaarhundrede  senere  blev  Genstand 
for  ivrigt  Studium  overalt,  hvor  man  af  Preusens  overvældende 
Sejre  høstede  dyrekøbte  Erfaringer  om  dens  Fortrinlighed  for  „Aand 
og  Disciplin". 

Senere  er  ganske  vist,  som  enhver  véd,  denne  Krigsretsbygning 
af 4845  bleven  demoleret  i Tyskland  efter  mangeaarige,  forbitrede 
Stormløb,  og  definitivt  forladt  er  den  nu  bleven  ved  Nytaarstid  1901 ; 
men  — nye  Tider,  nye  Krav!  Ved  Aarhundredets  Midte  vilde  den 
i Danmark  være  bleven  et  uberegneligt  Gode  for  vor  hele  nationale, 
saavel  borgerlige  som  militære  Udvikling.  Thi  vel  stod  den  paa 
selvsamme  Retsgrundlag  som  vor  egen  og  var  opført  i samme 
umoderne  Stil  som  denne;  men  den  forholdt  sig  til  denne,  som  en 
gammel,  men  yderst  vel  restaureret  Bygning  forholder  sig  til  en 
ubeboelig  Ruin. 

I vort  Selvstyres  Morgengry  efter  1848  kom  jo  imidlertid  de 
ideale  Krav  til  her  hjemme  at  spille  en  ikke  helt  gennemførlig  Rolle, 
og  særlig  over  for  denne  Retsreform  støttede  de  sig  til  Grundlovs 
„Løfteparagraffer"  og  andre  højst  hæderlige,  teoretiske  Hensyn.  Det 
praktiske  Resultat  blev  derimod  det  beklagelige,  at  hint  afsluttende 
Arbejde  udsattes  , — ad  calendes  Graecas. 

Saaledes  hændtes  det,  at  der  i Stedet  for  den  imødesete  nye 
Retsbygning  tilbageleveredes  Hæren  den  gamle,  højtideligt  fordømte 
til  fortsat  Benyttelse,  medens  de  af  Scheel  indsamlede,  tidssvarende 
Materialier  forblev  henliggende  paa  Arbejdspladsen  til  behagelig 
Brug  eller  Ikkebrug  efter  eventuelle  vedkommendes  Smag  og  Behag. 
Men  denne  Behandling  af  vort  under  Treaarskrigen  fødte  Hærvæsen 
var  saa  stik  modsat  den  aarvaagne,  legislative  Omhu,  der  ellers 
altid  vises  nyfødte  Hærvæsener,  at  den  bør  fæste  sig  i Erindringen. 
Thi  i den,  og  kun  i den,  kan  der  findes,  om  end  ikke  Undskyld- 
ning for  de  abnorme  Tilstande,  hvorunder  Folk  og  Hær  nu  af  alle 
erkendes  at  vaande  sig,  saa  dog  et  Bidrag  til  deres  Forklaring, 
som  det  vilde  være  ubilligt  imod  de  senere  vedkommende  ikke  at 
mindes. 

II 

For  ret  at  kunne  vurdere  Betydningen  af  den  Stagnation, 
hvorunder  vor  militære  Retsudvikling  har  lidt,  siden  Christian  VHI 
beordrede  dens  Reform,  maa  Opmærksomheden  fæstes  paa,  at 
Militærvæsenet  — i Danmark  saavel  som  i det  øvrige  Europa  — 
siden  clengang  er  undergaaet  saadanne  fundamentale  Omdannelser, 

som  gør,  at  en  Hær  helt  skifter  Karakter,  og  allerede  derfor  nødven- 
diggør en  tilsvarende  Omdannelse  af  Rets-  og  Moralbygningen : Først 
Overgangen  fra  hint  Fortidens  Proletariathærvæsen,  der  hen- 
tede sit  Soldatermateriale  internationalt  ved  Hvervning  eller  natio- 
nalt fra  Folkebærmen,  til  denne  de  nyere  Tiders  første  Afart  af 
Værnepligtsvæsen,  hvor  Materialet  ganske  vist  hentedes  fra 
Borgerklasseme,  men  stærkt  iblandet  med  købte  Stillingsmænd.  Og 
dernæst  atter  Overgangen  fra  denne  Qvasi- værnepligt  s Hær 
til  Nutidens  virkelige  Folkehær:  Folket  i Vaaben,  der  henter 
Soldaterne  direkte  ud  af  alle  Landets  Arner,  selv  de  høj  fyrsteligste, 
hvor  der  findes  vaabenføre  og  hæderlige  Mænd. 

At  disse  to  gennemgribende  Reformer  af  Hærens  Karakter 
maatte  kræve  tilsvarende  Reformer  af  dens  Retsvæsen,  har  været 
saa  indlysende  for  Europa,  at  der  ikke  vil  kunne  nævnes  et  eneste 
Samfund,  hvor  ikke  dette  Krav  Trin  for  Trin  er  søgt  fyldestgjort. 
Fyldestgørelsen  har  selvfølgelig  maattet  skaffe  sig  mange  forskellige 
Former,  kæmpe  med  mangfoldige  Vanskeligheder  — Østerrig  maatte 
saaledes  i det  første  Tiaar  efter  Folkehærens  Indførelse  foretage 
„over  fyrretyve “ Enkeltreformer  (!)  — men  intet  har  kunnet  for- 
dunkle Lovgivernes  Syn  paa  Sagens  skæbnesvangre  Nødvendighed 
for  Folk  og  Land. 

Stagnationen  herhjemme  i dette  Halvaarhundrede  betyder  derfor, 
at  vor  Udvikling  er  kommen  totalt  ud  af  Forbindelse  med  den 
europæiske  Folkehærsudvikling.  Men  Graden  af  denne  Isolation, 
saa  mangesidig  den  end  er,  maales  allerede  sikkert  og  let  ved 
Karakteren  af  Militærstraffenes  System,  dette  saa  afgørende  Ud- 
tryk for  den  militære  Retsplejes  hele  Virkemaade  og  Aand  over  for 
Værnepligtsbefolkningen.  Et  sammenlignende  Blik  paa  denne  posi- 
tive Side  af  Udviklingen  anbefaler  sig  derfor  her. 

Den  Hær,  som  Organisationen  af  1842  og  det  dermed  forbundne, 
A.  W.  Scheel  overdragne  Lovarbejde  direkte  angik,  var  for  saa 
vidt  en  ret  og  slet  Proletariathær,  som  den  vedblivende  rekrute- 
redes  i gammel  Stil.  Thi  vel  fyldtes  der  ikke  længere,  saaledes 
som  i Aarhundredets  Begyndelse,  internationale  Proletarer  i Geled- 
derne ; men  de  fyldtes  stadigt  med  et  nationalt  Proletariat  ved  Ud- 
skrivning udelukkende  af  Landalmuen  — og  at  der  imellem  denne 
og  den  øvrige  Befolkning  endnu  dengang  var  et  Svælg,  er  bekendt 


1 Løbells  milit.  Jahresberichte  1879. 

nok.  Scheels  Tjenestekorrespondance  tyder  da  ogsaa  paa,  at  Au- 
toriteterne betragtede  de  militære  Underklasser  som  en  endogsaa  i 
fysisk  Henseende  anden  Art  Mennesker  end  andre  Danske;  saaledes 
betegner  endnu  i December  1847  — altsaa  paa  selve  Tærskelen  til 
den  nye  Tid  — Kancelliet,  støttende  sig  til  en  Betænkning  fra  Sund- 
hedskollegiet, et  omspurgt  Straffeonde  som  anvendelige  paa  „unge 
militære  Forbrydere"  men  uanvendeligt  paa  „civile  unge  Mennesker 
af  samme  Alder"!  Denne  Distinktion  imellem  hvad  der  uden  For- 
dærv turde  bydes  danske  Konstitutioner,  eftersom  de  var  i Uniform 
eller  i civil,  tager  sig  jo  besynderlig  ud  n u , hvor  man  ser  selv  det 
brutale  England  end  ikke  turde  byde  sine  internationalt  Hvervede 
andre  Intensivstraffe  end  sine  frie  Borgere!  Men  da  dette  terroristike 
Syn  paa  Militærproletariatet  dengang  herskede,  maatte  det  selv- 
følgelig præge  Lovkodifikationen,  trods  alle  videnskabelige  Studier  og 
personlige  Opfattelser. 

Forbavse  kan  det  følgelig  ikke,  at  Scheel  maatte  holde 
Trop  og  notere  Intensivstraffe  lige  op  til  den  voldsomste  af  alle 
kendte:  6 Gange  5 Dages  strengt  (mørkt)  Fængsel  paa 
Vand  og  Brød  o:  et  Fængsel,  hvorfra  enhver  Refleks  af  en 
Lysstraale  er  lukket  ude.  Han  forefandt  selve  denne  Rædsel  fast- 
slaaet  knap  ti  Aar  tidligere  som  et  godt  Surrogat  for  Spidsrod,  saa 
at  sige  i lige  Doses : 4 X 5 Dage  heraf  lig  4 Gange  Spidsrod,  hvilket, 
som  sagt,  stemte  med  Datidens  Opfattelse  i største  Delen  af  Europa. 
Selv  i Preusen,  hvor  dog  „korporlige"  Straffe  afskaffedes  meget 
tidligt  — ca.  en  Menneskealder  tidligere  end  i Danmark  — var 
Trangen  til  saadanne  intensive  Fængselstraffe  bevaret;  ikke  unaturligt 
i øvrigt  over  for  de  mange,  sammenstykkede  og  til  Dels  ildesindede 
Værnepligtsbefolkninger,  som  Preussen  efter  „Befrielseskrigen"  havde 
at  pløje  sammen  i sin  Hær;  i Praksis  oversteg  disse  Mørkefængsler 
saa  at  sige  aldrig  „21  slemme  og  7 gode  Dage"  og  de  omgaves 
efterhaanden  med  en  Række  Forbehold,  Indskrænkninger  og  For- 
sigtighedsregler; men,  som  sagt,  bevarede  var  de  ogsaa  her. 

Højligt  maa  det  derimod  forbavse,  at  Danmark  — der  langtfra 
at  faa  fremmede  og  uvillige  Befolkninger  at  pløje  ind  i Hæren, 
har  maattet  afgive  sine  tyske  og  derved  faaet  den  mest  ensartede 
og  med  alle  moralske  Baand  tættest  sammenknyttede  Værnepligts- 
befolkning,  Verden  saaledes  kender  — har  bevaret  dette  terrori- 
stiske Uvæsen  i dets  fulde  Højde  fra  Proletariatperioden  ind  i Folke- 
hærsperioden og  hele  Aarhundredet  ud.  Bevaret  det,  medens  det 
overalt  ellers  er  afskaffet  i saadant  Omfang,  at  nu  til  Dags  ikke  en 

eneste  af  disse  skrækkelige  Femdagesport ioner  tør  anvendes  noget 
andet  Sted  i Verden.  Betænker  man  nu,  efter  hvor  voldsomt 
stigende  en  Skala  denne  Strafs  nedbrydende  Virkninger  for  Legeme 
og  Aand  nødvendigvis  maa  vokse  med  hver  følgende  Portion,  vil 
man  allerede  heraf  se,  hvilket  uhyre  Svælg  der  er  opstaaet  imellem 
Aanden  i det  europæiske  og  i det  danske  Hærvæsens  Strafferetspleje. 

Og  man  vil  tillige  se  klart,  at  allerede  den  blotte  Bevarelse  i 
Loven  af  disse  topmaalte  Barbarier,  efter  at  de  er  fordømte  overalt 
ellers,  ikke  blot  sætter  et  nedværdigende  Stempel  paa  denne,  men 
ogsaa  rent  praktisk  set  maa  virke  demoraliserende:  Dens  Anven- 
delse efter  Loven  maa  naturligvis  ligesaa  vel  i Danmark  som  i 
alle  andre  Landes  Befolkninger  afføde  en  voksende  Sum  af  Haan  og 
Ringeagt  for  Folkehærvæsenets  Aand ; men  dens  Jkkeanvendelse 
efter  Lovens  Bydende  lige  saa  naturligt  Misstemning  i Befalingsper- 
sonalet, som  med  Rette  kræver  sin  Autoritet  beskyttet  med  Lovens 
fulde  Styrke  og  som,  naar  dette  ikke  sker,  værner  den  ved 
skærpet  Stramhed  i personlig  Optræden.  Derved  fremmes  en  kujo- 
nerende Tjenestetone,  som  letteligt  faar  den  værnepligtige  til  at 
betragte  simpel  ensom  Arrest  som  et  behageligt  Asyl,  overhovedet 
alle  ikke-intensive  Fængselsstraffe  som  mindre  pinlige  og  krænkende 
Skæbner  end  Samlivet  med  hans  foresatte.  „Denne  (gelinde)  Arrest 
var  den  skønneste  Tid,  jeg  tilbragte  ved  Militæret®,  lød  en  Er- 
klæring, der  har  foreligget  den  tyske  Rigsdag  til  Overvejelse1.  Dette 
kan  jo  umuligt  gaa;  følgelig  maa  disse  skrækindjagende  Fængsler, 
saa  længe  de  staar  i Loven,  anvendes  efter  dennes  Bydende,  uden 
Hensyn  til  Aanden  i Hæren  og  Samlivet  med  Folket. 

Det  er  derfor,  man*  Europa  rundt  har  afskaffet  disse  til  alle 
Sider  ødelæggende  Straffeonder,  ikke  blot  i Anvendelsen,  men  i 
Loven,  og  samtidig  med  Proletariathærens  Afskaffelse.  Som  Eksempel 
kunde  her  Østerrig  atter  anføres;  dog  Norge  har  for  os  ganske 
særlig  Interesse,  fordi  denne  vor  gamle  Fælle  i Militærvæsen  ogsaa 
har  haft  A.  W.  Scheel  som  nærstaaende  Vejleder;  tillige  Sverige, 
fordi  ogsaa  dette  Land  har  haft  et  tohundredaarigt  Militærrets 
Fællesskab  med  os. 

Da  Norge  i Maj  1866  besluttede  Væmepligtshærens  Indførelse, 
havde  man  nogle  Uger  tidligere  besørget  en  Militærstraffelov  ved- 
tagen, hvis  § 23  nedsatte  Maksimum  af  disse  Femdagesportioner 
til  — to ! Men  da  man  senere  genoptog  Bearbejdelsen  af  Militærrets- 

1 Curt  Abel:  Vier  Wochen  p.  30. 

reformen,  afskaffede  man  ogsaa  disse  to  Portioner!  Og  man  af- 
skaffede dem  straks  (1894),  uden  at  afvente  den  nye  Revision  af 
Straffeloven,  som  forelagdes  i 1899—1900.  — Den  ny  Militærretter- 
gangslov traadte  i Kraft  1.  April  1901. 

Sverige  har  udvist  en  lignende  vagtsom  Omsigt.  Thi  allerede 
ved  Militærstraffeloven  af  1868  blev  Proletariatsperiodens  mest  stø- 
dende Brutaliteter  i agtværdig  Grad  bortfjemede.  Men  da  i 1878 
den  Gennemførelse  af  „Folket  i Vaaben*,  som  vi  nu  i de  sidste 
Dage  (Maj  1901)  har  været  Vidne  til,  blev  tagen  i Sigte,  fremsatte 
Rigsdagen  Andragende  om:  „at  Militærlovgivningen,  naar  almin- 
delig Værnepligt  i større  Udstrækning  anvendtes  til  Landets  For- 
svar, maatte  underkastes  Revision,  da  den  indeholder  visse  Straffe 
fra  gamle  Tider,  som  var  strengere  end  nødvendigt,  og  ikke  frembød 
tilstrækkelige  Garantier  for  de  underordnedes  Beskyttelse  imod 
Myndighedsmisbrug  og  Fornærmelser  fra  de  overordnedes  Side.* 
— Justitsministeren  nedsatte  en  Kommission  desangaaende.  Og 
Resultatet  blev  for  Straffenes  Vedkommende,  at  Maksimum  af 
intensivt  Fængsel  sættes  til:  Mørk  Arrest  i højst  8 Dage(!)  med  3 
Afbrydelser  (!)  paa  almindelig  Soldaterkost  (!),  dog  ikke  „annan 
dryck  ån  vatten*  (Lov  1881  § 19) K Med  dette  beskedne  Udtryk 
for  Terrorisme  har  altsaa  vore  Naboer  nu  i tyve  Aar  maattet  holde 
Styr  paa  deres  hvervede  Soldater. 

Ifølge  Bladenes  Meddelelser  synes  det,  som  om  Krigsminister, 
General  Crusebjørn  har  lovet  at  foranledige  en  ny  Revision  af  Mili- 
tærstraffeloven. I saa  Fald  vil  Talen  sikkert  blive  om  at  gøre  denne 
„strång  arrest*  lys;  thi  Mønstret  for  den  er  utvivlsomt  den  franske 
cellule  de  correction,  der  ligeledes  kan  vare  indtil  8 Dage;  men 
den  er  lys.  Og  desuden  vil  man  sikkert  ikke  staa  tilbage  for  Norge 
i Afsky  for  disse  Mørkets  Gerninger. 

Nu  ved  Aarhundredets  Slutning  staar  altsaa  vor  Militærstraffelov 
med  dens  indtil  seks  Etager  dybe  Mørkefængsler  i den  mest  skærende 
Kontrast  til  Alverdens,  selv  vore  nærmestes.  Hvad  er  Grunden 
hertil?  Skulde  den  danske  Nation  være  saa  særlig  barbarisk  eller 


1 Denne  Redaktion  minder  om  et  karakteristisk  Træk  under  den  tyske  Rigs- 
dags Behandling  af  den  tilsvarende  Bestemmelse  (Lov  20.  Juni  1872  § 25). 
Udkastet  foreslog  „als  Nahrung  nur  Wasser  und  Brod*;  Rigsdagen  strøg  „nur* 
og  anmodede  Bismarck  om  at  lade  anstille  en  omfattende,  sagkyndig  Under- 
søgelse af  Straffens  sanitære  Virkninger.  Resultatet  heraf  i Allerh.  Ordre  af 
2.  Juni  1872  var:  naar  det  anses  for  fornødent  „maa  en  varm  Morgensuppe 
daglig  leveres  Arrestanten*. 

enfoldig?  Hvor  meningsløst!  Skulde  Frithiof  Nansens  Landsmænd 
eller  skulde  de  hvervede  Karle  hinsides  Sundet  ved  Sindets  Blødhed 
og  Sædernes  Blidhed  saa  langt  overstraale  vore  værnepligtige? 
Hvor  meningsløst!  Skulde  da  de  Folk  have  Ret,  som  paastaar,  at: 
for  os  Danske  med  vor  korte  Tjenestetid  er  slige  intensive,  kort- 
varige Straffe  en  krigsmæssig  Nødvendighed?  Nej  eftersom  — 
ganske  afset  fra,  at  norsk  Tjenestetid  er  endnu  kortere  — dette 
Straffeonde  strækker  sine  direkte  Lidelser  ud  over  indtil  c.  to 
Maaneder  (de  indirekte  over  hele  Livet)  og  desuden  er  uan- 
vendeligt netop  i Krig,  saa  er  ogsaa  denne  Paastand  jo  meningsløs 
i en  virkeligt  imponerende  Grad. 

En  positiv  Grund  maa  der  naturlig  findes  til  dette  frappante 
Faktum,  at  medens  vore  stammebeslægtede  indlede  selve  Hær- 
reformerne  med  ivrigt  at  rasere  disse  Barbarier  baade  ad  ordinær 
og  ekstraordinær  Vej,  har  vi  koldblodigt  bevaret  dem  i deres  fulde 
Dybde  for  vort  nu  allerede  en  Menneskealder  gamle  Folk  i Vaaben. 
Forklaringen  paa  dette  Særsyn,  hvis  principielle  Natur  jo  er  selv- 
indlysende, findes  deri,  at  den  epokegørende  Reformbevægelse  i 
Militærretten,  som  Folkehærens  Indførelse  har  fremkaldt  over  hele 
den  civiliserede  Verden  i de  sidste  Aartier,  har  fundet  god  For- 
staaelse  hos  vore  skandinaviske  Frænder,  medens  den  er  bleven 
saa  komplet  ignoreret  og  ukendt  herhjemme. 

III 

Nu  ved  Aarhundredskiftet  er  det  allerede  en  Snes  Aar  siden, 
at  den  mægtige  Reformbølge,  som  indeværende  Folkehærsperiode 
har  rejst,  naaede  ud  over  hele  den  civiliserede  Verden.  Allerede  i 
1881  havde  den  saa  at  sige  overalt  bortskyllet  Proletariatperiodens 
Aand  af  den  militære  Straffelovgivning.  Dermed  var  Reformperiodens 
afgørende  Moment  naaet,  selv  om  det  store  Konstruktionsarbejde 
paa  de  nye  Retsbygninger  ikke  alle  Vegne  kunde  fuldføres  straks, 
ja  sine  Steder  maatte  vare  Aarhundredet  ud:  Samtlige  vore  Naboer 
har  jo  saaledes  først  i Aaret  1901  faaet  deres  Folkehærvæsen  med 
dens  Retsbygning  bragt  under  Tag. 

Her  hjemme  er  imidlertid  hele  denne  verdenshistoriske  Udvikling 
bleven  saa  mærkværdigt  upaaagtet,  at  en  indgaaende  Redegørelse 
af  dens  Omfang  og  Betydning  turde  være  saare  ønskelig.  Da 
imidlertid  en  saadan  jo  umuligt  kan  finde  Plads  her,  maa  det  for- 
søges i enkelte  brede  Træk  at  karakterisere  disse  Verdensreformers 
Hovedopgave  og  legislative  Hovedmiddel. 

Militærretsreformernes  Hovedopgave  under  hele  den  besvær- 
lige Overgang  fra  Proletariatvæsenet  til  „Folket  i Vaaben*  har  overalt 
været:  Den  moralske  Sammenbygning  af  Folk  og  Hær  i 
Folkehæren.  Paa  denne  Opgave  har  overalt  Folkeviljen,  Stats- 
kløgten og  Krigskløgten  arbejdet  endrægtigt  sammen,  fordi  det 
under  alle  Synspunkter  var  indlysende,  at  et  Folkehærvæsen  kun 
kunde  blive  til  Ruin  for  baade  Folk  og  Land,  baade  i Fred  og  i 
Krig,  baade  indrepolitisk  og  krigsmæssigt,  hvis  Løsningen  mislyk- 
kedes. Og  nu  særligt  i konstitutionelle  Stater:  Hvorledes  skulde 
en  Regering  vel,  naar  denne  Opgave  ikke  havde  faaet  en  passende 
Løsning,  kunne  vente  at  faa  bevilget  de  stærkt  forøgede  Ofre  for 
Statskassen  og  Byrder  for  Befolkningen,  som  Folkehæren  kræver? 
Forventningen  herom  maatte  jo  være  en  Dumhed,  ingen  Regering 
kunde  begaa.  Ganske  vist  lyder  det  Oxenstjernaske  Statsmandsord, 
som  lystigst  citeres  herhjemme:  „Min  Søn,  Du  aner  ikke,  med  hvor 
lidt  Klogskab  Verden  lader  sig  regere*;  men  man  betragte  netop 
hans  egne  Landsmænd:  At  den  svenske  Verden  skulde  lade  sig 
regere  til  Aarsudgifter,  der  forøges  med  en  Snes  Millioner  og  derved 
fordobles,  og  til  personlige  Tjenestebyrder,  der  hidtil  har  været 
Befolkningen  ukendte,  uden  at  der  først  var  skaffet  den  en  Lov- 
givning, som  nogenlunde  sikrede  det  moralske  Vederlag  for  alle 
disse  Ofre  — denne  Dumhed  har  Sveriges  Statsmænd  jo  været  i 
den  Grad  fjerne  fra,  at  de  i Aartier  forud  har  skænket  denne  Lov- 
givning deres  alvorlige  Interesse.  Og  lignende  Forhold  i alle  Lande 
over  for  denne  utvivlsomme  Hovedopgave. 

Men  var  Hovedopgaven  saaledes  utvivlsom,  saa  var  Hoved- 
midlet til  dens  Løsning  det  ikke  mindre.  Thi  allerede  i et  Par  Men- 
neskealdre havde  dette  staaet  urokkeligt  indbanket  i den  europæiske 
Bevidsthed,  nemlig  siden  dengang,  da  Frankrig  havde  vist  Verden, 
hvorledes  et  „Folk  iVaaben*  kunde  skabes  stærkt  nok  til  at  sætte 
det  forenede  Europas  Proletariathærvæsen  i Knæ.  Dengang  havde 
Bonaparte  anvist  Hovedmidlet:  Skriv  eders  Love  moderate  og 
klare  men  overhold  dem  med  Fasthed,  og  glimrende  havde 
dette  Middel  staaet  sin  Prøve.  Synet  af  ham,  der  — med  Kommando- 
staven i den  ene  Haand,  Code  Napoleon  i den  anden,  og  bag  sig 
Geledder,  „hvori  enhver  Soldat  var  en  fransk  Borger*  — drog 
Frankrig  ud  af  Revolutionens  Kaos  op  til  Verdens  kulturbringende 
Magt,  indeholdt  en  Lære,  som  vel  „den  hellige  Alliance*  kunde  holde 
i Skammekrogen  i Aartier  men  som  intetsteds  kunde  glemmes.  Ved 
Goethe-Mindefesten  mindedes  man  om,  at  selve  denne  germanske 

Aandsheros,  hvis  nationale  Betydning  Tysklands  Rigskansler  for 
nylig  med  rammende  Veltalenhed  stillede  jævnsides  med  Bismarcks, 
beundrende  havde  udtalt:  „Det  er  Karakteren  af  en  Nations  Rets- 
og  Krigsvæsen,  der  anviser  den  dens  Plads  i Civilisationen 44 , og  at 
han  trofast  havde  baaret  „sin  Kejsers  røde  Baand*  endog  midt 
under  Tysklands  begejstrede  Befrielseskrig  imod  Tyrannen  — hvori 
han  endog  forbød  sine  unge  Slægtninge  at  tage  frivilligt  Del. 

Var  dette  prøvet  Visdom  ved  det  19de  Aarhundredes  Begyn- 
delse, saa  var  det  bleven  det  endmere  i Aarhundredets  Løb,  alt 
eftersom  selve  den  hellige  Alliances  varmeste  Tilhængere  havde 
maatte  ofre  deres  dyrebare  Proletariatvæsen  paa  Folkehærens  Alter. 
Men  at  realisere  Bonapartes  Visdom  var  ikke  nogen  let  Sag.  Thi 
den  lysende  Genialitet  i hans  Ord  var,  at  de  i en  saa  forbavsende 
Korthed  ramte  Proletariathærens  Aand  dødbringende  paa  alle  dens 
Hovedpunkter.  Denne  havde  søgt  sin  Styrke:  ikke  i Moderation, 
men  i Terrorisme,  ikke  i Klarhed  men  i obskurantitisk  Uklarhed, 
ikke  i Fasthed,  men  i opportunistisk  Vilkaarlighed.  Og  fuldt  bevidst 
havde  den  gjort  dette,  af  klart  Princip,  ingenlunde  af  udskejende 
Luner;  thi  dens  Moralprincip  i Frederik  den  Stores  Stil  var:  „Der 
Soldat  musse  sich  vor  den  Vorgesetzten  mehr  als  vor  dem  Feinde 
furchten*.  Men  hvad  egnede  sig  vel  bedre  hertil  end  Terrorisme, 
Obskurantisme  og  Vilkaarlighed? 

Men  det  for  en  uoverskuelig  Fremtid  afgørende  Skridt  i denne 
det  europæiske  Forsvarsvæsens  Udvikling  indtraf  en  Snes  Aar  efter 
Aarhundredets  Midte,  den  Gang  nemlig,  da  Staterne  med  den 
mærkeligste  Enstemmighed  — og  denne  Gang  med  - Danmark  i 
Spidsen  — adopterede  selve  Pricippet  „Folket  i Vaaben* : Enhver 
vaabenfør,  hæderlig  Mand  skal  personlig  give  Møde 
under  Fanen.  Den  historiske  Anledning  til  denne  omfattende 
Folkehærsperiode  blev  de  epokegørende  Felttog,  hvorved  Preussens 
Volk  im  Waffen  i kort  Rækkefølge  — 1864,  1866,  1870—71  — 
overraskede  og  overvældede  sine  Naboer  i Nord,  i Syd  og  i Vest 
Og  særdeles  forstaaelig  var  unægtelig  den  retledende  Virkning  heraf 
paa  Europa  efter  den  nysnævnte  Skuffelse;  thi  disse  Felttog  belærte 
Alverden  paa  det  klareste,  baade  om  hvor  store  Krav  Kampen 
med  Nutidens  Præcisionsvaaben  stiller  til  den  individuelle  Moral  i 
Geleddet,  og  samtidigt  om,  hvor  gode  Betingelser  for  Opfyldelsen  af 
disse  Krav  Folkehærsprincippet  skaber.  Selvfølgelig  forudsat,  at 
dette  Princip  indarbejdes  med  denne  Moraludvikling  for  Øje. 

Forst  mødte  her  de  af  Preussen  overvundne  Stater  i deres 

naturlige  Rækkefølge:  Allerførst  Danmark  ifølge  enstemmig  Ind- 
stilling af  „den  store  Forsvarskommission  af  1866“  — et  Par  Aar 
senere  Bayern  og  Østerrig  — atter  et  Par  Aar  senere  det  nye 
tyske  Rige  og  Frankrig  (1872).  Dernæst  bredte  Reformen  sig 
viden  om:  Rusland  1874,  Italien  1875  (71)  o.  s.v.;  nu  i inde- 
værende Aar  ser  vi  møde  som  overmaade  sene  Efternølere  Sverige 
i Maj  Maaned  og  Portugal  i Marts  1901. 

Ingen  Sinde  i de  Aarhundreder,  der  er  forløbne  siden  Stats- 
hærenes Oprettelse  i Europa,  har  disse  gennemlevet  en  saa  epoke- 
gørende Reformperiode  som  denne,  der  forskelsløst  greb  Staterne 
lige  fra  de  mest  autokratiske  Militærkejserdømmer  og  lige  til  de 
mindste  og  mest  demokratiske  Republikker.  Ingen  Sinde  har  der 
følgelig  foreligget  et  saa  vidtudstrakt  Grundlag  for  historisk  Erfaring 
og  Belæring  som  det  her  foreliggende.  Og  naar  Belæringen,  saa- 
ledes  som  her,  søges  om  Europas  militærretlige  Udvikling,  saa 
er  ogsaa  denne  af  mere  ubetinget  Natur  og  mere  overvældende 
Beviskraft  end  nogen  Sinde  tidligere. 

Imellem  alle  de  Stater,  der  her  præsenterer  sig  til  Beskuelse, 
vil  man  nemlig  ikke  finde  nogen  eneste  (Danmark  selvfølgelig  und- 
tagen), der  har  unddraget  sig  de  Konsekvenser  for  Militær- 
retsplejen, som  Folkehærsprincipet  medfører.  Og  man  vil  finde, 
at  Konsekvenserne  overalt  har  ledet  ind  paa  de  samme  Veje  imod 
det  samme  Endemaal. 

Vejene  er:  Den  militære  Retsbygnings  Udrensning  for  de 
Efterladenskaber  af  Terrorisme,  Obskurantisme  og  al  Slags  Vilkaar- 
ligheder  ved  Kommandomyndighedens  Indskriden,  som  befandtes 
nødvendige  under  Proletariatperioderne.  — Retsbygningens  Rekon- 
struktion, baade  i Straffelove,  Rettergangsformer  og  Disciplinar- 
anordninger,  til  Fremme  for  den  moralske  Sammenbygning  af  Folk 
og  Hær,  der  er  bleven  nødvendig  i Folkehærspérioden.  Altsaa 
Straffelove,  hvis  transparente  Forstaaelighed  og  Moderation  kan 
erobre  dem  fuldt  forstaaende  Tilslutning  hos  alle  hæderlige  Folk. 
Og  Krigsretter,  hvis  klare  og  selvstændige  Forhandlingsformer 
viser  dem  for  alle  som  disse  kendte  og  anerkendte  Loves  paalidelige 
Haandhævere,  Lovene  ufravigeligt  underordnede  og  kun  dem  — 
altsaa  helt  uafhængige  af  al  Kommandomyndighed. 

Endemaalet  er:  Paa  Ruinerne  af  hin  mørke  og  kujonerende 
Retsløshedstilstand,  som  den  tidligere  Blanding  af  Retshaandhævelse 
og  Kommandomyndighed  uundgaaeligt  maatte  fremkalde,  at  rejse 
en  klart  defineret,  særligt  militær  Retstilstand,  betryggende  til 

alle  Sider  og  styrkende  alles  Retsbevidsthed.  Selvfølgelig  en  sær- 
ligt militær  Retstilstand,  eftersom  Befalingsmandens  Diktatur 
som  Udsteder  af  Tjenestebefalinger  er  urokkelig,  saavel  hans  Ret 
som  Ansvar  her  absolut  og  uanfægtelig;  men  — altsaa  under  fuld 
Hævdelse  heraf:  at  garantere  den  undergivne  en  klar  Rets- 
stilling, egnet  til  i Folkehærens  Geledder  at  værne  og 
højne  den  nationale,  militære  og  personlige  Selvfølelse, 
netop  dette  og  intet  andet  er  det  Endemaal,  som  dette  store 
Reformarbejde  over  hele  den  civiliserede  Verden  har  tilsigtet  og 
virkeligt  ogsaa  i stort  Omfang  naaet 

Det  er  denne  livskraftige  Udvikling  over  hele  den  civiliserede 
Verden  i Løbet  af  det  sidste  Kvartaarhundrede,  der  giver  os  den 
rette  Maalestok  for  Lethargien  herhjemme  — for  denne  uendelige 
Stagnation,  der  har  ladet  os  blive  hjælpeløst  stikkende  i et  Uføre, 
som  allerede  i Aarhundredets  Midte  fordømtes  som  — utids- 
svarende. Thi  enhver  véd,  at  det  til  alle  Tider  har  været  netop 
Hovedopgaven  for  et  Krigsvæsen,  at  møde  Fjenden  i tidssvarende 
Udrustning,  og  at  dette  gælder  fuldt  saa  vel  den  moralske  Udrust- 
ning, der  kun  kan  faas  ved  vise  Love,  som  den  materielle,  der 
kan  faas  for  klingende  Mønt.  Derfra  hidrører  jo  den  Overens- 
stemmelse i Militærlovgivning,  der  i Aarh undreder  havde  hersket 
imellem  Danmark  og  andre  europæiske  Lande,  og  derfra  den  Over- 
ensstemmelse i Udviklingen,  som  ogsaa  nu  hersker  mellem  andre 
Lande  — med  Udelukkelse  af  Danmark! 

Det  kan  have  sin  Interesse  eksempelvis  at  kaste  Blikket  paa 
denne  legendariske  sydafrikanske  Krig,  som  saa  nylig  fængslede 
Opmærksomheden,  og  hvor  de  to  kæmpende  Hære,  saa  yderst  for- 
skellige de  end  er  i Udspring  og  øvrig  Beskaffenhed,  mødtes  ud- 
rustede med  samme  Militærrets  Principper:  Ingen  kyndig  Englænder 
vil  man  finde  i Tvivl  om,  at  hvis  hans  Hær  nu  ved  Aarhundredets 
Slutning  havde  haft  samme  terroristiske  Retspleje,  støttet  paa 
Mørkefængsler,  Krumslutning  og  Rotting,  som  ved  Aarhundre- 
dets Midte  under  Krimkrigen,  saa  vilde  Boeremes  Besejring  paa  For- 
haand  have  været  en  aldeles  haabløs  Sag,  — de  engelske  Hære 
vilde  simpelthen  være  bleven  borte  i Transvaals  uoverskuelige  Bjerg- 
egne. Nu  var  Sagen  bleven  en  anden  og  noget  mere  forhaab- 
ningsfuld,  efter  at  ved  Army  Act  1881  den  mest  radikale  Reform 
var  bleven  gennemført  efter  de  nye  Rets-  og  Moralprincipper  med 
komplet  Bortkastelse  af  alle  de  nævnte  Rædsler.  Et  lignende  Eks- 
periment havde  imidlertid  aldrig  nogen  Sinde  været  forsøgt  over  for 

hvervede  Tropper,  nu  skulde  det  bestaa  sin  første,  meget  alvorlige 
Prøve  — vilde  det  gaa  godt?  — Man  vil  vistnok  erindre  den  mærke- 
lige Skræk,  hvormed  Meldinger  om  Felttogets  første,  overrumplende 
Uheld  modtages  i Hjemlandet;  men  ogsaa  den  varme  Lovtale,  Lord 
Roberts  Aaret  efter  holdt  over  Troppernes  Holdning.  Og  fremfor 
alt  vil  man  have  bemærket,  at  der  imellem  alle  de  Bebrejdelser, 
man  nyligt  søgte  at  vælte  over  paa  selve  Lord  Wolseley  som 
øverste  Leder,  ikke  blandedes  noget  Ord  om  denne  epokegørende 
Militærretsreform,  hvori  han  har  spillet  en  saa  mægtig  Rolle. 

Hvilke  krigerske  Erfaringer  der  end  i øvrigt  maatte  være  Eng- 
land forbeholdne,  saa  meget  er  sikkert,  at  det  ingen  Sinde  vender 
tilbage  til  sine  gamle  Guder.  Terrorisme  og  Obskurantisme,  hvis 
Dyrkelse  den  Goldstream  Gardeofficer,  der  berettede  Reformen1  til 
Løbells  Jahresberichte,  karakteriserede  i dette  træffende  Ord:  „Det 
var  slutteligt  kommet  saa  vidt,  at  vore  Loves  Vanskelighed  og 
Dunkelhed  ansaas  for  deres  største  Fortrin  ....  en  engelsk  rets- 
kyndig  udbryder  ringeagtende:  „Denne  Code  Napoléon  er  jo  saa 
simpel,  at  ethvert  Barn  kunde  forstaa  den8! 

IV 

Men  er  det  nu  krigsmæssige  eller  indrepolitiske  For- 
maal,  Nutidens  militære  Retsreformer  tilstræber? 

Der  er  herhjemme  aabenbart  bleven  udbredt  en  Tro  om,  at 
de  heromhandlede  Reformer  er  Frugterne  af  en  svar  Kamp  imellem 
„civile8  og  militære  Interesser,  en  Styrkeprøve,  hvor  de  sande 
krigsmæssige  Interesser  har  maattet  give  betænkeligt  efter  for 
visse  indre  politiske,  som  konstitutionel  Statsstyrelse  har  affødt. 
At  nemlig  de  liberale  Partier  har  benyttet  Tidens  „slappe  Huma- 
nisme8 til  at  vinde  Popularitet  ved  at  kæle  for  Folket  i Geled- 
derne, hvilke  Anfægtelser  de  gamle  og  prøvede,  strenge  Militær- 
begreber ikke  har  kunnet  staa  for,  — vel  især  fordi  „Folket8  samtidigt 
har  faaet  et  saa  generende,  fast  Tag  i Laaget  paa  Statskassen. 
Alt  i alt  altsaa  en  nødtvungen  Indrømmelse  fra  militær  Side,  som 
alle  ægte  Soldaterhjerter  maa  beklage  og  efter  bedste  Evne  søge 
at  eludere. 

Det  vildfarende  i denne  Tro  fremgaar  vel  allerede  af  Sagernes 
historiske  Udvikling,  der  noksom  viser,  at  Reformernes  Hovedhensyn 
netop  er  et  krigsmæssigt:  Højnelsen  af  Hærens  Moral  over  for 


1 Army  Discipiine  and  Regulation  Act  1879,  som  optoges  i Anny  Act  1881. 

Fjenden.  Men  allerskarpest  viser  det  sig  dog  i de  to  mægtige 
Stater,  hvor  dette  Hensyn  maa  være  det  ene  og  alene  raadende: 
England  og  Rusland.  Begge  disse  Stater  har  nemlig  under  de 
uafladeligste  Feltforhold  Aar  ud  Aar  ind,  Anledning  til  at  værdsætte 
netop  dette  krigsmæssige  Hensyn,  aldrig  derimod  det  indrepolitiske : 
England,  fordi  det  vel  har  „Folket"  ved  Statskassen,  men  ingen- 
lunde „Folket"  i Geleddet,  Rusland  omvendt,  fordi  det  vel  har 
„Folket  i Geleddet,  men  ingenlunde  ved  Statskassen.  Hvorledes 
har  det  da  været  bevendt  med  disse  to  Staters  Deltagelse  i Reform- 
bevægelsen? 

Hvad  Englands  Holdning  angaar,  turde  der  til  det  nys  frem- 
satte kun  være  at  tilføje,  at  en  mere  storslaaet  Ligegyldighed  for 
de  købte  Krigeres  Demoralisering  og  Kujonering  end  den,  Parla- 
ment og  Nation  udfoldede  ved  Aarhundredets  Midte  og  indtil  for 
en  Snes  Aar  siden,  kan  overhovedet  ikke  tænkes.  Man  betænke, 
at  endnu  under  Krimkrigen  foresloges  det  i Parlamentet  at  tømme 
Straffeanstalternes  stærke  Forbrydere  ud  i Pionerkompagnierne 
foran  Sebastopol ! Og  til  dette  Forslag  svarede  naturligvis  Behand- 
lingen, som  i Terrorisme  overgik  alt,  hvad  dette  Aarhundrede  kan 
opvise.  Men  da  fandt  Citys  kongelige  Købmænd , at  det  efter- 
haanden  var  bleven  en  fordømt  daarlig  Forretning,  for  svære  Penge 
at  anskaffe  Krigshære,  som  ved  første  Lejlighed  forvandlede  sig  til 
flygtende  Bander.  Og  beundringsværdig  var  den  Logik  og  Kraft, 
hvormed  da  Terrorismen  fejedes  bort  ved  Army  Act  1881 . og  ikke 
mindre  beundringsværdig  denne  Lovs  Haandhævelse : Ifølge  den  af 
Marquis  Hartington  Parlamentet  forelagte  Beretning  fra  General 
Simmons  for  1882  havde  man  „overhovedet  maatte  degraderede 
1203  Underofficerer",  der  aabenbart  altsaa  ikke  havde  været  hurtige 
nok  i Vendingen  fra  Terrorismen.  Men  at  dette  voldsomme  Ud- 
slag af  Humanitet  kan  have  hidrørt  fra  andet  end  det  rent  krigs- 
mæssige Hensyn,  er  jo  udelukket. 

Ruslands  Militærretspleje  ved  Aarhundredets  Midte  havde 
som  Grundlag  den  danske  af  1683  — hvad  Englands  daværende  i 
øvrigt  ogsaa  havde.  Peter  den  Store  havde  imidlertid  personlig 
„ved  at  give  Anklagemyndigheden  en  fast  Organisation  skabt  et 
Mønsterværk  for  den  Tid."  Nu  kom  denne  Krimkrig,  over  hvis  Udfald 
Kejser  Nikolaus  jo  sagdes  at  have  taget  sin  Død;  men  La  Russie 
ne  bonde  pas,  elle  se  recueille , som  Gortschakows  Ord  lød.  Man 
besluttede  Indførelse  af  Værnepligt,  naturligvis  i Datidens  Stil  altsaa 
quasi-almindelig  Værnepligt  med  Stillingsvæsen;  men  indsaa  straks, 

at  en  tilsvarende  Reform  af  Militærretsplejen  var  en  nødvendig  Forud- 
sætning herfor.  Denne  fremkom  i Mil.  Just.  Codex  af  15.  Maj  1867, 
der  ved  Hærorganisationens  Gennemførelse  optoges  i en  samlet 
Militærlovbog  1869. 

Men  da  kom  den  oftnævnte  europæiske  Reformperiode,  som 
bragte  Rusland  til  at  indføre  „Folket  i Vaaben*  i 1874,  og  atter 
indså  as  straks  Nødvendigheden  af  en  ny,  tilsvarende  Reform  af 
Militærretsplejen.  Hvilket  først  fremkaldte  Militærstraffeanordningen 
af  28.  Marts  1875,  der  — som  det  officielt  udtaltes  i „Invaliden* 
af  22.  April  s.  A.  — var  gennemtrængt  af  Bestræbelserne  for  „at 
bringe  Disciplinens  strenge  Fordringer  i Samklang  med  Humani- 
tetens Regler  og  den  russiske  Hærs  nuværende  Tilstand*.  Og 
at  disse  Bestræbelser  let  øjnes,  vil  fremgaa  f.  Eks.  af  følgende  Be- 
stemmelser, der  herhjemme  maa  vække  den  dybeste  Forbavselse: 
at  en  Værnepligtig  i Rekrutaaret  ikke  maa  dømmes  efter  Lovens 
Strenghed  — at  Mishandling  af  en  Undergiven  straffes  med  mindst 
16  Maaneders  Fængsel  — at,  selv  naar  Krigsretten  dekreteres 
„hemmelig*,  tillades  det  Anklagede  at  medtage  et  Par  Slægtninge 
foran  Retten. 

Hvad  det  dog  her  alene  kommer  an  paa  for  os,  er  denne 
handledygtige  Krigskløgt,  der  udtrykker  sig  i en  saa  resolut 
Omarbejdelse  af  en  kun  faa  Aar  gammel  Lov,  blot  for  at  faa  den 
i nøje  Samklang  med  Reorganisationen.  Thi  at  dette  ligesaa  lidt 
skyldtes  Konstitutionalisme  som  „slap  Humanisme*  overfor  den 
halvsnes  Folkeslag  eller  rettere  Folkestammer,  den  russiske  Selv- 
herskers Scepter  rækker  over,  er  jo  indlysende.  Denne  aarvaagne, 
legislative  Omhu  kan  altsaa  kun  skyldes  et  rent  og  purt  krigs- 
mæssigt Hensyn! 

At  Sammenstillingen  af  Militærmoralens  Udvikling  i Rusland 
og  England  er  overmaade  lærerig,  vil  vel  enhver  indrømme.  Og 
enhver  vil  sige  sig  selv,  hvordan  Dommen  over  den  Ruin  fra  1683, 
som  endnu  ind  i det  20.  Aarhundrede  hindrer  Udviklingen  i Dan- 
mark, vilde  lyde,  hvis  man  æskede  den  af  General  Dragomirow, 
Ruslands  bekendteste  Mand  paa  dette  Omraade,  eller  af  Lord 
Wolseley,  der  nylig  fratraadte  sin  fem aarige  Stilling  som  Englands 
Generalissimus.  Hvem  kan  tvivle  om,  at  Dommen  vilde  blive: 
moral  imanity  — kun  iklædt  det  uundværligste  og  gennemsigtigste 
Høflighedsdraperi?  Og  vel  at  mærke,  denne  Dom  maa  jo  tænkes 
fældet  fra  det  mest  udprægede  krigsmæssige  Standpunkt,  saa 

sandt  der  for  Tiden  næppe  eksisterer  nogen  mere  krigsprøvet  Orga- 
nisator end  Lord  Wolseley? 

Desuagtet  træffer  vi  ganske  vist  i den  danske  Dagspresse 
militære  Hjerteudgydelser,  der,  da  de  glæder  sig  over  , Pudsning 
af  Knapper  og  slige  Ting  som  den  bedste  Støtte  for  Disciplinen* 
kun  med  stor  Bekymring  kan  betragte  disse  Retsreformer,  der 
søger  deres  bedste  Støtte  i en  Lovgivning,  som  højner  Selvfølelsen 
og  Nationalfølelsen  i Geledderne.  Men  saadanne  Udgydelser,  som 
man  intet  Sidestykke  finder  til  andetsteds,  maa  komme  fra  danske 
Soldaterhjerter,  som  maaske  kan  være  ægte  nok,  men  totalt  ukrigs- 
prøvede  og  uforstaaende  af,  hvad  Krig  nu  til  Dags  betyder. 

Men  at  der,  ogsaa  ganske  afset  fra  de  krigsmæssige  Interesser, 
her  er  at  varetage  indrepolitiske,  som  i Sandhed  kan  komme 
til  at  hvile  tungt  nok  paa  patriotiske  Statsmænds  Hjerter  — hvem 
tvivler  vel  derom? 


(Slutte«) 


J.  S.  Westrup 

_ j\  underlig  Skæbnens  Tilskikkelse  bragte  de  to  frem- 

» 'agende  Mænd  i intim  Berøring  med  hinanden,  som 
^ begge  hver  paa  sin  Vis  har  udøvet  den  største  Ind- 
' flydelse  paa  vor  Tids  Aandsliv,  Wagner  og  Nietz- 
(sche.  Wagner  havde  maattet  forlade  Bayern  og 
'fandt  i det  yndige  Triebschen  ved  Vierwaldståtter- 
Søen  et  idyllisk  Asyl,  hvor  han  i Ro  kunde  gøre  sin  Niebelungen- 
ring  færdig.  I April  1869  kom  den  25aarige  Nietzsche  som  Pro- 
fessor til  Basel,  og  ikke  længe  efter  besøgte  han  Wagner,  som 
han  allerede  tidligere  flygtig  var  kommen  i Berøring  med,  og  som 
havde  bedt  ham  besøge  sig  i Schweiz.  Begge  følte  sig  overmaade 
tiltalt  af  hinanden,  og  da  ogsaa  Fru  Cosima  fandt  Behag  i den 
unge  begejstrede  Professor,  varede  det  ikke  længe,  før  det  intimeste 
Venskab  knyttedes.  Nietzsche  skriver  begejstret  til  sin  Ven  Rohde: 
* Ogsaa  jeg  har  fundet  mit  Italien,  det  hedder  Triebschen,  og  er 
som  et  Hjem  for  mig.  I den  sidste  Tid  har  jeg  været  der  4 Gange 
med  korte  Mellemrum,  og  næsten  hver  Uge  flyver  et  Brev  samme 
Vej.  Hvad  jeg  dér  lærer  og  ser,  hører  og  forstaar,  er  ubeskrive- 
ligt. Schopenhauer  og  Goethe,  Æskylos  og  Pindar  lever  endnu, 
kan  jeg  forsikre  dig."  Han  kalder  Wagner  „sin  Jupiter"  og  ud- 
taler sig  i de  mest  begejstrede  Udtryk  om  hans  Personlighed  og 
Værker.  At  Wagners  Søn,  Siegfried,  kom  til  Verden  i denne  Tid, 
betragtedes  som  et  lykkeligt  Varsel  for  deres  Venskab. 

I denne  min  Skildring  af  Forholdet  mellem  Wagner  og  Nietzsche 
retter  jeg  mig  i det  væsentlige  efter  ElisabethF&rsters„  Nietzsche- 
Biografi",  som  desværre  endnu  ikke  er  afsluttet.  Den  er  skrevet 

med  en  saglig  Upartiskhed,  som  man  sjælden  finder  hos  en  Søster, 
og  den  dybe  Sympati  for  hendes  store  og  ulykkelige  Broder  gør 
Bogen  end  mere  tiltrækkende  at  læse  og  giver  den  et  sjældent  Til- 
forladelighedens Præg.  Sympati  er  en  nødvendig  Betingelse  for 
tilfulde  at  forstaa  en  betydelig  Personlighed.  Jeg  kån  ikke  noksom 
anbefale  dette  Arbejde  til  dem,  som  har  Lyst  til  at  lære  Nietzsche 
nærmere  at  kende.  Ingen  Filosof  er  bleven  mere  mistydet  og  mis- 
forstaaet.  Søsterens  Bog  giver  os  ligesom  Nøglen  til  hans  Skrifter 
og  kaster  et  klart  Lys  over  hans  hele  Udvikling  indtil  efter  Brud- 
det  med  Wagner.  — Fru  F6rster  beskriver  os  Triebschen  saaledes: 
„Hele  Triebschen  med  dets  Beboere  var  som  en  fortryllet  Idyl; 
det  ideale  Par,  de  dejlige  Børn  med  deres  rige  Fantasi  i Leg  og 
morsomme  Indfald,  den  brave  Tjener  Jakob,  det  gamle  Krinkel- 
kroghus,  som  var  indrettet  saa  malerisk  og  hyggelig  og  som  med 
sine  enkle  Have-  og  Parkanlæg  passede  saa  godt  ind  i det  herlige 
Landskab  — alt  var  saa  harmonisk  og  dog  saa  exceptionelt.  — 
Jeg  husker  endnu  den  sidste  Aften,  jeg  tilbragte  dér.  Solen  var 
nær  sin  Nedgang,  og  allerede  stod  Maanen  fuld  og  klar  over  Titlis 
lysende  Snemark.  Medens  nu  lidt  efter  lidt  Sollyset  gik  over  i det 
blege  Maaneskin,  og  Søen  med  de  malerisk  formede,  skarpt  be- 
grænsede Fjelde  stadig  blev  mildere,  luftigere  og  mere  gennemsig- 
tig, standsede  vor  livlige  Samtale  og  vi  sank  hen  i drømmende 
Tavshed.  — Vi  vandrede  langs  Søen  paa  den  saakaldte  Røvervej, 
foran  gik  Fru  Gosima  og  min  Broder,  Gosima  i rosa  Casimirs  Shawl 
med  brede  ægte  Kniplinger,  som  hang  ned  til  Enden  af  Kjolen, 
paa  Armen  bar  hun  en  stor  Florentinerhat  med  en  Krans  af 
Roser,  bag  hende  skred  tungt  og  værdigt  den  store  kulsorte  New- 
foundlænder Russ,  derefter  fulgte  Wagner  og  jeg,  Wagner  i sort 
Fløjelsjakke  med  sorte  Atlaskesknæbukser,  sorte  Silkestrømper,  lyse- 
blaat  rigt  foldet  Atlaskesslips,  med  Kunstnerbaretten  paa  det  endnu 
fyldige,  brune  Haar.  — Vi  lyttede  til  Bølgernes  sagte  Susen,  og 
enhver  hørte  i denne  søde  ensformige  Melodi,  ligesom  fra  et  Trylle- 
hom,  sine  egne  Tankers  Sang.  — Lidt  efter  lidt  brød  vi  Tavsheden; 
Wagner,  Gosima  og  min  Broder  begyndte  at  tale  om  det  men- 
neskelige Livs  Tragedie,  om  Grækerne,  Tyskland,  Planer  og  Ønsker. 
Aldrig  har  jeg  hverken  før  eller  siden  i tre  saa  forskellige  Men- 
neskers Samtale  genfundet  en  saa  vidunderlig  Samklang.  Hver 
havde  sin  egen  Ejendommelighed,  sit  eget  Tema  og  betonede  det 
med  al  Kraft,  og  dog  hvilken  Harmoni!  Hver  af  disse  enestaaende 

Naturer  var  paa  sin  Højde,  lyste  i sin  egen  Glans  uden  at  fordunkle 
hverandre." 

Selv  skriver  Nietzsche  i 1888,  kort  før  han  blev  uhelbredelig 
sindssyg: 

„Her,  hvor  jeg  omtaler  mit  Livs  Nydelser  og  Glæder,  maa  jeg 
udtrykke  min  Taknemmelighed  for  det,  som  dybest  og  hjerteligst  har 
vederkvæget  mig.  Dette  er  uden  Tvivl  den  intimere  Omgang  med 
Richard  Wagner.  Resten  af  njine  menneskelige  Forbindelser  har 
lidet  Værd;  men  for  ingen  Pris  vilde  jeg  stryge  ud  af  mit  Liv 
Dagene  i Triebschen,  Dage  af  Fortrolighed,  Munterhed  og  sublime 
Tilfældigheder,  dybe  Øjeblikke.  Jeg  véd  ikke,  hvad  andre  har  op- 
levet med  Wagner:  over  vor  Himmel  drog  aldrig  nogen  Sky.* 

Denne  lykkelige  Tid  blev  afbrudt  af  den  store  fransk-tyske  Krig. 
Den  Gang  var  Nietzsche  en  ivrig  Patriot  og  vilde  endog  deltage  i 
Krigen  som  Soldat.  Men  da  han  som  Professor  i Basel  havde 
maattet  lade  sig  naturalisere  i Schweiz,  var  det  ikke  saa  let  at 
komme  løs.  Endelig  fik  han  Tilladelse  til  at  drage  af  Sted,  men 
blot  som  Sygeplejer.  Han  blev  dog  efter  kort  Tid  smittet  af  sine 
Patienter,  laa  dødssyg  i Eilangen  og  kom  kun  langsomt  til  Kræfter 
igen  hjemme  hos  sin  Moder  i Naumburg.  Fru  F&rster  mener,  at 
denne  Sygdom  ødelagde  hendes  Broders  Sundhed  for  hele  Livet 
og  lagde  Grunden  til  den  frygtelige  Hjernelidelse,  som  førte  til  den 
store  Katastrofe.  De,  som  uden  nærmere  Kendskab  tænker  sig 
Nietzsche  som  en  brutal  Egoist,  „eine  blonde  Bestie",  burde  læse 
Søsterens  korte  Beretning  om  Krigsaarene.  Ikke  blot  de  forfærde- 
lige Strabadser  virkede  nemlig  nedbrydende  paa  Nietzsche,  men 
Synet  af  Krigens  Rædsler,  Medlidenheden  med  de  ulykkelige  saarede 
gjorde  et  saa  dybt  Indtryk  paa  hans  bløde,  kærlige  Sind,  at  han 
aldrig  kunde  forvinde  det.  Han  skriver  til  sin  VenGemsdorf:  „Man 
bør  ikke  mere  tænke  paa  disse  Afskyeligheder,  dersom  man  ikke 
skal  miste  alt  Livsmod.*  — Julen  1870  tilbragte  han  hos  Wagners. 
Han  havde  allerede  længe  ønsket  at  gøre  noget  for  .Wagner,  og 
mente  at  hæve  de n wagnerianske  Bevægelse  op  paa  et  højere 
Niveau  ved  at  sætte  det  moderne  Musikdrama  i Forbindelse  med 
den  græske  Kunst.  Det  synes  som  om  den  unge  Tænker  af 
Kærlighed  til  Wagner  og  hans  Kunst  søgte  at  jage  bort  Ideer  og 
Forestillinger,  som  stod  i Strid  med  det  Maal,  han  havde  sat  sig. 
I 1872  skriver  han:  „Ingen  gør  sig  Begreb  om  den  Møje  og  Kval, 
som  udkræves  for  i den  Grad  at  holde  sig  fri  for  de  fra  alle 

Kanter  sig  paatrængende  Forestillinger allermindst  om  den 

enorme  Opgave,  jeg  havde  lige  over  for  Wagner,  og  som  i Sand- 
hed foraarsagede  mange  og  tunge  Lidelser  i mit  Indre. 44  Resultatet 
af  disse  Bestræbelser  var  den  berømte  Afhandling  om  „die  Geburt 
derTragodie  aus  dem  Geiste  der  Musik",  som  han  trods  Gulsot  og 
Tarmbetændelse  med  Begejstring  tog  fat  paa.  Nietzsche  forsøger 
her  at  forklare  den  græske  Kunsts  Opstaaen  og  Udvikling  ved  to 
Grundelementers  Forbindelse,  det  dionysiske  og  apolloniske,  den 
vilde  kaotiske  Naturkraft  og  overstrømmende  Livsglæde  i Forening 
med  den  klare  Forstands  og  fine  Skønhedssans*  ordnende,  lysbrin- 
gende  Princip.  Han  mente  at  finde  denne  friske,  indtil  Raseri  op- 
brusende Livskraft  i Wagners  Værker,  der  bragte  en  Genfødelse 
af  den  store  tragiske  Kunst.  Senere  betragtede  han  den  wagneriske 
Del  af  sin  Afhandling  som  en  Vildfarelse.  Hvorledes  dette  nu  end 
forholder  sig,  ét  er  sikkert,  at  vi  i „die  Geburt  der  Trag&die"  fin- 
der Spiren  til  Nietzsches  egen  senere  originale  Filosofi,  saaledes 
som  den  f.  Eks.  fremtræder  i „Also  sprach  Zaratustra".  Det  diony- 
siske Element  i den  græske  Kultur  var  netop  svulmende  Kraft  og 
Livsfølelse,  noget  lignende  som  den,  vore  Vikinger  besad,  da  de 
med  Troen  „paa  sin  egen  Styrke"  i smaa  usle  Baade  gjorde 
Verdenshavet  usikkert.  Man  maa  ikke  forveksle  de  græske  og 
nordiske  Kraftmenneskers  jublende  Livsfryd  med  overfladisk  Op- 
timisme. De  glædede  sig  over  Livet,  netop  fordi  det  var,  som  det 
er,  med  glimrende  Lyssider  og  dybe,  mørke  Skygger.  Dette  er 
ogsaa  Visdommen  i Nietzsches  Filosofi:  Livet  passer  til  Menneskets 
og  overhovedet  alt  levendes  Natur,  derfor  er  det  et  Tegn  paa 
indre  Sundhed,  naar  man  elsker  Livet  og  begejstres  for  Tilværel- 
sen, medens  alle  Former  af  Pessimisme  „lugter  Forraadnelse*. 

I 1888  skriver  Nietzsche,  idet  han  omtaler  sit  første  Værk: 

„At  sige  ja  til  Livet  selv  i dets  forunderligste  og  haardeste 
Problemer,  — Livsviljen,  som  fryder  sig  over  sin  egen  Uudtømmelighed 
ved  at  ofre  sine  egne  højeste  Typer  — , det  kaldte  jeg  dionysisk,  det 
forstod  jeg  som  Broen  til  den  tragiske  Digters  Psykologi.  Ikke 
for  at  komme  løs  fra  Skræk  og  Medlidenhed,  ikke  for  at  rense  sig 
for  farlige  Affekter  ved  voldsom  Udladelse  — saa  misforstod  Ari- 
stoteles  Sagen  — men  for  selv  hen  over  Skræk  og  Medlidenhed  at 
være  det  blivendes  evige  Lyst,  denne  Lyst,  som  ogsaa  indeslutter  i 
sig  Tilintetgørelsens  Lyst.  I denne  Forstand  har  jeg  Ret  til  at 
betragte  mig  selv  som  den  første  tragiske  Filosof,  d.  v.  s.  den 
yderste  Modsætning  og  Antipode  til  en  pessimistisk  Filosof.4* 

At  denne  Livsopfattelse  maatte  bringe  ham  i Strid  med  Wagner, 

som  i Buddhismen  og  Kristendommen  mente  at  finde  Verdens 
dybeste  Visdom,  er  klart  nok.  I den  Tid  var  for  Resten  endnu 
ikke  det  pessimistiske  Træk  i Wagners  Verdensopfattelse  traadt  saa 
klart  frem  som  senere.  Han  levede  endnu  under  Indtrykket  af 
Eddaens  hedenske  Sagn,  som  i tidligere  Dage  havde  begejstret 
ham  og  bragt  ham  til  at  bruge  de  haardeste  Udtryk  om  Kristen- 
dommens Indflydelse  paa  Kulturens  Udvikling. 

„DieGeburt  der  Trag6die“  indeholdt  saa  nye  og  dristige  Tanker, 
at  Filologerne  blev  rent  forskrakkede.  Ikke  et  Tidsskrift  omtalte 
Bogen.  Først  noget  senere  kom  et  giftigt  Angreb,  som  gav  Anledning 
til  en  skarp  Polemik,  da  baade  Wagner  og  andre  Venner  tog  Nietz- 
sches  Parti.  I Triebschen  vakte  Afhandlingen  den  største  Be- 
gejstring. Fru  Wagner  skrev  blandt  andet: 

„Jeg  kan  ikke  sige  Dem,  hvor  ophøjet  Deres  Bog  forekommer 
mig,  i hvilken  De  saa  enkelt  og  sandt  paaviser  vor  Tilværelses 
Tragik ; og  hvor  er  det  ikke  lykkedes  Dem  at  fremstille  de  vanske- 
ligste Spørgsmaal  i den  største  Anskuelighed.  — Som  en  Digtning 
læste  jeg  Deres  Skrift,  som  dog  beskæftiger  sig  med  de  dybeste 
Problemer,  og  jeg  kan  lige  saa  lidt  som  Mesteren  skille  mig  fra 
det,  thi  det  giver  mig  Svar  paa  alle  ubevidste  Spørgsmaal  i mit 
Indre.  De  kan  vel  tænke  Dem,  hvor  det  greb  mig,  at  De  omtaler 
Tristan  og  kolde!" 

Ogsaa  Liszt,  Hans  von  Bulow  m.  fl.  udtrykte  deres  Beundring 
i begejstrede  Breve.  Men  ikke  blot  Kunstnere,  ogsaa  flere  Filolo- 
ger udtalte  sig  i de  mest  anerkendende  Udtryk.  At  Wagners 
Kunst  forherligedes  i Bogen,  gav  den  større  Udbredelse  i aristo- 
kratiske Kredse,  end  den  ellers  havde  fundet,  og  mere  end  én  til- 
gjort og  kunstsmægtende  Verdensdame  sværmede  nu  ogsaa  for  den 
„unge  lærde".  Nietzsches  gamle  Ven  Erwin  Rohde  kom  endelig 
til  Orde  i „Nord.  Allgemeine  Zeitung*.  Begejstret  skriver  Nietzsche 
følgende  Takkebrev  til  ham: 

„Ven,  Ven,  Ven,  hvad  har  du  gjort!  Saadan  en  E.  R.  lader 
sig  ikke  to  Gang  opleve.  Jeg  læste  uden  at  lægge  Mærke  til  disse 
to  Bogstaver,  langsomt  og  stadig  mere  forbavset  videre  og  dukkede 
under  i Bayreuthsk  Følelsesafgrund,  og  endelig  hører  jeg,  at  den 
Stemme,  som  tonede  saa  højtidelig  og  dyb,  er  min  Vens.  O, 
kære  Ven,  det  har  du  alt  gjort  for  mig."  — Han  slutter  Brevet 
paa  humoristisk  Vis:  „Nu,  da  vi  to  væbnede  staar  midt  i det 
akademiske  Lav  som  to  Vaabenbrødre,  kan  vi  vove  mangt  og 

meget  for  at  forskrække  Folk  — efter  det  Ordsprog:  Hvad  er 
skrækkeligere  end  en  Fløjte?  — To  Fløjter!* 

I 1872  flyttede  Wagners  over  til  Bayreuth.  Afskeden  fra* 
Triebschen  var  ogsaa  for  Nietzsche  meget  tung. 

Han  skrev  til  sin  Ven  Gernsdorf:  „Forrige  Søndag  var  den* 
sørgmodige  og  dybt  bevægede  Afsked  fra  Triebschen.  Triebschen  haj- 
nu ophørt  at  være : som  mellem  lutter  Ruiner  gik  vi  omkring,  Rørelse 
laa  overalt  i Luften,  i selve  Skyerne,  Hunden  aad  ikke,  Tjener- 
familien hulkede  uafbrudt,  naar  man  talte  med  den.  Vi  pakkede 
sammen  Manuskripter,  Breve  og  Bøger  — ak,  det  var  saa  trøstes- 
løst! Disse  3 Aar,  som  jeg  tilbragte  i Nærheden  af  Triebschen,  i 
hvilke  jeg  gjorde  23  Besøg  dér  — hvad  betyder  de  ikke  for  mig! 
Dersom  jeg  havde  maaltet  undvære  dem,  hvad  havde  jeg  saa 
været?  Jeg  er  lykkelig  over  at  have  petrificeret  i min  Bog  hin 
Triebschenverden.*  Den  unge  Filosof  havde  Følelsen  af,  at  han 
tog  Afsked  med  en  Periode  af  sit  Liv,  den  sværmeriske  Ungdomstid. 

Noget  senere  blev  Grundstenen  til  Wagnerteatret  i Bayreuth 
lagt  Nietzsche  var  som  beruset  af  Glæde,  og  uden  Tvivl  har 
denne  Fest  haft  noget  ganske  enestaaende  ved  sig.  Dengang 
var  det  endnu  ikke  Mode  at  være  Wagnerianer.  Den  lille  Kreds, 
som  mødte  frem  i det  gamle  yndige  Rokokkoteater  for  at  høre 
„Beethovens  Minde*,  bestod  af  virkelig  kunstbegejstrede  Mænd  og 
Kvinder.  Nietzsche  skriver  et  Aar  senere:  „Jeg  tror,  det  var  de 
lykkeligste  Dage,  jeg  nogen  Sinde  har  oplevet.  Der  laa  noget  vist 
i Luften,  som  jeg  ellers  aldrig  har  følt,  noget  ganske  uudsigeligt 
men  saa  rigt  paa  Haab.“  Senere  skriver  han  til  Gernsdorf:  „Ak, 
min  Ven,  vi  véd,  hvad  vi  har  oplevet.  Ingen  vil  kunne  frarøve  os 
disse  hellig-alvorlige  Erindringer.  Styrket  ved  dem  og  kæmpende 
for  dem,  maa  vi  nu  gaa  gennem  Livet  og  fremfor  alt  stræbe  efter 
i vore  vigtigste  Handlinger  at  optræde  saa  alvorlig  og  kraftig  som 
mulig  for  at  vise  os  hine  store  Oplevelser  og  Udmærkelser  værdig.* 

Bagefter  hørte  han  en  Tristanopførelse  under  Bulows  Ledelse 
i Munchen.  Tristan  var  og  blev  Nietzsches  Yndlingsværk  og 
selv  i 1888,  da  han  optraadte  som  Wagners  skarpeste  Mod- 
stander, skriver  han:  „Fra  det  Øjeblik  af,  hvor  der  gaves  et 
Klaverudtog  af  Tristan  — min  Kompliment,  Hr.  v.  Bulow  —.var 
jeg  Wagnerianer.  De  ældre  Værker  saa’  jeg  ligesom  ligge  under 
mig  — endnu  for  ordinære,  for  „tyske*.  Men  jeg  søger  endnu  den 
Dag  i Dag  efter  et  Værk  af  en  saa  farlig  Fortryllelse,  af  en  saa 
afgrundsdyb  og  sød  Uendelighed  som  Tristan  — jeg  søger  for- 

gæves  i alle  Kunstarter.  Alle  Leonardo  • da  Vinds  fremmedartede 
Hemmeligheder  løses  af  sin  Fortryllelse  ved  Tristans  første  Tone. 
Dette  Værk  er  Wagners  non  plus  ultra.  Han  helbredede  sig  fra 
Tristan  ved  w Mestersangerne  “ og  » Ringen  “.  At  blive  sundere, 
det  er  et  Tilbageskridt  hos  en  Natur  som  Wagner.  Jeg  betragter 
det  som  en  Lykke  af  første  Rang  at  have  levet  i rette  Tid  og 
netop  blandt  Tyskerne,  saa  jeg  var  moden  til  dette  Værk:  saa  vidt 
gaar  min  Nysgerrighed  som  Filolog.  Verden  er  fattig  for  den,  som 
aldrig  var  syg  nok  til  denne  »Wollust  der  H6lle" : det  er  tilladt, 
ja  næsten  nødvendigt  her  at  anvende  en  Mystikerformel. 

Nietzsches  Sundhed  havde  lidt  efter  lidt  bedret  sig,  da  han  i Juni 
1872  blev  i høj  Grad  ophidset  over  et  rasende  Angreb  paa  »die  Geburt 
des  Tragddie".  At  Fjenden  var  en  ung  Filolog,  v.  Wilamowitz, 
som  havde  besøgt  ham  i Naumburg,  og  §om  han  ansaa*  for  en  tro 
Ven,  virkede  endnu  ubehageligere  paa  hans  ømtaalige  Natur.  Nogle 
Dage  efter  traadte  Wagner  i Skranken  for  sin  Ven  i »Et  aabent  Brev 
til  F.  Nietzsche",  hvori  han  paaviser  den  tyske  Filologis  Ufrugt- 
barhed og  Mangel  paa  Evne  til  at  kaste  Lys  over  den  antike  Ver- 
dens evige  Liv.  I et  hjertevarmt  intimt  Brev  udtrykte  Wagner  sin 
Bekymring  over  Vennens  daarlige  Sundhedstilstand,  idet  han  gør 
ham  følgende  Kærlighedserklæring: 

»Naar  jeg  regner  nøje  efter,  er  De  efter  min  Kone  den  eneste 
Gevinst,  Livet  har  bragt  mig;  nu  er  rigtignok  lykkeligvis  Fidi1) 
kommen  til,  men  mellem  ham  og  mig  hænger  der  et  Led,  som 
blot  De  kan  danne,  — De  er  som  en  Søn,  han  Sønnesøn.  For 
Fidi  har  jeg  ingen  Angest,  men  for  Dem  og  derigennem  ogsaa 
for  Fidi." 

Følgende  Bemærkning  er  mærkelig  fra  et  kunsthistorisk  Stand- 
punkt: »Tristan  vil  nok  interessere  Dem,  blot  af  med  Brillerne! 
De  maa  intet  andet  høre  end  Orkestret"2). 

Nietzsche  havde  i 1870  med  Begejstring  styrtet  sig  ud  i den 
»patriotiske"  Krig  mod  Frankrig  og  hilste  Sejren  med  Hjertet  fuldt 
af  Haab  om  en  stor  tysk  Kultur.  Men  ligesom  Wagner  følte  han 
sig  snart  skuffet.  Sejrens  Frugter  viste  sig  som  kras  Materialisme, 
indbildsk  Raahed,  som  kun  slet  skjultes  af  en  saakaldt  Dannelses 
konventionelle  Maske.  Stadig  stærkere  traadte  i hans  Øjne  Ty- 
skernes Nationalfejl  og  Fordomme  frem,  Træghed,  Plumphed,  Pe- 
danteri og  mæt  Selvgodhed.  Bayreutherforetagendet  havde  liden 

*)  Sønnen  Siegfried. 

Antagelig  sang  Vogel  og  Fru  Vogel! 

Fremgang.  Man  trængte  til  1000  Patronatsscheine  til  300  Daler, 
men  endnu  var  næppe  200  tegnede.  Denne  Publikums  Mangel  paa 
Interesse  for  Wagners  store  kunstneriske  Idé  gjorde  Nietzsche  bitter, 
saa  meget  mere  som  hans  Helbred  var  alt  andet  end  godt.  I 
denne  Stemning  fik  han  fat  i en  Afhandling  af  den  gamle  David 
Strauss:  „Der  alte  und  neue  Glaube“,  som  efter  hans  Mening  var 
det  krasseste  Udslag  af  alle  hans  Landsmænds  Fejl.  I „David 
Strauss,  en  utidsmæssig  Betragtning*,  blottede  Nietzsche  ubarm- 
hjertig det  sejrende  tyske  Folks  hule  Dannelse.  Benævnelsen  „Bil- 
dungsphilister*,  der  senere  saa  ofte  er  bleven  benyttet,  stammer 
fra  denne  Afhandling.  Brochuren  gjorde  uhyre  Opsigt  og  vakte 
stor  Forargelse  rundt  omkring  i det  sejrsberuste  „grosse  Vaterland*. 
Mange  tænkende  Mænd,  især  af  den  ældre  Generation,  udtrykte 
deres  Begejstring.  I Bayreuth  var  man  naturligvis  ogsaa  hen- 
rykt. — 

Allerede  i Anledning  af  Nietzsches  i 1874  udkomne  anden 
„Unzeitgemåsse*,  (hvis  oprindelige  Titel  var  „Ueber  die  historische 
Krankheit*)  viste  sig  de  første  Tegn  til  det  kommende  Brud  med 
Wagners.  At  denne  Afhandling  ikke  direkte  havde  noget  med 
Mesteren  og  hans  Livsværk  at  skaffe,  virkede,  som  det  synes,  for- 
stemmende paa  Wagner  og  Fra  Cosima,  men  deres  Breve  var 
fremdeles  meget  begejstrede.  Fra  sikkert  Hold  erfarede  Nietzsche 
Sandheden  og  begyndte  at  fatte  Mistanke  om,  at  man  blot  vilde 
have  ham  til  „ W agnerschriftsteller  “ og  ikke  havde  Spor  af  Interesse 
for  hans  egen  personlige  Udvikling.  Wagner  og  hans  Frue  gik  i 
denne  Tid  saa  rent  op  i Bayreutherforetagendet,  at  man  næppe 
kan  undres  over,  at  de  blev  ensidige  af  sig. 

Medens  Nietzsche  arbejdede  paa  sin  berømte  tredje  Sam- 
ling „Unzeitgemåsse*:  „Schopenhauer  als  Erzieher*,  følte  han  sig 
meget  mismodig  og  tvivlede  om  sig  selv  og  sin  egen  Begavelse. 
Han  skriver  klagende:  „Men  jeg  er  rigtig  utilfreds  med  Naturen, 
som  burde  have  givet  mig  noget  mere  Forstand  og  et  fuldere 
Hjerte  — det  bedste  mangler  jeg.  At  vide  dette  er  det  største 
Menneskeplageri.  “ I Virkeligheden  foregik  i hans  Indre  den  store 
Krise,  som  løste  ham  fra  Schopenhauer  og  senere  ogsaa  fra 
Wagner.  Han  skrev  dengang  følgende  Notits:  „Først  tror  vi  en 
Filosof.  Saa  siger  vi : har  han  end  Uret  i den  Maade,  han  be- 
viser sine  Læresætninger  paa,  er  disse  dog  sande.  Endelig  siger 
man : det  er  ligegyldigt,  hvorledes  Læresætningerne  lyder,  Mandens 
Natur  er  værd  hundrede  Systemer.  Der  er  noget  ved  en  Filosof, 

som  der  aldrig  kan  være  ved  en  Filosofi:  nemlig  Aarsagen  til 
mange  Filosofier,  det  store  Menneske.  * I en  i 1886  skreven  Fortale 
til  anden  Del  at  „Menschliehes,  Allzumenschliches*  udtaler  Nietz- 
sche om  sin  fremskridende  Løsgørelse:  „Man  skal  kun  tale  om  det, 
man  har  overvundet,  — mine  Skrifter  taler  blot  om  det,  jeg  har 
overvundet,  og  maa  følgelig,  med  én  Undtagelse,  alle  dateres  til- 
bage, de  taler  altid  om  et  „Hinter  rair.* Da  jeg  udtrykte 

min  Beundring  for  min  første  og  eneste  Opdrager,  den  store  Artur 
Schopenhauer,  var  jeg  for  min  egen  Person  allerede  midt  inde  i 
den  moralske  Skepsis  og  Opløsning,  og  troede,  som  Folk  siger, 
ikke  mer  paa  noget,  ikke  heller  paa  Schopenhauer.  — — Selv 
min  Sejrs-  og  Festtale  til  Wagn  er  s Ære  i Anledning  af  Sejrsfesten 
i Bayreuth  1876  — Bayreuth  betyder  den  største  Sejr,  en  Kunstner 
nogen  Sinde  vandt  — et  Værk,  som  tilsyneladende  bærer  den 
fuldeste  Aktualitets  Præg,  var  i Grunden  en  Hyldest  og  Taknemme- 
lighed mod  et  Stykke  Forgangenhed,  mod  det  skønneste  og  farlig- 
ste Havstille  i min  Fart  — og  i Virkeligheden  en  Løsriven  og 
Afskedtagen.* 

„Schopenhauer  als  Erzieher",  mere  en  Lovsang  over  den  store 
Tænkers  Personlighed  end  over  hans  Lære,  vakte  stor  Begejstring 
i Bayreuth.  Baade  Wagner  og  Frue  skrev  glødende  Takkebreve 
til  Forfatteren. 

I de  følgende  Aar  forefaldt  mangt  og  meget,  som  bidrog  til 
at  afkøle  Forholdet  mellem  W7agner  og  Nietzsche.  De  synes  begge 
to  at  have  været  temmelig  mistænkelige  af  sig:  Wagner  mente,  at 
Nietzsche  optraadte  for  selvstændig,  medens  Filosofen  stadig  følte 
Trykket  fra  den  despotiske  Mester,  som  vilde  have  lydige  Redska- 
ber i den  store  Sags  Tjeneste.  Naar  man  dertil  tager  Fru  Wag- 
ners  Karakter  i Betragtning  — særlig  paalidelig  har  denne  berømte 
Dame  aldrig  været  — kan  man  let  forstaa,  at  ikke  alt  var  lutter 
Harmoni.  Alligevel  var  Nietzsche  Fyr.  og  Flamme  for  Bayreuth- 
Sagen  og  forfattede  i 1873  et  „Mahnruf  an  die  Deutschen*,  hvori 
han  brændemærker  den  almindelige  sløve  Ligegyldighed  og  i be- 
gejstrede Ord  træder  i Skranken  for  Wagner.  Uagtet  denne  selv 
og  Fru  Cosima  var  henrykt  over  Nietzsches  veltalende  Opfordring, 
blev  den  ikke  antaget  af  den  forsamlede  Patronatsforening,  da  man 
ikke  fandt  den  klog  nok.  Stems  forsigtigere  Opraab  blev  godkendt 
og  sendt  til  4000  Bog-  og  Musikhandlere,  dog  uden  at  en  eneste 
tog  Notits  deraf. 

I de  følgende  Aar  var  Nietzsche  oftest  syg  og  dertil  optaget  af 

sine  Forelæsninger,  saa  han  ikke  kom  til  at  besøge  Wagners, 
trods  mange  Opfordringer.  Takket  være  Kong  Ludvigs  store  Laan 
— som  for  Resten  senere  er  tilbagebetalt1)  — fik  man  Festspillene 
i Bayreuth  i Stand.  Med  Begejstring  ilede  Nietzsche  til  den  „ hel- 
lige Stad*,  uagtet  han  var  meget  daarlig  og  lidet  i Stand  til  at 
udholde  de  Strabadser,  som  de  lange  Prøver,  Selskabelighed  o.  s.  v. 
maatte  medføre.  Det  er  vel  utvivlsomt,  at  hans  sygelige  Tilstand  bi- 
drog meget  til  at  gøre  ham  ømtaalig  mod  alle  ubehagelige  Indtryk, 
selv  om  det  blot  gjaldt  Bagateller  og  Uvæsentligheder.  At  mangt 
og  meget  i Niebelungenring  virkede  frastødende  paa  Nietzsche,  som 
f.  Eks.  i høj  Orad  beundrede  Racine  og  Comeille,  ja  endog  Boileau 
og  Voltaire  som  tragisk  Digter,  er  naturligt  nok.  Jeg  behøver 
blot  at  nævne  Mimes  saa  karakteristiske  Skikkelse,  som  i sin  gro- 
teske Realisme  virkede  saa  overraskende  ny  paa  Musikdramaets 
Gebet.  Nu  betragter  vi  Mime  som  en  af  den  dramatiske  Littera- 
turs mærkeligste  og  mest  plastiske  Skikkelser,  men  dengang  var 
man  lidet  vant  til  en  saa  drastisk  Kunst.  — Anstrengelserne  ved 
Prøverne,  indre  Kampe  og  Sygelighed  tvang  Nietzsche  til  at  søge 
Ly  oppe  i den  „baierske  Skov*.  Han  var  i saa  fortvivlet  Forfat- 
ning, var  saa  vammel  af  Livet  i Bayreuth,  at  han  for  Alvor  tænkte 
paa  ikke  mere  at  vende  tilbage,  naar  Forestillingerne  begyndte.  — 
Før  Besøget  i Bayreuth  havde  han  ydet  Wagner  sin  sidste  store 
Kærlighedstjeneste,  Afhandlingen  om  * Richard  Wagner  i Bayreuth*, 
den  ljerde  „utidsmæssige  Betragtning*,  hvori  han  udtaler  den  mest 
sværmeriske  Begejstring  for  Mesteren  og  hans  store  Sag.  Hen- 
rykte Breve  fra  Wagner  og  Fru  Cosima  lønnede  hans  Arbejde. 
Wagner  skrev:  „Ven!  Deres  Bog  er  umaadelig!  Hvorfra  har  De  et 
saadant  Kendskab  til  mig?  Kom  snart  og  væn  Dem  gennem  Prø- 
verne til  de  nye  Indtryk.*  Dette  er  det  sidste  Brev,  Nielzsche 
overhovedet  fik  fra  sin  berømte  Ven. 

Da  Søsteren  Elisabeth  (Fru  Fårster)  kom  til  Bayreuth,  var 
Broderen  allerede  flygtet  bort  i Skovensomheden.  Han  kom  dog 
tilbage,  da  Forestillingerne  begyndte,  men  følte  sig  yderst  forstemt 
Af  Fru  Fdrsters,  vistnok  i dette  Tilfælde  en  Smule  partiske  Frem- 
stilling, faar  man  dog  det  Indtryk,  at  baade  hun  og  hendes  Bro- 
dér hang  sig  vel  meget  i ydre  Ting,  som  havde  lidet  med  Sagens 
Kærne  at  bestille.  At  Opførelserne  langtfra  var  udadlelige,  at 
Publikum  mest  bestod  af  rige  og  forfængelige  Folk,  at  der  fandtes 

l)  Wagner  pantsatte  sine  Tantiémer  ved  Hofteatret  i MQnchen  til  den 
baierske  Regering. 

mange  latterlige,  kunstige  Wagnerianere,  at  mange  interesserede 
sig  mere  for  Kong  Ludvig  og  gamle  Kejser  Wilhelm  end  for  selve 
Festspillene,  at  enkelte  Dekorationsvirkninger  var  forfejlede  o.  s.  v. 
— er  alt  let  forklarlige  Fænomener,  som  intet  har  med  Wagner  og 
hans  Ideal  at  skaffe.  Fru  Fyrster  har  visselig  ogsaa  Ret,  naar 
hun  paastaar,  at  mange  lod  sig  beruse  af  Wagners  store  Navn 
og  bøjede  sig  under  hans  mægtige  Geni  uden  dybere  Forstaaelse 
for  hans  Kunst.  Det  kan  ogsaa  være,  at  det  er  sandt,  at  Wagner 
i Grunden  selv  var  skuffet  over  Forestillingerne.  Dog  er  jeg  til- 
bøjelig til  at  tro  det  modsatte.  Den  skabende  Kunstner  er  nemlig 
som  oftest  saa  henrykt,  naar  han  for  første  Gang,  efter  uendelig 
• Møje.,  staar  Ansigt  til  Ansigt  med  sit  Værk,  at  han  let  overser 
alle  Mangler.  Først  senere  melder  Kritikken  sig,  medens  man  i 
Begyndelsen  vistnok  bemærker  de  vigtigste  Mangler,  men  overser 
dem  som  Uvæsentligheder  i Forhold  til  Hovedsagen:  Værkets 
Levendegørelse  paa  Scenen  af  begejstrede  Kunstnere,  hvis  gode 
Vilje  i alt  Fald  fortjener  Digterens  og  Komponistens  varmeste  An- 
erkendelse. — At  Wagner  mærkede  Vennens  kølige  Stemning  og 
følte  sig  ubehagelig  berørt,  er  visselig  sandt.  Nietzsche  forstod 
ikke  „Niebelungenring",  og  at  han  i sin  stærke  Subjektivitet  gav 
Wagner  hele  Skylden,  kan  vi  ikke  undre  os  over.  I hvilken 
Grad  hans  Selvbeundring  steg,  samtidig  med  at  Kritikken  over 
Wagner  stadig  skærpedes,  viser  følgende  Udtalelser  fra  1888.  „En 
Psykolog  kunde  ogsaa  tilføje,  at  hvad  jeg  i unge  Aar  havde  hørt 
i Wagners  Musik,  slet  intet  havde  med  Wagner  at  bestille,  at 
naar  jeg  beskrev  dionysisk  Musik,  beskrev  jeg,  hvad  jeg  selv  havde 
hørt  — at  jeg  instinktivt  maatte  overføre  i den  nye  Aand,  hvad  jeg 
selv  bar  i mit  Indre.  Det  stærkeste  Bevis  for  dette  er  mit  Skrift, 
„Wagner  i Bayreuth";  paa  alle  psykologisk  afgørende  Steder  er 
der  blot  Tale  om  mig  — kan  man  uden  Hensyn  sætte  mit  Navn 
eller  Ordet  Zarathustra  hen,  hvor  Teksten  har  Navnet  Wagner. 
Det  hele  Billede  af  den  dithyrambiske  Kunstner  er  Billedet  af 
Zarathustras  præeksisterende  Digter,  tegnet  med  Afgrundsdybde  (! !) 
og  uden  et  Øjeblik  selv  at  berøre  den  wagneriske  Realitet."  — 
Videre  skriver  han  om  samme  Skrift:  „De  første  Siders  Patos 
er  verdenshistorisk;  det  Blik,  som  omtales  paa  syvende  Side,  er 
det  egentlige  Zarathustrablik:  — Wagner,  Bayreuth,  hele  den 
lille  tyske  Ynkelighed  er  en  Sky,  hvori  Fremtidens 
uendelige  Fata  Morgana  spejler  sig1)." 
l)  Udhævet  af  mig. 

Allerede  i 1878  skrev  han:  „Mit  Billede  af  Wagner  var  højt 
hævet  over  ham,  jeg  havde  skildret  et  idealt  Monstrum,  som  dog 
kanske  kan  være  i Stand  til  at  begejstre  Kunstnere.  Den  virke- 
lige Wagner,  det  virkelige  Bayreuth  var  som  det  slette  allersidste 
Adfltryk  af  et  Kobbertryk  paa  daarligt  Papir.*  Man  kan  tænke  sig, 
med  hvilke  Følelser  Nietzsche  forlod  det  engang  saa  forgudede 
Bayreuth! 

„Hvor  var  jeg  dog?  Jeg  erkendte  intet  igen,  jeg  kendte  næppe 
Wagner  igen.  Forgæves  bladede  jeg  i mine  Erindringer  — Trieb- 
schen,  en  fjern  Salighedens  0:  ingen  Skygge  af  Lighed.  De  ene- 
staaende  Dage,  da  Grundstenen  blev  lagt.  det  lille  harmoniske 
Samfund,  som  fejrede  denne  Fest  — ingen  Skygge  af  Lighed! 
Hvad  var  sket?  Man  havde  oversat  Wagner  i det  tyske  Sprog! 
Wagnerianeme  var  bleven  Herrer  over  Wagner!  Den  tyske  Kunst, 
den  tyske  Mester,  det  tyske  01!  Vi  andre,  som  altfor  godt  véd, 
til  hvilken  Smagens  Kosmopolitisme  Wagner  taler,  var  ude  af  os 
selv  over  at  genfinde  Wagner,  behængt  med  tyske  „Dyder*.  Jeg 
kender  alle  Wagnerianere,  har  oplevet  tre  Generationer,  — jeg  har 
hørt  alle  mulige  Udgydelser  af  „skønne  Sjæle*  over  Wagner.  Et 
Kongerige  for  et  fornuftigt  Ord!  I Sandhed  „eine  haarstråubende 
Gesellschaft* ! — 

I selve  Sommeren  opstod  allerede  i Spiren  det  nye  Værk,  som 
førte  til  det  egentlige  Brud  med  Wagners,  nemlig  „Menschliches,  Allzu- 
menschliches*.  I November  kom  Nietzsche  til  Sorrent,  hvor  bag- 
efter ogsaa  Familien  Wagner  indtraf.  Det  ydre  Venskab  bestod 
fremdeles,  men  Vennerne  havde  dog  en  vis  indre  Følelse  af,  at 
alt  ikke  mere  var  som  i gamle  Dage.  Nietzsche  var  hele  Tiden 
syg  og  Opholdet  i Syden  gav  ham  ikke  Sundheden  tibage.  Først 
i Schweiz*  Bjerge  kom  han  sig  nogenlunde,  saa  han  kunde  gen- 
optage sit  Arbejde.  I Løbet  af  Vinteren  1876 — 77  havde  Nietzsche 
fuldendt  sit  nye  Værk  „Menschliches,  Allzumenschliches*,  hvori  han 
ganske  løsriver  sig  fra  Schopenhauer  og  tegner  os  Grundtrækkene 
til  en  ny  Filosofi,  som  bestemt  bekæmpede  al  verdensfornægtende 
Pessimisme  og  nærmest  sluttede  sig  til  flere  af  de  ældre  græske 
Filosofers  Livsopfattelse.  Man  kan  tænke  sig,  hvilken  ubehagelig 
Overraskelse  en  saadan  Bog  maatte  være  for  hans  gamle  Venner, 
fremfor  alt  Wagners,  som  var  Schopenhauers  mest  begejstrede 
Tilhængere.  Nietzsche  angreb  desuden  ikke  blot  den  store  Tæn- 
kers Lære,  men  paa  mange  Punkter  ogsaa  Wagners  Kunstansku- 
else, uden  direkte  at  nævne  Mesterens  Navn.  Først  tænkte  han 

at  udgive  Skriftet  anonymt  for  at  prøve  sine  Venners  Upartiskhed, 
men  Forlæggeren  vilde  ikke  gaa  ind  paa  denne  Idé,  da  han  af 
Forretningshensyn  ønskede  Forfatterens  berømte  Navn. 

Nietzsche  sendte  Wagners  Bogen  med  en  versificeret  humori- 
stisk Tilegnelse,  som  slutter  med  følgende  Linjer: 

„Doch,  eh  wir  in  die  Welt  es  schicken, 

M6g’  Meisters  Tieuaug  segnend  blicken 
Und  dass  ihm  folge  fOrderhin 
Die  kluge  Gunst  der  Meisterin.* 

Ved  et  mærkværdigt  Spil  af  Tilfældet  modtog  han  samtidig 
fra  Wagner  Parcifal-Digtningen  med  følgende  Tilegnelse:  „Herz- 
lichen  Giuss  und  Wunsch  seinem  theuren  Freunde  F.  Nietzsche, 
Richard  Wagner,  Oberkirchenrath. “ „Klang  det  ikke,  som  om  to 
Klinger  krydsedes*,  skriver  Nietzsche.  — Om  sit  Værk  udtaler  han 
sig  i 1888  paa  følgende  Maade: 

„Det  er  et  Mindesmærke  om  en  Krisis.  Det  kalder  sig  en 
Bog  for  frie  Aander:  næsten  hver  Sætning  udtrykker  en  Sejr;  jeg 
har  her  frigjort  mig  for  det,  som  ikke  tilhørte  min  Natur.  Unatur- 
lig for  mig  er  Idealismen ; Titlen  siger,  „hvor  I ser  ideale  Ting,  ser 
jeg  „menneskeligt  altfor  menneskeligt.*  Jeg  kender  Mennesket  bedre.* 

Her  er  ingen  Anledning  til  nærmere  at  gaa  ind  paa  Forskellen 
mellem  Wagners  og  Nietzsches  Verdensanskuelse.  Det  er  til- 
strækkeligt, naar  jeg  bemærker,  at  den  første  hældede  mod  en  at 
kristelige  Idéer  paavirket  Buddhisme,  medens  den  anden  var  he- 
densk-græsk  i hele  sin  Livsopfattelse,  den  ene  „weltvemeinend*, 
den  anden  „weltbejahend*.  — Nietzsches  nye  Værk  vakte  Forfær- 
delse og  Forbitrelse  blandt  hans  tidligere  Venner.  Enkelte  af  de 
bedste,  fremfor  alle  Jakob  Burckhardt,  blev  ham  tro,  medens 
Wagners  slet  ikke  lod  høre  fra  sig.  I en  Afhandling  om  „Publi- 
kum og  Popularitet*  angreb  Wagner  noget  senere  den  frafaldne 
Ven  paa  en  temmelig  hadsk  og  lidet  værdig  Maade.  Derefter  blev 
ogsaa  Nietzsches  Tone  bitrere  og  skarpere  end  før.  Da  Søsteren 
Elisabeth,  som  endnu  ikke  forstod  Modsætningen  mellem  de  to 
stærke  Personligheder,  forsøgte  at  faa  en  Forsoning  i Stand,  fik 
hun  et  Brev  fra  Fru  Wagner,  som  baade  havde  Næb  og  Kløer. 

„Kære,  du  taler  om  Misforstaaelser  og  Sladder,  som  slet  ikke 
eksisterer,  — hos  os  hersker  Tavshed,  dyb  uafbrudt  Tavshed.  Din 
Broders  Bog  har  fyldt  mig  me^  Kummer;  jeg  véd,  han  var  syg, 
da  han  nedskrev  alle  disse  aandelig  saa  ubetydelige,  moralsk  saa 
beklagelige  Sætninger,  da  han,  den  dybsindige,  omgikkes  overfla- 

disk  med  alt  alvorligt  og  talte  om  Ting,  han  ikke  kender.  Gid 
han  havde  haft  saa  megen  Sundhed,  at  han  ikke  havde  udgivet 
dette  sørgelige  Vidnesbyrd  om  sin  Sygdom.  — — Forfatteren  af 
„Schopenhauer  som  Opdrager “ spotter  Kristendommen  og  det  i en 
Tone  som  alle  og  enhver!  Lad  os  tie  om  dette,  Forfatteren  til 
det  Værk  kender  jeg  ikke,  men  din  Broder,  som  har  givet  os  saa 
herlige  Gaver,  kender  jeg,  og  det  Minde  lever  videre  i mig  — — 
i næsten  hver  Sætning  tror  jeg  at  kunne  paavise  Overfladiskhed 

og  barnagtigt  Sofisteri en  forkommen  Organisme  har  ikke 

mere  Kraft  til  at  udholde  visse  Følelser  og  Anskuelser  — — — 
at  være  fattig  og  usand,  forbrydersk  og  tarvelig,  det  er  sørgeligt, 
og  med  dette  Ord  af  virkelig  Medfølelse  slutter  jeg.  Maatte  For- 
ræderiet bringe  Forfatteren  gode  Frugter!  Som  sagt,  han  befinder 
sig  i det  tarveligste  Selskab  og  har  forladt  en  meget  lidet  fattig 
Kreds."  — Disse  Sætninger  viser  tilstrækkelig  Tonen  i Brevet. 

Venskabet  mellem  de  to  store  Mænd  var  hermed  forbi. 
Wagner  synes  ikke  at  have  taget  sig  dette  Brud  saa  nær.  Som 
ældre  Mand  og  fuldfærdig  Kunster  lærte  han  Nietzsche  at  kende, 
og  det  kan  vel  ikke  nægtes,  at  han  væsentlig  har  betragtet 
denne  som  et  Redskab  i den  store  Sags  Tjeneste,  han  havde  viet 
sit  Liv.  — Nietzsche  sørgede  derimod  dybt  over  Tabet  af  sin  Ven. 
Veltalende  skildrer  han  selv  sin  Smerte  baade  i „Also  sprach  Zara- 
thustra"  og  andre  Værker.  Paa  ophøjet  Vis  foreviger  kan  i Styk- 
ket „Stjerne-Venskab"  (se  „Frohliche  Wissenschaft"  Nr.  279)  For- 
holdet til  Wagner.  „At  vi  maatte  blive  hinanden  fremmede,  er 
Loven  over  os;  netop  derfor  skal  vi  blive  hinanden  ærværdigere, 
netop  derfor  skal  Tanken  paa  vort  fordums  Venskab  blive  os 
helligere.  Der  gives  sandsynligvis  en  uhyre  usynlig  Kurve  og 
Stjernebane,  hvori  vore  saa  forskellige  Veje  og  Maal  muligvis  er 
indbefattede  som  smaa  Vejstrækninger  — lad  os  hæve  os  op  til 
denne  Tanke.  Men  vort  Liv  er  for  kort  og  vor  Synskraft  for  ringe 
til  at  vi  kunde  være  mere  end  Venner  med  hin  ophøjede  Mulighed 
for  Øje.  Og  saa  vil  vi  tro  paa  vort  Stjernevenskab,  selv  om  vi 
maatte  være  hinandens  Fjender  her  paa  Jorden."  — Mindre  tiltalende 
skildres  Bruddet  af  Wagner-Biografen  Chamberlain,  som  her  viser 
en  mærkelig  borneret  Fanatisme  (1896).  Først  roser  han  i høje 
Toner  det  lille  Skrift  „Richard  Wagner  i Bayreuth".  Saa  skriver 
han  videre:  „At  Nietzsche  kort  efter,  da  hans  Forstand,  ifølge 
Indtryk,  som  intet  havde  med  Wagner  og  Bayreuth  at  bestille,  be- 
gyndte at  fordunkles,  vendte  sig  bort  fra  den  saa  klart  erkendte 

Sandhed  og  skrev  forrykte  („nårrische")  Brochurer  af  frastødende 
Trivialitet  mod  den  Mand,  hvis  Storhed  han  paa  enestaaende  Vis 
havde  forkyndt,  det  kan  selvfølgelig  ikke  forvirre  os  det  ringeste. 
Bag  de  bedrageriske  Fantasibilleder,  hvormed  den  frygtelige  Sygdom 
omtaagede  denne  store  Forstand,  levede  den  enes  Skikkelse  ufor- 
mærket videre,  dybest  i hans  Sjæls  Indre,  den  ene  Skikkelse,  som 
hans  forstyrrede  Tænkning  ikke  mere  kunde  naa."  Saa  kommer 
Historien  om,  hvorledes  Nietzsche,  straks  før  han  blev  vanvittig, 
lod  sig  ro  over  til  Treibschen  og  der  sad  længe  grædende  ved  Søens 
Strand.  — Om  denne  Beretning  er  fuldt  paalidelig,  har  jeg  ingen 
Lejlighed  til  at  kontrolere.  Ubegribeligt  er  det  i hvert  Fald,  at 
nogen  kan  falde  paa  at  behandle  en  saa  interessant  Tænker  paa 
en  saa  overfladisk  og  knusende  overlegen  Maade. 

Nietzsches  sygelige  Tilstand  har  vistnok  oftere  gjort  sig  gæl- 
dende i hans  Udtalelser  om  Wagner,  men  i det  store  og  hele  taget 
indtraadte  Bruddet  mellem  dem,  fordi  deres  Naturer  var  altfor  for- 
skellige. Visse  Berøringspunkter  havde  bedraget  dem  begge,  deres 
varme  Venskab  beroede  for  en  stor  Del  paa  Fantasi  og  Ukendskab 
til  hinandens  dybere  Væsen.  Her  er  ingen  Anledning  til  at  gaa 
nærmere  ind  paa  de  Stridsspørgsmaal,  som  skilte  de  to  Venner  ad, 
og  at  forsøge  paa  en  Udredelse  af  begges  Ideer  og  Livssyn.  Hvor- 
ledes personlig  Bitterhed  og  sygelig  Nervøsitet  forgiftede  Striden,- 
viser  os  tydelig  Nietzsches  „Der  Fail  Wagner"  og  „Nietzsche  kontra 
Wagner".  Disse  Pamfletter  lader  sig  næppe  forsvare  — i den  Grad 
overdrevne  er  de  i deres  Kritik,  i den  Grad  brutale  i deres  Form,  at 
de  skader  Filosofens  Sag  mere,  end  de  gavner  den.  De  inde- 
holder dog  meget  værd  at  læse,  ved  Siden  af  yderst  svage  og  den 
aandrige  Forfatter  lidet  værdige  Paastande  og  Vitser. 

Vi  har  nu  fulgt  de  to  berømte  Mænd  paa  deres  Vennei^se, 
indtil  deres  Veje  for  al  Tid  skiltes.  Ikke  mange  Aar  efter  (1883) 
døde  Wagner,  saa  at  Nietzsches  skarpeste  Udtalelser  om  den  wagner- 
ske  Kunst  først  faldt  flere  Aar  efter  Mesterens  Død.  I vore  Dage  er 
Wagners  Musik  bleven  Modemusik  — hans  Dramaer  tiltrækker 
Publikum,  selv  i symfoniske  Concerter  er  han  bleven  en  Nød- 
vendighed, medens  samtidig  hans  store  Modstanders  Filosofi  er  bleven 
en  Modefilosofi.  Begge  dyrkes,  efterabes  og  misforstaas  i næsten 
samme  Grad.  Saadanne  underlige  Fænomener  hører  nu  engang  til 
det,  som  Nietzsche  kalder  „Menschliches,  Allzumenschliches". 

Gerhard  Sghjelderup 

en  Hovedanke,  som  maa  rettes  mod  Almueskolen, 
saadan  som  den  har  udviklet  sig  i det  sidste  Aar- 
hundrede,  er  den  samme,  som  Montaigne  rettede 
mod  sin  Tids  Undervisning.  .Sandt  at  sige  — hedder 
det  i en  af  hans  »Essais*  — gaar  vore  Forældres  Om- 
sorg kun  ud  paa  med  stor  Bekostning  at  proppe  vore 
Hjerner  med  Viden ; men  om  Dømmekraft  og  Dyd  spørges  der  ikke . . . 
Non  est  loquendum , sed  gubernandum  . . . Dersom  vor  Sjæl  ikke 
tager  et  højere  Opsving  af  Belæringen,  saa  vilde  jeg  lige  saa  gerne 
have  haft,  at  Lærlingen  havde  tilbragt  sin  Tid  med  at  spille 
Bold;  derved  vilde  i alt  Fald  hans  Krop  blive  bevægeligere.  “ 

I de  fundamentale  Bestemmelser  for  vort  Almueskolevæsen, 
Skoleloven  af  1814,  fordres  der  kun  Undervisning  i Religion,  Reg- 
ning, Skrivning  og  Læsning,  medens  der  som  Bifag  ønskes  med- 
taget Sang  og  Gymnastik.  Men  disse  Fags  Antal  er  efterhaanden 
blevet  forøget  til  det  to— tredobbelte ; og  endda  gør  man  Fordring 
paa  at  faa  endnu  flere  med,  som  i disse  Dage  Sløjd  for  Drengene 
og  Husholdningslære  for  Pigerne.  I de  private  Skoler  er  det  endnu 
værre  end  i de  offentlige,  da  man  her  har  endnu  to — tre  Sprog 
til.  Den  ene  Skole  har  ikke  villet  staa  tilbage  for  den  anden,  og 
den  Skole  har  det  bedste  Ry  paa  sig,  som  kan  dressere  Børnene 
til  at  tage  de  bedste  Eksaminer. 

Til  Trods  for  alle  de  ny  Fag  er  Undervisningstiden  ikke  bleven 
forlænget  ud  over  de  obligate  fem  Timer  om  Dagen  eller  de  syv 
Skoleaar.  Tilmed  gøres  der  stadig  Udvidelser  i Pensaeme,  dels 

fordi  det  ligger  i Sagens  Natur,  at  disse  maa  vokse  alt  som  Tiden 
glider  frem  og  Forskningen  bringer  ny  Resultater,  — dels  fordi 
.Tiden  fordrer*  en  stedse  bedre  oplyst  Ungdom.  Man  vil  derfor 
heller  ikke  undres  over,  at  Skolebladene  Verden  over  stadig  vender 
tilbage  til  det  samme  Spørgsmaal,  der  absolut  fordrer  en  Løsning: 
.Hvad  kan  der  gøres  mod  vor  Tids  Overbebyrdelse  i Skolen?* 

Det  svundne  Aarhundredes  Skole  har  væsentlig  været  en  op- 
lærende. Den  har  maattet  halse  af  Sted  med  Børnene  fra  det 
ene  Fag  til  det  andet,  har  maattet  tælle  Minutterne  for  at  faa  det 
store  Stof  jaget  igennem  og  har  derfor  ikke  haft  megen  Tid  til 
den  anden  lige  saa  vigtige  Gerning,  der  er  at  røgte  under  Barnets 
Vækst  — den  opdragende. 

At  tage  denneGerning  op,  tror  jeg,  vil  blive  Løsenet 
for  det  ny  Aarhundredes  Skole. 

For  det  første  fordi  denne  Side  af  Barnets  Udvikling  er  af 
langt  større  Betydning  end  den  oplærende.  De  Kundskaber,  man 
ikke  har  erhvervet  som  Barn,  er  der  i alt  Fald  Mulighed  for  at 
erhverve  senere;  men  er  et  Menneskes  Moralliv  blevet  vanrøgtet 
eller  endogsaa  vildledet  i Bømeaarene,  saa  rettes  det  uhyre  sjel- 
dent  i en  senere  Alder.  De  Mennesker,  der  begynder  Forbryder- 
banen som  Børn,  kommer  næsten  aldrig  bort  fra  den  senere. 

For  det  andet,  fordi  man  ikke  længere  med  samme  Tryghed 
som  tidligere  kan  overlade  den  opdragende  Gerning  til  Hjemmene 
alene. 

Paa  Grund  af  vor  Tids  mere  fuldkomne  Befordringsmidler  og 
større  Kendskab  til  Landene  er  det  nu  saaledes,  at  hvor  det  for- 
dum var  en  enkelt,  der  forlod  Hjemstavn,  Slægt  og  Venner  — alt, 
hvorfra  der  ligesom  gik  hæmmende  Baand  hen  paa  det  utøjlede 
og  slette,  — der  er  det  nu  Tusinder.  Ved  Siden  heraf  er  der  nu 
ti  Storbyer  mod  fordum  een,  Byer,  i hvilke  der  er  langt  mere 
Bundfald,  der  vokser  procentvis  langt  stærkere  end  Byerne  selv.  Nu 
kan  imidlertid  Solen  let  naa  ned  til  og  belyse  det  Bundfald,  der 
lægger  sig  i et  lille  Bæger,  som  er  fyldt  med  Vand  fra  en  uklar 
Bæk;  men  tager  man  en  stor  Tønde  fuld  af  samme  Vand,  da  kan 
selv  ikke  den  klareste  Sol  sprede  det  Mørke  dybest  nede,  hvori 
det  tykke  Lag  Bundfald  gemmer  sig.  Saaledes  er  det  ogsaa  med 
Bundfaldet  i de  store  Byer:  Det  gemmer  sig,  selv  for  det  mest 
ransagende  Øje. 

Hvilke  Bøm  der  udgaar  fra  de  Hjem,  der  saaledes  søger 
Skjul,  véd  enhver.  Med  alle  de  løse  Forhold  og  de  store  Stæder 

for  Øje  er  det  derfor  ikke  saa  sært,  om  det  konstateres,  atBørne- 
forbrydelserne  Aar  for  Aar  tager  til,  om  end  der  herved  naturligvis 
ogsaa  maa  tages  med  i Betragtning,  at  der  opklares  og  paatales 
forholdsvis  flere  Lovbrud  nu  end  før.  I Frankrig  er  Tilvæksten 
25%  i de  sidste  20  Aar,  og  lige  saa  galt  er  det  i Tyskland;  her 
var  der  1882  ca.  30,000  ungdommelige  Forbrydere;  men  10  Aar 
senere  var  der  46,000;  i dette  Tidsrum  steg  Tallet  paa  samtlige 
Forbrydere  med  28  %,  men  Bømeforbrydeme  tiltog  med  51  %. 
Her  i Landet  er  der  ogsaa  en  stærk  Tilvækst  at  spore  paa  dette 
Omraade.  Og  dette  sker  samtidig  med,  at  Oplysningen  gaar  stærkt 
fremad  i alle  de  nævnte  Lande.  Det  er  herved  godtgjort,  at  det 
ikke  er  Kundskaber  alene,  der  skal  til  for  at  modvirke  forbryderske 
Anlæg,  men  at  det  meget  mere  er  sædelig  Alvor,  Opdragelse  til 
klar  Bevidsthed  om,  af  hvilken  Betydning  et  Liv  i Tugt  og  Ret- 
skaffenhed er  for  et  Menneske. 

Dog  ikke  alene  for  de  daarlige  Hjems  Skyld  maa  Skolen 
mere  tage  sig  af  Børnenes  Opdragelse,  ogsaa  paa  mange  gode 
Hjems  Vegne  maa  den  paa  dette  Omraade  tage  Affære.  Det 
er  jo  saaledes,  at  de  Hjem,  i hvilke  baade  Mand  og  Hustru  er 
erhvervende,  er  i stærk  Tilvækst,  og  Udviklingen  bærer  hen  imod, 
at  slige  Hjem  vil  blive  Normen  i de  mindre  bemidlede  sociale  Lag. 
Saa  længe  den  ene  Parts  Arbejde  foregaar  i Hjemmet,  kan  For- 
ældrene endnu  til  en  vis  Grad  tage  sig  af  deres  Børns  Opdragelse; 
men  har  de  begge  deres  Virkefelt  borte  fra  Huset,  hvem  skal  da 
opdrage  deres  Børn?  Er  mon  nogen  nærmere  dertil,  end  deMænd 
og  Kvinder,  hvem  Børnene  imens  er  betroet? 

Men  hvad  bør  vor  Ungdom  og  vore  Mænd  nu  helst  kunne, 
regne  nogle  Opgaver  uden  Fejl,  skrive  en  Stil  uden  mange  Fejl, 
eller  leve  et  Liv  uden  mange  Fejl?  Det,  der  er  vigtigst,  bør  Staten 
i lige  saa  høj  Grad  have  sin  Opmærksomhed  henvendt  paa,  som 
paa  det  mindre  vigtige.  Derfor  vil  man  forlange  af  Fremtidens 
Skole,  at  Eleverne,  naar  de  gaar  ud  af  den,  skal  se  paa  deres 
Medmennesker  og  sig  selv  i Forhold  til  dem  med  et  klart  For- 
staaelsens  Blik,  skal  være  sig  Ansvar  og  Pligt  over  for  sig  selv  og 
Samfundet  klart  bevidst. 

Dette  maa  forlanges  i lige  saa  høj  Grad  af  de  unge,  der  for- 
lader Folkeskolen,  som  af  dem,  der  gaar  ud  af  den  højere 
Skole.  Det  er  vel  nok  saaledes,  at  der  ikke  er  mange  Procent  af 
dem,  der  har  faaet  deres  Uddannelse  i en  Folkeskole,  der  kommer 
mellem  de  store  A andens  Kæmper;  men  i mange  Procent  af  dem 

er  der  Stof  til  slige  Mænd;  derfor  bør  baade  deres  Oplærelse  og 
Opdragelse  kunne  føre  dem  paa  Vejen  hen  imod  de  store  Idealer. 

I jo  højere  Grad  Skolen  paa  begge  disse  Omraader  tager  sig 
af  de  unge,  jo  mere  vil  de,  naar  de  bliver  ældre,  føle  sig  forpligtede, 
i første  Række  over  for  Skolen,  i anden  Række  over  for  det  hele 
Samfund.  Naar  de  bliver  voksne  og  selv  faar  Børn,  da  vil  de 
med  langt  større  Interesse  omfatte  Skolen,  og  hvad  der  gøres  for 
Eleverne;  og  dette  er  en  Sag  af  ikke  ringe  Vigtighed;  thi  et  virke- 
lig stort  og  godt  Udbytte  af  Skolens  Arbejde  er  for  en  meget 
væsentlig  Del  betinget  af  det  nære  og  personlige  Forhold,  hvori 
Forældrene  og  Skolen  staar  til  hinanden.  Hidtil  har  Resultatet 
maaske  ofte  været  ringe,  hvor  der  fra  Lærerens  Side  er  forsøgt 
en  opdragende  Indflydelse;  thi  daarlige,  mistroiske  Hjem  river  let 
det  ned,  som  er  bygget  op  i Skolen ; men  har  Skolen  Forældrenes 
Sympati,  og  følger  de  med  Interesse  og  Forstaaelse  dens  Arbejde 
og  hjælper  til  at  bevare  den  i Børnene  nedlagte  Sæd,  saa  vil  det 
være  et  uvurderligt  Gode  for  alle  Parter.  Endvidere  vil  de  komme 
til  at  indse,  at  Skolen  er  et  vigtigt  Led  i Samfundets  Bestræbelser 
for  at  tjene  dets  Borgere,  og  har  det  herigennem  tjent  dem  godt, 
saa  vil  dette  bidrage  til,  at  de  faar  Øjet  opladt  for  Samfundets 
Betydning  for  hver  enkelt  af  dets  Medlemmer,  at  de  faar  en  klar 
Forstaaelse  af,  at  det  velmenende,  velordnede  Samfund  er  noget, 
man  ikke  kan  staa  udenfor. 

Men  vil  Skolen  saaledes  tage  sig  af  Børnenes  etiske  Opdragelse, 
saa  maa  den  ogsaa  drage  Omsorg  for,  at  Børnene  ejer  de  rent 
ydre  Betingelser  for,  at  dens  Lære  ikke  falder  død  til  Jorden. 
Man  kan  ikke  forlange,  at  Børn,  der  sidder  og  sulter  og  fryser, 
skal  have  Tanke  for  andet  end,  hvor  de  skal  faa  Mad  og  Varme. 
At  Børn,  der  mangler  Mad  og  Klæder,  skal  have  sligt,  er  ikke 
Disput  værd.  Og  naar  Forældrene  ikke  kan  give  Barnet  disse 
Ting,  saa  maa  altsaa  andre. 

Men  hvad  er  nu  Samfundet  mest  tjenligt,  at  Fattigbøm  væn- 
nes  til  at  gaa  hen  og  spise  i en  Samaritan,  eller  at  de  i Skolen 
faar  den  Mad,  de  trænger  til?  Ubetinget  det  sidste. 

Børn  har  en  meget  klar  Erkendelse  af,  hvem  der  vil  deres 
Vel,  og  de  er  meget  snare  til  at  slutte  sig  til  deres  Velgørere, 
fatter  en  trofast  Hengivenhed  for  dem,  er  rede  til  at  tjene  og  lyde 
dem.  Kan  noget  da  tjene  Samfundets  Tarv  bedre,  end  at  Bør- 
nene kommer  til  saa  meget  som  muligt  i Skolen  at  se  deres  Vel- 
gører, at  se  den  Institution,  der  havde  Hjerte  for  dem,  da  de  led 

Nød?  Hvor  meget  villigere  vil  ikke  Børnene  lytte  til  den  gode 
Lære,  Skolen  giver  dem,  og  vende  sig  fra  det,  som  de  hører  er 
nedværdigende  og  slet. 

Hvad  skal  Børnene  da  finde  i Skolen? 

De  skal  finde  et  hyggeligt  Hjem,  hvis  de  savner  det,  et  Hjem, 
hvor  der  vaages  over,  at  de  er  sunde,  at  de  faar  Mad  og  Edæder, 
naar  de  trænger  dertil,  som  under  dem  Fornøjelser  og  Adspre- 
delser, som  har  Øje  med,  at  deres  Kræfter  og  Tid  ikke  misbruges, 
naar  de  er  uden  for  dets  Mure,  i det  hele  et  Hjem,  der  i legemlig 
som  i sjælelig  Henseende  tager  sig  af  dem  paa  den  kærligste  og 
betænksomste  Maade. 

Det  er  glædeligt  at  kunne  konstatere  det  Faktum,  at  Skolen, 
maaske  til  Dels  ubevidst,  i de  allersidste  Aar  netop  har  begyndt 
at  træde  ind  i det  her  anviste  Spor,  saa  at  det  forgangne  Hun- 
dredaar  ligesom  har  vist  det  kommende  den  Vej,  det  bør  gaa  paa. 
Den  er  slaaet  ind  derpaa  ved  Skolepavilloner,  Skolelæger,  Skole- 
bade, ordnede  Lege,  Skolerejser,  Bespisning,  Beklædning,  ved  at 
kontrolere  deres  Arbejde  uden  for  Skolen  etc.,  hvilke  Virksomheder 
det  kan  have  sin  Interesse  at  se  lidt  nærmere  paa. 

II 

Skolepavillonsystemet  betegner  et  fuldstændigt  Brud  med 
den  Udvikling,  som  Skolebygningsvæsenet  i de  sidste  hundrede  Aar 
har  fulgt:  at  lave  saa  vældige  Kaserner  som  muligt,  og  hvorpaa  den 
sidst  byggede  Folkeskole  i Stockholm  er  et  karakteristisk  Eksempel, 
idet  den  rummer  80  Klasseværelser  og  har  Plads  paa  én  Gang 
til  4000  Børn.  I Modsætning  hertil  er  det,  at  man  i de  sidste 
Dage  har  begyndt  at  bygge  Skolepavilloner  for  at  gøre  ogsaa  selve 
Skolehuset  saa  ligt  med  et  idealt  Hjem  som  muligt.  De  Børn, 
som  ikke  kender  andet,  end  at  bo  i trange,  skumle  Celler,  Dør  om 
Dør  med  hundrede  andre  Familier,  skal  herigennem  faa  Smag  paa, 
hvor  langt  hyggeligere  det  er  at  være  til  Huse  i smaa  Hjem.  De, 
som  under  deres  Opvækst  flytter  om  maaske  10 — 20  Gange  og 
ikke  rigtig  faar  hjemme  nogetsteds,  de  skal  her  have  Smaahjem 
at  knytte  deres  bedste  Barndomsminder  til,  ligesom  de  Børn  har 
det,  der  er  opvokset  paa  Landet.  I England  føler  den  Arbejder 
sig  ikke  ret  som  sin  egen  Mand,  der  ikke  har  sit  eget  Hus;  at  faa 
dette  Ideal  holdt  frem  for  Børnene  maa  siges  at  have  en  vis  Be- 
tydning. 


Digitized  by  v^.oo5le 


Fremtidens  Folkeskole 


877 


Ogsaa  i det  indre  tilstræbes  det  ved  Blomster,  Gardiner,  Bil- 
leder etc.  at  give  disse  Skoler  et  hjemligt  Præg. 

Hvor  dette  System  er  prøvet,  har  det  vundet  udelt  Bifald, 
og  det  er  ikke  meget  bekosteligere  end  Kasemesystemet.  ITrond- 
hjem  findes  én,  i Tyskland  et  Par  Skoler  af  den  ny  Art,  den 
smukkeste  i Ludwigshafen.  Her  findes  paa  et  3 Tdr.  Land  stort 
Terræn  14  enetages  og  3 treetages  Skolevillaer,  ind  imellem  hvilke 
ligger  Lege-  og  Boldpladser,  Plæner  og  Plantninger. 

Tanken  om  Skolelæger  er  første  Gang  klart  udtalt  paa  et 
Møde  af  Naturforskere  og  Læger  i Innsbruck  1869.  Nu  er  Sy- 
stemet indført  hele  Jorden  over  i de  fleste  større  Byer  og  i mange 
smaa.  Her  i Hovedstaden  ansattes  de  4 første  Skolelæger  1897; 
fra  i Fjor  er  der  14,  saa  der  nu  er  Lægetilsyn  ved  alle  Kommune- 
skolerne. Frederiksberg  og  de  fleste  østjydske  Købstæder  samt 
enkelte  paa  Øerne  har  fulgt  efter. 

Lægerne  behandler  ikke  Børnene,  men  undersøger  alle  nyind- 
skrevne  for  at  berettige  mulige  Dispensationer  i forskellige  Fag, 
samt  paapeger  hos  de  til  Konsultationerne  sendte  Børn  eventuelle 
Sygdomme  og  henviser  derefter  Børnene  til  Hjemmets  Læge  eller 
en  Klinik;  derhos  skal  de  gøre  Iagttagelser  over  hygieiniske  For- 
hold i Skolen.  Deres  Virksomhedsfelt  maa  sikkert  udvides  til  at 
omspænde  endnu  mere;  saaledes  maa  det  siges  at  være  af  stor 
Betydning,  at  de  Elever,  der  lider  af  en  eller  anden  Svaglied, 
advares  mod  at  slaa  ind  paa  de  Livsveje,  der  kan  medføre  Fare 
for  Helbredet,  at  de  med  svagt  Bryst  advares  mod  at  blive 
Møller,  Bager  etc.,  de  med  svage  Øjne  mod  at  gaa  til  Urmager-, 
Kontorfaget  o.  1.  — Skolelægerne  er  de  fleste  Steder  kommunalt 
ansatte;  men  i enkelte  Lande,  f.  Eks.  Frankrig,  har  ogsaa  Rege- 
ringen taget  Sagen  i sin  Haand. 

Ved  Siden  heraf  kan  nævnes,  at  man  mange  Steder  ved 
regelmæssigt  Maalinger  og  Vejninger  af  Eleverne,  ved  ergografiske 
Undersøgelser  af,  i hvilken  Grad  aandeligt  Arbejde  trætter  Legemet 
o.  s.  v.  har  haft  sin  Opmærksomhed  henvendt  paa  at  gøre  saadanne 
Iagttagelser,  der  kan  lede  til  en  saa  hygieinisk  Ordning  af  Under- 
visningen som  muligt. 

Haand  i Haand  med  denne  Virksomhed  gaar  Indretningen  af 
Skolebade.  Denne  Foranstaltning  er  heller  ikke  af  gammel 
Dato,  idet  de  fleste  slige  Bade  er  anlagte  efter  det  siden  1885  i 
Gøttingen  anvendte  System,  saaledes  ogsaa  Københavns.  De  første 
her  skriver  sig  fra  1891  og  der  er  nu  Badeindretninger  ved  saa 

mange  Skoler,  at  Halvdelen  af  Friskolebømene,  Drenge  og  Piger, 
faar  et  Douchebad  to  Gange  maanedlig. 

Haand  i Haand  med  Gymnastikken  eller  delvis  afløsende  den 
er  i det  sidste  Tiaar  gaaet  ordnede  Lege,  der  sikkert  ogsaa  bør 
have  Fortrinet,  fordi  Deltagerne  her  af  fri  Vilje  og  ved  anspændt 
Snarraadighed  udfører  det,  de  hist  gør  ved  Tvang  og  Kommando. 
Man  har  set  fuldkommen  rigtigt  i,  at  det  gælder  om  at  lægge 
noget  ind  i Børnenes  Leg,  at  gøre  den  maalbevidst  og  udviklende, 
hvilket  Børn  ikke  selv  er  i Stand  til,  kort  sagt  at  bruge  det  i Op- 
dragelsens Tjeneste,  som  Børn  gaar  til  med  størst  Lyst  af  alt. 
Sagen  har  da  ogsaa  hurtig  vundet  Indpas,  og  skønt  det  kun  er 
4 — 5 Aar  siden,  Kultusministeriet  bestemte,  at  Halvdelen  af  Gym- 
nastiktimerne maa  benyttes  til  ordnede  Lege,  saa  har  dog  allerede 
flere  Hundrede  Pædagoger  uddannet  sig  heri  ved  ministerielle  og 
private  Kursus.  I andre  Lande  modtages  Sagen  paa  samme  Maade. 
Programmet  spænder  over  Børnelege,  Boldspil  etc.  og  udvides 
stadig.  Det  vil  synes  naturligt  herunder  ogsaa  at  medtage  Dansen. 
Børn  vil  gerne  synge  og  lege;  derfor  lærer  man  dem  at  gøre  det 
paa  en  smuk  Maade;  men  de  giver  sig  ogsaa  med  Liv  og  Sjæl 
hen  i Dansen;  hvorfor  skulde  man  da  ikke  ogsaa  lære  dem  at 
danse? 

I det  hele:  naar  Skolen  forlanger  Arbejde  af  Børnene,  maa 
den  ogsaa  unde  dem  Fornøjelser.  I rigtig  Konsekvens  af  denne 
Sætning  har  man  i de  seneste  Aar  begyndt  at  gøre  hyppige 
Skolerejser  og  at  sende  Eleverne  paa  Landet  i de  saakaldte 
Feriekolonier.  Skolerejser  er  bleven  hyppige  her  i Landet 
efter  den  for  nogle  Aar  siden  vedtagne  Lov  om  fri  Rejse  for 
Elever  og  Lærer;  de  har  som  oftest  Hovedstaden  eller  en  anden 
større  By  til  Maal,  hvorimod  det  er  sjældent  at  københavnske 
Børn  foretager  slige  Rejser.  I andre  Lande  hører  saadanne  Smaa- 
rejser  til  Reglen  for  Byskoler,  og  flere  Steder,  f.  Øfcs.  i Svejts, 
betaler  Kommunerne  Rejsepengene  for  de  Børn,  der  ikke  selv  kan 
skaffe  dem.  Ogsaa  til  Museer,  til  store  industrielle  Anlæg,  til 
Haver,  Toldbod  etc.  burde  Skolerne  føre  Børnene.  Virkeligheden 
er  nu  engang  det  bedste  pædagogiske  Anskuelsesmiddel,  saa  kunde 
man  paa  alle  Punkter  lade  den  blive  de  unges  Lærebog,  vilde 
Undervisningen  give  hundrede  Fold,  hvor  den  nu  ofte  ikke  giver 
Udsæden. 

Feriekolonier  er  smaa  Landhjem  for  fattige  Købstadbørn,  der 
her  tilbringer  Sommerferien  under  Tilsyn  af  Lærere  og  Lærerinder. 

Herhjemme  er  denne  Maade  at  anbringe  Børnene  paa  ukendt, 
hvorimod  den  i det  sydlige  Udland  er  almindelig  (Svejts  har  t.  Eks. 
henved  100  Kolonier  med  ca.  3000  Børn)  og  ligeledes  vinder  Ind- 
pas i vore  Nabolande.  Et  smukt  Eksempel  paa  Interesse  for 
Sagen  har  nylig  Kristiania  Kommune  givet,  idet  den  til  fremtidig 
Brug  i nævnte  Øjemed  har  købt  375  Tdr.  Land  Skov  ved  Kri- 
stiania Fjord  og  der  foreløbig  opført  to  store  Træhuse  til  Bolig 
for  Børnene.  Med  samme  Formaal  giver  hos  os  Statsbanerne  og 
private  Selskaber  fri  Rejse  til  14—1500  københavnske  Skolebørn. 
Enhver  Lærer  véd,  hvor  forfriskede  paa  Legeme  og  Sjæl  Børnene 
vender  tilbage  fra  slige  Landophold.  God,  nærende  Kost  har  de 
faaet  under  hele  Landopholdet,  og  de  har  gjort  Bekendtskab  med 
en  Mængde  Forhold,  som  Storstadsbørn  har  uklare  eller  helt  falske 
Forestillinger  om,  ligesom  mange  faar  Øje  for  Naturen  og  en  For- 
smag paa  dens  velgørende  Indvirkninger  paa  Sind  og  Sans. 

Den  Bespisning  af  Skolebørn,  der  i det  sidste  Decennium 
er  sat  i Scene  saa  mange  Steder  i Europa,  maa  dog  siges  at  stille 
Skolen  og  Børnene  i endnu  inderligere  Forhold  til  hinanden, 
end  noget  af  det  alt  nævnte.  Hvem  der  ikke  paa  nærmere  Haand 
har  gjort  sig  bekendt  med,  i hvor  høj  Grad  de  fattiges  Børn  ofte 
vanrøgtes,  hvad  Mad  angaar,  vil  næppe  tro,  hvor  galt  det  ofte  er. 
Hvad  København  angaar,  har  Understøttelsesforeningen  ved  sine 
Undersøgere  mere  end  én  Gang  fundet,  at  der  i Hjem  med  mange 
Børn  bogstavelig  talt  ikke  har  kunnet  findes  Fugls  Føde.  Det  er 
ikke  at  undres  over,  at  der  til  Bespisningen  i Friskolerne  melder 
sig  ca.  50 — 75  Procent  af  Børnene,  og  beklageligt  er  det,  at  der 
f.  Eks.  i Fjor  af  25,000  Børn  ikke  kunde  bespises  mere  end  7846 
paa  Grund  af  Pengemangel.  Børnene  faar  her  to  Retter  Mad 
hver  anden  Dag.  Flere  Steder  har  man  en  anden  Ordning:  I 
Leipzig  uddeles  Bouillon,  i Frankfurt  varm  Mælk  og  Smørrebrød. 
I Stuttgart  har  man  tyet  til  private  Familiers  Hjælp ; 492  saadanne 
modtog  i Fjor  554  Børn  til  Middag.  Bespisningen  foregaar  endnu 
kun  faa  Steder,  som  i Norges  Hovedstad  og  i Frankrig,  paa  offent- 
lig Initiativ. 

Skolebørns  Beklædning  er  en  Virksomhed,  der  endnu 
ikke  har  nogen  stor  Udbredelse,  idet  den  næppe  finder  Sted  i mere 
end  et  Par  Byer  foruden  vor  Hovedstad.  Her  har  igennem  flere 
Aar  »Foreningen  til  Friskolebøms  Beklædning “ gjort  et  godt  Ar- 
bejde ved  at  uddele  en  Mængde  Beklædningsgenstande  (ogsaa 
Fodtøj)  til  trængende  Børn. 

Det  ligger  endvidere  i Skolens  Interesse,  at  Eleverne  møder 
til  Undervisningen  med  den  fornødne  Friskhed  til  at  følge  den, 
at  de  ikke  uden  for  Skoletiden  bliver  overlæssede  i den  Grad,  at  de 
er  helt  eller  delvis  uimodtagelige  for  Paavirkning  og  Lære  af  nogen 
Art.  Det  er  derfor  ganske  naturligt,  at  man  nu  alle  Vegne  fra 
Skolens  Side  begynder  at  modvirke  den  ofte  umenneskelige  Maade, 
hvorpaa  Børnene  overalt,  i By  som  paa  Land,  mangen  Gang 
udnyttes  af  ulykkeligstillede  eller  samvittighedsløse  Hjem.  Og 
dette  er  ganske  betegnende  over  for  den  Vej,  Skolen  mere  eller 
mindre  nødtvungen  vil  komme  til  at  slaa  ind  paa,  at  den  saaledes 
maa  begynde  at  gøre  sig  til  Formynder  for  Forældrene,  maa  til 
paa  virksom  Maade  at  gøre  sine  Krav  til  Opdragelsen  gældende 
over  for  disses  manglende  Krav  i saa  Henseende. 

De  fleste  Steder  er  man  endnu  ikke  kommen  videre  end  til 
at  indsamle  Erfaringer  om  Skolebørnenes  erhvervsmæssige 
Arbejde.  Dette  er  saaledes  sket  her  i Landet  i 1899  paa  Initi- 
ativ af  „Danmarks  Lærerforening*,  særlig  dennes  københavnske 
Afdeling.  Af  det  tilvejebragte  Materiale  fremgaar  det  for  Hoved- 
stadens Vedkommende,  at  af  Friskolens  Børn  havde  fra  22, i til 
38,9  pCt.  Arbejde  uden  for  Hjemmet,  af  Betalingsskolens  6,«  til  15,* ; 
paa  Frederiksberg  var  Tallene  6,7  til  30,8  pCt.  Heri  er  alle  Klasser 
medregnede,  selv  de  mindste;  men  tager  man  I.  Klasserne  alene, 
hvor  Børnene  er  12 — 14  Aar,  opviser  de  indtil  77  pCt.  arbejdende 
Børn.  Det  er  et  sørgeligt  Faktum,  at  985  af  disse  Børn  havde 
over  7 Timers  Arbejde  paa  deres  Plads,  foruden  de  5 Timers 
Skolegang,  og  utroligt  men  dog  et  Faktum  er  det,  at  14  af  Bør- 
nene maatte  arbejde  over  10  Timer  om  Dagen.  Statistikken 
er  foretaget  om  Vinteren;  var  Materialet  derimod  indsamlet  om 
Sommeren,  vilde  Tallet  paa  de  over  10  Timer  træilende  være 
blevet  mere  end  det  firdobbelte,  idet  alle  Byens  Sommerkeglebaner 
da  anvender  Skoledrenge  til  Keglerejsning,  og  det  ofte  til  Kl.  2—3 
om  Natten.  Endnu  kan  tilføjes,  at  74  af  disse  stakkels  „Arbejdere* 
ikke  var  mere  end  7 Aar  gamle.  Men  det  er  unødvendigt  at 
anføre  flere  Tal  for  at  godtgøre,  at  Lovbestemmelser  til  Modvirk- 
ning af  disse  Forhold  er  paatrængende  nødvendige. 

Saadanne  Lovparagraffer  er  allerede  i Virksomhed  flere  Steder. 
I Hamburg  skal  skolepligtige  Børn  have  en  vis  Alder  for  at  maatte 
anvendes  til  Ombæring  af  Blade,  Brød,  Mælk  etc.  før  et  bestemt 
Klokkeslet  om  Morgenen,  og  i Beværtninger,  Varietéer  og  lignende 
Anstalter  maa  de  overhovedet  ikke  sysselsættes.  I Chemnitz  maa 


Digitized  by  v^.oo5Le 


Fremtidens  Folkeskole 


881 


Børn  ikke  beskæftiges  med  Keglerejsning  før  de  er  12  Aar,  og  da 
kun  med  Tilladelse  af  paagældende  Skoleinspektør.  I Barmen 
maa  Skolebørn  ikke  benyttes  til  at  gaa  med  Aviser,  Mælk,  Brød 
o.  lign.  eller  til  Keglerejsning  i Tiden  fra  8 Aften  til  61/*  Morgen. 

Ja,  selv  Dørene  til  Hjemmet  begynder  den  offentlige  Skole  at 
aabne  for  at  se  de  Kaar,  dens  Elever  der  lever  under.  Saaledes 
har  bl.  a.  en  Lærer  i Leipzig,  O.  Meyrich,  arbejdet  paa  at  belyse 
det  han  kalder  „Hygiene  derSchiiler  in  der  elterlichen  Wohnung*. 
Han  har  samlet  et  statistisk  Materiale  over,  hvor  mange  Værelser 
der  er  i hvert  af  Elevernes  Hjem,  hvor  stort  Soveværelsets  Gulv- 
flade og  Kubikindhold  er,  hvor  mange  Senge  der  er  i Forhold  til 
Benytterne,  hvem  Børnene  so  ver  sammen  med  etc.,  Forhold,  som 
ogsaa  maa  siges  at  have  nogen  Interesse  for  Opdragelsen. 

I det  hele  maa  det  være  af  stor  Betydning  for  Skolens  opdra- 
gende Gerning,  at  den  er  nøje  kendt  med  de  Forhold  i Hjemmet, 
Barnet  lever  under.  Læreren  kender  vel  Barnet  i Skolen,  men 
ikke  i Hjemmet,  og  ofte  kan  det  ske,  at  han  i høj  Grad  overraskes 
ved,  at  en  Fader  eller  Moder  kommer  til  ham  og  klager  over  et 
Barns  Ulydighed  og  Trods  i Hjemmet,  skønt  det  er  det  mest  lydige 
og  villige  i Skolen.  Men  dette  er,  fordi  han  ikke  kender  Forældrene, 
voksne  Søskende  eller  andre  Personer,  der  virker  ind  paa  det,  eller 
den  Tone,  der  raader  i Hjemmet.  Han  kan  derfor  ikke  med 
Held  virke  ind  paa  Barnets  Karakter  uden  at  vide,  hvorledes  denne 
giver  sig  Udslag,  saa  snart  det  er  uden  for  Skolens  Mure.  Han 
kan  ikke  uden  dette  vide,  hvor  han  skal  lægge  sin  Kraft,  paa 
hvilket  han  skal  have  sin  specielle  Opmærksomhed  henvendt,  eller 
hvilke  Børn  der  har  megen  opdragende  Paavirkning  behov,  hvilke 
mindre. 

Det  kan  ikke  nytte  at  sige,  at  det  er  Hjemmene,  der  bør 
henvende  sig  til  Skolen,  de  er  nærmest  til  det.  Thi  for  det  første 
viser  Erfaringen,  at  Hjemmene  ikke  gaar  til  Skolen,  for  det  andet 
er  denne  lige  saa  nær  dertil,  naar  den  virkelig  erkender  at  have 
den  Pligt  at  bringe  gode  Medborgere  ud  af  de  Børn,  der  er  den 
betroet.  Derfor  maa  det  blive  den  enkelte  Lærers  og  Lærerindes 
Sag  at  stille  sig  i Rapport  til  Hjemmene  lige  saa  ofte,  de  finder 
det  fornødent.  Og  hvad  her  er  sagt  om  Børnenes  Hjem  maa  til 
en  vis  Grad  ogsaa  gælde  om  deres  Arbejdsplads. 

At  det  herved  stærkt  forøgede  Arbejde  maa  medføre  Ind- 
skrænkning i Lærerpersonalets  pligtige  Undervisningstid  er  noget 
selvfølgeligt,  som  Forholdene  af  sig  selv  med  Tiden  vil  udjævne. 

Der  er  nu  i Korthed  gjort  Rede  for  de  ny  Baner,  vor  Folke- 
skole er  ved  at  slaa  ind  paa,  og  som  det  er  øjensynligt,  at  den  i 
stedse  stigende  tirad  vil  komme  til  at  følge.  Det  vil  ses,  at  de 
ikke  i noget  Mon  berøre  den  oplærende  Side  af  Skolens  Gerning, 
men  derimod,  om  end  mere  indirekte,  den  opdragende.  Alle  disse 
Foranstaltninger  tjener  til  at  oplade  Børnenes  Blik  for  Vænhen 
af  det,  de  skal  finde  i Skolen:  et  godt  og  kærligt  Hjem. 

Men  nu  kan  Skolehjemmet  jo  ikke  blot  bestaa  i det  her  skit- 
serede ydre  Apparat;  dets  Kerne  maa  være  den  Aand,  der  raader 
dér,  den  kærlige  Deltagelse  og  Omhu,  der  i alt  bliver  vist  de  smaa 
Beboere,  som  det  rummer  inden  for  sine  Mure.  Medens  den 
oplærende  Skole  derfor  har  haft  til  Særpræg  en  streng  Kræven, 
vil  Fremtidens  Skole  mere  faa  til  Særpræg  en  mild,  kærlig  Yden. 

Paa  Grund  af  Skolens  tydeligere  udtalte  opdragende  Arbejde, 
vil  Lærere  og  Lærerinder  mere  og  mere  komme  til  at  føle  sig  satte 
i Faders  og  Moders  Sted,  vil  derigennem  ogsaa  mere  komme  til 
at  handle  over  for  Børnene,  som  Forældrene  vilde  gøre  det.  De 
Mænd  og  Kvinder,  der  forstaar  at  stille  sig  paa  det  Standpunkt 
over  for  deres  Elever,  vil  i Fremtiden  blive  søgte.  Hidtil  har  man 
kun  forlangt  af  den,  der  vil  blive  Lærer,  et  Bevis  for  sund  og 
normal  Legemsbygning ; der  vil  i den  kommende,  Tids  Skole  ogsaa 
blive  spurgt  efter  Sindelaget  samt  efter  Sindsmodenheden.  Thi 
man  behøver  ikke  at  være  mere  end  et  Barn  for  at  høre  et  andet 
Barn  i dets  Lektier;  men  man  maa  have  levet  og  lært  gennem 
Aar  for  at  kunne  opdrage  andre  til  at  leve  saaledes,  som  Menne- 
sker bør  det.  Derfor  er  Grænsen  for  at  kunne  blive  Lærer  sat 
for  lavt,  i alt  Fald  naar  Talen  er  om  de  ældre,  mere  agtpaagivende 
Børn.  Naar  Læreren  har  endt  sin  Uddannelse  i Tyveaarsalderen, 
da  er  han  maaske  færdig  med-  at  lære  af  sine  Bøger;  men  først 
naar  han  ogsaa  har  opladt  sine  Øjne  og  lært  af  sine  Medmenne- 
sker, kan  han  ved  sit  Eksempel  over  for  Børnene,  staa  som  den, 
der  skal  vise  dem  den  klare,  rolige  Vej  fremad. 

For  60  Aar  siden  kunde  man  blive  Lærer  lige  efter  Konfir- 
mationen; saa  højnedes  Alderen  til  18  Aar  og  derefter  for  ikke 
længe  siden  til  21.  Det  ses  altsaa,  at  Skolen  har  begyndt  at  have 
sin  Opmærksomhed  henvendt  paa  det  her  hævdede;  men  den  vil 
komme  til  at  gaa  videre  endnu  ved  at  supplere  disse  Bestemmelser 

med  en  Paragraf  om  en  højere  Alder,  naar  Talen  er  om  større 
Børn. 

D.  St.  Jordan,  hvis  „Taler  til  den  amerikanske  Ungdom"  er 
udgivet  af  Bladet  „Vor  Ungdom",  og  som  fortjener  at  læses  af 
alle,  fortæller,  at  Professor  William  Bryan  har  udtalt:  „For  to 
Somre  siden  stødte  jeg  etsteds  i det  sydlige  Indiana  paa  Sporene 
af  en  Mand.  De  var  lige  saa  tydelige  og  tilfredsstillende,  som  en 
Geolog  kunde  ønske  dem,  dersom  der  var  Tale  om  en  forsvunden 
Gletscher.  Mange  Aar  var  forløbne  siden  Manden  var  dér;  men 
Indtrykkene  af  hans  Sind  og  Karakter  var  endnu  umiskendelige. 
For  længe  siden  drog  denne  Mand  i en  Alder  af  18  Aar,  uden 
særlig  Uddannelse  og  uden  videre  Kundskaber  til  Jefferson  County 
som  Lærer.  Hvad  han  sagde,  hvad  han  gjorde,  hvilken  Metode 
og  hvilke  Lærebøger  han  benyttede,  hvilke  Bøger  og  Aviser  han 
læste,  — om  alt  dette  véd  jeg  intet.  Men  kommer  man  derhen 
den  Dag  i Dag,  vil  man  blandt  Befolkningens  forskellige  Klasser 
og  Livsstillinger  finde  de  mest  tilfredsstillende  Beviser  for,  at  denne 
unge  Lærer  var  en  ærlig,  oprigtig,  energisk  og  vækkende  Person- 
lighed." 

Paa  den  smukkeste  Maade  er  her  udtalt,  af  hvilken  Betydning 
Lærerens  Personlighed  er  i den  opdragende  Gerning. 

IV 

Det  er  selvfølgeligt,  at  i jo  højere  Grad  Skolen  vil  øve  denne 
opdragende  Gerning,  jo  mere  Tid  vil  der  blive  røvet  af  Læsetiden, 
der  i Forvejen,  som  paapeget,  var  altfor  knap  til  den  store 
Mængde  Fag.  For  at  raade  Bod  herpaa  er  der  to  Veje  at  gaa: 
at  kaste  nogle  af  de  mange  Fag  bort,  eller  at  forlænge  Skoletiden 
ud  over  de  nu  foreskrevne  syv  Aar.  Da  der  nu  vist  næppe  er 
mange,  der  vil  gaa  med  til  at  bortkaste  nogle  af  Skolefagene  (thi 
selv  om  Religionsundervisningen  blev  lagt  over  paa  Præsterne, 
maatte  dette  dog,  som  i Frankrig,  medføre,  at  Moralundervis- 
ning burde  medtages  som  et  selvstændigt  Fag),  saa  vil  det  ses,  at 
den  stærkere  Vægt,  der  lægges  paa  den  opdragende  Gerning,  maa 
føre  hen  imod  en  Forøgelse  af  Undervisningsaarene,  og  at  den 
obligatoriske  Fortsættelsesskole  derfor  inden  mange  Aar 
vil  føles  som  en  tvingende  Nødvendighed.  At  denne  Skole 
bliver  ført  ud  i Livet  vil  blive  den  anden  store  Faktor 
i det  ny  Aarhundredes  Folkeskole. 

Commenius  mente,  at  saa  længe  Menneskets  Legeme  endnu 
vokser,  saa  længe  bør  dets  Aand  ogsaa  have  Undervisning.  Om 
dette  Ideal  nu  end  ikke  vil  blive  naaet  ved  den  tvungne  Forsæt- 
telsesskole, saa  vil  de  to  Aar,  den  lægger  til  Undervisningstiden, 
dog  være  af  uvurderlig  Betydning;  ja,  man  behøver  næppe  at 
betænke  sig  paa  at  sige,  at  Eleverne  paa  Grund  af  den  langt 
større  Modenhed  i de  to  Aar,  fra  14  til  16  Aars  Alderen,  vil 
kunne  tilegne  sig  et  lige  saa  stort  Fond  af  Kundskaber,  som  i 
alle  de  foregaaende  Skoleaar  tilsammen. 

Denne  fortsatte  Undervisning  vil  mere  og  mere  vise  sig  som 
en  Nødvendighed  for  enhver,  der  vil  drive  det  til  noget  inden  for 
sit  Arbejdsfelt.  Det  er  en  Kendsgerning*  at  der  maa  langt  flere 
Kundskaber  til  nu  for  at  komme  frem  end  tidligere.  Hvor  ofte 
hører  man  ikke  jævne  Folk  udbryde:  „Bare  jeg  havde  lært  noget 
mere  i min  Ungdom,  saa  kunde  jeg  have  gjort  det  bedre.*  Det 
er  ikke  deres  Haandværk,  de  ikke  fik  lært  grundigt  nok,  men  det 
er  de  elementære  Skolekundskaber,  de  ikke  fik  tilstrækkelig  af. 

Ligeledes  kræver  Udviklingen  af  vor  Tids  hele  offentlige  Liv 
en  bedre  Undervisning  nu  end  tidligere.  Ingen  Tid  har  vel  denne 
Følelse  af,  at  det  er  en  Nødvendighed,  en  Pligt  at  være  med  i 
Statens  hele  Udvikling,  været  saa  levende  og  kraftig,  som  netop 
nu;  derfor  har  Kravet  om  at  kunne  møde  til  dette  Arbejde  saa 
vel  skikket  som  gørligt  heller  ikke  før  lydt  med  den  Tydelighed, 
som  netop  i vore  Dage. 

Man  har  søgt  at  afhjælpe  dette  Savn  ved  fakultative  Efter- 
skoler, Fortsættelseskursus,  Aftenskoler  etc.,  der  skal  give  en  fyl- 
digere Undervisning  end  Bameskolens,  og  den  Nytte  disse  Skoler 
gør,  skal  ikke  underkendes.  Men  dels  er  det  kun  faa  Procent, 
hvem  denne  Undervisning  kommer  til  gode,  dels  er  den  i Regelen 
af  saa  kort  Varighed,  at  dens  Betydning  ikke  kan  sammenlignes 
med  den  obligatoriske  Videreundervisning. 

Fortsættelsesskolen  vil  ogsaa  være  af  stor  Betydning  for  Sko- 
lens opdragende  Gerning.  Børnene  er  da  i den  Periode,  hvor 
Ærgerrigheden  begynder  at  træde  stærkt  frem,  ogsaa  Ærgerrig- 
heden efter  at  undgaa  Formaninger  og  Irettesættelser,  hvor  Ide- 
alerne staar  i deres  skønneste  Glorie,  og  hvor  derfor  alt  sættes 
ind  paa  at  naa  dem.  Paavirkningen  særlig  i disse  Aar  er  derfor 
ofte  af  afgørende  Betydning  for  hele  deres  Fremtid.  Det  er  nu  en 
dagligdags  Historie  at  se  Børn  gaa  ud  fra  retskafne  Hjem,  virkelig 
hvad  man  kalder  gode  Børn  med  de  bedste  Anlæg  og  Forsætter, 

at  se  saadanne  komme  i slet  Selskab,  hvor  de,  borte  fra  For- 
ældrenes Tugt,  hurtigt  ødelægges  i moralsk  Henseende.  Hvor  vigtigt 
er  det  ikke  i disse  første  Ynglingeaar,  hvor  de  let  svajer  frem  og 
tilbage,  gennem  Lærerens  alvorsfulde  Ledelse  og  det  daglige  Sam- 
liv med  gode  Kammerater  at  have  et  stærkt  Hold  paa  dem  endnu. 
Naar  de  da  ved  16  Aars  Alderen  gaar  fra  Skolen  til  deres  Lære, 
vil  de  staa  langt  mere  selvstændige  og  karakterfaste,  end  naar  de 
nu  ved  det  fjortende  Aar  forlader  den,  og  der  vil  ikke  blive  nær 
saa  mange  af  dem,  der  skuffer  Forventningerne. 

Man  kunde  nu  spørge,  om  en  saadan  tvungen  Fortsættelses- 
undervisning ikke  vil  lade  det  gaa  ud  over  den  faglige  Uddannelse. 
Hertil  vil  der  ubetinget  kunne  svares  nej.  Faguddannelsen,  der 
hidtil  har  varet  4 — 5 Aar,  vil  meget  vel  kunne  endes  paa  3,  naar 
man  betænker,  at  Lærlingene  fra  Fortsættelsesskolen  møder  med 
langt  flere  Kundskaber,  at  de  i de  to  sidste  Aar  af  Skoletiden  kan 
have  helt  eller  delvis  endt  den  til  Faget  henhørende  tekniske  Ud- 
dannelse, samt  at  de  nu  vil  møde  langt  mere  legemlig  udviklede 
og  derfor  i Besiddelse  af  større  Arbejdsevne.  I de  to  første  Aar 
af  Læretiden  er  Lærlingen  jo  desuden  hidtil  hovedsagelig  bleven 
sysselsat  med  Bygang. 

Den  opvoksende  Ungdom  vil  forlade  den  obligatoriske  Fort- 
sættelsesskole med  et  Maal  af  Kundskaber,  omtrent  svarende  til, 
hvad  der  nu  fordres  til  almindelig  Forberedelseseksamen.  Af 
hvilken  Betydning  dette  vil  være,  behøver  ikke  nærmere  at  accen- 
tueres. Som  berørt  maa  der  stadig  flere  Kundskaber  til  for  at 
klare  sig  bravt  igennem  den  stedse  alvorligere  Eksistenskamp.  Denne 
Eksistenskamp  staar  jo  nu  til  Dags  ikke  blot  mellem  de  enkelte 
inden  for  hvert  Land,  men  Nationernes  Kapløb  bliver  stadig  hid- 
sigere. Nu  er  alle  enige  om,  at  den  obligatoriske  Folkeskole 
har  bidraget  mægtigt  til,  at  vi  i dette  Kapløb  har  været  nævnt 
med  Ære  blandt  Nationerne  i det  Hundredaar,  som  er  rundet  ud. 
Og  det  er  en  lige  saa  afgjort  Sag,  at  den  obligatoriske  Fort- 
sættelsesskole, der  inden  længe  vil  trænge  sig  frem,  i Forbin- 
delse med  en  mere  bevidst  Hævden  af  Skolens  Opdragerger- 
ning vil  komme  til  at  bidrage  lige  saa  mægtigt  til,  at  vort  Land 
i det  ny  Aarhundrede  vil  kunne  hævde  den  engang  vundne  Plads. 

Ludvig  Hammer 

gængse  Forestilling,  at  et  nyt  Aarhundrede  ogsaa 
~kal  bringe  nye  Gennembrud  af Menneskeaanden  — 
g som  Vulkanerne  bryder  nye  Kratere  — , synes  at 
jfå  Ja.  skulde  bekræftes  for  den  danske  Billedkunsts  Ved- 
kommende.  Vi  vidste,  at  Danmark  havde  frem- 
'ZSCaJ  bragt  en  egenartet  Kabinetskunst  i det  19de  Aar- 
hundrede; Ejnar  Nielsens  Udstilling  har  givet  Løfte  om  en  Ud- 
videlse af  Malerkunsten  fra  Velhavernes  Stuer  til  Væggene  i de 
offenlige  Bygninger,  fra  Staffelibilledet  til  Monumentalmaleriet.  De, 
der  gør  sig  den  Ulejlighed  at  opsøge  Billedhuggerkunsten  i dens 
Skammekrog,  véd,  at  det  plastiske  Formstudium  Aarhundredet  ud 
er  blevet  holdt  ret  højt  i Danmark ; men  de  véd  ogsaa,  at  danske 
Billedhuggere  gerne  udtrykker  sig  grumme  spagfærdigt.  Deres  Tale 
føres  i Reglen  kun  som  en  dæmpet  Samtale  mellem  dem  og  deres 
Model,  hvortil  det  store  Publikum  ikke  altid  har  lige  megen  Interesse 
af  at  lytte.  Adam  og  Eva,  Kain  og  Abel  og  hvad  de  nu  hedder, 
disse  Figurer  fra  Genesis,  er  jo  kun  Paaskud  for  Fremstilling  af 
nøgne  Figurer.  Hvad  Billedhuggerne  i øvrigt  mener  om  de  Fore- 
teelser, der  møder  dem  udenfor  deres  Atelierer,  faar  man  i Reglen 
ikke  synderlig  at  vide  om.  Det  er  Sindings  Betydning  her  i Landet, 
at  han  har  optaget  Emner  til  Behandling,  der  kan  bevæge  andre 
Mennesker  end  Billedhuggere;  hans  Kunst  handler  jo  om  Moder- 
sorg og  Moderkærlighed,  om  Elskov,  Veneration  og  Liv  og  Død. 
Ved  sit  Emnevalg  har  han  slaaet  til  Lyd  for  Billedhuggerkunsten. 

Heller  ikke  Niels  Hansen-Jacobsen  har  lukket  sig  inde  i 
sit  Atelier.  Hans  Kunst  taler  til  ethvert  Menneske,  der  har  Følelse 

og  Fantasi.  Underlig  nok,  medens  Malerne  i Danmark  oftest 
blomstrer  i deres  grønneste  Ungdom,  modnes  danske  Billedhuggere 
gerne  meget  sent.  Thorvaldsen  var  30  Aar,  da  han  udførte  Jason, 
H.  V.  Bissen  var  over  50,  da  han  brød  igennem  med  Landsoldaten. 
Niels  Hansen-Jacobsen,  en  Bondesøn  fra  Vejen  Landsby  ved  den 
danske  Grænse,  er  født  1861  og  var  omtrent  30  Aar,  da  han  ud- 
stillede sine  første  Arbejder,  som  var  lovende,  men  heller  ikke 
mere;  først  nu,  da  han  som  40aarig  Mand  har  foranstaltet  en 
Udstilling  af  alle  sine  Værker,  er  det  klart,  hvilken  mærkelig,  dybt 
original  Kunstner  han  er  bleven  i de  allersidste  Aar.  Men  han  kom 
ogsaa  sent  i Gang;  i sin  Barndom  skar  han  vel  i Træ,  og  som 
17aarig  Dreng  lavede  han  en  Byste  af  Frederik  VII,  dog  først  da 
han  blev  indkaldt  som  Soldat  og  aftjente  sin  Værnepligt  i Køben- 
havn,) fik  han  Undervisning  af  en  jævnaldrende  Jyde,  Billed- 
huggeren Rasmus  Andersen,  og  kom  paa  Kunstakademiet. 

Kunstnerens  to  første  store  Figurer,  Loke  lænket  til  Klippen 
og  Thor  løfter  Midgaardsormen,  smager  begge  af  Akademi.  Formen 
er  — navnlig  Thors  — svulmende  og  energisk  nok,  men  uden 
virkelig  Kraft,  og  Thor  triner  frem  som  en  Atlet  af  Faget  og 
løfter  op  i det  regelmæssig  skællede  Udyr,  som  var  det  en  Guir- 
lande. Bedst  er  Gudens  trodsig,  utaalmodig  om  Mjølner  knyttede 
Haand;  de,  der  kender  Kunstneren,  kender  ogsaa  denne  Knytnæve. 
Den  stærkt  accentuerede  Form  i Loke  minder  noget  om  Michel- 
angelo  — for  hvis  Slaver  Kunstneren  dengang  sværmede  — , Hovedet 
erindrer  om  pergamenisk  Kunst,  særlig  den  døende  Galler;  det  er 
mærkelig  nok,  at  da  den  barbariske  unge  Kunstner  vil  fremstille 
et  nordisk  Gudehoved,  støder  han  paa  en  af  sine  barbariske 
Stammefrænder,  saadan  som  han  er  set  og  gengivet  af  en  Old- 
tidsgræker. For  Resten  véd  Kunstneren  vel  bedst  selv,  hvem  det 
er,  der  foran  Spejlet  har  studeret  sit  eget  fordrejede  Ansigt,  den- 
gang Loke  udførtes. 

Alligevel  kan  man  godt  — navnlig  bagefter  — se,  at  begge 
Figurer  er  ualmindelige  i vor  Plastik.  Af  en  Slags  Ladhed  holder 
dansk  Billedhuggerkunst  mest  af  at  gengive  hvilende  Form ; i disse 
to  Figurer  — og  i den  lidt  senere  Modelfigur:  En  Kuglespiller, 
der  ser  efter  sit  Kast  — havde  den  unge  Billedhugger  meget 
energisk  givet  sig  i Lag  med  anspændt,  arbejdende  Form. 
.Den  samme  plastiske  Magelighed  er  vist  ogsaa  Skyld  i vor  Plastiks 
mange  roligt  hvilende  Figurer;  Billedhuggeren  kan  bedre  i Ro  og 
Mag  gengive  den  hvilende  Model  end  den  staaende  Model,  der 

idelig  skal  holde  Hvil.  Hansen-Jacobsens  Loke  er  nok  liggende, 
men  ikke  hvilende;  han  slider  ordentlig  i det.  Og  baade  Thor, 
der  forgæves  løfter  paa  Midgaardsormen , og  Loke,  der  forgæves 
arbejder  paa  at  sprænge  Baandene,  er  Skikkelser,  hvis  Formaaen 
ikke  svare  til  deres  Vilje;  saadanne  Skikkelser  har  den  unge 
Kunstner  formodenlig  kendt  ganske  godt. 

Kunstnerens  næste  større  Værk,  Døden  og  Moderen,  var  af- 
gjort virkningsfuldt  og  et  gribende  Arbejde,  selv  om  det  aldeles 
ikke  sluttede  sig  til  det  Eventyr  af  H.  C.  Andersen,  som  det  fore- 
gav at  illustrere.  Thi  der  staar  jo  udtrykkelig  i Historien  om  en 
Moder,  at  hun  bøjede  sit  Hoved  ned  i sit  Skød;  her  har  hun 
kastet  sig  paa  Jorden  og  skjult  Ansigtet  i Hænderne;  og  om  Døden 
staar  der,  at  han  gik  med  hendes  Barn  ind  i det  forjættede  Land; 
her  iler  han  bort  med  langeSkridt,  som  en  iskold  Trækvind,  med 
flagrende  Klædebon,  Leen  over  Skulderen,  gemmende  det  døde 
Barn  ved  sit  visne  Bryst.  H.  G.  Andersens  Fortælling  er  én 
ustandselig  Hulken,  Billedhuggerens  Gruppe  er  et  lidenskabeligt 
Skrig. 

Noget  som  Kvindens  Kjole  hører  til  det  fineste  og  smukkeste, 
der  her  hjemme  er  gjort  af  Draperi,  og  Døden  — fortræffelig 
gennemført  efter  en  vindtør  gammel  Mand  — er  en  ejendommelig 
følt  Skikkelse;  den  ser  tilbage  efter  den  stakkels  sønderknuste 
Moder,  dens  Aasyn  fortrækker  sig,  den  har  ondt  af  hende.  Af 
de  to  Figurer  er  Moderen  endnu  Modellen,  men  med  Døden  rejser 
der  sig  noget  i Hansen-Jacobsens  Kunst,  der  ikke  kan  læres  af 
Modellen;  det  er  Eventyret,  Fantasien.  Naar  han  fra  nu  af  vover 
mer  og  mer  at  give  sig  sin  Fantasi  i Vold,  saa  følges  han  et 
Stykke  paa  Vej  af  et  lille  dansk  Billedhuggerarbejde,  der  ikke 
nævnes  her  tilfældig,  men  nævnes,  fordi  Kunstneren  ærer  det 
som  sit  Forbillede:  H.  E.  Freunds  geniale  lille  Figurudkast  til 
Loke,  den  træske  Gud,  der  lydløst,  viftende  med  de  sorte  Flager- 
musvinger lister  sig  frem.  Hansen-Jacobsen  har  i sin  Kunst 
gennemført  dette  Udkast  videre,  ikke  med  mere  Finhed  end  Freund, 
men  med  større  Ubændighed  i Fantasien,  dristigere  og  voldsommere. 
Senere  hen  har  vist  ogsaa  i Paris  Indtryk  fra  Rodins  uafhængige 
Udtryksmaade  hjulpet  ham  til  at  bryde  overtvært  med  den  gængse 
europæiske  Stil  i den  plastiske  Figurfremstilling. 

Man  kan  ikke  sige,  at  Hansen-Jacobsen  har  dannet  en  grandios 
Stil,  men  man  kan,  med  lige  saa  megen  Ret  som  Canova .sagde 
det  om  Thorvaldsen,  paastaa,  at  Kunstneren  i de  seneste  Aar,  fra 

1895  at  regne,  har  skabt  sig  en  ny  Stil,  d.  v.  s.  en  ganske  per- 
sonlig Udtryksmaade  som  Billedhugger.  Hermed  er  dog  ikke  givet, 
at  alt  hvad  Kunstneren  i de  senere  Aar  har  udført  er  lige  mærkeligt. 
Saa  fin  og  følt  end  Formen  er  gennemført  i „Den  lille  Havfrue", 
interesserer  Figuren  dog  ikke;  den  er  for  nipsagtig.  Det  rent  ud 
banale  er  heller  ikke  ganske  udelukket.  For  Portrætet  i egentlig 
Betydning  synes  Kunstneren  slet  ikke  at  have  Talent.  Men  i en 
lille  Række  Værker  er  han  helt  mærkelig. 

Fra  1894  begyndte  Kunstneren  at  udgranske  Lerets  Hemme- 
ligheder; han  formede  det  til  underlige  Krukker,  Fade  ogBuddiker, 
og  under  hans  formende  Hænder  fremkom  de  sælsomste  Vrænge- 
billeder,  den  rædselsslagne,  dirrende  Troldemaske,  den  kælne  Hav- 
mand med  de  andemadsgrønne  Øjne  og  det  barske  Efteraar.  Det 
ser  ud,  som  om  Naturen  selv  i et  Lune  havde  tildannet  Leret. 
Men  Kunstneren  digtede  og  drømte  ikke  blot  med  Leret  — der 
er  lige  saa  villigt  et  Materiale  som  Oliefarver  — , han  drømte 
ogsaa  med  Farverne,  han  gav  sine  Lersager  de  sjældneste  og 
mærkeligste  Afskygninger  af  grønne,  brune  og  lyserøde  Farver, 
og  man  kan,  naar  man  fordyber  sig  i hans  Keramik,  drømme 
Kunstnerens  Drømme  efter.  Der  er  Mindelser  om  Bjergenes  Indre 
med  de  blinkende  Metalaarer,  om  Huler  med  Krystaller,  om  Som- 
merens røde  Roser,  Efteraarets  brune,  bare  Stammer  og  mange- 
farvede, giftige  Svampe,  om  Vinterens  Taager  og  graa  Rim.  Naar 
Kunstneren  ud  af  Lerovnen  havde  faaet  en  særlig  mærkelig  Farve- 
afskygning,  ilede  han  op  i Louvre,  hvor  han  sammenlignede  den 
med  japanske  Arbejder.  Her  saa’  han  Japanernes  fantastiske,  alle 
Plastikens  Love  trodsende  Uhyrer,  og  fra  Paris’  Butiksvinduer 
stirrede  ham  i Møde  de  sælsomme  Væsener,  der  fra  Notre  Dame’s 
Taarne  spejder  ud  over  Byen ; de  var  just  nylig  bleven  fotograferede. 
Saa  huskede  han  fra  sin  Barndom  i Jylland  de  Rædselskikkelser, 
der  holdt  til  paa  den  vildene  Hede,  uden  for  Gaardens  lune  Længer, 
ja  som  stundom  listede  ind  i Lo  og  Lade,  naar  det  var  mørkt 
og  stygt  Vejr.  Fra  1895  er  hans  Figur  af  „Mørket",  der  skulde 
give  et  Billede  paa  Nattens  Uhygge,  krybende  fremad,  spredende 
den  ene  Flagermusvinge  ud.  Man  mærker  endnu  tydelig  i denne 
Figur  Freund,  og  man  mærker  ogsaa,  at  Kunstneren  endnu  ikke 
helt  har  vovet  at  kaste  den  akademiske  Ballast  over  Bord.  Det, 
der  efter  Tanken  skulde  lette  den,  Flagermusvingen,  der  er  spændt 
ud  som  en  Paraply,  tynger  den  til  Jorden. 

Han  erindrede  ogsaa  fra  sin  Barndom,  hvad  der  i de  lange. 

Tilskueren  1901  56 

mørke  Aftener  fortaltes  om  underlige  og  skrækkelige  Væsener,  som 
man  kunde  møde  paa  ensomme  Steder,  og  som  boede  i Kæmpe- 
højene, og  hvad  Drengen  har  hørt  og  forestillet  sig,  har  Manden 
formet  i Ler.  Næste  Aar  havde  han  færdig  »En  Trold,  der 
lugter  Menneskekød*,  det  hornede  Uhyre,  der  kommer  fra  Øde- 
marken, hvor  Egepurrene  kæmper  med  Lyngen  og  Hugormen 
holder  til,  lokket  af  Duften,  ravende  usikkert  som  en  fæl  Natte- 
drøm  i Morgenlyset,  plump  og  klodset,  ond  og  glubsk  i sin  Dum- 
hed. Man  studser  og  betages  af  den  kraftige  Fantasi,  der  har 
dannet  Figuren,  og  af  den  mægtige  Energi,  med  hvilken  den  er 
behersket  i kunstnerisk  Form;  her  er  virkelig  uno  stilo  nuoco. 


Skyggen. 


Endelig  løste  der  sig  ud  af  Kunstnerens  Indbildningskraft  en 
Skikkelse,  han  kaldte  „Skyggen",  d.  v.  s.  Døden,  der  vikler  sig  ud 
af  den  giftige  Taage,  Snigsoten,  der  lister  sig  frem  med  Time- 
glasset, parat  til  at  klappe  Knokkelhaanden  sammen  om  sit  Bytte. 
Figuren,  der  blev  udstillet  i Paris  1898,  er  et  Mesterværk  af 
energisk,  fantasifuld  Plastik.  Man  ser,  at  Skikkelsen  ligesom  vokser 
op  af  Jorden,  man  føler,  hvorledes  den  vil  udfolde  sig,  hvorledes 
Vingestumpeme  paa  Ryggen  vil  blive  store.  Den  gaar  Beskueren 
til  Marv  og  Ben.  Som  den  skyder  sig  frem  af  Taagen,  saaledes 
har  Kunstneren  med  dette  Værk  skudt  enhver  Tradition  af  sig. 
Det  er  Kunstnerens  Drøm,  at  han  engang  maa  faa  Lov  at  udføre 
sin  Figur  i brændt  Ler.  Gives  der  ikke  en  Rigmand  — Museerne 
nytter  det  næppe  at  appellere  til  — , som  vil  gøre  dette  Ønske 
til  Virkelighed? 

Trolden  og  Skyggen  er  født  af  Kunstnerens  Barndomsfantasier; 
to  andre  Figurer,  Friheden  ved  det  19de  Aarhundredes  Slutning 
(1897)  og  Militarismen  (1899)  er  Begreber,  han  som  moden  Mand 

har  mødt  i Livet;  eller  maaske  er  det  blot  litterære  Paavirkninger. 
Der  er  det  at  anmærke  ved  * Friheden  at  dens  Symbolik  er  altfor 
rummelig,  thi  denne  Gamling,  der  synker  sammen  i sin  egen 
Kraftløshed,  og  griber  efter  den  trøskede  Gren,  kan  jo  betyde  alt, 
hvad  der  er  udgaaet  og  senilt.  Som  Figur  er  den  ikke  tilstrækkelig 
ensartet  gennemført,  som  plastisk  Eksperiment  er  den  morsom  og 
interessant;  thi  det  er  en  Statue,  der  for  Øjet  er  ude  af  Ligevægt, 
og  det,  der  i Virkeligheden  holder  den  oppe,  den  trøskede  Stamme, 
lader  den  netop  i Beskuerens  fremadskuende  Fantasi  uhjælpelig 
falde  næsegrus. 

Bag  den  kolossale  Figur  af  Militarismen  ligger  aabenbart  en 
Mindelse  om  Middelalderens  pansrede  Krigere;  men  det  er  dog  en 
Nutids-Jernmand,  der  staar  og  rækker  og  strækker  sig  i en  Pyramide 
af  Dødningehoveder,  og  hvis  hule  Aasyn  med  det  frygtelige  Blik 
skelnes  under  Hjælmen.  Men  naar  man  rækker  sig,  plejer  man 
at  skræve;  Skikkelsen,  der  er  plantet  som  et  Spyd  i Jorden,  er 
lidt  svag  i Benene,  og  til  Figurens  retlinede  Smedejerns-Stil  passer 
de  naturalistisk  gennemførte  Hovedskaller  ikke  ganske.  Alligevel 
virker  Skikkelsen  ret  imponerende  med  sit  tniende  Hoved  og  sin 
svaje,  spænstige  Ryg. 

Alle  disse  Figurer  er  ikke  dannet  som  Mennesker,  men  de 
skal  jo  heller  ikke  forestille  Mennesker.  Det  er  dristige  Fantasier 
over  Menneskeskikkelsen;  Kernen  er  stedse  noget  menneskeligt, 
men  det  er  vrænget,  forstørret  eller  hamret  ud  i det  overnaturlige. 
De  etnografiske  Museer  viser,  at  ogsaa  barbariske  Folkeslag  har 
dannet  Billeder  af  det  oversanselige  paa  saadan  Vis,  men  Hansen- 
Jacobsen  har  rigtignok  et  grundigt  Kendskab  til  organisk  Form 
bag  sig.  Lige  den  modsatte  Vej  gik  for  2500  Aar  siden  Hellenerne, 
og  Europas  Billedhuggerkunst  har  fulgt  dem  trolig  til  Dags  Dato. 
Deres  Billedhuggere  projicerede  ikke  de  oversanselige  Forestillinger 
ud  i overnaturlige  Former;  hele  den  græske  Gudeverden  fik  ren 
Menneskeskikkelse.  Billedhuggerne  havde  Livets  Ret  for  sig;  det 
skønne  Menneskelegeme  var  i lange  Tider  for  deres  Landsmænd 
en  bestandig  Kilde  til  den  dybeste  Beundring,  det  herligste  i Verden. 
Om  Transalpinerne  havde  Ret,  naar  de  ikke  blot  efterlignede 
men  overdrev  Grækernes  plastiske  Menneskeliggørelse,  er  et  andet 
Spørgsmaal.  Enhver  Hellener  kunde  af  Selvsyn  vide,  hvordan  et 
smukt  Mandslegeme  saa'  ud,  ingen  Transalpiner  véd  det.  Men 
spørg  en  dansk  Bonde,  hvordan  Han  ser  ud,  som  huserer  i Kæmpe- 
højen, eller  hvordan  Døden  ser  ud,  saa  vil  han  vide  Besked;  han 

vil  maaske  vedkende  sig  Hansen-Jacobsens  Fremstillinger.  Der 
begynder  at  gøre  sig  en  særlig  nordisk  Billeddannelse  gældende 
som  et  vældigt  Oprør  mod  den  helleniske;  Hansen-Jacobsen  har 
plantet  Oprørsfanen  i Thorvaldsens  Fødeland. 

Men  foruden  Fremstilling  af  Fantasivæsener  og  almenmenne- 
skelige Begreber  faar  Billedhuggerkunsten  ogsaa  til  Opgave  at  for- 
herlige fremragende  Mennesker.  Skal  den  absolut  stræbe  efter  at 
give  Portræter?  Nogle  vil  ubetinget  svare  ja,  andre  vil  maaske 
spørge  sig  selv,  om  det  just  er  Billedhuggerkunstens  Maal  at  fore- 
vige et  Par  Bukser  og  en  Frakke  fra  Skrædder  N.,  plus  et  Hoved 
og  et  Par  Hænder,  eller  om  den  ikke  maa  faa  Lov  til  at  prøve 
en  aandfuld  plastisk  Fortoning.  Rodin  har  givet  et  Svar  med  sin 
Balzac-Statue:  et  smertelig  fortrukket  Hoved  paa  et  Legeme,  der 
er  formløst  som  en  Granitblok.  Med  sit  Mindesmærke  over  A.  D. 
Jørgensen  og  Edv.  Lembcke  til  Skibelund  Krat  forbereder  Hansen- 
Jacobsen  sit  Svar  paa  Spørgsmaalet ; af  de  smaa  Skitser  kan  man 
dog  endnu  ikke  danne  sig  en  Mening  om,  hvorvidt  det  bliver 
godt.  Dog  én  Ting  er  vist,  i en  Række  Arbejder  har  Kunstneren 
allerede  givet  mer  end  et  Grundlag  for  en  nordisk  og  folkelig 
Billedhuggerkunst,  nordisk,  fordi  den  er  Udslag  af  en  transalpinsk 
billeddannende  Fantasi,  og  folkelig,  fordi  den  tager  Emner  op  til 
Behandling,  der  burde  kunne  glæde  sig  ved  den  bredeste  Til- 
slutning og  Forstaaelse. 

For  Resten  har  det  vist  hidtil  været  knebent  nok  med  Tilslut- 
ningen; det  er  en  højsindet  dansk  Mand,  der  har  bestilt  Mindes- 
mærket til  Skibelund  Krat,  men  det  var  et  rent  Træf,  at  Be- 
stillingen netop  faldt  paa  Hansen-Jacobsen ; Kunstmuseet  har  ganske 
vist  — for  en  Pris  det  ikke  er  værd  at  tale  om  — engang  er- 
hvervet Gruppen  af  Moderen  og  Døden,  men  den  venter  endnu 
paa  Befrielse  fra  det  dorske  Gibs.  Det  nye  Raadhus  har  — til 
sin  egen  Skade  — forsømt  at  drage  Nytte  af  Kunstnerens  ual- 
mindelige Evner;  ingen  nulevende  dansk  Billedhugger  behersker 
som  han  baade  den  fine  og  den  store  Form,  ingen  har  saa 
mægtig  en  Fantasi.  Han  burde  være  nu,  hvad  han  engang  bliver: 
navnkundig. 

Francis  Beckett 

aar  Lys  udstraaler  i det  ubegrænsede  Rum,  vil  det 
bære  Præg  af  sit  Ophavs  Ejendommelighed,  hvor 
langt  og  hvor  længe  det  end  gaar.  Lyset,  der 
naar  os  fra  de  fjerne  Kloder,  bærer  derfor  — selv 
om  det  maaske  har  gaaet  i Tusinder  af  Aar  — 
med  sig  en  Skrift,  hvis  Tydning  kan  lære  os  om 
Klodernes  Bygning.  Spektralanalyse  kalder  man  den  Undersøgelse 
af  Lyset,  som  man  bruger  for  at  tyde  Skriften.  I det  følgende 
skal  der  fortælles  om  Spektralanalysens  nuværende  Standpunkt, 
om  den  Kundskab  den  har  givet  om  Sol  og  Fiksstjerner  og  om 
frugtbar  Vekselvirkning  mellem  Laboratorieforsøg  og  Stjemeiagt- 
tagelse;  først  maa  dog  forudskikkes  en  kort  Redegørelse  for  Spek- 
tralanalysens Grundlag. 

Newton  opdagede  1666,  at  Sollyset  indeholder  Regnbuens 
Farver;  disse  kan  først  skelnes  enkeltvis  af  vort  Øje,  naar  de 
spredes  fra  hverandre,  saaledes  som  det  f.  Eks.  sker,  naar  Lyset 
gaar  igennem  en  Glaslinse  og  et  Glasprisme;  han  saa’,  at  Lyset  i 
saa  Fald  paa  en  Skærm  bag  ved  Prismet  dannede  et  farvet  Baand, 
som  kaldtes  Solspektret;  Farvernes  Orden  var:  rød,  orange,  gul, 
grøn,  blaa,  violet.  Først  i Begyndelsen  af  det  19de  Aarhundrede 
opdagede  man,  at  dette  Spektrum  var  gennemfuret  af  mørke 
Linier,  der  gik  samme  Vej  som  Farvestribeme.  Disse  kaldes 
Frauenhoferske  Linier  efter  Opdageren.  Man  forstod  ikke  Betyd- 
ningen af  disse  Linier,  før  Kirchhoff  1859  fandt  den  gennem  sine 
Undersøgelser  af  Lyset  fra  andre  Lyskilder  her  paa  Jorden.  Fra 

disse  fik  han  to  forskellige  Slags  Spektra.  Lyset  fra  faste  eller 
flydende,  hvidglødende  Legemer  viste  et  kontinuerligt  Spektrum 
d.  e.  et  Spektrum  uden  mørke  Linier.  Lyset  fra  glødende  Dampe 
og  Luftarter  gav  derimod  Liniespektra  d.  e.  enkelte  lyse  Linier 
paa  mørk  Grund. 

Af  Kirchhoffs  Undersøgelser  af  Liniespektra  fremgik  det,  at 
hvert  Grundstof  i glødende  Dampform  gav  sit  ejendom- 
melige Liniespektrum.  Metallet  Natrium  viste  i glødende 
Dampform  én  gul  Farve,  Litium  2 forskellige  røde  og  en  violet, 
Jern  400  forskellige  Linier. 

Endvidere  fandt  Kirchhoff:  Et  Grundstof  i glødende 
Dampform  indsuger  samme  Slags  Lys,  som  det  selv  ud- 
sender. Han  lod  saaledes  Lys  fra  et  hvidglødende  Legeme  falde 
igennem  en  Spritflamme  med  glødende  Natriumdamp;  ved  Under- 
søgelsen af  det  gennemgaaede  Lys  viste  der  sig  et  Spektrum  med 
en  mørk  Linie  paa  den  gule  Natriumlinies  Plads ; den  fremkommer, 
fordi  Natriumdampen  standser  det  stærke  gule  Lys  fra  Lyskilden  og 
kun  sender  sit  eget  svagere  Lys  hen  paa  det  gules  Plads;  denne 
ses  da  mørk  i Forhold  til  Omgivelserne;  Fænomenet  ses  kun, 
naar  Lyskilden  er  varmere  end  Natriumdampen.  Paa  samme 
Maade  kan  andre  Dampe  fremkalde  mørke  Linier. 

Det  viste  sig  nu,  at  man  i Solspektret  fandt  en  mørk  Linie 
paa  den  gule  Natriumlinies  Plads  og  mørke  Linier  paa  Jernets 
lyse  Liniers  Plads.  Heraf  sluttede  han,  at  Solen  bestaar  af  en 
indre  Kerne,  der  udsender  Lys  af  alle  Farver;  en  Del  af  dette 
Lys  standses  i de  glødende  Dampe,  der  omgiver  Solen;  herved 
fremkommer  de  Frauenhoferske  Linier,  og  disses  Plads  angiver, 
hvilke  Dampe  der  findes  i Solatmosfæren;  ovennævnte  Kendsger- 
ninger vise,  at  der  er  Natriumdampe  og  Jerndampe  i Solens  At- 
mosfære. Paa  samme  Maade  fandtes  en  hel  Del  andre  Metaller: 
Magnium,  Calcium  o.  fl. 

Man  undersøgte  ogsaa  Spektret  af  enkelte  Fiksstjerner  og  saa’, 
at  det  var  af  samme  Art  som  Solens.  Omtrent  fra  Aar  1870  be- 
gyndte disse  Iagttagelser  efter  større  Maalestok. 

Disse  Opdagelser  gav  Stødet  til  store  Arbejder.  Bestræbelserne 
rettedes  mod  to  Hovedpunkter:  at  faa  bedre  Kendskab  til  Stof- 
fernes Liniespektra  og  bedre  Bestemmelse  af  de  mørke  Liniers 
Plads  i Sol  og  Stjemespektra.  — Til  Undersøgelse  af  Liniespektra 
har  man  i vore  Dage  bedre  Hjælpemidler  end  tidligere  baade  til 
Spredning  af  Lyset  og  til  Iagttagelse  af  det  spredte  Lys.  Lyset 

skilles  i sine  enkelte  Farver  paa  en  helt  anden  Maade  end  tidligere, 
hvorved  dets  enkelte  Linier  tydeligere  ses  og  langt  flere  kan  op- 
dages; Rowland  — Opfinderen  af  den  ny  Spredningsmaade  — saa' 
saaledes  c.  5000  Linier  i Jerndampenes  Spektrum,  medens  Kirchhoff 
kun  fandt  400.  Dette  skyldes  for  en  Del  ogsaa  den  forbedrede 
Iagttagelsesmaade  af  det  dannede  Spektrum;  det  fotograferes  nu, 
og  herved  kan  de  enkelte  Liniers  Plads  angives  lettere  og  nøjagtigere. 
Tillige  faar  man  en  Del  af  Spektret  med,  som  Øjet  ikke  kan  se. 
Alle  Lyskilder  udsende  usynlige  Straaler:  nogle  uden  for  det  lyse 
Spektrums  violette  Side,  andre  nærmest  ved  dets  røde  Side;  de 
sidste  mærkes  paa  deres  Varmevirkning,  de  første  kan  fotograferes, 
ja  gengives  med  saa  stor  Lethed  af  den  fotografiske  Plade,  at 
denne  saakaldte  ultraviolette  Del  er  bedre  kendt  end  det  synlige 
Spektrum.  Fotograferer  man  Spektra  for  forskellige  hvidglødende 
faste  Legemer,  ser  man  gennemgaaende,  at  jo  højere  Temperatur, 
Legemet  har,  des  længere  er  det  ultraviolette  Spektrum. 

Elektricitetens  store  Udvikling  er  ogsaa  kommen  dette  Om- 
raade  af  Naturvidenskaben  til  gode.  Den  elektriske  Lysbue,  de 
højt  spændte  elektriske  Gnister,  den  elektriske  Strøm  gennem 
Gejslerske  Rør,  har  givet  nye  Midler  til  Frembringelse  af  glø- 
dende Dampe.  Herved  har  det  været  muligt  at  undersøge,  om 
Temperaturens  Størrelse  har  nogen  Indflydelse  paa  det  frembragte 
Lys.  Det  viste  sig  at  være  Tilfældet;  saaledes  giver  Jern  og  Mag- 
nium i den  varmeste  Del  af  den  højt  spændte  elektriske  Gnist  et 
Spektrum  med  færre  Linier  end  i Lysbuen  af  lidt  mindre  høj 
Temperatur;  ja  nogle  Stoffers  Spektrum  forandres  endogsaa  helt 
ved  Forandring  af  Temperaturen.  Kvælstof  giver  saaledes  ved 
lavere  Temperatur  et  saakaldet  Søjle-  eller  Baandspektrum,  der 
bestaar  af  en  uhyre  Mængde  Linier,  ordnede  rytmisk  i Grupper, 
saa  at  Spektret  ligner  en  Række  lysende  Søjler  med  regelmæssige 
mørke  Mellemrum;  men  ved  højere  Temperatur  giver  det  et  sæd- 
vanligt Liniespektrum.  Saadanne  Søjlespektra  faar  man  fra  en 
Række  kemiske  Forbindelser,  der  indeholder  Kulstof;  først  naar 
Temperaturen  bliver  saa  høj,  at  den  kemiske  Forbindelse  sønder- 
deles, faas  et  sædvanligt  Liniespektrum. 

Ogsaa  andre  Ting  end  Temperaturen  har  Indflydelse  paa  et 
Stofs  Liniespektrum,  men  i meget  ringe  Grad.  Linierne  flyttes 
lidt,  naar  den  glødende  Damp  underkastes  andet  Tryk,  de  for- 
dobles eller  lider  anden  Forandring,  naar  Dampen  udsættes  for 
Paavirkning  fra  en  stærk  Magnet,  og  endelig  vil  Linierne  forskydes, 

naar  den  glødende  Damp  kommer  i Bevægelse.  Den  gule  Natrium- 
linie  vil  f.  Eks.  ses  forskudt  mod  den  violette  Ende,  naar  Dampen 
gaar  hen  mod  vort  Øje,  men  mod  den  røde,  naar  den  fjerner  sig 
fra  vort  Øje.  Forskydningen  er  ganske  ringe,  men  kan  med  Nu- 
tidens gode  Hjælpemidler  maalés,  og  af  Forskydningens  Størrelse 
kan  Hastigheden  i Dampens  Bevægelse  beregnes.  At  Sagen  maa 
forholde  sig  saaledes,  er  først  fundet  ad  teoretisk  Vej  af  Doppler, 
men  er  siden  bekræftet  ved  Iagttagelse  af  Himmellegemer,  hvis 
Bevægelse  paa  anden  Maade  var  kendt,  og  Fænomenet  spiller  en 
stor  Rolle  ved  Opdagelse  af  Bevægelser  hos  Fiksstjernerne. 

Ved  alle  disse  forbedrede  Iagttagelsesmaader  er  Spektralana- 
lysens oprindelige  Simpelhed  gaaet  tabt  Sætningen:  ét  Grundstof 
— ét  karakteristisk  Spektrum,  kan  jo  ikke  siges  at  passe,  naar 
Spektret  varierer  med  de  ydre  Betingelser;  man  maa  altsaa  se  at 
faa  at  vide,  hvorledes  Variationerne  er,  og  hvilke  Love  de  følger. 
Endvidere  har  Stoffernes  Linier  vist  sig  at  være  saa  mangfoldige, 
at  alene  derved  Overblikket  i høj  Grad  vanskeliggøres.  Kunde 
man  finde  en  vis  lovmæssig  Sammenhæng  mellem  et  Stofs  Linier, 
vilde  meget  være  vundet.  En  saadan  Ordning  er  da  søgt  og  med 
Tilnærmelse  fundet  for  en  Del  Stoffer  med  forholdsvis  simple 
Spektra;  det  har  vist  sig,  at  deres  Linier  kan  ordnes  i Grupper  — 
Serier  kaldet  — og  at  Linierne  inden  for  hver  Gruppe  hører  sam- 
men efter  en  bestemt  matematisk  Lov.  Gruppernes  Antal  er  2 
eller  3;  kun  ét  Stof  havde  Linier,  der  kunde  ordnes  i én  Gruppe: 
dette  Stof  var  Brint.  Denne  Særstilling  har  nu  imidlertid  Stjerne- 
iagttagelser  berøvet  Brinten. 

Spektralanalysens  Standpunkt  i Øjeblikket  minder  om  det 
Standpunkt,  som  Kendskabet  til  Planetbevægelsen  havde  i Tiden 
efter  Tycho  og  Keppler,  men  før  Newton.  En  Mængde  Kendsger- 
ninger var  skaffet  til  Veje,  simple  betydningsfulde  Love  var  fundne 
ud  fra  dem,  men  Aarsagen,  der  laa  bag  alle  disse  Love,  var 
ukendt.  Da  skete  det,  som  Pope  siger,  God  said!  Let  Newton 
be  and  all  was  light.  Newtons  Tyngdelov  forklarede  de  Bevægelser, 
man  saa’,  og  de  mange  smaa  Afvigelser  fra  de  oprindelige  simple 
Love,  som  senere  fandtes.  Spektralanalysen  venter  med  Længsel 
paa  sin  Newton. 

De  samme  Hjælpemidler,  der  har  skaffet  bedre  Kendskab  til 
Stoffernes  Liniespektra,  har  ogsaa  udvidet  og  uddybet  Kendskabet 
til  Himmellegemerne.  Rowlands  Fotografier  af  Solspektret  har 
givet  en  Liste  over  de  Frauenhoferske  Linier,  der  med  ét  Slag  ved 

sin  Fuldstændighed  og  Nøjagtighed  har  overflødiggjort  alle  tidligere. 
Herved  har  man  paavist  langt  flere  Stoffer  paa  Solen,  end  man 
tidligere  havde  set;  i de  sidste  Aar  har  man  fundet  baade  Ilt  og 
Kulstof  dér;  ellers  er  Metallerne  i Overvægt. 

I det  uhyre  Ildhav,  som  Soloverfladen  er,  kan  man  følge  de 
enkelte  Partiers  Bevægelse  og  ved  de  forbedrede  Hjælpemidler 
undersøge  de  enkelte  Deles  Beskaffenhed;  man  kan  se,  at  de  store 
Flammer  — Protuberanseme  — , der  slaar  op  fra  Overfladen, 
væsentlig  bestaar  af  lette  glødende  Luftarter,  at  de  store  mørke 
Pletter,  der  dukker  op  og  forsvinder,  bestaar  af  et  tæt  Damplag, 
hvis  Sammensætning  er  forskellig  efter  Antallet  af  Pletter  paa 
Solen.  Ved  Solpletminimum  bestaar  Damplaget  over  Pletten  af 
Jern-,  Magnium-  og  Calciumdampe;  ved  Solpletmaksimum  viser 
Laget  ukendte  mørke  Linier;  i den  sidste  Tid  har  man  erkendt, 
at  nogle  af  disse  Linier  svarer  til  dem,  som  Jemdampe  viser  i de 
hedeste  Gnister,  som  kan  frembringes  i Laboratorierne.  Herefter 
er  det  altsaa  rimeligt,  at  Soloverfladen  har  højst  Temperatur  ved 
Solpletmaksimum.  Liniernes  Udseende  viser  hæftig  Bevægelse  af 
Dampene  over  Pletterne.  — Hele  Solatmosfæren  fra  Grund  til  Top 
undersøges  ved  total  Solformørkelse;  naar  den  lysende  Solskive  er 
dækket  af  Maanen,  viser  Atmosfæredampenes  lyse  Linier  Beskaffen- 
heden af  de  enkelte  Lag.  Laget  nærmest  Soloverfladen  viser 
næsten  lutter  ukendte  Linier;  nogle  svarer  til  Jernets  Linier  ved 
meget  høj  Temperatur,  de  andre  er  da  formodentlig  Høj-Tempe- 
raturlinier  for  Stoffer,  der  endnu  ikke  er  undersøgte  ved  saadanne 
Temperaturer.  Højere  i Atmosfæren  træffes  et  Lag  kun  c.  200 
Mil  i Tykkelse  (Solens  Diameter  er  180,000  M.),  der  danner  de 
Frauenhoferske  Linier;  de  øverste  Lag  af  Atmosfæren  og  det  yderste 
lysende  Skær  om  Solen  — Corona  — er  endnu  ikke  særlig  vel 
kendt.  Corona  synes  i Udstrækning  og  Beskaffenhed  at  veksle 
med  Solpletternes  Antal,  altsaa  med  Soltemperaturen.  Under  de 
sidste  Solformørkelser  er  der  gjort  en  Mængde  Iagttagelser  af  Co- 
rona, men  de  synes  at  modsige  hverandre  paa  flere  Punkter. 

I Spektralanalysens  Barndom  var  Kendskabet  til  Fiksstjernernes 
Spektra  ikke  omfattende.  Undersøgelsen  heraf  vanskeliggjordes  i 
høj  Grad  ved,  at  det  Lys,  de  giver,  er  saa  uroligt,  at  Øjet,  der  skulde 
aflæse  de  mørke  Liniers  Plads,  blændedes  og  trættedes  som  ved 
Læsning  i en  Bog  i flakkende  Belysning.  Nu  fotograferer  man 
Stjemespektreme,  og  den  fotografiske  Plade  generes  ikke  af  det 
urolige  Lys.  Herved  har  man  faaet  et  rigt  og  paalideligt  Materiale 

af  Stjemespektra  til  Undersøgelse.  De  viser  os  Stjerner  af  Solens 
Typus,  andre  med  Søjlespektra,  atter  andre  med  lyse  Linier  frem- 
trædende mellem  de  mørke.  Samme  Slags  Spektrum  har  man 
faaet  fra  et  stort  Meteor.  Den  forskellige  Længde  af  det  ultra- 
violette  Spektrum  viser  os,  at  Stjernerne  har  højst  forskellig 
Temperatur.  Koldest  er  Stjerner  med  Søjlespektrum;  de  viser 
kemiske  Forbindelser  med  Kulstofindhold.  Jo  højere  Temperatur, 
des  færre  Linier  indeholder  Spektret.  De  varmeste  Stjerner  inde- 
holder kun  Linier  for  Luftarterne  Brint  og  Helium  og  Linier  sva- 
rende til  høj  Temperatur  for  Magnium  og  Calcium;  alle  andre 
Metallers  Linier  ses  ikke.  Af  mere  kendte  Stjerner  viser  Arkturus 
samme  Temperatur  og  samme  Linier  som  Solen:  Procyon  er  var- 
mere og  viser  samme  Linier  som  de  nederste,  varmeste  Lag  i 
Solatmosfæren;  endnu  varmere  er  Sirius  og  viser  færre  Stoffer. 
Nye  Stjernes  Lys  viser  lyse  og  mørke  Linier,  der  siger  os  noget 
om,  hvilke  de  Stoffer  er,  der  ved  hæftig  Glødning  giver  os  det 
stærke  Lys. 

Endvidere  fortæller  Spektrene  os  om  Egenbevægelse  hos  Stjer- 
nerne. Liniernes  Forskydning  kan  vise  saa  smaa  Bevægelser,  som 
intet  andet  Iagttagelsesmiddel  vilde  oplyse  os  om.  Som  Eksempel 
kan  nævnes:  Stjernen  Spica  i Jomfruen  ses  paa  denne  Maade  at 
bestaa  af  2 Sole  — Størrelse  som  vor  Sol  — der  bevæger  sig  én 
Gang  om  hinanden  i 4 Dage  med  en  indbyrdes  Afstand  af  kun 
et  Par  Hundredtusinde  Mil. 

Stjernetydning  af  denne  Art  er  kun  mulig  paa  Grundlag  af 
Laboratorieforsøg  og  Teorier,  afledede  af  disse,  men  omvendt  vir- 
ker Stjerne-  og  Soliagttagelser  ikke  blot  ansporende,  men  ogsaa 
oplysende  paa  den  jordiske  Spektralanalyse.  Talrige  Eksempler 
kan  nævnes  paa  en  saadan  Vekselvirkning;  et  Par  enkelte  skal 
anføres  her. 

I Solatmosfærens  Spektrum  fandt  man  en  meget  fremtrædende 
gul  Linie,  som  man  ikke  kendte  fra  Stoffer  paa  Jorden;  man  gav 
det  Stof,  Linien  hørte  til,  Navnet  Helium.  Ogsaa  i Stjernespektra 
helt  op  til  de  varmeste  fandt  man  dette  Stof.  Man  søgte  ivrigt 
efter  det  i Laboratorierne  og  fandt  endelig  for  et  Par  Aar  siden 
en  Luftart,  der  gav  den  søgte  Linie;  man  saa'  da,  at  den  tillige 
gav  en  Række  ultraviolette  Linier,  som  var  set  i de  varmeste 
Stjerners  Spektra,  men  hvis  Betydning  hidtil  ikke  var  kendt. 

I de  varmeste  Stjerners  Spektra  var  der  endnu  en  Række 
ultraviolette  Linier  af  ukendt  Oprindelse;  da  de  altid  fandtes  i 


Digitized  by 


Google 


Spektralanalysen  og  Himmellegemernes  Bygning 


899 


Stjemespektra,  hvor  Brintens  lyse  Linier  var  stærkt  fremtrædende, 
fik  en  Iagttager  den  Tanke,  at  de  hørte  til  Brintens  Spektrum  ved 
høj  Temperatur;  man  underkastede  Brinten  fornyet  Undersøgelse 
og  fandt  Linierne.  Det  viste  sig,  at  alle  disse  Brintlinier  kunde 
indordnes  under  én  matematisk  Lov,  mens  andre  Stoffers 
Linier  maatte  deles  i 2 eller  3 adskilte  Grupper.  De  manglende 
Grupper  for  Brint  menes  nu  imidlertid  at  være  fundne,  men  paa 
forskellige  Stjerner;  er  dette  rigtigt,  er  Brintens  Særstilling  mellem 
Stofferne  forrykket,  og  Hypoteser,  der  har  bygget  herpaa,  er  bragt 
ud  af  Verden. 

Det  Spørgsmaal  rejser  sig  jo  uvilkaarligt : er  det  rimeligt,  at 
disse  Stjerner  er  byggede  forskelligt,  eller  kan  der  findes  nogen 
Grund  til,  at  de  trods  Ensartethed  i Bygning  viser  sig  forskellige 
ved  forskellig  Temperatur?  Herom  er  Meningerne  vidt  forskellige, 
Hypotese  staar  mod  Hypotese.  Der  kan  være  nogen  Grund  til 
nærmere  at  omtale  én,  der  er  fremsat  af  en  engelsk  Astrofysiker, 
Sir  Norman  Lockyer.  Han  synes  tilbøjelig  til  at  udkaste  omfattende 
og  maaske  noget  vidtsvævende  Hypoteser,  men  han  har  ved  sine 
geniale  Ideer  haft  stor  Betydning  for  Astrofysiken.  Denne  Hypo- 
tese har  bl.  a.  Interesse,  fordi  den  er  dukket  op  paa  de  forskel- 
ligste Omraader  lige  fra  den  græske  Oldtid  til  vore  Dage;  den  er 
aabenbart  et  Udtryk  for  en  dybtliggende  Ejendommelighed  i vor 
Opfattelse  — det  er  Tanken  om  alle  Tings  Opbyggen  af  ét  eller 
i hvert  Fald  ganske  faa  Urstoffer. 

Lockyer  mener  ganske  simpelt,  at  Stjernerne  viser  mindre 
sammensat  Spektrum  ved  høj  Temperatur,  fordi  de  mange  Grund- 
stoffer, der  kan  eksistere  endnu  ved  en  Temperatur  som  Solens, 
er  sønderdelte  paa  de  varmeste  Stjerner,  saa  at  kun  nogle  faa  er 
tilbage,  der  muligvis  vilde  spaltes  ved  endnu  højere  Varmegrad. 
Han  finder  sin  Antagelse  bestyrket  ved,  at  han  ser,  at  nærmest 
Solkemen  og  over  Solpletterne  ved  høj  Temperatur  viser  Dampene 
simplere  Spektra  end  ellers  i Solatmosfæren.  Han  finder  endvidere 
Støtte  i den  Kendsgerning,  at  et  Stofs  Linier  deler  sig  i flere 
Grupper,  samt  at  Linierne  inden  for  hver  Gruppe  opfører  sig  ens 
— forskelligt  fra  Linierne  i de  andre  Grupper  — naar  Stoffet 
underkastes  Indvirkning  af  forøget  Tryk  eller  af  en  stærk  Magnet; 
saadanne  Virkninger  maatte  nemlig  antages  at  fremkomme,  hvis 
hver  Liniegruppe  frembragtes  af  sin  særlige  Bestanddel  af  Stoffet. 
Bestanddelene  kunde  da  muligvis  være  stofligt  forskellige  eller  blot 
opbyggede  paa  forskellig  Maade  af  samme  Urstof.  Han  lægger 

endvidere  megen  Vægt  paa,  at  han  fra  den  stærkt  bevægede 
Jerndamp  over  en  Solplet  ser  nogle  af  Jernlinieme  forskydes,  andre 
ikke.  Heraf  slutter  han,  at  det  maa  være  forskellige  Dele  i Jer- 
net, der  fremkalde  disse  Linier.  Lignende  Iagttagelser  er  gjorte 
ved  Laboratorieforsøg  og  fortolkede  paa  samme  Maade. 

Fra  helt  andre  Sider  er  der  ogsaa  i de  senere  Aar  rokket  ved 
Dogmet  om  Atomets  Udelelighed;  det  er  især  elektriske  Under- 
søgelser, der  har  givet  de  virksomste  Vaaben  hertil. 

Newtons  Opdagelse  af  Tyngdeloven  lærte  os  at  se  vor  Jord 
som  et  lille  Led  i det  store  Hele,  underkastet  de  samme  Bevægel- 
sesbetingelser, som  alle  baade  lyse  og  mørke  Kloder  i Universet 
Kirchhoffs  Spektralanalyse  har  vist  os,  at  Jorden  ogsaa  i stoflig 
Henseende  er  ensartet  med  alt,  hvad  vi  ellers  se,  lige  fra  de 
mindste  Meteorer  til  de  hedeste  Sole. 


Februar  1901 


Kirstine  Meyer  f.  Bjerrum 

OM  SPROGUNDERVISNING 

I ANLEDNING  AF  PROF.  JESPERSEN : SPROGUNDERVISNING  (SCHUBOTHE) 


ENESTE  Aar  bliver  det  20  Aar  siden  Vietor  under  Pseu- 
y)  donymet  Quousque  Tandem  udgav  Pjecen  „Der 
Sprachunterricht  muss  umkehren*.  Den  kaldte  sig 
O „EinBeitrag  zur  ftberburdungsfrage*  og  var  tilegnet 
Forfatteren  af  et  Skrift  om  Skoleungdommens  Over- 
5/  bebyrdelse.  Den  vakte  ualmindelig  stor  Opsigt.  Ikke 
fordi  dens  Tanker  alle  var  saa  ganske  nye.  Men  den  samlede  i 
Kortfattethed  — hele  Pjecen  var  kun  nogle  og  tredive  smaa  Sider  — 
en  Del  Klager  over  den  almindelige  Skoleundervisning  i Sprog  og 
Fordringer  til  denne,  som  til  Dels  i lange  Tider  havde  lydt  rundt 
om,  og  den  fremsatte  dem  kyndigt  og  indtrængende.  Hvad  enten 
den  overbeviste  eller  æggede  til  Modsigelse,  gjorde  den  i hvert  Fald 
Indtryk  og  vakte  Interesse.  Betydelig  Opmærksomhed  vandt  ogsaa 
et  Par  Aar  efter  en  anden  Pjece,  Felix  Frankes  „Die  praktische 
Spracherlernung  auf  Grund  der  Psychologie  und  der  Physiologie 
der  Sprache".  Den  indeholdt  lignende  Tanker  med  en  fysiologisk 
og  psykologisk  Begrundelse.  Fra  disse  to  Smaaskrifter  udgik  en 
Bestræbelse,  der  har  grebet  vidt  og  stærkt  om  sig,  for  at  reformere 
Skolernes  Sprogundervisning.  De  fremkaldte  — eller  fik  dog  over- 
vejende Indflydelse  paa  — en  Syndflod  af  Bøger,  Blade  og  Artikler 
om  Sprogundervisning,  der  mylrede  frem  i Firserne  og  Halvfemserne, 
fremfor  alt  naturligvis  i Tyskland,  men  ogsaa  i den  øvrige  civili- 
serede Verden  fra  Rusland  til  Chile.  Største  Delen  af  denne  Lit- 
teratur stiller  sig  afgjort  paa  Reformernes  Side.  Hos  os  var  nuværende 
Professor  Otto  Jespersen  den  første,  der  gik  i Ilden  for  de  nye  — 

eller  rettede  fornyede  — Ideer  ved  sin  Bearbejdelse  af  Felix  Frankes 
Pjece,  ved  sin  Engelske  Grammatik,  ved  Artikler  i „Vor  Ungdom* 
og  ved  at  høre  til  Ideernes  Talsmænd  paa  Filologmødet  i Stock- 
holm i 1886  og  dér  sammen  med  Lundeli  og  Western  danne 
Foreningen  „Quousque  Tandem*.  Lundeli  formulerede  Foreningens 
Program.  Det  gik  ud  paa,  at  Talesproget  bør  lægges  til  Grund 
ved  Sprogundervisningen,  at  der  i de  Sprog,  hvis  Skrivemaale  af- 
viger betydelig  fra  Udtalen,  i Begyndelsen  anvendes  Lydskrifttekster, 
at  man  begynder  med  sammenhængende  Stykker,  ikke  med  løs- 
revne Sætninger,  at  Grammatiktilegnelsen  sker  induktivt  i Tilslut- 
ning til  Læsningen,  — først  paa  et  senere  Trin  kommer  systematisk 
Grammatik  — og  endelig,  at  Oversættelse  især  fra  Modersmaalet 
indskrænkes  og  erstattes  af  Genfortælling  af  det  læste  eller  Om- 
formninger af  dette,  alt  sammen  paa  det  fremmede  Sprog. 

Foreningen  „Quousque  Tandem*  fik  ikke  just  nogen  stærk 
Tilslutning  fra  Danmark.  Dens  Program  har  vel  været  Genstand 
for  en  Del  Drøftelse  i Blade  og  Tidsskrifter,  men  mindre  end  man 
kunde  have  ventet.  Efter  nogle  Aars  Tilværelse  sov  Foreningen 
stille  hen,  og  der  kan  næppe  være  Tvivl  om,  at  Reformideerne  har 
sat  mindre  dybe  Mærker  i vor  Undervisning  end  i alt  Fald  i Tysklands 
og  Frankrigs  og  maaske  ogsaa  i Englands.  Naar  nu  Prof.  Jespersen 
15  Aar  efter  Stockholmermødet  har  udgivet  en  Sprogundervisnings- 
metodik paa  samme  Grundlag  som  det,  de  nordiske  Reformvenner 
dengang  vedtog,  kunde  der  være  Anledning  til  at  se  paa  de  Van- 
skeligheder, Ideerne  hidtil  har  haft  at  bekæmpe.  Maaske  de  endnu 
længe  vil  faa  nok  at  kæmpe  med,  med  mindre  det  højere  Skole- 
væsen skulde  undergaa  Forandringer  af  en  ret  grundig  Beskaffenhed. 

Den  Tanke,  at  Sprogundervisningen  bedst  indledes  med  prak- 
tiske Øvelser,  og  at  Børn  bør  forskaanes  for  systematisk  Grammatik, 
er  saa  lidt  ny,  at  den  kan  føres  tilbage  til  Locke  og  Comenius. 
For  de  moderne  Sprogs  Vedkommende  er  den  hævdet  med  den 
største  Klarhed  og  Bestemthed  af  Filantropinisteme  i det  18de  Aar- 
hundrede.  At  den  ikke  fik  blivende  Betydning  for  Skoleundervis- 
ningen ligger  i,  at  hverken  Tid  eller  Læreruddannelse  slog  til  til  dens 
Gennemførelse.  Latin  og  Græsk  optog  altfor  stor  en  Del  af  Under- 
visningstiden, til  at  de  levende  Sprog  kunde  faa  den  fornødne  Plads. 
Der  klages  desuden  i ældre  Sprogundervisningsskrifter  over,  at  der 
ingen  ordentlig  gagerede  Docenter  i levende  Sprog  fandtes  ved 
Universiteterne.  Hvis  der  i det  hele  taget  var  Docentpladser  i disse 
Fag,  lønnedes  de  saa  slet,  at  sædvanligvis  kun  Udlændinge  uden 

grundig  Dannelse  søgte  dem,  og  de  viste  sig  uduelige  til  at  ud- 
danne Lærere.  Ved  selve  Skolerne  kunde  man  ikke  bruge  Udlæn- 
dinge. Det  forsøgtes  nu  og  da,  men  de  blev,  selv  om  de  var 
dygtige  nok,  slet  og  ret  Undervisere,  kom  til  at  staa  uden  for  Skolens 
Opdragergerning  og  led  under  disciplinære  Vanskeligheder,  som  den 
indfødte  Lærer  med  tilsvarende  Personlighed  ikke  kender.  Siden  er 
der  jo  sket  den  Forandring,  at  der  ved  de  fleste  Universiteter  er  ansat 
Docenter  i levende  Sprog  paa  samme  Vilkaar  som  i andre  Fag.  Følgen 
har  (foruden  mægtige  Fremskridt  i Sprogvidenskaben)  været,  at  der 
nu  er  Mulighed  for  at  faa  Lærere  til  Skolerne  med  fornøden  Uddan- 
nelse. Særlig  vigtig  for  den  praktiske  Tilegnelse  af  Sprog  har  Fonetik- 
kens Udvikling  i den  nyeste  Tid  været.  Læreren  har  gennem  sin  fone- 
tiske Uddannelse  faaet  en  Indsigt  i og  en  Interesse  fos  den  lydlige 
Side  af  Sprogene,  som  tidligere  Tiders  Lærere  manglede,  og  som 
er  af  den  allerstørste  Betydning  for  hans  Evne  til  at  bevare  sin 
engang  erhvervede  Talefærdighed  og  for  hans  Greb  paa  at  bi- 
bringe andre  en  paalidelig  Udtale.  Spørgsmaalet  om  Lydskrift- 
teksters Anvendelse  ved  Begynderundervisningen  i Skolen  er  for- 
holdsvis nyt  og  endnu  ikke  uddebatteret.  Saa  længe  Lærerne  ikke 
har  fuldstændig  Frihed  til  at  anstille  de  Forsøg  dermed,  som  de 
ønsker,  vil  Spørgsmaalet  staa  uafgjort  hen.  Det  var  overilet,  da 
Mangold  i 1892  (GelSste  und  ungelåste  Fragen  der  Methodik)  hen- 
førte det  til  de  løste  Spørgsmaal  og  mente,  at  hverken  Erfaring 
eller  teoretisk  Betragtning  anbefaler  Lydskrift.  Tværtimod.  Den 
har  den  Dag  i Dag  mange  vægtige  Stemmer  for  sig.  Den  er 
jævnlig  angreben  fra  gale  Synspunkter.  Man  har  anset  det  for 
Hensigten  med  den  at  lette  Disciplene  den  første  Tilegnelse  af  de 
fremmede  Lyd,  og  at  dette  ikke  lader  sig  gøre,  er  klart  nok.  Til- 
egnelsen maa  ske  ved  Efterligning,  der  kun  søges  fremmet  ved 
ganske  faa  og  simple  Forklaringer.  Ingen  anatomiske  Foredrag, 
ingen  lærde  Benævnelser.  Først  naar  en  Lyd  er  opfattet  rigtig  og 
kan  gengives,  bliver  Tegnet  derfor  en  Støtte.  De  Lydskrifttegn, 
der  anvendes  i Skolebøger,  er  faa  og  bekvemme,  og  det  er  selv- 
følgelig langt  lettere  for  Disciplene  igen  at  træffe  den  rette  Udtale 
af  en  bestemt  fremmed  Lyd,  de  én  Gang  har  lært,  naar  de  stadig 
kun  ser  ét  Tegn  for  den,  end  naar  de,  saaledes  som  i den  tra- 
ditionelle Skrivemaade  i Fransk  og  Engelsk,  ser  mange  forskellige. 
I Prendergasts  »Mastery  of  Languages*  anføres  et  Sted  15  forskellige 
Bogstaver  eller  Bogstavforbindelser,  der  kan  betegne  den  samme  Lyd 
i Engelsk.  Man  vilde  altsaa  i Lydskriften  kun  behøve  1 Tegn  i 

Stedet  for  15.  Nu  er  der  naturligvis  den  Hage  ved,  at  Overgangen 
til  almindelig  Skrift  engang  skal  gøres,  inden  man  kan  begynde 
paa  skriftlige  Øvelser,  og  hvis  denne  Overgang  firembyder  store 
Vanskeligheder,  har  man  maaske  ingen  Tid  vundet.  Men  dette  er 
efter  mange  samstemmende  Erfaringer  ikke  Tilfælde.  Det  eneste, 
der  nødvendigvis  maa  bringe  til  at  give  Afkald  paa  Lydskriften 
ved  Begynderundervisning  — i hvert  Fald  i Fransk  og  Engelsk  — er 
derfor  et  saa  yderlig  begrænset  Timetal,  at  man  maa  se  ganske 
bort  fra  Udtalen  og  opgive  enhver  Slags  praktisk  Øvelse  for  over- 
hovedet at  naa  nogen  Læsefærdighed.  Det  er  unaturligt  at  lære 
et  levende  Sprog  paa  denne  Maade,  men  selvfølgelig  bedre  end  slet 
ikke  at  lære  det.  Det  aabner  jo  altid  en  Mulighed  for  Adgang 

— om  end  en  ufuldkommen  Adgang  — til  den  fremmede  æstetiske, 
videnskabelige  og  fagmæssige  Litteratur,  saa  at  man  ikke  bliver 
afhængig  af  Oversættelsers  tilfældige  Eksistens  eller  Ikkeeksistens. 

Fordringen  om,  at  Sprogundervisningen  allerede  fra  Begyndelsen 
gaar  ud  fra  sammenhængende  Tekster,  har  for  længe  siden  været 
fremme.  Et  Par  ældre  Metoder,  der  nævnes  i Prof.  Jespersens 
Bog,  har  den  som  nødvendig  Forudsætning.  Den  er  betinget  af  Dyg- 
tighed og  nogen  Undervisningserfaring  hos  Læreren.  At  slutte  sig  til 
den  er  ikke  det  samme  som  at  prise  f.  Eks.  den  hamiltonske  Metode 

— trods  dens  fordums  glimrende  Ry  — og  heller  ikke  en  moderne 
Variant  af  den  som  Grev  v.  Pfeils  Metode.  Denne  faar  en  altfor 
overbærende  Omtale  af  Prof.  J.  I ganske  naturlig  Forbindelse  med 
sammenhængende  Begyndertekster  staar  induktiv  Grammatikmetode. 
Induktiv  er  den  Metode,  som  leder  Disciplen  til  selv  at  udfinde 
Reglen  af  Eksemplerne.  Den  gaar  altsaa  fra  det  konkrete  til  det 
abstrakte.  Det  er  den  Metode,  Herbert  Spencer  hævder  som  den 
naturlige  for  alle  Undervisningsomraader.  At  den  let  overdrives 
og  — i Modsætning  til  sin  egentlige  Natur  — kan  blive  trættende, 
gør  bl.  a.  Sweet  opmærksom  paa.  I Grammatikundervisningen  har 
det  induktive  Princip  tidlig  været  anvendt,  men  undertiden  saaledes, 
at  man  søgte  at  spare  Tid  ved  at  have  Stofsamlingen  paa  rede 
Haand  og  kun  ledede  Disciplen  til  at  uddrage  Regler  af  dette  givne 
Stof  (den  „filosofiske"  Metode).  Et  Eksempel  ses  af  Meierottos 
„Lateinische  Grammatik"  fra  1785.  Det  hedder  her:  „Jeg  giver  en 
Grammatik  uden  Forklaring,  uden  Læresætninger,  Fordringer,  For- 
udsætninger, kort  sagt  uden  Regler,  en  Grammatik  i Eksempler"; 
lad  Drengen  selv  abstrahere  sig  Regler  ud  af  disse  Eksempler." 
Reformmetoden  forlanger  derimod  Eksemplerne  samlede  fra  Læs- 

ningen.  Det  er  naturligst  og  sikrest  udviklende,  men  man  maa  ikke 
være  for  bange  for  Udfyldninger  med  Materiale  uden  for  Læsningen. 
Til  Repetition  bruges  grammatisk  Lærebog.  Paa  de  højere  Trin  vilde 
denne  slet  ikke  kunne  undværes  uden  Skade  Her  hjemme  er  der 
kun  udgivet  en  eneste  Grammatik,  der  tilfredsstiller  Reformunder- 
visningens Krav  til  en  Skolebog,  nemlig  den  før  omtalte  af  Prof. 
Jespersen.  Med  Hensyn  til  Anskuelsens  Betydning  for  de  sproglige 
Fag  er  der  nogen  Forskel  paa  Prof.  J.s  tidligere  og  nuværende 
Standpunkt;  hans  fordums  Betænkeligheder  er  formindskede  en  Del. 
Anskuelsen  er  naturligvis  særlig  vigtig  i Begynderklasserne.  Der 
faar  den  vist  ikke  let  for  stor  Plads.  I de  højere  Klasser  kommer 
den  ganske  naturlig  til  at  træde  mere  tilbage. 

Selv  om  det  maaske  i vor  Tid  ikke  vilde  være  saa  svært  at 
blive  enig  om,  at  den  første  Indførelse  i et  fremmed  Sprog,  i alle 
Tilfælde  naar  Talen  er  om  Børn,  sker  naturligst  ved  en  væsentlig 
praktisk  Metode  med  lette  sammenhængende  Tekster  som  Øvelses- 
grundlag og  tillige  med  rig  Benyttelse  af  Anskuelsesmateriale,  brister 
Enigheden  let,  naar  man  skal  til  at  afgøre,  hvilken  Rolle  der  til- 
kommer de  praktiske  Øvelser  i de.  højere  Klasser.  Skulde  virkelig 
Talefærdighed  naas  til  nogenlunde  Fuldkommenhed  i alle  tre  levende 
Sprog,  som  dyrkes  i den  danske  Skole  foruden  Modersmaalet,  og 
skulde  forsvarlige  Læsepensa  magtes,  uden  at  Oversættelsens  Gen- 
veje benyttedes  til  Sikring  af  Forstaaelse,  vilde  det  kræve  saa  mange 
Timer,  at  Skolen  ikke  blev  stort  andet  end  Sprogundervisningsanstalt. 
I Modersmaalet  har  hver  Discipel  for  sig  jo  rig  Lejlighed  til  Øvelse 
baade  i at  forstaa  og  tale,  og  dog  véd  man,  i hvor  begrænset  en 
Udstrækning  Børn  endnu  i 12 — 14  Aars  Alderen  kan  siges  at  tale 
deres  Modersmaal.  Og  spørger  man  dem  ud  om  Udtryk,  der  ikke 
netop  hører  til  den  daglige  Tales  allermest  knebne  Forraad,  faar 
man  ofte  Svar,  der  aflægger  det  klareste  Vidnesbyrd  om,  at  Betyd- 
ningen af  Udtrykket,  skønt  de  kan  have  hørt  det  mangfoldige 
Gange  i mange  forskellige  Forbindelser,  og  skønt  den  ikke  ligger 
over  deres  Fatteevne,  ganske  er  misforstaaet.  Interessante  Forsøg 
er  anstillede  af  Amerikaneren  Hart.  Men  hvad  skal  man  saa  vente 
af  Fremmedsprogene?  Der  er  tilmed  det,  at  alle  Disciple  nok 
paa  én  Gang  kan  styrke  deres  Læsefærdighed  og  deres  Øvelse  i 
at  forstaa  det  talte  Sprog  og  (ved  Korlæsning)  til  en  vis  Grad 
deres  Øvelse  i Udtale,  men  kun  én  ad  Gangen  kan  øves  i Gen- 
fortælling, fri  Omformning,  Spørgsmaal,  Svar,  kort  sagt  i alt,  hvad 
4er  først  og  fremmest  giver  Talefærdighed.  Og  hvad  det  vil  sige, 

skal  nok  mærkes  i en  talrig  Klasse  med  velbegavede  og  sletbegavede 
Disciple  imellem  hverandre,  nogle  som  Læreren  selv  har  undervist 
fra  først  af,  andre  som  er  komne  ind  fra  fremmede  Skoler.  Der 
vil  Taleøvelserne  altfor  ofte  give  Anledning  til  March  paa  Stedet. 
Egentlig  Talefærdighed  vilde  under  saadanrie  Forhold  kun  kunne 
vindes  ved  uhyre  Tid  og  Anstrengelser.  En  „hurtig*  Metode  vilde 
give  Usikkerhed  og  en  rivende  Aftagen  af  Færdigheden,  saa  snart 
Øvelsen  hørte  op.  Der  har  i de  senere  Aar  været  en  Talemetode 
i Kurs,  hvis  Opfinder  har  tillagt  den  en  ganske  særlig  Evne  til  at 
bevare  Sprogene  i Disciplenes  Hukommelse,  jeg  mener  Gouins 
Metode;  men  man  maa  give  Prof.  Jespersen  Ret  i,  at  Brekkes 
Rejseberetning  taler  overbevisende  mod  dens  Vidundervirkninger. 
(Ligeledes  Traugotts  Kritik  i „Die  Neueren  Sprachen*.  VI).  Men 
den  har  dog  vist  lige  saa  megen  Evne  til  at  fæstne  det  lærte  i 
Hukommelsen  som  nogen  anden  Metode,  ved  Hjælp  af  hvilken 
man  med  usædvanlig  Hurtighed  kunde  opnaa  en  vis  Grad  af  Tale- 
færdighed. Selv  om  man  derfor  ikke  (saaledes  som  f.  Eks.  KSrting) 
ser  den  nationale  Dannelse  truet,  naar  Hovedvægten  ved  Fremmed- 
sprogene hele  Skolen  igennem  lægges  paa  Udviklingen  af  Talefærdig- 
heden, kan  man  alligevel  være  betænkelig  derved.  Det  forekommer 
mig  lige  saa  galt  at  gøre  den  til  den  vigtigste  Opgave  for  Skolens 
Sprogundervisning,  som  det  vilde  være  at  forsømme  den  ganske 
og  indrette  Undervisningen  saaledes,  at  Disciplene  kom  til  at  staa 
hjælpeløse  i det  mundtlige  Udtryk. 

Et  andet  Tvistpunkt  kan  det  blive,  hvilke  Grene  af  den  frem- 
mede Litteratur  der  i de  højere  Klasser  bør  danne  Hovedgrund- 
laget for  Læse-  og  Talefærdigheden;  om  det  har  størst  Betyd- 
ning for  de  unge  Mennesker,  at  de  gennem  moderne  Samfunds- 
skildringer og  Lærerens  Forklaringer  dertil  lærer  det  fremmede 
Lands  Liv,  Institutioner  og  Forhold  at  kende,  eller  om  man  først 
og  fremmest  skal  vække  og  udvikle  den  æstetiske  Sans  ligesom  i 
Modersmaalet  og  foretage  et  Udvalg  af  Skønlitteratur  med  dette 
Maal  for  Øje,  hvorved  Meningerne  igen  er  udsatte  for  at  gaa 
ganske  forskellige  Veje  hver  til  sit  „Udvalg*.  Hvilken  Forskel  der 
kan  forekomme,  viser  statistiske  Undersøgelser  af  Læsningens  Art 
ved  Grupper  af  Skoler  inden  for  bestemte  Tidsrum.  Nogle  holder 
nu  paa,  at  der  i hvert  Land  med  visse  Aars  Mellemrum  fastsættes 
et  Lekturekanon  for  Fremmedsprogene  i Skolernes  højere  Klasser, 
andre  mener,  at  den  enkelte  Lærer  skal  staa  ganske  frit  i Valget 

af  Læsningen.  Dette  Spørgsmaal  maa  naturligvis  her  som  andet- 
steds, saa  snart  det  kan  ske,  løses  af  Lærerkommissioner. 

De  Hindringer,  som  i vore  Dage  en  Forbedring  af  den  ny- 
sproglige Undervisning  er  udsat  for  at  strande  paa  i Danmark  er 
først  og  fremmest  to:  de  klassiske  Sprogs  Bibeholdelse  som  Skolefag 
og  Lærernes  økonomiske  Stilling,  der  forbyder  dem  at  anvende 
fornøden  Tid  og  Kraft  paa  Skolearbejdet.  Troen  paa  de  klassiske 
Sprogs  Værd  som  Skolefag  findes  endnu  hos  adskillige,  uagtet  ogsaa 
Madvig  udtrykkelig  har  fremhævet,  at  deres  Betydning  ikke  ligger 
i deres  Fortræffelighed  i og  for  sig,  men  deri,  at  de  betinger  Kend- 
skab til  den  græsk-romerske  Kultur,  og  at  dette  Kendskab  er  af 
Vigtighed  for  Forstaaelse  af  den  nyere  Kultur.  Men  tilstrækkeligt 
Indblik  i græsk-romersk  Kultur  kan  ogsaa  vindes  gennem  Over- 
sættelser. Naturligvis  er  originale  Værker  at  foretrække  for  Over- 
sættelser overalt,  hvor  Adgangen  til  dem  er  overkommelig,  men 
det  er  den  ikke  i Skolen  i Sprog  som  Græsk  og  Latin,  uden  at 
vigtigere  Ting  lider  Skade  derved.  Man  maa  ikke  glemme,  at  den 
græsk-romerske  Litteraturs  relative  Betydning  er  i stadig  Aftagende 
i Sammenligning  med  den  moderne  Litteraturs.  Allerede  i 1837 
skrev  Macaulay  (Essay  on  Bacon):  „Den  atheniensiske  og  romerske 
Aands  store  Frembringelser  er  ganske  vist  endnu,  hvad  de  før  har 
været.  Men  skønt  deres  virkelige  Værdi  er  uforandret,  har  deres 
relative  Værdi  i Sammenligning  med  den  hele  aandelige  Rigdom, 
som  Menneskeslægten  nu  besidder,  været  i bestandig  Aftagende.  De 
var  vore  Forfædres  hele  aandelige  Eje.  De  er  kun  en  Del  af  vore 
Skatte."  Den  moderne  Litteraturs  ustanselig  stigende  Overvægt 
over  den  antike  er  af  Frary  (La  question  du  latin)  udtrykt  ved 
Sammenligning  med  en  Brøk,  hvis  Tæller  uafbrudt  vokser,  medens 
Nævneren  forbliver  den  samme. 

Og  endnu  en  Ting  faar  Betydning.  Tyskere,  Englændere  og 
Franskmænd  kan  hver  nøjes  med  to  moderne  Sprog  foruden 
Modersmaalet.  Vi  maa  ligesom  andre  smaa  Nationer  have  tre  og 
Islænderne  oven  i Købet  fire.  Hvad  denne  Forøgelse  vil  sige 
for  Skolens  hele  -Indretning,  kan  maaske  kim  Skolemænd  ret 
vurdere,  men  den  er  stor;  det  nytter  ikke  at  nægte  det,  som  nogle 
gør  (se  f.  Eks.  Timarit  hins  l'slenzka  Bokmentafélags.  1899).  Fjer- 
nelsen af  de  klassiske  Sprogs  Tynge  er  derfor  vigtigst  for  de  smaa 
Nationer,  og  hos  dem  har  den  ogsaa  forholdsvis  flest  Talsmænd; 
men  det  eneste  Folk,  der  har  gjort  Skridtet,  er  det  norske.  Paa 
Island  slutter  mange  sig  til  Tanken,  og  de  Indvendinger,  som  dér 

gøres  imod  den,  er  kun  til  Dels  værd  at  tage  i Betragtning.  1 
Holland  har  de  levende  Sprog  endnu  knappere  og  de  døde  Sprog 
endnu  større  Plads  end  hos  os.  Til  Tysk  skaffes  Plads  i II.  Gym- 
nasialklasses andet  Halvaar  paa  den  Maade,  at  Græsk,  som  i første 
Halvaar  har  8 ugentlige  Timer,  overlader  Tysk  de  3 Resten  af 
Aaret.  Gennemsnittet  bliver  altsaa  61/*  Time  Græsk  mod  l1/*  Time 
Tysk.  Intet  af  de  tre  moderne  Hovedsprog  har  mere  end  1 Time 
ugentlig  i øverste  Gymnasialklasse.  Forsvaret  for  Oldsprogene  som 
Skolefag  føres  bl.  a.  fra  æstetisk  Synspunkt.  G.  Kalif  (Het  Onder- 
wijs  in  de  Moedertaal.  Amsterdam  1893)  tager  Anledning  af  Spen- 
cers Betragtning  af  klassisk-æstetisk  og  anden  æstetisk  Dannelse 
til  at  forfægte  Klassicismen  i Skolen.  Men  lad  ogsaa  Spencer  have 
et  vel  moderne-praktisk  Syn  paa  alskensk  Æstetik,  saa  maa  man 
dog  indrømme,  at  det  er  bedre,  at  1000  Mennesker  modtager  en 
bestemt  Art  Dannelse  med  en  vis  Forringelse,  end  at  kun  10  i det 
hele  taget  faar  nogen  Andel  i den,  og  hvor  mange  af  den  lærde 
Skoles  Disciple  høster  nu  æstetiske  Frugter  af  Klassicismens  Træ? 

Endelig  det  pekuniære  Spørgsmaal.  Hvorledes  vil  man  for- 
lange, at  vor  nysproglige  Undervisning  skal  kunne  maale  sig  med 
Tysklands,  Frankrigs  og  Englands,  naar  man  lønner  Lærerne  saa 
overordentlig  meget  siettere  end  Lærere  med  samme  Kvalifikationer 
lønnes  i disse-  Lande.  Enhver,  der  engang  har  gaaet  i Skole  og 
blot  taget  Præliminæreksamen,  anser  sig  for  kvalificeret  til  at 
undervise  i nyere  Sprog.  Konkurrencen  er  derfor  stor,  og  paa 
Hensynet  til  denne  beror  ved  nogle  — ogsaa  statsstøttede  — Skoler 
Gagerne.  Der  indrettes  Stillinger  for  unge  Mennesker,  „Gennem- 
gangspladser", som  de  med  et  undsky Idende  Udtryk  benævnes,  og 
til  disse  maa  Nyfilologer  klamre  sig  uanset  Alder  og  Dygtighed 
De  er  derfor  henviste  til  uden  for  Skolen  enten  at  blive  Lotteri- 
kollektører,  Assuranceagenter,  Pensionatholdere  o.  s.  v.  eller,  hvis 
de  viser  Tilbud  om  sligt  fra  sig,  kaste  sig  ind  i Privatundervis- 
ningsvirksomhed, som  der  skal  et  ualmindeligt  Helbred  til  at  holde 
ud  Aar  efter  Aar  ved  Siden  af  Skolegerningen,  naar  de  ikke  vil 
gaa  tilbage  i Kundskaber  og  ende  med  at  blive  Karrikaturer  af 
Lærere.  Om  Opfyldelsen  af  de  Krav,  moderne  Undervisning  stiller  til 
Lærerne  uden  for  den  egentlige  Skoletid,  kan  der  slet  ikke  være  Tale. 

Volmer  Mørck 

Halvfemsernes  litterære  Produktion  i Sverige  har  i de  sidste 
Aar  givet  Lufter,  som  der  ikke  er  set  Mage  til  siden  Guld- 
alderens Begyndelse  eller  siden  Strindbergs  Fremtræden. 
Det  er  vanskeligt  at  karakterisere  denne  Litteratur; 
det  mest  iøjnefaldende  og  det  eneste  fælles  for  dens  • 
Repræsentanter  er,  at  de  vender  sig  bort  fra  den  Art 
Naturalisme,  som  havde  Hævd  i Firserne. 

Naar  en  Forfatter  som  O.  Levertin  i Magistrene  fra  Østerås 
vil  give  en  Sjæleudvikling,  anlægger  han  den  ikke  altfor  speciel,  men 
giver  saa  at  sige  et  Overblik  over  almenmenneskelige  Kaar;  han  ud- 
pensler enkelte  Træk,  paapeger  den  gradvise  Overgang  saaledes,  at 
Læseren  baade  indser,  hvorledes  det  kunde  være  gaaet  Personen  ander- 
ledes, hvis  han  havde  haft  Kraft  til  at  gribe  til,  og  indser,  at  netop  som 
det  gaar  ham,  vilde  det  under  lignende  Forhold  gaa  de  allerfleste 
Mennesker.  Levertins  Bog  er  derved  ikke  kommet  til  at  indeholde  blot 
en  Sygehistorie,  men  en  mere  universel  Skildring  af,  hvorledes  Livsmod 
og  Vilje  knækkes  og  højtflyvende  Ungdomsdrømme  opgives. 

Efter  at  Forfatteren  ved  let  henkastede  Skitser  fra  den  historiske 
Fortid  har  givet  Forestilling  om  Byens  Udvikling  og  Vækst  gennem 
Tiderne,  fører  han  os  lige  ind  i de  stille  Skolestuer.  I enkle  og  klare 
Omrids  tegnes  Lærerne  for  os,  saa  at  vi  paa  én  Gang  lærer  deres  Livs- 
skæbne og  Karakterudvikling  at  kende.  Rektoren  er  som  en  Cæsar 
blandt  de  andre;  han  tvivler  aldrig  om  sin  Ret,  fordi  han  ikke  nedlader 
sig  til  at  sætte  sig  ind  i andres  Tankegang.  Imod  ham  er  samtlige 
Magistre  Nul,  de  formaar  intet  og  vover  intet  over  for  hans  Vilje ; de  er 
standsede  i deres  aandelige  Udvikling.  En  tager  sin  Tilflugt  til  Histo- 
riens Verden  for  i den  at  beruse  sin  Fantasis  Trang  til  Storhed  og 
Farvepragt;  En  flyr  til  sine  egne  Familieminder,  stænger  sig  inde  i sine 
afdøde  Forældres  Værelser  for  der  at  glemme  sin  Tilstand  i Mindet  om 
gamle  Dage;  en  anden  tyr  til  Vinstuen  som  det  eneste  Sted,  hvor  han 
kan  glemme  sin  Tilstand  under  Brødrenes  Hyldest  af  hans  Snille;  der- 

hen  tyr  ogsaa  en,  som  i begejstrede  Stunder  digter  til  Fædrelandets 
Pris,  men  som,  naar  Natten  falder  paa,  maa  føres  hjem  fra  Vinstuen. 
Alle  disse  forkrøblede  Eksistenser  føler  sig  imidlertid  fødte  til  noget 
bedre  end  til  at  herse  med  Skoledrenge;  men  de  kan  ikke  rejse  sig. 

Tiden  gaar,  Uge  lægger  sig  til  Uge,  Maaned  til  Maaned;  men  i Aar 

efter  Aar  gaar  de  i den  vante  Trædemølle;  sløvede  og  ligegyldige  for 

alt  uden  om  dem  længes  de  kun  mod  den  Tid,  de  kan  nedlægge  Virk- 

somheden med  Pension,  og  nye  Kræfter  vil  tage  deres  slidsomme  Ger- 
ning op. 

En  saadan  ny  Kraft  er  netop  arriveret.  Erland  er  vendt  tilbage 
fra  Udlandet  til  Barndomshjemmet;  han  faar  sin  Barndoms  Legekammerat 
Karin  til  Fæstemø  og  skal  have  Plads  som  Lærer  ved  Skolen.  Denne 
Plads  tiltræder  han  med  Glæde,  han  føler  sig  ret  hjemme  der  og  tror, 
han  er  kommet  paa  sin  rette  Plads.  Lidt  efter  lidt  føler  han  sig  imid- 
lertid indestængt,  han  trænger  til  Friluft;  men  da  er  det  for  silde,  hans 
smaa  Oprørsforsøg  slaas  tilbage,  han  formelig  klemmes  mellem  Skjolde 
som  en  rasende  Bersærk.  Medens  han  under  smaa  Oprørsforsøg  søger 
at  snige  sig  bort  fra  sin  Gerning,  sker  det,  at  han  møder  en  Kvinde, 
som  for  ham  repræsenterer  alt,  hvad  han  drømmer  om  og  længes  imod; 
da  kan  han  ikke  modstaa,  han  maa  samle  al  Vilje  og  Kraft  til  aabenlyst 
Oprør,  maa  følge  denne  Kvinde,  hvorhen  hun  end  vil  gaa.  Men  rolig 
og  bestemt  træder  nu  hans  Moder  op,  hun  behøver  kun  at  fortælle  sin 
tragiske  Livsskæbne,  for  at  Sønnen  skal  indse,  at  hun  har  Krav  paa 
hans  Taknemmelighed  og  Lydighed;  han  viger  for  hendes  Vilje.  Ingen 
Klage  og  ingen  Harme  — og  her  er  øjensynligt  et  meget  svagt  Punkt 
i Beretningen  — ; Erland  giver  blindt  sin  Skæbne  ind  under  Moderens 
Krav,  han  spærres  for  bestandig  inde  mellem  Magistrene  i de  trange 
Skolestuer,  og  Bogens  Slutning  viser  os  disse  hans  sløvede  Kolleger,  der 
holder  sig  i Baggrunden,  mens  Skoleungdommen  fester  Valborg  Aften 
og  afsynger  Sange  til  Vaaren.  — 

Magistrene  i-  Øs  te  rås  er  Levertins  interessantes  te  Bog.  For- 
fatteren viser  os  klart,  hvorledes  det  er  Erlands  egen  Viljesvagheds 
Skyld,  at  han  dømmes  til  Forsumpning;  thi  oven  over  Smaastadens  frisk- 
grønne Træer,  over  Erland  og  samtlige  Magistre  svæver  høj  og  klar 
Luft,  og  det  er  netop  dette  universelle  Blik  paa  Smaastadens  forkrøblede 
Eksistenser,  som  har  Uddybet  Skildringen  og  gjort  den  virkelig  human. 
Selv  om  Skolemuren  spærrer  Vejen  for  Tankens  frie  Udsyn  over  Til- 
værelsen, selv  om  Skolepladsens  Træer  stænger  for  Udsigten  til  den 
høje  Luft  og  til  Livet  i den  store  Verden,  hvor  alt  bevæger  sig  fremad, 
saa  fornemmes  dog  dette  Liv.  Selv  den  ringeste,  den  tilsyneladende 
mest  idéforladte  og  opslidende  Gerning  har  dog  Arv  og  Del  i den  store 
Mission,  at  føre  Menneskeheden  fremad.  Gennem  Fornemmelsen  heraf 
bliver  Skildringen  ikke  saa  nedslaaende,  skønt  dens  Indhold  er  Beret- 
ning om  enkelte  Liv,  som  glider  ud  i Sandet. 


G.  af  Geijerstams  Bog,  Bogen  omLille-Brorer  uden  Spørgs- 
maal  den  mest  personlige  af  de  svenske  Bøger,  som  udkom  i Fjor;  derfor 

vil  den  gribe  enhver,  og  alle,  som  stifter  Bekendtskab  med  den,  vil  føle 
sig  berigede. 

Der  gives  Oplevelser,  hvis  Indtryk  er  saa  stærke,  at  de,  som  op- 
leve dem,  næsten  helt  synes  forandrede  deraf.  Nærmer  sig  saaledes 
Døden  til  den,  som  staar  En  nærmest,  kan  det  ske,  at  hele  Ens  Livs- 
syn forandres  under  dette  Indtryk.  Bogen  om  Lille-Bror  bærer  Præg 
nf,  at  netop  en  saadan  Forandring  af  Synet  paa  Livet  er  afstedkommet 
hos  Forfatteren  ved  en  Hustrus  Død. 

Det  er  Forfatteren,  som  beretter  om  sit  eget  Ægteskab.  Hans  Hu- 
stru  har  været  mærket  af  Døden  og  har  bestandig  fornummet,  at  hun 
ikke  hørte  denne  Verden  til.  En  tærende  Sygdom  minder  hende  ofte 
om  Døden,  men  i Mellemstunderne  fyldes  hun  af  Trang  til  helt  og 
fuldt  at  leve  med  i Nuet.  Manden  er  en  sangvinsk  og  livsglad  Natur, 
som  staar  uforstaaende  over  for  Hustruens  tunge  Gemyt  og  over  for  hendes 
Dødsanelse  og  Dødslængsel,  som  han  maa  kæmpe  imod,  i Begyndelsen 
uden  at  vide  hvad  det  er,  han  kæmper  imod. 

Paa  ejendommelig  Maade  skildrer  Bogen,  hvorledes  de  to  Ægtefolk 
lever  Livet;  begge  tror  de,  at  de  harmonerer;  men  lidt  efter  lidt  viser 
det  sig,  hvorledes  deres  Grundopfattelse  er  forskellig,  hvorledes  hendes 
momentane  Glæde  stammer  fra  en  løssluppen,  umiddelbar  Given  sig  hen 
til  Øjeblikkets  Nydelse,  som  er  hans  reflekterende  Gemyt  ganske  fremmed. 
Dette  løsslupne  i hendes  Glæde  hænger  saa  nøje  sammen  med  selve  det 
i hendes  Karakter,  som  han  ikke  forstaar  og  som  han  bekæmper,  det 
at  hun  kan  falde  hen  i mørke  Grublerier  og  Drømme.  Manden  kan 
ikke  forstaa  hende,  og  saaledes  kommer  Sorger  ind  over  det  lykkelige 
Samliv,  og  Tilværelsen  bliver  utryg  imellem  dem.  Det  kommer  til  Ud- 
brud; men  intet  opklares;  thi  den  Sorg,  som  ængster  og  piner  hende, 
kan  hun  ikke  udtale,  og  den- Smerte,  som  bestandig  lader  sig  fornemme, 
kan  ikke  selv  den  inderligste  Kærlighed  afhjælpe. 

Saa  kommer  der  en  Søn,  en  tredje  til  to  andre;  han  vokser  op, 
lyslokket  og  straalende  frisk,  han  binder  Moderen  til  Livet.  Hun  tror, 
at  hun  er  frelst  fra  Sygdommen  og  Døden  ved  dette  Barn,  og  han 
bliver  hendes  et  og  alt.  Hun  knytter  sig  til  ham  saa  inderligt  og  ømt, 
at  Barnets  Verden  bliver  hendes;  hun  tager  Del  i alle  dets  Lege,  dets 
Tanker  og  Drømme;  de  to  lever  i en  Verden  af  Leg  og  Smil,  hvor 
næppe  Faderens  Nærværelse  taales. 

Men  saa  sker  det,  at  Lille-Bror  begynder  at  skrante,  er  træt  uden 
Anledning  og  bestandig  føler  sig  utilpas.  Under  et  Ophold  ved  Vest- 
kysten rettes  hans  Tanker  paa  forskellig  Maade  mod  Døden;  dette  synes 
ikke  uden  Indvirkning  paa  hans  Befindende,  han  sygner  bestandig  mere 
hen;  til  sidst  maa  han  lægges  i Seng,  og  lian  rejser  sig  ikke  mere.  — 

Nu  begynder  den  egentlige  Kamp  imod  Døden,  Mandens  Kamp  for 
at  tvinge  Hustruens  Tanker  til  sig;  de  kredser  nemlig  bestandigt  om  Barnet, 
som  gik  bort,  og  hun  taler  bestandig  om,  at  hun  snart  maa  følge  efter. 
I enkelte  Øjeblikke  ønsker  hun  at  leve,  indtil  de  to  Drenge  er  saa 
store,  at  de  ikke  længere  behøver  hende,  men  udtaler  da  dette  Ønske 
med  et  saa  fortvivlet  Udtryk,  som  om  hun  vel  véd,  at  det  er  mere, 
end  hun  kan  haabe.  Med  Lille-Brors  Død  er  det  Baand  bristet,  som 

bandt  hende  til  Livet,  hendes  Aand  dvæler  altid  hos  det  døde  Barn, 
— og  til  sidst  følger  hun  det. 

Foruden  at  være  Skildring  af  Sygdoms  og  Dødsanelsens  Magt  i et 
Sjæleliv  og  af  en  Moders  altopofrende  Kærlighed  til  sit  Barn,  er  Bogen 
imidlertid  tillige  Skildring  af  et  Samliv,  af  den  Lykke  og  Harmoni,  9om 
bygger  paa  de  to  Menneskers  indbyrdes  Overensstemmelse.  Men  trods 
gode  Enkeltheder  er  Skildringen  her  ikke  paa  Højde  med  Skildringen  af 
Moderens  Sindstilstand  eller  af  hendes  Følelse  for  Barnet.  Det  er  her, 
Vægten  kunstnerisk  er  lagt;  det  udtales  lige  straks  og  anføres  gentagne 
Gange,  at  Bogen  er  skrevet,  for  at  selve  Nedskrivningen  skulde  bringe 
Forfatteren  Klarhed  over  det  svundne  Liv;  det  som  bærer  Skildringen, 
er  det  kunstnerisk  tilstræbte  Forsøg  paa  psykologisk  Redegørelse  for 
dette  Samliv;  men  denne  Redegørelse  er  ikke  absolut  klar  for  Læseren. 
Den  Uoverensstemmelse,  som  omtales  i Bogens  Begyndelse,  endnu  inden 
Læseren  klart  har  fattet,  at  det  er  Sygdom,  som  forstemmer  Hustruens 
Sind,  antydes  i Virkeligheden  kun  dunkelt,  og  det  Udbrud,  hvortil  Mis- 
stemningen naar,  er  i selve  Tiden  skildret  som  et  saa  hurtigt  forbi- 
hastende  Moment,  at  man  forbavses  over,  at  det  senere  bestandig  be- 
tragtes som  saa  alvorligt;  man  bliver  tilbøjelig  til  at  tro,  at  Forfatteren 
her  har  dækket  over  Enkeltheder,  som  skulde  være  klart  udtalte.  Det 
er  vel  kunstnerisk  ukorrekt  at  fordre  fuld  Klarhed,  hvor  denne  er  ens- 
betydende med  Indiskretion,  men  det  er  beklageligt,  at  Forfatteren  ikke 
har  haft  Blik  for  Misforholdet  mellem  den  uklare  og  taagede  Beretning 
om  Udbruddet  og  den  senere  bestandige  Tilbagevenden  til  dette  Udbrud 
som  noget  fundamentalt.  Læseren  mangler  Forudsætninger  til  at  kunne 
fatte  Sammenhængen  og  maa  derfor  selv  søge  at  fantasere  den  uklare 
Beretning  op  til  hvad  den  formentlig  maa  have  været.  Forfatteren  har 
over  for  Hustruens  Minde  ikke  nænnet  at  mane  Samlivets  dunkle  Punkt 
frem  i fuldt  Dagslys,  endskønt  han  dog  i Tanke  og  Erindring  bestandig 
maa  vende  tilbage  til  det,  hvis  Aarsag  først  nu  er  blevet  ham  klar. 

Bogen  slutter:  ^ Denne  Bog  er  Beretning  om  en  Kamp  med  Døden. 
Den  er  Beretning  om  en  Mand,  som  kæmpede  og  blev  overvundet; 
men  som  ikke  blues  ved  sit  Nederlag.  — Jeg  har  faret  langt  bort 
siden  da,  og  jeg  har  set  mange  Mennesker.  Men  alt  har  været  mig 
fremmed,  indtil  denne  Bog  blev  skrevet.  Den  skreves  i lyse  Sommer- 
dage, hvor  Skærgaarden  slutter  og  det  aabne  Hav  begynder.  Og  den 
skreves  af  en  Mand,  som  ikke  længere  er  ensom.  — I lange  Uger  har 
han  set  ud  over  Havet,  som  i Lighed  med  det  Menneskeliv,  der  er 
værd  at  leves,  aldrig  er  roligt.  Han  saa  der,  at  over  oprørte  Vande 
blinker  Fyrene,  og  om  ogsaa  Fyrene  skulde  slukne,  saa  tindrer  dog 
Himmelens  Stjerner.14  — Det  lyder  smukt,  næsten  gribende,  men,  al- 
vorligt set,  hvad  er  egentlig  Meningen? 

I ingen  af  Geijerstams  Bøger  — og  man  kan  føje  til  intet  andet 
Sted  hverken  i svensk  eller  i dansk  Litteratur  — findes  en  saa  inderlig 
og  varm  Skildring  af  en  Moders  Ømhed  eller  en  Hustrus  Sjælekamp  for 
trods  Lidelse  og  Tungsind  at  gøre  Livet  til  en  Fest  for  dem,  som  staar 
hende  nær.  Men  den  ovenfor  anførte  uklare  Slutning  tvinger  dog 
Læseren  til  at  savne  Redegørelse  for,  hvorledes  de  rystende  Indtryk,  som 

Døden  gjorde,  mildnedes,  saa  han  atter  kunde  finde  sig  til  Rette  i Livet 
og  optage  sin  Gerning.  Saa  vag  og  næsten  taaget  er  Forfatteren  i sine 
Udtryk  angaaende  sig  selv,  at  der  vækkes  Ønske  om  at  faa  fuld  Rede- 
gørelse for  Enkelthederne  i den  efterlevendes  Følelsesliv.  Trods  Aar- 
hundreders  Kultur  staar  vi  dog  lige  undrende  over  for  Dødens  Mysterium, 
naar  det  nærmer  sig  vor  Kreds,  saa  der  ligger  i selv  smaa  Forsøg  paa 
Forklaring  af,  hvorledes  en  efterlevende  forsones  med  Tab,  som  Døden 
bevirker,  en  ikke  mindre  kunstnerisk  Opgave  end  den  at  give  Indtryk  af 
Dødsanelsens  hemmelighedsfulde  Magt  i et  Samliv. 


Tanken  om,  at  der  her  ligger  en  uløst  kunstnerisk  Opgave,  vækkes 
saa  meget  mere,  som  Per  Hallstroms  Thanatos  paa  forskellig 
Maade  netop  bidrager  til  at  løse  den. 

Efter  Udgivelsen  af  Purpur  har  Per  Hallstrdms  Digtning  — som 
i øvrigt  ventelig  vil  blive  Genstand  for  en  egen  Artikel  i Tilskueren  — 
saa  at  sige  udelukkende  drejet  sig  om  Døden,  om  dens  Indflydelse  paa 
Livet,  dens  Poesi.  Han  taler  for  at  tvinge  Læseren  til  at*  tænke  og 
ængstes,  saa  hver  enkelt  af  hans  Bøger  og  hver  enkelt  af  Novellerne  i 
hans  først  nævnte  Bog  er  et  alvorligt,  højtklingende  Memento  mori. 

Døden  er  for  ham  et  Mysterium,  som  det  er  gavnligt  for  Tanken 
og  for  selve  Livsfølelsen  ofte  at  stilles  overfor.  Mere  poetisk  stemt  end 
Geijerstam  søger*  Per  Hallstrom  til  fulde  at  klargøre  Dødens  Indtryk; 
hans  Noveller  skal  paa  forskellig  Maade  forklare  hans  Syn  paa  Liv  og 
Død:  Alt  personligt  og  smaat,  Hævn,  Had  og  Ondsind  ligger  over  Til- 
værelsen som  forvildende  Taage,  der  først  letter,  na&r  man  stilles  Ansigt 
til  Ansigt  med  Døden.  Endog  for  Dyrene  fremtræder  Døden  som  en 
Vision  af  noget  ukendt,  stort  og  vidunderligt,  og  allerede  Synet  af  deres 
Ro  og  Majestæt  under  Dødskampen  (i  Novellen  Gøgen  og  navnlig  i 
Løven)  kan  løfte  Sindet  til  Følelse  for  Livets  egentlige  Værd  og  Storhed. 


For  det  svenske  Folk  staar  Gustaf  Adolf  som  en  helstøbt  Karakter, 
en  absolut  Handlingens  Mand;  det  er  imidlertid  ikke  saaledes,  Strind- 
berg  i Gustaf  Adolf  har  tegnet  Helten,  og  derfor  har  hans  Opfat- 
telse paa  mange  Steder  mødt  stor  Modstand.  Hos  Strindberg  er  Gustaf 
Adolf  netop  blevet  gennemreflekteret ; det  har  været  Forfatterens  Ønske 
at  klargøre,  hvorledes  én  Idé  ikke  er  eneraadende  og  heller  ikke  i Livet 
kan  gennemføres  i sin  Helhed,  men  maa  ændres,  opløses,  reduceres, 
for  først  sent,  maaske  paa  en  ganske  anden  Maade  end  tænkt  og  efter 
mange  fejlslagne  Forsøg,  at  komme  sin  Gennemførelse  nær. 

Strindberg  har  i Gustaf  Adolf  villet  give  en  troværdig  Skildring 
af  selve  Livet,  har  villet  give  Forestilling  om,  hvorledes  Begivenhederne 
indtræffer  saa  at  sige  ganske  uventede,  foregaar  midt  under  ellers  ganske 
hverdagsagtige  Optrin  og  Scener,  og  han  har  villet  givet  Forestilling  om, 
hvorledes  disse  Begivenheder  ændrer  daglige  Forhold  og  i dette  Tilfælde 
modificerer  Krigernes  Planer.  Det  er  en  Skildring  af  selve  Livets  altid 
uforberedte  Gang,  som  Strindberg  har  ønsket  at  meddele. 

Dernæst  er  det  en  Skildring  af  Krigens  Rædsler.  Hvad  der  gør 
stærkest  Indtryk  hele  Dramaet  igennem,  er  den  Længsel  efter  Fred,  som 
besjæler  alle.  Straks  i de  første  Scener  møder  vi  Protestanter  og  Kato- 
liker, som  længes  efter  Befrielse  for  Ufredens  og  Ufordragelighedens 
Tryk;  ingen  længes  mod  Protestantismens  Sejr,  men  alle  længes  mod 
Religionsfrihed.  Den  første,  som  byder  Gustaf  Adolf  Velkommen,  er 
ikke  en  Protestant,  men  en  katolsk,  hysterisk  Kvinde;  i det  første  Sam- 
mentræf, Gustaf  Adolf  har  med  Wallensteins  Udsending,  erfarer  han,  at 
denne  er  Lutheraner,  og  at  Wallenstein  selv  hylder  Tolerance  mod  alle 
Bekendelser.  — Gustav  Adolfs  Tropper  begynder  at  plyndre  hos  Ven  og 
Fjende  fuldt  saa  stærkt  som  de  katolske  Soldater;  sin  Hær  maa  han 
rekrutere  med  alle  Slags  Folk,  selv  med  Hedninger,  og  efter  Tillys 
Nederlag  med  fem  Tusinde  af  dennes  katolske  Mandskab.  Penge  maa 
han  forskaffe  sig  fra  Jøderne,  og,  da  de  ikke  længere  slaar  til,  maa  han 
træde  i Forbindelse  med  Ærkekatoliken  Ricbelieu,  hvorved  han  tvinges 
til  Forlig  med  den  katolske  Liga.  Under  disse  fortvivlede  Forhold 
ændres  Gustaf  Adolfs  Syn  paa  Krigen,  og  omsider  faar  han  Blikket  op- 
ladt for  den  Opgave,  som  venter  paa  ham:  , Hverken  Ligaen  eller 
Unionen  findes  mere,  herefter  hedder  det  Befrielsen  mod  Undertrykkeren. 6 
— Men  nu  forstaar  hans  Omgivelser  ham  ikke  længere;  de  forlader 
ham  en  efter  en,  fordi  de  finder,  at  han  har  svigtet  de  Planer,  han  op- 
rindelig har  hævdet,  og  sluttelig  begynder  han  endog  selv  at  tvivle  om, 
at  han  ved  Hævdelse  af  sin  nyvundne  Tanke  vil  naa  sin  Bestemmelse. 
Der  foresvæver  ham  Tanken  om  at  vinde  den  polske  Trone,  om  Konge- 
dømme ogsaa  i andre  Lande,  om  Kejserkrone  og  om  Verdensregimente; 
men  tvunget  af  Hærens  bestandige  Hjemlængsel  og  tvunget  tillige  af  sin 
egen  Hjemlængsel  opgiver  han  alle  lysende  Drømme  for  Tanken  om  at 
komme  hjem;  han  vender  om,  drager  nordpaa,  men  falder  ved  Lutzen. 

Livsskildringens  Mangfoldighed  og  Skildringen  af  Krigens  Rædsler 
virker  sammen  til  hos  Læseren  at  skabe  en  vis  Følelse  af  Utryghed  i 
Tilværelsen.  Allerbedst  som  en  Person  tror  sig  sikker  i Opnaaelsen  af 
et  Ønske,  viser  sig  dettes,  endog  meget  modificerede  Opfyldelse  at  være 
forbundet  med  Ulemper  og  Vanheld,  som  han  ikke  havde  mindste  Anelse 
om;  eller  uventet  indtræffer  en  Begivenhed,  som  omstøder  alle  Forhaab- 
ninger  og  tilintetgør  det  allerede  opnaaede.  Der  er  noget  sandt , men 
tillige  noget  overdrevent,  nervøst  over  den  Maade  at  skildre  Livet  paa; 
men  at  det  nervøse  har  saa  megen  Overvægt,  hænger  sammen  med  de 
Sindsrørelser,  som  i de  seneste  Aar  har  hjemsøgt  Strindberg. 

Det  vil  være  rimeligt  et  Øjeblik  at  dvæle  ved  Gustaf  Adolf,  for 
af  dette  Drama  at  tage  Kending  paa  Forfatterens  seneste  Udvikling. 
Trods  sin  højt  proklamerede  Katolicisme  er  Strindberg  fjernt  fra  en- 
sidig Opfattelse  af  Gustaf  Adolf.  I Virkeligheden  optager  han  her  Traa- 
den  fra  sin  tidligere  Produktion,  idet  Gustaf  Adolf  er  en  videre  Ud- 
førelse af  den  lille  Fortælling  Sista  skottet  (i  den  ene  af  hans  No- 
vellesamlinger Svenska  oden  och  åfventyr).  Strindberg  synes  ikke 
at  være  absolut  Partigænger;  han  fjerner  sig  netop  deri  fra  sin  tidligere 
voldsomme  Optræden,  at  han  nu  præker  Mildhed  og  fordrer  Under- 
givelse under  de  høje  Magter,  som  fører  os,  hvorhen  de,  ikke  vi,  vil. 

Fra  Advent  kender  vi  denne  hans  Forkyndelse,  der  lyder  som  Freds- 
klokkens Aftenklemten,  og  her  i Gustaf  Adolf  møder  den  os  igen 
som  Formaning  til  at  følge  Herren  paa  hans  uransagelige  Veje. 

Selve  Dramaets  Livssyn  forklares  til  Dels  af  denne  Forfatterens  æng- 
stelige Bøjen  sig  under  de  høje  Magter,  og  noget,  der  her  — den  svenske 
Tradition  saa  modstridende  — er  udhævet  som  en  fremherskende  Egen- 
skab hos  Gustaf  Adolf,  nemlig  en  stærk  Reflekteren  og  en  dermed  føl- 
gende Vaklen  i Troen  paa  sig  selv,  skyldes  ligeledes  for  en  væsentlig 
Del  Forfatterens  personlige  Livssyn.  Der  er  imidertid  herved  givet  en 
Karakteristik  af  Gustav  Adolf,  som  vist  er  sandere  end  den  traditionelle 
og  i al  Fald  gør  os  hans  Personlighed  lettere  forstaaelig  og  mere  dyb; 
Gustaf  Adolf  er  ikke  den  forvovne,  handlekraftige  Helt,  men  besindig  og 
reflektert,  parat  til  at  beundre  alt  stort  endog  hos  Fjenderne  og  bestemt 
paa  bestandig  at  naa  større  Selvudvikling. 

Men  denne  stærke  personlige  Overbevisning,  som  har  virket  til  at 
aabenbare  enkelte  dybe  Sandheder,  er  hos  Forfatteren  udviklet  til  lige- 
frem Trang  til  at  agitere  for  den;  og  det  kan  ikke  nægtes,  at  det  med- 
fører kunstneriske  Misgreb,  naar  Forfatteren  i den  Grad  beherskes  af 
sin  Tankegang,  at  han  i Utide  stikker  den  frem;  derved  svækkes  Virk- 
ningen, og  Kritikken  vil  straks  melde  sig.  Læseren  kan  ikke  undgaa  at 
lægge  Mærke  til , at  Strindberg  mangfoldige  Gange  tilsidesætter  alle 
Hensyn  for  selv  at  komme  til  at  udtale  sin  personlige  Mening,  f.  Eks. 
gennem  en  vilkaarlig  valgt  Person,  men  uden  da  at  tage  behørigt  Hen- 
syn til  Individualiseringen  eller  blot  til,  om  den  Person,  han  vil  benytte, 
tidligere  muligvis  har  forfægtet  en  ganske  anden  Mening.  Derfor  findes 
i Gustaf  Adolf  en  ikke  ganske  ringe  Portion  Sløseri,  som  allerede 
ved  første  Læsning  maa  falde  i Øjnene.  Stenbock.  der  fra  de  første 
Scener  kun  er  os  bekendt  for  sin  Svaghed  for  smukke  Klæder,  bliver 
saaledes  den,  som  ved  energisk  Optræden  formaar  Gustaf  Adolf  til  at 
forandre  Planer,  Kvartermesteren,  der  i Skuespillets  Slutning  optræder 
som  Forkynder  af  den  rene  Lutheranisme,  er  i Personlisten  angivet  at 
være  Zwinglian,  og  der  kunde  nævnes  endnu  flere  Eksempler. 

Der  er  imidlertid  endnu  en  Grundtanke,  som  præger  Gustaf 
Adolf;  det  er  Strindbergs  i den  seneste  Tid  bestandig  tilbagevendende 
Tanke  om  Synden,  som  skal  sones  ved  Lidelse.  Gustaf  Adolf  maa 
sone  Faderens  Brøde  og  sine  egne  Ungdomsforvildelser;  derfor  bindes 
han  i Forholdet  til  Feltherrerne,  derfor  er  hans  og  Dronningens  Veje 
skilte,  derfor  endelig  optræder  f.  Eks.  Gustaf  Gustafson  strengt  taget 
kun  for  at  pine  og  ærgre  Faderen  og  Stifmoderen.  Men  endelig  er  det 
Tanken  om  Sverig,  som  behersker  hele  Skuespillet;  Længslen  mod  dette 
fattige  Land,  „hvor  den  store  Tavshed,  den  dybe  Ensomhed  raader14, 
sniger  sig  bestandig  ind  i alle  Svenskes  Sind;  Længslen  mod  dette  Land 
drager  Soldaterne  hjemad  og  bringer  selv  Kongen  til  at  opgive  alle 
stolte  Planer. 

De  her  antydede  Grundtanker  er  de  bærende  i Gustaf  Adolf; 
men  det  maa  ikke  forstaas  saaledes,  at  de  er  indordnede  i eller  under- 
ordnede under  hinanden;  her  er  det  netop,  at  Strindberg  i Komposition 
og  Karaktertegning  søger  at  efterligne  selve  Livet  i dets  brogede  Mang- 

foldighed.  Saaledes  sker  det  f.  Eks.,  at  vi  i Skuespillet  stifter  Bekendt- 
skab med  Personer,  som  interesserer,  men  senere  viser  sig  ikke  at  have 
noget  at  gøre  med  Kernepunkterne  i Handlingerne  — det  er,  som  vi  i 
selve  Livet  lærer  at  kende  Personer  og  føres  ind  i Optrin,  som  i ingen 
Henseende  bidrager  til  vor  Karakterudvikling.  I denne  Kompositions- 
maade  optræder  Strindberg  som  en  Elev  af  Shakespeare,  om  han  end 
naturligvis  mangler  dennes  uendelige  Humor  og  fyndige  Præcision  i 
Karakteristik. 

Trods  visse  Uagtsomheder  og  enkelte  Fejl,  som  hidrører  fra  at 
Forfatteren  har  villet  give  for  mange  og  spredte  Indtryk,  er  Gustaf 
Adolf  et  dybsindigt  Værk,  det  giver  vigtige  Bidrag  til  Bestemmelse  af 
det  Mysterium  som  hedder  Personligheden,  og  deri  ligger  den  almen- 
menneskelige Værdi.  — Efter  Udsendelsen  af  dette  Drama  har  Strind- 
berg  i Aar  udgivet  Påsk  ogMidsommar,  der  begge  nærmest  gør  Ind- 
tryk af  at  være  udarbejdede  for  længere  Tid  tilbage  eller  af  at  være 
opstaaede  under  Forberedelsen  til  nye  Bedrifter;  kun  episodevis  for- 
nemmer Læseren  her  Glimt  af  den  Aand,  som  har  udarbejdet  Gustaf 
Adolf. 


Det  er  Skildringer  af  høj  Patos,  Heidenstam  fører  frem  for 
Læseren  i St.  Jørgen  og  Dragen,  og  det  er  Tanker,  som  i deres 
dybe  Alvor  sandt  at  sige  maaske  vil  falde  enkelte  Læsere  tungt  for 
Brystet  og  synes  en  Del  af  vor  Tids  Mennesker  fremmede. 

„Ser  du!  en  Kærlighedshistorie  bestaar  oftest  af  tre  Bestanddele: 
et  hæderligt  Menneske  og  to  Tyve“,  udtaler  Mester  Andreas,  som  (i 
Novellen,  hvorefter  hele  Samlingen  har  Navn)  forfærdiger  et  Billede  af 
St.  Jørgens  Kamp  imod  Dragen,  og  i disse  Ord  ligger  hans  triste  Livs- 
erfaring. Mester  Andreas  er  en  St.  Jørgens  Ridder,  som  strider  mod 
Sanselighedens  Drage,  men  besejres  og  ønsker  sig  Døden;  som  han  og- 
saa  tinder  for  den  besvegne  Vens  Haand. 

„Hvad  bryder  jeg  mig  om  Tossen  Romeo  og  hans  Julia!  Hvor 
som  helst  der  findes  to  tilstrækkelig  hensynsløse  Mennesker,  behøver  de 
blot  at  følge  deres  Tilbøjelighed  for  at  sætte  samme  Skuespil  i Scene. 
Nej,  lad  mig  se  Tossen  og  hans  Kæreste,  opvakte  til  Sans  og  Liv, 
drage  ud  af  Lysthaven  for  at  tjene  hinanden  til  deres  Dages  Ende.  Da 
skal  jeg  dømme,  om  de  virkelig  er  to  elskende  eller  ej.  Den  ene  kan 
være  det  og  den  anden  ikke  ....  og  da  hensygne  de  begge  i Elendig- 
hed “,  udtaler  (i  Brødrene)  Fabian,  som  selv  er  begyndt  at  lege  samme 
Leg  som  Tossen  Romeo;  — ja  begge  Brødrene  er  begyndt  at  lege 
samme  Leg  med  samme  Kvinde;  men  de  har  begge  Blik  for,  at  Lykken 
ikke  kan  købes  ved  at  dræbe  Broderens;  derfor  drager  Fabian  bort  fra 
Staden  for  andetsteds  at  finde  sig  til  Rette  i Tilværelsen.  — »At  følge 
sin  Følelse/  tænker  Erik,  den  anden  Broder,  »det  er  at  følge  sin  Smag, 
sit  Indfald.  Det  er  ikke  mærkværdigere  end  at  slaa  Kraven  op,  naar 
man  fryser  eller  at  vælge  det  smukke  Æble  for  det  indskrumpede.  En 
Dag  ser  man,  at  Naboen  har  en  smuk  Lommepung,  men  man  har  selv 
ingen.  Da  lægger  inan  sin  Arm  paa  Naboens  Skulder,  ser  ham  venne- 

fast  dybt  ind  i Øjnene,  og  imidlertid  smyger  man  Haanden  ned  i hans 
Lomme.  Saa  løber  man  sin  Vej  med  Pungen  og  raaber:  Nu  er  den 
store  hellige  Kærlighed  oprunden ! Saa  gør  man  sig  glade  Dage,  indtil  Pungen 
er  tømt  og  ombytter  den  da  med  en  ny  ....  Er  det  saaledes,  det  gaar 
til  i Elskovens  Eden?  ....  To  Mennesker  møder  hinanden  og  føler  et 
pludseligt  Sting  i Hjertet,  og,  gaar  de  blot  videre,  glemmer  de  hinanden 
lige  saa  hurtigt  og  føler  et  nyt  Sting.  Det  hænder  bestandig  i Selskab 
og  paa  Gader  og  Torve.  Men  saa  hænder  det  ogsaa,  at  to  ikke  gaar 
videre,  men  standser  og  kaster  sig  i Leg  ud  i Hvirvlen,  og  under  det 
susende  Fald  gennem  Luften  raaber  de  i Angst  om  deres  Ulykke  og 
uforskyldte  Skæbne  ....  Aa  nej,  Elskoven  kommer  aldrig  uforskyldt. 
Den  er  sen  til  at  komme  inden  for  Døren ; men  vel  inden  for  Døren  be- 
mægtiger  den  sig  selv  Nøglen,  og  senere  staar  den  som  en  ond  Aand.“ 
Erik  har  Sjælsstyrke  til  at  undfly  Fristelsen;  han  bliver  endog  Redskab 
for  Broderens  og  den  elskedes  Lykke,  og  derved  faar  han  Kraft  og 
Evne  til  at  tage  sin  Gerning  op  i Livet. 

— Kunstneren  er  for  Heidenstam  ikke  Skildrer  i egentlig  Forstand ; 
han  er  Seer,  Apollonsdyrker.  I Spaamanden  gives  en  Fremstilling  af, 
hvorledes  en  saadan  Seer  kan  mangle  Evne  til  at  bøje  de  menneskelige 
Drifter  ind  under  Følelsen  af  sit  høje  Kald;  Som  Barn  har  Eurytos, 
da  han  laa  og  sov  i Skoven,  faaet  en  Gren  af  Apollons  Laurbærkrans 
og  derved  tillige  faaet  Evnen  til  at  spaa,  og  nu  paa  sin  Bryllupsdag 
hører  han  Musernes  Dans  og  ser  Apollon  nærme  sig  til  ham.  Han  maa 
forlade  Moder  og  Brud  for  at  følge  Apollon  som  Dyrker,  og  som  Spaa- 
mand  raader  han  sit  Folk.  Ind  i hans  Spaadomssyner  væver  sig  Tanker 
om  hans  Brud,  fordi  han  dog  ikke  helt  kan  rive  sig  løs,  ikke  helt  kan 
vie  sig  til  at  tjene  én  Gud;  derfor  spaar  han  dobbelttydigt.  Men  lige  før 
Slaget  ser  han  kun  ét  Syn  og  hører  kun  én  Røst,  nemlig  at  hans 
Brud  kalder:  Kun  hvis  Slaget  tabes,  kan  du  atter  faa  mig  at  se!  Da 
raader  han  til  Flugt,  men  spaar  fejl;  Slaget  vindes,  og  han  jages  bort 
med  Stenkast,  forfølges,  til  han  kommer  til  sit  Hjem,  til  Eros-Alteret, 
som  han  engang  har  opbygget  og  selv  omstyrtet.  Hans  Kraft  var 
ikke  stor  nok  til,  at  han  kunde  vie  sig  til  sit  Kald  eller  sin  Elskov  eller 
til  at  forene  begge  Dele;  han  stempler  sig  selv  som  en  „falsk  Apol- 
lonspræst,  der  legede  med  hellige  Ting  og  legede  med  de  jordiske, 
men  intet  gjorde  helt.  En  Solgudens  udkaarede,  som  længtes  mod  at 
hvile  i Skyggen  med  Hovedet  paa  en  Kvindes  Knæ  og  se  Skyerne 
komme  og  gaa.* 

Forfatteren  har  i disse  tre  Noveller  (den  sidste  i Samtaleform) 
fremsat  sin  Anskuelse  om  Kærligheden,  og  alle  tre  munder  de  ud  i det 
Spørgsmaal:  Hvorledes  forene  Kærligheden  med  Pligten?  Mester  Bengt 
og  Eurytos  er  for  svage  til  at  kunne  det;  kun  i Brødrene  ser  vi,  at 
to  formaar  det,  og  vi  faar  dér  udtalt  den  Anskuelse,  som  efterhaanden 
er  trængt  sig  frem  hos  Forfatteren:  „En  Mand  eller  Kvinde,  som  to 
Gange  har  været  gift,  er  noget  halvt,  er  en  søndret  Strengeleg,  et  for- 
vildet Væsen,  som  jeg  ynker;  thi  dette  Væsens  Ulykke  har  ingen  Ende 
og  ingen  Lindring,  men  naar  lige  indtil  Dødsøjeblikket.  Hvorledes  skulde 
man  kunne  blive  ét  med  to  Kvinder  eller  fem  eller  ti?  Men  det  er 

dog  den  eneste  dybe  Mening,  at  de  skulle  blive  ét.  Om  det  er  Na- 
turens Mening,  det  véd  jeg  ikke,  men  det  er  Menneskenes  Mening,  og 
det  er  for  mig  Hovedsagen.  “ 

Den  Mangfoldighed  af  Stemninger,  som  Vekselvirkningen  mellem 
Evner  og  Drifter  frembringer  hos  et  Menneske,  har  Heidenstam  klart 
Blik  for,  og  hans  Noveller  viser  Eksempler  baade  paa  Splittelse  og 
Harmoni  i Sindet.  At  han  trods  sin  Idealisme  har  stærk  Sans  for  psyko- 
logisk Uddyben,  derom  vidner  netop  S t.  Jørgen  og  Dragen.  I de  tre 
Hovedpersoners  Sjæleliv  er  der  ikke  den  Stemning,  som  er  ladt  uoplyst. 
Bengts  sværmeriske  Følelse  for  sin  Hustru,  dens  Tiltagen,  fordi  Mester 
Andreas  vælger  hende  til  Model  og  lovpriser  hendes  Skønhed,  dens  Af- 
tagen, da  Mesteren  tier  i sin  Ros,  fordi  hans  Hjerte  er  grebet,  Hu- 
struens Forstaaelse  af  sin  Mands  Sindstilstand,  hendes  vaagnende  Følelse 
for  Mesteren,  som  hun  til  sidst  hengiver  sig  til,  og  ikke  mindst  denne 
sidstes  Sjæleliv  — alt  er  uddybet  og  skildret  med  overlegent  Skarpsind. 
Alene  Skildringen  af  Mesterens  Udseende,  af  hans  forunderlige  BUk  og 
hans  Optræden  vidner  om  skarp  Iagttagelse  og  formeligt  Studium;  men 
først  og  sidst  er  Skildringen  af  hans  Sjælekamp  udført  med  ualmindelig 
klart  Blik  for  de  indbyrdes  modstridende  Stemninger,  som  kan  røre  sig 
i Mennesket.  — Og  ligeledes  er  Sjæleskildringen  i Brødrene  udført 
med  større  virkeligt  Skarpsyn  og  psykologisk  Karakteristik,  end  vi  er 
vante  til  fra  selv  de  mest  realistiske  Nutidsskildringer. 

Heidenstams  sidste  Bog  staar  i nøje  Sammenhæng  med  hele  hans 
tidligere  Produktion,  og  dette  gælder  ikke  mindst  om  den  i sig  selv 
maaske  noget  dunkle  Dialog  Guds  Fødsel,  som  han  har  stillet  sidst  i 
Novellesamlingen. 

Hvad  Heidenstam  vil  udsige  med  denne  Dialog  er,  at  Menneskene 
kun  lever,  naar  de  higer  mod  noget  idealt.  .Mennesket  kastede  Dyre- 
hammen,  da  d/et  første  Gang  rejste  et  Alter  * er  en  af  Grundtankerne  i 
Dialogen;  men  bestandig  maa  Dyrehammene  kastes  og  Menneskene  søge 
højere;  det  præstelige,  som  nu  er  tabt,  maa  genvindes,  da  vil  Guden 
fødes.  Det  er  ikke  tunge  Dogmer  og  dybe  Sandheder,  som  Dialogen 
afslører;  den  er  kun  et  højstemt  Raab  mod  Idealet;  Guden,  som  Verden 
venter,  skal  fødes. 

Tankerne,  som  udtales  i Heidenstams  Noveller,  er  i høj  Grad  idea- 
listiske. Hans  første  Digte  og  Skitser  var  friske  Improvisationer  af 
Glæde  og  Livslyst,  men  nu  søger  han  gennem  Reflektion  at  opnaa  Har- 
moni mellem  de  enkelte  Stemninger.  Han  har  afsondret  sig  fra  den 
Mængde,  som  kun  finder  Behag  i den  lettere  Genre,  har  trukket  sig  til- 
bage i Ensomhed  med  sine  Bøger  og  sine  Indtryk,  og  ud  af  den  Mang- 
foldighed af  Stemninger  og  Tanker,  som  stiger  frem  for  ham,  søger 
lian  at  fremstille  visse  Idealer  og  Synspunkter  — til  Mishag  maaske  for 
mange,  som  i Litteraturen  kun  søger  Underholdning. 

Den,  som  ønsker  at  tænke  over  Livet  for  at  kultivere  modtagne 
Indtryk,  indvier  han  i sin  Tolkning  af  Tilværelsens  komplicerede  Tanke- 
og  Følelsesliv.  Mod  de  Synspunkter,  som  han  gør  gældende,  maa  dog 
ind  vendes,  at  de  trues  af  Fare  for  Ensidighed;  Ensomhed  og  Stueliv  er 
i Længden  ikke  frugtbringende  for  Poesien.  Det  er  godt  at  høre  For- 

kyndelse  af  Idealets  Fordring  i een  Retning;  men  de  tusinde  andre  bør 
ikke  glemmes;  derfor  var  det  for  Heidenstams  følgende  Produktion  at 
ønske,  at  han  maa  tage  mere  aktiv  Del  i Livet  og  derved  ledes  til  at 
opsøge  flere  af  dets  Problemer  til  Drøftelse. 

— I Tilslutning  til  Omtalen  af  Novellesamlingen  vil  det  være  rime- 
ligt kortelig  at  dvæle  ved  Heidenstams  sidste  Bog  Den  hellige  Bir- 
gittas Pilgrimsfærd,  der  er  udkommet  for  kort  Tid  siden.  Ved 
den  ejendommelige  Teknik  peger  den  tilbage  til  Kar  o linerne.  Den 
begynder  med  Skildringer  fra  Datidens  Liv,  og  af,  hver  af  disse  Skil- 
dringer erfarer  vi  ejendommelige  Karaktertræk  om  den  hellige  Birgitta; 
vi  faar  gennem  Samtidens  Omtale  de  første  Indtryk  af  hende,  og  hun 
viser  sig  paa  samme  Tid  myndig  og  blid  over  for  sine  Omgivelser. 

• Derpaa  lærer  vi  hende  selv  at  kende,  og  vi  forbavses  over  hendes 
stærke  Trang  til  at  ydmyge  sig  under  Guds  Vilje  og  over  det  Hovmod, 
som  bestandig  kæmper  mod  hendes  Ydmyghedstrang.  Paa  hendes  Pil- 
grimsrejse opfanger  vi  episodevis  Glimt  af  denne  hendes  Sjælekamp, 
tillige  af  hendes  voldsomme  Optræden  over  for  de  af  Familiens  Med- 
lemmer, som  ikke  føjer  sig  efter  hendes  Ønske,  og  endelig  meddeles  os 
i forskellige  Scener  Eksempler  paa  hendes  selvpinende  Kamp  for  per- 
sonlig Udvikling. 

Hvad  der  for  Middelalderens  Mennesker  udtrykte  sig  som  religiøs 
Ekstase,  giver  sig  i vore  Dage  nærmest  Udiryk  som  etisk  eller  æstetisk 
Livsanskuelse.  Ethvert  Menneske  maa  forme  sig  Livsanskuelse  eller 
ledende  Tanker  overensstemmende  med  Livet,  hvorunder  alle  Evner  og 
Drifter  underordnes.  Heidenstam  har  som  Digter  i Novellerne  udtalt, 
at  en  Enhed,  en  Harmoni  maa  naas;  han  har  præket  og  samlet 
spredte  Livstræk  som  Beviser.  I sin  sidste  Bog  fører  han  nu  en  stor 
Personligheds  Liv  frem  som  Vidnesbyrd  for  sin  Tale.  Traditionens  Be- 
retning om  Nervespændthed  og  Hysteri  er  borttaget  i den  kunstneriske 
Skildring  af  Birgittas  Personlighed,  og  tilbage  er  kun  blevet  Mennesket 
med  stærke  Drifter  og  med  poetisk-religiøs  Trang  til  at  underordne  alt 
døgnagtigt  under  én  stor  Livstanke:  at  forme  sit  Liv  som  følgeværdigt 
Eksempel  for  Omgivelserne,  for  hele  Menneskeheden. 

Det  forstaas  let,  at  Heidenstam  har  vendt  sig  netop  til  dette  Emne, 
og  han  er  i denne  Bog  naaet  højt  i sin  Kunst;  han  har  ikke  blot 
klarere  end  i sine  Noveller  givet  Forestilling  om,  at  Livet  er  vanskeligt 
at  leve,  naar  det  skal  føres  til  rig  Selvudvikling;  men  han  har  tillige 
givet  en  sand  Menneskeskildring  af  allerhøjeste  Værdi;  den  er  ikke  blot 
mere  historisk  oplysende  med  Hensyn  til  den  hellige  Birgitta  end  mange 
Historikeres  Karakteristiker;  men  den  er  tillige  oplysende  med  Hensyn 
til  Opfattelse  af  Livet  og  Udøvelsen  af  den  vanskelige  Kunst  at  føre  sig 
Livet  til  virkelig  Selvudvikling. 

Den  hellige  Birgittas  Pilgrimsfærd  slutter  sig  altsaa  nøje 
til  Novellesamlingen  som  Oplysning  om,  hvad  Heidenstam  mener,  naar 
han  præker,  at  Dyrehammene  skal  kastes  og  Livet  formes  som  en 
Kultus.  — At  Heidenstam  har  Ret  i denne  Betragtningsmaade,  er  ind- 
lysende; men,  som  alt  berørt,  hvor  meget  han  end  kan  have  Ret  her 
og  i sin  Fordring  paa  Enhed,  maa  det  ikke  glemmes,  at  ogsaa  det 

mangfoldige  maa  repræsenteres , for  at  Enhedsfordringen  ikke  skal  ud* 
føres  som  Marsch  paa  Stedet.  Et  Livssyn  kan  ikke  se  bort  fra  noget, 
det  maa  ikke  blot  hæve  sig  i Højden  og  sænke  sig  i Dybden,  men  maa 
udvide  sig  til  at  omfatte  bestandig  flere  af  de  sociale  og  etiske  Problemer. 

Paa  ejendommelig  Maade  supplerer  de  to  sidst  omtalte  Forfattere 
hinanden;  den  ene  tegner  Livets  Mangfoldighed  broget  og  farverigt, 
medens  den  anden  skildrer  Livet  under  stærkt  fremhævet  Fordring  paa 
Enhed  i Livsførelsen.  Kun  en  Mester  som  Henrik  Ibsen  formaar  fyldest- 
gørende at  forene,  hvad  der  findes  enkeltvis  understreget  af  de  to  For- 
fattere. I svensk  Litteratur  er  disse  to,  tillige  med  Per  Hallstrom  og 
Selma  Lagerldf,  de  evnerigeste  og  de  højst  skattede  Forfattere,  og 
navnlig  disse  to  lægger  Vægten  paa,  at  Digtningen  om  Livet  hellere  skal 
give  Impulser  til  ideellere  Opfattelse  af  Livet  end  blot  iagttage,  hvad  der 
tilfældigt  viser  sig  i Horisonten. 

O.  THYRE60D. 

KR.  ERSLEVS  FORTOLKNING  AF  ARVE- 
HYLDINGSAKTERNE  AF  1721 


llehede  i flere  Aar  har  man  blandt  Historikere  vidst, 
at  Professor  Kr.  Erslev  havde  optaget  til  Under- 
søgelse det  Punkt  i Sønderjyllands  Historie,  der 
under  den  slesvig-holstenske  Bevægelse  var  mere 
omtvistet  end  noget  andet.  Med  Interesse  imøde- 
saa’  man  Resultatet  af  den  ny  Prøvelse;  thi  ikke 
blot  var  Spørgsmaalet  betydningsfuldt  i sig  selv  og  paa  Grund  af 
den  Rolle,  det  har  spillet  i den  nationale  Strid;  men  til  det  knyt- 
tede der  sig  nu  tillige  Erindringen  om  en  af  vor  afdøde  store 
Historiker  A.  D.  Jørgensens  vigtigste  Afhandlinger;  i 1885  havde 
han  haft  Spørgsmaalet  fremme  til  alsidig  Undersøgelse  og  var  endt 
med  paa  alle  Hovedpunkter  at  forsvare  og  hævde  det  gamle  danske 
Standpunkt.  1 Jubilæumsaaret  1898  var  Prof.  Erslev  i Hovedsagen 
færdig  med  sin  Undersøgelse;  en  Offentliggørelse  af  Resultatet  fandt 
imidlertid  ikke  Sted.  Grunden  var,  meddeler  Forfatteren  nu,  at  den 
Opfattelse,  han  naaede  til,  var  saa  overraskende  for  ham  selv,  saa 
afvigende  fra  alt,  hvad  der  tidligere  var  sagt  om  Sagen,  at  han  tog 
i Betænkning  at  fremlægge  den,  før  han  havde  ladet  Spørgsmaalet 
hvile  i nogen  Tid  og  ved  fornyet  Undersøgelse  havde  prøvet,  om 
han  dog  ikke  havde  set  fejl.  De  fornyede  Undersøgelser  bestyrkede 
imidlertid  Prof.  Erslevs  Overbevisning  om,  at  han  havde  fundet 
Løsningen  paa  det  saa  omstridte  Spørgsmaal,  og  nu  i Indbydelses- 
skriftet til  Universitetets  Reformationsfest  har  han  fremlagt  sin 
Fortolkning,  ledsaget  af  Aftryk  og  Oversættelse  af  alle  de  vigtigere 

Aktstykker1);  i Forvejen  var  enkelte  interesserede  eller  sagkyndige 
Kredse  gjort  bekendt  med  Hovedresultaterne  gennem  historiske 
Øvelser,  som  Prof.  Erslev  i September  havde  holdt  med  en  Kreds  af 
Højskolelærere  og  gennem  Foredrag  i „ Historisk  Samfund*  og  i 
„Videnskabernes  Selskab*  i Oktober.  Den  levende  Interesse,  Under- 
søgelsen og  dens  Resultater  allerede  har  vakt,  vil  visselig  forplante 
sig  i vide  Kredse;  hvad  her  foreligger  er  saavel  fra  Formens  og 
Metodens  som  fra  Indholdets  og  Resultatets  Side  af  stor  Betydning, 
og  maa  nødvendigvis  fremkalde  mange  Betragtninger  ikke  blot  af 
videnskabelig -historisk,  men  ogsaa  af  mere  almindelig  national 
Karakter. 

I 

Den  danske  Opfattelse  af,  hvad  der  skete  i Søndeijylland  i 
Aaret  1721,  da  Frederik  IV  sejrrig  havde  endt  den  lange  Kamp 
med  Gottorperne,  havde  trængt  dem  ud  af  Slesvig  og  stod  som 
Eneherre  over  det  Land,  der  i mere  end  to  Hundrede  Aar  havde 
været  delt  mellem  to  Herrer,  kender  enhver  fra  sine  historiske 
Skolebøger.  Det  hører  til  de  Punkter,  der  atter  og  atter  under- 
streges og  indskærpes;  naar  Talen  bliver  om  Slesvigholstenismen, 
vises  der  tidlig  og  silde  hen  dertil  som  til  det  faste  Punkt,  hvor- 
paa  vor  historiske  Ret  til  Slesvig  hviler.  I 1721,  fremhæves  det 
da,  skete  et  afgørende  Brud  med  en  lang  for  Danmark  ulykkelig 
Udvikling;  da  Kong  Frederik  IV  havde  fordrevet  Gottorperne  fra 
Slesvig,  fik  han  Englands  og  Frankrigs  Garanti  for  Danmarks  evige 
Besiddelse  af  Hertugdømmet,  derefter  indlemmede  — inkorpore- 
rede — han  ved  en  højtidelig  Akt  — et  kongeligt  Patent,  hvori 
han  udtalte  sin  Vilje  — Slesvig,  „dette  i onde  Tider  paa  uret- 
mæssig Maade  fra  Kronen  Danmark  frarevne  Perlinens*  i Danmark, 
og  Slesvigs  Stænder,  Ridderskab,  Provster  og  borgerlige  Godsejere, 
samt  Hertugerne  af  den  sønderborgske  Linie  aflagde  derpaa  høj- 
tidelig Ed  om  Troskab  mod  Kongen  og  hans  Arvinger  paa  Tronen 
efter  Kongelovens  Lydende  („secundum  tenorem  legis  regiae*). 
Dette  skete  den  3.  og  4.  September  1721,  senere  aflagde  Embeds- 
mænd  og  de  fornemste  Indbyggere  i den  tidligere  hertugelige  Del 
en  tilsvarende  Ed,  og  hermed  var  Slesvig  inkorporeret  i Danmark, 
bragt  ind  under  Kongelovens  Arvefølge  med  Arvegang  i Mands- 
og  Kvindelinien,  medens  før  1721  Mandslinien  alene  havde  haft 

*)  Kr.  Erslev:  Frederik  IV  og  Slesvig.  En  historisk  Fortolkning  af  Arve- 
hyldningsakterne  af  1721.  Ogsaa  udkommet  i Særtryk  paa  Jacob  Erslevs  Forlag. 


Digitized  by  v^.oo5Le 


Arvehyldingsakterne  af  1721 


923 


Arveret  i Slesvig;  de  to  slesvigske  Løver  kunde  nu  med  Rette 
flyttes  fra  Rigsvaabenets  Midterskjold  til  Hovedskjoldet,  Slesvig  var 
fra  nu  af,  selv  om  dets  Særstilling  aldrig  helt  opgaves  og  dets 
administrative  Forbindelse  med  Holsten  desto  værre  aldrig  helt 
brødes,  et  dansk  Land,  jævnstillet  med  de  andre  danske  * Lande" 
som  Sælland,  Fyn  og  Jylland,  hvis  Mærker  havde  Plads  ved  de  to 
Løvers  Side.  Helt  anderledes  lyder  den  slesvig- holstenske  eller, 
om  man  vil,  den  tyske  Fortolkning  af  Arvehyldingen.  Hvad  der 
skete,  hævder  man  fra  denne  Side,  vedrørte  aldeles  ikke  hele 
Slesvig  og  ændrede  intet  i Landets  Arvefølge,  der  blev  nu  som 
før  udelukkende  mandlig.  Arvehyldingsakterne  vedrører  kun  den 
tidligere  gottorpske  Del,  den  er  det,  som  inkorporeres  i den  konge- 
lige Del,  det  er  en  Forening  af  de  to  hidtil  adskilte  Dele,  der  nu 
finder  Sted,  da  Magten  ligger  hos  én  i Stedet  for  hos  to  Lands- 
herrer. Om  en  Inkorporation  af  hele  Slesvig  i Danmark  er  der 
ingen  Tale;  Hyldingseden  aflægges  ikke  af  Stænderne  paa  Landets 
Vegne,  men  kun  af  Enkeltmænd  paa  deres  egne  Vegne,  Indbyg- 
gerne i den  hidtil  værende  gottorpske  Del  og  af  de  Ridderskabs- 
medlemmer m.  fl.,  der  hidtil  havde  staaet  under  Fællesregeringen. 
Om  en  Indførelse  af  Kongeloven  i hele  Slesvig  er  der  derfor  ikke 
Tale,  der  sker  overhovedet  ingen  anden  Forandring  iSlesvigs  stats- 
retslige Stilling  end  den,  der  fulgte  af,  at  der  nu  var  én  suveræn 
Landsherre  i Stedet  for  to. 

Ud  af  de  samme  Aktstykker  og  med  i alt  væsentlig  den  samme 
Viden  har  de  to  stridende  Parter  kunnet  læse  saa  grundforskellige 
og  uforenelige  Sætninger.  Hvad  der  nu  har  givet  Kr.  Erslev  Mu- 
lighed for  at  gennemhugge  disse  Modsigelser  og  selv  skabe  en  til- 
fredsstillende Fortolkning,  er  først  og  fremmest  hans  Metode.  Vi 
har  da  her  et  nyt  og  slaaende  Eksempel  paa,  hvorledes  den  ene 
Forsker  efter  den  anden  kan  gaa  i Blinde  om  en  Opgave,  prøve 
de  umuligste  Udveje  og  Fremgangsmaader  og  kun  undlade  at  bruge 
den  eneste,  der,  naar  man  nu  ser  den  anvendt,  vil  staa  for  alle 
som  den  selvfølgelige  og  saa  naturligvis  tillige  som  den  simpleste 
og  klareste.  Det  er  Historien  med  Kolumbus’  Æg  om  igen. 

Prof.  Erslev  har  frigjort  sig  for  alle  de  Forudsætninger,  hvor- 
med man  før  har  taget  fat  paa  Akterne.  „Juridisk  og  deduktivt" 
har  hidtil  alle  Forskere  arbejdet,  der  er  begyndt  udefra  og  ikke 
med  selve  Akterne;  i Stedet  for  af  Akterne  at  udlæse,  hvorledes 
Sies  vigs  statsretlige  Stilling  var  1721,  har  man  søgt  at  bestemme 
dette  udefra  og  har  paa  denne  Baggrund  villet  fortolke  Akterne. 

„Historisk  og  induktiv"  har  i Modsætning  hertil  Erslevs  Fremgangs- 
maade  været;  han  har  taget  de  to  Aktstykker  — Frederik  IV’s 
Patent  af  22.  August  1721  og  Edsformularen  fra  September  samme 
Aar  — for  sig,  har  fordybet  sig  i dem  og  har  søgt  at  forstaa  deres 
Mening  uden  nogen  som  helst  udefra  hentet  Forudsætning.  I sin 
Afhandling  fører  han  Læseren  Skridt  for  Skridt  ad  den  samme 
Vej,  som  han  selv  har  gaaet,  man  mærker  den  øvede  kritiske 
Lærer,  og  dobbelt  overbevisende  virker  hans  Undersøgelse,  fordi 
man  indtil  de  mindste  Enkeltheder  kan  følge  enhver  Slutnings  eller 
Paastands  Oprindelse  og  Fremvækst.  Og  eftersom  vi  faar  en  klar 
og  sammenhængende  Mening  ud  af  Akterne,  erkender  vi  ikke  blot 
Forfatterens  Evne  til  skarpsindig  Tolkning,  men  tillige  en  sund 
Sans  og  et  praktisk  Greb,  der  virker  helt  befriende.  Det  skulde 
synes  at  være  en  selvsagt  Sag,  at  Akter,  om  hvis  Fortolkning  der 
kan  være  saa  stor  Uenighed  som  om  disses,  maa  indeholde  Uklar- 
heder eller  Modsigelser.  Tidligere  Forskere  har  haft  en  Følelse 
heraf,  men  ingen  har  som  Erslev  taget  resolut  paa  Sagen;  fra  sin 
Syslen  med  mange  andre  Statsakter  fra  ældre  Tid  er  han  væbnet 
med  Mistillid  til  Affattemes  Nøjagtighed  eller  Logik;  medens  mange 
andre  ikke  kan  frigøre  sig  fra  den  Tanke,  at  en  Uklarhed  eller 
Modsigelse  i slige  højvigtige  Dokumenter  kun  er  tilsyneladende  og 
maa  skyldes  Nutidens  bristende  Fortolkningsevne,  véd  Erslev,  at 
Fejlen  ofte  simpelthen  ligger  i Aktstykkets  Affattelse.  Netop  her 
paaviser  han,  at  dette  er  Tilfældet,  vi  har  Koncepterne  og  kan 
følge  Akternes  Tilblivelseshistorie,  og  i overordentlig  Grad  har  det 
da  lettet  den  hele  Undersøgelse,  at  det  Punkt  for  Punkt  kan  eftervises, 
hvor  skødesløst  og  ubetænksomt  disse  betydningsfulde  Akter  er  bievne 
til.  Det  er  lige  grovt  nok,  at  de  danske  Koncipister  har  givet 
Patentet  en  helt  forkert  Adresse,  at  der  i Eden  paa  et  afgørende 
Punkt  gives  et  galt  Referat  af  Patentet,  at  der  ikke  selv  af  den 
ledende  Statsminister  Sehested  vaagedes  over,  at  senere,  meget  be- 
tydningsfulde Indskud  i ellers  færdige  Koncepter  ledsagedes  af  til- 
svarende nødvendige  Ændringer  i den  øvrige  Tekst,  eller  at  man 
ikke  var  i Stand  til  at  fastholde  koncise  Betegnelser  for  de  Begreber, 
hvormed  der  opereredes,  ja  end  ikke  holdt  de  fire  forskellige  Stats- 
begreber: hele  Slesvig,  den  hertugelige  Del,  den  kongelige  Del  og 
Fællesdelen  skarpt  ud  fra  hinanden.  Megen  Møje  vilde  tidligere 
Forskere  have  sparet  sig,  om  de  havde  haft  Øje  for  disse  Mangler; 
mindre  kan  dette  dog  bebrejdes  Fyrremes  Forfattere,  der  bortset 
fra  Wegener  ikke  kendte  Koncepterne;  men  at  A.  D.  Jørgensen, 

der  havde  alle  Akterne  for  sig,  ikke  saa  klarere,  er  derimod  højst 
mærkeligt. 

Hvad  Erslev  udlæser  af  Akterne,  supplerer  og  styrker  han  ved 
en  Række  Enkeltundersøgelser,  han  prøver  Baggrunden  for  sin 
Fortolkning:  Grundspørgsmaalet  om  hvad  Frederik  IV  1721  mente 
om  Kongedelens  statsretlige  Stilling,  og  sin  Opfattelses  Rigtighed 
undersøger  han  ved  omhyggelige  Modprøver,  idet  han  stiller  sig 
paa  de  afvigende  Fortolkningers  Standpunkt  og  forsøger,  om  man 
derudfra  kan  bringe  Mening  i Akterne  eller  modbevise  hans  egen 
Fortolkning.  Derefter  inddrager  han  de  bevarede  Koncepter  til 
Patentet  og  Eden  og  de  forudgaaede  skriftlige  Betænkninger  af 
Regeringsmedlemmer  eller  andre  Raadgivere  under  sin  Under- 
søgelse; endelig  gaar  han  ind  paa  Spørgsmaalet  om  Slesvigs  stats- 
retlige Stilling  efter  hans  Fortolkning  af  disse  Akter  og  dvæler  ved 
Samtidens  og  Eftertidens  Forstaaelse  deraf.  Med  en  Omhu  og  For- 
synlighed, der  vidner  om  beundringsværdige  kritiske  Evner,  be- 
handler Prof.  Erslev  Problemet  fra  alle  Sider,  hver  Indvending  eller 
hvert  Spørgsmaal,  der  rejser  sig  hos  en  kritisk  Læser,  er  forudset 
og  imødegaaet;  den  hele  Undersøgelse  er  saa  fast  og  saa  forsigtig 
sammennittet  Led  for  Led,  at  den  intet  Angrebspunkt  synes  at 
frembyde.  Prof.  Erslev  har  før  leveret  fortrinlige  kritiske  Afhand- 
linger, dette  sidste  staar  dog  vistnok  højest,  Behandlingen  svarer 
værdigt  til  Emnets  Betydning. 

Hvad  er  da  Prof.  Erslevs  Opfattelse,  og  hvori  skiller  den  sig 
fra  de  to  saa  modsatte  tidligere  Fortolkninger? 

Klarest  faar  man  vistnok  dette  frem  ved  at  lægge  Mærke  til, 
hvad  Erslev  selv  fremhæver  som  det  afgørende  ny  i sin  Opfattelse,  at 
han  paa  et  Hovedpunkt  træder  i Modsætning  saavel  til  den  ældre 
danske  som  til  den  slesvig- holstenske  Fortolkning.  Lige  siden 
Striden  rejstes,  har  begge  Parter  nemlig  mødtes  i Enighed  om  en 
Paastand,  som  Kielerprofessoren  Niels  Falck  i 1816  formulerede, 
den  nemlig,  at  hele  Slesvigs  Retsstilling  forud  for  Hyldingen  i 
1721  var  bestemt  af  de  bekendte  Suverænitetserklæringer  fra  1658 
eller  med  andre  Ord,  at  ikke  blot  Gottorpeme  besad  deres  Del, 
men  ogsaa  Kongen  sin  Del  af  Hertugdømmet  med  fuld  Suverænitet 
udskilt  fra  Danmarks  Krone  og  med  Arvefølge  alene  for  Mands- 
linien. Men  naar  man  gik  ud  fra  denne  Forudsætning,  som  man 
imidlertid  vel  at  mærke  ikke  udlæste  af  Akterne,  men  medbragte 
udefra,  opstod  Vanskelighederne,  idet  man  i Akterne  fandt  to 
Sætninger,  om  hvis  Forstaaelse  man  absolut  ikke  kunde  enes: 

I (hvad  man  fandt  udtrykt  i Patentet)  Frederik  IV  indlemmede  den 
fyrstelige  Andel  i den  kongelige,  og  II  (hvad  man  fandt  dels  i 
Patentet,  dels  i Eden)  som  Følge  af  denne  Indlemmelse  krævede 
han  Ed  paa  Kongelovens  Arvefølge.  Skarpt  og  klart  paapeger  nu 
Erslev,  hvor  absolut  uforenelige  disse  Sætninger  er  — naar  kun 
Mandsliniens  Arveret  gælder  i den  kongelige  Del,  kan  der  ikke 
kræves  Ed  paa  Kongelovens  Arvefølge  (o : Mands-  og  Kvindeliniens 
Arvefølge)  af  Hertugdelens  Indbyggere,  som  Følge  af  en  Ind- 
lemmelse i Kongedelen,  og  videre  klargør  han,  hvorledes  denne 
faktiske  Uforenelighed  har  bragt  begge  Kredse  af  Fortolkere  ind 
paa  alle  de  modstridende  Fortolkninger  af  Akternes  Mening.  Slesvig- 
holsteneme  bragtes  til  at  benægte  det  ganske  uomtvistelige,  at  Edens 
Ord  „secundum  tenorem  legis  regiae  “ sigtede  til  den  danske  Konge- 
lov; Danskerne  søgte  ad  de  umuligste  Veje  at  komme  udenom,  at 
der  i Patentet  kun  tales  om  en  Inkorporation  af  den  hertugelige 
Del  i den  kongelige,  og  vilde  paa  Trods  af  Ordlyden  fortolke  Ak- 
terne til  at  gælde  hele  Slesvig  og  en  Inkorporation  i Danmark. 
Løsningen  bringer  nu  Erslev,  idet  han  angriber  den  Sætning,  som 
begge  Parter  var  enige  om,  men  ikke  havde  udlæst  af  Akterne; 
nu  udlæser  han  af  Akterne,  at  Frederik  IV’s  Mening  om  Konge- 
delens statsretlige  Stilling  før  Hyldingen  1721  var  en  ganske 
anden  end  Niels  Falcks  og  alle  de  Fortolkeres,  der  sluttede  sig  til 
ham.  Fuldkommen  overbevisende  paapeger  Erslev,  at  Frederik  IV 
ikke  opfattede  sin  Del  af  Slesvig  som  i 1658  løst  fra  Danmarks 
Krone,  „von  der  Crone  abgerissen*,  og  endvidere,  at  han  mente 
sig  at  besidde  Kongedelen  med  ganske  samme  Ret  som  alle  sine 
øvrige  Besiddelser,  det  er  med  samme  Ajrveret  som  i Danmark, 
hvor  Kongelovens  Mands-  og  Kvindeliniearveret  gjaldt  siden  1660 — 65. 
Her  har  man  i det  19de  Aarhundrede  brugt  fine  statsretlige  Di- 
stinktioner, som  hin  Tid  ikke  lagde  Vægt  paa;  Frederik  IV  har  set 
Sagen  ganske  simpelt  saaledes,  at  hvad  Gottorpeme  sad  inde  med, 
— hvad  enten  det  var  som  Len  eller  som  efter  1658  med  Lens- 
frihed, — det  var  „abgerissen  von  der  Crone*;  hvad  han  selv  besad 
enten  som  Lensmand  af  sig  selv,  af  Danmarks  Krone,  eller  som  efter 
1658  uden  Lensbaandet,  det  var  han  i ligesaa  sikker  Besiddelse  af,  som 
af  Danmark,  og  det  laa  selvfølgelig,  — og  hvis  særlig  Retshjemmel 
skulde  paapeges,  i Kraft  af  Kongelovens  Artikel  191),  — under  Konge- 

l)  Kongelovens  Art.  19  siger,  at  alt  hvad  de  danske  Konger  har  eller  er- 
hverver, alt  sammen  intet  undtaget  skal  uskiftet  være  og  blive  under  én  Dan- 
marks og  Norges  Arveenevoldskonge. 

loven  og  dennes  Arvefølge.  Men  i det  Øjeblik  man  ser,  at  dette 
er  den  statsretlige  Opfattelse,  der  ligger  bag  ved  Patent  og  Ed,  da 
forstaar  man  disses  Mening  og  kan  fortolke  dem  fornuftigt  — ganske 
vist  i Modsætning  saavel  til  den  ældre  danske  som  til  den  slesvig- 
holstenske  Opfattelse. 

I bestemt  Modsætning  til  den  ældre  danske  Fortolkning  hævder 
Erslev  da,  at  der  i Akterne  kun  er  Tale  om  den  tidligere  hertuge- 
lige Del  af  Slesvig  og  dennes  Inkorporation  i den  kongelige  Del. 
Om  en  Inkorporation  af  Slesvig  i Danmark  er  der  ikke  Tale,  Ud- 
tryk i Akterne,  der  kan  synes  at  sigte  paa  hele  Slesvig,  stammer, 
det  efterviser  han  uimodsigelig,  fra  den  Uklarhed  i Begrebsbestem- 
melserne og  Skødesløshed  i Opfattelsen  af  Akterne,  vi  allerede  har 
omtalt.  Med  Kongedelen  sker  der  kun  det  rent  passive,  at  Hertug- 
delen inkorporeres  deri;  Akternes  Formaal  var  at  sikre  den  evige 
Besiddelse  af  den  tidligere  hertugelige  Del,  der  var  garanteret  Fre- 
derik IV  af  Stormagterne,  og  naar  vi  fastholder  hans  Opfattelse  af 
Kongedelens  Stilling,  da  forstaar  vi  — og  her  træder  Erslev  i den 
skarpeste  Modsætning  til  Slesvigholsteneme,  — at  Frederik  IV  kunde 
vælge  den  Fremgangsmaade  at  inkorporere  Hertugdelen  i den 
kongelige  Andel  og  lade  de  tidligere  gottorpske  Undersaatter  af- 
lægge Troskabsed  til  ham  og  alle  hans  kongelige  Efterfølgere  paa 
en  Arvefølge  efter  Kongelovens  Lydende;  paa  denne  Maade  blev 
efter  Frederik  IV’s  Opfattelse  Hertugdelen  fast  knyttet  til  Danmarks 
Krone,  og  derfor  kunde  der  i Patentet  tales  om  Fyrstedelen  som 
et  genvundet  Pertinens  af  Danmarks  Krone,  og  i Eden  med  et 
mindre  nøjagtigt,  men  nu  forstaaeligt  Udtryk  om  en  Inkorporation 
i Kronen. 

Saaledes  gjaldt  da  i Slesvig  efter  Arvehy Idingen  1721  Konge- 
lovens Arvefølge;  men  kun  for  Hertugdelens  Vedkommende  var 
dette  noget  nyt,  og  naar  man  fra  dansk  Side  har  set  Frederik  IV's 
Handling  dengang  som  en  fuldkommen  Omvæltning  af  hele  Sles- 
vigs  Retsstilling  og  det  første  Brud  med  den  gamle  Tilstand,  da  er 
dette  ikke  rigtigt.  Hvad  der  skete,  var  kun  den  mest  nærliggende 
og  nødvendigste  Følge  af  Sejren  over  Gottorpeme.  Som  det, blev 
sagt  af  den  samtidige  Historiker  Hans  Gram  — en  Udtalelse,  der 
staar  som  Motto  paa  Erslevs  Afhandling  — „alt,  hvad  Rex  Fre- 
dericus  IV  har  gjort  og  tilvejebragt  med  det  Hertugdom  Slesvig, 
var  at  ophæve  Divisionen  og  tage  det  Stykke  tilbage,  som  var  til- 
delt Regis  Frederici  I Søn  Hertug  Adolpho  og  hans  Posteris,  og  at 
eje  det  med  samme  Ret,  som  Hs.  Maj.  ejede  sin  egen  Del\ 

Særlig  interessant  er  det  nu  at  se,  at  Erslev,  som  dette  Citat 
af  Hans  Gram  tyder  paa,  kommer  til  samme  Resultat  som  alle  de 
kyndige  Forfattere,  der  i det  18de  Aarh.  kom  nærmere  ind  paa 
Spørgsmaalet.  Alle  betoner  de,  at  der  1721  kun  skete  en  Foran- 
dring med  den  hertugelige  Del  af  Slesvig,  og  alle  hævder  de,  at 
hele  Slesvig  efter  1721  ligger  under  Kongeloven,  men  at  der  ikke 
er  foregaaet  nogen  Inkorporation  i Kongeriget.  I 1734  siger  saa- 
ledes  A.  Højer,  at  det  siden  1660  havde  staaet  Kongerne  frit  for  at 
indlemme  Slesvig  i Danmark,  men  han  fortsætter  „som  til  denne  Tid 
ikke  er  sket*  og,  vel  at  mærke,  Talen  er  om  den  statsretlige  In- 
korporation. Først  efter  1815  forlader  man  denne  Opfattelse  og  kom- 
mer baade  jtaa  dansk  og  slesvig-holstensk  Side  til  urigtige  Resultater. 

n 

Utvivlsomt  vil  Erslevs  skarpsindige  Undersøgelse  blive  paa  det 
nøjeste  prøvet  og  kritiseret  af  alle  interesserede  og  sagkyndige. 
Sikkert  vil  man  imidlertid  erkende,  at  Spørgsmaalet  ikke  blot  her 
for  første  Gang  for  Alvor  er  ble  ven  bragt  ud  af  den  Ring,  hvori 
det  i Virkeligheden,  lige  siden  Striden  derom  rejstes,  har  bevæget 
sig,  men  ogsaa  i alt  væsentligt  er  bleven  løst  paa  en  tilfredsstil- 
lende Maade.  Det  vil  maaske  gaa  flere  som  nærværende  An- 
melder, at  Undersøgelsen  ved  første  Gennemlæsning  netop  paa 
Grund  af  sin  forbløffende  Simpelhed  og  Klarhed  har  vakt  en 
skærpet  Kritik  overfor  Resultater,  der  afviger  saa  overordentlig  fra 
alle  vore  tidligere  Begreber  om  Sagen;  men  jo  mere  man  fordyber 
sig  i Erslevs  Undersøgelse,  og  jo  ivrigere  man  prøver  at  finde  An- 
grebspunkter og  rokke  Bevisførelsens  enkelte  Led  uden  at  have 
Held  med  sig,  desto  mere  overbevises  man  om,  at  han  har  Ret; 
søger  man  til  de  Originalakter,  Forfatteren  har  brugt,  vokser  Tilliden, 
og  man  ender  med  Overbevisning  om,  at  der  her  virkelig  i Hoved- 
sagen er  givet  os  den  blivende  Fortolkning. 

Ved  Siden  af  den  Tilslutning  jeg  saaledes  kan  yde  Prof.  Erslevs  Re- 
sultater, kunde  jeg  dog  ønske  at  betone  en  særegen  Vanskelighed,  som 
det  forekommer  mig,  at  Forfatteren  kunde  have  fremhævet  stærkere  i 
Stedet  for  som  Tilfældet  er,  delvis  at  afvise  den  som  sig  uvedkommende.  Det 
er  sikkert  rigtigt,  naar  han  fremhæver,  at  det  for  den  historiske  Fortolk- 
ning af  Akterne  fra  1721  i og  for  sig  aldeles  ikke  kommer  an  paa  det 
juridiske  Spørgsmaal  om,  hvor  vidt  Frederik  IV’s  Opfattelse  af  Kongedelens 
Stilling  er  rigtig  eller  juridisk  forsvarlig  eller  ej,  men  kun  paa,  hvorledes 
den  Opfattelse  var,  hvorfra  Frederik  IV  gik  ud  ved  Udstedelsen  af  Ak- 
terne. Nu  tilskynder  imidlertid  hele  Spørgsmaalet  paa  Grund  af  dets 
senere  historiske  Betydning  En  til  at  klargøre  sig  alle  Muligheder,  og  det 

vil  netop  derfor  være  af  overordentlig  stor  Vigtighed,  om  man  kunde 
si  aa  ogsaa  den  anden  Side  af  Sagen  fast  eller  i alt  Fald  paapege,  hvor- 
ledes den  kongelige  Dels  statsretlige  Forhold  virkelig  var  før  1721. 
Erslev  gaar  ogsaa  ind  paa  dette  Spørgsmaal.  Først  fjerner  han  det  eneste 
positive  Bevis,  man  hidtil  har  kunnet  give  for,  at  Frederik  IV  skulde 
have  anset  Kongedelen  for  før  1721  afreven  fra  Kronen  og  under  Mands- 
liniens Arveret,  og  endvidere  paaviser  han,  at  det  kan  spores,  at  man 
baade  under  Frederik  111  mellem  1660—70  og  under  Christian  V og 
under  Frederik  IV  før  1721  har  ment,  at  Kongelovens  Arvefølge  gjaldt 
i Kongedelen,  og  at  denne  var  knyttet  til  Danmarks  Krone.  Jeg  vil  blot 
derom  i Forbigaaende  bemærke,  at  jeg  ikke  kan  lægge  samme  Vægt  som 
Forfatteren  paa  en  hertil  sigtende  Udtalelse  af  en  brandenburgsk  Gesandt 
i 1684;  er  Udtrykkene  i Statsakter  og  officielle  Dokumenter  fra  den  Tid 
ofte  tilfældige,  saa  er  de  det  om  muligt  endnu  mere  i Gesandtskabsindbe- 
retninger, og  man  kan  kun  fæste  sig  meget  lidt  derved.  Hvad  over- 
hovedet Christian  V’s  Politik  angaar,  da  er  der  dog,  hvad  Erslev  ej  heller 
fordølger,  adskilligt,  der  taler  i modsat  Retning.  Men  bortset  herfra  vil 
det  vistnok  undre  adskillige  Læsere,  at  Forf.  ikke  paapeger  en  eneste  Stats- 
akt, der  giver  det  uomtvisteligt  og  iøjnefaldende  Retsgrundlag  for  Frede- 
rik IV’s  Opfattelse  1721.  Det  skal  ikke  bebrejdes  Erslev , at  han  ikke 
nævner  en  saadan  Akt;  thi,  hvad  der  ogsaa  fremgaar  af  hans  Fremstilling, 
en  saadan  findes  nemlig  ikke.  Vi  er  her  ved  et  Punkt,  hvor  det 
for  moderne  Læsere  er  svært  at  sætte  sig  ind  i hin  Tids  Tankegang, 
og  forstaa  den  mærkelig  praktiske,  efter  vor  Opfattelse  lidet  forsigtige 
eller  omhyggelige  Maade,  hvorpaa  sligt  behandles;  det  svarer  ganske  tit, 
hvad  der  ses  ved  Akternes  Udarbejdelse  1721.  Man  skulde  dog  tro,  at 
man  efter  Suverænitetens  Indførelse  eller  efter  Kongelovens  Udstedelse 
maatte  have  foretaget  en  officiel  Tilkendegivelse  af,  hvorledes  Konge- 
delens Stilling  nu  blev.  Man  gjorde  det  imidlertid  ikke;  at  man  har 
tænkt  paa  Spørgsmaalet  1660  kan  tilfældig  paavises,  men  man  foretog  sig 
intet.  Erslev  giver  en  særdeles  god  Forklaring  heraf,  hvortil  jeg  skal 
nøjes  med  at  henvise,  og  man  kan  forstaa,  at  Frederik  IV  kan  have 
betragtet  det  hele  som  en  aldeles  selvfølgelig  Sag,  rimeligvis  alene  af 
Hensyn  til  Kongelovens  Artikel  19,  der  netop  under  Forhandlinger  før 
Arvehyldingen  1721  fremdroges  af  den  statsretlærde  Holstener  Breitenau, 
en  Mand,  der  var  særlig  stemt  for  at  bevare  Slesvigs  udprægede  Sær- 
stilling. Men  i høj  Grad  uheldigt  er  det,  at  man  ikke  klart  saa  de 
Vanskeligheder,  dette  kunde  volde;  intet  havde  jo  været  lettere  for  Fre- 
derik IV,  der  1721  faktisk  kunde  stifte  al  den  nye  Ret  med  Slesvig, 
som  han  vilde,  end  i Akterne  udtrykkelig  at  fremhæve  det  Punkt,  man 
nu  gik  stiltiende  hen  over,  og  sige,  at  han  indlemmede  Hertugdelen  i 
Kongedelen  og  tog  Ed  af  de  ny  Undersaalter  paa  Kongeloven,  fordi 
Kongedelen  i Kraft  af  Kongelovens  Art.  19,  eller  hvad  han  ellers  vilde 
paaberaabe  sig,  laa  under  Kongeloven.  Hermed  havde  alt  været  klaret. 

Jeg  kan  ikke  vel  tro,  at  Frederik  IV’s  Undladelse  heraf  er  afgørende, 
men  man  maa  være  paa  det  rene  med,  at  her  er  det  Punkt,  hvorpaa 
et  eventuelt  fremtidigt  Angreb  paa  Paastanden  om,  at  hele  Slesvig  efter 
1721  laa  under  Kongelovens  Arvefølge,  vil  blive  rettet.  Man  bør  da, 

synes  jeg,  gøre  sig  klart,  hvad  Følgen  vilde  være,  hvis  Frederik  IV’s 
Standpunkt  skulde  vise  sig  juridisk  uholdbart;  dette  Spørgsmaal  skyder 
Erslev  imidlertid  fra  sig  som  sin  historiske  Undersøgelse  uvedkommende. 
Anders  Sandøe  Ørsted  var  i sin  Tid  inde  herpaa,  og  skønt  han  udtaler 
sig  overordentlig  forsigtig  og  begrænset,  er  der  en  vis  Rimelighed  for, 
at  han  kan  have  haft  en  Opfattelse  af  Akternes  Mening,  der  ikke  er 
Erslevs  meget  fjern.  For  det  første  maa  det  fremhæves,  at  Erslevs 
Fortolkning  vilde  blive  ganske  uberørt,  men  dernæst  vilde  man  ikke 
kunne  komme  bort  fra,  at  den  Ed  af  Fyrster  og  Undersaatter,  der  aflagdes 
i 1721  for  Hertugdelens  Vedkommende,  bandt  Hertugdelen  til  Kongelovens 
Arvefølge.  Hvad  Kongedelen  angaar,  vilde  man  derimod,  hvis  man  ikke 
kunde  gaa  ind  paa,  at  Frederik  IV’s  Forudsætning  var  rigtig,  naa  til  det 
ganske  vist  mærkelige  Resultat,  at  det  blev  Kongedelen,  hvis  Arvefølge  efter 
1721  ikke  faldt  sammen  med  Kongerigets.  Jeg  tilstaar,  at  jeg  ikke  kan  til- 
lægge hele  denne  Slutning  andet  end  teoretisk  Betydning;  det  vilde 
imidlertid  være  interessant,  om  denne  Mulighed,  der  jo  væsentlig  er  en 
specifik  juridisk  Fortolkningssag,  engang  blev  alsidig  belyst  af  en  kyndig 
Jurist.  Man  vilde  da  tillige  kunne  klare  Spørgsmaalet  om,  hvor  vidt  den 
Ed,  Hertugdelens  Indbyggere  havde  aflagt  kunde  tabe  i Retskraft,  fordi 
Underskriveren  ved  at  aflægge  Ed  paa  Kongelovens  Arvefølge  gik  ud  fra 
den  forkerte  Forudsætning,  at  denne  gjaldt  i Kongedelen.  Man  skulde 
paa  Forhaand  være  fristet  til  at  afvise  denne  Tanke,  alene  fordi  Eden, 
i det  Øjeblik  den  underskrives  jo  ikke  længere  blot  er  historisk  Vidnes- 
byrd om  Kongens  Vilje  og  Mening,  men  tillige  bliver  Underskriverens 
positive  og  selvstændige  Viljeserklæring. 

I Sammenhæng  hermed  rejser  sig  tillige  det  Spørgsmaal , hvor 
vidt  de  sønderborgske  Liniers  Arvekrav  var  ophævet  efter  1721  eller 
ikke,  et  Spørgsmaal,  A.  D.  Jørgensen  gaar  meget  ind  paa,  men  paa  en 
Maade,  der  rammes  haardt  af  Erslevs  Kritik.  Spørgsmaalet  er  jo  meget 
vigtigt,  idet  det  fører  til  Spørgsmaalet  om  de  augustenborgske  Arvekravs 
Berettigelse,  og  kræver  utvivlsomt  en  ny  gennemgribende  Prøvelse.  Prof. 
Erslev  gaar  imidlertid  ikke  nærmere  ind  paa  det  i den  foreliggende 
Undersøgelse,  og  jeg  skal  heri  følge  hans  Eksempel;  men  naar  man, 
hvad  der  vil  være  al  Grund  til,  paa  ny  optager  Augustenborgernes  Historie 
til  Undersøgelse,  vil  man  være  aldeles  nødt  til  at  bringe  deres  Arvekravs 
Forhold  til  Arvehyldingen  1721  paa  det  rene. 

Paa  et  enkelt,  ganske  vist  perifert  Punkt  tror  jeg  ikke,  at  Prof. 
Erslevs  Slutninger  er  helt  rigtige.  Hvor  han  S.  76  omtaler  Koncepterne 
til  Eden  og  Patentet  nævner  han  i en  Note,  at  den  Henvisning  til  Lex 
regia,  der  har  spillet  saa  stor  en  Rolle,  er  kommen  ind  gennem  en 
underordnet  Embedsmand  i Kancelliet.  Dette  behøver  imidlertid  ikke  at  være 
Tilfældet,  der  kan  jo,  selv  om  det  ikke  nu  aktmæssig  kan  eftervises,  meget 
vel  have  foreligget  en  mundtlig  Ordre;  det  er  ikke  urimeligt,  at  f.  Eks.  Sehe- 
sted  kan  have  set  paa  den  Formular  fra  1684,  der  lagdes  til  Grund  for 
Koncepten  til  Eden  fra  1721,  og  kan  have  givet  en  foreløbig  Anvisning 
til  Ændringen.  Naar  Forf.  S.  79  betvivler  A.  D.  Jørgensens  Ret  til  uden 
videre  at  tillægge  Sehested  Æren  for  visse  vigtige  Rettelser  i Koncepterne, 
maatte  Konsekvensen  blive  en  lignende  Varsomhed  paa  dette  Punkt  — 

Men  frister  Prof.  Erslevs  Undersøgelse  ikke  til  Angreb  paa  dens 
Resultater,  saa  tilskynder  den  derimod  til  en  Række  forskelligartede 
Betragtninger. 

Over  Kong  Frederik  IV  og  de  af  hans  Raadgivere,  der  affat- 
tede Aktstykkeme  i 1721  og  ordnede  Arvehyldingen , falder  der 
ved  Erslevs  Undersøgelser  et  Lys,  der  langtfra  er  saa  gunstigt 
som  det,  hvori  vi  plejer  at  se  dem.  Ikke  mindst  under  Paavirk- 
ning  af  A.  D.  Jørgensen  er  vi  kommen  til  at  se  med  overordentlig 
stor  Anerkendelse  paa  disse  Mænds  Gerning  i 1721.  Den  forekom 
os  at  være  en  virkelig  Statsmandshandling,  en  klog  og  fuldt  over- 
vejet Besegling  af  den  sejerrig  tilendebragte  Kamp  med  Gottorperne, 
vi  beklagede  kun,  at  Frederik  IV  ikke  satte  Kronen  paa  sit  Værk 
ved  at  lade  den  statsretlige  Inkorporation  af  Slesvig  efterfølges  af 
den  administrative  Indlemmelse,  som  vi  véd,  at  han  i 1721  var 
stemt  for,  men  udsatte.  Nu  ser  vi  dette  Mesterstykke  af  Stats- 
kunst reduceret  meget  stærkt,  kun  det  allermest  nærliggende  ud- 
førte man,  og  hvad  der  udførtes  var  uklart  og  mangelfuldt.  Naar 
A.  D.  Jørgensen  om  Christian  Sehested  siger,  at  „han  havde  sørget 
for  at  faa  Søndeijyllands  Indlemmelse  fuldbyrdet  paa  den  mest 
betryggende  Maade“,  saa  maa  vi  nu  i Modsætning  hertil  beklage, 
at  Sehested  netop  ikke  forstod  at  gøre  dette.  Havde  han  foruden 
sit  gode  danske  Sindelag  haft  Holsteneren  Gensch  von  Breitenaus 
statsretlige  Skarpsindighed  og  Viden,  var  det  blevet  bedre;  det 
Værk,  han  satte  i Scene,  var  mangelfuldt  og  lidet  fremsynet  og 
bragte,  som  Facit  udviser,  ingen  Klarhed  eller  Betryggelse.  Atter 
her  paatrænger  sig  en  pinlig  Følelse  af,  hvor  lidt  overlegen  Stats- 
mandsdygtighed der  paa  afgørende  Vendepunkter  i vor  Historie 
har  staaet  til  Danmarks  Raadighed. 

Paa  dette  Punkt  ser  vi  Erslevs  Opfattelse  skille  sig  fra  A.  D. 
Jørgensens  og  herved  føres  jeg  til  at  betragte  en  overordentlig 
interessant  Side  af  den  hele  Undersøgelse.  Saa  central  en  Stilling 
indtager  A.  D.  Jørgensen  i vor  Historieforskning,  saa  ejendommeligt 
er  særlig  hans  Forhold  til  Sønderjyllands  Historie,  og  saa  betydelig 
en  Plads  indtager  Afhandlingen  fra  1885  i hans  Forfatterskab,  at 
Læseren  af  Erslevs  Arbejde  med  særlig  Opmærksomhed  vil  følge 
Forholdet  mellem  de  to  Forfatteres  Opfattelse  af  Problemet. 

Naar  jeg  har  betonet,  at  Erslev  forlader  den  ældre  Metode  og 
paa  et  afgørende  Punkt  gaar  imod  den  ældre  danske  Opfattelse, 
da  er  jo  Forholdet  egentlig  dermed  givet;  men  det  maa  udtrykkes 
endnu  skarpere:  helt  igennem  underkender  og  modbeviser  Prof. 

Erslev  A.  D.  Jørgensens  Resultater.  Først  vil  Læseren  imidlertid 
bemærke,  hvor  smuk  og  værdig  den  Polemik  er,  hvorigennem 
Erslev  naar  hertil.  Uforbeholdent  anerkender  han,  hvad  nyt  og 
nyttigt  A.  D.  Jørgensen  har  bragt  frem,  han  betoner,  hvor  helt 
anderledes  forstandig  og  retfærdig  A.  D.  Jørgensens  Behandling  af 
det  nationale  Stridsspørgsmaal  er  end  de  andre  ældre  danske  For- 
fatteres, og  skiller  ham  med  Grund  saa  vidt  muligt  ud  fra  disse. 
Hvad  mere  er,  ved  Behandlingen  af  Hovedspørgsmaalet  fra  dansk 
Side  — Paastanden  om  hele  Slesvigs  Inkorporation  i Danmark  — 
hvor  en  Række  danske  Forfattere  rammes  af  en  alvorlig  Bebrej- 
delse for,  at  de  er  nøjedes  med  løse  Ord  og  urigtige  Citater  og  for 
at  have  tilsløret  hele  Sagens  Mening,  søger  Erslev  at  skyde  sit 
Skjold  foran  A.  D.  Jørgensen.  Denne  kom  nemlig  til  samme  Re- 
sultat som  f.  Eks.  Wegener,  og  læser  man  Jørgensens  Fremstilling,  der 
paa  dette  Punkt  bruger  meget  stærke  og  tilsyneladende  klare  Ud- 
tryk, forfærdes  man  næsten  ved  at  se,  at  han  tilsyneladende  tager 
Sagen  ganske  paa  samme  Maade  som  Wegener,  i Strid  med  Ak- 
ternes Ord.  Med  en  Loyalitet,  der  ikke  noksom  kan  paaskønnes 
af  enhver,  der  sætter  A.  D.  Jørgensens  Forskning  højt,  gaar  Erslev 
energisk  ind  paa  Sagen,  og  det  lykkes  ham  virkelig  at  faa  frem, 
hvad  A.  D.  Jørgensen  har  ment,  og  hvad  der  har  forledt  ham 
til  at  bruge  saa  uheldige  Udtryk.  De  er  ikke  fremkomne  ved  en 
bevidst  utilladelig  Citering,  men  ved  en  ubegribelig  fantasifuld 
Kombination. 

I Realiteten  er  Erslevs  Kritik  overordentlig  skarp.  Han  efter- 
gaar  en  Række  Fortolkninger  og  Hypoteser,  hvormed  A.  D.  Jør- 
gensen underbyggede  den  ældre  danske  Paastand,  og  de  falder  alle 
for  hans  Angreb.  Typisk  er  „ Landdagsteoriens  “ Skæbne.  For  at 
komme  ud  over  den  for  den  danske  Paastand  saa  store  Vanske- 
lighed, at  hele  Slesvigs  Indlemmelse  intetsteds  i Akterne  udtrykkelig 
udtales,  fremhævede  A.  D.  Jørgensen  stærkere  end  nogen  tidligere, 
at  Ridderskabet  havde  svoret  paa  hele  Hertugdømmets  Vegne,  og 
at  dets  Sammenkaldelse  til  Edsaflæggelse  paa  Gottorp  betød  Ind- 
kaldelsen af  en  Landdag.  Punkt  for  Punkt  gør  Erslev  det  af  med 
denne  Teori,  og  man  forbavses  over,  hvor  blindt  og  ensidig  A.  D. 
Jørgensen  har  behandlet  baade  de  færdige  Akter  og  Koncepterne, 
og  hvor  uforsigtig  han  har  opstillet  Bevisrækker,  hvori  ikke  et 
eneste  Led  kan  staa  for  en  nærmere  Prøvelse. 

Men  som  med  Landdagsteorien  saaledes  helt  igennem;  ingen 
tidligere  Kritik  har  som  denne,  hvor  respektfuldt  end  Erslev  sænker 

sin  Kaarde  for  sin  Modstander,  blottet  Svaghederne  i A.  D.  Jørgen- 
sens Forfatterskab.  Tidligt  eller  sent  havde  dette  jo  maattet 
komme,  men  bedst  havde  det  været,  om  Jørgensen  selv  havde 
kunnet  modtage  Angrebet.  At  han  kunde  have  slaaet  det  tilbage, 
anser  jeg  for  udelukket,  men  en  Holmgang  mellem  disse  to  For- 
fattere vilde  have  været  overordentlig  interessant. 

Med  stor  Ret  fremhæver  Erslev,  at  naar  det  ikke  er  lykkedes 
A.  D.  Jørgensen  at  skaffe  Klarhed  over,  hvad  der  skete  1721,  da 
hænger  det  ikke  blot  sammen  med,  at  han  endnu  for  stærkt  var 
bunden  ved  Fortidens  Synsmaader,  men  ogsaa  med,  at  det,  det 
her  drejede  sig  om,  den  simple  og  skarpe  Fortolkning  af  et  Par 
enkelte  Akter,  netop  laa  hans  rige  Evner  som  Historieforsker  fjernest. 
Noget  lignende  vilde  man  kunne  fremhæve  ved  næsten  alle  andre 
Punkter,  hvor  A.  D.  Jørgensens  Resultater  er  eller  vil  blive  an- 
fægtede. Hvad  det  skortede  Jørgensen  paa,  var  Evne  til  at  se 
fuldkomment  uhildet  og  nøgtern  paa  hver  enkelt  Kendsgerning  og 
uden  Bitanke  klare  det  rene  Sagforhold.  Hvor  stor  hans  kritiske 
Sans  end  var,  saa  havde  den  dog  sin  Begrænsning.  Hans  Virk- 
somhed som  Udgiver  kan  langtfra  roses  for  Grundighed  eller 
Nøjagtighed,  man  forbavses  ofte  over  den  Vilkaarlighed , der  be- 
stemmer hans  Fremlæggelse  af  de  positive  Fakta,  og  de  Principper, 
der  behersker  hans  Valg  af  hvad  han  medtager  eller  udelader,  er 
ikke  uangribelige.  Det  hænger  sammen  med,  hvad  der  var  hans 
Styrke,  og  hvad  der  vil  blive  ved  at  staa  som  hans  uvisnelige  og 
uvurderlige  Fortjeneste  af  vor  Historieskrivning:  hans  Evne  til  at 
opfatte  Helheden,  se  en  Begivenhed,  Person  eller  Udvikling  under  et 
nyt  og  ejendommeligt  Synspunkt  og  gennemføre  dette  i sin  Skil- 
dring. Thi  opstod  der  under  den  kritiske  Fortolkning  af  Balderne 
Vanskeligheder  ved  at  faa  dem  til  at  passe  ind  i hans  Helheds- 
opfattelse, saa  gled  de  bort  for  hans  Blik ; der  kunde  komme  noget 
frem  af  Metoden:  hug  en  Hæl  og  klip  en  Taa.  Hans  Trang  til 
at  gaa  fra  det  ene  store  Emne  til  det  andet  var  for  stærk,  til  at 
han  kunde  trænge  til  Bunds  i dem  alle.  Hvad  det  for  ham  alene 
kom  an  paa,  var  at  faa  en  Helhedsopfattelse  frem,  men  havde  han 
først  Tag  i en  saadan,  gav  han  den  ofte  i den  Grad  Magten,  at 
han  forsømte  at  underbygge  den  ved  en  Detailkritik,  hvis  Nødven- 
dighed han  selvfølgelig  teoretisk  anerkendte,  men  som  han  sjælden 
virkelig  forstod  at  gennemføre.  Dette  forklarer,  at  danske  Histori- 
kere ikke  har  kunnet  undgaa  og  ikke  vil  kunne  undgaa  under 
deres  Arbejde  idelig  at  rette  deres  Kritik  mod  hans  Arbejder  og 

ofte  komme  til  at  underkende  hans  Resultater.  Man  undre  sig 
ikke  herover.  Det  er  et  Udtryk  for  den  svulmende  Kraftfylde  i 
denne  Mands  Livsgerning,  at  han  har  sat  sig  Spor  overalt,  at  der 
ikke  er  noget  Afsnit  af  vor  Historie,  næppe  en  Side  af  vor  Udvik- 
ling, der  ikke  har  været  under  hans  kraftige  Hænder.  Det  er 
næppe  for  meget  sagt,  og  der  ligger  en  stor  Anerkendelse  deri,  at 
paa  Knudepunkterne  af  vor  Historie  naar  ingen  Historiker  i den 
første  Menneskealder  frem  til  væsentlig  nye  Synspunkter  uden 
gennem  en  Brydning  med  A.  D.  Jørgensens  Forskning.  Hvor  mæg- 
tigt et  Initiativ,  hvor  dyb  en  Sandhedstrang  er  der  ikke  i en  Forsk- 
ning, der  har  spændt  saa  vidt?  Men  saa  er  det  da  tillige  en  selv- 
følgelig Sag,  at  Manglerne  er  der  og  vil  blive  paapegede,  saaledes 
som  nu  af  Kr.  Erslev.  En  saa  central  Kritik  som  dennes  maner  til 
en  ædruelig  Vurdering  af  A.  D.  Jørgensens  Forfatterskab. 

Paa  A.  D.  Jørgensens  Mindesten  har  man  sat  de  Ord  af  hans 
Afhandling  om  Sakse:  „Kun  den,  der  har  været  greben  af  Folke- 
sjælens  Dødsangest  og  henreven  af  dens  mægtige  Attraa  efter  Liv 
og  Udvikling  vil  kunne  vinde  dens  Fortrolighed  og  formaa  at  tolke 
dens  Fortid  med  Myndighed",  og  disse  Ord  staar  der  med  Rette 
for  saa  vidt  som  de  sikkert  udtrykker,  hvad  han  ansaa  for  sin 
dybeste  Berettigelse  til  at  skrive  Historie.  Og  næppe  tager  man 
fejl,  om  han  ikke  med  den  Selvbevidsthed,  der  laa  i hans  Væsen, 
saa  denne  Myndighed  som  en  Adkomst  til  at  nævnes  som  vor 
„summus  historicus".  Men  det  de  nævnte  Ord  tager  Sigte  paa 
rummer  dog  en  stor  Fare.  Det  er  nu  saa  sin  egen  Sag  at  vinde 
„Folkesjælens  Fortrolighed".  Der  er  dem,  der  formaar  at  give  Ud- 
tryk for,  hvad  der  rører  sig  dybest  i deres  egen  Tid  og  derved 
vinder  Myndighed  overfor  denne.  Hvor  det  drejer  sig  om  Fortiden, 
er  Forholdet  vanskeligere;  thi  hvert  Slægthed  har  sit  historiske 
Syn,  Udviklingens  Lov  hersker  der  som  alle  Vegne;  det  blivende  er 
den  kritiske  Videnskabs  positive  Resultater,  Paavisningen  af,  hvor- 
ledes det  egentlig  er  gaaet  til.  Rankes  Ord:  „Ich  will  nur  zeigen, 
wie  es  eigentlich  gewesen",  bruger  Erslev  som  Motto  et  Sted  i sin 
Afhandling.  Den  Myndighed,  hvormed  Historikeren  kan  tale,  maa 
først  og  fremmest  bygge  paa  den  sikre  Evne  til  uhildet  Kritik,  den 
rene  Videnskabs  Krav  maa  først  fyldestgøres.  Her  har  A.  D.  Jør- 
gensens Evner  og  Kræfter,  hvor  rige  de  end  har  været,  ikke  altid 
slaaet  til;  derfor  er  det,  at  Erslev  nu  som  saa  ofte  før,  her  har 
kunnet  tale  med  langt  større  Myndighed. 

III 

Endnu  rejser  sig  imidlertid  Spørgsmaalet  om,  hvad  Indflydelse 
Kr.  Erslevs  Opfattelse  maa  øve  paa  vor  Bedømmelse  af  det  19.  Aar- 
hundredes  store  nationale  Kampe  om  Slesvig.  At  Opfattelsen  af 
Arvehyldingen  1721  er  af  Betydning,  herfor  har  ingen  bedre  givet 
Udtryk  end  A.  D.  Jørgensen  i hans  varmt  skrevne  Indledningsord  til 
Afhandlingen  om  1721,  hvor  han  henpeger  paa  den  Betydning, 
den  historiske  Ret  har  ved  Siden  af  den  for  os  nulevende  dog 
langt  vigtigere  nationale  Ret,  den,  hvorpaa  vi  nu  alene  støtter 
vort  Krav  paa  den  danske  Del  af  Sønderjylland. 

Det  skal  ikke  fordølges,  at  der,  medens  Prof.  Erslevs  Under- 
søgelse stod  paa,  mellem  dem,  der  kendte  noget  til  den,  raadede 
en  vis  Ængstelse  for,  at  Resultatet,  som  man  nok  forstod  gik  imod 
den  herskende  Fortolkning,  skulde  føre  til  en  absolut  Underkendele 
af  det  danske  Retsstandpunkt.  Men  netop  derfor  skal  det  da  straks 
betones,  at  dette  ikke  er  blevet  Tilfældet ; paa  det  afgørende  Hoved- 
punkt fastholder  Erslev  det  danske  Standpunkt,  om  end  med  en 
helt  anden  Begrundelse.  Det  gælder  Arvefølgen;  her  staar  Erslev 
i diametral  Modsætning  til  Slesvigholsteneme,  der  nægtede,  at  Slesvig 
efter  1721  laa  under  Kongelovens  Arvefølge.  Erslev  hævder,  at  hele 
Slesvig  efter  1721  fulgte  denne. 

Hvis  man  i Fyrrerne  var  naaet  til  det  Resultat,  Erslev  nu  har 
vundet,  kan  det  da  siges,  at  Stillingen  for  os  Danske  ikke  vilde 
have  været  ilde.  Bortset  fra,  at  vort  hele  Standpunkt  vilde  have 
været  klart  og  vistnok  i Hovedsagen  uangribeligt , vilde  vi  have 
kunnet  hævde  hele  Slesvig  og  Kongeriget  som  efter  1721  sammen- 
knyttede ved  Kongelovens  Arvefølge;  nu  som  efter  den  ældre 
danske  Opfattelse  vilde  heri  have  ligget  den  afgjorte  Hindring  for 
Slesvigs  Løsrivelse  fra  Danmark,  den  slesvig-holstenske  Bevægelses 
Hovedformaal.  Med  andre  Ord:  den  danske  Forsvarsstilling 
vilde  have  været  stærk. 

Anderledes  staar  det  ganske  vist  med  Hensyn  til  Ejderpro- 
grammets  positive,  om  man  vil  aggressive  Indhold.  Her  drejer  det 
sig  væsentligst  om  den  Inkorporation  af  hele  Slesvig  i Danmark, 
som  man  i Fyrrerne  fra  dansk  Side  hævdede  var  sket  i 1721,  og 
hvorpaa  man  jo  begrundede  det  ejderdanske  Krav  om  vidt  gaaende 
Tilknytning  af  Slesvig  til  Danmark.  Her  gaar  Erslev  bestemt  mod 
den  danske  Opfattelse.  Ikke  blot  nægter  han,  at  der  er  sket  en 
Inkorporation  af  hele  Slesvig,  saa  vist  som  der  ikke  ændres  noget 
ved  Kongedelen,  og  Hertugdelen  ved  sin  Inkorporation  i Konge- 

delen  kun  skifter  Arvefølge.  „Overhovedet,  siger  Erslev,  foreligger 
der  hverken  fra  1721  eller  fra  noget  andet  Tidspunkt  nogen  Rege- 
ringsakt, hvori  en  Inkorporation  udtales,  og  hvor  vidt  man  allige- 
vel vil  sige,  at  Slesvig  efter  1721  var  inkorporeret  i Danmarks 
Krone,  ja  det  afhænger  ganske  af,  hvad  Betydning  man  indlægger 
i det  ret  tvetydige  Begreb  Inkorporation.  Naar  Slesvig  nu  var 
knyttet  uløseligt  til  Kronen  ved  den  fælles  Arvefølge,  forelaa  derved 
en  Sammenknytning,  som  mange  i Datiden  sikkert  vilde  betegne 
som  en  Inkorporation;  vi  — siger  Erslev  — tager  dette  Begreb 
noget  skarpere  og  vilde  vel  heller,  for  øvrigt  i Overensstemmelse 
med  Sprogbrugen  i Frederik  IV’s  Patent,  definere  Slesvig  som  „et 
Pertinens"  af,  et  Tilbehør  til  Kronen.  Men  vil  man  tale  om,  at 
Slesvig  var  inkorporeret,  kan  man  i alt  Fald  deri  ikke  ind- 
lægge andet  og  mere,  end  hvad  der  i sig  selv  ligger  i 
den  fælles  Arvefølge  “. 

Havde  man  i Fyrrerne  fra  dansk  Side  stillet  sig  paa  dette 
Erslevs  Standpunkt,  saa  maatte  man  ved  de  sidste  af  mig  ud- 
hævede Ord  være  bleven  manet  til  en  overordentlig  stor  Forsigtig- 
hed i sine  positive  Krav.  Saaledes  som  man  fra  dansk  Side  saa 
Sagen,  var  Udgangspunktet  jo  det,  at  Slesvig  i 1721  var  bleven  en 
Del  af  Danmark,  og  at  det  kun  var  ved  en  grov  politisk  Forsøm- 
melse, at  den  danske  Regering  ikke  havde  draget  alle  Konsekvenser 
af  Statsakten  1721  ved  en  fuldkommen  — særlig  administrativ  — 
Indlemmelse  af  Slesvig  med  en  fuldstændig  Ophævelse  af  hele  dets 
Særstilling  og  af  dets  Tilknytning  til  Holsten.  Vi  kan  være  enige 
med  Fyrrernes  Mænd  om,  at  det  havde  været  Idealet,  om  man  i 
1721  havde  foretaget  alt  dette,  og  at  man  i 1721  havde  kunnet 
gøre  det  uden  alvorlig  Modstand  fra  nogen  Side  og  derved  have 
drejet  hele  Udviklingen,  det  drager  jeg  ikke  i Tvivl.  Men  nu  er 
det  ikke  sket,  og  da  maa  vi  med  Erslevs  Fortolkning  for  Øje  sige, 
at  denne  Undladelse  ikke  var  i Modstrid  med  Statsakten  1721, 
men  en  naturlig  og  rimelig  Følge  af  dennes  halve  og  lidet  frem- 
synede Karakter.  Men  heraf  følger,  at  man  i Fyrrerne  ikke  blot 
burde  have  set  noget  anderledes  paa  den  hele  foregaaende  Udvik- 
ling, men  ogsaa  maatte  have  respekteret  det  slesvig- holstenske 
Standpunkt  (bortset  fra  Arvefølgespørgsmaalet  selvfølgelig),  langt 
mere  end  Tilfældet  var.  Den  danske  Politik  i det  18.  Aarhundrede 
— man  kalde  den  uklog,  unational  og  hvad  man  vil  — havde  i 
jævn  Udvikling  hidført  det,  vi  uden  Overdrivelse  kan  kalde  et  fak- 
tisk Slesvig-Holsten ; jeg  glemmer  ikke  Forskellen  i Arvefølge  etc. 

og  de  enkelte  positive  Ting,  der  taler  derimod,  men  som  det  fore- 
laa  før  1830  var  Hertugdømmernes  Enhed  det  fremtrædende,  Ad- 
skillelsesmomenterne var,  før  den  nationale  Modsætning  vaktes, 
stærkt  tilslørede.  Men  da  er  det  ikke  blot  forstaaeligt,  men  ogsaa 
for  en  stor  Del  berettiget,  at  Slesvigholsteneme  til  det  yderste 
værgede  sig  mod  en  Fortolkning  af  Arvehyldingen  i 1721,  der 
kunde  berettige  den  fuldstændige  Inkorporation  af  Slesvig  i Dan- 
mark. Og  vil  man  sige,  at  vi,  fordi  vi  i 1901  maa  indrømme,  at 
denne  Fortolkning  var  urigtig,  og  at  Slesvigholsteneme  altsaa  paa 
dette  Punkt  havde  Ret,  ikke  nu  kan  lægge  Fyrrernes  Danske  dette 
til  Last,  saa  vil  jeg  svare:  nej  selvfølgelig,  men  dog  dertil  føje,  at 
map  i ethvert  Fald  fra  dansk  Side  nok  kunde  have  været  forsig- 
tigere og  mere  lydhøre  overfor  Kritiken  af  den  danske  Opfattelse  — 
den  kom  jo  ikke  blot  fra  Tyskerne,  men  ogsaa  fra  Folk  som 
A.  S.  Ørsted. 

Her  staar  vi  ved  det  Punkt,  hvor  det  forekommer  mig,  at 
vi  foruden  det  historiske  Problems  Løsning  har  mest  at  lære  af 
Prof.  Erslevs  Undersøgelse,  og  hvor  vi  stærkest  maa  tage  Hensyn 
dertil  i vor  Bedømmelse  af  Striden  om  Slesvig. 

Prof.  Erslev  skjuler  ingenlunde,  hvor  store  Fejl  der  var  i 
Slesvigholstenemes  Fortolkning;  deres  Nægtelse  af,  at  Edens  Lex 
regia  var  den  danske  Kongelov,  var  saaledes  helt  umulig,  og  netop 
fordi  Arvefølgen  var  det  centrale  Punkt,  var  de  den  historiske 
Sandhed  fjernere  end  de  danske  Fortolkere.  Men  samtidig  efter- 
viser han  rigtignok,  hvor  store  Synder  disse  sidste  har  paa  deres 
Samvittighed  og  fremdrager  saa  graverende  Eksempler  herpaa,  at 
det  i høj  Grad  maner  til  Eftertanke.  Det  er  jo  nemlig  utvivlsomt 
saaledes,  at  den  Uvilje  og  Bitterhed,  man  kunde  sige  Hadefuldhed, 
der  skabtes  mellem  Danske  og  Tyske  i Fyrrerne,  i allerhøjeste  Grad 
fremkaldtes  eller  forøgedes  ved  den  Fanatisme,  hvormed  Striden 
om  det  historiske  Retsgrundlag  for  Slesvigs  Stilling  førtes.  Hvor 
man  stredes  om  de  rent  praktiske  Forhold,  var  der  dog  Plads  for 
et  vist  Maadehold,  man  kunde  dog  f.  Eks.  ofte  indrømme  hinanden, 
at  Sprogspørgsmaalet  lod  sig  se  fra  to  Sider  og  Opfattelsen  deraf  kunde 
begrundes  hæderligt  i forskellig  Retning.  Men  hvor  Talen  blev  om 
det  historiske  Mellemværende,  forsvandt  næsten  al  Besindelse.  Det 
er  uhyggeligt  at  se  den  Fanatisme,  der  præger  denne  Side  af 
Stridslitteraturen,  og  der  lod  sig  af  begge  Parters  Skrifter  samle  en 
køn  Buket  af  Ord  som  Løgn,  Fordrejelser,  bevidste  Fortielser,  Proku- 
ratorkneb etc.  etc.  Man  underlagde  hinanden  de  sletteste  Motiver, 

og  i disse  Aar  skabtes  en  gensidig  Opfattelse,  der  siden  ikke  har 
været  til  at  ændre.  For  os  blev  Slesvigholst enernes  historiske  Paa- 
stande et  Væv  af  Løgn  og  Bedrag,  deres  Penneførere  usle  augusten- 
borgske  Lejesvende  eller  Løgnere  og  Kæltringer,  og  omvendt  blev 
det  danske  Standpunkt,  som  det  fremtraadte  i det  „aabne  Brev* 
eller  i de  „antisles vigholstenske  Fragmenter*  et  System  af  bevidste 
Fordrejelser,  et  gennemført  Forsøg  paa  ved  plumpe  eller  snedige 
Fortolkningskunster  at  usurpere  Herredømmet  over  Slesvig.  Det  er 
ikke  uforstaaeligt,  at  man  i Kampaarene  kunde  komme  saa  yderlig, 
skønt  det  er  mærkeligt,  at  ikke  en  eneste  Historiker  i den  ene  eller 
den  anden  Lejr  havde  Evne  eller  Myndighed  til  at  bringe  den  hi- 
storiske Drøftelse  ind  i noget  rimeligere  Former;  men  selv  efter 
1864  er  denne  Opfattelse  ikke  forsvunden,  hverken  hos  Sejrherren 
eller  de  besejrede. 

Det  er  vist  nok,  at  den  brutale  preussiske  Germanisering  i Nord- 
slesvig, der  daglig  oprører  alle  Danske,  og  den  uberettigede  Tro  paa 
Danmark  som  en  Arne  for  antityske  Machinationer,  for  Chauvi- 
nisme og  Revanchelyst,  der  hersker  i vide  Kredse  i Tyskland,  har 
sin  Skyld  i den  Kulde,  der  hersker  mellem  de  to  Folk,  men  et 
Spadestik  dybere  finder  man  tillige  en  bitter  Mistillid  til  hinandens 
historiske  Ærlighed  og  Respekt  for  den  soleklare  historiske  Ret; 
af  den  Jordbund  spirer  alt  ondt.  Man  har  i Tyskland  gjort  meget 
lidt  for  at  naa  et  klogere  og  værdigere  Standpunkt.  I Samtaler 
mellem  historiske  Kolleger  er  Opfattelsen  forladt,  men  den  behersker 
endnu  den  officielle  Historieskrivning.  Jeg  tænker  ikke  paa,  hvad 
der  skrives  i den  rent  populære  Agitationslitteratur,  som  f.  Eks.  de 
uværdige  historiske  Lærebøger,  man  tvinger  danske  Børn  i Nord- 
slesvigs Skoler  til  at  benytte ; men  vi  ser  endnu  Historikere  af  Sybels 
og  Treitschkes  Rang  overlegent  eller  naivt  debitere  de  gamle  Fraser 
og  vise,  at  de  paa  dette  Omraade  intet  har  lært  og  intet  glemt. 
Og  selv  de  slesvigholstenske  Historikere,  hvem  Sagen  ligger  nærmest, 
er  næsten  alle  med  en  underlig  Skyhed  veget  tilbage  for  en  ny 
Prøvelse  af  Hovedpunkterne  i Slesvigs  Historie.  Grundene  kan 
rnaaske  være  noget  tilfældige,  men  bagved  ligger  dog  noget  af  den 
„beati  possidentes* -Overlegenhed,  vi  i saa  høj  Grad  stødes  af  i 
vore  Dages  Tyskland.  Den  gamle  Opfattelse  er  god  nok  til  at 
skabe  den  historiske  „Gesinnungstuchtigkeit*,  der  lægges  saa  stor 
Vægt  paa  i visse  Kredse  dernede;  man  rører  derfor  ikke  mere  ved 
Sagen  end  højst  nødvendigt. 

Det  tjener  til  vor  Ære,  at  vi  har  stillet  os  anderledes.  Vi  har 

ikke  ladet  det  gamle  Mellemværende  bero  der,  hvor  det  blev  for- 
ladt, da  Preusserne  gik  over  Ejderen  i Februar  1864  og  tog  til  de 
riflede  Kanoner  i Stedet  for  til  Pennen.  Der  er  siden  1864  bleven 
arbejdet  intenst  med  alle  Sider  af  vort  Folks  Historie,  men  ikke 
mindst  med  Sønderjyllands.  Det  har  været  vore  Historikere  og 
først  og  fremmest  A.  D.  Jørgensen  en  Æres-  og  en  Hjertesag  at 
tage  alt  det  gamle  op  til  ny  Behandling,  og  vor  Historieforskning 
har  her  været  under  — bevidst  eller  ubevidst  — Paavirkning  af 
en  bestemt  Strømning  i vort  Folk,  og  har  omvendt  været  med  til 
at  udvikle  denne.  Nederlaget  i 1864  og  Begivenhederne  i 1870 
skabte  i visse  Dele  af  Folket  en  nøgtern  og  rolig  Opfattelse  af 
vore  nationale  Vilkaar  og  ogsaa  af  vor  Historie;  en  af  de  allerbe- 
tydningsfuldeste  Bestræbelser  siden  har  været  at  fremme  og  ud- 
dybe denne  Tankegang.  Dette  har  haft  sine  Vanskeligheder,  vore 
politiske  Forhold  har  virket  med  hertil.  Højres  Forsøg  paa  at 
blande  Forsvarssagen  og  de  dertil  hørende  Provisorier  sammen  med 
virkelig  Fædrelandskærlighed  og  Interesse  for  den  nationale  Kamp 
i Slesvig,  har  forkludret  meget;  en  objektiv  og  stilfærdig  historisk 
Betragtning  af  Striden  mellem  Dansk  og  Tysk  passede  ikke  dertil. 
Folkehøjskolens  historiske  Opdragelse  var  heller  ikke  altid  af  første 
Klasse;  en  klar  og  aaben  Anerkendelse  af,  at  ogsaa  vi  kunde  have 
haft  vor  Del  af  Uretten,  og  at  vore  Modstandere  ogsaa  kunde  have 
haft  deres  Ret,  var  længe  sjælden  hørt  Tale.  Men  vi  er  gaaet 
fremad  i Aarenes  Løb,  det  typiske  er,  at  det  historiske  Agitations- 
skrift, Frederik  Barfods  „Fortællinger  af  Fædrelandets  Historie",  om- 
sider afløstes  som  Folkelæsning  af  A.  D.  Jørgensens  „40  Fortællinger" ; 
det  var,  som  A.  D.  Jørgensen  siger,  „den  trivielle  Fremstilling  af  Her- 
tugdømmernes tyske  Befolkning  som  Oprørere  og  Kæltringer",  der 
trængtes  til  Side  af  en  klogere  og  bedre. 

Dog  i Krogene  lever  den  gamle  Tankegang;  vi  mødte  den  ved 
Taler  og  Festartikler  i Mindeaaret  1898,  man  træffer  den  trods 
J.  Ottosens  Lærebøger  rundt  om  i Undervisningen,  den  holdtes  til 
for  faa  Aar  siden  i Ære  ved  patriotiske  Sold  i Studenterforeningen, 
selvnaar  A.  D.  Jørgensen  var  til  Stede,  og  mon  den  vil  være  helt 
bandlyst  fra  de  krigshistoriske  Foredrag,  Striboffieereme  skal  holde 
rundt  om  paa  vore  Højskoler?  Imod  sligt  Onde  er  Undersøgelser 
som  Erslevs  en  god  om  end  bitter  Medicin;  Erslev  hævder  saa 
stærkt  som  nogen,  at  den  slesvig-holstenske  Fortolkning  af  Akterne 
fra  1721  ikke  er  rigtig,  men  vi  maa  se  den  i et  nyt  Lys.  Man 
maa,  etter  hvad  han  har  oplyst  — jeg  gengiver  her  Erslevs  egne 

Ord  og  slutter  mig  til  dem  — forstaa,  „at  Slesvigholstenemes  Op- 
fattelse var  nærliggende  og  naturlig  paa  den  Baggrund,  hvis  Rig- 
tighed man  ogsaa  fra  dansk  Side  erkendte,  og  man  maa  paa  den 
anden  Side  respektere  den  Kritik,  som  Slesvigholsteneme  gav  af 
den  danske  Fortolkning  og  kan  ingenlunde  undre  sig  over,  at  de 
ikke  lod  sig  overbevise  af  den.  Vi  har  paa  dette  Punkt  ingen 
Grund  til  at  tale  i overlegne  Toner;  Ord  som  Løgne  fra  Kiel,  For- 
tolkningskunster og  Prokuratorkneb  bør  ganske  lægges  til  Side.* 
Erslev  kunde  her  have  tilføjet:  thi  vi  skal  ikke  kaste  med  Sten, 
da  vi  selv  bor  i et  Glashus.  Det  kan  ikke  nægtes,  at  hvor  megen 
Fanatisme  og  dermed  følgende  U vederhæftighed  vi  end  kan  finde 
i den  slesvig-holstenske  Stridslitteratur,  saa  overgaar  dette  ikke, 
hvad  der  kan  paapeges  i den  danske.  Man  har  allerede  tidligere 
indset  dette;  A.  D.  Jørgensen  har  paatalt  Upaalideligheder  i de 
danske  Fremstillinger,  andre  Forfattere  har  fremhævet  Wegeners 
mærkelige  Maade  at  læse  Aktstykker  paa,  men  saa  grelt  som  ingen 
Sinde  ser  vi  Forholdet  ved  de  Prøver  paa  de  danske  Fortolkninger, 
som  Erslev  anfører.  For  de  Historikere  af  Fag,  der  som  Anmel- 
deren idelig  har  Lejlighed  til  at  eftergaa  de  danske  Forfatteres  og 
fremfor  alt  Wegeners  Behandling  af  Hertugdømmernes  Historie, 
vil  det  ikke  være  overraskende;  men  Forstaaelsen  deraf  bør  ikke 
være  de  videre  Kredse  fremmed.  Gennemlæser  man  hvad  Erslev 
siger  om  den  danske  Fortolkning  S.  48 — 61  og  S.  82 — 85,  vil  man 
trods  Forfatterens  meget  afdæmpede  Udtryk  føle,  at  det  ikke  tjener 
os  til  Ære,  hvad  her  oplyses.  Naar  Erslev  kan  prise  de  danske 
Kronjurister  fra  1846,  skønt  deres  Fortolkning  paa  et  Hovedpunkt 
var  helt  gal,  blot  „fordi  de  dog  ikke  er  gaaet  uden  om  det  af- 
gørende Spørgsmaal  og  ikke  er  nøjedes  med  løse  Ord  eller  urigtige 
Citater",  saa  stilles  derved  de  andre  danske  Fortolkere  i en  skarp 
Belysning.  Man  kan  ikke  frigøre  sig  for  en  vis  Bitterhed  over,  at 
Døgnets  — ganske  vist  store  — Spørgsmaal  i den  Grad  forblindede 
vore  Penneførere,  at  vi  paa  afgørende  Punkter  ikke  blot  maa  under- 
kende deres  Resultater,  men  ogsaa  tage  Afstand  fra  deres  Metode 
og  næsten  skamme  os  over  deres  Løshed  og  Uforsigtighed.  Vi  kan 
ikke  dække  herover  ved  at  sige , hvad  ingen  betvivler,  at  de  var 
gode  danske  Mænd,  der  stred  for  den  danske  Sag  og  troede  paa 
den  — en  tilsvarende  Ros  har  jo  for  øvrigt  Slesvigholsteneme  Ret 
til  at  yde  deres  Ordførere;  havde  de  taget  Sagen  med  større  Var- 
somhed og  Myndighed,  stod  vi  nu  bedre  overfor  vore  Modstandere. 
Men  i en  særlig  Grad  bor  Wegener  rammes  af  denne  Dadel. 

Han  havde  som  ingen  anden  Adgang  til  Kilderne,  han  alene  kendte 
de  hemmelige  Akter.  Vi  ser  ham  Gang  paa  Gang  benævne  sine 
Modstandere  Løgnere  og  kalde  deres  Paastande  Opspind  og  For- 
drejelser. Men  vi  kan  forstaa,  at  Slesvigholsteneme  gav  ham  raat 
for  usødet;  thi  hvert  Øjeblik  kan  vi,  som  nu  Erslev,  paavise,  at 
hvad  Wegener  læser  ud  af  Akterne,  det  staar  der  aldeles  ikke,  og. 
hvad  han  nægter,  at  de  indeholder,  det  staar  med  rene  og  klare 
Ord  i de  Akter,  der  nu  er  tilgængelige  for  alle.  Alt  dette  lærer  os 
at  omgaas  den  hele  Sag  med  Varsomhed  og  lægge  de  store  Ord 
til  Side. 

Man  kunde  sige,  hvorfor  vi  nu,  da  Sagen  jo  for  halvhundrede 
Aar  siden  er  afgjort,  ikke  lader  det  hele  hvile;  hvorfor  fremdrage 
en  Sandhed,  der  dog  er  bitter?  hvorfor  forringe  vor  Glæde  over 
hin  Tid,  der  — i øvrigt  med  Rette  — staar  for  os  som  en  af  de 
rigeste  i vort  Folkeliv?  Tværtimod,  bortset  fra  den  videnskabelige 
Forsknings  Krav,  bør  Erkendelsen  af  al  vor  Rets  Relativitet  frem: 
det  hører  med  til  sund  Folkeopdragelse  at  lære,  at  man  ikke  blindt 
bør  fæste  sig  til  den  historiske  Ret;  intet  Sted  er  der  Plads  for 
saa  megen  Vilkaarlighed  og  Omtvistelighed  som  der ; vi  Historikere 
erkender  det  saa  stærkt  som  nogen.  Chauvinisme  og  Ringeagt 
for  den  levende  nationale  eller  sociale  Retfærdighed  trives  i Læ  af 
Troen  paa  den  historiske  Rets  Ufejlbarlighed.  Overalt  hvor  der 
med  Grund  rokkes  ved  denne  Tro  øves  der  en  god  Gerning.  Be- 
vidst eller  ubevidst  har  alle  vore  Historikere  siden  1864  og  ikke 
mindst  A.  D.  Jørgensen  bidraget  deres  hertil.  Men  det  er  et  Hoved- 
punkt Erslev  har  rørt  ved,  og  derfor  virker  hans  vægtige  Arbejde 
trods  sin  strenge  Videnskabelighed  saa  direkte  og  saa  myndigt. 

Aage  Friis 


* 


Digitized  by  v^.oo5Le 


BELEJRINGEN  I PEKING 


ROLAND  ALLEN:  THE  SIEGE  OF  THE  PEKING  LEGATIONS 


iodtfolk  i Europa  har  for  Tiden  travlt  med  at  ynke 
1 de  stakkels  Kinesere  og  at  forarges  over  de  hvide 
Soldaters  Adfærd  mod  dem.  Mange  af  disse  med- 
lidende Mennesker  vilde  rimeligvis  have  haft  et  an- 
' det  Syn  paa  Sagen,  hvis  de  selv  havde  været  med 
i Kina.  Man  kan  nok  vise  en  anden  Race  Ret- 
færdighed, naar  den  er  tusinde  Mil  borte;  men  Folk,  som  de  er 
flest,  ser  ikke  uhildet,  naar  de  har  den  Ansigt  til  Ansigt.  For- 
skellen føles  saa  stærkt.  Synet  af  de  fremmede,  Lugten  af  dem, 
deres  Vaner  og  Væsen  vækker  Uvilje  og  Afsky;  de  synes  én  taabe- 
lige,  hæslige,  næsten  Dyr.  I Amerika  mærkes  denne  Følelse  mod 
Negrene.  Den  gør  det  forklarligt,  at  Boerne  forleden  kunde  piske 
en  frugtsommelig  Kafferkvinde,  til  hun  fødte  under  Mishandlingerne. 
I Kinesernes  Tænkesæt  er  der  derhos  et  Drag,  som  støder  og  op- 
irrer  Europæerne;  de  kan  aldrig  faa  Rede  paa  dem  og  Hold  i, 
hvad  de  mener.  Kineserne  synes  at  være  bare  Logik;  de  tænker 
fint  og  skarpsindig,  men  kun  til  et  vist  Punkt;  saa  kan  deres 
Tanke  pludselig  bryde  ud  af  den  slagne  Vej  og  fare  i Siksak  til 
barnagtig  Handling,  til  vild  Overtro,  til  hensigtsløs  Grusomhed  og 
dum  Lumskhed. 

De  fremmede  Tropper  har  sikkert  ladet  Kineserne  lide  haardt 
Men  det  var  jo  ikke  helt  uden  Kinesernes  egen  Skyld.  Om  de 
fremmede  til  Tider  kan  have  gjort  sig  værdige  til  at  kaldes  Djævle, 
har  Kinesernes  Adfærd  da  heller  ikke  været  saa  englelig.  Og 
hvad  end  der  kan  siges  til  deres  Undskyldning,  saa  var  Myrde- 
rierne og  Angrebet  paa  Gesandtskaberne  i Peking  Forbrydelser, 

som  ikke  kunde  vadskes  af  i Skummemælk.  Og  maa  man  tit 
skamme  sig  paa  de  europæiske  Troppers  Vegne,  kom  til  Gengæld 
nogle  af  den  hvide  Races  bedste  Egenskaber  frem  under  Kristen- 
forfølgelserne og  Belejringen  i Peking. 

Boksersamfundet  I-Ho-Chuan,  „den  retfærdige  Enigheds  Næve", 
var  oprindelig  stiftet  i Begyndelsen  af  det  19de  Aarhundrede,  men 
blev  da  forbudt.  Det  levede  op  igen  som  Følge  af  de  fremmede 
Magters  og  Missionærers  Overgreb.  Kineserne  af  alle  Stænder  var 
i de  sidste  Aar  bleven  æggede  til  bittert  Had  mod  Europæerne. 
Det  ene  Stykke  Land  blev  fratvunget  dem  efter  det  andet;  de 
mente,  at  Europæerne  snart  vilde  dele  Riget  og  gøre  dem  til 
Trælle.  De  hørte  mange  Rygter  om  Ugerninger,  de  fremmede 
øvede  mod  de  indfødte  i de  afstaaede  Egne.  Kristendommen  skulde 
forgifte  deres  Landsmænd  og  gøre  dem  til  Redskaber  for  de  frem- 
mede, naar  Folket  skulde  underkues.  De  katolske  Præster  tiltog 
sig  politisk  Magt  og  søgte  at  gøre  deres  Proselytter  uafhængige  af 
kinesiske  Love  og  Myndigheder. 

Hadet  herover  kaldte  Bokserne  frem  og  gav  dem  mylrende 
Følge.  Hertil  kom,  at  en  langvarig  Tørke  i 1899  havde  voldt 
Misvækst  og  Sult  og  Arbejdsløshed.  Og  endelig  havde  de  den 
religiøse  Overtro  som  en  mægtig  Hjælper.  Selve  Tørken  var  Tegn 
paa,  at  Himlen  var  vred  over,  at  de  fremmede  sad  i Landet  og 
udsaaede  deres  onde  Lære.  Bokserne  prækede,  at  Guderne  havde 
sendt  I-Ho-Chuan  ud  og  givet  dem  Jærtegnskraft.  Den,  der  sluttede 
sig  til  dem,  skulde  blive  usaarlig  og  kunne  dræbe  hundrede  Mand. 

En  Plakat,  der  fandtes  slaaet  op  i Peking,  viser,  hvor  Folke- 
fantasien var  kommet  i Kog: 

I en  Gade  i Peking  saa’  nogle  troende  af  I-Ho-Chuan  pludselig 
ved  Midnat  en  Aand  stige  ned  i deres  Midte.  Aanden  var  længe  tavs, 
og  hele  Menigheden  faldt  paa  Knæ  og  bad.  Da  hørtes  en  frygtelig  Røst, 
der  sagde: 

„Jeg  er  ingen  anden  end  den  store  Yu  T i (den  usynlige  Verdens 
Gud),  som  selv  er  kommen  herned.  Jeg  véd  vel,  at  I er  alle  fromme 
af  Sind,  derfor  er  jeg  nu  kommen  ned  at  lade  jer  vide,  at  det  er  uro- 
lige Tider  i Verden,  og  at  det  er  umuligt  at  trodse  Skæbnens  Bud. 
Man  maa  frygte,  at  de  fremmede  Djævle  vil  bringe  Forstyrrelse;  alle 
Vegne  grundlægger  de  Missioner,  rejser  Telegrafer  og  bygger  Jernbaner; 
de  tror  ikke  paa  den  hellige  Lære,  og  de  taler  ondt  om  Guderne.  Deres 
Synder  er  utallige  som  Hovedets  Haar.  Derfor  er  jeg  vred,  og  min 
Torden  har  rullet.  Nat  og  Dag  har  jeg  tænkt  over  disse  Ting.  Vilde 
jeg  byde  mine  Hærførere  komme  ned  paa  Jorden,  — selv  de  har  ikke 

Kraft  at  stanse  Skæbnens  Gang.  Derfor  har  jeg  udsendt  mit  Bud,  at 
jeg  vil  stige  ned  paa  Jorden  i Spidsen  for  alle  Aander  og  hellige,  og  at 
hvorsomhelst  I-Ho-Chuan  er  samlet  tilsammen,  der  vil  Guderne  være 
midt  imellem  dem.  Jeg  vil  ogsaa  forkynde  alle  retfærdige  i de  tre 
Verdener,  at  de  maa  være  endrægtige  og  alle  øve  I-Ho-Chuans  Guds- 
dyrkelse, at  Himlens  Vrede  saaledes  kan  sones. 

Saa  snart  I-Ho-Chuans  Virken  er  fuldkommengjort  — vent  til  tre 
Gange  tre  og  ni  Gange  ni,  ni  Gange  ni  eller  tre  Gange  tre  — da  skal 
Djævlene  lide  deres  Straf.  Himlens  Vilje  er,  at  først  skal  Telegraf- 
traadene  skæres  over,  saa  Jernbanerne  rives  op,  og  saa  skal  de  frem- 
mede Djævle  blive  halshuggede.  Paa  den  Dag  skal  deres  Ulykkes 
Time  komme.  Der  vil  gaa  lang  Tid  endnu,  før  Regnen  vil  falde,  og  det 
er  alt  sammen  Djævlenes  Skyld. 

Herved  forkynder  jeg  eder,  retfærdige  Folk,  disse  Bud,  for  at  1 
samdrægtig  kan  stræbe  at  udrydde  alle  fremmede  Djævle  og  saaledes  af- 
vende Himlens  Vrede.  Dette  skal  regnes  eder  som  god  Gerning,  og  paa 
den  Dag,  det  er  sket,  skal  Vinden  og  Regnen  følge  jert  Ønske. 

Derfor  byder  jeg  jer  udtrykkelig  kundgøre  dette  alle  Steder.8  Dette 
saa’  jeg  med  mine  egne  Øjne,  og  derfor  drister  jeg  mig  at  tage  min 
Pen  og  skrive,  hvad  der  skete.  De,  som  tror  det,  skal  have  Løn;  de, 
som  ikke  tror  det,  skal  have  Skyld.  Aanden  var  vred  over  Ødelæggel- 
sen af  Y u Ti -Templet.  Han  ser,  at  I-Ho-Chuans  Mænd  er  fromme 
troende  og  beder  til  ham. 

Hvis  min  Tidende  er  falsk,  gid  jeg  maa  blive  ødelagt  af  de  fem 
Lynstraaler. 

Historier  som  denne  og  Rygtet  om  Jærtegn,  Bokserne  gjorde, 
fyldte  Sjælene  med  blind  Tro  paa  dem  og  deres  Kald.  Dannede 
Kinesere,  som  kunde  snakke  rolig  og  fornuftig  om  andre  Ting, 
blev  rent  som  vanvittige,  naar  Bokserne  kom  paa  Tale,  og  troede 
fuldt  og  fast  paa  de  mest  barnagtige  Fabler  om  deres  overnatur- 
lige Evne.  Bokserne  fortalte,  at  de  kristne  havde  forgiftet  Brøndene, 
og  under  den  haarde  Tørke  saa’  man  Folk  trække  Vandet  op  af 
deres  Brønde  og  spilde  det  paa  Vejen,  for  at  faa  Giften  tømt  ud. 
Bokserne  blev  da  ogsaa  modtagne  med  aabne  Arme.  alle  Vegne. 
Embedsmændene,  høje  som  lave,  opmuntrede  og  hjalp  dem  i deres 
patriotiske  Forehavende:  at  faa  de  fremmede  Og  alle  deres  Værker 
ødelagte  og  de  gode  gamle  kinesiske  Tider  tilbage. 

Bevægelsen  løb  som  Ild  over  Nordkina;  snart  spurgtes  der 
Optøjer  rundt  om,  og  de  kristne  blev  plyndrede  og  mishandlede  og 
myrdede.  Alle,  der  omgikkes  Kineserne,  skønnede  tydelig,  at  en 
voldsom  Rejsning  var  i Vente,  og  Missionærerne  bad  indtrængende 
Gesandterne  i Peking  om  at  skaffe  Hjælp  og  var  meget  bitre  over, 
at  Diplomaterne  ikke  tog  kraftig  nok  fat.  Men  det  havde  saa  tit 

truet  med  lignende  Farer,  og  de  var  drevet  over,  saa  Gesandterne 
var  bleven  noget  haardhudede  mod  Missionærernes  Nødraab. 
Desuden  var  det  en  noget  betænkelig  Sag  at  kalde  de  europæiske 
Magters  Tropper  ind  i Kina;  det  kunde  føre  til  farlige  Forviklinger 
mellem  Magterne.  Det  var  da  bedst,  om  Sagen  kunde  ordnes  i 
Mindelighed  ad  diplomatisk  Vej.  Gesandterne  nøjedes  derfor  med 
at  gøre  den  kinesiske  Regering  alvorlige  Forestillinger  og  kræve, 
at  den  skulde  skaffe  Ro  og  Orden  i Riget. 

En  Europæer  faar  i Peking  et  stærkt  Indtryk  af  Affældighed. 
Han  ser  Marmorbroer,  der  engang  har  været  straalende  hvide, 
med  udskaarne  Dragehoveder,  men  nu  er  snavsede  og  hensmul- 
rende,  mellem  Stenfliserne  vokser  Ugræsset  højt,  der  er  skidne  og 
'mosgroede  Stenløver  og  faldne  Piller,  gemte  af  Tornebuske.  Det 
samme  Aflfældighedspræg  har  den  kinesiske  Regering;  den  er  altid 
sløv  og  sen,  vil  snakke  sig  fra  alt,  søger  Udflugter  med  en  vis 
Gammelmandsfiffighed,  men  gør  nødig  noget.  I dette  Tilfælde  var 
dens  Handleevne  særlig  lammet.  Ved  Hoffet  var  et  Parti  med 
Enkekejserinden  og  Prins  Tuan  i Spidsen  hjertelig  enige  med 
Bokserne  om,  at  de  fremmede  burde  udryddes,  mens  et  andet, 
hvoraf  Prins  Ching  synes  at  have  været  den  vigtigste,  vilde  holde 
Fred,  og  det  havde  Frygten  for  Magterne  paa  sin  Side.  Regerin- 
gen gav  gode  Løfter,  men  en  Forordning  af  13de  Januar  1900 
skulde  ikke  gøre  de  fremmede  trygge.  Den  paalagde  Myndighederne 
at  optræde  varlig  mod  Bokserne  og  skælne  de  uskyldige  fra  de 
skyldige.  Embedsmændene  vilde  sikkert  finde,  at  Bokserne  var 
uskyldige  alle  sammen,  og  det  var  nok  ogsaa  det,  de  skulde.  Imid- 
lertid rullede  Bokserrøret  frem  mod  Hovedstaden  som  en  Bølge  af 
Mord  og  Brand  og  Plyndring.  Paa  Boksemes  Faner  stod  der  aaben- 
lyst:  »Udryd  de  fremmede!"  Regeringssoldat eme  saa’  ledige  til,  at 
de  kristne  mishandledes;  men  naar  de  forfulgte  flygtede,  si  ak  de 
deres  Huse  i Brand.  Ogsaa  i selve  Peking  begyndte  Røret  at 
mærkes.  Bokserne  holdt  Møder  paa  Gaderne  og  sang  deres  Trylle- 
viser  og  Besværgelser.  Regeringen  lod  sig  da  endelig  drive  til  at 
gøre  noget:  den  udstedte  nogle  Forordninger  mod  I-Ho-Chuan. 

Der  er  noget  vist  komisk  ved  disse  Proklamationer;  man 
synes  at  føle,  at  Forfatterne  mindre  har  tænkt  paa  den  blodige 
Fare,  der  trak  op,  end  paa  at  forme  deres  Sætninger  i magelig  og 
sirlig  Kancellistil  og  fastslaa  ubestridelige  logiske  Sandheder  („Saa- 
som  der  slaas  Plakater  op,  maa  der  eksistere  Trykplader  og  trykte 
Eksemplarer").  Og  der  mærkes  et  Hang  til  at  gøre  Røret  til  en 

ringe  Ting:  det  er  givet,  at  den  største  Del  af  Bokseme  er  Børn, 
hedder  det  etsteds.  Et  kejserligt  Dekret  af  24de  Maj  begynder  al- 
vorlig nok:  „Det  fremgaar  af  en  Indberetning  fra  Ministeriet,  at 
Bokserne  alle  Vegne  spreder  Rygter,  søger  at  vække  Forstyrrelse  og 
ophidser  Folket.  Menneskens  Hjerte  er  svingende  og  bevægeligt: 
det  er  let  at  vække  Uroligheder.  Det  er  ganske  nødvendigt  at 
finde  paa,  hvordan  denne  Tilstand  virksomt  kan  ordnes."  Derfor 
paabydes  det  forskellige  Embedsmænd,  at  de  endrægtig  skal  over- 
veje Sagen  paa  bedste  Maade  — og  sende  en  Indberetning  derom 
til  Kejseren. 

Nogle  Proklamationer  fra  Myndighederne  i Peking  lyder  skrappere. 
Guvernøren  spørger  forarget:  „Hvor  er  det  muligt  at  nøjes  med 
Bastonade  til  at  straffe  de  Personer,  der  saaledes  spreder  Uro  og 
Ulykke  i Distriktet."  Men  det  løber  ud  i meget  lemfældige  For- 
holdsregler. Politiet  skal  splitte  Skarerne,  kun  grove  Forbrydere 
skal  de  fængsle  og  straffe.  En  kinesisk  Forordning  er  derhos  en 
elastisk  Ting;  somme  Tider  skal  den  efterkommes,  til  andre  Tider 
ikke;  de,  for  hvem  den  udstedes,  maa  skønne  over,  hvad  der  er 
Meningen,  eller  de  faar  et  Vink  om,  hvordan  den  skal  fortolkes.  I 
dette  Tilfælde  skulde  Proklamationerne  neppe  efterleves  altfor  bog- 
stavelig. Men  Tsungli-Yamen,  Ministeriet,  sendte  Forordningerne 
til  Gesandterne,  smiskende  af  Selvtilfredshed.  Nu  kunde  de  da  se, 
at  Regeringen  havde  opfyldt  alle  Gesandternes  Ønsker;  mellem 
disse  og  de  trufne  Foranstaltninger  var  der  saa  nøje  Overensstem- 
melse som  mellem  Læbe  og  Læbe. 

Gesandterne  havde  et  andet  Syn  paa  Sagen , og  samtidig 
med,  at  de  fik  Tsungli-Yamens  Brev  hørte  de,  at  Bokserne 
havde  brændt  Féng-Tai,  den  nærmeste  Jernbanestation  ved  Pe- 
king, og  at  Forbindelsen  med  Tien-tsin  var  afbrudt.  En  Missionær, 
som  fik  dette  at  høre,  var  henrykt:  „Vi  er  frelste,"  sagde  han. 
„Saa  længe  Bokserne  bare  plyndrede  og  myrdede  de  indfødte  kristne, 
gjorde  Gesandterne  ingenting;  nu  er  et  Par  Alen  Banelinie  bleven 
ødelagt;  nu  maa  de  handle."  Det  gjorde  de  ogsaa  i en  Fart. 
Den  28de  Maj  om  Aftenen  bad  de  telegrafisk  deres  Orlogsmænd 
ved  Taku  sende  Soldater  op  til  at  vogte  Gesandtskaberne.  Sam- 
tidig underrettede  de  Tsungli-Yamen  derom  og  krævede  Trans- 
porttog til  Tropperne.  Yamen  bad  Gesandterne  være  ganske 
rolige:  der  var  sendt  Regeringstropper  ud  mod  Oprørerne;  disse 
Banditter  var  egentlig  slet  ikke  andet  end  Vagabonder;  og  de 
havde  ingen  Ildvaaben,  saa  det  vilde  klart  nok  ikke  være  svært 

at  splitte  dem  uden  Ophold.  Gesandterne  kunde  i hvert  Fald  bie 
3 — 4 Dage.  Men  det  var  de  ikke  til  Sinds.  De  lod  Yamen  vide, 
at  Soldaterne  kom  op  til  Peking,  uden  Hensyn  til  den  kinesiske 
Regerings  Stilling,  og  de  raadede  den  til  Eftergivenhed.  Kineserne 
gjorde  endnu  et  Forsøg  paa  at  snakke  sig  fra  det,  men  gav  saa 
efter.  Regeringen,  hed  det  i en  Skrivelse  af  30te  Maj,  gjorde  sin 
Pligt  og  sørgede  kraftig  for  at  værne  Gesandtskaberne,  saa  det 
var  virkelig  ganske  unødvendigt  at  bringe  fremmede  Tropper  til 
Peking.  Men  naar  de  endelig  vilde,  skulde  Yamen  ikke  lægge 
dem  Hindringer  i Vejen;  dog  maatte  hvert  Gesandtskab  kun  faa 
20 — 30  Mand.  Skaden  paa  Jernbanen  var  bleven  bødet,  og  den 
31te  Maj  om  Aftenen  kom  der  337  Mand  fra  Tientsin,  Englændere, 
Amerikanere,  Franskmænd,  Tyskere,  Italienere,  Russere  og  Japa- 
nesere.  Det  havde  ikke  været  hyggelige  Dage  for  Europæerne  i 
Peking.  Luften  svirrede  af  Rygter.  Et  af  dem  lød,  at  Bokseme 
havde  villet  brænde  Banegaarden  ved  Peking,  men  var  bleven 
enige  om,  at  det  var  nok  at  dræbe  Manden  i Billethullet  og  brænde 
alle  Billetterne,  saa  kunde  de  fremmede  ikke  slippe  væk  med 
Jernbanen.  Folkestemningen  var  særdeles  truende,  og  Europæerne 
fik  derfor  Indbydelse  til  at  samle  sig  i Gesandtskaberne.  Navnlig 
skræmmede  Regeringstroppernes  Holdning.  Venligsindede  Kinesere 
sagde,  at  de  var  paa  Nippet  til  at  gøre  Mytteri ; det  var  saa  tyde- 
ligt at  se  som  et  Spydskaft.  Der  var  i Byen  en  6000  Kansu- 
soldater  under  Tung-Fu-hsiang,  store  kraftige  Folk,  væbnede 
med  nye  Mauserbøsser,  i Ry  for  vildt  Mod,  siden  de  slog  de 
muhamedanske  Oprørere  ned  i 1896.  Nogle  fremmede,  der  red 
forbi  dem,  blev  skældt  ud  og  overdængede  med  Sten.  De  var 
lejrede  paa  Vejen  til  Stationen  og  pralede  aabent  af,  at  de  skulde 
hindre  de  fremmede  Soldater  i at  komme  ind.  Det  var  maaske 
ogsaa  Meningen,  og  den  lille  Klat  Vagttropper  vilde  da  være  kom- 
men i en  yderst  farlig  Stilling.  Men  Kansutropperne  blev  i sidste 
Øjeblik  trukne  bort  fra  Banegaarden  og  uden  for  Muren.  Tung- 
Fuhsiang  skal  have  været  ivrig  for  at  angribe  de  fremmede;  det 
hed  sig,  at  han  smed  sin  Hat  ned  for  Kejserinden  og  ikke  vilde 
tjene  længer,  hvis  han  ikke  maatte  slaas. 

Vagtens  Komme  dæmpede  Røret  i Byen;  alting  syntes  roligt; 
de  fremmede  færdedes  paa  Gaderne  uden  at  høre  et  ondt  Ord, 
Kineserne  gjorde  Vej  for  dem  som  sædvanligt  og  viste  ikke  det 
ringeste  Fjendskab.  Men  de  indfødte  kristne  var  meget  utrygge 
og  urolige  og  gjorde  sig  rede  til  at  flygte.  Regeringen  udsendte 

nye  Forordninger  af  den  vante  Slags:  Gode  og  slette  Folk  var 
blandet  sammen  i Bokserbevægelsen.  Nogle  af  de  slette  havde 
gjort  Optøjer,  dræbt  en  Officer,  brændt  eller  ødelagt  Telegrafstæn- 
ger og  Jernbaner.  „En  slig  voldsom  Lovløshed  er  ikke  til  at 
skelne  fra  Oprør."  Førerne  skulde  fængsles,  de  andre,  der  kun 
stemmede  med  i Koret,  skulde  splittes.  Embedsmændene  maatte 
derfor  tage  kraftig  fat  og  ikke  skubbe  Ansvaret  over  paa  hinanden. 
Etsteds  i Peking  holdt  nogle  Regeringssoldater  Vagt  ved  en  af 
disse  Plakater.  En  kendt  Bokser  stod  og  pegede  paa  Plakaten  og 
nikkede  til  Folk:  „Kan  I se  det?  Jeg  er  en  Bokser.  Hvorfor  tager 
de  mig  ikke?"  Tilhørerne  lo  hjertelig,  og  Soldaterne  med.  De  var 
ganske  klare  over,  at  det  Bud  skulde  ikke  lydes.  — Overtroiske 
Fabler  gik  fra  Mund  til  Mund.  Gennem  den  lille  By  Hai  Tien 
var  der  redet  en  Aand  paa  et  Æsel.  Den  havde  man  ikke  set, 
siden  Dynastiet  grundlagdes;  det  betød  noget  meget  slemt  Kejser- 
inden, hed  det,  havde  hørt  Aanderøster  om  Natten;  de  raabte: 
dræb!  dræb! 

Efterretningerne  ude  fra  blev  stadig  mørkere.  Flygtninge 
strømmede  stadig  ind  til  Peking,  mange  af  dem  saarede.  Den 
2.  Juni  spurgtes  det,  at  nogle  af  en  Skare  Europæere,  der  søgte 
ind  til  Tien  tsien,  var  bleven  dræbte,  og  en  Flok  Kosakker,  der 
var  sendt  ud  for  at  hjælpe  dem,  havde  kun  med  Møje  hugget  sig 
gennem  Bokserne  tilbage  til  Tientsien.  Den  3.  kom  der  Bud  om, 
at  i Yung  Ching,  en  halv  Snes  Mil  Syd  for  Peking,  var  en  en- 
gelsk Missionær  bleven  myrdet  og  en  anden  ført  bort  (han  blev 
dræbt  Dagen  efter).  En  Station  mellem  Peking  og  Tientsien  blev 
brændt  og  Landet  var  i fuldt  Oprør  langs  Banelinien. 

Den  engelske  Gesandt  Mac  Donald  mødte  d.  4.  Juni  i Tsungli- 
Yamen  for  at  kræve  Straf  over  Morderne  fra  Yung  Ching,  men 
Ministrene  lod  saa  ligegyldige  og  hjælpeløse  — en  af  dem  faldt 
i Søvn,  mens  Tolken  oversatte  Gesandtens  Tale  — saa  han  for- 
bitret brød  af  og  gik  sin  Vej.  En  Samtale,  han  næste  Dag  havde 
med  Prins  Ching,  gav  ham  et  stærkt  Indtryk  af,  at  Faren  fra  Re- 
geringens Side  sikkert  ikke  var  den  ringeste. 

Den  9.  Juni  begyndte  det  at  bryde  løs  i Peking.  Tidlig  om 
Morgenen  drog  en  Flok  Boksere  ud  fra  et  Tempel  og  brændte 
Væddeløbsbygningen.  En  kinesisk  Kristen,  de  havde  faaet  Fingre 
i,  blev  stegt  levende  i Asken.  Senere  paa  Dagen,  da  nogle  engel- 
ske Studenter  red  uden  for  Muren,  angreb  en  Skare  Boksere  dem, 
og  en  af  Englænderne  maatte  fyre  paa  Kineserne  for  at  slippe  fra 

dem.  Det  hed  sig,  at  Kejserinden  aabent  havde  udtalt,  at  hun 
vilde  have  de  fremmede  ryddet  ud  af  sin  Hovedstad,  og  atKansu- 
troppeme  kun  ventede  paa  et  Vink  for  at  begynde.  Gesandterne 
telegraferede  derfor  efter  Undsætningstropper,  og  Europæerne  sam- 
ledes atter  i Legationerne. 

Om  Morgenen  den  10.  Juni  kom  der  Telegram  om,  at*  Admi- 
ral Seymour  var  rykket  ud  fra  Tientsien,  men  kort  efter  var  Tele- 
grafen afbrudt.  De  fremmede  i Peking  var  nu  helt  afspærrede  fra 
Omverdenen.  Om  Eftermiddagen  spurgtes  det,  at  det  engelske 
Gesandtskabs  Sommerhus  uden  for  Byen  var  bleven  brændt.  Dagen 
efter  blev  en  japansk  Diplomat  Sugiyama  dræbt  ved  en  af  By- 
portene af  Kansuryttere. 

Prins  Tuan  og  tre  andre  Bokservenner  var  den  10.  Juni  bleven 
udnævnte  til  Medlemmer  af  Tsungli-Yamen.  Tuan  selv  kom  ikke 
for  at  hilse  paa  Gesandterne,  som  Skikken  krævede  det,  men  der 
mødte  flere  Udsendinge  fra  Yamen  for  at  klargøre,  hvor  ganske 
unødigt  det  var  at  hente  Troppeforstærkninger  til  Peking.  Nogle 
af  disse  Udsendige  var  synlig  forlegne  ved  den  Krønike,  de  skulde 
bringe:  de  var  fremmedvenlige  og  blev  derfor  senere  henrettede. 
En  af  de  nys  udnævnte  Ministre  forsikrede  derimod  med  tungerap 
Vigtighed  og  stor  Salvelse,  at  Bokserbevægelsen  var  kuet;  Gesand- 
terne kunde  være  fuldkommen  trygge  og  stole  paa  den  Beskyttelse, 
Kina  aldrig  havde  undladt  at  yde  fremmede.  Da  Gesandterne  ikke 
lod  sig  daare  af  hans  skønne  Ord,  gav  Regeringen  dem  Lov  til  at 
faa  flere  Tropper  op.  Det  kunde  den  sagtens,  da  Seymours  Und- 
sætningstog var  gaaet  i Staa. 

Det  saa’  endnu  temmelig  roligt  ud  i Peking.  Forretningerne 
gik  deres  vante  Gang  i Legationskvarteret:  Gaderne  var  fulde  af 
Folk,  og  Europæerne  kunde  med  nogen  Forsigtighed  færdes  ude  i 
Byen.  Men  den  13.  om  Morgenen  var  der  Storm  i Luften.  Kine- 
serne i Gesandtskaberne  fik  travlt  med  at  tage  Ferie  „paa  et  Par 
Dagea  eller  listede  af  under  andre  Paaskud.  De  blev  truede  paa 
Livet  af  Folkemængden,  og  det  var  ikke  raadeligt  for  dem  at 
blive:  de  selv  kunde  mulig  frelses,  men  deres  Slægt  ude  i Byen 
vilde  komme  til  at  bøde  for  dem.  Faktisk  blev  ogsaa  mange  af 
dem  myrdede  med  deres  Familie.  Boksernes  Dristighed  voksede. 
Et  Par  af  dem  kom  endog  kørende  gennem  Legationsgaden  i fuld 
Uniform  (rødt  Klæde  om  Hovedet,  rødt  Bælte,  røde  eller  gule 
Støvler).  Den  tyske  Gesandt,  Baron  v.  Ketteler  gik  løs  paa  dem 
med  sin  Spadserestok ; den  ene  stak  af,  men  den  anden  blev  grebet 


Digitized  by  v^.oo5Le 


950 


Belejringen  i Peking 


i Pisken  og  sat  under  Laas  og  Lukke.  Det  hed  sig,  at  den  »røde 
Haand u var  set  i Peking:  det  var  et  Tryllemærke,  som  de  frem- 
mede satte  paa  Husene,  sagde  man;  det  havde  den  Virkning,  at 
en  af  Beboerne  blev  gal  i Løbet  af  8 Dage  eller  døde  i Løbet  af 
14.  Bokserne  brugte  denne  Overtro  til  at  gøre  Folk  gale  straks. 

Om  Eftermiddagen  kom  Bud  paa  Bud  styrtende  til  Gesandt- 
skaberne og  meldte,  at  en  stor  Skare  Boksere  ude  fra  Landet 
trængte  ind  i Byen.  Der  blev  da  givet  Ordre  til  at  rydde  Gaderne 
i Gesandtskabskvarteret,  Butikkerne  blev  lukkede,  og  de  forskellige 
Adgange  til  Kvarteret  holdtes  bevogtede  af  Soldater.  Det  blev 
gjort  i en  Fart,  og  det  var  ikke  for  tidligt.  Skarer  af  Boksere 
søgte  ind  mod  Gesandtskaberne  ad  den  ene  Vej  efter  den  anden, 
men  trak  sig  hurtig  tilbage,  naar  de  fandt  Gaden  spærret  af  Barri- 
kader (af  væltede  Vogne  o.  1.)  eller  der  blev  skudt  paa  dem.  De 
følgende  Dage  og  Nætter  gjorde  de  ogsaa  nogle  Angreb,  men 
sloges  tilbage  uden  Møje.  De  lavede  mere  Larm  end  Skade.  Om 
Aftenen  den  14.  samledes  flere  Tusind  Kinesere  i Nærheden  af 
Legationerne  og  holdt  en  frygtelig  Koncert  med  vilde  Hyl  og 
Trusler  om  at  myrde  de  fremmede  Djævle.  En  Dag  kom  en 
Bokser  i fuld  Dragt  men  uden  Vaaben  dansende  og  fægtende  med 
Armene  ind  mod  en  Vagt  og  blev  fanget  levende.  Et  Par  andre 
Boksere  blev  bragt  saarede  ind.  De  svor  paa,  at  de  var  meget 
skikkelige  Borgere,  som  bare  var  komne  ud  for  at  se  paa  Løjerne. 
Saadan  siger  de  altid.  De  blev  forbundne  og  sendt  hjem  igen. 

Ude  i Byen  var  Forholdene  mindre  hyggelige.  Det  gik  løs 
med  Mord  og  Brand.  Om  Morgenen  den  15.  Juni  spurgtes  det,  at 
der  var  stort  Kristenmyrderi  i den  sydlige  Del  af  Byen.  Dr.  Morri- 
son,  „Times*  “ Korrespondent  fik  da  Lov  til  med  nogle  Soldater  og 
og  frivillige  at  gaa  ud  og  hjælpe  de  kristne.  Han  drog  gennem 
Gaderne  og  raabte  til  de  kristne  Kinesere  at  komme  og  følge  med. 
Mange  gjorde  det,  og  flere  andre  kom  ind  i Løbet  af  Dagen.  Der  sam- 
ledes i alt  et  Par  Tusinde  Kinesere,  Kvinder  og  Børn  medregnede, 
i Legationerne.  Gesandterne  var  betænkelige  ved  saadan  at  tage 
kinesiske  Undersaatter  i Værn;  men  de  fik  ikke  Grund  til  at  for- 
tryde det.  Der  var  Mangel  paa  Arbejdskraft,  efter  at  de  kinesiske 
Kulier  havde  gjort  Strike,  saa  der  blev  god  Brug  for  de  reddede 
kristne.  xMange  af  dem  var  ilde  tilredte  af  Sværdhug  og  Brand- 
saar,  da  de  kom  ind.  Og  det  havde  været  et  grufuldt  Syn,  Dr. 
Morrison  saa*  paa  sin  kække  Udflugt.  Bokserne  gik  fra  Hus  til 
Hus  og  slog  kristne  ihjel,  og  Gaderne  flød  med  Blod.  Den  16.  Juni 

havde  en  40  Boksere  faaet  nogle  kristne  ind  i et  lille  Tempel  i 
Nærheden  af  Gesandtskaberne.  Fangerne  var  bundne  til  Væggen, 
og  Bokserne  sang  og  ofrede,  inden  de  skulde  i Lag  med  at  slagte 
dem.  Den  hellige  Handling  blev  imidlertid  forstyrret.  En  Trop 
Marinesoldater  omringede  pludselig  Templet,  og  Bokserne  blev 
skudt  alle  Mand. 

Fra  den  Dag,  Oprøret  brød  løs,  havde  man  fra  Gesandtska- 
berne kunnet  se  store  Ildebrande  rundtom.  De  kristnes  Kirker 
og  Missionsbygninger  og  de  fremmedes  Huse  gik  op  i Luer.  Men 
ogsaa  hele  Gader  af  skikkelige  Kineseres  Huse.  Ganske  mod 
kinesisk  Sædvane  brændte  Bokserne  de  kristnes  Bygninger  af  uden 
først  at  plyndre  dem;  det  viste,  hvor  stærkt  Fremmedhadet  var. 

Den  16.  stak  de  Ild  paa  en  Butik  uden  for  Porten  Chien- 
Mén.  I Forvejen  havde  de  fortalt,  at  de  ved  deres  Tryllesange 
skulde  indskrænke  Branden  til  den  ene  Butik:  den  handlede  med 
europæisk  Medicin  og  skulde  derfor  væk.  Tryllesangene  virkede 
imidlertid  ikke  kraftig  nok,  for  i kort  Tid  spredte  Ilden  sig  over 
en  hel  Bydel  og  selve  Porten  Chien-Mén  brændte  af.  Kineserne 
løb  rundt  mellem  deres  flammende  Huse,  stille  og  travle  som 
Myrer,  og  reddede  alt,  hvad  de  kunde.  Nogle  Boksere  gik  om 
iblandt  dem  ganske  rolige,  uden  at  nogen  faldt  paa  at  skælde  dem 
ud  for  den  Ulykke,  de  havde  voldt. 

Peking  bestaar  af  den  rektangulære  „kinesiske  By"  og  den 
kvadratiske  „Tartarby"  Nord  derfor.  Inde  i Tartarbyen  ned  mod 
Kineserbyen  ligger  den  „kejserlige"  By,  som  ogsaa  er  et  Kvadrat. 
Alle  tre  Bydele  er  omgivne  af  Mure.  Gesandtskabskvarteret  ligger 
mellem  den  sydøstlige  Del  af  Kejserbyen  og  Muren  mellem  Tartar- 
byen og  Kineserbyen.  Inde  mellem  Legationsbygningerne  og  rundt 
om  var  der  Butikker  og  kinesiske  Bygninger,  saa  Ildebrandene 
kunde  ogsaa  bringe  Legationerne  i Fare. 

De  kinesiske  Regeringstropper,  der  stod  nær  ved  Gesandt- 
skaberne, havde  under  Røret  vist  sig  helt  skikkelige.  De  lod  nok 
Bokserne  muntre  sig  af  Hjertens  Lyst,  men  forulempede  ikke  de 
fremmede  og  var  meget  høflige  mod  de  Europæere,  der  gav  sig  i 
Snak  med  dem.  Nogle  af  Legationstropperne  skød  et  Par  Gange 
paa  de  kinesiske  Soldater;  den  ene  Gang  svarede  disse  igen,  men 
deres  Officerer  stansede  dem,  og  der  blev  ikke  talt  videre  om 
den  Sag. 

Den  19.  Juni  om  Aftenen  var  der  stor  Ophidselse  og  Spæn- 
ding i Gesandtskaberne.  Der  var  kommet  Breve  fra  Tsungli-Yamen 

til  Gesandterne  med  Underretning  om,  at  de  fremmede  Admiraler 
havde  krævet  Takuforterne  overgivet  til  sig  senest  den  18.,  da  de 
ellers  vilde  tage  dem.  At  dette  allerede  var  sket,  talte  Yamen 
ikke  om.  Men  den  var  højst  forbavset  over  et  saadant  Skridt, 
der  viste,  at  Magterne  vilde  bryde  Freden.  Hovedstaden  var  saa 
ophidset,  at  Regeringen  vilde  have  ondt  ved  at  værne  Legationerne, 
og  Gesandterne  med  deres  Folk  skulde  derfor  inden  24  Timer  for- 
lade Peking  og  gaa  til  Tientsien.  Der  var  Tropper  rede  til  at 
dække  dem  under  Vejs  og  der  var  givet  Ordre  til  at  skaffe  Trans- 
portmidler. Gesandterne  mødtes  om  Aftenen  og  drøftede  Stillingen. 
Somme  af  det  menige  Folk  ventede,  at  de  vilde  drage  bort  og 
havde  travlt  med  at  pakke  md  til  Afrejsen.  Andre  forsikrede 
harmfuldt,  at  det  vilde  være  Vanvid.  Muligt  blev  de  myrdede, 
hvis  de  holdt  sig  i Peking,  men  tog  de  af  Sted,  gik  de  til  den  visse 
Død.  Ikke  10  Mand  vilde  naa  Tientsien.  Gesandterne  svarede 
hverken  ja  eller  nej  paa  Yamens  Skrivelse.  De  skulde  gerne  tage 
bort;  men  de  kunde  umuligt  gøre  sig  rede  paa  24  Timer.  De 
vilde  gerne  vide,  hvad  Sikkerhedsforanstaltninger,  Regeringen  vilde 
træffe  for  dem,  da  Landet  var  faldt  af  Oprørere.  De  maatte  have 
Vogne  og  Baade  og  Levnedsmidler  for  at  kunne  tage  af  Sted. 
Endelig  udbad  de  sig  et  Møde  med  Yamen  næste  Morgen. 

De  kom  atter  sammen  om  Morgenen.  Der  var  intet  Svar  fra 
Yamen.  De  fleste  mente  nu,  at  det  var  unyttigt  at  gaa  derhen. 
Kun  Baron  v.  Ketteler  var  opsat  paa  det.  De  andre  Gesandter 
troede,  de  havde  faaet  ham  snakket  fra  det ; men  han  tog  af  Sted 
sammen  med  sin  Sekretær  Cordes.  De  to  Bærestole  var  lige  kom- 
men forbi  en  lille  Politistation  i Hovedgaden,  da  Cordes  saa’  til 
Siden  og  fik -Øje  paa  en  kinesisk  Soldat,  der  fulgte  efter  dem  og 
sigtede  paa  Gesandtens  Hoved.  Cordes  gav  et  Skrig  og  i samme 
Nu  fyrede  Soldaten  og  dræbte  v.  Ketteler.  Portørerne  lod  Bære- 
stolene falde,  Cordes  sprang  op  og  blev  slemt  saaret  af  et  nyt 
Skud,  men  han  havde  Kræfter  nok  til  at  løbe  tilbage  til  Legatio- 
nerne. Kort  efter  kom  der  Brev  fra  Yamen.  Den  indrømmede, 
at  det  kunde  være  farligt  for  Gesandterne  at  drage  gennem  Lan- 
det og  vilde  derfor  ikke  have  noget  imod,  at  Afrejsen  opsattes 
noget  længere  Tid,  saa  man  kunde  raadslaa  om  Sagerne.  Et  per- 
sonligt Møde  med  Gesandterne  kunde  man  ikke  indlade  sig  paa: 
det  vilde  ikke  være  uden  Fare  for  Gesandterne  at  tage  hen  til 
Yamen,  og  Prinserne  og  Ministrene  vilde  dybt  beklage,  om  der 
vederfares  de  fremmede  Repræsentanter  noget. 

Ultimatumet  var  altsaa  taget  tilbage,  men  Europæerne  følte 
sig  ikke  trygge  endda.  Yamens  Brev  var  mulig  kun  et  Udslag  af 
en  øjeblikkelig  Angest  paa  Grund  af  Kettelers  Mord  — som  i øvrigt 
ikke  nævntes  med  en  Stavelse.  At  tage  bort  kunde  der  nu  ikke 
være  Tale  om.  Naar  Regeringen  ikke  mægtede  at  værne  de 
fremmede  i Hovedstaden,  hvor  kunde  den  da  sikre  dem  paa  Rej- 
sen til  Tientsien.  Det  gjaldt  derfor  om  at  ruste  sig  paa  bedste 
Maade.  Hele  Formiddagen  den  20.  var  der  uhyre  travlt  i Lega- 
tionerne. Man  byggede  Barrikader  og  samlede  Forraad  til  at  ud- 
holde en  Belejring.  Der  var  heldigvis  Levnedsmidler  nok  inden  for 
Forsvarslinien  og  tæt  udenfor.  Et  Sted  fandt  man  meget  belejligt 
et  helt  Hvedelager.  Et  Magasin  nær  ved  det  amerikanske  Gesandt- 
skab blev  tømt  for  alt  spiseligt.  Foder  og  Kul  og  andre  Forraad 
fandtes  ogsaa.  Mens  de  militære  gjorde  Forsvaret  rede,  sled  Civi- 
listerne som  Bæster  for  at  bjærge  det  mest  mulige,  løb  hid  og  did 
med  Vogne  og  læssede  dem  af. 

En  amerikansk  Mission,  der  hidtil  var  holdt  besat  af  Marine- 
soldater, blev  kaldt  ind  og  kom  med  en  Mængde  kinesiske  kristne. 
Tummelen  var  frygtelig:  de.  ny  komne  skulde  have  Plads  og  løb 
forvirrede  rundt  mellem  de  opdyngede  Kasser  og  Byldter.  Somme 
sad  hjælpeløse  midt  i det  larmende  Babel  af  allehaande  Tunge- 
maal,  men  de  handlekraftige  asede  for  ti,  og  efterhaanden  kom 
der  en  Smule  Skik  paa  Tingene.  Klokken  nærmede  sig  ogsaa  4, 
til  hvilken  Tid  den  givne  Frist  var  udløbet.  En  Gruppe  Mænd  stod 
inde  i det  engelske  Gesandtskab  med  Uret  i Haanden  og  fulgte  spændt 
Visernes  Gang.  Nu  manglede  den  5 Minutter  i 4,  saa  3 Minutter, 
saa  2.  Og  saa  knaldede  Skudene  mod  Øst,  og  snart  lød  Riflerne 
paa  alle  Sider. 

Den  kinesiske  Regering  havde  truffet  sit  Valg.  Et  kejserligt 
Edikt  af  21.  Juni  kundgjorde  det  for  Folket.  Det  klagede  over 
Magternes  Voldshandlinger  og  fremhævede  Kejserens  langmodige 
Mildhed.  Den  var  nu  til  Ende.  „Vore  Forfædre  er  kommen  os 
til  Hjælp,  og  Guderne  har  hørt  vort  Raab  . . . Med  Taarer  har  vi 
forkyndt  Krigen  i de  fædrene  Helligdomme  ...  De  andre  stoler 
paa  listige  Planer,  vi  sætter  vor  Lid  til  Himlens  Retfærdighed.  De 
bygger  paa  Vold,  vi  paa  Menneskelighed." 

Da  Legationerne  ikke  faldt  for  det  første  Angreb,  prøvede  Ki- 
neserne at  ødelægge  dem  ved  Ild.  Husene  rundt  om  Forsvars- 
linien blev  antændte  snart  paa  et  Sted,  snart  paa  et  andet.  Faren 
for  de  belejrede  var  tit  stor.  De  maatte  rive  flere  Bygninger  ned. 

ofte  i Røg  og  Brand  og  Kugleregn.  Lige  Nord  for  det  engelske 
Gesandtskab  laa  Han  li  n-Instituttet,  de  kinesiske  lærdes  Hjem  med 
Rigets  ypperste  Bibliotek  fuldt  af  kostelige  Bøger,  dejlige  Haand- 
skrifter  og  Statspapirer.  Det  var  et  helligt  Sted,  og  derfra  ventede 
man  ingen  Brandfare.  Englænderne  havde  tænkt  paa  at  rive 
nogle  af  de  nærmeste  Bygninger  ned  for  at  sikre  Legationen,  men 
lod  være  for  ikke  at  krænke  Kineserne  for  haardt  og  gøre  Regeringen 
rasende.  Men  Kineserne  tog  ingen  saadanne  Hensyn,  de  stak  de 
hellige  Bygninger  i Brand.  Faren  for  Legationsbygningerne  var 
overhængende.  En  Afdeling  Marinesoldater  og  frivillige  maatte 
gøre  et  Udfald,  drev  Kineserne  bort  og  dræbte  nogle  af  dem,  rev 
saa  Bygningerne  ned,  huggede  Træer  om  og  stræbte  at  holde  Ilden 
fra  Gesandtskabet.  Det  lykkedes,  da  Vinden,  som  havde  blæst 
frisk  fra  Nord,  lagde  sig.  Mac  Donald  havde  sendt  Tsungli-Yamen 
Bud  og  bedt  dem  hjælpe  at  redde  Bogskattene,  men  de  lod  det 
rolig  brænde.  Noget  blev  frelst  af  de  frivillige,  som  var  med  i 
Udfaldet,  men  det  meste  gik  tabt  I 3 Dage  maatte  de  belejrede 
kæmpe  haardt  mod  Flammerne,  men  saa  var  ogsaa  den  Fare 
forbi,  og  Kineserne  havde  i Virkeligheden  gjort  deres  Fjender  en 
Tjeneste.  De  havde  sparet  dem  for  selv  at  rydde  Husene  af 
Vejen,  nu  havde  de  et  frit  Rum  uden  om  Forsvarslinien. 

Da  Ilden  ikke  havde  gjort  Gavn,  prøvede  Kineserne,  hvad 
Kanonerne  kunde  udrette.  I Legationerne  havde  man  paa  For- 
haand  ment,  at  kom  Fjenden  med  Kanoner,  var  Spillet  ude.  Det 
gik  dog  ikke  saa  galt  som  frygtet.  Kineserne  kørte  grovt  Skyts 
frem  flere  Steder,  en  Kanon  blev  plantet  ved  Chien-Mén-Porten, 
fra  Kejserbyens  Mure  rettedes  noget  efter  en  anden  mod  det  en- 
gelske Gesandtskab,  de  gjorde  nogen  Skade  paa  Bygningerne,  men 
som  oftest  fik  Kineserne  ikke  videre  Nytte  af  dem.  De  skød  gerne 
for  højt,  saa  Kuglerne  brummede  jævnt  fredelig  hen  over  Hovedet 
paa  de  belejrede.  Det  var  mest  gamle  Kanoner,  de  brugte,  — 
endda  de  havde  et  helt  Arsenal  moderne  Skyts  lige  ved  Haanden. 
De  bar  sig  ogsaa  tit  sært  ad  med  dem.  Den  28.  Juni  bombarde- 
rede Kineserne  heftig  en  Staldbygning  ved  Mongoltorvet,  et  svagt 
Punkt  i det  engelske  Gesandtskab.  Fire  Granater  i Rad  bragede 
ind  øverst  i Huset,  det  syntes  faldefærdigt  og  Stillingen  var  ikke 
hyggelig.  Men  bedst  som  de  gjorde  dygtig  Skade,  holdt  Kineserne 
inde.  Om  Aftenen  skød  de  nogle  Skud  mod  Staldporten,  men 
stansede  atter.  Næste  Morgen  gjorde  de  belejrede  et  Udfald  for 
at  tage  Kanonen  og  drive  Kineserne  bort  fra  deres  Barrikade. 

Det  mislykkedes;  men  Kanonen  var  borte  og  kom  ikke  igen.  Man 
gisnede,  at  Kineserne  var  bleven  bange,  da  den  gamle  halvbrændte 
Staldport  ikke  vilde  falde:  det  maatte  være  Trolddom ; de  fremmede 
Djævles  Gud  var  for  stærk  paa  dette  Sted.  Porten  var  sikker 
nok,  da  der  var  bygget  en  6 — 7 Fod  tyk  Mur  bagved,  men 
Murene  ved  Siden  af  kunde  Kineserne  let  have  skudt  i Stykker. 

Riflen  var  det  vigtigste  Angrebsvaaben.  Rundt  om  Gesandt- 
skaberne, paa  de  svageste  Steder,  byggede  Kineserne  Barrikader  og 
førte  dem  mod  Forsvarernes  og  lod  Kuglerne  hagle  ned  over 
disse.  Snart  om  Dagen,  somme  Tider  flere  Gange,  og  snart  om 
Natten,  gik  det  løs  med  en  rasende  Riffelknitren,  der  næppe  var 
til  at  holde  ud  at  høre  paa  for  dem,  som  ikke  var  med.  Skydnin- 
gen begyndte  aabenbart  efter  Aftale,  fra  alle  Kanter  samtidig,  og 
Angrebet  lededes  meget  forstandig,  ikke  paa  maa  og  faa  som 
Boksemes.  Synderlig  godt  skød  Kineserne  ikke,  mange  af  deres 
Kugler  gik  altfor  højt  — somme  mente,  det  var  for  at  jage  de 
fremmedes  Aander  væk  — men  de  blev  farligere,  eftersom  Barri- 
kaderne rykkede  nærmere.  Ved  det  franske  Gesandtskab  kom 
den  kinesiske  Barrikade  saa  tæt  til  de  belejrede,  at  den  østrig- 
ske Charge  d’affaires  v.  Rosthom  og  hans  kække  Frue,  som  kæm- 
pede med  der,  søgte  at  stikke  Ild  i den  ved  at  kaste  brændende 
Straa  derover.  Kineserne  svarede  med  en  Regn  af  Sten,  en  af 
dem  ramte  Fru  v.  Rosthom. 

Til  at  forsvare  Gesandtskaberne  fandtes  der  18  Officerer  og 
389  Soldater,  hvortil  kom  100  frivillige.  Flere  af  disse  var  dyg- 
tige Officerer,  og  mange  viste  udmærket  Mod  og  militær  Evne. 
Mandskabet  var  gennemgaaende  fortræffeligt.  Derimod  var  det 
knapt  med  Ammunition;  Soldaterne  havde  kun  fra  100 — 300  Pa- 
troner pr.  Mand,  saa  de  maatte  spare  paa  Krudtet  og  kun  skyde, 
naar  de  havde  godt  Sigte.  Der  var  4 smaa  Kanoner;  senere  fandt 
man  en  gammel  kinesisk  Kanon,  som  fik  Kælenavnet  „Betsy“;  den 
kunde  brages  til  nogle  Granater,  Russerne  havde  haft  med  op  til 
Peking,  og  den  gjorde  i hvert  Fald  en  rædsom  Allarm.  Grunden, 
der  skulde  forsvares,  var  temmelig  udstrakt.  Den  nordøstlige  Del 
med  det  østrigske  Gesandtskab  og  Toldhuset,  som  man  havde 
tænkt  at  holde,  opgav  Østrigerne  straks,  og  Forsvarslinien  paa 
den  Kant  kom  til  at  gaa  gennem  et  kinesisk  Palads  med  Have- 
anlæg (Prins  Su’s  Fu),  øst  for  den  engelske  Legation.  Det  var 
af  Vigtighed  at  holde  dette  Fu,  dels  fordi  det  engelske  Gesandt- 
skab blev  behersket  af  nogle  kunstige  Høje  i Anlæget,  og  dels  for 

at  Forbindelsen  ikke  skulde  blive  brudt  mellem  dette  Gesandtskab 
i Nordvest  og  det  franske  og  tyske  Gesandtskab  i Sydøst.  Menin- 
gen var  at  holde  disse  Legationer  og  Pladsen  hen  til  det  russiske 
Gesandtskab  i Sydvest  saa  længe  som  muligt.  Lod  det  sig  ikke 
gøre,  vilde  man  samle  sig  i det  engelske  Gesandtskab,  der  var 
det  største,  vel  forsynet  med  Vand  og  næsten  helt  omgivet  af  en 
10  Fod  høj  Mur.  Det  var  paa  et  hængende  Haar  nær  ved,  at 
Udenværkerne  var  bleven  opgivet  straks.  Den  22.  Juni  ved  Dag- 
gry begyndte  Kineserne  at  fyre  stærkt  fra  alle  Sider,  og  henved 
Kl.  9 saa’  man  pludselig  alle  Tropperne,  Østerrigere,  Tyskere,  Ita- 
lienere, Japanesere,  Amerikanere  og  Russere,  komme  styrtende  ind 
til  den  engelske  Legation.  Angrebet  havde  ikke  været  saa  over- 
vældende, at  der  syntes  Grund  til  at  opgive  de  andre  Gesandt- 
skaber. Englænderne  blev  rasende,  Tropperne,  der  trak  sig  til- 
bage, var  det  ikke  mindre.  Det  var  nok  en  østrigsk  Kaptajn,  der 
som  ældst  Officer  havde  paabudt  Tilbagetoget.  Gesandterne  traadte 
hastig  sammen,  Mac  Donald  blev  udnævnt  til  øverstbefalende,  og 
Vagterne  fik  Ordre  til  at  vende  tilbage  til  deres  Post.  Kineserne 
havde  heldigvis  ikke  benyttet  sig  af  Lejligheden  til  at  tage  de  for- 
ladte Stillinger;  ellers  kunde  Følgerne  være  blevet  slemme,  især 
for  de  kristne  Kinesere,  der  var  lejrede  i Fu. 

Da  Faren  for  Ildebrand  var  drevet  over,  fik  man  travlt  med 
at  styrke  Forsvarslinien.  Der  blev  lavet  Forhugninger,  Gennem- 
gange og  dækkede  Veje,  der  blev  gravet  og  bygget,  Barrikaderne 
blev  til  rene  Volde,  Husene  og  navnlig  Hospitalet  beskyttedes.  Der 
var  stadig  Trang  til  Sandsække  og  Tøj  til  at  sy  dem  af.  Silketøj 
og  Gardiner,  Bordduge  og  Lagener  forvandledes  til  Sække.  Man 
ofrede  overflødige  Bukser,  dem  behøvede  man  blot  at  binde  for 
Benene,  saa  var  de  udmærkede  Poser.  Damerne  syede  af  alle 
Kræfter,  Mændene  fyldte  Sækkene  og  trak  af  med  dem,  Kineser- 
børn pilede  af  med  dem  paa  lette  Vogne. 

Den  haardeste  Kamp  stod  ved  det  franske  og  tyske  Gesandt- 
skab, paa  Muren  om  Tartarbyen  og  i Fu.  Paa  de  to  Legationer 
gjordes  der  gentagne  Angreb.  Den  13.  Juli  sprængte  Kineserne  en 
Mine  under  et  Hus  i den  franske  Legation,  et  Par  Soldater  blev 
begravede  under  Ruinerne,  et  Par  andre  saaredes,  og  Legationen 
kom  i Brand.  Men  Forsvarerne  faldt  tilbage  paa  en  Forskans- 
ning, de  havde  bygget  bagved,  og  den  holdt  de.  Samtidig  angreb 
Kineserne  heftig  den  tyske  Legation,  de  kom  ind  i Klubhuset  og 
satte  det  i Brand,  men  blevet  jaget  ud  med  Bajonetterne. 

Bymuren  Syd  for  Gesandtskaberne  havde  Kineserne  oprinde- 
lig haft  inde;  men  det  gik  ikke  an  at  lade  dem  i Ro  der;  de 
kunde  trække  Kanoner  derop  og  smadre  Legationerne  nedenfor. 
Tyskerne  tog  først  et  Stykke  af  Muren  ud  for  deres  Gesandtskab, 
sammen  med  Amerikanerne  ryddede  de  derpaa  Muren  mod  Vest, 
til  de  stansedes  af  en  kinesisk  Barrikade  med  to  Kanoner  paa,  og 
de  byggede  en  Barrikade  tværs  over  Muren  ud  for  det  amerikan- 
ske Gesandtskab.  Men  Kineserne  var  opsatte  paa  at  vinde  det 
tabte  tilbage,  og  i flere  Dage  kæmpedes  der  meget  hæftig  paa 
Muren.  En  Dag  havde  Europæerne  4 faldne  og  6 saarede  dér. 
Den  2.  Juli  overrumplede  Kineserne  Tyskernes  Barrikade  og  tvang 
dem  og  Amerikanerne  til  at  vige.  Men  en  Styrke  af  amerikanske, 
engelske  og  russiske  Marinesoldater  blev  sendt  derop,  og  under  den 
amerikanske  Kaptajn  Myers  tog  de  den  forladte  Barrikade  igen. 
Næste  Morgen  gik  de  angrebsvis  til  Værks,  stormede  en  kinesisk 
Barrikade,  dræbte  en  Snes  Kinesere  og  fik  nogle  kærkomne  Rifler 
med  Ammunition.  Kaptajn  Myers,  der  ogsaa  førte  dette  Udfald, 
blev  her  saaret  paa  et  Spyd,  som  han  snublede  over,  og  fik  kort 
efter  Tyfus,  saa  han  i Resten  af  Belejringen  laa  paa  Hospitalet. 

De  hidsigste  og  varigste  Angreb  rettedes  paa  den  vanskelige 
og  vigtige  Stilling  i Fu.  Her  havde  Kineserne  opstillet  en  Kanon, 
som  gjorde  megen  Ødelæggelse  paa  Forsvarslinien.  En  italiensk 
Kaptajn  Paolini  gik  ud  mod  den  med  nogle  Italienere,  Japanesere 
og  engelske  frivillige,  men  de  løb  lige  mod  en  8 Fod  høj  Barrikade, 
der  overøste  dem  med  en  voldsom  Ild,  saa  de  skyndsomst  maatte 
vende  om  med  et  Tab  af  3 døde  og  4 saarede,  deriblandt  Paolini. 
En  af  de  engelske  frivillige  samlede  koldblodig  en  Riffel  op,  mens 
han  løb  over  Ildlinjen.  Kanonen  blev  ved  at  gøre  Forsvarerne 
Skade,  og  Angrebene  fortsattes  næsten  daglig  med  stor  Forbitrelse. 
Den  japanske  Oberst  Shiba,  som  kommanderede  i Fu,  mistede 
mange  af  sine  Folk.  Adskillige  kinesiske  kristne  meldte  sig  fri- 
villig i deres  Sted  og  gjorde  fortræffelig  Fyldest.  Deres  Lands- 
mænd uden  for  Muren  var  rasende  paa  dem,  de  bandede  dem  og 
kastede  Stene  og  Granater  efter  dem.  Stillingen  blev  vanskeligere 
og  vanskeligere  at  holde.  Forskansningerne  led  svært,  men  de  be- 
lejrede arbejdede  ivrig  om  Natten  for  at  bøde  den  Skade,  Kano- 
nen havde  voldt  om  Dagen.  Natten  mellem  den  12.  og  13.  Juli 
angreb  Kineserne  voldsomt,  og  Italienerne  i Fu  blev  slaaet  af 
Panik  og  trak  sig  tilbage.  Englænderne,  som  havde  Post  i Nær- 
heden, kunde  let  være  bleven  omringede,  men  heller  ikke  her  be- 

nyttede  Kineserne  Lejligheden:  Japaneserne  havde  engang  lokket 
dem  i en  Fælde  og  skudt  en  hel  Del  af  dem,  og  siden  var  de 
noget  varsomme  til  at  gaa  paa.  Italienerne  blev  atter  ført  frem, 
men  de  engelske  maatte  trække  sig  tilbage  fra  en  ydre  til  en  indre 
Barrikade.  Den  13.  kom  der  et  usædvanlig  stærkt  Angreb  — 
samtidig  med  Anfaldet  paa  det  franske  og  tyske  Gesandtskab. 
Kineserne  vilde  aabenbart  prøve  at  tage  hele  Østsiden  af  de  be- 
lejredes  Stilling.  Men  Angrebet  mislykkedes,  og  da  Skydningen 
stansede,  sled  Kulierne  fra  9 Aften  til  4 Morgen  for  at  udbedre 
Forskansningen.  De  var  da  saa  trætte,  at  de  faldt  ned  som 
Sten  og  straks  sov.  Under  Arbejdet  kunde  de  høre  Fjenden  bygge 
paa  sin  Barrikade  blot  nogle  Alen  borte. 

Den  civile  Befolkning,  der  mest  opholdt  sig  i den  engelske 
Legation,  var  hurtig  kommen  i Lave.  Man  fik  sig  indrettet  en 
Plads  at  være  paa  og  gik  ikke  hinanden  i Vejen.  Den  engelske 
Selvstyreevne  fornægtede  sig  heller  ikke  her.  Der  blev  valgt  en 
Hovedkomité  til  som  et  Slags  Byraad  at  styre  det  civile  Samfund. 
Der  nedsattes  en  Række  Udvalg:  til  at  sætte  Kulierne  i Arbejde 
og  skaffe  dem  Mad,  til  at  lede  Barrikadebygningen  — en  Præst 
Norris  viste  særligt  Snille  til  dette  Værk  — til  at  vaage  over  den 
offentlige  Sundhed.  Der  dannedes  et  Brandkorps,  som  gjorde  ud- 
mærket Nytte  i Ildebrandsdagene.  Maskineriet  arbejdede  jævnt  og 
godt  og  satte  Besætningen  i Stand  til  helt  at  vie  sig  til  Forsvaret 
Ordenen  var  fortræffelig,  og  Folk  fik  efterhaanden  Tid  til  deres 
Raadighed,  saa  de  var  glade  ved,  at  Sekretær  Cockbum  gav  dem 
Adgang  til  sit  velforsynede  Bibliotek.  Det  blev  flittig  benyttet. 
Læsningen  adspredte  Tankerne,  saa  de  ikke  borede  sig  for  fast 
ind  i Situationen. 

Trods  den  Dødsfare,  de  havde  over  Hovedet,  var  adskillige 
Folk  ivrige  efter  at  ransage  de  forladte  Butikker  og  rapse,  hvad 
de  kunde,  Spilledaaser,  Legetøj,  Ragelse  og  kostbare  Ting.  Somme- 
tider var  de  ved  at  komme  i Totterne  paa  hinanden  over  Byttet, 
saa  det  til  sidst  blev  forbudt  at  gaa  ind  i Butikkerne  uden  Hoved- 
komitéens Samtykke. 

Fødevarer  led  man  ikke  Mangel  paa.  Der  var  Ris  og  Hvede, 
Te,  Kaffe,  Kakao,  Sukker,  henkogte  Sager:  Kød,  Frugt  og  Mælk. 
Der  var  Vin  og  Sodavand,  men  dette  var  dyrere  end  Champagnen. 
Til  at  begynde  med  havde  man  nogle  Køer  og  Faar,  men  ellers 
var  det  Hestene  — der  var  150  Ponier  i Legationerne  — som 
maatte  yde  fersk  Kød.  Det  spistes  med  god  Appetit,  naar  den 

afdøde  ikke  netop  var  en  kær  Ven.  En  Dame  spurgte  altid,  inden 
hun  gav  sig  til  at  spise:  »Er  det  et  hvidt  Muldyr?*  Frisk  Frugt 
og  Mælk  savnedes  mest,  og  flere  Smaabørn  døde  af  Belejrings- 
kosten. 

En  følelig  Ubehagelighed,  navnlig  for  Englænderne,  var  det, 
at  de  ikke  kunde  faa  deres  Bad;  man  var  i Begyndelsen  af  Be- 
lejringen bange  for,  at  Vandet  ikke  skulde  slaa  til,  og  kneb  paa 
det.  Men  det  var  rigeligt  nok,  især  efter  at  der  var  faldet  en  Del 
Regn.  Saa  sparede  man  ikke  saa  stærkt  og  tillod  sig  den  Luksus 
at  oprette  et  Vaskeri;  det  lededes  af  en  Toldembedsmand  og 
gjorde  stor  Lykke.  Alt  i alt  gik  Livet  ganske  jævnt  og  uden 
synderlige  Ubehageligheder,  i hvert  Fald  for  Mændene,  der  ar- 
bejdede sig  trætte  i det  fri  om  Dagen  og  sov  haardt  og  sundt  om 
Natten.  Det  var  værre  for  Damerne,  ikke  mindst  for  dem  paa 
Hospitalet.  Det  blev  styret  fortrinligt  af  en  Sygeplejerske,  Frk. 
Lambert  med  en  Stab  af  Missionsdamer,  Nonner  og  kvindelige 
Læger.  Den  amerikanske  Gesandts  Frue  sørgede  for  Sengelinned. 
En  anden  Dame  varetog  Køkkenet  utrættelig  og  opfindsom:  det 
blev  efterhaanden  svært  nok  at  skaffe  passende  Sygekost.  Det  var 
tit  lidet  behageligt  at  færdes  paa  Hospitalet.  Paa  varme  Dage 
kneb  det  med  at  faa  frisk  Luft.  Vinduerne  var  dækkede  med 
Sandsække  og  foran  Verandaen  var  der  bygget  en  Vold  af  Mur- 
sten, Jord  og  Sandsække.  Hospitalet  blev  snart  fyldt;  den  6.  Juli 
var  der  44  saarede,  den  10.  99,  den  12.  108.  Men  baade  Læger 
og  Sygeplejersker  sled  utrættelig,  skønt  de  var  udasede,  saa  de 
havde  ondt  ved  at  sove,  og  plagedes  afMuskitoer  først  paa  Natten 
og  af  Fluer  sidst  paa  Natten.  Til  de  saarede  lavede  man  Muskito- 
net  af  Gardiner.  Hospitalet  holdtes  i mønsterværdig  Orden,  og 
de  saarede,  som  døde  derinde,  stod  næsten  aldrig  til  at  redde:  de 
døde  gerne  et  Par  Timer  efter  at  de  var  bragt  ind. 

Det  var  et  Held,  at  Vejret  kun  undtagelsesvis  var  meget 
hedt.  Der  blev  kun  faa  Tilfælde  af  Feber.  Paa  rigtig  varme 
Dage  var  det  ikke  saa  hyggeligt,  især  da  der  laa  flere  døde  Men- 
nesker og  Dyr  udenfor  Voldene  og  sendte  en  led  Stank  ind. 

Det  offentlige  Liv  samlede  sig  om  Klokketaamet  uden  for 
det  engelske  Kapel.  Der  sloges  Komitémedlemmemes  Navne  op, 
der  kunde  Forslag  hænges  op,  og  alle  mulige  Efterretninger  og 
Rygter  kundgjordes  der.  Det  var  Fæstningens  Avis  og  Børs.  Her 
samledes  Folk  i Aftenkølingen  for  at  snakke  om  Sagerne,  lave 
Vittigheder  og  skumle. 

Afspærrede  fra  Yderverdenen  som  de  var,  blev  de  naturligas 
uhyre  graadige  efter  nyt  og  ivrige  til  at  koge  Suppe  paa  en  Pølse- 
pind. Navnlig  kresede  deres  Tanker  om  Undsætningsekspeditionen. 
Fra  først  mente  man,  den  kunde  komme  om  nogle  Dage,  og  alskens 
Rygter  om  Tegn  paa  dens  Nærhed  vandt  let  Tiltro.  Man  havde 
set  Raketter  mod  Vest.  Oberst  Shiba  havde  set  en  japanesisk 
Raket  i Nord.  At  dømme  efter  Raketrygteme  prøvede  Undsæt- 
ningstropperne nok  at  tage  Peking  som  Jøderne  Jeriko:  ved  at 
gaa  rundt  om  Byen.  Saa  blev  der  megen  Tale  om  et  elektrisk 
Spejderlys,  som  var  set  mod  Syd.  Mac  Donald  selv  syntes  til- 
bøjelig til  at  tro  paa  det.  Men  andre  paastod,  det  var  Skæret  fra 
en  Smelteovn.  Den  7.  Juli  havde  Franskmændene  og  Østrigerne 
hørt  Kanonskud  mod  Syd.  Men  nu  var  man  bleven  mistroisk 
mod  Rygterne,  især  da  en  udsendt  Kineser  kom  tilbage  (med 
nogle  Kyllinger  og  Ferskener)  og  fortalte,  at  Kineserne  nok  var 
bange  for  de  fremmede  Soldater,  men  ikke  vidste  noget  om,  at 
de  var  i Nærheden.  Den  11.  Juli  summede  det  med  Rygter: 
Prins  Ching  og  Prins  Tuan  sloges  med  hinanden  — 13,000  frem- 
mede Tropper  havde  forladt  Tientsien  for  4 Dage  siden  — Kejser- 
inden havde  bekendtgjort,  at  hendes  Tropper  skulde  holde  sig  til 
Bøsserne,  for  de  store  Kanoner  var  nogen  farlige  Ting,  som  kunde 
gøre  megen  Skade.  Rimeligt  nok  havde  de  kinesiske  Kugler  paa 
deres  vildsomme  Veje  gjort  Fortræd  blandt  Kineserne  ude  i Byen. 

Den  14.  Juli  fik  man  noget  at  snakke  om.  En  gammel  Kine- 
ser, som  nogle  Dage  før  var  sendt  ud  med  Brev  til  Tientsien,  kom 
tilbage  og  fortalte,  at  han  var  bleven  fanget  og  ført  til  J un  g Lu, 
Storsekretæren,  den  ledende  Mand  i den  kinesiske  Regering.  Der- 
fra kom  han  nu  med  et  Brev  til  Mac  Donald.  Brevet  var  under- 
skrevet „Prins  Ching  og  andre".  Det  udtrykte  disse  Herrers  Be- 
kymring over,  at  de  paa  Grund  af  Soldaternes  og  Militsens  Skyd- 
ning nu  i 10  Dage  ikke  havde  været  i Forbindelse  med  Gesandt- 
skaberne, og  deres  særdeles  store  Glæde  ved  at  høre  af  den  fangne 
Kineser,  at  Gesandterne'  befandt  sig  vel.  De  fremmede  Undsæt- 
ningstropper var  for  længe  siden  drevet  tilbage  af  Bokserne,  og 
disse  sværmede  saadan  paa  Vejen  til  Tientsien,  at  det  vilde  være 
for  farligt  at  eskortere  Gesandtskaberne  til  denne  By  efter  tidligere 
Aftale.  Men  nu  foresloges  det,  at  Gesandterne  med  Familie  og 
Embedsmænd  skulde  forlade  Legationerne  og,  indtil  Afrejsen  kunde 
ordnes,  bo  i Tsungli  Yamen,  „for  at  det  venskabelige  Forhold 
kunde  bevares  ukrænket  fra  først  til  sidst."  Gesandterne  med 

Følge  skulde  tage  hen  til  Tsungli  Yamen  i smaa  Afdelinger,  og  de 
maatte  under  ingen  Omstændigheder  tage  en  eneste  væbnet  Soldat 
med.*  Det  kunde  ophidse  Folket  og  Tropperne  og  føre  til  kedelige 
Hændelser.*  — De  belejrede  lo  eller  harmedes  over  dette  Bud- 
skab. Den  Fælde  var  dog  for  plump.  Men  Gesandterne  var  noget 
i Tvivl  om,  hvordan  de  skulle  stille  sig.  Det  mest  tiltalende  var  slet 
ikke  at  svare.  Men  det  var  ganske  nyttigt  at  komme  til  at  for- 
handle med  den  kinesiske  Regering.  Selve  Brevet  tydede  paa, 
at  den  mistvivlede  om  at  kunne  tage  Legationerne  med  Magt. 
Ved  at  aabne  nye  Forhandlinger  kunde  man  mulig  støtte  Freds- 
partiet og  skræmme  Krigspartiet.  Og  i hvert  Fald  var  det  værd 
at  prøve,  om  man  kunde  faa  Kineserne  til  at  holde  lidt  inde  med 
deres  Angreb.  Mac  Donald  svarede  derfor,  at  han  ikke  forstod, 
hvorledes  Gesandterne  kunde  være  sikrere  i Tsungli  Yamen  end  i 
Legationerne,  og  tilføjede,  at  hvis  yderligere  Forhandlinger  ønskedes, 
kunde  Kineserne  blot  sende  en  paalidelig  Mand  med  et  hvidt  Flag. 

Den  16.  om  Morgenen  var  der  atter  et  voldsomt  Angreb 
paa  Fu,  og  her  faldt  Føreren  for  de  engelske  Marinesoldater,  Kap- 
tajn Strouts,  mens  Dr.  Morrison  blev  saaret,  idet  han  søgte  at 
hjælpe  ham.  Der  blev  stor  Sorg  over  Strouts  Død,  og  alle,  der 
kunde,  fulgte  ham  til  Jorden  samme  Eftermiddag.  Under  Begra- 
velsen, mens  Kuglerne  hvislede  gennem  Træerne  og  Granaterne 
sprang  over  Legationerne,  kom  der  et  nyt  Brev  fra  „Prins  Ching 
og  andre*.  Det  var  uhyre  fredeligt  — Kineserne  maatte  nu  og- 
saa  have  faaet  Underretning  om,  at  Tientsien  var  indtaget.  De 
havde  kun  foreslaaet  at  samle  Gesandterne  i Yamen,  for  at  de 
hedre  kunde  beskytte  dem.  Men  nu  skulde  Regeringen  sende  flere 
Tropper  til  at  holde  Militsen  i Ave,  saa  den  ikke  skød  paa  Lega- 
tionerne. Disse  skulde  saa  hindre  deres  Soldater  fra  at  skyde. 
Det  var  et  Tilbud  om  Vaabenstilstand,  og  i den  følgende  Tid  var 
det  ogsaa  temmelig  fredeligt,  blot  med  enkelte  Skud  engang  imel- 
lem. De  kinesiske  Soldater  kom  frem  fra  deres  Barrikader  og  gav 
sig  i Snak  med  de  belejrede,  og  disse  havde  tit  Møje  med  at 
genne  dem  bort.  En  kinesisk  Soldat,  der  var  bleven  saaret,  kom 
hen  til  Europæerne  og  bad  om  at  blive  forbundet.  Samtidig  ar- 
bejdede Kineserne  imidlertid  paa  deres  Barrikader  og  gravede 
Miner,  saa  de  belejrede  maatte  lave  Kontraminer  og  truede  med 
at  skyde  paa  Barrikadeby ggerne. 

Der  forhandledes  nu  livligt  mellem  Gesandterne  og  den  kine- 
siske Regering.  Det  blev  en  kuriøs  diplomatisk  Fægtning.  Ge- 

sandterne  søgte  at  vinde  Tid  og  holde  Vaabenhvilen  gaaende. 
Kineserne  prøvede  ved  forskellige  Kunstgreb  at  overliste  Europæ- 
erne og  faa  Tag  i dem.  Først  fandt  de,  at  det  var  ønskeligt,  om 
de  fremmede  Soldater  rømmede  Tartarmuren,  hvor  de  gik  og  skød 
og  forulempede  Kineserne.  Da  det  høflig  var  afslaaet,  tog  de  den 
gamle  Plan  op,  at  Europæerne  skulde  gaa  til  Tientsien:  det  kine- 
siske Folk  var 'saa  rasende,  at  det  ikke  vilde  nøjes  med  mindre 
end  Legationernes  Ødelæggelse;  derfor  maatte  de  fremmede  straks 
tage  bort  eller  selv  bære  Ansvaret  for  Følgerne.  Gesandterne 
kastede  Ansvaret  tilbage  paa  den  kinesiske  Regering  og  spurgte, 
hvorledes  den  kunde  beskytte  dem  paa  Vejen  til  Tientsien,  naar 
den  ikke  kunde  i Peking.  Efter  et  lille  Intermezzo  med  heftig 
Riffelild  mod  Nord  og  Vest,  sendte  Kineserne  et  Brev,  hvori  de 
forsikrede,  at  „de  aldrig  fra  først  til  sidst  havde  forsømt  at  be- 
skytte Legationerne",  men  af  Frygt  for  de  mange  slette  Personer 
og  for  at  sikre  Gesandterne  havde  de  ønsket,  at  disse  for  en  Tid 
vilde  forlade  Byen.  Brevskriverne  udviklede  derefter  velbehageligt, 
at  der  var  Forskel  paa  at  beskytte  de  fremmede  i Peking  og  paa 
Vejen  l il  Tientsin.  For  det  ene  var  vedvarende  og  det  andet  kun 
midlertidigt.  Samme  Dag  havde  Kineserne  et  andet  Forslag:  Ge- 
sandterne burde  „for  at  dæmpe  Ængstelse"  telegrafere  ly  em,  at 
deres  Familier  havde  det  godt,  men  der  maatte  ikke  tales  om 
militære  Sager,  og  der  skulde  staa,  at  alt  var  vel.  Det  vilde  jo 
have  været  et  rart  Telegram  at  stikke  de  fremmede  Regeringer 
ud.  Gesandterne  svarede  imidlertid  ganske  alvorlig,  at  de  umulig 
kunde  telegrafere,  at  deres  Familier  havde  det  godt,  da  Kvindernes 
og  Børnenes  Helbred  selvfølgelig  havde  lidt  under  den  lange  Be- 
lejring. Saa  blev  Regeringen  ivrig  efter  at  befri  Legationerne  for 
de  kristne  Kinesere:  da  der  var  saa  mange  og  det  kneb  med 
Plads,  maatte  de  være  meget  generende  i det  varme  Vejr;  nu  var 
Folkestemningen  rolig,  saa  de  kristne  kunde  godt  sendes  ud  for 
at  passe  deres  Hverv.  Gesandterne  fandt  det  ikke  Umagen  værd 
at  spørge  de  kristne,  om  de  havde  Lyst  at  gaa  ud  og  lade  sig 
myrde;  det  venlige  Forslag  blev  ikke  besvaret. 

Den  menige  Befolkning  i Legationerne  var  i disse  rolige  Dage 
mest  optaget  af  at  tænke  paa,  hvomaar  Hjælpen  kunde  komme. 
Man  syntes,  det  varede  lovlig  længe.  Det  begyndte  nu  ogsaa  at 
svinde  stærkt  i Hestene,  og  der  blev  givet  Ordre  om,  at  enhver 
skulde  indberette  til  Hovedkvarterel,  hvad  Fødemidler  han  havde,  saa 
man  kunde  snart  vente  at  komme  paa  indskrænket  Belejringskost. 

Under  Vaabenhvilen  blev  der  smuglet  nogle  Æg  ind  i Legationerne; 
Gesandterne  havde  bedt  Regeringen  lade  Frugtsælgere  faa  Adgang 
til  dem,  men  „de  kunde  ikke  komme  frem  for  Bokseme".  Derimod 
sendte  Tsungli  Yamen  nogle  Vognlæs  Vandmeloner  og  andre  Frugter 
til  Gesandterne,  ogsaa  noget  Mel,  som  de  kristne  Kinesere  ivrig 
raadede  fra  at  bruge,  da  det  nok  var  forgiftet,  hvad  det  dog 
næppe  var. 

De  belejrede  slugte  graadig  alle  de  Rygter,  der  løb  rundt  om 
Undsætningstropperne.  Oberst  Shiba  havde  købt  en  kinesisk  Sol- 
dat til  at  give  Besked  om  Fremrykningen,  og  Manden  vilde  gøre 
Gavn  for  Pengene  og  fortalte  rosenrøde  Historier  om  de  fremmede 
Troppers  March  og  Bedrifter.  Løgn  var  det  hele,  men  det  satte 
Folk  i godt  Humør.  I Slutningen  af  Juli  naaede  et  Brev  fra  den 
engelske  Konsul  i Tientsien  ind  bag  Voldene;  det  lød  ikke  nær 
saa  opmuntrende  og  gav  saa  lidt  Besked,  at  Folk  forargedes  paa 
Konsulen.  Han  havde  med  Vilje  ikke  villet  tale  rent  ud  for  ikke 
at  gøre  de  belejrede  nedtrykt:  de  forbundne  Tropper  var  dengang 
endnu  i Tientsien. 

I Dagene  d.  26. — 28.  Juli  mærkedes  der  Tegn  paa,  at  Vaaben- 
hvilen snart  vilde  blive  brudt.  Fra  de  kinesiske  Barrikader  kastedes 
der  med  Sten  paa  de  belejrede.  Nye  Troppedelinger  saas  paa 
Muren.  Kanoner  kørtes  op.  Mod  Nordvest,  hvor  den  katolske 
Katedralkirke  Pei  Tang  udholdt  en  særskilt  Belejring,  hørtes  der 
en  livlig  Skydning.  Fra  den  29.  Juli  aabnedes  der  atter  en  stadig 
Ild  mod  Legationerne.  Brevvekslingen  om  Rejsen  til  Tientsien 
blev  imidlertid  ved,  og  Gesandterne  kunde  nu  henvise  til,  at  saa 
længe  Regeringen  ikke  kunde  hindre,  at  der  blev  skudt  paa  Lega- 
tionerne, vilde  det  næppe  være  trygt  at  begive  sig  paa  Rejsen. 
Regeringen  bad  dem  endelig  ikke  ængste  sig:  Skydningen  d.  29. 
skyldtes  en  Misforstaaelse.  De  kinesiske  Tropper  havde  lavet  en 
Vej,  de  fremmede  troede,  der  blev  bygget  en  Barrikade,  saa  havde 
de  skudt  og  Kineserne  havde  svaret;  det  hele  havde  ingen  Betyd- 
ning. I et  Brev  af  3.  August  forklarede  de,  at  en  anden  heftig 
Skydning  ogsaa  beroede  paa  gensidig  Misforstaaelse.  „Det  var 
noget  nær  som  Lyden  af  Aftentrommen  eller  Morgenklokken  — 
noget  ganske  dagligdags  — og  næppe  et  Smil  værd.“  Siden  fik 
de  travlt  med  at  skyde  al  Skylden  paa  de  kristne  Kinesere,  det 
var  dem,  der  begyndte  at  skyde,  og  saa  maatte  Regeringstrop- 
perne svare. 

Skydningen  blev  imidlertid  heftigere,  men  den  gjorde  ikke 

synderlig  Skade,  da  de  belejrede  nu  var  godt  dækkede.  Derimod 
havde  Kineserne  det  Uheld,  at  en  Barrikade  paa  Mongoltorvet 
styrtede  sammen,  og  inden  Folkene  paa  den  kunde  komme  i Læ, 
blev  der  skudt  mange  af  dem.  — Regeringen  blev  nu  aabenbart 
nervøs;  den  trængte  paa,  at  de  belejrede  skulde  drage  bort.  I 
Legationerne  saa’  man  heri  et  Tegn  paa,  at  Hjælpen  nu  var  nær. 
Den  10.  var  der  ogsaa  kommet  Breve  til  Mac  Donald  og  Oberet 
Shiba  fra  Generalerne  Gaselee  og  Fukushima  om,  at  Undsætnings- 
hæren var  under  Fremrykning,  og  at  den  rimeligvis  kunde  være  i 
Peking  den  14.  August.  De  belejrede  var  da  i straalende  Humør 
og  tænkte  allerede  paa  at  lave  en  Medalje  til  Minde  om  Belej- 
ringen. 

Kineserne  var  næppe  saa  glade.  De  havde  forgæves  prøvet 
at  lokke  de  fremmede  til  godvillig  at  lade  sig  myrde.  Nu  vilde  de 
gøre  et  Forsøg  paa  at  tage  Legationerne  med  Magt,  saa  Undsæt- 
ningshæren ikke  skulde  finde  en  levende  Sjæl  at  hjælpe.  Den 
11.  August  var  Angrebet  paa  den  tyske  og  franske  Legation 
haardere  end  nogen  Sinde.  Den  12.  haglede  Kuglerne  ned  baade 
der  og  fra  Mongoltorvet,  og  en  flink  fransk  Officer  blev  dræbt. 
Under  alt  dette  gik  Forhandlingerne  videre,  og  Regeringen  sendte 
de  høfligste  og  velvilligste  Breve  ind.  Kun  den  13.,  Dagen  efter 
at  Barrikaden  paa  Mongoltorvet  var  faldet,  var  Tonen  noget 
studs.  Men  om  Eftermiddagen  skrev  den  kønt  om  at  „fra  denne 
Dag  skulde  hverken  Kineserne  eller  de  fremmede,  om  muligt  igen 
høre  Lyden  af  en  Riffel*.  Lige  før  Mac  Donald  fik  dette  Brev 
var  der  sprunget  en  Granat  i hans  Soveværelse,  og  han  læste  det 
under  det  livligste  Akkompagnement  af  Riffelknitren.  Hen  mod 
Aften  blev  Angrebet  overordentlig  rasende.  Skydningen  fra  alle 
Sider  var  øredøvende.  Atter  og  atter  blev  der  kaldt  frivillige  ud 
for  at  støtte  Vagterne.  Kl.  9 om  Aftenen  kaldtes  alle  til  Vaaben. 
Klokken  ringede  voldsomt,  enhver,  som  ikke  var  paa  Vagt,  styrtede 
til  Klokketaamet  og  fik  sin  Post  anvist.  Selv  Præsterne  blev  væbnede. 
Man  ventede  en  almindelig  Storm.  Men  Forskansningerne  stod,  og 
det  sagtnede  efterh  aanden  lidt  med  Skydningen,  saa  de  frivillige 
kunde  gaa  til  Ro.  Et  Par  Timer  efter  Midnat  kaldte  Klokken  dem 
atter  paa  Post,  Angrebet  fomyedes  med  frisk  Kraft,  Kuglerne  fløjtede 
gennem  Luften,  der  var  en  Larm,  saa  man  knap  kunde  høre  Øren- 
lyd. Men  Forsvarerne  stod  rolig  bag  deres  Volde,  rede  til  at  tage 
mod  Fjenden.  Man  kunde  høre  de  kinesiske  Kaptajner  raabe  til 
deres  Mænd,  at  de  skulde  storme;  men  de  var  ikke  til  at  faa  frem. 

Saa  tog  den  vilde  Skydning  af,  og  kun  nu  og  da  knaldede  det  frå 
Barrikaderne.  Men  ude  østerfra  hørte  man  Drønet  af  svært  Skyts 
og  Maksimkanonemes  rappe  Slag.  Undsætningshæren  var  uden 
for  Peking.  Om  Morgenen  var  det  temmelig  roligt,  saa  Folk  kunde 
gaa  og  lytte  til  Hjælpernes  Kanoner  og  snakke  om,  hvor  længe 
det  kunde  vare,  inden  de  fik  taget  Peking.  Somme  mente  en  24 
Timer.  Omtrent  Kl.  2 hørtes  der  pludselig  Hurraraab ; alle  styrtede 
ud  paa  Plænen,  og  der  kom  et  Regiment  Sikher  dragende  ind. 
Man  raabte  Hurra,  klappede  i Hænderne,  svang  Lommetørklæder. 
Saa  kom  General  Gaselee  og  hans  Stab  og  flere  Sikher.  Folk  dan- 
sede af  Glæde  og  kunde  næppe  tvinge  deres  Taarer.  Al  den 
Lystighed  vakte  Kineserne;  de  begyndte  at  fyre  løs,  men  ingen 
uden  Vagterne  ænsede  dem  en  Smule.  En  Dame  blev  let  saaret: 
det  var  den  eneste  Kvinde,  som  var  bleven  ramt  under  Belejrin- 
gen. Hele  Eftermiddagen  blev  Tropperne  ved  at  strømme  ind, 
Sikher,  welske  Fusilierer,  bengalske  Lansenerer,  Bagage-Muldyr,  et 
endeløst  Tog.  De  engelske  Soldater  naaede  først  ind,  den  Port, 
de  kom  til,  var  saa  godt  som  uden  Forsvarere,  saa  de  led  intet 
Tab.  Japaneserne  og  Russerne  mistede  derimod  adskillige  Folk, 
inden  de  trængte  igennem. 

Pei-Tang-Katedralen  blev  undsat  den  næste  Dag  af  Japane- 
seme;  Kejserinden  og  Hoffet  var  flygtet,  da  Undsætningshæren 
trængte  ind  i Byen;  de  kinesiske  Tropper  forsvandt  ligeledes  efter 
nogen  Kamp,  og  saa  gik  det  løs  med  Brand  og  Plyndring. 

Niels  Møller 

Kærlighedsfødte  Menneskehed, 
døbt  i Sorg  ved,  hvad  Mødrene  led, 
Ømhed  reder  din  første  Vugge, 
der  gaar  i Takt  til  din  Moders  Sukke, 
Ømhed  og  Smerte  følge  din  Vej, 

Ømhed  og  Smerte  slippe  dig  ej. 

Men  siden,  naar  Barnet  saa  vokser  til, 
det  vil  ej  mer,  hvad  dets  Moder  vil, 
det  vil  ej  føres  i Ledebaand, 
frit  vil  det  fare  paa  egen  Haand 
ud  over  Livets  den  vilde  Vove, 
ud  efter  Guld  og  de  grønne  Skove. 

Saa  kommer  Elskov  og  fæster  dets  Hu, 
„himmelhøj  Jubel  og  gravmørk  Gru*, 
og  bærer  det  op  eller  bærer  det  ned, 
det  er  den  eneste  Lykke  du  véd, 
og  skulde  din  Sjæl  du  skænke  bort, 
du  satte  den  paa  det  ene  Kort. 

Men  bygger  Elskov  sin  stolte  Borg, 
straks  den  belejres  af  Udkomme-Sorg, 
nu  sidder  I tavs  ved  hinandens  Side 
— lønlige  Tanker,  som  ingen  maa  vide. 
Der  kvidrer  en  Fugl  ad  den  luftblaa  Sti: 
hvem  der  som  Fuglen  var  frank  og  fri! 

Men,  nu  da  Barnet  i Luften  ler, 
det  er,  som  var  der  ej  Sorger  mer, 
for  hvor  er  Bamefødder  dog  spæde, 
og,  hvor  er  den  Jord  dog  ren,  de  træde, 
og,  hvad  er  saa  blødt  som  en  Bamekind? 
Du  kysser  dit  dybeste  Savn  derind. 

Men  siden,  naar  Barnet  det  vokser  til, 
det  vil  ej  mer,  hvad  dets  Moder  vil, 
frit  vil  det  tumle  paa  Livets  Scene, 
nu  sidder  du  hjemme  graa  og  ene, 
forstummet  er  Bømestemmemes  Larm, 
Aarenes  Stilhed  har  gjort  dig  arm. 

Men,  blev  du  trættet  af  Dagens  Strid, 
det  er  endnu  ikke  Afløsningstid, 
og  stænged  Haabet  dig  sine  Porte, 
og  blev  din  fejreste  Ungdom  borte, 
du  tør  dog  ej  kaste  Byrden  af, 
endnu  maa  du  kæmpe  for  Dagens  Krav. 

Ti  først  naar  Nøden  er  aller  størst, 
da  slaar  Afløsningens  Time  først, 
først  en  Gang,  naar  dine  Øjne  briste, 
Kærlighed  favner  din  Sjæl  paa  det  sidste, 
først  da  er  Skyggernes  Dal  forbi, 
den  kærlighedsfødte  er  smertefri. 


ET  ALTER 

Dybt  derinde  i vort  Hjerte, 
bagved  Dagens  Fodtrinsfærden, 
bag  de  travle  Røsters  Verden, 
fjernt  fra  Gadens  glubske  Gloser 
hæver  sig  en  stille  Kirke 
med  et  Alter,  smykt  med  Roser. 

Evighedens  Tavshed  hviler 
mellem  Rummets  slanke  Piller, 
hvorimellem  sorgfrit  spiller 
Lyset  i sin  Glans  og  Fylde. 

Øret  lytter  — alt  er  stille  — 
medens  Øjet  opad  iler  . . . 

Alle  Barnetidens  Drømme 
her  med  lette  Fodtrin  vanker, 
gamle  Forsæt,  gode  Tanker 
vælde  op  som  Tonestrømme, 
straale  ned  fra  Korets  Hvælv. 
Taaren  brænder  dig  paa  Kinden, 
dog  du  maa  bag  Taaren  smile; 
ti  i denne  Sjælens  Hvile 
finder  du  dit  bedste  Selv. 

Alfr.  Ipsen 

I.  JAKOB  WASSERMANN 

Aaret  1897  udkom  hos  Albert  Langen  i Munchen 
en  Roman,  hvis  Titel  var  Die  Juden  von  Zirndorf. 
Denne  uordentligt  komponerede,  men  mærkeligt 
talentfulde  Bog  vakte  straks  stor  Opsigt  inden  for 
visse  litterære  Kredse  i Tyskland.  Og  selv  om  dens 
og  dens  Forfatters  Ry  kun  trængte  igennem  inden 
for  en  snævrere  Del  af  det  læsende  Publikum,  saa  var  de  For- 
ventninger, man  dér  knyttede  til  Forfatteren,  saa  meget  desto 
større. 

Bogens  Forfatter  var  den  unge  Jøde  Jakob  Wassermann,  den- 
gang kun  21  Aar  gammel.  Det  var  dog  ikke  hans  første  Bog. 
Aaret  forud  havde  Romanen  Melusine  og  Novellen  „Schlåfst  Du 
Mutter ?u  set  Lyset.  Ingen  af  disse  Bøger  havde  vakt  videre  Op- 
sigt, om  end  Forfatterens  rige  Fantasi  og  intensive  Følelsesliv  hel- 
ler ikke  her  fornægtede  sig.  Men  Die  Juden  von  Zirndorf  rørte 
ved  noget  langt  betydeligere,  end  nogen  af  disse  Bøger  havde 
gjort.  Den  bar  Bud  om  det,  der  foregik  og  maatte  foregaa  i en 
dannet  Jødes  Sjæl  under  de  Forfølgelser  og  det  Had,  hans  Race 
mødte  og  endnu  møder  næsten  overalt  i de  store  Kulturlande. 
Romanen  var  ikke  noget  bønfaldende  Skrig  om  Medlidenhed,  den 
var  snarere  en  ildfuld  og  stolt  Hævden  af  Jødernes  bedste  og 
fineste  Egenskaber. 

Wassermanns  Produktion  præges  af  en  sælsom  Blanding  af 
mystisk  Følelsesliv  og  daglys  Virkelighedssans.  Han  hører  litte- 
rært set  til  den  Kreds  af  yngre  tyske  Forfattere,  der  mere  og 

mere  fjerner  sig  fra  den  naturalistiske  Retning,  og  som  beflitter 
sig  paa  at  hæve  det  virkelige  op  i en  hemmelighedsfuld  Sfære. 
Naturalismen  har  egentlig  aldrig  ret  kunnet  harmonere  med  det 
dybe,  tyske  Gemyt.  Hvor  fransk  Takt  og  Elegance  bærer  frelst  over 
farlige  Skær,  dér  er  Tyskerne  ofte  plumpe.  De  har  aldrig  kunnet 
hæve  sig  til  fransk  formfuldendt  Lethed,  men  har  altid  været  vil- 
lige til  at  beundre  den,  selv  hvor  de  traf  den  i Forbindelse  med 
tvivlsomt  Talent  Heri  er  maaske  en  af  Grundene  til  det  for 
Danske  ret  forbavsende  Held,  Peter  Nansens  Bøger  har  haft  i 
Tyskland.  Wassermann  er  som  sagt  Jøde,  og  da  han  som  ung 
traadte  ud  i Livet,  har  hans  følsomme  Sjæl  hurtigt  modtaget  Ind- 
tryk af  Antisemitismens  brutale  Ytringsformer.  Han  har  mødt 
raat  Had  og  uforstaaelige  Fordomme  lige  over  for  sin  Race,  og 
han  er  blevet  stødt  tilbage  af  den  ydre  Virkelighed  og  har  tidligt 
vendt  Blikket  drømmende  mod  det  Indre.  Han  har  formaaet 
bedre  end  nogen  af  sine  samtidige  at  trænge  ned  i Nutidsmenne- 
skets Sjæleliv  med  dets  Længsler  og  halvt  ubevidste  Krav  om  en 
Forløsning,  der  fører  til  Glæde  og  Harmoni  for  Menneskeheden. 

Helten  i Jøderne  fra  Zimdorf  er  Agathon  Geyer,  et  uægte  Barn 
af  en  Kristen  og  en  Jødinde.  Han  er  en  genial  Sværmer,  der  i 
sig  føler  Kaldet  til  at  være  den  nye  Messias,  Forløseren,  der  skal 
frigøre  Menneskene  for  alle  Fordomme,  for  alt  Had,  der  forbitrer 
dem  Livet.  Hans  Sjæl  evner  at  medføle  andres  dybeste  Lidelser 
og  Glæder,  og  derfor  ogsaa  at  omfatte  alt  og  alle  med  Forstaaelse 
og  Kærlighed.  Agathon  er  genial  i Kraft  af  sin  altomfattende 
Kærlighed.  Denne  Skikkelse,  der  gaar  igen  i Jakob  Wassermanns 
betydningsfulde  Bog:  Renate  Fuchs,  er  ikke  ret  lykkedes  for  ham. 
Kunstneren  i Forfatteren  er  tvungen  i Knæ  af  Visionens  Styrke. 
Naar  man  har  læst  Bogen  er  det,  som  om  man  vaagnede  af  en 
Drøm,  ør  i Hovedet,  med  Indtrykket  af  broget  Mangfoldighed,  men 
dog  klart  og  tydeligt  erindrende  enkelte  Billeder  og  Skikkelser. 
Wassermanns  overdaadige  Fantasi  jager  Billede  efter  Billede  i 
aandeløs  Hast,  Læseren  bliver  forvirret  og  taber  Overblikket. 

En  lille  Helhed  for  sig  danner  „Forspillet*  til  Die  Juden  von 
Zimdorf,  og  det  er  et  Kunstværk  af  høj  Rang.  Det  handler  om  hin 
Sabbattei  Zewi,  den  falske  Messias,  der  i det  syttende  Aarhundrede 
vakte  et  mægtigt  Røre  i hele  den  jødiske  Verden  ved  de  Undere, 
han  foregav  at  gøre,  og  ved  Løftet  om  at  føre  Jøderne  hjem  til  deres 
Fædres  Land.  Mesterligt  er  her  skildret  den  Bevægelse,  Sabbatei 
Zewis  Budskab  vækker  mellem  Jøderne  i den  samme  Egn,  hvor 

Handlingen  i den  efterfølgende  Roman  foregaar.  Jøderne  gribes 
af  en  vanvittig  Glædesrus.  Sejrsikre  og  medlidende  gaar  de  om- 
kring mellem  de  kristne,  der  nu  paa  deres  Side  føler  sig  smaa  og 
ængstelige  lige  over  for  en  saa  sikker  og  mægtig  Tro.  Jødernes 
Glæde  og  Overmod  kender  ingen  Grænser.  De  hengiver  sig  til  de 
vildeste  sanselige  Orgier,  som  Wassermann  maler  med  dristig  Fan- 
tasi og  i glødende  Sprog.  Ved  Skildringen  af  den  samme  jødiske 
Befolknings  Skæbne  under  to  forskellige  Tiders  forskellige  Vilkaar 
staar  Forspillet  og  Romanen  i nøje  Forbindelse  med  hinanden. 

Trods  alle  Fejl  er  Die  Juden  von  Zimdorf  en  betydelig  Bog  i 
Kraft  af  Forfatterens  sikre  Iagttagelsesevne,  stærke,  stundom  lidt 
groteske  Fantasi  og  rummelige  Sympati.  Men  den  Bog,  der  vil 
gøre  Wassermanns  Navn  kendt  overalt,  hvor  man  nærer  Interesse 
for  tysk  Litteratur,  er  Renate  Fuchs,  der  udkom  forrige  Aar.  De 
ledende  Tanker  fra  Die  Juden  gaar  igen  her,  men  Wassermann 
har  vundet  i Klarhed  og  Formsikkerhed,  og  han  har  atter  grebet 
dristigt  ind  i Virkeligheden  og  rørt  ved  et  af  de  Spørgsmaal,  der 
stærkest  bevæger  Sindene. 

* * 

★ 

„Kvindesagen"  har  inden  for  fremragende  Kredse  af  det  mo- 
derne Tyskland  antaget  Form  af  noget  ganske  andet  end  det,  vi 
almindeligvis  forstaar  derved.  Det  er  ikke  „Hvad-vi-vil" -Kvinden 
eller  Spørgsmaalet  om  Kvindens  sociale  og  politiske  Rettigheder, 
der  her  vækker  den  dybeste  Interesse;  men  det  er  en  alvorlig  Be- 
kymring for  Kvindens  Ret  til  at  opleve  sig  selv,  til  at  fuldbyrde 
sin  egen  Skæbne,  som  optager  Sindene.  Den  fine  Kvinde,  hvis 
Sjæl  er  opfyldt  af  nagende  Længsel  efter  Forløsning,  af  Angest  for 
at  gaa  til  Grunde,  fordi  intet  Valg  blev  stillet  den,  har  ofte  været 
Genstand  for  Behandling  i den  nyeste  tyske  Litteratur.  Fruen  fra 
Havet  er  disse  Kvindeskikkelsers  øjensynlige  Forbillede.  Man  har 
ofte  fint  benyttet  den  Ibsenske  Symbolik  ved  Skildringen  af  Kvinde- 
instinktets Oprør  mod  de  Sædvaner  og  Fordomme,  der  skarpt  af- 
grænser Banen  for  Kvindens  Livsførelse,  men  intet  Sted  har 
Ellidaskikkelsen  give  Stødet  til  en  selvstændigere  og  mere  beta- 
gende Sjæleskildring  end  i Renate  Fuchs. 

Renate  lever  i Munchen  i et  hovedrigt  Hjem,  hvor  Menne- 
skene lever  et  sløvende  trygt  Liv,  der  ikke  bringer  dem  i Berøring 
med  saadanne  Spørgsmaal,  der  kan  forstyrre  deres  Sinds  behage- 
lige Ligevægt.  Renate,  der  er  vidunderlig  dejlig  og  indtagende, 

bliver  forlovet  med  en  Hertug  af  det  regerende  Kongehus’  Slægt. 
Om  hun  elsker  ham  eller  ikke  — det  Spørgsmaal  er  endnu  ikke  op- 
staaet  hos  hende,  men  hvem  afelaar  en  Fyrstes  Frieri?  Men 
Renates  Sind  er  ikke  roligt,  noget  for  hende  uforstaaeligt  bevæger 
hendes  Sind.  Nydeligt  er  her  den  unge  Piges  Uro  skildret,  hendes 
Grublen  og  Længsel  efter  noget,  hun  ikke  selv  véd,  hvad  er.  Wasser- 
mann  finder  de  smukkeste  Udtryk  herfor:  „Le  ikke  af,  hvad  jeg 
nu  siger*,  siger  Renate,  „jeg  elsker  voldsomt  Hestene,  Jagten, 
Skovene,  som  skal  tilhøre  mig,  og  et  Skib  i Havet,  der  ogsaa  maa 
være  mit,  — ja,  det  er  forfærdeligt,  som  jeg  holder  af  det  alt 
sammen.  Og  maaske  dog  ikke  alligevel.  Og  maaske  er  det  noget 
helt  andet*. 

Men  uden  om  Renates  rolige,  rige  Hjem  og  fornemme  Om- 
gangskreds lever  Tusinder  et  Liv  i Kamp  og  Tvivl.  Der  kæmpes 
for  Livet  og  mange  gaar  til  Grunde.  Bruset  af  dette  Liv  kan  ikke 
holdes  ude  af  tunge  Silkegardiner  og  fornemt  knejsende  Mure, 
omsider  naar  det  til  Renates  Øren,  og  hun  begynder  at  se  Livet 
i ny  Belysning.  Især  foruroliger  Kvindernes  Skæbne  hende.  Hun 
spørger  angestfuldt : „Maa  saa  mange  gaa  til  Grunde,  for  at  vi  kan 
vedblive  at  være  anstændige ?*  Hos  sine  Omgivelser  møder  hun 
ingen  Forstaaelse,  kun  fornærmende  Ligegyldighed  over  for  det, 
der  bevæger  hende  stærkest.  En  ung  Mand,  Wanderer,  hun  har 
truffet  i Selskabslivet,  er  den  eneste,  der  synes  at  forstaa  hende. 
I sin  Glæde  over  at  have  fundet  et  forstaaende  Menneske  over- 
vurderer hun  ham.  Han  gør  hende  en  ængstelig,  skriftlig  Kærlig- 
hedserklæring, og  Renate  bryder  med  alt  og  følger  ham.  Renates 
Beslutninger  er  stedse  voldsomme  og  pludselige,  hvilket  kommer 
af,  at  hun  ikke  reflekterer,  men  hendes  Tænkning  og  Følelse  er 
smeltet  sammen  til  ét,  hun  tænker  kun  i følelsesbetonede  Billeder. 

Nu  følger  en  Række  mesterlige  Skildringer  af  Samlivet  med 
Wanderer.  Hjalmar  Ekdal  er  Forbilledet  for  denne  Skikkelse. 
Stundom  er  Slægtskabet  lidt  for  forbløffende.  Der  er  f.  Eks.  en 
Scene,  der  ligefrem  er  overflyttet  fra  Vildanden.  Wanderer,  der 
er  en  svag  Karakter,  elsker  Renate  vanvittigt,  men  føler  tillige, 
hvor  højt  hun  staar  over  ham.  Dette  indgyder  ham  Angest  for  at 
miste  hende,  og  hvert  Øjeblik  fornærmer  han  hende  ved  at  fore- 
slaa  Ægteskab.  Det  er  netop  det,  hun  ikke  vil;  thi  det,  der  for 
Wanderer  er  Sikkerhed,  betyder  for  hende  netop  Usikkerhed. 
Wanderer  bliver  ynkeligere  og  ynkeligere.  Ydre  Omstændigheder 
støder  til  og  fuldender  hans  Ynkelighed.  Han  bliver  brutal  over 

for  Renate  og  vil  tiltvinge  sig  hendes  Kærtegn.  Saa  forlader  da 
Renate  ham,  og  ene  begynder  hun  sin  Vandring  gennem  Livet, 
opfyldt  af  Længsel  og  Tro  paa  at  vinde  frem  til  Maalet. 

Der  begynder  et  Liv  for  Renate,  hvor  det  tilsyneladende  sta- 
digt gaar  ned  ad  Bakke.  Bekymringer  for  Udkommet,  Angest  for 
Ensomhed,  Kulde  og  Foragt  hos  tidligere  Bekendte  møder  hende 
overalt.  Dels  af  Fortvivlelse,  dels  af  Frygt  for  fuldstændig  For- 
ladthed giver  hun  sig  halvt  hen  til  den  højtbegavede,  men  gen- 
nemforløjede Modeforfatter  Gudstikker.  Hun  taaler  hans  Besøg, 
hans  Kærtegn  og  det  Selskab,  hvori  han  indfører  hende.  Han 
betaler  hendes  Klæder,  hendes  Mad,  praler  med  hende  og  betragter 
hende  „med  en  Kammertjeners  Øjne*.  Hun  mærker  ikke,  hvad 
der  sker  med  hende,  hun  fyldes  saa  ganske  af  Længsel  efter  det 
for  hendes  Sjæl  forløsende  Øjeblik,  der  maa  komme.  Hendes 
Vilkaar  bliver  haardere  og  haardere,  indtil  hun  til  sidst,  mishandlet 
og  nedværdiget,  kaster  sig  i Armene  paa  Peter  Graumann,  en 
Svindlernatur  i stor  Stil,  en  Blanding  af  Genialitet  og  Slyngel- 
agtighed, af  Styrke  og  Svaghed.  Han  gør  hende  til  en  fejret 
Varietéstjerne,  efterstræbt  og  opnaaet  af  Storstadens  rigeste  Leve- 
mænd.  Hun  gaar  igennem  disse  Oplevelser  som  i Drømme,  indtil 
et  Møde  med  Wanderer  vækker  hende  af  hendes  Døs.  Hun  gør 
Holdt  og  opdager  mere  med  Undren  end  med  Forfærdelse,  hvor 
langt  fra  hendes  egentlige  Jeg  al  hendes  Handlen  og  Færden  er 
foregaaet.  Men  Forventning  og  Længsel  fylder  endnu  hendes  Sjæl, 
og  et  arbejdsomt  og  opslidende  Liv  begynder  nu  for  hende,  indtil 
hun  endelig  finder  den  dødssyge  Agathon  Geyer.  Nu  har  hun 
fuldbyrdet  Vejen  og  staar  ved  Maalet.  Det  er  ham,  hun  har  søgt, 
ligesom  han  hende.  Hun  har  nu  fundet  den  Sjæl,  af  hvilken  hun 
bliver  fuldt  forstaaet,  og  derved  faar  Klarhed  over  sig  selv.  Hun 
ser  Meningen  i sit  Liv.  Hendes  Sjæl  har  været  saa  opfyldt  af  at 
vinde  frem  mod  Forstaaelse,  at  „hun  ikke  har  talt  med  egen 
Stemme,  ikke  følt  med  egne  Hænder,  kun  lidt  med  egen  Sjæl.* 
Hun  har  handlet  i Drømme,  uden  Ansvar,  Tilskikkelserne  kom, 
fordi  de  maatte  komme  saaledes.  Agathon  Geyers  sidste  Nat 
bliver  en  Elskovsnat.  Som  hun  affører  sig  sine  Klæder  Stykke 
for  Stykke  og  nøgen  som  Naturen  lægger  sig  ved  Agathons  Side, 
saaledes  glider  hendes  Fortid  af  hende,  og  hun  er  ren  og  uskyldig, 
som  før  hun  begyndte  sine  Lære-  og  Vandreaar. 

* * 

Wassermann  er  Realist.  Hans  Skikkelser  og  Interiører  er 
fremstillede  med  en  Virkelighedstroskab,  der  ikke  overgaas  af 
mange  i Nutiden,  Enhver  af  hans  Personer  er  af  Kød  og  Blod 
og  har  begge  Fødder  paa  Jorden.  Men  Wassermann  er  tillige  en 
grublende  Drømmer  i Slægt  med  Maeterlinck.  Verdenen  er  for 
ham  ikke  saa  ligetil,  som  den  synes  ved  første  Øjekast.  Bag 
Fænomenerne,  som  han  iagttager  og  erkender,  ligger  der  noget 
uudgrundeligt,  der  paa  sælsom  Vis  spiller  med  ind  i den  menne- 
skelige Skæbne.  Det  er  ikke  den  enkelte  Menneskesjæl  i og  for 
sig,  der  er  det  hemmelighedsfulde  for  Wassermann,  den  er  det 
kun  i Kraft  af  de  Forhold,  hvorunder  den  lever,  i Kraft  af  de 
usynlige  Traade,  der  spindes  mellem  de  enkelte  Mennesker.  Her 
kommer  vi  til  den  ledende  Tanke  hos  Wassermann.  Den  er  os 
ikke  helt  fremmed.  Beslægtede  Ideer  har  vi  truffet  hos  Roman- 
tikerne, i Tyskland  hos  Novalis,  i Danmark  hos  Schack  Staffeldt. 
Det  er  Ideen  om  Forudbestemmelse.  En  af  Personerne  i Renate 
Fuchs  siger:  „Min  Overbevisning,  og  den  er  ligesom  en  Religion  i 
mig,  er,  at  der  et  eller  andet  Sted  i Verdenen  findes  én,  maa  fin- 
des én,  der  er  født  for  mig  ligesom  jeg  for  ham“.  Dette  kaster 
Lys  over  Renateskikkelsen.  Det  halvt  ubevidste  Krav  om  noget 
ubestemmeligt,  der  især  rører  sig  i den  unge  Kvindes  Sjæl,  er 
Kravet  om  at  faa  Lov  at  søge  den  Sjæl,  der  et  eller  andet  Sted 
derude  venter  paa  hendes.  Held  den  Kvinde,  der  tør  følge  sin 
Længsel.  Hun  bliver  ren  og  uskyldig,  hvor  andre  gaar  til  Grunde. 
Hun  vandrer  gennem  Livet  som  en  Søvngængerske,  der  intet  An- 
svar har  for  sin  Gøren  og  Laden,  indtil  det  Punkt,  hvor  hun 
møder  den,  der  var  bestemt  for  hende.  Her  begynder  hendes 
bevidste  Liv  og  Ansvaret  paa  én  Gang.  — 

Wassermann  er  rig  paa  Ideer,  Syner  og  Følelser.  Og  han  er 
tillige  i Besiddelse  af  kunstneriske  Evner,  der  formaar  at  give  hans 
Tanker  Form  og  Liv.  Han  raader  over  en  næsten  alt  formaaende 
Fantasi,  hans  Evne  til  at  finde  karakteristiske  Situationer,  til  at 
male  myldrende  Optrin,  synes  næsten  uden  Begrænsning.  Vil  man 
have  et  Indtryk  af  denne  Fantasis  Rækkevidde,  da  læse  man  For- 
spillet til  Jøderne  fra  Zimdorf.  Han  evner  ogsaa  at  faa  os  til  at 
se  sine  Skikkelser  uden  at  ty  til  de  kedsommelige  Beskrivelser. 
Intetsteds  skildrer  han  mere  end  antydningsvis  Renates  Ud- 
seende, og  dog  er  Læseren  i Stand  til  at  angive  hendes  Ydre 
Træk  for  Træk.  Hans  Karaktertegning  er  sand  og  logisk.  Karak- 
terer som  f.  Eks.  Gudstikkers  og  Wanderers  kan  slet  ikke  skildres 

bedre.  Kompositionsevnen  er  Wassermanns  svageste  Side.  Die 
Juden  von  Zimdorf  var  i denne  Henseende  forfejlet.  Renate 
Fuchs  er  langt  bedre.  Ingen  af  Optrinene  og  kun  faa  af  Per- 
sonerne er  her  overflødige.  Alle  bidrager  de  til  at  kaste  Lys  over 
Renates  Vej  og  give  Skikkelsen  Relief.  Højest  i Retning  af  Form- 
fuldendthed naar  Wassermann  i en  henrivende  Novelle  »Der  nie- 
gekueste  Mund"1,  i hvilken  han  med  dyb  Humor  skildrer  det 
snurrige  Stilleben  i en  lille  tysk  Provins. 

Den  unge  tyske  Litteratur  er  ikke  Genstand  for  megen  Op- 
mærksomhed fra  Danmarks  Side.  Dette  er  uretfærdigt.  Der  er 
stærke  og  interessante  Brydninger  i de  unges  Sind,  og  der  er 
meget  Talent.  Blandt  dem  alle  synes  Wassermann  den,  der  ejer 
de  rigeste  Muligheder. 

Emil  Fog 

1 I Tidsskriftet  Die  Insel,  Nr.  3,  December  1900. 

V.  Reorganisationen  i Tyskland  i Halvfemserne. 

det  foregaaende  er  Militærrettens  Udvikling  kun 
ble  ven  betragtet  frådens  krigsmæssige  Side;  det 
er  jo  imidlertid  ikke  fra  denne  Side,  den  har  fængslet 
Opmærksomheden  i de  to  sidste  Tiaar,  i hvilken  Europa, 
Balkanhalvøen  fraregnet,  ingen  Krig  har  haft.  Men 
i Folkehærslande  maa  der  selvfølgelig  holdes  lige 
saa  vagtsomt  Øje  med  dens  Virkninger  indadtil  som  udadtil,  lige  saa 
vel  med  de  statsborgerlige  som  med  de  krigsmæssige.  Ja  de  stats- 
borgerlige Virkninger  kan  i og  for  sig  blive  i den  Grad  angribende 
for  Nationens  Udvikling,  at  allerede  derved  selve  Landets  Eksistens 
er  truet;  simpelthen  fordi  det  er  hele  Nationen,  der  angribes,  og 
det  netop  i dens  mest  vitale  Interesser. 

Hvem  af  os  Danske  skulde  vel  egenlig  kunne  være  blind  her- 
for, efter  de  Erfaringer,  vi  allerede  har  gjort  her  hjemme?  Dog, 
verdenshistoriske  Belæringer  er  altid  gode,  de  er  ikke  saa  kostbare, 
og  de  turde  være  forholdsvis  behagelige,  naar  de  hentes  fra  vor 
nærmeste  Nabo  — Tyskland  — med  hvem  vi  jo  desuden  har  haft 
militærretligt  Fællesskab  i Aarhundreder. 

* * 

★ 

Af  Artikler  i Hundredevis  vil  det  jo  vides,  hvorledes  der  efter 
Vilhelm  I’s  Død  og  især  efter  Bismarcks  Fjernelse  opstod  en  Mængde 
Spændinger  og  Spaltninger  i Kejserriget,  hvilke,  trods  Militær- 
institutionernes Fasthed,  ogsaa  trængte  ind  i Folkehæren,  hvor  jo 

alle  baade  sociale  og  dynastiske,  baade  religiøse  og  partikularisti- 
ske Forskelligheder  skal  leve  i Samdrægtighed.  Og  hvorledes 
Demoralisationen  af  Disciplinen,  Gennembrudet  af  Vilkaarligheder, 
sikkert  nok  fremmet  ved  det  i Højsædet  satte  regis  voluntas 
summa  lex,  i faa  Aar  nedbrød  Forholdet  imellem  Folk  og  Hær  i 
den  Grad,  at  Kreuzzeitung  fik  at  berette  denne  yderste  Yderlighed:  Der 
er  under  en  Nattemarch  bleven  skudt  paa  Officererne! 

Det  var  altsaa  over  for  denne  truende  Nationalulykke,  der 
vilde  føre  til  selve  Rigets  Opløsning,  at  Hærstyrelsen,  kraftig 
støttet  af  Rigsdag,  Presse  og  Befolkning,  hengav  sig  til  de  mest 
uforbeholdne  og  indgaaende  Drøftelser,  der  i Aarenes  Løb  afgav  et 
Materiale,  som  fortjener  det  nøjeste  Studium.  Af  Diskussionen 
turde  her  maaske  først  være  at  uddrage  nogle  almindelige  Be- 
tragtninger, som  aabenbart  ikke  taber  i almen  Anvendelighed  der- 
ved, at  de  synes  ganske  selvfølgelige  for  enhver  Folkehær. 

„ Medens  den  borgerlige  Strafferetspleje  væsentligt  kun  truer  de 
enkelte,  beklagelige  Arner,  hvor  Forbrydere  forfølges,  og  medens  her 
mulige  Misligheder  almindeligvis  ikke  rygtes  synderligt  ud  over  Rets-, 
Fængsels-  og  Forbryderverdenen,  saa  gælder  det  derimod  om  den  mili- 
tære, at  den  truer  alle  Arner  i Folkehærslandet,  Slotte  og  Hytter, 
hvor  vaabenføre,  hæderlige  Mænd  er  til  Huse,  og  at  Mislighederne  her 
spredes  i uopholdelige  og  uafladelige  Meddelelser,  Aar  ud,  Aar  ind,  i 
Hundredetusinder  af  skriftlige  og  mundtlige  Efterretninger  til  alle  disse 
dybt  interesserede  Arner  hele  Landet  over  — igennem  dens  indkaldte  og 
dens  hjemsendte  Sønner. - 

„Og  flammer  først  Uviljen  i de  tusinde  Hjem,  saa  bliver  overalt  — 
paa  Møder  og  paa  Scener,  i Pressen,  paa  Forlystelsessteder  og  i det  al- 
mindelige Samkvem  — enhver  Spotteglose  imod  Militærstanden  sikker 
paa  livlig  Applaus.  Men  er  Militærstanden  selvfølende  og  ærekær,  saa 
harmes  den  herover,  og  udtrykker  dette  ikke  unaturligt  ved  potenseret 
Stramhed  og  „Schneidigkeit-  over  for  „das  Zivil-  baade  i Kasernen  og 
uden  for  samme.  Og  er  ogsaa  Befolkningen  hæderligt  selvfølende,  saa 
besvarer  den  ethvert  forhøjet  Udtryk  af  anmassende  Holdning  med  for- 
stærkede Repressalier.  Arbejder  nu  denne  Skrue  nogenlunde  længe,  saa 
opnaas  den  Højde,  hvor  der  foregaar  saa  vanvittige  Handlinger  som 
Premierløjtnant  v.  Briisewitz’  Drab  paa  den  haanende  Mekaniker  i 
Carlsruhe  og,  som  Modstykke  hertil,  saa  aldeles  umotiverede  Voldshand- 
linger imod  Officerer,  som  dem,  navnlig  Krigsminister  v.  Gessier  (Nov. 
1896)  gav  et  helt  lille  Katalog  over  med  Tilføjende:  „og  i intet  af  disse 
Tilfælde  kendte  Voldsmanden  endog  blot  sit  Offer!!-  Saaledes  altsaa 
naas  bl.  a.  ogsaa  den  horrible  Natteskydning  efter  Officererne. - 

„Men  allerede  forinden  denne  Højde  naas,  har  den  folkelige  Uvilje 
samlet  sig  til  en  Magt,  som  virker  der,  hvor  dens  Virkning  er  lettest  og 
uimodstaaeligst , foran  Valgurnen  eller  i de  bevilgende  Kamre!  Og 

denne  Magt  anser  jeg  som  en  Elementærmagt,  hvorpaa  alt  preller  af  — 
de  høje  Autoriteters  hjertevarme  Tilsagn  og  patriotiske  Opraab  til  fælles 
Sikring  for  Riget  lige  saa  .vel  som  de  partipolitiske  Lederes  og  Presse- 
organers selv  nok  saa  kløgtige  Manøvrer,  — hvilke  vel  endog  virker  i 
modsat  Retning,  jo  fiffigere  de  er.  Thi  Befolkningens  Svar  bliver,  højt- 
lydende  eller  taust,  men  altid  ubøjeligt:  Naar  alt  kommer  til  alt,  er 
Skjorten  mig  nærmere  end  Frakken,  min  Arnes  sande  Værdighed  og 
Sikkerhed  mig  nærmere  end  Rigets  eventuelle  — og  hvad  kunde  der 
vel  eventuelt  ventes  af  en  Militarisme,  som  vi  ikke  engang  i Fredstid 
kan  betro  vore  Sønner  — hvad  vel  ventes  af  Førere,  hvem  allerede  den 
simpleste  Etmarch  bringer  til  at  tabe  Førerens  alleruundværligste  Egen- 
skab „die  Selbstbeherrschung*  (Clausewitz).  — Derfor  Krig  paa  Kniven 
mod  Militarismen!  Sult  den  ud!" 

Hvor  mærkeligt  hurtigt  nu  en  saadan  Demoralisation  kan 
fuldbyrdes,  viste  sig  i Tyskland.  Endnu  i Firsernes  Begyndelse 
stod  den  tyske  Hærs  „ Disciplin  und  Geist*  som  et  uforligneligt 
Forbillede  til  Efterfølgelse  for  selv  de  mindst  velvillige  Betragtere 
i Europa.  Trochu:  „L’armée  Fran^aise  en  1879*  priste  den  høj- 
ligt til  Efterligning.  „Times"  præsenterede  under  Overskriften : „Wel- 
lingtons  Hær  — Moltkes  Hær"  for  den  engelske  Nation  Hærens  moral- 
ske Genfødelse  ved  Anny  Act  1881,  idet  det  store  Cityblad  bøjede  sig 
i dyb  Beundring  for  Aanden  i den  preussiske  Officersstand,  „denne 
Verdens  første  Embedsstand".  — Belgien  fyldtes  samtidigt  med 
en  lignende  Beundring  af  en  fra  Berlin  tilbagevendende  Kommis- 
sion (Rapport:  Revue  mil.  Beige  1881  II):  „Denne  Straffenes 
Strenghed,  som  saa  ofte  anses  for  Hemmeligheden  ved  den  passive 
Lydighed,  er  tværtimod  ukendt  i den  tyske  Hær.  Disciplinen  er 
her  en  faderlig,  der  virker  fnldstændigt  igennem  Overbevisning.* 
— Man  tænke  sig  altsaa,  hvilken  Modsætning  i Halvfemsernes  Be- 
gyndelse: I Løbet  af  et  Aarti  er  Soldaternes  Følelser  bievne  i 
den  Grad  usønlige,  at  de  ikke  blot  indbyrdes  mumle  om,  „hvilken 
Officer  der  i den  næste  Krig  er  sikker  paa  den  første  Kugle*  — 
det  kan  desværre  hændes  ogsaa  i andre  Hære  — nej,  at  de  ved 
ind  trædende  Mørke  virkelig  sender  Kuglerne  efter  deres  faderlige 
foresatte! 

Hvad  der  derimod  er  umiddelbart  indlysende,  er,  at  omvendt 
den  moralske  Genfødelse  af  Samlivet  imellem  Folk  og  Hær  er 
en  saare  langvarig  og  besværlig  Sag.  Thi  hertil  kræves  ikke  blot 
Disciplinens  Genoprettelse  i Hæren,  hvilken  vel  nok  lader  sig  ret 
hurtigt  opnaa  ved  Indskærpelser,  Straffe  og  Kassationer  i fornødent 
Omfang;  men  der  kræves  tillige  Tilbageerobringen  af  Befolknin- 

geraes  Agtelse  og  Hengivenhed,  hvilken  kun  kan  opnaas  ved  be- 
tryggende Regeringsakter  i fornødent  Omfang,  der  offentliggøres 
og  haandhæves  med  den  utrætteligste  Aarvaagenhed. 

Naar  dette  desuagtet  har  lykkedes  de  tyske  Hærinstitutioner  i 
Løbet  af  Halvfemserne,  saa  er  det  netop  fordi  deres  egen  livs- 
kraftige Energi  er  bleven  utrætteligt  støttet  af  Rigsdagen,  der 
Aar  ud,  Aar  ind  under  Finanslovbehandlingen  — særlig  ved  Ka- 
pitlet „Militårjustiz-Verwaltung  — har  udøvet  sin  Myndighed  som 
„Controllinstantz".  Og  fordi  Rigsdagen  atter  utrætteligt  er  bleven 
støttet  af  selve  Folket,  som  begærligt  indsugede  den  Strøm  af 
afslørende  og  ledende  Brochurer,  som  vældede  frem  fra  alle  Kanter 
af  Landet,  og  afholdt  Massemøder,  ja  virkelige  Folkeforsamlinger 
som  den  i Tuntenhausen  21.  Aug.  1892  og  den  følgende  i Wurz- 
burg,  der  affødte  en  Adresse  med  20,000  Underskrifter  til  yderligere 
Støtte  for  Rigsdagen. 

Thi:  * overfor  militære  Fordringer  har  Rigsdagen  ikke  den 
Modstandskraft  som  over  for  andre  Budgetposter;  her  taber  den 
let  i sin  Betydniog  som  den  af  Bismarck  med  Rette  priste  * skarpe 
Kontrolinstans",  skriver  Professor  Quidde  i „Der  Militarismus  im 
deutschen  Reiche",  hvis  sidste  Ord  er:  „Militarismen  er  haard, 
og  kun  for  fremmed  Haardhed  har  den  Respekt,  kun  ved  Haard- 
hed  kan  man  afvinde  den  noget.  Hvem  der  bøjer  sig  for  den, 
og  da  haaber  paa  naadig  Behandling,  bliver  spændt  for  Triumf- 
vognen for  senere  at  blive  offret.  “ Denne  sydtyske  Forfatter 
fremhæver  særlig  Feltmarskal,  Prins  Georg  af  Sachsen,  som  virke- 
ligt med  „Haardhed"  var  faret  frem  imod  Militarismen,  ved  sin 
store  Enquete  og  sit  Erlass  af  8.  Juni  1891. 

„Det  havde  vist  sig,  at  der  lagdes  de  mishandlede  Soldater  Hin  d rin- 
ger i Vejen  for  at  indgive  Klager,  de  foresatte  syntes  at  tage  Parti 
i m o d Klagerne,  Dommerne  gjorde  urigtige  formildende  Omstændig- 
heder gældende.  — Seks  Underofficerer  var  nu  bleven  idømte  tilsam- 
men 1 82/s  Aars  Fængsel  foruden  Degradationerne.  — Det  strengeste  An- 
svar lagdes  nu  paa  enhver  foresat,  ligegyldigt  af  hvilken  Grad, 
der  ikke  med  fuld  Kraft  skred  ind  imod,  endsige  endog  maatte  forsøge 
at  skjule  Mishandlinger." 

Og  Prof.  Quidde  gør  gaddende,  at  andre  høje,  militære  Per- 
sonligheder er  lige  saa  barskt  stemte  imod  denne  Militarisme,  der 
„ved  at  modsætte  sig  Militærretsreformen  virker  som  en  kultur- 
fjendtlig Magt."  Rigtigheden  heraf  viste  sig  da  ogsaa  ved  de 
bayerske  Prinsers  og  ved  Prins  Heinrich  af  Preussens  Holdning, 

og  ikke  mindre  ved  den  selvopofrende  Energi,  hvormed  højtstaaende 
Generaler  saasom  v.  Leczynsky,  v.  Spitz,  Bronsart  v.  Schellendorff 
m.  fl.  satte  deres  personlige  Stillinger  til  under  Kampen  mod  de 
„overkrigsherrelige  Prærogativer*  om  denne  Reforms  Gennem- 
førelse. Denne  Kamp,  som  førtes  under  det  af  Bismarck  udstedte 
Feltraab  Sålus  publica  summa  lex,  hvilket  vi  jo  for  nylig  saa 
Bayrens  Regent  ved  sin  firsindstyveaarige  Fødselsfest  højtideligt 
fæste  paa  sit  Skjold.  Og  utvivlsomt  med  Rette,  allerede  fordi  det 
væsenligt  skyldes  dette  det  næststørste,  tyske  Kongeriges  Holdning, 
at  det  samlede  Tyskland  i Aar  har  kunnet  hilse  det  20.  Aarh  un- 
drede med  en  Krigsrettergang  i antimilitaristiske  Former. 

Det  for  os  Danske  lærerigste  Moment  i dette  verdenshistoriske 
Skuespil,  som  i Løbet  af  Halvfemserne  saaledes  er  bleven  opført 
lige  uden  for  Tærskelen  af  vort  eget  lille  Hus,  er  dog  selvfølge- 
ligt denne  faste  Samvirken  af  Folk,  Rigsdag  og  Militærmyndig- 
hed, hvorved  det  virkeligt  lykkedes  i Kejserriget,  trods  alle  hine 
Spamdinger  og  Spaltninger  — uundgaaelige  Følger  af,  at  Riget  er 
opstaaet  ved  Erobringer,  Annektioner  og  svævende  Militærkonven- 
tioner — og  trods  denne  „Feuergeist*  fra  oven,  at  genoprette 
Freden  paa  Nationalforsvarets  Omraade.  Og  ganske  særdeles  lære- 
rigt vil  det  navnlig  blive  at  bemærke,  hvor  fast  denne  Samvirken 
blev  straks,  saa  snart  det  efter  Bismarcks  Fald  i 1890  erkendtes, 
at  Demoralisationen  af  Samlivet  imellem  Folk  og  Hær  var  truende. 

* * 

★ 

1.  Allerede  i det  første  Aar  efter  Bismarcks  Forsvinden  vakte 
følgende  Brochurer  en  saadan  Allarm  i Befolkningen,  at  de  bort- 
reves i mangfoldige  Tusinder  af  Eksemplarer. 

Curt  Abel:  Vier  Wochen.  Aus  meinem  Tagebuche.  Frei- 
burg  i Baden  1890.  (Ein  h6herer  Offizier).  Die  Missbråuche  d. 
mi  lit.  Dien  stge  walt  u.  d.  Beschweiderecht.  Stuttgart  1890. 
Otto  Clauss:  Die  wahren  Anarchisten  ...  I — II  Stuttgart  (dat. 
Cøln)  1890-91.  Alle  disse  Brochurer  har  mere  end  øjeblikkelig 
Interesse,  hvilket  i øvrigt  allerede  fremgaar  af,  at  man  for  kort 
Tid  siden  (den  27.  Febr.  1901)  har  set  Le  Figaro  hente  Materialet 
til  en  Fordømmelse  af  Aanden  i den  tyske  Hær  netop  fra  dem! 
Men  Abel  udtrykte  stærkest  og  klarest  den  Grundtanke,  som  Prins 
Georg  Aaret  efter  traadte  saa  kraftigt  ind  for  i sit  Erlass  imod 
Terroriseringen:  „denne  er  samtidigt  beskæmmende  for  Uniformen 
og  Standsbevidstheden  og  tillige  netop  fremm  ende  for  de  samfunds- 

opløsende  Bestræbelser".  Abel  kom  derfor  med  sine  nøjagtige 
Optegnelser  til  at  spille  en  særlig  Rolle  paa  Rigsdagen  d.  15. — 17. 
Februar  1892,  som  det  her  nærmere  skal  paavises. 

Civilingeniør  Abel  havde  været  indkaldt  og  i 1889  genindkaldt  til 
en  Pan tonerafdeling,  der  under  et  fleraarigt  Liv  paa  sin  afsides  Arbejds- 
plads unægteligt  havde  faaet  en  aparte  Tjenestetone  udviklet.  Det  var 
disse  Oplevelser  her,  som  Civilingeniøren  optegnede  med  den  Præcision, 
som  Studiet  af  de  eksakte  Videnskaber  synes  at  fremme;  og  efter  hos 
flere  Retslærde  at  have  faaet  den  Besked,  at  Offentliggørelsen  vilde  være 
ønskelig  for  den  tyske  Stat,  men  farlig  for  hans  Person,  skred  han  til 
denne.  Overbevist  om,  al  det  vilde  regne  ned  over  ham  med  Forhaa- 
nelser,  at  han  vilde  blive  sigtet  for  Bagvadskelse  og  ethvert  af  hans  Ord 
blive  pinligt  undersøgt,  holdt  han  sig  til  Begivenhedernes  Datummer  og 
til  ledsagende,  skriftlige  Vidneudsagn.  Derved  svulmede  Beretningen  op 
til  86  Sider,  ihvorvel  den  ikke  indeholdt  væsentlig  andet  end  den  Eks- 
trakt af  Dagbogsoptegnelser,  som  den  danske  Civilingeniør  Fenger  leve- 
rede og  som  sikkert  endnu  vil  være  i frisk  Erindring. 

Fornærmelser  af  de  Menige  forefaldt  daglig,  saa  vel  i Gerning  som 
i Ord.  Ritmesterens  Nærværelse  hjalp  langt  frå  ikke ; thi  vel  advarede 
han  Underofficererne  indstændigt  imod  Haandgribeligheder , ja  truede 
dem  med  øjeblikkelig  Arrest;  men  jævnlig  tog  han  endog  selv  fat  under 
en  Strøm  af  de  mest  burleske  Skældsord,  der  undertiden  blev  afbrudt 
af  et  fortvivlet  Udbrud  om,  at  disse  elendige  w Hundeabers*  Sæde  i 
Saddelen  w standsede  ham  i hans  Avancement*!  For  at  forbedre  deres 
Sæde  „kneb*  ham  dem  jævnlig,  „og  at  han  kneb  haardt,  saa’  man  af 
deres  Ansigtsudtryk,  der  fortrak  sig  som  Laokoons*.  Ved  denne  Op- 
træden mistede  han  al  virkelig  Autoritet  overfor  Underofficererne,  „da 
enhver  af  dem  jo  ved  en  simpel,  anonym  Oplysning  til  Generalkommandoen 
havde  kunnet  bringe  ham  selv  i Ulykke.* 

Ligesom  det  heraf  fremgaar,  at  selve  Chefens  Optræden  her 
var  af  en  langt  mere  ekstragavant  og  skandaliserende  Natur  end  i 
den  Fengerske  Affære  herhjemme;  saaledes  gælder  dette  ogsaa 
et  barokt  Indfald,  en  tjenstivrig  Løjtnant  havde:  at  ville  formaa 
en  stakkels,  svagt  begavet  Rekrut  Klippert,  der  kort  efter  hjem- 
sendtes som  definitivt  kasseret,  til  at  gø  som  en  Hund  og  fløjte 
som  en  Fugl!  Faderen  Klippert  skriver  i øvrigt  under  6.  Septbr. 
1889  om  sin  Søn  — der  altsaa  nu  har  faaet  sit  Navn  bevaret  i 
Le  Figaro  — „hans  Forstand  er  igen  god*. 

Det  egentlig  opskræmmende  for  Nationen  ved  disse  Afslørin- 
ger, var  imidlertid,  at  disse  Hundreder  af  unge  Mænd  havde 
underkastet  sig  hele  denne  nedværdigende  Behandling  uden  at 
nogen  eneste  havde  klaget.  Forfatteren  oplyser  om,  at  det  var 
Frygten  for  Disciplinærmyndigheden,  for  Ekstrapudsning  o.  lign., 


Digitized  by  CjOOQle 


982 


Militær  Retsreform 


der  beherskede  dem.  — Hvad  den  legemlige  Overlast  angaar, 
sammenfatter  han  Resultatet  i følgende  Ord  med  spærret  Tryk 
(p.  75):  „Jeg  er  overtydet  om,  at  mange  Folk  under  Rideperioden 
bar  varige  Spor  paa  sig  af  de  Mishandlinger,  de  havde  lidt  fra 
Ritmesterens  og  hans  Underofficerers  Side.  — Jeg  forstaar  ikke 
herved  noget  som  ødelagte  (verrenkte)  Lemmer,  men  blaa  Pletter 
og  Hudlæsioner. “ Altsaa,  hvad  man  her  hjemme  kalder  „virkelige 
Mishandlinger",  var  der  dog  ikke  Tale  om. 

2.  Regeringens  Holdning  i Rigsdagen.  Forhandlingerne  om 
„Mil.  Justitzverwaltung",  hvorunder  Abels  allerede  aargamle  Beret- 
ninger og  en  Del  beslægtede  fremdroges,  varede  i tre  Dage  under 
Nærværelse  „paa  Krigsministeriets  Vegne"  af  Chefen  for  sammes 
Justitsdepartement,  General  v.  Spitz.  Men  Rigskansleren,  General 
Capri  vi,  traadte  selv  i Forgrunden  med  en  Kraft,  som  finder  sin 
Forklaring  i,  at  han  personlig  delte  Æren  og  Ansvaret  for  det 
Grundlag,  hvorpaa  Rigshærens  Disciplin  hvilede.  Han  havde  nem- 
lig selv  været  Chef  for  nævnte  Departement,  da  Militærstraffeloven 
af  20.  Juni  1872  saa’  Lyset,  og  Medlem  af  den  Kommission,  der 
straks  efter  udarbejdede  Disciplinæranordningen  „i  Samklang  med 
denne  Lov".  Men  nogle  korte  Citater  vil  her  vise,  i hvilken  ideal 
Aand  dette  Arbejde  dengang  udførtes,  og  hvilke  de  da  raadende  Opfat- 
telser var  af  de  Rigsdagen  nu  foreliggende  Emner:  Disciplinmagtens 
Brug  — Mishandlinger  — Fornærmelser  — Underordnedes  Klager. 

I Instrukserne  af  28.  Septbr.  1872  siges: 

En  rigtig  pg  retfærdig  Haandhævelse  af  Straffemagten  danner  et 
videre  Grundlag  for  Disciplinen  (næst  efter  Opdragelsen).  Den  første 
Betingelse  herfor  er  den  største  Økonomi  i Afstraffelser.  Den  anden 
Betingelse  er  Harmoni  imellem  Afstraffelsens  og  Forseelsens  Art  (f.  ELs. 
med  „Pudsearbejde*  tør  Chefen  kun  straffe  Fejl  i Renlighed  o.  s.  v.). 
Den  tredje  Betingelse  er,  at  Straffen  svarer  til  den  straffedes  legemlige 
og  aandelige  Natur.  — — Alle  anvendte  Straffemidler  skal  indføres  i 
Straffebøgerne  med  vedføjet  Grund,  Art  og  Maal;  alle  skal  de  prøves 
af  de  højere  foresatte  saavel  i faktisk  som  i retslig  Henseende.* 

1 Forklaring  til  Anordn,  af  31.  Oktbr.  1872  siges: 

Som  legemlig  Mishandling  anses  „enhver  forsætlig,  uberettiget  Ind- 
virkning paa  en  andens  Krop,  hvorved  der  i denne  fremkaldes  en  Forstyr- 
relse af  det  legemlige  Velbefindende.  Denne  Indvirkning  paa  Kroppen 
beliøver  ikke  at  være  en  umiddelbar  og  heller  ikke  en  mekanisk;  og 
lige  saa  lidt  fordres  der,  at  Forstyrrelsen  i det  legemlige  Velbefindende 
bestaar  i en  legemlig  Smerte.  Fremkaldelsen  af  et  legemligt  Ubehag 
(Mishagen)  er  nok." 

„ Overalt,  hvor  Karakteren  af  „Mishandling  fremtræder,  skal 
krigsretlig  Behandling  indtræde*  (aldrig  arbitrær). 

I Motiver  til  Lov  af  20.  Juni  1872  § 121  siges: 

Da  Fornærmelsen  af  en  Foresat  ved  en  Undergiven  maa  regnes 
til  Handlinger  imod  Subordinationen,  saa  kan  heller  ikke  omvendt  en 
Undergivens  Fornærmelse  ved  en  Foresat  nogen  Sinde  antage  Karakteren 
af  en  blot  Privatinjurie,  men  altid  kun  opfattes  som  Misbrug  af  Tjeneste- 
magten. (Skal  altsaa  altid  forfølges  af  det  Offentlige,  uanset  den  For- 
nærmedes Ønske.) 

Derfor  danner  § 121  Correlat  til  § 91 : 

§ 121:  Hvo  som  fornærmer  en  Undergiven  (§91:  Foresat)  eller 
gør  sig  skyldig  i en  forskriftsstridig  Behandling  af  ham,  straffes  med 
Frihedsstraf  indtil  2 Aar  — Er  Fornærmelsen  bagvadskende,  indtræder 
indtil  5 Aars  Fængsel. 

Ved  Kabinetsordre  af  G.  Marts  1873  reguleredes  Klagerettens 
Vej.  Bismarek  havde  her  haft  den  i Sandhed  lysende  Idé,  at  faa 
selve  den  populæreste  „Fremskridtets*  Advokat  Lasker  til  at 
koncipere  denne;  overmaade  omhyggelig  blev  den,  men  unægteligt 
„noget  vel  kompliceret*  — altfor  meget  til  at  kunne  skitseres  her 
(13  Sider).  General  v.  Spitz  oplyste  imidlertid  „paa  Hærfor- 
valtningens Vegne* : Det  er  en  Misforstaaelse,  at  den  tjenstlige 
Klagevej  skulde  behøves,  naar  Talen  er  om  saadanne  kriminelle 
Sager  som  Mishandlinger;  her  er  en  simpel  Oplysning  til  Chefen 
nok  til,  at  han  skal  bringe  Sagen  under  krigsretlig  Behandling. 

Alle  disse  principielle  Opfattelser  var  i fuld  Samklang  med 
den  grundlæggende  Militærstraffelov  af  20.  Juni  1872,  hvis  For- 
trinlighed jo  desuden  var  bleven  hyldet  af  hele  den  civiliserede 
Verden  — ogsaa  her  hjemme  i Danmark,  omend  kun  i en  Brochure 
til  Rigsdagen  1881.  Men  allerede  da  var  den  bleven  hyldet  i saa 
at  sige  alle  Folkehærslande;  og  mærkværdigvis  inden  selvsamme 
Aars  Udgang  hyldet  ogsaa  i de  tre  Ikke-Folkehærslande:  England, 
Sverige  og  N.  Amerika,  nemlig  ved  deres  Reformer  af  1881. 

Altsaa  paa  dette  saa  universelt  beundrede  Grundlag,  ud  fra 
disse  høje  og  lysende  Principper  var  det,  at  nu  den  15.  Februar 
1892  den  højst  kyndige  Rigskansler  (Krigsministeren  var  stadig 
usynlig)  skulde  forsvare  eller  dog  forklare  saadanne,  ikke  Tilfælde, 
men  Tilstande  som  Abels:  fastsætte  Myndighedsmisbrug,  Mis- 
handlinger, Fornærmelser  og  Undertrykkelser  af  Klageretten  — alt 
under  selve  de  Foresattes  (Politimyndighedens)  Øjne!  Man  vil  da 
uden  Vanskelighed  kunne  forstaa,  at  den  aandfulde  General  Ca- 

privi  betragtede  et  Forsvar  her  som  en  fornuftig  Mand  ganske 
uanstændigt:  Det  var  en  Slags  Vanvids-Epidemi,  der  var 
udbrudt! 

„Bei  den  sehr  schroffen  Fallen  — — ja  ich  erinnere  an  eine  Bro- 
chure eines  Herni  Abel;  ich  glaube  er  hat  bei  einem  Trainbataillon 
gestanden  — bei  den  sehr  schroffen  Fallen  also  håbe  ich  die  Ueber- 
zeugung,  dass  oftraals  (!)  ein  gewisser  Grad  von  geistiger  Storung  die 
Ursache  zu  den  Ausschreitungen  der  Vorgesetzten  ist.  In  dem  Falle, 
der  den  Herrn  Abel  veranlasst  hat,  in  der  Presse  thåtig  zu  werden,  ist 
der  Irrsinn  des  Vorgesetzten  konstatirt  worden  — er  ist  in  ein  Irrenhaus 
gebracht  worden.* 

I et  Par  store  Foredrag  viste  Kansleren  dernæst,  med  hvilken 
Energi  Love,  Anordninger  og  administrative  Foranstaltninger  havde 
stræbt  at  umuliggøre  saadanne  Ekscesser  „der  — derom  er  vi 
først  og  fremmest  alle  enige  — selvfølgelig  er  mere  beklagelige  for 
Militærkommandoerne  end  for  nogen  anden*.  Kunde  der  gøres 
mere?  I øvrigt  delte  han  fuldtud  en  fra  alle  Sider  af  Rigsdagen 
udtalt  Beklagelse  af  den  sørgelige  Mangel  paa  „Mandsmod*,  der 
afholdt  de  Værnepligtige  fra  at  klage. 

Fra  nationalliberal  og  frisindet  Side  stilledes  Forslag  til  Be- 
slutning; „Mishandlede  Soldater  forpligte  s til  at  klage  (altsaa 
under  Straf).  Hvilket  støttedes  af  Socialdemokraterne.  Fra  Ca- 
privis  egen  og  konservative  Sider  fraraadedes  dette;  thi  „hvor 
skulde  vel  de  Grænser  for  Begrebet  „mishandlet  Soldat*  ligge, 
„inden  for  hvilke  Straffen  skulde  idømmes*,  ja  desuden  kan  en  Soldat 
ofte  end  ikke  vide,  om  det  var  en  Mishandling  „en  forsætlig 
Forstyrrelse  af  hans  Velbefindende*,  han  var  Genstand  for,  altsaa 
om  han  er  strafskyldig  ved  ikke  at  klage. 

Dette  Forslag  til  Beslutning  afvistes  med  122  imod  120  Stemmer. 

3.  Militærmyndighedernes  Holdning  — deres  sande 
Tilslutning  til  Rigsdagsdebattens  Tilkendegivelser  maatte  naturlig- 
vis blive  det  afgørende  for  Tingenes  videre  Gang.  Thi  som  Po- 
lakken v.  Kascielski  træffende  udtalte  i Debattens  sidste  Ord: 
„ Enhver  Reform,  der  ikke  udgik  af  Militærautoritetens  eget,  frieste 
Initiativ,  kan  endog  kun  virke  skadeligt*.  Hans  Landsmænd  havde 
altfor  drøje  Erfaringer  for,  hvad  en  fra  oven  tolereret  Brutalitet  i 
„korrekt  Optræden*  betyder,  trods  alle  Reformer  af  Love  og  An- 
ordninger, naar  disse  er  uønskede  fra  oven. 

Her  viste  det  sig  imidlertid,  at  baade  Krigsminister,  Justits- 
departement, Generalauditoriat  og  Generalkommandoer  var  fulde 

af  den  varmeste  Imødekommen  imod  Reformen.  Et  Blik  paa  den 
Skæbne,  der  vederfores  de  principielle  Tilkendegivelser,  Rigsdagen 
under  Debatten  havde  samlet  sig  om,  giver  det  bedste,  det  faktiske 
Bevis  herfor. 

1)  Angaaende  Klagers  Fremførelse:  at  Klagen  aldrig  bør 
forebringes  den  Foresat,  imod  hvem  den  er  rettet,  — at  enhver  i 
god  Tro  besindigt  fremført  Klage  skal  være  strafløs,  selv  om  den 
befindes  „ tjenstlig  ubegrundet",  — at  det  endelige  Resultat  af. 
Klagen  altid  skal  meddeles  Klagerne. 

Alle  disse  til  Dels  ret  revolutionære  Fordringer  befandtes  op- 
fyldte inden  Udgangen  af  1894! 

2)  Angaaende  Retsplejens  Offentlighed:  at  allerede  inden 
Retsreformens  Gennemførelse  straks  alle  Retsafgørelser  af  Disciplin- 
sager, der  egnede  sig  til  at  sætte  Uro  i Befolkningen,  skulde  sættes 
i fuldt  Lys  for  Almenheden.  Dette  antoges  at  være  i en  vis  Strid 
med  de  gamle  Hohenzollerske  Traditioner,  for  hvilke  det  højtansete 
Generalauditoriat  i Berlin  var  den  faste  Borg.  . 

Men  allerede  under  næste  Finanslovbehandling  (21.  Marts  1893) 
greb  selve  Præsidenten  for  denne  høje  Institution,  Generalaudi- 
tør Ittenbach,  Lejligheden  til  at  erklære  „at  han  ikke  hørte  til 
Forfægterne  af  Hemmelighed  i Militærretteme,  der  kunde  taale 
Offentlighed  og  intet  havde  at  holde  hemmeligt."  Og  med  hvor 
energisk  Hurtighed  dette  indarbejdedes,  fremgaar  bl.  a.  — som 
Anonymen  Frater  Taciturnus  allerede  har  fremhævet  her 
hjemme  — deraf,  at  allerede  i 1893  følte  Lobells  Jahresberichte, 
Chefredaktøren  Generalløjtnant  v.  Pelet  Narbonne,  sig  dreven  til 
at  beklage  det  Røre,  en  Disciplinsag  havde  vakt,  „med  hvilken 
Omhu  end  Afstraffelsen  havde  været  indledet,  og  med  hvilken 
Omsigt  end  selve  Tilfældet  straks  var  bleven  bragt  til  Offentlighedens 
Kundskab." 

3)  Angaaende  Disciplinærmyndigheden:  at  Kontrollen 
med  dens  Udøvelse  skulde  være  i uafbrudt  Virksomhed.  — Allerede 
fra  1.  Oktober  1893  indførtes  et  „allerhøjst  approberet  Revisions- 
hæfte" ved  Afdelingerne  til  stadig  Indsendelse,  oplysende  „de  an- 
vendte Straffes  Grund,  Art  og  Størrelse". 

Det  kan  nu  vel  siges,  at  Imødekommen  paa  alle  disse  Punkter 
var  ret  forudseelig  efter  Rigskanslerens  og  General  v.  Spitz’  hele 
Optræden  paa  Møderne  den  15. — 17.  Februar  1892;  men  dette  kan 
ingenlunde  siges  om  følgende,  højst  karakteristiske  Punkt.  Inden  Ud- 
gangen af  1894  overraskedes  man  nemlig  af  Instruktioner  fra 

Generalkommandoer,  der  fulgte  hint  afviste,  liberalt-socialistiske 
Forslag:  * enhver  mishandlet  Soldat  er  forpligtet  til  at  klage14,  og 
virkeligt  straffedes  saadanne  Soldater,  om  hvilke  det  gjaldt,  at  de 
„med  Sikkerhed*  havde  maattet  vide  sig  „mishandlede*  uden  at 
have  klaget! 

F.  Eks. : I September  s.  A.  forefaldt  der  ved  det  6.  thuringske 
Infanteriregiment  i Gotha  en  opsigtvækkende  Sag,  i hvilken  en 
Soldat,  paa  hvis  Ryg  der  tilfældigt  opdagedes  Mærker  af  flade 
Sabelslag,  idømtes  3 Dages  Arrest  for  „ikke  at  have  klaget*; 
medens  paagældende  Sergent  fik  l1/*  Aars  Fængsel  og  Degradation. 

Dette  befandtes  dog  uigennemførligt,  som  rimeligt  vel  var. 
Og  Krigsminister  Bronsart  v.  Schellendorf  nedlagde  da  i Reskript  af 
15.  Aug.  1895  „med  allerhøjeste  Billigelse*  et  Slags  Forbud  her- 
imod, ganske  vist  dog  med  mærkbare  Forbehold : „I  nyere  Tider  er 
Mandskaberne  ved  enkelte  Troppedele  under  Straffetrussel  bleven 
forpligtet  til  straks  (!)  at  melde  enhver  (!)  Mishandling  ved  Fore- 
satte. En  saadan  Anordning  (!)  er  i Modstrid  med  Forordningerne 

Hvor  General  Bronsarts  Sympathi  var,  — om  med  dem,  der 

klagede,  eller  med  dem,  der  svigtede  deres  Pligt  mod  Kammerater 
og  Uniform  — er  jo  tydeligt  nok. 

Som  man  altsaa  ser,  løste  samtlige  Hærautoriteter  den  Op- 
gave, at  forfølge  Militarismen  i dens  dybeste  Smuthuller,  med  en 
Kraft,  der  overtraf  selve  Folkerepræsentationens  Ønsker.  Hvorfor? 

Fritz  Honig  (Die  Mannszucht)  angiver  i en  koncentreret 
Ekstrakt  alle  Grundene  til,  at  den  Befalingsmand,  der  underkaster 
Soldaten  Mishandlinger  eller  frastødende  Kvælerier,  fortjener  „Satans 
Helvede*.  Nemlig  fordi  han  derved,  foruden  at  røve  baade  Man- 
den og  hans  Kammerater  al  Lyst  til  Tjenesten 

— „gør  Tilskuerne  til  fejge  Patroner,  hvis  de  tier,  eller  til 
Straffefanger,  hvis  de  i Harme  forgaar  sig,* 

— „forsynder  sig  imod  Menneskelighed,  Nation,  Fædreland, 
Hær  og  Regering,* 

— „udstrør  en  Sæd,  der  ved  første  Lejlighed  hævner  sig  i 
Skikkelsen  af  opsætsige  Slaver,*  — 

hvilket  netop  maa  siges  at  være  Kvintessensen  af  de  krigs- 
o g statskyndige  Erfaringer,  som  Demoralisations-Perioden  i Halv- 
femserne havde  bragt  — lige  som  i øvrigt  allerede  hin  fjerne 
Periode,  der  fremkaldte  den  tidligere  nævnte  store  Lovgivnings- 
reform af  3.  April  1845  havde  bragt  dem  — men  Erfaringen,  som 
nu  var  bleven  saa  meget  mere  truende,  som  Befolkningen  i dette 

mellemfaldende  Halvaarhundrede  var  gaaet  mægtigt  frem  i national 
Selvfølelse,  Aandsudvikling  og  politisk  Myndighed. 

Dette  er  jo  nemlig  Sandheden,  at  i hele  denne  beundrings- 
værdige Kamp  imod  den  terroriserende  Militarisme  spiller  * Huma- 
niteten" kun  en  forsvindende  Rolle;  det  er  Statskløgt  og 
Krigskløgt,  der  er  Drivkræfterne.  For  saa  vidt  behøver  altsaa  det 
patriotiske  danske  Hjerte  ikke  at  krympe  sig  ved  at  skulle  an- 
erkende det  preussiske  Hjertes  Overlegenhed.  „Vore  Naboer  re- 
spekterer os  alle,  men  de  elsker  os  ikke*,  disse  Moltkes  Ord  i den 
tyske  Rigsdag  fandt  jo  Genklang  viden  om. 

Hvad  der  under  det  19.  Aarhundredes  Folkehærs  Æra  har 
gjort  Preussen  militært  til  Forbilledet  for  Europa,  er  jo  nemlig  ikke 
andet  end,  hvad  der  under  det  18.  Aarhundredes  Proletariathærs 
Æra  ogsaa  gjorde  det  til  Forbilledet  — : dets  statskloge  Skarpsyn 
og  ubøjelige  Konsekvens  i den  Udvikling  af  Hærvæsenet,  som 
Tiden  kræver.  I Frederik  den  Stores  Tidsalder  krævede  denne 
Terrorismen:  »Der  Soldat  musse  sich  vor  den  Vorgesetzten 
mehr  furchten  als  vor  dem  Feinde*.  Filosoffen  i Sanssouci 
hældte  da  med  sand  filosofisk  Koldblodighed  Indholdet  af  Tugt- 
husene ud  i Hæren,  hvor  der  „efter  Forordningen  af  1780  para- 
derede Forbrydere  med  halvragede  Hoveder  i Geledderne*  (General- 
auditør Friccius).  Og  hvor  Ordren  meget  passende  lød  „Enhver 
Befalingsmand  skal  stedse  føre  en  ladt  Terzerol  paa  sig  og  maa 
aldrig  lade  Rekrutterne  komme  bag  sig.*  Og  hvor  da  preussisk 
Terrorisme  dreves  konsekvent  ud  til  en  Yderlighed,  som  ligeledes 
var  meget  passende  for  dette  Selskab  og  virkeligt  gjorde  det  til 
en  sejrrig  Soldateske  — men  som  mindre  rigtigt  endnu  den  Dag 
i Dag  faar  Folk  i enkelte  Afkroge  af  Europa  til  at  fyldes  af  Rædsel 
for  „den  preussiske  Korporalstok*.  Thi  nu,  hundrede  Aar  efter, 
er  det,  som  man  har  set,  tværtimod  Forfølgelsen  af  Terrorismen 
der  drives  konsekvent  ud  til  en  Yderlighed,  som  man  intet  andet 
Steds  finder  Mage  til.  Men  dette  aabenbart  ikke,  fordi  man  i 
Berlin  afskyer  „Militarismen*  som  inhuman  — Himlen  bevares  — 
nej  simpelthen  fordi  man  betragter  den  som  dum,  baade  i krigs- 
mæssig og  i statsborgerlig  Henseende. 

VI.  Frankrigs  Stadier  i Halvfjerdserne  af  prøjsiske  Folkehærs- 

principper. 

At  studere  Folkehærsmoral  — og  oven  i Købet  i Preus- 
sen, dette  alle  militaristiske  Junkeres  foijættede  Land,  „hvor  en 
Gardeløjtnants  Uniform  dyrkes  som  i sin  Tid  Gessiers  Hat*  — 
hvilket  absurd  Indfald!  Rimeligt  er  det,  at  i denne  Aand  vil  man- 
gen dansk  Læser  modtage  Anbefalingen  af  Studier  over  preussiske 
Forhold,  saaledes  som  Frankrig  indledede  dem  i Halvfjerdserne, 
da  Spørgsmaalene  om  Folkehærens  Moralbygning  kom  til  at  staa 
forrest  paa  Dagsordenen  overalt  i Europa  — saaledes  som  paavist 
er  i disse  Betragtningers  første  Afsnit. 

Saare  rimeligt  er  dette,  allerede  fordioverhovedet  den  Slags 
Studier  her  hjemme  saare  længe  — nemlig  saa  længe  som  vort 
offentlige  Liv  har  været  prisgivet  denne  saa  enstemmigt  beklagede. 
Forsumpning,  som  man  har  kaldet  vor  „Storpolitik-  — udeluk- 
kende er  gaaet  ud  paa  at  ignorere  selve  Spørgsmaalenes  Tilværelse. 
Ignorere  dem,  saa  vidt  muligt  i dette  Ords  egenlige  Betydning: 
være  uvidende  om;  men  selvfølgelig  mest  i dets  specielt  danske: 
at  ville  være  uvidende  om.  Hvoraf  jo  uundgaaeligt  har  maattet 
opstaa  en  Tilstand  af  den  mest  omfattende  Ignorans  i vort  i øvrigt 
saa  højt  oplyste  og  særligt  med  Historikere  og  Jurister  saa  ud- 
mærket forsynede  Samfund.  Ihvorvel  nu  de  følgende  Linier 
selvfølgelig  kun  kan  have  til  Opgave,  rent  skitsemæssigt  at  ud- 
punktere Hovedtrækkene  i denne  heromhandlede  Udviklings  Gang, 
kan  de  forhaabentlig  dog  tjene  til  at  aabne  enkeltes  Blik  baade  for 
Omfanget  af  denne  Ignorans  og  tillige  for  Vanskelighederne  ved  at 
afgøre,  hvor  den  villede  Ignorans,  der  kommer  af  „Storpolitik*, 
ender,  og  den  ufrivillige,  der  kommer  af  sig  selv,  begynder.  Hvilket 
jo  af  nærliggende  Grunde  har  sin  ikke  ringe  Betydning. 

Selvfølgelig  vilde  det  være  en  fuldendt  Absurditet  at  studere 
preussisk  Officerskultus  til  Efterligning.  I sit  Hjemland  har 
denne  Kultus  været  en  nærliggende  Følge  af  den  enestaaende 
Skæbne,  Preussen  i dette  Aarhundrede  har  haft:  ved  Sværdet  at 
arbejde  sig  frem  fra  selve  Afgrundens  Rand  til  den  mægtigste 
Militærmagt.  — Medens  nemlig  den  Værnepligtsbefolkning,  hvorfra 
Krigsherren  i Berlin  i Aarhundredets  første  Aarti  hentede  sin  Hær, 
androg  4—5  Millioner,  var  den  to  Menneskealdre  senere  tidobblet! 
Og  ganske  særligt  i det  sidste  Kvartaarhundrede  er  denne  Officers- 
kultus bleven  næret  baade  af  en  patriotisk  Følelse,  der  maatte 
fylde  Befolkningernes  Sind,  og  af  en  politisk  Erkendelse,  der  maatte 

beskæftige  Rigsregeringens  Tanker:  nemlig  Folkets  patriotiske 
Følelse  af  Tak  for,  at  selve  Rigets  tilkæmpede  Eksistens  væsent- 
lig skyldes  den  Stand,  der  alene  i den  sidste  Krig  ofrede  6000 
Medlemmer  for  den  — og  Regeringens  politiske  Erkendelse  af,  at 
Rigets  fortsatte  Eksistens  væsentligt  afhænger  af,  at  den  Stand, 
der  danner  Kernen  i Kejserrigets  Enhedshær,  dette  Hovedbinde- 
middel  imellem  over  en  Snes  suveræne  Enkeltstater,  staar  for  alle 
i ophøjet  Storhed. 

Men  Krigsherren  i Berlin  har  aldrig  tabt  af  Syne  Medaillens 
anden  Side,  hvorpaa  vigtige  Fremtidsruner  var  ristede.  Preussisk 
• Statskløgt  har  under  hele  denne  enestaaende  Statsudvikling  aar- 
vaagent  vogtet  paa  de  særegne  Vanskeligheder,  hvormed  netop 
den  truede  den  moralske  Sammenbygning  af  Hær  og  Folk,  af  Be- 
falingsmandsstanden og  Værnepligtsgeleddet.  Her  havde  Preussen 
lagt  selve  Fundamentet  for  sit  Forsvar  i Aarhundredets  Begyn- 
delse, da  det  alene  i hele  Europa  fastslog:  „Folket  i Vaaben". 
Paa  dette  Fundament  havde  det  frelst  Livet  og  vundet  Magten  i 
Befrielseskrigen.  Svigtede  dette  Fundament  — hvad  man  ved 
Aarhundredets  Midte  var  tilbøjelig  til  at  tro  i Europa  — saa  var 
Preussens  Magtstilling  forbi.  Vanskelighederne  steg  klarligen  med 
Statsudviklingen:  Værnepligtsgeleddet,  hvori  Sammenstykningen  af 
Landomraader  indtvang  stedse  flere,  fremmede  Befolkninger  — 
Krigsartikleme  maatte  udfærdiges  i 5 Sprog  — ; over  dem  som 
Kerne  en  nedarvet  Stamme  af  Befalingsmænd,  væsenligt  rekrutteret 
fra  en  talrig  Junkerstand,  der  i Slægtled  havde  haft  Hjem  i Hæren, 
og  hvis  i og  for  sig  ikke  blot  udmærket  krigerske  men  noget 
kradsbørstige  Instinkter  ikke  kunde  blive  mere  hjertevindende. 

Naturligvis  kan  da  intet  fornuftigt  Menneske  ønske  at  impor- 
tere disse  Preussens  „schneidige"  Junker-  eg  overstiliserede  Strateg- 
Skikkelser  „med  Moltkehuer",  som,  løsrevne  fra  denne  Baggrund 
af  epokegørende  Felttog  og  annekterede  Provinser,  vilde  blive 
netop  saa  latterlig  umulige,  som  de  ses  gengivne  i sydtyske  Vittig- 
hedsblade med  den  utrætteligste  Virtuositetet.  „Jeg  er  for  gammel 
til  at  hykle  Kunst"  — lød  et  af  Bismarcks  sidste,  bevingede  Ord 
— „jeg  tilstaar  ærligt,  at  for  mig  er  Fliegende  Blåtters  Tegner  af 
Militærskikkelser  Verdens  største  Kunstner."  Yderst  absurd  vilde  et 
saadant  Ønske  jo  navnlig  være  i Danmark,  hvor  vi  til  det  yderste 
mangler  baade  de  sejrrige  Forudsætninger,  de  annekterede  Pro- 
vinser og  det  nedarvede  „Junkerthum". 

Men  nu  altsaa  i Frankrig  — : Paa  det  mindeværdige  Møde  af 

22.  Maj  1872,  hvor  Nationalforsamlingen  i Princippet  tiltraadte 
„45  Mands  Udvalgets"  Indstilling  om  Folkehærens  Indførelse, 
stempledes  straks  denne  Officerskultus  (le  fétichisme  du  galon)  og 
militaristiske  Aand  som  umulig,  fordi  den  maatte  lede  ikke  til  Na- 
tionens patriotiske  Højnelse,  men  til  dens  nedværdigende  Fordum- 
melse (abrutissement).  „Hvad  Pietisme  er  paa  Religionens  Om- 
raade,  er  Militarisme  paa  Forsvarsvæsenets:  en  Overdrivelse  og  en 
Forvrængning",  havde  en  militærkyndig  træffende  udtalt;  men  naar 
Forsvarsvæsenet  baseredes  paa  Folkehæren,  altsaa  netop  paa  den 
tætte  moralske  Sammensmeltning  af  Folk  og  Hær,  saa  blev 
Militarismen  nødvendigvis  — : en  Sprængkraft  og  en  Tilintetgørelse. 

Nej,  som  det  straks  vil  ses,  var  det  netop  i modsat  Retning 
af  den,  der  illustreres  ved  imponerende  Junkermoder  og  Moltke- 
huer,  at  Studierne  dreves  af  Frankrigs  Krigsvidenskabelighed,  af 
det  „45  Mands  Udvalg"  i dets  aarelange  Arbejder,  og  efterhaanden 
af  hele  Europas  Militærverden.  Det  var  nemlig  Studier  af  de  Prin- 
cipper, hvorved  det  trods  alt  nedarvet  Junkervæsen  og  trods 
alle  Erobrernykker  var  lykkedes  i Preussen  at  udvikle  et  Folke- 
hærsvæsen, som  var  Folkets  udtrykte  Billede,  og  om  ikke  for  nogen 
Pris  vilde  opgives  af  dette,  medens  det  for  svære  Priser  maatte 
tilegnes  af  det  øvrige  Europa. 

* * 

♦ 

Frankrig  indtog  skyndsomst  forreste  Plads  imellem  Preussens 
opmærksomme  og  lærelystne  Elever.  Og  den  overlegne  Selvbeher- 
skelse, hvormed  denne  Storstat,  der  indtil  da  havde  staaet  som 
det  europæiske  Militærvæsens  ledende  Magt,  nu  gik  i Lære,  og  den 
ikke  mindre  overlegne  Aandsklarhed , hvormed  den  opfattede  og 
gengav  Lærdommene,  bidrog  utvivlsomt  meget  betydeligt  til,  at 
disse  Lærdomme  blev  Europas  Fælleseje  og  at  Folkehærsæraen 
gennemførtes  med  saa  enstemmig  Tilslutning  og  saa  ensartede 
Principper  over  den  civiliserede  Verden  — som  fremhævet  er  i 
forrige  Afsnit  af  nærværende  Meddelelser.  Lad  det  her  i Forbi- 
gaaende  være  erindret,  at  hvor  smigrende  en  Hyldest  af  preussisk 
Krigs-  og  Statskløgt  denne  Frankrigs  Lærvillighed  end  var  Udtryk 
for,  maatte  man  i Berlin  af  Konkurrencehensyn  finde  den  ikke 
fuldstændig  behagelig.  Der  skabtes  derfor  dengang  paa  Folke- 
hærsmoralens Omraade  en  vagtsom  og  varig  Jalousi  mellem  de  to 
Nationer,  der  endnu  ind  i det  20.  Aarhundrede  har  givet  sig  mærke- 

lige  Udslag  — hvorom  senere  nogle  Ord.  Her  er  Blikket  at  fæste 
paa  den  beundringsværdige  Holdning,  som  Frankrigs  Krigsviden- 
skabelighed dengang  indtog  under  selve  Impulsen  af  den  preussi- 
ske Folkehærs  overvældende  Sejre. 

Allerede  Aaret  efter  at  Østrig  var  bleven  besejret  ved  K6nig- 
gråtz,  mødte  anonymt  General  Trochu,  Krigsminister  Niel’s  højre 
Haand  og  formodede  Efterfølger,  med  det  opsigtsvækkende  Skrift 
„L’Armée  Fran^aise  en  1867“.  I Indledningen  lød  det  med 
Rette:  „Det  kan  ikke  blive  mit  behagelige  og  populære  Hverv  at 
prise  vor  Hærs  uomtvisteligt  gode  Egenskaber  og  fortie  dens  Fejl. 
Men  jeg  er  fast  overbevist  om,  at  den  Beskedenhed,  hvor- 
med vi  ikke  glimre  synderligt,  er  en  Styrke  for  en  Hærs  Officerer." 
Thi  Forfatteren  maatte  paavise,  at  den  preussiske  Hærs  overvæl- 
dende Sejr  over  en  „saa  højt  anset  og  krigsvant"  Militærmagt 
som  Østrig  havde  haft  sin  afgørende,  principielle  Grund:  „Preus- 
sens Hærvæsen  stod  paa  et  højere  moralsk  Niveau  end  maaske 
alle  andre."  Dette  var  bleven  naaet  ved  den  Visdom  og  Konse- 
kvens (esprit  de  suite  et  de  sagacité),  hvormed  der  i 50  Aar  var 
bleven  arbejdet  paa  at  fastslaa  og  regelbinde  alt  paa  de  store 
Forvaltningsomraader,  hvor  Vilkaarligheder  kun  kan  virke  demo- 
raliserende paa  Hærens  Aand  og  Disciplin,  og  hvor  derfor  Ude- 
lukkelsen af  magthavende  Autoriteters  Indgriben  er  absolut  for- 
nøden for  dens  moralske  Opdragelse.  At  i den  franske  Hær  det 
moralske  Niveau  trængte  stærkt  til  at  højnes,  og  det  ved  de  regel- 
bindende Midler,  godtgjordes  ved  historiske  og  erfaringsrige  Udvik- 
linger. — Dette  Skrift,  der  opnaaede  tyve  Oplag,  vakte  en  dybt 
forstaaende  om  end  ikke  højt  talende  Anerkendelse  i den  franske 
Hær,  hvor  nærværende  Meddeler,  der  dengang  gjorde  Tjeneste  i 
den,  snart  erfarede,  at  General  Trochu  var  Manden,  og  at  Napo- 
leon  III  havde  kaldt  ham  til  sig:  „Er  det  Dem,  General,  der  er 
Forfatteren?"  „Ja  Sire,"  og  med  en  Haandbevægelse  var  Audiensen 
sluttet  og  Generalen  falden  i Unaade. 

Det  viste  sig  senere,  at  Kejseren  selv  havde  kendt  det  nye 
Oplysnings-Materiale,  som  havde  givet  Generalen  hans  skarpe  og 
opskræmmende  Syn  paa  Sagerne,  nemlig  de  ypperlige,  klartsku- 
ende og  selvfølgelig  fortrolige  Rapporter,  som  Frankrigs  Militær- 
attaché i Berlin,  Obert  Stoffel,  siden  KOniggråtz-Episoden  havde 
kjemsendt  — Kejseren  havde  raadløst  gemt  dem  i en  Pult,  hvor 
de  fandtes  efter  hans  Tilfangetagelse.  Det  maa  her  erindres,  at 
Marskal  Niel,  hvem  Krigsministeriet  var  bleven  overdraget,  ligeledes 

efter  KOniggråtz-Episoden,  halvandet  Aar  efter  blev  afbrudt  af 
Døden  i sin  udmærkede  Reorganisationsvirksomhed,  vistnok  til 
stor  Skade  for  Frankrig.  Havde  han  levet,  vilde  næppe  Krigens 
Udbrud  være  bleven  forceret  midt  i Reformarbejdet,  og  under 
dette  vilde  ikke  usandsynligt  Stoffels  Oplysninger  være  komne  til 
Nytte. 

Ihvorvel  allerede  inden  Kejserdømmets  Fald  Militærlitteraturen, 
f.  Eks.  „Le  spectateur  militaire8  bragte  meget  oplysende,  kritiske 
Redegørelser,  maatte  de  dengang  blive  resultatløse.  Ingenlunde 
fordi  Napoleon  III  var  usagkyndig  eller  ildesindet;  men  fordi 
hans  dynastiske  Bekymringer  havde  indviklet  ham  i et  militært 
Klikevæsen,  som  misbrugte  sin  Stilling. ' Det  var  „Statskuppet  af 
2.  December8,  under  hvis  mørke  Skygger  han  virkede  indtil  det 
sidste.  Men  maa  Klikevæsen  naturligvis  altid  være  en  stærkt  vir- 
kende Gift  i den  militære  Verden,  hvor  jo  alle  nødvendigvis  for- 
enes sammen  under  Disciplinen,  med  væsenlig  Opgivelse  af  Selv- 
bestemmelsesretten og  derfor  med  Troen  paa  Upartiskheden  fra- 
oven  som  eneste  Haab  for  Livet  — saa  kunde  i den  franske  Militær- 
verden Virkningen  kun  forøges  ved  den  Nationen  ejendommelige 
Skarphed  i Opfattelse.  „Om  militære  Spørgsmaal  herskede  der 

Tavshed  i Frankrig den  kejserlige  Tvang  forbød  Fagmanden 

at  tale.  Men  under  Uvidenhedens  sørgelige  Regimente  opkastede 
nogle  drevne  Folk  sig  til  Overdommere  og  slog  enhver  Kritik  ned. 
Var  Kritikeren  en  Publicist,  brøltes  der:  Kværk  ham,  den  profane! 
•Var  han  en  Mand  af  Faget,  gaves  der  ham  en  Knebel  i Stedet 
for  Grunde8  skriver  Bédarrides  i „Morale  de  llnvasion  Prussienne8 
Paris  1871.  Og  han  fortsætter  i dette  sit  under  selve  Invasionen 
offentliggjorte  Skrift: 

„ Efterligningens  Mark  er  os  nu  aaben.  Vi  maa  skynde  os;  inden 
10  Aar  vil  hele  Europa  have  adopteret  den  preussiske  Hærforfatning. 8 
„ Uimodsigeligt  er  det  et  Offer,  der  vil  tynge  stærkt  paa  alle,  store  og 
smaa,  rige  og  fattige.  Men  saare  lykkeligt  er  det,  at  Preussen,  idet  det 
^log  os  til  Jorden,  udleverede  os  sin  Styrkes  Hemmelighed.  — »Bort 
med  al  falsk  Selvfølelse.8  „Vi  maa  lære  at  forstaa,  at  Maaden  at  føre 
Mandskabet  paa  bliver  en  anden  ifølge  Tidens  Krav,  at  Eder  og  For- 
nærmelser ikke  mere  kan  tages  som  Tegn  paa  Energi;  men  at  Office- 
rernes moralske  Autoritet  derved  tillige  vil  vokse.8  Og  fremfor  alt, 
„Hæren  bør  ikke  længer  være  en  Spillebold  i Myndighedernes  Hænder: 
det  er  nu  hele  Nationen  under  Vaaben,  der  ruster  sig  imod  Fremtidens 
Farer,  forbereder  sig  nye  Skæbner.8 

Den  ildfulde  Brochure  er  mindeværdig  paa  Grund  af  dens 

slagfærdige  Klarhed;  hvor  træffende  er  saaledes  ikke  selve  denne 
Profeti  „inden  10  Aar  vil  hele  Europa  have  adopteret  den  preussi- 
ske Hærforfatning®.  Thi  i 1881  var  det,  at  i selve  Hvervnings- 
landet, England,  Times  kunde  hilse  „Army  Aet“  med:  Dette  er 
Wellingtons  Hær  omskabt  til  Moltkes  Hær!  — Men  endnu  inden 
Invasionen  i 1871  var  endt,  fulgtes  Bédarrides’  Brochure  af  en 
mægtig  Række  organisatoriske  Værker,  støttede  paa  grundige 
Studier  af  de  fjendtlige  Sejrherres  Institutioner,  hvis  uhildede  og 
skarpsindige  Bedømmelse  vidnede  højt  om  Forfatternes  rige  Erfa- 
ringer, patriotiske  Hjerter  og  klare  Hoveder.  Mange  af  disse 
Mænd  kom  da  ogsaa  til  at  indtage  særligt  fremragende  Stillinger 
under  de  følgende  Aars  vældige  Reformarbejde.  Ingeniørgeneralen 
Chareton,  hvis  Projet  de  la  réorganisation  var  meget  om- 
fattende motiveret  (ca.  500  Sider),  fik  stor  Indflydelse  som  Ord- 
fører for  45  Mands  Militærudvalget,  livsvarig  Senator  og  Fortifika- 
tionskomiteens Præsident.  Ikke  mindre  omhyggeligt  udarbejdet 
var  La  réforme  de  l'armée  af  Lewal,  der  blev  øverste  Leder 
af  Officersuddannelsen,  en  Tid  Krigsminister  og  stadig  vidt  bekendt 
Militærforfatter.  Endnu  er  der  her  en  vis  Anledning  til  at  nævne 
den  senere  kommanderende  General,  Baron  Berge  som  Forfatter 
til  Etudes  de  la  réorganisation.  Men  at  fortsætte  Opregnin- 
gen af  Notabiliteter,  der  optraadte  i denne  ejendommelige  Littera- 
tur med  dens  alt  gennemtrængende  Sandhedssøgen,  er  saa  meget 
overflødigere,  som  disse  Forfattere,  ihvorvel  de  mødte  efter  eget 
Initiativ  og  paa  egne  Erfaringers  Grundlag,  ingenlunde  var  i prin- 
cipiel Modstrid  med  hinanden.  Tværtimod:  ganske  uanset  om  de 
kom  fra  Napoleonistemes,  Orleanistemes , Legitimisternes  eller 
Republikanernes  Lejr,  havde  de  alle  som  én  paa  Hjerte,  at  kon- 
statere Rigtigheden  af  Trochus  Advarsler. 

Hovedaarsagen  til  det  nu  lidte,  uhørte  Nederlag  havde  faktisk 
været  den  gennem  alle  Hierarkiets  Led  gaaende  Demoralisation, 
fremkaldt  ved  Kommandomyndighedernes  tiltagende  Overgreb  paa 
Omraader,  fra  hvilke  de  var  at  udelukke.  Og  Aarsagen  hertil  var 
atter,  at  dels  de  positive  Regler,  der  skulde  hindre  Vilkaarligheder, 
havde  været  for  svage  og  var  bleven  kuldkastede,  dels  de  Prin- 
cipper, der  skulde  besjæle  Reglerne,  var  bleven  kvalte.  De  preus- 
siske Institutioner  vidste,  hvorledes  disse  Regler  og  Principper 
burde  hævdes;  at  indføre  Folkehærsvæsenet  uden  at  opnaa  dette, 
vilde  være  Nonsens,  Selvopgivelse. 

Det  var  naturligvis  ikke  en  mekanisk  Kopiering,  disse  Mænd 

forlangte,  men  en  Tilegnelse  i Former,  afpassede  efter  den  fran- 
ske Militærorganismes  Forudsætninger;  og  med  skarp  Positivitet 
førte  de  deres  Principper  ud  i organisatoriske  Forslag.  Disse  kunde 
selvfølgelig  ikke  blive  identiske;  men  netop  derved  traadte  de 
Grundprincipper,  alle  samlede  sig  om,  desto  klarere  frem  — hvilket 
straks  nedenfor  skal  vises  for  et  Kardinalpunkts  Vedkommende. 
Virkningen  af  denne  Litteratur  blev  da  ogsaa  afgørende  langt  ud- 
over Frankrigs  Grænser.  Og  den  Modstand,  som  Folkehærvæse- 
nets Indførelse  i selve  Frankrig  havde  mødt  fra  en  vis,  overmaade 
indflydelsesrig  Side  (Thiers)  maatte  hurtigt  vige. 

Efter  Forløbet  af  nogle  Aar,  hvori  de  mangfoldige  Reform- 
arbejder, det  nye  Hærvæsen  krævede,  havde  gaaet  deres  Gang,  og 
hvori  tillige  mangfoldige  Fremstillinger  og  Enkeltmeddelelser  fra 
Krigens  Dage  havde  bidraget  til  at  klare  Krigserfaringerne,  mødte 
Trochu,  der  oprindelig  havde  hældet  til  Thiers*  Opfattelse,  med 
et  supplerende  Skrift:  L’Armée  Frantjaise  en  1879: 

„Vi  troede  saa  at  sige  alle,  at  det  franske  Samfunds  velforstaaede 
Interesser  gjorde  Stillingsvæsenet  uundværligt.  Denne  moralske  Vild- 
farelse har  kostet  os  mere  end  alle  vore  politiske  Vildfarelser  tilsammen. 
Nu  gælder  Arbejdet  denne  fulde,  moralske  Genfødelse,  som  Folkehærs- 
princippet  kræver.  Det  er  selve  Disciplinhaandhæ veisens  Sjæl,  der  maa 
genfødes. 

„Der  er  to  Slags  Respekt,  den,  der  hviler  paa  Princip  og  Følelse, 
og  den,  der  hviler  paa  Reglementer  og  Tvang.  Den  første  Slags  kan 
ikke  fastslaas  ved  Statutter,  dens  Undladelse  ikke  belægges  med  Straffe. 
Dette  kan  derimod  den  anden  Slags,  idet  hele  Hierarkiet  har  Opmærk- 
somheden spændt  paa  at  gribe  Synderen  og  en  hel  Tarif  af  Vagt- 
arrester, Kachotter  og  Fængsler  til  Værn.  Men  saa  snart  Tropperne  er 
rykkede  ud  imod  Fjenden,  svækkes  allerede  dette  Værn,  og  det  falder 
helt  bort,  naar  de  lange  Marcher  og  Kampes  Tidspunkt  indtræder.  Alt- 
saa  om  end  denne  Slags  Respekt  sikrer  Disciplinen  i Garnisonen,  er  den 
afmægtig  dertil  i Krigen." 

„Der  gives  Hære,  hvor  en  vel  udviklet  Opdragelse  har  indpodet 
begge  Slags  Respekt.  De  udmærker  sig  ved  deres  Sammenhængskraft; 
de  besidder  de  Principper  for  Disciplin  6g  god  Orden,  der  er  solide  nok 
til  at  overleve  alle  de  i Krigen  uundgaaelige  Slappelser.  Vi  har  paa 
vor  egen  Bekostning  erfaret,  med  hvilken  Vægt  disse  Principper  hos  en 
Fjende  virker  paa  slet  sammenhængende  Hæres  Skæbne,  der  ikke  be- 
sidder dem." 

„Naar  Tiden  har  mildnet  den  dels  retfærdige  dels  uretfærdige 
Harme  over  Ulykken  i 1870—71,  vil  ingen  kunne  omtviste  den  store 
Ære,  den  preussiske  Hær  har  haft  af  sin  beundringsværdige  Disciplin 
(afset  fra  visse  brutale  Eksekutioner,  der  var  systematiske  og  befalede  og 
derfor  aldrig  kunde  tilskrives  Soldaterne).  — En  halv  Million  Udlændinge, 


Digitized  by 


Google 


Militær  Retsreform 


995 


berusede  af  en  Række  Sejrvindinger  uden  Sidestykke  og  kamperende 
som  Sejrherrer  i vore  Byer  og  Distrikter,  uden  at  man  kan  bebrejde 
dem  — det  skulde  da  være  en  ganske  sjelden  Undtagelse  — beviste 
Tilfælde  af  Vold  eller  blot  Fornærmelse  imod  enestillede  Kvinder.* 

Idet  Generalen  vender  tilbage  til  tidligere  Overvejelser  af  de  histo- 
riske Forhold,  hvorunder  Aanden  og  Disciplinen  har  udviklet  sig  i 
Frankrigs  Hær,  betoner  han,  at  de  i øvrigt  saa  hæderfulde  Kampagner 
i Afrika,  der  var  bleven  permanente  siden  Huset  Orleans  Tronbestigelse, 
havde  haft  visse  uheldige  Virkninger  og  ikke  mindst  en  i Hæren  sygeligt 
udbredt  Appetit  efter  Belønninger.  I den  militære  Katekismus  for  en 
Folkehær,  der  baade  er  en  Skole  for  Nationens  Forsvar  og  en  stor 
Skole  for  dens  Aand,  maa  derimod  det  første  Bud  lyde:  „Den  højeste 
Belønning  er  Følelsen  af  at  have  gjort  sin  Pligt.*  Og  Betingelsen  for, 
at  Disciplinen  kan  bygges  paa  dette  moralske  Grundlag  (i  Stedet  for  det 
lavere  liggende:  Profit  eller  Prygl)  ser  Forf.  deri:  at  alm.  Værnepligt 
tilfører  Hæren  en  saa  betydelig  Forøgelse  af  moralsk  og  intellektuel 
Kraft  — at  Stillingsmændene , disse  „gamle  Forhærdede*,  der  uund- 
gaaeligt  dominerede  Regimentsungdommen,  er  borte  — at  ved  den 
korte  Tjenestetid  de  Fristelser  stærkt  formindskes,  som  tidligere  det  lange 
Garnisonsliv  medførte. 

„Jeg  slutter  her  denne  Diskussion  om  Opdragelsen  i Hæren.  Og 
jeg  véd,  at  mange  af  de  Officerer,  der  er  overbeviste  om,  at  en  Hær 
kun  er  en  Mekanisme,  hvis  Gang  er  sikret,  naar  den  blot  ledes  af  dyg- 
tige og  kraftige  Hænder,  vil  finde,  at  alt  dette  er  retoriske  Figurer  og 
filosofiske  Drømmerier,  gode  for  en  Bog,  men  uden  Værd  for  Valpladsen. 
Jeg  finder  mig  let  i denne  forudsete  Dom.  Men  jeg  forsikrer  de  unge 
Officerer,  der  er  den  nye,  franske  Hærs  Haab,  om,  at  det  er  med  denne 
Retorik  og  disse  Drømmerier,  at  Stein,  Scharnhorst,  Arndt,  Fichte  og 
andre  efter  dem  har  beredt  deres  Land  den  Skæbne,  som  vi  nu  ser.* 

I det  meget  omfangsrige  Memorandum , hvori  Trochu  dernæst 
gennemgaar  Frankrigs  Hærinstitutioner  under  jævnlig  Sammenholden 
med  Preussens,  lægger  han  Vægt  paa  at  vise,  at  disse  Fortrin  hidrører 
fra,  at  de  meget  konsekvent  gennemfører  Napoleon  den  Stores  Maksimer 
— fremfor  alt  af  denne  fundamentale:  Krigens  Spil  afhænger  af  tre 
Momenter:  préparer,  peser,  oser:  1)  at  fuldende  Forberedelserne, 
2)  at  afveje  Chancerne,  3)  at  vove.  At  begynde  med  at  vove  er  at 
tabe  Spillet. 

J.  S.  Westrup1) 


x)  Medens  den  i forrige  Hæfte  trykte  Artikel  var  indsendt  til  Tidsskriftet 
før  Forfatterens  Død,  er  den  her  meddelte  Fortsættelse  efterladt  af  den  afdøde 
i ufuldført  Stand  og  ordnet  til  Udgivelse  af  hans  Søn,  Cand.jur.  C.  W.  Westrup. 
Et  manglende  Slutningsafsnit  skulde  have  vendt  tilbage  til  Forholdene  her 
hjemme  i de  sidste  Aartier  og  vilde  formodentlig  paa  flere  Punkter  (lige  fra 
Loven  7.  Maj  1881  til  Stribmødet)  have  bragt  Supplementer  til  Afhandlingens 
første  Afsnit.  Red. 

Karen  Bramson:  Mødre  (Gyldendal).  Karin  Michdélis:  Birkedommeren 
(Salmonsen).  Agnes  Henningsen : Polens  Døtre  (Nord.  Forlag). 


laubert  skal  have  udtalt,  at  enhver  dannet  Mand 
var  i Stand  til  at  skrive  i det  mindste  én  læse- 
værdig Bog.  Han  kunde  ikke  ane,  at  der  vilde 
komme  en  Tid,  hvor  ethvert  dannet  Menneske 
skrev  — ikke  blot  denne  ene  Bog  — men  en 
hvert  Aar. 

Saaledes  har  imidlertid  Forholdene  udviklet  sig.  Den  voksende 
Efterspørgsel  har  været  for  stor  til,  at  de  virkelige  Digterværker, 
selv  de  daarlige  medregnet,  har  kunnet  tilfredsstille  den.  Der  er 
skabt  en  Slags  „populær"  Skønlitteratur,  skrevet  af  ikke  Digtere. 
Dens  Berettigelse  og  Eksistensbetingelse  kan  samles  i Ordene:  „I 
ledige  Timer".  Det  vilde  være  uretfærdigt  at  sige  noget  ondt  om 
disse  Bøger  som  Art  betragtet  — tilmed  da  det  slet  ikke  er  deres 
„Værdi",  der  er  det  afgørende  Skelmærke.  De  „dannede"  Bøger 
kan  ofte  give  mere  Udbytte  end  Poeternes  svagere  Arbejder,  er 
ofte  mere  velordnede,  fornuftigere  og  mindre  smagløse. 

Det  gaar  her  som  saa  ofte,  at  en  Mangel  i Sproget  medfører, 
at  to  vidt  forskellige  Ting  sammenblandes  og  dels  prises  for  hin- 
andens Fortrin,  dels  gøres  ansvarlige  for  hinandens  Fejl.  Det  gælder 
derfor  om  at  finde  en  kort  og  fyndig  Betegnelse  for  det  Begreb: 
„en  dannet  Mand  med  en  Pen  i Haanden"  i Modsætning  til,  hvad 
man  forst  aar  ved  Ordet  „Digter". 

Det  maa  imidlertid  være  en  Fællesbetegnelse  for  baade  Mænd 
og  Kvinder;  thi  de  sidste  er  ikke  mindst  repræsenterede  i denne 

Litteraturgren.  Jeg  foreslaar  Ordet  „Pennebruger"  i Smag  med 
lignende  Betegnelser  for  hæderlige  og  nyttige  Samfundsvirksomheder. 

En  særlig  typisk  Pennebruger  er  Fru  Karen  Bramson,  der 
i Fjor  udgav  Skuespillene  „Den  unge  Frue"  og  „Mands  Vilje",  og 
nu  Skuespillet  „Mødre". 

Dette  fortæller  om  Evas  Vaklen  mellem  sin  Kærlighed  til  El- 
skeren og  til  Barnet  af  det  tidligere  Ægteskab.  Kampen  ender 
med,  at  Ægtemanden  ved  Hjælp  af  Barnet  sejrer,  og  Eva  vender 
tilbage.  Det  er  et  Indlæg  mod  den  Lovgivning,  der  giver  Manden 
Ret  til  at  skille  Moder  og  Barn. 

Spørger  man  om  de  forskellige  Personer,  deres  Karakter  og 
Egenskaber,  vil  Svaret  blive  meget  knapt. 

Det  er  maaske  for  meget  sagt,  at  de  slet  ingen  har,  men  de 
har  i hvert  Fald  ikke  flere  end  der  nødvendigvis  følger  med,  naar 
en  Person  udtaler  sig  udførligt  om  sin  Anskuelse  angaaende  et 
eller  andet  Punkt. 

Der  er  her  en  typisk  Forskel  mellem  Pennebrugerens  og  For- 
fatterens Bog. 

Hvis  man  tog  Personnavnene  bort  i Karen  Bramsons  Skuespil, . 
vilde  man  faa  en  fornuftig  — rigtig  fornuftig  og  antagelig  Afhand- 
ling om  en  beklagelig  Kontrovers  mellem  Lovgivning  og  Moral.  1 
det  attende  Aarhundrede  vilde  Fru  Bramson  have  holdt  aaben 
Salon  og  glædet  sine  Gæster  med  sine  kvikke  og  klare  Aandrig- 
heder.  Hvad  der  nu  er  bleven  til  Replikker,  vilde  dengang  være 
blevet  til  Breve  og  senere  samlet  og  udgivet  som  Vidnesbyrd  om 
et  varmt  Hjerte  og  et  klart  Hoved.  Man  vilde  have  haft  Glæde 
af  det,  og  har  ogsaa  nu  stor  Fornøjelse  af  at  læse  disse  Betragt- 
ninger, men  man  maa  blot  være  klar  over,  at  det  kun  er  Formen, 
der  er  den  samme  som  i en  vis  Art  af  Digterkunst  — Indholdet 
er  ikke  Menneskeskildring,  men  Ræsonneren. 

Det,  der  blandt  andet  karakteriserer  Digteren  i Modsætning  til 
Pennebrugeren  er  hans  Evne  til  at  se  Tingene  som  firkantede  og 
runde  Legemer.  Intet  er  for  ham  Omrids  eller  Flade.  Han  ser 
Farver  og  Kanter.  Hos  den  dramatiske  Forfatter  viser  det  sig  i 
særlig  udpræget  Grad,  som  Evne  til  ogsaa  at  kunne  se  sine  Per- 
soner fra  Ryggen.  Han  kan  ved  et  Stød  vende  dem,  lade  dem 
gaa,  han  ser  Haanden  bevæge  sig  samtidig  med  Munden.  Han 
ved,  at  Menneskene  sjældent  udelukkende  tænker  og  giver  Tanker 
Udtryk,  men  at  de  samtidig  hoster,  klør  sig  i Hovedet,  for  ikke  at 
tale  om,  at  Ordene,  Tankerne,  Følelserne,  Instinktstrømningerne  i 

hvert  Øjeblik  indgaar  nye  Forbindelser,  der  kaster  Skær  over  Ud- 
trykkene. Det  er  denne  Tankernes  Deviation,  Forfatteren  tager 
med  i Betragtning,  naar  han  vover  sig  ud  paa  Menneskesjælenes 
Ocean. 

Navnlig  i Lidenskabens  Øjeblikke  foregaar  de  psykokemiske 
Processer  med  ilende  Hast.  Et  Ord,  en  Tanke  er  som  Mango- 
kernen,  der  i Løbet  af  nogle  Minutter  skyder  Kviste  og  Blomster. 
Og  ejer  man  ikke  Trylleordet,  det  lykkelige  Greb,  der  faar  Kernen 
til  at  spire,  skal  man  ikke  forsøge  paa  Kunststykket.  Det  hjælper 
ikke  at  stille  en  Alen  i Jorden,  selv  om  den  er  nok  saa  nøjagtig 
inddelt  i Tommer  og  Linier. 

Hør  nu,  hvorledes  Fru  Bramson  lader  en  Krise  forløbe.  Der 
er  Tale  om,  at  Eva  maa  give  Afkald  paa  sin  elskede,  fordi  hun 
længes  for  stærkt  efter  sit  Barn. 

EVA 

Er  det  dit  Alvor  — dit  fulde  Alvor  — at  jeg  skal  — gaa  fra  dig! 

NIELS 

Ser  du  ikke  selv,  at  du  maa!  Længe  har  vi  begge  villet  skuffe 
hinanden  og  sagt,  at  vi  troede  endnu  paa  vor  Lykke.  Begge  vidste  vi, 
det  var  Bedrag.  At  vi  elsker  hinanden,  Eva  — det  tvivler  vi  ikke 
om.  Vi  vidste  blot  ikke,  at  der  for  dig  var  et  stærkere  Baand  end  din 
Kærlighed  som  Kvinde  — din  Kærlighed  som  Moder.  Jeg  tager  jo  ikke 
fejl,  Eva.  Se  paa  mig  — se  mig  ind  i Øjnene  — og  svar  mig  ærligt 
— helt  — helt  ærligt  paa  mit  alvorlige  Spørgsmaal. 

Tror  du,  at  du  kan  blive  lykkelig  — uden  Ellie  — ? 

Det  er  en  Stil,  hvori  Tankestregerne  er  de  højeste  Udtryk  for 
Sindsoprør,  en  Stil,  der  fuldstændig  mangler  Frodighed,  og  Livet 
er  altid  frodigt.  Replikkerne  er  nemlig  ikke  Udtryk  avlede  af  selve 
de  skildrede  psykiske  Processer,  men  Fru  Bramsons  Betegnelse  for, 
hvorledes  og  i hvilken  Orden  Tanker  og  Følelser  indfandt  sig.  En 
Katalog,  en  Fortegnelse,  men  Overgangene,  Skabelseshistorien,  som 
betyder  Livet,  er  der  ikke. 

Vil  man  se,  hvorledes  Replikkerne  bliver  til  Pegepinde  i Fru 
Bramsons  Haand,  skal  man  læse  en  lille  Scene  i Skuespillet  „Den 
unge  Frue".  Manden,  der  er  Dranker,  har  i Fuldskab  tilføjet  sin 
Kone  Overlast.  Mødet  mellem  dem  næste  Morgen  skildres  saaledes : 

Sehner:  Hvordan  gaar  det  med  Haanden?  — Elisabeth:  Det  er 
ikke  saa  slemt.  S.:  Gør  det  ondt?  E.:  Lidt.  S.:  Jeg  er  meget  ked  af 
det.  E .:  Aa  — det  er  langtfra  det  værste,  du  har  gjort.  S.:  Jo,  det  er. 
At  lægge  Haand  paa  en  Kvinde,  det  er  utilgiveligt  for  en 
Gentleman. 

Et  vistnok  korrekt  Skema,  men  ikke  mer.  Naar  man  læser 
Fru  Bramsons  Skuespil  har  man  Indtrykket  af,  at  Personerne 
disputerer,  ikke  af,  at  de  samtaler;  thi  en  Replik  er  en  Tone  med 
Bitoner,  og  ofte  er  det  Bitonen,  der  giver  Genlyd  hos  Modparten 
og  derved  røber  hans  Karakter,  medens  det,  der  logisk  er  Hoved- 
sagen, lades  ubesvaret.  Man  behøver  ikke  at  sammenligne  Fru 
Bramsons  Bøger  med  Dramaets  Mesterværker,  man  kan  sammen- 
ligne dem  med  et  Skuespil  af  Fru  Edgren-Leffler,  der  næppe  var 
klogere  eller  saa’  klarere  end  Fru  Bramsen,  men  som  ejede  Trylle- 
ordet, der  skaber  Liv. 

I „Sanna  Kvinnor*  findes  der  en  Scene,  hvor  Bertha  taler 
med  sin  Søsters  Mand,  som  er  grebet  i Utroskab.  Han  søger  at 
forsvare  sig  over  for  Bertas  Bebrejdelser  og  trøster  sig  med,  at 
Lissi  ikke  er  overspændt. 

BERTA 

Åh  — praktiskt!  Hon  var  18  år,  då  hon  gifte  sig  med  dig  — hon 
kånde  inte  lifvet.  Jag  glommer  aldrig  hur  fortjusande  sot  hon  var,  når 
hon  stod  brud.  Jag  mins  hur  jag  tånkte  inom  mig,  så  ung  jag  ån  var 
då:  det  fins  ingen  man,  ingen  månniska,  som  år  henne  vård.  Hennes 
man  må  vara  hur  bra  som  hålst  — han  kan  åndå  aldrig  motsvara  den 
bild,  hon  giort  sig  af  honom.  Det  år  inte  honom,  hon  ålskar  — det 
år  en  idealbild,  som  hon  utrustat  med  alt  det  rena  og  fina,  som  finns 
i hennes  egen  natur. 

WILHELM 

Prat!  Det  skulle  du  tånkt  då!  En  15  års  flicka! 

Denne  ubetydelige  Replik  er  Guld  værd  fordi  det  er  selve 
Livet,  der  taler  saaledes.  Den  angaar  ikke  Hovedemnet,  han  kunde 
have  Grund  nok  til  at  dvæle  ved  ganske  andre  Punkter  end  ved 
Alderens  Sandsynlighed,  men  det  er  sandt,  lige  saa  sandt  som  at 
en  Søn  ved  sin  Moders  Dødsleje  med  Interesse  kan  studere  Møn- 
stret i et  Tapet.  Hjernen  sløves  hurtigt  paa  et  enkelt  Punkt,  og 
da  er  det  Spørgsmaalet,  hvilket  af  de  friske  Punkter  der  vil  rea- 
gere mod  Indtrykket,  thi  deraf  afhænger  Billedet. 

Det  er  en  Forfatters  Kunst  at  kunne  tænke  med  mange 
Hjærner.  Enhver  af  hans  Skikkelser  har  sin,  men  læser  man  Fru 
Bramsons  to  Bøger,  vil  man  lægge  Mærke  til,  hvor  ensartet  alle 
Personerne  tænker  og  taler,  fordi  de  alle  er  fælles  om  én  Hjerne, 
nemlig  Fru  Bramsons.  Da  nu  de  fleste  af  de  optrædende  tilhører 
den  samme  dannede  Overklasse  som  hun  selv,  vil  mindre  fint 
mærkende  Læsere  kunne  lade  sig  skuffe  og  tage  for  Personens 

Ord,  hvad  der  i Virkeligheden  er  Fruens.  Det  har  derfor  sin 
Interesse  at  gribe  hende  paa  fersk  Gerning,  hvor  hun  drister  sig 
til  at  tale  gennem  en  inferiør  Mund. 

Det  er  Tjenestepigen  hos  Evas  Mand,  der  giver  et  Referat  af 
Tilstanden  i Hjemmet. 

GRETHE 

Ja,  nu  tager  Fruen  mig  det  vel  ikke  ilde  op  — men  Ellie  kom 
forgangen  Dag  og  spurgte  mig  om,  hvad  en  syndig  Kvinde  var  for 
noget,  for  det  havde  Tante  Selma  sagt,  at  hendes  Moder  var.  Saa  sagde 
jeg,  at  hun  maatte  have  hørt  fejl,  Frøkenen  maatte  have  sagt  „en 
yndig  Kvinde*  — og  det  var  noget  udmærket  noget  atvære. 
Saadan  klarede  jeg  den.  Men  det  skulde  helst  ikke  gentages 
for  tidt. 

Navnlig  denne  Sætning  til  Slut  er  logisk  uangribelig,  men 
digterisk  mere  end  tvivlsom.  Det  er  jo  overhovedet  ikke  noget 
Talesprog,  Personerne  benytter  sig  af,  men  Udtryk  for  velovervejet 
Ræsonneren.  Derfor  kan  Eva  bruge  følgende  Ord  for  at  tilkende- 
give sin  Harme  og  Indignation. 

„Nu  skal  Torben  vide,  at  du  ikke  er  den,  du  giver  dig  ud  for  at 
være.  Han  skal  vide,  at  din  fromme  og  uskyldige  Mine  dækker  over 
de  vildeste  Lidenskaber  og  — en  stærkt  bevæget  Fortid.* 

Disse  Indvendinger  gælder  imidlertid  kun  Bogen  som  Digter- 
værk betragtet.  Stryger  man  denne  Titel  og  betragter  Stykket 
som  en  ejendommelig  — jeg  synes  uheldig  — valgt  Form  for 
Kauseri  eller  Essay,  maa  man  rose  den  for  dens  klare  Sprog  og 
sunde  fornuftige,  undertiden  aandrigt  tilspidsede  Refleksioner. 

Min  Opgave  har  kun  været  den  rent  æstetiske  at  advare  mod 
en  mulig  Fejltagelse,  foranlediget  af  Bogens  Titel  og  hele  Udstyr 
— at  drage  en  Grænse  mellem  Litteratur  og  Bogavl. 

* * 

* 

Evnen  og  Lysten  til  virkelig  „Idealisme*,  til  Syslen  med  Tan- 
ker, der  ikke  har  direkte  og  nær  Forbindelse  med  det  eksisterende, 
men  er  formet  regelmæssigere,  skønnere  end  Livet  tillader,  er  sjælden 
hos  Kvinder,  jeg  husker  i Øjeblikket  kun  en,  Ellen  Key.  Til  Gen- 
gæld møder  de  kvindelige  Forfattere  med  en  udpræget  Sans  for 
alt,  hvad  Øjne  kan  se  og  Øren  kan  høre.  Denne  Forkærlighed 
for  det  haandgribelige  medfører  en  Tilbøjelighed  til  at  gribe  fat, 
hvor  Knuder,  Skævheder,  Pukler  frembyder  „Hanke*,  ligeledes  en 
Sympati  for  det  jordbundne,  det  tunge,  og  deres  Digtning  former 
sig  derfor  ofte  til  en  mørk  Realisme. 

Men  i Frygt  for  tom  Idealiseren  skrider  Fru  Karin  Michaélis 
i sine  Fortællinger  videre:  til  det  barokke  og  derfra  ud  over  Vir- 
kelighedens ind  i Fantasiens  Land  — blot  til  den  anden  Side. 
Hendes  Afsky  for  det  sødladne,  det  slikket  regelrette,  er  saa  stor, 
at  en  Pukkel  næsten  bliver  nødvendig  som  et  Adgangstegn  til 
hendes  Rige. 

Man  kan  som  Eksempel  læse  Fortællingen  om  Pensionatsfrøkenen 
Gitte  Garn,  der  i Nattens  Mørke  stjæler  og  spiser  en  Due.  Gerrigheden 
og  Graadigheden  synes  massive  nok  til  at  kunne  tilfredsstille  selv  en 
meget  udpræget  Smag  for  det  solide,  men  alligevel  finder  Forfat- 
terinden det  nødvendigt  at  accentuere  saa  stærkt,  at  derved  Græn- 
sen overskrides,  som  skiller  den  æstetiske  fra  den  patologiske 
Virkning.  Gitte  Garn  ikke  blot  sluger  Duen,  men  glemmer  i sin 
Iver  at  rense  den  og  spiser  den  med  Indmaden  i. 

Fru  Michaélis'  Fortællinger  er  en  Blanding  af  en  Realisme, 
hvis  Farver  er  Smuds  og  Forkommenhed,  og  en  Fantasi,  der 
tumler  sig  i det  uhyggelige  og  abnorme.  Af  de  Træk,  der  forelaa 
til  Tegningen  af  Karin  Michaélis’  Forfatterportræt,  har  den  nye 
Bog  yderligere  understreget  det  fantastiske  Element. 

Den  Løshed,  der  prægede  hendes  mindre  Fortællinger,  hvor 
man  ikke  vidste,  naar  Feberdrømmen  holdt  op  og  Virkeligheden 
begyndte,  er  her  undgaaet,  thi  denne  sidste  griber  aldrig  forstyrrende 
ind  i Mareridtet.  Med  energisk  Konsekvens  har  Forfatterinden 
brugt  Sproget  til  at  fjerne  Begivenhederne  og  lægge  en  gøglende 
Atmosfære  om  dem. 

Dette  Sprog,  der  sikkert  er  det  mærkeligste,  der  nogen  Sinde 
er  skrevet  af  en  dansk  Forfatter,  rummer  Bogens  Virkning,  dens 
Aand,  dens  Fejl  og  Særegenheder  — sjælden  kan  man  i den  Grad 
som  her  sige  „Stilen  er  Bogen". 

Sætningerne  er  vrede!  af  Led,  nødvendige  Præpositioner  ude- 
ladt og  unødvendige  sat  ind.  Det  er  et  Sprog,  der  tager  sig  ud 
som  om  Ordene  havde  danset  Sekstur  og  ikke  var  naaet  at  komme 
tilbage  paa  deres  rette  Plads. 

Allerede  paa  anden  Side  træffer  man  en  Sætning  som  følgende : 
„Hvor  Heste  ikke  kunde  gribe  sig  Fodfæste  til  med  den  tunge 
Plov  slæbende  efter  . i . .*  Som  man  ser  en  overtallig  Kva- 
drille, men  denne  Overflod  skal  ikke  forbavse.  Fru  Michaélis 
føler,  at  hun  har  Ord  og  Bogstaver  nok,  og  hun  strør  dem  ud  med 
rund  Haand.  Naar  hun  kan  sige  „ Galgensfugl  “ siger  hun  ikke 
Galgenfugl.  Til  Gengæld  mangler  der  af  og  til  et  Ord,  hvor  man 

ventede  det,  f.  Eks.:  „ — — som  nu  Kvinden  var  ræd  for  at 
blive  ensom  og  saa  Varens  blodspilede  Gab  i alle  Kroge,  vendte 
han  snart(?)  og  stod  Vagt  for  hende  . . . Man  savner  et  ,om“, 
men  man  kan  naturligvis  klare  sig  foruden. 

Den  samme  Lyst  til  at  foretrække  det  krogede  for  det  lige, 
det  humpende  for  det  jævne,  som  vi  træffer  her  paa  det  syntaktiske 
Omraade  gaar  igen  i Valget  af  Billeder.  Det  hedder  med  et  Bil- 
lede, der  trodser  alle  Vægtforhold:  „Hr.  Preben  tog  Vindebroen 
under  Hestehov".  Naar  Meningen  er,  at  Runows  Skridt  vækker 
Kaina,  staar  der:  „Runows  dumpe  Skridt  havde  sondret  hen- 
des Drøm."  Hjæmen  maa  her  først  gaa  tilbage  og  konstatere, 
at  Drømmen  sikkert  betyder  Søvn,  og  først  da  har  man  forst aaet 
Kendingen. 

I dette  stiliserede  Troldesprog  fortælles  der  om  Runow,  der 
maa  dømme  sin  Elskerinde  til  Døden  for  det  Barnemord,  han  selv 
indirekte  er  Skyld  i. 

Men  forøvrigt  rummer  Bogen  alle  de  stærkeste  Effekter,  Vold- 
tægt, Mord,  Forførelse  o.  s.  v.,  og  det  er  derfor  ikke  let  at  vur- 
dere, hvor  meget  Indtryk  den  gør  i Kraft  af  sit  æstetiske  Værd,  thi 
en  Mordberetning,  en  Voldtægtshistorie  skrevet  selv  i det  mest 
farveløse  Sprog,  vil  alene  ved  sit  Emne  „gøre  Indtryk",  og  dette 
Chok  bør  ikke  komme  den  æstetiske  Bedømmelse  til  gode. 

Lige  saa  lidt  maa  Emnets  Natur  stemme  ugunstig.  Selvfølgelig 
møder  man  med  Mistro  over  for  en  Fantasi,  der  udelukkende  be- 
skæftiger sig  med  Erotik,  serveret  i Blod,  men  Kunstens  Land  er 
jo  ubegrænset.  Alt  kan  smeltes  om,  naar  kun  Diglen  findes. 

Det  perverse,  det  sygelige  i Kunsten  røber  sig  ikke  i Emnet, 
men  i Formen,  thi  det  perverse  bliver  til  paa  Bekostning  af  Fan- 
tasiens Overarbejde.  Det  vil  mærkes  som  Nødvendigheden  af  at 
bruge  Stimulans  fordi  Energien,  Betagetheden  svigter  og  stadig 
maa  hidses. 

Man  vil  ikke  søge  forgæves  efter  Sygdomstegn  af  denne  Art. 
En  utvetydig  Stimulans  er  saaledes  Klokken,  Forfatterinden  har  an- 
bragt ude  i Klitten,  for  at  Personerne  i den  kan  gennemgaa  raffinerede 
akustiske  Lidelser.  Men  Sproget  er  i øvrigt  tilstrækkeligt  til  at  overbe- 
vise om,  at  man  her  staar  over  for  et,  æstetisk  set,  sygt  Værk.  Dets 
skarpe  Kanter  var  først  slebne  for  at  spore  Forfatterindens  Fan- 
tasi. De  almindeligste  Ord  er  rykket  op  af  deres  sædvanlige  Om- 
givelser og  har  derved  faaet  en  hemmelighedsfuld,  ukendt  Belys- 
ning, en  berusende  og  opstrammende  Evne.  Det  er  et  Sprog, 

hvor  den  ene  Sætning  har  leveret  den  Rus,  hvori  den  næste  blev 
skrevet. 

Maaske  virker  den  megen  Fusel  ogsaa  berusende  paa  Læseren, 
bedøver  ham,  gør  ham  usikker.  Men  en  Rus  sover  man  ud.  Af 
hele  Bogen  husker  man  kun  nogle  faa  Sider.  Et  eneste  Sted, 
Fortællingen  om  Arnlys  og  Tarben,  er  det  trods  Sproget  lykkedes 
Forfatteren  at  forme  Emnet  til  Kunst. 

Denne  Elskov,  hvis  Længsel  bryder  Mure,  hvis  Attraa  mødes 
over  Lig,  hvis  Brynde  flammer  højt  selv  i Døden,  er  tegnet  hen- 
synsløst kraftigt  som  en  Eventyrsaga  om  den  mægtigste  Natur- 
drift. 

Hertil  kan  føjes  nogle  skønne  Linier  om  Runows  Søvn  paa 
Kainas  Haar  og  en  mesterlig  Karakteristik  af  Runows  Plejebroder 
Jakob.  — Det  er  alt. 

Man  lukker  Bogen,  træt  af  den  stormende,  klaprende  Fart.  Og 
naar  man  igen  mindes  „ Birkedommeren",  har  man  en  Fornem- 
melse som  om  man  i Drømme  havde  set  et  Iltog  fare  forbi,  efter- 
ladende et  knust  Legeme,  en  Blodpøl,  et  Kaos  af  splintrede  Ben 
og  sprængte  Muskler. 

* * 

* 

Hvor  meget  af  al  denne  Litteratur  med  Kvindenavne  paa 
Titelbladet  er  virkelig  Kvindelitteratur  o:  Bidrag  til  Kundskaben 
om  speciel  kvindelig  Tænke-  og  Følemaade?  Fru  Bramsons  nøg- 
terne Ræsonnementer  kunde  lige  saa  godt  være  tænkte  af  en  Mand 
— det  var  maaske  deres  største  Ros;  og  „ Birkedommerens* 
bloddryppende  Scener  har  jo  i disse  samme  Dage  fundet  deres 
mandlige  Sidestykke  i Johs.  V.  Jensens  Bog  „Vinteren*.  En 
Mand,  der  læser  Kvindebøger,  maa  atter  og  atter  forundre  sig 
over,  hvor  deres  Tanker  og  Følelser  paa  en  Prik  ligner  dem,  han 
forlængst  kender  fra  Mændenes  Verden.  Den  lille  Forskel,  der  gør 
en  kvindelig  Haandbevægelse  forskellig  fra  en  mandlig,  mærkes 
aldrig  i deres  Bøger.  Selvfølgelig  kan  man  en  Gang  imellem  paa 
Grund  af  Tendensen  ikke  tage  fejl,  og  undertiden  røber  Stilen 
ved  sin  Sødladenhed,  men  selv  disse  Tegn  bliver  sjældnere. 

Ved  at  læse  Agnes  Henningsens  Bøger  faar  man  en 
umiddelbar  Fornemmelse  af  at  staa  over  for  noget  hidtil  ukendt, 
noget,  der  trods  alle  Lighedspunkter  ved  en  Chattering  adskiller 
sig  fra  det  sædvanlige,  og  søger  man  til  Bunds,  finder  man,  at 
det  er  Kønsforskellen,  der  for  en  Gangs  Skyld  sætter  sit  Mærke 

paa  en  Bog.  Fru  Henningsen  skriver  ikke  som  et  Menneske  i al 
Almindelighed,  men  som  et  Kvindemenneske. 

Allerede  fra  sin  første  Bog  * Glansbilledet*  tager  hun  sit  Stade 
i Kvindernes  Værelse,  hvor  Mændene  passerer  forbi  eller  kommer 
som  Gæst  — maaske  den  ventede  og  kærkomne  Gæst,  men  i 
hvert  Fald  som  den,  der  overskrider  en  Grænse. 

Hun  hører  Kvindernes  Sladder  („Glansbilledet*),  ser  deres  Fagter 
(„Du  gider  ikke  engang  og  flytte  dig  mer*,  sagde  hun  og  slog 
hende  i Ryggen)  og  kender  deres  Lidenskaber  („Polens  Døtre*), 
og  hun  hører,  handler  og  føler  som  de,  ogsaa  naar  hun  som  For- 
fatterinde optræder  i Mænds  Selskab.  Thi  det  er  maaske  det 
mest  karakteristiske  ved  Fru  Henningsen,  at  hun  ikke  blot  røber 
disse  Smaatræk  som  kun  Kvinder  kan  faa  Lejlighed  til  at  erfare, 
men  hvad  hun  fortæller,  har  hun  opfattet  med  en  Kvindes  Tem- 
perament og  gengivet  med  en  Kvindes  Ord.  Charmen  ved  hendes 
Værker  er  den  Energi,  hvormed  hun  stryger  alt  paaklistret  og 
lært  af  sig.  Hun  er  ikke  human,  ikke  Forkæmper  for  noget,  hun 
er  blot  Kvinde  og  ser  som  de  fleste  af  sit  Køn  endnu  Elskov  som 
Livets  vigtigste,  alt  overvejende  Fænomen.  For  hendes  Syn  er 
Kvinden  et  Kønsvæsen,  et  Centrum  for  Elskov  og  et  Maal  for 
Begær.  Denne  ene  Følelse  kender  hun  og  kan  skildre  med  genial 
Forstaaelse,  men  ikke  meget  andet,  og  derfor  er  det  naturligt,  at 
det  bliver  „Polens  Døtre*,  der  giver  hendes  Bog  Navn  og  Præg. 

Marja  hører  til  den  Kvindetype,  der  ogsaa  forekommer  i For- 
fatterindens tidligere  Bøger,  og  som  hun  skildrer  med  størst  Vir- 
tuositet. Hun  er  i nær  Familie  med  Mimi  Bang  („Glansbilledet*) 
og  Karen  Sophie  („Strømmen*).  Hendes  Væsen  er  Træthed 
for  saa  vidt  som  hun  allerede  har  nydt,  og  Begær  efter  det. 
Skuffelserne  gav  hende  Smag  paa  og  narrede  hende  for.  „Hun 
ser  ud,  som  var  hun  træt  ogsaa  af  at  være  smuk  . . . Men  af 
alt  det  er  hun  bare  ble  ven  bedre  i de  afgørende  Situationer*. 
Hendes  Sanselighed  og  Fyrighed  er  i samme  Grad  hidsig  som  den 
er  langt  fra  al  Friskhed,  fordi  dens  første  Glans  — Tilliden  til 
Dagen  i Morgen,  — er  den  berøvet.  Hun  hører  til  dem,  for  hvem 
Kærligheden  ikke  længer  ejer  andre  Overraskelser  end  de,  de  selv 
bereder  sig.  Derfor  er  hun  opfindsom,  og  derfor  er  hun  træt  og 
keder  sig  inderst  inde;  thi  Overraskelserne  er  hende  ikke  nye  og 
uventede. 

Ved  Siden  af  denne  Type  staar  de  to  Kvinder:  „Dukken*  og 
Halina,  der  hver  paa  sin  Vis  er  hendes  Modsætninger.  Bedst  er 

„ Dukken"  lykkedes,  maaske  er  hun  den  mest  fuldendte  og  afrundede 
Skikkelse  i hele  Fru  Henningsens  Produktion. 

Hun  er  i egentligste  Forstand  ung.  Alt  hvad  der  hæmmer 
Maja,  hendes  Viden  fra  Fortiden,  der  tynger,  hendes  Mistillid  til 
Fremtiden,  der  hidser  og  piner,  alt  er  strøget  ud  af  Dukkens  Til- 
værelse, der  kun  bestaar  af  een  Dag  — Dagen  i Dag.  Der  er 
intet  i Morgen,  der  gør  hende  ældre  — hun  ejer  den  evige  Ung- 
dom. Hun  er  ren;  thi  hun  har  ingen  Moral,  hun  kan  forsynde 
sig  mod,  hun  er  frisk,  thi  hun  ejer  intet  „før*,  der  kan  trætte, 
sand,  thi  hun  har  intet  „efter*  at  tage  Hensyn  til.  Som  hun  er: 
sanselig  og  sin  Sanselighed  bekendt,  letsindig,  ung  og  smuk,  er 
hun  en  dejlig  Fe,  der  drillende  svæver  hen  over  Moralens  højeste 
Tinder  og  skarpeste  Takker. 

Medens  man  over  for  Typen  Maja  og  Karen  Sophie  har 
Fornemmelsen,  at  de  er  nøjagtig  saaledes  som  Forfatterinden  har 
set  dem,  at  de  er  skabt  af  hendes  Kød  og  Blod,  har  man  over 
for  Halina  en  Fornemmelse  af,  at  hun  repræsenterer  Forfatter- 
indens fromme  Ønsker,  hendes  Ideal.  Det  er  jo  hyppig  saaledes, 
at  der  hvor  Forfatterens  Viden  hører  op  begynder  hans  Ideal,  og 
her  er  det  hinsides,  det  ikke-sanselige,  den  legemlige  Renhed. 
Halina  er  et  Barn  af  Forfatterindens  bitre  Erfaringer  fra  Marja  og 
Karen  Sophies  Liv.  Hendes  Forhold  til  Percy  Branner  er  Udtryk 
for  den  vemodige  Erkendelse,  som  denne  udtaler  i de  Ord  „. . . Vær 
du  vis  paa  ...  det  legemlige  i Kærlighed  har  ødelagt  mange  store 
Følelser*.  Denne  Falliterklæring  trækker  Grænsen  for  den  Verden 
hun  kender,  for  det  Omraade,  inden  for  hvilket  hendes  Talent  lyser. 
Forfatterindens  „Terræn*  er  Strømmen,  der  flyder  sammen  af 
erotiske  Drifter  og  Tilbøjeligheder.  Hvad  der  ligger  udenfor  er 
uklart  eller  Mørke.  — Derfor  hører  hendes  Mænd  næsten  alle  til 
den  Type,  om  hvilken  det  hedder  „Kvinder  havde  længe  været 
det  eneste*.  Den  erotiske  Side  af  deres  Væsen,  som  ligger  inden 
for  hendes  Talents  Lyscirkel,  skildrer  hun  til  Fuldkommenhed.  Da 
denne  Side  af  deres  Personlighed  kun  sjælden  er  tilstrækkelig  til 
at  forklare  deres  Væsen  helt,  Prus  er  jo  Redaktør,  Harboe  Kunst- 
ner, faar  hendes  mandlige  Figurer  en  unaturlig  Lighed  med  hver- 
andre og  tillige  noget  uvirkeligt.  Den  Mandsskikkelse,  der  lykkes 
bedst  for  Forfatterinden  er  derfor  With  i „Strømmen*,  thi  hans 
hele  Væsen  er  udtrykt  i hans  erotiske  Liv. 

Ogsaa  Arten  af  den  Erotik,  der  skildres,  er  Opmærksomhed 
værd.  Medens  sædvanligt  Bøgernes  Kærlighed  er  mange  Ord  og 

Følelser,  med  blot  de  Kys  og  Kærtegn,  der  er  nødvendige  for  at 
farve  den  med  Erotikkens  rødmende  Skær,  er  her  det  sanselige, 
det  legemlige,  det  nervøse  skudt  i Forgrunden,  medens  de  mere 
»ideelle*  Rørelser  kun  skimtes  bagved  som  en  mildnende  Dæm- 
ring. Man  kan  f.  Eks.  studere  den  sanselige  og  graadige  Marja 
og  se  hvor  fint  og  smukt  Forfatterinden  bag  ved  Begæret,  bag  ved 
den  fortvivlede  Kamp  om  endnu  en  Nat,  har  tegnet  Hengivenhed, 
Trofasthed,  Ømhed,  alt  det  der  sædvanlig  paraderer  forrest.  Saa- 
ledes  over  for  Dembinski  i den  smukke  Scene  med  Øjenskærmen, 
og  dette  Skær  søger  Marja  ogsaa  straks  at  lægge  over  i Forholdet 
til  Prus  »De  er  saa  god.  — Og  saa  holder  De  af  mig*. 

Endelig  er  der  et  Fællesmærke  for  disse  Polens  Børn.  De  er 
alle  fintmærkende  Væsner.  Forfatterinden  har  meddelt  dem  af 
sin  egen  nervøse  Paavirkelighed  og  Iagttagelsesevne.  Medens 
Marja  og  Prus  gaar  fordybet  i et  Opgør,  afbryder  hun  pludselig 
hans  heftige  Ord  med  følgende  Bemærkning:  »Prus,  det  er  ogsaa 
den  Paraply,  som  gør  Dem  saa  hidsig.  Slaa  den  dog  ned,  Mand!“ 
Ikke  blot,  at  hun  betragter  Paraplyen  som  et  vigtigt  Moment  i 
Frembringelsen  af  Prus’  Stemningsliv,  men  ogsaa,  at  hun  bemær- 
ker det,  er  karakteristisk  for  Nervernes  Irritabilitet. 

Fru  Henningsens  Polen  er  en  moderne  Myte  om  Landet  med 
Sansernes  svidende  Glød,  i hvilken  alle  Betænkeligheder,  alt: 
Penge  og  Hæder  smeltes  til  en  liflig  Røgelse  for  de  trætte,  dir- 
rende Nerver. 

Der  kunde  sikkert  være  andet  at  indvende  mod  Bogen  end 
dens  Ensidighed,  saaledes  Kompositionens  Løshed  og  Usandsynlig- 
hed, men  hvor  Pladsen  ikke  tillader  baade  Ros  og  Dadel  i pas- 
sende Maal,  synes  jeg,  at  det  Synspunkt  bør  komme  til  Orde,  som 
er  det  overvejende. 

Som  Bogen  er,  vil  det  altid  være  det,  der  betragter  den  som 
et  i psykologisk  Henseende  sjælden  genialt  og  rigt  Arbejde,  skrevet 
med  sikker  brillerende  Kunst. 

Harald  Ch.  Nielsen 

Brev  fra  G.  N.  Rosenkilde  til  Ghr.  Molbech 

d.  13  Oct.  1831. 

Velbyrdige  Hr.  Justitsraad  Molbech! 

{et  er  vist  udenfor  al  Tvivl,  at  den  skiødesløse,  maaskee 
ogsaa  hist  og  her  feilagtige  Haandskrivt,  i hvilken  jeg 
sendte  Dem  de  af  mig  bearbeidede  Stykker,  volder,  eller 
vil  volde  Dem  altfor  uforsvarligt  Bryderi.  Deres  Tid  er 
Dem  for  kostbar,  til  at  man  ikke  burde  vogte  sig  for 
at  giøre  Dem  Censor-Arbeidet,  i og  for  sig  selv  for- 
trædeligt nok,  besværligere  ved  at  byde  Dem  næsten 
ulæselige  og  uordentlige  Afskrivter.  Jeg  haaber,  at  det  endnu  kan  være 
tidsnok,  og  beder  derfor  om  Stykkerne  tilbage;  jeg  vil  da  lade  dem 
afskrive  ordentlig  og  saa  snarest  mueligt  tilstille  Dem  dem  igien.  Skulde 
maaskee  Hr.  Justitsraaden  allerede  have  læst  dem  enten  alle  eller  et  af 
dem,  og  maaskee  vilde  lade  Chefen  eller  den  vordende  Med-Censor  see 
dem,  da  maae  jeg  alligevel  bede  om  dem  tilbage,  i dette  Tilfælde  har 
jeg  saa  alene  Dem  at  bede  om  Tilgivelse  for  en  Skiødesløshed,  hvortil 
min  Skyndsomhed  foranledigede  mig;  jeg  længtes  efter  at  erfare  Deres 
Dom;  Stykkernes  Antagelse  interesserer  mig,  forsaavidt  de  baade  aabne 
mig  Ledighed  til  Erhverv  og  give  mig  noget  nyt  Theater  Arbeide;  som 
Justitsraaden  vil  have  bemærket,  ligger  jeg  — meget  imod  min  Villie  — 
altfor  ubegribeligt  hen  og  dovner  som  Skuespiller.  Ikke  eet  eneste  nyt 
Partie  er  mig  tildeelt  af  nogen  Betydenhed  i et  heelt  Aar.  At  dette 
fortrædiger  mig,  standser  min  Fremskriden,  ja  vækker  ofte  Lede  hos 
mig  for  min  smukke  Kunst,  det  kan  jeg  ikke  nægte. 

Der  vælte  sig  just  nu  mange  Tanker  om  i mit  Hoved,  som  delte 
Anliggende  fremkalder.  Jeg  kan  ikke  undlade  at  meddele  Dem  nogle  af  dem: 

Hr.  Justitsraad  Molbech ! De  mener  at  see  Theaterets  Ære  fremmet 
ved  at  fremdrage  og  — det  gaa  nu  som  det  kan  — opføre  Schiller. 

Jeg  vilde  ønske,  at  De  hellere  fattede  den  Idee,  at  Theaterets  o : Kunstens 
Ære  trivedes  bedst,  naar  Kunst-Kræfterne  anvendtes  til  det,  hvortil  de 
især  egne  sig,  til  at  hæve  den  gode  Gomoedie.  Desværre!  — for 
den  — som  just  nu  kunde  komme  paa  saadan  en  Høide  hos  os,  at 
maaskee  intet  Theater  i Europa  kunde  overtræffe  vort  — derfor  lader  det 
ikke  til,  naar  jeg  tør  være  oprigtig,  at  De  saa  varmt  interesserer  Dem. 
Vort  Repertoires  usle  Fattigdom  paa  virkelige  Karakter-Skuespil  beviser 
hvad  jeg  siger.  Der  hvile,  henlagte,  mangfoldige  Stykker,  hvoraf  et 
ypperligt  Repertoire  lod  sig  udvælge.  Det  er  let  at  bevise,  at  et  Stykke 
af  et  saadant  nyt  Repertoire  kan  gives  hver  Uge  uden  Skade  for  nogen 
anden  Green  af  Tienesten,  derom  har  jeg  eengang  paa  Prent  fremsat 
min  Mening,  men  aldrig  lød  nogen  velmeent  Røst  i en  mere  sørgelig 
øde  Ørk.  Tog  man  fat  paa  Sagen  paa  den  Maade,  saa  laa  hverken 
Vinsløv  junior,  Foersom,  begge  to  sjeldne  Skatte  i sand  Karakterfrem- 
stillings-Kunst,  eller  Rosenkilde  og  Flere  hen  ubeskiæftigede : at  vi  nu  og 
da  komme  anstigende  i vore  forslidte  Parade-Roller,  som  jeg  for  Exem- 
pel  i Trop1,  Hummer2  og  Hans  Mortensen8,  det  er  ikke  Arbeide. 
1 Skuespillets  i den  gode  Gomoedies  Fremme  er  vort  Theaters 
Giands  at  søge,  der  kan  det  præstere  noget  Stort,  naar  vel  at  mærke, 
vore  Kræfter  anvendes  paa  rette  Sted.  Et  Theaters  Ære  befordres  vist 
ikke  ved  at  opføre  en  classisk  Digters  herligste  Værk  saaledes  som 
Don  Carlos. 

Vort  Theaters  meest  glimrende  Periode  for  egentlig  Skuespil-Kunst 
er  os  ganske  nær,  troer  jeg,  dersom  man  blot  nu  snart  vilde  skiænke 
os  et  virkeligt  Kunst-Repertoire.  Hvorfor  det  ikke  skeer,  det  er  jeg  ikke 
den  eneste  i Kiøbenhavn,  der  finder  ubegribeligt.  Jeg  gientager  det 
atter  og  alter,  der  er  Mængde  af  ypperlige  Skuespil,  morende,  belærende, 
alvorligt  advarende,  og  i høi  Grad  egnede  for  vort  nærværende  Per- 
sonale. Hvorfor  der  ikke  skeer  et  Udvalg  af  dem,  hvorfor  ikke  blot 
nogle  faa  som  til  en  Begyndelse  besættes  paa  nye  — og  det  helst  ved 
et  Udvalg  af  Skuespillere  selv,  der  for  et  saadant  Øiemed  sammen- 
traadte  som  en  Kunst  Committee,  saaledes  som  man,  da  jeg  var  i Wien, 
bar  sig  ad  der  — derpaa  efter  en  vis  given  Tid  et  om  Ugen  af  Direc- 
tionen  bestemmes  til  Opførelse,  prøves  med  Omhu  og  kunstnerisk  Flit- 
tighed og  Orden  under  Overopsyn  af  en  af  vore  Foresatte,  det  er  mig, 
og  som  sagt  ikke  mig  alene,  ubegribeligt.  Den  Directeur  er  min  Mand, 
der  tager  saaledes  fat  paa  Sagen;  i ham  vil  jeg  erkiende  den  skiønneste 
Kunsts  virkelige  Ven,  Kienderen;  men  i mine  Øine — jeg  tilstaaer  gierne, 
det  har  vel  ikke  stort  at  sige  — erhverver  man  sig  ikke  Adkomst  til 
dette  Navn  ved  at  blotte  Theaterets  Mangler,  ved  netop  at  stikke  den 
lugslidte  Side  frem  for  Alles  Øine.  Hvilken  virkelig  skiøn  Aand  mener 
De  der  takker  for  den  Stræben,  der  forlanger  det  Umulige  af  et  The- 
ater-Personale.  Har  man  ikke  forlangt  det  Umulige,  da  man  gav  vort 
den  Opgave  at  spille  Don  Carlos?  Forlanger  man  ikke  endnu  fremdeles 


1 „ Recensenten  og  Dyret*1  af  Heiberg. 
9 „De  Uadskillelige*  af  Heiberg. 

■ „Aprilsnarrene*1  af  Heiberg. 

Umuligheder,  naar  man  agter  at  give:  die  Jungfrau  v.  Orleans?  En 
frygtelig  Fordanskning,  en  lattervækkende  Versifikation,  der  nu  engang 
ikke  lader  sig  forbedre,  giør  for  det  Første  disse  store  Digte  uforstaae- 
lige  for  Publikum.  Grueligen  forskruede  og  klodsede  Periode-Bygninger 
slaae  hvert  Øieblik  Tilhørernes  Øren,  de  grunde  forgiæves,  saa  kommer 
det  nok  nu,  Traaden  gaaer  tabt,  og  der  sidder  nu  Tilskueren  og  gloer 
paa  Slagter-Philips  nye  gallonerede  Buxer,  og  hans  Mestersvend,  han 
der  hugger  ud  i Hertug  Alba.  Men  at  dette  er  den  guddommelige 
Schillers  herligste  Værk,  det  troer  han,  Placaten  har  foreløiet  ham;  han 
føler  det  ikke1.  — 

Endnu  engang:  Gomoedien  kunne  vi  spille,  en  god  Gomoedie,  og 
det  høiere  Drama,  det  alvorlige  Skuespil,  hvorunder  jeg  naturligvis  hen- 
regner den  saakaldte  borgerlige  Tragoedie.  Det  er  meget.  Det  The- 
ater,  der  kan  dette,  tilfredsstiller  Fordringer  nok.  Det,  der  kan  det, 
men  aldrig  giør  det,  hæver  sig  sandeligen  ikke  over  Middelmaadighedens 
.Jammerdal  ved  at  fuske  i storstilede  Tragoedier.  18  å 20  Skuespillere 
og  Skuespillerinder  vente  længselsfulde  paa  den  Ære  at  vorde  Medlemmer 
af  et  virkeligt  Kunst-Samfund,  naar  engang  vore  Foresatte  maatte  be- 
slutte sig  til  at  hellige  Theaterets  Kræfter,  vel  anvendte,  vel  fordelte  til 
den  Kunst-Art,  hvortil  de  egne  sig.  Men  — Prøven  — Prøven  maa  da 
først  gienfødes  hos  os,  den  er  vor  svage  Side;  Prøven,  det  praktiske 
Kunst-Studium,  kiende  vi  slet  ikke  til.  Den,  der  gienføder  os  Prøven, 
der  indgyder  os  Agtelse  for  dens  Vigtighed,  forstaaer  at  vække  Kierlighed 
i os  for  en  god  Prøves  lykkelige  Frugter,  godt  Sammenspil  — det 
kiende  vi  ikke  — den  viser  sig  hos  os  som  virkelig  Kunst-Styrer, 
den  giør  os  til  et  Kunst-Samfund.  Vi  ere  ikke  denne  Hæders-Titel 
værdige,  men  Skylden  er  ikke  vor.  Dog  — min  Digression  skrider  vist 
altfor  langt  udenfor  de  Grændser,  jeg  som  Undergiven,  selv  om  en 
inderlig  Kierlighed  for  mit  Kald  undskylder  mig  og  tillader  mig  noget, 
dog  maaskee  ikke  forsigtig  nok  har  respekteret. 

Hvad  om  jeg  nu  ikke  vinder  noget  ved  alt  dette,  end  Navnet  af  en 
utidig  Raisonneur;  men  det  faaer  nu  være!  Jeg  kan  ikke  lære  at  taale 
Soldater-Subordination  i Kunstens  Verden,  og  den  veed  jeg  nok,  De 
begiærer  allermindst.  Jeg  maatte  dog  engang  endnu,  den  sidste,  udtale 
— om  end  brudstykkevis  og  som  i Forbigaaende  — Min  Mening  om  mit 
Hoved-Anliggende  her  i Verden.  1 det  mindste  vil  maaskee  delte  dog 
sige  Dem,  at  jeg  lider  indvendigt  ved  at  see  mit  Yndlings  og  Hoved- 
Øiemed  forfeilet,  det  for  hvis  Skyld  jeg  helligede  mig  med  Liv  og  Siel 
til  Skuespil  Kunsten,  om  De  end,  ligesom  næsten  alle  Andre  — troer  at 
see  Overfladiskhed  og  Tomhed  i den  lette  Tone,  hvori  jeg  i Almindelig- 
hed her  finder  det  tilraadeligst  at  istemme.  1 Deres  erkiendte  og  prø- 
vede Liberalitet  søger  jeg  vel  heller  ikke  forgiæves  baade  Undskyldning, 
og  Forsvar  for  en  Frimodighed,  som  jeg  saa  at  sige  har  lært  af  Dem 
selv.  Det  egner  en  god  Kunster  vel  at  være  frimodig.  De  har  selv 
kaldt  mig  saa,  — De  vil  altsaa  ikke  tage  mig  min  Aabenhiertighed 


1 Schillers:  Don  Carlos  opførtes  1ste  Gang.  efter  Molbechs  Initiativ  og  i 
en  af  ham  foretagen  Bearbejdelse  d.  20  Sept.  1831. 

ugunstig  op,  hvis  jeg  ellers  ikke  skulde  have  taget  aldeles  feil  af  Dem. 
Jeg  vender  mig  nu  atter  til  Gienstanden,  for  hvis  Skyld  jeg  oprindeligen 
foranledigedes  til  denne  Skrivelse. 

Tildeels  altsaa  for  at  skabe  mig  selv  Arbeide  har  jeg  sendt  Dem 
de  to  Stykker,  thi  „Et  Feiltrin"  (une  Faute)  antages  vel  ikke;  det  kom 
ogsaa  kun,  fordi  Madam  Wexchall  fortalte  mig,  at  De  ønskede  at  læse 
det.  De  har  nu  ladet  mig  ved  Overskou  sige,  at  De  ønskede  Origi- 
nalerne tilsendte.  Jeg  kan  ikke  skaffe  dem  nu,  Ejeren  ønskede  at  ordne 
sin  Vaudeville-Samling,  og  at  lade  den  indbinde.  For  det  Første  kan 
jeg  ikke  faa  den  igien  tillaans.  Desuden  — om  jeg  ogsaa  herom  tør 
sige  min  Mening  — det  er  jo  Bearbeidelsen,  som  den  er  af  mig,  der 
skal  bedømmes  til  Antagelse  eller  Forkastelse.  Det  er  jo  slet  ikke  derpaa 
det  kommer  an,  om  jeg  har  fulgt  Originalerne,  eller  tilladt  mig  en  frie  Be- 
handling af  dem,  men  kun  paa  dette,  om  Stykkerne,  som  jeg  har  sendt 
dem  til  Censors  Bedømmelse,  kunne  antages  eller  ei.  Jeg  er  da  ikke 
saa  uforskammet,  at  jeg  skulde  sende  det  kongelige  danske  Theaters 
Censor  mine  dramatiske  Bearbeidelser  som  Stile,  der  skulle  rettes.  Hvad 
der  kan  være  at  rette,  det  skal  jeg  nok  besørge,  det  bør  jeg  jo  kunne. 
Saa  slet  kan  ellers  Afskriften  muligen  gierne  være,  at  De  ikke  kan  blive  klog 
paa  den.  Det  er  jeg  bange  for  og  i denne  Hensigt:  at  rette  dette,  er 
det  ogsaa  at  jeg  beder  om  dem  igien.  — I øvrigt  skulle  de,  antagne 
eller  forkastede,  tilligemed  Majoren  og  Frøkenen  udgiøre  Dele  af  den 
dramatiske  Julegave,  jeg  tænker  at  udgive.  Ved  at  nævne  den  — Ma- 
joren og  Frøkenen  — maa  jeg  dog  sige  een  Ting  endnu:  Dette  Stykke 
har  jeg  læst,  gaaet  det  med  megen  Opmærksomhed  igiennem.  Jeg  til- 
staaer  det  er  med  Sorg,  at  jeg  seer  det  forkastet.  At  der  er  for- 
lange Monologer,  det  er  sandt;  Musik-Libhaberie-Scenen  er  ogsaa  for 
udtværet,  men  i disse  Ufuldkommenheder  seer  jeg  aldeles  ingen  gyldig 
Aarsag  til  at  forkaste  et  Stykke,  som  jeg  synes  meget  taler  for.  Det  er 
nyt  i lntriguens  Opfindelse.  Det  er  rigt  paa  originale  og  effektfulde 
Scener  og  paa  Carakterer,  som  endnu  ikke  ere  fremstillede.  Det  vilde 
givet  en  Skuespiller  der  har  megen  Kierlighed  for  sin  Kunst,  en  selvskabt 
Leilighed  til  at  fremstille  en  ganske  nyeartet  Rolle.  Det  var  antaget  og 
eengang  bestemt  til  Opførelse,  — det  er  min  egen  Skyld,  det  ikke  er 
skeet  længe,  førend  Justitsraaden  blev  Theater  Directeur  og  Censor.  Det 
er  dristigt,  jeg  kan  ikke  nægte,  det  kommer  mig  saaledes  for,  det  er 
dristigt  at  forkaste  dette  Stykke,  hvis  Forfatter  man  tør  troe  om,  nok 
veed,  hvad  han  byder  Publikum,  for  hvis  praktiske  Erfaring  man  dog  — 
synes  mig  — bør  have  nogen  Agtelse.  — 

Jeg  brugte  Ordet:  dristigt,  fordi  det  angaaer  en  god  Kunstners 
Æres  og  Velfærds-Sag.  Jeg  troer  nu  forresten,  at  Deres  strænge  Dom 
over  detteStykke  stikker  deri,  at  meget  maatte  have  været  fremstillet, 
før  De  egentlig  med  Sikkerhed  kunde  dømme  om  dets  Værd  eller 
Uværd.  Det  var  overalt  vist  ikke  til  Skade,  at  en  god  Skuespiller  var 
tredie  Censor.  En  trediedel  Praxis  vilde  vist  giøre  de  to  æsthetisk- 
theoretiske  Trediedeles  Dom  meget  paalideligere.  Uden  denne  Trediedel, 
Hr.  Justitsraad  Molbech,  uden  denne  praktiske  Trediedel  bliver  Dommen 
saa  let  eensidig,  indskrænket,  altsaa  — hvor  det  kommer  an  paa  en 

særegen  simpel,  sand,  men  derfor  ogsaa  desto  mere  komisk  virkende 
Udtryksmaade  — i Dialogen  for  Exempel,  som  Forfatteren  maaskee 
har  valgt  saaledes  med  særegen  Hensyn  paa  en  særdeles  egen  Frem- 
stillings Art  — — yderst  let  ødelæggende,  nedkuende,  tilintetgiørende. 
Jeg  kan  bevise,  hvad  jeg  her  siger  med  Majoren  og  Frøkenen.  Maatte 
jeg  blot  staae  min  egen  Risiko.  Jeg  taaler  nok  det  Stød. 

Min  Bearbeidelse  af  Beaumarchais  herlige  Eugenie  fik  ikke  Tilla- 
delse til  at  komme  paa  Scenen.  Det  vilde  dannet  en  smuk  Begyndelse 
for  et  gienfødt  Repertoire.  Det  vilde  skiænket  Mangen  en  skiøn  Ny- 
delse, og  fremfor  alt  givet  flere  udmærkede  Skuespillere  et  saare  inter- 
essant Arbeide  at  udføre.  — Jeg  har  hørt  at  De  skal  have  erklæret 
dette  Stykke  for  at  være  kiedsommeligt.  — Jeg  skal  ikke  nægte,  jeg 
blev  lidt  stolt  deraf;  thi  det  sagde  De  netop  ogsaa  om  Majoren  og  Frø- 
kenen. Sans  comparaison!  men  r een  Henseende  have  de  noget  til- 
fælleds: i Naturlighed  og  Simpelbed.  Men  det  er  vist:  Eugenies  Sand- 
hed, Simpelhed  og  rene  Natur  er  i det  mindste  ikke  triviel.  Lad  det 
blive  — efter  gode  Prøver  — vel  spilt.  Jeg  er  vis  nok  paa,  Deres 
Dom  vil  da  falde  anderledes  ud.  Over  min  Gomoedie:  den  drama- 
tiske Skræder1  brød  De  ogsaa  aldeles  Staven;  men  see  det  har  De 
ikke  villet.  De  har  saagar  skrevet  Deres  Dom  derom:  hiemme  i Deres 
Stue  vilde  De  nænne  at  dømme  om  et  dramatisk  Kunstværk,  der  saa 
tydelig  viser  den  Slags  indvendige  Kriterier,  der  maae  sees  frem- 
stillede, førend  de  dømmes.  Og  endnu  har  De  ikke  villet  see  det. 
— Hvorfor  ? Troer  De,  jeg  lyver,  naar  jeg  nu  siger  Dem : dette  Stykke 
er  kiendt  og  agtet  af  Mange.  Jeg  har  endnu  ikke  truffet  en  Dyrker  og 
Kiender  af  dramatisk  Kunst  som,  dersom  han  kiendte  Stykket,  ikke  kunde 
det  Halve  deraf  udenad.  Den  Moerskab,  hvormed  Skuespillerne  gave  det, 
beviser  ogsaa  noget.  Dette  Stykkes  Henliggen  skader  ogsaa  baade  min 
Indtægt  og  min  Tilfredshed  og  mit  Navn.  Deri  er  De  vel  ikke  Skyld, 
men  mener  De  ikke,  at  den  totale  Mangel  paa  Deres  Opmærksomhed 
for  min  aandige  Virken,  som  dog  Verden  ikke  saa  reent  ud  har  for- 
agtet, giør  Ondt? 

Overalt:  af  sine  Foresatte  er  det  man  skal  først  vente,  ja,  fordre 
Erkiendelse  og  Agtelse.  Det  smerter  at  forsmaaes  netop  af  dem,  hvis 
gode  Mening  er  een  nødvendig  for  det  kunstneriske  Velværen. 

Jeg  sætter  Priis  paa  Deres  Dom;  — jeg  skatter  høit  Deres  Yndest, 
men  jeg  er  ogsaa  Deres  Agtelse  værd.  Jeg  kan  ikke  glæde  mig  over 
den  Første,  naar  jeg  bestandigen  kun  erholder  Beviser  paa,  at  jeg  ikke 
kan  naae  den  Sidste.  Min  Mening  kunde  De  — frit  ud  sagt,  godt 
skienke  lidt  mere  Opmærksomhed  end  De  hidtil  syntes  at  ansee  den  værd. 

Med  al  skyldig  Høiagtelse  er  Jeg  altid  Deres  Ærbødige 

Rosenkilde, 


1 1827. 

in 

Fra  G.  Molbech  til  Dr.  Ryge. 

Kbh.  d.  23de  Mai  1836. 

S.  T.  Hr.  Dr.  Ryge. 

Da  Hr.  Instructeur  Nielsen  for  2 Dage  siden  i et  talrigt  Selskab 
fortalte,  at  een  af  Skuespiller-Personalet  paa  Theatret  havde  forelagt 
Hr.  Doctoren  det  Spørgsmaal:  hvorledes  De  havde  kunnet  skrive  (eller 
ved  Bearbeidelse  producere)  saa  slet  et  Stykke,  som  „Min  Kone  og  min 
Parapluie*1,  og  at  De  herpaa  svarede:  „De  allene  havde  giort  dette  for 
at  prøve,  om  Directionen  vilde  antage  Deres  slette  Product  til  Opførelse* : 
kan  jeg  ikke  undlade,  deels  som  Medlem  af  den  kongl.  Theater  Direc- 
tion,  deels  som  det  Medlem  af  Directionen  og  Sammes,  Theater-Styk- 
kerne  censurerende  Deel,  man  vel  i Almindelighed  er  tilbøielig  til  at 
tillægge  en  især  gieldende  Mening  i Censuren,  at  anmode  Hr.  Doctoren 
om  Deres  Erklæring:  om  De  vedkiender  Dem  bemeldte  af  Instructeur 
Nielsen  offentlig  berettede  Yttringer  om  Deres  Hensigt  med  at  skrive 
eller  bearbeide,  og  indlevere  ovenmeldte  Stykke?  — og  da  jeg  bør 
forudsætte,  at  Instructeur  Nielsen  ikke  i et  stort  Selskab  vitterlig  vilde 
debitere  en  Usandhed,  der  ligemeget  maatte  fornærme  Dem  og  Direc- 
tionen, vil  jeg  i Henhold  hertil,  endvidere  anmode  Dem  om  at  erklære: 
paa  hvilket  Motiv  De  har  grundet  Formodningen  om,  at  Directionen 
vilde  antage  et  Stykke,  som  De  selv  erkiender  for  slet,  men  dog  bear- 
beidede  paa  Dansk  og  indleverede  til  Samme? 

At  dette  Motiv  ikke  kan  have  været  Deres  Formodning  om,  at 
Undertegnede  for  sit  Vedkommende  vilde  stemme  for  Antagelsen  af  et 
Stykke  hvis  Siethed  var  Grunden  hvorfor  De  valgte  det  til  Oversættelse : 
troer  jeg,  efter  Deres  Kiendskab  til  mig,  at  kunne  antage.  I øvrigt  vil 
jeg,  for  endvidere  at  bidrage  til  Deres  Oplysning  i nærværende  Tilfælde 
meddele:  at  jeg  erindrer  mig  i min  skriftlige  Censur  over  bemeldte 
Stykke  bl.  a at  have  yttret  Tvivl  om  at  en  saa  plat  og  plump  Farce,  som 
den  af  Dem  indleverede,  vilde  gaae  igiennem  paa  en  Scene,  uagtet  enkelte 
Situationer  deri  maaskee  ved  Spillet  kunde  blive  ret  pudserlige  (jeg 
maatte  naturligvis  forudsætte,  at  De  ikke  ved  Deres  Spil  vilde  bidrage 
til  et  Stykkes  Fald,  De  Selv  havde  bearbeidet;)  og  at  man  i al  Fald 
ellers  naar  De  nævnede  Dem  paa  Placateme  som  Forfatter  af  den  danske 
Bearbeidelse  kunde  lade  Stykket  staae  sin  Risico. 

Hvorfor  dette,  uagtet  Directionens  mundtlig  givne  Ordre  til  Regis- 
seuren, ikke  skeete,  maa  De  formodentlig  selv  bedst  vide. 

(C.  Molbech). 


1 Opfort  l.ste  Gang  6.  April  1836. 

Fra  Dr.  Ryge  til  G.  Molbech. 

D.  24de  Mai  1836. 

Høiædle  og  Velbaarne  Herr  Justitsraad! 

De  har  i et  Brev  til  mig  af  Gaars  dato  affordret  mig  to  Erklæ- 
ringer. Den  første  angaaer  en  Relation  af  Hr.  lnstr.  Nielsen  coram 
testibus  om  et  mig  af  en  Tredie  forelagt  Spørgsmaal  og  mit  Svar  paa 
samme,  i hvilken  Anledning  De  vil,  at  jeg  skal  erklære,  om  jeg  ved- 
kiender  mig  bemeldte  Svar.  Men  da  De  strax  derpaa  forkynder  mig, 
„at  De  bør  antage,  at  lnstr.  Nielsen  ikke  i et  stort  Selskab  vitterlig 
vilde  debitere  en  Usandhed/  saa  har  De  jo  selv  med  tydelige  Ord 
imputeret  mig  Svaret  quæst.,  og  altsaa  foregrebet  min  Erklæring.  Thi 
om  jeg  nu  ogsaa  maaskee  turde  være  af  en  anden  Mening  end  De,  saa 
vilde  min  Erklæring  kun  blive  en  Modsigelse,  og  den  vilde  — efter 
bemeldte  Deres  Yttring  — være  ligesaa  fornærmelig  for  Dem  som 
ufyldestgørende  for  mig  (i  Rapport  til  Dem,  thi  hvad  en  Kunstbroder  i 
et  muntert  Lag  eller  ved  et  Glas  Viin  kan  fortælle  om  mig,  ændser  jeg 
ikke).  Jeg  tillader  mig  derfor  allerærbødigst  at  bringe  den  logiske  Regel : 
„affirmanti  incumbit  probatio*  i Deres  Velbaarénheds  Erindring,  og  ind- 
til De  med  Hensyn  paa  den  Brøde,  De  erklærer  mig  skyldig  i,  paa  lov- 
formelig Maade  har  anvendt  denne  Regels  Forskrivter,  vil  jeg  opsætte  at 
udtale  mig  om  den  anden  mig  affordrede  Erklæring,  som  jeg  er  saa 
dristig  at  troe,  vil  blive  overflødig. 

Ærbødigst 

J . Ryg6,  Di*- 


Fra  G.  Molbech  til  Dr.  Ryge. 

d.  27de  Mai  1836. 

Hr.  Doctorens  mig  under  24  Mai  tilsendte  undvigende  Svar  paa 
mit  Brev  til  Dem  af  22de,  har  fra  een  Side  været  mig  fuldkommen 
tilstrækkeligt;  og  ved  nogen  Eftertanke  vil  De  uden  Tvivl  ogsaa  fatte, 
at  Hensigten  med  mit  Brev  er  ganske  opnaaet.  De  benegter  ikke  at 
have  sagt  om  Deres  Stykke  „Min  Kone  og  min  Parapluie“,  hvad  In- 
structeur  Nielsen  i Fleres  Paahør  har  fortalt  at  have  hørt  af  den  Person, 
til  hvem  De  har  sagt  det.  De  bestyrker  derfor  ikke  allene,  hvad  jeg 
yttrede  at  burde  forudsætte,  nemlig  Sandheden  af  Hr.  Nielsens  Relation 
om  at  have  hørt  af  en  Tredie  det  denne  af  Dem  givne  Svar  Deres 
Stykkes  Indlevering  til  Directionen  vedkommende;  men  De  bestyrker 
ogsaa  betydeligen  Factum  selv;  nemlig  at  De  har  givet  Trediemanden 
det  Svar,  denne  har  meddelt  Hr.  Nielsen  — efter  en  bekiendt 
Regel  som  jeg  antager  det  ufornødent  at  anføre  for  en  saa  stærk  Dia- 
lectiker  som  Hr.  Doctoren.  At  De  imidlertid  i Deres  Svar  af  Hastværk 
formodentlig  confunderer  det  simple  logiske  Forhold  i bemeldte  Yttring  i 
mit  Brev  nødes  jeg  vel  til  at  gøre  Dem  opmærksom  paa.  I Stedet  for 
at  jeg  i Brevet  har  antaget,  at  Instructeur  Nielsen  ikke  vilde  debitere  en 
vitterlig  Usandhed  — vil  De  lade  mig  sige:  at  Intet  af  hvad  en  Anden 


Digitized  by  v^.oo5Le 


1014 


Teaterliv  i Trediverne 


sagde  til  Nielsen  og  denne  gientog,  kunde  være  usandt  (ligesom  jeg 
ikke  i nærværende  Tilfælde  maatte  finde  det  soleklart:  at  hvad  enten 
De  havde  sagt  til  en  Tredie,  hvad  Nielsen  fortalte,  eller  De  ikke  havde 
sagt  det,  men  den  Tredie  opdigtet  det,  vilde  Instructeur  Nielsen  i begge 
Tilfælde  gientage  Noget,  som  der  ingen  Sandhed  var  i!).  Saa  ulogiske 
Postulater  vilde  jeg  aldrig  giøre  og  har  aldrig  giort.  Jeg  kiender  ligesaa 
vel  Regelen:  qui  nimium  probat,  nihil  probat,  som  den:  qui  nimium 
postulat,  aliquid  amittit.  Et  andet  Sted  i Deres  Brev:  at  en  Erklæring 
af  Dem,  der  blev  „en  Modsigelse*  skulde  blive  „ligesaa  fornærmelig  for 
mig  som  ufyldestgørende  for  Dem  selv,  vilde  en  Dialektiker  strax 
bringe  in  absurdum;  men  jeg  antager,  det  snarest  er  en  Hastighedsfeil, 
hvorved  De  har  confunderet  Objects-Dativerne  i Deres  Sætning.  — At 
De  beretter  mig  „De  ikke  ændser,  hvad  en  Kunstbroder  i et  muntert 
Lag  eller  ved  et  Glas  Viin  kan  fortælle  om  Dem*,  finder  jeg  derimod 
meget  fornuftigt;  da  jeg  tilskriver  det  Deres  Erkiendelse  af  Rigtigheden  i 
den  gamle  Sætning:  veritas  in  vino;  og  at  vi  maa 'finde  os  i hvad  der 
under  de  Betingelser,  fortælles  om  os,  er  jo  naturligt.  I øvrigt  ved  jeg 
ikke,  om  det  vil  giøre  nogen  Forandring  hos  Dem,  at  det  Omskrevne 
ikke  blev  sagt  „ved  et  Glas  Viin*,  men  ved  et  Theebord. 

Naar  De  endelig,  efter  Modtagelse  af  dette,  endnu  engang  gien- 
nemlæser  mit  første  Brev,  troer  jeg  ogsaa  De  med  Deres  Skarpsmdighed 
og  Erfaring  vil  indsee,  hvorfor  jeg  (hvilket  De  ikke  synes  at  have  ventet) 
ligesom  De  selv,  betragter  en  Erklæring  af  Dem  paa  mit  andet,  Dem  i 
Brevet  af  22de  d.  M.  forelagte  Spørgsmaal  for  ganske  overflødig. 
De  maa  i Livet  tidt  have  prøvet  (hvad  De  formodentlig  ogsaa  selv  ofte 
practisk  har  udøvet)  at  ikke  alle  Spørgsmaal  giøres  for  at  blive  besva- 
rede, eller  at  et  Spørgsmaal  undertiden  opfylder  sin  Bestemmelse  allene 
ved  at  udtrykkes  i en  saadan  Sætningsform. 

Saaledes  er  jeg  da  uden  Spørgsmaal  og  uden  videre  Correspon- 
dence  i denne  Sag, 

Deres  Velbyrdigheds  ærbødige  Tiener 
C . Molbech. 

O.  G.  Molbech 


TILFØJELSE  TIL  FORRIGE  HÆFTE 

Medens  de  i min  Artikel  i Noveraberhæftet  „Fra  sidste  Aars  svenske 
Litteratur*  udtalte  Domme  i det  væsentlige  stemmer  overens  med  den 
svenske  Presses  ret  enstemmige  Dom,  har  der  med  Hensyn  til  Strind- 
bergs  Skuespil  gjort  sig  meget  forskellige  Opfattelser  gældende;  den  Op- 
fattelse, jeg  helt  igennem  har  sluttet  mig  til,  fremsattes  ifjor  i det  Letter- 
stedske  Tidsskrifts  7de  Hæfte  af  Hr.  E.  Hedén,  til  hvis  Afhandling  jeg 
skylder  at  henvise  Læserne. 

O.  Thyregod 

